


Värikkäitä henkilöhahmoja, 
jännittäviä tapahtumia, 
seikkailujen välkettä — 
elävää, innostavaa historiaa 


koko perheelle 


Jokamiehen Suomen historia esittää oman maamme 
ja kansamme vaiheet yleistajuisessa, mukaansatempaa- 
vassa muodossa. Teoksen aineisto on valittu siten, että 
lukija saa täyteläisen kokonaiskuvan maamme vuosi- 
sataisesta kehityksestä, siitä tiestä jota kansamme on 
taivaltanut niin sodan kuin rauhan päivinä. Poliittisen 
historian ohella on myös taloudelliseen ja kulttuurike- 
hitykseen kiinnitetty runsaasti huomiota. Teos ulottuu 
ajallisesti meidän päiviimme saakka. 


Kerronta on värikästä, havainnollista ja aitoa. Her- 
kullista ajanväriä tuovat siihen lukuisat otteet van- 
hoista kirjeistä ja asiakirjoista. Selkeä jaksottelu hel- 
pottaa lukijaa löytämään nopeasti kulloinkin tarvitta- 
van kohdan. 


» Vauhdikkaasti ja mielenkiintoisesti kirjoitettu — mai- 
nio kirja, jolle toivoo pääsyä mahdollisimman moneen 
suomalaiseen kotiin.» (Maaseudun Tulevaisuus) 


»Se tuo monin paikoin mieleen melkeinpä historiallisen 
romaanin ja täyttää kansanomaisena historian esityksenä 
korkeat vaatimukset.» (Turun Sanomat) 

ALKULAUSE 


Tämän teoksen tarkoituksena on täydentää WSOY:n 
aikaisemmin julkaisemaa Estlander—Hietakarin J o- 
kamiehen maailmanhistoriaa esittämällä 
oman maamme vaiheita yleistajuisessa muodossa mah- 
dollisimman laajalle lukijapiirille. Aineisto on valittu 
sitä silmällä pitäen, että lukija saisi mahdollisimman 
yhtenäisen kuvan maamme kehityksestä. Poliittisen 
historian ohella on siten pyritty selvittelemään myös 
taloudellista ja kulttuurikehitystä. Aiheen laajuudesta 
johtuu, että tärkeätkin kehitysvaiheet on täytynyt 
usein sivuuttaa vain lyhyillä maininnoilla. Toisaalta 
on pidetty tarpeellisena esittää tietyissä kehityksen 
käännekohdissa myös yleistä historiaa, josta meidän 
maamme historiakin on erottamaton osa. 

Jotta teos täyttäisi »jokamiehen» historialle asetetta- 
vat vaatimukset, on se pyritty tekemään mahdollisim- 
man värikkääksi ja helposti luettavaksi. Siten histo- 
riamme dramaattisimmat tapahtumat ovat saaneet suh- 
teellisen runsaasti tilaa verrattuna sellaisiin kehitys- 
vaiheisiin, jotka eivät voi tarjota yhtä värikästä ja 
havainnollista kuvattavaa. Tapahtumien ja henkilö- 
hahmojen elävöittämiseksi on esitetty mahdollisim- 
man useita otteita alkuperäisistä asiakirjoista. 

Maamme vaiheiden taustan selvittämiseksi teokseen 
on sisällytetty melko runsaasti poliittisia ja sotilaal- 
lisia tilanteenarviointeja samoin kuin sotilaallisten voi- 
masuhteiden vertailuja. Nämä selvittänevät parhaiten, 
miksi kehitys on kulloinkin kulkenut tiettyyn suun- 
taan. Osittain tästä samasta syystä, osittain kuvauksen 
elävöittämiseksi on pyritty myös hahmottelemaan 

toimivien henkilöiden luonteenpiirteitä ja arvioimaan 
heidän kykyjään. 

Teos ei nyri esittämään itsenäisen tutkimuksen tu- 
loksia, joskin nimenomaan tapahtumien syiden ja nii- 
hin vaikuttaneiden henkilöiden arvioinnissa kuvastu- 
nevat myös tekijän omat käsitykset. 

Toivon, että kustantajan tilauksesta parisen vuotta 
sitten aloittamani »Jokamiehen Suomen historia» tulisi 
täyttämään tällaisen kauan kaivatun yleistajuisen kan- 
samme vaiheita kuvailevan kirjan tehtävät. 

Teokseen sisältyvät kuvat ovat taiteilija Henrik Tik- 
kasen piirtämät. 


Helsingissä, lokakuussa 1952. 
Tauno Kuosa 


ALKULAUSE TOISEEN PAINOKSEEN 


Uuden painoksen ottaminen kymmenkunta vuotta 
sitten julkaistusta Jokamiehen Suomen historiasta on 
tehnyt mahdolliseksi tämän teoksen täydentämisen 
vuoden 1938 jälkeisiä tapahtumia koskevalla kuvauk- 
sella. Tämä on tilanpuutteen vuoksi ollut kuitenkin 
pakko supistaa mahdollisimman lyhyeksi kuvattavana 
olevien tapahtumien dramaattisuudesta ja merkityk- 
sestä huolimatta. Näin on ollut asianlaita nimenomaan 
sodanjälkeisen ajan ollessa kysymyksessä. Olen pyrki- 
nyt esittämään myös tämän uuden aineiston mahdol- 
lisimman helppotajuisessa muodossa kuvauksen nou- 
dattaessa yleensä teoksen aikaisempaa käsittelytapaa. 

Toivon, että Jokamiehen Suomen historia kykenee 
siten nyt antamaan etenkin nuoremmille lukijoille, 
joilla ei ole niistä mitään omakohtaisia muistoja, jon- 
kinlaisen yleiskuvan myös näistä maamme vaiheissa 
hyvin kohtalokkaista vuosikymmenistä. | 


Helsingissä, lokakuussa 1963. 
Tauno Kuosa 


| 

] — Jokamiehen Suomen histori? 


SUOMEN SUKU 


SUOMEN SUVUN ALKUKOTI 


Miten olemme voineet päästä selville vuosituhan- 
sien takaisista tapahtumista? Tämä kysymys syntyy 
itsestään ryhdyttäessä keskustelemaan kansamme ja 
sukulaiskansojemme varhaisimmista vaiheista. Eihän 
ole olemassa mitään kirjoitettuja tietoja, jotka valai- 
sislvat historiantakaisen ajan elämää. Tosiasiallisesti 
tieteellinen tutkimus on vasta 
suuria vaikeuksia voitettuaan 
päässyt niin pitkälle, että 
edes joltisellakaan varmuu- 
della voidaan puhua näistä 
ikivanhoista tapahtumista. 
— Parhaimpia apuvälineitä ny- 
kyajan kansojen alkuperää ja 
varhaisimpia vaiheita selviteltäessä on ollut niiden 
kieli. Jokaisen kansan puhuma kieli kätkee itseensä 
sen historian. Vertailemalla kielen rakennetta muihin 
kieliin ja näin tutkimalla sen sanojen alkuperää ja 
yhtäläisyyksiä on voitu osoittaa, minkä muiden kan- 
sojen kanssa tutkittua kieltä puhuva kansa on aikojen 
kuluessa ollut kosketuksessa. Tämän vertailevaksi 
kielitieteeksi nimitetyn tieteenhaaran avulla on myös 
voitu selvittää oman kansamme ja sukulaiskanso- 
jemme varhaisimpia vaiheita. 

Suomen kansa ei ole alun perin asunut nykyisillä 
asuinsijoillaan. Vasta verraten myöhään esi-isämme 
muuttivat Suomeen. Ilman kielitieteen tarjoamaa 
apua olisi kuitenkin melkeinpä mahdotonta selvittää, 
missä esi-isämme ovat alkuaan asuneet, mitä teitä 
he ovat saapuneet maahamme sekä milloin tämä on 
tapahtunut. Kielitiede on voinut todistaa, että meillä 

on sukulaiskansoja, jotka nykyisin elävät osaksi hy- 
vinkin kaukana Suomesta. Näitä ovat esim. unkari- 
laiset sekä useat Aasiassa asti asuvat pienet kan- 
sanheimot. Suomen kielen ja näiden sukulaiskanso- 
jemme kielten välillä on voitu todeta niin paljon 
yhtäläisyyksiä, että niiden päätellään polveutuvan 
samasta alkukielestä, jota kaikkien näiden kansojen 
esi-isät ovat kerran puhuneet. Vuosituhansien ku- 
luessa näiden kansojen kielet ovat tosin kehittyneet 
eri suuntiin, niin että ne muistuttavat nykyisin mo- 
nessa tapauksessa vain hyvin vähän toisiaan. Kieli- 
hän kehittyy jatkuvasti, kuten voimme omasta koke- 
muksestamme todeta, ja muuttuu sitä 
enemmän, mitä pitemmistä ajanjak- 
soista on kysymys. Kun siis nykyisten 
suomalaisten ja unkarilaisten kielet 
ovat niin erilaiset, etteivät he ymmärrä 
toistensa puhetta, on näiden kansojen 
täytynyt erota toisistaan jo hyvin var- 
hain. Selvittämällä, mitä sanoja nämä 
kielet ovat omaksuneet muista kielistä, 
voidaan päästä perille suomalaisten ja 
Rautakautisia = unkarilaisten esi-isien vaelluksista en- 
keihäänkärkiä. nen heidän saapumistaan nykyisille 
| . asuinpaikoilleen. | 
Kielimiehet ovat todenneet, että suomensukuisia 
kieliä puhuvia ihmisiä on varsin vähän, vain n. 17— 
18 miljoonaa. Heidät luetaan suomalais-ugri- 
laisiin kansoihin. Näitä kansoja ovat suomalais- 
ten, virolaisten ja unkarilaisten lisäksi Aasiassa asu- 
vat ostjakit ja vogulit, Koillis- ja Itä-Euroopan syr- 
jäänit, votjakit tsheremissit ja mordvalaiset, Skandi- 
navian, Suomen ja Kuolan niemimaan pohjoisosissa 
asuvat lappalaiset, Itä-Karjalan karjalaiset ja vepsä- 
Jäiset sekä Viron naapuristossa elävät vatjalaisten ja 
liiviläisten rippeet. Kieleltään nämä kansat ovat 
osaksi hyvinkin lähellä toisiaan, osaksi taas san- 
gen kaukana. Rodullisestikaan ne kaikki eivät 
ole toistensa sukulaisia. Suomalais-ugrilaiset kan- 

sat ovat, samoin kuin kaikki muutkin, muo- 
dostuneet useista erilaisista rotuaineksista. Niiden 
sukulaisuus on useinkin vain kielellistä laatua ja 
johtuu samanlaisten olosuhteiden vallitessa tapahtu- 
neesta samanlaisesta sivistyskehityksestä. Joskus tois- 
tensa naapureina asuneet erirotuisetkin kansat ovat 
saattaneet omaksua saman kielen, minkä perusteella 
niiden nykyisin hyvinkin kaukana toisistaan asuvia 
jälkeläisiä pidetään sukulaiskansoina. 

GO Hopeinen kaulaketju (Hämeenlinna). 


Todettuaan suomalais-ugrilaisten kansojen kielten 
keskeisen sukulaisuuden, jonka oletettiin johtuvan 
yhteisestä suomalais-ugrilaisesta alkukielestä, tutkijat 
koettivat löytää tätä alkukieltä lähellä olevia kieliä. 
Tämä pyrkimys on johtanut hyvin mielikuvituksel- 
lisiinkin väitteisiin. Mm. Kaksoisvirtain maan sivis- 
tyksen uranuurtajien, sumerien, kielen on väitetty 
olevan sukua suomalais-uerilaisille kielille. Tällais- 
ten väitteiden paikkansapitävyyttä ei ole kuiten- 
kaan voitu pätevästi osoittaa. Sen sijaan suuri suo- 
malainen kielentutkija Matias Aleksanteri Castren 
kykeni ensimmäisenä todistamaan, että suomalais- 

ugrilaiset kielet ja Jäämeren rannikolla asuvien sa- 
mojedien kieli ovat toistensa sukulaiskieliä. Nämä 
kielet johtuvat samasta alkukielestä tai ovat ainakin 
paljon vaikuttaneet toisiinsa. Tätä oletettua yhteistä 
alkukieltä nimitetään uralilaiseksi kantakie- 
leksi. 

Usein on myös väitetty, että uralilaiset kielet oli- 
sivat eräiden muiden kieliryhmien, kuten esimerkiksi 

mongolikielien, sukulaiskieliä. Näitä väitteitä ei ole 
kuitenkaan kyetty pätevästi perustelemaan. 

Suomen suvun alkukotia koskeva kysymys on 
sekin hyvin vaikeasti selvitettävissä. Aluksi uskot- 
tiin yleisesti, että se olisi ollut Aasiassa. Myöhempi 
tutkimus on kuitenkin osoittanut tällaiset käsitykset 
virheellisiksi. Suomalais-ugrilaisen kantakansan kat- 
sotaan ennen lopullista hajoamistaan asuneen Keski- 
ja Itä-Venäjän metsäseuduilla verraten lähellä Itä- 
ja Etelä-Venäjän aroseutuja. Täällä suomalais-ueri- 
lainen kantakansa näyttää joutuneen kosketuksiin 
indoeurooppalaisten kanssa, mikä on jättänyt suo- 
malais-ugrilaisiin kieliin lukuisia lainasanoja. 

Suomalais-ugrilaisen kantakansan ugrilainen haa- 
ra, Venäjän aroalueita lähinnä asuneet unkarilaiset, 
ostjakit ja vogulit, erosi kantasuomalaisista vaeltaen 
osin Venäjän aroseuduille ja sieltä edelleen nykyisen 
Unkarin tasangolle, osin Siperian Jäämeren ranni- 
kolle Ob-joen suupuoleen. 


KANTASUOMALAISET 


Uerilaisten erottua suomalais-ugrilaisen kantakan- 
san hajaantuminen jatkui. Seuraavina olivat vuo- 
rossa permalaiset kansat, syrjäänit ja votjakit, jotka 
vähitellen kulkeutuivat lopullisille asuinsijoilleen 
Jäämeren rannikolle. Kauimmin pysyivät yhdessä 
Volgan länsipuolella laajalla, Oka-joesta Valdain 
ylängölle ulottuneella metsäalueella asuneet suoma- 
laiset heimot. Täällä eläneestä suomalaisesta ryh- 
mästä erottuivat vähitellen eräiden jo hävinneiden 
kansojen lisäksi itämerensuomalaisten, lappalaisten, 
mordvalaisten ja tsheremissien kantaheimot, joista 
itämerensuomalaiset ja lappalaiset siirtyivät vähitel- 
len yhä kauemmaksi pohjoiseen. 

Nykyiset liiviläiset, virolaiset, vatjalaiset, suoma- 
laiset, karjalaiset ja vepsäläiset ovat itämerensuoma- 
laisten jälkeläisiä. Näiden kaikkien kielet polveutu- 
vat yhteisestä kantakielestä, jota on tapana nimittää 
kantasuomeksi. Tätä kieltä puhuvat kansat asuivat 
jossakin nykyisen Viron eteläpuolisilla alueilla jo 
muutamia satoja vuosia ennen Kristuksen syntymää. 
Täällä he harjoittivat metsästystä ja kalastusta, kuten 
heidän esi-isänsäkin olivat tehneet Volgan metsäseu- 
duilla asuessaan. Mutta myös maanviljelys tunnet- 
tiin. Tämä voidaan päätellä sellaisista, tästä kanta- 
kielestä peräisin olevista sanoista kuin viikate, ha- 
rava, kuhilas ja suova. Sellaiset sanat kuin hirsi. 
salvaa ja kynnys puolestaan osoittavat, että asumi- 
sessa jo ainakin osaksi oli siirrytty kodasta hirsita- 
loihin. | 

Uusilla asuinsijoillaan kantasuomalaiset joutuivat 
tekemisiin uusien naapuriensa kanssa, mistä ovat 
todistuksena heidän kieleensä tulleet vierasperäiset 
sanat. Itämeren metsäisillä rannikoilla asuvat balt- 
tilaiset kansat, liettualaiset, lättiläiset ja preussilai- 

set, luovuttivat kantasuomeen sanojaan sekä antoivat 
sivistysvaikutteita, vaikkeivät nämä kansat olleet 
juuri sen korkeammalla kehitystasolla kuin kanta- 
suomalaisetkaan. 

Balttilaisia paljon huomattavampi: vaikutus kanta- 
suomalaisten kehitykseen oli germaaneilla, joiden 
kanssa nämä joutuivat myöhemmin tekemisiin. Suo- 
men kielen germaanisperäisten sanojen runsaus osoit- 

taa tämän kanssakäymisen laajuuden. Maanviljelys 
kehittyi ja monipuolistui tänä aikana, kuten esim. 
sanat aura, ruis, kaura ja pelto osoittavat. Karjan- 
hoidon kehittymiseen viittaavat sanat lammas, nauta 
ja juusto. Metallien käytön voimme päätellä laa- 
jentuneen sanojen rauta, kulta, tina ja lyijy perus- 
teella. Yhteiskunnalliset olotkin kehittyivät, kuten 
sanat kuningas, valta, hallita ja tuomita osoittavat. 
Monella tähän aikaan kieleen tulleella germaanis- 
peräisellä sanalla on tosin voinut jo olla kantasuoma- 
lainen vastineensa, jonka kuitenkin voimakas ger- 
maaninen vaikutus on työntänyt syrjään. | 

Viimeiset huomattavat vieraat lisänsä kantasuomi 
sai slaaveilta, joiden kanssa kantasuomalaiset jou- 
tuivat lopuksi kosketuksiin. Slaavilaiset sanat viit- 
taavat lähinnä elinkeinoelämän alalla tapahtunee- 
seen vuorovaikutukseen. Myös ensimmäiset tiedot 
kristinuskosta näyttävät tulleen tätä tietä, sillä esim. 
sanat pappi, raamattu, risti ja pakana ovat slaavi- 
laista alkuperää. 

sSuomalais-uerilaisiin kansoihin kuuluvat myös lap- 
palaiset. Heidän kielensä on hyvin lähellä itämeren- 
suomalaisten kieliä, joskin he rodultaan eroavat 
näistä suuresti. Tutkimus selittää tämän siten, että 
lappalaiset ovat aikoinaan asuneet jossakin Laatokan 
— Äänisjärven kannaksen tienoilla, jolloin he ovat 
olleet suorassa kosketuksessa kantasuomalaisiin ja 
ehkä juuri tällöin omaksuneet näiltä kielivaikutteita. 
Myöhemmin lappalaiset siirtyivät pohjoisemmaksi 
eroten kantasuomalaisten yhteydestä, jolloin heidän 
kielensä kehittyi vapaasti omaan suuntaansa. Sen 
tarkemmin ei lappalaisten alkuperää ja vaiheita 
toistaiseksi tunneta. 


SUOMEN ESIHISTORIA | 


SUOMENNIEMEN SYNTYMINEN 


Noin 12000 vuotta sitten valtava jääkerros peitti 
koko Pohjois-Euroopan. Tämän n. 116 km paksun 
jääkuoren eteläreuna oli nykyisen Suomenlahden 
seuduilla. Vähitellen jää suli ja sen reuna vetäytyi 
yhä kauemmaksi pohjoiseen. Siellä missä jää väistyi, 
oli suurin osa Suomesta vielä veden peitossa. Maa 
oli nimittäin painunut jään 
suunnattoman painon alla. Jään 
poistuttua maa alkoi hiljalleen 
kohota. Salpausselkä ja Suo- 
menselkä muodostivat vähitel- 
len yhtenäisen harjanteen, joka 
erotti sisävesistöt nykyistä pal- 
jon suuremmasta Itämerestä. 
Suomenselän sulkeutuessa Päi- 
jänteen reitti itsenäistyi ja pur- 
kautui Pihtiputaan Muurasjär- 
Hopeariipus (Kaukola). = vestä Haapajärveen ja edelleen 

Pohjanlahteen. Maan kallis- 
tuessa tämän reitin lukuisat järvet yhtyivät suureksi 
Muinais-Päijänteeksi, joka ulottui Suomenselästä Sal- 
pausselälle, Saimaa on mahdollisesti ollut sen yhtey- 
dessä Pielaveden--Kiuruveden kautta. Näihin aikoi- 
hin itsenäistyi myös Laatokka, joka oli ollut Itämeren 
yhteydessä. Se avasi itselleen laskuväylän Käkisal- 
men kautta Viipurinlahteen. Myös Vanajavesi erottui 
eri järveksi. 

Noin 7000 vuotta takaperin Suur-Päijänne laski 
vielä Pohjanlahteen. Maan pinnan jatkuvasti kallis- 
tuessa, koska maa kohosi Pohjanlahden rannikolla 
nopeammin kuin idempänä, Päijänteen reitti puh- 

kaisi itselleen uuden lasku-uoman etelässä. Se laski 
ensiksi Heinolan Rievelin järviltä Mäntyharjun reit- 
tiin, mutta puhkaisi sitten n. v. 200 eKr. nykyisen 
lasku-uomansa Pieneen Salpausselkään Vuolenkos- 
ken luona. 

Samoihin aikoihin muutti myös Saimaa lasku- 
uomiaan. Aluksi se purkautui Mäntyharjun reitin 
kautta Kymijokea pitkin Suomenlahteen. Myöhem- 
min Saimaan vedet puhkaisivat Salpausselän Vuok- 
senniskan kohdalla ja avasivat itselleen uoman Imat- 
ran kallioperään. 

Myös Laatokka muutti lasku-uomaansa. Tästä läh- 
tien sen vedet laskivat Neva-jokea pitkin Suomen- 
lahteen. 

N. v:n 5000 eKr. tienoilla Suomen ilmasto alkoi huo- 
maltavasti parantua. Ns. jalopuut muodostivat suu- 
rimmassa osassa maatamme lehtoja. Näihin aikoihin 
Suomessa kasvanutta vesipähkinää tavataan nykyi- 
sin vasta Etelä-Euroopassa yhtä runsaasti. | 

V:n 1000 tienoilla eKr. Suomen ilmasto muuttui 
jälleen kylmemmäksi. Jalopuut hävisivät melkein 
kaikkialta maastamme, ja kuusi valtasi niiden pai- 
kan. Tämän jälkeen maassamme ei ole enää tapah- 
tunutkaan mainittavan suuria ilmastollisia muutok- 
sia. Jatkuva maan kohoaminen vain hiljalleen muutti 
meren ja mantereen ääriviivoja. 


KIVIKAUDEN KANSA ASUTTAA SUOMEN 


Maamme ensimmäiset asukkaat ovat eläneet Poh- 
joisen Jäämeren rannoiila. Täällä on asunut ihmisiä 
jo jääkauden aikana, jolloin maamme muut osat oli- 
vat vielä joko jään tai veden peittämät. Vain Kan- 
nas ja osa Itä-Suomea muodostivat sellaisen maa- 
harjanteen, jota pitkin nämä alkuasukkaat ilmeisesti 
siirtyivät pohjoisille asuinsijoilleen. Jäämeren ran- 
nikon ilmasto oli siihen aikaan paljon lämpimämpi 
kuin nykyisin, joten sen asujaimet saattoivat verra- 

ten siedettävissä olosuhteissa hankkia toimeentu- 
lonsa metsästyksellä ja kalastuksella. 

Noin 9000 vuotta takaperin ilmaantui ihmis- 
asutusta Etelä-Suomeenkin. Mm. Antrean Kor- 
pilahdesta on löydetty suohon hautautuneita ver- 
konkappaleita, luu-, savi- ja kiviesineitä. Muiden 
samantapaisten esinelöytöjen perusteella on voitu 
todeta, että maamme asutus on näihin aikoihin ollut 
keskittyneenä Suomenlahden rantamille varsinkin 
Lohjanselän molemmille puolille ulottuen heikom- 
pana Laatokan Karjalaan, sisämaahan ja Pohjan- 
lahden puolelle. 

Tämän ajan ihmiset valmistivat aseensa ja työka- 
lunsa kivestä. Siitä lohkaistiin kirveen, taltan tai 
keihäänkärjen muotoisia kappaleita, jotka sitten kar- 
keasti hiottiin. Itä-Suomessa käytettiin kiviesinei- 
den raaka-aineena Aunuksessa tavattavaa viheriä- 
liusketta. Se oli niin hyvää, että siitä valmistettuja 
aseita vietiin laajalti maamme ulkopuolellekin. 

Aikaa myöten kivikauden ihmiset oppivat uusia 
tarve-esineiden valmistustapoja. Saviastioiden val- 
mistustaidon keksiminen oli niin huomattava edis- 
tysaskel, että kokonaisen uuden sivistysmuodon kat- 
sotaan tällöin alkaneen. Ensimmäiset saviastiat oli- 
vat kookkaita, pyöreä- tai suippopohjaisia, reunasta 
pohjaan saakka koristeltuja. Aikaa myöten astioiden 
koristelutapa muuttui, joten kehitystä on voitu seu- 
rata sen perusteella. 

Saviastioita on löydetty eri puolilta maatamme. 
Löytöjen perusteella on päätelty tämän kauden asu- 
tuksen levinneen Laatokan Karjalasta ja Kannak- 
selta Lounais-Suomeen Suomenlahden rannikkoa 
pitkin sekä Sisä-Suomen järvialueen kautta Pohjan- 
maalle. Tämän kehitysvaiheen aikana maamme ki- 
vikautisilla asujaimilla on ollut laajat suhteet ulos- 
päin. Löydöistä päätellen tämä sivistyspiiri on ulot- 
tunut Ruijasta Weikselille ja Pohjanlahdesta Uralin 
tuolle: puolelle. Tämän laajan alueen asukkaat elivät 
metsästyksellä ja kalastuksella. Asuinpaikkoja muu- 

tettiin usein. Se olikin helppoa, sillä asuntona oli 
siirrettävä kota. Asuinpaikat valittiin mieluim- 
min kalavesien rannoilta Ppäivänpaisteisilta ran- 
tahietikoilta. Myös kauppaa harjoitettiin. Valdailta 
asti hankittiin piikiveä, joka oli aseiden ja tarve- 
kalujen valmistuksessa tärkeimpänä raaka-aineena. 
Itä-Preussista tuotettiin meripihkaa, josta valmistet- 
tiin koruja. Nämä pitkien matkojen päästä tapah- 
tuvat tavarankuljetukset suoritettiin ilmeisesti koi- 
ravaljakoilla. | 

Tämän saviastioita valmistaneen kivikauden kan-' 
san elämässä tapahtui suuri muutos n. vuoden 1800 
vaiheilla eKr. Heidän asuinalueilleen tunkeutui uusi 
kansa, joka otti haltuunsa Lounais-Suomen, maamme 
hedelmällisimmän alueen. Nämä uudet tulokkaat 
eivät olleet enää pelkästään metsästyksen ja kalas- 
tuksen varassa, vaan :harjoittivat jo kehittyneempiä- 
kin elinkeinoja. Heidän sijoittumisensa saviperäisille 
maille viittaa siihen, että maanviljelyksellä oli jo 
tärkeä asema. Myös karjanhoito näyttää kuuluneen 
heidän elinkeinoihinsa. Heidän aseensa olivat pa- 
remmat kuin maamme entisillä asukkailla. Pääaseena 
oli veneenmuotoinen vasarakirves, joita Lounais- 
Suomesta on löytynyt runsaasti. Asetekniikka oli 
hyvin kehittynyt. Ala-Satakunnan ”teollisuuskes- 
kuksissa” valmistetut, hienosti muotoillut ja hiotut 
kirveet levisivät koko vasarakirveskansan asuma- 
alueelle. Talouskäyttöön aiotut saviastiat olivat pie- 
niä ja tasapohjaisia, usein nuorapainanteella koris- 
tettuja. Aseita ja saviastioita pantiin myös vainajien 
mukana hautaan. 

Vasarakirveitä käyttäneen kansan sivistysmuoto 
sulautui varsin pian maan vanhimpien asukkaiden 
sivistykseen, mutta jätti tähän kuitenkin lähtemät- 
tömät jäljet. Tällöin myös jyrkkä ero idässä asuviin 
hävisi, ja sivistysvaikutteita levisi sieltä jälleen 
Länsi-Suomeen. Vasarakirveskansan avaamat meri- 
yhteydet toivat kuitenkin läntisiä sivistysvaikutteita 
jatkuvasti maahamme. 

Kivikautisen sivistyksen kehitys Pohjois-Suomessa 
Ja Ahvenanmaalla poikkeaa jonkin verran edellä 
kuvatusta. Ahvenanmaan asutus on myöhäisempi 
kuin mannermaalla, sillä saariryhmä kohosi vain 
hitaasti merestä. Varhaisimmat löydöt viittaavat 
itäruotsalaiseen vaikutukseen. Mannermaan asutuk- 
sen eri kehitysvaiheet kuvastuivat Ahvenanmaalla- 
kin vasarakirveskansan vaikutuksen tunkeutuessa 
myös sinne... Ahvenanmaalaisten pääelinkeinona 
näyttää olleen hylkeenpyynti. Nykyisin vain Poh- 
joisella Jäämerellä ja Pohjois-Atlantilla elävä Grön- 
lannin hylje näyttää jo kivikaudella pyydetyn suku- 
puuttoon Itämereltä. 

Pohjois-Suomen kivikautinen sivistys sai vaikut- 
teita erityisesti Itä-Karjalasta. Mm. kiviesineet val- 
mistettiin aunukselaisten mallien mukaan, mikä 
osoittaa kiinteän yhteyden vallinneen Pohjois-Suo- 
men ja Aunuksen välillä. 

Kivikausi kesti maassamme vuosituhansien ajan. 
Kivikauden asukkaat eivät ole esi-isiämme, vaikka- 
kin on todennäköistä, että he ainakin jo kivikauden 
myöhemmissä vaiheissa ovat olleet suomalais-ugri- 
laisten kansojen jäseniä. Kuitenkin jo tällöin syn- 
tyivät ne sivistysyhteydet ja kehityslinjat, jotka ovat 
olleet määräävinä maamme myöhempien vaiheiden 
aikana. Esi-isiemme maahantuloa edelsi tosin vielä 
eräs välivaihe maamme sivistyskehityksessä, prons- 
sikausi. 


PRONSSI SYRJÄYTTÄÄ KIVEN 


Lounais-Suomen ja Pohjanmaan rannikolla sekä 
Ahvenanmaalla tavataan merelle antavilla kukku- 
loilla ja kallionhuipuilla monin paikoin suuria kivi- 
röykkiöitä, joita kansa nimittää hiidenkiukaiksi. 
Nämä kiviröykkiöt eivät ole kuitenkaan hiisien ko- 
koamia, niinkuin entisaikaan uskottiin, vaan ihmis- 
kätten työtä. Ne ovat sen ajan muistomerkkejä, 

jolloin metallit syrjäyttivät kiven maamme mui- 
naisten asukkaiden tarve-esineiden raaka-aineena. 
Pronssi oli ensimmäinen metalli, joka tällöin saapui 
maahamme. 

Pronssikaudeksi kutsutulta ajalta on säilynyt var- 
sin vähän muinaismuistoja, joten tietomme siitä ovat 
hyvin suppeat. Kuitenkin on voitu todeta, että nämä 
hiidenkiukaat ovat pronssikauden ihmisten hautoja. 
Ruumiit poltettiin, luut koottiin ja pantiin hautaan. 
Vainajan viereen asetettiin joitakin tarve-esineitä, 
kuten aseita ja koruja. Haudan peitteeksi ladottiin 
kiviröykkiö, joka oli sitä suurempi, mitä huomatta- 





Pronssikauden rannerenkaita. 


vampi henkilö vainaja oli ollut. Hautapaikkojen 
valinta meren ääreltä viittaa siihen, että pronssikau- 
den ihmiset olivat merenkulkijoita. Löydetyt prons- 
siesineet osoittavatkin tämän käsityksen oikeaksi. 
Kirveet, miekat ja tikarit, joita pronssikauden esi- 
neistä on eniten löydetty, ovat samanlaisia kuin 
Skandinaviassa, Pohjois-Saksassa ja Venäjällä esiin- 
tyvät vastaavat esineet. Niitä on tuotu maahamme 
kaupan välityksellä tai sitten osaksi täällä valmis- 
tettukin ulkomaisten esikuvien mukaan. 

Elämä pronssikaudella on jo ollut huomattavasti 
vauraampaa kuin varhaisempina aikoina. Itämeren 
yli tapahtuva kaupankäynti on rikastuttanut Länsi- 
Suomen pronssikautisia asutuskeskuksia. Vanhim- 
mat näistä sijaitsivat Halikonlahden ympäristössä ja 
Kemiössä. Niiden asukkaat ovat olleet yhteydessä 
Etelä-Skandinavian suurten kauppapaikkojen kans- 
sa; niihin vietiin etenkin turkiksia ja niistä tuotiin 
mm. aseita ja muita metalliesineitä. Asutuksen pai- 

nopiste siirtyi myöhemmin Ala-Satakuntaan, jossa 
Kokemäen — Harjavallan — Kiukaisten — Nakkilan 
alueella on tehty maamme suurimmat pronssilöydöt. 
Näiden asutuskeskusten rikkautta todistavat Harja- 
vallasta löydetyt kultaesineet. Tänä aikana, pronssi- 
kauden loppupuolella, käytiin kauppaa pääasiallisesti 
Gotlannin saaren sekä Uplantiin ja Määlarin laak- 
soon syntyneiden suurten ja rikkaiden Kauppapaik- 
kojen kanssa. Myös Itä-Suomesta on löytynyt prons- 
sikauden elämän jälkiä. Nämä Kannaksen, Laatokan 





Kultainen kaularengas (Nousiainen). 


Karjalan, Sisä-Suomen ja Lapin löydöt viittaavat 
Venäjälle, Uralille ja Kama-joen varrelle johtanei- 
siin yhteyksiin. Itä-Suomessa tehtyjen löytöjen pe- 
rusteella voidaan päätellä sikäläisen elämän olleen 
huomattavasti köyhempää kuin Länsi-Suomessa. 

Rannikkoseutujen väestön opittua jo käyttämään 
metalliesineitä ja siten kohottaessa elintasoaan jäi- 
vät sisämaan laajojen salojen ja järvenrantojen 
asukkaat vielä kivikauden tasolle. Vielä senkin jäl- 
keen kun uusi metalli, rauta, n. vuoden 500 eKr. 
vaiheilla alkaa syrjäyttää pronssin, kivikautinen 
elämä jatkuu syrjäseuduilla ja varsinkin Sisä- ja 
Pohjois-Suomessa vaeltelevien lappalaisten keskuu- 
dessa. 


Raudan voitto 17 
RAUDAN VOITTO 


Rooman kauppa Pohjois-Euroopan kanssa 


Kristuksen syntymän jälkeisellä vuosisadalla Roo- 
man keisarikunta kehittyi mahtavimmilleen. Roo- 
man legioonat ylläpitivät rauhaa ja järjestystä sen 
valtavilla alueilla suojaten keisarikunnan rajoja raa- 
kalaiskansojen hyökkäyksiltä. Jättiläisvaltakunnan 
mahtia kohtaan tunnettu kunnioitus sai sen rajanaa- 
purit pysyttelemään rauhassa keskenäänkin, jottei 
Rooma saisi aihetta puuttua heidän asioihinsa. 

Myös taloudellisesti Rooma kehittyi 
pisimmälle toisella vuosisadalla Kris- 
tuksen syntymän jälkeen. Maanvilje- 
lys kukoisti ja Rooman maakunnissa 
kehittyi laaja teollisuus. Tämä syn- 
nytti puolestaan vilkkaan kaupan- 
käynnin, joka ulotettiin laajalle kei- 
sarikunnan rajojen ulkopuolelle. Roo- Hopeinen ranne- 
man teollisuustuotteet ja Italian vii- ”engas (Savitat- 
nit olivat hyvin haluttuja bar- mt 
baarikansojen keskuudessa. Ostamansa tavarat ne 
maksoivat joko omilla tuotteillaan tai sellaisilla 
kauempana asuvilta kansoilta ostamillaan tavaroilla, 
joilla Roomassa oli kysyntää. Varsinkin Itämeren 
rannikoilta saatu meripihka oli Roomassa hyvin 
haluttua, sillä roomalaiset pitivät sitä jalokivien 
arvoisena. Myös turkikset alkoivat saada yhä lisään- 
tyvää menekkiä. Turkiksien tärkeimmät tuottajat 
olivat kaukaiset Pohjois- ja Itä-Euroopan maat, 
joissa niiden harvan asutuksen vuoksi oli vielä suu- 
ria, turkiseläimiä viliseviä metsiä. Tällä tavoin 
maamme astuu historiaan tämän aikakauden erään 
kaikkein halutuimman ja kalleimman kauppatava- 
ran tuottajana. Tällä seikalla tuli olemaan hyvin 
määräävä vaikutus maamme kehitykseen. 





Ji Jokamiehen Suomen historia 

Esli-isämme asuttavat Suomen 


Pronssikauden päättymistä seuranneelta ajalta on 
olemassa hyvin vähän tietoja maamme asutuksesta. 
Vasta ensimmäiseltä ja toiselta vuosisadalta jKr. 
alkaa olla runsaammin muinaislöytöjä, joiden perus- 
teella voidaan tehdä asutusta koskevia johtopäätök- 
siä. Tähän aikaan maamme alkoi saada uusia asuk- 
kaita, jotka sen turkisrikkauksien houkuttelemina 
siirtyivät tänne Suomenlahden eteläpuolelta. Nämä 
nykyisten suomalaisten esi-isät asuttivat ensimmäi- 
seksi Lounais-Suomen. Täältä asutus levisi myö- 
hemmin vesireittejä pitkin Kokemäenjoen laaksoon, 
Satakuntaan ja Hämeen järvialueelle. 

Lounais-Suomen, Satakunnan ja Vanajan—Hä- 
meen asutuskerien muodostuttua asutuspaine suun- 
tautui osittain pohjoiseen, osittain itään. Etelä-Poh- 
janmaalle syntyi kiinteätä asutusta, samoin Laato- 
kan länsirannoille. Tämän alueen asukkaat tulivat 
lännestä Salpausselän muodostamaa luonnollista 
asutusreittiä myöten. 

Karjalasta suuntautui uusi asutuspaine Pohjois- 
Suomen suuriin erämaihin niitä vesireittejä myöten, 
jotka muodostavat Oulujoen vesistön ja Karjalan 
reittien välillä luonnollisen kulkutien. Pohjois-Suo- 
messa yhtyivät ne asutukset, jotka olivat lähtöisin 
toisaalta Laatokan Karjalasta, toisaalta Satakun- 
nasta. Mainittujen kaukaisten seutujen asuttamisen 
taloudellisena aiheuttajana on ollut ns. pirkkalais- 
liike ja Karjalasta käsin tapahtunut eränkäynti, 
jotka kumpikin pyrkivät pääsemään Lapin turkis- 
rikkauksiin käsiksi. Näiden etelästä päin tulleiden 
eränkävijöiden lisäksi osallistuivat lappalaiset Poh- 
jois-Suomen asuttamiseen. 

Suomen asuttaminen ei ole suinkaan tapahtunut 
käden käänteessä. Siihen on mennyt vuosisatoja, 
ehkäpä tuhannenkin vuotta. Ensimmäiset muutot 
maahamme tapahtuivat aikana, josta ei ole olemassa 
mitään kirjallisia tietoja. Maamme asutuksen täy- 

dlentyminen tapahtui lopullisesti vasta historiallisena 
aikana. Siten maamme oli vähitellen saanut asutuk- 
sen, joka tosin sen laajuuteen katsoen oli hyvin 
harva. 


Suomalaisten varhaisimmat elämänmuodot 


Varsin pian maahanmuuttonsa jälkeen esi-isämme 
näyttävät ryhtyneen harrastamaan maanviljelystä. 
Maamme hedelmällisimpien ja helpoimmin viljeltä- 
vien seutujen: valitseminen asuinpaikoiksi viittaa 
nimenomaan tähän. Myös karjanhoitoa harjoitettiin. 
Mutta asukkaiden varallisuuden pääasiallisena läh- 
teenä oli kuitenkin metsästys. Miehet olivat syksyt ja 
kevättalvet metsästämässä usein hyvinkin kaukana 
vakinaisilta asuinsijoiltaan. Saaliiksi saatujen maja- 
vien, risti- ja sinikettujen sekä näätien nahat vaih- 
dettiin vieraiden kauppiaiden tuomiin tavaroihin. 

Varhaisin maastamme ulospäin suuntautuva kau- 
pankäynti oli kokonaan goottilaisten kauppiaiden 
käsissä. Gootit, jotka olivat mahdollisesti alun perin 
Ruotsin Göötanmaalta kotoisin oleva germaaninen 
kansa, hallitsivat tähän aikaan koko Itämeren-alueen 
kauppaa. Gootteja asettui asumaan Öölannin ja Got- 
lannin saarille sekä Weikselin suupuoleen. Täältä 
käsin he välittivät Pohjois-Euroopan tuotteita Roo- 
maan. Heidän kauttaan roomalaiset teollisuustuot- 
teet, - joista tärkeimpiä olivat erilaiset rautaesineet, 
saapuivat pohjoismaihin ja mm. Suomeen. "Tämän 
roomalaisen rautakauden (n. Kristuksen syntymän 
ajoilta — n. 400 jKr.) ajalta peräisin olevat löydöt 
osoittavat, että Suomen varhaisin suomalainen asujai- 
misto on yleensä ollut varakasta ja hyvin toimeen- 
tulevaa väkeä. Pääosa löydöistä on ollut tuontita- 
varaa, joista tärkeimpiä ovat olleet aseet. Varak- 
kaat miehet ostivat mielellään kauniisti kirjailtuja 
miekkoja niiden kalleudesta huolimatta. Muutamin 
paikoin löydetyt jalometallikoristeet todistavat omal- 
ta osaltaan asukkaiden varallisuudesta. Jo v. 1776 

löydettiin Nousiaisista kultainen kaularengas, joka 
painaa parisataa grammaa. Maassamme käytettiin 
myös halvemmista metalleista, kuten pronssista, teh- 
tyjä koruja, jotka usein olivat koristetut värikkäillä 
emaljiupotuksilla. Näitä tuotiin Virosta tai goottien 
asuma-alueilta. Gootit olivat taitavia koristeseppiä, 
joiden tuotteet levisivät laajalle Itämeren ympäris- 
tön maihin. 

Rooman jouduttua toisen kristillisen vuosisadan 
lopulla käymiensä germaanisotien vuoksi taloudelli- 
siin vaikeuksiin gootit menettivät tuottoisan välit- 
täjänasemansa. Tällöin useimmat heistä siirtyivät 
Mustanmeren pohjois- ja luoteispuolisille alueille, 
missä he joutuivat kansainvaellusten jalkoihin hun- 
nien hyökätessä v. 375 Eurooppaan. Goottien perus- 
tama suuri valtakunta tuhoutui ja heidän kaupalli- 
nen ja sivistyksellinen vaikutuksensa meidän maa- 
hamme loppui. Mutta kaupallisella välittäjänase- 
mallaan he olivat luoneet esi-isiemme Suomeen suo- = 
rittaman siirtymisen edellytykset. Tuomalla tänne 
siirtyneille esi-isillemme roomalaisen sivistyksen 
vaikutteita gootit panivat myös alulle sen kehityk- 
sen, joka on johtanut maamme länsimaisen sivis- 
tyksen yhteyteen. | 


Mestariseppien ja sankarirunon aika 


Suuren goottivaltakunnan häviö sekä vähän myö- 
hemmin sattunut Rooman keisarikunnan jakaantu- 
minen olivat sellaisia maailmanhistoriallisia tapah- 
tumia, joiden vaikutus tuntui kaukana Pohjan peril- 
läkin. Kansainvaellusajan myrskyissä tuhoutuivat 
maamme asukkaiden vanhat, Itämeren yli ja Venä- 
jän jokia pitkin johtaneet kauppayhteydet. Mitään 
suuria aluevaltauksia ei sen vuoksi tällöin maas- 
samme tapahtunut, joskin sen asutus tänäkin aikana 
tiheni. Suomenlahden eteläpuolisille alueille mer- 
kitsi näiden vanhojen kauppayhteyksien katkeami- 
nen vuosisatoja kestävää taloudellista taantumista. 

Mestariseppä. 


Suomen asukkaat sen sijaan selvisivät siitä varsin 
pian kääntämällä huomionsa Skandinaviaan, josta 
tuli vastedes heidän tärkein kauppatuttavansa. Ger- 
maanien Roomasta ryöstämää kultaa virtasi suurin 
määrin Skandinaviaan, josta sitä on löydetty kym- 
meniä kiloja maahan kätkettynä. Suomen puolelle 
muodostui Etelä-Pohjanmaalle huomattava asutus- 
keskus, joka näyttää päässeen osalliseksi germaanien 
kullasta ilmeisestikin turkiskauppansa ansiosta. Ai- 
van sen äärellähän alkoivat muinaisen Lapin rajat- 
tomat erämaat runsaine turkisaarteineen, joita ger- 
maanit kovasti himoitsivat. 

N. vuodesta 600 lähtien asutus tihenee jälleen. 
Päijänteen rantamaat saavat pysyvän asutuksen. 
Myös Karjalaa asutetaan osittain Länsi-Suomesta 
käsin. 

Tämän aikakauden muinaislöydöt kertovat rau- 
hattomista ja sotaisista oloista, mutta myös varak- 
kuudesta ja kehittyvästä henkisestä elämästä. Löy- 

detyt aseet ovat loistokappaleita, jotka osoittavat 
maamme aseseppien olleen ftaidoltaan kerrassaan 
mestareita. Heidän takomansa kilvenkupurat, pit- 
kät väkäkeihäät sekä väkipuukot ylittävät sekä 
muotojensa kauneudessa että taontansa taidokkuu- 
dessa keskieurooppalaiset esikuvansa. Miekka, joka 
oli pääaseena, oli sekin sekä laadultaan että ulko- 
muodoltaan korkeata luokkaa. Aikakauden mahti- 
miehet pitivät suurimmassa arvossa teriltään käär- 
memäisiksi kirjailtuja kalpoja, joiden piti pystyä 
puremaan sekä luuta että rautaa. Suurin osa niistä 
on ilmeisesti tuotu Keski-Euroopasta huolimatta 
niiden kalliista hinnoista. Myös miekkojen kahvat 
koristeltiin sekä pronssi- että jalometallikoristuksin, 
joiden upeus osoitti uloskinpäin kantajansa yhteis- 
kunnallisen aseman. Koristeaiheet olivat yleensä 
germaanisia, ja kotimaiset sepätkin saattoivat käyt- 
tää niitä. 

Yhteiskunnalliset olot ovat olleet samantapaiset 
kuin germaanisissa naapurimaissamme. Mahtavat 
päälliköt olivat yhteisten yritysten johdossa halliten 
varallisuutensa ja henkilökohtaisen arvovaltansa no- 
jalla asumisalueitaan. Mitään laajempia valtakuntia 
ei kuitenkaan syntynyt jo yksin alueiden laajuuden 
ja asutuksen harvalukuisuuden vuoksi, joskin tällai- 
sille paikallisille päälliköille saatettiin antaa vanha 
goottilaisperäinen kuningas-nimitys. Johtomiesten 
varallisuus perustui turkiskauppaan, jonka edelly- 
tyksenä olivat laajoille alueille ulottuvat, ehkä usein 
yhteistuumin järjestetyt metsästys- ja kaupparetket. 
Näihin osallistuivat vapaat : miehet päällikköjen joh- 
dolla. Raskaimmat työt teetettiin orjilla, jotka oli- 
vat usein entisiä sotavankeja. Erittäin suuressa 
arvossa pidettiin kuitenkin seppiä, joiden ammatti- 
taito oli korvaamattoman arvokas näille sotaisille 
pienoisyhteiskunnille. | 

Sillä sotaisia nämä ajat olivat. Kaukaisilla erä- ja 
kauppamatkoilla kallisarvoisia turkiksia tavoitel- 
taessa saattoi eri retkikuntien kesken helposti syn- 

Sotaisia nämä ajat olivat. 


tyä kiistaa saaliista, jolloin riita ratkaistiin miekoin. 
Meritse rannikkojamme lähestyvät purret toivat mu- 
kanaan vieraita sotureita, joiden tarkoituksena oli 
yhtä hyvin merirosvous kuin rauhallinen kaupan- 
tekokin tilanteen ja mahdollisuuksien mukaan. FEi- 
vätkä esi-isämmekään suinkaan arkailleet kohentaa 
toimeentuloaan myös miekan voimalla niin kotosalla 
kuin vieraissakin, mikäli siihen vain tarjoutui tilai- 
SUUS. 

Tämä rohkea, sotainen elämänote kuvastuu myös 
muinaisrunojemme maailmasta. Nehän kuvailevat 
mahtavien urhojen sankaritekoja niin maalla kuin 
merelläkin sotaa ihannoivassa sävyssä. Niinpä onkin 
syystä otaksuttu, että vanhimmat kansanrunomme 
johtaisivat alkunsa juuri näistä ajoista samoin kuin 
hengeltään samantapaiset germaanien Beowulfin ja 
Hildebrandin laulut sekä Edda-runoelma. Kalevalan 
sankarien toimissa kuvastuisi siten sekä runon että 
ajallisen etäisyyden värittämässä muodossa 600- ja 
7100-lukujen mahtimiesten elämä maassamme. Ru- 
non kuvauksien ja muinaislöytöjen esineiden välillä 
onkin voitu todeta aivan hämmästyttävää yhtäpitä- 
vyyttä. Samoin runojen esittämät elintapojen ku- 
vaukset saavat muinaislöydöistä vahvistusta. Ru- 
noista löydämme esimerkiksi seuraavat säkeet: 


Tarsilainen poltettihin, 
venehessä vaskisessa, 
purressa rautapohjassa; 
sen kypenet kylvettihin. 


Toisaalta tiedämme, että myös meidän maassam- 
me oli näinä aikoina omaksuttu germaanien tapa 
haudata päälliköt sotapursissaan kaikkine varustei- 
neen. Hautaustoimitus poikkesi germaanien tavasta 
vain sikäli, että purret poltettiin ja tuhka siroteltiin 
kalmiston kivien joukkoon. Veneet oli valmistettu 
puusta, ja niiden laita- ja pohjalaudat liitettiin 
toisiinsa kotkatuilla rautanauloilla. Edellä esitetty 
muinaisrunon katkelma siis aivan ilmeisesti kuvaa 
päällikön polttohautausta. Samantapaisia esimerk- 
kejä löytyy muitakin. Erityisesti sankarirunojen 
sepälle osoittama arvonanto sopii hyvin tähän aika- 
kauteen, sillä tuskin koskaan muulloin seppä on ollut 
niin arvostettu maassamme kuin tähän aikaan. 

Niinkuin edellä olevasta kuvauksesta on käynyt 
ilmi, tämä maassamme n. vuosina 400—800 vallinnut 
ns. keskinen rautakausi merkitsi alkuvaikeuksista 

Viikinki veneineen. 


selviydyttyä maamme asujainten varallisuuden ja 
sivistystason huomattavaa nousua. Maamme olojen 
kehitys tapahtui melkoiselta osalta omalla pohjalla, 
joskin ulkomaisia esikuvia mukailemalla. Tämä ai- 
kakausi muodostaa siten ensimmäisen askelen olo- 
Jemme itsenäisen kehityksen tiellä. 


Suomi viikinkien idäntien varrella 


7100-luvun lopussa ja 800-luvun alkupuolella Kes- 
ki-Euroopan valtiollisissa oloissa tapahtui muutok- 
sia, jotka vaikuttivat huomattavasti Itämeren alueen 

ja sen mukana meidänkin maamme tulevaan kehi- 
tykseen. Kansainvaellusajan sekasortoisten olojen 
jalkeen Euroopan sydänmaihin palautui rauha ja 
järjestys, kun frankkien mahtava keisari Kaarle 
Suuri alisti valtansa alle Pyreneistä Tanskan rajoille 
ulottuvalla alueella asuvat kansat. Tämä suuri 
frankkilaisvaltakunta ja erityisesti Kaarlen pojan- 
poikien aikana sen pohjoisosista muodostunut Sak- 
san valtakunta vaikuttivat tärkeinä sivistyksen levit- 
täjinä pohjoismaiden oloihin. Pohjoismaatkin alkoi- 
vat itsekukin vähitellen kehittyä suurempaa valtiol- 
lista yhtenäisyyttä kohti. 

Suuren frankkilaiskeisarin seuraajat eivät olleet 
hänen veroisiaan hallitsijoita, joten he eivät kyen- 
neet suojaamaan valtakuntiaan niitä vastaan suun- 
natuilta hyökkäyksiltä. Tämä koitui kohtalokkaaksi 
Keski-Euroopan maille, sillä niitä uhkasivat poh- 
julsmaista käsin uudet, ennennäkemättömän hurjat 
viholliset. 

Pohjoismaiden sotaiset, aseiden käyttöön harjaan- 
tuneet kansat olivat kauppamatkoillaan ja heidän 
luonaan käyneiden etelän kauppamiesten kertomuk- 
sista tutustuneet Keski-Euroopan maiden rikkau- 
teen, mikä houkutteli heidän saaliinhimoaan. Kun 
Kaarle Suuren valtakunta hajosi ja siitä muo- 
dostuneet valtiot Saksaa lukuunottamatta joutuivat 
sisäisen ja ulkonaisen heikkouden tilaan, saattoivat 
pohjanmiehet nyt esteettömästi ulottaa aikaisemmin 
vain Englantiin tekemänsä ryöstöretket kaikille Eu- 
roopan suojattomiksi jääneille rannikoille. Tanska- 
laiset ja norjalaiset purjehtivat lohikäärmelaivoil- 
laan enimmäkseen länteen julmasti ryöstäen ja 
hävittäen Länsi-Euroopan rantamaita. Ruotsalaiset 
puolestaan suuntasivat matkansa itään, viikinkien 
”idäntielle”, austrvegr, kuten he sitä nimittivät. 
Tämä johti joko Itämeren poikki Väinäjoelle ja siitä 
edelleen nykyiselle Venäjälle tai Suomenlahden poh- 
joisrannikon saaristoa pitkin Nevalle, josta edelleen 
Laatokalle ja Olhavanjokea pitkin Sisä-Venäjälle. 

Venäjän suurten jokien kautta viikingit ulottivat 
matkansa aina Mustalle merelle ja Kreikkaan saak- 
ka, jossa näitä ns. varjageja usein palveli Itä-Roo- 
man keisarien henkivartijoina. Sopiviin kohtiin 
tämän vakinaisen kulkureittinsä varrelle varjagit 
perustivat linnoitettuja tukikohtia. Niistä käsin var- 
jagipäälliköt alistivat ympäristön heimot valtaansa. 
Vähitellen näistä aluksi tilapäisluontoisista alistuk- 
sista muodostui vakituisia ruhtinaskuntia. Hallitse- 
vana aineksena niissä olivat skandinaavit suomen- 
sukuisten ja slaavilaisten kansojen muodostaessa 
pääväestön. Aikaa myöten nämä ruhtinaskunnat 
täysin slaavilaistuivat muodostaen tulevan Venäjän 
valtakunnan alun. Venäjän nimen on katsottu joh- 
tuneen varjagien nimestä. Idäntiellä liikkuvien var- 
jagien pääosa lienee lähtenyt Sydän-Ruotsista, Mää- 
larin alueelta, jonka vanhana nimenä oli Roslagen. 
Sen asukkaita nimitettiin rhosseiksi tai russeiksi, 
jonka mukaan heidän perustamansa valtakunta sai 
Rossija, Russia ym. vastaavanlaisia nimiä. Varsinai- 
sen Venäjän valtakunnan katsotaan. saaneen alkunsa 
v. 862 Ilmajärvelle syntyneestä varjagiruhtinaskun- 
nasta, jonka vanhojen kronikoiden mukaan veljekset 
Rurik, Sineus ja Truvor perustivat. Varjagivallan 
keskus Venäjällä oli kuitenkin paljon etelämpänä, 
Kiovassa, josta käsin Venäjän valtakunta alkaa kas- 
vaa vuoden 1000 tienoilla. Rurikin jälkeläisten ai- 
kana Ilmajärven rannalle syntynyt Novgorod kehit- 
tyy edelleen ja siitä tuli myöhemmin Pohjois-Venä- 
jän varjagivallan päätukikohta. 


Suomalaiset ja viikingit 


Viikinkiretket aiheuttivat huomattavan muutok- 
sen Suomen asemassa. Yksi Itämeren, jopa koko 
Pohjois-Euroopankin, vilkkaimmista meriteistä si- 
vusi nyt siihen asti syrjään jääneen maamme ranni- 
koita. Tämä vaikutti välittömästi myös Suomen 
kehitykseen. Viikinkiretkien johdosta myös Suo- 

menlahden perukan ja maamme itäpuolella sijaitse- 
vien alueiden merkitys kasvoi. Pitkät meriyhteydet 
edellyttivät pysyviä tukikohtia, vilkas kauppatie 
veti puoleensa asutusta, ja siten sai alkunsa Laato- 
kan rantojen ja Suomen Karjalan vakinainen asutus. 
Viikinkiretket olivat ennen kaikkea sotaisia yri- 
tyksiä. Sen saivat Suomen rannikkojenkin asukkaat 
kokea. Niillä paikoilla etelärannikkoamme, jossa 
saaristo ei suojannut yllättäviltä hyökkäyksiltä, hä- 
visi asutus viikinkiaikana. Siten esim. Karjaan ja 
Tenholan vanhat asutusalueet jäivät autioiksi. Muu- 
alla asutus sen sijaan säilyi monista hyökkäyksistä 
ja hävityksistä huolimatta. Viikinkihyökkäykset 
saattoivat ulottua syvälle sisämaahankin. Ainoastaan 
Satakunta näyttää jääneen rauhaan ehkäpä oman 
sotaisen voimansa ansiosta, jota se laajoilla Pohjan- 
retkillään osoitti. | 
Rannikkoseutujen uhanalainen: asema 0Pvpakotti 
väestön ryhtymään suojelutoimenpiteisiin. Hyökkää- 
jät saapuivat yleensä vähintään useampia kymme- 
niä, mutta usein jopa satoja miehiä käsittävinä jouk- 
koina. Rannikkoväestölle tarjosivat silloin ainoan 
suojan vaikeapääsyisille paikoille rakennetut varus- 
tukset, joita pienikin miesmäärä saattoi puolustaa 
suurta ylivoimaa vastaan. Näitä ns. muinaislinnoja 
on löydetty useita kymmeniä. Runsaimmin niitä on 
ollut Varsinais-Suomessa ja Laatokan rantamilla 
Sortavalan ja Käkisalmen välillä. Huomattavin on 
ollut Kurkijoen kirkonkylästä tavattu linna. Mik- 
kelin lähellä sijaitsevasta Tuukkalasta on löydetty 
Ohralan muinaislinnan hyvinsäilyneet jäännökset, ja 
samanlainen löytö on tehty Sulkavan Linnavuorelta. 
Hämeessä on ollut joitakin linnoja (huomattavin 
niistä näyttää olleen Sääksmäen Rapolan linna), 
samoin muutamia Lounais-Suomessa. Näiden linno- 
jen rakennustapa on ollut kaikkialla suunnilleen 
samanlainen. Linnanpaikaksi on valittu jyrkkä kal- 
lio, joka jo luonnon puolesta on ollut mahdollisim- 
man vaikeapääsyinen. Kiipeämiskelpoiset paikat on 

varustettu muureilla. Niide pohjan muodosti kivi- 
lohkareista tai kivistä ja mullasta rakennettu 1—2 
m korkea ja muutaman metrin levyinen pohjavalli, 
jonka päällä oli hirsivarustus. Kulkuaukot suljet- 
tiin hirsistä valmistetuilla porteilla, jotka ehkä vielä 
tuettiin kivillä. Muureille asettuneet puolustajat tor- 
juivat aseillaan ja heittokivillä vihollisen valtaus- 
yritykset. Jotta uhatun kylän asukkaat ehtisivät 
ajoissa vetäytyä tavaroineen pakolinnaan, järjestet- 
tiin laaja ja tehokas hälytysjärjestelmä. Vihollisen 
tulosuuntiin sijoitettiin korkeille kukkuloille varti- 
joita, jotka heti viikinkien punapurjeet havaitessaan 
sytyttivät valmiiksi kerätyn risukasan tuleen. Merk- 
kitulen nähdessään kaukana sisämaassakin olevat 
vartiomiehet tekivät samoin omilla vartiopaikoillaan, 
joten tieto vihollisen tulosta levisi nopeasti laajoille 
alueille. | | 

Nämä ehkä jo aikaisemminkin käytäntöön otetut, 
mutta vasta viikinkiajalla laajemmalti omaksutut 
puolustustoimenpiteet olivat omiaan kehittämään 
maamme asukkaiden yhteiskunnallista yhteenliitty- 
mistä. Vain yhteisvoimin kyettiin suorittamaan sel- 
laisia laajoja rakennustöitä kuten esim. Rapolan 
muinaislinnan n. kilometrin pituinen ympärysvalli. 
Paikallisten asukkaiden kesken on saattanut jo val- 
lita sangen vakinaisiin muotoihin kiteytynyt yhteis- 
toiminta. Laajempienkin alueiden asukkaat saattoi- 
vat suorittaa yhteisvoimin suuria erä- tai sotaret- 
kiä. Mutta minkäänlaista valtiollista yhteenliitty- 
mistä ei maassamme vielä eri alueiden asukkaiden 
kesken tapahtunut. 


Lapinkäynti < 


Myös suomalaiset tekivät laajoja retkiä viikinki- 
aikana. Heidän retkensä suuntautuivat Lappiin, 
jonka turkisaarteet houkuttelivat yritteliäimpiä ja 
rohkeimpia esi-isiämme sekä pyynti- että verotus- 
matkoille. Erityisesti satakuntalaiset harrastivat tätä 

Pohjantiellä. 


raskasta ja vaarallista, mutta samalla erittäin tuot- 
toisaa retkeilyä. Tarujen kainulaiset, jotka viikin- 
kiaikana pitivät käsissään Länsi-Lapin herruutta, 
lienevät olleet juuri satakuntalaisia suurtalonpoikia. 
Tällaiset päälliköt tekivät aseellisine seurueineen 
joka talvi, toisinaan kesäisinkin, retkiään pohjan pe- 
rille, josta he palasivat runsaat saaliit mukanaan. 
Tämä satakuntalaisten pohjankäynti teki lopun Suu- 
pohjan turkissiirtolan rikkaudesta. Suupohjan asuk- 
kailla ei ollut nimittäin enää mahdollisuutta toimit- 
taa turkiksiaan maailmanmarkkinoille sen jälkeen, 
kun Itämeren kaupan pääväylä oli siirtynyt kulke- 
maan Ahvenanmaan eteläpuolitse pitkin Suomenlah- 
den pohjoisrannikkoa. Satakunnasta kehittyi nyt 
maamme huomattavin asutuskeskus, Sen rikkautta 

todistavat mm. sieltä löytyneet monet kalliit loisto- 
aseet, jotka oli vaihdettu turkiksilla. Vain rikas ja 
mahtava suurmiesluokka saattoi kustantaa itselleen 
sellaisia. Tällaisen POPIIKÄANANSN juuri lapin- 
käynti on synnyttänyt. 

Siten viikinkiaika myrskyisyydestään ja hävityk- 
sistään huolimatta sitoi maamme entistä kiinteäm- 
min Skandinaviaan ja Itämeren eteläpuolisiin mai- 
hin. Tämä suuntaus toi maahamme huomattavaa 
varallisuutta ja uusia sivistysvaikutteita ja kehitti 
sitä yhä suurempaa kansallista omaperäisyyttä kohti. 


SYNTYVÄN SUOMEN NAAPURIT 


Svealaiset Ruotsin heimojen yhdistäjinä 


Vanhimpina aikoina ruotsalaiset olivat jakaantu- 
neina eri heimoiksi, joiden keskinäinen yhteys on 
saattanut olla varsin löyhä. Vähitellen näistä muo- 
dostuivat göötalaisten ja svealaisten heimot, joiden 
välillä puhkesi taistelu Ruotsin johtoasemasta. Göö- 
talaiset asuivat suurten Vänern- ja Vettern-järvien 
rannoilla. Heidän maansa oli viljava ja helppo vil- 
jellä. Tämä samoin kuin Göötanmaan kaupan kan- 
nalta edullinen asema saattoi jo varhain heidät maas- 
saan johtoasemaan. Määlari-järven ympärillä asuvien 
svealaisten maa oli karumpi ja köyhempi, mutta sen 
väestö oli rohkeaa ja sotaista. Aikaa myöten he 
alistuivat yhdessä valitsemansa kuninkaan hallitta- 
vaksi. Kuninkaan valta oli kuitenkin rajoitettu. Va- 
paiden miesten kokous, käräjät, päätti kaikista tär- 
keimmistä asioista. Svealaisten ja göötalaisten välis- 
ten pitkien taistelujen jälkeen göötalaisten oli alis- 
tuttava svealaisten kuninkaiden hallittavaksi. Yhtei- 
sen valtakunnan keskukseksi tuli Uplanti. Valtakun- 
nan yhteys oli kuitenkin varsin löyhä eri maakun- 
tien saadessa edelleen päättää omista asioistaan. 
Mutta heimojen yhtyminen merkitsi kasvavaa voi- 

maa ulospäin, minkä ruotsalaisten naapurit pian sai- 
vat kokea. 

Ruotsalaisten kuninkaat ja suurtalonpojat alkoivat 
retkeillä laajalti Itämeren rantamaissa, joissa he kä- 
vivät kauppaa tai ryöstelivät. Viikinkiaikana retket 
ulotettiin kauas Itämeren alueen ulkopuolellekin. 
Vanhat tarinat kertovat ruotsalaisten viikinkien ret- 
keilleen usein Suomenkin rannikoilla. Niinpä kunin- 
gas Eerik Emundinpojan mainitaan ”laskeneen val- 
tansa alle Suomen, Karjalan, Viron, Kuurinmaan ja 
laajalti seutuja idän puolella”. Samaa kerrotaan 
hänen pojanpojastaan Eerik Voitollisesta, joka kuoli 
900-luvun lopulla. Vielä 1000-luvulta kerrotaan 
ruotsalaiskuninkaiden retkistä maahamme, mutta 
sitten ne tyrehtyvät, ehkäpä tällöin Ruotsiin leviä- 
vän kristinuskon vaikutuksesta. Vasta 1100-luvun 
puolella maamme joutuu jälleen tekemisiin ruotsa- 
laisten kanssa maallemme erittäin laajakantoisin seu- 
rauksin. 


Suuri Novgorod 


Novgorodin kaupunki perustettiin varjagien idän- 
tien varrelle. Sen kautta kulki tie Laatokalta Venä- 
jän sisäosiin ja edelleen Mustalle merelle. Tämä 
kaupungin edullinen asema ja sen asukkaiden kaup- 
pamieskyky tekivät siitä pian huomattavan kauppa- 
paikan, joka aikaa myöten sai haltuunsa koko Poh- 
Jois- Venäjän kaupan. Novgorod rikastui suuresti 
välittäessään tämän alueen tuotteita Keski- ja Kaak- 
kois-Euroopan markkinoille. Laatokan pohjois- ja 
itäpuolisten alueiden valtavien turkisrikkauksien 
houkuttelemana Novgorod alisti aikaa myöten nämä 
suuret alueet valtaansa. Oltuaan alun perin kaupun- 
kivaltio, joka kaupungin lisäksi käsitti vain sen lä- 
himmän ympäristön, Novgorod kohosi suurten maa- 
alueiden hallitsijaksi. Nämä alueet jaettiin pjatinoi- 
hin eli viidenneksiin ja volosteihin. Edellisiä oli viisi, 
ja ne sijaitsivat lähinnä Novgorodia. Vatjan viiden- 

nes käsitti Olhavan- ja Laukaanjokien välillä asu- 
vien suomensukuisten heimojen maat Suomenlahteen 
saakka. Äänisen molemmin puolin sijaitsi Äänisen 
viidennes, joka ulottui Vienanlahteen saakka. Volos- 
teja oli samoin viisi. Koillisessa oli Vienan volosti, 
Vytshegda-joen ja sen lisäjokien varrella oli Permi, 
siitä itään Petshora ja Uralin takana Jugra. Vienan- 
meren pohjoispuolella oli Turjanranta. 

Novgorod säilytti alkuperäisen hallintojärjestel- 
mänsä suunnilleen samanlaisena kukistumiseensa 
saakka. Valtaa pitivät käsissään rikkaat kauppias-- 
suvut, joiden keskuudesta valittiin tärkeimmät hal- 
litusmiehet. Näitä olivat posadniekka, joka valvoi: 
Novgorodin hallintoa sekä tuhannenpäämies, joka 
toimi sotaväen ylipäällikkönä. Novgorod oli muo- 
dollisesti ruhtinaskunta, mutta ruhtinaan valta oli 
vähäinen. Hän oli oikeastaan vain sotaretkiä varten 
palkattu ylipäällikkö. Ruhtinaan vaali samoin kuin 
kaikki muut tärkeät asiat ratkaistiin kansankokouk- 
sessa, vetshessä, johon erityistä vetshe-kelloa soitta- 
malla kutsuttiin jokainen täysi-ikäinen kansalainen. 
Vetshen kokoukset päättyivät usein tappeluun, eikä 
se kyennyt ajan mittaan hoitamaan tehokkaasti laa- 
jan valtakunnan asioita. Tämän hallintojärjestel- 
mänsä heikkouden ja eri yhteiskuntaluokkien välillä 
vallitsevien jyrkkien vastakohtien vuoksi Novgorod 
alkoi rappeutua, kunnes se lopuksi sortui sisäiseen 
heikkouteensa. Mutta sitä ennen se oli vuosisatojen 
ajan näytellyt huomattavaa osaa Pohjois-Venäjän 
sekä Suomenlahden perukan ja Laatokan alueen his- 
toriassa painaen lähtemättömät jälkensä meidänkin 
maamme ja kansamme kehitykseen. 


Norjalaiset idänretkillä 


Viikinkiajan alkaessa Norja oli jakaantuneena 
useaan kuningaskuntaan. Nämä pikkukuninkaat ei- 
vät oikeastaan olleet muita kuin paikallisia päälli- 
köitä, jotka johtivat alueensa miehiä sotaretkillä ja 

toimivat tuomareina heidän keskeisissään riidoissa. 
Mistään todellisesta kuninkaanvallasta ei vielä ollut 
kysymys, vaan vanha pohjoismainen vapaus ja kaik- 
kien vapaiden miesten yhteiskunnallinen tasa-arvoi- 
suus vallitsi. Pikkuruhtinaskunnista mahtavimmiksi 
kehittyivät nykyisen Oslon vuonon rannalla sijait- 
seva Viken sekä Tröndelag, joka käsitti Trondhje- 
min ympäristöt. Vikenin kuningas Harald Kauno- 
tukka alisti lopuksi Tröndelagin valtaansa kohoten 
koko Norjan hallitsijaksi v. 872. Norjan kuninkaat. 
asettuivat viikinkiajan lopulla valinaisesti asumaan 
Nidarosin eli Trondhjemin kaupunkiin, josta tuli 
Norjan valtiollisen ja taloudellisen elämän keskus- 
paikka. 

Meidän maamme joutui muinaisten norjalaisten 
kanssa kosketuksiin viikinkiretkien välityksellä. 
Vaikka norjalaiset purjehtivatkin pääasiallisesti län- 
sitielle, vestrvegrille, suuntasivat monet heistä kul- 
kunsa idäntiellekin sivuten siten Suomen rantoja. 
Nidarosista lähtevät viikingit kulkivat Kölin poikki 
ja Pohjois-Ruotsin jokia pitkin Pohjanlahdelle, josta 
aloittivat pitkän, joskus aina Kreikkaan saakka ulot- 
tuvan purjehduksensa. Välillä he saattoivat poiketa 
Suomenlahden rannikoillekin joko kauppaa käymään 
tai ryöstämään. Niinpä kerrotaan Norjan kuninkaan 
Olavi Pyhän tehneen ryöstöretken Suomeen v. 1008. 
Asukkaiden vetäytyessä omaisuuksineen sisämaahan 
kuningas seurasi sotureineen heitä. Yön tultua suo- 
malaiset ryhtyivät kuitenkin kiivaasti ahdistamaan 
hänen väkeään heittelemällä keihäitä ja ampumalla 
nuoliaan metsän suojasta, joten viikingit eivät pääs- 
seet heihin käsiksi Vain vaivoin onnistui Olavi- 
kuninkaan perääntyä laivoilleen melkoisia ftap- 
pioita kärsittyään. Suomalaiset seurasivat saaristosta 
avomerelle pyrkivää vihollislaivastoa niin pitkälle 
kuin maitse saattoivat sen tehdä ja häiritsivät sitä 
paitsi aseillaan myös taikakeinoin nostamallaan 
myrskyllä, kuten kuninkaan retkeä kuvaillut vanha 
tarina kertoo. Pohjolan merikuninkailla ei siis ollut 

tulemista suomalaismetsiin. Olavi Pyhän lisäksi 
kerrotaan useiden muidenkin Norjan kuninkaiden ja 
jaarlien kulkeneen näitä samoja teitä. 

Paitsi idäntiellä kohtasivat suomalaiset ja norja- - 
laiset toisensa ”pohjantiellä”, niillä retkillä, joita he 
tekivät koko suunnattoman laajan Muinais-Lapin 
alueille. Norjan pohjoisimmasta maakunnasta, Haa- 
logalandista, jonka asukkaat harjoittivat suurta me- 
rikalastusta, valaan- ja mursunpyyntiä sekä kaup- 
paa, tehtiin jatkuvasti verotusretkiä Lappiin. Kunin- 
gas Harald Kaunotukka otti tämän ns. finnefärdin 
yksinoikeudekseen sen tuottoisuuden takia. Hänen 
toimeksiannostaan Haalogalandin suurtalonpojat te- 
kivät vuosittain retkiä nykyiseen Suomen Lappiin, 
Itä-Karjalan pohjoisosiin sekä Kuolaan ulottaen mat- 
kansa aina tarunomaiseen Permaan saakka, jonka 
oletetaan sijainneen jossakin Vienanmeren eteläran- 
nikolla. Matkoilla verotettiin lappalaisia ja käytiin 
kauppaa permalaisten kanssa. Monet tarinat kuvaa- 
vat myös suomalaisten ja norjalaisten lapinverotta- 
jien yhdessä tekemiä retkiä. Kainulaisten ”kuningas” 
Faravid pyysi kerran norjalaista lapinverottajaa 
Torolfia avukseen karjalaisia vastaan, jotka liikkui- 
vat Faravidin mailla. Yhteisvoimin he voittivat kar- 
jalaiset ja näiden maita ryöstettiin sekä hävitettiin. 
Tarunomaisuudestaan huolimatta näillä kertomuk- 
silla tuntuu olevan paljon todellisuuspohjaa. Mm. 
muinaislöydöt osoittavat norjalaisten liikkuneen Suo- 
men Lapissa ja Pohjois-Suomessa aina Kuusamoa ja 
Kuhmoa myöten. Aina nämä retket eivät tietystikään 
tapahtuneet rauhallisessa yhteisymmärryksessä suo- 
malaisten kanssa. Verotusoikeuksia koskevat erimie- 
lisyydet johtivat usein aseellisiin välienselvittelyi- 
hin, joissa vahvempi peri voiton turvaten siten itsel- 
leen siitä koituvat taloudelliset edut. 

Satujen saari 


Kaukainen meren saari, Islanti, on saanut satujen 
saaren romanttisen nimen. Niin kulunut kuin tämä 
nimitys alkaakin jo olla, se kuvaa kuitenkin hyvin 
sekä Islannin historiaa että sen asemaa vanhojen 
runojen aarreaittana. Islannin asuttaminen ja sen 
varhaisimmat vaiheet muodostavat mielikuvitusta 
kiehtovan, sadunomaisen tapahtumasarjan, joka on 
säilynyt meille muinaisen Islannin runsaassa tarus- 
tossa. 

Kuningas Harald Kaunotukan yhdistäessä Norjan 
monet nyt valtansa menettäneistä entisistä mahti- 
miehistä eivät alistuneet elämään uuden ylikunin- 
kaan valtikan alaisina. He kokosivat arvokkaimman 
omaisuutensa, astuivat perheineen laivoihin ja pur- 
jehtivat kaukana valtameren kuohuista kohoavalle 
yksinäiselle saarelle, jolle viikingit sen hyisten ylän- 
-* köjen ja lumihuippuisten vuorten vuoksi olivat anta- 
neet nimen Jäämaa, Islanti. Täällä he vapaina mie- 
hinä saattoivat elää kenestäkään riippumattomina 
kalastellen ja pyydellen valaita sekä mursuja me- 
restä sekä tehdä kauppamatkoja kaukaisiin maihin. 
Elämä oli ankaraa ja kovaa, mutta vapaus ja riip- 
pumattomuus korvasivat jylhän luonnon ja tylyn 
ilmaston tuottamat rasitukset. Täällä myös vanhat 

tarinat säilyivät ja tallettivat jälkipolville elävän 
'* kuvan muinaisen viikinkimaailman sankareista ja 
heidän taisteluistaan. Syrjäisessä Islannissa syntyi 
runoilija, Snorre Sturlason nimeltään, joka runojensa 
ohella kirjoitti kronikan, mikä on parhaimpia viikin- 
kiaikaa koskevia tietolähteitämme. Tässä Snorren 
kronikassa mainitaan myös Suomi. | 


Kaukaisen Pohjolan asukkaat 


Syntyvän Suomen kehityksessä näytteli Lappi ai- 
van ratkaisevan tärkeää osaa. Se oli viikinkiaikana 
alueeltaan verrattomasti laajempi kuin nykyisin. Sen 

Eränkävijöttä. 


eteläraja kulki nykyisessä Ruotsissa Jämtlannin, 
Härjedalin ja Helsinglannin maakuntien pohjoisrajaa 
pitkin. Suomen Lappi taas käsitti Päijänteen, Sai- 
maan ja Laatokan pohjoispuolisen alueen rajan jat- 
kuessa Itä-Karjalan puolella Ääniseen ja sieltä edel- 
leen Vienanmereen. 'Tämän laajan alueen varsinai- 
sen asujaimiston muodostivat siellä kiertelevät lap- 
palaiset. Lappalaisten pienen lukumäärän vuoksi 
Lappi oli äärettömän harvaan asuttu. Vähitellen kui- 
tenkin Muinais-Lapin alue supistui vieraan asutuk- 
sen tunkeutuessa yhä syvemmälle sen sydänosiin. 
Syynä tähän oli Lapin silloinen ”kulta”, sen rajat- 
tomilta näyttävät turkisrikkaudet. 

Suurimman osan Lapin turkiksista toimittivat 
markkinoille lappalaiset, jotka porolaumojansa pai- 
mentaessaan myös metsästelivät ahkerasti. Norjalai- 
set, suomalaiset ja karjalaiset joko vaihtoivat niitä 
lappalaisilta tai vaativat heiltä veroa, mikä makset- 
tiin turkiksina. Lapinverotus sai aikaa myöten hyvin 

säännölliset muodot. Kullekin kansallisuudelle va- 
kiintuivat omat verotusalueensa, joita oli tosin tar- 
vittaessa kyettävä asevoimin puolustamaan. Suoma- 
laisten lapinmatkat suuntautuivat Pohjanlahden ran- 
nikkoa pitkin Kemi- ja Tornionjokien suihin, joista 
niitä jatkettiin jokia ylöspäin aina Jäämeren ranni- 
kolla sijaitsevaan Ruijaan ja Kuolan niemimaalle 
saakka. Suomalaiset retkeilivät myös nykyisessä 
Pohjois-Ruotsissa. Norjalaisten etupiiri käsitti Jää- 
meren rannikot Ruijasta aina Vienanmeren rannoille 
saakka. Karjalaiset ulottivat Laatokan rannoilta al- 
kavat retkensä Pohjanlahden perukkaan Kemijoki- 
suun eteläpuolelle sekä Kuolan ja Vienanmeren ran- 
nikoille. Varsinkin suomalaisten ja karjalaisten etu- 
piirit menivät pahasti ristiin, mistä oli seurauksena 
jatkuvia taisteluja näiden heimokansojen välillä. 


KRISTINUSKON TULO POHJOLAAN 


Pohjolan apostoli 


Kukistettuaan Pohjois-Saksassa asuvan saksilais- 
ten heimon Kaarle Suuri oli pakottanut heidät otta- 
maan kasteen. Tällä tavoin kristinusko tunkeutui 
Tanskan rajoille. Uuden uskon keskuspaikoiksi tuli- 
vat Hampurin ja Bremenin tärkeät kauppapaikat. 
Tänne perustettiin arkkihiippakunta, jonka päämie- 
hen tehtäväksi tuli Pohjoismaiden saattaminen kris- 
tinuskon piiriin. 

Jo kauan ennen viikinkiretkien alkamista kristil- 
linen vaikutus oli tunkeutunut etenkin Tanskaan ja 
Ruotsiin. Mutta viikinkiretket kiirehtivät tätä kehi- 
tystä syystä, että länsimaissa uskottiin parhaiten 
päästävän viikinkien hävityksistä saattamalla nämä 
hurjat pohjanmiehet kristinuskon yhteyteen. Niinpä 
itse keisari Ludvig Hurskas, Kaarle Suuren poika ja 
seuraaja, ryhtyi edistämään pohjoismaista lähetys- 
työtä. Hänen aloitteestaan nimitettiin Hampuri— 

Bremenin ensimmäiseksi arkkipiispaksi Ansgarius, 
josta tuli Pohjolan apostoli. 

Ansgarius oli syntynyt Pohjois-Ranskassa, jossa 
hän sai kasvatuksensa luostarikoulussa. Jo varhain 
hänessä syntyi päätös tulla munkiksi. Munkkiveljes- 
tönsä piirissä hän herätti huomiota hurskaudellaan 
ja oppineisuudellaan sekä palavalla uskoninnollaan. 
Ilmeisesti hänellä oli myös tietoja pohjoismaiden 
oloista ja kielistä, mikä sai hänen esimiehensä suo- 
sittelemaan häntä pohjoiseen suunnattavan lähetys- 
työn johtoon. Siten Ansgarius nimitettiin Hampuri— 
Bremenin ensimmäiseksi arkkipiispaksi. 

Jo ennen arkkipiispaksi tuloaan Ansgarius oli teh- 
nyt matkoja Ruotsiin. Vanha legenda kertoo ruot- 
salaisten itsensä pyytäneen häntä tulemaan kristin- 
uskoa saarnaamaan. Birkan kuuluisassa kauppapai- 
kassa Määlarin saarella Ansgarius saarnasi ja kastoi 
ihmisiä. Myöhemmin hän teki sinne uusia matkoja 
lujittaen kristillisen uskon juurtumista svealaisten 
keskuuteen. Ansgariuksen hehkuva uskoninto auttoi 
häntä voittamaan vanhoista germaanisista jumalis- 
taan lujasti kiinnipitävien pakanoiden vastustuksen, 
joten kristinusko vakiintui Tanskaan ja Ruotsiin jo 
hänen elinaikanaan. 


Friisikauppa uuden uskonnon levittäjänä 


Viikinkiajan alkupuolella vähäinen Pohjanmeren 
rannalla asuva kansa, friisit, oli saanut haltuunsa 
koko Skandinavian kaupan. Nykyisessä Hollannissa 
sijaitsevilta asuinsijoiltaan he purjehtivat pitkin 
Pohjanmeren rannikkoa Tanskaan, jonne he vpe- 
rustivat Hedeby-— Slesvig-nimisen kauppakeskuksen 
Jyllannin niemimaan länsirannikolle. Täältä käsin 
friisikauppiaiden laivat purjehtivat Norjan rannik- 
koa pitkin aina Nidarosiin ja kaukaiseen Haalogalan- 
tiin saakka. Vielä enemmän liikkui ”friisikoggeja”, 
kuten heidän laivojaan kutsuttiin, Itämeren puolella. 
Täkäläisen friisikaupan keskipiste oli Birka. Täältä 

heidän purjehdusreittinsä jatkui Ahvenanmaan ohit- 
se joko pohjoiseen Kokemäenjoen suulle ja vesistöä 
ylös nykyiseen Pirkkalaan saakka tai Suomen etelä- 
rannikkoa Nevalle ja edelleen Novgorodiin. Koivisto. 
oli välipysähdyspaikkana Karjalan Kannaksella. 

Suomen rannikoilla friisikauppa tavoitteli turkik- 
sija, maan arvokkainta vientitavaraa. Vastineeksi 
tuotiin etenkin aseita. Nämä olivat enimmäkseen 
kotoisin frankkilaisvaltakunnasta, jonka aseseppien 
melkeinpä tehdasmaisesti valmistamia miekkoja ja 
keihäitä tuotiin pohjoismaihin suuressa määrin huo- 
limatta Kaarlen itsensä ja hänen seuraajiensa anka- 
rista kielloista. Nämä aseet saavuttivat Suomessakin 
suuren menekin syrjäyttäen kotoisten aseseppien 
tuotteet. 

Paitsi suuren karolingilaisvaltakunnan aineellisen 
sivistyksen välittäjinä on friiseillä ollut tärkeä osuu- 
tensa Pohjoismaiden henkisenkin kulttuurin kehi- 
tykseen, Heidän välityksellään Pohjoismaat joutui- 
vat tekemisiin kristinuskon kanssa, ja tällä epäviral- 
lisella käännytystyöllä oli yhtä suuri osuus kuin lä- 
hetyssaarnaajillakin Tanskan ja Ruotsin varhaiskris- 
tillisyyden heräämiseen ja kristinuskon lopulliseen 
voittoon näissä maissa. Kristittyjen kauppiaiden ker- 
tomukset, heidän kauppapaikoissaan tapahtuneet ju- 
malanpalvelukset sekä friisien pakanoiden keskuu- 
teen levittämät kristilliseen sivistykseen liittyvät 
esineet olivat omiaan havainnollistamaan pakanoille 
oudon valkean jumalan kuvaa, jota he tiesivät mah- 
tavan frankkikeisarinkin palvovan. Kaikki tämä teki 
heidät halukkaammiksi ottamaan vastaan uuden 
opin, kun sen saarnaajat saapuivat heidän luokseen. 

Viikinkiajan lopulla friisien kauppavalta sortui. 
Itämerellä sen peri Gotlanti. Vuoden 1000 tienoilta 
alkaen merenkulkuun ja kauppaan hyvin perehtynyt 
Gotlannin talonpoikaisväestö valtasi mm. Suomen 
kaupan. Saari oli myös huomattavan teollisuuden 
keskus, joka erikoistui varsinkin Keski-Euroopasta 
puolivalmisteina tuotettujen aseiden viimeistelyyn. 

Gotlannissa kahvoitetut, hopealla, jopa kullallakin 
silatut miekat tai upeasti koristetuilla kärjillä ja hie- 
nosti kiilloitetuilla saarnivarsilla varustetut keihäät 
olivat jokaisen mahtimiehen tavoittelemia loisto- 
aseita. Löytöjen runsaudesta päätellen moni Suomen 
metsien jaloturkiskin vaihtui niiksi. Vuojolaiskaup- 
piaat maksoivat ostojaan myös rahalla. Skandinaa- 
visia, arabialaisia ja varsinkin saksalaisia hopeara- 
hoja käsittäneet rahalöydöt ovat peräisin juuri tältä 
ajalta. 

Gotlantilaiskaupit täydensivät puolestaan sen kris- 
tinuskon hiljaisen soluttamisen Pohjoismaihin ja 
edelleen Suomeen, jonka heidän kaupalliset edeltä- 
jänsä olivat panneet alulle. Tällä tavoin Suomi rat- 
kaisevasti kääntyi henkiselläkin alalla siihen suun- 
taan, länteen, mihin pitkäaikaiset taloudelliset suh- 
teet olivat sen jo sitoneet. 


II 


KESKIAIKA 


RISTIRETKIAIKA 


ELÄMÄ SUOMESSA ENNEN UUDEN 
USKON TULOA 


Vuoden 1000 tienoilla tapahtui Itämeren rannoilla 
asuvien kansojen elämässä suuria muutoksia. Uudet 
henkistä ja taloudellista elämää koskevat virtaukset 
pääsivät voitolle vanhoista katsomuksista ja tavoista. 
Henkisen elämän ilmiöistä on ehdottomasti tärkein 
merkitys kristinuskon vakiintumisella Skandinavias- 
sa, mikä sattuu näihin aikoihin. Uuden uskonnon 
aseman vakiinnutti lopullisesti se valtava kirkollinen 
järjestelytyö, joka tapahtui Pohjoismaissa noin vuo- 
teen 1160 mennessä. Pohjolan kansoillahan ei ollut 
aavistustakaan edes valtiollisten olojen järjestämi- 
sestä kiinteäksi kokonaisuudeksi, saati sitten mistään 
uskonnollisesta järjestyksestä. Paavin lähettiläät jär- 
jestivät nyt sekä Norjan että Ruotsin kirkkojen olot. 
Tänne luotiin hiippakuntajako vakinaisine piispoi- 
neen ja heidän alaisine seurakuntapappeineen. Pan- 
tiin alulle kirkollinen verotus, samoin annettiin pap- 
pien elämää ja maallikkoihin suhtautumista koskevia 
määräyksiä. Tällä tavoin kirkollinen järjestys tuli 
olemaan maallisen hallinnon esikuvana sen vähitel- 
len kehittyessä länsimaisia esikuvia vastaavaksi. 
Sekä Norjan että Ruotsin kirkon pääksi asetettiin 
arkkipiispa. Norjan arkkipiispanistuin perustettiin 
Trodhjemiin v. 1152, Ruotsin Upsalaan v. 1164. 
Ruotsin kirkko jäi kuitenkin edelleen Tanskan ark- 
kipiispan alaiseksi, jota varten oli perustettu arkki- 
piispanistuin Lundin kaupunkiin jo v. 1104. Tällä 
tavoin paavinkirkko oli uusimmat voittomaansa jär- 
jestettyään valmis jälleen laajentamaan valtapii- 
riänsä sen ulkopuolella vielä olevien kansojen kes- 

kuuteen. Tämä vaatikin kiireellisiä toimenpiteitä, 
sillä Itämeren ja sen lahtien takana sijaitsevia paka- 
namaita uhkasivat toiset käännyttäjät, kreikkalaiseen 
kirkkoon lukeutuvat novgorodilaiset. 

Etelä-Venäjän siirtyessä kristinuskoon vuoden 
1000 tienoilla oli uusi oppi levinnyt nopeasti pohjoi- 
seen, jossa sen tukikohdaksi tuli Pohjois-Venäjän 
taloudellinen keskus Novgorod. Kreikkalaiskatolisen 
uskonnon mukana levisi Venäjälle bysanttilaisia si- 
vistysvaikutteita, jotka painoivat lähtemättömän Jjäl- 
kensä Venäjän kansan oloihin ja henkiseen raken- 
teeseen. Paavinkirkon ja kreikkalaisen kirkon välien 
katketessa v. 1054 jäivät nämä suuret kirkkokunnat 
avoimelle sotakannalle koettaen ennättää kilpaili- 
jansa edelle alistaessaan uusia maita henkiseen joh- 
toonsa. Kreikkalaisen kirkon pohjoisimpana etuva- 
rustuksena Novgorod levitti omaa oppiaan suunnat- 
tomille alueilleen pitäen samalla tarkasti silmällä 
paavinkirkon etenemistä Itämeren toisella puolella. 
Niinpä vastauksena Upsalan arkkihiippakunnan syn- 
tyyn Novgorodin piispalle annettiin jo seuraavana 
vuonna kreikkalaisessa kirkossa harvinainen arkki- 
plispan arvo. Läntisen kristikunnan tuli pitää kii- 
rettä, jos se aikoi ehtiä kilpailijansa edelle molem- 
pien kirkkokuntien välillä oleville vielä ristimättö- 
mille alueille. 

Viikinkiajan jälkeen Suomen asutus oli hiljalleen 
tiivistynyt ja laajentunut. 1100-luvun puoliväliin 
mentäessä kiinteä asutus käsitti Lounais-Suomen 
rannikot ja Ahvenanmaan, Kokemäenjoen laakson, 
Vanajan- ja Päijänne-Hämeen sekä Etelä-Pohjanmaan. 
Karjalaiset olivat asuttaneet Laatokan länsirannikon 
Vuokselta nykyisen Sortavalan tienoille sekä Mikkelin 
tienoot. Tilapäisluontoinen erätalouteen liittyvä asutus 
ulottui edellisen lisäksi laajoille alueille. 

Elinkeinoelämän alalla oli myös jo tapahtunut va- 
kiintumista. Maanviljelyksellä oli vahvat juuret var- 
sinkin Lounais-Suomessa, mutta myös muilla siihen 
sopivilla alueilla. Ehkäpä tuottavin elinkeino oli 

Suomalaiset vastaanottavat kasteen. 


kuitenkin kauppa. Tärkeimpänä vientitavarana oli- 
vat edelleenkin turkikset, joiden hankinta huomatta- 
valta osalta hahmotteli esi-isiemme koko elämän- 
muodon. Asutuksen rajoittuessa hyvin suppeille 
alueille jäi nykyiseen Etelä- ja Keski-Suomeenkin 
suuria asumattomia takamaita. Näillä oli huomat- 
tava merkitys rintamaiden täloudessa. Takamaat 
jaettiin eräpalstoiksi ja kalavesiksi rintamaiden ta- 
loille. Eräpalstat kulkivat perintönä kuten ainakin 
maaomaisuus. Sieltä hankittiin ruoanlisää sekä en- 
nen kaikkea nahkoja kaupankäyntiä varten. 
Maailmankaupan suuntautuminen = idäntielle oli 
tehnyt lopun Pohjanmaan vanhan asutuskeskuksen 
kauppamahdista ja lapinkäynnistä, jonka johdosta 

kainulaiset olivat kohonneet laajojen pohjanperien 
valtiaiksi. Heidän pohjanherruutensa katkaisi Etelä- 
Pohjanmaalle uudelleen syntynyt asutus n. vuoden 
1000 tienoilla. Mutta se ei tehnyt loppua Ylä-Sata- 
kunnan vanhoista lapinperinteistä. Kainulaisten poh- 
janvalta periytyi pirkkalaisille, joista tuli satojen 
vuosien ajaksi Lapin herroja ja hallitsijoita. Ylä- 
Satakunnan itäpuolella sijaitsevasta Pirkkalasta tu- 
li- vuoden 1100 tienoilla alkavan suurisuntaisen ja 
tuotteliaan lapinverotuksen lähtöpaikka. (Useiden 
satojenkin miesten — huomattava voima tähän ai- 
kaan — vahvuiset retkikunnat lähtivät joko määrä- 
vuosin tai suorastaan joka vuosi Lappiin. Retkikun- 
nan johtajana oli pirkkalaisten ”lapinvouti”, jolla oli 
arvonsa merkkinä punainen viitta. Hänelle kuului 
paras osa saaliista ja hänen arvonsa periytyi usein 
isältä pojalle. | 

Pirkkalasta pohjoiseen johtavia vesistöreittejä pit- 
kin nämä vahvat ja karaistuneet retkeilijät soutivat 
Pohjanmaan jokien lähteille ja täältä myötävirtaa 
Pohjanlahden rannikolle. Tätä ikivanhaa ”Pohjan- 
rantaa” pitkin matka jatkui Länsi-Pohjaan, johon 
muodostui pirkkalaisvallan vakituisia tukikohtia. 
Täältä matkaa jatkettiin varsinaiseen Lappiin. Lap- 
palaiset maksoivat säännöllistä veroa pirkoille, minkä 
lisäksi nämä kävivät kauppaa heidän kanssaan. Mi- 
käli pirkka-Lapin turkisrikkaudet houkuttelivat 
sinne vieraita verottajia, puolustivat pirkat viimei- 
seen asti alueitaan. Monisatapäiset, aseiden käyttöön 
tottuneet ja lujasti järjestäytyneet pirkkalaisjoukot 
olivat kuitenkin sellainen mahti, etteivät muut poh- 
janperien kulkijat hevin yrittäneet kiistää heidän 
oikeuksiaan. Ilmeisestikin kosketukset muihin täällä 
liikkuviin, varsinkin norjalaisiin, muodostuivat rau- 
halliseksi kaupankäynniksi ja sivistysvaikutteiden 
omaksumiseksi. Siten pirkkalaisliike omalta osaltaan 
lähensi suomalaisia muihin pohjoismaisiin kansoihin 
ja heidän kulttuuriinsa. 

Vainolainen tulossa. 


Kuten pirkkalaisten toiminta osoittaa, kykenivät 
suomalaiset jo pakanuuden ajan loppupuolella aivan 
muiden pohjoismaalaisten veroiseen sotilaalliseen 
yhteistoimintaan. Ilmeisesti heidän yhteiskunnalliset 
olonsa ja järjestäytymisensäkin olivat suunnilleen 
samanlaiset. Ainoastaan yhteinen hallitsija puuttui. 
Maakuntien asukkaat hoitivat yhteiset asiansa valit- 
semiensa päälliköiden johdolla yhteisillä käräjillä 
tehtyjen päätösten perusteella. Tämä vapaiden mies- 
ten tasa-arvoisuus ja lainkäytön henki on samanlai- 
nen kuin muissakin pohjoismaissa. Mitään tosiasial- 
lista vanhan historiantutkimuksen väittämää yhteis- 
kunnallisten olojen ja laitosten sen enempää kuin 
muunkaan kehityksen takapajuisuutta näihin verrat- 
tuna ei nykyinen tutkimus ole pystynyt toteamaan. 

Naapuriensa jo yleensä omaksuttua kristinuskon 
suomalaiset palvelivat edelleen vanhoja pakanaju- 
maliaan. Alun perin palvottiin jumalina luonnon- 
voimia. Vähitellen ne olivat saaneet selvempiä muo- 
toja samalla kun niiden toiminta-alat alkoivat eri- 
koistua. Yksi piti huolen vuodentulosta, toinen met- 
sänriistasta jne. Ehkäpä osittain kristinuskon vaiku- 
tuksesta suomalaisten tärkeimmäksi jumalaksi ko- 
hosi Ukko, jota alettiin palvoa aikaisempien monien 
jumalien sijasta. 

Suomalaisten moninaiset kosketukset naapurikan- 
soihin olivat levittäneet heidän keskuuteensa tietoja 
myös kristinuskosta. Ilmeiseltä tuntuu, että 1100- 
luvun puoliväliin mennessä Länsi-Suomessa oli jo 
runsaasti kristittyjä ja että kristinuskon tuntemus 
oli jo niin yleistynyt, ettei siihen yleensä suhtau- 
duttu erityisen vihamielisesti. 

Tällä tavoin suomalaiset, jotka elämäntavoiltaan 
ja sivistystasoltaan läheisesti muistuttivat läntisiä 
naapureitaan, joihin heillä oli varsin läheiset suhteet, 
olivat hyvin valmistautuneet vastaanottamaan uuden 
uskon, kun sitä heille tultiin tarjoamaan. 


KUNINGAS EERIKIN JA HENRIK-PIISPAN 
RETKI SUOMEEN 


1100-luvun taitteessa kristinuskon rintamaat olivat 
joutuneet kuohuvan uskonnollisen innostuksen val- 
taan, jonka näkyvänä tuloksena olivat ristiretket. 
Tahdottiin vallata Kristuksen Pyhä Hauta uskotto- 
milta arabialaisilta, joiden käsiin se oli joutunut. 
Kuninkaat ja ritarit, porvarit ja talonpojat, munkit 
ja papit ottivat ristinmerkin ja lähtivät retkelle, jolta 
harvat palasivat. Tämä ristiretki-innostus kesti pari 
sataa vuotta ollen suurimmillaan juuri 1100-luvun 
puolivälissä. Paavinkirkko osasi käyttää sitä taita- 
vasti hyväkseen suurten valtiollisten päämääriensä 
hyväksi. Sellaisten seutujen ruhtinaat ja ritarit, jotka 

matkojen pituuden vuoksi eivät voineet lähteä Jeru- 
salemia vapauttamaan, saattoivat ansaita autuuden 
uhraamalia vertaan lähempänä asuvien pakanoiden 
käännyttämiseen. Tällä tavoin alkoi ns. miekkalä- 
hetys Itämeren itäpuolella asuvien kansojen käännyt- 
tämiseksi, ja sen välityksellä suomalaisetkin lopul- 
lisesti joutuivat kristikunnan yhteyteen. 

Vanhojen käsitysten mukaan suomalaiset käänny- 
tettiin kristinuskoon kolmella ristiretkellä, joista en- 
simmäisen teki Ruotsin kuningas Eerik. Mukanaan 
hänellä oli Upsalan piispa Henrik. Tätä retkeä kuvaa 
plispan marttyyrikuoleman innoittama Pyhän Hen- 
rikin legenda seuraavasti: ”Kun ylistettävä kuningas 
Eerik Pyhä hallitsi Ruotsissa, oli kunnianarvoisa yli- 
pappi Henrik Pyhä Upsalan hiippakunnan esimie- 
henä; hän oli syntynyt Englannissa ja vietti erittäin 
jumalista elämää sekä oli tunnettu tapojensa puh- 
taudestaa. He — Eerik kuningas ja Henrik-piispa — 
olivat kuin kaksi suurta ikkunaa, joista sen maan 
kansa yhä enemmän sai valoa ja oppi totista Juma- 
laa tuntemaan ja häntä palvelemaan. 

”Mutta koska suomalaiset siihen aikaan olivat tie- 
tämätöntä ja julmaa kansaa, joka usein aikaansai 
Ruotsin asukkaille suuria häviöitä, kokosi kuningas 
Eerik Pyhä sotajoukon, otti mukaansa Upsalan hiip- 
pakunnasta Henrik Pyhän ja teki sotaretken kan- 
sansa ja kristinuskon vihollisia vastaan. Kun hän 
sotavoimalla oli taivuttanut heidät kristinuskoon ja 
valtansa alaisiksi, kastattanut heistä suuren osan 
sekä rakennuttanut heidän maahansa kirkkoja, pa- 
lasi hän kunniakkaan voiton saaneena Ruotsiin. 

”Pyhä Henrik piti itseänsä kaitselmuksen lähettä- 
mänä Herran viinamäen hoitajana ja vartijana ja jäi 
rohkeasti, mitään vaaraa pelkäämättä, näihin seu- 
tuihin taivaallisen opin kasteella virvottamaan hen- 
toja taimia, vasta kastettuja, edistääkseen Jumalan 
valtakuntaa.” Sen jälkeen seuraa piispan hurskau- 
den ylistelyä ja kuvaus hänen julmasta kohtalostaan. 

Tämän legendan mukaan on uskottu Eerik-kunin- 

kaan nousseen sotavoimineen maihin Aurajoen suus- 
sa, jonka lähellä hän voitti sinne kokoontuneen suo- 
malaisten sotajoukon ja pakotti heidät ottamaan 
vastaan kasteen Kupittaan lähteellä. Uudempi tut- 
kimus on kuitenkin sitä mieltä, että legendan kuvaus 
ei vastaa tosiasioita. Kuningas Eerikin retki oli 
ilmeisesti pantu vireille paavin viisaan ja tarmok- 
kaan lähettilään Nikolaus Albanolaisen toimesta, 
joka vuosina 1153—1154 oleskeli Ruotsissa järjeste- 
lemässä maan kirkollisia oloja. Eerik Jedvardin- 
poika, joka hoiti hallitusasioita vanhan Sverker- 
kuninkaan alaisena, katsoi ehkä 'kuninkuuspyrki- 
myksilleen edulliseksi lähteä kirkon siunaamalle 
retkelle naapurimaahan. Osaksi se on voinut olla 
aivan tavallinen ryöstöretki vanhojen viikinkien ta- 
paan. Niinpä Eerik purjehti Suomeen Upsalan piis- 
pan seuraamana. Hänen mukanaan ei ole voinut olla 
mitään erikoista sotajoukkoa, koska Ruotsin kunin- 
kailla ei ollut sellaista käytettävänään. Kuningas 
saattoi tarvittaessa kutsua rannikkojen miehiä venei- 
neen osallistumaan suunnittelemiinsa sotaretkiin, 
joita ikivanhoista ajoista asti oli tehty Ruotsin itä- 
rannikolta käsin. Tällainen ”ledung-seurue” Eerikil- 
läkin ilmeisesti oli mukanaan Suomeen tullessaan. 
Täällä hänen matkansa ei suuntautunut Aurajoelle, 
vaan Kokemäenjoen suupuoleen, joka oli silloisen 
Suomen —wväkirikkaimman ja vauraimman alueen 
porttina. Täälläkään tuskin tapahtui mitään erityi- 
sempiä taisteluja, vaan Henrik-piispa jätettiin maa- 
han siellä jo ennestään olevan melkoisen lukuisan 
kristityn siirtokunnan keskuuteen. Hänen varsinai- 
seksi tehtäväkseen tuli maamme kristillisen kirkon 
järjestäminen. Eerik sen sijaan palasi Ruotsiin, jossa 
hänestä pian sen jälkeen tuli kuningas Sverkerin seu- 
raajaa. Muutamaa vuotta myöhemmin hän sai sur- 
mansa taistellessaan erästä tanskalaista vallananas- 
tajaa vastaan. 

Henrik-piispan elämä jäi vielä lyhyemmäksi. Jo 
tulonsa jälkeisenä vuonna hän sai surmansa Euran 

Lalli ja Henrik-piispa 


Köyliön järven jäällä tammikuun 20. päivänä 1156 
Saaren kartanon isännän Lallin kädestä. Tähän päät- 
tyi hänen työnsä Euran, Köyliön ja Kokemäen alu- 
eella, joka oli silloisen Suomen kirkon keskusaluetta. 

Henrik-piispan väkivaltainen kuolema järkytti 
kansaa suuresti. Aikaa myöten kansa alkoi pitää 
häntä pyhimyksenä, vaikk'ei katolinen kirkko häntä 
virallisesti korottanutkaan pyhiensä joukkoon. Sa- 
moin kävi hänen retkitoverinsa Eerik-kuninkaan 
Ruotsissa. Pian syntyi lukuisia taruja ja legendoja, 
jotka kuvatessaan marttyyripiispan kohtaloa hartaan 

keskiaikaisen uskonnollisuuden näkökulmasta täy- 
dellisesti hämärsivät hänen todelliset vaiheensa Suo- 
messa. Henrikistä tuli keskiaikaisen hurskauden 
ihannekuva, joka elämässään ja kuolemassaan oli 
todellisen jumalanmiehen henkilöitymä. 

Kuten kaikkien todellisten pyhimysten uskottiin 
Henrik-piispankin tehneen lukuisia ihmetöitä. Jo 
hänen kuolemaansa liittyy yliluonnollisia tapahtu- 
mia. Tarinan mukaan piispa oli poikennut rikkaan 
talonpojan Lallin kartanoon saadakseen ruokaa itsel- 
leen ja palvelijalleen. Talon emännän Kertun yn- 
seästi kieltäessä ravinnon väsyneiltä matkamiehiltä 
piispa käskee palvelijaansa ottamaan mitä he tarvit- 
sevat, mutta maksaa kaikesta. Lallin palattua kotiin 
Kerttu valehtelee niispan ottaneen väkisin ruokaa ja 
heiniä ja jättäneen ne maksamatta. Tästä julmistu- 
neena Lalli sieppaa kirveensä, syöksyy ulos ja hiih- 
tää piispan jäljestä. Köyliönjärven jäällä hän tavoit- 
taa uhrinsa. Pyhän Henrikin surmavirren mukaan 
tämä aavistaa jo ennakolta kohtalonsa käyden ylvään 
rauhallisena kuolemaan: 


”Sanoi sitte uskollinen 
Palvelija herrallensa: 

Jo kumu takana kuuluu. 
Ajanko tätä hevosta? 
Vastas Hämehen Heinrikki: 
Jos kumu kuuluu takana, 
Älä aja tätä hevosta, 

Alä karkot konkarita. 
Kätke suas kiven varjoon, 
Kuultele kivein takana, 
Kuin mua tavotetahan, 
Taikka myös tapettanehen. 
Poimi mun luuni lumesta 
Ja pane härjän rekehen. 
Harkä kun Suomehen vetävi 
Kussa härkä uupunevi, 
Siihen kirkko tehtäköhön, 


? 


Eerikin ja Henrikin retki Suomeen 55 


Kappeli rakettakohon 
Pappein saarnoja sanoa 
Kansan kaiken kuultavaksi.” 


Murhaaja anastaa piispan hiipan palaten se päässä 
kerskaillen kotiinsa. Kun hän yrittää ottaa hiipan 
pois, seuraavat hiukset ja liha mukana. Näin 


”Tämän pahantapaisen 
Piispan rakkaan raatelijan 
Tuli kosto korkialta 

Makso maailman valtiaalta.” 


Loppuikänsä Lalli elää hiirten vainoamana ja sor- 
tuu lopuksi niiden uhrina erääseen järveen. 

Piispavainajan viimeinen toive täytettiin. Härkien 
pysähtymispaikkaan Nousiaisiin rakennettiin kirkko, 
jossa hänen luunsa saivat levätä puolitoistasataa 
vuotta. Täältä ne siirrettiin Turun tuomiokirkkoon, 
jossa ne joutuivat koko kansan palvonnan kohteeksi. 
Henrikin haudalle tehtiin pyhiinvaellusmatkoja 
kaikkialta maastamme, jopa sen ulkopuoleltakin. 
Hänen kuolemansa ja jäännöstensä Turkuun siirtä- 
mispäivistä tuli kansallisia kirkollisia juhlapäiviä, 
joita suurin juhlallisuuksin vietettiin. 

Nousiaisten kirkkoon valmistettiin pyhimyksen 
luiden poissiirtämisen jälkeen suurista harmaista ki- 
vilaatoista arkku, ns. kenotafi. Piispa Maunu II Ta- 
vast koristutti sen kuparisilla kuvalevyillä, jotka hän 
valmistutti luultavasti Flanderissa. Levyihin on piir- 
retty kuvia pyhimyksen elämästä ja hänen tekemis- 
tään ihmeistä. Ne ovat arvokkaimpia keskiaikaisia 
taideteoksiamme. 

Huomioon ottaen piispa Henrikin lyhyen vaiku- 
tusajan maassamme tuntuu hänen jälkimaineensa 
ihmeelliseltä. Hänen kuolemansa aiheuttama järky- 
tys todistanse parhaiten, miten vankat juuret maam- 
me kristillisyydellä oli jo tällöin. On luonnollista, 
että korkeimman siihenastisen kirkollisen arvohenki- 

lömme väkivaltainen kuolema järkytti lukuisaa kris- 
tillistä väestönosaa ja täten painui syvälle koko kan- 
san tajuntaan. Toisaalta länsimaiseen kristikuntaan 
nopeasti sulautuvaa maamme kaipasi aikakaudelle 
ominaista omaa suojeluspyhimystään. Parempaa kuin 
tämän kristillisen seurakunnan hyväksi henkensä 
uhrannutta marttyyripiispaa ei mikään keskiaikai- 
nen maa voinut toivoakaan löytävänsä. Tällä tavoin 
piispa Henrik kuolemallaan ehkä parhaiten saavutti 
elämäntyölleen asettamansa päämäärän: kaukaisen 
Pohjolan maan liittämisen ainoan autuaaksi tekevän 
opin ja länsimaisen kristikunnan yhteyteen. 


SUOMEN HIIPPAKUN TA LUNDIN ARKKIPIISPAN 
JOHTAMANA 


Ns. ensimmäistä ristiretkeä seurannut aikakausi on 
maamme historian hämärimpiä. Meillä on hyvin vä- 
hän tietoja siitä, miten maamme kohtalot kehittyivät 
edelleen sen jälkeen, kun suomalaiset oli liitetty kris- 
tikunnan yhteyteen. 

Näyttää varmalta, että maamme yhteydet Ruotsiin 
säilyivät suunnilleen samanlaisina kuin ne olivat 
tähänkin asti olleet. Yhteiset edut liittivät nämä 
läheiset naapurit toisiinsa paremmin kuin mikään 
vieras valloitus, jonka jälkiä Suomesta ei tavata 
Eerik-kuninkaan retken jälkeiseltä ajalta. Myös kir- 
kollisen hallinnon alalla suhteet Ruotsiin olivat hei- 
kot, miltei olemattomat. Ilmeistä on, joskaan sitä ei 
ole voitu varmasti todistaa, että Suomen kirkon lä- 
himpänä ulkopuolisena päänä oli Lundin arkkipiispa, 
joka on suoraan hoitanut maamme kirkon asioita 
Ruotsin kirkon johdon sivuuttaen. 

Ensimmäiset varmat tiedot maamme asemasta 
saamme paavin kirjeestä n. vuodelta 1172, jonka hän 
on osoittanut Upsalan arkkipiispalle ja hänen ala- 
piispoilleen sekä Guttorm-jaarlille. Se kuuluu seu- 
raavasti: 

”Apostoliselle istuimelle on esitetty ankara ja vai- 


Suomen hiippakunta. 57 


keasti ratkaistava valitus siitä, että suomalaiset aina, 
milloin vihollisen sotajoukko heitä uhkaa, lupaavat 
säilyttää kristinuskon ja pyytävät hartaasti saarnaa- 
jia ja kristillisen lain selittäjiä mutta sotajoukon 
vetäydyttyä takaisin kieltävät uskon, halveksivat 
saarnaajia ja vainoavat heitä kovin. Koska he näin 
näyttävät pilkkaavan Jumalaa ja halveksivan kris- 
tinuskoa ja koska noiden kaksinkertaisten kadotuk- 
sen lasten, jotka kokonaan unohtavat taivaalliset, 
koko menestys: ja elämä näyttää olevan maallisissa 
eikä ole soveliasta, että kristityn nimi, jota he myö- 
täkäymisissä. näkyvät halveksivan ja pelkäävän, 
tuottaa heille turvaa /vastoinkäymisessä, niin kehoi- 
tamme ja käskemme teitä kaikkia, että vastedes 
kartatte heidän luopumisiaan ja petoksiaan niin vii- 
saasti ja taitavasti, että he välttämättömyyden tullen 
eivät voi turvautua apuunne ja puolustukseenne, 
elleivät he usko haltuunne linnoituksiaan, jos heillä 
sellaisia on, tai muuten tarjoa sellaista vakuutta ja 
varmuutta, etteivät he enää voi millään tavoin pe- 
räytyä tai kiertää ymmärrystänne, vaan tulevat 
pakotetuiksi lujasti pitämään ja säilyttämään uskon 
todisteet, jotteivät enää näyttäisi kuuluvan niiden 
joukkoon, joista on sanottu: hän tunnustaa sinua 
niinkauan kuin teet hänelle hyvää.” | 

Tämä: paavin kirje osoittaa, ettei kristillinen kylvö 
Suomessa ollut päässyt paljoakaan leviämään. "Toi- 
saalta olot näyttävät rauhattomilta suomalaisten jou- 
tuessa toistuvien vihollishyökkäysten kohteeksi. Täl- 
löin he katsoivat avunantovelvollisuuden kuuluvan 
lännen kristityille, joten selvä vastakohtaisuus idäs- 
säpäin asuviin pakanoihinkin on jo muodostunut. 
Tietomme tämän aikakauden tapahtumista osoitta- 
vat, että 1100-luvun loppupuoli ja 1200-luvun alku- 
vuosikymmenet ovat rauhattomimpia Itämereen ra- 
joittuvien maiden historiassa, mistä osaltaan johtau 
Ruotsin maahamme kohdistama vähäinen huomio. 
Tästä syystä maamme joutui jopa tanskalaisten ta- 
holta tulevien valtauspyrkimysten kohteeksi. 

Itämeren aluetta raatelevien taisteluiden perus- 
syynä olivat uskonnolliset vastakohtaisuudet sekä 
esiin tunkevat uudet voimat, jotka pyrkivät anasta- 
maan määräävän aseman näillä kaupallisesti yhä 
tärkeämmiksi tulevilla alueilla. Niiden uskonnollis- 
ten liikkeiden johtajana, jotka tähtäsivät vielä kään- 
nyttämättömien' alueiden saattamiseen kirkon maal- 
liseen ja hengelliseen johtoon, olivat Tanska ja ennen 
kaikkea Lundin voimakkaat sotaiset arkkipiispat. He 
suuntasivat huomionsa lähinnä Itämeren ylitse Vi- 
roon, jonka valtaaminen olisi merkinnyt tärkeän 
Novgorodiin johtavan kauppatien herruutta. Kukis- 
tettuaan pitkällisissä sodissa Itämeren eteläranni- 
kolla asuvat vendiläiset heimot Tanskan kuninkaat 
kohdistivat huomionsa Suomenlahden suuntaan. V. 
1219 kuningas Valdemar Sejr valtasi suurimman 
osan Virosta ja perusti valtansa turvaksi Tallinnan 
kaupungin. Jo sitä ennen olivat tanskalaiset tehneet 
retkiä Suomeen, mutta heidän valloituksensa täällä 
eivät jääneet pysyväisiksi. 

Viron käännyttäminen tapahtui osaksi etelästä 
päin tunkeutuvien saksalaisten toimesta. 1100-luvun 
alkupuolella alkoi koko Itämeren alueelle ulottuva 
voimakas saksalaisten valtiollinen ja kaupallinen 
valloitustoiminta, joka saattoi heidät vuosisatoja kes- 
tävään johtoasemaan tällä alueella. Pohjois-Saksan 
rannikolle perustettiin kauppapaikkoja, joista tär- 
keimmäksi kohosi Lyypekin kaupunki. Täältä käsin 
saksalaiset kauppiaat levittäytyivät yli koko Itäme- 
ren saaden johtavan aseman mm. Ruotsin kaupassa 
sekä syrjäyttivät Ruotsin omat kauppapaikat ja Got- 
lannin merenkulkijat. Visbystä kehittyi saksalais- 
kaupan pohjoisin tukikohta, josta käsin he valtasivat 
myös Novgorodin kaupan. 

Saksalaiskauppiaiden perässä tulivat saksalai- 
set ritarit ja asemiehet, jotka valtasivat uusia maita 
kristinuskolle ja muodostivat niistä saksalaisia ruhti- 
naskuntia. Liivinmaalle, jonka kautta Väinäjokea 
pitkin kulki vanha tärkeä kauppatie Novgorodiin Ja 

Sisä- Venäjälle, toi kristinuskon munkki Meinhard 
1100-luvun lopulla. Hänen rauhallista lähetystyö- 
tään seurasi julma ja häikäilemätön pakkokään- 
nyttäminen. Meinhardin seuraajaksi paavi oli ni- 
mittänyt = pohjoissaksalaisen Albert-nimisen kir- 
konmiehen. Tämä rupesi pakottamaan liiviläisiä kas- 
teeseen tulella ja miekalla. Saadakseen tälle työl- 
leen tukea hän perusti Kalparitarien veljeskunnan. 
Tämän jäsenet olivat ritareita, jotka tekemällä 
munkkilupauksen sitoutuivat uhraamaan voimansa 
kirkon palvelukseen. Ritarien avulla Liivinmaan 
piispaksi nimitetyn Albertin onnistui lopullisesti ku- 
kistaa liiviläiset ja pakottaa heidät kasteeseen. Myös 
virolaiset voitettiin Sakkalan taistelussa v. 1217, jossa 
heidän uljas päällikkönsä Lemmitty kaatui. Näiden 
taisteluiden tuloksena Liivinmaa ja osa Viroa alistet- 
tiin saksalaisvaltaan, joka kesti vuosisatoja. -Maa 
jaettiin valloittajaritareille virolaisten talonpoikien 
joutuessa vähitellen maaorjuuteen. Piispa Albertin pe- 
rustamasta Riian kaupungista tuli saksalaisvallan luja 
tukikohta ja Itämeren itärannikoiden tärkein kauppa- 
keskus. | 

Ruotsi oli joutunut sisäisten taisteluiden temmel- 
lyskentäksi kuningas Eerik Pyhän kuoltua. Eerikin 
jälkeläisten ja vanhan göötalaisen Sverkerin hallit- 
sijasuvun välillä taisteltiin kruunusta puolisensataa 
vuotta. Kruunu siirtyi vuoron perään suvulta toiselle 
kummankin tuottaessa joka polvessa ainakin yhden 
hallitsijan. Voimakas esiintyminen ulospäin oli täl- 
laisissa olosuhteissa melkein poikkeuksetta mahdo- 
tonta, joten Suomikin sai jatkaa omaa kehitystään 
ruotsalaisten paljoakaan puuttumatta sen oloihin. 

Suomen kehityksen kannalta tärkein tekijä on 
ilmeisesti ollut katolinen kirkko. Suomessa ei näytä 
olleen ruotsalaisia enempää kuin kotimaisiakaan hal- 
lintomiehiä, vaan olosuhteet olivat samanlaiset kuin 
varhaisempinakin aikoina. Kukin paikkakunta jat- 
koi omaa elämäänsä suurestikaan muista riippumatta 
ja ilman yhtenäistä johtoa. Kirkko oli tällöin ainoa 

tekijä, joka saattoi yhdistää nämä hajanaiset asutus- 
keskukset edes jossakin määrin yhtenäiseen johtoon. 
Tälle kannalle olot jäivät melkein 1200-luvun puoli- 
väliin asti. 

Suomen kirkon oloista emme paljoa tiedä tältä 
ajalta. Henrikin kuoltua maamme näyttää olleen 
aluksi ilman piispaa. Vuosisadan loppupuolelta on 
säilynyt hämäriä tietoja vain kahdesta piispasta. 
”Kuroonit”, virolaiset merisissit, ottivat v. 1178 van- 
giksi ja surmasivat ruotsalaissyntyisen piispa Rudol- 
fin. Häntä seurasi piispa Folkvinus, jonka kansalli- 
suudesta ja elämänvaiheista ei ole juuri mitään var- 
moja tietoja. Suomen piispanvirka ei ollut haluttu 
tehtävä ensimmäisten hiipankantajien jouduttua kär- 
simään marttyyrikuoleman. Kirkkomme päämies 
joutui, samoin kuin sen halvimmat palvelijatkin, elä- 
.mään ikään kuin uhanalaisella etuvartiopaikalla. 
Aivan lähimmässä naapuristossa uhkasivat pakanal- 
liset hämäläiset. Suomenlahtea pitkin saapui aivan 
kristillisen seurakunnan keskuspaikoille, Aurajoen 
suulle ja Nousiaisten sekä Räntämäen (Maaria) kir- 
koille saakka novgorodilaisten ja pakanallisten kar- 
jalaisten veneitä, joista ei voinut olla koskaan varma, 
tulivatko ne sodan vai rauhallisen kaupankäynnin 
merkeissä. V. 1198 kerrotaan karjalaisten polttaneen 
Turun, joka ensimmäistä kertaa tällöin mainitaan 
historiassamme. Osoituksena heidän voimastaan ja 
rohkeudestaan on heidän hyökkäyksensä vähän ai- 
kaisemmin Ruotsin tärkeimpään kauppapaikkaan, 
Määlarin rannalla sijaitsevaan Sigtunaan, jonka he 
hävittivät perin juurin. 

Tällaisissa olosuhteissa kristitty Suomi joutui otta- 
maan vastaan uuden vuosisadan, joka pahaenteisestä 
alustaan huolimatta tuli kuitenkin merkitsemään 
— uuden uskon lopullista voittoa maassamme sekä Suo- 
men aseman kaikinpuolista varmistumista ja lujittu- 
mista. 

TUOMAS-PIISPA SUOMEN KIRKKO- 
RUHTINAANA 


1200-luvun alkupuolella Ruotsin sisäiset taistelut 
päättyivät. Eerik Knuutinpoika, Pyhän Eerikin jälke- 
läinen, tunnustettiin kuninkaaksi hänen voitettuaan 
Sverkerin suvun viimeisen jäsenen, joka kaatui rat- 
kaisutaistelussa. Upsalan arkkipiispa kruunasi hänet 
Ruotsin kuninkaaksi. Vihdoin myös paavi vahvisti 
hänen oikeutensa Ruotsin kruunuun ja ”siihen aluee- 
seen, jonka hänen esi-isänsä olivat temmanneet paka- 
nain käsistä”. Täten myös Suomi tunnustettiin Eeri- 
kin valtapiirl)in kuuluvaksi, ja hänen tehtäväkseen 
tuli asettaa tänne piispa, jonka tuli olla Upsalan ark- 
kipiispan alainen. Näin Suomen kirkko palautui jäl- 
leen Ruotsin kirkon välittömään yhteyteen. 

Vuoden 1220 tienoilla englantilaista syntyperää 
oleva munkki Tuomas nimitettiin Suomen piispaksi. 
Kuten aikaisemmin on jo esitetty, oli Suomen kirkko 
kaikin puolin heikossa kunnossa. Ehkäpä juuri sen 
vuoksi se sai päämiehekseen 'Tuomas-munkin, joka 
oli luonteeltaan voimakas ja päättäväinen mies. Hän 
olikin kirkonjohtaja, joka täysin täytti häneen ase- 
tetut toiveet. 

Kuten niin moni muu huomattava kirkonmies näi- 
hin aikoihin Tuomaskin oli yhtä hyvin valtiomies 
kuin piispa, soturi samalla kuin pappi. Niinpä hän 
heti osoitti tajuavansa tärkeimmät tekijät, jotka vai- 
kuttivat hänen haltuunsa uskotun seurakunnan vas- 
taisiin kohtaloihin. Tärkein kysymys oli uhanalaisen 
hiippakunnan pysyvä turvaaminen. Lähinnä olevien 
pakanallisten naapurien, hämäläisten, käännyttämi- 
sellä oli poistettava kristittyä Suomea alituisesti var- 
jostava välitön uhka, samalla kun ajan ristiretkipyr- 
kimysten mukaisesti laajennettaisiin kirkon valtapii- 
riä vielä käännyttämättömille alueille. 

Innolla ja voimalla Tuomas-piispa ryhtyikin työ- 
hönsä. Vahvistettuaan kirkon hallinnon hän aloitti 

järjestelmällisen hämäläisten käännyttämisen. Jäyk- 
käniskaisille pakanoille saarnattiin uutta oppia. 
Pyhät puut kaadettiin ja uhripaikat hävitettiin voi- 
makastahtoisen ja häikäilemättömän piispan toimes- 
ta. Huolimatta kovakouraisista otteistaan piispan 
onnistui vähitellen saada pääosa Hämeestä ainakin 
muodollisesti käännytetyksi. Työtä helpotti se, että 
kristinusko oli jo aikaisemmin levinnyt Hämeeseen, 
joten käännytystyö saattoi nojautua sikäläisten kris- 
tittyjen tukeen. Hämäläiset toivoivat myös ottamalla 
kristinuskon saavansa suojaa karjalaisten ja novgo- 
rodilaisten ryöstö- ja hävitysretkiä vastaan, kuten 
edellä esitetystä paavin kirjeestä olemme voineet 
havaita. 

Kristinuskon leviäminen Hämeeseen saattoi sen 
kuitenkin entistä pahemman itäisen uhkan alaiseksi. 
Novgorodissa pantiin tarkoin merkille lännen kirkon 
tunkeutuminen yhä lähemmäksi Novgorodin alueita. 
Vastatoimenpiteet eivät viipyneetkään kauan. Nov- 
gorodin ruhtinas Jaroslav VsevolodovitS hyökkäsi 
Hämeeseen v. 1227 ja hävitti sitä laajalti. Hämäläi- 
set tekivät seuraavana vuonna kostoretken Laato- 
kalle saakka vaarantaen siten novgorodilaisten kaup- 
patien' turvallisuutta. Venäläisten kronikkain mu- 
kaan heille tuotettiin kuitenkin raskaita tappioita, 
joten retki ei näytä olleen menestyksellinen. Rau- 
hattomat olot jatkuivat edelleen molemminpuolisten 
hävitysten merkeissä. 

Tällöin Suomen piispa kääntyi paavin puoleen pyy- 
täen hänen apuaan. Useissa vuosina 1229—430 kirjoite- 
tuissa kirjeissään paavi lupasikin kaiken tukensa uha- 
tulle kirkolle ja maalle. Paavi sanoi Suomen piispan 
palauttaneen hänelle epäjumalanpalvelukseen antau- 
tuneen kansan, mutta lähellä asuvien venäläisten vi- 
haavan heitä heidän katolisen uskonsa vuoksi ja 
koettavan kaikin tavoin tuottaa heille vahinkoa. 
Paavi kielsi sen vuoksi kirkon ankarimpien rangais- 
tusten uhalla käymästä kauppaa venäläisten kanssa, 
siksi kunnes he lopettavat vastakääntyneiden vai- 

noamisen. Nimenomaan Riian, Gotlannin ja Lyype- 
kin asukkaille osoittamassaan kirjeessä paavi uhkasi 
rangaistuksella jokaista kristittyä, joka ”uskalsi 
viedä mitään sotatarpeita, niinkuin aseita, rautaa tai 
laivanrakennusaineita” Karjalan, Inkerin, Lappian 
ja Vatjanmaan Ruotsin kristittyjä julmasti vainoa- 
ville pakanoille. Tällä tavoin paavi yritti iskeä nov- 
gorodilaisten arimpaan kohtaan, heille elintärkeään 
kaupankäyntiin. Samoin hän nimenomaan ilmoitti 
ottavansa Suomen kristityt erityiseen suojelukseensa 
velvoittaakseen muun kristikunnan tukemaan heitä. 

Näillä paavin ehkäpä Tuomas-piispan aloitteesta 

suorittamilla toimenpiteillä ei näytä olleen mainitta- 
vaa tehoa. Joulukuussa 1237 paavi kirjoittaa Suo- 
men oloista seuraavaa: ”Herran käsi on istuttanut 
viinamäen ja kostuttanut sen poikansa verellä, jotta 
se Vapahtajan kyljestä vuotaneen puron hedelmöit- 
tämänä kasvaisi viiniä, jonka virvoittavasta sulou- 
desta korkea istuttaja saisi riemuita; mutta voi! Tä- 
män viinitarhan hävittää nyt perinpohjin villisika; 
villipeto juurittaa sen pois. Sillä kansa nimeltä ta- 
vastit (hämäläiset), joka muinoin suurella vaivalla 
ja innolla käännytettiin katoliseen uskoon, on nyt 
lähellä asuvien ristin vihollisten tukemana palannut 
vanhan eksytyksen uskottomuuteen ja liitossa muu- 
tamien barbaarien kanssa sekä perkeleen avulla 
perin pohjin hävittänyt Jumalan kirkon uuden istu-- 
tuksen Hämeenmaassa.” Hämäläiset ovat siis itäis- 
ten naapuriensa yllytyksestä luopuneet kristinus- 
kosta sekä vainonneet siitä kiinnipitäviä heimolai- 
siaan. Näiden kohtalo oli ollut paavin kertoman 
mukaan mitä kauhein. Lapsia oli surmattu, täysi- 
kasvuisia uhrattu julmien kidutusten jälkeen paka- 
nallisille jumalille, toisia pakotettu juoksemaan py- 
hien puiden ympäri, kunnes he kaatuivat kuolleina: 
maahan, papeilta oli puhkottu silmät ja katkottu 
jäseniä, minkä jälkeen heidät oli poltettu olkiin kää- 
rittyinä jne. Paavi kehoittaa Ruotsin ja sen naapu- 
rimaiden asukkaita ottamaan ristinmerkin ja lähte- 
* mään näitä luopioita vastaan. Palkinnoksi paavi 
lupaa saman syntien anteeksiannon, joka tuli Pyhään: 
maahan lähtevien osaksi. 

Paavi siis kehoitti toimeenpanemaan ristiretken 
länsimaisen kirkon saavutusten turvaamiseksi. Ret- 
ken johto ja lähempi toimeenpano näyttää jääneen 
Tuomas-piispan käsiin. Kaikkialla pohjoismaissa pi- 
dettiin ristiretkisaarnoja, jotta olisi saatu asemiehet-. 
innostumaan retkeen. Vuoden 1240 alkukesällä oli- 
kin koossa sellainen ruotsalaisia, suomalaisia ja nor- 
jalaisia käsittävä sotavoima, että retkelle todella saa- 
tettiin lähteä. 

Ajankohta näyttikin sopivalta. Julmat mongolit 
olivat hyökänneet Venäjälle ja kukistaneet Etelä- 
Venäjän ruhtinaat Kalka-joella v. 1227 käydyssä 
taistelussa. Vähitellen he olivat tunkeutuneet yhä 
pohjoisemmaksi pakottaen vihdoin Novgorodinkin, 
jota sen eteläpuolella olevat suuret suoalueet suoje- 
livat |suoranaiselta valloitukselta, tunnustamaan 
mongolikaanin yliherruuden. Novgorod oli siten jää- 
nyt yksin voimatta saada apua muualta Venäjältä. 
Sitä näytti uhkaavan täydellinen tuho, sillä koko 
Itämeren alueen läntisten kristittyjen oli määrä osal- 
listua hyökkäykseen. Mutta Viroa hallitsevat tans- 
kalaiset ja Liivinmaan saksalaisritarit, joiden kes- 
keiset riidat paavin lähettiläs oli juuri saanut sovi- 
tetuksi, eivät olleetkaan vielä valmiit. Malttamatta 
odottaa heitä ruotsalaiset ja suomalaiset lähtivät 
retkelle yksin. 

Matka suunnattiin suoraan novgorodilaisia vastaan 
pysähtymättä hätyyttämään karjalaisia. Jos pää- 
vihollinen, Novgorod, saataisiin nujerretuksi, ei kar- 
jalaisista tulisi enää olemaan haittaa. %Ristisota- 
joukko laski maihin Nevajoen rannalle. Täällä se 
kohtasi vihollisen. Novgorodin ruhtinas Aleksanteri 
oli koonnut novgorodilaisten ja laatokkalaisten voi- 
mat, kuten venäläinen kronikka kertoo, ja rientänyt 
vihollista vastaan. Ankara taistelu päättyi ristiret- 
keläisten tappioon. Venäläinen kronikka kertoo näi- 
den menettäneen suuren joukon parhaita miehiään. 
Kuolleiden ylimysten ruumiit pantiin kahteen lai- 
vaan, jotka lähetettiin edeltä merelle. Muut hau- 
dattiin suureen maakuoppaan. Vielä samana yönä 
ristiretkeläiset jättivät tappionsa näyttämön ja pur- 
jehtivat kotiin. 

Voitto herätti Novgorodissa suunnatonta riemua. 
Ruhtinas Aleksanteri sai kunnianimen Nevski (s.o. 
Nevalainen) ja kansallissankarin aseman. Myöhem- 
min hän vahvisti mainettaan vielä uudella loistavalla 
voitolla. Saksalaisritarit olivat vihdoinkin kevättal- 
vella 1242 valmiina hyökkäämään Novgorodiin. Pei- 

pusjärven jäällä syntyi taistelu ruhtinas Aleksanterin 
novgorodilaissotajoukon ja ritarien välillä, joka päät- 
tyi jälkimmäisten perusteelliseen tappioon. Nämä 
Aleksanteri Nevskin voitot pelastivat Novgorodin 
länsimaiselta valloitukselta ja turvasivat sille ne 
alueet, jotka aluksi Novgorod ja myöhemmin Venäjä 
vain tilapäisin menetyksin ovat kyenneet säilyttä- 
mään meidän päiviimme asti. 

Tuomas-piispalle tämä tappio oli varmaan katki» 
lökohtaisestikin raskas isku. Se näytti tekevän tyh- 
jäksi koko hänen paavinkirkon hyväksi Suomessa 
suorittamansa työn. Novgorod ja karjalaiset, jotka 
olivat jääneet kukistamatta, saattoivat milloin hy- 
väansä jatkaa hyökkäyksiään Suomen hiippakuntaa 
vastaan. Myös hämäläiset, jotka jo näyttivät välillä 
alistuneen kirkon valtaan ja jopa osallistuneet Ne- 
vanretkeen, tulivat uudelleen rauhattomiksi ja uusia 
luopumisia tapahtui. Raskaat ovat varmaankin olleet 
piispa Tuomaan viimeiset vuodet. Vuonna 1245 hän 
näyttää eronneen piispanvirastaan ja vetäytyneen 
Visbyn dominikaaniluostariin, jossa hän kuoli kolme 
vuotta myöhemmin. Tuomaan eron syytä ei ole täy- 
sin varmasti selvitetty. Osaksi se on voinut johtua 
toiveissaan pettyneen ja työssään väsyneen miehen 
halusta viettää viimeiset vuotensa luostarin rauhassa 
syrjässä maailman taisteluista, joita piispanvirka en- 
nen kaikkea oli hänelle merkinnyt. Omantunnontus- 
kat vielä varmaankin lisäsivät Tuomaan halua ve- 
täytyä syrjään, sillä paaville osoittamassaan kirjeessä 
hän oli katuen pyytänyt anteeksiantoa paavinkirjeen 
väärentämisestä sekä siitä, että hän ”perkeleen viet- 
telyksestä” oli kirkonrangaistuksena antanut silpoa 
erään miehen niin, että tämä kuoli. Ehkä myös näi- 
hin aikoihin entistä enemmän Suomen asioihin huo- 
miotaan kiinnittävien Ruotsin johtomiesten kannalta 
oli suotavaa, että voimakasluonteinen ja maassa yk- 
sinvaltiaana määräämään tottunut piispa siirtyi syr- 
jään. 

Piispa Tuomaan elämän ja toiminnan yksityiskoh- 

dissa on vielä paljon hämärää ja selvittämätöntä. 
Todennäköiseltä kuitenkin tuntuu, että tällä voimak- 
kaalla ja selvänäköisellä miehellä oli keskeinen ase- 
ma maamme kohtalonkysymyksiä ratkottaessa sinä 
harvinaisen rauhattomana ja käänteentekevänä aika- 
na, johon hänen piispuutensa sattuu. Tämä aika 
vaati lujia ja häikäilemättömiä miehiä, jollainen 
Tuomas hengenmiehen asemastaan huolimatta näyt- 
tää olleen. Sellaisena hän piirtyy maamme historiaan 
ensimmäisenä sen kamaralla esiintyvänä suurena 
johtajahahmona, jonka valtavat unelmat toteutues- 
saan olisivat käänteentekevästi vaikuttaneet maam- 
me ja siten koko Pohjois-Euroopan tuleviin kohta- 
loihin. 


HÄMEEN VALLOITUS 


Piispa Tuomaan työ silloisen Suomen eheyttämi- 
seksi oli jäänyt kesken. Toiset miehet tulivat täy- 
dentämään hänen aloittamaansa työtä, jonka tär- 
keimmän osan muodosti Hämeen lopullinen rauhoit- 
taminen ja liittäminen kristityn Suomen yhteyteen. 

Kuten jo on mainittu, alkoi Ruotsi jälleen osoittaa 
kiinnostusta Suomen asioihin. Sen pitkäaikaiset val- 
taistuinriidat päättyivät lopullisesti 1230-luvulla 
kruunun vakiintuessa Pyhän Eerikin sukuun kuulu- 
valle Eerik Eerikinpojalle. Tämän kuninkaan rin- 
nalle vallassa ja mahtavuudessa nousi hänen tunnet- 
tua Folkungain sukua oleva lankonsa Birger, joka 
kohosi lopulta jaarliksi eli kuninkaan sotapäälliköksi. 

Tarmokkaan ja älykkään jaarlin kunnianhimo täh- 
täsi ehkä pitemmällekin, aina kuninkaankruunuun 
saakka. Saavutettuaan johtavan aseman kotimaas- 
saan hän saattoi kohentaa arvovaltaansa ja saada 
vastaisuudessa kirkon taholta arvokasta tukea valta- 
pyyteilleen osallistumalla omastakin puolestaan paa- 
vin saarnaamiin ristiretkiin. Niinpä hän päätti lähteä 
ristiretkelle Suomeen. 

Suuren seurueen saattamana jaarli purjehti ke- 
sällä v. 1249 Suomeen. Ristiretken tavoitteena oli 
hämäläisten lopullinen kukistaminen ja Hämeen liit- 
täminen kristityn Suomen yhteyteen. Syyt tähän 
olivat monenlaiset. Häme oli jo puoliksi kristitty 
maa, jonka käännyttäminen oli ollut katolisen kir- 
kon johtomiesten ohjelmassa vuosikymmeniä. Siten 
oli luonnollista, että jaarli valitsi sen retkensä koh- 
teeksi. Toisaalta läntisen kirkon ja ruotsalaisten oli 
pidettävä kiirettä, jos he aikoivat ehtiä idästäpäin 
tulevien valloittajien edelle. Myös etelästä käsin Lii- 
vinmaan ja Viron saksalaisten taholta tavoiteltiin 
johtavaa asemaa Suomenlahden pohjoisrannikon ja 
sen takana sijaitsevan Hämeen kaupassa. Kaikki 
nämä syyt olivat omiaan kiirehtimään Hämeen val- 
loitusta. 

Paikkaa, missä Birger-jaarli laski maihin, ei ole 
voitu varmasti määritellä. Mahdollisesti se tapahtui 
jossakin etelärannikollamme. 

Ruotsalainen riimikronikka kuvaa retken jatkoa 
seuraavasti (Lauri Pohjanpään suomennos): 


Mut mitellä miekkoja kristityt tahtoi 
kera Hämeen jäykkäin pakanain. 
Nous maihin he lippuja liehuttain, 
sulat hulmusi, kiilsi tapparat 

ja panssarit päivässä paistoivat. 
Hävis Hämeen miehet voimain koiton 
ja kristityt saivat varman voiton. 
Ken tahtoi tulla kastetuksi, 

sai maansa ja mantunsa pelastetuksi 
ja suojan ja turvan hengellensä. 

Ken vielä uhmata uskalsi, 

sai kuololla maksaa ylpeytensä. 

Mut kristityt linnan rakensi 

ja miehistöllä sen varusti. 

Se nimeä Hämeenlinna kantaa, 
pakanoille vielä se huolta antaa. 

Sal asujamiston kristityn maa, 

sitä linna vankka puolustaa. | 
Niin maa tuli vihdoin kristityksi, 
venäläisiltä siten menetetyksi. 


Liioittelustaan huolimatta kronikka antanee pää- 
piirteittäin oikean kuvan tämän ns. toisen ristiretken 
tapahtumista ja tuloksista. Hämeen valloittaminen 
ja käännyttäminen ei ehkä sinänsä ollut mikään 
uusi ja huomattava suoritus syystä, että kristillinen 
vaikutus oli varmasti jo aika vahvasti juurtunut 
sinne. Birgerin päätehtävänä oli kristinuskon lopul- 
linen turvaaminen samoin kuin maan läheisempi 
kytkeminen Ruotsin valtapiiriin. Siihen että tämä 
jälkimmäinen tavoite ehkä olikin retken todellisena 
päämääränä, viittaa riimikronikan loppusäe. 

Myöskään ei olla varmoja siitä, onko nykyinen 
Hämeenlinna Birger-jaarlin perustama. Mahdolli- 
sesti se on rakennettu vasta myöhemmin jaarlin tyy- 
tyessä miehittämään ja vahvistamaan jonkin hämä- 
läisten pakolinnoista. Lyhyen retken aikana ei mi- 
tään varsinaisia rakennustöitä olisi ehdittykään suo- 
rittaa. Joka tapauksessa ”Birger-jaarlin linna”, olipa 
se sitten Hämeenlinna tai jokin Hämeen muinaislin- 
noista, sijaitsi paikalla, jossa se sulki kaikki idästä 
ja etelästä Hämeeseen johtavat tärkeimmät vesirei- 
tit. Siten siitä tuli Hämeen ja koko kristityn Suomen 
etuvarustus itää vastaan. 

Birger-jaarlin retken aikoihin näyttää myös Uu- 
denmaan ruotsalainen asutus saaneen alkunsa tai 
ainakin vahvistuneen. Maamme eteläinen rannikko 
oli ollut viikinkiretkien ajoista asti asumatonta. Sen 
asuttaminen Hämeen valloituksen aikoihin on saat- 
tanut johtua pyrkimyksestä vahvistaa tällä tavoin 
eheytyneen Suomen puolustusta eteläänpäin, joka oli 
ollut avoin, tai sitten asutus on yksinkertaisesti le- 
vinnyt tänne Suomenlahden ylitse tarjoutuvien kau- 
pankäyntimahdollisuuksien houkuttelemana. 

1200-luvun puoliväliin tultaessa Suomi oli siten 
alueellisesti eheytynyt muodostaen yhtenäisen koko- 

naisuuden, jonka selvästi tajuttu raja erotti itäisestä 
naapurista. Tämä raja oli Hämeen ja Karjalan väli- 
nen, Kymijoesta Mäntyharjun ja Suonenjoen kautta 
Karjalan maanselkään johtanut vanha heimoraja, 
josta siis nyt tuli ensimmäinen valtakunnanraja, 


FOLKUNGIT 


Birger-jaarlin ollessa Hämeen-retkellään kuoli 
Ruotsin kuningas Eerik Sammalkieli, joka oli viimei- 
nen Eerik Pyhän suvun kuninkaista. Valtakunnan 
mahtavimmat miehet valitsivat uudeksi kuninkaaksi 
Birgerin vanhimman pojan Valdemarin, joka oli 
kuolleen kuninkaan sisarenpoika. Tällä tavoin nousi 
Ruotsin valtaistuimelle uusi hallitsijasuku, jota, 
vaikkakin virheellisesti, on nimitetty Folkungien 
suvuksi. 

Ruotsiin palattuaan jaarli ryhtyi hoitamaan halli- 
tusta poikansa puolesta. Hänen ensimmäisenä teh- 
tävänään oli turvata uuden hallitsijasuvun asema 
vallantavoittelijoilta, joita nousi muiden mahtimies- 
sukujen keskuudesta. Voimakas jaarli kukisti ve- 
risesti = vastustajansa ja palautti valtakuntaan 
sisäisen rauhan. Tämän jälkeen hän saattoi omistaa 
aikansa rauhantöille, jotka ovat hankkineet hänen 
nimelleen yhtä paljon mainetta kuin sotaiset uro- 
työtkin. 

Pitkäaikaisten sisäisten ja ulkopuolisia viholli- 
sia vastaan käytyjen taistelujen jälkeen val- 
takunta oli huonossa kunnossa. Olot olivat edelleen 
rauhattomat. Kukaan ei saattanut tuntea itseään 
turvalliseksi, jollei kyennyt vastaamaan väkivaltaan 
väkivallalla. Taistelut olivat villiinnyttäneet ihmi- 
set niin, että kirkoissa ja käräjilläkin, joita ennen oli 
kunnioitettu rauhan paikkoina, saatettiin tarttua 
aseisiin ja suorittaa veritekoja. Tämän vuoksi jaarli 
sääti kuuluisat rauhanlakinsa, jotka turvasivat koti-, 
kirkko-, käräjä- ja naisrauhan. Kuningas ja valta- 

kunnan ylimykset vannoivat . noudattavansa näitä 
lakeja, joita nimitettiin ”kuninkaan valoiksi” eli va- 
lasakoiksi, kuten ne aikoinaan suomennettiin. Itä- 
Göötanmaan lakiin otetut Birgerin rauhanlait kuu- 
luvat vanhan suomennoksen mukaan seitraavasti: 

”Nämä teot ovat Kuninkahan valasakko: Jos ratsas- 
taa mies eli käypi toisen miehen kotohon siinä mie- 
lin, että hän tahtoo isännän eli hänen perehens, eli 
jonkun sen kuin hänen kartanohons eksynyt on hä- 
dässä, eli jonkun joka hänen kartanohon tulee, lyöpi, 
tappaa, eli hakkaa täysihin haavoihin, lyöpi nirha- 
man, sinisen eli punaisen; kaikki jotka hänen kan- 
sans ovat joukos eli seurasa, he ovat rikkoneet vala- 
sakon. | 

Jos vaimo tulee väkivallalla otetuksi; niin on ot- 
taja rikkonut valasakon. | 

Jos istuu mies väijymäsä toista käräjätiellä tai 
kirkkotiellä ja hänet tappaa, repii tai lyö häneen 

verihaavoja; niin on hän rikkonut valasakon. Jos 
mies tappaa toisen, repii häntä tai lyö häneen puner- 
van eli sinervän itse käräjisä tai itse kirkosa, on 
valasakko siitä rikottu. Jos mies on matkalla koto- 
hon käräjistä tai kirkosta: joka väkivaltaa harjottaa 
tappamalla, haavottamalla tai verisen lyömällä, en- 
nen kuin hän kotohons tullut on, hän on valasakon 
rikkonut. 

Nyt on kaikki nämä mainitut teot Kuninkahan 
valasakko. Kuka ne rikkoo, on kaiken sen menet- 
tänyt, mitä hän maan päällä omistaa, ja olkohon 
hän piltua mies eli rauhatoin ylitse kaiken valtakun- 
nan; ja hänen tavarans jaettakoon kolmehen osahan: 
yksi Jutun Isännälle, yksi osa Kuninkaalle, yksi Kih- 
lakunnalle.” 

Vaikka nämä lait poljettiinkin monta kertaa jal- 
koihin jo Birgerin omien poikien aikana ja osittain 
heidän toimestaankin, ovat ne kuitenkin kauniina 
todistuksena suuren folkungin pyrkimyksistä lain- 
kunnioituksen ja sisäisen turvallisuuden luomiseksi 
näinä rauhattomina aikoina. 

Rauhanlakiensa lisäksi Birger sääti myös uuden 
perintölain, jonka mukaan sisar vastedes peri puolet 
veljen osuudesta. Samoin hän poisti raudan kannon. 
Vanhastaan oli ollut tapana, että syytetyn oli todis- 
taakseen syyttömyytensä kannettava hehkuvaa rau- 
taa tai kuljettava avojaloin tulikuumilla auranvan- 
tailla. Jos hän selviytyi vahingoittumattomana — 
mitä sitäkin saattoi tapahtua esimerkiksi suojavoi- 
teita käyttämällä — katsottiin Jumalan suojelleen 
häntä hänen viattomuutensa vuoksi. 

Birgerin  ihmisystävälliseen lainsäädäntöön on 
ehkä osaltaan vaikuttanut kirkko, jolle Birger teki 
huomattavia myönnytyksiä ja joka tuki häntä tais- 
telussa sisäisiä vihollisia vastaan. Myös Pohjois- 
Saksan kauppakaupungeille hän antoi niiden kau- 
pankäyntiä helpottavia lisäoikeuksia. Nämä olivat 
omiaan vilkastuttamaan kauppaa ja siten hyödyttä- 
mään valtakuntaa. Ajan mittaan nämä kaupungit, 


Folkungit 73 


jotka olivat rikkaan Lyypekin johdolla muodostaneet 
ns. Hansa-liiton yhteisiä etujaan valvoakseen, saivat 
kuitenkin lijan määräävän aseman koko Pohjoismai- 
den kaupankäynnissä. 

Mahtavan jaarlin kuoltua v. 1266 valtakunta jou- 
tui sisäisten riitojen raadeltavaksi. Kuningas Val- 
demar ei ollut isänsä veroinen voimamies eikä kyen- 
nyt ajan mittaan pitämään kurissa valtaansa uhkaa- 
via voimia. Vaarallisin: vallantavoittelija oli kunin- 
kaan oma veli Maunu, jolle Birger-jaarli oli antanut 
oman herttuakunnan hallittavaksi, jotta kuningas- 
suvun asema olisi lujempi. Maunu-herttua nousi 
avoimeen taisteluun veljeään vastaan, voitti Valde- 
marin Hovan taistelussa v. 1275 ja anasti hänen 
kruununsa. Voitettu kuningas joutui vankeuteen, 
jossa hän sai olla kuolemaansa saakka. 

Kuningas Maunu oli tullut omasta kokemukses- 
taan huomaamaan, miten kuninkaan valta riippui 
hänen käytettävänään olevasta sotavoimasta. Aikai- 
semmin Ruotsin kuninkaat olivat sotaväkeä tarvites- 
saan kutsuneet palvelukseen talonpoikia, joiden vel- 
vollisuutena oli osallistua sotaretkiin. Tämä ikivanha 
”ledung-järjestelmä” ei enää ollut riittävän tehokas. 
Pohjoismaihinkin alkoi nimittäin levitä keskieuroop- 
palaisia sodankäyntitapoja, jotka perustuivat rauta- 
varusteisten ratsumiesten käyttämiseen. Miekoilla ja 
keihäillä aseistetut rautavarusteiset ratsumiehet oli- 
vat ylivoimaisia talonpoikaisiin sotureihin verrattui- 
na. Kyetäkseen lujittamaan asemaansa kuninkaan 
täytyi saada riittävästi ratsumiehiä palvelukseensa. 
Varusteet ja ratsut maksoivat kuitenkin paljon, eikä 
kuninkaalla ollut varoja niiden hankkimiseen. Täl- 
löin Maunu päätti vapauttaa kuninkaalle maksetta- 
vista veroista ne henkilöt jotka olivat halukkaat 
joko itse suorittamaan ratsupalvelusta tai asetta- 
maan kuninkaan käytettäväksi täysin varustetun rat- 
sumiehen. Tällä n. v. 1280 Alsnön kuninkaankarta- 
nossa annetulla säännöksellä syntyi siten erityinen 

asemiesluokka eli maallinen rälssi, vapaasääty, kuten 
sitä kutsuttiin. 

Jo aikaisemmin oli niin Ruotsissa kuin Suomessa- 
kin ollut rikkaita suurtalonpoikia, joiden suvut oli- 
vat aikaa myöten kohonneet johtoasemaan valta- 
kunnassa. Uudet rälssimiehet olivat peräisin etu- 
päässä näistä vanhoista valtasuvuista, joihin Suo- 
messa kuuluivat mm. pirkkalaisten johtomiehet. 
Vaikka kuka tahansa talonpoika saattoi ratsupalve- 
lusta suorittamalla päästä rälssimieheksi, rajoitti rat- 
supalvelun kalleus uusien rälssisukujen syntymistä. 
Tällä tavoin tämä uusi yhteiskuntaluokka alkoi vä- 
hitellen yhä enemmän erota muusta kansasta. Ke- 
hittyi aateli joka varsin nopeasti sai määräävän 
aseman valtakunnan asioiden hoidossa. Kirkon vai- 
kutusvallan kasvaessa erottui myös papisto omaksi 
etuoikeutetuksi säädyksi. Birger-jaarlin ajoista läh- 
tien vilkastunut kauppa aiheutti kaupunkien kehit- 
tymisen ja synnytti siten uuden yhteiskuntaluokan, 
porvariston. Tällä tavalla keskiajalle*ominainen sää- 
tyjako vakiintui Ruotsissa ja Suomessa 1300-luvun 
alkuun mennessä. 

Maunu-kuningas, joka oli saanut Ladonlukon lisä- 
nimen, koska hän yritti suojella talonpoikia ylimys- 
ten mielivallalta, kuoli kesken kuninkuuden lujitta- 
miseen tähtäävän työnsä vuonna 1290. Hänen val- 
taistuimensa peri kuninkaan kolmesta pojasta van- 
hin, Birger, joka kuitenkin oli vielä alaikäinen. 

Hallitusta hoitamaan asetettiin sen vuoksi neuvos- 
kunta, jonka johdossa oli aluksi Maunu-kuninkaan 
veli, piispa Pentti, josta kuningas oli aikaisemmin 
tehnyt Suomen herttuan. 

Näihin aikoihin hallitsija sai valtakunnan ja omia 
menojaan varten varoja ainoastaan niiden alueiden 
verotuloista, jotka olivat suoraan hänen hallussaan. 
Ruotsin kuninkailla oli vanhastaan tiluksia, joiden 
tuoton he saivat käyttää. Tämän lisäksi kuninkaat 
pyrkivät pitämään käsissään muitakin alueita saa- 
dakseen niistä veroja. Maunu Ladonlukko oli ha- 

vainnut, ettei Suomessa ollut vielä niin runsaasti 
ylimyksiä kuin Ruotsissa. Tällä 'tavoin kunin- 
kaalle oli mahdollista pitää siellä hallussaan laajoja 
alueita, joiden tuoton hän saattoi käyttää oman tai 
sukulaistensa aseman vahvistamiseen. Niinpä Folk- 
ungien suvussa tulikin Pentti-herttuan kuoleman 
jalkeen yleiseksi pyrkimykseksi pitää Suomi kunin- 
gassuvun hallussa, jolloin joko herttuat itse tai ku- 
ninkaan luottamusmiehet sitä hallitsivat. 

Kuningas Maunu Ladonlukon aikana Suomen mai- 
nitaan saaneen oman ylimmän hallitusmiehen, pre- 
fektin, joka asui Turun linnassa. Ensimmäisenä 
prefektinä oli ruotsalainen ylimys Kaarle Kustaan- 
poika, jonka aikana maahamme näyttää tunkeutu- 
neen ritarielämään liittyviä vaikutteita keskieuroop- 
palaisista sivistyskeskuksista. Näihin aikoihin alkoi 
myös maamme maallinen hallinto kehittyä: ensim- 
mäiset hallintoalueet, linnaläänit, hahmottuivat sekä 
oikeuslaitos ja verotusjärjestelmä kehittyivät vähi- 
tellen. Näin Suomi alkoi olla valmis vastaanotta- 
maan niitä järkytyksiä, jotka voimakkaan Maunu- 
kuninkaan kuolema aikaa myöten oli tuova muka- 
naan. | 


KIRKOLLINEN JÄRJESTELYTYÖ POHJOIS- 
MAISSA 


Sisäisten riitojen raastaessa Ruotsia Folkungien 
hallituskautena Suomi sai elää rauhassa syrjäisen 
asemansa vuoksi. Täällä ei ollut mahtavia ylimys- 
sukuja, jotka olisivat halunneet kiistellä vallasta 
kuninkaan kanssa. Suurin valtatekijä oli kirkko, joka 
kokosi itselleen huomattavan omaisuuden ja sai 
useita etuoikeuksia. Skenningen kokouksessa v. 1248 
Ruotsin kirkko järjestettiin samalla tavalla kuin se 
oli järjestetty muissakin katolisissa maissa. Tätä jär- 
jestelyä alettiin vähitellen suorittaa myös Suomessa. 

Piispa Tuomaan erottua virastaan Suomen kirkko 

oli muutaman vuoden ajan ilman korkeinta johto- 
miestä. Birger-jaarlin toimesta asetettiin tänne vih- 
doin uusi piispa, Bero nimeltään. 

Piispa Bero oli ollut kuninkaan kanslerina, jonka 
tehtävänä oli hoitäa kuninkaan kirjeenvaihto. Siten 
hänellä oli läheiset suhteet kuninkaaseen ja tämän 
lähimpään mieheen. Tällä tavoin Suomen hiippa- 
kunta, joka Tuomaan aikana oli ollut hyvin vähän 
tekemisissä Ruotsin kuninkaiden kanssa, liittyi piispa 
Beron aikana läheisemmin Ruotsiin. Sama suunta 
jatkui Beron seuraajien aikana. 

Piispa Bero johti hiippakuntaansa Räntämäeltä 
käsin, jossa silloin oli Suomen piispanistuin. Hänen 
kerrotaan luovuttaneen osan kirkon tuloista kunin- 
kaalle. Tämä oli ensimmäinen vero, jota Suomi mak- 
soi hallitsijalle. Vastapalvelukseksi kuninkaan oli 
otettava osaltaan vastuu maan puolustamisesta. Be- 
ron seuraaja, piispa Ragvald, oli ollut Birger-jaarlin 
kanslerina ennen piispaksi tuloaan. Hän lisäsi kirkon 
tuloja saattamalla voimaan uuden veron, jota nimi- 
tettiin ”ruokalisäksi”. Vero maksettiin nimittäin 
luonnontuotteissa, joten kirkolle kertyi viljaa, voita, 
lihaa, kalaa yms. tavaraa aina sen mukaan, mitä 
kukin paikkakunta tuotti. Osa näistä verosaatavista 
käytettiin kirkonmiesten omaan elämiseen, osa myy- 
tiin ulkomaisille kauppamiehille; näiltä taas kirkko 
osti kaikkia jumalanpalveluksissa tarvittavia ja kir- 
kolliseen elämään kuuluvia esineitä ja tarvikkeita, 
joita maassamme ei ollut saatavissa. 

Piispa Ragvaldia seurasi piispanistuimella Catillus 
eli Kettil kuningas Valdemarin entinen kansleri. 
Hänen päätyökseen muodostui tuomiokapitulin pe- 
rustaminen Turkuun. Skenningen kokouksessa oli 
päätetty, että Ruotsin hiippakuntiin oli perustettava 
tuomiokapitulit, joiden tehtävänä oli suorittaa piis- 
panvaali ja avustaa piispaa hiippakunnan hoidossa. 
Nyt siis Suomikin sai tällaisen korkean kirkollisen 
hallintoelimen. Tuomiokapitulin jäseninä oli piispan 
ohella neljä kanunkia eli tuomioherraa. Turun lähi- 

pitäjien kirkolliset tulot määrättiin käytettäväksi 
tuomiokapitulin jäsenten ylläpitoon. 

Tuomiokapitulin perustamiseen huipentui se moni- 
puolinen sisäinen kehitys, jota Suomen kirkon pii- 
rissä oli tapahtunut kansleripiispojen aikana. "Tuo- 
miokapitulin jäsenten tuli olla täysin perillä katoli- 
sen kirkon järjestysmuodosta sekä omata suuri oppi- 
neisuus. Neljän tällaisen kirkonmiehen tulon ennes- 
tään papistonsa puolesta perin vaatimattomaan hiip- 
pakuntaan täytyi merkitä kirkon toiminnan kaikin- 
puolista tehostumista. Samalla Suomen hiippakun- 
nan asema ulospäin lujittui ja itsenäistyi, sillä vaik- 
kakin kanungit pitkän aikaa olivat ulkomaalaisia 
miehiä, sopeutuivat he varsin pian maahamme ja 
tunsivat olevansa ennen kaikkea oman hiippakun- 
tansa edustajia mm. suhteissaan Ruotsin kirkkoon. 

Tuomiokapitulin johdolla jatkui se työ, jota jo ai- 
kaisemminkin oli suoritettu maassamme: kirkon jär- 
jestyksen kehittäminen katolisen kirkon rintamaita 
vastaavalle tasolle sekä kirkon opin juurruttaminen 
kansaan. Tässä työssä ansioituivat erityisesti domi- 
nikaanimunkit. 

Dominikaanit eli mustat veljet, kuten heitä viit- 
tojensa värin vuoksi nimitettiin, olivat ns. kerjäläis- 
munkkeja. Sääntöjensä mukaan heidän tuli omistau- 
tua kirkon opin levittämiseen kansan keskuuteen 
saarnaamalla ja opettamalla kansaa. Elatuksensa he 
salvat niistä almuista, joita hurskaat ihmiset heille 
antoivat. Kerjäläismunkkien luostarit perustettiin 
kaupunkeihin, joissa he olivat ihmisten kanssa välit- 
tömässä kosketuksessa. Luostareistaan käsin he teki- 
vat laajoja saarnamatkoja maaseudulle. 'Tuomas- 
piispa, joka itse oli dominikaani, suosi tätä veljes- 
kuntaa, ja varmaankin jo hänen aikanaan nähtiin 
näitä avojalkaisia, mustaviittaisia saarnaajaveljia 
kaupungeissa ja kylissä julistamassa uutta oppia. Ja 
ehkä niiden kristittyjen joukossa, jotka olivat saa- 
neet marttyyrikuoleman käännyttäessään pakanalli- 
sia hämäläisiä, oli juuri näitä samoja mustia veljiä, 














78 Ristiretkiaika 


joiden erityisenä velvollisuutena oli lähetystyö. N. 
v. 1250 he perustivat ensimmäisen luostarin maaham- 
me, Pyhän Olavin dominikaaniluostarin Turkuun. 

Dominikaanit saarnasivat kansalle sen omalla kie- 
lellä. Saarnoissaan he esittivät Raamatun kertomuk- 
sia ja pyhimystaruja. Katolinen kirkko korotti eri- 
tyisen hurskaasti eläneitä ihmisiä pyhimyksiksi, joita 
palvottiin. Aikaa myöten eri maat, useat paikka- 
kunnat ja ammattikunnat saivat omat erityiset suo- 
jeluspyhimyksensä. Pyhimysten joukko kasvoi vähi- 
tellen niin suureksi, ettei kansa jaksanut pitää muis- 
tissaan kuin huomattavimmat heidän sata- tai tuhat- 
lukuisesta parvestaan. Näiden elämää ja pyhiä töitä 
saarnaajaveljet kuvailivat värikkäin kääntein juur- 
ruttaen kansaan hartaan ja kunnioittavan uskon py- 
himysten mahtiin. Mutta vanha pakanallinen usko ei 
ollut hevillä pois kitkettävissä. Mm. liitettiin van- 
hoihin loitsuihin pyhimyshahmoja näiden voimallis- 
ten kykyjen vuoksi, joihin vanhastaan oli totuttu 
turvautumaan. | 

Suomen kirkon kehitys täydentyi piispa Johan- 
neksen aikana, joka ensimmäisenä tuomiokapitulin 
valitsemana henkilönä nousi Suomen piispanistui- 
melle v. 1286. Piispa Johannes oli oppinut mies, joka 
suosi ja edisti erityisesti dominikaanien harjoittamaa 
opetustoimintaa. Dominikaanien Turkuun perustama 
koulu sai varmaankin monin tavoin kirkkomme pää- 
miehen myötätuntoa osakseen. Mahdollisesti jonkun 
sen oppilaan tie aukeni jo laajemmallekin opillisella 
uralla. Lahjakkaimmilla oli tilaisuus jatkaa koulun- 
käyntiään Lundin tai Sigtunan dominikaanikouluis- 
sa, etevimmillä ehkäpä aina Ranskassa, Italiassa, 
Englannissa ja Saksassa sijaitsevissa korkeimmissa 
oppilaitoksissa. 

Piispa Johanneksen aikana valmistui Turun tuo- 
miokirkko, maamme pääpyhäkkö, johon koko kirkol- 
linen elämämme keskittyi. Johanneksen siirryttyä v. 
1290 vielä korkeampaan kirkolliseen virkaan, Upsa- 
lan arkkipiispanistuimelle, suoritettiin piispanvaali 
ensimmäisen kerran Turussa v. 1291. Tuomiokapitu- 


Kirkollinen järjestelytyö Pohjoismaissa 19 





Dominikaani saarnaa kansalle. 


lin jäsenet jättivät vaalin suorittamisen Laurentiuk- 
selle, vanhimmalle tuomioherralle. Hän valitsi piis- 
paksi tuomioherra Maunun, joka oli syntynyt Rus- 
kon pitäjässä Märtälän tilalla. Tällä tavoin ensim- 
mäinen suomalainen mies nousi Suomen piispanistui- 
melle. 

Maunu 1:n toimintakauden huomattavin tapahtuma 
oli Turun tuomiokirkon vihkiminen v. 1300. Vähäis- 
ten turvekattoisten savupirttien keskeltä kohosi Au- 
ran rannalla sijaitsevan tuomiokirkon mahtava torni 
ylväänä korkeuksiin. Kansaa kokoontui laajalti Tu- 
run ympäristöstäkin osallistuakseen vihkiäisjuhliin. 

Tuomiokirkon korkeiden holvikaarien alle kokoon- 
tuneilla ihmisillä olikin tilaisuus seurata maassamme 
ennennäkemätöntä näytelmää katolisen kirkon esiin- 
tyessä täydessä loistossaan. Mustapukuisten munk- 
kien ja kirjailtuihin messukasukkoihin puettujen pap- 
pien muodostamat juhlakulkueet hyvänhajuista sa- 
vua levittäviä suitsutusastioita kantavine kuoripoi- 
kineen ja loistavakaapuisten kirkonmiesten suoritta- 
mat juhlalliset latinankieliset messut virittivät mie- 
let hartaan kunnioittavaan juhlatunnelmaan. Juh- 
lien kohokohdaksi muodostui itsensä piispan esiin- 
tyminen korkeassa kultakirjailuin koristetussa hii- 
passaan, hänen julistaessaan tämän mahtavan temp- 
pelin Herralle pyhitetyksi. Kuoripoikien laulaessa 
kirkkailla äänillään latinankielisiä ylistyslauluja, joi- 
hin pappien ja munkkien syvä-ääninen veisuu yhtyi, 
arveli hartaasti polvistuva kansa saavansa esimakua 
taivaan ihanuudesta. 

Kohta tuomiokirkon vihkimisen jälkeen Suomi sai 
oman kansallispyhimyksensä. Henrik-piispan luut 
slirrettiin Nousiaisista Turkuun, jossa ne sijoitettiin 
komeaan pyhäinjäännösarkkuun. Turussa häntä alet- 
tiin palvoa Suomen suojeluspyhimyksenä. Pyhimyk- 
sen kuolinpäivästä, tammikuun 20. päivästä, ja hänen 
maallisten jäännöstensä Turkuun siirtämispäivästä, 
heinäkuun 18. päivästä muodostuivat suuret kansal- 
liset juhlapäivät, jotka vetivät Turkuun runsaan 
määrän juhlavieraita kaikkialta maastamme. Juhlien 
yhteydessä tapahtui vilkasta kaupankäyntiä, joten 
pyhimyksen muistojuhlat olivat samalla huomatta- 
vimpien markkinoiden aikaa. 

Piispa Maunun aikana Suomen piispanistuin siirtyi 
Turkuun, josta näin tuli maamme sekä maallisen 
että hengellisen hallinnon sijaintipaikka. Tämä ta- 
pahtuma ikään kuin päätti sen pitkän rakennuskau- 
den, jota maamme kirkon piirissä oli suoritettu aina 
ns. ensimmäisestä ristiretkestä alkaen. 

Läntisen Suomen joutuessa vähitellen kristinuskon 
vaikutuspiiriin Karjala pysyi vielä kauan aikaa sen 
ulkopuolella säilyttäen entiset uskomuksensa. Vielä 
senkin jälkeen, kun novgorodilainen ruhtinas Jaro- 
slav Vsevolodinpoika. v. 1227 väkivalloin kastatti 
karjalaisia, heidän suhteensa Novgorodiin oli var- 
sin irrallinen. Kuulumatta mitenkään Novgorodin 
vallanalaisuuteen karjalaiset kävivät kauppaa sen 
kanssa lukeutuen novgorodilaisten tärkeimpiin tur- 
kistenhankkijoihin. Tämä kaupankäynti hyödytti 
molempia osapuolia ja oli siten omiaan lähentämään 
Karjalaa kiinteämmin Novgorodin yhteyteen. 

Läntisen kristikunnan työntyessä piispa Tuomaan 
aikana yhä pitemmälle itään havahduttiin Novgoro- 
dissa nopeasti huomaamaan lähenevä vaara. Torjut- 
tuaan Neva-joen taistelussa lännen uhkan Novgorod 
pyrki turvaamaan Karjalan kuulumisen etupiiriinsä. 
Tällöin alkoi lähes satavuotinen taistelu Karjalan 
omistuksesta. 

Birger-jaarlin Hämeen-retken jälkeen hyökkäsivät 
suomalaiset ja Viron saksalaiset Narvajoelle v. 1256 
hävitellen Novgorodin alueita. Aleksanteri Nevski 
teki seuraavana vuonna kostoretken Viroon ja Hä- 
meeseen. Seuraavan vuosikymmenen aikana tehtiin 
puolin ja toisin hävitysretkiä vihollisen alueelle sekä 
maitse että meritse, mikä pahasti häiritsi hansakau- 
punkien ja novgorodilaisten välistä kauppaa. 

Näiden rauhattomuuksien aikana karjalaiset alkoi- 
vat etääntyä Novgorodista. Saksalaiskauppien pur- 
jehtiessa Suomenlahden perukkaan tai Nevaa pitkin 
Laatokalle karjalaiset saattoivat myydä heille tuot- 
teitaan ja ostaa heidän tuomiaan tavaroita tarvitse- 
matta enää novgorodilaisten välitystä. Näin he alkoi- 
vat lähestyä läntisiä heimolaisiaan. Novgorod ei kat- 
sellut tätä suopein silmin, mutta kauppaetujensa 
vuoksi sen oli annettava perään. Vuoden 1270 vai- 

heilla Baltian maiden saksalaisten ja hansakaupun- 
kien kanssa tekemissään rauhansopimuksissa Novgo- 
rod oli taannut vieraiden kauppiaiden turvallisuu- 
den vain Koiviston itäpuolella ja myöntänyt siten, että 
Karjala ei enää kuulunut sen valtapiiriin. Novgo- 
rodin perääntymiseen vaikutti osaltaan Etelä- ja 
Keski-Venäjän vaitaansa alistaneen mongolikaanin 
asenne. Saadakseen venäläisiltä vaatimansa verot 
häiriöittä kaani tahtoi, että kaupankäynnin oli es- 
teettömästi jatkuttava. Tällä tavoin rauha palasi 
Baltianmaihin, Suomenlahdelle ja kaukaiseen pohjo- 
laankin, missä Novgorodin ja sen läntisten naapurien 
välillä oli ollut ristiriitoja. 

Mutta rauha ei kestänyt tälläkään kertaa monta 
vuotta. Jo vuonna 1278 Aleksanteri Nevskin poika ja 
seuraaja ruhtinas Dmitri teki hävitysretken Karja- 
laan rangaistakseen sen asukkaita ilmeisesti sen 
vuoksi, että he olivat osoittaneet halua liittyä Suo- 
meen. Jo ennen Dmitrin retkeä rauhaitomuudet oli- 
vat puhjenneet uudelleen pohjanperillä, missä nov- 
gorodilaisten, karjalaisten, pirkkalaisten ja norjalais- 
ten edut menivät pahasti ristiin. Karjalaisten ja 
pirkkalaisten kerrotaan käyneen yhdessä sotaa noz- 
jalaisia vastaan. Pirkkalaiset edustivat yksinään 
Suomen ja Ruotsin etuja Lapissa, koska Ruotsin 
kuningas vahvisti heidän etuoikeutensa lappalaisten 
verottamiseen v. 1277. 

Taistelu Karjalasta jatkui siten edelleen kehit- 
tyäkseen huippuunsa 1290-luvulla. Novgorodilaisten 
kronikoiden mukaan v. 1292 lähti ”reippaita miehiä 
voivodien ja ruhtinaiden johdolla” ahdistamaan hä- 
mäläisten maata. He palasivat retkeltään onnellisesti 
takaisin. Suomen puolelta tehty kostoretki epäon- 
nistui. Tällöin tarttui asiain kulkuun Ruotsin halli- 
tuksen johtomies, Tyrgils (Torkel) Knuutinpoika, 
joka ryhtyi valmistelemaan sotaa novgorodilaisia 
vastaan. 

Tyrgils Knuutinpoika kuului siihen holtoojahalli- 
tukseen, joka oli asetettu hoitamaan valtakunnan 

asioita Maunu Ladonlukon vanhimman pojan ala- 
ikäisyyden aikana. Valtakunnan marskina, sen sota- 
voimien päällikkönä, Tyrgils kohosi pian hallitusto- 
vereitaan voimakkaampana ja viisaampana heidän 
yläpuolelleen määräten yksin valtakunnan asioista. 
Saatuaan valmistelunsa loppuunsuoritetuksi Tyr- 
gils suuntasi sotavoimansa Karjalaan, jossa ne nou- 
sivat maihin Viipurinlahden pohjukassa v. 1293. 
Retken ajankohta oli sopivasti valittu, sillä Novgo- 
rodin ruhtinas Dmitri oli parhaillaan riidassa tataa- 
rien kanssa. Retkeläiset saattoivat siten novgorodi- 
laisten häiritsemättä hankkia lujan jalansijan Länsi- 
Karjalassa. Karjalaiset, joiden keskuuteen rooma- 
laiskatolinen oppi näyttää Suomesta tulleiden lähe- 
tyssaarnaajien toimesta jo aikaisemmin levinneen, 
suhtautuivat ilmeisen myötätuntoisesti retkeläisiin. 
Nämä ryhtyivät kohta rakentamaan uuden valloituk- 
sen suojaksi linnaa, joka sijoitettiin Viipurinlahden 
perukkaan. Linnan paikka oli hyvin valittu. Se si- 
jaitsi Vuoksen sen haaran suulla, joka tähän aikaan 
laski Suomenlahteen. Täten uusi linna hallitsi myös 
toista Laatokalta Suomenlahteen johtavaa väylää. 
Linnasta saatettiin lisäksi häiritä Nevalle johtavaa 
Novgorodin tärkeintä kauppatietä. Tällä tavoin Vii- 
purin linnasta muodostui länsimaisen kirkon ja kau- 
pan sekä maamme puolustuksen mahtavin tukikohta. 
Suotta eivät retkeläiset toimiaan selostaessaan mai- 
nitse, että he ovat nostattaneet ”suurin sotajoukoin 
ja raskain kustannuksin Viipurin linnan Jumalan ja 
Neitsyt Maarian kunniaksi, valtakunnan puolustuk- 
seksi ja merenkulkijain turvallisuudeksi”. 
Vaikkakin Länsi-Karjala jo aikaisemmin oli tosi- 
asiallisesti joutunut Novgorodin valtapiirin ulkopuo- 
lelle, novgorodilaiset ryhtyivät heti toimenpiteisiin 
poistaakseen uuden linnan heidän kauppateilleen 
aiheuttaman uhkan. Kevättalvella v. 1294 suuriruh- 
tinas Andreas lähetti Smolenskin ruhtinaan Roman 
Glebovitshin novgorodilaisten joukkojen kanssa tu- 
hoamaan Viipurin linnan. Retki päättyi kuitenkin 


84 Ristiretkiaika 


huonosti, kuten Novgorodin kronikka kertoo: ”Lin- 
nasta ammuttu laukaus haavoitti oivan miehen, Ivan 
Klekashevitshin, ja moni sai surmansa. Samana 
yönä tuli syntiemme tähden suojailma, vesi virtasi 
kaupungin alla eikä hevosilla ollut rehua, ja kaikki 
lähtivät pois ja tulivat hengissä takaisin, mutta haa- 
voitetut ja Ivan Klekashevitsh kannettiin kotia, 
mutta hän kuoli saamistaan haavoista.” Viipurin 
linna oli siten uljaasti kestänyt ensimmäisen luke- 
mattomista piirityksistään ja täyttänyt siihen asete- 
tut toiveet. 

Menestyksensä rohkaisemana Viipurin linnanväki 
jatkoi Karjalan valloitusta ja sai haltuunsa keskisen 
Karjalan, ”14 suurempaa ja pienempää kihlakuntaa”, 
kuten riimikronikka mainitsee. Vuoksen Laatokkaan 
laskevan haaran suulle perustettiin entisen karja- 
laislinnan paikalle Käkisalmen linna. Tällä tavoin 
Ruotsi-Suomi hallitsi Vuoksen molempia suita ja 
uhkasi vakavasti Novgorodiin läheisissä suhteissa 
olevaa Laatokan-Karjalaa. 

Pian tulikin vastaisku. Kun novgorodilaiset olivat 
selvinneet Viron saksalaisista, joiden Narvajoen ran- 
nalle rakentaman linnan heidän onnistui tuhota, he 
lähettivät sotajoukon Käkisalmea valtaamaan. Lin- 
nan varusväki puolustautui urheasti Sigge Lake- 
nimisen ritarin johdolla. Ylivoimaisen vihollisen pai- 
nostaessa ja muonavarojen loputtua puolustajat päät- 
tivät murtautua vihollisen saartorenkaan läpi. Tämä 
ei onnistunut; melkein koko linnanväki kaatui sit- 
keän taistelun jälkeen. Taistelun tulos ratkaisi Laa- 
tokan-Karjaian kohtalon: se jäi Novgorodin valtaan 
vielä sadoiksi vuosiksi. 

Ruotsin voimakas marski ei kuitenkaan tahtonut 
jättää koko Karjalan valloitukseen tähtääviä suun- 
nitelmiaan kesken. Vaikkakin :v. 1295 saksalais- 
kauppiaille taattiin oikeus käydä kauppaa novgoro- 
dilaisten kanssa — ainoastaan aseiden ja raudan 
vienti kiellettiin —, sotatila jatkui ja uutta sotaret- 

keä valmisteltiin. Vuoden 1300 helluntaina marski 
nousi väkineen laivoihin ja purjehti itään. 

Tällä kertaa marski päätti suunnata iskunsa suo- 
raan Novgorodin elinhermoa, Nevan laaksoa vastaan. 
Marskin mukana oli melkoinen asemiesjoukko ja 
talonpoikaista nostoväkeä sekä Ruotsista että Suo- 
mesta. Matkaan oli otettu myös rakennusväkeä, sillä 
marskin tarkoituksena oli rakentaa uusi linna, jonka 
oli varmistettava Nevan suin pysyminen Ruotsin 
hallussa. Heti maihin noustuaan hän pani rakennus- 
työt alkuun siinä paikassa, missä Ohtajoki laskee 
Nevaan. Nevan pohjoisrannalla olevan niemen poikki 
kaivettiin kanava, ja siten syntyneelle saarelle ko- 
hosivat uuden, Maankruunuksi nimitetyn linnan val- 
lit. 

Rakennustöiden jatkuessa novgorodilaiset koetti- 
vat yhtämittaisilla hyökkäyksillä estää linnan val- 
mistumisen. Marskin sotajoukko torjui kuitenkin 
nämä yritykset. Erityisesti kunnostautui Mattias 
Kettilmundinpoika, joka herätti suurta pelkoa vihol- 
lisen puolella. Pienehköt osastot tekivät myös laa- 
joja partioretkiä Novgorodin alueille. Hämeen vouti 
Harald hävitteli hämäläisine vene- eli uiskojoukkoi- 
neen Nevan rantoja ja Laatokan rannikoita, ja Mat- 
tias Kettilmundinpoika retkeili Vatjassa ja Inkerin- 
maalla. 

Kun linna oli saatu puolustuskuntoon, purjehti 
marski joukkoineen kotimaahan. Linnan miehistöksi 
hän jätti 200 asemiestä ja 100 rakennusmiestä pääl- 
likkönään eräs Sten-niminen soturi. 

Jo seuraavana keväänä päättyi Maankruunun ly- 
hyt tarina. Novgorodin sotajoukko saapui itsensä suu- 
riruhtinas Andreaan johdolla linnoitusta Ppiirittä- 
mään. Tautien ja nälän ahdistamat puolustajat eivät 
kyenneet ajan mittaan estämään vihollista tunkeutu- 
masta linnaan. Viimeiset eloonjääneet vetäytyivät 
linnan kellareihin, missä he vihdoin antautuivat kun- 

niakkaan taistelun jälkeen. Voittaja hävitti linnan 
perusteellisesti ja palasi omalle maalleen. 

Tämä jäi marski Tyrgils Knuutinpojan viimeiseksi 
suureksi yititykseksi. Nuori kuningas Birger Mau- 
nunpoika tuli täysi-ikäiseksi ja halusi itse ryhtyä 
johtamaan hallitusta. Mahtava marski alkoi pian 
tuntua kuninkaasta liian vaivalloiselta. Kuninkaan 
nuoremmat veljet, Eerik- ja Valdemar-herttuat, 
ryhtyivät vehkeilemään marskia vastaan. Kirkon tu- 
kemana, jonka oikeuksia marski oli rajoittanut, hei- 
dän onnistuikin saada kuninkaan mieli kääntymään 
taysin marskia vastaan. Marski otettiin vangiksi ja 
vietiin häpeällisesti Tukholmaan, jossa hänet tuomit- 
tiin kuolemaan ja mestattiin. Kirkon vaikutuksesta 
häntä ei edes haudattu siunattuun maahan. Vasta 
myöhemmin hänen ruumiinsa siirrettiin harmaiden 
veljesten kirkkoon, nykyiseen Ritariholman kirk- 
koon, johon myös hänen vaimonsa on haudattu. 

Niin häpeällisen lopun sai valtakunnan etevin 
mies. Mutta kuningas oli myös saava rangais- 
tuksen epäoikeudenmukaisesta menettelystään. Hert- 
tuat liittoutuivat nyt vuorostaan kuningasta vastaan 
ja pakottivat hänet tekemään heille suuria myönny- 
tyksiä. Tällä tavoin sai alkunsa kuninkaan ja hert- 
tuoiden välinen valtataistelu, joka kesti vuosikym-: 
menen. Vihdoin kuningas yritti lopettaa sen otta- 
malla herttuat petoksella vangiksi ja sulkemalla hei- 
dät Nyköpingin linnan vankitorniin, jossa he saivat 
nääntyä nälkään. Veljesmurha nostatti kuitenkin 
herttuoiden kannattajat kapinaan. Mattias Kettil- 
mundinpojan johtamina kapinalliset voittivat kunin- 
gas Birgerin joukot ja karkottivat kuninkaan valta- 
kunnastaan. Birgerin poika, ritarillinen Maunu- 
prinssi, joka oli urheasti taistellut isänsä valtaistui- 
men puolesta, joutui kapinallisten käsiin ja mestat- 
tiin. Tämän jälkeen valtakunnan etevimmät ylimyk- 
set valitsivat herttua Eerik-vainajan pojan, 3-vuo- 
tiaan Maunu Eerikinpojan, Ruotsin kuninkaaksi. 

Kuningassuvun jäsenten näin verisesti selvitellessä 

välejään jatkuivat sotatoimet Novgorodia vastaan. 
Valtakunnan sisäinen hajanaisuus esti kuitenkin 
tehokkaan sodankäynnin. Kuningas Birgerin oli ollut 
pakko luovuttaa Valdemar-herttualle melkein koko 
Suomi — Viipurin linnalääniä lukuunottamatta. 
Tällöin novgorodilaiset käyttivät tilaisuutta hyväk- 
seen ja suorittivat tuhoisan hävitysretken Hämee- 
seen v. 1311. Jo edellisenä vuonna he olivat 
turvanneet herruutensa Laatokan Karjalassa ra- 
kentamalla uudelleen Käkisalmen linnan. Suomen 
herttuan Valdemarin saatua yhdessä veljensä kanssa 
surmansa v. 1318 novgorodilaiset hyökkäsivät uudel- 
leen herttuavainajan alueille ulottaen retkensä Tur- 
kuun asti. Tuomiokirkko ryöstettiin ja kaupunki 
poltettiin. Samoin Kuusiston vastarakennettu piis- 
panlinna koki ryöstön ja hävityksen. Suomen puo- 
lelta tehtiin useita kostoretkiä, jolloin mm. Laatokan 
kaupunki poltettiin. 

V. 1322 venäläiset ryhtyivät tämän sodan viimei- 
seen suureen ponnistukseensa Viipurin hävittämi- 
seksi. Itsensä Moskovan suuriruhtinaan Jurin joh- 
dolla suuriruhtinaan omat ja Novgorodin joukot saa- 
puivat Viipurin edustalle. Suuriruhtinas oli tuonut 
mukanaan kuusi heittokonetta, joilla piirittäjät yrit- 
tivät murtaa linnan muureja. Tehtyään kuukauden 
aikana monta turhaa hyökkäystä linnaa vastaan oli 
suuriruhtinaan joukkoineen palattava kotimaahansa. 
Viipurin linnan päällikkö, ruotsalainen ylimys Pietari 
Joninpoika Bonde ja hänen urhea väkensä oli pelas- 
tanut linnansa ja maan suuresta vaarasta. Tämän 
jälkeen kummallakin puolella oltiin valmiit rauhaan. 


PÄHKINÄSAAREN RAUHA 


Rauhanneuvottelijat kokoontuivat Nevajoen nis- 
kassa sijaitsevaan Pähkinälinnaan, jota suuriruhtinas 
Juri silloin parhaillaan rakensi. Ruotsi-Suomen ja 
venäläisten edustajien lisäksi oli mukana myös kaksi 

saksalaiskauppiaiden edustajaa, joiden aloitteesta 
rauhanneuvottelut oli saatu käyntiin. Koska sota häi- 
ritsi pahasti heidän kaupankäyntiään, tahtoivat he 
saada sen pikimmiten loppumaan. Elokuun 12. päi- 
vänä allekirjoitettiin rauhankirja, joka alkaa seu- 
raavasti: 

”Minä suuriruhtinas Jurij ynnä minun kanssani 
posadniekka Varfolomej, päällikkö Abraham ja koko 
Novgorodin kansa, tein rajarauhan veljeni Ruotsin 
kuninkaan Maunu Eerikinpojan kanssa. Ja Ruotsin 
kuninkaan lähettiläinä saapuivat Eerik Tuurenpoika, 
Hemming öÖdgislenpoika, Pietari Joninpoika ja Ve- 
mund pappi. Saapuvilla olivat Gotlannin rannan 
kauppiaista Ludvig ja Fodra. Me teimme ikuisen 
rauhan ja suutelimme ristiä. Suuriruhtinas * Jurij 
ynnä koko Novgorodin kansa antoivat (Ruotsin ku- 
ninkaalle) kolme kihlakuntaa: Äyräpään, Jääsken ja 
Savon.” Tämän jälkeen määrätään rajan kulku. 
Edelleen säädetään, että saksalaisilla ja ruotsalaisilla 
kauppiailla on oleva vapaa pääsy Novgorodiin samoin 
kuin novgorodilaisilla vapaus kulkea Nevan kautta. 
Rajan yli tulleet rikolliset on puolin ja toisin luovu- 
tettava takaisin. Kumpikaan sopimuksentekijöistä ei 
saa rakentaa linnoja Karjalaan. Viipurin linnanvä- 
keä kielletään nimenomaan hankkimasta ”maata ja 
vettä Novgorodin karjalaisilta”, siis yrittämästä laa- 
jentaa aluettaan rajan taakse. Lopuksi määrättiin, 
että rajalla tapahtuneet selkkaukset oli ratkaistava 
rauhallisilla neuvotteluilla. 

Tällainen oli sisällykseltään asiakirja, jossa ensim- 
mäisen kerran määritellään Suomen valtiollinen itä- 
raja. Alkuperäisten rauhansopimusten hävittyä tä- 
män rajan suunnasta ei olla täysin varmoja, mutta 
yleisesti oletetaan sen kulkeneen seuraavasti: Sies- 
tarjoesta Vuokseen ja edelleen Särkilahdenselän poh- 
jukkaan. Täältä raja jatkui Savonlinnan ohi Varkau- 
den seuduille ja Suonenjoen kautta Maanselkää pit- 
kin Pattijokeen ja edelleen Pohjanlahteen. Pähki- 
näsaaren rajalinja jakoi Karjalan kahtia. Länsi-Kar- 

jala, jonka väestö oli jo solminut lähempiä suhteita 
länteen, liitettiin Suomeen. Laatokan Karjala jäi 
edelleen Novgorodin vallanalaisuuteen, Rauhanteossa 
Novgorod varmisti itselleen myös Nevan seudut, 
joista näin tuli jatkuvien taisteluiden aihe Ruotsi- 
Suomen ja Novgorodin välille. 


MAUNU EERIKINPOJAN AIKA 


58-vuotiaana Ruotsin kuninkaaksi valittua Maunu 
Eerikinpoikaa odotti suurempi valtakunta kuin ai- 
noatakaan aikaisemmin elänyttä pohjoismaista ku- 
ningasta. Äitinsä perintönä hän sai nimittäin myös 
Norjan kruunun. Siten nuoren kuninkaan oli val- 
mistauduttava vastaamaan Karjalan Kannakselta 
Atlantin valtamereen, Pohjoisesta Jäämerestä mel- 
kein Tanskan salmiin ulottuvan valtakunnan asioista. 

Vaativat tehtävät odottivat siis Maunu Eerikinpoi- 
kaa. Valtakunnan poikkeuksellinen laajuus jo edel- 
lytti kuninkaalta perusteellista perehtymistä eri 
maidensa hyvinkin erilaisiin oloihin. Varsinkin suh- 
teet = naapurivaltioihin tulivat tuottamaan hänelle 
monia huolia. Rauha Novgorodin kanssa oli tosin 
saatu aikaan Pähkinäsaaressa, mutta uusi raja ei vas- 
tannut kuninkaan toiveita, joten siitä aiheutui mel- 
kein koko hänen hallituskautensa kestänyt taistelu 
Novgorodia vastaan. Suhteet Tanskaan olivat aluksi 
hyvät, mutta kiristyivät myöhemmin niin, että Mau- 
nu Eerikinpoika joutui ajoittain käymään raskasta 
sotaa Tanskaakin vastaan. Näiden ulkopuolisten vi- 
hollisten lisäksi kuninkaan tielle nousi sisäisiäkin 
vihollisia. Ruotsin ylimykset, joiden mahti oli jat- 
kuvasti kasvanut Maunu Ladonlukon ajoista saakka, 
saivat vähitellen niin suuren vallan valtakunnan 
asioissa, että he saattoivat pakottaa kuninkaan tai- 
pumaan tahtoonsa. 

Näissä olosuhteissa Maunu Eerikinpojan pitkästä 
hallituskaudesta tuli ulkopuolisia ja sisäisiä viholli- 
sia vastaan käydyn jatkuvan taistelun aika, joka 
tuotti valtakunnalle suurta onnettomuutta ja esti 

kuningasta toteuttamasta valtakunnan suurentami- 
seen ja kuninkaanvallan laajentamiseen tähtääviä 
suunnitelmiaan. 


SUOMI KUNINKAANMAANA 


Maunu Eerikinpoika joutui kasvamaan ja valmis- 
tautumaan hallitsijan tehtäväänsä olosuhteissa, jotka 
olivat aivan erilaiset kuin aikaisempien kuninkaiden. 
Hänen äitinsä oleskeli enimmäkseen Länsi-Ruotsissa 
olevassa Varbergin linnassa. Täällä nuori kuningas 
joutui tekemisiin monien ulkomaalaisten kanssa, joi- 
den välityksellä hän perehtyi Keski-Euroopan oloi- 
hin. Myös oleskelu perintövaltakunnassa, Norjassa, 
oli omiaan avartamaan Maunu Eerikinpojan näkö- 
piiriä. Tällä tavoin hän jo varhain oppi katsomaan 
asioita laajemmissa puitteissa kuin edeltäjänsä. Ku- 
ninkaan avioliitto Namurin kreivittären Blankan 
kanssa lujitti vielä hänen suhteitaan suureen maail- 
maan. 

Maunu-kuninkaan alaikäisyyden aikana hallitsi 
maata Hholhoojahallitus, jonka muodostivat maan 
mahtavimmat ylimykset. Näistä huomattavin oli 
Mattias Kettilmundinpoika. Maunu Ladonlukon hal- 
Jituksen loppuaikoina oli muodostettu kuninkaan 
neuvoskunta avustamaan hallitsijaa valtakunnan asi- 
oiden hoidossa. Neuvoskunnan tärkein jäsen ja sa- 
malla valtakunnan korkein virkamies oli drotsi, ylin 
lainkäytön valvoja. Mattias Kettilmundinpoika hoiti 
aluksi tätä virkaa Ruotsissa. Myöhemmin hän siirtyi 
Suomeen, joka annettiin hänen hallittavakseen. Suo- 
messa asuessaan Mattias, joka oli jo Tyrgils Knuu- 
tinpojan Nevan-retkellä hankkinut uljaan soturin 
maineen, eli kuten todellinen ritari ja suurmies aina- 
kin. Turun linnassa pidettiin komeita pitoja, joihin 
maamme harvalukuinen vallasväki kokoontui. Soi- 
ton ja tanssin lomassa esittivät kiertelevät laulajat 
laulujaan, Väliin järjestettiin vieraiden huvitukseksi 

aseleikkejä, joissa isäntä itse esiintyi parhaimpana 
joukossa. Tällä tavoin Suomeenkin heijastui keski- 
eurooppalainen ritarielämä, joskin vielä varsin vaa- 
timattomassa muodossa. 

Kuningas Maunun holhoojahallituksen toimesta 
tapahtui eräitä Suomeakin koskevia järjestelyjä. 
Upsalan arkkipiispalle oli annettu valtuudet asuttaa 
nykyisen Pohjois-Ruotsin alueita. Hän saikin ruot- 
salaisia siirtymään Skellefte-joen pohjoispuolelle, 
jossa he asettuivat etenkin Luulajan ja Piitimen 
seuduille. Tästä syntyi kuitenkin riita pirkkalaisten 
kanssa, jotka pitivät näitä omina alueinaan. V. 1328 
tehtiin sovinto. Pirkkalaisten yksinoikeus Lappiin ja 
lappalaisten verottamiseen tunnustettiin, samalla kun 
molemmat osapuolet saivat oikeuden uudisasutuk- 
seen. 'Tällä tavoin syntyi myös vanhin Ruotsin ja 
Suomen välinen raja. Länsi-Pohjassa oleva vanha 
pirkkalaisalue siirtyi kirkollisissa asioissa Upsalan 
arkkipiispan alaiseksi, maallisen hallinnon jäädessä 
ruotsalaisen Helsinglannin voudin huoleksi. Raja tuli 
kulkemaan Tornion lähellä olevan Kaakamajoen itä- 


puolella. , N aie Tä Jai oSAA Pa 
Vuonna 1332 nuori kuningas tuli täysi-ikäiseksi ja 


ryhtyi itse hallitsemaan laajaa valtakuntaansa. Hä- 
nen ensimmäinen suuri hallitustoimensa oli Skoonen 
maakunnan yhdistäminen Ruotsiin. 

Skoone, nykyisen Ruotsin eteläisin maakunta, oli 
ikivanhoista ajoista alkaen kuulunut Tanskalle. 
Tanskan heikkouden vuoksi se oli kuitenkin joutu- 
nut saksalaisten herrojen alaiseksi, jotka raskaasti 
sortivat kansaa. Skoonelaiset pyysivät sen vuoksi 
Ruotsin kuningasta ottamaan heidät suojelukseensa, 
mihin tämä suostui. Kuningas lupasi maksaa. Skoo- 
nen saksalaisille herroille valtavan rahasumman, 
34. 000 silloista hopeamarkkaa, mistä summasta maa- 
kunta luovutettiin hänelle. Lunastussumma oli kui- 
tenkin niin suuri, että Maunu-kuningas velkaantui 
perinjuurin. Tämä vaikutti osaltaan siihen, millä 
tavoin hän ryhtyi maataan hallitsemaan. 

Paitsi Skoonen lunastussumman maksamiseen ku- 

ningas tarvitsi rahaa oman ja seurueensa ylläpitä- 
miseksi sekä huolehtiakseen niistä velvollisuuksista, 
joita kuninkaalla oli valtakuntaa kohtaan. Tärkein 
näistä oli maan puolustuksen järjestely. Osan 
tuloistaan kuningas sai niistä tiluksista, jotka kuu- 
luivat hänen suvulleen. Näillä hän saattoi ylläpitää 
hoviaan. Mutta tärkeimpiin menoihin, sotaväen yllä- 
pitämiseen ja maan puolustamiseen, kuninkaan tilus- 
ten tuotto ei riittänyt. Tätä varten hän keräsi veroja 
kansalta ja palkkasi siten kertyneillä varoilla sota- 
väkeä. Kuningas saattoi myös saada sotaväkeä siten, 
että hän vapautti verojen maksusta ne henkilöt, jotka 
joko itse suorittivat ratsupalvelusta tai antoivat ku- 
ninkaan käytettäväksi täysin varustetun ratsumie- 
hen. Näin oli tehty jo Maunu Ladonlukon ajoista 
alkaen. Usein kuningas luovutti määrätyn alueen 
jonkun ylimyksen hallittavaksi. Tällaisen ”läänin- 
saajan” oli huolehdittava lääninsä asioista: puolus- 
tettava sitä vihollisen hyökätessä, pidettävä huolta 
siitä, että lakeja kunnioitettiin, toimittava tuomarina 
jne. Palkkioksi työstään ja voidakseen huolehtia 
velvollisuuksistaan lääninsaaja sai käyttää läänistään 
kuninkaalle tulevat verot. Siten kuninkaan ei tar- 
vinnut huolehtia koko valtakuntansa hallinnosta, 
mikä olisikin ollut melkein mahdotonta huonojen 
yhteyksien vuoksi. 

Aikaa myöten tämä järjestely tuli kuitenkin hyvin 
epäedulliseksi kuninkaalle. Lääninherrat (olivat 
yleensä valtakunnan mahtavimpiin sukuihin kuulu- 
via ylimyksiä. Asuen lujissa linnoissaan he hallitsi- 
vat läänejään kuten kuningas ikään haluamatta 
useinkaan alistua maan hallitsijan käskyihin. Päin- 
vastoin he yrittivät kiristää kuninkaalta lisää lää- 
nejä, joista keräämillään verotuloilla he saattoivat 
palkata lisää sotilaita ja siten yhä tehokkaammin 
uhmata kuningasta. Erityisesti Maunu Eerikinpojan 
alaikäisyyden aikana ylimystö oli lisännyt valtaansa. 
Hallituksensa alkuaikoina kuninkaan oli täytynyt 
luovuttaa vielä lisää läänejä ahneille ylimyksille saa- 

dakseen varoja mm. Skoonen lunastamiseen. Siten 
kuninkaan asema oli hyvin heikko tosiasiallisen hal- 
litusvallan ollessa mahtavien lääninherrojen käsissä. 

Maunu Eerikinpoika tunsi kipeästi vaikean ase- 
mansa. Ainoa keino kuninkaan vallan lujittami- 
seksi oli läänien pitäminen kuninkaan omissa käsissä, 
jotta hän saisi niistä tuloja. Niinpä Maunu Eerikin- 
poika ei läänittänytkään Skoonea kenellekään yli- 
mykselle, vaan piti sen itse hallussaan. Samalla ta- 
valla tehtiin Suomen suhteen, jonka ylimpänä her- 
rana Mattias Kettilmundinpojan kuoltua oli ollut 
Kaarle Näskonunginpoika-niminen ruotsalainen yli- 
mys. Tultuaan täysi-ikäiseksi kuningas ei läänittä- 
nytkään Länsi-Suomea ylimyksille entiseen tapaan, 
vaan antoi sen omien voutiensa hoidettavaksi, joiden 
oli tehtävä tili hallinnostaan suoraan kuninkaalle. Ja 
vuonna 1340 kuningas tunsi asemansa riittävän lu- 
jaksi antaakseen koko Suomen erään luottamusmie- 
hensä, Dan Niklinpojan, hallittavaksi. 

Dan Niklinpoika oli ruotsalainen rälssimies. Koska 
hän ei kuulunut mihinkään mahtavaan sukuun hän 
oli kokonaan kuninkaasta riippuvainen, ja tämä saat- 
toi määrätä itselleen hyvin edulliset ehdot asettaes- 
saan Dan Niklinpojan uuteen virkaansa. Hänen ftoi- 
mikautensa tuli kestämään neljä vuotta. Osa maan 
tuottamista verotuloista oli luovutettava kuninkaalle. 
Ylijäämällä Dan Niklinpojan oli pidettävä maan lin- 
nat kunnossa ja palkattava niihin sotaväkeä. 

Dan Niklinpojan hallinto Suomessa vastasi ilmei- 
sesti kuninkaan odotuksia, koska hän uudisti tämän 
valtuudet melkein muuttumattomina v. 1344. Ilmei- 
sesti Suomen asettaminen yhteisen hallinnon alai- 
seksi oli omiaan synnyttämään aikalaisissa vähitel- 
len vahvistuvan käsityksen siitä, että Suomi muo- 
dosti omalaatuisen kokonaisuuden valtakunnan puit- 
teissa — siitä on osoituksena kuninkaan esittämä 
valtakunnan hallinnon uudistamissuunnitelma. Jou- 
lukuun 6. päivänä v. 1344 — nykyisenä itsenäisyys- 
päivänämme — Suomi mainitaan ensimmäisen ker- 

ran yhtenä kokonaisuutena, kun kuningas nimittää 
sitä ”YItämaaksi”, Österlandiaksi. 

Maunu Eerikinpojan toiminta Suomen olojen jär- 
jestelijänä huipistuu hänen Suomen-matkaansa v. 
1347. Tämä on tiettävästi ensimmäinen kerta, jolloin 
Ruotsin kuningas on käynyt maassamme. Runsaan 
kuukauden kestäneen oleskelunsa aikana kuningas 
suoritti erinäisiä järjestelyjä, jotka huomattavasti 
kehittivät maamme oloja. Suomen korkein virka- 
mies vaihtui kuninkaan nimittäessä Dan Niklinpojan 
tilalle Gerhard Skytten, Porvoon linnan herran. 
Kaupallisia oloja järjesteltiin siten, että kaupan- 
käynti maaseudulla rajoitettiin vain ruokatavaroita 
koskevaksi. Tällä tavoin kuningas pyrki kehittä- 
mään vähäisiä kaupunkejamme. Hänen ystävällinen 
suhtautumisensa kansaan ja pyrkimyksensä vähen- 
tää sen rasituksia, mihin hän myös velvoitti maan 
uuden käskynhaltijan, jättivät kauniin muiston hal- 
litsijan ensimmäisestä käynnistä maassamme. 

Kuningas Maunu Eerikinpoika oli pyrkinyt su- 
kunsa aikaisempien hallitsijoiden tavoin pitämään 
Suomen omissa käsissään, suoraan suvullensa kuulu- 
vana. Hänen maassamme suorittamansa uudistustyö 
vaikutti erittäin eheyttävästi. Tällä tavoin Suomi oli 
osaltaan valmistautunut tukemaan kuningasta hänen 
suurimmassa yrityksessään, hänen itään päin suun- 
tautuvien valloituspyrkimystensä toteuttamisessa. 


MAUNU EERIKINPOIKA RISTIRETKEILIJÄNÄ 


Pähkinäsaaren rauha ei ollut täysin lopettanut 
Novgorodin ja sen läntisten naapurien välistä sota- 
tilaa. Joskin rauha oli solmittu Ruotsi-Suomen ja 
Novgorodin välillä, ei jälkimmäinen ollut ulottanut 
sitä Norjaa koskevaksi, joten sotatoimet jatkuivat 
kaukana pohjoisessa. Vasta vuonna 1326 solmittiin 
rauha Norjan ja Novgorodin välillä kymmeneksi 
vuodeksi. 


96 Maunu Eerikinpojan aika 


Määrävuosien jälkeen sotatoimet alkoivat uudel- 
leen, Pohjanperien rauhattomuudet levisivät eteläm- 
mäksi ulottuen lopuksi Viipurin linnaläänin rajoille 
asti. Täällä olikin kertynyt runsaasti levottomuuden 
aihetta. Novgorod oli läänittänyt Laatokan Karja- 
lan liettualaiselle ruhtinaalle Narimontille, jotta 
tämä puolustaisi sitä Viipurin linnanväkeä vastaan. 
Narimontin poika Aleksanteri, joka isänsä puolesta 
hoiti läänin hallitusta, kohteli karjalaisia niin huo- 
nosti, että nämä nousivat kapinaan. Kapinalliset 
salvat apua Viipurin linnanpäällikön apulaiselta, ri- 
tari Sten Tuurenpojalta. Käkisalmi miehitettiin ja 
Karjalan Kannas vallattiin Nevaa myöten. Koko 
Novgorodin valta horjui Karjalassa. | 

Novgorodin pelastivat sen tukalasta asemasta sak- 
salaiskauppiaat yhteisten kauppaetujen vuoksi. Balt- 
tilaiset ritarit, jotka olivat myös olleet sotajalalla 
Novgorodia vastaan, tekivät vuonna 1338 rauhan, 
jonka Hansaliitto vahvisti. Tällöin Suomenkin puo- 
lelta katsottiin sodan jatkaminen aiheettomaksi. Vii- 
purin vakinainen linnanherra Pietari Joninpoika 
lähetti Novgorodiin lähettiläitä tarjoamaan rauhaa. 
Nämä selittivät venäläisen kronikan kertoman mu- 
kaan, ettei Ruotsin kuningas ole ollut vastuussa rau- 
han rikkoutumisesta, vaan Sten Tuurenpoika on toi- 
minut omin päin. Siten saatiin Viipurissa tehdyksi 
Pähkinäsaaren rauhansopimuksen mukainen välirau- 
ha, jonka kuningas v. 1339 vahvisti. Vasta tällöin 
Pietari Joninpoika luovutti novgorodilaisille siihen 
asti miehitettynä pitämänsä Nevan pohjoisrannan, 
ns. Tamma-Karjalan. 

Maunu Eerikinpojan ensimmäinen yritys muuttaa 
Pähkinäsaaren rauhan raja oli epäonnistunut sen 
vuoksi, ettei kuningas voinut kiinnittää koko huo- 
miotaan ja kaikkia voimiaan idänkysymykseen. 
Mutta saatuaan sodan Tanskaa ja hansakaupunkeja 
vastaan päätökseen v. 1343 kuningas saattoi jälleen 
tarttua Novgorodia koskeviin suunnitelmiinsa. 

Maunu Eerikinpojan mahtavana tavoitteena oli jo 

Tuomas-piispan havittelema Nevan valtius. Tuomas- 
piispan epäonnistuttua sitä oli yritetty myöhemmin 
uudelleen, mutta yhtä huonolla tuloksella. Näiden 
epäonnistumisien varottamana kuningas ryhtyi san- 
gen laajoihin ja perusteellisiin valmisteluihin. Val- 
takunnan kaikki voimavarat oli keskitettävä yrityk- 
seen. Omien kotimaisten ritarien ja asemiesten li- 
säksi kuningas pestasi palvelukseensa ulkomailta 
palkkasotureita. Myös talonpoikaista nostoväkeä kut- 
suttiin osallistumaan retkeen. Saadakseen yrityksel- 
leen kirkon tuen kuningas julisti sen ristiretkeksi. 
Paavin luokse lähetetty Suomen piispa Hemming sai- 
kin paavin hyväksymisen tälle ristiretkisuunnitel- 
malle. Omien valtakuntiensa lisäksi kuningas pyrki 
liittämään myös Baltian mahdit taisteluun yhteistä 
vihollista vastaan. Vuoden 1348 kesällä valmistelut 
olivat vihdoin niin pitkällä, että retki saattoi alkaa. 
Alkukesällä kuningas purjehti laivastoineen van- 
haa idäntietä pitkin mukanaan suurin sotajoukko, 
joka siihen mennessä konsanaan oli itään suuntautu- 
nui. Pohjois-Norjan miesten piti samaan aikaan 
tunkeutua Vienanmerelle ja hyökätä sieltä käsin 
Novgorodin alueiden kimppuun. Pääjoukko nousi 
maihin Koivistolla, josta sotajoukko ja ilmeisesti sii- 
hen liittyneet viipurilaiset etenivät Nevalle. Liikenne 
Nevalla katkaistiin ja Pähkinälinnaa ryhdyttiin pii- 
rittämään. Novgorodilaiset apujoukot eivät kyen- 
neet auttamaan linnaa, vaan sen oli antauduttava 
elokuun alussa. Tällä tavoin Maunu Eerikinpoika oli 
saanut koko Nevan-linjan lujasti käsiinsä. 
Kuninkaan sotaretki oli alkanut erittäin lupaavas- 
ti, mutta jatko ei ollut samanlainen. Tosin novgo- 
rodilaiset eivät kyenneet estämään kuningasta kas- 
tattamasta inkeriläisiä eivätkä pystyneet karkotta- 
maan hänen joukkojaan Nevalta, niin kauan kuin hän 
itse siellä viioyi. Mutta kuninkaan oli pian palat- 
tava sotajoukkonsa pääosan kanssa Ruotsiin, jonne 
valtakunnan asiat häntä vaativat. Vieraiden palk- 
kasoturien pitäminen oli niin kallista, että hän ha- 

joitti nopeasti sotajoukkonsa. Pähkinälinnaan hän 
jätti varusväen puolustamaan linnaa. 

Kuninkaan pääjoukkojen poistuttua novgorodilai- 
sille tuli tiiaisuus vallata Nevan-linja takaisin. 
Heidän sotajoukkonsa saapui piirittämään Pähkinä- 
linnaa. Linnanväki puolustautui viimeiseen asti. 
Vasta sitten, kun venäläisten onnistui sytyttää 
linnan puuosat tuleen, jolloin monet puolustajat 
saivat liekeissä surmansa, pääsivät hyökkääjät tun- 
keutumaan linnoitukseen. Katkerassa käsikähmässä 
hakattiin suurin osa puolustajista maahan. Harvat 
eloon jääneet vietiin sotavankeina suuriruhtinaan 
luokse Moskovaan. 

Maunu Eerikinpojan idänunelmat haihtuivat pa- 
lavan Pähkinälinnan liekkeihin. Kuningas yritti 
vielä myöhemmin uusia valloitusretkensä ja etsi 
nimenomaan tukea Baltiasta, mutta hirveä ”Musta 
surma” teki hänen pyrkimyksensä tyhjiksi. Vuonna 
1351 hänen oli tehtävä Novgorodin kanssa rauha, 
jossa Pähkinäsaaren ehdot jäivät voimaan. Mutta 
vielä 10 vuoden ajan kuningas piti kiinni Novgoro- 
din kauppasaarrosta, jota hän oli määrännyt Suo- 
men käskynhaltijan ylläpitämään Nevalla. 

Maunu Eerikinpojan Nevan-linjan valtaussuunni- 
telmat ja -toimenpiteet olivat suurisuuntaisimpia 
yrityksiä, mihin kukaan Ruotsi-Suomen hallitsija 
keskiajalla ryhtyi. Onnistuessaan ne olisivat johta- 
neet nimenomaan meidän maamme kehityksen koko- 
naan uusille urille. Mutta voimat eivät vielä riittä- 
neet toteuttamaan tätä Tuomas-piispan ja Tyrgils 
Knuutinpojan ylvästä unelmaa. Laajuudestaan huo- 
limatta Maunu Eerikinpojan valtakunta oli liian 
hajanainen, jotta sen voimat olisi voitu yhdistää näin 
laajakantoiseen ja valtakunnan läntisiä osia suoranai- 
sesti koskemattomaan yritykseen. Kuninkaasta itses- 
tään riippumattomat tekijät, ennen kaikkea suuri 
rutto, olivat välittömänä syynä epäonnistumiseen. 

Maunu Eerikinpojalle itselleen tämän suurin toi- 
vein aloitetun yrityksen epäonnistuminen merkitsi 

niiden onnettomuuksien ja vastoinkäymisten alkua, 
jotka häntä elämänsä loppuun vainosivat. Suuri yri- 
tys oli niellyt kuninkaan kaikki varat, ja hän oli 
toivottomasti — velkaantunut. Suurin saamamies, 
kirkko, alkoi kuningasta vihaavan Pyhän Birgitan 
yllyttämänä ja ristiretken epäonnistumisesta ärty- 
neenä vaatia saataviaan. Raskaiden verojen ja mus- 
tan surman hävitysten näännyttämät talonpojat, 
jotka muutoin aina pitivät ”hyvän Maunu-kunin- 
kaan” puolta, olivat hekin vastahakoisia auttamaan 
kuningasta hänen vaikeuksissaan. Tällöin Ruotsin yli- 
mykset, jotka vihasivat kuningasta sen vuoksi, että 
tämä pyrki rajoittamaan heidän valtaansa ja pitä- 
mään heitä kurissa, näkivät tilaisuuden tulleen ryh- 
tyäkseen avoimesti kapinoimaan kuningasta vastaan. 
Mutta ennen kuin ryhdymme seuraamaan onnetto- 
man Maunu Eerikinpojan loppuvaiheita, on syytä 
tutustua siihen hallinnon puoleen, joka jätti hänen 
toiminnastaan pysyvimmän muiston. 


MAUNU EERIKINPOIKA LAINSÄÄTÄJÄNÄ 


Suuret folkungit Birger-jaarli ja Maunu Ladon- 
lukko olivat olleet myös suuria lainsäätäjiä. Maunu 
Eerikinpoika seurasi tällä alalla isoisänsä ja iso- 
isänsä isän jälkiä, pääsipä vielä suurempiinkin tulok- 
siin. C 

Kun Maunu Eerikinpoika valittiin Ruotsin kunin- 
kaaksi, oli kuninkaan puolesta annettu vapauskirje, 
jossa ylimysten ja kirkon etuoikeudet vahvistettiin, 
kuninkaan neuvosto määrättiin pysyväiseksi sekä 
säädettiin, että kuninkaan oli saatava neuvoston ja 
kansan hyväksyminen, jos hän tahtoi saattaa voi- 
maan uusia veroja tai muita rasituksia. 

Ruotsin kuninkailla oli tapana valtaistuimelle 
nousunsa jälkeen ratsastaa valtakuntansa halki ot- 
tamaan vastaan asukkailta uskollisuudenvala. Tätä 
matkaa nimitettiin ”eerikinretkeksi”, eriksgataksi. 

Maunu-kuningas teki eerikinretkensä v. 1335. Sen 
yhteydessä hän antoi monta tärkeätä säädöstä, jotka 
muodostivat kuninkaan lainsäädäntötyön perustan. 

Kuninkaan tärkein säädös oli se, joka poisti or- 
juuden valtakunnasta. Kuninkaan isän ja sedän, 
murhattujen herttuoiden, sielunrauhan -vuoksi ei 
kukaan mies eikä nainen, joka oli kristillisistä van- 
hemmista syntynyt, saanut olla koskaan orjana tai 
orjan nimeä kantaa. ”Sillä kuten Jumala on meidät 
vapauttanut pakanoista ja pakanuudesta, niin on 
hän myös orjat vapauttanut.” Täten kuningas tur- 
vasi valtakunnissaan ikivanhan pohjoismaisen va- 
pauden aikana, jolloin suurimmassa osassa Euroop- 
paa talonpojat joutuivat yhä raskaampaan vuosisa- 
taiseen orjuuteen. 

Muista kuninkaan säädöksistä mainittakoon, että 
hän täydensi Birger-jaarlin perintölakeja, velvoitti 
naisen vastaamaan rikoksestaan samalla tavalla 
kuin miehen sekä julisti yleisen maanrauhan valta- 
kunnassaan. Ylimysten seurueiden määrää rajoitettiin 
heidän liikkuessaan maassa, samoin heitä kiellettiin 
vaatimasta kestitystä talonpojilta. Teiden varsille oli 
perustettava majataloja, joista matkustajat saattoi- 
vat saada ruokaa ja yösijan maksua vastaan. Rälssi- 
miesten valvontaa tehostettiin, jottei kukaan saisi 
verovapautta suorittamatta sen vastineeksi säädet- 
tyä ratsupalvelusta. 

Maunu Eerikinpojan hallitusajan lainsäädäntötyön 
pysyväksi muistoksi jäi kuninkaan maanlaki, joka on 
vuodelta 1347. Sen pohjana olivat vanhat ruotsalai- 
set maakuntalait, jotka oltuaan kauan suullisen pe- 
rimätiedon varassa oli 1300-luvun alkupuolella saa- 
tettu kirjalliseen muotoon. Korkeimmista tuoma- 
reista, laamanneista, ja muista lakiatuntevista mie- 
histä muodostettu lautakunta yhdisti nyt kuninkaan 
toimesta nämä maakuntalait koko valtakuntaa var- 
ten tarkoitetuksi maanlaiksi. 

Maanlaki jakaantui ”kaariin”, jotka käsittelivät 
oikeudenkäytön eri aloja. Tärkeimmät kaaret olivat 

Käräjät. 


ne, joissa määrättiin, miten valtakuntaa oli hallit- 
tava. Ruotsin valtakunta oli oleva vaalivaltakunta, 
kuningas oli aina erikseen valittava. Vaalin jälkeen 
hänen oli suoritettava eerikinretkensä vanhaan ta- 
paan. Kuninkaan kaari määrittelee kuninkaan ja 
valtakunnan väliset suhteet seuraavasti: 
”Kuninkaan pitää rakastaman Jumalaa ja pyhää 
kirkkoa ja hänen oikeuttansa vahvistaman, kaikkea 
kuninkaallista oikeutta, kruunun ja kaiken Ruotsin 
rahvaan oikeutta. Hänen pitää kaikkea totuutta ja 
hurskautta vahvistaman, ja kaikkea vääryyttä ja 
valhetta varoittaman sekä oikeudella että kunin- 
kaallisella voimallansa. Hänen pitää oleman uskol- 
linen ja suojeleva kansalleen, ettei hän yhtään köy- 
hää eli rikasta turmele hengen eikä jäsenten puo- 
lesta, jollei se ennen ole lailla voitettu, niinkuin sa- 
noo laki ja valtakunnan oikeus; ei pidä hänen myös 
mitään hyvyyttä millään tavoin häneltä ottaman, 

paitsi lailla ja lain tuomion jälkeen, niinkuin ennen 
sanottu on. Hänen pitää Ruotsin valtakuntaansa hal- 
litseman ja vallitseman omain neuvomiestensä neu- 
volla, niiden jotka Ruotsista suvuin ja syntyneet 
ovat, ja muukalaisia neuvoonsa ottaman, niinkuin 
vanhastaan on vanha laki ja valtakunnan oikeus 
ollut...” 

Kansan suhde kuninkaaseen määriteltiin seuraa- 
vasti: ”Kaiken rahvaan, kuin Ruotsissa asuu, pitää 
hänen kuninkaana pitää, hänen valtaansa ja kaik- 
kea kuninkaallista oikeutta vahvistaman, tahdom- 
me hänelle kuuliaiset olla ja vahvistaa hänen käs- 
kynsä kaikessa siinä kuin oikein on, sekä Jumalan 
että ihmisten edessä, hänen käskeä ja meidän 
tehdä... Tahdomme olla hänelle uskollisia ja alt- 
tiita palvelusmiehiä, erittäin sotajoukolla rajaa, 
maata ja valtakuntaa varjella. Rahvaan, joka van- 
hastaan on ollut ja on veroon velkapää, pitää ja tu- 
lee kaikki vuotuiset ja lailliset ulostekonsa kunin- 
kaalleen antaman ja toimittaman hyvällä tahdolla 
ja ei niskuroida...” 

Maunu-kuninkaan maanlaki ei saanut virallista 
vahvistusta syystä, etteivät kirkon edustajat hyväk- 
syneet sen kirkkokaarta. Ainoastaan kirkolla oli oi- 
keus määrätä kirkkoa koskevissa asioissa. Kuiten- 
kin lakia alettiin yleisesti käyttää kaikkialla valta- 
kunnassa. Samoin kävi kuninkaan kaupunkilain, 
joka kymmenkunta vuotta myöhemmin valmistui. 


SUOMEN KIRKON SUURI RAKENTAJA 


Rauhattomista ajoista huolimatta Suomen kirkko 
kehittyi huomattavasti 1300-luvun puolivälin tie- 
noilla. Tästä kehityksestään se sai kiittää kahta voi- 
makasta ja taitavaa piispaa, Penttiä ja Hemmingiä, 
jotka puolen vuosisadan ajan olivat maamme kir- 
kon johtajina. 

Ruotsalaista syntyperää oleva Pentti oli valittu 
Suomen piispaksi v, 1321. Jo hänen aikanaan oli 

Suomen = kirkossa suoritettu huomattavia sisäisiä 
järjestelyjä. Tuomiokapitulin jäsenten määrä koho- 
tettiin kuuteen, joten maamme vähäinen papisto 
vahvistui huomattavasti etenkin laadultaan, kun 
kaksi korkean opillisen tason omaavaa kirkonmiestä 
saapui maahamme. Piispa Pentin aikana otettiin 
myös käytäntöön dominikaanien jumalanpalvelus- 
menot kaikkialla maassamme. Jo aikaisemmin mai- 
nitussa Upsalan ja Turun hiippakuntien välisessä 
rajankäynnissä piispa Pentti puolusti tarmokkaasti 
hiippakuntansa etua. Hän oli lisäksi järjestänyt kir- 
kollisen verotuksen) kymmenyksien kantamisen, 
sekä Pohjois-Pohjanmaalla että Viipurin linnalää- 
nissä ja Savossa. 

Piispa Pentin monipuolista kirkollista järjestely- 
toimintaa jatkoi hänen seuraajansa Hemming, jonka 
aikana Suomen kirkko kohosi suurimpaan siihen- 
astiseen kukoistukseensa. 

Myös Hemming oli ruotsalaissyntyinen. Hän tuli 
kaniikiksi Turun tuomiokapituliin v. 1329 ja toimi 
siinä virassa piispa Pentin kuolemaan asti. Tällöin 
pidetyssä piispanvaalissa Hemming sai kaikkien va- 
litsijoiden äänet, joten tämä maamme oloihin jo hy- 
vin perehtynyt mies nousi kirkkomme johtoon lä- 
himpien alaistensa yksimielisesti kannattamana. 

Vuonna 1338 piispaksi tultuaan Hemming ryhtyi 
heti tarmokkaasti kehittämään hänelle uskotun 
hiippakunnan kirkollisia oloja. Hänen ensimmäisiä 
toimenpiteitään oli uuden korkean kirkollisen viran 
perustaminen. Turun hiippakunta sai nyt tuo- 
miorovastin, joka tuli olemaan piispan lähin apulai- 
nen. Ensimmäiseksi tuomiorovastiksi Hemming ni- 
mitti Raision kirkkoherran, Elavin, joka oli hänen 
vanha uskollinen ystävänsä. 

Turun tuomiokirkko sai osakseen Hemming- -Piis- 
pan erityisen huolenpidon. Piispa lahjoitti useita 
maatiloja tuomiokirkolle, joka sai käyttää näiden 
tilojen tuoton menoihinsa. Samoin hän lahjoitti sille 
jumalanpalveluksen komeutta kohottavia loistoesi- 

neitä, kuten piispanhiipan ja sauvan. Katolisen kir- 
kon tapana oli myöntää synninpäästö määrätyksi 
ajaksi ihmisille, jotka suorittivat joitakin palveluk- 
sia kirkolle tai antoivat sille lahjoja. Synninpäästön 
merkiksi kirkko antoi asianomaisille henkilöille ane- 
kirjan. Hemming hankki paavilta luvan antaa näitä 
ane-kirjoja sellaisille, jotka kävivät pyhiinvaellus- 
matkoilla Turussa, osallistuivat jumalanpalveluk- 
siin tai tekivät tuomiokirkolle lahjoituksia. Tällä 
tavoin Hemming korotti suuresti tuomiokirkon ar- 
voa kansan silmissä samoin kuin lisäsi sen varoja. 
Hurskaat ihmiset lahjoittivat usein tuomiokir- 
kolle maatiloja tai muuta omaisuutta siinä toivossa, 
että sen alttarilla luettaisiin sielumessuja heidän 
itsensä tai heidän omaistensa puolesta. Katolinen 
kirkko näet opetti, että ihmisen kuoltua hänen sie- 
lunsa joutuu kiirastuleen, jonka vaivoissa se puh- 
distuu synneistään. Kuta enemmän ihminen oli syn- 
tiä tehnyt, sitä raskaammat ja pitempiaikaiset oli- 
vat hänen sielunsa kärsimykset. Kirkko saattoi kui- 
tenkin lyhentää tätä kiirastulessa oloaikaa, samoin 
pyhimykset.. Jotta he auttaisivat kiirastulessa kitu- 
vaa sieluparkaa, oli heille pidettävä messuja ja ru- 
koiltava heitä. Turun tuomiokirkkoon perustettiin 
Hemmingin aikana uusia alttareita, joilla päivin ja 
öin kaikuivat sielumessut kuolleiden puolesta. 
Hemming oli itse oppinut mies ja hän pyrki edis- 
tämään opillista sivistystä hiippakunnassaan. Suo- 
men korkein oppilaitos oli tähän aikaan Turun 
katedraalikoulu, jossa opetettiin papeiksi valmistu- 
via poikia. Katedraalikoulun oppilaat saattoivat jat- 
kaa opintojaan ulkomaiden yliopistoissa Hemming- 
piispan aikana oli suomalaisia nuorukaisia opiskele- 
massa Pariisin yliopistossa ilmeisestikin piispan avun 
turvin. Tästä lähtien yhä useammat nuorukaiset ha- 
keutuivat ulkomaille päättääkseen siellä opintonsa, 
sillä siitä riippui hengellisellä uralla yleneminen. 
Suurin Hemmingin monista tuomiokirkolle teke- 
mistä lahjoituksista oli kirjalahjoitus, jolla tuomio- 

Turun tuomiokirkko. 


kirkko sai 30—40 kirjaa piispan omasta kirjastosta. 
Tämä maamme ensimmäinen kirjasto sisälsi katoli- 
sen kirkon oppeja ja järjestystä käsitteleviä teok- 
sia. Myös Raamattu oli niiden joukossa. Koska kir- 
jat kirjoitettiin käsin kauniisti tekstatuin ja koris- 
telluin kirjaimin, olivat ne hyvin kalliita. Yksi ai- 
noa kirja saattoi maksaa saman verran kuin suuri 
maatila. Tämä jo osoittaa Hemmingin lahjoituksen 
merkitystä maamme alkavalle opilliselle sivistyk- 
selle. | | 

Tämä oppinut ja jäntevä kirkonpää oli myös 
jäykkä kirkkonsa oikeuksien puoltaja vaikkapa 
maan mahtaviakin vastaan. Niinpä hän julisti mi- 
tättömäksi kuninkaan päätöksen, jolla tämä oli lu- 
vannut Uudenmaan asukkaille helpotuksia erään 
kirkollisen veron maksussa, ”huolimatta siitä, että 
meidän herramme ja kuninkaamme, pahansuopain 
rauhanhäiritsijäin erhetyttämänä, suullisesti on ky- 
symykseen sekaantunut, ajattelematta, ettei se ole 
hänen vallassaan, kosk'eivät maallikot, olivatpa mi- 

ten hurskaita tahansa, saa mitään kirkollisissa asi- 
oissa määrätä.” Eikä kuninkaan auttanut muu kuin 
taipua, sillä kirkolla oli keinoja, joilla se saattoi 
uhata kuninkaitakin. Äärimmäisenä kirkonrangais- 
tuksena oli pannaan julistaminen. Tällöin kukaan 
pappismies ei toimittanut mitään kirkollisia palve- 
luksia pannaan julistetulle, ei edes viimeistä voite- 
lua eikä ruumiinsiunausta. Pannaan julistettu oli si- 
ten aikalaisten taikauskoisten käsitysten mukaan 
ikuiseen kadotukseen tuomittu, joten kaikki ihmiset 
kaihtoivat häntä kuin ruttotautistaa Tämä uhka 
riitti taivuttamaan jäykimmätkin niskat. Kirkon oi- 
keuksien puolesta taisteleva vähäinen kirkkoherra- 
kin, piispoista puhumattakaan, saattoi aina luottaa 
itsensä paavin tukeen, kuten eräs tapaus Hemming- 
piispan ajoilta osoittaa. Sääksmäen miesten ollessa 
haluttomia maksamaan kymmenyksiä kirkkoher- 
rallensa, uhkasi itse paavi heitä rangaistuksella, mi- 
käli he jatkaisivat niskoitteluaan. Tämä paavi Be- 
nedictuksen v. 1340 antama paavinkirje eli bulla, 
kuten sellaista kirjeeseen kiinnitetyn suuren sine- 
tin mukaan kutsuttiin, kuuluu seuraavasti: 
”Benedictus piispa, Jumalan palvelijain palvelija, 
lausuu rakkaalle pojalleen, Upsalan kirkon deka- 
nukselle, tervehdyksensä ja apostolisen siunauk- 
sensa. Sitten kuin meidän rakas poikamme Henricus 
Hartmanni, Sääksmäen seurakunnan kirkkoherra 
Turun hiippakunnasta, on meille osoittanut että 
vanhan, suostutun ja tähän saakka rauhassa nouda- 
tetun tavan mukaan Upsalan koko kirkkopiirissä, 
josta Turku ja sen hiippakunta on osa, pitäjien esi- 
miehet voivat varottaa pitäjäläisiä, jotka eivät 
säännöllisesti maksa kirkonkymmenyksiä kirkoil- 
lensa ja kirkkoherroillensa, että suorittaisivat mai- 
nitut velvolliset kymmenyksensä esimiehillensä; ja 
jos mainitut pitäjäläiset kirkon lain mukaisesti ve- 
rotettuina, kymmenysten (suorittamisessa laimin- 
lyövät velvollisuutensa täyttämisen soveliaan mää- 
räajan kuluessa, niin voivat kirkkojen esimiehet 

Hollolan kirkko. 


kieltää heiltä pääsyn kirkkoon ja — uppiniskaisuu- 
den kasvaessa — kirkon pyhien sakramenttien 
nauttimisen, ja jos mainitut pitäjäläiset kolme viik- 
koa ovat olleet tällaisen kiellon alaisena, he ovat 
velvolliset kustakin viikosta, jona ovat uppiniskai- 
sina pysyneet, rangaistuksena suorittamaan maini- 
tulle esimiehelle kolme markkaa käypää rahaa, 
josta kolmas osa tulee edellämainituille esimiehille, 
toinen kolmas osa kirkkojen rakentamiseen ja jäl- 
jellä oleva kolmas osa jaetaan paikkakunnan pa- 
peille. Ja koska on osoitettu, että kaikkea tätä on 
noudatettu Upsalan kirkkopiirissä ikimuistoisista 
ajoista asti, ja koska Rapolan Matti, Rapolan Ku- 
ningas, Olli Nevari Rapolasta, Vedentaan Paavo, 
Salon OIli, Olli Tiisa Voipalasta, Nikki Vary Voipa- 

lasta, Voipalan Kallas, Voipalan Mielenpito, Voipa- 
lan Amundi, Voipalan Markku, Hikkalan Hautapu- 
tari, Ritvalan Miemo, Ritvalan Suomalainen, Hen- 

rikki Hahtisenpoika, Asikka Hahtisenpoika, Juti 
Hahtisenpoika, Judikkalan Mielikki, Kantalan Mie- 
lunoita, Hirvelän Mielitty, Onkkalan Yö, Laivamet- 
sän Satatieto ja Haaralan Suomalainen, mainitusta 
Turun hiippakunnasta kotoisin olevia maallikoita ja 
mainitun Sääksmäen seurakuntalaisia, muutamista 
omistamistansa maista ja muusta omaisuudesta, 
mitä heillä on mainitun Sääksmäen pitäjän rajojen 
sisällä, eivät ole huolineet mainitulle esimiehellensä 
Henrikille maksaa kirkonkymmenyksiään — — — 
sen tähden kumoamme me tällä apostolisella kirjoi- 
tuksellamme kaikki valitukset: mainittuja toimenpi- 
teitä vastaan, niin kuin oikein on, ja käskemme 
käyttää pyhän kirkon rangaistusvaltaa, että niitä 
empimättä noudatetaan. Kirjoitettu Avignonissa 
heinäkuun 16. p:nä, kuudentena vuotena meidän 
paavina ollessamme. 


Benedictus.” 


Hemming antoi myös papiston elämää ja velvolli- 
suuksia koskevia säädöksiä. Tärkein näistä oli hä- 
nen kirkollinen ohjesääntönsä vuodelta 1352, joka 
sisältää seuraavaa: 

Slunatessaan pyhäpäivinä pyhää leipää ja suolaa, 
olkoon pappi puettu juhlapukuunsa, vaikkei messu- 
kasukkaansa. Kirkon sakramentit eli pyhät menot 
niinkuin kaste, viimeinen voitelu ja herranehtoolli- 
nen toimitettakoon arvokkaasti ja huolellisesti. Py- 
hää öljyä, hostiaa ym. älköön uudistamatta säily- 
tettäkö viittätoista päivää kauemmin astioissaan. 
Kirkon alttarivaatteet ja messupuvut pidettäköön 
puhtaina ja ehjinä; viinistä ja öyläteistä pidettä- 
köön sama huoli. Rippi-isänään älköön kukaan, 
paitsi piispan suostumuksella, käyttäkö muuta kuin 
seurakuntansa omaa pappia. Älköön myöskään ku- 
kaan pappi toimittako salarippiä tai sakramentteja 
toisen papin seurakunnassa ilman tämän lupaa. Al- 
mujen kerääjien älköön sallittako kulkea kirkoissa 
ja seurakunnissa ilman piispan suostumusta. Kirk- 

koherra pitäköön tarkkaa tiliä kirkkonsa tiluksista, 
kirjoista, puvuista ja koristuksista ja toimittakoon 
niistä kalustoluettelon piispalle. Kirkon maata tai 
tiluksia älköön pappi vaihtako ilman piispan eri- 
tyistä lupaa, älköön myöskään hänen suostumukset- 
taan ostako kirkolleen kirjoja tai koristuksia. Pappi, 
joka heittää kirkon maan viljelemättä, erotetta- 
koon virastaan, kunnes hän on sen hyväksyttävässä 
kunnossa takaisin jättänyt. Ankaraan paastoon ve- 
dellä ja leivällä ilman kalaa älköön pakotettako 23 
ikävuotta nuorempaa henkilöä. Pienempinä juhla- 
päivinä sallittakoon kansan tarpeen vaatiessa ftoi- 
mittaa kylvöä, viljankorjuuta ym. senkaltaisia töitä. 
Sunnuntaisin ja suurina juhlapäivinä — muun 
muassa Pyhän Neitsyen, Laurin, Henrikin, Olavin 
ja Mikon päivinä — olkoon kaikki työnteko kiel- 
letty ja rikollinen rangaistakoon maan oikeuden ja 
lakien mukaan. Seurakunnan jäsentä älköön kukaan 
pappi sulkeko sakramenttien käyttämisestä tai seu- 
rakunnan yhteydestä ilman piispan lupaa. Piispan 
käskykirjeet kirkkoherroille ftoimitettakoon mitä 
pikimmin asianomaisesta paikasta toiseen. Köyhien 
hautaamisesta älköön mitään maksua vaadittako. Jos 
joku kieltäytyy antamasta papille hevosta, kun hän 
on virkamatkoillaan, rangaistakoon kolmen markan 
sakolla. Vuosittain Turussa pidettäviin pappeinko- 
kouksiin tulee papin saapua niin hyvissä ajoin, että 
hän on saapuvilla siinä messutoimituksessa, joka 
kokouksen alussa vietetään Pyhän Hengen ylistyk- 
seksi. 


Hemmingin = säädökset koskettelivat etupäässä 
vain papiston toiminnan ja elämän ulkonaista 
puolta. Kirkolle riitti yleensä se, että ihmiset otti- 
vat osaa messuihin, ripittäytyivät, antoivat almuja 
köyhille ja tekivät lahjoituksia kirkolle, maksoivat 
kirkolle menevät maksut ja alistuivat kirkonran- 
gaistuksiin, jos papisto katsoi siihen olevan aihetta. 
Samaa muodollista kuuliaisuutta se vaati omilta jä- 
seniltäänkin. Siihen, millä mielellä ihmiset nämä 

muodolliset vaatimukset täyttivät, kiinnitettiin hy- 
vin vähän huomiota. Tämä johti siihen, että monet 
ihmiset ajattelivat voivansa tehdä mitä rikkomuk- 
sia tahansa, koska niistä voi myöhemmin kuitenkin 
saada anteeksiannon sopivasti hyvittämällä kirk- 
koa. Itse kirkonmiestenkin elämä oli monesti risti- 
riidassa todellisen kristillisyyden vaatimusten tai 
kirkon säädösten kanssa. Muun muassa kirkko vaati, 
että pappien oli elettävä naimattomina voidakseen 
kotihuolien estämättä omistaa kaikki voimansa kir- 
kon palvelukseen. Skenningen kokouksessa v. 1248 
tämä määräys päätettiin toteuttaa myös Ruotsissa. 
Suomessa siitä ei kuitenkaan pidetty tarkasti kiinni, 
ja monet papit olivat naimisissa, vaikkei kirkko vah- 
vistanutkaan heidän avioliittojaan. Jäntevä Hem- 
ming-piispakaan ei puuttunut tähän asiaan muutoin 
kuin käskien, etteivät papit saaneet pitää lapsiaan 
samassa pitäjässä, missä he toimittivat virkaansa. 
Tieto siitä, että papit itse rikkoivat kirkon säädök- 
siä elämällä laittomissa avioliitoissa, herätti kuiten- 
kin kansan keskuudessa nurjaa mieltä ja heikensi 
kirkon arvovaltaa. 


Hemming itse täytti kyllä korkeimmatkin vaati- 
mukset, ja hänen hurskautensa ja puhdas elämänsä 
hankkivat hänelle kaikkien kunnioituksen. Hemmin- 
gin hyvä ystävä oli kuuluisa ruotsalainen ylimysnai- 
nen Birgitta, joka hurskaudellaan ja uuden nunna- ja 
munkkijärjestön perustamisella hankki niin suuria 
ansioita, että paavi julisti hänet myöhemmin pyhi- 
mykseksi. Birgittan Hemming-piispalle suoma ar- 
vonanto lisäsi suuresti piispan yleisesti osakseen 
saamaa kunnioitusta. Tämä sekä hänen puolueeton 
asenteensa aikansa valtiollisiin melskeisiin aiheutti 
sen, että sekä kuningas Maunu Eerikinpoika että hä- 
nen vastustajansa jättivät Hemmingin ja hänen 
hiippakuntansa täysin rauhaan ja päinvastoin koet- 
tivat voittaa mahtavan piispan puolelleen suomalla 
hänelle monenlaisia etuja. 

Hemmingin pitkä ja toimelias työ Turun piispana 
päättyi hänen kuolemaansa v. 1366. Aikaa myöten 
piispavainajaa kohtaan tunnettu arvonanto ja kun- 
nioitus yhä syveni niin, että hän alkoi saada py- 
hyyden maineen. Kansan keskuuteen levisi tari- 
noita hänen ihmetöistään. Ruotsin ja Suomen kor- 
keimmat kirkonmiehet ryhtyivät toimenpiteisiin 
saadakseen paavin julistamaan Hemmingin pyhi- 
mykseksi, jotta hänen esirukouksensa suojaisivat 
hänen kotimaitaan sodan, nälän ja ruton vaivoilta. 
V. 1514 oltiinkin päästy niin pitkälle, että Turussa 
toimitettiin suurella loistolla ja komeudella Hem- 
mingin autuuttamisjuhla, ts. hänen luunsa otettiin 
haudasta ja pantiin pyhimyslippaaseen, joka sijoi- 
tettiin arvokkaalle paikalle tuomiokirkkoon. Tämä 
oli jonkun henkilön pyhimykseksi julistamisen en- 
simmäinen aste. Varsinainen pyhittäminen, ns. ka- 
nonisaatio, jäi uskonpuhdistuksen vuoksi suoritta- 
matta. Siten maamme jäi ilman omaa pyhimystä. 

Hemming-piispa, joka uupumattomalla tarmolla 
toimi kokonaisen miespolven ajan Suomen kirkon 
ylimmässä arvoasemassa kirkkomme lujittajana ja 
maamme opillisen sivistyksen kehittäjänä, on jää- 
nyt historiaan yhtenä etevien keskiaikaisten piispo- 
jemme loistavimmista edustajista. 


MUSTA SURMA 


Vuonna 1349 saapui kuningas Maunu Eerikinpo- 
jan valtakuntaan kamala vieras, rutto. Se oli saanut 
alkunsa kaukaisessa Kiinassa, josta se levisi länttä 
kohti saattaen koko ihmiskunnan jäytävän pelon 
valtaan. Ruttoa edelsivät ennennäkemättömät luon- 
nonmullistukset: maanjäristykset, valtavat tulvat, 
polttava kuumuus ja hirveät heinäsirkkaparvet, 
jotka pimensivät auringon ja jättivät jälkeensä mus- 
tan, kuolleen maan kaikkialla, missä ne liikkuivat. - 
Maassa mätänevät miljoonien heinäsirkkojen ruu- 

Musta surma. 


miit saastuttivat kesäkuumalla ilman. Vanhat kro- 
nikat kertovat myös, että maasta nousi monin pai- 
koin ”paksua, pistävää katkua”, joka kuolettavan 
verhon tavoin levisi kaikkialle kietoen ihmiset tu- 
kahduttavaan syleilyynsä. Maat autioituivat siellä, 
missä säälimätön musta surma kulki. 

Pohjoismaihin rutto saapui ensinnä Norjaan Ber- 
genin kaupunkiin Englannista saapuneen laivan 
mukana. Lastia purettaessa laivan miehistö kuoli 
akkiä. Tauti levisi nopeasti kaupunkiin. Ihmiset sai- 
rastuivat ankaraan kuumeeseen, joka aiheutti yhä 
yltyviä tuskia. Ihoon ilmestyi mustia täpliä ja ki- 
peitä paiseita, potilas tunsi pistoksia rinnassaan ja 
hänen hengityksensä muuttui haisevaksi, kieli vär- 
jääntyi mustanpuhuvaksi ja potilas sai ankaria ve- 
rensyöksyjä. Tavallisesti sairaus johti kuolemaan 
parissa kolmessa päivässä, mutta toisinaan se teki 
lopun uhreistaan vain muutamassa tunnissa. 

Norjasta rutto levisi Ruotsiin ja Suomeen aiheut- 
taen kaikkialla hirveätä tuhoa. Mitkään lääkitys- 
keinot eivät näyttäneet voivan estää sitä. Epätoi- 

voiset ihmiset pitivät sitä Jumalan rangaistuksena 
heidän synneistään ja koettivat rukouksilla ja katu- 
musharjoituksilla lievittää Jumalan vihaa. Nämä 
katumusharjoitukset saattoivat saada aivan järjettö- 
miäkin muotoja. Monin paikoin ihmiset liittyivät 
yhteen suuriksi joukoiksi, jotka kulkivat paikasta 
toiseen ruoskien itseään ja katumusvirsiä laulaen. 
Toiset taas yrittivät viimeiseen asti nauttia elä- 
mästä, koska kuolema kuitenkin tuntui väistämät- 
tömältä, ja heittäytyivät hurjiin irstailuihin. Tämän 
kurjuuden keskellä monet henkilöt, etenkin papit ja 
nunnat, osoittivat suurta uljuutta ja uhrautuvai- 
suutta hoitaen sairaita ja antaen kuoleville viimeisen 
lohdutuksen. Heitä kuolikin suhteettoman suuressa 
mitassa. | 

Yhtä äkkiä kuin rutto oli tullut, se myös hävisi. 
Mutta sen jäljet olivat kauheat. Siellä missä ennen 
oli ollut vaurasta maaseutua ja väkirikkaita kaupun- 
keja, oli nyt melkein täysin autioituneita maa- 
kuntia ja harvalukuinen, lähtemättömän järkytyk- 
sen kokenut kaupunkilaisväestö. Euroopan väkiluku 
väheni 25 miljoonalla hengellä eli noin neljännek- 
sellä, Pohjoismaiden: menetysten vaihdellessa yh- 
destä neljäsosasta yhteen kolmasosaan asianomaisen 
maan väkiluvusta. Luonto kuitenkin tasoittaa ih- 
meellisellä tavalla suuret menetykset. Mustan surman 
jälkeisinä vuosina syntyväisyys oli tavaton, niin että 
väkiluku kohosi pian ennalleen pahimminkin kärsi- 
neissä maissa. 


ITAÄAMAA KUNINKAANVAALISSA 


Korjatakseen raha-asioitaan, jotka Venäjän sota oli 
saattanut huonoon kuntoon, Maunu Eerikinpoika ryh- 
tyi supistamaan verovapaiden tilojen määrää. V. 1351 
kuningas antoi käskyn, että ylimysten oli makset- 
tava veroja niistä tiloista, jotka olivat aikaisemmin 
olleet verovelvollisiaa, mutta nyt joutuneet rälssi- 

miesten haltuun. Samoin niiden henkilöiden, jotka 
eivät kyenneet enää ratsupalvelusta suorittamaan, 
oli jälleen ryhdyttävä maksamaan veroa kunin- 
kaalle. 


Nämä kuninkaan määräykset olivat omiaan he- 
rättämään tyytymättömyyttä  ylimystössä, joka 
yhä kiihtyi kuninkaan seuraavista toimenpiteistä. 
Maunu Eerikinpoika määräsi nimittäin erään 
ruotsalaisen ylimyksen, Pentti Algotinpojan, Skoo- 
nen, Hallannin ja Suomen herttuaksi v. 1353. 
Tämä menettely rikkoi lopullisesti kuninkaan ja 
valtakunnan mahtavimpien miesten suhteet. He ei- 
vät voineet sietää sitä, että kuningas korotti heidän 
yläpuolelleen yhden heidän säätyveljistään. Pentti 
Algotinpojan korotus oli merkkinä ylimysten aluksi 
salaiseen, mutta myöhemmin julkiseksi muuttuvaan 
vastarintaan kuningasta kohtaan, joka ei päättynyt 
ennen kuin Pentti Algotinpoika oli menettänyt ase- 
mansa ja henkensä sekä Maunu Eerikinpoika kruu- 
nunsa. Valtakunta sortui sisäisiin taisteluihin, jotka 
johtivat sen kehityksen kokonaan uusille urille. 


Kuningasta vastustavat ylimykset saivat kosto- 
hankkeilleen hyvän tilaisuuden, kun kuninkaan van- 
hin poika, Eerik, tuli täysi-ikäiseksi. Maunu Eeri- 
kinpoika oli jo aikaisemmin saanut ylimykset tun- 
nustamaan Eerikin seuraajakseen. Tyytymättömien 
johtaja, Niilo Tuurenpoika-niminen ylimys, ryhtyi 
nyt yllyttämään Eerikiä sekä Pentti Algotinpoikaa 
että myös isäänsä vastaan. Myös Tanskan kunin- 
gas Valdemar Atterdag, joka toivoi saavansa Ruot- 
sille menettämänsä Skoonen takaisin, tuki salaa 
Eerikiä. Tämä nousikin puoluelaisineen kapinaan, 
joka päättyi v. 1357 siten, että Maunu-kuninkaan 
oli tehtävä suuria myönnytyksiä pojalleen ja häntä 
avustaneille ylimyksille. Eerikistä tuli Maunun 
kanssahallitsija, ja hän sai hallittavakseen osia 
Ruotsista ja koko Suomen. Mutta eniten tästä rat- 
kaisusta hyötyivät ylimykset, joille nuoren kunin- 

kaan oli luovutettava suuria läänejä ja monenlaisia 
etuja. 

Kuningas Eerikin hallituskausi jäi hyvin lyhyeksi. 
Jo vuonna 1359 hän kuoli ruttoon. Hänen kuole- 
mansa aiheutti maassa sekasortoa, jota Tanskan ku- 
ningas käytti hyväkseen kaapatakseen Skoonen. V. 
1360 Maunu Eerikinpojan täytyi luopua tästä rik- 
kaasta ja tärkeästä maakunnasta, joka siten jäi vielä 
vuosisadoiksi Tanskalle. Valdemar Atterdag teki 
vielä retken Gotlantiin, jossa hän valloitti rikkaan 
Visbyn kaupungin. Tämä oli ollut eräs tärkeimpiä 
hansakaupunkeja, mutta tunnusti Ruotsin kunin- 
kaan herrakseen. Näihin aikoihin sen mahti oli jo 
laskussa, ja Valdemarin toimeenpanema pakkove- 
rotus teki lopun Visbyn suuruudesta. 

Ruotsin menetykset Tanskalle ärsyttivät ylimys- 
tön jälleen kuningasta vastaan. Maunu Eerikinpo- 
jan asema oli heikentynyt myös senvuoksi, että 
paavi oli julistanut hänet pannaan, koska hän ei 
kyennyt maksamaan velkaansa kirkolle, Kuninkaan 
valtakunnatkin uhattiin julistaa kirkonkiroukseen 
eli interdiktiin. Tämä oli kauhea rangaistus, sillä 
kirkonkiroukseen julistetuissa maissa ei saanut suo- 
rittaa mitään kirkollisia toimituksia. Nämä rangais- 
tukset tosin peruutettiin, mutta ylimystö oli saanut 
niistä lisätukea vaatimuksilleen kuningasta vastaan. 
Niinpä puhkesi jälleen kapina, jonka toimeliaim- 
pana johtajana oli edelleen Niilo Tuurenpoika. Yli- 
mykset saivat tällä kertaa puolelleen Maunu-kunin- 
kaan nuoremman pojan Haakonin, jonka norjalaiset 
olivat valinneet kuninkaakseen. Maunu (otettiin 
vangiksi ja pakotettiin tunnustamaan Haakon kans- 
sahallitsijakseen. Vanhan tavan mukaan oli kunin- 
gas valittava Moran kivillä Taalainmaassa, jonne 
valitsijat kutsuttiin helmikuun 15. päiväksi v. 1362. 
Suomen kohdalta tämä on muistettava päivä sikäli, 
että kuningas Haakon antoi tällöin suomalaisille oi- 
keuden ottaa osaa kuninkaanvaaliin näin kuulu- 
valla julistuksella: 

”Me Haakon, Jumalan armosta Ruotsin ja Norjan 
kuningas, tunnustamme tämän kirjeen kautta, että 
me rakkaimman isämme, Maunu kuninkaan, ynnä 
Ruotsin valtaneuvoston neuvosta, suostumuksella ja 
hyväksymisellä, koska tämä neuvoskunta oli luo- 
namme Upsalassa, kun meidät valittiin kuninkaaksi, 
teimme herra Niilo Tuurenpojan, Itämaan laaman- 
nin, osalliseksi siitä oikeudesta, joka ammoisista 
ajoista on ollut Ruotsin laamanneilla, so. Uplannin, 
Södermanlannin, Itä-Göötanmaan, Smoolannin, 
Länsi-Göötanmaan, Neriken ja Vestmanlannin laa- 
manneilla, että he saavat valita kuninkaan ja mää- 
rätä hänelle valtakunnan. Ja koska jokaisesta Ruot- 
sin hiippakunnasta kaksitoista miestä ynnä heidän 
laamanninsa tulee saapua Moran kivelle ja siellä 
kaiken rahvaan puolesta valita kuningas ja koska 
nyt Itämaa on yhtenä hiippakuntana ja yhtenä laa- 
mannikuntana ja koska meidän vanhempamme ovat 
havainneet tämän maan uskolliseksi ja rakkaaksi, 
niin suotakoon sen asukkaille sama kunnia ja rak- 
kaus kuin vanhastaan on ollut muillakin hiippakun- 
nilla ja laamannikunnilla Ruotsin valtakunnassa, 
että kukin saapi olla osallisena kuninkaanvaalissa. 
Sentähden tulee laamannin, papiston(edustajain) 
ynnä kaksitoista miestä rahvaasta silloin saapua pai- 
kalle ja valita kuningas kaiken Itämaan rahvaan 
puolesta. Mutta jos kuninkaanvaali sattuu tapahtu- 
maan talvella, tai jos se Jumalan tahdosta tapahtuu 
toisella vuodenajalla, ja säät estävät laamannia, pa- 
pistoa ja rahvasta ajoissa saapumasta paikalle, silloin 
ei pidä kuninkaanvaalin tulla estetyksi heidän pois- 
saolonsa tähden ja laamanni vahvistakoon vaalin, 
niin kohta kuin hän ensi kerran kuninkaan luo tu- 
lee, niinkuin hän olisi tehnyt, jos hän olisi ajoissa 
saapunut paikalle. 

Tämän kirjeen ja toimenpiteen todistukseksi ja 
ikuiseksi vahvistukseksi panimme me sen alle oman 
sinettimme ynnä meidän kaikkein rakkaimman 
isämme Maunu kuninkaan sinetin, niin myös kun- 

niallisten herrojen ja hengellisten isien: Upsalan 
arkkipiispan Pietarin, Linköpingin piispan Niilon, 
Skaran piispan Niilon, Strengnäsin piispan Tyrgilsin, 
Vesteroosin piispan Maunun, Turun piispan Hem- 
mingin ja Vexiön piispan Tuomaan sinetit, samoin 
useain saapuvilla olevien valtaneuvostemme: herra 
Erengisle jaarlin, herra Niilo Tuurenpojan, herra 
Benediktus = Filippuksenpojan, Kaarle Ulvinpojan 
Toftan herran, herra Kustaa Arvidinpojan, herra 
Maunu Gislenpojan ja herra Narve Ingevaldinpojan 
ritarien ja Arvid Kustaanpojan, Bo Joninpojan ynnä 
Finvid Finvidinpojan asemiesten sinetit. Tehty ja 
annettu Upsalassa Herran vuonna 1362 Pyhän Sig- 
fridin päivänä (helmikuun 15. päivänä).” 

Kuningas Haakonin päätökseen sallia Suomen 
vastedes osallistua kuninkaanvaaliin lienee eniten 
vaikuttanut valtakunnan mahtavin ylimys, Niilo 
Tuurenpoika, joka samassa yhteydessä hankki itsel- 
leen Suomen Jlaamanninviran. Tällä tavoin Niilo 
Tuurenpoika, joka oli ollut johtavana miehenä yli- 
mysten kapinoidessa Maunu Eerikinpoikaa vastaan, 
varmisti itselleen yhä lujemman aseman Suomessa, 
jossa hänellä oli huomattavat läänitykset hallussaan. 
Suomen kannalta kuninkaan päätös merkitsi sen 
entisen erikoisaseman heikkenemistä. Kuninkaan- 
vaalissa se tuli vastedes olemaan lähinnä Ruotsin 
maakuntiin verrattavassa asemassa. 


FOLKUNGIEN SORTUMINEN. 


Kuningas Haakonin hallitus ei tullut pitkä- 
ikäiseksi. Hän oli kohta sopinut isänsä kanssa, va- 
pauttanut hänet vankeudesta ja tunnustanut kans- 
sahallitsijakseen. V. 1363 Haakon solmi avioliiton 
Tanskan kuninkaan Valdemar Atterdagin tyttären 
Margareetan kanssa, joka oli perivä Tanskan kruu- 
nun. Tämä liitto ei miellyttänyt Ruotsin ylimyksiä, 
jotka pelkäsivät kuninkaan vallan vahvistuvan. niin; 

etteivät heidän omat vallanhimoiset pyyteensä olisi 
enää toteutettavissa. Niinpä he ryhtyivät jälleen 
vehkeilemään kuningas Haakonia ja hänen isäänsä 
vastaan. Valtaistuimelle oli nostettava taipuisampi 
mies kuin Haakon, joka oli osoittautunut liian itse- 
näiseksi. Kapinahankkeen johdossa oli jälleen Niilo 
Tuurenpoika, joka oli joutunut maanpakoon riitau- 
duttuaan kuningas Haakonin kanssa. Hän teki 
Maunu Eerikinpojan sisarenpojan, Mecklenburgin 
herttuan Albrektin kanssa sopimuksen, jossa Ruot- 
sin ylimykset lupasivat ottaa Albrektin Ruotsin ku- 
ninkaaksi. Vastapalvelukseksi hänen oli luvattava 
— ylimyksille suuria etuja, mm. Niilo Tuurenpojan 
piti saada suurin osa Suomea läänityksekseen. 

Vuoden 1363 lopulla Albrekt saapui saksalainen 
sotajoukko mukanaan Ruotsiin. Ruotsin ylimykset 
liittyivät herttuaan, joka sai apua myös hansakau- 
pungeilta. Albrekt sai kavalluksella haltuunsa tär- 
keät Tukholman ja Kalmarin linnat. Sen jälkeen 
hänet valittiin Ruotsin kuninkaaksi Moran kivillä. 

Suuri osa Ruotsia ja Suomi pysyivät kuitenkin 
uskollisina laillisille hallitsijoilleen. Albrekt lähti 
sen vuoksi Suomeen syksyllä 1364 taivuttaakseen 
Suomen valtaansa. Turun linnan päällikkö, norja- 
lainen ritari Narve Ingevaldinpoika teki kuitenkin 
lujaa vastarintaa. Albrekt sai piirittää linnaa 10 
kuukautta, ennen kuin sai sen vihdoin haltuunsa. 
Piirityksen aikana Niilo Tuurenpoika, mies, joka oli 
kolmesti noussut kapinaan laillista hallitsijaansa 
vastaan omia etujaan ajaessaan, sai surmansa sala- 
murhaajan tikarista. | 

Albrekt yritti suopealla kohtelulla voittaa suoma- 
laiset puolelleen, vahvisti asukkaiden entisiä oi- 
keuksia ja soi eräitä uusia etuja. Mm. hän vahvisti 
ulvilalaisten ja Suupohjan asukkaiden kauppaoikeu- 
det ja antoi Ulvilalle kaupunginoikeudet. Erityisen 
myönteisesti hän suhtautui maamme kirkkoon ja 
sen mahtavaan johtajaan, piispa Hemmingiin. Al- 
brektin ollessa Suomessa Maunu Eerikinpoika. ja 

Läänityskirja. 


Haakon olivat saaneet sotajoukon kokoon. Gatamet- 
sässä v. 1365 käydyssä taistelussa Albrekt-kunin- 
kaan marski, ruotsalainen ylimys Kaarle Ulvinpoika, 
Toftan herra, löi entisten hallitsijoidensa sotajoukon. 
Haakon pääsi haavoittuneena pakoon, mutta Maunu 
Eerikinpoika jäi vihollistensa käsiin. 

Gatametsässä päättyi Folkungien satavuotinen hal- 
lituskausi Ruotsissa ja Suomessa. Suvun viimeistä 
edellinen jäsen, joka kantoi Ruotsin kruunua, Maunu 
Eerikinpoika, joutui tappion jälkeen kovaan van- 
keuteen. Vasta v. 1371 hän vapautui vankeudesta. 
Albrekt Mecklenburgilaisen ankara hallinto oli är- 
syttänyt ruotsalaiset kapinaan. Kapinallisten sota- 
joukko saapui Tukholman edustalle, minne myös 
Haakon-kuningas ilmestyi joukkoineen. Albrektin 
oli taivuttava rauhaan, jonka ehtojen mukaan Maunu 
Eerikinpoika pääsi vapaaksi suuria lunnaita vastaan, 

Hän lähti poikansa mukana Norjaan, jossa hän kan- 
san rakastamana eli vuonna 1374 sattuneeseen tapa- 
turmaiseen kuolemaansa saakka. 

Maunu Eerikinpoika joutui kokemaan vaihtelevia 
kohtaloita. Hän oli aloittanut elämäntyönsä erään 
Euroopan suurimpiin kuuluvan valtakunnan hallitsi- 
jana ja päätti elämänsä maanpakolaisena. Hän oli 
yrittänyt suorittaa suuria tekoja, mutta epäonnis- 
tunut. Keskiaikaisen valtion tilalle, jossa mahtavat 
ylimykset isännöivät linnoissaan ja lääneissään ku- 
ninkaiden tavoin välittämättä laista tai hallitsijansa 
määräyksistä, hän oli koettanut muodostaa valtion, 
jossa kuninkaan virkamiehet hallitsisivat maata yh- 
teisen lain ja kuninkaan käskyjen mukaan. Tämä 
yritys oli epäonnistunut ylimysten vastustuksen 
vuoksi. Sama seikka sekä hirvittävä musta surma 
tekivät tyhjäksi myös Maunu Eerikinpojan suurim- 
man sotilaallisen yrityksen, Nevan-linjan valtauksen, 
joka onnistuessaan olisi kääntänyt Pohjois-Euroopan 
historian kokonaan uusille urille. Epäonnistumisis- 
taan huolimatta Maunu Eerikinpoika on painanut 
syvät jäljet kotimaansa ja myös meidän maamme 
kehitykseen. Hurjana ja hillittömänä aikana, jolloin 
itse ”Pyhä” Birgitta katsoi kuninkaalle raskaaksi 
viaksi sen, ettei hän surmauttanut Pähkinälinnan 
antautunutta varusväkeä ”vääräuskoisina”, Maunu 
Eerikinpoika jaksoi säilyttää luonteensa synnynnäi- 
sen jalouden ja toimia todellisen ritarin tavoin elä- 
mänsä loppuun saakka. Kuninkaan inhimillisyys 
kuvastuu erityisesti hänen lainsäädännössään. Maunu 
Eerikinpojan maanlaki, joka turvasi Ruotsin ja Suo- 
men kansojen ikivanhan talonpoikaisen vapauden 
viimeisen folkungin sortumista seuranneiden yhteis- 
kunnallisten ja valtiollisten taisteluiden aikana, riit- 
tää jo yksinään säilyttämään hänen nimensä maam- 
me historiassa. 


UNIONIN AIKA 


Maunu Eerikinpojan tappioon päättyi se pitkäai- 
kainen etupäässä valtakunnan sisäiseen rakennustyö- 
hön omistettu kehitysvaihe, jossa hänen sukunsa hal- 
litsijat olivat esittäneet johtavaa osaa. Tämä työ oli 
suoritettu täysin kansalliselta pohjalta. Huolimatta 
ajoittain sangen kiinteistäkin ulkomaisista yhteyk- 
sistään folkungit olivat tunteneet itsensä ennen kaik- 
kea kotimaahansa kuuluviksi ja hallinneet valta- 
kuntiaan tältä pohjalta lähtien. 

Albrekt Mecklenburgilaisen Ruotsi-Suomen val- 
taistuimelle nouseminen merkitsi tässä suhteessa täy- 
dellistä olojen muutosta, joka johti valtakunnan ke- 
hityksen uusille raiteille. Kotimaisen kuninkaan 
sijasta maata hallitsi muukalainen mies, joka avasi 
uuden valtakuntansa omille maanmiehilleen ja ulko- 
maalaisille vaikutteille. Siten Ruotsi-Suomi joutui 
mukaan siihen valtataisteluun, jota Pohjois-Saksan 
nopeasti vaurastuvien kaupunkien ja Tanskan kunin- 
kaiden kesken käytiin Itämeren herruudesta. Sak- 
salaisherruuden uhka pakotti Pohjoismaat liittymään 
yhteen, syntyi Pohjolan kolmen valtakunnan välinen 
liitto, unioni, joka kesti puolitoistasataa vuotta. Ruot- 
si-Suomen kohdalta unioninaika tuli suurimmalta 
osaltaan merkitsemään voimistuvaa taistelua unionin 
vahvimman osapuolen, Tanskan, yliherruuspyrki- 
myksiä vastaan, mikä lopuksi johti uuden kansalli- 
sen kuningaskunnan syntymiseen. 

UNIONIN SYNTYSYYT 
Hansa valtaa Pohjoismaiden kaupan 


Huolimatta melkein vuosituhannen ajan kestä- 
neistä kaupallisista yhteyksistään Itämeren ja Poh- 
janmeren eteläpuolella asuviin kansoihin, eivät poh- 
joismaiden asukkaat olleet vielä 1300-luvulle tul- 
taessa ottaneet kaupankäyntiään omiin käsiinsä. 
Tuotteidensa viennissä ja tuontitavaroiden maahan 
saamiseksi he tarvitsivat edelleen välittäjiä. Tämän 
välittäjänaseman valtasivat nyt saksalaiset kaup- 
piaat, joiden muodostaman Hansa-liiton onnistui 
saada käsiinsä koko Itämeren alueen kauppa sekä 
suurin osa Pohjanmerenkin kautta tapahtuvasta ta- 
varanvaihdosta. 

Syrjäisestä asemastaan ja harvasta asutuksestaan 
huolimatta varsinaiset Pohjoismaat, Norja, Ruotsi ja 
Suomi, olivat tärkeitä tekijöitä maailmankaupassa. 
Ne tuottivat nimittäin jatkuvasti monia sellaisia ta- 
varoita, joilla oli suuri kysyntä Euroopan sivistys- 
keskuksissa. Suomen vienti käsitti melkein yksin- 
omaan niitä tuotteita, joita saatiin sen rajattomista 
metsistä ja runsaista kalavesistä. Monikymmen-, 
ehkäpä —satatuhantisina määrinä Suomen metsien 
”harmaa turkis”, oravannahka, solui vuosittain Han- 
san kautta maailmanmarkkinoille. Suurempien tur- 
kiseläinten kuten hirven, karhun, suden, ilveksen, 
ketun, saukon ja majavan nahkat sekä arvokkaat 
”valkoturkikset”, kärppien ja näätien nahkat, täy- 
densivät valikoimaa lukumääräisesti vähäisemmällä, 
mutta sitä arvokkaammalla osuudellaan. Myös lohta, 
siikaa ym. arvokaloja vietiin melkoisia määriä, sillä 
kuivattu kala oli tärkein ravintoaine katolisissa 
maissa paaston aikana. Toisenlaatuinen ”metsän- 
riista”, terva ja piki, päättää tämän Suomen vienti- 
tavaroiden luettelon, jossa metsän tuotteet muodos- 
tivat jo silloin maamme asujainten hyvinvoinnin 
perustan. | 

Vientitavaroittensa suuren määrän ja niiden ar- 
vokkuuden vuoksi esi-isämme olivat hyvin ostoky- 
kyisiä. Hansakauppiaiden välityksellä he saattoivat 
siten saada käyttöönsä Keski- ja Etelä-Euroopan 
maiden kallisarvoisimpiakin tuotteita. Näistä on en- 
simmäisinä mainittava erilaiset kankaat. Englanti- 
laiset villakankaat olivat jo 1300-luvulla hyvässä 
maineessa aina Novgorodia myöten, joten niitä var- 
masti ostivat varakkaat suomalaisetkin. Kaukaisten 
itämaiden loistavat silkkikankaat löysivät nekin 
tiensä maahamme, joskin luonnollisesti vain pienissä 
määrissä. Useimpien oli tyydyttävä kotikutoisten 
kankaiden ohella saksalaiseen ja hollantilaiseen sar- 
kaan tai naisten pukujen kyseessä ollen hollanti- 
laiseen sarssikankaaseen. Kankaiden ohella tuotiin 
maahan kaikenlaista rihkamatavaraa kuten kallista 
Kölnin nauhaa, jota käytettiin pukujen koristelemi- 
seen. 


Toisen tärkeän tuontitavararyhmän muodostivat 
ruokatavarat. Tärkein niistä oli suola, jota maaham- 
me tuotiin etupäässä Tallinnasta. Samoin suolakala 
oli kysyttyä, varsinkin Skoonen silli. Juomista taas 
oluella oli suuri menekki. Halutuinta oli Hampurin 
olut, jota kaikkialla Itämeren maissa käytettiin sen 
erikoisen väkevyyden vuoksi. Viinit olivat myös 
tärkeä tuontitavara jo kirkollisen käyttönsäkin täh- 
den. Myös hunajasta valmistettuja voimakkaita juo- 
mia käytettiin. Erilaiset mausteet, kuten oluenval- 
mistuksessa tärkeä humala sekä inkivääri, anis ja 
pippuri kuuluivat välttämättömiin tuontitavaroihin 
omenien, rusinoiden, viikunoiden, mantelien, sak- 
sanpähkinöiden ym. hedelmien ollessa jo ylellisyys- 
tavaroita, joita vain varakkaimmat saattoivat itsel- 
leen kustantaa. 

Kankaiden ja elintarvikkeiden ohella olivat me- 
tallit ja metalliesineet hyvin tärkeitä tuontitava- 
roita. Rautaa oli tosin maassamme valmistettu suo- 
malmista jo vuosisatoja, mutta sitä tuotettiin ulkoa- 
kin. Tärkein tuontimaa oli Ruotsi, jonka rauta ja 

teräs olivat jo keskiajalla hyvässä maineessa. Ruot- 
sista saatiin myös kuparia, jonka tuonti, samoin kuin 
tinan ja lyijynkin, oli lähinnä tallinnalaisten hansa- 
kauppiaiden käsissä. Heidän välityksellään saapui 
maahamme sekin ilmeisesti verrattain vähäinen jalo- 
jen metallien määrä, jonka maamme koristesepät 
vuosittain kuluttivat. | 

Kauppa oli osaksi vaihtokauppaa, mutta myös 
rahaa käytettiin. Koko Itämeren alueella oli käytän- 
nössä vanha germaaninen markkajärjestelmä, jos- 
kin eri maiden markat olivat eriarvoisia. Lyy- 
pekin, mahtavimman hansakaupungin, rahajärjes- 
telmä pääsi varsin pian johtavaan asemaan, ja 
Lyypekin markkaa pidettiin erilajisten rahojen vaih- 
dossa yhteisenä vertailuperusteena. Ruotsi-Suomes- 
sa, kuten muissakin Pohjoismaissa, oli lyypekkiläi- 
sestä markasta jonkin verran poikkeava oma mark- 
kajärjestelmänsä. Koska markan arvo oli huomat- 
tavan suuri vastaten melkein neljänneskiloa hopeaa, 
tarvittiin pienempää vaihtorahaa. Hopeamarkka ja- 
kaantui siten kahdeksaan äyriin ja tämä puolestaan 
kolmeen äyrityiseen. Suomessa käytetyn markan 
arvo poikkesi jonkin verran Ruotsin markasta, joten 
on mahdollista, että Suomessa lyötiin ajoittain rahaa 
jo 1300-luvulla. 

Joka kevät saapuivat hansalaivat Suomen ranni- 
koille, jotka pitkän talvikauden olivat olleet erossa 
muusta maailmasta. Kun hansakauppiaat eli kestit, 
joksi heidän saksankielinen oikeastaan vierasta (saks. 
Gast) tarkoittava nimityksensä suomalaisten suussa 
vääntyi, saapuivat, alkoi satamapaikoissa vilkas hyö- 
rinä. Tavaroita tarjottiin kaupaksi puolin ja toisin, 
ja moni turkisnippu siirtyi hansalaivan uumeniin 
suomalaisen erämiehen poistuessa tyytyväisenä pai- 
kalta kangaspakka kainalossaan tai mukanaan jotain 
muuta tarpeellista tavaraa, joka syrjäisten saloseu- 
tujen asukkaille toi tuulahduksen suuresta maail- 
masta. Vilkkaimmin parveilivat vastaanottajat var- 
maankin niillä paikoilla, joihin vieraiden mukanaan 

Hansakaupunki. 


tuomat oluttynnyrit vieritettiin. Ja pian sai väkevä 
Hampurin olut juroimmankin korvenasukkaan unoh- 
tamaan pitkän, pimeän talven ja luontaisen pidät- 
tyväisyytensä sekä yhtymään yleiseen markkinahu- 
muun, joka kuitenkin helposti saattoi kääntyä tap- 
peluksi ja päättyä veritekoihin. 

Suurimman riemun kevään tulo ja hansalaivojen 
saapuminen toi varmaankin niille kesteille, jotka oli- 
vat viettäneet talven Suomessa. Joko liikeasioidensa 
vuoksi tai yksityisistä syistä jäi silloin tällöin joku 
kesti talveksi maahamme. Aikaa myöten hansakaup- 
piaita asettui pitemmiksikin ajoiksi maahamme asu- 
maan, joskin paljon pienemmässä mitassa kuin mui- 
hin Pohjoismaihin tai Itämerenmaihin. Näihin muo- 
dostui saksalaisia siirtokuntia, joissa kauppiaat eli- 
vät koko Hansa-liiton alueella vallitsevien yhtäläisten 
sääntöjen mukaan. He eivät saaneet ottaa perhei- 
tään mukaan kauppapaikkoihinsa, joissa heidän oli 
omistettava koko aikansa työlleen. Kauppiaat ja hei- 

dän apulaisensa asuivat tavallisesti omassa kaupun- 
ginosassaan, joka oli muureilla erotettu muusta kau- 
pungista. Täällä he pitivät tavaroitaan varastoituina, 
työskentelivät ja huvittelivat kotikaupunkiensa ta- 
pojen ja mahtavan kauppaliiton sääntöjen mukaan. 

"Tällaisia hansasiirtoloitay, kauppahoveja, kuten 
niitä monin paikoin nimitettiin, syntyi kaikkialle 
Hansan tärkeimpien kauppareittien varsille. Vähi- 
tellen näihin kauppapaikkoihin asettui asumaan 
myös sellaisia saksalaisia kauppiaita ja käsityöläisiä, 
jotka toivat perheensä mukanaan. He saivat asuin- 
kaupungeissaan täydet porvarisoikeudet ja osallistui- 
vat siten uusien kotikaupunkiensa hallintoon. Sak- 
salaiset valtasivat vähitellen määräävän aseman 
useissa Pohjoismaiden tärkeimmissä kauppakaupun- 
geissa. Koska he kaikkialla pitivät yhtä ja valvoivat 
ennen kaikkea Hansan etuja, liitto sai haltuunsa 
Pohjoismaiden ja Itämerenmaiden kaupan. Berge- 
nistä Novgorodiin ulottui Hansan suuri kauppatie, 
jonka kaikissa tärkeimmissä solmukohdissa Hansalla 
oli tukikohtansa. Saksalaiskauppiaat hallitsivat Ruot- 
sinkin tärkeimpiä kauppakaupunkeja Tukholmaa ja 
Visbytä. Itämerenmaiden johtavaksi kauppakaupun- 
giksi noussut Tallinna hoiti puolestaan suurimman 
osan Suomen tuonnista ja viennistä. 

Lopullisesti Hansa varmisti kaupallisen ylivaltansa 
ryhtymällä sotaan Tanskan kuningasta Valdemar At- 
terdagia vastaan, jonka sotaretki Gotlantiin oli eri- 
tyisesti koskenut Hansan kauppaetuihin. Kun Val- 
demar oli saanut Ruotsilta Skoonen takaisin, hallitsi 
hän myös Juutinraumaa ja saattoi siten valvoa 
kaikkea Itämeren ja Pohjanmeren välistä liikennettä. 
Valdemar ei kyennyt pitämään puoliaan Hansaliit- 
toa vastaan, jota Ruotsin saksalaiskuningas tuki, 
vaan hänen oli luovutettava Juutinrauman rannikot 
Hansan täydellisen määräämisvallan alaisiksi. 

Saksalaisvalta Ruotsi-Suomessa 


Hansan kauppaherruuden ohella saksalaisvaikutus 
tunkeutui Ruotsiin ja Suomeen muitakin teitä. Al- 
brekt Mecklenburgilainen oli voittanut Maunu Eeri- 
kinpojan etupäässä saksalaisista ritareista ja asemie- 
histä kokoonpannun sotajoukkonsa avulla. Kunin- 
kaaksi päästyään hänen oli palkittava näitä apulai- 
siaan. Albrekt jakoikin suuren joukon Ruotsi-Suo- 
men linnoista ja lääneistä saksalaisille ritareille. 
Nämä olivat kotimaassaan tottuneet siihen, että ta- 
lonpojat olivat täysin herrojensa mielivallan alaisia 
maaorjia, joita lääninherra saattoi kohdella melkein 
miten huonosti tahansa. Pohjoismaiden talonpoikien 
vapaata asemaa he eivät ymmärtäneet, vaan koetti- 
vat noudattaa Ruotsi-Suomessakin keski-eurooppa- 
laisia tapoja. Albrektin aikana rakennettiin valta- 
kuntaan uusia linnoja, joiden haltijat kuninkaan 
puolesta hallitsivat ympärilläolevia alueita. Linnan- 
herroilla oli oikeus kerätä verot alueiltaan. Varsin- 
kin saksalaiset linnanherrat olivat ankaria isäntiä ja 
ottivat säälimättä talonpojan viimeisenkin rovon, 
mitä tältä ajalta säilyneissä kirjoituksissa haikeasti 
valitetaan, Niinpä Vadstenan luostarin vuosikirjoissa 
todettiin vanhatestamentillisin sanoin: ”Haaskalin- 
nut laskeutuivat alas vuorten huipuille, sillä saksa- 
laiset tyrannisoivat maata monet vuodet.” 

Kuningas Albrekt ei suinkaan ollut niin kelvoton 
hallitsija, kuin hänen valtiollisten vastustajiensa jäl- 
kimaailmalle jääneistä kirjoituksista on yleensä pää- 
telty. Kuitenkin olivat hänen hallitustoimenpiteensä 
sekä hänen maanmiestensä käyttäytyminen ruotsa- 
laisten keskuudessa siinä määrin tyytymättömyyttä 
herättäviä, että ne aiheuttivat kuninkaan kukistumi- 
sen. 

Suomen panttiruhtinas 


Paitsi saksalaisia sotureitaan oli kuningas Albrek- 
tin kiitettävä kruunustaan Ruotsin ylimyksiä. Nämä- 
hän olivat salajuonillaan ja avoimella kapinallaan 
hävittäneet folkungien kotimaisen kuninkuuden poh- 
jan niin, että muukalaissyntyisen kuninkaan vallan- 
anastus saattoi onnistua. Mutta tästä avustaan he 
vaativat myös täyden korvauksen. Albrektin oli luo- 
vutettava heillekin suuria läänityksiä. Samoin hä- 
nen oli annettava kuninkaanvakuutus, jossa hän 
lupasi hallita maata niinkuin valtaneuvosto, ts. mah- 
tavimpien ylimysten muodostama kuninkaan neu- 
vonantajakunta, tahtoi. Tällä tavoin Ruotsin ylimyk- 
set olivat saavuttaneet sen kuninkaasta riippumatto- 
man aseman, jota he olivat tavoitelleet Maunu Eeri- 
kinpoikaa vastaan aloittamastaan kapinasta lähtien. 

Kuninkaan vallan heikkous tuli kohtalokkaaksi 
valtakunnalle. Kun ei ollut olemassa mitään ylimyk- 
siä korkeampaa mahtia, nämä saattoivat kohdella 
talonpoikia miten halusivat. Myös kotimaisten lää- 
ninherrojen alueilla asuvat talonpojat joutuivat an- 
karan kohtelun alaisiksi. Mahtavat ylimykset tur- 
vautuivat mitä häikäilemättömimpiin keinoihin myös 
keskinäisissä valtataisteluissaan ja ajaessaan talou- 
dellisia etujaan. Kirkko ja kirkonmiehetkään eivät 
olleet ylimysten väkivallalta turvassa. Mm. sattui 
sellainenkin tapaus, että eräs ritari surmasi Linkö- 
pingin piispan avoimella maantiellä saamatta siitä 
mitään rangaistusta. Lopuksi yleinen sekasorto kävi 
niin suureksi, että mahtavimmat ylimykset päättivät 
yhteisvoimin ylläpitää maanrauhaa kolmen vuoden 
ajan. 

Neuvoskunnan mahtavin mies ja Ruotsi-Suomen 
tosiasiallinen hallitsija tähän aikaan oli ruotsalainen 
ylimys Bo Joninpoika Grip. Jo syntyperänsä puo- 
lesta hän kuului valtakunnan ensimmäisten miesten 
joukkoon — isän puolelta Bo Joninpoika polveutui 
folkungeista, hänen äitinsä taas oli mahtavan Natt 

Bo Joninpoika surmaa ritarin. 


och Dag, Yö ja Päivä-suvun jäsen —, mutta vasta 
hänen oma työnsä kohotti hänet ainoalaatuiseen 
mahtiasemaansa. | 
Häikäilemättömien ja hillittömien säätyveljiensä 
joukossa Bo Joninpojalla ei ollut vertaistaan, kun 
oli kysymyksessä omien etujen ajaminen. Hänen elä- 
mänsä pääpyrkimyksinä näyttää olleen vallan ja 
taloudellisten etujen tavoittelu, eikä hän siinä kaih- 
tanut mitään keinoja. Murha ja ryöstö, petos ja 
valhe olivat hänestä luvallisia, kunhan ne vain vei- 
vät hänet tavoitteisiinsa. Mm. hän surmasi omin 
käsin erään ritarin nykyisessä Ritariholman kirkossa 
Tukholmassa kirkon pääalttarin edessä ja anasti sit- 
ten surmaamansa miehen omaisuuden. Aikaa myöten 
Bo Joninpojasta tuli valtakunnan suurin maanomis- 
taja ja lääninherra. Vähän kerrallaan kuningas jou- 
tui luovuttamaan hänelle koko Suomen pantiksi hä- 
nen kuninkaalle antamistaan lainoista. Sen lisäksi 
hän sai haltuunsa suuren osan Ruotsin lääneistä, joi- 

den joukossa olivat ajoittain valtakunnan tärkeim- 
mät linnat, Tukholma ja Nyköping. 

Bo Joninpoika oli päässyt valtavien lääniensä 
herraksi ainoalaatuisen taloudellisen vaistonsa ja las- 
kelmointikykynsä ansiosta. Läänejänsä ja erityisesti 
Suomea hän hallitsi kuten kuningas ainakin. Suo- 
meen rakennettiin useita uusia linnoja. Tärkeimmät 
niistä olivat Raasepori Inkoossa, Kastelholma Ahve- 
nanmaalla ja Korsholma Pohjanmaalla. Bo Jonin- 
poika asetti linnojen isänniksi luotettavia miehiä, 
tavallisesti sukulaisiaan, jotka hänen alaisinaan vou- 
teina hoitivat linnaläänien hallintoa. Lääneistä ker- 
tyneet tulot panttiruhtinas käytti komeaan elämään 
ja uusien suurten valtiollisten yritystensä rahoitta- 
miseen. Samoin hän antoi säätyveljilleen lainoja, 
joten lopuksi suuri osa Ruotsin huomattavimmista 
ylimyksistä oli hänen velallisiaan. Tällä tavoin Bo 
Joninpoika sai heistä tukea myös valtiollisissa yri- 
tyksissään, joten hänestä tuli ylimystön ehdoton joh- 
tomies. N 

Bo Joninpojan asemaa lujittivat ne korkeat virat, 
joita kuningas hänelle uskoi. Hänestä tuli kuninkaan 
yleisvirkamies, jollaisena hän mm. Suomessa saattoi 
käyttää kuninkaan tuomiovaltaa, sekä valtakunnan 
korkein lainkäytön valvoja, drotsi. Lisäksi hän oli 
Suomen laamanni, jossa ominaisuudessa hänellä oli 
käsissään myös maamme korkein paikallinen oikeu- 
denkäyttö. Sanotaanpa hänen nimityttäneen it- 
sensä jossakin kihlakunnantuomariksikin, joten 
hän saattoi yksin käsitellä oikeusjutun jokai- 
sessa kolmesta keskiaikaisesta tuomioistuimesta: kih- 
lakunnan-, laamannin- ja kuninkaanoikeudessa ja 
antaa asiasta lopullisen päätöksen. Siten hänelle lan- 
kesivat myös asianomaisten tuomarille maksamat 
palkkiot sekä sakkomaksut, mikä lieneekin ollut tär- 
keintä Bo Joninpojalle. Useat tuomarinviroistaan 
hän hoidatti sitäpaitsi ::sijaisilla, jotka saivat vain 
osan virkojen tuottamista tuloista. Tuomareiksi Suo-- 
meen, samoin kuin yleensä muiksikin virkamiehik- 

seen, panttiruhjinas asetti kotimaisia miehiä, jotka 
tunsivat maan olot ja tavat ja jotka kansa mielellään 
vastaanotti. : 

Bo Joninpojan valtavat läänit, hänen korkeat vir- 
kansa ja yleisesti tunnettu ja tunnustettu. taitavuu- 
tensa hallinnollisissa samoin kuin taloudellisissakin 
kysymyksissä hankkivat hänelle sellaisen vaikutus- 
vallan maassamme ja laajalti sen 'ulkopuolellakin, 
jonka veroista tuskin kenelläkään muulla maamme 
hallitusmiehellä on ollut. Hänen onnistui ylläpitää 
hyviä suhteita novgorodilaisiin, niin että hänen aika- 
naan maamme tulenaralla itärajalla ei päässyt ta- 
pahtumaan pahempia rauhattomuuksia. Perustamalla 
Oulujoen suuhun pienen varustuksen hän varmisti 
Pohjanlahden rannikon, ns. ”Seitsemän kymen Kar- 
jalan”, joutumisen pois Novgorodin valtapiiristä ja 
sen vähittäisen liittymisen muuhun Suomeen. 

Bo Joninpojalla oli myös laajoja kaupallisia yh- 
teyksiä ulospäin. Hänen liiketointensa suuruutta 
osoittaa mm. maininta, jonka mukaan hän kerran vei 
maasta yhtenä eränä 11 kippuntaa vahaa, joka oli 
kallista tavaraa, sekä kokonaista 11 000 kärpännah- 
kaa. Tämä antoi Bo Joninpojalle hänen asevoimansa 
lisäksi erittäin merkittävän kauppapoliittisen ase- 
man Itämeren piirissä. Itse mahtavan Lyypekin raati 
kehoitti Danzigin kaupunkia sopimaan Suomen pant- 
tiruhtinaan kanssa enempien häiriöiden välttämi- 
seksi, kun Bo Joninpoika uhkasi Danzigia sodalla 
riitauduttuaan kaupungin kanssa. 

Vaikka Bo Joninpoika välttikin avointa välien 
rikkomista kuninkaan kanssa ja säilytti muodolli- 
sesti hyvät suhteet hallitsijaan kuolemaansa saakka, 
ei kuningas suinkaan suopein silmin katsellut mah- 
tavan alamaisensa toimia. Albrekt Mecklenburgilai- 
selta puuttuivat kuitenkin tyystin mahdollisuudet 
drotsin kukistamiseen, joka piti käsissään vallan to- 
dellista perustaa, linnaläänejä, ja joka oli osannut 
koota pääosan aatelistosta tuekseen. Kuningas hau- 
toi niinkin epätoivoisia suunnitelmia kuin Turun lin- 

naläänin ja Ahvenanmaan panttaamista Saksalaiselle 
ritarikunnalle hajoittaakseen Bo Joninpojan vallan 
ytimen, koko Suomen muodostaman panttiruhtinas- 
kunnan, mutta siitä ei tullut mitään. Drotsi osoit- 
tautui kuningasta voimakkaammaksi. Kun Upsalan 
arkkipiispan ja Turun piispan välillä syntyi riita 
hiippakuntien rajoista, asettui kuningas arkkipiispan 
puolelle ja määräsi rajan kulkemaan siten, että Ke- 
min ja Iin lohirikkaat pitäjät olisivat joutuneet Up- 
salan arkkipiispalle. Mahtava drotsi kumosi kuiten- 
kin kuninkaan päätöksen ja määräsi rajaksi Kaaka- 


ma-joen, joten pitäjät jäivät Turun piispalle. Tämä 
Bo Joninpojan määräämä raja jäi vuosisadoiksi Ruot- 
sin ja Suomen väliseksi valtiolliseksi rajaksi. 
Jälkimaailma on arvostellut Bo Joninpoikaa an- 
karasti. Häntä on (pidetty häikäilemättömän ja 
ahneen, mistään moraalisäännöistä piittaamattoman 
vallan, ja mammonantavoittelijan tyyppikuvana. 
Joskaan meillä ei ole syytä ryhtyä kaunistelemaan 
Bo Joninpojan luonnetta ja toimenpiteitä, on vii- 
meaikainen tutkimus tehnyt hänelle ehkä enemmän 
oikeutta kuin monessa suhteessa virheellisiin ja epä- 
asiallisiin arviointeihin perustunut jälkimaine. Mei- 
dän on ensinnäkin muistettava, että hän eli levotto- 
mana ja väkivaltaisena aikana, jolloin vallitsivat toi- 
senlaiset elämänkäsitykset ja moraalisäännöt kuin 
nykyään. Kaikki valtakunnan suurmiehet tavoitteli- 
vat kilvan henkilökohtaista mahtiasemaa ja varalli- 
suutta keinojaan valitsematta. Bo Joninpojan me- 
nestyksen ei ole tarvinnut johtua yksinomaan siitä, 
että hän olisi ollut häikäilemättömämpi ja tunnot- 
tomampi kuin muut aikalaisensa, vaan ehkäpä myös 
hänen muita suuremmista kyvyistään. Tästä hän on 
kyllä antanut vakuuttavia todisteita. Ja vallan hui- 
puille noustuaan Bo Joninpoika antoi muidenkin 
näkökohtien kuin pelkästään itsekkäiden henkilö- 
kohtaisten etupyyteiden ohjata toimintaansa, tai ai- 
nakin hän niitä ajaessaan joutui samalla edustamaan 
yleisempiäkin etuja, Kotimaisen ylimystön kiistat- 

tomana johtajana hän oli saksalaisen kuninkaan ja 
tämän mukana maahan pyrkivän muukalaisen lääni- 
tysylimystön voimakas kurissapitäjä, jota ilman val- 
takunta olisi ehkä sortunut muukalaisten riistettä- 
väksi. Siten hänen kylläkin varmasti itsekkäistä 
syistä koottu suunnaton omaisuutensa tuli palvele- 
maan yhteistä hyvää. Tämä ilmenee parhaiten Bo 
Joninpojan testamentissa, jolla hän pyrki estämään 
valtavien läänitystensä joutumisen kuninkaan 
käsiin. Testamentin ftoimeenpanijoiksi valittujen 
Ruotsin ylimystön etevimpien jäsenten tuli ottaa hal- 
tuunsa drotsivainajan perintö ja säilyttää se hänen 
lapsilleen. Tämä testamentti tuli siten aiheuttamaan 
kuninkaan ja yhtyneen kotimaisen ylimysrintaman 
välisen. taistelun puhkeamisen, mikä vaikutti ratkai- 
sevasti valtakunnan ja koko Skandinavian kohtaloi- 
hin. 

Mitä sitten erityisesti Suomeen tulee, Bo Jonin- 
pojan hallinto oli epäilemättä paras mahdollinen 
näinä aikoina. Suomi muodosti mahtavan drot- 
sin panttiruhtinaskunnan keskeisimmän osan ja sai 
siksi erityistä huolenpitoa osakseen. Parempaa ulko- 
naisten etujensa ajajaa se ei olisi voinut saada, kuten 
hiippakuntarajasta käyty kiista osoittaa. Toisaalta 
koko maan kuuluminen samalle lääninherralle, joka 
sitä lujalla kädellä hallitsi, esti sellaisten sisäisten 
riitojen ja veristen väkivaltaisuuksien syntymisen, 
jotka raatelivat Ruotsia tähän aikaan. Siten Bo 
Joninpojan hallituskausi soi maallemme tilaisuuden 
rauhalliseen kehitykseen, joka osoittautui hyvinkin 
tarpeelliseksi vastaisten vuosien koettelemusten kes- 
tämiseksi. 


Unioniajatuksen synty 


Tuskin mahtavan panttiruhtinaan maalliset jään- 
nökset oli ehditty saattaa viimeiseen lepopaikkaansa 
Vadstenan luostarikirkkoon hänen elokuussa v. 1386 
sattuneen kuolemansa jälkeen, kun jo puhkesi kiih- 

keä taistelu hänen jättämästään valtavasta perin- 
nöstä. Päävastustajina tässä taistelussa olivat kunin- 
gas ja testamentin toimeenpanijat, 10 huomattavaa 
ylimystä, ja siihen sekaantui vielä joitakin drotsi- 
vainajan lukuisien läänitysten tavoittelijoita. 

Ensimmäisen iskun antoi kuningas, joka kutsui Bo 
Joninpojan läänien hoitajat ja testamentin toimeen- 
panijat kokoon tekemään tiliä hallussaan olevista 
läänityksistä. Kuninkaan tarkoituksena oli ottaa ne 
omiin käsiinsä sillä perusteella että hän ryhtyisi 
vainajan lasten holhoojaksi ja hoitamaan heidän 
omaisuuttaan. Testamentin toimeenpanijat kieltäy- 
tyivät luovuttamasta läänejä. Kuninkaan vastainen 
ylimysrintama rakoili kuitenkin sen verran, että tär- 
keä Turun linnalääni ja Suomen laamanninvirka siir- 
tyivät suurylimystöön kuulumattomalle Jeppe Abra- 
haminpoika Djäknille. Jeppe Djäkn oli ollut Bo Jo- 
ninpojan voutina Turussa ja katsoi nyt sopivaksi 
varmistaa oman asemansa. Hänen onnistui aikaan- 
saada kuninkaan kanssa itselleen hyvin edullinen 
sopimus, jossa hänelle luovutettiin Turun linnalääni 
ja Satakunnan sekä Porvoon voutikunnat ilman tili- 
tysvelvollisuutta siihen asti, kunnes Bo Joninpojan 
perilliset tulisivat täysi-ikäisiksi. Jeppe Djäknin pyr- 
kimyksiä laamanninviran saamiseksi tukivat Suomen 
väestö ja Turun piispa syistä, jotka käyvät ilmi seu- 
raavasta Varsinais-Suomen asukkaiden laamannin- 
vaalia koskevasta kirjeestä kuninkaalle: ”Me olem- 
me yhteisestä sopimuksesta pyytäneet Jeppe Djäkniä, 
että hän suostuisi rupeamaan laamanniksemme, 
sillä hän tuntee ja tietää parhaiten maan tavat ja 
tottumukset ja meidän köyhyytemme ja kuormamme 
paremmin kuin kukaan ulkomaalainen mies Ruot- 
sista tai muusta maasta. Me emme ikinä suostu ke- 
henkään muuhun, tehkäät siis, armollinen herra, 
meidän tahtomme ja katsokaat meidän parastamme 
tässä asiassa.” Lääniensä ja maassa nauttimansa 
kannatuksen perusteella Jeppe Djäknistä tuli siten 
maamme mahtavin mies herransa kuoltua. 

Ruotsin ylimykset eivät tunteneet itseään kyllin 
voimakkaiksi kyetäkseen yksin torjumaan Albrekt 
Mecklenburgilaisen yrityksiä laajentaa kuninkaan 
valtaa. Tämän vuoksi he etsivät valtakunnan 
ulkopuolelta tukea kuningasta vastaan käymäänsä 
taisteluun. He tahtoivat saada hallitsijakseen 
sellaisen henkilön, joka ei kuulunut kotimaisiin 
ylimyssukuihin ja joka olisi helppo taivuttaa luovut-- 
tamaan ylimyksille määräämisvalta maassa. Tällai- 
sen hallitsijaehdokkaan he luulivat löytäneensä Val- 
demar Atterdagin tyttäressä ja Haakon Maununpo- 
jan puolisossa Margareetassa, joka poikansa Olavin 
kuoleman jälkeen oli tunnustettu Tanskan ja Norjan 
hallitsijaksi ja perinyt myös poikansa oikeudet Ruot- 
sin kruunuun. Maaliskuun 22. päivänä v. 1388 Ruot- 
sin ylimykset tarjosivat Margareetalle Ruotsin kruu- 
nua. 


MARGAREETA UNIONIN RAKENTAJANA 

Kun Ruotsin herrat valitsivat Margareetan hallit- 
sijakseen, joutuivat he heti kokemaan pahan petty- 
myksen. Margareeta osoittautuikin alusta alkaen 
aikansa taitavimpiin valtiomiehiin ja rohkeimpiin 
valtiollisiin yrittäjiin kuuluneen isänsä aidoksi tyt- 
täreksi. Hänen appensa Maunu Eerikinpojan koh- 
talo oli varoittavana esimerkkinä siitä, miten Ruot- 
sin ylimykset saattoivat kohdella hallitsijaansa. Niin- 
pä Margareeta vaati ylimyksiltä lujat takeet heidän 
uskollisuudestaan ja kuuliaisuudestaan. Heidän tuli 
luopua kaikista sellaisista oikeuksista, jotka he olivat. 
saaneet vasta Maunu Eerikinpojan hallituskauden 
jälkeen ja jotka heille - maanlain mukaan eivät kuu- 
luneet. Samoin heidän tuli luovuttaa kuningattarelle 
melkein kaikki Bo Joninpojan läänitykset. Vain Ny- 
köping Ruotsissa ja Viipurin linnalääni jäivät drotsin 
testamentin tolimeenpanijoille. Ylimysten oli pakko 

suostua näihin vaatimuksiin ja tunnustaa Margareeta 
”Ruotsin täysivaltaiseksi rouvaksi ja oikeaksi isän- 
näksi”. 

Ylimysten tehtyä aloitteen nousi melkein koko 
Ruotsi kapinaan mecklenburgilaisvaltaa vastaan. 
Suomessa sen sijaan rauha säilyi linnanherrojen tun- 
nustaessa ilman muuta Margareetan hallitsijakseen. 
Kuningas Albrekt lähti Saksaan värväämään sieltä 
sotajoukkoa, jolla hän turvaisi horjuvan valtaistui- 
mensa. Sillävälin tunkeutui Ruotsiin kuningattaren 
tanskalaisia ja norjalaisia joukkoja, jotka mukaan 
liittyneiden vähäisempien ruotsalaisjoukkojen kanssa 
ryhtyivät piirittämään kuninkaalle uskollisina vpysy- 
neitä linnoja, joista tärkeimmät olivat Tukholma ja 
Kalmari. Saksassa Albrektin onnistuikin koota mel- 
koinen sotavoima, jonka kanssa hän palasi Ruotsiin 
uudenvuoden aikaan 1389. Kuninkaan sotajoukko 
kohtasi vihollisen Falköpingin luona Länsi-Göötan- 

maalla helmikuun 24. päivänä 1389. Syntyneessä 
taistelussa Albrekt kärsi täydellisen tappion ja joutui 
poikansa kanssa vihollisen vangiksi. 

Vaikka Falköpingin voitto saattoikin suurimman 
osan Ruotsia kuningattaren käsiin, ei Albrektin kan- 
nattajien vastarinta vielä siihen päättynyt. Vastarin- 
nan keskuksena oli Tukholman kaupunki, jonka hal- 
linnossa saksalaisilla porvareilla oli johtava asema. 
Näiden keskuudessa syntynyt salainen aseellinen jär- 
jestö, jota kutsuttiin nimellä huppupäähineveljekset, 
pani toimeen suuren verilöylyn kaupungin ruotsa- 
laisten porvarien keskuudessa. Siten kaupunki pysyi 
lujasti Albrektin kannattajien käsissä. 

Avustaakseen piiritettyä Tukholmaa ja tuottaak- 
seen tappioita Margareetan valtakunnille mecklen- 
burgilaiset aloittivat laajan kaapparisodan Itäme- 
vellä. Kuka tahansa merenkulkija, joka ryösti Tans- 
kan, Norjan tai Ruotsin rannikoita tai näiden valta- 
kuntien aluksia, sai turvapaikan Pohjois-Saksan sa- 
tamakaupungeissa ja saattoi vapaasti myydä siellä 
ryöstösaalistaan. Pian Itämeri oli täynnä kaappareita, 
jotka nimittivät itseään vitaliveljiksi. Nimi johtuu 
latinalaisesta = elintarpeita merkitsevästä sanasta, 
koska heidän päätehtävänään piti olla Tukholman 
kaupungin varustaminen elintarpeilla. 

Vitaliveljet liittyivät yhteen suuriksi joukoiksi, 
jotka alkoivat pian ryöstellä samalla tavoin saksa- 
laisia kuin muitakin aluksia. Koko Itämeren meri- 
liikenne häiriintyi pahasti ja kauppiaat kärsivät suu- 
ria tappioita. Kukaan ei pystynyt pitämään kurissa 
näitä julmia merirosvoja. Tällöin Hansa-liitto ryhtyi 
välittämään rauhaa Margareetan ja vankina olevan 
Albrekt-kuninkaan välillä. V. 1395 saatiin Lind- 
holman linnassa rauhansopimus aikaan. Kuningas 
pääsi vapaaksi luvattuaan maksaa suuret lunnaat. 
Jollei lunnaita maksettaisi kolmen vuoden kuluessa, 
tuli Albrektin luopua Tukholman linnasta ja samalla 
oikeuksistaan Ruotsin kruunuun. Seitsemän hansa- 
kaupunkia, niiden joukossa Lyypekki ja Tallinna, 

menivät takaukseen rauhanehtojen täyttämisestä ja 
saivat Tukholman haltuunsa kolmeksi vuodeksi. Tä- 
mä rauhanteko lujitti siten Hansan valtaa Itäme- 
rellä. | 

Lindholman rauha ei lopettanut merirosvousta Itä- 
merellä, sillä kuningas Albrektilla ei ollut voimia, 
jos oli haluakaan, saada vitaliveljiä luopumaan 
tuottoisasta puuhastaan. Vieläpä Suomikin, joka oli 
aluksi ilman vastarintaa alistunut Margareetan val- 
taan, luisui Albrektin kannattajien käsiin. 

Margareeta-kuningatar ei kuitenkaan näistä vas- 
toinkäymisistä masentunut, vaan jatkoi ponnistuk- 
siaan Pohjolan kolmen valtakunnan yhteyden lujit- 
tamiseksi. Seuraajakseen hän oli valinnut sisarensa 
tyttärenpojan Eerikin, Pommerin herttuan, jolle hän 
oli saanut tanskalaisten ja norjalaisten tunnustuksen. 
V. 1396 tunnustivat myös ruotsalaiset Eerikin Mar- 
gareeta-kuningattaren hallitustoveriksi ja seuraajak- 
si, joten kuningattaren ponnistelut näyttivät ainakin 
hallitsijasuvun kohdalta onnistuneen. | 

Mutta  Margareetan (tulevaisuudensuunnitelmat 
koskivat muutakin kuin vain seuraajaa. Hänen ku- 
ninkaanajatuksenaan oli näiden kolmen valtakunnan 
täydellinen ja peruuttamaton yhteenliittäminen. Tä- 
män suunnitelmansa kuningatar aikoi toteuttaa Kal- 
marin kaupungissa siinä tilaisuudessa, johon kaik- 
kien kolmen valtakunnan merkittävimmät miehet 
saapuivat kruunaamaan Eerik Pommerilaisen yhdis- 
tyneen Pohjolan kuninkaaksi. 

Juhannuksen tienoilla v. 1397 tapahtui Kalmarissa 
Ferik-kuninkaan kruunaus. Pyhän Kolminaisuuden 
sunnuntaina pidetyssä tilaisuudessa lupasivat kaik- 
kien pohjoismaiden läsnäolevat ylimykset uudelle 
kuninkaalle uskollisuutta edustamiensa valtakuntien 
puolesta. Lupaus vahvistettiin pergamentille laadi- 
tussa asiakirjassa, johon läsnäolijat kiinnittivät sinet- 
tinsä. 

Mutta Kalmarissa laadittiin vielä toinenkin asia- 

kirja, jonka piti olla merkitykseltään paljon kauas- 
kantoisempi kuin kuninkaan kruunausta koskeva. 
Tämä oli kuuluisa Kalmarin unioni- eli liittosopimus, 
joka sisälsi Margareetan suunnitelman hänen kolmen 
valtakuntansa yhdistämiseksi. Siinä sanotaan muun 
muassa: ”Ja pitää nyt näillä kolmella valtakunnalla 
oleman tämä kuningas, joka on Eerik kuningas, koko 
hänen elämänsä ajan, ja on sitten ikuisiin aikoihin 
näillä kolmella valtakunnalla oleva yksi kuningas 
eikä useampaa yli kaikkien kolmen valtakunnan, 
niin etteivät nämä valtakunnat enää koskaan eroa, 
jos Jumala suo ... Ja pitää kaikkien kolmen kunin- 
gaskunnan pysymän sovussa ja yksimielisyydessä, 
ettei niistä yksikään toisista pois vetäydy missään 
riidassa eikä eripuraisuudessa.” 

Unionikirjan mukaan nämä kolme vk ikoatn ih oli 
siis yhdistettävä koskaan hajaantumattomaksi koko- 
naisuudeksi, jolla olisi yksi yhteinen kuningas. Tämä 
oli valittava kuningas Eerikin ja hänen seuraajiensa 
poikien keskuudesta. Näiden kolmen valtakunnan 
tuli pitää yhtä suhteissaan ulospäin ja sovinnollisesti 
ratkaista keskinäiset asiansa. Kunkin tuli kuitenkin 
saada pitää omat lakinsa ja totutut tapansa, sillä 
unilonikirjan mukaan ”lakia ja oikeutta ei saanut 
tuoda toisesta valtakunnasta toiseen”. 

Nykypäiviin asti säilynyt Kalmarin veit ei 
ilmeisesti ole ollut vielä mikään lopullinen liittoso- 
pimus, vaan pikemminkin vasta sellaisen luonnos. 
Margareetan kuningasajatus oli liian suurisuuntai- 
nen, jotta näiden kolmen valtakunnan itsekkäiden 
etupyyteiden ja yleensä ahtaan paikallisen näkemyk- 
sen kannalta asioita katsovat ylimykset olisivat voi- 
neet sen tajuta ja siihen mukautua. Yhteinen hal- 
litsija vielä hyväksyttiin, mutta kukin valtakunta 
nalusi pitää omat tapansa ja säätää omat lakinsa. 
Tämä tulikin lopulta viemään koko unioniajatuksen 
karille ja hajoittamaan Kalmarissa jo aikaansaadun, 
joskin Margareetan alkuperäiseen tarkoitukseen ver- 
rattuna keskeneräiseksi jääneen liiton. 

Antamatta Kalmarissa koetun vastoinkäymisen 
masentaa .itseään kuningatar tyytyi valtioviisaasti 
liittosopimuksen suhteen jo saavuttamiinsa tuloksiin. 
Sen sijaan hän ryhtyi entistä tarmokkaammin taiste- 
luun mecklenburgilaisten käsissä vielä olevien aluei- 
den palauttamiseksi muun valtakunnan yhteyteen. 
Tällöin hänen huomionsa kiintyi jälleen Suomeen. 

Suomi oli aluksi saattanut pysyä syrjässä Marga- 
reetan ja Albrektin välisestä valtataistelusta. Mutta 
vähitellen sekin vedettiin mukaan koko Itämeren 
alueelle ulottuvan taistelun pyörteisiin. Syynä tähän 
olivat lähinnä vitaliveljet, jotka havaitsivat Ah- 
venanmaan ja Suomen rannikkojen lukuisten saaris- 
tojen hädän tullen tarjoavan edullisia piilopaikkoja 
sekä hyviä tukikohtia ryöstöretkiä varten. Kulki- 
han Suomen rannikkoa pitkin Itämeren vilkkain lii- 
kennereitti; Hansan suuri kauppatie Novgorodiin. 
Niinpä —vitaliveljet pesiytyivät Suomen rannikolle 
niin suurin joukoin, että he ajoittain pitivät Turkua- 
kin käsissään. Vitaliaanipäällikkö Sven Sture, jonka 
Margareeta oli alunperin lähettänyt Gotlantiin tais- 
telemaan Albrektin kannattajia vastaan, mutta joka 
olikin mennyt viholiisen puolelle, ulotti valtansa 
aina Pohjanlahden perukoille saakka, jossa Korshoi- 
man linna oli rosvojen lujana tukikohtana. 

Suomelle näistä rosvoista koitui kova koettelemus. 
Nämä ”Jumalan ystävät ja Kaikkien vihamiehet”, 
kuten .he itseään kutsuivat, olivat armottomia ros- 
voja, jotka yhtä julmasti kohtelivat niin ylhäisiä 
kuin  alhaisiakin, maallikkoja ja kirkonmiehiä. 
Paitsi suoranaisilla rosvouksillaan he aiheuttivat 
suuria tappioita rannikkokaupunkien asukkaille sen 
kautta, etteivät kauppiaat rosvojen pelosta uskalta- 
neet saapua niihin ja kaupankäynti tyrehtyi. 

Ilmeisesti vitaliveljien vaikutuksesta Jeppe Djäkn 
vielä kerran vaihtoi isäntää. Vuoden 1395 

kesällä hän luovutti kaikki lääninsä Bo Joninpojan: 
pojalle Knuut Bonpojalle, joka oli tullut täysi-ikäi- 
seksi. Siten Länsi-Suomi siirtyi Albrektin puolelle, 
sillä Knuut Bonpoika kuului saksalaissyntyisen äi- 
tinsä kasvattina kuningas Albrektin kannattajiin. 

Kauan ei panttiruhtinaan nuori perillinen kuiten- 
kaan saanut läänejään hallita. Margareetan menes- 
tykset Ruotsin puolella tekivät lopun mecklenburgi- 
laisten mahdollisuuksistaa. Koska kuningas Albrekt 
ei ollut saanut kokoon Lindholman sopimuksessa 
määrättyjä lunnaitaan, joutuivat hansakaupungit 
luovuttamaan Tukholman kuningattaren käsiin. Mar- 
gareeta saapui itse henkilökohtaisesti ottamaan kau- 
pungin vastaan ja tuli juhlakulkueessa Tukholmaan. 
Aikakirjat mainitsevat tästä: ”Näin menetti kuningäs 
Albrekt valtakuntansa.” Pian oli Knuut Bonpojan- 
kin pyrittävä sovintoon voittoisan kuningattaren 
kanssa. Hän joutui luovuttamaan Turun linnaläänin 
kuningattarelle ja sai korvaukseksi vähäpätöisen lää- 
nityksen Suomessa. Tällä tavoin viimeinen jäte Bo 
Joninpojan mahtavasta panttiruhtinaskunnasta pa- 
lasi hallitsijan käsiin. | 

Lopullisesti unioni vakiintui maassamme sen Jjäl- 
keen, kun vitaliveljien oli pakko lopettaa rosvoi- 
lunsa ja alistua kuningattaren ehtoihin: Tähän vai- 
kutti huomattavasti se, että Saksalaisen ritarikunnan 
voimakas suurmestari Konrad von Jungingen yllät- 
täen valtasi keväällä 1398 koko Gotlannin saaren, 
joka oli merirosvojen vahvin tukikohta. Sven Sture 
ja muut vitaliaanipäälliköt katsoivat silloin parhaaksi 
pyrkiä sovintoon Margareetan kanssa. Keväällä v. 
1399 luovutettiin viimeisetkin rosvojen hallussa ol- 
leet linnat ja muut tukikohdat kuningattarelle, joten 
suuri unilonivaltakunta saattoi toistakymmentä vuotta 
kestäneiden taistelujen jälkeen ehjänä ja kokonai- 
sena aloittaa uuden vuosisadan. 

Suuri hallitsijatar 


Pitkällisen ja sitkeän taistelun oli Margareeta-ku- 
ningatar saanut kestää, ennen kuin Pohjolan kolmen 
valtakunnan yhteys näytti turvatulta. Että se yleensä 
onnistui, oli suurelta osalta kuningattaren etevien 
hallitsijanominaisuuksien ansiota. Laajakatseiset 
suunnitelmansa hän toteutti sitkeytensä ja lujan tah- 
tonsa avulla sopeutuen joustavasti olosuhteiden vaa- 
timuksiin. Mestarillisesti hän osasi voittaa ihmisten 
mielet puolelleen onnistuen siten sellaisissakin yri- 
tyksissä, jotka olivat maksaneet hänen edeltäjilleen 
heidän kruununsa. 

Kuningattaren ulkopolitiikun johtavana ajatuksena 
oli torjua saksalaisten tunkeutuminen Pohjoismaihin 
ja rajoittaa heidän vaikutusvaltaansa niiden asioihin. 
Kukistamalla mecklenburgilaispuolueen hänen onnis- 
tui saavuttaa tämä päämääränsä hyvin suuressa mää- 
rin. Sisäisessä hallinnossaan hän pyrki taas lujitta- 
maan kuninkaan valtaa kaikissa kolmessa valtakun- 
nassaan. Koska hallitsijan valta oli hyvin riippuvai- 
nen hänen taloudellisista mahdollisuuksistaan, ku- 
ningatar pyrki lisäämään hallitsijan tuloja. Sitä var- 
ten hän piti omissa käsissään mahdollisimman monta 
lääniä halliten niitä voutiensa avulla, jotka tilittivät 
lääneistä kertyvät tulot suoraan kuningattarelle. 
Kruunun tulojen lisäämiseksi Ruotsin ylimysten oli 
myös palautettava kruunulle ne tilukset, jotka he 
laittomasti olivat ottaneet haltuunsa ja verovapaasti 
omistaneet. Margareetan onnistuikin ajaa läpi tämä 
peruutus, jota jo Maunu Eerikinpoika oli turhaan 
yrittänyt. | 

Kuningattaren asemaa lujitti suuresti hänen viisas 
suhtautumisensa kirkkoon. Tilojen palautus koski 
myös kirkkoa, joka taipui siihen hyvin vastahakoi- 
sesti. Kuningatar sai kuitenkin kirkonmiesten myö- 
tätunnon puolelleen antamalla kirkolle hyvin suuria 
lahjoja. ; Samoin hänen harrastuksensa luostareita 
kohtaan, varsinkin birgittalaisjärjestöön kuuluvia, 

hankki hänelle paljon kannatusta Ruotsissa. Hän 
kävi usein Vadstenan luostarissa ja pyysi päästä 
sinne sisareksikin. Vanha kronikka kertoo tästä ta- 
pauksesta seuraavasti: ”Viimeisenä päivänä hän kut- 
sutti koolle eteensä kokoussaliin, ensin sisaret, sen 
jälkeen veljet, ja suuteli hurskaasti jokaisen kättä 
sisaruutensa vahvistukseksi. Yksi maallikkoveljistä 
kätki silloin tapansa mukaan kätensä pukunsa lie- 
peeseen, ennen kuin kosketti kuningattaren kättä; 
mutta tämä ei sitä sallinut, vaan sanoi: Ei toki! 
Ojenna sinä vain paljas kätesi äläkä sitä peitä, sillä 
nyt minusta on tullut sinun sisaresi.” On selvää, 
että tällainen nöyryys herätti kansassa ihastusta ja 
kunnioitusta kuningatarta kohtaan. 
Margareeta-kuningattaren työntäyteinen elämä 
päättyi v. 1412. Vaikka hän oli jo aikoja ennen 
muodollisesti luovuttanut valtakuntiensa hallinnon 
kuningas Eerikille, johti hän tosiasiallisesti unioni- 
valtakunnan kohtaloita kuolemaansa saakka. Suuren 
hallitsijattaren testamentti, jossa hän mm. muisti 
niitä naishenkilöitä, jotka olivat joutuneet kärsimään 
sodan aikana, köyhiä ihmisiä, joilta sota oli vienyt 
leivän, sekä niiden sieluja, jotka olivat kaatuneet 
taistelussa valtakunnan puolesta tai sitä vastaan, 
osoittaa -suvaitsevaisessa inhimillisyydessään tälle 
aikakaudelle: harvinaista sielunsuuruutta. 
Margareetan suuri unelma koko Pohjolan käsittä- 
västä yhdestä valtakunnasta ei koskaan toteutunut. 
Kuitenkin hänen suuret suunnitelmansa, jotka kuu- 
luvat valtavimpiin mitä Pohjoismaissa on koskaan 
pyritty toteuttamaan, sekä hänen nerokas käytän- 
nöllinen hallitsijankykynsä, jonka avulla hän epö- 
suotuisista olosuhteista huolimatta vei käytännössä 
Pohjolan yhteyden pitemmälle kuin milloinkaan ai- 
kaisemmin tai myöhemmin, suovat hänelle sijan Poh- 
joismaiden suurimpien hallitsijoiden joukossa. 

ENSIMMÄINEN UNIONIKUNINGAS 


Eerik Pommerilainen Suomessa 


Kuningatar Margareeta tahtoi perehdyttää nuoren 
sukulaisensa ja seuraajansa hallitustehtäviin jo sinä 
aikana, jolloin kuningatar itse vielä saattoi vastata 
tärkeimmistä ratkaisuista. Tällä tavoin Eerikin toi- 
minta Margareetan hallituskumppanina oli valmen- 
nusta sitä aikaa varten, jolloin hänen tuli yksin ottaa 
harteilleen Euroopan laajimpiin kuuluvan valtakun- 
tansa menestyminen. Parhainta valmistusta tuleviin 
tehtäviinsä nuori kuningas sai siten varmaankin 
niillä Suomen-matkoilla, joita hänen tiedetään maa- 
hamme tehneen 1400-luvun alkuvuosina ja joilla hän 
itsenäisesti järjesteli maamme asioita. 

Eerik-kuninkaan matkat Suomeen (tapahtuivat 
vuosina 1403 ja 1407. Näillä matkoillaan hän saattoi 
omakohtaisesti perehtyä syrjäisen maamme oloihin, 
minkä seurauksia lienee hänen Suomea kohtaan 
osolttamansa kiinnostus. Eerikin aikana maamme 
suhde hallitsijaan ja sen yleisasema muuttuivat huo- 
mattavasti. Oltuaan Maunu Eerikinpojan loppuajoista 
alkaen mahtaville ylimyksille läänitettynä ja koko- 
naan ilman kosketusta hallitsijaan Suomi muuttui 
Eerikin toimesta jälleen ”kuninkaanmaaksi”, jonka 
hallintoa kuningas valvoi tarkasti ja jonka tulot hän 
varasi omaan käyttöönsä. 

Samalla tavalla kuin muissakin valtakuntansa osis- 
sa unionihallitsijat pyrkivät Suomessakin järjestä- 
mään keskitetyn hallinnon. Linnaläänit uskottiin 
entisten suurylimysten sijasta kuninkaan voudeille, 
jotka velvoitettiin suorittamaan hallitsijalle sen yli- 
jäämän, mitä heidän lääninsä tuottivat. Kuninkaan 
verotulojen lisäämiseksi pantiin Suomessakin ftoi- 
meen sama ylimysten tai kirkon haltuun joutuneiden 
verovelvollisten tilojen peruutus, jonka Margareeta 
oli toteuttanut Ruotsissa. 

Kuninkaan Suomen-matkoillaan suorittamat järjes- 

telyt koskivat pääasiassa juuri verotukseen liittyviä 
kysymyksiä. Suurin osa kuninkaan verotuloista ker- 
tyi maaveroista, joita maksettiin taloittain tai kylä- 
kunnittain. Veron tuotto oli siten sitä suurempi, kuta 
enemmän oli taloja ja kyliä. Kuningas pyrki tämän 
vuoksi edistämään uudisasutusta jakamalla rinta- 
maiden eräalueita niille, jotka olivat halukkaita sinne 
muuttamaan. Tämä teki tarpeelliseksi myös Hämeen 
ja Savon välisen rajankäynnin, mikä suoritettiin v. 
1415. Käydessään toisen kerran maassamme kunin- 
gas teki verosopimuksen Suomen asukkaiden kanssa. 
Suomen verotusolot perustuivat sen jälkeen tähän 
sopimukseen aina Kustaa Vaasan aikaan saakka. Sen 
mukaisesti pääosa maastamme saatavista verotuloista 
tuli Lounais-Suomesta verorasituksen langetessa en- 
nen kaikkea talonpoikaisväestön harteille. 

Suurin osa veroista suoritettiin luonnontuvotteissa. 
Maanviljelyksen vähitellen lisääntyessä väheni enti- 
sinä aikoina valtaosana olleiden turkisten määrä 
maanviljelys-, varsinkin karjataloustuotteiden, val- 
latessa niiden paikan. Niitä oli kuitenkin vaikea 
kuljettaa pitempiä matkoja, joten hallitsija rupesi 
vaatimaan entistä enemmän rahasuorituksia. Lisä-. 
täkseen Suomessa vähäistä rahan käyttöä Eerik alkoi 
lyöttää rahaa maassamme, ns. Turun markkaa, jonka 
arvo oli vähän alempi kuin Ruotsin markan. 

Eerik-kuninkaan tärkeimpiin hallinnollisiin uudis- 
tuksiin. kuuluivat hänen maamme oikeuslaitoksen 
alalla suorittamansa järjestelyt. Jo ensimmäisen ker- 
ran maassamme käydessään hän piti kuninkaalle 
kuuluvia tutkintokäräjiä. Koska maamme asukkai- 
den oli vaikeata pitkien matkojen vuoksi käydä ku- 
ninkaan luona oikeutta hakemassa, Eerik perusti 
maahamme uuden korkeinta tuomiovaltaa käyttävän 
tuomioistuimen, Turun maaoikeuden. Sen jäseninä 
olivat piispa, muutamia tuomiokapitulin jäseniä, laa- 
mannit, kihlakunnantuomarit ja kaikki Suomen hiip- 
pakunnan voudit. Lautakunnan jäsenistä puolet oli 
aatelismiehiä, puolet talonpoikia, jotka yleensä olivat 

kotoisin Lounais-Suomesta. Vuosittain kokoontues- 
saan maaoikeus käytti kuninkaan tuomiovaltaa. Siitä 
muodostui myös unionihallituksen korkein edustaja 
maassamme. Eerikin toimesta Suomi jaettiin kahteen 
iaamannikuntaan, Etelä- ja Pohjois-Suomen laaman- 
nikuntiin, joiden rajaksi määrättiin Aurajoki. 

Alempiakin oikeusasteita uudistettiin. Käräjäpii- 
reiksi tulivat nyt uudet verotusta varten muodoste- 
tut hallintopitäjät. Useammat hallintopitäjät muo- 
dostivat kihlakunnan, jolla oli oma aatelinen kihla- 
kunnantuomarinsa. 

Eerikin toimesta sai myös Viipurin linnan liepeille 
kasvanut tärkeä kauppapaikka kaupunginoikeudet. 
19. päivänä elokuuta v. 1403 kuningas antoi ”porva- 
reillemme, jotka asuvat kauppakaupungissamme Vii- 
purissa, kaupunginoikeuden Upsalan kaupunginkir- 
jan mukaan”. 

Eerik Pommerilaisen hallitustoimia on ankarasti 
arvosteltu. Päästyään jo nuoruudessaan suuren su- 
kulaisensa avulla Pohjolan kolmen valtakunnan 
hallitsijaksi hän päätti päivänsä maanpakolaisena, 
mikä johtui suureksi osaksi hänen särmikkäästä ja 
joustamattomasta luonteestaan. Antakoonpa hänen 
persoonallisuutensa ja varsinainen unionipolitiik- 
kansa miten paljon arvostelemisen aihetta tahansa, 
suomalaisilla on syytä säilyttää ensimmäinen unio- 
nikuningas &kiitollisessa muistissa. Harva Ruotsi- 
Suomen hallitsija on uhrannut niin paljon aikaa 
maamme asioiden järjestämiseen ja niin perusteelli- 
sesti tutustunut sen pulmakysymyksiin kuin Eerik 
Pommerilainen, Hänen vaikuttiminaan ovat tietysti 
saattaneet olla puhtaasti valtiolliset laskelmat, pyr- 
kimys saattaa Suomi jälleen hallitsijan välittömään 
omistukseen ja siten pälvelemaan häntä samanlai- 
sena tukialueena kuin folkungien aikana jolloin 
maamme oli muodostanut kuninkaiden vallan lujim- 
man perustan. Mutta joka tapauksessa hänen uudis- 
tustoimintansa jätti syvät jäljet maamme vastaiseen 
kehitykseen. Ja kiistää ei voida, etteikö unionikunin- 

Hattulan kirkosta. 


gas olisi vaikeimpinakin aikoina, kun hänen valtansa 
perustukset jo horjuivat, aivan ilmeisellä myötätun- 
nolla muistanut maatamme, johon hänet liittivät hö- 
nen toivorikkaan nuoruutensa muistot ja monet si!- 
loin solmitut elinikäiset ystävyyssuhteet. 


suomen kirkko unionin syntyajan melskeissä 


Hemming-piispa oli kuollut ajankohtana, jolloin 
unionin perustamiseen liittyvät monikymmenvuoti- 
set taistelut olivat juuri alkamassa. Voimakkaan ja 
viisaan, laajalti Suomen ulkopuolellakin tunnetun ja 
suurta arvonantoa nauttivan piispan kuolema oli 
suuri menetys Suomen kirkolle ja koko maalle. Hä- 
nen seuraajansa harteille lankesi raskas vastuu sen 
paikan täyttämisessä, jonka vainaja jätti jälkeensä. 

Pian kävi ilmi, että Suomen kirkon piiristä löytyi 
miehiä, jotka täyttivät vaikean ajan asettamat vaa- 
timukset. Kohta Hemmingin kuoleman jälkeen piis- 
panvaaliin kokoontunut tuomiokapituli antoi äänensä 
Turun tuomiorovastille Henrik Hartmannille, joka 
näin oli valittu Suomen piispaksi. 

Piispan vaihdoksen yhteydessä tulivat suomalai- 
setkin huomaamaan, miten olot olivat muuttuneet 
katolisen kirkon keskuksissa Hemmingin piispaksi- 
tulon jälkeisinä vuosikymmeninä. Ranskan kuningas 
oli riitauduttuaan paavin kanssa pakottanut v. 1309 
tämän muuttamaan Etelä-Ranskassa olevaan Avigno- 
nin kaupunkiin, jossa paavien sitten oli asuttava 
vuoteen 1377. Täällä paavit olivat täydellisesti Rans- 
kan kuninkaiden käskettävissä. Avignonin paavin- 
hovi tuli pian kuuluisaksi kautta koko kristikunnan 
siitä huonosta elämästä, jota siellä vietettiin. Paavit, 
jotka eivät voineet vapaasti omistautua kirkon asioi- 
hin, kuluttivat kardinaaliensa, piispojensa sekä mui- 
den hovinsa jäsenten kanssa aikaansa huvituksissa, 
jolta pidettiin maallikoillekin - sopimattomina. Paa- 
vinhovista turmelus levisi muidenkin kirkonmiesten 
piiriin alentaen siten kirkon arvoa. 

Tällainen elämä tuli tietysti hyvin kalliiksi, joten 
paavin säännölliset tulot eivät siihen riittäneet. Täl- 
löin paavinhovi ryhtyi etsimään keinoja, millä niitä 
voitaisiin lisätä. Ensinnäkin kiristettiin kirkollista 
verotusta. Jo vanhastaan oli ollut tapana, että kaikki 
roomalaiskatoliset maat maksoivat vuosittain mää- 
rätyn veron, ns. ”Pietarin penningin”, suoraan paa- 
ville. Nyt tämän määrää lisättiin. Vielä tuottoisam- 
man tulolähteen paavit löysivät kirkonmiesten ve- 
rottamisessa. Näiden oli suoritettava paaville mil- 
loin minkin syyn perusteella avustuksia. Toisinaan 
hengellisen säädyn jäsenet velvoitettiin luovutta- 
maan kymmenennen osan kaikista virkatuloistaan 
paavilliselle hoville. Jos jokin kirkollinen virka tuli 
avoimeksi, pidätti paavi aluksi itselleen tämän viran 
tuottamat tulot yhden vuoden ajalta. Myöhemmin 

tämä järjestettiin siten, että paavi otti itselleen oi- 
keuden henkilökohtaisesti nimittää kaikkien huo- 
mattavimpien kirkollisten virkojen haltijat. Viran- 
hakijan oli suoritettava nimityksestään huomattava 
summa paavilliselle verokamarille. Siten paavi oli 
saavuttanut täydellisen, kaukaisimpienkin maiden 
kirkonmiehiä koskevan välittömän määräämisvallan. 

Tällainen laaja verotustoiminta edellytti myös 
suurta virkakoneistoa. Paavinhovi lähetti kaikkiin 
maihin veronkerääjiään, jotka saivat usein tärkeän 
aseman oleskelumaissaan hallussaan olevien suur- 
ten rahamäärien takia. Varsinkin pohjoismaissa, 
joissa rahaa oli vähän, heistä tuli suurimpia rahan- 
lainaajia. Jo 1100- ja 1200-luvuilla Italiassa oli ke- 
hittynyt hyvin laaja ja monipuolinen raha- ja pank- 
kiliike, jossa noudatettiin varsin nykyaikaisia peri- 
aatteita. Tämä levisi vähitellen erityisesti kirkon ja 
hansakaupan välityksellä pohjoismaihinkin. Kunin- 
kaat ja suurmiehet, kuten esimerkiksi Niilo Tuuren- 
poika ja Bo Joninpoika Grip Ruotsissa, saivat tär- 
keitä valtiollisia ja taloudellisia yrityksiään varten 
lainoja paavin veronkerääjiltä. Siten nämä verotulot 
hyödyttivät jonkin verran pohjoismaitakin tyydyt- 
täessään niiden suurta pääomanpuutetta, joskin 
niistä piti maksaa korkeata korkoa. Kuitenkin se 
seikka, että näistä rahaköyhistä maista vietiin vuo- 
sittain suuria rahamääriä ilman vastaavaa tavaroi- 
den tuontia, oli omiaan hidastamaan niiden talou- 
dellista kehitystä sekä vaikeuttamaan valtiollisten 
olojen vakiintumista. 

Tultuaan valituksi uusi piispa lähti heti matkalle 
Avignoniin saadakseen paavilta vahvistuksen vir- 
kaansa. Täällä paavi tosin julisti tuomiokapitulin 
suorittaman vaalin mitättömäksi koska hän oli 
Hemmingin aikana pidättänyt itselleen oikeuden 
Turun piispan nimittämiseen, mutta katsoi kuitenkin 
Henrik Hartmannin niin ansiokkaaksi tähän virkaan, 
että suoritti nimityksen. Tällä tavoin Suomen kirkon 
päämiesten nimittäminen siirtyi paaville. 

Henrik Hartmanni tahtoi samalla matkalla järjes- 
tää myös Turun tuomiorovastin viran täyttämisen, 
joka oli jäänyt avoimeksi hänen tultuaan valituksi 
piispaksi. Avignonin paavinhovi oli täynnänsä kai- 
kista Euroopan maista saapuneita korkeiden kirkol- 
listen virkojen tavoittelijoita, jotka saattoivat viipyä 
siellä vuosikausia varmistaakseen viransaantinsa. 
Kaikenlaisin juonitteluin ja lahjomalla paavillisen 
hovin virkamiehiä aivan kelvottomatkin hakijat saat- 
toivat saada usein montakin virkaa nimiinsä, joita he 
sitten hoidattivat sijaisilla käyttäen itse niiden tuot- 
tamat tulot ylelliseen ja paheelliseen elämään. Kau- 
kaisen Suomen tuomiorovastin virkakin saattoi täl- 
laisille kelvata, joten Henrik Hartmannin oli syytä 
olla varuillaan. | 

Ilmeisesti — tuomiorovastiehdokkaan aivan ainoa- 
laatuisen pätevyyden vuoksi piispan pyrinnöt sujui- 
vat menestyksellisesti, joten hänen ehdokkaansa, Tu- 
run kanunki ja Sundin kirkkoherra Johannes Petri 
nimitettiin Turun tuomiorovastiksi. 

Piispa Henrik oli ennen Avignonista lähtöään saa- 
nut paavilta oikeuden vastaanottaa rippi-isältään 
kuolinvuoteellaan täyden synninpäästön. Odottamat- 
toman pian hän tätä oikeutta tarvitsikin, sillä piispa 
ei enää kotimaataan nähnyt. Paluumatkalla Avig- 
nonista hän kuoli ja vain hänen ruumiinsa saa- 
pui siihen temppeliin, josta käsin hänen oli ollut 
määrä maamme kirkkoa johtaa. Täällä hän sai vii- 
meisen leposijansa piispa Hemmingin vieressä tuo- 
miokirkon silloisessa pääkuorissa. 

Henrik Hartmannin työ kirkkomme johdossa oli 
jäänyt — yllättävän lyhyeksi. Pääasiallisen elämän- 
työnsä tämä jäntevä kirkkoruhtinas oli siis joutunut 
suorittamaan kirkon alemmilla johtopaikoilla, jolloin 
hän tuli tunnetuksi kirkon oikeuksien horjumatto- 
mana puolustajana. Mm. Sääksmäen kirkkoherrana 
ollessaan hän vetosi paaviin asti seurakuntalaistensa 
kanssa syntyneessä riidassa, kuten edellä esittämäs- 
tämme paavinkirjeestä käy ilmi. Toimiessaan sitten 

Jumalanpalvelus tuomiokirkossa. 


toistakymmentä vuotta Turun tuomiorovastina hän 
oli piispa Hemmingin parhaana tukena tämän moni- 
puolisessa työssä kirkkomme hyväksi. 

Maamme onneksi Henrik Hartmannille löytyi heti 
seuraaja, joka kykeni tarttumaan edeltäjänsä kes- 
kenjääneeseen työhön. Tämä oli silloinen tuomioro- 
vasti Johannes Petri, jonka paavi — tosin ensin ku- 
mottuaan tuomiokapitulin vaalin — nimitti Turun 
piispaksi. Piispa Johannes sai virkavahvistuksensa 
silloin sattumalta Roomassa oleskelevalta Pyhältä 
Isältä ollen siten ensimmäinen Suomen piispoista, 
jonka oli matkustettava sinne asti vahvistustaan var- 
ten, 

Heti v. 1367 virkavahvistuksensa saatuaan uusi 
piispa ryhtyi tarmokkaasti järjestelemään hiippa- 
kuntansa asioita. Tärkein kysymys oli kirkon oike- 
uksien turvaaminen sinä väkivaltaisena ja sisäisten 
taisteluiden täyttämänä aikana, joka seurasi Maunu 
Eerikinpojan kukistumista. Jo Henrik Hartmanni oli 
hankkinut paavin vahvistuksen kaikille Suomen 
kirkon etuoikeuksille. Johannes Petri puolestaan sai 
kuningas Albrekt Mecklenburgilaiselta juhlallisen 
vakuutuksen kirkon oikeuksien turvaamisesta. Ly- 
hyenä piispakautenaan Johannes Petri ehti osoittau- 
tua täysin edeltäjiensä veroiseksi kirkkoruhtinaaksi. 
Niinpä hän riisti virolaiselta Paadisten luostarilta 
sen jo piispa Hemmingin aikana kiistanalaisiksi jou- 
tuneet uusmaalaiset läänitykset. Kun Viipurin mah- 
tava ja väkivaltainen linnanpäällikkö Suni Haako- 
ninpoika ei kunnioittanut kirkon oikeuksia, julisti 
piispa Johannes hänet pannaan. Samaa jäntevyyttä 
hän osoitti hiippakuntansa asukkaiden pyrkiessä nis- 
koittelemaan kirkonverojen maksussa. : 

Voimakas piispa uhrasi aikaansa myös kirkkonsa 
hengellisen elämän syventämiseen. Itse hän oli laa- 
joilla ulkomaanmatkoillaan sekä opinnoissaan sy- 
vällisesti perehtynyt katolisen opin eri puoliin. Piis- 
pana ollessaan hän pyrki erityisesti tehostamaan py- 
himysten palvelua. Turun tuomiokirkkoon rakennet- 
tiin uusi Pyhälle Katariinalle omistettu alttari ja 
Pyhän Henrikin elämään liittyviä muistoja elvytet- 
tiin. 

Johannes Petri oli ollut ruotsalaissyntyinen. Hänen 
kuoltuaan v. 1370 Suomen kirkko sai kotimaisen 
johtomiehen. Johannes Petrin seuraajaksi valittiin 
Turun tuomiorovasti Johannes Westfal, joka Henrik 
Hartmannin tavoin oli turkulaista, saksalaisperäistä 
porvarisukua. 

Piispa Johannes III:n valtakautena jatkuivat unio- 
nir syntykauden myrskyt. Piispa sai ponnistaa kai- 
ken voimansa ja taitonsa kyetäkseen suojelemaan 
kirkon oikeuksia ja sen jäseniä väkivallantekijöitö 

vastaan. Kuten edeltäjänsä hänkin onnistui tässä 
varsin suuressa määrin osoittamansa jäntevyyden ja 
taitavuuden avulla. Turun hiippakunnan etuja uh- 
kasi paitsi maallikoiden taholta tulevat vaatimukset 
myös Upsalan arkkipiispa, jonka kanssa piispa 
Johanneksen oli käytävä pitkällinen ja kiihkeä tais- 
telu hiippakuntansa pohjoisesta rajasta. Kiista rat- 
kesi Suomen hiippakunnan eduksi Bo Joninpojan 
mahtisanalla, kuten edellä olemme jo todenneet. 
Tämä riita huononsi Johannes Ill:n ja arkkipiisvan 
suhteita niin, ettei Turun piispa arkkipiispan elä- 
män HPI oilut minkäänlaisessa yhteydessä 
Uvpsalaan. 

Ennen elämänsä päättymistä piispa Johannes sai 
vielä nähdä hyvien suhteiden palautuvan Turun ja 
Upsalan välille. V. 1381 valittiin nimittäin Upsalan 
arkkipiispaksi suomalainen mies, Henrik Kaarlen- 
poika. Uudella arkkipiispalla oli ulkomailla saavu- 
tettu perusteellinen oppineisuus, joka yhdessä hänen 
muiden kykyjensä ohella vaikutti hänen kohottami- 
seensa Ruotsin ja Suomen kirkon johtoon siitä huo- 
limatta, että kuningas vastusti hänen nimitystään. 
Arkkipiispana Henrik Kaarienpoika vaikutti monin 
tavoin kotimaansa hyväksi, mm. hänen aikanaan 
vanha riita hiippakuntarajasta lakkasi itsestään. 

Piispa Johanneksen kuoltua v. 1385 tuomiokapi- 
tuli valitsi hänen seuraajakseen Vehmaalta kotoisin 
olevan Bero Balkin, jonka vaalin paavi vahvisti. 
Vanhaan suomalaiseen rälssisukuun kuuluvan Bero 
II:n jälkeen valittiin kaikki keskiaikaiset piispamme 
samalla tavoin kotimaisista rälssisuvuista. 

Piispa Bero osallistui pitkän toimikautensa aikana 
monipuolisesti aikansa kirkollisiin ja valtiollisiin 
toimintoihin kohottaen piispanistuimen arvovaltaa 
ja saavuttaen yleisesti kunnioitetun nimen. Koti- 
maansa etuja hän puolusti vankkumatta, kuten mm. 
osoittaa hänen toimintansa valittaessa suomalaista 
miestä, Jeppe 2Djäkniä, Suomen laamanniksi Bo 
Joninpojan jälkeen. Ajan valtiollisissa kiistoissa 

hänen onnistui pysyttää kirkko ja siten osaltaan 
koko maamme pahempien selkkausten ulkopuoleila. 
Itse hän oli unionin kannattajia samoin kuin arkki- 
piispa Henrik Kaarlenpoikakin. Niinpä hän ja hänen 
hiippakuntansa saivatkin monin tavoin kokea kunin- 
gatar Margareetan ja Eerik Pommerilaisen suopeutta. 
Hallitsijat lahjoittivat mm. tuomiokirkolle 300 ho- 
peamarkkaa, mikä oli suuri summa siihen aikaan. 
Piispa itse sai läänityksenä kuninkaalta Maskun ja 
Piikkiön pitäjät, joista tulevat verot ja sakkorahat 
hän sai kantaa. | | 

Bero pyrki kaikin tavoin lisäämään tuomiokirkon 
Ja siellä vietettävien kirkollisten juhlien loistoa. 
Uusia alttareita rakennettiin niillä varoilla, joita 
monet ritarit, rälssimiehet, papit ja porvarit kirkolle 
lahjoittivat. Pyhän Henrikin muistoksi alettiin viet- 
tää erityistä pyhäinjäännösten juhlaa. Saadakseen 
jumalanpalveluksiin ja kirkollisiin juhliin enemmän 
osanottajia piispa hankki paavilta ja arkkipiispalta 
aneita niille, jotka saapuivat Turun tuomiokirkkoon 
ja eräisiin muihin kirkkoihin hartautta harjoitta- 
maan. Katolisen kirkon opin mukaan paavi saattoi 
anekirjallaan myöntää ihmisille määräajoiksi syn- 
tien anteeksiannon, joten anelupaus oli tehokas kei- 
no muodollisen hartauden herättämiseksi. 

Piispa Bero lisäsi Suomen kirkon virkoja perus- 
tamalla korkean arkkiteinin viran, jonka toinen 
haltija, Maunu Olavinpoika Tavast, seurasi Beroa 
Turun piispanistuimelle. Näihin aikoihin Suomi sai 
toisen luostarinsa kuningatar Margareetan perusta- 
essa Viipuriin dominikaaniluostarin. Beron piispan- 
kaudelle osui myös ensimmäinen lappalaisten kään- 
nytysyritys, joskaan se ei suoranaisesti koskenut 
hänen hiippakuntaansa. Eräs kristitty lappalaisnai- 
nen, Margareeta nimeltään, halusi ryhtyä maanmies- 
tensä käännyttäjäksi ja pyysi tähän apua kuningat- 
tarelta. Vaikka Margareeta-kuningatar osoittautuikin 
suopeaksi, ei tämä työ Upsalan arkkihiippakunnan 


Taistelu Itämerestä 155 


johtomiesten välinpitämättömyyden vuoksi johtanut 
mihinkään mainittaviin tuloksiin. 

Piispa Beron elämä päättyi v. 1412. Pitkänä toi- 
mikautenaan hänen oli onnistunut ohjata hiippa- 
kuntansa unionin syntyaikojen melskeiden läpi niin, 
että Suomen kirkko saattoi kaikinpuolin lujittuneena 
siirtyä hänen seuraajansa, katolisen keskiaikamme 
loistavimman hahmon, Maunu II Tavastin, käsiin. 


Kuningas Eerikin taistelu Itämeren herruudesta 


Kuningatar Margareeta oli asettanut tavoitteekseen 
yhdistää Pohjolan kolme valtakuntaa saman hal- 
litsijan vallan alle. Tässä hän myös onnistui. 
Kuningattaren viisaan ja määrätietoisen, yleensä 
rauhallisen, mutta tarvittaessa sotiakaan pelkää- 
mättömän politiikan tuloksena pohjoismaat yhdis- 
tyivät, saksalaisvaara torjuttiin ja unionivaltakun- 
nat saivat huomattavan aseman Itämeren kaupassa 
ja merenkulussa. 

Eerik Pommerilaisen tulo unionivaltakuntien joh- 
toon muutti huomattavasti niiden aikaisemman po- 
litiikan sävyn. Eerik halusi kerta kaikkiaan poistaa 
Tanskaa, unionin ydinmaata, saksalaisten naapurien 
taholta uhkaavan vaaran. Hän ei myöskään tyyty- 
nyt olemaan vain yksi niistä mahdeista, jotka jakoi- 
vat keskenään Itämeren kaupan tuottamat voitot, 
vaan hän tavoitteli koko Itämeren alueen ylivaltaa. 
Tällä tavoin hän joutui sotaan sekä saksalaisia naa- 
pureitaan, Holsteinin kreivejä, että Hansaa vastaan, 
jonka kauppaetuja hänen hyökkäävä politiikkansa 
pahimmin uhkasi. 

Jo Eerikin hallituksen alkuaikoina hänen toimin- 
tansa valtakunnan kaupunkien kaupan edistämi- 
seksi ärsytti Hansaa, joka pelkäsi niiden taholta 
koituvaa kilpailua. Erityistä haittaa Hansan kaup- 
papolitiikalle tuotti Viipuri. Hansa joutui nimittäin 
kaupankäynnissään alinomaa kahnauksiin Novgoro- 
din kanssa, jolloin Hansa vastatoimenpiteenään kielsi 

kaiken kaupanteon novgorodilaisten kanssa. Viipu- 
rista käsin oli mahdollista valvoa Novgorodiin joh- 
tavaa kauppareittiä. Viipurin linnanherrat halusivat 
kuitenkin itse ratkaista, milloin tätä purjehdusväy- 
lää saisi käyttää, milloin ei. Juuri Hansan kauppasu- 
lun aikana kaupankäynti tuotti viipurilaisille suu- 
rimpia voittoja, joten he eivät halunneet siitä luo- 
pua. Vaativatpa viipurilaiset osuutta Hansankin 
Novgorodissa käymästä kaupasta. 

Välien Hansan kanssa näin vähitellen kiristyessä 
Eerik-kuningas tavoitteli itselleen liittolaisia Itäme- 
ren alueelta. Tässä mielessä hän etsi 1400-luvun 
alusta alkaen yhä voimakkaammaksi kehittyvän 
Puola-Liettuan ystävyyttä. Suunnittelipa hän Viron- 
kin valtaamista ja sen liittämistä uudelleen Tanskan 
valtaan. Suomen kannalta nämä kuninkaan suunni- 
telmat olivat sikäli merkittäviä, että Itämeren etelä- 
rannikon ja Baltianmaiden kaupungit olivat Suomen 
parhaita kauppakumppaneita, mutta osin myös pa- 
himpia kilpailijoita Suomen kaupalle oli Tallinna 
tärkein Riian ja Danzigin ollessa myös hyvin huo- 
mattavia. Narva taas puolestaan kilpaili Viipurin 
kanssa Venäjän kaupasta. | 

Vihdoin kuningas joutui avoimeen sotaan saksalais- 
ten kanssa. V. 1426 hän aloitti sodan naapureitaan, 
Holsteinin kreivejä vastaan ÖJI1liittääkseen heidän 
maansa Tanskaan ja siten poistaakseen tältä taholta 
Tanskaan kohdistuvan uhkan. Hansakaupungit, jotka 
hyvin ymmärsivät, mitä tappiota kuninkaan voitto 
merkitsisi heidän kauppaeduilleen, ryhtyivät puoles- 
taan tukemaan kreivejä. Vaikka ainoastaan kuusi 
hansakaupunkia julisti sodan unionivaltakunnalle, 
tuli sodasta sekä pitkällinen ja kallis että tappioita 
tuottava. Vuosi toisensa jälkeen kului ilman että 
kuningas sai onnellista ratkaisua aikaan. Hansakau- 
punkien rahavarojen turvin hänen vihollisensa saat- 
toivat pestata lukuisasti palkkasotureita, samalla 
kun merikaupunkien laivastot hallitsivat meriä ja 
haittasivat suuresti unionimaiden kauppaa. 

Suomen onneksi oli sen tärkein kauppatuttava 
Tallinna jäänyt puolueettomaksi. Tallinnan kautta 
Suomi saattoi tuottaa maahan välttämättömimpiä 
tuontitavaroitaan. Tämä kauppa ei kuitenkaan su- 
junut hankauksitta. Kuningas oli käskenyt estää 
Hansan käymästä kauppaa Novgorodin kanssa. Kun 
Tallinna välitti Venäjälle myös sodassa olevien Han- 
sakaupunkien (tavaroita, joutui se riitaan Viipurin 
linnanherran kanssa, joka yritti toteuttaa kuninkaan 
käskyä. Linnanherrana oli näihin aikoihin ruotsalai- 
nen ylimys Krister Niilonpoika Vaasa, joka oli valta- 
kunnan huomattavimpia miehiä. Luonteeltaan äreänä 
ja sisukkaana hän oli vähän päästä joutunut kah- 
nauksiin kaikkien linnalääninsä naapurien kanssa. 
Nyt hän kävi pitkällistä kauppasotaa Tallinnaa vas- 
taan, mikä vasta v. 1431 saatiin monien turhien väli- 
tysyritysten jälkeen loppumaan. 

Vähän myöhemmin tämä ns. ”kreivisota” päättyi 
välirauhaan, joka vahvistettiin lopulliseksi rauhaksi 
v. 1435. Kuningas ei saavuttanut toivomiansa tulok- 
sia. Holsteinin kreivejä ei oltu kukistettu, ja Han- 
san entiset kauppaetuoikeudet säilyivät. 

Tämä turhaan käyty sota oli tullut kalliiksi unio- 
nivaltakunnalle, jonka kansat olivat saaneet maksaa 
raskaita veroja sen kustantamiseksi. Mutta kaikkein 
kalleimmaksi se tuli unionikuninkaalle itselleen. So- 
dan aiheuttamien rasitusten seurauksena syntyi 
näet Ruotsissa kansanliike, joka lumivyöryn tavoin 
kasvaen pyyhkäisi mennessään Eerik Pommerilaisen 
valtaistuimen. 


Engelbrektin kapina 


Kreivisodan vielä jatkuessa sattui Ruotsissa, Taa- 
lainmaassa, tapauksia, jotka tulivat mullistavasti 
vaikuttamuan koko unionivaltakunnan kohtaloihin. 
Taalainmaan talonpojat nousivat kapinaan kunin- 
kaan vouteja vastaan ja karkottivat heidät maas- 
taan. Tyviymättä tähän he samosivat muihin maa- 

kuniiin, hävittivät kaikkialla voutien linnat ja pa- 
nivat siten alulle koko valtakuntaan leviävän kapi- 
naliikkeen. Kapinan johtajana oli Engelbrekt Engel- 
brektinpoika-niminen vuoritilallinen, joka oli kotoi- 
sin Vaskivuorelta Taalainmaasta. 

Niin yllättäen kuin tämä taalalaisten kapina puh- 
kesikin, se oli ollut kuitenkin jo kauan aikaa kyte- 
mässä. Pitkäaikainen sota oli suuresti rasittanut kan- 
saa, joka oli joutunut maksamaan raskaita veroja. 
Tämä oli herättänyt suurta tyytymättömyyttä var- 
sinkin sen vuoksi, ettei Ruotsissa ymmärretty kunin- 
kaan sodan päämääriä. Katsottiin hänen sotivan 
vain laajentaakseen omaa valtaansa ja Tanskan alu- 
eita. Myös Hansan toimeenpanema kauppasulku ra- 
sitti etenkin talonpoikaisväestöä suuresti. Välttä- 
mättömyystavaroita, kuten suolaa, oli vaikea saada, 
ja niiden hinnat nonosivat hyvin korkeiksi, joten 
väestö ei kyennyt niitä ostamaan. 

Erityisen kipeästi tunnettiin nämä epäkohdat 
Taalainmaassa. Kuninkaan voutien kovakouraiset ot- 
teet erityisesti veroja perittäessä ärsyttivät jäykkä- 
niskaisia taalalaisia. Varsinkin Jösse Eerikinpoika- 
niminen vouti oli tullut niin vihatuksi, että kuningas 
oli katsonut aiheelliseksi siirtää hänet pois Taalain- 
maasta. Tämä ei kuitenkaan enää tyydyttänyt taala- 
laisia, vaan kuohunta jatkui kerran alettuaan. Toinen 
tyytymättömyyden aihe oli sodasta johtuva Taalain- 
maan pääelinkeinon, vuorityön, kannattamattomuus. 
Maakunta oli Ruotsin tärkein raudan ja kuparin 
lähde, ja pääosa sen tuotteista vietiin ulkomaille. 
Vienti oli ollut täysin Hansan käsissä, ja nyt sota 
oli sen tyystin tyrehdyttänyt. Siten tämä normaali- 
oloissa hyvin toimeentuleva maakunta oli joutunut 
suuriin taloudellisiin vaikeuksiin, mikä lopullisesti 
aiheutti kapinan puhkeamisen. 

Ei ollut myöskään pelkkä sattuma, että juuri vuo- 
rimies joutui kapinan johtoon. Taalainmaan kaivok- 
set olivat yleensä ns. vuorimiesten omistamia. Nämä 
olivat tavallisesti rälssimiehiä, jotka alustalaistensa 

avulla harjoittivat kaivos- 
toimintaa. Maakuntansa 
varakkaimpina ja arvos- 
sapidetyimpinä miehinä he 100 
olivat kaikkien yhteisten $£ 
yritysten = itseoikeutettuja + 
johtajia. 

Engelbrekt Engelbrek- 
tinpojan varhaisempia vai- 
heita tunnetaan hyvin vä- 
hän. Ei edes hänen ikäänsä 
tiedetä, kun hän yhtäkkiä 
sukeltautuu Taalainmaan 
vuorilta koko Ruotsin ja 
laajempienkin piirien tie- 
tolisuuteen ' palavien vou- 
dinlinnojen viitoittaessa 
hänen tietään. 

— Engelbrekt osoittautui 
verrattoman  mukaansa- 
tempaavaksi kansanjohta- 
jaksi, jolla oli kieltämä- Engelbrekt Engelbrektinpoika. 
jtöntä sotilaallista ja val- 

tiollista kykyä. Kapinan puhjettua kevätkesällä v. 
1434 Taalainmaa ja suuri osa Uplantia joutui muu- 
tamissa viikoissa Engelbrektin käsiin. Hänen jouk- 
konsa kasvoivat päivä päivältä. Niihin liittyi talon- 
poikia ja vuorimiehiä, huoveja ja ritareitakin. Sol- 
mittuaan aselevon Tukholmassa olevan kuninkaan 
käskynhaltijan kanssa Engelbrekt kääntyi Vadstenaa 
kohti, jossa hän tapasi Ruotsin valtakunnan herrat. 

Myös ylimystön keskuudessa ilmeni tyytymättö- 
myyttä kuningasta kohtaan, koska tämä pyrki laa- 
jentamaan valtaansa syrjäyttäen valtaneuvoston 
sekä antoi Ruotsista läänityksiä ulkomaalaisille. 
Niinpä valtaneuvosto ei ollut aivan haluton neuvot- 
teluihin kapinanjohtajan kanssa. Engelbrekt puoles- 
taan tarvitsi sen tukea voidakseen viedä kansanliik- 
keen sen päämäärään, kotimaisen kuninkaan valitse- 

miseen sekä vieraiden voutien ja lääninherrojen 
poistamiseen. Neuvottelujen tuloksena olikin yhteis- 
toiminta Engelbrektin ja valtaneuvoston kesken. 

Kuningas Eerik ei jäänyt suinkaan toimettomaksi 
kansanliikkeen uhatessa riistää Ruotsin hänen kä- 
sistään. Heti kun hän sai joukkojaan irti kreiviso- 
dasta, hän saapui laivastoineen Tukholmaan. Täällä 
syksyllä 1434 ruotsalaisten kanssa käymissään neu- 
votteluissa hän suostui siihen, että kuninkaan ja 
ruotsalaisten välinen riita ratkaistaisiin tuomioistui- 
messa, johon oli määrä kuulua kaikkien kolmen unio- 
nivaltakunnan valtaneuvostojen jäseniä. Seuraavana 
vuonna saatiin aikaan rauha kuninkaan ja ruotsa- 
laisten kesken, jolloin kuningas lupasi nimittää val- 
takuntaan korkeimmat virkamiehet, drotsin ja mars- 
kin, myönsi valtaneuvostolle oikeuden osallistua vou- 
tien nimittämiseen sekä antoi Engelbrektille tärkeän 
Örebron läänin. 

Tämän sopimuksen olisi pitänyt palauttaa rauha 
valtakuntaan, mutta toisin kävi. Voutien nimityx- 
sistä syntyi jatkuvasti riitaa kuninkaan ja valta- 
neuvoston välillä, ja Engelbrekt talonpoikaisjoukkoi- 
neen katsoi työnsä jääneen kesken. Uusi marski, 
nuori ruotsalainen ylimys Kaarle Knuutinpoika 
Bonde sekä valtaneuvosto eivät myöskään hankauk- 
sitta sopineet Engelbrektin ja hänen miestensä 
kanssa, joista huomattavin oli vanhaan ylimyssu- 
kuun kuuluva Eerik Puke. Heidän ristiriitansa saa- 
tiin sovituksi siten, että Engelbrekt valittiin yhdessä 
marskin kanssa valtakunnan päämieheksi, jonka jäl- 
keen sota kuningasta vastaan alkoi uudelleen ke- 
väällä 1436. Enselbrekt lähti sotaretkelle, jolla hän 
saavutti huomattavaa menestystä valloittaen monta 
tärkeätä paikkaa Ruotsin etelärannikolla. 

Tämä — sotaretki jäi kansanjohtajan viimeiseksi. 
Sairastuttuaan leiniin hän palasi Örebron linnaan. 
Täältä hän lähti kesken toipumisensa matkalle Tuk- 
holmaan osallistuakseen siellä valtaneuvoston koko- 
ukseen. Matkalla hän yöpyi erääseen saareen. Siellä 

hänen kimppuunsa hyökkäsi muuan hänen henkiiö- 
kohtainen vihamiehensä, ritari Maunu Pentinpoika, 
joka kirveellään löi kuoliaaksi puolustuskyvyttömän 
vastustajansa. 

Engelbrektin murhalla oli hyvin laajakantoiset 
seuraukset valtakunnan sisäisten voimasuhteiden 
kannalta. Ei löytynyt enää ketään, joka olisi voinut 
koota kansanliikkeen voimat niin, että sillä olisi ollut 
merkitystä valtakunnan sisäisessä valtataistelussa. 
Eerik Puke tosin yritti Engelbrektin kannattajien 
avulla täyttää Engelbrektin paikan, mutta epäonnis- 
tui. Marski Kaarle Knuutinpoika, jolla oli valtaneu- 
voston ja ylimystön enemmistön kannatus, sai aikaan, 
että Eerik Puke tuomittiin kuolemaan valtiopetok- 
sesta ja mestattiin. Tämän jälkeen Kaarle-herra sel- 
vitti välinsä vanhan drotsin, Viipurin linnanpäälli- 
kön Krister Niilonpojan kanssa. Drotsin oli pakko 
luopua asemastaan Ruotsissa ja vetäytyä linnalää- 
niinsä. Kaarle Knuutinpojasta tuli muodollisestikin 
Ruotsin mahtavin mies, kun hänet syksyllä 1438 
valittiin Ruotsin valtionhoitajaksi. 

Jo tätä ennen oli tapahtunut lopullinen väliensel- 
vittely Eerik-kuninkaan kanssa. Kuninkaan oli ollut 
pakko Engelbrektin kuoleman jälkeen ftaata yli- 
mystölle sen entiset oikeudet -Ruotsin ja Tanskan 
valtaneuvostojen yhteisestä painostuksesta. Mutta 
jälleen hän rikkoi lupauksensa. Hän asetti Tanskaan 
lääninherroiksi pommerilaisia sukulaisiaan ja aset- 
tui v. 1438 itse asumaan Gotlantiin, josta käsin hän 
aikoi palauttaa valtansa Ruotsissa ennalleen. Tällöin 
Ruotsin ja Tanskan valtaneuvostot ryhtyivät yh- 
dessä harkitsemaan Eerik Pommerilaisen syrjäyttä- 
mistä ja uuden kuninkaan vaalia, mikä vähän myö- 
hemmin tapahtuikin. Tällä tavoin Eerik Pommerilai- 
nen menetti kaikki kolme kruunuaan. Hän vietti 
loppuikänsä maanpakolaisena, joka Gotlannista käsin 
tuotti kaapparilaivoillaan vahinkoa entisille alamai- 
silleen. 


8 — Jokamichen Suomen historia 

Myös Eerik Pommerilainen on niitä unioniajan 
miehiä, jotka ovat saaneet ehkäpä kohtuutto- 
man ankaraa arvostelua osakseen. Tämä johtunee 
siitä, että on yksipuolisesti tuijotettu vain hänen 
epäonnistumisiinsa ottamatta huomioon niitä vai- 
kuttimia, jotka saivat hänet ryhtymään näihin tap- 
pioon päättyneisiin yrityksiin. Erityisesti hänen ku- 
kistumisensa perimmäistä syytä, kreivisotaa, on pi- 
detty turhana unionivaltakunnan voimien tuhlaami- 
sena. On unohdettu, että onnistuessaan se olisi nos- 
tanut unionivaltakunnan ehdottomaan johtoasemaan 
koko Itämeren alueella ja luonut verrattoman talou- 
dellisen kukoistuksen. Näitä yrityksiään ajaessaan 
Eerik Pommerilainen vain toteutti suuren edeltä- 
jänsä suunnitelmia. Se vastarinta, mitä hän sai osak- 
seen, johtui suureksi osaksi siitä, ettei hänen suunni- 
telmiensa laajakantoisuutta ymmärretty. Myös sekä 
Tanskan että Ruotsin ylimysten tietoinen pyrkimys 
vastustaa kuninkaanvallan laajentamisyrityksiä ra- 
joitti Eerikin toimintamahdollisuuksia. 

Eerik Pommerilaiselta ei siis puuttunut kykyä jat- 
kaa suuren edeltäjänsä politiikkaa hänen henges- 
sään. Mikään kyvytön ja tarmoton henkilö hän ei 
suinkaan ollut. Sen sijaan hänen luonteensa ei ollut 
sopiva kolmen valtakunnan hallitsijan arkaluontoi- 
seen asemaan. Särmikkäänä ja joustamattomana hän 
törmäsi niihin kareihin, eri valtakuntiensa kansalli- 
siin omalaatuisuuksiin, jotka Margareeta-kuningatar 
verrattomalla joustavuudellaan, tahdikkuudellaan ja 
valloittavalla persoonallisuudellaan oli kyennyt vält- 
tämään. 


Suomi ja Engelbrektin kapina 


Kuningasta vastaan suunnatun kapinan puhkeami- 
nen Ruotsissa ei aluksi aiheuttanut Suomessa mi- 
tään erityisempää liikehtimistä. Päinvastoin Kuin 
Ruotsissa oltiin Suomessa yleensä tyytyväisiä unio- 
niin. Joskin verorasitus oli kasvanut sen aikana, oli 

toisaalta voitu todeta, että hallitsija osoitti henkilö- 
kohtaista kiinnostusta Suomen asioihin ja toimeen- 
pani hyödyllisiä uudistuksia. Etenkin unioni mer- 
kitsi Suomelle suurempaa ulkonaista turvallisuutta, 
mille seikalle vhanalaisessa rajamaassa kyllä osat- 
tiin antaa arvoa. 

Ainoan poikkeuksen teki Korsholman vouti Eerik 
Puke, joka heti alusta alkaen liittyi kapinaliikkee- 
seen kohoten Engelbrektin lähimpien miesten jouk- 
koon. Hän purjehti Pohjanmaalta kokoamiensa jouk- 
kojen kanssa Ahvenanmaalle ja valloitti Kastelhol- 
man linnan. | 

Suomen herrojen yleisempi osallistuminen kapi- 
nan aiheuttamiin tapahtumiin alkoi vasta syksyllä 
1435, jolloin he saapuivat Ruotsiin ja osallistuivat 
Eerik-kuninkaan kanssa Tukholman edustalla pidet- 
tyihin neuvotteluihin. Osittain heidän vaikutukses- 
taan saatiin kuninkaan kanssa aikaan sovittelurai- 
kaisu, jossa kansanjohtaja miehineen syrjäytettiin. 
Tällöin kuningas teki eräitä Suomelle edullisia pää- 
töksiä. Mm. maamme veroja alennettiin huomatta- 
vasti. Suomen herrojen mielipiteet pääsivät näissä 
neuvotteluissa senkin kautta hyvin esille, että Vii- 
purin linnanherra Krister Niilonpoika valittiin val- 
takunnan korkeimmaksi virkamieheksi, drotsiksi. 


164 Unionin aika 


Kuten edellä on jo mainittu, ei kuninkaan kanssa 
aikaansaatu pysyväistä sovintoa. Kapinaliikkeen 
alettua uudelleen suomalaistenkin oli luovuttava 
kannattamasta kuningasta. Kun Eerik Pommerilai- 
nen. oli lopullisesti syrjäytetty, ylimysten muodos- 
tama valtaneuvosto pyrki hallitsemaan maata. 

Valtaneuvostolla ei ollut kuitenkaan mahdolli- 
suuksia hallitustehtävien hoitamiseen. Se ei kyennyt 
käskemään mahtavia lääninherroja, joilla oli omaa 
sotaväkeä ja jotka saattoivat aina tarvitessaan 
saada varoja verottamalla lääniensä asukkaita. 
Ruotsissa hallitusvalta luisuikin vähitellen valtio- 
neuvostolta tarmokkaan ja häikäilemättömän mars- 
kin, Kaarle Knuutinpojan, käsiin. Suomessa taas ku- 
ninkaan kukistuminen merkitsi entistä suurempaa 
itsenäisyyttä linnaläänien herroille, joiden käsiin 
maan kohtalot yhä suuremmassa määrin joutuivat. 
Ainoana yhdistävänä tekijänä olivat Turun maa- 
oikeus jonkinlaisena ylimpänä hallintoelimenä sekä 
Turun piispa. Nimenomaan piispa Maunu Tavastin 
vaikutus valtiollisissakin asioissa oli hyvin suuri. 

Aivan ilman kansankapinaa ei Suomikaan näistä 
levottomista ajoista selvinnyt. Syksyllä v. 1438 Ylä- 
Satakunnan ja Hämeen rahvas nousi kapinaan erään 
vesilahtelaisen David-nimisen talonpojan johtamana. 
Kapinan syynä oli verotuksen raskaus, sillä verotuk- 
sen uudelleenjärjestelyn vuoksi olivat Ylä-Satakun- 
nan ja Hämeen osittain vielä eränkäynnistä elävät 
seudut joutuneet osaltaan vastaamaan aikaisem- 
min  maanviljelysalueita pahimmin rasittaneesta 
verotaakasta. Turun linnanherrana, jonka hallinto- 
alueella kapina syttyi, oli Eerik Pommerilaisen ai- 
koinaan Tukholman voudiksi nimittämä Hannu 
Kröpelin. Ruotsi-Suomessa toimineista ulkomaalai- 
sista voudeista Hannu Kröpelin on jättänyt parhaan 
muiston. Tasapuolisena ja oikeudentuntoisena mie- 
henä hän saavutti lääneissään kansan kunnioituk- 
sen. Niinpä tämäkin talonpoikaiskapina tukahdutet- 
tiin varsin nopeasti ja kapinallisia kohdeltiin lem- 

peästi. Suurin ansio siitä lankeaa piispa Maunulle, 
joka arvovallallaan sai talonpojat rauhoittumaan. 

Suunnilleen samaan aikaan tapahtui myös Karja- 
lassa kansan liikehtimistä. Valtaneuvoston puheille 
Ruotsiin saapui eräs Filippus-niminen mies, joka 
karjalaisten puolesta valitti verojen raskautta ja 
pyysi valtaneuvostoa niitä - alentamaan. Valtaneu- 
vosto ei voinut tätä tehdä, sillä Viipurin lääni kuu- 
lui Krister Niilonpojalle. täysin verotusoikeuksin. 
Tämä tukahduttikin levottomuudet, ja niiden johta- 
jien oli paettava maasta. 

Engelbrektin kapinalla ei siis ollut mitään syvem- 
mälle käypää välitöntä vaikutusta Suomen oloihin. 
Mitä sitten Ruotsiin tulee, on viimeaikainen histori- 
antutkimus huomattavasti tarkistanut sitä kuvaa 
Engelbrektistä, jonka aikaisempi yksipuolisesti ihan- 
noiva historiankirjoitus hänestä oli luonut. Engel- 
brekt ei ollut suinkaan mikään epäitsekäs vapaus-. 
sankari, joka pelkästään jalojen aatteellisten pää- 
määrien elähdyttämänä nousi taisteluun vierasta 
sortovaltaa vastaan. Hänen toimintansa oli osa sitä 
valtataistelua, jota unionivaltakunnan piirissä näihin 
aikoihin käytiin ja johon hän toi oman erikoislaa- 
tuisen panoksensa. Kuninkaan edustaessa Keski- 
Euroopassa alkunsasaaneita ja juuri siihen aikaan 
toteutumassa olevia hallitsijanvallan laajennuspyrki- 
myksiä ensisijaisena vastustajanaan valtaneuvosto, 
joka pyrki säilyttämään ylimysten suuren vaikutus- 
vallan valtakunnan asioihin, Engelbrekt edusti kan- 
san syvien rivien heräävää omakohtaista osallistu- 
mista valtion asioiden hoitoon. Koska hänellä oli ta- 
lonpoikaisjoukkoihin suuri vaikutusvalta, oli hänestä 
juuri tästä syystä ollut nousemassa sekä kuninkaalle 
että ylimystölle vaarallinen mahti. Hänen lähimmis- 
sään ei ollut ketään, joka olisi voinut astua hänen « 
tilalleen, ja siten entiset valtiomahdit, kuningas ja 
ylimykset, saattoivat vielä toistaiseksi säilyttää ase- 
mansa. Mutta Engelbrektin menestys oli osoittanut, 
mikä tekijä Ruotsin talonpoikaisväestöstä oli tuleva 

ajan valtiollisissa kiistoissa. Niinpä seuraavien vuo- 
sikymmenien aikana kaikki kotimaiset vallantavoit- 
telijat katsoivat tarpeelliseksi nojautua myös talon- 
*— poikien tukeen. Ja ne heistä, jotka saattoivat olla 
varmat siitä, kykenivät vuosikymmeniä hallitsemaan 
valtakuntaa, kuten Sturein menestys osoittaa. 


TAISTELU KUNINKAANKRUUNUSTA 


Kaarle Knuutinpoika ja Kristoffer Baijerilainen 


Tultuaan (valituksi Ruotsin valtionhoitajaksi ja 
kukistettuaan ainoan vakavasti otettavan kilpaili- 
jansa, vanhan drotsin Krister Niilonpojan, Kaarle 
Knuutinpoika oli Ruotsin mahtavin mies. Mutta 
Ruotsin ylimykset eivät halunneet olla kenenkään 
säätyveljensä hallittavana. Syrjäyttääkseen valtion- 
hoitajan he ryhtyivät neuvotteluihin tanskalaisten 
kuninkaakseen valitseman Baijerin herttuan Kris- 
tofferin kanssa, joka Eerik Pommerilaisen sisaren- 
poikana saattoi hyvällä syyllä tavoitella kaikkia 
karkotetun enonsa kruunuja. 

Kaarle Knuutinpoika aavisti kyllä, ettei hän saa 
kauan pitää nykyistä asemäansa. Sen vuoksi hän 
pyrki hankkimaan omiin käsiinsä mahdollisimman 
suuret läänitykset ollakseen kuninkaasta ja valta- 
neuvostosta riippumaton valtionhoitajanvirastaan 
luovuttuaan. 

Onni suosikin marski Kaarlea. Kevättalvella v. 
1440 kuoli Turun linnanherra Hannu Kröpelin. 
Kaarle purjehti heti meren auettua kiireimmiten 
Turkuun ja otti vainajan läänit haltuunsa sekä asetti 
Turun ja Kastelholman linnoihin omia miehiään. 
Kun valtaneuvosto nyt alkoi neuvotella Kristofferin 
korottamisesta Ruotsin valtaistuimelle, Kaarle suos- 
tui luopumaan valtionhoitajanvirastaan ehdolla, että 
hänelle annetaan koko Suomi läänitykseksi. Kristof- 
ferin ja valtaneuvoston ei auttanut muu kuin suos- 

Kaarle Knuutinpoika. 


tua, ja näillä ehdoilla Kristoffer syksyllä v. 1441 
kruunattiin Ruotsin kuninkaaksi. Kun norjalaiset- 
kin valitsivat hänet kuninkaakseen v. 1442, oli unioni 
jälleen palautettu. 

Kaarle Knuutinpoika tiesi. kyllä mitä teki vaa- 
tiessaan Suomen läänikseen. Sukuperinteittensä no- 
jalla — hänen isänsä ja isoisänsä olivat olleet lää- 
ninherroina Suomessa — hän tunsi maamme olo- 
suhteet ja tiesi varmasti, miten edullisen lähtökoh- 
dan se muodosti hänen kunnianhimoisten aikeit- 
tensa toteuttamiselle. Pääasiassahan juuri Suomen 
herruus oli esimerkiksi Bo Joninpojasta tehnyt 
valtakunnan mahtavimman miehen. Niinpä marski 

saattoi olla uuteen läänitykseensä tyytyväinen pur- 
jehtiessaan Suomeen. 

Täällä häntä kuitenkin kohtasivat vastoinkäymi- 
set. Viipurin linnanherra, marskin verivihollinen 
Krister Niilonpoika, ei ollut halukas luopumaan 
läänistään. Hän vetosi kuninkaaseen ja sai tältä oi- 
keuden pitää Viipurin seuraavaan vappuun saakka, 
Raaseporin ja Korsholman jäädessä hänelle viela 
moniksi vuosiksi. Seuraavana keväänä Kaarlen täy- 
tyi alistua vielä pitemmälle menevään läänitystensä 
supistamiseen. Kuningas asetti nimittäin hänen va- 
littavakseen vain joko Turun tai Viipurin linnalaa- 
nin. Marski valitsi Viipurin. Tämän hän sai hanka- 
uksitta käsiinsä, sillä vanha drotsi kuoli juuri päi- 
vää ennen sitä määräaikaa, jolloin hänen olisi pitä- 
nyt luovuttaa linnansa. Näin Kaarle Knuutinpojasta 
tuli Viipurin linnanherra. 

Kuningas voi olla tyytyväinen aikaansaannok- 
seensa. Mahtava marski oli työnnetty valtakunnan 
kaukaisimpaan rajalinnaan ja hänen yrityksensä 
suuren itsenäisen läänitysvallan luomiseksi oli tehty 
tyhjäksi. Kristoffer-kuningas saattoi antautua rau- 
hassa nauttimaan vallastaan. 

Toisen unionikuninkaan hallituskausi muodostui- 
kin rauhalliseksi välivaiheeksi unioniajan yleensä 
melskeisessä kulussa. Valtakunta eli sovussa naapu- 
riensa kanssa, eikä myöskään mitään vakavampia si- 
säisiä riitoja sattunut. Kristofferin hallitusajaksi 
sattunut katoaika, jota seurasi nälänhätä, oli kui- 
tenkin omiaan synkentämään hänen muistoaan. 

V. 1442 kuningas vahvisti Maunu Eerikinpojan 
maanlakiin tehdyt muutokset, joten tätä lakia alet- 
tiin nyt kutsua Kristoffer-kuninkaan maanlaiksi. 
Sellaisena se pysyi käytännössä kolmisensataa 
vuotta, mutta varsinkin alkuaikoina käytettiin vielä 
Maunu Eerikinpojankin maanlakia. 

Viipurin linnanherra 


Viipurin linnanherrana Kaarle Knuutinpoika hal- 
litsi Karjalaa ja Hämettä itsenäisen ruhtinaan ta- 
voin. Huolehtiessaan lääniensä hallinnosta syrjäy- 
tetty valtionhoitaja piti samalla tarkasti silmällä ta- 
pahtumien kehitystä Ruotsissa ja odotteli aikaa, jol- 
loin hän voisi jälleen palata valtakunnan johtopai- 
koille,. 

Kuten jo on mainittu, monet sukusiteet liittivät 
Kaarle Knuutinpojan Suomeen. Onpa hänen mai- 
nittu syntyneenkin maassamme. Siten hän alusta 
alkaen saattoi nopeasti sopeutua Suomen oloihin. 

Kaarle Knuutinpojassa Viipurin linnalääni sai hal- 
litsijan, jolla oli harvinaisen laajat tiedot ja koke- 
mukset vieraiden maiden oloista. Nuoruudessaan 
hän oli oleskellut paljon ulkomailla ja opiskellut 
niiden yliopistoissa. Täällä hän oli myös pereh- 
tynyt kaikkiin suuressa maailmassa ritareille ase- 
tettuihin vaatimuksiin. Kun hän oli Ruotsin rik- 
kaimpia ylimyksiä ja ajan tapojen mukaista kome- 
utta rakastava, saattoi hän ympäröidä itsensä Suo- 
men vaatimattomiin oloihin nähden ainutlaatuisella 
loistolla. Viipurin linnasta muodostuikin silloin to- 
dellinen hovi, jonne Suomen aateliston jäsenet aika 
ajoin kokoontuivat pitkienkin matkojen päästä 
nauttimaan komean ja ritarillisen linnanherran vie- 
raanvaraisuudesta. | 

Tärkeän rajalinnan isäntänä Viipurin linnanher- 
ran ensisijaisena velvollisuutena oli kuitenkin lin- 
nansa ja Jlinnalääninsä puolustuksesta huolehtimi- 
nen. Kaarle Knuutinpojan toimesta laajennettiin ja 
uusittiin Viipurin vanhan linnan varustuksia. Sa- 
malla marski pestasi palvelukseensa uusia asepalve- 
lijoita, niin että hän saattoi tarvittaessa saada lin- 
nanväestään liikkeelle. monisatamiehisen sotavoiman. 
Tämä olikin tarpeen, sillä linnanherra joutui hyvin. 
itsenäisesti päättämään sodasta ja rauhasta. Mm. 
pihkovalaisten kerran aiheuttaessa rauhattomuuksia 

marski lähti sotaretkelle heitä vastaan ja tuotti 
heille sellaisia tappioita, että he katsoivat parhaaksi 
tehdä sovinnon. | 
Linnanherrana Kaarle Knuutinpojalle kuului 
myös tuomiovallan käyttäminen lääneissään. Tätä 
varten hän teki pitkiä matkoja Itä- ja Keski-Suo- 
messa ja ratkaisi mm. savolaisten ja hämäläisten 
eräalueiden rajaa koskevan riidan. 
'* Mahtava linnanherra edisti myös kaikin tavoin 
lääniensä taloudellista kehitystä. Itsekin hän kävi 
kauppaa mm. balttilaisten kaupunkien kanssa. 
Huolimatta monista vpuuhistaan ja itsenäisestä 
asemastaan Kaarle Knuutinpoika tuskin tunsi it- 
seään tyytyväiseksi linnassaan, sillä hän kaipasi laa- 
jJempaa toimialaa. Ja vihdoin saapui se sanoma, jota 
nän oli odottanut: Ruotsin valtaistuin oli vapaa 
Kristoffer-kuninkaan kuoltua tammikuun 6. päivänä 
v. 1448. Heti meren auettua marski jätti Viipurin 
000 ritarin ja huovin seuraamana ja purjehti Ruot- 
siin lähtien tielle, joka vei hänet hänen kunnianhi- 
moisimvienkin toiveidensa ftäyttymykseen, mutta 
jolla hän oli kokeva myös mitä raskaimpia petty- 
myksiä. 


' Kolmesti kruununkantajana 


Kaarle Knuutinpojan saapuessa Tukholmaan val- 
mistauduttiin siellä Kristoffer-kuninkaan seuraajan 
vaaliin. Marskin taitavat toimenpiteet, hänen ylei- 
sesti nauttimansa kansansuosio sekä hänen asevoi- 
mansa painoivat ehdokkaita arvioitaessa eniten, ja 
niin Kaarle Knuutinpojasta tuli Ruotsi-Suomen hal- 
litsija. 

Uusi kuningas joutui heti hallituskautensa alusta 
alkaen sekaantumaan sekä ulkopuolisia että sisäisiä 
vihollisia vastaan käytäviin taisteluihin. Ensinnä 
virisi riita unionin jatkamisesta. Tanskalaiset olivat 
valinneet kuninkaakseen saksalaisen ruhtinaan Kris- 
tian Oldenburgilaisen, joka tavoitteli myös Norjan 

kruunua. Samoin teki Kaarle-kuningaskin ja hänet 
ehdittiinkin jo Trondhjemin tuomiokirkossa kruu- 
nata Norjan kuninkaaksi. V. 1450 tehdyssä Halmsta- 
din sopimuksessa hänen täytyi kuitenkin luopua siitä 
Kristianin hyväksi. Sen jälkeen heräsi kysymys 
Ruotsin ja Tanskan kruunujen yhdistämisestä jälleen: 
yhden hallitsijan käsiin. Tämä aiheutti sodan mo- 
lempien valtakuntien kesken. | 

Sodasta tuli pitkällinen ja hävittävä ilman että 
kumpikaan kuningas kykeni ratkaisemaan sitä eduk- =o 
seen. Lopulta Kristian pääsi voitolle sen vuoksi, että 
Ruotsissa syntynyt kapina pakotti Kaarlen luopu- 
maan kruunustaan. Kapinan johdossa olivat eräät 
suurylimykset, lähinnä mahtava Oxenstierna-suku, 
joka tavoitteli johtoasemaa valtakunnassa. Eräs su- 
vun nuoremmista jäsenistä, Jöns Pentinpoika, oli 
valittu Upsalan arkkipiispaksi. Vallanhimoinen ja 
Kaarle-kuningasta kiihkeästi vihaava arkkipiispa rii- 

sui tammikuussa v. 1457 pääkirkkonsa alttarilla piis- 
puutensa arvon merkit, pukeutui haarniskaan ja van- 
noi, ettei hän luovu siitä ennen kuin kuningas on 
karkotettu. Kun myös talonpojat, joita ankarat sota- 
verot ja sodasta johtuvat kaikenlaiset puutteet oli- 
vat kovasti koetelleet, kääntyivät kuningasta vas- 
taan, ei tämä katsonut voivansa enää pitää puoliaan, 
vaan poistui valtakunnastaan asettuen asumaan Dan- 
zigiin. | 

Kaarlen kukistuttua valittiin arkkipiispa ja eräs 
Kaarlen palveluksessa ollut tanskalainen ritari, Eerik 
Akselinpoika Tott, Ruotsin valtionhoitajiksi. Mutta 
Kristian Oldenburgilaisen saavuttua kohta Tukhol- 
maan valtionhoitajien oli luovutettava valtansa hä- 
nelle. Siten unioni uudistettiin jälleen. 

Kristian Oldenburgilainen ei kyennyt voittamaan 
ruotsalaisten kannatusta. Erityisesti kuninkaan toi- 
meenpanema raskas verotus vieroitti hänestä enti- 
setkin kannattajat. Kuninkaan ryhtyessä kovakou- 
raisiin toimenpiteisiin arkkipiispaa ja hänen vel- 
jeään vastaan, puhkesi maassa kapina. Tämä johti 
lopuksi siihen, että Kaarle Knuutinpoika kutsuttiin 
takaisin Ruotsin valtaistuimelle v. 1464. 

Tällä kertaa Kaarle ei kyennyt pitämään kruunua 
hallussaan kuin puolisen vuotta. Tammikuussa 1465 
suurylimystö pakotti hänet luopumaan vallasta. Hy- 
vitykseksi hän sai muutamia läänejä Suomesta. 

Mutta vielä kolmannen kerran Kaarle Knuutin- 
poika painoi päähänsä kuninkaankruunun. Tämä ta- 
pahtui valtakunnan mahtavimpien ylimysten jouk- 
koon kohonneiden tanskalaissyntyisten ritareiden, ns. 
Akselinpoikien (Tott-sukua), ja Kaarle-kuninkaan 
välillä solmitun liiton perusteella. Hankkimalla kä- 
slinsä suuria läänityksiä sekä Ruotsissa että Suo- 
messa Akselinpojat olivat saavuttaneet niin suuren 
vaikutusvallan, että heidän onnistui kukistaa mah- 
tava arkkipiispa. Eerik Akselinpoika valittiin sen 
jalkeen Ruotsi-Suomen (valtionhoitajaksi. V. 1467 
Kaarle Knuutinpoika kutsuttiin Suomesta, jossa hän 

oli elellyt läänityksillään ajoittain hyvinkin vaikeissa 
oloissa, kolmannen ja viimeisen kerran kuninkaaksi. 

Tällä kertaa Kaarle-kuninkaalla oli hyvin vähän 
sanottavaa valtakunnan asioissa. Hän oli jo vanha 
ja murtunut mies, ja tosiasiallinen valta oli luisunut 
Akselinpoikien käsiin. Toukokuussa v. 1470 Kaarle 
Knuutinpoika päätti levottoman ja harvinaisen mo- 
nivaiheisen elämänsä. | 

Kaarle Knuutinpoika oli tyypillinen unioniajan 
suurylimys, joka häikäilemättä ja keinoista välittä- 
mättä pyrki valtaan. Hänen todellinen olemuksensa 
on vasta aivan viime aikoina päässyt esille syystä, 
että kaikki aikaisemmat Kaarlen henkilöä koskevat 
käsitykset ovat muodostuneet ns. Kaarlenkronikan, 
hänen itsensä valmistuttaman propagandarunon pe- 
rusteella. Tämä esitti Kaarlen jalon ja ylvään rita- 
rin perikuvana mustamaalaten hänen vastustajiaan. 
Tosiasiallisesti Kaarlessa näyttää olleen monia kieltei- 
siä ja epäedullisia luonteenpiirteitä, jotka ehkä osal- 
taan ovat vaikuttaneet hänen epäonnistumisiinsa. 

Suomen hyväksi Kaarle Knuutinpoika teki huo- 
mattavan paljon jo oleskellessaan maassamme lää- 
ninherrana. Samoin hän muisti maatamme vielä ku- 
ninkaanakin, joten suomalaisilla on syytä säilyttää 
myönteisessä muistissa tämä ainoa Suomessa synty- 
nyt kuningas. 


MAUNU II TAVAST 


Noustessaan Turun piispanistuimelle v. 1412 Mau- 
nu II Tavast oli jo 55-vuotias. Niiden neljänkymme- 
nen vuoden aikana, jotka hän hiippaa kantoi, hän 
vaikutti syvemmin ja monipuolisemmin maamme 
oloihin ja kehitykseen kuin kukaan muu keskiaikai- 
sista suufmiehistämme. 

Maunu Tavast polveutui vanhasta ja arvossapide- 
tystä suomalaisesta rälssisuvusta, jonka jäsenistä mo- 
net kohosivat valtakunnan huomattavimpiin virkoi- 

hin. Maunu määrättiin jo varhain astumaan hengel- 
liseen säätyyn. Ilmeisesti suoritettuaan maamme 
korkeimman oppilaitoksen, Turun katedraalikoulun, 
kurssin hänet vihittiin papiksi. Opintojaan hän jat- 
koi ulkomailla ja suoritti Prahan yliopistossa mais- 
terin oppiarvon. Myöhemmin hän opiskeli toisessa 
suomalaisten käyttämässä opinahjossa, Pariisin yli- 
opistossa. 

Opintonsa lopetettuaan Maunu Tavast palasi koti- 
maahan, jossa hän kirkollisen uransa ohella joutui 
osallistumaan myös aikansa valtiolliseen elämään. 
Nuori kuningas Eerik nimitti hänet kanslerikseen ja 
heidän välilleen syntyi ystävyyssuhde, joka kesti 
piispan elämän loppuun. Kuninkaan kanslerina 
Maunu Tavastilla oli tilaisuus vaikuttaa hallitsijan 
Suomea koskeviin ratkaisuihin, ja epäilemättä Eeri- 
kin myötämielinen suhtautuminen maahamme on 
osaltaan Maunu Tavastin ansiota. V. 1407 Maunu 
palasi kotimaahan, jossa hänet nimitettiin arkkitei- 
nin korkeaan virkaan. Tästä hän siirtyi Bero Balkin 
kuoltua piispanistuimelle. 

Piispana Maunu Tavast kohotti kaikin tavoin 
maamme kirkon arvovaltaa sekä vaikutti tehokkaasti 


Maunu II Tavast 175 





—n 
Ha 13.3 aman 


Hattulan kirkko. 


hiippakuntansa pappien ja maallikkojen uskonnol- 
lisuuden syvenemiseen. Piispa itse oli hurs- 
kas mies, joka tunnollisesti suoritti kaikki katolisen 
kirkon hurskauselämän vaatimukset. Mm. hän teki 
pyhiinvaellusmatkan Pyhälle Haudalle huolimatta 
korkeasta iästään. Maunu-piispan uskonnollisuus ei 
ollut ainoastaan ulkonaisten muotojen noudattamista. 
Elämässään ja töissään hän osoitti todellista kristil- 
listä Jähimmäisenrakkautta ja nöyryyttä. Suuret tu- 
lonsa hän käytti enimmäkseen armeliaisuuden har- 
joittamiseen. Omistamiinsa taloihin hän järjesti hoi- 
tolaitoksia sairaiden ja puutteenalaisten hoivaamista 
varten. 

Maunu II pyrki myös tarmokkaasti kohottamaan 
kirkkonsa jumalanpalvelusten tasoa sekä herättä- 

mään seurakuntalaisissa harrastusta niitä kohtaan. 
Hän perusti lukuisia uusia alttareita tuomiokirkkoon 
ja lahjoitti varoja niillä järjestettäviä messuja var- 
ten. Ulkomaanmatkoiltaan hän toi tuomiokirkon tar- 
peisiin kallisarvoisia kirkollisia tarve-esineitä kohot- 
taakseen jumalanpalvelusten komeutta. Piispan ante- 
liaisuus aiheutti sen, että monet maallikot seurasivat 
hänen esimerkkiään ja kirkolle kertyi huomattavia 
lahjoituksia. 

Hurskas piispa oli samalla tarmokas ja jäntevä 
kirkkoruhtinas. Alinomaisilla tarkastusmatkoillaan 
hän piti silmällä kaukaisimpienkin erämaapitäjien 
pappeja, minkä ansiosta papiston opillinen ja siveel- 
linen taso hänen aikanaan huomattavasti kohosi. 
Kansan kristinopin tajuamista edisti se, että jo näi- 
hin aikoihin papit alkoivat pitää kansankielisiä saar- 
noja. Maunu-piispan väsymättömyyttä virkansa hoi- 
dossa osoittaa se, että hän teki näitä matkojaan vielä 
88-vuotiaana niiden rasittavuudesta huolimatta. 

Piispa pyrki myös saamaan Suomen kirkon mah- 
dollisimman riippumattomaksi vieraasta vaikutuk- 
sesta, nimenomaan vierasmaalaisista, kirkon virkoja 
kärkkyvistä onnenonkiijoista. Tässä hän onnistuikin. 
Samoin päättyi hänen toimikautenaan jo Hemmingin 
aikana alkanut kiista virolaisen Paadisten luostarin 
kanssa, joka nyt korvausta vastaan suostui luopu- 
maan papinasettamisoikeudestaan Porvoon pitäjään 
ja sen kappeleihin. Lujittaakseen piispan arvovaltaa 
hän rakennutti kivitalon Turkuun piispojen käyttöä 
varten. Myös Kuusiston piispankartano varustettiin 
kivimuureilla, joten Turun piispat saivat näinä mels- 
keisinä aikoina hyvin tarpeellisen turvapaikan itsel- 
leen. 

Maunu-piispan lempisuunnitelma oli birgittalais- 
luostarin perustaminen Naantaliin, josta tehtiin päätös 
v. 1438. Vanha piispa ehti vielä ennen kuolemaansa 
nähdä tämän haaveensa toteutuneena. Myös Rauman 
fransiskaaniluostari ja Viipurin dominikaaniluostari 
salvat alkunsa hänen toimikautenaan. 


Sturein taistelu 17f 


Terävän älynsä, suuren oppineisuutensa ja hurs- 
kautensa sekä yleisesti tunnetun oikeudenmukaisuu- 
tensa ja tasapuolisuutensa vuoksi Maunu-piispasta 
tuli ajan valtiollisissa kiistoissa arvokkaan työn teh- 
nyt välittäjä, jonka ansiosta moni tuhoisa riita voi- 
tiin selvittää rauhallisilla neuvotteluilla. Kotimaal- 
lensa hän teki myös korvaamattomia palveluksia 
omatessaan läheisiä suhteita hallitsijoihin ja muihin 
merkkihenkilöihin. 

Kun Maunu II Tavast 93-vuotiaana erosi Turun 
piispan virasta, oli hänellä takanaan ainoalaatuinen 
elämäntyö kirkon ja synnyinmaan vpalveluksessa. 
Naantalin luostarin läheisyyteen varaamassaan lepo- 
paikassa hän vietti viimeiset elinvuotensa. Maalis- 
kuun 9. päivänä v. 1452 hän kuoli lähes 95 vuoden 
ikäisenä. Viimeisen leposijansa hän sai Turun tuo- 
miokirkon Pyhän Ruumiin kappelin alttariportaan 
alla. Hänen viereensä haudattiin myöhemmin hänen 
seuraajansa Turun piispanistuimella, oppineisuudes- 
taan kuuluisa Olavi Maununpoika. 

Paavali Juusten luonnehti piispainkronikassaan 
Maunu Tavastia maininnalla: ”Ihmisenä yhtä suuri 
kuin nimeltäänkin” (lat. sana Magnus = Maunu 
merkitsee suurta). Tähän arviointiin jälkimaailma 
on voinut varauksettomasti yhtyä. 


STUREIN TAISTELU UNIONIA VASTAAN 


Kaarle Knuutinpoika jätti läänityksensä perinnöksi 
slIsarenpojalleen Sten Sturelle, josta samalla tuli hä- 
nen nuoren poikansa holhooja. Tällä tavoin Sten 
oturesta tuli sen kotimaista hallitsijaa haluavan puo- 
lueen johtomies, joka sai pääasialliset kannattajansa 
alempien kansanluokkien keskuudesta. 

Sten-herrasta tuli pian kuninkaan kuoleman jäl- 
keen Ruotsin valtionhoitaja. Hänen asemansa ei 
näyttänyt suinkaan kadehdittavalta. Huomattava osa 
valtakunnan ylimyksistä vastusti häntä ja oli valmis 

vaikkapa avoimeen sotaan. Pääosa Suomesta ja suu- 
ria osia Ruotsista oli Akselinpoikain hallussa, joiden 
suhtautuminen valtionhoitajaan oli epämääräinen. 
Samaan aikaan Tanskan kuningas varustautui voi- 
makkaasti vallatakseen takaisin Ruotsin kruunun. 

Valtionhoitaja ei tästä kuitenkaan masentunut, 
vaan varustautui hänkin puolestaan. Sten Sture ja 
jo Kaarle Knuutinpojan tukena ollut Niilo Bon- 
poika Sture ryhtyivät keräämään talonpoikaisjouk- 
koja karkottaakseen kuningas Kristianin maasta. 
Valtaneuvoston mahtavin mies, arkkipiispa Jaakko 
Ulvinpoika, yritti välittää sovintoa Sturein ja kunin- 
kaan välillä. Hän varoitti Sten-herraa ryhtymästä 
epävarmaan taisteluun, varsinkin kun siinä olisi ollut 
”Ruotsin kansaa ja oman maan hyviä miehiä molem- 
min puolin”. Mutta valtionhoitaja ei suostunut neu- 
votteluihin, joten asia oli ratkaistava asein. Brunke- 
vuorella aivan silloisen Tukholman kaupungin vie- 
rellä syntyi v. 1471 taistelu, jossa Sten Sturen sota- 
joukko tuotti Kristian-kuninkaalle cperusteellisen 
tappion. | | 

Brunkevuoren voitto hankki valtakunnalle parik- 
sikymmeneksi vuodeksi rauhan Tanskan kanssa. 
Siten Sten Sture saattoi ryhtyä lujittamaan valtaansa 
kukistamalla kotimaiset vastustajansa. Vaarallisim- 
mat tällä hetkellä olivat mahtavat Akselinpojat, joi- 
den läänitykset ulottuivat tanskalaisesta Skoonesta 
Gotlannin kautta Itä-Suomeen asti. 

Sten Sturen saapuessa Suomeen kesällä 1472 oli 
f&erik Akselinpojan luovutettava hänelle Turun lin- 
na, jonka Sten-herra piti itse antamatta sitä lääni- 
tykseksi. Muun osan läänityksistään Eerik Akselin- 
poika sai pitää ja hän hallitsi niitä Viipurista käsin 
kuolemaansa asti. Tällöin Viipuri, Hämeenlinna ja 
Savonlinna joutuivat Eerik-herran veljille Lauri ja 
Iivari Akselinpojalle, Raaseporin ja Gotlannin her- 
roille. Kun Lauri Akselinpoika kuoli v. 1483, jou- 
tuivat kaikki veljeksille kuuluneet läänit Iivari-her- 
ran haltuun. Tämä ei kuitenkaan kyennyt puolusta- 

maan niitä Tanskan ja Ruotsin taholta tulevaa uhkaa 
vastaan, vaan luovutti suomalaiset läänityksensä val- 
tionhoitajalle. 

Tällä tavoin Sten Sture oli saanut suuren osan 
Suomea välittömästi käsiinsä. Läänejään hallites- 
saan hän noudatti samoja menettelytapoja, joihin 
olemme jo tutustuneet kuningatar Margareetan ja 
Eerik Pommerilaisen hallintoa käsitellessämme. Lää- 
nien hoito järjestettiin niin, että valtionhoitaja saat- 
toi saada niistä tuloja käytettäviksi niihin menoihin, 
joita hänelle koitui valtakunnan asioissa. Koska val- 
tionhoitajan valta suureksi osaksi perustui talonpoi- 
kien kannatukseen, hän järjesti tehokkaan propa- 
gandan hallintonsa puolesta ja esitti talonpojille joko 
puheissaan tai kuulutuksissaan hallintonsa etuja. 

Sten Sturen asema muuttui vaarallisemmaksi, kun 
kuningas Kristian kuoli v. 1481 ja hänen poikansa 
Hannu seurasi isäänsä Tanskan valtaistuimella. Kris- 
tian-kuningas oli joutunut Ruotsissa huonoon huu- 
toon, joten hänen taholtaan ei ollut uhannut mikään 

todellinen vaara. Nyt sen sijaan unioniystävällinen, 
valtionhoitajaa vastustava ylimystö ryhtyi puuhaa- 
maan unionin palauttamista ja Hannun kohottamista 
Ruotsin valtaistuimelle. Tästä johtuva välien kiris- 
tyminen pakotti valtionhoitajan jatkuvasti olemaan 
varuillaan Tanskan suhteen niin, ettei hän voinut 
kiinnittää tarpeeksi huomiota Suomen kysymyksiin. 
Tämä oli vähällä koitua valtakunnalle tuhoisaksi 
venäläisvaaran jälleen uhatessa Suomea. 


SUOMI IDÄN JA LÄNNEN PURISTUKSESSA 


Pähkinäsaaren rauhasta suureen venäläisvihaan 


Pähkinäsaaren rauhassa oli vedetty Novgorodin ja 
Suomen välinen vanhin valtaraja, jonka piti taata 
ikuisen rauhan säilyminen näillä aina levottomilla 
rajamailla. Toisin kuitenkin kävi. Tämä. raja oli 
määritelty rauhanteon aikaisia asutus- ja talousolo- 
suhteita vastaavaksi. Sen jälkeisinä vuosikymmeninä 
Suomen asutuksessa tapahtui kuitenkin muutoksia. 
Vähitellen lisääntyvä väestö ei löytänyt enää riittä- 
vää tilaa metsästystä ja kalastusta varten sillä alu- 
eella, jonka rajaviiva suomalaisille jätti. Suomen- 
puoleiset. asukkaat tunkeutuivat yhä useammin ja 
useammin rajan takaisille riistamaille, mistä aiheu- 
tui jatkuvia riitoja novgorodilaisten kanssa. 

Varsinkin Pohjanlahden perukka Pattijoen ja Ke- 
mijoen välillä muodosti riidanaiheen. Pohjanlahteen 
laskevat joet tuottivat runsaita lohisaaliita jokisui- 
den muodostuessa tärkeiksi kauppapaikoiksi, joissa 
markkinoitiin laajan, osittain aina Kannanlahteen ja 
Jäämereen ulottuvan takamaan tuotteita. Siten ei 
ole ihme, etteivät novgorodilaiset ja karjalaiset suo- 
pein silmin katselleet suomenpuoleisten tunkeutu- 
mista tälle alueelle. Jatkuvilla hävitys- ja ryöstö- 
retkillä he koettivat työntää tunkeilijat pois siinä 
kuitenkaan onnistumatta, sillä suomalainen asutus 
juurtui yhä lujemmin näille jo muinaisten kainu- 

iaisten ja pirkkalaisten lapinretkillään valtaamille 
alueille. 

Näistä rajariidoista kasvoi suuren sodan uhka 
1400-luvun lopulla itärajamme takana tapahtuneiden 
suurten valtiollisten mullistusten johdosta. Ruotsi- 
Suomen itäinen naapuri, ”Suuri Novgorod”, oli jo 
kauan aikaa potenut sisäisistä riidoista ja epäsuhtai- 
sesta yhteiskuntarakenteestaan johtuvaa heikkoutta, 
mikä vähensi sen vastustuskykyä ulkoapäin uhkaavaa 
vaaraa vastaan. Ja tällaisen vaaran muodosti näihin 
aikoihin Moskovan suuriruhtinaskunta, jonka voima- 
kas hallitsija Iivana halusi muodostaa ruhtinaskun- 
nastaan suuren valtakunnan. Tässä mielessä hän 
käänsi katseensa pohjoiseen, jossa valtavan laajat ja 
turkisrikkaudestaan kuulut alueet omistava Novgo- 
rod muodosti houkuttelevan saaliin. Novgorodilaiset 
eivät kyenneetkään vastustamaan livana-ruhtinasta, 
vaan heidän oli alistuttava hänen valtaansa v. 1478. 
Tällä tavoin Moskovan tsaarista tuli Ruotsi-Suomen 
rajanaapuri näillä rajamailla, mikä tuli syvästi vai-- 
. kuttamaan suomalaisten kohtaloihin. 


Maunu Särkilahti ja Knuut Posse Suomen turvaajina 


Moskovan naapuruudesta johtuva vaara kävi suo- 
malaisille selvästi ilmi, kun Tanskan kuningas Hannu 
yritti saada Ruotsin haltuunsa. Hannu-kuninkaan 
olivat Ruotsin herrat jo tunnustaneet hallitsijakseen.: 
Mutta Sten Sturen sitkeän vastustuksen vuoksi hän 
 e1 ollut päässyt vallastaan nauttimaan. Kukistaak- 
seen vihatun vastustajansa, Sten-herran, joka oli 
riistänyt jo hänen isältään Ruotsin kruunun, oii 
Hannu-kuningas valmis mihin tahansa. Niinpä hän 
v. 1493 solmi ”kristikunnan vihollisina”: pidettyjen 
venäläisten tsaarin kanssa liiton Ruotsi-Suomea 
vastaan. Molemmat hallitsijat sopivat ”rakkaista vä- 
leistä ja veljellisyydestä”. Tsaarin piti auttaa Hannu 
Ruotsi-Suomen — valtaistuimelle, josta vastineeksi 
Hannu-kuningas lupasi palauttaa Suomen rajan sel- 

laiseksi kuin se ”vanhastaan” oli, ts. Pähkinäsaaren 
rauhan vanhentuneeksi rajaksi. 

Suomessa oli kauan aikaa aavisteltu pahaa uudesta 
rajanaapurista. Moskovan hallitsija tosin uudisti ra- 
jarauhan uudelleen ja uudelleen, mutta vaati samalla 
rajan tarkistusta vanhojen rajakirjojen mukaisesti. 
Suomalaisten taholla ei tähän haluttu suostua, koska 
se olisi merkinnyt suomalaisten jo kauan sitten asut- 
taman alueen luovuttamista venäläisille. Myös Eerik 
Akselinpojan maamme itärajan turvaksi pystyttämä 
uljas luomus, Olavinlinna, sijaitsi niin tulkinnanva- 
raisella alueella, ettei senkään vuoksi haluttu ryhtyä 
mihinkään rajantarkistuksiin. 

Rauhansopimuksesta huolimatta venäläiset tekivät 
jatkuvasti julmia hävitysretkiä nimenomaan Perä- 
Pohjolaan, Suomalaisten levottomuutta lisäsivät 
myös tsaarin ilmeiset sotavalmistelut. Mm. hän 

aloitti v. 1492 uuden, Iivananlinnaksi nimitetyn lin- 
noituksen rakentamisen Narvaa vastapäätä. 

Valtakunnan johtomiehet koettivat torjua uhkaa- 
van vaaran sekä sovitteluilla että liittolaisia etsi- 
mällä. Niinpä valtionhoitaja pyysi pariin otteeseen 
saksalaista ylimystä Georg von Thurnia, joka hallit- 
sijansa asioissa kävi pari kertaa Moskovassa, välit- 
tämään rauhaa suuriruhtinaan kanssa. Samoin teh- 
tiin erityisesti Suomen herrojen aloitteesta Saksalai- 
sen ritarikunnan kanssa liitto Moskovaa vastaan. 
Suomalaiset vetosivat lisäksi valtionhoitajan apuun 
varsinkin sen jälkeen, kun Tanskan ja Moskovan 
liittosopimus tuli tunnetuksi. 

Näistä ponnisteluista ei kuitenkaan ollut paljon 
hyötyä. Venäläiset eivät halunneet antaa varmoja 
rauhantakeita, vaan aloittivat päinvastoin avoimet 
sotatoimet. Kesällä 1495 he tunkeutuivat monin pai- 
koin rajan yli hävitellen rajaseutuja ja rannikoita. 
Baltiasta ei tullut apua pyynnöistä huolimatta. Val- 
tionhoitaja lähetti Ruotsista 500 saksalaista palkka- 
soturia Hartwig Winholtin johdolla, joka oli siirty- 
nyt Riiasta Ruotsin palvelukseen. Enempää häneltä 
ei suomalaisten ja monien ruotsalaistenkaan mahti- 
miesten hartaista pyynnöistä huolimatta liiennyt. 
Katkerasti kirjoitti mm. Ruotsin arkkipiispa valtion- 
hoitajan menettelystä: ”Se joka on syypää siihen, 
että tämä maanosa (Suomi) joutuu venäläisten kä- 
siin, hänen ei olisi pitänyt syntyä maailmaan.” Mei- 
dän ei pidä kuitenkaan uskoa, että tämä samoin kuin 
muutkaan senlaatuiset ankarat arvostelut olisivat 
syntyneet niinkään paljon todellisesta myötätunnosta 
Suomea kohtaan kuin unioniystävällisten ylimysten 
halusta arvostella heille epämieluista valtionhoitajaa. 
Juuri näiden samojen ylimysten epäluotettavuuden 
vuoksi Sten Sture katsoi välttämättömäksi pitää pää- 
osan voimistaan Ruotsissa. 

Suomi sai slis omin voimin selviytyä uhkaavasta 
myrskystä. Maan onneksi täällä olikin miehiä, jotka 
eivät menettäneet rohkeuttaan odotettavissa olevan 

vaaran suuruudesta huolimatta. Suomen harvalukui- 
set aatelismiehet olivat jo parina edellisenä talvena 
kokoontuneet asepalvelijoineen Viipuriin odottele- 
maan vihollisen hyökkäystä. Kun myrsky nyt todella 
puhkesi, saapuivat sinne kaikki, jotka suinkin kyn- 
nelle kykenivät. Huomattavimpia joukossa olivat 
Raaseporin linnanherra Tönne Eerikinpoika Tott 
sekä Frille-veljekset Maunu ja Juhana. Puolustuk- 
sen sieluna olivat Viipurin vastanimitetty linnan- 
herra Knuut Posse ja Turun piispa Maunu Särki- 
lahti. 

Knuut Posse oli ruotsalainen ylimys, joka oli kun- 
nostautunut jo Brunkevuoren taistelussa. Sen jäl- 
keen hän oli hoitanut maassamme erilaisia hallin- 
nollisia . tehtäviä saavuttaen suomalaisten arvonan- 
non. Sotatoimien jo alettua valtionhoitaja nimitti 
hänet Viipurin linnanherraksi. Hän osoitti heti ole- 
vansa sopiva mies tälle vastuunalaiselle paikalle ja 
ryhtyi tarmokkaasti varustamaan linnaa. Possen par- 
haana tukena tässä työssä oli piispa Maunu. 

Huomattavaan suomalaiseen ylimyssukuun kuu- 
luva Maunu Särkilahti oli valittu Turun piispaksi 
vuonna 1489. Jo ennen kuin hän kohosi tälle kirk- 
komme ensimmäiselle arvosijalle, hän oli suorittanut 
monipuolisen ja arvokkaan työn toimiessaan Turun 
tuomiorovastina edeltäjänsä, piispa Konrad Bitzin 
lähimpänä apulaisena. Tällöin hän oli myös tutus- 
tunut ajan valtiollisiin kysymyksiin, erityisesti maa- 
tamme idästäpäin uhkaavaan vaaraan. Suomalaisena 
aatelismiehenä hän taas hyvin tunsi maamme puo- 
lustusmahdollisuudet, joten hän oli kaikinpuolin pe- 
rusteellisesti valmistautunut niiden vaikeiden aiko- 
Jen varalta, jotka maatamme odottivat. 
> Venäläisten ensimmäisten hyökkäysten jälkeen 
Maunu-piispa kiiruhti Viipuriin sopimaan Ppuo- 
lustustoimenpiteistä Knuut Possen ja siellä olevien 
Suomen herrojen kanssa. Eerik Akselinpoika Tott 
oli linnanherrana ollessaan ympäröinyt Viipurin 
kaupungin muureilla. Samoin hän oli vahvistanut 

linnan varustuksia. Knuut Possen huoleksi jäi nyt 
varustusten korjaileminen, elintarpeiden ja sotatar- 
vikkeiden kokoaminen ja perusteellinen varustautu- 
minen tulevan piirityksen varalta. Piispa sai tehtä- 
väkseen järjestää yleisen väenoton, jota var- 
ten hän palasi Turkuun jättäen asemiehensä uhan- 
alaiseen kaupunkiin. 

Turussa piispa sai tarmokkaasti toimien kootuksi 
talonpoikaista nostoväkeä. Osa siitä lähetettiin Vii- 
puriin, osan jäädessä varmistamaan kaupungista län- 
teen johtavaa tietä. Näiden puuhiensa ohella piispa 
vetosi yhä uudelleen ja uudelleen valtionhoitajaan 
sekä kirkolliseen esimieheensä, Ruotsin arkkipiis- 
paan, pyytäen apua uhatulle maalle. Mm. hän kir- 
joitti arkkipiispalle venäläisten hyökättyä: ”Olemme 
nyt kovin hämmästyneitä venäläisten hyökkäykses- 
tä. Jollei Herra Jumala halua meitä erityisellä ta- 
valla auttaa, emme näe mitään pelastumisen mah- 
dollisuutta.” 

Syytä näytti olevankin näin epätoivoiseen vetoo- 
mukseen. Ylitettyään rajan syyskuun 14. päivänä 
ylivoimaiset vihollisjoukot tunkeutuivat Viipuria 
kohti. Knuut Posse yritti ensiksi käydä vihollista 
vastaan avoimella kentällä, mutta katsoi sitten vii- 
saimmaksi vetäytyä kaupungin muurien suojaan. 
Syyskuun 24. päivään mennessä venäläiset saartoivat 
kaupungin, niin että yhteyttä ulospäin voitiin yllä- 
pitää vain meritse. Näin alkoi Viipurin pitkällinen, 
toivottomalta tuntuva, mutta yllättävän onnelliseen 
loppuun päättynyt piiritys. 


Viipurin pamaus 


Aluksi piiritetyt yrittivät tuottaa viholliselle tap- 
pioita yllättävillä uloshyökkäyksillä ja siten estää 
sitä ryhtymästä säännölliseen piiritykseen. Eräs täl- 
lainen hyökkäys päättyi kuitenkin niin onnettomasti, 
että niiden jatkamisesta oli luovuttava. Urhoollinen 
Hartwig Winholt oli yöllä soutanut satakunta ase- 

Knuut Posse Viipurin linnassa. 


miestä ja muutamia satoja talonpoikia mukanaan 
kaupungin läheisyydessä olevalle Vatikivelle tuot- 
taakseen vihollisen huollolle häiriöitä. Kun taistelu 
alkoi, joutuivat talonpojat sekasortoon ja aiheuttivat 
sellaisen hämmingin, että Winholftin oli vetäydyttävä 
taistelupaikalta suurin tappioin. Mm. hänen kerro- 
taan menettäneen viitisenkymmentä Maunu-piispan 
asepalvelijaa. Piiritettyjen oli tyydyttävä vastedes 
taistelemaan Viipurin muurien suojassa. 

Vihollisen hyökkäysten torjumisessa olikin aivan 
tarpeeksi tekemistä vähäiselle linnanväelle. Venä- 
läiset aloittivat nimittäin suuren rynnäkön kaupunkia 
vastaan. Jalkamiesten ja ratsuväen lisäksi he käyt- 
tivät myös silloin vielä hyvin harvinaisia tykkejä, 
joiden toimintaa vanha kansanruno kuvailee seuraa- 
vasti: 

Pani pyssyt pyykämähän, 
Umpiputket ulvomahan, 
Avokurkut ammomahan, 
Jalojouset joukumahan 
Alla Viipurin vihannan, 
Alla suuren Suomen linnan. 


Jopa liikkui linnan tornit, 
Tornin kellot keikahteli, 
Kivet linnan kiikahteli, 
Tornin latvat torkahteli, 
Räystähät rämähtelivät, 
Patsahat pamahtelivat. 

Räystähät meni rämäksi, 
Linnan patsahat pamuksi, 
Tuohikattoset tomuksi, 
Tuohet lenteli levyinä, 
Linnan seinät liistehinä. 


Tuhatlukuisina laumoina vihollisen jalkaväki 
hyökkäsi Viipurin muureille, ratsuväen odottaessa 
tilaisuutta tunkeutua kaupunkiin muureihin ammu- 
tuista aukoista tai jalkaväen avaamista porteista. 
Etumaiset hyökkääjät kuljettivat mukanaan tikapui- 
ta, tankoja ja risukimppuja, joilla täytettiin valli- 
haudat, jonka jälkeen tikapuut saatettiin pystyttää 
inuuria vasten. Päähyökkäys suuntautui mustainve]l- 
jesten luostarin kohdalle vallin ja muurin väliin. En- 
simmäiset venäläiset saivat jo tikapuunsa pystyyn ja 
alkoivat kiivetä niitä ylös, ennen kuin puolustajien 
onnistui. torjua hyökkäys kiivaan taistelun jäl- 
keen ”haavoitettuaan ja tapettuaan monta”. 
Myös muualla hyökkäykset torjuttiin ja Viipuri oli 
pelastunut. Mutta vain toistaiseksi. ”... Kun he toi- 
sen kerran hyökkäävät, silloin auttakoon kaikkival- 
tias Jumala”, kirjoittivat piiritettyinä olevat Suomen 

herrat tämän taistelun jälkeen. Piiritettyjen taiste- 
lutahto oli kuitenkin murtumaton, sillä kirjeessä 
lisätään: ”Mutta me tahdomme parhaamme tehdä, 
niin kauan kuin kynnelle kykenemme.” 

Näytti kuitenkin siltä, ettei urhoollisimmistakaan 
ponnistuksista olisi ollut apua. Jatkuvat hyökkäyk- 
set kuluttivat puolustajan voimia. Aseisiin kutsutut 
talonpoikaiset nostomiehet ja Viipurin porvarit sei- 
soivat valleilla sotaantottuneiden huovien ja ritarien 
rinnalla, mutta siitä huolimatta miehiä ei tahtonut 
riittää kaikkiin paikkoihin. Väsymys ja nälkä pyr- 
kivät masentamaan rohkeimpienkin mielet. Apua 
odotettiin hartaasti. 

Valtionhoitaja lähtikin vihdoin liikkeelle. 900 
miestä ja Pyhän Eerikin lippu mukanaan hän astui 
laivoihin, joiden piti tuoda apujoukot Viipuriin. 
Mutta lähtö tapahtui niin myöhään, että syysmyrskyt 
ja meren jäätyminen muuttivat suunnitelmat tykkä- 
nään. Itse hän pääsi suurin vaikeuksiin Turkuun osa 
miehiä mukanaan muiden hajaantuessa mikä min- 
nekin niin, että heidän kokoamiseensa kului pitkä 
aika. Ja tällä välin ehti Viipurissa tapahtua rat- 
kaisu. 

Vaikeata oli piirittäminen venäläisillekin. Talvi 
teki tuloaan, joten teltoissa tai tilapäisissä majoissa 
asuminen oli vaivalloista. Nälkä alkoi ahdistaa hei- 
täkin, sillä hävitetystä ja tyhjäksi ryöstetystä maasta 
ei löytynyt tarpeeksi ravintoa monituhantiselle pii- 
rittäjäjoukolle. Yhteydet kotiin olivat huonot, joten 
sieltäkään ei saatu riittävästi muonaa. Ja aina oli 
olemassa se vaara, että puolustajat saisivat apua 
ulkoapäin. Niinpä venäläiset päättivät ponnistaa 
voimansa äärimmilleen Viipurin valtaamiseksi. Mar- 
raskuun 30. päivänä, Pyhän Andreaksen päivänä, 
alkoi ratkaiseva hyökkäys. 

Hyökkääjä yritti päästä muureille kolmesta kohtaa 
samanaikaisesti. Miekkojen kalskeeseen, nuolien ja 
heittokeihäiden suhinaan, palavien piki- ja terva- 
patojen rätinään sekä taistelijoiden huutoihin se- 

kaantuivat venäläisten suurten tykkien kumeat jy- 
rähdykset. Näillä 24 jalan pituisilla tykeillään he 
yrittivät ampua aukkoja muureihin. Vihollinen pää- 
sikin jo monessa kohdin valleille ja torneihin ja kau- 
punki näytti olevan hukassa. Mutta urhoolliset puo- 
lustajat eivät masentuneet. Jokainen ponnisti voi- 
ihansa äärimmilleen. Riimikronikka kuvailee tätä 
taistelun huippukohtaa seuraavasti: 


Knuut Posse ja Winholt, jalot molemmat, 
Nyt aivan vireästi toimivat, 

He tervaa ynnä veneitä kokosivat 

Ja niitä tornin alle laahasivat. 

Heille kahdelle ja muillekin 

Tulkoon tästä kiitos kaunoisin. 

Tuon kaiken sitten panivat palamaan. 
Savu, liekki ja katku käy nousemaan. 

He pelvon tuottivat ryssän väkeen 

Ja toivoit sen lähtevän käpälämäkeen. 

He toiveensa täyttyvän nähdä saikin, 

Kun ryssät torniin paloivat kaikin. 

Muurin sisällä juoksivat viipurilaiset 

— niin miehet ovat kertoneet luotettavaiset — 
He nopsaan toimivat, keinon keksivät, 

Ja alas he monet tikapuut vetivät. 

Vetivät vielä alas ryssää monta, 

Ryssää monta aivan avutonta. 

Niin oli tämä taistelu hirmuinen, 

Että moni sai hengellään maksaa sen. 
Muurilla olevat säikähti kovasti kyllä, 

Kun Pyhän Antin ristin näit kaupungin yllä. 
Täss' ei miesten voima mitään voinut juuri, 
Jumalan voima se näkyi tässä suuri. 


Hyökkäyksen epäonnistuminen sai venäläiset luo- 
pumaan enemmistä kaupungin valtaushankkeista. 
Muutaman päivän perästä he jättivät Viipurin ja 
lähtivät paluumatkalle, 

Viipuri ja sen mukana koko Suomi oli pelastunut 
Moskovan valtauspyyteiltä. Pelastumisestaan maa 
sai kiittää ennen kaikkea omien miestensä urheutta 
ja uhrautuvaisuutta. Tällöin on ensi sijassa muistet- 
tava piispa Maunua ja Suomen aatelismiehiä, jotka 
omaisuuttaan ja henkeäänkään säälimättä tekivät 
kaikkensa isänmaan hyväksi. 

Aikalaiset ja hurskas kronikoitsija katsoivat kau- 
pungin pelastumisen olleen pyhimysten ansiota: 


Varmasti Pyhä Eerikki ja Pyhä Olavi 
Ne tällä kertaa kaupungin pelasti. 

Näin pääsi taas kaupunki vapahaksi. 

Ei miehistään se hukannut kuin kaksi. 
Ylistys Jumalalle olkoon, kiitos ja kunnia, 
Joka ryssältä salli kaupungin pelastua. 

Mutta Jumalalle ja pyhimyksille osoitettujen kii- 
tosten ohella Viipurin uljas puolustaja, Knuut Posse, 
sai kansan suussa tarumaisen maineen. Pian alettiin 
uskoa, ettei kaupunki ollut voinut pelastua pelkäs- 
tään inhimillisin avuin, vaan Possen noitakeinojen 
ansiosta. Jonkinlaisen pamahduksen venäläisten kes- 
kuudessa aiheuttama hämminki oli ilmeisesti autta- 
nut puolustajia heittämään hyökkääjän muureilta. 
Tämän räjähdyksen, joka todennäköisesti on aiheu- 
tunut palavan tervan valumisesta valleilla tai tor- 
neissa olleen ruudin joukkoon, kansa kertoi johtu- 
neen taikakeitoksesta, jonka Posse oli valmistanut 
suuressa kattilassa sammakoista, käärmeistä, eloho- 
peasta, lipeästä ja kalkista. Possen kerrottiin myös 
kiivenneen linnan korkeimpaan torniin ja pudista- 
neen sieltä ilmaan pussillisen höyheniä, jolloin joka 
höyhenestä oli syntynyt sotalaiva. Nämä ja monet 
muut taikauskoiset tarinat kiertelivät maassa pari- 
sataa vuotta. 

Knuut Posse vietti elämänsä loppuvuodet Suomes- 
sa, jossa hän oli kaikkien suuresti suosima. Hän kuoli 
v. 1500 kuten piispa Maunu Särkilahtikin ja sai 
ilmeisesti viimeisen leposijansa Turun tuomiokirk- 
koon piispan hautakappeliin. Suomen piispainkro- 
nikka mainitsee siitä seuraavaa: ”Samana vuonna 
Maarian ilmestyksen päivänä kuoli mainio vasalli 
Canutus Posa, karskein miekan mittelöissä, neuvot- 
teluissa terävä-älyisin ja samalla herra Maunun 
(Särkilahti) vilpittömin ystävä. Sen vuoksi he eivät 
kuolossakaan eronneet.” 

Samaan aikaan kun venäläisten päävoimat piirit- 
tivät Viipuria hyökkäsi toinen osasto Savoon hävit- 
tääkseen Olavinlinnan. Linnan urhea päällikkö, Pie- 
tari Niilonpoika Kylliäinen, torjui kuitenkin hyök- 
käyksen linnanväen ja Savon rahvaan avulla. Vihol- 
linen karkotettiin koko Savosta ja sille aiheutettiin 
suuria tappioita. 


192 Unionin aika 


Viipurin ja Olavinlinnan menestykselliset puolus- 
tustoimenpiteet eivät kuitenkaan vielä tehneet lop- 
pua sodasta. Seuraavan vuoden alkupuolella venä- 
läiset ratsujoukot ylittivät jälleen rajan ja tunkeu- 
tuivat murhaten ja polttaen syvälle Suomeen. Osa 
heistä hävitti Karjalaa ja Savoa yrittäen vallata Ola- 
vinlinnan, mutta tämä piti nytkin puolensa. Osa 
tunkeutui Hämeeseen edeten aina Hattulan kirkolle 
saakka, vieläpä sitäkin pitemmälle Turkua kohti. 


Vihollinen oli saanut häiritsemättä hävittää maata 
sen vuoksi että valtionhoitajan mukana tullut sota- 
väki majaili Turun ympäristössä. Kun vihollisen tu- 
hotöistä saatiin tieto Turkuun, valtionhoitaja kokosi 
joukkonsa ja lähti Hämeenlinnaa kohti. Venäläiset 
perääntyivät kuitenkin nopeasti hänen tieltään rajan 
taakse antautumatta taisteluun. 


Sten Sture palasi kohta tämän jälkeen takaisin 
Ruotsiin. Suomeen tuomansa joukot hän jätti suku- 
laisensa Svante Niilonpoika Sturen ja parin muun 
ruotsalaisen ylimyksen komentoon. Ruotsista käsin 
hän ryhtyi vielä tehostamaan Suomen puolustusta ja 
mm. lähetti apuvoimia Viipuriin, jonne Svante-her- 
rakin sai käskyn lähteä joukkoineen. 


Sillä välin venäläiset olivat tehneet uuden hyök- 
käyksen suunnaten sen tällä kertaa Pohjanlahden 
rannikkoasutusta vastaan. ”Kainuunmaan kymme- 
nen virran maa”, kuten venäläiset kronikat nimit- 
tävät Tornion- ja Kalajoen välistä aluetta, joutui 
hirveän hävityksen kohteeksi. Kun venäläiset hävit- 
telivät jälleen Savoakin, Knuut Posse ja Svante Sture 
päättivät tehdä kostoretken venäläisten alueelle. Vii- 
purista he purjehtivat joukkoineen livananlinnan 
edustalle ja valtasivat väkirynnäköllä linnoituksen 
kiivaan taistelun jälkeen. Viholliselle tuotettiin suu- 
ria tappioita ja saatiin arvokas sotasaalis. Retken 
johtajat tarjosivat linnaa kalparitareille, mutta nämä 
eivät uskaltaneet ottaa sitä haltuunsa, jolloin suo- 
malaiset hävittivät siitä mitä voivat ja palasivat 

joukkoineen Viipuriin Iivananlinnan rautaiset portit 
voitonmerkkeinä mukanaan. 

Tämä jäikin viimeiseksi huomattavaksi sotatapah- 
tumaksi. Vuoden vaihteessa venäläiset ilmoittivat 
olevansa halukkaita aloittamaan rauhanneuvottelut, 
ja maaliskuussa v. 1497 solmittiin Ruotsin ja Venä- 
jän välillä rauha kuudeksi vuodeksi. 

Tämä ”suuri venäläisviha” oli aiheuttanut Suo- 
melle äärettömiä kärsimyksiä. Tuhojen suuruudesta 
antaa elävän kuvan riimikronikan maininta: 


9 — Jokamiehen Suomen historia 

Autiona on Karjala, Savo ja Hämettä puoli, 
Niissä ei kuulunut yhtään ihmissanaa, 

Eik' ollut lehmää, koiraa, kukkoa tai kanaa, 
Maa autio on, tääl olla ei halaa, 

Tyhjä on kahdenkymmenen peninkulman ala. 


Vihollisen hyökkäys oli kuitenkin kyetty torjumaan 
ja saatu aikaan rauha, joka merkitsi Pohjanlahden kiis- 
tanalaisen rannikon tosiasiallista jäämistä Suomelle. Tällä 
tavoin Suomen asutuksen kasvaminen yhä kauemmaksi 
Sisä-Suomen erämaihin saattoi jatkua entistä turvalli- 
semmalla pohjalla. Ja se seikka, että vihollisen hyök- 
käykset oli torjuttu huomattavalta osalta omilla koti- 
maisilla voimilla Viipurin ja Olavinlinnan lujiin varus- 
tuksiin nojautuen, oli omiaan vahvistamaan suomalais- 
ten itseluottamusta, jota tätä seuranneina vaikeina ai- 
koina kyllä tarvittiin. 


HANNU-KUNINGAS RUOTSI-SUOMEN 
VALTAISTUIMELLA 


Vaikkakin sota oli loppujen lopuksi päättynyt on- 
nellisesti, se tuli aiheuttamaan suuria sisäisiä muu- 
toksia Ruotsin valtakunnassa. Sodassa koetut vas- 
toinkäymiset ja sen aiheuttamat suuret hävitykset 
pantiin valtionhoitaja Sten Sturen syyksi, joka ei 
ollut riittävästi huolehtinut Suomen puolustamisesta. 
Unionia kannattavat ylimykset, joihin valtionhoitajan 
kanssa riitaantunut Svante Sture liittyi, saivat val- 
taneuvoston julistamaan Sten Sturen erotetuksi 
Ruotsin valtionhoitajan virasta ja kutsumaan Hannu- 
kuninkaan maahan. | 

Sten Sture ei ollut suinkaan halukas luopumaan 
ilman muuta asemastaan. Hän varustautui linnois- 
saan vastustamaan kuningasta ja kutsui hänelle us- 
kolliset Ruotsin talonpojat aseisiin muukalaisvaltaa 
vastaan. Vanhan valtionhoitajan ponnistuksilla ei 

tällä kertaa kuitenkaan ollut menestystä. Hannu- 
kuninkaan palkkasoturit löivät Taalainmaan talon- 
pojat ennen kuin nämä olivat ehtineet yhtyä valtion- 
hoitajan joukkoihin, ja tämän vastahyökkäys Tuk- 
holmasta epäonnistui. Valtionhoitaja oli itse vähällä 
joutua vangiksi. Niinpä hänen ei auttanut muu kuin 
ryhtyä kuninkaan kanssa neuvotteluihin, joiden tu- 
loksena hän luopui valtionhoitajanasemastaan. Kor- 
vaukseksi hän sai suuria läänityksiä mm. koko Suo- 
men. 

Hannu-kuningas oli päässyt vihdoinkin päämää- 
räänsä. Suurin juhlallisuuksin hänet kruunattiin 
Tukholmassa Ruotsin kuninkaaksi, joten unioni oli 
jälleen toteutettu. Varmistaakseen sukunsa valta- 
aseman hän valitutti vielä poikansa Kristianin Ruot- 
sin perintöruhtinaaksi. 

Unioni ei tälläkään kertaa tullut pitkäaikaiseksi. 
Hyväksyessään Hannun Ruotsin kuninkaaksi yli- 
mykset olivat vaatineet häneltä laajoja etuoikeuksia. 
Kun kuningas ei ollut halukas pitämään lupauksiaan, 
ylimysten keskuudessa syntyi tyytymättömyyttä. 
Ruotsin talonpojat, jotka Engelbrektin ajoista läh- 
tien olivat melkoisesti vaikuttaneet valtakunnan asi- 

oiden hoitoon, olivat edelleen vastahakoisia alistu- 
maan vieraan hallitsijan valtaan. Tyytymättömyys 
oli siten yleinen ja odotettiin vain merkkiä uuteen 
nousuun. 

Tämä tuli jälleen entisen valtionhoitajan taholta. 
Tuopuessaan vallasta Sten Sture oli saanut niin suu- 
ria läänityksiä, että hän oli kuninkaan jälkeen val- 
takunnan mahtavin mies. Kuningas alkoikin pian 
pelätä kapinayrityksiä hänen taholtaan ja pakotti 
hänet luovuttamaan suuren osan lääneistään pois. 
Viipuri ja Olavinlinna siirtyivät ruotsalaiselle yli- 
mykselle Eerik Tuurenpoika Bjelkelle, joka tuli saa- 
maan hyvin merkittävän osan maamme historiassa. 
Tämä herätti Sten-herrassa suurta tyytymättömyyt- 
ta. Yksin hän ei kuitenkaan mahtanut kuninkaalle 
mitään. Tällöin hänen avukseen tuli Hemming Gadh- 
niminen pappismies. 

Hemming Gadh oli ollut kolmattakymmentä vuotta 
Sten Sturen lähettiläänä Roomassa, josta hän nyt 
palasi kotimaahan. Huolimatta siitä, että hän oli 
ammatiltaan hengenmies — hänet valittiin myöhem- 
min Linköpingin piispaksi, vaikk'ei hän koskaan saa- 
nut paavin vahvistusta vaalilleen — hän otti innok- 
kaasti osaa ajan poliittisiin kiistoihin ja toimi sotu- 
rihakin itse johtaen joukkoja taisteluissa. Tämä 
merkillinen mies, joka erinomaisesti osasi puhua ta- 
lonpojille, vaikutti suuresti tapahtumien kehitykseen 
parin seuraavan vuosikymmenen aikana ja Hhä- 
nestä tuli yksi Sturein edustaman kansallisen puo- 
lueen johtomiehiä. 

Ensi töikseen Hemming Gadh sai aikaan sovinnon 
Sten Sturen ja Svante Sturen välillä. Yhdessä eräi- 
den muiden ylimysten kanssa nämä päättivät kar- 
kottaa kuninkaan Ruotsista ja asettaa Sten-herran 
jälleen valtionhoitajaksi. Odottaessaan sopivaa tilai- 
suutta he muokkasivat kansassa kuninkaanvastaista 
mielialaa. Venäläisten uhkaava asenne ja heidän 
Suomeen tekemänsä hävitysretket heikensivät huo- 
mattavasti Hannu-kuninkaan asemaa Ruotsissa. Kun 

Moskovan suuriruhtinaan lähettiläät Ruotsin valta- 
neuvostossa toivat ilmi, että kuningas oli luvannut 
suuriruhtinaalle Suomen, herätti se suurta suuttu- 
musta ylimystenkin joukossa. Kun kuningas oli kär- 
sinyt suuren tappion yrittäessään alistaa Tanskan 
rajanaapureina asuvia pohjois-saksalaisia talonpoikia 
valtaansa, puhkesi vihdoin avoin kapina. 

Nopeasti Ruotsi joutui uudelleen valtionhoitajaksi 
valitun Sten Sturen käsiin. Viimeksi kukistui Tuk- 
holma keväällä 1502, jolloin linnassa oleskellut Tans- 
kan kuningatar joutui vangiksi. Suomessa valtion- 
hoitaja sai Eerik Tuurenpojan sovinnolla puolelleen, 
mutta Turun linnanisäntä, jo Viipurissa kunnostau- 
tunut Maunu Frille, piti kauan aikaa puolensa. Vih- 
doin hänenkin oli antauduttava, ja syksyllä v. 1502 
koko valtakunta oli jälleen Sten Sturen käsissä. 

Sten Sturen uusi hallituskausi jäi hyvin lyhyeksi. 
Saatettuaan vapautetun Kristiina-kuningattaren 
Tanskan rajalle, vanha valtionhoitaja sairastui ja 
kuoli joulun alla v. 1503 ollessaan paluumatkalla 
Tukholmaan. 
= Sten Sturen pitkä ja vaiheikas elämä päättyi juuri 
silloin, kun hän oli toisen kerran torjunut muuka- 
laisen kuninkaan maasta. Hänen koko valtakautensa 
oli kulunut julkisessa tai peitetyssä taistelussa unio- 
niystävällisiä voimia vastaan. Siten hänestä oli tul- 
lut kansallisen puolueen johtomies. Hänen toimin- 
tansa lujitti kansallista ajattelutapaa, mikä myöhem- 
min oli lopullisesti erottava Ruotsi-Suomen unioni- 
valtakunnasta. Toiminnassaan hän oli etupäässä no- 
jautunut Ruotsin talonpoikiin, joihin hän oli saavut- 
tanut ainoalaatuisen vaikutusvallan, mikä perustui 
hänen talonpoikien keskuudessa harjoittamaansa 
propagandaan. Tällä tavoin Sten Sture loi perin- 
teen, jota useat Ruotsin hallitsijat myöhemmin jat- 
koivat aina Kustaa II Aadolfiin saakka. 

Suomen oloihin Sten Sturen toiminta valtionhoi- 
tajana vaikutti ratkaisevasti. Valtakunnan Brunke- 
vuoren taistelun jälkeen saavuttama ulkonainen rau- 

ha oli erittäin siunauksellinen Suomelle, joka oli 
uhanalainen rajamaa. "Toisaalta juuri Sten Sturen 
välien rikkoutuminen Tanskan kanssa asetti Suomen 
vielä suuremmille vaaroille alttiiksi, kun Tanska ja 
Moskova sopivat yhteisestä hyökkäyksestä Ruotsia 
vastaan. Kun sota lopulta puhkesi, valtionhoitaja 
huolehti Suomen turvaamisesta niin riittämättömästi, 
että hän itse katsoi myöhemmin tarpeelliseksi hank- 
kia suomalaisilta tunnustuksen siitä, ettei hän ollut 
laiminlyönyt Suomen puolustusta venäläissodan ai- 
kana. Vaikka Maunu-piispa julistikin hänet vapaaksi 
tällaisista syytöksistä, on kuitenkin todettava, että 
Sten Sturen ajoista alkaa se maamme historiassa 
myöhemmin havaittava ilmiö, että jos Ruotsia uhkasi 
jokin vaara, Suomi sai itse selviytyä puolustukses- 
taan omin voimin. Toisaalta on todettava, että Sten 
oturen taitava ja sitkeä taistelu unionikuningasta 
vastaan torjui myös meidän maastamme vieraan her- 
ruuden, joka muukalaisen ylimysvallan muodossa 
olisi voinut käydä kohtalokkaaksi nimenomaan ta- 
lonpoikiemme ikivanhalle pohjoismaiselle vapaudel- 
le. Täten hän on tehnyt korvaamattoman palveluk- 
sen myös meidän maallemme. 


SVANTE NIILONPOIKA STURE RUOTSI- 
SUOMEN VALTIONHOITAJANA 


Sten Sturen kuollessa valtakunta oli hyvin vaaral- 
lisessa tilanteessa. Vanha valtionhoitaja ei ollut ehti- 
nyt ennen kuolemaansa valita seuraajaa ja hankkia 
tälle valtakunnan herrojen ja rahvaan tunnustusta. 
Vainajan lähimpänä perillisenä esiintyi hänen kau- 
kainen sukulaisensa, Svante Niilonpoika Sture, jolle 
aikaisemmin oli luvattu valtionhoitajan virka Sten- 
herran jälkeen. Hänen oli kuitenkin pidettävä kii- 
rettä ehtiäkseen varmistaa asemansa niin, etteivät 
unioniystävälliset ylimykset ja Tanskan kuningas 
ehtisi väliin. 

Svante Niilonpojalla olikin onnea. Etupäässä Hem- 
ming Gadhin avulla hänen onnistui lujittaa asemansa 
niin, että hänet sekä Ruotsissa että Suomessa tun- 
nustettiin valtionhoitajaksi. 'Turun raatihuoneessa 
pidetyssä vaalikokouksessa läsnäolijat lausuivat, että 
suomalaiset ”eivät nyt, enempää kuin ennen muinoin 
heidän esi-isänsäkään, huolineet erota Ruotsin val- 
takunnan asukkaista, vaan tahtoivat kärsiä ja kes- 
tää heidän kanssaan.” | 

 Kärsimysten täyttämä tulikin Svante Niilonpojan 
valtakaudesta. Uusi valtionhoitaja oli kyllä kelvol- 
linen soturi, mutta hänellä ei ollut edeltäjänsä val- 
tiomieskykyä. Valtakuntaa uhkasi edelleenkin Tans- 
kan ja Moskovan liitto, eikä valtionhoitaja kyennyt 
sitä hajoittamaan. Suhteet Moskovaan hoidettiin sen- 
tään niin, ettei sota päässyt puhkeamaan uudelleen. 
Kiistanalainen rajantarkistuskysymys onnistuttiin 
lykkäämään kerran toisensa jälkeen. Pääasiassa se 
oli Eerik Tuurenpojan ansiota, joka Viipurin linnan- 
herrana taitavasti ja voimakkaasti vastasi rajan tur- 
vallisuudesta. Sen sijaan Tanskan kanssa ei yrityk- 
sistä huolimatta päästy sovintoon. Puhkesi tuhoisa 
sota, jota kesti melkein koko Svante Niilonpojan 
hallituskauden. 

Tanskalaisten sodankäynti oli erittäin julmaa. Eni- 
ten siitä joutui kärsimään Suomi. Vihollinen varusti 
nimittäin kaapparilaivoja, jotka risteilivät Itämerellä 
ja Suomenlahdella ja ryöstivät suomalaisia kauppa- 
laivoja. Kymmenittäin Suomen kaupunkien aluksia 
joutui vihollisen käsiin, joka kohteli erityisen jul- 
masti sotavankejaan. Myös maamme rannikot jou- 
tuivat hävitysten kohteiksi. Mm. Porvoon kaupunki 
poltettiin. Severin Norby-niminen tanskalainen me- 
risankari valtasi ja hävitti Kastelholman linnan Ah- 
venanmaalla. Raskaimmin joutui kuitenkin kärsi- 
mään Turku. Elokuun 3. päivän vastaisena yönä v. 
1509 Otto Rudin johtamat tanskalaiset purjehtivat 
Aurajoen suuhun ja yllättivät täydellisesti onnetto- 
man kaupungin. Turkulaiset heräsivät unestaan ka- 

malaan todellisuuteen: hurjat merisissit riehuivat 
kaikkialla kaupungissa säälimättä ryöstäen, murha- 
ten ja polttaen. Viisi päivää tätä kesti ja kun vihol- 
linen vihdoin poistui, jäi kaupunki surkeaan kun- 
toon. Suuri osa asukkaista oli joko surmattu tai raa- 
hattu lunnaiden toivossa sotavankeuteen. Kaupun- 
kilaisten asunnot oli perusteellisesti tyhjennetty ja 
osa taloista poltettu. Ei edes tuomiokirkkoa oltu 
säästetty. Jalokivillä koristettu piispanhiippa ja ho- 
peinen sauva, kallisarvoiset astiat, kirjat ja pyhäin- 
jäännökset olivat menneet rosvojen mukana. Yksin 
tuomiokirkon kattoa peittävät kuparilevytkin kelpa- 
sivat näille. Rauhan palattua saatiin Upsalan ark- 
kipiispan välityksellä osa ryöstetystä kirkon omai- 
suudesta takaisin, joskin arvoltaan alentuneena ja 
huonossa kunnossa. Eräs tuomiokirkon ehtoolliskal- 
keista palasi Turkuun vasta v. 1925, jolloin tämä ns. 
Ejbyn kalkki Tanskan kansan ja kirkon lahjana luo- 
vutettiin vapaalle, itsenäiselle Suomelle. 

Valtionhoitaja ei kyennyt suojelemaan Suomea 
vihollisen tuhotöiltä, vaatipa hän Suomen herroja 
ja Turun piispaa lähettämään väkeä Ruotsiin tans- 
kalaisia vastaan taistelemaan. Nämä eivät hänen 
käskyistään kuitenkaan välittäneet vaan pitivät 
miehensä Suomessa, jossa Eerik Tuurenpojan tar- 
mokkaalla ja väsymättömällä johdolla pyrittiin tuho 
torjumaan. Sodan ja katovuosien aiheuttamat vai- 
vat herättivät kuitenkin kaikkialla suurta tyytymät- 
tömyyttä valtionhoitajaa kohtaan. Niinpä ahvenan- 
maalaiset olisivat jo olleet valmiit alistumaan Han- 
nu-kuninkaan valtaan ja sanoivat: ”Missä oli Svan- 
te-herra viime kesänä, kun meitä ryöstettiin ja kis- 
kottiin eikä Ruotsin herroista löytynyt ainoatakaan, 
joka tahtoi meitä puolustaa.” 

Kohta Turun ryöstön jälkeen saatiin kuitenkin 
rauha Tanskan kanssa aikaan valtiohoitajalle ras- 
kailla ehdoilla. Svante Niilonpoika ei ollut kuiten- 
kaan halukas luopumaan asemastaan ja aloitti sodan 
uudelleen. Tällä kertaa maamme säilyi suuremmilta 

Tanskalaisten sodankäynti oli julmaa. 


menetyksiltä, sillä osa hansakaupungeista oli liitossa 
valtionhoitajan kanssa, joten tanskalaiset eivät voi- 
neet vapaasti mellastaa merillä. Myös venäläisten 
kanssa saatiin solmituksi pitempiaikainen rauha v. 
1510. Se oli Eerik Tuurenpojan viimeinen suuri pal- 
velus maallemme, sillä jo seuraavana vuonna tämä 
Viipurin pitkäaikainen linnanherra kuoli. Sekä soti- 
laana että valtiomiehenä hän oli osoittanut verra- 
tonta kykyä toimiessaan valtakunnan tärkeimmän 
rajalinnan päällikkönä. Joko miekalla tai neuvot- 

teluilla, aina sen mukaan mikä milloinkin osoittau- 
tui edullisimmaksi, hän oli vastannut rajarauhan 
loukkauksiin onnistuen aina saavuttamaan tarkoi- 
tuksensa, ts. estää suuren sodan puhkeamisen. Suotta 
eivät venäläiset kunnioittaneetkaan häntä niin, että 
Viipurin linnanherra mainitaan kaikissa tämän ajan 
asiakirjoissa kolmantena mahtitekijänä Ruotsin val- 
tionhoitajan ja Moskovan suuriruhtinaan rinnalla. 

Svante Niilonpoika Sturen valtakausi kallistui sa- 
moihin aikoihin kohti loppuaan. Svante-herran ei 
ollut koskaan onnistunut saavuttaa maassa yhtä laa- 
jaa kannatusta kuin edeltäjänsä. Hänen hallitusai- 
kanaan sattuneet vastoinkäymiset .ärsyttivät kansaa. 
Sisällissota oli jo puhjennut, kun joulun alla v. 1512 
valtakuntaan levisi tieto, että valtionhoitaja oli yht- 
äkkiä kuollut Jönköpingin kaupungissa, jonne hän 
oli mennyt viettämään joulua ystäviensä luona. 

Svante Niilonpoika Sture oli kuollut paljonkaan 
kaipausta herättämättä. Tämä ei kuitenkaan palaut- 
tanut rauhaa. Ruotsissa puhkesi kiihkeä taistelu vai- 
najan perinnöstä. Unioniystävälliset herrat valitsivat 
valtionhoitajaksi Eerik Trolle-nimisen ylimyksen, 
joka oli taipuvainen sovintoon Tanskan kanssa. 
Kansallinen puolue sai uuden johtajan vainajan po- 
jasta, Sten Sture nuoremmasta, kuten häntä histo- 
riassa kutsutaan. Sten-herra oli ainoastaan 19-vuo- 
tias isänsä kuollessa. Mutta verrattoman taitavasti 
ja rohkeasti toimien hänen onnistui hankkia isänsä 
linnat ja läänit käsiinsä sekä saada valtionhoitajan- 
asemansa tunnustetuksi. Myös Suomen herrat ja rah- 
vas asettuivat häntä kannattamaan, joten hänellä oli 
valtakunnan väestön enemmistö tukenaan. 

Kohta tämän jälkeen myös Tanskan kuningas 
Hannu kuoli jättäen valtakuntansa perinnöksi pojal- 
leen, joka Kristian II:n nimellä nousi Tanskan ja 
Norjan valtaistuimelle. Uudet miehet olivat siten 
uuden ajan mukana astuneet Pohjolan valtakuntien 
johtoon, ja heidän välillään tuli tapahtumaan unio- 
nikauden synkkä ja verinen loppuselvittely. 


SUOMEN KIRKKO JA SIVISTYS- 
ELÄMÄ KESKIAJAN LOPULLA 


1400-luvun loppuvuosikymmeninä tapahtui maas- 
samme sen elämänmuodon lopullinen täydellistymi- 
nen, joka oli kehittynyt keskiajan pitkinä vuosisa- 
toina. Maamme elinkeinot ja henkinen elämä, yh- 
teiskuntarakenne ja hallitusjärjestelmä olivat muo- 
dostuneet omalta kotoiselta pohjalta niiden esi- 
kuvien ja ulkomaisten vaikutteiden mukaan, joita 
syrjäiseen maahamme saatiin. Joskin maan laajuu- 
teen verraten harva asutus ja väestön köyhyys aset- 
tivat omat rajoituksensa, tämän kehityksen tulok- 
sena oli yhteiskunta, joka hyvin suuressa määrin oli 
muotoutunut aikakaudelle ominaisten yleisten suun- 
tavilvojen mukaan.. Siten olosuhteet maassamme 

keskiajan lopulla läheisesti muistuttivat naapuri- 
maamme Ruotsin oloja. 

Keskeisimpänä tekijänä maamme olojen kehitty- 
misessä oli katolinen kirkko, jonka vaikutus tuntui 
kaikilla elämän aloilla. Kirkon luja järjestysmuoto 
ja kirkon hallinto vaikuttivat osaltaan myös maal- 
lisen hallinnon kehittymiseen. Sivistyselämässä taas 
kirkolla oli täysin hallitseva asema. Sen piirissä 
tapahtui myös suurin osa siitä kylläkin varsin vähäi- 
sestä yhteiskunnallisesta huoltotyöstä, jota keskiajan 
yhteiskunnissa ilmenee. 


VIIMEISET KATOLISET PIISPAT 


Suomen kirkon johtomiehet olivat näinä katoli- 
suuden loppuaikoinakin melkein poikkeuksetta huo- 
mattavia miehiä, joilla henkilökohtaisten ominai- 
suuksiensa vuoksi oli suuri vaikutus aikansa tapah- 
tumiin. Oman maan miehinä he myös hyvin tunsi- 
vat Suomen olosuhteet ja pyrkivät parhaan kykynsä 
mukaan katsomaan toiminnassaan sen ja kansan pa- 
rasta. 

Suurinta keskiaikaista piispaamme, Maunu Tavas- 
tia, seurasi Turun piispanistuimella Olavi Maunun- 
poika, hänkin Tavastien sukua. Olavi Maununpoika 
oli saanut perusteellisesti valmistua korkeaan vir- 
kaansa. Hän oli oleskellut vuosikymmeniä ulko- 
mailla opiskelemassa. Pariisin yliopistopiireissä hän 
saavutti erittäin huomattavan aseman. Mm. hänet 
pariin otteeseen valittiin yliopiston rehtoriksi, arvo, 
jonka ainoastaan pari muuta maanmiestämme saa- 
vutti keskiajalla. Yliopiston rehtorin valtuudet tosin 
olivat huomattavasti rajoitetummat kuin myöhem- 
min oli asianlaita, samoin virkakausi kesti vain kol- 
me kuukautta. 

Kotimaassaan tämä oppinut piispa on jäänyt suu- 
ren edeltäjänsä varjoon. Kun hän kymmenvuotisen 
toimikauden jälkeen v. 1460 kuoli, ei hänen nimeensä 

Konrad Bitz. 


liittynyt Maunu Tavastin työhön verrattavia kirkol- 
lisia uudistuksia. Mutta hän oli hyvin hoitanut piis- 
palliset tehtävänsä ja oli ollut yleisesti arvossapi- 
detty lahjakkuutensa vuoksi; sen voimme todeta 
Suomen piispainkronikan Olavi Maununpoikaa kos- 
kevasta maininnasta: ”Hän oli ranskalaisten, etenkin 
pariisilaisten, keskuudessa maineeltaan kuuluisa ... 
Hän oli kaikilla tiedon aloilla mitä oppinein, käytän- 
nöllisissä kirkon asioissa mitä järkevin ja puhujana 
mitä kaunopuheisin.” 

Olavi Maununpojan kuoltua Suomen piispanistui- 
melle nousi mies, joka oli rauhantöille omistautu- 
neen edeltäjänsä täydellinen vastakohta. Uusi piispa 
Konrad Bitz, Suomen huomatuimpiin ylimyksiin 
kuuluvan valtaneuvos ja laamanni Henrik Bitzin 
poika, oli tyypillinen unioniajan ylimys, jonka suo- 

nissa kuohui sotaisen toimintatarmoinen veri. Tul- 
tuaan Leipzigin yliopistossa maisteriksi ja jatket- 
tuaan opintojaan erityisesti lakitieteen opiskelijoiden 
suosimassa Bolognan yliopistossa Italiassa, Konrad 
Pitz palasi Suomeen, jossa hän nopeasti nousi Suo- 
men kirkon johtoon. 

Konrad RBitzin piispaksi tulo sattui ajankohtaan, 
jolloin unioni oli vähäistä aikaisemmin uudistettu, 
kun Kaarle Knuutinpojan oli ollut pakko poistua 
maasta. Uusi piispa asettui heti unionin kannatta- 
jien puolelle. Syynä tähän oli osaksi suomalaisten 
keskuudessa yleinen myötämielisyys unionia koh- 
taan, osaksi tyytymättömyys Kaarle kuningasta koh- 
taan, joka oli yrittänyt peruuttaa kirkon maaomai- 
suutta kruunulle. Kun kuningas myöhemmin palasi 
Ruotsiin, piispa osallistui henkilökohtaisesti unionin 
kannattajien taisteluihin kuningasta vastaan. Kun 
Kaarle Knuutinpoika toistamiseen kruunusta luo- 
vuttuaan tuli Suomeen ottaakseen haltuunsa hä- 
nelle täältä myönnetyt läänitykset, ei Konrad 
Bitz luovuttanutkaan entiselle kuninkaalle mää- 
rättyä Raaseporin linnaa, vaan piti sen hallussaan 
pitkän aikaa. Vielä Kaarlen kolmannen kerran nous- 
tua valtaistuimelle v. 1467 sotainen piispa jatkoi vas- 
tarintaansa, mutta lopulta hänen oli pakko alistua. 
Tämä olikin piispa Konradin viimeinen osallistumi- 
nen sotatoimiin. Hän pyysi ja sai paavilta synnin- 
päästön niistä väkivallantöistä, joita hänen sotaisuu- 
tensa oli aiheuttanut, ja omisti piispankautensa lop- 
puajan korkean hengellisen virkansa hoitamiseen. 

Konrad Bitzin aikana Suomen kirkollisissa oloissa 
tapahtui merkittävää kehitystä. Brunkevuoren tais- 
telua seurasi huomattavan pitkä rauhan aika, jolloin 
meidänkin maamme varallisuus kohosi melkoisesti. 
Siten saatettiin uhrata varoja kirkkojen rakentami- 
seen. Monet kauniit keskiaikaiset kivikirkkomme 
ovatkin juuri näiltä ajoilta peräisin. Konrad-piispan 
toimesta korotettiin Turun tuomiokirkon keskilaivaa 
ja rakennettiin vielä tänä päivänä jäljelläoleva hol- 

vikatto. Rauhattomien aikojen vuoksi kirkko ympä- 
röitiin muureilla, jotka varustettiin ampuma-au- 
koilla. 

Konrad-piispa julkaisi kahteen otteeseen ohjeita 
eli statuutteja Suomen kirkolle. Näistä henkii kor- 
kea käsitys kirkollisen työn arvosta. Samoin niistä 
ilmenee, että piispa tunsi suurta kunnioitusta myös 
maallista sivistystä kohtaan, jota hän pyrki kaikin 
tavoin edistämään. Kirkon hallintoa Konrad Bitz 
kehitti vakinaistamalla tuomiokapitulin toiminnan. 
Kaniikkien oli asuttava vastedes Turussa. Osa kym- 
menysveroista annettiin heidän ylläpitoaan varten. 

Näihin aikoihin alettiin myös pitää kuuluisaa Tu- 
run tuomiokirkon Mustaakirjaa. Se oli kopiokirja, 
johon merkittiin kaikki piispalliseen hallintoon liit- 
tyvät kirjelmät. Tällä tavoin siitä ja siihen liitty- 
vistä asiakirjakokoelmista on tullut eräs keskiajan 
historjamme tärkeimpiä tietolähteitä. Konrad-piis- 
pan toimesta painettiin Lyypekissä upea messukirja, 
Missale Abcense, Suomen kirkon tarpeita varten. 
Tämä 500-sivuinen teos oli ensimmäinen maatamme 
varten painettu kirja. 

Konrad Bitzin lähimpänä apulaisena oli tuomio- 
rovasti Maunu Särkilahti, jonka ansioksi lienee las- 
kettava huomattava osa hänen esimiehensä aikaan- 
saannoksista. Siten oli luonnollista että piispan 
kuoltua v. 1489 tuomiokapituli valitsi Maunu Särki- 
lahden hänen seuraajakseen. 

Maunu III Särkilahti oli piispainkronikan mukaan 
"kummankin vanhempansa puolelta ylhäistä synty- 
perää”. Hänen isänsä oli vanhaan suomalaiseen yli- 
myssukuun kuuluva valtaneuvos Niilo Särkilahti. 
äiti piispa Maunu Tavastin veljentytär. Ehkäpä tä- 
män sukulaisuussuhteen ansiosta Maunu Särkilahti 
määrättiin hengelliselle uralle. Suoritettuaan Parii- 
sin yliopistossa maisterintutkinnon hän oleskeli 
aluksi Keski-Euroopassa, missä hän sai tilaisuuden 
laajentaa yleissivistystään ja aikakautensa kirkollis- 
ten olojen tuntemustaan. Kotimaahan vpalattuaan 


208 Suomen kirkko ja sivistyselämä keskiajan lopulla 


hän yleni nopeasti kirkollisella uralla. Päästäkseen 
pikemmin maamme toiseksi arvokkaimmalle virka- 
paikalle, tuomiorovastiksi, Maunu Särkilahti turvau- 
tui vähemmän kauniiseen, mutta aikakaudelle omi- 
naiseen keinoon: hän teki valituksen tuomiorovastin 
viranhoidosta. Ennen kuin asia ehdittiin ratkaista, 
tuomiorovasti kuoli ja Maunu Särkilahti valittiin 
hänen tilalleen. 

Sekä tuomiorovastina että piispana Maunu Saärki- 
lahti osoitti suurta kykyä. Uhrautuvaisuudellaan ja 
etevillä toimenpiteillään hän saavutti yleisesti kun- 
nioitetun aseman. Mm. Saksan keisari nimitti hänet 
pfalz-kreiviksi, mikä arvo oli periytyvä kaikille Tu- 
run tuomiorovasteille. 

Edeltäjänsä tavoin Maunu-piispa kiinnitti suurta 
huomiota kirkon olojen kehittämiseen. Julkaisemis- 
saan statuuteissa hän antoi ohjeita jumalanpalveluk- 
sen vietosta, kirkon omaisuuden hoidosta ja sielun- 
hoitotyöstä. Näissä ohjeissa ilmenee piispan hurskas 
ja ylevä mieli sekä hänen käytännöllinen kyvykkyy- 
tensä. Katolisen kirkon tärkein sielunhoitotyön muo- 
to oli rippi, jonka suorittamisesta hän antoi uusia 
ohjeita. Pappien oli käytävä ahkerasti sairaiden 
luona. Köyhien sairaiden ollessa kysymyksessä papin 
oli tehtävä matkansa omalla hevosellaan. Jo Maunu 
Tavastin antama määräys ”Isä meidän”-rukouksen, 
Ave Marian ja uskontunnustuksen lukemisesta sun- 
nuntaisin kansan kielellä uudistettiin. Nyt niihin 
lisättiin synnintunnustus, ja ne oli luettava aina sa- 
massa muodossa, jotta kansa oppisi ne ulkoa. Tuo- 
miokapituliin piispa lisäsi pari uutta korkeaa virkaa: 
dekaanin ja arkkipresbyteerin, mikä oli omiaan ko- 
hottamaan sen arvovaltaa. 

Maunu Särkilahti oli hengenmies, joka elämässään 
tarkoin noudatti kirkon opin vaatimuksia. Samalla 
hän oli jäntevä kirkkoruhtinas, joka kykeni pitä- 
mään puolensa niin maallikkoja kuin kirkonmiehiä- 
kin jopa itse paaviakin vastaan, kun oli kysymyk- 
sessä Suomen kirkon itsenäisyyden varjeleminen. 

Toisaalta hän epäröimättä oli valmis uhraamaan 
sekä omia että kirkon varoja, kun isänmaan hädän- 
alainen tila sitä vaati. 

Maunu Särkilahti kuoli v. 1500 juuri uuden ajan 
kynnyksellä. Hänessä meni manan majoille viimei- 
nen suurista keskiaikaisista piispoistamme. Maunu 
Särkilahden syvä inhimillisyys, mikä ilmenee hänen 
laajassa hyväntekeväisyydessään, hänen avarakatsei- 
suutensa ja tarmonsa sekä käytännöllinen älynsä 
oikeuttavat rinnastamaan hänet sellaisiin suuriin 
edeltäjiinsä kuin Hemminkiin ja Maunu Tavastiin. 
Mutta ennen kaikkea hän on jäänyt historiaamme 
isänmaanystävänä, joka ankarimman hädän hetkinä 
väsymättä ja uhrautuvasti toimimalla vaikutti te- 
hokkaasti siihen, että maamme selvisi suuren venä- 
läisvihan myrskyistä. 

Viimeiset katoliset piispamme eivät enää ehtineet 
saada mitään huomattavampia uudistuksia aikaan. 
Maunu Särkilahden seuraaja Lauri Suurpää, Turun 
pormestarin poika, oli luonteeltaan lempeä ja rauhaa 
rakastava. Hänkin oli opiskellut Pariisissa ja saa- 
vuttanut siellä maisterinarvon. Svante Niilonpoika 
Sturen levottomana valtionhoitajankautena hän 
useimpien muiden Suomen herrojen tavoin piti 
Svante-herran puolta. Muutoin hänen toimintansa 
kohdistui pelkästään hiippakunnan asioihin. Liikku- 
malla ahkerasti tarkastusmatkoilla ympäri maata 
hän huolehti hiippakunnastaan. Hän kuoli vuonna 
1506. 

Uusi piispa, Johannes IV Olavinpoika, ehti olla 
vain neljä vuotta Turun piispanistuimella. Edeltä- 
jänsä tavoin hän keskittyi kirkon asioiden hoitoon 
osallistumatta pahastikaan politiikkaan niinä rauhat- 
tomina vuosina, joiksi hänen toimikautensa sattui. 
Taisteluissa tanskalaisia vastaan hän varauksetta 
tuki valtionhoitajaa ja maamme puolustuksesta huo- 
lehtivia lääninherroja. | 

Johannes Olavinpojan kuoltua v. 1510 harvinais- 
laatuiseen onnettomuuteen — hän tukehtui kurk- 


10 — Jokamiehen Suomen historia 

Arvid Kurki hukkuu Pohjanlahden aaltoihin. 


kuunsa tarttuneeseen lihanpalaan —, tuomiokapituli 
valitsi hänen seuraajakseen dekaaninsa Arvid Kur- 
jen. Vastoin yleistä tapaa syrjäytettiin vaalissa tuo- 
miorovasti, jona oli tähän aikaan Paavali Scheel. 
Scheel oli maamme huomatuimpia pappismiehiä, 
jolla oli ollut loistava kirkollinen virkaura. Mutta 
onnettomuudekseen hän oli menettänyt toisen kä- 
tensä peukalon ammuttaessa ftervehdyslaukausta 
Maunu-piispan purren aseistukseen kuuluvilla köm- 
pelöillä pikku tykeillä. Kirkon lait kielsivät ruu- 
miillisesti viallisilta pääsyn kirkon virkoihin. Vaikka 
Scheel suosijansa Maunu-piispan avulla olikin saa- 
nut tästä erivapauden, ei se nähtävästi riittänyt aut- 
iamaan häntä piispanistuimelle saakka. 

Arvid Kurki oli vanhan suomalaisen ylimyssuvun 
jäsen. Opiskeltuaan Pariisissa hän palasi maisterina 
kotimaahan, jossa hän kohosi maamme kirkon joh- 
toon. Arvid-piispan toimikausi oli valtiollisesti erit- 
täin levotonta aikaa, joka varmasti suuresti rajoitti 
piispan toimintamahdollisuuksia kirkon € piirissä. 
Niinpä siitä ei olekaan mitään erityisempää mainit- 

tavaa. Huomattavin tapaus oli Pyhän Hemmingin 
autuuttamisjuhla, jota v. 1514 vietettiin Turussa lois- 
tavin menoin esitoimenpiteenä Hemmingin pyhimyk- 
seksi julistamiseksi. Tämä tilaisuus, jossa oli läsnä 
monia sekä Suomen että Ruotsin huomattavimpia 
henkilöitä, jäi samalla katolisen keskiajan viimei- 
seksi loistavaksi häivähdykseksi 


maassamme. Kahdeksan vuotta myö- / v 

hemmin Arvid-piispa vaipui tunte- X L 
mattomaan hautaansa Pohjanlahden SIISTI) 
aaltoihin sekaannuttuaan unioniajan N ) 
verisiin loppuselvittelyihin, ja hänen W S. 


mukanaan sai loppunsa katolisen kir- = SN 
kon yli kolmisatavuotinen vaikutus Homi 
maassamme. vaakuna. 


SUOMALAINEN YHTEISKUNTA KESKIAJAN 
LOPULLA 


1400-luvun loppuun mennessä yhteiskunnallinen 
kehitys oli johtanut Suomessakin :samaan tulokseen 
kuin kaikkialla Euroopassa. Keskiajan neljä säätyä, 
aatelisto, papisto, porvaristo ja talonpojat olivat jo 
varsin selvästi hahmottuneet, joskin niiden rajojen 
selvittelyä tapahtui vielä seuraavallakin vuosisadalla. 

Suomen aatelisto oli näihin aikoihin vielä varsin 
harvalukuinen. Kaikkiaan vapaasäätyyn ei liene 
kuulunut kahtakaansataa sukua. Pääosa niistä oli 
vanhoja kotimaisia rälssisukuja. Nämä olivat nous- 
seet talonpoikien keskuudesta. Vielä nytkin saattoi 
varakas talonpoika päästä rälssimieheksi, jos hän 
ryhtyi suorittamaan ratsupalvelusta kuninkaan ja 
valtakunnan puolesta. Huomattavimmat kotimaisista 
aatelissuvuista olivat Kurkien, Tavastien ja Särki- 
lahtien suvut, jotka antoivat monta huomattavaa 
miestä niin valtakunnan kuin kirkonkin palveluk- 
seen. Muita vähemmän merkitseviä sukuja olivat 
mm. Karpalainen, Lepaan suku, Inkonen, Kirves, 
Renkonen ja Hirvo. 

Keskiajalla tuli maahamme myös ulkomaalaisia 
aatelissukuja. Osa niistä kotiutui tänne ja saavutti 
huomattavan merkityksen maamme historiassa. Täl- 
laisia olivat esimerkiksi Bitz-, Djäkn-, Garp-, Svärd- 
Ille-, Renhufvud-, Jägerhorn-, Frille- ja Tott-suvut. 

Ulkomaalainen alkujuuriltaan oli myös Fleming-suku, 
jolla tuli olemaan niin huomattava sija maamme histo- 
riassa uudenajan ensimmäisillä vuosisadoilla. 

Rälssimiehet olivat vapautetut kruununveroista 
korvaukseksi suorittamastaan ratsupalveluksesta. Tä- 
mä vapautus koski oikeastaan vain sitä tilaa, jolla 
rälssimies itse asui. Vähitellen aatelisto pyrki saa- 
maan kaikki tiluksensa verovapaiksi. Tästä aiheutui 
kiistaa hallitsijoiden kanssa, nämä kun tahtoivat 
estää rälssimaan kasvun, joka vähensi kruunun ve- 
rotuloja. Aateliston maaomaisuus pysyi Suomessa 
läpi koko keskiajan varsin pienenä, niin että maam- 
me läänit olivat sangen tuottavia ja siten hyvin 
haluttuja. Suomen aatelismiesten varallisuus = ei 
yleensä ollut erityisen huomattava, joskin poikkeuk- 
sia oli. Siten alempi aatelisto erosi varsin vähän 
varakkaista porvareista ja talonpojista elämäntavoil- 
taan ja sivistystasoltaan. Maamme johtavat aatelis- 
suvut sen sijaan viettivät komeaa elämää. Varat 
sijoitettiin yleensä maaomaisuuteen, jota pyrittiin 
jatkuvasti kartuttamaan. Puvut olivat komeita ja 
kalliisti turkiksilla koristeltuja. Ylimykset käyttivät 
myös kultavitjoja ja sormuksia, jotka saattoivat olla 
jalokivillä koristettuja, nappien ja vöiden ollessa 
usein hopeaa tai ainakin hopealla runsaasti kirjot- 
tuja. Samoin talouskalut olivat monesti hopeasta 
tehtyjä. Sen sijaan asumukset, maamme harvoja lin- 
noja lukuunottamatta, olivat ulkonäöltään varsin 
vaatimattomat keski-eurooppalaisiin aatelislinnoihin 
verrattuina. Yleensä talot olivat puisia, ja vasta vähi- 
tellen ryhdyttiin rakentamaan kivikartanoita. Sisus- 
tus sen sijaan saattoi olla varsin upeaa ulkomailta 
tuotuine seinäverhoineen ynnä muine koristeineen. 
Suomen talonpojat säilyttivät läpi koko keskiajan 

Keskiajan rälssimiehiä. 


vanhan vapautensa. Talonpoika viljeli omaa tilaansa 
ja maksoi siitä säädetyt verot. Keskiajan lopulla alkoi 
jo näkyä merkkejä siitä, että aateliston vaikutus- 
vallan kasvu uhkasi talonpoikain oikeuksia. Aatelis- 
miehet pyrkivät väkivaltaankin turvautumalla laa- 
jentamaan tiluksiaan tälonpoikaisten naapuriensa 
kustannuksella. Knuut Possen kerrotaan Hämeen 
voutina ollessaan anastaneen eräältä Hauhon talon- 
pojalta maata ja irtainta omaisuutta. Talonpojan va- 
litettua asiasta vouti otatti miehen kiinni, ja voudin- 
palvelijat pahoinpitelivät häntä niin, että hän me- 
netti henkensä. Surmatun lesken Knuut-herraa vas- 
taan nostaman kanteen kihlakunnanoikeus hylkäsi 
vapauttaen hänet kaikesta edesvastuusta. Kirkon- 
miehet olivat yhtä häikäilemättömiä. Piispa Johan- 
nes Olavinpoika uhkasi polttaa talon eräältä talon- 
poikaisnaapuriltaan, jonka kanssa hän oli joutunut 
riitaan. Näinä väkivaltaisina aikoina laki pyrki ole- 

maan sen puolella, jolla oli eniten voimaa pantavana 
vaatimustensa tueksi, joten vähäväkisimmät väestön- 
luokat joutuivat kärsimään. | 

Keskiajan lopulla maassamme oli kuusi kaupunkia: 
Turku, Ulvila, Rauma, Naantali, Porvoo ja Viipuri. 
Tärkein näistä oli Turku, jonka väkiluku lienee nous- 
sut noin 3 000 henkeen. Seuraava järjestyksessä oli 
Viipuri parituhantisine väestöineen. Porvoo ja Naan- 
tali olivat merkitykseltään vähäisimmät. 

Kaupunkien asukkaat elivät kaupalla ja käsityöllä. 
Myös maanviljelystä ja karjanhoitoa harjoitettiin. 
Kaupunkien porvarit ostivat maaseudun tuotteita ja 
veivät niitä ulkomaille, sillä vain kaupungit saivat 
harjoittaa ulkomaankauppaa. Ulkomaalaiset kaup- 
piaat puolestaan saivat myydä tavaroitaan vain kau- 
pungeissa: ja silloinkin vain tukussa, sillä vähittäis- 
kaupan harjoittaminen oli porvarien etuoikeutena. 
Kaupan ja käsityön harjoittaminen oli sekä hallitsi- 
joiden että kaupunkien itsensä antamilla ohjeilla tar- 
koin säännösteltyä, sillä siten uskottiin päästävän 
parhaisiin tuloksiin. Tämä turvasi kyllä sekä kaupan 
että käsityön harjoittajille kohtuullisen toimeentulon 
ja :takasi tavaran laadun, mutta estämällä vapaa 
kilpailu ehkäistiin maan luonnollisiin taloudellisiin 
edellytyksiin perustuva kehitys. — Suomen vienti- 
ja tuontitavarat säilyivät suunnilleen samoina keski- 
ajan loppuun asti, joskin nyt jo turkisten vienti oli 
huomattavasti vähentynyt. Vastaavasti tuontiin sisäl- 
tyivät uusina tavaralajeina ampuma-aseet ja ruuti 
tai ruudin valmistuksessa tarpeelliset aineet ja väli- 
neet, joita maamme linnanherrat ostivat ulkomailta. 
Kauppa oli joko vaihtokauppaa tai sitten ostot mak- 
settiin rahassa, jonka käyttö jatkuvasti yleistyi. Ra- 
han arvo kuitenkin yhtämittaa laski, niin että 1500- 
luvun alkupuolen raha oli todelliselta arvoltaan vain 
puolet Maunu Eerikinpojan rahasta. Tämä johtui 
osaksi siitä; että hopean vähyyden vuoksi rahaho- 
peaan oli sekoitettava vaskea yhä kasvavassa mää- 
rässä. 

Keskiajan kauppaa. 


Kaupunkiemme porvaristoon kuului runsaasti ul- 
komaalaisia, etupäässä saksalaisia. Nämä muodosti- 
vat suurimpien kaupunkiemme varakkaimman väes- 
tön. Heillä oli johtava asema kaupunkien hallinnossa 
vuoteen 1471 asti. Tällöin Brunkevuoren voiton ko- 
hottama kansallistunne synnytti päätöksen, jonka 
mukaan Maunu Eerikinpojan kaupunkilaista pois- 
tettiin määräys, että saksalaisille oli annettava puo- 
let kaupunkien raatimiesten paikoista. 

Raati johti kaupungin asioita. Se oli samalla sekä 
hallintoviranomainen että kaupungin korkein tuo- 
mioistuin, joka itsenäisesti hoiti tehtäviään maalli- 
sesta esivallasta riippumatta. Kuninkaan vouti oli 
aina läsnä esimerkiksi raastuvanoikeuden istunnois- 
sa, mutta vain seuraamassa asioiden käsittelyä. Raa- 
din johdossa olivat pormestarit, joiden määrä vaihteli 
kahdesta neljään. Raati valittiin kaupungin ääni- 
valtaisten porvarien toimesta. Äänivalta kuului kau- 
pungin vakinaisille asukkaille, joiksi pyrkijöillä täy- 

tyi olla määräsumma omaisuutta, tavallisesti 3 mar- 
kan arvosta. Myös aatelismiehiä ja hengellisen sää- 
dyn jäseniä oli kaupungin asukkaiden joukossa, ja 
edelliset saattoivat päästä raadin jäseniksi sekä por- 
mestareiksi, kuten Turussa on usein sattunutkin. 

Elämä kaupungeissa oli yksinkertaista ja arkisen 
aherruksen täyttämää. Tervetullutta vaihtelua siihen 
toivat vieraiden kauppalaivojen saapumiset sekä 
enimmäkseen kirkollista alkuperää olevat juhlat, 
joita vietettiin keskiajan ihmiselle ominaisella lap- 
sellisella hartaudella, vaikkakin monta kertaa hyvin 
remuavin menoin. Yleisten juhlien lisäksi kukin 
ammattikunta vietti omia juhliaan. Suurten herro- 
jen, kuten valtionhoitajien tai mahtavien linnanher- 
rojen, saapuminen kaupunkiin saattoi myös rauhal- 
lisen elämänmenon sekaisin. Vaikka näiden aseelli- 
set seurueet usein aiheuttivat meteleitä ja kohteli- 
vat kovakouraisesti rauhallisia asukkaita, olivat nä- 
mä vierailut omiaan vilkastuttamaan kaupankäyntiä 
ja siten hyödyttämään kaupunkeja. 

Suomen kaupungit olivat yleensä varsin vaatimat- 
tomia ulkonäöltään. Suurin osa rakennuksista oli 
puusta tehtyjä savupirttejä, vaikka keskiajan lopulla 
alkoi jo vähän runsaammin olla myös kivitaloja. 
Kadut olivat ahtaat ja likaiset sillä ajan tavan 
mukaan jätteet heitettiin kadulle. Tämä oli omiaan 
lisäämään tautisuutta, jonka torjumisessa oltiin aivan 
avuttomia. Koko maassa ei vielä 1500-luvun alussa 
ollut ainoatakaan lääkäriä, joten kulkutaudit saivat 
vapaasti riehua. Toisen vitsauksen muodostivat tuli- 
palot, jotka monta kertaa hävittivät keskiaikaisia 
kaupunkejamme. Valtiovalta pyrki kyllä korjaamaan 
näitä epäkohtia, sillä Maunu Eerikinpojan kaupun- 
kilaissa annetaan tulipalojen torjuntaa ja kaupunkien 
puhtaanapitoa koskevia ohjeita. 

Arvojärjestyksessä ensimmäisenä aateliston jäl- 
keen oli pappissääty. Sen jäsenet olivat peräisin kai- 
kista yhteiskuntaluokista, joskin korkeimpiin hengel- 
lisiin arvoasemiin kohonneet yleensä olivat syntyi- 

sin maamme aatelissuvuista. Turun hiippakunta oli 
jaettu kirkkopitäjiin, joissa kussakin oli kirkkoherra 
sielunpaimenena. Hänellä saattoi olla apulaisenaan 
kappalainen, joka toisinaan hoiti omaa kappeliseura- 
kuntaansa. Kaikkiaan kirkkopitäjiä oli keskiajan lo- 
pulla toistasataa. 

Piispa ja tuomiokapituli määräsivät kirkkoherrat 
virkoihinsa, mutta seurakuntien väestökin saattoi 
saada äänensä kuuluville ehdokkaita määrättäessä. 
Muutamien seurakuntien kirkkoherrat nimitti kunin- 
gas. Kirkkoherra valitsi apulaisekseen lukkarin, 
jonka oli huolehdittava kirkonkellojen soitosta ja 
kirkonavaimista. Samalla hänen oli tehtävä papille 
kaikenlaatuisia palveluksia. Kirkonisännät eli kirk- 
koväärtit seurakuntien asukkaiden luottamusmiehinä 
huolehtivat puolestaan kirkkoherran kanssa kirkon 
varoista. 

Seurakuntapappien ohella maassa oli runsaasti 
pappismiehiä, jotka eivät olleet kiinteästi seurakun- 
tiin sidottuja. Piispoilla ja ylimyksillä oli omia kap- 
palaisiaan, jotka toimivat heidän kotipappeinaan. 
Kerjäläismunkit, joista varsinkin dominikaaneilla oli 
hyvin huomattava asema Suomessa, toimittivat usein 
papintehtäviä. Tästä aiheutui ainaista riitaa seura- 
kuntapapiston kanssa. 

Vaikka katolinen kirkko vaati jäseniltään naimat- 
tomuutta, ei tätä sääntöä läheskään ehdottomasti 
Suomessa noudatettu. Monet seurakuntapapit elivät 
tosiasiallisessa avioliitossa, vaikkeivät he voineet- 
kaan saada kirkon vahvistusta liitolleen. Suomen 
piispat eivät tällaisia pappismiehiä vainonneet ja 
tyytyivät vain kieltämään, etteivät papit saaneet 
pitää perheitään kirkon tiluksilla. 

Keskiajan lopulla Suomessa oli kuusi luostaria: 
Turun ja Viipurin dominikaani-, Viipurin, Rauman 
ja Kökarin fransiskaani- ja Naantalin birgittalais- 
luostari. Näistä huomattavin oli Naantalin luostari, 
jossa birgittalaisluostarien tapaan oli sekä munkkeja 
että nunnia omissa — toisistaan tarkoin erotetuissa — 

Naantalin nunnaluostari. 


osastoissaan. Luostarit saivat meilläkin suuren mer- 
kityksen käytännöllisen sielunhoitotyön harjoittajina 
sekä henkisen ja aineellisen sivistyksen levittäjinä. 
Mm. Naantalin luostari tuli kuuluisaksi käsityötai- 
dostaan, jonka perinteet elävät osin vielä tänä päi- 
vänä Lounais-Suomessa. Samoin luostarit harjoitti- 
vat huomattavaa hyväntekeväisyystyötä. 

Kirkon suuri vaikutusvalta perustui osaltaan sen 
suureen omaisuuteen. Pääosan siitä muodostivat 
maatilat, jotka kirkko ja luostarit olivat joko osta- 
neet, tai, kuten enimmäkseen oli asian laita, saaneet 
lahjoina hurskailta ihmisiltä tai syntien sovituksina 
kirkkoa vastaan rikkoneilta. Keskiajan lopulla sano- 
taan kirkon hallussa olleen tiluksia pelkästään Lou- 
nais-Suomessa seuraavasti: tuomiokirkolla n. 1 260, 
piispalla n. 170 ja Naantalin luostarilla n. 240 tilaa. 
Tiluksistaan saamiensa tulojen lisäksi kirkko kantoi 
veroja kansalta. Tärkein niistä oli kymmenysvero, 

jota suoritettiin kaikista tuloista. Kymmenykset jaet- 
tiin piispan, pitäjän papin, kirkon ja köyhien kesken. 
Turun piispan osuus hiippakuntansa kymmenyksistä 
oli niin suuri, että Ruotsi-Suomen piispoista ainoas- 
taan arkkipiispalla oli suuremmat tulot. Piispa sai 
myös ne sakkorahat, joita maksettiin sovitukseksi 
kirkkoa vastaan tehdyistä tai kirkollisen lain mu- 
kaan tuomittavista rikkomuksista. Seurakuntapa- 
peille kuului korvaus niistä kirkollisista toimituk- 
sista, joita he seurakuntansa jäsenille suorittivat. 
Piispa ja papit saivat virkamatkoillaan ilmaisen kyy- 
dityksen ja kestityksen talonpojilta. 

Monet piispat käyttivät suuria tulojansa laajaan 
hyväntekeväisyyteen ja tuomiokirkon tai seurakun- 
takirkkojen rakentamiseen ja koristelemiseen. Tästä 
huolimatta kuninkaissa ja valtionhoitajissa, jotka 
saivat kamppailla alituisen rahapulan kanssa, kirkon 
suuret tulot herättivät kateutta ja halun päästä niistä 
osalliseksi. Kirkon nauttima verovapaus oli valtion- 
johdon erityisenä silmätikkuna. Monta kertaa siitä 
syntyikin riitaa maallisen esivallan yrittäessä aset- 
taa osan verorasituksesta kirkon kannettavaksi. Toi- 
saalta kun oli kysymyksessä yhteinen etu, varsinkin 
maanpuolustuksen sitä vaatiessa, kirkko uhrasi va- 
paaehtoisestikin varojaan, kuten Maunu Särkilahden 
esimerkki osoittaa. 


KESKIAJAN KULTTUURIPANOS MAASSAMME 


Kautta koko keskiajan sivistysvaikutteet olivat 
saapuneet Suomeen suoraan Itämeren eteläpuolelta. 
Valtiollinen yhteys Ruotsiin oli ajoittain ollut hyvin- 
kin höllä. Sama kuvastuu maamme kulttuurinkehi- 
tyksessä keskiajalla. Aina oli luonnollisesti olemassa 
sellaista kanssakäymistä Ruotsin ja ruotsalaisten 
kanssa, että syrjäiseen maahamme tuli sitäkin tietä 
vaikutteita sekä aineellisen että henkisen sivistyksen 
aloilta. Mutta ehkäpä kaikkein eniten tässä suhteessa 

maamme kehitykseen vaikuttivat ne välittömät kos- 
ketukset Euroopan suuriin sivistyskeskuksiin, joita 
esi-isämme aikaansaivat jo maamme kristillisyyden 
alkuajoista lähtien ja joita ylläpidettiin läpi koko 
keskiajan. 

Katolinen kirkko oli maamme kaikinpuoliseen ke- 
hitykseen voimakkaimmin vaikuttava tekijä. Puh- 
taasti opillisen sivistyksen alalla ei ollut olemassa 
mitään, joka olisi voinut kilpailla kirkollisten tietei- 
den kanssa. Samoin kirkko oli maamme rakennus- 
ja kuvaamataiteiden mahtavin ja melkeinpä ainoa 
innoittaja. Kirkon jumalanpalvelusmenot ja oppi, 
joskin useimmiten hyvinkin hämärästi ja vaillinai- 
sesti tajuttuina vaikuttivat syvästi kansan mielikuvi- 
tusmaailmaan ja siten sävyttivät sen hengentuotteet. 
Lopuksi kirkon maallista hallintoaan varten luomat 
lait ja järjestysmuoto vaikuttivat valtiovallan vas- 
taavien laitosten kehittymiseen. Keskiajan väkival- 
taisina ja verisinä vuosisatoina kirkko oli myös aina 
sovittava tekijä, joka pyrki ohjaamaan kehitystä 
rauhallisiin ja lakien turvaamiin oloihin silloinkin, 
kun valtiovallan keinot eivät tähän riittäneet. 

Keskiajan lopulla maamme harvat koulut olivat 
täysin kirkon ylläpitämiä. Alkuopetusta varten oli 
Viipurissa ja Raumalla kaupunkikouluja, mahdolli- 
sesti myös Porvoossa. Lisäksi luostareilla oli omat 
luostarikoulunsa, joissa annettiin alkeisopetusta. 
Korkein oppilaitos oli tuomiokirkko- eli katedraali- 
koulu Turun tuomiokirkon yhteydessä. Tämän tar- 
koituksena oli pappien valmistaminen Suomen kir- 
kolle. Oppiaineet oli valittu sitä silmälläpitäen. 
Ensimmäiseksi luettiin keskiajan kouluissa ”trivium- 
oppijakso”. Triviumiin, mikä sananmukaisesti mer- 
kitsee kolmen tien risteystä, kuuluivat gramma- 
tiikka eli latinan kielioppi, retoriikka eli puhe- 
taito ja dialektiikka eli ajatteluoppi väittely- 
harjoituksineen. Seuraava oppikurssi oli ”guadri- 
vium” (neljän tien risteys): musiikki, laskuoppi, 
mittausoppi ja tähtitiede, mutta siitä lienee: Turussa 

opetettu vain sen verran laskuoppia ja kirkollisen 
ajanlaskun perusteita, kuin pappi virkaansa hoitaes- 
saan tarvitsi. Pääasiana oli latinan opetus, johon 
uhrattiin runsaasti aikaa. Muun opetuksen yhtey- 
dessä tutustuttiin pyhimystarinoihin, sopiviin Raa- 
matun kohtiin ja niihin uskonnollisiin teoksiin ja 
käsikirjoihin, joiden mukaan jumalanpalvelusmenot 
ja muut kirkolliset toimitukset suoritettiin. | 

Katedraalikoulun kurssi oli kolmivuotinen. Työ 
alkoi päivittäin jo viiden tienoilla päättyäkseen vasta 
samoihin aikoihin iltapäivällä. Oppilaat istuivat läm- 
mittämättömissä huoneissa pahnoilla tai puupenkeillä 
opettajan jalkojen juuressa. Opetus tapahtui siten, 
että opettaja luki tehtävät ääneen ja oppilaat toisti- 
vat niitä, kunnes -oppivat ne ulkoa. Kirjojen puut- 
teessa — ne olivat niin kalliita että yksi kirja saat- 
toi maksaa yhtä paljon kuin maatila tai kaupunki- 
talo — ei mikään muu opetustapa ollut mahdollinen. 
Oppimisen nopeuttamiseksi opettajat käyttivät ahke- 
rasti keppiään tai patukkaa, johon kuritukseen oppi- 
laiden oli kiltisti alistuttava. Keskiaikainen koulu- 
lais- eli teinilaulu, jonka Maskun kirkkoherra Hem- 
minki 1600-luvun taitteessa suomensi, kuvaa tätä 
opinkäyntiä seuraavasti: 


Opin sauna 
autuas aina, 
Cosca widzoill wihdhoillan. 
Ei saerasta 
silt saunasta 
Cuin kylmäld kylvötellän. 


Että lyöty, 
siit on hyöty 
Seora taito ja toimi. 


Suuri osa oppilaista oli köyhistä kodeista, jotka 
elvät voineet kustantaa lastensa koulunkäyntiä. 
Loma-aikoina koululaiset kulkivat sen vuoksi maa- 

seudulla keräämässä laulamalla varoja itselleen. 
Koska tästä seurasi kaikenlaisia rettelöitä — teinit 
suorittivat toisinaan kirkollisia toimituksia luvatta, 
viettivät huonoa elämää tai tekivät suoranaista ilki- 
valtaa — Maunu Särkilahti kielsi tämän pitäjänku- 
lun kokonaan. Pappien oli sen sijaan kerättävä pitä- 
jistään teineille apua ja lähetettävä keräyksen tulos 
koulujen rehtoreille oppilaiden hyväksi käytettä- 
väksi. 

Korkeampaa oppia haluavien oli matkustettava 
ulkomaiden yliopistoihin opiskelemaan. Huolimatta 
Suomen syrjäisestä asemasta ja köyhyydestä suoma- 
laisia opiskeli ulkomailla suhteellisesti enemmän 
kuin muiden pohjoismaiden kansalaisia. Tämä oli 
osaltaan maamme piispojen ja muiden korkeiden 
pappismiesten ansio, jotka omalla kustannuksellaan 
lähettivät lahjakkaita nuorukaisia ulkomaille opinto- 
jaan jatkamaan. Tällä tavoin maamme kirkko voi 
myös täyttää kaikki virkansa kansainvälisen mitta- 
puunkin mukaan pätevillä kotimaisilla miehillä, joka 
näinä aikoina oli suuri etu, sillä siten ehkäistiin 
ulkomaalaisten virkojen kalastelijoiden pesiytyminen 
maahamme. 

Yleisin ulkomailla saavutettu oppiarvo oli maiste- 
rinarvo. Yliopistoissa oli neljä tiedekuntaa: taitei- 
den, jumaluusopillinen, lääketieteellinen ja lainopil- 
linen. Vasta suoritettuaan maisterintutkinnon taitei- 
den tiedekunnassa opiskelija saattoi jatkaa lukujaan 
muissa tiedekunnissa, joita pidettiin korkeampina. 
Taiteiden tiedekunnassa opiskelu keskittyi filoso- 
fiaan, jossa tutustuttiin etupäässä Aristoteleen teok- 
siin. Opiskelu tapahtui luentoja seuraamalla ja väit- 
telyharjoituksin, joiden tarkoituksena oli kehittää 
oppilaiden ajattelu- ja todistelutaitoa. Suoritettuaan 
ensimmäisen opinnäytteensä ylioppilas sai baccalau- 
reuksen arvon. Seuraava oppiarvo, lisensiaattitut- 
kinto, tuotti suorittajalleen jo oikeuden itse luen- 
noida yliopistossa. Maisteri eli magister, mikä mer- 
kitsee opettajaa, oli täysivaltainen yliopiston opet- 

Pariisin ylioppilaita 1400-luvulla. 


taja, joka saattoi luennoimisensa ohessa jatkaa luku- 
jaan muissa tiedekunnissa. 

Noin 140 suomalaista on todistettavasti suoritta- 
nut tutkintoja keskiajan ulkomaisissa yliopistoissa. 
Aluksi suomalaiset suuntasivat opintomatkansa Pa- 
riisiin, jossa ainakin nelisenkymmentä maanmies- 
tämme on suorittanut tutkintoja. Heidän joukossaan 
on kuusi Turun piispaa. 1300-luvun lopulla Prahan 
vastaperustettu yliopisto syrjäytti vähäksi aikaa Pa- 
riisin suomalaisten suosiossa, sillä parinkymmenen 
vuoden aikana Prahassa opiskeli 15—16 suomalaista. 
1400-luvulla Leipzig nousi maineeseen ja sai laskea 
noin 25 suomalaista opiskelijoidensa joukkoon. Suu- 
rin opiskelijavirta suuntautui maastamme Rostockiin 
Pohjois-Saksaan, jossa 1400-luvulla ja 1500-luvun 

alkupuolella opiskeli yli 40 suomalaista. Monissa 
muissakin yliopistoissa heitä oli kuten Greifswaldissa 
toistakymmentä, Erfurtissa kymmenkunta ja KöIl- 
nissä kuusi. Kaukaisessa Bolognassakin on yksi 
maanmiehemme opiskellut, samoin Frankfurt an der 
Oderin yliopistossa. Sen sijaan Upsalan v. 1477 pe- 
rustettu yliopisto, joka oli Pohjoismaiden ensimmäi- 
nen, ei juuri kyennyt vielä houkuttelemaan maan- 
miehiämme, sillä siellä ei saanut suorittaa korkeam- 
pia oppiarvoja. 

Näin runsas ulkomainen opinkäynti piti maamme 
jatkuvassa kosketuksessa Keski-Euroopan henkisiin 
liikkeisiin. Yliopistoissa opiskelleita miehiä riitti kir- 
kon korkeimpien virkapaikkojen lisäksi koulumesta- 
rien ja seurakuntapappien vähemmän vaativiin ase- 
miin. Keskiajan aikakirjoissa mainitaan myös eräi- 
den maallikkojen saavuttaneen korkeita yliopistolli- 
sia oppiarvoja. Ruotsalainen ylimys Kaarle Ulvin- 
poika Sparre, kuningas Maunu Eerikinpojan kukis- 
taja, joka 1300-luvun puolivälissä oli pitkän aikaa 
Viipurin linnanherrana, oli maisteri. Samoin suoma- 
lainen ritari ja valtaneuvos Henrik Klaunpoika 
Djäkn, joka 1400-luvun puolivälissä oli Pohjois-Suo- 
men laamannina, oli suorittanut maisterintutkinnon 
Pariisin yliopistossa. Vaikka toisaalta opillinen sivis- 
tys oli hyvin harvinaista korkeimmissakin piireissä 
— vielä 1500-luvun alkupuolelta mainitaan eräästa- 
kin valtaneuvoksesta, ettei hän osannut kirjoittaa —, 
alemmista puhumattakaan, ylläpiti näin lukuisa si- 
vistyneiden miesten joukko vireätä henkistä elämää 
maassamme, joka muutoin olisi syrjäisen asemansa 
vuoksi ollut vaarassa jäädä pahasti kehityksestä jäl- 
keen. 

Näin vilkas henkinen elämä synnytti maassamme 
myös omaa kirjallisuutta, joskin sen määrä oli tieten- 
kin hyvin vähäinen. Jo aikaisemmin mainitut Mis- 
sale Aboense, messukirja, ja Manuale Aboense, käsi- 
kirja, olivat kirkon käytännöllisiä tarpeita varten 
syntyneet, joten ne jäivät vain pappien käyttöön. 

Sen sijaan Jöns Budden eli Räkin, kuten häntä myös 
kutsutaan, työllä oli merkitystä laajemmillekin pii- 
reille. Jöns Budde oli nimittäin naantalilainen pap- 
pismunkki, joka suoritti huomattavia käännöksiä la- 
tinasta ruotsin kielelle. Osa hänen käännöksistään 
oli hengellistä kirjallisuutta, joka opettavaisessa sä- 
vyssä tutustuttaa lukijan katolisen uskonopin pääky- 
symyksiin. Samoin hän ruotsinti pyhimystaruja, 
mm. valikoiman Pyhän Birgitan ilmestyksiä. Bud- 
den päätyönä ovat hänet Raargatun-käännöksensä, 
joihin sisältyvät Vanhan Testamentin Juudithin, Es- 
terin ja Ruutin kirjat sekä Makkabealaiskirjat. 
Nämä olivat nähtävästi valitut käännettäviksi erityi- 
sesti Naantalin nunnia varten. | 

Alkuperäinen kotimainen kirjallisuus käsitti etu- 
päässä Pyhän Henrikin palvontaan liittyviä kerto- 
muksia pyhimyksestä ja hänen ihmetöistään sekä 
palvontamenoissa laulettavia runotekstejä. Siten tä- 
män kirjallisuuden määrä oli varsin vähäinen. Myös 
1500-luvun loppupuolella julkaistusta Paavali Juus- 
tenin piispainkronikasta on pääosa kirjoitettu keski- 
ajalla, joten se merkittävästi lisää keskiaikaisen kir- 
jallisuutemme määrää. Oman osansa tästä muodos- 
tavat ne laulut, jotka 1500-luvun lopulla julkaistiin 
nimellä ”Piae cantiones” (hartauslauluja). Suurin 
osa tämän kokoelman 67:stä keskiajalta peräisin ole- 
vasta laulusta on syntynyt Suomessa. Nämä alku- 
jaan latinankieliset laulut, joista monet ovat hyvin 
kauniita, olivat etupäässä uskonnollisaiheisia lauluja, 
joita teinit lauloivat. 

Keskiajan hengentuotteisiin kuuluvat myös kan- 
san keskuudessa syntyneet runot. Kansanrunoihin 
ja loitsuihin sekaantui kristillisiä aineksia, jollaisina 
ne kuvastavat hyvin kristinuskon varsin pinnallista 
juurtumista esi-isiemme ajatusmaailmaan keski- 
ajalla. Kalevala ja Kanteletar sisältävät siitä monta 
esimerkkiä. Pyhän Henrikin surmavirsi kuvasi hy- 
vin elävästi kansallispyhimyksemme kuolemaan liit- 
tyviä tapahtumia ja hänen tekemiään ihmeitä. Kuu- 

luisin keskiaikaisista kansanrunoista on Elinan sur- >= 
mavirsi. Runon mukaan Laukon kartanon herra 
Klaus: Kurki, piispa Arvid Kurjen isä, mustasukkai- 
suuden puuskassa poltti toisen vaimonsa Elinan pie- 
nen poikansa kanssa. Joskaan runo ainakaan tässä 
muodossa ei pohjaudu historiallisiin tosiasioihin, se 
käsittelee synkkää aihettaan niin värikkäästi ja voi- 
makkaasti, että Elinan surmaruno elää jatkuvasti 
kirjallisuudessamme. 

Katolisessa uskossa kirkkorakennuksilla oli hyvin 
tärkeä sija. Sen vuoksi niihin kiinnitettiin suurta 
huomiota. Samoin oli asianlaita Suomessakin. Har- 
vaan asutulla ja verrattain köyhällä maallamme ei 
ollut mahdollisuuksia pystyttää suuria kirkkoja. Tu- 
run tuomiokirkko jäi maamme kirkoista ainoaksi, 
jota edes jossakin suhteessa voitiin verrata manner- 
maan mahtaviin temppeleihin. Rajoitettujen mah- 
dollisuuksiensa puitteissa keskiaikaiset seurakunnat 
saivat kuitenkin monilla seuduilla aikaan kirkkora- 
kennuksia, jotka omalaatuisen arkkitehtuurinsa 
vuoksi ovat vielä tänä päivänä huomattavia mai 
vyyksiä. 

Keskiajalla kehittyi kirkkorakennuksessa kaksi 
päätyyliä. Toista kutsutaan romaaniseksi eli pyörö- 
kaarityyliksi, toista goottilaiseksi eli suippokaarityy- 
liksi. Romaanisen tyylin kirkoissa oli pyöreäkaari- 
set ikkunat ja tasapäiset tornit, goottilaisissa suippo- 
kaariset ikkunat ja ovet sekä huikaisevan korkeat, 
sirot teräväkärkiset tornit. Näistä lähinnä jälkim- 
mäinen tyyli vaikutti suomalaisen kivikirkkotyylin 
kehittymiseen. Kirkon perusmuotona oli itä-länsi- 
suuntainen suorakaide, johon kylkirakennuksina 
liittyivät sakaristo ja asehuone. Runkohuoneen katto 
oli jyrkkä paanukatto, josta joskus kohosi suippo 
torni. Runkohuoneen päätyseiniä alettiin aikaa myö- 
ten koristaa, jolloin eri puolilla maata käytettiin eri- 
tyyppisiä aiheita. Myöhemmin tämä kirkon runko- 
huone jaettiin pituussuuntaisten pylväsrivien avulla 
kolmeen osaan eli laivaan. Turun tuomiokirkko ja 

useat Uudenmaan kirkot 
ovat tällä tavoin jaoitetut. 
Katoliset kirkot, joiden 
ulkomuoto pyrittiin saa- 
maan mahdollisimman 
vaikuttavaksi, koristeltiin 
sisältä runsaasti. Näin oli 
asian laita myös Suomes- 
sa. Seinät ja katot, jotka 
oli kalkittu valkoisiksi, 
peitettiin maalauksilla. 
Aluksi käytettiin koris- 
teina kasviaiheita. Myö- 
hemmin maalattiin henki- 
lökuvia ja tapahtumasar- 
joja sekä Jeesuksen elä- 
mästä että vanhatestamen- 
tillisista aiheista. FErityi- 
sesti viimeinen tuomio on 
ollut runsaasti käsitelty 
aihe. Hattulan, Lohjan ja 
Espoon kirkoissa, monien 
muiden ohella on vielä 
nykyisinkin näytteitä -näis- 
tä keskiaikaisten mesta- 
reiden töistä. Enimmäk- 
seen he ovat olleet ulko- 
maalaisia. Konrad Bitzin 
piispankauden loppupuo- | 
lella esiintyi etevä kotimainenkin maalari, Pietari 
Heikinpoika. | 
Kirkkojen koristuksina oli myös veistoksia: Meillä 
käytettiin raaka-aineena puuta, josta muovailtiin 
sekä henkilöhahmoja että alttarikaappeja. Yleisin 
aihe oli Neitsyt Maria, joskin aikaa myöten yhä 
useammat kirkot saivat koristuksekseen ristiinnau- 
littua Jeesusta esittävän puuveistoksen. Tekijät oli- 
vat enimmäkseen lyypekkiläisiä tai alankomaalaisia 
mestareita. Monet näistä keskiajan loppupuolella 





Hattulan kirkon katto- 
koristelua. 

syntyneistä veistoksista kohoavat korkealle taiteelli- 
selle tasolle ilmeikkyytensä ja herkkyytensä vuoksi. 
Jumalanpalvelusmenoissa käytettävät astiat olivat 
nekin usein kallisarvoista taidekäsityötä. Tämän alan 
mestareita löytyi kotimaastakin. | 

Keskiaikainen hartauselämä, joka etelämmässä oli 
1400-luvun loppupuolelle tultaessa jo huomattavasti 
maallistunut, säilyi Suomessa muuttumattomana kes- 
kiajan loppuun saakka. Ihmisen keskeisimpänä aja- 
tuksena oli kysymys hänen sielunsa pelastumisesta, 
jonka toivottiin tapahtuvan uskon ja kirkolle otol- 
listen töiden avulla. Näitä olivat jumalanpalveluk- 
siin ja kirkollisiin juhliin osallistumisen ohella 
paasto, pyhiinvaellukset, almujen anto sekä kirkolle 
ja luostarille tehdyt lahjoitukset. Monet hurskaat 
ihmiset kävivät Hattulan pyhän ristin tai Rengon Py- 
hän Jaakon luona, jotka olivat maamme tunnetuim- 
:mat pyhiinvaelluspaikat. Useat kävivät myös Vad- 
stenassa Ruotsissa eräiden suunnatessa matkansa 
kauemmaksikin, jopa Pyhälle haudalle saakka. 
Näitä matkoja tehtiin myös kirkon määräämänä so- 
vituksena rikoksista, joihin nähden kirkolla oli tuo- 
miovalta. Samoin kirkko, kuten maallinen oikeus- 
kin, hyväksyi rikoksen sovitukseksi sakkomaksun. 
Niillä voitiin hyvittää raskaitakin rikoksia aina tap- 
poja myöten. 

Keskiajan ihmisessä esiintyi rinnakkain sekä aa- 
vistamatonta syvyyttä että lapsellista yksinkertai- 
suutta. Edellinen piirre ilmenee etenkin keskiajan 
mahtavissa rakennustaiteellisissa luomuksissa. Jäl- 
kimmäinen oli ominaista keskiajan ihmisen elämän- 
tavalle. Työhön suhtauduttiin vakavasti. Jokaisen 
kunnia-asiana oli tehdä työnsä mahdollisimman hy- 
vin. Mutta arkisen raatamisen lomassa oli saatava 
virkistystäkin. Sitä toivat ne lukuisat — etupäässä 
kirkollista alkuperää olevat — juhlat, joita ahkerasti 
järjestettiin. Näissä ihmiset unohtivat arkipäivän 
huolet ja antautuivat välittömän riehakkaan juhla- 
humun valtaan. Tällöin varsin lapsekkaatkin huvit- 

telumuodot olivat suuren riemun aiheena. 1300-lu- 
vulla alettiin Suomessa alkuaan mannermaalta peräi- 
sin olevan tavan mukaan perustaa kiltoja — seuroja, 
joihin joko samaa ammattia harjoittavat tai samaan 
säätyyn kuuluvat henkilöt kokoontuivat seurustele- 
maan. Killan tarkoituksena oli myös keskinäisen 
avustustoiminnan harjoittaminen, ja ne saivat ni- 
mensä tavallisesti jonkun pyhimyksen mukaan. Hurs- 
kaista tarkoitusperistään huolimatta kiltaelämä saat- 
toi olla hyvinkin hillitöntä, kuten keskiajan elämä 
yleensä. Varsinkin viinin ja oluen kohtuuton käyttö 
oli yleistä kaikkien yhteiskuntaluokkien keskuudessa. 
Mm. tuomiorovasti Paavali Scheel, joka oli maamme 
arvossapidetyimmän ”Kolmen kuninkaan killan” jä- 
sen, sai saksalaiselta liiketuttavaltaan lahjaksi hillot- 
tua kalmusjuurta seuraavin käyttöohjein: ”Tätä Te 
olette halukkaasti nauttiva illoin ja aamuin, milloin 
olette ollut juovuksissa.” Toisaalta kiltaelämä oli 
varmaan omiaan ainakin jossain määrin kehittämään 
seurustelutapoja sivistyneemmiksi. 

Keskiajan sivistyksen kehittyessä meillä 1400-lu- 
vun loppupuolella huippuunsa alkoi muualla jo nä- 
kyä merkkejä niistä suurista mullistuksista, jotka seu- 
raavan vuosisadan alussa käänsivät Euroopan histo- 
rian uusille urille. Silloin sai alkunsa uskonpuhdis- 
tus-niminen henkinen liike, joka nousi vastustamaan 
katolisen kirkon väärinkäytöksiä ja opin turmeltu- 
neisuutta, jotka olivat jo tähän mennessä Euroopan 
suurissa sivistysmaissa täysin hävittäneet kirkon ai- 
kaisemmin osakseen saaman arvonannon. Meillä sen 
sijaan katolista kirkkoa kunnioitettiin suuresti kes- 
kiajan loppuun saakka. Tämän kirkko olikin täysin 
ansainnut sillä työllä, jota se kuluneina vuosisatoina 
oli tehnyt kansamme kehittämiseksi. 

Maailmanhistorialliset tapahtumat olivat heittä- 
neet Suomen kansan kahden keskenään kilpailevan 
kulttuuripiirin rajalle. Keskiajalla se oli kiinteästi 
liittynyt roomalaiskatolisen kirkon edustaman länsi- 
maisen sivistyksen piiriin. Tältä taholta Suomen 

kansa oli omaksunut ne vaikutteet, jotka parhaiten 
vastasivat sen omaa perusluonnetta. Jatkuvasti säi- 
lyttämäänsä yhteiskunnalliseen vapauteen se liitti 
henkisen vapauden vaatimuksen, mikä oli määräävä 
sen asennoitumisen uudenajan alkupuolen suurissa 
kiistakysymyksissä. Valtiollisesti Suomi oli ollut 
läpi koko keskiajan varsin höllässä yhteydessä Ruot- 
siin Turun piispojen tai mahtavien lääninherrojen 
hoitaessa tosiasiallisesti maamme asioita. Siten 
se oli keskiajan loppuun mennessä kansallisesti- 
kin eheytynyt siinä määrin, ettei seuraavana aika- 
kautena jatkuvasti kiintenevä yhteys emämaahan 
kyennyt hävittämään suomalaisten tajunnassa käsi- 
tystä heidän kansallisesta omalaatuisuudestaan. Näin 
varustautuneena Suomi oli valmis astumaan uuteen 
aikaan ja uusia kohtaloita kohti. 


III 


UUSI AIKA 


UUDEN AJAN MURROS 


RENESSANSSI 


Kaukaisen Pohjolan valtakuntien valmistautuessa 
puolitoistasatavuotisen unionikauden loppuselvitte- 
lyyn, tapahtui muualla Euroopassa suuria muutoksia. 
Kokonainen aikakausi vaihtui. Keskiaika päättyi, ja 
uusi aika uusine ajatuksineen astui etualalle. Tätä 
ajankohtaa kutsutaan historiassa renessanssiajaksi, 
ja se tuli käsittämään suunnilleen koko 1500-luvun. 

Renessanssi johtuu italiankielen sanasta rinascita, 
joka tarkoittaa uudestisyntymistä. Renessanssiaika 
tulikin merkitsemään valtavaa ajattelutavan muu- 
tosta, henkistä uudestisyntymistä, joka ulottui kai- 
kille aloille. Uskonto ja filosofia, tieteet ja taiteet, 
valtio-oppi ja sotataito saivat uuden sisällön, joka 
heijastui kaikille käytännöllisen elämän aloille. 

Näin valtavat muutokset ihmiskunnan kehityksessä 
eivät luonnollisestikaan ole hetken tuotetta, vaan pe- 
rustuvat pitkäaikaiseen kehitykseen. Jo 1300-luvun 
puolivälistä lähtien länsimaiden henkisessä elämässä 
alkoi näkyä merkkejä tulevasta suuresta murrok- 
sesta, joka sitten yhtäkkiä sai ilmauksensa 1500-lu- 
vun taitteessa. 

Renessanssin mukanaan tuoma uusi aikakausi pe- 
rustui ihmisessä itsessään, hänen ajattelutavassaan 
ja elämänolosuhteissaan tapahtuneisiin muutoksiin. 
Keskiaika oli ollut auktoriteettiuskon aikaa. Kirkko 
vallitsi yksinvaltiaana henkistä elämää. Sen määrää- 
mistä kaavoista poikkeaminen uskonnon ja tieteiden 
alalla ei ollut suotavaa, saattoipa käydä kohtalok- 
kaaksikin asianomaisille. Toisaalta ihmisen syntyperä 
rajoitti huomattavasti hänen henkistäkin kehitystään. 
Kukin sääty ja ammattikunta oli keskiajalla koteloi- 

tunut omiin tapoihinsa ja tottumuksiinsa. Uusia aja- 
tuksia ei juuri suvaittu. Vähitellen oli kuitenkin alka- 
nut esiintyä ihmisiä, joista tämä ajattelun kaavamai- 
suus, vanhoissa muodoissa pysyminen, tuntui liian 
ahdistavalta. Vähän kerrallaan heidän edustamansa 
vapaammat ajatukset olivat saaneet jalansijaa. Luon- 
nollinen edistyksen henki alkoi vaikuttaa ja päästä 
voitolle vuosisataisista ennakkoluuloista. Ajattelu 
alkoi vapautua kirkon ja sen hallitseman keskiaikai- 
sen tieteen kahleista. Vaikutteina olivat suurelta 
osalta kirkon oppien ja kirkonmiesten elämän välillä 
vallitseva selvä ristiriitaisuus. Paavit, jotka elämäs- 
sään ja toiminnassaan loukkasivat kaikkia kristilli- 
syyden ja maallisen oikeudenkin perusvaatimuksia, 
olivat toisaalta pyrkineet esiintymään Kristuksen si- 
Jalisina maan päällä. Aikaa myöten tämä ristiriitai- 
suus ei voinut jäädä huomaamatta, ja siitä tehtiin 
selvät johtopäätökset. Kirkko ei ollutkaan erehty- 
mätön. Kuka hyvänsä saattoi omilla aivoillaan aja- 
tellen päätyä oikeisiin tuloksiin tarvitsematta enää 
kirkon auktoriteettien tukea. Maallikot ja hengen- 
miehet, oppineet ja oppimattomat heittäytyivät nii- 
hin ihmeellisiin maailmoihin, joita ennakkoluulotto- 
malle ja vapaalle tutkijahengelle tarjoutui, ja tulok- 
sena oli koko länsimaisen maailmankuvan muuttu- 
minen ja uudelleenhahmottuminen. 

Eräs niistä tekijöistä, jotka kaikkein voimakkaim- 
min vaikuttivat ihmisten mieliin, oli maantieteellisen 
näköpiirin laajeneminen. Keskiajan ihmiset olivat 
liikkuneet niissä ahtaissa puitteissa, jotka Välimeri 
toisaalla ja Pohjois-Atlantti toisaalla asettivat. Tietoi- 
suus idän ihmeellisistä maista oli ollut olemassa vain 
monien välikäsien kautta saatujen kallisarvoisten 
tuotteiden perusteella, mutta mitään suoraa yhteyttä 
näihin maihin ei kyetty saamaan aikaan. Nyt yhtäk- 
kiä todettiin, ettei läntinen suuri valtameri ollutkaan 
maailman äärenä, vaan että sen takana löytyi laaja, 
rikas manner. Kolumbuksen löytöretket laajensivat 
keskiajan ihmisen maailmankuvaa äärettömästi ja 

osoittivat havainnollisesti, että kirkon käsitykset 
siitä olivat väärät. Toinen rohkea löytöretkeilijä, 
Vasco da Gama, avasi tien Intiaan, idän satumaisiin 
rikkauksiin. Melkein yhdellä iskulla maailma oli 
laajuudeltaan moninkertaistunut. Vähän myöhem- 
min suoritettiin ensimmäinen maailmanympäripur- 
jehdus. Keskiajan ahtaan maailman tilalle ihminen 
oli saanut valtavan liikkumistilan. Mikään ei näyt- 
tänyt voivan enää rajoittaa hänen ajatuksiaan ja toi- 
mintojaan. Tuloksena olikin ennenkuulumattoman 
vilkas toimeliaisuus kaikilla henkisen ja aineellisen 
sivistyksen aloilla, toiminta, jonka tulokset kohoavat 
korkeimpiin, mitä ihmiskunnalla on ollut esitettävä- 
nään. 

Renessanssi-ihminen oli suuressa määrin irtautunut 
niistä rajoituksista, jotka keskiaikana olivat estäneet 
ihmisten vapaata henkistä kehitystä. Nyt tämä va- 
pautuminen ilmeni estottomuutena, joka ylitti kaikki 
rajat. Uskontoa ei pidetty missään arvossa — juma- 
lanpilkka oli yleistä paavinkin hovissa. Samalla 
myös kaikki siveelliset arvot poljettiin häikäilemät- 
tä jalkoihin. Salamurhat ja avoimet väkivallantyöt, 
myrkky ja tikari olivat ne keinot, joihin renessanssi- 
ihmiset päämääriensä toteuttamiseksi tarvittaessa 
turvautuivat minkään omantunnonvaivojen heitä pi- 
dättämättä. | 

Nimenomaan renessanssiajan valtiollisessa elämäs- 
sä ilmenee tämä häikäilemättömyys. Kuuluisa val- 
tiollinen ajattelija Macchiavelli opetti, että valtiomie- 
helle ovat kaikki keinot luvallisia, jos ne vain vie- 
vät suureen päämäärään. Tämän aikakauden ruhti- 
naat pyrkivät laajentamaan valtakuntiaan ja lujitta- 
maan valtaansa ennen kaikkea aateliston kustannuk- 
sella. Tähän päästiin parhaiten siten, että ruhtinaat 
hankkivat itselleen oman sotavoiman, joka oli täysin 
heidän käytettävissään. Keskiajalla hallitsijat olivat 
koonneet sotajoukkonsa aatelismiehistä, joiden vasal- 
livelvollisuuksiin kuului sotapalveluksen suorittami- 
nen. Tällainen sotavoima oli osoittautunut hyvin 

usein epäluotettavaksi mahtavien vasallien ajaessa 
omia valtapyyteitään. Sitä paitsi se ei ollut enää 
sotilaalliselta suorituskyvyltäänkään ajan tasalla. 
Ritariarmeijat olivat 1400-luvun loppupuolella 
kärsineet ratkaisevan tappion faisteluissaan talon- 
poikaissotajoukkoja vastaan. Näin oli käynyt mm. 
Burgundin herttuan ja Sveitsin talonpoikien välisessä 
sodassa, samoin kuin Sten Sturen ja Tanskan ku- 
ninkaiden yhteenotoissaa. Nämä tapahtumat viitoit- 
tivat sotataidon alalla uuden kehityslinjan: jalkaväki, 
joka järjestettynä ja koulutettuna pystyi suoritta- 
maan johdon antamia tehtäviä taistelukentällä, syr- 
jäytti kurittomat ja hajanaisesti taistelevat ritarit. 
Aikaa myöten ampuma-aseet vielä vahvistivat tämän 
uuden hallitsevan aselajin voimaa, joskin niiden 
merkitys vielä pitkän aikaa oli verraten vähäinen. 

Palkkajoukkojen ylläpitäminen oli kallista. Saa- 
dakseen siihen varoja hallitsijat pyrkivät kehittä- 
mään valtakuntiensa elinkeinoja, jotta veronmaksu- 
kyky paranisi, sekä parantamaan hallituskoneistoa 
tehostaakseen verojen perintää. Tämä lisäsi hallit- 
sijan valtaa. Uudenaikainen, keskitetty hallintojär- 
jestelmä oli hahmottumassa. 

Ruhtinaiden laajentunut valta ilmeni ennen kaik- 
kea vilkkaampana ulkopoliittisena toimeliaisuutena. 
Ensiksi Italiassa, sitten muuallakin tuli tavaksi pitää 
lähettiläitä vieraiden valtioiden hoveissa. Valtio- 
taito kehittyi ja valtioiden väliset suhteet monipuo- 
listuivat. Eri valtioiden välille syntyi kuitenkin 
Jyrkkiä etujen ristiriitoja, jotka johtivat yhtämittai- 
siin sotiin. Koko 1500-luvun alkupuoliskon täytti- 
vät Saksan keisarin, joka samalla oli Espanjan ku- 
ningas, ja Ranskan kuninkaan väliset sodat. Samalla 
lslaminoppi uhkasi uudelleen Eurooppaa länsimaiden 
suojamuurin, Itä-Rooman keisarikunnan, kukistuttua 
1400-luvun puolivälissä. 

Näissä uudenajan alun sodissa oli osuutensa myös 
mahtavilla kauppahuoneilla, jotka, kuten Medicit 
Italiassa ja Fuggerit Saksassa, alkoivat saada vaiku- 

tusvaltaa myös kansainvälisessä politiikassa. Näiden 
rahamaailman huippujen ohella esiintyi ruhtinaiden 
sotien ja hallinnollisten uudistusten rahoittajana 
muukin porvaristo. Viimeksi mainittu alkoikin saada 
kasvavaa merkitystä muodostaessaan talonpoikien 
kanssa sen kansanosan, johon ruhtinaat turvautuivat 
taistellessaan hallitsijavallan laajentamista vastusta- 
van aateliston kanssa. 

Renessanssi-ihmiset, jotka aineellisia etuja tavoi- 
tellessaan olivat häikäilemättömän hillittömiä, 
osoittivat myös omaavansa valtavan elämän- ja luo- 
misenilon. Tavat hienostuivat. Keskiajan karkeat 
syömingit ja juomingit saivat seuraelämässä antaa 
tilaa hienostuneelle ja henkevälle keskustelulle, joka 
liikkui tieteen ja taiteen piirissä. Ruhtinaan ja yli- 
myksen kunnia-asiana pidettiin myös taiteen ja tie- 
teen tukemista, jotka osaksi juuri tästä syystä kehit- 
tyivät tasolle, johon myöhemminkään ei ole kaikissa 
suhteissa päästy. | 

Renessanssiaika oli huomattavassa määrin luon- 
teeltaan ylimyksellistä. Sen sivistykselliset aikaan- 
saannokset jäivät varsin suppean piirin osuudeksi. 
Näin oli erityisesti asian laita renessanssin tieteen- 
harrastusten suhteen. Suurin mielenkiinto kohdis- 
tettiin antiikin kulttuurin, vanhan kreikkalaisen ja 
roomalaisen sivistyksen, tutkimiseen. Varsinkin har- 
rastettiin kreikan- ja latinankieltä, ja puhtaan van- 
hanajan latinan taitajia pidettiin mitä suurimmassa 
arvossa. Erasmus Rotterdamilaisen, suurimman hu- 
manistin, joiksi näiden tieteiden harrastajia kutsut- 
tiin, ystävyyttä pitivät ruhtinaatkin kunnianaan. 
Myös maalarit ja kuvanveistäjät pitivät antiikin tai- 
teilijoiden töitä esikuvinaan Michelangelon, Lionardo 
da Vincin ja monen muun luodessa teoksia, jotka an- 
tiikin mestarituotteiden ohella ovat alallaan ihmis- 
kunnan suurimpia saavutuksia. 

Renessanssin päämaa oli Italia, josta kulttuurivai- 
kutukset heijastuivat kaikkialle Eurooppaan. Vasta- 
keksitty kirjapainotaito sai tässä suuren merkityk- 

sen. Pohjoismaihinkin ne kantautuivat saksalaisten 
ja alankomaalaisten välittäminä, joskin hitaasti ja 
laimeampina. Vaikkakin renessanssin sivistysvai- 
kutteet siten vain varsin rajoitetussa mittakaavassa 
kykenivät elähdyttämään Pohjoismaiden henkistä 
kulttuuria, sai eräs humanismin piiristä alkunsa 
juontava liike, uskonpuhdistus, suorastaan maailman- 
historialliset mittasuhteet ulottuessaan Pohjoismai- 
hin ja kääntäessään niiden historiallisen kehityksen 
kokonaan uusille urille. 


VIIMEINEN UNIONIKUNINGAS 


Unionin loppuvaiheet osuivat ajankohtaan, joka on 
merkillisimpiä maailmanhistoriassa. Pohjoismaiden 
välisen unionin purkautumiseen liittyvät tapahtumat 
ovat nekin värikkäimpiä ja monivivahteisimpia näi- 
den pohjoisten kansojen historiassa. Tapahtumien 
keskushenkilönä esiintyy Tanskan uusi kuningas 
Kristian, joka v. 1513 Tanskan valtaistuimelle nous- 
tuaan kohta ryhtyi tavoittelemaan myös Ruotsin 
kruunua. - 

Kristian oli saanut kuninkaalle harvinaisen kas- 
vatuksen.. Hänen isänsä oli antanut pojan jo nuorena 
erään varakkaan ja arvossapidetyn kööpenhaminalai- 
sen porvarin kasvatettavaksi. Tässä porvarillisessa 
ympäristössä prinssistä varttui komea nuorukainen, 
jolla oli suuri viehätysvoima, mutta joka oli myös oi- 
kullinen ja häikäilemättömän julma. Porvarilliselta 
kasvatusisältä hän myös omaksui aatteita, jotka oli- 
vat hyvin vieraita hänen omassa piirissään. Prinssi 
sai kuulla valituksia siitä, mitenkä aatelisto oli tun- 
keutunut kuninkaan ja kansan väliin ja riisti porva- 
ristolta sen vaikutusvallan ja osuuden valtakunnan 
hallintoon, joka tälle vanhastaan olisi kuulunut. 
Tämä tuotti valtakunnalle taloudellista vahinkoa, sa- 
moin kuin se, että muinoin vapaa talonpoika oli alis- 
tettu maaorjaksi, joka juhdan tavoin sai raataa suur- 

ylimysten tiluksilla. Vallanhimoinen ja mielivaltai- 
suuteen taipuva kruununperillinen sai näistä pu- 
heista lähtemättömiä vaikutteita, jotka tulivat suun- 
taa-antaviksi koko hänen hallitukselleen. 

Heti valtaistuimelle noustuaan hän sai tilaisuuden 
ryhtyä aatteitaan toteuttamaan. Kuninkaan valtaa 
oli laajennettava ja sitä vastustava suuraatelisto 
murskattava: Hansa, joka ylivoimaisella kilpailullaan 
tukahdutti kotimaisen porvariston kaupankäynti- 
mahdollisuudet, oli nujerrettava ja Ruotsi, jossa vi- 
hatut Sturet niin monta kertaa olivat tehneet tyh- 
jiksi Kristianin isän ja isoisän valtaussuunnitelmat, 
oli lopullisesti kukistettava ja unioni toteutettava. 
Vastustuksesta huolimatta kuningas toteutti Tans- 
kassa alempia kansanluokkia suosivaa ohjelmaansa 
odottaessaan tilaisuutta, jolloin hän saattaisi puuttua 
Ruotsin asioihin. Sellaisen tarjosi Ruotsissa puhjen- 
nut sisällissota. | 

Pääasiassa unioniystävällisistä ylimyksistä muodos- 
tunut valtaneuvosto ei .ajan mittaan aikonut alistua 
valtionhoitajan valtaan, joka yhä ilmeisemmin ta- 
voitteli kuninkaankruunua. Lujittaakseen asemaansa 
Sten Sture nuorempi pyrki edeltäjiensä tavoin ke- 
räämään mahdollisimman suuren osan valtakunnan 
lääneistä käsiinsä. Niitä hän hoidatti omaan las- 
kuunsa ja käytti lääneistään kertyvät tulot politiik- 
kansa rahoittamiseen. Suurylimykset, joiden mah- 
dollisuuksia tuottavien läänien saantiin tämä valtion- 
hoitajan menettely jatkuvasti kavensi, osoittivat yhä 
avoimemmin vastahakoisuuttaan. Vastarinnan joh- 
tajana oli uusi arkkipiispa Kustaa Trolle, Sten Stu- 
ren valtionhoitajaehdokkaana syrjäyttämän Eerik 
Trollen poika. Trollein taholta oli siis kysymys siitä, 
kumpi suku tulisi saamaan johtoaseman valtakun- 
nassa. Kun Sten Sturen läänityspolitiikka alkoi 
koskea myös kirkon etuja hänen pyrkiessään saa- 
maan senkin läänejä haltuunsa, arkkipiispa ryhtyi 
avoimesti vastustamaan valtionhoitajaa. Riita muut- 
tui pian ilmisodaksi, jossa vastakkain olivat valtion- 

hoitaja ja häntä kannattava talonpoikien, porvaris- 
ton, alemman aateliston ja joidenkin suurylimysten 
muodostama kansallinen puolue sekä arkkipiispan 
johtama, unioniystävälliset suurylimykset ja kirkon- 
miesten enemmistön käsittävä unionipuolue. Samalla 
oli ratkaistava myös kiista siitä, kummalleko, val- 
tionhoitajalle vaiko arkkipiispalle, oli jäävä johto- 
asema maassa. 

Sten Sture toimi nopeasti ja voimakkaasti. Arkki- 
piispan läänitykset takavarikoitiin ja hänen hallus- 
saan olevaa Stäketin linnaa alettiin piirittää. Koska 
arkkipiispa sai apua mm. Lundin arkkipiispalta, joka 
julisti piirittäjät pannaan, sekä kuningas Kristianilta, 
valtionhoitaja vetosi eräänlaisiin valtiopäiviin saa- 
dakseen laajempaa kannatusta toimenpiteilleen. Pe- 
riaatteenaan ”mikä kaikkia koskee, siihen on saatava 
kaikkien suostumus” hän kutsui Arbogaan uuden- 
vuoden aikaan v. 1517 valtakunnankokouksen. 
Täällä hän sai kokoontuneiden valtaneuvosten, ”va- 
paasukuisten, kauppakaupunkien miesten, vuori- 
miesten, taalalaisten ja muun rahvaan” hyväksymi- 
sen toiminnalleen arkkipiispaa vastaan. Myöhem- 
min pidetyssä uudessa kokouksessa läsnäolijat päät- 
tivät omasta ja kotona olevien puolesta, että arkki- 
piispan linna oli revittävä, ja lausuivat, että ”olemme 
me kaikki yksimielisesti jaa-sanalla ja käsi koholla 
vannoneet ja luvanneet, ettemme häntä (Kustaa 
Trollea) ikinä tahdo emmekä huoli tänne valtakun- 
taan arkkipiispaksi kaikkina elämämme päivinä.” 

Nämä valtakunnankokouksen päätökset myös to- 
teutettiin. Arkkipiispan linna vallattiin ja hävitettiin, 
hänet itsensä vangittiin ja häntä pideltiin pahoin. 
Kirkon omaisuus peruutettiin valtiolle. Kristian-ku- 
ninkaan hyökkäys torjuttiin. Brännkyrkan luona 
Tukholman tienoilla hän kärsi tappion ja hänen oli 
pakko lähteä maasta. Mukanaan hän vei petollisesti 
kuusi panttivangeiksi luovutettua ruotsalaista: yli- 
mystä, joiden joukossa oli kuuluisa Hemming Gadh 
ja muuan äskeisessä taistelussa kunnostautunut nuori 

ylimys, Kustaa Eerikinpoika Vaasa. — Valtionhoitaja 
näytti voittaneen ensimmäisen yhteenoton. 

Näiden taistelujen riehuessa Ruotsissa Suomi sai 
olla rauhassa. Tanskan kuningas yritti kyllä yllyttää 
venäläiset hyökkäämään Suomeen, mutta liittosopi- 
muksista huolimatta, joita kuninkaan lähettiläs, mais- 
teri David, solmi venäläisten kanssa, eivät nämä ryh- 
tyneet mihinkään toimenpiteisiin. Suomen herrat ja 
rahvas pysyivät lujasti valtionhoitajan kannattajina. 

Kuningas Kristian ei aikonut kuitenkaan tyytyä 
tappioonsa. Hän ryhtyi valtaviin varusteluihin 
Ruotsiin tehtävää sotaretkeä varten. Suuri palkka- 
soturiarmeija värvättiin. Rahat siihen kuningas sai 
takavarikoimalla Tanskan läpi kulkevalta paavin lä- 
hetiltä Ruotsissa kootut anerahat. Puhutaanpa sel- 
laistakin, että mahtava Fuggerien kauppahuone, 
jonka hallussa oli suurin osa Euroopan kuparikau- 
pasta, tunsi kiinnostusta Ruotsin kuparikaivoksia 
kohtaan ja rahoitti kuninkaan sotaretkeä vastapal- 
veluksien toivossa. Paavi julisti Ruotsin kirkonki- 
roukseen ja valtuutti Tanskan kuninkaan toimeen- 
panemaan sen käytännössä. 

Vuoden 1520 alussa Kristian oli suorittanut lop- 
puun valmistelunsa ja ylitti sotajoukkoineen Ruot- 
sin rajan. Sotaretki johtikin yllättävän nopeasti: 
täydelliseen menestykseen. Äsundenin luona Länsi- 
Göötanmaalla kuningas kohtasi Sten Sturen johta- 
man ruotsalaissotajoukon. Heti taistelun alussa val- 
tionhoitaja haavoittui pahasti jalkaan tykinkuulasta 
Johtajansa menettänyt sotajoukko joutui sekaisin ja 
kääntyi pian pakoon. Tivedenin metsäalueella yri- 
tettiin vielä vastarintaa, mutta sen murruttua Kris- 
tianilla oli vapaa tie Ruotsin sydänosiin. Ja viimei- 
nenkin vastus poistui hänen tieltään, kun haavoit- 
tunut valtionhoitaja kuoli reessä, jossa häntä parai- 
kaa vietiin Määlarin poikki Tukholmaan. 

Sten-herran kuolema lopetti tosiasiallisesti sodan. 
Linnat ja kaupungit antautuivat tanskalaisille, ja 
Ruotsin ylimykset kiiruhtivat osoittamaan alamai- 

suuttaan voittajalle. Ainoastaan Tukholman ja Kal- 
marin linnat jatkoivat uljasta, mutta hyödytöntä vas- 
tarintaa. Kun Stureille uskolliset talonpojat ja porva- 
rit oli ratkaisevasti lyöty Upsalan luona pitkänäper- 
jantaina käydyssä taistelussa, ei Tukholman urhoolli- 
sen puolustajan, Sten-herran lesken Kristiina Gyllen- 
stiernan, auttanut muu kuin antautua. Samoin kävi 
Kalmarin, jossa muuan toinen ylimysnainen, Eerik 
Tuurenpojan tytär Anna Bjelke, oli linnan puolus- 
tusta johtaessaan osoittautunut rohkeudeltaan ja 
päättäväisyydeltään kuuluisan isänsä veroiseksi. 

Tukholman antautumiseen johtaneissa neuvotte- 
luissa pääosaa oli esittänyt Kristianin mukana Ruot- 
siin palannut vanha Hemming Gadh, joka entisestä 
intomielisestä isänmaanystävästä ja unioninviholli- 
sesta oli muuttunut innokkaaksi kuninkaanmieheksi. 
Hänen vanhastaan suuri vaikutusvaltansa maassa oli 
kuninkaalle huomattavaksi avuksi etenkin talonpoi- 
kien rauhoittamisessa. Kristian lähetti hänet sitten 
Suomeen, jossa Suomen herrat vastustuksetta alis- 
tuivatkin unionikuninkaan valtaan. 

Kristian kuningas oli siten päässyt toiveittensa pe- 
rille. Pohjoismainen unioni oli jälleen toteutettu, ja 
hän oli kohonnut Euroopan mahtavimpien hallitsijoi- 
den joukkoon. Tulevaisuus näytti tarjoavan mitä 
parhaat mahdollisuudet hänen laajakantoisten sisäis- 
ten uudistussuunnitelmiensa toteuttamiseen. 

Marraskuun 4. päivänä Kustaa Trolle, joka oli jäl- 
leen asetettu arkkipiispanvirkaan, kruunasi Kristia- 
nin Ruotsin ja Suomen kuninkaaksi Tukholman 
Suurkirkossa. Kuningas uudisti jälleen lupauksensa 
yleisestä entisten vastustajiensa armahtamisesta ja 
kruunajaistapahtumaa juhlittiin VOIP SIN - 
muilla. 

Kaikki eivät kuitenkaan olleet Kotoani 
vallassa, Arkkiplispa ja hänen kannattajansa eivät 

voineet unohtaa kärsimiänsä loukkauksia, vaan hau- 
toivat kostonaikeita. . Kruunajaisjuhlallisuuksien 10- 
puttua heille tulikin tilaisuus saada kaipaamansa hy- 
vitys. | 

Marraskuun 7. päivänä kutsuttiin huomattavimmat 
kruunajaisvieraat Tukholman linnaan, jonka portit 
tiukasti suljettiin saapujien takana. Kuningas asettui 
valtaistuimelleen, ja hänen eteensä astui arkkipiispa, 
joka esitti syytekirjelmän ”kuollutta kerettiläistä 
Sten-herraa ja hänen apulaisiaan”? vastaan. Näille 
vaadittiin rangaistusta niistä rikkomuksista, joita he 
olivat tehneet kirkkoa vastaan. | 

Tämä yllättävä syytös löi kaikki läsnäolijat kau- 
histuksella. Vihdoin Kristiina-rouva katkaisi äänet- 
tömyyden ja ryhtyi puolustamaan itseään ja kaikkia 
Sturein puoluelaisia. Arkkipiispan viraltapano ja 
väkivaltainen kohtelu oli tapahtunut valtakunnan- 
kokouksen päätöksen nojalla, joten kukaan yksityi- 
nen ei ollut siitä vastuussa. Vastuu oli kaikkien sää- 
tyien ja koko valtakunnan. 

Rohkean rouvan esiintyminen ei kuitenkaan aut- 
tanut mitään. Kuningas ja hänen apulaisensa ryh- 
tyivät nyt kuulustelemaan valtiopäiväpäätöksen al- 
lekirjoittajia. Kuulustelu jatkui myöhään yöhön, 
jonka jälkeen syytetyt kuljetettiin linnan vankikome- 
roihin,. Muut saivat jäädä saliin kauheiden aaviste- 
lujen vallassa. 

Seuraavana aamuna asetettiin hengellinen tuomio- 
istuin tutkimaan kerettiläissyytettä. Tuomio oli lan- 
gettava. Valtionhoitaja-vainaja ja hänen puoluelai- 
sensa todettiin kerettiläisyyteen syypäiksi, koska he 
olivat erottaneet piispan, mihin vain paavilla oli oi- 
keus. Vannoessaan, että arkkipiispa ”ei koskaan pääse 
vapaaksi eikä takaisin tuomiokirkkoonsa”, he olivat 
tuomioistuimen mielestä ”selvästi sanoutuneet irti 
tottelevaisuudestaan pyhää roomalaista kirkkoa koh- 
taan”, Tuomioistuin jätti maallisen esivallan asiaksi 
kerettiläisten rankaisemisen. 

Siten Kristian-kuningas sai tilaisuuden juuri niiden 
tuomitsemiseen, joille hän oli luvannut armahduk- 
sen. Tuomio oli tavanomainen kerettiläistuomio: kuo- 
lema, ja se toimeenpantiin säälimättömällä ankaruu- 
della. Tukholman Suurtorille pystytettiin mestaus- 
lava, jolla kaksi piispaa, useita valtaneuvoksia ja ri- 
tareita, kolme Tukholman pormestaria, melkein 
kaikki sen raatimiehet ja joukko porvareita joutui 
kuninkaan raivon uhreiksi. Monia surmatuista ei 
tuomio ollut lainkaan koskenut, vaan heidät oli raas- 
tettu kodeistaan työnsä äärestä Suurtorille ja ”ta- 
pettu kuin lampaat, jotka otetaan lammashaasta ja 
viedään teuraspenkkiin teurastettaviksi”, kuten eräs 
aikalainen kuvailee tapahtumaa. Murhattujen omai- 
suus ryöstettiin. ”Kaikkialla oli huokausta, murhaa 
ja kuolemaa”, kirjoittaa eräs silminnäkijä. 

Torstaista lauantaihin kuningas antoi ruumiiden 
lojua mestauspaikalla. Lauantaina pystytettiin Sö- 
dermalmille suuri rovio, jonne verilöylyn uhrit kul- 
jetettiin ja poltettiin. Kuninkaan käskystä valtion- 
hoitaja-vainajan ruumis kaivettiin haudasta ja pol- 

tettiin Södermalmilla muiden mukana. Sturein puo- 
lueesta oli hävitettävä muistokin maan päältä. 

Veritöiden aalto levisi Tukholmasta muuallekin 
valtakuntaan. Kaikkialla surmattiin kuninkaan käs- 
kystä ihmisiä, joiden epäiltiin voivan asettua unioni- 
valtaa vastustamaan. Suomessa sen uhriksi joutuivat 
eräät maamme huomattavimmat miehet sekä vanha 
Hemming Gadh, joka viimeisinä elinvuosinaan oli ol- 
lut kaikkein innokkain Kristianin puoltaja kotimaas- 
saan. Nyt hän sai jakaa Tukholman verilöylyssä 
henkensä menettäneiden aikaisemmin unionia kan- 
nattaneiden piispojen kohtalon. Kuullessaan Kristia- 
nin hänelle langettaman tuomion, vanha valtiomies 
ja talonpoikaisjohtaja ennusti kuninkaan kohtalon 
seuraavin kammottavan selvänäköisin sanoin: ”Toti- 
sesti minä sanon, että hän on tuleva maastaan kar- 
kotetuksi ja erotetuksi, on joutuva suureen köyhyy- 
teen ja kurjuuteen, josta hän ei kuuna päivänä ole 
kohoava.” 


Kustaa Eerikinpoika ja Taalainmaan kapina 


Tukholman verilöylyn jälkeen kuningas Kristia- 
nin valta näytti turvatulta Ruotsi-Suomessa. Suur- 
aateliston johtavat miehet oli raivattu pois tieltä ja 
siten tehty mahdottomaksi niiden kapinoiden toistu- 
minen, jotka kerran toisensa jälkeen olivat riistäneet 
Ruotsin kruunun Kristianin edeltäjiltä. Verituomioi- 
den ulottamisen porvaristoakin koskevaksi piti pe- 
lottaa alempaa kansaa ryhtymästä mihinkään kapi- 
nahankkeisiin. 

Ei ole voitu täysin varmasti selvittää, pantiinko 
Tukholman verilöyly toimeen kuninkaan aloitteesta, 
vai oliko se vain Kustaa Trollen kostonhimon aiheut- 
tama. Joka tapauksessa se näytti hyvin sopivan ku- 
ninkaan suunnitelmiin, ja hän lisäsi uhrien lukua 
niillä, jotka hengellinen tuomioistuin oli todennut 
”syyllisiksi”. Myöhemmin kuningas yritti vierittää 
syyn muiden niskoille, mestauttipa eräitä verilöylyn 

toimeenpanossa pääapulaisinaan toimineita henki- 
löitä. 

Rauha vallitsi valtakunnassa — kuoleman rauha. 
Tanskalaiset liikkuivat herroina kaikkialla, Mutta 
pinnan alla kyti vierasta valloittajaa kohtaan tyyty- 
mättömyys ja viha, jotka eivät ottaneet asettuakseen 
kuninkaan talonpoikia hyvittelevistä toimenpiteistä. 
sanoma Tukholman kauhutapahtumista paljasti liian 
selvästi Kristianin todellisen luonteen, jotta häneen 
olisi enää voitu luottaa. Puuttui vain johtaja, joka 
olisi osannut lausua julki ne tunteet, joita kansan si- 
simmässä piili, ja ohjata ne määrätietoiseen toimin- 
taan muukalaisten karkottamiseksi. Ja tällainen joh- 
taja löytyikin, kun häntä kipeimmin kaivattiin. Kus- 
taa Eerikinpoika, Vaasain vanhan ja maineikkaan 
suvun perillinen, oli vapauttava maansa tanskalais- 
vallasta. 

Kustaa Eerikinpoika Vaasalla oli ollut nuoruudes- 
taan huolimatta tapahtumista rikas ja vaivalloinen 
menneisyys takanaan, ennen kuin hänestä tuli kan- 
sansa vapaustaistelun johtajaa. Hänen sukunsa oli 
aikaisemmin ollut unionimielistä, mm. sen etevin 
jäsen Krister Niilonpoika Vaasa, Kaarle Knuutin- 
pojan kilpailija, mutta oli myöhemmin liittynyt Stu- 
rein kannattajiin. Kustaa Eerikinpoika itse oli osal- 
listunut Brännkyrkan taisteluun, jossa hän kantoi 
Ruotsin valtakunnanlippua. Hän oli yksi niistä kuu- 
desta panttivangista, jotka Kristian-kuningas petol- 
lisesti vei Tanskaan. Oltuaan täällä vuoden verran 
hänen onnistui paeta Lyypekkiin, joka Kristianin vi- 
hollisena antoi hänelle suojaa. V.1520 hän pääsi pa- 
laamaan Ruotsiin. Luottamatta kuninkaan armah- 
duslupaukseen hän jäi pois kruunajaisista ja pelastui 
siten siitä kohtalosta, joka monien muiden ohella tuli 
hänen isänsä ja lankonsa osaksi. Hänen äitinsä ja 
sisarensa olivat kuninkaan vankeja. Itsensä hänen oli 
henkipattona piileskeltävä tanskalaisia, jotka kaik- 
kialta etsivät häntä. 

Tällöin Kustaa Eerikinpoika lähti Taalainmaahan, 

Kustaa Eerikinpoika Taalainmaalla. 


seudulle, jonka väestö oli aina ensimmäisenä ollut 
valmis taisteluun muukalaisvaltaa vastaan. Hänen 
yrityksensä kiihottaa taalalaiset kapinaan ei aluksi 
kuitenkaan onnistunut. Hän oli taalalaisille vieras 
huolimatta sukulaisuussuhteistaan näiden rakasta- 
miin Stureihin. Kustaa-herra oli jo päättänyt jättää 
kotimaansa ja pyrkiä Norjaan, kun uusien pakolais- 
ten Kristianin veritöistä tuomat tarkemmat tiedot 
saivat taalalaisten mielet muuttumaan. Kustaa Ee- 
rikinpoika tavoitettiin Norjan rajamailta, ja hänen 
palattuaan Taalainmaan rintapitäjiin taalalaiset valit- 
sivat hänet johtajakseen ja lupasivat uskollisesti seu- 
rata häntä taistelussa tanskalaisia vastaan. 
Vapaustaistelu oli saanut joktajan ja pian kävi 
ilmi, miten yleisesti tanskalaisviha oli levinnyt maa- 
han. Yhä useammat maakunnat liittyivät Kustaa 

Eerikinpoikaan ja hänen taalalaisiinsa. Pian hänellä 
oli suuria osia Ruotsista hallussaan, ja monet ylhäiset 
herrat liittyivät hänen joukkoihinsa. Loppukesällä 
v. 1521 hänet valittiin Vadstenassa Ruotsin valtion- 
hoitajaksi. Tällä tavoin nuori tuntematon pakolai- 
nen oli yhtäkkiä kohonnut valtakunnan johtavaksi 
mieheksi, ja häneen kohdistuivat kaikkien niiden odo- 
tukset, jotka toivoivat isänmaansa parasta. Nuori 
valtionhoitaja olikin osoittava, etteivät nämä toiveet 
olleet turhia. 


Suomi vapautuu juuttien vallasta 


Kustaa Eerikinpojan saatua vapautustyönsä Ruot- 
sissa käyntiin, alettiin sieltä kiinnittää huomiota Suo- 
menkin asioihin. Maamme oli lujasti kuningas Kris- 
tianin käsissä. Viipurin ja Raaseporin linnoissa isän- 
nöi tanskalainen Rolof Matinpoika, Turun ollessa 
saksalaisen, Tuomas-junkkeriksi nimitetyn aatelis- 
miehen hallussa. Hämeenlinnan isäntänä oli eräs 
Sten Sturen entinen palvelija, joka oli mennyt Kris- 
tian-kuninkaan palvelukseen ja yritti erityisen in- 
nokkaasti tavoitella kuninkaan suosiota. 

Keväällä 1521 yritettiin Ruotsista käsin Ahvenan- 
maan valtausta, mutta Severin Norbyn saapuminen 
Kastelholman avuksi teki yrityksen tyhjäksi. Syk- 
syllä lähetti vastavalittu valtionhoitaja Suomeen uu- 
den retkikunnan, joka Niilo Vestgöte-nimisen aate- 
lismiehen johdolla alkoi piirittää Turun linnaa. Tämä 
retkikunta oli kuitenkin niin huonosti varustettu, 
ettei se olisi kyennyt mihinkään lujasti varustettua 
linnaa vastaan. Tällöin se sai tehokasta apua Suo- 
men aatelistolta. | 

Vapaustaistelun alettua Ruotsissa olivat Suomen 
herrat aluksi pysyneet siitä syrjässä. Suomi ei ollut 
joutunut pahemmin kärsimään Kristianin hirmuva]l- 
lasta. Mutta nyt, kun valtionhoitaja yritti toden 
teolla Suomen vapauttamista tanskalaisvallasta, suo- 
malaisetkin halusivat olla siinä mukana. Aatelis- 

miehet asepalvelijoineen saapuivat Niilo Vestgöten 
pieneen armeijaan. 'Tuntuvimman avun se sai kui- 
tenkin piispa Arvid Kurjelta, joka näyteltyään koko 
ajan kuninkaan puoluelaista nyt meni avoimesti hä- 
nen vihollistensa puolelle. Kuusiston linnasta lähe- 
tettiin Niilo Vestgötelle tykkejä, ruutia ja muuta so- 
dankäynnissä tarpeellista tavaraa piispan asepalveli- 
joiden vahvistaessa hänen miesvoimaansa. Piis- 
pan suora asenne käänsi kansan enemmistön valtion- 
hoitajan puolelle. 

Junkkeri Tuomas, joka Turun linnan päällikkönä 
joutui ottamaan vastaan näin vahvistuneen: piiritys- 
joukon, ei siitä kuitenkaan hätkähtänyt. Päättäväi- 
sesti ja tarmokkaasti hän johti linnansa puolustusta. 
Hyökkääjien voimat eivät riittäneet sen valtaami- 
seen väkirynnäköllä, joten piiritetyt yritettiin nään- 
nyttää nälkään. Linnan elintarvikevarastot olivat 
kuitenkin riittävät, joten se piti puolensa talven yli. 

Sota sai vähitellen hyvin julman luonteen. Kunin- 
gas antoi junkkeri Tuomaalle käskyn kohdella anka- 
rasti kaikkia epäluotettaviksi osoittautuvia henki- 
löitä., Tuomas-junkkeri ei pitkään aikaillut, vaan 
mestautti oikopäätä Suomen huomattavimpiin mie- 
hiin kuuluvat Tönne Eerikinpoika Tottin ja Henrik 
Steninpoika Renhufvudin, jotka tällöin oleskelivat 
Turun linnassa. Samoin kävi hänen käsiinsä joutu- 
neiden piirittäjien, jotka hän heidän toveriensa näh- 
den antoi hirttää linnan muureille. Näiden koston- 
uhkauksille junkkeri vain nauroi linnansa vahvojen 
muurien takana. 

Eräs vangeista pelasti kuitenkin sekä oman että 
monien tovereidensa hengen rohkeutensa ja kekse- 
liäisyytensä avulla. Hän oli nuori suomalainen aate- 
lismies Eerik Fleming, josta myöhemmin tuli maas- 
samme aikansa huomattavin mies. Hän uskotteli 
junkkeri Tuomaalle, että hän oli muuttunut innok- 
kaaksi kuninkaan kannattajaksi. Vähitellen hän saa- 
vutti niin täydellisesti epäluuloisen linnanpäällikön 
luottamuksen, että tämä asetti hänet johtamaan erästä 

linnasta käsin tehtävää yöllistä hyökkäystä. Eerik 
Fleming otti mukaansa kaikki ne vangit, jotka halu- 
sivat liittyä häneen. Salaa hän oli toimittanut piirittä- 
jille sanoman hyökkäyksestä ja sopinut yhteistoimin- 
nasta heidän kanssaan. Kaikki sujui suunnitelmien 
mukaan. Päästyään linnan muurien ulkopuolelle en- 
tiset vangit käänsivät aseensa hyökkäykseen osallis- 
tuneita tanskalaisia vastaan ja hakkasivat nämä 
maahan piirittäjien avustamina, jotka riemumielin 
ottivat heidät joukkoonsa. Flemingin kepponen rai- 
vostutti suunnattomasti Tuomas-junkkeria ja hän 
toivoi sen päivän vielä koittavan, jolloin hän saisi 
tämän käsiinsä. 

Aluksi näyttikin siltä, että Kristian-kuningas kyke- 
nisi säilyttämään Suomen hallussaan. Keväällä me- 
rien auettua Severin Norby saapui Turun linnan 
avuksi, ja Niilo Vestgöten oli lopetettava piiritys. 
Hänen joukkonsa vetäytyivät sisämaahan, pääosan 
siirtyessä myöhemmin Ruotsiin. Lähtökiireessä hä- 
vitettiin osa sotatarpeista niin huolimattomasti, että 
ruutivaraston räjähdys sytytti tulipalon, joka tuhosi 
suurimman osan kaupunkia. 

Vestgöten perääntyessä oli myös hänen suomalais- 
ten avustajiensa, ennen kaikkea piispa Arvidin, paet- 
tava tanskalaisten kostoa. Piispa kokosi nopeasti 
arvokkaimmat aarteensa ja matkasi seurueineen poh- 
jolseen pitkin rannikkoa tanskalaisten takaa-aja- 
mana. Närpiöstä piispa suuntasi matkansa kohti 
Ruotsin rannikkoa. Öregrundin kaupungin edustalla 
matkalaiset yllätti ankara myrsky, joka upotti laivan 
matkustajineen. Useat Suomen kirkon korkeimmat 
pappismiehet ja joukko suomalaisia aatelisnaisia, 
jotka olivat liittyneet piispan seurueeseen, saivat näin 
yhdessä hänen kanssaan surmansa. 

Piispan poistuttua oli Kuusiston linna joutunut Se- 
verin Norbyn haltuun, joka sai sieltä runsaan ryöstö- 
saaliin, Tämä Kristian-kuninkaan paras apulainen, 
joka samalla oli hänen melkeinpä ainoa ritarillinen 
päällikkönsä, sai nyt suurimman osan Suomesta lää- 

Turun linna. 


nityksekseen. Kuningas aikoi käyttää Suomea tuke- 
naan taistelussa valtionhoitajaa vastaan. Norbyn piti 
sen vuoksi saattaa Suomen linnat kuntoon ja asettaa 
sotaväkeä kuninkaan palvelukseen. Suomen talon- 
poikaisväestöä oli kohdeltava hyvin, jotta se asettuisi) 
kuninkaan puolelle. 

Kaikki eivät Suomessa kuitenkaan alistuneet tähän 
uuteen tanskalaisherruuteen. Niilo Grabbe, Grab- 
backan herra, oli ollut Niilo Vestgöten joukoissa 
Turun linnaa (piirittämässä. Vestgöten 0palatessa 
Ruotsiin hän jäi Suomeen taistelemaan tanskalai- 
sia vastaan. Vähäisen joukkonsa avulla hän tuhosi 
pieniä vihollisosastoja, valtasi heidän kuormasto- 
jaan ja laivojaan ja saattoi kaikki Porvoon ja 
Kokemäenjoen välisellä rannikolla liikkuvat tans- 
kalaiset kauhun valtaan. Yrityksistään huolimatta 
tanskalaiset eivät saaneet häntä käsiinsä, sillä 
Grabbe sai aina talonpojilta tietää, milloin häntä 
vastaan koottiin joukkoja. Tällöin hän livahti no- 
peilla pursillaan saaristojen kätköön tai purjehti Vi- 
roon, jossa hän sai turvapaikan. 

Kesällä v. 1522 junkkeri Tuomas sai vihdoin kai- 

paamansa tilaisuuden tavata Eerik Flemingin, jos- 
kaan ei toivomissaan olosuhteissa. Valtionhoitajan 
joukot piirittivät Tukholmaa, joka oli kukistumaisil- 
laan elintarpeiden puutteen vuoksi. Kuninkaan käs- 
kystä junkkeri Tuomas kokosi Suomesta muonaa ja 
lähti viemään sitä Tukholmaan. Tukholman saaris- 
tossa laivasto kohtasi Eerik Flemingin johtaman val- 
tionhoitajan laivaston. Junkkeri itse joutui jo ennen 
varsinaisen taistelun alkua Eerik-herran sotajuonen 
ansiosta vihollistensa käsiin, ja hänen laivansa joko 
tuhottiin tai vallattiin. Hänet itsensä vietiin valtion- 
hoitajan tuomittavaksi, ja hän sai hirsipuun palkaksi 
Suomessa harjoittamistaan julmuuksista "Tämän 
raa'an ja häikäilemättömän, mutta soturina kelvolli- 
sen miehen sisu säilyi murtumattomana loppuun asti. 
Hänen kerrotaan nimittäin kaikkein eniten harmitel- 
leen sitä, ettei ollut ehtinyt valmistaa Eerik Flemin- 
gille vastaavaa kohtaloa, ja että hänet hirtettiin ta- 
vallisen pahantekijän tavoin niiniköyteen aatelis- 
miehelle kuuluvan hamppuköyden asemesta. 

Loppukesällä 1523 Suomi vihdoinkin vapautui 
juuttien vallastaa Tukholman kukistuttua lähetti 
Kustaa Eerikinpoika, jonka valtiopäivät helluntaina 
olivat valinneet kuninkaaksi, Eerik Flemingin ja 
hänen veljensä Iivarin johtaman sotavoiman Suo- 
meen. Kupittaan luona lyötiin Turussa majailleet 
kuninkaan saksalaiset palkkasoturit, jotka pakotettiin 
perääntymään Viipuriin. Linna toisensa jälkeen jou- 
tui Fleming-veljesten ja heihin liittyneen Niilo Grab- 
ben käsiin. Lokakuussa Rolof Matinpoika jätti Vii- 
purin ja Olavinlinnan kuningas Kustaan miehille. 
joten koko Suomi oli jälleen liitetty Ruotsin yhtey- 
teen. Kuningas Kristianin kukistuminen Tanskassa. 
jossa aatelisto asetti hänen setänsä Fredrikin valta- 
istuimelle, teki sodasta lyhyen lopun. 

Näin päättyi viimeisen unionikuninkaan lyhyt, 
mutta tapahtumista rikas ja verinen hallituskausi. 
Samalla päättyi myös melkein puolitoistasatavuoti- 
nen unionikausi, joka lupaavasti alettuaan ja meidän 

maamme kannalta katsoen yleensä edullisena jatkut- 
tuaan vaihtui kansalliseksi kuninkuudeksi. Tämän 
jälkeen maamme vastaiset kohtalot kehittyvät entistä 
kiinteämmässä yhteydessä Ruotsiin. 

Kuningas Kristian oli ollut tyypillinen renessanssi- 
ihminen, jossa valo- ja varjopuolet jyrkästi erottui- 
vat. Myönteisintä hänen hallitsijantoiminnassaan oli 
se huolenpito alemmista yhteiskuntaluokista, jota 
hän osoitti pyrkiessään parantamaan talonpoikien ja 
porvarien asemaa. Joskin tässä saattoi olla takana 
etupäässä kuninkaan pyrkimys laajentaa valtaansa 
näiden säätyjen avulla, oikeuttaa se kuitenkin näke- 
mään jotakin hyvää Kristianin onnettomassa halli- 
tuskaudessa. Näin oli asian laita nimenomaan Suo- 
messa, jossa kuninkaan sortopolitiikkaa ilmeni hyvin 
vähän. 

Mutta toteuttaessaan näitä uutta aikaa ennakoivia 
aatteitaan kuningas joutui sovittamattomaan risti- 
riitaan vanhaa keskiaikaista ylimysvaltaa ihannoi- 
vien piirien kanssa, jotka lopuksi osoittautuivat ku- 
ningasta voimakkaammiksi. Syynä tähän oli ennen 
kaikkea kuninkaan mielivaltaisuus ja häikäilemätön 
julmuus, jolla hän uskoi parhaiten saavansa aikeensa 
toteutetuiksi. Sen sijaan ne aiheuttivat sellaisen 
vastavaikutuksen, että Hemming Gadhin kuolinhet- 
kellään lausuma ennustus kirjaimellisesti toteutui. 

Siten tämä lahjakas ja monessa suhteessa lupaava 
hallitsija, joka ei kyennyt pitämään kurissa luontees- 
saan piileviä huonoja taipumuksia, siirtyi historiaan 
tyrannina, jonka nimellä on vielä tänä päivänäkin 
kammottava kaiku. 

KUSTAA VAASA VALTAKUNNAN 
RAKENTAJANA 


Kustaa-kuningas maanisänä 


Tavallinen ruotsalainen aatelismies Kustaa Vaasa 
oli kohonnut Ruotsin valtaistuimelle. Niin suuri kuin 
tämä korotus olikin, ei vastavalitulla kuninkaata 
aluksi juuri ollut osassaan kehumista. Pitkälliset so- 
dat olivat saattaneet valtakunnan talouden rappiolle. 
Elinkeinot olivat lamassa, ja valtakunta oli vapausso- 
dassa saamastaan avusta pahoin velkaantunut. Vaik- 
kakin unionipuolue oli voitettu, ei koko kansa suin- 
kaan ollut kuninkaan takana, vaan sisäiset levotto- 
muudet jatkuivat uhaten uuden kuninkaan kruunua. 

Kustaa Vaasa ei antanut näiden vastusten masen- 
taa itseään, vaan ryhtyi päättäväisesti lujittamaan 
asemaansa ja kaikin puolin kohentamaan hallittavak- 
seen saamansa valtakunnan oloja. Nuoruudestaan 
huolimatta — kuninkaaksi valittaessa hän lienee o1- 
lut suunnilleen viisikolmattavuotias — hän osoitti 
heti alusta alkaen suuria johtajan- ja hallitsijanomi- 
naisuuksia. Jo näinä vapaussodan vuosina kehittyi 
se hallitustapa, jota Kustaa-kuningas noudatti läpi 
koko pitkän valtakautensa. Puuttumalla henkilökoh- 
taisesti moniin asioihin hän sai suoritetuksi lukuisia 
uudistuksia kaikilla valtakunnan hallinnon aloilla 
sekä pidetyksi huolta siitä, että kaikki sujui hänen 
tahtonsa mukaan. Tällöin kuningas kiinnitti huo- 
miota usein aivan pikkuseikkoihinkin. Syystä on sa- 
nottu, että Kustaa Vaasa hoiti valtakuntaansa ikään 
kuin se olisi ollut hänen kartanonsa. Mutta niinpä 
valtakunta nyt sai hallitsijan taholta osakseen huo- 
lenpitoa, joka oli Ruotsi-Suomen historiassa ennen- 
näkemätöntä, ja jollaista on esiintynyt vain harvan 
myöhemmän kuninkaan kohdalla. 

Jo ulkonaiselta olemukseltaan uusi hallitsija täytti 
ne vaatimukset, mitkä kansa tuohon aikaan johtajil- 
leen asetti. Eräs aikalainen kuvailee häntä seuraa- 

vasti: ”Hänellä oli pyöreä pää, valkeankellertävä 
tukka, kaunis, suuri parta, terävät silmät, pieni suora 
nenä, hyvin muodostunut suu, punaiset huulet, hyvä 
väri kasvoissa, poskissa kuin kukat, punaruskea ruu- 
mis, ja oli hän viaton ja virheetön yli koko ruumiinsa 
niin ettei siitä olisi löytänyt ainoaakaan sellaista täp- 
lää tai pilkkua, mihin olisi mahtunut neulankärki- 
kään. Hän käytti aina mielellään miehekkäitä ja ta- 
näkoita kuninkaallisia vaatteita, niinkuin hyvin tuli 
ja sopikin, ja olivatpa ne leikatut miten ja mihin 
kuosiin tahansa, aina ne sopivat hänelle aivan hyvin.” 
Kuninkaan luonteesta ja hengenlahjoista taas lausu- 
taan seuraava arviointi: ”Kun hän muuten oli huole- 
ton eikä suutuksissaan, silloin hän oli miellyttävä, 
hauska ja hilpeämielinen herra seurustelussaan, jut- 
teli ja laski leikkiä, eikä koskaan voinut olla hänen 
luonaan niin monta henkeä, ettei hän olisi osannut 
soveltaa puhettaan heidän jokaisen mukaiseksi ... 
Hänellä oli yliluonnollisen hyvä muisti; mitä hän oli 
kuullut kerran tai kaksi, sitä hän ei voinut sen koom- 
min unohtaa ... Kaiken käikkiaan: Jumala oli anta- 
nut hänelle lahjaksi enemmän kuin kenellekään 
muulle suurta taitavuutta, erinomaista ja suurta ym- 
märrystä ja monia ruhtinaallisia hyveitä ja avuja.”. 

Tämä harvinaisen lahjakas hallitsija oli luonteel- 
taan kiivas ja kuumaverinen, joka saattoi suuttues- 
saan mennä äärimmäisyyksiin. Poliittisia päämää- 
riään hän ajoi sitkeästi ja määrätietoisesti, keinojaan 
kaihtamatta. Väliin hän saattoi joutua syvän ma- 
sennuksen valtaan, joka viittasi tässä lahjakkaassa 
suvussa piilevään mielisairauteen, mikä Kustaan 
kahdessa pojassa sitten puhkesi ilmi. Kuningas 
oli hyvin epäluuloinen ympäristöään ja virka- 
miehiään kohtaan. Kun hän itse häikäilemättä ta- 
voitteli aina omaa etuaan, jonka hän usein kyllä 
syystäkin samasti valtakunnan etuun, epäili hän 
muidenkin niin tekevän. Kustaa Vaasan toiminnalle 
oli ominaista nerokas käytännöllisyys, ja sillä hän 
kykeni yleensä tehokkaasti selvittämään ne monet 

ongelmat, joita hänen harvinaisen monipuolinen hal- 
lintonsa asetti kuninkaan ratkaistaviksi. Erääksi 
kuninkaan suurimmaksi avuksi osoittautui tällöin 
hänen henkilökohtainen viehätysvoimansa, jolla hän 
kykeni tarpeen vaatiessa voittamaan niin yksilöt kuin 
joukotkin puolelleen. 

Kuninkaan halu puuttua henkilökohtaisesti kaik- 
kiin asioihin vei hänet läheiseen kanssakäymiseen 
alamaisten kanssa. Nykypäiviin asti on säilynyt lu- 
kuisa joukko kirjeitä, jotka kuningas milloin missä- 
kin kysymyksessä on osoittanut maan eri puolilla 
oleville voudeilleen ja. muille virkamiehilleen. Näissä 
hän arkailemattoman suorapuheisesti neuvoo, nuhte- 
lee ja uhkailee alaisiaan osoittaen tervettä käytän- 
nöllistä järkeä ja hämmästyttävää asiantuntemusta 
mitä moninaisimmissa kysymyksissä. Oman lajinsa 
kuninkaan kirjeenvaihdosta muodostavat ne kirjeet, 
joissa hän kääntyy valtakuntansa rahvaan puoleen. 
Osa niistä käsitteli valtiollisia kysymyksiä, osa sisälsi 
maanviljelystä ja karjanhoitoa koskettelevia käytän- 
nöllisiä neuvoja. Myös puhujana hän osoitti niin 
mestarillisesti hallitsevansa kansan ajattelutavan ja 
siten kykenevänsä siihen vaikuttamaan, että hänellä 
on tuskin ollut vertaistaan Ruotsin historiassa. Tästä 
ovat hyvänä osoituksena seuraavat kuninkaan kap- 
palaisen kuningasta koskevat sanat: ”Hänen Majes- 
teettinsa oli myös niin kaunopuheinen kuin vain olla 
saattaa ja miellytti puheellansa niin, että jokainen 
sataa kertaa kernaammin halusi Hänen Armoansa 
kuuila kuin muita puhujia. Sillä Hänen Armoansa 
kuunneltiin ja puhettansa ymmärrettiin, niin että 
rahvas usein huutamalla huusi, että Hänen Armonsa 
omassa persoonassaan puhuisi niistä asioista, joista 
Hänen Armonsa palvelijoiden piti puhua.” 

Kuninkaanvallan lujittaminen 


Vaikka Kustaa Vaasa oli varsin yksimielisesti va- 
littu Ruotsi-Suomen hallitsijaksi, ei hänen valtansa 
vielä sen kautta ollut mitenkään varmalla pohjalla. 
Suuren osan pitkästä hallitusajastaan hän joutui tais- 
telemaan sekä ulkopuolisia että sisäisiä vihollisia 
vastaan. Näiden joukossa oli monia hänen entisiä 
ystäviään ja avustajiaan. Vasta nämä kukistettuaan 
ja maan hallintojärjestelmän uudistettuaan hän saat- 
toi turvallisesti istua Ruotsi-Suomen aikaisempina 
vuosisatoina niin epävarmalla valtaistuimella. 

Aluksi Kustaa-kuninkaan asema näytti hyvinkin 
edulliselta. Jo Sten Sture nuorempi oli arkkipiispa 
Kustaa Trollea vastaan taistellessaan tehnyt lopun 
unionipuolueen voimasta. Kristian Tyranni puoles- 
taan raivasi Tukholman verilöylyllä Kustaa Vaasan 
tieltä monta niin unioni- kuin kansalliseenkin puo- 
lueeseen kuulunutta kilpailijaa. Tällä tavoin suurin 
osa hänen omasta säädystään kannatti häntä. Porva- 
rit ja talonpojat taas olivat muodostaneet hänen va- 
pautusarmeijansa pääosan ja tukivat häntä kuten 
Stureja aikoinaan. Lopuksi myös papisto, joka oli 
menettänyt monet huomattavimmista miehistään 
Kristianin julmuuden uhreina, ei vastustanut nuorta 
vapaussankaria hänen hallitsijanuransa alussa. Ku- 
ninkaan kotimaassa saama kannatus näytti siis riit- 
tävän vahvalta takaamaan sisäisen rauhan säilymi- 
sen. 

Myös naapurivaltioiden kanssa näytti olevan mah- 
dollista elää rauhassa. Vanhaa vihollismaata Tans- 
kaa hallitsi Kristian Tyrannin setä, -Kristian III, 
jonka Kristianin taholta uhkaava vaara yhdisti liit- 
toon Kustaa Vaasan kanssa. Lyypekin mahtava 
kauppakaupunki pelkäsi sekin Kristianin paluuta ja 
oli sen vuoksi ystävällisissä suhteissa Tanskaan ja 
Ruotsiin; viimeksimainittuun sen erikoisesti |Oiitti 
kaupungin Kustaa Vaasalle vapaussodan aikana an- 
tama apu. Moskovan suuriruhtinaaseen oli jo sodan 

aikana solmittu suhteita, ja v. 1526 onnistui Eerik 
Flemingin Moskovassa käydessään uudistaa rauhan- 
sopimus. Kuningas saattoi siten nyt omistautua pit- 
sällisten sotien runteleman valtakuntansa jälleenra 
kennustyöhön. | 

Kuninkaan ensimmäisenä tehtävänä oli valtakun- 
nan raha-asioiden kuntoonsaattaminen. Mutta köyh- 
tynyt maa ei näyttänyt kykenevän maksamaan niitä 
suuria veroja, joita valtakunnan velkojen mak- 
samiseern ja hallinnon järjestämiseen oli vaadittu. 
Kuninkaan alamaisten joukossa oli kuitenkin sellai- 
nen sääty, jolla oli vielä huomattavat varat käytet- 
tävissään, nimittäin katolinen papisto. Se hallitsi 
kirkon omaisuutta, joka Ruotsissa käsitti yli viiden- 
nen osan kaikesta maaomaisuudesta. Kirkon tiluksia 
hoidettiin hyvin, ja ne tuottivat vuosittain huomat- 
tavan ylijäämän, joten kirkolle oli aikojen kuluessa 
kertynyt suuria rikkauksia. Niihin kiinnitti köyhä 
kuningas nyt katseensa ja suunnitteli keinoja pääs- 
täkseen niistä osalliseksi. 

Verovapaudestaan huolimatta kirkko oli joutunut 
ajoittain suorittamaan tilapäisiä apuveroja kunin- 
kaalle, Näin oli tapahtunut muun muassa vapaus- 
sodan aikana. Kirkon tiluksilla oli myös ylläpidetty 
kuninkaan sotaväkeä. Mutta Kustaa halusi päästä kä- 
siksi kirkon omaisuuteen, joka vasta saattoi auttaa 
häntä hänen suuressa rahapulassaan. Tilaisuuden 
tähän tarjosi se muuttunut suhtautuminen katoliseen 
kirkkoon, joka uskonpuhdistuksen johdosta levisi 
myös Ruotsi-Suomeen. 

Martti Luther, entinen munkki ja Wittenbergin 
yliopiston professori, oli aloittanut Saksassa paavin- 
kirkon väärinkäytöksiä vastaan taistelun, joka herätti 
heti suunnatonta huomiota kaikkialla Euroopassa. 
Varsinkin Pohjois-Saksassa Lutherin julistus kohtasi 
voimakasta vastakaikua. Myös Ruotsiin levisi tieto 
Lutherin toiminnasta aiheuttaen täällä kirkon oppien 
arvostelua ja siten vähentäen kirkkoa kohtaan osoi- 
tettua kunnioitusta. Kuningas osasi heti käyttää hy- 

väkseen näin syntynyttä mielialaa. Västeräsiin kut- 
suttiin koolle valtiopäivät v. 1527, joille kuningas 
esitti valtakunnan vaikean taloudellisen tilan. Lyy- 
pekki velkoi saataviaan, ja valtakunnassa riehui ka- 
pina kuningasta vastaan. Heti vapaussodan päätyt- 
tyä kuningas oli joutunut vaikeuksiin eräiden Sten 
Sture nuoremman kannattajain ja hänen leskensä 
Kristiina Gyllenstiernan kanssa. Myös Severin Nor- 
by, joka yhä piti kiinni Kristian-kuninkaasta, uhkasi 
Ruotsia hallussaan olevasta Gotlannista käsin. Tus- 
kin kuningas oli saanut kaikki nämä levottomuudet 
asetetuiksi joko väkivallalla tai neuvotteluilla, kun 
jo uusi kapina puhkesi. Taalalaiset eivät mielestään 
olleet saaneet riittävää korvausta kuninkaalle anta- 
mastaan avusta. Kuninkaan voimakkaat otteet, joilla 
hän puuttui heidän maakuntansa vanhastaan itsenäi- 
seen asemaan, ärsyttivät heitä suuresti. Niinpä he 
ryhtyivät kapinoimaan saatuaan johtajakseen mie- 
hen, joka väitti olevansa Sten Sturen poika. Näin 
olivat asiat, kun säädyt kokoontuivat Västeräsin 
kaupunkiin. 

Kuninkaan kansleri Laurentius Andrae aloitti ko- 
kouksen esittämällä selostuksen valtakunnan tilasta. 
Siinä kuningas valittaa, ”että vaikka Hänen Armonsa 
päivät ja yöt huolehtii valtakunnastaan, on huolis- 
saan ja valvoo öitä, niin Hänen Armonsa kuitenkin 
pahoin tulkitaan. Irvihampaita ja pilkkaajia usko- 
taan liian paljon tässä maassa.” Valtakunta oli niin 
köyhä, että kuninkaan oli mahdotonta huolehtia sen 
asioista. = Aatelisto vaati kuninkaalta läänityksiä, 
koska suuri osa sen tiluksista oli joutunut lahjoina 
ja jälkisäädöksissä kirkolle, joten se ei tullut :omil- 
laan toimeen. Valtakunnan vähäisten tulojen vuoksi 
kuningas ei voinut kuitenkaan tyydyttää aateliston 
vaatimuksia. Niinpä hän halusi erota ja sanoi tyy- 
tyvänsä siihen, että kuka tahansa kelpo mies valitaan 
hänen seuraajakseen. Kun hän olisi saanut maksun 
siitä mitä hän oli uhrannut omista varoistaan valta- 

Katolisen kirkon puhdistus käynnissä. 


kunnan hyväksi, hän jättäisi lopullisesti kiittämät- 
tömän isänmaansa. 

Kuninkaan voimakas ja taitavasti laskettu esiinty- 
minen johtikin hänen toivomaansa tulokseen. Vaikka 
papisto ja eräät ylhäisaatelistoon kuuluvat herrat 
vastustivat kuninkaan selvää vihjausta kirkon omai- 
suuden käyttämisestä valtakunnan taloudellisten vai- 
keuksien selvittämiseen, porvariston ja talonpoikien 
uhkaava käytös pakotti heidät alistumaan. Suurin 
osa aatelistosta näki tässä myös mahdollisuuden 

omien etujensa ajamiseen, joten se teki kuninkaalle 
esityksen kirkon omaisuuden käyttämisestä valta- 
kunnan hyväksi. 

Västeräsin valtiopäivien päätös eli ns. Västeräsin 
resessi teki lopun kirkon itsenäisyydestä ja saattoi 
sen täysin kuninkaasta riippuvaiseksi. Piispojen 
maallinen valta hävitettiin. Kuningas sai määrätä 
heidän aseellisten seurueidensa suuruuden ja ottaa 
heidän linnansa haltuunsa. Piispojen, tuomiokirk- 
kojen ja luostareiden tulojen ”ylijäämä” oli luovu- 
tettava valtakunnan tarpeisiin, koska ne ”olivat pe- 
räisin valtakunnan asujaimilta”. Voidakseen täyttää 
tehtävänsä valtakunnan puolustuksessa aateliston oli 
saatava takaisin ne tilat, joita heidän sukulaisensa 
olivat kirkolle lahjoittaneet 1400-luvun puolivälistä 
lähtien. 

Vaikka Västeräsin valtiopäivillä ei ollut suomalai- 
sia mukana, sovellettiin sen päätöksiä Suomessakin. 
Kuningas anasti vähitellen suurimman osan kirkon 
tuloista itselleen. Vaikka valtiopäivien päätös ei sitä 
edellyttänytkään, kuningas ryhtyi aikaa myöten vaa- 
timaan myös kirkon irtaimeen omaisuuteen kuulu- 
neita arvoesineitä kirkonkelloja myöten. Joskin 
kirkko ja sen tähän asti -hoitamat tehtävät kärsivät 
suuresti näistä riistoista, saatiin valtakunnan raha- 
asiat kuntoon ja sen velat maksetuiksi. 

Näin saamiansa varoja kuningas käytti ensi sijassa 
sotalaitoksen kunnostamiseen. Keski-Euroopassa oli 
yhä suuremmassa määrin siirrytty käyttämään palk- 
kasotureita jalkaväen muodostaessa tärkeimmän ase- 
lajin. Keihäät, pertuskat ja hilparit olivat jalkaväen 
pääaseita, joskin ampuma-aseiden määrä jatkuvasti 
kasvoi. Kuningas pestasi Saksasta palkkasotureita, 
jotka näihin aikoihin manner-Euroopan taisteluken- 
tillä kilpailivat sotamaineessa itsensä pelättyjen 
sveitsiläisten kanssa. Myös sotaväen järjestelyä ke- 
hitettiin. Jalkaväki jaettiin lippukuntiin, joiden vah- 
vuus oli 350—500 miestä. Lippukunnat jaettiin ta- 
vallisesti viiteen kvarteeriin ja nämä taas 10—15- 

miehisiin ruotuihin. Kaikille näille osastoille voitiin 
taistelussa antaa omia tehtäviä, joten sotajoukon joh- 
taminen oli paljon joustavampaa kuin ennen. — Rat- 
suväessä lippukuntaa vastasi ratsumestarin johtama 
lipullinen, jonka alajako oli sama kuin lippukunnan- 
kin. 

Koska palkkasoturien käyttö tuli kalliiksi, kunin- 
gas ryhtyi myöhemmin luomaan jonkinlaista ase- 
velvollisuusjärjestelmää. Voutien tuli ottaa kunin- 
kaansa palvelukseen kaikki sopivat nuoret miehet, 
jotka he voivat saada. Määräaikoina pidettiin pitä- 
jien kirkoilla väenottotilaisuuksia, joissa joukko- 
osastojen päälliköt voudin tai pormestarin avusta- 
mina valitsivat sinne käsketystä väestöstä sotapal- 
velukseen sopivat miehet. Näitä sitten koulutettiin 
niin, että valtakunnalla oli aina valmiina sotaväkeä 
akillisen vaaran uhatessa. Aateliston oli edelleen 
suoritettava ratsupalvelusta kuninkaan puolesta. 

Saatuaan varoja sotavoimiensa vahvistamiseen 
kuningas kykeni kukistamaan taalalaisten kapinan. 
Kapinallisten johtaja pakeni Saksaan, jossa hänet 
Kustaan pyynnöstä mestattiin. 

Kohta kuitenkin sisällissota alkoi uudelleen. Yl- 
häisaatelisto ja kirkon johtomiehet eivät aikoneet ii- 
man muuta luopua keskiajalla vällinneesta itsenäi- 
syydestään ja alistua lujan kuningasvallan holhouk- 
seen. Herra Tuure Jönsinpoika, valtakunnan huo- 
mattavin ylimys, nosti Skaran piispan avustamana 
Länsi-Göötanmaalla kapinan kuningasta vastaan. 
Suurin ponnistuksin kuninkaan onnistui kuitenkin 
kukistaa se, ja kapinan johtajat pakenivat ulko- 
maille. 

Vielä kerran kuninkaan Oli käytävä taalalaisia 
rauhoittamaan. Kun hän vaati Taalainmaaltakin yh- 
den kellon kustakin kirkosta valtakunnan raha-asioi- 
den parantamiseksi, vaatimus aiheutti uuden taala- 
laiskapinan. Kansa oli syvästi kiintynyt kirkonkel- 
loihinsa, joiden kumina jo vuosisatojen ajan oli kut- 
sunut sunnuntaisiin jumalanpalveluksiin. Yhä vielä 

uskottiin niiden puhdistavan ilman pahoista hen- 
gistä, joten niiden riistäminen tuntui asukkaista 
suorastaan turmiolliselta. 

Taalainmaan ”kellokapina” oli erittäin vaaralli- 
nen sen vuoksi, että samaan aikaan Kristian Tyranni 
teki retken Norjaan valloittaakseen takaisin valta-' 
kuntansa. Kristian joutui kuitenkin tanskalaisten 
vangiksi, jona hän sai olla v. 1559 sattuneeseen kuo- 
lemaansa saakka. Siten Kustaa sai rauhassa selvit- 
tää välinsä taalalaisten kanssa. Helmikuussa v. 1533 
tuomittiin kapinan johtomiehet kuolemaan Taalain- 
maassa Vaskivuorella ja mestattiin. Joukossa oli ku- 
ninkaan vanhoja ystäviä hänen nuoruusvuosiltaan, 
jolloin he yhdessä olivat aloittaneet taistelun tans- 
kalaisia vastaan. Tämä kuninkaan osoittama anka- 
ruus teki kuitenkin vihdoin lopun taalalaisten ka- 
pinointihalusta. Vastedes he alistuivat kuuliaisesti 
kuninkaan käskyihin. 

Näissä taisteluissa murrettiin lopullisesti Ruotsin 
maakuntien pyrkimys säilyttää vanha itsenäinen 
asemansa. Kun maakuntien erikoisoikeudet oli pois- 
tettu, saattoi kuningas vastedes kohdella kaikkia 
niitä samalla tavoin välittämättä paikallisista ta- 
voista ja tottumuksista. Nyt hän saattoi ryhtyä pe- 
rusteellisesti uudistamaan valtakunnan hallintoa. 

Kuninkaan uudistukset otettiin Suomessa suope- 
asti vastaan. Mitään Ruotsiin verrattavia kapinoita 
ei meillä tapahtunut. Ainoat levottomuudet sattui- 
vat Smoolannissa v. 1542 puhjenneen ”Dacke-ka- 
pinan” yhteydessä. Tällöin nimittäin eräät Lapve- 
den talonpojat yllyttivät kansaa vaatimaan entisiä: 
kaksia käräjiä vuodessa kuninkaan määräämien nel- 
jän sijasta, koska kansan rasitus siten vähenisi. Ku- 
ninkaan suomalaisten luottamusmiesten toimesta le- 
vottomuudet lopetettiin lyhyeen siten, että johto- 
miehinä olleet talonpojat Mauno Nyrhi ja Multiai- 
nen mestattiin. V. 1543 kuninkaan onnistui nujertaa 
välillä jo hyvin pahalta näyttänyt Smoolannin ka- 
pina, jonka johtomies Nils Dacke sai sen jälkeen sur- 


204 Uuden ajan murros 


mansa. Tällä tavoin sisäinen rauha lopullisesti tur- 
vattiin Kustaa-kuninkaan hallituskauden loppuun. 

Kuningas halusi varmistaa myös sukunsa aseman 
ja sitä varten hän päätti tehdä Ruotsi-Suomesta 
vaalivaltakunnan sijaan perintövaltakunnan. Kruu- 
nunperillisiä hänellä oli tarpeeksi, sillä kolmesta 
avioliitostaan hänellä oli 10 lasta, joista kaksi kuoli 
nuorena. Lähin perillinen oli kuninkaan ensimmäi- 
sestä avioliitosta Saksi-Lauenburgin herttuan tyt- 
tären Katariinan kanssa syntynyt poika Eerik. Toi- 
sestä avioliitostaan ruotsalaisen aatelisneidon Mar- 
gareta Leijonhufvudin kanssa hänelle syntyivät mm. 
pojat Juhana ja Kaarle, jotka kumpikin tulivat vielä 
kantamaan Ruotsin kruunua. 

Kuningas oli julistuttanut poikansa jo ennen 
Dacke-kapinaa valtakunnan = perintöruhtinaiksi, 
mutta vasta sen jälkeen hän sai perintökysymyksen 
lopullisesti vahvistetuksi. Västeräsin valtiopäivillä v. 
1544 säädyt tekivät päätöksen, jossa ne ”lupautuvat, 
sitoutuvat, vannovat ja vakuuttavat... mitä voi- 
makkaimmin, täydellisimmin ja peruuttamattomasti, 
kaikki yhdessä ja jokainen erikseen” tunnustamaan 
kuninkaan vanhimman pojan Eerikin ”kaikkien mei- 
dän seuraavaksi, Jumalan valitsemaksi ja nyt tun- 
nustetuksi kuninkaaksi”. Mikäli Eerikiltä ei jäisi pe- 
rillisiä, olisi hänen seuraajanaan Juhana tai hänen 
perillisensä. Toivottiin, että tämän päätöksen avulla 
voitaisiin välttyä niiltä levottomuuksilta, joita vaali- 
kuninkuudesta oli johtunut, kun kuningasehdok- 
kaat valituksi tullakseen olivat joutuneet tekemään 
pitkällemeneviä myönnytyksiä lähinnä aatelistolle. 
Samalla siten pyrittiin turvaamaan valtakunta 
Kristian Tyrannin ja hänen perillistensä taholta tu- 
levilta salavehkeiltä. 

Keskitetyn hallintojärjestelmän luominen 


Varmistettuaan hallintonsa ftaloudellisen perus- 
tan ja kukistettuaan ensimmäiset sitä vastaan syn- 
Lyneet kapinat kuningas ryhtyi 1530-luvun alussa 
laajaan valtakuntansa hallinnon uudistustyöhön. 
Hänen tarkoituksenaan oli keski-eurooppalaisten, 
lähinnä — saksalaisten, esikuvien mukaan muuttaa 
keskiaikainen, hajanaisten ja itsenäisesti hallittujen 
läänien muodostama valtakuntansa yhtenäiseksi, 
uudenaikaiseksi valtioksi, jossa kaikki oli tapahtuva 
yhteisen keskushallituksen, siis hallitsijan, käskyjen 
ja ohjeiden mukaan. Kuninkaan uudistuspyrkimyk- 
sien vaikuttimena oli paitsi niiden toteuttamisesta 
koituva eittämätön hyöty myös hänen vallanhimonsa 
ja taipumuksensa puuttua kaikkiin asioihin valta- 
piirissään. 

Kustaa Vaasan noustessa valtaistuimelle vanha 
keskiaikainen läänitysjärjestelmä oli vielä voimassa. 
Aluksi hänenkin piti jakaa läänit aatelisten läänin- 
herrojen hoidettavaksi, joiden oli kuitenkin tehtävä 
tili läänistään. Ainoastaan Viipurin linnaläänin ku- 
ningas antoi ilman tilivelvollisuutta langolleen sak- 
salaiselle Hoijan kreiville. Läänit olivat täten val- 
tion virkamiesten palkkana; se käsitti vain kruunun 
saatavien kanto-oikeuden, mistä osa jäi heille itsel- 
leen. | 

Vuoden 1540 tienoilla kuningas kehitti läänien 
hallintoa edelleen. Aatelisten lääninherrojen tilalle 
tuli enimmäkseen aatelittomia vouteja, jotka huo- 
lehtivat — voutikuntiensa hallinnosta ja kantoivat 
niistä kruunulle tulevat verot. Suomi jakaantui 
aluksi linnaläänien mukaan Kastelholman, Turun, 
Kokemäenkartanon, Korsholman, Hämeenlinnan, 
Raaseporin, Porvoon, Savonlinnan ja Viipurin vouti- 
kuntiin. Voutien tehtävien kasvaminen pakotti pian 
jakamaan ne yksi tai kaksi kihlakuntaa käsittä- 
viin ratsu- tai maavoutikuntiin. Työssään voutien 
oli noudatettava heille annettuja yleisiä ohjeita, Ku- 


206 Uuden ajan murros 


ningas saattoi hyvin pikkutarkastikin puuttua vou- 
tien toimintaan, kuten esimerkiksi seuraava kirje 
Viipurin linnan päällikölle osoittaa: ”Tekemäsi vaih- 
tokauppa, —vaihdettuasi ketunnahat kamlottikan- 
kaaseen, ei Meitä miellytä rahtuakaan, koskapa sa- 
nottu kamlotti on vanhaa, kauan ollut varastossa ja 
karkeaa ja lisäksi vaihtokaupassa liian korkeaan hin- 
taan kohonnut. Tapahtunut jääköön tällä erää kui- 
tenkin sikseen. Kun Me toisella kertaa sinulle sel- 
laisia nahkoja lähetämme, on sinun toisella lailla 
asiaa harkittava eikä maksettava niin paljoa pahen- 
neesta tavarasta. Ja nyt lähetämme erän ketuntur- 
kiksia. Ne saat vaihtaa Venäjän nahkoihin, köjeliin, 
pellaviin ja liinaan, ja on sinun katsottava etuamme 
niin hyvin kuin suinkin saatat.” 

Voutien oli tehtävä tarkka tili keräämistään ve- 
roista. Heidän tilikirjansa antavat siten hyvin moni- 
puolisen kuvan elämästä Kustaa Vaasan hallituksen 
loppuajoista lähtien, Kuningas seurasi voutien toi- 
mia tarkoin. Niinpä hän kirjoitti kerran Hämeenlin- 
nan voudille: ”Sinun on myös tehtävä Meille selkoa 
siitä, mihin olet pannut ne höyhenet, jotka linnaan 
on tuotu, koska siellä tuskin on yhtä patjaa tai kor- 
vapielusta tehty sinä aikana kuin olet ollut käs- 
kynhaltijana; ja kuitenkin tiedämme, että linnaan 
on vuosittain tuotu €Ppaljon lintuja kihlakunnista 
sekä että linnan metsämiehet niitä ovat saaneet.” 
Eräälle toiselle hän kirjoitti: ”Meistä on merkillistä, 
että kaiken verona kannetun pidät siellä linnassa ja 
nielet sen kitaasi kuin pohjattomaan kaivoon.” Vou- 
tien selontekoja hän vertasi ”kuutamon varjoon” ja 
syytti heitä tiliensä sotkemisesta niin, etteivät he it- 
sekään osanneet niistä selviytyä, mutta ”valtakun- 
nan rahoissa he osasivat rypeä”. Aina voudit eivät 
päässeet vain huomautuksilla ja moitteilla. Mm. v. 
1556 Turussa tuomittiin kolme voutia kruununvar- 
kaina hirtettäväksi, vaikkakin yleensä rikkomukset 
voitiin hyvittää sakoilla. | 

Jotta kuninkaalla olisi selvä kuva niistä verotu- 

loista, joihin kruunulla oli oikeus, kuningas laadi- 
tutti arvion kruunun tuloista ja samalla tarkistutti 
verotusperusteet. Suomessa hän määräsi tämän työn 
johtoon Henrik Klaunpoika Hornin, joka oli hänen 
tärkeimpiä luottamusmiehiään Suomen ja koko val- 
takunnankin asioissa. Hornin johdolla tämä tarkis- 
tus suoritettiin saksalaisten esikuvien mukaan. Suu- 
rempien yhteisöjen perusteella kannetusta verosta 
luovuttiin. Jokainen täysi talo (manttaali) mak- 
sol nyt säman määrän, pienemmät vastaavasti suh- 
teessa kokoonsa. Veronmaksussa käytettyjen tavara- 
lajien määrää supistettiin, joten sen kokoaminen ja 
käyttö helpottui. Pitäjien maksama nimismiehen- 
vero otettiin kruunulle, joka siitä maksoi nimis- 
miesten palkan. Nämä muuttuivat siten suoraan 
kruunun alaisiksi virkamiehiksi. 

Verotuksen tarkistus lisäsi huomattavasti kruu- 
nun verotuloja. Tämä johtui osaksi siitä, että vero- 
jen tasoitus oli suoritettu eniten maksaneiden mu- 
kaan. Pääveron tuotto nousi siten noin puolella. Ni- 
mismiehenverosta käytettiin näiden palkkoihin vain 
viidennes lopun jäädessä kuninkaalle. Lopuksi ve- 
ronmaksajien määrän lisääminen uudisasutuksella 
nosti myös kruunun verotuloja. 

Valtion tulojen kasvu vaati myös niiden virka- 
miesten määrän lisäämistä, joiden tehtävänä oli 
huolehtia kuninkaalle tulevista verotuloista. Kunin- 
kaan avuksi perustettiin kamari, jossa ns. laskuka- 
mari teki tulolaskelmia verokamarin huolehtiessa 
varojen hoidosta. Kuninkaan kirjeenvaihtoa varsin- 
kin ulkomaiden kanssa hoiti kanslia kuninkaan 
kanslerin johdolla. 

Keskitettyä = hallintojärjestelmäänsä luodessaan 
kuningas käytti apunaan sellaisia ulkomaalaisia asi- 
antuntijoita, jotka kotimaassaan olivat jo tottuneet 
laajentuneen hallitsijanvallan edellyttämään virka- 
koneistoon. Tärkeimmät näistä olivat hänen kansle- 
rinaan toiminut saksalainen Konrad von Pyhy ja tä- 
män maanmies Yrjö Normann, joka alkuaan Eerik- 

prinssin kasvattajana toimittuaan sai järjesteltäväk- 
seen kirkolliset olot. Myöhemmin ulkomaalaisten 
vaikutus väheni, ja kotimaiset miehet saivat hoi- 
taakseen heidän tehtävänsä. 

Kuninkaan kuollessa tämä suuri uudistustyö oli 
melkein saatettu loppuun. Suurin osa valtakunnasta 
oli suoraan kuninkaan alaisten voutien hallinnassa, 
loput kuului joko hänen pojilleen tai muille suku- 
laisilleen. Tästä johtuvat tulot sekä kuninkaan 
käskettävissä olevat vakinaiset sotavoimat kohotti- 
vat Kustaa-kuninkaan ja hänen jälkeläisensä sellai- 
seen = mahtiasemaan, ettei sillä ole vertaistaan 
Ruotsi-Suomen varhaisemmassa historiassa. 


Hansan valta murtuu 


Lainatessaan Kustaa Vaasalle rahaa vapaustais- 
telua varten Lyypekki oli vaatinut valtionhoitajalta 
suuria etuja kaupankäynnilleen Ruotsi-Suomessa. 
Tärkein niistä oli oikeus tuoda ftullitta tavaraa 
maahan. Tällä tavoin hansakauppiaat kykenivät pitä- 
mään puolensa kilpailijoita vastaan ja saivat täysin 
käsiinsä valtakunnan tuonti- ja vientikaupan. 

Kustaa Vaasa, jolla oli aivan erikoislaatuinen 
kyky ymmärtää taloudellisia kysymyksiä, tajusi 
kyllä miten vahingollinen tämä sopimus oli hänen 
valtakunnalleen. Aluksi hän pyrki heikentämään 
sen vaikutusta hankkimalla lyypekkiläisille kilpaili- 
joita Ruotsi-Suomen markkinoilla. Uudenajan tait- 
teessa maailmankaupassa oli tapahtunut valtavia 
muutoksia. Intian meritien ja Amerikan löytäminen 
olivat syrjäyttäneet Välimeren maailmankaupan 
valtaväylänä. Sen rannoilla asuvien kansojen sijaan 
tulivat johtaviksi kauppakansoiksi ne, jotka asuivat 
lähempänä näitä uusia purjehdusreittejä. Portugali 
ja Espanja kohosivat suurvalloiksi niin kaupan kuin 
valtiollisenkin elämän aloilla. Myös Atlantin ja Poh- 
janmeren rannoilla asuvat kansat saivat kasvavan 
merkityksen maailmankaupassa. Hollannissa alkoi 

vähitellen se kaupallisen elämän kehitys, joka oli 
tekevä siitä suurvallan seuraavalla vuosisadalla. 
Maantieteellisesti se oli hansakaupunkeja edullisem- 
massa asemassa pohjoismaiden tavaroidenvälittä- 
jänä. Niinpä Kustaa-kuningas innokkaasti pyrki 
edistämään hollantilaisten kaupankäyntiä Ruotsi- 
Suomen kanssa. | 

Hansan ote Ruotsi-Suomeen oli kuitenkin liian 
luja, jotta se tällä keinoin olisi ollut murrettavissa. 
Vain aseisiin turvautumalla valtakunta saattoi 
päästä sen puristuksesta. Tilaisuuden (siihen tarjosi 
Lyypekin oma politiikka. 

Lyypekissä oli päässyt valtaan erään Wullenwe- 
werin johtama puolue, joka ryhtyi tukemaan tans- 
kalaisten talonpoikien ja porvarien Kristian Tyran- 
nin valtaistuimelle nostamiseksi aloittamaa kapinaa. 
Sisäisen taistelun riehuessa Tanskassa lyypekkiläi- 
set aikoivat anastaa Kööpenhaminan ja Tanskalle 
kuuluvan Malmön päästäkseen Itämerelle johtavan 
väylän herraksi. 

Kustaa-kuningas katsoi nyt tilaisuuden tulleen 
päästä irti Lyypekin taloudellisesta holhouksesta. 
Hän teki liiton Tanskan kuninkaan Kristian III:n 
kanssa Lyypekkiä vastaan. Tällä tavoin Ruotsi- 
Suomi v. 1534 joutui mukaan tähän ns. kreiviso- 
taan, kuten sitä kutsutaan. 

Kustaa Vaasan menettely herätti Lyypekissä 
suurta pahastumista. Oltuaan aikaisemmin ”enkeli” 
lyypekkiläisten kirjeissä kutsutaan häntä nyt ”Yty- 
ranniksi ja verikoiraksi”. Tuottaakseen kuninkaalle 
vaikeuksia he lähettivät käsiinsä saamansa nuoren 
Svante Steninpoika Sturen, Sten Sture nuoremman 
pojan, nimissä vastoin tämän tahtoa kirjeitä Ruot- 
sin rahvaalle ja kehoittivat sitä erottamaan ”anka- 
ran ja suuren tyrannin Kustaa Eerikinpojan”. Näillä 
ei ollut kuitenkaan mitään vaikutusta sodan kul- 
kuun. 

Suomikin joutui mukaan kreivisodan pyörteisiin. 
Viipurissa isännöivä kuninkaan lanko, Hoijan kreivi 

Juhana, antoi nimittäin houkutella itsensä Lyypekin 
puolelle saatuaan lupauksia Ruotsin kruunusta. Osa 
viipurilaisia, lähinnä sen saksalaiset porvarit, liittyi 
häneen. Tämä kapina loppui kuitenkin lyhyeen. 
Eerik Fleming ja Niilo Grabbe marssivat miehineen 
Viipuriin heti saatuaan tiedon Hoijan kreivin me- 
nettelystä. Tämä oli ehtinyt paeta ennen heidän saa- 
pumistaan. Linna pysyi kreivin miesten hallussa 
toista kuukautta, jolloin he luovuttivat sen saatuaan 
luvan poistua maasta tavaroineen. 

Varsinaiset taistelut käytiin Skoonessa, Itämerellä 
ja Tanskan saarilla. Niissä oli mukana Suomenkin 
herroja väkineen. Turun entisen linnanvoudin 
Maunu Sveninpoika Sommen johtama yhtynyt lai- 
vasto voitti useissa taisteluissa lyypekkiläiset. Rat- 
kaiseva taistelu käytiin Fyenin saarella Öxnebjergin 
luona, jossa sekä entinen Ruotsi-Suomen arkkipiispa 
Kustaa Trolle että Hoijan kreivi kaatuivat. Lyype- 
kin oli taivuttava v. 1536 rauhaan ja luovuttava suu: 
rimmasta osasta entisiä etuoikeuksiaan. 


Erämaat asutetaan 


Kun Kustaa Vaasa nousi valtaistuimelle, oli 
Suomi jo melko laajalti asutettu. Suurin väestön- 
tiheys oli vyöhykkeellä, joka peninkulman tai parin 
levyisenä kiersi rannikon suuntaisena sisämaassa 
Satakunnasta Varsinais-Suomen kautta Uudelle- 
maalle. Samanlainen asutusalue oli myös Hämeen 
keskusseuduilla. Meren rannikoilla, lukuunottamatta 
suurempia yhdyskuntia, asukkaita oli harvemmassa, 
mutta niiden lukumäärä kasvoi uudenajan alkupuo- 
lella. Satakunnan pohjoisrajoilta asutus levisi ka- 
peana rannikon suuntaisena vyönä pohjoista kohti 
Pohjanlahden perukkaan asti. Kyrönjoen laaksossa 
Etelä-Pohjanmaalla harvahko asutus ulottui syvem- 
mälle sisämaahan. 

Suomenlahden rannikolla oli kapea asutettu alue 
Uudenmaan itärajalta Viipurinlahden (tienoille. 


Erämaat asutetaan 





H.T . | | E; Ä 
Klemetti-kirjuri. 


Täältä alkoi Länsi-Kannakselle ulottuva varsin ti- 
heä karjalaisten asuma-alue. Sisämaahan päin oli 
levinnyt harvahkoa asutusta osittain Suonenjoen ja 
Heinäveden tasalle saakka. 

Maanviljelys oli tähän aikaan maan länsi- ja lou- 
naisosissa peltoviljelystä, muualla kaskeamista. Var- 
sinais-Suomen, Satakunnan, Uudenmaan, Hämeen ja 
Ahvenanmaan maanviljelyksen tuotto oli noin neljä 
viidesosaa maan koko tuotannosta. 

Kustaa Vaasan uusiman verotusjärjestelmän mu- 
kaan valtion verotulojen suuruus riippui veronmak- 
sajien, maanviljelystilojen, määrästä. Kruunulle oli 
siten edullista, jos uudisasutuksen avulla tilojen 
määrää lisättiin. Tämä oli sen voimakkaan asutus- 
toiminnan Ppääsyitä, joka kuninkaan virkamiesten 
toimesta aloitettiin Suomessa 1540-luvulla. 

Erämaiden asutus alkoi Pohjois-Savossa jo ennen 
kuninkaan toimenpiteitä. Kun rintamaiden väestö 
kasvoi niin, etteivät kaikki kyenneet saamaan ela- 
tustaan näillä vanhoilla asuinsijoilla, liikaväestö ha- 
keutui Savonlinnan pohjoispuolella leviäviin ran- 

nattomiin erämaihin. Tänne he rakensivat asumuk- 
sensa ja elättivät itsensä aluksi metsästyksellä ja 
kalastuksella, myöhemmin maanviljelyksellä, Jo 
keskiajalta periytyvät maanomistusolot haittasivat 
kuitenkin uudisasutuksen leviämistä takamaille. 
Kullakin rintamaiden talolla oli näet omat eräpals- 
tansa metsästystä ja kalastusta varten. Tämän pul- 
man kuningas selvitti yksinkertaisesti ja tehok- 
kaasti. Huhtikuun 20. päivänä v. 1542 hän julisti 
kaikki Ruotsin ja Suomen asumattomat erämaat Ju- 
mailan, kuninkaan ja kruunun omiksi. Kuka tahansa 
saattoi nyt asettua niihin asumaan, kun vain maksoi 
kruunulle tulevat verot. 

Pohjois-Savon erämaiden asuttaminen sai vauh- 
tia, kun Savonlinnan voudiksi v. 1542 tuli Klemetti 
Henrikinpoika Krok, ”suomalainen Klemetti-kir- 
juri”, kuten härtä tämän ajan asiakirjoissa kutsu- 
taan. Hän oli oilut kuninkaan kirjurina ja tässä vi- 
rassaan saanut tulustua kuninkaan suunnitelmiin, 
joita voudiksi tultuaan innolla ryhtyi toteuttamaan. 
Klemetti-kirjurin toimesta rakennettiin nykyisen 
Kuopion = tienoille Tavisalmen kuninkaankartano. 
jonka —yrapärille muodostui vakiintunut asutus. 
Asukkaat nävttävät siirtyneen sinne pääasiassa Ran- 
tasalmelta ja Juvalia. Mikael Agricolan, Klemetti 
Henrikinpojan apen, toimesta sinne perustettiin .oma 
kirkko, ja Kustaa Fincke, josta v. 1547 tuli Klemetin 
jälkeen Savonlinnan vouti, muodosti Tavisalmesta 
oman nimismieskunnan. 

Kustaa Finckeä voidaan pitää tämän aikakauden 
ansiokkaimpana Suomen asutuksen edistäjänä. Ku- 
ningas oli kiinnittänyt voutiensa huomiota Pohjan- 
maan asumattomiin alueihin ja kehoittanut pohjalai- 
sia muuttamaan sinne. Taloudellisten päämäärien 
ohella kehoituksen tekana olivat myös valtioliiset 
syyt, kuten kuninkaan kirjeestä ilmenee: ”Meidän 
tahtomme ja käskyinme on... että jokin osa kan- 
sasta lähtee liikkeelle ja tekee asuntonsa kaikille 
sivuille pitkin Venäjän rajaa, jotta tämä joukko vas- 

tustaisi venäläisiä siellä, missä ne pyrkivät teke- 
mään väkivaltaa valtakunnan alueella ja Meidän 
maallemme siten enennykseksi ja parannuksesi 
olisi.” Tällä tavoin kuningas halusi työntää Pähkinä- 
saaren rauhan epämääräisen rajalinjan idemmäksi 
luomalla kiistanalajisille seuduille suomalaisen asu- 
tuksen. 

Kustaa Fincken kehoituksesta sekä Korsholman 
läänin että Savon asukkaita siirtyi lukuisasti Oulu- 
järven seuduille. Jo parin vuoden kuluttua, v. 1552, 
siellä oli yksin savolaisia 140 perhekuntaa. Tällä ta- 
voin Oulujärven ympäristöön kasvoi vankka asu- 
tus, joka korpia raivaamalla otti erämaasta toimeen- 
tulonsa. 

Kustaa Finckestä tuli myös Hämeen erämaiden 
asuttajaa. Kun hämäläiset itse eivät kehoituksista 
huolimatta olleet halukkaita siirtymään vakinaisesti 
asumaan Pohjois-Hämeen laajoihin korpiin, Fincke 
lähetti niihin väkeä Savosta. Tällöin uudisasukkai- 
den ja vanhoilla eraalueillaan käyvien hämäläisten 
kesken syntyi verisiä välienselvittelyjä. Fincke nyysi 
silloin kuninkaalta Hollolan tuomarin virkaa. Sen 
saatuaan hän pakotti hämäläiset alistumaan asutuk- 
sen jatkamiseen, joka ulottui Laukaalle ja Rauta- 
lammille saakka. Muuttipa savolaisia Pohjois-Sata- 
kuntaankin nykyisen Ruoveden seuduille. 

Näiden — suurisuuntaisten toimenpiteiden yhtey- 
dessä pirkkalaisten monisatavuotinen Lapin-valta 
sai loppunsa. Kustaa-kuningas oli saanut kuulla 
”rikkaista pirkkalaisista”, jotka punaviittaisen lapin- 
voutinsa johdolla kävivät lappalaisia verottamassa. 
Kuningas, joka vanhoilla päivillään tuli yhä sai- 
demmaksi ja ahneemmaksi, ei voinut sietää Lapin 
rikkauksien joutuvan joidenkin hänen alamaistensa 
käsiin. Niinpä hän v. 1552 peruutti pirkkalaisille ai- 
koinaan myönnetyn yksinoikeuden Lapin verottami- 
seen ja otti sen omiin käsiinsä. Tästä lähtien pirk- 
kalaisten mahti alkoi nopeasti laskea, joskin heillä 
vielä jonkin aikaa oli hyötyä lappalaisten kanssa 

käymästään kaupasta. Nyt myös hallitsijalle tuli 
vastuu valtakunnan etujen valvomisesta pohjan pe- 
rillä, jossa selvien rajojen puuttumisesta aiheutui 
toisinaan häiriöitä. | 

Erämetsien ja kalavesien menettäminen köyhdytti 
rintamaiden talonpoikia, ja tästä. syystä erämaiden 
asuttaminen kohtasi heidän taholtaan yleistä vastus- 
tusta. Se lisäsi kuitenkin veronmaksajien määrää, sa- 
malla kun uudistilojen muodostaminen enensi väestön 
elämisen mahdollisuuksia. Näin ollen erämaiden asut- 
taminen oli tehokkaimpia niistä toimenpiteistä, 
joilla Kustaa Vaasa hallituskautenaan lisäsi valta- 
kuntansa varallisuutta. Uudisasutuksen johdosta 
maamme tosiasiallinen itäraja työntyi myös maamme 
eheytymistä ehkäisevän Pähkinäsaaren rauhan ra- 
jalinjan ylitse niin, että myöhemmissä rajanjärjes- 
telyissä tämä asutusraja onnistuttiin saamaan val- 
takunnan tunnustetuksi itärajaksi. Tällä tavoin 
Kustaa Vaasan ja hänen suomalaisten luottamus- 
miestensä erämaiden asuttamiseksi suorittama työ 
vaikutti ratkaisevasti maamme vastaiseen kehityk- 
seen. 


Kustaa Vaasa elinkeinojen edistäjänä 


Västeräsin valtiopäivillä v. 1527 tehty päätös kir- 
kolta otettavan omaisuuden käyttämisestä valtakun- 
nan velan maksamiseen oli huomattavasti lievittä- 
nyt niitä taloudellisia vaikeuksia, joiden kanssa ku- 
ningas oli saanut kamppailla ensimmäiset hallitus- 
vuotensa. Pelkkä kirkon omaisuuden riistäminen ei 
voinut kuitenkaan tuottaa pysyvää parannusta val- 
takunnan taloudelliseen ahdinkoon. Ainoastaan elin- 
keinoja kehittämällä maa saattoi vaurastua, ja tähän 
työhön kuningas uhrasi pääosan. hallitusajastaan. 
Paitsi valtakuntansa rikastuttamista kuningas piti 
päämääränään myös oman henkilökohtaisen omai- 
suutensa kartuttamista, sillä siitä riippui suurelta 
osalta kruunun säilyminen hänellä ja hänen jälke- 

läisillään. Näissä pyrkimyksissään hän onnistuikin 
väsymättömän tarmonsa ja erinomaisen taloudelli- 
sen asiantuntemuksensa avulla. 

Maanviljelys oli valtakunnan ehdoton pääelin- 

keino. Sen tuottavuudesta riippuivat myös valta- 
kunnan ja kuninkaan tulot, sillä pääosa veroista 
maksettiin luonnontuotteina. Joskin suuri osa maan- 
viljelyksen tuotteista saatiin jo peltoviljelysalueilta, 
oli viljelystavoissa ja karjanhoidossa paljon takapa- 
juisia menetelmiä käytössä. Kuningas koetti hankkia 
asiaan parannusta tekemällä eri puolilla valtakuntaa 
sijaitsevista tuhansista tiloistaan mallitiloja, joista 
ympäristön talonpoikien oli otettava oppia. Samassa 
tarkoituksessa hän puheissaan ja kirjoituksissaan an- 
toi maataloutta koskevia neuvoja ja säädöksiä. 
— Kuninkaallisissa kirjeissä annetaan ohjeita pelto- 
jen ojittamisesta ja vesakon raivaamisesta. Jotta 
sato ei talonpoikien huolimattomuuden ja laiskuu- 
den takia pääsisi liian pitkään pelloilla viipyessään 
pilaantumaan, kuningas sääsi määräajan, mihin 
mennessä se oli korjattava. Koska sade pyrki myös 
turmelemaan kypsyneen viljan, kuningas antoi ker- 
ran ruotsalaisille talonpojille sen varalta seuraavan 
ohjeen: ”Koska on ilmeistä, että Jumala tuon tuos- 
takin suo tässä maassa liiaksi sadetta ja kosteutta, 
kun korjuuaika on koittanut, niin että joskus saa- 
daan vilja märkänä korjuuseen, jolloin se sitten pai- 
nuu ja palaa kasassa, joten siitä ei ole imellettä- 
väksi eikä jauhettavaksi, siksi on hyvä ja uskolli- 
nen neuvomme, että te, talonmiehet, varustatte la- 
tojenne edustalle riihet, kuten Suomessa on. Silloin 
voitte viedä viljanne suojaan, olkoonpa se märkää 
tai kuivaa, suureksi eduksenne, hyödyksenne ja 
avuksenne.” 

Jos talonpojat eivät noudattaneet näitä maan- 
isän neuvoja, heitä rangaistiin. Voutien oli kunin- 
kaan käskystä hankittava ojankaivajia niille, jotka 
”olivat päästäneet niityt metsittymään ja huonosti 
lannoittaneet ja hoitaneet vpeltonsa” Tällaisten 

maanomistajien oli maksettava sitten ojankaivajien 
työpalkat ja sakkoja laiminlyönnistään. Jos ei tästä 
ollut apua, kuningas uhkasi ottaa kruunulle huo- 
nosti hoidetut tilat. 

Suomen viljakasveista yleisin oli ohra, sitten ruis 
ja kaura. Myös vehnää viljeltiin jonkin verran. Nau- 
ris oli tärkein juurikasvi, joka petun ohella auttoi 
asukkaat varsinkin syrjäseuduilla hyvin usein sattu- 
vien katovuosien yli. Lisäksi viljeltiin herneitä, pa- 
puja, pellavaa ja hamppua. Erittäin tärkeä vilje- 
lyskasvi oli humala, jota tarvittiin paljon runsaan 
oluenvalmistuksen takia. Laki määräsi talonpojan pi- 
tämään 40 humalasalkoa, ja kuningas valvoi tark- 
kaan tämän lain noudattamista. V. 1551 sakotettiin 
yhdellä kertaa mm. Kokemäellä 30, Tyrväällä 15 ja 
Lempäälässä 13 talollista kuninkaan käskyn rikko- 
misesta. 

Karjanhoitoon kiinnitettiin myös huomiota. Suo- 
men hevoset olivat edelleen niin hyvässä maineessa, 
että esim. v. 1549 Turusta vietiin ulkomaille yh- 
teensä 419 hevosta. Lehmien paino ja lypsytulokset 
olivat tähän aikaan tuskin puolta nykyisistä etu- 
päässä sen vuoksi, että ruokinta talvella oli heik- 
koa. Kuningas antoi tästäkin ohjeita ja käski tark- 
kaan arvioimaan, pitkäkö aika on ”Martinmessun 
ja Valpurinmessun” välillä, jotta sen mukaan osat- 
taisiin varata talvinen karjanrehu. Jos koko kar- 
jalle ei riitä ruokaa, ”olisi parempi, että osa teuras- 
tettaisiin tai myytäisiin, jotta eloon jääneiden ei 
olisi tarpeen niin kurjasti nähdä nälkää, että ne lo- 
puksi menehtyvät, mikä ei ole puolustettavissa ei 
Jumalan eikä ihmisten edessä”, hän lopettaa neu- 
vonsa. 

Metsätalouden alalla uudistettiin vanhoja lakeja, 
jotka käskivät säästämään tammia, pyökkejä, päh- 
kinä- ja omenapuita, tuomia yms., joiden hedelmät 
kelpasivat sikojen ja metsänriistan ravinnoksi. Tam- 
mia oli erikoisesti säästettävä laivastoa varten. Ha- 
vupuilla oli arvoa sysien ja tervan raaka-aineena, 

joiden poltto varsinkin Suomessa oli monin paikoin 
tärkeä elinkeino. Kuningas hankki Suomesta taita- 
via tervanpolttajia ruotsalaistenkin oppimestareiksi. 

Metsästyksen merkitys oli jo huomattavasti vä- 
häisempi kuin keskiaikana riistan vähenemisen 
vuoksi, joskin sitä edelleen harrastettiin. Kalastus 
sen sijaan oli edelleen tärkeä elinkeino varsinkin 
Suomen rannikoilla ja sisäjärvillä. Senkin kehittämi- 
alamaistensa yksityiskohtainen neuvominen näyttää 
harmittaneenkin. Tätä osoittaa seuraava Savonlin- 
nan voudille lähetetty kirje: ”Ihmettelemme, että 
sinä pyydät Meitä hankkimaan Savonlinnaan anke- 
riaan pyydystäjän, etkä itse käy puuhaan, koska tarve 
vaatii, vaan lykkäät asian Meidän huoleksemme, 
niinkuin ei Meillä olisi muuta puuhattavaa. Kuiten- 
kin olemme antaneet kirjoittaa käskynhaltijallemme, 
joka on Tukholmassa, että hän toimittaa sinne an- 
keriaankalastajan, joka ymmärtää sekä tätä kalas- 
tusta että pyydyslaatikoita, ja tahdomme tähän si- 
nua vakavasti käskeä, että niin toimit, että Meidän 
voutimme Savonlinnan läänissä Meille toimittavat 
hyvän osan siitä kalansaaliista, mikä siellä nyt on, 
sekä muustakin, mikä Meille oikeudenmukaisesti 
kuuluu.” 

Kaikkein suurinta huolenpitoa sai kuitenkin 
osakseen kauppa. Sen kehittäminen oli kuninkaan 
lempiharrastus läpi koko hänen pitkän hallitusai- 
kansa. Valtakunta oli hyvin riippuvainen tuonnista, 
joka samoin kuin sen omien tuotteiden vienti, oli 
täysin ollut ulkomaalaisten kauppiaiden käsissä. 
Ruotsi-Suomi ei päässyt todenteolla vaurastumaan, 
ennen kuin vientikaupasta koituvat voitot jäivät sen 
omille kauppamiehille. Tämä oli Kustaa Vaasan 
kauppapolitiikan päämääränä. 

Kauppaa kehittäessään kuningas turvautui samoi- 
hin menettelytapoihin kuin muidenkin elinkeinojen 
alalla: neuvoihin, käskyihin ja omaan esimerkkiinsä. 
Hän uskoi ehdottomasti aina olevansa oikeassa eikä 

huolinut ottaa huomioon minkäänlaisia vastaväit- 
teitä, joten kotimaiset kauppiaat joutuivat tiukan 
kuninkaallisen holhouksen alaisiksi. 
Kustaa-kuninkaalle voitollisen kreivisodan jäl- 
keenkin valtakunnan ulkomaankauppa oli jäänyt 
hansojen käsiin. Jatkuvasti he hoitivat Ruotsi-Suo- 
men kaupunkien kaupankäynnin — myivät omat ta- 
varansa kalliista hinnasta ja ostivat halvalla kaiken 
sen, mitä heille tarjottiin. Tästä syystä kuningas va- 
littikin, että niin pian kuin vieras laiva tulee kau- 
punkiin, porvarit hyökkäävät vieraiden kauppiaiden 
kimppuun yhdellä kertaa ”niinkuin sikolauma maäski- 
ja rapapurtilon ääreen” ja nostavat ostotarjouksil- 
laan hintoja yhteiseksi vahingokseen. Sen sijaan hei- 
dän pitäisi itsensä varustaa laivoja ja purjehtia, ei 
Lyypekkiin ja muihin hansakaupunkeihin, jonne nyt 
kaikki yhtaikaa työntyivät ja tarjosivat sinne niin 
paljon kuparia, rautaa, lohta, Suomen haukia, voita 
ja muita valtakunnan tavaroita, että niitä ”tyyten 
ylönkatsottiin ja olivat arvottomia”, vaan suoraan 
Pohjanmeren ja Atlantin rannikkokaupunkeihin. 
Tälle taholle hän itsekin, hyvää esimerkkiä näyt- 
täen, lähetti laivojaan, joissa kuljetettiin kuninkaan 
omia tai porvarien tavaroita. Tämä kaukokauppa 
vilkastuikin niin, että esimerkiksi v. 1559 Itämeren 
ulkopuolella purjehti 62 suomalaista ja ruotsalaista 
alusta. | 
Kuningas pyrki myös kehittämään alamaistensa 
kaupankäyntitaitoa, jonka hän väitti olevan heikkoa. 
Niinpä hän kerran syytti Turun porvareita siitä, et- 
teivät he osaa luvunlaskua, eivät tunne rahojen ar- 
voa elvätkä tiedä miten heidän on myytävä tava- 
ransa ulkomailla, joten he tuottavat itselleen ja val- 
takunnalle suuria tappioita. Ilmeisesti tällaisissa 
syytöksissä oli perää, sillä Viipurin linnanisäntänä 
ollut Klaus Kristerinpoika Horn kirjoitti v. 1558 
kuninkaalle: ”Täällä kaupungissa ei ole ketään por- 
varia, joka taitaisi luvunlaskua tai osaisi tehdä 
kauppaa venäläisten kanssa, vaan se taito on vain 

saksalaisilla kauppapalvelijoilla.” Auttaakseen asiaa 
Horn sopi muutamien saksalaisten kauppiaiden 
kanssa siitä, että he asettuivat asumaan Viipuriin 
saatuaan eräitä etuoikeuksia kaupankäynnissään, ja 
vastapalvelukseksi opettivat viipurilaisille kauppa- 
tapoja. 

Klaus Kristerinpoika Hornin ansiosta Viipurin 
kauppa vilkastui valtavasti. V. 1559 saapui sinne 
heti vesien auettua laivoja hansakaupungeista aina 
Hampurista saakka, sekä tanskalaisia ja hollantilai- 
sia. Toisaalta taas saapui yhtenä ainoana päivänä 86 
venäläistä lotjaa, joten Viipurista näytti muodostu- 
van Venäjän-kaupan tärkein väliasema. Tosin Hor- 
nia huolestutti se, että suomalaiset eivät tahtoneet 
tehdä kauppaa venäläisten kanssa, joten näiden täy- 
tyi myydä tavaransa ulkomaalaisille. 

Kuningaskaan ei ollut tyytyväinen Viipurin 
kauppaan. Vanhoilla päivillään hän oli tullut entis- 
täänkin epäluuloisemmaksi ja äreäksi. Niinpä hän 
kirjoitti, että tämä kaupankäynti ”tuskin oli Meille 
ja Meidän alamaisillemme hyödyksi, vaan ainoas- 
taan saksalaisille ja venäläisille”, ja että ”ainoas- 
taan se lika, minkä muukalaiset jättävät jälkeensä, 
jää ruotsalaisille hyväksi, jolla he voivat lannoittaa 
peltonsa”. Hornin huomauttaessa, että korkeat tul- 
lit karkottavat ulkomaalaiset Viipurista Narvaan, 
kuningas vastasi: ”Jos muukalaiset kovin pöyhkeile- 
vät ja uhkaavat mennä Narvaan, niin sano heille, 
että menkööt minne tahansa. Ja kun Me arvaamme, 
että moskovalaiset mielellään tahtovat Narvaan 
kaupan, josta Meille ei ole mitään hyötyä, niin 
voimme Me sen kärsiä, että se sinne joutuu. Ju- 
mala antakoon, että se olisi siellä, että Me pääsi- 
simme siitä suuresta vahingosta, jonka se tuottaa 
Meille.” — Kun hän pian sen jälkeen siirsi Klaus 
Kristerinpoika Hofnin pois Viipurista, kaupungin 
kaupallinen kukoistuskausi päättyi lyhyeen. 

Vaikka Kustaa Vaasan kauppapolitiikka nykyajan 
silmissä näyttää horjuvalta ja mielivaltaiselta, hän 

sai paljon hyvää aikaan. Vaikkei kuninkaan täysin 
onnistunutkaan toteuttaa suunnitelmiaan, maa vau- 
rastui hänen väsymättömän toimeliaisuutensa ansi- 
osta. Myös sen kauppiaskunta kehittyi ammatti- 
taidossaan siinä määrin, että :se vähitellen alkoi 
saada sille kuuluvan aseman kotimaansa kaupan- 
käynnissä ulkomaiden kanssa. Meidän maahamme 
on Kustaa Vaasan kauppapoliittisista pyrkimyksistä 
jäänyt suoranainenkin muistomerkki, nimittäin hä- 
nen toimestaan perustettu Helsingin kaupunki. 


Vantaan-suun kaupunki 


Jo pakanuuden aikana tärkeäksi kauppareitiksi 
muodostunut Suomenlahti oli säilyttänyt merkityk- 
sensä läpi koko keskiajan uudelle ajalle asti. Suurin 
osa Venäjän kaupasta kulki tätä tietä. Tallinna eli 
Rääveli ja Narva olivat kehittyneet tämän kaupan 
tärkeimmiksi = tukikohdiksi. Kustaa-kuningas kat- 
seli kateellisena hansakaupunkien hyötymistä idän- 
kaupastaan ja mietti keinoja, joilla hän saisi sen 
siirtymään omien alamaistensa käsiin. Parhaiten hän 
uskoi aikaansaavansa sen perustamalla uuden kaup- 
pakaupungin Tallinnan kilpailijaksi. 

Eerik Fleming oli v. 1528 perustanut tässä mie- 
lessä Tammisaaren kaupungin, mutta se ei ollut 
kyennyt kehittymään perustajansa toivomuksia vas- 
taavaksi. V. 1550 kuningas antoi ”Purjehdus- ja 
kauppasäännön Suomenmaalle”, jossa hän yleisten 
kauppaa koskevien säädösten ohessa määräsi uuden 
kaupungin perustettavaksi Tallinnaa vastapäätä. 
Parhaimpana paikkana hän piti Santahaminaa, koska 
”sinne on hyvä ja puhdas väylä ja sen asema on 
muutenkin hyvä.” Tänne piti suomalaisten, ruot- 
salaisten, hollantilaisten ja venäläisten kauppiaiden 
kokoontua tavaroitaan vaihtamaan Tallinnan ase- 
mesta. 

Suomalaiset eivät kuitenkaan hyväksyneet Santa- 
haminaa kaupunginpaikaksi. Uusi kauppapaikka pe- 

rustettiin sen sijaan Vantaanjoen suussa olevan Hel- 
singinkosken partaalle, jonka mukaan kaupunki sai 
nimensä. Kesäkuun 12. päivänä annettiin Rauman, 
Ulvilan, Tammisaaren ja Porvoon asukkaille kunin- 
kaallinen käsky siirtyä tavaroineen Helsinkiin. Tämä 
mielivaltaiselta tuntuva käsky ei ollut kuitenkaan 
kuninkaan omaa keksintöä. Jo muutamaa vuotta 
aikaisemmin Suomen säädyt olivat ehdottaneet pie- 
nempien kaupunkien asukkaiden siirtämistä Tur- 
kuun ja Viipuriin, koska valtakunnalla olisi enem- 
män hyötyä kahdesta suuresta kuin useammista pie- 
nistä kaupungeista. 

Kuninkaan käskyä ryhdyttiin heti toteuttamaan. 
Kaupungin ensimmäiset asukkaat, joukko entisiä 
porvoolaisia, pyysivät kuningasta kieltämään Uuden- 
maan talonpoikien kauppamatkat Tallinnaan. Kus- 
taa Vaasa ei yleensä hyväksynyt kaupankäyntiä 
muualla kuin kaupungeissa, mutta tällä kertaa hän 
poikkesi periaatteistaan. Helsinki ei ilmeisesti hänen 
mielestään kyennyt vielä varustamaan Uuttamaata- 
kaan ulkomaisilla tavaroilla. Kaupungin kasvu ta- 
pahtuikin hitaammin kuin kuningas oli toivonut. 

Raumalaiset ja Ulvilan asukkaat: muuttivat tosin 
Helsinkiin, mutta vasta Henrik Klaunpoika Hornin 
ja muiden kuninkaan luottamusmiesten ankarien 
käskyjen jälkeen. Raumalaisesta Heikki Pakilasta 
tuli kaupungin ensimmäinen pormestari. 

Kun kuningas Suomessa käydessään näki, ettei 
Helsingistä ollut kehittynyt hänen toivomaansa Suo- 
menlahtea hallitsevaa kauppapaikkaa, salli hän vä- 
kisin siirrettyjen asukkaiden muuttaa omiin kaupun- 
keihinsa. Tilalle muutti myöhemmin uusmaalaisia, 
jolloin kaupungin asujaimisto ruotsalaistui. Kau- 
pungin huonon asemapaikan vuoksi — se oli syr- 
jässä kulkuväylästä matalan lahden pohjukassa — 
kuningas suunnitteli sen siirtämistä muualle. Mutta 
vasta v. 1640 siirto tapahtui, jolloin uusi Helsinki 
alkoi kohota Vironnokalle. Kasvamalla tällä pai- 
kalla nykyiseen suuruuteensa se on osoittanut, jos- 
kin vasta satoja vuosia myöhemmin, perustajansa 
kaukonäköisyyden (taloudellisissa kysymyksissä ja 
osaksi toteuttanut hänen kunnianhimoisia kaupalli- 
sia suunnitelmiaan. 


Suomalaisia mahtimiehiä 


Kustaa Vaasan hallituskausi ei ollut suopea yli- 
myksille. Kirkon omaisuuden peruutus ja uskon- 
puhdistuksen mukanaan tuomat muutokset tekivät 
entisistä itsenäisistä kirkkoruhtinaista — piispoista 
ja muista korkeista kirkonmiehistä — valtion ja ku- 
ninkaan verraten vaatimattomia palvelijoita. Sa- 
moin kävi maallisille ylimyksille. Erityisesti Ruot- 
sissa kuningas piti tarkkaan silmällä, etteivät yli- 
mykset päässeet millään tavoin uhkaamaan hänen 
ja hänen sukunsa valta-asemaa. Suomen aateli 
sen sijaan saavutti Kustäa Vaasan ja hänen lähim- 
pien seuraajiensa aikana niin vaikutusvaltaisen ase- 
man, että sillä tuskin koskaan on ollut sen ver- 
taista. 

Pyrkiessään lujittamaan kuninkaan valtaa Kustaa 
Vaasa vältti läänitysten antamista aatelille, sillä 
juuri lääneistä saamiensa tulojen avulla ylimykset 
olivat keskiajalla päässeet kuninkaasta riippumatto- 
maan asemaan. Aluksi tosin Kustaa-kuninkaankin 
oli ollut pakko luovuttaa läänejä erityisesti vapaus- 
sodan aikuisille avustajilleen. Mutta sitä mukaa 
kuin hänen asemansa varmistui ja hänen luomansa 
hallintojärjestelmä kehittyi läänit otettiin pois yli- 
myksiltä ja jätettiin kuninkaan voutien hallitta- 
viksi. | 

Tällä tavoin aatelismiehillä ei ollut muuta keinoa 
asemansa turvaamiseksi kuin joko ryhtyä kuninkaan 
palvelukseen tämän määräämillä ehdoilla tai pyr- 
kiä kartuttamaan yksityisomaisuuttaan kyetäkseen 
viettämään säätynsä mukaista elämää tiluksillaan. 
Molempia keinoja käytettiinkin Monet maamme 
aatelismiehistä toimivat kuninkaan käskynhaltijoina 
tai vouteina sekä laamanneina ja kihlakunnantuoma- 
reina. Korvaukseksi palveluksistaan he saivat palk- 
kaläänityksiä, sillä rahapalkan vastaanottamista he 
eivät pitäneet arvolleen sopivana. Palkkaläänityk- 
sistä he saivat itselleen sen osan läänin tuottamisto 
tuloista, mikä jäi jäljelle kuninkaan saatua oman 
osuutensa. Koska kuningas mielellään käytti aate- 
littomia virkamiehinään, täytyi aatelismiesten ryh- 
tyä erityisesti valmistautumaan valtion palveluk- 
seen kyetäkseen kilpailemaan virkapaikoista. Opis- 
kelemalla mm. ulkomaiden yliopistoissa ja hankki- 
malla käytännössä jo nuoresta pitäen kokemusta 
hallinnollisten tehtävien hoidossa myös Suomen aa- 
telin keskuudessa kehittyi virkamiehiä, jotka ky- 
kyjensä ja taitojensa puolesta kelpasivat valtakun- 
nan korkeimmillekin virkapaikoille. 

Vaikka monet aatelismiehet oivallisten henkilö- 
kohtaisten ominaisuuksiensa avulla saattoivat tehdä 
kuninkaalle ja valtakunnalle korvaamattomia palve- 
luksia, heidän omavaltaisuutensa ja ahneutensa tuot- 
tivat toisaalta kuninkaalle huolia ja alemmille sää- 

dyille suuriakin kärsimyksiä. Varat pyrittiin tähän 
aikaan kiinnittämään maaomaisuuteen, joka viljan 
hintojen jatkuvan kohoamisen vuoksi oli paras omai- 
suuden kartuttaja. Maaomaisuuttaan lisätessään ei- 
vät etenkään Suomen aatelismiehet, joita kuninkaan 
oli vaikeampi pitää silmällä kuin ruotsalaisia, kaih- 
taneet täysin laittomiakaan menettelytapoja. Kunin- 
kaan täytyi yhtämittaa varoittaa ja rangaistakin 
heitä talonpoikien väkivaltaisesta kohtelemisesta. 
Paitsi silloin kun talonpojat eivät kyenneet maksa- 
maan aatelismiehiltä saamiaan lainoja, nämä saat- 
toivat tilaisuuden tarjoutuessa karkottaa talonpojat 
väkivallalla taloistaan ja liittää ne tiluksiinsa. Erit- 
täin raskaaksi kävi talonpojille aatelismiesten kyy- 
ditseminen ja ruokkiminen näiden ollessa matkoilla 
lääneissään. Tästä kuningas kirjoittaa muuten hänen 
suuressa suosiossaan olleelle Eerik Flemingille: ”Tei- 
dän tulee tietää, herra Eerik, että tosiaan olemme 
kuulleet, kuinka talonpoikaraukat siellä maassa ko- 
konaan köyhtyvät teidän ja kaiken vapaasäädyn 
kautta, niinkuin ei köyhillä verotalonpojilla mitään 
turvaa olisi, vaan kaikki heitä niin raastavat ja ma- 
jailemisella vaivaavat, ett'ei enää kolme voi ruok- 
kia yhtä. Niin tulee teidän, herra Eerik, käyttäytyä 
aivan tämän mukaan, sillä emme tahdo enää niin 
tapahtuvan, että semmoista kestitystä teille ja teidän 
miehillenne pidetään nimismiestaloissa ja neljännes- 
miesten luona, aivan kuin he olisivat teidän orjanne 
... ja jollette te ja monet muut luovu siitä kyydityk- 
sestä ja nimismieskestityksestä, silloin tahdomme sii- 
hen keksiä jotain muuta, jotta osa on lähtevä nimis- 
miestaloista, niin että luut luskavat.” Tämän uh- 
kauksensa kuningas monen talonpoikien kiusaajan 
kohdalla toteuttikinn Mm. Eerik Flemingin veljet 
Jaakkima ja Jivar Fleming menettivät kumpikin lää- 
ninsä. V. 1537 kuningas julkaisi koko Suomen aate- 
listolle osoitetun kirjeen, jossa hän ankarasti kielsi 
laittomat kyyditsemisvaatimukset. Puutteellisen val- 

vonnan vuoksi väärinkäytöksiä tapahtui kuitenkin 
edelleen. 

Hallituskautensa loppupuolella Kustaa Vaasa pa- 
netti toimeen tutkimuksen aatelin väärinkäytök- 
sistä. Suomessa tehtävän sai Jaakko Teitti, eräs 
alempiarvoinen suomalainen aatelismies. Hänen laa- 
timansa ”Valitusluettelo Suomen aatelistoa vastaan” 
antaa yksityiskohtaisen ja mielenkiintoisen, mutta 
synkän kuvan maamme oloista 1500-luvun puolivä- 
lissä. Joskin aateli oli kovin raju ja väkivaltai- 
nen, niin sellainen oli aikakausikin luonteeltaan, 
eikä muidenkaan säätyluokkien käyttäytyminen ollut 
juuri hillitympää. 

Suomen huomatuimpien aatelissukujen joukossa 
tapaamme tähänkin aikaan samat, jotka jo keski- 
ajan lopulla olivat johtaneet maamme hallintoa. 
Kustaa Vaasan hallituskaudella alkoi kaksi niistä, 
Hornien ja Flemingien suvut, kohota muiden ylä- 
puolelle. Hornien etevimmät miehet olivat Henrik 
Klaunpoika Horn ja hänen veljenpoikansa Klaus 
Kristerinpoika. Henrik Horn, joka aloitti uransa 
1530-luvulla, toimi lähes puolen vuosisadan ajan 
mitä moninaisimmissa tehtävissä sekä sodan että 
rauhan aikana osoittaen kyvykkyyttä ja taitoa. Klaus 
Kristerinpojasta tuli Kustaan seuraajan aikana eräs 
Ruotsi-Suomen suurimmista merisankareista. 

Hornien osoittautuessa yleensä hyväntahtoisiksi 
talonpoikia kohtaan Flemingit saivat huonon mai- 
neen näiden pahimpina sortajina. Vaikkakin Eerik 
Flemingin toimintatavat olivat sellaiset, että kansa 
satoja vuosia säilytti muiston hänen kovuudestaan, 
teki hän toisaalta maallemme erittäin arvokkaita pal- 
veluksia. Elinaikanaan hän oli maamme huomatta- 
vin mies ja nautti niin suurta arvonantoa ulkomail- 
lakin, että esimerkiksi Tallinnan kaupunki koetti 
erityisesti pysyä hyvissä väleissä hänen kanssaan. 
Samoin kerrotaan hänen väkivaltaisuuksistaan huo- 
limatta tulleen hyvin toimeen talonpoikain kanssa 
keskinäisessä kanssakäymisessä. Kun Eerik Fleming 

v. 1548 kuoli omistamassaan Kuitian kartanossa Pa- 
raisissa, luonnehdittiin häntä nimityksellä ”columna 
et Flos Finlandiae”, Suomenmaan pylväs ja kukka. — 
Suvun muita tunnettuja jäseniä olivat Klaus Eerikin- 
poika Fleming, joka myöhemmin saavutti vielä suu- 
remman maineen kuin kuuluisa isänsä, Eerik-herran 
serkku Pietari Fleming, jonka mainitaan lyöneen 
kuoliaaksi 5 tai 6 miestä, ”niinkuin kaikille Turussa 
hyvin tunnettu on, vaikkei hän siitä ole suorittanut 
penniäkään sakkoa”, sekä toista sukuhaaraa oleva 
Herman Fleming, Louhisaaren herra. 


Näiden molempien suursukujen jälkeen huomatta- 
vimmat olivat Fincken ja Särkilahtien suvut. Fincke- 
suku polveutui vanhasta suomalaisesta Renkosten 
rälssisuvusta, jonka tunnetuin jäsen oli edellämai- 
nittu Suomen erämaiden asuttaja Kustaa Fincke. 
Suurista ansioistaan huolimatta Kustaa Fincken jäl- 
kimaine ei ole täysin moitteeton: aikalaistensa tavoin 
hän yritti muun muassa hyötyä tuomarinasemastaan 
vaatimalla talonpojilta lahjuksia, ennen kuin suostui 
käsittelemään heidän asioitaan. Särkilahti-suvun 
lukuisista jäsenistä huomattavimpia oli Pietari Sär- 
kilahti, joka ensimmäisenä alkoi saarnata uskonpuh- 
distusta Suomessa. Keskiaikaiset Kurjen ja Lepaan 
suvut säilyttivät edelleen asemansa maamme valta- 
sukujen joukossa. 


Kustaa Vaasan hallitusaikana etualalle nousevista 
aatelissuvuista huomattavimmat olivat Stälarmit ja 
Boijet, joiden jäsenet kunnostautuivat varsinkin soti- 
laina. Dufva-, Ollongren-, Wildeman-, Creutz- ja 
Ruth-suvut olivat useiden muiden ohella vähemmän 
tunnettuja, joskin eräät näistä kohosivat myöhem- 
min maan ensimmäisten joukkoon. — Näiden varsi- 
naisten aatelissukujen jäsenten ohella maassamme oli 
sellaisia henkilöitä, jotka joko aatelisten sukulai- 
suussuhteittensa tai virkamies-asemansa nojalla yrit- 
tivät päästä vapaasäädyn kirjoihin Monet tämän 
Jaakko Teitin ”villi-aateliksi” nimittämän ryhmän 

Suomalaisia [* ihtojoukkoja 1500-luvulla. 


jäsenistä olivat vielä aateliakin pahempia talonpoi- 
kien sortajia. 

Vaikkakin Suomen aateli oli väkivaltaisen ja 
omaa etuaan katsova yhteiskuntaluokka, se koko- 
naisuutena teki arvokkaita palveluksia kuninkaal- 
leen ja isänmaalleen. Tämän vuoksi Kustaa-ku- 
ningaskaan yleensä aatelinvastaisesta politiikas- 
taan huolimatta ei katsonut tarpeelliseksi ryhtyä 
jyrkempiin toimenpiteisiin sitä vastaan. Erityisesti 
valtakunnan jouduttua vanhan kuninkaan hallitus- 
kauden lopulla sotaan Venäjää vastaan Suomen aate- 
lismiehet saivat suuren vastuun kantaakseen. Siitä he 
myös kunnialla selvisivät. 


Idän uhka torjutaan 


Vaikka Kustaa Vaasa monien muiden uudistustensa 
joukossa saattoi valtakunnan sotalaitoksen hyvään 
kuntoon, ei hänellä ollut vähäisintäkään halua ko- 
keilla sitä sodassa. Uhratessaan suuresta säästäväi- 

syydestään huolimatta rahaa sotalaitokseen hän pyrki 
ainoastaan turvaamaan valtakunnan sen varalta, että 
sen kimppuun hyökättäisiinn Kuta vanhemmaksi 
hän tuli, sitä enemmän hän varoi kaikkia mahdolli- 
sesti sotaan johtavia selkkauksia. Siitä huolimatta 
hän joutui vielä vanhoilla päivillään käymään sotaa. 

Suhteet Venäjään oli saatu toistaiseksi järjeste- 
tyiksi Kustaa Vaasan hallituskauden alussa siten, 
että kiistanalaisista rajakysymyksistä piti päätettä- 
män myöhemmin. Rauhaarakastavan suuriruhtinas 
Vasilin elinaikana rajantarkistus onnistuttiinkin lyk- 
käämään yhä kauemmaksi tulevaisuuteen. Mutta Va- 
silin seuraaja Iivana Julma alkoi yhä voimakkaam- 
min vaatia rajankäyntiä Pähkinäsaaren rauhankirjan = 
mukaan. Tsaariksi juiistautunutta livanaa ärsytti 
myös Kustaa Vaasan pyrkimys päästä hyötymään 
Venäjän kaupasta. Samoin alkoi jo nousta esille 
uusi riidanaihe, kysymys Viron- ja Liivinmaan omis- 
tuksesta. Näitä Itämerenmaita hallussaan pitävä Sak- 
salainen ritarikunta alkoi hajaantua uskonpuhdistuk- 
sen johdosta, ja naapurit valmistautuivat jo anasta- 
maan ritarikunnan alueet. 

Jatkuvat selkkaukset itärajalla osoittivat, että vä- 
lit alkoivat vähitellen kiristyä. Suomen aateli, 
Eerik Fleming ja Niilo Grabbe etunenässä, kehoitti- 
vat kuningasta aloittamaan sodan Venäjää vastaan. 
Kirjeessään kuninkaalle vuoden 1545 alussa Fleming 
arveli, että ”*tämä asia venäläisten ja meidän välillä 
tuskin milloinkaan saatetaan päätökseen muulla ta- 
valla kuin peitsenkärjillä”. Ilmeisesti suomalaiset 
katsoivat sodan väistämättömäksi ja pitivät tätä 
ajankohtaa sopivimpana, kun tsaari oli alaikäinen ja 
sodassa tataarien kanssa Kuningas oli kuitenkin 
rauhan kannalla ja erotti Niilo Grabben Viipurin lin- 
nanherran virasta syystä peläten, että tämän häikäij- 
lemättömyys saattaisi johtaa lopulliseen välien rik- 
koutumiseen. Säästäväistä kuningasta harmitti myös 
Grabben komea elämä Viipurissa, josta hän kirjoit- 
taa: %...ei missään Ruotsissa ja Suomessa pidetä 

semmoista ylenpalttista syömistä eikä mässäystä kuin 
Viipurissa.” | 

Vaaran uhatessa ryhdyttiin Suomessa saattamaan 
maan puolustuslaitosta kuntoon. Vuosikymmenien 
laiminlyöntejä ei voitu kuitenkaan käden käänteessä 
korjata. Kuitenkin linnojen, lähinnä Viipurin, ra- 
pistuneita varustuksia vahvistettiin, aateliston ratsu- 
palvelusvalmius tarkistettiin ja Suomeen sijoitettiin 
runsaammin sotaväkeä. Kuningas pyrki myös saa- 
maan talonpoikaisnostoväkeä tarvittaessa käytettä- 
väksi. Miehistön kohtelemisesta hän antoi seuraavan 
järkevän määräyksen: ”Kukaan aatelinen, vouti, pys- 
symies tai muu älköön masentako, uhitelko tai pa- 
hoin pidelkö Meidän sotamiehiämme, varsinkaan 
niitä, jotka äskettäin ovat palvelukseemme otettuja 
tai vastedes otetaan nimittäen heitä riihentappajiksi, 
moukiksi tai heitä muuten herjaten, sen vuoksi, et- 
teivät he ehkä ole niin taitavia kuin ne, jotka kauem- 
min ovat palvelleet sotaväessä.” Heidät oli opetettava 
tuntemaan kunnian ja rehellisyyden vaatimukset, so- 
tatapoja ja ampumaan. — Nämä, joskin vielä ver- 
rattain vajanaiset toimenpiteet lujittivat suomalais- 
ten puolustustahtoa, ja vihollista päätettiin miehuul- 
lisesti vastustaa. 


Kesällä 1554 rajaselkkaukset kehittyivät niin laa- 
joiksi, ettei avoimeen sotaan joutumista voitu vält- 
tää. Rajajoen luoteispuolella sijaitsevan, muutaman 
peninkulman levyisen ”Riitamaaksi” nimitetyn 
alueen omistuksesta aiheutunut kiista Kivennavan 
voudin ja Novgorodin käskynhaltijan välillä johti 
molemminpuolisiin laajoihin hävitysretkiin. Vaikka 
kuningas pani syyn voudin niskoille ja erotti hänet, 
venäläiset aloittivat varsinaiset sotatoimet seuraavan 
vuoden alussa. 

Tammikuussa v. 1555 venäläiset hävittelivät Kan- 
nasta osan tunkeutuessa Viipuriin asti pystymättä 
kuitenkaan uhkaamaan kaupunkia. Päinvastoin ker- 
rotaan hyökkääjien tuhoutuneen jään murtuessa hei- 


13. Jokamiehen Suomen historia 

dän altaan. Vaarallisemmalta näytti ruhtinas Ivan 
Bibikovin yritys maaliskuun alkupuolella. 

Bibikov eteni rajan ylitettyään Kivennavan suun- 
taan, samalla kun hänen väkensä hävitti kaiken, mitä 
tiellään kohtasi. Joutselän luona tuli kuitenkin py- 
sähdys: Kivennavan uusi vouti Juho Maununpoika 
oli vastassa pienen sotavoiman kanssa ja aikoi vihol- 
lisen ylivoimasta huolimatta ryhtyä taisteluun. 

Juho Maununpoika oli ryhmittänyt pienen jouk- 
konsa seuraavasti: Kivennavalle johtava tie oli kat- 
kaistu murroksilla Joutselän harjanteen korkeim- 
malta kohdalta. : Murroksen takana olivat voudin 
jalkamiehet, 5 ruotua, joiden sivustoja varmisti 3 
ruotua käsittävä ratsuväki. Rintaman eteen oli ase- 
tettu muutamia reissä kuljetettuja pikku tykkejä. 
nikhakoja. Aseisiin nostetut talonpojat, 400 miestä, 
jotka olivat suksilla, vouti sijoitti metsän suojaan tien 
suunnassa olevan joukon sivustaan. 

Monituhantinen venäläisjoukko eteni pitkänä re- 
kikolonnana. Kun Ivan-ruhtinas näki vastassaan 
olevan pienen sotavoiman, hän puhkesi pilkkanau- 
ruun. Murroksen eteen ratsastaen hän käski tuoda 
itselleen viinatuopin ja joi vastustajaansa ivaten 
Juho Maununpojan maljan. Urhea vouti ei tästä 
kuitenkaan hämmentynyt. Kun venäläiset olivat ah- 
tautuneet kapealle tielle ruhtinaansa ympärille, hän 
laukaisutti kaikki tykkinsä niin, ”jotta suurten pa- 
jarien höyhenet lensivät ilmaan”. Itsensä Ivan-ruh- 
tinaan sanotaan saaneen surmansa. Venäläiset pe- 
rääntyivät hämmingin vallassa, jolloin vouti komensi 
väkensä hyökkäykseen. Jalkamiehet ja ratsuväki- 
ruodut tunkeutuivat tien suunnassa eteenpäin. Taem- 
pana vastarintaa yrittävät venäläiset saivat niskaansa 
uuden vihollisen, Juho Maununpojan suksimiehet 
laskivat suksillaan suoraan tiellä olevan vihollis- 
lauman kylkeen ja yhtyivät keihäillään ja tappa- 
roillaan iskien taisteluun. Lyöty vihollinen vetäytyi 
Juho Maununpojan miesten takaa-ajamana rajan 
taakse ja jätti jälkeensä suuren sotasaaliin. 

Joutselän taistelu. 


Joutselän voitokas taistelu oli kuitenkin vain varsi- 
naisen sodan esinäytös. Venäläiset jatkoivat hävityk- 
slään varsinkin Pohjanmaalla, niin että kuningas pit- 
kän epäröinnin jälkeen katsoi välttämättömäksi ryh- 
tyä laajempiin sotatoimiin. Tähän kuningasta roh- 
kaisivat myös hänen Saksalaisen ritarikunnan ja puo- 
lalaisten kanssa käymänsä neuvottelut, joissa oli ollut 
esillä kysymys liitosta Moskovan tsaaria vastaan. 
Niinä hän lähetti joukkoja ja sotatarvikkeita Suo- 
meen ja saapui itsekin Turkuun loppukesästä 1555 
valvoakseen henkilökohtaisesti varustelua. 

Kuningas oli määrännyt sotatoimia johtamaan 
ruotsalaisen Jaakko Baggen. "Tehtyään Viipurista 
tiedusteluretken Nevalle Bagge sai sen käsityksen, 
että venäläiset olivat valmistautumattomia sotaan. 
Tämän vuoksi hän esitti kuninkaalle, että tehtäisiin 
hyökkäys sekä maitse että meritse Pähkinälinnaa 
vastaan Nevan linjan valtaamiseksi. Kuningas antoi 
tähän suostumuksensa, ja Bagge lähti retkelleen, 
mikä merkitsisi varsinaisten sotatoimien aloittamista. 

Pian kuningas sai kuitenkin aiheen tätä katua. 
Kohta Baggen lähdön jälkeen tuli tieto, ettei Saksa- 
lainen ritarikunta yhdykään sotaan. Kuningas koetti 
turhaan peruuttaa koko Baggen retken. Tämän jou- 
kot pääsivät vain pieniä kahakoita käyden Pähkinä- 
linnan edustalle. Täällä nousi tie pystyyn. Linnoi- 
tus oli hyvin varustettu, joten piirittäjät eivät kyen- 
neet riittävän tykistön puutteessa sitä valtaamaan. 
Baggen oli nimittäin pitänyt jättää varsinaiset sota- 
laivansa Nevan suulle, josta vain pienillä soudetta- 
villa aluksilla oli päästy virtaa ylös Pähkinälinnan 
edustalle. Nälkä alkoi lisäksi ahdistaa, sillä hävite- 
tystä maasta ei saatu riittävästi elintarvikkeita. 
Niinpä Bagge varmaankin mielellään totteli tänne 
saapunutta kuninkaan käskyä, jonka mukaan hänen 
oli palattava Viipuriin. Taisteltuaan paluumatkalla 
voitokkaasti venäläisten kanssa retkikunta saapuikin 
lokakuun alussa Viipuriin. 

Kustaa-kuningas oli itse sillä välin saapunut kau- 
punkiin, joten Bagge sai tehdä tiliä retkestään suo- 
raan hänelle. Kuningas katui katkerasti koko yri- 
tystä, kuten käy ilmi hänen seuraavastakin mainin- 
nastaan: ”Jumalan edessä valitamme, että meidät piti 
sellaisella kevytmielisyydellä ja älyttömyydellä hou- 
kuteltaman tähän sotaan, panemaan itsemme, rak- 
kaan rouvamme, rakkaat lapsiraukkamme, sotaväki- 
parkamme, pianpa kaiken menestyksemme sellaiseen 
vaaraan kuin nyt on uhkaamassa.” Hän syytti koko 
tapahtumasta suomalaisia ja koetti muun muassa us- 
kotella venäläisille, että Baggen retki oli vi ua 
hänen tietämättään. 

Huolimatta masennuksestaan kuningas ryhtyi tar- 
mokkaasti lujittamaan puolustusta, sillä ilman muuta 
voitiin odottaa venäläisten yrittävän kostoretkeä 
maahamme. Ruotsista tuotiin lisäjoukkoja, jotka 
samoin kuin Suomessa olevat voimat sijoitettiin Vii- 
puriin. Linnan ja kaupungin varustukset pantiin 
kuntoon. Säännöllisen sotaväen lisäksi, jota oli n. 16 
lippukuntaa jalkaväkeä ja 7 lipullista ratsuväkeä, 

kuningas nosti talonpoikia aseisiin. Viipurin ja Sa- 
vonlinnan lääneistä kutsuttiin sotapalvelukseen jokai- 
nen mies, Hämeestä, Raaseporin ja Porvoon lääneistä 
joka neljäs sekä Varsinais-Suomesta ja Satakunnasta 
joka viides. Tätä varten kuningas antoi Suomen lää- 
nien asukkaille seuraavan julistuksen, mikä oli sa- 
malla ensimmäinen hallituksen julistus suomenkie- 
lellä: ”Tegemme teillen tämen kansa tiettevexi, ette 
Me Meillemme aijattellemme, ette Meiden ja kaicke- 
den teiden vahingolliset ja haijgiat viholiset, ne ar- 
mottomat ja ristimättömät Venhäleiset aijattelevat 
sijsele langetta tähen Somen makundahan, röffvemä- 
hän, murhamahan ja polttamahan kaicken tämän ma- 
kunnan asuvaiset, mutoin jos eij Jumala caikkival- 
dias sen modoista heiden paha vägytystensz armoli- 
sest poijs este ja tyhijäxi tege. — — — Nijlle rinda 
tekehen tarvitahan suuri luku kansa ja rahvasta. 
Sijlle Mee olemme Meilemme nijn aijattellehet, ette 
suurij joucko rahvasta jokahitzest pitäjest ylize kaic- 
ken Somen maan pidäis ulgos tehdemen hyffvein asu- 
den kanssa. Ja nijn paljo kustia guin hee auttausit 
itzense kaxi kuucautta eli enenmän, sen jelken auin 
aijeka sano ja asia itzense anda. Ja Mee tahdomme 
ette ennen kijrjoittetust Uuden Linnan (Savonlin- 
nan) länist pitä kaicki ne, jotka asua likutta taijda- 
vat, oleman valmisza, coska heille sana annetahan, ja 
tarvitahan, vastan seijso ennen kijrjoitettuja Venhä- 
läjsiä, coska ja kussa hee ylitze raijan tahtovat sij- 
selle langetta.” Aatelisten ja pappien piti varustaa rat- 
sumiehiä kuninkaan käytettäväksi. Tällä tavoin saa- 
tiinkin maan oloihin katsoen melkoinen sotavoima 
rajan puolustukseen käytettäväksi. 

Kuningas antoi Suomessa olevien joukkojen päälli- 
köille, joista useat olivat ruotsalaisia hänen suoma- 
laisista aatelismiehistä saamansa huonon käsityksen 
vuoksi, yksityiskohtaisia ohjeita puolustuksesta. 
Niistä käy ilmi, että Kustaa Vaasalla oli hyvät tiedot 
sodankäynnin perusteista ja luontaista sotapäällikkö- 
kykyä. Varsinkin hän osasi laatia tarkoituksenmu- 

kaisia suunnitelmia. Sen sijaan kuninkaan iästä ja 
hänen vanhoilla päivillään ylenpalttiseksi kehittv- 
neestä säästävälsyydestään ja varovaisuudestaan joh- 
tui, ettei hän enää kyennyt oma-aloitteisiin ja sel- 
vään ratkaisuun tähtääviin hyökkäyksellisiin sota- 
toimiin, vaan jätti viholliselle aloitteen tyytyen itse 
puolustukseen. 

Venäläisten hyökkäys alkoi tammikuussa v. 1556. 
Rajan ylitettyään he etenivät Käkisalmesta, Pähki- 
näsaaresta ja Novgorodista Viipuriin johtavia teitä 
pitkin tavoitteenaan kaupunki. Matkalla hävitettiin 
maaseutua ja surmattiin armotta kaikki asukkaat. Vi- 
hollisen suuren ylivoiman vuoksi vetääntyivät rajan 
lähellä olleet varmistusjoukot nopeasti Viipuriin, jota 
vihollinen tammikuun 22. päivänä ryhtyi ampumaan 
mukanaan tuomillaan tykeillä. 

Jo kolmen päivän perästä vihollinen yllättävästi 
jätti Viipurin ja lähti paluumatkalle. Mahdollisesti 
huoltovaikeudet pakottivat sen lopettamaan piirityk- 
sen alkuunsa, tai sitten se katsoi jo saamansa tehtä- 
vän täytetyksi hävitettyään rajaseudut. Viipurin 
puolustajat kävivät heti vihollisen vetääntymistä 
varmistavien jälkijoukkojen kimppuun, joille Jaakko 
Bagge ja Yrjö Trulsinpoika Grip tuottivat huomatta- 
via tappioita. | 

Näin oli maata venäläisten taholta uhannut hyök- 
käysvaara torjuttu. Rajaseudut olivat kuitenkin saa- 
neet jälleen raskaasti kärsiä. Talot oli hävitetty, 
asukkaat joko surmattu tai viety orjuuteen Venäjälle 
niin suurissa määrin, ettei siellä täysikasvuisesta mie- 
hestä maksettu kuin yksi riuna (10 kopeekkaa) ja 
tytöstä viisi alttinaa (15 kopeekkaa). Sodan lopputa- 
pahtumat rajoittuivatkin vain kostoretkiin, joita eri- 
tyisesti suomalaiset hiihtojoukot tekivät kauas rajan 
taakse. Kuningas, joka terävä-älyisenä oli huoman- 
nut, mitä hyötyä suksimiehistä olisi laajoilla raja- 
seuduilla, muodosti heistä erityisen komennuskunnan. 
Sen päälliköksi hän määräsi myöhemmin hyvin kuu- 
luisaksi tulevan Klaus Eerikinpoika Flemingin, joka 

sai seuraavanlaisen vältakirjan: ”Tietoomme on tul- 
lut, että sinä Klaus Fleming olet jossakin määrin pe- 
rehtynyt liikkumaan suksilla, ja kun joukko Savon 
talonpoikaisia ja muita suksimiehiä on sotaväessäm- 
me, eikä heillä ole ketään, jonka komentoon alistuisi- 
vat tai joka heitä kouluttaisi, siksi rupea sinä heidän 
päällikökseen tehdäksesi niitten kanssa viholliselle 
mahdollisimman paljon vahinkoa, jos se tämän jäl- 
keen aikoo hyökätä tähän maahan.” 

Kuningas, joka venäläisten hyökkäyksen tapah- 
tuessa ei uskonut enää edes Ahvenanmaalla olevansa 
turvassa ja olisi lähtenyt sieltä Ruotsiin, mikäli sää- 
suhteet eivät olisi sitä estäneet, pyrki nyt kaikin ta- 
voin rauhaan Moskovan tsaarin kanssa. Tsaarikin oli 
siihen halukas päästäkseen vapaasti selvittämään vä- 
lejään Saksalaisen ritarikunnan kanssa. Siten tehtiin 
keväällä 1556 aselepo, ja kesällä kuningas lähetti Tu- 
run kirkkoherran Knut Juhananpojan Moskovaan 
sopimaan rauhanneuvottelijoiden tulosta. Vuoden 
1557 alussa rauhanneuvottelijat, joiden joukossa oli 
Turun piispa Mikael Agricola, saapuivat Moskovaan, 
ja huhtikuun 2. päivänä solmittiin rauha 40 vuodeksi. 
Huolimatta siitä, että venäläisten laatima rauhankirja 
oli sävyltään hyvin ylimielinen — siinä sanottiin 
muun muassa, että Ruotsin kuningas oli ”rukoillut 
tsaaria heittämään vihansa sen vuoksi, että ruotsalai- 
set olivat rajalla rikkoneet rajarauhan”, jolloin tsaari 
oli ”armahtanut” kuningasta tekemällä rauhan —, 
kuninkaan lähettiläät vain totesivat, että ”meidän 
herramme kuningas ei rakasta paljon hiuksenhalko- 
misia tässä maailmassa eikä välitä korkeasta nimestä 
itselleen”, ja allekirjoittivat sopimuksen. Rajat jäivät 
ennalleen, ja v. 1560 vihdoin toimitetussa, kauan ly- 
kätyssä rajantarkistuksessa Ruotsi-Suomi sai riidan- 
alaiset alueet. | 

Tällä tavoin vuosien 1555—57 sota, joka oli tuot- 
tanut vanhalle kuninkaalle niin suuria huolia, osal- 
taan varmisti hänen Suomea koskevan elämäntyönsä 
ehkäpä pysyvimmän osan: Pohjois-Savon ja Kainuun 

erämaiden asuttamisella valtakuntaan liitettyjen 
alueiden säilymisen muun Suomen yhteydessä. 


Kustaa Vaasan testamentti 


Venäläissodan aikana Kustaa-kuningas oleskeli 
Suomessa elokuun alusta v. 1555 heinäkuun alkuun 
v. 1556. Tämä aika on pisin, minkä kukaan hallit- 
sija on maassamme viipynyt. Tutustuttuaan henki- 
lökohtaisesti maamme oloihin kuningas käytti pakol- 
lista Suomessa oleskeluaikaansa havaitsemiensa epä- 
kohtien poistamiseen. 

Kuninkaan ensimmäisiä toimenpiteitä oli Suo- 
men aatelin väärinkäytöksiä koskevan tarkastuksen 
toimeenpaneminen, jonka Jaakko Teitti suoritti. 
Voutien toimintaa valvottiin, ja heitä varten julkais- 
tiin tarkat toimintaohjeet. Laiton kyydityksen vaa- 
timinen kiellettiin jälleen ja annettiin määräys kesti- 
kievarien perustamisesta maanteiden varsille, jotta 
matkustajat saisivat ostaa niistä kohtuulliseen hin- 
taan ruokaa, olutta, heinää ja kauroja. Kuningas an- 
toi myös voudeille yksityiskohtaisia ohjeita maan ta- 
loudellisten mahdollisuuksien hyväksikäyttämisestä: 
lohi- ja ankeriaspatoja oli rakennettava, perustettava 
myllyjä jne. Tällä tavoin hallitsijan vierailu koitui 
maamme kaikinpuoliseksi edistymiseksi, niin raskaat 
kuin nämä ajat muutoin olivatkin. 

Vanhoilla päivillään erityisen epäluuloiseksi ja 
kärttyiseksi muuttunut kuningas ei näytä saaneen 
maastamme suotuisaa käsitystä. Suomen rahvaalla 
oli hänen mielestään omituinen luonne. Kuninkaan 
käydessä Lohjalla joukko talonpoikia oli ”juonut 
päänsä täyteen olutta” ja mellastanut kuninkaan läs- 
näolosta piittaamatta. Rahvas oli takapajuista ja 
epäluotettavaa. Aateli puolestaan oli saanut liian 
suuren vallan maassa. Joskin kuninkaan tyytymät- 
tömyys lienee suureksi osaksi johtunut siitä raskas- 
mielisyydestä, joka ajoittain sai hänessä vallan ja 
jota hänen sodan johdosta tuntemansa huolestunei- 

suus luonnollisesti lisäsi, vaikutti se ehkä osaltaan 
hänen Suomessa oleskelunsa aikana tekemiinsä val- 
lanperimystä koskeviin ratkaisuihin. Kesäkuun 27. 
päivänä v. 1556 kuningas antoi lempipojallensa Ju- 
hanalle ja hänen mahdollisille miespuolisille perilli- 
sillensä läänitykseksi Turun ja Kokemäenkartanon 
läänit sekä Närpiön ja Ahvenanmaan. 

Antaessaan nuoremmille pojilleen herttuakuntia 
Suomesta ja Ruotsista kuninkaan tarkoituksena oli 
sukunsa kohottaminen - valtakuntansa kaikkien aate-. 
lissukujen yläpuolelle. Läänitysten antamien tulo- 
jen avulla nuoret herttuat saattaisivat viettää kunin- 
gassuvun jäsenelle sopivaa elämää. Muodostaessaan 
Suomen herttuakunnan kuningas lienee myös ajatel- 
lut, että asettamalla maahan oma käskynhaltija 
voitaisiin tehokkaammin valvoa paikallisia virkamie- 
hiä, joilla kuninkaan ollessa kaukana oli mahdolli- 
suus kohdella mielivaltaisesti kansaa. Juhana-hert- 
tua määrättiinkin toimimaan koko Suomen ylimpänä 
käskynhaltijana, jotta ”Meidän köyhillä alamaisil- 
lamme olisi kehenkä turvautua oikeissa asioissansa 
ja ken heitä puolustaa väkivaltaa ja vääryyttä vas- 
taan, samoin kuin se, jonka luona voivat käydä neu- 
voa, apua ja turvaa pyytämässä, kun tarve on”. — 
Juhanan äänitykseen: lisättiin vielä myöhemmin 
Raaseporin lääni ja Vihdin sekä Lopen pitäjät. 

Suomen herttuakunnan perustaminen, joka: käy- 
tännössä osoitti kuninkaan Suomea kohtaan tuntemaa 
suurta myötämielisyyttä, jäi vanhan kuninkaan vii- 
meiseksi suureksi hallitsijanteoksi maassamme. Itse 
hän tunsi jo näihin aikoihin voimiensa vähenevän, ja 
hänen pitkän hallituskautensa väsymättömät ponnis- 
telut alkoivat nyt tuntua. Kuninkaan viimeisiä elin- 
vuosia synkistivät aavistus Itämeren alueella puhkea- 
vasta valtataistelusta, jonka ensimmäisistä yhteen- 
otoista hän vain vaivoin kykeni pysyttelemään syr- 
jässä, sekä huoli valtakunnan kohtalosta hänen kuo- 
lemansa jälkeen. Kruununperillinen, Eerik herttua, 
tuotti tuhlaavaisuudellaan ja hurjalla elämällään 

Kustaa Vaasa ottaa jäähyväiset säädyiltä. 


vanhalle isälleen surua. Tämän mielestä pojan käytös 
ei suinkaan luvannut hyvää valtakunnan tulevaisuu- 
delle. 

Tuntiessaan loppunsa lähestyvän vanha kuningas 
halusi vielä kerran nähdä valtakunnan säädyt edes- 
sään ja jättää heidän välityksellään kansalleen hy- 
västit. Kesäkuussa v. 1560 säätyjen edustajat, joiden 
joukossa olivat Suomen huomattavimmat aatelis- 
miehet, kokoontuivat Tukholman linnaan. Täällä ku- 
ningas teki heille tiliä hallinnostaan. Juhannuksen 
jälkeisenä päivänä hän otti säädyt vastaan valta- 
istuinsalissa, missä hän istui valtaistuimellaan neljä 
poikaansa ympärillään. Puhuessaan kuningas palautti 
läsnäolijoiden mieleen merkilliset elämänvaiheensa. 
Hän kiitti Jumalaa siitä, että Jumala oli korottanut 
hänet kuten Daavidin aikoinaan kansansa hallitsijaksi 
ja antanut hänelle voimaa vapauttaa sen vieraan sor- 
tajan tyranniudesta. Kaikesta hyvästä, mitä hänen 
hallitusaikanaan oli aikaansaatu, hän kehoitti anta- 
maan kunnian Jumalalle. Vioista ja puutteista kunin- 
gas tahtoi vastata, mutta pyysi säätyjä antamaan ne 
hänelle anteeksi, koska ne johtuivat hänen inhimilli- 
sestä heikkoudestaan, ei pahasta tahdosta. Lopuksi 

kuningas sanoi tuntevansa aikansa kohta päättyvän, 
kohotti kätensä viimeiseksi tervehdykseksi ja jätti 
syvän liikutuksen valtaan joutuneet kuulijansa. — 
Säädyt hyväksyivät kuninkaan testamentin, jossa 
Suomen herttuakunnan perustaminen vahvistettiin ja 
jossa kuninkaan nuorimmalle pojalle, Kaarle hert- 
tualle annettiin Ruotsin maakunnat Södermanland, 
Nerike ja Värmland herttuakunnaksi. 

Vanha kuningas oli oikein aavistanut elämänsä pian 
päättyvän. Valtiopäivien jälkeen hänen tilansa kohta 
huononi, ja syyskuun 29. päivänä Kustaa Vaasan 
pitkä ja monivaiheinen elämä päättyi. Joulukuussa 
kuninkaan maalliset jäännökset saatettiin Tukhol- 
masta Upsalaan, jossa ne saivat leposijan Upsalan 
tuomiokirkon hautakuorissa. 

Merkillinen oli Kustaa Vaasan elämänkaari ollut, 
ja merkittäviä olivat hänen aikaansaannoksensa. 
Ajankohta, jona hän joutui elämäntyönsä suoritta- 
maan, oli ainoalaatuinen niin hänen valtakuntansa 
kuin koko Euroopankin historiassa. Valtavat henki- 
set liikkeet, jotka eurooppalaisen sivistyksen sydän- 
seuduilta levisivät kaukaisille pohjanperille saakka, 
pyyhkäisivät menemään koko keskiajan maailman. 
Uusi maailma ja uudet uskomukset syntyivät vanhan 
pirstaleista. Murrosajat ovat aina kovia ja väkival- 
taisia, ja vain voimakkaat ihmiset kykenevät sellai- 
sissa oloissa johtamaan kansojen kohtaloita. Kustaa 
Vaasa oli kova ja häikäilemätön, aina saituuteen asti 
säästäväinen mies, joka tajusi vain käytännöllisen 
elämän tosiasiat. Mutta samalla hän oli harvinaisen 
valloittava persoonallisuus, joka kykeni kokoamaan 
ihmiset ympärilleen ja sai heidät seuraamaan hänen 
viitoittamaansa tietä. Siten hän oli ikään kuin koh- 
talon valitsema johtamaan kansansa ajan myrskyjen 
läpi kansalliseen itsenäisyyteen ja turvaamaan puh- 
distetun uskon juurtumisen Ruotsi-Suomeen. Köy- 
hän ja sekasortoisen valtakunnan hän oli saanut vas- 
taanottaa, hyvinvointi ja järjestys vallitsi siinä hä- 
nen kuollessaan. Kuolinvuoteellaan Kustaa Vaasa 


300 Uuden ajan murros 


lausui toivomuksen, ettei hänen muistoaan haudat- 
taisi hänen ruumiinsa mukana. Tähän vastattiin: ”Tei- 
dän Armonne muistoa kantavat metsät ja kaikki ta- 
sangot, vuoret, laaksot, joet ja järvet, joita ei kukaan 
ole tätä ennen kunnollisesti käyttää taitanut, ynnä ne 
myllyt .ja kalajoet, jotka nyt valtakunnalle ikuiseksi 
hyödyksi löytyt ja käyttöön otetut ovat, mitä ei kos- 
kaan unohtaa mahdeta.” 

Tämä aikalaisten arviointi suuren kuninkaan elä- 
mäntyöstä on vielä tänä päivänä paikkansapitävä. 


UUDEN USKON VOITTO 


Keskiajan ihmisen elämässä uskonnolla oli hyvin 
hallitseva asema. Ihminen tunsi tarvitsevansa Ju- 
malan ja pyhimysten apua kaikissa toimissaan, ja 
lapsellisen vilpittömästi heihin joka päivä myös tur- 
vauduttiin. Luottamus kirkon oppeihin oli horjuma- 
ton, eikä kenenkään päähän olisi pälkähtänyt epäillä 
kirkonmiesten opetusten paikkansapitävyyttä. Kato- 
linen kirkko hallitsi siten itse asiassa koko länsi- 
maista kristikuntaa sellaisella vallalla, jonka veroista 
maalliset mahtimiehet tuskin koskaan ovat käsissään 
pitäneet. 

Mutta suuri valta rappeuttaa useimmiten käyttä- 
jänsä. Niin kävi keskiajan kirkollekin. Paavi ja 
muut kirkonmiehet eivät jaksaneet vastustaa maalli- 
sen valta-aseman houkutusta. Sen ylläpitäminen tuli 
usein heidän päätehtäväkseen. Rikkauksien keräämi- 
nen askarrutti enemmän kirkonmiesten ajatuksia 
kuin kysymys oman ja lähimmäistensä sielun pelasta- 
misesta. Sielunhätään joutuneille, jotka pelkäsivät 
kiirastulen vaivoja ja lopulliseen kadotukseen jou- 
tumista, kirkko tarjosi apuaan myymällä rahasta 
aneita. Mutta ihmisten oli vaikeaa uskoa aneiden- 
kaan voimaan, kun he näkivät kirkonmiesten tuhlaa- 
van niistä saadut rahat maallisiin huvituksiin ja pa- 
heisiin. 

Katolisen kirkon piirissä oli kyllä kaikkina aikoina 
moitteettomia yksilöitä, joiden elämä ja toiminta oli 
esimerkiksi kelpaavaa. Monet heistä olivat yrittäneet 
nousta kirkon piiriin levinnyttä turmelusta vastusta- 
maan, mutta yleistä ja pysyvää parannusta ei saatu 
aikaan. Ryhtymällä suorastaan vainoamaan epäkoh- 
tien poistamista vaativia maallikkoja ja hengenmie- 
hiä paavit ja muut katolisen kirkon. johtomiehet ai- 
heuttivat vain tyytymättömyyden kasvamisen sa- 
lassa. Vihdoin se uuden ajan alussa purkautui ilmi 
niin voimakkaana, että tämä uskonpuhdistuksen ni- 
mellä kulkeva liike repäisi puolen Eurooppaa irti 
paavinkirkon vallanalaisuudesta ja painoi leimansa 
koko Euroopan historiaan parin vuosisadan ajaksi. 


Martti Luther uskonpuhdistajana 


Lokakuun 31. pnä v. 1517 Wittenbergin yli- 
opiston jumaluusopin professori, augustiinolaismunk- 
kikunnan arvossapidetty jäsen Martti Luther naulasi 
Wittenbergin linnankirkon ovelle 95 teesiä eli väi- 
tettä sisältävän listan. Tällä teollaan hän aavistamat- 
taan pani maailmanhistoriallisen vyöryn liikkeelle. 

Lutherin väitteet olivat tähdätyt anekaupan vää- 
rinkäytöksiä, mutta ei suinkaan katolista kirkkoa 
vastaan. Päinvastoin hän vielä pitkän aikaa pyrki 
säilyttämään sovinnon kirkon kanssa. Mutta kirkko ei 
ollut valmis vähäisimpiinkään oppinsa tarkistuksiin, 
vaan vaati Lutheria peruuttamaan väitteensä ja pa- 
laamaan katuvana kirkon helmaan. Kirkon taipuma- 
ton asenne pakotti Lutherin etsimään väitteilleen 
uusia perusteluja. Tällä tavoin hän joutui laajenta- 
maan arvostelunsa koko katolista kirkkoa ja sen op-- 
pia koskevaksi. Kun hän ei suostunut peruuttamaan 
syytöksiään, paavi julisti hänet lopuksi pannaan. 
Polttamalla juhlallisesti Wittenbergin torilla paavin 
panna-bullan Luther osoitti lopullisesti eronneensa 
katolisesta kirkosta ja ryhtyi luomaan puhdistettuun 
oppiin perustuvaa kirkkokuntaa. 

Lutherin oppi levisi nopeasti Pohjois- ja Keski- 
Saksaan. Uskonpuhdistuksen aatteet kantautuivat 
myös Saksan ulkopuolelle Pohjoismaihin, Alankomai- 
hin, Sveitsiin, Englantiin, Puolaan ja Ranskaan, vie- 
läpä' paavinkirkon keskusmaihin Espanjaan ja Ita- 
liaan.. Osa näistä omaksui ne ns. reformoidussa 
muodossa, Sveitsissä vaikuttavan Calvinin hahmot- 
telemina. Lutherin tärkein apulainen, kuuluisa hu- 
manisti Filip Melankton täsmensi hänen oppinsa 
yhtenäiseen kirjalliseen muotoon ns. Augsburgin 
tunnustuksessa, joka kirjoitettiin niiden esittämiseksi 
Augsburgissa v. 1530 kokoontuneille Saksan valtio- 
päiville, sekä tämän tunnustuksen puolustuksessa. 

Lutherin opin ytimenä on käsitys, että sielu pelas- 
tuu vain ”yksin uskossa Kristukseen ilman lain te- 
koja”. Pyhiinvaellukset, paastot, almujen anto ja 
aneet eivät saa sitä aikaan. Kristillisen uskon ja elä- 
män ylin ohje on Raamattu eivätkä paavin ja kirkol- 
liskokousten päätökset, kuten katolinen kirkko 
opetti. Raamatun sanan kanssa ristiriidassa olevat 
kohdat oli poistettava kirkon opista ja jumalanpalve- 
lusmenoista, mutta muu voitiin vanhasta säilyttää. 

Näiden periaatteiden pohjalla uskonpuhdistusta 
ryhdyttiin toteuttamaan käytännössä. Jumalanpalve- 
lus, jonka keskeisenä osana oli Raamatun opetuksia 
käsittelevä saarna, pidettiin nyt kokonaisuudessaan 
kansan kielellä, Seurakunta osallistui siihen virsiä 
laulamalla. Näitä Luther kirjoitti itse runsaasti. Pap- 
piskasvatus uudistettiin. Jotta jokainen kykenisi itse 
löytämään Raamatusta uskon perustotuudet, järjes- 
tettiin, erityisesti Melanktonin toimesta, kristillinen 
kansanopetus. Tätä varten Luther kirjoitti ison ja 
vähän katkismuksen ja käänsi Raamatun saksan kie- 
lelle. Arkityön arvoa korostettiin: kaikki rehellinen 
työ on yhtä hyvää ja parempaakin Jumalan palve- 
lemista kuin luostareissa mietiskeleminen. Avioliitto 
ja perhe-elämä palautettiin arvoonsa, ja Luther itse 
perheineen muodosti kristillisen kodin esikuvan. 


Uuden uskon voitto 05: 


Uskonpuhdistus leviää Pohjolaan 


' Pohjolan valtakunnista Tanska-Norja oli jo maan- 
tieteellisen asemansa vuoksi avoinna Saksasta tule- 
ville vaikutteille. Kuningas Kristian III, joka kapi- 
nan avulla oli saanut haltuunsa veljenpoikansa Kris- 
tian Tyrannin valtaistuimen, sai jatkuvasti pelätä 
tämän katolisten sukulaisruhtinaittensa tukemana 
tekemiä vallankaappausyrityksiä. Niinpä hän ei ryh- 
tynytkään vastustamaan uuden opin leviämistä val- 
takuntaansa, vaan antoi vapaasti sitä saarnata. 
Ruotsi-Suomi oli uuden ajan taitteessa liittynyt 
sivistyksellisesti läheisesti Saksaan. Useimmat ulko- 
maille lähteneet opiskelijat suuntasivat matkansa 
Pohjois-Saksan yliopistoihin, Kun näistä tuli puhdis- 
tetun uskon päätukikohtia, joutuivat sekä ruotsalai- 
set että suomalaiset nuorukaiset uuden opin kanssa 
tekemisiin ja omaksuivat sen Lutherin esittämässä 
evankelis-luterilaisessa muodossa. Kotiin palates- 
saan he toivat puhdistetun opin siemenen mukanaan. 
Uutta oppia saarnasi Ruotsissa ensimmäisenä Olaus 
Petri, örebrolaisen sepän poika, joka Wittenbergissä 
opiskellessaan oli siihen tutustunut. "Tuekseen hän 
sai Laurentius Andrae-nimisen huomattavan kirkon- 
miehen, joka oli jo aikaisemmin suhtautunut arvos- 
tellen eräisiin kirkon opinkappaleisiin. Uudistus- 
miesten toiminta pääsi heti hyvään vauhtiin, kun 
Kustaa Vaasa valitsi Laurentiuksen kanslerikseen ja 
antoi Olaus Petrille tilaisuuden saarnata Tukholman 
Suurkirkossa. Lyhyessä ajassa hän taivutti Tukhol- 
man porvarit uuden opin puolelle. 
Kustaa-kuninkaan suhtautumisen uskonpuhdistuk- 
seen määräsivät aluksi kokonaan valtiolliset syyt. 
Hän haki kirkolta tukea taistellessaan hallituksensa 
alkuaikoina ulkonaisia ja sisäisiä vihollisiaan vas- 
taan ja oli valmis hyväksymään senhenkisen kirkon, 
joka oli halukkaampi apuaan antamaan. Siten hän 
salliessaan uskonpuhdistajien toiminnan ei kuiten- 
kaan rikkonut välejään paavinistuimeenkaan. Kirkon 

hallinto oli annettava kuninkaan käsiin ja sen oppiin 
sekä järjestysmuotoon oli tehtävä vain välttämättö- 
mimmät muutokset. Muutoin oli pysyttävä vanhalla 
katolisella pohjalla. Mutta paavi ei hyväksynyt min- 
käänlaista valtansa rajoittamista. Kun kuningas pyysi 
nimittämilleen kotimaisille piispoille paavin vahvis- 
tusta, hän ei sitä saanutkaan. Tästä pahastuneena 
kuningas kirjoitti: ”Mutta jos näemme, ettei meidän 
kärsivällisyytemme ja pitkämielisyytemme saa mi- 
tään aikaan, aiomme menetellä oikeuden vaatimus- 
ten mukaan, sallimatta kansamme joutua ulkomaa- 
laisten sietämättömän ikeen alle, tietäen, ettei Kristus, 
meidän korkein pappimme, suo kansansa täällä tai 
muualla kokonaan hukkua sentähden, että paavi niin 
tahtoo. Eikä meitä nimitetä kristityiksi paavin mu- 
kaan, vaan Kristuksen mukaan.” 

Västeräsin valtiopäivillä kuningas saikin tilaisuu- 
den toteuttaa uhkauksensa. Säädyt antoivat hänelle 
oikeuden käyttää kirkon omaisuutta valtakunnan hy- 
väksi. Tällä tavoin kuningas pääsi varsin vapaasti 
määräilemään kirkon asioista. Vaikkei valtiopäivillä 
virallisesti päätettykään uuden opin omaksumisesta 
— sanottiin vain, että ”Jumalan puhdasta sanaa on 
saarnattava kaikkialla valtakunnassa” —, luterilai- 
nen oppi sai tällöin tosiasiassa ratkaisevan voiton ka- 
tolilaisuudesta. Näin sen käsitti myös Ruotsin vii- 
meinen katolinen kirkkoruhtinas, Linköpingin piispa 
Hannu Brask, joka turhaan koetettuaan suojella kirk- 
koa kuninkaan toimenpiteiltä jätti kotimaansa. 


Pietari Särkilahti ja Martti Skytte 


Kustaa Eerikinpoika Vaasan johtaman vapaustais- 
telun loppuaikoina nuori Pietari Särkilahti palasi ko- 
tikaupunkiinsa Turkuun Saksasta, jossa hän oli ollut 
täydentämässä opintojaan. Tästä miehestä tuli en- 
simmäinen uuden opin saarnaaja Suomessa. 

Pietari Särkilahti oli Kiukku-Nikuksi nimitetyn 
Turun pormestarin poika. Hänen äitinsä oli piispa 

Maunu Särkilahden sisaren tyttärentytär Kaarina 
Kirves. Särkilahtien suvun sammuttua suuren piis- 
pan kuollessa pormestari Niilo Pietarinpoika otti vai- 
monsa aidin nimen ja vaakunan, jotka hänen poi- 
kansa peri. Tämä määrättiin pappisuralle, jota var- 
ten hän oli lähtenyt Saksaan opiskelemaan. 

Mutta Saksasta palaava Pietari-maisteri olikin ai- 
van toinen mies kuin sinne mennyt tiedonhaluinen 
nuorukainen, jonka kunnianhimon päämääränä kan- 
gasteli ehkä hänen suuren sukulaisensa jälkien seu- 
raaminen. Saksaan saavuttuaan hän joutui parhaiksi 
Lutherin esiintymisen aiheuttaman valtavan kuo- 
hunnan todistajaksi, ja uusi usko tempasi hänet vas- 
tustamattomasti mukaansa. Kotikaupunkilaiset saat- 
toivat jo heti välittömästi nähdä tulijassa tapahtu- 
neen muutoksen, sillä hänellä oli mukanaan vaimonsa 
Margareta, jonka kanssa hän oli pappisurastaan huo- 
limatta mennyt Saksassa naimisiin. 

Turkulaiset saivat kohta muutakin hämmästeltä- 
vää maisteri Pietarin ryhtyessä saarnaamaan uutta 
oppia, joka mullisti kaikki vanhat käsitykset uskon- 
nosta. Paavali Juustenin kertoman mukaan hän al- 
koi ”Turun kouluissa ja kirkoissa uskollisesti opettaa 
ja herkeämättä muistuitaa tätä evankelisen opin 
puhdistamista paavillisesta kuvahulluudesta”. 

Olot olivat monessa suhteessa suotuisat Särkilah- 
den työlle. Piispa Arvid Kurjen kuoleman jälkeen 
Suomen kirkon johto oli joutunut Eerik Sveninpoika- 
nimiselle ruotsalaiselle pappismiehelle, jonka Kustaa 
Vaasa Turun tuomiokapitulin suosituksesta nimitti 
piispaksi. Kun Eerik Sveninpoika ei saanut paavin 
vahvistusta vaaliinsa, hänen asemansa jäi epävar- 
maksi. Siten hän ei kyennyt estämään Pietari Särki- 
lahtea saarnaamasta Lutherin oppia, vaikka hän itse 
olikin katolisen opin kannattaja. Kuningas suosi li- 
säksi Särkilahtea ja nimitti hänet Turun tuomioka- 
pitulin jäseneksi ja myöhemmin arkkiteinin virkaan. 
Näin hänellä oli täysi vapaus tehdä työtään. 

Pietari Särkilahden työ puhdistetun opin levittä- 

jänä Suomessa jäi hyvin lyhyeksi. Jo vuonna 1529 
hän kuoli tuskin toimintansa alkuun saatuaan. Ly- 
hyestä vaikutusajastaan huolimatta hän oli kuitenkin 
ehtinyt luoda pohjan, jolle hänen seuraajansa saat- 
toivat rakentaa. 

Keväällä 1527 Suomen kirkko jäi ilman johtajaa 
kun Eerik Sveninpoika kyllästyneenä asemansa epä- 
määräisyyteen palasi Ruotsiin. Vasta saman vuoden 
lopulla Turun piispanistuin sai vakinaisen haltijan, 
kun dominikaanimunkki Martti Skytte valittiin Väs- 
teräsin valtiopäivien jälkeen Suomen piispaksi. 

Uuden piispan asema ei ollut suinkaan helppo. Uusi 
usko levisi maahan kuninkaan tukiessa 'sen saarnaa- 
mista. Toisaalta suuri osa kansasta ja etenkin pa- 
peista oli vielä katolisen opin kannattajia, joten väki- 
" valtaisten yhteentörmäysten vaara oli ilmeinen. Lo- 
puksi kirkon piti tehdä työtään entiseen verrattuna 
huomattavasti huonontuneissa taloudellisissa olosuh- 
teissa, sillä Västeräsissa päätettyä kirkon omaisuu- 
den peruutusta ryhdyttiin heti toteuttamaan. Näistä 
epäsuotuisista olosuhteista huolimatta uuteen uskoon 
siirtyminen tapahtui rauhallisesti ilman näkyvämpää 
vastustusta, ja maamme evankelis-luterilainen kirk- 
ko hahmoutui varmalle pohjalle. Tämä kaikki oli 
suureksi osaksi Martti Skytten ansiota. 

Martti Skytte oli suomalaista rälssisukua. Käy- 
tyään Suomessa koulua hän meni munkiksi Sigtunan 
dominikaaniluostariin. Myöhemmin hän opiskeli Sak- 
san ja Italian yliopistoissa. Oppinut ja hurskas 
munkki kohosi lopuksi luostarinsa esimieheksi. Te- 
kipä Kustaa Vaasa hänestä valtakunnan kaikkien 
dominikaaniluostarien = esimiehenkin. Kuninkaan 
suosion avulla hänestä lopuksi tuli syntymämaansa 
kirkon ylipaimen 70 vuoden ikäisenä. 

. Skytteä kohtaan tuntemastaan myötätunnosta huo- 
limatta Kustaa Vaasa käytti Suomessakin häikäile- 
mättä hyväkseen Västeräsissa saamiaan valtuuksia. 
Koska valtakunnan piispat eivät saaneet enää omis- 
taa linnoitettuja turvapaikkoja, Kuusiston linna otet- 

tiin pois Turun piispalta ja revittiin. Aluksi piispa 
sai vielä pitää tiluksensa, mutta hänen oli makset- 
tava vuosittain suuri apuvero kuninkaalle. Piispalle 
itselleen jäi vain pieni osa tuloistaan omaan käyt- 
töönsä. | 

Tuomiokapituli joutui myös maksamaan veroa ku- 
ninkaalle. Sen tulot eivät enää riittäneet entisen ka- 
niikki-määrän ylläpitämiseen, ja Kustaa Vaasan hal- 
lituksen loppupuolella ennen mahtava kapituli oli 
kutistunut melkein olemattomiin. Seurakuntapap- 
pien oli suoritettava veroa siitä, ettei sotaväkeä ma- 
joitettu heidän luokseen, samoin raskaita tilapäis- 
veroja. Pitäjäläisten maksamista kymmenyksistä 
kuningas otti pääosan. Vain PINI OPAN Osuus jäi 
kirkolle itselleen. 

Kirkko joutui myös Hoy vatkaa kallisarvoisim- 
man osan irtaimesta omaisuudestaan. Hopeiset ja kul- 
taiset kirkonastiat, kirkonkellot, kalliisti kirjotut 
messukasukat, piispanhiipat ja -sauvat vaelsivat Suo- 
men kirkoista Ruotsiin liittyäkseen kuninkaanlin- 
nan aarrekammioon, kuuluisan ”Eskilin salin” kal- 
leuksien joukkoon. Joskin kuninkaalla aluksi olikin 
perustellut syyt turvautua kirkon rikkauksiin valta- 
kunnan raskaiden velkojen maksamiseksi, tämä kir- 
konkalleuksien takavarikointi tapahtui lopuksi ku- 
ninkaan ahneuden tyydyttämiseksi ja hänen yksityis- 
omaisuutensa kartuttamiseksi. Kustaa Vaasa puh- 
disti maamme niin perusteellisesti, että melkeinpä 
koko keskiaikamme historiallinen esineistö, jolla oli 
vähänkin arvoa, aina vanhoja haarniskoita ja aseita 
myöten, siirtyi Ruotsiin ja sitä myöten myöhemmin 
Ruotsin museoiden koristukseksi. | 

V. 1539 kirkko alistettiin hallinnollisesti täysin 
kruunusta riippuvaiseksi. Kuninkaan saksalainen 
neuvonantaja Yrjö Normann sai oikeuden nimittää 
pappeja ja tarkastaa piispojen eli ordinariusten, ku- 
ten heitä nyt nimitettiin, toimintaa. Normann oli 
jyrkkä luterilainen, ja hänen johdollaan Ruotsi- 
Suomen kirkko siirtyi yhä selvemmälle uskonpuhdis- 

tuksen kannalle. Västeräsin valtiopäivillä v. 1544 
nimenomaan päätettiin, että luterilaisuus on otettava 
valtakunnan kirkollisen elämän pohjaksi. — Suo- 
messa kuningas otti nyt lopullisesti haltuunsa piis- 
pan tilukset, n. 170 tilaa, perustellen tätä sillä, että 
piispa oli ”vanha ja kulunut eikä voi enää kauan 
virkaansa hoitaa”. 

Piispaksi tullessaan Martti Skytte näyttää suhtautu- 
neen epäilevästi uskonpuhdistukseen. Kirjoittaessaan 
kuninkaalle hän mainitsi uutta oppia pidettävän ”ko- 
vin kummallisena”. Vastauksessaan kuningas käski 
Suomen papistoa saarnaamaan Jumalan puhdasta sa- 
naa ja evankeliumia ja jättämään pois ”kaikki turhat 
jaaritukset sekä epävarmat ennustukset, tarinat ja 
ihmiskeksinnöt”. Tämän jälkeen Martti Skytte antoi 
uskonpuhdistuksen levitä hiippakuntaansa omalla 
painollaan. Vaikka hän itse ehkä sisimmässään pysyi 
katolisella kannalla elämänsä loppuun asti, hänen toi- 
menpiteensä edistivät välillisesti uuden opin vakiintu- 
mista maahan. Erityisen tärkeäksi tuli hänen toi- 
mintansa niiden yhteyksien säilyttämiseksi, joita Suo- 
men kirkolla vanhastaan oli Euroopan suuriin sivis- 
tyskeskuksiin. Vaikka piispan tulot olivat tuskin kym- 
menesosa entisestään, hän lähetti lahjakkaita nuo- 
ria miehiä opiskelemaan Saksan yliopistoihin. Koti- 
maahan palattuaan näistä nuorista miehistä tuli uu- 
den opin vakaannuttajia Suomessa, kuten Mikael 
Agricolan esimerkki osoittaa. 

Piispa Martti Skytten historiallisena tehtävänä oli 
toimia välittäjänä Suomen kirkon ja kansan siirtyessä 
keskiajan katolisuudesta uuteen, puhdistettuun op- 
piin. Sovinnollisen, ajan merkit ymmärtävän piis- 
pan ansiosta tämä suuri muutos tapahtui tuskatto- 
masti. Niinpä Skytte jo eläessään saavutti sellaisen 
arvonannon, että kuningas tarjosi hänelle Upsalan 
arkkipiispanistuinta, vaikkei Skytte kirkon etuja 
puolustaessaan suinkaan ollut kaikessa tyydyttänyt 
kuninkaan mieltä. Hän piti kuitenkin parempana 
jäädä kotimaahansa, missä hänestä on jäänyt kaunis 

muisto, kuten seuraava Suomen piispainkronikan mai- 
ninta osoittaa: ”Tämä herra Martti oli mies, joka oli 
kuulu suuresta hurskaudesta, raittiudesta, vaatimat- 
tomuudesta ja elämän vakavuudesta. Niinkuin hän 
itse rakasti kristillistä uskoa ja edisti totisen Juma- 
lan palvelusta, niin hän oli myös erittäin antelias kai- 
kille. Joka viikon perjantaina hänellä, kotona olles- 
saan, oli tapana jakaa köyhille almuiksi viisi tai kuusi 
rahamarkkaa, lukuunottamatta ruokaa, jota myös hä- 
nen käskystänsä ylen usein annettiin köyhille ja ker- 
jäläisille, niin että hänestä todella voitiin sanoa: si- 
nun rukouksesi ja almusi ovat tulleet muistoon Juma- 
lan edessä! Niin hän säteilevän tähden lailla loisti 
esikuvana kaikissa hyveissä.” | 


Suomen kansan suuri opettaja 


Suurimpia muutoksia, mitä uskonpuhdistus toi mu- 
kanaan, oli uusi käsitys Jumalan ja ihmisen välisestä 
suhteesta. Katolisen kirkon opin mukaan kirkko ja 
papit olivat välittäjinä Jumalan ja ihmisten välillä. 
Luther sen sijaan opetti, että jokaisen ihmisen on 
henkilökohtaisesti selvitettävä suhteensa Jumalaan. 
Kirkko ja papit olivat olemassa ainoastaan järjestyk- 
sen vuoksi sekä helpottamassa ihmisten ponnistuksia 
Jumalan löytämiseksi. Tämä tapahtui parhaiten tut- 
kimalla Jumalan sanaa, Raamattua, jonka tuli olla 
kaikkien saatavissa. Uskonpuhdistus edellytti siis 
kansanopetuksen järjestämistä lukutaidon kehittämi- 
seksi sekä uskonnollisen kirjallisuuden, lähinnä Raa- 
matun, julkaisemista kansankielellä. Tämän vuoksi 
uusi oppi saattoi Suomessakin saada jalansijaa vasta 
sen jälkeen, kun Suomen kansa oli saanut pyhät kirjat 
omalle kielelleen käännettyinä käytettäväkseen. Tä- 
män työn suorittajaksi tuli Mikael Agricola, eräs 
vanhan Martti-piispan suojateista ja hänen seuraa- 
jansa Turun piispanistuimella. 

Mikael Agricola syntyi n. v. 1510 Torsbyn kylässä 
Pernajassa Olavi Simonpoika-nimisen kalastajan tai 

maanviljelijän poikana. ' Hänen Öäidinkielensä oli 
suomi, joskin hän näyttää jo lapsena oppineen ruotsin 
kielen kotiseudullaan. Myöhemmin hän sai tilaisuu- 
den päästä Viipuriin kouluun, jossa lahjakas jä ah- 
kera poika herätti suuria toiveita opettajassaan Jo- 
hannes Erasmuksenpojassa. Kun hänet kutsuttiin 
piispa Martti Skytten sihteeriksi Turkuun, hän otti 
Mikael-pojan mukaansa. 

Täällä Mikael Agricolalla oli tilaisuus jatkaa opin- 
tojaan niin, että hänet myöhemmin vihittiin papiksi. 
Tärkeintä Agricolan ja maamme tulevaisuudelle oli 
kuitenkin hänen joutumisensa Pietari Särkilahden lä- 
heisyyteen. Tämän saarnoista Agricola tuli tunte- 
maan puhdistetun opin, jonka hän innokkaasti omak- 
sui. Kun hän myöhemmin piispa Martti Skytten sih- 
teerinä joutui kulkemaan eri puolilla Suomea, hän sai 
tilaisuuden itse levittää Lutherin oppia kansan kes- 
kuuteen. Tällöin hän tuli myös tuntemaan pappien 
tietämättömyyden ja havaitsi, miten tärkeä kan- 
sankielinen kirjallisuus olisi sekä pappien että maal- 
likkojen sivistystason kohottamiseksi. 

Mutta ennen kuin Mikael Agricola pääsi varsinai- 
seen elämäntyöhönsä käsiksi, oli hänellä itsellään 
vielä pitkä opintie kuljettavanaan. Se vei hänet Sak- 
saan Wittenbergin kaupunkiin itsensä Lutherin 
luokse, jonka johdolla hän piispa Skytten anteliaisuu- 
den turvin sai täydentää opintojaan. 

Oleskelu uskonpuhdistuksen INN vt. 
vitti Agricolalle lopullisesti hänen elämäntehtävänsä 
ja täydensi hänen tietojaan niin, että hän kykeni 
ryhtymään suureen työhönsä. Wittenbergissä hän 
aloitti Uuden Testamentin kääntämisen suomen kie- 
lelle. Työ ei ollut helppoa ulkonaisten olosuhteiden- 
kaan puolesta. Piispavanhuksen antamat varat eivät 
riittäneet Agricolan monivuotisen opiskelun aiheut- 
tamia kuluja peittämään, joten hän joutui välillä 
suureen ahdinkoon. Pari kertaa hän kääntyi ku- 
ninkaan puoleen ja pyysi apua voidakseen suorittaa 
Suomen kirkolle välttämättömät opintonsa loppuun. 

Samalla hän lupasi omistaa voimansa kotimaansa 
kirkon ja kuninkaan palvelukseen. Kuningas antoi- 
kin hänelle eräitä Turun tuomiokapitulin jäsenille 
kuuluvia tuloja, joiden nauttijana hänestä samalla 
tuli tuomiokapitulin jäsen. 

Vuonna 1539 Agricola suoritti maisterintutkintonsa 
kolmivuotisen opiskelun jälkeen. Siihen päättyi myös 
hänen oleskelunsa Wittenbergissä eri maista kotoisin 
olevien opiskelutoverien ja etevien opettajien innoit- 
tavassa seurassa. Kaukaisen kotimaan köyhtynyt 
kirkko kaipasi kipeästi lupaavinta poikaansa. Muka- 
naan Lutherilta ja Melanktonilta saamansa erittäin 
kiittävät suosituskirjeet kuninkaalle hän aloitti mat- 
kan kotimaahan. 

Turussa Agricola joutui ensiksi Turun koulun reh- 
toriksi. Niin kuin katolisenakin aikana sen pääteh- 
tävänä oli pappien kasvattaminen Suomen kirkkoa 
varten. Tuomas Keijoi, eräs Martti Skytten toimesta 
Saksassa opiskellut raumalainen, oli jo uudistanut 
koulun opetuksen luterilaiseen henkeen. Agricola jat- 
koi nyt hänen aloittamaansa työtä. 

Vaikkakin Agricola uhrautuvaisesti työskenteli 
koulunsa hyväksi ja saavutti työssään hyviä tuloksia, 
ei hän näytä olleen asemaansa täysin tyytyväinen. 
Koulutyö oli raskasta poikien vallattomuuden vuoksi. 
Vanhemmat eivät myöskään olleet kovin halukkaita 
kouluttamaan poikiaan, sillä koulunkäynnin avulla ei 
ollut enää mahdollisuuksia päästä hyvätuloisiin vir- 
koihin kirkon köyhdyttyä. Sekä opettajia että ope- 
tustyötä kiusasi varojen puute. Kuningas oli kyllä 
ottanut itselleen kirkon omaisuuden ja tulot, mutta 
laiminlöi sen velvollisuuksista vastaamisen. Niinpä 
Turun koulukin sai työtään varten hyvin kitsaasti 
varoja, vaikka kuningas oli hyvin kärkäs hyötymään 
sen kustannuksella. Hän vaati nimittäin oppilaita 
kesken koulun kansliaansa kirjureiksi, joiden huo- 
nostipalkattuihin virkoihin kukaan ei ollut halukas 
vapaaehtoisesti lähtemään. Itse Agricolakin pyysi 

monta kertaa turhaan varoja oman toimeentulonsa 
parantamiseksi sekä kirjallisia töitään varten. 

V. 1548 kuningas yhtäkkiä määräsi Turun koulun 
rehtoriksi Paavali Juustenin, joka äskettäin oli palan- 
nut Saksasta. Agricola ei olisi mielellään luopunut 
tutuksi tulleesta työstään sen tuottamista rasituksista 
huolimatta, mutta hänen oli alistuttava kuninkaan 
päätökseen. Nyt hän keskittyi tuomiokapitulin teh- 
täviin ja vanhan piispa Skytten avustamiseen hänen 
viranhoidossaan. Samoin hän saattoi entistä enem- 
män omistautua kirjallisiin tehtäviinsä, varsinaisen 
elämäntyönsä suorittamiseen. 


Suomenkielisen kiriallisuuden synty 


Miehellä, joka tahtoi julkaista suomenkielisiä kir- 
joja, täytyi olla tosiaan palava innostus asiaansa ja 
luja usko. Työtä varten ei ollut varoja, sillä köyh- 
tynyt kirkko kykeni töin tuskin elättämään omat 
työntekijänsä, ja valtakunnan hallitsija piti aartei- 
densa kartuttamista sivistyksen kohottamista ftär- 
keämpänä. Ei ollut myöskään lukijakuntaa, joka 
olisi kyennyt käyttämään suomenkielistä kirjalli- 
suutta. Lukuunottamatta varsin harvalukuisia opil- 
lista sivistystä saaneita aateliston jäseniä, kirkonmie- 
hiä ja porvareita, kansan suuri joukko. oli lukutaido- 
tonta. Siten se ei kyennyt tukemaan äidinkielellään 
ilmestyvän kirjallisuuden julkaisemista eikä sitä köy- 
hyytensä vuoksi ostamaan. Eikä kaiken päätteeksi 
ollut olemassa suomalaista kirjakieltäkään, jolla kir- 
joja olisi voitu julkaista. 

Kaikki oli siis luotava alusta aina kieltä myöten. 
Mutta se ei Agricolaa-pelottanut, vaan tosisuomalai- 
sella sitkeydellä ja tarmolla hän tarttui suureen teh- 
täväänsä. Ja uupumattoman työn tuloksena syntyi 
vuosien mittaan joukko kirjoja, kirjoitettuina sel- 
vällä, ytimekkäällä ja voimakkaalla kielellä, joka hy- 
vin sopeutui maamme eri murrealueilla käytettäväksi. 

Ensimmäinen Agricolan julkaisuista oli Aapinen, 

Mikael Acricola. 


Abckiria, joka ilmestyi painosta v. 1542. Alkusivulla 
tekijä esittää kirjansa tarkoitukseksi seuraavaa: 


Oppe nyt wanha / ja noori / 
joilla Ompi Sydhen toori. 
Jumalan keskyt / ia mielen / 
iotca taidhat Somen kielen. 
Laki / se Sielun hirmutta / 
mutt Cristus sen tas lohdutta. 
Lue sijs hyue Lapsi teste / 
Alcu oppi ilman este. 

Nijte muista Elemes aina / 
nin Jesus sinun Armons laina. 


Tämä kahdeksanlehtinen kirja sisälsi aakkosten I1i- 
säksi käskyt, uskonkappaleet, Isä meidän rukouksen, 
FEinkelin tervehdyksen sekä lopuksi kolme sakrament- 

tia. — Agricolan aapista on säilynyt ainoastaan kolme 
kappaletta, joiden sattumalta huomattiin olevan Up- 
salan yliopiston kirjastossa erään kirjan kansien 
täytteinä. Yksi näin kootuista kirjoista lahjoitettiin 
Helsingin Yliopiston kirjastoon, joka siten sai hal- 
tuunsa ensimmäisen suomen kielellä julkaistun kir- 
jan. | 

Agricolan seuraavana työnä on todennäköisesti ol- 
iut katkismus, ”Alku opista uskoon”, kuten hän itse 
sitä nimittää. Se ei ole kuitenkaan säilynyt kuin osit- 
tain. Sen sijaan seuraava teos, v. 1544 julkaistu ”Ru- 
kouskirja Bibliasta”, on täysin säilyneenä paras lähde 
Agricolan ajattelutavan ja uskonnollisten käsitysten 
ymmärtämiseksi. 

Rukouskirjan pääsisällyksen muodostavat Raama- 
tusta eri tilanteita varten kootut rukoukset, kuten 
kolehti-, aamu- ja iltarukoukset, juhlavirret, synnin- 
tunnustuskaavat, Isä meidän rukouksen selitykset, 
enkelin tervehdys Neitsyt Marialle, uskontunnustuk- 
set ja litania. Kirjan alkuosa sisältää n. 40 lehdellä 
erilaatuisia kirkollisia ja käytännöllisiä tietoja, joita 
niin papit kuin maallikotkin saattoivat käyttää hyö- 
dykseen. Esipuheessaan tekijä selvittelee kirjan tar- 
koitusta ja kehoittaa ahkerasti sitä käyttämään. Sii- 
hen sisältyy myös kalenteri. Kirjassa on myös selvi- 
telty jumaluusopillisia kysymyksiä, joista käy ilmi 
Agricolan käsitys uskonpuhdistuksen toimeenpanosta, 
uskon olemuksesta, sakramenteista ja monista muista 
uskonopin kysymyksistä. 

Rukouskirja oli siten ensimmäinen suomalainen 
hartauskirja, mutta siihen sisältyi myös otteita Raa- 
matusta ja suomenkielisen kirkkokäsikirjan sekä vir- 
sikirjan alkeet. Agricolan toivomus kirjansa käyttä- 
misestä toteutui, sillä Päavali Juustenin mukaan 
”kaikkien suomalaisten kädet sitä joka päivä kulut- 
tivat”. 

V. 1548 Agricola sai vihdoin valmiiksi pääteok- 
sensa, Uuden Testamentin suomennoksen. ”Se Wsi 
Testamenti” painettiin Tukholmassa, kuten kaikki 

Agricolan kirjat. Käännöstyö näyttää valmistuneen 
jo vuosia aikaisemmin, mutta varojen puute esti 
teoksen painattamisen. Lopuksi Agricola joutui sen 
painattamaan omalla kustannuksellaan, kuten muut- 
kin teoksensa. 

Alkupuheessaan Agricola selvittää, millä tavalla 
hän on käännöstyönsä suorittanut ja mitä varten se 
on tehty. Käännöksen pohjana on ollut Erasmus Rot- 
terdamilaisen v. 1535 julkaisema kreikankielinen al- 
kuteksti. Sen lisäksi hän käytti Erasmuksen latinan- 
kielistä, Lutherin saksankielistä ja Olaus Petrin 
ruotsinkielistä raamatunkäännöstä vanhan keskiaikai- 
sen latinankielisen käännöksen ohella. Tämän pe- 
rusteellisen työn tuloksena oli selvä ja jokaiselle ym- 
märrettävä suomalainen teksti, joka osittain on Ag- 
ricolan kreikankielisen alkutekstin itsenäisen tul- 
kinnan tulos. Käännöksen hän oli suorittanut sen 
vuoksi, että ”niinkuin Kristus tuli kaikki vapautta- 
maan, niin pitää nyt myös hänen sanans, jotka hän 
meidän autuuden tähden opettanut on, oleman julki 
ja jokaitselle ymmärttävät, ja ei kenellekään salatut, 
niinkuin tähän saahka suuren sielun vaaran kansa 
tapahtunut ompi”. 

Alkupuheensa lisäksi Agricola liitti käännökseensä 
Lutherin esipuheen ”Uuteen Testamenttiin sekä eräi- 
siin sen kirjoihin”. Tekstin joukkoon hän sijoitti 
Lutherilta peräisin olevia selityksiä kohtiin, joissa 
katolisten väärinkäsitysten oikominen oli tarpeellista. 
Tämä 361-sivuinen teos oli myös kuvitettu saksalai- 
sesta ja ruotsalaisesta raamatunkäännöksestä otetuilla 
kuvilla. 

Vuonna 1549 Agricola saattoi tyydyttää Suomen 
kirkon välttämättömimmän kirkollisten käsikirjojen 
tarpeen. Tällöin nimittäin ilmestyivät ”Käsikirja Cas- 
testa ja muista Christikunnan Menoista” ja ”Messu 
eli Herran Echtolinen”. Ne ovat pääasiallisesti kään- 
nöksiä Olaus Petrin ruotsinkielisistä =käsikirjoista, 
mutta joukossa on Agricolan itsensäkin pappeja 
varten kirjoittamia ohjeita. Edellisten lisäksi hän 

julkaisi myös pienen Kristuksen kärsimyshistoriaa 
käsittelevän kirjan, ”Se meiden Herran Jesusen 
Christusen Pina, ylesnousemus ia taivaisen Astumus, 
niste Neliest Evangelisterist coghottu”. 

Tämän jälkeen Agricola ryhtyi kääntämään Van- 
haa Testamenttia. Osia siitä hän oli jo aikaisemmin 
kääntänyt Rukouskirjaansa. Ensimmäisenä valmis- 
tui ”Davidin Psaltari”, joka ilmestyi painosta v. 1551. 

Psalttarin suomennos on ainakin osaksi suoritettu 
Turun koulussa. Paavali Juusten käännätti oppilailla 
Lutherin psalmeja harjoitustöinä ja korjasi itse hei- 
dän käännöksensä. Ilmeisesti Aricola on käyttänyt 
näitä käännöksiä hyväkseen ehkä vielä korjailtuaan 
niitä. Juustenin epäitsekkyyttä osoittaa hänen mai- 
nintansa Psalttarin painattamisesta: ”Ei sillä ole vä- 
liä, kenen nimissä Psalttari on julkaistu, sillä sitä 
varten se on käännetty, että siitä olisi Suomen kan- 
salle paljon hyötyä.” Agricola ei suinkaan tahtonut 
myöskään ottaa kunniaa käännöksestä itselleen, sillä 
Psalttarin esipuheessa hän kehoittaa lukijaa: 


Muistas siis rukollessas heitä, 
jotka tulkitsit suomeksi näitä. 


Tämä esipuhe on Agricolan laajimpia itsenäisiä 
kirjoituksia... Runomuodossa hän siinä luettelee en- 
siksi siihen mennessä suomen kielellä julkaisemansa 
kirjat ja antaa sitten neuvoja tämän kirjan käyttä- 
misestä sekä papeille että maallikoille. Samalla hän 
moittii pappeja heidän lukuharrastuksen vpuuttees- 
taan. Tämän jälkeen hän luettelee hämäläisten ja 
karjalaisten vanhat epäjumalat, joista hänen anta- 
mansa tiedot ovat olleet tutkimukselle suureksi 
avuksi. Esipuhe päättyy kehoitukseen, ettei enää 
pidä kumartaa muita kuin ”Isää, Poikaa ja Pyhää 
Henkeä”. 

Saman vuoden lopulla ilmestyi valikoima Vanhan 
Testamentin kappaleita, joukossa kuusi profeettaa, 
nimellä ”Weisut ja Ennustoxet Mosesen Laista ia 

Agricolan kuolema. 


Prophetoista Wloshaetut”. V. 1552 ilmestyi Agrieolan 
viimeinen kirja, ”Ne prophetat, Haggai, Sacharja, 
Maleachi”, joka näiden profeettojen lisäksi sisälsi ot- 
teita Mooseksen laista. 

Kymmenessä vuodessa Agricola oli julkaissut suo- 
men kielellä kymmenen teosta. Verraten vähäisestä 
sivumäärästä huolimatta näihin kirjoihin sisältyy 
jättiläistyö, jolle lajissaan ei löydy vertaa Suomessa. 
Jo ulkonaisetkin vaikeudet olivat suunnattomat, en- 
nen kuin käännös- ja painatustyö oli saatu aikaan. 
Taloudelliset vaikeudet olivat monta kertaa kat- 
kaista Agricolan työn, vaikka hän uhrasi siihen 
kaikki suinkin liikenevät varansa, tekipä vielä vel- 
kaakin sitä varten. Mutta kaikkein suurimmat vai- 
keudet Agricolalia oli voitettavanaan kirjakielen 
luomisessa, sillä suomen kieltä hänen omien sano- 
jensa mukaan ”oli ennen näitä aikoja juuri vähä ja 
lähes ei mitäkään kirjoisa eli puustavisa pruukattu 
eli harjotettu”. 

Agricolan antamien tietojen mukaan hänen aika- 
naan Suomessa puhuttiin useita toisistaan eroavia 
murteita. Kirjoissaan käyttämänsä kielen pohjaksi 
hän otti Varsinais-Suomen murteen. Hän käytti hy- 
väkseen myös itäsuomalaisia murteita, varsinkin nii- 
den sanavarastoa. Joskin hän luonnollisesti pyrki 

tarkoin seuraamaan kielen omia lakeja, joutui hän te- 
kemään itsenäistä työtä sovittaessaan luomaansa kir- 
jakieleen eri murteista ottamiaan taivutusmuotoja ja 
sanoja. Erityisesti sanaseppänä hän osoittautui kek- 
seliääksi, ja monet hänen luomistaan sanoista osoit- 
tautuivat niin käyttökelpoisiksi, että ne jäivät pysy- 
västi kieleemme. Tästä työstään hän itse kirjoitti: 
”Ja ehkä toisinans muutamat sanat ovat oudot ja ka- 
malat ensin kuulla, niin ne kuitenkin ajallans harjo- 
tukses suloisemmaksi tulevat.” 

Näillä hän tarkoittanee mm. seuraavia: vertaveli 
=toveri, purje--esirippu, sisu=laji, luonto, Lusti- 
tarha--Eeden, Luutarha=Golgata jne. jotka hyvin 
osoittavat Agricolan kekseliäisyyttä kuvaavien sano- 
jen löytämisessä. Oikeinkirjoituksen yhtenäistämi- 
nen oli myös suuren vaivan takana, sillä aikaisem- 
min ei siitä ollut olemassa mitään sääntöjä. Joskin 
Agricolan työn tuloksena suomen kielen oikeinkirjoi- 
tus jo huomattavasti yhtenäistyi, oli se vielä hänen 
kirjoissaan verrattain horjuvaa ja siten vasta kehi- 
tyksensä alussa. 

Agricolan työtä arvosteltiin nähtävästi jo hänen 
elinaikanaan. Jotkut pitivät ilmeisesti mahdotto- 
mana yrittääkään kääntää uskonnollista kirjallisuutta 
suomen kielelle, koska Agricola on nähnyt aiheelli- 
seksi todeta: ”Kyllä se kuulee Suomen kielen, joka 
ymmärtää kaikkien mielen.” Monen teoksensa esi- 
puheessa hän on myös puolustellut työtään arvoste- 
lijoita vastaan. Hän ymmärsi kyllä työnsä arvon, 
kuten ilmenee hänen huomautuksestaan: ”Se pa- 
raammin tehkään, joka voi, jollei tai kelpaa, kuin 
Jeesus soi.” Mutta toisaalta hän viimeisen kirjansa 
esipuheessa vaatimattomasti sanoo: 


Ellei kaikki ole tulkittu selkeeksi, 
niin me kernaast anom anteeksi. 

Agricola Turun piispana 


V. 1550 piispa Martti Skytte kuoli yli yhdeksän- 
kymmenen vuoden:ikäisenä. Itsestään selvää oli, että 
hänen piispanistuimensa peri Agricola, joka jo 
monta vuotta tosiasiassa oli hoitanut Suomen kirkon 
päämiehen tehtäviä. Kuningas ei kuitenkaan täyttä- 
nyt piispanvirkaa ennen kuin v. 1554. Tällöin hän 
kutsui Mikael Agricolan ja Paavali Juustenin Ruot- 
siin. Gripsholman linnan luona olevalla aukealla ku- 
ningas ilmoitti päättäneensä jakaa Suomen kahteen 
hiippakuntaan. Samalla hän nimitti Agricolan Tu- 
run ja Juustenin Viipurin piispaksi. Uusien piispo- 
jen .oli luvattava olla kuninkaalle kuuliaisia. Sen 
jälkeen Strängnäsin piispa vihki heidät piispoiksi. 

Agricola ei ollut tyytyväinen uuteen hiippakunta- 

jakoon, koska se supisti piispan toimivaltaa. Tunnol- 
lisesti hän kuitenkin hoiti tätäkin virkaansa. Jo sa- 
mana kesänä hän teki tarkastusmatkan Turun saa- 
ristossa oleviin seurakuntiin. Samoin hän kävi 
Naantalin luostarissa, jonka viimeiset asukkaat lu- 
pasivat kääntyä evankeliseen oppiin. Syksyllä hän 
suoritti Turun tuomiokirkossa juhlallisen messun 
täyteen piispanasuun puettuna. Tämä herätti ku- 
ninkaassa suurta tyytymättömyyttä, ja ehkäpä se oli 
Agricolan tarkoituskin. Hän oli varmaan jo perin 
pohjin tuskastunut kuninkaan jatkuvaan kirkon 
omaisuuden anastamiseen. 
'* Agricola oli ehtinyt olla vasta vajaan vuoden piis- 
pana, kun sota Venäjää vastaan alkoi. Sotavuodet 
olivat raskasta ja huolten täyttämää aikaa Turun 
piispallekin, vaikka hänen oma hiippakuntansa ei 
joutunutkaan sodasta suoranaisesti kärsimään. Kui- 
tenkin hänkin joutui antamaan siihen oman osansa, 
sillä kuningas määräsi Agricolan yhdeksi Ruotsi- 
Suomen rauhanneuvottelijaksi. 

Tämä oli viimeinen palvelus, minkä Agricola teki 
maallensa. Uuden vuoden tienoissa v. 1557 valtuus- 
kunta, johon kuului mm. Ruotsin arkkipiispa Lau- 

rentius Petri, lähti matkalle Moskovaa kohti. Täällä 
neuvottelijat kävivät ensiksi tsaari Iivanan luona, joka 
tarjosi heille komean aterian. Tsaarin kerrotaan tällöin 
panneen läsnä olevat Ruotsin ja Venäjän kirkon päämie- 
het väittelemään keskenään uskonasioista. Ainoa kieli, 
jota sekä arkkipiispa että Moskovan patriarkka molem- 
mat ymmärsivät, oli kreikka. Agricola huomasi kuiten- 
kin kreikkaa taitamattomalle tsaarille hankitun tulkin 
ensimmäisistä sanoista, ettei tämä ymmärtänyt väitte- 
lystä mitään. Tsaari lopetti tämän kuultuaan väittelyn ja 
antoi arkkipiispalle komeat kultavitjat. 

Varsinainen rauhansolmiminen tapahtui Novgorodissa. 
Kotimatkalla Agricola sairastui ja kuoli rekeensä Uuden- 
kirkon pitäjässä juuri Suomen rajan ylitettyään. Hänen 
ruumiinsa tuotiin Viipuriin ja haudattiin tuomiokirkkoon. 

Agricola siirtyi näin loppuun asti maataan palvellen 
jäisyyteen. Mikael Agricola ei ollut loistava ja häikäisevä 
kyky, vaikka hänen työnsä osoittaa hänen omanneen 
runsaat luonnolahjat. Hänen voimansa oli selvän ym- 
märryksen ohella hiljainen sitkeys ja harvinainen työ- 
kyky, joiden avulla hän saattoi suorittaa suuren elämän- 
työn voittamattomalta näyttäneistä vaikeuksista huoli- 
matta. Vaatimaton hurskaus ja rakkaus kansaansa luon- 
nehtivat Agricolan elämää ia toimintaa. Sellaisena tämä 
kansan syvistä riveistä oman aikansa henkiseksi johta- 
jaksi ja jälkipolvienkin opettajaksi noussut mies kuvas- 
taa suomalaisen luonteen parhaita puolia. Nykyajan suo- 
malaiselle ei tarvitse selvitellä Agricolan elämäntyön 
merkitystä. Sen ymmärsivät jo hänen aikalaisensakin, 
kuten seuraava ote hänelle omistetusta latinankielisestä 
muistorunosta osoittaa: » Hän ei jättänyt jälkeensä tavan- 
mukaista testamenttia, mutta testamenttina on hänen 
elämäntyönsä. Hän käänsi suomen kielelle pyhiä kirjoja, 
ja se on työ, joka ansaitsee korkeinta kiitosta.» 

Kustaa-kuninkaan viimeisiä elinvuosia synkensivät 
aavistukset siitä, että hänen työllä ja tuskalla raken- 
tamansa valtakunta oli kulkemassa vaikeita aikoja 
kohti. Erityistä huolta hän tunsi ajatellessaan pe- 
rustamansa hallitsijasuvun tulevaisuutta. Kykenisi- 
vätkö hänen nuoret poikansa, joille hän jätti niin 
rikkaan perinnön, pitämään sen hallussaan. Vanhan 
kuninkaan aavistukset toteutuivatkin. Tuskin hänet 
oli ehditty saattaa viimeiseen lepopaikkaansa, kun jo 
hänen pelkäämänsä myrsky puhkesi. Ja vaikka val- 
takunta ja Vaasojen kuningashuone lopullisesti sel- 
visivät siitä entistään voimakkaampina ja mahtavam- 
pina, monta kertaa välillä näytti jo siltä, että suu- 
ren valtakunnanrakentajan elämäntyö tuhoutuu ul- 
kopuolisten ja sisäisten vihollisten iskuista. 

Kustaa Vaasan kuolema sattui ajankohdaksi, jol- 
loin koko vuosisadan alkupuolen kestäneet suuret 
taistelut olivat päättyneet. Saksan keisarin oli onnis- 
tunut torjua lähinnä itävaltalaisia perintömaitaan, 
mutta välillisesti koko Länsi-Europpaa uhannut 
turkkilaisvaaraa. Hänen Ranskan kuningasta: vas- 
taan käymänsä sodat eivät olleet päättyneet yhtä on- 
nekkaasti, sillä kuningas Frans I oli voitokkaasti 
puolustanut maansa riippumattomuutta. Mutta 
Habsburgien katolinen hallitsijahuone jäi siitä huo- 
limaita Euroopan mahtavimmaksi valtatekijäksi, 
joka Saksan ohella hallitsi Itävallan maita, Pohjois- 
ja Etelä-Italiaa, Alankomaita ja Espanjaa sekä sen 
suunnattomia siirtomaita. Tästä huolimatta oli us- 
konpuhdistuksen jatkuminen turvattu, sillä keisari 

Pohjois- Eurooppa 1500-luvun jälkipuoliskolla. 

Kaarle V:n oli ollut Augsburgin uskonrauhassa v. 
1555, jolloin ensimmäinen uskonsota päättyi, myön- 
nettävä Saksan protestanttisille ruhtinaille oikeus itse 
määrätä maansa uskonnosta. V. 1556 vanha keisari 
luovutti pojalleen Filipille espanjalaiset alueensa 
sekä veljelleen Ferdinandille Itävallan perintömaat 
ja Saksan keisarin arvon sekä vetäytyi itse luostarin 
rauhaan. Pari vuotta myöhemmin Englannin kruunu 
siirtyi kuningatar Elisabethille, joka lopullisesti var- 
misti Englannin siirtymisen puhdistetun opin kan- 
nattajien leiriin ja jonka aikana Englanti kasvoi 
kilpailussa katolisen Espanjan kanssa maailman voi- 
makkaimmaksi merivallaksi. Näihin aikoihin nousi 
Ranskan valtaistuimelle kuningas Kaarle IX, jonka 
aikana saivat alkunsa Ranskaa koko vuosisadan lo- 
pun raatelevat uskonsodat. Tanskassakin sattui hal- 
litsijanvaihdos Kustaa Vaasan langon ja vanhan liit- 
tolaisen Kristian III:n kuollessa ja hänen kunnianhi- 
moisen poikansa, Fredrik II:n noustessa isänsä jäl- 
keen valtaistuimelle. 

Kaikkialla Euroopassa sattui siis näihin aikoihin 
muutoksia, jotka monien maiden kohdalta viitoitti- 
vat niiden tien kokonaan uusille urille. Näin tuli 
käymään myös Ruotsi-Suomelle. Kustaa Vaasan 
hallituskausi oli ollut omistettu valtakunnan sisäi- 
seen rakennukseen lukuunottamatta alkupuolella 
tanskalaisten ja Lyypekin kanssa sattuneita välien- 
selvittelyjä. Mutta ajat olivat nyt niin muuttuneet, 
etteivät hänen poikansa olisi voineet välttää kan- 
sainvälisiin ristiriitoihin sekaantumista vaikka olisi- 
vat kuinkakin yrittäneet pysyä niistä erossa. Tämä 
johtui ennen kaikkea Ruotsi-Suomen naapurival- 
takunnissa tapahtuneista muutoksista. 


Mitä ensinnäkin Tänskaan tulee, oli rauha sen 
kanssa säilynyt koko Kustaa Vaasan elinajan. Kus- 
taa-kuningas oli kyllä monta kertaa huolestuneena 
lausunut, että Tanskan taholta ei ole mitään hyvää « 
odotettavissa hänen lankonsa Kristian III:n kuoltua. 
Näin todella kävikin. Nuori Fredrik-kuningas haa- 
veili Tanskan entisen suuruuden palauttamisesta 
Ruotsin kustannuksella. Koska nykyiset Etelä- 
Ruotsin maakunnat kuuluivat tällöin Tanskalle, se 
hallitsi täysin Juutinraumaa ja siten hyötyi suuresti 
Pohjanmereltä Itämerelle suuntautuvasta kaupasta. 
Ruotsi-Suomen kauppalaivat joutuivat myös mak- 
samaan korkeita tulleja Juutinrauman läpikulkuoi- 
keudesta, jonka tanskalaiset milloin tahansa saattoi- 
vat kieltää. Ainoa satama koko valtakunnassa, josta 
päästiin suoraan Pohjanmerelle, oli nykyisen Göte- 
borgin paikalla sijaitseva Lödöse. Mutta vain kapea 
maakaistale yhdisti sen muuhun Ruotsiin, sillä myös 
Skagerrakin rannikkoalueet olivat Tanskan hallussa. 
Tällä tavoin Tanska hallitessaan Ruotsi-Suomen 
Länsi-Eurooppaan johtavia kauppayhteyksiä uhkasi 
sen vapautta ja itsenäisyyttä. Vaara oli sitäkin suu- 
rempi, kun vanhat hansakaupungit, Lyypekki etune- 
nässä, eivät voineet unohtaa Kustaa Vaasan vapaut- 
faneen maansa niiden taloudellisesta ylivallasta. So- 

pivan tilaisuuden tullen ne saattoivat täydentää 
Ruotsi-Suomen kaupallisen saarron etelästä käsin. 

Uhkaavimmaksi ja välittömintä asioihinpuuttu- 
mista vaativaksi kehittyivät kuitenkin olot Suomen 
eteläisissä naapurimaissa, Virossa ja Liivinmaalla. 
Niitä hallitseva Saksalainen ritarikunta oli vuosisa- 
tojen kuluessa menettänyt alkuperäisen sotilaallisen 
voimansa. Uskonpuhdistus hajotti lopullisesti tä- 
män alun perin hengellisen ritarikunnan sen jäsenten 
suurimmaksi osaksi kääntyessä uuteen oppiin. Mutta 
samalla myös heidän luomansa valtio hajosi. Tämä 
kävi näille Itämerenmaille kohtalokkaaksi. Kun ne ei- 
vät kyenneet enää asevoimin turvaamaan koskemat- 
tomuuttaan, joutuivat ne alueitaan himoitsevien 
naapurimaiden taistelukentiksi. Näitä olivat ensin- 
näkin Itämerenmaiden eteläinen rajanaapuri Puola. 
joka tavoitteli varsinkin lähinnä sijaitsevaa Liivin- 
maata. Mongolien ikeestä 1400-luvun lopulla va- 
pautunut ja vähitellen voimistuva Moskovan tsaari- 
kunta pyrki laajentamaan kauppayhteyksiään län- 
teen päin ja hankkimaan haltuunsa ne alueet, jotka 
— vallitsivat sen läntisiä kauppateitä. Erityisesti Viro, 
mutta myös Liivinmaa olivat siten nyt hallitsevan 
tsaari Iivana IV:n eli Julman tavoitteina. 

Ruotsi-Suomen kannalta oli jo sinänsä vaara!- 
lista, jos Moskovan valta leviäisi Suomenlahden ete- 
lärannikolle, Suomi olisi joutunut tällöin entistään 
uhatumpaan asemaan, eikä Ruotsissa voitu suo- 
peasti ajatella moskovalaisia merentakaisinakaan 
naapureina. Tällä tavoin valtakunta olisi myös 
menettänyt tuottoisan välittäjänaseman Venäjän- 
kaupassa, jota se kauan oli tavoitellut. Jo yksin näi- 
den .syiden takia Ruotsi-Suomen puuttuminen Itä- 
merenmaissa alkavaan valtataisteluun olisi ollut ai- 
heellista. | 

Lopullisen sysäyksen tähän antoi se, että Tanska 
liittyi ritarikunnan perinnön tavoittelijoiden jouk- 
koon. Jos Tanska, joka Norjasta, Lounais- ja Etelä- 
Ruotsin maakunnista ja Gotlannista käsin jo uhkasi 

Ruotsia, olisi saanut jalansijaa vielä Suomenlahden 
etelärannikollakin, olisi se saartanut Ruotsi-Suomen 
täydellisesti. 

Tämä uhka oli niin suuri, että vanha Kustaa-ku- 
ningaskin alkoi viimeisenä elinvuotenaan suhtautua 
myönteisesti poikiensa Itämerenmaiden asioihin 
puuttumista puoltaviin innokkaisiin kehoituksiin. 
Ennen kuin tässä suhteessa ehdittiin alkuvalmiste- 
luja pitemmälle, vanha kuningas kuoli. Tällöin hä- 
nen poikansa Eerik-kuningas ja Juhana-herttua sai- 
vat vapaat kädet ryhtyä näitä suunnitelmiaan toteut- 
tamaan. Tällä tavoin valtakunta ohjattiin valloi- 
tuspolitiikan tielle, joka äärettömien uhrausten ja 
kärsimysten kautta oli kohottava sen koko Itämeren 
alueen johtavaksi vallaksi. 


KUNINKAALLISET VELJEKSET 


Suomen herttua 


Raskaan sodan vielä riehuessa Juhana-herttua otti 
vastaan isänperinnökseen saamansa herttuakunnan. 
Mutta ankarista ajoista huolimatta herttua nuoruu- 
den innolla — olihan hän vasta 18-vuotias -—— tart- 
tui uudesta asemastaan johtuviin tehtäviin käsiksi 
vilpittömästi pyrkien tekemään parhaansa hallitta- 
viensa hyväksi. 

Vaikka Juhanan herttuakunta käsitti vain Lounais- 
suomen, tämä alue tiheimmin asuttuna ja vauraim- 
pana tuotti 2/3 Suomen kaikista verotuloista. Nämä 
herttua sai kantaa itselleen, samoin muut herttua- 
kunnastaan kruunulle kertyvät tulot. Kun hän sai 
vielä suuren perinnön isältään, oli hänen taloudelli- 
nen asemansa hyvin vankka. Herttua sai myös ni- 
mittää herttuakunnassaan toimivat kruununvirka- 
miehet sekä määrätä läänityksistä, joita heille an- 
nettiin korvaukseksi viranhoidosta. Samoin hänelle 
myönnettiin oikeus järjestää herttuakuntansa hal- 

linto haluamallaan tavalla ja hoitaa sitä tarpeen mu- 
kaan. 

Herttuan asema tuli näin suurten oikeuksien joh- 
dosta olemaan varsin itsenäinen. Vastapalvelukseksi 
hän oli velvollinen kaikin tavoin palvelemaan ku- 
ningasta ja asettamaan hänen käytettäväkseen niin 
paljon väkeä, kuin hän vain suinkin irti sai. Samoin 
hänen oli vannottava uskollisuutta kuninkaalle ja 
luvattava olla yrittämättä irroittaa herttuakuntaansa 
muun valtakunnan yhteydestä, jonka erottamaton 
osa sen oli oltava. 

Näiden valtuuksiensa puitteissa Juhana ryhtyi sit- 
ten luomaan herttuakuntaansa hallintokoneistoa. 
Tukholman esimerkin mukaan Turkuun perustettiin 
herttuan kanslia, joka ruotsin ja saksan kielillä hoiti 
hänen kirjeenvaihtoaan. Samoin muodostettiin vero- 
ja laskukamari herttuakunnan verojenhoitoa varten. 
Koska herttua oli aluksi koko Suomen käskynhalti- 
jana, hänen laskukamarissaan tarkastettiin koko 
Suomen hallinnon filit. 

Nuoruutensa ja kokemattomuutensa vuoksi hert- 
tua tarvitsi tietenkin neuvonantajia, joista osan 
kuningas valitsi. Näistä tärkeimmät olivat ruot- 
salainen Antti Olavinpoika, joka Saksassa oli saa- 
vuttanut lakitieteen tohtorin arvon ja oli erityisesti 
perehtynyt ulkopoliittisiin kysymyksiin. Antti Ola- 
vinpoika sai herttuan kanslian hoidettavakseen. Ka- 
marin esimiehenä oli vuorostaan tanskalaissyntyinen 
Hannu Tuomaanpoika, joka oli asiantuntija verotus- 
kysymyksissä. Edellä mainitut henkilöt joutuivat 
vanhan kuninkaan vihoihin, joka syytti heitä mo- 
nenlaisista väärinkäytöksistä. He eivät saavuttaneet 
suomalaistenkaan luottamusta. Sen sijaan pomme- 
rilainen Jaakkima Bulgrin näyttää olleen kykenevä 
ja kunniallinen mies, joka teki herralleen ja maal- 
lemme arvokkaita palveluksia varsinkin edustaes- 
saan Juhanaa ulkomailla. 

Juhanan suomalaiset neuvonantajat olivat tasol- 
taan aivan toista luokkaa kuin edellä mainitut ulko- 

maalaiset. Etevimmät heistä olivat Henrik Klaun- 
poika Horn, Kankaisten herra, ja Louhisaaren Her- 
man Fleming. Myös Juho Vestgöte on mainitsemi- 
sen arvoinen. 

Etevien neuvonantajiensa avustamana nuori hert- 
tua ryhtyi heti kehittämään Herttuakuntansa oloja. 
Isänsä tavoin hän tunsi erityistä mielenkiintoa ta- 
loudellisiin kysymyksiin Kaupan kehittämiseksi 
Juhana siirsi vanhan Ulvilän uuteen paikkaan me- 
ren rannikolle ja antoi näin syntyneelle kaupungille 
Porin nimen. Hänen ansiostaan raumalaiset pääsivät 
palaamaan Helsingistä vanhoille asuinsijoilleen. Ku- 
ninkaankartanoista = pyrittiin Suomessakin kehittä- 
mään mallitiloja. Niistä tuli myös hallintokeskuksia, 
joista käsin hallittiin kustakin kolmea pitäjää. Ju- 
hanan aikana voutikuntien ja siten myös voutien, 
niin kuin yleensä virkamiesten, lukumäärä kasvoi. 

Virkamiesten hallinnassa samoin kuin yleensä 
alamaistensa kohtelussa Juhana piti suomalaisten 
puolta. Ystävällisellä esiintymisellään ja pyrkimällä 
lieventämään varsihkin sodan aiheuttamia rasituk- 
sia hän voitti puolelleen suomalaisten myötätunnon. 
Kerrotäanpa hänen opetelleen suomen kieltäkin, jos- 
kaän tästä ei ole varmoja todisteita. Hän oli hyvin 
selvillä Suomen erikoisasemasta sekä suomalaisten 
kansallisuudesta, jota hän varsinkin suhteissaan ul- 
komaihin pyrki tuomaan esille tietysti myös omaa 
arvoaan korostaakseen. Hänen mainitaan mm. lähet- 
täneen Ranskan kuninkäälle suomenkielisen kirjeen, 
koska se oli hänen herttuakintansa kieli. 

Juhana oli erityisesti kiinhostunut taiteista, ja ra- 
kentaminen oli hänen suufi intohimonsa. Turun lin- 
naa laajennettiin ja koristettiin huomattavasti. 
Täällä herttua piti komeata hoviaan, jonka juhliin 
Suomen aatelisto kokoontui pitkienkin matkojen ta- 
kaa saadakseen nauttia näidön meillä ennennäke- 
mättömän upeiden tilaisuuksien loistosta ja rie- 
muista. Myös Turun arvokkainimilla porvareilla oli 
pääsy näihin heidän nuoren herransa ja ruhtinaansa 

saleihin. Ja ehkäpä juuri heidän joukostaan oli läh- 
töisin näiden juhlien ja tämän pikku hovin kunin- 
gatar, kaunis Kaarina Hannuntytär, joka nuoren 
kuninkaanpojan rakastettuna loi nuoruudellaan ja 
viehkeydellään suloa vanhan linnan kolkkoihin sa- 
leihin ja kiinnitti herttuan ailahtelevan mielen mo- 
niksi vuosiksi puoleensa. 


Mutta (vuosien mittaan poliittinen taivaanranta 
tuli yhä uhkaavammaksi. Erityisesti Suomesta kat- 
soen Itämerenmaissa tapahtuvat muutokset eivät 
voineet jäädä keneltäkään huomaamatta, saati sit- 
ten nuorelta ja kunnianhimoiselta herttualta, joka 
toivoi näissä melskeissä voittavansa ruhtinaskunnan 
itselleen. Viro tuntuikin olevan aivan käden ulottu- 
villa, eivätkä sen asukkaatkaan näyttäneet vasta- 
hakoisesti suhtautuvan niihin herttuan yrityksiin, 
joiden tarkoituksena (oli tukikohtien saaminen 
sieltä. Juhanan neuvonantajat, jotka suomalai- 
sina hyvin tajusivat Viron venäläisille joutumi- 
sesta koituvan uhkan, antoivat. täyden kanna- 
tuksensa herransa suunnitelmille. V. 1558 Juhana 
lähetti Henrik Hornin Tallinnaan suostuttelemaan 
kaupunkilaisia antautumaan herttuan suojelukseen. 
Yritys ei kuitenkaan onnistunut, sillä raadin enem- 
mistö päätti turvautua Tanskan kuninkaaseen. Kun 
saksalaisritarit pyysivät rikkaalta herttualta lainaa 
ja tarjosivat sen. pantiksi muutamia Viron linnoja, 
vanha kuningas kielsi Juhanaa enää jatkamasta toi- 
mintaansa Virossa. Uta 

Viron ja Liivinmaan tilanne kävi kuitenkin koko 
valtakunnankin etujen kannalta yhä uhkaavam- 
maksi. V. 1558 Moskovan tsaari aloitti siellä avoi- 
men sodan ja hänen sotajoukkonsa tunkeutuivat Lii- 
vinmaalle., Seuraavana vuonna ritarit luovuttivat 
Puolan kuninkaalle alueita Väinäjoen varrelta, josta 
vastapalvelukseksi kuningas lupasi suojella ritari- 
kunnan maita. Saarenmaan hiippakunta luovutettiin 
Tanskan kuninkaan veljelle prinssi Maunulle, joten 

Tanska sai jalansijan Itämerenmaissa. Ruotsi-Suomi 
oli jäämässä pahasti jälkeen kilpailijoistaan. 

Näihin aikoihin Juhana joutui lähtemään Englan- 
tiin, jossa hän veljensä Eerikin puolesta kosi kunin- 
gatar Elisabethia. Eerik oli luvannut huolehtia vel- 
jensä eduista Itämerenmaissa hänen poissa ollessaan. 
Vanha Kustaa-kuningaskin alkoi jo pitää välttä- 
mättömänä tarmokasta puuttumista niiden asioihin 
mutta ei enää ryhtynyt mihinkään toimenpiteisiin 
sen. suhteen. Hänen kuolemansa muutti täysin val- 
takunnan ulkopolitiikan), mutta myös tähän asti 
hyvässä  yhteisymmärryksessä toimineiden Eerikin 
ja Juhanan suhteet. 


Eerik-kuninkaan valtiollisia suunnitelmia 


Kohta kuninkaaksi tultuaan Eerik ryhtyi Juhanan 
suunnitelmien mukaan ftavoittelemaan ftukikohtia 
Virosta. Näitä hän ei kuitenkaan aikonut jättää vel- 
jelleen, vaan hänen tarkoituksenaan oli pitää ne 
omissa käsissään. Eerikin laajakantoisena suunni- 
telmana oli siirtää Venäjän-kaupan valvonta koko- 
naan Ruotsi-Suomelle. Sitä varten hän tavoitteli 
Suomenlahden etelärannikkoa satama- ja kauppa- 
kaupunkeineen sekä Liivinmaata. Valtakunnan piti 
vastedes saada Venäjään nähden yhtä edullinen 
asema kuin Tanskalla oli Itämerelle johtavien väy- 
lien haltijana, joista se kantoi runsaita tullituloja. 
Eerikin suunnitelmien toteuttaminen edellytti hyvien 
suhteiden ylläpitämistä Venäjän kanssa. Sen sijaan 
suhteet Puolaan ja Tanskaan kiristyivät. 

Eerikin asenteen muuttuminen oli Juhanalle suuri 
pettymys. Sehän uhkasi tehdä kokonaan tyhjäksi 
Juhanan haaveet omasta suomalais-balttilaisesta 
ruhtinaskunnasta. Mutta vallanhimoinen vanhempi 
veli ei tyytynyt tähänkään. Luonteeltaan epäluuloi- 
sena Eerik-kuningas pelkäsi herttuaveljiensä saat- 
tavan koitua hänen omalle valta-asemalleen vaaral- 
lisiksi sen itsenäisen aseman johdosta, minkä isän 

Eerik XIV ja Kaarina Maununtytär. 


testamentti heille sääsi. Kuningas kutsui sen vuoksi 
koolle valtiopäivät Arbogaan v. 1561. Täällä vahvis- 
tettiin kuninkaan esittämät ”Arbogan statuutit eli 
artikkelit”, joissa suuresti supistettiin herttuoiden 
valtaa. Nämä eivät saaneet vastedes solmia mitään 
muita kuin omia yksityisasioitaan, kuten avioliittoa 
tms. koskevia sopimuksia ulkomaiden kanssa. Ku- 
ningas sai täyden määräämisvallan myös herttua- 
kuntien sisäisissä asioissa. Kaiken lisäksi Eerik otti 
Juhanalta pois Suomen käskynhaltijantoimen ja an- 
toi sen Svante Sturelle. | 

Tästä aiheutui jatkuvia selkkauksia kuninkaan ja 
herttuan välillä. Monet suomalaiset etääntyivät nyt 
herttuasta, varsinkin kun kuninkaan Itämerenmai- 

hin suuntautuvien toimenpiteiden takana oli valta- 
kunnan koko voima. Tämä näytti takaavan maal- 
lemme suuremman turvallisuuden kuin herttuan 
pienemmillä voimilla tehdyt yritykset. Eerikillä oli- 
kin heti menestystä, sillä suomalainen Klaus Kris- 
terinpoika Horn sai rohkeasti ja taitavasti toimien 
Tallinnan kaupungin ja sen lähistöllä olevien Harju- 
ja Virumaan aateliston alistumaan Ruotsin kunin- 
kaan suojelukseen v. 1561. Samoihin aikoihin saksa- 
lainen ritarikunta antautui Puolan kuninkaan yli- 
herruuden alaiseksi. Tällöin Moskovan tsaari aloitti 
sodan onnellisempaa kilpailijaansa vastaan, jolloin 
Puola kääntyi avunpyynnöin Ruotsin kuninkaan puo- 
leen. 

Nyt kuninkaallisten veljesten käsitykset ja mieli- 
piteet menivät täysin ristiin. Eerik halusi jatkaa 
valtansa laajentamista Itämerenmaissa, vaikkapa se 
johtaisi sotaan Puolaa vastaan, kunhan Moskovan 
kanssa vain säilytettäisiin hyvät suhteet. Juhana puo- 
lestaan olisi halunnut taistella Puolan liittolaisena 
Moskovan tsaaria vastaan. Useat suomalaiset, ennen 
kaikkea hänen lähin neuvonantajansa Henrik Klaun- 
poika Horn, olivat samaa mieltä herttuan kanssa. 

Nyt Juhana katsoi myös ajan tulleen toteuttaa 
avioliittosuunnitelmansa, jolla oli näissä olosuhteissa 
huomattava ulkopoliittinen merkitys. Lujittaakseen 
omaa asemaansa varsinkin Itämerenmaiden poli- 
tiikkaa koskevien suunnitelmiensa toteuttamiseksi 
hän oli päättänyt pyrkiä sukulaisuussuhteisiin Puo- 
lan kuningasperheen kanssa. Eerikillä ei ollut aikai- 
semmin ollut mitään sitä vastaan, olipa hän luvan- 
nut apuaankin veljelleen. Muuttuneista olosuhteista 
ja kuninkaallisten veljesten kiristyneistä väleistä 
huolimatta Juhana ryhtyi nyt valmistelemaan mat- 
kaansa Puolaan. Kauniin Kaarina Hannuntyttären, 
jonka kanssa hänellä oli kolme lasta, hän naittoi 
uskolliselle asemiehelleen Klaus Vestgötelle. Upea 
seurue mukanaan Suomen herttua astui kesäkuun 
20. päivänä Turun satamassa komeasti varustettuun 

”Ursus finlandicus”, Suomen karhu, nimiseen lai- 
vaansa. Varakkaan €turkulaisen porvarin Henrik 
Hannunpoika Innamaan ohjaamana se vei Juhanan 
Itämeren poikki Ruotsi-Suomen historian kohtalok- 
kaimmalle kosioretkelle, jonka seuraukset tuntuivat 
Luoteis-Euroopan kansojen vaiheissa melkein sadan 
vuoden ajan. 


Puolalainen prinsessa Turun linnan valtiattarena 


Itämeren yli purjehdittuaan Juhana seurueineen 
nousi maihin >Danzigissa, vanhassa hansakaupun- 
gissa, joka tunnusti Puolan kuninkaan yliherruu- 
den. Täällä hänet otettiin erittäin komeasti vastaan. 
Kaupungin puolesta hänet lausuivat tervetulleeksi 
pormestari ja kolme raadin arvokkainta jäsentä. 
Puolan kuningasta edustivat Marienburgin maa- 
herra ja Danzigin linnanherra. 

Komeasta alusta huolimatta koko kosioretki oli 
saada Danzigissa lyhyen lopun. Alun perin oli suun- 
niteltu, että Juhanan nuoremman veljen, Itä-Göö- 
tanmaan herttuan Maunun oli kosittava toista Puo- 
lan kuninkaan sisarista. Eerik ei kuitenkaan pääs- 
tänyt veljeään lähtemään, vaatipa Juhanaakin luo- 
pumaan koko hankkeesta ja palaamaan kotimaahan. 
Myös puolalaisten taholta herttuan suunnitelma koh- 
tasi vastatuulta, sillä juuri näihin aikoihin Ruotsin 
ja Puolan välit kiristyivät Liivinmaan ja Viron ky- 
symyksen vuoksi. Kuningas oli käskenyt sotapääl- 
likkönään Virossa toimivan Klaus Kristerinpoika 
Hornin, joka hyvällä menestyksellä oli laajentanut 
Ruotsin valtaa Virossa, valloittamaan myös puola- 
laisten hallussa jo olevat Viron linnat. Kauan viivy- 
teltyään Hornin, joka viimeiseen asti toivoi sovin- 
toa Puolan kanssa, oli pakko aloittaa sotatoimet. 
Siten valtakunta oli tosiasiassa sodassa Puolaa vas- 
taan. 

Tällä välin Juhana oli vihdoin saanut asiansa pää- 
tökseen. Kuninkaan kirjeen johdosta herttua oli jo 

aikonut palata kotimaahan, mutta hänen puolalainen 
kanslerinsa sai hänet muuttamaan mielensä. Danzi- 
gista jatkettiin matkaa Vilnaan ja Kaunasiin, jossa 
Puolan kuningas oli herttuaa vastassa ”Puolan ja 
Liettuan parhaimmiston”? kanssa. Pariviikkoisten 
neuvottelujen jälkeen kuningas Sigismund August 
pääsi Juhanan kanssa lopulliseen yksimielisyyteen 
niistä ehdoista, joilla Juhana sai hänen sisarensa 
omakseen. Lokakuun 4. päivänä vietettiin Vilnassa 
Suomen herttuan Juhanan ja Puolan prinsessan Ka- 
tariina Jagellonican häät. 

Häiden jälkeen Juhana hankkiutui puolisoineen 
kotimatkalle. Ennen lähtöään hän teki vielä lan- 
konsa kanssa sopimuksen, jonka mukaan hän lainasi 
kuninkaalle 120 000 taalaria saaden niiden vakuu- 
deksi seitsemän linnaa. Nämä Juhanan panttilinnat 
olivat juuri Puolan ja Ruotsin liivinmaalaisten aluei- 
den välillä. Tämän kohtalokkaan sopimuksen jäl- 
keen — herttuahan lainasi rahaa valtakunnan vihol- 
liselle — herttuapari aloitti matkan Riikaa kohti, 
josta heidän oli määrä purjehtia laivalla Suomeen. 

Kotimatkasta muodostui erittäin vaikea ja vaaral- 
linen. Jääesteiden vuoksi matkaa oli jatkettava 
Riiasta Tallinnaan maitse. Tällöin seuruetta uhkasi 
suuri vaara venäläisten taholta, joiden käsiin se oli 
vähällä joutua. Matkan varrella kohdatut puolalai- 
set ja ruotsalaiset suhtautuivat kummatkin pidätty- 
väisesti matkalaisiin, niin että vasta Tallinnassa 
herttuapari sai Svante Sturelta arvonsa mukaisen 
vastaanoton. Täältä matka jatkui myrskyisen Suo- 
menlahden poikki Suomeen ja edelleen Tammisaa- 
ren kautta Turkuun. 

Nuori herttuatar ja hänen puolalais-italialainen 
hoviväkensä eivät varmaankaan saaneet erityisen 
myönteistä kuvaa uudesta kotimaastaan sinne saa- 
puessaan. Suurin osa seurueesta joutui suorittamaan 
jalan ensimmäisen ftaipaleen mantereella meren 
myrskyistä päästyään, sillä vastaanottajat eivät ol- 
leet saaneet ajoissa tietoa laivan saapumisesta. Mutta 

jo Inkoosta lähtien seuruetta saattoivat herttuan tu- 
hat ratsumiestä, ja heidän saavuttuaan Turkuun 
siellä odotti kaupunkiin etukäteen tulleen herttuan 
järjestämä loistava vastaanotto, joka tyydytti vaati- 
vimpiakin tulijoista. 

Nyt koitti Turun vanhalle linnalle ja koko kaupun- 
gille niin loistava aika, että tuskinpa ne ovat toista 
sen veroista kokeneet pitkän historiansa aikana. 
Nuori herttua oli ylpeä ja onnellinen voitettuaan 
omakseen ihanan kuninkaantyttären. Jotta hänen 
tulisesti rakastamansa herttuatar viihtyisi puoli- 
sonsa karussa ja kylmässä maassa, ei herttua kaih- 
tanut mitään vaivaa ja kustannuksia. Turun linna, 

joka oli kunnostettu jo Juhanan sinne asettuessa 
muutamaa vuotta aikaisemmin, saatettiin nyt entistä 
ehommaksi. Linnansalien seinät oli verhottu kal- 
liilla seinävaatteilla, joihin oli kudottu raamatulli- 
sia ja kreikkalaisen taruston henkilöitä ja tapahtu- 
mia esittäviä kuvia. Myös huoneiden ja salien 
katot verhottiin kankailla, ja seinänvierille ja ikku- 
nakomeroihin sijoitetut penkit peitettiin pehmeillä 
patjoilla ja kallisarvoisilla tyynyillä. Seiniä koristi- 
vat maalaukset. Herttuattaren runsaat myötäjäiset 
turkkilaisine mattoineen, silkki- ja brokadipeittei- 
neen, Turkista sekä Kölnistä peräisin olevine pöy- 
täliinoineen ym. vaatetavaroineen lisäsivät vielä tätä 
komeutta. 

Heti Turkuun saavuttuaan herttua toimeenpani 
tuliaisjuhlat Turun linnassa, ja niitä seurasivat mo- 
net samanlaiset ftilaisuudet. Herttuaparin kutsua 
noudattaen Turun ympäristön, mutta myös kaukai- 
sempienkin seutujen ylimykset kerääntyivät mieslu- 
kuisina linnaan tutustumaan uuteen valtiattareensa 
ja kaikkiin niihin ihmeellisyyksiin, joita hänen mu- 
kanaan maahamme oli saapunut. 

Vieraiden ajaessa reellä tai karauttaessa ratsuil- 
laan porttiholvin läpi, jonka yläpuolella herttuan 
vaakuna komeili ja jonka sivuilla olevissa kome- 
roissa herttuan pelottavat kahlekoirat ulvoivat, pu- 
halsivat — vartijat merkkisoiton torviinsa. Herttuan 
tallimiehet ja asepalvelijat riensivät heti linnanpi- 
halle ottamaan vieraiden hevoset huostaansa. Tuli- 
jat saatettiin eteiskäytävien ja vartiosalien kautta 
linnan juhlahuoneisiin. Näiden ovilla ja käytävissä 
seisoivat herttuan asemiehet partakeihäät ja pertus- 
kat käsissään hopealla kirjailluissa verkanutuissa, 
joita koristivat kullalla kirjaillut mustat sametti- 
kaulukset. Katossa riippuvien 12-haaraisten kyntti- 
läkruunujen vahakynttilät levittivät lämmintä kel- 
lertävää valoaan saleissa parveilevan vierasjoukon 
ylle, johon suomalaisten ja ruotsalaisten aatelismies- 
ten ja heidän perheidensä lisäksi kuului joitakin 


Katariina Jagellonica Turussa 337 





s N J 


10" 


Turun linnan hovielämää. 


suomalaisia pappismiehiä ja porvareita sekä puola- 
laisia, saksalaisia ja italialaisiakin ylimyksiä ja 
herttuaparin palvelushenkilöstöä. 

Vieraiden puvut olivat komeat, sillä jokainen ha- 
lusi jo asunsa todistavan hänen arvoaan ja varalli- 
suuttaan. Naisten sametti- ja silkkipuvut olivat niin 
raskaasti hopealla ja kullalla kirjotut, että ne olisi- 
vat pysyneet ilman kantajiaankin pystyssä. Miesten- 
kin asuja koristivat hopea- ja kultaketjut, napit ja 
komeasti kirjotut vyöt. Mutta kukaan ei kyennyt 
asujensa komeudessa kilpailemaan itsensä isäntä- 
väen kanssa. Herttuattaren kalliista brokadi-, sa- 
metti-, atlas- ja damastikankaista tehdyt, maahan- 


15. Jokamiehen Suomen historia 

ulottuvat hameet olivat moninkertaisilla helmipäär- 
meillä koristetut, samoin liivit ja hihat. Päässään 
hänellä oli toisinaan punainen samettibaretti, jossa 
oli useita solkia, kukin kymmenin timantein. ja sa- 
doin helmin koristeltuja. Juhlallisimmissa tilaisuuk- 
sissa hän käytti jalokivin koristeltuja kaulavitjoja, 
joiden hinta oli sama kuin kokonaisen maakunnan 
vuositulot, sekä helmistä, timanteista, smaragdeista, 
rubiineista ja safiireista sommiteltua otsasolkea. 
Herttuan pukujen alkuperäistä väriä saattoi tuskin 
erottaa niiden pitsien, kultakirjailujen, helmien ja 
jalokivien alta, jotka niitä kaikkialta peittivät. Pääs- 
sään hän piti helmillä ja jalokivillä koristeltua lak- 
kia, jonka sulkatupsun kiinnikkeenä välkähteli lois- 
tava timantti. Juhlallisimmissa tilaisuuksissa hert-- 
tuapari otti vieraansa vastaan juhlasalissa kunnia- 
katoksen alla istuen, kallisarvoiset turkiksin päär- 
mätyt viitat hartioillaan herttuan kantaessa kul- 
taista herttuakruunuaan. 

Tämän aikakauden juhlissa juhlan kelvollisuutta 
mitattiin niissä tarjotun ruoan ja juoman määrällä, 
ja tässä suhteessa Turun linnan isäntäväki ei suin- 
kaan häpeään joutunut. Tarjolla oli valtavat mää- 
rät kinkkuja, paisteja, eri tavoin valmistettuja lin- 
tuja, vehnäpaistoksia ja monia muita ruokalajeja, 
kaikki vahvasti maustettuja pippurilla, kaneelilla ja 
inkiväärillä. Pitkillä, ohuilla kölniläisillä pöytälii- 
noilla peitetyt pöydät notkuivat hopea- ja tinakul- 
hojen ja vatien painon alla, joilla herttuan kultada- 
mastisiin nuttuihin, punaisesta damastista tehtyihin 
kultakirjailtuihin housuihin ja kultavaatelakkeihin 
puetut hovipojat kantoivat ruokaa herransa vieraille. 
Nämä nauttivat ateriansa kullatuilta hopealautasilta, 
joita herttuaparin vaakunat koristivat. Syödessä 
käytettiin apuna hopea- ja kultalusikoita, veitsiä ja 
sormia, joskin herttuattaren myötäjäisten joukossa 
oli jokunen haarukkakin. Sormet pyyhittiin käsilii- 
noihin tai pöytäliinaan. 

Juhana-herttuan renessanssihovi. 


Ruoat huuhdottiin alas oluella ja viinillä, joita 
käytettiin yhtä runsaasti kuin ruokiakin. Herttua- 
pari itse oli erityisen ihastunut hyvään Turun 
olueen. Juomat nautittiin erilaisista .haarikoista, pi- 
kareista ja kannuista, joista komeimpia olivat hert- 
tuan suuret kullatusta hopeasta valmistetut kannel- 
liset, toistakymmentä kiloa painavat juomamaljat. 
Ja tavallisesti juhlat päättyivät vasta sitten, kun 
vieraat ja isäntäväki ylen runsaan syömisen ja juo- 
misen uuvuttamina vetäytyivät lepoon herttuaparin 
vierashuoneisiin. 

Mutta jalompaakin ajanvietettä harrastettiin kuin 
pelkkää syömistä ja juomista. Herttua oli kiinnos- 
tunut musiikista, ja Turun linnan palveluskuntaan 
kuului joukko viulun- ja luutunsoittajia, torvenpu- 
haltajia sekä rummunlyöjiä. Nämä ilahduttivat soi- 
tollaan vieraita ja soittivat tanssimusiikkia tarvit- 
taessa. Jotkut kuluttivat aikaansa sellaisella, nyt 

vasta Suomeen saapuneella huvituksella kuin kort- 
tipelillä. Laskiaisena saapui linnaan Turun teinejä, 
jotka esittivät laadultaan varmaankin varsin vaati- 
mattomia näytelmiä, mitkä kuitenkin kiitollisuu- 
della otettiin vastaan ja palkittiin melkoisella raha- 
lahjalla. Herttuattaren mukanaan tuomat neljä kää- 
piötä ilahduttivat myös tempuillaan linnanväkeä. 

Ehkäpä herttuan vieraiden joukossa oli sellaisia- 
kin miehiä, jotka näiden monipäiväisten juhlien lo- 
massa ohimennen tutustuivat isännän kirjastoonkin. 
Huolellisen kasvatuksen saaneena ja opintoihin eri- 
tyisesti kiinnostuneena herttua oli koonnut ajan oloi- 
hin katsoen huomattavan yksityiskirjaston. Sen la- 
tinan-, saksan-, ruotsin-, ranskan- ja englanninkie- 
listen kirjojen joukossa oli mm. Ciceron, Ovidiuk- 
sen, Plutarkhoksen ja Demostheneen teoksia. Ja kir- 
jallisuutta harrastavan Suomen herttuan kirjojen 
joukosta löytyi tietysti suomenkielinenkin teos, Agri- 
colan Uusi Testamentti. 

Kun kevät ja kesä saapuivat, herttua saattoi tu- 
tustuttaa nuoren puolisonsa herttuakuntansa kaunii- 
"seen luontoon. Linnan alapuolella kelluivat ankku- 
rissa herttuan purret, joilla pieni hovi teki matkoja 
Turun ihanaan saaristoon. Ruissalon tammimetsissä 
nähtiin myös ruhtinaallisia metsästysseurueita kii- 
tämässä jaloilla ratsuillaan arkojen hirvien kinte- 
reillä, jotka metsämiesten torvien kimakat toitotuk- 
set olivat karkottaneet niiden suojaisista lymypai- 
koista. Linnan läheisyydessä olevalla turnajaisken- 
tällä saattoivat kaupunkilaisetkin ihailla herttua- 
hovin nuorten kavaljeerien ritarillisessa aseleikissä 
osoittamaa taitoa, joka sai palkintonsa itsensä linnan 
valtiattaren kädestä. 

Usein tehtiin myös retkiä herttualle kuuluviin 
kuninkaankartanoihin, ehkäpä aina Juhanan erityi- 
sesti pitämään Ulvilaan saakka. Näillä matkoilla 
kauniilla puolattarella oli tilaisuus omakohtaisesti 
kokea sitä tenhovoimaa, mitä tämän kaukaisen Poh- 
jolan maan kuulaissa kesäilloissa piilee. 

Kesällä v. 1563 nuoren herttuaparin onni näytti 
olevan täydellinen, kun heille syntyi poika. Suomen 
herttuakunta oli saanut perillisen, ja onnelliset van- 
hemmat haaveilivat varmaankin sekä pikku poi- 
kansa että hänen pienen ruhtinaskuntansa osaksi 
loistavaa tulevaisuutta. Kohtalo oli kuitenkin jär- 
jestänyt asiat toisin. Suomen herttuan perillisestä ei 
ollut koskaan tuleva isänsä seuraajaa, vaikkakin hän 
oli hallitseva laajempaa valtakuntaa kuin ainoakaan 
toinen ruhtinas Euroopassa. Mutta ennen kuin niin 
pitkälle tultiin, olivat sekä hänen syntymämaansa 
että hänen vanhempansa joutuneet kulkemaan synk- 
kien ja veristen aikojen läpi, jotka olivat tuottaa 
tuhon molemmille. 


Veljesviha 


Suomen herttuan hilpeä ja huvinhaluinen pikku 
hovi valmistautui täysin rinnoin nauttimaan kau- 
niista kesäajasta, joka varsinkin sen ulkomaalaisista 
jäsenistä tuntui korvaamattoman kallisarvoiselta 
Pohjolan pitkän talven jälkeen. Mutta samanaikai- 
sesti lännen taivaalle alkoi kerääntyä uhkaavia uk- 
kospilviä, jotka tulivat tuottamaan verisen lopun 
herttuallisen hovin juhlille. | 

Kuningas Eerik oli kyllä kauan vastaan hangoi- 
teltuaan lopuksi hyväksynyt velipuolensa avioliitto- 
aikeet, mutta siitä huolimatta hän ei ollut täysin 
tyytyväinen tämän solmimaan JIliittoon. Eerikin 
luonteen peruspiirteitä olivat vallanhimo ja epäluu- 
loisuus. Juhana oli nyt päässyt mahtavan kuninkaan 
sukulaiseksi avioliittonsa kautta. Olihan mahdol- 
lista, että hän pyrkisi tämän avulla hankkimaan it- 
selleen alueita Itämerenmaista ja muodostaisi niistä 
ja Suomesta itsenäisen ruhtinaskunnan. Näille epäi- 
lyksilleen kuningas sai altista vastakaikua lähim- 
mästä ympäristöstään. Varsinkin Yrjänä Pietarin- 
poika, kuninkaan paha henki, lietsoi epäluuloa ja 
vihaa kuninkaallisten veljesten välille. 

Juhana itse antoi varomattomuudellaan aihetta 
tällaisiin epäilyksiin. Varsinkin hänen Puolan ku- 
ninkaalle antamaansa lainaa oli vaikea selittää, sillä 
valtakunta oli jo tällöin ollut sodassa Puolan kanssa. 
Eerik vaatikin jyrkästi, että Juhanan oli selvästi 
vastattava, aikoiko hän pitää Ruotsin vai Puolan 
puolta. Juhanan luvattua tarvittaessa osoittaa us- 
kollisuutensa kuningasta kohtaan suorittamalla ase- 
palvelusta hänen puolestaan Eerik vaati kohta häntä 
lähtemään kaikkine väkineen Liivinmaalle taiste- 
lemaan puolalaisia vastaan. | 

Vaikka Juhana vihdoin suostuikin veljensä vaati- 
mukseen, ei välien lopullinen rikkoutuminen ollut 
enää vältettävissä. Perättömät ilmiannot ja eräältä 
herttuan palvelijalta kidutuksella puristettu tunnus- 
tus kiihdyttivät kuninkaan vihaa niin, että hän vaati 
koolle kutsumiaan valtiopäiviä tuomitsemaan Juha- 
nan rikkomuksistaan kuningasta ja valtakuntaa vas- 
taan. Kesäkuun 7. päivänä säädyt tuomitsivat Juha- 
nan menettämään henkensä, omaisuutensa ja kruu- 
nunperimysoikeutensa. Tämän jälkeen kuningas antoi 
käskyn sotajoukon varustamisesta, jonka tuli pa- 
kottaa herttua alistumaan tuomioon. 

Jo kuninkaan ensimmäisten vaatimusten saavut- 
tua Juhana oli tiedustellut neuvonantajiltaan, mi- 
ten niihin olisi suhtauduttava. Etevimmät näistä, 
Henrik Klaunpoika Horn ja Herman Fleming, oli- 
vat kehoittaneet herttuaa pakenemaan Danzigiin. 
He lupasivat itsekin lähteä sinne tämän mukana 
huolimatta siitä, että heidän olisi ollut jätettävä 
omaisuutensa Suomeen. Kun Juhana ei ottanut var- 
teen heidän neuvoaan, he lähtivät Ruotsiin. Tätä 
Juhana ei koskaan antanut heille täysin anteeksi. 

Vielä säätyjen langettaman tuomion jälkeenkin 
yritettiin sovitteluja veljesten välillä. Juhana ei kui- 
tenkaan suostunut kuninkaan ehtoihin, joten aseet 
saivat ratkaista kiistan. Herttua kokosi väkensä 
Turkuun ja vetosi Suomen aatelistoon ja rahvaa- 
seen, Suurin osa maan aatelismiehistä liittyi kui- 

Juhana puhuu Turun rahvaalle. 


tenkin kuninkaan sotajoukkoon, joka Iivari Mau- 
nunpoika Särkilahden ja Klaus Flemingin johdolla 
heinäkuun puolivälissä lähestyi Turkua. Juhana »li 
Turun Heikinmessujen aikana (18. päivänä kesä- 
kuuta) puhunut rahvaalle ja pyytänyt sitä autta- 
maan häntä kuningasta vastaan, joka vääryydellä 
yritti häntä vahingoittaa. Kansanjoukko hurrasi 
herttualle ja lupasi hänelle apuaan, mutta toden tul- 
len nämä lupaukset eivät merkinneet mitään. Ei 
myöskään Puolan kuningas ryhtynyt mihinkään ftoi- 
menpiteisiin auttaakseen lankoaan, joka juuri hänen 
vuokseen oli tähän vaikeaan tilanteeseen joutunut. 

Juhana aloitti sotatoimet hyökkäämällä 1000 rat- 
sumiehensä kanssa kuninkaan sotajoukkoa vastaan. 
Herttuan urhea yritys ei kuitenkaan tuottanut toi- 
vottua tulosta, ja hänen oli vetäydyttävä joukkoi- 
neen Turun linnaan. Särkilahti ja Fleming seurasi- 
vat perässä ja saarsivat linnan maan puolelta. 
Hannu Laurinpoika Björnram sulki 19 laivallaan 
* Turun sataman. Linnan piiritys saattoi alkaa. 

Ensi töikseen piirittäjät valtasivat ankaran taiste- 
lun jälkeen Korppolaisvuoren, jota puolustaneiden 
herttuan miesten oli vetäydyttävä linnan muurien 
suojaan. Tämä oli suuri tappio piiritetyille, sillä vi- 
hollinen = sijoitti tykkejä vuorelle ja ryhtyi sieltä 
ampumaan linnaa. Tulitus oli ajan oloihin katsoen 
hirveä: eräänäkin päivänä ammuttiin 536 tykinlau- 
kausta. Linnan muurit eivät tarjonneet mitään suo- 
jaa, koska Korppolaisvuorelle sijoitetut tykit olivat 
muurinharjaa korkeammalla. Tykinluodit tunkeu- 
tuivat kaikkialle sisärakennuksiin eivätkä ketkään 
olleet niiltä suojassa. Herttuattaren makuukama- 
rissa olevan sängyn uutimiinkin osui luoti. Tästä 
huolimatta herttua ei suostunut piiritysjoukkojen 
päälliköiden esittämään  antautumisvaatimukseen. 
Piirittäjät tekivät silloin suuren rynnäkön. Tika- 
puiden avulla he yrittivät kiivetä muureille. Hyök- 
käys kuitenkin torjuttiin ja piirittäjien kerrotaan 
menettäneen siinä 600 miestä. 

Vaikka Juhana-herttua väkineen oli pitänyt näin 
hyvin puolensa, olivat linnan puolustajien päivät jo 
luetut. Kavallus saattoi herttuan ja hänen harvat 
loppuun saakka uskollisina pysyneet miehensä pii- 
rittäjien armoille. Piirityksen jatkuessa linnan koti- 
mainen miehistö alkoi napista eikä halunnut jatkaa 
taistelua kuninkaan joukkoja vastaan. He pakeni- 
vat joukoittain vihollisen puolelle, niin että alkupe- 
räisistä 1 200 miehestä lopuksi ei ollut kuin 350 jäl- 
jellä. Kun näidenkään uskollisuuteen ei voitu täy- 
dellisesti luottaa, herttua suostui elokuun 12. päi- 
vänä antautumaan. Piiritysjoukon päälliköt lupasi- 
vat saattaa Juhanan puolisoineen ja palvelijoineen 
Tukholmaan heidän arvolleen kuuluvalla tavalla. 
Nain tehtiinkin. Elokuun lopulla seurue saapui Tuk- 
holmaan Klaus Flemingin saattamana. 

Mutta Tukholman edustalla heitä vastassa oli 
Eerikin pelätty verikoira Yrjänä Pietarinpoika, 
jonka näkeminen varmaankin saattoi herttuan aavis- 
tamaan pahaa. Kävi ilmi, ettei kuningas ollenkaan 

hyväksynyt päälliköittensä tekemää sopimusta. Yr- 
jänä Pietarinpoika piti Juhanalle pitkän nuhdesaar- 
nan kuninkaan puolesta ja ilmoitti, että herttua tel- 
jetään lujaan Gripsholman linnaan. Katariina Jagel- 
lonicalle kuningas tarjosi vapautta, mutta tämä vas- 
tasi haluavansa seurata puolisoaan ja näytti Yrjä- 
nälle vihkisormuksensa kirjoitusta: ”Vain kuolema 
voi erottaa meidät.” Niinpä hänestäkin tuli synkän 
Gripsholman asukas moneksi vuodeksi. 

Herttua vietiin vankilaansa laivalla Määlaria 
pitkin. Matkalla sinne hän sai omin silmin nähdä, 
miten kuningas rankaisi hänen uskollisimpiaan. 30 
herttuan asemiiestä ja palvelijaa, joukossa urhoolli- 
nen ja uskollinen Klaus Vestgöte ja kaksi pappia, 
tuomittiin kuolemaan. Kuolemantuomiot €Ppäntiin 
toimeen niin julmalla tavalla, että eräs kuninkaan 
puoluelainen kirjoitti siitä seuraavaa: ”Surkea näky 
oli katsella sitä mestausta ja teilausta, joka tapahtui 
Juhana herttuän palvelijoille kaupungissa ja mal-- 
meilla; minä ja moni muu emme voineet itkemättä 
sitä nähdä.” — Näiden onnettomien teilirattaisiin 
kaupungin ulkopuolelle ripustetut runnellut ruumiit 
olivat Juhanan viimeinen muisto Tukholmasta Ppit- 
kiksi vankeusvuosiksi. 

Suomen herttuan lyhyt valtakausi oli saanut veri- 
sen lopun. Mutta se ei jäänyt merkityksettömäksi ei 
meidän maamme eikä koko valtakunnankaan histo- 
riassa. Juhanan haaveilemasta suomalais-balttilai- 
sesta ruhtinäskunnasta ei ollut tullut mitään. Suo- 
malaiset eivät enää tukeneet herttuaa, kun hänen 
suunnitelmansa näyttivät vaarantavan valtakunnan 
molempien osien yhdessäpysymisen. Mutta Juhana 
oli Suomessa ollessaan tutustunut niin perusteelli- 
sesti Suomen ja Itämerenmaiden kysymyksiin ja 
merkitykseen, että ne tulivat näyttelemään ratkai- 
sevaa osaa Juhanan omassa ulkopolitiikassa, kun 
hän aikanaan seurasi veljeään MUOMIN valtaistui- 
mella. 

Seitsenvuotinen merisota 


Jo ennen kuninkaallisten veljesten välien lopul- 
lista rikkoutumista valtakunta oli joutunut sotaan 
Puolaa vastaan. Mutta samaan aikaan kun Eerik- 
kuninkaan sotajoukko piiritti Turun linnaa, uusi 
vihollinen uhkasi valtakuntaa. Tämä uhka tuli Tans- 
kan taholta, jonka sotajoukko hyökkäsi Ruotsiin 
syyskuussa 1563. Näin alkoi pitkäaikainen sota, jota 
historiassa tavallisesti kutsutaan 7-vuotiseksi meri- 
sodaksi. 


Sodan syynä olivat Ruotsin ja Tanskan etujen ris- 
tiriidat. Alueittensa edullisen sijainnin vuoksi 
Tanska melkein kokonaan saartoi Ruotsin lännessä 
ja etelässä. Kun Ruotsi pyrki vapautumaan tästä 
saartorenkaasta ja tavoitteli väljempää tilaa idässä 
Itämeren takana, joutui se sielläkin Tanskan laaje- 
nevan vallan kanssa vastakkain. Kuningas Eerikin 
suunnitelmat Venäjän-kaupan valtaamiseksi eivät 
myöskään miellyttäneet Tanskaa, joka pelkäsi omien 
kauppaetujensa joutuvan kärsimään ja kilpailijan 
liikaa hyötyvän siitä. Kunnianhimoinen Fredrik- 
kuningas haaveili unionin uudistamisesta ja panetti 
sinettiinsä Ruotsin vaakunan, kolme kruunua. Sen 
vastapainoksi Eerik liitti omaan sinettiinsä Tans- 
kan ja Norjan vaakunat. Tällainen vastapuolen är- 
syttäminen joudutti välien lopullista rikkoutunista. 


F'erikin kauppapolitiikka hankki hänelle kolman- 
nen vihollisen. Lyypekki oli aina pitänyt Venäjän- 
kauppaa yhtenä tärkeimmistä tulolähteistään. Eeri- 
kin suunnitelmien toteutuminen olisi tehnyt siitä 1o- 
pun. Tätä estääkseen vanha hansakaupunki tarttui 
vielä kerran aseisiin. 


Tätä sotaa käytiin maalla ja merellä. Koska maa- 
taistelut tapahtuivat Ruotsissa, ei Suomi joutunut 
suoranaisesti kokemaan sodan hävityksiä. Sen sijaan 
se antoi miehiä ja rahaa kuninkaan käytettäväksi. 
Koska sota häiritsi pahasti ulkomaankauppaa, Suomi 

kärsi siitä syrjäisen asemansa vuoksi ehkä vielä 
enemmän kuin Ruotsi. 

Kuningas oli aavistanut joutuvansa sotaan ja oli 
sitä varten ryhtynyt perusteellisesti uudistamaan 
Ruotsi-Suomen sotalaitosta. Hän oli tutkinut ahke- 
rasti vanhaa roomalaista sotataitoa ja koetti sovel- 
taa siitä saamaansa oppia omaan armeijaansa. Eri- 
tyisesti hän pyrki lisäämään teräaseiden määrää, 
koska silloisista ampuma-aseista ei ollut riittävän 
suurta hyötyä niiden heikon tehon vuoksi. Samoin 
kuin isänsä Eerik pyrki saamaan armeijansa koo- 
tuksi oman maan miehistä ja rajoittamaan vieraiden 
palkkasoturien määrää. | 

Tämä järjestelytyö ei ollut vielä loppuunsuori- 
tettu, kun sota puhkesi. Tanskalaiset saivat pian 
vallatuksi Götajoen suussa olevan Elfsborgin lin- 
nan, joten Ruotsi-Suomen kaikki yhteydet länteen 
katkesivat. Samoin he olivat yleensä voitolla maa- 
taisteluissa, koska ruotsalaisilla ei ollut eteviä pääl- 
liköitä. Kuningas oli hyvä järjestelijä, mutta ei var- 
sinainen sotapäällikkö. Taistelutoiminnalla pyrittiin 
yleensä vihollisen alueen hävittämiseen, jota molem- 
min puolin suoritettiin äärettömällä julmuudella. Ky- 
lät ja kaupungit poltettiin, ihmiset surmattiin armotta 
naisia, vanhuksia ja pieniä lapsia myöten. Eerik 
suorastaan kerskaili julmuuksistaan ja käski päälli- 
köitään ”polttamaan, ryöstämään ja tappamaan, 
niinkuin me nyt Blekingessä olemme tehneet”. 
Tanskan kuninkaan palkkasoturit eivät kyllä tässä 
suhteessa olleet vastustajiaan huonompia. 

Virossa ja Liivinmaalla Ruotsi-Suomen sotajoukot 
keskittyivät vastustajan hallussa olevien linnojen 
valtauksiin. Mitään suurempia taisteluja ei täällä 
suoritettu. 

Merellä oli asian laita päinvastainen. Koska kai- 
killa sotaakäyvillä oli joukkoja meren takana, piti 
niiden pyrkiä saamaan Itämeri hallintaansa. Se oli 
välttämätöntä jo kauppayhteyksien ylläpitämiseksi. 
Tämän vuoksi tanskalais-lyypekkiläisen ja ruotsa- 

lais-suomalaisen laivaston kesken käytiin joukko 
suuria meritaisteluja, joissa ratkaistiin kysymys Itä- 
meren herruudesta. Näihin taisteluihin osallistuivat 
sekä suomalaiset laivat että Suomen miehet loista- 
valla tavalla. 


Suomalaisia sotamarskeja ja amiraaleja 


Eerik XIV:n sodissa suomalaiset sotilaat kunnos- 
tautuivat niin erinomaisella tavalla sekä maa- että 
meritaisteluissa, että suurin osa Ruotsi-Suomen maa- 
sotavoimien ja laivaston johtopaikoista oli heidän 
hallussaan. Eräiden suoritukset kuuluvat Ruotsi- 
Suomen pitkän ja loistavan sotahistorian maineik- 
kaimpien tekojen joukkoon. 

Ruotsi-Suomen ensimmäiset menestykset Itäme- 
renmaakunnissa olivat kokonaan Klaus Kristerin- 
poika Hornin ansiota. Rohkeutensa ja taitavan neu- 
vottelun avulla hän oli saanut haltuunsa Tallinnan. 
Sen jälkeen hän kuninkaan joukkojen ylipäällik- 
könä aloitti sotatoimet puolalaisia vastaan ja val- 
loitti näiltä monta tärkeätä linnaa. Klaus Kristerin- 
poika Hornin tultua siirretyksi pois hänen työtään 
jatkoi hänen setänsä Henrik Klaunpoika Horn. Vaik- 
kei tämä ollutkaan mainion veljenpoikansa veroinen 
sotapäällikkö, hänen onnistui vallata mm. tärkeä 
Lukkolinna ja hän osoitti kuninkaan käskynhalti- 
jana täällä kuten aikaisemmin kotimaassa suurta 
hallinnollista kykyä. 

Tanskalaisia vastaan käytyyn maasotaankin mo- 
net suomalaiset osallistuivat. Niilo Boije valloitti v. 
1565 Varbergin linnan ja kaupungin. Jaakko Hernri- 
kinpoika Hästesko sen sijaan joutui oikeastaan ilman 
omaa syytään kärsimään sodan suurimman tappion. 
Axtornan luona hänen johtamansa Ruotsi-Suomen 
sotajoukko voitettiin, sen jälkeen kun kuningas vä- 
hän ennen taistelua oli poistunut paikalta ja vienyt 
mukanaan osan parhaimmista joukoista. Muita joh- 
topaikoille nousseita suomalaisia olivat Iivari Mau- 

nunpoika Särkilahti ja Tönne Olavinpoika Delfin. 
Ikävimpänä puolena maanmiestemme toiminnassa 
oli se julmuus, jota he monin paikoin osoittivat vie- 
läpä suuremmassa määrässä kuin muut tähän raa- 
kaan sotaan osallistuneet. 


Suurimman maineen suomalaiset kuitenkin saa- 
vuttivat merisotatoimissa, jotka osaksi juuri heidän 
ansiostaan = olivat valtakunnalle maasotaa onnek- 
kaampia. Maanmiehistämme ensimmäisenä on mai- 
nittava Klaus Kristerinpoika Horn. 


Ensimmäiset meritaistelut tanskalaisia vastaan oli 
käyty jo ennen varsinaista sodanjulistusta. Tällöin 
vielä ruotsalainen mies, vanha Jaakko Bagge johti 
Ruotsi-Suomen laivastoa. Saavutettuaan aluksi voit- 
toja vanha amiraali joutui urhoollisen taistelun jäl- 
keen tanskalaisten vangiksi v. 1564. Hänen jäl- 
keensä Klaus Fleming sai päällikkyyden, mutta 
joutui kohta luovuttamaan sen saamattomuutensa 

vuoksi Klaus Kristerinpoika Hornille. Nyt alkoi me- 
risodan loistavin vaihe. | 

Kohta ylipäällikkyyden vastaanotettuaan Horn 
kohtasi vihollisen laivaston Öölannin luona elokuun 
14. päivänä v. 1564. Taitavasti toimimalla Horn sai 
aikaan, että taistelu alkoi hänelle suotuisissa olo- 
suhteissa. Hornilla oli 28 laivaa, tanskalaisella ami- 
raali Herluf "Trollella 39. Koko päivän kestäneen 
taistelun jälkeen Trollen oli pakko vetäytyä pois 
menetettyään 3 laivaa ja 600 miestä vankeina. Horn 
ei menettänyt ainoatakaan laivaa. Taistelussa oli 
mukana suomalaisia laivamiehiä sekä 368-miehinen 
viipurilainen jalkaväkiosasto. 

Seuraavana kesänä Hornia pelättiin jo niin, ettei- 
vät viholliset alkukesällä uskaltaneet lainkaan tulla 
merelle. Vasta heinäkuun 7. päivänä Horn kohtasi 
tanskalais-lyypekkiläisen laivaston. KUUTTIAOI ENSTI luona 
syntyi verinen meritaistelu. 

Tanskalainen amiraali Otto Rud koetti päästä 
kiinni Hornin laivoihin, koska hänellä oli vähem- 
män laivoja, mutta ne olivat vahvemmin miehitet- 
tyjä. Hänen onnistuikin iskeä kiinni Hornin amiraa- 
lilaivaan Pyhään Eerikiin. Hornia avustamaan tullut 
Suomen Joutsen sai puolestaan kimppuunsa kaksi 
vihoilisalusta. Kohta suurin osa molempien laivasto- 
— jen aluksista keinui kiinni toisissaan niiden miehis- 
töjen = taistellessa hurjassa käsikähmässä alustensa 
kansilla. 

Vasta monituntisen taistelun jälkeen yhteenotto 
ratkesi. Urhoollisesti puolustauduttuaan haavoittu- 
nut tanskalainen amiraali antautui vasta sitten, kun 
hänen laivansa oli uppoamaisillaan. Horn oli voitta- 
nut tämän verisen taistelun, jossa vihollinen menetti 
kaikkiaan 5 laivaa ja noin 5 000 miestä. Hornin tap- 
piot olivat kolme laivaa ja noin 2000 miestä. Mutta 
nyt hän oli Itämeren herrana. 

Hornin oman laivan ja Suomen Joutsenen ohella 
tässä taistelussa oli erityisesti kunnostautunut eräs 
ITroilus-niminen laiva. Sen miehistöön kuului 70 

suomalaista jousimiestä, jotka eräässä aikaisem- 
massa yhteenotossa olivat uljaasti pitäneet puoliaan 
tanskalaista amiraalilaivaa vastaan ja haavoittaneet 
kuolettavasti itseään amiraali Trollea. 

Voittojensa ansiosta Horn saattoi liikkua niin va- 
paasti Itämerellä, että hän kävi Juutinraumassa nos- 
tamassa tullia kauppalaivoilta. Keväällä v. 1565 hän 
tällä tavoin verotti yhdellä kertaa 250 hollantilaista 
kauppalaivaa. 

Seuraavana keväänä hän kävi jälleen Juutinrau- 
massa ja taisteli sitten yhtynyttä Tanskan ja Lyype- 
kin laivastoa vastaan Öölannin luona. Tappiolle jou- 
tunut vihollislaivasto etsi suojaa Visbyn luona. Yht- 
äkkiä puhjennut myrsky tuhosi kuitenkin siitä suu- 
rimman osan. 

Tämä kesä jäi suuren merisankarin viimeiseksi. 
Kuningas oli määrännyt hänet maa-armeijan joh- 
toon. Tuskin Horn oli ehtinyt joukkojensa luokse, 
kun hän sairastui ruttoon ja kuoli syyskuun 9. päi- 
vänä v. 1566. Hautapaikkansa hän sai Upsalan tuo- 
miokirkosta Kustaa Vaasan vierestä. 

Hornin kuoltua ei valtakunnasta löytynyt ketään, 
joka olisi voinut korvata hänet. Valtakunnan on- 
neksi hän oli jo ehtinyt tuottaa viholliselle sellaisia 
tappioita, ettei se kyennyt enää uhkaamaan Ruotsi- 
Suomea Itämerellä. Tällä tavalla Horn oli tehnyt 
korvaamattoman palveluksen isänmaalleen ja koko 
valtakunnalle. Yhtä kunnioitettava kuin sotilaal- 
listen suoritustensa vuoksi Horn on inhimillisyytensä 
tähden. Tässä suhteessa hän oli ainoalaatuinen tänä 
julmana ja väkivaltaisena aikana. Jo Virossa olles- 
saan hän antoi näytteitä ihmisystävällisyydestään 
pyrkimällä parantamaan sorrettujen talonpoikien 
asemaa. Hänen ritarillisuutensa ja rohkeutensa il- 
meni erikoisella tavalla hänen suurimman merivoit- 
tonsa jälkeen. Bornholmin meritaistelun jälkeen ku- 
ningas kutsutti vangitun amiraali Rudin puheilleen 
ja ryhtyi kiivaasti moittimaan tätä siitä, että ami- 
raali oli taistellut hänen väkeään vastaan. Amiraali 

vastasi vain tehneensä velvollisuutensa kuningas- 
taan ja maataan kohtaan. Tästä Eerik joutui raivoi- 
hinsa ja hyökkäsi miekka kädessä aseettoman van- 
gin kimppuun. Tällöin Horn tarttui kuninkaan kä- 
teen ja huomautti hänelle, ettei ollut kuninkaan ar- 
von mukaista uhata aseetonta miestä sen tähden, että 
hän oli täyttänyt velvollisuutensa. 

Klaus Kristerinpoika Horn on siten kaikissa suh- 
teissa kelvollinen liitettäväksi suurimpien mies- 
temme joukkoon. | 


Eerik-kuninkaan kukistuminen 


Kustaa Vaasan vanhimpana poikana ja perillisenä 
Eerik XIV oli isänsä kuollessa päässyt asemaan, jota 
monet Euroopan ruhtinaat kadehtivat. Hän hallitsi 
valtakuntaa, jonka asiat olivat hyvin järjestetyt, ja 
hänellä oli suuri omaisuus. Tuskin kahdeksan vuotta. 
myöhemmin hän oli köyhä vanki, jonka elämän 
Jäljellä olevat vuodet kuluivat sieluntuskissa ja ali- 
tuisessa kuolemanpelossa. Kohtalonsa käänteestä hän 
sai kiittää onnetonta sielullista perintöään, mutta 
myös omaa hillittömyyttään. 

Eerik oli erittäin lahjakas ja monipuolinen mies, 
kuten yleensä sukunsa jäsenet. Hän hallitsi useita 
kieliä, tunsi hyvin historiaa ja hänellä oli erinomai- 
set matemaattiset lahjat. Erityistä kiinnostusta hän 
tunsi taiteita kohtaan. Hän maalasi, soitti luuttua, 
pystyipä säveltämäänkin. Taipumuksiltaan ja har- 
rastuksiltaan hän oli siten todellinen renessanssi- 
ihminen. 

Mutta renessanssi-ihminen hän oli myös moraali- 
käsityksiltään. Hän oli Macchiavellin ruhtinas-ihan- 
teen aito ilmentymä. Omantunnonsyyt eivät olleet 
estämässä häntä ryhtymästä mihin toimenpiteisiin 
tahansa, kun ne vain häntä itseään hyödyttivät. Täl- 
löin hän saattoi osoittaa alhaista kunniattomuutta ja 
häikäilemätöntä julmuutta. Osittain hänen käytök- 
sensä saattoi johtua hänen sieluntilansa epänormaa- 

leista piirteistä, jotka lopulta muuttuivat mielisai- 
raudeksi. Mutta osaksi se aiheutui hänen uskostaan, 
että kuninkaana hänelle kaikki on luvallista. Kun 
Eerik oli vielä luonteeltaan vallanhimoinen, kiivas 
ja epäluuloinen, ei ole ihme, että hänestä ehti ly- 
hyenä haällitusäikanaan kehittyä kammottu tyranni. 

Heti valtaistuimelle noustuaan hän ryhtyi laajen- 
tamaan kuninkäan valtaa ja onnistuikin siinä sääty- 
jen avulla, jotka tukivat häntä herttuoita vastaan. 
Kuningas oli yrittänyt voittaa erityisesti aatelin 
puolelleen. Sitä varten hän ilmoitti kruunajaisissaan 
perustavansa kreivin- ja vapaaherranarvot, joita 
hän myönsikin eräille aatelismiehille. Mm. suomalai- 
set Lauri Fleming ja Klaus Kristerinpoika Horn sai- 
vat vapaaherran arvon. 

Eerik ei kuitenkaan kauan aatelia suosinut. Heti 
varmistettuaan äsemansa herttuoiden suhteen hän 
ryhtyi järjestelmiällisesti vainoamaan etevimpiä yli- 
myksiä, joiden hän epäili yrittävän riistää häneltä 
kruunun. Erittäinkin valtakunnan ylhäisimmän su- 
vun, Stur6-suvun, jäsenet joutuivat hänen epäluulo- 
jensa kohteeksi; samoin monet Juhanan sukulaiset. 

Kuten isänsäkin Eerik käytti hallitustoimissaan 
apuna alhaissyntyisiä sihteerejä. Tämä herätti tyy- 
tymättömyyttä aatelissa, sillä siten sen vaikutus- 
valta maassa supistui. Pitääkseen tyytymättömät 
kurissa ja saadakseen välikappaleen aikeittensa to- 
teuttamiseksi Eerik perusti kuninkaan lautakunnan, 
joka sai tuomitsemisoikeuden valtiollisissa syyteju- 
tuissa. Sen jäsenet olivat alhaissyntyisiä miehiä tai 
korkeintaan alempaa aatelia, kuten suomalainen 
Jaakko Teitti. Syyttäjänä toimi Yrjänä Pietarinpoika. 
Yrjänä oli papinpoika ja opiskellut Wittenbergissä. 
Hän oli lahjakäs ja runsastietoinen mies, mutta ka- 
vala ja kostonhimoinen. Aatelia syvästi vihaavana 
hän yritti kaikin tavoin kiihottaa kuningasta sitä 
vastaan. Tässä hän myös hyvin onnistui. 

Vuosi vuodelta Eerikin mielivaltaisuus ja luule- 
vaisuus yhä kiihtyivät. Kukaan ei ollut turvassa 

hänen epäilyksiltään, Kaikkialla valtakunnassa oli 
kuninkaan urkkijoita, jotka vakoilivat alamaisten 
puheita ja tiedottivat ne kuninkaalle. Monet syyttö- 
mätkin joutuivat perättömien ilmiantojen nojalla 
kuninkaan lautakunnan eteen. Kiduttamalla uhre- 
jaan se koetti pakottaa heidät tunnustamaan, jolloin 
rangaistuksena oli tavallisesti kuolema hyvinkin ju!- 
malla tavalla. Eerikin sairaalloinen mieli sai nähtä- 
västi tyydytystä väkivaltaisista teoista, sillä kerro- 
taan hänen omakätisesti pahoinpidelleen tai surman- 
neen noin 60 henkilöä. Lautakunnan veriuhrien lu- 
kumäärä noussee noin kolmeensataan. 

Kuninkaan häikäilemättömin teko oli Sturein su- 
vun kolmen jäsenen sekä eräiden muiden ylhäisim- 
pien aatelismiesten surmauttaminen. Kuningas kut- 
sui säädyt koolle keväällä 1567 ja vangitutti kreivi 
Svante Sturen ja hänen poikansa Niilon ja Eerikin, 
Juhana-herttuan enon Sten Lejonhufvudin sekä kol- 
me muuta ylimystä. Näitä syytettiin väärennettyjen 
todistusten nojalla kapinahankkeista kuningasta vas- 
taan. Säädyt antoivatkin pakottaa itsensä päättä- 
mään, että kuninkaan lautalkunta sai tuomita nämä 
herrat sopivaksi katsomaansa rangaistukseen. 

Mutta tuomio oli pantu täytäntöön jo ennen sää- 
tyjen päätöstä. Eräänä päivänä kuningas syöksyi 
Niilo Sturen vankikoppiin, nimitti häntä kavalta- 
jaksi ja löi aseetonta uhriaan tikarilla käsivarteen. 
Sture veti tikarin pois ja ojensi sen takaisin kunin- 
kaalle vakuuttaen viattomuuttaan. Tällöin kuningas 
pisti häntä keihäällä ja mukana ollut henkivartija 
— muuten Yrjänä Pietarinpojan sisarenpoika — löi 
Sturen pertuskallaan kuoliaaksi. Sitten kuningas 
lähti täyttä vauhtia juoksemaan maaseudulle ja antoi 
mennessään käskyn, että kaikki muut vangit on sur- 
mattava paitsi herra Sten. Niin tehtiinkin, mutta 
molemmat Sten-nimiset vangit, Sten Lejonhufvud 
ja Sten Baner, pelastuivat. Kun kuningas kolmen 
päivän perästä löydettiin, oli hän täysin mielenhäi- 
riön vallassa. Vasta vähitellen hän alkoi siitä selvitä 

ja rukoili polvillaan valtakunnan mahtavimmilta 
miehiltä apua sopiakseen murhattujen omaisten 
kanssa. 

Aluksi saatiinkin sovinto aikaan. Kuningas yritti 
suurilla lahjoilla hyvittää murhattujen sukulaisia. 
Samoin hän vapautti nyt Juhana-veljensä vankeu- 
desta. Siten Juhana pääsi siitä alinomaisesta kuole- 
manuhkasta, joka koko vankeuden ajan oli häilynyt 
hänen yllään. Varmaankin hän tunsi vielä suurem- 
paa helpotusta puolisonsa vapautumisesta sillä tätä 
oli uhannut vielä kauheampi kohtalo. Moskovan 
tsaari Iivana Julma oli ollut Juhanan häviölle joutu- 
neena kilpakosijana. Kuultuaan Juhanan vangitse- 
misesta hän ehdotti Eerikille, että tämä lähettäisi 
Katariinan nyt Venäjälle. Vastalahjaksi hän tarjosi 
Eerikille. ystävyyttään ja liittoa. Jonkin aikaa epä- 
röityään Eerik lopuksi suostui ehdotukseen. Vaikka 

Tivanan lähettiläät jo olivat saapuneet Tukholmaan 
noutamaan herttuatarta, ei suunnitelmaa toteutettu 
valtaneuvoston vastustuksen vuoksi. 

Vähitellen Eerik kuitenkin selkisi mielenhäiriös- 
tään, ja silloin hänen entinen luontonsa palasi. Hän 
vapautti tällä välin vangitun ja kuolemaantuomitun 
Yrjänä Pietarinpojan ja ryhtyi hallitsemaan valta- 
kuntaa vanhaan tapaansa. Tämä herätti herttuoissa 
ja aatelissa pelkoa ja kapina-ajatuksia. Mutta vasta 
kuninkaan avioliitto puhalsi kapinan ilmiliekkiin. 

Eerik oli turhaan kosinut useita Euroopan ruhti- 
nattaria. Niinpä hän loppujen lopuksi valitsi itsel- 
leen puolison kotimaasta. Tämä oli halvan sotamie- 
hen tytär, Kaarina Maununtytär, johon kuningas jo 
vuosia aikaisemmin oli kiinnittänyt huomionsa. Ai- 
kaa myöten Kaarinasta oli tullut ainoa henkilö, joka 
kykeni viihdyttämään kuninkaan sairaalloista levot- 
tomuutta. Kuninkaalla oli hänen kanssaan kaksi 
lasta, kun hän kesällä v. 1568 päätti kohottaa nihdin- 
tyttären valtaistuimelle. 

Tämä oli sellainen loukkaus, ettei Ruotsin ylpeä 
aateli sitä aikonut sietää. Samanaikaisesti kun 
Tukholmassa vietettiin kuningattaren kruunajaisia, 
kapinanliekki levisi maaseudulla yhä laajemmalle. 
Sen johdossa olivat Juhana- ja Kaarle-herttua sekä 
heidän äitinsä sukulaiset. Kun kuningas vihdoin 
yritti ryhtyä toimenpiteisiin kapinallisia vastaan, oli 
se jo liian myöhäistä. Hänen sotajoukkonsa voitet- 
tiin ja Tukholman linnaan suljettua kuninkaan vii- 
meistä joukkoa piiritettiin. Lopulta hänen oli pakko 
antautua veljiensä armoille. Vähäistä aikaisemmin 
hänen -monivuotinen kätyrinsä Yrjänä Pietarinpoika 
oli joutunut herttuoitten käsiin ja saanut kärsiä jul- 
man ja kiduttavan kuoleman. 

Eerik-kuningas vankeudessa. 


Eerikin vankeus ja kuolema 


Eerikin jouduttua veljiensä vangiksi koko Ruotsi 
oli näiden käsissä. Suomessa ei kukaan ryhtynyt 
puolustamaan kukistunutta kuningasta, vaan maa 
vakuutti uskollisuuttaan herttuoille. Samoin kävi 
Virossa, joskin Juhana oli pelännyt siellä käskynhal- 
tijana toimivan entisen neuvonantajansa Henrik 
Hornin taholta vastarintaa. Tämä luovutti kuiten- 
kin ilman muuta tehtävänsä ja sotavoimansa Juha- 
nan läheteille ja vetäytyi tiluksilleen kotimaahan. 

Herttuat saattoivat nyt ryhtyä järjestämään van- 
gitun veljensä tulevaisuutta. Tukholmaan kutsutut 
säädyt sanoivat tammikuussa v. 1569 irti Eerikille 
vannomansa uskollisuudenvalan. Sen jälkeen hänet 


358 Taistelu Itämerenmaista 


tuomittiin menettämään kruununsa, joka nyt siirtyi 
Juhanalle. Eerikin osaksi tuli elinikäinen vankeus. 

Elämänsä loppuvuodet kruununsa menettänyt ku- 
ningas joutui viettämään milloin missäkin linnassa, 
mm. Turussa. Täällä hänen vankeutensa oli verrat- 
tain lievää, ja hän sai pitää perheensä luonaan. Myö- 
hemmin sitä kovennettiin niin, että kuningas joutui 
erilleen perheestään ja tunnottomien vartijoidensa 
pahoinpitelyjenkin kohteeksi. Viimeiset vuotensa 
hän eli mielisairaan unelmien vallassa. Vihdoin v. 
1577 hänen levoton elämänsä päättyi, kuten yleensä 
otaksutaan, Juhanan toimesta annettuun myrkkyyn. 

Eerikin kuoltua Kaarina Maununtytär jäi loppu- 
läkseen Suomeen. Kuninkaan vankeuden alkuaikoina 
hän oli saanut olla puolisonsa mukana niissä lin- 
noissa, missä tätä kulloinkin pidettiin. Mutta kun 
Ruotsiin viedyn Eerikin vankeutta kovennettiin, oli 
kuningattaren lapsineen asetuttava asumaan Turun 
linnaan. Täällä hän sai tiedon Eerik-kuninkaan kuo- = 
lemasta. Nyt Juhana lahjoitti velivainajansa puoli- 
solle Liuksialan kartanon Kangasalta, johon lopulta 
tuli kuulumaan 30 taloa. Tänne kuningatar muutti 
lapsineen kesällä 1577. 

Pitkän loppuelämänsä aikana — hän kuoli vasta 
v. 1612 — Kaarina-kuningatar saavutti lempeydel- 
lään ja avuliaisuudellaan kansan rakkauden. Kan- 
gasalan ja lähiseutujenkin rahvas turvautui hyvän 
kuningattaren apuun. Sen sijaan Kangasalan lähellä 
Vääksyssä asuvan Juhana-kuninkaan nuoruudenra- 
kastetun Kaarina Hannuntyttären ja Kaarina Mau- 
nuntyttären välit eivät olleet kovinkaan hyvät. — 
Kaarina Maununtytär haudattiin Turun tuomiokirk- 
koon Tottien hautakuoriin. 

Eerik-kuninkaan ja Kaarina Maununtyttären van- 
hin poika, Ruotsi-Suomen kruunun perijäksi aiottu 
Kustaa Eerikinpoika otettiin seitsenvuotiaana äidil- 
tään ja lähetettiin Juhanan toimesta ulkomaille. Hän 
ei saanut koskaan palata kotimaahansa, ja ainoas- 
taan kerran Kaarina-kuningatar tapasi enää poikansa. 

Prinssin elämä päättyi Venäjällä v. 1607, jonne hän 
oli saapunut tsaarin kutsusta ja jossa hän oli joutu- 
nut kokemaan kovia kohtaloita kieltäydyttyään alis- 
tumasta tsaarin välikappaleeksi isänmaataan vas- 
taan. Eerikin ja Kaarinan ainoa tytär, Sigrid Vaasa, 
oli kahdesti naimisissa ja kuoli Liuksialassa v. 1633. 
Hänen ensimmäisestä avioliitostaan Henrik Tottin. 
kanssa syntyi poika Äke, joka suomalaisten ratsu- 
miesten johtajana saavutti suuren maineen Kustaa 
Aadolfin sodissa. 


Suomen herttua kuninkaana 


Eerikin kukistuttua säädyt yksimielisesti valitsivat 
Juhanan kuninkaaksi. Juhana III:n nimisenä entinen 
Suomen herttua johti sitten sekä vanhan herttuakun- 
tansa että koko valtakunnan kohtaloita yli kahden 
vuosikymmenen ajan. 

Juhana muistutti luonteeltaan ja harrastuksiltaan 
Eerik-veljeään. Hän oli kiinnostunut taiteisiin ja sai 
nyt hallitsijana tilaisuuden toteuttaa entistä enem- 
män arkkitehtuurisuunnitelmiaan. Monissa Ruotsin 
vanhoissa linnoissa on vielä tänä päivänä jälkiä Ju- 
hanan aikaansaannoksista. Suurta rakkautta hän 
tunsi myös tieteitä kohtaan. Katsoipa vanha kunin- 
gas aikoinaan olevan syytä varottaa lempipoikaansa 
harrastamasta ”kaikenlaisia kertomuksia”, sillä ”tä- 
män ajan olot ovat hyvin toisenlaiset kuin entiset ja 
maailma muuttuu alituiseen”. Eräät muutkin näyt- 
tävät olleen samaa mieltä, sillä eräs vanha historioit- 
sija kirjoittaa: ”Hän oli lukeneempi kuin mikä oli 
hänelle hyödyksi.” 

Juhanalta puuttui suuren isänsä käytännöllisyys. 
Hänellä ei myöskään ollut tämän hellittämätöntä 
tarmoa ja suurta työkykyä. Isänsä ja veljensä tavoin 
hän oli epäluuloinen ja kiivas. Juhanan kiivaus ei 
kuitenkaan koskaan johtanut hänen .edeltäjäänsä 
verrattaviin veritöihin. Kuninkaan ärtyisyyden joh- 
dosta valtaneuvosto kerran esitti nöyrän anomuksen, 

että hän ”suvaitsisi, mikäli mahdollista, jättää ja luo- 
pua.siitä- suuresta kiihkeydestä, johon Hänen Kunin- 
kaallinen Majesteettinsa tavan takaa joutuu, jonka 
kautta H.K.M:nsa terveys suuresti vähenee”. Kunin- 
gas vastasi ymmärtävänsä, että tämä esitys oli tehty 
hyvässä .tarkoituksessa, mutta hän ”näkisi mielel- 
lään, että H.K. M:ltansa säästettäisiin ne tilaisuudet, 
jotka aina välistä saattavat H. K. M:nsa semmoiseen 
kiihkoon ja karsimättömyyteen, koska H. K. M. huo- 
maa. olevansa cholerinen (kiivas, voimakas) complexi 
ja martiaalinen luonne, niin kuin latinaksi sanotaan”. 

Hallitusta Juhana hoiti veljensä tapaan alhaissyn- 
tyisten sihteerien avuila. Useat näistä olivat kelvot- 
tomia miehiä, jotka väärinkäyttivät kuninkaan suo- 
siosta saamaansa suurta valtaa ja ajoivat vain omia 
etujaan. Sihteerien joukossa oli suomalainenkin. 
Henrik Matinpoika Huggut. Kuninkaan kalliit ra- 
kennuspuuhat, tuhlaavainen hovinpito ja hänen koko 
hallituskautensa: kestäneet sodat veivät valtakunnan 
raha-asiat rappiolle. Kuningas koetti auttaa asiaa 
vaatimalla suurempia veroja. Kun nekään eivät riit- 
täneet ja yleisen köyhtymisen vuoksi verojen tuotto 
väheni, ryhdyttiin rahaa huonontamaan. Siten mar- 
kan. arvo, joka: Kustaa Vaasan aikana oli ollut n % 
taalaria ja Eerikillä 1/c/7 taalaria, aleni nyt mark- 
kaan käytetyn hopeaseoksen huonontamisen vuoksi 
niin, että se oli enää vain 1/os taalaria. Rahan huo- 
ön toimien tuotti suurta vahinkoa kaupankäynnille, 
samoin kuin Juhanan pyrkimys vientitullien avulla 
lisätä kruunun tuloja. Niinpä Juhanan hallituskau- 
tena varallisuus laski suuresti, eikä valtakunnan vä- 
kiluku päässyt kasvamaan. 

Juhana oli päässyt valtaistuimelle aatelin avul- 
la. :Hänen ensimmäisiä hallitustoimiaan oli tämän 
vuoksi sen palkitseminen. Aatelin etuoikeuksia laa- 
jennettiin. 'Vaikkei aatelismies köyhyytensä vuoksi 
kykenisi suorittamaan ratsupalvelusta, säilytti hän 
vastedes verovapautensa. Tällä tavoin aatelisarvo 
tuli perinnölliseksi. Aatelismiehet vuokrasivat yleen- 

sä osan tiluksistaan lampuodeille, jotka niitä sitten 
viljelivät. Lampuotien veroja kruunulle vähennet- 
tiin, vain osa heistä saatiin ottaa sotaväkeen ja puo- 
let heidän tuomarille maksamistaan sakoista joutui- 
vat heidän herralleen. Nämä hyötyivät siten vuok- 
ramiehistään entistä enemmän. Aatelismiehet saivat 
myös viedä tullitta ulkomaille tilustensa tuotteita. 
Suurin osa tuomarinviroista pidätettiin heille, ei- 
vätkä heitä saaneet tuomita muut kuin heidän ver- 
taisensa. Uusia kreivejä ja vapaaherroja nimitettiin. 
Klaus Flemingistä tuli nyt Siuntion Viikin vapaa- 
herra. Ruotsalainen Lejonhufvud-suku sai kreivi- 
kunnakseen Raaseporin, johon kuuluivat linnan li- 
säksi Karjaan ja Inkoon pitäjät, Tammisaari ja Teu- 
tarin verokunta Lohjalta. 

Aatelin varallisuus ja samalla sen vaikutus val- 
takunnan asioihin alkoi nyt huomattavasti lisääntyä. 
Aatelismiesten yleinen sivistystaso kohosi myös suu- 
resti. Monet heistä hankkivat ulkomaiden yliopis- 
toissa opiskelemalla huomattavat tiedot, joita sitten 
täydensivät laajoilla ulkomaanmatkoilla. Aatelin 
sääty-ylpeys ja itsetunto kasvoivat. Muisteltiin niitä 
aikoja, jolloin aateli oli viime kädessä määrännyt 
valtakunnan asioista. Tällä tavoin ylimystön taholta 
alettiin vähitellen vaatia yhä suurempaa vaikutus- 
valtaa maan asioihin. Valtaneuvoston ja Juhanan 
välit kiristyivät avoimeksi selkkaukseksi. Aatelia 
johtivat näissä riidoissa valtaneuvokset Eerik Sparre 
ja Hogenskild Bjelke, jotka molemmat olivat eteviä 
ja hyvän kasvatuksen saaneita miehiä. Bjelke oli 
opiskellut Turussa Agricolan johdolla ja tällöin oppi- 
nut suomeakin. 

Aatelin lisäksi Juhana epäili nuoremman vel- 
jensä Kaarle-herttuan voivan uhata hänen valtaansa. 
Melkein koko hallitusaikansa kuningas olikin rii- 
doissa herttuan kanssa, jonka oli luovuttava monista 
etuoikeuksistaan kuninkaan ja valtaneuvoskunnan 
yhdessä painostaessa häntä. 

Juhanan noustessa valtaistuimelle Ruotsi-Suomi oli 
edelleen sodassa Puolaa ja Tanskaa vastaan. Puolan 
sota taukosi kohta itsestään, ja valtakuntien raja Itä- 
merenmaissa säilyi ennallaan. Tanskan-sota saatiin 
vasta raskailla uhrauksilla loppumaan. Tärkeä Var- 
bergin linna Etelä-Ruotsissa oli v. 1569 joutunut 
tanskalaisten käsiin, ja Tallinnan oli käydä samalla 
tavalla. Vuoden 1570 alussa saksalaiset palkkasoturit, 
tyytymättöminä palkanmaksun viivästymiseen, otti- 
vat näet yllättäen haltuunsa Tallinnan linnan. Heidän 
johtajanaan oli itse Ruotsi-Suomen joukkojen sota- 
eversti, liiviläinen Klaus Kursell. Kursell tarjosi lin- 
naa tanskalaisille. Tällöin eräs Niilo Dobblare-nimi- 
nen, todennäköisesti suomalaissyntyinen soturi, val- 
tasi linnan takaisin ovelalla kepposella. Hänen onnis- 
tui Kursellille ja tämän huoveille linnassa järjestä- 
missään pidoissa saada nämä juopumaan niin, että 
hänen miehensä vuorostaan pääsivät yllättäen sisään 
ja ottivat linnan haltuunsa. Kursell sai hyvittää pe- 
toksensa hengellään. Sotatoimet jatkuivat sitten vä- 
häisempinä vuoden loppuun saakka, jolloin Stetti- 
nissä solmittiin rauha Tanskan ja Ruotsin välillä. 

Rauhanehdot olivat raskaat Ruotsi-Suomelle. Ra- 
jat tosin jäivät ennalleen, mutta Elfsborgin linnan 
saamiseksi takaisin oli maksettava Tanskalle 150 000 
taalarin summa hopeassa. Monen vuoden ajan sitä 
maksettiin ottamalla verovelvollisilta kymmenesosa 
heidän omaisuudestaan. Tarvittavan summan kokoa- 
minen sodan köyhdyttämässä maassa tuotti melkein 
ylivoimaisia vaikeuksia, varsinkin kun valtakunta oli 
joutunut uuteen sotaan. Tämä Venäjää vastaan käyty 
sota kesti Juhanan hallitusajan loppuun. 


Juhana III:n ja Iivana Julman kirjeenvaihto 


Rauha Venäjän kanssa oli säilynyt koko Eerikin 
hallitusajan, vaikka molempien valtakuntien edut 
Itämerenmaissa kävivät pahasti ristiin Moskovan 
tsaari tavoitteli vapaata pääsyä Itämerelle ja Suo- 

menlahdelle; Eerik puolestaan yritti saada näiden 
merten rannikot haltuunsa päästäkseen siten mää- 
räämään Venäjän-kaupasta. Yhteinen vihamielisyys 
Puolaa kohtaan lähensi kuitenkin tsaaria ja kunin- 
gasta toisiinsa. Kun Eerik oli vielä lupautunut luo- 
 vuttamaan Katariina Jagellonican livanalle, tarjosi 
tämä jopa liittoakin Ruotsi-Suomelle. 

Kun Juhana syrjäytti Eerikin, muuttuivat suhteet 
täydellisesti. Puola ja Ruotsi-Suomi lähentyivät toi- 
siaan, mikä uhkasi Moskovan etuja. Tähän tuli 
lisäksi JIivanan viha Juhanaa kohtaan. Kun vielä 
Iivanan lähettiläät, jotka olivat noutamassa Kata- 
riina Jagellonicaa, joutuivat Tukholmassa pahoin- 
pitelyn ja ryöstön uhreiksi Eerikin kukistuttua, oli. 
tsaari valmis ryhtymään sotaan Ruotsi-Suomea vas- 
taan. 

Juhana yritti kyllä parhaansa mukaan välttää 
sotaa. Sitä varten hän lähetti Venäjälle neuvottelu- 
kunnan,: johon muiden mukana kuului Viipurin piis- 
pa Paavali Juusten. Lähetystö sai kuitenkin osak- 
seen erittäin julmaa kohtelua, kuten jäljempänä laa- 
jemmin kerrotaan. 

Sotaa edelsi myös molempien hallitsijoiden välillä 
käyty kirjeenvaihto, joka lienee lajissaan ainoalaa- 
tuinen, ainakin Euroopassa. Juhanan pyytäessä tsaa- 
ria vapauttamaan vangitsemansa lähettiläät tsaari 
vastasi solvauksilla. Mm. hän ihmetteli, ettei Juhana 
tyytynyt neuvottelemaan Novgorodin käskynhaltijan 
kanssa, vaan julkesi kääntyä suoraan tsaarin puo- 
leen huolimatta halvasta syntyperästään. Tästä hän 
kirjoittaa: ”Ja tämä on toden tosi, että sinä olet ta- 
lonpoikaissukua. Sano meille, kenen poika sinun isäsi 
Kustaa oli, ja mikä oli isoisäsi nimi ja missä hän hal- 
litsi? Kun meidän kauppiaamme isäsi aikana toivat 
vahaa ja talia, otti isäsi nahkakintaat käsiinsä ja 
koetteli itse ja tutki talia ja vahaa, niinkuin kaup- 
papalvelija, ja tuli sitä varten Viipuriin.” Juhana 
ei ollut vastannut tsaarin ensimmäisiin haukkuma- 
kirjeisiin, mutta nyt hänen malttinsa loppui, kuten 

seuraavasta ilmenee: ”Olemme saaneet sinun kirjoi- 
tuksesi, ja siitä nyt niinkuin ennenkin huomannut 
meitä vastaan osoittamaasi järjetöntä, talonpoika- 
maista kopeutta, valhetta ja ylenkatsetta. Jollemme 
olisi kuulleet sinun isäsi olleen Venäjän suuriruh- 
tinaan, olisi meillä ollut täysi syy siitä päättää, että 
joku munkki tai talonpoikaisrenki olisi ollut isänä 
sinulle, koska kirjoitat niin häpeämättömästi, niin- 
kuin olisit kasvanut talonpoikain tai muun irtolais- 
joukkion parissa, jolla ei mitään kunniaa ole.” Sen 
jälkeen Juhana vastaa lIivanan hänen isänsä synty- 
perää koskevaan halventavaan väitteeseen: ”Koska 
sinun kirjeesi väittää vielä, niinkuin aikaisemmin, 
että meidän rakas isävainajamme olisi ollut talon- 
poika, smoolantilainen eikä herrassukua, sen sinä 
kurjasti valehtelet, niin usein kuin sen sanot.” Mui- 
den kristikunnan ruhtinaiden Juhana sanoo kyllä 
osoittaneen hänelle asianmukaista kunnioitusta, mut- 
ta ”sinä olet korkean sianymmärryksesi mukaan 
meitä halveksinut?”. Juhana ei halunnut vastata 
kaikkiin livanan ilkeyksiin, mutta ”koska sinä muun 
löyhkäävän valheen muassa haukut Meitä ja autuasta 
rakasta Isäämme kunniattomiksi orjiksi ja stratnih- 
heiksi, niinkuin venäläinen kielesi lausuu, sen sinä 
valehtelet niinkuin kelmi, sen niinkuin kaiken muun- 
kin; ja siksi voit itse olla stratnihhi ja kunniaton orja. 
ja: kristitty päävalehtelija ja tyranni, joka sinä myös 
todella olet, koska et välitä et sanasta, kunniasta, 
sinetistä, kirjeestä, etkä totuudesta, joka kyllä on 
todistettavissa?”. Tämä taisi riittää Iivanallekin, ja 
aseet saivat ratkaista herrojen kiistan. 


Pitkä venäläissota alkaa 


Tuskin hallitsijat olivat ehtineet aloittaakaan kir-- 
jeenvaihtoaan, kun jo rauha oli rikkoutunut. Iivana 
oli tarjoutunut auttamaan Saarenmaata hallitsevan 
tanskalaisen prinssin Maunun koko Liivinmaan hal- 
litsijaksi, jos hän tunnustaisi tsaarin yliherruuden. 

Maunu suostui, ja elokuussa 1570 hän venäläisine 
apujoukkoineen ryhtyi piirittämään Tallinnaa Pit- 
källinen ja hävittävä sota oli siten alkanut. 

Tallinnan puolustusta johtivat suomalaiset Hannu 
Björninpoika (Lepaan sukua), Klaus Äkenpoika Tott 
ja Kaarle Henrikinpoika Horn. Erityisesti kunnos- 
tautui Kaarle Horn, jonka osoittama rohkeus kan- 
nusti puolustajia kestämään pitkän piirityksen. Pii- 
ritettyjen onneksi Ruotsi-Suomen laivasto hallitsi 
merta, joten kaupunkiin voitiin tuoda elin- ja sota- 
tarvikkeita. Yritettyään turhaan seitsemän kuu- 
kautta valloittaa kaupunkia vihollinen lopetti piiri- 
tyksen ja vetäytyi pois Virosta. —— Samaan aikaan 
kuin Tallinnaa piirittivät venäläiset myös Paidelin- 
naa, jonka Herman Fleming urhealla puolustuksella 
kykeni pitämään hallussaan. 

Kun venäläiset eivät Virossa päässeet toivomiinsa 
tuloksiin, Suomi joutui vuorostaan hävitysten koh- 
teeksi. Tallinnan edustalta poistuvat joukot ylittivät 
Suomenlahden maaliskuussa v. 1571 ja hävittivät 
Suomen rannikkoja Helsingistä Rajajoelle saakka. 
Pahimmin joutuivat kärsimään Porvoon pitäjä, Viro- 
lahti, Vehkalahti ja Kivennapa, joissa noin puolet 
taloista poltettiin. Surmattujen ja Venäjälle van- 
keina vietyjen ihmisten määrä nousi tuhansiin. Vi- 
hollisen hyökkäys tuli niin yllättäen, ettei Suomessa 
olevien joukkojen ylipäällikkönä toimiva Iivari Sär- 
kilahti ehtinyt ryhtyä mihinkään toimenpiteisiin vai- 
nolaisen torjumiseksi. 

Nyt Juhana uskoi, ettei tsaarin kanssa saada rau- 
haa aikaan, ja ryhtyi suuriin sotavalmisteluihin. 
Suomen omat sotavoimat pantiin liikekannalle, ja 
lisäjoukkoja lähetettiin Ruotsista. Ruotsalaiset, eten- 
kin Smoolannista kotoisin olevat, eivät halunneet 
lähteä Suomeen. He väittivät, että heitä oli luvattu 
olla viemättä ”ulkomaille”. Kuningas nuhteli täl- 
löin heitä ankarasti ja sanoi, että ”Suomi ei ole 
vierasta maata, vaan suurin ja parhain Ruotsin val- 
taan kuuluvista maakunnista, jonka kruunun alla se 

on ollut monta sataa vuotta”. Ruotsalaiset niskoitte- 
livat kuitenkin edelleen, ja Suomessa he ryöstivät 
asukkaita ikään kuin olisivat olleet vihollismaassa. 

Ensimmäisten hävitysretkien jälkeen Suomi sai 
olla rauhassa, sillä Krimin tataarien kaani ahdisteli 
ankarasti Iivanaa. Itse Moskova vallattiin ja poltet- 
tiin kesällä 1571. Nyt Suomessa suunniteltiin kosto- 
retkeä Venäjälle, mutta ylipäällikkönä oleva nuori 
ruotsalainen ylimys Kustaa Baner ei saanut mitään 
aikaan. Vasta kun kuningas seuraavana kesänä mää- 
räsi ylipäälliköksi Herman Flemingin, tahti muuttui. 
Fleming sai muuten ylipäällikkyyden ennen Henrik 
Hornia sen vuoksi, että hän oli ”jonkin verran nuo- 
rempi ja kevyempi jalaltaan käytettäväksi sotatan- 
terella vihollista vastaan, milloin tarve vaatii”, ku- 
ten kuningas Hornille itselleen asiaa selitti. Tämä 
sai puolestaan Viipurin linnan päällikkönä vastata 
rajan turvaamisesta. | 

Vuoden vaihteessa 1572—73 Fleming lähti 3000 rat- 
sumiehen kanssa hävitysretkelle rajan taakse. Käki- 
salmen kaupunki poltettiin ja sen lähistöjä, mm. 
Kurkijoen kylä, hävitettiin. Myöhemmin tehtiin uu- 
sia retkiä Inkerinmaalle ja Pohjois-Karjalaan. Näistä 
hävityksistä ei ollut mitään pysyvää hyötyä, ja vuo- 
den lopulla Viipurissa olevat Suomen herrat tekivät 
venäläisten kanssa aselevon, joka myöhemmin muu- 
tettiin vuoteen 1577 kestäväksi välirauhaksi. Siten 
Suomi välttyi toistaiseksi uusilta hävityksiltä. 

Sitä pahemmin joutui Viro kärsimään. Vuoden 
1572 lopulla suuri venäläinen sotajoukko itsensä 
TIivanan johtamana hyökkäsi yllättäen Liivinmaahan. 
Venäläiset valtasivat väkirynnäköllä suomalaisen 
Hannu Boijen urhoollisesti puolustaman Paidelinnan. 
Linnoituksen harvat eloonjääneet puolustajat, pääl- 
likkö heidän joukossaan, saivat osakseen kauhean 
kohtalon: heidät korvennettiin kuoliaiksi. Sotatoimet 
Liivinmaalla ja Virossa kehittyivät edelleen Ruotsi- 
Suomelle epäsuotuisasti. Vuoden 1577 alkuun men- 
nessä venäläiset olivat saaneet haltuunsa koko Viron 

Tallinnaa lukuunottamatta, jota he seuraavan vuoden 
alussa ryhtyivät piirittämään. — Näiden onnettomien 
vuosien ainoana valopilkkuna oli Klaus Äkenpoika 
Tottin ylivoimaisesta vihollisesta Lukkolinnan luona 
v. 1573 saavuttama voitto, mutta se ei yksin kyennyt 
sotaonnea kääntämään. Merellä saavutettiin sen si- 
jaan edelleen menestystä. Laivasto kaappasi Narvaan 
pyrkiviä puolueettomienkin maiden kauppalaivoja. 
Kerran Herman Fleming valtasi yhdellä kertaa 18 
lyypekkiläistä alusta, joiden lastin arvo oli 450 000 
taalaria. Sillä maksettiin sotakuluja pitkän aikaa, 
vaikka kaappauksen tehneen Suomen laivaston pääl- 
liköt ja miehet olivat saaneet siitä hyvän osan pal- 
kintona urheudestaan. 

Tallinnan toinen piiritys v. 1577 päättyi yhtä on- 
nellisesti kuin ensimmäinenkin. Puolustusta johti 
tällä kertaa Henrik Horn apulaisenaan jo edellisellä 
kerralla kunnostautunut Kaarle-poikansa. Tallinnan 
porvarit ottivat myös urheasti osaa kaupunkinsa 
puolustamiseen, samoin sinne paenneet ympäristön 
talonpojat. Venäläiset yrittivät tykeillään pakottaa 
kaupungin antautumaan. Mutta sen muurit kestivät, 
ja Kaarle Horn tuotti linnasta käsin tekemillään 
hyökkäyksillä suuria tappioita viholliselle. Seitsen- 
viikkoisen turhan piirityksen jälkeen venäläiset pur- 
kivat leirinsä ja lähtivät kotimaahansa. — Tallinna 
oli jälleen pelastunut ja Ruotsi-Suomen valta-asema 
Itämerellä turvattu. 

Sota jatkui kuitenkin edelleen. Molemmin puolin 
tehtiin hävitysretkiä vastustajan alueille, jotka tuot- 
tivat onnettomalle väestölle hirveitä kärsimyksiä. 
Tallinnan piirityksen aikana venäläisten ylipäällikkö 
rikkoi Suomea koskevan välirauhan ja lähetti jou- 
koissaan olevia tataareja Suomea hävittämään. Nä- 
mä ratsastivat Suomenlahden ylitse ja ilmestyivät 
yllättäen Uudenmaan rannikolle. Rannikkoseudut 
joutuivat mitä julmimman hävityksen kohteeksi. Vä- 
hitellen saatiin suomalaisia joukkoja vihollista vas- 
taan, ja useat tataarijoukot hakattiin maahan vii- 

meiseen mieheen. Noin puolet näistä, kuutisensataa 
miestä, lienee tuhoutunut. Loput palasivat jältse 
Viroon vieden mukanaan vankeja. Monet näistä me- 
nehtyivät jäälle. — Samana talvena tsaari itse hyök- 
käsi Liivinmaalle, jota armottomasti hävitettiin. 
Asukkaat tekivät mieluummin itsemurhan kuin an- 
tautuivat venäläisten rääkättäviksi. Mm. kun Ven- 
denin linna joutui tsaarin käsiin, linnan puolustajat 
-— enimmäkseen naisia ja lapsia — räjäyttivät sen 
ilmaan juuri kun vihollinen oli pyrkimässä muurien 
yli. 

Seuraavatkaan sotavuodet eivät tuoneet ratkaisua. 
Suomalaiset tekivät puolestaan kostoretkiä Inkeriin. 
Heidänkin menettelynsä oli niin julmaa, että kunin- 
gas paheksui sitä ja lausui toivovansa, ettei naisten, 
lasten, munkkien ja vanhusten surmaamista kostet- 
taisi hänen valtakunnalleen. Rajaseutujen talonpo- 
jat osallistuivat myös sotatoimiin, ja Äyräpään mies- 
ten johtaja Tuomas Teppoinen herätti vihollisissa 
suurta pelkoa. Palkinnoksi urotöistään hän sai ku- 
ninkaalta eliniäkseen verovapauden. 

Vihdoin 1570-luvun lopulla tilanne alkoi valjeta 
Ruotsi-Suomelle, Krimin tataarien lähetystö saapui 
Tukholmaan ja tarjosi kuninkaalle liittoa tsaaria 
vastaan. Puolan uusi kuningas, transsilvaanialainen 
Stefan Bathory osoittautui eteväksi sotapäälliköksi 
ja tuotti tsaarille suuria tappioita. Ja Ruotsi-Suomi 
sai vihdoin suuren sotapäällikön, joka kyvyllään ja 
tarmollaan muutti sodan kulun. 


Pontuksen sota 


Kun Niilo Boije v. 1565 valtasi Varbergin linnan 
Etelä-Ruotsissa, oli vangiksi saatujen tanskalaisten 
joukossa eräs ranskalainen palkkasoturi, Pontus de 
la Gardie. Tämä oli syntyään eteläranskalainen aate- 
lismies, jonka vanhemmat olivat määränneet pappis- 
uralle. Nuorukainen halusi kuitenkin soturiksi. Myö- 
hemmin hän meni Tanskan kuninkaan palvelukseen. 

Vangiksi joutuneet palkkasoturit vaihtoivat usein 
isäntää. Niin teki de la Gardiekin. Hänestä tuli 
Eerik-kuninkaan mies. Asetuttuaan kuninkaan ja 
tämän veljien välisessä taistelussa herttuoiden puo- 
lelle de la Gardie pääsi Juhanan suureen suosioon. 
Juhana naitti hänelle Kaarina Hannurtyttären kans- 
sa saamansa. tyttären Sofian ja teki Pontus-herrasta 
Suomessa ja Virossa olevien sotavoimien ylipäälli- 
kön. 

De la Gardien ylipäälliköksi nimitykseen lienee 
osaltaan vaikuttanut riita, johon Juhana vähää aikai- 
semmin oli joutunut Suomen herrojen kanssa. Nämä 
olivat ehdottaneet kuninkaalle rauhan tekemistä ve- 
näläisten kanssa. Pitkä sota ja sen hävitykset olivat 
suuresti kuluttaneet Suomen voimia, ja kansassa oli 
havaittavissa väsymystä sotaan. Tämä oli johtanut 
melkeinpä paikallisiin kapinoihin. Itsenäisesti ajat- 
televat ja vastuunsa tuntevat suomalaiset aatelismie- 
het tahtoivat siis poistaa kansan tyytymättömyyden 
aiheet, ennen kuin pahempaa tapahtuisi. 

Tuhana puolestaan halusi nyt laajentaa alueitaan 
Venäjän kustannuksella, kun siihen näytti olevan 
mahdollisuuksia. Hän ei halunnut kuulla puhutta- 
vankaan rauhasta. Tämän kannattajat, etenkin Hen- 
rik ja Kaarle Horn, joutuivat kuninkaan epäsuosioon. 
He menettivät päällikkyytensä, ja Suomeen saapuva 
de la Gardie sai oikeuden peruuttaa läänityksiä sel- 
laisilta suomalaisilta, jotka eivät olleet kuninkaan 
mieleen. 

Heti Suomeen saavuttuaan uusi ylipäällikkö ryh- 
tyi tarmokkaasti varustautumaan. Aikaisempien so- 
tatoimien huono menestys oli osaltaan johtunut riit- 
tämättömistä varusteluista. Sotaretkiä varten vara- 
tut palkkarahat ja muonavarat olivat loppuneet kes- 
ken, joten päälliköt eivät voineet ryhtyä mihinkään 
aikaa vaativiin sotaliikkeisiin. Useat aikaisemmat 
yritykset olivat päättyneet palkkasoturien kapinoi- 
hin, kun he eivät saaneet palkkaansa. De la Gardie 
oli saanut oikeuden käyttää Suomen verotuloja sota- 

joukkonsa varustamiseen, joten rahojen puute ei niin 
pahoin enää haitannut valmisteluja. Hän osasi myös 
solmia luottamukselliset suhteet Suomen herroihin 
ja torjui kuninkaan näihin kohdistuvia aiheettomia 
epäluuloja. Siten hän sai suomalaisilta aulista tukea. 
Vuoden 1580 lokakuussa hän oli suorittanut valmis- 
telunsa loppuun ja lähti kuninkaan käskyn mukaan 
etenemään Käkisalmea kohti. | 

Pontus-herran armeijassa oli n. 1 700 ratsumiestä, 
5000 jalka- ja 122 tykkimiestä. Puolet näistä oli 
suomalaisia. Lisäksi oli talonpoikaista nostoväkeä ja 
parisataa laivamiestä. Hevosia ei ollut tarpeeksi 
tykkejä vetämään, joten siihen täytyi käyttää mie- 
hiä. Tästä syntynyt nurina asettui, kun ylipäällikkö 
lupasi tykkien vetäjille puoli markkaa mieheen. Sen 
enemmittä hankauksitta saavuttiin Käkisalmen edus- 
talle. 

Täällä Pontus-herra sai ensimmäisen kerran osoit- 
taa sotapäällikön kykyään. Linna oli vuolaan virran 
ympäröimällä Vuoksen saarella. Vaikka varustuk- 
set olivat vain puusta, esti virta hyökkääjiä pääse- 
mästä linnaan. De la Gardie ei tästä kuitenkaan 
häkeltynyt, vaan saarsi ensiksi linnan kaikilta puo- 
lilta. Virralle sijoitetut lotjat ja veneet tukkivat pur- 
jehdusväylänkin. 'Tämän jälkeen aloitettiin linnan 
pommitus, johon käytettiin hehkuviksi kuumennet- 
tuja rautakuulia. Puolustaja ei ollut tähän varau- 
tunut, ja kohta loimusivat linnan puiset varustukset 
liekeissä. Samoin kävi kaupungille, joka sijaitsi saa- 
rella linnansaaren vieressä. Ahtailla saarilla rie- 
huvat tulipalot pakottivat puolustajat antautumaan 
jo seuraavana päivänä. Näin Käkisalmi oli kukistu- 
nut yllättävän nopeasti ja Suomi saanut lujan etu- 
varustuksen, joka suojasi sitä idästäpäin tulevilta 
hyökkäyksiltä. 

Seuraavasta vuodesta tuli tämän pitkän sodan me- 
nestyksellisin Ruotsi-Suomen aseille. Pontus de la 
Gardie ei tyytynyt edeltäjiensä tavoin vain umpi- 
mähkään hävittelemään vihollisen alueita. Rajaseu- 

Narvan valloitus v. 1581. 


dut oli otettava pysyväiseen omistukseen, niin että 
siellä voitaisiin torjua vihollisen valtakunnan alu- 
eelle tekemät hyökkäykset. Niinpä hän ryhtyi jär- 
jestelmällisesti ahdistamaan vihollisen hallussa ole- 
via linnoja, ja vuoden loppuun mennessä oli vallattu 
koko Viro ja Inkerin tärkeimmät linnat. 


Näissä taisteluissa ja sotaretkien suunnittelussa de 
ja Gardie ja hänen lähimpinä apulaisinaan toimivat 
suomalaiset soturit osoittivat erinomaista taitoa ja 
urhoollisuutta. Vuoden 1581 alussa Pontus-herra ja 
Kaarle Horn veivät kompassin avulla suuntaa pitäen 
joukkonsa jäätyneen Suomenlahden ylitse ja valta- 
sivat Rahkavieren linnan Virossa. Paadisten luosta- 
rissa puolustautuneet venäläiset antautuivat sitkeän 
vastarinnan jälkeen, kun he muonan loputtua olivat 
jo syöneet saappaita, satuloita, olkia, jopa ruumii- 
takin. Kesällä Kaarle Horn valtasi Lihulan ja Luk- 
kolinnan. Syksyllä suoritettiin sotaretken suurin 
urotyö, Narvan valtaus. 


S Taistelu Itämerenmaista 


Linnan valtausta edelsivät huolelliset valmistelut. 
Joukkoja koottiin kaikkiaan 10 000 miestä, joilla oli 
24 raskasta ja 18 kevyttä tykkiä. Suomalaisia oli n. 
1 200 ratsu- ja 800 jalkamiestä. Ylipäällikön lähim- 
pinä miehinä olivat suomalaiset Herman Fleming ja 
Arvi Tavast. Tähän sotatoimeen osallistui huomat- 
tavalla tavalla myös Klaus Fleming, jonka johtama 
laivasto toi ensimmäiset piiritysjoukot Suomesta 
Narvajoen suuhun, saartoi kaupungin meren puo- 
lelta ja toi tarvikkeita piirittäjille. Kaupunki ja linna 
vallattiin väkirynnäköllä ankaran pommituksen jäl- 
keen, kun puolustajat olivat kieltäytyneet antautu- 
masta. Ajan tavan mukaan ylipäällikkö oli luvannut 
joukoilleen, että nämä saivat ryöstää kaupunkia vuo- 
rokauden ajan. Villiintyneet soturit riehuivat onnet- 
tomassa kaupungissa kauhealla tavalla, niin että noin 
7 000 ihmisen, joukossa paljon naisia ja lapsia, sano- 
taan tallöin saaneen surmansa. Tämä verilöyly on 
tahra Pontus-herran muuten niin kirkkaassa kil- 
vessä. — Narvan valtauksen jälkeen kukistettiin 
myös Iivananlinna, Jaama ja Kaprio Inkerissä sekä 
Paidelinna Virossa. 

De la Gardien loistavat voitot tuottivat Ruotsi- 
Suomelle Viron ja Inkerin rajaseutujen herruuden. 
Tästä hyötyi ennen kaikkea Suomi, joka ei nyt enää 
ollut välittömänä rajamaana. Maayhteys Viroon oli 
myös aikaansaatu, mikä huomattavasti helpotti sen 
puolustamista. Näihin tuloksiin oli ylipäällikön jäl- 
keen suurin osuus hänen suomalaisilla apulaisillaan, 
joiden hallussa olivat kaikki tärkeimmät päällikön- 
paikat. 


Suomesta tulee suuriruhtinaskunta 


Juhana-kuningas tunsi ehkäpä kaikkein suurinta 
riemua näiden suurten voittojen johdosta. Ylpeänä 
hän sanoi, että hän oli ”harannut ryssän pitkää par- 
taa”, ja kehotti Pontus-herraa tiedustelemaan väli- 
rauhasta neuvottelevilta Iivanan lähettiläiltä, oliko 

Juhana todella kuningas vaiko vain smoolantilainen 
talonpojanpoika. 

Sodassa saavutettu menestys sai Juhanan asetta- 
maan itselleen yhä laajempia tavoitteita. Tyytymättä 
nyt valloitettuihin alueisiin hän suunnitteli ilmei- 
sesti tunkeutumista yhä pitemmälle Inkeriin ja sen 
eteläpuolelle. Tämä ilmenee hänen uudessa arvoni- 
messään. V. 1581 hän otti itselleen Suomen ja Kar- 
jalan sekä Vatjan ja Selonin viidenneksien suuri- 
ruhtinaan arvonimen. Suomen korottaminen suuri- 
ruhtinaskunnaksi oli samalla kuninkaan maallemme 
suoma tunnustus siltä suuresta osuudesta, mikä 
maanmiehillämme oli saavutettuihin voittoihin. 

Tämä ei ollut kuitenkaan viisaasti laskettu toimen- 
pide. Juhanalle ei ollut siitä mitään käytännöllistä 
hyötyä. Venäjän tsaaria se osaksi ärsytti, osaksi sai 
hänet pelkäämään Ruotsi-Suomen puolelta jatkuvia 
valloitusretkiä ja varustautumaan niiden varalta. 
SUUTin haitta oli kuitenkin se, että myös Puola alkoi 
pelätä Ruotsi-Suomen kehittyvän liian voimak- 
kaaksi. Kuningas Stefan Bathory solmi vuoden 1581 
lopulla rauhan Venäjän kanssa, joka tunnusti de la 
Gardien äskettäin valloittamat alueet Puolalle kuu- 
luviksi. Vaikka tämän johdosta ei vielä syntynyt 
suoranaista sotaa Puolan ja Ruotsi-Suomen kesken, 
näiden yhteistyö Venäjään nähden oli lopussa ja val- 
takuntien välit viilenivät. 

Suomessa käsitettiin hyvin näiden tapausten mer- 
kitys. Etenkään Hornit eivät pitäneet Juhanan toi- 
menpidettä viisaana ja vaativat edelleen rauhan sol- 
mimista. Kuningas halusi kuitenkin jatkaa sotaa. 

Nyt kävi ilmi, miten paljon puolalaisten venäläis- 
vastainen toiminta oli helpottanut Ruotsi-Suomen 
sotatoimia. Venäläiset hävittelivät jälleen Kannasta 
ja Etelä-Suomea. Ruotsi-Suomen joukot yrittivät 
turhaan Pähkinälinnan valtaamista. Herman Fle- 
ming, Arvi Tavast ja Arvid Stälarm toivat Suomen 
maavoimat maitse Pähkinälinnan edustalle. Suoma- 
lainen amiraali Pentti Juusten, piispa Paavali Juus- 

tenin veljenpoika, sulki laivoillaan Nevan niskan. 
Kun puute ja taudit ahdistivat, yritti Fleming ottaa 
linnan väkirynnäköllä odottamatta enää de la Gar- 
dien saapumista Virosta. Hyökkäys ei onnistunut, ja 
venäläisten saadessa apujoukkoja täytyi tällä välirn 
saapuneen Pontus-herran viedä armeijansa takaisin 
omalle maaperälle. 

Nyt oli Juhanakin valmis sopimaan, ja v. 1583 
saatiin aikaan kolmivuotinen välirauha. Kun tsaari 
ei ollut halukas luopumaan Ruotsi-Suomen joukko- 
jen valtaamista Inkerin linnoista, ei lopullista rauhaa 
saatu solmituksi. V. 1586 välirauhaa jatkettiin vielä 
neljällä vuodella, minkä jälkeen sotatoimet alkoivat 
uudelleen. 

Tällöin edellisten sotavuosien suurimmat johtajat 
olivat jo poissa ja uudet miehet olivat astuneet ti- 
lalle. Pontus de la Gardie oli valtakunnalle korvaa- 
mattomaksi tappioksi hukkunut Narvajokeen olles- 
saan matkalla aseleponeuvötteluihin v. 1585. Tämä 
vierassyntyinen soturi oli tehnyt uudelle isänmaal- 
leen korvaamattomia palveluksia, joiden ansiosta. hä- 
nen muistonsa elää vielä tänä päivänä. Inkerissä ja 
Karjalan Kannaksella kansa puhui vielä viime aikoi- 
hin asti Pontus-herran kaivannoista ja valleista. — 
Toinen kuuluisa soturi, Herman Fleming, kuoli jo v. 
1583. Henrik Klaunpoika Horn ei myöskään enää 
ikänsä vuoksi tullut kysymykseen sotatoimien joh- 
tajana. 'Kaarle Henrikinpoika Horn jatkoi isänsä 
työtä, osoittautuipa häntä paljon etevämmäksikin 
sotapäälliköksi. 


Suhana-kuninkaan viimeiset elinvuodet 


Pitkä ja hävittävä sota asetti valtakunnan väestön 
kannettavaksi raskaita taakkoja. Kaikki yhteiskun- 
taluokat joutuivat tavalla tai toisella kärsimään so- 
dasta. Tämän vuoksi yhteiskunnalliset ja taloudelli- 
set vastakohdat kärjistyivät. Kuninkaan toimenpi- 
teiden johdosta myös uskonnon ja kirkollisen elämän 

alalla syntyi ristiriitoja. Siten Juhanan viimeiset 
elinvuodet muodostuivat sekä ulkonaisesti että sisäi- 
sesti levottomaksi ja repiväksi ajaksi. 

Valtakunnan sisäiset voimatekijät olivat kuningas, 
Kaarle-herttua ja ylhäisaateli. Herttua ja aateli 
pyrkivät lisäämään vaikutusvaltaansa kuninkaan 
kustannuksella. Kuningas puolestaan koetti torjua 
näiden pyyteet nojautumalla milloin aatelin, mil- 
loin herttuan tukeen käyttämällä näitä mahteja toi- 
nen toistaan vastaan. | 

Aluksi Kaarle joutui alakynteen. Juhana peruutti 
känen oikeuksiaan valtaneuvoskunnan avulla, joka 
ei pitänyt voimakkaasta ja aateliin vihamielisesti 
suhtautuvasta herttuasta. Mutta sitten kuningas al- 
koi pelätä valtaneuvoskunnan saavan liian paljon 
vaikutusvaltaa. V. 1587 oli sattunut sekä Vaasain 
hallitsijasuvun että koko Itämerenalueen valtioiden 
tuleviin kohtaloihin ratkaisevasti vaikuttava tapah- 
tuma: Juhanan poika Sigismund oli valittu Puolan 
kuninkaaksi. Samalla hän oli perivä Juhanan jäl- 
keen Ruotsi-Suonien kruunun. Tämän vuoksi sovit- 
tiin, että Juhanan kuoltua Ruotsi-Suomea tulisi hal- 
litsemaan sijaishallitus, jonka seitsemästä jäsenestä 
herttua saisi nimittää vain yhden. Muut oli otettava 
valtaneuvosten joukosta, jotka siis tosiasiassa tulisi- 
vat maata hallitsemaan. 

Juhana alkoi kuitenkin kohta pelätä, että ylhäis- 
aatelia edustava valtaneuvosto: kävisi hänelle vaa- 
ralliseksi. Pian hänellä oli syytä katua, että oli seu- 
rannut valtaneuvosten neuvoja. Nämä olivat kehoit- 
taneet kuningasta lähettämään Sigismundin Puolaan, 
sillä sitenhän he itse saisivat hallita maata. Ainoas- 
taan suomalainen Klaus Eerikinpoika Fleming oli 
ollut toista mieltä. Hän pelkäsi, että kuninkaan 
poissa ollessa määräämisvalta maassa jäisi Ruotsin 
ylimyksille, joiden kanssa Fleming oli huonoissa 
väleissä. Juhanan ja hänen poikansa suhteet olivat 
olleet hyvin läheiset, ja kuningas alkoi pian kaivata 
kiihkeästi poikaansa. V. 1589 hän sai järjestetyksi 

molempien kuninkaiden tapaamisen Tallinnassa. Täl- 
löin suunniteltiin myös Puolan vetämistä mukaan 
sotaan Venäjää vastaan. Tallinnaan koottiin run- 
saasti Ruotsi-Suomen sotavoimia, jotta yhteiset sota- 
toimet voitaisiin heti aloittaa. 

Kävi kuitenkin aivan toisin kuin oli suunni- 
teltu. Puolalaiset eivät olleet halukkaita sotaan. Si- 
tä paitsi he asettuivat jyrkästi vastustamaan Sigis- 
mundin suunnittelemaa Ruotsin-matkaa. Juhana oli 
aikonut viedä hänet Tukholmaan, jossa hänet olisi 
"kruunattu isänsä seuraajaksi tämän vielä eläessä. 
Puolalaiset pelkäsivät, ettei heidän nuori kunin- 
kaansa enää palaisikaan valtakuntaansa. Tämä olisi 
ollut heille kipeä loukkaus, sillä jonkin verran aikai- 
semmin puolalaisten kuninkaakseen valitsema Rans- 
kan prinssi Henrik oli tehnyt siten perittyään vel- 
jensä jälkeen Ranskan kruunun. Nyt he uhkasivat 
sodalla Ruotsi-Suomea, jos Sigismund menettelisi 
Henrikin tavoin. Puolan ylimyksillä olikin syytä 
huoleensa, sillä Juhana suunnitteli juuri tätä. 

Kuukauden ajan kuninkaat viipyivät Tallinnassa, 
ja koko ajan neuvoteltiin kiivaasti Sigismundin 
Ruotsin-matkasta. Juhana ei ottanut sitä vastusta- 
via mielipiteitä kuuleviin korviinsakaan. Vihdoin 
sotaväen päälliköt, joiden keskuudessa suomalaiset 
olivat määräävässä asemassa, jyrkällä esiintymisel- 
lään saivat ratkaisun aikaan. He selittivät, ettei val- 
takunta voinut mitenkään sotia sekä Puolaa että Ve- 
näjää vastaan yhtaikaa. Sigismund ymmärsi heidän 
perustelujensa painavuuden ja taipui omasta puoles- 
taan uhrautumaan. Nyt Juhanankin oli alistuttava. 
Suru sydämessä ja kostonuhkaukset mielessään hän 
erosi lopullisesti pojastaan ja palasi Tukholmaan. 

Kuninkaan kostonhimo suuntautui valtaneuvos- 
kunnan ja ylhäisaatelin johtavia miehiä vastaan. 
Useat näistä vangittiin ja saivat Juhanan viimeisten 
elinvuosien ajan olla peloissaan henkensä puolesta, 
joskaan mitään verituomioita ei langetettu. Toimen- 
piteissään aatelia vastaan kuningas nojautui Kaar- 

le-herttuan ja Klaus Flemingin auliisti antamaan 
tukeen. Nämä tulevat vihamiehet vetivät nyt yhtä 
köyttä vihaamaansa suurylimystöä vastaan. Kunin- 
kaan ja herttuan välit paranivat nyt. 

V. 1590 sotatoimet alkoivat uudelleen. Venäläiset 
hyökkäsivät Narvaa vastaan. Narvan puolustajan, 
Kaarle Hornin, oli luovutettava muut Inkerinmaan 
linnat saadakseen aselevon aikaan. Vaikka tämä oli 
ollut ainoa keino tärkeän Narvan pelastamiseksi, jou- 
tui kuningas raivoihinsa. Horn erotettiin ja tuomit- 
tiin kuolemaan. Urhea soturi puolustautui suorasel- 
käisesti ja miehekkäästi, mutta oli valmis mieluum- 
min kuolemaan kuin tunnustamalla itsensä kavalta- 
jaksi kerjäämään ja saamaan armon. Vasta mestaus- 
lavalla kuolemantuomio muutettiin vankeudeksi, 
jossa Horn sai olla Juhanan kuolemaan saakka. 

Kuninkaan ankaruus johtui hänen epäilyksistään, 
että eräät suomalaiset aatelismiehet, etenkin Hornit, 
pitivät valtaneuvoston puolta kuningasta vastaan. 
Klaus Flemingin onnistui kuitenkin lauhduttaa ku- 
ninkaan epäluulot ja saada hänet peruuttamaan epä- 
oikeudenmukaiset toimenpiteensä sodassa suuresti 
ansiolitunutta Suomen aatelia vastaan. 

Sotatoimet saattoivat nyt jatkua häiriöittä. Mitään. 
mainittavia tuloksia ei kuitenkaan enää aikaansaatu. 
Kuninkaan päällystöä kohtaan tuntema epäluulo ja 
hänen rankaisutoimenpiteensä olivat hävittäneet ar- 
'*meijan kurin. Kun ylipäällikkönä välillä ollut ruot- 
salainen ylimys Mauri Grip ei ollut saanut mitään 
aikaan, peri Klaus Fleming hänen tehtävänsä. Fle- 
mingin onnistui palauttaa joukkojen luottamus ja 
hän teki menestyksellisen hävitysretken Novgorodin 
lähistölle syksyllä 1591. 

Tämä olikin viimeinen huomattava sotatoimi Ju- 
hanan elinaikana. Keväällä 1592 kuningas sairas- 
tui. Hänen tilansa huononi jatkuvasti, kunnes mar- 
raskuun 17. päivänä saapunut kuolema päätti Juha- 
nan monivaiheisen elämän. | 
Monipuolisesta lahjakkuudestaan huolimatta Ju- 

hana ei hallitsijana saanut mitään suuria tuloksia 
aikaan. Tämä johtui osaksi hänen lahjojensa laa- 
dusta, osaksi hänen luonteestaan. Hänellä ei ollut 
isänsä terävää todellisuudentajua, tarmoa eikä työ- 
kykyä. Isä oli suunnannut voimansa valtakunnan 
rakentamiseen; poika tuhlasi aikansa pikikuasioihin, 
jotka eivät valtakuntaa hyödyttäneet. Kieltää ei kui- 
tenkaan sovi, etteikö Juhanakin ole painanut jäl- 
keään koko valtakunnan sekä erityisesti meidän 
maamme kehitykseen. Hänen itsepintaisen sitkey- 
tensä vuoksi Venäjän-sotaa jatkettiin niin kauan, 
että sen tuloksena saatiin aikaan uusi, Suomelle 
edullinen itäraja. Korottämalla Suomen suuriruhti- 
naskunnan arvoon hän loi Suomen erikoisasemaa 
korostavan perinteen, joka osaltaan vaikutti maam- 
me itsehallinnon toteuttamiseen %parisataa vuotta 
myöhemmin. Ja suomalaisilla on syytä säilyttää kii- 
toilisessa muistissa entisen Suomen herttuan kunin- 
kaana maatamme kohtaan osoittama erityinen myö- 
tätunto, josta hän läpi koko hallitusaikansa on anta- 
nut todistuksia. 


Sodankäyntiä Pohjan perillä — Täyssinän rauha 


Pitkän Venäjän-sodan päätaistelut käytiin Virossa, 
Inkerinmaalla ja Käkisalmen läänissä. Mutta myös 
pitkin koko Suomen itärajaa taisteltiin. Näihin yh- 
teenottoihin osallistui paikoitellen myös säännöllistä, 
koulutettua sotaväkeä. Mutta suurimman maineen 
saivat kansan keskuudesta nousseet miehet, talonpoi- 
kaispäälliköt, jotka johtivat vapaaehtoisjoukkojaan 
usein kauas rajan taakse suuntaamillaan retkillä. 
Kuuluisin näistä on iiläinen Pekka Vesainen. 

Jo ennen v. 1583 solmitun välirauhan päättymistä 
venäläiset ja heihin liittyneet karjalaiset talonpojat 
tekivät hävitysretkiä Suomen puolelle. Varsinkin 
Oulujärven ympäristöt joutuivat kovasti kärsimään. 
Suomalaiset päättivät kostaa samalla mitalla. Ke- 
väällä 1589 iiläiset lähtivät Pekka Vesaisen johdolla 

retkelle rajan taakse. Vesistöjä pitkin kulkien saa- 
vuttiin Kantalahteen, joka yllättäen vallattiin. Tä- 
män ”kaupungin” ryöstettyään ja poltettuaan retke- 
läiset palasivat runsaine saalineen onnellisesti koti- 
seudulleen. | 

Kostoa ei kuitenkaan tarvinnut kauan odottaa. 
Vuoden lopulla venäläiset hyökkäsivät Pohjanmaalle 
ja hävittivät laajalti maata. Pahimmin joutui kärsi- 
mään Liminka, jonka 333 talosta ehkä 30 jäi poltta- 
matta. 

Tämä sai hallitusmiehet vihdoin ryhtymään Poh- 
jois-Suomen puolustuksen järjestelyyn. Pohjanmaalle 
lähetettiin vakinaista sotaväkeä, jonka päällikkönä 
toimivat Pietari Bagge ja Hannu Laurinpoika Pre- 
valk. Bagge rupesi rakennuttamaan linnaa Oulu- 
joen suussa olevalle saarelle. Pohjanmaan ja Länsi- 
pohjan talonpojista kutsuttiin joka viides mies asei- 
siin. 

Nyt tehtiin useita retkiä rajan taakse. Vesainen 
miehineen tunkeutui Jäämeren rannalle saakka ja 
sai runsaasti saalista. Tämä retki oli urhean talon- 
poikaispäällikön viimeinen, sillä paluumatkalla eräs 
Ahma-niminen karjalaisvanki surmasi hänet. Mah- 
dollisesti jo tällä retkellä oli mukana myös Hannu 
Laurinpoika ja hänen miehensä. jotka valtasivat ja 
hävittivät Petsamon luostarin. Hyökkäys Kuolan- 
suuta vastaan, joka oli venäläisten vahvin tukikohta, 
kuitenkin epäonnistui. Syksyllä 1591 Sven Pietarin- 
poika Bagge retkeili Vienanmeren rannoilla ja hä- 
vitti mm. Suman ja Kemin. Seuraavan vuoden alussa 
venäläinen ruhtinas Volkonski väkineen kävi kosto- 
retkellä Limingassa ja Oulun lähistöllä, hävitti maata 
ja vei suuren saaliin mukanaan. Tämän jälkeen hä- 
vitysretket laimenivat. 


V. 1593 tämän pitkällisen sodan loppu alkoi hää- 
möttää. Sekä Iivana Julma että Juhana, sodan aloit- 
tajat, olivat kuolleet, ja heidän seuraajansa tsaari 
Vasili ja kuningas Sigismund solmivat tällöin 2- 

vuotisen välirauhan. V. 1595 päätettiin Täyssinässä 
lopullisesta rauhasta. 

Täyssinässä sovittiin, että Ruotsi-Suomi luovuttaa 
takaisin valtaamansa Käkisalmen läänin ja Inkerin- 
maan. Sen sijaan se sai pitää Narvan ja sen oikeu- 
det Viroon tunnustettiin. Suomen itäraja ulotettiin 
päättymään Varankiin, ja senmukainen uusi rajan- 
käynti oli toimitettava. 

Pitkä sota oli vaatinut valtakunnalta raskaita uh- 
reja,. Suomi oli saanut kantaa erityisen suuren taa- 
kan. Mutta Täyssinän rauhan tulokset korvasivat 
nämä lähes neljännesvuosisadan ponnistukset. Nyt 
vihdoin venäläiset tunnustivat Suomeen kuuluviksi 
ne Sisä- ja Pohjois-Suomen alueet, jotka varsinkin 
Kustaa Vaasan aikana toimeenpantu erämaiden asut- 
taminen tosiasiassa oli jo valtakuntaan liittänyt. Näin 
Suomi saattoi alueellisesti eheytyneenä jatkaa sisäistä 
kasvuaan ja lujittua vuosisatojen perästä koittavaa 
itsenäisyyttään varten. 


Pitkän sodan aiheuttamat yhteiskunnalliset 
muutokset 


Sota-aika pyrkii aiheuttamaan sisäisiä muutoksia 
sotaakäyvissä valtioissa. Eri yhteiskuntaluokat jou- 
tuvat eri tavalla kantamaan sodan rasituksia. Toi- 
saalta sota varsinkin näinä aikoina asetti kullekin 
säädylle omat velvollisuudet. Säätyjen erilaisesta 
merkityksestä ja niiden valtion asioihin saaman vai- 
kutusvallan erilaisuudesta johtui myös muutoksia 
säätyjen keskinäisissä suhteissa. 

Pitkä sota asetti Suomen aatelille suuria vel- 
voituksia. Joskin Juhana oli v. 1569 tehnyt aatelis- 
arvon ratsupalvelusvelvollisuudesta riippumattomak- 
si, vaadittiin suomalaisia aatelismiehiä palvelemaan 
kuninkaan joukoissa. Laiminlyönneistä rangaistiin 
ankarasti. Suomen aatelismiehet suorittivatkin mies- 
lukuisesti velvollisuutensa. Siten melkoinen osa ar- 

meljan ja laivaston päälliköistä oli suomalaisia. Var- 

sinkin korkeimmat johtopaikat olivat koko sodan 
ajan suomalaisten miehittämiä. Ylipäälliköistä aino- 
astaan Pontus de la Gardie sekä lyhyen aikaa siinä 
virassa toimineet Kustaa Baner ja Mauri Grip syr- 
jäyttivät vähäksi aikaa maanmiehemme, ja heistäkin 
ainoastaan de la Gardie kiistämättömästi suurempien 
kykyjensä perusteella. Henrik Klaunpoika Horn, 
Kaarle Henrikinpoika Horn, Hannu Björninpoika 
Lejon, Hannu Laurinpoika Björnram, Herman Fle- 
ming, Klaus Eerikinpoika Fleming, Klaus Herma- 
ninpoika Fleming, Klaus Äkenpoika Tott, Yrjö Boije, 
Hannu Boije, Iivari Maununpoika Särkilahti, Arvid 
Stälarm, Arvi Tavast, Eerik Slang ja Antti Sabel- 
fana olivat näkyvimpiä niiden kaikenarvoisten ja 
-säätyisten suomalaisten joukossa, jotka tässä sodassa 
hankkivat maalleen kunniaa ja itselleen maineik- 
kaan nimen. Tämä oli Suomen aatelin loistoaikaa, 
jonka veroista sillä on tuskin koskaan muulloin ollut. 

Suomen aateli kyllä hyvin tunsi merkityksensä. 
Sen johdosta sen itsetunto kohosi voimakkaasti. Tästä 
meillä on monta todistusta. Suomalaiset aatelismie- 
het vaativat kuninkaalta sellaisia etuoikeuksia itsel- 
leen, joihin verrattavia heidän ruotsalaisilla sääty- 
veljilläänkään ei ollut. Samoin heissä oli myös var- 
sin voimakas tunto suomalaisesta kansallisuudestaan, 
varsinkin kun suomen kieli oli vielä maamme aate- 
lin äidinkielenä. 

Venäjän-sodan aikana kehitettiin myös Suomen 
hallintojärjestelmää. Eerik XIV oli jo määrännyt 
erityisen käskynhaltijan eli gubernaattorin hoita- 
maan Suomen hallintoa. Samaa menetelmää sovelsi 
Juhanakin. Hänen aikanaan maamme oli toisinaan 
jaettu kahteenkin käskynhaltijakuntaan. Käskyn- 
haltijan valtuudet yleensä laajenivat. Varsinkin 
Suomen verohallintoa käskynhaltija sai johtaa itse- 
näisesti. 

Verotus oli raskas, ja pääasiallisen verokuorman 
sai talonpoika kantaa. Kustaa Vaasan aikana mää- 
rättyjä vakinaisia veroja kannettiin edelleen van- 

hoilla perusteilla. Sodan aiheuttamat suuret menot 
rahoitettiin apuverojen avulla. Elfsborgin linnan 
tanskalaisilta lunastamiseksi v. 1571 kannettu ns. 
hopeavero oli jo merkinnyt siihen asti ankarinta 
verorasitusta. Mutta Venäjän-sota lisäsi verokuor- 
maa jatkuvasti, niin että v. 1590 se suurimmillaan 
ollessaan oli kohonnut kaksinkertaiseksi vuoteen 1571 
verrattuna. Suomen verorasituksen suuruus johtui 
myös siitä, ettei Ruotsista sodan loppupuolella lähe- 
tetty enää varoja Suomen joukkojen ylläpitämisen 
helpottamiseksi. Näin tehtiin siitä huolimatta, että 
Suomi asetti suhteellisesti enemmän väkeä valtakun- 
nan sotavoimiin kuin Ruotsi. 

Verojen lisäksi talonpoikaisväestöä rasitettiin val- 
tion virkamiesten kyyditsemisillä sekä vaatimalla 
siltä sotaväen kuljetusten, majoituksen ja muonituk- 
sen hoitamista. Sodan johdosta esimerkiksi virka- 
miesten määrä kasvoi, joten näiden rasitusten paino 
moninkertaistui. 

Myös sotaväenotot olivat talonpoikaisväestön ra- 
situksena. Muutenkin vaikeissa oloissa toimivilta 
tiloilta jouduttiin ottamaan välttämätöntäkin työ- 
volmaa, joka osittain ylivoimaiseksi muodostuvan 
verotaakan ohella aiheutti talojen autioitumista. Mo- 
net talonpojat ryhtyivät myös aatelismiesten lam- 
puodeiksi, joilla oli vähemmän rasituksia. Tämä taas 
lisäsi muiden veronmaksajien kuormaa. Hallitus 
yritti kyllä tarmokkaasti suorittaa verotuksen tar- 
kistuksia ja tasoituksia heikoimmissa varoissa ole- 
vien hyväksi. Mutta nämä helpotukset oli varak- 
kaampien maksettava, jotka puolestaan köyhtyivät 
ja menettivät monesti talonsa. 

Erityisen raskaaksi muodostui talonpoikaisväestön 
harteilla oleva linnaleirirasitus. Varsinkin talvisin 
tuotiin Virossa ja Liivinmaalla olevat joukot koti- 
maahan lepäämään ja jaettiin ympäri maata talon- 
poikien ylläpidettäviksi. Sodan raaistamat huovit, 
joista usein huomattava osa oli vielä ulkomaalaisia, 
vaativat monesti kohtuuttomia isänniltään. Yleensä 

nämä olivatkin heille pakolla työnnettyjen vieraiden 
armoilla. Tämä johti monesti verisiin välikohtauk- 
siin ja synnytti talonpoikaisväestössä syvään iskos- 
tunutta vihaa enimmäkseen juuri sen omasta kes- 
kuudesta lähtöisin olevaa sotaväkeä kohtaan. 

Myös varsinaisen talonpoikaisväestön keskuudessa 
alkoi syntyä luokkaeroja. Näihin aikoihin asti pai- 
kallishallintoa oli hoidettu pitäjien ja niissä olevien 
vero- eli neljänneskuntien toimesta. Nimismies oli 
vastannut pitäjässä valtiovallalle kuuluvista tehtävis- 
ta verokuntamiehen vaälvoessa veronkantoa toimipii- 
rissään. Näiden toimien haltijat olivat vaihtuneet 
usein, joten suurin osa pitäjien isäntämiehistä joutui 
niihin vuorollaan. Yhteisissä kirkkoherran johta- 
missa pitäjänkokouksissa, joissa pitäjän asiat pää- 
tettiin, sekä lautamiehinä käräjillä kaikilla isäntä- 
miehillä oli myös tilaisuus saada äänensä kuuluville. 

Nyt virkamiesten tehtävät laajenivat, niin ettei 
niitä voitu niin helposti luovuttaa uudelle miehelle. 
Lisäksi nimismieheltä ja verokuntamieheltä alettiin 
vaatia enemmän henkilökohtaisia varoja, jotta hän 
pystyi vastaamaan virkaansa kuuluvasta kestitys- 
velvollisuudesta tai koottavinaan olevista verova- 
roista. Kun nyt siis vain varakkaimmat talonpojat 
alkoivat tulla näiden virkojen hoitajina kysymyk- 
seen, syntyi heidän ja muiden välille juopa. Tätä 
lisäsi ns. ratsutilojen eli rustholiien syntyminen. 
Kruunu antoi verovapauden talonpojille, jotka va- 
rustivat ratsumiehen kuninkaan palvelukseen. Rat- 
sumiehen varustuksen kalleuden vuoksi tähän pys- 
tyivät vain varakkaimmat, jotka siten jälleen erot- 
tuivat muista pitäjäläisistä. 

Laajenevat hallinnolliset tehtävät vaativat kunin- 
kaan voutien ja näiden apulaisten, kirjurien, määrän 
lisäämistä. Nämä virat joutuivat yleensä yritteliäi- 
den papistosta, porvaristosta ja talonpoikaissäädystä 
peräisin olevien miesten haltuun, jotka siten omana 
ryhmänään alkoivat erota muista säädyistä. Kaikki 
nämä uudet tulokkaat: pyrkivät käyttämään hyväk- 

seen virka-asemaansa Hhenkilökohtaisten etujensa 
ajamiseen. Tällöin vähäväkisin yhteiskuntaluokka, 
talonpojat, joutui siitä kärsimään. Tämä synnytti 
piilevää kaunaa ja kasvavaa jännitystä, joka kohta 
sodan jälkeen oli kohtalokkaalla tavalla puhkeava 
esiin. 


PAAVINKIRKKO ISKEE TAKAISIN « 


Uskonpuhdistus oli levirinyt vastustamattomalla 
voimalla Keski- ja Pohjois-Euroopan maihin ja riis- 
tänyt ne paavinkirkon valtapiiristä. Katolilaisten en- 
simmäinen yritys luterilaisen Säksan palauttamiseksi 
asevolimalla paavinkirkon yhteyteen oli epäonnistu- 
nut. Augsburgin uskonrauhassa v. 1555 protestanteille 
oli täytynyt myöntää uskonvapaus. Mutta vähitellen 
paavinkirkko kokosi jälleen voimansa. 1500-luvun 
puolivälin tienoilla sisäisesti lujituttuaan se aloitti 
hyökkäyksen protestanttiseen oppiin ”harhautunei- 
den”? palauttamiseksi ainoan autuaaksi tekevän kir- 
kon helmaan. Tällöin alkanutta toimintaa nimitetään 
katoliseksi vastauskonpuhdistukseksi. 


Katolinen vastauskonpuhdistus 


1500-luvun puoliväli oli uskonpuhdistusta vastaan 
suunnatuille toimenpiteille sopiva ajankohta. Uskon- 
puhdistus oli hajaantunut kolmeksi oppisuunnaksi, 
jotka eivät sopeutuneet yhteistoimintaan keskenään. 
Saksaan ja Pohjoismaihin puhdistettu oppi levisi 
evankelis-luterilaisessa muodossa. Sveitsissä, Alan- 
komaissa ja Ranskassa sekä vähäisemmässä mää- 
rässä eräissä muissakin Keski- Euroopan maissa vai- 
kuttivat geneveläisen Calvinin luoman reformoidun 
kirkkokunnan kannattajat. Englähti oli luopunut 
paavinkirkosta kuningas Henrik VIII:n aikana ja 
sinne syntyi ns. anglikaaninen kirkko. Skotlannin 
presbyteerinen kirkko erottautui kaikkein jyrkim- 
min paavinkirkosta. 

Myös luterilaisuus hajaantui useaksi toisiaan vas- 
taan kiisteleväksi oppisuunnaksi suuren uskonpuh- 
distajan kuoltua v. 1546. Riideltiin aivan toisarvoi- 
sista kysymyksistä niin kiihkeästi, että Melankton 
sanoi v. 1564 kuollessaan olevansa onnellinen, kun 
pääsi rauhaan ”jumaluusoppineiden raivolta”. Tämä 
helpotti suuresti katolisen kirkon pyrkimyksiä us- 
konpuhdistuksen leviämisen estämiseksi. 


Katolisen kirkon johtomiehet ymmärsivät, etteivät 
pelkät voimatoimenpiteet riitä uskonpuhdistusta vas- 
tustamaan. Myös katolinen oppi oli puhdistettava, 
jotta se voisi tyydyttää hurskaiden ihmisten hen- 
gellisiä tarpeita. Tämä tapahtui Tridentin kirkollis- 
kokouksessa, jota kesti parikymmentä vuotta. Ko- 
kouksen v. 1563 päättyessä katolinen kirkko oli opil- 
taan puhdistuneena ja hengeltään lujittuneena val- 
mis käymään taisteluun protestanttisia kirkkokuntia 
vastaan. 

Paavinkirkko oli vähän aikaisemmin saanut odot- 
tamatta apulaisen, josta oli tuleva sen voimakkain 
ase taistelussa ”vääräuskoisia”? vastaan. Tämä oli 
espanjalaisen ritarin ja munkin Ignatius Loyolan 
perustama ”Jeesuksen seura”, jesuiittain veljeskun- 
ta, joka v. 1540 oli saanut paavin vahvistuksen sään- 
nöilleen. Seuran tarkoituksena oli kirkosta luo- 
puneiden palauttaminen sen yhteyteen ja vpaka- 
nalähetystyö. Seura oli sotilaallisesti järjestetty, 
Ja jäsenten oli ehdottomasti noudatettava ylemmän 
esimiehen määräyksiä. Jesuiittojen ei tarvinnut asua 
luostareissa eikä pitää munkinpukua. Seura järjesti 
lahjakkaille jäsenilleen tilaisuuden ajan korkeimman 
opillisen sivistyksen hankkimiseen. Valtiomiesten ja 
hallitsijoiden rippi-isinä ja neuvonantajina jesuiitat 
salvat suuren vaikutusvallan valtiollisessa elämässä. 
Heidän koulunsa olivat aikakauden parhaat, joten 
monet protestantitkin lähettivät niihin lapsiaan. Niis- 
sä juurrutettiin katolisiin oppilaihin kiihkouskonnolli- 
nen vakaumus, kun taas protestantteihin istutettiin 

paavinkirkkoon myötämielinen asenne, saatiinpa mo- 
net kääntymään tähän oppiin. 

Kohta Schmalkaldenin sodan päätyttyä alkoi Rans- 
kassa sisällissota katolilaisten ja protestanttien vä- 
Iillä. Tämä aloitti uskonsotien aikakauden, joka kesti 
melkein sata vuotta. Nämä sodat olivat julmia ja 
täynnä hirveitä veritöitä, joista ensimmäisiä olivat 
v. 1572 Ranskassa ns. Pärttylinyön verihäistä alkunsa 
saaneet protestanttien murhat. Näihin aikoihin Es- 
panjan kuninkaan Filip II:n sortotoimenpiteet ja hä- 
nen protestanttisiin alamaisiinsa kohdistuneet veri- 
tuomiot saivat Alankomaat nousemaan espanjalaisia 
vastaan uljaaseen vapaustaisteluun, joka siten samalla 
oli uskonsota. Vähän myöhemmin Espanja ja Eng- 
lanti joutuivat avoimeen välienselvittelyyn. Espan- 
jalaisten laivastolle, ”suurelle armadalle”, v. 1588 
Englannin rannikoilla tuotettu tappio pelasti pro- 
testantismin Englannissa ja samalla asetti sulun 
Espanjan kuninkaan maailmanherruuspyrkimyksille. 


Näiden maailmanhistoriallisten tapahtumien var- 
jossa paavinkirkko yritti vallata myös Pohjoismaat 
takaisin katoliselle uskolle. Tämä sattui juuri Juhana 
JII:n hallituskaudeksi. Kuninkaan uskonnollisiin 
asioihin kohdistuvan erityisen harrastuksen johdosta 
hänen hallituskautensa moniin ulko- ja sisäpoliitti- 
siin selkkauksiin liittyivät siten vielä uskonnolliset- 
kin ristiriidat. | 


Suomen kirkko Agricolan jälkeen — Paavali Juusten 
Agricolan työn jatkajana 


Agricolan kuoltua odotettiin Suomessa yleisesti 
Paavali Juustenin pääsevän hänen seuraajakseen Tu- 
run piispanistuimella. Suomalaisten pettymykseksi 
kuningas kuitenkin nimitti linköpingiläisen pappis- 
miehen Pietari Follingiuksen Turun piispaksi. Eräi- 
den suomalaisiin vähäksyvästi suhtautuvien Juhana- 
herttuan ulkomaalaisten neuvonantajien sanotaan 

saaneen kuninkaan ratkaisemaan asian tällä tavoin 
vastoin herttuan itsensä mielipiteitä. 

Follingius oli pariin sataan vuoteen ensimmäinen 
vierasmaalainen Turun Ppiispanistuimella, eikä hän 
näytä saavuttaneen maanmiestemme hyväksymistä. 
Hänen toimikautensa jäikin lyhyeksi ajan valtiollis- 
ten melskeiden johdosta. Juhanan menetettyä hert- 
tuakuntansa Eerik vaihtoi myös piispan, sillä hän 
epäili Follingiuksen kuuluneen Juhanan kannattajiin. 
Siten Juusten siirtyi v. 1563 Viipurista Turkuun. 

Paavali Juusten oli syntynyt Viipurissa, jossa hän 
sai myös ensimmäisen kouluopetuksensa. Myöhem- 
min hän siirtyi Turkuun ja kävi Turun koulua. 
Täällä hänet myös vihittiin papiksi. Oltuaan sitten 
opettajana Turussa ja Viipurissa hän pääsi piispa 
Martti Skytten kustannuksella opiskelemaan ulko- 
maille. Pääasiassa Wittenbergissä suoritettujen opin- 
tojen jälkeen hän palasi kotimaahan, jossa toimi 
Turun koulun rehtorina Viipurin piispaksi nimittä- 
miseensä saakka. "Täältä hän siirtyi sitten Turkuun. 

Juusten oli ahkera ja pystyvä mies, joka voimiaan 
säästämättä työskenteli hiippakuntansa ja samalla 
koko syntymämaansa hyväksi. Ulkonaiset olosuhteet 
olivat hänen toimikautenaan vaikeat. Kirkko oli 
köyhtynyt Kustaa Vaasan aikana. Joskin Eerik XIV 
ja Juhana III suhtautuivat kirkkoon suopeammin 
kuin heidän isänsä oli tehnyt, yhtämittaiset sodat 
estivät kuitenkin kirkon taloudellisen aseman paran- 
tamisen. Kirkon arvovalta oli laskenut, ja sillä oli 
suuria vaikeuksia laillisten tulojensa perimisessä. 
Sivistymättömyys ja raakuus olivat yleistä pappien- 
kin keskuudessa. Taikausko rehotti ja aiheutti noi- 
tavainojakin, joskin vain valtiovallan taholta. Juus- 
ten oli tarpeeksi älykäs ja valistunut mies pitääk- 
seen taikauskoa vain tyhmyyden ja henkisen kehit- 
tymättömyyden osoituksena. 

Juusten pyrki kohottamaan papiston opillista ja 
siveellistä tasoa. Hänen antamansa ohjeet papiston 
elämäntavoista ja virantoimituksesta ovat järkeviä 

ja todellisen uskonnollisen hengen läpitunkemia. Te- 
kemäliä ahkerasti tarkastusmatkoja hän pyrki val- 
vomaan, että hänen ohjeitaan todella noudatettiin. 

Juustenin elämäntyön näkyvin osa on hänen kir- 
jallinen toimintansa. V:n 1565 tienoilla hän sai val- 
miiksi latinankielisen esityksen Turun piispoista. 
Henrik Gabriel Porthanin laajentamana ja selityksin 
varustamana ”Suomen Ppiispainkronikkana”? se on 
keskiajan historiamme tärkeimpiä lähteitä. Siinä esi- 
tetään Turun piispojen elämänvaiheet ja toiminta 
Pyhästä Henrikistä Follingiukseen saakka. Vain Ar- 
vid Kurjesta lähtien piispainkronikka on Juustenin 
itsenäistä työtä. Aikaisempia piispoja kuvatessaan 
hän on turvautunut keskiaikaisiin muistiinpanoi- 
hin, joiden kokoamisessa piispa Maunu Särkilahdella 
on ollut suurimmat ansiot. 

V. 1574 ilmestyi ensimmäinen Juustenin kirkolli- 
sista käsikirjoista ”Catechismus, Somenkielen tul- 
kitus”. Se sisälsi mm. Lutherin vähän katkismuksen 
ensimmäisenä suomenkielisenä käännöksenä. Seuraa- 
vana vuonna hän julkaisi täydellisen jumalanpalve- 
luksen alttarikirjan nimellä ”Se Pyhä Messu Somen 
kielen ei Pauin Mutta Pyhän Evangeliumin ja Chris- 
tillisen Seurakunnan tauan jälken visusta Somen 
Turusa coottu”, Tämän käsikirjan avulla jumalan- 
palvelusmenot saatiin nyt kaikkialla yhtäläisiksi. 

Juustenin pääteos oli hänen kirjoittamansa lati- 
nankielinen postilla, joka oli ensimmäinen suomalai- 
sen miehen kirjoittama saarnäkirja. Sitä ei koskaan 
painettu, ja käsikirjoituskin tuhoutui Turun palossa 
v. 1827. Porthan lausui tästä teoksesta, että se oli 
”sangen hyvin laadittu” ja todisti tekijänsä sivis- 
tystä, hurskautta ja uutteruutta. Säilyneestä esi- 
puheesta käy ilmi Juustenin suvaitsevaisuus ja äly- 
käs käytännöllisyys sekä hänen luja luterilainen va- 
kaumuksensa. 

Postillansa Juusten ilmoittaa kirjoittaneensa ”mus- 
koviittien pääkaupungissa” v. 1570. Elämänsä loppu- 
vuosina hän joutui näet palvelemaan isänmaataan 


Paavali Juusten 389 


kirkonmiehelle verrattain harvinaisella tavalla: ku- 
ningas määräsi hänet sen lähetyskunnan johtajaksi, 
jonka piti neuvotteluilla Iivana Julman kanssa pyr- 
kiä estämään sodan syttyminen. 

Retkikunta lähti Venäjälle heinäkuussa v. 1569 ja 
palasi vasta helmikuussa v. 1572. Novgorodissa hei- 
dät otettiin ensin juhlallisesti vastaan. Mutta kun 
he eivät tyytyneet keskustelemaan Novgorodin käs- 
kynhaltijan kanssa, vaan halusivat tsaarin puheille, 
kohtelu muuttui. Tsaari piti tätä näet loukkauksena 
itseään kohtaan. Lähettiläät eristettiin muusta maa- 
ilmasta ja heitä pidettiin nälässä toista kuukautta. 
Kun he saivat tietää tsaarin kokoavan sotajoukkoja 
hyökätäkseen Suomeen, Juusten suostui keskustele- 
maan Novgorodin käskynhaltijan kanssa torjuakseen 
kotimaataan uhkaavan vaaran. Heidät vietiin käs- 
kynhaltijan linnaan, mutta vain joutuakseen raan 
pahoinpitelyn kohteiksi. Nyt kostettiin tsaarin lähet- 
tiläitä Tukholmassa kohdannut väkivalta: Juustenilta 
ja hänen seuralaisiltaan raastettiin juhlapuvut yltä, 
heitä lyötiin ja heidät pakotettiin puolialastomina 
juoksemaan tammikuun pakkasessa ratsuihin sidot- 
tuina majataloonsa. Täällä heidän tavaransa ryös- 
tettiin ja lähettiläät palvelijoineen vietiin vankeina 
Moskovaan. Osittain Moskovassa, osaksi Muromin 
kaupungissa he saivat viettää ankarassa vankeudessa 
toista vuotta. Tänä aikana kuoli 15 lähetystön jäsentä 
ruttoon. Saatuaan välillä jo lIivanan rauhanehdot, 
jotka olivat mahdottomat täyttää, he pääsivät vih- 
doin Novgorodissa itsensä tsaarin puheille. Tämä. 
ilmoitti heille heidän kovan kohtelunsa syyn ja jätti 
uudet rauhanehdot. Lopuksi lähetystö kutsuttiin tsaa- 
rin luokse pitoihin. Saatuaan sen jälkeen turvakir- 
jan paluumatkaa varten lähetystö heti lähti Novgo- 
rodista ja palasi onnellisesti Suomeen. 

Kärsimyksistään huolimatta Juusten ja hänen seu- 
ralaisensa saivat olla tyyyväisiä, että yleensä selvi- 
sivät hengissä Venäjältä. Iivana riehui juuri näihin 
alkoihin mielettömän julmana Venäjällä, ja tuhan- 

net täysin viattomat ihmiset menettivät henkensä 
hullun tsaarin oikkujen vuoksi. Kuningas palkitsi 
Juustenin kärsimykset korottamalla hänet aatelis- 
arvoon. Vaakunaansa piispa piirrätti kärsimystensä 
muistoksi puolialastoman, ruoska kädessä olevan 
miehen. 

Paavali Juustenin ja Juhana-kuninkaan suhteet 
olivat hyvät ja molemminpuolisen arvonannon sä- 
vyttämät. Mutta juuri piispan viimeisinä elinvuosina 
kuninkaan kirkolliset uudistukset tuottivat Juuste- 
nille surua ja huolta. 

Kun Paavali Juusten v. 1576 kuoli, jätti hän jäl- 
keensä vaikeasti täytettävän aukon. Luonteeltaan 
vaatimattomana, vaikeuksissa miehekkään rohkeana 
ja sitkeänä, suvaitsevaisena ja huumorintajuisena 
hän oli tasapainoinen ihminen, jonka toimintaa eläh- 
dytti totinen jumalanpelko ja hurskaus. Siten hän 
oli Agricolan arvoinen seuraaja, joka suuressa mää- 
rin täydensi tämän työtä sekä uskonpuhdistuksen 
vakiinnuttamisessa että suomenkielisenä kirjailijana. 
Suuren edeltäjänsä tavoin Paavali Juusten oli myös 
isänmaansa uskollinen poika, joka hyvin tajusi suo- 
malaisten kansallisen omalaatuisuuden. 


Punainen kirja 


Juhana oli nuoruudestaan asti ollut kiinnostunut 
jumaluusopista. Jumaluusoppiin tutustuminen kuu- 
lui kylläkin sen ajan ruhtinaiden kasvatukseen, 
mutta Juhanan kiintymys siihen oli aivan poikkeuk- 
sellista laatua. Joutuessaan myöhemmin viettämään 
vankilassa neljä vuotta hän käytti suurimman 
osan ajastaan jumaluusopillisten teosten tutkimiseen. 
Ehkäpä hänessä jo tällöin kypsyi päätös antaa oma 
osansa aikakauden uskonnolliseen uudistustoimin- 
taan. 

Valtaistuimelle noustuaan Juhana sai tilaisuuden 
ryhtyä toteuttamaan ajatuksiaan. Tällöin kävi ilmi, 
että kuningas halusi muutoksia etupäässä kirkollisen 

elämän ja jumalanpalveluksen ulkonaiseen puoleen 
puuttumatta sen syvemmin opillisiin erimielisyyksiin. 
Veljensä Eerikin tavoin Juhana oli kiinnostunut tai- 
teista ja hänellä oli hyvä maku. Luterilainen kirkko 
oli pyrkinyt yhä enemmän etääntymään katolisen 
kirkon jumalanpalvelusmenoista. Niiden loisteliai- 
suuden vastapainoksi luterilaisesta jumalanpalveluk- 
sesta tehtiin äärimmäisen yksinkertainen. Jumalan- 
palvelusten ulkonaiseen puoleen kiinnitettiin tällöin 
niin vähän huomiota, että se loukkasi hienostunutta 
kuningasta. Mm. hän valitti, että papit saattoivat 
mennä antamaan ehtoollista likaisin käsin ja saviset 
kannussaappaat jalassa. Muutoinkin monen pappis- 
miehen käytös oli pahennusta herättävää. 

Vähitellen Juhanan kirkolliset suunnitelmat alkoi- 
vat kypsyä. Tässä työssään hän sai vaikutteita kato- 
liselta puolisoltaan Katariina Jagellonicalta, vaikka 
tämä hurskas ja jaloluonteinen nainen ei pyrkinyt- 
kään käännyttämään kuningasta katoliseen oppiin. 
V. 1576 ilmestyi sitten painosta uusi jumalanpalve- 
lusjärjestys eli liturgia. Punaisten kansiensa vuoksi 
sitä tavallisesti nimitettiin ”Punaiseksi kirjaksi”. 

Juhana-kuninkaan pyrkimyksenä oli luoda arvok- 
kaasti kirkkoa edustava papisto sekä rikastuttaa 
evankelista jumalanpalvelusta katolisilla menoilla, 
joissa oli mieltäylentävää kauneutta. Oppi olisi pa- 
lautettava vanhalle, yhteiselle pohjalle kirkkokun- 
tien välisten riitojen yläpuolelle. 

Kuninkaan pyrkimykset eivät siis olleet suinkaan 
pelkästään tuomittavia. Syytökset hänen liturgiaansa 
vastaan olivat ainakin osaksi liioiteltuja, ja siitä on 
jäänyt pysyviä vaikutteita Suomenkin kirkon juma- 
lanpalvelusmenoihin. Niinpä se hyväksyttiin Suo- 
messa ilman erityisempää vastustusta. Paavali Juus- 
ten, joka tähän aikaan Turun piispana joutui kunin- 
kaan liturgiaa soveltamaan käytäntöön, piti viisaim- 
pana hyväksyä sen sellaisenaan, koska siitä ei ollut 
mitään vahinkoakaan luterilaiselle opille. Kuitenkin 
koski häneen ankarasti, kun hän joutui katolisten 

menojen mukaisesti öljyllä voitelemalla vihkimään 
Ruotsin uuden arkkipiispan virkaansa. Tämän sano- 
taan jouduttaneen Juustenin kuolemaa. Hänen seu- 
raajakseen kuningas määräsi vasta v. 1583 Eerik 
Eerikinpoika Sorolaisen, joka sai Suomen molemmat 
hiippakunnat hoitoonsa. Kuninkaan vaali osui Soro- 
laiseen lähinnä hänen hiljaisen ja sävyisen luon- 
teensa vuoksi, eikä hän hallitsijalleen tuottanutkaan 
mitään pettymyksiä. Uusi liturgia koski vain ulko- 
naisia muotoja, joten Sorolainen katsoi voivansa sen 
hyväksyä. Kansalla ei myöskään ollut mitään litur- 
gian muuttamista vastaan. Luterilainen oppi oli 
omaksuttu vasta pinnallisesti, ja monet katoliset ta- 
vat ja käsitykset elivät vielä kansan keskuudessa. 

Ruotsissa sen sijaan suhtauduttiin Punaiseen kir- 
Jaan kielteisesti. Kuningas oli tosin saanut v. 1577:n 
valtiopäivät hyväksymään sen, mutta papit asettuivat 
monin paikoin vastustamaan sen käytäntöönottamis- 
ta. Kuningas yritti silloin pakkokeinoin ajaa uudis- 
tuksensa läpi. Vastahakoiset papit menettivät vir- 
kansa ja monet joutuivat vankeuteenkin. 

Vaikka Juhana elämänsä loppuvuosina ei enää 
yrittänytkään aikaisemmalla innollaan kehittää val- 
takuntansa kirkkoa haluamaansa suuntaan, hän vaati 
kuolemaansa saakka liturpiansa noudattamista. Sa- 
moin jatkettiin sitä vastustavien pappien vainoa- 
mista. Monet näistä pakenivat Kaarle-herttuan hert- 
tuakuntaan, jossa he saivat suojaa vainoojiaan vas- 
taan. Näiden taipumattomien miesten uskoninto vain 
lujittui vainoista, ja seurauksena oli puhdasoppisen, 
palavahenkisen luterilaisuuden kehittyminen ja le- 
viaminen. Tällä tavalla syntyi ja vahvistui se hen- 
kinen pohja, joka auttoi valtakuntaa kokoamaan voi- 
mansa Juhanan seuraajan aikana rynnistävää kato- 
lilaisuutta vastaan ja myöhemmin oli vievä sen 
aavistamattomaan valtiolliseen mahtiin ja suuruu- 
teen. 

Suomalaisnuorukaisia jesuiittain opissa 


Juhanan hallitusaikana katolisen vastauskonpuh- 
distuksen paras työväline, jesuiittaveljeskunta, ulotti 
toimintansa Ruotsiin ja Suomeen. Jesuiittojen tar- 
koituksena oli saada kuningas kääntymään katoli- 
ceen oppiin ja hänen avullaan palauttaa Ruotsi-Suo- 
mi paavinkirkon yhteyteen. Sitä varten täältä käsin 
oli ensiksi koulutettava nuoria ja muutoin sopiviksi 
katsottuja miehiä katolisiksi lähetyssaarnaajiksi koti- 
maitaan varten. 

Juhana tunsi viehtymystä katolisuuteen. Tätä je- 
sulitat käyttivät kohta hyväkseen. Ruotsiin saapui 
useita jesuiittoja, jotka pyrkivät vaikuttamaan ku- 
ninkaaseen. Huomattavin näistä oli Antonio Pos- 
sevino, jonka kanssa Juhanalla oli useita neuvot- 
teluja kirkollisista kysymyksistä. Juhanan kunnian- 
himoisena päämääränä oli saada aikaan sovinto kato- 
lisen ja luterilaisen kirkon välillä siten, että molem- 
pien oppi saataisiin sovitteluilla yhdistetyksi. Tässä 
mielessä hän esitti omat ehtonsa, joilla Ruotsi-Suomi 
oli palaava paavinkirkon yhteyteen. Ehtoollisessa oli 
annettava viiniä myös maallikoille, pappien oli saa- 
tava mennä naimisiin ja jumalanpalvelus oli suori- 
tettava kansan kielellä. Ruotsi-Suomessa toimitettu 
kirkon omaisuuden peruutus oli myös jätettävä voi- 
maan. — Paavi ei kuitenkaan suostunut antamaan 
perään missään kohdassa. Tällöin Juhanan into lai- 
meni, ja jesuiittain suunnitelmat epäonnistuivat ku- 
ninkaan kohdalta. 

Parempi menestys heillä oli valtakunnan nuorisoon 
kohdistuvassa käännytystyössään. Kuten kaikkialla 
muuallakin jesuiitat pyrkivät keräämään lahjakkaita 
nuoria miehiä riveihinsä. Tätä varten he perustivat 
Tukholmaan näennäisesti luterilaisen koulun, joka 
tosiasiassa valmisti oppilaistaan katolisia pappeja. 
Koulun taitavana opettajana oli norjalaissyntyinen 
jesuiitta Laurentius Norvegus, jota kansa nimitti 
”Luostari-Lasseksi”. 

Luostari-Lassen oppilaina oli monta suomalaista- 
kin. Kaikkiaan parikymmentä nuorukaista lähti 
maastamme myös Saksassa ja Puolassa sijaitseviin 
jesuiittakouluihin, joissa he saivat erittäin hyvän 
kasvatuksen. Monet näistä nuorukaisista olivat san- 
gen lahjakkaita, ja heidän opettajansa kiinnittivät 
heihin suuria toiveita. 

Kuuluisin jesuiittojen suomalaisista oppilaista oli 
Johannes Jussoila, Tukholmaan asettuneen raumalai- 
sen porvarin vanhin poika. Hän kuului Maunu Jus- 
soilan nelipäiseen poikaparveen, joka kokonaisuudes- 
saan uhrasi työnsä ja elämänsä katolisen kirkon hy- 
väksi. 

Johannes Jussoila joutui katolisen kirkon lähetys- 
työn kanssa tekemisiin Luostari-Lassen koulussa 
Tukholmassa, josta hänet lupaavien lahjojensa vuoksi 
lähetettiin Roomassa olevaan Collegium Germani- 
cumiin jatkamaan opintojaan. Opiskeltuaan (vielä 
Braunsbergin kuuluisassa jesuiittakoulussa Länsi- 
Preussissa sekä Prahassa ja Olmitzissa hänet vihit- 
tiin papiksi ja lähetettiin kotimaahansa lähetystyön- 
tekijäksi. 

Ruotsissa Johannes Jussoila pääsi Juhanan pojan, 
katoliseen oppiin kasvatetun Sigismundin, kappalai- 
seksi. Ruotsissa Jussoila pelottomasti saarnasi kato- 
lista oppia suurella menestyksellä huolimatta luteri- 
laisen papiston vastustuksesta. Monet ruotsalaisnuo- 
rukaiset lähtivät ulkomaille katolisiin kouluihin ja 
Jussoila ilmoittaa käännyttäneensä 12 aatelismiestä- 
kin. Tästä menestyksellisestä työstä tuli loppu, kun 
Sigismund Puolaan lähtiessään otti entisen kappalai- 
sensa mukaansa. 

Sigismundin hovissa Jussoila toimi monta vuotta 
ja osallistui myös kuninkaan valtiollisten pyrkimys- 
ten toteuttamiseen. Hän oli myös kirkkoherrana Puo- 
iassa ja - Liivinmaalla. Täällä hän joutui Kaarle- 
herttuan vangiksi, kun tämän joukot v. 1600 valloit- 
tivat Pärnun. Se tuli kohtalokkaaksi Jussoilalle. Hän 
olisi päässyt vapaaksi maksamalla 1000 taalaria, joita 

hän ei kuitenkaan saanut kokoon. Ei Rooman kirkko 
eikä kuningas Sigismund, jotka niin monta vuotta. 
olivat käyttäneet hyväkseen lahjakkaan ja intomieli- 
sen suomalaisen palveluksia, katsoneet nyt aiheelli- 
seksi uhrata tätä summaa Jussoilan pelastamiseksi. 
Loppuun asti lujana uskossaan hän heitti henkensä 
kidutettuna Kaarle IX:n käskystä Tukholmassa, jon- 
ne hänet oli Liivinmaalta kuljetettu. 

Johannes Jussoilan nuoremmat veljet Mikael ja 
Lauri kuolivat kesken opintojensa. Veljessarjan nuo- 
rimpaan, Joosefiin, hänen opettajansa kiinnittivät 
aivan erikoisia toiveita nuorukaisen poikkeuksellisen 
lahjakkuuden vuoksi. Opiskeltuaan osin samoissa lai- 
toksissa. kuin vanhin veljensä Joosef oleskeli Sigis- 
mundin hovissa. Hänen myöhempiä elämänvaiheitaan 
ei tunneta. 

Jussoilan veljesten ohella huomattavimmat jesuiit- 
tojen suomalaisista oppilaista olivat Olavi Sunder- 
gelteus ja Valentinus Lossius. Sundergelteus oli 
alun perin luterilainen pappi, joka kääntyi myöhem- 
min katoliseen oppiin. Opiskeltuaan ulkomailla hän 
toimi jonkin aikaa kotimaassaan katolisen opin levit- 
tämistyössä. Possevino antoi hänen tehtäväkseen 
suomen kieliopin laatimisen, jotta katolinen katkis- 
mus voitaisiin kääntää suomen kielelle. Lopun elä- 
määnsä Sundergelteus toimi pappina Pärnussa ja 
Tallinnassa. — Lossius opiskeli loistavalla menestyk- 
sellä mm. Roomassa, josta hän itsensä paavin suosi- 
tuksesta siirtyi Sigismundin hoviin. Täällä hän toimi 
kuninkaan hovikappalaisena ja herätti huomiota ru- 
noilijanlahjoillaan. Runoilipa hän suomen kielelläkin 
Suomeakin hallinneelle Sigismundille. 

Katolinen oppi veti voimakkaasti puoleensa sel- 
laisiakin nuorukaisia, jotka tulivat luterilaisen opin 
voimakkaimpina puoltajina olevien miesten kodeista. 
Suomen piispojen Paavali Juustenin ja Eerik Soro- 
laisen pojat Kaspar Juusten ja Eerik Eerikinpoika 
Sorolainen menivät ulkomaille jesuiittakouluihin ja 
kääntyivät katoliseen uskoon. Nuori Juusten näyt- 

tää tosin varsin pian palanneen kotimaahan ja omak- 
suneen jälleen isänsä uskon. Sorolaisen elämäntari- 
nasta tuli sen sijaan kirjavampi. Opiskeltuaan eri 
puolilla Eurooppaa hän katoliseen uskoon käänty- 
neenä oleskeli Roomassa. Kovasta koti-ikävästään 
huolimatta hän ei varojen puutteessa päässyt palaa- 
maan kotimaahan, ja tuskin häntä täällä olisi suo- 
peasti vastaanotettukaan Kaarle-herttuan ankaran 
hallinnon aikana. Hänen monivaiheisen elämänsä 
loppuajat peittyvät hämäryyteen. 

Katoliseen uskoon kääntyneet suomalaisnuorukai- 
set olivat yleensä erittäin lahjakkaita miehiä, jotka 
jarkkymättä palvelivat sitä kirkkoa, jonka opin he 
olivat omaksuneet. Kotimaan kannalta oli siten va- 
litettavaa, että se ei saanut käyttää hyväkseen tätä 
intoa ja uutteruutta, joka sen sijaan uhrattiin maam- 
me kannalta menetetyn aatteen hyväksi. 


UUSI POHJOISMAINEN UNIONI 


Euroopan suurin valtakunta 


Juhanan kuoltua hänen poikansa Sigismund peri 
Ruotsi-Suomen kruunun. Sigismund oli jo aikai- 
semmin valittu Puolan kuninkaaksi. Puolan ja siihen 
liitetyn aikaisemmin hyvin mahtavan Liettuan suuri- 
ruhtinaskunnan alue oli valtavan laaja. Se ulottui 
Itämerestä Mustaan mereen ja käsitti myös Ukrai- 
nan ja Valko-Venäjän länsiosat. Tämä Sigismundin 
Mustasta merestä Jäämereen ulottuva valtakunta oli 
siten alueeltaan Euroopan laajin. Sen hallitsijalla 
olisi siis luullut olevan edellytyksiä kohota Euroopan 
mahtavimmaksi ruhtinaaksi. Näin ei kuitenkaan käy- 
nyt, vaan Sigismund tuli päinvastoin lyhyessä ajassa 
menettämään syntymämaansa kruunun. Syy siihen 
oli osaksi kuninkaassa itsessään, osaksi hänen laajan 
valtakuntansa eri osien yhteensoveltumattomuudessa. 

Upsalan kokous ja Sigismundin kruunaus 


Heti Juhana-kuninkaan kuoltua kävi ilmi, miten 
monenlaiset ja ajan mittaan yhteensoveltumattomat 
voimat vaikuttivat hänen poikansa suuressa valta- 
kunnassa. Kansallisten ja uskonnollisten ristiriitojen 
ohella tilannetta mutkistivat toisaalta kuninkaan, 
toisaalta Ruotsin ja Suomen johtavien miesten hen- 
kilökohtaiset valtapyyteet. Nuori kuningas osoittau- 
tui tässä valtataistelussa heikoimmaksi. 

Slgismund oli luonteeltaan tullut paljon enemmän 
aitinsä sukuun kuin isäänsä. Hän oli hidas, haluton, 
itsepäinen ja kitsas. Hänen toimenpiteensä olivat 
epäröiviä ja vitkastelevia, mistä hänen kannattajansa 
joutuivat katkerasti kärsimään. Katoliseen uskoon 
hän oli kiintynyt syvästi, joten jesuiitoilla oli hyvin 
suuri vaikutusvalta häneen. Paavi kehoitti yhtämit- 
taa häntä palauttamaan Ruotsi-Suomen katolisen 
kirkon yhteyteen, mikä täällä puolestaan herätti epä- 
luuloja kuningasta kohtaan. 

Uuden kuninkaan kannalta tärkein kysymys oli 
hänen kruunauksensa, mikä oli saatava nopeasti suo- 
ritetuksi. Vasta silloin hänen valtansa olisi varmalla 
pohjalla hänen kotimaassaan. Mutta kruunauksen 
tielle nousikin monta estettä. 

Ruotsi-Suomen johtavat voimatekijät olivat Kaar- 
le-herttua ja valtaneuvosto Ruotsissa, sekä marski 
Klaus Fleming Suomessa. Kukin näistä suhtautui 
omalla tavallaan kuninkaaseen, mutta kukaan ei 
ollut valmis ilman muuta tunnustamaan Sigismundia 
hallitsijaksi. 

Ruotsalaiset tunsivat epäluuloja Sigismundia koh- 
taan hänen uskontonsa vuoksi. Pelättiin hänen pyr- 
kivän väkisin käännyttämään maan jälleen katoli- 
seksi. Sigismundin toiminta Puolan protestantteja 
vastaan antoikin pelkoon aihetta. Tämän vuoksi hä- 
net voitaisiin tunnustaa kuninkaaksi vasta sitten, 
kun hän olisi luvannut pitää arvossa luterilaista 
uskontoa. Kaarle-herttua itse oli jyrkimpiä tällais- 

ten takuiden vaatijoita. Paavilaisuuden pelko liitti 
valtaneuvoksetkin herttuaan, vaikka he muutoin ei- 
vät olisi halunneet alistua tämän jyrkkään komen- 
toon. Herttuan toimesta Upsalaan kutsuttiin koolle 
kokous v. 1593. Täällä päätettiin, että Augsburgin 
tunnustus oli oleva Ruotsi-Suomen kirkon opin pe- 
rustana. Juhana-kuninkaan liturgia hylättiin yksi- 
mielisesti, ja kaikki läsnäolijat lupautuivat henkeen 
ja vereen asti puolustamaan puhdasta luterilaista 
oppia. ”Nyt on Ruotsi kuin yksi mies, ja kaikilla 
meillä on yksi Herra ja Jumala”, lausui kokouksen 
puheenjohtaja innoissaann+. — Kokous päätti myös 
tunnustaa Sigismundin valtakunnan hallitsijaksi 
vasta sen jälkeen, kun hän olisi sitoutunut pitämään 
tätä päätöstä arvossa. Herttua vahvisti tämän ko- 
kouksen päätöksen, joskaan hän ei ollut tyytyväinen 
sen myös kalvinilaisuutta vastustavaan sävyyn. 

Suomesta oli Upsalaan saapunut piispa Eerik So- 
rolaisen johdolla 13 pappismiestä, jotka myös täysin 
yhtyivät tehtyyn päätökseen. Piispan täytyi monien 
muiden tavoin julkisesti pyytää anteeksi sitä, että 
hän oli aikoinaan hyväksynyt ”Punaisen kirjan”. 
Mutta vastoin useiden anteeksipyytäjien asennetta 
Sorolainen ei nöyristellyt, vaan miehekkään roh- 
keasti tunnusti kannattaneensa uutta liturgiaa sen 
vuoksi, ettei hän ollut pitänyt sitä mitenkään vaaral- 
lisena puhtaalle opille. — Suurin osa Suomen pa- 
peista ja hyvin monet aatelismiehet lähettivät nimi- 
kirjoituksensa Ruotsiin osoittaakseen kannattavansa 
Upsalassa tehtyjä päätöksiä. 

Suomen ja herttuan ohella koko valtakunnan mah- 
tavin mies tähän aikaan oli marski Klaus Eerikinpoika 
Fleming. Hän oli valtakunnan sotavoimien komen- 
taja, laivaston yliamiraali sekä Suomen ja Viron käs- 
kynhaltija. Henkilökohtaisten ominaisuuksiensa ja 
sotilaallisen mahtiasemansa nojalla hän oli Suomen 
aatelin kiistaton johtaja, jonka tahtoa suurin osa 
maan aatelismiehistä noudatti. Siten Flemingin asen- 

Kuitia, Klaus Flemingin asuinkartano. 


ne ratkaisi suomalaisten suhtautumisen kuninkaa- 
seen ja herttuaan. 

Kuten muutkin suomalaiset Klaus Fleming piti 
valtakunnalle edullisena sitä liittoa Puolan kanssa, 
minkä yhteisen kuninkaan avulla uskottiin syntyvän 
Puolan ja Ruotsi-Suomen välille Venäjää vastaan. 
Venäläisvaara oli ollut maamme johtavien miesten 
suurimpana huolenaiheena jo kohta puolen vuosi- 
sadan ajan, ja tässä liitossa he nyt vihdoin uskoivat 
löytäneensä keinon tämän vaaran torjumiseksi. Siten 
Flemingin Turkuun koolle kutsumat suomalaiset 
aatelismiehet yksimielisesti vakuuttivat uskollisuutta 
kuninkaalle, ja tähän yhtyivät Virossa olevat suoma- 
laiset. | 

Nyt Fleming rupesi kiirehtimään kuninkaan kruu- 
nausta, sillä tilanteen epämääräisyys tuotti valta- 
kunnalle sekä ulkonaisia että sisäisiä vaaroja. Venä- 
jän kanssa oli saatu vasta välirauha aikaan, ja lopul- 
lisen rauhan solmimisessa toivottiin Puolan tukea. 
Eräillä seuduilla Suomessa talonpojat pitkän sodan 
rasitusten näännyttäminä yrittivät kapinoida Kaarle- 
herttuan nimissä, josta nyt muka piti tulla kuningas. 

Nämä rauhattomuudet saataisiin parhaiten asettu- 
maan Sigismundin kruunauksen avulla. 

Herttuaa oli suuresti ärsyttänyt: suomalaisten pää- 
tös vannoa uskollisuutta Sigismundille, ennen kuin 
he olivat keskustelleet hänen kanssaan asiasta. Tästä 
hän syytti Flemingiä, ja molempien mahtimiesten 
valit alkoivat vaarallisesti kiristyä. Kaarle yritti 
yllyttää Suomen talonpoikia marskia vastaan lähet- 
telemällä näille kirjeitä, joissa hän lupasi talonpojille 
helpotuksia marskin vaatimista veroista ja linnaleiri- 
rasituksesta. Fleming yritti säilyttää hyvät välit 
herttuan kanssa niin kauan kuin mahdollista. Mutta 
kun herttuan menettely alkoi vaarantaa sisäistä rau- 
haa ja Suomen turvallisuutta sodan vielä jatkuessa, 
hänen oli asetuttava avoimesti vastustamaan hert- 
tuan vaatimuksia ja käskyjä. 

Loppukesällä 1593 oltiin vihdoin niin pitkällä, että 
Fleming itse. purjehti Suomessa varustamansa lai- 
vaston kanssa Danzigiin noutamaan kuningasta kruu- 
nattavaksi. Suomalaisia laivoja oli 27, johdossa ami- 
raalinlaiva ”Suomen leijona”. Herttuan, joka oli tur- 
haan vaatinut Flemingiä ensiksi tulemaan Ruotsiin, 
oli lähetettävä 13 ruotsalaista laivaa veljenpoikaansa 
noutamaan. Tämän komean laivaston saattamana Si- 
glsmund saapui syyskuun lopulla perintövaltakun- 
taansa. 

Mutta vielä oltiin kaukana kuninkaan kruunauk- 
sesta. Sigismund ei tahtonut suostua tunnustamaan 
Upsalan kokouksen päätöksiä, jota ruotsalaiset ja 
suomalaisetkin Flemingiä lukuunottamatta häneltä 
vaativat. Tästä syntyi pitkällinen kiista, joka oli vä- 
hällä johtaa avoimeen välienselvittelyyn. Tukholman 
väestöä ärsytti erikoisesti kuninkaan seurueeseen 
kuuluvien katolilaisten uhitteleva esiintyminen. Ka- 
tolilaiset ja luterilaiset papit soimasivat kiivaasti toi- 
siaan saarnastuoleista, jolloin eri uskontokuntiin kuu- 
luvien sanankuulijoiden kesken saattoi syntyä veri- 
siäkin mellakoita. 

Kun Sigismund huomasi säätyjen pysyvän jyrk- 
kinä kannallaan, hän antoi lopulta pyydetyn vakuu- 
tuksen. Luterilainen uskonto oli säilytettävä Ruotsi- 
Suomessa, eikä valtakunnan palveluksessa saanut 
pitää muita kuin protestantteja. Lisäksi säätyjen etu- 
oikeudet oli vahvistettava. Tämän jälkeen Sigismund 
kruunattiin Upsalassa helmikuun 19. päivänä v. 1594 
Ruotsi-Suomen kuninkaaksi. 

Kuningas viipyi Ruotsissa heinäkuun puoliväliin 
saakika järjestääkseen valtakunnan hallinnon poissa- 
olonsa ajaksi. Jo tällöin hän rikkoi säädyille anta- 
miaan lupauksia. Hänen rippi-isänsä, jesuiitta, sanoi 
hänelle, ettei kerettiläisille annettuja lupauksia tar- 
vinnut pitää. Katolisia jumalanpalveluksia pidettiin 
maassa edelleenkin, ja kuningas nimitti valtakunnan 
virkoihin katolilaisia. Herttua ja valtaneuvoskunta 
salvat hoitaa hallitusta Tärkeimpiin maakuntiin 
hän asetti omia miehiään käskynhaltijoiksi, joilla 
oli laajat valtuudet. Siten kuningas saattoi vai- 
kuttaa valtakunnan asioihin herttuan ja valtaneu- 
vosten vastustuksesta huolimatta. Suomen käskyn- 
haltijaksi hän määräsi Flemingin, PI sai edelleen 
pitää muutkin korkeat virkansa. 

Näin järjestettyään valtakunnan asiat kuningas 
purjehti Flemingin saattamana takaisin Danzigiin. 

Suomalaiset olivat olleet tyytyväisiä Ruotsissa teh- 
tyihin ratkaisuihin. Kuninkaan kruunauksella oii 
varmistettu Puolan ja Ruotsi-Suomen välinen unioni 
Ja saavutettu suurempi turvallisuus idästä uhkaavan 
vaaran varalta. Uskontokysymys oli ratkennut lute- 
rilaisten haluamalla tavalla, ja Suomen hallinto oli 
järjestetty selvälle pohjalle. Kun vielä kohta tämän 
jälkeen Täyssinässä saatiin aikaan lopullinen rauhan- 
sopimus Venäjän kanssa, maamme näytti olevan pit- 
käaikaisen sodan ja levottomuuksien jälkeen pääse- 
mässä vihdoinkin nauttimaan rauhasta. 


18 — Jokamiehen Suomen historia 

Toisin kuitenkin kävi. Maamme oli joutuva sisäi- 
sen sodan näyttämöksi, mikä oli tuottava sen kaikille 
yhteiskuntaluokille suuria kärsimyksiä. Tämä onne- 
ton asiaintila johtui Kaarle-herttuan ja marski Fle- 
mingin välien kärjistymisestä avoimen selkkauksen 
asteelle. 

Södermanlannin herttua Kaarle oli Kustaa Vaasan 
pojista luonteeltaan ja taipumuksiltaan eniten suuren 
isänsä kaltainen. Voimakkaana ja kiihkeäluonteisena 
miehenä hän ei tyytynyt rajoittamaan toimintaansa 
vain oman herttuakuntansa piiriin, joka oli valta- 
kunnan parhaiten hallittu alue. Jo Juhanan loppu- 
vuosina herttua oli saanut tilaisuuden vaikuttaa val- 
takunnan asioihin eikä aikonut enää vetäytyä syr- 
jään. Joskin hän tunnusti veljenpoikansa hallitsijak- 
seen, mikäli tämä piti ennen kruunaustaan anta- 
mansa lupaukset, ei hän aikonut tunnustaa ketään 
muuta valtakunnassa edes vertaisekseen. 

Marski Fleming oli puolestaan saanut kuninkaan 
vahvistuksen jo aikaisempaan valta-asemaansa Suo- 
messa ja Virossa. Aluksi Fleming näyttää yrittäneen 
totella herttuaa ja Ruotsissa olevaa sijaishallitusta, 
mikäli näiden antamat käskyt eivät olleet ristirii- 
dassa valtakunnan, etenkin Suomen, ja kuninkaan 
etujen kanssa. Mutta juuri tämän vuoksi hän joutui 
monesti vastustamaan herttuan päätöksiä. Herttua 
ei ottanut huomioon Flemingin vastustelujen syitä, 
olivatpa ne tämän kannalta katsoen miten perustel- 
tuja tahansa, vaan piti niitä pelkästään marskin 
omien valtapyyteiden ilmauksena. Tähän lienee ollut 
aihettakin. Marski oli luonteeltaan yhtä voimakas ja 
päättäväinen kuin herttuakin. Erään Suomen huo- 
mattavimman suvun jäsenenä hän oli jo nuoruudes- 
taan alkaen palvellut kuningasta ja valtakuntaa niin 
sodan kuin rauhankin toimissa. Valtakunnan kor- 
keimmille arvosijoille kohoaminen oli varmaankin 
vahvistanut hänen jo luonnostaan voimakasta itse- 
tuntoaan. Suomen ja Viron käskynhaltijana ja valta- 
kunnan sotavoimien komentajana hänellä oli myös 

kouraantuntuvia välineitä käsissään pitääkseen kiinni 
omasta kannastaan. Kuninkaan kruunauksen jälkeen 
hänen suhtautumisensa herttuaan ja valtaneuvostoon 
muuttui jyrkemmäksi, kuten esimerkiksi seuraava 
erään hänen kirjeensä allekirjoitus osoittaa: ”Klaus 
Fleming, Viikin vapaaherra, valtakunnan marski, 
yliamiraali ja sotaeversti, jolla nyt on monta hallit- 
sijaa, jotka kaikki käskevät, vaikk'ei tottele muuta 
kuin yhtä ainoata, jonka nimi on kuningas Sigismund 
— jos minun vertaiseni tulevat ja jotain käskevät, 
lyön heitä päähän.” 

Kohta kuninkaan lähdettyä Ruotsista herttua ryh- 
tyi lujittamaan valtaansa. Kaarle tiesi voivansa luot- 
taa alempien säätyjen tukeen. Sitä varten hän halusi 
kutsua koolle valtiopäivät. Valtaneuvosten vastus- 
tuksesta huolimatta hän ajoi tahtonsa läpi. Söder- 
köpingiin v. 1595 kokoontuneet säädyt päättivät, että 
herttua saa valtionhoitajana hoitaa hallitusta kunin- 
kaan poissa ollessa. Kuninkaan käskyt ovat päteviä 
vasta sen jälkeen, kun herttua ja valtaneuvoskunta 
ovat ne vahvistaneet. Kaarle-herttua oli siten nyt 
tullut kuningasta mahtavammaksi Ruotsissa. 

Herttua yritti heti ulottaa valtansa myös Suomeen, 
josta vain muutamia henkilöitä oli ollut mukana val- 
tiopäivillä. Huomattavimmat heistä olivat Ppiispa 
Eerik Sorolainen ja Kaarle Horn. Hornin mukana, 
joka oli etevin Flemingiä vastustavista suomalaisista 
aatelismiehistä, herttua lähetti suomalaisille tiedon 
Söderköpingin kokouksen päätöksistä. Samalla hän 
vaati suomalaisia yhtymään niihin. 

Turkuun koolle kutsutuille Suomen aatelismiehille 
Horn esitti herttuan sanoman. Fleming sai kuitenkin 
loppujen lopuksi kokouksen täysin puolelleen. Suo- 
men aateli lupasi pitää kiinni valtakunnan laeista 
ja uskonnosta, noudattaa herttuan ja valtaneuvoston 
käskyjä ja yhtyä Söderköpingin kokouksen päätök- 
siin, mikäli kuningas ne hyväksyisi. Koska kuningas 
varmasti vastustaisi niitä, tulisi Suomi vast'edes kul- 
kemaan eri teitä kuin Ruotsi. 

Suomen aatelin asenne suututti herttuaa anka- 
rasti. Mutta kun hän lähetti aatelismiehille solvaus- 
kirjeitä ja yllytti talonpoikia näitä vastaan, nämä 
liittyivät entistä lujemmin Flemingin johdettaviksi. 
Näihin aikoihin syntyi mm. riitaa kirkon asioista. 
Ruotsissa oli päätetty poistaa eräitä katolisia menoja 
jumalanpalveluksesta. Suurin osa Suomen papistosta 
olisi kuitenkin halunnut säilyttää ne ennallaan. Ta- 
lonpojat eivät myöskään halunneet muutoksia. Mars- 
kikin asettui samalle kannalle. Turkuun kutsuttiin 
koolle kokous riitaa ratkaisemaan. Marskille valitet- 
tiin, että uudistusta kannattavia pappeja oli pidelty 
pahoin ja heitetty joitakin heistä kirkkomaan muurin 
ylitse ulkopuolelle. Marski vastasi karkeaan tapaan- 
sa, ettei hän tietänyt muuta neuvoa, kuin että heidät 
heitettäisiin samaa tietä ja vielä lujemmin takaisin. 
Tällä marski sai paikalla olleen talonpoikaisen mark- 
kinayleisön suosion puolelleen. 

Mutta tämä olikin ainoa asia, josta marski ja ta- 
lonpojat olivat samaa mieltä. Suurimman erimieli- 
syyden aiheuttajana oli linnaleirirasitus. Sota oli 
loppunut, eivätkä talonpojat ymmärtäneet, minkä 
vuoksi heidän oli edelleen ylläpidettävä sotaväkeä. 
Vaikka he olivat sitä sietäneet yli 20 vuotta, oli hei- 
dän kärsivällisyytensä nyt kerta kaikkiaan lopussa. 
Tähän vaikutti osaltaan pitkän sodan tavallistakin 
enemmän raaistamien huovien väkivaltaisuudet, jois- 
ta talonpojat joutuivat turvattomina kärsimään. An- 
kara ja kova marski ei puolestaan paljoakaan välit- 
tänyt väestön kärsimyksistä, joita mm. vanha Henrik 
Klaunpoika Horn pyysi häntä lievittämään. Ainoas- 
taan hänen puolisonsa Ebba Stenbockin rukoukset 
saattoivat saada hänet joskus heltymään. 

Marskilla olikin omalta ja koko valtakunnankin 
kannalta katsoen hyvät syyt jatkuvaan sotaväen yl- 
läpitämiseen. Rauha Venäjän kanssa ei ollut vielä 
niin varmalla kannalla, ettei olisi ollut syytä va- 
ruillaoloon. Kuningas vaati Flemingiä pitämään Suo- 
messa väkeä aseissa, jotta hän kykenisi säilyttämään 

maan kuninkaan käsissä. Kuningasta kohtaan osoit- 
tamastaan uskollisuudesta huolimatta Fleming ehkä 
tahtoi myös tällä tavoin varmistautua siitä, etteivät 
puolalaiset yrittäisi kaapata jo aikaisemmin havitte- 
lemiaan Ruotsi-Suomen kbhalttilaisia alueita. Ja ennen 
kaikkea Flemingin täytyi olla varuillaan herttuaa 
vastaan, joka aivan ilmeisesti valmistautui aseelliseen 
yhteenottoon vihaamansa marskin kanssa pakottaak- 
seen Suomen siten jälleen kuuliaiseksi. 
Ensimmäisen iskunsa marskia vastaan herttua an- 
toi Suomen talonpoikien välityksellä. Nämä olivat 
turhaan Flemingiltä: linnaleirin huojennusta anot- 
tuaan kääntyneet herttuan puoleen. Mitään apua 
herttua ei voinut tosiasiassa antaa. Mutta tuottaak- 
seen marskille vaikeuksia hän kiivaudessaan kehoitti 
talonpoikia itse auttamaan itseään, muiden aseiden 
puutteessa vaikka ”nuijilla ja aidanseipäillä”. Näin 
alkoi eräs Suomen historian murheellisimmista vai- 
heista, ”nuijasodaksi” nimitetty talonpoikaiskapina. 

Joulukuun puolivälissä v. 1596 Pohjanmaalta Ete- 
lä-Suomeen johtavilla teillä nähtiin kummallisia 
matkueita. Tien täydeltä solui miesjonoja etelää 
kohti. Joukossa oli hiihtäjiä, jalkamiehiä ja jokunen 
ratsumieskin, osa taas teki taivalta takkuisten ta- 
lonpoikaishevosten vetämissä reissä umpeutuneella 
tienpohjalla. Synkkä ja uhkaava oli miesten katsanto 
ja sata-, jopa tuhatlukuisina joukkoina eteenpäin 
rientävien rivistöjen kolkon äänettömyyden rikkoi 
ainoastaan suksien suhina ja uupuneiden hevosten 
huohotus niiden kiskoessa miehiä täyteen ahdettuja 
rekiään. 

Näiden outojen matkamiesten uhkaavasta ilmeestä 
saattoi jo päätellä, etteivät he olleet suinkaan rau- 
hallisessa tarkoituksessa liikkeellä. Ja tarkemmin 
katsottaessa saattoi havaita, että jokainen mies kul- 
ietti asetta mukanaan. Mutta minkälaisia aseita! 

Joillakin oli huovin pertuska tai partakeihäs. Muu- 
tamat olivat itse valmistaneet keihäänsä varusta- 
malla puuseipään omassa pajassa taotulla rautakär- 
jellä tai kantoivat kotoisia jousiaan ja nuoliaan. 
Mutta suurin osa oli aseistettu ainoastaan erilaatui- 
silla nuijilla, jonka mukaan koko tämä Pohjanmaan 
miesten nousu on saanut nuijasodan nimen. 

Etelä-Pohjanmaan miehet olivat vuosikymmenien 
ajan yrittäneet päästä vapaaksi linnaleiristä. Suuren 
venäläissodan loppuaikoina tämä oli vihdoinkin on- 
nistunut. Venäläisten hävittäessä julmasti Pohjan- 
maata talonpojat olivat itse ryhtyneet puolustamaan 
kotiseutuaan, koska säännöllistä sotaväkeä sinne ei 
aluksi saatu. Tällöin Juhana-kuningas lupasi pohja- 
laisille ikuisiksi ajoiksi vapauden linnaleiristä, jos 
he vakinaisesti pitävät yllä omaa jalkaväkeä ja ovat 
valmiina lähtemään mies talosta vihollista vastaan 
venäläisten hyökätessä. 

Mutta kuninkaan kuoltua pohjalaiset saivat petty- 
myksekseen kokea, ettei hänen seuraajansa katsonut 
isänsä lupauksen sitovan itseään. Marski Fleming 
lähetti Pohjanmaallekin sotaväkeään, joka talonpoi- 
kien oli linnaleirissä elätettävä. Talonpoikia harmitti 
erityisesti se seikka, että useat varakkaat pohjalaiset 
isäntämiehet olivat itsekin ryhtyneet sodan loppu- 
aikoina ratsupalvelusta suorittamaan. "Tästä kor- 
vaukseksi he saivat verovapauden ja heidän vähä- 
varaisempien naapuriensa oli nyt ylläpidettävä hei- 
dätkin. 

Kun linnaleiriä ei lopetettu rauhankaan tultua, 
pohjalaisten kärsivällisyys loppui. Turhaan he kui- 
tenkin marskille valittivat. Tämä sanoi toimivansa 
kuninkaan käskyn mukaisesti, niinkuin asian laita 
olikin. Valittajat joutuivat vain itse kärsimään. Mo- 
net heitettiin Turun linnan kolkkoihin vankikoppei- 
hin. Eräältä nuorelta ja vankalta talonpojalta mars- 
kin kerrotaan leikkauttaneen osan hänen kielestään, 
niin että hän ei kykenisi valittamaan Kaarle-hert- 
tualle., Talonpojat pitivät herttuaa ainoana vpelas- 

tuksenaan linnaleirirasituksesta. Pohjanmaan mies- 
ten lähetit, kuten Pietarsaaren nimismies Hannu 
Hannunpoika Fordell ja kyröläinen talonpoika Pentti 
Pouttu, saivat herttualta kuitenkin vain kehoituksen 
itse hankkia itselleen oikeutta. Pyhän Katariinan 
päivänä, 25. päivänä marraskuuta v. 1596 Isonkyrön 
kirkolle kokoontunut suuri kansanjoukko sai lähe- 
teiltään kuulla herttuan neuvon. Lähettien puheet 
ja juhlaolut kiihdyttivät helposti syttyvät pohjalai- 
set niin, että väkijoukon ja huovien kesken syntyi 
tappelu. Muutamat sotamiehistä saivat tällöin sur- 
mansa. Se oli merkkinä yleiseen kapinaan, joka 
kohta puhkesi Isossakyrössä, Lapualla, Mustassasaa- 
ressa ja Ilmajoella. 

Pohjanmaan miehet cpäättivät lähteä liikkeelle 
Turkua kohti. Marski oli lyötävä, ja Turun linna 
uhattiin vaikka hampain repiä. Aateliskartanot oli 
hävitettävä, mikäli niiden omistajat eivät olleet ha- 
lukkaita liittymään nuijamiesten riveihin. Talon- 
pojat olisivat nimittäin halunneet saada aatelismiehiä 
johtajikseen. Omiin miehiinsä, Hämeenkankaan yli 
Ylä-Satakuntaan etenevää pääjoukkoa johtaviin il- 
majokelaiseen Jaakko Ilkkaan ja kyröläiseen Yrjänä 
Kontsaaseen he eivät täysin luottaneet, sen enempää 
kuin rantatietä Kokemäen kautta kulkevan joukon 
johtomiehiin Martti Tommolaan ja Pentti Pouttuun- 
kaan. 

Nuijamiesten tulo merkitsi hävitystä ja kuolemaa 
heidän tielleen osuneille aateliskartanoille ja niiden 
isäntäväelle. Kartanot ryöstettiin, asukkaat lyötiin 
kuoliaiksi tai heitettiin palaviin rakennuksiin. Kaik- 
kein onnettomimmin kävi niille Flemingin huoveille, 
jotka joutuivat villiintyneiden nuijamiesten käsiin. 
Monessa paikassa heidät työnnettiin avannoista jään 
alle naistenkin osallistuessa tähän lyömällä onnetto- 
mia kiuluilla tai korennoilla. Ilkka, sen enempää 
kuin muutkaan johtajat, ei kyennyt eikä ehkä yrit- 
tänytkään joukkojaan hillitsemään. Päinvastoin jo 
nyt ilmenee nuijajoukoille vähän myöhemmin koh- 

talokkaaksi koitunut todellisten johtajien puute. Il- 
kasta kansanruno antaa seuraavan, hyvin vähän suo- 
pean kuvan: 


Ilkka ilkeä isäntä, 

Pää kero, sininen lakki, 
Ei konna tapella tainnut 
Eikä sammakko sotia, 
Että joi joka talossa, 
Joka knaapin kartanossa. 


Palavien herraskartanoiden loimu valaisi syystal- 
ven hämärässä pohjoista taivaanrantaa ja osoitti kau- 
histuneille etelän asukkaille nuijamiesten lähestyvän. 
Aatelisperheet pakenivat hyökkääjien tieltä Turkua 
kohti hakeakseen sieltä suojaa. Nuijajoukkojen suo- 
rittamat hävitykset ja väkivallantyöt, joiden koh- 
teeksi etupäässä aateli joutui — ainoana Ppoik- 
keuksena oli kansan rakastama kuningatar Kaarina 
Maununtytär, jonka kartano säästettiin —, herätti 
tämän keskuudessa raivoisaa vihaa nuijamiehiä koh- 
taan. Monet Etelä-Suomen talonpojatkin asettuivat 
aateliston puolelle, sillä nuijamiesten vaatimusten 
toteuttaminen olisi merkinnyt heidän rasitustensa 
kasvamista. 

Heti kapinasta tiedon saatuaan marski aloitti vas- 
tatoimenpiteet. Hän kokosi käsillä olevan väkensä, 
n. 900 ratsumiestä ja 2400 jalkamiestä sekä muuta- 
man tykin. Näiden joukkojen kanssa marski marssi 
Satakuntaan, missä hän odotti kohtaavansa Pohjan- 
maan nuijamiehet. 

Marskin ratsuväki eteni pääjoukon edellä. Sen 
johtajana oli Ulvilassa olevan Anolan kartanon herra 
Akseli Kurki, muuan Suomen huomattavimpia yli- 
myksiä. Rantatietä edenneet talonpojat olivat toi- 
voneet saavansa Kurjen päällikökseen. Mutta tällä 
ei ollut ajatustakaan luopua Flemingistä. Päinvastoin 
hän hajotti ratsuväellään talonpoikaisjoukon Ulvi- 
lassa. Pentti Pouttu joutui itse vangiksi. Hänet vie- 

tiin Turun linnaan, missä hän vähän myöhemmin 
kuoli vankityrmänsä kurjuuteen. Kurjen osasto liit- 
tyi sen jälkeen marskiin, joka nyt riensi Nokialle 
leiriytynyttä Ilkan joukkoa vastaan. 

Vuoden viimeisenä päivänä Nokialla syntyi tais- 
telu nuijamiesten ja marskin joukkojen välillä. Poh- 
janmaan talonpojat pitivät uljaasti puolensa marskin 
sotaantottunutta väkeä vastaan huolimatta aseitten- 
sa, varusteittensa ja johtonsa huonommuudesta. Fle- 
mingin rautapukuiset ratsumiehetkään eivät kyen- 
neet nujertamaan tiheänä massana taistelevia nuija- 
miehiä. Lyhyen talvipäivän päättyessä taistelu oli 
yhä ratkaisematta. Mutta nuijajoukon tuho oli silti 
jo aivan ovella. 

Todettuaan talonpoikien sitkeyden marski kokeili 
uutta keinoa heidän vastustuksensa nujertamiseksi. 
Illan pimettyä nuijamiesten leiriin ilmestyi marskin 
lähettejä, jotka alkoivat houkutella heitä sovintoon 
marskin kanssa. Luovuttamalla johtajansa he saisi- 
vat rankaisematta paiata kotiseuduilleen, ja linna- 
leirikysymys jätettäisiin kuninkaan ratkaistavaksi. 
Menestyksestään ja ryöstetystä oluesta juopuneet 
talonpojat eivät jaksaneet vastustaa marskin ovelaa 
tarjousta. Ilmeisesti Ilkka ja ehkä monet muutkaan 
johtomiehet eivät olleet onnistuneet hankkimaan 
riittävää arvovaltaa ylpeiden ja herkkätunteisten 
maakuntalaistensa kurissapitämiseksi, jotka eivät he- 
vin voineet sietää omien miestensä kohoamista ylä- 
puolelleen. Niinpä Ilkka katsoi parhaaksi kiireesti 
paeta, heti kun hän huomasi, että ”kauppaa tehtiin 
hänen nahastaan”, kuten eräs aikalainen kertoo. 
Tästä syntyi hämminkiä, ja pian oli koko nuijajoukko 
hurjassa paossa. Joku sytytti lähtiessään erään heinä- 
ladon palamaan. Tämä herätti marskin väen huo- 
miota, ja nuijamiesten pako havaittiin. Marskin rat- 
suväki ryhtyi takaa-ajoon, jonka aikana monet pako- 
laiset hakattiin maahan. 

Tämän ”Ilkkaisen sodaksi” nimitetyn nuijasodan 
ensimmäisen vaiheen loppunäytös esitettiin kapinan 

syntyseuduilla Pohjanmaalla. Marski lähetti sinne 
Abraham Melkiorinpoika-nimisen voudin järjestystä 
palauttamaan. Tämä otti kiinni useat kapinanjohta- 
jista, jotka julmalla tavalla mestattiin ja teilattiin 
kotipaikkakuntiensa kirkolla. Ilkka kohtasi kuole- 
man Ilmajoella, Kontsas Kyrössä. Nuijapäälliköiden 
silvotut, virpiin asetetut ruumiit jätettiin kirkon- 
mäille kamalalla tavalla osoittamaan kapinan tur- 
huutta ja varoittamaan uusiin kansannousuihin ryh- 
tymästä. 


Hämeen ja Savon kapina — Santavuori 


Etelä-Pohjanmaan nuijamiesten kolkko kohtalo ei 
kuitenkaan pelottanut muiden maakuntien talonpoi- 
kia seuraamasta heidän esimerkkiään. Nokia oli ollut 
vain Hämeeseen, Savoon ja Perä-Pohjanmaalle le- 
viävän talonpoikaiskapinan alkunäytös. 

Jo Ilkan joukon lähtiessä etelään puolisensataa 
eteläpohjalaista oli lähetetty nostamaan Pohjois- ja 
Itä-Hämettä kapinaan. Tämä onnistuikin. Kapinaa 
johti täällä eräs entinen sotamies, Simo Piutulainen, 
jolla oli takanaan hyvin kirjavat elämänvaiheet. 
Kansanruno kertoo Hämeen nuijamiehistä seuraa- 
vasti: 


Kivijärven kiltit miehet, 
vahvat Vastingin urohot 
nuljat nurkassa pitävät 
sopessa sota-asehet, 
pimeässä pitkät varret, 
joilla huovia hosuvat, 
ryyttäriä rytkyttävät. 


Siitä Saarelle samovat, 
urot oitis oikenevat, 
sota-asein sotimahan. 

Veri parskui paidan päälle, 
suolet sinkoili sisältä 

ryyttäreistä ryvetetyistä, 
huoveista hosutetuista. 


(ryyttäri = ratsumies; huovi = jalkamies) 


Kun Hämeen nuijamiehet saivat tiedon Ilkan jou- 
kon tappiosta, he vetäytyivät Padasjoen kirkolle. 
Tammikuun puolivälissä tämä nelisatapäinen joukko 
tuhottiin viimeiseen mieheen Nyystölän kylän pel- 
loillaa. Marskin väen päällikkö Iivar Arvidinpoika 
Tavast oli kertoman mukaan tarjoamalla sovintoa 
saanut talonpojat tuleman Nyystölän kylässä olevasta 
vahvasta asemastaan aukealle pellolle. Täällä he oli- 
vat helppo saalis Tavastin ratsumiehille. ”Ei kukaan 
ole kohdellut talonpoikia niin epäkristillisesti ja ty- 
rannillisesti kuin Tivar Arvidinpoika”, kirjoitti Har- 
vialan herra Matti Kruus, joten siis kaikki aatelis- 
miehetkään eivät hyväksyneet tällaista julmuutta ja 
petollisuutta. 

Iivar Tavastilla oli kyllä hengenheimolaisia, jotka 
hyvin kykenivät kilpailemaan hänen kanssaan jul- 
muuksissa. Nyystölän tapauksen ohella Savon nuija- 
kapinan kukistaminen on nuijasodan verisin ja kun- 
niattomin tapahtuma. 

Savon nuijamiesten toiminta oli keskittynyt Joroi- 
siin ja Juvalle, jossa he ryöstelivät voutien ja huo- 
vien taloja. Joroisista he lähettivät Savonlinnan isän- 
nälle Gödik Finckelle kirjeen, jossa sanoivat toi- 
mivansa Kaarle-herttuan asioissa ja pyysivät Finckeä 
liittymään nuijamiehiin. Fincke, joka muutoin oli 
ollut suopea talonpojille, antoi hakata kirjeentuojan 
molemmat kädet poikki. Tällä julmalla vastauksel- 
laan hän tahtoi osoittaa pysyvänsä Flemingin puo- 
lella. 

Onnettoman kirjeentuojan kohtalo oli ennakkova- 
roitus siitä, mikä odotti koko Savon nuijajoukkoa. 
Tahvo Hännisen ja Paavo Tuomahaisen johtama nui- 
jamiesten pääosa ryhtyi Suursavon pappilan luona 
taisteluun Pietari Paavalinpoika Juustenin, piispa- 

vainajan pojan, johtaman sotaväen kanssa. Raken- 
nusten suojassa nuijamiehet pitivät uljaasti puolensa. 
Vasta kun puolustus oli käynyt mahdottomaksi sota- 
väen sytytettyä talot tuleen, talonpojat antautuivat. 
Tapahtumien kulkua kuvaa Juustenin ja muiden 
päälliköiden kolme päivää taistelun jälkeen, tammik. 
6. päivänä v. 1597, Flemingille kirjoittama kirje: 
”,.. Pappilassa he ensiksi kiivaasti puolustivat itse- 
ään, mutta kun eivät huomanneet mitään muuta kei- 
noa kuin joko tulla tapetuksi tai tulella poltetuksi, 
rupesivat he siitä syystä meidän kanssamme sovitte- 
luun, sillä ehdolla, että jos saisivat pitää hengen, 
niin tahtoisivat tulla meidän tykö ja antautua meille 
vangiksi, minkä me heille vakuutimme, vaikkei se 
ollut tarkoituksemme, vaan tapoimme heidät kaikki 

..” — Kaikkiaan n. 600 talonpoikaa sai surmansa 
Savon nuijakapinassa. Suursavon pappilan verilöy- 
lyn jälkeen Fincke yritti pontevasti hillitä sotaväen 
väkivaltaisuutta ja suojella talonpoikia. Toisaalta on 
muistettava, että talonpoikien omat julmuudet olivat 
ärsyttäneet aatelismiehiä ja sotaväkeä, jotka nyt vas- 
tasivat heille samalla mitalla, vain paljon laajem- 
missa mittasuhteissa. 

Hämeen ja Savon nuijamiesten taistellessa epätoi- 
voista taisteluaan sortajiaan vastaan Pohjanmaalla 
valmistauduttiin nuijasodan viimeiseen vaiheeseen. 
Nyt vasta, kun kapina oli muualla jo melkein kukis- 
tettu, Perä-Pohjolan miehet lähtivät liikkeelle. Kaar- 
le-herttua oli vuoden vaihteessa lähettänyt Pohjan- 
maalle voudiksi Israel Laurinpoika-nimisen miehen. 
Tämä ryhtyi heti yllyttämään talonpoikia uuteen 
nousuun. Flemingin vouti Abraham Melkiorinpoika 
lahti 50 ratsumiehen kanssa talonpoikia hillitsemään, 
mutta joutui Kokkolan Tarharannassa väijyksissä ol- 
leiden talonpoikien vangiksi. Vouti oli vähällä päästä 
pakoon pujahtamalla pois komeasta turkistaan, johon 
kietoutuneena hän oli ajanut reessään, ja piiloutu- 
malla tienoheen. Voudin turkin ylleen vetänyt ta- 
lonpoikien johtaja Hannu Krankka sen sijaan oli 

saada hyvän selkäsaunan miehiltään, ennen kuin 
nämä tunsivat johtajansa vihamiehensä asun alta. 
Abraham Melkiorinpoika löydettiin pian ja vietiin 
Tukholmaan, jossa hänet mestattiin Kaarle-herttuan 
toimesta. 

Tämä menestys rohkaisi talonpoikia niin, että he 
etenivät Etelä-Pohjanmaalle. Ilmajoen kirkolla he 
ottivat virvestä alas Ilkan ja muiden teilattujen nui- 
japäälliköiden ruumiit, jotka nyt saivat kristillisen 
hautauksen. Koko Pohjanmaa oli jälleen kapinassa. 

Pirkkalan Tammerkoskella olevaan marskin leiriin 
saapui pian sanoma tästä uudesta, entistä uhkaavam- 
masta kapinasta. Fleming ryhtyi ripeästi toimenpi- 
teisiin pohjalaisten nujertamiseksi. Helmikuun 18. 
päivänä hän antoi ratsuväelleen marssikäskyn. Mars- 
kin omassa johdossa hänen 1 500 ratsumiestään saa- 
puivat helmikuun 23. päivänä Ilmajoelle. Israel Lau- 
rinpojan kiihotuspuheiden yllyttämät talonpojat saa- 
puivat yötä myöten juoksujalkaa n. 215 peninkul- 
maa pohjoisempana olleesta leiristään Ilmajoelle. 
Helmikuun 24. päivän aamuna viimeinen talonpoi- 
kaissotajoukko ja Flemingin ratsumiehet seisoivat 
vastakkain Santavuoren luona ratkaisevaan taiste- 
luun valmiina. 

Marski yritti vielä saada sovinnon aikaan ja lähetti 
Akseli Kurjen neuvottelemaan talonpoikien kanssa. 
Mutta nämä vastasivat tarjoukseen pilkallisin huu- 
doin ja laukaisivat Oulunlinnasta mukanaan tuo- 
mansa tykit neuvottelijoita vastaan, jolloin viisi rat- 
sumiestä sai surmansa. Aseet saivat nyt ratkaista 
kiistan. 

Heti taistelun alussa Pietarsaaren, Kokkolan ja 
Vöyrin ruotsinkieliset talonpojat pettivät toverinsa ja 
menivät marskin puolelle. Tästä huolimatta jäljelle- 
jääneet jatkoivat taistelua. Talonpoikien suurem- 
masta lukumäärästä huolimatta — heitä oli noin 3 009 
marskin 1500 miestä vastassa — taistelu kääntyi 
pian heille tappiolliseksi. Urheudestaan huolimatta 
talonpojat eivät voineet vastustaa rautapukuisia rat- 

Klaus Fleming rankaisee nuijasodan talonpoikia. 


sumiehiä, varsinkin kun he olivat tulleet lakeudelle, 
missä ratsuväki saattoi helposti liikkua. Taistelun 
päätyttyä n. 500 vankia oli joutunut marskin käsiin. 
Loput talonpojista olivat hajaantuneet metsiin pakoon 
tai peittivät Santavuoren faistelukenttää. Heidän 
urhea yllyttäjänsä ja ylipäällikkönsä, Israel Laurin- 
poika, oli jäänyt oluttuopin ääreen Isoonkyröön talon- 
poikien lähtiessä Santavuorelle. Saatuaan tiedon tap- 
piosta hän kiireesti pakeni Ruotsiin. 

Talonpoikien vastustushalu oli nyt lopullisesti mur- 
rettu, ja Klaus Fleming oli kiistattomasti herrana 
maassamme. Voittonsa jälkeen hän saattoi kuitenkin 
osoittaa jalomielisyyttä eikä ryhtynyt kostotoimen- 

piteisiin. Sotaväki harjoitti kylläkin vallattomuutta. 
Pappiloita ja talonpoikaistaloja ryöstettiin ja monet 
asukkaista menettivät henkensäkin. Mm. Ilmajoen 
kirkkoherra lyötiin kirkonavaimella kuoliaaksi omas- 
sa eteisessään. Mutta tämä oli vähäistä nuijasodan 
aikaisempiin verilöylyihin verrattuna. Vangiksi jou- 
tuneet talonpoikaisjohtajat, kuten Hannu Krankka, 
saivat pitää henkensä ja vietiin vankeina Turkuun. 
Vangituille talonpojille marski itse piti nuhdesaar- 
nan, josta myös Pohjanmaan papit saivat osansa. Ta- 
lonpojille hän virkkoi ivallisesti: ”Olette luvanneet 
vaikkapa hampailla hajoittaa Turun linnan, niin ettei 
kiveä jäisi kiven päälle; tuossa on uuni, koettakaa 
nyt kuinka vaikea on hajoittaa se, joka kuitenkin on 
niin paljon pienempi.” Naurettuaan talonpoikien 
turhille yrityksille marski päästi heidät menemään. 

Nuijasota oli päättynyt. Santavuoren, Nyystölän 
aukeiden ja monen muun paikan yllä leijailevat 
korppiparvet ja niiden ympäristössä kiertelevät susi- 
laumat olivat ainoina elämänmerkkeinä taisteluken- 
tillä, joilla Suomen talonpojat olivat kamppailleet* 
vapautensa puolesta. Muuten niitä kattoi kuoleman 
autius. Ja satalukuiset autiotilat osoittivat, kuinka 
moni korvenraivaaja oli jäänyt näille tämän verisen 
talven . taistelukentille ja murhapaikoille, joiden 
muisto vielä tänä päivänäkin tuntuu kammottavalta. 


Rautamarskin kuolema 


Marski Klaus Fleming oli kaikin käytettävissään 
olevin voimin pyrkinyt mahdollisimman nopeasti 
nujertamaan nuijamiesten nousun, sillä hän arvasi 
pian joutuvansa lopulliseen voimienkoetteluun hert- 
tuan itsensä kanssa. Heti Pohjanmaalta palattuaan 
hän ryhtyi sen vuoksi jatkamaan herttuaa vastaan 
tehtävän sotaretken valmisteluja. 

Ensi töikseen marski otti Suomen asukkailta uuden 
uskollisuudenvalan. Kaikki sotaväki, joka suinkin 
voitiin itärajalta irroittaa, koottiin Turkuun. Laivas- 

toa ryhdyttiin varustamaan purjehduskuntoon ja 
uusien alusten rakentamista marskin laivaveistä- 
möissä kiirehdittiin. Rautaisen tarmokas marski oli 
kaikkien valmistelujen sieluna. 

Näissä tehtävissä marski oli matkustanut Siun- 
tiossa olevaan Pikkalan kartanoon, missä hän tar- 
kasti laivaveistämöään. Täällä hän yhtäkkiä sairas- 
tui ankarasti huhtikuun 11. päivänä. Mutta sovit- 
tuaan Jo aikaisemmin tapaamisesta puolisonsa kanssa 
marski sairaudestaan huolimatta lähti seuraavana 
päivänä matkalle Perniöön. Tällöin hän kuitenkin 
heikkeni niin, että hänen täytyi jäädä Pohjan kir- 
kolle. 

Marskin ”lääkärin”, ts. hänen parturinsa mes- 
tari Markuksen ponnisteluista huolimatta potilas 
heikkeni nopeasti. Pian hän itse huomasi kuoleman 
lähestyvän ja pyysi rauhallisesti mestari Markusta 
lukemaan hänelle jotakin hengellistä kirjaa. Huhti- 
kuun 13. päivän vastaisena yönä Klaus Eerikinpoika 
Flemingin monivaiheinen elämä päättyi. 

Marski Klaus Fleming on saanut historiassamme 
julman ja häikäilemättömän sortajan maineen. Vasta 
viimeaikainen tutkimus on tehnyt hänelle oikeutta 
selvittelemällä lähemmin niitä syitä mistä tämä kä- 
sitys Flemingistä on johtunut. Tällöin on myös nuija- 
sodan oikeutusta selvitelty tarkemmin ja päädytty 
siinäkin entisistä käsityksistä poikkeaviin tuloksiin. 

Talonpoikien valitukset marski Flemingin kova- 
kouraisuudesta eivät olleet suinkaan perättömiä. Sa- 
moin kuin kuuluisa isänsäkin Klaus Fleming oli 
kylmä ja kova luonteeltaan, joka ei liikoja alais- 
tensa kärsimyksistä välittänyt. Mutta mielivaltaisen 
julma hän ei kuitenkaan ollut. Hänen kovuudellaan 
oli tietty tarkoitus. Talonpoikien valituksia lin- 
naleirin rasittavuudesta hän ei ottanut huomioon sen 
vuoksi, että linnaleiri oli ainoa tapa pitää yllä sota- 
väkeä. Ja sotaväkeä tarvittiin jatkuvasti, sillä rauha 
Venäjän kanssa oli edelleen hyvin epävarma. Sa- 
moin hän katsoi tarvitsevansa sotaväkeä Kaarle- 

Klaus Flemingin kuolema. 


herttuan varalta. Jos marski olisi suostunut pohja- 
laisten pyyntöön ja vapauttanut heidät linnaleiristä, 
clisivat muut saaneet kantaakseen vastaavasti ras- 
kaamman taakan. 

Kun sitten nuijakapina puhkesi, marski yritti su- 
pistaa verenvuodatuksen mahdollisimman vähäiseksi. 
Sekä Nokialla että Santavuorella hän tarjosi sovin- 
toa, ennen kuin antoi aseiden puhua. Ja siellä missä 
hän itse kukisti talonpoikien vastarinnan, hän ran- 
kaisi voitettuja mahdollisimman lievästi. Siten hänen 
vastuutaan nuijasodassa vuodatetusta verestä on pi- 
dettävä huomattavasti vähäisempänä kuin Kaarle- 
herttuan, joka oli yllyttänyt talonpojat tähän enna- 
kolta arvostellen täysin toivottomaan yritykseen. 

Klaus Eerikinpoika Fleming oli nuoruudessaan 
saanut varsin puutteellisen kasvatuksen. Hänen ta- 

pansa olivat karkeat — Kaarle-herttua pilkkasi eri- 
tyisesti hänen kohtuutonta ahneuttaan ja sianlihan- 
himoaan sanomalla, että toinen sika söi siinä toistaan 
— ja hänen kirjallinen sivistyksensä oli heikko. 
Mutta marskin jäntevyys ja rautainen tarmo sekä 
hänen selvä käytännöllinen ymmärryksensä korvasi- 
vat runsaasti nämä puutteet. Nämä ominaisuudet 
tekivät hänestä yhden maamme huomattavimmista 
miehistä yli 40 vuoden ajaksi. 

Elämänsä viimeisinä vuosina Klaus Fleming oli 
Suomen aatelin kiistaton johtomies, joka sai useim- 
pien maamme aatelismiesten kannatuksen. Tämä 
Johtui siitä, että hän kykeni parhaiten valvomaan 
maamme etuja Sigismundin valtaannoususta johtu- 
neissa sekavissa oloissa. Hän kannatti järkkymättä 
kuningasta, koska hän katsoi Puolan ja Ruotsi-Suo- 
men liiton parhaiten suojaavan maatamme venäläis- 
vaaralta. Vastapalvelukseksi Flemingin uskollisuu- 
desta kuningas antoi hänen hoitaa korkeita virkojaan 
täysin oman mielensä mukaan. Siten Fleming saattoi 
pitää  silmämääränään toiminnassaan myös. oman 
maansa etua. Suomella on tuskin koskaan Ruotsin 
vallan aikana ollut niin itsenäistä ja tärkeää asemaa 
kuin hänen aikanaan. Tämä oli suurelta osaltaan 
Klaus Flemingin henkilökohtainen ansio. Joskaan 
hän ei ollut mikään suuri sotapäällikkö, hänellä oli 
erinomainen järjestelykyky ja kiistämätön valtio- 
miehen silmä. Voimakkaan suomalaisen järkkymät- 
tömään päättäväisyyteen ja väsymättömään tarmoon 
yhtyneinä ne kohottivat sekä hänet itsensä että hä- 
nen maansa huomattavaan asemaan. 

Valtakunnan uuden itärajan turvaajana ja siten 
myös Suomen etujen voimakkaana ajajana Klaus 
Eerikinpoika Fleming teki vielä pitkän elämäntyönsä 
lopulla maallemme sellaisia palveluksia, että hän 
ansaitsee kovuudestaan ja häikäilemättömyydestään 
huolimatta arvonantoa myös jälkipolvien taholta. 

Kaarle-herttua valtaa Turun linnan 


Rautamarski oli kuollut, ja suuri hämminki vallitsi 
maassa. Sanottiin, että Pohjanmaan noidat olivat 
surmanneet hänet kostoksi nuijamiesten kohtelusta. 
Kuninkaan puoluelaiset eivät tienneet, mitä olisi 
tehtävä. ”Kun pää on poissa, niin muut jäsenet hor- 
Juvat ja hajoavat”, kirjoitti eräs heistä Puolaan. 

Tässä tukalassa tilanteessa marskivainajan puoliso, 
Ebba-rouva, tarttui tarmokkaasti asioihin käsiksi. 
Hän kutsui kuninkaalle uskolliset Suomen aatelis- 
miehet kokoukseen Turkuun. Täällä valittiin mars- 
kin seuraajaksi Arvid Eerikinpoika Stälarm, joka sai 
kuninkaan vahvistuksen virkaansa. 

Arvid Stälarm joutui vaikeissa olosuhteissa otta- 
man vastaan Suomen käskynhaltijan viran. Synty- 
perältään hän kuului erääseen Suomen arvossapide- 
tyimpään sukuun. Niilo Grabbe oli hänen äidinisän- 
sä, ja tyttärenpoika seurasi hänen jälkiään soturina. 
Tähän aikaan hän oli Narvan käskynhaltijana. 

Stalarm ryhtyi heti Suomeen saavuttuaan järjes- 
telemään maamme oloja, jotta edessä olevasta taiste- 
lusta herttuaa vastaan selvittäisiin onnellisesti. Nui- 
Jasota oli antanut Suomen talonpoikaisväestölle ja 
samalla koko maalle hirveän iskun. Noin kolmen- 
tuhannen talonpojan sanotaan saaneen siinä surman- 
sa. Tämä oli suunnilleen kymmenesosa maan itse- 
näisten tilallisten luvusta. Suurimmat tuhot olivat 
kohdanneet Savoa, missä paikoitellen puolet taloista 
olivat jääneet autioiksi isännän kaaduttua. Pohjan- 
maa oli sen sijaan päässyt hämmästyttävän vähällä. 
Sen tappiot olivat vain kymmenesosa talonisäntien 
määrästä. Näiden menetysten vuoksi talonpojilla ei 
ollut enää kapinanhalua, mutta he eivät halunneet 
asettua uutta käskynhaltijaa tukemaankaan. Stälarm, 
jonka mainitaan olleen luonteeltaan iloinen ja varsin 
suopea rahvasta kohtaan, alensi talonpoikien rasi- 
tuksia. Tämä osaltaan aiheutti, että talonpojat eivät 
liittyneet herttuaan hänen Suomeen saapuessaan. 

Stälarmilla olikin aihetta sotaisiin valmisteluihin, 
sillä Kaarle-herttua hankki puolestaan sotaretkeä 
Suomeen nujertaakseen täkäläiset kuninkaan kan- 
nattajat. Herttua oli pitänyt talvella Arbogassa val- 
tiopäivät, jotka olivat valtuuttaneet hänet tarvit- 
taessa vaikka asevoimin palauttamaan Suomen kuu- 
liaisuuteen. Valtiopäivillä oli aatelismiehiä vain jo- 
kunen, talonpoikia sen sijaan lukuisasti. Kalajoen 
kirkkoherran Ljungo Tuomaanpojan valtiopäiville 
esittämä kuvaus nuijasodasta oli ärsyttänyt talon- 
poikia suuresti, joten he olivat valmiit kaikin tavoin 
tukemaan herttuaa Suomen herroja vastaan. 

Elokuun lopulla herttua lähti sotajoukkoineen Suo- 
meen. Suomen herrat olivat kerääntyneet väkineen 
Turun linnaan. Stälarm oli levittänyt väestön kes- 
kuuteen julistusta, jossa hän kehoitti sitä pysymään 
kuninkaalle uskollisena ja lupasi hankkia kunin- 
kaalta vapautuksen linnaleiristä. Hänen oma väkensä 
ei tuntunut kuitenkaan täysin luotettavalta. 

Herttua ja Stälarm olivat sopineet tapaavansa toi- 
sensa Kupittaan lähteellä yrittääkseen neuvottelulla 
sovittaa erimielisyytensä. Mutta kun kumpikin toi 
paikalle koko väkensä sovittujen 50 ratsumiehen 
asemesta, syntyi taistelu. Stälarmin ja Akseli Kur- 
jen sekä heidän joukkojensa paluu Turkuun estet- 
tiin, ja heidän oli vetäydyttävä maaseudulle. Siten 
kerttua sai Turun haltuunsa ja ryhtyi piirittämään 
linnaa. 

Linnassa oli runsaasti väkeä ja riittävästi muonaa 
sekä sotatarvikkeita, joten se piti aluksi hyvin puo- 
lensa. Herttua sijoitti tykkinsä Myllyvuorelle (nyk. 
Kakolanmäki) ja Korppolaisvuorelle, joista kiivaasti 
tulitettiin piiritettyjä. Näiden joukossa oli myös nai- 
sila, mm. marskivainajan puoliso tyttärineen sekä 
Stälarmin ja Akseli Kurjen puolisot. He eivät olleet 
halunneet lähteä linnasta herttuan tarjouksesta huo- 
limatta. Näiden Suomen mahtimiesten rouvien ja tyt- 
tarien pelottoman käytöksen olisi luullut rohkaise- 
van linnan puolustajia tekemään parhaansa. 

Mutta toisin kuitenkin kävi. Flemingin perheessä 
oleskellut ruotsalainen ylioppilas Daniel Hjort oli 
herttuan kannattaja, ja hän ryhtyi nyt menestyk- 
sellisesti houkuttelemaan miehistöä kavallukseen. 
Monet karkasivat piirittäjien puolelle. Tällöin pääl- 
liköt antoivat kaikkien siihen halukkaiden poistua 
linnasta. Uskollistensa kanssa he olisivat jatkaneet 
taistelua. Tämä osoittautui kuitenkin mahdottomak- 
s1, sillä karkurit olivat ennen lähtöään turmelleet 
suuren osan linnan tykeistä. Nyt puolustajien täytyi 
luovuttaa linna herttualle saatuaan tältä lupauksen 
kunniallisesta kohtelusta. 

Herttua saapui nyt voittajana linnaan. Hän vaati 
marskivainajan puolisoa näyttämään itselleen kaikki 
linnan huoneet. Marskin ruumis oli vielä linnankir- 
kossa, sillä sitä ei ollut ehditty kuljettaa hänen koti- 
pitäjäänsä haudattavaksi. Kansan keskuudessa oli 
kerrottu, ettei marski ollutkaan kuollut. Hänen ark- 
kunsa on muka täynnä kultaa ja hopeaa. Ehkäpä 
tämän kuulopuheen vuoksi tai vain nähdäkseen vielä 
vanhan vihamiehensä herttua käski avata arkun. 
Marskivainajan kasvot nähdessään herttuan kerro- 
taan nykäisseen vainajaa parrasta ja sanoneen: ”Jos 
nyt eläisit, ei pääsi olisi kovin lujassa.” Tähän Ebba- 
rouva vastasi pelottomasti: ”Jos minun autuas herra- 
vainajani vielä eläisi, ei Teidän Ruhtinaallinen Ar- 
monne olisi ikinä tänne sisälle päässyt.” 

Herttua osoitti voittonsa jälkeen suurta maltilli- 
suutta. Linnanväki otettiin herttuan palvelukseen, 
päälliköt ja ylhäiset rouvat vietiin kunnialliseen van- 
keuteen Ruotsiin. Nuijasodan vangit, kuten Hannu 
Krankka, pääsivät nyt palaamaan kotiseuduilleen 
saatuaan herttualta palkkion. 

Turun linnasta herttua julkaisi suomenkielisen ju- 
listuksen Arvid Stälarmia vastaan. Tässä hän ke- 
hoittaa suomalaisia olemaan luottamatta siihen, mitä 
”Arvid Erikinpoica ja hänen apulaisens meistä val- 
hetellen sanovat, van kavattakat heitä, ninkuin niitä 
jotca teiden ja käko Rikin alaspolkemisen ja hävi- 

Daniel Hjort. 


töxen jälkin seisovat, ja caiken teidhen voiman cansa 
heitä vastan seisokat ja tyhjäks tehket, niinkuin Ri- 
kin eriseuraisi miehi ja hävittäitä”. — Herttuan ju- 
listus ei kuitenkaan hankkinut hänelle talonpoikien- 
kaan kannatusta. Hänen Turkuun koolle kutsumansa 
maapäivät, joukko eri säätyjen edustajia, vahvistivat 
tosin Arbogan valtiopäivien päätökset ja tunnustivat 
herttuan valtionhoitajaksi. Kuitenkin he kehoittivat 
herttuaa pyrkimään sovintoon Stälarmin ja muiden 
Suomen herrain kanssa. 

Vaikka herttuan valta maassamme oli vielä täysin 
epävarmalla pohjalla, ei hän voinut jäädä tänne pi- 
temmäksi aikaa sitä lujittamaan. Lopullinen ja rat- 
kaiseva taistelu kuningasta vastaan väikkyi jo näkö- 
piirissä, ja herttuan oli valmistauduttava sitä varten. 
Jätettyään Turun linnan päällikkyyden vastahakoi- 
selle Klaus Flemingille, Kaskisten herralle, joka oli 
marskivainajan kaukainen sukulainen, herttua pur- 
jehti lokakuun lopulla Ruotsiin. Turun linnan kunin- 
kaansalin ovenkamanaan hän hakkautti enteellisen 
latinankielisen säkeistön, jossa hän sanoi nyt osoit- 
taneensa laupeutta, mutta seuraavan kerran saapues- 
saan tulevansa rankaisemaan pettäjiä ankaralla kä- 
dellä. 


Sigismund menettää Ruotsin kruunun 


Kuningas Sigismund ei aikonut suinkaan ilman 
muuta luovuttaa perintövaltakuntaansa tarmokkaalle 
sedälleen. Talvella 1597—98 Puolassa koottiin sota- 
väkeä herttuaa vastaan tehtävää sotaretkeä varten. 
Myös saapui kuninkaan toimesta Ruotsiin lähettejä, 
jotka kiihottivat kansaa herttuaa vastaan. Upsalassa 
pidetyillä valtiopäivillä säätyjen enemmistö oli kui- 
tenkin edelleen herttuan puolella. Ainoastaan suo- 
malaiset osoittautuivat kuninkaalle uskollisiksi. 

Heinäkuun lopulla Sigismund oli vihdoin niin pit- 
källä, että hän astui maihin Kalmarin kaupungissa 
Ruotsissa. Joukko kaupunkeja, Tukholma niiden jou- 
kossa, joutui kuninkaan käsiin. Syksyn tullessa ku- 
ningas ja herttua kohtasivat toisensa sotajoukkojensa 
kärjessä Linköpingin luona. 

Molemmat Vaasa-ruhtinaat yrittivät vielä keski- 
näisillä neuvotteluilla selvittää välinsä. Herttua vaati 
kuningasta lupaamaan, ettei hän aseta ulkomaalaisia 
virkamiehiä Ruotsi-Suomeen sekä ylläpitää valta- 
kunnan lakeja ja uskontoa. Näillä ehdoilla hänet 
tunnustettaisiin edelleen hallitsijaksi. Kiihkokatoli- 
nen Sigismund ei tähän suostunut, joten aseet saivat 
ratkaista kiistan. 

Stängejoen luona syyskuun 25. päivänä syntynyt 
taistelu päättyi herttuan voittoon. Kuninkaan tilanne 
ei ollut kuitenkaan vielä toivoton. Herttuan joukko- 
jen asema oli päinvastoin vaarallisempi. Sigismun- 
din armeijaa ei ollut täysin lyöty, ja pohjoisesta uh- 
kasivat Akseli Kurjen johdolla Tukholmaan saapu- 
neet suomalaiset herttuan selustaa. Mutta tavanmu- 
kaisella päättämäattömyydellään Sigismund antoi suo- 
tuisan tilanteen luisua pois käsistään. Hän ryhtyi 
jälleen neuvottelemaan setänsä kanssa. Kaarlen vaa- 
timuksesta kuningas luovutti tämän käsiin viisi ruot- 
salaista valtaneuvosta, jotka kuninkaan turviin paet- 
tuaan olivat olleet kehoittamassa tätä retkelle hert- 
tuaa vastaan. Sen jälkeen hän lähti Kalmariin eikä 
Tukholmaan siellä lopullisesti selvittääkseen riitansa 
säätyjen läsnäollessa, niinkuin hän oli herttuan 
kanssa sopinut. Kalmarista hän purjehti Itämeren 
yli Danzigiin, missä hän haaksirikkoon jouduttuaan 
töin tuskin selviytyi hengissä maihin. 

Vielä täydellisemmän haaksirikon kuin Sigismun- 
din alus oli kärsinyt hänen politiikkansa. Tämän 
jalkeen hänellä ei enää ollut asiaa isäinsä maahan, 
sillä Ruotsin säädyt julistivat v. 1599 hänen menet- 
täneen Ruotsin valtakunnan kruunun. Ja mikäli hän 
ei puolen vuoden kuluessa lähettäisi poikaansa Vladi- 
slavia Ruotsiin siellä luterilaisessa uskossa kasvatet- 
tavaksi, menettäisi tämäkin perintöoikeutensa. 

Hitaan ja epäröivän kuninkaan antaessa toimetto- 
mana ajan kulua hänen viimeiset uskollisensa val- 
mistautuivat Suomessa vielä kerran taistelemaan 
Sigismundin jo menetetyn asian puolesta. 


Kaarle-herttua kukistaa Suomen herrat 


Sigismundin suomalaiset kannattajat olivat myös 
osallistuneet kuninkaan ja herttuan välillä Ruotsissa 
käytyyn taisteluun. Mutta etupäässä kuninkaan epä- 
röinnistä ja vitkastelusta johtui, ettei heidän osuu- 
tensa paljoa merkinnyt. Kesällä 1598 Stälarm pur- 

jehti joukkoineen Ruotsiin auttaakseen kuningasta. 
Mutta kun kuningas vastoin suomalaisten uskoa ei 
ollutkaan saapunut Ruotsiin, lähti Stälarm takaisin 
juuri päivää ennen kuninkaan saapumista. Uplan- 
nissa, jonka rannikolla Stälarm oli noussut maihin, 
herttuan puoluelaiset olivat nostaneet talonpojat tais- 
teluun suomalaisia vastaan. Mutta Stälarm oli jo 
ehtinyt poistua, ennen kuin tämä parin Upsalan yli- 
opiston professorin johtama joukko saapui hänen 
leiriinsä. Sieltä löytyi muutamia makkaroita sisäl- 
täviä eväspusseja, jonka mukaan Stälarmin retkeä 
alettiin nimittää ”makkararetkeksi”. 

Syyskuussa suomalaiset saapuivat jälleen Ruotsiin. 
Mutta Akseli Kurjen johtamat joukot eivät ehtineet 
Tukholmaa pitemmälle, ennen kuin Stänge-joen tais- 
telussa tappiolle joutunut kuningas käski heidän jäl- 
leen palata Suomeen. 

Kuninkaan tähänastisissa sotatoimissa osoittamasta 
saamattomuudesta huolimatta suomalaiset jäivät 
edelleen hänelle uskollisiksi. Herttuan kehoituksista 
huolimatta Stälarm ei tullut Ruotsiin sopiakseen 
siellä tämän kanssa. Sen sijaan hän yllättäen meni 
tammikuussa v. 1599 Ahvenanmaalle ja valtasi Kas- 
telholman linnan. Asetettuaan sen päälliköksi Salo- 
mon Illen hän palasi mantereelle jatkaakseen varus- 
telujaan. Kuninkaalta pyydettiin myös apua. Mutta 
hän käski jatkamaan vastarintaa, pitämään silmällä 
herttuan puoluelaisia ja koventamaan rangaistuksia. 

Talven kuluessa herttua oli lopullisesti nujertanut 
Ruotsissa vielä olevat Sigismundin kannattajat. Ke- 
san tullen hän oli siten valmis lähtemään uudelleen 
Suomeen selvittääkseen lopullisesti välinsä täkäläis- 
ten vastustajiensa kanssa. Ja tästä välienselvittelystä 
oli tuleva verinen hänen aikaisemman uhkauksensa 
mukaisesti. 

Heinäkuun lopulla herttuan amiraali Jaakkima 
Scheel saapui suuren laivaston kanssa Kastelholman 
edustalle. Linnaa ryhdyttiin tulittamaan järeillä ty- 
keillä, ja Salomon Illen oli pakko luovuttaa linna io 

neljäntenä piirityspäivänä. Koollekutsuttu sotaoikeus 
tuomitsi Kastelholman 0päälliköt maankavaltajina 
kuolemaan, mutta tuomiota ei vielä pantu toimeen. 
Tämän jälkeen Scheel jatkoi matkaa Suomen ranni- 
kolle. 

Vielä kerran lähetettiin Suomen herrojen luo lähe- 
tystö, jonka piti taivuttaa heidät luopumaan vasta- 
rinnasta. Nämä eivät vieläkään olleet halukkaita luo- 
pumaan kuninkaasta, jolle annettu uskollisuudenvala 
sitoi heitä. Tällöin neuvottelut katkesivat, ja aseet 
salvat ratkaista asian. 

Jaakkima Scheel väkineen saarsi Turun linnan 
meren puolelta. Herttua nousi joukkoineen Sauvossa 
maihin ja pyrki katkaisemaan Turusta Viipuriin ja 
Hämeenlinnaan johtavat tiet. Kun Akseli Kurki hert- 
tuan suunnitelmista tiedon saatuaan yritti estää nii- 
den toteuttamisen, syntyi Marttilassa taistelu. Kur- 
jen joukot pitivät aluksi hyvin puolensa, mutta sit- 
ten herttua saavutti ylivoimallaan voiton ja Kurjen 
oli pakko perääntyä joukkojensa jäännösten kanssa 
Viipuriin asti. 

Herttua käytti nopeasti voittoaan hyväkseen. En- 
siksi hän marssi Helsinkiin estääkseen Suomen lai- 
vaston poistumasta maasta. Useimmat alukset olivat 
kuitenkin jo purjehtineet Viron puolelle. Monet Suo- 
men aatelismiehistä olivat niissä päässeet turvaan 
herttuan kostolta. Helsingissä ollessaan herttua tuo- 
mitutti yhdeksän vankiaan kuolemaan, ja kuoleman- 
tuomiot pantiin viipymättä toimeen. Helsingistä 
Kaarle purjehti Viipuriin. Kaupunkia ja linnaa puo- 
lustivat Arvi ja Iivar Tavast sekä Lauri Martinpoika 
Creutz. Heillä oli aika runsaasti väkeä, mm. 300—400 
saksalaista ratsumiestä, ainoa Sigismundin lähettämä 
apujoukko. Mutta sotaväen mieliala ei ollut hyvä, 
ja kaupungin porvarien enemmistö oli valmis mene- 
mään herttuan puolelle. 

Tämä kävi kuninkaan kannattajille kohtalokkaaksi. 
Tuskin herttua oli ehtinyt aloittaa piirityksen, kun jo 
pormestari Herman RBröijer avautti ns. Hookanan 

portin Kaarlen joukoille. Puolustajat eivät ehtineet 
tehdä minkäänlaista vastarintaa, kun kaupunki oli 
jo herttuan käsissä. Mm. Akseli Kurki joutui tällöin 
vangiksi. Ja jo seuraavana päivänä linna antautui 
herttuan piiritystykkien tuskin ehdittyä aloittaa am- 
munnan 

Helsingin tapaukset toistuivat myös Viipurissa. 
Puolustajien päälliköt tuomittiin kuolemaan ja mes- 
tattiin Munkkilähteen vieressä. Mestattujen joukossa 
oli mm. aikaisemmissa taisteluissa kunnostautunut 
nuori Jaakko Olavinpoika Stubbe, joka pelkäämättä 
kuolemaan mennessään lausui: ”Jos herttua aikoo 
todellakin panna pään poikki kaikilta, jotka tähän 

aikaan ovat olleet häntä vastassa, niin saapa hän 
tekemistä.” — Mestattujen päät asetettiin muiden 
pelottamiseksi seipäisiin kaupungin muurille Karja- 
portin päälle. 

Sillä välin kun Kaarle herttua tällä tavoin alisti 
Itä-Suomen valtaansa, myös Turun linna joutui pii- 
rittäjien käsiin. Jaakkima Scheel oli yrittänyt saada 
piiritettyjen rohkeuden lannistumaan uhkaamalla 
mestauttaa Salomon Illen ja muut Kastelholmassa 
vangiksijoutuneet päälliköt. Vaikka Scheel toteutti 
julman uhkauksensa ja mestautti nämä seitsemän 
miestä, joiden päät asetettiin virpiin Korppolaisvuo- 
relle linnaa vastapäätä, ei linnanväki antautunut. 
Mutta kun sanoma Akseli Kurjen Marttilassa kärsi- 
mästä tappiosta saapui linnaan, puolustajat katsoivat 
asemansa toivottomaksi ja ryhtyivät neuvotteluihin 
Scheelin kanssa. Kun heidän lähettinsä, linnanpää!l- 
likkönä toiminut skotlantilainen soturi William 
Ruthwen sai herttualta siedettävät ehdot, linna an- 
tautui. Herttua oli luvannut, että päälliköt saavat 
vastata teoistaan valtakunnan säätyjen edessä sota- 
vaen päästessä ilman muuta vapaaksi. 

Mutta toisin kävi. Kun Kaarle saapui marraskuun 
alussa Turkuun, hän asetti heti tuomioistuimen kä- 
sittelemään vankien asiaa. Tuomioistuimen jäseniksi 
herttua määräsi 37 aatelismiestä ja päällikköä sota- 
väestään sekä Turun neljä pormestaria ja 12 raati- 
miestä. 

Suomen herroja syytettiin aseellisesta toiminnasta 
herttuaa vastaan. Muitakin syytöksiä esitettiin, eri- 
tyisesti Arvid Stälarmiin kohdistettuja. Tämä puo- 
lusti miehekkäästi itseään ja tovereitaan. He olivat 
vain noudattaneet laillisen kuninkaansa käskyjä. Jos 
heidät siitä huolimatta tahdottiin tuomita, Stälarm 
pyysi, että hänet yksin tuomittaisiin kuolemaan, 
koska hän käskynhaltijana kantoi kaikesta vastuun. 
Kaarle-herttua ei kuitenkaan antanut vankinsa mie- 
hekkään ja ritarillisen käyttäytymisen lauhduttaa vi- 
haansa. Hän tahtoi kaikkien syytettyjen kuolemaa, 

ja tällainen tuomio myös langetettiin. Tuomioistuin 
tosin alisti päätöksensä valtakunnan säätyjen vah- 
vistettavaksi. Tästä välittämättä herttua käski heti 
panna kuolemantuomiot täytäntöön. Ainoastaan Stäl- 
arm itse sekä Akseli Kurki säästettiin toistaiseksi, 
jotta heiltä voitaisiin saada tarkempia tietoja Sigis- 
mundin suunnitelmista. 

Marraskuun 10. päivä v. 1599 oli määrätty tuo- 
mioiden täytäntöönpanopäiväksi. Turun kaupungin 
torille oli pystytetty mestauslava, jonka ympärillä 
herttuan huovit seisoivat vartiossa. Sotaväen rajoit- 
taman alueen ulkopuolella seisoi Turun porvareita ja 
muuta rahvasta, jotka harvinainen tapaus oli houku- 
tellut paikalle. Toria ympäröivien talojen ikkunoissa 
oli myös aatelisväkeä, joista monet joutuivat näin 
ehkäpä hyvinkin läheisten sukulaistensa ja omais- 
tensa viimeisten hetkien todistajiksi. 

Tuomitut tuotiin mestauspaikalle vahvan vartiou 
saattamina. Ensimmäisenä joukossa asteli 21-vuotias 
Viikin vapaaherra Juhana Klaunpoika Fleming, rau- 
tamarski-vainajan poika ja perillinen. Hän oli pal- 
vellut Sigismundin hovissa Puolassa ja oli vain käy- 
maseltään Turussa, kun linnaa ryhdyttiin piirittä- 
mään. Siten hän ei ollut mitenkään osallistunut Suo- 
men herrojen hankkeisiin herttuaa vastaan. Kaarle- 
kin tajusi tämän ja tuotatti nuorukaisen puheilleen 
ennen tuomion julistamista. Hän vaati nuorukaista 
hylkäämään Sigismundin ja ryhtymään hänen, herti- 
tuan, palvelukseen. Nuorukainen vastasi kieltävästi, 
mutta rukoili herttualta armoa. Polvistuvaa nuoru- 
kaista katseleva herttua kysyi synkkänä: ”Minkä 
vuoksi et notkista minulle kumpaakin polveasi?” 
Fleming vastasi rohkeasti: ”Sen kunnian säästän Ju- 
malalleni ja kuninkaalleni.” "Tällä vastauksellaan 
hän vahvisti kuolemantuomionsa, sillä herttua lau- 
sui: ”Kyllin annat ilmi, että olet perinyt isäsi luon- 
teen ja rohkeuden ja varoitat Meitä siitä, mitä Meiltä 
olisi sinun taholtasi odotettavissa, jos saisit elää. Ole 
slis valmis tuomioistuimen edessä vastaamaan mui- 

Juhana Flemingin mestaus. 


den suomalaisten kanssa, joiden parissa olet tähän 
vaaraan antautunut.” 

Viikin nuori vapaaherra, joka tuomionsa kuulles- 
saan oli aluksi masentunut, oli jälleen täysin rauhalli- 
nen ja oli selvittänyt välinsä elämän kanssa. Palveli- 
jaansa hän pyysi viemään tervehdyksen äidilleen ja 
sanomaan, että hän kuoli mielellään ja iloisena kuten 
päivätyöstään väsyneenä lepoon kiiruhtava mies. 
Rohkeasti astuttuaan mestauslavaa ympäröivien huo- 
vien piiriin hän toivotti ystävilleen, kohtalotovereil- 
leen sekä monille lähitalojen ikkunoista tapahtumaa 
seuraaville rouville ja neideille hyvää yötä. Tämän 
jälkeen hän lausui kuolevansa syyttömänä vain sen 
vuoksi, että Kaarle-herttua vihasi kaikkia hänen 
sukunsa jäseniä. Sotamiesten rumpujen pärinä, asei- 

den kalske ja miesten huudot hukuttivat nuoren 
Flemingin puheen ja estivät ympärilläseisojat häntä 
kuulemasta. Ja hetkisen kuluttua vpyövelin Ppiilu 
katkaisi Flemingin maineikkaan suvun vanhem- 
man haaran viimeisen miespuolisen edustajan elä- 
män. | 

Tuskin Juhana Flemingin pää oli pudonnut, kun 
hänen velipuolensa Olavi Klaunpoika juoksi esiin ja 
tahtoi tulla mestatuksi heti veljensä jälkeen huudah- 
taen, että Jumala oli vielä vaativa herttuan, veri- 
koiran, tilille Juhana Flemingin verestä. Mutta hert- 
tuan tallimestari Antti Niilonpoika työnsi hänet syr- 
jään odottamaan vuoroaan. Kaikkiaan viisi aatelis- 
miestä Fleming-veljesten lisäksi sekä saman verran 
aatelittomia mestattiin. Heidän päänsä, paitsi Juhana 
Flemingin, asetettiin virpiin Turun raastuvan päälle. 

Suomen vastarinta oli nyt lopullisesti nujerrettu. 
Maa antautui enemmittä taisteluitta herttuan val- 
taan. Ruotsin ja Suomen monisatavuotinen valtiolli- 
nen yhteys oli siten jälleen palautettu. Sigismundin 
toiveet Ruotsi-Suomen valtaistuimelle palaamisesta 
oli nyt tehty lopullisesti tyhjiksi, vaikkakin kuningas 
vielä monien vuosien ajan sitä yritteli. Samoin paa- 
vinkirkon yritys Ruotsi-Suomen palauttamiseksi ka- 
tolisen kirkon yhteyteen oli nyt torjuttu. 

Tulevaisuutta ajatellen tämä oli valtakunnalle voi- 
toksi. Luterilainen oppi vastasi paremmin sekä ruot- 
salaisten että suomalaisten kansallista erikoisluon- 
netta, joten ne siltä pohjalta parhaiten saattoivat 
kehittää sivistystään. Valtiolliselta kannalta asiaa 
arvostellen Puolan kanssa voimassa olleen unionin 
hajoaminen oli valtakunnalle menetys. Sen sijaan 
että Ruotsi-Suomi olisi yhdessä Puolan kanssa pitä- 
nyt vähitellen voimistuvan Venäjän kurissa, nämä 
valtakunnat tuhlasivat voimiaan Vaasa-suvun mo- 
lempien haarojen keskinäisestä kilpailusta johtuvaan 
taisteluun. 

Kaarle-herttuan voitto ja hänen sitä seuranneet 
toimenpiteensä vaikuttivat aivan ratkaisevasti Suo- 

men sisäisen kehittymisen uudelleensuuntautumiseen. 
1500-luvun loppupuoliskolla Suomen aatelin mer- 
kitys ja vaikutusvalta oli hyvin huomattavasti kas- 
vanut. Tällöin suomalaiset olivat alkaneet ottaa hy- 
vin itsenäisen asenteen monissa koko valtakuntaakin 
koskevissa kysymyksissä, kuten erityisesti Klaus 
Flemingin aikana oli tapahtunut. Herttuan voitto 
lopetti täysin Suomen omalaatuisen kehityssuunnan. 
Yksin herttuan verituomiot olivat tuottaneet kuole- 
man 14 suomalaiselle aatelismiehelle ja yli 40 muulle 
huomattavimmalle maanmiehellemme. Monet olivat 
lisäksi kaatuneet taistelussa herttuaa vastaan tai 
paenneet loppuiäkseen ulkomaille hänen voittonsa 
jälkeen. Suomen itsetietoinen aateli oli siten niin 
heikentynyt, ettei se kyennyt enää millään tavoin 
puolustamaan ei omaa eikä maansa erikoisasemaa. 
Suomi alkaa nyt yhä enemmän sulautua Ruotsin 
yhteyteen. Tämä kehitys täydellistyy nyt alkavalla 
Ruotsin mahtavuuden aikakaudella. Vaikka valta- 
kunnan mahti ja vaikutusvalta Euroopan asioihin 
kasvoi suunnattomasti, maamme sai raskaiden ai- 
neellisten menetystensä ohella maksaa tämän kansal- 
lisen omalaatuisuutensa melkein täydellisellä häviä- 
misellä. 





TAISTELU ITÄMEREN 
HERRUUDESTA 





Kustaa Vaasan erottaessa Ruotsi-Suomen unioni- 
valtakunnasta ja luodessa siitä kansallisen kuningas- 
kunnan valtakunnan ulkopoliittinen asema oli ollut 
erittäin vaarallinen. Sen rajat olivat olleet epäedul- 
liset, niin että naapurit saattoivat uhata valtakunnan 
olemassaololle tärkeitä alueita. Kustaa Vaasan lä- 
himmät seuraajat olivat pyrkineet poistamaan tämän 
uhkan ja siten johtaneet valtakunnan loppumatto- 
miin sotiin, joiden näkyvimpinä tuloksina olivat Suo- 
men itärajan parantaminen sekä Viron joutuminen 
Ruotsi-Suomen haltuun. Sigismundin hallitusaikana 
oli Puolan taholta esiintynyt pyrkimyksiä Viron 
saamiseksi Puolalle. Voitettuaan Sigismundin kan- 
nattajat Suomessa Kaarle-herttua pyrki sen vuoksi 
nopeasti ottamaan myös Viron valtaansa ehtiäkseen 
puolalaisten edelle. Tämä onnistuikin hänelle, sillä 
useimmat Virossa olevista suomalaisista sotaväen- ja 
linnanpäälliköistä, Viron käskynhaltija Yrjö Boije 
muiden mukana, alistuivat herttuan valtaan saa- 
tuaan häneltä turvalupauksen. 

Kaarlen ja Sigismundin välinen valtataistelu ei 
kuitenkaan päättynyt tähän. Sigismund ei luopunut 
oikeuksistaan Ruotsi-Suomen kruunuun, ja monet 
valtakunnan huomattavimmistakin miehistä kannat- 
tivat häntä salassa. Tällöin Kaarlen oli pakko jatkaa 
sotatoimia Ruotsi-Suomen ja Puolan raja-alueilla, 
Liivinmaalla, saadakseen Puolan kuninkaan lopulli- 
sesti luopumaan pyyteistään Ruotsi-Suomeen näh- 
den. Samalla molemmat valtakunnat pyrkivät hank- 

kimaan haltuunsa nimenomaan Itä-Euroopan kaupan 
kannalta katsoen tärkeät Itämeren itärannikot. Kaar- 
len ja Sigismundin välisestä kamppailusta kehittyi 
siten taistelu Itämeren herruudesta, joka päättyi 
vasta Kaarlen seuraajan aikana. Tämä taistelu oli 
pitkä ja raskas. Mutta lopulta päättyessään Ruotsi- 
Suomen voittoon se samalla loi perustan valtakunnan 
suurvalta-asemalle. 


KAARLE KUSTAANPOIKA KUNINKAANA 


Pitkään ja sitkeästi Kaarle-herttua oli saanut tais- 
tella, ennen kuin hänen oli onnistunut karkottaa 
Sigismund valtakunnasta. Ja monta vuotta oli vielä 
kuluva, ennen kuin herttualle tuli kuninkaan arvo, 
ja hän sai kruunauksella muodollisen vahvistuksen 
korkeaan virkaansa. Nämä välivuodet kuluivat jat- 
kuvissa taisteluissa sekä ulkopuolisia että sisäisiä 
vihollisia vastaan. Mutta tänä aikana tapahtui myös 
suurin osa niistä uudistuksista, jotka Kaarle-kunin- 
gas sai laskea muutoin rauhattoman ja levottoman 
hallituskautensa voittopuolelle. 

Kaarle oli luonteeltaan ja tavoiltaan tullut eniten 
isäänsä vanhan Kustaa-kuninkaan monipäisestä lap- 
sijoukosta. Isänsä tavoin hän oli kiivas ja tarmokas 
sekä tarvittaessa häikäilemättömän mielivaltainen, 
kun oli kysymyksessä jonkin hänen suunnitelmansa 
toteuttaminen. Hänellä oli myös isänsä käytännöl- 
listä silmää sekä hallitsijankykyä. Mutta häneltä 
puuttui se sitkeys ja johdonmukainen määrätietoi- 
suus, jolla Kustaa Vaasa raskaimmissakin kohtalon- 
käänteissä oli pitänyt kiinni kauastähtäävistä suun- 
nitelmistaan ja ne myös kyennyt toteuttamaan. Po- 
jan toimintaan painaa leimansa hermostunut hätäi- 
syys, sillä monet hänen toimenpiteistään ja suunni- 
telmistaan jäivät puolinaisesti toteutetuiksi. Lahjak- 
kuudestaan huolimatta Kaarlella ei ollut sotapäälli- 
könkykyä, mikä tuotti hänelle itselleen raskaita pet- 
tymyksiä ja valtakunnalle vaikeasti kestettäviä tap- 

pioita. Juhana-veljensä tavoin Kaarle tunsi erityistä 
kiinnostusta jumaluusoppiin, jossa hän koetti osoit- 
taa kalvinilaisten käsitysten etevämmyyden luteri- 
laisuuteen verrattuna. Nämä hallitsijan uskonnolli- 
set harrastukset tulivat tuottamaan valtakunnan pa- 
pistolle vaikeuksia samalla tavoin kuin Juhanankin 
aikana. Kaarlen kunniaksi on kuitenkin todettava, 
ettei hän kiivaudestaan huolimatta ryhtynyt ketään 
vainoamaan uskonnollisten mielipiteiden vuoksi. 
Turun verituomioiden jälkeen herttua viipyi ly- 
hyen aikaa Suomessa lujittaakseen vielä asemaansa. 
Langettamiensa kuolemantuomioiden lisäksi hän 
rankaisi suomen aatelia peruuttamalla siltä lääni- 
tyksiä. Erityistä epäluuloa hän tunsi papistoa koh- 
taan. Sen maksettavaksi määrättiin raskaita sakko- 
ja, ja piispa Eerik Sorolainen vietiin vankina Ruot- 
siin. Ainoastaan talonpojat iloitsivat ankaran hert- 
tuan käynnistä. Heidän vihaamansa linnaleiri pois- 
tettiin nyt vihdoinkin. Sen sijaan he saivat maksaa 
erityistä veroa sotaväen ylläpitämiseksi. 

Ruotsissa herttua kutsui koolle valtiopäivät Lin- 
köpingin kaupunkiin v. 1600. Täällä Kaarle halusi 
suorittaa lopullisen tilinteon vastustajiensa kanssa. 
Saätyjen keskuudesta asetettiin tuomioistuin, joka 
sai tehtäväkseen kuningas Sigismundin puolelle aset- 
tuneiden valtaneuvosten sekä herttuan suomalaisten 
vastustajien tuomitsemisen. Värikkään oikeuden- 
käynnin jälkeen langetettiin tuomiot. Neljä valta- 
neuvosta mestattiin. Heidän joukossaan oli Eerik 
Sparre, Ruotsin ylimystön etevin mies. Eräät alempi- 
arvoiset syytetyt saivat saman kohtalon. Tuomio- 
istuin vahvisti Arvid Stälarmille ja Akseli Kur- 
jelle Turussa langetetut kuolemantuomiot syystä, että 
he ”ovat olleet pääjohtajina siinä verenvuodatuk- 
sessa, joka Suomessa on tapahtunut”. Vasta mestaus- 
lavalla heille ilmoitettiin, että herttua oli muuttanut 
heidän kuolemantuomionsa vankeudeksi. Stälarmin 
osalta se kesti kolmatta vuotta, mutta Kurki pääsi jo 
aikaisemmin vapaaksi. 

Suomen aateli tuomittiin läänitystensä lisäksi 
menettämään kolmasosan perintötiluksistaan. Tämä 
horjutti ankarasti suomalaisten aatelismiesten talou- 
dellista asemaa, niin että monet eivät päässeet jaloil- 
leen pitkään aikaan. Samoin Suomen papistolle mää- 
rätyt raskaat sakot heikensivät sen asemaa ja vai- 
kutusvaltaa. Pappissääty antoi kuitenkin valtiopäi- 
villä lausunnon, jonka mukaan se ei ollut havainnut 
mitään todellista aihetta herttuan Sorolaiseen ja Suo- 
men papistoon kohdistuviin syytöksiin. Herttua ei 
kuitenkaan leppynyt, vaan Sorolainen joutui vielä 
monen vuoden ajan kärsimään hänen epäluuloistaan 
ja mielivaltaisista rankaisutoimenpiteistään. 

Kaarle ryhtyi heti toimeenpanemaan valtiopäivien 
ja säätyjen asettaman tuomioistuimen antamia pää- 
töksiä. Linköpingissä ankaran iskun saanut Ruotsin 
aateli taipui vastedes ainakin ulkonaisesti anka- 
ran herransa tahtoon, vaikkei se koskaan antanut- 
kaan anteeksi näitä itse asiassa herttuan sanelemia 
verituomioita. Myöskään Suomessa ei syntynyt mi- 
tään vastustusta, kun tilojen peruutusta pantiin toi- 
meen, vaikka se oli monelle suvulle raskas isku. Mm. 
Flemingit menettivät kolme kartanoa ja yli sata lam- 
puotitilaa. Yhteensä Suomen aateli menetti 71 kar- 
tanoa ja 544 lampuotitilaa. Monet tuomituista tai 
heidän omaisistaan saivat kuitenkin tilansa takaisin, 
etenkin jos he seurasivat herttuaa hänen sotaretkil- 
lään. 

Suomen tila oli tähän aikaan hyvin huono. Maam- 
me oli joutunut suorittamaan raskaita veroja nyt jo 
lähes 40 vuotta kestäneitä sotia varten. Varsinkin 
Venäjän sota oli tullut maksamaan paljon. Suuri 
osa maan parhaasta työntekijäaineksesta oli otettu 
sotaväkeen, mikä heikensi kotimaan toimeentulo- 
mahdollisuuksia. Sodan Hhävitykset olivat myös 
suoranaisesti koskeneet Suomea. Näiden lisäksi tuli- 
vat vielä nuijasodan ja herttuan Suomen-retkien 
tuottamat tuhot. Kaiken kukkuraksi sattui v. 1601 
yksi pahimpia katovuosia, mikä milloinkaan on niistä 

niin runsaasti kärsinyttä maatamme kohdannut. Täl- 
laista oli maassamme, kun herttua tuli uudelleen. 

Marraskuussa v. 1601 Kaarle saapui perheineen 
Virosta. Hänen mukanaan olivat hänen puolisonsa 
Kristiina, lapset Katariina, Kustaa Aadolf ja Kaarle 
Filip sekä Juhana-kuninkaan nuorempi poika Juhana. 
Tammikuussa v. 1602 herttua piti Turussa aatelisko- 
kouksen, jonne Suomen aateli oli hyvin runsaslukui- 
sesti saapunut. Täällä poistettiin ne etuoikeudet, joita 
suomalaisilla oli heidän ruotsalaisiin säätyveljiinsä 
verrattuina vielä ollut. Mutta samalla herttua ja suo- 
malaiset sopivat entiset riitansa. Suomen aateli tun- 
nusti Kaarlen valtakunnan ”hallitsevaksi perintöruh- 
tinaaksi ja oikeaksi esivallaksi”. Samalla herttuaa 
pyydettiin vapauttamaan vangittuina olevat suoma- 
laiset ja ruotsalaiset aatelismiehet sekä piispa Soro- 
lainen. Vaikka pyyntö suututti herttuaa, vangit pää- 
sivät kuitenkin kohta vapaaksi. 

Suomen aatelin suoraselkäinen ja itsenäinen esiin- 
tyminen näyttää vaikuttaneen herttuaankin, vaikka 
se häntä ärsyttikin. Mutta tämän jälkeen hän 
suhtautui yleensä suopeasti Suomeen. Turusta Poh- 
janmaan kautta maitse suorittamallaan pitkällä koti- 
matkalla hän sai myös tilaisuuden laajemmalti tu- 
tustua maahamme. Tällöin hän kiinnitti etupäässä 
huomiota porvariston ja talonpoikien vaikeaan ase- 
maan, mikä aiheutti toimenpiteitä hänen taholtaan. 
Niinpä hän julkaisi Porissa ollessaan tärkeän sään- 
nön siitä, miten voutien tulee Suomessa käyttäytyä. 
Aluksi herttua lausuu siinä käsityksensä Suomen 
tilasta seuraavasti: ”Vaikka me varsin vähän aikaa 
olemme olleet tässä rajamaassa, Suomessa, olemme 
kuitenkin tavanneet enemmän ja suurempaa epä- 
järjestystä kuin missään muualla valtakunnassa, jo- 
hon on ollut syynä se, että kuninkaat, jotka ovat 
hallitusta pitäneet, eivät oie voineet niin usein saa- 
pua tänne kuin tarve olisi vaatinut itse katsomaan, 
kuinka täällä on eletty, sekä kuulustelemaan kan- 
san valituksia.” 

Tässä säännössään herttua määräsi, ettei sotamie- 
heksi saa ottaa köyhän talon ainoata työkykyistä 
miestä. Samoin kiellettiin rikkaita yrittämästä lah- 
juksilla päästä vapaaksi sotaväkeen otosta. Herttua 
oli jättänyt Turkuun puntarin ja tynnyrin mallin, 
joiden mukaan vastedes piti punnita ja mitata vero- 
voit ja -viljat. Monet voudit olivat nimittäin kisko- 
neet kansalta liikaa käyttämällä vääriä mittoja ja 
painoja. Niin ikään annettiin tarkat määräykset vou- 
tien tilityksistä ja yleensä koko heidän viranhoidos- 
taan. | 

Mutta ei edes voimakas ja häikäilemätön Kaarle- 
herttua kyennyt kitkemään pois kaikkea sitä mieli- 
valtaisuutta ja sortoa, joka maamme hallintoon oli 
pesiytynyt varsinkin yhtämittaisten sotien seurauk- 
sena. Nm. herttua valitti eräässä kirjeessään, että 
”monta kirjuria ja voutia vielä on jäljellä Suomessa, 
jotka eivät huoli Meidän kirjeistämme enemmän 
kuin kenkäharjasta”. Monta kertaa hän uhkasi, että 
”Me aiomme pitää tiliä heidän kanssansa, että tule- 
vat hirteen riippumaan”. Useita vouteja vietiinkin 
Tukholmaan tutkittavaksi väärinkäytöstensä vuoksi. 
Mutta eivät edes ankarat rangaistukset kyenneet hil- 
litsemään aikakaudelle ominaista, kaikissa yhteis- 
kuntaluokissa rehottavaa saalistamishalua. Mm. hert- 
tuan oman seurueen jäsenet veivät Kaarlen läh- 
tiessä v. 1602 Turun linnasta irtaimistoon kuuluneita 
talousastioita, peitteitä, verhoja yms. tavaraa muka- 
naan. Tästä rosvouksesta on olemassa täysin luotet- 
tavia todistuksia. 

Suomesta palattuaan Kaarle kutsui Tukholmaan 
valtiopäivät koolle. Tällöin koko valtaneuvosto uusit- 
tiin. Kolme suomalaistakin pääsi valittujen 12 valta- 
neuvoksen joukkoon, nimittäin Yrjö Boije, Matti 
Laurinpoika Kruus ja Arvid Horn. 

Mutta herttua sai yhä uudelleen kokea, ettei hänen 
asemansa Ruotsi-Suomen ftosiasiallisena hallitsijana 
ollut varmalla pohjalla. Sigismundin asiamiehiä il- 
mestyi jatkuvasti maahan, ja monet Ruotsin ylimys- 

tön jäsenistä osoittautuivat kuninkaan kannattaiiksi. 
Vahvistaakseen asemaansa Kaarle kutsui v. 1604 
valtiopäivät koolle Norrköpingin kaupunkiin. Täällä 
hänet tunnustettiin Ruotsi-Suomen kuninkaaksi. Sa- 
malla säädyt päättivät, että Kaarlen ja Juhana-ku- 
ninkaan nuoremman pojan miespuolisten jälkeläis- 
ten jälkeen valtakunnan kruunu periytyy heidän 
naimattomille tyttärilleenkin. Tällä tavoin varmis- 
tauduttiin siitä, etteivät Sigismund tai hänen perilli- 
sensä voisi enää koskaan päästä Ruotsi-Suomen val- 
taistuimelle. 

Norrköpingissä päätettiin myös ryhtyä ankariin 
toimenpiteisiin valtakunnassa olevia katolilaisia vas- 
taan. Heidät määrättiin karkotettaviksi maasta, ja 
yhteydenpitoa heihin pidettiin raskaasti rangaista- 
vana rikoksena. Vastavalitun kuninkaan suureksi 
harmiksi myös kalvinilaisuuteen asetuttiin jyrkän 
torjuvalle kannalle. 

Mutta jo seuraavana vuonna tuli ilmi uusia veh- 
keilyjä Kaarle-kuningasta vastaan. Kuningas vangi- 
tutti silloin vanhan valtaneuvos Hogenskild Bjelken, 
Agricolan entisen oppilaan. Hänet tuomittiin kuo- 
lemaan ja mestattiin. Sen sijaan Arvid Stälarm, joka 
"näyttää olleen hänkin yhteydessä Sigismundiin, ar- 
mahdettiin jalleen jo mestauslavalle vietynä. Hän 
sai kuitenkin olla vankina aina v. 1620 sattuneeseen 
kuolemaansa saakka. Hiukan myöhemmin eräs toi- 
nen suomalainen, katoliseen oppiin kääntynyt poh- 
jalainen Petrus Petrosa sai hengellään maksaa us- 
kollisuutensa Sigismundille ja katoliselle kirkolle. 
Lahjakas pohjalainen oli opiskeltuaan Keski-Euroo- 
passa päässyt huomattavaan asemaan Kaarlen kans- 
liassa, kunnes hänet todettiin katolilaiseksi. Tämän 
vuoksi ja epäiltynä Sigismundin kannattajaksi hä- 
net tuomittiin kuolemaan ja surmattiin hirvittävällä 
julmuudella. 

V. 1607 Kaarle vihdoin kruunattiin Ruotsi-Suo- 
men hallitsijaksi. Tämä tapahtui Upsalassa juhlalli- 
sin menoin. Kruunajaistilaisuudessa kuningas nimitti 


440 Taistelu Itämeren herruudesta 


poikansa ja perillisensä, silloin 12-vuotiaan Kustaa 
Aadolfin Suomen suuriruhtinaaksi. Nuorelle suuri- 
ruhtinaalle hän ojensi Suomen lipun. Juhlakul- 
kueessa kuninkaan perässä kannettiin Ruotsin lip- 
pua. Tämän jälkeen tuli Kustaa Aadolf ja hänen 
takanaan eräs valtakunnan lupaavimpia sotilaallisia 
kykyjä, nuori suomalainen ylimys Evert Kaarlen- 
poika Horn, joka kantoi Suomen lippua. 

Kaarle-kuningas tunsi suuren isänsä tavoin eri- 
tyistä harrastusta kauppaa kohtaan. Hänen anta- 
mansa ohjeen mukaan ulkomaankauppaa saivat har- 
joittaa vain määrätyt suuremmat kaupungit, jotka 
täten välittivät muiden kaupunkien tuonnin ja vien- 
nin. Kaarle perusti myös uusia kaupunkeja Pohjan- 
maalle, missä hän oli todennut tarvittavan kauppa- 
paikkoja. Siten Oulu sai kaupunginoikeudet v. 1610 
ja Vaasa seuraavana vuonna. Kaupan edistämiseksi 
suomalainen aatelismies Pentti Severinpoika Juusten 
kaivatti kuninkaan käskystä kanavaa Saimaan ja 
Vuoksen välille. Työ kuitenkin keskeytyi parin vuo- 
den kuluttua. Siitä on merkkejä vielä nykyisinkin 
jäljellä. 

Erityistä harrastusta Kaarle IX tunsi Lappia koh- 
taan. Jo herttuana ollessaan hän oli tuottanut sieltä 
poroja ja vienyt niitä Saksaan. Nyt hän suunnitteli 
kaupankäyntiä Pohjois-Venäjälle Arkangeliin me- 
ritse, sillä Narvan kauppa ei ollut enää kovinkaan 
tuottavaa. Sitä varten hän tavoitteli tukikohtia Jää- 
meren rannikolta. Tällöin hän joutui riitaan Tans- 
kan kanssa, joka ei tunnustanut venäläisten Täys- 
sinän rauhassa Ruotsi-Suomelle myöntämää oikeutta 
ulottaa alueitaan Jäämereen asti. Rajojen selvittämi- 
seksi hän lähetti v. 1601 Lappiin retkikunnan, johon 
kuuluivat Klaus Flemingin vävy Hieronymus Birk- 
holtz, tähtien tutkija Sigfrid Aron Forsius sekä Tu- 
run linnan piirityksessä Kaarlelle palveluksia teh- 
nyt Daniel Hjort. Tämä ensimmäinen Lappia tie- 
teellisesti tutkinut retkikunta kulki Varankiin ja 
Tromssaan asti ja laati kartan Lapista. Kaarlen toi- 

mesta vahvistettiin myös Oulun linnaa. Hänen käs- 
kystään Oulun linnanpäällikkö Isak Behm aloitti 
Kajaanin linnan rakentamisen Pohjois-Suomen suo- 
jaksi venäläisiä vastaan. Eerik Hare saattoi raken- 
nustyön myöhemmin päätökseen. 

Useat Kaarlen aloitteista jäivät kesken. Tämä joh- 
tui osaltaan siitä, että kuningas joutui koko hallitus- 
kautensa ajan käymään sotaa. Laajenemaan pyrkivä 
ja vähitellen voimistuva valtakunta joutui pian tais- 
teluun kaikkia naapureitaan vastaan. Nämä Kaarlen 
hallituskautena alkaneet sodat jatkuivat hänen kuo- 
lemansa jälkeenkin. 


Sota Puolaa vastaan alkaa 


Murskattuaan Suomessa Sigismundin viimeisten 
kannattajien vastarinnan Kaarle-herttua oli saanut 
Viron taistelutta haltuunsa. Mutta herttua ei vielä 
pitänyt voittoaan varmana. Sigismundin joukkoja oli 
Liivinmaalla. Vasta kun tämä olisi Kaarlen käsissä, 
hän saattaisi tuntea itsensä ja valtansa Ruotsi-Suo- 
messa turvatuksi. Niinpä herttua saapui loppukesällä 
v. 1600 Viroon sotajoukkonsa kanssa jatkaakseen 
täältä sotatoimia itse Sigismundia vastaan. 

Herttuan sotajoukossa oli useita suomalaisia aate- 
lismiehiä, jotka olivat jo tehneet sovinnon hänen 
kanssaan. Soraisten sukua oleva Hannu Pentinpoika 
nimitettiin sotaeverstiksi. Herttuan avioton poika, 
Kaarle Kaarlenpoika Gyllenhjelm, toimi ylipäällik- 
könä. Kaarle Henrikinpoika Horn oli myös mukana 
ja toimi herttuan neuvonantajana. 

Kaarlella oli aluksi menestystä. Hänen joukkonsa 
valtasivat Etelä-Virossa ja Liivinmaalla olevia lin- 
noja ja kaupunkeja. V. 1601 suurin osa Liivinmaasta 
oli jo herttuan käsissä. Liivinmaan aateli oli halu- 
kas alistumaan Ruotsin valtaan, vaikkei se suostu- 
nutkaan hyväksymään Kaarlen toimenpiteitä talon- 
poikien aseman parantamiseksi. 

Mutta pian sotaonni kääntyi. Puolalaiset olivat 

pitäneet kuninkaansa ja herttuan välistä kiistaa 
kuninkaan yksityisasiana, joka hänen oli itsensä 
selvitettävä. Mutta kun herttua tunkeutui Liivin- 
maalle, loukkasi hän jo Puolan valtakunnan etuja. 
Puolan paanit, sen ylpeät ylimykset, lähtivät nyt 
väkineen maahantunkeutujaa vastaan. Ja Puolan 
mainiota ratsuväkeä vastaan Kaarlen sotajoukko ei 
kyennyt pitämään puoliaan. Kaarlen joukot kärsi- 
vät tappioita kenttätaisteluissa, ja linna toisensa jäl- 
keen joutui puolalaisten käsiin. 

Vastoinkäymiset tekivät herttuan sietämättömän 
artyiseksi. Jos puutetta kärsivät sotamiehet menivät 
herraltaan pyytämään rahaa tai vaatetta, hän saat- 
toi omakatisesti piestä heitä sauvallaan. Hänen ker- 
rotaan lyöneen kuoliaaksi tai ampuneen monta 
miestä. Ylhäisimmätkään eivät olleet turvassa her- 
ransa ralvonpurkauksilta, vaan moni aatelismieskin 
sai ”rapsun rapsun päälle”, kuten Akseli Oxenstierna 
on kertonut. 

Herttuan sotapäälliköt saivat herraltaan kuulla 
ankaria moitteensanoja, mikäli heidän toimintansa 
ei tätä tyydyttänyt. ”Maa on aina jäässä laiskoille 
sioille”, hän kirjoitti sellaisille, jotka syyttivät vai- 
keita olosuhteita epäonnistumisistaan. Aiheellisten 
moitteiden ohella moni sai syyttömästi niellä kunin- 
kaallisen herransa taholta tulevia loukkauksia. Omaa 
poikaansa Kaarle Gyllenhjelmiä hän syytti arkuu- 
desta, vaikka tämä oli monta kertaa osoittanut lois- 
tavaa urhoollisuutta. Yritettyään aluksi turhaan tor- 
jua puolalaisten hyökkäystä Liivinmaalle Gyllen- 
hjelm ryhtyi puolustamaan pientä, huonosti varus- 
tettua Wolmarin kaupunkia. Eräs taitava hollantilai- 
nen soturi piti niin huonoihin linnoituksiin turvau- 
tumista suorastaan rikollisena, sillä sotapäällikön ei 
pitäisi ryhtyä suorittamaan toivotonta tehtävää. 
Gyllenhjelm ja hänen apulaisenaan ollut Jaakko 
Pontuksenpoika de la Gardie vastasivat: ”Elleivät 
vallit ja muuri ole niin hyviä kuin niiden pitäisi, niin 
täytyy hyvän väen ja reippaan mielen tehdä paras- 

taan.” Kahden kuukauden epätoivoisen taistelun jäl- 
keen kaupungin täytyi antautua, ja urheat puolusta- 
jat vietiin sotavankeuteen Puolaan. — Kaarle Gyl- 
lenhjelmin vankeus kesti kokonaista 12 vuotta, ennen 
kuin hän vihdoin pääsi palaamaan kotimaahansa. 

Tätä tappiota seurasi kokonainen vastoinkäymis- 
ten sarja. Viipurin käskynhaltija, suomalainen aate- 
lismies Arvid Vilde nan puolusti urhoollisesti Viljan- 
nin linnaa. Kolmen kuukauden piirityksen jälkeen 
hän yritti räjäyttää linnansa väkineen ilmaan, mutta 
epäonnistui. Tällöin hänen oli antauduttava. Arvid 
Stälarm kärsi Paidelinnan luona tappion ja joutui 
lopullisesti herttuan epäsuosioon. Pian sen jälkeen 
hän joutuikin Ruotsissa viidennen ja viimeisen ker- 
ran tuomioistuimen eteen ja loppuiäkseen vankeu- 
teen. 

Kaarlen jatkuvista tappioista kasvava ärtymys sai 
yhä kummallisempia muotoja. Niinpä hän kirjoitti 
haukkumakirjeitä puolalaisten ylipäällikölle, suur- 
kansleri Zamoiskylle, mutta sai yhtä äkäisiä vasta- 
uksia. Vanha urhea Zamoisky varotti Kaarlea hal- 
veksumasta puolalaisia ylimyksiä, ”sillä muutoin 
minun vanha käteni rankaisee soturitavan mukai- 
sesti sinua sopimattomasta halveksumisestasi. Älä 
luulekaan, että Puolan aateliset ovat sellaisia orjia, 
joita voidaan ryöstää, vangita ja mestata ilman lail- 
lista tuomiota, niinkuin on tapahtunut eräässä toi- 
sessa maassa.” Tämä viittaus Kaarlen verituomioi- 
hin ei ollut suinkaan omiaan lepyttämään herttuan 
artymystä. Kun Zamoisky korkeasta iästään huoli- 
matta vaati herttuaa kaksintaistelussa hyvittämään 
herjaavat sanansa, hän sai tältä pilkallisen vastauk- 
sen. Zamoisky ei ollut riittävän arvokas vastustaja 
Kaarlelle, kuninkaanpojalle. Ja vaikka hän olisi ol- 
lutkin, ei Kaarle olisi halunnut käyttää häntä vas- 
taan asetta, vaan tyytynyt pehmittämään hänet ryh- 
mysauvalla. 

Puolalaiset saivat kohta tilaisuuden vetää Kaarlen 
tilille hänen ylimielisistä sanoistaan. Tyytymättö- 

mänä = alipäälliköittensä epäonnistumisiin Kaarle 
saapui itse Liivinmaalle kesällä 1605 antaakseen 
vauhtia sodankäynnille. Mukanaan hän toi huomat- 
tavat voimat, joilla hän ryhtyi piirittämään Riikaa. 
Puolalainen kenraali Chodkiewicz lähti silloin jouk- 
koineen kaupunkia auttamaan. Saatuaan kuulla puo- 
lalaisten tulosta Kaarle päätti ensin lyödä Chod- 
kiewiczin joukot ja vasta sen jälkeen vallata Riian. 
Pikamarssissa hän vei joukkonsa Riiasta parin penin- 
kulman päässä olevaan Kirkholmaan, jossa viholli- 
nen oli leiriytyneenä. Syyskuun 17. päivänä v. 1605 
täällä syntyi kuuluisa Kirkholman taistelu. 

Kuninkaan joukot olivat väsyksissä koko yön kes- 
täneen marssin jälkeen, Osa niistä oli marssinut 
Riian edustalle Virosta saamatta parin viikon aikana 
Jeipäpalastakaan syödäkseen. Kaarle yritti kiihot- 
taa joukkojaan näihin uusiin ponnistuksiin anta- 
malla niille runsaasti viiniä, mutta se oli vain vahin- 
goksi. Monet kaatuivat Kirkholmaan marssittaessa 
kuolleina maahan. Lisäksi sade kasteli sotajoukon 
niin, etteivät miehet voineet käyttää ampuma-asei- 
taan. 

Kirkholmaan saavuttuaan oli kuninkaan sotajoukko 
asettunut asemiin kukkuloille, jonne puolalainen 
ratsuväki ei päässyt. Kaarlen sotaeversti Antti 
Eennartinpoika kehoitti sen vuoksi kuningasta pysy- 
mään edullisissa asemissaan, varsinkin kun väki oli 
niin huonossa kunnossa. Mutta kuningas luotti yli- 
voimaansa — hänellä oli n. 10 000 miestä, Chodkie- 
wiczilla vain 4 000—5 000, joten hän päätti hyökätä 
vihollisen kimppuun. 

Taistelussa kävi aivan Antti Lennartinpojan varo- 
tusten mukaisesti. Aukealla kentällä Puolan mainio 
ratsuväki oli aivan ylivoimainen. Suuri osa kunin- 
kaan sotajoukosta hakattiin maahan, ja hän itse 
vältti kuoleman vain täpärästi. Hänen hevosensa oli 
ammuttu hänen altaan, ja viholliset valmistautuivat 
ottamaan hänet vangiksi. Tällöin suomalainen aate- 
lismies Henrik Brand ryntäsi paikalle ja pidätti vi- 

hollista niin kauan, että liiviläinen aatelismies Henrik 
Wrede ehti luovuttaa kuninkaalle hevosensa. Kaarle 
pääsi sillä pakoon, mutta hänen auttajiensa kävi 
huonosti. Wrede sai kuoliniskun ja Brand otettiin 
vangiksi. Koska hän oli aikaisemmin ollut Sigis- 
mundin palveluksessa Puolassa, mutta palannut ko- 
timaahan ja mennyt herttuan sotajoukkoon, puola- 
laiset pitivät häntä karkurina. Niinpä hänet vietiin 
Krakovaan ja mestattiin. 

Henrik Wreden leski sai Kaarlelta läänityksekseen 
suuren osan Elimäen pitäjää Suomessa. Hänen po- 
jistaan tehtiin vapaaherroja Kristiinan hallitusai- 
kana. Henrik Wreden urotyön muistoksi he saivat 
sijoittaa vapaaherralliseen vaakunaansa kruunu 
päässään juoksevan hevosen. 

Kirkholman taistelu oli viimeinen suuri sotatoimi 
Kaarlen ja puolalaisten välillä. Molempien huomio 
kääntyi nyt Venäjälle. Siten Ruotsi-Suomen jouk- 
kojen onnistui pitää Viro hallussaan, joskin Liivin- 
maa menetettiin. V. 1611 tehtiin vihdoin aselepo, 
jotta kumpikin sotivista puolista saisi rauhassa omis- 
tautua Venäjän asioihin. 


Moskovan tsaarin ja Kaarle-kuninkaan liitto 


1500-luvun lopussa Rurikin suku sammui Venä- 
jällä tsaari Feodorin kuollessa v. 1598. Lähin kruu- 
nunperijä olisi ollut Feodorin veli Dmitri. Mutta 
hänet murhattiin veljesten langon, pajari Boris 
Godunovin toimesta, joka nyt itse nousi Venäjän 
valtaistuimelle. Mutta Borisin epäluuloinen ja väki- 
valtainen hallinto herätti kansan keskuudessa tyyty- 
mättömyyttä. Vastustuksen johtoon asettui mies, 
joka väitti itseään murhaajilta pelastuneeksi Dmit- 
riksi ja joka siitä syystä kulkee Venäjän historiassa 
Vale-Dmitrin nimellä. Vale-Dmitri saikin melkoista 
kannatusta. Tällöin Venäjän naapurit katsoivat tilai- 
suuden tulleen puuttua tämän suuren, mutta sisäisen 
hajanaisuutensa takia heikon valtakunnan asioihin. 

Puolan kuningas ryhtyi tukemaan Vale-Dmitria. 
Tämä oli paennut Puolaan, jossa hän kääntyi roo- 
malaiskatoliseen uskoon saadakseen itselleen paavin- 
kirkon ja puolalaisten tuen. Sigismundin sotajouk- 
kojen saattamana hän saapui Venäjälle. Pajarit ja 
rahvas menivät hänen puolelleen. "Tsaari Boris 
Godunov kuoli äkkiä ilmeisesti myrkytettynä, ja 
Vale-Dmitri kohotettiin Moskovassa tsaarien valta- 
istuimelle. | 

Mutta pian kansa kääntyi häntäkin vastaan. Puo- 
lalaisten suosiminen ja näiden määräävä esiintymi- 
nen nostatti moskovalaiset kapinaan. Vale-Dmitri ja 
kaupungissa olevat puolalaiset lyötiin kuoliaiksi. 
Kapinaa johtanut ruhtinas Vasili Shuiski huudettiin 
vuorostaan tsaariksi. 

Tsaari Vasilinkin valta oli epävarmalla pohjalla. 
Uusia vale-Dmitrejä esiintyi, ja he saivat tukea Si- 
gismundilta. Tällöin Vasili kääntyi avunpyynnöllä 
Kaarlen puoleen. Tämä ei ollutkaan haluton autta- 
maan tsaaria. Jos Sigismundin onnistuisi saada mie- 
leisensä mies Venäjän valtaistuimelle, hän tulisi en- 
tistäkin vaarallisemmaksi Ruotsi-Suomelle. Toisaalta 
Kaarle saattoi suoranaisesti hyötyä Venäjällä riehu- 
vaan valtataisteluun sekaantumisesta vaatimalla 
avustaan hyvän hinnan. Siten Kaarlen ja Vasili 
Shuiskin välillä tehtiin ”ikuinen liitto” Viipurissa 
helmikuussa v. 1609. Kaarle sitoutui liittosopimuk- 
sessa lähettämään Shuiskin avuksi 5 000 miestä, jotka 
tsaarin oli ylläpidettävä ja joiden palkat hänen täy- 
tyi maksaa. Palkaksi avustaan Kaarlen tuli saada 
Käkisalmen linna ja lääni. 

Heti sopimuksen solmimisen jälkeen ryhdyttiin 
valmistelemaan Venäjälle lähetettävän apujoukon 
lähtöä. 

Suomalaiset marssivat Moskovaan 


Maaliskuussa apujoukko oli valmiina. Sovittujen 
5000 miehen asemesta sen vahvuus oli kaksinkertai- 
nen, sillä kuningas oli päättänyt ehdottomasti toteut- 
taa Venäjää koskevat suunnitelmansa. Ylipäälliköksi 
hän määräsi Jaakko de la Gardien, joka tällöin oli 
vasta 25-vuotias. Kuuluisan Pontus-herran ja Ju- 
hana-kuninkaan sekä hänen nuoruudenrakastettunsa 
Kaarina Hannuntyttären tyttärenpoika oli menettä- 
nyt varhain vanhempansa. Sen jälkeen hän oli oles- 
kellut isoäitinsä luona Kangasalan Vääksyssä. Jou-- 
duttuaan jo 18-vuotiaana %puolalaisten vangiksi 
Wolmarin kukistuessa hän sai viettää 4 vuotta sota- 
vankeudessa. Nuori de la Gardie olisi kyllä päässyt 
jo aikaisemminkin vapaaksi. Mutta hän ei tahtonut 
jättää kohtalotoveriaan Kaarle Kaarlenpoika Gyl- 
lenhjelmiä, jota puolalaiset eivät suostuneet vapaut- 
tamaan. Sotavankeudesta palattuaan de la Gardie 
lähti Hollantiin, jossa hän silloisen Euroopan kuu- 
luisimman soturin Moritz Oranialaisen johdolla tais- 
teli .espanjalaisia vastaan. Moritz oli nerokas sota- 
taidon uudistaja, joten lahjakas nuorukainen ei olisi 
voinut toivoa saavansa parempaa opettajaa. Lisät- 
tyään perimänsä kuuluisan nimen loistoa omilla uro- 
töillään de la Gardie palasi Ruotsi-Suomeen, jossa 
hän sai Vasili Shuiskia avustamaan lähtevän sota- 
joukon komentoonsa. | 

Nuoren ylipäällikön lähimmät miehet olivat suo- 
malaisia. Vanhuuden viisasta harkintaa edusti näiden 
joukossa Akseli Kurki, nuoruuden tulta ja huimaa 
rohkeutta Evert Kaarlenpoika Horn. Tästä nyt vain 
24-vuotiaasta suomalaisesta tuli aikaa myöten yli- 
päällikön lähin mies ja hänen rinnallaan Venäjän 
sodan maineikkain sankari. Muista päälliköistä mai- 
nittakoon Antti Boije ja Tönne Yrjönpoika. Suu- 
rin osa joukoista oli ulkomaalaisia, saksalaisia, rans- 
kalaisia ja skotlantilaisia palkkasotureita. 

De la Gardie suuntasi kulkunsa aluksi Novgoro- 

diin. Täällä nuori ruhtinas Mikael Skopin-Shuiski, 
tsaari Vasilin serkku, lausui hänet joukkoineen ter- 
vetulleeksi. Puolalaiset ahdistivat parhaillaan Mosko- 
vaa, ja koko Venäjän itsenäisyys oli vaarassa. Yh- 
dessä de la Gardie ja Skopin lähtivät nyt joukkoi- 
neen Moskovaa kohti. 

Mutta tästä matkasta tuli monivaiheinen ja vai- 
valloinen. Kesti yli puoli vuotta, ennen kuin apu- 
joukko näki Moskovan satojen kirkkojen sipuliku- 
polien kuvastuvan taivaanrantaa vastaan. Syynä oli 
osaksi voimakas vihollinen, mutta etupäässä de la 
Gardien joukkojen kurittomuus. 

Aluksi kaikki meni suunnitelmien mukaan. Etu- 
joukkoa komentava Evert Horn eli ”Ivergorn”, 
miksi venäläiset häntä nimittivät, valloitti Staraja 
Russan, löi puolalaiset Kamenkan kylän luona ja tor- 
jui heidän hyökkäyksensä Torshokissa. Tverin luona 
Moskovan lähellä syntyi heinäkuun 12. päivänä suuri 
taistelu. Se päättyi lopuksi puolalaisten tappioon. 
Pääansio voitosta lankeaa ylipäällikölle itselleen. 
Hänen johtamiensa kolmen suomalaisen ratsuväkili- 
pullisen hyökkäys pakotti puolalaiset perääntymään 
silloin, kun he olivat jo karkottaneet kentältä de la 
Gardien ranskalaisen ratsuväen. Marssi Moskovaa 
kohti saattoi jatkua. 

Mutta nyt alkoivat vastoinkäymiset. Joukot alkoi- 
vat napista ja kieltäytyivät marssimasta pitemmälle. 
Aloitteen tekivät suomalaiset. He eivät olleet saa- 
neet palkkojaan eivätkä tahtoneet edetä pitemmälle 
vihollismaahan, samanaikaisesti kuin heidän kotona 
olevat perheensä saivat kärsiä voutien sortoa. Niinpä 
he lähtivät omin luvin paluumatkalle, johon ulko- 
maalaiset yhtyivät. Jaakko herra saavutti heidät 
Tverin lähellä, tempasi lipunkantajalta lipun ja pa- 
kotii miekallaan uhaten etumaiset pysähtymään. 
Mutta pian de la Gardien täytyi lähettää tyytymät- 
tömät kotimaahan, josta kuningas tosin heidät anka- 
rin rangaistusuhkauksin palautti jälleen sotajouk- 
koon. 

Suomalaiset Moskovan edustalla. 


Vuoden vaihteessa de la Gardie sai Viipurista lisä- 
voimia, ja eteneminen saattoi jälleen jatkua. Eerik 
Boijen johtamina oli saapunut myös kolmisen tuhatta 
suomalaista suksimiestä. Nämä helpottivat suuresti 
sotajoukon etenemistä Venäjän lumenpeittämien ta- 
sankojen poikki. Tämä olikin viimeinen kerta pit- 
kään aikaan, kun suomalaisia hiihtojoukkoja käytet- 
tiin sodassa. Heidän seuraavaan esiintymiseensä oli 
kuluva yli kolmesataa vuotta. 

Maaliskuussa sotajoukko sai Moskovan näkyviinsä. 
Saman kuun 12. päivänä v. 1610 de la Gardie jouk- 
kolneen marssi moskovalaisten riemuitessa kaupun- 
kiin. Tsaari Vasili nimitteli häntö kyynelsilmin pe- 
lastajakseen ja vakuutti hänelle ikuista kiitollisuut- 

taan. Jaakko-herra ja muut päälliköt saivat tsaarilta 
kalliita lahjoja. Tsaari otti de la Gardien ja hänen 
upseerinsa Kremlissä vastaan. Salamurhaajien pe- 
losta tsaari ei koskaan päästänyt vieraita aseistet- 
tuina luokseen. Kun Jaakko-herra ei suostunut luo- 
vuttamaan miekkaansa ja kieltäytyi ilman sitä saa- 
pumasta, tehtiin tähän sääntöön poikkeus häneen ja 
hänen upseereihinsa nähden. 

Apujoukko viipyi Moskovassa pari kuukautta kau- 
punkilaisten juhlimana ja kestittämänä. Ruhtinas 
Skopin sai erityisesti osakseen maanmiestensä suo- 
sion. Tällöin tsaari antoi myrkyttää hänet pelätes- 
sään hänestä kilpailijaa. Tämä katala teko maksoi 
Vasilille hänen kruununsa. Skopin oli ollut hänen 
horjuvan valtaistuimensa lujin tuki. 

Kesällä de la Gardie lähti tsaarin veljen kanssa 
liikkeelle Smolenskia kohti. Klushinon luona hän 
kohtasi Zolkievskin johtaman puolalaisen sotajou- 
kon. Syntynyt taistelu päättyi de la Gardien muser- 
tavaan tappioon. Ulkomaalaiset palkkasoturit meni- 
vät nimittäin kesken taistelun vihollisen puolelle. 
Vain suomalaiset ja ruotsalaiset, 400 miestä, jäivät 
päälliköilleen uskollisiksi. Vaivoin tämä pieni joukko 
kykeni pitämään puolensa. Tässä vaikeassa tilan- 
teessa nuori ylipäällikkö erityisesti osoitti loistavia 
sotapäällikönlahjojaan. Hänen onnistui taivuttaa 
Zolkievski myöntämään vähäiselle joukolleen vapaan 
pääsyn kotimaahan, ja hän myös johti joukkonsa 
onnellisesti vihollisia vilisevän maan läpi Suomen 
rajalle. 

Klushinon onnettoman taistelun jälkeen Kaarle- 
kuninkaan joukoilla ei ollut enää asiaa Sisä-Venä- 
jälle. Zolkievski marssi Moskovaan, ja tsaari Vasili 
kukistui kapinan uhrina. Pajarit ja Moskovan rah- 
vas valitsivat Sigismundin pojan Vladislavin tsaariksi. 

Koska venäläiset eivät Shuiskin lupauksista huo- 
limatta olleet luovuttaneet Käkisalmea, kuningas 
käski de la Gardien vallata sen. Jaakko-herra aloitti 
iinnan piirittämisen, mutta joutui kesken kaiken 

lähtemään jälleen Venäjälle. Venäläiset puolustau- 
tuivat erittäin sitkeästi, ja vasta puoli vuotta kes- 
täneen piirityksen jälkeen Arvid Vildeman sai lin- 
nan haltuunsa vuoden 1611 alkupuolella. 


Tällä välin de la Gardie oli varustautunut uudelle 
retkelle. Alkukesästä hän lähti joukkoineen marssi- 
maan Novgorodia kohti. Tällöin Pohjois-Venäjän 
asukkaiden edustajat tarjosivat liittoa ja lupasivat 
ottaa ruotsalaisen prinssin tsaarikseen. Mutta kun 
de la Gardie vaati lupauksen takeeksi Inkerin lin- 
noja, venäläiset eivät suostuneet niitä luovuttamaan. 
Siksi hän päätti valloittaa Novgorodin ja pitää sitä 
tukikohtanaan jatkaessaan neuvottelujaan venäläis- 
ten kanssa. 


Jaakko-herran joukot olivat olleet jo pari viikkoa 
Novgorodin muurien edustalla. Nyt hän siirrätti 
joukkojaan kaupungin virranpuoliselle sivulle ja an- 
toi koota joelle veneitä. Venäläiset luulivat hänen 
hyökkäävän tältä puolelta ja siirsivät sinne omia 
voimiaan. Mutta yöllä de la Gardien väki yllättäen 
räjäytti aukon muuriin toisella puolella kaupun- 
kia. Ulkomaalaiset palkkasoturit sekä suomalaiset, 
de la Gardie ja Evert Horn itse etunenässä, hyökkä- 
sivät aukosta kaupunkiin. Villiintyneet palkkasotu- 
rit surmasivat suuren joukon kaupunkilaisia, vaikka 
ylipäällikkö oli käskenyt säästää aseettomia. 

Nyt novgorodilaiset tekivät rauhan de la Gardien 
kanssa. He lupasivat pitää Vasili Shuiskin kanssa 
tehdyt sopimukset ja ottaa jommankumman Kaarle 
IX:n pojista Novgorodin ja myös Moskovan ftsaa- 
riksi. De la Gardie lupasi Ruotsi-Suomen puolesta, 
että kreikkalaiskatolinen uskonto saa olla rauhassa, 
sekä eitä Venäjän alueita ei yhdistetä Kaarlen val- 
takuntaan Käkisalmea lukuunottamatta. Muuallakin 
Venäjällä Moskovaa myöten oltiin halukkaita yhty- 
mään tähän sopimukseen. Tilanne Venäjällä näytti 
siis erittäin lupaavalta Kaarle IX:n suunnitelmien 
kannalta. 


452 Taistelu Itämeren herruudesta 


Myös Suomen itärajalla oli ollut vilkasta toimin- 
taa. Kaarle-kuningas tunsi erityistä mielenkiintoa 
Itä-Karjalaa ja Kuolan niemimaata kohtaan, joiden 
hän väitti kuuluvan Shuiskin hänelle lupaamaan Kä- 
kisalmen lääniin. Sen vuoksi hän käski Pohjanmaan 
käskynhaltijaa valtaamaan nämä alueet. V. 1610 teh- 
tiinkin retki Kuolaa vastaan, mutta se epäonnistui. 
V. 1611 eversti Stuart ja Eerik Hare lähtivät Vie- 
naan 1000-miehinen joukiko mukanaan. Näistä oli 
600 sotamiestä ja 400 Hannu Krankan johtamaa ta- 
lonpoikaa. Vienaa hävitettiin, mutta retkikunta ei 
uskaltanut käydä Venäjän vallan vahvimman tuki- 
kohdan, Solovetskin luostarin, kimppuun. Siten ei 
saatu mitään pysyviä tuloksia aikaan. Kesällä karja- 
laiset tekivät tuhoisan hävitysretken Oulujärven 
pitäjään ja sen ympäristöön. 

Tällä kannalla olivat asiat valtakunnan itärajalla, 
kun Kaarle-kuningas joutui sotaan kolmatta raja- 
naapuriaan, Tanskaa vastaan. 


Kalmarin sota — Kaarle IX:n kuolema 


Ruotsin ja Tanskan suhteet olivat vähitellen kiris- 
tyneet läpi koko Kaarle IX:n hallitusajan. Vanho- 
jen riitakysymysten ohella tänlä kehitys johtui Kaar- 
len Jäämeren rannikkoa kohtaan osoittamasta kiin- 
nostuksesta. 

Ruotsi-Suomen ja Tanskalle kuuluvan Norjan vä- 
linen raja oli pohjoisosaltaan hyvin epämääräinen. 
Keskiajalla pirkkalaiset olivat pitäneet Ruijan ran- 
nikoilta Kuolaan asti ulottuvia alueita ominaan. 
Kauppa- ja sotilasmahtinsa avulla he olivat myös 
kyenneet = puolustamaan etujaan. Mutta vähitellen 
norjalaiset olivat tunkeutuneet heidän alueilleen 
varsinkin sen jälkeen, kun Kustaa Vaasa poisti pirk- 
kalaisten vanhat erioikeudet Lapin-verotukseen. 
1600-luvun alkuvuosina ruotsalaisten ja norjalaisten 
kilpailu Perä-Pohjolassa johti jo aseellisiin yhteen- 
ottoihin, kun molemmat puolet rakensivat Alattio- 

joelle tukikohdan. Kaarlen asiamiehenä toimi täällä 
Lapin oloihin erityisesti perehtynyt Daniel Hjort. 

Vuoden 1610 lopulla välit olivat jo niin kiristy- 
neet, että kummallakin puolella ryhdyttiin sodan- 
valmistuksiin. Ruotsin säädyt kehoittivat kuningasta 
koettamaan välttää sotaa tekemällä jonkin verran 
myönnytyksiä Tanskalle. Mutta jos se ei auttaisi, ne 
olivat valmiit tukemaan kuningasta. Tanskan nuori 
hallitsija Kristian IV ei halunnut kuitenkaan enää 
kuulla mistään välitysyrityksistä, vaan antoi Kaarle- 
kuninkaalle sodanjulistuksen vuoden 1611 alussa. 
Kristianilla oli suurempiakin suunnitelmia kuin pel- 
kästään Tanskan vallan turvaaminen Jäämeren ran- 
noilla, Valtaneuvostolleen hän jo puhui ”Ruotsin 
valtakunnan saattamisesta hänen ja Tanskan kuuli- 
aisuuden ja yliherruuden alaiseksi”. Ajankohta näyt- 
tikin siihen sopivalta, kun aikaisempien pitkien so- 
tien näännyttämä Ruotsi-Suomi oli joutunut sito- 
maan voimansa kauas Venäjälle. 

Kristianin sodanjulistus katkeroitti kuninkaan 
mieltä niin suuresti, että hän vanhuudestaan ja 
häntä vähän aikaisemmin kohdanneesta osittaisesta 
halvaantumisesta huolimatta haastoi kuningas Kris- 
tianin kaksintaisteluun. Valtakuntien välinen kiista 
piti ratkaistaman tällä ritaritapojen mukaisella, mutta 
kuninkaiden välien selvittelyssä hyvin harvinaisella 
tavallaa. Mutta Kristian torjui ivallisesti Kaarlen 
vaatimuksen. 

Sotaa käytiin etupäässä Kalmarin kaupungin lie- 
peillä, jonka vuoksi sitä nimitetään ”Kalmarin so- 
daksi”. Molemmat kuninkaat johtivat itse joukko- 
jaan. Kaarlen mukana oli 16-vuotias kruununprinssi 
Kustaa Aadolf, joka otti osaa taisteluihin ja osoitti 
suurta urhoollisuutta. Kuninkaan huomattavimpien 
päälliköiden joukossa oli suomalainen Jesper Matin- 
poika Kruus. 

Kalmarin linnaa puolusti Kristian Some-niminen 
aatelismies, joka luovutti linnan tanskalaisille. Mui- 
den syiden ohella tähän osaltaan vaikutti Ruotsin 

aatelin Kaarle-kuningasta kohtaan tuntema, erityi- 
sesti Linköpingin verituomioiden aiheuttama viha. 

Nämä vastoinkäymiset olivat enemmän kuin mitä 
kuninkaan heikentynyt terveys saattoi enää kestää. 
Kesän taisteluiden päätyttyä kuningas aikoi viettää 
tukholmassa talven. Mutta matkalla hänet kohtasi 
sairaus, joka johti kuolemaan lokakuun lopulla v. 
1611. 

Näin sai loppunsa Ruotsi-Suomen kuningas 
Kaarle IX, hallitsija, joka oli kuluttanut pääosan 
elämästään loputtomissa taisteluissa ensin vallan 
saavuttamiseksi, sitten valta-asemansa puolustami- 
seksi. Kaarlen vihollisina olivat olleet Sigismund, 
jolta hän riisti Ruotsi-Suomen kruunun, sekä hänen 
valtakuntansa ylimystö. Etenkään Ruotsin aatelin 
johtava aines ei ollut halunnut hyväksyä Kaarlen 
pyrkimyksiä kuninkaanvallan lujittamiseksi. Osaksi 
juuri tämän ehkäistäkseen he kannattivat kaukana 
Puolassa olevaa Sigismundia. Tämän vuoksi synty- 
neessä vällenselvittelyssä aatelin oli pakko taipua, 
mutta sen vastustushenki ei murtunut. 

Näissä sisäisiä samoin kuin ulkonaisiakin vihol- 
lisiaan vastaan käymissään taisteluissa Kaarle sai 
tukea alemmilta säädyiltä, etenkin talonpojilta. Tä- 
hän ”harmaaseen joukkoon” hän oli saanut saman- 
tapaisen vaikutusvallan kuin suuri isänsä aikoinaan. 
Mutta tosiasiassa Kaarle ei suinkaan ollut talonpoi- 
kien ystävä. He kelpasivat ruhtinaalle vain vallan- 
tavoittelun välikappaleiksi. 

Kaarlen rakentava työ jäi hänen vakavista yri- 
tyksistään huolimatta vähäiseksi. Hän itse oli liian 
malttamaton ja repivä otteiltaan siihen kyetäkseen. 
Kustaa Vaasan nuorin poika ei ollut myöskään peri- 
nyt isänsä kuuluisaa viehätysvoimaa, joka oli autta- 
nut tätä toteuttamaan monien eturyhmien vanhoja 
oikeuksia polkevaa uudistusohjelmaansa. Myös aika- 
kausi oli nyt rauhantöihin epäedullisempi, jos mah- 
dollista vielä sekavampi ja ristiriitaisempien pyrin- 
töien täyttämä, 

Kaarle IX:n myrskyinen ja varsin lyhyeksi jäänyt 
Hallituskausi tuli kuitenkin vaikuttamaan hyvin 
huomattavasti sekä hänen valtakuntansa että koko 
Pohjois-Euroopan kohtaloihin. Kaarlen henkilökoh- 
tainen tarmokkuus ja hänen persoonallisuutensa voi- 
ma olivat ratkaisevimmin vaikuttaneet Sigismundin 
karkottamiseen Ruotsi-Suomesta. Tämän tapahtu- 
man seuraukset olivat siten suureksi osaksi hänen 
aikaansaannoksiaan. Eräs niistä oli puhtaan luteri- 
laisen opin entistä lujempi juurtuminen Ruotsi-Suo- 
meen. Tämä tuli Kaarlen seuraajan aikana tuntu- 
vasti vaikuttamaan koko Euroopan historiaan. Jos- 
kin Kaarlen aikana ja osin hänen johdollaan myös 
henkisillä aseilla katolista Puolaa vastaan käyty tais- 
telu oli johtanut uskonnolliseen suvaitsemattomuu- 
teen, se oli välttämätöntä itsesuojelua hyökkäävää 
katolilaisuutta vastaan. Ja juuri siten syntyi se ris- 
tiretki-innostuksen luonteinen henki, joka Kustaa 
Aadolfin aikana kannusti Ruotsi-Suomen joukkoja 
puhtaan uskon suojelemiseksi tunkeutumaan syvälle 
Keski-Eurooppaan. 

Kaarle kuninkaan myrskyisen ja verisen hallin- 
non myönteisenä puolena on todettava se kuninkaan 
itsensä myötävaikutuksella harjoitettu sivistystyö, 
mitä ulkonaisista vaikeuksista huolimatta pyrittiin 
suorittamaan. Upsalan yliopisto sai kuninkaalta 
suurta tukea osakseen, ja myös meidän maamme 
hengenelämä edistyi hänen toimenpiteidensä joh- 
dosta. | 

Suomen kannalta ei tämän kuninkaan toiminta 
ollut läheskään yksinomaan myönteistä Hänellä on 
suuri vastuu onnettoman nuijasodan puhkeamiseen. 
samoin hänen Suomen aateliin kohdistamissaan 
rankaisutoimenpiteissä on monessa tapauksessa to- 
dettava henkilökohtaisen koston leima. Mutta hänen 
voittonsa jälkeen osoittamaansa vilpitöntä pyrki- 
mystä maamme olojen parantamiseen ei ole syytä 
unohtaa, ja hänen toiminnastaan johtuva Puolan 
unionin purkautuminen osoittautui aikaa myöten 

erityisesti Suomelle edullisimmaksi ratkaisuksi säi- 
lyttäessään maamme lähemmin Ruotsin ja siten koko 
länsieurooppalaisen sivistyspiirin yhteydessä. 


KUSTAA AADOLFIN HALLITUSKAUDEN ALKU 


Raskas perintö 


Harva hallitsija lienee noussut valtaistuimelle niin 
vaikeissa olosuhteissa kuin Kaarle IX:n seuraaja. 
Valtakunta oli ollut melkein yhtä mittaa sodassa puo- 
len vuosisadan ajan. Sen varallisuus oli laskenut 
melkein olemattomiin, ja huvenneesta väestöstä oli 
vaikea saada miehiä sotajoukkojen riveihin synty- 
neitä aukkoja peittämään. Ja parhaillaankin sota 
riehui kaikilla rajoilla valtakunnan taistellessa yht- 
aikaa Venäjää, Puolaa ja Tanskaa vastaan. — Näi- 
den ulkoapäin uhkaavien vaarojen lisäksi uuden hal- 
litsijan asemaa heikensi valtakunnan aatelin häntä 
kohtaan tuntema epäluulo ja kauna. Kaarlen veri- 
tuomioiden uhrien omaiset eivät olleet ilman muuta 
valmiit sovintoon hänen seuraajansakaan kanssa. 

Kaikesta huolimatta kuoleva kuningas jätti rau- 
hallisin mielin valtakuntansa seuraajalleen siinä lu- 
jassa uskossa, että tämä kykenee raskaan perintönsä 
kunniakkaasti ja menestyksellä kantamaan. Tähän 
täytyi olla aivan erikoisia syitä, sillä Kaarlen poika 
ja perijä, Kustaa Aadolf, oli isänsä kuollessa vasta 
16-vuotias nuorukainen. 

Jo varhain oli käynyt ilmi, että Södermanlannin 
herttuaparin esikoisella oli aivan erikoiset luonnon- 
lahjat. Kun hän oli nelivuotias, Kaarle-herttua otti 
kerran hänet mukaansa lähtiessään laivastoaan tar- 
kastamaan. Mukana ollut Kaarle Kaarlenpoika Gyl- 
lenhjelm kysyi paluumatkalla pikkupojalta, mikä 
laiva miellytti häntä eniten ja syytä siihen. ”Musta 
Ratsumies”?-niminen alus oli tästä ollut kaikkein 
mielenkiintoisin syystä, että siinä oli niin monta 

tykkiä edessä ja takana. Kerran taas hänen olles- 
saan isänsä kanssa kävelemässä ruohikolla hoitaja 
varotti prinssiä juoksemasta pensaissa käärmeiden 
vuoksi. Poika vastasi heti: ”Antakaa minulle tänne 
keppi! Minä voin hyvin lyödä ne kuoliaaksi.” An- 
kara ja totinen isä hymyili tämän kuullessaan ja 
kysyi pojan hoitajalta: ”Luuletko sinä, että hän pel- 
kää?” — Näiden luonteenpiirteiden katsottiin mer- 
kitsevän, että pojasta oli tuleva suuri soturi. 

Herttuapari huolehti hyvin poikansa kasvattami- 
sesta. Vielä kuninkaanakin Kaarle vietti ankaran 
yksinkertaista elämää ja vaati sitä ympäristöltään- 
kin. Työtä oli tehtävä, ja tuhlausta ei sallittu. Sano- 
taan kuninkaan kieltäneen hoviväkeään ruotimasta 
silakoita ja kuningattaren mitanneen ompelulangan 
hovinaisilleen. Nuori ruhtinas kasvatettiin tässä an- 
karassa kodissa ”työhön, hyveisiin ja miehuuteen”, 
kuten hänen kanslerinsa ja ystävänsä Aksel Oxen- 
stierna on kertonut. Tulevasta hallitsijasta kasvoi 
siten voimakas ja karaistu mies, joka kesti sotaret- 
kien rasitukset yhtä hyvin kuin halvin sotamies. Jo 
nuoruudessaan hankkimastaan erinomaisesta ratsas- 
tus- ja miekkailutaidosta hänellä oli suurta hyötyä 
niissä lukemattomissa taisteluissa ja kahakoissa, joi- 
hin hän hallitsijana ollessaan osallistui. 

Kaarle IX:stä on sanottu, että hän ”niinkuin kotka 
varhain ajoi poikansa pesästä opettaen sen lentä- 
mään”. Harvinaisen rikaslahjaisen prinssin kykyjä 
kehitettiin valtakunnan parhaiden opettajien avulla. 
Hänen varsinaisena kasvattajanaan ja opettajanaan 
oli aatelitonta syntyperää oleva Juhana Skytte, joka 
erinomaisten lahjojensa avulla kohosi valtakunnan 
huomattavimpien miesten joukkoon. Skytte oli opis- 
kellut useissa yliopistoissa ulkomailla, joissa hän 
saavutti suuren maineen oppineisuutensa vuoksi. Si- 
ten hän saattoi tutustuttaa nuoren oppilaansa ulko- 
maiden oloihin. Prinssille opetettiin jumaluusoppia, 
latinaa, puhetaitoa, väittelytaitoa, aritmetiikkaa, mit- 
tausoppia, politiikkaa, historiaa ja lainoppia. Latinan 

lisäksi tuleva hallitsija oppi sujuvasti puhumaan 
saksaa, italiaa, ranskaa ja hollantia. Näiden lisäksi 
hän osasi jonkin verran kreikkaa, espanjaa, englan- 
tia, venäjää ja puolan kieltä. Ilmeisesti hän on oppi- 
nut myös jonkin verran suomea monilla käynneillään 
maassamme ja suomalaisilta sotureiltaan. 

Näiden teoreettisten opintojensa ohella kruunun- 
perillinen sai myös käytännössä harjaantua tulevaan 
elämäntehtäväänsä. Kun hän oli täyttänyt kymme- 
nen vuotta, kuningas salli hänen ottaa osaa valta- 
neuvoston istuntoihin ja muihin neuvotteluihin. Kol- 
metoistavuotiaana hän sai jo yksin ottaa vastaan 
lähettiläitä ja antaa näille vastaukset. Kuusitoista- 
vuotiaana hän sai maakunnan hallittavakseen, mikä 
pian vaihtui koko valtakunnaksi Kaarle-kuninkaan 
kuollessa. 

Etenkin Ruotsi-Suomen kruununperilliselle = oli 
tärkeätä oppia tuntemaan sotilasasioita, mitkä kuu- 
luivat tämän aikakauden ruhtinaiden peruskasva- 
tukseen. Nuori Kustaa Aadolf osoittikin aivan eri- 
koista harrastusta tähän alaan, millä hänen sukunsa 
aikaisemmat hallitsijat eivät suuresta lahjakkuudes- 
taan huolimatta olleet niittäneet erityisempää mai- 
netta. Keskustelemalla eri arvoisten sotilaiden kans- 
sa, aseharjoituksilla ja osallistumalla joukkojen kou- 
lutukseen nuori ruhtinas laski pohjan sille itsekas- 
vatustyölle, mikä oli tekevä hänestä myöhemmin 
erään sotahistorian suurimmista nimistä. 

Vaasain tapaan Kustaa Aadolf oli kuumaverinen 
ja kiivas herra, ja varsinkin nuoruusvuosina hänen 
kiukkunsa helposti kuohahti yli äyräiden. Mutta 
aikaa myöten hän oppi hillitsemään itseään, niin että 
hänen vihanpuuskansa olivat verrattain harvinaisia. 
Sen sijaan kuninkaassa jo nuoruudesta lähtien ha- 
vaittu viehätysvoima tuli yhä vastustamattomam- 
maksi. Harva ihminen saattoi välttyä sen lumoihin 
joutumasta, vaikka olisikin alun perin suhtautunut 
vihamielisesti kuninkaaseen. 

Kaarle-kuninkaan kerrotaan useasti katselleen 

«IIle faciet. 


vanhempaa poikaansa tämän lapsena ollessa ja sano- 
neen: ”Ille faciet”, hän on sen tekevä. Kuningas 
huomasi, etteivät hänen elinaikansa ja voimansa 
riitä niiden suurten tehtävien suorittamiseen, jotka 
Ruotsi-Suomen hallitsijalla olivat selvitettävinään. 
Kustaa Aadolfin luonne ja lahjat olivat jo nuoruu- 
dessa käyneet niin selvästi ilmi, että elämässään 
monta pettymystä kokeneella kuninkaalla olikin pe- 
rusteltu syy toivoa pojastaan keskenjäävien töiden 
suorittajaa. 


Knäredin rauha 


Kaarle-kuninkaan kuoltua Ruotsin säädyt kokoon- 
tuivat valtiopäiville Nyköpingin kaupunkiin. Uuden 
hallitsijan asema oli järjestettävä, sillä kuningas oli 
vielä alaikäinen lain mukaan. Säätyjen toivomuksia 
ja mielialoja kuvasi hyvin muuan senaikainen lento- 

lehtinen: ”Taivaan Jumala varjelkoon meitä niin mo- 
nilta herrainpäiviltä ja sellaiselta veriseltä ja vai- 
voja tuottavalta hallitukselta kuin nyt on ollut.” 

Herttua Juhana, Kustaa Aadolfin serkku, uudisti 
nyt luopumisensa oikeuksistaan Ruotsi-Suomen 
kruunuun. Kustaa Aadolf tunnustettiin lailliseksi 
kruununperijäksi, ja säädyt julistivat hänet täysi- 
ikäiseksi. Aatelin vaatimuksesta hänen oli annet- 
tava hallitsijanvakuutus. Siinä kuningas lupasi pitää 
voimassa oikean uskon, kohdella alamaisiaan lakien 
mukaisesti ja ratkaista tärkeimmät valtionasiat yh- 
dessä valtaneuvoston ja säätyjen kanssa. Tällä tavoin 
ylimystö, jonka johtavana miehenä esiintyi tällöin 
vain 28-vuotias Aksel Oxenstierna, pyrki poistamaan 
Kaarle IX:n aikana vallinneen mielivaltaisen halli- 
tustavan ja lisäämään vaikutusvaltaansa valtakun- 
nan asioista päätettäessä. 

Suomalaiset eivät olleet ehtineet saapua valtio- 
päiville niiden kiireisen kokoontumisen vuoksi. Sitä 
paitsi talvinen vuodenaika olisi tehnyt matkustami- 
sen hyvin vaikeaksi melkeinpä mahdottomaksi. 
Niinpä valtiopäivät päättivät lähettiläiden välityk- 
sellä hankkia Suomen säätyjen vahvistuksen pää- 
töksiinsä, mikä myös tapahtui. 

Tällä välin sota Tanskaa ja Venäjää vastaan jat- 
kui. Puolan kanssa oli voimassa välirauha. Kunin- 
gas piti välttämättömänä saada sodat loppumaan 
plan, jotta lopen uupunut valtakunta pääsisi toipu-' 
maan sodan rasituksista. Uhkaavimpana vihollisena 
pidettiin Tanskaa, joten ensiksi pyrittiin saamaan 
rauha aikaan sen kanssa. 

Tanskan kuningas ei kuitenkaan osoittautunut ha- 
lukkaaksi sovintoon, vaikka Kustaa Aadolf olisi tai- 
punut myönnytyksiin. Siten sota jatkui. Onni oli 
kuitenkin Tanskan aseiden puoleila. Ruotsalaiset me- 
nettivät tärkeän Elfsborgin linnoituksen, joka hallitsi 
Göteborgiin johtavan väylän suuta. Kuningas Kris- 
tian purjehti. laivastoineen Tukholman saaristoonkin, 
joskaan hän ei saanut retkellään mitään aikaan. Kus- 


)Laiska-Jaakk o Novgorodissa 461 


taa Aadolf osallistui itse taisteluihin nuoruudestaan 
huolimatta. Kerran hän oli vähällä menettää hen- 
kensä jään murtuessa hänen altaan, taistelujen tuot- 
tamista vaaroista puhumattakaan. 

Tammikuussa v. 1613 oltiin vihdoin niin pitkällä, 
että Tanskakin katsoi parhaaksi taipua rauhaan. Se 
solmittiin Knäredin kaupungissa Ruotsi-Suomelle 
raskain ehdoin. Koko Jäämeren rannikko tunnus- 
tettiin Norjalle kuuluvaksi. Kustaa Aadolf luopui 
oikeuksistaan merilappalaisiin, joten myös Venäjän 
Täyssinän rauhassa luovuttama rannikkoalue mene- 
tettiin. Valtakunnan itäraja jäi siten Lapin kohdalta 
hyvin epämääräiseksi. 

Rauhanehtojen mukaan valtakunta sai lunastaa 
Elfsborgin linnan takaisin. Lunastussumma oli mil- 
joona taalaria ja se oli maksettava kuuden vuoden 
aikana. Siihen asti tanskalaiset pitivät linnan ym- 
päristöineen hallussaan ilmeisesti toivoen, ettei köyh- 
tynyt Ruotsi-Suomi kykenisi tätä silloisissa oloissa 
suunnatonta summaa suorittamaan. Vain äärimmäi- 
sillä ponnistuksilla siinä onnistuttiinkin. Jokaisen 15 
vuotta täyttäneen henkilön oli maksettava erityistä 
henkiveroa Elfsborgin lunnaiden suorittamiseksi. 
Kuningas ja hovikin osallistuivat tähän. Kerrotaan 
hovin pöytähopeidenkin joutuneen rahapajaan taala- 
reiksi lyötäviksi, niin että kuningas söi tinalautasilta. 
Mutta määräaikaan mennessä lunnaat oli suoritettu, 
ja Elfsborg siirtyi jälleen ruotsalaisten hallintaan. 


”Laiska-Jaakko” Novgorodissa 


Knäredin rauhan ehdot olivat olleet raskaat. Val- 
takunta oli joutunut luopumaan Kaarle IX:n alulle- 
panemasta Lapin ja Jäämeren rannikkojen valtauk- 
sesta, joskin tällä hinnalla oli saatu takaisin tanska- 
laisten sodan aikana Ruotsin etelärajalla valloitta- 
mat alueet. Mutta nyt kuninkaalla oli vapaat kädet 
kääntää koko voimansa itäänpäin, jossa saatiinkin 

kohta Tanskan-sodan tappiot runsain mitoin korvaa- 
via menestyksiä. 

Kaarle IX oli saanut kuolinvuoteelleen tiedon siitä, 
että novgorodilaiset olivat päättäneet pyytää ruotsa- 
laista prinssiä hallitsijakseen. Mutta kuninkaan kuo- 
lema viivästytti kohtalokkaalla tavalla asian ratkai- 
sua. Kustaa Aadolf olisi halunnut itse ottaa vastaan 
tsaarinkruunun vastoin de la Gardien neuvoa. Tämä 
näet tiesi, etteivät novgorodilaiset halunneet alistua 
Ruotsi-Suomen hallitsijan valtaan. Kun 'kuninkaan 
tällöin vasta vähän toisella kymmenellä oleva veli 
Kaarle Filip v. 1613 saapui Viipuriin sopiakseen siellä 
lopullisesti Venäjän valtaistuimelle nousemisestaan, 
otollinen tilaisuus oli mennyt ohitse. 

Venäjällä oli nimittäin syntynyt kansallinen liike, 
jonka tarkoituksena oli karkottaa kaikki väärä- 
uskoiset ulkomaalaiset maasta. Liikkeen johtajat, 
ruhtinas Dmitri Posharski ja nishni-novgorodilainen 
halpa porvari Kusma Minin kääntyivät yhtä hyvin 
katolisia puolalaisia kuin luterilaisia ruotsalaisia ja 
suomalaisia vastaan. Puolalaiset karkotettiin Mos- 
kovasta, ja kansa valitsi Rurikin-sukuiseen Romano- 
vien Ppajariperheeseen kuuluvan nuoren Mikaelin 
tsaariksi. Vähitellen Mikael-tsaarin kannatus kasvoi 
niin, että myös pohjois-venäläiset luopuivat havit- 
telemasta ruotsalaista prinssiä hallitsijakseen. 

Jaakko de la Gardie oli kuitenkin jo aikaisemmin 
varautunut valvomaan maan etuja tällaisessakin ti- 
lanteessa. Vaikka ruotsalaisesta prinssistä ei tulisi- 
kaan Venäjän tsaaria, oli Ruotsi-Suomen saatava 
sille luvatut venäläiset alueet. Varmistaakseen tä- 
'män de la Gardie oli antanut joukkojensa jatkaa 
Inkerinmaan ja Luoteis-Venäjän linnojen valtauk- 
sla. Suomalainen Klaus Slang valtasi v. 1612 Pähki- 
nälinnan pitkän piirityksen jälkeen. Maanmiehemme 
Lindve Klaunpoika Hästesko rakennutti Nevan suu- 
puolen suojaksi Nevanlinnan. Kuulu sankari Evert 
Horn lisäsi voittojensa sarjaa Kaprion, Jaaman ja 
Audovan valloituksilla. Hornin johdolla vallattiin 

myös Ivangorod pitkän ja sitkeän piirityksen jäl- 
keen. Linnan puolustusta oli johtanut pajari Fedor 
Aminoff kolmen poikansa kanssa, ja vasta ankara 
nälänhätä sai hänet antautumaan. Aminoffit meni- 
vät sitten Ruotsin palvelukseen, ja useat heidän su- 
kunsa jäsenet kohosivat huomattaviin asemiin Suo- 
messa ja Ruotsissa. | 

Ylipäällikkö itse piti leiriään etupäässä Novgoro- 
dissa, josta hän lähetti joukkojaan taisteluihin eri 
puolille Inkerinmaata ja Luoteis-Venäjää. Jaakko- 
herra tahtoi pitää tämän tärkeän kaupungin lujasti 
käsissään, jotta valtakunta sitä vastaan voisi tule- 
vassa rauhanteossa kiristää venäläisiltä näiden lu- 
paamat alueet. Mutta varsinkaan suomalaiset sota- 
miehet, jotka ikävöivät kotiin, eivät ymmärtäneet 
näitä ylipäällikön laskelmia. Heidän käsityksensä 
mukaan tämä pysytteli turhanpäiten Novgorodissa, 
kuten heidän cpäälliköstään sepittämänsä säkeet 
osoittavat: 


”Lähtee suvi, lähtee talvi, 
vaan ei lähde Laiska-Jaakko.” 


Vähitellen venäläiset lähettivät lisää voimia de la 
Crardien armeijaa vastaan. Joukkojensa vähyyden 
vuoksi hän ei kyennyt pitämään kaikkia valtaamansa 
laajan alueen linnoja hallussaan, joten uloimmat 
niistä menetettiin Mutta Lindve Klaunpoika piti 
hallussaan Laatokanlinnan huolimatta monikuukau- 
tisesta piirityksestä, ja ”Laiska-Jaakko” itse pysyt- 
teli itsepintaisesti Novgorodissa vihollisuhkasta ja 
omien miestensä nurinasta huolimatta. 


Kuningas Suomessa — Helsingin maapäivät 


Kustaa II:n Aadolfin historiassa suomalaisilla on 
huomattava osuus. Hänen maineikkaiden sotajouk- 
kojensa valiojoukot olivat suomalaisia, ja monet ku- 
ninkaan tärkeimmistä apulaisista niin sotilas- kuin 
siviilihallinnon alalla olivat myös maanmiehiämme. 

Kuningas itse on käynyt maassamme useammin kuin 
kukaan muu hallitsijoistamme, yhdeksän kertaa 
kaikkiaan. Siten hänen ja suomalaisten välille syntyi 
molemminpuolisen arvonannon ja kunnioituksen 
side, joka kesti kaikki kohtalon iskut kuninkaan 
elinaikana. | 

Kustaa Aadolf tuli hallitsijana Suomeen ensim- 
mäisen kerran v. 1614. Tällöin hän saapui jo kerran 
isänsä kanssa kulkemaansa reittiä Pohjanlahden ym- 
päri, päinvastaiseen suuntaan vain kuin Kaarle oli 
kulkenut. Turussa hän oleskeli huhtikuun ajan ja 
antoi useita Suomen hallintoa koskevia käskyjä. 

Yhtä mittaa jatkuvista sodista oli ollut tuloksena 
paitsi maan yleinen köyhtyminen myös monia muita 
epäkohtia. Suureksi osaksi ulkomaalaisten palkka- 
soturien muodostama sotaväki ryösti säälimättä Suo- 
men talonpoikia, silloin kun joukot oleskelivat 
maassa talvella tai läpikulkumatkoilla. Virkamie- 
histö katsoi myös häikäilemättä omaa etuaan ja ra- 
sitti talonpoikaisväestöä kiskomalla liikaveroja. Eri- 
tyiseksi vaivaksi talonpojille muodostui ulkomaa- 
laisten aatelismiesten, etenkin liiviläisten, pesiyty- 
minen Suomeen. Kuningas antoi heille maastamme 
läänityksiä palkkioksi kuninkaan puolesta suorite- 
tusta sotapalveluksesta. Kotimaassaan he olivat teh- 
neet talonpojista oikeudettomia maaorjia ja yritti- 
vät menetellä samoin Suomessakin. Pahimpia talon- 
poikien kiusaajia olivat Henrik Wreden leski 
Gertrud von Ungern-Sternberg sekä tämän toinen 
puoliso Jaakkima Berends. He eivät välittäneet 
aluksi kuninkaan käskyistä, vaan pahoinpitelivät 
jopa maan virkamiehiä. Raaseporin kreivi Sten 
Lejonhufvud oli jos mahdollista vielä pahempi. Ta- 
lonpojilta vaadittiin kohtuuttomia veroja, heidän va- 
lituksiinsa vastattiin uhkauksilla ja pahoinpitelyillä. 
Monilta riistettiin heidän tilansakin ilman mitään 
korvausta. 

Näiden epäkohtien korjaamiseksi kuningas oli jo 
v. 1613 antanut suojeluskirjeen ”kaikille läänite- 

tyille talonpojille Suomessa aatelin väkivaltaa vas- 
taan”. Nyt Suomessa oleskellessaan kuningas an- 
toi eräitä muita samansuuntaisia määräyksiä. Lait- 
tomien kyyditysten ja kestitysten estämiseksi annet- 
tiin suomenkielinen käskykirje kestikievarien perus- 
tamisesta. Vain hallituksen ”tiekirjoilla”? matkusta- 
vat saivat vaatia vapaata majoitusta ja kyytiä. Tämä 
oli ensimmäinen kuninkaallinen käskykirje, joka jul- 
kaistiin yhtäaikaa ruotsiksi ja suomeksi. — Tällä 
matkallaan kuningas myös antoi käskyn ”voutien 
ja kirjurien oikeasta kävyiöksestä alamaisia koh- 
taan Suomessa”. Voutien oli kuolemanrangaistuksen 
uhalla vastedes annettava talonpojille kuitit kanta- 
mistaan veroista, jottei samaa suoritusta voitaisi vaa- 
tia kahta kertaa. 

Kustaa Aadolfin oleskellessa Turussa syttyi lin- 
nassa tulipalo. Nopeasti leviävät liekit estivät kunin- 
kaan matkatavaroiden pelastamisen. Kuninkaan en- 
simmäinen käsky koski kuitenkin linnan tyrmissä 
olevia vankeja, jotka onnistuttiinkin viime hetkessä 
saamaan turvaan. 

Kuninkaan oleskelu Suomessa v. 1616 oli hänen 
lukuisista käynneistään merkittävin. Hän saapui 
maitse Narvasta Käkisalmen ja Viipurin kautta Hel- 
sinkiin. Tänne hän oli jo aikaisemmin kutsunut Suo- 
men säädyt ”neuvottelemaan muutamista tärkeistä 
sekä meidän että teidän parastanne koskevista asi- 
oista”, Kaikkien täysi-ikäisten aatelismiesten, hiip- 
pakunnan piispan kahden tuomiokapitulin jäsenen 
kanssa, yhden papin kustakin kihlakunnasta, ratsu- 
mestarien, sotaväen päällysmiesten sekä miehistön 
edustajien, kunkin kaupungin pormestarin yhden 
raatimiehen ja porvarin kanssa sekä kahden talon- 
pojan kustakin kihlakunnasta oli saavuttava Helsin- 
kiin. 

Kuningas avasi säätyjen kokouksen itse kirjoitta- 
mallaan laajalla puheella. Siinä hän vakuutti haluaan 
toimia maamme asujainten parhaaksi ja kiitti suo- 
malaisia heidän osoittamastaan uskollisuudesta, sel- 

Helsingin maapäivät 1616. 


vitteli Puolaa ja Venäjää vastaan käytyjen sotien 
syltä sekä esitti Suomen säädyille apuverojen kan- 
tamista koskevan pyynnön. 

Säädyt vakuuttivat uskollisuuttaan kuninkaalle ja 
olivat valmiit hyväksymään hänen esityksensä. Suo- 
men säädyt lähettivät myös pitkän kirjelmän Ruot- 
sin eri maakuntien säädyille, jossa he mainitsivat 
monista sodan erikoisesti suomalaisille tuottamista 
rasituksista huolimatta suostuneensa uuden sotave- 
ron kantamiseen. Smoolannin säätyjen vastauskir- 
jelmässä mainittiin, etteivät he koskaan unohtaisi 
suomalaisilta aina saamaansa apua. He olivat myös 
valmiit puolestaan suorittamaan tämän ns. maaret- 
kenveron. Samoin tehtiin muuallakin Ruotsissa. 
Tällä tavoin siis Suomen säätyjen päätöstä nouda- 
tettiin kaikkialla valtakunnassa. 

Tällä käynnillään kuningas antoi myös eräitä 
maamme taloudellista kehittämistä koskevia käskyjä. 
Jo pari vuotta aikaisemmin valtakunnalle oli an- 
nettu erityinen kauppasääntö. Kaupungit jaettiin 
kahteen luokkaan, joilla kummallakin oli omat teh- 

tävänsä maan talouselämän kehittämisessä. Meri- 
kaupungit, joihin Suomessa kuuluivat Turku ja Vii- 
puri, saivat yksinoikeuden ulkomaankaupan harjoit- 
tamiseen. Sisämaan kaupungit puolestaan vaihtoivat 
maan omilla tuotteilla merikaupungeista ulkomaan- 
tavaroita, joita sitten myytiin maan asukkaille. Nyt 
kuningas perusti Uudenkaupungin, jonka tuli ottaa 
huostaansa Vakka-Suomen talonpoikien harjoittama 
ulkomaankauppa. Poikkeuksellisten olojen vuoksi 
sallittiin kuitenkin myös sisämaankaupunkien har- 
joittaa ulkomaankauppaa toistaiseksi. 

Kuninkaan luona kävi suuri joukko vääryyttä kär- 
sineitä valittamassa epäoikeudenmukaisista tuomi- 
oista tai heihin kohdistetuista sortotoimenpiteista. 
Hallitsija asetti erityisiä valtuutettuja pitämään eri 
puolilla maassa tarkastuskäräjiä, joilla jaettiin ku- 
ninkaan puolesta oikeutta. 

Tällä käynnillään kuninkaalla oli myös eräs su- 
rullinen velvollisuus suoritettavanaan. Hänen suu- 
resti kunnioittamansa ja rakastamansa sotamarski 
Evert Horn, joka oli Jaakko de la Gardien ohella 
ollut kuninkaan tärkein sotataidon opettaja, oli v. 
1615 kaatunut Pihkovan piirityksessä. Kuningas osal- 
listui nyt niihin juhlallisuuksiin, joilla marski saa- 
tettiin viimeiseen leposijaansa Turun tuomiokirk- 
koon. 


Stolbovan rauha 


Vuoden 1613 jälkeen sotatoimet Venäjällä vilkas- 
tuivat. Venäläiset yrittivät työntää Ruotsi-Suomen 
joukot pois niiden valtaamilta alueilta. Jaakko de la 
Gardien ja hänen alipäällikköjensä tarkoituksena oli 
pitää mahdollisimman suuri osa Luoteis-Venäjää 
miehitettynä hyvien rauhanehtojen aikaansaami- 
seksi. 

Nuori kuningas saapui nyt itse sotanäyttämölle 
oppiakseen sotataitoa kuuluisimpien sotapäällikikö- 
jensä de la Gardien ja Hornin johdolla. Opettajien 

ja oppilaan välille syntyi lämmin ystävyyssuhde, ja 
näiden etevien soturien vaikutus kuninkaan sota- 
päällikönkasvatuksessa on epäilemättä ollut varsin 
huomattava. Tanskan-sodan päätyttyä Venäjälle 
voitiin myös lähettää vahvistusjoukkoja Etelä-Ruot- 
sista. Näiden joukossa oli paljon ranskalaisia, sak- 
salaisia, skotlantilaisia ja englantilaisia palkkasotu- 
reja. Monet ulkomaalaiset kunnostautuivat suuresti 
kotimaisten päälliköiden ohella ja saivat Suomesta 
suuria läänityksiä. 

Sodankäynti keskittyi linnojen valtauksiin ja puo- 
lustukseen. Peipsijärven itärannalla sijaitsevaa tar- 
keätä Pihkovan linnoitusta piiritettäessä valtakunta 
kärsi korvaamattoman menetyksen, kun Evert Horn 
kaatui. Vasta 34-vuotias sotamarski oli jo ehtinyt 
luoda loistavan nimen paitsi sotaisilla urotöillään, 
myös sillä lempeydellään ja jalomielisyydellään, jota 
hän osoitti voitettuja ja aseetonta väestöä kohtaan. 
Kuningas ja sotajoukko surivat häntä suuresti. Myö- 
hemmät polvet ovat osoittaneet kunnioitustaan tätä 
suomalaista sankaria kohtaan koristamalla hänen 
hautakuorinsa Turun tuomiokirkossa kaunein ikku- 
namaalauksin ja pystyttämällä hänelle upean hau- 
tamuistomerkin. 

Hornin kuoleman jälkeen jatkettiin vielä jonkin 
aikaa Pihkovan piiritystä. Tällöin kaatui vielä toi- 
nenkin tunnettu suomalainen soturi, Lindve Klaun- 
poika Hästesko. Mutta kun kuninkaan itsensä joh- 
dolla suoritettu voimakas hyökkäys ei tuottanut tu- 
loksia, luovuttiin lokakuussa koko piirityksestä. 

Nyt molemmat puolet alkoivat olla taipuvaisia 
rauhaan. Pihkovan piirityksen aikana neuvottelut oli 
saatu käyntiin. Englanti ja Hollanti olivat tarjoutu- 
neet välittäjiksi suojatakseen kauppaetujaan. Väli- 
tystä tarvittiinkin, sillä molempien osapuolien en- 
simmäiset tarjoukset eivät aluksikaan sopineet yh- 
teen. Sitä paitsi rauhanneuvottelijat olivat erittäin 
arkoja arvostaan, niin että paljon aikaa tuhlattiin 
pelkkien arvovaltakysymysten selvittelyyn. Usein 

neuvottelut olivat jo katketakin, ja vain suurella 
vaivalla välittäjinä toimivat englantilaiset ja hollan- 
tilaiset saivat molemmat osapuolet taas jatkamaan 
neuvottelujaan. Mutta kummankin sotaakäyvän 
maan tila oli niin vakava, että se pakotti puolin ja 
toisin kiirehtimään rauhaa. | 

Ruotsi-Suomen puolelia neuvotteluja johti Jaakko 
de la Gardie, ”sotaherra”, kuten häntä neuvotteluja 
kuvanneet hollantilaiset nimittivät. Venäjältä val- 
latuilla alueilla vallitsi ääretön kurjuus. Ne harvat 
asukkaat, jotka sota oli säästänyt ja jotka olivat 
jääneet asuinsijoilleen, elivät sanoin kuvaamattoman 
surkeissa oloissa. Hollantilaiset kertoivat itse näh- 
neensä, miten koirat ja lapset tappelivat hevosen- 
raadosta ja repivät siitä lihaa hengenpitimikseen. 
Vieläkin vastenmielisempää ravintoa kerrotaan näi- 
den onnettomien ihmisten käyttäneen. Hevoset repi- 
vät rehun puutteessa toistensa harjoja ja häntiä, söi- 
vatpä kuivattua silliäkin. Päivittäin kuoli useita he- 
vosia nälkään. Joukkojen tarvitsema muona oli tuo- 
tava toisinaan aina Suomesta asti. Näillä pitkillä 
matkoilla pakkanen ja sudet ahdistivat ajomiehiä, 
joista monet joutuivat niiden uhriksi. 

Näiden vaikeuksien vuoksi de la Gardien sotajou- 
kosta pakeni miehiä vihollisen puolelle. Yleinen ka- 
pinakin uhkasi syttyä. Mutta de la Gardie, joka hol- 
lantilaisten ihailevan kertomuksen mukaan ei mil- 
loinkaan menettänyt rohkeuttaan ja aina esiintyi 
olosuhteiden vaatimalla varovaisuudella ja viisau- 
della, teki kapinanalusta lopun lyhyeen. Hän vangi- 
tutti oikopäätä kaksi pahinta kiihottajaa, joita nyt 
uhkasi kuolemantuomio. Kapinalliset olivat luulleet, 
ettei ylipäällikkö uskalla ryhtyä mihinkään heitä 
vastaan yleisen kapinan pelossa. Huomattuaan tässä 
luulossa erehtyneensä, heidän rohkeutensa loppui ja 
he rukoilivat armoa. Hollantilaisten pyynnöstä ”so- 
taherra” lopuksi armahti vankinsa. 

Välillä täytyi de la Gardien saada tällöin Suomessa 
oleskelevalta kuninkaalta uusia ohjeita. V. 1616 hol- 

lantilainen van Wouw ja englantilainen Buddel mat- 
kustivat siinä mielessä Turkuun. Heidän näihin päi- 
viin asti säilynyt matkakertomuksensa osoittaa, että 
olot olivat myös Suomessa näihin aikoihin äärim- 
mäisen surkeat. Matkamiesten ajotien meren jäällä 
viitoittivat tielle sortuneiden ihmisten ja hevosten 
ruumiit. Inkerinmaalla monet kylät oli poltettu, ja 
matkustajien oli vaikea löytää majapaikkoja ja ruo- 
kaa. Samoin oli asian laita Suomenkin puolella. Nämi 
varakkaampien maiden miehet saivat nyt varmasti 
ensi kerran elämässään tutustua pettuun. Myös he- 
vosia oli vaikea saada, ja monin paikoin matkamie- 
het joutuivat tappeluun talonpoikien kanssa yrit- 
täessään ottaa niitä väkisin. Umpeutuneilla teillä 
huonoilla hevosillaan tarpovat lähettiläät kiinnitti- 
vät kateellisina huomiota suomalaisten outoihin kul- 
kuneuvoihin, suksiin, joilla nämä kevyesti kiitivät 
hankien ylitse. 

Vihdoin viimein päästiin niin pitkälle, että rau- 
hansopimus voitiin allekirjoittaa. Tämä tapahtui 
Stolbovan kylässä Laatokan eteläpuolella helmikuun 
7. päivänä v. 1617. Venäjä luovutti Ruotsi-Suomelle 
Käkisalmen läänin ja Inkerinmaan. Kustaa Aadolf 
luovutti takaisin Novgorodin ja tunnusti Mikael Ro- 
manovin Venäjän tsaariksi. Venäjä maksoi sotakor- 
vauksena 20000 hopearuplaa. Molemminpuolinen 
kaupankäynti päätettiin myös aloittaa. 

Stolbovan rauhan ehdot olivat monessa suhteessa 
erittäin edulliset valtakunnalle ja erityisesti Suo- 
melle. Itäraja oli Inkerinmaan kohdalla työnnetty 
niin kauas, etteivät venäläiset sotajoukot voineet 
enää suoraan hyökätä Suomen kimppuun. Valtakun- 
nan säädyille pitämässään puheessa kuningas kuvasi 
uuden rajan suomia etuja seuraavasti: ”Suomen 
erottaa nyt Venäjästä suuri Laatokka, ja se on hy- 
vinkin niin leveä kuin meri Ruotsin ja Ahvenan- 
maan tai Viron ja Uudenmaan välillä, mistä vielä tä- 
hän päivään asti ainoakaan puolalainen ei ole uskal- 
tanut tulla ylitse. Niin luotan minä Jumalaan, että 

venäläisellekin tämän jälkeen käy vaikeaksi hypätä 
tämän puron yli. Viroa suojelee Narva, ja lisäksi le- 
veä ja vuolas Narvajoki. Missä Inkeri rajoittuu 
maan puolelta Venäjään, suojelevat sitä valtavat 
nevat. Karjalaa varjelee suurelta osalta Laatokka, ja 
muu osa siitä ulottuu tuntureille ja kankaille, joilla 
kukaan ei voi johtaa mitään sotajoukkoa. — Ennen 
on vihoilisella ollut tilaisuus Narvajokea ja muita 
virtoja pitkin päästä lotjillaanm koko Suomen saa- 
ristoon. Mutta Jumalan armosta se on nyt häneltä 
estetty, koska hän ei nyt ainoallakaan veneellä voi 
vastoin meidän tahtoamme päästä Itämerelle,” 

Kuningas katsoi siis valtakunnan saaneen sekä 
helposti puolustettavan että suuria kauppaetuja tar- 
joavan rajan. Suomenlahden kautta Venäjälle johta- 
vat kauppatiet olivat nyt täysin Ruotsi-Suomen val- 
vottavissa. Inkerinmaan valloituksen johdosta saatiin 
myös aikaan maayhteys Viroon, mikä etenkin talvis- 
aikaan helpotti suuresti Suomen ja Viron välistä lii- 
kennettä. Kustaa Aadolfin kerrotaan hakkauttaneen 
työhönsä tyytyväisenä Salmin Rajakonnussa olevaan 
Variskiveen seuraavan latinankielisen kirjoituksen: 

”Huc regni posuit fines Gustavus Adoiphus, 

rex Sveonum; fausto numine duret opus” 
eli suomeksi: Tähän asetti valtakunnan rajan Kustaa 
Aadolf, svealaisten kuningas; Jumalan avulla pysy- 
köön tämä työ. 

Venäjän-sodan saavutukset olivat siis todella suu- 
renmoiset. Edullinen rauha oli saavutettu niiden 
äärettömien uhrauksien ja sitkeän kärsivällisyyden 
avulla, mitä koko valtakunnan väestön ohella eri- 
koisesti suomalaiset olivat osoittaneet. Yksityisistä 
henkilöistä suurin kunnia lankeaa sotamarski Jaakko 
de la Gardien osaksi. Hänen rohkeutensa, sotilaalli- 
nen johtajankykynsä sekä valtiomiesominaisuutensa 
olivat osoittautuneet korvaamattomiksi sekä sotatoi- 
missa että rauhanneuvotteluissa. Yksin tässä sodassa 
valtakunnalle tekemiensä palvelusten ansiosta 
Jaakko de la Gardie kohoaa sekä Ruotsin että Suo- 

men pitkän ja kunniakkaan historian suurimpien 
miesten joukkoon. 

Valtakunta oli saanut rauhanneuvotteluissa suurta 
apua etenkin Alankomailta, jonka lähettiläät toimi- 
vat välittäjinä vaikeissa neuvotteluissa. Sen sijaan 
F:nglannin välitys ei ollut yhtä edullinen. Englanti- 
laiset pelkäsivät kauppaetujensa Pohjois-Venäjällä 
kärsivän, jos Kustaa Aadolfin vaatimat Itä-Karjala 
ja Kuola joutuisivat Ruotsi-Suomelle. Heidän painos- 
tuksestaan Kustaa Aadolf luopuikin niitä vaatimasta, 
joten hänen isänsä haaveilemasta Jäämeren kauppa- 
tien valtaamisesta ei tullut mitään. Tähän vaikutti 
osaltaan se, ettei kuningas ollut kiinnostunut näistä 
kaukaisista seuduista, joiden merkitystä varsinkaan 
tulevaisuuden kannalta hän ei ymmärtänyt. Hän ha- 
lusi nopeasti päästä tyydyttävään sopimukseen Ve- 
näjän kanssa saadakseen kätensä vapaiksi uusia, hä- 
nen mielestään valtakunnalle tärkeämpiä yrityksiä 
varten. Lähinnä hän halusi selvittää lopullisesti vä- 
linsä päävihollisen, Puolan kuninkaan Sigismundin 
kanssa. 

Stolbovan rauha tuli siten merkitsemään Ruotsi- 
Suomen historiassa suurta käännekohtaa. Valtakun- 
nan tähän mennessä käymien sotien painopiste oli 
ollut joko Tanskan tai Venäjän kanssa suoritetuissa 
välienselvittelyissä. Nyt valtakunnan ulkopolitiikka 
suuntautuu pysyvästi etelään Itämeren ylitse, ja se 
saa vähitellen yhä laajempia tavoitteita. Tähän asti 
raskaita puolustussotia käynyt valtakunta siirtyy nyt 
itse puolestaan hyökkäykseen, mikä ihmisiän kestä- 
neissä taisteluissa kohottaa Ruotsi-Suomen suurval- 
tojen joukkoon. 


Valtiopäivien toiminta vakiinnutetaan 


Kustaa Aadolfin noustessa valtaistuimelle Ruotsi- 
Suomea hallittiin suunnilleen samalla tavalla kuin 
hänen suuri isoisänsä oli valtakunnan hallinnon jär- 
jestänyt. Kustaa Aadolfin aikana suoritettiin kui- 

tenkin perusteellinen uudestijärjestely, joka tuli kos- 
kemaan kaikkia valtakunnan hallinnon eri puolia. 

Kuninkaan ensimmäisiä tämänsuuntaisia toimenpi- 
teitä oli vanhan kansanedustuslaitoksen muotojen 
vakiinnuttaminen. V. 1617 hän antoi tässä tarkoituk- 
sessa valtiopäiväjärjestyksen, joskaan sitä ei kos- 
kaan virallisesti vahvistettu. 

Valtiopäiväjärjestyksen mukaan valtakunnan sää- 
dyt saivat oikeuden neuvotella niistä asioista, jotka 
kuningas heille esitti. Kukin sääty keskusteli erik- 
seen ja esitti kuninkaalle asiassa tekemänsä pää- 
töksen, mikäli kaikki säädyt eivät olleet päätyneet 
samaan tulokseen. Säätyjen toisistaan eriäviä näkö- 
kantoja koetettiin sovitella yhteen yhteisen valtio- 
päiväpäätöksen aikaansaamiseksi, ”taikka ottaa ku- 
ninkaallinen majesteetti siitä sen, mikä on paras”. 

Kuningas saattoi siis varsin helposti saada valitio- 
päiväpäätöksen mieleisekseen. Tärkeimmät valtio- 
päivillä käsitellyistä asioista olivat lakien säätämi- 
nen ja verojen määrääminen sekä päättäminen valta- 
kunnan suhteista vieraihin valtoihin. Kuninkaan täy- 
tyi hallitsijanvakuutuksensa mukaan saada säätyjen 
suostumus myös sotavaenottoon. Varsinkin Kustaa 
Aadolfin aikaa myöten yhä suuremmaksi kasvavan 
arvovallan ansiosta kuninkaan esitykset hyväksyt- 
tiin valtiopäivillä ilman muuta, niin raskaita kuin 
loppumattomat sotavaenotot ja jatkuvasti suurene- 
vat verot olivatkin. Säädyt saattoivat tehdä myös 
omia aloitteitaan. Nämä olivat ”valituksia”, joissa 
alamaisesti pyydettiin kuninkaallista majesteettia 
korjaamaan jokin epäkohta. Valitukset jätettiin hal- 
litukselle, eikä niitä käsitelty valtiopäivillä. 

Säädyt olivat siis lähinnä kuninkaan neuvonanta- 
jina, joilta hän saattoi tiedustella kansan mielipi- 
dettä tärkeitä ratkaisuja tehdessään. Kotiseuduilleen 
hajaantuvat valtiopäivämiehet tekivät myös siellä 
selkoa valtiopäivillä käsitellyistä asioista, joten kansa 
sai tietää uusien verojen ja sotavaenottojen tarkoi- 
tuksen. Tämä helpotti osaltaan varsinkin rahvaalle 

asetettujen raskaiden vaatimusten läpiviemistä. Si- 
nänsä varsinkaan alemmat säädyt eivät tunteneet 
kiinnostusta valtiopäiviä kohtaan, joten ne ilman 
muuta tyytyivät kuninkaan ylivaltaan. Etenkin Suo- 
messa oltiin haluttomia lähtemään Tukholmaan asti 
valtiopäiville, joita talonpojat ja porvarit pitivät pi- 
kemminkin rasituksena kuin oikeutena osallistua 
valtakunnan asioiden käsittelyyn. Välttyäkseen asi- 
aankuuluvista kustannuksista Viipurin porvarit 
esittivät kerrankin, ettei heidän tarvitsisi lähettää 
edustajia valtiopäiville. 

Vaikka kuningas periaatteessa tunnustikin kansan 
oikeuden vapaasti osallistua valtakunnalle tärkeim- 
pien kysymysten ratkaisuun, hän toivoi ilman muuta 
omien esitystensä saavuttavan säätyjen hyväksymi- 
sen. Kun valtiopäivämiesten vaalista ei ollut ole- 
massa varmoja määräyksiä, kuningas saattoi vaikut- 
taa valtiopäivien kokoonpanoon. Kerran hän mm. 
kirjoitti valtakunnan: piispoille: ”Sitten on meidän 
erityinen tahtomme, että kutsutte ja otatte mu- 
kaanne valtiopäiville hyväntahtoisimmat papit, jotka 
siellä täällä kihlakunnissa löytyvät ja käsittävät 
sekä yleisen että isänmaan vaaran ja voivat antaa 
neuvoja ja joiden kanssa käy luottamuksella kes- 
kusteleminen.” —( Piispojen ohella pappissäätyä 
edustivat = nimittäin kaksi tuomiokapitulin jäsentä 
sekä pappi kutakin kahta kihlakuntaa kohti, jotka 
kaikki edustajat piispa vapaasti määräsi. 

Aatelin osallistumisen valtiopäivien toimintaan 
määritteli v. 1626 annettu ritarihuonejärjestys. Ai- 
noastaan Ruotsin ja Suomen kotimainen aateli eli 
ritaristo oli oikeutettu tulemaan valtiopäiville ja 
kuulumaan . ritarihuoneeseen. Se jaettiin kolmeen 
luokkaan. Ylimpään kuuluivat kreivit ja vapaaher- 
rat, keskimmäiseen ne suvut, joiden esi-isistä joku 
oli ollut valtaneuvoksena, ja alimpaan eli asemies- 
luokkaan kuuluivat kaikki muut. Kukin luokka 
aänesti erikseen, ja jokaisella suvulla oli yksi ääni. 

Aatelin jälkeen valtiopäivien arvokkaimman ryh- 

män muodosti sotapäällikkökunta, jolla oli myös 
oikeus olla valtiopäivillä edustettuna. Joskus sinne 
saatettiin kutsua sotamiestenkin edustajia. 

Porvarissäädyn edustajien vaalista ei ollut selviä 
määräyksiä. Eri kaupunkien edustus vaihteli myös 
suuresti. Suuremmat kaupungit lähettivät tavallisesti 
yhden pormestarin ja raatimiehen tai jonkun huo- 
mattavimmista porvareistaan, jotka maistraatti va- 
litsi. 

Talonpoikaissäädystä valittiin valtiopäiville taval- 
lisesti yksi talonpoika kustakin kihlakunnasta. Usein 
talonpojat eivät olleet laisinkaan edustettuina, 
vaikka valtiopäivillä päätetyt verot ja sotaväenotot 
raskaimmin koskivat juuri heitä. Näin oli asian 
laita varsinkin silloin, kun nopeasti haluttiin saada 
valtiopäivät koolle. Tällöin kutsuttiin vain osa edus- 
tajista, ja nämä ns. valiokuntavaltiopäivät ratkaisi- 
vat asiat koko kansan nimissä. Myös säännöllisillä 
valtiopäivillä eräs edustajien ryhmä, v. 1627 ensim- 
mäistä kertaa määrätty salainen valiokunta, sai koko 
valtiopäivien nimissä päättää varsinkin ulkopoliitti- 
sista kysymyksistä. 

Jos hallitus ei halunnut kutsua koolle varsinaisia 
valtiopäiviä esimerkiksi niiden taholta ehkä odotet- 
tavissa olevan vastustuksen vuoksi, tyydyttiin maa- 
kunnittain pidettyihin maakuntakokouksiin. Nämä 
päättivät kukin oman maakuntansa puolesta veroista 
ja sotaväenotosta. Käkisalmen läänin ja Inkerinmaan 
asukkaat pitivät usein omia maapäiviään, joilla kä- 
siteltiin samantapaisia asioita. Edustettuina olivat 
kuitenkin vain aateli sekä aatelittomat tilanomis- 
tajat. Näiden läänien asukkailla ei ollut oikeutta 
osallistua valtakunnan yleisten valtiopäivien toimin- 
taan. 

Valtakunnan (säätyjen osallistuminen valtakun- 
nalle elintärkeiden kysymysten ratkaisuihin oli siis 
vielä varsin muodollista laatua tosiasiallisen ratkai- 
suvallan jäädessä kuninkaalle. Mutta Kustaa Aadol- 
fin aikana ja hänen toimestaan kansanedustukselle 

luotiin joka tapauksessa entistä vakiintuneemmat 
muodot, joiden varassa valtiopäivistä aikoinaan oli tu- 
leva Ruotsi-Suomessa kaikkivoipa mahti. Kuninkaan 
ratkaisevaa osuutta Kustaa Aadolfin aikana ei voida 
kuitenkaan pitää haitallisena hänen ylivoimaisen 
etevämmyytensä vuoksi ja syystä, että valtakunnan 
säädyt eivät olleet vielä kypsyneet riittävästi val- 
tion asioita käsittelemään. 


Hengenviljelys sotien riehuessa 


Vuosisadan vaihteen molemmin puolin riehuvat 
yhtämittaiset sodat eivät olleet itsessään suotuisa 
aika hengenviljelyksen harjoittamiseen. Valtakunnan 
varat kuluivat sotiin, joiden raaistava vaikutus päin- 
vastoin oli omiaan viemään kehitystä taaksepäin. 
Näistä ulkonaisesti erittäin epäedullisista olosuh- 
teista huolimatta maassamme tehtiin vakavaa työtä 
kansamme henkisen tason kohottamiseksi. Nimen- 
omaan niukka suomenkielinen kirjallisuus rikastui 
ja monipuolistui tänä aikana. 

1500-luvun loppupuolella maamme hengellinen 
kirjallisuus sai varsin välttämättömän lisän, kun en- 
simmäinen suomalainen virsikirja todennäköisesti v. 
1582 ilmestyi. Sen toimittaja oli Turun koulun reh- 
tori Jaakko Suomalainen eli Finno. Hän oli saanut 
Juhana-kuninkaalta tehtäväkseen suomenkielisten 
kirkollisten käsikirjojen toimittamisen, jota varten 
kuningas vapautti hänet rehtorin toimesta ja asetti 
hänet Räntämäen kirkkoherraksi. 

Finnon virsikirja sisälsi 99 virttä. Suurin osa niistä 
oli käännetty latinasta, saksasta ja ruotsista, mutta 
ainakin muutamia hän on itse sepittänyt. Lisäksi 
Finno oli kirjoittanut esipuheen, jossa hän va- 
kaumuksellisessa luterilaisessa hengessä €selvitteli 
virsilaulun merkitystä. Lopussa hän toivotti Juma- 
lan siunausta kaikille kansalaisiileen ”aina ja liia- 
tenkin tällä surullisel ja vaarallisel ajal, ettei he 
ikänäns hänest pois luopuisi, eikä hänen sanaans 

suuttuisi?. — Ainoastaan yksi vaillinainen kappale 
Finnon virsikirjasta on säilynyt. Se on nykyisin Up- 
salan yliopiston kokoelmissa. Virsikirjansa lisäksi 
Finno julkaisi katkismuksen ja paljon käytetyn ”Yxi 
wähä Rukous Kirian”. 

Jaakko Suomalainen sai virsikirjantekijänä seu- 
raajan Maskun kirkkoherra Hemmingistä, jonka vir- 
sikirja ilmestyi vuoden 1610 tienoilla. Se sisälsi 241 
virttä, joista 98 oli otettu Jaakko Suomalaisen virsi- 
kirjasta. Muut hän on joko kääntänyt vieraista kie- 
listä tai itse kirjoittanut. Näitä hänen omia virsiään 
on ainakin 15. Sekä kääntäjänä että itsenäisenä ru- 
noilijana Hemminki on Jaakko-herraa etevämpi. Hä- 
nen virtensä ovat sekä kieleltään että runomitaltaan 
parempia. Ne joutuivatkin heti ahkeraan käyttöön 
Suomen kirkon piirissä, ja Maskun Hemmingin vir- 
sikirjasta otettiin yhä uusia painoksia kautta koko 
1600-luvun. | 

Virsikirjansa lisäksi Maskun Hemminki toimitti 
suomeksi ”Wanhain Suomen maan Pijspain ja Kircon 
Esimiesten Latinan kielised laulud Christuxesta ja 
inhimisen elämän surkeudesta”. Ne oli v. 1582 jul- 
kaissut uusmaalainen oppinut "Theodoricus Petri 
Ruuth, joka tässä työssään oli saanut apua Jaakko 
Suomalaiselta. Esipuheessaan Hemminki kertoo ka- 
tolisen turmeluksen aikana Pyhän Hengen herättä- 
neen ”muutamia jumalisia oppenuita sekä kirkon 
esimiehiä että muita, jotka latinaksi teit ja kirjoitit 
hengellisiä lauluja ja virsiä Kristuksen syntymästä, 
piinasta ja kuolluist ylösnousemisesta, niin myös P. 
Kolminaisuudesta ja valituksia mailman pahan- 
noksesta ja tämän elämän vaevoista, manaten nuorii 
kunnialliseen elämähän ja ftapain siveyteen.” — 
Myös tämä julkaisu saavutti Suomessa kestävän 
suosion. 

Näiden hengellisten julkaisujen ohella 1600-luvun 
taitteessa kirjoitettiin maassamme eräitä lähinnä 
historialliseen kirjallisuuteen kuuluvia katkelmia. 
Klaus Fleming, Kaskisten herra, kirjoitti latinaksi 

kertomuksen Suomen kohtaloista vuosina 1592— 
1600 sekä ruotsiksi kuvauksen 1500-luvun loppupuo- 
len ja 1600-luvun alkupuolen tapahtumista. Maamme 
ylimyspiireihin samoin kuuluva Katariina Fincke 
on kuvannut jälkimaailmalle Kaarle-herttuan veri- 
tuomioita Suomessa v. 1599, jolloin kertojan puoliso 
Iivar Tavast, isä Sten Fincke ja appi Arvi Tavast 
kaikki joutuivat herttuan kostonhimon uhreiksi. 

1600-luvun alkupuolella yritettiin saada myös 
käytännöllisen elämän tarpeita palvelevaa kirjalli- 
suutta suomen kielelle. Erityisen tärkeää olisi ollut 
lakien suomentaminen, jotta varsinkin ruotsia taita- 
mattomat talonpojat olisivat voineet paremmin saada 
niistä suojaa aatelin ja virkamiesten mielivaltaa 
vastaan. 

Jo 1500-luvun puolivälissä Tukholmassa toimiva 
suomalainen saarnaaja, herra Martti käänsi suomeksi 
Kristoffer Baijerilaisen maanlain. Martti-herran 
käännöstä ei kuitenkaan painettu, mutta sitä käytet- 
tiin käsinkirjoitettuina jäljennöksinä. Samoin kävi 
seuraavillekin lainkäännöksille, jotka Kalajoen kirk- 
koherra Ljungo Tuomaanpoika 1600-luvun alussa toi- 
mitti. V. 1601 hän sai valmiiksi Martti-herran kään- 
nöksen pohjalla suorittamansa maanlainkäännöksen, 
jonka nimenä oli ”Ruodzin waldakunnan maan elj 
taloin poicain laki, ruozin kielestä suomenn kielelle 
tulkittu, Itä Pohian maalla, suomalaisten tarpehexi. 
Liugi Thomahan poialta Cala joen kyrkoherralta”. 
V. 1609 hän suomensi myös kaupunginlain. Suo- 
mennosten jo aloitettu painatus keskeytyi luulta- 
vasti siksi, että sekä kääntäjä itse sekä häntä suo- 
sinut Kaarle IX pian sen jälkeen kuolivat. 

Kaarle IX:n hallitusaikana maamme sai myös en- 
simmäiset kalenterinsa ja almanakkansa. Niiden te- 
kijä oli Tammisaaren kirkkoherrana kuollut Sigfrid 
Aronus Forsius, eräs maamme ensimmäisiä tiede- 
miehiä. Forsius oli syntynyt 1550-luvulla Helsin- 
gissä, jonka mukaan hän otti nimen itselleen. Hän 
opiskeli Saksassa ja Upsalan yliopistossa ja vihittiin 

opintonsa päätettyään papiksi Suomessa. Kaarle- 
herttuan puolelle asetuttuaan hän toimi myöhemmin 
tämän hovikappalaisena. 

Mutta enemmän kuin papintoimeen Forsius tunsi 
kiinnostusta tieteisiin. Erityisesti luonnontieteet as- 
karruttivat hänen ajatuksiaan. Tähtitieteen tunte- 
muksensa vuoksi — tällä alalla häntä pidettiin val- 
takunnan etevimpänä — hän joutui mukaan Kaarle- 
herttuan Lappia tutkimaan lähettämään retkikun- 
taan. Täällä hän suoritti ansiokasta työtä Lapin kar- 
toittajana. 

Mutta pian Forsius menetti korkean herransa suo- 
sion, joka oli hankkinut hänelle tuottoisan Kemiön 
kirkkoherranviran. Kadehtijat saivat uskotelluksi 
Kaarlelle, että oppineella kirkkoherralla oli salaven- 
keitä Sigismundin kanssa. Forsius heitettiin van- 
keuteen, jossa hän sai olla vuoden ajan nälässä ja 
puutteessa. Joutuipa hän kärsimään kidutustakin. 
Hänen asemaansa helpotti hiukan hänen ennustajan- 
maineensa. Hovin naisetkin kävivät hänen luonaan 
ennustuttamassa itselleen ja antoivat vangille palk- 
kioksi ruokaa ja rahaa. 

Nämä harrastukset tuottivat Forsiukselle uusia 
onnettomuuksia hänen vapaaksi päästyään. Ensiksi 
hän tosin sai tähtitieteen professorin toimen Upsa- 
lan yliopistossa, mutta katsoi pian parhaaksi jättää 
toimensa riitauduttuaan useimpien opettajatove- 
riensa kanssa. Sen jälkeen hän sai Tukholman Ri- 
tariholman seurakunnan kirkkoherran viran. Mutta 
tämän hän menetti astrologiaa, tähdistäennustamista, 
kohtaan tuntemansa kiinnostuksen vuoksi. Papiston 
vainoamana hän eli suuressa kurjuudessa Tukhol- 
massa. Sieltä hänet pelasti Raaseporin kreivi Sten 
Lejonhufvud, joka kutsui hänet Tammisaaren kirk- 
koherraksi. 

Tammisaaressa Forsius sai rauhassa viettää moni- 
vaiheisen elämänsä loppuvuodet. Hän jatkoi täällä 
almanakkojensa julkaisemista sekä tieteellisiä har- 
rastuksiaan. Tähtien ohella hän tutki kivennäisiä ja 

fysiikkaa, jopa filosofiaakin. Hänen tutkimuksensa 
jäivät kuitenkin painamatta. 

Suuri osa Forsiuksen tutkimuksista on jälkimaail- 
man silmillä arvioituna vain lapsellista ja taika- 
uskoista askartelua. Mutta siinä suhteessa hän oli 
vain aikansa lapsi. Sen sijaan hänen runsaat tie- 
tonsa monilta tieteen aloilta ja uupumaton tutkijan- 
mielensä kohottivat hänet useimpien aikalaistensa 
yläpuolelle ja suovat hänelle muistettavan sijan Suo- 
men sivistyshistoriassa. 


Eerik Eerikinpoika Sorolainen 


V. 1583 Juhana-kuningas määräsi Suomen piis- 
paksi Eerik Eerikinpoika Sorolaisen. Piispa Sorolai- 
sen toimikausi sattui ajankohdalle, joka oli Suomen 
historian levottomimpia, ja hän itse toimi maamme 
kirkon päämiehenä pitemmän ajan kuin kukaan 
edeltäjistään tai seuraajistaan on tätä virkaa hoita- 
nut. Ja harvalle Turun piispanistuimen haltijalle 
tämä korkea virka on tuottanut niin paljon henkilö- 
kohtaisia vastoinkäymisiä kuin Sorolaiselle näinä 
melskeisinä aikoina. 

Juhana oli nimittänyt Sorolaisen korkeaan vir- 
kaansa todennäköisesti sen vuoksi, että hän ei vas- 
tustanut Juhanan liturgisia uudistuksia. Kuninkaan 
kuoltua Turun piispa sai kuitenkin vastata tästä 
myöntyväisyydestään Kaarle-herttualle ja valtakun- 
nan säädyille Upsalan kokouksessa. Kaarlen ja Tu- 
run piispan suhteet huononivat edelleen, kun Suo- 
men papisto herttuan ja Sigismundin välisessä tais- 
telussa yleensä kallistui Sigismundin puolelle. Kun 
herttua oli lopullisesti voittanut kuninkaan suoma- 
laiset kannattajat, kosto kohtasi myös Suomen pa- 
pistoa. Sorolainen vietiin vankina Ruotsiin, ja hert- 
tua uhkasi sijoittaa Suomeen 50—460 ruotsalaista 
pappia suomalaisten tilalle. Linköpingin valtiopäi- 
ville kokoontunut Ruotsin papisto tuki kuitenkin 
Turun piispaa ja Suomen papistoa niin voimakkaasti, 

että Kaarle katsoi parhaaksi luopua suomalaisiin 
pappeihin kohdistamistaan rankaisutoimenpiteistä 
sekä vapauttaa vangitun piispan. Kuitenkin Soro- 
lainen joutui koko Kaarle IX:n hallitusajan kärsi- 
mään kuninkaan epäluuloista, mitkä ilmenivät mil- 
loin virasta pidätyksenä, milloin vankeutenakin. 
Vasta Kaarlen kuoltua piispa sai täysin rauhassa 
omistautua virkansa hoitamiseen. 

Tällöin jo varsin iäkäs piispa hoiti tunnollisesti 
tehtäviään ja teki mm. tarkastusmatkoja laajassa 
hiippakunnassaan. Stolbovan rauhan jälkeen Suomi 
jaettiin jälleen kahteen hiippakuntaan. . V. 1618 Vii- 
purin uusi piispa Olavi Elimaeus astui virkaansa. 
Tämä helpotti huomattavasti vanhan Eerik-piispan 
viranhoitoa, niin että hän saattoi omistaa enemmän 
aikaa kirjallisille töilleen. 

Sorolaisen ensimmäiset julkaisut olivat kirkollisia 
käsikirjoja Suomen kirkon tarpeiksi. V. 1614 ilmes- 
tyi painosta ”Käsikirja Jumalan palveluxesta”, jonka 
hän oli jo vankeusaikanaan kirjoittanut. Samana 
vuonna tuli julkisuuteen samoin papeille tarkoitettu 
iso katkismus, ”Catechismus eli Christilisen opin 
pääcappaleet”. Tätä yli 500-sivuista kristinopin esi- 
tystä on pidetty lajissaan parhaimpana tämän vuosi- 
sadan alkupuolelle saakka. Myöhemmin hän toimitti 
katkismuksen myös kansan käyttöä varten. 

Vuosina 1621 ja 1625 Sorolaisen kirjoittama laaja 
postilla eli saarnakirja ilmestyi nimellä ”Postilla Eli 
Vlgostoimitus nijnen Ewangeliumitten päälle cuin 
ymbäri aiastajan saarnatan”. Tämä 2300-sivuinen 
teos on ensimmäinen suomalainen saarnakirja. 

Sorolaisen postilla oli siis tarkoitettu maamme 
papeille helpottamaan saarnaviran hoidossa. Mutta 
postillan laaja, eri aloilla liikkuva sisällys aiheutti sen 
leviämisen laajemmillekin piireille. | 

Teoksessaan Sorolainen osoittaa ainakin elämänsä 
loppupuolella omaksuneensa vankan luterilaisen va- 
kaumuksen. Hänen kirjassaan on varsin voimakkaita 
hyökkäyksiä paavia vastaan. Toisaalta hän ei ollut 

myöskään mikään Lutherin palvoja. Joskin hän tun- 
nustaa Lutherin suuret ansiot, ei hän monien aika- 
laistensa tavoin sivuuta Lutherin erehdyksiä. 

Sorolaisen postilla sisältää runsaan kokoelman 
käytännöllisiä elämänohjeita. Vanha piispa osoittau- 
tuu viisaaksi ja suvaitsevaiseksi ihmisluonteen tunti- 
jaksi. Niin papit kuin maallikot, virkamiehet, soti- 
laat, kauppiaat ja tavallinen rahvas saavat moitteita 
puutteidensa takia, mutta samalla myös vakavia ja 
sävyisiä parannusohjeita. Papeiksi ei enää tulla il- 
man muuta kuten profeettojen aikana. Nykyään Ju- 
mala ottaa saarnamiehiä ”skoulusta, kusa ne ensistä 
hyvin opetetaan ja harjoitetaan kirjaa lukemaan ja 
ymmärtämään, että he sitä soveliaammat olisit saar- 
navirkaan”. Koulu oli kuitenkin ensin kunnolla käy- 
tävä, sillä moni pappi huomaa myöhemmin opinto- 
jensa jääneen puutteellisiksi. Saarnat on laadittava 
kuulijakunnan mukaisesti siten, että niitä jaksetaan 
kuunnella. 

Kirkossakäynnin laiminlyönneistä saavat nuhteita 
niin virkamiehet, jotka mieluummin ”menevät jah- 
tiin ja muualle aikaansa kuluttamaan”, kuin tavalli- 
nen rahvas. Erityisesti ”ne, jotka kaupan virasa ovat, 
koska muut kirkkoon menevät, silloin he juoksevat 
ympärins, kusta he saisit suuren voiton ja korko- 
rahan ylenpalttisen kasvun kansa”. Pelkkä kirkossa- 
käynti ei kuitenkaan riitä, siellä opetetun täytyy 
tulla näkyviin seurakuntalaisten elämässä. 

Vanha piispa valittaa, että ihmiset pyrkivät vain 
hyötymään toistensa kustannuksella. Hänen vpostil- 
lastaan kuvastuvat myös ajalle ominaiset virkamies- 
ten, etenkin voutien ja veronkantajien, epärehelliset 
menettelytavat. Samoin hän paheksuu ylellisyyden 
ja koreilunhalun leviämistä. Vanhat kankaat eivät 
kelpaa, vaan vaaditaan verkaa, samettia ja silkkiä. 
Ja mitä muoteihin tulee, 7”... niin on myös senkal- 
tainen keveys vaatteisa, että ne enimmäst joka vuosi 
muutetaan, toisinans pidemmät, toisinans lyhemmät, 
toisinans laviammat, toisinans soukemmat. Jos joku 

outo tulee idästä eli lännestä oudolla vaatteen muo- 
dolla, niin jokainen kohta sitä tahtoo seurata ja sillä 
tavalla hänens vaatettaa, vaikka kuinka ruma se 
olisi, niin että skraatarit pitää vuosi vuodelta vas- 
tuudesta oppiman”. — Vanhempien ei pidä olla ”ylen 
ankarat ja tuimat heidän lastens kansa”, mutta las- 
ten on myös osoitettava kunnioitusta vanhempiaan 
ja yleensä kaikkia vanhoja ihmisiä kohtaan. Piispa 
toivoi vanhempien antavan lapsilleen kunniallisia, 
hyvää merkitseviä nimiä ja välttävän etenkin paka- 
nallisia nimiä, sillä ”se on kamala asia, että sinä 
tahdot antaa sinun pojalles yhden oudon nimen, jota 
sinun suvusas ei ole yhdelläkään ennen ollut”. 
Esivaltaa kohtaan on kaikkien tunnettava tarpeel- 
lista kunnioitusta. Ajan käsityskannan mukaisesti 
piispastakin säätyero on luonnollinen asia, sillä 
”*täsä maailmas ihmisten edesä on eroitus sen jäl- 
keen, kuin itsekunkin virka myöden antaa”. Varsin 
uudenaikainen sen sijaan on piispan suhtautuminen 
naisten kykyihin. Hän pitää nimittäin naisia tasa- 
arvoisina miesten kanssa. Kuitenkin ”pitää kaikki 
vaimot, neitset ja piiat oppeman, ettei he ilman 
syytä ja suurta asiata juoksentele ulos sinne tänne, 
mutta kotonans pysyvät, sillä ei mitäkään vaimoisia 
ihmisiä niin kaunista kuin heidän huoneens ja ko- 
tons ...”. Mutta jos heidän välttämättä täytyy men- 
nä asioitaan toimittamaan kotinsa ulkopuolelle, niin 
”,.. ei heidän pidä juokseman joka paikan ympärins 
eikä kurkisteleman ja katseleman sinne ja tänne, 
mutta kiiruusti he ovat asians toimittaneet, niin ei 
heidän pidä viivyttelemän eikä pitkiä juttuja pitä- 
män, mutta kotians kohta jälleen palaaman”. 
Tällaisten uskonnollisten tietojen ja elämänohjei- 
den ohella Sorolaisen postilla sisältää runsaan mää- 
ran lukijan yleistä tietopiiriä kartuttavaa ainesta. 
Mm. hän kuvailee ihmeellisiä luonnonilmiöitä ja 
aikansa valtiollisia tapahtumia. Tekijän omat laajat 
tiedot ja suuri lukeneisuus ilmenevät mm. hänen 
lainaamiensa vanhan ajan oppineiden sekä muiden 

kirjailijoiden määrästä, mikä nousee yhteensä n. 
kahdeksaankymmeneen. 

Kohta tämän suurtyön valmistuttua Eerik Eeri- 
kinpoika Sorolaisen vaiheikas elämä cpäättyi. V. 
1625 hän kuoli ja sai viimeisen leposijansa Turun 
tuomiokirkossa. 

Eerik-piispan työ maamme kirkon päämiehenä ei 
ehkä sinänsä ole hänen elämäntyönsä huomattavin 
osa. Lempeä ja taipuisa piispa ei voinut johdonmu- 
kaisesti oman mielensä mukaisesti hoitaa korkeata 
virkaansa, vaan joutui näinä myrskyisinä aikoina 
voimakkaampien tahtojen heiteltäväksi. "Toisaalta 
ehkä juuri hänen sovinnollisuutensa lievensi ajan 
ristiriitojen vaikutusta maamme kirkon elämään. 
Mutta sivistyneen ja jaloluonteisen piispan kirjalli- 
nen työ on jättänyt pysyvimmät jäljet kansamme 
kehitykseen. Koko Raamatun saaminen suomenkie- 
lelle on osaltaan Sorolaisen ansio, sillä hän osallistui 
tehokkaasti Kaarle-herttuan asettaman raamatun- 
suomennoskomitean työhön. Mutta kaikkein merkit- 
tävin on ollut hänen postillansa, jonka avulla hän 
toivoi voivansa ”niinkuin minä eläisäni liki neljä- 
kymmentä ajastaikaa saarnan ja opetuksen kansa 
olen Jumalan seurakuntaa tällä maalla, Jumalan 
armon kautta palvellut ja edesseisonut, mahtaisin 
myös minun kuolemani jälkeen tämän kansa pal- 
vella niitä, kuin jälkeen jäävät”. 

Piispavanhuksen toive toteutui runsain määrin. 
Yli kahden vuosisadan ajan Suomen kansa haki elä- 
män vaikeuksien kanssa kamppaillessaan lohdutusta 
ja rohkaisua piispa Sorolaisen postillasta ja hänen 
oman pitkän, raskaiden kohtaloniskujen täyttämän 
elämänsä kypsyttämistä viisaista ja opettavaisista 
elämänohjeista. 

Suurin osa Kustaa Aadolfin hallituskaudesta kului 
yhtämittaisiin sotiin. Mutta niistä huolimatta kunin- 
gas ehti toimeenpanna hallinnon perusteellisen uu- 
distuksen. 

Kustaa Aadolfin noustessa valtaistuimelle valta- 
kuntaa hallittiin suunnilleen samalla tavalla kuin 
Kustaa Vaasan aikana oli tehty. Mutta sen puolen 
vuosisadan aikana, joka oli kulunut Kustaa Vaasan 
kuolemasta, olivat sekä valtion toimipiiri että viran- 
omaisten tehtävät laajentuneet niin suuressa määrin, 
että perusteelliset muutokset olivat tarpeen. 

Kustaa Aadolfin uudistukset tulivat koskemaan 
sekä keskushallintoa että paikallishallintoa. Kunin- 
gas ei kyennyt enää henkilökohtaisesti puuttumaan 
kaikkiin asioihin, kuten Kustaa Vaasan aikana. Hä- 
nen avukseen oli asetettava erityisiä korkeita virka- 
miehiä, jotka kukin oman virastonsa avulla huoleh- 
tivat määrätyn hallinnonhaaran asioista. Näitä Tuk- 
holmaan perustettuja keskusvirastoja nimitettiin 
kollegioiksi, joita oli aluksi viisi: kanslia-, valtio- 
varain-, sota- ja amiraliteettikollegio. Viidentenä kol- 
legiona oli Svean hovioikeus, jossa hoidettiin oikeus- 
asioita. Kustaa Aadolfin elinaikana kollegiojär- 
jestelmä vähitellen hahmottui, ja se vakinaistet- 
tiin hänen kuoltuaan. Sekä tämän hallintouudistuk- 
sen luomisessa että yleensä kaikissa Kustaa Aadolfin 
hallitustoimissa oli hänen tärkeimpänä apulaisenaan 
etevä valtakunnankansleri Aksel Oxenstierna. 

Kollegioiden päälliköt kuuluivat valtaneuvoskun- 
taan, joka heidän lisäkseen käsitti joukon muita ku- 
ninkaan suosiota nauttivia ylimyksiä. Kuninkaan 
valtaistuimelle noustessaan antama hallitsijanvakuu- 
tus oli lisännyt huomattavasti neuvoston ja samalla 
ylhäisaateliston valtaa. Mutta aikaa myöten kunin- 
kaan vaikutusvalta yhä kasvoi, ja sekä valtaneuvosto 
että koko vlhäisaatelisto alistuivat vastustelematta 
kuninkaan ehdottomaan käskyvaltaan. Tämä muu- 

tos johtui osittain kuninkaan suurista hallitsijanlah- 
joista, osittain hänen henkilökohtaisesta viehätys- 
voimastaan, jolla hän voitti vastustajansakin puolel- 
leen. Aatelin vaikutusvalta ja mahti kasvoi kui- 
tenkin Kustaa Aadolfin hallitusaikana syystä, että 
kuningas tietoisesti suosi sitä. Se oli hänen mie- 
lestään sääty, jonka lähinnä oli palveltava ku- 
ningasta. Aatelismiehiä nimitettiin kaikkiin tärkeim- 
piin siviili- ja sotilasvirkoihin. Heiltä vaadittiin pal- 
jon, mutta vastapalvelukseksi he saivat tuottoisia 
läänityksiä ja kaikenlaatuisia kunnianosoituksia. 

Vanha linnaläänijärjestelmä, jossa sekä sotilaalli- 
nen käskyvalta että siviilihallinto oli yhdistetty sa- 
moihin käsiin, osoittautui myös aikansa eläneeksi. 
Siviilihallintoa varten maa jaettiin käskynhaltija- 
kuntiin. Nämä jakaantuivat vuorostaan voutikun- 
tiin, nimismiespitäjiin ja neljänneskuntiin. Sotilas- 
käskynhaltijat asetettiin erikseen. 

Maassamme oli tähän aikaan 21 voutikuntaa. Vou- 
tien päätehtävänä oli veronkanto. Käskynhaltijoiden 
oli valvottava voutien toimia. Valvonta oli siten pal- 
jon tehokkaampaa kuin aikaisemmin, jolloin tarkas- 
tustoiminta oli tilapäistä. Voidakseen paremmin 
saada turvaa vielä tällöinkin tapahtuvilta voutien 
väärinkäytöksiltä rahvas sai valita itselleen oman 
asiamiehen, ns. pitäjänkirjurin. Tämä oli pappi tai 
joku muu henkilö, joka kykeni hoitamaan pitäjäläis- 
tensä oikeusasioita. 

Väliin myös käskynhaltijakunnat yhdistettiin laa- 
jemmiksi hallintoalueiksi. 1620-luvulla Suomessa 
oli siten Turun, Hämeen ja Viipurin maaherrakun- 
nat. Ne yhdessä muodostivat yhteisen, koko maam- 
me käsittävän hallintoalueen. Tämän johdossa. oli 
ylikäskynhaltija eli gubernaattori, joksi v. 1623 mää- 
rättiin ruotsalainen ylimys Niilo Bjelke. Bjelken 
luopuessa virastaan v. 1631 hänen seuraajakseen tuli 
valtakunnankansleri Aksel Oxenstiernan serkku Gab- 
riel Pentinpoika Oxenstierna. Maamme korkein vir- 
ka säilyi siten ruotsalaisten: ylimysten käsissä. 

> Oikeuslaitoksen uudistaminen 


Kustaa Aadolf uudisti myös valtakuntansa oikeus- 
laitoksen, Ensimmäinen tämänsuuntainen toimen- 
pide oli Svean hovioikeuden perustaminen Tukhol- 
maan. Valtakunnandrotsin johdolla se toimi sekä 
korkeimpana tuomioistuimena että oikeudenkäytön 
alan keskusvirastona. Kuningas saattoi vielä tarkis- 
taa senkin päätökset, joten ikivanha kuninkaan- 
oikeus säilytettiin. 

Pian kävi ilmi, ettei Svean hovioikeus kyennyt 
käsittelemään koko valtakunnan alueelta tulevia 
asioita. Kuningas perusti tämän vuoksi uuden hovi- 
oikeuden Turkuun, joka aloitti toimintansa v. 1623. 
Sen foimipiiri käsitti Suomen, Käkisalmen läänin ja 
Inkerinmaan. Myöhemmin perustettiin vielä Itäme- 
renmaita varten Tarton hovioikeus. 

Maamme oli tähän aikaan jaettuna kolmeen laa- 
mannikuntaan. Näitä olivat Pohjois-Suomen, Etelä- 

Suomen ja Karjalan laamannikunnat. Laamanni- 
kunnat jakaantuivat puolestaan useammista hallin- 
topitäjistä muodostettuihin kihlakuntiin. Kihlakun- 
nantuomarin oli pidettävä kolmet käräjät vuodessa 
kussakin kihlakuntansa hallintopitäjässä. 

Kuningas antoi ohjeita siitä, miten tuomarien tuli 
hoitaa tärkeätä virkaansa. Jos tuomari oli puolueel- 
linen ja tuomitsi ”joko kuninkaallisen majesteetin 
tai kenenkään muun mieliksi, silloin tahtoo kunin- 
kaallinen majesteetti varottavaksi esimerkiksi ve- 
dättää nahan hänen ruumiistaan ja naulauttaa sen 
tuomarinistuimelle ja korvat kaakinpuuhun”. Huo- 
limatta näistä ankarista rangaistusuhkauksista ta- 
pahtui jatkuvasti väärinkäytöksiä tuomarinviran 
hoidossa. Suuren epäkohdan muodosti lisääntyvä 
tuomarinsijaisten eli lainlukijoiden käyttö. Kunin- 
gas antoi nimittäin myös tuomarinvirkoja läänityk- 
siksi varsinkin korkeille siviilivirkamiehille. Nämä 
hoidattivat virkaansa sijaisilla ja kantoivat itse pää- 
osan sen tuottamista tuloista. Monet lainlukijat yrit- 
tivät silloin lisätä tulojaan ottamalla lahjuksia. 

Vasta vähitellen saatiin oikeudenkäytön alallakin 
jarjestystä aikaan. Ennen Turun hovioikeuden pe- 
rustamista kuningas lähetti erityisiä virkamiehiä 
pitämään tutkintokäräjiä eri puolilla Suomea ja val- 
tuutti heidät langettamaan kuninkaantuomioita. Näi- 
den tarkastusmiesten kertomukset antavat hyvän 
kuvan ajan oloista ja oikeudenkäytön laadusta. Kä- 
kisalmen läänissä toimiva tutkijakunta tuomitsi ker- 
ran Räisälän nimismiehen Niilo Niukkasen kuole- 
maan laittomien verojen kannosta sekä eräistä 
muista rikkomuksista. Mutta ”koska häntä ei halut- 
tanut riippua hirsipuussa ja niillä huoveilla, joiden 
piti lähteä meidän kanssamme rajalle, ei ollut kun- 
nollisia vaatteita, niin myönsimme kuninkaan armol- 
lisessa nimessä hänelle oikeuden lunastaa itsensä 
hirsipuusta maksamalla 95 ruplaa, vaikka hänen poi- 
kansa tahtoi taivuttaa hänet antamaan hirttää itsensä 
saadakseen pitää rahat. Mutta isä pani vastaan sa- 

noen: jos minut hirtetään, täytyy sinun seurata mi- 
nua hirsipuuhun, sillä sinä olet ollut yksissä neuvoin 
minun kanssani varkauksissa. Silloin ei kestänyt 
kauan, ennen kuin poika pani rahat esille, jotka 
rahat Kuninkaallisen Majesteetin nimessä otettiin 
huovien vaatteisiin ja muihin menoihin käytettä- 
väksi, niin kuin tili ja kuitit tulevat osoittamaan.” 
— Tämä osoittaa, samoin kuin monet muut saman- 
tapaiset oikeudenkäyntipöytäkirjojen kertomukset, 
etteivät tuomiot aina tulleet ehdottomasti lain kir- 
jaimen mukaisiksi. Syytetyn yhteiskunnallinen ase- 
ma ja varallisuus saattoivat vaikuttaa tuomion laa- 
tuun, ja monta kertaa itse kuningaskin armahti rik- 
komuksia tehneitä aatelismiehiä. 

Hovioikeuden perustaminen Turkuun lujitti huo- 
mattavasti maamme asukkaiden oikeusturvaa. Jos- 
kin vielä sen perustamisen jälkeenkin esiintyi mel- 
koista laeista piittaamattomuutta varsinkin virka- 
miesten ja aatelin keskuudessa, hovioikeus sai 
vähitellen aikaan järjestystä myös oikeudenkäytön 
alalla. Sen presidentit ja jäsenet ansaitsevat kiitok- 
sen tästä vaikeissa olosuhteissa suorittamastaan työs- 
tä. Tosin Turun hovioikeuden ensimmäinen presi- 
dentti Niilo Bjelke Suomessa työskentelyyn kyl- 
lästyneenä pyysi päästä pois ”tästä pahasta ja bar- 
baarisesta paikkakunnasta, jonka itsepintainen ja 
paha kansa yhä tahtoo pysyä vanhoissa väärissä ta- 
voissansa”. Vasta v. 1630 kuningas vapautti hänet 
presidentinvirasta ja salli hänen seuraavana vuonna 
palata Ruotsiin syystä, että hän oli ”vanha, väsynyt 
ja osittain Suomenmaahan suuttunut”. 

Vaikkei Bjelke viihtynytkään Suomessa, hänen 
suhtautumisensa suomalaisiin ei ollut yksistään kiel- 
teistä. Hänen sopeutumattomuutensa maahamme 
johtui osittain kielitaidon puutteesta. Itse hän valitti 
tätä ja ehdotti tärkeimpiin virkoihinkin ”tämän kie- 
len miehiä”, koska he maan tapoihin ja kieleen pe- 
rehtyneinä parhaiten sopivat johtamaan hallitusta 
Suomessa. Hallitus ei kuitenkaan ottanut Bjclken 

esitystä huomioon, vaan hänen seuraajakseen nimi- 
tettiin ruotsalainen aatelismies Bror Rälamb. Vasta 
kun tämä jo v. 1632 joutui kuninkaan epäsuosioon, 
suomalainen mies tuli ensimmäisen kerran Turun 
hovioikeuden johtoon. Tämä oli maamme huomat- 
tavin ylimys Juho Kurki, joka parin vuosikymme- 
nen ajan hoiti korkeata virkaansa maamme ja kan- 
samme parasta tarkoittavalla tavalla. 


Oikeudenkäytön uudistus on vain yksi puoli Kus- 
taa II Aadolfin monista hallitsijanteoista. Mutta 
tuskin koskaan se olisi voinut olla tarpeellisempi 
kuin tänä suurten sotien aikakautena, jolloin ase- 
voima ja väkivalta pyrki syrjäyttämään heikkojen 
ainoan suojan, lain. Lain ja oikeuden turvaajana 
Kustaa Aadolf on siten hankkinut vähemmän näky- 
vät, mutta yhtä loistavat ja ehkä kestävämmät laa- 
kerit kuin hänen sotaiset urotyönsä hänelle ovat 
tuottaneet. 


Verotaakka kasvaa 


Yhtämittaiset sodat vaativat valtakunnalta suuria 
taloudellisia uhrauksia. Kun Kustaa Aadolfin aikana 
sotatoimia ulotettiin yhä laajemmille alueille, oli se 
mahdollista ainoastaan siten, että sotaväen määrää 
jatkuvasti lisättiin. Tästä johtuvien kulujen sekä 
muiden sotamenojen maksaminen vaati puolestaan 
valtakunnan tulojen lisäämistä. Siten verorasitus 
kasvoi jatkuvasti. Suomesta kannettujen verojen 
tuotto oli vuoden 1615 tienoilla ollut n. 270 000 taa- 
lariaa. Kymmenkunta vuotta myöhemmin Suomesta 
saatiin verotuloja n. 750 000 taalaria. Tämä johtui 
pääasiassa entistä paljon ankarammasta verotuk- 
sesta. 


Kustaa Aadolfin aikana kannetut verot olivat kol- 
menlaatuisia: vanhastaan voimassa olevia vakinaisia 
veroja, säätyjen aina jotakin erityistä tarkoitusta 
varten määräaikana kannettavaksi myöntämiä yli- 

määräisiä veroja sekä erilaatuisista tavaroista mak- 
settavaksi määrättyjä välillisiä veroja. 

Vakinaisista veroista on ensinnä mainittava vuo- 
tuinen päävero, jota maksettiin taloluvun mukaan. 
V. 1625 tämä vero tuotti n. 300 000 taalaria, joten 
se oli hyvin huomattava tulolähde. Edelleen mak- 
settiin kymmenyksiä, joista kaksi kolmasosaa joutui 
valtiolle yhden jäädessä kirkon käyttöön. Valtio 
käytti näitä kymmenysosuuksiaan opetustoimen, 
köyhäinhoidon yms. menojen maksamiseen. Muita 
vakinaisia veroja olivat sakot, laamannin- ja tuo- 
marinvero, kruununmaiden vuokramaksut sekä 
autiotilojen vero. Niiden merkitys oli kuitenkin vaä- 
häinen. : 

Ylimääräisistä veroista eli ”suostunnoista” on mai- 
nittava ns. maaretken vero, jonka maksaminen pää- 
tettiin Helsingin maapäivillä. Sitä maksoivat ainoas- 
taan maaseudun asukkaat, papisto ja aateli lää- 
nityksillä asuvat talonpojat mukaan luettuina. Vaikka 
tämä vero oli alun perin hyväksytty maksettavaksi 
vain Venäjän sodan tarpeisiin, tuli siitä vähitellen 
vakinainen. 

Sotaisille ajoille tyypillinen vero oli salpietari- 
vero. Salpietaria tarvittiin ruudin valmistukseen. 
Ruotsi-Suomessa sitä hankittiin kotimaasta valmis- 
tamalla sitä karjanlannan kyllästämästä mullasta. 
Talonpoikien piti toimittaa määrämitat tätä salpie- 
tarimultaa salpietarikeittimöihin, joissa sotilaskar- 
kurit tai päivätöitä suorittavat talonpojat valmisti- 
vat siitä salpietaria. 

Ensimmäinen Kustaa Aadolfin aikana säädetty tu- 
lovero oli ns. karja- ja kylvövero. Kustakin eläi- 
mestä oli maksettava määrätty summa, samoin jo- 
kaisesta kylvetystä viljatynnyristä. Hallitus oli hyvin 
mieltynyt tähän verotusmuotoon. Maaherrat saivat 
selittää kansalle sen edullisuutta rahvaalle itselleen, 
koska jokainen maksoi sen mukaan mitä hän omisti. 
— Kaupunkilaiset saivat maksaa sen sijasta ns. kau- 
punkien suostuntaa eli kontribuutiota. 

Lopuksi tulivat välilliset verot, jotka nekin pyr- 
kivät kasvamaan vuosi vuodelta. Ne aloitettiin ns. 
”pikkutullilla”, jota oli maksettava kaikista ”syötä- 
vistä ja kulutettavista tavaroista”, mitkä tuotiin 
kaupunkeihin myytäviksi. Tullia kannettiin kaupun- 
kiin tulijoiden matkaeväistäkin muilta paitsi aateli- 
silta, jotka olivat siitä vapautetut. Jotta tullin kanto 
voitaisiin tehokkaasti toimittaa, kaupungit ympäröi- 
tiin korkeilla aitauksilla. Kunkin tien kohdalla oli 
portti ja tullihuone, missä pikkutullin kanto tapah- 
tui. Aitojen ja tullihuoneiden rakentaminen ja yllä- 
pito oli ympäristön rahvaan asiana, jolle siitä koitui 
lisärasitus. Helsingin ensimmäisen tulliaidan raken- 
sivat kuitenkin siellä Liivin sotaan kuljettamistaan 
odottelevat joukot. 

Muita välittömiä veroja olivat uunirahat ja aksiisi. 
Uunirahoja oli suoritettava jokaisesta leivinuunista. 
Aksiisina taas maksettiin kaupungeissa 1/32 teuras- 
tettujen eläinten sekä myytyjen ruokatavaroiden 
arvosta. | 

Valtion lisääntyvät menot pakottivat säätämään 
vielä uuden välittömän veron, ns. myllytullin, kan- 
tamisen. Sitä oli maksettava kaikesta myllyissä 
jauhettavasta viljasta. Siten jokainen kansalainen 
joutui sitä maksamaan säädystään huolimatta. Kun 
veronkanto etenkin Suomessa oli hankalaa myllyjen 
suuren lukumäärän vuoksi, hallitus suostui lopuksi 
muuttamaan myllytullin henkirahojen maksamiseksi. 
Jokaisen 12 vuotta täyttäneen henkilön oli varalli- 
suutensa mukaan maksettava 12—16 äyriä hopea- 
rahaa vuodessa. 

Näiden lukuisten verojen lisäksi kansa joutui tila- 
päisesti suorittamaan apuveroja ja päivätöitä linno- 
jen ja laivaston ylläpitämiseksi sekä huolehtimaan 
kyydityksistä ja majoituksesta. Valtakunnan nousu 
suurvallaksi tuntui siten Suomen salojenkin asuk- 
kaiden elämän jatkuvana tiukkenemisena ylivoimai- 
sen verotaakan puristuksessa. 

Elinkeinoelämän kehittäminen 


Kustaa Aadolf oli joutunut ottamaan valtakunnan 
hallinnon vastaan ajankohtana, jolloin sen raha-asiat 
olivat erittäin huonolla kannalla raskaiden sotien 
johdosta. Kun niistä oli äärimmäisin ponnistuksin 
selvitty ja kuningas saattoi vähän vapaammin ryh- 
tyä suunnittelemaan valtakunnan saavuttaman ase- 
man turvaamista, oli rahakysymys tällöinkin vai- 
keimpana pulmana. Pelkkä lisäverojen kantaminen 
ei olisi auttanut asiaa. Maan verotaakka oli jo niin 
suuri, että sen lisääminen olisi koitunut tuhoisaksi 
valtakunnan talouselämälle. Valtion tulojen lisää- 
miseksi oli elinkeinoelämää edistettävä ja siten lisät- 
tävä koko kansan tuloja. Kustaa Aadolfin muiden 
uudistusten rinnalla kulkevat hänen tähän tähtäävät 
pyrkimyksensä. 

Ruotsi-Suomen hallitus noudatti valtakunnan ta- 
loudellisia oloja kehittäessään samoja periaatteita 
kuin muutkin aikakauden hallitukset omien mai- 
densa taloutta kohentaessaan. Pyrittiin erityisesti 
edistämään sellaisia elinkeinoja, jotka tuottivat ra- 
haa harjoittajilleen ja siten myös valtakunnalle. 
Näitä olivat kauppa ja teollisuus, jotka siten joutui- 
vat hallituksen erityisen huolenpidon kohteiksi. Tä- 
män ajan ftaloustieteilijöiden käsitysten mukaan 
maan hyvinvointi kasvoi sitä enemmän, mitä enem- 
män ulkomailta rahaa virtasi maahan. Tämä oli 
mahdollista siten, että vietiin ulos enemmän tava- 
roita kuin niitä tuotiin ulkomailta. Niinpä valtakun- 
nassa pyrittiin valmistamaan mahdollisimman paljon 
vientiin kelpaavia tuotteita. Toisaalta pyrittiin ra- 
joittamaan tuontia niin pieneksi kuin suinkin. 

Tätä talouspolitiikkaa on nimitetty merkantilis- 
miksi. Se johti vähitellen yhä lisääntyvään talous- 
elämän holhoukseen valtion taholta. Lukemattomilla 
säännöillä, kielloilla ja ohjeilla pyrittiin ohjaamaan 
talouselämä niille urille, joita merkantilistiset ta- 
loustieteilijät pitivät hyvinvoinnin edellytyksinä. 

Vaikka tästä oli paljon haittoja ja koko järjestelmä 
toimi keinotekoisesti ja kankeasti, se oli voimassa 
Ruotsi-Suomessakin koko 1600- ja 1700-lukujen 
ajan. 

Kustaa Aadolf oli ajan tavan mukaan antanut v. 
1614 valtakunnalle kauppa- ja purjehdussäännön. 
Sitä täydennettiin v. 1617 annetulla kauppajärjes- 
tyksellä. Näissä määriteltyihin tapulikaupunkeihin, 
joilla yksin oli oikeus käydä ulkomaankauppaa, kuu- 
luivat Turku ja Viipuri. Muutkin rannikkokaupun- 
glt saivat viedä maan tuotteita ulkomaille omilla lai- 
voillaan, mutta eivät saaneet vastaanottaa satamiinsa 
ulkomaalaisia aluksia. Muut maamme kaupungit oli- 
vat ns. ylämaan kaupunkeja, jotka saivat käydä 
kauppaa vain ftapulikaupunkien sekä maaseudun 
väestön kanssa. Maakauppa oli sallittu vain mark- 
kinoilla, jonne ylämaan kaupunkien porvarit saa- 
puivat myymään tapulikaupungeista hankkimiaan ta- 
varoita sekä ostamaan maaseudun tuotteita. Venaä- 
jän-Karjalan kulkukauppiaat eli ”suuriruhtinaan 
ryssät” harjoittivat sen ohella ikivanhaa kulkukaup- 
paansa, jota ei kyetty estämään. 

Kauppaa pyrittiin edistämään perustamalla uusia 
kaupunkeja. V. 1617 perustettiin Uusikaupunki, ja 
Vanha ja Uusi Kaarlepyy saivat kaupunginoikeu- 
tensa v. 1620. Torniosta tehtiin kaupunki v. 1621. 
Käkisalmen läänin kauppapaikat Käkisalmi, Sorta- 
vala, Salmi ja Suvannon Taipale saivat myös kau- 
punginoikeudet Kustaa Aadolfilta v. 1652. Maamme 
kaupunkien väkiluku oli edelleen varsin vähäinen, 
sillä ainoastaan Turku, Viipuri ja Helsinki ylittivät 
asukasluvultaan 1000 asukkaan määrän. 

Maamme tärkeimmät vientitavarat olivat tähän 
aikaan terva, vilja, puutavara, vuodat, turkikset, voi, 
hylkeenrasva, hevoset ja kala. Tuontitavaroista .en- 
simmäisiä olivat taas suola, kankaat, rihkama- ja 
juomatavarat. Lisäksi yritettiin Suomessakin saada 
aikaan teollisuutta, jonka tuotteita voitaisiin viedä 
ulkomaille. Ruotsin tärkeimpiä vientitavaroita olivat 


Sotalaitoksen uudistaminen 495 


sen vuoriteollisuuden tuotteet rauta ja kupari, joiden 
tuotantoa tähän aikaan suuresti lisättiin. Monet ulko- 
maalaiset liikemiehet, joista huomattavin oli hollan- 
tilainen Louis de Geer, asettuivat tähän aikaan asu- 
maan Ruotsiin ja saivat johtavan aseman sen teolli- 
suudessa. Suomen vuoriteollisuuden kehittämisyri- 
tykset eivät kuitenkaan tuottaneet toivottuja tulok- 
sia. Ojamon vanha rautakaivos otettiin uudelleen 
käytäntöön. Sen malmin sulattamista varten perus- 
tettiin Karjaan pitäjään Mustion rautaruukki, joka 
oli lajissaan ensimmäinen Suomessa. Ruukki oli jon- 
kin aikaa vuokrattuna turkulaiselle Jaakko Wollelle, 
joka oli maamme huomattavimpia liikemiehiä. 

Tähän aikaan vakiintui maahamme myös ammat- 
tikuntalaitos, joka oli kyllä jo keskiajalla ollut tun- 
nettu. Hallitus antoi ammattikuntasääntöjä, joissa 
oli tarkkoja säädöksiä kunkin ammatin harjoittami- 
sesta. Vaikka porvarit ja käsityöläiset niskoittelivat, 
viranomaiset vaativat niiden ankaraa noudattamista. 
Leikillä sanottiinkin, että Ruotsi-Suomessa saattoi 
kyllä päästä kuninkaaksi, muttei säämiskäntekijäksi. 
Vaikka tuotannon ankara säännöstely turvasikin am- 
mattikuntiin kuuluville varman toimeentulon, ei se 
ollut hyödyksi valtakunnalle. Vapaan kilpailun sal- 
liminen olisi varmaankin lisännyt tuotannon mää- 
rää, ja siten olisi ehkä vältytty tähän järjestelmään 
liittyvistä monista epäkohdista. 


Sotalaitoksen uudistaminen 


Venäjän-sodan aikana kuningas oli havainnut, 
ettei valtakunnan sotalaitos ollut sotaisten aikojen 
vaatimalla tasolla. Voimakkaat sotavoimat olivat 
kuitenkin kaikkien hänen poliittisten suunnitelmien- 
sa perustana. Kuningas ryhtyi sen vuoksi heti Stol- 
bovan rauhan jälkeen uudistamaan Ruotsi-Suomen 
sotalaitosta sekä eri tahoilla saatujen kokemusten 
että omien ajatustensa perusteella. 

Kustaa Aadolfin uudistukset nojautuivat osittain 

hänen onnettoman setänsä, Eerik-kuninkaan, kes- 
kenjääneeseen työhön. Sotaväki otettiin eräänlaisen 
asevelvollisuuden perusteella. Talonpojat muodosti- 
vat kihlakunnittain ruotuja, joista kukin toimitti 
tarvittaessa sotamiehen kuninkaan käyttöön. Sota- 
miehiksi otettiin mieluimmin frenkejä, irtolaisia, 
metsästäjiä tai kiertäviä ammattilaisia, mutta ei ta- 
lonpoikia. Valtakunnan talous perustui vielä näihin 
aikoihin pääasiassa maanviljelijäväestön verosuori- 
tuksiin. Jos taloja ei kyetty viljelemään miesvoiman 
joutuessa sotaan, siitä aiheutui valtion tulojen vähe- 
nemistä. Tämän vuoksi pyrittiin välttämään talon- 
isäntien tai tilalle välttämättömän miestyövoiman 
sotaväkeenottoa. — Sopivan aineksen puutteessa- 
kaan ei sotaväkeen pitänyt ottaa kerjäläisiä ja rikol- 
lisia, joilla ei katsottu olevan sotilaille välttämätöntä 
kunniantuntoa. 

Sotavaenotossa kaikkien viranomaisten piti toimia 
yhteisymmärryksessä keskenään. Papit laativat luet- 
teloita sopiviksi katsotuista miehistä, ja kuninkaan 
voudit sekä nimismiehet suorittivat miesten palve- 
lukseenoton yhdessä sotilasviranomaisten kanssa. 
Palvelukseenotettavien tuli täyttää määrätyt vaati- 
mukset ruumiillisen kuntonsa suhteen sekä mahdol- 
lisuuksien mukaan olla myös henkisiltä ominai- 
suuksiltaan sotamiehiksi sopivia. Otettavien ikä 
vaihteli 16 vuodesta 30:een, jopa 44:ään vuoteen. 
Palvelusaika oli pitkä, ja yhtämittaisten sotien 
vuoksi huomattavan monet sotaväkeen kutsutut jäi- 
vät sille tielleen. Sen vuoksi sotapalvelusta koetet- 
tiin usein välttää karkaamalla metsiin. Karkurien 
luku oli ajoittain useita tuhansia eli lähes parikym- 
mentä prosenttia asevelvollisten kokonaismäärästä. 
Monet palvelukseen otetuista oli kuljetettava köy- 
sissä joukko-osastoihinsa. Mutta sotaan jouduttuaan 
nämä pakolla otetutkin tekivät moitteettomasti vel- 
vollisuutensa. 

Paitsi asevelvollisuuden perusteella hankittiin 
joukkoja myös värväämällä. Aikaa myöten kasvoi 

viimeksi mainittujen määrä huomattavasti. Ulkomais- 
ten ohella oli olemassa myös kotimaasta värvättyjä 
joukkoja. 

Päinvastoin kuin jalkaväki, joka oli pakolla pal- 
velukseen otettua, oli ratsuväki vapaaehtoisista 
koottua. Jokainen tilallinen, joka halusi ja saattoi 
suorittaa ratsupalvelusta, sai kuninkaalta verohel- 
potuksia tai verovapauden. Ratsuväkipalvelusta suo- 
rittava ei saanut asettaa sijaista kuin poikkeusta- 
pauksessa. Siten vältettiin sellaisen tyytymättömyy- 
den syntyminen, mitä jalkaväkeen ottaminen usein 
aiheutti. Rikkaammat saattoivat nimittäin vapautua 
sotapalveluksesta rahasuorituksillaa. Suomi toimitti 
usein yhtä paljon ratsuväkeä kuin Ruotsikin huoli- 
matta siitä, että maamme väkiluku oli vain noin 
nuolet Ruotsin väkiluvusta. Osaksi tämä johtui siitä, 
että köyhemmässä Suomessa monen talonisännän oli 
pakko turvautua tähän vaivalloiseen keinoon pääs- 
täkseen koko talonpitoaan uhkaavista veroista. Ras- 
kas verotus aiheutti nimittäin jatkuvaa tilojen autioi- 
tumista, kun monet talonpojat eivät voineet suorit- 
taa vaadittuja veroja. Toisaalta ratsumiehenä olo 
oli vähemmän vaivalloista kuin jalkaväkipalvelus. 
Myös tappiot olivat ratsuväessä pienemmät. Suo- 
malainen ratsuväki oli siten maalaisväestön parasta 
ainesta, mistä osaltaan johtui sen hyvä kunto. 

Kustaa Aadolf muodosti myös yhtenäisiä, mää- 
räsuuruisia joukko-osastoja kaikkiin aselajeihin. 
Vanhasta lipullis- ja lippukuntajaosta luovuttiin. 
Tilalle tuli sekä jalka- että ratsuväkirykmenttejä, 
jotka jakaantuivat komppanioihin. Rykmentin vah- 
vuus oli suunnilleen tuhat miestä. Vuoteen 1630 
mennessä muodostetuista 24 jalkaväkirykmentistä 
8 oli suomalaista, nimittäin yksi Varsinalis-Suo- 
men, Uudenmaan, Satakunnan, Hämeen, Savon ja 
Pohjanmaan sekä kaksi Karjalan rykmenttiä. Rat- 
suväkeä oli samaan aikaan suunnilleen 3000 mies- 
tä, 24 komppaniaa, joista myöhemmin muodostettiin 
Turun läänin, Hämeen ja Viipurin ratsuväkirykmen- 

tit. Lisäksi oli olemassa 4 aatelisratsuväkikomppa- 
niaa, joista yksi oli suomalainen. 

Kuninkaan omasta aloitteesta uusittiin myös aseis- 
tus. Tällöin kehitettiin asetyyppejä, jotka olivat pa- 
rempia kuin vastaavat muualla käytetyt aseet. Jal- 
kaväki sai musketin, jolla kyettiin ampumaan kol- 
me kertaa nopeammin kuin keskieurooppalaisilla 
musketeilla. Kuningas antoi nimittäin asettaa ku- 
hunkin laukaukseen tarvittavan ruutimäärän val- 
miiksi paperikääröön, joten ampujan ei tarvinnut 
sitä mitata erikseen kutakin laukausta varten. Lau- 
kaisu tapahtui piilukolla, joka oli nopeampi kuin pa- 
lavan sytyttimen käyttö. Aseet olivat myös yksin- 
kertaisempia ja keveämpiä kuin yleisesti käytössä 
olevat. Kustaa Aadolfin musketööri ei tarvinnut tu- 
kihaarukkaa aseensa alla. vaan kykeni ampumaan 
vapaalta kädeltä. Keskieurooppalainen musketööri 
suoritti lähes sata käsiotetta ampuessaan yhden lau- 
kauksen, Ruotsi-Suomessa siihen tarvittiin tuskin 
kymmenettä osaa tästä. 

Myös tykistöä kehitettiin huomattavasti. Kunin- 
gas halusi luoda kenttätykistön, joka kykenisi liik- 
kumaan marsseilla ja taistelukentällä armeijanosas- 
tojen mukana. Tässä hän myös onnistui. Hänen tyk- 
kejään vetämään tarvittiin vain kuusi hevosta, kun 
ne eivät liikkuneet muualla juuri tusinaa vetohe- 
vosta vähemmällä. Lisäksi luotiin erityinen jalka- 
väkitykistö, joka välittömästi tuki jalkaväkeä taiste- 
lussa. Aluksi käytettiin ns. nahkakanuunoita. Nii- 
den putki oli tehty kuparista ja vahvistettu putken 
ympäri tiukkaan kierretyillä nahkakerroksilla. Vuo- 
teen 1630 mennessä ne korvattiin kuitenkin käytän- 
nöllisemmillä 3-naulaisilla kenttätykeillä, joiden 
putket valettiin raudasta. Kaksi miestä kykeni vetä- 
mään niitä taistelukentällä. 

Tykistö oli tähän asti ollut tavallaan ammattikun- 
tamaisesti järjestetty. Sen miehistö ei ollut ollut 
varsinaisia sotilaita. Kustaa Aadolf järjesti oman 
tykistönsä muun armeijansa tavoin, niin että vuonna 

1629 muodostettiin ensimmäinen kenttätykistöryk- 
mentti. | 

Myös taktiikka uudistettiin. Ratsuväestä tuli pää- 
aselaji. Se ratsasti kootuin rivein täyttä laukkaa vi- 
hollisen kimppuun, joka lyötiin hajalle teräasein 
tapahtuvassa lähitaistelussa. Apuaseina olivat pis- 
toolit. Jalkaväki puolestaan taisteli sekä terä- etta 
tuliasein. Kuningas aseisti noin puolet jalkaväestään 
keihäillä, toisen puolen musketeilla. Täten jalkaväki 
kykeni sitomaan vihollisen voimat siihen asti, kun- 
nes ratsuväki vihollisen ratsuvaen lyötyään tuli 
oman jalkaväen avuksi ja ratkaisi siten taistelun. 

Näin muodostettuja joukkojaan kuningas koulutti 
jatkuvasti. Mutta hyvin koulutetut ja aseistetutkaan 
joukot eivät taistele hyvin, jollei niissä ylläpidetä 
lujaa kuria. Tämän vuoksi kuningas laati joukoil- 
leen ns. sota-artiklat, jotka muodostivat Ruotsi-Suo- 
men armeijan kurinpidon perustan. 

Kustaa Aadolfin sota-artikloissa määrättiin, että 
jumalanpelon tulee vallita sotajoukossa. Sotamiesten 
tuli myös vannoa vala, jossa he lupasivat olla kuu- 
liaisia esimiehilleen ja noudattaa sotilaskunnian la- 
keja. Sotilaan velvoilisuuksien laiminlyönneistä, ku- 
ten vartiorikoksista, kapinasta ja taistelusta pakene- 
misesta rangaistiin kuolemalla. Sama rangaistus tuli 
ryöstöstä, turvattoman väestön pahoinpitelystä tai 
juopottelusta kesken taistelun. 

Sota-artikloillaan kuningas istutti sotajoukkoonsa 
saman jumalanpelon ja lujan, puhtaasti luterilaisen 
uskonnollisen vakaumuksen, mikä valtakunnassa 
näihin aikoihin vallitsi. Kustaa Aadolfin loistavaan 
sotilaalliseen menestykseen tämä henki vaikutti yhtä 
paljon kuin hänen nerokkaat teknilliset ja taktilliset 
uudistuksensa. | 

Puolan sotaa jatketaan 


Stolbovan rauha solmittiin ajankohtana, jolloin 
Euroopassa oli odotettavissa suuria tapahtumia. Us- 
konnolliset vastakohdat olivat vähitellen kärjistyneet 
siinä määrin, että katolisten ja protestanttisten ruh- 
tinaiden välillä valmistauduttiin aseelliseen välien- 
selvittelyyn. Erityisen uhkaava oli tilanne Saksassa. 
Keisariksi tuli juuri näihin aikoihin kiihkokatolinen 
Ferdinand II, joka oli jesuiittain altis oppilas. Näiden 
valkutuksesta Ferdinand oli päättänyt hävittää juuri- 
neen protestanttisen kerettiläisyyden aluksi omista 
maistaan, sitten koko Saksan keisarikunnasta. Fer- 
dinand aloitti tämän ohjelmansa toteuttamisen Böö- 
missä, missä luterilaisia ryhdyttiin ankarasti vainoa- 
maan. Böömiläiset varustautuivat kuitenkin aseelli- 
seen vastarintaan. Myös Saksan luterilaiset ruhti- 
naat liittoutuivat keskenään suojellakseen yhteisvoi- 
min uskontoaan ja valtiollista vapauttaan keisarin 
valtapyrkimyksiltä. Vastapainoksi Etelä-Saksan ka- 
toliset ruhtinaat muodostivat oman liittonsa, ns. ka- 
tolisen liigan Baijerin vaaliruhtinaan johdolla. Lii- 
gan tarkoituksena oli keisarin tukeminen taistelussa 
luterilaisia vastaan. Mutta samalla liiga pyrki estä- 
mään keisarin valtaa paisumasta liian suureksi, sillä 
kaikki Saksan ruhtinaat, yhtä hyvin katoliset kuin 
protestanttiset, halusivat keisarin puuttuvan mahdol- 
lisimman vähän keisarikuntansa asioihin. 

V. 1618 böömiläiset nousivat avoimeen kapinaan. 
Vaikka se kukistettiinkin hyvin pian ja luterilaisuus 
hävitettiin perin juurin koko Böömistä, ei uskonnol- 
lisia kiistoja saatu sillä tavalla loppumaan Saksasta. 
Päinvastoin protestanttiset ruhtinaat ja kaupungit 
nousivat nyt avoimesti vastustamaan keisaria vält- 
tyäkseen böömiläisten kauhistuttavalta kohtalolta. 
Seurauksena oli yleisen uskonsodan puhkeaminen, 
jota kestoaikansa mukaan nimitetään kolmikymmen- 
vuotiseksi sodaksi. 

Stolbovan rauha vapautti Venäjää vastaan sidotut 

Ruotsi-Suomen voimat. Pitkästä aikaa vallitsi rauha 
valtakunnan kaikilla rajoilla. Nuori kuningas ja hä- 
nen neuvonantajansa, joista tärkein oli valtakunnan- 
kansleri Aksel Oxenstierna, saattoivat nyt rauhassa 
arvostella ulkopoliittista tilannetta. 

Valtakunta oli idässä saavuttanut kaiken sen, mitä 
kohtuudella voitiin toivoa. Uusi raja oli edullinen ja 
tyydytti sotilaalliset turvallisuusvaatimukset. Sen 
sijaan länsi- ja eteläraja oli vähemmän tyydyttävä. 
Rajanaapurina olevalla Tanska-Norjalla oli edulli- 
nen hyökkäysasema, joten tältä taholta Ruotsia uh- 
kasi pysyvä vaara. Itämeren takaisilla alueilla, lä- 
hinnä Liivinmaalla, välienselvittely Puolan kanssa 
oli jäänyt kesken. Liivinmaa oli jäänyt Puolalle, 
joten Kaarle IX:n aikana siellä tehdyt uhraukset oli- 
vat menneet hukkaan. 

Vallitsevissa olosuhteissa Kustaa Aadolf olisi saat- 
tanut tyytyä silloiseen asiantilaan ja ryhtyä sotaan 
vasta sitten, jos hänen kimppuunsa olisi hyökätty. 
Mutta nuori, ensimmäiset sotilaalliset laakerinsa 
vasta voittanut kuningas ei tyytynyt tällaiseen pas- 
silvisuuteen. Hän alkoi aavistaa omien voimiensa 
kantavuuden ja halusi suorittaa nerollisen kykynsä 
edellyttämiä suurtöitä. Parempi ottaa itse aloite ja 
siten kohtalonsa omiin käsiinsä, kuin jäädä odotta- 
maan ja joutua sattuman leikkikaluksi. 

Valtakunnassa alkoi tähän aikaan vaikuttaa ns. 
goottilainen romantiikka. Epäkriitilliset historian- 
kirjoittajat väittivät Ruotsin kansalla olleen loista- 
van menneisyyden. Kasvava kansallinen itsetunto 
ammensi tästä lisävoimaa. Uskottiin, että Ruotsin 
kansa on erityisesti valittu kohoamaan jälleen loista- 
vaan asemaan. Samantapainen ajattelu sävyttää 
myös valtionjohdon päätöksiä. Huolimatta siitä, että 
pitkien sotien näännyttämä valtakunta ja varsinkin 
Suomi kaipasi rauhaa, päätettiin itse siirtyä hyök- 
käykseen. Ja kohteeksi otettiin Puola, jonka kanssa 
oli nyt lopullisesti selvitettävä vanhat kiistakysy- 
mykset. Sigismund oli pakotettava luopumaan vaa- 

timuksistaan Ruotsin kruunuun ja Liivinmaa oli 
lopultakin vallattava. 

Puolan-sota oli myös tavallaan uskonsota. Sigis- 
mundin oli onnistunut vainoamalla häikäilemättä 
protestantteja estää uskonpuhdistuksen leviäminen 
Puolaan. Hänen asiamiehiään oleskeli jatkuvasti 
Ruotsi-Suomessa, missä he yllyttivät kansaa Kustaa 
Aadolfia vastaan. Samalla yritettiin levittää jälleen 
katolista oppia maahan. Vastatoimenpiteenä OÖre- 
brohun v. 1617 kokoontuneet säädyt päättivät, että 
yhteydenpidosta puolalaisten kanssa oli ankarasti 
rangaistava. Katolilaisia ei myöskään suvaittu enää 
valtakunnassa. Sota Puolaa vastaan katsottiin siten 
suorastaan välttämättömäksi itsepuolustustoimenpi- 
teeksi. 


Liivinmaan valloitus 


V. 1621 sota alkoi toden teolla. Kuninkaan lähim- 
pänä tavoitteena oli Liivinmaan pääpaikan Riian 
valloitus. Itse hän purjehti Ruotsista Liivinmaalle 
mukanaan 14 000-miehinen sotajoukko. Laivastossa 
oli puolisensataa sotalaivaa ja toistasataa kuljetus- 
alusta .Se oli suomalaisen Klaus Laurinpoika Fle- 
mingin rakennuttama ja Ruotsi-Suomen suurin lai- 
vasto Klaus Kristerinpoika Hornin aikojen jälkeen. 
Voimakas laivasto olikin kuninkaan meren taakse 
ulottuvien sotaretkien välttämätön edellytys. 

Riikaa ryhdyttiin heti piirittämään. Jaakko de la 
Gardie toi vahvistukseksi Suomesta 3 rykmenttiä, 
noin 4 000 miestä. Kaupunki ympäröitiin ampuma- 
haudoilla, joiden suojassa bpiirittäjät tunkeutuivat 
yhä lähemmäksi Riian muureja. Kuningas itse ja 
hänen veljensä, herttua Kaarle Filip nähtiin usein 
ampumahaudoissa lapio kädessä työskentelemässä 
rinnan halvimpien sotamiesten kanssa. Tämä kohotti 
suuresti joukkojen taisteluintoa. Yhä lähemmäksi 
muureja työntyivät uhkaavat kaivannot huolimatta 
vihollisen kiivaasta tulesta, joka kerrankin kaatoi 


Liivinmaan valloitus 503 


neljä miestä aivan kuninkaan vierestä. Omat tykit 
tulittivat jatkuvasti vihollisen varustuksia. Viholli- 
nen pyrki räjäyttämään piirittäjien pattereita ilmaan 
kaivamalla miinakäytäviä niiden alle. 

Kuukauden piirityksen jälkeen kaikki oli valmiina 
väkirynnäkköä varten. Kuningas oli käskenyt mies- 
tensä kuljettaa mukanaan tikapuita ja risukimppuja, 
joilla täytettiin vallihaudat. Hyökkäys oli aloitettava 
samalla hetkellä, jolloin vihollisen varustusten alle 
kaivetut miinat yhtaikaa räjäytettäisiin. 


Mutta juuri ennen väkirynnäkön alkamista riika- 
laiset katsoivat jatkuvan vastarinnan turhaksi ja 
antautuivat. Vain tuhatkunta miestä oli kaupungin 
puolustajista taistelukelpoisia. 


Riian valloitus teki Ruotsi-Suomen nuoren kunin- 
kaan kuuluisaksi koko Euroopassa. Samalla se antoi 
hänen käsiinsä lujan tukikohdan, josta voitiin jatkaa 
sotatoimia koko Liivinmaan valloittamiseksi. 

Viimeinen Vaasa-sukuinen herttua, Kaarle Filip, 
sairastui Riiassa sotaruttoon. Huonon ruoan ja al- 
keellisten olojen johdosta taudit saivat riehua val- 
toimenaan silloisten ”lääkärien”, joina tavallisesti 
toimivat parturit, kykenemättä niiden leviämistä 
estämään. Niinpä tauteihin kuoli huomattavasti. 
enemmän miehiä kuin haavoihin. Nuori herttua 
joutui jakamaan tämän tuhansien sotatoveriensa koh- 
talon. 


Riian valtauksen jälkeen sotatoimet vaimenivat 
moneksi vuodeksi. Liivinmaan asukkaat olivat pian 
halukkaita alistumaan Ruotsi-Suomen valtaan, sillä 
he olivat saaneet tarpeekseen puolalaisten hallin- 
nosta. Nämä vuodet olivat kuitenkin hyvin raskaita 
Liivinmaalla oleskeleville joukoille ja niiden johta- 
jille. Kaikesta oli puutetta, rahasta, joukoista ja 
muonasta. Mutta siitä huolimatta pysyteltiin siellä 
sitkeästi ja luotiin siten lopullisen voiton edellytyk- 
set. Tähän oli Jaakko de la Gardiella jälleen suuri 
OSUUS. 

Näinä sotavuosina kuningas kehitti jatkuvasti so- 
tajoukkonsa tehoa. V. 1626 saatiin vihdoin nähdä, 
että tämä sitkeä työ alkoi tuottaa tuloksia. Tammi- 
kuun 7. päivänä kuningas kohtasi puolalaisen voi- 
vodi Sapiehan sotajoukon Wallhofin kylän luona 
Kuurinmaalla. Sapiehalla oli 7000 miestä paikalla 
ja apujoukkoja tulossa. Vaikkei kuninkaalla oilut 
kuin n. 1000 jalka- ja 2000 ratsumiestä, hän jär- 
jestäytyi heti taisteluun. 

Kuningas johti itse taistelurintamansa keskustaa. 
Vasemmalla siivellä olivat suomalaiset ratsumiehet 
johtajanaan nuori suomalainen ylimys Kustaa Kaar- 
lenpoika Horn, maineikkaan Evert Hornin nuorin 
veli. 

Heti taistelun alettua suomalainen ratsuväki teki 
voimakkaan hyökkäyksen pelättyjä puolalaisia vas- 
taan. Yhtenäisin rivein Hornin miehet ratsastivat 
täyttä laukkaa vihollista kohti, laukaisivat lähelle 
päästyään pistoolinsa ja kävivät miekoin vihollisen 
kimppuun. Hyökkäyksen voima oli niin suuri, ettei- 
vät vastassa olevat puolalaiset sitä kestäneet. He 
kääntyivät pakoon, johon yhtyi koko Sapiehan sota- 
joukko. Taistelukentälle jäi toistatuhatta miestä, 4 
tykkiä, 5 sotalippua ja puolalaisten suuri kuormasto. 

Tämä oli Kustaa Aadolfin ensimmäinen suuri voit- 
to, minkä hän saavutti kenttätaistelussa. Kuninkaan 
rohkean ja taitavan johdon ohella suurin ansio voi- 
tosta lankesi suomalaiselle ratsuväelle, minkä myös 
oikalaiset tunnustivat. Kuninkaan hollantilainen 
henkilääkäri Narssius kertoo: ”Etupäässä suomalai- 
sen kansakunnan hankkima oli tämä voitonseppele, 
kun muu sotaväki vain katselijana seurasi taistelun 
kulkua.” — Wallhofin taistelun jälkeen suomalaisen 
ratsuväen ja sen johtajana toimineen Kustaa Hornin 
maine kantautui Keski-Eurooppaan saakka, niille 
seuduille, missä he yhdessä tulivat myöhemmin tä- 
män maineensa uusilla urotöillä lujittamaan. Wall- 
hofin voittoisa taistelu turvasi myös lopullisesti Lii- 
vinmaan säilymisen Kustaa Aadolfin käsissä. 

Sota siirtyy Preussiin 


Lilvinmaan valloitettuaan kuningas Kustaa Aadolf 
oli eristänyt Puolalle kuuluvan Liettuan merestä. 
Liettuan vilja oli viety ulkomaille Riian kautta, joka 
hallitsi lisäksi huomattavaa osaa Venäjälle suuntau- 
tuvasta kaupasta. Päästyään nyt Riian herraksi Kus- 
taa Aadolf oli saanut sellaisen mahtiaseman, että 
myös Länsi-Euroopan suurten kauppavaltioiden Hol- 
lannin ja Englannin oli otettava hänet laskelmissaan 
huomioon. Samalla kaupunki tuotti hänelle kipeästi 
kaivattuja tuloja. 

Liivinmaan naapurina oleva Preussi kuului tähän 
aikaan Puolan kuninkaan vallanalaisuuteen. Preussi 
oli varakas maa, joka ei ollut vielä joutunut kärsi- 
mään sodan hävityksistä. Sen läpi virtaavat Veik- 
sel, Pregel ja Niemen-joet olivat Puolan tärkeimmät 
kauppatiet, joita pitkin Puolan tavarat vietiin maasta 
ja samoin tuontitavars* kuljetettiin maan sisäosiin. 
Hallitsija, joka piti täss rikasta maata ja sen jokien 
sulta hallussaan, olisi i siaan ”tarttunut Puolan kan- 
sakuntaa kurkusta”, kuten Aksel Oxenstierna lausui. 
Niinpä Kustaa Aadolf päätti siirtää sotajoukkonsa 
Preussiin ja vallata sen. 

Kuninkaan päätökseen vaikuttivat suuremmatkin 
ja kauemmas tähtäävät laskelmat kuin pelkkä vpyr- 
kimys saattaa Puolan sota onnelliseen loppuun. Nyt 
jo alkoi näyttää siltä, että Ruotsi-Suomi ei voisi ajan 
mittaan pysyä syrjässä Keski-Euroopassa parhail- 
laan riehuvasta suuresta sodasta. 

Keisarin ja Saksan protestanttisten ruhtinaiden 
välinen taistelu oli kehittynyt protestanteille epä- 
suotuisasti. Keisari oli aluksi taistellut heitä vas- 
taan katolisen liigan sotajoukon avulla, jota johti 
vanha sotapäällikkö, Tillyn kreivi. Mutta sitten hän 
oli hankkinut itselleen oman sotajoukon. Sen luoja 
oli böömiläinen aatelismies Albrekt von Wallenstein, 
eräs Euroopan historian mielenkiintoisimpia ja selit- 
tämättömimpiä hahmoja. Wallenstein oli tähtiin us- 

koja, ja hänen kunnian- ja vallanhimonsa oli raja- 
ton. Keisarin riitauduttua liigan kanssa Wallenstein 
tarjoutui hankkimaan hänelle oman sotajoukon. 
Kunnianhimoinen ja synkkä böömiläinen osoitti nyt 
olevansa ainoalaatuinen järjestelijä. Lyhyessä ajassa 
hänellä oli suuri sotajoukko koossa, jonka avulla hän 
1061 keisarin viholliset. 

Kun Saksan protestantit eivät kyenneet omin voi- 
min pitämään puoliaan pelottavaa vihollistaan vas- 
taan, he pyysivät apua sekä Tanskan että Ruotsin 
kuninkailta. Kustaa Aadolf ei pitänyt heidän tarjoa- 
miaan ehtoja tyydyttävinä. Hän piti myös parem- 
pana käydä Puolan-sotansa ensin loppuun. Tunkeu- 
tumalla Preussiin hän saattoi myös lähempää seu- 
rata sen taistelun kehittymistä, mikä syntyi Pohjois- 
Saksassa Saksan protestanttien ehdot hyväksyneen 
Tanskan kuninkaan ja Wallensteinin välillä. Sen 
vuoksi hän Wallhofin voiton jälkeen marssi joukkoi- 
neen Preussiin. 

Preussi joutui helposti Kustaa Aadolfin käsiin. 
Maassa oli monta linnaa, mutta niiden keskiaikaiset 
varustukset eivät kestäneet kuninkaan voimakkaan 
tykistön tulta. Yksi toisensa jälkeen kukistui. Poik- 
keuksen teki ainoastaan Danzigin rikas ja mahtava 
kaupunki, joka sitkeästi puolustautui. 

Kuningas jakoi sotaretkiensä kaikki vaarat mies- 
tensä kanssa. Hänen tulinen ja peloton luonteensa 
veti hänet monta kertaa osallistumaan taisteluun 
etumaisten miestensä mukana. Nyt Danzigin piiri- 
tyksen aikana hän haavoittui niin, että aluksi pelät- 
tiin pahinta. Kuningas oli ollut erään yöllisen hyök- 
käyksen aikana veneessä Veikselillä seuraamassa 
tilanteen kehitystä. Tällöin hänen vatsaansa osui 
muureilta ammuttu musketinluoti. Kuningas luuli 
haavan olevan kuolettava ja käski soutaa rantaan. 
Puolalaiset ampuivat jatkuvasti niin kiivaasti, että 9 
luotia lävisti veneen laidan. Tällöin veneessä mu- 
kana ollut kuninkaan kamariherra, Suomen tuleva 
kenraalikuvernööri Pietari Brahe tukki rauhallisesti 

1600-luvun meritaistelu. 


reiät vaatteillaan, joten vene pääsi onnellisesti ran- 
taan. Siellä haava todettiin vain lihashaavaksi, mikä 
parani varsin pian. — Dirschaun luona v. 1627 ku- 
ningas jälleen haavoittui, tällä kertaa tiedustelumat- 
kalla. Hänen kaulaansa osui luoti, joka tunkeutui 
lihaksiin hartioiden yläpuolella. Kuningas luuli luo- 
din osuneen kaulavaltimoon ja valmistautui jo kuo- 
'* lemaan. Niin vakava ei tapaus kuitenkaan ollut, 
mutta se jätti lähtemättömät muistot. Luotia ei voitu 
poistaa, joten kuningas ei enää voinut myöhemmin 
pitää rautahaarniskaa. Myös oikean käden kaksi 
sormea jäivät halvaantuneiksi. 

Näihin Preussissa käytyihin taisteluihin osallistui 
myös suomalaisia joukkoja. Maanmiestemme pääosa 
oli kuitenkin Liivinmaalla taistelemassa Kustaa Hor- 
nin johdolla tai sitten Liivin, Viron ja Inkerinmaan 
linnojen varusväkenä. Erityisesti Äke Tottin joh- 
tama suomalainen ratsuväki kohosi suureen mainee- 
seen. Tott ei häikäillyt ylivoimaisiakaan puolalais- 
osastoja, vaan iski rajusti vihollisen kimppuun ja 
hajoitti sen joukot, missä niitä vain kohdattiin. Tä- 
män vuoksi kuningas nimitti Tottia ”lumiaurakseen” 

ja löi hänet ritariksi tunnustuksena Preussin taiste- 
luissa kunnostautumisesta. 

Kun puolalaiset eivät kyenneet omin voimin kar- 
kottamaan Kustaa Aadolfia Preussista, he pyysivät 
v. 1627 apua keisarilta. Tanskan kuningas oli edel- 
lisenä vuonna kärsinyt tappion Saksassa, ja Wallen- 
steinin joukot hyökkäsivät nyt Jyllantiin,. Wallen- 
stein oli jo aikaisemmin pannut merkille, miten Kus- 
taa Aadolf valloitti yhden Itämeren satamakaupun- 
gin toisensa perästä. Niinpä hän epäili, että kunin- 
kaan joukot voivat tulla myöhemmin keisarille ”pal- 
jon kiusallisemmaksi viholliseksi kuin turkkilaiset” 
ja ehdotti, että Puolaa oli autettava. Mutta keisarin- 
kaan avulla puolalaisilla ei ollut parempaa menes- 
tystä. Päinvastoin Kustaa Aadolfilta liikeni jouk- 
koja Itämeren rannikolla olevan Stralsundin vapaan 
saksalaisen kauppakaupungin avuksi, jota Wallen- 
steinin joukot piirittivät. Böömiläinen suunnitteli 
keisarillisen laivaston perustamista Itämerelle, jota 
varten hän tarvitsi sen rannikolla tukikohtia. Tämä 
taas olisi ollut kuolettava uhka Ruotsi-Suomelle, jo- 
ten kuningas katsoi parhaaksi ryhtyä sitä jo nyt tor- 
jumaan. Stralsund pitikin puolensa Kustaa Aadolfin 
avulla. Wallensteinin oli lopetettava sen piiritys siitä 
huolimatta, että hän oli uhannut ottaa kaupungin, 
”vaikka se olisi vitjoilla taivaaseen kiinnitetty”. 


Altmarkin välirauha — Ruotsi-Suomi ”Puolan 
porttivahtina” 


V. 1629 Puola oli vihdoin valmis rauhaan, sillä 
sodan jatkuminen olisi vienyt sen taloudelliseen pe- 
rikatoon. Valtakunnan päävientitavara oli vilja, ja 
Ruotsi-Suomen joukot estivät sen viennin ulkomaille 
pitäessään hallussaan kaikkia Itämeren eteläranni- 
kon satamia. 

Myös Kustaa Aadolf oli. halukas lopettamaan tä- 
män sodan, sillä merkit viittasivat valtakunnan pian 
joutuvan uuteen ja paljon vaativampaan voimien- 

koetukseen. Jo v. 1628 kuningas kirjoitti Aksel Oxen- 
stiernalle: ”Niin ovat nyt asiat tulleet niin pitkälle, 
että kaikki ne sodat, joita Euroopassa käydään, ovat 
kietoutuneet toinen toiseensa ja tulleet yhdeksi.” 
Samoin hän mainitsi, että ”meidän täytyy tietystikin 
ajan oloon ajatella ryhtyä vastarintaan Wallenstei- 
nia vastaan”. 

Rauhanvälittäjistä ei ollut tälläkään kertaa puu- 
teita. Niiksi ilmaantuivat Englanti, Ranska ja Bran- 
denburg. Kaikki ne pelkäsivät keisarin tulevan liian 
mahtavaksi Wallensteinin nyt viimeksi lyötyä Tans- 
kan kuninkaan sotavoimat. He toivoivat Kustaa 
Aadolfin ottavan Kristian-kuninkaan yrittämän teh- 
tävän suorittaakseen ja siinä myös paremmin onnis- 
tuvan. Mutta sitä varten oli Ruotsi-Suomen ensiksi 
saatava voimansa irti Puolan sodasta. 

Altmarkin kaupungissa saatiinkin solmituksi kuu- 
sivuotinen aselepo Ruotsi-Suomen ja Puolan kesken. 
Ruotsi-Suomi sai pitää valtaamansa Liivinmaan sekä 
pääosat Preussista. Sen lisäksi valtakunta sai kantaa 
tullitulot Preussin satamissa Kuurinmaalta Danzigiin 
asti. 

Altmarkin sopimus oli Ruotsi-Suomelle erittäin 
edullinen. Kaikki Itämeren satamat jäivät nyt Kus- 
taa Aadolfin käsiin, kuten Oxehstierna totesi. Valta- 
kunnan asema länsieurooppalaisten maiden suhteen 
oli siten huomattavasti lujittunut. Niiden kauppa- 
edut Itämerellä vaativat hyvien suhteiden ylläpitä- 
mistä Kustaa Aadolfin kanssa. Valtakunta itse hyö- 
tyi erittäin suuresti sekä Liivinmaan että Preussin 
satamien tulleista, jotka ajoittain tekivät puolet koko 
valtakunnan tuloista Tämä ”Puolan vporttivahdin 
toimi” oli siten hyvin kannattava ja oli osaltaan 
perustana kuninkaan seuraavien suunnitelmien to- 
teuttamiselle. 

Suuri sota oli riehunut Saksassa vuodesta 1618 
alkaen. Askel askeleelta keisarin joukot tunkeutui- 
vat yhä kauemmaksi pohjoiseen, ja niiden voittoi- 
sain lippujen liepeillä etenevä paavinkirkko uhkasi 
protestantismin ydinmaita. V. 1629 Wallensteinin 
joukot olivat jo Itämeren rannoilla. Tanskan kunin- 
gas oli lyöty, ja protestanttien viimeinen toivo näytti 
kukistuneen hänen mukanaan. Pohjois-Saksan pro- 
testanttiset ruhtinaat eivät enää nähneet mitään 
muuta pelastusta kuin keisarin valtaan alistumisen. 

Mutta toisenlaisiakin mielipiteitä ilmeni. ”Ruot- 
sin kuningas on nyt ainoa, johon Saksa ja sen naa- 
puriruhtinaat voivat kiinnittää katseensa, kun on 
kysymyksessä yritys ryhtyä vastustamaan Itävallan 
huoneen kasvavaa ylivaltaa.” Näin arvosteli Euroo- 
pan tämänhetkistä tilannetta kuuluisa kardinaali 
Richelieu, joka vuodesta 1624 alkaen oli johtanut 
Ranskan asioita. Huolimatta katolisuudestaan Ranska 
katseli huolestuneena Habsburgien vallan kasvua ja 
oli valmis tekemään kaikkensa sen ehkäisemiseksi. 
Yhdessä Hollannin ja Englannin kanssa, joista edel- 
linen oli yhä sodassa Espanjaa vastaan jälkimmäisen 
pelätessä Espanjan laivaston pesiytymistä sille elin- 
tärkeiden pohjoisten kauppareittien varsille, Ranska 
kehoitti Ruotsi-Suomea puuttumaan Saksan sotaan. 
Näiden valtojen tukemana sen olisi ryhdyttävä tais- 
teluun keisaria vastaan. 

VAIKEA PÄÄTÖS 


Kuninkaan, valtaneuvoston ja säätyjen edessä oli 
vaikea ratkaisu. Juuri päätetyn Puolan sodan jäl- 
keen valtakunta oli vuosikymmenien jälkeen taas 
saanut rauhan. Uusi sota tulisi epäilemättä herättä- 
mään suurta tyytymättömyyttä. Sotaväen täydentä- 
minen kotimaasta oli jo Puolan sodan loppuaikoina 
osoittautunut vaikeaksi, ja yhä vaikeammaksi se tu- 
lisi vastedes. Kuitenkin kuningas piti sitä välttämät- 
tömänä, sillä epäluotettavien ja kalliiksi tulevien 
ulkomaisten palkkasoturien varassa hän ei katsonut 
voivansa uskaltautua suureen sotaan. Tuntui myös 
siltä, ettei myöskään maan talous enää kestäisi uuden 
sodan kustannuksia. Jo v. 1616 Aksel Oxenstierna 
oli Suomessa käytyään maininnut: ”Vehmaan ja 
Maskun kihlakunnat olemme nähneet kesäaikaan; 
niissä ei ollut mitään viljelystä, vaan petoja siellä 
asuu.” Ja sen jälkeen sotaa oli kestänyt vielä toista 
vuosikymmentä. Jo nyt oli täytynyt ottaa käytän- 
töön niin monia uusia veroja, ettei niiden lukumää- 
rää enää saatettu lisätä. — Voitiin ehkä myös aja- 
tella, ettei sota ainakaan vielä ollut välttämätön. 
Keisarin joukot eivät vielä uhanneet Ruotsi-Suomen 
alueita. Vasta sitten kun ne yrittäisivät Itämerelle 
tal valtakunnan voittomaihin Preussissa ja Liivin- 
maalla, olisi pakko ryhtyä sotaan keisaria vastaan. 

Kuningas ei kuitenkaan ajatellut asiaa näin lyhyt- 
näköisesti. Jos keisari ja Habsburgien suku saisi ja- 
lansijan Itämeren rannikolla, koituisi heidän valtansa 
ennen pitkää uhkaavaksi Ruotsi-Suomelle. Ja myö- 
hemmin Habsburgien karkottaminen Itämereltä olisi 
paljon vaikeampaa, jollei mahdotontakin. Nyt Ruotsi- 
Suomi saattoi vielä saada liittolaisia lähinnä Saksan 
protestanttisista ruhtinaista, joiden olisi yksinään 
pian pakko alistua keisarin valtaan. Tämä merkit- 
sisi myös protestanttisen opin häviötä Saksassa, ja 
silloin ”)emme voi puolustautua Jumalan tai maail- 

man silmissä”, kuten kuningas mainitsi. Tämä olisi 
merkinnyt välitöntä uhkaa puhdistetulle opille myös 
Ruotsi-Suomessa. Kuninkaan oli myös otettava huo- 
mioon häntä ja hänen valtakuntaansa Puolasta uh- 
kaava vaara. Melkein kaikki Euroopan katolilaiset 
toivoivat Sigismundin pääsevän jälleen Ruotsi-Suo- 
men valtaistuimelle ja olivat valmiit tukemaan 
häntä taistelussa Kustaa Aadolfia vastaan. Keisarin 
vallan vahvistuessa olisi ollut varmasti odotettavissa 
uusi sota myös Puolaa vastaan. 

Kaikki nämä syyt puolsivat Saksassa käytyyn so- 
taan yhtymistä, ja ne sanelivatkin kuninkaan lopul- 
lisen päätöksen. Henkilökohtainen kunnianhimo ei 
ollut kannustamassa kuningasta uusiin sotiin. Valta- 
neuvoston kokouksessa hän lausui tästä seuraavaa: 
”Minulla on kyllin kunniaa, niin etten minä tavoit- 
tele sitä enempää. Niinpä minä edellytän, ettette Te 
luule minuun vaikuttavan turhamaisen kunnian tai 
muiden syiden, vaan yksinomaan isänmaan edun ja 
turvallisuuden.” Toisella kertaa hän mainitsi: ”Hä- 
nen Majesteettinsa on nyt taistellut 30 vuotta (hän 
oli saanut 5-vuotiaana seurata isäänsä Kalmarin lin- 
nan piiritykseen), on väsynyt siihen perin pohjin. 
Nyt tulisi tästä sodasta pitkä sota niin ettei minun 
ruumilllani olisi odotettavissa mitään muuta kuin 
vastusta, vaivaa, kuolemaa, jälkipuheita, kaikkea ra- 
situsta.” Tehtyään ratkaisevan päätöksen Saksan- 
sotaan ryhtymisestä, jota valtaneuvokset olivat yksi- 
mielisesti puoltaneet, kuningas lausui neuvoskunnan 
jasenille seuraavat profeetalliset sanat: ”Ja kehoi- 
tan minä Teitä, että Te teette kaikkenne, että joko 
Te tai Teidän lapsenne saavat tähän hyvän ratkai- 
sun ja päätöksen; sen meille Jumala suokoon! Minä 
itse en näe voivani odottaa itselleni mitään muuta 
lepoa kuin ikuisen levon!” 

Tosiasiassa sota olisi tuskin ollutkaan vältettä- 
vissä. Ruotsi-Suomi oli jo sodassa keisaria vastaan 
Preussissa ja Stralsundissa tapahtuneiden yhteen- 
ottojen vuoksi. Oli kysymys ainoastaan siitä, oliko 

sotaa käytävä hyökkäävästi vaiko tyydyttävä puo- 
lustukseen. Voimakkaan ja aktiivisen luonteensa 
mukaisesti kuningas valitsi edellisen vaihtoehdon, 
mihin myös edellä kuvatut poliittiset ja sotilaalliset 
syyt häntä kehoittivat. Kuninkaan kantaan yhtyivät 
myös valtiopäivät, joiden salainen valiokunta oli saa- 
nut antaa lausunnon asiasta. Pidettiin parempana 
käydä sotaa vihollisen alueilla kuin jättää oma maa 
sodan tuhoille alttiiksi. 

Tämä näissä olosuhteissa äärettömän rohkea pää- 
tös tuli saamaan maailmanhistoriallisen kantavuu- 
den. Ilman Ruotsi-Suomelta saamaansa apua Saksan 
protestantit olisivat ilmeisesti kärsineet täydellisen 
tappion ja Euroopan historia olisi kääntynyt uusille 
urille. 


KUSTAA AADOLF SOTAJOUKKOJEN 
PÄÄLLIKKÖNÄ 


Kuninkaan lähtö Saksan sotaan 


Toukokuun 19. päivänä v. 1630 Kustaa Aadolf: 
jätti jäähyväiset valtakunnan säädyille ja kotimaal- 
leen, jota hän ei ollut enää koskaan näkevä. 

Kuningas astui Tukholmaan kokoontuneiden sää- 
tyjen eteen pitäen käsivarrellaan kruununperijää, ne- 
livuotiasta Kristiina-tytärtään. Puheessaan kuningas 
jälieen mainitsi, ettei henkilökohtainen kunnianhimo 
ja sodanhalu ole suinkaan syynä hänen Saksaan läh- 
töönsä. Valtakunnan viholliset ja sorrettujen uskon- 
veljien hätä pakottavat hänet ottamaan tämän vai- 
kean askeleen. Itse hän ei siitä tule mitään hyöty- 
mään, sillä ”koska tavallisesti käy niin, että ruukulla 
kannetaan niin kauan vettä, kunnes se viimein me- 
nee rikki, niin on viimein myös käyvä minun, jonka 
niin monissa vaaroissa on täytynyt vuodattaa vertani 
Ruotsin valtakunnan puolesta — vaikkakin tähän 
saakka Jumalan armoliisesta suojeluksesta olen jää- 
nyt elämään — että minunkin viimein täytyy se 

Kustaa 11 Aadolf puhuu säädyille ennen lähtöään Saksaan. 


vuodattaa”. Tämän vuoksi kuningas jätti kaikki 
alamaisensa Jumalan suojaan, jonka luona hän tä- 
män elämän vaivojen jälkeen toivoi tapaavansa hei- 
dät taivaallisessa ja katoamattomassa elämässä. 

Tämän sankarikuolemaansa ennustavan puheensa 
päätteeksi kuningas lausui jäähyväisensä säädyille ja 
toivotti kullekin niistä erikseen menestystä jättäen 
ne Jumalan huomaan. Säädyt ja kuningas erosivat 
syvän liikutuksen vallassa. 

Valtiopäivien hajaannuttua suoritettiin viimeiset 
sotavalmistelut. Kuninkaan johdolla ruotsalaiset jou- 
kot nousivat laivoihin, mutta vasta kesäkuun puoli- 
välissä laivasto pääsi lähtemään merelle sopivan tuu- 
len tultua. Kulku suunnattiin Saksan rannikkoa 
kohti. 

Näihin aikoihin valmistauduttiin Suomessa kuljet- 
tamaan Saksaan suomalaisiakin joukkoja. Suunnitel- 

mien mukaan maassamme oli muodostettava v. 1630 
9 jalkaväkirykmenttiä, joista 2 oli vietävä Saksaan. 
Suomalaista ratsuväkeä oli 24 komppaniaa, joten 
maamme asettamien joukkojen kokonaisvahvuus oli 
n. 14 000 miestä. Laivojen puutteen vuoksi ei kaik- 
kia suunniteltuja joukkoja saatu kuljetetuiksi. Hei- 
nakuun alkupuolella Reinhold Metstacken komenta- 
ma Porin rykmentti, Klaus Hastfehrin johdossa oleva 
Savon rykmentti sekä Stälhandsken ja Wunschin 
kuuluisat suomalaiset ratsumiehet saapuivat Stral- 
sundin satamaan. Sotatoimet olivat tällöin jo täy- 
dessä käynnissä, ja Suomen joukot joutuivat oiko- 
päätä liittymään taisteluissa oleviin aseveljiinsä. 


Kustaa Aadolfin maihinnousu Saksaan — 
Pommerin valtaus 


Juhannuksen aikaan v. 1630 Pommerin rannikolla 
sijaitsevan Usedomin saaren asukkaat näkivät sato- 
jen purjeiden kohoavan taivaanrannalle. Se oli Ruot- 
sin kuninkaan laivasto, jossa hänen sotajoukkonsa 
pääosa saapui Saksaan. | 

Kuninkaan sotavalmistelut olivat tapahtuneet niin 
salassa, että vihollinen sai tiedon hänen suunnitel- 
mistaan vasta, kun Ruotsin sotajoukko nousi maihin 
Usedomin saarella. Kustaa Aadolf astui veneisiin 
ensimmäisten joukossa. Rannalle päästyään hän pol- 
vistui, kiitti Jumalaa onnellisesta merimatkasta ja 
rukoili häneltä apua suureen yritykseensä. 

Tieto Ruotsin kuninkaan saapumisesta levisi no- 
peasti yli koko Euroopan. Tanskan kuninkaan tap- 
pion lamauttamat Saksan protestantit eivät uskal- 
taneet kuitenkaan toivoa, että Kustaa Aadolfin on- 
nistuisi lyödä keisarin voittamattomina pidetyt sota- 
joukot. Katolilaiset puolestaan väheksyivät ja pilk- 
kasivat uutta vastustajaansa. ”Olemme jälleen saa- 
neet pikku vihollisen”, lausahti keisari kuultuaan 
Kustaa Aadolfin maihinnoususta Saksaan. Wienin 
keisarillisessa hovissa laskettiin leikkiä ”pohjolan 

lumikuninkaasta”, joka pian sulaisi etelän auringon 
paisteessa. 

Välittämättä mitään ystävien ja vihollisten suh- 
tautumisesta Kustaa Aadolf ryhtyi nopeasti luomaan 
itselleen lujaa sillanpääasemaa, josta häntä ei hevin 
kyettäisi karkottamaan. Joukkojen purkamispaikat 
turvattiin kenttälinnoituksilla, joiden rakentamista 
kuningas itse johti. Kun ne oli saatu valmiiksi, ryh- 
dyttiin sillanpäätä laajentamaan niin, että saataisiin 
hyvä lähtökohta tulevia sotatoimia varten. Kunin- 
gas pyrki tämän vuoksi ensiksi saamaan haltuunsa 
Stettinin kaupungin, joka hallitsi Oder-joen suuta. 
Joet olivat tähän aikaan tärkeimpiä kulkureittejä. 
Oderia pitkin kuningas saattaisi huoltaa sisämaahan 
etenevän armeijansa. 

Stettinin kaupunki kuului Pommerin vanhalle Bo- 
gislaus-herttualle. Tämä oli alistunut keisarin val- 
taan Wallensteinin joukkojen riehuessa Pohjois-Sak- 
sassa. Kustaa Aadolfin vaatiessa herttuaa luovutta- 
maan Stettinin ja tekemään liiton Ruotsi-Suomen 
kanssa Bogislaus oli aluksi vastahakoinen pelätes- 
sään Wallensteinin kostoa. Mutta Stettinin väestö 
ei epäröinyt kannanotossaan. Kaupungin asukkaat 
riensivät joukoittain kuninkaan leiriin tervehtimään 
ruhtinasta, jonka he toivoivat vapauttavan heidät 
keisarin ja hänen velottavan sotapäällikkönsä ikees- 
tä. Omin silmin he saattoivat nyt todeta, että hei- 
dän korviinsa jo aikaisemmin kantautuneet, Ruotsin 
kuningasta ylistävät huhupuheet olivat olleet tosia. 
He tapasivat kookkaan, melkoisesta lihavuudestaan 
huolimatta vielä joustavan ja voimakkaan miehen, 
jonka esiintyminen oli kuninkaallisen arvokasta. 
Keltatukkainen ja vaaleapartainen ruhtinas puhut- 
teli ystävällisesti halvimpiakin maanasukkaita hei- 
dän omalla kielellään. Hänen sinisten silmiensä lem- 
peä loiste jätti heidän mieliinsä lähtemättömän 
muiston tästä majesteetillisesta hahmosta. Mutta jos 
joku hänen sotajoukkoonsa kuuluva syyllistyi sota- 
rosvoukseen tai avuttomaan siviiliväestöön kohdis- 

tuvaan väkivallantyöhön, Vaasain kiivas veri kuo- 
hahti ja syyllinen sai säätyyn tai arvoon katsomatta 
kärsiä sen rangaistuksen, minkä kuninkaan sota- 
artiklat sääsivät. Tämä oli aivan toisenlaista koh- 
telua kuin se, mitä aseettomat olivat saaneet kokea 
maassa aikaisemmin toimineiden hurjien palkka- 
soturien päälliköiden taholta. Ei ihme, että pohjolan 
”kultakuninkaan”, kuten italialaiset alkoivat Kustaa 
Aadolfia kutsua, lempeyden maine alkoi levitä Sak- 
saan ja hankki hänelle kannattajia jo ennen hänen 
ensimmäisiä voittojaankin. 

Bogislaus-herttuan oli pakko kohta taipua kunin- 
kaan vaatimuksiin. Tämä sai Stettinin haltuunsa, 
josta hämmästyttävän lyhyessä ajassa muodostettiin 
luja tukikohta jatkosotatoimia varten. Lapseton 
herttua teki samalla kuninkaan perillisekseen. Kus- 
[aa Aadolfilla oli siten tiedossaan ensimmäiset alue- 
voittonsa Saksan maaperällä. 

Mutta ennen kuin Pommeri oli todella kuninkaan 
käsissä, Wallensteinin joukot oli sieltä ensiksi kar- 
koitettava. Näissä taisteluissa kului koko loppuvuosi. 
Eräässä niihin liittyvässä kahakassa suomalaiset rat- 
sumiehet osoittivat kuntoaan tavalla, joka teki heistä 
kuuluja kautta koko Euroopan. 


Suomalaiset pelastavat kuninkaan hengen 


Pommerissa toimivissa Wallensteinin joukoissa oli 
italialaisia, espanjalaisia, valloneia, unkarilaisia ja 
kroaatteja. Kaikki nämä miehet olivat palkkasotu- 
reja, jotka hankkivat elatuksensa niin kuin muutkin 
Wallensteinin joukot kiristämällä väestöltä pakko- 
veroja. Kaikkein pelätyimpiä ja vihatuimpia olivat 
kroaatit, jotka päällikkönsä Isolanin johdolla armot- 
tomasti ryöstivät niin protestantteja kuin kaftolilaisia- 
kin kaikkialla, missä vain liikkuivat. 

Kustaa Aadolfin joukot joutuivat tuon tuostakin 
kahakkoihin näiden ratsumiesten kanssa. Elokuun 
alussa kuninkaan itsensä kerrotaan lähteneen tie- 

dusteluretkelle Demminiä kohden 70 ratsumiestä 
mukanaan. Näiden on väitetty olleen suomalaisia. 
Eräässä solassa kuninkaan joukon kimppuun hyök- 
käsi ylivoimainen vihollisjoukko. Kuninkaan leirissä 
oli oleskellut eräs italialainen upseeri, joka oli saa- 
nut tietää suunnitellusta tiedusteluretkestä. Hän 
poistui salaa leiristä ja meni vihollisen puolelle. 
Täällä hän sai käytettäväkseen 1 500 napolilaista 
ratsumiestä ottaakseen Kustaa Aadolfin vangiksi. 

Ratsujoukkojen kesken syntyi tuima taistelu. Vi- 
hollisen ylivoimasta pelästymättä suomalaiset puo- 
lustivat uljaasti kuningastaan. Del Ponte, italialai- 
nen petturi, oli kieltänyt miehiään käyttämästä am- 
puma-aseita saadakseen kuninkaan elävänä vangiksi. 
Mutta kun he eivät kyenneet muutoin voittamaan 
kuninkaan suojajoukkoa, he tarttuivat pistooleihin- 
sa. Suomalaisten rivit rupesivat nyt uhkaavasti har- 
venemaan. Napolilaiset ratsumiehet, jotka eivät tun- 
teneet kuningasta, saivat hänet itsensäkin kiskotuksi 
ratsun selästä ja ottivat hänet vangiksi. Kuningas 
näytti jo tuhoon tuomitulta. 

Tällöin ryntäsi paikalle parisatainen joukko suo- 
malaisia ratsumiehiä. He olivat jonkin matkan 
päässä seuranneet kuningasta suojatakseen hänen 
paluunsa. Mutta havaitessaan kuninkaan joutuneen 
hätään he saapuivat täyttä laukkaa paikalle ja iski- 
vät vihollisen kimppuun. Niin hurja oli suomalais- 
ten hyökkäys, etteivät napolilaiset sitä kestäneet. 
Heidän oli päästettävä kuningas vapaaksi ja poistut- 
tava taistelukentältä. 

Kahakka oli päättynyt suomalaisten voittoon. 400 
napolilaista kaatunutta lojui kentällä ja 200 oli jou- 
tunut vangiksi. Mutta myös suomalaisten tappiot oli- 
vat suuret. Syystä kuningas kiittäessään uljaita pe- 
lastajiaan pahoitteli varomattomuuttaan, joka oli 
tuottanut kuoleman niin monelle hänen uljaimmista 
miehistään. 

Aikalaiset ylistivät suuresti sitä urheutta, jota 
kuninkaan joukot olivat tässä kahakassa osoittaneet. 

Erityisesti suomalaiset saivat kiitosta osakseen, ja 
suomalaista ratsuväkeä ruvettiin pitämään kunin- 
kaan valiojoukkona. 


Uusia liittosopimuksia 


Kustaa Aadolfin vielä lopetellessa Pommerin val- 
loitusta sattui pari tapahtumaa, jotka helpottivat 
suuresti kuninkaan tulevien suunnitelmien toteutta- 
mista. Vuoden 1630 lopulla keisarin oli pakko erot- 
taa Wallenstein. Tämän sotajoukkojen harjoittamat 
ryöstöt olivat herättäneet vihaa Saksan ruhtinaissa, 
joiden maita ne olivat hävitelleet. Ruhtinaat pelkä- 
sivät myös keisarin paisuvan liian mahtavaksi Wal- 
lensteinin avulla, joten he tästäkin syystä vaativat 
hänen erottamistaan. Protestanttien lisäksi tähän 
vaatimukseen yhtyivät Saksan katoliset ruhtinaatkin 
Ranskan pääministerin Richelieun ja itsensä paavin 
yllytyksestä), Sekä Richelieu että paavi pelkäsivät 
näet Habsburgien kehittyvän liian mahtaviksi. Kei- 
sarin oli pakko taipua tämän painostuksen edessä ja 
antaa ero pelätylle sotapäällikölleen. Wallenstein 
vetäytyi loukkaantuneena tiluksilleen Böömiin ja 
vannoi pyhän valan, ettei enää koskaan palvele 
kiittämätöntä hallitsijaansa. 

Suuri este oli siten poistunut kuninkaan tieltä. 
Kuninkaan asema lujittui edelleen huomattavasti, 
kun pitkien ja sitkeiden neuvottelujen jälkeen saa- 
tiin aikaan liittosopimus Ranskan kanssa tammi- 
kuussa v. 1631. Ranska sitoutui maksamaan Ruotsi- 
Suomelle apurahoja 400 000 riksiä vuodessa. Vaikka 
Preussin tullitulot olivat huomattavasti lisänneet 
Ruotsi-Suomen valtiontuloja, ne eivät vielä olleet 
uutta sotaa varten riittävät. Ranskan kanssa tehty 
sopimus vähensi siten huomattavasti kuninkaan ta- 
loudellisia vaikeuksia. Kun näiden apurahojen saan- 
tiin ei liittynyt mitään poliittisia ehtoja, sopimus oli 
suuri voitto Ruotsi-Suomelle sekä osoitus kuninkaan 
diplomaattisesta kyvystä. 

Kuningas saattoi nyt pyrkiä suoraan seuraavaan 
suureen tavoitteeseensa. Stettinin ja Pommerin val- 
taus oli saattanut hänen käsiinsä Oder-joen muo- 
dostaman liikennereitin. Mutta tulevien sotatoimien 
kannalta vielä tärkempää oli Elben-linjan haltuun- 
otto. Elben takana olivat katolisen Lounais-Saksan 
rikkaat ruhtinaskunnat, jotka muodostivat keisarin 
lujimman tuen. Niiden valtaus saattaisi Saksan val- 
loittajan käsiin. Sen vuoksi Kustaa Aadolf pitikin 
niiden valtaamista päämääränään. 

Lounais-Saksan porttina oli mahtava Magdeburgin 
kaupunki, jonka kautta kulki Pohjois-Saksan ainoa 
silta Elben ylitse. Magdeburgin asukkaat olivat pro- 
testantteja, ja he tekivät liiton Kustaa Aadolfin 
kanssa. Katolisen liigan sotajoukon komentaja, bai- 
jerilainen Tillyn kreivi, päätti nyt valloittaa kau- 
pungin suojatakseen liigan ruhtinaiden maita. Tillyn 
sotajoukko lähestyi kaupunkia ja sulki sen lopuksi 
saarroksiin.  Magdeburgilaiset pyysivät kiihkeästi 
apua liittolaiseltaan. Mutta ainoa apu, minkä kunin- 
gas saattoi heille toimittaa, oli heidän päällikökseen 
tarkoitettu Diedrich von Falkenberg-niminen up- 
seeri. | 

Kustaa Aadolfin ja Magdeburgin välillä olivat ni- 
mittäin Brandenburgin vaaliruhtinaan Yrjö Wilhel- 
min maat. Huolimatta siitä, että vaaliruhtinas oli 
kuninkaan lanko ja protestantti, ei hän kuitenkaan 
halunnut solmia liittoa tämän kanssa. Niin paljon 
Saksan protestanttiset ruhtinaat pelkäsivät keisarin 
ja katolisen liigan sotajoukkoja, sillä he eivät luot- 
taneet kuninkaan kykyyn auttaa heitä. Yrjö Wil- 
helm kielsi lankonsa sotajoukolta oikeuden kulkea 
Brandenburgin läpi. Vasta kun Kustaa Aadolf toi 
sotajoukkonsa Berliinin muurien eteen, vaaliruhtinas 
alistui ja solmi liiton kuninkaan kanssa. 

Mutta Magdeburgin kohtalo oli jo sinetöity. Kau- 
pungin porvarit ja sen sotaväki olivat tehneet uljasta 
vastarintaa, mutta ylivoima oli liian suuri. Lopulta 
Tillyn joukot ryhtyivät väkirynnäkköön, ja Tillyn 

uljain alipäällikkö Pappenheim tunkeutui vastusta- 
mattomaila voimalla hajalle ammuttujen muurien 
ylitse kaupunkiin. Piirityksen ja rynnäkön villiin- 
nyttämät valloittajat riehuivat hirvittävällä tavalla 
avuttoman väestön keskuudessa. Kaupungin tuhon 
täydensi tulipalo. Ennen kaatumistaan Falkenberg 
ennätti antaa käskyn Magdeburgin polttamisesta, 
jottei se katolisten käsissä ollen kykenisi estämään. 
kuninkaan etenemistä. Protestanttisen Pohjois-Sak- 
san lujin linnoitus hävisi savuun ja liekkeihin. 

Magdeburgin tuho näytti ennustavan sitä kohtaloa, 
joka odotti viimeisiä keisarin ja liigan vihollisia. 
Mutta Kustaa Aadolf ei siitä lannistunut. Hänen seu- 
raavana tavoitteenaan oli voittaa puolelleen Saksan 
mahtavin protestanttinen ruhtinas, Saksin vaaliruh- 
tinas Juhana Yrjö. Tämä, harrastustensa mukaan 
”Olut-Yrjöksi” nimitetty ruhtinas, oli liittoon vielä- 
kin haluttomampi kuin Brandenburgin vaaliruhtinas. 
Väkisin häntä ei voitu taivuttaa, sillä hänen sota- 
joukkonsa oli melkein yhtä suuri kuin kuninkaan, 
joka sitä paitsi tarvitsi saksilaisia omien voimiensa 
vahvistukseksi. Tämän vuoksi Kustaa Aadolf tyytyi 
odottamaan aikaa, jolloin Saksin vaaliruhtinaan täy- 
tyisi turvautua hänen apuunsa. 

Tässä mielessä hän asettui Elben varrelle Werbe- 
nin luokse leiriin, joka linnoitettiin vahvasti. Leiris- 
sään hän torjui Tillyn joukkojen tekemät hyökkäyk- 
set. Osalla voimistaan kuningas kävi myös Tillyn 
armeijan pienempien osastojen kimppuun. Burgstal- 
lin luona Stälhandsken ja Wunschin suomalaiset rat- 
sumiehet hakkasivat maahan suuren osan eversti 
Holckin johtamasta vihollisrykmentistä. Myöhem- 
min kuninkaan itsensä johtamat 1000 musketööriä 
ja 800 ratsumiestä, joista puolet oli suomalaisia, 
löivät takaisin Tillyn etujoukot. 

Nämä kahakat osoittivat Tillylle, ettei kuninkaan 
kanssa ollut leikkimistä. Lumikuningas ei ollut suin- 
kaan sulanut etelässä, vaan oli päinvastoin hankki- 
nut jo itselleen lujan jalansijan Saksanmaalla. Siksi 

Tilly ei ylivoimastaan huolimatta hyökännyt päävoi- 
millaan Werbenin leirin kimppuun. Hän päätti en- 
siksi nujertaa Saksin vaaliruhtinaan, jolta kuningas 
koetti saada apua ja siten tehdä tyhjäksi nämä toi- 
veet. Sen jälkeen tulisi itse kuninkaan vuoro. 
Elokuun puolivälissä kuninkaan leiriin saapui hä- 
nen jo kauan odottamansa viesti. Se sisälsi Saksin 
vaaliruhtinaan avunpyynnön Tillyn marssitettua so- 
tajoukkonsa Saksiin. Jo kahden päivän kuluttua 
Kustaa Aadolfin armeija oli matkalla Saksiin. Vaali- 
ruhtinaan kanssa tehtiin nopeasti liitto, minkä jälkeen 
yhtyneet armeijat lähtivät liikkeelle vihollista etsi- 
mään. Tillyn joukot kohdattiin Breitenfeldin luona, 
jossa syyskuun 7. päivänä syttyi ratkaiseva taistelu. 


Breitenfeldin taistelu 


Tilly oli järjestänyt sotajoukkonsa taisteluasemiin 
Breitenfeldin kylän pohjoispuolella leviävälle rin- 
teelle. Rintaman keskustassa oli Tillyn jalkaväki. 
Se oli järjestetty mahtaviksi neliöiksi, joissa oli pe- 
räkkäin 50:kin miesriviä. Näiden lähes kuusimetri- 
sillä keihäillä aseistettujen ”espanjalaisten neliöiden” 
hyökkäys oli osoittautunut vastustamattomaksi Til- 
lyn tähän asti käymissä taisteluissa. Jalkaväkine- 
liöiden ympärillä oli musketöörejä, joiden tuli tulel- 
laan tukea keihäsmiesten hyökkäystä. Musketöörien 
aseet olivat hankalasti käsiteltäviä ja niin raskaita, 
että ammuttaessa ase oli tuettava erityiseen haaruk- 
kaan. Tillyn rautahaarniskoihin puettu ja komeilla 
hevosilla ratsastava ratsuväki oli asetettu taistelu- 
rintaman molemmille siiville. Rintaman eteen eräälle 
kukkulalle oli sijoitettu hänen tykistönsä, suuria 
kömpelöitä kanuunoita, joiden siirtämiseen tarvittiin 
toistakymmentä hevosparia kutakin tykkiä kohti. 

Johan Tserclaes, Tillyn kreivi, katseli ratsunsa 
selästä, kun vihollinen ryhmittyi taisteluun. Liigan 
joukkojen kuuluisa ylipäällikkö oli tällöin 72 vuo- 
den ikäinen, mutta jakoi yhä sotaretkien rasitukset 

Breitenfeldin taistelussa. 


miestensä kanssa. Tilly oli sielultaan ja ruumiiltaan 
sotilas, jonka kiihkein toive oli saada taistella Pyhän 
Neitsyen nimen puolesta. Tätä taistelua edeltäneestä 
pitkästä sotilasurastaan ja elämästään vanha soturi 
saattoi sanoa, ettei hän ”ollut koskaan viiniä mais- 
tanut, naista suudellut eikä kärsinyt taistelussa tap- 
piota”. Mutta vanhan sotapäällikön kerrotaan kal- 
venneen, kun hän nyt seurasi Breitenfeldin kentälle 
järjestäytyvän vihollisarmeijan liikehtimistä. 
Kustaa Aadolf ryhmitti joukkonsa samaan tapaan 
kuin Tillykin oli tehnyt. Jalkaväki sijoitettiin kes- 
kustaan. Mutta mahtavien neliöiden sijasta sen näh- 
tiin asettuvan vain muutaman rivin syvyisiksi muo- 
dostelmiksi. Nämä olivat Kustaa Aadolfin ”puoli- 
rykmenttejä”, jotka olivat suurimmaksi osaksi va- 

rustetut musketeilla. Tuskin kolmasosa jalkamie- 
histä käytti enää keihästä. Keskustan eteen sijoitet- 
tiin tykistö, jota Lennart Torstensson komensi. Rat- 
suväki sijoitettiin molemmille sivustoille. Eskadroo- 
niensa väleihin kuningas asetti musketöörejään, joi- 
den tuli tulellaan tukea ratsumiehiä. Kuninkaan va- 
senta siipeä komensi suomalainen Kustaa Horn. Oi- 
kea siipi oli kuninkaan omassa johdossa. Aärimmäi- 
senä oikealla, kunniapaikalla, sai sijansa Stälhands- 
ken suomalainen ratsuväki. 

Kustaa Aadolfilla oli omaa väkeään n. 22000 
miestä, joiden lisäksi tuli n. 11 000 saksilaista vaali- 
ruhtinaansa johdossa. Protestanttien kokonaisvah- 
vuus oli siten suunnilleen sama kuin Tillyn jouk- 
kojen lukumäärä. 

Saatuaan sotajoukkonsa järjestetyksi taisteluryh- 
mitykseen kuningas pysäytti ratsunsa rintaman edes- 
sä, paljasti päänsä, laski miekkansa kärjen maata 
kohti ja rukoili voimakkaalla äänellä: ”Kaikkivaltias 
Jumala, jonka kädessä on voitto ja tappio, käännä 
laupiaat kasvosi meidän, Sinun palvelijaisi, puoleen. 
Kaukaisista maista ja rauhallisista asunnoista me 
olemme saapuneet tänne taistelemaan vapauden, to- 
tuuden ja Sinun evankeliumisi puolesta. Anna 
meille voitto pyhän nimesi tähden! Amen,” 

Kumpikaan puoli ei ollut aluksi halukas hyökkää- 
mään. Vanha viisas Tilly ei halunnut jättää edul- 
lista asemaansa, ja Kustaa Aadolf oli puolestaan liian 
viisas hyökätäkseen sitä vastaan. Kuningas oli tosin 
lähettänyt vanhan tavan mukaan torvensoittajan 
vaatimaan vihollista taisteluun. Tilly vastasi tälle: 
"Minä en ole koskaan välttänyt taistelua. Kuningas 
tietää, missä hän minut tapaa.” — Mutta tätä seurasi 
vain molemminpuolinen tykistötaistelu. 

Breitenfeldin aukeat alkoivat peittyä savuun tyk- 
kien jatkuvasti jyristessä. Tällöin Pappenheim, Til- 
lyn etevin alipäällikkö, ei voinut enää hillitä tais- 
telunhaluaan. Häntä vastassa oli vain pienillä, tak- 
kuisilla hevosilla ratsastavia miehiä, joilla ei ollut 

edes rautahaarniskoita. Hänen ylpeät ratsumiehensä 
pyyhkäisisivät epäilemättä nämä tieltään käden- 
käänteessä. Niinpä hän antoi hyökkäyskäskyn. Mus- 
tiin rautanaarniskoihin puettujen kyrassieerien muo- 
dostama teräsmuuri vyöryi jymisten savun peittä- 
män taistelukentän ylitse. 

Rajattomaksi hämmästyksekseen Pappenheimin 
voittoon tottuneet soturit törmäsivät terästäkin lu- 
jempaan muuriin: suomalaisiin ratsumiehiin. Kunin- 
kaan neuvon mukaan nämä laukaisivat pistoolinsa 
vasta vihollisen ollessa niin lähellä, että hyökkää- 
Jien silmänvalkuaiset näkyivät. Yhdessä ratsuväki- 
osastojen lomiin sijoitettujen musketöörien kanssa 
he ottivat hyökkääjät vastaan niin murhaavalla tu- 
lella, että pappenheimilaisten hyökkäys murtui. Ruu- 
dinsavun haihtuessa suomalaisten rivien edestä nä- 
kyviin ilmestyvät kuolleet ja haavoittuneet miehet 
ja hevoset osoittivat Pappenheimin voittamattomien 
kärsineen ensimmäisen tappionsa. 

Mutta urhoollisista urhoollisin Pappenheim, mies 
sata-arpinen, ei hellittänyt niin vähällä. Seitsemän 
kertaa hän hyökkäsi, ja seitsemän kertaa hänen 
hyökkäyksensä murtui samaan järkkymättömään 
muuriin. Ei auttanut, vaikka hän yritti välillä iskeä 
suomalaisten sivustaan ja selustaan. Kuningas käski 
Juhana Banerin, lähimmän tässä suunnassa olevan 
alipäällikkönsä, kääntämään toisessa linjassa olevat 
voimat uutta hyökkäystä vastaanottamaan. Tämä 
vaikea liike onnistui rauhan aikana suoritetun anka- 
ran koulutuksen ansiosta. Pappenheim kohtasi jälleen 
uuden rintaman edessään. Tämän tulta hänen jouk- 
konsa eivät enää kestäneet, vaan hajaantuivat hil- 
littömään pakoon. 

Mutta tällä välin oli vasemmalla siivellä kehitty- 
nyt vaarallinen tilanne. Pappenheimin aloitettua 
hyökkäyksensä Tilly oli lähettänyt myös päävoiman- 
sa, keskustan suuret jalkaväkineliöt, hyökkäykseen. 
Vanha sotapäällikkö heitti ne vihollisrintaman hei- 
koimmaksi arvostelemaansa kohtaan, äärimmäiseksi 

vasemmalle sijoitettuja Saksin vaaliruhtinaan jouk- 
koja vastaan. Tilly oli arvioinut tilanteen oikein. 
Koreapukuiset saksilaiset kestivät vihollisen ensim- 
mäisen yhteislaukauksen. Mutta sen jälkeen he ha- 
jaantuivat hillittömään pakoon. Niin kiire heillä ei 
kuitenkaan ollut, etteivät he olisi ehtineet ryöstää 
omaa kuormastoaan — ja osaa Ruotsi-Suomen jouk- 
kojenkin vankkureista. ”Olut-Yrjöllä” ei ollut kui- 
tenkaan aikaa pysähtyä ennen kuin parin peninkul- 
man päässä taistelukentältä, jossa hän virkisti itse- 
ään lempijuomallaan. 

Tilly lähetti jo voitonsanoman keisarille ja kään- 
tyi nyt Kustaa Aadolfin omia joukkoja vastaan. Sak- 
silaisten pako oli paljastanut kuninkaan armeijan 
vasemman sivustan ja saattanut sen hyvin vaaralli- 
seen asemaan. Tätä vastaan Tilly suuntasi nyt val- 
tavan voimakkaan iskun. 

Tuskinpa kukaan keskieurooppalainen upseeri olisi 
kyennyt lannistumatta kestämään sitä näkyä, joka 
nyt kohtasi Kustaa Aadolfin vasemman siiven ko- 
mentajaa. Hänellä itsellään oli vajaat 7 000 miestä. 
Niitä vastaan vyöryi 17-tuhantinen, yhtenäinen piik- 
kimetsä: Tillyn parhaat ioukot, jotka rumpujen ku- 
mistessa ja liehuvin lipuin marssivat tasaisin, var- 
moin askelin täydentämään voittoaan. Mutta heitä 
vastassa olikin järkkymättömistä järkkymättömin 
mies, suomalainen Kustaa Horn, joka vasemman sii- 
ven komentajana tuotti viholliselle yhtä epämiellyt- 
tävän yllätyksen kuin Pappenheimia vastassa olleet 
maanmiehensäkin. 

Heti vihollisen aikeet huomattuaan Horn antoi 
taempien riviensä marssia esiin Tillyn neliöitä vas- 
taan niin, että vasen siipi taipui alkuperäiseen rinta- 
mansuuntaan verrattuna suorassa kulmassa taakse- 
päin. Tämä mestarillista taitoa osoittava liike suori- 
tettiin rauhallisesti ja varmasti. Sitten Horn oli val- 
miina ottamaan vihollisen vastaan. 

Rintamat iskevät vastakkain huumaavalla rys- 
keellä. Vimmattu käsikähmä syntyy. Hornin miehet 

kaatavat hyökkääjän toisensa jälkeen, mutta yhä 
uusia astuu kaatuneiden tilalle. Puolustajat eivät 
anna perään askeltakaan, vaan kaatuvat mieluum- 
min riveittäin paikoilleen. Mutta jäljelle jäävien 
määrä on huolestuttavan vähäinen. He eivät voi enää 
kauan kestää murskaavan ylivoiman edessä. 

Tällöin saapuu itse kuningas paikalle. Pappenhei- 
min hyökkäyksen torjuttuaan hän saattoi pistäytyä 
tutustumassa tilanteeseen vasemmalla €siivellään. 
Hornin ahdingon havaitessaan hän käskee lähellä 
seisovan Callenbachin ratsuväkiosaston rientää heti 
apuun. Callenbach miehineen ryntää päin vihollista, 
mutta kaatuu itse ensimmäisessä yhteenotossa. Ku- 
ningas kehoitti hänen miehiään jatkamaan taistelua, 
lupasi lähettää heille apua ja nelisti jälleen oikealle 
siivelle. Kuninkaan reservistään irroittamat osastot 
ehtivät ajoissa Hornin avuksi. Taistelu aaltoili edes- 
takaisin Tillyn joukkojen jatkuvasti hyökkäillessä. 
Vastahyökkäyksillään Hornin kuitenkin onnistui pi- 
tää asemansa joukkojensa suurista tappioista ja uu- 
pumuksesta huolimatta niin kauan, että toisaalla 
ehti tapahtua taistelun ratkaisu. 

Pappenheimin joukkojen hajaannuttua pakoon ku- 
ningas havaitsi, että Tillyn tykistö oli jäänyt ilman 
suojaa. Heti hän antoi oikealle siivelle käskyn val- 
lata sen. Suomalaiset olivat vasta päässeet oikein 
lämpenemään, joten he eivät kahta käskyä kaivan- 
neet. Tillyn tykit oli sijoitettu kukkulalle kaivanto- 
jen ja vallien taakse. Mistään esteistä välittämättä 
suomalaiset ratsumiehet ryntäsivät täyttä laukkaa 
kohti tultasuitsevia pattereita. Osuman saaneet rat- 
sastajat suistuivat maahan jääden takana tulevien 
jalkoihin, ratsumiehen kaaduttua valloillaan juoksen- 
televat pillastuneet hevoset törmäilivät kohti hyök- 
kääjien rivejä haitaten niiden etenemistä. Mutta mi- 
kään ei voinut estää tätä tulvavirran tavoin taiste- 
lukentän ylitse vyöryvää joukkoa. Tykkien jyskeen, 
miekkojen kalskeen, pistoolien ja muskettien rätinän 
ylitse kohoaa näiden kauhistuttavien hyökkääjien 

sotahuuto: Hakkaa päälle! — Tillyn tykit joutuivat 
hyökkääjien käsiin, ja kohta satoivat niiden järeät 
ammukset vanhan marsalkan omiin riveihin. 

Taistelu jatkui hiljentymättömällä raivolla. Muuan 
silminnäkijä on kuvannut sitä seuraavasti: ”Sillä 
hetkellä kun kuninkaan joukot suomalaiset ensim- 
mäisinä valtasivat keisarillisten tykistön, alkoi kau- 
hea taistelu uudelleen joka taholla, sivustoilla, kes- 
kustassa, jälkijoukoissa, mitä ankarimman tungok- 
sen vallitessa. Kuningas hyökkäsi hyvin harjaantu- 
neine ja urhoollisine ratsuväkiosastoineen keisaril- 
listen joukkojen kimppuun ja hajoitti ne; ja niin 
suuri oli suomalaisten ratsumiesten kunto, että he 
ryntäsivät kovalla äänellä toisiaan rohkaisten, pala- 
sivat taas, syöksyivät ja tunkeutuivat Tillyn joukko- 
jen läpi niin rajusti, etteivät keisarilliset kyenneet 
enää kestämään tämän kansan hurjia iskuja, mies- 
ten, jotka eivät tunteneet mitään kuolemanpelkoa ja 
joita voiton toivo innosti.” 

Nämä hyökkäykset ratkaisivat taistelun tuloksen. 
Keisarilliset alkoivat väistyä. Tillyn joukkojen pää- 
osa hajaantui hurjaan pakoon voittajien takaa-aja- 
mina. Vain Tillyn vanhat veteraanit säilyttivät ryh- 
tinsä. He ympäröivät päällikkönsä, joka oli taiste- 
lussa pahoin kolhiintunut, muodostivat joka suun- 
taan puolustautuvia neliöitä ja vetäytyivät kunniak- 
kaasti taistellen kentältä. 

Sanoma Kustaa Aadolfin voitosta levisi nopeasti 
yli koko Euroopan. Vähäksytty Ruotsin kuningas oli 
lyönyt vanhan Tillyn, 37 taistelun voittamattoman 
sankarin, ja hänen Euroopan parhaina pidetyt jouk- 
konsa. ”Onko Jumala tullut luterilaiseksi?” ihmet- 
teli kauhistunut Wienin hovi, ja keisari suunnitteli 
jo pääkaupungistaan pakenemista. 

Mutta Saksan kovia kokeneissa protestanteissa 
kuninkaan voitto herätti rajatonta riemua ja toivon 
siitä, että Kustaa Aadolf on vapauttava heidät kato- 
lilaisten harjoittamasta sorrosta. 


Etelää kohti 529 


Etelää kohti 


Breitenfeldin voitto oli kohottanut Kustaa Aadol- 
fin koko Euroopan tietoisuuteen. Tästä lähtien hä- 
nestä tuli Euroopan politiikkaa määräävä tekijä. Mi- 
kään valtio tai ruhtinas ei voinut olla enää ottamatta 
häntä huomioon laskelmissaan. Ruotsi-Suomi oli ko- 
honnut suurvaltojen joukkoon. 

Keisarillisista saatu suuri voitto oli myös ratkai- 
sevasti lujittanut kuninkaan sotilaallista asemaa. 
Saksassa olonsa ensimmäisen vuoden kuningas oli 
käyttänyt liittolaisten ja sellaisten tukikohtien hank- 
kimiseen, joiden avulla hän saattoi turvata asemansa 
keisarillisten hyökätessä. Kuninkaan oli täytynyt 
tällöin edetä kärsivällisesti vain askel askeleelta. 
Nyt, suuren voittonsa jälkeen, hän saattoi asettaa 
itselleen laajempia tavoitteita ja toimia rohkeam- 
min. 

Ensiksi hän suuntasi kulkunsa Lounais-Saksaan. 
Breitenfeldin voitto oli jättänyt Elben hänen val- 
taansa. Sitä pitkin hän saattoi huoltaa armeijansa 
ja ylläpitää yhä pitemmäksi venyviä yhteyksiä koti- 
maahan. Nyt hän pyrki Saksan toiselle valtasuo- 
nelle, Reinille, Sen saavutettuaan hän saattoi saada 
aikaan kosketuksen liittolaiseensa Ranskaan ja toi- 
mintaansa myötätuntoisesti suhtautuviin Alankomai- 
hin. Reinillä hän saattoi myös paremmin valvoa etu- 
jaan erimielisyyksien sattuessa mahtavan |Iliitto- 
kumppanin kanssa. Ilmeisesti Kustaa Aadolf ei myös- 
kään vielä pitänyt itseään kyllin vahvana käydäk- 
seen suoraan päävihollisensa keisarin kimppuun tä- 
män omissa perintömaissa Böömissä ja Itävallassa. 
Ensin oli täydellisesti nujerrettava Etelä-Saksan ka- 
toliset ruhtinaat, jotteivät nämä voisi avustaa keisa- 
ria lopullisen välienselvittelyn tapahtuessa. Etelä- 
saksan rikkaissa ruhtinaskunnissa voitiin myös 
hankkia sodankäyntiin ja armeijan vahvistamiseen 
kipeästi tarvittavia varoja. Laajeneva sotanäyttämö 
vaati yhä uusien joukkojen hankkimista. Niitä voi- 

tiin saada vain pestaamalla lisää palkkasotureita, 
sillä kotimaa ei voinut luovuttaa enempää väkeä. 
Pestaus oli taas pelkkä rahakysymys, sillä haluk- 
kaita tulijoita oli yllin kyllin. —— Ehkäpä myös halu 
auttaa Etelä-Saksassa olevia uskonveljiä vaikutti 
kuninkaan päätökseen. Että häntä todella hartaasti 
odotettiin, totesi Wallensteinkin lausuessaan: ”Sak- 
sassa ihmiset odottivat Kustaa Aadolfia kuten juuta- 
laiset Messiastaan ” 

Niinpä kuningas lähti Breitenfeldista joukkoineen 
etelää kohti. Saksin armeijan hän sen sijaan lähetti 
keisarin perintömaihin pitämään Ferdinandin siellä 
olevia voimia aloillaan. 

Kuninkaan ensimmäisiä tavoitteita olivat Mainin 
laaksossa olevat rikkaat hengelliset ruhtinaskunnat. 
Niiden hallitsijat, mahtavat arkkipiispat, ruhtinas- 
piispat, apotit sekä muut korkeat katoliset pappis- 
miehet pakenivat kauhuissaan kuninkaan joukkojen 
tieltä. He pelkäsivät hänen kostavan protestantteja 
kohdanneen sorron. Monet protestantit puolestaan, 
jotka kaikki ottivat vapauttajan riemumielin vas- 
taan, toivoivat kuninkaan todella näin tekevän. 

Mutta Kustaa Aadolf yllätti vielä kerran sekä ys- 
tävät että viholliset. Sankari, joka oli tarttunut 
miekkaan uskonvapauden puolesta, salli myös kato- 
lilaisten harjoittaa vapaasti omaa uskontoaan ja suo- 
jeli heitä kiihkoilijoilta. Vallatuissa maissa ja kau- 
pungeissa saatiin vapaasti pitää katolisia messuja. 
Kuninkaan joukkojen ankara kuri joka soi voite- 
tuillekin täyden turvallisuuden, oli näinä aikoina 
ennennäkemätöntä ja hankki Kustaa Aadolfille ihai- 
lijoita myös katolilaisten joukossa. Ihmeteltiin näitä 
pohjolan sotureita, joiden ei kuultu kiroilevan. Palk- 
kasoturien keskuudessa tavallisten raakojen puhei- 
den asemesta he keskustelivat uskonnollisista kysy- 
myksistä. Sommerhausenin pikkukaupungin koulu- 
mestari on merkinnyt kaupunkinsa kirkonkirjoihin 
seuraavan kuvauksen kuninkaan sotureista: ”Kun 
syntyperäinen ruotsalainen tai suomalainen ensiksi 

saapui Saksaan, hänen nähtiin aina toimittavan pöy- 
tärukouksen, ennen kuin hän asettui pöytään; ja kun 
hän oli lopettanut ateriansa, ojensi hän kätensä isän- 
nälle ja emännälle ja kiitti kohteliaasti kestityk- 
sestä.” 


Mainzin piispanlinnasta Baijerin pääkaupunkiin 


Kuninkaan ensimmäisiä valloituksia tällä hänen 
marssillaan pitkin ”Pappiskujaa”, kuten hänen reit- 
tiään sen lukuisten hengellisten ruhtinaskuntien mu- 
kaan nimitettiin, oli Wiirzburgin piispankaupunki 
linnoineen. Kaupunki antautui taistelutta ruhtinas- 
piispan paettua. Sen sijaan Main-joen toisella puo- 
lella sijaitseva luja Marienburgin linna oli vallattava 
väkirynnäköllä. Kun ensin oli suurin vaikeuksin 
saatu aikaan tilapäinen silta hävitettyjen kaarisilto- 
jen tilalle, kuningas komensi joukkonsa voimakkaan 
tulituksen jälkeen rynnäkköön. Raskain tappioin 
hyökkääjät työntyivät linnaa kohti. Lopulta he saivat 
etuvarustukset haltuunsa ja tunkeutuivat vallihau- 
tojen yli itse linnaan. Linnanpihalla syntyi verinen 
taistelu, joka päättyi vihdoin hyökkääjien voittoon. 
Uskonkiihkoiset munkit olivat osallistuneet ftaiste- 
luun aseet kädessä. Taistelun jälkeen linnanpihaa 
peittävien kaatuneiden joukossa oli monta pappia ja 
munkkiakin. Kuninkaan mielestä eräät näyttivät 
kuitenkin liian punaposkisilta ollakseen kuolleita, 
joten hän käski heidän nousta ylös ja sanoi, ettei 
heille tapahdu mitään pahaa. Tällöin useat todella 
'heräsivät henkiin”, kiittivät jalomielistä voittajaa ja 
kiirehtivät pois. He olivat tekeytyneet kuolleiksi pe- 
lastaakseen itsensä käsikähmää seuranneelta veri- 
löylyltä, ja pyrkimyksessään myös näköjään onnis- 
tuivat. 

Suomalaisista erityisesti Aksel Liljen komentamat 
pohjalaiset olivat kunnostautuneet linnan valloituk- 
sessa. He saivat myös runsaan osansa siitä valta- 
vasta sotasaaliista, mikä linnasta tavattiin. Suuret 

ase-, vilja- ja viinivarastot otettiin armeijan tarpei- 
siin, samoin ruhtinaspiispan tallista löytyneet jalo- 
rotuiset ratsut. Arvokas kirjasto lähetettiin Ruotsiin 
Upsalan yliopistolle. Vihdoin löydettiin myös syvälle 
linnan kellareihin kätketyt piispan aarteet, tynny- 
reittäin kulta- ja hopearahoja, joista kuninkaan so- 
takassa sai hyvin tervetulleen lisän. Kun raha-ark- 
kuja kannettiin linnanpihan poikki, erään arkun ker- 
rotaan särkyneen kullan painosta. Sotamiehet kii- 
ruhtivat heti poimimaan kivetylle pihalle vieriviä 
kirkkaita kultarahoja. Näön vuoksi he jättivät pie- 
nen osan rahoista paikoilleen. Mutta paikalle osunut 
kuningas kehoitti nauraen miehiään pitämään lo- 
putkin rahoista palkkiona linnan valloituksessa osoit- 
tamastaan urheudesta. 

Wiirzburgista Kustaa Aadolf eteni Main-joen 
vartta pitkin Reinille ja valloitti sen toisella rannalla 
sijaitsevan Mainzin arkkipiispankaupungin. Kaupun- 
kia puolusti joukko espanjalaisia, joiden kanssa 
Ruotsi-Suomen joukot joutuivat nyt ensi kertaa vas- 
takkain. Kuningas ylitti mahtavan Reinin suoraan 
vihollisen silmien alla. Ensiksi vietiin veneillä joen 
yli joukko musketöörejä, joiden suojaamina päävoi- 
mat suorittivat ylimenon. Suomalaiset ratsumiehet 
kunnostautuivat jälleen karkottamalla oma-aloittei- 
sesti espanjalaiset varustuksesta, joka oli aiottu val- 
loittaa vasta lisävoimien saavuttua. Suuren sotasaa- 
liin joukossa oli laivasilta, johon kuului 107 alusta. 

Mainzissa Kustaa Aadolfin armeija asettui talvi- 
leiriin Siihen aikaan talvella ei suoritettu sotatoi- 
mia. Joukot saivat levätä talvella ja varustautua 
uutta sotaretkeä varten. 

Kustaa Aadolfin saapuessa Saksaan katolilaiset 
olivat suhtautuneet häneen pilkaten ja vähäksyen, 
ja tuskin kukaan Saksan sorretuista protestanteista 
uskalsi odottaa hänen menestyvän taistelussa katoli- 
laisten voittoon tottuneita sotajoukkoja vastaan. Nyt, 
tuskin puoltatoista vuotta myöhemmin, hänestä oli 
tullut Euroopan huomattavin hallitsija. Kuninkaan 

johdossa oli lähes 100 000-miehinen sotajoukko, 
jonka avulla hän piti käsissään koko Pohjois- ja 
Keski-Saksaa. Hänen Mainzissa olevasta päämajas- 
taan muodostui todellinen hovi, jonne kaikkialta 
Euroopasta saapui ruhtinaita ja lähettiläitä. Tämä 
loistava seura koetti kilvan urkkia selville, minne 
Pohjolan jalopeura oli suuntaava seuraavan iskunsa. 

Tämä kysymys askarrutti yhtä paljon kuninkaan 
kuin hänen ratkaisuaan jännittyneinä odottavien 
Euroopan valtiomiestenkin mieltä. Yhdessä uskolli- 
sen kanslerinsa kanssa Kustaa Aadolf hahmotteli 
laajakantoisia suunnitelmia, jotka toteutuessaan oli- 
sivat vaikuttaneet mullistavasti Euroopan historiaan. 
Kuninkaan suunnitelmista ei ole tosin olemassa täy- 
sin varmoja tietoja. On väitetty hänen tavoitelleen 
Saksan keisarinkruunua, joka olisi ollutkin hänen 
ulottuvillaan. Todennäköisemmältä tuntuu sellainen 
olettamus, että hän halusi muodostaa Saksan pro- 
testanttisista valtioista voimakkaan valtioliiton. 
Ruotsi-Suomen johdolla tämä liittokunta olisi kyen- 
nyt hyvin pitämään puolensa keisaria ja Saksan ka- 
tolisia valtioita vastaan. Aksel Oxenstiernan kerto- 
man mukaan kuningas olisi havitellut Skandinavian 
keisarin arvoa. Tanskalta oli valloitettava Norja, 
Etelä-Ruotsin maakunnat sekä saaria Isoon Belttiin 
saakka. Nämä valloitukset olisivat yhdessä Ruotsi- 
Suomen entisten alueiden kanssa muodostaneet tä- 
män keisarikunnan, joka olisi hallinnut kiistattomasti 
koko Itämerta. 

Kustaa Aadolfilla näyttää myös olleen ajatus tehdä 
puolisonsa kotimaasta Brandenburgista Pohjois-Sak- 
san johtava valtio. Brandenburgin vaaliruhtinaskun- 
nan nuori perillinen, historiassa ”Suurena vaaliruh- 
tinaana”? suuren kuuluisuuden saavuttanut Fredrik 
Wilhelm olisi aikoinaan saattanut yhdistää Ruotsi- 
Suomen ja Brandenburgin kruunut menemällä avio- 
liittoon Kristiinan kanssa. Tämä valtakunta olisi 
epäilemättä ollut Euroopan mahtavimpien kuningas- 
kuntien veroinen. 

Suomalaiset sotaleirissä Saksassa. 


Mutta lyhyt talvikausi kului nopeasti, ja kevään 
tultua nämä suuret suunnitelmat saivat väistyä lä- 
himmän (tulevaisuuden välttämättömyyksien tieltä. 
Etelä-Saksan katoliset ruhtinaat olivat vielä lyö- 
mättä. Tilly oli koonnut Baijeriin uuden armeijan. 
Etelä-Saksan protestantit odottivat kiihkeästi va- 
pauttajaansa. Niinpä kuningas päätti ensiksi täyden- 
tää edellisenä syksynä aloittamansa työn ja suuntasi 
sotajoukkonsa Baijeriin, katolisen opin lujimpaan 
saksalaiseen tukikohtaan. 


Lech-virran ylitys 


40 000-miehisen armeijan etunenässä Kustaa 
Aadolf lähti keväällä v. 1632 Mainzista tavoittee- 
naan Nirnbergin protestanttinen vapaakaupunki. 
Sotajoukkoon — kuuluivat | suomalaisista joukoista 
Henrik Nödingin ratsumiehet sekä pataljoona savo- 
laisia majuri Yrjö Wrangelin komennossa. 

Tillyn armeija väistyi taistelutta kuninkaan 
tieltä, ja Kustaa Aadolf marssi vastustuksetta Niirn- 
bergiin. Ilosta itkevät kaupunkilaiset ottivat har- 
taasti odottamansa vapauttajan riemuiten vastaan. 
Kuninkaan kansanomainen, mutta kuitenkin ylvään 
majesteetillinen olemus valloitti ihmisten mielet. 

Nirnbergistä marssi jatkui etelään Baijeria kohti. 
Tonava ylitettiin ja sotajoukko saapui Lech-virralle, 
Baijerin rajalle. Täällä oli Tillyn sotajoukko vas- 
tassa. Vanha sotapäällikkö kävi viimeiseen taiste- 
luunsa kotimaansa puolesta. 

Lech-virta kuohui syvänä ja kevättulvista vuo- 
laana. Useat kuninkaan upseereista arvelivat ylime- 
non olevan mahdotonta, sillä Tilly oli rakentanut 
vastarannalle lujia varustuksia. Mutta kuningas sa- 
noi, ettei niiden, jotka olivat menneet monien suu- 
rempienkin virtojen ja itsensä Itämeren poikki, tar- 
vinnut pelätä näin pientä puroa. Viipymättä ryh- 
dyttiin ylimenon valmisteluihin. 

Ensiksi oli saatava selville virran syvyys. Eräs 
sotamies pukeutui talonpojaksi ja oli yrittävinään 
seiväs kädessä kahlata virran poikki. Kun hän oli 
päässyt vyötäisiään myöten veteen, hän huusi apua. 
Vastarannalla olevat baijerilaiset kehoittivat nau- 
raen häntä palaamaan takaisin, sillä virta oli noin 
kuusi ja puoli metriä syvä. Juuri tätä tietoa kunin- 
gas oli kaivannut. Sotamies sai 50 riksiä palkinnoksi 
rohkeudestaan, ja kuningas käski aloittaa sillan ra- 
kenneosien valmistuksen. Hirsistä veistettiin korkeita 
pukkeja, jotka aiottiin pystyttää jokeen. Jottei vi- 
hollinen huomaisi ylimenovalmisteluja, sytytettiin 
rannalle tuoreista puista, oljista ja tervasta laadittuja 
nuotioita. Sakean savun turvissa rakennettiin sitten 
rannalie pattereita, jotka kohta alkoivat tulittaa vas- 
tarannalla olevia Tillyn varustuksia. Nämä vastasi- 
vat heti tuleen, ja yhtämittainen tykkien jyrinä kan- 
tautui kauas taistelun ratkaisua pelolla odottavaan 
Baijeriin. 

Kun sillan rakenneosat olivat valmiina, kuningas 
lähetti itse valitsemansa 300 suomalaista miehittä- 
mään virrassa olevan saaren, jonka kautta silta piti 
rakennettaman. Vihollisen tulesta huolimatta suoma- 
laiset soutivat saareen ja ryhtyivät heti mukanaan 
tuomillaan lapioilla kaivamaan suojahautoja. Tillyn 
tykistö kohdisti nyt koko voimallaan tulensa näitä us- 

kalikkoja vastaan. Kuninkaan tykit lisäsivät puoles- 
taan tulinopeutensa äärimmilleen suojatakseen saa- 
ressa olevia suomalaisia. Kustaa Aadolfin maini- 
taan omakätisesti ampuneen 60 laukausta. Lopuksi 
Tillyn joukot tekivät vastahyökkäyksen puhdistaak- 
seen saaren. Mutta tällä välin silta oli saatu val- 
miiksi. 300 suomalaista juoksi siltaa pitkin tove- 
riensa avuksi. Heitä seurasivat skotlantilaiset ja 
ruotsalaiset. Kuningas itsekin saapui saareen johta- 
maan sen puolustamista ja jäljellä olevan kapean 
virranhaaran ylittämistä. 

Tillyn joukot eivät kyenneet estämään kuninkaan 
miehiä saamasta jalansijaa virran toisella rannalla. 
Taistelun ratkaisi lopullisesti kuninkaan ratsu- 
miesten hyökkäys Tillyn armeijan kylkeen. He oli- 
vat Weimarin herttuan Bernhardin, kuninkaan pal- 
veluksessa olevan saksalaisen ruhtinaan johdolla 
löytäneet kahlaamon, ylittäneet sen ja yhtyivät nyt 
taisteluun, Tätä Tillyn joukot eivät kestäneet, vaan 
alkoivat hajaantua pakoon. Vanha soturi sieppasi 
itse lipun käteensä ja johti urhoollisimmat miehensä 
rannalla olevia kuninkaan joukkoja vastaan. Mutta 
Tillyn polveen osunut kevyen tykin luoti teki lopun 
hyökkäyksestä ja samalla hänen pitkästä ja kun- 
niakkaasta soturinurastaan. Kahta viikkoa myöhem- 
min hän kuoli hirveitä tuskia kärsittyään. Ne hän 
kesti todella sankarillisella mielenlujuudella. 

Kuningas saattoi nyt esteettä marssia Augsburgin 
kaupunkiin. Täällä evankelis-luterilaisen uskontun- 
nustuksen = syntymäseuduilla Kustaa Aadolfia oli 
odotettu kaikkein kiihkeimmin. Riemastuneet kau- 
punkilaiset järjestivät hänelle ja hänen joukoilleen 
suuria juhlia. Kansanlaulu kertoo suomalaisten elä- 
mästä seuraavasti: 


Silloin me Suomen pojat elettiin, 
kur Augspurin kaupunnis käveltiin: 
Ei päivääkään oltu rahatta, 

Eikä myös tyhjällä mahalla. 

Maanmiestemme elämä näissä rikkaissa seuduissa 
oli samoin kuin muidenkin kuninkaan soturien niin 
yltäkylläistä, että eräs korkea virkamies mainitsi 
siitä kotiin kirjoittamassaan kirjeessä seuraavaa: 
”Meidän suomalaispoikamme, jotka nyt alkavat tot- 
tua viinimaan oloihin, eivät vähiin aikoihin aikone 
Savoon palata. Liivin-sodassa heillä usein ei ollut 
ravintona muuta kuin vettä ja homehtunutta, kar- 
keaa leipää. Nyt Suomen mies tekee kypärissään 
kylmää kastiketta viinistä ja vehnäsämpylästä.” | 

Augsburgista Kustaa Aadolf eteni Ingolstadtin 
kaupungin edustalle, jossa hänen vanha vastusta- 
jansa parhaillaan oli kuolemaisillaan. Ingolstadtista 
tuli myös ensimmäinen linnoitus, joka kuninkaalta 
jäi valloittamatta. Sen vahvojen muurien vuoksi 
Kustaa Aadolf ajan ja turhan mieshukan säästämi- 
seksi jätti piirityksen lyhyeen. Täällä hän oli sitä 
ennen vähällä menettää henkensä. Linnoituksen 
muureilta havaittiin komean upseerin ratsastavan 
suuren seurueen ympäröimänä muurien läheisyyteen. 
Eräs tykkimies laukaisi silloin muurilla olevan tar- 
kan ja kauas ampuvan tykin kohti tätä upseeria, 
joka kaatui maahan hevosineen. Upseeri oli itse ku- 
ningas, joka kuitenkin nopeasti nousi vereen ja 
pölyyn tahraantuneena kaatuneen hevosensa alta ja 
lausui: ”Vielä ei omena ole kypsä.” 

Ingolstadt oli pelastunut, mutta Baijerin pääkau- 
punki Miinchen joutui linnoituksistaan huolimatta 
kuninkaan käsiin. Täällä niinkuin muuallakin kato- 
lisessa Etelä-Saksassa katolilaiset pelkäsivät kunin- 
kaan kostavan protestantteihin aikaisemmin kohdis- 
tetut sortotoimenpiteet. Mutta jalomielinen voittaja, 
joka oli lähtenyt tähän sotaan uskonvapautta puo- 
lustaakseen, katsoi vapaan uskonnonharjoittamisen 
kuuluvan yhtä hyvin katolilaisille kuin protestantei]l- 
lekin. Katolisia messuja saatiin vapaasti pitää, kä- 
vipä kuningas itsekin sellaisessa. 

Kuninkaan jalomielisyys ja lempeys eivät voineet 
kuitenkaan lauhduitaa sitä vihaa, jota kiihkokatoli- 

laiset tunsivat häntä kohtaan. Baijerin taikauskoiset 
talonpojat kuvittelivat mitä ihmeellisimpiä asioita 
näistä kaukaisen pohjolan miehistä ja heidän kunin- 
kaastaan, jota mitkään linnoitukset ja sotajoukot ei- 
vät näyttäneet voivan pidättää. Kuninkaan kerrottiin 
saavuttavan voittonsa paholaisen hänelle antaman 
miekan avulla. Hänen sotajoukossaan oli muka noi- 
tumistaitoisia suomalaisia ja lappalaisia, jotka eivät 
olleet pakanoita parempia. Katolilaiset papit kiihotti- 
vat talonpoikien epäluulot kuninkaan armeijaan koh- 
distuvaksi julmaksi vihaksi. Talonpojat väijyivät pie- 
niä sotilasosastoja, hyökkäsivät niiden kimppuun ja 
surmasivat vangiksi saamansa mitä julmimmalla ta- 
valla. Sotaväki puolestaan kosti armotta käsiinsä 
saamilleen sisseille. Kokonaisia kyläkuntia tuhottiin. 
Kuninkaan läheisyydessä ei sellaista kuitenkaan sat- 
tunut, ja hän pyrki voimiensa mukaan ylläpitämään 
kuria sekä suojelemaan siviiliväestöä sodan kärsi- 
myksiltä. 

Maltti ja valtioviisaus olikin Kustaa Aadolfille nyt 
tarpeen enemmän kuin ehkä koskaan aikaisemmin. 
S1llä oleskellessaan nyt kaukana omista alueistaan 
ja tukikohdistaan vihamielisen väestön keskuudessa 
hän sai uuden, pelottavan vihollisen. Keisari Fer- 
dinand oli kutsunut Wallensteinin takaisin palve- 
lukseensa ja antanut hänelle sotajoukkojensa yli- 
päällikkyyden. 


Wallensteinin paluu 


Kun keisari erotti liian mahtavaksi paisuneen 
sotapäällikkönsä, ylpeä hböömiläinen raivosi. Hän 
vannoi hirvittävin valoin, ettei hän enää koskaan 
ole palveleva kiittämätöntä herraansa. Jätettyään 
sotajoukkonsa hän vetäytyi maatiloilleen Böömiin, 
jossa hän vietti satumaisen loisteliasta elämää. Ym- 
päri Eurooppaa kerrottiin toinen toistaan ihmeelli- 
sempiä tarinoita siitä ylellisyydestä, millä mahtava 
herttua ympäröi itsensä. 

Erotettu sotapäällikkö ei 
kuitenkaan tyytynyt nautti- 
maan rauhassa rikkauksis- 
taan. Hän ei ollut vielä saa- 
nut tyydytetyksi suunna- 
tonta kunnianhimoaan. Wal- 
lenstein kääntyi nyt salassa 
Kustaa Aadolfin puoleen ja 
tarjosi hänelle apuaan kei- 
saria vastaan. Varmuuden 
vuoksi kuningas piti yllä 
neuvotteluja siihen asti, 
kunnes hän oli Breitenfeldin 
voltolla turvannut asemansa 
Saksassa. Sen jälkeen hän ei 
tahtonut enää olla tekemi- 
sissä tämän tutkimattoman 
miehen kanssa, jonka Ppe- 
rimmäisistä tarkoituksista 
kukaan ei ollut selvillä. 

Kuninkaan voitot Etelä- 
Saksassa huolestuttivat suu- 30-vuotisen sodan upseeri. 
resti keisaria. Pelottava vi- 
hollinen lähestyi lähestymistään keisarin omia perin- 
tömaita, joten hänen täytyi jälleen turvautua erotta- 
maansa sotapäällikköön. Wallenstein olikin halukas 
ottamaan vastaan hänelle tarjotun ylipäällikkyyden. 
Keisarin oli kuitenkin luvattava Wallensteinille sak- 
salainen ruhtinaskunta ja olla vastedes puuttumatta 
sotajoukon asioihin. Entistään mahtavampana synkkä 
herttua astui siten jälleen Euroopan valtiolliselle näyt- 
tämölle. Kaikkialta virtasi saaliinhimoisia sotureita 
hänen lippujensa alle. Lyhyessä ajassa hän oli koon- 
nut itselleen sotajoukon, jolla hän ensi töikseen kar- 
kotti keisarin perintömaihin hyökänneet Saksin 
vaaliruhtinaan joukot. Sen jälkeen hän oli valmis 
kohtaamaan kuninkaan itsensä. 

Kustaa Aadolf oli ilmeisesti valmistautunut hyök- 
käämään keisarin perintömaihin kohta Baijerin val- 

loituksen loppuunsuoritettuaan. Tonavan vartta pit- 
kin edeten hän olisi saattanut marssia Wieniä vas- 
taan ja sanella siellä keisarille rauhanehdot. Wal- 
lensteinin paluu muutti täysin tilanteen. Herttuan 
sotajoukko saattoi katkaista kuninkaan yhteydet 
Pohjois-Saksaan. Vähäisempienkin vastoinkäymis- 
ten sattuessa hän olisi silloin joutunut hyvin vaaral- 
liseen tilanteeseen. Tämän vuoksi Wallensteinin so- 
tajoukko oli lyötävä ennen kuin etenemistä Itäval- 
taan saatettiin jatkaa. 

Wallensteinin sotatoimet tekivät kaikki epäröin- 
nit tyhjiksi. Herttua yhdisti Tillyn armeijan jään- 
nökset omiin joukkoihinsa ja lähestyi Nirnbergiä 
katkaistakseen kaupungin kautta Pohjois-Saksaan 
vievän valtatien. Suojatakseen turviinsa antautu- 
nutta Nirnbergiä Kustaa Aadolf toi sotajoukkonsa 
kaupungin suojaksi. Yhteisvoimin varustauduttiin 
torjumaan pelottavan böömiläisen hyökkäys. 

Wallenstein ei kuitenkaan pitänyt hyökkäystä vii- 
saana  kaksinkertaisesta ylivoimastaan huolimatta. 
Nirnbergin lähelle hän varusti itselleen lujan leirin, 
josta käsin hän lupasi opettaa Ruotsin kuninkaalle 
uuden sodankäyntitavan. Tämän lupauksensa hän 
pitikin. 

Molemmat sotajoukot pysyivät nimittäin toimet- 
tomina leireissään heinä- ja elokuun ajan. Kumpi- 
kaan ei hyökännyt vastapuolen leiriä vastaan. Sen 
sijaan vastustaja koetettiin näännyttää nälkään. Vi- 
hollisen muonanhankintaa ja -kuljetuksia häirittiin 
kaikin tavoin. Nirnbergin ympäristö tyhjennettiin 
tyystin elintarvikkeista seitsemän peninkulman sä- 
teellä. 

Tämän ”nälkäsodan” seurauksena syntyi hirvittä- 
vää puutetta sekä sotajoukkojen että kaupungin 
asukkaiden keskuudessa. Nälän heikontamat niärn- 
bergiläiset sortuivat kaupunkinsa kaduille niin suu- 
rin joukoin, etteivät haudankaivajat ja ruumiiden 
kuljettajat ehtineet saada kaikkia haudatuiksi. Asiat 
elvät olleet paljoa paremmat kuninkaan sotajoukos- 

sakaan. Hautaamatta jääneet ihmisten ruumiit ja 
hevosten raadot myrkyttivät kesän helteessä ilman 
ja synnyttivät tauteja, jotka saivat vastustamatta 
riehua nälkiintyneiden ihmisten keskuudessa lisäten 
pelottavassa mitassa kuolevien määrää. 

Lopulta kuningas päätti mieluummin uhmata 
hyökkäyksen vaaroja kuin nähdä sotajoukkonsa hupe- 
nevan nälän ja tautien kourissa. Hän vei armei- 
jansa rynnäkköön Wallensteinin leiriä vastaan, joka 
oli Alte Veste-nimisessä paikassa helposti puolus- 
tettaville kukkuloille sijoitettuna. Aamulla alkoi ku- 
ninkaan joukkojen hyökkäys, ja taistelu riehui hil- 
jentymättömällä voimalla auringonlaskuun saakka. 
Kuninkaan joukot ponnistelivat askel askeleelta kuk- 
kuloiden metsäisiä rinteitä ylöspäin vihollisen mur- 
haavan tulen alaisina. Ruotsalaiset, saksalaiset, 
skotlantilaiset ja suomalaiset kilpailivat urheudesta 
"kuninkaan itsensä henkilökohtaisesti innostaessa 
miehiään eteenpäin. Hyökkääjät saivat jo jalansijan 
kukkuloita hallitsevassa vanhassa Burgstall-nimi- 
sessä linnanrauniossa, ja Wallensteinille lennätet- 
tiin tieto sen menetyksestä. ”Se ei ole totta”, huusi 
Wallenstein. ”lItse taivaan Jumala ei voi riistää 
Burgstallia käsistäni” Kylmänä ja rauhallisena 
herttua järjesti vastahyökkäyksen, ja kuninkaan 
joukkojen oli jätettävä jo valtaamansa varustus. 

Alhaalla laaksossa Hessenin maakreivin jalkaväki 
taisteli keisarillisten valiojoukkoa, Cronbergin ”voit- 
tamattomiksi? kutsuttua ratsuväkeä vastaan. Hesse- 
niläisten oli peräännyttävä. Maakreivi valitti harmis- 
saan kuninkaan säästävän omia joukkojaan ja anta- 
van saksalaisten yksin kantaa taistelun helteen. 
Kuningas vastasi tähän: ”Minä lähetän suomalaiseni 
taisteluun ja toivon, että miehistön muutos on saava 
aikaan onnenkin muutoksen.” Stälhandsken ratsu- 
miehet, jotka koko kevään olivat taistelleet suurella 
menestyksellä Reinillä espanjalaisia vastaan, komen- 
nettiin nyt Cronbergin joukkoja vastaan. ”Voitta- 
mattomat” eivät kestäneet hakkapeliittojen hurjaa 

iskua. Cronberg itse kaatui ja hänen miehensä pa- 
kotettiin perääntymään. 

Illan tullen kuninkaan oli todettava epäonnis- 
tuneensa. Väsyneet ja tappioita kärsineet joukot ve- 
dettiin pois taistelukentältä. Lennart Torstensson, 
kuninkaan tykistön etevä komentaja, oli monien 
muiden mukana joutunut vangiksi. Itse Wallen- 
steinkin oli ollut taistelun tiimellyksessä vähällä 
jäädä vangiksi. 

Alte Vesten luona Kustaa Aadolf kärsi ensimmäi- 
sen vakavan vastoinkäymisen tähän asti niin loista- 
vasti sujuneella sotaretkellään. Hyökkäyksen epäon- 
nistuminen sekä nälkä ja puute aiheuttivat ulko- 
maalaisissa palkkasotureissa sellaista tyytymättö- 
myyttä, että he uhkailivat jo kapinalla. Mutta kunin- 
kaan voimakas ja päättäväinen esiintyminen lopetti 
tyytymättömyyden alkuunsa. Niirnbergin luona ei 
voitu kuitenkaan enää viipyä, ja kuningas jätti syys- 
kuun alussa tämän niin onnettomaksi osoittautuneen 
sotanäyttämön. Taudit riehuivat poistuvassa sotajou- 
kossa niin, että viikon kuluttua Nirnbergistä läh- 
doöstä Kustaa Aadolfin alunperin 46 000-miehinen 
sotajoukko oli supistunut 18 500 mieheksi. 

Wallenstein ei kyennyt estämään kuninkaan läh- 
töä. Myös Nurnbergin kaupunki, jonka avuksi kunin- 
gas oli jättänyt valtakunnankansleri Aksel Oxenstier- 
nan 4500 miehen kanssa, sai olla häneltä rauhassa. 
Pian Wallensteinkin jätti lujan leirinsä mukanaan 
vain 22 000 miestä niistä 40 000:sta, jotka hän oli ke- 
saäkuussa sinne tuonut. Nälkä ja taudit karkottivat 
hänetkin pois näiltä kuoleman metsästysmailta. 

Kuningas oli kaikesta huolimatta aikonut hyökätä 
keisarin perintömaihin. Mutta Wallensteinin hyök- 
käys Saksiin pakotti hänet jälleen luopumaan tästä 
suunnitelmastaan. Keisarillinen armeija hävitti Sak- 
sia hirveällä tavalla, ja sen onneton väestö rukoili 
kuningasta tulemaan avuksi Kuninkaan yhteydet 
Pohjois-Saksaan ja kotimaahan olivat myös jälleen 
vaarassa, sillä Wallenstein pyrki valtaamaan Elben 

ylimenopaikat Saksin alueella. Lopuksi oli pelättä- 
vissä, että epäluotettava vaaliruhtinas saattaisi alis- 
tua jälleen keisarin valtaan. Näiden syiden vuoksi 
kuningas päätti marssia Saksiin ja pyrkiä ratkaisu- 
taisteluun Wallensteinin kanssa. 


Liitzenin voitto ja tappio 


Saksin asukkaat ottivat Kustaa Aadolfin riemui- 
ten vastaan. Ihmiset polvistuivat joukoittain kunin- 
kaan marssitien varsille, ojensivat kätensä häntä 
kohti ja huusivat: ”Terve, Gideonimme, joka pelas- 
tat meidät hädästämme.” Tästä palvonnasta häikäis- 
tymättä kuningas lausui: ”Minun henkilööni luote- 
taan liikaa; minä olen vain heikko ja kuolevainen 
ihminen.” 

Tilanne ei ollutkaan erityisen valoisa. Kotimaasta 
kuului huonoja uutisia, sillä Kustaa Aadolfin voitto- 
jen vuoksi kateellisen Tanskan huhuttiin suunnitte- 
levan hyökkäystä Ruotsin kimppuun. Ranska ka- 
dehti kuninkaan menestystä ja katsoi sen jo uhkaa- 
van omia etujaan Reinin varsilla. Saksin vaaliruhti- 
nas ei halunnut auttaa hänen maataan suojelevaa 
kuningasta muuta kuin parilla rykmentillä, joita 
niitäkään ei kuulunut. 

Mutta epäröimättä ja horjumatta kuningas etsi 
taistelua böömiläisen kanssa. Syksy oli jo kulunut 
pitkälle, ja keisarillinen armeija varustautui asettu- 
maan talvimajoihin. Wallensteinin päävoimat sijoit- 
tuivat pieneen Liitzenin kaupunkiin Leipzigin lähelle. 
Pappenheim ratsuväkineen erosi Wallensteinista ja 
marssi Halleen. 

Marraskuun 5. päivänä Kustaa Aadolfin käsiin 
joutui Wallensteinin pikalähetti mukanaan kirje. 
josta Pappenheimin poistuminen kävi ilmi. Kunin- 
gas päätti heti käydä näin heikontuneen vihollisen 
kimppuun. Armeija, joka oli ollut marssilla Saksin 
vaaliruhtinaan joukkojen luokse, suunnattiin paikalla 
Liätzeniä kohti. 

Nördlingenin taistelu 1634. 


Kiirehtimisestä huolimatta marssi sujui hitaasti. 
Wallensteinin joukot olivat ajaneet pilalle syyssatei- 
den heikontamat tiet. Tykit upposivat liejuun, ja sit- 
keä savi tarttui miesten ja hevosten jalkoihin mars- 
sia hidastaen. Pimeän tullessa oltiin vielä kaukana 
Litzenistä. Uupuneet joukot leiriytyivät savisille 
pelloille. 

Tämä viivytys antoi Wallensteinille aikaa taiste- 
luun valmistautumiseen. Heti kuninkaan lähestymi- 
sestä tiedon saatuaan hän alkoi nopeasti koota vä- 
keään ja ryhmittää joukkojaan taistelujärjestyk- 
seen. Pikalähetti kiiruhti Halleen kutsumaan Pap- 
penheimin päävoimien yhteyteen. 

Kuningas vietti yön vaunuissaan Weimarin hert- 
tuan Bernhardin ja saksalaisen upseerin Kniephau- 
senin seurassa. Voimatta nukkua hän kuitenkin nousi 

jo puolenyön aikaan ja pukeutui nahkahaarnis- 
kaansa. Puolan sodassa saamansa haavan vuoksi hän 
ei voinut käyttää teräshaarniskaa. Heti päivän val- 
jetessa hän käski joukkonsa liikkeelle Liitzeniä 
kohti. 

Marraskuun 6. päivä valkeni harmaana ja sumui- 
sena. Kuningas ryhmitti joukkonsa taistelujärjes- 
tykseen Liitzenin kaupungin itäpuolella sijaitsevalle 
tasangolle, Tavallisuuden mukaan hän itse johti oi- 
keata siipeään, johon kuului pari tuhatta ratsumiestä 
ja tuhat musketööriä. Stälhandsken ja Wunschin 
suomalaiset ratsumiehet, noin 500 miestä, olivat kun- 
niapaikallaan äärimmäisinä oikealla. Keskustaa ko- 
mensi Niilo Brahe. Hänen johdossaan oli 4 jalkava- 
kiprikaatia, noin 5 000 miestä. Joukossa olivat myös 
Savon rykmentin jäännökset, 200 miestä. Vasemman 
sliven 1 600 ratsumiestä ja 1 000 musketööriä komensi 
Weimarin herttua. Toisessa linjassa oli Kniephause- 
nin johdossa loput armeijasta, noin 9000 miestä. 
Tämä osasto oli kuninkaan reservinä. 

Sumun hälvenemistä odottaessaan kuningas puhui 
joukoilleen ja rohkaisi heitä. Lutherin taisteluvirsi 
”Jumala ompi linnamme” kaikui mahtavana usvai- 
selta kentältä. Kun odotusta jatkui yhä, kuningas 
aloitti itse vähän aikaisemmin sepittämänsä virren 
”Alä pelkää, lauma piskuinen”. Kello 11:n aikaan 
sumu alkoi vihdoinkin hälvetä. Kuningas risti kä- 
tensä miekkansa kahvan ympärille ja rukoili: ”Jee- 
sus, Jeesus, suo meidän tänään taistella pyhän ni- 
mesi tähden.” Sitten hän heilautti miekkaansa 
päänsä päällä ja komensi joukkonsa hyökkäykseen. 

Wallensteinin armeija odotti Kustaa Aadolfin 
hyökkäystä tasangon poikki kulkevan tien toisella 
puolella. Herttua oli syvennyttänyt maantienojat ja 
asettanut niihin musketöörejään, jotka ottivat hyök- 
kääjät 'murhaavalla tulella vastaan. Siitä välittä- 
mättä kuninkaan joukot tunkeutuivat ojien yli tu- 
hottuaan musketöörit viimeiseen mieheen. Havait- 
tuaan nyt vastassaan toiseen linjaan sijoitetun Wal- 

lensteinin valioratsuväen kuningas huusi Stäl- 
handskelle: ”Hyökkää noiden mustien miesten kimp- 
puun! Niistä tulee meille vastusta.” Suomalaiset rat- 
sumiehet tekivät työtä käskettyä, ja mustahaarnis- 
kaisten kyrassieerien rivit alkoivat horjua. 

Mutta Wallenstein heitti tuleen uusia voimia, ja 
Ruotsi-Suomen joukkojen eteneminen tyrehtyi. Ku- 
ningas asettui Smoolannin ratsuväen haavoittuneen 
komentajan tilalle ja käski miehensä eteenpäin. 
Täyttä laukkaa hän kiiti perääntyvän vihollisen kin- 
tereillä ja katosi sumuun ja ruudinsavuun. 

Syntyi vimmattu käsikähmä. Kustaa Aadolfin ar- 
meija tungettiin osittain niiden jo ylittämän tien toi- 
selle puolelle. Vihollinen painosti ankarasti. 

Tällöin nähtiin kuninkaan ratsun kiitävän tyhjin 
satuloin edestakaisin taistelevien välissä. Verinen sa- 
tulavarustus osoitti Ruotsi-Suomen armeijalle, minkä 
hirveän tappion se oli kärsinyt. Surun ja tuskan 
huuto ”kuningas on kaatunut” kaikui yli taistelu- 
kentän. 

Kun suuri kuningas oli kaatunut, ei elämällä ollut 
enää arvoa kenellekään. Mutta ensin hänen kuole- 
mansa oli kostettava. Bernhard-herttua otti ylipääl- 
likkyyden ja komensi kostoa huutavat soturinsa 
eteenpäin. ”Kuin ärtyneet jalopeurat” ryntäsivät 
joukot eteenpäin, kertoo eräs silminnäkijä. Wallen- 
steinkin kauhistui tämän hyökkäyksen raivoa. Mi- 
kään ei näyttänyt voivan pysäyttää näitä hurjistu- 
neita sotureita. Stälhandske johti oikean siiven 
eteenpäin ja valtasi kuninkaan kuolinpaikan. Brahe 
ylitti jälleen kaivannot ja otti Wallensteinin patte- 
rin. Bernhard-herttua vei samoin sivustansa eteen- 
päin käsivarteensa saamastaan luodista huolimatta. 
Keisarillisten samoin osoittama loistava urheus 
näytti olevan turha. Wallenstein ratsasti itse tiheim- 
':mässä luotituiskussa, joka repi rikki hänen viit- 
tansa. Nuori Ottavio Piccolomini nousi verta vuo- 
taen yhä uuden ratsun selkään, kun entinen oli am- 
muttu hänen altaan. Ristiinnaulitun kuvallaan keisa- 

rillisia sotilaita rohkaissut Fuldan luostarin apotti 
kaatui musketinluodin tapaamana. Mikään ei kui- 
tenkaan näyttänyt voivan pysäyttää raivoisaa hyök- 
käystä. | 

Mutta silloin kaikui verisen kentän poikki riemu- 

huuto: ”Pappenheim on täällä.” Urhoollinen sota- 
päällikkö oli kyllä ratsuväkensä kanssa osallistunut 
taisteluun alusta alkaen, mutta hänen jalkaväkensä 
ehti perille vasta nyt Wallensteinin armeijan suu- 
rimman ahdingon hetkellä. Keisarilliset saivat uutta 
toivoa ja heidän vastarintansa lujittui. Stälhands- 
ken johtama oikea siipi työnnettiin takaisin. Yksin 
jäänyt Niilo Brahen jalkaväki sai nyt koko vihollis- 
hyökkäyksen painon vastaansa. Brahe itse haavoit- 
tui kuolettavasti. Hänen keltainen, sininen ja vihreä 
prikaatinsa ei kuitenkaan väistynyt askeltakaan, 
vaan kirjaimellisesti kaatui paikalleen. Keskustan 
jalkaväestä vain kuudes osa selviytyi taistelusta 
vammoitta. Ruotsi-Suomen armeija näytti tuhoon 
tuomitulta. 
— Pappenheim, keisarillisten maineikkain soturi, 
halusi kruunata kunniakkaan soturiuransa taistele- 
malla itsensä Kustaa Aadolfin kanssa. ”Missä on 
Ruotsin kuningas?” hän kysyi kaikkialla taisteluken- 
tällä. ”Tuolla hän ratsastaa suomalaisten etupäässä”, 
vastattiin hänelle. Siellä Pappenheim tapasi kohta- 
lonsa. Stähandsken itsensä sanotaan ampuneen Pap- 
penheimin surmaksi koituneen luodin. Mutta saa- 
tuaan kuulla suuren vihollisensa kaatuneen Pap- 
penheim käski adjutanttinsa rientää Wallensteinin 
luokse kertomaan, että hän kuoli tyytyväisenä tie- 
täessään katolisen opin leppymättömän vastusta- 
jankin kaatuneen. 

Pappenheimin kuolema sammutti keisarillisten 
voitontoiveet. Hänen ratsumiehensä pakenivat huu- 
taen: ”Pappenheim on kuollut, kaikki on menetetty!” 
sankarillisen komentajan kaaduttua kukaan ei 
kyennyt pysäyttämään heidän pakoaan. Kun välillä 
tihentyneet sumupilvet jälleen hälvenivät, hämmäs- 

tyneiden keisarillisten katseet kohtasivat pelottavan 
näyn: Wallensteinin armeijaa lähestyi uusi sota- 
joukko, joka suljetuin rivein ja hyvässä järjestyk- 
sessä eteni hyökkäykseen. Tähän asti taistelusta irti 
ollut reservi ryhtyi ratkaisevaan hyökkäykseen 
Kniephausenin vasta nyt saatua tiedon taistelun sii- 
henastisesta kulusta. 

Lisävoimien tulo rohkaisi Ruotsi-Suomen väsy- 
nyttä armeijaa ponnistamaan voimansa äärimmilleen. 
Stälhandske vei ratsumiehensä kolmannen kerran 
maantien varressa olevien hautojen ylitse. Koko rin- 
tama vyöryi eteenpäin. Turhaan keisarilliset pyrki- 
vät heitä pidättämään. Kuudesta haavasta verta vuo- 
tava Piccolomini nousi seitsemännen ratsun selkään 
aikaisempien hevostensa kaaduttua ja jatkoi taiste- 
luaan. Mutta tämä loistava urheuskaan ei enää aut- 
tanut. Wallensteinin oli vihdoin annettava peräänty- 
miskäsky. Sakeneva sumu ja joukkojen väsymys esti 
voittajia ryhtymästä takaa-ajoon, joten Wallenstein 
kykeni viemään illalla kokoamansa armeijan jään- 
nökset yöksi Leipzigiin. 


Taistelun jälkeen 


Lutzenin verinen päivä oli päättynyt Ruotsi-Suo- 
men armeijan voittoon. Mutta tämä voitto oli mak- 
settu kalliisti, niin kalliisti, ettei suuri tappiokaan 
olisi ollut tuhoisampi. Taistelukentällä lepäävistä 
12 000 kaatuneesta ja haavoittuneesta puolet olivat 
kuninkaan miehiä. Voiton muutti tappioksi se, että 
kuningas itse, suuri Kustaa Aadolf, lepäsi heidän 
joukossaan. 

Verisen temmellyksen Ppäätyttyäkään väsyneet 
voittajat eivät saaneet lepoa .Oli oltava varuillaan 
Wallensteinin mahdollisen hyökkäyksen varalta, ja 
rakastetun johtajan ruumis oli etsittävä taisteluken- 
tältä. Soihtujen valossa tutkittiin ne paikat, missä 
hänet viimeksi oli nähty. Ja vihdoin hänet löydet- 
tiinkin melkein alastomaksi ryöstettynä ja hevosten 

kavioiden ruhjomana. Kuninkaan viereltä löytyi kuo- 
lettavasti haavoittuneena hänen aseenkantajanaan 
toiminut saksalainen nuorukainen August von Leubl- 
fing. Nuorukainen kertoi kuninkaan kuolemasta, 
ja hänen kertomuksensa — joskin jonkin verran 
epäluotettavana pidetty — lienee kuitenkin todenmu- 
kaisin kuvaus suuren kuninkaan viimeisistä hetkistä. 

Johtaessaan Smoolannin ratsuväkeä hyökkäykseen 
kuningas ratsasti niin nopeasti, että vain harvat ky- 
kenivät häntä seuraamaan. Sumu ja kuninkaan huo- 
mattava likinäköisyys johtivat hänet eroon omista 
miehistään, niin että hän joutui vihollisten keskelle. 
Eräs viholliskorpraali huomasi kuninkaan ja sanoi 
musketööreilleen: ”Ampukaa tuota, se on varmasti 
ylhäinen herra!” Musketinluoti murskasi kuninkaan 
käsivarren kyynärpään yläpuolelta. Kustaa Aadolf 
ei aluksi välittänyt haavastaan, vaikka katkennut 
luu törrötti ulos. Mutta kun haavasta johtuva tuska 
kävi sietämättömäksi, hän pyysi seurassaan olevaa 
Lauenburgin herttuaa viemään hänet pois taistelu- 
kentältä. Herttua tuki kuningasta vyötäisiltä ja yritti 
toteuttaa kuninkaan käskyn. Mutta vihollisen ratsu- 
miehet ryntäsivät samassa paikalle, ja heidän johta- 
jansa, joka tunsi kuninkaan, ampui häntä vielä har- 
tioihin. Pelästyneenä herttua päästi otteensa ja pa- 
keni. Kuningas horjahti satulasta jalustimiensa va- 
raan, riippui niissä hetken ja putosi maahan. Nuori 
Leublfing yritti turhaan nostaa kookkaan herransa 
oman ratsunsa selkään. Paikalle saapuneet keisaril- 
liset kyrassieerit kysyivät, kuka haavoittunut oli. 
Aseenkantaja ei vastannut, mutta kuningas sanoi: 
”Minä olen Ruotsin kuningas.” Kyrassieerit koetti- 
vat silloin viedä kuninkaan vankina omalle puolel- 
leen. Mutta smoolantilaisten juuri tällöin hyökätessä 
keisarillisten oli paettava. Sitä ennen eräs heistä 
ampui pistoolillaan kuninkaan päähän kuolettavan 
laukauksen. 

Kuninkaan ruumis vietiin yöllä soihtujen valossa 
ampumatarvikevaunuissa lähellä sijaitsevaan Meu- 

chenin kylään. Haavojen peittämä ruumis pantiin 
arkkuun, jonka kylän koulumestari oli valmistanut. 
Meuchenista sankarivainaja siirrettiin Weissenfelsiin, 
missä ruumis balsamoitiin. Smoolannin ratsuryk- 
mentin ja Niilo Brahe-vainajan ruotsalaisen prikaa- 
tin Liitzenissä henkiinjääneiden rippeiden saatta- 
mana sankarikuninkaan tie kulki edelleen kotimaata 
kohti surevien saksalaisten tulviessa tuhansittain 
osoittamaan vainajalle kunnioitustdan. Kesällä 1633 
hänet saatettiin kotimaahan ja sijoitettiin Nyköpin- 
gin linnaan. Vasta seuraavana kesänä hautajaisval- 
mistelut olivat suoritetut, ja suurenmoinen saattue 
vei kuningasvainajan Tukholmaan. Täällä hän sai 
viimeisen leposijansa Ritariholman kirkossa itse ai- 
koinaan valitsemassaan hautakuorissa. 


Kustaa II Aadolfin jälkimaine 


”Me olemme isättömiä, eikä meillä enää isää ole. 
Meidän ilomme on loppunut ja kääntynyt murheek- 
si.” Näillä sanoilla pastori Jaakko Petreijus tulkitsi 
Nauvon kirkossa Kustaa Aadolfista pitämässään 
muistopuheessa sankarikuninkaan poismenon aiheut- 
tamat tunteensa. 

Samalla tavoin tunsivat sekä Ruotsin että Suomen 
kansat. Ketään kuninkaistaan ne eivät ole rakasta- 
neet niin paljon kuin Kustaa Aadolfia. Suuren hal- 
litsijan loistavat lahjat herättivät syvää kunnioitusta 
alhaisimmassakin rahvaan miehessä. Mutta samalla 
hänen syvä inhimillisyytensä, joka ilmeni hänen pyr- 
kimyksessään elämisenarvoisten olosuhteiden luomi- 
seksi halvimmillekin alamaisilleen, hankki hänelle 
myös kaikkien alamaistensa jakamattoman kiinty- 
myksen. Sitäkin suurempana tunnettiin sen vuoksi 
kuninkaan liian varhaisen poismenon aiheuttama 
menetys. 

Mutta ei ainoastaan Kustaa Aadolfin omassa valta- 
kunnassa näin tunnettu. Kautta koko Euroopan ku- 
ninkaan sankarikohtalon täyttyminen herätti mitä 

suurinta huomiota. Protestanteista tuntui ikään kuin 
tähdenlento olisi äkkiä sammunut ja kaikki taas 
häipynyt pimeään”. Saksan ja muidenkin maiden 
luterilaiset ajattelivat kauhulla tulevaisuutta, kun 
"evankeliumin tukipylväs” oli kaatunut. Kuningas- 
vainaja oli saapunut Saksaan omantunnonvapauden 
puolesta taistelemaan. Täällä hän oli suojellut yhtä 
hyvin protestanttien kuin katolilaistenkin oikeutta 
saada häiritsemättä harjoittaa omaa uskontoaan. 
Niinpä häntä pidettiin kaikkialla Euroopassa jalona 
vapaussankarina, johon yksin turkkilaisten ikeen alla 
huokailevat kreikkalaisetkin kiinnittivät ainoan va- 
pautuksen toiveensa. Vapauttaja oli nyt poissa, ja 
sorrettujen tai sorron uhkaamien ihmisten tulevai- 
suus tuntui kahta synkemmältä. 

Katolisessa maailmassa sen sijaan riemuittiin. Oli- 
han paavinkirkon pahin vihollinen nyt poissa ja siten 
*muserrettu käärme, joka myrkyllään pyrki saas- 
tuttamaan koko maailman”. Wienissä, Brysselissä ja 
Madridissa vietettiin kiitosjumalanpalveluksia ja lau- 
lettiin voitonhymniä, Te Deumia. Mutta kiihkeim- 
mätkään kuninkaan vihamiehistä eivät voineet var- 
maan syvimmässä tunnossaan muuta kuin tunnustaa, 
että suuri mies oli mennyt pois. Ja monet kuninkaan 
vastustajista ilmitoivat avoimestikin häntä kohtaan 
tuntemansa ihailun. Liitzenin taistelussa haavoittu- 
nut Piccolomini, josta myöhemmin tuli eräs keisa- 
rillisten kuuluisimpia sotapäälliköitä, sanoi olevansa 
ylpeä saatuaan osallistua taisteluun, jossa niin ur- 
hoollinen sotilas kuin kuningas Kustaa Aadolf oli 
kaatunut. Vieläpä keisarikin lausui tunnustuksen 
sanoja pelottavimmasta vastustajastaan. 

Hämmästyttävin oli kuitenkin silloisen paavin, 
Urbanus VIII:n, suhtautuminen kuninkaan kuole- 
maan. Paavi oli avoimesti osoittanut olevansa tyy- 
tyväinen, kun Kustaa Aadolf oli lyönyt keisarin 
sotajoukot. Hänen mielestään kuningas oli katoli- 
selle kirkolle pienempi vaara kuin keisari. Kun ka- 
toliset kirkonmiehet esittivät paaville pelkonsa Sak- 

san joutumisesta kerettiläisten käsiin kuninkaan 
voittojen ansiosta, paavi vastasi hymyillen: ”Me tie- 
dämme asiat paremmin. Ruotsin kuninkaan taholta 
katolista uskoa ei uhkaa mikään vaara. Hän ei tahdo 
sortaa sitä, vaan Itävalta ja Espanja ovat omilla vä- 
kivallantöillään kutsuneet hänet äärimmäisestä poh- 
jolasta, ja Jumala on itse herättänyt hänet ryhty- 
mään taisteluun heidän ylivaltaansa ja sortotoimiaan 
vastaan.” — Paavi ei pitänyt mitään voittomessua 
kuninkaan kuoleman johdosta. Sen sijaan hän jär- 
jesti hiljaisen messun, jonka tarkoituksena saattoi 
myös olla sankarikuninkaan puolesta rukoileminen. 
Paavi valitti kuninkaan kaatumista ja vertasi ihail- 
len häntä Aleksanteri Suureen. 

Kustaa II Aadolfin elämäntyö on niin valtava mit- 
tasuhteiltaan, että jälkimaailma pitää häntä Ruotsi- 
Suomen suurimpana hallitsijana. Jo hänen sisäiset 
uudistuksensa yksin olisivat riittäneet hankkimaan 
hänelle pysyvän maineen. Hallinnon ja oikeudenkäy- 
tön uudistajana, elinkeinojen edistäjänä ja valtakun- 
nan sotalaitoksen kehittäjänä hän täydensi suuren 
isoisänsä työn. Tämä työ on arvostettava sitäkin 
suuremmaksi, kun se tapahtui yhtämittaisten sotien 
lomassa. Näillä sodillaan Kustaa Aadolf turvasi val- 
takunnalleen vuosisadan kestävät rajat ja loi sen 
eurooppalaisen suurvalta-aseman. 

30-vuotiseen sotaan osallistumalla Kustaa Aadolf 
saavutti suuremman vaikutusvallan Euroopan asioi- 
hin kuin ainoakaan toinen pohjoismaiden hallitsija 
koskaan on saavuttanut. Hänen avullaan pelastui 
luterilainen oppi Saksassa katolilaisten taholta uh- 
kaavalta vaaralta. Ajatuksenvapauden puolustajana 
Kustaa Aadolf on siten saanut maailmanhistoriallisen 
merkityksen. 

Erityisesti Saksan-sodassa kuningas sai tilaisuuden 
osoittaa loistavaa sotilaallista ja valtiomiehenky- 
kyään. Harva hallitsija on niin vähäisin voimin ryh- 
tynyt niin suureen yritykseen ja niin loistavasti siitä 
selvinnyt. Kustaa Aadolfin suurenmoinen mielikuvi- 

tus auttoi häntä luomaan suuria suunnitelmia, jotka 
hän nerokkaan todellisuustajunsa viimeistelemässä 
muodossa kykeni myös toteuttamaan. Hänessä toi- 
mivat valtiomies ja sotapäällikkö käsi kädessä. Val- 
tiomies antoi suuret tavoitteet, jotka kuninkaan lois- 
tavien sotapäällikönlahjojen avulla olivat myös to- 
teutettavissa. Kustaa Aadolf on eräs maailmanhisto- 
rian suurimpia sotapäällikköjä. Hän oli sotaisen ai- 
kansa etevin taktikko ja strategi, joka monissa voit- 
toisissa kenttätaisteluissa osoitti suuren taistelunjoh- 
tamiskykynsä. Mutta sitä paitsi hän on eräs kaikkien 
aikojen suurimpia sotataidon uudistajia. Hänen uu- 
distuksensa, vaikkakin tosin osittain väärinymmär- 
rettyinä, määräsivät sotataidon kehityksen suunnan 
melkeinpä puolentoista vuosisadan ajan. 

Kustaa Aadolfin . menestys perustui hänen ylivoi- 
maisen älynsä ja lujan päättäväisyytensä ohella hä- 
nen persoonalliseen viehätysvoimaansa, jolla hän 
kykeni voittamaan ihmiset puolelleen. Ruotsin ja 
Suomen kansat seurasivat vastustelematta hänen 
johtoaan niistä suunnattomista kärsimyksistä ja rasi- 
tuksista huolimatta, mitä hänen sotansa niille mer- 
kitsivät valtakunnan oltua melkein yhtä mittaa so- 
dassa puolen vuosisadan ajan jo hänen valtaistui- 
melle noustessaan. Samoin hän kykeni muodosta- 
maan lujan kokonaisuuden niistä eri kansallisuutta 
olevista joukoista, joilla hän joutui Saksan-sotaa 
käymään. Kuninkaan henkilökohtaisen panoksen 
merkitys käy selvästi ilmi Ruotsi-Suomen sotilaalli- 
sen ja poliittisen johdon otteen herpaantumisesta 
hänen kuolemansa jälkeen. 

Suomen kannalta Kustaa Aadolfin elämäntyötä 
arvosteltaessa on ensinnäkin todettava hänen sisäi- 
sen rakennustyönsä suuri merkitys nimenomaan mei- 
dän maallemme, jonka olojen kehittämiseen aikai- 
semmin oli kiinnitetty varsin vähän huomiota. Kus- 
taa Aadolfin toimesta maamme oli saanut niin edul- 
lisen itärajan, ettei sillä koskaan ole ollut sen ve- 
roista. Kuningasta on arvosteltu siitä, että Stolbo- 

van rauhanteko ei vielä hankkinut valtakunnalle, 
varsinkaan Suomelle, täyttä turvallisuutta Venäjän 
suhteen. Olisi ollut viisaampaa suorittaa työ tässä 
suunnassa loppuun kuin kääntää valtakunnan voi- 
mavarat eteläiseen suuntaan, jossa mitkään elintär- 
keät edut eivät sitä vaatineet. Mutta myös meidän 
maamme kannalta oli tärkeää panna sulku katoli- 
suuden hyökkäykselle. Jos sitä ei olisi tehty Saksassa, 
olisi se jouduttu tekemään Ruotsi-Suomen omilla 
alueilla. Saksassa taisteltiin siten Suomen kansan- 
kin etujen puolesta. Sitä paitsi on otettava huomioon, 
että Kustaa Aadolf kaatui kesken työnsä. Jos hän 
olisi onnistunut viemään Saksassa käymänsä sodan 
voitokkaaseen loppuun, hän olisi varmaankin luonut 
Pohjois-Eurooppaan ylivoimaisen mahtavan valtion. 
Tämän valtakunnan voimilla olisi Ruotsi-Suomen 
idänkysymyskin kyetty tehokkaasti hoitamaan. 

Harva menestystä saavuttanut ja vallan huipuille 
kohonnut ihminen on kyennyt häikäistymättä me- 
nestyksensä kestämään. Kustaa Aadolf on eräs näitä 
harvoja, ja tämä on selvin todiste hänen katoamat- 
tomasta suuruudestaan. Kuningas on itse maininnut 
pitäneensä onnena sitä, että jokaista hänen suurta 
saavutustaan on seurannut jokin vastoinkäyminen, 
mikä on auttanut häntä säilyttämään mielensä tasa- 
painon. Joskin nerokkaalle valtiomiehelle ja sota- 
päällikölle ominainen toiminnanhalu osaltaan vai- 
kutti hänen päätökseensä osallistua Saksan-sotaan, 
katsoi hän sen myös suorastaan väistämättömäksi 
velvollisuudekseen. Vaikka hän itse aavisti tässä 
sodassa kaatuvansa, velvollisuudentunto pakotti hä- 
net kuitenkin siihen ryhtymään. 

Eräs kolmikymmenvuotisen sodan parhaista tunti- 
joista on lausunut Kustaa Aadolfista seuraavasti: 
”Hän on suurimpia ihmisiä, mitä koskaan on elänyt. 
Arvostelu löytää monta varjopuolta hänen loistavasta 
kuvastaan, mutta se, jos mikään, kestää ne. Loppu- 
tulokseksi on aina jäävä, että kuta perusteellisemmin 
tutkimme tätä kuvaa, sitä enemmän meidän täytyy 

ihailla kuninkaan valtavaa lahjakkuutta ja hengen 
suuruutta.” — Litzenin kentällä pidetyssä Kustaa 
Aadolfin kuoleman 300-vuotismuistojuhlassa suurin 
suomalainen soturi lausui muistopuheessaan: ”Hen- 
gen ja työn jättiläiset, jotka kerran ovat ohjanneet 
kansojen kohtaloita ja epäitsekkäästi uhrautuneet 
korkeiden päämäärien puolesta, loistavat sammu- 
mattomien soihtujen tavoin yli pimeyden ihmiskun- 
nan pitkällä vaelluksella henkistä kasvua ja täydel- 
lisyyttä kohti.” 

Suomen kansa voi vielä tänäkin päivänä katsoa 
onnekseen, että sen johtajien joukkoon on kerran 
kuulunut tällainen yleisinhimilliseen suuruuteen ko- 
honnut mies. 


Hallinnon järjestäminen 


Kuninkaan kuollessa hallitusohjat joutuivat lähin- 
nä hänen uskottunsa Aksel Oxenstiernan käsiin. Val- 
takunnankansleri oli tällöin Saksassa, mihin hän jäi 
vielä moneksi vuodeksi. Mutta sotanäyttämöltäkin 
hän johti varmalla kädellä kotimaan hallintoa. 

Tähän aikaan 6-vuotias Kristiina-prinsessa oli 
Ruotsi-Suomen —vallanperimysjärjestyksen mukaan 
valtaistuimen laillinen perillinen isänsä jälkeen. Val- 
taneuvosto piti kuitenkin tärkeänä hankkia tähän 
säätyjen hyväksymisen mahdollisimman pian, sillä 
perusteettomien huhujen nojalla uskottiin etenkin 
monien suomalaisten haluavan jonkin äsken kuol- 
leen kuningas Sigismundin pojista valtakunnan hal- 
litsijaksi. 

Säädyt kokoontuivat Tukholmaan vuoden 1633 
alussa. Kuukausi oli kulunut kuninkaan kuolemasta, 
kun valtaneuvosto vasta sai siitä tiedon. Monet val- 
tiopäivämiehistä kuulivat ilmeisesti vasta nyt Tuk- 
holmaan saapuessaan tämän surusanoman, sillä pu- 
nemiehen maininta kuninkaan kuolemasta synnytti 
yleisen itkun ja valituksen. Vasta vähitellen pääs- 

tiin asioiden käsittelyyn, joista tärkein oli Kristii- 
nan tunnustaminen. 

Puhemiehen tehtyä tätä koskevan esityksen eräs 
talonpoika nousi ylös ja kysyi: ”Kuninkaan tytär? 
Kuka se on? Emme me häntä tunne, emme ole häntä 
nähneet!” 

Kokouksessa = syntyneen hälinän asettamiseksi 
Kristiina tuotiin heti säätyjen nähtäväksi. Kyselyn 
tehnyt talonpoika katseli häntä tarkasti ja lopuksi 
huudahti: ”Se on totta! Katsokaa, Kustaa-kuninkaan 
nenä, hänen silmänsä, hänen otsansa! Hän olkoon 
meidän kuningattaremme!” — Yksimielisesti säädyt 
korottivat Kristiinan Ruotsi-Suomen valtaistuimelle. 

Kuningattaren alaikäisyyden vuoksi valtakunnan 
asloiden johtaminen annettiin holhoojahallituksen 
käsiin. Sen päämiehenä ja valkutusvaltaisimpana 
jäsenenä oli Aksel Oxenstierna. Muina jäseninä oli- 
vat eri kollegioiden päälliköt. Heidän joukossaan 
olivat Axel Oxenstiernan veli ja serkku, joten Oxen- 
stierna-suku saavutti kiistämättömän johtoaseman 
valtakunnassa. 

Holhoojahallituksen toimesta viimeisteltiin jo Kus- 
taa Aadolfin toimeksiannosta laadittu uusi hallitus- 
muoto, jonka säädyt v. 1634 hyväksyivät. Siinä vah- 
vistettiin lopullisesti se hallinnon järjestely, jota 
Kustaa Vaasan ajoista alkaen oli suoritettu. 

Holhoojahallituksen oli myös ratkaistava kysymys 
Saksan-sodan päättämisestä tai jatkamisesta. Rau- 
hankaipuu maassa oli yleinen, ja monet huomattavat 
miehet kannattivat sodan lopettamista. Mutta soti- 
laallinen tilanne kuninkaan kuollessa oli sellainen, 
ettei valtakunta voinut toivoa saavansa rauhaa sol- 
mituksi muuten kuin luopumalla kaikista Saksassa 
saavutetuista eduista. Mikäli Ruotsi-Suomi aikoi 
saada korvauksen Saksan-sodan vuoksi tekemistään 
uhrauksista, sotaa oli jatkettava edullisemman neu- 
vottelutilanteen aikaansaamiseksi. Kaukonäköinen ja 
lujatahtoinen valtakunnankansleri oli tämän näkö- 
kannan voimakkain kannattaja. Hänen onnistui myös 

saada mielipiteilleen neuvoston ja säätyjen kannatus. 
suuren kuninkaan elämäntyön turvaamiseksi sotaa 
päätettiin siis jatkaa. 


SODAN VAIHEET KUNINKAAN KUOLEMAN 
JÄLKEEN 


Uusia taisteluja 


Sodasta tuli kuitenkin pitkällisempi ja raskaampi 
kuin kukaan saattoi tällöin aavistaakaan. Tarvittiin 
vielä 18 vuotta kestävät taistelut, ennen kuin tyy- 
dyttävä rauha saatiin aikaan. 

Kustaa Aadolfin kuoleman jälkeen tämän suuren 
sodan luonne muuttui. Siihen asti se oli ollut mel- 
kein puhtaasti uskonsotaa, jossa kuninkaan voimakas 
persoonallisuus sitoi kaikki Saksan luterilaiset lujaan 
yhteisrintamaan katolisia ruhtinaita ja keisaria vas- 
taan. Mutta aikaa myöten sota laajeni yhä uusien 
tekijöiden liittyessä siihen. Saksan protestanttiset 
ruhtinaat alkoivat vieroa Ruotsi-Suomea, sillä he 
epäilivät auttajiensa yrittävän saavuttaa etuja saksa- 
laisten kustannuksella. Vaikka Ranska liittyi sotaan 
ja lähetti armeijoitaan Saksan maaperälle, Ruotsi- 
Suomi joutui sodan jatkuessa ajoittain taistelemaan 
melkein yksin ja ilman liittolaisia. Ruotsi-Suomen 
sotajoukkojen laatu muuttui myös aikaa myöten. 
Valtakunnan omat voimat eivät raskaista sotaväen- 
otoista huolimatta riittäneet tyydyttämään sen ar- 
meljoiden miesvoiman tarvetta. Lukemattomien ka- 
hakoiden, monien suurten kenttätaisteluiden sekä 
ennen kaikkea puutteellisesta muonituksesta ja al- 
keellisesta lääkintähuollosta johtuvien tautien har- 
ventamia rivejä oli nimittäin jatkuvasti täydennet- 
tävä. Siten Ruotsi-Suomen sotajoukoissa kotimai- 
nen miesaines oli monesti pienenä vähemmistönä eri 
kansallisuuksiin kuuluvien palkkasoturien muodos- 
taessa niiden pääosan. Tämä johti myös Ruotsi-Suo- 

men sotajoukkojen sodankäynnin laadun muuttumi- 
seen. Kuninkaan noudattamat inhimilliset sodan- 
käyntitavat unohdettiin. Hänen jälkeensä valtakun- 
nan sotavoimat saivat vähitellen tässä suhteessa yhtä 
huonon maineen kuin Wallensteinin joukoilla oli. 
Sotajoukon muukalaistumisen seurauksena oli osal- 
taan myös sen taidon ja taistelutehon laskeminen. 
Siten sota vain pitkittyi eikä selvää ratkaisua kyetty 
aikaansaamaan. 

Kuninkaan kuoltua Oxenstierna sai suurin vai- 
keuksin aikaan Ruotsi-Suomen ja Saksan protestant- 
tien välisen liiton, jossa Ruotsi-Suomella oli johto- 
asema. Liiton sotajoukot saavuttivat myös menes- 
tystä taisteluissaan. Stälhandsken ja Eckholtzin suo- 
malaiset ratsumiehet kunnostautuivat monissa Reinin 
varrella ja Westfalenissa v. 1633 käydyissä taiste- 
luissa. Veipä Stälhandske joukkonsa Hollantiinkin, 
jossa hän avusti hollantilaisia heidän taisteluissaan 
espanjalaisia vastaan. Kustaa Horn puolestaan vei 
komennossaan olevan armeijanosaston aina Boden- 
järven rannoille saakka, missä hän taisteli katolilai- 
sille tulevia italialaisia apujoukkoja vastaan. Myö- 
hemmin hän vei joukkonsa Elsassiin. Täälläkin oli 
suomalaisia mukana. 

Vuosi 1633 päättyi siis protestanttien kannalta 
suotuisasti. Mutta seuraavana vuonna sattui suuria 
tapahtumia ja vastoinkäymisiä, jotka muuttivat täy- 
sin tilanteen. Vuoden 1634 helmikuussa Wallenstein, 
eräs 30-vuotisen sodan huomattavimmista ja yllättä- 
vimmistä mahtimiehistä, poistui lopullisesti toimin- 
nan näyttämöltä. Liitzenin taistelun jälkeen hän oli 
väliin taistellut menestyksellä Ruotsi-Suomen jouk- 
koja vastaan, väliin tarjoutunut niiden liittolaisena 
taistelemaan keisaria vastaan. Lopuksi Wienin hovi 
päätti raivata kenraalin pois tieltään, vaikkei sillä 
ollutkaan varmaa tietoa hänen vehkeistään. Ennen 
kuin Wallenstein ehti päästä protestanttien luokse 
turvaan, muuan hänen omista eversteistään murhasi 
hänet. 

Weimarin herttuan Bernhardin ja Kustaa Hornin 
johtamat Ruotsi-Suomen päävoimat toimivat Baije- 
rissa, jossa ne koettivat estää keisarillisia valtaa- 
masta protestanttisia kaupunkeja. Loppukesällä kei- 
sarilliset ryhtyivät piirittämään Nördlingenin kau- 
punkia 33 000-miehisellä sotajoukolla. Horn ja hert- 
tua saapuivat kaupungin avuksi mukanaan 22 000 
miestä. Horn olisi tahtonut lujissa asemissa odottaa 
apujoukkojen saapumista ja vain tyytyä häiritse- 
mään vihollista. Mutta herttua, joka tahtoi hyökätä 
vihollisen kirnppuun heti auttaakseen suuressa hä- 
dässä olevaa kaupunkia, sai tahtonsa läpi sotaneu- 
vostossa. Hornia moitittiin pelkuriksi ja ryhdyttiin 
taisteluun. Tuloksena oli täydellinen tappio. Hert- 
tuan itsensä onnistui töin tuskin pelastautua erittäin 
urhoollisesti taisteltuaan. Epätoivoissaan hän huusi 
Hornin olevan viisas mies, mutta itse olleensa narri 
ja houkka. Lisäksi hän syytti itseään Hornin kuo- 
lemasta. Niin ei kuitenkaan ollut käynyt. Taistelu- 
kentältä perääntyvän Ruotsi-Suomen armeijan pako- 
tie kulki erään sillan kautta. Saatuaan osan voimis- 
taan sillan yli Horn suojasi lopuilla muiden ylime- 
noa. Herttuan johdossa olleen vasemman siiven 
joukkojen saapuessa sillalle syntyi hirveä sekasorto, 
sillä takaa-ajavat keisarilliset painostivat ankarasti. 
Horn hyökkäsi käsillä olevien joukkojensa kanssa 
vihollisen kimppuun ja pidätti sitä niin kauan, että 
oman sotajoukon rippeitten onnistui ylittää silta. Itse 
hän taisteli miestensä kärjessä viimeiseen asti suos- 
tumatta perääntymään. Vihdoin hän joutui väkisin 
vangiksi vihollisen ympäröidessä hänet joka puolelta. 

Taistelu oli musertava isku Ruotsi-Suomen vallalle 
Saksassa. Voittamattomina pidetyt ruotsalaiset ja 
suomalaiset oli lyöty. Yli puolet heidän sotajoukos- 
taan oli kaatunut tai joutunut vangiksi. Ja katoli- 
laisten voiton kruunasi sotamarsalkka Hornin joutu- 
minen vangiksi. Nördlingenin tappion jälkeen pro- 
testanttien liitto hajosi. Saksin vaaliruhtinas liittyi 
keisariin, ja Ruotsi-Suomen sotajoukkojen oli vetäy- 

Muskettisotureita. 


dyttävä jälleen Pohjois-Saksaan ja luovuttava kai- 
kista muista valloituksistaan. 


Sota laajenee ja pitkittyy 


Ruotsi-Suomen ja samalla Saksan protestanttien 
aseman pelasti etupäässä Aksel Oxenstierna. Valta- 
kunnankansleri osoitti tässä tilanteessa suuren- 
moista tarmoa, sitkeyttä ja valtiomieskykyä. Hänen 
onnistui rohkaista omia kansalaisiaan niin, että sotaa 
päätettiin jatkaa kaikesta huolimatta. Oxenstierna 
sal myös aikaan entistä kiinteämmän liiton Ranskan 
kanssa. Richelieu lähetti nyt ranskalaisia sotavoimia 
Saksaan taistelemaan, mikä helpotti Ruotsi-Suomen 
sotajoukkoja vastaan kohdistuvaa painetta, 

Mutta suurista kyvyistään huolimatta valtakun- 
nankansleri ei ollut sotapäällikkö. Vain siten, että 
valtakunnan sotavoimat saivat suuren kuninkaan 
veroisen sotapäällikön johtajakseen, kyettiin kaikista 

tämän ajan vaikeuksista selviytymään. Tämä joh- 
taja oli sotamarsalkka Juhana Baner, joka Kustaa 
Aadolfin omalla opastuksella oli saanut kehittää lois- 
tavia sotapäällikönlahjojaan. Nyt, suuren hädän het- 
kellä, hänen sotapäällikönkykynsä hankki Ruotsi- 
Suomelle takaisin sen menettämän aseman. Mutta 
siihen tarvittiin vuosien raskaat' ja ajoittain toivot- 
tomalta näyttävät ponnistukset. 

Ruotsi-Suomen aseman vaarallisuutta lisäsi se, 
että kohta Nördlingenin taistelun jälkeen Puolan 
kanssa Altmarkissa solmittu välirauha meni umpeen. 
Puolan kuninkaana oli tällöin Sigismundin poika 
Vladislav, joka haaveili isänsä menettämän Ruotsi- 
Suomen kruunun valtaamisesta takaisin. Vladislav 
asettikin aluksi niin ankarat rauhanehdot, ettei niitä 
voitu hyväksyä. Holhoojahallitus kokosi silloin suu- 
rin ponnistuksin yli 30000 miestä käsittävät sota- 
voimat Puolan rajoille. Niiden joukossa oli lähes 
10 000 suomalaistakin. Nämä varustelut taivuttivat 
puolalaiset rauhaan, joka tehtiin v. 1635. Ruotsi- 
Suomen oli luovuttava tuottoisista Preussin satamis- 
ta, mutta Puola suostui tunnustamaan Ruotsi-Suo- 
men omistusoikeuden Viroon ja Liivinmaahan. 

Banerin ylipäällikkyyden aikana sota sai aikai- 
semmasta poikkeavan luonteen. Sotajoukot ottivat 
elatuksensa: siitä maasta, missä ne kulloinkin toimi- 
vat. Kun Saksa alkoi vähitellen olla perin juurin 
hävitettyä, sotajoukkojen huoltaminen tuli yhä vai- 
keammaksi. Niiden täytyi kyetä nopeasti siirtymään 
aina uusille alueille, joilta vielä voitiin jotakin saada 
irti. Tämän vuoksi ryhdyttiin yhä enemmän käyt- 
tämään ratsuväkeä. Näissä olosuhteissa myös Ruot- 
si-Suomen armeijat kohtelivat asukkaita yhtä häi- 
käilemättömästi ja tunnottomasti kuin keisarilliset 
palkkasoturitkin. Baner on siten saanut historiassa 
huonon maineen, joskin ehkä osittain aiheettomasti. 
Hän oli nimittäin ainoa sotapäällikkö, joka edes 
yritti pitää joukkojaan kurissa ja estää niitä hillit- 
tömästi hävittämästä sotanäyttämöinä olevia maita. 

Kohta ylipäälliköksi tultuaan Banör ankaralla kä- 
dellä palautti kurin villiintyneihin joukkoihinsa. 
Hänen oli pakko vaatia joukoiltaan äärettömän pal- 
jon. Huonosti varustettuina ja nälkää kärsien niiden 
täytyi taistella ylivoimaisia vihollisjoukkoja vastaan. 
Erityisen rasittavia olivat Banerin kuuluisat pika- 
marssit, joilla hän monen monituista kertaa yllätti 
vastustajansa. Mutta nerokkaan sotapäällikön hen- 
kilökohtainen viehätysvoima oli niin suuri, että jou- 
kot pahemmin nurkumatta alistuivat kaikkiin hänen 
vaatimuksiinsa. Ja niinpä onni alkoi jälleen seurata 
Ruotsi-Suomen lippuja. Monien menestyksellisten 
kahakoiden jälkeen Wittstockin luona syntyi v. 1636 
suuri taistelu, jossa Banöer saavutti erään sotahisto- 
rian loistavimmista voitoista. Noin 16000 miehellä 
hän löi perusteellisesti lujaan asemaan sijoittuneen 
yhtyneen keisarillis-saksilaisen armeijan, jonka vah- 
vuus oli yli 23 000 miestä. Taisteluun ottivat kun- 
nialla osaa myös Uudenmaan ja Turun läänin ratsu- 
rykmentit sekä Viipurin jalkaväkirykmentti. Erityi- 
sesti Stälhandske miehineen kunnostautui nyt niin 
kuin niin lukemattomat kerrat aikaisemminkin. 

Tästä loistavasta voitosta huolimatta lähivuodet 
muodostuivat jälleen uhkaaviksi Ruotsi-Suomen so- 
tilaalliselle asemalle. Joukkojensa vähyyden vuoksi 
Banerin oli jo välillä vetäydyttävä aivan Itämeren 
rannikoille Pommeriin. Tästä ylivoimaisen viholli- 
sen tieltä taitavasti suorittamastaan perääntymisestä 
Baner sai aikalaisiltaan yhtä paljon kiitosta kuin 
suuresta voitosta. Retki olikin äärimmäisen rasit- 
tava. Mm. ratsuväki ei sen viimeisinä yhdeksänä 
vuorokautena voinut pysähtyä sen vertaa, että olisi 
voitu riisua satulat hevosten selästä. 

Saatuaan apujoukkoja, joiden joukossa oli noin 
4500 suomalaista, Baner saavutti vuoden 1638 ku- 
luessa menestystä lukuisissa pienehköissä taisteluis- 
sa. Seuraavana vuonna käytiin jälleen suuri tais- 
telu Chemnitzin luona, jossa Baner löi keisarillis- 
saksilaisen sotajoukon. Stälhandsken ja Eerik Slan- 

gin suomalaiset ratsumiehet olivat jälleen ratkaise- 
vasti vaikuttaneet voittoon. Tämän jälkeen Stäl- 
handske lähetettiin muutaman tuhannen miehen 
kanssa Sleesiaan, jossa hän seuraavien kolmen vuo- 
den aikana taisteli lukemattomia taisteluja ylivoi- 
maisia vihollisjoukkoja vastaan. 

V. 1641 Banerilla oli käsissään mahdollisuus lopet- 
taa tämä hävittävä sota yhdellä iskulla. Saksan 
keisari Ferdinand III piti valtiopäiviä Regensburgin 
kaupungissa Baijerissa. Baner päätti yllättää vihol- 
lisen ja yrittää ottaa keisarin ja valtiopäiville ko- 
koontuneet ruhtinaat vangiksi. Tammikuun 17. päi- 
vanä Ruotsi-Suomen armeija ilmestyi Tonavan ran- 
nalle Regensburgia vastapäätä keisarillisten suun- 
nattomaksi yllätykseksi ja kauhuksi. Vain keisari 
itse pysyi tyynenä ja jatkoi rauhassa valtiopäiviä sekä 
lupasi puolustaa kaupunkia viimeiseen asti. Rau- 
hoittaakseen omiaan hän kävi joka päivä metsästä- 
mässä kaupungin lähistöllä. Tällöin hän oli vähällä 
joutua Banerin partiojoukkojen vangiksi. Hevosensa 
ja metsästyshaukkansa menetettyään hän pelastui 
nipin napin. 

Mutta yht'äkkinen suojailma tuli keisarillisten 
avuksi. Tonavan jää ei kannattanut Banerin armei- 
jaa, ja Regensburgin valtauksesta oli luovuttava. 
Joka puolelta kiiruhti paikalle vihollisjoukkoja tuho- 
takseen ruotsalaiset. Vasta viime hetkessä sotamar- 
salkka sai tästä vihiä. Tällöin hän antoi heti pe- 
rääntymiskäskyn. 

Tällä pakomatkallaan oli Böhmerwaldin metsien 
ja solien kautta kulkeva sotajoukko vähällä joutua 
tuhon omaksi. Pelastuminen oli yksinomaan suoma- 
laisen kenraalimajuri Eerik Slangin ansiota. Banerin 
perääntymistä suojaava Slang joutui parin tuhannen 
miehensä kanssa saarroksiin pienessä Neunburgin 
kaupungissa. Kaupungin varustukset olivat rappiolla 
eikä Slangilla ollut yhtään tykkiä. Kuitenkin hän 
kieltäytyi antautumasta Piccolominin ja arkkihert- 
tua Leopoldin johtamalle suurelle vihollisarmeijalle. 

Nämä luulivat Banerin päävoimien jääneen kaupun- 
kiin ja ryhtyivät sitä piirittämään. Piirittäjien ras- 
kaat tykit ampuivat suuria aukkoja muureihin. Vi- 
hollisen jalka- ja ratsuväkijoukot yrittivät työntyä 
aukoista kaupunkiin, mutta Slang torjui kaikki 
hyökkäykset. Kun piiritystä oli kestänyt yli kolme 
vuorokautta, lähetti arkkiherttua sanansaattajan 
vaatimaan Slangia antautumaan. Itsepäinen suoma- 
lainen vastasi puolustavansa kaupunkia niin kauan 
kuin hänellä oli oikea kätensä tallella — vasemman 
hän oli nimittäin menettänyt aikaisemmissa taiste- 
luissaan. Taistelu jatkui siten edelleen. Vaikka kau- 
pungin muurit olivat niin sortuneet vihollisen tykki- 
tulesta, että ulkopuolelta nähtiin suoraan torille, 
Slang jatkoi taistelua ampumavarojensa loppumises- 
takin huolimatta. Vihdoin hänen oli kuitenkin an- 
tauduttava, mutta silloin Baner olikin jo saanut riit- 
tävän etumatkan ja hänen onnistui pelastaa sota- 
joukkonsa. Slang, Pohjolan Leonidas, kuten häntä 
uljaan taistelunsa vuoksi kutsuttiin, oli saavuttanut 
myös vihollisten ihailun ja kunnioituksen. 

Tämä sotaretki oli Banerin viimeinen. Hänen jo 
aikaisemmin huono terveytensä murtui nyt lopulli- 
sesti ja pian sen jälkeen hän kuoli. Sotapäällikkönä 
hän oli ollut aikansa suurin, jopa suuren kuninkaan 
veroinen. Ruotsi-Suomelle oli suuri onni, että sen 
sotureiden riveistä löytyi näin poikkeuksellinen kyky 
Juuri tänä valtakunnalle niin vaikeana ajankohtana. 

Banerin seuraajaksi tuli Kustaa Aadolfin entinen 
sykistönpäällikkö Lennart Torstensson, jota Ban6r 
itse oli ehdottanut ylipäälliköksi jälkeensä. Torstens- 
son osoittautuikin edeltäjänsä veroiseksi soturiksi. 
Eräiden menestyksellisten sotaliikkeiden jälkeen, 
jolloin Torstenssonin joukot tunkeutuivat jo keisarin 
perintömaihin, Leipzigin luona syttyi v. 1642 suuri 
taistelu. Kolmituntinen yhteenotto päättyi Torstens- 
sonin loistavaan voittoon. Taistelun ratkaisivat Ar- 
vid Wittenbergin johtamat Turun läänin ja Stäl- 
handsken Uudenmaan läänin ratsumiehet, jotka lyö- 

tyään vastassaan olleen vihollisen vasemman siiven 
kiersivät oman vasemman sivustansa avuksi. Nyt 
lyötiin vihollisen oikeakin siipi, mikä tuotti Tors- 
tenssonille voiton vihollisen osoittamasta suuresta 
urheudesta huolimatta — Taistelu oli aiheuttanut 
menetyksiä myös Ruotsi-Suomen sotajoukolle. Stäl- 
handske sai pahan haavan käteensä, mutta pysyi 
siitä huolimatta kentällä mukana taistelun loppuun 
saakka. Sen sijaan Neunburgin sankari, sotavankeu- 
desta vapaaksi vaihdettu Slang kaatui jo heti tais- 
telun alussa. Myös itse Torstensson sekä valtakun- 
nan tuleva kuningas, nuori Pfalzin kreivi Kaarle 
Kustaa olivat vähällä saada surmansa, sillä molem- 
milta ammuttiin hevoset alta. 

Torstensson varustautui nyt marssimaan keisarin 
perintömaihin tehdäkseen lopun sodasta. Mutta sil- 
loin hänet saavutti hallituksen lähetti, jonka muka- 
naan tuomat käskyt muuttivat täysin sotamarsalkan 
suunnitelmat. Holhoojahallitus epäili Tanskan yrit- 
tävän sopivan tilaisuuden tullen hyökätä Ruotsi-Suo- 
men kimppuun. Tanskalaisten käyttäytyminen an- 
toikin syytä epäilyksiin. Niinpä päätettiin ehtiä edel- 
le, kun tilaisuus siihen näytti sopivalta Torstensso- 
nin voittojen jälkeen. Sotamarsalkka sai käskyn 
marssittaa joukkonsa kaikessa hiljaisuudessa Poh- 
jois-Saksaan ja hyökätä yllättäen Tanskaan. 


Tanska voitetaan 


Hallituksen laatimien suunnitelmien mukaan Tors- 
tenssonin piti valloittaa Holstein ja Jyllannin niemi- 
maa. Kustaa Hornin, joka nyt oli vaihdettu vapaaksi 
sotavankeudesta, oli vallattava Tanskalle kuuluvat 
Etelä-Ruotsin maakunnat. Klaus Laurinpoika Fle- 
mingin johtaman laivaston oli lyötävä Tanskan lai- 
vasto, jonka jälkeen Ruotsi-Suomen maasotavoimat 
oli kuljetettava Tanskan saarille. 

Tämä Tanskan täydelliseen tuhoamiseen tähtäävä 
suunnitelma kyettiin kuitenkin vain osittain toteut- 

tamaan. Torstensson ylitti Tanskan rajan joulukuun 
puolivälissä, ja pian koko Jyllanti oli hänen käsis- 
sään. Stälhandske osallistui ratsumiehineen Jyllan- 
nin valtaukseen. Koldingin luona hän löi 1 500-mie- 
hisen tanskalaisen ratsuväkiosaston. Tämä jäi hak- 
kapeliittain päällikön viimeiseksi urotyöksi. Kohta 
sen jälkeen hän nimittäin sairastui ja kuoli 50-vuo- 
tiaana v. 1644 kuusi viikkoa sairastettuaan. 

Kustaa Horn valloitti 8 000-miehisellä armeijal- 
laan Skoonen. Maakunnan talonpojat aloittivat täl- 
löin sissisodan Hornin joukkoja vastaan. Kun sota- 
marsalkka ei saanut sitä lempeydellä asettumaan, 
hänen oli lopuksi pakko turvautua ankariin rankai- 
sutoimenpiteisiin. Vielä sata vuotta myöhemmin kan- 
san keskuudessa eli muisto näistä ”Hornin sodan” 
kauhuista. 

Maavoimat olivat siten täyttäneet osansa suunni- 
telmasta. Nyt oli laivaston vuoro näyttää kuntonsa. 
Keväällä v. 1644 Fleming lähti liikkeelle laivas- 
tonsa kanssa, johon kuului 46 alusta. Kolbergin 
luona kohdattiin vihollinen, jota itse kuningas Kris- 
tian IV johti. Alkava meritaistelu tuli ratkaise- 
maan Tanskan kahtalon. Jos sen laivasto tuli lyödyksi, 
ei mikään voinut estää Ruotsi-Suomen sotajoukkoja 
pääsemästä Tanskan sydämeen, saarille ja pääkau- 
punkiin. 

Mutta Tanskan laivasto piti puolensa. Vanhan, 
lähes puoli vuosisataa Tanskan valtaistuimella istu- 
neen kuninkaan johdolla Flemingin hyökkäys torjut- 
tiin. Kohta taistelun alussa osui tykinluoti kunin- 
kaan vieressä olleeseen tykkiin. Puunsirpaleet ja 
rautakappaleet surmasivat ja haavoittivat useita lä- 
hinnä seisoneita. Myös kuningas itse suistui laivan- 
kannelle. Kauhunhuuto kaikui yli laivan, sillä pelät- 
tiin hänenkin kaatuneen. Mutta vanha hallitsija nousi 
pian pystyyn ja johti taistelua sisukkaasti loppuun 
asti siitä huolimatta, että hän oli menettänyt toisen 
silmänsä sekä muutoinkin kolhiutunut. Taistelu 
päättyi illalla kummankaan puolen saamatta yli- 

otetta. — Kuningas Kristianin urheuden muisto elää 
vielä tänä päivänä Tanskan kuningashymnissä, joka 
alkaa seuraavin sanoin: ”Kuningas Kristian seisoi 
korkean maston juurella, savussa ja pölyssä!” 

Kolbergin taistelu oli jäänyt ratkaisematta. Vä- 
hän myöhemmin Kristian oli kuitenkin onnistua 
kerta kaikkiaan tuhoamaan vastustajansa laivaston. 
Fleming oli purjehtinut Kielin lahteen korjaamaan 
laivastonsa taistelussa kärsimiä vaurioita. Tanska- 
laiset purjehtivat perässä ja sulkivat Flemingin lah- 
teen. Ja maitse lähestyi sotamarsalkka Gallaksen 
johtama keisarin sotajoukko avustaakseen maalta 
käsin Ruotsi-Suomen laivaston tuhoamisessa. Tämä 
olisi riistänyt Ruotsi-Suomelta mahdollisuuden Jjat- 
kaa sotaa Saksassa, sillä Tanskan hallitessa Itämerta 
yhteyksiä Saksaan ei olisi voitu ylläpitää. 

Mutta valtakunta selvisi tästäkin tukalasta tilan- 
teesta. Sopivan tuulen tultua Flemingin laivasto 
purjehti yön pimeydessä pois lahdesta ja pääsi 
selville vesille tanskalaisten huomaamatta mitään. 
Mutta laivaston nerokas luoja ei enää sitä joh- 
tanut. Vähän aikaisemmin eräs tanskalaisten Kielin 
lahden rannalle rakentamista pattereista ammuttu 
tykinluoti oli ponnahtanut merenpinnasta amiraali- 
laivan ikkunasta sisään ja osunut Flemingiin tämän 
juuri ryhtyessä peseytymään. Kuolettavasti haavoit- 
tunut amiraali ehti vielä jättää päällikkyyden Kaarle 
Kustaa Wrangelille ja käskeä häntä murtautumaan 
ulos lahdesta. 

Klaus Laurinpoika Flemingissä meni manalle eräs 
tämän aikakauden kyvykkäimmistä miehistä. Opis- 
keltuaan ensin ulkomailla hän nuoruudessaan palveli 
aluksi maavoimissa, mutta siirtyi myöhemmin lai- 
vastoon, joka hänen johdollaan rakennettiin koko- 
naan uudestaan. Amiraalinvirkansa ohella hän toimi 
Kustaa Aadolfin tärkeimpänä apulaisena valtakun- 
nan verotuksen järjestelyssä. Flemingin ansiota oli 
siten suureksi osaksi, että valtakunnan tulot riitti- 
vät sen tänä aikana ylettömän suuriin menoihin. 

Klaus Laurinpoika Fleming. 


Lopuksi hän toimi vielä Tukholman käskynhaltijana 
ja suunnitteli kaupungin uudelleenrakentamisen. 

Flemingin laivaston pelastuminen loukusta oli 
osaltaan Gallaksen ansiota, joka ei ollut tarpeeksi 
kiirehtinyt ehtiäkseen ajoissa paikalle. Huumorinta- 
juinen kuningas Kristian purki keisarillista kenraa- 
lia kohtaan tuntemansa harmin siten, että hän lyö- 
tätti tapauksen muistoksi mitalin seuraavin kirjoi- 
tuksin: ”Mitä Gallas on saanut aikaan Kielin lah- 
della, nähdään tämän mitalin toisella puolella.” — 
Mitalin toinen puoli oli tyhjä. 

Vuonna 1644 käytiin vielä uusi meritaistelu, joka 
itse asiassa ratkaisi tämän sodan. Ruotsiin asettunut 
hollantilainen suurliikemies de Geer oli saanut hol- 
lantilaisen laivasto-osaston Ruotsi-Suomen käyttöön, 
vaikkei Hollanti itse yhtynytkään sotaan. Syynä tä- 
hän oli se, että Tanskan Juutinraumassa kantamat 

tullit loukkasivat Hollannin kaupallisia etuja. Näin 
vahvistunut Ruotsi-Suomen laivasto sai Femernin 
luona loistavan voiton. 17 tanskalaisesta laivasta vain 
3 pääsi pakenemaan. Voittajat menettivät vain yhden 
laivan. Itämeren herruus oli siten jälleen kiistatto- 
masti siirtynyt Ruotsi-Suomelle. 

Nyt Kristian-kuninkaan oli pakko taipua rauhaan. 
Se tehtiin Brömsebrossa v. 1645 Tanskalle raskain 
ehdoin. Ruotsiin liitettiin Jämtlannin ja Härjedalin 
maakunnat Norjan rajalla, Tanska menetti myös 
Gotlannin ja Saarenmaan. Hallannin maakunta luo- 
vutettiin Ruotsille 30 vuodeksi. Tanskan oli myös 
luovuttava Juutinraumassa Ruotsi-Suomen laivoilta 
kantamistaan tulleista. 

Brömsebron rauhan jälkeen Tanska-Norja oli lo- 
pullisesti jäänyt tappiolle siinä pitkällisessä taiste- 
lussa, jota se pohjolan ylivallasta oli Ruotsi-Suomen 
kanssa käynyt. Omin voiminsa se ei enää koskaan 
kyennyt uhkaamaan Ruotsi-Suomea. 


Sodan loppu alkaa häämöttää 


Kohta Tanskan sodan jälkeen Ruotsi-Suomen ar- 
meija sai vilmeisen suuren voittonsa Saksan sodassa. 
Torstensson oli vienyt armeijansa Jyllannista Böö- 
miin, jossa hän vuoden 1645 alussa saavutti Janko- 
witzin luona loistavan voiton. Suomalainen Arvid 
Wittenberg komensi taistelussa Torstenssonin armei- 
jan oikeata siipeä. 

Voittonsa jälkeen Torstensson eteni Wieniä kohti. 
Kaksi kertaa hän pääsi kaupungin läheisyyteen voi- 
matta kuitenkaan ylittää Tonavaa. Keisaria vastaan 
kapinoiva unkarilainen ruhtinas Racoczy toi hänelle 
jonkin verran apujoukkojakin, vaikkei niillä ollut 
ratkaisevaa merkitystä. Saksin vaaliruhtinas luopui 
kuitenkin nyt keisarista ja teki rauhan Ruotsi-Suo- 
men kanssa. 

Vuoden 1645 lopulla Lennart Torstensson luopui 
ylipäällikkyydestä kivulloisuutensa vuoksi. Kuten 

niin moni muukin aikalaisensa tämäkin mainio sota- 
päällikkö kärsi kovasti reumatismista, jonka hän 
oli saanut Ingolstadtin linnan vankikomeroissa. 
Ritarillinen ja jaloluonteinen Torstensson oli saavut- 
tanut aikalaistensa kunnioituksen. Sotapäällikkönä 
hän on Banörin rinnalla Kustaa Aadolfin etevin op- 
pilas. 

Nyt tuli ylipäälliköksi Kaarle Kustaa Wrangel, 
joka oli kunnostautunut laivaston komentajanakin. 
Torstenssonin neuvosta hän siirsi sotatoimet Länsi- 
saksaan, jossa Ruotsi-Suomen joukot taistelivat rin- 
nan kuuluisan ranskalaisen marsalkan Turennen 
kanssa. Arvid Wittenberg johti samaan aikaan. 
Wrangelin lähimpänä miehenä Sleesiassa toimivaa 
armeijaa. 

Vuosina 1647 ja 1648 sotaa käytiin Sleesiassa, 
. Böömissä, Westfalenissa sekä Reinin ja Mainin var- 
silla. Suomalaisia joukkoja oli jälleen verraten run- 
saasti, n. 5 000 miestä, mukana. Mitään suuria tais- 
teluja ei käyty. Lukuisissa pienemmissä yhteen- 
otoissa Ruotsi-Suomen joukoilla oli niin paljon me- 
nestystä, että aloite pysyi niiden käsissä. 

Kesällä v. 1648 Wrangel lähetti saksalaissyntyisen 
kenraali von Königsmarckin pikamarssissa Böömiin, 
jossa Königsmarckin onnistui yllätyksellä vallata 
Prahan kaupungin uudempi puoli. Kaupunkilaiset 
ehtivät kuitenkin toipua hämmingistään sen ver- 
ran, että valloittajien hyökkäys saatiin pysäytetyksi 
Prahan läpi virtaavan Moldau-virran silloille. Pra- 
han kuuluisan yliopiston ylioppilaat puolustivat yhtä 
siltaa erään jesuiittaprofessorin johdolla, joka oli ta- 
vattoman väkevä ja urhoollinen. 

Prahan vallatusta osasta voittajat saivat suunnat- 
tomia rikkauksia. Arvid Wittenberg valtasi vähän 
myöhemmin böömiläisen Taborin linnan, josta myös 
löytyi suuria aarteita. Etenkin upseerit kuljettivat 
niitä myös kotimaahan, missä ne muodostivat monen 
aatelissuvun varallisuuden perustan. Sivistyshisto- 
riallisesti kallisarvoisin voittosaalis on Böömistä Up- 

salan yliopiston kokoelmiin kuljetettu goottilainen 
raamatunkäännös, ns. ”Codex argenteus”. 

Prahan edustalla vaihtui Ruotsi-Suomen armeijan 
ylipäällikkö vielä kerran. Kesällä v. 1648 tähän ase- 
maan tuli Pfalzin kreivi Kaarle Kustaa, Kustaa 
Aadolfin sisaren Katariinan ja Pfalzin ruhtinaan Ju- 
hana Kasimirin poika. Uusi ylipäällikkö saapui apu- 
joukkoja mukanaan jatkamaan Prahan piiritystä. 
Mutta ennen kuin kaupungin ns. vanha puoli ehdittiin 
valloittaa, saatiin Prahaan outo ja yllättävä viesti: 
Westfalenissa sijaitsevissa Osnabriickin ja Minsterin 
kaupungeissa oli nelivuotisten neuvottelujen jälkeen 
päästy niin pitkälle, että lokakuun 14. päivänä v. 
1648 oli voitu allekirjoittaa yleinen rauhansopimus. 


Sodan tilinpäätös 


Ruotsi-Suomi oli jatkanut sotaa Kustaa Aadolfin 
kuoleman jälkeen saadakseen korvauksen niistä uh- 
rauksista, mitä se tämän sodan vuoksi oli tehnyt. 
Westfalenin rauhassa Saksa sai maksaakseen nämä 
Ruotsi-Suomen — sotalaskut. Toisena saamamiehenä 
oli Ruotsi-Suomen liittolainen Ranska, joka sekin 
hyötyi Saksan kustannuksella. 

Valtakunnan aluevoitot eivät olleet sinänsä kovin 
laajoja. Mutta sijainniltaan ne olivat sitä tärkeäm- 
piä. Ennen hallitsemiensa Neva-, Narva- ja Väinä- 
jokien lisäksi Ruotsi-Suomi sai nyt haltuunsa Poh- 
jols-Saksan tärkeimpien jokien suut. Valtakunta sai 
Etu-Pommerin ja Taka-Pommerista Oder-virran itä- 
puolisen rannan. Tämä tärkeä joki oli siten Ruotsi- 
Suomen —valvonnassa, varsinkin kun se sai myös 
Oderin suuta hallitsevat Rigenin, Wollinin ja Use- 
domin saaret. Bremenin ja Werdenin hiippakuntien 
joutuminen Ruotsi-Suomen haltuun hankki sille El- 
ben ja Weserin valvontamahdollisuuden. Lopuksi 
Lyypekin lähellä sijaitseva Wismarin kaupunki vah- 
visti valtakunnan asemaa Elbesta Itämerelle johta- 
van liikennereitin varrella. Kun Ruotsi-Suomen 

alueet sijaitsivat näin Tanskan molemmin puolin, 
saatettiin helpommin pitää myös -Tanskaa kurissa. 

Ruotsi-Suomen — saksalaiset voittomaat hankkivat 
sille jäsenyyden Saksan valtakunnan eri valtioiden 
joukossa. Niinpä se saattoi nyt osallistua Saksan val- 
tiopäivien toimintaan ja koko Saksan valtakuntaa 
koskevien päätösten tekoon. Westfalenin rauhassa 
tosin Saksan Truhtinaille ja useille kaupungeille 
myönnettiin niin suuri itsenäisyys, että keisarikun- 
nan yhteys oli aivan nimellinen ja keisarin valta ra- 
joittui vain hänen omiin itävaltalaisiin perintömai- 
hinsa. Habsburg-suvun yliherruuspyrkimyksistä oli 
siten tehty loppu. 

30-vuotinen sota oli alkanut suurelta osaltaan us- 
konnollisten ristiriitojen vuoksi. Westfalenin rau- 
hassa päätettiin, että kukin ruhtinas sai itse päättää 
ruhtinaskuntansa uskonnosta. Mutta toisuskoisiakaan 
ei saanut vainota, joten uskonnonvapaus tunnustet- 
tiin periaatteessa vallitsevaksi. 

Vielä päätettiin, että Ruotsi-Suomi oli saava viisi 
miljoonaa riikintaalaria korvaukseksi sen joukoille 
niiden kärsimistä vaivoista. Ennen kuin palkkajou- 
kot voitiin hajoittaa, oli niille nimittäin maksettava 
melkoiset summat. Siihen asti, kunnes tämä korvaus 
oli maksettu, Ruotsi-Suomi piti osan joukoistaan 
Saksassa. 

30-vuotinen sota oli huomattavasti muuttanut Eu- 
roopan valtioiden keskinäisiä voimasuhteita. Habs- 
burgien suvun valta-asema Saksassa oli mennyttä. 
Saksan keisareina tämän suvun hallitsijoilla ei ollut 
enää juuri mitään valtaa. Sen sijaan he ryhtyivät 
lisäämään omia maitaan, ja Itävallan hallitsijoina 
Habsburg-suvun päämiehet kuuluivat Euroopan en- 
simmäisten ruhtinaiden joukkoon. 

Saksa oli kärsinyt hirveästi tästä hävittävästä SO- 
dasta. Monin paikoin väkiluku kohosi vasta pari sa- 
taa vuotta myöhemmin siihen, mikä se oli ollut 
1600-luvun alussa. Samoin Saksan taloudellinen toi- 
puminen oli aluksi hidasta. Sodan tuloksena sen eri 

valtiot olivat saaneet käytännössä täydellisen itse- 
näisyyden. Näiden yli kolmensadan hyvin erikokoi- 
sen valtion välillä oli alinomaa riitoja, joten Saksa 
ei kyennyt poliittisesti esiintymään kokonaisuutena 
Euroopan valtioiden keskinäisessä kilvoittelussa. Tä- 
mä hajanaisuus säilyi yli 200 vuotta. 

Ranska oli saanut Westfalenin rauhanteossa Elsas- 
sin, joten sekin sai jalansijan Saksassa. Vuosisadan 
loppupuolella Ranskan merkitys Euroopassa kasvoi 
yhtä mittaa niin, että siitä tuli sekä poliittisesti että 
sivistyselämän alalla johtava valtio. 

Hollanti eli Alankomaat, joka 30-vuotisen sodan 
aikana oli jatkanut jo 1500-luvun lopulla alkanutta 
vapaustaisteluaan Espanjaa ' vastaan, tunnustettiin 
Westfalenin rauhassa täysin itsenäiseksi. Jo 1600-lu- 
vun alusta alkaen Hollanti oli voimakkaasti lisännyt 
kauppaansa ja merenkulkuaan, ja näihin aikoihin 
siitä kehittyi maailman johtava merivalta. Euroopan 
vesillä liikkuvista 20 000 aluksesta kokonaista 16 000 
oli hollantilaisia, mikä osoittaa heidän merkitys- 
tään maailmankaupassa. Ruotsi-Suomen tärkeimpänä 
kauppatuttavana Hollannilla on ollut suuri osuus 
myös meidän maamme kehitykseen. 

Westfalenin rauhassa vakiinnutettiin myös Ruotsi- 
Suomen suurvalta-asema, jonka se osanotollaan 30- 
vuotiseen sotaan oli hankkinut. Vuodesta 1560 läh- 
tien melkein yhtämittaa jatkuneilla sodilla oli luotu 
tämän suurvalta-aseman perusta. Westfalenin rau- 
haa seurannut ajanjakso kuluu tämän saavutuksen 
puolustamisessa, kunnes se aikoinaan osoittautuu 
valtakunnan voimavaroihin verrattuna ylivoimai- 
seksi tehtäväksi. 


Suomen osuus 30-vuotiseen sotaan — Hakkapeliitat 


Ruotsalaisten soturimaine levisi Saksan-sodan ai- 
kana ympäri koko Euroopan. Monta kertaa heidän 
tililleen tuli sellaisiakin loistavia urotöitä, joita ku- 
ninkaan tai hänen seuraajiensa sotajoukoissa palve- 

levat vierasmaalaiset suorittivat. Näin on ollut asian 
laita myös suomalaisten suhteen. Mutta toisaalta 
suomalaiset juuri tämän sodan aikana astuivat koko 
Euroopan tietoisuuteen kaukaisen, salaperäisen poh- 
jolan kansana, joka noitataitoisten lappalaisten naa- 
purina on oppinut heidän taitonsa ja jonka miehet 
ovat tunnettuja suurista ruumiinvoimistaan ja rajat- 
tomasta urhoollisuudestaan. Suomalaisten soturien, 
hakkapeliittojen, tällöin syntynyt maine on elänyt 
Keski-Euroopassa kansan suussa meidän päiviimme 
asti. 

Tämä maine maksettiin raskaasti. Maamme jou- 
tui väkilukuunsa verrattuna antamaan suhteettoman 
suuren määrän miehiä valtakunnan sotavoimiin. Suo- 
men väkiluku oli tämän sodan aikana korkeintaan 
puoli miljoonaa eli noin 1/3 Ruotsin ja Suomen yh- 
teenlasketusta väkiluvusta. Suomi piti kuitenkin jat- 
kuvasti aseissa noin 14-18 000 miestä eli 2/5 Ruotsin 
ja Suomen yhdessä asettamasta väestä. Rasitus koh- 
tasi Suomea siten huomattavasti voimakkaammin 
kuin Ruotsia, joka kuitenkin oli paljon varakkaampi 
näistä kahdesta. Suomen korpien raivaamiseen ki- 
peästi kaivattua työvoimaa joutui siis vuodesta vuo- 
teen olemaan ”kuninkaan töissä” suhteellisesti enem - 
'* män kuin Ruotsin miehiä, jotka saivat sillä välin ko- 
hottaa jo luonnostaan rikkaamman maansa varalli- 
suutta, Tämän aiheuttamat taloudelliset menetykset 
olivat sitäkin suuremmat, kun Suomi asetti melkein 
yhtä paljon ratsuväkeä kuin Ruotsi. Ratsuväessä 
palveli nimittäin talonpoikaisväestön paras aines, 
josta huomattava osa nyt oli poissa kotimaastaan 
vuosikymmenien ajan. 

Tämän sodan aiheuttamista rasituksista saamme 
hyvän käsityksen siitä tosiasiasta, että Suomen sil- 
loin ylläpitämä 14—18 000-miehinen armeija vastaisi 
nykyoloissa noin 120-130 000-miehistä vakinaista so- 
tajoukkoa. Huomattava osa tästä väestä olisi ollut 
myös vuosittain kutsunnoilla uusittava tappioiden 
korvaamiseksi. Erityisesti Viron ja Liivinmaan lin- 

noissa, missä pääosa varusväestä usein oli suomalai- 
sia, taudit aiheuttivat jatkuvaa täydennyksen tar- 
vetta. Samoin tarvittiin Saksaan yhtä mittaa uusia 
miehiä tauteihin tai haavoihinsa kuolleiden sekä kaa- 
tuneiden tilalle. Ja tätä jatkui 18 vuoden ajan. 

Suomalaisten rivimiesten urheus ja uhrautuvaisuus 
oli yleisesti tunnettua. Suuri kuningas arvosti heitä 
niin, että hän valitsi vaarallisimpien yritysten toteut- 
tajiksi aina suomalaisia. Saman aseman suomalaiset 
säilyttivät hänen kuolemansa jälkeenkin. 

Suomi lähetti kuninkaan armeijaan myös monta 
urheaa ja pystyvää upseeria. Rykmenttien ja erillis- 
ten armeijanosastojen komentajina monet maanmie- 
hemme niittivät mainetta ja hankkivat itselleen kuu- 
luisan nimen, kohosivatpa jotkut sotajoukon kor- 
keimpien päälliköideskin joukkoon. 

30-vuotiseen sotaan osaaottaneista suomalaisista 
kohosi huomattavimpaan asemaan Hornien maineik- 
kaan soturisuvun kuuluisin jäsen, Kustaa Horn. Kus- 
taa Aadolfin eläessä hän oli kuninkaan lähimpiä 
miehiä, ja hänen osuutensa esimerkiksi Breitenfeldin 
voittoon oli aivan ratkaisevaa laatua. Sekä ystävät 
että viholliset kunnioittivat Kustaa Hornia hänen ur- 
heutensa, taitavuutensa ja jalon luonteensa vuoksi. 
Kun hän joutui Nördlingenin taistelussa vangiksi, 
otettiin hänet voittajien leirissä suurin kunnianosoi- 
tuksin vastaan. Itse Espanjan perintöprinssi tarjosi 
hänelle telttansa käytettäväksi. Keisarilliset eivät 
tahtoneet luopua arvokkaasta vangistaan. Vasta kah- 
deksan vuoden kuluttua he vaihtoivat Hornin kol- 
mea kuulua keisarillista kenraalia vastaan vapaaksi. 
Kotimatkallaan hän joutui kaikkialla suurenmoisten 
kunnianosoitusten kohteeksi. Eräällä paikkakunnalla 
hänen kunniakseen järjestettiin paraati, jossa hän 
otti vastaan keisarillisten joukkojen ohimarssin. Lop- 
puikansä kuuluisa marsalkka vietti Ruotsissa. 

Hornin jälkeen korkeimpaan asemaan kohosi suo- 
malaisista Arvid Wittenberg, joka oli ollut ylipääl- 
likköehdokkaanakin Torstenssonin jälkeen. Joskin 

Kustaa Horn. 


hän jo tässä sodassa ansioitui suuresti, niin vasta 
Kaarle X Kustaan aikana hän hankki suurimmat 
laakerinsa. 

Hornin ohella suomalaisista suurimman maineen 
saavutti Torsten Stälhandske, suomalaisten ratsu- 
miesten kuuluisa päällikkö. Hänen sotilaalliset ky- 
kynsä eivät riittäneet korkeisiin johtajantehtäviin. 
Mutta rätsuväkirykmentin tai pienehköjen armei- 
janosastojen komentajana hän oli vertaansa vailla. 
Kukaan ehkä Äke Tottia lukuunottamatta ei käynyt 
vihollisen kimppuun yhtä häikäilemättömästi kuin 
hakkapeliittojen pelätty päällikkö. Breitenfeldin, 
— Liätzenin, Wittstockin, Chemnitzin ja Leipzigin suu- 
rissa taisteluissa useissa kymmenissä pienemmissä 
ja lukemattomissa kahakoissa Stälhandske kunnos- 
tautui erinomaisella tavalla. 

Stälhandskeen verrattava urheudessa oli Neun- 
burgin yksikätinen sankari Eerik Slang. Tämä ur- 
hoollisimmista urhoollisin soturi herätti urheutensa 
ohella huomiota myös eräällä sodan myöhemmissä 

vaiheissa hyvin harvinaisella ominaisuudella, inhi- 
millisyydellään, Kustaa Aadolfin kuoleman jälkeen 
Ruotsi-Suomen armeijan aikaisemmin mainio soti- 
laskuri oli vähitellen laskenut niin, ettei se ollut enää 
keisarillisten puolella vallitsevaa parempi. Ruotsi- 
Suomen armeijain sotilaat kohtelivat siviiliväestöä 
yhtä häikäilemättömästi kuin Wallensteinin koulussa 
kasvaneet raa'at keisarilliset palkkasoturitkin. Suo- 
malaisetkaan eivät jaksaneet pysyä ryöstöistä ja vä- 
kivallantöistä = erillään. Päinvastoin heitä pelättiin 
erityisesti niillä seuduilla, missä sotatoimia käytiin. 
Slang piti kuitenkin omat joukkonsa kurissa ja suo- 
jeli turvattomia sodan kauhuilta. 

Useat muut suomalaiset upseerit kohosivat sodan 
aikana korkeisiin asemiin taisteluissa osoittamansa 
kunnon perusteella. Tällaisia oli mm. Arvid Forbus 
eli Forbes, josta tehtiin kenraali ja kreivi hänen 
kunnostauduttuaan loistavasti erityisesti Weimarin 
herttuaa vastaan Reininmaassa käydyissä taisteluissa. 

ilman lukemattomien maanmiestemme, sekä mai- 
netta saavuttaneiden että nimettöminä kaatuneiden, 
urheutta ja uhrautuvaisuutta ei olisi kyetty luomaan 
Ruotsi-Suomen suurvalta-asemaa. 


25: Jokamiehen Suomen historia 


RUOTSI-SUOMI SUURVALTANA 





Ruotsi-Suomen asema Euroopassa oli perusteelli- 
sesti muuttunut Westfalenin rauhaa edeltäneiden 
vuosikymmenien aikana. Vielä Kustaa Aadolfin hal- 
lituksen alkuaikoina se oli ollut vähäpätöinen ja vä- 
hän tunnettu valtakunta, joka kaikki voimansa pon- 
nistamalla töin tuskin kykeni turvaamaan itsenäi- 
syytensä säilymisen. 30-vuotisessa sodassa saavutta- 
miensa voittojen ansiosta siitä oli tullut suurvalta, 
joka tunnettiin kautta koko maanosamme ja jonka 
sana painoi paljon Euroopan kohtalonkysymyksiä 
ratkottaessa. 

Tämä uusi asema vaikutti valtavasti Ruotsi-Suo- 
men asukkaiden sekä aineelliseen että henkiseen ke- 
hitykseen. Valtakunnan kansalaiset saattoivat todeta 
ulkomailla liikkuessaan nauttivansa arvonantoa, jota 
osoitettiin vain mahtavimpien maiden asukkaille. Se 
kohotti heidän itsetuntoaan voimakkaasti. Erityisesti 
Ruotsissa syntyi voimakas kansallistunto, joka ilmeni 
sekä valtiollisessa toiminnassa että henkisen elämän 
alalla. Uskottiin, että Ruotsin kansa oli erityisesti 
valittu suorittamaan suuria tehtäviä. Suur-ruotsa- 
lainen historiankirjoitus pyrki todistelemaan, että 
Ruotsilla oli ollut erittäin maineikas menneisyys. 
Samantapaista esiintyy Suomessakin, joskin paljon 
vähäisemmässä mittakaavassa. 

Suurvalta-aseman mukana valtakunnässa alkoi 
voimakas kehitys myös henkisen elämän aloilla. 
Tarjosivathan sotien mukanaan tuomat runsaat ta- 
loudelliset edut sivistyksen kohottamiseksi entistä 
paremmat aineelliset edellytykset. 

Toisaalta tämä loistava asema ei ollut vailla var- 
jopuolia. Lähes sata vuotta kestäneet sodat olivat 
vaatineet suunnattomia ponnistuksia Ruotsin ja Suo- 
men kaltaisilta vähäväkisiltä ja varattomilta mailta. 
Sotien aiheuttamat tappiot sekä niiden aikana ehkä 
tavallista runsaammat katovuodet olivat estäneet 
väestön luonnollisen kasvamisen. Valtakunnan kaikki 
suinkin liikenevät varat oli tarvittu sodankäynnin 
rahoittamiseen, joten talouselämän vahvistamista 
ei ollut voitu riittävässä laajuudessa suorittaa. Ja 
vaikka voittoisat sodat tuottivatkin runsaasti talou- 
dellisia etuja, niiden jakaantuminen oli kovin epä- 
tasaista. Toisaalta oli olemassa suunnattoman rik- 
kaita aatelismiehiä, jotka elivät ylellisesti ja tuh- 
lailevasti. Alemmat yhteiskuntaluokat, ennen kaik- 
kea talonpojat, elivät sen sijaan ahtaissa oloissa ja 
vuosi vuodelta kasvavien rasitusten painamina. Tämä 
ei voinut olla ajan mittaan vaikuttamatta haitalli- 
sesti niihin mahdollisuuksiin, joita valtakunnalla oli 
suurvalta-asemansa säilyttämiseen. 

Suurvalloilla on paljon niiden asemasta johtuvia 
velvoituksia, mitkä kysyvät ennen kaikkea taloudel- 
lista ja sotilaallista mahtia. Ruotsi-Suomella olisi 
kyllä ollut mahdollisuuksia kohottaa huomattavasti 
varallisuuttaan. Sillä oli runsaasti luonnonrikkauk- 
sia laajoilla alueillaan, ja sen maantieteellinen si- 
jainti Itämeren ympärillä tarjosi sille erinomaiset 
kaupankäyntimahdollisuudet. Sen väkiluku oli kyllä- 
kin varsin pieni, siinä parin miljoonan seuduilla. 
Mutta kovin paljon väkirikkaampia eivät olleet useat 
muutkaan aikakauden huomattavimmista valtioista. 
Mm. Englannissa ei tähän aikaan ollut kuin noin 5 
miljoonaa asukasta. Siten Ruotsi-Suomikin olisi saat- 
tanut — vähitellen lujittaa näitä suurvalta-asemansa 
perusedellytyksiä. Mutta siihen olisi tarvittu aikaa ja 
pitempää rauhantilaa sekä määrätietoisia ponnistuk- 
sia näiden heikkouksien korjaamiseksi. 

Mutta valtakunta ei saanut tähän tilaisuutta. Ki- 
peästi kaivattujen rauhanvuosien sijasta tulikin uusia 

sotia. Ja niiden välisinä lyhyinä rauhanaikoina tuh- 
lattiin jo ennestään olemassa olevat varat ajattele- 
matta valtakunnan taloudellisen aseman vahvistami- 
sen välttämättömyyttä. Tämä onneton kehityssuunta 
johtui osittain valtakunnan hallitsijoista ja hallituk- 
sista, osittain Ruotsi-Suomen sotilasmaantieteelli- 
sestä asemasta. 

Valtakunta oli saavuttanut hyvin suuria aluevoit- 
toja ja siltä johtuvia taloudellisia etuja edellisinä 
vuosikymmeninä käymissään sodissa. Mutta näihin 
voittoihin liittyi vaarallinen tulevaisuudenuhka. Val- 
taamalla kaikki Itämeren rannikon tärkeimmät koh- 
dat Ruotsi-Suomi oli samalla sulkenut tämän meren 
yhteydestä joko kokonaan tai osittain pois Itämeren 
rannikkojen entiset haltijat. Aikaa myöten oli odotet- 
tavissa, että ne pyrkisivät korjaamaan tämän niille 
sietämättömäksi käyvän asiaintilan. Venäjän, Puo- 
lan, Brandenburgin ja Tanskan taholta piili siis jat- 
kuva kostosodan uhka, jota vastaan valtakunnan olisi 
ollut varauduttava vahvistamalla huolellisesti omia 
voimiaan. 

Kaikki Ruotsi-Suomen välittömät rajanaapurit oli- 
vat siis sen mahdollisia vihollisia, jotka sopivan het- 
ken tullen saattaisivat hyökätä sen kimppuun. Tä- 
män vaaran vastapainoksi valtakunnalla ei ollut 
aluksi yhtään liittolaista. Vasta myöhemmin solmit- 
tiin liitto Ranskan kanssa, mutta siitä oli tosiasiassa 
enemmän vahinkoa kuin hyötyä. Kaukaisen ase- 
mansa vuoksi Ranska ei voinut tukea suoranaisesti 
Ruotsi-Suomea, ja tämä liittosuhde sekoitti valta- 
kunnan sen omien etujen vastaisiin selkkauksiin. — 
Erityisen haitalliseksi muodostui se seikka, että ai- 
kaisemmin Ruotsi-Suomea tukenut Hollanti nyt teki 
liiton Tanskan kanssa torjuakseen Ruotsi-Suomen 
voimistumisen sen kauppaeduille aiheuttaman uhkan. 

SUOMEN ASEMA RUOTSI-SUOMEN 
SUURVALTA-AIKANA 


Suomi oli miehuullisesti ja voimiaan säästämättä 
osallistunut niihin sotiin, jotka tekivät valtakunnasta 
suurvallan. Näiden ponnistustensa tuloksena se sai 
nauttia eduista, joita valtakunnan suurvalta-asema 
tuotti. Mutta meidän maamme kannalta nämä edut 
supistuivat loppujen lopuksi niin pienen väestömää- 
rän hyväksi, että Suomen kansan kokonaisuuden 
kannalta valtakunnan lyhytaikaisen suurvalta-ase- 
man tuottama hyöty on hyvin kyseenalainen. 

Stolbovan rauhan jälkeen Suomi sai lähes sadan 
vuoden ajan olla rauhassa vihollisen hyökkäyksiltä. 
Inkerinmaa ja Suomeen kuulumattomana pidetty 
Käkisalmen lääni muodostivat suojamuurin maamme 
itärajalla, ja valtakunnan mahtiasema jo sinänsä pe- 
lotti venäläisiä hyökkäämästä. Tämä oli kouraantun- 
tuvin etu, minkä Suomi suurvaltaan kuulumisestaan 
sai. 

Mutta joskin maamme oli nyt entistä verrattomasti 
paljon paremmin suojattu, se sai maksaa tästä kor- 
kean hinnan. Tämä hinta maksettiin suomalaisten 
sotilaiden verenä, maan taloudellisena taantumisena 
Ja raskaimpana kaikista, Suomen tähän asti omaa- 
man erikoisaseman sekä suomalaisten kansallisen 
omalaatuisuuden heikkenemisenä. Tällä tavoin syn- 
tyneet epäkohdat ovat tuntuneet Suomen kansan 
kehityksessä meidän päiviimme saakka. 

Suomi oli säilyttänyt jo keskiajalta peräisin ole- 
vat erikoispiirteensä aina 1600-luvun alkuun asti. 
Pohjanlahden itäpuolella sijaitseva valtakunnan osa 
oli saanut elää omaa elämäänsä Tukholmassa olevan 
hallituksen yrittämättä liittää sitä kiinteästi Ruot- 
siin. Useat kuninkaat olivat asettaneet Suomea var- 
ten erityisiä käskynhaltijoita, joten maatamme hal- 
littiin omana kokonaisuutenaan. Juhana oli suoraan 
nimittänyt Suomea Ruotsin veroiseksi valtakunnan 

osaksi. Suomen kieli oli säilynyt maamme kaikkien 
yhteiskuntaluokkien kielenä, olivatpa monet Ruot- 
sista saapuneista korkeammistakin virkamiehistä 
vaivautuneet sen opettelemaan. 

Mutta Kustaa II Aadolfin hallitusaikana tämä 
maamme erikoisasema alkoi muuttua. Kuningas an- 
toi kyllä Suomelle ja suomalaisille suuren arvon. 
Mutta lujittaakseen jatkuvasti laajenevan valtakun- 
tansa yhteyttä hän samalla käytännössä heikensi 
Suomen erikoisasemaa. Kuningas ja hänen työnsä 
jatkajat katsoivat, että valtakunnan kaikkia osia oli 
hallittava samalla tavalla niiden ohjeiden mukaan, 
joita hallitsija ja valtaneuvosto Tukholmasta paikal- 
lisille hallitusmiehille antoivat. Ollakseen varma 
siitä, että paikalliset virkamiehet suorittivat työnsä 
hallituksen toivomusten mukaisesti, valtaneuvosto 
lähetti Suomeen yhä runsaammin ruotsalaisia virka- 
miehiä. Ruotsalaisille avautui maassamme virka- 
paikkoja myös sen vuoksi, että etevimmät suomalai- 
set aatelismiehet siirtyivät yhä suuremmassa määrin 
Ruotsiin. Siellä heillä oli paremmat ylenemismah- 
dollisuudet ja tilaisuus osallistua valtakunnan pää- 
kaupungin vähitellen yhä loisteliaammaksi muodos- 
tuvaan elämään. Mutta siellä he myös vieraantuivat 
kotimaastaan, muuttuivat kieleltään ja mieleltään 
ruotsalaisiksi. 

Suomen kielen syrjäytyminen maamme virkamie- 
histön ja sivistyneistön kielenä ei tapahtunut aivan 
äkkiä. Vielä 1600-luvun puolivälissä saattoi sattua, 
että maahamme tulleet virkamiehet opettelivat suo- 
men kielen, jopa omaksuivat tietoisesti suomalaisen 
ajattelutavankin. Kenraalikuvernööri Pietari Brahe 
piti nimenomaan suotavana, että ruotsalaiset yli- 
mysnuorukaiset opettelivat maamme kieltä, koska 
”Suomen suuriruhtinaskunta on parhain ja suurin 
osa Ruotsin kruunua”. Suositeltiinpa suomen kieltä 
liitettäväksi nuoren kuningas Kaarle XI:n opetus- 
ohjelmaankin. Mutta nämä jäivät yksinäisiksi ilmi- 
öiksi. Vuosisadan loppuun mennessä maamme aatelin 

ja virkamiehistön kielellinenkin vieraantuminen kan- 
sasta oli jo ehtinyt kehittyä niin pitkälle, että suur- 
valta-aseman romahdettua maamme oli saanut vie- 
raskielisen ja epäkansallisen yläluokan. 

Suomen erikoisaseman heikkeneminen suurvalta- 
aikana johtui myös siitä, että maamme varallisuuden 
ja väkiluvun kasvu oli hitaampi kuin vastaava kehi- 
tys Ruotsissa. Suurvalta-aseman luomiseksi ja sen 
puolustamiseksi käydyissä sodissa Suomi sai kantaa 
suhteellisesti raskaamman taakan kuin Ruotsi, mikä 
jo sinänsä esti sen väkilukua ja varallisuutta kasva- 
masta samassa suhteessa. Päinvastoin tänä aikana 
tapahtui taantumustakin autiotilojen lukumäärän Ii- 
sääntyessä ja lukuisten maanmiestemme muuttaessa 
ulkomaille välttyäkseen yhä raskaammalta tuntu- 
vista veroista ja sotamiesten otoista. Kun Kaarle X 
Kustaan sodissa valtakuntaan liitettiin Etelä-Ruotsin 
maakunnat, muuttui Suomen ja Ruotsin väkilukujen 
suhde maallemme yhä epäedullisemmaksi. Emä- 
maasta tuli siten yhä ehdottomammin Ruotsi-Suo- 
men nuoren suurvallan keskeisin ja koko valtakun- 
nan kehitykselle suuntaa-antavin osa. Ja tästä ase- 
mastaan emämaa tietenkin myös suhteettomasti hyö- 
tyi valtakunnan muiden osien kustannuksella. 


”KREIVIN AIKAAN” 


Vielä nykyisinkin on maassamme jonkin onnelli- 
sen sattuman yhteydessä tapana sanoa, että se ta- 
pahtui ”kreivin aikaan”. Tämä sanontatapa luon- 
nehtii sitä aikaa, jolloin kreivi Pietari Brahe toimi 
maamme korkeimpana hallintomiehenä. 

Kustaa Aadolfin aikana oli havaittu maamme tar- 
vitsevan virkamiestä, joka hoitaisi koko Suomen hal- 
lintoa suoraan kuninkaan alaisena. Pari tällaista vir- 
kamiestä eli gubernaattoria maassamme oli ollutkin. 
Mutta jo ennen kuninkaan kuolemaa tästä hallinto- 
tavasta oli luovuttu. Holhoojahallitus otti kuitenkin 

tämän kysymyksen uudelleen esille. Erilaisten vaih- 
toehtojen jälkeen päätettiin, että Suomeen lähetetään 
oma kenraalikuvernööri, jonka toimipiiri tuli Suo- 
men lisäksi käsittämään Käkisalmen läänin ja Inke- 
rinmaan. Kenraalikuvernööriksi nimitettiin kreivi 
Pietari Brahe, joka vuoden 1637 loppupuolella otti 
vastaan tämän korkean viran. 

Pietari Brahe oli syntynyt v. 1602, joten hän oli 
ainoastaan 35-vuotias astuessaan korkeaan €vir- 
kaansa. Hänen kenraalikuvernööriksi valitsemiseensa 
vaikuttivat erimielisyydet mahtavan valtakunnan- 
kanslerin kanssa, joka tahtoi toimittaa vastustajansa 
pois valtaneuvostosta, sekä lisäksi Brahen ylhäinen 
syntyperä ja hänen kiistaton hallintomieskykynsä. 

Nuori kenraalikuvernööri oli huolellisesti valmis- 
tautunut niitä korkeita hallinnollisia virkoja varten, 
joita hän joutui hoitamaan. Kotikartanossaan hän 
sai aikakauden ylimysnuorukaiselle tyypillisen kasva- 
tuksen hänen isänsä ja kotiopettajan huolehtiessa ope- 
tuksesta. 16-vuotiaana hän lähti ulkomaille täyden- 
tämään opintojaan. Mukana seurasi kotiopettaja sekä 
uskottu palvelija. Matka suuntautui aluksi Saksaan, * 
jossa Brahe opiskeli kolmatta vuotta Giessenin yli- 
opistossa. Sieltä hän teki matkoja eri puolille Sak- 
saa. Nuorukaisen oleskelu täällä kävi kuitenkin niin 
kalliiksi, että isä käski hänen palata kotiin. Ennen 
paluutaan Brahe pistäytyi vielä Ranskassa, Englan- 
nissa ja Hollannissa. Parivuotisen kotimaassa oles- 
kelun jälkeen hän lähti uudelleen ulkomaille. Tällä 
kertaa hän opiskeli Strassburgin yliopistossa. Sieltä 
hän teki pitkän matkan Italiaan. Opiskeltuaan Firen- 
zen yliopistossa hän kävi Roomassa ja Napolissa. Pa- 
luu Saksaan tapahtui Venetsian ja Tyrolin kautta. 
Kotimatkalla hän joutui viipymään jonkin aikaa 
Hampurissa, jossa hän eräässä majatalossa oli jou- 
tunut kaksintaisteluun ja haavoittunut jalkaan. 

Pietari Brahe oli hankkinut näillä laajoilla mat- 
koillaan hyvän kielitaidon sekä oppinut tuntemaan 
Euroopan huomattavimpien valtioiden oloja. Niinpä 

Pietari Brahe. 


hänestä olikin kehittynyt etevä hallintomies, joka 
yleni nopeasti urallaan. V. 1626 hän astui valtakun- 
nan palvelukseen kuninkaan kamariherrana. Tässä 
ominaisuudessa hän seurasi kuningasta Puolan ja 
Saksan sotiin Useamman kerran hän joutui kunin- 
kaan kanssa hengenvaaraan ja osoitti tällöin suurta 
kylmäverisyyttä. Kuningas katsoi kuitenkin hänen 
voivan hyödyttää enemmän valtakuntaa kotimaan 
siviilihallinnossa ja lähetti hänet Saksasta Ruotsiin. 
Kustaa Aadolfin kuollessa hän oli valtaneuvoston 
jäsenenä ja sai pari vuotta myöhemmin vastuulli- 
seksi tehtäväkseen johtaa rauhanneuvotteluja Puo- 
lan kanssa. Brahen osuus niiden kulussa ei kuiten- 
kaan tyydyttänyt Aksel Oxenstiernaa, joka katsoi 
puolalaisten vetäneen nenästä Ruotsi-Suomen edus- 
tajia. Kun Brahe ei päässyt holhoojahallituksen jä- 
seneksi, missä Oxenstiernoilla oli suurin vaikutus- 
valta, hän ei enää viihtynyt Tukholmassa ja osallis- 
tui vain harvoin valtaneuvoston kokouksiin. Hänelle 
tarjottu Suomen kenraalikuvernöörin virka antoi hä- 
nelle siten toivomansa tilaisuuden päästä itsenäiseen 

virka-asemaan. Joistakin epäilyksistään huolimatta 
hän otti siksi tarjouksen vastaan ja lähti Suomeen. 

Näin alkoi tämä merkillinen ”kreivin aikana” tun- 
nettu vaihe maamme historiassa. 

Marraskuun 21. päivänä v. 1637 jyrisivät tykit 
Turun linnassa, kun eräs syysmyrskyjen runtelema 
laiva saapui Airiston selälle ja laski kaupungin sa- 
tamaan. Paikalle rientäneet uteliaat kaupunkilaiset 
näkivät laivasta nousevan: komean ylimyksen, joka 
kunnioittavan huomaavaisesti saatettiin linnaan. 
Suomenmaan uusi kenraalikuvernööri, kreivi Pietari 
Brahe saapui nyt uuteen virkaansa. 

Pietari Brahe toi mukanaan perheensä ja joukon 
palvelijoita, jotka kaikki sijoittuivat kreivin asun- 
noksi varattuun Turun linnan uuteen osaan, nykyi- 
siin museohuoneisiin. Kreivi toi myös kotimaastaan 
huonekaluja, vieläpä kaikenlaisia ruokatavaroitakin. 
Köyhästä ja vaatimattomasta Turun kaupungista ei 
varmasti löytynytkään kaikkea sellaista ylellisyys- 
tavaraa, mihin rikas ja hienosti sivistynyt kreivi oll 
tottunut. | 

Heti maahamme saavuttuaan uusi kenraalikuver- 
nööri ryhtyi tarmokkaasti virkaansa hoitamaan. Hän 
oli tuonut mukanaan oman kansliahenkilökunnan, 
kaikkiaan toistakymmentä sihteeriä ja kirjuria, jotka 
huolehtivat kenraalikuvernöörin kirjeenvaihdosta. 
Brahe sai hänelle myönnettyjen valtuuksien nojalla 
ratkaista monet asiat itse, missä hän vain epäkohtia 
havaitsi. Sen lisäksi hän teki Ruotsissa olevalle hal- 
litukselle esityksiä niistä asioista, joiden ratkaise- 
miseen hänen valtuutensa eivät riittäneet. Näissä 
esityksissään ja tarkastusmatkoistaan laatimissaan 
kertomuksissa Brahe kuvailee myös laajasti maamme 
oloja ja esittää käsityksensä Suomesta ja suomalai- 
sista. 

Ryhtyessään hoitamaan maamme korkeimman 
hallintomiehen virkaa Pietari Brahe katsoi ensim- 
mäiseksi tehtäväkseen maamme oloihin tutustumi- 
sen, Tämän hän suoritti niin perusteellisesti, ettei 
kukaan muu maamme hallitsijoista tai korkeimmista 
hallitusmiehistä ole vastaavaan ryhtynyt. 

Jo tammikuussa v. 1638 kenraalikuvernööri lähti 
ensimmäiselle tarkastusmatkalleen. Mukana seurasi 
hänen puolisonsa, useita kreivin kanslian virkamie- 
hiä sekä hänen henkivartijansa. Matkalla aterioitiin 
ja yövyttiin pappiloissa tai nimismiesten luona, 
mutta toisinaan oli pakko tyytyä talonpoikaistaloi- 
hinkin. Monet pappilatkin olivat tosin vielä tähän 
aikaan vain savupirttejä. Nämä usein pyryssä ja 
pakkasessa suoritetut pitkät matkat olivat rasitta- 
via, mutta niillä kenraalikuvernööri tutustuikin 
sitten perusteellisesti maa- | 


hamme. 


Kaikkiaan Brahe teki tä- JA 
nä kenraalikuvernöörikaute- | A, 
naan seitsemän matkaa eri 
puolille Suomea. Useat niistä (A AN 
olivat sangen pitkiä, monta NA ( 
kuukautta kestäviä. Ensim- sn 


mäisellä matkallaan hän kävi 
Hämeessä, Savossa, Käkisal- 
messa, Viipurissa, Pähkinä- 
linnassa ja Nevanlinnassa. 
Käkisalmen lääni ja Inkerin- 
maa kuuluivat tällöin myös 
hänen kenraalikuvernööri- 
kuntaansa. Pisin hänen mat- 
koistaan kävi Turusta Helsin- 


gin, Hämeenlinnan, Savonlin- s N pp - 
nan, Pielisen Kajaanin ja N E (i 
Oulun kautta takaisin Tur- yt 
kuun. Eräällä toisella mat- | 


kallaan, joka tapahtui Hel- Pietari Brahen patsas 
singin, Viipurin, Narvan, Turussa. 

Käkisalmen, Savonlinnan, Kuopion, Iisalmen, Rau- 
talammen ja Ruoveden kautta, hän tutustui erityi- 
sesti Sisä-Suomen olosuhteisiin. 

Näillä matkoillaan ylhäinen matkamies näki pal- 
jon sellaista, mikä teki häneen syvän vaikutuksen. 
Maan jylhä ja komea luonto herätti hänessä ihas- 
tusta varsinkin kesäiseen aikaan, jolloin hän mat- 
koillaan suoritti pitkät taipaleet järvien selkiä pit- 
kin. Laskipa hän Oulujoen kosketkin. Suomen sisä- 
vesireittejä hän piti muuten erittäin edullisina kau- 
pankäynnin kannalta. 

Ensimmäisen tarkastusmatkansa perusteella kreivi 
lähetti hallitukselle laajan kertomuksen, jossa hän 
kuvailee Suomesta saamiaan vaikutelmia. Maa on 
laaja ja luonnonrikas. Sekä merenrannikoilla että 
sisämaan järvissä ja joissa on niin runsaasti kaloja, 
että harva maa vetää vertoja Suomelle tässä suh- 
teessa. Metsiä on paljon, ja niissä on runsaasti riis- 
taa. Metallisuoniakin on tavattu. Jos vain Jumala 
soisi tämän maan päästä sellaiseen kukoistukseen, 
mikä ihmisvoimilla on aikaan saatavissa, voitaisiin 
sitä verrata johonkin Euroopan kuningaskuntaan — 
eikä aivan pieneenkään. 

Suomen kansasta ei kreivi ollut kuitenkaan saanut 
kovinkaan hyvää kuvaa. Siitä hän lausuu seuraavaa: 
”Rahvaan tavat ovat sellaisia, jommoisia ne pitkän 
aikaa ovat olleet, niin ettei se suuresti pidä väliä 
omistaa enempää kuin minkä voi kohta panna pos- 
keensa. Laiskuus ja juoppous kasvavat päivä päi- 
vältä, etenkin juominen, mikä johtuu etupäässä tu- 
pakan liian aikaisesta ja ylellisestä nautinnosta, niin 
ettei pian ole enää ainoatakaan miestä tai naista, 
nuorta tai vanhaa, joka ei tapaisi myöhään ja var- 
hain sekä nuuskata että juoda tupakkaa.” Tämä on 
kreivistä sitä ihmeellisempää, kun suomalaiset muut- 
taessaan Ruotsiin tai muualle tekevät työtä kolmen 
miehen edestä sekä ovat ftarkkoja ja huolellisia. 
Mutta kotona heillä on toinen luonto. Siellä he loi- 
koilevat talvikaudet savupirteissään viitsimättä läh- 

teä metsästämään tai talvinuotalle, vaikka kalarik- 
kaita järviä on kaikkialla. Rannikkojen asukkaita, 
etenkin pohjalaisia, hän piti kuitenkin vireämpinä ja 
oli heihin tyytyväinen. — Myöhempien matkojensa 
perusteella kreivi Brahe näyttää saaneen kauttaal- 
taan edullisemman kuvan maamme väestöstä ja lau- 
suu olleensa siihen tyytyväinen. 

Uusi kenraalikuvernööri ei tyytynyt vain totea- 
maan vallitsevia puutteita. Hän esitti myös keinoja, 
joilla maassamme esiintyvät epäkohdat olivat pois- 
tettavissa. Tehokkaimpana niistä hän piti yliopiston 
perustamista. Yliopistossa kasvatettaisiin kotimaisia 
virkamiehiä, joiden avulla kansa voitaisiin kohottaa 
takapajuisuudestaan, alhaiselta sivistystasoltaan. 

Jo heti ensimmäisessä laajassa Suomen olojen ke- 
hittämissuunnitelmassaan hän siten korosti yliopis- 
ton perustamisen tarpeellisuutta, mikä tuli olemaan 
”kreivin ajan” merkityksellisin aikaansaannos. 


Hallinnollisia ja taloudellisia uudistuksia 


Jo ensimmäisellä matkallaan kreivi Brahe oli ha- 
vainnut paljon epäkohtia maamme hallinnossa. 
”Minä näin paljon epäjärjestystä kaikissa kohdin ja 
parantelin minkä taisin”, hän mainitsee itse siitä 
päiväkirjassaan. 

Kenraalikuvernööri oli yleensä tyytyväinen maam- 
me korkeimpiin virkamiehiin. Maaherrojen oli kui- 
tenkin vaikea hoitaa läänejään niiden suuruuden 
takia, jonka vuoksi ne oli hänen mielestään jaettava. 
Eräitä jakoja suoritettiinkin, mutta myöhemmin näin 
syntyneet uudet läänit jälleen yhdistettiin. Sen sijaan 
Brahen suosituksesta Suomen silloinen piispa Isak 
Rothovius muodosti paljon uusia seurakuntia jaka- 
malla entisiä pienemmiksi ja siten helpommin hoi- 
dettaviksi. Nämä uudistukset jäivät pysyviksi. 

Alempien virkamiesten joukossa Brahe havaitsi 
olevan monta huolimatonta ja kelvotonta kruunun- 
palvelijaa. Tuomarien sijaisina toimivat lainlukijat 

olivat yleensä oppimattomia ja lahjuksia ottavia 
miehiä. Voudit ja muut veronkerääjät käyttäytyivät 
mielivaltaisesti ja kiskoivat liikoja veroja. Uusi ken- 
raalikuvernööri valvoi tarkoin, ettei tällaisia väärin- 
käytöksiä enää päässyt tapahtumaan. Matkoistaan 
huolimatta hänen oli luonnollisesti vaikea, jopa 
mahdotonkin valvoa kaikkien laajassa maassamme 
toimivien virkamiesten työskentelyä. Mutta paljon 
parannuksia hän ehti kuitenkin saada aikaan. Kansa 
kerääntyi kaikkialla kreivin matkareitin varrelta 
valittamaan ylhäiselle vieraalle huoliaan, ja moni 
epäkohta tuli korjatuksi äalhaisimmallekin rahvaan- 
miehelle suopean kenraalikuvernöörin toimesta. 

Jotta veronkannossa liika kiskonta loppuisi ja 
kruunun olisi helpompi muuttaa rahaksi veroina 
saamiaan luonnontuotteita, Brahe ehdotti, että vero- 
jen maksuun käytettäisiin vastedes vain viljaa, ka- 
laa, voita ja tervaa. Tämä tarpeellinen uudistus 
toteutettiin kuitenkin vasta paljon myöhemmin. Sen 
sijaan Brahen ehdottama sotaväenoton uudistus saa- 
tiin osaksi aikaan. Savon talonpojat tekivät kreivin 
kanssa sopimuksen, jonka mukaan useampi talo yh- 
dessä asetti yhden sotamiehen kruunun palvelukseen. 
Vuosisadan loppupuolella Ruotsi-Suomen sotalaitos 
uudistettiin kokonaisuudessaan näiden suuntaviivo- 
jen mukaan. 

Erityistä huomiota hartaan uskonnollinen kenraa- 
likuvernööri kiinnitti seikkaan jota hän piti epä- 
kohtana, nimittäin siihen ”uskonnolliseen hapatuk- 
seen”, kreikkalaiskatoliseen oppiin, joka levisi Käki- 
salmen läänissä ja Inkerinmaalla. Aikakausi oli jyr- 
kän ja suvaitsemattoman luterilaisen hengen, ns. 
puhdasoppisuuden, läpitunkema. Muutoin harvinai- 
sen suvaitsevainen ja tasapuolinen kreivi Brahekaan 
ei tässä suhteessa ollut vapaa aikalaistensa rajoittu- 
neisuudesia. Hän ei kuitenkaan halunnut taistella 
kreikkalaiskatolista oppia vastaan väkivaltaisin kei- 
noin, Maakuntiin oli lähetettävä kunnollisia pappis- 
miehiä, jotka henkilökohtaisilla ominaisuuksillaan 

sekä hyvällä viranhoidollaan kykenisivät saamaan 
sikäläisen väestön taipumaan luterilaisuuteen. Täl- 
lainen valistunut pappisaines olisi myös tehokkain 
ase taikauskon hävittämiseksi. Itä-Suomessa taika- 
usko vallitsi nimittäin erityisen voimakkaana. 

Kenraalikuvernööri kävi tarmokkaasti käsiksi 
myös niihin puutteisiin, jotka huomattavimmin 
haittasivat maamme taloudellista edistymistä. Pal- 
jon parannuksia saatiinkin aikaan. Suomen maantiet 
olivat olleet vielä niin huonossa kunnossa, että mat- 
kanteko kesällä oli hyvälläkin ilmalla ollut hyvin 
vaikeaa. Kreivin toimesta niitä korjailtiin ja tär- 
keimpiä teitä levennettiin niin, että ajoneuvot saat- 
toivat sivuuttaa vastaantulijat tarvitsematta mennä 
ojaan. Majatalojen perustamisesta annettiin uusi 
asetus, joka teki nyt vihdoin lopun talonpojille ennen 
niin raskaasta kyyditsemisvelvollisuudesta. Majata- 
loissa eli kestikievareissa matkustajat saattoivat nyt 
saada myös yösijan ja ruokaa maksua vastaan, sa- 
moin kyydin. 

Säännöllinen postinkulku alkoi myös Brahen ken- 
raalikuvernööri-kautena. V. 1638 toimeenpantiin Suo- 
messakin pari vuotta aikaisemmin säädetyn vpos- 
tiasetuksen vaatimat järjestelyt. Yleisten teiden var- 
sille oli sijoitettava aina 2-3 peninkulman päähän 
toisistaan valantehneitä talonpoikia, jotka toimivat 
postiljooneina. Heidän tuli mieluimmin olla luku- ja 
kirjoitustaitoisia sekä niin varakkaita, että kykeni- 
vät pitämään apunaan kahta renkiä. Postiljooni an- 
toi aina seuraavaa postipaikkaa lähestyessään mer- 
kin torvellaan, jotta uusi mies ehtisi valmistautua 
lähtöön. Postiljoonien piti olla valmiina lähtöön vuo- 
rokauden ajasta ja säästä riippumatta. Peninkulman 
matkaan sai käyttää 2 tuntia. Sen ylittämisestä sa- 
moin kuin turhasta vitkastelusta rangaistiin siihen 
syyilistynyttä tuntuvasti. Postitaksan suuruus riip- 
pui matkan pituudesta. 

Brahen aikana maahamme järjestettiin myös 
maanmittauslaitos hankkimalla tänne ensimmäiset 

maanmittarit. Maan vuorityön johtamista ja uusien 
kaivosten etsimistä varten asetettiin vuorimestariksi 
nimitetty virkamies. Jahtimestarin tehtäväksi tuli 
maamme metsänkäytön sekä metsästyksen edistämi- 
nen ja valvominen. 

Maamme vaatimaton teollisuuskin kehittyi jonkin 
verran tänä aikana. Hollantilaissyntyinen liikemies 
Pietari Thorwöste hankki haltuunsa ja hoiti Mustion, 
Antskun, Ojamon ja Fiskarsin rautakaivoksia. Kaarle 
Billsten-niminen kotimainen yrittäjä aloitti puoles- 
taan kaivostoiminnan Pinjaisissa ja Fagervikissa. 
Monet uudet sahamyllyt, salpietaritehtaat ja suolan- 
keittimöt lisäsivät myös maamme ”teollisuuslaitos- 
ten” vähäistä lukumäärää. 

Pietari Brahen maamme talouselämän kehittämi- 
seen = tähtäävistä aikaansaannoksista huomattavim- 
miksi muodostuivat hänen perustamansa kaupungit, 
joista useat ovat säilyneet nykypäiviin asti osoituk- 
sena kenraalikuvernöörin kaukonäköisyydestä. 


Kaupunkeja perustetaan 


1600-luvun hallitsijat ja hallitukset suosivat eri- 
tyisesti kaupunkeja ja pyrkivät lisäämään niiden 
määrää. Tämä johtui etupäässä siitä, että kaupungit 
hankkivat rahaa maahan. Kaupunkien kauppamiehet 
myivät maan tuotteita ulkomaille ja saattoivat siten 
maksaa valtiolle tulevat veronsa selvänä rahana. 
Erityisesti rahasta köyhässä Ruotsi-Suomessa tätä 
pidettiin suurena etuna, ja sen vuoksi kaupunkeja 
suosittiin monella tavoin. Tästä syystä myös maamme 
kaupunkien lukumäärä kasvoi Pietari Brahen aikana 
melkoisesti. 

Helsingin kaupungista oli sen perustaja, Kustaa 
Vaasa, toivonut Suomenlahden kaupan valtiasta. 
Mutta kaupunki ei ollut kyennyt kasvamaan vä- 
häistä satamapaikkaa suuremmaksi. Syynä siihen 
oli osaksi sen asema madaltuvan merenlahden poh- 
jukassa. Pietari Brahe sai nyt holhoojahallitukselta 

tehtäväkseen etsiä paikan uudelle kaupungille, joka 
perustettaisiin Helsingin tilalle. 

Sopivimpana kaupunginpaikkana pidettiin aluksi 
Santahaminaa, ja hallitus antoi jo sinne rakennetta- 
valle kaupungille perustamiskirjan. Mutta kun se 
havaittiin tähän tarkoitukseen liian suojattomaksi, 
luovuttiin suunnitelmasta. Brahe ehdotti nyt uuden 
kaupungin paikaksi Söörnäisten nientä. Mutta kun 
sekään ei tarjonnut riittävää tilaa, rakennettiin uusi 
Helsinki Vironnokalle hallituksen syksyllä 1640 an- 
taman käskyn mukaan. 

Vanhan kaupungin asukkaat muuttivat näin syn- 
tyneeseen uuteen Helsinkiin. Mutta sekin vietti 
aluksi kituvaa elämää kykenemättä kasvamaan huo- 
mattavaksi kauppapaikaksi. Vuosisadan loppupuo- 
lella siinä ei ollut vielä tuhattakaan asukasta, ja 
tästäkin Helsinki taantui Suuren Pohjan sodan ai- 
kana, kuten maamme muutkin kaupungit, hyvin huo- 
mattavasti. | 

Maamme suurimpien kaupunkien Turun ja Vii- 
purin ulkonäkö muuttui melkoisesti Pietari Brahen 
toimesta. Niiden asemakaavat uusittiin ja rakennus- 
järjestystä parannettiin. Turku, joka viisine tuhan- 
sine asukikaineen oli maan suurin kaupunki, sai nyt 
uusia kivirakennuksia niiden harvojen lisäksi, joita 
siellä ennestään oli. Kuitenkin suurin osa kaupun- 
kilaisista asui edelleen puutaloissa, joiden joukossa 
oli vielä savupirttejäkin. 

Pietari Brahen aikana tai suorastaan hänen toi- 
mestaan maahamme perustettiin seuraavat uudet 
kaupungit: Hämeenlinna (v. 1638), joka oli maamme 
ensimmäinen sisämaakaupunki; Savonlinna ((v. 
1639); Sortavala (v. 1643); Lappeenranta, Kristiina 
ja Raahe (v. 1649); Kajaani (v. 1651); Brahea (v. 
1652); Pietarsaari (v. 1652) sekä Vehkalahti (v. 
1653). Pietarsaaren perusti Jaakko de la Gardien 
leski Ebba Brahe äskettäin kuolleen miesvainajansa 
muistoksi. Lieksan paikalle perustettu Brahean kau- 
punki ei pysynyt kauan pystyssä. Sen sijaan Vehka- 

lahti on Haminan nimisenä vielä nykyisinkin ole- 
massa. 

Suomen ulkomaankauppa rakentui niille periaat- 
teille, jotka Kustaa Aadolfin hallituksen alkuaikoina 
annetuissa kauppasäännöissä määriteltiin. Niitä täy- 
dennettiin v. 1636 annetulla uudella purjehdussään- 
nöllä. Tämä vahvisti tapulikaupunkien yksinoikeu- 
den ulkomaankauppaan. Ns. ylämaankaupungit, joilla 
ei ollut tapulioikeuksia, eivät saaneet viedä mitään 
tavaraa suoraan ulkomaille. Niiden oli ostettava 
kaikki ulkomailta tuodut tavarat tapulikaupun- 
geista ja myytävä siellä myös omat vientiin tarkoi- 
tetut tuotteensa. Kilpailun puutteessa tapulikaupun- 
kien porvarit painoivat ylämaankaupunkien tavaroi- 
den hinnat mahdollisimman alhaisiksi ja ottivat niille 
myymistään tavaroista korkeat hinnat. Siten ylä- 
maankaupungeilla, joihin mm. kuuluivat kaikki 
Pohjanlahden rannikolla sijaitsevat kaupungit, ei ol- 
lut mitään mahdollisuuksia vaurastumiseen. Tämä 
”Pohjanlahden kauppapakoksi” nimitetty asiaintila 
säilyi vielä 130 vuoden ajan. 

Suomen tapulikaupungit Turku, Viipuri ja Hel- 
sinki eivät nekään paljoa hyötyneet kauppasääntö- 
jen tapulikaupungeille myöntämistä etuoikeuksista. 
Hallitus katsoi nimittäin valtakunnan kannalta edul- 
lisimmaksi antaa tietyille suuryhtiöille yksinoikeu- 
den eräiden tärkeimpien vientitavaroiden kauppaan. 
Alankomaiden ja Englannin esimerkin mukaan pe- 
rustettiin kauppakomppanioita huolehtimaan mm. 
kuparin, tupakan ja tervan myynnistä. Koska terva 
oli Suomen tärkein vientitavara, tämä Tukholman 
suurkauppiaiden perustama tervakomppania hyötyi 
suuresti suomalaisten kustannuksella. Mm. v. 1640 
Suomesta oli viety 46 600 tynnyriä tervaa ja pikeä. 
Nyt nämä terva- ja pikimäärät piti lähettää Tuk- 
holmaan halvemmasta hinnasta kuin niistä olisi 
ulkomailla saatu. Vasta vähän myöhemmin suoma- 
laisten valitukset johtivat siihen, että Suomen tapu- 

likaupunkien porvarit pääsivät tervakomppanian 
osakkaiksi. 

Suomen vienti oli tuskin kymmenettä osaa valta- 
kunnan kokonaisviennistä, josta Tukholman kautta 
tapahtui 60-70 %. 'TTervanviennin alalla Suomi oli 
tärkeä tekijä, sillä valtakunnan kokonaisviennistä 
Suomen osuus oli lähes puolet. Muita vientitavaroita 
olivat vilja, voi, tali, kalat, turkikset, vuodat, lan- 
kut ja laudat sekä puuastiat. Tuontitavaroista ehdot- 
tomasti tärkein oli suola. Sen lisäksi tuotiin kan- 
kaita, viinejä ja olutta, rihkamatavaraa, mausteita, 
maalia yms. Kankaista olivat tärkeimpiä verka, 
silkki- ja samettikankaat sekä Hollannin palttina. 

Maamme (tärkeimmäksi kauppakaupungiksi oli 
kehittynyt Viipuri. V. 1640 sen kautta vietiin tava- 
roita n. 163 000 hopeataalarin arvosta ja tuotiin n. 
70 000 taalarilla. Turun kohdalla olivat vastaavat lu- 
vut n. 70000 ja 96 000, Helsingin n. 17 000 ja n. 
15 000. 

Suomen verotulot olivat olleet Pietari Brahen en- 
simmäisenä hallintovuotena n. 690 000 taalaria. Suu- 
rimpia menoeriä olivat sotilasmenoihin käytetyt 
150 000 taalaria, maaherrain virastot n. 28 000, hovi- 
oikeus n. 9000, muu oikeudenhoito n. 14000 sekä 
kenraalikuvernöörin virasto n. 13 000. Menot olivat 
Suomen ja maamme asettaman sotaväen osalta yh- 
teensä n. 580 000 taalaria. Liivinmaan menoihin käy- 
tettiin Suomen tuottamista verotuloista n. 50 000 
sekä valtakunnan laivastoa varten n. 33 000 taalaria. 
Vieläkin jäi noin 27 000 taalarin ylijäämä, joka käy- 
tettiin valtakunnan yleisiin menoihin. 

Suomen verotulojen käyttö v. 1638 osoittaa ne 
tarkoitukset, mihin niitä yleensä sijoitettiin. Huo- 
mattava osa maamme tuloista joutui valtakunnan 
yhteisesti ylläpidettävien laitosten, kuten armeijan 
ja laivaston, tarpeisiin. Mutta sen lisäksi maamme 
täytyi uhrata varojaan sellaisiinkin tarkoituksiin, 
joista sille ei ollut edes välitöntä hyötyä. Suuret 
summat hävisivät vuosittain ulkomaille maassamme 

läänityksiä omistavill6 ylimyksille maksettuina ve- 
roina, jotka he useimmiten kuluttivat Ruotsissa. Sa- 
moin Suomen verotulojen ylijäämä lähetettiin taval- 
lisesti Ruotsiin, jossa hallitus käytti sen emämaan 
tarpeisiin. Suomi joutui siten emämaahan verrattuna 
maksamaan suhteettoman suuren sotaväkirasituk- 
sensa ohella myös suhteettomasti rahaa siitä, että 
se kuului etupäässä emämaan mainetta ja varalli- 
suutta lisäävään suurvaltaan. 


Suomi saa oman yliopiston 


Pietari Brahe oli heti maahamme saavuttuaan to- 
dennut sen tarjoavan paljon mahdollisuuksia, mutta 
olevan rappiolla kuin ”huonosti hoidettu ulkokar- 
tano”. Tämä johtui hänen mielestään pääasiassa keh- 
noista virkamiehistä ja kansan alhaisesta sivistys- 
tasosta. Kelvollisten virkamiesten avulla ja kohotta- 
malla kansan sivistystasoa Suomesta luotaisiin sen 
suurten edellytysten mukaisesti kukoistava maa. Si- 
vistyksen tehokkain levittäjä oli kreivin mielestä 
yliopisto. Niinpä hän kohta Suomeen saavuttuaan 
ryhtyi innokkaasti toimimaan sen aikaansaamiseksi. 

Ajatus yliopiston perustamisesta Suomeen ei ollut 
mikään uusi keksintö. Mm. Aksel Oxenstierna oli 
vähän aikaisemmin ehdottanut Tarton yliopiston 
siirtämistä Suomeen. Mutta valtaneuvosto ei ollut 
halunnut puuttua suuren kuninkaan aikaansaannok- 
siin, ja ehdotus raukesi. Nyt Brahe ryhtyi tarmok- 
kaasti ajamaan Turkuun perustettavan uuden yli- 
opiston asiaa. Yliopiston tarpeellisuutta Suomelle 
hän perusteli hallitukselle lähettämässään kirjeessä 
seuraavasti: ”Täten saataisiin taitavia miehiä, jotka 
sekä hengellisessä että maallisessa suhteessa voisivat 
hyvällä ymmärryksellä sekä taidolla ja siunaukselli- 
sesti täyttää kutsumuksensa ja hoitaa heille annetut 
tehtävät; moni kunnon ihmisten ja varsinkin kan- 
san lapsi antautuisi lukutielle, kun opettajia olisi 
tarjolla. Siten poistettaisiin vallitseva taikausko, us- 

kottomuus, vanhat juurtuneet ennakkoluulot, kar- 
keat elintavat, laiskuus ja muut paheet, joita maassa 
on ylen paljon ja jotka hävittävät Jumalan siunauk- 
sen. Sen sijaan istutettaisiin kansaan oikea jumalan- 
pelko, kunniallisuus, kunto, hyveet, luvalliset elin- 
keinot ja kaikenkaltainen hyvä elämä.” Vakuuttu- 
neena yliopiston ainoalaatuisesta merkityksestä 
maallemme Brahe lupasi itse toteuttaa tämän suun- 
nitelman, jollei hallitus sitä tee. 

Kenraalikuvernöörin innokkaat ponnistelut kan- 
toivatkin hedelmää. Lokakuun 11. päivänä v. 1638 
valtaneuvosto päätti, että Turkuun perustetaan yli- 
opisto. 

Jo v. 1630 Turku oli saanut kymnaasin, joka oli 
ollut maamme korkein oppilaitos. Yliopisto syntyi 
nyt siten, että kymnaasia laajennettiin. Maalis- 
kuussa v. 1640 valmistelut olivat vihdoin niin pit- 
källä, että holhoojahallitus ja tällöin vielä alaikäi- 
nen kuningatar Kristiina allekirjoittivat Turun yli- 
opiston perustamiskirjan. Perustamiskirjassa yli- 
opisto oikeutettiin jakamaan kaikkia yliopistollisia 
oppiarvoja ja -asteita ja sille taattiin kaikki ne 
etuoikeudet, vapaudet ja edut, joita Upsalan yliopisto 
sai nauttia. 

Turun yliopistosta oli päätetty tehdä täydellinen 
yliopisto, jossa harrastettiin kaikkia tieteitä. Niinpä 
siihen tuli kuulumaan jumaluusopillinen, lainopilli- 
nen, lääketieteellinen ja filosofinen tiedekunta. En- 
simmäisten professorien lukumäärä tuli olemaan 11, 
joista filosofiseen tiedekuntaan kuului 6, jumaluus- 
opilliseen 3 sekä molempiin muihin yksi kumpaan- 
kin. | 

Yliopistoa perustettaessa määrättiin sen vuotuinen 
menoarvio 6 026 hopeataalariksi. Professorin palkka 
oli keskimäärin 400 taalaria vuodessa. Lääketieteen 
professori sai kuitenkin 450, lainopin 300 taalaria. 
Jumaluusopin professorit olivat yleensä samalla jon- 
kin lähipitäjän kirkkoherroja ja saivat kantaa pa- 
pinsaatavat pitäjistään. Heidän virkansa olivat sen- 

kin vuoksi halutuimmat, ja moni muidenkin tiede- 
kuntien professoreista päätyi lopuksi jumaluusopil- 
liseen tiedekuntaan. Yliopisto sai tulonsa määrätty- 
jen talojen — niitä oli noin 350 — verosuorituksista 
sekä eräistä kymmenysmaksuista. 

Yliopiston korkeimpana hallintomiehenä tuli ole- 
maan hallituksen nimittämä kansleri. Hänen alai- 
senaan oli sijaiskansleri, joka kanslerin poissa ollessa 
hoiti hänen tehtäviään. 

Varsinaisesta hallinnosta huolehti yliopiston reh- 
tori, rector magnificus, jonka professorit valitsivat 
keskuudestaan vuodeksi kerrallaan. Hänen tuli val- 
voa opetustoimintaa sekä huolehtia kurinpidosta. 

Rehtorin apuna oli yliopiston konsistori, johon 
kuuluivat kaikki professorit. Konsistori ratkaisi 
kaikki ne yliopistoa koskevat asiat, jotka yliopiston 
omassa piirissä saatiin päättää. Osa konsistorin jäse- 
nistä muodosti vielä ns. pienen konsistorin, joka reh- 
torin apuna huolehti kurinpidosta yliopiston piirissä. 
Yliopistolla oli nimittäin tuomiovalta muissa kuin 
henki- tai majesteettirikoksia koskevissa jutuissa 
kaikkien yliopiston opettajien, ylioppilaiden, alusta- 
laistensa sekä käsityöläistensä ja muiden kuin yli- 
oppilaiden perheenjäsenten suhteen. Yliopiston opet- 
tajat ja muut virkamiehet, käsityöläiset ja palvelijat 
olivat myös vapautetut kaupunginveroista. — Kaik- 
kien näiden etuoikeuksiensa nojalla yliopisto muo- 
dosti siten itsenäisen pikku ”valtion”? maassamme. 

Kohta: kun lopullinen päätös yliopiston perusta- 
misesta oli tehty, ryhdyttiin hankkimaan opettajia 
sekä opetustiloja. Pietari Brahe tahtoi opetuksen 
muodostuvan alusta alkaen mahdollisimman täy- 
sipainoiseksi ja hankki sen vuoksi Turun yliopiston 
opettajiksi tunnettuja ruotsalaisia tiedemiehiä. Yh- 
destätoista ensimmäisestä professorista olikin suo- 
malaisia vain kaksi, nimittäin kreikan ja heprean 
kielen professori Martti Stodius sekä Yrjö Alanus, 
joka opetti kasvioppia ja fysiikkaa. — Yliopisto sijoi- 
tettiin entiseen kymnaasirakennukseen. Se oli lähellä 


Turun yliopiston perustaminen 599 


tuomiokirkkoa sijaitseva 2-kerroksinen kiviraken- 
nus. Rakennus sisälsi vain kaksi luentosalia. Työs- 
kentely niissä oli talvella hankalaa, sillä näitä hata- 
ria huoneita ei voitu lämmittää. 

Kesäkuun 12. päivänä kenraalikuvernööri otti 
vastaan Turun piispan ja yliopiston professorit. 
Tässä tilaisuudessa päätettiin pitää yliopiston vihki- 
misjuhla heinäkuun 15. päivänä, kun kreivi olisi 
palannut Helsinkiin tekemältään tarkastusmatkalta. 
Vihkiäisjuhlallisuuksien valmisteluihin ryhdyttiin 
heti. 


Turun Akatemian vihkiäiset 


Lähes neljänsadan vuoden kuluttua siitä, kun en- 
simmäiset Suomen miehet olivat hakeutuneet kau- 
kana vierailla mailla sijaitseviin yliopistoihin syvem- 
pää oppia etsimään, sai Suomikin nyt omakseen täl- 
laisen korkeimman hengenviljelyn tyyssijan. Niinpä 
ei ollutkaan ihme, että tätä päivää vietettiin kor- 
keampaa oppia kohtaan syvää kunnioitusta tunte- 
neen kansamme keskuudessa suurena juhlapäivänä. 

Heinäkuun 15. päivä v. 1640 valkeni tyynenä ja 
kirkkaana. Turun kaupungin kaduilla parveili kan- 
saa kaikenlaista. Siellä liikkui mustapukuisia, ar- 
vokkaan näköisiä pappeja, joita oli saapunut kaik- 
kialta Suomesta osallistuakseen piispan kutsusta päi- 
vän juhlallisuuksiin. Väkijoukossa vilahteli myös 
aatelisherroja, joiden lähestyessä Turun pönäkät, 
arvonsatuntevat porvarit auliisti antoivat ftietä. 
Kaikkialla liikuskeli myös nuoria miehiä, jotka huo- 
lettoman näköisinä miekka vyöllä kulkiessaan hyvin 
tiesivät olevansa eräitä näiden juhlien päähenki- 
löitä: he olivat Turun nuoren akatemian ensimmäi- 
siä ylioppilaita. Käsityöläiset ja porvarien rengit, 
Turun ympäristön maaseutupitäjistä suurta tapahtu- 
maa seuraamaan saapuneet vakaiset isäntämiehet 
juhla-asuun sonnustautuneen kaupungin vilinää ar- 
kailevine huivipäisine emäntineen sekä Saksan-so- 

dassa saavutetulla itsetietoisuudella yliolkaisesti vä- 
kijoukon hälinään suhtautuvat tuimat, viiksiniekat 
soturit täydensivät Turun poikkeuksellisen vilkkaan 
katukuvan. Kaduilla kuljeskelemalla nämä lukuisat 
ihmiset odottelivat Hänen Kreivillisen Armonsa 
edellisenä päivänä airueilla ilmoituttamaa juhlalli- 
suuksien alkamishetkeä. 

Kohta seitsemän jälkeen aamulla katuvierille jär- 
> jestäytynyt kirjava katselijajoukko kuuli torventoi- 
totusta ja rummunpärinää. Kohta soittajat ilmestyi- 
vatkin näkyviin. Heitä seurasi tien täydeltä juhlien 
kutsuvieraita, jotka olivat nyt tulossa linnasta saat- 
taakseen kreivin akatemiataloon. Hämmästyneinä ja 
kunnioittavan äänettömyyden vallassa kulkuetta tui- 
jottavan rahvaan eteen ilmestyi muhkea näky. 

Torvensoittajien ja rumpalien jäljessä kulki eräs 
aatelismies, joka toimi juhlamenojen ohjaajana. Sit- 
ten seurasi juhliin osallistuvien aatelismiesten jouk- 
ko, kaikkiaan 30 parittain kulkevaa ylimystä. Hei- 
dän jäljessään kulki kreivi Brahen hovimestari. 
Akatemian arvomerkkejä, avaimia, rehtorin puna- 
samettista ja valkealla silkkivuorilla varustettua viit- 
laa sekä sinettiä kannettiin myös saattueessa. Niiden 
jäikeen tuli notaari akatemian matrikkelia kantaen. 
Seuraavana järjestyksessä oli akatemian rahaston- 
hoitaja, joka kantoi kahta hopeavaltikkaa. Nyt kävi 
kohahdus katselijajoukossa ja seuraava kulkija otet- 
tiin vastaan kankein, mutta kunnioittavin terveh- 
dyksin. Siinä tuli nimittäin Hänen Kreivillinen Ar- 
monsa Kenraalikuvernööri itse peitsikirvein aseistet- 
tujen henkivartijoidensa saattamana. Kreivi kulki 
arvokkaan näköisenä keppi kädessä ja miekka vyöl- 
lään lyhyehkössä viitassa ja leveälierinen töyhtö- 
hattu olkapäille ulottuville hiuksilleen painettuna. 
Suopein nyökkäyksin hän vastasi kansan terveh- 
dyksiin. 

Jonkin m.:kaa kreivin henkivartijoiden takana 
kulki tuimannäköinen, kookas pappismies kaksihaa- 
raisine partoineen. Hän oli akatemian perustami- 

Akatemian vihkiäiskulkue, keskellä kreivi Brahe. 


seen innolla osallistunut Turun piispa Isak Rotho- 
vius, jonka vierellä kulki oppinut tohtori Eskil Pet- 
raeus. Heitä seurasivat kamreeri ja sihteeri, jotka 
kantoivat H. Kuninkaallisen Majesteettinsa antamaa, 
akatemian vihkimistä koskevaa valtakirjaa. 

Nyt seurasi joukko arvokkaan ja oppineen näköi- 
siä miehiä: akatemian ensimmäiset professorit, 9 lu- 
vultaan, jotka parijonossa seurasivat piispaa. Heitä 
seurasi toinen arvokas virkamiesryhmä, Turun hovi- 
oikeuden asessorit. Seuraavan ryhmän muodostivat 
linnanpäällikkö, kruunun rahastonhoitaja sekä kir- 
janpitäjä. Kulkueen päättivät suurina ryhminä kul- 
kevat rovastit ja pastorit, Turun pormestarit ja 
raatimiehet, kaupungin huomattavimmat porvarit ja 
uuden akatemian ensimmäiset ylioppilaat sekä lo- 
puksi suuri joukko erisäätyistä yleisöä. 

Juhlien kutsuvieraat olivat menneet varhain aa- 
mulla linnaan, jossa he kohtasivat kreivi Pietari 
Brahen. Kreivin tervehdittyä heitä lyhyellä puheella 
juhlavieraat kulkivat Aurajoen rantaan, jossa kunin- 
kaallinen kaleeri juhlaliputettuna odotti viedäkseen 
kreivin ja arvokkaimmat vieraista jokea ylös aka- 
temiataloon. Muut vieraat seurasivat veneissä ka- 
leeria, joka heikon tuulen työntämänä komeasti liu- 
kui vastavirtaan. Juhliin kommennetut 1 000 ratsu- 
miestä, jotka olivat muodostaneet kunniakujan lin- 
nasta laivarantaan, ratsastivat verkalleen laivan rin- 
nalla rantaa pitkin kaupungin torille, jossa he jär- 
Jestäytyivät riveihin. Hovioikeudenpresidentti Juho 
Kurjen talon kohdalla kaleeri laski rantaan. Täältä 
kreivi kulki seurueineen akatemiataloon kunniaku- 
jan läpi, jonka muodostivat Turun porvariston neljän 
porvariskomppanian miehet palavat tuliluntut käsis- 
sään. Kuten kaleerin lähtiessä linnan rannasta am- 
muttiin kreivin maihinnoustessakin tykeillä kaksi 
kunnialaukausta. 

Asetuttuaan paikoilleen matoilla ja purppuraver- 
hoilla koristettuun akatemian juhlasaliin juhlavie- 
raat saivat ensiksi kuulla laulunjohtaja Samuel 
Hartmanin johdolla esitettyä musiikkia. Sitten astui- 
vat katederin eteen ne henkilöt, jotka olivat kanta- 
neet yliopiston arvomerkkejä. Katederiin astui nyt 
itse kenraalikuvernööri. Juhlapuheessaan kreivi pu- 
hui tieteiden merkityksestä valtiolle. Suomi on ko- 
konsa ja luonnonrikkauksiensa puolesta monen val- 
* takunnan veroinen. Sen väestö on älykästä ja har- 
rastaa tapojensa parantamista. Suomalaiset ovat 
lujaluonteisia ja itsepäisiä, joten heidät on ajoissa 
totutettava hyvään. Siten yliopiston perustaminen 
on ollut kipeän tarpeen vaatima. Nyt suomalaisten 
ei ole pakko mennä ulkomaille kallein kustannuksin 
itselleen oppia hankkimaan. Siten oppineiden luku- 
määrä tulisi kasvamaan koko maan hyödyksi. — Pu-- 
heensa päätteeksi kreivi julisti kuningattaren nimissä 
yliopiston avatuksi määräsi piispa Rothoviuksen 

sijaiskansleriksi ja antoi hänelle virkaan kuuluvat 
arvomerkit selitettyään latinaksi niiden merkityk- 
sen. Toivotettuaan akatemialle onnea hän kiitti kut- 
suvieraita kutsun noudattamisesta ja pyysi heitä saa- 
pumaan juhlapäivälliselle linnaan. 

Kun oli jälleen kuunneltu musiikkia, piispa astui 
katederiin ja vihki tohtori Eskil Petraeuksen akate- 
mian rehtoriksi. Piispa puki uuden rehtorin ylle 
punasamettisen viitan ja luovutti hänelle rehtorin 
arvomerkit. Sitten rehtori piti vuorostaan puheen, 
missä hän kiitti akatemian perustamiseen osallistu- 
neita ja antoi ylioppilaille opiskelua ja elämää kos- 
kevia neuvoja. Samantapaisen puheen piti myös 
professori Mikael Wexionius, filosofisen tiedekunnan 
dekaani eli esimies. Kun nuori aatelismies Johannes 
Stälhandske oli vielä ylioppilaiden puolesta esittä- 
nyt heidän kiitoksensa, oli tämä arvokas tilaisuus 
päättynyt. 

Nyt juhlavieraat siirtyivät jälleen edellä esitetyssä 
järjestyksessä tuomiokirkossa pidettyyn juhlajuma- 
lanpalvelukseen. Yliopiston vahtimestarit eli pedel- 
lit kulkivat punaisissa viitoissaan ja hopeavaltikat 
käsissään rehtorin edellä kirkkoon, jossa he seisoivat 
rehtorin penkin edessä. Kun sijaiskansleri, piispa 
Rothovius oli pitänyt juhlasaarnan, kuoro aloitti juh- 
lallisen Te Deum-hymnin, jonka aikana ulkona ole- 
villa tykeillä ammuttujen kunnialaukausten jyrinä 
kantautui kirkkoon. Tykkien kumeihin jyrähdyksiin 
sekaantui ratsumiesten ja Turun porvariskomppa- 
nioiden pistoolien ja muskettien terävä räiske heidän 
yhtyessään kunnianosoitukseen, Kun vielä akatemian 
notaari oli lukenut siunauksen, juhlavieraat poistui- 
vat kirkosta musiikin soidessa ja uusien kunnialau- 
kausten kaikuessa. 

Noin kello neljän aikaan arvokkaimmat kutsuvie- 
raat, ylioppilaat heidän joukossaan, lähtivät kreivin 
luokse linnaan, jossa heitä ”Hänen Kunink. Majes- 
teettinsa puolesta” runsaasti kestittiin. 

Tähän päättyivät viralliset juhlallisuudet. Pari 

päivää myöhemmin ylioppilaat esittivät professori 
Wexioniuksen johdolla erään huvinäytelmän. Seu- 
raavina päivinä he pitivät muutamia puheita, mihin 
akatemian vihkimisjuhlat ylioppilaiden osalta päät- 
tyivät. 

Juhlat olivat ohitse, ja arkinen aherrus alkoi jäl- 
leen loppumattomalta tuntuvan sodan niellessä 
kaikki kansan ponnistusten hedelmät. Mutta nyt, 
akatemian perustamisen jälkeen, Suomen kansan 
tulevaisuus tuntui muuttuneen valoisaksi. Ennennä- 
kemättömän taajoina joukkoina vihkiäisjuhlallisuuk- 
sia seuraamaan saapuneet vieraat palasivat kotei- 
hinsa lujasti vakuuttuneina siitä, että nykyisen ajan 
ahdinko ja uhraukset ovat ohimenevää vaivaa. Aka- 
temia oli tuova onnen ajan kovia kokevalle kansal- 
lemme. Aikalaisten mielialoja kuvaa hyvin seuraava 
ote professori Wexioniuksen akatemian vihkiäisjuh- 
lia koskevasta kuvauksesta: ”Muutamat arvelivat jo 
eläneensä kyllin kauan, kun näkivät Turussa näin 
suurenmoista, toiset sanoivat, että nyt vasta kannatti 
elää, kun oli mahdollisuus synnyttää ja kasvattaa 
jälkeläisiä näin suuren onnen nautintoon.” 


Pietari Brahe uudelleen Suomessa 


Kohta yliopiston vihkiäisjuhlien jälkeen maatam- 
me kohtasi raskas isku. Yleisesti kunnioitettu ja ar- 
vossapidetty kenraalikuvernööri jätti Suomen astu- 
akseen Ruotsissa seuraavana vuonna drotsin, valta- 
kunnan korkeimman lainvartijan, virkaan. Suomeen 
kiintynyt ja siitä hyvän käsityksen saanut drotsi teki 
epäilemättä maallemme arvokkaita palveluksia kor- 
keassa virassaan. 

Mutta Suomi sai vielä uudemman kerran käyttää 
välittömästikin kreivin kykyä ja suopeutta hyväk- 
seen. V. 1648 Brahe määrättiin uudelleen Suomen 
kenraalikuvernööriksi. Kristiina-kuningatar oli ni- 
mittäin tällä välin tullut täysi-ikäiseksi. Nuoruudes- 
taan huolimatta kuningatar osoittautui heti alusta 

Pietari Brahe tarkastusmatkalla Kajaanin linnassa. 


alkaen omapäiseksi ja lujaluonteiseksi hallitsijaksi. 
Itsenäinen drotsi ei ehkä ollut kuningattarelle mie- 
luinen, ja niinpä hän sai väistyä syrjäisemmille toi- 
mipaikoille. 

Pietari Brahen toinen dkenraalikuvernöörikausi 
kesti virallisesti vuoteen 1654. Kesällä v. 1650 kuoli 
hänen puolisonsa Kristiina Stenbock, joka oli rasit- 
tavia matkoja pelkäämättä uskollisesti seurannut 
puolisoaan tämän virkaan kuuluvilla pitkillä tarkas- 
tusmatkoilla. Hilpeä ja ystävällinen kreivitär oli 
ollut Suomessa hyvin pidetty. Ylhäiset ja alhaiset 
ottivat nyt osaa kreivin suruun, kun hän saattoi puo- 
liso-vainajansa Ruotsiin. Täältä hän palasi maaham- 

me seuraavan vuoden tammikuussa. Mutta vain vii- 
tisen kuukautta Suomessa viivyttyään hän palasi jäl- 
leen Ruotsiin käymättä enää koskaan maassamme. 

Tänä kenraalikuvernöörikautenaan Brahe teki jäl- 
leen pitkiä matkoja Suomessa. Nm. hän oli palannut 
Ruotsista Pohjanlahden ympäri Oulun, Kajaanin, 
Iisalmen ja Ristiinan kautta Helsinkiin ja sieltä edel- 
leen Turkuun. Tämä sydäntalvella suoritettu matka 
oli kestänyt 79 vuorokautta. 

Vuoden 1648 jälkeisenä toimikautenaan Pietari 
Brahella oli tilaisuus tarkastaa, miten hänen aikai- 
semmin toimeenpanemansa uudistukset olivat onnis- 
tuneet. Epäilemättä tämä jälkimmäinenkin oli hyvin 
hyödyllinen maallemme, vaikk'ei kreivi nyt ryhty- 
nytkään enää laajempiin uudistuksiin. 

Ruotsiin palattuaankin Pietari Brahe seurasi kiin- 
teästi entisen kenraalikuvernöörikuntansa vaiheita. 
Todellista kiintymystä maahamme osoittavat hänen 
toimenpiteensä Suomen hyväksi vuosien 1655 ja 1656 
sodan aikana. Kreivi tarjoutui lähtemään Suomeen 
maan puolustusta johtamaan. Kun kuningas ei hy- 
väksynyt hänen tarjoustaan, Brahe varusti omalla 
kustannuksellaan sotaväkeä Pohjois-Karjalan suo- 
jaksi. Myös toimiessaan kuolemaansa asti Turun 
akatemian kanslerina hän käytti suurta vaikutus- 
valtansa Suomen sivistyselämän hyväksi. 

Pietari Brahen toiminta Suomen kenraalikuver- 
nöörinä on saanut pysyvän sijan maamme histori- 
assa. ”Kreivin aika” on säilynyt kansan muistissa 
vuosisatoja parhaana esimerkkinä hyvästä ja oikeu- 
denmukaisesta hallinnosta. Tämä oli täysin kreivi 
Pietari Brahen ansiota. Vaikkakin hänellä oli mo- 
nessa suhteessa samat mielipiteet kuin oman aikansa 
ylimyksillä, ei kukaan vierasmaalainen hallitusmies 
ole koskaan niin hyvin kyennyt sopeutumaan maam- 
me olosuhteisiin ja niin hyvin ymmärtämään Suo- 
men kansan omalaatuista luonnetta. Joskin hän heti 
alussa totesi maamme olojen ja kansanluonteen kiel- 
teiset puolet, ei tämä epäedullinen ensivaikutelma 

jäänyt pysyväiseksi. Ennakkoluulottomasti ja her- 
paantumattomalla tarmolla hän ryhtyi poistamaan 
havaitsemiaan epäkohtia. Petolliset ja kansaa sorta- 
vat virkamiehet joutuivat tekemään tiliä väärinkäy- 
töksistään; vähäväkisinkin rahvaanmies saattoi tur- 
vallisesti kääntyä valituksineen jalomielisen ja oi- 
keudentuntoisen kreivin puoleen ja oppi tuntemaan, 
että lakia pidettiin edelleenkin voimassa. Syvimmin 
Pietari Brahe on kuitenkin vaikuttanut kansamme 
kehitykseen tukemalla maassamme harjoitettua sivis- 
tystyötä. Suureksi osaksi hänen ansiotaan oli maam- 
me ensimmäisen yliopiston aikaansaaminen. Siten 
Pietari Brahea muistetaan Suomessa niin kauan, kuin 
täälä korkeampia opintoja harjoitetaan. | 

Kreivi Pietari Brahe kirjoitti päiväkirjaansa seu- 
raavan yhteenvedon kenraalikuvernöörikaudestaan 
Suomessa: ”Minä olin maahan ja maa minuun var- 
sin tyytyväinen!” — Nämä sinänsä sangen itsetietoi- 
silta tuntuvat sanat osuvat kuitenkin suoraan asian 
ytimeen. Jälkipolvet ovat katsoneet niiden parhaiten 
kuvastavan Suomen kenraalikuvernöörin ja hänen 
hallittavakseen uskotun kansan suhdetta ja hak- 
kauttaneet sen vuoksi ne Pietari Brahelle Turkuun 
pystyttämänsä patsaan jalustaan. 


Suomen kansan kovakourainen kasvattaja 


Suomen kirkon iäkäs ylipäimen Eerik Sorolainen 
oli kuollut v. 1625. Sekä valtion että kirkon johto- 
miehet olivat löytäneet paljon muistuttamista van- 
han piispan toiminnasta hänen viimeisten elinvuo- 
siensa aikana. Korkean ikänsä vuoksi piispa e! muka 
ollut kyennyt riittävän tehokkaasti virkaansa hoita- 
maan, ja hänen luterilaisuutensa aitouttakin epäil- 
tiin. Piispanistuimen nyt vapauduttua haluttiin sille 
asettaa mies, joka poistaisi Suomen kirkollisesta elä- 
mästä ne epäkohdat, jotka siinä oltiin näkevinään. 
Samalla hänen tulisi tuntea hallituksen näkökantoja, 
jotta valtakunnassa näihin aikoihin ilmenevä pyrki- 

mys hallinnon keskittämiseen saataisiin toteutetuksi 
myös kirkollisella alalla. Hallitus arvelikin löytä- 
neensä sopivan miehen Nyköpingin kirkkoherrasta 
Isak Rothoviuksesta, joka v. 1627 nimitettiin Turun 
piispaksi. 

Rothovius oli alhaista syntyperää oleva mies, joka 
lahjakkuutensa ja tarmonsa avulla oli päässyt opin- 
tielle. Käytyään koulua Ruotsissa hän täydensi opin- 
tojaan Saksan yliopistoissa. Maisterina kotimaahan 
palattuaan hän pääsi myöhemmin Nyköpingin kirk- 
koherraksi, missä virassa hän ehti toimia yli 20 
vuotta. Kirkkoherra Rothoviuksen tarmokkuutta 
osoittaa sekin, että Nyköpingissä ollessaan hän piti 
yli 3 000 saarnaa. Nämä ansiot sekä Saksassa opis- 
keluaikoina syntynyt ystävyyssuhde mahtavaan val- 
takunnankansleri Aksel Oxenstiernaan aiheuttivat 
Rothoviuksen valitsemisen Turun piispanistuimelle. 

Rothovius oli epäröinyt tämän tarjouksen vastaan- 
ottamista mm. puuttuvan suomen kielen taitonsa 
vuoksi. Turun piispanvirka olikin ollut yli 200 vuo- 
den ajan yhtä lyhytaikaista poikkeusta lukuunotta- 
matta suomalaisten miesten käsissä. Mutta nimityk- 
sen vastaanotettuaan uusi piispa epäröimättä mat- 
kusti Suomeen mielessään vakava aikomus tehdä 
kaikkensa hiippakuntansa olojen kehittämiseksi sillä 
tavoin kuin hän piti tarpeellisena. 

Paljon korjattavaa ja parannettavaa hän löysikin 
maastamme. Ensimmäisissä valtaneuvostolle osoitta- 
missaan kirjeissä piispa Rothovius kuvailee synkin 
värein maamme oloja: kansa on oppimatonta ja ta- 
voiltaan raakaa, taikausko vallitsee niin pappien kuin 
maallikkojenkin keskuudessa, pakanallisiakin usko- 
muksia ilmenee, siveellinen taso on alhainen. Kau- 
niita kirkkojaan nämä oudot ihmiset eivät välitä pi- 
tää kunnossa ja siistinä. Moitteisiin he vain vastaa- 
vat, että niin sitä on ennenkin eletty. Mutta tästä 
masentumatta voimakas ja lujatahtoinen piispä ryh- 
tyi ripeästi epäkohtia poistamaan. 

Isak Rothovius. 


Tämä aika oli väkivaltainen ja sotainen. Ajan- 
henki tuntui myös kirkollisessa elämässä. Sotapääl- 
likön tavoin piispa Rothovius johti pappejaan ja hä- 
nelle uskottua seurakuntaa. Rautaisen tarmokas 
piispa antoi jyrkkiä käskyjä ja ohjeita, ns. konsti- 
tuutioita, joiden mukaan Turun hiippakunnan asuk- 
kaiden tuli tästä lähtien elää ja toimia. Mitään vas- 
tustusta ei suvaittu. Piispalla ja papistolla oli huo- 
mattavan laaja tuomiovalta maallikkoihinkin näh- 
den. Maallikot joutuivat sovittamaan kirkollisten 
käskyjen rikkomisen sakoilla, jalkapuulla tai paavil- 
liselta ajalta periytyneellä pannalla, kirkollisten toi- 
mitusten yhteydestä poissulkemisella. Papit joutui- 
vat sen sijaan sovittamaan rikkomuksensa tuomioka- 
pitulin tyrmässä. Tämä maanalainen vankila oli ah- 
kerassa käytössä, sillä Rothoviuksen synkät kuva- 
ukset — suomalaisten tavoista eivät olleet suinkaan 
pelkkää liioittelua. Tätä osoittaa seuraava ote tuo- 

miokapitulin pöytäkirjoista vuodelta 1646: ”Tuotiin 
esille kollega Dn. Henricus Severini hänen vallatto- 
muutensa, räyhäämisensä ja tappelunsa takia. Tel- 
jettiin vankilaan ja vei hänet sinne kaupunginpalve- 
lija, koska hän (Severini) käsikähmäisesti teki luk- 
karille vastarintaa; oli lähes 8 päivää alimmassa 
kuopassa. Tuomio: Hänet pidätetään joksikin aikaa 
virantoimituksesta, kunnes hän todella tapansa pa- 
rantaa; kuitenkin saapi hän pitää kolleganvirkansa 
(opettaja) koulussa, kunnes hän osoittaa, mitä hän 
on miehiään.” — Samanlaisia ja paljon törkeämpiä- 
kin rikkomuksia on tämän ajan tuomiokirjoista löy- 
dettävissä. 

Piispa katsoi ensimmäiseksi tehtäväkseen papiston 
tason kohottamisen. Turussa pidettiin vuosittain 
pappeinkokouksia, joissa tutkittiin pappien opillista 
pätevyyttä. Ahkerasti suorittamillaan tarkastusmat- 
koilla ankara piispa valvoi pappien elämää ja viran- 
toimitusta. Pappi saattoi menettää virkansa niinkin 
vähäisestä ”rikkomuksesta” kuin antamalla kantaa 
itseään omissa häissään juhlakulussa pitkin hää- 
huonetta. Kappalaisten asema oli tähän aikaan eri- 
tyisen vaikea, sillä heidät jätettiin melkein täydel- 
lisesti kirkkoherrojen mielivallan alaiseksi. Saivatpa 
nämä erinäisissä tapauksissa kurittaakin kappalai- 
siaan, — Rothoviuksen toimesta perustettiin yli 20 
uutta seurakuntaa entisiä jakamalla, ja maamme pa- 
piston lukumäärä kasvoi. 

Maallikot joutuivat papiston taholta entistä paljon 
ankaramman silmälläpidon alaisiksi. Piispa itse ke- 
hoitti ankarilla parannussaarnoillaan heitä luopu- 
maan huonosta elämästään. Kun hän saarnoissaan 
esiintyi loukkaavasti, hän joutui monta kertaa oi- 
keudenkäynneissä vastaamaan kunnianloukkauk- 
sesta. Turun porvareita hän syytti kerran siitä, että 
he vain muodon vuoksi käyvät kirkossa ja huutavat 
”Herra, Herra”, mutta heidän mielensä ovat velli- 
padassa. Syytös johtui siitä, että porvarit antoivat 
tuulimyllyjensä jauhaa kirkkoaikanakin. Oikeuden- 

käynnin aikana turkulaiset 
porvarit lausuivat piispasta: 
”Et Sinä ole meidän pap- 
pimme, et sinä myös osaa 
saarnata etkä opettaa meitä 
meidän kielellämme, vaan 
pikemmin halveksit meitä 
ja saarnassasi olet nimittä- 
nyt meitä suomalaisiksi koi- 
riksi ja sioiksi.” — Piispa 
voitti jutun, mutta oli vast- 
edes varovaisempi, varsin- 
kin kun hän sai hallituksel- 
takin nuhteita €alituisista 
Suomen olojen moittimises- 
taan. 

Rothoviuksen = konstituu- 
tioissa annetaan ohjeita siitä, 
miten kansan tuli käydä kir- 
kossa ja osallistua kirkolli- 
siin toimituksiin. Kaste ja 
vihkiäiset toimitettiin kir- 
kossa. Kirkonkäynti oli pa- Puhdasoppisuuden ajan 
kollinen. Joka kolme ker- aPnanmss. 
taa laiminlöi sen, joutui 
ripittäytymään julkisesti ja maksamaan kolme taa- 
laria sakkoa. Sopimattomasta kirkossa käyttäytymi- 
sestä — kuten parvelta permannolla olevien niskaan 
sylkemisestä, jalkakammin käyttämisestä yms — 
piispa katsoi tarpeelliseksi määrätä rangaistuksen. 
Sellainen ”sikamaisuus ja koirankuri” kuin sunnun- 
taina ennen jumalanpalvelusta syöminen kielletään 
yhden taalarin sakon uhalla. Sunnuntaina juopotte- 
lemisen piispa katsoi myös erityisen pahaksi ja antoi 
slitä seuraavan kiellon: ”Niin myös poiskieldän caiki 
crouvarit, ettei he myy olutta taica palanutta vijna 
(paloviinaa, joka näihin aikoihin tuli Suomessa ylei- 
seen käyttöön) ennen elikä Saarnan ajalla. Joca täsä 
asiasa vicapääxi löyttän, nijn hänen pitä poismista- 

man hänen oluns ja vijnans, ja anettaman vaivaisille; 
ja se sama persona, joka sen teke, pitä seisoman hä- 
nen julki Ripins. — —” 

Rothoviuksen aloitteesta otettiin käytäntöön kirk- 
koraadit, kuusi seurakunnasta valittua miestä, jotka 
avustivat kirkkoherraa seurakunnan talouden hoi- 
dossa ja seurakuntalaisten elämän valvomisessa. 
Kansalta vaadittiin myös uskonkappaleiden ja kat- 
kismuksen osaamista, mikä oli yleensä opittava kor- 
vakuulolta. Tuima piispa kiinnitti huomiota myös 
köyhien hoitoon. Kolehtia ruvettiin kantamaan arme- 
liaisuustarkoituksiin käytettäväksi. Samoin perustet- 
tiin kirkkojen lähelle vaivaistaloja. Tältä ajalta ovat 
myös peräisin ensimmäiset kirkonkirjamme Rotho- 
viuksen velvoitettua papiston pitämään luetteloa vi- 
hityistä, kastetuista ja kuolleista. 

Piispa kiinnitti paljon huomiota myös Turun tuo- 
miokirkon samoin kuin muidenkin kirkkojemme 
korjaukseen. V. 1601 sattuneen tulipalon jäljiltä tuo- 
miokirkko oli vielä huonossa kunnossa. Rothoviuk- 
sen toimesta sitä kohennettiin huomattavasti. Tosin 
hän osasi myös kerätä siitä itselleen kunniaa. Kehus- 
keltuaan valtakunnankanslerille kirjoittamissaan kir- 
jeissä toimenpiteitään hän lopettaa seuraavin vaati- 
mattomin sanoin: ”...enkä epäile, että moni on an- 
tava minulle todistuksen ftavallista suuremmasta 
uutteruudesta kolmen vuoden kuluessa.” — Tosi- 
asiassa tuomiokirkon 'korjaustyöt olivat viivästyneet 
sen vuoksi, että niitä varten kannetun veron tuotto 
käytettiin jonkin aikaa Kalmarin tuomiokirkon hy- 
väksi. 

Neljännesvuosisataisen toimikauden jälkeen Isak 
Rothovius kuoli 80 vuoden iässä Turussa v. 1652. 
Hänet haudattiin Turun tuomiokirkkoon, sen hiippa- 
kunnan keskukseen, jonka hyväksi hän oli kauan ja 
tarmokkaasti työskennellyt. 

Rothoviuksen jälkimaine ei ole täysin myönteinen. 
Hänen karkeat ja kovakouraiset otteensa eivät olleet 
aina paikallaan. Voimakkaasti ruotsalaismielisenä ja 

osin suomalaisia vähäksyvänäkin hän vaikutti pal- 
Jon siihen, että ruotsalaisuus vahvistui maassamme 
suuresti hänen pitkän toimikautensa kestäessä. Mutta 
näiden kielteisten puolien ei pidä antaa peittää 
Rothoviuksen suuria ansioita kansamme kasvattajana. 
Tuona aikana eivät helläkätiset otteet olisi ehkä ol- 
leet niinkään paikallaan, sillä suomalaiset olivat to- 
della kovapintaista joukkoa. Rothoviuksella oli myös 
kieltämättömän suuret ansiot kahden tämän aika- 
kauden suuren €sivistyksellisen aikaansaannoksen, 
Turun yliopiston ja suomalaisen raamatunkäännök- 
sen, toteuttamisessa. Siitä hän on ansainnut ikuisen 
kunnian. 


Koko Raamattu saadaan suomen kielelle 


Piispa Isak Rothoviuksen aikana saatiin päätök- 
seen Agricolan aloittama suurtyö, Raamatun kääntä- 
minen suomen kielelle. V. 1642 Raamattu ilmestyi 
kokonaisuudessaan suomeksi, lähes 100 vuoden ku- 
luttua käännöstyön aloittamisesta. 

Agricolan jälkeen raamatunkäännöstyö oli pysäh- 
dyksissä vuoteen 1602 asti, jolloin Kaarle-herttua 
antoi piispa Sorolaisen johtaman komitean tehtä- 
väksi koko Raamatun toimittamisen suomen kielellä. 
Joskaan meillä ei ole varmaa tietoa siitä, mitä Soro- 
laisen johdolla aikaansaatiin, jäivät hänen komi- 
teansa työn tulokset myöhempien kääntäjien käytet- 
täväksi. Työ suoritettiin loppuun Rothoviuksen toi- 
mikautena. 

Kohta (piispaksi tultuaan Rothovius oli antanut 
eräiden pappien tehtäväksi vielä kääntämättä ole- 
vien Raamatun osien toimittamisen suomen kielelle. 
Heidänkään aikaansaannoksistaan ei ole varmoja 
tietoja säilynyt. Kun Rothovius pyysi jo v. 1629 ku- 
ninkaalta varoja suomalaisen Raamatun painattami- 
seksi, viittasi tämä siihen, että käännöstyö oli jo täl- 
löin suoritettu. Joka tapauksessa vaadittiin vielä 
huomattavia tarkistuksia, ennen kuin kirjaa päästiin 

painamaan. Piispan ja kenraalikuvernöörin esityk- 
sistä hallitus asetti v. 1638 uuden toimikunnan 
käännöstyötä suorittamaan. Puheenjohtajaksi mää- 
rättiin Turun kymnaasin rehtori, myöhemmin Turun 
piispaksi kohonnut Eskil Petraeus. Tämä oppinut 
herra osasi ruotsalaisesta syntyperästään huolimatta 
suomen kieltä niin hyvin, että hän on kirjoittanut 
ensimmäisen suomen kieliopin. Muina jäseninä toi- 
mivat myöhempi Turun yliopiston professori Martti 
Stodius, Maskun kirkkoherra Henrik Hoffman sekä 
Piikkiön kirkkoherra Gregorius Favorinus. Sihtee- 
rinä toimi kymnaasin lehtori Joonas Raumannus. 
Hallituksen antamien ohjeiden mukaan käännös oli 
suoritettava sekä alkukielten että Lutherin saksan- 
kielisen raamatunkäännöksen pohjalla. Komitean oli 
käännöstä toimittaessaan ”ahkeroitava hyvää, puh- 
dasta suomea, jota kaikissa Suomen seuduissa voi- 
daan hyvin ymmärtää, sekä että tyyli olisi samanlai- 
nen ja yhtäläinen.” 

”Biblia, Se on Coco Pyhä Raamattu Suomexi Pää- 
ramattuiden Hebrean ja Grecan iäleken. Esipuhetten 
Marginaliain ja Concordantiain Selitösten ia Regis- 
terin Cansa. Cum Gratia & Privilegio. Anno 1642” 
oli tämän raamatunkäännöksen täydellinen nimi sen 
ilmestyessä yllättävän nopeasti Petraeuksen toimi- 
kunnan asettamisen jälkeen. Suurikokoisena ja run- 
saasti kuvitettuna se oli aikakauden olot huomioon- 
ottaen harvinaisen upea kirjapainotaidon tuote. Se 
sisälsi noin 1 500 sivua, joille teksti oli ladottu kah- 
teen palstaan kauniilla kirjasimilla. Painotyö oli 
suoritettu Henrik Keyserin kirjapainossa Tukhol- 
massa. Työtä, joka kesti 65 viikkoa, oli hidastanut 
kirjasimien puute sekä kirjapainon henkilökunnan 
suomen kielen osaamattomuus. Joonas Raumannus 
oli kirjoittanut koko käsikirjoituksen painokirjai- 
milla latojien työn helpottamiseksi. Korjauslukua 
suorittamaan lähetettiin Tukholmaan kaksi suoma- 
laista pappismiestä, jotka viipyivät siellä koko pai- 
natustyön ajan. 

Vuoden 1642 Raamatun kieli on sujuvaa ja puh- 
dasta. Siten kaikki myöhemmät raamatunkäännökset 
ovat perustuneet tähän ensimmäiseen suomalaiseen 
Raamattuun niin täydellisesti, että ne sisältävät vain 
vähäisiä muutoksia siihen verrattuna. 

Aikakauden oloihin katsoen raamatunsuomennok- 
sen kustantaminen merkitsi suurta taloudellista uh- 
rausta valtiovallalta. Käytiinhän parhaillaan pitkä- 
aikaista ja kallista sotaa. Hallitukselle on annettava 
täysi tunnustus sen tässä asiassa osoittamasta auliu- 
desta,  Suomennostoimikunta omistikin kiitollisuu- 
tensa osoitukseksi teoksen nuorelle kuningattarelle 
eli ”Suurvaldialle Förstinalle ja Frökinälle — Frö- 
ken Christinalle /Ruodzin/ Göthein ja Wendein 
walitulle Drötingille ja Peri-Förstinnalle /Suuri- 
Förstinalle Suomes/ Hertuinnalle Wirois ja Careleis 
/Frökinälle Ingerin maalla/ Meidän Armollisimmalle 
Drötingillem ja Frökinällem”. Kuningattarelle ojen- 
nettiin myös lahjaksi kolme kauniisti sidottua kap- 
paletta teoksesta. 

Teoksen koko painosmäärä oli 1200 kappaletta. 
Lähes kolmannes siitä jaettiin lahjoina etupäässä 
Ruotsiin. Holhoushallituksen jäsenet saivat kukin 
kaksi kappaletta, valtaneuvokset yhden, samoin 
eräät korkeimmat virkamiehet. Upsalan tuomioka- 
pituli ja yliopisto, Tukholman kirkko sekä eräät pap- 
pismiehet Ruotsissa saivat myös kukin oman kap- 
paleensa, yliopisto kaksikin. Kuuluisa kasvatusopil- 
Jinen kirjailija Amos Comenius, joka oli käynyt 
Ruotsissa, oli myös yksi suomalaisen Raamatun saa- 
jista. Se annettiin myös eräälle saksalaiselle ruhti- 
naalle, Liineburgin herttualle Fransille, joka oli ol- 
lut Ruotsi-Suomen Iliittolaisena 30-vuotisessa so- 
dassa. Joku kappale joutui Hollantiinkin. 

Suomessa jäi Turun tuomiokirkon haltuun 300 
kappaletta. Ne myytiin tai lahjoitettiin aikaa myö- 
ten Suomen seurakunnille ja papeille. Kääntäjät sai- 
vat kukin 30 kappaletta niiden melkoisten palkkioi- 
den lisäksi, joita hallitus oli heille jo suonut. Kor- 


616 Ruotsi-Suomi suurvaltana 


jauslukijoille annettiin 5 kappaletta kummallekin, 
Viipurin hiippakunnalle varattiin sata, Turun hiip- 
pakunnan suomalaisille papeille 190. Piispa Rotho- 
vius sai tietysti myös lahjakappaleensa, samoin eräät 
muut Suomessa toimivat papit. Pietari Brahen osuus 
oli 30 kappaletta, jotka ilmeisesti jäivät Suomeen. 

Vaikk'ei tämä painos nykyajan mittapuiden mu- 
kaan ollut suuri, myytiin se loppuun vasta 1730- 
luvulla. Syynä kirjan pieneen menekkiin oli ilmei- 
sesti sen kallis hinta. Tosin se ei ollut alkuunkaan 
keskiajan kirjojen hintoihin verrattavissa — v. 1680 
eräs Loimaan talollinen sai tuomiokirkolle tuomis- 
taan 21 veistetystä 5—6-sylisestä parrusta n. 26 
taalaria eli suunnilleen Raamatun hinnan —, mutta 
merkitsi kyllä rahvaanmiehelle melkoista uhrausta. 
Papitkin olivat niin haluttomia Raamatun ostoon, 
että Rothovius määräsi v. 1644 heidät sakon uhalla 
ostamaan sen joko itselleen tai seurakunnalle kir- 
kossa säilytettäväksi. Tämä lisäsi kyllä menekkiä 
ainakin tilapäisesti. 

Vuoden 1642:n raamatunsuomennos on valtava 
saavutus niissä olosuhteissa, joissa tällöin Ruotsi- 
Suomessa elettiin. Raskas sota kustannuksineen ja 
veriuhreineen, katovuodet ja nälänhätä tuottivat val- 
tiolle melkein ylivoimaisia taloudellisia rasituksia. 
Yliopiston hyväksi suoritetut lisäuhrit ovat siten 
kauniina todistuksena hallituksen ja kansan sivistys- 
tahdosta. | 


SUUREN KUNINKAAN PERILLINEN 


Kristiina-kuningatar 


Ruotsi-Suomen ensimmäinen naispuolinen hallitsija, 
kuningatar. Kristiina, on samalla eräs tämän valtakun- 
nan pitkän hallitsijasarjan arvoitukseilisimpia ja ris- 
tiriitaisimpia hahmoja. Vielä tänä päivänäkään ei olla 
täysin selvillä hänen monimutkaisen luonteensa kai- 
kista salaisuuksista. 

Kustaa Aadolf oli toivonut itselleen poikaa, josta 
olisi tullut hänen työnsä jatkaja. Tyttären syntymi- 
nen oli siten pettymys sekä hänelle että koko val- 
takunnan väestölle. Kuningas itse sopeutui kuitenkin 
ensimmäisenä tähän eikä se vähentänyt hänen kiin- 
tymystään lapseensa. Hän määräsi, että pikku tyt- 
töä oli kasvatettava kuten poikaa, jotta hänestä tulisi 
kelvollinen hallitsija. 

Kristiina sopeutui hyvin tähän kasvatustapaan. Jo 
lapsena hän osoitti omaavansa lujan luonteen, mikä 
aiheutti kasvattajille monesti vaikeuksia. Parhaiten 
hän viihtyi poikamaisissa leikeissä. Hänen ollessaan 
2-vuotias kuningas oli ottanut tyttärensä mukaan 
mennessään Kalmarin linnaa tarkastamaan. Linnan- 
päällikkö kysyi kuninkaalta, pitikö kunnialaukauk- 
set jättää ampumatta, jotta pienokainen ei pelästyisi. 
Kuningas epäröi hetkisen ja käski sitten: ”Ampukaa! 
Onhan hän soturin tytär, ja hänen on totuttava tyk- 
kien jyrinään.” Mutta laukauksista pelästymättä 
pikku prinsessa vain taputti ihastuneena käsiään ja 
pyysi ampumaan uudelleen. Kuningas oli tästä hy- 
vin tyytyväinen. 

Mutta tämä karaiseva kasvatus keskeytyi kunin- 
kaan kuollessa. Kristiina oli silloin kuusivuotias. 
Nuori kruununperillinen joutui nyt pelkästään her- 
moherkän äitinsä holhottavaksi. Maria Eleonora 
suri suurta puolisoaan tavalla, joka hipoi mielettö- 
myyttä. Surun murtama leskikuningatar sulkeutui 
pikku tyttärensä kanssa huoneisiinsa, jotka oli ver- 
hottu: mustalla vaatteella katosta lattiaan. Mustat 
verhot estivät päivänvaloa pääsemästä sisään. Vaha- 
kynttilöiden valossa kuningatar itki päivin ja öin 
suurta vainajaa muistellessaane. Ne kolme vuotta, 
jotka Kristiina joutui näin viettämään äitinsä kanssa, 
järkyttivät pahoin lapsen herkkää hermostoa. Niiden 
vaikutusta lienee osaltaan se tasapainottomuus, mikä 
ilmenee Kristiina-kuningattaren myöhemmissä toi- 
minnoissa. 

Kymmenvuotiaana prinsessa joutui järkevämpien 

kasvattajien huostaan. Holhoushallitus, valtakunnan- 
kansleri Aksel] Oxenstierna etunenässä, ryhtyi nyt 
kasvattamaan häntä tulevaan tehtäväänsä. Kustaa 
Aadolfin tytär oli jo varhain todettu poikkeuksel- 
lisen lahjakkaaksi. Yhtä helposti kuin kieliä, ku- 
ten latinaa ja ranskaa, hän oppi myös matematiik- 
kaa ja filosofiaa. Kreikan kielen opiskelu oli hänelle 
vapaa-aikojen huvitus. Jumaluusoppi oli tärkeällä 
sijalla nuoren prinsessan oppiaineiden joukossa. 
Siinä niinkuin kaikissa muissakin opinnoissaan hän 
mieluimmin syventyi kaikkein mutkikkaimpiin on- 
gelmiin. 

Tulevan hallitsijan täytyi perehtyä myös valtion 
asioiden hoitoon ja politiikkaan. Tällä alalla Kristiina 
sai parhaan mahdollisen asiantuntijan, itsensä valta- 
kunnankansleri Oxenstiernan, opettajakseen. Kansleri 
kävi päivittäin nuoren kruununperillisen luona kes- 
kustellen hänen kanssaan valtiollisista kysymyksistä. 
Näillä oppitunneilla käytiin läpi päivänpolitiikan 
tärkeimmät tapahtumat kokeneen valtiomiehen sel- 
vitellessä sen suuren taistelun perimmäisiä syitä, jo- 
hon Ruotsi-Suomikin parhaillaan osallistui. Suuri 
valtiomies ei olisi saattanut löytää innokkaampaa 
oppilasta. ”Ei ollut sellaista lukemista, ei leikkiä, ei 
mitään huvitusta, josta en olisi ilomielin luopunut 
saadakseni kuunnella häntä”, kertoo Kristiina näistä 
tunneista. Opettaja taas arvosteli oppilastaan seu- 
raavasti: ”Jumala tietäköön, miten ilahuttavaa mi- 
nusta on nähdä, ettei Hänen Majesteettinsa ole kuin 
nainen, vaan lujatahtoinen ja osoittaa hyvää ym- 
märrystä, niin että jollei Hänen Majesteettinsa pääse 
turmeltumaan, hän on: nyt (14-vuotiaana) mitä par- 
haimpia toiveita herättävä.” 

Kun Kristiina 18-vuotiaana tarttui itse hallitus- 
ohjiin, Ruotsi-Suomen nuoren kuningattaren maine' 
levisi kohta kaikkialle Eurooppaan. Englannin lähet- 
tiläs vastasi kotimaassaan Kristiinan etevyyttä kos- 
keviin tiedusteluihin seuraavasti: ”Hän on todella 
ihmeellinen nainen, tavattoman lahjakas, osaa useita 

kieliä, on perehtynyt useimpiin tieteisiin, etenkin 
historiaan, eikä hänellä ole, mikäli minä tunnen, ke- 
tään vertaistaan valtiotieteessä.” — Ranskan lähetti- 
läs puolestaan kuvaili nuorta kuningatarta muiltakin 
puolilta: ”Luonto ei-ole kieltänyt häneltä mitään sel- 
laista ominaisuutta, mikä kaunistaisi nuorta ritaria. 
Hän saattaa metsästysmatkalla istua kymmenenkin 
tuntia yhtä mittaa hevosen selässä. Ruotsissa ei ole 
ainoatakaan, joka osaisi varmemmin ampua jänik- 
sen juoksusta. Ei pakkanen eikä kuumuus vaivaa 
häntä. Hänen ravintonsa on yksinkertaista, huolitte- 
lematonta ja vailla herkkuja. Hän on tarkka ajas- 
taan nukkuen vain viisi tuntia...” 

Loistavalahjainen nuori ruhtinatar oli siten astu- 
nut tämän pohjolan valtakunnan johtoon, joka sotai- 
silla urotöillään oli kohonnut Euroopan suurvaltojen 
joukkoon. Eurooppa ja häner omat alamaisensa odot- 


020 Ruotsi-Suomi suurvaltana 


tivat jännittyneinä, minkälainen tulisi olemaan nuo- 
ren hallitsijattaren panos hänen suuren isänsä työn 
täydentämiseksi. 


Suurpolitiikkaa ja hovielämää 


Joskin kuningatar heti alusta alkaen osoitti peri- 
neensä isänsä voimakkaan ftahdon, hänen täytyi 
täysi-ikäisyytensä ensimmäisinä vuosina alistua van- 
han ja kokeneen valtakunnankanslerin johtoon. Niinpä 
Saksan-sotaa jatkettiin edelleen tyydyttävien rauhan- 
ehtojen saamiseksi, vaikka kuningatar etenkin alem- 
pien säätyjen keskuudessa vallitsevan voimakkaan 
sotaväsymyksen vuoksi koetti jouduttaa rauhante- 
koa. 

Mutta vähitellen kuningattaren vaikutusvalta kas- 
voi. Sivustaseuraajien kertoman mukaan ”oli todella 
yllättävää nähdä, kuinka nuori tyttö kääntää van- 
hoijen ja viisaiden neuvonantajien mielet niin kuin 
tahtoo”. Vanha valtakunnankansleri sai aikaa myöten 
lähteä, vaikka hän maatiloilleen vetäydyttyään- 
kin muodollisesti pysyi entisessä virka-asemassaan. 
Samoin kävi monen muun mahtavan neuvosherran, 
jotka kuningattaren alaikäisyyden aikana olivat tot- 
tuneet päättämään valtakunnan asioista. Heidän ti- 
lalleen astui uusia miehiä, joukko nuoria ylimyksiä, 
jotka etupäässä loistavien ulkonaisten ominaisuuk- 
siensa ansiosta olivat päässeet kuningattaren suo- 
sloon. 

Kohta kuningattaren tultua täysi-ikäiseksi säädyt 
suosittelivat alamaisesti hänelle avioliittoa. Kunin- 
gattaren puolisoksi toivottiin jotakin kotimaista ruh- 
tinasta. Valittavana ei ollut oikeastaan muita kuin 
Kristiinan serkku Kaarle Kustaa, Kustaa Aadolfin 
sisaren Katariinan ja saksalaisen Pfalzin-Zweibrucke- 
nin ruhtinaan Juhana Kasimirin poika. Serkusten 
keskeistä avioliittoa oli kyllä suunniteltu jo heidän 
lapsuudessaan, jolloin Kristiinakin oli sitä ajatellut. 
Mutta aikaa myöten he vieraantuivat toisistaan. 

Nuori ruhtinas ei kyennyt voittamaan loistavalahjai- 
sen ja itsetietoisen serkkunsa kiintymystä. Muilla- 
kaan Kristiinan käden tavoittelijoilla ei tosin ollut 
sen parempaa menestystä. Hyvittääkseen serkulleen 
tuottamansa pettymyksen Kristiina auttoi Kaarle 
Kustaata hänen valtiollisella urallaan eteenpäin. So- 
dan loppuvaiheessa hänet nimitettiin Ruotsi-Suomen 
sotajoukkojen ylipäälliköksi valtaneuvoston vastus- 
tuksesta huolimatta. Vaikka Kaarle Kustaa oli viet- 
tänyt lapsuutensa ja saanut kasvatuksensa isänmaa- 
naan pitämässään Ruotsissa, Ruotsin ylhäisaateli 
piti häntä kuitenkin muukalaisena. Se ei halunnut 
pfalzilaisen ruhtinassuvun pääsevän valtakunnassa 
johtavaan asemaan. 

Toisin kuitenkin kävi. Kristiina esitti säädyille, 
että Kaarle Kustaa tunnustettaisiin vallanperijäksi 
hänen jälkeensä. V. 1650 säädyt hyväksyivät tämän 
esityksen pitkän viivyttelyn jälkeen. Näihin aikoi- 
hin kuningattaressa oli ilmeisesti jo kypsymässä pää- 
tös luopua kruunustaan. 

Nuoren kuningattaren lapsuutta ja hänen ensim- 
mäisiä hallitusvuosiaan oli synkistänyt Saksassa 
käyty suuri sota. Sen rahoittamiseen oli käytettävä 
kaikki varat, jotka suinkin voitiin irti saada. Kustaa: 
Aadolfin hautajaisiin ei ollut kutsuttu vieraiden val- 
tojen edustajia, ”jotteivät he näkisi köyhyyttämme”, 
kuten valtaneuvosto tätä perusteli. Mutta nyt asiat 
olivat toisin. Suuri sota oli onnellisesti päätetty, ja 
valtakunta oli voittanut siitä sekä kultaa että kun- 
niaa. Nyt oli syytä hiukan juhliakin. 

Ja kylläpä nyt juhlittiinkin. Tukholman hovi, joka 
vielä holhoojahallituksen aikana oli viettänyt anka- 
ran säästäväistä elämää, muuttui nyt toinen tois- 
taan loisteliaamman juhlan näyttämöksi. Nuori ku- 
ningatar, joka henkilökohtaisesti välitti vähät vaat- 
teistaan ja yleensäkin ulkoasustaan, halusi nyt nähdä 
mahdollisimman loistavan seuran ympärillään. Kun 
hän ei voinut sotaisilla urotöillä hankkia kunnian- 
himolleen tyydytystä, saattoi hän loistavalla hovin- 

pidolla osoittaa valtakuntansa sekä omaa mahtiaan. 
Niiden kaikkialta Euroopasta kotoisin olevien mies- 
ten välityksellä, jotka kutsuttuina tai kutsumatto- 
mina vieraina hänen hoviinsa ilmestyivät, hän sai 
myös tilaisuuden levitellä etevyytensä koko Euroo- 
pan nähtäväksi. 


Aatelin mahti kasvaa 


Kaikkien Vaasa-sukuisten hallitsijoiden aikana 
valtakunnan aateli oli pyrkinyt turvaamaan sille 
keskiajalla kuuluneen vaikutusvallan valtion asioi- 
hin. Kuninkaat olivat yleensä pystyneet nämä pyr- 
kimykset torjumaan ja lujittaneet vastaavasti omaa 
valtaansa. Aateli oli lakannut olemasta itsenäi- 
nen valtiomahti ja alistunut palvelemaan kuningasta 
ja valtakuntaa. Vastineeksi se oli saanut monenlaisia 
taloudellista laatua olevia etuoikeuksia. Näin oli ta- 
pahtunut viimeksi Kustaa II Aadolfin aikana. Mutta 
ketään aatelin varhaisemmista suosijoista ei voida 
verratakaan Kristiina-kuningattareen. 

Kristiinalla oli monta syytä suosia aatelia. Vaik- 
kakin hän oli noussut valtaistuimelle laillisen perin- 
töoikeutensa turvin, hänelle oli edullista pysytellä 
hyvissä väleissä aatelin kanssa. Nuoren tytön olisi 
ollut vaikea kiistellä vaikutusvallasta mahtavan yli- 
mystön kanssa ja vaatia tältä palveluksia, ellei hän 
tarjonnut sille vastineeksi taloudellisia etuja. Kris- 
tiinan myöntyväisyydestäkin huolimatta hänen ja 
ylhäisaatelin suhteet olivat väliin hyvin kireät. 

Aatelin valtiollinen vaikutusvalta ja sen ftalou- 
dellinen mahti kasvoi kuitenkin pääasiassa siitä syys- 
tä, että valtakunnan kykenevimmät henkilöt kuu- 
luivat tähän säätyyn. Parhaat sotapäälliköt ja ete- 
vimmät siviilivirkamiehet olivat aatelismiehiä. Ky- 
vykkäät aatelittomat saivat tänä sotaisena aikana 
helposti tilaisuuden kunnostautua niin, että hekin 
pääsivät siirtymään tämän etuoikeutetun säädyn ri- 
veihin. Kaikki vähänkin merkittävämmät virat oli- 

vat siten aatelin käsissä. Näin tämä sääty hyötyi 
siitä varallisuuden ja mahdin kasvusta, minkä suur- 
valta-asema toi mukanaan. Niinpä on luonnollista, 
että aatelin keskuudessa vallitsi voimakkaana kä- 
sitys, että sen oli oltava kaikkia muita säätyjä ylem- 
pänä ja saatava erityisiä etuoikeuksia. Lausuihan 
niinkin valistunut ja maltillinen mies kuin Pietari 
Brahe tästä asiasta: ”Me olemme kaikki kruunun 
alamaisia, talonpojat välillisesti, mutta me välittö- 
mästi.” Tälle ailkakaudelle kuvaava on hänen pahek- 
suva huomautuksensa niistä, jotka tahtovat tehdä 
valtakunnan säädyt samannäköisiksi kuin neljä 
sianjalkaa”. 

Kuninkaat olivat jo aikaisemminkin palkinneet 
urhoollisia sotureitaan tai pystyviä virkamiehiään 
antamalla heille läänityksiä. Nyt tämä läänitysten 
antaminen sai valtavat mittasuhteet. Tosin pitkä- 
aikaisen sodan vuoksi oli tavallista enemmän ansioi- 
tuneita palkittaviakin. Mutta aikaa myöten kunin- 
gatar ei osannut tehdä eroa henkilökohtaisten suo- 
sikkiensa ja niiden henkilöiden välillä, joita todella 
piti palkita heidän valtakunnalle tekemiensä palve- 
lusten vuoksi. Ensimmäisiä kuningattaren suosikeista 
oli Magnus de la Gardie, sotamarsalkka Jaakko de 
la Gardien ja Ebba Brahen poika. Tämä loistava 
nuori ylimys ei kuitenkaan ollut perinyt isänsä suu- 
ria lahjoja. Mutta komean ulkomuotonsa ja hienon 
käytöksensä avulla hän pääsi kuningattaren suosioon 
ja sai tältä suuria läänityksiä. 

Kustaa Aadolfin kuuluisan ”lumiauran” Äke Tot- 
tin poika Klaus oli de Ja Gardien ohella Tukholman 
hovin huomattavin koristus. Hovissa nyt muotiin 
tulleissa turnajaisissa kunnostauduttuaan Tott pääsi 
Kristiinan suosioon. Hänestä tuli kreivi ja valtaneu- 
vos jo 23-vuotiaana. Kreivikunnakseen hän sai 
Uudenkaarlepyyn kaupungin ja Lapuan pitäjän. — 
Näiden ja monien muiden kotimaisten ylimysten 
ohella läänityksiä ja rahalahjoja jaettiin myös ku- 
ningattaren ulkomaalaisille suosikeille, joista monet 

olivat suorastaan huijareita. Uusia aatelisarvoja jaet- 
tiin myös tuhlailevasti. Eivät edes läänityksistä kir- 
jaa pitävät virastot olleet enää selvillä siitä, mitä 
tiloja oli jo läänitetty. Sen vuoksi uudet läänitys- 
kirjat usein varustettiin huomautuksella ”mikäli tilaa 
ei ole jo aikaisemmin annettu pois”. 

Aatelille' annetut läänitykset olivat joko ikui- 
siksi ajoiksi tai läänin luovuttaneen hallitsijan hal- 
litusajaksi annettuja. Vaikka vuoden 1604 jälkeen 
ei olisi enää saanut luovuttaa läänityksiä muuta kuin 
rajoitetuksi ajaksi, ei tästä kiellosta välitetty. Yhä 
uusia alueita luovutettiin lääninsaajille ja heidän 
jälkeläisilleen määrittelemättömäksi ajaksi. Mutta 
tähän ei pysähdytty. Valtion varojentarpeen tyydyt- 
tämiseksi ryhdyttiin lahjoitusten ohella myymään 
valtion maata tai tiettyjen alueiden verotusoikeuksia 
yksityisille. Tällä tavoin aatelin haltuun kertyi yhä 
enemmän maata. 

Kristiinan aikana kasvoi myös Suomesta annettu- 
jen läänitysten lukumäärä huomattavasti. Suurim- 
pia olivat kreivi- ja vapaaherrakunnat. Kreivikun- 
tien luku kasvoi yhdestä yhdeksään ja vapaaherra- 
kuntien määrä yhdestä kahdeksaantoista niinä kym- 
menenä vuotena, joina kuningatar itse hallitsi Ruot 
si-Suomea. | 

Suomen suurin kreivikunta oli Kustaa Aadolfin 
aviottoman pojan Kustaa Kustaanpojan saama Vaa- 
saporin kreivikunta. Siihen kuului Uusikaupunki ja 
704 Vakka-Suomen taloa. Tältä alueelta kertyi kruu- 
nunveroa yli 13 600 taalaria vuodessa, minkä sum- 
man kreivi sai kantaa itselleen. Ainoat suomalais- 
ten käsissä olevat kreivikunnat olivat sotamarsalkka 
Kustaa Hornin saama Porin (tuotto yli 8 000 taalaria), 
Klaus Äkenpoika Tottin Kaarleporin (6 000—7 000 
taalaria) sekä sotamarsalkka Arvid Wittenbergin 
Nyyporin (Parikkala ja Uukuniemi, 6 000—7 000 taa- 
laria) kreivikunnat. Vapaaherrakunnista suurin oli 
Pietari Brahelle annettu Kajaanin vapaaherrakunta. 
Se käsitti Pohjois-Savon ja Pohjois-Karjalan sekä 

Pohjanmaan keskiosan. Alueeltaan se oli laajempi 
kuin nykyinen Tanska eli n. 48 000 km?. Tuotto ko- 
hosi yli 10 000 taalarin. Muista 17 vapaaherrakun- 
nasta vain yksi, Flemingeille kuuluva Liperi, oli suo- 
malaisissa käsissä. — Läänitysaatelin tuloista saa 
jonkinlaisen kuvan vertaamalla niitä esimerkiksi 
Turun yliopiston menoarvioon, joka 1600-luvun lop- 
pupuolella oli n. 6 000 taalaria vuodessa professorin- 
palkan noustessa suunnilleen 400 taalariin. Edellä 
lueteltujen läänitysten ohella niiden haltijoilla oli 
omat perintönä tai ostoilla hankitut tiluksensa sekä 
läänityksiä muualla valtakunnassa, joten nämä suo- 
malaiset kreivi- ja vapaaherrakunnat tuottivat vain 
osan heidän kokonaistuloistaan. 

Läänin saajilla oli oikeus koota läänitetyltä alu- 
eelta kertyvät valtionverot omaan käyttöönsä. Ta- 
lonpoikien tilat jäivät edelleenkin entisille omista- 
jilleen. Veroja ei myöskään saanut entisestään ko- 
rottaa läänityksen menettämisen uhalla. Mutta tosi- 
asiassa talonpoikien asema huononi läänitetyillä alu- 
eilla. Heidän oli maksettava veronsa viljalla, voilla 
tai muilla tuotteilla aina sen mukaan, mikä oli 1lää- 
nin saajalle edullisinta, ja tehtävä päivätöitä, joista 
muodostui heille erittäin raskas velvollisuus. Läänin- 
herrat yrittivät myös monessa tapauksessa pakottaa 
talonpojat myymään tai suorastaan korvauksetta 
luovuttamaan heille tilojaan tai osia niistä, ja muo- 
dostivat tällä tavoin hankkimistaan alueista itselleen 
täysin omia -iluksia. Jos talonpoika vetosi kihla- 
kunnanoikeuteen, saattoi sen tuomio mennä vastoin 
lakia aatelisherran hyväksi, sillä tuomarinvirat oli- 
vat heidän säätyveljiensä käsissä. 

Suomen talonpoikien ikivanha vapaus oli nyt va- 
kavassa vaarassa. Aatelismiehet olivat oppineet Kes- 
ki-Euroopassa tuntemaan sikäläisten lääninherrojen 
menettelytavat. Monella pitkän sodan raaistamalla 
ruotsalaisella ja suomalaisella aatelismiehellä oli 
hyvä halu alistaa kotimaankin talonpojat samalla 
tavoin maaorjiksi. Mutta pahin uhka tuli kuitenkin 

niiden lukuisten vierasmaalaisten aatelismiesten ta- 
holta, joiden haltuun pääosa Suomen läänityksistä 
oli joutunut. Suomen aateli alkoi näihin aikoihin 
ratkaisevasti vieraantua ja eristäytyä maamme 
muista säädyistä. Etevimmät kotimaiset aatelissuvut 
alkoivat siirtyä pysyväisesti Ruotsiin, jossa niiden jä- 
senet saattoivat päästä valtakunnan korkeimpiin vir- 
koihin. Huomattava osa oli myös saanut sodissa sur- 
mansa. Heidän tilalleen oli tullut etenkin liiviläisiä 
tai sitten myös ruotsalaisia, joita hallitus palkitsi an- 
tamalla heille milloin mistäkin ansioista läänityksiä 
Suomessa. Erityisen pahassa maineessa kansan kiu- 
saajina olivat liiviläiset aatelismiehet. Surkean ku- 
van tästä antaa seuraava Suomen talonpoikien 1650- 
luvulla hallitsijalle jättämä valitus: ”Meidän isän- 
tämme ja herramme uhkaavat meitä samalla ran- 
galstuksella, jonka herra Kaarle Wrede-vainaja an- 
toi talonpoikansa Matin Elimäellä kärsiä, joka viat- 
tomana ja vastoin kaikkea lakia ja oikeutta mestat- 
tiin ja tapettiin, niin kuin Suomen koko rahvas Ju- 
malalle ja Teidän kuninkaalliselle Majesteetillenne 
suuresti valittaa ja todistaa.” 

Loistavana poikkeuksena läänitystalonpoikiaan 
sortavien ylimysten joukossa esiintyy kreivi Pietari 
Brahe. Kajaanin vapaaherrakuntaa hoidettiin pitä- 
mällä silmällä myös sen asukkaiden etua. Kreivin 
virkamiehet kokoontuivat vuosittain Kajaaniin, jossa 
neuvoteltiin vapaaherrakunnan asioiden hoidosta. 
Heidän tuli nimenomaan katsoa, että ”kaikki tapah- 
tui rehellisesti, sopivasti ja oikeudenmukaisesti”, 
niin ettei kreivin oikeuksia loukattu, ettei rahvaalle 
tehty vääryyttä ja että verot kannettiin ja käytet- 
tiin kreivin käskemällä tavalla. Läänityksestä ker- 
tyneitä verotuloja käytettiin myös läänin hyväksi, 
kuten opetuslaitoksen ja puolustuksen kehittämi- 
seen. Kreivin suhtautumista vapaaherrakuntansa 
asukkaisiin kuvastaa hänen eräälle voudilleen antama 
käsky kohdella talonpoikia niin, ”ett'ei mitään orja- 
maista pelkoa rahvaan keskuudessa syntyisi”. Niinpä 

Kajaanin vapaaherran ja hänen alustalaistensa välit 
olivatkin ainoalaatuisen hyvät. 

Läänitysten ylenpalttinen jakaminen ja valtion- 
maiden myyminen vähensivät valtion tuloja huoles- 
tuttavan nopeasti. Ilmeistä oli, ettei tällainen ke- 
hitys voinut kauan jatkua saattamatta koko valta- 
kuntaa perikatoon. Aatelin mahdin jatkuva kas- 
vaminen herätti aatelittomissa säädyissä yhä voi- 
makkaampaa tyytymättömyyttä. Vuoden 1650 val- 
tiopäivillä tämä tyytymättömyys tuli jo selvästi ilmi. 
Mainitsipa eräs ruotsalainen talonpoika eräille tut- 
tavilleen, että talonpojat aikoivat lyödä kaikki aate- 
liset kuoliaaksi. 

Mitään pahempaa ei kuitenkaan tällöin vielä sat- 
tunut eräitä Ruotsissa puhjenneita talonpoikaislevot- 
tomuuksia lukuunottamatta. Mutta Kristiinan ulko- 
naisesti niin loistava hallitus lepäsi jo nyt pettävällä 
ja nopeasti heikkenevällä perustalla. 


Katoja ja nälkää — Siirtolaisuus Ruotsiin 
ja Pohjois-Amerikkaan 


Vaikka maanviljelys oli sekä Ruotsissa että Suo- 
messa ehdoton pääelinkeino, kiinnitettiin sen kehit- 
tämiseen vain vähäistä huomiota. Kustaa Vaasan 
aikojen jälkeen valtakunnan hallitsijat ja hallitukset 
pyrkivät yksipuolisesti edistämään kauppaa, koska se 
oli maanviljelystä tuottavampi elinkeino. Tällaisissa 
olosuhteissa maanviljelyksen harjoittaminen pysyi 
edelleen yhtä sattumanvaraisena kuin aikaisempina- 
kin vuosisatoina. 

Vaikka Suomesta yleensä vietiin melkoisia vilja- 
määriä ulkomaille, maamme viljantuotanto ei riittä- 
nyt tyydyttämään väestön todellista tarvetta. Vien- 
tivilja saatiin ylituotantoalueilta, joina olivat yleensä 
kaskimaat. Muualla sen sijaan saattoi esiintyä suurta 
viljanpuutetta. Pellot olivat vähätuottoisia, koska 
niltä ei osattu kunnollisesti muokata eikä lannoittaa. 
Niitä ei osattu myöskään ojittaa, joten halla oli ainai- 

sena uhkana. Vielä sata vuotta myöhemmin arvioi- 
tiin Suomessa olevan kaksi katovuotta ja kolme huo- 
noa vuotta joka kymmenvuotiskautena. 

Kristiinan lapsuusaikana oli erityisen pahoja kato- 
vuosia. V. 1634 kerrotaan yksin Rautalammin pitä- 
jässä kuolleen nälkään 86 henkeä. Pitäjän 295 ta- 
losta oli 234 joutunut rappiolle tämän kadon joh- 
dosta. Ruovedellä asiat olivat vielä hullummin, sillä 
parin kylän kaikki asukkaat kuolivat nälkään. Sa- 
mantapaista sattui muuallakin varsinkin erämaapitä- 
jissä, joissa viljelykset olivat heikoimmat. 

Samaan aikaan käytiin raskasta sotaa, joka vaati 
jatkuvasti lisää miehiä työvoiman puutetta potevasta 
maasta. Yhä kasvava verorasitus aiheutti veronmak- 
sukyvyttömien ”autiotilojen?” määrän jatkuvan nou- 
sun. Näissä oloissa ei ollut ihmeellistä, että monet 
tuskastuivat toivottomilta tuntuviin olosuhteisiin ja 
pyrkivät jättämään kotimaan etsiäkseen elämismah- 
dollisuuksia muualta. 

Näin syntynyt siirtolaisuus suuntautui etupäässä 
naapurimaihin, lähinnä Ruotsiin. Ajoittain hallitus 
oli koettanut sitä suoranaisesti edistääkin. Kaarle- 
herttua oli kehoittanut sitkeiksi korvenraivaajiksi 
tunnettuja suomalaisia siirtymään Keski-Ruotsin 
suurille metsäalueille ja luvannut heille sieltä maata. 
Mutta kun lukuisasti suomalaisia siirtyi etenkin 
Vermlannin metsiin ja ryhtyi siellä harjoittamaan 
kaskiviljelystä, herätti tämä tyytymättömyyttä sikä- 
läisissä ruotsalaisissa. Suomalaisia syytettiin metsän 
hävittämisestä ja riistan tuhoamisesta. Hallitus aset- 
tui ruotsalaisväestön puolelle. Häikäilemättömillä 
pakkokeinoilla yritettiin nyt saada suomalaiset luo- 
pumaan metsistään sekä ruotsalaistaa heidät. Monet 
saivat näissä levottomuuksissa surmansa, osa lähti 
maasta. Mutta osa jäi sitkeästi paikalleen ja raivasi 
uutterasti ja kärsivällisesti Keski-Ruotsin korpia vil- 
jJelysmaiksi. Näin eräässäkin Angermanlannin pitä- 
jässä, joka 1600-luvun alussa oli ollut täysin erä- 

maata, oli vuosisadan lopulla 4—500 vakituisesti 
maanviljelystä harjoittavaa suomalaista asukasta. 

Vainojen tieltä Ruotsista väistyvistä suomalaisista 
osa muutti Norjaan. Mutta useimmat heistä lähtivät 
Amerikkaan asti, minne Ruotsi-Suomen hallituksen 
toimesta oli perustettu Uusi Ruotsi niminen siirto- 
kunta. 

Tämä aikakausi oli siirtomaa-innostuksen aikaa. 
Hollanti, Englanti ja Ranska kilpailivat keskenään 
merentakaisten alueiden valtaamisesta laajentaak- 
seen kauppaansa niistä saaduilla tavaroilla. Erään 
hollantilaisen aloitteesta Kustaa Aadolfkin innostui 
asiaan. Mutta hanke saatiin toteutetuksi vasta v. 
1658, jolloin perustettiin ”Uusi Ruotsi” Pohjois-Ame- 
rikkaan Delaware-joen suuhun nykyisen New Yorkin 
kaupungin tienoille. Tämän hankkeen innokkaimpia 
ajajia oli suomalainen amiraali Klaus Laurinpoika 
Fieming. 

Hallituksen toimesta lähetettiin tänne merentakai- 
seen siirtokuntaan asukkaita emämaasta. Erityisesti 
pyrittiin saamaan metsäsuomalaisia muuttamaan 
Amerikkaan. Sadoittain heitä sinne lähtikin, monet 
kahleissa ja väkivalloin laivoihin vietyinä, mutta 
hyvin monet myös vapaaehtoisesti etsiäkseen uudesta 
maailmasta parempia elinehtoja. 

Slirtokunnan asukkaat raivasivat peltoja, joissa 
viljeltiin etupäässä tupakkaa. He myös metsästelivät 
Pohjois-Amerikan mitä moninaisimpia riistaeläimiä 
vilisevissä metsissä. Maan alkuasukkaiden, intiaa- 
nien, kanssa he tulivat hyvin toimeen ja harjoittivat 
rauhallista kauppaa näiden kanssa. Erityiset ansiot 
tässä suhteessa oli siirtokunnan kolmannella ja pit- 
käaikaisimmalla kuvernöörillä, suomalaisella evers- 
tiluutnantti Juhana Printzillä. Eräs intiaanipäällikkö 
lausui Printzin hallintokaudesta, että hänen heimonsa 
oli tällöin ollut ”kuin yksi sydän ja yksi ruumis” 
siirtokunnan kanssa. 

Kohta pystyvän ja tarmokkaan Printzin luovuttua 
kuvernöörinvirastaan siirtokunta menetettiin. Tämä 

johtui siirtokunnan epäedullisesta sijainnista englan- 
tilaisten ja hollantilaisten alueiden välissä. Kun 
”Uusi Ruotsi” sulki hollantilaisten kauppatien eräällä 
joella, pakottivat hollantilaiset siirtokunnan kuver- 
'nöörin luovuttamaan v. 1655 koko alueensa heille. 

Vielä tämän jälkeenkin suomalaisia uudisasukkaita 
saapui Amerikkaan. Hollantilaiset menettivät siirto- 
kunnan englantilaisille v. 1667. Näiden hallussa nämä 
alueet säilyivät Pohjois-Amerikan Yhdysvaltojen 
syntymiseen asti. Kuuluisa englantilainen Pohjois- 
Amerikan rannikon asuttaja, kveekarien nimellä tun- 
netun uskonnollisen lahkon johtomies William Penn 
sai v. 1681 nämä suomalaissiirtolaisten asuma-alueet 
Englannin hallitukselta uskonveljiensä käytettäväksi. 
Penn antoi suomalaisista hyvin kiittävän lausunnon 
ja tuli heidän kanssaan hyvin toimeen. Tällä tavoin 
suomalaiset ovat olleet ensimmäisten joukossa asut- 
tamassa nykyisten Yhdysvaltojen vauraimpiin ja fti- 
heimmin asuttuihin kuuluvaa Pennsylvanian val- 
tiota. 

Paitsi Ruotsiin ja sieltä edelleen Amerikkaan suo- 
malaisia siirtyi myös Liivinmaalle, Preussiin ja Ve- 
näjälle parempia elinehktoja etsimään. Mutta näiden 
siirtolaisten määrä oli kuitenkin vähäinen verrat- 
tuna niihin kansalaisiimme, jotka kokemistaan vas- 
toinkäymisistä, sodista, kadoista ja nälänhädästä, 
sorrosta ja monin paikoin mielivaltaisesta hallinnosta 
huolimatta jäivät karua kotimaataan sitkeästi ja 
kärsivällisesti muokkaamaan. 


Kristiina-kuningatar sivistyksen suosijana 


Kristiinan täysikasvuiseksi tulon aikoihin Euroo- 
passa tapahtui huomattava henkisen ja aineellisen 
sivistystason nousu. Maanosamme sydäntä kalvaneen 
suuren sodan päättyminen vapautti nyt voimia myös 
rauhantöihin. Alkoi barokin nimellä tunnetun kult- 
tuurivaiheen kukoistuskausi, jota kesti seuraavan 
vuosisadan alkuun asti Ranska kohosi Euroopan 

johtavaksi sivistysmaaksi, ja sen tiedemiehet ja tai- 
teilijat olivat esimerkkeinä koko Euroopalle. Rans- 
kalaisia muoteja ja tapoja jäljiteltiin muissa maissa, 
ja ranskan kieli alkoi tunkeutua latinan tilalle eri 
maiden valtiomiesten keskeisessä kanssakäymisessä. 

Kristiina-kuningatar oli lämmin sivistyksen suo- 
sija. Itse hän oli hankkinut niin perusteelliset tiedot 
monilla tieteenaloilla, että harva henkilö koko valta- 
kunnassa saattoi tässä suhteessa hänen kanssaan kil- 
pailla. Jo varsin nuorena Kristiina ryhtyi kirjeen- 
vaihtoon monien yleiseurooppalaisen maineen saa- 
vuttaneiden tiedemiesten kanssa. Hän kutsui myös 
maahansa ulkomaalaisia oppineita saadakseen heistä 

arvoistaan seuraa. Monet noudattivatkin hänen kut- 
suaan, jäivätpä muutamat pysyväisestikin sinne. Ne 
taas, jotka palasivat kotimaahansa, ylistelivät nuoren 
kuningattaren ihmeellistä älykkyyttä ja suurta oppi- 
neisuutta. Tämä oli Kristiinalle mieleen, sillä hänen 
kunnianhimonaan oli loistaa koko Euroopan silmissä 
suurilla kyvyillään ja sivistyksen suosijana. — Huo- 
mattavin Kristiinan vieraista oli ranskalainen Des- 
cartes, matemaatikko, vuosisatansa huomattavin filo- 
sofi ja eräs kaikkien aikojen merkittävimpiä ajat- 
telijoita. Hän ei kuitenkaan ehtinyt kauan oleskella 
kuningattaren vieraana, kun hän sairastui Tukhol- 
man linnan kylmissä ja epämukavissa suojissa ja 
kuoli kohta sen jälkeen. 

Kristiinan tieteitä kohtaan osoittama harrastus tuli 
näkyviin hänen aikanaan toimeenpannussa koulu- 
uudistuksessa. V. 1649 annettiin uusi koulujärjestys. 
Se ei sinänsä tuonut mitään muutoksia koululaitos- 
järjestelmään, mutta antoi järkeviä ohjeita opetuk- 
sen järjestämisestä ajanmukaiseksi. 

Suomen koululaitos oli edelleen sellainen, millai- 
seksi se Kustaa Aadolfin aikana oli järjestetty. Alku- 
opetus annettiin ns. pedagogioissa eli lastenkouluissa, 
joissa yhden vuoden aikana opetettiin lapset luke- 
maan ja kirjoittamaan. Näitä kouluja piti olla kai- 
kissa kaupungeissa. Maaseudullakin oli joitakuita. 
Mahtavat ylimykset, kuten Aksel Oxenstierna ja Pie- 
tari Brahe, perustivat niitä läänityksilleen ja huo- 
lehtivat myös niiden kustannuksista omakohtaisesti. 

Seuraavana asteena oli triviaalikoulu. Se oli neli- 
luokkainen, kunkin luokan kurssi kesti kaksi 
vuotta. Opetuskielenä oli latina heti ensimmäisellä 
luokalla annetun alkuopetuksen jälkeen. Kahdella 
viimeisellä luokalla luettiin myös kreikkaa. Pää- 
aineena oli teologia, ajan valtatiede, jonka katsottiin 
kuuluvan maallikoidenkin yleissivistykseen. 

Keskiajalta saakka Turussa toiminut tuomiokirk- 
ko- eli katedraalikoulu muutettiin piispa Rothoviuk- 
sen aloitteesta kymnaasiksi, jollaisia Ruotsiin oli jo 

aikaisemmin perustettu. Kymnaasi oli 6-luokkainen; 
kolmella luokalla annettiin kuuden vuoden aikana 
valmistavaa opetusta ja toiset kolme luokkaa olivat 
jatkokoulutusta varten. Ennen yliopiston perusta- 
mista mm. pappisvalmistus jäi maassamme kymnaa- 
sin tehtäväksi. Turun ja myöhemmin perustetussa 
Viipurin kymnaasissa annettiin triviaalikoulun oppi- 
aineiden ohella myös matematiikan ja luonnontietei- 
den opetusta. 

Vuoden 1649 koulujärjestys. pysyi suunnilleen 
muuttumattomana voimassa parin vuosisadan ajan. 
Kristiinan aikana luotiin siten se pohja, jolla kor- 
keampaa hengenelämää meidänkin maassamme vil- 
jeltiin kansamme kaikinpuolisen kehityksen hyväksi. 
Hänen aikanaan maamme sai myös ensimmäisen täy- 
dellisen raamatunsuomennoksen ja yliopiston, kaksi 
jattiläissaavutusta, joilla on ollut vertaa vailla oleva 
merkitys Suomen kansan kehityksessä. Vaikka sil- 
loin vielä alaikäisellä kuningattarella ei ollutkaan 
henkilökohtaista osuutta niiden aikaansaamisessa, 
kuvastavat nekin Kristiinan hallituskaudelle omi- 
naista kulttuuria suosivaa suuntausta. Tällä alalla 
kuningattaren monessa suhteessa onnettomasta hal- 
lituksesta onkin jäänyt pelkästään myönteinen kuva. 

Kristiinan loistavasta hovista tuli myös koulu, jossa 
pitkien sotien raaistamat soturit sekä Ruotsin ja Suo- 
men tähän asti vielä melko vaatimattomasti eläneet 
muutkin aateliset saivat oppia hienompia tapoja. 
Etenkin kuningattaren ulkomaalaisten vieraiden vä- 
lityksellä mannermaiset muodit ja käyttäytymistavat 
levisivät ensiksi Ruotsiin ja sitten, joskin vähäisem- 
mässä määrässä, myös kaukaisempaan Suomeen. 


Kristiina-kuningattaren kruunusta luopuminen 


Loistavien juhlien, turnajaisten ja taidetilaisuuk- 
sien, metsästysretkien ja oppineiden keskustelujen 
lomassa kuningatar syventyi vakaviin, sekä hänen 
itsensä että valtakunnan tulevaisuudelle : tärkeisiin 

suunnitelmiin. Hänen aikomuksenaan oli nimittäin 
luopua Ruotsi-Suomen kruunusta. Tämän sekä hä- 
nen omaa valtakuntaansa että koko Eurooppaa jär- 
kyttävän päätöksensä hän toteutti lopullisesti v. 1654, 
jolloin hän luovutti valtansa serkulleen Kaarle Kus- 
taalle. 

Kristiinan hallitukseen eivät alamaiset suhtau- - 
tuneet kovinkaan suopeasti. Aatelin ylenpalttinen 
suosiminen, mm. suhteettomaksi paisunut läänitys- 
ten jakaminen, oli saattanut valtakunnan raha-asiat 
epäjärjestykseen. Tämä oli herättänyt tyytymättö- 
myyttä muissa säädyissä, joiden niskoille nyt sysät- 
tiin raskaampia taakkoja. Järkevimmät aatelismie- 
hetkin vmmärsivät hyvin, ettei tällainen meno voinut 
enää kauan jatkua saattamatta koko valtakuntaa pe- 
rikatoon. Kristiinan tullessa täysi-ikäiseksi olivat 
lääniteityjen alueiden verotulot nousseet n. 180 000 
taalariin. Vuoteen 1654 mennessä tämä summa oli 
uusien lahjoitusten johdosta kasvanut n. 665 000 taa- 
lariin, mikä summa siis meni yksityisten hyödyksi 
ja jäi kruunulta saamatta. Kaksi kolmasosaa kaikista 
Suomesta kertyvistä kruununveroista oli lahjoitettu 
pois. Laajat alueet, kuten Käkisalmen läänin poh- 
joisosa ja Pohjanmaa, olivat melkein 100-prosentti- 
sesti läänitettyjä. Kristiina oli luovuttanut pois myös 
sellaisia tiloja, joiden tuotto oli varattu sotalaitok- 
sen, vuoriteollisuuden ja hovin tarpeisiin. Kun näitä 
ns. ”luovuttamattomia tiloja” annettiin pois, rappeu- 
tuivat niillä ylläpidettäväksi tarkoitetut laitokset va- 
rojen puutteessa. Ei kuitenkaan hovi, sillä sen kus- 
tannuksiin uhrattiin vuosi vuodelta yhä suurempia 
summia. V. 1644 hovin menot olivat 3 % valtakun- 
nan kokonaismenoista, v. 1654 jo 20 %! Tällöin jäi 
muihin ja todella tärkeihinkin menoihin yhä vähem- 
män varoja käytettäväksi. | 

Tästä huolimatta säädyt ja valtaneuvosto yksi- 
mielisesti vastustivat kuningattaren suunnitelmaa. 
Yli satavuotisena hallituskautenaan, varsinkin Kus- 

taa Aadolfin aikana, Vaasain kuningashuone oli saa- 
vuttanut alamaistensa jakamattoman kiintymyksen. 
Monet ajattelivat myös vanhan valtakunnankansleri 
Aksel Oxenstiernan tavoin Kristiinasta, että kaikkine 
vikoineenkin ”hän ok kuitenkin suuren Kustaa 
Aadolfin tytär”. 

Mutta Kristiina ei antanut tämän vastustuksen 
vaikuttaa suunnitelmiinsa. Valtaneuvoston ja sääty- 
jen oli taivuttava, ja kesäkuun 6. päivänä v. 1654 
Kustaa Vaasan kuninkaaksi valitsemisen vuosipäi- 
vänä, viimeinen Vaasa luopui Upsalan linnassa isien- 
sä kruunusta. Hyvästeltyään syvästi liikuttuneita 


636 Ruotsi-Suomi suurvaltana 


säätyjen edustajia Kristiina lähti seuraavana päivänä 
pois kotimaastaan. 

Kristiina-kuningattaren kruunustaluopuminen on 
herättänyt yhtä suurta huomiota myöhempien aiko- 
jen historioitsijoiden kuin hänen aikalaistensakin 
keskuudessa. Lukemattomia teorioja on esitetty sen 
syistä, voimatta kuitenkaan perustella yhtä sen pa- 
remmin kuin toistakaan. Kuningatar ei ole itse muis- 
telmissaankaan paljastanut tämän päätöksensä sisim- 
piä syltä, joten ne ovat jääneet vain arvailun va- 
raan. Niinpä on otaksuttu, että Kristiina johtui tähän 
ratkaisuun nähdessään valtakunnan joutuneen talou- 
dellisen haaksirikon partaalle. Valtakunnan tila olisi 
vaatinut toimenpiteitä, jotka ennen kaikkea olisivat 
loukanneet kuningattaren suosiman aatelin etuja; 
tähän ei Kristiinalla ollut tarpeeksi päättäväisyyttä 
eikä sitkeyttä. On myös arveltu, että kuningatar kai- 
pasi rikkaampiin ja sivistyneempiin etelän maihin, 
jossa hänellä olisi tilaisuus hallitushuolista vapaana 
omistautua henkisille harrastuksilleen vertaisessaan 
seurassa. Kristiinan turhamaisuutta hiveli epäile- 
mättä myös se kohu, minkä hän tiesi odottamattoman 
askelensa synnyttävän. Mahtavan valtakunnan hal- 
litsijän vapaaehtoinen valtaistuimestaan luopuminen 
el ollut suinkaan jokapäiväinen tapahtuma. 

Kaikki nämä syyt ovat epäilemättä vaikuttaneet 
hänen päätökseensä. Ehkäpä viimeisenä ja ratkai- 
sevimpana vaikuttimena on ollut hänen suhteensa 
uskontoon. Protestanttisen opin voimakkaimman 
puolustajan tytär oli kenenkään alamaisensa aavis- 
tamatta vähitellen omaksunut katolisen uskon. Ajan 
jyrkkä ja kuiviin muotoseikkoihin takertuva luteri- 
laisuus ei nähtävästi tyydyttänyt hänen hienostu- 
nutta ja monivivahteista luonnettaan, jossa mel- 
keinpä miesmäisen voiman ohella ilmeni äidiltä pe- 
rittyä suorastaan tasapainotonta herkkyyttä. Kato- 
lisen kirkon vanhoine rikkaine sivistysperinteineen 
täytyi sitä paitsi vetää puoleensa verrattomasti voi- 
makkaammin kuningattaren hienostunutta mieltä 

kuin karu ja ankaran asiallinen luterilainen kirkko. 
kykeni tekemään. — Koska katolinen ei voinut olla 
Ruotsi-Suomen hallitsijana, kuningattarella ei ollut 
valinnan varaa. 

Kotimaasta poistuttuaan Kristiina suuntasi mat- 
kansa ensiksi Belgiaan ja sitten Itävaltaan. Inns- 
bruckin kaupungissa hän julkisesti luopui luterilai- 
suudesta ja kääntyi katoliseen oppiin. Vaikka uskon- 
sotien aikakausi olikin jo ohitse, Kustaa Aadolfin 
tyttären siirtymistä Rooman kirkon helmaan juhlit- 
tiin katolisessa maailmassa suurena voittona. 

Loistavassa juhlakulussa Kristiina jatkoi Inns- 
bruckista matkaansa Roomaan, missä hän joutui suu- 
renmoisen juhlinnan kohteeksi. Ruotsin valtakunnan 
maksaman suuren eläkkeen turvin hän saattoi viet- 
tää mieleistään elämää loppuikänsä. Myöhemmin hän 
ilmeisesti katui kruunustaluopumistaan, sillä Ruot- 
sissa käydessään hän yritti saada oikeutensa kruu- 
nuun tunnustetuksi siltä varalta, että Kaarle Kustaan 
suku sammuisi. Nämä yritykset eivät kuitenkaan 
johtaneet hänen toivomaansa tulokseen. Kristiina 
kuoli v. 1689 ja hänet haudattiin katolisen maailman 
pääpyhättöön, Pietarinkirkkoon. 

Kristiina-kuningatar on ollut Ruotsi-Suomen 
merkillisimpiä kruununkantajia. Loistavista luon- 
nonlahjoistaan huolimatta hänestä ei kuitenkaan tul- 
lut suurta hallitsijaa. Hän oli liian kärsimätön sy- 
ventyäkseen niihin ikäviin velvollisuuksiin, joita 
nuoren ja uhanalaisessa asemassa olevan suurvallan 
hallitsijalta olisi vaadittu. Liioitellussa itsetietoi- 
suudessaan ja taivaisiin asti paisutetussa omanarvon- 
tunnossaan hän ei halunnut kuunnella kokeneiden 
valtiomiesten neuvoja. Sekä Ruotsin että varsinkin 
Suomen talonpoikaisväestö sai kalliisti maksaa hä- 
nen loistonhalunsa. Kevytmielisen vastuuttomasti 
hän kieltäytyi muuttamasta tuhlailevaa hallitusta- 
paansa, vaikka hän oli kyllä hyvin selvillä siitä, että 
siten olisi vältetty lähestyvä tuho. Näin tämä valta- 
kuntansa mahtavuudesta ylpeilevä hallitsijatar jär- 

kytti vakavasti suuren isänsä elämäntyön, Ruotsi- 
Suomen suurvalta-aseman, perustaa. Kristiinan hal- 
lituksen myönteiset puolet, hänen merkityksensä si- 
vistyksen edistäjänä, eivät riitä tasoittamaan kieltei- 
siä vaikutuksia. 


KAARLE X KUSTAA 


Uusi hallitsija oli saanut edeltäjältään raskaan 
perinnön. Valtakuntaa uhkasi sekä sisäinen hajaan- 
nus että vaara kateellisten naapurien taholta. Sen 
raha-asiat kaipasivat nopeata korjaamista. Mutta 
korjaukseen ryhtyminen koski liian kipeästi mahta- 
van ylimystön etuihin, joten se oli saanut jäädä tois- 
taiseksi. Jännityksellä odotettiin, olisiko nuoressa 
kuninkaassa miestä suorittamaan välttämättömät 
parannukset. 

31-vuotias Kaarle Kustaa oli valtaistuimelle nous- 
tessaan täynnä intoa ja tarmoa. Hän oli myös erit- 
täin hyvin valmistautunut niihin tehtäviin, jotka 
häntä nyt odottivat. Jo lapsena hän oli siirtynyt 
vanhempiensa kanssa äitinsä kotimaahan, kun hänen 
isänsä oli menettänyt saksalaisen ruhtinaskuntansa 
30-vuotisen sodan myrskyissä. Nuorta prinssiä kas- 
vatettiin yksinkertaisesti ja ankarasti äidinisän, ku- 
ningas Kaarle IX:n perinteiden mukaisesti. Kustaa 
Aadolfin lähdettyä Saksaan Kristiina lähetettiin tä- 
tinsä luokse, jossa hän kasvoi yhdessä vähäistä van- 
hemman serkkunsa kanssa. Myöhemmin Kaarle Kus- 
taa siirtyi Tukholmaan, jossa itse Aksel Oxenstierna 
valvoi hänen kasvatustaan. Opiskeltuaan Upsalan 
yliopistossa prinssi lähti ulkomaille tietojaan täyden- 
tämään. Pariisissa hän oli kuuluisan hollantilaisen 
oikeusoppineen Hugo Grotiuksen oppilaana, jolta jo 
Kustaa Aadolf oli saanut vaikutteita. Kuuluisa tie- 
demies, joka pyrki erityisesti saamaan sodankäynnin 
inhimillisemmäksi, antoi oppilaastaan erittäin kiittä- 
vän arvostelun. Kaarle Kustaan terävä äly; rohkea 


Kaarle X Kustaa 639 





Kaarle X Kustaa. 


päättäväisyys ja luja tahto saivat hänet ennustamaan 
nuorelle ruhtinaalle loistavaa tulevaisuutta. 

Mutta Ruotsiin palattuaan prinssi sai kokea ras- 
kaan pettymyksen. Hän itse piti äitinsä kotimaata 
isänmaanaan ja halusi uhrata voimansa ja kykynsä 
sen palvelemiseen. Mutta Ruotsin mahtava yli- 
mystö piti häntä muukalaisena ja koetti syrjäyttää 
hänet. Prinssi voitti kuitenkin pian pettymyksensä. 
Hän päätti luoda onnensa miekallaan, kuten niin 
moni muukin oli tehnyt näinä sotaisina aikoina. Op- 
piakseen sotataidon perusteellisesti hän astui ta- 
vallisena sotamiehenä Ruotsi-Suomen armeijaan. 

Nuoren vapaaehtoisen loistavat sotilaalliset lahjat 
ilmenivät heti alusta alkaen. Lennart Torstenssonin 
johdolla palvellessaan hän samalla yleni nopeasti ja 
oppi sotataitoa tältä suurelta sotapäälliköltä. 30- 

vuotisen sodan lopulla hänestä tuli Ruotsi-Suomen 
armeijan ylipäällikkö vain 25 vuoden ikäisenä. 

Kristiina oli auttanut lapsuudenystävänsä tähän 
asemaan. Pari vuotta myöhemmin hän myös sai sää- 
dyt tunnustamaan Kaarle Kustaan Ruotsi-Suomen 
kruununperilliseksi.. Mutta lapsuudenaikaista lu- 
paustaan, että ottaisi prinssin puolisokseen, hän ei 
täyttänyt. Kunnianhimoisella ja toiminnanhaluisella 
ruhtinaalla oli sodan päätyttyä edessään vielä monta 
pitkää vuotta, jolloin hänen toiveittensa päämäärä, 
Ruotsi-Suomen kruunu, näytti häälyvän jossakin epä- 
määräisessä tulevaisuudessa. Hän ei voinut millään 
tavoin puuttua asioihin nähdessään, miten hänen 
perintöään tuhlattiin. Hänen oli vain tyydyttävä 
purkamaan toiminnanhalunsa pienen ruhtinaskun- 
tansa, läänityksekseen saamansa Öölannin, tilan ko- 
hottamiseen. Rappiolle joutunut saari kohentuikin 
huomattavasti nuoren ja suositun ruhtinaansa an- 
siosta. 

Mutta vuoden 1654 alkupuolella Tukholman lin- 
nasta saapui vihdoin kaivattu viesti: Öölannin her- 
ran oli saavuttava ottamaan vastaan huonosti hoi- 
dettu perintönsä, vararikon partaalla oleva Ruotsi- 
Suomen valtakunta. 


Neljännesperuutus 


Heti Tukholman ja Upsalan kuninkaallisiin linnoi- 
hin saavuttuaan Kaarle Kustaa sai havainnollisen 
kuvan siitä, minkälainen oli valtakunnan tila. Kus- 
taa Vaasan viimeinen jälkeläinen ei jättänyt seuraa- 
jalleen edes sen vertaa, että uuden kuninkaan kruu- 
najaiset olisi voitu viettää asianmukaisella tavalla. 
Lainavaroilla ja lainatavaroilla varustettuna Kaarle 
Kustaa kruunattiin Ruotsi-Suomen kuninkaaksi. 

Uusi kuningas ei kyllä kauan viivytellyt, vaan 
ryhtyi heti parantamaan valtakunnan raha-asioita. 
Hovin menoja supistettiin ankarasti lakkauttamalla 
turhia virkoja ja palauttamalla Kustaa Aadolfin ai- 

kaiset yksinkertaiset hovitavat. Mutta nämä ja muut 
samantapaiset toimenpiteet eivät riittäneet. Vasta 
aatelin etuoikeuksiin puuttumalla voitiin saada 
valtakunnan raha-asiat kuntoon ja rauhoittaa alem- 
pien säätyjen yhä voimakkaampana ilmenevä tyy- 
tymättömyys. 

Tämä kauan odotettu välienselvittely tapahtui 
vuoden 1655 valtiopäivillä. Eräiden valtaneuvosten, 
ennen kaikkea suomalaisen Herman Klaunpoika Fle- 
mingin neuvosta kuningas esitti valtiopäiville, että 
osa aatelin läänityksistä peruutettaisiin kruunulle. 
Aatelittomat säädyt, mutta myös monet aatelismie- 
het, kannattivat tätä ehdotusta. Varsinkin Suomen 
aatelismiehet olivat sen kannalla. Uusi valtakunnan- 
kansleri Eerik Oxenstierna, Aksel Oxenstiernan pys- 
tyvä ja rehellinen poika, sai taivutetuksi aatelin 
hyväksymään kuninkaan ehdotuksen varoittaessaan 
säätyveljiään: ”Jollei ajoissa etsitä parannusta, ve- 
detään verkko sitten odottamatta kaikkien pään tur- 
mioksi, ja vahinko tulee auttamattomaksi.” 

Mutta kuningas ei tyytynytkään vain siihen, että 
ns. luovuttamattomat tilat peruutettaisiin ja että 
aikaisemmin ikuisiksi ajoiksi luovutetut läänit an- 
nettaisiin vain läänin luovuttaneen hallitsijan halli- 
tuskauden ajaksi. Kaarle Kustaa vaati nyt, että 
aatelin oli luovuttava kaikkien läänitystensä nel- 
jännestä osasta tai maksettava niiden tuottoa vas- 
taava summa, 200 000 hopeataalaria, veroina kruu- 
nulle. 

Tämä ehdotus kohtasi kuitenkin kiivasta vastus- 
tusta. Etenkin ylhäisaateli vaati sen hylkäämistä. 
Lopuksi kuningas ratkaisi kiistan mahtisanallaan. 
Ylhäisaatelisten neuvosherrojenkin oli taivuttava nyt 
ja vastedes kuninkaan voimakkaaseen tahtoon. Tästä 
lähtien Kaarle Kustaa oli yhtä ehdoton herra valta- 
kunnassaan kuin hänen suuri enonsa oli aikoinaan 
ollut. | 

Tätä neljännesperuutusta toteuttamaan asetettiin 
peruutus- eli reduktiokollegio, jonka johdossa oli 

» Kansan onni olkoon ylin laki.» 


peruutuksen voimakkain puoltaja Herman Fleming. 
Työ aloitettiin niin ripeästi, että samana vuonna pe- 
ruutettiin jo yli 2 400 tilaa, joiden verotuotto oli yli 
67 000 taalaria. Mutta seuraavan vuoden peruutus- 
määrä oli vain 91 tilaa. Syynä tähän oli osaksi tällä 
välin puhjennut sota, osaksi aatelin jatkuva vas- 
tarinta. Flemingin tunnuslauseena oli seuraava lati- 
nankielinen lause: ”Salus populi suprema lex esto”, 
eli kansan onni olkoon ylin laki. Mutta hänen sääty- 
veljensä eivät olleet yhtä epäitsekkäitä. Mm. Suo- 
men suurten kreivi- ja vapaaherrakuntien peruutta- 
minen lykättiin toistaiseksi, ja kohta koko peruutus- 
toiminta tyrehtyi. Kuningas ei halunnut ärsyttää 
vastaansa aatelia, jonka apua hän tarvitsi aloitta- 
massaan sodassa. 

Aatelin oli siis onnistunut estää tämän uudis- 
tuksen toimeenpano, joka olisi ehkä riittänyt valta- 

kunnan raha-asioiden korjaamiseen. Lyhytnäköisessä 
itsekkyydessään se siten aiheutti suuren vahingon 
valtakunnalle. Mutta kaikkein eniten se tällä me- 
nettelyllään vahingoitti itseään. Sillä kun peruutus- 
kysymys parikymmentä vuotta myöhemmin otettiin 
uudelleen esille, ei enää tyydyttykään puolinaisiin 
myönnytyksiin, vaan aateli menetti kaikki lääni- 
tyksensä ja vielä korkojen kanssa. 


Sodat alkavat jälleen — Hyökkäys Puolaan 


Samoilla valtiopäivillä, joilla kuningas sai aikaan 
päätöksen neljännesperuutuksen suorittamisesta, teh- 
tij:n myös toinen, paljon laajakantoisempi päätös. 
Säädyt päättivät nimittäin kuninkaan ehdotuksesta 
ryhtyä sotaan Puolaa vastaan. 

1600-luvun puolivälissä oli Itä-Euroopassa sattu- 
nut huomattavia tapahtumia, jotka vaikuttivat myös 
Ruotsi-Suomen ulkopoliittiseen asemaan. Puola oli 
jatkuvasti heikentynyt sisäisten riitojensa vuoksi, 
joten se ei kyennyt olemaan Venäjän vastapainona. 
Venäjä pyrki Itämeren rannikolle Puolan alueiden 
kautta. 

Nämä Venäjän pyrkimykset menivät ristiin Ruotsi- 
Suomen etujen kanssa. Kustaa II Aadolfin oli on- 
nistunut eristää Venäjä kokonaan pois Itämeren yh- 
teydestä. Jos Venäjä pääsisi nyt Itämeren ranni- 
kolle, tulisi siitä Ruotsi-Suomelle vaarallinen ja vai- 
keasti kurissa pidettävä kilpailija. Venäjän aikeet 
oli siten estettävä hinnalla millä hyvänsä. Sota oli 
siis välttämätön. Kuningas lienee myös pitänyt sotaa 
ainoana keinona säätyjen kesken yhä uhkaavampana 
ilmenevän ristiriidan ratkaisemiseksi. Uusista valloi- 
tuksista toivottiin myös helpotusta valtakunnan vai- 
keaan taloudelliseen asemaan. Siten ratkaistaisiin 
lisäksi suurvallan tarpeisiin välttämättömän sota- 
väen vaikea ylläpitokysymys. Sodan aikana voitai- 
siin nimittäin siihen tarvittavat varat ottaa valloi- 
tetuista maista. 

Kuningas sai valtaneuvoston ja säätyjen kanna- 
tuksen suunnitelmilleen. Valtaneuvoksista ainoas- 
taan Herman Fleming vastusti sotaan ryhtymistä. 
Hän pelkäsi peruutuksen sodan vuoksi keskeytyvän 
— kuten todella kävikin. Suomalaisena hän aavisti 
myös kotimaansa joutuvan jälleen kärsimään so- 
dasta. Valtiopäivillä myös papisto vastusti sotaa, 
mutta turhaan. Kuningas sai vapaat kädet toteut- 
taakseen suunnitelmansa parhaaksi katsomallaan ta- 
valla. 

Kaarle Kustaa oli aluksi epätietoinen siitä, oliko 
edullisempi hyökätä Venäjän vai Puolan kimp- 
puun. Harkittuaan asiaa hän päätti hyökätä Puo- 
laan. Kuninkaan ja hänen neuvonantajiensa mie- 
lestä oli parempi ehtiä Venäjän edelle ja vallata 
Ruotsi-Suomelle sen haluamat alueet. Valtaamalla 
Kuurinmaan ja Preussin Ruotsi-Suomi pääsisi to- 
della Itämeren herraksi. Lopuksi toivottiin nyt vih- 
doin voitavan pakottaa Sigismundin perilliset luo- 
pumaan vaatimuksistaan Ruotsi-Suomen kruunuun. 
— Ajankohta tuntui sopivalta, sillä kasakat kapinoi- 
vat menestyksellisesti Puolan kuningasta vastaan, ja 
Moskovan tsaari oli valloittanut suuren osan Ukrai- 
nasta. 

Heinäkuussa v. 1655 Arvid Wittenberg johti 17 000- 
miehisen sotajoukon Pommerista %Suur-Puolaan. 
Kuninkaan saavuttua vähän myöhemmin sotanäyt- 
tämölle aloitettiin marssi Varsovaa kohti. Toinen 
osasto tunkeutui Liivinmaalta Puolan alueelle. Ku- 
ninkaalla oli ilmiömäinen menestys. Puolalaiset 
aatelismiehet saapuivat asemiehineen joukoittain ku- 
ninkaan leiriin ja ilmoittivat haluavansa alistua mie- 
luummin hänen valtaansa kuin tsaarin orjiksi. Var- 
sova antautui, Puolan kuningas Juhana Kasimir voi- 
tettiin ja lopuksi Puolan kuninkaiden kruunauskau- 
punginkin, vanhan Krakovan, oli antauduttava. Tääl- 
tä Kaarle Kustaa palasi pohjoiseen, yhtyi lankonsa 
Magnus de la Gardien johdossa Liivinmaalta tule- 
viin suomalaisiin joukkoihin ja pakotti Brandenbur- 


Puolan sota 645 


gin vaaliruhtinaan tunnus- 
tamaan hänet vaaliruh- 
tinaan hallussa olevan Itä- 
Preussin yliherraksi. Ko- 
ko Itämeren etelärannikko 
oli siten nyt Ruotsi-Suomen 
kuninkaan käsissä. 

Mutta nyt alkoivat vas- 
toinkäymiset. Puolan aateli 
ei ollutkaan halukas tunnus- 
tamaan Kaarle Kustaata 
hallitsijakseen, kun se ha- 
valtsi hänen yrittävän liittää 
puolalaisia maakuntia omaan 
valtakuntaansa. Alempi kan- 
sa vihasi kuninkaan sota- 
joukkoja kerettiläisinä ja 
nurkui niitä raskaita sotave- 
roja, joita valloittaja sen 
niskoille sälytti. Kun ihmei- 
tätekevän madonnankuvansa 
vuoksi Puolan kansallispy- | 
hättönä pidetyn Czestocho- Mahtavuuden ajan suema- 
van luostarin munkit oli- lainen sotapäällikkö. 
vat uskonkiihkoisella sitkey- 
dellä onnistuneet torjumaan luostarin valtausyrityk- 
sen, maassa syttyi laaja sissisota. Puolalaisten kevyt 
ratsuväki parveili kaikkialla kuninkaan sotajoukkoja 
häiritsemässä, ja aateli kerääntyi jälleen Juhana Ka- 
simirin ympärille. Myös eräät muut vallat katsoivat 
ajankohdan sopivaksi välien rikkomiseen Ruotsi- 
Suomen kanssa. 

Kaarle Kustaa ei kuitenkaan näistä vastoinkäymi- 
sistä masentunut. Nopein iskuin hän kävi ylivoi- 
maisten vihollisosastojen kimppuun ja löi yhden toi- 
sensa perästä. Kuninkaan henkilökohtaisen rohkeu- 
den ja taitavuuden avulla hänen sotajoukkonsa pe- 
lastui monta kertaa aivan epätoivoiselta näyttävistä 
tilanteista. Kaarle Kustaa ei kuitenkaan kyennyt 

estämään Varsovaa joutumasta jälleen puolalaisten 
käsiin. Vähäisen varuskunnan komentaja, sotamar- 
salkka Arvid Wittenberg taisteli kolmen kuukauden 
ajan ylivoimaista vihollista vastaan. Mutta sitten hä- 
nen oli vihdoin antauduttava. Vastoin sopimusta 
puolalaiset ottivat upseerit vangeiksi ja heittivät 
Wittenbergin Zamoiscin linnan kylmiin ja kosteihin 
vankiluoliin. Huonon kohtelun johdosta maineik- 
kaan soturin terveys murtui ja hän kuoli seuraavana 
vuonna. Myöhemmin hänen ruumiinsa tuotiin Ruot- 
siin ja haudattiin Ritariholman kirkkoon. 

Heinäkuussa v. 1656 syntyi Varsovan luona tämän 
sodan suurin taistelu. Kaarle Kustaa oli taivuttanut 
Brandenburgin — vaaliruhtinaan liittolaisekseen ja 
marssi hänen kanssaan Juhana Kasimiria vastaan. 
Puolan kuninkaalla oli 50 000 miestä, Kaarle Kus- 
taalla vain 18 000. Mutta siitä huolimatta hän päätti 
ryhtyä taisteluun vaaliruhtinaan ja omien upsee- 
riensakin epäilyksistä huolimatta. 

Juhana Kasimir oli varma voitostaan. ”Minä an- 
nan ruotsalaiset aamiaiseksi tataareilleni”, hän sanoi. 
Hän oli tehnyt liiton villien tataarien kanssa. Mutta 
eivät puolalaisten aatelisratsumiesten keihäät eivätkä 
tataarien nuolet pystyneet järkyttämään kuninkaan 
armeijaa. Kolmipäiväinen taistelu päättyi lopuksi 
puolalaisten täydelliseen tappioon. — Loistava voitto 
oli ennen kaikkea Kaarle Kustaan sotapäälliköntai- 
don ansiota. Itse hän otti urhoollisesti osaa taiste- 
luun. Kerran hän joutui yksin seitsemää tataaria 
vastaan, jotka keihäät tanassa hyökkäsivät hänen 
kimppuunsa. Kuningas ampui pistooleillaan heistä 
kaksi ja torjui miekallaan kolmannen peitsen. Apuun 
rientäneet kuninkaan miehet hakkasivat maahan lo- 
put. — Tähän suureen taisteluun osallistuivat kun- 
nialla myös Turun ja Uudenmaan läänien ratsumie- 
het, joista eversti Gallen johtamat uusmaalaiset oli-. 
vat mukana ratkaisevassa hyökkäyksessä. 

Mutta loistavasta voitosta ei ollut paljoa hyötyä. 
Brandenburgin vaaliruhtinas pelkäsi Kaarle Kustaan 

paisuvan lilan mahtavaksi ja luopui liitosta. Aloittipa 
hän rauhanneuvottelutkin Puolan kuninkaan kanssa. 
Kaarle Kustaalla ei ollut riittävästi voimia lyödäk- 
seen yksin Juhana Kasimirin.. Kaiken lisäksi venä- 
läiset ryhtyivät myös tekemään rauhaa Puolan kans- 
sa ja aloittivat sodan Ruotsi-Suomea vastaan. Valta- 
kunta sai kohta myös kolmannen vihollisen niskoil- 
leen, kun Tanska ryhtyi hankkimaan korvausta kym- 
menkunta vuotta aikaisemmin kärsimästään tap- 
piosta. Sota riehui siten jälleen kaikilla rajoilla. 


Suomi venöläishyökkäyksen jaloissa 


Venäjän tsaari Aleksei ja hänen neuvonantajansa 
olivat kateellisina seuranneet Kaarle Kustaan voitto- 
retkiä Puolassa. He ymmärsivät hyvin, että kunin- 
kaan voitot tekisivät tyhjäksi Venäjän pyrkimyksen 
päästä Itämeren rannalle. Venäläiset tekivät sovin- 
non Juhana Kasimirin kanssa, ja Moskovassa ryh- 
dyttiin harkitsemaan sodan aloittamista Ruotsi-Suo- 
mea vastaan. Erityisesti Moskovan patriarkka Nikon 
kannatti sotaa. Hän toivoi venäläisten kykenevän 
valloittamaan Inkerin ja Käkisalmen läänin, jolloin 
näiden alueiden kreikkalaiskatolinen väestö pääsisi 
jälleen oman kirkkonsa yhteyteen. 

Ruotsi-Suomen hallitus oli yrittänyt neuvotteluilla 
rauhoittaa venäläisiä, mutta epäonnistui. Kesäkuussa 
v. 1656 venäläiset hyökkäsivät yllättäen Inkeriin ja 
Eiivinmaalle. 

Suomi ei ollut enää välittömänä rajamaana, joten 
se sai vähäisen armonajan. Inkerinmaa joutui sitä 
surkeamman kohtalon uhriksi. Nevanlinna vallattiin 
yllätyksellä, ryöstettiin ja poltettiin. Asukkaiden 
julmaa kohtaloa kuvaa senaikainen kertomus, että 
*— heistä ”toiset oli poltettu, toiset paistettu kuin siat”. 
Inkeristä vihollinen jatkoi hyökkäystään Käkisalmen 
lääniin. Täällä monet uskonsa tähden sorretut kreik- 
kalaiskatoliset talonpojat menivät vihollisen puo- 

lelle ja olivat ensimmäisinä mukana polttamassa lu- 
terilaisten naapuriensa koteja. 

Vihollisen yllättävä hyökkäys onnistui ja tuotti 
niin paljon tuhoa sen vuoksi, että Suomen omat jou- 
kot oli viety Puolaan ja Liivinmaalle. Käkisalmen 
läänin - ja Inkerinmaan maaherra, kuuluisan Evert 
Hornin poika Kustaa, pitikin puolustusta toivotto- 
mana. Mutta rajalinnojen päälliköt eivät antaneet 
vihollisen ylivoiman masentaa mieltään, vaan teki- 
vät miehuullista vastarintaa. 

Viipuri oli nyt niin kuin niin monesti aikaisem- 
minkin Suomen lukkona itää vastaan. Linnanpääl- 
likkö Klöfversköldä ja hänen apulaisensa, eversti 
Burmeister, ryhtyivät ponteviin puolustustoimenpi- 
teisiin. Viipurin rapistuneita varustuksia korjattiin 
kaupungin väestön osallistuessa työhön. Porvarit ja 
koulupojatkin kutsuttiin aseisiin, ja heitä harjoitet- 
tiin ahkerasti linnan vähäisen varusväen kanssa. 

Viipurin puolustajat eivät kuitenkaan tyytyneet 
vain istumaan kaupungissaan ja odottamaan, milloin 
vihollinen saapuisi sitä ahdistamaan. Burmeister lä- 
hetti ensin erään osaston Vuoksen suulle, jossa Tai- 
paleen kauppalan luona lyötiin venäläiset. Mukana 
olleille koulupojille tarjottiin voiton jälkeen tilaisuus 
päästä armeijaan. 13 nuorukaista ottikin tarjouksen 
vastaan ja heidät ylennettiin upseereiksi. 

Vaara ei ollut kuitenkaan vielä ohitse. Pähkinä- 
linna ja Käkisalmi olivat kovassa ahdingossa. Bur- 
meister yritti avustaa Käkisalmen puolustajia. Hä- 
nen joukkonsa — noin 350 sotamiestä ja 800 aseisiin 
kutsuttua talonpoikaa — ei kuitenkaan Ppäässyt 
Vuoksen yli venäläisten hävitettyä Kiviniemen sil- 
lan. Burmeister päätyi lopuksi Rautuun, jossa hän 
joutui taisteluun venäläisten kanssa. Neljä tuntia 
kestäneen tuiman taistelun jälkeen venäläisten oli 
peräännyttävä. Vihollinen oli menettänyt 200 miestä, 
aseita ja ampumatarvikkeita sekä 4 lippua. Burmeis- 
terin tappiot olivat 40 haavoittunutta ja kaatunutta 
yhteensä. Kaatuneiden joukossa oli Bartholdus Si- 

Pertti Simonpoika, nuori lipunkantaja. 


monis eli Pertti Simonpoika, joka koulunpenkiltä oli 
vasta muutamaa viikkoa aikaisemmin siirtynyt Vii- 
purin puolustajien riveihin. Nuoren lipunkantajan 
soturinura päättyi hänen ensimmäiseen taisteluunsa. 
Sotaan tottumattomat talonpojatkin olivat taistelleet 
niin urheasti, että he saivat siitä erikoiset kiitokset. 

Raudun voittoisan taistelun jälkeen Kannas oli tur- 
vattu. Mutta Pohjois-Karjalan, Savon ja Kainuun 
onnettomat asukkaat joutuivat jälleen kokemaan 
kovia. Venäläiset ja kreikanuskoiset karjalaiset hä- 
vittelivät julmalla tavalla näitä maakuntia. Sotaväen 
puutteessa näitä hävityksiä ei voitu estää. Ainoas- 
taan Käkisalmen linna piti puolensa. Sen urhea 

päällikkö Olavi Pentinpoika piti yllä miestensä roh- 
keutta ja torjui vihollishyökkäyksen toisensa jälkeen. 

Yhtä uljaasti puolustautui Pähkinälinnan vähäi- 
nen varusväki. Kun venäläiset vaativat linnanväkeä 
antautumaan, linnanpäällikkö majuri Grave vastasi: 
”Omenoita ja päärynöitä voidaan antaa, mutta ei. 
tällaista pähkinää.” Urhoollinen majuri kuoli piiri- 
tyksen aikana, mutta ennen kuolemaansa hän vaati 
upseereiltaan lupauksen, ettei linnaa luovuteta. Nä- 
mä täyttivät kuolevan päällikkönsä viimeisen toivo- 
muksen. 51 kuukautta turhaan linnaa piiritettyään 
venäläiset lähtivät pois. Linnanväestä oli tällöin 
jäljellä ainoastaan 72 miestä. 

Sillä välin oli Suomessa olevien joukkojen ylipääl- 
liköksi nimitetty sotamarsalkka Kustaa Aadolf Le- 
jonhufvud, Raaseporin kreivi, onnistunut avustamaan 
piiritettyä Käkisalmea. 1600 miestä mukanaan hän 
murtautui venäläisten piiritysjoukon läpi linnanväen 
avuksi. Vaikka hänen oli kohta pakko lähteä, kesti 
linnanväki piirityksen loppuun asti. Olavi Pentin- 
pojan kerrotaan neuvokkuudellaan kiirehtineen ve- 
näläisten lähtöä. Marssittamalla yöllä vähiä mie- 
hiään linnansaaria yhdistävillä silloilla hän sai vihol- 
liset uskomaan, että linna oli saanut apujoukkoja. 
Kuningas palkitsi urhean kapteenin korottamalla hä- 
net aatelissäätyyn. | 

Sota jatkui edelleen, mutta Suomi säästyi pahem- 
milta koettelemuksilta. Venäläiset suuntasivat nimit- 
täin päähyökkäyksensä Liivinmaalle. Suomalainen 
Lauri Fleming johti urheasti Tarton puolustusta. 
Kolme kuukautta kestäneen piirityksen jälkeen kau- 
punki kuitenkin kukistui. Riika piti sen sijaan puo- 
lensa. Liivinmaa joutui hirveiden hävitysten koh- 
teeksi venäläisten liikkuessa valtoimenaan maassa. 

Suurin osa Suomen asettamasta sotaväestä oli jo 
Puolassa tai Liivinmaalla. Talvella 1656—57 eräs 
suomalaisosasto puolusti Liettuassa sijaitsevaa Ty- 
koczinin linnaa. Kun ylivoimainen vihollinen oli 
päässyt tunkeutumaan sisään, komentaja eversti von 

Rosen räjäytti linnan ilmaan. Urheat puolustajat ja 
linnaan päässeet viholliset hautautuivat sen raunioi- 
hin. 

Vahvistaakseen Liivinmaan puolustusta kuningas 
vaati Suomesta sinne lisää väkeä. Lejonhufvudin 
tällä välin kuoltua oli Suomessa olevien joukkojen 
ylipäälliköksi tullut Kustaa Evertinpoika Horn. Vas- 
tustelustaan huolimatta hänen oli taivuttava kunin- 
kaan käskyyn. Mutta hänen saatuaan kokoon joukon 
miehiä saapui uusi käsky, missä vaadittiin Suomesta 
yhä lisää joukkoja. Mutta kun venäläiset juuri sil- 
loin hyökkäsivät uudelleen Käkisalmeen, Horn marssi 
miehineen sinne ja karkotti vihollisen. Kuninkaalle 
hän kirjoitti seuraavasti: ”Minä en voi muuta uskoa 
kuin että Teidän Majesteetillenne on kerrottu asiat 
niin kuin Suomessa olisi yllin kyllin väkeä, jota minä 
puolestani kyllä soisin; kuitenkin on varma uskoni, 
että Teidän Majesteettinne armollinen tahto ei liene 
luopua Suomesta ja Viipurista.” 

Horn lupasi puolustautua joukkoineen viimeiseen 
asti. Kuningas ei pahastunut alamaisensa rohkeista 
sanoista, vaan antoi tunnustuksensa Hornin pyrki- 
myksille, Mitään apua hän ei kuitenkaan voinut 
Suomeen lähettää, vaan maamme oli selviydyttävä 
omin voimin. Vakinaisen sotaväen lisäksi otettiin- 
kin palvelukseen talonpoikaista nostoväkeä, joka 
huonon aseistuksensa ja harjoituksen puutteen vuoksi 
ei kyennyt erityisempiin saavutuksiin. Kaiken lisäksi 
rutto levisi sodasta ankarasti kärsivään maahamme. 
Varsinkin kaupungit saivat kärsiä siitä. 

Ruotsi-Suomen onneksi venäläiset alkoivat olla 
taipuvaisia rauhaan koettuaan vastoinkäymisiä 
muilla rajoillaan. Kuningas oli antanut lähettiläi- 
densä tehtäväksi vaatia rauhanneuvotteluissa Vienan 
Karjalaa ja Aunusta Vienanmerta, Äänistä ja Syvä- 
riä myöten. Venäläiset eivät kuitenkaan näihin vaa- 
timuksiin suostuneet. Niinpä saatiin aikaan vain kol- 
mivuotinen välirauha. Se tehtiin v. 1658 Vallisaaressa 
ehdoilla, joissa kumpikaan ei menettänyt mitään. 


652 Ruotsi-Suomi suurvaltana 


Vaikkakin Venäjän sodalla oli toisarvoinen asema 
kuninkaan suunnitelmissa, sillä tuli olemaan suuri 
merkitys etenkin Suomen tulevan kehityksen kan- 
nalta. Kaarle Kustaalla olisi nyt ehkä ollut tilaisuus 
suuren enonsa työn täydentämiseen. Vaikka hän il- 
meisesti ajattelikin edullisemman rajan hankkimista 
Venäjää vastaan, ei siitä tullut mitään. Muut sodat 
sitoivat hänen huomionsa ja valtakunnan voimat 
niin, ettei niitä tänne itärajalle riittänyt. Kuningas 
oli siten tehnyt virheen käydessään Venäjän ase- 
mesta Puolan kimppuun. Vaikkei Venäjä voittanut- 
kaan tästä sodasta mitään uusia alueita, voimistui se 
Puolan edelleen heikontuessa. Niinpä Ruotsi-Suomi 
menetettyään nyt tilaisuutensa Venäjän lyömiseksi 
itselleen edullisimmissa olosuhteissa tuli kohtaamaan 
sen puoli vuosisataa myöhemmin valtakunnan suur- 
valta-asemalle tuhoisin seurauksin. Tästä sai Suomi 
maksaa kalleimman hinnan. 

Suomen sisäistä eheytymistä Venäjän sota edisti 
huomattavasti. Etenkään Inkerinmaan ja Käkisalmen 
läänin kreikanuskoinen väestö ei uskaltanut jäädä 
odottamaan rangaistusta sodanaikaisesta menettelys- 
tään, vaan pakeni suurin joukoin Venäjälle. Noin 
4 000 perheen kerrotaan tällä tavoin siirtyneen Poh- 
jois- Venäjälle. Heidän tilalleen siirtyi etenkin savo- 
laisia Inkerinmaalle jo aikaisemmin muuttaneiden 
Äyräpään ja Savon kihlakunnista lähteneiden siirto- 
laisten rinnalle. Tällä tavoin, joskin valtakunnalle 
raskain väestönmenetyksin, Inkerinmaa sai suoma- 
laisen asutuksen, joka on säilynyt siellä meidän päi- 
viimme asti. 


Sota laajenee — Tanska nujerretaan 


Tanska oli v. 1645 solmitusta Brömsebron rauhasta 
asti toivonut voivansa ottaa Ruotsilta takaisin silloin 
menettämänsä alueet. Ajankohta näytti nyt tähän 
sopivalta, kun Ruotsi-Suomi oli joutunut sotaan sekä 

Venäjää että Puolaa vastaan. Kesällä v. 1657 Tanska 
julisti Ruotsi-Suomelle sodan. 

Kaarle Kustaa oli nyt vaikean ratkaisun edessä. 
Itse hän oli Puolassa sotajoukkoineen vihollisten 
ympäröimänä. Puolalaisia ei ollut ratkaisevasti lyö- 
ty. Itävallan hallitsija, joka oli samalla Saksan kei- 
sari, oli liittoutunut puolalaisten kanssa. Keisari pel- 
käsi Kaarle Kustaan siirtävän sodan Saksaan ja tah- 
toi ehtiä kuninkaan edelle. Hollanti oli myös liittou- 
tunut Tanskan kanssa, sillä se halusi estää Ruotsi- 
Suomea pääsemästä Itämeren herraksi. Itämeren 
kauppa oli Hollannille korvaamattoman tärkeä. 

Kuningas ei kuitenkaan masentunut eikä epäröi- 
nyt, vaan päätti ensiksi käydä Tanskan kimppuun. 
Armeija jätti mielellään hävitetyn Puolan ja marssi 
nopeasti Jyllantiin,. Kuninkaan pienessä, mutta ka- 
raistuneita ja pelottomia sotureita käsittävässä sota- 
joukossa oli myös suomalaisia, Turun ja Uudenmaan 
ratsumiehet. Vihollisen nopea marssi yllätti täysin 
tanskalaiset. Siten kuningas sai vuoden loppuun 
mennessä koko Jyllannin niemimaan haltuunsa. 

Tällä välin sotaa oli käyty myös Tanskan ja Ruot- 
sin välisellä maarajalla. Vanha sotamarsalkka Kus- 
taa Horn oli saanut kuninkaalta kaikkien Ruotsissa 
olevien joukkojen päällikkyyden. Mutta kuuluisa 
suomalainen kuoli kohta tehtävän saatuaan. Kustaa 
Aadolfin lähimmät miehet olivat siten poissa, sillä 
Aksel Oxenstierna oli kuollut jo v. 1654. — Etelä- 
Ruotsissa tanskalaisilla oli menestystä, mutta suoma- 
lainen Lauritsa Creutz torjui norjalaisten Taalain- 
maahan tekemän hyökkäyksen. 

Tanskalaiset luulivat saavansa olla talven rauhas- 
sa, sillä ankaran talven aikaansaamat ahtojäät ke- 
rääntyivät Jyllannin niemimaan ja Tanskan saarien 
välisiin salmiin. Mutta heidän peloton ja nerokas 
vihollisensa käyttikin juuri näitä harvinaisen kylmän 
talven antamia etuja hyväkseen. Kuningas lähetti 
Eerik Dahlberg-nimisen nuoren ja pelottoman up- 
seerin tutkimaan jään vahvuutta. Dahlberg otti mu- 


654 Ruotsi-Suomi suurvaltana 


kaansa 40 suomalaista ratsumiestä ja ratsasti Vähän 
Beltin yli Fyenin saarelle. Hänen neuvostaan Kaarle 
Kustaa vei sotajoukkonsa salmen yli samaa tietä. Jää 
keinui miesten ja hevosten jalkojen alla, mutta yli 
mentiin siltä huolimatta. Mutta keskellä salmea petti 
virtaavan veden syövyttämä jää ratsuväen alla, ja 
joukko ratsumiehiä meni virran mukana syvyyteen. 
Ylimeno näytti keskeytyvän. Mutta kuningas kiiruhti 
murtuman reunalle ja onnistui rauhoittamaan jouk- 
konsa niin, että koko armeija pääsi onnellisesti yli. 
Lyhyen taistelun jälkeen Fyen joutui kuninkaan 
käsiin. 

Mutta vasta Själlannin saaren valtaus olisi tehnyt 
lopun sodasta, ja sen ja Fyenin välillä oli vielä vai- 
keampi este, Iso Belt. Kuninkaan päättäväisyys ei 
kuitenkaan tuntenut mitään esteitä. Kun Dahlberg 
tiedustelumatkaltaan palattuaan vakuutti jään kestä- 
vän, Kaarle Kustaa komensi sotajoukkonsa marssille 
Själlantia ja vihollisen pääkaupunkia kohti. Jää 
kesti, ja helmikuun puolivälissä kuningas oli Själlan- 
nissa. 

Kaarle Kustaan rohkeus ja onni olivat ratkaisseet 
sodan. Seuraavana päivänä hänen Själlantiin tulonsa 
jalkeen aloitettiin rauhanneuvottelut, jotka pian joh- 
tivat Roskilden rauhaan. Tanska-Norjan oli luovu- 
tettava voittajalle Skoone, Blekinge, Hallanti, Bo- 
huslääni, Bornholm ja Trondhjemin lääni. 

Roskilden rauha tuotti Ruotsille suuria etuja. Ete- 
lä-Ruotsin maakunnat siirtyivät pysyväisesti Ruotsin 
haltuun. Tämä helpotti yhteyttä sen saksalaisiin 
alueisiin. Ruotsi-Suomi pääsi nyt myös osaltaan val- 
vomaan Juutinrauman liikennettä, kun salmen poh- 
joisranta tuli Ruotsin omistukseen. Ruotsin suora 
yhteys valtamereen oli nyt myös turvattu, kun 
Ruotsi sai koko Skagerrakin itärannikon haltuunsa. 

Mutta nämä voitot herättivät muiden valtojen ka- 
teutta. Hollanti erityisesti tunsi etujansa loukatun. 
Kaarle Kustaa itsekään ei kauan ollut tyytyväinen 
loistavaan menestykseensä. Hän suunnitteli sodan 

jatkamista Saksassa, jossa keisari ja Brandenburgin 
vaaliruhtinas olivat edelleen hänen vihollisiaan. 
Mutta Tanskan jättäminen hänen Saksassa olevien 
joukkojensa ja kotimaan väliin tuntui kuninkaasta 
lijan uhkarohkealta, varsinkin kun eräiden Roskilden 
rauhanehtojen määräysten soveltamisessa syntyi eri- 
mielisyyttä Tanskan kanssa. Kuningas ei kauan 
aikaillut. Riidat oli ratkaistava miekalla ja Tanskan 
kysymys selvitettävä lopullisesti. Tuskin puolen vuo- 
den kuluttua Roskilden rauhanteosta kuningas siir- 
rätti joukkonsa Kielissä laivoihin ja purjehti Själ- 
lantia kohti. 

Kaarle Kustaa suunnitteli nyt koko Tanskan itse- 
näisyyden lopettamista ja sen alueiden liittämistä 
Ruotsi-Suomeen. Mutta nämä suuret suunnitelmat 
raukesivat. Kuningas ei saanut Kööpenhaminaa val- 
latuksi, sillä kaupungin asukkaat puolustivat sit- 
keästi kotejaan. Tanskan kuningas Fredrik johti itse 
pääkaupunkinsa puolustusta. Hollannin laivasto tun- 
keutui Juutinrauman läpi Kööpenhaminan avuksi. 
Vihollisilla oli siten meren herruus, ja Ruotsi-Suo- 
men Tanskassa olevat joukot joutuivat ahtaalle. 
Keisarin, Brandenburgin ja Puolan joukot valtasivat 
Jyllannin. Lopuksi Kaarle Kustaan sotajoukko kärsi 
Fyenillä raskaan tappion. 

Masentumatta näistä vastoinkäymisistä kuningas 
ryhtyi tarmokkaasti kokoamaan uusia joukkoja. Val- 
takunnan säädyt kutsuttiin Göteborgiin koolle kes- 
kustelemaan uusien sotaverojen kantamisesta. Täl- 
löin sattui kuitenkin yllättävä tapaus, joka kokonaan 
muutti tilanteen: kuningas sairastui ja kuoli v. 16609 
tuskin kuukauden päivät sairastettuaan. 

Voimakas hallitsija oli mennyt pois juuri silloin, 
kun häntä kaikkein kipeimmin olisi tarvittu. Voit- 
toisat viholliset ympäröivät valtakuntaa joka puo- 
lella, eikä Ruotsi-Suomesta löytynyt miestä, joka 

olisi kyennyt kantamaan poismenneen kuninkaan 
taakkaa. Hän itse ymmärsi tämän parhaiten kehoit- 
taessaan pari päivää ennen kuolemaansa lähimpiä 
miehiään hankkimaan valtakunnalle rauhan. 

Kuninkaan viimeisen tahdon toteuttaminen jäi 
uuden holhoojahallituksen tehtäväksi. Kruununpe- 
rillinen, prinssi Kaarle, oli näet vasta nelivuotias 
isänsä kuollessa. Holhoojahallitus ryhtyikin heti 
tunnustelemaan rauhan mahdollisuuksia. Ja niin 
suuri oli vielä Ruotsi-Suomen sotilasmahtia kohtaan 
tunnettu pelko, jota äsken kuollut hallitsija oli 
omasta puolestaan lisännyt, että viholliset suostuivat 
rauhantekoon yksi toisensa jälkeen. 

Ensimmäiseksi saatiin rauha aikaan Puolan kanssa. 
Olivan luostarissa Danzigin lähellä solmitun sopi- 
muksen mukaan Ruotsi-Suomi luovutti valloituksen- 
sa Preussissa, mutta sai nyt Liivinmaan. Puolan 
kuningas luopui vaatimuksistaan Ruotsi-Suomen 
kruunuun. Pitkä riita Puolan ja Ruotsi-Suomen hal- 
litsijoiden välillä oli siten saatu nyt vihdoin päätök- 
seen. 

Rauhanneuvottelut Tanskan kanssa veivät enem- 
män aikaa. Mutta toukokuussa v. 1660 päästiin Köö- 
penhaminassa sopimukseen Tanskan kanssa. Tanska 
sai takaisin Bornholmin saaren ja Trondhjemin lää- 
nin, mutta muut sen Roskilden rauhassa luovutta- 
mat alueet jäivät Ruotsille. 

V. 1661 Kardisissa Pohjois-Liivinmaalla Venäjän 
kanssa solmittu rauha päätti viimeisen Kaarle Kus- 
taan monista sodista. Ruotsi-Suomen suuret vaati- 
mukset olivat viivyttäneet rauhantekoa. Kuten jo 
kuninkaan vielä eläessä, nytkin vaadittiin aluksi 
koko Itä-Karjalaa ja eräitä muita Luoteis-Venäjän 
raja-alueita. Erityisesti Pietari Brahe, joka oli hol- 
hoojahallituksen vaikutusvaltaisimpia miehiä, oli 
suositellut näiden alueiden vaatimista Suomen rajo- 
jen parantamiseksi. Maamme entinen kenraaliku- 
vernööri perusteli tätä mm. sillä, että näiden aluei- 
den väestö oli suomensukuista. Valtakunnan soti- 

laallinen voima ei kuitenkaan riittänyt näiden vaa- 
timusten läpiviemiseen, joten tämä Kaarle IX:n 
ajoista peräisin oleva hanke jäi nyt lopullisesti to- 
teutumatta. | 

Näissä rauhanteoissa toteutuivat Kaarle X:n Kus- 
taan lyhyen hallituskauden aikana tehdyt ulkopoliit- 
tiset suunnitelmat. Vaikka Kaarle Kustaa hallitsi 
vain vajaan 6 vuoden ajan Ruotsia ja Suomea, hän 
on jättänyt syvät jäljet molempien kansojensa histo- 
riaan. Hänen elämäntyönsä pysyvän muiston Ruot- 
sissa muodostavat sen eteläiset maakunnat, jotka 
Kaarle Kustaa valloitti Tanskalta. Ruotsin väkiluku 
kasvoi näiden valloitusten johdosta lähes puolella 
miljoonalla hengellä, joten se nyt nousi noin 1 % 
* miljoonaan. Tällä tavoin valtakunta pääsi nyt myös 
siitä puristuksesta, missä se oli ollut vihamielisen 
Tanskan voidessa valvoa sen pääsyä valtamerelle. 

Kaarle Kustaan aikana Suomen rajat säilyivät 
entisellään. Mutta hänen Venäjän-sotansa välillisenä 
seurauksena oli, että suomalainen asutus tunkeutui 
Stolbovan rauhassa valtakuntaan liitettyihin Käki- 
salmen lääniin ja Inkerinmaalle, jotka nyt siten täy- 
sin suomalaistuivat. Mutta toisaalta Suomen merkitys 
emämaahan verrattuna väheni yhä entisestään. Tähän 
vaikutti osaltaan se, että maamme asukasluvun suhde 
koko valtakunnan asukaslukuun tuli Suomelle yhä 
epäedullisemmaksi Kaarle Kustaan menestyksellisen 
Tanskan-sodan jälkeen. 

Kaarle X Kustaa oli yissi Ruotsi-Suomen etevim- 
piä hallitsijoita. Sotapääliikkönä hän oli monessa 
suhteessa suuren enonsa veroinen. Sotahistoriassa 
on harvoja suorituksia, jotka suunnittelunsa rohkeu- 
dessa ja toimeenpanon häikäilemättömässä tehok- 
kuudessa olisivat verrattavissa Kaarle X:n Kustaan 
voittoihin Puolan-sodassa ja Beltien ylimenoon. Pää- 
tös neljännesperuutuksen suorittamisesta osoittaa 
myös, että kuninkaalla oli eteviä valtiomiesominai- 
suuksia. Valtakunnalle koitui suurta vahinkoa siitä, 
että yhtämittaiset sodat kuitenkin estivät Kaarle 

Kustaata käyttämästä suuria hallintomiehen kyky- 
jään valtakunnan sisäiseen rakennustyöhön. Val- 
tiollisissa suunnitelmissaan kuningas ei kyennyt pitä- 
mään mielikuvitustaan kurissa ja mahdollisuuksien 
rajoissa. Hänen suuret suunnitelmansa olisivat toteu- 
tuessaan muuttaneet pohjoismaiden historian kulun. 
Mutta kuninkaalla ei ollut riittävästi kärsivällisyyttä 
yrittääkseen toteuttaa yhden yrityksen kerrallaan, 
vaan hillittömässä sodanhalussaan hän heittäytyi 
sotaan kaikkien naapuriensa kanssa yhtaikaa. Tämä 
yhdessä hänen ennenaikaisen kuolemansa kanssa 
saattoi valtakunnan suureen vaaraan, josta se töin 
tuskin selviytyi. 

Ruotsi-Suomen suurvalta-asemalle kohtalokkaaksi 
kävi kuninkaan päätös ratkaista valtakunnan ulko- 
poliittiset pulmat hyökkäämällä Puolaan. Heikentä- 
mällä Puolaa, Venäjän perivihollista, Kaarle Kustaa 
näet antoi Moskovan tsaarille mahdollisuuden vah- 
vistaa voimiaan. Kaarle Kustaan aikana Ruotsi-Suo- 
mi menetti viimeisen tilaisuuden selvittää vielä 
edullisissa olosuhteissa välinsä tulevan pääviholli- 
sensa Venäjän kanssa. Tästä joutui ennen kaikkea 
Suomi tulevaisuudessa kärsimään. 


VALTAKUNNAN UUDISTAJA 


HOLHOOJAHALLITUKSEN TOIMENPITEITÄ 


Kuninkaan kuoltua syntyi riita holhoojahallit'iksesta, 
jonka jäseniksi Kaarle Kustaa oli määrännyt mm. puoli- 
sonsa, veljensä Pfalzin kreivin, Magnus de la Gardien ja 
peruutusta johtaneen Herman Flemingin. Kuningas oli 
uskonut turvanneensa tällä perheensä aseman ja peruu- 
tuksen jatkumisen. 

Toisin kuitenkin kävi. Ruotsin ylpeä ylimystö vaati 
nyt takaisin etuoikeuksia, jotka voimakas kuningas oli 
siltä riistänyt. Pfalzin kreivi ja Fleming syrjäytettiin, ja 
heidän tilalleen tuli ylhäisaatelin jäseniä. 

Hallituksen oli ensiksi jollakin tavoin saatava järjes- 
tystä raha-asioihin. Fleming ja hänen seuraajansa Kustaa 
Bonde saivatkin etenkin Pietari Brahen ja de la Gardien 
vastarinnasta huolimatta aikaan päätöksen peruutuksen 
jatkamisesta. Hallitus ei pysynyt kuitenkaan kauan kan- 
nassaan. Sanottiin, että »mikään hallitus ei voi pysyä 
pystyssä ilman rangaistuksia ja palkintoja». Läänityksiä 
ryhdyttiin taas jakamaan. Holhoojahallitus peruutti yh- 
teensä 37 000 taalarin tulot, mutta läänitti tai myi 634000 
taalaria veroina tuottaneet tilukset. Raha-asiat joutuivat 
siten rappiolle valtion velan kohotessa yli 10 miljoonan 
taalarin. 

Hallitus yritti kyllä taloudellisia uudistuksia. Mm. 
Tukholmaan perustettu pankki otettiin valtion huostaan. 
Talonpoikien ilmoittaessa, etteivät he osallistu sen hoi- 
toon, valvonta jäi muille säädyille. Jatkuva edesvastuu- 
ton läänitysten jakaminen teki kuitenkin järkevän talou- 
denpidon mahdottomaksi. | 

Suomelle holhoojahallituksen aika muodostui mo- 
nessa suhteessa raskaaksi. Tosin maamme ensin sai 
pitkästä aikaa oman kenraalikuvernöörin, kun Her- 
man Fleming nimitettiin tähän virkaan jouduttuaan 
hallituksesta syrjäytetyksi. Vuosina 1664—69 Fle- 
ming hoiti syntymämaansa hallintoa. Erityisesti so- 
talaitoksen kehittäminen oli hänen huolenpitonsa 
kohteena. Nutta Fleming ei ollut enää aikaisem- 
missa voimissaan, ja varsin pian hän joutui luopu- 
maan virastaan. Tukholmaan siirryttyään hän kuoli 
siellä v. 1673. 

1660-luvulla sattui useita katovuosia, joista pahin 
oli ”Laurin hallavuosi” v. 1669. Maskussa, joka kuu- 
lui maan viljavimpiin seutuihin, suurin osa tilalli- 
sista oli joutunut turvautumaan kerjuusauvaan, ko- 
tiin jääneiden syödessä oljista, akanoista, petusta ja 
vehkoista paistettua leipää. Sama oli asiaintila mo- 
nessa muussakin läänissä. Papitkaan eivät olleet 
kuukausimääriin nähneet selvää leipää, vaan söivät 
perheineen olkileipää. 

Tervakomppania lisäsi. suuresti kansan vaikeuk- 
sia. Katoalueiden talonpojat olisivat voineet myydä 
tervaa ostaakseen näin saamillaan rahoilla viljaa. 
Mutta tapulikaupunkien porvarit eivät voineet ottaa 
vastaan talonpoikien tarjoamaa tervaa, koska komp- 
pania osti vuosittain vain rajoitetun tervamäärän 
pitääkseen vientihinnat ulkomailla korkeina. Vaikka 
maaherratkin yhtyivät rahvaan valituksiin ja pyysi- 
vät tervakomppanian etuoikeuksien ja muidenkin 
kauppaa rajoittavien määräysten poistamista, halli- 
tus ei suostunut siihen. 

Toisen tyytymättömyyden aiheen muodosti lääni- 
tyksiä saaneiden ylimysten mielivaltainen menettely. 
Yhä uudestaan tehtiin talonpoikien taholta valituksia 
siitä, että heiltä lainvastaisesti vaadittiin veroja tai 
päivätyösuorituksia. Mutta harvoin valituksista oli 
todellista apua. 

Suomalaisten taholta esitettiin myös valituksia 
suomalaisten ja suomen kielen syrjimisestä. Maa- 

herra Ernst Creutz vastusti vuoden 1668 valtiopäi- 
villä Suomesta kerättyjen verojen käyttöä yksin- 
omaan Ruotsia hyödyttäviin tarkoituksiin, kuten 
erääseen kanavarakennukseen. V. 1672 Suomen ta- 
lonpoikien edustajat esittivät yhteisen valituksen 
niistä epäkohdista, jotka pahimmin rasittivat Suo- 
men talonpoikia. Tämän 13-pykäläisen esityksen 
eräässä kohdassa puhutaan myös suomen kielen ase- 
masta seuraavasti: ”Kuninkaalliselta Majesteetilta 
pyydämme alamaisimmasti, ett'ei ulkomaalaisille an- 
neta mitään virkoja meillä Suomessa, koska me em- 
me heidän kieltään ymmärrä, eivätkä he meidän, 
muutenkaan eivät he ollenkaan tunne meidän paik- 
kakuntamme ja asemamme laatua, sen lisäksi onhan 
meillä, Jumalan kiitos, kyllin runsaasti lapsia, jotka 
voivat toimittaa niin hyvin maalliset kuin hengelliset 
virat.” — Samana vuonna pohjalaiset talonpojat 
esittivät nuorelle kuninkaalle, että ”Teidän Majes- 
teettinne kerta, jos suinkin mahdollista ja sopivaa on, 
itse tahtoisitte meidän maassa käydä, jotta Teidän 
Kunink. Majesteettinne silloin armollisesti voisitte 
nähdä Teidän köyhien alamaistenne tilan, niin kuin 
entiset kuninkaamme, muistoissa kunniakkaimmat, 
armollisesti ovat suvainneet tehdä”. 

Suomen talonpojat toivoivat siis kuninkaalta itsel- 
tään, kuten niin monta kertaa aikaisemmin, apua 
ahdingossaan. Ja avun he tulivatkin saamaan, joskin 
vasta niiden raskaiden koettelemusten jälkeen, joi- 
hin valtakunta joutui holhoojahallituksen taitamat- 
toman ulkopolitiikan ja aikaisemman heikon talou- 
denhoidon ansiosta. | 

Kaarle X Kustaan sodat oli onnistuttu päättämään 
yleensä edullisiin rauhansopimuksiin. Valtakunta ol) 
nyt mahtavuutensa huipuilla ja koko Euroopan ar- 
vossapitämä. Hallituksen olisi tullut viisaalla menet- 
telyllä ylläpitää tätä edullista asemaa. 

Nuoren kuninkaan holhoojat eivät kyenneet on- 
nettomuudeksi sopimaan niistä päälinjoista, joiden 
mukaan ulkopolitiikkaa olisi ollut hoidettava. Ku- 
kaan heistä ei ollut sellainen muita säätyveljiään yli- 
voimaisesti etevämpi henkilö kuin Aksel Oxenstierna 
oli Kristiinan holhoojien joukossa ollut. Tällaisen 
johtajan puutteessa hallituksen jäsenet kinastelivat 
keskenään, ja valtakunnan ulkopolitiikka oli sen 
vuoksi heikkoa ja horjuvaa. 

Aluksi oli syttyä sota Venäjää vastaan Kardisin 
rauhanehtojen aiheuttamien riitojen vuoksi. Ryhdyt- 
tiin jo valmistelemaan valtakunnan sotavoimien ko- 
koamista rajaseuduille. Mutta kaikki hallituksen 
jäsenetkään eivät olleet sodan kannalla. Pietari Bra- 
he, vanha drotsi, varoitti sodasta: ”Venäläinen on 
sitkeä vihollinen, paha tappelemaan, ja on varoen 
käsiteltävä.” Sota-aikeet raukesivat lopullisesti sää- 
tyjen vastustukseen» — Bremenin kaupunkia vas- 
taan käytiin kuitenkin lyhyt sota, kun bremeniläi- 
set eivät tahtoneet tunnustaa Ruotsi-Suomen yliher- 
ruutta. Tämä ponnettomasti käyty sota alensi suu- 
resti valtakunnan arvovaltaa: eikä tuottanut mitään 
tuloksia. | 

Kaarle Kustaan sotien aikana Ruotsi-Suomi oli 
saanut kaikki naapurinsa kimppuunsa, eivätkä naa- 
puruussuhteet olleet paljoa parantuneet rauhan tul- 
tuakaan. Holhoojahallitus ymmärsi tästä koituvan 
vaaran ja yritti liittoja solmimalla lujittaa valtakun- 
nan turvallisuutta. 

Liittokumppaneita oli tarjolla useampiakin. Euroo- 
passa oli tapahtumassa parhaillaan suuri poliittinen 
uudelleenryhmittyminen, ja ilmassa oli tulevien 
suurten yhteenottojen tuntua. Ranskalle johtavan 
aseman Euroopan politiikassa hankkineen suuren 
kardinaali Richelieun seuraaja, kardinaali Mazarin 
oli kuollut v. 1661. Mazarin oli täydentänyt edel- 
täjänsä ja oppimestarinsa työn niinä parinakym- 
menenä vuotena, jotka hän ehti toimia Ranskan 
pääministerinä. Nyt kuitenkin nuori kuningas Lud- 

vig ryhtyi itse ohjaamaan valtakuntansa politiikkaa 
kunnianhimoisena päämääränään hankkia Ranskalle 
Euroopan ehdoton johtoasema. Euroopan politiikka 
kietoutuikin seuraavan puolen vuosisadan aikana 
Ludvig XIV:n politiikkaan niin, että Ranska oli mu- 
kana kaikissa vähänkin merkittävämmissä toimin- 
noissa. Joskaan kunnianhimoinen kuningas ei saa- 
vuttanut perimmäisiä poliittisia päämääriään, rans- 
kalainen sivistys levisi kaikkialla Eurooppaan. 

Ruotsi-Suomenkin oli nyt ratkaistava, mistä se 
haki tukea omissa pulmissaan. Tanskan valtakunnan- 
kansleri Griffenfeldt tarjosi sille liittoa. Hänen tarkoi- 
tuksenaan oli yhdistää Tanska-Norja ja Ruotsi-Suomi 
lujaksi liittokunnaksi, joka tällöin olisi kyllin voima- 
kas voidakseen olla muista Euroopan valloista riip- 
pumaton. Mutta Magnus de la Gardien vaikutuksesta 
holhoojahallitus hylkäsi tämän tarjouksen. Tämä 
loistava maailmanmies pyrki näyttelemään Oxen- 
stiernan osaa Ruotsi-Suomen kohtaloiden ohjaajana, 
vaikkei hänellä alkuunkaan ollut suuren kanslerin 
kykyä. 

V. 1672 Ludvig XIV antoi sotajoukkojensa hyökätä 
Hollantiin. Hollantilaiset puolustivat kuitenkin ul- 
jaasti maataan vihollisen suuresta ylivoimasta huoli- 
matta. Padot avattiin, ja ranskalaisten oli perään- 
nyttävä veden valtaan joutuneilta alueilta. Hollan- 
nin taitavan maaherran Wilhelm Oranialaisen onnis- 
tui aikaansaada suuri liitto Ranskaa vastaan. Siihen 
kuuluivat mm. Saksan keisari, Brandenburgin vaali- 
ruhtinas ja Espanja. Korskeasti sodan aloittanut 
Ludvig XIV joutui nyt ahtaalle. Tällöin hän kääntyi 
Ruotsi-Suomen hallituksen puoleen ja houkutteli sitä 
liittymään sotaan. 

Holhoojahallitus oli jo aikaisemmin tehnyt liiton 
Ranskan kanssa. Houkuttimena olivat erityisesti ne 
apurahat, joita Ludvig runsain käsin tarjosi. Valta- 
kunta ei kyennyt rappiolla olevien raha-asioidensa 
vuoksi ylläpitämään suurvalta-asemansa vaatimaa 
sotavoimaa. Ainoastaan tällä tavoin voitiin saada 

siihen tarvittavat rahat, kun aateli sokeassa itsek- 
kyydessään kieltäytyi alistumasta läänitysten pe- 
ruuttamiseen. Näin Ruotsi-Suomen ylpeästä suur- 
vallasta oli tullut ”Gallian palkkasoturi”, jonka oli toi- 
mittava palkanmaksajansa etujen mukaisesti. Nuori 
kuningas oli julistettu täysi-ikäiseksi v. 1672 ainoas- 
taan 17-vuotiaana. Hän ei kuitenkaan paljoa puut- 
tunut hallitusasioihin, vaan antoi entisten holhoo- 
jiensa edelleen ohjata valtakunnan politiikkaa. Lä- 
hinnä Magnus Gabriel de la Gardien vaikutuksesta 
valtakunta joutui vihdoin sellaiseen tilanteeseen, 
ettei mannermaalla riehuvaan sotaan yhtymistä voitu 
välttää. 

Vuoden 1674 lopulla alkoi sitten sota Branden- 
burgia vastaan. 


Nuori kuningas pelastaa valtakuntansa perikadosta 


Ruotsi-Suomen osallistuminen sotaan Ranskan Iiit- 
tolaisena herätti Ludvig XIV:n vihollisissa suurta 
hämminkiä ja pelkoa. Mutta Brandenburgin hallit- 
sija, historiassa ”Suureksi vaaliruhtinaaksi” nimi- 
tetty, ei hätääntynyt. Nopeasti hän marssitti jouk- 
konsa Reiniltä omaan maahansa, jota Ruotsi-Suomen 
armeija uhkasi. Fehrbellinin luona v. 1675 synty- 
neessä taistelussa vaaliruhtinas löi perusteellisesti 
vanhan ja jo raihnaisen valtamarski Kaarle Kustaa 
Wrangelin johtaman sotajoukon. 

Taistelun tulos hämmästytti koko Eurooppaa. 
Ruotsi-Suomen — sotajoukkojen = voittamattomuuden 
maine oli mennyttä, ja valtakunnan arvovalta ro- 
mahti pahasti. Seurauksena oli ensin Hollannin ja 
sitten Tanskan sodanjulistus. 

Valtakunta oli jälleen joutunut erittäin vaaralli- 
seen asemaan. Vihollislaivastot hallitsivat Itämerta 
ja estivät yhteydenpidon Ruotsi-Suomen Saksassa 
olevien maakuntien kanssa, jotka joutuivat viholli- 
sen armoille. Tanskalaiset hyökkäsivät Ruotsiin sekä 
Norjasta että Juutinrauman ylitse emämaan eteläi- 

siin maakuntiin, joissa väestö monin paikoin meni 
entisten maanmiestensä puolelle. Erityisesti skoone- 
laisten talonpoikien muodostamat sissiosastot tuotti- 
vat ruotsalaisille suurta kiusaa. Kun sotaväki ran- 
kaisi sissejä ankarasti, sota sai hyvin julman luon- 
teen. Mutta siitä ei ollut paljoa apua, ja ruotsalais- 
ten täytyi jättää Etelä-Ruotsin maakunnat vihollisen 
käsiin. Joukot olivat kurjasti varustettuja, ja niiden 
johtajienkin usko alkoi pettää. Tässä tilanteessa 
pelastus tuli silloin tuskin 19-vuotiaan kuninkaan 
taholta. 

Kaarle XI oli isänsä varhaisen kuoleman jälkeen 
joutunut äitinsä, leskikuningatar Hedvig Eleonooran 
ja holhoojahallituksen kasvatettavaksi. Häntä varten 
oli laadittu huolellinen opetussuunnitelmakin, mutta 
sitä ei noudatettu. Leskikuningatar pelkäsi nimit- 
täin poikansa rasittuvan liikaa, sillä Kaarle oli lap- 
sena heikko ja kivulloinen. Tämä vika korjaantui 
kyllä nuoren kuninkaan innokkaasti harjoittaman 
ratsastuksen ja metsästyksen ansiosta. Sen sijaan 
hänen opillinen sivistyksensä jäi ainiaaksi vaillinai- 
seksi. Hän ei osoittanut lapsena minkäänlaista poik- 
keuksellista lahjakkuutta. Pikemminkin hän oli hi- 
taasti kehittyvä. Suurinta kiinnostusta hän tunsi 
sotalaitosta kohtaan. Luonteeltaan nuorukainen oli 
suora ja rehellinen sekä ylellisyyttä ja loistoa vie- 
rova. 

Nuorelle kuninkaalle, samoin kuin useimmille hä- 
nen alamaisilleenkin, valtakunnan tehoton sodan- 
käynti oli hirveä yllätys. Holhoojahallituksen edes- 
vastuuton leväperäisyys ilmeni nyt kaikessa laajuu- 
dessaan. Armeijalta ja laivastolta puuttui kaikkea: 
ei ollut aseita ampumatarvikkeita, vaatteita eikä 
rahaa, millä puutteet olisi voitu korjata. Hyvän ku- 
van varustelujen kehnoudesta antaa maininta siitä, 
kuinka laivasto yrittäessään lähteä Tukholmasta me- 
relle vihollista vastaan juuttui saaristoon syystä, että 
amiraalilaivan ”ankkuri oli itsestään mennyt poh- 
jaan”. Ja tällaisin varusteluin holhoojahallitus oli 

uskaltanut harjoittaa sodanvaaran sisältävää poli- 
tiikkaa! 

Vaikeudet kypsyttivät nuoren kuninkaan miehek- 
sl, Joka väsymättömällä tarmolla ja horjumattoman 
velvollisuudentuntoisesti yritti pelastaa valtakun- 
tansa sitä uhkaavasta tuhosta. V. 1675 kokoontuneet 
säädyt arvostelivat ankarasti holhoojahallituksen 
saamattomuutta, mutta myönsivät kuninkaalle veroja 
ja sotaväkeä. Kuningas ponnisteli erityisesti laivas- 
ton kuntoonsaattamiseksi lyödäkseen Tanskan lai- 
vaston ja siirtääkseen sodan Tanskan saarille, kuten 
hänen isänsä oli aikoinaan tehnyt. Keväällä v. 1676 
laivasto purjehti merelle suomalaisen Lauritsa Creut- 
zin johdossa. Creutz oli urhoollinen ja velvollisuu- 
dentuntoinen mies, mutta häneltä puuttui kokemusta 
merisodankäynnissä. Suuri osa miehistöstä oli myös 
asken palvelukseen tulleita alokkaita. Aluksi saavu- 
tettiin kyllä jonkin verran menestystä. Öölannin luo- 
na Creutz kohtasi vihollisen ja kävi sen kimppuun 
alkoen joko ”voittaa tai kunnialla kuolla”. Purjeh- 
dusvirheen takia urhean amiraalin oma laiva joutui 
merihätään, tuli pääsi ruutivarastoon ja alus lensi 
miehistöineen ilmaan. Laivasto kärsi täydellisen 
tappion. | 

Pettymykset ja vastoinkäymiset synkensivät ku- 
ninkaan luonteen. Umpimielisenä ja vaiteliaana hän 
el uskonut enää ajatuksiaan muille kuin parille apu- 
laiselleen, joista kykenevä ja lujaluonteinen ylimys 
Juhana Gyllenstierna sai nyt Kaarleen suuren vai- 
kutusvallan. 

Kuninkaan mielestä oli tällä hetkellä ainoa pelas- 
tuskeino lyödä Etelä-Ruotsiin tunkeutunut vihollis- 
armeija. Koottuaan joukkoja eri puolilta — mm. 
Suomesta saapui n. 4000 miestä Warsovan luona 
kunnostautuneen kenraali Gallen johdossa — kunin- 
gas marssi vihollista vastaan. Lundin luona kohdat- 
tiin Tanskan kuninkaan Kristian V:n komentama 
vihollisarmeija. Joulukuun 4. päivänä puhkesi veri- 
nen taistelu. 

Taistelusta tuli äärimmäisen kiivas. Tanskalaiset 
olivat perääntyneet aina Lundin seuduille asti antau- 
tumatta taisteluun. Tämä oli tuottanut kuninkaan 
armeijalle suuria kärsimyksiä. Myöhäissyksyn huo- 
noissa säissä marssivat joukot, joilta puuttui kaikkein 
välttämättöminkin, menettivät paljon väkeä tautien 
vuoksi. Kenraalit varottivat kuningasta ryhtymästä 
näissä olosuhteissa taisteluun. Mutta kuningas vas- 
tasi: ”Meillä ei ole edessämme muuta kuin päin vi- 
hollista, missä se sitten lieneekin.” Vain voitto saat- 
toi pelastaa sotajoukon itsensäkin ja valtakunnan. 
Sotilaat ottivat kuninkaan päätöksen riemulla vas- 
taan. 

Tanskalaiset olivat edullisessa asemassa jäätyneen 
Kävlinge-joen takana. Kuningas vei sotajoukkonsa 
vihollisen huomaamatta yön pimeydessä joen poikki. 
Päivän koittaessa taistelu alkoi Kaarlen itsensä joh- 
taman Ruotsi-Suomen sotajoukon oikean siiven ja 
tanskalaisten vasemman siiven välillä, jota Kristian 
komensi. 

Kuningas joutui itse monesti hengenvaaraan tais- 
tellessaan ensimmäisten joukossa, mutta karkotti 
lopuksi vastustajansa kentältä. Silloin hän innois- 
saan erehtyi ajamaan pakenevaa vihollista takaa 
liian pitkälle. Ruotsi-Suomen sotajoukon keskusta 
ja vasen siipi olivat joutuneet perääntymään. Ken- 
raali Galle kaatui. Ainoastaan eversti von Burghau- 
senin karjalaisen ratsuväen, lippujensa vuoksi ”Mus- 
taksi rykmentiksi”? kutsutun, uljas vastarinta esti 
vihollista antamasta lopullisesti tuhoavaa iskua. Ko- 
mentaja ja suurin osa rykmentistä oli jo kaatunut, 
kun kuninkaan voittoisan oikean siiven saapuminen 
kentälle ratkaisi taistelun tanskalaisten tappioksi. 

Nuori kuningas oli saavuttanut loistavan voiton. 
7 000 miehellä hän oli lyönyt yli 9 000-miehisen vi- 
hollissotajoukon. Mutta hinta oli myös kallis. Puo- 
let kummastakin sotajoukosta jäi taistelukentälle. 
Kaarle-kuninkaan päättäväisyys oli kuitenkin pelas- 
tanut valtakunnan pahimmasta hädästä, ja Ruotsi- 

Suomi oli kohentanut Fehrbellinin tappion heikentä- 
mää arvovaltaansa. 

Sota jatkui kuitenkin vielä pari vuotta. Suomen 
oli myös annettava siihen raskas osansa, vaikka 
maamme ei tällä kertaa joutunutkaan taistelutante- 
reksi. Uusilla väenotoilla koottiin joukkoja Ruotsiin 
lähetettäväksi. Suomen verovaroista joutui samoin 
suurin osa maamme ulkopuolelle. Kuninkaan käs- 
kystä Suomessa pidettiin maapäivät v. 1676. Näille 
saapui 13 aatelismiestä, 21 pappia, 10 porvaria ja 15 
talonpoikaa, jotka Suomen säätyjen puolesta suostui- 
vat kuninkaan pyytämään väenottoon ja veronkan- 
toon. 

Sodan loppuvuodet olivat valtakunnalle jälleen 
onnettomia. Taudit raivosivat ja kato aiheutti suurta 
puutetta. Taisteluissa kärsittiin tappioita. Tanska- 
laiset varmistivat merenherruutensa voittamalla 
Henrik Hornin johtaman Ruotsi-Suomen laivaston 
Kjogen luona v. 1677. Kuten Lauritsa Creutz ei 
Hornkaan ollut merimies, ja tämä vaikutti osaltaan 
tappioon. Kesällä 1678 kuningas määräsi Hornin 
hyökkäämään Liivinmaalta Itä-Preussiin, joka kuu-' 
lui Brandenburgin vaaliruhtinaalle. Hornin sotajouk- 
koon kuului n. 7—8 000 miestä, pääasiassa suoma- 
laisia. Mutta varustelut olivat huonot ja voimat riit- 
tämättömät, joten päällikön ja joukkojen urhoolli- 
suudesta huolimatta retki epäonnistui. Alkumenes- 
tysten jälkeen vihollisen kaksinkertainen ylivoima 
pakotti Hornin perääntymään suurin tappioin. Näissä 
taisteluissa kunnostautui kenraali Juhana Witten- 
berg, kuuluisan marsalkan ainoa poika. 

Kohta tämän jälkeen valtakunnan onnistui solmia 
rauha vihollistensa kanssa. Sodassa kärsityistä vas- 
toinkäymisistä huolimatta Ruotsi-Suomi ei menettä- 
nyt muuta kuin pienen alueen Pommerista Oderin 
suun itäpuolelta, jonka sai Brandenburg. Suotuisa 
tulos riippui valtakunnan mahtavasta liittolaisesta, 
Ranskan kuninkaasta, joka painosti Ruotsi-Suomen 
vihollisia tekemään tälle edullisia rauhansopimuksia, 

Suomalainen barokkikartano. 


Tästä hän ei kuitenkaan saanut Kaarle-kuninkaalta 
suurtakaan tunnustusta, sillä kuningasta harmitti 
mahtavan liittolaisensa holhoava asenne. | 

Onnelliset sattumat, mahtava liittolainen ja hänen 
oma kykynsä olivat auttaneet kuninkaan selviyty- 
mään pelottavista vihollisistaan. Nyt hän sai vihdoin 
tilaisuuden kiinnittää huomionsa valtakunnan kipei- 
siin sisäisiin epäkohtiin. 


Suuri peruutus 


Sota oli kouriintuntuvasti osoittanut, miten keh- 
nossa kunnossa valtakunnan raha-asiat olivat. Nii- 
den parantaminen tuli sen vuoksi nuoren kuninkaan 
ensimmäiseksi tehtäväksi. Tässä mielessä kutsuttiin 
valtiopäivät koolle v. 1680. 

Maamarsalkaksi eli aatelin puhemieheksi ku- 
ningas oli määrännyt suomalaisen vapaaherra Klaus 
Hermanninpoika Flemingin. Kuten isänsä niin myös 
nuorempi Fleming oli innokas peruutuksen puoltaja. 
Hänen johdollaan aateli teki lopuilisen päätöksen. 

että kuninkaalle ehdotetaan peruutuksen jatkamista. 
Muut säädyt yhtyivät tähän, joten ylhäisaatelin- 
kin oli siihen alistuttava. Päätös oli aivan kuninkaan 
toivomusten mukainen, ja hän ryhtyi heti peruutusta 
toteuttamaan. Asetettiin myös erityinen komissio, 
jonka tehtäväksi tuli holhoojahallituksen väärinkäy- 
tösten tutkiminen. 

Peruutuksen johtoon kuningas asetti Klaus Fle- 
mingin. Fleming oli lahjakas ja tietorikas mies, joka 
oli erityisesti perehtynyt taloudellisiin kysymyksiin. 
Hän oli tarmokas ja kyvykäs hallintomies, joka hal- 
litsijalleen horjumattoman uskollisena piti toimin- 
tansa ohjeena vain kuninkaan ja valtakunnan pa- 
rasta. Kun Fleming liiallisen työtaakan murtamana 
v. 1685 kuoli, sai hän seuraajakseen suomalaisen Fa- 
bian Wreden. 

Peruutusta oli suoritettu jo vuodesta 1673 lähtien, 
mutta nyt se sai erityistä pontta. Aluksi peruutet- 
tiin kaikki kreivi- ja vapaaherrakunnat sekä sellaiset 
läänitykset, joiden vuotuinen tuotto oli 600 taalarin 
summaa suurempi. Mutta jo v. 1682 kuninkaalle an- 
nettiin valtuudet peruuttaa rajoituksitta kaikki lah- 
joitukset. Muutamaa vuotta myöhemmin määrättiin, 
että aikoinaan myydyt ja pantatut kruununtilat oli 
lunastettava kruunulle takaisin sille hyvin edullisin 
ehdoin. | 

Peruutus suoritettiin häikäilemättömästi ja henki- 
löön katsomatta. Magnus Gabriel de la Gardie, jolla 
oli ollut lukuisia linnoja ja tiluksia kaikkialla valta- 
kunnassa, sai pitää vain yhden maatilan. Tämä mui- 
noin ruhtinaallisen loistavaa elämää viettänyt mies, 
joka oli myös ollut tieteiden ja taiteiden auliskätisin 
suosija Ruotsi-Suomessa, kuoli melkein köyhyydessä. 
Yhtä huonosti kävi vanhan valta-amiraali Stenboc- 
kin, joka myös oli ollut kuninkaan holhoojia. Sekä 
hänen kiinteä että irtain omaisuutensa ulosmitattiin, 
merkitsivätpä viranomaiset kirjoihinsa vanhan ami- 
raalin yllä olevan kultanappisen samettitakinkin. 
Vanhus lausui silloin kyynelsilmin vaimolleen: ”Tä- 

hän asti olen sinun puolestasi huolehtinut; nyt saat 
sinä minua elättää — minulla ei ole mitään jäljellä.” 

Ei edes kuninkaan setää säästetty. Peruutuksen 
toimittajat tosin ensin epäröivät koskea hänelle pan- 
tattuihin tiluksiin ja tiedustelivat kuninkaan mieli- 
pidettä. Kuninkaan vastaus kuului seuraavasti: 
”Meistä tuntuu hiukan oudolta, että te ette ole jo 
niin toimineet kuin muissa tapauksissa on käynyt, 
vaan meitä vaivaatte laajoilla selityksillä, vaikka 
teillä on selvät lait ja asetukset, mihin nojautua.” 
Aivan näin lahjomattoman suoraviivaisesti peruu- 
tusta ei kuitenkaan kaikkien kohdalta suoritettu. Pe- 
ruutuskomission jäsenet osasivat hankkia erivapau- 
tuksia omien läänitystensä suhteen. Fabian Wreden 
ansiosta Wrede-suvun Elimäellä sijaitsevat läänityk- 
set jäivät edelleenkin suvun haltuun suurimmaksi 
osaksi. Syyksi kuningas ilmoitti sen, että läänitys 
oli annettu Wrede-suvulle Henrik Wreden uhrattua 
henkensä kuningas Kaarle IX:n pelastamiseksi, ”mikä 
teko ei ainoastaan kaikkina aikoina, vaan myös kai- 
kilta kuninkailta ansaitsee sekä armoa että kiitosta”. 
-— Tämä kuninkaan myönnytys aiheutti Elimäen ta- 
lonpojissa suurta tyytymättömyyttä ja avoimia mel- 
lakoita. Ne tukahdutettiin kuitenkin ankaruudella 
kuninkaan käskystä. 

Suuri peruutus murskasi ylhäisaatelin mahdin, 
joten valta siirtyi täysin kiistattomasti kuninkaalle. 
Eräät valtakunnan ylhäisimmistä suvuista joutuivat 
suoranaisen vararikon partaalle etenkin sen vuoksi, 
että holhoojahallituksen toimintaa tutkittaessa sen 
jäsenet tai heidän jälkeläisensä määrättiin korvaa- 
maan holhoojahallituksen kruunulle aiheuttamat va- 
hingot. Korvaussumma, joka joutui vain harvalukui- 
sen ryhmän maksettavaksi, nousi suunnattoman suu- 
rena pidettyyn neljän miljoonan taalarin määrään. 

Itse asiassa tämä peruutus ei hävittänyt suurtiloja; 
ne vain yleensä siirtyivät toisiin käsiin. Monet pe- 
ruutusta toimittavista virkamiehistä rikastuivat oste- 
lemalla peruutettuja tiloja varsin edullisesti. Tällä 

tavoin Suomessakin pari uutta ja myöhemmin huo- 
mattavaan asemaan kohonnutta aatelissukua, nimit- 
täin Adlercreutzit ja Leijonmarckit, loivat nousunsa 
taloudellisen pohjan. 

Peruutusta toimeenpantaessa sattui myös paljon 
epäoikeudenmukaisuuksia. Moni menetti nyt sellai- 
sia valtion aikoinaan panttaamia tai myymiä tiluk- 
sia, joista oli maksettu täysi hinta. Talonpoikien- 
kaan asemaa peruutus ei monin paikoin yhtään pa- 
rantanut. Hallitus nimittäin luovutti peruutetut ti- 
lukset vuokramiesten hoidettaviksi, jotka nylkivät 
talonpoikia vielä säälimättömämmin kuin pahim- 
matkaan aatelisvoudit olivat tehneet. Tällainen vuok- 
raaja oli Pohjois-Karjalan kuuluisa ja pahamainei- 
nen Simo Affleck, jota kansa kutsui ”Simo Hurtaks?”. 

Mutta peruutuksella oli suuria valopuoliakin. Vain 
sen avulla saatiin valtakunnan raha-asiat kuntoon. 
Peruutettujen tilusten verotulot nousivat vuodessa 
noin 2 % miljoonaan taalariin, minkä lisäksi tuli ker- 
takaikkisina korvausmaksuina suuria summia. Suo- 
mesta valtiolle peruutuksen johdosta tulevien verotu- 
lojen määrä nousi yli 200 000 taalarin. Tällä tavoin 
kuningas sai vihdoin varoja välttämättömiksi käy- 
neisiin hallinnollisiin uudistuksiin. 

Peruutuksen ansiosta Ruotsi-Suomen ftalonpojat 
myös välttyivät sortumasta aatelin lampuodeiksi, 
mikä olisi ollut askel tiellä maaorjuutta kohti. Suo- 
messakin tämä oli jo uhkaamassa puolta maamme 
talonpojista. Tämän ehkäiseminen on suuren peruu- 
tuksen ja samalla kuningas Kaarle XI:n hallinnon 
myönteisin ja pysyvin aikaansaannos. 


Itsevaltias 


Kun nuori kuningas oli sodan aikana tullut havait- 
semaan holhoojahallituksen laiminlyönnit ja monien 
korkeiden virkamiesten kyvyttömyyden, hän ei enää 
luottanut kehenkään. Itse hän päätti kaikki asiat, 
eikä kukaan halunnut kiistää hänen oikeuttaan joh- 

Kaarle XI. 


taa valtakuntaa parhaaksi katsomallaan tavalla. 
Päinvastoin valtaneuvoksetkin olivat tyytyväisiä, et- 
tei heidän tarvinnut ottaa vastuuta kantaakseen niin 
epätoivoisessa tilanteessa. 

Mutta sodan päätyttyä kuninkaan valta laajeni 
edelleen. Alemmat säädyt olivat nimittäin halukkaat 
lisäämään kuninkaan valtaa, jotta ylhäisaatelia vas- 
taan kohdistetut peruutustoimenpiteet suoritettai- 
siin loppuun. Ruotsi-Suomessakin noudatettiin siten 
muun Euroopan esimerkkiä. Hallitsijat laajensivat 
nimittäin näihin aikoihin valtaansa kaikkialla muu- 
alla paitsi Englannissa niin, että heistä tuli itseval- 
tiaita. 

Kysymys kuninkaan vallan rajoista tuli ensi ker- 
ran esille vuoden 1680 valtiopäivillä. Tällöin säädyt 
vastasivat kuninkaan tätä koskevaan tiedusteluun. 
että ”.. Teidän Kuninkaallinen Majesteettinne ei 
ole mistään hallitusmuodosta riippuvainen. vaa: 

ainoastaan Ruotsin laista ja laillisista säännöksistä”. 
Lisäksi selitettiin että kuningas oli teoistaan vas- 
tuussa ainoastaan Jumalalle. 

Kehitys jatkui edelleen samaa latua. Pari vuotta 
myöhemmin kuningas kokonaan syrjäytti valtaneu- 
voston, jonka jäseniä vastedes kutsuttiin vain kunin- 
kaallisiksi neuvoksiksi. Myöhemmin säädyt menetti- 
vät lainsäädäntövallan ja verotusoikeutensa oikein 
itsekään huomaamatta, miten se tapahtui. Ja 
vuonna 1693 pidetyillä valtiopäivillä = selitettiin, 
että kuningas ”ei kenellekään maailmassa ole velvol- 
linen tekemään tiliä toimistaan, vaan hänellä on täysi 
valta mielensä mukaan hallita ja vallita valtakun- 
nassa”. Näin Ruotsi-Suomi oli siirtynyt itsevaltai- 
seen hallitustapaan: 


Sotalaitoksen uudelleenjärjestäminen — 
Ruotujakolaitos 


Kuningas oli sodan aikana nähnyt, miten kurjassa 
kunnossa valtakunnan vpuolustuslaitos oli. Niinpä 
hän ryhtyi heti tilaisuuden tullen korjaamaan tätä 
epäkohtaa. Peruutuksessa kertyneet runsaat tulot 
tekivät sotalaitoksen uudistamisen mahdolliseksi. 

Ruotsi-Suomen oli aina oltava varuillaan vihollis- 
hyökkäysten varalta. Sen oli sen tähden pidettävä 
runsaasti joukkoja pitkien rajojensa suojana. Koti- 
maasta ja ulkomailtakin värvättiin väkeä, joka muo- 
dosti rajalinnoitusten varuskunnat. Mutta sodanajan 
tarpeita vastaavan vakinaisen armeijan ylläpitämi- 
nen olisi tullut lijan kalliiksi. Sodan puhjettua tai 
sotaan varustauduttaessa oli sen vuoksi ollut turvau- 
duttava yleiseen sotaväenottoon, jota suoritettiin 
kaikkialla valtakunnassa. Mutta tämä järjestelmä ei 
ollut väestön mieleen. Lisäksi näin saatu väki oli 
kouluttamatonta ja siten vasta jonkin ajan kuluttua 
käyttökelpoista. Näiden haittojen vuoksi päätettiin 
nyt siirtyä kokonaan uuteen järjestelmään, ruotuja- 
kolaitokseen. 


Ruotujakolaitos 075 

Nimensä tämä sai siitä, että kukin pitäjä jaettiin 
2—6 talon muodostamiin ruotuihin, jotka kukin 
asettivat yhden sotamiehen. Samantapaista järjeste- 
lyä oli yritetty kyllä aikaisemminkin, mutta vasta 
1690-luvulla se toteutettiin Suomessa Pohjanmaata 
lukuunottamatta. Nyt läänit suostuivat yksi toisensa 
jälkeen siirtymään tähän järjestelmään, joka tuli ole- 
maan maassamme voimassa Ruotsin vallan loppuun 
saakka. 

Ruotusotamieheksi pestautunut sai ruodun muo- 
dostavien talojen isänniltä torpan. ”Torpas pitää H. K. 
Majesteettins armollisimman asetuksen jälkeen ole- 
man yksi pirtti, yksi vähä pihatto, vähä puoti ja lato, 
puolen tynnörin jokavuotinen ylöskylvö ja kahden 
suvikuorman niitty, yhden vähän kaalimaan kans, 
jotka ruotutalonpojat tahtovat ylösrakentaa, kuin 
myös pellon ja niitun ylös ottaa.” Ruodut maksoivat 
pestirahan ja kertakaikkisena maksuna 50 kuparitaa- 
laria, kun taas valtio huolehti muutaman hopeataala- 
rin suuruisen vuosipalkan suorituksesta. Valtio antoi 
myös sotilaspuvun ja aseet, ruotuisännät työpuvun. 

Ruotusotamies asui torpassaan ja viljeli pientä 
maatilkkuaan. Monet tekivät lisäksi käsitöitä tai 
avustivat ruotuisäntiään maatöissä. Joskaan toimeen- 
tulo ei ollut suinkaan runsasta, oli ruotusotamiehen 
elämä sentään verrattain turvattu. Moni ruotusota- 
mies kasvatti pojistaankin sotilaita, ja torpat saat- 
toivat siten siirtyä isältä sotilaspojalle. 

Sunnuntaisin sotamies puki asepuvun ylleen ja 
lähti pitäjän kirkolle, jossa jumalanpalveluksen jäl- 
keen harjoiteltiin sotatemppuja kirkonmäellä. Ker- 
rän tai pari vuodessa pidettiin rykmentinharjoituk- 
sia, joihin ruotuisäntien oli kyydittävä sotamiehensä 
tarpeellisella muonalla varustettuna. Näitä harjoi- 
tuksia johtivat rykmentin upseerit, jotka muulloin 
asulvat kruunulta saamissaan puustelleissa eli virka- 
taloissa. 

Ratsuväkeä saatiin ns. rusthollitiloilta. Varak- 
kaammat talolliset sitoutuivat pestaamaan ja ylläpitä- 

mään ratsumiehen. Korvaukseksi siitä he saivat va- 
pautuksen kruunun verojen maksusta. Jos veromäärä 
ei vastannut ratsumiehen ylläpitokustannuksia, suo- 
rittivat jotkut pienemmät tilat veronsa rustholli- 
tilalle. — Laivaston miehistö saatiin rannikkojen 
asukkaiden muodostamista ruoduistaa. Kun suoma- 
laisia pidettiin hyvänä merisotilasaineksena, siirrätti 
Kaarle XI heitä perustamansa Karlskronan sotasata- 
man läheisyyteen Etelä-Ruotsiin. 

Ruotuväkeen koetettiin luoda hyvä henki. Tässä 
yleensä onnistuttiinkin. Ohjesääntö määritteli nuo- 
remmille upseereille ja miehistölle asetetut vaati- 
mukset seuraavasti: ”Sotamies pitäköön velvollisuu- 
tenaan olla väsymätön ja kuuliainen. Vänrikin tulee 
olla siivo, hiljainen, raitis ja siveellinen sekä lisäksi 
urhoollinen, jumalaapelkääväinen ja sääliväinen, 
jotta jos joku köyhä sotilas tai upseeri on rangais- 
tuksen ansainnut, voi hän tovereineen anoa heille 
armoa. Kapteenin on oltava kuin isä lapsilleen: niin 
on hänen komppaniaansa puolustettava, suojeltava 
ja huolehdittava siitä. Ja jos luutnantti tai muut 
alemmat upseerit ovat ylen ankaria, niin tulee hänen 
olla lempeä ja tuttavallinen, jotta miehistö ja arvossa 
alemmat pysyvät rauhallisina ja ettei joku ärhen- 
televä upseeri saa tarpeettomasti alaisiaan kiusata ja 
masentaa,” | 

Upseerien ja miehistön suhteet olivat yleensä hy- 
vät. Kuninkaan käskystä upseerin tuli olla läsnä 
sotilaiden kihlajaisissaa. Samoin heidän tuli avustaa 
sotamiehiä oikeusasioissa tai heidän muuten neu- 
voja tarvitessaan. Sotamiehet tottuivatkin luotta- 
muksellisesti kääntymään samoilla seuduilla asuvien 
esimiestensä puoleen. 

Ruotujakolaitoksen avulla valtakunta sai noin 
38 000-miehisen vakinaisen armeijan, jonka ylläpito 
tuli varsin halvaksi. Suomen osuus oli noin 10 000 
miestä, mikä oli vähemmän kuin suurten sotien 
aikana maaltamme oli vaadittu. Lisäksi oli n. 25 000 
miestä värvättyä väkeä rajalinnojen miehityksenä. 

Ruotujakoisen armeijan heikkoutena oli sen hitaus 
liikekannallepanossa, siltä puuttui reservejä ja sen 
koulutustaso oli verrattain alhainen. Mutta käytet- 
tävissä olevien varojen puitteissa se oli paras mah- 
dollinen, ja sen hyvä henki ja kansallinen yhtenäi- 
syys korvasivat huomattavasti nämä puutteet. 


Lakeja laaditaan ja elinkeinoja kehitetään 


Kaarle XI pyrki aikaansaamaan järjestystä kaikilla 
hallinnon aloilla. Kuninkaan toimesta yksinkertais- 
tettiin nyt virkakoneistoa, joten hänen oma vaiku- 
tuksensa tuntui voimakkaammin kaikkialla. Siten 
hän saattoi myös helpommin valvoa, ettei väärinkäy- 
töksiä päässyt syntymään. 

Nyt säädettiin joukko tärkeitä lakeja. V. 1689 
säädetty kirkkolaki antoi puitteet Ruotsin ja Suomen 
kirkolliselle elämälle parin sadan vuoden ajaksi. 
Vanhaa maanlakia ryhdyttiin tarkistamaan, mutta 
työ valmistui vasta puolisen sataa vuotta myöhem- 
min. Palkollissäännön avulla määriteltiin työvoiman 
käyttö lähinnä maatalouden palveluksessa. Kunin- 
kaan säädökset tuomarinvirkojen hoidosta merkitsi- 
vät huomattavaa parannusta oikeudenhoidon alalla. 
Tuomarien tuli nyt itse hoitaa virkojansa, joita ei 
enää annettu läänityksinä kenelle hyvänsä. Hovi- 
oikeudet nimittivät vastedes tuomarit kokeneista 
lakimiehistä. Kuningas valvoi itse tarkkaan, ettei 
talonpojille päästy enää tekemään vääryyttä tuo- 
mioissa. —— Huomattava hallinnollinen uudistus oli 
myös lääkintökollegion perustaminen terveydenhoi- 
dosta huolehtimaan. Suomeenkin saatiin useita lää- 
käreitä, joiden, samoin kuin välskäreinä toimi- 
vien ”rykmenttien partureiden”, ammattitaitoa tut- 
kittiin lääkintökollegion toimesta. Maamme sai 
v. 1689 ensimmäisen apteekkinsa, joka sijaitsi Tu- 
russa. Myös sairaaloita oli olemassa etenkin spitaa- 
lisia varten, joita oli varsin runsaasti. 

Ruotujakolaitoksen yhteydessä vakiintui myös tapa 
maksaa virkamiehille heidän virkatalojensa lisäksi 
tuleva rahapalkka suoraan verovaroista. Veronmak- 
sajat kuljettivat siten määrättyjen virkojen hoitajille 
maksettavakseen määrätyt veroparselit, viljaa, voita, 
kaloja tms. Tämän ”määräjakolaislaitoksen” kautta 
palattiin muidenkin virkamiesten kuin pappien osalta 
jälleen osittaiseen luontoistalouteen, josta vuosisadan 
alkupuolella oli yritetty vapautua. 

Taloudellista elämää ohjattiin edelleen merkanti- 
lististen periaatteiden mukaan. Kauppaa ja teolli- 
suutta suosittiin ennen muita elinkeinoja. Teollisuu- 
den eri aloista tärkeimpänä pidettiin rautateollisuut- 
ta, jota erityisesti maaherra Lauritsa Creutz nuo- 
rempi edisti. Hänen toimestaan perustettiin maa- 
hamme parikymmentä uutta rautatehdasta. Niiden 
tuotto oli kuitenkin vähäinen. V. 1681 maamme sai 
Uuteenkaupunkiin ensimmäisen lasitehtaansa, jossa 
valmistettiin pulloja ja ikkunalasia. Piispa Gezeliuk- 
sen aloitteesta perustettiin maamme ensimmäinen 
paperitehdas Tuomasböleen. Jo v. 1642 Turkuun oli 
perustettu kirjapaino. Nyt piispa Gezelius perusti 
toisen kirjapainon Turkuun ja piispa Bäng kolman- 
nen Viipuriin. 

Kauppa oli porvariston vastustuksesta huolimatta 
suurten kauppakomppanioiden käsissä. Tervan tuo- 
tanto lisääntyi maassamme huomattavasti vuosisadan 
lopulla. Hallitus pelkäsi kuitenkin tästä johtuvaa 
metsien häviämistä ja asetti viennille rajoituksia. 
Syrjäseutujen asukkaille tervan tuottoisa valmistus 
merkitsi kuitenkin parantuneita elinmahdollisuuksia. 
Suomen tervanvienti oli näihin aikoihin n. 35 % koko 
valtakunnan viennistä. Tervan ohella vietiin lautoja 
vähitellen lisääntyvässä määrässä. Pohjanmaalla val- 
mistettiin laivoja sekä valtion että yksityisten tilauk- 
sesta. 

Kaarle XI:n aikana pyrittiin myös kohentamaan 
Lapin oloja edistämällä uudisasutusta ja levittämällä 
lappalaisten keskuuteen kristinuskoa Erityisesti 

lappalaissyntyisellä maaherra Juhana Graanilla oli 
tässä suhteessa suuret ansiot. 

Maanviljelyksen kehittäminen ei hallitusta erityi- 
semmin kiinnostanut. Sen sijaan eräät yksityiset 
saivat tässä suhteessa aikaan huomattavia tuloksia. 
Isonkyrön kirkkoherra Iisak Brenner kehitti kydön- 
polttoa, ja hänen esimerkkinsä voimasta Pohjanmaan 
peltopinta-alaa lisättiin huomattavasti. 

Kehitys meni eteenpäin kaikilla aloilla Kaarle-ku- 
ninkaan hallitusaikana. Tämä oli osaltaan mahdollista 
sen vuoksi, että kuningas pyrki noudattamaan rau- 
hanpolitiikkaa. Valtakunnan voimakkaan sotalaitok- 
sen avulla hän onnistuikin tässä pyrkimyksessään. 
Tanskan kanssa tehtiin v. 1690 liitto puolueettomien 
maiden kaupan suojelemiseksi silloin riehuvassa so- 
dassa. Ranskan kanssa tehdystä liitosta luovuttiin. 
Sen sijaan Kaarle tuki Ranskan vihollisia Hollantia 
ja Itävaltaa, asettipa joukkojakin näiden käytettä- 
väksi niiden sodassa Ranskaa vastaan. Eräs suoma- 
lainen ratsurykmentti joutui tällöin taistelemaan 
niinkin kaukana kotimaasta kuin Pohjois-Irlannissa, 
jossa Hollannin maaherra ja samalla Englannin ku- 
ningas Wilhelm III Oranialainen joutui kukistamaan 
Ranskan tukemien irlantilaisten kapinan. 

Vuoden 1693 valtiopäivillä säädyt lausuivat ihmet- 
telynsä ja kiitoksensa kuninkaalle siitä kaikinpuoli- 
sesta edistyksestä, mitä valtakunnassa hänen halli- 
tuskautenaan oli aikaansaatu. Mutta jo seuraavana 
vuonna oikullinen luonto aiheutti takaiskun, joka on 
raskaimpia kansamme monien kohtaloniskujen jou- 
kossa: sattui peräkkäin useita katovuosia, jotka ai- 
heuttivat suurta väestönhukkaa. 


Suuret nälkävuodet 


Jo vuonna 1693 oli eri puolilla maata sattunut ka- 
toja, mutta niihinhän oli jo vanhastaan totuttu. Seu- 
raava vuosi oli sen sijaan poikkeuksellisen ankara 

joten vuoden 1695 lopulla oli hätää kaikkialla valta- 
kunnassa. Pahin oli kuitenkin vielä edessäpäin. 
Vuoden 1696 alkupuolella luonnonjärjestys tuntui 
menneen sekaisin. Jo helmikuun puolivälissä ruoho 
kasvoi Tukholmassa. Jäät lähtivät, puut ja pensaat 
alkoivat wiheriöidä. Mutta maaliskuussa pakkanen 
hävitti kasvunalun. Kesähallat tekivät kaikesta lo- 
pun. Seurauksena oli hirveä nälänhätä, joka syksyllä 
ja seuraavana talvena vallitsi kaikkialla maassamme. 
Onnettomat ihmiset yrittivät kaikin keinoin pitää 
itsensä hengissä seuraavaan kesään. Vehkat, pettu 
— jota sitäkään ei ankaran talven takia kaikkialla 
saatu —, hevoset, koirat, kissat, jopa raadotkin, 
kaikki kelpasivat näille nälästä haamunkaltaisiksi 
laihtuneille ihmisparoille, joita suurin joukoin hor- 
jui kerjäten kylästä kylään. Ja vielä luonnotto- 

mampaankin ravintoon kertovat eräät tuomiokirjat 
nälästä puolihullujen ihmisten turvautuneen. Kulku- 
taudit raivosivat esteettömästi nälkiintyneiden ihmis- 
ten joukossa. Kaikkialla oli kuolleita, ja monet aset- 
tuivat epätoivoissaan valmiiksi kaivettuihin hautoi- 
hin odottamaan väistämätöntä kuolemaa. 

Hallitus pyrki kyllä auttamaan nälänhädän uhreja, 
mutta sen parhaimmatkin aikaansaannokset jäivät 
puolinaisiksi avuntarpeen suuruuden vuoksi. Huono- 
jen yhteyksien vuoksi ei vähiä käytettävissä olevia 
viljavarojakaan saatu ajoissa toimitetuksi hätääkär- 
siville. Ajan omanvoitonpyyntö ilmeni hämmäs- 
tyttävällä tavalla eräiden yksityisten pyrkimyk- 
sissä päästä hyötymään yleisestä hädästä. Varakkaat 
keinottelijat ostivat viljaa varastoon ja pitivät sitä 
siellä odottaen hintojen kohoamista. Samoin jotkut 
voudit tai kruununtilusten vuokramiehet kiskoivat 
armotta nälkää näkevien ihmisten viimeisetkin jyvät 
veroina laareihinsa, jonne ne jäivät lojumaan tuhan- 
sien ihmisten kuollessa ympärillä. Laatokan Karja- 
lassa tämä aiheutti vakavia mellakoita, jotka kuiten- 
kin viranomaisten toimesta armotta tukahdutettiin. 

Vuonna 1697 vuodentulo oli parempi, ja seuraa- 
vana saattoi eräs aikalainen kirjoittaa: ”Tämän vuo- 
den on Jumala armollisesti siunannut, kruunannut 
sen sekä pellon että niityn puolesta, niin että hänen 
askeleensa tiukkuvat lihavuutta!” Kuluneita nälkä- 
vuosia pidettiin Jumalan vitsauksena, ”jolla Jumala 
kaikkitietävästä neuvostans synnin tähden on erin- 
omaisesti tätä Suomen piiriä ehkä hirmuisesti, kui- 
tenkin isälisesti rangaisnut”, kuten valitusvirren kir- 
joittaja Antero Aschelinus aikalaistensa tunteet ja 
ajatukset tulkitsi. 

Suurten nälkävuosien jälki oli hirvittävä. Noin 
130 000 ihmisen — runsaan neljänneksen maamme 
koko väestöstä — on arvioitu saaneen surmansa nii- 
den aikana. Siten nämä nälkävuodet ovat ankarim- 
pia koettelemuksia, joita muutenkin raskaasti kärsi- 
neen kansamme osalle on aikojen kuluessa tullut. 

Suurten kuolonvuosien tuskin vielä ohimentyä 
valtakunta menetti hallitsijansa. Kaarle XI kuoli 
huhtikuun 5. päivänä v. 1697 vain 41 vuoden ikäi- 
senä korvaamattomaksi tappioksi Ruotsi-Suomelle. 

Aikaansaannoksiltaan Kaarle XI kuuluu Ruotsi- 
Suomen etevimpien hallitsijoiden joukkoon. Hän oli 
joutunut vastaanottamaan vararikon partaalla olevan 
ja taitamattoman ulkopolitiikan vaarallisiin sotiin 
kietoman valtakunnan hallituksen. Suureksi osaksi 
hänen lujuutensa ansiosta näistä sodista oli selvitty 
onnellisesti. Valtakunnan taloudellisen pohjan ter- 
vehdyttäjänä hän suoritti suuren valtiomiesteon. Vii- 
saan ja maltillisen ulkopolitiikan avulla hänen onnis- 
tui säilyttää ulkonainen rauha hallituksensa loppu- 
ajan ja siten vakiinnuttaa sen pahasti järkkynyt 
suurvalta-asema. 

Ihmisenä Kaarle XI:n ei onnistunut jäykkyytensä 
ja luotaantyöntävän käytöksensä vuoksi saavuttaa 
ympäristönsä kiintymystä. Hänen peruutuksen toi- 
meenpanossa osoittamansa järkähtämätön kovuus 
saattoi varsinkin ylhäisaatelin vihaamaan häntä. 
Mutta sitä suuremman kiintymyksen ja kiitollisuu- 
den hän sai osakseen talonpojilta, jotka hän pelasti 
jo uhkaavana häämöttäneestä maaorjuudesta. Tällä 
toiminnallaan hän jätti pysyvät jäljet sekä Ruotsin 
että Suomen sisäiseen kehitykseen. 


SUURVALTA-AJAN ELÄMÄÄ SUOMESSA 


Säätyeroja ja ylellisyyden vastustamista 


1600-luvun yhteiskunnalle antoivat leimansa 
Jyrkät säätyrajat, joita ei hevin voitu ylittää. 
Kullakin säädyllä oli oma paikkansa ja omat 
oikeutensa. Kukin niistä tunsi myös oman arvonsa 
ja piti tiukasti kiinni oikeuksistaan. 

Aateli oli suurten sotien aikana noussut melkein 
ennennäkemättömään mahtiasemaan. Osittain eten- 

kin Saksasta tuomansa sotasaaliin, osittain läänitys- 
ten tuottamien suurten tulojensa ansiosta monet 
aatelismiehet saattoivat viettää upeata elämää. Suo- 
meenkin rakennettiin Westfalenin rauhan jälkeen 
joitakin samantyylisiä komeita kartanoita, joita 
Ruotsiin syntyi runsaasti näihin aikoihin. Herman 
Flemingin rakennuttama Louhisaaren kartanon pää- 
rakennus on säilynyt meidän päiviimme saakka hy- 
vänä esimerkkinä! 1600-luvun loppupuolen kartano- 
tyylistä. Nämä kartanot sisustettiin ajan tyylin mu- 
kaisilla barokkihuonekaluilla, jykevillä, etupäässä 
tammesta tehdyillä ja runsain puuleikkauksin koris- 
tetuilla esineillä. Barokkityyliset huoneet olivat ras- 
kaat ja synkät; jykevätekoisten, tummien huoneka- 
lujen antamaa vaikutelmaa tehostivat usein myös 
seinien mustakultaiset nahkatapetit. Myös varakkaat 
aatelittomat henkilöt, kuten porvarit ja papit, seura- 
sivat varojensa sallimassa määrässä aatelin esi- 
merkkiä kotiensa sisustamisessa. 

Pukeutumisessa noudatettiin myös Ranskasta kaik- 
kialle Eurooppaan leviäviä muoteja. Miehet pitivät 
raskaita peruukkeja, joiden kiharat valuivat olka- 
päille saakka. Päässä oli kolmikolkkainen hattu. 
Takki oli pitkä ja runsaasti koristeltu. Laajahkot 
polvihousut, sukat ja solkikengät täydensivät herras- 
miehen asun, jota alemmat säädyt pyrkivät mahdol- 
lisuuksiensa mukaan mukailemaan. Ylellisyydenhalu 
kävi niin voimakkaaksi, että hallitus katsoi varsin 
pian aiheelliseksi ryhtyä sitä vastustamaan. Monta 
asetusta annettiinkin tässä mielessä, kuten v. 1664 
”Kuningalisen Maijestetin Asetos eli Käsky Muu- 
tamitten Sijwottomutte poispoistamisest waattein 
parsis sekä Adelin että muiden Säätyin Personain 
tykönä täsä Waldacunnasa”. Paitsi puvuissa komei- 
lunhalu ilmeni myös liian komeiden ja kalliiden juh- 
lien viettämisenä. Jo Pietari Brahe oli koettanut ra- 
joittaa porvarien juhlien upeutta. Kihlajaisia ei hä- 
nen mielestään ollut syytä viettää lainkaan. Häihin 
sai pormestari kutsua viranomaisten lisäksi 50 paria 

vieraita ja tarjota heille 9 ruokalajia sekä paria kol- 
mea lajia viiniä. Muut porvarit saivat tyytyä vastaa- 
vasti vähempään kukin arvonsa mukaisesti. 

Tämän aikakauden ihmiset pyrkivät loistelemaan 
puvuillaan ompeluttamalla niihin jalokiviä, kulta- ja 
hopeakoristeita tai koristenappeja sekä -nauhoja. 
Nämä olivat hallitusmiesten silmätikkuina ja kielto- 
jen kohteina. Erityisen tarkkoja ei kuitenkaan oltu, 
koskapa palvelusväkikin sai pitää halvimmasta kul- 
lasta tai hopeasta tehtyjä nappeja ”ilman ylönpal- 
joutta?. Samoin muutama kymmenmetri nauhaa 
riitti kai sentään melkoiseen puvun koristeluun. Sen 
sijaan kiellettiin kaikki ”ylenpalttiset liinavaatteet”. 
Naiset eivät saaneet pitää hameita, jotka ”maata kä- 
väisevät”. Myös ”klasinappien ja korvarengasten 
ynnä klasikaulusten ja muiden klasista tehtyin kap- 
palten” käyttäminen oli kielletty. Kunkin piti vält- 
tää kaikkia ”outoja muotoja ja mynstereitä” ja pu- 
keutua säätynsä mukaisesti. Varoittipa kuuluisa ju- 
maluusoppinut, professori Svenonius v. 1661 Turun 
ylioppilaita, etteivät he ”leveillä housuillansa pahoit- 
taisi Jeesuksen Kristuksen mieltä”, — Kuitenkin va- 
litettiin, että näitä sääntöjä pyrittiin kaikin tavoin 
kiertämään. Kullakin säädyllä oli omat oikeu- 
tensa, joista jyrkästi pidettiin kiinni. Säätytunne 
oli voimakkaasti kehittynyt, ja syntyperä merkitsi 
yleensä enemmän kuin virka-asema. Niinpä yliopis- 
ton juhlakulkueissa nuorilla ylioppilailla, jos he oli- 
vat kreivejä tai vapaaherroja, oli ilman muuta paik- 
kansa ennen yliopiston professoreita. Erisäätyisten 
henkilöiden paikat kirkossa olivat myös tarkoin 
määrätyt, ja tästä ”kristillisestä penkkijärjestykses- 
tä” pidettiin tiukasti kiinni. Monta kertaa syntyi kir- 
kossakin tappeluita, joihin niin miehet kuin naisetkin 
osallistuivat, jos joku katsoi joutuneensa arvoaan 
alemmalle paikalle toisten etuilemisen vuoksi. 

Sotaisen aikakauden tapoja 


Sodat olivat nostaneet Ruotsi-Suomen suurvalto- 
jen joukkoon. Kansoissa, jotka olivat kyenneet käy- 
mään yli sadan vuoden ajan melkein yhtämittaista 
sotaa, oli vielä runsaasti hiomatonta alkuvoimaa jäl- 
jellä. Siten ei ole ihmeteltävä tämän aikakauden 
tapoja, vaikka ne nykyajan ihmisen silmissä tuntu- 
vatkin hämmästyttävän karkeilta ja väkivaltaisilta. 

Väkivallantyöt olivat hyvin yleisiä varsinkin sodan 
raaistamien entisten soturien välienselvittelyissä. 
Aatelin keskuudessa sattui usein yhteenottoja, 
jotka johtivat jommankumman osapuolen kuole- 
maan. Kerran eräs aatelismies suuttuneena Janak- 
kalan kirkkoherran seurakuntalaistensa elämään 
kohdistamista moitteista väijyi kirkkoherraa miekka 
kädessä kirkon ovella. Kun kirkkoherra pääsi pa- 
koon, aatelismies surmasi hänen 17-vuotiaan poi- 
kansa. 

Vuosisadan loppupuolella järjestys parani, eivätkä 
henkirikokset olleet enää niin yleisiä. Mutta tappe- 
luita sattui yhtenään. Turun piispan velipuolta, pro- 
fessori Juhana Terserusta ja hänen vaimoaan syytet- 
tiin yliopiston konsistorin edessä tappelusta. Nämä 
olivat ensin haukuttuaan tarpeeksi toisiaan pääty- 
neet käsikähmään. Vaimo löi avaimella professorin 
otsaan verihaavan, mutta sai itsekin osansa. 

Myös monet kirkonmiehet joutuivat tappeluista 
syytteeseen. Hämeenlinnan tullinhoitaja syytti v. 
1687 kaupungin kirkkoherraa siitä, että tämä oli ni- 
mittänyt tullinhoitajaa kelmiksi. Kirkkoherra perus- 
teli puhettaan sillä, että vain kelmi saattoi syyttää 
häntä siitä, että hän olisi rukouspäivänä ”tapellut 
ryssien kanssa”. Päinvastoin hän syytti tullinhoita- 
jaa siitä, että tämä oli sunnuntaina tapellut erään 
porvarin ja pyhäinmiestenpäivänä suutarin kanssa. 
Kertoipa kirkkoherra, että ”herra kolleega Jaakko 
päissään ja juovuksissaan” oli raastuvassa hyökännyt 
hänen kimppuunsa. Mutta kun kirkkoherra käsket- 

tiin ulos ja todistajat kutsuttiin sisään, tapahtui kirk- 
koherralle nolo paljastus: ”ryssä Procopaeus” tun- 
nusti tapelleensa rukouspäivänä kirkkoherran kanssa. 

Mellastelut olivat yleisiä korkeimmankin säädyn 
jäsenten keskuudessa. Siihen saattoivat langeta kor- 
keat virkamiehetkin, kuten Helsingin pormestarin 
Mikael Sakarinpojan v. 1659 tekemä valitus läänin 
maaherraa, vapaaherra Creutzia vastaan osoittaa. 
Creutz oli useana yönä lyönyt pormestarin talon 
ikkunat rikki ja häirinnyt häntä muullakin tavoin. 

Vaikka tällaisia juttuja löytyy hyvinkin runsaasti 
tämän aikakauden tuomiokirjoista, ei yksinomaan 
niiden perusteella pidä muodostaa käsitystä ajan elä- 
mästä. Joskin ne hyvin kuvaavat suurvaltakauden 
voimakkaita ja väkivaltaisia ihmisiä, olivat ne sen- 
tään tuomittavia poikkeuksia tavallisessa elämän- 
menossa. 

Tällä aikakaudella pyrittiin myös tietoisesti kehit- 
tämään ja sivistämään tapoja. Suurena paheena pi- 
dettiin tupakanpolttoa eli ”juontia”, kuten Pietari 
Brahe sitä nimittää. Hän olisi halunnut rajoittaa 
tupakankäyttöä määräämällä sen apteekkitavaraksi, 
jota saa antaa vain sairaille lääkkeeksi. Toisen pa- 
heen muodosti väkijuomien, nimenomaan tähän ai- 
kaan voimakkaasti leviävän paloviinan, kohtuuton 
käyttö. Eräs ruotsalainen kertoo Uudenmaan aate- 
liskartanoissa käynneistään, kuinka siellä vieraiden 
saapuessa ”vahvasti juotiin tämän maan tavan mu- 
kaan”. Piispa Gezelius valitti v. 1706 ”kauheasti 
lisääntyvää juopumusta”. Paloviinan käyttö levisi 
kansan keskuuteen nimenomaan säätyläisperheiden, 
kuten pappien, välityksellä. Niinpä juopuminen pi- 
doissa oli ilman muuta asiaankuuluvaa. 

Edistääkseen tapojen siistiytymistä piispa Gezelius 
julkaisi v. 1670 suomennoksen Erasmus Rotterdami- 
laisen kuuluisasta käyttäytymisoppaasta nimellä 
”Cullainen Kiria, nuorucaisten tapain sijvollisudest”. 
Siinä annetaan nuorukaiselle ohjeita, miten hänen 
on pukeuduttava ja käyttäydyttävä eri tilanteissa. 

nSormensa liemeen kastaa on talonpoikainen tapa.» 


”Liinaisella niistää sierainten saastaisuutta on sii- 
vollinen, kääten vähän sivulle ruumistansa, jos siinä 
on läsnä kunniallista väkeä.” ”Se myös pahoin sopii, 
että muutamat nauraissansa hirnuvat.” Pidoissa piti 
syödä ja juoda kohtuullisesti, sillä ”alkaa pito kohta 
juomisella on juoppolallein tapa, jotka juovat ei että 
he janoovat, mutta että heidän tapansa niin on”. 
”Sormensa liemeen kastaa on talonpoikainen tapa, 
vaan ottakoon veitsellä eli kahvelilla mitä hän tah- 
too, eikä sitäkään valitko koko vadista, niin kuin 
herkullisten tapa on, mutta ottakoon sen kuin hänen 

edessänsä on.” ”Voidelluita sormiansa suullansa 
nuolla eli jakkuunsa pyyhkiä, on myös siivotoin, se 
pikemmin pöytä- eli pyhjeliinalla on tekeminen.” 
Pojan ei pitänyt pidoissa juoda useammin kuin kaksi 
tai kolme kertaa, sillä ”niitä, jotka mielelläns viinaa 
juovat, nämä palkat seuraavat: ruostuneet hampaat, 
riippuvaiset posket, punaiset silmät, hämmästyväinen 
mieli, lyhykäisesti sanottu: vanhuus ennen vanhuu- 
den aikaa.” ”Rikkipurtua ruokaa ottaa suustans ja 
panna lautaselle on rumaa. Sillä jos jotakin on 
otettu, jota ei taita alasniellä, niin kääntäköön itsens 
pois ja salaisest heittäköön johonkuun paikkaan.” 
”Lautaista eli vatia, johon sokerita tai muuta makiaa 
on tarttunut, kielelläns nuolla on kissain työ, ei ih- 
misten.” Nämä ja monet muut neuvonsa Erasmus 
päättää kehoitukseen, että ei pidä halveksia ketään 
hänen tapojensa puutteellisuuden takia. On nimit- 
täin niitäkin, ”jotka tapain taitamattomuuden muilla 
lahjoilla parantavat”. 

Epäilemättä olivat suuren Erasmuksen opetukset 
omiaan edistämään ”tapain siivollisuutta” meidänkin 
maassamme varsinkin sen jälkeen kun suuret sodat 
ja niiden raaistava vaikutus päättyivät. 

Isak Rothoviuksen jäntevän hallinnon aikana Suo- 
men kirkko oli kohennettu siitä hajaannuksen tilasta, 
missä se Sorolais-vanhuksen jäljiltä oli ollut. Rotho- 
vius oli lujittanut kirkon järjestyksen ja saattanut 
siinä voimaan oikeaoppisen luterilaisuuden. Hänen 
seuraajillaan oli selvä tie astua. 

1600-luvun loppupuoliskolla rakennettiin maamme 
kirkollisessa elämässä sille pohjalle, minkä Rothovius 
oli laskenut. Vuosisadan loppuun tultaessa oli monet 
Rothoviuksen keskenjääneet aloitteet saatu toteute- 
tuiksi. Mutta hänen ensimmäisen seuraajansa, piispa 
Eskil Petraeuksen aikana, ei tällaisesta kehityksestä 
näyttänyt olevan toiveitakaan. 

Piispa Petraeus oli oppinut mies. Erityisesti hän 
oli perehtynyt vanhoihin kieliin Mutta tultuaan 
Suomeen Turun kouluun opettajaksi hän ryhtyi 
opiskelemaan myös suomen kieltä. Tästä hän antaa 
seuraavan arvostelun: ”Enkä voi kieltää, että saatoin 
todeta kielen sujuvaksi, miellyttäväksi ja ilahdutta- 
vaksi, kun tällä kielellä oli seurakunnassa suoritet- 
tava virkatehtävät ja kun pyhien kirjojen kääntämi- 
sessä, Jokapäiväisessä seurustelussa kotona ja sen ul- 
kopuolella sain tämän kielen käyttämiseen osallis- 
tua.” Petraeus saavutti sellaisen suomen kielen tai- 
don, että saattoi osallistua raamatunsuomennostoi- 
mikunnan työhön. Hän julkaisi myös ensimmäisen 
suomen kieliopin, joka puutteistaan huolimatta on 
muistamisen arvoinen kieltämme kohtaan tunnetun 
harrastuksen osoituksena. 

V. 1652 Petraeus valittiin Turun piispaksi Rotho- 
viuksen jälkeen. Uusi piispa siirtyi maamme kirkon 
tärkeimmälle paikalle Turun akatemiasta, jonka toi- 
mintaan hän oli menestyksellä osallistunut sen pe- 
rustamisesta alkaen. Hartaan uskonnollisuutensa, 
miellyttävän käytöksensä sekä suomalaisia arvosta- 
van esiintymisensä johdosta Petraeus saavutti hiip- 
pakuntalaistensa arvonannon ja rakkauden. Mutta 
nämä ominaisuudet eivät riittäneet tähän aikaan 
kirkon johtomiehille. Saksan sodasta palailevat sotu- 
rit aiheuttivat kotimaassa paljon sekaannusta myös 
kirkon toimialalla, joten piispalta olisi vaadittu lujia 
otteita. Rothoviuksen alullepanema sekä papiston 
että kansan kasvatustyö oli myös vielä kesken, ja 
vain hänenkaltaisensa voimakas mies olisi saattanut 
sitä menestyksellä jatkaa. Tähän ei Petraeus monista 
muista ansioistaan huolimatta kyennyt. Niinpä hän 
v. 1657 kuollessaan jätti hiippakuntansa haijanaisena 
ja kurittomana seuraajansa käsiin. 

Turun uudeksi piispaksi valittu Juhana Terserus 
olikin aivan toisenlainen mies kuin oppinut edeltä- 
jänsä. Terseruksella oli kyllä myös laaja opillinen 
pohja, mutta ennen kaikkea hän oli taistelun, työn 

ja toiminnan mies. Ennen piispaksi tuloaan hän oli 
esiintynyt valtiopäivillä yhtenä peruutuksen kiivaim- 
mista kannattajista, ja silloin hankittu Kaarle X 
Kustaan suosio painoi paljon piispanviran saamisessa. 
Tarmokkaan piispan saavuttua v. 1659 maahamme 
huomattiin pian, että kirkkomme oli jälleen saanut 
Rothovius-vainajan kaltaisen voimakkaan johtajan. 

Terserus piti ensi töikseen piispantarkastuksia, 
joissa havaittuja epäkohtia ryhdyttiin tarmokkaasti 
korjaamaan. Kuri ja järjestys palautettiin niin kir- 
kon virkamiesten kuin heidän kanssaan tekemisiin 
joutuvien maallikkojenkin keskuuteen. Kirkkokuria 
kovennettiin, ja sen ylläpitämistä valvottiin. Ter- 
serus ryhtyi myös kehittämään kansan sisälukutaitoa 
vaatimalla, että lukutaidottomia nuoria ei saanut 
päästää ripille. Seurakuntiin oli hankittava opetta- 
jiksi lukutaitoisia lukkareita. 

Terseruksen menestyksellisesti alkaneesta viran- 
hoidosta tuli kuitenkin loppu jo muutaman vuoden 
kuluttua. Tämä aika oli ankaran puhdasoppisuuden 
aikakautta. Johtavat jumaluusoppineet epäilivät kai- 
kissa vähänkin vapaammissa mielipiteissä harha- 
oppisutta, joka oli armotta hävitettävä. Terserus ei 
ollut valtiollisissa asioissa osoittamastaan jyrkkyy- 
destä huolimatta mikään puhdasoppinen uskonintoi- 
lijaa, vaaan omasi avaramman käsityksen uskon- 
nollisissa kysymyksissä kuin useimmat aikalaisensa. 
Tämä koitui hänen turmiokseen. Erään kirjoitta- 
mansa katkismuksen selityksen vuoksi hän sai kimp- 
puunsa Turun yliopiston professorin Enevald Sveno- 
niuksen, joka oli puhdasoppisuuden voimakkain tuki 
maassamme. Tämä erittäin oppinut — hän oli ulko- 
mailla tutustunut 22 yliopistoon — ruotsalaissyntyi- 
nen teologi, jonka kerrotaan osanneen yhdeksää kiel- 
tä, kävi piispan kimppuun sellaisella voimalla ja rai- 
volla, että Terseruksen oli v. 1664 pakko pyytää ero 
virastaan. Myöhemmin hän sai kuitenkin vielä piis- 
panviran Ruotsissa. 

Tarmokkaan piispan uran päättyminen näin ly- 
hyeen olisi ollut Turun hiippakunnalle suuri mene- 
tys, jollei Terseruksen seuraajaksi olisi nimitetty 
teologiantohtori Juhana Gezeliusta. Gezeliuksen ja 
hänen seuraajiensa, poikansa ja pojanpoikansa, piis- 
puuskausi on yksi huomattavimpia ajanjaksoja kirk- 
komme historiassa. 

Piispa Juhana Gezeliuksen takana oli jo huomat- 
tava opillinen ja kirkollinen ura, kun hän v. 1664 
astui Turun piispanistuimelle. Hän oli syntynyt 
maanviljelijän poikana Ruotsissa Romfartunan pitä- 
jän Gesalan tilalla, jonka mukaan hän monien aika- 
laistensa tavoin otti itselleen latinalaisperäisen nimen 
opintielle päästyään. Jo 26-vuotiaana hänestä tuli 
Tarton yliopiston kreikan ja itämaisten kielten pro- 
fessori. Toimittuaan erinäisissä huomattavissa Kir- 
kollisissa viroissa, mm. koko Liivinman kirkon joh- 
dossa, hänet nimitettiin Turun piispaksi. 

Juhana Gezelius vanhemman, kuten häntä nimite- 
tään erotukseksi pojastaan ja seuraajastaan, toiminta 
Turun piispana tuli erittäin monipuoliseksi. Ensiksi 
hän lujitti ja kehitti edelleen kirkon järjestysmuotoa 
ja hallintoa. Jäntevä piispa antoi yksityiskohtaiset 
määräykset pappien virkaannimittämisestä ja heiltä 
vaadittavista tutkinnoista. Tällä tavoin päästiin siitä 
kirjavuudesta, joka näissä asioissa oli vallinnut. Pa- 
piston taso alkoi nyt myös huomattavasti kohota. 
Osallistumalla huomattavalla tavalla yliopiston ope- 
tustyöhön piispa vaikutti myös tätä tietä pappiskas- 
vatukseen sen tasoa kohottavasti. 

Yhtä suurella innolla piispa ponnisteli koululai- 
toksen ja kansanopetuksen kehittämiseksi. Kouluja 
paranneltiin, ja Gezelius pyrki aikaansaamaan al- 
keiskouluja maaseudullekin. Vaikkei hän siinä on- 
nistunutkaan, kansanopetus tehostui kuitenkin suu- 
resti hänen ansiostaan. Lukkarin tuli antaa sisäluvun 
opetusta ”sukkelille pojille”, joita hänen piti valita 
kustakin pitäjän kylästä. Nämä pojat opettivat vuo- 
rostaan kotikylänsä asukkaita. Pappien tuli myös 

pitää katkismuksen kuulusteluja — kuitenkin niin, 
ettei vähätaitoisia loukattaisi. 

Sivistystä suosiva piispa antoi opetustyöhön lisä- 
panoksen omalla kirjallisella toiminnallaan. Hän kir- 
joitti oppikirjoja sekä papeille että maallikoille. V. 
1666 julkaistu lastenkirja, ”Yxi paras Lasten tavara”, 
joka sisälsi Lutherin katkismuksen ja aapisen lisäksi 
eräitä hengellisiä kirjoituksia, oli pitkän aikaa tär- 
kein kansan käyttämä oppikirja maassamme. Käy- 
tännöllinen ja tarmokas piispa perusti kirjapainon 
ja paperitehtaankin maahamme helpottaakseen kir- 
jojen julkaisemista. 

Juhana Gezelius vanhemman pitkä ja uutteraan 
työhön käytetty elämä päättyi v. 1690. Vaikkei hän 
suinkaan ollut kaikista aikalaistensa vioista vapaa 
— mm. hän osoittautui taikauskoiseksi, varsin oma- 
valtaiseksi ja omanarvontuntoiseksi mieheksi —, sai 
hän älykkyytensä, tarmonsa ja käytännöllisyytensä 
avulla suuria aikaan. Niinpä tämän vieraana maa- 
hamme saapuneen miehen toiminta kansamme hy- 
väksi on jäänyt aikakirjoissa kiitolliseen muistoon. 


Gezeliuksen työtä jatkoi hänen poikansa Juhana 
Gezelius nuorempi, joka v. 1690 tuli Turun piispaksi. 
Nuorempi Gezelius oli toiminut Narvan superinten- 
denttinä. Tällöin hän oli innokkaasti harrastanut 
vatjalaisten ja inkeriläisten käännyttämistä luteri- 
laiseen oppiin, mutta välttänyt kuitenkin väkival- 
taisten keinojen käyttämistä. Turun hiippakuntaa 
hän johti isänsä periaatteiden mukaisesti. Kerrotaan 
Gezeliuksen myös tunteneen ja ymmärtäneen suoma- 
laisten erikoisen kansallisuuden. Kun eräs ruotsalai- 
nen esitti, että ruotsin kieli pitäisi ottaa maamme 
suomalaisissakin seurakunnissa käytäntöön ja siten 
pyrkiä syrjäyttämään suomen kieli, piispa vastasi 
Raamatun sanoilla: ”Kaikki kielet pitää Jumalaa 
tunnustamaan.” 


Viipurin piispat olivat kautta koko 1600-luvun 
vähemmän merkittäviä miehiä kuin turkulaiset vir- 

Juhana Gezelius vanhempi. 


kaveljensä. Heidän asemansa oli myös vaikeampi 
köyhemmän hiippakunnan johdossa, hiippakunnan, 
johon kuului myös paljon kreikkalaiskatolista väes- 
töä. Useatkin Viipurin piispat kannattivat niitä 
monta kertaa epäviisaita toimenpiteitä, joilla so- 
keassa uskoninnossa pyrittiin hävittämään tämä vie- 
ras oppi valtakunnasta. Poikkeuksena on mainittava 
Pietari Bäng, tiedemiehenäkin mainetta saavuttanut 
piispa, joka hoiti hiippakuntaa vv. 1683—96 ja joka 
oli huomattavin tämän ajanjakson Viipurin Ppiis- 
poista. Työssään hän huomattavassa määrässä seu- 
rasi virkaveljensä Juhana Gezelius vanhemman Tu- 
run hiippakunnan hoidossa antamaa esimerkkiä. 

1600-luvun lopulla kristinusko vakiintui myös lap- 
palaisten keskuudessa, joiden käännyttämistä suori- 
tettiin v. 1648 rakennetuista Kemijärven ja Inarin 
kirkoista käsin. Erityiset ansiot tässä lähetystyössä 
hankkivat Esaias Fellman, ”Lappalaisten apostoli”, 
joka työskenteli heidän parissaan 49 vuoden ajan, 
sekä Kemin kirkkoherra Gabriel Tuderus, joka voi- 
makkaasti teki lopun ainakin lappalaisten julkisesta 
epäjumalanpalveluksesta. 

Puhdasoppisuuden ajan kirkko sopeutui hyvin sii- 
hen aikakauteen, jota Ruotsi-Suomi valtiollisella 
alalla eli tähän aikaan. Suurvalta-ajan voimakas ja 
hallitseva ajattelutapa ilmenee myös useimpien tä- 
män aikakauden kirkonmiesten toiminnassa. He oli- 
vat voimakkaita ja jäykkiä miehiä, jotka ovat jää- 
neet historiaan ennen kaikkea kirkon hallinnon 
uudistajina ja lujan järjestyksen luojina. Seuraavan 
aikakauden tehtäväksi tuli syvemmän kristillisyyden 
luominen, joka aivan itsestään kumpusi niistä ras- 
kaista koettelemuksista, joita sortuva suurvalta jou- 
tui kärsimään. 


Taikauskoa ja noitarovioita 


Ruotsi-Suomen valtiollisen mahtavuuden ajankoh- 
daksi sattuu eräs ihmeellisimpiä henkisiä sairauksia, 
mikä ihmiskuntaa on koskaan vaivannut. Tällöin 
nimittäin usko noitiin ja noituuteen leviää meidän- 
kin maahamme. | 

Noitauskoa ja noitien vainoamista oli esiintynyt 
Euroopassa kautta koko keskiajan, mutta vasta uu- 
della ajalla se kehittyi huippuunsa. On arvioitu, että 
vuosina 1575—1700 sai n. miljoona ihmistä surmansa 
noitavainojen yhteydessä. 

Huolimatta vanhasta loitsijamaineestaan suoma- 
laiset eivät ole suinkaan olleet pahimpia tässä suh- 
teessa. Noitavainotartunta saapui Suomeen Ruotsis- 
ta, ja noitina tuomituista 50—60 henkilöstä useim- 
mat olivat kotoisin maamme ruotsalaisseuduilta, 
etenkin Pohjanmaalta. Taikauskoisen kauhun valtaan 
joutuneet ihmiset eivät tarvinneet muuta todistusta 
jonkun lähimmäisensä noidantaipumuksista kuin 
sen, että ”hän oli ruma ja noita-akan näköinen”. 
Tällainen syyte jo riitti tuomareille aiheeksi jutun 
esille ottamiseen. Näissä oikeudenistunnoissa selvi- 
tettiin perusteellisesti syytettyjen noitatemppuja ja 
heidän yhteydenpitoaan paholaisen kanssa. Monet 
lapsetkin todistivat tällöin vanhempiaan vastaan ja 

kertoivat mitä mielikuvituksellisimpia juttuja mat- 
koista Hornaan yms. Eräät ilmeisesti henkisen tasa- 
painonsa menettäneet jopa tunnustivat tällaiset syyt- 
teet tosiksi, mikä sitten yleensä johti heidät poltto- 
roviolle. 

Ihmeellistä on todeta, että oppineimmatkin ja 
korkeissa arvoasemissa olevat henkilöt uskoivat täl- 
laisiin juttuihin. Niitä esiintyi myös yliopiston pii- 
rissä. Saattoipa syytösten kohteeksi joutua yliopis- 
ton opettajakin, kuten kävi professori Martti Sto- 
diukselle. Häntä syytettiin siitä, että hän oli opas- 
tanut erästä ylioppilasta salatieteisiin, mikä oli teh- 
nyt ylioppilaan mielisairaaksi. Tutkinnoissa kävi 
ilmi, että professori oli opettanut ylioppilaalle niin- 

kin vaarallisia temppuja kuin taulan sytyttämistä 
polttolasin avulla. Raskauttavien todistusten puut- 
teessa hänet kuitenkin vapautettiin, varsinkin kun 
muut professorit saattoivat todistaa, ettei yleensä 
hyvin puhelias Stodius ollut koskaan, ”oli hän sel- 
vänä tai juovuksissa”, puhunut mitään tässä suh- 
teessa epäilyttävää. 

Myöhemmin Stodius joutui uudelleen epäilyksen- 
alaiseksi ja yliopiston konsistori tuomitsi hänet jo 
melkoisiin rangaistuksiin, joista akatemian kansleri 
Pietari Brahe hänet kuitenkin vapautti. Brahe pe- 
lasti myös erään Eolenius-nimisen ylioppilaan hen- 
gen. Tätä epäiltiin noituuteen syypääksi mm. sillä 
hyvin perustellulta tuntuvalla syyllä, että hän oli 
muuttunut yhtäkkiä hyvin ahkeraksi ja huolelliseksi 
oltuaan aikaisemmin laiska ja huolimaton. Tämä 
muutoshan ei voinut olla mahdollinen muutoin kuin 
paholaisen avulla. Eolenius-paran olisi ollut parempi 
pysyä edelleen laiskana, sillä ilman valistuneen ja 
taikauskoa jyrkästi vähäksyvän kreivi Brahen apua 
hän olisi joutunut polttoroviolle monien muiden yhtä 
perättömästi syytettyjen kanssa. Ajoipa itse piispa 
Juhana Terseruskin syytöstä Eoleniusta vastaan hy- 
vin kiihkeästi. 

Vasta valistusaatteiden voitollepääsy 1700-luvulla 
teki lopun noitavainoista. Vuoden 1734 lakiin otettu 
määräys noituuden rankaisemisesta kuolemalla pois- 
tettiin vasta Kustaa III:n toimesta, joskaan tätä lain- 
kohtaa ei liene kertaakaan sovellettu enää käytän- 
töön. 


Tiedemiehiä ja ylioppilaselämää 


Yliopiston perustamisen jälkeen Suomen tieteel- 
linen elämä vilkastui suuresti. Tulihan yliopiston 
mukana maahamme joukiko oppineita miehiä täyden- 
tämään harvojen siihenastisten tieteenharjoittajien 
määrää. 

Turun akatemiassa annettu opetus ei ollut aluksi 
kylläkään erityisen korkeatasoista lukuunottamatta 
lakitiedettä, jota opetti tämän vuosisadan etevin 
ruotsalainen lakimies, professori Johannes Dale- 
carlus eli Stiernhöök. Pelättiin kaikkia uusia aja- 
tuksia ja opetuksessa kuljettiin mieluimmin van- 
hoilla tutuilla laduilla. Varottihan yliopiston reh- 
torina toimiva professori Wexioniuskin v. 1642, että 
”kukin professori kavahtakoon ennen kaikkea esit- 
tämästä uutuuksia, sillä tarkoituksella, että hän 
näyttäisi muita osaavammalta tai kyvykkäämmältä, 
josta epäilemättä koituisi epäsopua ja pahennusta”. 
Muutamaa vuotta myöhemmin taas varotettiin: 
”Professoreista älköön kukaan Kuninkaallisen Majes- 
teetin eikä Akatemian Kanslerin luvatta ryhtykö 
luennoimaan mistään muusta vanhasta kirjailijasta 
kuin sellaisesta, joka nimenomaan on mainittu yli- 
opiston ohjesäännöissä. Älköön kukaan myös moit- 
tiko vanhojen kirjailijoiden hyviä mielipiteitä, äl- 
köönkä omaa mielipidettään tai uuden kirjailijan 
arvelua itsepintaisesti julkisesti puolustako, vaan jos 
vanhassa kirjailijassa sattuisi olemaan jokin virhe, 
niin selitettäköön se parhaimmin päin, ja esiteltä- 
köön samalla oma perusteltu mielipide oppilaille, 
että he sitten voivat valita sen käsityskannan, joka 
näyttää oikeammalta.” | 

Näissä oloissa oli siten täysin ymmärrettävää, että 
kun Kopernikuksen ja Kepplerin aurinkokeskinen 
avaruusjärjestelmä oli jo muualla tullut yleensä hy- 
väksytyksi, Turun yliopistossa vielä vuosisadan lo- 
pulla ja jopa seuraavan alussakin julkaistiin väit- 
teiltä, joissa puolustettiin keskiaikaista maakeskistä 
avaruusjärjestelmää. Toisaalta esiintyi kyllä joitakin 
kyvykkäitäkin tiedemiehiä. Sellaisia olivat luonnon- 
tutkija Elias Tillandz, joka oli samalla lääketieteen 
professori sekä filosofianprofessorit Andreas Thuro- 
nius ja Juhana Cajanus, jotka molemmat kuolivat 
nuorina. — Tillandz oli erittäin innostunut tutkimus- 
aloihinsa ja sai paljon aikaan. Hänen toimestaan 

perustettiin Kupittaalle spitaalisairaala ja yliopis- 
tolle kasvitieteellinen puutarha. Hän suoritti myös 
ensimmäisen ruumiinleikkauksen maassamme. Toi- 
mitus oli niin juhlallinen, että yliopiston rehtori 
kutsui arvohenkilöitä sitä seuraamaan. 

Tähän aikaan harrastettiin Turun yliopistossa huo- 
mattavassa määrässä historiaa ja valtiotieteitä. Jäl- 
kimmäisillä etenkin oli käytännöllistäkin merkitystä, 
sillä nuori suurvalta tarvitsi paljon tietopuolisesti 
koulittuja virkamiehiä eri aloille. Ruotsi-Suomen 
huomattavin historiantutkija oli jo vuosisadan toi- 
sella neljänneksellä esiintynyt Johannes Messenius, 
joka katolisista vehkeilyistä epäiltynä joutui viet- 
tämään melkein koko loppuikänsä Kajaanin linnaan 
teljettynä. Valtavan laajassa ”Scondia Illustrata”- 
nimisessä pääteoksessaan Messenius esittää Ruotsin 
ja Suomen kansojen vaiheet muinaisuudesta omaan 
aikaansa asti. 

Aikakauden voimakas uskonnollinen pohjavire 
ilmeni mm. siinä, että Raamatun alkukieliä ja raa- 
matunhistoriassa esiintyviä kansoja pidettiin erittäin 
suuressa arvossa. Protestanttisten maiden historian- 
kirjoittajien kunnianhimona oli nyt löytää omille 
kansoilleen mahdollisimman loistava menneisyys, ts. 
todistaa niiden olevan sukua Raamatun kansoille. 
Tässä monet historioitsijat onnistuivat hiukkasen 
mielikuvitusta apuna käyttäen erinomaisen hyvin. 
Niinpä Pietari Bängin kirkkohistoriallisten tutkimus- 
ten tarkoituksena oli ”vapauttaa korkeasti rakastettu 
isänmaansa siitä väärien huhujen synnyttämästä hä- 
peästä, että meidän esivanhempamme olisivat olleet 
epäjumalain palvelijoita”. Käyttämällä tutkimukses- 
saan apunaan ”Raamattua ja järkeään”, joskus myös 
”muinaistarua”, Bängin onnistui osoittaa, että jo 
Aatami oli viettänyt osan elämästään Ruotsissa, 
missä hän piispana hoiti Jumalan seurakuntaa. Noak 
puolestaan oli käynyt Pohjoismaiden kirkollisia oloja 
järjestämässä. 

Messeniuksen kuvaukset Suomen varhaisimmasta 

historiasta ovat yhtä sadunomaisia kuin Bängin tari- 
nat, mutta myöhempien aikojen historiaa kirjoittaes- 
saan hän osoittaa todellista tiedemiehen kykyä. Mes- 
senius on siten säilyttänyt teoksessaan arvokkaita 
tietoja jälkipolville. 

Joskin jo Suomessa toimivat ruotsinmaalaiset his- 
toriantutkijat, kuten Bäng ja Turun yliopiston pro- 
fessori Wexionius, löysivät suomalaisille hyvin ar- 
vokkaan sukupuun, toivat kotimaisetkin tutkijat 
osansa tähän jaloon kilvoitteluun. Huomattavin 
heistä oli Turussa yliopiston itämaisten kielten pro- 
fessorina toiminut Daniel Juslenius. Teoksessaan 
”Aboa vetus et nova”, Vanha ja uusi Turku, hän 
kuvailee silloista Turun kaupunkia ja kertoo merkil- 
lisiä tarinoita suomalaisten muinaisuudesta. Noakin 
pojanpojan Magogin johdolla suomalaiset olivat ai- 
koinaan perustaneet suuren valtakunnan. Jusleniuk- 
sen lämmin isänmaallis-kansallinen innostus tulee 
näkyviin myös hänen muissa kirjoituksissaan. 

Nämä nykyisin lapsellisilta tuntuvat tutkimukset 
olivat kuitenkin ilmauksena todellisesta tiedonha- 
lusta ja tutkijanmielestä, mitkä aikoinaan johtivat 
Turun yliopistonkin tiedemiehet todella kehitystä 
eteenpäin vieviin saavutuksiin. 

Millaista oli sitten akateeminen nuoriso, maan toi- 
vo? Mitä ensinnäkin sen kansallisuuteen tulee, opis- 
keli Turussa huomattavan paljon ruotsalaisnuoru- 
kaisia. Vähitellen kuitenkin suomalaisten panos kas- 
voi niin, että he saavuttivat kaikissa suhteissa mää- 
räävän aseman. Ylioppilaiden käytöksestä antaa vih- 
jeen vanhan virsikirjan seuraava säepari: 


”Beaanit (ylioppilaat) kyll elävät ilkiäst, 
Käytä sinä itses siviäst.” 


Ja mikäli ylioppilaiden edesottamuksiin tutustu- 
taan konsistorin pöytäkirjojen valossa, ei voi olla 
yhtymättä edellä olevaan säkeeseen. Mutta ylioppilai- 
den puolustukseksi on todettava, että ajat olivat so- 

taiset ja rauhattomat. Ja tämä tarttui ylioppilaihin- 
kin. Sitä paitsi tutkintopöytäkirjoissa esiintyy vain 
osa ylioppilaista, joskin eräät sitä useammin. 

Tavallisimmin ylioppilaat joutuivat akateemisen 
esivaltansa kanssa selvittelemään niitä lukemattomia 
tappeluita, joihin he yhtä mittaa sekaantuivat joko 
keskenään tai kaupungin vartiomiesten kanssa. Ran- 
gaistuksina olivat sakot tai karsseri, joita konsistori 
auliisti jakeli. Ylioppilas voitiin tuomita myös me- 
nettämään miekkansa joksikin ajaksi. Kokonaan 
niitä ei voitu heiltä ottaa pois, sillä itse Pietari Brahe 
asettui sellaista suunnitelmaa vastustamaan. Hänen 
mielestään ei nimittäin ainakaan valtiotieteitä har- 
rastavilta ylioppilailta voitu ottaa miekkaa pois. Ja 
niin ne jäivät muillekin kaupunginvahdin suureksi 
kiusaksi. 

Mutta joskin nämä ”Apollon pojat” viettivät opis- 
keluaikansa pitämällä nuorempiaan ankarassa kuris- 
sa, istumalla väliin kapakoissa, väliin karsserissa ja 
koettelemalla ajoittain sisuaan ja pursuvia voimiaan 
huimissa tappeluissa, kehittyi monista pahimmistakin 
remuajista miehiä, jotka usein vielä hengellisellä 
työsarallaan aikaansaivat hyvää jälkeä edistäessään 
maansa ja kansansa kaikinpuolista kehitystä. 

KAARLE XII 


Kaarle XI:n kuollessa hänen ainoa poikansa ja pe- 
rillisensä oli vasta 14-vuotias. Kuningasvainajan 
testamentin mukaisesti asetettiin holhoojahallitus, 
johon vanhan leskikuningattaren ohella tuli kuulu- 
maan viisi korkeinta virkamiestä. Näiden joukossa 
oli myös suomalainen Fabian Wrede. Mutta tämän 
hallituksen toimikausi jäi hyvin lyhyeksi. Vaikka 
kuningasvainaja lienee toivonut, että holhoojahalli- 
tus toimisi nuoren kuninkaan täysi-ikäiseksi eli 18- 
vuotiaaksi tuloon saakka, ryhdyttiin monella taholla 
heti toimenpiteisiin täysi-ikäisyysjulistuksen antami- 
seksi. Alemmat säädyt toivoivat siten kuninkaasta 
holhoojahallituksen vastapainoa, jottei palattaisi jäl- 
leen aatelisvaltaan. Ylhäisaateli toivoi puolestaan 
volvansa taivuttaa nuoren kuninkaan keskeyttämään 
vielä jatketun peruutustoiminnan. 

Kun säädyt kokoontuivat marraskuussa v. 1697 
Tukholmaan Kaarle XI:n hautajaisiin, tämä kysymys 
otettiin aatelin keskuudessa esille. Muut säädyt kan- 
nattivat myös aloitetta. Ainoastaan muutamat papit 
olivat eri mieltä. Mutta kun Moran kirkkoherra oli 
vangittu ja karkotettu Inkerinmaalle sen vuoksi, että 
hän oli saarnassaan arvostellut alaikäisen kuninkaan 
julistamista täysi-ikäiseksi, vastustus vaimeni no- 
peasti. 15-vuotias kuningas julistettiin Ruotsi-Suo- 
men itsevaltiaaksi hallitsijaksi. 

Kaarle XI oli tahtonut antaa pojalleen paremman 
kasvatuksen kuin oli tullut hänen itsensä osaksi. 
Erityisesti prinssin äiti, lempeä ja hyvyytensä tähden 
rakastettu kuningatar Ulriika Eleonoora valvoi huo- 
lellisesti hänen kasvatustaan lapsuudesta alkaen. 

luokse ja tarttui hänen käteensä. 
Niin oli opettaja valittu. 

Isä tahtoi, että pojan oli opit- 
gx=. tava ajattelemaan selvästi ja joh- 
donmukaisesti, jotta hän kykenisi 
Karoliini. itsenäisesti päättämään asioista. 
Opetus järjestettiinkin tätä sil- 
mällä pitäen. Prinssi oppi helposti ja osoitti jo 
nuorena taipumusta itsenäiseen ajatteluun. Ma- 
tematiikka oli hänen lempiaineensa, mutta myös 
kieliä hän oppi helposti. Saksaa hän puhui melkein 
yhtä hyvin kuin ruotsiakin ja tuli toimeen latinassa 
ja ranskan kielessä. Myös sotataidon opetus aloitet- 
tiin varhain, ja 7-vuotiaan prinssin linnoitusteorioita 
koskevat asialliset muistiinpanot todistavat tämän 
soturisuvun vesan luontaisesta taipumuksesta alaan, 

jolla hän myöhemmin saavutti maailmanmaineen. 
Näin valmennettuna Ruotsi-Suomen nuori itseval- 
tias ryhtyi suorittamaan elämäntehtäväänsä. Paljon 
hyvää huolellinen kasvatus oli jo aikaansaanut lah- 
jakkaassa nuorukaisessa. Mutta sen keskeytyminen 
oli tuskin Kaarlelle itselleen sen paremmin kuin hä- 
nen valtakunnalleenkaan onneksi. Poika oli perinyt 

isänsä ja isoisänsä lujan tahdon ja riippumattoman 
luonteen, mikä hänessä kehittyi suoranaiseksi itse- 
päisyydeksi. Alituinen aikaihmisten parissa oleske- 
leminen teki hänestä varhaiskypsän. Kaiken ohjauk- 
sen yhtäkkinen hellittäminen totutti hänet riippu- 
mattomuuteen ja muiden neuvoista piittaamattomuu- 
teen. 

Jo nuoren kuninkaan kruunajaisissa saatiin havai- 
ta, että valtakunta oli saanut todellisen itsevaltiaan 
hänen nuoruudestaan huolimatta. Kruunajaismeno- 
jen mukaan arkkipiispan piti panna kruunu kunin- 
kaan päähän voideltuaan hänet öljyllä. Mutta Kaarle 
asetti itse kruunun päähänsä. Kuninkaanvakuutusta 
hän ei antanut niin kuin hänen edeltäjänsä olivat 
tehneet. ”Se kävi säätyjä luihin ja ytimiin”, kertoo 
siitä eräs aikalainen. Aatelin toiveet peruutuksen 
lopettamisesta osoittautuivat turhiksi. Nuori kunin- 
gas noudatti täysin isänsä hallitustapaa siinä suh- 
teessa. I 

Monessa muussakin suhteessa Kaarle XII muis- 
tutti edeltäjäänsä. Hän tarttui tarmokkaasti hallitus- 
asioihin ja oli työssä varhaisesta aamusta alkaen. 
Valtaneuvosto syrjäytettiin täysin, ja kuningas rat- 
kaisi asiat työhuoneessaan lähimpien apulaistensa 
esityksestä. Huomattavimmaksi näistä kohosi kreivi 
Kaarle Piper, jonka isoisä oli aikoinaan ollut Viipu- 
rin pormestarina. Piper oli tunnollisena ja taitavana 
hallintomiehenä saavuttanut jo Kaarle XI:n suosion. 

Suuren = nälkääjan seurauksia lukuunottamatta 
Kaarle sai vastaanottaa mitä parhaimmassa kunnossa 
olevan valtakunnan. Kaarle XI:n voimakas ja tai- 
tava hallitus oli hankkinut Ruotsi-Suomelle jälleen 
koko Euroopassa arvossapidetyn aseman. Valtakun- 
nan sotalaitos oli kunnossa, tulot ylittivät vuotuiset 
menot, ja säästöäkin oli karttunut 30 tynnyriä kul- 
taa (3 milj. taalaria). Virkamiehistö oli kokenutta 
ja hoiti huolellisesti tehtävänsä. Nuoren kuninkaan 
ei siten tarvinnut paljoakaan vaivautua hallitusasioi- 
den vuoksi. 

Nuori ruhtinas käyttikin tilaisuutta täysin hyväk- 
seen. Virallisissa tilaisuuksissa moitteettomasti ase- 
mansa edellyttämällä arvokkuudella esiintyvä hallit- 
sija muuttui vapaa-aikoinaan ikänsä mukaiseksi val- 
lattomaksi ylimysnuorukaiseksi, joka tahtoi huvitella 
sydämensä pohjasta omalla tavallaan. Rajut sotalei- 
kit ja metsästykset vuorottelivat rekiretkien ja lois- 
tavien hovijuhlien kanssa, joihin ylimystö halusi hu- 
kuttaa Kaarle XI:n totisen ja raskaan hallituskauden 
ikävät muistot. Kuninkaan metsästysretkistä kerrot- 
tiin kohta kaikissa Euroopan hoveissa. Tyytymättä 
ajan mittaan mielestään epäreilulla tavalla ahdista- 
maan karhuja ampuma-aseilla Kaarle tahtoi ottaa 
ne kiinni pelkkien seipäiden ja heinähankojen avulla. 
Pesästään ulos ryntäävä kontio sai metsästäjän tuke- 
vasta kartusta voimakkaan iskun kalloonsa, jolloin 
muut riensivät kietomaan metsänkuninkaan verk- 
koon. Siinä se sitten riemusaatossa vietiin lähimpään 
kylään, jossa pidettiin komeat peijaiset kukistetun 
urhon kunniaksi. 

Kuninkaan lähimmilleen runsaskätisesti jakelemat 
lahjat sekä loistavat hovijuhlat, joita varsinkin van- 
han leskikuningattaren, kuninkaan isoäidin, aloit- 
teesta järjestettiin ja joista nuori kuningas oli varsin 
vähän kiinnostunut, kävivät hyvin kalliiksi. Jo parin 
vuoden kuluttua säästöt oli käytetty ja hallituksen 
täytyi turvautua uuden, raskaan veron kantoon. Sen 
tuotto oli lähes 1 milj. hopeataalaria. Suomen osuus 
oli vain noin 1/7 tästä summasta, mikä osoittaa 
maamme köyhtymistä suurten nälkävuosien johdosta. 
Tulevaisuus ei näyttänyt tässä suhteessa kovinkaan 
valoisalta uuteen vuosisataan siirryttäessä. 

SODAN VOITTOISAT ALKUVUODET 
Kolmen ruhtinaan liitto 


Kaarle-kuninkaan huolettomana metsästellessä 
karhuja Ruotsin saloilla punottiin valtakuntaa vas- 
taan vaarallisia suunnitelmia. Tanskan, Puolan ja 
Venäjän hallitsijat suunnittelivat liittoa Ruotsi-Suo- 
mea vastaan, jonka he aikoivat perusteellisesti nujer- 
taa. 

Kaarle XI:n hallituksen loppuaikoina oli yritetty 
aikaansaada liitto Ruotsi-Suomen ja Tanskan välillä. 
Tämä yritys raukesi tyhjiin, ja molempien valtakun- 
tien väliset suhteet jäivät kireiksi. Myös Kaarle XII 
piti Tanskaa valtakuntansa päävihollisena. Suhteita 
kiristi edelleen Holstein-Gottorpin herttuan ja Kaar- 
len sisaren välinen avioliitto. Tanskan kuningas 
Fredrik IV, Kaarle XII:n serkku, oli havitellut tätä: 
herttuakuntaa itselleen, mutta Ruotsi-Suomi teki 
tyhjäksi hänen suunnitelmansa. Herttuan lankonsa 
kanssa solmima liitto asetti nyt Tanskan sekä etelästä 
että pohjoisesta Ruotsi-Suomen taholta tulevalle 
hyökkäykselle alttiiksi. Tanska etsi tämän vuoksi 
liittolaista kyetäkseen torjumaan Ruotsi-Suomen ta- 
holta tulevan uhkan. 

Liittolaiseksi tarjoutui Kaarle-kuninkaan toinen 
serkku, Puolan kuningas August, jota suunnattomien 
voimiensa vuoksi kutsuttiin Väkeväksi. August oli 
alkuaan Saksin vaaliruhtinas, ja hänet oli äskettäin 
valittu Puolan kuninkaaksi. Lujittaakseen asemaansa 
Puolassa hän suunnitteli menestyksellisen sodan käy- 
mistä, jonka avulla hän saattaisi voittaa ylpeiden 
puolalaisten suosion liittämällä Puolaan valloitettuja 
alueita. August oli aluksi epätietoinen siitä, kum- 
paanköo serkkuunsa hänen pitäisi liittyä. Ratkaisun 
sai aikaan eräs Liivinmaalta paennut aatelismies 
Juhana Reinhold Patkul. Tämä kyvykäs mutta väki- 
valtainen mies oli ollut peruutusta vastustaneen Lii- 
vinmaan aateliston johtaja, kunnes : hänen oli paet- 

tava maasta. Nyt hän sai Augustin liittymään Tans- 
kaan anastaakseen Ruotsi-Suomelta Puolan vanhas- 
taan himoitseman Liivinmaan. 

Fredrik IV ja August Väkevä saivat kolmanneksi 
liittokumppanikseen Venäjän tsaarin Pietarin. Tsaari 
Pietari halusi innokkaasti saattaa takapajuisen maan- 
sa eurooppalaisen sivistyksen yhteyteen, mihin hän 
itse oli saanut tutustua Länsi-Eurooppaan tekemäl- 
lään matkalla. Yhteyden aikaansaamiseksi ja Venä- 
jän kehittämiseksi merivallaksi Venäjä tarvitsi me- 
renrannikkoa. Itämeren Venäjään rajoittuvia ranni- 
koita hallitsi Ruotsi-Suomi, joten se oli tsaarin pyr- 
kimysten luonnollinen vastustaja. Siksi tsaari liittyi 
Tanskan ja Puolan kuninkaihin päästäkseen heidän 
avullaan päämääräänsä. 

Ruotsi-Suomi ei ollut aivan ilman liittolaisia se- 
kään tämän vihollisryhmittymän hahmottuessa mitä 
syvimmässä salaisuudessa. Englannin ja Hollannin, 
tämän ajan mahtavimpien merivaltojen, kanssa oli 

solmittu liitto. Puolittaiset liittosuhteet olivat lisäksi 
olemassa Brandenburgin, Saksan keisarin sekä Rans- 
kan kanssa. Mutta näiltä ei ollut paljonkaan apua 
odotettavissa sodan sattuessa. Tosiasiassa valtakun- 
nan oli tultava omin voimin toimeen mahdollisen 
sodan syttyessä. 

Selitsemännentoista vuosisadan viimeisenä vuotena 
Ruotsi-Suomen ja Tanskan välit olivat kiristyneet 
niin, että avoin välien rikkoutuminen oli odotetta- 
vissa. Uusi vuosisata toikin mukanaan sodan, joskin 
se puhkesi toisella suunnalla kuin nuori kuningas ja 
hänen neuvonantajansa olivat odottaneet. 


Sankarikuningas 


Helmikuussa v. 1700 kuningas Augustin saksilaiset 
joukot tunkeutuivat Liivinmaalle ja yrittivät yllät- 
taen vallata Riian kaupungin. 75-vuotiaan sotamar- 
salkka Eerik Dahlbergin valppauden ansiosta hyök- 
käys torjuttiin. Mutta suuri sota oli syttynyt. 

Kuningas oli parhaillaan karhunpyynnissä, kun 
Dahlbergin viesti saavutti hänet. Metsästystä jatket- 
tiin kuitenkin kaikessa rauhassa, ja vasta sen pää- 
tyttyä kuningas palasi pääkaupunkiin johtamaan va- 
rustautumista. Täällä hän sai vähän myöhemmin 
tiedon Tanskan hyökkäyksestä Holstein-Gottorpiin, 
mikä merkitsi sotaa myös Tanskan kanssa. 

Seitsemäntoistavuotias kuningas päätti ensiksi nu- 
jertaa lähinnä olevan vihollisen, Tanskan. Samalla 
kun Ruotsissa olevia joukkoja koottiin Etelä-Ruotsiin 
ja varmistettiin Norjan vastainen raja, pantiin valta- 
kunnan kaikki puolustusvoimat liikekannalle. Suo- 
malaiset joukot saivat käskyn marssia Riian avuksi 
ja yhdessä siellä olevien voimien kanssa heittää sak- 
silaiset Väinäjoen taakse. Pantuaan vauhtia Karls- 
kronassa tapahtuvaan laivaston varustamiseen ku- 
ningas lähti Skooneen johtamaan Tanskaan suunni- 
teltua hyökkäystä. Tukholmaan hän ei enää elävänä 
palannut. 

Tanskan sota sai lyhyen lopun. Ruotsi-Suomen 
laivasto pääsi yhtymään merivaltojen Kattegatilla 
risteilevään laivastoon tanskalaisten vastatoimenpi- 
teistä huolimatta. Nyt saatettiin ryhtyä siirtämään 
joukikoja Själlannin saarelle, mikä pakotti Tanskan 
taipumaan rauhaan. Elokuussa merivaltojen toimesta 
solmitussa Traventhalin rauhassa rajat jäivät ennal- 
leen. Tanska oli nyt poissa pelistä, vaikka sen sota- 
joukko ja laivasto olivatkin jääneet lyömättä. Kaarle 
ei ollutkaan tämän vuoksi rauhantekoon tyytyväinen, 
mutta hänen oli alistuttava liittolaistensa toimen- 
piteisiin. 

Nyt kuningas saattoi kääntyä toista serkikuansa, 
Puolan kuningasta vastaan. Kaarle oli syvästi katke- 
roitunut August-kuninkaan menettelystä. Itse eh- 
dottoman rehellisenä ja sanansa pitävänä miehenä 
hän ei voinut antaa anteeksi sitä, että August vielä 
vähän ennen hyökkäystään oli vakuutellut hänelle 
ystävyyttään. Mutta ennen kuin hän ehti ryhtyä 
sotatoimiin Puolan kuningasta vastaan, hän sai tie- 
don venäläisten hyökkäyksestä Viroon, jossa he oli- 
vat ryhtyneet piirittämään Narvan kaupunkia. 

Kuningas varustautui parhaillaan siirtämään jouk- 
kojaan Liivinmaalle, kun tämä tieto tuli. Sitä ennen 
olivat Euroopan suurvaltojen lähettiläät innokkaasti 
yrittäneet saada aikaan sovintoa Kaarlen ja Augustin 
välille. Keski-Euroopassa valmistautuivat näet Rans- 
ka ja Saksa keskenään suureen sotaan, ja molemmat 
osapuolet koettivat saada Kaarlen tai Augustin puo- 
lelleen, jonka vuoksi näiden välinen sota oli saatava 
päättymään. Kaarle torjui kuitenkin ehdottomasti 
nämä välitysyritykset. 

Sota Liivinmaalla siis jatkui. Täällä olivat suoma- 
laiset joukot aluksi saavuttaneet menestystä Yrjö 
Juhana Maijdellin johdossa. Kun Liivinmaa kuiten- 
kin oli edelleen vaarassa, Suomesta vaadittiin yhä 
lisää joukkoja. Kuninkaan käskystä ruodut toimitti- 
vat ns. ”kolmikkaita”: kolme ruotua tai ratsutilaa 
asetti yhdessä uuden jalka- tai ratsumiehen. Nämä 

joukot, 2 jalkaväki- ja 1 ratsuväkirykmentti olivat 
tarkoitetut kotimaan puolustukseen. Mutta pian ne 
vietiin Suomenlahden eteläpuolelle. Ja yhä vain 
Suomen kannettavaksi asetettu sotilasrasitus kasvoi. 
Vielä samana syksynä Suomen vakinaiset rykmentit 
kaksinkertaistettiin, ja näin saatu lisäväki lähetet- 
tiin sekin Tallinnaan. Baltian maiden puolustus oli 
siten suureksi osaksi suomalaisten tehtävänä. 

Saatuaan tiedon Pietarin sodanjulistuksesta — 
moskovalainenkin oli viimeiseen asti vakuutellut ys- 
tävällisiä aikeitaan — Kaarle ei lähtenytkään Liivin- 
maalle, vaan purjehti joukkoineen Viroon. Kun Lii- 
vinmaalla nyt oli rauhallista, kuningas päätti lähteä 
auttamaan Narvaa. Armeija eteni pikamarssein syys- 
sateiden pehmittämillä kurjilla teillä Narvaa kohti. 

Tsaari Pietarin Narvaan lähettämä sotajoukko oli 
40 000 miehen suuruinen. Vihollisen ylivoimasta 
huolimatta Narvan komentaja Henning Horn vpuo- 
lusti 1800 miehen vahvuisella varusväellään urhe- 
asti kaupunkia. Asukkaat osallistuivat myös innolla 
puolustukseen välttyäkseen joutumasta pelottavan 
vihollisen käsiin. Pietarin menettelytapoja kuvaa 
kertomus siitä, miten hän suhtautui Narvan komen- 
tajan hänen luokseen lähettämään kuriiriin, jonka 
tehtävänä oli tiedustella venäläisiltä, minkä vuoksi 
he ylittivät rajan. Lähetti otettiin kuitenkin vangiksi 
ja toimitettiin tsaarin luokse. Kun luutnantti ei suos- 
tunut antamaan viholliselle tietoja Narvassa olevien 
voimien vahvuudesta, jättiläiskokoinen tsaari löi oma- 
kätisesti vankia vasten kasvoja. Sitten tämä riisuttiin 
ja hänen selässään poltettiin olkia, ”niin että selkä 
kävi mustaksi ja kurttuiseksi kuin paistetun sian- 
lihan nahka”. 

Kun venäläisten itsevaltiaskin saattoi näin käsi- 
tellä avutonta vankia, ei hänen joukkojensa jul- 
muutta sovi ihmetellä. Narvaa kohti marssiva Kaar- 
len sotajoukko joutuikin kaikkialla kuvaamattomien 
hirmutöiden jälkien todistajaksi. Tsaarin tsherkessit, 
tataarit, kirgiisit ja muut villit arokansat olivat rie- 

huneet petojen lailla avuttoman siviiliväestön kes- 
kuudessa. Tämä herätti sotajoukossa kiihkeän halun 
päästä kostamaan nämä tihutyöt, ja vaikeuksista 
huolimatta marssia kiihdytettiin. 

Marraskuun 19. päivän iltana saavuttiin Narvan 
lähistölle. Saadakseen tietoja kaupungista kuningas 
ammutti ruotsalaisen tunnuksen: kaksi tykinlau- 
kausta peräkkäin, mitkä välittömästi toistettiin. 
Sotajoukon riemuksi kaukaa Narvan muureilta kuul- 
tiin kohta samanlainen vastaus. 

Seuraavana aamuna kuningas vei joukkonsa Nar- 
van läheisyyteen, jossa valmistauduttiin taisteluun. 
Hänellä oli kaikkiaan n. 10 500 miestä, joista n. 4 400 
oli suomalaisia. Virolaista ratsuväkeä oli n. 900 
miestä, loput 5 200 olivat ruotsalaisia. Suomalaisista 
oli 1700 miestä jalka- ja 2 750 miestä ratsuväkeä. 

Venäläiset olivat ryhmittäneet joukkonsa pitkäksi 
piirityslinjaksi, jonka molemmat päät ulottuivat Nar- 
vajokeen. He olivat vahvistaneet asemiaan l|1in- 
noittamalla ne sekä kaupunkiin päin että mahdol- 
listen apujoukkojen tulosuuntaan. Tsaari oli itse ollut 
sotajoukossaan. Mutta kun hän kuuli kuninkaan tyk- 
kien merkkilaukaukset, hän vapisi kuin vilunväreissä 
ja lähti kaikessa hiljaisuudessa leiristään. Urhea 
tsaari, jossa oli kyllä miestä avuttomia vankeja ki- 
duttamaan, ei rohjennut kohdata taistelukentällä 18- 
vuotiasta vastustajaansa. Painava valtiollinen syy oli 
kuitenkin myös asiaan vaikuttamassa: jos tsaari oli 
itse mukana hänen sotajoukkonsa kärsiessä tappion, 
hänen arvovaltansa maassaan olisi ollut mennyttä. 
Niinpä eräs flaamilainen palkkasoturipäällikkö sai 
ottaa johtoonsa jo ennakolta tuhoon tuomitun armei- 
jan. 

Vihollisen suuresta ylivoimasta huolimatta kunin- 
gas päätti hyökätä. Muuta mahdollisuutta ei ollut- 
kaan, sillä sotajoukolla ei ollut enää muonaa. Sota- 
joukon järjestäydyttyä taisteluun komennettiin 
hyökkäykseen. 

Kuningas oli päättänyt puhkaista vihollisen pitkän 

rintaman kahdesta kohdasta ja tuhota erilleen joutu- 
neet osat yhden toisensa jälkeen. Kaarlelainen jalka- 
väki hyökkäsi aina syvissä kolonnissa. Kussakin jal- 
kaväkipataljoonassa oli sekä keihäsmiehiä että am- 
pujia. Vihollisen lähelle päästyään ampujatkin kävi- 
vät miekoin tai kivääreihin kiinnitetyillä pistimillä 
käsikähmään. Kello kahden aikaan iltapäivällä an- 
nettiin nyt hyökkäysmerkki. Heti sotajoukon liik- 
keelle lähdettyä puhkesi kiivas lumimyrsky, joka 
ajoi lumen suoraan venäläisten silmille. Vihollista 
näkemättä he kuulivat vain raskaiden rumpujen lä- 
hestyvän kuminan, ja yhtäkkiä kuninkaan armeija 
oli heidän kimpussaan. Neljännestunnissa venäläisten 
rintama oli murrettu, ja he hajaantuivat hurjaan pa- 
koon. Pakenevien joukkojen yrittäessä yhtaikaa tun- 
keutua Narvajoen yli vieville silloille nämä murtui- 
vat ja veden varaan joutuneet hukkuivat joukoittain. 

Kuningas itse otti osaa taisteluun ensimmäisten 
joukossa. Vasemman ratsuväkisivustan mukana hän 
iski vihollisen kimppuun. Kaarlelainen ratsuväki 
hyökkäsi leveällä rintamalla niin tiheänä massana, 
että vierusmiesten jalustimet koskettivat toisiinsa. 
Pistoolit laukaistuaan se kävi miekoilla lähitaiste- 
luun. Eivät nyt eivätkä myöhemminkään venäläiset 
kestäneet kuninkaan ratsuväen iskua. Kuninkaan 
alta ammuttiin kaksi hevosta, hän upposi suohon, 
mistä vain vaivoin pääsi ylös — ilman saapasta — 
mutta siitä huolimatta hän taisteli loppuun asti. 

Illan tullen venäläiset olivat kärsineet murskaa- 
van tappion. Yli 10 000 miestä oli jäänyt taisteluken- 
tälle tai hukkunut Narvajokeen. Ruotsalaisten otta- 
mien vankien määrä oli niin suuri, että vain kor- 
keammat upseerit voitiin pitää vankeudessa. Muut 
päästettiin menemään. Kuninkaan väki oli menettä- 
nyt kaikkiaan vajaat kaksituhatta miestä. 

Sanoma nuoren kuninkaan voitosta kiiri ympäri 
koko Euroopan. Pariisin kaduilla hurrattiin Kaar- 
lelle, ja Turkin sulttaani ilmitoi kirjeessään kunin- 
kaalle ilonsa hänen menestyksensä johdosta. Mutta 

kaikkein suurinta iloa voitonsanoma varmaankin 
herätti Suomessa, joka oli näin pelastunut pelottavan 
vihollisen hyökkäykseltä. ”Suomen Ilo-Ääni Narvan 
voiton johdosta” nimisessä runossa Askaisten kap- 
palainen Antero Aschelinus tulkitsi maanmiestensä 
tunteet. Runo alkaa seuraavasti: 


”Czar Pietari Muscos ehk sangar kyll suur 
Ol itzestäns väkevä sangen. 

Nijn että hän humuns cans tuiman coht juur 
On Ingrinmaan sisälle langen. 

SUUTr tavar ol myöt, 

Ja cullaiset vyöt — 

Me cuiteng Jumalas sodim.” 

Ruotsi-Suomen viholliset havaitsivat erehtyneensä 
perin juurin nuorta kuningasta koskeneissa arvioin- 
neissaan. Huimapäinen ja kokematon poika osoittau- 
tuikin yhdellä iskulla muuttuneen pelottavaksi sota- 
päälliköksi. Mutta tsaari Pietari osoitti nyt vakuut- 
tavasti että hän oli paljon muutakin kuin hermo- 
neikko hirmuvaltias. Tappionviestin tuojalle hän vas- 
tasi tyynesti: ”Ruotsalaiset tulevat vielä monta ker- 
taa voittamaan meidät, mutta opettavat lopulta mei- 
dät voittamaan.” 

Kaarlelle sen sijaan tämä loistava ja helposti saa- 
vutettu voitto ei ollut terveellinen. Hän alkoi aliar- 
vioida venäläisiä ja sitkeätä tsaaria, mikä myöhem- 
min kostautui ankarasti. 


Taisteluja Puolassa 


Narvan voiton avulla Kaarle XII oli toistaiseksi 
torjunut Venäjän taholta tulevan uhkan. Nyt hän 
päätti kääntyä päävihollisenaan pitämäänsä kunin- 
gas Augustia vastaan. 

Tämä Kaarle-kuninkaan päätös on saanut paljon 
arvostelua osakseen. Myöhempien tapahtumien va- 
lossa olisikin ollut ilmeisesti edullisempaa jatkaa 
sotaretkeä Venäjällä siihen asti, kunnes tsaari Pie- 
tari olisi täydellisesti lyöty. Kuningas katsoi kuiten- 
kin Augustin niin vaaralliseksi, että hänet oli nujer- 
rettava, ennen kuin Ruotsi-Suomen sotavoimat siir- 
rettäisiin Venäjää vastaan. Venäjää taas oli aika 
lailla vähäksytty Stolbovan rauhanteosta lähtien, ja 
Narvan voitto näytti oikeuttavan suhtautumaan sii- 
hen edelleenkin samalla tavalla. 

Talven kuningas vietti joukkoineen Liivinmaalla. 
Hänessä ilmeni nyt jo niitä luonteenpiirteitä, jotka 
voimakkaasti painoivat leimansa koko hänen myö- 
hempään toimintaansa. Vain suurella vaivalla koke- 
neet kenraalit saivat itsepäisen nuoren herransa luo- 
pumaan hänen suunnittelemastaan talvisotaretkestä, 
joka joukkojen huonon varustuksen ja muonituksen 

vuoksi olisi voinut tulla kohtalokkaaksi. Jo tällöin sai 
eräs upseeri myös aiheen kirjoittaa: ”Hän ei pane 
yhteen kaatuneeseen enempää arvoa kuin yhteen täi- 
hin eikä koskaan lausu semmoisesta tapauksesta va- 
litteluaan; semmoinen on kuninkaamme, ja aavistan 
sen tähden kuinka meidän lopulta käy.” 

Seuraavana keväänä aloitettu sotaretki näytti kui- 
tenkin saattavan kaikki synkät aavistukset häpeään. 
Saatuaan Ruotsista apujoukkoja kuningas karkotti 
ensiksi Riikaa piirittäneen saksilaisarmeijan. Täällä 
Väinäjoen partailla käydyssä taistelussa haavoittui 
suomalainen kreivi Arvid Horn, kuninkaan henki- 
vartioston päällikkö ja hänen poikavuosiensa kar- 
hunmetsästyksien innokas osanottaja. 

Väinäjoen voiton jälkeen Kuurinmaa joutui Kaar- 
len käsiin. Nyt hänelle tehtiin rauhantarjouksia, ja 
sekä Ranska että Itävalta tarjosivat välitystään. Mo- 
lemmat yrittivät saada aikaan sovintoa Ruotsi-Suo- 
men ja Puolan välille, jotta kumpikin sen jälkeen 
voisi houkutella jompaakumpaa kuningasta tai ehkä 
molempiakin omalle puolelleen parhaillaan alkavassa 
yleiseurooppalaisessa suursodassa. Mutta eivät vierai- 
den diplomaattien ehdotukset eivätkä hänen omien 
kenraaliensa neuvot tehonneet nuoreen kuninkaa- 
seen. Kaarle kieltäytyi tekemästä sovintoa valapat- 
toisen serkkunsa kanssa, ennen kuin tämä oli saanut 
petoksestaan ansaitsemansa rangaistuksen. Ja tämä 
rangaistus olisi Puolan kruunun menetys, vähempi ei 
Kaarlea tyydyttänyt. Ehkäpä kuningas loukatulle oi- 
keudentunnolleen hyvitystä hakiessaan samalla etsi 
perusteita rajattoman sodanhalunsa tyydyttämiseen. 
Sillä näillä ensimmäisillä sotaretkillään hän oli jo 
täydestä sydämestään omistautunut tälle alalle, mille 
hän pysyi uskollisena viimeiseen hengenvetoonsa 
asti. 

Sota siis jatkui. Puolan säädyt pyysivät kuningasta 
välttämään Puolan alueelle tunkeutumista, koska so- 
taa Ruotsi-Suomea vastaan eivät käyneet he, vaan 
kuningas August. Tällöin Kaarle vaati puolalaisia 

luopumaan Augustista ja valitsemaan itselleen uuden 
kuninkaan. Kun näin ei heti tehty, Kaarle marssi v. 
1702 sotajoukkoineen Puolaan. 

Lähes viiden vuoden ajan Ruotsi-Suomen kunin- 
gas taisteli nyt Puolassa. Hän kulki sotajoukkoineen 
ristiin rastiin läpi koko Puolan, saavutti loistavan 
voiton toisensa jälkeen, mutta ei päässyt kuitenkaan 
päämääräänsä. Osa puolalaisista ylimyksistä valitsi 
tosin Kaarlen ehdokkaan, säätyveljensä Stanislaus 
Leszczynskin Puolan kuninkaaksi. Mutta vasta Kaar- 
len siirrettyä sodan Augustin perintömaahan Saksiin 
hän sai sitkeän serkkunsa lopulta luopumaan Puo- 
lan kruunusta. 

Altranstädtin rauhassa v. 1706 vahvistettiin Au- 
gustin kruunustaluopuminen. Samalla August luopui 
kaikista Kaarlea vastaan suunnatuista liitoista. Ku- 
ningas Stanislaus oli jo aikaisemmin tehnyt Kaarlen 
kanssa liiton Venäjää vastaan. Ruotsi-Suomen kunin- 
gas näytti saavuttaneen Puolan-politiikalleen asetta- 
mansa päämäärät viimeistä piirtoa myöten. 

Altranstädtin rauhan jälkeen Kaarle XII oli mah- 
tinsa huipulla. Parhaillaan raivoavan Eispanjan peri- 
myssodan molemmat osapuolet, Ranskan kuningas 
Ludvig XIV sekä Saksan keisari, olisivat halunneet 
saada voittoisan Pohjolan leijonan kartuttamaan lIiit- 
tolaistensa lukua. Monien muiden lähetystöjen jou- 
kossa Kaarlen leirissä kävi myös Englannin kuuluisa 
pääministeri Marlboroughin herttua houkuttele- 
massa häntä sotaan Ludvig XIV:tä vastaan. Saksan 
keisari puolestaan soi Sleesian sorretuille luterilai- 
sille uskonvapauden Kaarlen mieliksi. Tsaari Pieta- 
rikin, ainoa vielä sodassa oleva kuninkaan kolmesta 
vihollisesta, tarjosi Kaarlelle . rauhaa. 

Nuoren kuninkaan sankarihahmo — korkea otsa 
ohimoilta varhain harvenneine hiuksineen, hoikka, 
yksinkertaiseen siniseen, kuparinapeilla ja edestä si- 
vuille käärityin liepein varustettuun pitkään takkiin 
verhottu vartalo vyölle sidottuine raskaine miekkoi- 
neen, kolmikolkkahattu ja polven yli ulottuvat rat- 

sastussaappaat — oli lukemattomien kuvien väli- 
tyksellä tuttu kaikkialla Euroopassa. Mutta hänen 
sisimpiä ajatuksiaan ei tuntenut kukaan. Arvoituk- 
sellisena ja yllättävänä kuten aina hän oleskeli jouk- 
koineen vuoden ajan August Väkevän rikkaassa pe- 
rintömaassa ja varusti armeijaansa uutta sotaretkeä 
varten. V. 1707 hän vei joukkonsa jälleen Puolaan, 
ja nyt alettiin aavistella kuninkaan lopullisena pää- 
määränä olevan Venäjän kukistaminen. Kuningas 
alkoi nyt vihdoinkin olla valmis lopulliseen välien- 
selvittelyyn tsaari Pietarin kanssa. 

Mutta niinä vuosina, jotka Kaarle oli käyttänyt 
loputtomiin sotaretkiin Puolassa, Pietari oli järjes- 
telmällisesti valmistautunut kohtaamaan Kaarlen 
itselleen edullisemmissa olosuhteissa kuin Narvan 
luona oli tapahtunut. 


SOTAONNI MUUTTUU 


Idän uhka lähestyy Suomea 


Narvan tappio ei ollut kyennyt masentamaan Pie- 
tarin päättäväisyyttä. Yhä edelleenkin hän piti kiinni 
merenrannikkoon tähtäävistä valloitusaikeistaan, ja 
hän ryhtyi kohta järjestelmällisesti työskentelemään 
näiden suunnitelmiensa toteuttamiseksi. Narvan tap- 
pion jälkeen hajaantuneet joukot koottiin ja niistä 
muodostettiin uusi armeija. Uusia upseereita hankit- 
tiin ja tykkejä valettiin jopa kirkonkelloistakin. 
Rauhoittaakseen uskonkiihkoista kansaa tsaari selitti, 
että ne olivat erittäin tehokkaita pelättyjä vihollisia 
vastaan. | 

Vuoden 1701 lopulla tsaarin armeija oli valmiina 
uusiin sotatoimiin. Kenraali Sheremetjevin johdolla 
se hyökkäsi Liivinmaalle, jossa Sheremetjev kolmin- 
kertaisen ylivoimansa ansiosta sai Hummelshofin 
luona täydellisen voiton von Schlippenbachin johta- 
masta fruotsalais-suomalaisesta osastosta. Liivinmaa 

oli nyt alttiina venäläisten hävityksille. Asunnot pol- 
tettiin, karja ryöstettiin ja ihmiset vietiin orjiksi Ve- 
näjälle. Näiden joukossa oli eräs palvelustyttö, josta 
kymmenkunta vuotta myöhemmin tuli tsaari Pieta- 
rin puoliso ja Venäjän keisarinna Katariina L 

Liivinmaan jälkeen tuli Viron ja Inkerin vuoro. 
Inkerin puolustuksesta vastasi Hämeen ja Uuden- 
maan maaherra, kenraali Abraham Cronhjort. 
Vaikka Suomi jo ensimmäisen sotavuoden aikana oli 
asettanut liikekannalle yhteensä n. 23 000—24 0090 
miestä, ei Cronhjortin käytettävissä ollut kuin n. 4 000 
miestä. Aikaisemmin hyväksi soturiksi osoittautunut 
kenraali oli jo vanha, joten hänen toimintansa ei 
ollut riittävän tehokasta. Cronhjort työnnettiin Ne- 
van pohjoispuolelle, ja Sheremetjev saattoi nyt ryh- 
tyä plirittämään Pähkinälinnaa. Everstiluutnantti G. 
von Schlippenbach piti aluksi urheasti puolensa 
Sheremetjevin 14 000-miehistä piiritysarmeijaa vas- 
taan, vaikkei hänellä ollut kuin 250 miestä asettaa 
linnoituksen rapistuneille valleille. Kun Cronhjort ei 
kyennyt antamaan muuta apua kuin majuri Lejonin 
D0-miehisen partiojoukon, joka pääsi murtautumaan 
linnoitukseen piirittäjien läpi, Schlippenbach päätti 
lopuksi antautua upseeriensa mieltä kuultuaan. Lejon 
olisi kuitenkin mieluummin taistellut loppuun asti ja 
räjäyttänyt linnan viimeisine puolustajineen ilmaan. 
— Kun linna antautui, oli siinä enää 83 taistelukel- 
poista miestä, jotka saivat vapaasti poistua liehuvin 
lipuin. Pietari puolestaan antoi Pähkinälinnalle 
Schltsselburgin eli ”Avainlinnan” nimen, koska sen 
piti avata hänelle tie hänen kiihkeästi tavoittelema]l- 
leen merenrannikolle. 

Näin todella kävikin. Jo huhtikuussa 1703 venäläi- 
nen armeija saapui Nevanlinnan edustalle, mistä. 
Cronhjort oli vähän aikaisemmin vetääntynyt väki- 
neen Viipurin seuduille. Tsaarin itsensä läsnä ollessa 
aloitettiin Nevanlinnan piiritys. Yötä päivää jatku- 
van tulituksen välillä venäläiset tekivät hyökkäyksiä 
linnoitusta vastaan. Kolme hyökkäystä torjuttiin, 

mutta sen jälkeen linnan urhean puolustajan, evers- 
tiluutnantti Apollofin oli antauduttava. Hänkin sai 
joukkojensa jäännösten kanssa vapaasti poistua. 

Nyt Pietari oli saanut jalansijan meren rannikolta, 
ja koko Nevan-linja oli hänen hallussaan. Tsaari 
osoitti kohta aikovansa myös pitää tämän valloituk- 
sensa. Muutama viikko Nevanlinnan valloituksen 
jälkeen joen suupuolella oleville asumattomille saa- 
rille ryhdyttiin rakentamaan linnoitusta. Mantereella 
aloitettiin uuden kaupungin rakentaminen, jolle 
tsaari antoi oman nimensä. 

Inkerinmaa oli siten joutunut tsaarin haltuun. Ai- 
noastaan muutamat sissit eli kivekkäät, kuten heitä 
johtajansa, inkeriläisen talonpojan Antti Kivekkään 
mukaan kutsuttiin, jatkoivat vastarintaa. Sota sai sen 
vuoksi hyvin julman luonteen, sillä venäläiset kosti- 
vat sissien tuhotyöt siviiliväestölle hyvin julmasti. 
Talvella 1703 myös varsinainen Suomen alue oli jou- 
tunut ensimmäisen vihollishyökkäyksen kohteeksi. N. 
3000-miehinen vihollisen hiihtojoukko tunkeutui 
Kannakselle. Lipolan kylässä se joutui taisteluun 
majuri von Burghausenin johtaman rakuunaosaston 
kanssa. Von Burghausen oli Lundin taistelussa kaa- 
tuneen everstin poika, ja hänen joukkonsa säilytti 
Lundissa tuhoutuneen ”Mustan rykmentin” perin- 
teitä. Edeltäjänsä tavoin nuorempikin Musta ryk- 
mentti kaatui paikalleen melkein viimeiseen mieheen, 
komentaja muiden mukana. 

Kesällä 1704 Suomen puolelta yritettiin estää Pie- 
tarin kaupungin rakennustyöt. Cronhjortin voimat 
eivät kuitenkaan tähän riittäneet. Sen sijaan vena- 
läiset yrittivät tunkeutua Viipuriin, mutta luopuivat 
yrityksestään Cronhjortin joukkojen Siestarjoella 
suorittaman sitkeän vastarinnan johdosta. Tsaari 
tyytyi toistaiseksi jatkamaan Pietarin kaupungin ra- 
kennustöitä. Kaupunkia ja sen edustalla olevalle 
Retusaarelle suunniteltua Kronstadtin merilinnoi- 
tusta rakentamaan raahattiin Inkerin ja Viron ta- 
lonpoikia sekä väkeä kaikilta laajan Venäjänmaan 

kulmilta. Nämä samoin kuin myöhemmin saadut so- 
tavangit pakotettiin alkeellisilla työvälineillä raata- 
maan kurjassa suomaastossa repaleisina ja nälkäisinä. 
Mutta kymmenin tuhansin sortuvien rakennusmies- 
ten kirouksista huolimatta häikäilemättömän tarmo- 
kas tsaari loi upottavalle suolle itselleen uuden pää- 
kaupungin ja Venäjänmaalle ”Ikkunan Eurooppaan”. 

Parin seuraavan vuoden aikana tsaari omistautui 
Viron ja Liivinmaan sotatoimille. V. 1704 Viron tär- 
keimmät linnoitukset Tartto, Narva ja Ivangorod 
joutuivat venäläisten käsiin. Narvaa puolusti tällä- 
kin kertaa urhea Henning Horn. Kuninkaalta pyy- 
dettiin apua Hornille, mutta saatiin vastaukseksi, 
että ”hänellä ei ollut aikaa eikä tilaisuutta tehdä mi- 
tään asian hyväksi.” Horn piti kuitenkin puolensa 
loppuun asti. Vasta väkirynnäköllä venäläiset saivat 
kaupungin haltuunsa ja panivat toimeen hirveän ve- 
rilöylyn vastoin tsaarin kieltoa. Kuitenkin tsaari hei- 
tätti urhean vastustajansa vuosikausiksi ankaraan 
vankeuteen, kerroiaanpa hänen henkilökohtaisesti 
pahoinpidelleen aseetonta vankia. 

Näiden tapahtumien aikana Suomi oli saanut olla 
rauhassa. Vanhan Cronhjortin tilalle oli tullut ken- 
raali Yrjö Maijdell, joka yritti häiritä Pietarin ra- 
kennustöitä, tosin menestyksettä. Tammikuussa 1705 
eversti Armfelt kulki 1 000 miehen kanssa jäitse Re- 
tusaareen, jossa hävitettiin venäläisten varastoja. 
Kronstadtin valmiina olevia osia ei kuitenkaan kyetty 
hävittämään ruudin puutteen vuoksi. Suomenlah- 
della toimiva amiraali Anckarstiernan laivasto ei on- 
nistunut yrityksessään sen paremmin seuraavana ke- 
sänä. 

Tällöin tsaarin joukot olivat Liivinmaalla. Pietari 
oli käskenyt Sheremetjevin tuhota Liivinmaan puo- 
lustusta johtavan kenraali Aadam Ludvig Lewen- 
hauptin sotavoimat. Tämä oli edellisenä vuonna me- 
nestyksellä torjunut venäläisten hyökkäykset. Sa- 
moin kävi nytkin. Gemäuerthofin luona heinäkuussa 
1705 Lewenhaupt saavutti loistavan voiton. Lewen- 

hauptin 7 000-miehisessä sotajoukossa oli 2500 suo- 
malaista, etupäässä ratsuväkeä. Sheremetjev menetti 
20 000 miehestään 6 000, Lewenhaupt noin 2 000, joista 
puolet haavoittuneina. — Voittonsa jälkeen Lewen- 
hauptin oli kuitenkin pakko ilmoittaa kuninkaalle, 
ettei hän kykene enää vastaamaan Liivinmaan puo- 
lustamisesta ilman apujoukkoja ja rahaa. Samalla 
hän kehoitti kuningasta kääntymään nyt päävoimi- 
neen tsaaria vastaan. Kun tsaari olisi lyöty, selvittäi- 
siin August-kuninkaasta helposti. Kuningas kiitti 
kenraalia hänen suorituksistaan, mutta jätti varteen- 
ottamatta hänen neuvonsa. 

Seuraavana vuonna tuli Viipurin vuoro. Loka- 
kuussa tsaari Pietari itse toi 20 000-miehisen armei- 
jan kaupungin edustalle ja ryhtyi sitä piirittämään. 
Hän halusi saada kaupungin haltuunsa, jotta sieltä 
ei voitaisi uhata hänen valloittamaansa Inkerin- 
maata. 

Viipurin kohtalonhetki ei ollut kuitenkaan vielä 
lyönyt. Kaupungin varustukset olivat tosin huonossa 
kunnossa, eikä siellä ollut mitään varastoja piirityk- 
sen varalta. Varusväki oli riittämätön eikä apua 
muualta saatu pyynnöistä huolimatta. Maijdellin täy- 
tyi itsensä lähteä sitä hakemaan, jolloin vanhan 
Aminoffin harteille jäi vastuu Viipurin puolustuk- 
sesta. Mutta pariviikkoisen piirityksen jälkeen tsaari 
jätti piiritysjoukon, joka sekin kohta palasi Venä- 
jälle. Viipuri oli vielä pelastunut, ja kaikissa Suomen 
kirkoissa kiitettiin Jumalaa, joka oli ”pois poistanut 
sen suuren vaaran, joca meidän ja tämän maan 
päälle riippuvan nävyi”. 

Kuuden ensimmäisen sotavuoden aikana Ruotsi- 
Suomi oli siten menettänyt Inkerin, Viron ja Liivin- 
maan. Menetykset johtuivat osittain tsaari Pietarin 
sitkeydestä ja määrätietoisesta toiminnasta, osittain 
puolustuksen heikkoudesta. Näiden Suomen etuva- 
rustusten puolustamiseen ei luovutettu riittävästi 
joukkoja. Yhtenäisen johdon puutteessa ei käytettä- 
vissä olevista voimistakaan saatu kaikkea mahdol- 

lista hyötyä irti. Kenraalien ja siviilivirkamiesten 
väliset riidat haittasivat sotaponnistuksia, ja sotilaal- 
liset vastoinkäymiset heikensivät väestön moraalia. 
Tsaari Pietarin poistumiseen Suomesta lienevät 
vaikuttaneet ne huonot uutiset, jotka hän sai Puo- 
lasta. Hänen liittolaisensa kuningas Augustin oli täy- 
tynyt luopua Puolan kruunusta ja taipua rauhaan 
Kaarlen kanssa. Tsaari oli siten jäänyt yksin Narvan 
voittajaa vastaan. | 
Tässä tilanteessa tsaari tarjosi vastustajalleen rau- 
haa. Hän oli suostuvainen luopumaan kaikista val- 
loituksistaan, jos kuningas vain luovuttaisi hänelle 
Nevajoen rannalta kaistaleen maata. Kun tämä tar- 
jous hylättiin, ei tsaarilla ollut muuta neuvoa kuin 
varustautua lopulliseen taisteluun kuninkaan kanssa. 
Tämä tuli ratkaisemaan myös Suomen kohtalon. 

Vuoden 1707 lopulla Kaarle oli vihdoin valmiina 
lähtemään Pietaria vastaan. Tsaari oli kuluneina 
vuosina pala palalta nakertanut rikki Ruotsi-Suomen 
valtiuden Itämeren itäpuolisissa maissa. Mutta 
Kaarle ei aikonut ryhtyä valloittamaan näitä mene- 
tettyjä maakuntia yksitellen takaisin. Tsaari Pieta- 
rille oli annettava kaiken vastarinnan murskaava 
isku, vallattava Moskova ja siellä saneltava hänelle 
rauhanehdot. 


Kun Kaarle-kuningas lähti Saksista Venäjää kohti, 
hänellä oli mukanaan yli 40 000-miehinen armeija. 
Pääosa siitä oli ruotsalaisia ja suomalaisia. Eräs sil- 
minnäkijä kuvaa kuninkaan armeijaa seuraavasti: 
”Ihmissilmästä näyttää siltä, että nuo urheat, väke- 
vät, hyvin varustetut ja huolellisesti harjoitetut mie- 
het olisivat mahdottomia voittaa; suokoon Herra 
heille onnea, minne heidän tiensä johtaneekin,” 


Tuskin kellään Ruotsi-Suomen kuninkaalla onkaan 
ollut tämän veroista armeijaa — mutta myöskään 
niin vaikeata tehtävää. Aluksi kaikki kävi kylläkin 
hyvin. Kärsittyään v. 1708 Holowczinin luona Itä- 
Puolassa tappion venäläisten oli vetäydyttävä omaan 
maahansa. | | 


Kaarle XII:n suurpiirteisen sotasuunnitelman mu- 
kaan hänen pääarmeijansa piti edetä suoraan Mos- 
kovaan Puolasta sinne johtavaa päätietä pitkin. 
Lewenhaupt oli saanut käskyn tuoda kaikki Itäme- 
ren maakunnissa olleet joukot sekä suuren muona- 
kuormaston kuninkaan käytettäväksi. Puolan kunin- 
gas Stanislaus oli luvannut Kaarlelle parikymmentu- 
hantisen apujoukon. Näiden lisäksi kuningas oli vielä 
sopinut ukrainalaisen, tsaaria vastaan kapinoivan 
kasakkapäällikkö Mazepan kanssa, että tämä liittyisi 
joukkoineen kuninkaaseen. 


Mutta nämä suuret suunnitelmat menivät myt- 
tyyn. Lewenhauptin osasto, jonka vahvuus oli n. 

11 000 miestä, niistä 4500 suomalaista, joutui yksi- 
nään taisteluun ylivoimaisen vihollisen kanssa. Le- 
wenhauptin onnistui murtautua läpi ja suunnattoman 
rasittavan marssin suoritettuaan tuoda pääarmeijaan 
joukkojensa tähteet, 6 090 miestä. Mutta ne paritu- 
hatta vankkuria, joissa hän oli kuljettanut pääar- 
meijalle tarkoitettuja muona- ja ampumatarvikeva- 
rastoja, oli täytynyt tuhota matkalla. 

Tämä oli korvaamaton vahinko, sillä venäläiset ve- 
tääntyivät taisteluun antautumatta kuninkaan tieltä 
ja hävittivät omaa maataan niin, ettei sotajoukko 
löytänyt majapalikkoja eikä ruokaa. Tavattoman 
kylmä talvi tuotti näissä olosuhteissa sotajoukolle 
suunnattomia kärsimyksiä ja tappioita. Kaiken Ii- 
säksi Puolan avusta ei kuulunut mitään, ja Mazepa 
sai liikkeelle vain parituhatta miestä. 

Kuningas ei kuitenkaan luopunut sotaretken jatka- 
misesta, vaikka hänkin välillä johtui jo epäilemään 
onnistumisen mahdollisuuksia. Välttääkseen venä- 
läisten hävittämiä alueita hän suuntasi marssin ete- 
läänpäin. Täälläkin sotajoukon ylläpitäminen oli 
vaikeaa, mutta jotenkuten sentään päästiin talven 
yli. Alkukesällä v. 1709 Kaarle ryhtyi piirittämään 
Pultavan kaupunkia houkutellakseen lähitienoille 
saapuneen tsaarin ratkaisutaisteluun. Kesäkuun 27. 
päivänä syntyikin Pultavan luona taistelu, joka on 
kohtalokkaimpia Ruotsin ja Suomen historiassa. 

Kuninkaalla oli n. 22 000 miestä, tsaarilla 45 000. 
Vihollisen ylivoima oli siten huomattava, mutta sel- 
laiseen oli totuttu. Pahempi seikka oli ruudin puute 
ja kohtalokkain kaikista kuninkaan haavoittuminen, 
mikä oli sattunut vähän aikaisemmin. Tämän vuoksi 
hän ei voinut itse johtaa joukkojaan, vaan hänen oli 
tyydyttävä vain siirrättämään itseään hevospaareilla 
taistelukentällä paikasta toiseen. 

Nouseva aurinko näki kaarlelaisarmeijan käyvän 
hyökkäykseen ylivoimaista vihollista vastaan. Aurin- 
gon laskiessa uljaan armeijan rippeet perääntyivät 
vihollisen takaa-ajamina taistelukentältä, jossa ne 

onnistuneen alun jälkeen olivat kärsineet murskaa- 
van tappion. Kuninkaan sijasta komentavalla sota- 
marsalkka Rehnsköldillä ei etevyydestään huolimatta 
ollut riittävää arvovaltaa muiden kenraalien silmissä, 
joten johto jäi hajanaiseksi. Tämä seikka sekä vihol- 
lisen ylivoima ja ampumavarojen puute aiheuttivat 
tappion, eli kuten eräs luutnantti kertoo, ”meidän 
vihdoin täytyi perääntyä vastoin ruotsalaisia sotata- 
poja noin kello 2:n aikaan iltapäivällä taisteltuamme 
auringon noususta yhtäjaksoisesti 11 tuntia”. 

Lähes 10 000 miestä oli kaatunut tai joutunut van- 
giksi. Kuningas, joka vain nipin napin oli välttynyt 
vangiksi joutumasta, nousi haavastaan huolimatta 
ratsun selkään ja johti lyödyn sotajoukkonsa pois 
taistelukentältä. Muutamaa päivää myöhemmin sota- 
joukko joutui Dnepr- ja Vorkslajokien yhtymäkoh- 
taan, jossa takaa-ajavat venäläiset saavuttivat sen. 
Kuningas oli vähän aikaisemmin mennyt kenraa- 
liensa neuvosta Dneprin yli Puolan alueelle, jonne 
armeijan jäännösten piti seurata häntä. Mutta kun 
venäläiset ilmestyivät näkyviin, armeijaa tällöin ko- 
mentaneen Lewenhauptin usko petti. Perevolotshnan 
kylässä hän antautui 15 000 miehen kanssa huomat- 
tavasti heikommalle vihollisjoukolle. 

Kaarlen armeijan tuho muodostui ”suuren Pohjan 
sodan” käännekohdaksi. Kun sanoma siitä saapui, 
Tanska ja kuningas August aloittivat jälleen sodan 
Ruotsi-Suomea vastaan. Puola joutui käden kään- 
teessä Augustin haltuun, ja tanskalaiset hyökkäsi- 
vät Etelä-Ruotsiin, josta heidät tosin kohta karko- 
tettiin. Mutta eniten nämä tapahtumat vaikuttivat 
Ruotsi-Suomen ja Venäjän voimasuhteisiin. Tsaari 
Pietari oli kohta voittonsa jälkeen kirjoittanut: ”Nyt 
vihdoinkin meidän kaupunkimme perustus Nevan 
rannalla on varmasti laskettu.” Venäjä syrjäytti nyt 
Ruotsi-Suomen Pohjois-Euroopan johtavan vallan 
asemasta. Ja Kaarle-kuninkaan kuluttaessa seuraa- 
vat vuodet toimettomuudessa Turkin alueella, jonne 
hän oli Perevolotshnan antautumisen jälkeen vetään- 

tynyt, tsaari Pietari ryhtyi lujittamaan valtaansa 
Itämerenmaissa ja Suomenlahden perukassa. Tämä 
oli tuottava Suomelle suunnattomia kärsimyksiä. 


Suomi sortuu 


Suomessa oli tapahtunut ylipäällikön vaihdos Vii- 
purin piirityksen jälkeen. Kuninkaan Viipuriin ni- 
mittämä maaherra, everstiluutnantti Yrjö Lybecker 
sai juonitteluillaan Maijdellin pyytämään eroa. Hä- 
nen tilalleen tuli Lybecker itse, joka kenraalimaju- 
riksi ylennettynä vuodesta 1707 vastasi Suomen puo- 
lustuksesta. | 

Lybecker jatkoi jo Maijdellin alullepanemia va- 
rustelutöitä. Kesällä 1708 hänellä oli jo n. 11 000- 
miehinen armeija koossa. Tällä hän aikoi hyökätä 
Inkerinmaalle sitoakseen siellä olevat venäläiset, kun 
kuningas lähti etenemään Moskovaa kohti. Mutta 
tsaarin amiraali Apraksin, joka oli nimitetty Inke- 
rinmaan kenraalikuvernööriksi, ehti Lybeckerin edel- 
le. Laivastoineen hän teki hävitysretkiä Suomen ran- 
nikoille, ja mm. Porvoo ryöstettiin ja poltettiin porva- 
riskaartin urhoollisesta vastarinnasta huolimatta. 
Ruotsi-Suomen laivasto ei voinut kunnollisen tuki- 
kohdan puutteessa vastustaa tehokkaasti vihollista, 
joka Kronstadtin tykkien suojasta lähti yllätysret- 
killeen. 

Elokuussa Lybecker lähti retkelleen Inkerinmaa- 
han. Aluksi hänellä oli menestystä, ja Pietarissa val- 
litsi jo suuri hämminki. Mutta kun Lybecker oli ylit- 
tänyt Nevajoen ja muonavarat loppuivat, alkoi tulla 
vastoinkäymisiä. Rohkea hyökkäys Pietaria vastaan 
olisi ehkä pelastanut tilanteen. Sen sijaan Lybecker 
meni Länsi-Inkeriin, josta hän venäläisten hyök- 
käystä peläten evakuoi joukkonsa meritse Kannak- 
selle. Kun laivauspaikassa Kolkanpäässä ei saatu 
mukana olleita hevosia laivoihin, tapettiin niitä n. 
6 000. Hyvin toivein aloitettu yritys oli siten saanut 
nolon lopun johdon kyvyttömyyden vuoksi. 

Pultavan taistelun jälkeen tsaari saattoi kääntää 
päähuomionsa pohjoiseen. Riika kukistui pitkän pii- 
rityksen jälkeen kesällä 1710, ja vähän myöhemmin 
koko Viro joutui tsaarin käsiin. 

Jo sitä ennen Pietari oli lähettänyt sotajoukkonsa 
Viipuria valloittamaan. Piiritys alkoi Apraksinin joh- 
dolla maaliskuun lopulla. Apraksinilla oli noin 18 000 
miestä, joilla hän saartoi kaupungin. Lybecker oli 
jättänyt Viipuriin n. 4000 miestä eversti Maunu 
Stiernsträlen komentoon. Stiernsträle pitikin uljaasti 
puolensa vihollisen ylivoimasta, jatkuvasta tykkitu- 
lesta ja kaupungin varustusten kehnosta kunnosta 
huolimatta. Piiritetyt toivoivat Lybeckerin tulevan 
pian apuun. Apua tulikin — mutta Apraksinille, jolle 
itse tsaari toi vahvistuksia heti meren avauduttua. 
Ilman ulkopuolista apua Stiernsträle ei voinut ajan- 
mittaan pitää puoliaan, vaan hänen oli pakko antau- 
tua. Kesäkuun 14. päivänä tsaari ratsasti henkikaar- 
tinsa kärjessä juhlakulussa kaupunkiin. Henkiin jää- 
neet puolustajat, parituhatta miestä, vietiin vastoin 
sopimusta vankeuteen. 

Viipuri, joka viidettäsataa vuotta oli ollut Suomen 
turvana itää vastaan, oli kukistunut. Vastuun siitä 
kantoi osaltaan Lybecker, joka ei ollut yrittänytkään 
auttaa kaupunkia. Hän menettikin nyt virkansa, joka 
siirtyi valtaneuvoston Suomen kenraalikuvernööriksi 
määräämälle kenraali Kaarle Nieroth'ille. 

Kreivi Nieroth oli syntynyt Suomessa alkuaan Iii- 
viläisestä suvusta. Hän oli saavuttanut mainetta tai- 
tavana ja pelkäämättömänä soturina. Kenraali ryh- 
tyikin ripeästi vahvistamaan Suomen puolustusta. 
Vähän aikaisemmin oli Käkisalmen linnan urhoolli- 
sen puolustajan, eversti Juhana Stiernschantzin ollut 
myös pakko antautua. Tällä tavoin vihollisen val- 
taan joutuneessa Pohjois-Karjalassa oli esiintynyt 
halua alistua vihollisen valtaan, mitä papitkin olivat 
suositelleet. Nieroth vastusti ankarasti tällaista. Toi- 
sen huolenaiheen muodosti rutto, joka nyt alkoi le- 
vitä Virosta Suomeen. Yksityiskohtaisilla määräyk- 

sillä, joilla koetettiin eristää tartuntapesät, kenraali 
Nieroth taisteli ruttoa vastaan. Talven kuluessa Hel- 
sinki menetti toistatuhatta ja Turku pari tuhatta 
asukastaan ruton uhreina, mutta keväällä oli kulku- 
tauti voitettu. Nieroth työskenteli myös tarmokkaasti 
Suomen sotavoimien kuntoonsaattamiseksi. Kesällä 
1711 hän saattoikin mennä Viipuria vastaan noin 
10 000 miestä mukanaan, mutta tykistön puutteessa 
kaupunkia ei voitu valloittaa. 

Vuosi 1711 oli Suomessa rauhallinen, sillä tsaari 
kävi parhaillaan sotaa Turkkia vastaan, joka Kaarle 
XII:n yllyttämänä oli hyökännyt Venäjän kimppuun. 
Mutta kun Turkin sota oli saatettu päätökseen. 
tsaari saattoi jälleen kiinnittää huomionsa Suomeen. 
Täällä oli kenraali Nieroth kuollut tammikuussa 
1712 ja Lybecker oli tullut jälleen ylipäälliköksi. 

Lybecker torjui kesällä 1712 venäläisten Kymijoen 

ylittämisyritykset. Mutta siihen menestys loppui. Seu- 
raavaksi kesäksi hän ryhmitti joukkojensa pääosan, 
n. 6 500 miestä, Turun ja Porvoon väliselle rannikolle 
estääkseen venäläisten maihinnousut. Lybeckerin 
lähin mies, eversti Kaarle Armfelt olisi halunnut 
keskittää päävoimat Helsinkiin, jonne hän odotti vi- 
hollisten nousevan maihin. Toukokuun alussa 
Apraksinin johtama Venäjän laivasto saapuikin Hel- 
singin edustalle. Tsaari Pietari oli itse mukana. Arm- 
felt yritti puolustaa Helsinkiä 1 500-miehisellä osas- 
tollaan, mutta kohta hänen oli luovutettava kau- 
punki. Sitä ennen hän antoi sytyttää kaupungin ja 
siellä sijainneet sotaväen varastot : tuleen. Koko 
Etelä-Suomi ja Turku joutuivat tämän jälkeen vihol- 
lisen valtaan. 

Kohta tämän jälkeen Lybecker erotettiin ja Arm- 
felt sai Suomessa olevat joukot komentoonsa. 
Lybecker tuomittiin myöhemmin sotaoikeudessa kuo- 
lemaan, mutta tuomiota ei pantu täytäntöön. Ero- 
tettu kenraali kuoli kohta sen jälkeen vankeudessa. 
Lybeckerin tuomiota on pidetty ehkä liiankin anka- 
rana, sillä hän joutui toimimaan melkeinpä ylivoi- 
maisen vaikeissa olosuhteissa. Mutta maallemme oli 
joka tapauksessa haitaksi, ettei kuninkaalta liiennyt 
Suomeen kunnollisempaa kenraalia. Todella kyvykäs 
soturi olisi niissäkin olosuhteissa saanut varmasti pa- 
rempia tuloksia aikaan. 

Nyt ylipäälliköksi tullut Kaarle Armfelt oli syn- 
tynyt Inkerinmaalla, missä hänen isänsä oli palvellut 
upseerina. Kaksitoista vuotta ulkomailla palveltuaan 
Armfelt palasi kotimaahansa juuri suuren sodan syt- 
tyessä. Urheudellaan ja päättäväisyydellään Armfelt 
oli sodan alkuvuosina voittanut yleistä arvonantoa 
niin sotaväen kuin siviiliväestönkin keskuudessa. Hä- 
nen onnistuikin lujittaa kuria armeijassa, joka Ly- 
beckerin päättämättömyyden vuoksi oli joutunut ha- 
jaannustilaan. Mutta Armfeltin urheuskaan ei kyen- 
nyt enää kääntämään sotaonnea. Kostianvirralla Päl- 
käneellä hän yritti vielä estää venäläisiä tunkeutu- 

masta pohjoiseen. Virran rannalle asettuneet suoma- 
laiset torjuivat aluksi Apraksinin johtamien venäläis- 
ten ylimenoyritykset. Mutta sitten kun amiraali oli 
rakennuttanut lauttoja, joilla osa hänen joukoistaan 
meni Mallasveden yli ja nousi maihin puolustajan 
selustassa, Armfeltin täytyi urhean taistelun jälkeen 
antaa joukoilleen perääntymiskäsky. Joulun aikoihin 
hänen joukkonsa asettuivat talvehtimaan Vaasan ja 
Isonkyrön tienoille. 


Suomi joutuu venäläisten valtaan 


Tsaari Pietari oli yrittänyt saada Tanskan yhty- 
mään yhteisesti Ruotsia vastaan suunnattavaan hyök- 
käykseen. Mutta tanskalaiset eivät tähän suostuneet. 
Ruotsalaisia joukkoja oli vielä Holsteinissa, ja Ruotsi- 
Suomen laivasto hallitsi Itämerta. Mutta nämä hyök- 
käyshuhut synnyttivät sellaista levottomuutta Ruot- 
sissa, ettei Armfelt saanut hänelle luvattuja apu- 
joukkoja. Vaikka Ruotsissa olevien joukkojen vah- 
vuus oli tällöin n. 37 000 miestä, jätettiin Armfelt 
vain vähän yli 5 000 miehellä puolustamaan Suomea, 
joka jo oli suureksi osaksi vihollisen vallassa. 

Kun yhteistyöstä Tanskan kanssa ei tullut mitään, 
tsaari käski Suomessa olevan sotajoukkonsa komen- 
tajan, ruhtinas Golitsynin valloittaa loput Suomesta 
vielä talven aikana. Golitsyn lähti joukkoineen liik- 
keelle pohjoista kohti. Napuen luona hän kohtasi 
Armfeltin, ja helmikuun 19. päivänä 1714 syntyi 
taistelu. 

Armfeltilla oli n. 4 000 sotamiestä ja toista tuhatta 
talonpoikaista nostomiestä. Golitsynin käytettävissä 
oli kymmenisen tuhatta miestä. Vihollisen ylivoi- 
masta huolimatta Armfelt päätti taistella. 

Juuri vihollisen ylivoiman vuoksi taistelu päättyi 
kuitenkin Armfeltin täydelliseen tappioon. Golitsynin 
onnistui saartaa Armfeltin jalkaväki, josta urhean 
taistelun jälkeen suurin osa hakattiin maahan. Tais- 
telun jälkeen Armfelt vetääntyi Raahen tienoille, 

minne hän sai kootuksi joukkojensa rippeet. Venä- 
läiset tunkeutuivat perässä Vaasaan asti. Etelä-Poh- 
janmaa joutui nyt surkean hävityksen kohteeksi. 

Vuoden 1714 lopulla Armfelt vei hallituksen oh- 
jeitten mukaisesti joukkonsa Ruotsin puolelle. Sitä 
ennen venäläiset olivat saaneet haltuunsa Savon- 
linnan, jota majuri Juhana Busch oli sitkeästi ilman 
avun toivoa puolustanut. 

Kesällä 1714 venäläiset pääsivät myös Suomen 
rannikkovesien herroiksi. Ruotsin laivasto oli pur- 
jehtinut Hankoniemen edustalle, jossa se seuraili ve- 
näläisten liikkeitä. Ruotsalainen amiraali oli lähet- 
tänyt suomalaisen vara-amiraali Niilo Ehrensköldin 
johtaman laivasto-osaston estämään venäläisiä vetä- 
mästä kaleerejaan Hankoniemen poikki. Tsaari yritti 
nimittäin tällä tavoin päästä ruotsalaisten laivojen 
selustaan. Mutta tyynen sään vuoksi venäläisten on- 
nistui soutaa kaleerinsa Hankoniemen editsekin ruot- 
salaisten kykenemättä sitä estämään. Tällä tavoin 
Ehrensköld joutui Riilahden selällä taistelemaan yh- 
deksällä aluksellaan vihollisen yli sataa alusta vas- 
taan. Kun venäläiset kehoittivat häntä antautumaan 
ja selittivät, ettei taistelun alettua enää armoa an- 
neta, Ehrensköld vastasi, ettei hän elävänä armoa 
pyydäkään. 

Urhea maanmiehemme piti sanansa. Lähes kolme 
tuntia hän taisteli 900 urhonsa kanssa. Taistelu päät- 
tyi vasta kun kaksi kolmannesta hänen miehistään 
oli kaatunut tai haavoittunut. Mutta venäläisten tap- 
piot olivat paljon suuremmat, n. 3 000 kaatunutta ja 
1 600 haavoittunutta. Vain neljäsosa tsaarin kalee- 
reista oli säilynyt vahingoittumattomina. Ehrensköld 
oli itse taistellut niin kauan kuin kykeni miek- 
kaa heiluttamaan. Haavoittuneena hän yritti lopuksi 
heittäytyä mereen vihollisen saatua hänen laivansa 
vallatuksi, mutta takertui laivan kyljellä riippuvaan 
köysistöön. Täältä hänet tajuttomana pelastettiin. 
Tsaari Pietari hoiteli omakätisesti voitettua vastus- 
tajaansa, jonka urheutta hän suuresti ihaili. Ehren- 

sköld vietiin Pietariin, missä hän oli vankina sodan 
loppuun asti. Vaikkei hän suostunutkaan ryhtymään 
tsaarin palvelukseen, osoitti tämä hänelle suosiotaan 
edelleenkin. Ruotsiin palattuaan Ehrensköld ylen- 
nettiin amiraaliksi ja sai vapaaherran arvon. Täällä 
hän myös kuoli v. 1728. — Riilahden voiton jälkeen 
venäläiset saivat Ahvenanmaan haltuunsa ja Aprak- 
sinin laivasto tunkeutui Pohjanlahdelle. 


Suomen — viimeinen varustus, kaukana Kainuun 
korvissa sijaitseva Kajaanin linna joutui venäläisten 
käsiin talvella 1716. Majuri Juhana Fieandt puolusti 
sitä 50 huonosti harjoitetulla miehellään siihen asti, 
kunnes muonavarat loppuivat. Tällöin hän olisi rä- 
jäyttänyt linnan väkineen ilmaan. Mutta Paltamon 
rovastin pyynnöstä hän suostui antautumaan sääs- 
tääkseen linnan turviin paenneiden siviilihenkilöiden 
elämän. Vastoin sopimusta venäläiset riistivät van- 
geilta heidän omaisuutensa ja raahasivat monet 
heistä Siperiaan asti. 


Suomi oli joutunut valloittajan armoille. Sitä ku- 
vaa Napuen taistelua seuranneen ajanjakson histo- 
rjassamme saama nimitys ”isoviha”. 


Isoviha 


Napuen taistelun jälkeen maa oli voittajien käsissä. 
Nyt seurasi maamme historiassa sellaisia sekasorron 
ja väkivallan vuosia, ettei kansamme vaiheista juuri 
löytyne niihin verrattavia. 


Suomalaisten joukkojen poistuminen oli jättänyt 
sivilliväestön täysin turvattomaksi ja vihollisen mie- 
livallalle alttiiksi. Kun tsaarin Suomeen lähettämissä 
joukoissa oli runsaasti kasakoita ja muita vielä var- 
sinaisia venäläisiäkin sivistymättömämpiin kansoihin 
kuuluvia sotilaita, ei siviiliväestön kärsimyksillä ol- 
lut mitään rajaa. Varsinkin papit näyttävät näinä 
isonvihan ensimmäisinä vuosina joutuneen vihollisen 
erikoisen raivon kohteiksi. Aikakirjoista tapaa monta 

kuvausta siitä, kuinka kirkkoherroja ja kappalaisia 
piestään kuoliaaksi, pakotetaan seisomaan alasto- 
mana lumessa, ruoskitaan, potkitaan, viileskellään 
veitsillä tai kärvennetään pelkästä julmuudesta tai 
sen vuoksi, että he eivät ole kyenneet tai halunneet 
taipua miehittäjien käskyihin. Usein haluttiin myös 
näillä kidutuksilla kiristää asukkailta heidän viimei- 
setkin arvoesineensä ja rahansa, jotka he ehkä olivat 
onnistuneet vihollisilta kätkemään. 

Erityisen surkeaksi muodostui monien naisten koh- 
talo, jotka joutuivat vihollisen väkivallantekojen uh- 
reiksi. Joukoittain heitä raahattiin myös orjuuteen 
Venäjälle. Venäläisten on arvioitu kuljettaneen ison- 
vihan aikana vähintään 20 000 henkeä, miehiä, naisia 
ja lapsia kotimaahansa, jonne heidät hajoitettiin aina 
Siperiaa myöten. Orjan osa oli useimmiten surkea, ja 
harva siihen joutunut palasi enää kohtaloistaan ker- 
tomaan. Isonvihan loppupuolella venäläiset rupesivat 
myös ottamaan väkipakolla sotamiehiä maastamme. 
Kaikkiaan parintuhannen miehen on arvioitu joutu- 
neen näinä ns. ”manttaalimiehinä” Venäjälle. Useim- 
mat sortuivat jossakin Persian rajoilla, jonne heidät 
lähetettiin. Vain nelisensataa palasi kotimaahan. Näi- 
den sotilaaksi otettujen joukossa oli myös naisia. 
Joutsenolaisen papintyttären Annikka Svanin vaiheet 
ovat tulieet myös jälkimaailman tietoon häntä: kos- 
kevista suomalaisista kuulustelupöytäkirjoista. Vii- 
purin valloituksen jälkeen hän oli joutunut vangiksi. 
Kolme vuotta myöhemmin hänet pakotettiin astu- 
maan venäläiseen rakuunarykmenttiin eräiden mui- 
den naisvankien kanssa. Rykmenttinsä mukana hän 
osallistui mm. Pälkäneen ja Napuen taisteluun. Jäl- 
kimmäisessä oli venäläisten riveissä taistellut n. 1 000 
inkeriläistä, ruotsalaista ja suomalaista vankia. 

Tällaisten hirmutekojen vuoksi jokainen, joka 
suinkin kynnelle kykeni, koetti paeta vihollisen 
tieltä. Tämä aiheutti maan viranomaisille suuria vai- 
keuksia, sillä pakolaisten sijoittaminen ei ollut mi- 
kään yksinkertainen asia sodan köyhdyttämässä. 

maassa. Viipurin menetyksen jälkeen pakolaiset al- 
koivat suunnata matkansa suoraan Ruotsiin. Etenkin 
säätyläisiä poistui maasta suurissa määrin. Tämä 
saattoi maan hallinnon sekasortoon, sillä poistunei- 
den joukossa oli hyvin paljon virkamiehiä. Oikeus- 
laitos rappeutui ja monet seurakunnat jäivät vaille 
sielunpaimenta, sillä lähes parisataa pappia poistui 
maasta. Toisaalta on useitakin tapauksia, jolloin seu- 
rakunnan kirkkoherra häntä kohdanneesta vainosta 
huolimatta jäi seurakuntansa keskuuteen ja teki sille 
korvaamattomia palveluksia. 

Etenkin pappien, mutta myös muiden virkamies- 
ten pysyminen maassa olisi ollut erityisen tärkeää 
tänä aikana, jolloin maan henkinen ja siveellinen tila 
oli kauhistuttavasti taantunut. Yliopisto oli lopetta- 
nut toimintansa, sillä useimmat opettajat olivat paen- 
neet maasta. Oppilaat olivat joko menneet sotavä- 
keen tai hajaantuneet ympäri maata etupäässä pap- 
pisvirkoja hoitamaan. Koulujen toiminta oli myös 
vuosikausia pysähdyksissä. Näissä olosuhteissa, kun 
monissa seurakunnissa ei vuosikausiin pidetty ai- 
noatakaan jumalanpalvelusta tai suoritettu kirkolli- 
sia toimituksia, ei siveellisten siteiden höltymistä ole 
ihmeteltävä. Juoppous oli yleistä kaikkien kansan-' 
kerrosten keskuudessa pappeja myöten. Varkauksien 
määrä kasvoi tavattomasti, eikä vieraaseen omaisuu- 
teen kajoamista pidetty aina rikoksenakaan. Siveel- 
lisyysrikokset olivat myös hyvin lukuisia. Surullisen 
piirteen muodosti suomalaisten naisten seurustelu 
venäläisten kanssa, minkä johdosta rauhan vihdoin 
tultua joukko naisia seurasi maasta poistuvia venä- 
läisiä. | | 

Kun maan hallinto oli joutunut epäjärjestykseen 
valloituksen johdosta, venäläiset ryhtyivät varsin 
pian järjestämään jonkinlaista ftilapäishallintoa. 
Tällä tavoin heidän oli helpompi saada hävitetystä 
maasta irti niitä suorituksia, joita siltä nyt vaadit- 
tiin. Tsaari ei aikonut pitää Suomea hallussaan, 
vaan maan oli palveltava Ruotsia vastaan suunni- 


734 Suuri Pohjan sota 


teltujen sotatoimien tukialueena. Sen täytyi elättää 
maahan sijoitetut venäläiset joukot, hankkia Venäjän 
laivastolle ja maasotavoimille niiden tarvitsemia eri- 
laisia tarvikkeita sekä myös miehiä työ- ja sotapal- 
velukseen. 

> Aluksi maan hallinto oli sotilasviranomaisten kä- 
sissä. Joskin näiden joukossa oli tunnottomia raaka- 
laisiakin, ylin johto oli pitkän aikaa suomalaisille 
myötämielisen miehen, nimittäin ruhtinas Golitsynin 
käsissä. Tämä harvinaisen sivistynyt ja inhimillinen 
mies koetti suojella väestöä venäläisten joukkojen 
väkivallalta niin innokkaasti, että hän sai maanmie- 
hiltään pilkkanimen ”suomalaisten jumala”. Mutta 
Golitsynin valvonta ei ulottunut kuin pieneen osaan 
maata, ja muualla mielivalta jatkui. 

V. 1717 maamme miehityshallinto parani, kun 
sivilli- ja sotilasviranomaisten toimipiirit erotettiin 
toisistaan. Sivillihallinto joutui Suomen kenraali- 
kuvernööriksi nimitetyn kreivi Kustaa Otto Dou- 
glasin käsiin. Tämä oli eräs harvoista Pultavan tap- 
pion jälkeen tsaarin palvelukseen astuneista karolii- 
neista. Douglas on ehkä aiheetta saanut hyvin huo- 
non maineen historiassamme. Vaikka hän Olikin 
raaka ja sivistymätön mies, saatiin maamme hallinto 
hänen toimestaan nyt jonkinlaiseen järjestykseen. 
Ns. laamannit hoitivat maaherrojen tehtäviä. Useat 
heistä olivat Itämerenmaiden saksalaisia aatelismie- 
hiä, joista jotkut jättivät toiminnastaan erittäin kau- 
niin muiston. Alempien virkamiesten joukossa oli 
myös oman maan miehiä. He olivat yleensä vaike- 
assa asemassa väestön ja vierasmaalaisten esimies- 
tensä ristiriitaisten toiveiden ja vaatimusten välillä. 

Aikaa myöten saatiin kirkollinen hallintokin jär- 
jestymään. Someron kirkkoherra Jaakko Bitz tuli 
Turkuun v. 1717 perustetun väliaikaisen konsistorin 
esimieheksi. Hän toimi tarmokkaasti hankkiakseen 
seurakuntiin pappeja, mutta sopivan aineksen puute 
teki hänen työnsä erittäin vaikeaksi. Kuitenkin saa- 
tiin jotakin aikaan, ja myös muutamia kouluja avat- 

Daniel Medelplan. 


tiin jälleen. Kirjapainot eivät toimineet laisinkaan 
tänä aikana. Sen vuoksi entinen kirjanpainaja Daniel 
IMedelplan yritti auttaa koulukirjojen tarvitsijoita 
veistämällä puusta aapisen painolaatat. Tätä ”Pälkä- 
neen aapista” ei ole löydetty yhtään kappaletta. 

Maan taloudellinen asema oli myös äärimmäisen 
kurjaa. Ennen maan joutumista venäläisten haltuun 
valtakunta oli ollut 13 vuotta sodassa. Tämä oli 
köyhdyttänyt suuresti Suomea. Jo ensimmäisen sota- 
vuoden väenotot olivat niin suuria, että joka neljäs 
työkykyinen mies joutui maamme rajojen ulkopuo- 
lelle sotaan. Näin suuri työvoiman vajaus, jota vuo- 
sittain uudistuvat lisäväen otot suurensivat, rap- 
peutti etenkin maamme maatalouden. Siitä huoli- 
matta vaadittiin raskaita veroja. Monet talot autioi- 
tuivat, kun niiden haltijoiden oli luovuttava tilois- 
taan verorästien vuoksi. 

Venäläisvalta ei tuottanut suinkaan helpotusta 
tässä suhteessa. Isonvihan ensi vuosina väestö 

oli täysin turvaton ja kaikenlaiselle riistolle alttiina. 
Myöhemmin sentään saatiin jonkinlainen järjestys 
aikaan. Väestön oli maksettava sekä ns. kontribuutio- 
ta, joka suoritettiin viljana tai rahana, että muo- 
naveroa venäläisen sotaväen ylläpitämiseksi. Jälkim- 
mäinen vero oli hyvin raskas. V. 1719 Suomen oli 
maksettava n. 63000 tynnyriä kauroja ja saman 
verran silppuja, n. 116 milj. leiviskää heiniä ja pari 
miljoonaa  olkilyhdettä. Sodan köyhdyttämässä 
maassa näin suurten veromäärien kokoaminen tuotti 
asukkaille äärettömiä vaikeuksia, sillä n. neljäsosa 
kaikista tiloista oli autioina. Kuitenkin olojen hiu- 
kan rauhoittuessa isonvihan viimeisinä vuosina pii- 
lopirteille paenneet asukkaat palailivat vakinaisille 
asuinsijoilleen ja ryhtyivät jälleen tilojaan viljele- 
mään, mikä vähitellen lisäsi viljelysten määrää. Ve- 
näläiset yrittivät myös saada: autiotiloja viljelykseen 
lupaamalla niitä jokaiselle joka halusi niitä vil- 
jellä. 

Joskin jo maanviljelys oli kärsinyt sodasta, oli 
muiden elinkeinojen laita vielä huonommin. Teolli- 
suudenharjoitus oli melkein kokonaan lakannut, ja 
käsityö sekä kaupankäynti olivat supistuneet äärim- 
mäisen vähäiseksi. Kaupungit olivat suureksi osaksi 
hävitettyjä, ja niiden asujaimisto oli perin juurin 
köyhtynyt. Vähäinen vienti suuntautui melkein ko- 
konaan Venäjälle. Tärkeimmät vientitavarat olivat 
terva ja pellavakangas. Tuontitavaroista tärkein oli 
suola. Sen puute oli huutava, sillä kuninkaan kiel- 
lettyä kaupankäynnin venäläisten miehittämien alu- 
eiden kanssa, vain aniharva laiva puikahti Suomen 
rannikoille. Niinpä suolaa myytiin lusikoittainkin, 
kun väestö ei kyennyt tavaran vähyyden ja sen hin- 
nan kalleuden vuoksi monin paikoin sitä suurem- 
missa erissä ostamaan. 

Sodan hävityksistä ja kovakouraisesta miehitys- 
hallinnosta kärsivä väestö sai niskoilleen vielä erään 
ylimääräisen rasituksen, nimittäin maassa liikuske- 
levat suomalaiset sissit. Inkeriläisten talonpoikien 

esimerkin mukaan monet talonpojat tai säännölli- 
sistä joukoista karanneet sotamiehet ryhtyivät käy- 
mään omaa sotaansa venäläisiä miehitysjoukkoja 
vastaan. Kun kuningas oli hyväksynyt heidän toi- 
mintansa ja antanut useille sissipäälliköille upseerin- 
valtakirjankin, nämä ns. jalkarakuunat katsoivat 
kuuluvansa hallituksen joukkoihin ja vaativat väes- 
töltä kaikkea mahdollista apua. Onnettomat talonpo- 
jat ja maassa toimivat kotimaiset virkamiehet jou- 
tuivat nyt hyvin vaikeaan asemaan. Venäläiset ran- 
kaisivat sissien avustajia äärimmäisen ankarasti, jo- 
ten väestö suhtautui hyvin vastahakoisesti näiden 
vaatimuksiin. Toisaalta taas sissit kohtelivat hyvin- 
kin julmasti henkilöitä, jotka asettuivat heitä vas- 
tustamaan tai joiden he epäilivät ilmiantaneen hei- 
dät venäläisille. Näin sissit hankkivat itselleen sekä 
ystäviä että vihollisia siviiliväestön keskuudessa. 
Kuitenkin väestön enemmistö suhtautui heihin viha- 
mielisesti. Kun venäläiset kostivat sissien tihutyöt 
siviiliväestölle, herätti tämä vihaa sissejä kohtaan. 
Mutta myös sissien oma röyhkeys ja vaateliaisuus 
saattoivat väestön vihaamaan heitä. Monesti he rie- 
huivat — vihollisen lailla talonpoikien keskuudessa, 
joilta he vaativat kruunun nimessä elintarvikkeita ja 
rahaa, vaikka heidän toimintansa supistui mässäile- 
miseen ja juopotteluun. Tästä kertovat monet hai- 
keat, Ruotsissa oleville korkeille viranomaisille osoi- 
tetut valitukset. 

Sissien toiminnan merkitys oli sotilaalliselta kan- 
nalta katsoen vähäinen. Tosin he hankkivat tietoja 
Suomessa olevien vihollisvoimien toiminnasta ja 
tuottivat näille kaikenlaista häiriötä, mutta siihenpä 
se supistuikin. Siviiliväestön kärsimykset olisivat 
varmaankin olleet pienemmät, jos sissit olisi komen- 
nettu varsinaisen armeijan yhteyteen, eikäpä tämä 
toimenpide olisi aiheuttanut minkäänlaista sotilaal- 
listenkaan etujen menetystä. 

Kuuluisimpia sissipäälliköitä olivat Taneli Luuk- 
koinen, Pietari Longström, Salomon Enberg, Tapani 

Löfving sekä ns. Härkmannin pojat. Näistä Taneli 
Luukkoinen, joka oli saanut kuninkaalta majurin 
valtakirjan, joutui lopuksi venäläisten vangiksi ja 
nääntyi vankilaan. Siviiliväestöä kohtaan osoittamas- 
taan häikäilemättömyydestä huonoon huutoon joutu- 
nut Longström sai surmansa Armfeltin Norjan-ret- 
kellä. Majuri Enberg johti monissa kahakoissa jouk- 
koaan, johon kuului myös sotamiehiä. 

”Härkmannin pojiksi” kansa nimitti Keuruun 
kirkkoherra Herpmanin kolmea poikaa, joiden nimet 
olivat Juhana, Taneli ja Antti. He olivat olleet yli- 
oppilaita, mutta lopettaneet isonvihan alussa lukunsa 
ja ryhtyneet sisseiksi. Kotipitäjänsä miesten avulla 
he estivät puolentoista vuoden aikana venäläisten tu- 
lon Keuruulle. Jouluna v. 1715 venäläisten onnistui 
kuitenkin yllättää heidät Ampialan talossa, jossa he 
viettivät joulua omaistensa kanssa. Urhean vastarin- 
nan jälkeen kaksi näistä erittäin vahvoista veljek- 
sistä kaatui ja kolmas joutui vangiksi. Koko kirk- 
koherran perhe raahattiin nyt Siperiaan saakka. 

Kaikkein merkillisimmät kohtalot koki kuitenkin 
Tapani Löfving, isonvihan kuuluisin sissi. Hän oli 
syntynyt Narvassa aliupseerin poikana. Toimiessaan 
majuri Affleckin kirjurina hän joutui venäläisten 
vangiksi Karjalassa v. 1710, mutta pääsi pakenemaan 
ja liittyi nyt sotaväkeen. Vuodesta 1711 lähtien Löf- 
ving toimi sodan loppuun asti sissinä ja partiomie- 
henä. Enimmäkseen yksin rannikolla liikkuessaan hän 
otti selvää venäläisten liikkeistä ja toimitti niistä 
tietoja Ruotsiin. Hän suoritti myös monta onnistu- 
nutta kaappausta. Kerjäläiseksi pukeutuneena hän 
kävi ruhtinas Golitsyninkin talossa Turussa ja sai 
itse ruhtinaalta 10 kopeekkaa. Tämän hyväsydämi- 
syyden hän tosin palkitsi huonosti kaapatessaan ruh- 
tinaan kokin, jonka hän oli houkutellut mukaansa 
* muka Rymättylään kaloja ostamaan, sekä vartijana 
seuranneet sotamiehet vangikseen. Tämän sekä mo- 
nia muita seikkailujaan Löfving on kuvannut ison- 
vihan aikana pitämässään päiväkirjassa. 


Sotaonni muuttuu 1/39 





a P 
invmmnka VALM, Ontnoa 


Sissit taistelussa. 


Venäjälle sotavankeuteen joutuneiden karoliinien 
kohtalo oli raskas. Useimmat heistä joutuivat viettä- 
mään toistakymmentä vuotta laajan Venäjänmaan 
eri puolille hajotettuina. Heidän elämäänsä raskaut- 
tivat toimeentulohuolet, sotavangin oikeudeton asema 
sekä pitkän, päättymättömältä tuntuvan sodan aihe- 
uttama toivottomuus. 

Aluksi vangit sijoitettiin etupäässä Euroopan- 
Venäjälle, Mutta erään karkaamissuunnitelman tul- 
tua ilmi pääosa vangeista sijoitettiin Siperiaan, jossa 
ajoittain kerrotaan heitä olleen n. 9 000. Upseereille 
tsaari maksoi jonkinlaista elatusrahaa. Mutta kun 
tämä oli riittämätön tai jäi monesti saamatta, heidän 
oli turvauduttava työntekoon henkensä pitimiksi. 

Karoliiniarmeijan upseereita raatoikin mitä erilaa- 
tuisimmissa tehtävissä. Ne, jotka osasivat jotakin 
käsityötä tai pääsivät opettajiksi tms. tehtäviin, saat- 
toivat selvitä verrattain hyvinkin. Mutta monien oli 
hankittava niukka leipänsä raskaalla raatamisella 
halvimmissakin töissä, mitä vain onnistuivat saa- 
maan. 

Miehistön asema oli vielä paljon raskaampi. He 
eivät saaneet mitään avustusta tsaarilta, vaan hei- 
dän oli itse hankittava elatuksensa. Kaikkein säälit- 
tävin oli niiden vankien kohtalo, jotka joutuivat 
Venäjän valtion töihin. Heidät pakotettiin suoritta- 
maan kaikkein raskaimpia töitä kurjissa olosuhteissa 
orjakomennon alaisina. Samaran rikkikaivoksissa 
työskentelevistä vangeista suurin osa kuoli työn ras- 
kauden ja epäterveellisyyden vuoksi. Loput kulje- 
tettiin Pietarin ja Kronstadtin rakennustyömaille. 
Astrakanissa oli töissä 700 vankia, joista 135 miehen 
täytyi tehdä työtä raudoissa. Kun vangit rauhan tul- 
tua tahtoivat lopettaa työnsä ja palata kotimaahan, 
lyötiin 11 miestä paikalla kuoliaaksi. Rauhan tultua 
tuskin puolet vangeista olivat enää hengissä. M: ca 
raakojen ja tunnottomien venäläisten upseerien ja 
virkamiesten ohella löytyi myös sellaisia, jotka pyr- 
kivät parhaansa mukaan lievittämään vankien muu- 
tenkin kovaa osaa. Sellainen menettely saattoi kui- 
tenkin käydä heille itselleen kohtalokkaaksi. Sipe- 
rian kuvernööri Gagarin sai maksaa inhimillisyy- 
tensä hengellään tsaarin epäillessä hänen pyrkivän 
karoliinivankien avulla irroittamaan Siperian Venä- 
jästä. — Useat vangit yrittivät karkaamalla päästä 
sietämättömästä vankeudestaan. Monet joutuivat 
uudelleen kiinni, jolloin heidän kohtalonsa muodos- 
tui entistäkin kauheammaksi. Mutta jotkut onnistui- 
vat jopa Siperiasta asti selviytymään Ruotsiin. 

Vankien joukossa oli myös useita Perevolotshnassa 
vangiksi joutuneita kenraaleja. Huomattavimmat 
heistä olivat kreivit Piper, Rehnsköld ja Lewen- 
haupt. He perustivat Moskovaan komitean, joka 

hoiti vankien asioita. Moskovasta iähetettiin eri puo- 
lille Venäjää vangeille avustusta niistä rahoista, joita 
komitea oli saanut kotimaasta tai ulkomailla kerät- 
tynä avustuksena. Komitean välityksellä tapahtui 
myös vankien kirjeenvaihto kotimaan kanssa. Tämä 
vankien ”keskushallitus” yritti myös ajaa vankien 
asioita Venäjän hallituksen piirissä. Erityisesti kreivi 
Piper ansioitui kaikissa näissä toimissa sinä aikana, 
minkä hän sai Moskovassa työskennellä onnetto- 
muustoveriensa hyväksi. Tsaari nimittäin tunsi eri- 
tyistä vihaa Piperiä kohtaan ja antoi lopuksi sulkea 
hänet Pähkinälinnaan, jossa Piper ennen rauhante- 
koa kuoli. | 

Vangit olisivat tuskin kestäneet kovaa kohtaloaan 
ilman sitä lohdutusta minkä uskonto heille tuotti. 
Heidän sielunhoidostaan huolehtivat lukuisat van- 
giksi joutuneet sotapapit. Venäjällä olevien karolii- 
nien keskuuteen levisi Saksassa alkunsa saanut hen- 
gellinen liike, jota nimitetään pietismiksi. Tämä oli 
syntynyt puhdasoppisuuden ajan onton ja mahtipon- 
tisen uskonnollisuuden vastapainoksi. Pietismin sak- 
salaiset johtomiehet olivat kirjeenvaihdossa karolii- 
nivankien kanssa ja toimittivat näille sekä aineel- 
lista apua että uskonnollista kirjallisuutta. 

Mutta raskaimmatkin ajat ovat vain ohimeneviä. 
Loputtoman pitkiltä tuntuneiden vainovuosien jäl- 
keen koitti vihdoin se päivä, jolloin suuren sodan 
päättyminen teki lopun kaikista isonvihan hirmuista 
ja sotavankien kärsimyksistä. 


Kaarle-kuninkaan paluu 


Marraskuun 11. päivän vastaisena yönä v. 1714 
kaksi lokaista ratsumiestä pysähtyi Stralsundin kau- 
pungin portille ja pyysi päästä sisään sanoen, että 
heillä oli tärkeitä kirjeitä linnoituksen komentajalle. 
Ratsumiesten päästyä sisään heidät tunnettiin. Toi- 
nen heistä oli Ruotsi-Suomen kuningas Kaarle XII, 
joka näin saapui takaisin omaan valtakuntaansa. 

Paljon oli ehtinyt tapahtua sinä aikana, mikä oli 
kulunut Pultavan tappiosta kuninkaan paluuseen. 
Kaarle oli jäänyt Turkkiin viideksi vuodeksi sota- 
joukkonsa häviön jälkeen. Turkista käsin hän hoiti 
valtakuntansa hallintoa samalla kun suunnitteli 
sodan jatkamista. Ruotsin oli asetettava liikkeelle 
uusia voimia, ja tsaari Pietari oli kukistettava yh- 
dessä Venäjän muiden vihollisten, ennen kaikkea 
Turkin kanssa. 

Kuninkaan mielikuvituksellisilla suunnitelmilla 
näyttikin aluksi olevan menestystä. Turkkilaiset ryh- 
tyivät sotaan Venäjää vastaan ja saivat saarretuksi 
Pietarin ja hänen koko armeijansa. Mutta tsaari 
pääsi loukusta lupaamalla Turkille takaisin siltä val- 
loittamiaan alueita. Vielä pari kertaa Kaarle sai 
turkkilaiset aloittamaan sotatoimet jotka kuitenkin 
jälvät menestyksettömiksi. Syynä tähän oli osaltaan 
se, ettei kuningas saanut aikaan lupaamaansa ruot- 
salaisten ja puolalaisten yhteistä hyökkäystä Venä- 
jää vastaan. August Väkevä oli saanut Pultavan tais- 
telun jälkeen entisen valtakuntansa jälleen käsiinsä, 
joten: Kaarlen puolalaiset liittolaiset eivät kyenneet 
käymään sotaa Pietaria vastaan. Tanska puolestaan 
oli aloittanut sotatoimet Ruotsia vastaan. Hyökkäys 
Etelä-Ruotsiin tosin torjuttiin, mutta Tanskan lai- 
vasto hävitti Pommerin rannikolle kootun ruotsalai- 
sen kuljetuslaivaston. Ilman sen apua oli kenraali 
Magnus Stenbockin, joka tanskalaiset voitettuaan 
valmistautui Pommerista marssimaan kuninkaan 
käskyn mukaan Puolaan, mahdotonta jatkaa sota- 
toimiaan. Stenbock marssi armeijoineen Holsteiniin 
ja sulkeutui Tönningenin linnoitukseen, jossa hänen 
oli muonavarojen loppuessa vihdoin antauduttava. 
Tanska, Preussi ja Hannover saattoivat nyt esteettä 
ottaa haltuunsa Ruotsi-Suomen saksalaiset alueet. 
Ainostaan Stralsundin kaupunki jäi vielä ruotsalais- 
ten käsiin. 

Näistä menetyksistä saapuneet tiedot eivät ehkä 
yksin olisi saaneet kuningasta jättämään Turkkia. 

Mutta kansan suhtautuminen oli muuttunut, ja se 
ilmeisesti kypsytti lähtösuunnitelmat lopulliseksi 
päätökseksi. 

Ruotsista lähdettyään kuningas oli sotaleiristä joh- 
tanut valtakuntansa hallintoa. Tukholmaan jäänei- 
den valtaneuvosten toimipiiri oli hyvin rajoitettu, 
sillä kaikki tärkeät asiat oli jätettävä kuninkaan rat- 
kaistavaksi. Mutta aikaa myöten valtaneuvostenkin 
toimivalta kasvoi kuninkaan uppoutuessa yhä enem- 
män jatkuvasti laajenevan sodankäynnin vaatimiin 
tehtäviin. Vähitellen myös kuninkaan ja valtaneu- 
vosten välit kiristyivät. Valtaneuvokset kehoittivat 
kuningasta jo sodan alkuvuosina rauhantekoon ja 
varoittivat etenkin tsaari Pietarin taholta uhkaa- 
vasta vaarasta. Näistä kehoituksista ei ollut kuiten- 
kaan apua. Tyytymättömänä neuvoston toimintaan 
kuningas lähetti eräitä kenraalejaan kotimaahan, 
jossa heidän oli osallistuttava valtaneuvoston työhön. 
Mutta nämäkin omaksuivat vanhempien virkavelji- 
ensä näkökannat. Huomattavin heidän joukossaan oli 
suomalainen Arvid Bernhard Horn, kuninkaan hen- 
kivartioväen entinen komentaja. Horn kohosi vähi- 
tellen neuvoston vaikutusvaltaisimmaksi mieheksi. 

Kun sota yhä jatkui ja kääntyi tappiolliseksi, tyy- 
tymättömyys valtakunnassa kasvoi. Pultavan tappion 
jälkeen valtaneuvosto kutsui säätyjen edustajat va- 
liokuntavaltiopäiville Tukholmaan, jossa niitä pyy- 
dettiin tukemaan hallitusta uusien verojen ja sota- 
väenottojen läpiviemiseksi. Koska säätyjen keskuu- 
dessa tuotiin ilmi kansan keskuudessa vallitseva tyy- 
tymättömyys, valtaneuvosto lopetti kokouksen ly- 
hyeen. 

Varsinainen rahvas luotti kuitenkin edelleen ku- 
ninkaaseen ja toivoi hänen palaavan kotimaahan. 
Pohjalainen pappi Pärttyli Vha&l on tulkinnut ison- 
vihan kärsimyksiä kuvaavassa runossaan ”Runo 
raudalla rakettu” kansan tunteita seuraavasti: 

”Kaarle kuuluisa kuningas, 
Ruotsin ruhtinas roheva, 
tule kullainen kotia, 
Kussa virjä viivyttelet, 
kuilla oudoilla ovilla, 
kuilla mailla, mantereilla? 
Mikä työnä, mikä syynä, 

* mitkä estehet edessä?” 


Mutta monet olivat myös sitä mieltä, että itseval- 
tainen kuninkuus oli syynä kaikkiin valtakunnan 
kärsimyksiin. Suomalainen Sven Leijonmarck kir- 
joitti lentokirjasen, jossa hän kehoitti valtaneuvos- 
toa tekemään omin päinsä rauhan valtakunnan pe- 
lastamiseksi. Valtaneuvosto kutsui lopuksi varsinai- 
set valtiopäivät koolle Tukholmaan v. 1714. 

Valtiopäivien kokoonnuttua kävi ilmi, että tyyty- 
mättömyys oli entisestäänkin levinnyt. Monet aate- 
lismiehet, Leijonmarck heidän joukossaan, vaativat 
suorastaan itsevaltiuden lopettamista. Turun piispa 
Gezelius esiintyi myös rohkeasti rauhan puolesta. 
Suomeen olisi kuitenkin lähetettävä sotajoukko. Sa- 
maa vaativat muutkin suomalaiset. 

Jotta rauhaa voitaisiin ryhtyä valmistelemaan, 
täytyi kuitenkin jonkun henkilön johtaa hallitusta 
maassa kuninkaan asemesta. Aateli ja talonpojat 
alkoivatkin toimia siihen suuntaan, että kuninkaan 
sisar Ulriika Eleonoora julistettaisiin hallitsijan sijai- 
seksi. Mutta valtaneuvosto ei halunnut syrjäyttää 
tällä tavoin kuningasta. Valtiopäivät lopetettiin, ja 
säädyt saivat palata kotiseuduilleen. Mutta tällä ta- 
voin oli myös menetetty mahdollisuus rauhan ai- 
kaansaamiseen. 

Kohta sen jälkeen Kaarle XII aloitti kuuluisan 
paluumatkansa Euroopan halki. Matka oli äärimmäi- 
sen uhkarohkea, sillä sekä kuningas August että 
tsaari Pietari yrittivät saada hänet käsiinsä. Kunin- 
kaalla oli aluksi toista tuhatta miestä mukanaan. 
Mutta pian hän jätti muut tulemaan jäljestä ja piti 

mukanaan vain pari seuralaistaan, ja heistäkin vain 
toinen seurasi kuningasta matkan loppuun asti. 
Aluksi ratsain, sitten jo välillä vaunuissa ajaen 
kuljettiin Budapestin kautta Wieniin. Täältä kunin- 
gas ratsasti 8 vuorokaudessa 168 peninkulman tai- 
paleen Wienistä Stralsundiin. 


Norjan tuntureilla 


V. 1718 ylitti Ruotsin armeija kuninkaan itsensä 
johtamana Norjan rajan ja alkoi edetä Kristianiaa 
kohti. Samanaikaisesti lähti liikkeelle toinen osasto 
kenraali Kaarle Kustaa Armfeltin komennossa ta- 
voitteenaan Trondhjemin kaupunki. Näiden sotaliik- 
keiden tarkoituksena oli koko Norjan valtaaminen. 

Kaarle XII:n Norjan-retkessä saavutti kuninkaan 
Stralsundiin paluunsa jälkeen harjoittama politiikka 
johdonmukaisen päätöksen. Vaikka suurin osa Suo- 
mesta ja kaikki Itämeren takana sijaitsevat vanhat 
voittomaat olivat vihollisten käsissä, ei kuningas 
luopunut taistelusta. Kun Stralsund kukistui v. 1715, 
Kaarle siirtyi Ruotsiin. Sieltä hän johti Ruotsi-Suo- 
men lukuisia vihollisia vastaan käytyä sotaa. 

Tilanne ei ollutkaan aivan niin vaikea, kuin miltä 
se ensi näkemältä saattoi tuntua. Joskin Suomi ja 
merentakaiset alueet oli menetetty, Ruotsi oli vielä 
verrattain hyvässä kunnossa. Siten Kaarle saattoi 
panna liikekannalle uusia joukkoja, joten hänen käy- 
tettävissään oli 30 000—40 000-miehinen armeija. Se 
oli vielä pelottava voima kuninkaan johtamana, 
joka henkilökohtaisesti ei ollut kärsinyt yhtään tap- 
piota kenttätaistelussa. Ruotsin taloudellinen asema 
parantui tähän aikaan sen johdosta, että se sai tär- 
keimpiä vientitavaroitaan entistä helpommin Euroo- 
pan markkinoille Keski-Euroopassa raivonneen suu- 
ren sodan, Espanjan perimyssodan, päätyttyä v. 1713. 

Espanjan perimyssodan loppuminen helpotti muul- 
lakin tavoin Kaarle-kuninkaan asemaa. Ranskaa vas- 
taan taistellut liittokunta, jonka jäsenet olivat olleet 

myös Ruotsi-Suomen vihollisia, alkoi näet nyt hajota. 
Tanskan ja Venäjän välit huononivat, mikä vähensi 
Ruotsia vastaan suuntautunutta painetta. Myös Eng- 
lanti, jonka valtaistuimelle oli noussut Hannoverin 
vaaliruhtinas ja joka oli liittynyt Ruotsi-Suomen vi- 
holiisiin, etääntyi Venäjästä. Näitä tapahtumia ku- 
ningas yritti käyttää hyväkseen. 

Kaarle XII:n tärkeimpänä apuiaisena oli tähän 
aikaan holsteinilainen paroni von Görtz. Görtz oli 
kova ja häikäilemätön, mutta samalla myös erittäin 
pystyvä ja tarmokas. Hänen valtiomieskykyjään kun- 
nioitettiin kaikkialla Euroopassa, ja valtiontalouden 
hoitajana hän osoitti taiturimaista kykyä puristaa 
irti varoja sodan köyhdyttämästä maasta. Kaikki- 
valtias ministeri oli yhtä umpimielinen kuin her- 
ransakin, joten täyttä varmuutta heidän perimmäi- 
sistä pyrkimyksistään näinä kuninkaan viimeisinä 
elinvuosina ei ole voitu saada. 

Ilmeisesti kuningaskin oli vihdoin kallistunut sii- 
hen käsitykseen, ettei sotaa voida jatkaa loputtomiin. 
Kysymyksessä oli siis vain mahdollisimman edulli- 
sen rauhan aikaansaaminen. Ruotsi-Suomen vaaral- 
lisin vihollinen oli Venäjä, ja rauhanteko sen kanssa 
olisi ollut valtakunnalle suurin helpotus. Mutta 
Kaarlen ja tsaari Pietarin välisen sovinnon aikaan- 
saaminen oli myös kaikkein vaikeinta. Pietari tahtoi 
pitää suurimman osan Ruotsi-Suomelta valloittamis- 
taan alueista. Kaarle olisi ollut halukas luovutta- 
maan vain Pietarin kaupungin ympäristöineen Itä- 
Karjalasta saatavaa korvausta vastaan. Sitä paitsi 
Pietarin pitäisi tukea Kaarlea hänen yrittäessään 
hankkia Venäjälle luovutettavista alueista korvausta 
etenkin Tanskan kustannuksella. 

Näistä kysymyksistä keskusteltiin Ahvenanmaalla 
kesällä 1718 alkaneissa rauhanneuvotteluissa, joissa 
Ruotsi-Suomen edustajana oli itse Görtz. Mutta sa- 
maan aikaan Kaarle-kuningas lähti viimeiselle sota- 
retkelleen, valloittamaan Norjaa. Norjan valtauksen 
piti olla korvaus muualla kärsityistä menetyksistä. 

Mutta samalla se olisi ollut ensimmäinen askel pal- 
jon laajakantoisemman yrityksen toteuttamisessa. 
Hän suunnitteli Englannista v. 1688 karkotetun 
Stuart-sukuisen kuningas Jaakko II:n jälkeläisten 
asettamista Englannin valtaistuimelle. Ranskan ja 
Espanjan piti tukea tätä yritystä. Vastapalvelukseksi 
Englannin uusi kuningas tukisi Kaarlea Tanskaa ja 
hänen muita vihollisiaan, ehkäpä Venäjääkin, vas- 
taan. 

Norjan-retken taustana oli siis sangen monimut- 
kaisten poliittisten suunnitelmien verkko. 


Viimeiset karoliinit 


Sotaretki sujui aluksi hyvin. Kaarle itse valtasi 
Glommen-joen itäpuolisen alueen ja ryhtyi piirittä- 
mään Fredrikstenin linnaa. Sen sijaan Armfeltin 
osaston toiminta ei sujunut täysin suunnitelmien 
mukaan. Hän oli johtanut lähes 10 000-miehisen 
osastonsa, johon kuuluivat myös Suomen viimeiset 
joukot, n. 5 000 miestä, rajan yli tavoitteena Trond- 
hjem. Mutta Armfelt ei uskaltanut käydä kaupungin 
kimppuun, ennen kuin oli saanut huoltonsa järjes- 
tykseen. Kun hän marraskuun alkupäivinä vihdoin 
lähestyi kaupunkia, sen varusväkeä oli ehditty vah- 
vistaa. Armfelt ei katsonut enää kännattavan hyö- 
kätä, joten hän leiriytyi Trondhjemin eteläpuolelle. 

Täällä saavutti osaston karmaiseva viesti: Kaarle- 
kuningas oli kaatunut Fredrikstenin linnan edustalla 
marraskuun 30. päivän iltana. Surmanluoti oli osu- 
nut kuninkaan ohimoon hänen ollessaan piirittäjien 
kaivamassa ampumahaudassa linnoitusta tarkastele- 
massa. 

Kaarle-kuningas oli kuollut, eikä kukaan kyennyt 
ottamaan kantaakseen hänen vastuutaan. Kaikki 
herpaantuivat, kun kuninkaan rautainen tahto ei ol- 
lut enää pitämässä horjuvaa valtakuntaa pystyssä. 
Fääarmeija. perääntyi hajoamistilassa Ruotsiin sotu- 
rien kantaessa kaatuneen kuninkaansa ruumista mu- 


148 Suuri Pohjan sota 





Karoliiniarmeijan paluu. 


kanaan. Armfelt sai myös käskyn palata takaisin 
Ruotsiin. Hänen paluumarssinsa Norjan ja Ruotsin 
rajalla olevien tunturien yli oli yksi tämän pitkän ja 
raskaan sodan raskaimpia suorituksia. 

Vuoden 1718 viimeisenä päivänä Armfeltin armeija 
lähti Tydalista, joka oli viimeinen kylä Norjan puo- 
lella. Edessä oli monipeninkulmainen taival autiossa 
tunturimaastossa, jossa tunturituulet saivat vapaasti 
riehua. Uudenvuodenpäivänä puhkesi luoteismyrsky, 
joka toi mukanaan ankäran lumipyryn. Pakkanen oli 
myös äärimmäisen kova. Ilman talvivarusteita ja 
jalan lumessa rämpivälle karoliinijoukolle Tydalin 
ja Ruotsin puolella olevan Handölin välisestä taipa- 
leesta tuli tuskien tie, jolle jäi lähes puolet Arm- 
feltin miehistä. Eräs norjalainen majuri kuvaa tie- 
dustelumatkallaan tekemiään havaintoja seuraavasti: 
”Minä en voi kuvata sitä surkeutta, minkä olen näh- 

nyt. Kasoittain, 10, 20, 30 ja 40 miestä yhdessä, ma- 
kasivat ruotsalaiset kuolleina Remslienissä, 31, pe- 
ninkulmaa Tydalin Östbystä. He makasivat täysissä 
varusteissaan, laukku selässä, minne silmäilikin. Pit- 
kin koko tietä makasi hevosia ja miehiä sekaisin. 
Reet olivat valjastettuina, hevoset edessä. Sekä he- 
voset että ajajat olivat kuolleet.” 

Kun pääjoukko oli päässyt tunturien yli Ruotsin 
puolelle, karoliinien kärsimykset eivät olleet vielä 
lopussa. Rajaseudun kylät olivat niin pieniä, että 
niissäkin suurin osa joukosta joutui jäämään yöksi -. 
taivasalle. Aamulla löytyi talojen seinustoilta seinää 
vasten nojaavia kuolleita miehiä. 

Täällä saatettiin myös nyt ryhtyä tekemään surul- 
lista tiliä sotajoukon tilasta. Tuntureille oli jäänyt 
yli 2 000 miestä. Ja vielä tuhat miestä kuoli palel- 
tumiensa ja niiden yli-inhimillisten ponnistusten 
näännyttäminä, joita he olivat joutuneet suoritta- 
maan  kamppaillessaan vihamielisiä luonnonvoimia 
vastaan toiset neljä, toiset kuusi, jotkut jopa kym- 
menenkin vuorokautta kestäneen marssinsa aikana. 
Henkiin jääneistä oli vielä 500 miestä saanut niin 
pahoja vammoja, etteivät he enää kelvanneet sota- 
palvelukseen. Monet näistä miehistä olivat pelasta- 
neet henkensä ryömimällä sisukkaasti käsiensä 
avulla eteenpäin, kun heidän jalkansa olivat palel- 
tuneet. 

Armfelt oli retken aikana tehnyt sen, mitä urhool- 
liselta ja vastuuntuntoiselta päälliköltä voidaan vaa- 
tia. Mutta Jäämeren viimat olivat hänelle ja hänen 
uupuneille miehilleen ylivoimainen koetus. Tuntui 
kuin kohtalo olisi halunnut loppuun asti koetella 
nältä Suomen viimeisiä puolustajia, ennen kuin he 
ja heidän nääntynyt kotimaansa pääsivät parikym- 
menvuotisten taisteluiden jälkeen vihdoin rauhaan. 

Suurvalta luhistuu 


Kuninkaan kuolema teki tosiasiallisesti lopun so- 
dasta, joskin rauha saatiin aikaan vasta yli kahden 
vuoden kuluttua. 

Ensiksi oli saatava valtakunnalle hallitsija. Lähim- 
pinä ehdokkaina olivat Kaarle XII:n vanhemman si- 
saren poika, tällöin 18-vuotias Holstein-Gottorpin 
herttua, sekä kuninkaan nuorempi sisar Ulriika Eleo- 
noora. 

Jo sodan aikana oli laajoissa piireissä uskottu, että 
itsevaltias kuninkuus oli syypää valtakunnan onnet- 
tomuuksiin. Mutta kukaan ei ollut rohjennut esittää 
vaatimusta Kaarle-kuninkaan vallan rajoittamisesta. 
Mutta nyt siihen näytti tarjoutuvan tilaisuus, sillä 
kummallakaan hallitsijaehdokkaalla ei ollut kiista- 
tonta perimysoikeutta Ruotsi-Suomen kruunuun. 
Nuori herttua, joka oli tällöin sotajoukon mukana 
Norjassa, ei suostunut luopumaan rajattomasta yksin- 
vallasta. Sen sijaan Ulriika Eleonooran puoliso, Hes- 
senin prinssi Fredrik teki tämän lupauksen puoli- 
sonsa puolesta. Näin hän sai sotajoukon puolelleen, 
ja vähän myöhemmin säädyt tunnustivat Ulriika 
Eleonooran Ruotsi-Suomen hallitsijaksi. 

Näihin aikoihin maassa alkoi kiertää huhuja, että 
kuningas ei ollutkaan kaatunut vihollisen luodista, 
vaan että hänet oli murhattu. Kuningas ei ollut mää- 
rännyt seuraajaa itselleen. Luultiin kuitenkin hänen 
sisarenpojallaan olevan paremmat mahdollisuudet 
päästä Ruotsi-Suomen valtaistuimelle kuin Ulriika 
Eleonooralla, sillä kaikkivaltias Görtz ajoi nuoren 
herttuan asiaa. Kuninkaan nopea kuolema olisi siis 
ainoa keino, millä hänen sisarensa pääsisi valtaistui- 
melle. Niinpä epäiltiinkin Hessenin Fredrikin tai hä- 
nen ystäviensä suunnitelleen kuninkaan murhan. 
Perusteellisista tutkimuksista huolimatta ei ole voitu 
varmasti päätellä, onko näin todella tapahtunut. 

Ulriika Eleonoora oli kuitenkin joka tapauksessa 
voittanut, ja sen sai Görtz kohta kokea. Hänet van- 

Sotavangit palaavat Venäjältä. 


gittiin ja tuomittiin vähän myöhemmin kuolemaan. 
Goörtz kuoli itsevaltiutta kohtaan tunnetun vihan 
uhrina, sillä häntä ei voitu syyttää mistään todelli- 
sista rikkomuksista. Tämä mielivaltainen tuomio he- 
rätti suurta huomiota ulkomailla ja alensi valtakun- 
nan arvovaltaa. 

Vähän myöhemmin Ruotsi-Suomen hallitsija jäl- 
ieen vaihtui. Ulriika Eleonooran toiminta oli herät- 
tänyt tyytymättömyyttä valtaneuvoskunnassa ja sää- 
dyissä. Kuningatar oli v. 1719 valtaistuimelle nous- 
tessaan allekirjoittanut uuden valtiomuodon, joka 
suuresti rajoitti ballitsijan valtaa. Korkein valta siir- 
tyikin nyt säädyille. Niiden oli vastedes kokoonnut- 
tava joka kolmas vuosi, ja ne yksin säätivät lakeja 
ja määräsivät verot. Säädyt saivat myös viime kä- 
dessä määrätä sodan aloittamisesta tai rauhan teosta, 
joten yleensä kaikki tärkeät ratkaisut jäivät sääty- 

jen tehtäväksi. Kun valtiopäivät eivät olleet koolla, 
hoiti valtaneuvosto valtakunnan hallintoa. Sen oli 
kuitenkin vastattava toimenpiteistään säädyille. Hal- 
litsijan oli myös nimitettävä valtaneuvoksiksi vain 
sellaisia henkilöitä, joita säädyt olivat ehdottaneet. 
Hallitsijan oli hallittava valtaneuvoskunnan neuvo- 
jen mukaisesti. Asioista päätettäessä hänellä oli 
kaksi ääntä, siis yhtä suuri sananvalta kuin kahdella 
valtaneuvoston 17 jäsenestä. Tosiasiallinen hallitus- 
valta maassa oli näin siirtynyt säätyjen käsiin. 

Kuningatar ei osannut kuitenkaan mukautua tä- 
hän hallitusmuotoon. Syntyi kahnauksia, jotka joh- 
tivat valtaneuvoston tärkeimmän jäsenen Arvid 
Hornin eroon. Lopuksi kuningatar suostui luopu- 
maan kruunusta puolisonsa, Hessenin Fredrikin, hy- 
väksi. Kun Fredrik oli vielä alistunut uusiin hallitsi- 
javallan supistuksiin, hänet kruunattiin Ruotsi-Suo- 
men kuninkaaksi v. 1720. 

Jo sitä ennen oli aloitettu rauhanneuvottelut mui- 
den vihollisten paitsi Venäjän kanssa. V. 1719 teh- 
tiin rauha Hannoverin vaaliruhtinaan kanssa, joka 
oli samalla Englannin kuninkaana. Hannover sai 
Bremenin ja Werdenin, joista se maksoi 1 milj. rii- 
kintaalaria. Seuraavana vuonna Preussin kanssa sol- 
mittu rauha merkitsi Usedomin ja Wollinin saarten 
sekä eräiden Pommerin alueiden menetystä. Korva- 
usta saatiin sentään 2 miljoonaa. Samana vuonna 
Tanska suostui maksamaan 600 000 riikintaalaria 
siitä, että Ruotsi luopui rauhanteossa tullivapaudes- 
taan Juutinraumassa. 

Rauhanteko Venäjän kanssa osoittautui sitkeäm- 
mäksi pulmaksi. Venäjän suurten vaatimusten vuoksi 
hallitus yritti jatkaa sotaa parempien ehtojen ai- 
kaansaamiseksi. Tällöin luotettiin Englannin apuun, 
jonka kanssa oli tehty liitto Mutta englantilaiset 
tyytyivät vain risteilemään Itämerellä ja Suomen- 
lahdella ryhtymättä vakavampiin sotatoimiin. Tsaari 
sen sijaan lähetti laivastonsa hävittelemään Ruotsin 
rannikkoja kesällä 1720 ja 1721. Kun ruotsalaiset 

eivät kyenneet estämään venäläisten hävityksiä, hal- 
litus taipui vihdoin rauhaan. 

Neuvottelut oli pidetty Uudessakaupungissa, jossa 
Ruotsi-Suomea edustivat suomalainen kreivi Juhana 
Lillienstedt ja maaherra O. Strömfelt. Elokuun 30. 
päivänä rauhansopimus allekirjoitettiin. Ruotsin oli 
luovutettava Venäjälle Inkerinmaa, Viro, Liivinmaa 
ja Kaakkois-Suomi. Lillienstedt oli turhaan ponnis- 
tellut Viipurin säilyttämiseksi. Tsaari oli vaatinut 
aluksi Kymijokea rajaksi, mutta tämä vaatimus 
saatiin torjutuksi. 

Melkein täsmälleen 21 vuotta kestäneiden taiste- 
luiden jälkeen rauha palasi valtakuntaan. 


Uudenkaupungin -rauhan jälkeen 


Uudenkaupungin rauha on eräs Ruotsi-Suomen 
historian tärkeimpiä käännekohtia. Puolentoista vuo- 
sisadan taisteluilla luotu suurvalta-asema romahti 
tällöin. Venäjä kohosi Ruotsi-Suomen tilalle Poh- 
jolis-Euroopan johtavaksi valtioksi. 

Rauhantekoa edeltänyt sota oli tuottanut erityi- 
sesti Suomelle suunnattomia menetyksiä. Maamme 

oli joutunut luovuttamaan yli 40 000 miestä sotavä- 
keen. Tämä suuri sotavoima, joka Suomen rajojen 
puolustamiseen käytettynä olisi todennäköisesti 
kyennyt torjumaan ainakin pahimmat maatamme 
kohdanneet tuhot, oli nyt sortunut kuninkaan sota- 
retkillä tai Itämerenmaiden puolustustaisteluissa. Jo 
tämä oli suuri menetys maamme väestölle. Muut so- 
dan seuraukset, nälkä, rutto ja pahin kaikista, venä- 
läinen miehitys, lisäsivät vielä suunnattomasti koko- 
naistuhon määrää. Siten maamme asukasluku, joka 
ennen tätä sotaa oli ollut n. 370 000 henkeä, oli seu- 
raavan neljännesvuosisadan aikana laskenut 330 000- 
340 000 henkeen. Nämä menetykset yhdessä suurten 
nälkävuosien tuhojen kanssa tuntuivat vuosikymme- 
nlä, jopa vuosisatojakin, Suomen kehitystä hidas- 
tavina tekijöinä. 

Myös maamme varallisuus oli tavattomasti laske- 
nut. Raskaat verot, sodan tuhot ja vihollisen suo- 
rittamat ryöstöt olivat saattaneet Suomen taloudel- 
liseen rappiotilaan, jonka korjaaminen kesti vuosi- 
kymmeniä. 

Suuren sodan johdosta Suomi joutui kärsimään 
myös kansallisia menetyksiä. Maamme sivistyneistö 
oli suurimmaksi osaksi joko tuhoutunut kotimaassa 
tai paennut Ruotsiin, josta harvat enää palasivat. 
Tilalle tuli ruotsalaisia, joten maamme yläluokka 
ratkaisevasti ruotsalaistui. Suomi oli joutunut myös 
luovuttamaan melkoisen osan väestöstään vieraan 
vallan alaisuuteen. Tämä onneton kahtiajako hei- 
kensi siten osaltaan maamme mahdollisuuksia kan- 
sallisen omalaatuisuutemme kehittämiseen. Suoma- 
laisten suhteellinen merkitys koko valtakunnan puit- 
teissa väheni nyt myös huomattavasti. Suomen väestö 
oli nimittäin huomattavasti pienentynyt sodan seu- 
rauksena, Ruotsin sen sijaan kasvanut. Fmämaan 
merkitys kasvoi siten entistäänkin suuremmaksi. 

Uudenkaupungin rauhan raja rikkoi Suomen jo 
keskiajalta peräisin olevan alueen yhtenäisyyden. 
Uusi raja oli myös sotilaallisesti sangen paljon 
entistä epäedullisempi. Tämä sekä Venäjän uuden 
pääkaupungin syntyminen rajan välittömään lähei- 
syyteen aiheuttivat monessa suomalaisessa huolta 
tulevaisuuden suhteen. Suomalaisten luottamus 
siihen, että Ruotsi halusi ja pystyi puolustamaan 
maatamme, oli saanut pahan kolauksen, mikä tuli 
ilmenemään montakin kertaa seuraavan vuosisadan 
kuluessa. 

Ruotsi-Suomen suurvalta-aseman luhistuminen ta- 
pahtui Kaarle XII:n hallitusaikana, ja tämä kunin- 
gas on saanut kantaa siitä raskaimman vastuun jäl- 
kipolvien silmissä. Kaarle-kuningas on saanut pal- 
jon sekä rajatonta ihailua että silmittömän vihamie- 
listä arvostelua osakseen. Kuninkaan persoonallisuus 
olikin niin merkillinen ja selittämättömän monisäi- 
keinen, että häntä yhtä oikeutetusti voidaan sekä 

ihailla että murhaavasti arvostella. Ihmisenä hänellä 
oli monta kiitettävää ominaisuutta: hän oli siveel- 
lisesti nuhteeton, oikeamielinen, urhea ja valmis ja- 
kamaan kaikki sodan rasitukset yhdessä sotilaidensa 
kanssa. Mutta hänen päättäväisyytensä ja tahdon- 
lujuutensa muuttui itsepäisyydeksi, joka esti häntä 
ottamasta huomioon muita näkökohtia kuin oman 
käsityksensä asioista. Ankarana itseään kohtaan hän 
ei tuntenut myöskään sääliä muiden kärsimyksiä 
kohtaan. Millään tavoin hän ei osoittanut tajuavansa 
niitä vaikeuksia, joihin hänen sotilaansa ja vihollisen 
sortamat alamaisensa joutuivat. Jyrkässä ja anka- 
rassa uskonnollisuudessaan hän ilmeisesti katsoi kai- 
ken olevan Jumalan sallimusta, jota ei voitu muut- 
taa. 

Tämä tutkimaton mies osasi kuitenkin käsittämät- 
tömällä tavalla tenhota ihmisten mielet. Vielä yli 
puoli vuosisataa kuninkaan kuoleman jälkeen van- 
hat kaarlelaiset kohottivat kunnioittavasti hattuaan 
kuullessaan sen miehen nimen, joka oli johtanut hei- 
dät äärettömiin kärsimyksiin Puolan metsiin, Venä- 
jän aroille ja Norjan tuntureille, mutta jonka joh- 
dolla taistellessaan he olivat myös hankkineet itsel- 
leen maailman ihailun ja kuihtumattomat laakerit. 

Kaarle XII on eräs maailmanhistorian suurimmista 
sotureista. Mutta kuitenkaan hänestä ei tullut suurta 
sotapäällikköä eikä valtiomiestä. Ruotsi-Suomen 
suurvalta-aseman luhistumista pidetään nimittäin 
suurelta osalta hänen syynään. Toisaalta on tosin 
oltu sitä mieltä, että valtakunta ei olisi ajan mittaan 
voinut näin raskasta taakkaa kantaa. Mutta suur- 
valta-asema olisi kuitenkin hyvin todennäköisesti 
ollut vielä peiastettavissa suuren Pohjan sodan alku- 
vuosina, jos kuninkaana olisi ollut olosuhteiden pak- 
koon joustavammin mukautuva mies. Kaarle ei kui- 
tenkaan halunnut aluksi luopua mistään, ja yrittäes- 
sään voittaa kaikki menetyksensä yhdellä iskulla ta- 
kaisin hän Pultavan tappion mukana menetti kaikki. 

Mutta. Kaarle-kuningas olisi saattanut jättää muu- 

takin jälkeensä kuin vain häviön partaalle joutuneen 
valtakunnan. Niin kauan kuin hän eli, hän yksin 
merkitsi maallensa enemmän kuin kokonainen ar- 
meija. Kuolinhetkellään hän oli parhaillaan toteut- 
tamassa uutta, suurta suunnitelmaa, joka olisi onnis- 
tuessaan pelastanut vaitakunnalle paljonkin sen en- 
tisestä suuruudesta. Görtzin ja tsaari Pietarin väli- 
sissä neuvotteluissa hahmoteltu Ruotsi-Suomi olisi 
siinä muodossaan — Ruotsi, suurin osa Suomea Kan-=- 
nasta lukuunottamatta, Itä-Karjala sekä Norja — 
ollut huomattavasti elinkelpoisempi kuin silloin, kun 
sen alueet ulottuivat Itämeren toiselle puolelle. Ku- 
ninkaan liian varhainen poismeno teki kaikki nämä 
suunnitelmat tyhjiksi, ja siten Kaarle XII:n mukana 
haaveet valtakunnan entisen mahdin edes osittai- 
sesta palauttamisesta menivät lopullisesti hautaan. 


VAPAUDENAIKA 


SISÄISTÄ RAKENNUSTYÖTÄ 


Uudenkaupungin rauhasta alkaa uusi ajanjakso 
Suomen historiassa. Sitä edeltäneiden puolentoista- 
sadan vuoden aikana Ruotsi-Suomesta oli kehittynyt 
* suurvalta. Suurvalta-asema oli luotu yhtämittaisilla 
taisteluilla, jotka olivat vaatineet valtakunnan väes- 
töltä usein aivan äärimmäisiä ponnistuksia. Tämän 
asemansa puolustamiseksi valtakunta joutui lopuksi 
käymään lähes neljännesvuosisadan ajan sotaa kaik- 
kia naapureitaan vastaan yhtaikaa. Ruotsin ja Suo- 
men kansojen sotainen henki tuntui pitkiksi ajoiksi 
kuluneen loppuun tämän sodan yli-inhimillisissä 
ponnistuksissa, Rauhan vihdoin palattua nämä kan- 
sat kiinnittivät tästä lähtien huomionsa sisäiseen ra- 
kennustyöhön. Valtakunnan hyvinvointia kohotta- 
malla oli korvattava menetetty ulkonainen mahta- 
vuus. Taloudellisen hyödyn etsiminen onkin erityi- 
sen luonteenomaista nyt alkavalle aikakaudelle. 

Voimakas kuningasvalta ja suuret soturikuninkaat 
olivat luoneet Ruotsi-Suomen suuruuden. Mutta 
itsevaltias kuninkuus oli osoittautunut sille turmiol- 
liseksi ja vienyt valtakunnan perikatoon. Vastavai- 
kutuksena siirryttiin nyt toiseen äärimmäisyyteen: 
kuninkaanvalta supistettiin mitättömiin ja valta kes- 
kitettiin säädyille, kansalle itselleen. Nyt uskottiin 
alkavan todellisen ”vapaudenajan”, kun oli vapau- 
duttu itsevaltiuden painosta. Toiveikikkain mielin ryh- 
dyttiin korjailemaan sodan hävityiksiä. 

Raunioiden raivaaminen 


Pitkä sota oli vihdoin päättynyt, ja Suomen kansa 
saattoi jälleen siirtyä rauhan töihin. Mutta ne olo- 
suhteet, joissa uusi eläminen oli aloitettava, olisivat 
saattaneet masentaa rohkeimmankin mielen. Maam- 
me oli niin perusteellisesti hävitetty, ettei meidän 
kansamme historiassa siihen verrattavia tuhoja löy- 
tyne. Mutta masentumattomin mielin tämä sitkeä 
kansa ryhtyi raivaamaan raunioita. 

Kohta rauhansanoman tultua tunnetuksi alkoivat 
pakolaiset palata takaisin kotimaahan. Ensimmäiset 
tulivat Ruotsista jo sykyllä 1721 huolimatta syys- 
myrskyistä, joihin monen matka päättyi. Seuraavana 
talvena ja kesällä 1722 tiet olivat täynnä kaiken- 
ikäisiä ja -säätyisiä ihmisiä, jotka harhailtuaan mo- 
nia vuosia vierailla mailla olivat nyt palaamassa 
koteihinsa. 

Useimmat heistä löysivät entiset kotinsa hävitet- 
tyinä tai ainakin jo pahoin rapistuneina ja tyhjiin 
ryöstettyinä. Pellot olivat jo alkaneet metsittyä ja 
kokonaisten kyläkuntien ulkonäkö oli muuttunut 
melkein tuntemattomaksi. Mutta vastuksista välittä- 
mättä tulijat kotiutuivat entisille asuinsijoilleen ja 
ryhtyivät korjailemaan hävityksen jälkiä. Aluksi 
asuttiin tilapäisissä kotarakennuksissa tai maakuo- 
pissa, kunnes uudet kodit oli saatu pystyyn. Työ- 
kykyisen miesväen puute hidasti ja vaikeutti tätä 
niin kuin muutakin jälleenrakennustyötä. Muutamin 
seuduin oli myös puutavarasta puutetta, sillä venä- 
läiset olivat haaskanneet metsiä etenkin rannikoilla 
laivanrakennustöissään. Vaikeuksista huolimatta ra- 
kennettiin kuitenkin asuin- ja talousrakennuksia, 
kunnostettiin peltoja ja pantiin karjanhoito alulle. 
Kaikesta oli puutetta, mutta osaksi keskinäisen avun- 
annon, osaksi hallituksen toimenpiteiden ansiosta 
jotenkuten kuitenkin selviydyttiin. 

Monet tulijat tapasivat entiset tilansa uusien vilje- 
lijöiden hallussa. Joskin tästä saattoi syntyä riitaa, 

Jälleenrakennusta sodan päätyttyä. 


oli tilaa kaikille yllin kyllin, sillä monet entiset vil- 
jelykset jäivät ilman haltijaa omistajan sorruttua 
pakomatkallaan tai jäätyä lopullisesti vieraille mail- 
le. Isonvihan ajoilta ja rauhanteon jälkeisiltä vuo- 
silta tapaa monia mitä ihmeellisimpiä ihmiskohta- 
loita. Sodan erilleen heittämät perheenjäsenet, jotka 
olivat vuosikymmenenkin olleet toisistaan tietämättä, 
saattoivat jälleen kohdata toisensa entisen kotinsa 
raunioilla. Näin oli asian laita etenkin Venäjälle 
vankeuteen raahattujen kohdalla. Ensimmäisinä rau- 
hanvuosina saapui Venäjältä sinne vietyjä siviilihen- 
kilöitä ja sotavankeja, jotka olivat jo olleet teillä tie- 
tymättömillä. Mutta monet vangeista eivät enää 
koskaan nähneet syntymämaataan. Niinpä venäläis- 
ten Persiaan orjiksi myymät maanmiehemme, tuhat- 
kunta henkeä, katosivat sinne lopullisesti. Ja rau- 
hanehdoista välittämättä monen vangin Venäjällä- 
oloa pitkitettiin vuosikausia. 

Käsittämättömän sitkeytensä avulla kansamme oli 
elänyt isonvihan kauhujen yli. Sama sitkeys ja 
tulevaisuudenusko auttoivat sitä myös selviytymään 
uuden elämän alkuun rauhan tultua. Uupumatto- 
malla työllä, jota hallituksen järkevät toimenpiteet 
helpottivat, maamme taloudelliset menetykset kyet- 

tiin vähitellen korvaamaan. Ja sodanjälkeisten vuo- 
sien poikkeuksellisen suuri syntyväisyys korvasi 
aikaa myöten myös ne ihmishenkien menetykset, 
mitä pitkä sota ja isonvihan kauhut olivat aiheutta- 
neet. | 

Sodanjälkeisten vuosien suotuisa kehitys ei kyen- 
nyt kuitenkaan täysin tasoittamaan maamme kärsi- 
miä menetyksiä. Ilman tätä pitkää sotaa ja ison- 
vihan hävityksiä maamme väkiluku ja varallisuus 
olisivat todennäköisesti: kehittyneet nopeammin ja 
tavalla, joka tuntuisi vielä tänä päivänä. 


Hallituksen toimenpiteitä Suomen olojen 
parantamiseksi 


Vuoden 1721 loppuun mennessä venäläiset vetivät 
pois Suomessa olleet joukkonsa kiskottuaan vielä 
lähtiäisiksi niin paljon veroja, kuin vain suinkin 
saattoivat irti saada. Venäläisten virkamiesten pois- 
tuttua. Ruotsi-Suomen viranomaiset ottivat käsiinsä 
hävitetyn maan hallinnon. 

Ensinnä oli maahan saatava virkamiehiä. Yleensä 
maahan palaavien pakolaisten joukossa olleet virka- 
miehet saivat entiset virkansa takaisin. Mutta eräät 
venäläisten asettamat virkamiehet olivat hoitaneet 
työnsä niin hyvin, että kansa halusi pitää heidät 
edelleenkin. Rahvaan pyyntöihin myönnyttiinkin 
eräissä tapauksissa. Mutta myös useita uusia virka- 
miehiä jouduttiin nyt nimittämään. Heidän joukos- 
saan oli nyt entistä lukuisammin ruotsalaisia miehiä. 
Niinpä maamme neljään lääniin määrätyistä maa- 
herroista kukaan ei ollut varsinaisesti kotimainen 
mies. Huomattavin heistä oli itärajalle muodostetun 
uuden Kymenkartanon ja Savonlinnan läänin maa- 
herraksi määrätty sotaneuvos Juhana Henrik Frisen- 
heim. Hän oli sodan aikana ansioitunut suuresti 
Suomen armeijan hankintojen toimittajana ja tunsi 
hyvin maamme olosuhteet. 

Hallitus pyrki ensiksi kohentamaan maamme rap- 

piolle joutunutta taloutta. Jotta väestö kykenisi ra- 
kentamaan hävitetyt talonsa ennalleen ja kunnosta- 
maan peltonsa, myönnettiin pahimmin kärsineille 
määräaikaisia verovapauksia. Näitä vapaavuosia an- 
nettiin yhdestä kahdeksaan vuoteen vahinkojen suu- 
ruuden mukaan. Kun keskikokoisen talonpoikaista- 
lon rakentamisen laskettiin maksavan noin 600 ku- 
paritaalaria, mikä vastasi neljän vuoden veroja, oli 
vapaavuosista tuntuvaa apua. Vanhat verorästit an- 
nettiin nyt anteeksi eikä tiloja otettu rästeistä kruu- 
nulle, kuten aikaisemmin oli tehty. Taloudellinen 
elpyminen oli kuitenkin hidasta, sillä maasta puuttui 
työvoimaa ja näiksi vuosiksi sattui raskaita ka- 
toja. Uudenkaupungin rauhan jälkeisistä 20 vuodesta 
vain neljänä vuotena koko Suomessa oli hyvä vuo- 
dentulo. 

Maamme kaupungit olivat myös pahoin kärsineet 
isonvihan aikana. Noin puolet Turun kaupungin 
taloista oli hävitetty. Kaupungin porvarien luku- 
määrä oli alentunut 600:sta 32:een, mikä osoittaa 
elinkeinojen lamaantumista. Jotkut muut maamme 
kaupungeista olivat kärsineet vielä pahemmin kuin 
Turku. Niinpä Helsinki oli kokonaan poltettu sodan 
aikana, joten rauhan tultua siellä oli etupäässä vain 
venäläisten kyhäämiä kömpelöitä ja heikkokuntoisia 
rakennuksia. 

Valtakunnan hallitus pyrki kohentamaan myös 
kaupunkien jälleenrakennusta myöntämällä niillekin 
vapaavuosia. Eniten sai silloinen Vehkalahti, nykyi- 
nen Haminan kaupunki, jolle myönnettiin 15 vapaa- 
vuotta. Pohjanmaan kaupungit, joita oli kohdannut 
melkein yhtä ankara hävitys kuin sikäläistä maäseu- 
tuakin, saivat sen sijaan vain kolme vapaavuotta. 
Maaherra von Essen valitti tästä lääninsä kaupunkien 
puolesta ja huomautti, että Suomen kaupunkeja ei 
saisi asettaa huonompaan asemaan kuin ruotsalaisia. 
Pohjois-Ruotsin kaupungit, joita sota oli vain ohi- 
mennen kohdannut, olivat saaneet kokonaista 10 va- 
paavuotta. Mutta valitukset eivät auttaneet, sillä 

valtakunnan hallitus piti ennen kaikkea silmällä 
emämaan etua. 

Kohta Uudenkaupungin rauhan jälkeen oli esitetty 
erityisten tutkijakuntien asettamista selvittelemään 
niitä väärinkäytöksiä, joihin venäläisten valtaan jou- 
tuneiden alueiden virkamiehet olivat syyllistyneet. 
Koska tällaisen tutkimuksen kuitenkin pelättiin 
loukkaavan venäläisiä, supistui v. 1725 toimintansa 
aloittaneiden tutkijakuntien työ vain Suomen sillois- 
ten virkamiesten tarkkailuun. Tutkijakuntia asetet- 
tiin kaksi maamme laajuuden vuoksi. Niiden esimie- 
hinä toimivat korkeat ruotsalaiset virkamiehet. Län- 
tisen tutkijakunnan jäsenistä huomattavin oli Turun 
hovioikeuden asessori Lauri Ehrenmalm, joka uutte- 
rasti työskenteli maamme vaurioiden korjaamiseksi. 

Tutkijakunnat kiertelivät maassamme parin vuo- 
den ajan. Maaseudun rahvas kutsuttiin kokouksiin, 
joissa sillä oli tilaisuus tehdä valituksia virkamiehiä 
vastaan. Joskin väärinkäytöksiä oli tapahtunut, oli- 
vat olot sentään verrattomasti paremmat kuin 1600- 
luvulla. Varsinkin läntinen tutkijakunta oli tarkas- 
tuksissaan hyvin ankara, ja moni epärehellinen tai 
valtuutensa ylittänyt virkamies saatettiin sen toi- 
mesta rangaistukseen. Tutkijakunnat laativat myös 
maamme vaurastuttamiseen tähtääviä ehdotuksia. 
Sen toimesta tutkittiin liikenneyhteyksien paranta- 
mismahdollisuuksia, jotta laajan sisämaan tuotteet 
saataisiin kannattavasti toimitetuksi rannikolle. Sa- 
moin ne ehdottivat talonpojille pitäjänmakasiinien 
perustamista. Niihin oli hyvinä vuosina koottava 
viljaa, jota kadon sattuessa voitaisiin lainata tarvit- 
seville ruoka- ja kylvöviljaksi. Tätä järkevää ehdo- 
tusta alettiin suuremmissa puitteissa toteuttaa kui- 
tenkin vasta vuosikymmenien kuluttua. 

Henkinen elämä elpyy 


Suuri Pohjan sota ja isoviha olivat aiheuttaneet 
henkisen elämän alalla yhtä suuria vaurioita kuin 
talouselämässä. Vuosien työ tarvittiin sen jälleen- 
rakentamiseen, mitä sota oli tuhonnut. 


Suomen kirkko oli sodan aikana menettänyt enti- 
set johtajansa. Heti rauhan tultua ryhdyttiinkin 
kirkon virkojen täyttämiseen. Ensimmäisenä oli täl- 
löin vuorossa arvokkain kaikista Turun piispan- 
virka. Uuden piispan nimittämisessä tuli jo ilmi se 
tälle ajalle yleinen piirre, että suomalaisia pyrittiin 
maamme virkoja täytettäessä syrjäyttämään. Vas- 
toin hiippakunnan papiston enemmistön kantaa piis- 
paksi nimitettiin saksalais-syntyinen pappismies Her- 
man Witte, joka kohta ryhtyi uutta virkaansa hoita- 
maan. 

Witte oli tarmokas ja lujatahtoinen mies, joka ri- 
peästi ryhtyi saattamaan hiippakuntansa asioita jär- 
jestykseen. Vaikeuksia olikin yllin kyllin. Monet 
seurakunnat olivat ilman pappeja. Toisaalta venä- 
läisvallan aikana kirkkoherranvirkoihin oli nimitetty 
opillisesti ja elämäntavoiltaankin ala-arvoisia mie- 
hiä. V. 1725 eräs pappismies kirjoitti: ”Tämä maa 
on täynnä pappeja, jotka viettävät pahentavaa elä- 
mää ja joilla on paha tahto käyttää tätä hyväksensä 
herjataksensa koko pappisvirkaa; missään muussa 
säädyssä ei ole eikä kärsitä sellaisia häpeäpilkkuja, 
pelätyksiä, kurjimuksia ja juopporatteja kuin tässä 
meidän Suomi-raukkamme hengellisessä säädyssä.” 
Palauttamalla kirkkokurin, vaatimalla epäpäteviä 
pappeja suorittamaan uusia tutkintoja tuomiokapi- 
tulin edessä sekä erottamalla heikoimmat papit tar- 
mokas piispa sai hiippakuntansa asiat jälleen kun- 
toon. Vähitellen saatiin myös sodan ja miehityksen 
kirkkorakennuksille aiheuttamat pahimmat vauriot 
korjatuiksi. Turun tuomiokirkkokin oli pahoin kär- 
sinyt. Mm. se oli perusteellisesti ryöstetty, jolloin 

Pyhän Henrikin pyhäinjäännöslipas ja osa kupari- 
katostakin oli mennyt venäläisten mukana. 

Turun piispanvirkaa oli myös hakenut entisen piis- 
pan Juhana-niminen poika. Tämä historiassamme 
Juhana Gezelius nuorimmaksi nimitetty pappismies 
tuli hänkin kantamaan piispanhiippaa maassamme. 
Viipurin piispanistuin siirrettiin nimittäin nyt Por- 
vooseen, ja sen ensimmäiseksi piispaksi tuli Geze- 
lius. Hänen hiippakuntansa käsitti koko Itä-Suomen. 
Gezeliuksen oli kamppailtava samojen vaikeuksien 
kanssa kuin Wittenkin. Vaikkei nuorimmalla Geze- 
liuksella ollutkaan isänsä ja isoisänsä tarmoa ja lu- 
juutta, kehittyi Porvoon hiippakunta hänen uupu- 
mattoman toimintansa ansiosta rinnan Turun hiippa- 
kunnan kanssa. Juhana Gezelius nuorin saattoi myös 
suuren kirjallisen työn päätökseen julkaistessaan ns. 
Gezeliusten raamattutyön, jonka hänen isoisänsä oli 
pannut alulle. 

Suomen koulut olivat kärsineet pahasti isonvihan 
aikana. Niiden uudelleenjärjestely oli suurimmaksi 
osaksi maamme molempien piispojen ansio. Piispa 
Witte ryhtyi kohta virkaanastumisensa jälkeen val- 
mistelemaan yliopiston toiminnan aloittamista. Useat 
koulut olivat jatkaneet toimintaansa isonvihan aika- 
nakin, mutta yliopiston työ oli päättynyt v. 1713. 
Neljätoista professoria ja joukko yliopiston virkamie- 
hiä oli paennut Ruotsiin, jonne myös suurin osa yli- 
opiston irtaimesta omaisuudesta oli siirretty. Osa 
heistä palasi rauhan tultua Suomeen, ja tyhjiksi jää- 
neille paikoille nimitettiin uusia miehiä. Miehityk- 
sestä pahoin kärsineitä yliopiston rakennuksia — 
eräissä venäläiset olivat pitäneet hevosiaan — kor- 
Jailtiin ja Ruotsista tuotu yliopiston omaisuus sijoi- 
tettiin jälleen paikoilleen. Marraskuussa v. 1722 
oltiin vihdoin niin pitkällä, että voitiin pitää yliopis- 
ton avajaiset. - 

Yliopiston juhlalliset avajaiset olivat koko maalle 
ikään kuin merkki siitä, että pitkä ja raskas vainon- 
aika oli lopullisesti ohitse. Toista viikkoa kestänei- 


Sisäistä rakennustyötä 765 





Arvid Bernhard Horn. 


den juhlien jälkeen ensimmäiset opiskelijat, 47 nuo- 
rukaista, saattoivat aloittaa opiskelunsa Auran aka- 
temiassa. V. 1723 yliopiston konsistori pyysi entisen 
kanslerin kuoltua kreivi Arvid Hornia ottamaan vas- 
taan tämän yliopiston korkeimman viran. Horn suos- 
tuikin lopuksi kutsuun, joten maamme korkein oppi- 
laitos sai mahtavan ja vaikutusvaltaisen suosijan, 
joka teki sille huomattavia palveluksia. 

Porvoo sai piispa Gezeliuksen toimesta Viipurista 
siirretyn kymnaasin, josta myöhemmin kehittyi Por- 
voon lyseo. Gezeliuksen aloitteesta Savonlinnaan 
perustettiin triviaalikoulu, joka vähän myöhemmin 
kuitenkin siirrettiin Lappeenrantaan. Maassamme 
mainitaan v. 1725 olleen kaikkiaan 1 kymnaasi, 7 
triviaalikoulua, 10 lastenkoulua ja 3 maaseudulla 
opetusta antavaa koulumestaria. 

Ne hirveät koettelemukset, joita kansamme oli 
joutunut 1700-luvun ensimmäisellä neljänneksellä 

kokemaan, jättivät syviä jälkiä kansamme henki- 
seen elämään. Monet löysivät uskonnosta ainoan 
lohdutuksen ajan vaivoissa ja vaaroissa. Puhdas- 
oppisuuden ajan ankara ja hengetön oppi ei kuiten- 
kaan riittänyt tyydyttämään näiden ahdistuksessa 
olevien ihmisten hengellisiä tarpeita. Avun tarjosi 
tällöin syvällinen hengellinen herätysliike, joka pie- 
tismin nimellä levisi kaikkialle protestanttisiin mai- 
hin. Venäjältä sotavankeudesta palaavien karolii- 
nien mukana pietismi saapui myös Suomeen. Monet 
aateliset upseerit olivat sen voimakkaimpia tukia ja 
ylläpitivät jo vankeusaikanaan syntyneitä yhteyksiä 
pietismin saksalaisiin johtomiehiin. Mutta valtiokir- 
kon papisto ei halunnut kuulla mistään tällaisesta. 
Puhdasoppisessa innossaan se vainusi pietismissä 
harhaoppisuutta huolimatta siitä, että monet tunne- 
tut jumaluusoppineet kuuluivat Saksassa liikkeen 
johtomiehiin. Papiston vaikutuksesta valtiopäivät 
säätivät v. 1726 ns. konventikkeliplakaatin, jossa 
kiellettiin kirkon ulkopuolella järjestettyjen hartaus- 
tilaisuuksien pito. Myöhemmin tätä säädöstä vielä 
tiukennettiin. Papisto sai siten oikeuden oikaista 
sellaisiakin seurakuntansa jäseniä, joita vain epäil- 
tiinkin harhakäsityksistä. Tällöin oli jo yksityinen 
ajatuksenvapaus ja henkilökohtainen oikeusturvakin 
vaarassa. Nutta onneksi tätä säädöstä ei noudatettu 
sananmukaisesti, ja vähän myöhemmin säädyt lie- 
vensivät sitä. 

Vastustuksesta huolimatta pietismi ja eräät muut- 
kin hengelliset herätysliikkeet vaikuttivat edelleen 
maassa. Vähitellen alkoi Suomeen myös kantautua 
niitä uskontoa arvostelevia tai suorastaan uskonnon- 
vastaisia ajatuksia, jotka Keski-Europassa ennakoi- 
vat koko kahdeksannelletoista vuosisadalle leimaa 
antavan henkisen liikkeen, valistuksen, tuloa. 

UUSI HALLITUSMUOTO 


Säädyt hallitsevat maata 


Uudenkaupungin rauhan jälkeistä aikaa nimite- 
tään Suomen. ja Ruotsin historiassa ”vapaudenajak- 
si”. Suuren sodan loppuvuosina oli valtakunnan hal- 
litusmuotoa muutettu niin, että kuninkaan valtaa oli 
hyvin suuresti supistettu. Kansa oli vapautunut 
Kaarle XII:n aikana vihatuksi tulleesta itsevaltiu- 
desta ja saattoi nyt itse hallita itseään. Kansalle 
katsottiin nyt koittaneen vapauden ajan. 

Kuninkaan vallan supistuessa valta oli siirtynyt 
säädyilie. Vapaudenaika oli tosiasiassa säätyvallan 
aikaa, jolloin valtiopäiville kokoontuneet säätyjen 
edusmiehet määräilivät yhtä itsevaltiaasti kuin ku- 
ninkaat aikaisemmin valtakunnan asioista. He sääti- 
vät lait ja määräsivät verot. Valtiopäivät pidettiin 
vain joka kolmas vuosi. Väliaikana piti valtaneu- 
voston hallita maata. Mutta valtakunnan säätyjen 
edustajat vaikuttivat itse asiassa hyvin suuresti hal- 
lintoon tänäkin aikana. Vähitellen omaksuttiin sel- 
lainen käytäntö, että valtaneuvoskunnan jäsenten 
tuli nauttia säätyjen luottamusta. Säädyt saattoivat 
tosiasiassa määrätä, kutka nimitettiin valtaneuvok- 
siksi, ja pakottaa sellaiset valtaneuvokset eroamaan, 
joiden toimintaan ne eivät olleet tyytyväisiä. Täten 
Ruotsi-Suomessakin alettiin soveltaa ns. parlamen- 
taarista hallitustapaa, joka näihin aikoihin vakiintui 
Englannin valtioliiseen elämään ja sieltä levisi myö- 
hemmin melkein kaikkialle maailmaan. 

Säädyt ottivat aikaa myöten itselleen yhä laajem- 
pia valtuuksia. Ne puuttuivat suoranaisesti viran- 
omaisten toimintaan, hoitivat valtakunnanpankkia ja 
saattoivat asettaa toimikuntia joitakin määrättyjä 
tehtäviä suorittamaan. Ne saattoivat nimittää virka- 
miehiä ja valvoa oikeudenkäyttöä. Ne saattoivat 
myös tuomita poliittisissa rikoksissa, mikä oikeus 
antoi säädyille pelottavan vallan. Kun ne koossa 

ollessaan määräsivät myös ulkopolitiikasta ja valvoi- 
vat puolustuslaitosta, olivat valtakunnan hallinnon 
kaikki langat tosiaan säätyjen käsissä. 

Varsinaisella kansalla oli kuitenkin hyvin vähän 
sanottavaa valtakunnan asioissa, vaikka sen edusta- 
jilla oli kaikki valta käsissään. Valtiopäivämiehiä 
valittaessa sai nimittäin vain osa kansasta äänensä 
kuuluville. Aateli oli edustajamäärältään suurin 
sääty. Valtiopäiville tuli tavallisesti kunkin aatelis- 
suvun päämies, jona oli suvun vanhimman haaran 
vanhin miespuolinen edustaja. Pappissäätyä edusti- 
vat valtiopäivillä piispat, tuomiokapitulin jäsenten 
keskuudesta valittu edustaja sekä yksi edustaja aina 
yhtä tai kahta rovastikuntaa kohti. Porvarissäätyyn 
valittiin kustakin kaupungista edustajia. Näiden lu- 
kumäärä riippui kaupungin väkiluvusta. Useat pik- 
kukaupungit lähettivät yhdessä vain yhden edusta- 
jan. Vain kaupunkien porvareilla oli äänioikeus val- 
tiopäivämiehiä valittaessa. Talonpoikaissäädyssä oli 
yksi edustaja kustakin kihlakunnasta. Pitäjänko- 
koukset lähettivät valitsijamiehensä kihlakunnan- 
kokoukseen, jossa kihlakunnan edustaja valittiin. 
Äänioikeus oli vain maataomistavilla tai kruunun- 
maita vuokramiehinä viljelevillä talonpojilla, ja vain 
heidän keskuudestaan valittiin edustajat. 

Vapaudenajan vaitiopäivillä Suomen edustus oli 
kaikissa säädyissä suhteettoman pieni Ruotsiin ver- 
rattuna. Useat suomalaiset aatelissuvut jäivät köy- 
hyytensä vuoksi edustuksetta valtiopäivillä. Valtio- 
pälville saapuneet harvalukuiset suomalaiset aatelis- 
miehet ottivat kuitenkin yleensä huomattavalla ta- 
valla osaa niiden työskentelyyn. Maamme vpappis- 
sääty oli valtiopäivillä aatelia suhteellisesti run- 
saammin edustettuna. Noin 50:stä pappissäädyn 
edustajasta oli tavallisesti 5—7 suomalaista. Porva- 
riston asiat olivat vielä paremmin, sillä säädyn 
suunnilleen 80 edustajasta 12—20 % oli suoma- 
laisia. Tämäkään määrä ei ollut alkuunkaan oikeassa 

Porvarissäädyn, papiston ja aatelin edustajat kokoontuvat valtio- 
päiville. 


suhteessa valtakunnan molempien puoliskojen väki- 
lukuun, sillä Tukholman kaupunki lähetti usean 
kerran valtiopäiville yhtä monta edustajaa kuin 
kaikki Suomen kaupungit yhteensä. Talonpoikais- 
säädyssä suomalaisten edustus oli prosentuaalisesti 
suunnilleen sama kuin vpappissäädyssäkin, 15—20 
edustajaa säädyn 130—150:stä jäsenestä. Jotta suo- 
malaiset saattaisivat helpommin osallistua valtiopäi- 
vien työhön, tehtiin heidän taholtaan ehdotus, että 
valtiopäivät kokoontuisivat ajoittain myös Suomessa. 
Tätä ehdotusta ei kuitenkaan hyväksytty. 

Valtiopäivät käsittelivät hallituksen niille jättämiä 
esityksiä. Mutta ne saattoivat myös tehdä aloitteita 
ja tehdä niitä koskevia päätöksiä. Äänestys tapahtui 
säädyittäin sen jälkeen, kun kukin sääty oli ensiksi 
keskuudessaan asiasta äänestänyt. Jos lopullisessa 
ratkaisussa kaksi säätyä oli kahta vastaan, aloite 
raukesi. 

Säädyt olivat keränneet kaiken vallan käsiinsä, 
niin että ne itse asiassa hallitsivat maata. Mutta 
valtiopäivämiesten suuren lukumäärän vuoksi — 
heitä oli kaikkiaan toista tuhatta — kaikki heistä 
elvät voineet osallistua edes tärkeimpienkään asioi- 
den käsittelyyn. Niitä hoitivat säätyjen asettamat 
deputaatiot eli valiokunnat. Tärkeimmäksi kehittyi 
jo suurvaltakaudelta periytynyt salainen valiokunta, 
jossa oli 50 aatelismiestä, 25 pappia ja yhtä monta 
porvaria. Kun tässä valiokunnassakin äänestettiin 
säädyittäin, 13 pappia ja 13 porvaria riitti muodos- 
tamaan enemmistön. He saattoivat siten määrätä 
valiokunnan mielipiteen. Salainen valiokunta valvoi 
valtakunnan ulkopolitiikkaa ja hoiti valtiopäivien 
ollessa koolla neuvotteluja vieraiden valtioiden lä- 
hettiläiden kanssa sekä päätti puolustuslaitosta, val- 
tionpankkia sekä yleensä kaikkia tärkeimpiä kysy- 
myksiä koskevissa asioissa. Salainen valiokunta siten 
viime kädessä hallitsi valtakuntaa. 


Arvid Horn 


Vapaudenajan Ruotsi-Suomen tärkein mies oli 
kansliapresidentti, joka oli valtaneuvoston tosiasial- 
linen johtaja. Parin vuosikymmenen ajan tällä tär- 
keällä paikalla oli suomalainen Arvid Bernhard 
Horn, joka voimakkaasti ja taitavasti ohjaili valta- 
kunnan asioita. 

Hornin valtakausi alkoi suuren sodan loppuaikoina. 
Hänen epäkiitollisena tehtävänään oli siten valta- 
kunnan johtaminen hävitystä sodasta rauhaan, mikä 
teki lopun sen entisestä suuruudesta. Mutta Horn 
oli nuoruudessaan käynyt hyvän koulun, mikä oii 
karaissut hänet kestämään fraskaitakin kohtalon 
iskuja. Vaikka hän kuuluikin Hornien loistavaan 
sukuun, hän oli säanut nuorena itse raivata tiensä 
menestykseen. Arvid Hornin isä kuoli varhain, jol- 
loin perhe jäi vähätuottoisten tilusten varaan. Suuri 
peruutus kohtasi myös Horneja, mikä vielä huononsi 

perheen taloudellista asemaa. Niinpä Arvid Horn jo 
18-vuotiaana lähti Tukholmaan onneaan etsimään. 
Kun ylhäisistä sukulaisista ei ollut apua, nuori suo- 
malainen kreivi pestautui tavalliseksi henkivartio- 
väen sotamieheksi. Vuoden perästä hän pääsi upsee- 
riksi, mutta joutui jatkuvasti kamppailemaan talou- 
dellisten vaikeuksien kanssa. Sotakokemusta saadak- 
seen hän lähti ulkomaille. Hän palveli ensiksi Sak- 
san keisarin armeijassa ja osallistui Unkarissa turk- 
kilaisia vastaan käytyihin taisteluihin. Sieltä hän 
siirtyi Hollantiin, jossa Englannin kuninkaan WIl- 
helm III Oranialaisen armeijassa taisteli neljän vuo- 
den ajan ranskälaisia vastaan. Kotimaahan palates- 
saan hän sai kuninkaalta hyvin kiittävän suositus- 
kirjeen. 

Ruotsissa Horn alkoi nopeasti kohota, kun hän 
erään onnellisen sattuman kautta pääsi kuninkaan 
suosioon. Kaarle XI oli ollut Upsalassa käymässä 
äitinsä kanssa. Leskikuningattaren vaunuja vetävät 
hevoset pillastuivat jyrkässä linnan mäessä ja lähti- 
vät hurjaa vauhtia laukkaamaan mäkeä alas. Tällöin 
henkivartiostoa johtanut Horn ratsasti täyttä lauk- 
kaa keskimmäisiä vaunuhevosia vastaan. Vaunuhe- 
voset ja Hornin oma ratsu kaatuivat, mutta kunin- 
gattaren vaunut pysähtyivät. Kuningas oli nähnyt 
tapauksen, muttei sanonut sanaakaan äitinsä roh- 
kealle pelastajalle. Seuraavana päivänä Horn sai 
kuninkaallisen käskykirjeen, jolla hänet ylennettiin 
arvossa. | 

Arvid Horn oli jo nuorena upseerina palvellessaan 
tutustunut Kaarle XII:een. Nuoren kuninkaan hurjilla 
metsästysretkillä ja muissa raisuissa leikeissä hän oli 
ollut joukosta parhaimpia. Mutta kun sota syttyi, sai 
nuori kenraalimajuri tilaisuuden osoittaa kuntoaan 
myös vakavissa koitoksissa. Narvan taistelusta läh- 
tien hän taisteli kuninkaan rinnalla vuoteen 1705 
asti, jolloin hänen menestyksellinen soturinuransa 
päättyi. Kaarle-kuningas oli nimittäin antanut mo- 
nissa otteluissa kunnostautuneen Hornin tehtäväksi 

taivuttaa puolalaiset luopumaan August-kuninkaasta. 
Hänelle tähän asti vieraalla diplomaatin ja valtio- 
miehen uralla Horn oli menestynyt niin hyvin, että 
kuningas lähetti hänet sen jälkeen Tukholmaan 
osallistumaan valtakunnan hallintoon. V. 1710 Hor- 
nista tuli kansliapresidentti ja siten kuninkaan poissa 
ollessa kotimaan hallinnon johtaja. 

Lähettäessään Hornin kotimaahan kuningas oli toi- 
vonut, että kenraali olisi valtaneuvostossa edustanut 
hänen näkökantojaan. Mutta Hornkin totesi pian, 
että hänen oli pakko valtakunnan edun nimessä vas- 
tustaa kuninkaan politiikkaa. Kaarle XII:n palattua 
Ruotsiin Horn joutui tästä syystä syrjään kuninkaan 
kuolemaan asti. Mutta sitten tuli hänen vuoronsa. 

Kaarle XII:n sisar Ulriika Eleonoora oli tuskin 
valtaan päästyään luovuttanut kruunun puolisolleen, 
Hessenin prinssi Fredrikille. Kuningas Fredrik oli 
ollut Kaarle XII:n kenraaleja, ja häntä pidettiin ky- 
kenevänä sotilaana. Mutta uusi valtiomuoto riisti 
kuninkaalta niin täydellisesti vallan, ettei Fredrik 
lopulta välittänyt ollenkaan hallitusasioistaa Hän 
kulutti aikaansa metsästysretkillä ja kevytmielisissä 
huvituksissa, jotka entisestäänkin alensivat kunin- 
kaan arvovaltaa. 

Kuninkaan sijasta säädyt hallitsivat maata. Mutta 
säätyjä johti Arvid Horn, joka oli valtakunnan tosi- 
asiallinen hallitsija. Etevänä valtiomiehenä Horn 
kykeni saamaan säädyt omien näkökantojensa puo- 
lelle. Jo Hornin ulkonainen olemus oli vaikuttava. 
Hänellä oli synnynnäisen ylimyksen arvokas ryhti 
sekä ylhäinen ja komea ulkomuoto. Kun tämä tyyni 
ja arvokas vanha soturi esiintyi valtiopäivillä, oli 
hänen kiivaimpienkin vastustajiensa vaikeata löy- 
tää kansliapresidenttiä vakuuttavampaa esitystapaa. 
Vaikka vapaudenajan valtiollisessa elämässä poliit- 
tinen moraali varsin pian rappeutui, Horn säilyi lois- 
tavana poikkeuksena. Vieraiden valtojen lähettiläät 
hämmästelivät Hornin rehellisyyttä ja lahjomatto- 
muutta. Hänen suuri hyväntekeväisyytensä ja juma- 

lanpelkonsa hankkivat hänelle erityistä arvonantoa 
tänä aikana, jolloin suurvalta-ajalle ominainen yk- 
sinkertainen hurskaus oli jo väistymässä Keski- 
Euroopasta leviävien uskonnonvastaisten ajatusten 
tieltä. Vanhan tavan mukaan Horn polvistui perhe- 
kuntineen rukoukseen iltakelloja soitettaessa, vaikka 
hänen luonaan olisi ollut miten loistava seura ta- 
hansa. | | | 
Mutta tämä hurskas karoliini oli myös erittäin 
taitava valtiomies ja valtiopäivätaktikko, joka osasi 
hankkia säätyjen: kannatuksen politiikalleen. Hän 
pyrki hankkimaan valtaneuvostolle niin suuren vai- 
kutusvallan kuin suinkin oli mahdollista. Aate- 
lissa hänellä olikin paljon kannattajia. Hornin 

hurskaus ja kirkolle antama tuki hankkivat hänelle 
myös papiston kannatuksen. Porvaristo ja talonpojat 
puolestaan kannattivat täydestä sydämestään Hornin 
varovaista ulkopolitiikkaa, joka näytti olevan rauhan 
säilymisen varmin tae. Hornin ponnistelut elinkei- 
nojen edistämiseksi olivat myös erityisesti porvaris- 
ton etujen mukaiset, joten hänellä oli sen keskuu- 
dessa laaja kannatus. 

Suuri Pohjan sota oli täydellisesti muuttanut Poh- 
jois-Euroopan valtojen voimasuhteet. Ruotsi-Suomi 
oli jäänyt Venäjään verrattuna hyvin heikoksi. Hal- 
lituksen suurin huolenaihe olikin Venäjän politiikka. 
Salainen valiokunta oli kohta Uudenkaupungin rau- 
han jälkeen lausunut Ruotsi-Suomen suhteesta Ve- 
näjään, että ”tätä vaarallista naapuria oli pidettävä: 
sovitellen ja myöntyväisesti hyvillä mielin ja koe- 
tettava olla antamatta sille aihetta tyytymättömyy- 
teen, kunnes aika ja suhdanteet toisin myöntäisivät”. 
Tämän ohjeen hengessä Hornkin hoiti valtakunnan 
ulkopolitiikkaa. Hän varoi antamasta Venäjälle ai- 
hetta käydä Ruotsi-Suomen kimppuun, mutta vältti 
joutumasta millään tavoin siitä riippuvaiseksi. Val- 
takunta kaipasi kipeästi rauhaa toipuakseen edelli- 
sen sodan rasituksista. Mutta jos sitten myöhemmin 
ilmenisi tilaisuus, ei Hornilla olisi ollut mitään sitä. 
vastaan, että kärsityistä tappioista hankittaisiin hyvi- 
tystä. 

Kohta Uudenkaupungin rauhan jälkeen valtakun- 
nan ja Venäjän tsaarin väliset suhteet saivat vaaral- 
lisen sävyn. Kaarle XII:n sisarenpoika, Holsteinin 
herttua Kaarle Fredrik oli kilpaillut tätinsä Ulriika 
Eleonooran kanssa Ruotsi-Suomen kruunusta. Kär- 
sittyään tappion herttua oli mennyt Venäjälle, jossa 
hän oli päässyt tsaarin suosioon. Pietari lupasi antaa 
tyttärensä herttuan puolisoksi. Eräät henkilöt Ruot- 
sissa ryhtyivät vehkeilemään kuningas Fredrikiä 
vastaan saadakseen Kaarle Fredrikin Ruotsi-Suomen 
valtaistuimelle. Pietari sekaantui nyt Ruotsi-Suomen 
sisäisiin asioihin ryhtymällä tukemaan herttuan puo- 

luetta. Valtiopäivät eivät kuitenkaan antaneet tsaa- 
rin painostuksen vaikuttaa itseensä. Herttuasta ei 
tehty Ruotsi-Suomen kruununperillistä. Valtaneu- 
vosto solmi kuitenkin valtiopäivien hajaannuttua 
liiton Venäjän kanssa. 

Pietari kuoli v. 1725, mutta hänen leskensä ja 
seuraajansa Katariina I jatkoi herttuan tukemista. 
Horn päätti silloin hankkia valtakunnalle tukea Ve- 
näjää vastaan muista valloista. V. 1726 Ruotsi-Suomi 
liittyi Englannin ja Ranskan solmimaan Hannoverin 
liittoon, joka oli tähdätty Espanjan, Itävallan ja 
Venäjän kesken muodostettua liittokuntaa vastaan. 
Nyt Holsteinin herttuaa Ruotsissa kannattanut puo- 
lue hajosi. Horn sai valtaneuvostossa vapautuneille 
paikoille omia kannattajiaan, joten hänen asemansa 
oli entistään lujempi. 

Mahtavien liittolaistensa apuun luottava Ruotsi- 
Suomi saattoi nyt olla välittämättä Venäjän uhkauk- 
sista. Kun tsaarittaren laivasto liikehti uhkaavasti 
Ruotsi-Suomen rannikoilla, riitti Englannin laivaston 
saapuminen Itämerelle takaamaan rauhan säilymisen. 
Keisarinna Katariinan kuollessa v. 1727 Holsteinin 
herttuan oli lähdettävä Venäjältä, joten hänen puo- 
leltaan Ruotsi-Suomea uhannut vaara oli lopullisesti 
poistunut. | 

Nyt seurasi muutamia rauhan vuosia. Valtakunta 
elpyi silminnähtävästi edellisen sodan aiheuttamista 
vaurioista. Sisäiset riidat heikkenivät, ja Hornin 
hallitus sai yleistä kiitosta osakseen. 

Mutta Hornin syrjäyttämät vallanhimoiset puo- 
luemiehet etsivät vain tilaisuutta tappionsa korvaa- 
miseen. Vuonna 1733 Keski-Euroopassa puhjennut 
Puolan perimyssota näytti vihdoin tarjoavan kauan 
odotetun tilaisuuden Hornin kukistamiseen. Vanha 
Stanislaus Leszezynski, jota Ranska tuki, oli valittu 
avoimeksi tulleelle Puolan valtaistuimelle. Mutta 
Itävalta ja Venäjä asettuivat vastustamaan tätä vaa- 
lia ja marssittivat sotajoukkonsa Puolaan. Ranska 
lupasi asevoimin tukea kuningas Stanislausta ja 

yllytti Ruotsin hallitustakin ryhtymään sotaan Venä- 
jää vastaan. | 

Ruotsissa syntyi suuri innostus, kun Ranskan eh- 
dotus tuli tunnetuksi ja sen laivasto saapui Itäme- 
relle. Monelta taholta vaadittiin hallitusta ryhty- 
mään sotaan Venäjää vastaan, jolta oli nyt otettava 
menetetyt alueet takaisin. Koollekutsutut valtiopäi- 
vätkin olivat samaa mieltä. Horn itsekään ei ollut 
suinkaan tällaista ajatusta vastaan. Mutta hän ei 
tahtonut päätä pahkaa syöksyä sellaiseen sotaan, 
jonka onnistumisesta ei ollut vielä mitään varmuutta. 
Ja pian kävikin ilmi, että Hornin varovaisuus oli 
ollut paikallaan. Ranska ei ollut halukas ryhtymään 
sotaan Venäjää vastaan, ja kuningas Stanislauksen 
oli vielä kerran kiireesti paettava kotimaastaan. 
Ruotsi-Suomi sai olla tyytyväinen, että vanha ja vii- 
sas Horn oli johtamassa sen kohtaloita nuorten hai- 
hattelijoiden asemesta. 

Mutta Horn sai osoittamastaan valtiotaidosta vähän 
kiitosta osakseen. Suuren Pohjan sodan onnetto- 
muuksien muisto oli ehtinyt haalistua monien niissä 
mukana eläneidenkin mielissä. Ja uusi polvi muis- 
teli vain Kaarle XII:n loistavia voittoja ja valtakun- 
nan muinaista suuruutta, joka oli pyrittävä palautta- 
maan. Hornin vanhat vihamiehet, jotka olivat aikoi- 
naan olleet valmiit Venäjän avulla nostamaan Hol- 
steinin herttuan Ruotsi-Suomen (valtaistuimelle, 
esiintyivät nyt innokkaimpina Venäjän vihollisina ja 
Ranskan ystävinä. Horn oli pyrkinyt ylläpitämään 
Ranskan kanssa solmittua liittoa antamatta kuiten- 
kaan Ranskan määrätä valtakunnan politiikkaa. 
Mutta kun hän piti tärkeänä myös uudistaa Venäjän 
kanssa solmitun liiton, purki Ranska liittosopimuk- 
sen. Tästä Hornin viholliset saivat oivallisen kiiho- 
tusaiheen Hornia vastaan. Vuoden 1734 valtiopäi- 
villä Horn oli vielä kyennyt säilyttämään asemansa. 
Kun hän oli pyytänyt eroa kansliapresidentin virasta, 
elivät hänen vihollisensakaan rohjenneet kannattaa 
hänen eronpyyntöään. Mutta kohta valtiopäivien jäl- 

keen maassa alkoi vilkas toiminta, joka tähtäsi Hor- 
nin kukistamiseen. Vastustajat hyökkäsivät ennen 
kaikkea Hornin ulkopolitiikkaa vastaan. Mutta myös 
hänen toimenpiteensä valtakunnan talouselämän 
alalla herättivät yhä kasvavaa tyytymättömyyttä. 
Tämä tuli aikaa myöten käymään kohtalokkaaksi 
vanhalle kansliapresidentille. 


Hornin ajan talouselämä 


Hornin johtaessa Ruotsi-Suomen politiikkaa valta- 
kunta sai nauttia rauhan siunauksista. Hallitus ja 
säädyt kiinnittivät erityistä huomiota valtakunnan 
taloudellisen tilan kohottamiseen. Yleinen hyvin- 
vointi lisääntyikin huomattavasti vapaudenajan alku- 
vuosikymmeninä. 

Hornin talouspolitiikka oli täysin merkantilistista 
hengeltään. Kauppa oli se elinkeino, joka loi varal- 
lisuuttä maahan. Teollisuus oli myös hyvin tärkeä. 
Paitsi vientiä varten se tuotti tavaroita myös koti- 
maan kulutukseen, jolloin vältyttiin niiden tuomi- 
sesta ulkomailta.. Hallitus ryhtyi nyt suurisuuntai- 
sesti tukemaan näitä molempia elinkeinoja. Perus- 
tettiin erityinen rahasto, josta annettiin teollisuuden- 
harjoittajille edullisia lainoja tai suoranaisia avus- 
tuksia. Tulleja korottamalla vaikeutettiin ulkomai- 
den teollisuustuotteiden tunkeutumista kotimaan 
markkinoille. Vientipalkkioiden avulla pyrittiin li- 
säämään kotimaisten fteollisuustuotteiden vientiä 
ulkomaille. 

Haliitus pyrki myös edistämään merenkulkua. 
Suurin osa Ruotsi-Suomen ulkomaankaupasta oli 
ollut vieraiden käsissä. Nyt säädettiin ns. ”tuote- 
plakaatti”, jossa ulkomaalaisia kiellettiin tuomasta 
Ruotsi-Suomeen muita tavaroita kuin sellaisia, jotka 
putoavat, kasvavat tai valmistetaan”? heidän omassa 
maassaan. Tuoteplakaatin ansiosta Ruotsi-Suomen 
merenkulku voimistui suuresti. Suomen kaupungitkin 
alkoivat hankkia laivoja, jotka kykenivät purjehti- 

maan valtamerillä. Haminan porvarit hankkivat v. 
1731 kerrassaan kolme »Espanjan-kulkijaav»: ”Fred- 
rikshamn”, ”Finska Lejonet” ja ”Finland” nimiset, 
joilla he tuottivat suolaa Espanjasta. Tuoteplakaa- 
tin vuoksi useiden tuontitavaroiden hinnat kohosivat, 
kun eri maiden kauppiaiden kilpailu Ruotsi-Suomen 
markkinoilla ei ollut enää niihin vaikuttamassa. 
Toisaalta se alensi myös valtakunnasta vietyjen tava- 
roiden hintoja ulkomaiden markkinoilla. Siten Eng- 
lanti, joka oli Ruotsin raudan suurin ostaja, sai vast- 
edes rautansa entistä huomattavasti haivemmalla. 

Suomen tärkein vientitavara oli edelleen terva. 
Suurimmat tuotantoalueet olivat Pohjanmaa ja Savo- 
Karjala. Vienti nousi yksin Haminassa parhaimmil- 
laan 40 000 tynnyriin vuodessa. Tervakauppa alkoi 
kuitenkin pian taantua. Pohjanmaalla ei ollut tapuli- 
kaupunkeja, jotka olisivat voineet viedä tervan suo- 
raan ostajamaihin. Nyt se oli ensiksi vietävä johon- 
kin tapulikaupunkiin, jonka kauppiaat painoivat kil- 
pailun puuttuessa hinnat mahdollisimman alhaisiksi. 
Sisämaasta tuotu terva vietiin ulos Haminasta. Ha- 
minan porvarien valitettiin kuitenkin maksavan ter- 
van myyjille niin huonoja hintoja, ettei tervan val- 
mistus kannattanut. Sitä paitsi tervan kuljetus Sa- 
vosta ja Karjalasta rannikolle oli hyvin vaivalloista 
ja aiheutti lisäkustannuksia. Suomen tervan pääosta- 
jina olivat Englanti ja Hollanti, jotka tarvitsivat sitä 
erityisesti kauppa- ja sotalaivastojaan varten. 

Puutavarat olivat maamme viennissä toisella sijal- 
la. Eniten niitä vietiin Haminasta ja Helsingistä. 
Suomen metsistä saatujen mastopuiden, palkkien, 
piirujen, lehterien, lautojen ja lankkujen määrän- 
päänä oli useimmiten Hollanti Mutta myös Rans- 
kaan, Portugaliin ja Espanjaan saakka niitä kulje- 
tettiin etenkin Haminasta. Haminan puutavaran- 
vienti oli parhaimmillaan niin tuottavaa, että Tuk- 
holman porvarit yrittivät valtiopäivillä saada aikaan 
sitä rajoittavia säännöksiä, joista haminalaisten on- 
neksi ei kuitenkaan tullut mitään. 


Uusi hallitusmuoto 179 





1700-luvun »Espanjan-kulkijoitan. 


Tuontitavaroista tärkein oli edelleenkin suola. Sitä 
tuotiin maahamme Espanjasta, Portugalista, Rans- 
kasta, Hollannista, Skotlannista sekä Saksasta. Kun 
suolantuonti siirtyi tuoteplakaatin johdosta kotimais- 
ten kauppiaiden käsiin, hinnat nousivat etenkin syr- 
jaseuduilla huomattavasti. Pohjois-Karjalan talon- 
pojat saivat tervatynnyristä Lappeenrannassa vain 
noin 2 16 kuparitaalaria, mutta suolasta heidän oli 
maksettava jopa 37 taalaria. Tämä aiheutti haikeita 
valituksia valtiopäivillä, mutta parannusta asiainti- 
laan ei saatu. 

Tupakka oli toinen tärkeä tuontitavara. Suomen 
kansan tupakanhimo johti niin suureen tupakantuon- 
tiin, että hallitus katsoi aiheelliseksi ryhtyä sitä ra- 
 joittamaan. Korkeiden tullien avulla yritettiin tukea 
kotimaista tuotantoa. Lopuksi tupakantuonti kiellet- 
tiin kokonaan ”kotimaisten tehtäiden ylläpitämiseksi 
ja auttamiseksi”. Suurimmillaan Suomen tuonti ko- 
hosi noin 90 tuhanteen kiloon vuodessa. 

Sokerin käyttö maassamme alkoi myös kasvaa näi- 

hin aikoihin. Sitä tuotiin Suomeen Ruotsista, jossa 
oli jo useita sokeritehtaita. Kulutus ei ollut kuiten- 
"kaan suuri — se rajoittui vain korkeampiin yhteis- 
kuntaluokkiin —, ja esimerkiksi Haminan kautta tuli 
maahan vuosittain vajaa parituhatta kiloa sokeria. 
Tähän aikaan myös kahvin, teen ja suklaan käyttö 
alkaa levitä maahamme. "Tuontimäärät olivat kui- 
tenkin hyvin pieniä, sillä Turkuunkin tuotiin v. 1738 
vain muutamien kymmenien hopeataalarien arvosta 
teetä ja suklaata. Melkoisesti laajempi käyttö oli 
viineillä, sillä v. 1739 niitä tuotiin Etelä-Euroopasta 
Turkuun yli 2200 hopeataalarin arvosta. Tuontita- 
varoiden joukossa on vielä mainittava kankaat ja 
nahkatuotteet. Hollannista ja Saksasta tuotiin maa- 
hamme parhaimmat kankaat. Venäjältä saatiin sar- 
kaa ja nahkoja. 

Vaikkakin kaupankäynti maassamme oli huomat- 
tavan' vilkasta, olisi se voinut kehittyä paljon tuotta- 
vammaksi ilman niitä monia rajoittavia säännöksiä, 
jotka maassamme vielä olivat voimassa edellisen 
vuosisadan perintönä. Tapulikaupunki- ja ylämaan- 
kaupunkijako oli yhä edelleen voimassa. Kaupan- 
käynti maaseudulla oli ankarasti kielletty eräitä 
poikkeuksia lukuunottamatta. Saaristolaiset saivat 
vanhan tavan mukaan viedä tavaroitaan Tukhol- 
maan, Turkuun ja Tallinnaan. Rajaseudun asukkai- 
den kaupankäyntiä Viipurin kanssa ei myöskään 
voitu täysin estää. 

Vapaudenajan kaupallisia oloja järjestettäessä ase- 
tettiin eri kaupungit varsin mielivaltaisesti erilaiseen 
asemaan. Tapulikaupungeilla oli ilman mitään omaa 
ansiotaan huomattavia etuja ylämaankaupunkeihin 
verrattuna. Kaikkein edullisimmassa asemassa oli 
Tukholma, joka hyötyi suunnattomasti Pohjois-Ruot- 
sin, mutta erityisesti Suomen kaupunkien kustan- 
nuksella. Suomen aateli saikin valtiopäivillä ai- 
heen lausua: ”Me oletamme, että olemme ainoastaan 
Kuninkaan ja Esivallan alaisia, mutta emme Tukhol- 
man raaistraatin.” Mutta mitkään valitukset eivät 

asiassa auttaneet. Tukholman mahtavilla porvareilla 
oli suosijoita ja ystäviä hallitusmiesten joukossa, jo- 
ten heidän kohtuuttomimpiinkaan etuoikeuksiinsa ei 
valtiovallan taholta puututtu. Suomen kaupungit oli- 
vat liian heikkoja vaatimaan oikeuksiaan, varsinkin 
kun ne vielä hajottivat voimiaan keskinäisissä rii- 
doissaan ja kademielisyydessään. 

Jo heti Uudenkaupungin rauhan jälkeen Suomen 
pahoin kärsinyt teollisuus alkoi vähitellen elpyä. 
Hallitus suhtautui suopeasti tämän alan yrittäjiin. 
Useimmat heistä saivat ainakin jonkinlaista tukea 
valtiovallan taholta. Uusien tehtaiden perustajille 
myönnettiin verovapauksia, ilmaisia tehdastontteja 
ja rakennustarpeita sekä tullihelpotuksia esimerkiksi 
tarvittavien koneiden maahantuontia varten. Useat 
yrittäjät saivat myös lupauksen, ettei uusia teolli- 
suudenharjoittamisoikeuksia myönnetä määrävuosien 
aikana. Huolimatta valtion myöntämistä apurahoista 
pääomien niukkuus jarrutti maamme teollisuuden 
kehitystä. Tilannetta helpotti huomattavasti ruotsa- 
laisen pääoman virtaaminen Suomeen jo kohta en- 
'*simmäisinä rauhanvuosina. Etenkin Tukholman va- 
rakkaat porvarit sijoittivat halukkaasti varojaan 
Suomeen, jossa tarmokkailla yrittäjillä näytti olevan 
hyviä ansaitsemismahdollisuuksia. 

Nopeimmin pääsi alkuun sahateollisuus. Uusia 
sahoja perustettiin lukuisasti, ja Haminasta tuli suuri 
puutavaran vientikeskus. Myös maamme vanhat rau- 
tatehtaat aloittivat jälleen toimintansa, joskin useat 
uusille omistajille siirtyneinä. Niinpä tukholmalaiset 
veljekset Mikael ja Johan Wilhelm Hising ostivat 
Pinjaisten, Fagervikin, Skogbyn, Taalintehtaan ja 
Björkbodan rautaruukit. Tukholmalainen kauppias 
John Montgomery hankki puolestaan haltuunsa Fis- 
karsin, Antskun, Kosken ja Kullan rautatehtaat. 
Joskin pientä vientiäkin harjoitettiin, jäi pääosa näi- 
den tehtaiden tuotannosta kotimaahan. Raudan val- 
mistusta harjoitettiin myös kotiteollisuutena, sillä 
Karjalassa ja Savossa rahvas nosti haavilla rauta- 

hölmää järvistä ja valmisti siitä ”hienointa rautaa ja 
terästä, mikä kelpaa käytettäväksi saksia ja puuk- 
kojen teriä varten”, kuten lisalmen kirkkoherra 
Henrik Helsingius kertoo 1730-luvulla. — Myös mal- 
mien etsintää alettiin innokkaasti harrastaa, joskaan 
tulokset eivät olleet kehuttavia. 

Monilla muillakin aloilla yritettiin panna teolli- 
suutta pystyyn. Useita tupakkatehtaita perustettiin 
maahamme, ja lasi-, silkki- sekä tapettitehtaitakin 
suunniteltiin. Laivaveistämöitä toimi useissa kau- 
pungeissa, ja kangasteollisuus pääsi hyvään alkuun. 
Turkulaiset kauppiaat Henrik Rungeen ja Esaias 
Wechter perustivat v. 1738 Turkuun verkatehtaan. 
Hallitus lupasi, ettei kukaan muu saa perustaa sa- 
manlaista tehdasta maahamme 12 vuoteen. Turun 
verkatehdas oli jo hyvässä vauhdissa, kun sota kes- 
keytti sen toiminnan. — Huomattavaa kangasteol- 
lisuutta harjoitettiin myös Porvoossa, jossa kudottiin 
palttinaa Hämeestä ja Karjalasta tuodusta pellavasta. 
Yksin Porvoosta vietiin vuosittain noin 50 000 metriä 
pellavakankaita ulkomaille, etupäässä (kuitenkin 
Tukholmaan. 

Tervan ja pien valmistus tapahtui etenkin Pohjan- 
maalla paikoittain niin suuressa mittakaavassa, että 
se muodosti oman teollisuudenhaaransa." Koko Poh- 
janmaan tervantuotannon on arvioitu nousseen noin 
80 000 tynnyriin vuosittain. | 

Joskin Suomen teollisuus kehittyi huomattavasti 
vapaudenajan alkupuolella, se jäi kuitenkin verrattain 
vaatimattomaksi osaksi pääomien puutteen vuoksi. 
Tälläkin alalla valtiövalta kiinnitti huomiotaan ennen 
kaikkea Ruotsin talouselämän kehittämiseen, johon 
tasapuolisuusnäkökohdista välittämättä uhrattiin häi- 
käilemättä myös Suomesta teollisuuden edistämiseksi 
kerättyjen varojen pääosa. 

Valtakunnan pääelinkeino, maanviljelys, sai halli- 
tuksen taholta vähimmin huolenpitoa osakseen. Ky- 
symys olisi kuitenkin ollut varsin tärkeä, sillä Ruot- 
sl-Suomi ei tullut toimeen kotimaisella viljalla. 


Uusi hallitusmuoto 783 


Suomesta tosin saatettiin hyvinä vuosina viedä viljaa 
ulos, mutta huonoina vuosina sitä oli tuotava ulko- 
mailta. Uudenkaupungin rauhan jälkeen oli run- 
saasti tällaisia huonoja vuosia, mitkä aiheuttivat 
osittaista nälänhätääkin maassa. 

Hallitus yritti kyllä toimia maatalouden hyväksi. 
Kruununtiloja myytiin talonpojille, ja uudistilojen 
ralvaamisesta tai autiotilojen viljelykseen ottami- 
sesta luvattiin verovapauksia. Tämä lisäsikin maata- 
viljelevän väestön määrää. Kun yleisesti valitettiin 
palkollisten puutetta, hallitus yritti uusien palkol- 
lissääntöjen avulla helpottaa tilannetta. Palkat mää- 
rättiin kuitenkin niin alhaisiksi, ettei näistä sään-- 
nöistä ollut paljoa apua. Kun renki sai niukkojen 
luontaisetujen lisäksi vuosipalkkana 6—12 hopeataa- 
laria eli saman verran kuin 3—6 tervatynnyrin hin- 
nan, ei ollut ihme, että työkuntoisen väen valitettiin 
pakenevan Viipurin lääniin tai. Itämerenmaakuntiin. 

Myös moninaisilla ohjeilla ja kielloilla yritettiin 
tehostaa maanviljelystä. Sisä-Suomessa suurin osa 
viljanviljelyksestä tapahtui vielä kaskeamalla. Hal- 
litus koetti nyt ankarasti supistaa kaskenpolttoa, 
jotta metsien haaskaus loppuisi. Uudisasutuskin py- 
rittiin estämään metsäseuduilla. Hallituksen toimesta 
levitettiin maalaisväestön keskuuteen tiettyjen vil- 
jelyskasvien edullisuutta esitteleviä kirjasia, joissa 
annettiin myös näiden kasvien viljelysohjeita. Täl- 
lainen opaskirjanen oli ”CUning:sen Maij:tin ja Wal- 
dacunnan Commercie Collegiumin käsitetty Neuvo ja 
Selitys, cuinga Tupakin istutus Ruotzis matcan saa- 
tettaman ja edes autettaman pitä”. Sen täydennyk- 
seksi julkaistiin myöhemmin ”EDempi Neuvo Tu- 
pakin istutuxesta ja sen edemmästä curista”. Tupa- 
kan ohella hallituksen huolen aiheena olivat pellava- 
ja humalaviljelykset, joiden uskottiin samoin erityi- 
sesti kohottavan valtakunnan varallisuutta. 

Hallituksen taloudellisiin harrastuksiin liittyi myös 
taistelu väkijuomien liiallista käyttöä vastaan. Jotta 
estettäisiin rahvasta kuluttamasta viimeisiäkin vilja- 

varojaan viinanpolttoon, mikä oli hyvin suuresti le- 
vinnyt isonvihan aikana, kiellettiin rukiin ja vehnän 
korkea. Ohrien käyttöä viinanpolttoon ei kuitenkaan 
kielletty, ”koska rahvas ei nähtävästi tule toimeen 
aivan ilman viinaa”. - 

Suomen taloudellisen nousun esteenä olivat huonot 
liikenneyhteydet. ZLaajoilta Sisä-Suomen alueilta 
ei tavarankuljetus rannikkoseuduille kannattanut 
yleensä ollenkaan. Kuljetuskustannukset nousivat 
suuremmiksi kuin näiden alueiden halpojen ja tilaa- 
vievien tuotteiden, tervan ja viljan, myyntihinta. Tä- 
män epäkohdan poistamiseksi pyrittiin luomaan kul- 
kukelpoisia vesiyhteyksiä rannikon ja Sisä-Suomen 
järvialueen välille. Ne olisivat kuitenkin tulleet niin 
kalliiksi, että yrityksistä oli luovuttava. Tämän aika- 
kauden teknillisillä edellytyksillä nämä työt olisivat- 
kin ilmeisesti olleet ylivoimaisia. Kesti vielä sata- 
kunta vuotta, ennen kuin nämä aikaansa edellä ole- 
vat ajatukset kyettiin toteuttamaan. 

Arvid Hornin viisaan ja varovaisen ulko- ja ta- 
louspolitiikan ansiosta valtakunta vaurastui huomat- 
tavasti. Mutta vaikka Hornin merkantilistinen ja 
talouselämää tiukasti säännöstelevä talouspolitiikka 
nykyajan silmillä tuntuu viedyn äärimmäisyyksiin, 
ei se tyydyttänyt kaikkia hänen aikalaisiaan. Jyr- 
kemmillä toimenpiteillä uskottiin päästävän parem- 
piin tuloksiin. Tämä käsitys sai kannattajia niissä- 
kin piireissä, jotka aikaisemmin olivat Hornia tuke- 
neet. Siten Hornin asema heikkeni vuoden 1734 
valtiopäivien jälkeisinä vuosina. 


Suomen puolustuksen järjestäminen 


Kohta Uudenkaupungin rauhan jälkeen ryhdyttiin 
saattamaan jälleen kuntoon Suomen vpuolustuslai- 
tosta. Tämä ei ollutkaan mikään vähäinen tehtävä, 
sillä suureen Pohjan sotaan Suomesta viedyistä, noin 

Suomen puolustajia. 1700-luvulla. 


40 000 miehestä oli enää jäljellä vain 600—700 ratsu- 
ja 1200 jalkamiestä. 

Suomen joukkojen rippeet kuljetettiin kotimaahan 
ja sijoitettiin entisille paikoilleen. Ruotujakolaitos 
oli päätetty edelleenkin säilyttää. Mutta Suomen olot 
olivat vielä niin sekaisin, ettei ruoturykmenttien täy- 
dentämiseen voitu heti ryhtyä. Maahan tuotiin sen 
vuoksi ruotsalaista ja saksalaista miehistöä, jotka 
toistaiseksi sijoitettiin suomalaisten joukko-osastojen 
ruoduille. Sitten ryhdyttiin muodostamaan uudelleen 
suomalaisia joukko-osastoja.  Hämeen-Uudenmaan 
ratsuväkirykmentti muutettiin kevytaseiseksi rakuu- 
narykmentiksi, joka palveli sekä ratsain että jalan. 
Turun ja Porin läänin ratsuväen ruoduilla majaili 

aluksi ruotsalainen henkirakuunarykmentti. Kum- 
massakin näissä rykmenteissä oli noin 1 000 miestä. 
Lisäksi järjestettiin kuntoon Turun, Porin, Uuden- 
maan, Hämeen, Savon ja Pohjanmaan jalkaväkiryk- 
mentit, joissa oli tuhatkunta miestä kussakin. Viipu- 
rin rykmentin jäännöksistä muodostettiin Kymen- 
kartanon pataljoona, jonka vahvuus oli 875 miestä. 
Myöhemmin perustettiin 730-miehinen Karjalan es- 
kadroona, joka sittemmin sai rykmentin nimen, sekä 
värvätty tykistö-osasto. Laivamiesruodut maksoivat 
rahamaksun, jolla ne vapautuivat laivamiesten aset- 
tamisesta. 

Viranomaisten toimesta suoritettiin myös ruotuvä- 
kirasituksen tasoituksia ja täydennyksiä. Pohjan- 
maan asukkaat suostuivat v. 1733 ruotujaon foi- 
meenpanoon Pohjanmaalla, jolloin Pohjanmaan vär- 
vätyn rykmentin filalle tuli ruotuväkirykmentti. 
Suomen sotaväen vahvuus nousi näin kaikkiaan noin 
95000 mieheen. Kuninkaan nimenomaisesta vaati- 
muksesta Suomi sai myös erityisen sotilasylipäälli- 
kön, joksi nimitettiin Porin rykmentin entinen ko- 
mentaja, kenraali Berndt Otto Stackelberg. Tämä oli 
kotoisin Liivinmaalta, mutta oli palvellut pitkän aikaa 
Suomessa ja suomalaisissa joukoissa. Suuressa Poh- 
jan sodassa kunnostauduttuaan hän oli joutunut van- 
giksi Venäjälle, mistä hän oli äskettäin palannut. 
Uusi ylipäällikkö oli tarmokas ja kyvykäs mies, joka 
teki parhaansa Suomen puolustuksen lujittamiseksi. 
Ei ollut hänen vikansa, että tulokset jäivät verrattain 
vähäisiksi. 

Suomen puolustuskysymys herätti kyllä vilkasta 
keskustelua valtiopäivillä ja hallituksen keskuudessa. 
Uudenkaupungin rauhan johdosta olivat erityisesti 
Suomen puolustamismahdollisuudet hyvin olennaisesti 
huonontuneet. Uusi itäraja oli helposti ylitettävissä 
monessakin -kohdassa. Viipuri muodosti lähellä rajaa 
sijaitsevan vahvan tukikohdan, jossa venäläiset saat- 
toivat jatkuvasti pitää suuria joukkoja. Ja vähän 
taempana sijaitsi Venäjän uusi pääkaupunki Pietari, 

jonka tienoilla venäläiset pitivät vakituisesti noin 
65 000 miehen vahvuisia sotavoimia. Kun Ruotsi- 
Suomen koko armeijan vahvuus nousi noin 45 000 
mieheen, venäläisten ylivoima oli siis hyvin huomat- 
tava. Idästä päin uhkaavan vaaran kaksinkertaisti 
Venäjän voimakas laivasto, joka oli noin kaksi ker- 
taa Ruotsi-Suomen laivastoa vahvempi. Venäläiset 
saattoivat siis halutessaan tuoda yllättäen Suomeen 
niin ylivoimaiset hyökkäysjoukot, ettei Suomen ar- 
meija mitenkään kykenisi pitämään puoliaan. Tämä 
vaara aiheutti hallitukselle paljon huolta, ja useita 
suunnitelmia laadittiin Suomen puolustuksen järjes- 
tämiseksi niin, että maatamme kyettäisiin puolusta- 
maan näistä epäedullisista olosuhteista huolimatta. 

Täydellisimmän suunnitelman Suomen puolusta- 
miseksi laati kenraalimajuri Aksel Löwen v. 1723. 
Tähän suunnitelmaan perustuivat kaikki ne Ruotsin 
vallan loppuaikana tehdyt aloitteet, jotka tähtäsivät 
Suomen puolustuksen tehostamiseen. 

Suomen metsät, vesistöt ja suot näyttivät Löwenin 
mielestä tarjoavan suojaa vihollisen maitse suorit- 
tamia hyökkäyksiä vastaan. Mutta laivastonsa, eten- 
kin kaleerien avulla vihollinen saattoi laskea jouk-- 
koja maihin rajalla olevien puolustajien selkäpuolelle 
ja katkaista näiden yhteydet Ruotsiin. Tämän estämi- 
seksi Suomenlahden rannikolle oli Löwenin mielestä 
rakennettava linnoituksia. Niitä voitaisiin käyttää 
sekä laivaston että maavoimien tuki- ja varastopaik- 
koina ja ne sitoisivat vihollisen voimia siihen asti, 
kunnes Ruotsista ehtisi tulla apua. Näitä linnoituksia 
olisi rakennettava kaksi. Sopivimpina paikkoina Lö- 
wen piti Vehkalahtea ja Helsinkiä. Näihin tukikohtiin 
oli pysyväisesti sijoitettava myös laivastovoimia, jotka 
saattaisivat sodan aikana häiritä Viipurin ja Pietarin 
välisiä yhteyksiä. Saimaalle oli myös luotava pieni 
laivasto ja rakennettava varustus Puumalan salmen 
pohjoisrannalle, Vaikka ”venäläiset ovat aseissa 
vuoden umpeensa eivätkä vain kesällä toimi, kuten 
muut kansat”, mistä syystä oli laskelmissa otettava 

huomioon myös mahdollinen talvihyökkäys, katsoi 
Löwen tällaisen hyökkäyksen onnistumisen edellyt- 
tävän kesällä suoritettua merenrannikon valtausta. 
Merilinnoitukset suojaisivat maata siis myös talvella. 

Löwenin perusteellisesti : ajateltu ja huolellisesti 
laadittu suunnitelma ei saanut kuitenkaan riittävää 
kannatusta osakseen. Sekä hallitus että valtiopäivät 
olivat haluttomia alistumaan suunnitelman vaatimiin 
taloudellisiin uhrauksiin, vaikkei Löwenin peruste- 
luja voitukaan kumota. Vain murto-osa niistä va- 
roista, mitä Löwen oli laskenut tarvittavan, myön- 
nettiin Suomen linnoitustöitä varten. Vuoteen 1731 
mennessä oli käytetty vain noin 35 000 hopeataalaria. 
Suomen linnoitustöitä varten oli kyllä ollut käytet- 
tävissä enemmänkin varoja. Mutta esimerkiksi vuo- 
deksi 1725 varatuista 50 000 hopeataalarista oli 40 000 
hopeataalarja mennyt Venäjällä käyneen lähetys- 
kunnan kuluihin. Hallitus antoi siis tällaisille me- 
noille etusijan. Niinpä Suomen linnoitukset jäivät 
entiseen rappiotilaansa, eikä uusia kyetty paljoakaan 
rakentamaan. Haminaan oli suunniteltu niin suuret 
linnoituslaitteet, että kaupunkiin olisi voitu sijoittaa 
8 000 miestä. Haminan erikoislaatuinen asemakaava 
johtuu juuri näistä linnoitussuunnitelmista. Työt 
saatiin hyvään alkuun, mutta varat loppuivat kesken. 
Jjöwen lausuikin v. 1730, että ”Haminaa ei voida 
sanoa miksikään linnoitukseksi, vaikkei ollut vahin- 
goksi, että naapuri sitä sellaisena piti”. Lappeen- 
rantaan suunnitellut linnoitukset jäivät vielä vailli- 
naisemmiksi. 

Sotamarsalkaksi ylennetyn Stackelbergin kuoltua 
hänen seuraajakseen nimitettiin tällöin jo lähes 70- 
vuotias kenraali Kaarle Armfelt, Napuen sankari. 
Vanhalla karoliinilla ei kuitenkaan enää ollut entistä 
tarmoaan jäljellä, ja hänen ylipäällikkökautensa jäi- 
kin lyhyeksi. Armfeltia seurasi v. 1737 kenraali Lö- 
wen, josta maamme sai jälleen tarmokkaan ja ky- 
vykkään sotilaallisen johtajan. . 

Löwen ryhtyikin heti vastuunalaisen virkansa vaa- 
timiin toimenpiteisiin. Koska Suomen puolustusky- 
symystä ei ollut hoidettu hänen esittämällään tavalla, 
hän katsoi tarpeelliseksi laatia uuden suunnitelman. 
Rajat oli suojattava kenttävarustuksilla, kun vaki- 
naisia linnoituksia ei ollut saatu aikaan. Vihollinen 
oli pyrittävä kohtaamaan jo rajan läheisyydessä ja 
puolustus oli suoritettava aktiivisilla toimenpiteillä. 
Olipa varauduttava vastahyökkäykseenkin Pietarin 
suuntaan. Laivastoa oli myös vahvistettava niin, 
etteivät venäläiset pääsisi herroiksi merellä. — Lö- 
wenin uusi suunnitelma herätti jälleen huomiota, 
mutta tuskin sanottavampia toimenpiteitä. Hänen 
oma ylipäällikkökautensakin jäi lyhyeksi, sillä jo 
seuraavana vuonna hänestä tuli valtaneuvos ja hän 
palasi Ruotsiin. 

V. 1738 pidetyillä valtiopäivillä tapahtui Ruotsi- 
Suomen sisä- ja ulkopolitiikassa suuria muutoksia. 
Hornin hallitus kukistui, ja hänen seuraajansa läh- 
tivät kulkemaan uusia teitä johtaen valtakunnan 
sotilaallisiin selkkauksiin, joihin se ei ollut valmis- 
tautunut. Hornin pitkänä valtakautena maanpuolus- 
tuksesta oli tullut toisarvoinen kysymys, ja sotilaal- 
liset. valmistelut oli laiminlyöty. Erityisesti oli näin 
käynyt Suomessa, vaikka se oli valtakunnan uhan- 
alaisin osa. Niinpä koko valtakunnassa linnoitustöi- 
hin käytetyistä varoista Suomen osalle tuli vain 8 %. 
Vaikeata on käsittää, että Horn näin laiminlöi oman 
kotimaansa puolustuksen. Osaltaan se saattoi johtua 
käsityksestä, ettei Suomea kuitenkaan voida puolus- 
taa. Siten siihen uhratut varat olisivat hukkaanhei- 
tetyt ja ehkä vain omiaan ärsyttämään venäläiset 
hyökkäämään. "Toisaalta hänkin ehkä uskoi, että 
Uudenkaupungin rauhan jälkeinen raja olisi vain 
väliaikainen, joten sen varustamisesta ei koituisi py- 
syväistä hyötyä. Lopuksi hän ehkä luotti valtiomies- 
taitoonsa, jolla hän toivoi voivansa pitää sodanuhkan 
loitolla. Näin todella kävikin hänen hallituskaute- 
naan, mikä osaltaan hyvittää hänen laiminlyöntinsä. 

Mutta hän jätti jälkeensä huonon perinnön, joka 
hänen sodanhaluisten seuraajiensa käsissä koitui eri- 
tyisesti Suomelle kohtalokkaaksi. 


Vuoden 1734 laki 


Vapaudenajan alkupuolelta on peräisin eräs ai- 
kaansaannos, jonka vaikutukset ovat ulottuneet mei- 
dän päiviimme saakka. V. 1734 saatiin nimittäin val- 
miiksi uusi yleinen laki, joka vielä nykyisinkin on 
suurelta osaltaan voimassa sekä Suomessa että Ruot- 
sissä. 

Tämä uusi laki oli erinomaisen selvä ja ytimekäs. 
Mutta se olikin syntynyt monen kymmenen vuoden 
työn tuloksena. Yksityisistä henkilöistä kreivi Kus- 
taa Cronhjelmilla oli suurimmat ansiot sen aikaan- 
saamisessa. Nyt myös jäivät keskiajalta peräisin 
olevat maanlaki ja kaupunkilaki pois käytännöstä, 
sillä tämä uusi laki koski sekä kaupunkeja että maa- 
seutua. 

Vuoden 1734:n laki jakaantuu seuraaviin yhdek- 
sään kaareen: ”naimisen kaari, perintökaari, maan- 
kaari, rakennuskaari, kauppakaari, pahateon kaari, 
rangaistuskaari, ulosmittauskaari ja oikeudenkäymi- 
sen kaari”. Kaaret jakaantuivat lukuihin, nämä taas 
asioittain pykäliin. Lakiin liittyi myös luku, joka 
sisälsi vanhat tuomarinohjeet. Näissä kuvastuu kor- 
kea käsitys lain arvosta ja tuomarinviran merkityk- 
sestä. Niinpä ”tuomarin pitää ensisti ajatteleman, 
että hän on Jumalan käskynhaltija ja että se virka, 
jota hän edesseisoo, on Jumalan ja ei hänen omans, 
jonka tähden se tuomio, jonka hän ulossanoo, on myös 
Jumalan ...” — ”Ja sen tähden makaa suuri voima 
sen päällä, että tuomari viisaasti eteens katsoo, ettei 
hän Jumalan puolesta tuomitse väärää tuomiota, jolla 
hän tuomitsee itsens iankaikkihisen kadotukseheri 

2.” — ”Tuomarin pitää tarkasti tietämän lain, jonka 
jälkeen hänen tuomitseman pitää, sillä laki pitää ole- 
man hänelle ojennukseksi.” Tuomarin virka oli erit- 

täin vastuullinen, sillä hän joutui tuomitsemaan Ju- 
malan kansaa. ”Sen tähden hänen pitää niin Juma- 
lan kansaa tuomitseman, kuin hän tahtoo vastata 
hänen edesäns, jonka kansa on.” 

Tämä laki suomennettiin v. 1738, mutta painettiin 
vasta v. 1759. Kääntäjä oli Turun ja Porin läänin 
maasihteeri Samuel Forseen. Seuraava ote perintö- 
kaaresta on tästä vanhimmasta suomennoksesta: 
”Koska perintö on jaettava miehen eli vaimon jäl- 
keen, niin astukoot rintaperilliset tykö, ja ne pois, 
jotka ovat seljän takana eli sivulla sugusa. Rinta- 
perilliset ovat ne, jotka syntyvät etehenpäin sugusa, 
niinkuin poika ja tytär ja heidän lapsens. Seljällä 
sugusa ovat vanhemmat ja esi-isät. Sivuperilliset 
ovat ne, jotka yhdeltä puolelta eli molemmilta sen 
kuolleen kansa yhdestä kannosta tulleet ovat, niin- 
kuin veli ja sisar, eli heistä tulleet.” 


”Pahateon kaaren” 61. luvussa määriteltiin eri 
rikkomuksista tulevat rangaistukset. Jumalanpilkka, 
noituus, valtionpetos ja neljäs varkaus rangaistiin 
kuolemalla. Myös ”jos mies eli vaimo surmaa toisen 
väijyväisesti ja salaisesti, tulkoon murhaajan pää 
pois lyödyksi, mies teilatuksi ja vaimo lavosa polte- 
tuksi.” Lievemmistä rikkomuksista kuten pahoinpi- 
telyistä ja haavoittamisesta selviytyi sakoilla. Sak- 
kojen suuruudesta esiintyi eriäviä mielipiteitä. Eräs- 
kin maaherra vastusti korkeiden sakkojen määrää- 
mistä silloin, kun oli sovitettava ”korvapuustit, tu- 
kasta vetäminen ja haukkumasanat”, sillä kun ”mel- 
kein kaikissa juhlatilaisuuksissa sellaista sattuu, ka- 
dottaisi rikollinen piankin omaisuutensa ja varojen 
puutteessa joutuisi paljastamaan ruumiinsa”, ts. jou- 
tuisi häpeällisenä pidettyyn raipparangaistukseen. 
Tämä näkökohta otettiinkin huomioon vaikka por- 
variston mielestä ”korvapuustit kävivät liian huo- 
keiksi?. — Rangaistuksen tarkoituksena pidettiin 
osittain kostoa. Mutta lakia valmisteltaessa ilmeni 
jo uudenaikaisempiakin käsityksiä. Rangaistuksen 

katsottiin myös olevan muille ojennukseksi ja rikol- 
liselle itselleen parannukseksi. 

Tämän lain laajassa oikeudenkäyntikaaressa mää- 
riteltiin myös kaikki oikeudenkäyntiasteet ja niiden 
keskinäinen suhde seuraavasti: 

”Ensimmäinen tuomioistuin maalla on kihlakun- 
nanoikeus. Siinä tuomitsee kihlakunnan päätuomari 
kahdentoistakymmenen talonpojan kanssa, kuin kih- 
lakunnassa asuvat, ja siihen valitut ovat. Ne kaksi- 
toistakymmentä kutsutaan kihlakunnan lautamie- 
hiksi. 

Sitä likin on lalmannin (laamannin) oikeus, jo- 
honka kihlakunnan oikeudesta vetoa taitaan. Ja 
siellä tuomitsee lalmanni kahdentoistakymmenen 
lautamiehen kanssa kihlakunnan oikeuksista hänen 
lakilugusans (laamannikunnassa). 

”Kaupungissa on käminärioikeus (kämnerioikeus) 
ensimmäinen oikeusistuin. Siellä pitää yksi raati- 
mies olevan, ja hänen kanssaistujans kaupungin kä- 
minärit. 

”Toinen tuomioistuin on raastupa-oikeus. Siinä pi- 
tää pormestari ja raatimiehet tuomitseman. Niisä 
kaupungeisa, joisa ei ole käminärioikeutta, on raas- 
tupa-oikeus ensimmäinen tuomioistuin. 

”Näiden ylitse ovat hovrätit (hovioikeudet), joihin 
olikeudenkäymisen asiat lalmannin ja raastupa-oi- 
keuksista tulla mahtavat, niinkuin edespäin täsä 
kaaresa sanotaan.” 

Vuoden 1734:n laissa kiteytettiin pysyvään muo- 
toon ne oikeuskäsitykset, jotka tuhannen vuoden 
kuluessa olivat pohjoismaissa muodostuneet. Sen 
välityksellä ne jäivät myös Suomen kansan perin- 
nöksi, kun monisatavuotinen kohtalonyhteys Ruotsin 
kanssa vajaan sadan vuoden kuluttua tämär lain 
vahvistamisesta katkesi. 

”Totinen fennofiili” 


Suurvalta-ajan hallitsijat olivat pyrkineet liittä- 
mään valtakuntansa eri osat kiinteäksi kokonaisuu- 
deksi. Emämaan ja valtakunnan merentakaisten 
osien välillä vallinneet eroavaisuudet oli pyritty 
poistamaan. Niinpä ruotsin kielen ja ruotsalaisten 
hallinnollisten laitosten piti syrjäyttää vähemmistö- 
kielet ja vanhat hallitustavat. Nämä yhteensulautta- 
misyritykset johtuivat osaksi toiveesta saada: valta- 
kunta tällä tavoin voimakkaammaksi, osaksi ruotsa- 
laisten kansallistunteen liikatehostuksesta. 


Varsinkin suurvalta-ajan loppupuolella esitettiin 
ruotsalaisten taholta sellaisia mielipiteitä, että suo- 
men kielen tulisi täysin väistyä ruotsin kielen tieltä. 
Turun yliopistossa toiminut ruotsalainen professori 
Israel Nesselius ehdottikin, että valtakunnan yhte- 
näisyyden lujittamiseksi vaikeasti opittava suomen 
kieli olisi hävitettävä. Etenkin papiston avulla Suo- 
men kansalle olisi opetettava ruotsin kieltä niin täy- 
dellisesti, että se saattaisi omaksua ruotsin äidinkie- 
lekseen. Tällainen suurruotsalainen ja Suomea sekä 
suomalaisia vähäksyvä katsantokanta synnytti kui- 
tenkin nimenomaan suomalaisen sivistyneistön kes- 
kuudessa suomalaisystävällisen eli ”fennofiilisen” 
liikkeen. Huomattavin fennofiili oli tiedemies ja 
pappi Daniel Juslenius. 


1600-luvun loppupuolella monet maamme papeista 
olivat opiskeluaikanaan muuttaneet suomalaiset ni- 
mensä tällöin korkeassa arvossa pidettyihin krei-. 
kan- tai latinankielisiin muotoihin. Uusi nimi oli 
saatu joko kääntämällä alkuperäinen suomalainen 
nimi suoraan latinaksi tai kreikaksi, tai vain liittä- 
mällä siihen näille kielille ominainen us- tai er- 
pääte. Siten esim. nimet Alopaeus, Mennander, Ste- 
nius, Juslenius sekä monet muut ovat tämän ajan 
peruja. Vieraskielisestä nimestään huolimatta My- 
nämäen Mietoisten kappalaisen poikana v. 1676 syn- 

tynyt Daniel Jusleniuskin oli siten täysin suomalaista 
sukua. | 

Köyhän kappalaisen lahjakkaan Daniel-pojan 
opintie oli hankala. Milloin kotiopettajana, milloin 
merimiehenä työskentelemällä hän sai kuitenkin 
opintonsa niin pitkälle, että sai v. 1700 julkaistuksi 
hyvällä menestyksellä väitöskirjansa ”Aboa vetus et 
nova”, Vanha ja uusi Turku. Nyt nuori ja lupaava 
tiedemies sai paikan mm. piispa Gezeliuksen per- 
heessä, missä hän opetti Juhana Gezelius nuorinta. 
Etevä ja voimakasluonteinen piispa Gezelius vaikutti 
huomattavasti nuoreen kotiopettajaan, johon hän 
suhtautui isällisen ystävän tavoin. 

Jusleniuksen maisterinväitöskirja, ”Vindiciae Fen- 
norum” eli Suomalaisten puolustus kuvastaa teki- 
jänsä isänmaanrakkautta ja kansaansa kohtaan tun- 
temaa ihailua. Suomalaiset pystyivät yhtä suuriin 
tekoihin kuin muutkin kansat, joskin heidän aikaan- 
saannoksensa olivat yleensä menneet ruotsalaisten 
tilille. Juslenius päätti teoksensa seuraavin voimak- 
kain sanoin: ”Näitä olen kirjoittanut, lyhyesti ja 
yksinkertaisesti, isänmaanrakkauden vaatimuksesta, 
joka on kaiken rakkauden yläpuolella, suomalaisten 
puolustukseksi pahansuopia vastaan. Minulle riittää, 
että olen suomalainen ja saan, vaikkapa itse tunte- 
mattomanakin, kuulua mainehikkaaseen kansaan.” 

Daniel Juslenius ei ollut mikään todellinen tiede- 
mies myöhempien aikojen mittapuilla mitattuna. Hä- 
nen tieteellisistä kirjoituksistaan tapaa kovin paljon 
lapsellisilta tuntuvia väitteitä. Niinpä Juslenius, joka 
oli saanut ”pyhien kielten”, heprean ja kreikan, pro- 
fessorin viran Turun yliopistossa, yritti todistella 
näiden kielten ja suomen olevan sukulaiskieliä. Pe- 
rusteeksi hän esitti, että näissä kielissä on runsaasti 
samanlaisia sanoja, kuten esim. huudahdus ahah. 
Tässä Jusleniuksen isänmaanrakkaus hämmensi hä- 
nen tieteellisen arvostelukykynsä. Se ei tosin ollut 
harvinaista tänä aikana. Puhdasoppisuuden aikana 
näitä pyhiä kieliä pidettiin tavattoman suuressa 

Daniel Juslenius. 


arvossa, ja sen vuoksi monessakin maassa tiedemie- 
het yrittivät todistella äidinkielensä olevan näiden 
kielten sukulainen. Juslenius oli tässä suhteessa täy- 
sin oman aikansa lapsi. 

Hartaan isänmaanystävän toiminta kotimaassa 
katkesi isonvihan kauhuihin. Sota-aikana ruttokuo- 
leman töin tuskin välttänyt Juslenius pakeni koti- 
maastaan vähän ennen venäläisten tuloa Turkuun. 
Saavuttuaan Pohjanlahden ympäri kiertäen Ruotsiin 
hän sai opettajanviran Vesteräsin kymnaasissa. 

Pakolaisaikanaankin Juslenius pyrki puolustamaan 
synnyinmaataan ja maanmiehiään. Teoksessaan ”De 
miseriis Fennorum”, Suomalaisten kärsimyksistä, 
Juslenius kuvaa isonvihan maallemme ja kansallem- 
me aiheuttamia kärsimyksiä sekä torjuu sen ruotsa- 
laisten taholta toisinaan esitetyn väitteen, että suo- 
malaiset olisivat itse onnettomuuksiinsa syypäät. 

Kohta Uudenkaupungin rauhan jälkeen Juslenius 


796 Vapaudenaika 


palasi kotimaahan entiseen toimeensa. Turun yli- 
opistossa hän puolusti voimakkaasti, joskin usein 
vähäisellä menestyksellä, suomalaisten näkökantoja 
ruotsalaisia vastaan. Teologian professorinvirkaan 
siirtynyt Juslenius oli piispa Witten kuoltua vahvim- 
pana ehdokkaana tämän seuraajaa valittaessa. Halli- 
tus nimitti kuitenkin virkaan Jusleniuksen ystävän, 
professori Lauri Tammelinin. V. 1734 Jusleniuksesta 
itsestäänkin tuli piispa, kun Porvoon piispanistuin 
vapautui hänen entisen oppilaansa, Juhana Gezelius 
nuorimman kuoltua. 

Voimakasluonteinen Juslenius hoiti tarmokkaasti 
vaativaa virkaansa. Hän kävi ahkerasti tarkastus- 
matkoilla hiippakunnassaan, missä hän pyrki kohen- 
tamaan opetuslaitosta ja ylläpitämään puhdasta us- 
koa. Jusleniuksesta oli tullut ankara puhdasoppisuu- 
den mies, joka ei hyväksynyt mitään kirkon opeista 
poikkeavia käsityksiä. 

Jusleniuksen oli vielä toisen kerran lähdettävä 
maanpakoon. Kun uusi sota v. 1741 syttyi, hän 
lähti jälleen Ruotsiin vähäistä aikaisemmin, kuin 
maamme joutui venäläisten valtaan. Tänne Juslenius 
jäikin loppuiäkseen. Hänet valittiin siellä Skaran 
piispaksi, mitä virkaa hän hoiti kuolemaansa saakka. 
Muita vieraalla maallakaan Juslenius ei unohtanut 
rakastamaansa synnyinmaataan. Ruotsissa hän jul- 
kaisi pääteoksensa, suomalais-latinalais-ruotsalaisen 
sanakirjan. Tämä v. 1745 ”Suomalaisen Sanalugun 
Coetus, Jumalan avulla/Suurella/työllä/pitkällä ajal- 
la/monella neuvolla/Suomen Kielen Cunniaxi, coottu 
Daniel Jusleniuxelda” nimisenä ilmestynyt mahtava 
teos on ollut korvaamattomaksi avuksi suomen kie- 
len tutkimukselle. — Skarassa Juslenius toimitti 
myös Olavi Svebiliuksen tunnetusta katkismuksesta 
suomennoksen, jota PUI VOINEN vuoden aikana 
käytettiin maassamme. 

Daniel Juslenius kuoli kunnioitettuna ja rakastet- 
tuna korkeaan ikään ehtineenä v. 1752. Hänen teok- 
sissaan suomalainen kansallistunne ilmenee ensi ker- 

ran itsestään täysin tietoisena, ja elämänsä loppuun 
asti tämä syvän isänmaanrakkauden elähyttämä mies 
taisteli pelkäämättä kansansa oikeuksien puolesta. 
Tällä Juslenius on pysyvästi piirtänyt nimensä 
maamme historiaan. 


Horn kukistuu — Hatut ja myssyt 


Ruotsi-Suomi oli hiljalleen toipunut suuren Poh- 
jan sodan aiheuttamista vaurioista Arvid Hornin vii- 
saan ja varovaisen hallinnon aikana. Mutta aikaa 
myöten Hornia kohtaan tunnettu tyytymättömyys, 
jota aluksi oli esiintynyt vain hänen kanssaan val- 
lasta kiistelevien ylimysten keskuudessa, levisi yhä 
laajempiin piireihin. Tämä tyytymättömyys puhkesi 
ilmi vuoden 1738 valtiopäivillä. 

Jo valtiopäivämiesvaalien aikana näkyi merkkejä 
siltä, että tulevilla valtiopäivillä tehdään kohtalok- 
kaita päätöksiä. Vaaleja edelsi ennennäkemättömän 
kiivas vaalitaistelu, mikä käytiin vastasyntyneen 
uuden puoluejaoituksen merkeissä. Hornin vastusta- 
jat olivat liittyneet puolueeksi, jota he itse nimitti- 
vät ylpeästi hattu-puolueeksi. Hattuhan oli vanhas- 
taan vapaan miehen tunnuskuva. Hattupuolue oli 
hyvin järjestäytynyt, ja sillä oli innokkaita johtajia. 
Puolue sai Ranskalta apurahoja. Ranskan hallituk- 
sen ja Hornin välit olivat nimittäin viilenneet, ja 
Ranska halusi sen vuoksi auttaa hänen vastustajansa 
valtaan. Näillä apurahoilla hatut ostelivat ääniä 
omien miestensä valitsemiseksi ja kustansivat puo- 
lueeseensa kuuluvia köyhiä aatelismiehiä Tukhoi- 
maan valtiopäivien ajaksi. 

Hornin kannattajia hatut nimittivät halveksien 
yömyssyiksi. Näiden nimeksi vakiintuikin myssypuo- 
lue-nimitys. Myssyt hakivat politiikassaan Englan- 
nin ja Venäjän tukea. Näiden valtioiden Tukhol- 
man-lähettiläät kylvivät puolestaan rahaa myssyjen 
vaalivalmistelujen hyväksi. Horn itse ei kuitenkaan 

ottanut vastaan lahjuksia eikä antanut niiden vai- 
kuttaa politiikkaansa. 

Valtiopäivien alettua suoritettiin vaalit, joissa 
hatut saivat tärkeimmissä valiokunnissa enemmis- 
tön. Kun heillä oii salainen valiokuntakin käsissään, 
he saattoivat määrätä valtakunnan ulkopolitiikasta. 
Hattupuolueen jäsenet halusivat innokkaasti kosto- 
sotaa Venäjää vastaan, jolta piti vallata takaisin 
suuressa Pohjan sodassa menetetyt alueet. Tässä 
tarkoituksessa ryhdyttiin neuvottelemaan Turkin 
kanssa, joka oli parhaillaan sodassa Venäjää vastaan. 
Ranskan kanssa solmittiin sopimus, jonka mukaan 
Ruotsi-Suomi sai Ranskalta apurahoja voidakseen 
valmistautua sotaan Venäjää vastaan. 

Nämä sopimukset osoittivat, että Hornin valtakausi 
oli jo ohi. Hattupuolue ei kuitenkaan löytänyt sopi- 
vaa syytä — eikä ehkä uskaltanutkaan — käydäk- 
seen Hornin kimppuun. Sen sijaan Horn itse vetäy- 
tyi vapaaehtoisesti syrjään eroamalla kaikista virois- 
taan joulukuussa v. 1738. Erotessaan hän joutui 
suurten kunnianosoitusten kohteeksi. Mm. säädyt 
päättivät, että hän sai pitää valtioneuvoksen arvonsa 
ja palkkansa loppuikänsä. 

Hornin pitkästä hallituskaudesta on lausuttu var- 
sin erilaisia arvosteluja. Yleinen toteamus lienee, 
ettei hän ollut suinkaan suuri valtiomies. Hänen tosin 
taitavassa ja tuloksellisessa, mutta kuitenkin usein 
vain ovelan ja kylmän puoluetaktikoinnin leimaa- 
massa toiminnassaan ei ole sitä innoittunutta mu- 
kaansatempaavuutta, joka antaa leimansa nerok- 
kaan valtiomiehen toiminnalle. Mutta puutteineenkin 
Horn teki ikuisesti muistettavan työn sodan loppuun- 
uuvuttaman, ulkopoliittisesti vaaranalaiseen ase- 
maan joutuneen maan talouden kohentajana ja oh- 
jaamalla sen turvallisesti ulkopoliittisten vaarojen 
ohitse. 

Tämä suomalainen ylimys, joka oli kohonnut Ruot- 
sl-Suomessa korkeampaan asemaan kuin kukaan toi- 
nen maanmiehensä, suhtautui kummallisen välinpitä- 

mättömästi isänmaahansa. Hornin hallitus käytti 
valtion varoista Suomelle annettuihin summiin ver- 
rattuna suhteettoman suuren osan Ruotsin puolustuk- 
sen lujittamiseen sekä sen talouselämän kehittämi- 
seen. Suomeen virkamiehiä nimitettäessä Horn 
asetti monta kertaa ruotsalaiset perusteettoman etu- 
oikeutettuun asemaan. Tämä katsantokanta lienee 
ymmärrettävissä siten, että Horn oli täysin omaksu- 
nut suurvalta-ajan valtiomiehille ominaisen valta- 
kunnallisen ajattelutavan. Valtakunnan eri osien 
välillä ei saanut tehdä mitään eroa. Kaikkia asioita 
oli tarkastettava valtakunnan kokonaisuuden kan- 
nalta. Tällöin tosin Ruotsi pääsi etuoikeutettuun ase- 
maan. Mutta se oli puolustettavissa syystä, että Ruotsi 
oli kokonaisuuden kannalta tärkein ja nimenomaan 
hallitseva osa valtakunnasta. 

Mutta vaikkei Horn edes kohtuullisessa määrässä 
huolehtinut syntymämaansa eduista, oli hänen halli- 
tuskautensa kuitenkin siunauksellinen Suomelle. 
Hornin johdonmukaisen ja viisaasti hoidetun rauhan- 
politiikan ansiosta maamme pääsi toipumaan ison- 
vihan hirvittävistä tuhoista Nämä Hornin ansiot 
ilmenevät sitäkin korostetumpina, kun vertaa niitä 
hänen seuraajiensa edesvastuuttomaan politiikkaan. 
Tämän ehti vanha valtiomieskin todeta ennen v. 1742 
sattunutta kuolemaansa. 


Hatut johtavat valtakunnan sotaan 


Hatut olivat syrjäyttäneet Hornin etenkin hänen 
lijallisena pidetyn rauhanrakkautensa vuoksi. Itse 
he valtaan päästyään ryhtyivät heti varustautumaan 
kauan haaveilemaansa kostosotaan Venäjää vastaan. 
Hornin kannattajat poistettiin valtaneuvostosta, joka 
nyt joutui entistä riippuvaisemmaksi säädyistä. Hat- 
tuhallituksen jäsenet valittiin heidän poliittisten an- 
sioidensa perusteella eikä virassa osoitetun taidon 
vuoksi, kuten aikaisemmin oli tapahtunut. 

Hattuhallituksen sodanvalmistelut supistuivat suu- 

rista puheista huolimatta teoissa varsin vähiin. Suo- 
meen siirrettiin pari jalkaväkirykmenttiä Ruotsista 
vastoin monien suomalaisten toivomuksia, jotka pel- 
käsivät siirron yllyttävän venäläisiä hyökkäämään. 
Mutta nämä vaatimattomat varustelut tuntuivat hal- 
lituksen mielestä riittävän, sillä se luotti sodanval- 
misteluissaan ennen kaikkea ulkovaltojen apuun. 
Euroopan poliittinen tilanne tuntuikin tähän ai- 
kaan hattupuolueen aikeille hyvin sopivalta. Turkki 
kävi sotaa Venäjää vastaan, jonka voimista suuri 
osa oli siten kiinni etelässä. Hatut lähettivät suuressa 
salaisuudessa erään valtiopäivämiehensä, majuri 
Sinclairin, neuvottelemaan yhteistyöstä Turkin hal- 
lituksen kanssa. Venäjän Tukholmassa oleva lähetti- 
läs sai kuitenkin asian tietoonsa ja ilmoitti siitä 
hallitukselleen. Tämä lähetti sotilasryhmän väijy- 
mään Sinclairia, joka kotimatkalla yllätettiin ja sur- 
mattiin. Sinclairin papereista tulivat Turkin kanssa 
solmitut salaiset sopimukset venäläisten tietoon. 
Sinclairin murha herätti Ruotsissa suurta kiihty- 
mystä, sillä Venäjän hallituksen todettiin kieltele- 
misistään huolimatta järjestäneen sen. Mutta kun. 
Turkki ja Venäjä tekivät kohta tämän jälkeen rau- 
han, näytti sodan aloittamiseen sopiva tilaisuus men- 
neen ohi. Seuraavana vuonna tapahtui kuitenkin suu- 
rija muutoksia Euroopan valtiollisessa elämässä. Itä- 
vallan hallitsija Kaarle VI, joka oli samalla Saksan 
keisari, kuoli v. 1740. Preussin nuori kuningas, ne- 
rokas Fredrik II, valmistautui nyt käymään Itäval- 
lan kimppuun laajentaakseen sen kustannuksella 
pientä valtakuntaansa. Itävallan perivihoilinen 
Ranska oli Fredrikin puolella. Jotta Itävalta estet- 
täisiin saamasta apua liittolaiseltaan Venäjältä, yl- 
lytti Ranska Ruotsi-Suomea käymään Venäjän kimp- 
puun. Tämä olikin helppoa sodanhaluisten hattujen 
ollessa vallassa. Ajankohta näytti hattujen mielestä 
erittäin sopivalta myös Venäjän sisäisen heikkouden 
vuoksi. Keisarinna Anna oli juuri kuollut, ja vallan- 
perijä livana VI oli vasta muutaman viikon ikäinen. 

Lapsitsaarin holhoojat olivat eripuraisia keskenään, 
ja valtakunnassa vaikutti vaarallinen vallantavoitte- 
lija. Tämä oli Pietari Suuren tytär Elisabet, jota eri- 
tyisesti Anna-keisarinnan aikana levinnyttä länsi- 
maista vaikutusta vihaavat vanhavenäläiset tukivat. 
Hattuhallitus toivoi Elisabetin luovuttavan takaisin 
Venäjän Uudenkaupungin rauhassa saamat maakun- 
nat, jos Ruotsi-Suomi tukisi häntä hänen suunnitte- 
lemassaan valilankaappausyrityksessä. 

Vuoden 1740 lopulla säädyt kokoontuivat valtio-- 
päiville, joilla kysymys sodasta lopullisesti ratkais- 
tiin. Vaalit olivat hyvin kiihkeät, sillä sotaa vas- 
tustettiin monella taholla. Hatut saivat kuitenkin 
valtiopäivät täysin käsiinsä. Tärkeimpien asioiden 
käsittely annettiin salaisesta valiokunnasta muodos- 
tetun jaoston tehtäväksi. Tämä ryhtyi heti neuvot- 
teluihin ulkovaltojen kanssa. Ranska lupasikin mak- 
saa korotettuna Ruotsi-Suomelle myöntämänsä apu- 
rahat, mutta Fredrik II:n kanssa ei saatu sopimusta 
aikaan. Elisabetin asiamiehet kehoittivat Ruotsi- 
Suomen hallitusta lähettämään joukkonsa Venäjälle, 
jotta Elisabet pääsisi valtaan. Mutta he eivät olleet 
halukkaita lupaamaan mitään korvauksia tästä avun- 
annosta. Hatut uskoivat kuitenkin hänen olevan val- 
mis luopumaan isänsä valloituksista. 

Valtiopäivillä esiintyi kuitenkin edelleen halutto- 
muutta sotaan. Myös Suomen €sotilasylipäällikkö, 
vanha kenraali Cronstedt, varotti vakavasti sodan- 
haluisia. Valtäkunnan sotavoimat eivät olleet sellai- 
sessa kunnossa, että sotaan voitaisiin ryhtyä. Mutta 
silloin sattui tapaus, joka antoi hatuille tilaisuuden 
nujertaa vastustajansa. Eräiden myssyjen oli epäilty 
olleen tekemisissä Venäjän lähettilään kanssa estääk- 
seen hattujen sotasuunnitelmat. "Tosiasiassa eräät 
myssyjen johtomiehistä olivat suoraan kehoittaneet 
venäläisiä äärimmäisessä tapauksessa valtaamaan 
suomen, jollei hattuhallitusta muuten saataisi kukis- 
tetuksi. Hatut yllättivät nyt erään myssyihin kuu- 
luvan virkamiehen hänen parhaillaan poistuessaan 

yöllä Venäjän lähettilään talosta. Asian johdosta suo- 
ritetuissa tutkimuksissa todettiin parin suomalaisen- 
kin olleen tekemisissä tämän lähettilään kanssa. 
Vaikkei itse myssyjohtajien syyllisyyttä pystyttykään 
todistamaan, riittivät eräiden vangittujen osaksi tul- 
leet kidutukset ja ankarat tuomiot pelästyttämään 
kaikki hattujen vastustajat. Salainen valiokunta, jo- 
hon nyt muodon vuoksi oli otettu joukko talonpoi- 
kiakin, hyväksyi hattujen esityksen sodan julista- 
misesta Venäjälle. Eräs innokkaimmista sodan kan- 
nattajista, eversti Lagercrantz, esitti valiokunnalle, 
että ainoa sodasta koituva uhka saattaisi olla Suomen 
menettäminen. Jos Ruotsi itse joutuisi vaaraan, tuli- 
sivat sen liittolaiset varmasti avuksi estääkseen Ve- 
näjän pääsemästä liian mahtavaksi. 

Näin keveillä perusteilla sotaan lähtevät säädyt 
ehtivät vielä ennen valtiopäivien : hajottamista laa- 
tia hallitukselle ohjeet tulevista rauhanneuvotte- 
luista. Jos sotatoimet sujuisivat hyvin, piti Ve- 
näjältä vaatia Uudenkaupungin rauhassa menetet- 
tyjen alueiden lisäksi koko Itä-Karjala. Vaikkei 
suurempaa sotilaallista menestystä saavutettaisikaan, 
olisi Viipurin lääni, Inkerinmaa ja Viro kuitenkin 
vaadittava takaisin. Ja vaikka kärsittäisiin tappio- 
kin, olisi Suomesta menetetyt alueet sekä osa Inke- 
rinmaata pyydettävä takaisin. 


”PIKKUVIHA” 


Näin alkoi sota Venäjää vastaan, jota maamme 
historiassa kutsutaan ”pikkuvihaksi”. Tämä nimi 
johtuu siitä, että vaikka sota ei aiheuttanutkaan 
varsinkaan suomalaisten ennakolta pelkäämiä hävi- 
tyksiä, kansamme sai kuitenkin runsain mitoin mak- 
saa vallanpitäjien kevytmielisen sodanhalun. 

Elokuun loppupuolella v. 1741 venäläinen sota- 
joukko ylitti Suomen rajan Lappeenrannan luona. 
Vaikka sodanjulistuksesta oli kulunut jo kuukauden 

verran aikaa, eivät Ruotsi-Suomen sodanvalmistelut 
olleet vielä alkuunkaan suoritetut. Ylipäälliköksi 
määrätty kenraali Kaarle Emil Lewenhaupt, joka 
oli valtiopäivillä ollut innokkaimpia sodanlietsojia, ei 
vielä ollut saapunut Suomeen. Hänen sijaisenaan 
toimi kenraali von Buddenbrock, joka Lewenhauptin 
tavoin oli taistellut jo Kaarle XII:n sotajoukoissa. 
Sotasuunnitelmat olivat hyvin vaillinaiset, mutta 
sotaa aiottiin käydä hyökkäävästi. Tämän mukaisesti 
kenraali Buddenbrock oli ryhmittänyt sotajoukkonsa, 
yhteensä n. 18 000 miestä, suojaamaan sekä Haminan 
että Lappeenrannan kaupunkeja. Näiden kautta 
kulkivat nimittäin tärkeimmät rajan taakse vievät 
tiet. Maavoimat saattaisivat siten lähteä etenemään 
Viipuria ja edelleen Pietaria kohti heti ylipäällikön 
saavuttua sotanäyttämölle. Laivaston piti hävittää 
Venäjän laivasto, joka lukumääräisestä ylivoimas- 
taan huolimatta oli Ruotsi-Suomen laivastoa hei- 
kompi. Suomalaisen vara-amiraali Tuomas von Ra- 
jalinin komentama merilaivasto oli sijoitettu val- 
miusasemaan Haminan edustalle, mistä sen piti läh- 
teä liikkeelle maavoimien mukana. 

Nämä suunnitelmat eivät olisi olleet huonoja, jos 
varustelut olisivat olleet vähemmän puutteelliset ja 
jos paikalla olisi ollut kykenevä ja tarmokas johtaja. 
Nyt kuitenkin Rajalinin laivastoa pidettiin kuukausi- 
määriä aloillaan paikassa, missä se ei saanut edes 
kunnon juomavettä. Taudit riehuivat valtoimenaan, 
ja jo pari viikkoa sodanjulistuksen jälkeen yli puo- 
let laivaston miehistä olivat sairaina tai kuolleet. 
Pystyvä ja taitava vara-amiraali Rajalin sairastui ja 
kuoli syyskuun alussa laivastolle korvaamattomaksi 
tappioksi. — Huonojen varustelujen vuoksi Bud- 
denbrock ei kyennyt liikuttelemaan joukkojaan niin 
nopeasti, kuin vihollisen toimenpiteet olisivat vaati- 
neet, Venäjän palveluksessa oleva skotlantilainen 
kenraali Jaakko Keith oli koonnut jo ennen sodan- 
julistusta venäläisiä joukkoja Viipuriin. Irlantilaisen 
kreivi Pietari de Lacyn komennossa nämä joukot 

ylittivät rajan ja etenivät Lappeenrantaa kohti. Kau- 
pungin edustalla syntyi taistelu elokuun 23. päivänä. 

Lappeenrantaa puolusti kenraalimajuri Kaarle 
Wrangel, joka oli ehtinyt saapua joukkoineen Martti- 
lasta kaupungin heikon varusväen avuksi. Vihollisen 
liikkeistä ei ollut saatu riittävää selvyyttä huonon 
tiedustelun vuoksi, joten Haminan pohjoispuolelle 
sijoittunut Buddenbrockin osasto ei ehtinyt liittyä 
ajoissa Wrangelin voimiin. Huolimatta vihollisen 
kaksinkertaisesta ylivoimasta Wrangel kuitenkin 
päätti taistella. 

Lappeenrannan taistelu päättyi Ruotsi-Suomen 
joukkojen perusteelliseen tappioon. Taistelun tulos 
johtui sekä Ruotsi-Suomen joukkojen huonosta joh- 
dosta että joukkojen heikosta taistelunhalusta. Pari 
suomalaista rykmenttiä kääntyi pakoon jo heti tais- 
telun alussa, kun venäläiset olivat ampuneet muu- 
taman yhteislaukauksen. Nämä pakenevat joukot. 
vetivät muutkin mukaansa. Päällystö ei kyennyt 
pitämään joukkojaan kurissa eikä innostamaan niitä 
taisteluun. Ainoana poikkeuksena oli Länsipohjan 
rykmentti. Vaikka se oli menettänyt kaikki upsee- 
rinsa erästä vänrikkiä lukuunottamatta, se säilytti 
loppuun asti ryhtinsä ja perääntyi järjestyksessä 
taistelukentältä. 

Puolet taisteluun osaa-ottaneista joukoista, paritu- 
hatta miestä, oli menetetty. Vankien joukossa oli 
kenraali Wrangelkin. Venäläisten haltuun joutunut 
kaupunki ryöstettiin ja poltettiin. Asukkaat vietiin 
vankeina Venäjälle. Tappio ei sinänsä olisi ollut ko- 
vin suuri. Mutta loistavia voittoja odottaneille sota- 
intoilijoille se oli kylmä suihku, mikä vaikutti hai- 
tallisesti masentaessaan mielet jo etukäteen. Ja mie- 
histön taistelunhalun puute oli vakava enne, mikä 
olisi ajoissa pitänyt ottaa huomioon tulevien onnetto- 
muuksien välttämiseksi. 

Huonosta alusta huolimatta sota ei ollut suinkaan 
vielä menetetty. Syyskuun alussa armeijaansa saa- 
puneella Lewenhauptilla oli tosin vain n. 23000 

miestä, joista niistäkin melkoinen osa oli sairaana tai 
muualle komennettuna. Sitä paitsi joukkojen huolto 
oli niin kurjasti järjestetty, että armeija kyettiin vain 
töin tuskin ylläpitämään. Mutta Viipurin tienoille 
keskitetty venäläinen armeija ei ollut sen vahvempi, 
ja Pietarissa valmisteilla olevasta vallankaappauk- 
sesta kertovat huhut alensivat sen taisteluarvoa. 
Näissä olosuhteissa Lewenhauptin olisi pitänyt vai- 
keuksista huolimatta ryhtyä tarmokkaasti hyökkää- 
mään, mihin Elisabet häntä innokkaasti kehoittikin. 

Marraskuussa Lewenhaupt lähti liikkeelle ja ylitti 
rajan. Venäjän armeijan keskuuteen ja Pietariin 
levitettiin julistusta, jossa ilmoitettiin Ruotsi-Suo- 
men armeijan saapuvan Venäjälle vapauttamaan 
kansan sen hallituksen sietämättömästä ikeestä. Kun 
Pietariin saapui tieto Lewenhauptin lähestymisestä, 
siellä syntyi suuri sekasorto. Elisabet käytti sitä hy- 
väkseen ja suoritti vallankaappauksen kaartinryk- 
menttien avulla. Lapsitsaari ja hänen vanhempansa 
vangittiin, ja Elisabet tunnustettiin hallitsijaksi. 

Nyt kun Elisabet oli saavuttanut päämääränsä, ei 
hän enää halunnut olla missään tekemisissä Ruotsi- 
Suomen sotavoimien kanssa. Hän lähetti Lewen- 
hauptille sanan, että hän oli käskenyt Venäjän ar- 
meijaa lopettamaan sotatoimet ja toivoi Lewenhaup- 
tin tekevän samoin. Keisarinna ei kuitenkaan sanal- 
lakaan maininnut, että hän palkitsisi jollakin tavoin 
Ruotsi-Suomea —vallankaappauksessa — saamastaan 
avusta. Mikäli sodasta toivottiin vielä jollakin tavoin 
hyödyttävän, olisi Lewenhauptin pitänyt käyttää kei- 
sarinnan vielä epävarmaa asemaa hyväkseen ja jat- 
kaa marssiaan Pietaria kohti pakottaakseen hänet 
tällä tavoin myönnytyksiin. Sen sijaan kenraali teki 
aselevon venäläisten kanssa ja vetääntyi joukkoineen 
rajan yli Suomen puolelle. 

Näin kenraali Lewenhaupt, joka valtiopäivillä oli 
ollut yksi sodan innokkaimmista kannattajista, 
päästi päättämättömyydessään käsistään ainoan tilai- 
suuden sodan onnelliseen päätökseen saattamiseksi. 

Venäjän keisarinna tarjoaa Suomelle itsenäisyyttä 


Vähän ennen aselevon solmiamista kuningatar 
Ulriika Eleonoora oli äkkiä kuollut Tukholmassa. 
Ruotsi-Suomen kruununperimyskysymys tuli kes- 
ken sodan ajankohtaiseksi, sillä kuningasparilla ei 
ollut lapsia. Kaikkialla maassa ryhdyttiin nyt kaa- 
vailemaan vallanperimyksen järjestelyä. 

Myös armeijassa pohdittiin innokkaasti tätä kysy- 
mystä. Sopivan kruununperillisen avulla toivottiin 
nimittäin saavutettavan paremmin kuin aseilla so- 
dalle asetetut päämäärät. Toiveet kiinnitettiin täl- 
löin keisarinna Elisabetin sisarenpoikaan, Holsteinin 
herttuaan Kaarle Pietari Ulrikiin. Nuori herttua, 
jonka Elisabet oli kutsunut Venäjälle, oli Kaarle 
XII:n sisaren pojanpoika. Uskottiin, että keisarinna 
antaisi Ruotsi-Suomelle takaisin Uudenkaupungin 
rauhassa menetettyjä alueita, mikäli hänen suosi- 
mansa herttua valittaisiin Ruotsi-Suomen kruunun- 
perilliseksi. 

Lewenhauptin armeijan upseerit kuluttivat ai- 
kaansa politikoimiseen sen sijaan, että olisivat vah- 
vistaneet maan puolustusta välirauhan tarjotessa 
siihen mahdollisuuden. Armeija oli kurjassa tilassa. 
Huonojen vuosien ja tavallista suuremman armeijan 
vuosikausia kestäneen elättämisen vuoksi elintarvik- 
keiden saanti Suomesta oli äärimmäisen vaikeaa. 
Kerrotaan, että ylipäällikkökään ei usein saanut 
muuta kuin vesivelliä tai suolalihan palasen. Taudit 
riehuivat valtoiminaan, ja nälkiintyneet miehet jou- 
tuivat helposti niiden uhreiksi. Sillä välin keisarinna 
Elisabet oli lujittanut asemaansa Venäjällä niin, että 
saattoi helmikuun lopulla ilmoituttaa Lewenhaup- 
tille lopettavansa aselevon maaliskuun 1. päivästä. 

Tämä tieto herätti suurta tyrmistystä Lewenhaup- 
tin upseerien keskuudessa. Armeijaan levisi kohta 
venäläisten aikeita: ja voimia suunnattomasti liioit- 
televia huhuja. Tällöin päätettiin lähettää venäläis- 
ten ylipäällikön luokse neuvottelija, jonka piti 

Elisabetin manifesti ojennetaan Suomen edustajalle. 


pyytää aselevon pidennystä. Ruotsalainen eversti 
Lagercrantz, joka valtiopäivillä oli ollut innokkaim- 
pia sodanlietsojia, matkusti nyt näissä asioissa Pie- 
tariin. Mutta tyytymättä vain hänelle annetun teh- 
tävän suorittamiseen Lagercrantz ryhtyikin Venä- 
jällä puuhaamaan Holsteinin herttuaa Ruotsi-Suomen 
kruununperilliseksi. Omin lupinsa hän matkusti 
Moskovaan saakka tässä tarkoituksessa. Täällä hän 
neuvotteli herttuan ehdokkuudesta ja siinä sivussa 
kuvaili venäläisille Lewenhauptin armeijan huonoa 
tilaa. Lagercrantz ei saanut aikaan aselevon piden- 
tämistä, mutta hän toi mukanaan matkalta erittäin 
mielenkiintoisen asiakirjan. Se oli keisarinna Elisa- 
betin julistus Suomen kansalle, missä hän lupaili 
Suomelle itsenäisyyttä. 

Tässä julistuksessaan eli manifestissa Elisabet 

ensin toteaa, ettei hän ole toivonut muuta kuin rau- 
han ja hyvän naapurisovun säilymistä Venäjän ja 
Ruotsi-Suomen välillä. Mutta Ruotsi-Suomen taholta 
rikottiin rauha. Tosin kaikki eivät sielläkään olleet 
sodan kannalla, eivät etenkään suomalaiset, ”coska 
he häidän hywydens cansa tälle Sodan ajalla caic- 
kein ensin owat waditut ulos seysoman wijattomast 
caickinaista waiwa, turmellusta ja häwitöstä”. Kei- 
sarinnan on vastoin tahtoaan ollut pakko lähettää 
sotajoukkonsa Suomeen. Mutta hän lupasi, että 
”mäidän puoleldam Sädyt ja asuvaiset Somen Ruch- 
tinacunnas pitä warjellux tuleman, ja nijn jocainen 
täydellisest nautitzeman hyfwydens ja tawarans ja 
caickesta rasituxesta wapachdettu oleman”, mikäli 
suomalaiset ”tässä Sodas alallans ja lewos itzens pi- 
dättäwet, ja Sodan warustamisest ja edes ottamisest 
itzens poies pidättä, ja eij wainollisudella itzens 
mäidän Suota jouckom wastan cäytä, ja eij yhde- 
säckän cappalesa Ruotzin Armeialle apua osota, 
mutta mäidän cansam naburillisessa ystäwydessä ja 
Rauhas eläis, osottain sen itse työssä ...” Mutta 
vielä enemmänkin Elisabet lupasi, sillä ”... paitzi 
sitä ey jalan leweyttä werasta matta halaja, mielel- 
läm Suomme, ja caickilla curilla sihen awollinen 
olla, että usein njmitetty Sumen Ruchtinacunda, jos 
se itzens Ruotzin wallan allda poies eroittaman aj- 
woitettu on, ja eij tästä edes nijn cuin nyt nijden 
mutamain Personain oman hyödytyxen pälle catzo- 
misen tapachtunut on, turmelewaisen Sodan ale an- 
nettu, nijnceuin yxi wapa ja eij cennengän wallan 
alla olewainen ma häidän omainne tykönä itze cäs- 
kenänne ylös asetta hallituxen Sädyn, säncaldaisen 
perustuxen pälä ja sen caldaisen oickias Wapauxes 
pysy, nijn cuin se häidän omaxi hyödytyxexi ja alati 
pysywälsexi wahwistuxexi, ja sen saman häidän 
oman tachtons päran asetetan, ja itze toivätta taita- 
wat. Jossa siwussa me häillen awuxi ja ylöes pitä- 
misexi tässä häidän udes edes ottamisessans caikissa 
tiloissa, coska ja cuinga he itse tachtowat, meidän 

Sota jouckollam caickel rackaudel warjella ja autta 
tahdom, tällä tawalla ja näiden weli cappalten cautta 
taita Suomen ma, jos hee edes nimitetyillä tawalla 
ylös asettavat yhden oman wapan Hallituxen ...” 
Keisarinna siis suoraan kehoitti suomalaisia eroa- 
maan Ruotsista ja valitsemaan itselleen oman halli- 
tuksen, jota hän lupasi kaikin tavoin tukea. Mutta 
toisaalta ”... jos wastoin Mäidän paremba toiwom 
tämä Mäidän hyfwäntachtoisudem Somen Ruchti- 
nascunnalda eij wastan otetuxi tulis ..., nijn olemme 
Me wastoin Mäidän oma armollista aickomistam wa- 
ditut, usein nimitetyn Ruchtinascunnan Tulen ja 
Mieckantäran cautta hävittämän ...”, uhattiin ma- 
nifestin lopussa. 

Keisarinna Elisabetin julistus herätti Ruotsi-Suo- 
men hallituksessa suurta huolestumista. Tukholmassa 
julkaistiin suomalaisille tarkoitettu ”Armollinen 
Eiteenasetus”, jossa heitä varotettiin venäläisten 
juonista. Tosin hallitus oli luottavinansa suomalais- 
ten uskollisuuteen, mutta katsoi kuitenkin tarpeel- 
liseksi muistuttaa, ”... kuinka vaarallisen ja petol- 
lisen lupauksen päälle ne Venäjän puolelta annetut 
kavalat lupaukset itsens nojaavat, ja kuinka ne samat 
ainoastans olis joku paula heille lankeemukseks ja 
kadotukseks, jotka niihin tahtoisit uskaltaa”. Ve- 
näjän hallitus on ennenkin koettanut saada aikaan 
kapinoita ”usioisa maakunnisa, jotka sitä vanhaa 
Venäjän valtakuntaa ovat silloin lähinnä olleet, ka- 
valasti liehakoitsevalla toivolla, että saada saman 
kaltaista vapaata hallitusta, mutta samat maakunnat 
ovat sen jälkeen havainneet itsens ajatuksisans vie- 
tellyiksi, koska he väkivallalla Venäjän ikeen alle 
ovat pannuiks ja sen hallituksen määrättömän orjuu- 
den alle saatetuiksi tulleet, johon Suuri Novgorodi ja 
Ukraini, usiampain kanssa, vielä nyt ovat surkutel- 
tavat todistukset, jotka heidän kahleisans täytyy 
huota, vaan tähän asti on heillä sangen vähä pelas- 
tuksestans ollut toivo”. 

Yleensä suomalaiset eivät kiinnittäneet erityisem- 

pää huomiota keisarinnan julistuksen siihen kohtaan, 
missä puhuttiin maamme hankkiutumisesta itsenäi- 
seksi. Tämä oli vielä niin uusi ja outo ajatus, ettei 
se voinut löytää vastakaikua muissa kuin aivan har- 
voissa maanmiehissämme. Todennäköisesti se esitet- 
tiinkin vain suomalaisten houkuttelemiseksi luopu- 
maan vastarinnasta. Tuskinpa tämän julistuksen laa- 
tijatkaan, joina on pidetty Holsteinin herttuan ruot- 
salaisia kannattajia, tosissaan ajattelivat Suomen 
itsenäistämistä. Holsteinin herttuaa toivottiin Ruot- 
si-Suomen perintöruhtinaaksi. Jos hänet olisi sitä 
ennen valittu Suomen hallitsijaksi, olisi hän jälleen 
yhdistänyt maamme Ruotsiin tultuaan Ruotsinkin 
hallitsijaksi. Ehkäpä tämä oli keisarinnankin tar- 
koitus, sillä puhe Suomen itsenäistämisestä loppui 
kohta Ruotsin säätyjen valittua herttuan tulevaksi 
hallitsijakseen. 

Keisarinna Elisabetin julistus helpotti joka tapauk- 
sessa hänen joukkojensa toimintaa Suomessa. Julis- 
tuksen johdosta suomalaiset alistuivat yleensä vasta- 
rintaa tekemättä vihollismiehitykseen. Syynä tähän 
ei useimpien kohdalla kuitenkaan ollut niinkään pal- 
jon toive maamme mahdollisesta itsenäistymisestä, 
kuin halu päästä osalliseksi keisarinnan lupaamasta 
hengen ja omaisuuden suojasta. Mutta ensimmäi- 
senä asiakirjana, jossa maamme itsenäisyys selvästi 
mainitaan, keisarinna Elisabetin manifesti on joka 
tapauksessa eräs historiamme mielenkiintoisimpia 
asiakirjoja. 


Savon ja Karjalan talonpojat puolustavat kotejaan 


Pääarmeijan kuluttaessa aikaansa toimettomuu- 
dessa aselevon solmimisen jälkeen Savon ja Karja- 
lan väestö ryhtyi omakohtaisesti huolehtimaan koti- 
seutujensa puolustamisesta. 

Tämän toiminnan alkuunpanijana oli Savon ja 
Kyminkartanon läänin maaherra Kaarle Stiernstedt. 
Maaherra Stiernstedt oli valtiopäivillä ollut innok- 

kaimpia sotapuolueen miehiä. Mutta hän oli myös 
yksi niistä harvoista sodanlietsojista, jotka toden 
tullen myös tekivät jotakin. Heti maaherrakuntaansa 
saavuttuaan hän ryhtyi syksyllä 1741 järjestelemään 
lääninsä puolustusta. Stiernstedtin aloitteesta Savon 
ja Karjalan talonpojat suostuivat asettamaan ns. 
varamiehiä, ylimääräisiä ruotusotilaita, jotka asetet- 
tiin rajaa vartioimaan. Näin saatiin kokoon pafitu- 
hatta miestä, jotka tosin olivat huonosti koulutettuja 
ja puutteellisesti varustettuja. Heidät sekä lääniin 
sijoitetut harvalukuiset sotamiehet Stiernstedt jakoi 
tärkeimpien teiden varsille vartioistoiksi. Näin va- 
rustautuneina savolaiset ja pohjoiskarjalaiset odot- 
telivat vihollisen tuloa. 

Venäläiset olivat suorittaneet hävitysretkiä raja- 
seuduille vihollisuuksien puhkeamisesta alkaen. 
Mutta vasta Lewenhauptin solmiman aselevon val- 
litessa etelässä vihollisen partioretket saivat vauhtia 
pohjoisessa. Joulukuun kuluessa monet rajaseudun 
kylät ja kokonaiset pitäjät kokivat jälleen surkeita 
kohtaloita. Vihollisjoukot, etenkin kasakat, riehuivat 
ryöstäen, murhaten ja polttaen rajaseuduilla. Pa- 
himmin joutui kärsimään Ilomantsi, jossa 14 kylää 
ryöstettiin ja poltettiin. Tällöin surmattiin tai vietiin 
vankina Venäjälle yli 200 henkeä. 

Maaherra Stiernstedtin väki esti kuitenkin vihol- 
lisen tunkeutumasta syvemmälle maahan. Kerimäellä 
kapteeni Bedtken johtama 350-miehinen joukko löi 
maaliskuun alussa Savonlinnaan pyrkineen kenraali 
Fermorin 900-miehisen osaston. Voitto johtui ennen 
kaikkea talonpoikien suksista. He pystyivät liikku- 
maan syvässä lumessa teiden ulkopuolella ja häirit- 
semään teihin sidottuja venäläisiä niin, että näiden 
oli luovuttava enemmistä etenemisyrityksistä. 

Maaherra oli nimenomaan käskenyt joukkojensa 
taistella tällä tavoin, mistä heille koituikin menestys- 
tä. Mutta Kiteen vartiostoa johtaneet upseerit eivät 
noudattaneet Stiernstedtin järkeviä ohjeita. He sul- 
keutuivat n. 300-miehisine osastoineen pappilan ra- 

kennuksiin. Talonpojat olisivat halunneet hyökätä 
heti vihollisen kimppuun. Mutta johtajina olevat pari 
upseeria kielsivät sen. Vieläpä he juovuspäissään 
käskivät mukana olevien sotamiesten hakata kappa- 
leiksi talonpoikien sukset. Nämä olivat siten avut- 
tomia, kun parituhantinen vihollisjoukko piiritti 
pappilan rakennukset. Vastoin antautumishaluisten 
upseerien, luutnantti Bergmanin ja vänrikki Knor- 
ringin, tahtoa talonpojat yrittivät vielä epätoivoista 
vastarintaa. Taistelu päättyi kuitenkin heidän pe- 
rusteelliseen tappioonsa. 

Kiteen tapauksen johdosta talonpojat eivät enää 
huolineet upseereita joukkoonsa. He luottivat vain 
keskuudestaan valitsemiinsa päällikköihin, jotka joh- 
tivat heitä monissa venäläisiä vastaan käydyissä ka- 
hakoissa. Erkki Sallinen, Lauri Roivas sekä monet 
muut talonpoikaiset sissipäälliköt osoittivat suurta 

rohkeutta ja taitoa sekä tuottivat venäläisille huo- 
mattavia menetyksiä. 

Kun pääarmeija antautui loppukesällä 1742, oli 
Savon ja Karjalan talonpoikienkin luovuttava vasta- 
rinnastaan. Mitään pysyviä tuloksia he eivät sillä 
olleet saaneet aikaan. Mutta heidän urheutensa ja 
uhrautuvaisuutensa on jäänyt historiaan tämän kur- 
jasti käydyn sodan melkeinpä ainoina valopilkkuina. 


Venäläiset valtaavat Suomen 


Kevään tullessa v. 1742 alkoivat sodan ratkaisevat 
tapahtumat. Kenraali Lewenhaupt oli suunnitellut 
talven kuluessa puolustustoimenpiteitä, joihin oli 
määrä ryhtyä vihollisen jälleen hyökätessä. Maa- 
armeijan piti puolustaa niitä monia kapeikkoja, joita 
oli rajan ja Kymijoen välillä. Laivaston, sekä avo- 
merilaivaston että kaleerien, piti suojata maa-armei- 
jan oikea sivusta ja estää vihollista tekemästä mai- 
hinnousuja selustaan. 

Toisin kuitenkin kävi. Viipuriin kokoontunut ve- 
näläisarmeija, n. 25 000 miestä, oli kylläkin Lewen- 
hauptin armeijaa voimakkaampi. Mutta Venäjän lai- 
vasto ei alustensa suuremmasta lukumäärästä huoli- 
matta ollut kuitenkaan Ruotsi-Suomen laivaston ve- 
roinen. Lewenhauptilla olisi siten ollut hyvät mah- 
dollisuudet pitää puolensa. Mutta johdon heikkous 
pilasi kaiken. Laivaston komentaja ei piitannut 
Lewenhauptin käskyistä, vaan toimi oman päänsä 
mukaan. Useamman kerran laivasto vetäytyi länteen 
ja jätti maa-armeijan sivustan ja selustan hyökkäyk- 
sille alttiiksi, jolloin sekin katsoi olevansa pakotettu 
perääntymään. Mutta sotatoimien kurja kulku oli 
kuitenkin ennen kaikkea ylipäällikön heikkouden 
syytä. Valtiopäivillä sotaan ryhtymistä innokkaasti 
puoltanut Lewenhaupt osoittautui nyt toden tullen 
täysin kelvottomaksi ylipäälliköksi. Sen sijaan että 
olisi tehnyt tilanteen vaatimia lujia päätöksiä hän 
turvautui aina sotaneuvostoonsa. Neuvoston päättö- 

mät ja horjuvat mielipiteet määräsivät siten yli- 
päällikön päätökset. Tuloksena tuli lopuksi olemaan 
koko maan puolustuksen täydellinen luhistuminen. 

Lewenhauptin ensimmäinen suuri virhe oli Hami- 
nan luovuttaminen taistelutta. Kenraali oli koonnut 
päävoimansa kaupungin itäpuolelle. Mäntlahden ka- 
peikossa oli parin tuhannen miehen vahvuinen etu- 
joukko. Tämä jätti vahvan asemansa taistelutta vi- 
hollisen lähestyessä. Samoin teki päävoima Hami- 
nassa. Kenraalit Buddenbrock ja Bousauet, Haminan 
kaupungin 78-vuotias komentaja, vaativat Lewen- 
hauptia puolustamaan kaupunkia. Vaikka hänellä 
olisi ollut tähän tarpeeksi väkeä, Lewenhaupt antoi 
perääntymiskäskyn. Haminan kaupunkiin vaivalla 
kootut suuret varastot hävitettiin ja kaupunki poltet- 
tiin. Hämmästyneet venäläiset saivat varsin lujana 
linnoituksena pidetyn Haminan haltuunsa laukausta- 
kaan ampumatta. 

Haminan päätön luovuttaminen hävitti ylipäälli- 
kön arvovallan viimeisetkin rippeet. Upseerit kävi- 
vät täysin kurittomiksi, ja varsinkin suomalainen 
miehistö alkoi karkailla suurin joukoin. He katsoivat 
turhaksi pysytellä armeijassa, joka sovinnolla jätti 
viholliselle heidän kotiseutunsa. Kun toisesta edul- 
lisesta puolustusasemasta luovuttiin toisensa jälkeen, 
herätti se paheksuvaa huomiota Tukholmassakin. 
Hallitus ei kuitenkaan uskaltanut käydä ankarasti 
käsiksi mahtavien valtiosäätyjen luottamusmieheen. 
Vanhan Fredrik-kuninkaan vaatimuksesta Lewen- 
hauptille lähetettiin kuitenkin ankara muistutus. Ei 
ollut suinkaan tarkoitus, siinä lausuttiin, että armei- 
jan säilyttämisestä oli pidettävä suurinta huolta. 
Siinä tapauksessa sitä ei olisi lähetettykään Suomeen. 
Armeijan oli päin vastoin taisteltava ja puolustettava 
maata. 

Näistä huomautuksista huolimatta Lewenhaupt pe- 
rääntyi Helsinkiin saakka. Tänne saavuttaessa ar- 
meija oli hajoamaisillaan,. Huono huolto ja siitä 
johtuvat taudit sekä karkaamiset olivat siihen syynä. 

Monet aateliset upseerit olivat myös lähteneet äsket- 
täin koollekutsutuille valtiopäiville, monet pyytä- 
mättä edes lupaa ylipäälliköltä. Helsingissä Lewen- 
hauptin vihdoin saavutti hallituksen käskykirje, 
jossa hänet määrättiin saapumaan yhdessä kenraali 
Buddenbrockin kanssa Tukholmaan tekemään tiliä 
toimistaan. 

Vanha kenraalimajuri Bousguet sai Lewenhauptin 
lähdettyä armeijan komentoonsa. Mutta hänellä ei 
ollut enää juuri muuta mahdollisuutta kuin antau- 
tua. Venäläiset olivat ehtineet sulkea Helsingistä 
länteen johtavat tiet. Bousauet kannatti kyllä omasta 
puolestaan taisteluun ryhtymistä, mutta taipui sota- 
neuvoston enemmistön esittämään antautumisvaati- 
mukseen. Elokuussa v. 1742 koko armeija, n. 16 000 
miestä, antautui suunnilleen samanvahvuiselle vihol- 
liselle. Ruotsalaiset joukot saivat aseineen ja lippui- 
neen poistua kotimaahansa. Suomalaiset luovuttivat 
aseensa ja saivat poistua kotiseuduilleen tehtyään 
keisarinnalle uskollisuudenvalan. 

Muu Suomi joutui venäläisten haltuun yhtä hel- 
posti. Hämeenlinna antautui vihollisen ollessa siitä 
vielä 100 km:n etäisyydellä. Linnoituksen komen- 
taja, vanha saksalaissyntyinen everstiluutnantti von 
Bittner oli lähettänyt pari upseeriaan tiedustele- 
maan vihollisen liikkeitä. Nämä ratsastivat kuiten- 
kin suoraan vihollisen ylipäällikön luokse ja ilmoit- 
tivat Hämeenlinnan antautuvan. Savonlinna kesti 
sentään niin kauan, että vihollinen ehti piirittää sen. 
Sitten linnan päällikkö, vanha everstiluutnantti Gyl- 
lenecker luovutti linnan piirittäjille. Syyskuun alus- 
sa venäläiset saapuivat Turkuun. Kun maaherra 
Stiernstedtin oli pakko vetääntyä Savosta ja Karja- 
lasta pääarmeijan antauduttua, joutui Pohjanmaakin 
taistelutta venäläisten haltuun. Lokakuun alkuun 
mennessä koko maa oli siten vihollisen käsissä. 

Venäläisvalta Suomessa — ”Suomen herttuatar” 


Maan valloitus oli venäläisiltä sujunut helposti 
Ruotsi-Suomen joukkojen heikon vastarinnan vuoksi. 
Siviiliväestö alistui myös vastustuksetta vihollisen 
valtaan. Kaikkialta saapui lähetystöjä ja yksityisiä 
henkilöitä pyytämään turvakirjoja venäläisiltä ken- 
raaleilta sekä vannomaan kuuliaisuutta keisarinna 
Elisabetille. 

Saatuaan Suomen näin yllättävän helposti käsiinsä 
venäläiset ryhtyivät järjestelemään sen hallintoa. 
Tämä tehtävä oli nyt huomattavasti helpompi kuin 
se oli ollut isonvihan aikana. 

Suurin osa maan virkamiehistöstä oli nimittäin 
jäänyt nyt kotimaahan, Ruotsissa oleva hallitus kun 
oli nimenomaan kehoittanut virkamiehiä jäämään 
paikoilleen hoitamaan tehtäviään. 

Valloitetun maan hallinto oli aluksi venäläisten 
sotilasviranomaisten huolena. Turkuun asettunut 
kenraali Keith järjesteli Etelä-Suomen oloja entiselle 
pohjalle. Pohjanmaalla hallinnosta huolehti kenraali 
Kindermann, joka komensi sinne sijoitettuja venä- 
läisiä joukkoja. Venäjän hallitus ei halunnut kui- 
tenkaan jättää valloittamaansa maata sotilashallin- 
non varaan. .Jo syksyllä 1742 ryhdyttiin järjestä- 
mään siviilihallintoa Suomeen. Maamme kenraali- 
kuvernööriksi nimitettiin kenraali von Campenhau- 
sen. Tämä oli liivinmaalainen aatelismies, joka oli 
palvellut Kaarle XII:n armeijassa. Suuren Pohjan 
sodan aikana vangiksi jouduttuaan von Campen- 
hausen oli mennyt aluksi Puolan, sitten Venäjän 
palvelukseen. Uusi kenraalikuvernööri tunsi siten 
hyvin Ruotsin ja Suomen oloja, olipa aikaisemmin- 
kin oleskellut Suomessa. | 

Campenhausen pyrki järjestämään sotatoimien 
johdosta häiriintyneen hallintokoneiston entiselleen. 
Poistuneiden virkamiesten tilalle nimitettiin joko 
suomalaisia tai sitten Viipurin läänistä kotoisin ole- 
via miehiä. Nämä tunsivat hyvin maamme lait ja 

laitokset, sillä Viipurin läänin olot oli Uudenkau- 
pungin rauhan jälkeen säilytetty suurin piirtein en- 
tisellään. Läänien päämiehiksi asetettiin ylikomis- 
saareja, joista eräät hoitivat erittäin hyvin lääniensä 
hallintoa. Läänien alempi virkamiehistö oli yleensä 
pysynyt paikoillaan. 

Oikeuslaitos toimi suurin piirtein miehittäjistä 
riippumattomana. Turun hovioikeutta täydennettiin 
eräillä kotimaisilla ja balttilaisilla jäsenillä. Hovi- 
oikeuden toimintaa johti varapresidentiksi nimitetty 
Tammisaaren pormestari Laneus. Myös kirkollishal- 
linto jouduttiin osittain uusimaan. Sen johdossa oli 
Turun väliaikainen konsistori, esimiehenään profes- 
sori Johan Wallenius. Konsistori sai vaikeassa teh- 
tävässään huomattavaa tukea sekä venäläisiltä ken- 
raaleilta että kenraalikuvernööri von Campenhau- 
senilta, ja teki suuria palveluksia maallemme. Sen 
ja etenkin professori Walleniuksen toimesta yritet- 
tiin myös kohentaa maamme opetuslaitosta. Erityi- 
sesti Turun yliopiston toiminta oli täysin lamassa 
useimpien yliopiston opettajien paettua Ruotsiin. 
Walleniuksen toimiessa vararehtorina yliopisto aloitti 
jälleen toimintansa syksyllä 1742. Opiskelu jäi kui- 
tenkin varsin vähäiseksi. 

Venäläiset pyrkivät toiminnassaan ottamaan huo- 
mioon maan asukkaiden mielipiteet. Virkoihin nimi- 
tettiin vain suomalaisia miehiä Venäjältä tulleiden 
lisäksi. Vaasassa ja Turussa pidettiin kohta maan 
miehittämisen jälkeen maakuntakokouksia, joissa 
suomalaiset saivat tehdä esityksiään maan hallinnon 
järjestämisestä. Tärkein kysymys oli verotuksen jär- 
jestäminen. Keisarinna ei tahtonut hyötyä valloite- 
tun maan kustannuksella. Suomesta oli sen vuoksi 
kannettava veroja vain sen omien hallintokustan- 
nusten peittämiseksi. Mutta suomalaisten oli myös 
osallistuttava maassa olevan venäläisen sotaväen 
ylläpitämiseen. Vaikkakin venäläiset kenraalit suh- 
tautuivat hyvin ymmärtäväisesti maamme asukkai- 
den taloudellisiin vaikeuksiin ja usein alensivat ve- 

rosuorituksina luovutettavien elintarvikkeiden ja re- 
hun määriä, tämä oli sodan köyhdyttämälle maalle 
raskaana rasituksena. Erityisesti kyyditysvelvollisuus 
painoi talonpoikia. Heille samoin kuin maamme koko 
väestöllekin aiheutui ulkomaankaupan vpysähtymi- 
sestä ylimääräisiä rasituksia. Tuontitavaroista oli 
suuri puute ja ne olivat kalliita. Maan vienti sai 
suuntautua vain Baltian maihin ja Venäjälle ja oli 
määrältään vain osa rauhanaikaisesta, mikä suuresti 
vähensi etenkin talonpoikien ja porvarien tuloja. - 

Nämä sodasta johtuvat rasitukset synnyttivät mie- 
hittäjiä kohtaan hiljalleen voimistuvaa tyytymättö- 
myyttä. Tätä lisäsivät erinäiset väestöön kohdistu- 
neet väkivaltaisuudet. Yleensä venäläisten käytös 
oli moitteetonta ja väestön oikeusturva hyvä. Venä- 
läiset kenraalit pitivät joukkonsa kurissa ja estivät 
siviiliväestöön kohdistuvat väkivallantyöt. Mutta 
kaikkialle ei heidänkään valvontansa ulottunut. Sitä 
paitsi venäläiset rankaisivat ankarasti siviiliväestöä 
yhteydenpidosta ruotsalaisten kanssa, missä sellaista 
ilmeni. Väärinkäsityksiäkin sattui, kuten Maalahden 
kirkkoherran Jakob Wijkarin tapauksessa. Hänet 
sekoitettiin erääseen samannimiseen henkilöön, joka 
oli kirjoitellut Ruotsiin venäläisten joukkojen vah- 
vuuksista, ja pääsi vasta kovaa kohtelua kärsittyään 
vapaaksi. Kun venäläiset miehityksen loppupuolella 
saivat vihiä maassa suoritetuista kKapinavalmiste- 
luista, kovensivat he otettaan. Tämä kiristi valloit- 
tajien ja maan väestön suhteita. | 

Pikkuvihan aikaiseen Suomen miehitykseen liit- 
tyy eräs romanttinen tarina, jonka päähenkilöinä 
olivat venäläisten joukkojen korkeimpaan päällys- 
töön kuulunut kenraali, kreivi Jaakko Keith sekä 
eräs turkulainen porvaristyttö. Kenraali Keith joutui 
Turkuun asetuituaan paljon tekemisiin Turun por- 
mestarin, tunnetun valtiopäivämies Kaarle Merthe- 
nin kanssa. Hattu-puolueeseen kuuluva Merthen oli 
valtiopäivillä kannattanut sotaa. Maan jouduttua 
vihollisen käsiin hän jäi paikoilleen ja teki kyvyk- 

jille ja maallemme sen oloja järjesteltäessä. Merthe- 
nin kodissa kenraali tutustui tämän tällöin parikym- 
menvuotiaaseen Eeva-tyttäreen, jonka kauneus ja 
äly kiinnittivät Keithin huomiota. Vaikka tällöin jo 
lähes 50-vuotias Keith oli paljon maailmaa nähnyt 
loistava ylimys, voitti pikku porvaristyttö hänen rak- 
kautensa. Kun Keith rauhan tultua jätti maamme, 
seurasi ”Suomen herttuattareksi? nimitetty Eeva 
Merthen rakastettuaan Venäjälle. Myöhemmin ken- 
raali siirtyi Fredrik Suuren palvelukseen ja kaatui 
kuninkaalle onnettomassa Hochkirchin taistelussa 
seitsenvuotisen sodan aikana. Eeva Merthen meni 
myöhemmin naimisiin Stralsundin linnanpäällikön 
kanssa, mikä liitto myös muodostui onnelliseksi. En- 
tinen Suomen herttuatar kuoli lähes 90-vuotiaana 
säilyttyään loppuun asti hyvissä hengen- ja ruumiin- 
voimissa. Pitkän ulkomailla viettämänsä elämän 
aikana hän oli herättänyt kaikkein korkeimmissakin 
seuroissa huomiota kauneudellaan, henkevyydellään 
ja miellyttävällä esiintymisellään. 


Turun rauha 


Kun sotatoimet kääntyivät yhä onnettomampaan 
suuntaan, oli hallituksen lopuksi pakko vedota valtio- 
päivien tukeen. Loppukesällä 1742 valtakunnan sää- 
tyjen edustajat kokoontuivatkin Tukholmaan. $0o- 
dasta huolimatta suomalaisia valtiopäivämiehiä saa- 
pui tavanmukainen määrä. Huomattavimpia joukossa 
olivat kiivaat hattupuolueen miehet Fabian ja Henrik 
Wrede sekä maan molemmat piispat. 

Edustajien mieliala oli kovin kiihtynyt, sillä juuri 
näihin aikoihin venäläiset lopettelivat helposti suju- 
nutta Suomen valloitusta. Valtiopäivillä esitettiinkin 
myssyjen taholta vaatimus kurjaan sodankäyntiin 
sekä itse sodan julistamiseen syypäiden rankai- 
semisesta. Hattujen onnistui välttää asioiden perus- 
teellisempi tutkiminen syyttämällä kenraali Lewen- 

hauptia ja Buddenbrockia velvollisuuksiensa laimin- 
lyömisestä. Tällä ovelalla ja kunniattomalla tavalla 
todelliset sotasyylliset pääsivätkin vastuusta, sillä 
yleinen mielipide tuomitsi jyrkästi molemmat ken- 
raalit. Säädyt asettivat keskuudestaan erityisen ko- 
mission, joka tutkittuaan kenraalien toimintaa tuo- 
mitsi heidät kuolemaan. Komission jäsenistä Da- 
niel Juslenius vastusti kuolemantuomiota, mutta ei 
saanut riittävää kannatusta. 


Onnettomien kenraalien kuolemantuomiot pantiin 
kohta täytäntöön. Heitä kohtaan tunnettiin niin voi- 
makasta vihaa, ettei Buddenbrockin pyyntöön kuo- 
lemantuomion toimeenpanosta ampumalla suostuttu, 
vaan hänet mestattiin. Lewenhaupt ja Buddenbrock 
kuolivat oikeusmurhan uhreina, etenkin jälkimmäi- 
nen. Hän oli sotaneuvostossa vastustanut mm. Ha- 
minan luovuttamista taistelutta, vaikka tämäkin ta- 
paus pantiin osaltaan hänen syykseen. Sen sijaan 
Lewenhauptin toiminta ylipäällikkönä oli todella niin 
kurjaa, että häntä kohdannutta rangaistusta ei voi 
pitää perusteettomana. Mutta sotaoikeuden olisi pi- 
tänyt tuomita hänet velvollisuutensa laiminlyöneenä 
ylipäällikkönä. Säätyjen asettama poliittinen tuo- 
mioistuin olisi nimittäin kyllä löytänyt monta muu- 
takin yhtäläisesti syyllistä, jos sotaan syyllisiä olisi 
haluttu oikeudenmukaisesti rangaista. 

Mutta säätyjen kostonhalu lauhtui näiden verituo- 
mioiden jälkeen. : Niiden huomio kiintyi nyt koko- 
naan rauhan aikaansaamiseen. Tähän liittyi kysymys 
uuden kruununperillisen vaalista. Keisarinna Elisa- 
betille mieluisen kruununperillisen avulla nimittäin 
toivottiin saatavan parempi tulos aikaan kuin mitä 
huono sodankäynti oli tuottanut. Näin ajattelevien 
ehdokkaana oli Holsteinin herttua Kaarle Pietari 
Ulrik. Säädyt päättivätkin pyytää häntä Ruotsi- 
Suomen kruununperilliseksi. Pietariin lähetettiin 
erityinen lähetystö tehtävää suorittamaan. Mutta 
vastaanotto perillä oli kylmä. Keisarinna oli juuri 

valinnut herttuan Venäjän kruununperilliseksi, joten 
lähetystö sai palata tyhjin toimin takaisin. 

Holsteinin herttuan kannattajat valitsivat uudeksi 
ehdokkaakseen herttuan sukulaisen Aadolf Ffredri- 
kin, joka oli Lyypekin ruhtinaspiispa. Keisarinna 
Elisabet tuki kaikin tavoin Aadolf Fredrikiä. Hänen 
vastaehdokkaanaan oli Tanskan perintöprinssi, jota 
etenkin Ruotsin talonpojat toivoivat hallitsijakseen. 
Kun Ruotsilla ja Tanskalla olisi yhteinen hallitsija, 
voisi valtakunta pitää puoliaan Venäjää vastaan. 
Tanskan avulla uskottiin voitavan valloittaa Suomi 
takaisin. Mutta valtiopäivillä olevat suomalaiset an- 
toivat kannatuksensa Aadolf Fredrikille. He uskoi- 
vat, että se olisi ainoa keino Suomen palauttami- 
seksi muun valtakunnan yhteyteen. Vaikka Suomi 
onnistuttaisiinkin valloittamaan tanskalaisten avulla 
takaisin, aiheutuisi siitä suurta tuhoa sodasta muu- 
tenkin jo kärsineelle maalle. 

Kruununperillisestä vielä riideltäessä olivat rau- 
hanneuvottelut jo käynnissä. Ne suoritettiin Turus- 
sa, missä ruotsalaiset vapaaherrat Cedercreutz ja 
von Nolcken sitkeästi kamppailivat Suomen palaut- 
tamisesta. Aluksi venäläiset eivät tahtoneet kuulla 
puhuttavankaan siitä. Venäjä aikoi pitää sen, mitä 
aseet olivat sille hankkineet. Korkeintaan Suomesta 
voitaisiin tehdä jonkinlainen Ruotsista riippumaton, 
mutta Venäjän suojeluksessa oleva puskurivaltio 
molempien kiistakumppanien välille. Neuvottelut 
olivat jo monta kertaa katkeamaisillaan. 

Hallitus yritti keväällä 1743 suoritetuilla sotatoi- 
milla hankkia parempia rauhanehtoja. Eversti 
Marcks von Wirttemberg tuli talvella joukkoineen 
Ahvenanmaalle ja otti sen haltuunsa. Kenraali Frei- 
denfeltin piti edetä Pohjanmaalle Länsipohjasta, 
missä hän oli joukkoineen. Ruotsin laivaston piti 
lopuksi turvata ruotsalaisten joukkojen maihinnousu 
Etelä-Suomeen. 

Myös maamme asukkaiden keskuudessa ilmeni ha- 
lua ryhtyä toimenpiteisiin maan vapauttamiseksi vi- 

hollismiehityksestä. Syntyi laaja suunnitelma kan- 
san nostattamiseksi aseisiin. Sen laati yliopistonapu- 
lainen, maisteri Iisak Ross, joka loi laajan salaisen 
verkoston tuhansiin nousevan miesmäärän nostatta- 
misesta heti, kun Ruotsista saataisiin apua. Rossin 
avustajien joukossa oli useita entisiä upseereja. 

Mutta sekä hallituksen että maisteri Rossin suun- 
nitelmat raukesivat. Kenraali Freidenfeltin alkume- 
nestys päättyi hänen saatuaan tapaturmaisesti sur- 
mansa. Ruotsin kaleerilaivasto kärsi tappion taistel- 
lessaan Keithia vastaan Korppoon virralla. Avome- 
rilaivasto ei kyennyt estämään sotamarsalkka de 
Lacyn komentamaa Venäjän avomerilaivastoa yhty- 
mästä Keithiin, jonka jälkeen Venäjän laivastovoi- 
mat saattoivat uhata Ruotsin rannikkoja. Rossin 
suunnitelmasta luovuttiin hallituksen ja kuninkaan 
varotettua siihen ryhtymästä, sillä pelättiin venä- 
läisten ankarasti kostavan suomalaisille. 

Kesällä 1743 säädyt päättivät vihdoin pyytää 
Aadolf Fredrikiä Ruotsi-Suomen kruununperillisek- 
sl. Nyt päästiin myös Turussa helposti sopimukseen, 
kun ruotsalaiset neuvottelijat olivat vähää aikaisem- 
min ilmoittaneet hallituksensa suostuvan luovutta- 
maan Venäjälle osia Savosta ja Kymenkartanon lää- 
nistä. Väliaikainen rauhansopimus allekirjoitettiin 
kesäkuun lopulla, minkä jälkeen venäläiset joukot 
alkoivat poistua. ”Pikkuviha” päättyi lopullisesti 
elokuun 7. päivänä allekirjoitettuun Turun rauhaan. 

Näin loppui Ruotsin ja Suomen yhteisen pitkän 
historian kehnoimmin käyty sota. Kärsitty tappio 
oli sitä tuntuvampi, kun sotaan oli lähdetty ylimieli- 
sen suurin toivein. Yhtenä syynä sodan yllättävän 
huonoon lopputulokseen oli juuri tämä vallassaole- 
van puolueen ylimielinen asenne. Voitonvarmuudes- 
saan se laiminlöi sotavarustelut, niin että armeijan 
ja laivaston puutteellinen kunto alusta alkaen esti 
laadittujen sotasuunnitelmien noudattamisen. Mutta 
kaikkein haitallisinta oli kunnollisen ylijohdon puute. 
Lewenhauptin päättämättömyys ja haparointi kuvas- 

tuu alimpienkin komentajien toiminnassa. Joskin 
tämän sodan päällikkökunta oli yleensä jo liian iäkäs- 
tä, olivat useimmat heistä sentään vanhoja kelpo 
karoliineja, jotka kunnollisen ylipäällikön alaisina 
olisivat varmaan toimineet kunnianpäiviensä tapaan. 
Ja uhrautuvia ja päättäväisiä johtajia olisivat niin 
Suomen kuin Ruotsinkin joukot seuranneet. Moni- 
päinen ja heikko säätyvalta ei kyennyt kuitenkaan 
antamaan sotapäälliköilleen näiden tarvitsemaa ar- 
vovaltaa. Tämä sekä poliittisen että sotilaallisen 
johdon heikkous kostautui valtakunnalle ankarasti 
niin pikkuvihan kuin sitä seuranneen neljännes- 
vuosisadan aikana. 


PIKKUVIHAN JÄLKEINEN AIKA 


Kehnosti käyty sota heikensi valtavasti Ruotsi- 
Suomen asemaa. Joskin valtakunta oli menettänyt 
suurvalta-asemansa suuressa Pohjan sodassa, oli sen 
sotamaine ollut tämän suurta ylivoimaa vastaan 
käydyn sodan jälkeen entistäänkin kirkkaampi. 
Mutta hattujen sodassa Ruotsi-Suomen sotilaallinen 
arvovalta kärsi musertavan menetyksen. Tämä sota 
oli osoittanut, että valtakunta oli sotilaallisesti vain 
heikko pikkuvaltio, jota suurvallat voivat melkeinpä 
mielensä mukaan kohdella. Tämä tosiasia on leimaa- 
antavana Ruotsi-Suomen ulko- ja sisäpolitiikassa 
seuraavien vuosikymmenien aikana. 

Käyty sota oli hyvin huomattavasti koskenut Suo- 
mea. Olihan maamme jälleen joutunut vihollisen 
valtaan. Tällä oli hyvin syvällekäypä vaikutus suo- 
malaisten mielialoihin. Suomalaiset eivät voineet 
unohtaa, miten keveillä perusteilla hatut olivat 
lähteneet tähän sotaan, missä Suomi oli jälleen saa- 
nut suuresti kärsiä. Huono sodankäynti saattoi mo- 
nen maanmiehemme myös epäilemään, oliko Ruot- 
silla yleensä enää mahdollisuuksia säilyttää Suomea 
hallussaan. Kahdessa viimeksi käydyssä sodassa Ve- 

näjä oli osoittanut kasvaneensa Ruotsi-Suomea voi- 
makkaammaksi. Siten se oli rauhanteoissa saanut 
kummallakin kertaa kappaleen Suomesta. 

Tällaiset mielipiteet, vaikkei niitä kovinkaan jul- 
kisesti vielä tuotu esille, pakottivat kuitenkin halli- 
tusmiehet kiinnittämään entistä suurempaa huomiota 
Suomen olojen järjestelyyn. Monet ruotsalaiset taju- 
sivat, että suomalaisille oli kouraantuntuvasti osoitet- 
tava, että Ruotsi sekä halusi että pystyi pitämään 
Suomen valtakunnan yhteydessä ja tukemaan sen 
kehitystä. Valtiopäivillä tehtiin nyt monta ehdo- 
tusta Suomen kärsimien vaurioiden korjaamiseksi. 
Osa niistä raukesi tyhjiin, mutta eräät toteutettiin 
* aikaa myöten maamme onneksi. | 

Hattujen sota aiheutti paljon vähemmän aineellisia 
vahinkoja kuin isoviha. Sodankäynti oli nyt ollut 
paljon inhimillisempää kuin isonvihan päivinä. 
Osaksi se johtui siitä, että väestö vastarintaa teke- 
mättä alistui vihollisen valtaan, osaksi aikakauden 
yleisluonteesta. Valistusajan ihmisystävällisyyttä ko- 
rostavat opit vaikuttivat jo jonkin verran venäläis- 
tenkin sodankäyntiin, varsinkin kun heidän armei- 
jansa johtopaikoilla oli runsaasti länsieurooppalaisia. 
Näistä etenkin kenraalit Keith ja Pohjanmaalla toi- 
minut von Kindermann ovat ansainneet kauniin 
muiston toiminnastaan voitetussa maassa. Mutta kai- 
kesta huolimatta sota oli aiheuttanut paljon aineelli- 
sia vahinkoja. Uusi raja tuotti maamme talouselä- 
mälle lisävaikeuksia. Venäjän alue ulottui nyt Ky- 
mijoelle, joten Haminan kaupunki jäi rajan taakse. 
Salmaan etelärannikko jouduttiin myös luovutta- 
maan, samoin Savonlinna ympäristöineen. Nämä 
alueluovutukset rikkoivat pahasti Savon ja Pohjois- 
Karjalan liikenneyhteydet. Näiden alueiden tavaroi- 
den tie merelle Lappeenrannan ja Haminan kautta 
oli nyt poikki. Savonlinnan menetys katkaisi pahasti 
myös Savon sisäiset liikenneyhteydet. Tämän joh- 
dosta tervanvalmistus Savossa ja Pohjois-Karialassa 
väheni suuresti. Kaskenpoltto voitti nyt täällä alaa, 

sillä viljaa kannatti arvokkaampana tavarana kul- 
jettaa pitempiä matkoja kuin tervaa. 

Suomen toipumisen helpottamiseksi kaikille Suo- 
men asukkaille myönnettiin verovapaus kolmeksi 
vuodeksi. Mutta kun valtion varojen tila ei sallinut 
näin suurta myönnytystä — mm. virkamiesten pal- 
kat uhkasivat jäädä maksamatta —, hallitus ryhtyi 
sitä kohta perumaan. Asia saatiinkin suunnilleen 
sovussa järjestetyksi, kun suuressa tarpeessa oleville 
myönnettiin useampiakin vapaavuosia. Itä-Suomen 
kaupan tarvetta varten annettiin v. 1745 Haminan 
tapulioikeudet Pernajan pitäjään perustetulle Deger- 
byn kaupungille, joka myöhemmin uuden kuningat- 
taren mukaan sai Loviisan nimen. Siitä tuli myös 
uudelleen järjestetyn Kymenkartanon läänin pää- 
kaupunki. — Kadot ja paha karjarutto, joka riehui 
suuressa osassa maatamme, olivat myös köyhdyttä- 
neet maamme väestöä. Hallitus pyrki erilaatuisilla 
avustustoimenpiteillä torjumaan näiden tuhojen seu- 
rauksia. | 

Uusi alueluovutus oli entisestäänkin heikentänyt 
Suomen puolustamismahdollisuuksia. Kun Hamina, 
Lappeenranta ja Savonlinna menetettiin, ei valtakun- 
nan itärajalle jäänyt enää ainoatakaan linnoitusta. 
Vihollisella oli avoin tie tunkeutua maahan kaikki- 
alla, missä se maaston puolesta vain suinkin kävi 
päinsä. Saimaan etelärannikon jouduttua venäläisille 
he saattoivat nyt aluksillaan tunkeutua kaikkialle 
Savoon. Suomen armeija oli sodan johdosta pienen- 
tynyt — tuhatkunta ruotua oli jäänyt rajan taakse 
— ja huonossa kunnossa. Mm. suurin osa aseistuk- 
sesta oli menetetty armeijan antautuessa Helsin- 
gissä. 

Venäjän kanssa solmitun rauhan jälkeen valta- 
kunta oli sotilaallisesti äärimmäisen heikko. Se ei 
kyennyt edes pitämään puoliaan Tanskaa vastaan, 
joka uhkasi sodalla Tanskan kruununprinssin hävit- 
tyä Ruotsin kruununperillisen vaalissa. Hallituksen 
oli nöyrryttävä pyytämään Venäjältä apua Tanskaa 

vastaan. Keisarinna lähettikin kenraali Keithin 
12 000 miehen kanssa Ruotsiin. Kun Tanskan uhka 
väistyi seuraavana vuonna, lähtivät venäläiset pois. 
Mutta pian Ruotsi-Suomen ja Venäjänkin suhteet 
huononivat niin, että sodanuhka esiintyi jälleen. 
Näissä olosuhteissa valtakunnan säädyt heräsivät 
huomaamaan valtakunnan puolustuslaitoksen kohen- 
tamisen tarpeellisuuden. Vuoden 1746:n valtiopäi- 
villä tehtiinkin tässä asiassa kauaskantoisia päätök- 
siä. 


Suomenlinnan rakentaminen 


Valtiopäivillä oli useasti huomautettu, miten tur- 
vattomassa asemassa Suomi oli. Mikäli Suomen puo- 
lustusta ei vahvistettaisi, ei suomalaisilla olisi halua 
pyrkiä kehittämään maansa varallisuuttakaan. Vi- 
hollinenhan saattaisi minä päivänä tahansa tehdä 
tyhjäksi vuosien ponnistelut. Siten Suomen puolus- 
tuksen vahvistamisen tulisi käydä kaikkien muiden 
toimenpiteiden edellä. 

Kuten aikaisemminkin katsottiin maamme nytkin 
tulevan parhaimmin turvatuksi linnoituksia rakenta- 
malla. Niillä oli tämän ajan sodankäynnissä yleensä 
tärkeä sijansa. Mm. sijoitettiin linnoituksiin rauhan - 
aikana palveluksessa olevat vakinaiset joukot sekä 
kaikki armeijaa varten kootut varastot. Myös lai- 
vasto tarvitsi linnoitettuja tukikohtia. Jo kenraali 
Löwen oli tehnyt aikoinaan yksityiskohtaisen suun- 
nitelman Suomen linnoittamisesta. Vaikka raja oli 
tällä välin muuttunut, Löwenin esittämät perustelut 
pitivät jatkuvasti paikkansa. Edelleen katsottiin tar- 
vittavan kaksi linnoitusta, joista toinen rajan lähei- 
syydessä sen suojaksi, toinen kauempana rajasta lai- 
vaston tukikohdaksi. Kun valtiopäivillä ei päästy 
yksimielisyyteen rakennettavien linnoitusten paikois- 
ta, päätettiin lähettää tutkijakunta Suomeen asiaa 
selvittelemään. 

Tutkijakunta, johon kuuluivat eversti Liewen, 

everstiluutnantti Augustin Ehrensvärd ja Jluut- 
nantti Straussenfelt, esitti syksyllä 1746 suunnitel- 
mansa. Sen mukaan Helsinkiin oli rakennettava 
kaksoislinnoitus sekä laivaston että maa-armeijan 
suojaksi. Merilinnoitus oli rakennettava Susisaarten 
ja Mustasaaren muodostamalle saariryhmälle. Vasik- 
kasaari oli linnoitettava ja Vallisaareen sekä Deger- 
Ohön rakennettava pienehköjä varustuksia. Linnoit- 
tamattomat väylät oli suljettava. Tällä tavoin lin- 
noitukseen voitaisiin sijoittaa turvaan laivastovoimia 
sekä ottaa vastaan Ruotsista saapuvat lisäjoukot ja 
sotatarvikkeet. Merilinnoitus oli suojattava maan 
puolelta linnoittamalla Helsingin kaupunki. Silta- 
vuorelta Tähtitorninmäelle oli rakennettava yhtenäi- 
nen varustus ja nämä hallitsevat kukkulat vahvasti 
linnoitettava samoin kuin Kaivopuiston kalliot. Tu- 
loväylän suojaksi myös Harakka ja Särkkä oli varus- 
tettava. Kaupungin itäpuolen suojaksi oli Korkea- 
saareen ja Katajanokalle rakennettava pienehköjä 
linnakkeita. — Rajalinnoitus oli sijoitettava Deger- 
byhyn. Sinnekin oli rakennettava kaksoislinnoitus. 
Svartholma oli linnoitettava sataman suojaamiseksi, 

ja kaupungin itäpuolelle oli rakennettava linnakkeita 
kaupungin ja siitä länteen johtavan tien suojaksi. 

Vuosien 1746—47 valtiopäivät hyväksyivät nämä 
suuret linnoitussuunnitelmat. 'Työhön tarvittaviksi 
arvioidut varat, yli puolitoista miljoonaa hopeataa- 
laria, myönnettiin ja linnoitustöiden johto uskottiin 
yhdelle suunnitelman laatijoista, everstiluutnantti 
Augustin Ehrensvärdille. | | 

Tämä Suomen historiassa tärkeän sijan saanut 
mies oli osittain suomalaista juurta. Hänen isoisänsä 
oli Turun jalkaväkirykmentin majoitusmestari Pie- 
tari Schaeffer. Isä — eversti Juhana Schaetffer, 
aateloituna Ehrensvärd — oli syntynyt Turussa. 
Ehrensvärdin äiti oli Mannerheim-suvun kantaisän 
— pankinkomissaari Augustin Marheimin, aateloituna 
Mannerheim — tytär, joten Suomenlinnan rakentaja 
äitinsä puolelta liittyy tähän Suomessa kuuluisuuteen 
kohonneeseen sukuun. 
= Augustin Ehrensvärd oli erittäin ahkera, työteliäs 
ja tiedonhaluinen nuorukainen, joka vastuksista huo- 
limatta raivasi tiensä eteenpäin. Hän osoitti erityistä 
taipumusta matematiikkaan, mikä ehkä saattoi nuo- 
rukaisen valitsemaan tykistöupseerin ammatin elä- 
mänurakseen. Isän varhaisen kuoleman aiheuttamista 
taloudellisista vaikeuksista huolimatta tarmokas nuo- 
rukainen saattoi osittain kuninkaan myöntämien apu- 
rahojen turvin jatkaa opintojaan niin, että hänestä 
kehittyi eräs valtakunnan etevimmistä tykistöupsee- 
reista. Puoluekannaltaan Ehrensvärd oli hattu, mikä 
ehkä osaltaan hänen yleensä upseerina nauttimansa 
arvonannon ohessa vaikutti siihen, että hänet mää- 
 rättiin Suomen linnoitustöiden johtajaksi. Suora- 
luonteinen ja lahjomaton Ehrensvärd oli kuitenkin 
harvinainen poikkeus aikakauden yleisestä valtio- 
pälvämiestyypistä, eikä hän osallistunutkaan siihen. 
monessa suhteessa hämäräperäiseen peliin, miksi val- 
tiopäivien puoluepolitiikka muodostui. 

Ehrensvärd ei ollut linnoitusupseeri, ja hänen lin- 
naitussuunnitelmansa olivat siten jo alusta alkaen 


Pikkuvihan jälkeinen aika 029 





Augustin Ehrensvärd. 


osittain vanhentuneita. Mutta kokonaisuutena Via- 
porista, Sveaborgiksi eli Svean linnaksi nimitetystä 
Suomen päälinnoituksesta tuli mahtava laitos, jossa 
luonnon tarjoamia mahdollisuuksia oli erittäin tai- 
tavasti käytetty hyväksi. Vaikkei linnoitusta raken- 
nettukaan täysin Ehrensvärdin suunnitelmien mu- 
kaan — mm. maalinnoitukset puuttuivat, mikä tuli 
myöhemmin kohtalokkaaksi —, työ venyi varojen 
puutteen ja suunnitelmien laajakantoisuuden vuoksi 
huomattavasti alun perin arvioituja neljää vuotta 
pitemmäksi. Ehrensvärdin johdolla niitä tehtiin yhtä 
mittaa vuoteen 1766 asti, jolloin tuli muutaman vuo- 
den pysähdys. V. 1770 työt aloitettiin uudelleen ja 
jalleen Ehrensvärdin johdolla, joskin hän jo seuraa- 
vana vuonna joutui eroamaan terveydellisistä syistä. 
Täysin valmiiksi linnoitus ei tullut koskaan. 

Linnoituksen rakennustyövoimana käytettiin Suo- 
men ruotuväkirykmenttien miehiä. Töissä oli ajoit- 
tain kuusikin tuhatta miestä. Kun tämä rasitti suo- 
malaisia suuresti, tuotiin linnoitustöihin myös ruot- 
salaisia joukkoja. Näin suuret rakennustyöt vaikut- 
tivat huomattavasti myös koko Suomen talouselä- 
mään. Linnoitusrakennuksia varten ftehtiin suuria 
tavaratilauksia, jotka vilkastuttivat kauppaa ja teol- 
lisuutta maassamme. 

Ehrensvärd pyrki kaikin tavoin tehostamaan Suo- 
men puolustusta. Vihollisen maihinnousujen estämi- 
seksi Suomen vesille oli sijoitettava vakinainen lai- 
vasto-osasto, sillä venäläisten tukikohdista oli Suo- 
meen lyhyempi matka kuin Ruotsin laivaston sijoi- 
tuspaikoista Tukholmasta ja Karlskronasta. Suomen 
saaristoisella rannikolla tehokkaimman laivatyypin 
muodostivat sekä purjein että airoin varustetut ka- 
leerit. Ehrensvärdin ehdotuksesta säädyt päättivät v. 
1756, että Suomea varten perustetaan erityinen ka- 
leerilaivasto. Tämän lähinnä maa-armeijan toimin- 
taa tukemaan aiotun ”armeijan laivaston” komen- 
tajaksi määrättiin Ehrensvärd. Aikakauden etevin 
laivanrakentaja, skotlantilaissyntyinen F. H. Chap- 
man määrättiin Suomen eskaaderia rakentamaan. 
Chapmanin johdolla rakennettiin hänen suunnittele- 
miansa uudentyyppisiä saaristoaluksia. Suurimmat 
alustyypit saivat Suomen maakuntien mukaan nimen 
”Hämeenmaa”, ”Turunmaa”, ”Uudenmaa” ja ”Poh- 
janmaa”. Ne olivat n. 42 m pitkiä, 32-tykkisiä aluk- 
sia, joiden miehistönä oli n. 200 miestä. — Suomen 
eskaaderi sijoitettiin Viaporiin, jonne sille myöhem- 
min rakennettiin kaleerialtaat katoksineen. Myös 
eskaaderin rakennustyöt suoritettiin Viaporiin perus- 
tetulla laivatelakalla, joka oli taitavan linnoitusinsi- 
nöörin D. Thunbergin suunnittelema ja rakennut- 
lama. 

Ehrensvärdin rakentaessa Helsinkiin mahtavaa 
"merilinnoitustaan tehtiin uutterasti työtä myös Suo- 
men maa-armeijan kohentamiseksi. Tämän työn joh- 


Pikkuvihan jälkeinen aika 831 


dossa oli v. 1747 Suomen kenraalikuvernööriksi mää- 
rätty kenraali Kaarle Fredrik von Rosen, joka ken- 
raalikuvernöörinvirkansa ohella toimi Suomeen sijoi- 
tettujen sotavoimien komentajana ja maamme lin- 
noitustöiden ylimpänä tarkastajana. v. Rosen oli 
vanha karoliini, eräs niistä harvoista, jotka olivat 
seuranneet Kaarle-kuningasta hänen kuuluisalla rat- 
sastuksellaan Euroopan halki. Sotilaana hän oli tai- 
tavan ammattimiehen maineessa, joskin ikä jo alkoi 
painaa ja herpaannutti etenkin hänen aloitekykyään. 
Suomen puolustuksen hyväksi hän teki kuitenkin 
arvokasta työtä. Armeija järjestettiin nyt uudelleen 
ja sille hankittiin aseita Helsingin antautumisessa 
menetettyjen tilalle. Suomeen sijoitettiin myös tila- 
päisesti ruotsalaisia rykmenttejä, mikä lujitti maan 
turvallisuutta ja helpotti linnoitustöiden suoritusta. 
v. Rosenin toimesta saatettiin Suomessa myös voi- 
maan ns. varamieslaitos, ts. ruodut pestasivat vaki- 
naiselle ruotusotamiehelleen varamiehen. Tällä ta- 
voin muodostettiin vakinaiselle väelle reservi, joka 
oli jonkin verran koulutettu ja varustettu. Etenkin 
rajaseutujen väestö suostui kantamaan tämän uuden 
rasituksen, niin että varamiesten määrä kohosi v. Ro- 
senin kenraalikuvernöörikauden v. 1753 päättyessä 
n. 3 800 mieheen. v. Rosen antoikin tästä seuraavan 
tunnustuksen: ”En voi olla sanomatta, että innokas 
alttius Hänen Kun. Maj:ttinsa sekä isänmaan palve- 
lukseen ja puolustukseen, jota talonpojat Savossa ja 
Karjalassa ovat osoittaneet, pakostakin ilahuttaa 
jokaista rehellistä Ruotsin miestä.” 

Pommerissa vuosina 1757—62 käyty sota kes- 
keytti Ehrensvärdin työn Suomessa. Hän oli mukana 
sodassa aluksi tykistön komentajana, myöhemmin 
ylipäällikkönä. Kun hattuhallitus sodan jälkeen ku- 
kistui, vaadittiin Ehrensvärdiä vastuuseen muka Suo- 
men linnoitustöiden suorituksessa sattuneista väärin- 
käytöksistä. Ehrensvärd saattoi helposti osoittaa syy- 
tökset aiheettomiksi. Myssyjen vallassaolon ajan hän 
joutui kuitenkin pysymään syrjässä. Jälleen valtaan 

päästyään hattuhallitus korotti hänet kreiviksi ja 
sotamarsalkaksi. Kohta tämän jälkeen sotamarsalkka 
kuoli Saaren virkatalossa Suomessa v. 1772. Kustaa 
III:n käskystä hänet haudattiin Viaporin linnoituk- 
seen, mihin hänelle pystytettiin kuninkaan omakäti- 
sesti laatiman luonnoksen mukaan muovattu hauta- 
muistomerkki. Tässä Ruotsin kuuluisimman kuvan- 
veistäjän Sergelin luomuksessa on seuraava muisto- 
kirjoitus: Tässä lepää kreivi Augustin Ehrensvärd, 
sotamarski, ritari ja Kun. Maj:n ritarikuntien ko- 
mentaja töittensä, Viaporin linnoituksen ja armeijan 
laivaston ympäröimänä.” 

Tavattoman rikas elämäntyö oli näin päättynyt. 
. Ehrensvärd ei ollut ainoastaan soturi ja nerokas lin- 
noitusten suunnittelija, vaikka hän suoritti päätyönsä 
näillä aloilla. Hän ehti julkaista useita tieteellisiä 
tutkimuksiakin muiden töidensä lomassa. Hän oli 
erinomainen kynänkäyttäjä ja hänellä oli suuria tai- 
teellisia lahjoja. Etenkin piirtäjänä hän oli täysi mes- 
tari. Näiden runsaiden lahjojen kaunistuksena hä- 
nellä oli suora ja rehellinen luonne, joka kohotti 
hänet korkealle tämän aikakauden juonittelevien ja 
lahjuksia ottavien poliitikkojen yläpuolelle. Tämä 
miehuusvuosinaan aikansa huomattavimpiin kuulu- 
nut mies oli kiintynyt Suomeen, käyttipä joskus suo- 
men kieltäkin. Mm. sinettiinsä hän oli Suomessa 
ollessaan kaiverruttanut suomeksi tunnussanansa 
”yxtottinen”. 

Suomen hyväksi koitui pääosa Ehrensvärdin elä- 
mäntyöstä. Viaporin rakentaja lujitti tällä suurtyöl- 
lään aikalaistensa onnettomissa sodissa järkkynyttä 
luottamusta kansan omiin voimiin, ja jälkimaailmalle 
hän antoi seuraavan, Viaporin ”Kuninkaanportin” 
kamanaan hakkauttamansa kaukonäköisen ohjeen: 
”Jälkimaailma, seiso tässä omalla pohjallasi äläkä 
luota vieraaseen apuun.” 

Suomen puolustus Euroopan suurvaltojen 
huomion kohteena 


Pikkuvihan jälkeinen aika oli Ruotsi-Suomelle 
ulkopoliittisesti erittäin vaarallinen. Monta kertaa 
sen koskemattomuus, jopa koko olemassaolokin, oli 
uhattuna. Mutta etupäässä onnellisten liittosuhtei- 
densa ansiosta valtakunta selvisi näistä vaaroista. 
Suomen historiassa tämä ajankohta on erityisen 
mielenkiintoinen sen *vuoksi, että tällöin useiden 
Euroopan suurvaltojen huomio kiintyi suoranaisesti 
Suomen puolustuskysymykseen. 

Pikkuviha oli lopullisesti varmistanut Venäjän 
ylivallan Pohjois-Euroopassa. Valitsemalla keisa- 
rinna Elisabetin sukulaisen kruununperillisekseen 
lyöty Ruotsi-Suomi oli kuitenkin luonut hyvät suh- 
teet Venäjään, jolta se sai tukea Tanskaa vastaan. 


Mutta tämä asiaintila ei kestänyt kauan. Keisa- 
rinna oli uskonut Aadolf Fredrikin tukevan Venäjän 
pyrintöjä, koska hän sai kiittää keisarinnaa nykyi- 
sestä asemastaan. Mutta perintöprinssi halusi vapau- 
tua sukulaisensa holhouksesta ja pyrki yhteistyöhön 
vallassa olevan hattupuolueen kanssa. Hatut ottivat 
hänet avosylin vastaan. Tämä suututti keisarinnaa, 
ja hän päätti tehdä kaikkensa kukistaakseen hattu- 
hallituksen. Siihen näytti tarjoutuvan tilaisuus, kun 
säädyt kokoontuivat v. 1746 valtiopäiville. 

Venäjän uusi Tukholman-lähettiläs, vapaaherra 
von Korff sai tehtäväkseen hattujen kukistamisen. 
Hän oii tarmokas ja erittäin häikäilemätön mies, 
joka ei kaihtanut mitään keinoja päämääräänsä pyr- 
kiessään. Tässä hän sai hyvää tukea myssyjohtajilta, 
jotka yhtä häikäilemättömästi pyrkivät kukistamaan 
vihatut hatut. Eräät myssyt esiintyivät suorastaan 
maanpetokselliselta tuntuvalla tavallaa. He ehdotti- 
vat, että venäläiset marssisivat Suomeen ja jäisivät 
sinne, kunnes hattuhallitus luopuisi vallasta. v. Korf- 
fille vakuutettiin suomalaisten tällöin asettuvan ve- 

näläisten puolelle ja kuvattiin myös tarkkaan valta- 
kunnan puolustuslaitoksen puutteellisuuksia. 

Venäjän lähettiläs yritti runsain lahjuksin saada 
valtiopäivämiehiä äänestämään myssyjen puolella. 
Aluksi hänellä näyttikin olevan menestystä, mutta 
sitten onni kääntyi. Mm. joukko porvareita otti vas- 
taan lahjukset. Mutta niillä he viettivät iloista elä- 
mää juoden maljoja hattujohtaja Tessinin kunniaksi 
ja äänestivät lopuksi hattujen puolesta. Ranskan lä- 
hettiläs tuki puolestaan hattujen ääntenostoja, ja 
nämä saavuttivatkin enemmistön tärkeimmissä vaa- 
leissa. Venäjän hallitus koetti nyt painostaa valtio- 
päiviä lähettämällä kaleerieskaaderin Suomen vesille. 
Vaikutus oli kuitenkin aivan päinvastainen. Sen 
sijaan että tämä olisi masentanut hatut, he saivatkin 
järjestämällään yllättävällä kaappauksella vapaana 
olevat valtaneuvospaikat omille miehilleen. Näiden 
joukossa olivat suomalaiset Fabian Wrede ja Kaarle 
Stliernstedt. Myssyjohtaja Samuel Äkerhjelm pako- 
tettiin vähän myöhemmin eroamaan valtaneuvostosta. 
Tällöin hattupäällikkö Kaarle Kustaa Tessin tuli 
kansliapresidentiksi. Tämä v. Kortffin erityisesti vi- 
haama mies oli samalla kertaa kruununperillisen 
Aadolf Fredrikin hovimarsalkka, pikku perintöprinssi 
Kustaan kasvattaja ja Turun akatemian kansleri. 
Venäläisten toiveet näyttivät menneen täysin myt- 
tyyn. Keisarinnan kansleri kirjoittikin suuttuneena 
v. Korffille tämän ruotsalaisista ystävistä: ”Heidän 
menettelynsä on tosiaan ollut sellaista, että he hyvin- 
kin ovat ansainneet saamansa kunnianimen yömys- 
syt.” 

Voittaneet hatut tekivät nyt liiton Ranskan ja 
Preussin kanssa. He palkitsivat myös omia miehiään 
virkanimityksillä. Turun yliopiston jumaluusopin 
professori Johannes Browallius, joka oli hattujen 
parhaimpia puhujia, nimitettiin Turun piispaksi. 
Henrik Wrede taas määrättiin Kymenkartanon lää- 
nin maaherraksi Stiernstedtin jälkeen. Hatut pyrki- 
vät myös varmistamaan valtansa vainoamalla poliit- 

tisia vastustajiaan. Eräät vähemmän merkitsevät 
myssypuolueen jäsenet joutuivat kärsimään vangit- 
semisia, kidutuksia, jopa kuolemantuomioitakin val- 
takuntaa vastaan vehkeilemisestä syytettyinä. Myös 
painovapautta kiristettiin» — Hatut tunsivat yleistä 
epäluuloa suomalaisia kohtaan, joiden otaksuttiin 
kantavan kaunaa hattuja vastaan heidän kevytmieli- 
sen sotapolitiikkansa vuoksi. Osaksi juuri suomalais- 
ten silmälläpitämiseksi maahamme määrättiin nyt 
jälleen kenraalikuvernööri. 

Hattujen lujan esiintymisen ja onnellisten ulkopo- 
liittisten käänteiden vuoksi Venäjä lopetti Ruotsi- 
Suomeen kohdistamansa painostuksen. Lähettiläs v. 
Korff kutsuttiin pois, ja hänen tilalleen tuli sovin- 
nollisempi mies, Nikita Panin. Mutta pian kävi ilmi, 
ettei keisarinna Elisabet ollut luopunut vanhoista 
pyrkimyksistään. Kun Keski-Euroopassa käyty Itä- 
vallan perimyssota päättyi v. 1748, saivat Venäjä ja 
sen liittolaiset jälleen vapaat kädet puuttua Poh- 
jols-Euroopan pulmakysymysten selvittelyyn. Keisa- 
rinnan tiedettiin suunnittelevan Suomen valloitta- 
mista joko hävittääkseen sen tai tehdäkseen siitä 
Itsenäisen herttuakunnan. Keisarinna pelkäsi erityi- 
sesti Aadolf Fredrikin yrittävän laajentaa hallitsijan 
valtaa, mikä olisi tehnyt Ruotsi-Suomesta voimak- 
kaamman valtakunnan. Sen kehno sodankäynti pik- 
kuvihan aikana pantiin hyvällä syyllä säätyvallan ti- 
lille. Venäjän lähettiläs ilmoitti siksi hattuhallituk- 
selle, ettei Venäjä salli Ruotsi-Suomen hallitusmuo- 
toa muutettavan. Samoin teki Tanskan hallitus. Ha- 
tut saattoivat hyvällä omallatunnolla vastata, ettei 
myöskään Ruotsi-Suomen hallitus tule sallimaan val- 
tiomuotoa muutettavan. 

Sodanuhka oli tästä huolimatta aivan ilmeinen. 
Valtakunta sai kuitenkin liittolaisiltaan tehokasta tu- 
kea. Ranskan ja Preussin asenne osoitti, että Ruotsi- 
Suomeen kohdistunut hyökkäys olisi johtanut yleis- 
eurooppalaiseen sotaan. Englanti ei kuitenkaan tätä 
halunnut, ja sen varotukset hillitsivät Itävallan ja 

Venäjänkin sodanhalua. Ruotsi-Suomen hallituksen 
onnistui nyt vihdoin selvittää Tanskan kanssa olleet 
kiistat ja saada se siten pois vastustajiensa puo- 
lelta. Aadolf Fredrik lupasi korvausta vastaan luo- 
pua perimysvaatimuksistaan Holsteiniin ja Slesvigiin. 
Kun Tanska oli nyt päässyt siitä vaarasta, että Ruot- 
sin kuninkaalla saattaisi joskus olla alueita Tanskan 
molemmilla puolilla, luopui se Venäjän kanssa sol- 
mimastaan liitosta. Tällöin myös selviteltiin Ruotsi- 
Suomen ja Norjan epäselvä raja Lapissa. Ruotsi- 
Suomen vaikean aseman vuoksi norjalaiset saivat 
hyvin edullisen rajan suunnilleen nykyisen ”Käsi- 
varren” ja Tenojoen välillä. 

Venäjän taholta etenkin Suomeen kohdistuva uhka 
tuotti huolia myös Ranskalle ja Preussille. Preussin 
kuningas Fredrik Suuri laaditutti tällöin palveluk- 
sessaan olevalla kenraali Keithillä, Suomen entisellä 
valloittajalla, suunnitelman Suomen puolustamiseksi. 
Ranskan hallitus puolestaan olisi halunnut lähettää 
Suomeen erään ranskalaisen kenraalin tutustumaan 
Suomen puolustusmahdollisuuksiin. Samoin se vaati 
ruotsalaisten joukkojen lähettämistä Suomeen pan- 
nen tämän Ruotsi-Suomelle luvattujen apurahojen 
maksamisen ehdoksi. Pitkän vitkastelun jälkeen hal- 
litus lähettikin v. 1751 Suomeen ruotsalaisia jouk- 
koja 8 000 miestä. 

Tähän mennessä valtakunnan puolustuksen hy- 
väksi suoritetut toimenpiteet olivat ehtineet tuottaa 
sellaisia tuloksia, että hallitus saattoi ottaa lujem- 
man asenteen venäläisten vaatimuksiin nähden. Kun 
venäläiset tekivät uusia vaatimuksia, ilmoitti Tessin 
valtakunnan vastaavan väkivaltaan väkivallalla. Tä- 
mä vaikutti venäläisiin niin, että Pietarissa päätettiin 
olla ryhtymättä sotaan ilman liittolaisten tukea. Kun 
Tanskan kohta sen jälkeen saatiin tietää solmineen 
sopimuksen Ruotsi-Suomen kanssa, oli Venäjän ta- 
holta tullut sodanuhka tosiasiallisesti ohitse. 

Näin oli siis toistaiseksi selvitty hävityn sodan 
vaarallisista jälkiseurauksista. Tämä menestys johtui 

Aadolf Fredrik, vsorvarikuningasn. 


osittain hallituksen taitavista otteista ja sen valta- 
kunnan puolustusvalmiuden kohottamiseen kiinnit- 
tämästä huomiosta, osittain onnellisista ulkopuolisista 
sattumista. Hattuhallitus saattoi nyt rauhassa hallita 
ja lujittaa valtaansa, mitä näihin aikoihin tapahtunut 
hallitsijanvaihdos ei ennakkoarveluista huolimatta 
miilään tavoin järkyttänyt. | 


”Sorvarikuningas” 


Syksyllä 1751 Ruotsi-Suomessa tapahtui jo kauan 
odotettu hallitsijanvaihdos. Kuningas Fredrik oli 
muutamia vuosia aikaisemmin saanut halvauksen, 
joka teki lopun hänen terveydestään. Viimeiset elin- 
vuotensa hän oli tosiasiallisesti ollut kaikista halli- 
tusasioista syrjässä menetettyään sekä muistinsa että 

liikuntakykynsä suureksi osaksi. Kuolema, jota van- 
hus levollisena ja rohkeana odotti, tuli hänelle va- 
pauttajana. 

Fredrik-kuningas on saanut huonon jälkimaineen 
Ruotsi-Suomen historiassa. Tähän on riittävästi syy- 
täkin. Kuninkaan elämäntavat herättivät pahen- 
nusta hänen aikalaisissaan ja alensivat kunin- 
kuuden arvoa. Aikaa myöten hänen harrastuksensa 
hallitusasioihin laimeni melkein olemattomiin. Mutta 
syy ei ollut yksin kuninkaassa. Säätyjen riistettyä 
melkein kaiken vallan kuninkaalta ei ollut ihme, jos 
hän ei tuntenut kiinnostusta hallituskysymyksiin. 
Kuninkaalla oli huomattava sotilasasioiden tuntemus, 
jota hän olisi halunnut käyttää valtakunnan hyväksi. 
Mm. hän tarjoutui lähtemään armeijan ylipäälliköksi 
Suomeen pikkuvihan alkaessa, mutta hallitus torjui 
hänen ehdotuksensa. Muulloinkin hän osoitti suurta 
kiinnostusta Suomen puolustuskysymyksiin. — Luon- 
teeltaan Fredrik-kuningas oli iloinen ja hyväntah- 
toinen sekä ruhtinaallisen antelias. Vaikkei hänen 
kuolemansa herättänytkään erityisempää surua val- 
takunnassa, jätti hänen poismenonsa hänen lähim- 
män piirinsä syvän kaipauksen valtaan. 

Aadolf Fredrik, keisarinna Elisabetin entinen suo- 
sikki, nousi nyt Ruotsi-Suomen valtaistuimelle. Uusi 
kuningas erosi suuresti edeltäjästään. Aadolf Fred- 
rik oli siivo mies, jonka luonteessa ja elämässä ke- 
nelläkään ei ollut mitään huomautettavaa. Hän viih- 
tyi hyvin kotona perheensä keskuudessa, piti hyvästä 
ruoasta ja tunsi itsensä onnelliseksi saadessaan sini- 
kukalliseen aamutakkiinsa pukeutuneena pujahtaa 
rakkaan sorvinsa ääreen, jolla hän valmisti taidok- 
kaita nappeja ja rasioita. Aadolf Fredrikistä ei to- 
dellakaan hevin huomannut, että hänessäkin virtasi 
pisara tulisten ja loistavien Vaasojen verta. Eräs 
vapaudenajan hallitusmuodon harras ihailija kuvasi 
osuvasti kuninkaan olemusta lausumalla, että ”Hä- 
nen ulkomuodostaan loisti kaikki se lauhkeus, mikä 
oli Hänelle luontaista, Hänen silmistään kaikki se 

Viaporin telakalta. 


yksinkertaisuus, joka saattoi rauhoittaa vapaudestaan 
arimmankin kansakunnan”. 

Uudesta kuninkaasta kaikkivaltiailla säädyillä, 
jotka jo hänen hallitsijan vakuutuksessaan supistivat 
hänen valtaansa, tuskin olisi ollut mitään harmia. 
Mutta Aadolf Fredrik oli nainut Preussin Fredrik 
II:n sisaren Loviisa Ulriikan, joka luonteeltaan ja 
hengenlahjoiltaan melkoisesti muistutti suurta vel- 
jeään. Älykäs ja lujatahtoinen kuningatar ei aikonut 
suinkaan tyytyä vapaudenajan hallitusmuodon ku- 
ninkaalle suomaan hyvin niukkaan valtaan, vaan 
yllytti jatkuvasti puolisoaan sitä laajentamaan. 

Kohta hallituksensa alussa Aadolf Fredrik teki 
matkan Suomeen. Tällä tavoin hänen piti tutustua 
Pohjanlahden takana asuviin alamaisiinsa. Suoma- 
laiset tunsivat saaneensa suuren kunnian osakseen, 
sillä lähes 150 vuoteen valtakunnan hallitsija ei ollut 
käynyt maassamme. Niinpä kuningas kohtasikin 

kaikkialla maassamme mitä alamaisinta ihailua ja 
palvontaa, niin että se jo huolestutti mukana seuran- 
neita hattuihin lukeutuvia valtaneuvoksia. 

Kuningas saapui Tukholmasta laivalla Helsinkiin, 
jossa hän tarkasti Viaporin rakennustyöt. Täältä 
matka jatkui Porvoon kautta Degerbyhyn, joka sai 
nyt kuningattaren mukaan Loviisan nimen. Kun oli 
tutustuttu Svartholman linnoitustöihin, jatkettiin 
matkaa Kymijoen vartta Kelttiin. Rajan takaa saa- 
pui korkeita venäläisiä upseereita osoittamaan Ruot- 
si-Ssuomen hallitsijalle kunnioitustaan, mikä huo- 
maavaisuus palkittiin päivälliskutsulla. Keltistä ku- 
ningas -matkusti Hämeenlinnan kautta Turkuun, 
missä hän viipyi muutaman päivän. Oleskelu Turussa 
muodosti kuninkaan Suomen-metkan huippukohdan. 
Yliopiston toimesta järjestettiin loistava akateeminen 
juhla hallitsijan kunniaksi. Turusta kuninkaan matka 
jatkui sitten Vaasaan ja edelleen Fornion kautta 
Ruotsin puolelle. 

Kuninkaan matkanteko Suomessa tapahtui suoras- 
taan ”pakokauhumaisella” vauhdilla, niin ettei hän 
varmaankaan suuria siitä irti saanut. Mutta kuiten- 
kin hän ehti tällöin saada jonkinlaisen käsityksen 
maastamme ja sen .asujaimista. Matkalla oli sikäli 
poliittisiakin seurauksia, että kuningas antoi Ehren- 
svärdille ankaria muistutuksia Viaporin linnoitus- 
töistä. Kun nämä huomautukset olivat tarkoitetut 
ennen kaikkea hattupuoluetta vastaan, torjui halli- 
tus ne jyrkästi. Tästä johtuneessa riidassa kuninkaan 
oli lopuksi peruutettava osa moitteistaan, mikä hei- 
kensi edelleen hänen arvovaltaansa. 

Näin alkaneet kiistat kuninkaan ja hattuhallituk- 
sen välillä jatkuivat. Kuninkaan rinnalle muodostui 
hovipuolue, jonka jäsenet olivat osaksi entisiä mys- 
syjä, osaksi hattuja. Mutta vallassa olevat hatut oli- 
vat kuitenkin voimakkaammat, ja kuninkaan oli alis- 
tuttava uusiin nöyryytyksiin. Erityisen kipeän tap- 
pion kuningas kärsi virkanimityksistä kiisteltäessä. 
Hallitusmuodon mukaan kuningas sai nimittää uuden 

virkamiehen niistä kolmesta henkilöstä, jotka eräät 
virastot tai valtaneuvosto olivat asettaneet ehdolle. 
Kun kuningas ei halunnut olla ratkaisussaan vain 
ehdollepantuihin sidottu, joutui hän riitaan valta- 
neuvoston kanssa. Lopuksi tästä vedottiin säätyihin. 
Vuoden 1755 valtiopäivillä asia ratkaistiin kuninkaan 
tappioksi. Hänen oli vastedes alistuttava valtaneu- 
voston ehdotuksiin, joiden mukaan virkamiesten ni- 
mityksessä heidän virkaikänsä tuli ennen kaikkea 
ratkaisevaksi ylennyksissä. Mikäli kuningas ei suos- 
tunut allekirjoittamaan valtaneuvoston päätöksiä, 
hänen nimikirjoituksensa oli painettava erityisellä 
leimasimella asiakirjojen alle. Tällainen leima oli 
valmistettu Fredrik-kuninkaan sairauden aikana, 
jotta hänen työmääräänsä kevennettäisiin. Nyt siitä 
tuli vakinainen tekijä valtakunnan hallinnossa. Ku- 
ninkaan valta oli nyt alimmillaan. 

Nämä nöyryytykset saivat kuningattaren ryhty- 
mään epätoivoiseen yritykseen. Hän koetti vallan- 
kaappauksen avulla laajentaa kuninkaan valtaa ja 
kukistaa vihaamansa hatut. Loistavan kauniin ku- 
ningattaren viehätysvoima oli voittanut hänelle us- 
kollisia kannattajia, jotka olivat valmiit ryhtymään 
tähän vaaralliseen yritykseen. Vallankaappauksen 
johtomiehiä olivat kreivit Härd, Brahe ja Horn, jotka 
uskoivat voivansa nostattaa Tukholman sotilaat, työ- 
läiset ja merimiehet kapinaan hattuhallitusta vas- 
taan. | 

Kapinayritys meni myttyyn erään kapinallisiin 
liittyneen juopon ravintoloitsijan hätäilyn vuoksi. 
Säätyjen asettama toimikunta ryhtyi tarmokkaasti 
vastatoimenpiteisiin, joissa silloinen everstiluutnantti 
Augustin Ehrensvärd erityisesti kunnostautui. Ker- 
rotaan hänen antaneen rykmentilleen käskyn ampua, 
vaikka itse kuningas olisi kapinallisten joukossa. 
Vangiksi joutuneet kapinan johtomiehet säätyjen 
asettama toimikunta tuomitsi kuolemaan. Viiden 
alempisäätyisen kohtalotoverinsa kanssa kreivit Bra- 
he ja Horn mestattiin Ritarihuoneen toriila Tuk- 

holmassa. Opiksi ja varoitukseksi komennettiin mm. 
Tukholmassa olevan sotakoulun kadetit seuraamaan 
tätä julmaa toimitusta. Tällöin 16-vuotias suoma- 
laisnuorukainen Yrjö Maunu Sprengtporten joutui 
seisomaan niin lähellä mestauslavaa, että uhrien — 
niiden joukossa hänen opettajansa — veri pirskui 
hänen vaatteilleen. 

Säädyt halusivat rangaista myös kuningasparia, 
valkkei kuningas ollut millään tavoin juttuun se- 
kaantunut. Töin tuskin hän pelasti kruununsa alle- 
kirjoittamalla vakuutuksen, jossa hän lupasi hallita 
valtakuntaa lakien mukaan. Kuningattaren oli alis- 
tuttava vastaanottamaan kahden piispan koko pap- 
pissäädyn puolesta esittämät nuhteet, jotka suoma- 
lainen Kaarle Mennander oli laatinut. Ylpeän ku- 
ningattaren oli vielä nöyrryttävä kirjallisesti esittä- 
mään kiitoksensa. ”... Herra Arkkipiispan ja arvoi- 
san pappissäädyn Jumalan kunniaa tarkoittavasta 
uutteruudesta ja kypsyneistä muistutuksista”, jotka 
"koituvat minun ja valtakunnan €vparhaaksi ...” 
Muussa tapauksessa kuningatar olisi saattanut jou- 
tua lähetetyksi takaisin Berliiniin. 

Säädyt olivat nyt kaikkivaltiaat. Valtiopäivillä eh- 
dottoman voiton saavuttanut hattupuolue, jonka joh- 
toon nyt Tessinin jälkeen oli kohonnut kreivi Aksel 
von Fersen, saattoi hallita maata mielensä mukaan. 
Mutta tämä vallantäydellisyys johti hatut jälleen 
tekemään raskaan virheen yhtymällä näihin aikoihin 
Euroopassa puhjenneeseen suureen sotaan. 


Pommerin sota 


Preussin kuningas Fredrik II oli saanut suurim- 
man saaliin ns. Itävallan perimyssodassa. Tämä he- 
rätti kuitenkin kateutta muissa valtioissa. Preussi, 
jonka kuninkaansa nerokkuus oli kohottanut suur- 
vallaksi, oli jälleen painettava siksi verrattain vähä- 
pätöiseksi valtioksi, mikä se ennen Fredrikiä oli ol- 
lut. Edellisessä sodassa tappion kärsineen Itävallan 

keisarinnan Maria Teresian yllyttäminä Venäjän kei- 
sarinna ja Ranskan kuningas päättivät ryhtyä sotaan 
Preussia vastaan. Ruotsi-Suomi, joka vanhastaan oli 
Ranskan liittolainen, vedettiin myös mukaan tähän 
Preussia vastaan suunnattuun liittokuntaan. Hallitus 
toivoi voittavansa nyt helposti takaisin suuressa Poh- 
jan sodassa Preussille menetetyn Etu-Pommerin. So- 
taan yhtyminen tuntui sitäkin edullisemmalta, kun 
Venäjä oli samalla puolella. Hattuhallitus halusi 
myös nöyryyttää ylpeää kuningatarta, joka oli suu- 
resti riemuinnut veljensä loistavista voitoista. $So- 
dan suotuisaa lopputulosta pidettiin niin varmana, 
ettei sodanjulistuksen katsottu vaativan edes sääty- 
jen suostumusta. Syksyllä 1757 aloitettiin siten sota- 
toimet Preussia vastaan. 

Jo heti alusta alkaen ilmeni, että hallitus ei ollut 
millään tavoin valmistautunut sotaan. Pommeriin 
lähetetyt joukot olivat kurjasti varustetut. Armeijan 
hankinnat oli luovutettu hattupuolueeseen lukeutu- 
ville tehtailijoille, jotka olivat häikäilemättömästi 
hyötyneet puolueeseen kuulumisestaan toimittamalla 
hyvillä hinnoilla kelvotonta tavaraa, mitä sitäkään 
ei ollut tarpeeksi. Niinpä mihinkään sotatoimiin ei 
voitu ryhtyä, ennen kuin joukot oli varustettu uudel- 
leen. 

Sodan alussa myös todettiin, mihin rauhan ai- 
kana noudatettu ylennysjärjestelmä oli johtanut. 
Kun virkaikä melkein yksinomaan määräsi ylennyk- 
set, oli korkein päällystö toivottoman vanhaa. Kun toi- 
saalta upseerit tiesivät, ettei loistavinkaan urhoolli- 
suus auttanut heitä sivuuttamaan ylennyksissä virka- 
jältään vanhempia, oli heidän palvelushalunsa laimea. 
Monet pitivät suorastaan parempana jäädä kotimaa- 
han virkataloihinsa, joissa he saattoivat päästä ural- 
laan eteenpäin jopa niitä tovereitaan nopeamminkin, 
jotka vaaransivat terveytensä ja henkensä sotaret- 
killä. Kun sotaan lähtö näytti auttamatta olevan 
edessä, eivät eräät hävenneet pyytää eroa armeijasta 
”ajallisen menestyksensä tähden”, kuten eroano- 

muksen perustelut kuuluivat. Aivan erityisen tur- 
miollisesti vaikutti armeijan eläkekysymyksen jär- 
jestely. Kun hallituksella ei ollut varoja maksaa 
eläkkeitä ikänsä vuoksi palvelukseen kelpaamatto- 
miksi tulleille upseereille, heidän sallittiin myydä 
pois virkansa sellaisille, jotka olivat halukkaita mak- 
samaan siitä ns. akordisumman. Kun akordisummat 
olivat etenkin ylempien virkojen ollessa kysymyk- 
sessä huomattavan suuret, saattoi siis kyvytönkin 
mies vain rahan voimalla käden käänteessä päästä 
korkeaan sotilasvirkaan. Asian teki vielä hullum- 
maksi se, että vain eroava upseeri saattoi saada täl- 
laisen akordimaksun. Valtakunnan palveluksessa so- 
dassa kaatuneen upseerin perhe saattoi siten jäädä 
puille paljaille, kun taas varovaisesti kotona pysytel- 
lyt mies voi tästäkin palveluksesta kylläkseen saa- 
tuaan milloin tahansa erotessaan vielä huomattavasti 
hyötyä virastaan. Näissä olosuhteissa oli suorastaan 
ihme, että kenttäarmeija sai ollenkaan upseereita 
käyttöönsä. 

Suomen suunnilleen 9 000-miehisestä armeijasta 
noin kolmannes lähetettiin Pommeriin. Sotaan osal- 
listui pääosa Turun, Uudenmaan ja Pohjanmaan jal- 
kaväkirykmenteistä sekä loppupuolella lisäksi osa 
Uudenmaan rakuunoista sekä Porin ja Hämeen jal- 
kaväkirykmenteistä. Ruotsi-Suomen armeijan so- 
dankäynti oli heikkoa. Osaksi se johtui armeijan 
varustelujen puutteellisuudesta sekä johdon heikkou- 
desta, osaksi toteamuksesta, ettei Preussin kukistu- 
minen olisi ollutkaan valtakunnan etujen mukaista. 
Tämän viisivuotisen sodan viidentenä ja viimeisenä 
ylipäällikkönä toimi Augustin Ehrensvärd, mutta 
hänkään ei saanut mitään erityisempää aikaan. Eh- 
rensvärdin asiallista ja rehtiä luonnetta kuvaa hyvin 
hänen menettelynsä sodan loputtua virastaan erotes- 
saan. Hallitus antoi hänelle erittäin kiittävän ero- 
kirjan. Mutta kenraali pyysi sen vaihdettavaksi yk- 
sinkertaiseen todistukseen, että kuningas oli tyyty- 
väinen hänen vähäisiin suorituksiinsa ja vapautti 

hänet kaikesta vastuusta. Syyksi hän ilmoitti seu- 
raavan: -”Mitä jälkimaailma ' sanoisi 'verratessaan 
huonoa. sotaamme ja laihoja. sotaretkiäni niin suureen 
kiitokseen.” 

Suomalaiset joukot osoittivat tässä sodassa, että 
MIEI heikot suoritukset pikkuvihan aikana olivat 
onnettomasta sodankäynnistä johtuva tilapäisilmiö. 
Huonosta huollosta ja 'puutteellisista varusteistaan 
huolimatta Suomen ruotusotilaat:ja värvätyt täytti- 
vät velvollisuutensa kunnialla. Sodan suurimmat 
urotyöt suoritti suomalaisen kapteenin Jaakko Maunu 
Sprengtportenin johtama vapaajoukko, jonka vah- 
— vuus kohosi noin 600 mieheen. Sprengtportenin va- 
 paajoukko oli aina vihollisen kimpussa ja tuotti sille 
suurta kiusaa. Samoin se suojasi omaa pääarmeijaa 
vihollisen keveiden partiojoukkojen yllätyshyökkäyk-- 
siltä. Sprengtportenin maine oli niin suuri, että yli- 
päällikkö antoi hänestä seuraavan todistuksen: ”Sel- 
laiset nerot ovat harvinaisia, ja heille on valmistet- 
tava tilaisuus hyödyttää valtakuntaa. Muualla kuin 
Ruotsin palveluksessa hän kai olisi jo kenraali, sen 
sijaan että hän nyt palvelee kapteenin valtakirjalla 
ilman palkkaa.” — Tällöin hän sai majurin valtakir- 
jan, mutta ei palkkaa. 

Sprengtportenin parhaimpia upseereita oli hänen 
nuori velipuolensa, Suomen historiassa myöhemmin 
kuuluisaksi tullut Yrjö Maunu Sprengtporten. Tämä 
erittäin urhea ja taitäva upseeri haavoittui pahasti 
Malchinin taistelussa, jossa lahjakkaan veljessarjan 
kolmas jäsen kaatui. 

Ruotsi-Suomessa oli lopen kyllästytty tähän tulok- 
settomaan sotaan, kun keisarinna Elisabetin kuolema 
v. 1762 vihdoin tarjosi tilaisuuden irtaantua siitä. Ve- 
näjän uusi hallitsija Pietari III oli Fredrik Suuren 
ihailija ja teki heti rauhan, solmipa vielä liitonkin 
Preussin kanssa. Ruotsi-Suomi saattoi siis Venäjän 
vihoja pelkäämättä pyrkiä myös rauhaan. Kunin- 
gattaren välityksellä se saatiinkin ilman alueluovu- 
tuksia aikaan, sillä Preussin kuningas oli tyytyväi- 

nen päästessään jälleen yhdestä vihollisestaan. Vä- 
hän myöhemmin tämä Preussin käymä seitsenvuoti- 
nen sota päättyi kokonaan Ranskan ja ltävallan 
todetessa sodan jatkamisen turhaksi. Fredrik II:n 
neron avulla Preussi oli täten vakiinnuttanut suur- 
valta-asemansa. 

Ruotsi-Suomen osalta sodan tilinpäätös oli huo- 
mattavasti laihempi. Kymmeniä tuhansia miehiä oli 
menetetty, ja maan raha-asiat olivat joutuneet rap- 
piolle. Suomen menetykset olivat tällä kertaa ila- 
huttavan vähäinen osa kokonaistappioista, vain noin 
parituhatta miestä. Mutta tämäkin oli paljon kun 
otetaan huomioon, että sodan ainoa meille myöntei- 
nen vaikutus oli perunan kotiutuminen maahamme. 
Kotiin palaavat sotilaat toivat sitä rensseleissään mu- 
kanaan ja ryhtyivät sitä viljelemään sotilastorpis- 
saan. Mutta peruna olisi varmaan aikaa' myöten 
levinnyt maahamme ilman tätä sotaakin. Tällä ker- 
taa hattuhallitus joutuikin tekemään tiliä vastuutto- 
masta sotapolitiikastaan. 


Hatut ja myssyt säätyvallan loppuaikana 


Hattupuolueen oli nipin napin onnistunut säilyttää 
valta-asemansa sodan loppupuolella pidetyillä val- 
tiopäivillä. Mutta rauhan tultua se joutui vastaamaan 
kevytmielisestä sotapolitiikastaan. Myssypuolue oli 
herännyt uudelleen henkiin ja sai nyt tukea kunin- 
kaan vallan laajentamiseen pyrkivältä hovipuolueel- 
ta. Näiden puolueiden vaatimukset sekä valtionta- 
louden rappiotila pakottivat hattuhallituksen kutsu- 
maan säädyt koolle v. 1765. 

Valtiopäivämiesvaalit tapahtuivat varsin kiihkeän 
mielialan vallitessa. Valtakunta oli erittäin vaaralli- 
sessa asemassa. Venäjällä oli v. 1762 tapahtunut kak- 
sikin hallitsijanvaihdosta. Alkuvuodesta valtaistui- 
melle noussut tsaari Pietari III kukistui jo kesällä 
puolisonsa Katariinan kaartien avulla järjestettyä 
vallankaappausyrityksen, joka onnistui. Kun Pietari 


Pikkuvihan jälkeinen aika S47 


kohta tämän jälkeen murhattiin, Katariina II oli Ve- 
näjänmaan kiistaton yksinvaltias. Hänestä Venäjä 
sai älykkään ja voimakkaan hallitsijan, joka saksa- 
laisesta syntyperästään huolimatta täysin uuteen 
isänmaahansa sopeutuneena määrätietoisesti pyrki 
jatkamaan Pietari Suuren uudistus- ja valloituspoli- 
tiikkaa. Tähän aikaan hänen laajennuspyrkimyk- 
sensä kohdistuivat Venäjän etelä- ja länsipuolella si- 
jaltseviin alueisiin». Mm. hän suunnitteli yhdessä 
Preussin kanssa sisäisten riitojen heikentämän Puo- 
lan jakoa. Jottei Ruotsi-Suomi kykenisi tätä häirit- 
semään, tuki keisarinna sen säätyvaltaista hallitus- 
muotoa. Syystäkin katsottiin, että vapaudenajan val- 
tiomuoto parhaimmin pitäisi Ruotsi-Suomen heikko- 
na. Keisarinna ja Preussin kuningas tekivätkin v. 
1764 keskenään sopimuksen, etteivät he sallisi Ruot- 
sl-Suomen vuoden 1720 hallitusmuotoa muutettavan. 
Kun Tanska vähän myöhemmin yhtyi tähän sopi- 
mukseen ja Englantikin suhtautui siihen suopeasti, 
oli valtakunta todella hirveässä vaarassa. Ainoan liit- 
tolaisen, Ranskan, tuki ei näissä oloissa paljoa pai- 
nanut. 

Nämä sopimusvallat panivat paljon rahaa liikkeelle 
saadakseen hattuhallituksen kukistetuksi. Valtiopäi- 
ville valittiinkin runsaasti myssyjä. Lopullisesti hat- 
tuhallituksen kuitenkin kaatoi sen oma kertomus toi- 
minnastaan ja valtakunnan tilasta. Useiden valta- 
neuvosten oli erottava, ja heidän sijaansa asetettiin 
luotettavia myssyjä. Kansliapresidentiksi tuli kreivi 
Kaarle Kustaa Löwenhjelm, joka aikoinaan Nord- 
berg-nimisenä oli ollut Suomessa Uudenkaupungin 
rauhan jälkeen virkamiesten väärinkäytöksiä tutki- 
neen komission tarmokkaana syyttäjänä. Tämä etevä 
ja työteliäs mies oli näin kohonnut uransa huipulle. 
Ajan oloja kuvaavana mainittakoon, että Löwen- 
hjelm valtakunnan korkeimman virkamiehen ase- 
massaankin otti vastaan Venäjän hallituksen hänelle 
maksaman vuotuisen eläkkeen. 

Kun myssyt nyt olivat lujasti satulassa, alkoi suuri 
tilinteko. Hattuhallituksen tuhlaavaisuus ja taitama- 
ton taloudenhoito oli saattanut valtakunnan raha- 
asiat rappiolle. Suurin osa valtion tuloista oli käy- 
tetty lähinnä Ruotsin teollisuuslaitosten avustamiseen. 
Avustusten jako oli ollut usein hyvin summittaista 
ja puolueellistaa. Hattuihin lukeutuvat liikemiehet 
olivat monesti saaneet valtionlainoja ja avustuksia 
sellaisiinkin tarkoituksiin, joilla ei ollut mitään teke- 
mistä valtakunnan teollisuuden laajentamisen kans- 
sa. Hattuhallitus oli myös luovuttanut eräiden val- 
tiolle tulevien maksujen kannon, kuten esimerkiksi 
meritullit, yksityisille yhtiöille. Nämä olivat hyöty- 
neet suunnattomasti valtion kustannuksella. 

Myssyhallitus ryhtyi ensi töikseen supistamaan 
valtion menoja. Turhat avustukset lopetettiin. Tar- 
peettomiksi havaitut virat lakkautettiin. Yksin ku- 
ningasperheen määrärahojakin supistettiin. Sotilas- 
menoja, mm. Viaporin rakennusmäärärahoja, vähen- 
nettiin huomattavasti. Tällä tavalla saatiinkin val- 
tion tulot ja menot tasapainoon. 

Hallitus taisteli myös ylellisyyttä vastaan kohen- 
taakseen tällä tavoin maan taloudellista tilaa. Kah- 
vin, suklaan ja hienojen ulkomaisten väkijuomien 
tuonti valtakuntaan kiellettiin. Tupakankäyttöä yri- 
teitiin supistaa korottamalla tupakkaveroa sekä 
eräin poikkeuksin kieltämällä tupakanpoltto alle 21- 
vuotiailta. Pukeutumisen piti muuttua yksinkertai- 
semmaksi, ja kunkin piti pukeutua säätynsä mukaan. 
-— Näillä säästävälsyyspyrinnöillä oli huono menes- 
tys. Kansa ei halunnut luopua esimerkiksi kahvin 
käytöstä, ja lopuksi hallituksen oli peruutettava nämä 
kieltonsa. 

Rahan arvon epävakaisuus tuotti myssyille suu- 
rinta huolta. Hatut olivat rahaa tarvitessaan painat- 
taneet yhä lisää seteleitä, kun valtion säännölliset 
tulot eivät riittäneet. Valtakunnanpankki ei kyen- 
nyt kuitenkaan lunastamaan näitä kaikkia seteleitä 
hopealla, joten luottamus rahan arvoon väheni. Sete- 

lien arvo laski siten yhtä mittaa. Tämä tuotti suurta 
häiriötä talouselämälle. 

Myssyt yrittivät kohottaa rahan arvoa suunnittele- 
malla setelien liikamäärän lunastamista siten, että 
vuosittain lunastettavista seteleistä maksettaisiin jat- 
kuvasti kohoava hinta, kunnes päästäisiin setelien 
nimellisarvoon. Kun yleisö huomasi hallituksen tar- 
koituksen, mikä oli kuviteltu voitavan pitää salassa, 
ei kukaan tuonut seteleitään lunastettavaksi. Kaikki 
odottivat lunastuskurssin nousua. Tällä tavoin raha 
hävisi liikkeestä, ja talouselämä siten lamaantui. Mo- 
net teollisuudenharjoittajat joutuivat suuriin vai- 
keuksiin, kun valtionavustusten maksaminen lopetet- 
tiin. Näin syntynyt talouspula riisti myssyiltä pal- 
jon kannatusta maassa. 

Myssyt olivat ennen vuoden 1765 valtiopäiviä lu- 
pailleet palauttaa kuninkaalle häneltä riistettyjä val- 
tuuksia. Mutta valtaan päästyään he eivät olleet tie- 
tääkseenkään näistä lupauksista. Päinvastoin he ajoi- 
vat läpi päätöksen, ettei valtakunnan hallitusmuotoa 
voitu muuttaa muutoin kuin kaikkien neljän säädyn 
kaksilla peräkkäisillä valtiopäivillä tekemän yksi- 
mielisen päätöksen nojalla. Säätyvalta ja valtakunnan 
heikkoudentilan pysyminen näytti siten varmalta. 
Syystä Venäjän Tukholman-lähettiläs pitikin tätä 
päätöstä diplomaatinuransa huomattavimpana ai- 
kaansaannoksena. Tämä päätös sekä kruununprinssin 
pakottaminen solmimaan vastoin tahtoaan avioliitto 
Tanskan prinsessan Sofia Magdaleenan kanssa rikkoi 
lopullisesti hovin ja myssyjen välit. 

Hattupuolue, joka myssyjen voitosta Koitomita oli 
säilyttänyt ryhtinsä, katsoi nyt tulleen tilaisuuden 
vastavetoon. Kuningas pantiin toimimaan. Myssyjen 
yllätykseksi hyväntahtoinen ja säyseä Aadolf Fred- 
rik vaati vuoden 1768 lopulla valtaneuvostossa, että 
valtiopäivät oli kutsuttava koolle käsittelemään ta- 
louspulaa. Kun valtaneuvosto ei tähän vaatimukseen 
suostunut, kuningas ilmoitti luopuvansa hallitsemi- 
sesta. Valtaneuvosten suostutteluista huolimatta ku- 

ningas aloitti ”lakkonsa”. Myssyt luulivat voivansa 
olla siitä välittämättä ja hallita kuuluisan kuninkaal- 
lisen nimileimasimen avulla, jota kruununprinssi ei 
ollut saanut haltuunsa käydessään korkeimmissa vi- 
rastoissa ilmoittamassa kuninkaan päätöksestä. Niin- 
pä he löivät leimasimella päätöstensä alle kunin- 
kaan nimikirjoituksen ja vaativat virastoja noudat- 
tamaan näitä ”kuninkaallisia käskyjä”. Mutta useim- 
mat korkeimmista virkamiehistä olivat hattuja ja 
kieltäytyivät noudattamasta valtaneuvoston päätök- 
siä. Tämä virkamiesten vastarinta pakotti lopuksi 
valtaneuvoston alistumaan ja kutsumaan valtiopäivät 
koolle. Tällöin kuningas lopetti kahdeksanpäiväisen 
lakkonsa. — Tämä kuninkaan päättäväinen menet- 
tely johtui nuoresta kruununprinssi Kustaasta, joka 
näihin aikoihin alkoi saada kasvavaa vaikutusvaltaa 
hovissa. Prinssi pelkäsi Ruotsi-Suomen joutuvan 
naapuriensa jaoiteltavaksi, jollei sen sisäisestä haja- 
naisuudesta tehtäisi loppua. Tämä oli mahdollista ai- 
noastaan laajentamalla kuninkaan .valtaa. 

Vaalitaistelu oli kiivaampi kuin koskaan aikaisem- 
min. Valitsijoihin yritettiin vedota paitsi puheilla 
myös runsaasti levitetyillä lentokirjasilla, joissa no- 
jauduttiin myös vieraisiin valtoihin. Niinpä myssyt 
uhkasivat, että ”naapuri opettaisi kansan tanssi- 
maan”, elleivät myssyt saisi enemmistöä valtiopäi- 
ville. Tämä viittaus Venäjän tukeen vaikutti kui- 
tenkin päinvastoin, kuin myssyt olivat otaksuneet. 
Eivät Venäjän, Tanskan ja Englannin ministerien 
yhteiset ponnistelutkaan auttaneet myssyjä voittoon. 
Molemmin puolin käytettiin lahjuksiin yhteensä n. 5 
miljoonaa hopeataalaria — niin suuri summa, että 
se paransi jopa valtakunnan valuuttatilannettakin ja 
vahvisti rahan arvoa. V. 1769 kokoontuville valtio- 
päiville tuli hattuenemmistö. Myssyt, jotka kaikista 
puutteistaan huolimatta olivat saaneet paljon hyvää- 
kin aikaan, olivat jälleen vastustuspuolueena valtio- 
päivillä. 

Mutta valtaan päästyään hatutkin unohtivat ku- 


Pikkuvihan jälkeinen aika 951 


ninkaalle antamansa lupaukset. Jonkinlainen esitys 
hallitusmuodon uudistamisesta kyllä tehtiin, mutta 
sitä ei hyväksytty. Tällöin Ranska lopetti hattujen 
tukemisen, sillä se ei pitänyt Ruotsi-Suomea enää 
auttamisen arvoisena liittolaisena. Toisaalta, vaikka 
hallitusmuotoa ei ollut muutettukaan, Venäjä, Preussi 
ja Tanska suunnittelivat yhä vakavammin Ruotsi- 
Suomen jakoa. Venäjän lähettiläs kertoi keisarinnan 
suunnittelevan Suomen tekemistä itsenäiseksi val- 
tioksi. 

Uhkaavasta vaarasta huolimatta Ppuoluetaistelu 
valtiopäivillä oli entistäänkin kiihkeämpää. Uutena 
tekijänä astuivat esille säätyvastakohdat aatelin ja 
muiden säätyjen välillä. Alemmat säädyt olivat tyy- 
tymättömiä aatelin etuoikeuksiin. Mm. korkeimmat 
virat olivat varatut yksinomaan aatelismiehille. Myös 
hattujen tuhlaileva taloudenpito herätti närkästystä. 

Hatut olivat kuitenkin säilyttäneet enemmistönsä 
valtiopäivillä, jotka v. 1770 hajaantuivat. Mutta jo 
helmikuun 13. päivänä v. 1771 säädyt kutsuttiin uu- 
delleen koolle, sillä valtakunta oli menettänyt edel- 
lisenä päivänä hallitsijansa. Aadolf Fredrikin kuo- 
lema oli tavallaan hänen uransa mukainen loppu. 
Kuningas oli saanut halvauksen pelipöydässä, jossa 
hän oli istunut hilpeässä seurassa, ja kuolema seu- 
rasi melkein välittömästi. Hallitsijaa kohdannut hal- 
vaus lienee ainakin osaksi johtunut hänen vasta 
nauttimastaan runsaasta laskiaisateriasta, joka oli 
käsittänyt vehnäsmaitoa, hapankaalia, lihaa, nau- 
riita, hummeria, kaviaaria, savustettuja silakoita ja 
shampanjaa. 

Vaikka Aadolf Fredrik ei ollutkaan aivan täydelli- 
nen nolla — mm. hän osallistui varsin ansiokkaasti 
Ruotsi-Suomen sotalaitoksen järjestelyyn —, hänen 
merkityksensä hallitsijana on ollut ehkäpä vähäisin 
Ruotsi-Suomen uuden ajan historiassa. Mutta hänen 
kuolemastaan alkoi uusi ajanjakso, jolloin kunin- 
kuus saavutti jälleen vanhan keskeisen asemansa 
Ruotsi-Suomen valtiollisessa elämässä. 


JOs Jokamiehen Suomen historia 

SUOMEN TIETEEN NOUSU 


1700-luvun alkupuolella Euroopan henkisessä elä- 
mässä tapahtui suuria mullistuksia. Valtava henki- 
nen liike, valistus, alkoi voittaa alaa ja muokkasi 
koko eurooppalaisen sivistyksen uuteen uskoon. 

Vaikkakin renessanssi ja uskonpuhdistus olivat jo 
1500-luvulla murtaneet niitä kahleita, joihin keski- 
aika oli sitonut ihmishengen, oli vielä 1600-lukukin 
ollut auktoriteettiuskon aikaa. Toisaalta kirkko, toi- 
saalta yhä voimistunut kuninkaanvalta olivat jok- 
seenkin kaikissa Euroopan maissa supistaneet ih- 
misten mahdollisuuksia vapaaseen ajatteluun. Tie- 
teellinen tutkimus oli siten yhä vielä perustettu van- 
hoihin auktoriteetteihin, joista poikkeamista pidettiin 
harhaoppisuutena. 

Mutta vähitellen tässä suhtautumistavassa tapah- 
tui muutos. Esiintyi oppineita, jotka vaativat kaiken 
tutkimuksen perustumista kokemukseen tai luon- 
nossa tehtyihin havaintoihin. Tällaisia ajatuksia esitti 
etenkin englantilainen filosofi Locke. Hänen nerokas 
maanmiehensä Newton, joka mm. keksi painovoiman, 
osoitti näillä keksinnöillään, mihin ennakkoluulot- 
tomalla tutkimuksella kyetään. 

Mutta vasta kun tämä ajattelutapa oli tunkeutu- 
nut Ranskaan, levisi se laajojen piirien tietoisuuteen. 
Suuret ranskalaiset valistuskirjailijat kuten Montes- 
guleu, Voltaire ja Rousseau antoivat muodon tälle 
valistushengelle. Teoksissaan he taistelivat valtiolli- 
sissa ja yhteiskunnallisissa oloissa esiintyviä epäkoh- 
tia vastaan. ltsevaltius oli poistettava, yhteiskunnal- 
liseen tasa-arvoisuuteen oli pyrittävä, ja ajattelun 
oli vapauduttava kirkon holhouksesta. Nämä aatteet 
ennakoivat sitä mielialaa, joka vuosisadan lopulla 
Ranskan suuressa vallankumouksessa mullisti Euroo- 
pan olot. Mutta ne loivat samalla myös tieteelliseen 
tutkimukseen uuden hengen, joka kohotti sen verrat- 
tomasti siihenastista tieteenharjoittamista korkeam- 
malle. Useissa tieteenhaaroissa, nimenomaan luon- 

nontieteissä, luotiin näin nykyaikaisen tieteen perus- 
teet. 

Tämä valtava henkinen uudelleenasennoituminen 
kantautui myös meidän syrjäiseen maahamme. Suo- 
malaiset tiedemiehet saivat vaikutteita etenkin eräiltä 
saksalaisilta ajattelijoilta sekä ruotsalaiselta luon- 
nontutkijalta Karl von Linnöltä. Linn6 saavutti kas- 
vien luokitusjärjestelmällään maailmanmaineen. Hä- 
nen lukuisten oppilaittensa joukossa oli myös eräitä 
suomalaisia, jotka niittivät mainetta oman maan ra- 
jojen ulkopuolellakin. 

Luonnontieteiden harrastus kiinnosti tätä aika- 
kautta erityisesti sen vuoksi, että siitä toivottiin saa- 
tavan käytännöllistä hyötyä. Monet maallikotkin te- 
kivät kemiallisia ja fysikaalisia kokeita sekä tutkivat 
kasveja nimenomaan maanviljelyksen kehittämiseksi. 
Oppineet virkamiehet olivat siten uusien maanvilje- 
lystapojen edelläkävijöinä maassamme. Erityisesti oli 
näin papiston laita. Pielisjärven kirkkoherroina 
vuosisadan puolivälin tienoilta lähtien peräkkäin 
toimineet Steniukset, isä ja poika, saivatkin harras- 
tuksiensa ansiosta kansalta liikanimet ”Korpi-Jaak- 
ko” 'ja ”Koski-Jaakko”. Isä raivasi korpia ja soita 
viljelykselle, poika avasi koskien perkauksilla uusia 
kulkuväyliä sekä kuivatti uutta maaperää pellon- 
ralvaukselle. 

Varsinaisista tämän aikakauden tiedemiehistä on 
mainittava ensinnäkin Turun yliopiston professorit 
ja hiippakunnan piispat Juhana Browallius ja Kaarle 
Fredrik Mennander, jotka kumpikin olivat myös 
huomattavia luonnontieteilijöitä. Professori Pietari 
Adrian Gadd teki erityisesti kemiallisia kokeita, 
mutta oli kiinnostunut myös kasviopista. Huomatta- 
vin kaikista oli kuitenkin professori Pietari Kalm, 
suuren Linnen oppilas. Jo opiskeluaikanaan hän he- 
rätti huomiota suurilla lahjoillaan. Turussa hovi- 
oikeudenneuvoksena toimineen vapaaherra Bjelken 
suoman taloudellisen tuen sekä Linnen suositusten 
turvin Kalm saattoi tehdä laajoja tutkimusmatkoja. 

Vuosina 1747—51 Kalm teki kuuluisan matkansa 
Pohjois-Amerikkaan, jonka kasvistoa ja eläimistöä 
hän ensimmäisenä varsinaisesti tieteellisesti tutki. 
Kalmin matkoistaan julkaisema laaja kuvaus kään- 
nettiin useille kielille ja sai paljon huomiota osak- 
seen. Kotimaahan palattuaan hän ryhtyi hoitamaan 
taloustieteen professorin virkaa, johon hänet juuri 
ennen matkallelähtöä oli nimitetty. Samalla hän 
vuuhaili kasvitieteen parissa koettaen saada Ameri- 
kasta tuomiansa kasveja viihtymään Suomessa. Kalm 
julkaisi myös ensimmäisen Suomen kasviston. Tämä 
taitava, ahkera ja työkykyinen mies oli aikanaan 
yliopiston etevin opettaja ja hallintomies. Tulojaan 
lisätäkseen hän myöhemmin vihitytti itsensä papiksi 
ja toimi muiden virkojensa ohella Maarian kirkko- 
herrana, jona hän v. 1779 kuoli. 

Luonnontieteiden ohella myös historiantutkimuk- 
sella ja kielitieteellä oli näihin aikoihin eräitä huo- 
mattavia edustajia. Suomalainen historiantutkija 
Juhana Arckenholtz, joka juuri pikkuvihan kyn- 
nyksellä oli tuomittu vankeuteen vehkeilyistä Venä- 
jän ministerin kanssa, saavutti sodan jälkeen valta- 
kunnasta poistuttuaan eurooppalaisen maineen his- 
toriantutkijana. Saksassa asuessaankin hän muisti 
vanhaa kotimaataan ja puolusti sitä julkisuudessa, 
kun eräs belgialainen aikakauslehti halvensi suo- 
malaisia syyttäen heitä rumiksi, taikauskoisiksi ja 
pelkurimaisiksi. Arckenholtz palautti mieliin suoma- 
laisten osuuden Kustaa Aadolfin sotiin ja nimesi 
eräitä kuuluja suomalaisia kuten Hornit ja Kurjet. 
Vastapuoli huomautti kuitenkin pilkallisesti aina 
kuulleensa näiden olevan ruotsalaisia sekä väitti ve- 
näläisten muka voivan milloin tahansa valloittaa suo- 
malaisten pelkuruuden tähden heidän pääkaupun- 
kinsa, kuten vuosina 1713 ja 1742 oli tapahtunut. 
Tämä ensimmäinen julkisuudessa tapahtunut Suo- 
mea koskenut väittely päättyi erään ranskalaisen 
julkaistua Arckenholtzia puolustavan kirjasen. 

Suomenkielinen julkaisutoiminta oli tähän aikaan 

Pietari Kalm Amerikassa. 


hyvin vähäistä. Kielen itsensä tutkimusta edisti 
kuitenkin kirkkoherra Barthold Vhaelin latinaksi 
kirjoittama suomen kielioppi, joka julkaistiin v. 1733. 
V. 1758 tuli taas julkisuuteen uusi raamatunsuo- 
mennos, jonka kaksi syntyperäistä ruotsalaista, 
piispa Browallius ja professori Clewberg, olivat toi- 
mittaneet. 

Kaikkien näiden maassamme vaikuttaneiden huo- 
mattavien tiedemiesten työ jäi, Kalmia lukuunotta- 
matta, melkoisesti jälkeen Euroopan suurten sivis- 
tysmaiden tutkimustyön huipputasosta. Mutta maas- 
samme eli kuitenkin tähän aikaan mies, jonka ajat- 
telutyön tulokset kohottavat hänet kaikkien aika- 
laistensa yläpuolelle. Tämä mies oli Kokkolan kirk- 
koherra Antti Chydenius. 


Antti Chydenius 


Antti Chydenius oli pappissukua, joka polveutui 
lounaissuomalaisesta talonpoikaissuvusta. Opintielle 
lähtenyt isoisä otti kotikylänsä Kytömäen mukaan 

muovatun Chydenius-nimen. Isä toimi Sotkamon 
kappalaisena Antti-poikansa syntyessä. 

Saatuaan ensin parin vuoden ajan isältään taitavaa 
ja ymmärtäväistä ohjausta poika joutui Ouluun kou- 
luun. Triviaalikoulun kurssin suoritettuaan hän siir- 
tyi Turun yliopistoon. Täällä hän seurasi etenkin 
luonnontieteen opetusta ja suoritti maisterintutkin- 
non oleskeltuaan välillä Upsalassa. Jo sitä ennen 
hänet oli vihitty papiksi, sillä hänet oli kutsuttu Ala- 
vetelin pienen kappeliseurakunnan paimeneksi. 

Vaikka nuori kappalainen hoitikin huolella seura- 
kuntaansa, ei sen parisataisen väestön hengellisistä 
tarpeista huolehtiminen riittänyt täyttämään hänen 
päiviään. Vapaa-aikoinaan hän ryhtyi tutkimaan 
lääketiedettä ja käytti tällä tavoin hankkimaansa 
taitoa sanankuulijainsa hyväksi. Chydeniuksesta ke- 
hittyi niin hyvä lääkäri, että hän kykeni suoritta- 
maan leikkauksiakin. Näistä hän itse kertoo, että 
”,.. aloin myös tehdä kirurgisia operatsioneja, lei- 
kata syöpäsolmuja ja kuhmuja, usein vaarallisistakin 
paikoista, ja erityisesti aloin leikellä silmiä ja sil- 
mäluomia silmätautisilta melkein uskomattomalla 
menestyksellä”. Hän valmisti myös itse lääkkeensä 
parantelemalla toisten reseptejä, sillä hänestä oli 
kehittynyt myös taitava kemisti. 

Chydenius oli kiinnostunut myös taloudellisista 
kysymyksistä. Hän harjoitti hyvällä menestyksellä 
valtakunnassa tähän aikaan kovasti mainostettua 
lampaanhoitoa, raivasi puutarhan, kuivasi soita ja 
hoiti karjaa. Nämä käytännölliset harrastukset ehkä 
osaltaan johtivat hänet perehtymään valtiolliseen 
elämään, jota hän vuosien 1755—56 valtiopäivistä 
lähtien kiinteästi seurasi. 

Chydenius herätti ensi kerran huomiota osallis- 
tuessaan Ruotsin tiedeakatemian järjestämiin kilpa- 
kirjoituksiin. Niittyjen sammaltumisen estämistä ja 
rattaiden parantamista koskevista kirjoituksistaan 
hän sai akatemian palkinnon. Mutta selvitellessään 
kolmannessa kirjoituksessaan valtakunnasta tapah- 

tuvan maastamuuton syitä sekä sen estämiskeinoja 
Chydenius esitti niin vaarallisina pidettyjä ajatuksia, 
ettei hänen vastaustaan edes painettu. Jo tässä kir- 
joituksessaan Chydenius hahmotteli myöhemmin val- 
tiollisen ja kirjallisen toimintansa pääsuunnan. 

Chydeniuksen mielestä monet ihmiset jättivät ko- 
timaansa sen vuoksi, etteivät saaneet siellä riit- 
tävästi työtä elättääkseen itsensä. Tämä työn puute 
johtui siitä valtiovallan holhouksesta, mikä kahlehti 
maanviljelystä, teollisuutta ja kauppaa. Mutta val- 
takunnassa löytyi muitakin epäkohtia. Virkamiesten 
toiminta oli usein puutteellista, rahan arvon vaihtelu 
tuotti talouselämälle suuria vahinkoja ja sana- sekä 
painovapauden rajoitukset enemmän vahingoittivat 
kuin hyödyttivät yhteiskuntaa, jonka suojaksi ne oli 
laadittu. Ainoastaan vapaus saattoi parantaa nämä 
epäkohdat. Vapaudella Chydenius tarkoitti ”sitä 
etua, mikä jokaisella kansalaisella jonkin valtakun- 
nan lakien ja asetusten nojalla tulee olla edistää 
omaa onnellisuuttaan niin pitkälle, ettei hän loukkaa 
kansalaistensa ja koko yhteiskunnan onnea”. 

Chydenius oli herättänyt niin paljon huomiota kir- 
joltuksillaan, että hänet valittiin vuosien 1764—565 
valtiopäiville Pohjanmaan papiston edustajana. Täällä 
vähäisen Alavetelin kappalainen saavutti huomatta- 
van aseman säädyssään. Etevänä kynämiehenä hän 
sai tehtäväkseen useiden tärkeiden mietintöjen Kkir- 
joittamisen, ja näitä laativissa toimikunnissa hän sai 
ajatuksensa esille. Valtiopäivien aikana Chydenius 
julkaisi myös kansantajuisia tutkielmia, joissa hän 
vakuuttavalla ja havainnollisella tavalla esitti aattei- 
taan. 

Chydeniuksen tärkein tutkielma on nimeltään 
”Kansallinen voitto”. Siinä hän tutkii keinoja, joilla 
kansakunta parhaiten saavuttaisi varallisuutta. Mer- 
kantilistinen suunta opetti, että valtiovallan harjoit- 
taman säännöstelyn avulla elinkeinot menestyvät 
parhaiten. Chydenius oli jyrkästi vastakkaista miel- 
tä: ”Jos ovi avataan ansioon myöntämällä elinkeino- 

vapaus ja vapaa menekki, niin joka mies muutamassa 
vuodessa on täydessä toimessa, mutta jollei se tapah- 
du, niin kansakunta, kaikista muista laitoksista .huo- 
limatta, pysyy erehtymättömästi haukottelevana niin 
kuin ennenkin ja uneliaana keskellä päivää.” 

Säätyjen tärkeimpiä tehtäviä näillä valtiopäivillä 
oli rahaolojen järjestäminen. Chydenius kirjoitti täs- 
täkin asiasta tutkielman, ”Valtakunnan auttaminen 
luonnollisella rahajärjestelmällä”, jossa hän teki esi- 
tyksen setelirahan pahoin järkkyneen arvon vakaan- 
nuttamiseksi. Chydeniuksen esitys herätti hyvin 
suurta huomiota. ”He kiroavat, ja he lukevat”, ker- 
roftiin säätyjen pankkivaliokunnan toimista kirjoi- 
tuksen ilmestymisen jälkeisenä päivänä. Vaikka mo- 
net lukijoista tunnustivatkin kirjoittajan olevan oi- 
keassa, tämä julkaisu koitui Chydeniukselle kohta- 
lokkaaksi. Pappissääty sulki hänet pois keskuudes- 
taan, joten hän menetti valtiopäivämiespaikkansa. 

Mutta Chydenius oli ehtinyt jo tätä ennen saada 
ajamansa asiat suotuisaan päätökseen. Hänen aloit- 
teestaan säädyt myönsivät täydet ftapulioikeudet 
Vaasalle, Kokkolalle ja Oululle. Muidenkin Pohjan- 
lahden rannikkokaupunkien kaupankäyntioikeuksia 
laajennettiin. Näin Chydeniuksen ansiosta murret- 
tiin puolentoistasataa vuotta vallinnut Pohjanlahden 
kauppapakko. V. 1766 valtiopäivät hyväksyivät myös 
Chydeniuksen aloitteesta laaditun ehdotuksen puhe- 
ja painovapauslaiksi. Vastaisuudessa vain uskonnol- 
lisia ja jumaluusopillisia kirjoituksia sensuroitiin. 
Tämä laki luettiin perustuslaiksi. 

Valtiopäiviltä karkotettuna nerokas maanmie- 
hemme palasi pieneen seurakuntaansa. V. 1770 hä- 
nestä tuli isänsä seuraaja Kokkolan kirkkoherrana, 
mitä virkaa hän taitavasti ja uutterasti hoiti kuole- 
maansa saakka. Hän osallistui vielä myöhemminkin 
valtiopäivien työhön, ja nimenomaan v. 1778 sää- 
detty uskonnonvapauslaki on Chydeniuksen aikaan- 
saannos. Saatuaan valtiovallankin tunnustuksen elä- 
mäntyölleen, mm. jumaluusopin kunniatohtorin ar- 

Antti Chydenius. 


von ja korkean ritarimerkin, Chydenius kuoli koto- 
naan Kokkolan pappilassa v. 1803. 

Vasta jälkimaailma on täysin ymmärtänyt Chyde- 
niuksen monipuolisen elämäntyön arvon. Tällöin on 
hämmästyen todettu, kuinka syrjäisen Alavetelin 
kappalainen esitti ensimmäisenä maailmassa niitä 
vapaamielisiä kansantaloudellisia ajatuksia, jotka 
vähän myöhemmin hankkivat skotlantilaiselle Adam 
Smithille maailmanmaineen. Mutta Chydenius oli 
enemmänkin kuin vain uraauurtava ja omaperäinen 
kansantaloudellinen ajattelija. Yhtä pelkäämättö- 
mästi ja terävästi hän taisteli myös yhteiskunnan 
vähäväkisten puolesta ja vaati heidän asemansa pa- 
rantamista. ”Raataa toisen työssä niin kauan kuin 
jaksaa, tulla häädetyksi köyhyyteen vanhoilla päivil- 
lään ja kuolla kurjuudessa — kas siinä palkkio, jonka 

pitäisi houkutella työtätekevää joukkoa rakastamaan 
isänmaata. — Isänmaa ilman vapautta ja ansiomah- 
dollisuutta on suuri sana, jolla on pieni merkitys”, 
kirjoitti Chydenius. Näin Chydenius esiintyi sosiaali- 
sen ajattelutavankin uranuurtajana Ruotsi-Suomessa 
ja vaati uudistuksia, joita vasta nykypäivinä on ryh- 
dytty toteuttamaan. 

Loistavan terävänä taloustieteellisenä ajattelijana, 
pelkäämättömänä todellisen vapauden puolustajana 
ja vaatimattomana, syvästi inhimillisenä ihmisenä 
Antti Chydenius on eräs suurimpia miehiä, mitä 
maamme on synnyttänyt. 





KUSTAVILAINEN AIKA 








Kustaa III:n valtaistuimelle nousu aloitti Ruotsi- 
Suomen historiassa uuden aikakauden. Vuodesta 1729 
Jähtien säädyt olivat hallinneet valtakuntaa. Kunin- 
kuus oli painettu mitättömyyteen. Nyt seurasi vas- 
tavaikutus. Kuningas kohosi vallitsevaksi tekijäksi 
niin valtakunnan sisä- kuin ulkopolitiikassakin. 
Mutta myös sivistyselämän alalla Kustaa III:n hal- 
lituskausi aloitti kokonaan uuden vaiheen Ruotsi- 
Suomen — historiassa. Kuninkaan henkilökohtaisen 
panoksen vuoksi tätä aikakautta nimitetään kusta- 
vilaiseksi ajaksi. 


KUNINKAANVALTA LUJITTUU 


Kuningas vallankaappaajana 


Ruotsi-Suomen kruununperillinen, prinssi Kustaa 
oleskeli parhaillaan Ranskassa, kun valtakunta niin 
yllättävästi menetti hallitsijansa. Prinssi oli parhail- 
laan Pariisin oopperassa, kun hän sai tiedon isänsä 
kuolemasta. Kiireimmiten nuori ruhtinas palasi ko- 
timaahansa ottamaan vastaan perintönsä. 

Nyt 25-vuotiaana valtaistuimelle noussut kuningas 
on eräs Ruotsi-Suomen merkillisimpiä hallitsijoita. 
Ajankohta, jolloin hän joutui ottamaan käsiinsä val- 
takunnan asioiden hoidon, oli erittäin vaarallinen. 
Ruotsi-Suomen itsenäisyys oli vaakalaudalla. Hillit- 
tömät Ppuoluekiistat olivat johtaneet valtakunnan 
asemaan, jossa se oli täysin naapuriensa armoilla. 
Ne jotka tämän asiaintilan täysin tajusivat ja sitä 

surivat, näkivät nuoressa kuninkaassa ainoan parem- 
man tulevaisuuden toivon. Kustaa palasikin koti- 
maahan mielessä vakaa päätös tehdä kaikkensa pe- 
lastaakseen isänmaansa sitä uhkaavalta surkealta 
kohtalolta. 

Esiintyessään ensi kertaa hallitsijana valtiopäivillä 
kuningas vetosi säätyihin valtakunnan pelastami- 
seksi. Nuoruuden innolla hän loistavassa puheessa 
kehoitti hattuja ja myssyjä unohtamaan vanhat rii- 
tansa ja rakentamaan yhdessä valtakunnalle parem- 
paa tulevaisuutta. Nuoren hallitsijan ylväät sanat ja 
hänen kuninkaallisen arvokas esiintymisensä käänsi- 
vätkin monen valtiopäivämiehen mielen suopeaksi 
häntä kohtaan. Kustaa III osoitti jo nyt omaavansa 
ihmeellisen viehätysvoiman, jolla hän voitti ihmiset 
puolelleen. Hänen ulkomuotonsa ei ollut sinänsä 
edullinen, sillä hän oli lyhyt ja hintelä. Mutta hänen 
suurten sinisten silmiensä vaikutusta oli vaikea 
vastustaa; lempeyttä säteilevinä, vihan salamoita 
sinkoilevina, kylmää ylenkatsetta kuvastavina, aina 
ne yhtäläisesti hallitsivat hänen ympäristöään. 

Mutta tämä ei suinkaan sopinut valtiopäiville ko- 
koontuneiden puoluepukarien suunnitelmiin. Kunin- 
kaan aikeet uhkasivat viedä heiltä sen erinomaisen 
tuottoisan tulolähteen, miksi valtiopäivämiestoimi ja 
puoluepolitiikka oli heille muodostunut. Maksettiin- 
han näilläkin valtiopäivillä vain kolmesta äänestä 
pappissäädyssä 160 000 kuparitaalarin summa, joten 
periaatteettomat miehet saattoivat ansaita politii- 
kalla suunnattomasti. Puoluekiistat olivat entistään- 
kin kiihkeämmät, ja vaaleissa voittanut myssypuolue 
kohteli vastustajiaan äärimmäisen jyrkästi. Sisäisten 
riitojen heikentämä maa näytti tuhoon tuomitulta. 
Ruotsi-Suomen naapurit puhuivat jo varsin avoi- 
mesti sen jakamisesta keskenään. Näissä olosuhteissa 
kuningas alkoi harkita säätyvallan lopettamista val- 
lankaappauksen avulla, mikä hänestä näytti ainoalta 
keinolta valtakunnan pelastamiseksi. 

Kuninkaan suunnitelmat saivat kiinteän muodon, 

kun hän joutui kosketukseen eversti Jaakko Maunu 
Sprengtportenin kanssa. Tämä Pommerin sodan roh- 
kea partiomies oli innokkaasti ottanut osaa poliitti- 
seen elämään. Hänen ympärilleen oli kerääntynyt 
joukko nuoria upseereita, joista hän muodosti ”Sven- 
ska Botten, Ruotsalainen Pohja”-nimisen, valtiolli- 
sia asioita harrastavan seuran. Seuran jäsenet olivat 
puoluekannaltaan hattuja. Tyytymättöminä myssy- 
hallitukseen erityisesti sen aatelittomia säätyjä suo- 
sivan politiikan takia — papisto ja porvaristo olivat 
syrjäyttäneet aatelin myssypuolueen johdolla —, 
aateliset upseerit ja virkamiehet olivat valmiit tuke- 
maan kuningasta hänen vallankaappaushankkeissaan. 
Sprengtporten itse katsoi kuninkaanvallan vahvista- 
misen välttämättömäksi, sillä säätyjen valta veisi 
valtakunnan perikatoon. Niinpä hän ehdotti kunin- 
kaalle, että tämä kukistaisi säätyhallituksen sotavoi- 
mien avulla. 

Sprengtportenin suunnitelman mukaan kaappaus 
oli aloitettava Suomessa, jossa Sprengtporten aikoi 
itse ottaa Viaporin haltuunsa. Sen jälkeen hänen 
piti purjehtia suomalaisten joukkojen kanssa Tuk- 
holmaan ja ottaa pääkaupunki yllätyksellä haltuunsa. 
Ylijahtimestari Johan Kristoffer Tollin piti aloittaa 
kapina Skoonessa, jossa olevien joukkojen oli mars- 
sittava kuninkaan veljen, Kaarle-herttuan johdolla 
Tukholmaan. Suunnitelma piti toteuttaa nopeasti ja 
yllättäen, jottei sisällissota pääsisi puhkeamaan. Täl- 
löin nimittäin naapurivaltiot eivät ehkä ryhtyisi estä- 
mään valtakunnan hallitusmuodon muuttamista. 

Elokuun alussa v. 1772 Sprengtporten purjehti 
Suomeen aloittaakseen suunnitelmansa toteuttami- 
sen. Tukholmaan oli levinnyt huhuja odotettavissa 
olevasta vallankaappauksesta. Valtiopäivillä epäiltiin 
Sprengtportenin olevan näiden suunnitelmien taka- 
na, joten kuningas pelkäsi hänen Tukholmasta pois- 
tumisensa herättävän liikaa huomiota. Mutta säädyt 
päättivätkin lähettää tämän vaarallisen miehen pää- 
kaupungista Suomeen, missä hänen luultiin joutuvan 

syrjään epäilyttävistä hankkeistaan. Sprengtporte- 
nin oli näennäisistä vastusteluistaan huolimatta läh- 
dettävä, minkä hän itse asiassa teki riemumielin. 

Suomeen saavuttuaan Sprengtporten otti yhteyden 
velipuoleensa Yrjö Maunu Sprengtporteniin sekä 
muihin kuningasmielisiin upseereihin, jotka olivat 
ennakolta jo valmistelleet kaappausta. Säädyiltä 
saamansa tehtävän mukaisesti Sprengtporten neuvot- 
teli Helsingin ja Porvoon porvarien kanssa suolan- 
puutteen poistamisesta sekä tiedusteli, oliko näihin 
saupunkeihin levitetty erästä ”Pimeyden valta ja 
mahtavuudet”-nimistä säätyjä herjaavaa lentoleh- 
tistä. Mutta samalla hän tutkiskeli, oliko yleinen 
mieliala myönteinen kaappauksen aloittamiselle. 
Vaikkei siltä näyttänyt, Sprengtporten päätti roh- 
keasti ryhtyä toteuttamaan suunnitelmaansa. 

Porvoossa majaili rakuunaosasto, joka kuului 
Sprengtportenin komentoon. Elokuun 14. päivän 
aamuna Sprengtporten marssitti tämän osaston kar- 
tanoonsa Peipotiin, jossa hän ilmoitti sille suunni- 
telmansa. Upseerit ja miehistö vannoivat innostu- 
neina kuninkaalle ja komentajalleen uskollisuutta. 
— Tämä pieni joukko, n. 60 miestä, lastattiin nyt lai- 
voihin ja lähdettiin purjehtimaan kohti Viaporia, 
joka oli tarkoitus vallata. 

Matkasta tuli raskas ja äärimmäisen jännittävä. 
Porvoossa oli huomattu rakuunoiden lähtö ja kuultu 
heidän laivoissa kuninkaalle kohottamansa hurraa- 
huudot. Seuraavana päivänä kaupungin maistraatille 
ja tuomiokapitulille valkeni, että rakuunoiden läh- 
töön liittyi jotain hämärää. Varapormestari Forsten 
lähetettiin Helsinkiin varottamaan maaherraa. Val- 
takunnan kohtalo näytti olevan varapormestarin 
matkanteon varassa, sillä myrsky ja vastatuuli vii- 
vyttivät Sprengtportenin retkikunnan purjehdusta. 
Mutta Forsten saapui kuitenkin kolme tuntia liian 
myöhään. Elokuun 15. päivän illalla myrsky oli hil- 
jentynyt niin, että vastatuulen viivyttämät laivansa 
jättänyt Sprengtporten pääsi pienen venekunnan 

Viaporin komentaja vangitaan. 


kanssa jatkamaan matkaa Viaporiin. Elokuun 16:ntena 
klo kolme aamulla linnoituksen vartiomiehet yllätet- 
tiin ja riisuttiin aseista. Siellä olevat Sprengtportenin 
apulaiset, Augustin Ehrensvärdin poika, kapteeni 
Kaarle August Ehrensvärd ensimmäisenä, yhtyivät 
everstin joukkoon, joka miehitti linnoituksen ftär- 
keimmät osat. Viaporin komentaja kenraali Björn- 
berg vangittiin kuninkaan nimessä. Kesken untaan 
herätetyt upseerit kutsuttiin koolle. Sprengtporten 
ilmoitti ottaneensa linnoituksen haltuunsa kuninkaan 
nimissä ja kehoitti heitä yhtymään kuninkaan mie- 
hiin valtakunnan pelastamiseksi. Kohta kaikki läs- 
näolijat vannoivat kuuliaisuudenvalan kuninkaalle. 
Linnoitukseen sijoitetut rykmentit kutsuttiin nyt 
koolle, ja sotamiehet vannoivat iloisin mielin saman 
valanes Kun maaherra lähetti Porvoosta saamansa 
varotuksen Viaporin komentajalle, olikin linnoitus 
jo Sprengtportenin käsissä. Rohkea eversti oli siten 
60 miehen vahvuisella osastolla vallannut valtakun- 

nan vahvimman linnoituksen, jonka varusväkeen 
kuului tuhansia miehiä. 

Viaporin valtaus saattoi koko Suomen kuninkaan 
käsiin. Sprengtporten levitytti Etelä-Suomeen julis- 
tusta, jossa hän selvitti toimintansa tarkoituksena 
olevan säätyvallan väärinkäytöksien poistamisen. 
Väestö pysyi kaikkialla rauhallisena. Sprengtporten 
saattoi siten rauhassa ryhtyä valmistelemaan joukko- 
jensa kuljettamista Tukholmaan, jossa piti suoritetta- 
man pääkaappaus. Valmistelujen ollessa vielä kesken 
hän sai kuitenkin tiedon, että kuningas oli jo ottanut 
vallan käsiinsä Tukholmassa. 

Ruotsin tapahtumat olivat kehittyneet suunnitel- 
tua nopeammin. Skoonen kapina aloitettiin kahdek- 
san päivää liian aikaisin. Tieto siitä saapui Tukhol- 
maan jo ennen kuin Sprengtporten oli valmiina läh- 
temään Suomesta. Valtaneuvosto valmistautui nyt 
kukistamaan kapinan. Ei tiedetty kuninkaan olevan 
mukana suunnitelmissa, mutta varmuuden vuoksi 
päätettiin kuitenkin pitää häntä silmällä. Kunir kaan 
vangitsemistakin suunniteltiin. Tällöin Kustaa päätti 
panna kaikki yhden kortin varaan ja ottaa Tukhol- 
man haltuunsa siellä olevien kannattajiensa avulla. 

Kuningas toteutti rohkean päätöksensä elokuun 19. 
päivänä. Kaikki meni loistavasti. Kustaa ratsasti 
aamulla seuraamaan vahtiparaatin kokoontumista 
linnanpihalle, minne suuri joukko upseereita oli 
myös kuninkaan käskystä kokoontunut. Paikalla oli 
runsaasti etenkin ”Ruotsalaisen pohjan” jäseniä. 
Tarkastettuaan vahdin kuningas meni jalan linnaan, 
jossa upseerit ja aliupseerit kutsuttiin erääseen lin- 
nansaliin. Täällä hän ”suuresti liikuttuneena ja kal- 
peana” piti heille voimakkaan puheen, jossa hän 
ilmoitti aikovansa tehdä säätyjen vallasta lopun 
hankkiakseen maalle sen ikivanhan vapauden. Kun 
kuningas puheensa lopuksi kehoitti läsnäolijoita: 
”Jos tahdotte yhtä uskollisesti seurata minua kuin 
esi-isänne Kustaa Vaasaa ja Kustaa Aadolfia, tahdon 
uskaltaa henkeni ja vereni teidän ja isänmaan pe- 

Kustaa III ottaa vallan käsiinsä Tukholmassa. 


lastukseksi”, niin melkein jokainen yhtyi kuninkaalle 
kohotettuun raikuvaan suosionhuutoon. Kun kunin- 
gas nyt meni linnanpihalle kerääntynyttä vahtia 
puhuttelemaan, vannoivat sotamiehet epäröimättä 
seuraavansa häntä. Valtaneuvokset, jotka olivat ko- 
koontuneet linnaan päättämään Skoonen kapinan 
kukistamisesta, huomasivatkin liian myöhään joutu- 
neensa juuri kapinan keskukseen. Heitä pidettiin 
arestissa niin kauan, että kuningas ehti saada pää- 
kaupungin varmasti käsiinsä. 

Tämä onnistuikin odottamattoman helposti. Mah- 
tava salainen valiokunta, joka vuosikymmenet oli 
ollut todellinen vallanpitäjä valtakunnassa, hajaan- 
tui nöyrästi ja vastalauseitta kuninkaan käskystä. 


39 — Jokamiehen Suomen historia 

Kun Kustaa ratsasti vahtiparaatin etunenässä kau- 
pungille, sai hän kaikkialla mitä innostuneimman 
vastaanoton. Hurraavat väkijoukot ympäröivät hänet 
ja hänen seurueensa kaikkialla, missä hän vain liik- 
kui tänä loistavan kauniina kesäpäivänä, ja joukot 
sekä viranomaiset vannoivat hänelle hartaina uskol- 
lisuutta. 

Vallankaappaus oli onnistunut ilman verenvuo- 
datustaa2 Kun kaappaussuunnitelman isä, eversti 
Sprengtporten saapui joukkoineen Ruotsiin vasta- 
tuulen pahoin myöhästyttämänä, oli maa lujasti ku- 
ninkaan käsissä. Kustaa III ei kuitenkaan unohtanut 
suomalaisen everstin osuutta menestykseensä. Tuk- 
holman tapahtumia kuvaavassa kirjeessään hän mai- 
nitsee: ”Teitä, lähinnä Jumalaa, minun on kiittämi- 
nen valtakuntani pelastuksesta. Avuttanne en olisi 
koskaan uskaltanut ryhtyä tähän työhön.” Kuningas 
oli itse vastassa, kun eversti saapui joukkoineen pää- 
kaupunkiin. Tukholman ulkopuolella Kustaa I1öi 
Sprengtportenin miekkatähdistön komentajaksi. Hä- 
net ylennettiin suoraan kenraaliluutnantiksi ja 
määrättiin kuninkaan henkikaartin komentajaksi. 
Sprengtportenia avustaneet upseerit saivat ylennyk- 
slä tai korotuksen aatelisarvoon. Mm. hänen veli- 
puolensa Yrjö Maunu, joka myrskyn viivyttämänä 
saapui muita suomalaisia myöhemmin, ylennettiin 
everstiluutnantiksi. 


Vuoden 1772:n hallitusmuoto 


Kuninkaan oli onnistunut yllättävän helposti ku- 
kistaa siihen asti kaikkivaltiaat säädyt. Turvatakseen 
saavutuksensa hän päätti muuttaa hallitusmuotoa 
niin, että kuninkaan valtaa laajennettaisiin huomat- 
tavasti. Jo kaksi päivää vallankaappauksen jälkeen 
säädyt kutsuttiin koolle käsittelemään kuninkaan jo 
ennakolta mm. Sprengtportenin avustuksella laati- 
maa hallitusmuotoehdotusta. 

Säädyt kokoontuivat Tukholman kuninkaallisen 

linnan valtiosaliin. Saliin kerääntyvät valtiopäivä- 
miehet saattoivat nähdä, että linnanpihalle oli sijoi- 
tettu tykkejä. Tykkien putket oli suunnattu salia 
kohti, ja avoimista ikkunoista kantautuva tuulen- 
henki toi mukanaan palavien sytyttimien tuoksun. 
Niinpä kiivaimmillakaan säätyvallan vpuoltajilla ei 
ollut sanaakaan sanottavana vastaan, kun kuninkaan 
ehdotus esitettiin säätyjen hyväksyttäväksi. Kustaa 
piti valtaistuimelleen asetuttuaan loistavan puheen, 
jossa hän sanoi olleensa pakotettu toimimaan tällä 
tavoin valtakunnan pelastamiseksi. Tarkoitus ei ollut 
suinkaan lopettaa vapautta, vaan tehdä loppu val- 
lattomuudesta ja sorrosta. — Säädyt hyväksyivät 
sitten yksimielisesti kuninkaan ehdotuksen. 

Uuden hallitusmuodon mukaan hallitusvalta kuu- 
iul kuninkaalle, ”hänelle eikä kenellekään muulle”. 
Kuninkaan oli hallinnossaan noudatettava ”kunin- 
kaankaarta, maanlakia ja tätä hallitusmuotoa”. Val- 
taneuvosto säilytettiin edelleen, mutta se toimi vain 
kuninkaan neuvonantajakuntana. Vain oikeusasioissa 
ja ulkopolitiikan alalla sille jäi jonkin verran itse- 
näistä vaikutusvaltaa. Jos valtaneuvosto yksimieli- 
sesti suositteli kuninkaalle jotakin ulkopoliittista toi- 
menpidettä, täytyi hänen ottaa tämä neuvo huo- 
mioon. Seitsemän lainoppinutta valtaneuvosta muo- 
dosti oikeusrevision, jossa kuninkaalla oli vain kaksi 
aäntä. | 

Uusi hallitusmuoto ei antanut selviä määräyksiä 
lainsäädäntövallan käytöstä. Sekä kuningas että sää- 
dyt saivat ehdottaa uusia lakeja sekä myös olla hy- 
väksymättä vastapuolen esityksiä. Mutta näiden 
määräysten epämääräisyys jätti kuninkaalle huomat- 
tavan suuren vaikutusvallan, sitäkin suuremman, 
kun säätyjen kokoontuminen tuli riippumaan kunin- 
kaan tahdosta. 

Kuningas ei saanut aloittaa sotaa ilman säätyjen 
suostumusta. Mutta kun säädyillä ei ollut mitään 
sananvaltaa ulkopolitiikan hoidossa, eivät ne kyen- 
neet paljoakaan rajoittamaan kuninkaan valtaa täs- 

sakään suhteessa. Valtiovarojen hoidossa hallitus- 
muoto jätti säädyille näennäisesti enemmän osuutta. 
Kuningas sai kantaa uusia veroja vain säätyjen pää- 
töksen perusteella. Myös valtionpankki jäi edelleen 
säätyjen hoitoon. Kuningas saattoi kuitenkin vanhan 
tavan perusteella kannattaa eräitä veroja oikeastaan 
ilman säätyjen myötävaikutustakin, joten tässäkin 
suhteessa uusi hallitusmuoto laajensi hyvin huomat- 
tavasti kuninkaan valtaa. 

Vuoden 1772 hallitusmuoto teki lopun säätyjen 
vallasta ja ”vapaudenajasta”. Säädyt olivat käyttä- 
neet tätä ”vapauttaan” niin väärin, että säätyvallan 
kukistaminen oli osoittautunut välttämättömäksi 
valtakunnan itsenäisyyden pelastamiseksi. Mutta mo- 
nista virheistään huolimatta säätyjen hallinnolla oli 
ollut myönteisiäkin puolia. Se oli levittänyt harras- 
tusta valtiollisiin kysymyksiin etenkin ylimpien yh- 
teiskuntaluokkien keskuudessa niin, että niistä löytyi 
runsaasti valtion palvelukseen kelvollista ainesta. 
Tulevaisuus oli osoittava, ettei heitä voitu syrjäyttää 
yhteisten asioiden hoidosta. Samoin säätyvallan ai- 
kana monet sellaiset rakentavat aatteet kypsyivät, 
joita voimistunut kuningasvalta nyt saattoi ryhtyä 
toteuttamaan. 

Vaikka Kustaa III säädyille antamassaan hallitsi- 
janvakuutuksessa ilmaisi tahtovansa olla vain ”se en- 
simmäinen kansa-asuja todella vapaan kansan sea- 
sa”, antoi vuoden 1772 hallitusmuoto hänelle vallan 
täysin itsenäisesti johtaa valtakuntansa kohtaloita. 
Tähän hän oli pyrkinytkin. Tulevaisuus oli näyttävä, 
miten hän suurta valtaansa käytti. 


Kustaa III:n hallitustoimet 


Jo kuninkaan ensimmäiset toimenpiteet vallan- 
kaappauksen jälkeen osoittivat, että hän aikoi itse- 
näisesti hallita maataan. Kuningas antoi erityisen 
asetuksen, ”Kuning:sen Maj:tin Armollinen Julistus 
Ja Varoitus, Että Puheisa ja Kirjoituxisa pitä vältet- 

tykset kiellettiin. Kaikiki enti- 
nen oli siis unohdettava. Kus- 
taa kuninkaassa oli voimakas 
taipumus itsevaltiuteen. Tä- 
män aikakauden hallitsijan- 
ihanteena oli ns. ”valistunut 
ltsevaltias”, hallitsija, joka 
käytti suurta valtaansa kan- 
sansa hyväksi. Tällaisista hal- 
litsijoista tyypillisin oli Preus- 
sin Fredrik Suuri, joka hal- 
litsi valtakuntaansa valistus- 
kirjailijoiden aatteiden hen- l 
gessä. Kustaa III:n kunnian- 
himona oli seurata suuren 
enonsa esimerkkiä. 

Kustaa III:n suorittama val- v 
lankaappaus = herätti uliko- JA NT 
mailla suurta huomiota. Ku- 
ningas pelkäsi, että naapuri- Kustaa III. 
valtiot ryhtyisivät sopimuk- 
sensa mukaan Ruotsi-Suomea vastaan toimenpitei- 
siin palauttaakseen vuoden 1720 hallitusmuodon. Osa 
valtakunnan sotavoimista varustettiin valmiiksi mah- 
dollista hyökkäystä torjumaan. Mutta kaikki meni 
onnellisemmin kuin oli rohjettu toivoakaan. Ruotsi- 
Suomen vaarallisin naapuri, Venäjän keisarinna Ka- 
tariina II oli parhaillaan suorittamassa Puolan en- 
simmäistä jakoa yhdessä Preussin kanssa. Venäjä oli 
lisäksi sodassa Turkin kanssa, joten Katariinan oli 
tyydyttävä vain uhkailuihin. Ilman Venäjän apua ei 
myöskään Tanska ryhtynyt sotaan Ruotsi-Suomea 
vastaan. Preussin kuningas oli aluksi jyrkästi pahek- 
sunut sisarenpoikansa toimenpiteitä ja vaatinut häntä 
peruuttamaan ne. Mutta kuninkaan arvokas vastaus 

lauhdutti preussilaisen ärtymystä, etenkin kun Fred- 
rik-kuningas ei olisi mistään hinnasta halunnut enää 
ryhtyä sotaan. Kun Englanti vielä kehoitti näitä val- 
toja sovintoon Ruotsi-Suomen kanssa ja Ranska il- 
moitti avoimesti liittyvänsä sen puolelle mahdolli- 
sessa sodassa, katsoivat naapurivallat parhaaksi jät- 
tää Kustaa-kuninkaan toistaiseksi rauhaan. Kunin- 
gas oli näin saavuttanut tavattoman suuren voiton 
lujittaessaan omaa ja valtakuntansa asemaa. 
Kustaa saattoi nyt rauhassa ryhtyä toteuttamaan 
sisäistä uudistusohjelmaansa. Tässä työssä hän osoitti 
suuressa määrin omaksuneensa valistusajan ihanteet. 
Inhimillisyys ja suvaitsevaisuus olivat leimaa-anta- 
vina Kustaa III:n toiminnassa. Vielä vapaudenai- 
kana syytettyjä tutkittaessa käytetty kidutus pois- 
tettiin. Kuninkaan vastustajiin ei kohdistettu mi- 
tään kostotoimenpiteitä. Vastoin valtaneuvoston neu- 
voa kuningas uudisti jo v. 1766 annetun painova- 
pausasetuksen perustellen tätä sillä, että ”kuningas 
saa painovapauden välityksellä tietää totuuden, jota 
häneltä niin suurella huolella ja usein myös menes- 
tyksellisesti salataan”. V. 1781 säädettiin Chydeniuk- 
sen ehdotuksesta uskonnonvapauslaki, jota papisto 
kiivaasti vastusti. Syystä kuningas lausuikin: ”Olen 
minäkin rohkea, mutta koskaan en olisi uskaltanut 
tehdä sitä, minkä Chydenius uskalsi.” Nämä vapaa- 
mieliset uudistukset hankkivat Kustaa Ill:lle valis- 
tuspiirien suosion kaikkialla Euroopassa. Itse Vol- 
taire ylisti innostuneesti jaloa kuningasta. 
Valtakunnan rahaolot olivat joutuneet sekasortoon 
säätyvallan aikana, joten ne vaativat erityistä huo- 
lenpitoa osakseen. Kuninkaan onnistuikin ratkaista 
tämä vaikea kysymys. Hänen etevä apulaisensa Ju- 
hana Liljencrantz suoritti rahalaitoksen uudelleen- 
järjestämisen. Tässä hän noudatti Antti Chydeniuk- 
sen jo kymmenkunta vuotta aikaisemmin laatimaa 
suunnitelmaa. Kun paperirahaa oli liikaa käytössä, 
lunastettiin osa siitä puoleen arvostaan. Myös raha- 
yksikkö uusittiin. Hopea- ja kuparitaalarin tilalle 

tuli hopeariksi, joka jakaantui 48 killinkiin. Killinki 
puolestaan jakaantui 12 runstykkiin. 

Kuninkaan talouspolitiikka oli yleensä vapaamie- 
listä. Suomeen perustetut uudet kaupungit saivat 
heti vapaakaupungin oikeudet. Sen sijaan hänen 
maatalouspolitiikkansa käsitti joukon suurta vastus- 
tusta herättäneitä aloitteita; jotka kuitenkin toteutet- 
tiin pakolla. Valtakunnan väkiluku oli näihin aikoi- 
hin suuresti nousemassa. Niinpä Suomen väkiluku 
kaksinkertaistui 1700-luvun loppupuoliskolla nous- 
ten vuosisadan vaihteessa n. yhteen miljoonaan hen- 
keen. Suurin osa tästä lisäväestöstä asui maaseu- 
dulla. Sen vuoksi heidän sijoittamisensa työhön vaati 
erityisiä toimenpiteitä hallitusvallan taholta. Uudis- 
asutusta pyrittiin edistämään luovuttamalla valtion 
maita tähän tarkoitukseen. Valtion maaomaisuus 
lisääntyi suuresti Kustaa III:n aikana. Kuningas 
julisti nimittäin suuren osan rintapitäjien taloille 
kuuluneista takamaista kruunun omaisuudeksi. Enti- 
sille omistajille jätettiin vain metsäpalsta. Näin saa- 
mistaan alueista valtio luovutti uudistiloja sellaisille, 
jotka olivat halukkaita niitä viljelemään. Uusia tiloja 
muodostui myös siten, että nyt sallittiin tilojen jaka- 
minen esimerkiksi perillisten kesken. Fdellisellä 
vuosisadalla syntyneen ftorpparilaitoksen voimakas 
kehittyminen Kustaa III:n aikana sekä v. 1762 aloi- 
tettu mäkitupien perustaminen auttoivat myös sijoit- 
tamaan entistä enemmän väkeä maatalouteen. 

Mutta tällä maatalouspolitiikalla oli myös varjo- 
puolensa. Joskin tiloja halkomalla, uudisasutusta 
edistämällä sekä torppia ja mäkitupia perustamalla 
saatiin syntymään kymmeniä tuhansia uusia vilje- 
lyksiä, olivat niiden viljelijät erittäin heikossa talou- 
dellisessa asemassa. Näin syntyneellä maalaisköyhä- 
listöluokalla ei ollut juuri mahdollisuuksia asemansa 
parantamiseen. Tämä epäkohta tuntui maamme 
oloissa aina itsenäisyysaikaan asti. 

Eräs Kustaa III:n toimenpiteistä maatalouden edis- 
tämiseksi maassamme osoittautui kuitenkin pelkäs- 

tään myönteiseksi. Hänen käskystään tehostettiin 
nimittäin jo v. 1749 aloitettua isonjaon suorittamista 
maassamme. 1700-luvun puoliväliin asti kyläkun- 
tien talojen viljelysmaat olivat olleet moneen pals- 
taan jaettuina. Nämä palstat olivat vielä olleet sekai- 
sin toistensa välissä, joten niiden viljeleminen oli 
ollut hankalaa. Ns. isossajaossa pyrittiin keskittä- 
mään talojen viljelysmaat vaihtamalla eri talojen 
palstoja keskenään niin, että kunkin talon palstojen 
lukumäärä tulisi mahdollisimman pieneksi. 'Talon- 
poikien vastustuksesta huolimatta uudistusta alettiin 
toteuttaa, ja sen hyödylliset seuraukset olivat nähtä- 
vissä vielä Kustaa III:n elinaikana. 

Kustaa III kiinnitti suurta huomiota Suomen asioi- 
hin. Useilla maahamme tekemillään matkoilla hän 
oppi tuntemaan Suomen ja sen asukkaat paremmin 
kuin ehkä kukaan Ruotsin kuninkaista. Jo vallan- 
kaappauksessaan hän oli saanut tehokasta apua suo- 
malaisilta, ja eräät maanmiehemme kuuluivat hänen 
lähimpien ystäviensä joukkoon. Kaikki tämä synnytti 
kuninkaassa suopeutta Suomea kohtaan, ja moniin 
hyödyllisiin uudistuksiin ryhdyttiin nyt hänen toi- 
mestaan. 

Kustaa-kuninkaan ensimmäinen matka Suomeen 
tapahtui kesällä 1775. Saavuttuaan laivalla Turkuun 
hän jatkoi seurueineen matkaa Hämeenlinnan kautta 
Helsinkiin. Täällä hän tarkasti Viaporin linnoituksen 
ja määräsi, että Ehrensvärdille oli pystytettävä sinne 
hautamuistomerkki. Porvoon ja Loviisan kautta ku- 
ningas matkusti Kymijoelle tutustuen siten valta- 
kunnan rajaan. Täältä hän palasi jälleen Ruotsiin. 

Jo tämän matkansa aikana kuningas antoi Suo- 
men olojen kehittämistä koskevia asetuksia. Hämeen- 
linnassa ollessaan hän antoi käskyn uuden hovioi- 
keuden perustamisesta Vaasaan, jonka tuomioalueeksi 
määrättiin maamme pohjoisosat. Uusia laamanni- 
kuntia perustettiin. Samoin uusittiin läänijako. Lää- 
nejä tuli nyt olemaan kuusi, nimittäin Uudenmaan, 
Hämeen, Kyminkartanon, siitä erotettu Savon ja 

Vaasan hovioikeuden vihkimistilaisuus. 


Karjalan, Turun ja Porin sekä Pohjanmaasta muo- 
dostetut Vaasan ja Oulun läänit. Tampereen, Kas- 
kisten ja Kuopion kaupungit perustettiin. Kuopiosta 
tuli Savon ja Karjalan läänin pääkaupunki. 

Sekä maamme hallinto että talouselämä hyötyivät 
suuresti Kustaa III:n aikana suoritetusta liikenne- 
yhteyksien parantamisesta. Uusia teitä rakennettiin 
nyt enemmän kuin edellisen vuosisadan aikana. 
Maantieverkosto ulotettiin Keski- ja Pohjois-Suo- 
meen, vain Lappi jäi edelleen ilman teitä. Hämeen 
rintamailta Laukaaseen, Vaasasta Kuopioon, Kokko- 
lasta Saarijärvelle, Oulusta Kuopioon ja Kuopiosta 
Tohmajärvelle rakennetut uudet tiet yhdistivät tähän 
asti tiettömien taipaleiden takana olevat laajat Sisä- 
Suomen alueet rannikkoseutuihin. 

Mutta näihin tienrakennuksiin liittyivät omat vaa- 
ransakin. Etenkin rajaseuduilta sisämaahan johta- 
vien teiden pelättiin helpottavan vihollisen etene- 
mistä sodan syttyessä. Osaksi tämän vuoksi kunin- 
gas ryhtyi vahvistamaan Suomen armeijaa ja ni- 
menomaan Savo-Karjalan pitkän ja avoimen rajan 
puolustusta. 

Yrjö Maunu Sprengtporten Savon joukkojen 
komentajana 


Jo säätyvallan loppuaikoina valtiopäivät olivat pi- 
täneet tärkeänä Savon puolustuksen vahvistamista. 
Jaakko Maunu Sprengtportenin toimesta Savoon sijoi- 
tetut joukot oli järjestetty uudelleen ja niitä oli ryh- 
dytty vahvistamaan. Kun kuningas määräsi Sprengt- 
portenin koko Suomen sotilasylipäälliköksi v. 1773, 
näytti tälle avautuvan mahdollisuus käyttää suuria 
kykyjään synnyinmaansa hyväksi. Mutta helposti 
joukkautuva ja epäluuloinen kenraali riitautui kohta 
kuninkaan kanssa ja pyysi eron kaikista toimistaan. 
Tämä loistavalahjainen ja suuresti ansioitunut mies 
asui loppuikänsä Tukholman lähellä omistamallaan 
tilalla viettäen omituista erakkoelämää. Vaikka 
Sprengtporten usein vaivasi kuningasta henkilökoh- 
taisilla asioillaan sekä arvosteli mitä suorasukaisim- 
min kuninkaan luonteenvikoja ja virheitä, suhtautui 
kuningas kenraalin kuolemaan saakka häneen suo- 
siollisesti Sprengtportenin suurten ansioiden vuoksi. 

Vanhemman veljen vetäydyttyä syrjään julkisesta 
elämästä alkoi nuoremman Sprengtportenin kaari 
nousta. Vaikka hänkin riitautui kuninkaan kanssa, 
määräsi tämä hänet v. 1775 kaikkien Savoon sijoi- 
tettujen joukkojen päälliköksi. 

Tämä maamme historiassa erinomaisen tärkeää 
osaa näytellyt mies kuului alun perin Liivinmaalta 
kotoisin olevaan sukuun. Suvun jäsenet olivat soti- 
laita 1600-luvun alkupuolella eläneestä ensimmäi- 
sestä aatelisesta Sprengtportenista lähtien. Tämä oli 
ansainnut kannuksensa räjäyttämällä vihollislin- 
nan portin. Aateliseksi nimekseen hän otti siitä ni- 
men Sprengtport, portinsärkijä, jonka suvun myö- 
hemmät jäsenet muuttivat muotoon Sprengtporten. 
Kuuluisien veljesten isä oli ollut urhea karoliini, joka 
jätti muurinmurtajanhenkensä perinnöksi pojilleen. 
Näistä vanhemmat veljekset saivat vapaaherran ar- 
von, nuorimman jäädessä sitä ilman, vaikka itse 

SAN 


KNN KT Kan asakn 


Y. M. Sprengtporten. 


kuningaskin usein kutsui myös Yrjö Maunua paro- 
niksi. 

Sprengtporten-suku ei ollut varakas, joten varhain 
isänsä menettänyt Yrjö Maunu joutui viettämään 
nuoruutensa varsin vaikeissa olosuhteissa. Äidin on- 
nistui kuitenkin saada hänet oppilaaksi Tukholmassa 
sijaltsevaan tykistökouluun. Varaton ja pääkaupun- 
gin käytöstapoihin tottumaton poika joutui sekä 
opettajiensa että monien ylhäisaatelisten toveriensa 
taholta pilkanteon kohteeksi. Erityisesti hänen puut- 
teellinen ruotsin kielen ääntämisensä herätti huo- 
miota ja hankki hänelle ”suomalaistollon” pilkka- 
nimen. Lopetettuaan koulunsa v. 1756 16-vuotias 
nuorukainen joutui upseerikokelaana insinöörijouk- 
koihin. 

Huvinhaluinen ja kevytmielinen pääkaupunki ei 
ollut kuitenkaan sopiva paikka kokemattomalle nuo- 
relle upseerille. Onneksi äiti sai toimitetuksi hänet 
Augustin Ehrensvärdin luo Suomeen, missä hän sai 
tilaisuuden täydentää sotilaskasvatustaan. Suuren 
esimiehen johdolla lahjakas nuorukainen edistyi no- 

peasti. Jaloluonteinen ja siveellisesti korkeatasoinen 
Ehrensvärd, joka suhtautui hyvin suopeasti nuoreen 
apulaiseensa, vaikutti myös erittäin terveellisesti 
Sprengtportenin luonteen kehitykseen. Lyhyenä Via- 
porissa oloaikanaan Yrjö Maunu Sprengtporten oppi 
siten kehittämään itseään jatkuvalla lukemisella, te- 
roitti arvostelukykyään käytännöllisissä kysymyk- 
sissä sekä tottui asettamaan itselleen korkeat pää- 
määrät. 

Jo v. 1757 nuori Sprengtporten sai tilaisuuden 
osoittaa kykyään tositeossa, kun hänet komennettiin 
Pommerin sotaan. Täällä hän kunnostautui erinomai- 
sesti velipuolensa muodostamassa ja johtamassa va- 
paajoukossa. Hän sai myös tällöin runsaasti käy- 
tännöllistä sotakokemusta, josta hänelle oli suurta 
hyötyä myöhemmin Savon joukkoja kouluttaessaan. 
Sodan jälkeen Sprengtporten jäi kuitenkin edelleen 
ilman vakinaista virkaa. Hän käytti tällöin aikansa 
opiskeluun ja hankki itselleen laajat tiedot kaikissa 
upseerinammattiin kuuluvissa aineissa sekä kehitti 
myös yleissivistystään. 

V. 1770 Yrjö Maunu Sprengtporten sai majurin- 
viran veljensä Suomeen perustamassa rakuunaosas- 
tossa. Osallistuttuaan tämän joukon mukana Kustaa 
TII:n vallankaappaukseen hän sai ylennyksen evers- 
tiluutnantiksi ja tuli vähän myöhemmin kaikkien 
Suomeen sijoitettujen keveiden rakuunoitten päälli- 
köksi. Terävä-älyinen ja iloluontoinen nuori evers- 
tiluutnantti oli näihin aikoihin kuninkaan suuressa 
suosiossa. Mutta nuoremmalla Sprengtportenilla oli 
myös runsain määrin samoja luonteenvikoja kuin 
vanhemmalla veljelläänkin. Siksi veljesten välit ai- 
heettomien epäluulojen vuoksi rikkoutuivat v. 1772 
ja epäsopua kesti vanhemman kuolemaan asti. Myös 
kuninkaan ja itsepäisen everstiluutnantin välit olivat 
rikkoutumassa. Tällöin Kustaa tarjosi Yrjö Maunu 
Sprengtportenille Savon rykmentin päällikkyyttä. 
Tämä otti tehtävän vastaan v. 1775. 

Savo oli näihin aikoihin syrjäinen ja uhanalainen 

rajamaakunta. Sinne sijoitettujen joukkojen komen- 
tajalla oli hyvin itsenäinen asema, mutta myös suuri 
vastuu. Mutta parempaa virkaa ei olisi voinut löy- 
tyäkään itsenäiselle ja tarmokkaalle Sprengtporte- 
nille. Niiden neljän vuoden aikana, jotka hän Sa- 
vossa vietti, Sprengtporten oli maakunnan keskeisin 
henkilö. 

Yrjö Maunu Sprengtportenin johdolla jatkettiin 
edelleen jo hänen veljensä aloittamaa Savon jouk- 
kojen kaikinpuolista kehittämistä. Tähän ns. Savon 
prikaatiin kuuluivat lopuksi Savon jalkaväkiryk- 
mentti, Karjalan rakuunat, Savon jääkärit ja kaksi 
uusmaalaista sekä yksi hämäläinen komppania. Ko- 
konaisvahvuus oli lähes 2600 miestä. Kun prikaa- 
tiin kuului myös tykistöä, oli se jo todellinen sota- 
toimiyhtymä, mikä kykeni itsenäisesti käymään tais- 
telua. 

Sprengtporten-veljekset olivat Pommerin sodassa 
havainneet, että aikakauden taktiikassa oli paljonkin 
parantamisen varaa. Kaarle XII:n aikana Ruotsi- 
Suomen joukot olivat sotataidoltaan olleet ylivoimai- 
sia vastustajiinsa verrattuna. Mutta suuren Pohjan 
sodan päätyttyä tappioon luovuttiin tästä ns. kaar- 
lelaisesta taktiikasta. Ruotsi-Suomessakin omaksut- 
tiin Keski-Euroopassa kehitetty lineaaritaktiikka, 
joka pani pääpainon tulivoiman kehittämiseen. Sota- 
joukot järjestäytyivät taistelussa pitkiksi linjoiksi, 
jotka tahtimarssissa lähestyivät vihollista. Välillä 
pysähdyttiin ampumaan yhteislaukaus, ladattiin ki- 
väärit ja marssittiin lähemmäksi, niin että voitiin 
lopuksi käydä pistimillä viholliseen käsiksi. Lineaa- 
ritaktiikka vaati kovaa koulutusta, ennen kuin täl- 
laiset pitkät linjat oppivat säilyttämään ojennuksen 
ja ampumaan riittävän nopeasti ja täsmällisesti. 
Tällainen taistelutapa sopi myös vain avomaastoon 
ja tasangoille. Keski-Euroopassa oli sen vuoksi muo- 
dostettu linjajoukkojen lisäksi keveitä joukkoja, 
jotka toimivat vaikeassa maastossa. Juuri tällaisessa 
kevyessä osastossa Yrjö Maunu Sprengtportenkin oli 

taistellut Pommerissa. Kokemuksiensa perusteella 
hän myöhemmin esitti, että Ruotsi-Suomen sotavoi- 
mista mahdollisimman suuri osa muutettaisiin ke- 
veiksi joukoiksi, koska tällaiset joukot parhaiten 
soveltuivat meikäläiseen maastoon. 

Savon prikaatin komentajana Sprengtportenilla oli 
tilaisuus soveltaa käytäntöön näitä ajatuksiaan. Pri- 
kaatin joukkojen kokoonpanoa, aseistusta ja varus- 
lusta pyrittiin kehittämään niin, että ne kykenisivät 
toimimaan metsämaastossa. Huomattavia parannuk- 
sia saatiinkin aikaan. Erityisesti Sprengtportenin 
3aäkärit olivat ajan olosuhteet huomioon ottaen maas- 
tokelpoista joukkoa. Heitä kouluttaessaan Sprengt- 
porten otti käytäntöön uusia ryhmittymis- ja tais- 
telumuotoja, kuten esimerkiksi ampumaketjun. 
Vasta paljon myöhemmin ne voittivat alaa muualla. 
Sprengtportenin joukoilla oli myös huomattavasti 
vähemmän kuormastoa kuin tavallisilla ruotuväki- 
armeijan osastoilla, joten ne olivat paljon liikku- 
vampia ja siten myös iskukykyisempiä. 

Savon prikaatin etevä komentaja ymmärsi hyvin, 
että vain hyvän koulutuksen avulla hänen uudet aat- 
teensa saatiin juurrutetuksi joukkoihin. Sprengt- 
portenin joukkojen koulutustaso olikin korkein koko 
armeijassa. Prikaatin kesäisin pidettyjä harjoituksia 
seuraamaan saapui kaikkialta valtakunnasta vieraita, 
jotka omin silmin tahtoivat tutustua kuuluisan suo- 
malaisen everstin aikaansaannoksiin. Näissä harjoi- 
tuksissa Sprengtporten kiinnitti erityistä huomiota 
siihen, että joukot ja päällystö totutettiin toimimaan 
mahdollisimman sodanmukaisissa olosuhteissa. Aika- 
kaudelle ominainen turha paraatikoreus supistettiin 
mahdollisimman vähiin. 

Eräs Sprengtportenin uraauurtavan toiminnan nä- 
kyvimpiä aikaansaannoksia oli hänen Suomen upsee- 
rikasvatuksen kehittämiseen kohdistunut työnsä. Up- 
seerien valmistautuminen ammattiinsa oli tähän asti 
ollut täysin järjestämätöntä. Kukin hankki välttä- 
mättömimmän opillisen pohjan omin avuin ja sai 

upseerinvaltakirjansa suoritettuaan tutkinnon eri.- 
tyisten tutkijakuntien edessä. Upseerien sotilaalliset 
tiedot ja heidän yleissivistyksensä olivat siten usein 
hyvin heikot. Tämän puutteen poistamiseksi Sprengt- 
porten kutsui prikaatinsa upseereita luokseen evers- 
tinvirkataloonsa Brahelinnaan Ristiinan pitäjään. 
Siellä monipuolisesti sivistynyt isäntä täydensi vie- 
raittensa tietoja ja taitoja. Hän otti luokseen myös 
upseereiksi aikovia nuorukaisia, jotka tällä tavoin 
saivat pohjakoulutuksen tulevalle uralleen. Monille 
Suomen köyhille säätyläisperheille tämä oli ainoa 
mahdollisuus hankkia pojilleen kunnollinen kasva- 
tus. Sprengtportenin aloitteesta kuningas myönsi va- 
rat tämän koulutuksen vakinaistamiseksi, joten Suo- 
men ensimmäinen kadettikoulu saattoi aloittaa toi- 
mintansa v. 1779. Aluksi se sijoitettiin Kuopioon, 
mutta siirrettiin pian Haapaniemen ratsutilalle Ran- 
tasalmelle. Useiden pystyvien opettajien ansiosta 
siltä tuli koko maakunnan henkisen elämän keskus. 
Erityisen suuret ansiot tässä suhteessa oli koulun 
pitkäaikaisella johtajalla, everstiluutnantti Samuel 
Moöllerillä. 

Koko prikaatinkomentajakautensa ajan Sprengt- 
porten kokeili uusien aatteidensa käytäntöön sovel- 
tamista. Niiden tuloksena syntyi hänen kuuluisa 
ohjesääntönsä keveitä joukkoja ja jääkäreitä varten, 
”Reglemente för Lätt Infanteri och Jägare”, joka 
ilmestyi v. 1791. Sitä pidettiin alallaan parhaana 
koko sen ajan Euroopassa, ja myöhempi tutkimus on 
täydellä syyllä voinut yhtyä tähän mielipiteeseen. 

Mutta juuri samaan aikaan, vieläpä samana päi- 
vanäkin, kun Sprengtporten lähetti kuninkaalle oh- 
Jesääntönsä hyväksyttäväksi, han jätti Savon jouk- 
kojen päällikkyyden. Prikaatinkomentajana ja yleen- 
sä esimiehenä Sprengtporten oli ollut mitä parhain. 
Vaikka hän olikin ankara ja vaativainen, oli hän 
myös aina valmis tukemaan apua tarvitsevia. Moni 
vähävarainen upseeri oli saanut komentajaltaan suo- 
ranaista taloudellista tukea. Hän myös kustansi 

kadettiensa oleskelun ja opinnot Brahelinnassa 
omasta kukkarostaan. Eräät lupaavat nuoret up- 
seerit saivat jopa tehdä vuosikausia kestäviä opinto- 
matkoja ulkomaille everstinsä kustannuksella. Omia, 
eikä suinkaan liikoja, varojaan Sprengtporten käytti 
myös koko prikaatinsa hyväksi mm. hankkimalla 
miehistölle paremmat kiväärit, kuin kruunun siihen 
myöntämillä varoilla oli mahdollista saada. Sprengt- 
porten kulutti siten suurimman osan yksityisomaisuu- 
destaan Savossa ollessaan prikaatinsa hyväksi. Kun 
Savon prikaatin komentaja aina innokkaasti osallistui 
myös maakunnan siviiliväestön aseman parantamista 
tarkoittaviin toimenpiteisiin, oli hän kaikkien arvos- 
sapitämä. Sen sijaan Sprengtporten ei tullut toimeen 
ylempiensä kanssa. Hänen alun perin hyvät suh- 
teensa kuninkaaseen särkyivät v. 1778, kun kunin- 
gas el suostunut vahvistamaan Savon puolustusta 
Sprengtportenin ehdottamalla tavalla. Iuonnostaan 
epäluuloisuuteen taipuvainen Sprengtporten katsoi 
menettäneensä kuninkaan luottamuksen ja vpyysi 
eroa. Sitä vielä myöntämättä kuningas lähetti 
Sprengtportenin pitkälle ulkomaanmatkalle, jota tä- 
mä oli suunnitellut jo aikaisemmin. 

Sprengtportenin toiminta isänmaassaan päättyi to- 
siasiallisesti tähän. Lyhyestä ajasta huolimatta hän 
oli ehtinyt saada suuria aikaan erityisesti Savon 
puolustuksen lujittamisessa. Savon joukot kehittyi- 
vät tänä aikana niin hyvään kuntoon, että vielä kym- 
menisen vuotta myöhemmin käydyssä sodassa niiden 
hyvät suoritukset laskettiin Sprengtportenin ansioksi. 
Siten ei voi muuta kuin valittaa, ettei valtakunta 
voinut käyttää hyväkseen tämän Ruotsi-Suomessa 
aikansa ehkäpä etevimmän sotilaan poikkeuksellista 
kykyä. 

KUSTAVILAINEN SIVISTYS 


Ranska esitti 1700-luvun sivistyselämässä johtavaa 
osaa. Ranskalaiset tavat ja Ranskan taide ja kirjalli- 
suus levisivät kaikkialle Eurooppaan ja tulivat esi- 
kuviksi Euroopan maiden sivistyspyrinnöille. Näin 
oli myös Ruotsi-Suomen laita. Sen poliittiset suhteet 
Ranskaan olivat olleet läheiset jo 30-vuotisesta so- 
dasta lähtien, joten monet ruotsalaiset ja suomalai- 
set olivat vapaaehtoisina palvelleet Ranskan kunin- 
kaiden armeijoissa tai laivastoissa. "Taloudellinen 
kanssakäyminen oli myös ollut vilkasta. Näin rans- 
kalainen sivistys levisi myös Ruotsi-Suomeen. Mutta 
täällä tämä ns. rokokoo-kulttuuri sai Kustaa Ill:n 
aikana jossakin määrin omaperäisen leiman osaksi 
kuninkaan omakohtaisten sivistysharrastusten an- 
siosta. 

Kustaa III:n hallituskausi oli sivistyksellisessä suh- 
teessa loistavaa aikaa. Valtakunnassa eli useita ete- 
viä tiedemiehiä, etenkin luonnontieteilijöitä, jotka 
ovat saavuttaneet huomattavan sijan tieteiden his- 
toriassa. Mutta korkeimmalle kohosivat kuitenkin 
kirjallisuus ja taide. Kuningas oli intohimoisesti 
kiintynyt teatteriin ja oopperaan. Hän kirjoitti itse- 
kin näytelmiä, joiden aiheet olivat Kustaa Vaasan 
ja Kustaa II Aadolfin historiasta. Aikakauden huo- 
mattavimpien runoilijoiden joukkoon kuuluivat vie- 
hättäviä paimenrunoelmia luonut suomalainen kreivi 
Kustaa Filip Creutz sekä Turun Akatemiassa opis- 
kellut terävä-älyinen Johan Henrik Kellgren. Ku- 
ninkaan v. 1786 perustama Ruotsin akatemia sai eri- 
tyiseksi tehtäväkseen ruotsin kielen ja ruotsalaisen 
kirjallisuuden vaalimisen, mitä se on jatkanut mei- 
dän päiviimme asti. Taiteilijoista huomattavin oli Ita- 
liassa mainetta niittänyt kuvanveistäjä Sergel, joka 
kuninkaan omien piirustusten mukaan muovaili Via- 
poriin pystytetyn Ehrensvärdin hautamuistomerkin. 

Kustaa III:n aikana kehittyi sisustustaiteessa myös 

oma suuntansa, jota kutsutaan kustavilaiseksi tyy- 
iiksi. Tämä todella hienostunut tyyli oli kehittynyt 
ranskalaisesta rokokoosta, jonka keveys ja sirous oli 
onnistuneesti säilytetty, mutta liika koristeellisuus 
karsittu pois. Tämä tyylisuunta levisi myös Suomeen, 
jossa monet herraskartanot, pappilat ja varakkaat 
porvariskodit sisustettiin sen mukaisesti. 

Taiteita suosivan ja ranskalaiseen sivistykseen in- 
tohimoisesti kiintyneen kuninkaan toimesta myös 
hovielämä muodostui ennennäkemättömän upeaksi ja 
loisteliaaksi. Tukholman hovi oli pienois-Versailles, 
jossa ratsastusnäytökset ja naamiohuvit, ooppera- 
esitykset ja fteatterinäytökset seurasivat toisiaan 
yhtämittaisena virtana. Silkkiin ja samettiin pukeu- 
tuneiden, taidokkaasti käherrettyjä peruukkeja käyt- 
tävien hovimiesten ja -naisten joukko kulutti ai- 
kaansa tässä ylellisessä maailmassa, jonka keskipis- 
teenä oli kuningas. Kustaa III, joka itsekin näytteli 

järjestämissään teatteri- ja oopperaesityksissä, ha- 
lusi tehdä myös jokapäiväisestä elämästään loistavan 
näytelmän. Erinomaisen esiintymiskykynsä ja ainoa- 
laatuisen persoonallisen viehätysvoimansa avulla hän 
slinä suuressa määrin myös onnistui. 

Meidän syrjäinen ja köyhä maamme joutui varsin 
vähän tekemisiin tämän loistavan ja hienostuneen, 
mutta myös tapainturmeluksen leimaaman kulttuuri- 
muodon kanssa. Mutta Kustaa Ill:n aika on antanut 
myös Suomen sivistyshistoriaan erittäin merkittävän 
panoksen. Aikakausi on näet siinä sikäli erikoinen, 
että yhden miehen hahmo hallitsee sitä täysin. Tämä 
mies oli suomalaisen tieteen suurimpiin uranuurta- 
Jilin kuuluva Henrik Gabriel Porthan. 


Suomen historian isä 


Henrik Gabriel Porthan syntyi marraskuun 8. päi- 
vänä v. 1739 Viitasaarella, jossa hänen isänsä oli 
kirkkoherrana. Isänsä parantumattoman mielisairau- 
den vuoksi hän jäi jo lapsena enojensa, Daniel Jus- 
leniuksen veljenpoikien huollettavaksi. Nämä huo- 
lehtivatkin nuoresta sukulaisestaan mitä parhaim- 
min. V. 1754 Henrik Gabriel kirjoittautui Turun 
akatemiaan, jossa hän ryhtyi opiskelemaan filosofiaa, 
historiaa, roomalaista ja ruotsinkielistä kirjallisuutta. 

Porthanin kehitykseen vaikutti huomattavasti hä- 
nen latinanopintonsa. Tähän aikaan latina oli me- 
nettänyt sen hallitsevan aseman, joka sillä vielä 
edellisellä vuosisadalla oli ollut. Ruotsin kieli pyrki 
syrjäyttämään sen Turussakin oppineiden kielenä. 
Porthanin latinanopettaja opetti kuitenkin hänelle 
ajatuksen selvyyttä, esitystavan yksinkertaisuutta ja 
täsmällisyyttä sekä korosti asiatietojen merkitystä. 
Nämä opetukset näkyvät kyllä Porthanin tuotan- 
nossa. | 

Tultuaan v. 1760 maisteriksi Porthan jäi edelleen 
Turun yliopistoon, missä hänet pari vuotta myöhem- 
min nimitettiin kaunopuheisuuden dosentiksi. Koska 

tämän viran tuottamat tulot olivat vähäiset, oli Por- 
thanin annettava yksityistunteja. Samasta syystä hän 
toimi myös apulaiskirjastonhoitajana yliopiston kir- 
jastossa. Vasta saadessaan vakinaisen kirjastonhoi- 
tajan viran Porthan pääsi taloudellisesti turvattuun 
asemaan, jonka v. 1777 tapahtunut nimitys kauno- 
puheisuuden professoriksi lopullisesti varmisti. 

V. 1779 Porthan pääsi hänen kehitykselleen mer- 
kitsevälle ulkomaanmatkalle. Matka kävi reittiä 
Lyypekki —— Hampuri — Göttingen — Stralsund — 
Tukholma, josta paluu Turkuun. Saksassa Porthan 
tutustui yliopistojen kirjastoihin ja opetusoloihin. 
Hän sai myös tilaisuuden tavata eräitä eteviä histo- 
riantutkijoita ja tutustua heidän ajattelutapaansa. 
Erityisesti hän pani merkille sen ankaran kriitilli- 
syyden, jolla nämä suhtautuivat tutkimusaineistoon- 
sa. * Paljon uutta omaksuneena Porthan päätyi vuo- 
den lopulla kesäkuussa alkaneelta matkalta Turkuun. 

Porthan oli aloittanut tieteellisen työnsä kansan- 
runouden tutkimuksen vainioilla. Tämä ala oli vuo- 
sisadan puolivälin tienoilla tullut muotiin kaikkialla 
Euroopassa. Porthan ryhtyi v. 1766 julkaisemaan 
sarjaa ”De Poesi Fennica”, ”Suomalaisesta runou- 
desta”, Tässä yhteydessä hän yritti myös vertaile- 
malla ja yhdistelemällä samasta runosta olevia eri 
toisintoja löytää niiden alkuperäisen, yhtenäisen 
asun. Mutta tämä julkaisutyö keskeytyi, kun uudet 
tehtävät vangitsivat tutkijan mielenkiinnon. 

Porthan oli kansanrunoutta kootessaan johtunut 
ajattelemaan Suomen kansan alkuperää. Jo ennen 
häntä oli tunnettua, että mm. unkarilaiset olivat 
suomalaisten kielisukulaisia. Tällöin näytti mahdol- 
Jiselta saada selvitetyksi näiden samoin kuin muiden- 
kin suomensukuisten kansojen alkuperä ja varhai- 
simmat vaiheet tutkimalla ja vertailemalla keske- 
nään niiden kieliä. Vaikkei Porthan saanutkaan tilai- 
suutta suorittaa tätä työtä, viitoitti hän tien, jota 
käyttäen myöhemmät tutkijat ovat nämä kysymyk- 
set selvittäneet. 

H. G. Porthan. 


Suomen suvun alkuperän tutkiminen oli johtanut 
Porthanin sen tieteenhaaran pariin, missä hän oli 
niittävä suurimmat laakerinsa, nimittäin historian- 
tutkimukseen. Hänen päätyökseen tuli Paavali Juus- 
tenin julkaiseman Ppiispainkronikan varustaminen 
selityksillä Tämän kronikan pääosa oli kirjoitettu 
keskiajalla ja sisälsi luotettavia tietoja maamme ka- 
tolisten piispojen vaiheista. Siksi Porthan päätti jul- 
kaista sen selityksillä ja täydennyksillä varustettuna, 
sillä alkuperäinen kronikka oli hyvin suppea. Näihin 
selityksiinsä Porthan sai erinomaista aineistoa Tuk- 
holmassa valtakunnanarkistossa säilytetystä Turun 
tuomiokirkon mustasta kirjasta, joka sisälsi keskiai- 
kaisia asiakirjoja. Porthanin tutkimukset ilmestyivät 
väitöskirjojen muodossa, joita kuudentoista vuoden 
aikana kertyi 56 kappaletta. 

Vaatimattomana miehenä Porthan selitti tässä 
teoksessaan vain tahtoneensa koota maamme men- 
neisyyttä koskevaa aineistoa ja toivoi muiden raken- 
tavan siitä ”miellyttävämmän rakennuksen”. Tämä 
latinaksi kirjoitettu, loppumattomasti keskiaikaisten 
asiakirjojen otteita tai niihin viittauksia sisältävä 
teos ei ollutkaan suinkaan suuren yleisön käyttöön 

tarkoitettu. Mutta tällä teoksellaan Porthan toi to- 
dellisen tieteellisen tutkimustavan Suomeen. Hän ei 
hyväksynyt mitään tietoja, joiden alkuperää hän ei 
ollut tarkistanut vertailemalla eri tietolähteitä toi- 
siinsa ja tutkimalla näiden lähteiden luotettavuutta. 
Mutta tällä tavoin Porthan kykeni myös kronikas- 
saan antamaan niin perusteellisen kuvan maamme 
keskiaikaisista oloista, että hänen teoksensa on kel- 
vannut myöhemmänkin tutkimuksen pohjaksi. 

Porthan julkaisi useita muitakin Suomen historiaa 
koskevia tutkimuksia. Yliopiston kirjastonhoitajana 
hän järjesti kirjaston kokoelmat uudelleen ja löysi 
tällöin paljon mielenkiintoista aineistoa. Hän kirjoitti 
myös tutkimuksen tämän kirjaston kokoelmista ja 
hankki runsaasti uutta kirjallisuutta. Turun akate- 
mian kirjasto saavutti Porthanin ansiosta mainetta 
ulkomaalaisten asiantuntijoidenkin keskuudessa. 

Isänmaansa historian ohella Porthan oli kiinnos- 
tunut myös oman aikansa oloista ja tapahtumista. 
Yliopiston loma-aikoina hän matkusteli ympäri Suo- 
mea tutustuakseen maahamme ja sen oloihin. Näin 
hankkimiaan tietoja hän julkaisi eri yhteyksissä. 
Mm. hän osallistui maantieteen oppikirjojen toimit- 
tamiseen. 

Porthanin koko elämä oli ollut hellittämätöntä työ- 
tä, ja työn paljous veikin hänet ennenaikaiseen hau- 
taan. Kylmässä kirjastohuoneessa hän sai ankaran 
taudin, joka mursi innokkaan tutkijan voimat. Maa- 
liskuun 16. päivänä v. 1804 Porthan kuoli kaikkien 
niiden lukuisten kansalaistemme suremana, jotka 
olivat joskus joutuneet tämän etevän tutkijan, uupu- 
mattoman opettajan ja kansansa parasta kaikin ta- 
voin harrastaneen isänmaanystävän kanssa tekemi- 
siin. 

Henrik Gabriel Porthanin elämäntyön merkitys 


Henrik Gabriel Porthan oli ollut 1700-luvun lop- 
pupuolella Suomen sivistyselämän keskeisin henkilö. 
Harva maanmiehemme, jos kukaan, on kyennyt niin 
painamaan leimansa kokonaiseen aikakauteen kuin 
Porthan teki. 

Porthanin laajalle ulottunut vaikutus johtui osaksi 
hänen suurista ja monipuolisista lahjoistaan, osaksi 
hänen luonteestaan. Tiedemiehenä hän joko loi 
itse huomattavia teoksia, kuten oli asian laita 
etenkin historian alalla, tai sitten viitoitti tien mui- 
den tutkijoiden kuljettavaksi. Siten hän on suuresti 
vaikuttanut kansanrunouden ja suomalais-uerilaisten 
kansojen muinaisuuden tutkimisharrastuksen herää- 
miseen. Luonteeltaan Porthan oli tyypillinen tiede- 
mies, viileästi ja asialiisesti ajatteleva. Teräväjärki- 
senä, hyvämuistisena ja uskomattoman uutterana 
hän kykeni suorittamaan suunnattoman työmäärän. 
Erityisen huomattava oli hänen työnsä yliopiston 
opettajana. 

Porthan ehti olla kaikkiaan 42 vuotta tässä toi- 
messa, viimeiset 25 vuotta professorin virassa. Hä- 
nen varsinaisena opetusaineenaan oli latina. Mutta 
sen ohella hän antoi ohjausta historian, filosofian, 
kirjallisuuden sekä monien muiden aineiden opis- 
kelijoille. Luennoillaan, joita hän piti 12 tuntia vii- 
kossa, kertaustunneilla sekä yksityisesti ylioppilaita 
ohjatessaan hän antoi heille runsaasti tietoja myös 
tavanomaisen opetusohjelman ulkopuolella. Porthan 
itse luki paljon, ja siten hän saattoi perehdyttää 
oppilaansa kaikkiin tutustuttamisen arvoisiin oman 
aikansa henkisiin virtauksiin. Porthanin ahkeruutta 
opettajana osoittaa myös se, eitä hän julkaisi kol- 
mattasataa väitöskirjaa opetusmieiessä käsiteltäviksi. 
Etupäässä Porthanin ansiosta Turun akatemia nousi 
tähän aikaan tasoltaan ensimmäiseksi valtakunnan 
yliopistoista. 

Mutta Porthan ei rajoittunut vain laajentamaan 

oppilaittensa tietopiiriä ja kehittämään heidän ajatte- 
lukykyään. Hän pyrki myös kasvattamaan heitä. 
Etevän opettajan onnistuikin istuttaa oppilaisiinsa 
henkisten arvojen kunnioitusta, harrastusta tieteelli- 
seen työhön ja isänmaanrakkautta. Kokonainen su- 
kupolvi maamme tulevaa sivistyneistöä ehti näin 
kasvaa Porthanin vaikutuksen alaisena ja omaksua 
hänen maailmankatsomuksensa. Tällä tavoin Porthan 
välillisesti vaikutti koko kansamme kehitykseen. 
Syyttä ei siis ole sanottu, että ”sellaista opettajaa 
Turun akatemialla ei ole milloinkaan ollut”. 

Porthan oli myös yliopiston ulkopuolella tapahtu- 
vien sivistysrientojen keskeisin henkilö. Hänen toi- 
mestaan perustettiin Turkuun v. 1770 ”Aurora-seu- 
ra”, jonka tarkoituksena oli kaikenlaisten hyvien 
harrastusten tukeminen. Seuran jäsenmäärä oli suu- 
rimmillaan yli 70, ja siihen kuuluivat useat maamme 
huomattavimmat henkilöt. Jäsenet harrastivat kir- 
jallisuutta ja musiikkia, esittivät tieteellisiä tutkiel- 
miaan seuran arvosteltavaksi ja kehittivät seuruste- 
lutaitoaan aikakauden siron käytöstavan ja henkevän 
keskustelutaidon omaksumiseksi. Ajan hengen mu- 
kaisesti tämä seura pyrki pitämään kokouksensa ja 
toimintatapansa jossakin määrin ulkopuolisilta sa- 
lassa. 

Näiden yleisten, ajan henkeen sopivien harrastus- 
tensa ohella Aurora-seura pyrki myös herättämään 
kiinnostusta suomen kieleen ja lisäämään maamme 
olojen ja menneisyyden tuntemusta. Siten se työs- 
kenteli kansallis-isänmaallisessa hengessä. 

Seura pyrki saattamaan harrastuksensa myös laa- 
jempien piirien tietoon. Sitä varten se ryhtyi julkai- 
semaan Suomen ensimmäistä sanomalehteä, joka al- 
koi ilmestyä Turussa v. 1771 nimellä ”Tidningar 
Utgifne af et Sällskap i Äbo” eli ”Erään turkulaisen 
seuran julkaisemia sanomalehtiä”. Lehdessä oli kau- 
nokirjallisten kirjoitusten ohella käytännöllisiä tie- 
toja eri aloilta sekä tutkimuksia suomen kielestä, 
kansasta ja historiasta. Suuri osa niistä oli Porthanin 

Aurora-seura. 


käsialaa, joka muutoinkin oli koko toimitustyön sie- 
luna. 

Vaikka Aurora-seura lopettikin toimintansa vain 
vajaan kymmenvuotiskauden koossa pysyttyään, oli 
se ehtinyt huomattavasti vaikuttaa maamme sivisty- 
neistön ajattelutapoihin ja loi siten pohjaa, jolle 
myöhempi kansallinen sivistys saattoi rakentua. 

Niin suuresti kuin jo aikalaiset ihailivat ja piti- 
vät arvossa Porthanin suurenmoista työtä, on sen 
täysi arvo käynyt ilmi vasta paljon myöhemmin. 
Tutkimuksillaan ja opetustoiminnallaan hän oli osoit- 
tanut, että Suomen kansalla on ollut oma historiansa 
ja oma erikoinen menneisyytensä ja että sillä on 
oma kansallisuutensa ja kielensä. Siksi sen oli elet- 
tävä omaa, kansallista elämäänsä. Tällä tavoin Por- 
than loi edellytykset suomalais-kansallisen sivistyk- 
sen ja kansallisen itsetunnon syntymiselle. Itse hän 
pysyi jyrkästi syrjässä niistä itsenäisyyspyrinnöistä, 
joita hänen aikanaan maassamme ilmeni. Hän piti 
niitä kypsymättöminä, ja tapahtumain kehitys osoitti 
hänen olleen oikeassa. Mutta hänen työnsä valmisti 
kuitenkin suomalaisen kansallisvaltion syntymistä, 

jonka alkuastetta, sisäistä itsehallintoa, monet Por- 
thanin oppilaat olivat rakentamassa. Siten Porthan 
on maamme itsenäisyyden ensimmäisiä valmisteli- 
joita. 

Ensimmäinen suomenkielinen sanomalehti 


Porthan antoi herätteen myös ensimmäisen suo- 
menkielisen sanomalehden julkaisemiseen. Hänen 
esimerkkinsä innostamana Mynämäen kirkkoherra 
Antti Lizelius alkoi v. 1775 julkaista ”Suomenkieliset 
Tieto-Sanomat”--nimistä lehteä. 

Antti Lizelius oli syntyjään tyrvääläisen talonpojan 
poika, joka oli syvästi kiintynyt äidinkieleensä ja 
koetti laajentaa sen kirjallista käyttöä. Taitavana 
kielimiehenä hän joutui myös tarkistamaan uusien 
raamatunkäännösten kielen ja tekikin työnsä niin 
hyvin, että se on vielä nykyisenkin Raamattumme 
pohjana. Papinvirkansa hän hoiti hyvin kiinnittäen 
erityisesti huomiota seurakuntansa köyhien huoltoon. 
Kun hänellä oli vielä hyvä taloudellisten asioiden 
tuntemus, hän oli erityisen sopiva mies levittämään 
valistusta yhteisen kansan keskuuteen. 

Nimensä mukaisesti Lizeliuksen lehden tarkoituk- 
sena oli kaikenlaisten hyödyllisten tietojen jakami- 
nen. Se oli myös uutislehti, joka antoi ”totisia sano- 
mia muitten ja omain maanpaikkain erinomaisista 
entisistä ja nykyisistä tapauksista, menoista ja muut- 
teista”, kuten hän lehtensä tarkoituksen itse esit- 
teli. Lehti pyrki myös omasta puolestaan kehittä- 
mään suomen kieltä kirjalliseen käyttöön paremmin 
sopivaksi. 

Lizeliuksen lehti sisälsi hyödyllisiä neuvoja maan- 
viljelyksen ja karjanhoidon alalta, maantieteellisiä 
kuvauksia vieraista maista, monenlaisia pikkutietoja 
kuten esim. parannusohjeita, sekä seuraavanlaatui- 
sia koti- ja ulkomaanuutisia: ”Ruotzisa Wermelantisa 
on taas s. 15. p. wiimeis TammiKuusa huomeneltain 
tuttu Maanjaristys, joka oli nostanut wuoteet ylös, 
heittänyt ovet auki ja orret ylös ilmaan.” — ”Hispa- 

niasa puhutan paljo, että rauha nimitetyn Hispanian 
ja Portugallian Waltakuntain välillä pidäis oleman 
rikottu ja sota hankkeisa; mutta sen asian totuus 
tarwitzee wielä wahtoistusta? — ”Ruomista jutel- 
laan, että paavi on kivulloinen ja että hänen jalkans 
ovat ajettumallansa.” 

Lizelius joutui ilman apua toimittamaan lehteään. 
Vaikka se ilmestyikin vain kaksi kertaa kuukau- 
dessa, kulloinkin 8-sivuisena, kävi se julkaisijalle 
raskaaksi. Ja kun lehden taloudellinen tulos ei vas- 
tannut odotuksia, täytyi Lizeliuksen lopettaa Tieto- 
Sanomansa jo v. 1776. Mutta lyhyeen päättyneestä 
tarinastaan huolimatta tämä lehti muodostaa huo- 
mattavan virstanpylvään Suomen sivistyshistoriassa. 
Esimerkillään se kannusti niitä yrittäjiä, jotka puo- 
lisen vuosisataa myöhemmin jatkoivat paremmalla 
menestyksellä Lizeliukselta kesken jäänyttä työtä. 


KUSTAA-KUNINGAS MENETTÄÄ KANSAN- 
SUOSIONSA 


Kustaa III:n hallitus oli alkanut mitä loistavimmin. 
Vallankaappauksensa jälkeen nuori kuningas oli 
kansansa ja lukuisten etevien ulkomaalaistenkin 
ihailema. Nämä toivoivat häneltä paljon, ja heidän 
toiveikas ihannoimisensa teki tehottomaksi kaunan, 
jota vallasta syöstyt puoluepoliitikot kuningasta koh- 
taan tunsivat. 

Mutta ajat muuttuvat, ja kansansuosio katoaa hel- 
posti. Näin kävi kuningas Kustaallekin. Vielä vuo- 
den 1778 valtiopäiviliä kaikki kävi kuitenkin kunin- 
kaan mielen mukaan. Mutta sen jälkeen tyytymät- 
tömyys kuningasta kohtaan kasvoi voimakkaasti. 
Lujitettuaan asemansa kuningas oli ryhtynyt hallit- 
semaan yhä itsevaltaisemmin. Hän ratkaisi kaikki 
asiat yhä enemmän oman mielensä mukaan välittä- 
mättä etevimpienkään neuvonantajiensa ohjeista. 
Tämä ärsytti erityisesti aatelia, joka oli menettänyt 

valtiollisen merkityksensä. Kuningas suosi kyllä 
aatelia kaikin tavoin, mutta se ei tätä lepyttänyt. 

Vuosina 1779—85 vuodentulo oli poikkeuksellisen 
huono. Vain yhtenä vuonna kerrotaan saadun kun- 
nollinen sato. Kalliin ajan herättämä yleinen tyyty- 
mättömyys kohdistui erikoisesti kuninkaaseen, kun 
suuri yleisö alkoi vähitellen päästä perille hänen 
tuhlailevaisuudestaan. Loistava hovinpito ja kunin- 
kaan monille suosikeilleen auliisti jakamat suuret 
avustukset maksoivat niin paljon, että Kustaa oli 
aina rahapulassa. Kun hän näihin aikoihin alkoi 
voimakkaasti laajentaa laivastoaan, hänen rahantar- 
peensa vain yhä kasvoi. Kuninkaan lähes vuoden 
kestänyt kallis matka Italiaan ja Ranskaan tuntui 
kansasta sitäkin edesvastuuttomammalta, kun sa- 
maan aikaan valtakunnassa sattuneen kadon vuoksi 
vilja oli niin vähissä, että sitä oli lainattava Venä- 
jältä. Myös hovin kevytmielisyyttä paheksuttiin ja 
syytettiin siitäkin kuningasta. Erityisesti papisto 
kiinnitti siihen huomiota. 

Papisto sai lisää aihetta tyytymättömyyteensä ku- 
ninkaan luvalla harjoitetusta kirkkoherranvirkojen 
myynnistä. Auttaakseen jotakin rahantarpeessa ole- 
vaa suosikkiaan kuningas antoi hänelle oikeuden ni- 
mittää kirkkoherran johonkin sellaiseen seurakun- 
taan, jossa kuninkaalla oli papinotto-oikeus. Kun 
nämä seurakunnat olivat hyvätuottoisia, virkaan pyr- 
kijät maksoivat mielellään huomattavankin korvauk- 
sen nimittäjälle. Tämä herätti tietenkin suurta tyy- 
tymättömyyttä kaikkialla maassa, etenkin kun mo- 
nesti aivan ansiottomatkin henkilöt pääsivät rahan 
voimalla kirkon virkoihin. 

Muutkin säädyt tunsivat kuninkaan toimenpiteiden 
loukanneen etujaan. Porvaristoa ei miellyttänyt 
Kustaa III:n vapaamielinen talouspolitiikka, joka 
kavensi vanhojen kaupunkien etuoikeuksia. Kaik- 
kein tyytymättömimpiä olivat kuitenkin talonpojat. 
Kuningas oli ottanut valtiolle yksinoikeuden viinan- 
polttoon osaksi lisätäkseen siten kruunun tuloja. 

osaksi vähentääkseen viljan käyttöä tähän tarkoi- 
tukseen. Ruotsi-Suomi ei tullut toimeen kotimaassa 
tuotetulla viljalla vaan vuosittain piti tuoda suuria 
viljamääriä ulkomailta. Siitä huolimatta satojatu- 
hansia tynnyreitä poltettiin viinaksi näinä katovuo- 
sinakin. Mutta kansa ei ollut halukas luopumaan 
kotitarvepoltto-oikeudestaan. Talonpojat uskoivat, 
että paloviina oli sangen ravitsevaa ja että kohtuul- 
linen viinan käyttö on talonpojan ”paras parannus- 
keino ja apteekki”. Vaikka hallitus oli yrittänyt 
todistella, että ”palantoviinassa itsesäns ei ole ela- 
tuksen voimaa, sen tähden ei ole tästä muuta hyö- 
tyä, vaan etä ihmiset saavat sisua ja ilkivallaisuutta 
ilman voimaa ja väkevyyttä”, kaikuivat nämä kehoi- 
tukset kuuroille korville. Kruunun perustamat polt- 
timot lisäsivät osaltaan juoppoutta, ja salapoltto le- 
visi hallituksen ankarista vastatoimenpiteistä huoli- 
matta kaikkialle maahan. Yleinen mielipide oli niin 
jyrkästi kuninkaan toimenpiteitä vastaan, että pap- 
pienkin kerrotaan joissakin paikoin harrastaneen vii- 
nan salapolttoa. 

Vuoden 1786 valtiopäivillä Kustaa III sai omin 
silmin nähdä, miten laajalle maassa häneen kohdis- 
tunut tyytymättömyys oli levinnyt. Pitääkseen sen 
ilmaukset kurissa kuningas oli v. 1780 muuttanut 
painovapausasetusta siten, että kustantajat tehtiin 
vastuunalaisiksi lehtiensä sisällyksestä. Pelko kus- 
tannusoikeuden menetyksestä oli luonnollisestikin 
pannut kustantajat tarkkailemaan enemmän leh- 
tiensä sävyä. Mutta arvostelua se ei lopettanut, sillä 
useiden lehtien näennäisen kunnioittavien ja kunin- 
gasta ylistävien kirjoitusten takana oli tosiasiallisesti 
veristä ivaa. Valtiopäivien kokoonnuttua vastustus 
puhkesi avoimena ilmi kaikissa säädyissä. 

Kuningas osasi kuitenkin mestarillisesti hallita 
tilanteen, mutta ei saanut mitään esityksiään hyväk- 
sytyksi. Vastustuspuolue osoitti mieltään joko hylkää- 
mällä ne tai muuttamalla kuninkaallisia ehdotuksia. 
Kuninkaan menettely viinanpoltto-asiassa tuomittiin, 

ja hänen ehdottamansa veromäärä hyväksyttiin vain 
neljäksi vuodeksi eikä seuraaviin valtiopäiviin asti 
kuten ennen. Summa sitä paitsi alennettiin yhdellä 
prosentilla. Mutta koska kuninkaalla oli tosiasialli- 
nen valta käsissään, ei tämä säätyjen tyytymättö- 
myys pahemmin järkyttänyt hänen asemaansa. Val- 
tiopäivät joutuivat hajaantumaan saamatta mitään 
takeita kuninkaan tyytymättömyyttä herättäneen 
hallitustavan muuttumisesta. 

Näillä valtiopäivillä tuli kuitenkin olemaan suuri 
merkitys Kustaa III:n ja hänen valtakuntansa histo- 
riassa. Herkkätunteinen ja ihailua kaipaava kunin- 
gas kärsi kipeästi kansansuosionsa menettämisestä, 
joten hän päätti voittaa sen takaisin poistamalla pa- 
himman tyytymättömyyden aiheuttajat. Tämä oli 
välttämätöntä senkin vuoksi, että kuningas oli luvan- 
nut kutsua säädyt koolle jälleen kolmen vuoden ku- 
luttua. Siihen mennessä niiden mieliala oli saatava 
muuttumaan: suopeammaksi. 

Tässä tarkoituksessa kuningas antoi valtiopäivien 
jälkeen asetuksia, joissa hän osittain peruutti tyy- 
tymättömyyttä aiheuttaneita toimenpiteitään. Ta- 
lonpojat saivat kotipoltto-oikeutensa takaisin kruu- 
nulle maksettavaa veroa vastaan, porvareita peläs- 
tyttäneistä valtion monopolihankkeista luovuttiin ja 
papistoa ärsyttänyt papinvirkojen myynti lopetettiin. 
Mutta kun tämäkään ei näyttänyt auttavan, ajautui 
kuningas yhä pitemmälle kunnianhimoisissa ulkopo- 
liittisissa suunnitelmissaan. Menestyksellisen ulkopo- 
litiikan avulla oli voitettava sisäinen tyytymättömyys. 


KUSTAA-KUNINKAAN ULKOPOLITIIKKA 


Kustaa III tunsi koko hallituskautensa ajan voi- 
makasta mielenkiintoa ulkopolitiikkaa kohtaan. Val- 
takunnan vaaranalainen asema teki tämän suoras- 
taan välttämättömäksi etenkin hänen valtaistuimel- 
lenousunsa aikaan. Mutta se vastasi myös parhaiten 

kuninkaan taipumuksia. Hänen loistonhaluinen ja 
kärsimätön luonteensa ei ollut sopiva arkipäiväiseen 
hallitustyöhön. Ulkopolitiikan vaihtelevaisuus, sen 
tarjoama jännitys ja mahdollisuus saavuttaa kunniaa 
ja mainetta vetosivat voimakkaasti Kustaa-kunin- 
kaan mieleen. Hän halusi palauttaa valtakunnalleen 
sen entisen mahtiaseman ja loistaa koko Euroopan 
silmissä suurena hallitsijana. 

Kuninkaan ensimmäiset toimenpiteet olivatkin 
menestyksellisiä. Vallankaappauksen jälkeen hänen 
oli onnistunut hoitaa suhteensa muihin valtoihin niin, 
etteivät vihamieliset naapurit ennakkosopimuksis- 
taan huolimatta käyneet Ruotsi-Suomen kimppuun. 
Venäjänkin kanssa päästiin luottamuksellisiin suhtei- 
siin. Kuningas tapasi keisarinna Katariinan pari ker- 
taa, ja serkusten väliset vanhat epäluulot näyttivät 
häipyneen. Kun Pohjois-Amerikan siirtokuntien va- 
paussodan yhteydessä Englanti ja siirtokuntia tuke- 
nut Ranska joutuivat sotaan keskenään, häiriytyi 
meriliikenne pahoin. Kustaa III:n toimesta Ruotsi- 
Suomi, Venäjä ja Tanska muodostivat aseellisen puo- 
luettomuusliiton. Niiden sotalaivat saattoivat kaup- 
palaivoja aina Välimerelle saakka ja turvasivat kau- 
pankäynnin jatkumisen. Ruotsi-Suomi tunnusti en- 
simmäisenä ulkopuolisena valtiona Yhdysvallat ja 
solmi niiden kanssa kauppasopimuksen. Juuri näiden 
kaupalle edullisten suhdanteiden ansiosta valtakunta 
vaurastui 1780-luvun alkupuolella sattuneista kato- 
vuosista huolimatta. Mm. Suomen vientitavaroilla, 
etenkin tervalla, oli valtava menekki. 

Keisarinna ehdotti, että nämä sopimusvaliat teki- 
sivät pysyvän liiton keskenään. Syynä tähän oli en- 
nen kaikkea keisarinnan pyrkimys turvata rauhan 
sällyminen Pohjolassa niin kauaksi aikaa, kuin hä- 
nellä oli vielä selvittämättä välinsä Puolan ja Turkin 
kanssa. Kustaa III torjui kuitenkin tämän ehdotuk- 
sen, sillä hän suunnitteli Norjan riistämistä Tans- 
kalta. Tällä tavoin hän toivoi voivansa turvata Ruot- 
sin Tanskan uhkalta. Näihin aikoihin näyttää ruot- 


998 Kustavilainen aika 


salaistenkin keskuuteen levinneen käsitys, ettei Suo- 
mea voitu ajan mittaan estää joutumasta Venäjän 
valtaan. Siksi Ruotsin olisi pitänyt hankkia korvausta 
Norjasta. Mm. laivaston komentaja yliamiraali Kaarle 
August Ehrensvärd, Viaporin rakentajan poika, il- 
meisesti ajatteli näin Kirjoittaessaan Suomen ase- 
masta: ”Suomi näyttää olevan lähellä tuhoaan, jos 
Eurooppa jättää meidät yksin.” Keisarinna ei kui- 
tenkaan hyväksynyt kuninkaan valloitussuunnitelmia 
ja uudisti liittonsa Tanskan kanssa. 

Suomeen levisi epämääräisiä huhuja, jotka kertoi- 
vat Ruotsin luovuttavan maamme Venäjälle ja saa- 
van vastineeksi Norjan. Suomalaisten suhtautumista 
tähän kuvaa seuraava Ruotsiin lähetetty mielialatie- 
dotus: ”Venäjän vallanalaisuutta pelätään kuin or- 
juutta, ja itsenäisyydestä odotetaan samaa tulosta, 
koska siinäkin tapauksessa, niin täällä sanotaan, 
Suomi ei olisi muuta kuin suupala Venäjän haukata 
milloin tämän päähän juolahtaisi.” 

Kuninkaalla ei ollut kuitenkaan mitään aikeita 
luovuttaa Suomea. Päinvastoin hän ryhtyi nyt suun- 
nittelemaan sotaa Venäjää vastaan, jolta oli otettava 
takaisin sille menetettyjä alueita. Aikaisemmin aloi- 
tettua laivaston vahvistamista jatkettiin, tosin Suo- 
men puolustamiseen varattujen määrärahojen kus- 
tannuksella. Kuta enemmän sisäinen tyytymättö- 
myys kasvoi, sitä innokkaammin kuningas antautui 
nyt ajamaan sotapolitiikkaa. 


ITSENÄISYYSAJATUS 


Aina 1700-luvun alkuun asti suomalaiset olivat 
pysyneet horjumattoman uskollisina Ruotsin kruu- 
nulle ajattelemattakaan siitä luopumista. Mutta Uu- 
denkaupungin rauhan jälkeen suomalaisten suhtau- 
tuminen emämaahan oli hiljalleen alkanut muuttua. 
Jo suuri Pohjan sota oli osoittanut, ettei Ruotsi tun- 
tenut riittävää vastuuta Suomen puolustamisesta Ve- 

näjää vastaan. Suomalaiset totesivat katkeruudella, 
ettei Suomi saanut käyttää edes omia varojaan ja 
voimiaan alueensa puolustamiseen. Emämaan anta- 
masta avusta ei ollut puhettakaan. Pikkuvihan ta- 
pahtumat lisäsivät suomalaisten tyytymättömyyttä. 
Suomi oli jälleen saanut maksaa Ruotsin politiikan 
virheet. Näiden tapahtumien arvosteluun liittyi nyt 
myös huoli tulevaisuudesta. Venäjä tuntui kehitty- 
neen niin paljon mahtavammaksi kuin Ruotsi, että 
Suomi näytti jääneen täysin Venäjän armoille. Tun- 
tui siltä, että Venäjä tuli ennen pitkää ottamaan 
loputkin Suomesta. 

. Näiden maanmiestemme keskuudessa syntyi silloin 
ajatus, että tätä väistämättömältä tuntuvaa kehitystä 
jouduttamalla voitaisiin Suomelle saada parempi 
asema kuin odottamalla kädet ristissä, mitä tuleman 
piti. Irroittamalla Suomi Ruotsista ja muodostamalla 
siitä itsenäinen valtio voitaisiin ehkä välttyä joutu- 
masta suorastaan Venäjän valtaan. Näin syntyneen 
itsenäisyysajatuksen voimakkain ajaja oli Yrjö 
Maunu Sprengtporten, jolle Kustaa III:n hallituksen 
loppuaikoina näytti tarjoutuvan tilaisuus ajatustensa 
toteuttamiseen. 


Sprengtporten kehittyy itsenäisyysmieheksi 


Sprengtportenin suurenmoinen toiminta Savon pri- 
kaatin komentajana oli päättynyt kuninkaan ja hänen 
vaikeasti käsiteltävän alaisensa välien rikkoutumi- 
seen. Joskin Sprengtportenissa oli ehkä enemmän 
syytä, katkeroitti kuningas herkästi loukkaantuvan 
everstin mieltä turhaan estämällä häntä osallistu- 
masta vuonna 1778 kokoontuneille valtiopäiville. Kun 
Sprengtporten tiedusteli syytä kutsumatta jäämi- 
seensä, toivotti kuningas vain hänelle onnea pitkälle 
ulkomaanmatkalleen. 

Sprengtporten suoritti matkansa kuninkaalta saa- 
mansa runsaan apurahan turvin. Mukaansa hän otti 
pari nuorta upseeria — toinen heistä oli myöhemmin 

suureen maineeseen kohonnut Kustaa Mauri Armfelt 
—, jotta nämä saisivat tilaisuuden täydentää opinto- 
jaan. Matka suunnattiin aluksi Pietariin, jossa 
Sprengtporten seuralaisineen otettiin erittäin kohte- 
liaasti vastaan. Kuuluisa eversti esiteltiin itselleen 
keisarinnalle. Sprengtportenin matkan tarkoituksena 
oli mm. ollut sen sodan seuraaminen, jonka odotet- 
tiin puhkeavan Preussin ja Itävallan välillä. Mutta 
kun rauha säilyi, hän jatkoi Berliinistä matkaa Pa- 
riisiin. Täältä hän lähetti uudelleen eronpyynnön 
kuninkaalle ehkäpä vain saadakseen täydennystä 
matkakassaansa. Mutta pettymyksekseen hän saikin 
viipymättä eron. Nyt hän yritti päästä vapaaehtois- 
joukkoon, joka oli lähetetty Pohjois-Amerikkaan 
taistelemaan englantilaisia vastaan. Kustaa-kuningas 
oli antanut Pariisin-lähettiläälleen käskyn avustaa 
kaikin tavoin Sprengtportenin pyrintöjä, jottei tämä 
menisi Venäjän palvelukseen. Mutta osaksi everstin 
oman tuittupäisyyden takia nämä suunnitelmat epä- 
onnistuivat. Sprengtporten palasi lopulta kotimaahan 
ja asettui asumaan vaimonsa perimään Seestan kar- 
tanoon Nastolaan. 

Seestassa hän vietti pari seuraavaa vuotta, elä- 
mänsä onnellisimman ajan, kuten hän omassa elämä- 
kerrassaan mainitsee. Tänä aikana hänen Suomen 
itsenäisyyteen tähtäävät suunnitelmansa näyttävät 
kypsyneen. Sprengtportenin vaikuttimista on esitetty 
hyvin eriäviä mielipiteitä. Osaltaan hänen itsenäi- 
syyshankkeisiinsa on varmaankin vaikuttanut se in- 
tohimoinen viha, jota hän tunsi kuningasta kohtaan. 
Kiihkeäluonteinen eversti ei ollut mielestään saanut 
kykyjensä mukaista asemaa Ruotsi-Suomen armei- 
jassa, Myös Kustaa III:n hallitustoimet herättivät 
tässä hänen entisessä hartaassa kannattajassaan ja 
ystävässään yhä voimakkaampaa vastenmielisyyttä. 
Näiden henkilökohtaisten tunteiden ohella kuitenkin 
myös asialliset syyt vieroittivat Sprengtportenin ku- 
ninkaasta. Hän jos kenkään ymmärsi, kuinka ke- 
vyesti Kustaa-kuningas suhtautui erinäisiin valta- 

kunnan elinkysymyksiin. Suomen puolustus laimin- 
lyötiin edelleen, joten maamme tulisi olemaan helppo 
saalis Venäjälle. ”Kohtalomme on joka tapauksessa 
kerran joutua tämän valtakunnan yliherruuteen, 
mutta se muodostuu paljon raskaammaksi, ellemme 
vapaaehtoisesti alistu sen valtaan”, hän on myöhem- 
min kuvannut tämänhetkisiä käsityksiään. 
Sprengtporten ryhtyi nyt levittämään näitä aja- 
tuksia tuttavapiiriinsä. Erityisesti Suomen upseerien 
keskuudessa hän sai aatteilleen kannatusta. Hä- 
nellä oli jo ennestään suuri maine, ja hänen 
mielipiteitään pidettiin arvossa. Upseerien keskuu- 
dessa tiedettiin myös hyvin, miten heikossa kunnossa 
Suomen puolustus oli. Kuninkaan sodan varalta an- 
tamat ohjeet, joiden mukaan rajaseudut oli ilman 
muuta luovutettava vihollisen valtaan, herättivät 
katkeruutta etenkin Savon upseereissa. Huomatta- 
vin Sprengtportenin kannattajista oli nuori kapteeni 
Antti Juhana Jägerhorn, jolla oli nuoruudestaan huo- 
limatta tavattoman suuri vaikutusvalta upseeritove- 
reihinsa. Jägerhorn oli perustanut upseeriston kes- 
kuuteen aikakauden muodin mukaisen ”Walhallavel- 
jeskunta”-nimisen salaseuran. Oltuaan aluksi kunin- 
gasmielisiä veljeskunnan jäsenet olivat enimmäkseen 
siirtyneet kuninkaan arvostelijain leiriin, ja myös it- 
senäisyysajatus sai kannatusta heidän keskuudessaan. 
Sprengtportenin rauhallinen maalaiselämä päättyi 
v. 1785. Alankomaiden ja Itävallan välisen sodan 
uskottiin kohta syttyvän, ja Sprengtporten matkusti 
Alankomaihin tarjoamaan palveluksiaan sen halli- 
tukselle. Kustaa III, joka tahtoi päästä tästä levot- 
tomasta alamaisestaan, oli antanut hänelle mitä par- 
haimmat suositukset. Mutta sotaa ei tullutkaan. 
Sprengtporten jäi kuitenkin muutamaksi kuukau- 
deksi Alankomaihin, sillä hän sai täältä eläkkeen 
korvaukseksi palvelussopimuksensa purkautumisesta. 
Tänä aikana hän astui ratkaisevan askelen, joka tuli 
johtamaan hänen elämänsä aivan uusille urille. 
Sprengtporten jätti nimittäin Venäjän Haagissa ole- 

valle lähettiläälle suunnitelman Suomen erottami- 
seksi Ruotsista. 

Palattuaan Tukholmaan, jossa osallistui valtio- 
päivien työhön, Sprengtporten jatkoi neuvottelu- 
jaan Venäjän lähettilään kanssa. Tällöin hän perus- 
teli lähemmin outoa suunnitelmaansa. Ruotsin ja 
Venäjän suhteet pysyvät kireinä niin kauan kuin 
Suomi on liittyneenä Ruotsiin. Suomesta käsin Ruotsi 
voi nimittäin uhata Venäjän pääkaupunkia Pietaria. 
Toisaalta Ruotsi ei kykene suojaamaan enää Suomea. 
Molemmille näille valtakunnille olisi siten eduksi, 
jos Suomi saisi itsenäisyyden. Itsenäinen Suomi olisi 
liian heikko uhkaamaan kumpaakaan naapuriaan, 
joten siitä ei olisi kummallekaan haittaa. Päinvas- 
toin se hyödyttäisi molempia muodostaessaan puo- 
lueettoman puskurivaltion näiden kahden vanhan 
riitaveikon välille. 

Sprengtporten ei kuitenkaan uskonut Ruotsin va- 
paaehtoisesti myöntyvän tällaiseen järjestelyyn. Suo- 
malaisten oli sen vuoksi noustava kapinaan ja vapau- 
tettava itsensä Venäjän avulla ruotsalaisten harjoit- 
tamasta ”sietämättömästä sorrosta”. Hänen väitteit- 
tensä mukaan kansa olikin valmis tähän. fEsittipä 
hän alustavan hallitusmuotoehdotuksenkin. Suomesta 
piti tehtämän Alankomaiden mallin mukaan liittota- 
savalta. Kukin maakunta saisi hoitaa itse omat asi- 
ansa. Valtakunnan yhteisiä asioita käsittelisivät edus- 
kunta eli kongressi, valtioneuvosto sekä presidentti. 

Sprengtportenin merkillinen ehdotus kiinnosti Ve- 
näjän Tukholman-lähettilästäkin. Tosin venäläiset 
eivät ilmeisesti oikein uskoneet suomalaisten olevan 
tämän erikoislaatuisen everstin ehdotusten kannalla, 
mutta niiden tekijä saattoi joka tapauksessa olla 
hyödyksi Venäjälle. Keisarinna kehoitti siksi Sprengt- 
portenia siirtymään Venäjän palvelukseen. Tämä ei 
kuitenkaan ilman muuta ollut valmis jättämään 
isänmaataan, vaan olisi ehkä jäänyt kotimaahan, 
jos hän olisi saanut tavoittelemansa vaikutusval- 
taisen ja korkean viran, kaikkien Suomeen si- 

joitettujen joukkojen päällikkyyden. Mutta kun Kus- 
taa-kuningas ei tähän suostunut, purjehti Sprengt- 
porten loppukesällä 1786 Pietariin. Täällä hänet otet- 
tiin hyvin huomaavaisesti vastaan, ja hän astui ken- 
raalimajurina Venäjän palvelukseen. 

Kuningas ei ollut suinkaan yksinomaan pahoillaan 
etevimmän upseerinsa menettämisestä, sillä hän lau- 
sui saatuaan tiedon Sprengtportenin lähdöstä: ”Tällä 
teollaan hän on menettänyt kaiken luottonsa Suo- 
messa, ja me olemme ainiaaksi päässeet hänestä 
eroon.” Haaveet Suomen itsenäisyydestä liittyivät 
kiinteimmin Sprengtportenin nimeen, ja kuningas 
uskoi näiden valtakunnan kokonaisuudelle vaarallis- 
ten aatteiden häviävän omituisen everstin mukana. 
Näin näytti aluksi käyvänkin. 


”KUSTAAN SOTA” 


Vaimentaakseen hallitukseensa yhä voimakkaam- 
pana kohdistuvan arvostelun sekä tyydyttääkseen 
kunnianhimoaan Kustaa-kuningas oli päättänyt aloit- 
taa sodan Venäjää vastaan. Venäjän taholta tulevasta 
uhkasta piti tehtämän loppu ja siltä oli valloitettava 
takaisin Suomesta luovutetut alueet. Tällä tavalia 
kuningas uskoi myös parhaiten tekevänsä lopun suo- 
malaisten itsenäisyyspyrkimyksistä. 

Yleinen tilanne Euroopassa näytti sodan aloittami- 
seen hyvin sopivalta. Tosin Ranska, Ruotsi-Suomen 
vanha liittolainen, ei kyennyt sisäisen heikkoutensa 
vuoksi tukemaan Kustaa-kuningasta. Mutta Englan- 
nin myötätunto näytti kuninkaasta korvaavan Rans- 
kan avun puutteen. Englanti katsoi Venäjän olevan 
kehittymässä lijan voimakkaaksi. Siksi se vastoin 
aikaisempia tapojaan lupaili tukea Ruotsi-Suomelle 
Venäjän höyhentämiseksi. Joskaan Preussi ja Tanska 
eivät suostuneet Kustaa III:n ehdottamaan yhteistyö- 
hön Venäjää vastaan, uskoi kuningas niiden kuiten- 
kin pysyvän puolueettomina. Kun vielä Turkki julisti 

v. 1787 sodan Venäjälle, ei 
kuningas enää epäröinyt sota- 
hankkeissaan. Vuoden 1788 
alusta lähtien valmisteluja 
kiirehdittiin kaikin tavoin. 
Kuningas oli jo aikaisem- 
min suunnitellut nimenomaan 
laivastonsa käyttämistä rat- 
kaiseviin tehtäviin, jos sotaan 
Venäjää vastaan jouduttaisiin. 
Hänen sotaministerinsä, ken- 
raalimajuri Toll laati tässä 
mielessä sotasuunnitelman. 
Laivaston oli ensiksi perus- 
teellisesti lyötävä Venäjän 
laivasto. Sitten sen piti kul- 
jettaa Suomesta 15 000 miestä 
Pietarin lähistölle. Keisarinna 
aiottiin panna viralta ja ko- 
rottaa keisariksi hänen poi- 
N , kansa Paavali, jonka kanssa 
Chapmanin saaristolaiva kussa koi s 
"Kustaan sodan» aikana. 5d4s USKOI saavansa ai 
kaan edullisen rauhan. 
Ruotsi-Suomen laivastoa oli jo monen vuoden ai- 
kana määrätietoisesti kehitetty näitä suuria suunni- 
telmia varten. Lukumäärältään se veti hyvin vertoja 
Venäjän laivastolle, ja Chapmanin suunnittelemat 
alustyypit olivat venäläisten laivoja ylivoimaisesti 
paremmat. Mutta laivaston päällystön ja miehistön 
koulutus oli ollut puutteellista, ja siltä puuttui am- 
pumatarvikkeita. Myös maa-armeijan varustaminen 
oli vielä kesken. | 
Malttamatta rauhassa täydentää sotavarustelujaan 
ja odottaa sopivaa ajankohtaa kuningas pyrki ke- 
väällä 1788 kaikin tavoin saamaan sodan aikaan. 
Koska hänellä hallitusmuodon mukaan ei ollut oi- 
keutta aloittaa sotaa, hän yritti saada venäläiset rik- 
komaan rauhan. Ruotsi-Suomen laivasto risteili heti 
vesien avauduttua Suomenlahdella ja Itämerellä ku- 

ninkaan veljen Kaarle-herttuan komennossa. Kunin- 
kaan käskyn mukaan hän haki riitaa venäläisten 
kanssa. Kohdatessaan venäläisen laivasto-osaston hän 
tästä syystä vaati venäläisiä tervehtimään Ruotsin 
lippua. Venäläiset puolestaan olivat saaneet käskyn 
välttää riitaa ja alistuivat herttuan erikoislaatuiseen 
vaatimukseen, joten tämä ei saanut hakemaansa ai- 
hetta vihollisuuksien aloittamiseen. 

Mutta maarajalla sattunut välikohtaus hankki ku- 
ninkaalle hänen toivomansa sodanaiheen. Kerrotaan 
hänen teettäneen hoviräätälillään Tukholmassa jou- 
kon venäläisiä univormuja. Nämä lähetettiin Savon 
prikaatin komentajalle eversti Hastfehrille. Everstin 
piti puettaa jääkäreitään näihin pukuihin ja panna 
heidät Venäjän puolelta ammuskelemaan jotakin 
suomalaista rajavartiota. Mutta ennen kuin tätä käs- 
kyä ehdittiin toteuttaa, ylitti joku venäläinen partio 
rajan ja aiheutti Puumalan Vuolteensalmella pienen 
rajakahakan. 

Kustaa käytti heti tätä tapahtumaa hyväkseen. 
Ruotsalaiset joukot oli pantu liikekannalle jo aikai- 
semmin, ja niitä ryhdyttiin heti siirtämään Suomeen. 
Suomessa ryhdyttiin valmistelemaan hyökkäystä ra- 
jan yli. Heinäkuun alussa kuningas lähetti keisarin- 
nalle uhkavaatimuksen, jossa Venäjää vaadittiin pa- 
lauttamaan vuosina 1721 ja 1743 Suomelta saamansa 
maa-alueet. Mutta jo ennen tämän uhkavaatimuk- 
sensa lähettämistä Kustaa oli käskenyt joukkojensa 
ylittää rajan. Savon prikaati olikin kohta edennyt 
Savonlinnaan saakka, valloittanut sen ja piiritti par- 
haillaan Olavinlinnaa. Kun keisarinna sai tiedon 
näistä tapahtumista, julisti hän sodan Ruotsi-Suo- 
melle. Kuningas oli siten monien juonittelujen ja 
vehkeilyjen avulla päässyt päämääräänsä. 

Liikkalan kirje ja Anjalan liitto 


Keisarinna oli kiirehtinyt julistamaan sodan ser- 
kulleen jo ennen tämän uhkavaatimuksen saapu- 
mista. Venäjä oli kuitenkin varsin vaikeassa ase- 
massa. Valtakunnan pääkaupunkia suojaavat linnoi- 
tukset olivat saaneet rappeutua, joukot oli viety Tur- 
kin rajalle suurimmaksi osaksi ja Itämerenmaissa 
pelättiin talonpoikaiskapinoita. Kustaalla oli siis hyvä 
tilaisuus yrittää heti sodan alussa saavuttaa ratkai- 
sevia voittoja. 

Laivasto pyrki suunnitelmien mukaisesti heti lyö- 
mään Venäjän laivaston. Kohta ilmeni, että kuningas 
oli hätäillyt liikaa sodan aloittamisessa. Keisarinna 
oli nimittäin päättänyt lähettää Itämerellä olevan 
laivastonsa Mustalle merelle taistelemaan siellä turk- 
kilaisia vastaan. Venäjän laivasto ei kuitenkan ehti- 
nyt lähteä tälle pitkälle matkalle ennen sodan syt- 
tymistä. Jo heinäkuun 17. päivänä Ruotsi-Suomen 
laivasto kohtasi Venäjän avomerilaivaston Suursaa- 
ren luona. Iltapäivällä alkanut taistelu riehui pimeän 
tuloon asti. Ruotsi-Suomen laivastoa komensi kunin- 
kaan veli herttua Kaarle. Koska herttualta kuiten- 
kin puuttui merisotakokemusta, oli kuningas mää- 
rännyt hänen avukseen suomalaisen everstiluutnantti 
Otto Henrik Nordenskjöldin, jota pidettiin valtakun- 
nan etevimpänä laivastoupseerina. Tosiasiassa Nor- 
denskjöld täysin vastasi taistelun johtamisesta. 

Tämä Suursaaren meritaistelu ei tuottanut toivot- 
tua ratkaisua. Urhoollisesta yrityksestään huolimatta 
Ruotsi-Suomen laivasto ei kyennyt tuhoamaan Ve- 
näjän laivastoa. Taistelun tauotessa venäläisten me- 
netykset olivat lähes 2 000 miestä ja yksi linjalaiva, 
herttuan n. 1 100 miestä ja yksi linjalaiva. Venäläisten 
laivat olivat kuitenkin niin pahoin vaurioituneet, ettei 
heidän taitava komentajansa, skotlantilainen amiraali 
Griegh uskaitanut enää jatkaa taistelua. Norden- 
skjöld olisi puolestaan hyökännyt uudelleen viholli- 
sen kimppuun, mutta ampumatarvikkeiden puute 

teki sen mahdottomaksi. Kirvelevin mielin hänen oli 
jätettävä kunniakkaan taistelunsa näyttämö ja ve- 
täydyttävä Viaporiin korjaamaan alustensa kärsimät 
vauriot ja täydentämään ampumatarvikevarastot. 

Suursaaren taistelu olisi voinut päättyä Ruotsi- 
Suomen merivoimien voittoonkin, jos Viaporiin sijoi- 
tettu saaristolaivasto olisi lähtenyt auttamaan avo- 
merilaivastoa. Mutta kuninkaan ollessa poissa saa- 
ristolaivaston komentaja ei uskaltanut oma-aloittei- 
sesti lähteä liikkeelle. Tällainen lisävoima herttuan 
puolella olisi hyvin todennäköisesti johtanut Venä- 
jän laivaston tuhoon. 

Taistelun tulos aiheutti kohtalokkaan muutoksen 
kuninkaan sotasuunnitelmiin. Kun maihinnousua In- 
kerinmaalle ei nyt voitu suorittaa, hän päätti tehdä 
päähyökkäyksen maitse. Ensiksi oli valloitettava Ha- 
mina, josta etenemistä oli sitten jatkettava. Alku 
näyttikin lupaavalta. Osastot, joita johtivat Kymi- 
joen varteen sijoitetun armeijan komentaja, vanha 
kenraalimajuri Kaarle Armfelt — isonvihan Arm- 
feltin poika — ja hänen veljenpoikansa, kuninkaan 
suosikki Kustaa Mauri Armfelt, lähestyivät jo uh- 
kaavasti heikosti miehitettyä Haminaa lännestä, sa- 
malla kun kaupungin itäpuolelle onnistuttiin laske- 
maan maihin ruotsalaisia joukkoja. Mutta suotuisa 
tilanne muuttui yhdellä iskulla: voiton ollessa jo 
näkyvissä eräät upseerit aloittivat poliittisen juonit- 
telun, mikä tyystin lamautti armeijan liikkeet. 

Upseereista suurin osa kuului aateliin, joka vi- 
hasi kuningasta syystä, että tämä oli riistänyt siltä 
sen valtiollisen vaikutusvallan». Nämä tyytymät- 
tömät upseerit syyttivät kuningasta siitä, että hän oli 
laittomasti aloittanut sodan. Tämän vuoksi he katsoi- 
vat oievansa oikeutettuja ja suorastaan velvoitettuja 
vastustamaan kuninkaan toimenpiteitä. Eräät olivat 
kyllin häpeämättömiä anoakseen eroa armeijasta so- 
tatoimien juuri alettua. Mutta palvelukseen jäänei- 
denkin tyytymättömyys sai näkyvän ilmauksen ns. 
Liikkalan kirjeessä ja Anjalan liittokirjassa. 

Tyytymättömyys oli erityisen suuri suomalaisten 
upseerlen keskuudessa. Olihan maamme saatettu jäl- 
leen sodan tuhoille alttiiksi. Armeijassa olevat itse- 
näisyysajatuksen kannattajat lietsoivat tätä tyyty- 
mättömyyttä etenkin puutteellisiin varusteluihin ve- 
toamalla. Heidän keskuudessaan syntyi ajatus etsiä 
suora yhteys keisarinnaan, jolle oli selvitettävä suo- 
malaisten upseerien halu elää rauhassa itäisen naa- 
purin kanssa. Jägerhornin toimesta laadittiin elo- 
kuun alkupuolelia keisarinnalle kirje, jonka seitse- 
män upseeria allekirjoitti Huomattavimmat jou- 
kosta olivat kenraali Armfelt sekä everstit von Otter 
ja Hästesko, Porin ja Turun jalkaväkirykmenttien 
komentajat. Jägerhorn lähti viemään tätä kirjettä 
Pietariin. 

Liikkalan kirjeessä selitettiin ”koko kansakunnan 
ja erityisesti Suomen kansan” haluavan rauhaa. Kei- 
sarinnalta pyydettiin Turun rauhassa luovutetun 
alueen palauttamista, mikä parhaiten takaisi ystä- 
vällisten suhteiden säilymisen molempien valtakun- 
tien välillä. Mutta jollei kunniallista rauhaa aikaan- 
saada, ilmoittivat kirjeen allekirjoittajat olevansa 
valmiit puolustamaan valtakunnan aluetta. Jägerhorn 
täydensi tätä kirjettä vielä suullisilla lisäyksillä. 
Mutta hänen pettymyksekseen Venäjän hallitus suh- 
tautu!i esitykseen varsin viileästi. Alueluovutukset 
elvät tulleet kysymykseenkään. Suomalaisia kehoi- 
tettiin karkottamaan ruotsalaiset joukot maastaan, 
missä venäläiset lupasivat avustaa heitä. Itsenäisyys- 
kysymys jäi myös täysin epämääräiseksi. 

Kun kuningas sai tietoja Liikkalan kirjeestä, hän 
vaati upseereiltaan kirjallista lupausta taistella lop- 
puun asti valtakunnan vihollisia vastaan. Vastauk- 
seksi hän sai 113 upseerin elokuun 12. päivänä Anja- 
lassa allekirjoittaman liittokirjan, jossa upseeristo 
lausui julki vaatimuksensa. Kuninkaan oli lopetet- 
tava epäoikeudenmukaisesti aloittamansa sota. Mutta 
jos keisarinna ei suostu kunnialliseen rauhaan, oli- 
vat he valmiit puolustamaan rajaa. Kun kuningas 

vaati heitä alistumaan, eivät upseerit noudattaneet 
tätä käskyä. Päinvastoin he puolestaan ryhtyivät 
vaatimaan valtiopäivien koollekutsumista. 

Nyt syntyi hyvin sekava ja kuninkaalle vaaralli- 
nen tilanne. Upseerien keskuudessa suunniteltiin jo 
kuninkaan vangitsemistakin, ja katkeria uhkauksia 
singottiin häntä kohti. Kustaa säilytti tyyneytensä 
ja liikkui ulkonaisesti täysin huolettomana kapinal- 
lisen armeijansa keskuudessa. Mutta tosiasiallisesti 
hän tunsi aika ajoin sellaista masennusta, että hän 
suunnitteli jo kruunusta luopumista. Yöt hän vietti 
purressaan välttyäkseen äkkiyllätyksiltä. 

Kustaa pelastui vaikeasta tilanteesta varsin oudolla 
tavalla. Tanskan varusteluista saatiin niin uhkaavia 
tietoja, että kuningas sai hyvän syyn lähteä Ruot- 
siin siten, ettei häntä voitu syyttää pelkuruudesta. 
Ylipäällikkyyden hän jätti herttua Kaarlelle. Tämä 

ryhtyi kuitenkin vehkeilemään kuninkaallista vel- 
jeään vastaan. Anjalan-miesten ja venäläisten avulla 
herttua ilmeisesti toivoi pääsevänsä Ruotsi-Suomen 
valtaistuimelle. Sotatoimet olivat pysähdyksissä, ja 
herttua veti armeijan Korkeakosken puolustukseen 
edullisista asemista Kymijoen länsirannalle luottaen 
venäläisten lupauksiin. Neuvotteluja heidän kans- 
saan jatkettiin. 

Sprengtporten laukaisi tämän omituisen tilanteen, 
jossa kaksi vihollisarmeijaa seisoi sodan aikana tais- 
telematta vastakkain niiden upseerien veljeillessä 
keskenään. Hän oli saanut Ruotsin Pietarin-lähetti- 
lään välityksellä kuninkaalta kehoituksen hakeutua 
taistelemaan turkkilaisia vastaan, jottei joutuisi 
maanpetturin kirjoihin. Mutta hän sanoi luvan- 
neensa palvella keisarinnaa täysin sydämin ja lähti 
aluksi Aunukseen, jossa hän valmisteli Pohjois- 
Karjalaan suunnattavaa hyökkäystä. Täältä hänet 
kutsuttiin Kymijoella olevaan venäläiseen armei- 
jaan hoitamaan suomalaisten upseerien kanssa käy- 
tyjä neuvotteluja, jotka aluksi olivatkin sujuneet 
hyvin. Mutta kun Sprengtporten ehdotti, että Hä- 
meenlinnaan kutsuttaisiin koolle valtiopäivät päät- 
tämään Suomen erottamisesta Ruotsista, hajaantui 
Anjalan-miesten rintama. Ruotsalaiset ja useimmat 
suomalaisetkaan upseerit eivät halunneet mennä niin 
pitkälle. Sprengtportenin ehdotuksesta pelästyneenä 
Kaarle-herttua lopetti neuvottelunsa venäläisten ja 
Anjalan-miesten kanssa. Kun armeija kohta tämän 
jälkeen hajotettiin talvimajoihin, eivät upseerit enää 
voineet politikoida keskenään. Herttuan käskystä 
myös Anjalan-miehet hajaantuivat vastustuksetta. 

Tyytymättömien upseerien avoin kuninkaan käsky- 
jen uhmaaminen sai näin lyhyen lopun, vaikkakin 
jutun jälkiselvittelyt kestivät vielä kauan aikaa. Kei- 
sarinna oli Suomen armeijan upseerien kurittomuu- 
den ansiosta saanut valmisteluaikaa, jota hän Kus- 
taa-kuninkaan yllättävän hyökkäyksen johdosta ki- 
peästi kaipasi ja jonka hän käytti voimiensa vahvis- 

tamiseen. Paras tilaisuus sodan nopeaan päätökseen 
saattamiseksi oli siten hukattu, ja valtakunnalla oli 
nyt edessään vuosien taistelut. 


Yhdistys- ja vakuuskirja 


Ruotsiin saavuttuaan kuningas ryhtyi heti ponte- 
viin varusteluihin Tanskan taholta uhkaavan hyök- 
käyksen torjumiseksi. Hän lähti itse Taalainmaahan 
vakuuttautuakseen rahvaan uskollisuudesta. Suuresti 
ihailemansa Kustaa Vaasan tavoin kuningas puhui 
Taalainmaan talonpojille Moran kirkolla. Vaikutuk- 
sen tehostamiseksi hän oli pukeutunut taalalaiseen 
kansallispukuun. Rahvas lupasikin uskollisesti seu- 
rata häntä valtakunnan vihollisia vastaan. Tanska- 
laisten hyökkäys saatiin torjutuksi. Englannin ja 
Preussin painostuksesta Tanska, joka vain Venäjän 
vaatimuksesta oli ryhtynytkin sotatoimiin, teki rau- 
han Ruotsi-Suomen kanssa. 

Kuningas saattoi nyt selvittää välinsä myös An- 
jalan-miesten kanssa. Johtajat vangittiin kuninkaan 
käskystä ja heidän asiaansa alettiin tutkia. Eräät 
olivat kuitenkin ajoissa aavistaneet pahaa ja hank- 
kiutuneet kuninkaan ulottumattomille. Mm. Antti 
Juhana Jägerhorn, Klick ja Sprengtportenin lanko, 
eversti Glansenstierna pakenivat Venäjän puolelle. 
Yleinen mielipide Suomessa oli täysin kuninkaan 
puolella. Itsenäisyysajatuksen kannattajia oli varsin 
vähän, etupäässä upseereita ja muita virkamiehiä. 
Heistäkin osa uskoi, että maamme tekeminen itsenäi- 
seksi Venäjän suojeluksen alaisena olisi merkinnyt 
vain alistumista Ruotsin sijasta Venäjän valtaan. 
Vain harvat itsenäisyysmiehistäkään olisivat toden 
teolla oileet tähän valmiit. Aatelittomien säätyjen 
keskuudessa itsenäisyysajatuksella ei ollut lainkaan 
kannatusta. Papisto oli lujasti kuninkaan puolella, 
samoin talonpojat. Porthan kirjoitti tähän aikaan 
kansan suhtautumisesta Sprengtportenin suunnitel- 
miin: ”Paitsi harvoja järjettömiä seikkailijoita, hän 

ei saanut mitään kannatusta. — Meidän rahvaamme 
vihaa venäläistä ja hänen suojelustansa niin sydä- 
mensä pohjasta, etten kehoittaisi ketään suosittele- 
maan sille sellaista suunnitelmaa.” — Tätä venäläis- 
vastaista mielialaa lietsottiin myös hallituksen taholta 
levittämällä kansan keskuuteen propagandatar- 
koituksessa iaadittuja arkkiveisuja, kuten esim. 
keisarinnaa ivaavaa runoa ”Vanha Caisa Naapuris- 
sa”. Anjalan-miehiin kohdistettu propagandakirjanen 
”Ulospränttäys yhdestä Suomenmaalta. tulleesta kir- 
joituksesta erinomaisista juonittelumuksista ja mitä 
tapahtunut on Haminan kaupunkia piiritettäessä”, 
joka kuninkaan toimesta oli painettu Tukholmassa 
ja käännetty suomeksi, levisi kolmena painoksena 
maahamme. | 

Nujerrettuaan armeijan piirissä esiintyneen vas- 
tustuksen kuningas yllätti sekä ystävänsä että vihol- 
lisensa toimimalla juuri siten, kuin tyytymättömät 
upseerit olivat vaatineet: hän kutsui valtiopäivät 
koolle tammikuussa 1789. Syynä tähän oli ennen 
kaikkea huutava varojen tarve, joka ilman sotaakin 
olisi pakottanut kuninkaan turvautumaan säätyihin. 

Kuningas oli päättänyt ajaa näillä valtiopäivillä 
tahtonsa läpi raha-asioissa. Mutta samalla hän halusi 
myös pysyvästi laajentaa valtaansa. Näissä pyrki- 
myksissään hän nojautui kolmeen alimpaan säätyyn, 
jotka melkein yksimielisesti kannattivat kuninkaan 
pyrkimyksiä. Vain eräät porvarit, kuten Kaskisten 
kuuluisa pormestari Bladh, asettuivat vastustamaan 
kuningasta yhdessä aatelin enemmistön kanssa. Mutta 
kuningas sai taitavalla ja häikäilemättömällä menet- 
telyllä valtiopäivät hyväksymään esityksensä, joista 
tärkein oli uusi perustuslakimuutos, ns. yhdistys- ja 
vakuuskirja. Aatelin vastustuksesta huolimatta se 
vahvistettiin ja ryhdyttiin näin muutettua lakia nou- 
dattamaan. Kuninkaan menettely tässä kysymyk- 
sessä oli lainvastaista, sillä perustuslain muuttami- 
seen vaadittiin kaikkien säätyjen kannatus. 

Kuninkaan valta laajeni nyt tuntuvasti. Hän sai 

oikeuden aloittaa sodan ja tehdä rauhan, määrätä 
valtaneuvoston jäsenten lukumäärän sekä säätää vi- 
rastojen toiminnan. Käytännössä tämä merkitsi val- 
taneuvoston pitkäaikaisen toiminnan loppumista, sillä 
kuningas erotti kohta kaikki valtaneuvokset. Myös 
useimpien muiden virkamiesten virkoihin asettami- 
nen tai erottaminen tuli kuninkaasta riippuvaiseksi. 
Tällä tavoin mahtavaksi paisunut virkamiehistö jou- 
tui täysin kuninkaan käskettäväksi. Verotuksen suh- 
teen kansalla oli oikeus ”neuvotella, sovitella, hylätä 
ja sopia” kuninkaan kanssa, mutta muutoin yhdistys- 
ja vakuuskirja teki kuninkaasta melkein itsevaltiaan. 

Aatelisystävällisyydestään huolimatta kuningas oli 
joutunut taistelemaan valtakunnan ensimmäistä sää- 
tyä vastaan alempien säätyjen avulla. Tämä apu 
hänen oli palkittava näille. Yhdistys- ja vakuuskirja 
myönsi aatelittomille säädyille huomattavia etuja ja 
tasoitti siten suuresti säätyeroja. Korkeimmat virat 
pidätettiin tosin yksinomaan aatelille, mutta ”muu- 
ten on valtakunnan kaikkiin sekä ylempiin että 
alempiin virkoihin ja toimiin virkamiehiä asetet- 
taessa ainoina oikeina perusteina pidettävä taitoa, 
ansioita, kokemusta ja koeteltua kansalaiskuntoa 
riippumatta syntyperästä ja erityisestä säädystä”. 
Sen sijaan laajennettiin aatelittomien säätyjen maan- 
omistusoikeutta niin, että vain säteritilojen hallussa- 
pito jäi aatelin yksinoikeudeksi. Tästä hyötyivät 
erityisesti talonpojat, joiden asema parani tuntuvasti. 
He saivat kiistattoman omistusoikeuden perintötiloi- 
hinsa ja pitää niin paljon palkollisia kuin katsoivat 
tarvitsevansa, ja kruunun vuokramiehet saivat lu- 
nastaa viljelemäönsä tilat omikseen. Tällä tavoin luo- 
tiin perusta talonpoikien valtavaan yhteiskunnalli- 
seen nousuun. | 

Kuningas sai säädyt ottamaan vastatakseen hyvin 
suureksi kasvaneesta valtiovelasta sekä myöntämään 
tavattoman raskaita sotaveroja, minkä jälkeen hän 
lopetti nämä erittäin merkittävät valtiopäivät. Vuo- 
den 1789 valtiopäivien päätökset ovat vaikuttaneet 

hyvin huomattavasti Suomen ja Ruotsin kansojen 
vaiheisiin. Yhdistys- ja vakuuskirjan määrittelemä 
hallitusmuoto jäi Suomessa voimaan koko Venäjän- 
vallan ajaksi Kun maamme itsenäistyttyä sen ny- 
kyinen hallitusmuoto säädettiin v. 1919, periytyi ta- 
savallan presidentille huomattavan laaja valta aikai- 
semman hallitusmuotomme vaikutuksesta. Vuoden 
1789 hallitusmuodossa Kustaa III:n toimesta sääty- 
eroja tasoiteltiin suuresti. Tällä tavoin poistettiin eri 
yhteiskuntaluokkien välillä vallinnut tyytymättö- 
myys ja kauna, jota jo parin kolmen vuosikymme- 
nen aikana oli esiintynyt. Tämän ansiosta Ruotsi- 
Suomi välttyi yhteiskunnallisilta mullistuksilta, mitkä 
vain hiukan myöhemmin johtivat sen vanhan liitto- 
laisen Ranskan hirvittävään sekasortoon suuren val- 
lankumouksen pyörteissä. 

Kuningas oli saavuttanut päämääränsä. Tulos oli 
kokonaan hänen omaa ansiotaan. Loistavan kaunopu- 
heisuutensa, ovelan juonienpunomistaitonsa, tarkan 
ihmistuntemuksensa ja laeista piittaamattoman häi- 
käilemättömyytensä avulla Kustaa III täydensi tällä 
tavoin vuoden 1772 vallankaappauksen saavutukset. 
Kaikki oli mennyt täysin suunnitelmien mukaan tässä 
erinomaisesti laaditussa ja mainiosti lavastetussa 
näytelmässä, miksi valtiopäivät intohimoisen näytte- 
lijän Kustaa-kuninkaan käsissä olivat muodostuneet. 
Mutta kuningas ei saanut enää kauan nauttia voi- 
tostaan. 


Voittoja Savossa ja vastoinkäymisiä merellä 


Kuningas palasi heti Suomeen saatuaan valtiopäi- 
vät päätökseen. Lujitettuaan valtansa ja hankittuaan 
varoja sodan jatkamiseen hän pyrki nyt saattamaan 
sen nopeasti onnelliseen päätökseen. Laivastot ja 
maa-armeija saivat käskyn hyökätä. 

Talven ja kevään kuluessa Suomessa oli suoritettu 
valmisteluja kesän taisteluiden varalta. Pohjois- 
Karjalan ja Etelä-Lapin asukkaat olivat sitoutuneet 

asettamaan ruotu- ja nostoväkeä rajan suojaksi. Pes- 
tattujen joukkojen määrää lisättiin, ja Hankonie- 
melle sekä Puumalan salmen rannalle rakennettiin 
varustuksia. 

Venäläiset saivat kuitenkin aloitteen käsiinsä. Hei- 
dän hyökkäyksensä suunnattiin Savoon, jossa 
Sprengtportenilla oli vaikutusvaltaa ja jonka he tästä 
syystä uskoivat helposti saavansa käsiinsä. Kenraali 
oli itse mukana Savoon hyökkäävän joukon komen- 
tajan, kenraali Michelsonin, neuvonantajana. Michel- 
son eteni Ristiinan kautta Mikkeliä kohti. Muuta- 
mia kilometrejä Mikkelin eteläpuolella sijaitsevassa 
Porrassalmen kapeikossa suomalaiset olivat vastassa 
ja syntyi taistelu. 

Taistelumaasto oli puolustajalle edullinen. Tie 
kulki metsäisiä harjanteita pitkin, jotka pieni salmi 
katkaisi. Mikkelin puoleinen harjanne, jonne majuri 
Yrjö Henrik Jägerhornin komentama vähäinen puo- 
lustajajoukko oli asettunut, oli vastapuolta korkeam- 
pl. Jägerhorn oli vielä parantanut asemiaan raivaut- 
tamalla salmen rannan puista puhtaaksi, revittänyt 
sillan ja rakennuttanut kahdelle pienelle tykilleen 
varustuksen harjun korkeimmalle kohdalle. 

Venäläisten hyökkäys alkoi aamulla, ja taistelu 
aaltoili kiivaana Porrassalmen rannoilla iltamyö- 
hään saakka. Suomalaisten kokonaisvahvuus oli vain 
vähän yli 700 miestä Porin jalkaväkirykmentistä, 
Uudenmaan rakuunoista sekä Savon ja Karjalan 
jääkäreistä. Venäläisiä oli yli 5 000. Kun vihollinen 
oli kiivaan tykistötulen tukemana päässyt salmen 
ylitse, oli tilanne erittäin uhkaava suomalaisille. Vä- 

lillä syntyi jo pakokauhuakin puolustajain keskuu- 
* dessa, kun tykit oli välillä vedettävä taemmaksi 
ampumatarvikkeiden loputtua. Mutta majuri Jäger- 
hornin onnistui käännyttää pakenevat takaisin huu- 
tamalla: ”ÄAlkää paetko, kääntykää ympäri, viholli- 
nen perääntyy, me otamme saalista.” Vaarallisim- 
malla hetkellä saapui myös pari komppaniaa pori- 
laisia avuksi. Erittäin kiivaan käsikähmän jälkeen, 

jossa käytettiin pistimiä ja kiväärinperiä, puo- 
lustajat heittivät rinnettä ylöspäin pyrkivän viholli- 
sen suin päin salmen ylitse. Tässä villissä kärhä- 
mässä kinnostautui erikoisesti eräs Savon vapaa- 
komppanian tavattoman kookas ja väkevä mustalais- 
korpraali. Venäläisten uudistetut hyökkäyksetkään 
eivät kyenneet murtamaan väsyneiden puolustajien 
taistelutahtoa. Lopuksi vihollinen ei saanut enää 
joukkojaan hyökkäämään siitä huolimatta, että 
Sprengtporten, joka henkilökohtaisesti johti hyök- 
käystä, uhkasi antaa ampua jokaisen perääntyjän. 
Sprengtporten itse haavoittui savolaisen jääkärin 
luodista, mikä sai hänet myöhemmin lausahtamaan: 
”Omat koirat purivat.” Illan tullen vihollinen vih- 
doin lopetti turhat yrityksensä Pohjanmaan rykmen- 
tin saavuttua puolustajien avuksi ja vetäytyi Ristii- 
naan, jonne töin tuskin vangiksi joutumasta pelastu- 
nut Sprengtporten myös kuljetettiin vanhaan evers- 
tinvirkataloonsa Brahelinnaan. 

Suomalaisten joukkojen loistava taistelutahto ja 
sitkeys herätti vihollisessakin ihailua. Voiton kun- 
nian jakavat sisukkaiden miestensä ohella Porrassai- 
mella taistelleiden joukkojen päälliköt, joiden jou- 
kossa oli useita myöhemmin suureen maineeseen ko- 
honneita upseereita. Näistä on mainittava eversti 
Gripenberg, everstiluutnantti Aminoff, majuri Jä- 
gerhorn sekä kapteeni Yrjö Kaarle von Döbeln, joka 
taistelussa otsaan haavoituttuaan joutui loppuikänsä 
kantamaan tunnettua mustaa sidettään. 

Suomalaisten urhea vastarinta Porrassalmella ei 
kuitenkaan estänyt venäläisiä tunkeutumasta Savoon. 
He kiersivät Porrassalmen asemat ja pakottivat siten 
Savon prikaatin komentajan, eversti Kurt von Ste- 
dingkin, vetämään prikaatinsa pääosan Joroisiin. 
Myöhemmin kesällä Stedingk sai Mikkelin jälleen 
haltuunsa venäläisten vedettyä voimiaan Savosta 
Kymijoelle, jossa kuninkaan johtamat joukot olivat 
hyökänneet joen ylitse. Nyt Stedingk saattoi itsekin 
ryhtyä hyökkäämään. Heinäkuun 21. päivänä hän 

kävi Rantasalmen pitäjässä Parkuinmäellä majaile- 
van venäläisjoukon kimppuun. Tämä toista tuhatta 
miestä käsittävä osasto saarrettiin metsien kautta 
suoritetulla koukkauksella ja tuhottiin melkein ko- 
konaan. Vain pieni osa pääsi pakenemaan, joukossa 
osastoa komentanut kenraalimajuri Schultz. Parisa- 
taa venäläistä kaatui ja lähes 500 joutui vangiksi. 

Koska Parkuinmäen voitto oli ensimmäinen Kaarle 
XII:n päivien jälkeen venäläisistä hyökkäystaiste- 
lussa saavutettu voitto, määräsi kuningas sen joh- 
dosta järjestettäväksi suuria juhlallisuuksia. Tais- 
teluun osaaottaneet ja siinä kunnostautuneet upsee- 
rit, joista etenkin porilaisia johtanut everstiluut- 
nantti Ehrnrooth mainitaan, saivat kunniamerkkejä 
itse kuninkaan kädestä, kun hän syksyllä kävi Sa- 
vossa. Kerrotaan kuninkaan tällä käynnillään Ran- 
tasalmen komppaniaa tarkastaessaan todenneen, että 
sotamiesten varustus oli hyvin kehnossa kunnossa. 

Useilta olivat housuntakamuksetkin rikki. Kustaa 
lausui tästä paheksumisensa huomauttaen, että jo- 
han ”vihollinen nauraa meidän sotilaitamme heidän 
selkäpuolensa nähdessään” Tällöin komppanian 
päällikkö, kapteeni Tujulin, astui kolme askelta ri- 
vin eteen ja sanoi: ”Teidän Majesteettinne, viholli- 
nen ei tule ikinä näkemään Rantasalmen komppa- 
niaa selkäpuolelta.” Kuningas oli niin tyytyväinen 
kapteenin miehekkääseen vastaukseen, että hän mää- 
räsi Rantasalmen komppanialle hankittavaksi uudet 
varusteet hänen henkilökohtaisella kustannuksellaan. 

Kuningas oli kohta Porrassalmen taistelun jälkeen 
ryhtynyt hyökkäämään Kymijoella helpottaakseen 
Savossa taistelevien joukkojensa asemaa. Hänen hen- 
kilökohtaisesti komentamansa osasto löi Utin kan- 
kaalla parituhantisen vihollisjoukon, ja kenraali 
Meijerfeldt vei osastonsa rantatietä pitkin Korkea- 
koskelle saakka. Mutta kuningas jäi viikkokausiksi 
toimettomaksi Liikkalaan, joten suotuisa hetki hyök- 
käyksen jatkamiseen Haminaa kohti menetettiin. Kun 
hänen vasenta sivustaansa varmistava kenraali von 
Kaulbars kärsi tappion Kaipiaisten luona, oli kunin- 
kaankin vedettävä joukkonsa Kymijoen länsipuolelle. 
Talven tullen tämä rajajoki muodosti jälleen rinta- 
malinjan. 

Epäonnistunut maasotaretki johti osaltaan myös 
koko sodan fraskaimpaan tappioon. Kuningas oli 
käskenyt saaristolaivaston edetä nykyisen Kotkan 
edustalta Haminaan ottamaan osaa kaupungin val- 
taukseen. Laivaston komentajana oli Augustin Eh- 
rensvärdin poika, yliamiraali Kaarle August Ehren- 
svärd. Hän olisi halunut siirtää laivastonsa pois 
Ruotsinsalmesta, jossa ylivoimainen vihollinen saat- 
toi uhata sitä sekä idästä että etelästä. Mutta ku- 
ningas, joka suutuksissaan sanoi tässä ”kirotussa 
pikku laivastossa vallitsevan menneen vuoden hen- 
gen”, ei suostunut pyyntöön. Ehrensvärd olisi ha- 
lunnut edes tukkia itään johtavat viisi väylää, joita 
pitkin Venäjän saaristolaivaston päävoimat valmis- 

tautuivat hyökkäämään hänen kimppuunsa. Tällöin 
hän olisi ehtinyt lyödä etelästä päin tulevan hei- 
komman osaston erillisenä. Mutta kuningas ei suos- 
tunut amiraalin pyyntöön, koska hän halusi pitää 
väylät auki voidakseen lähettää laivaston myöhem- = 
min Haminan edustalle. Vasta aivan viime tingassa 
hän suostui tähän pyyntöön, mutta silloin ei tukki- 
mistyötä ehditty enää kunnolla suorittaa. 

Elokuun 24. päivänä käyty taistelu kävi tuhoi- 
saksi Ruotsi-Suomen saaristolaivastolle. Kun venä- 
läiset aamulla ryhtyivät hyökkäämään, Ehrensvärd 
lähetti kuninkaalle siitä ilmoituksen, minkä hän lo- * 
petti seuraavilla sanoilla: ”Armeijan laivasto on ar- 
meijan sivustalla, kunnes siitä on jäljellä vain las- 
tuja tai tuhkaa.” Taistelun alku näytti kuitenkin 
lupaavammalta. Amiraali oli jo ehtinyt lyödä ete- 
lästä tulevan venäläisten heikomman laivasto-osas- 
ton, kun venäläisten päävoimat saapuivat paikalle 
raivattuaan pois itäisiin väyliin upotetut esteet. Jos 
Ehrensvärd olisi nyt heti hyökännyt tämän vihollis- 
osaston kimppuun, hän olisi saattanut hyvinkin voit- 
taa taistelun. Mutta hän vitkasteli, ja venäläiset 
ehtivät saada koko ylivoimansa vaikuttamaan. Ami- 
raali joutui erilleen laivoistaan, jotka vihdoin suu- 
rin tappioin pääsivät vetäytymään Svartholman lin- 
noituksen suojaan. Noin kolmas osa saaristolaivas- 
ton 50 aluksesta ja niiden 5 000 miehestä oli mene- 
tetty. Venäläisten laivatappiot olivat vain kaksi 
alusta, mutta miehiä oli mennyt toista tuhatta. Siksi 
venäläiset eivät kyenneet aikomuksensa mukaan tu- 
hoamaan saaristolaivastoa. 

Syypäitä tappioon olivat sekä kuningas että hänen 
yliamiraalinsa. Ehrensvärd siirrettiin taistelun jäl- 
keen Ruotsiin ja hän erosi pian sen jälkeen laivasto- 
palveluksesta. Kun Ruotsi-Suomen avomerilaivasto- 
kaan ei ollut kyennyt voittamaan venäläisiä Öölannin 
luona heinäkuun lopulla käydyssä taistelussa, 'siirtyi 
sodan ratkaisu seuraavaan vuoteen. Avomerilaivaston 
heikkous johtui ennen kaikkea siinä riehuneesta hir- 

veästä kuumetaudista, joka surmasi puutteellisesti 
muonitetuista miehistä toistakymmentä tuhatta hen- 
keä. Tämän ajan lääkärit olivat täysin avuttomia 
näitä kulkutautien tuhoja torjumaan. 


Viipurin kujanjuoksusta Ruotsinsalmen voittoon 


Talvella 1789—90 varustauduttiin Ruotsi-Suomessa 
tarmokkaasti seuraavan kesän taisteluja varten. Ku- 
ningas oli päättänyt etsiä sodan ratkaisua merellä, 
joten merivarustelut saivat etusijan. Etenkin saa- 
ristolaivastoa vahvistettiin, joten sen alusten iuku- 
määrä kaksinkertaistui. Keväällä olikin kuninkaalla 
käytettävissään 350 alusta, joissa oli yhteensä 3 000 
tykkiä ja 21 000 miehen miehistö. Näistä 14 000 
miestä oli maavoimista saaristolaivastoon siirrettyjä. 
Alukset oli rakennettu Suomessa Viaporin ja ran- 
nikkokaupunkien laivaveistämöillä. Laivaston uu- 
disrakennukset rahoitettiin osaksi Preussilta saadulla 
lainalla, osaksi vapaaehtoisilla lahjoituksilla. Mm. 
Helsingin porvarit lahjoittivat kruunulle neljä kaup- 
pa-alusta sotilaskäyttöön, ja Turun aatelittomat nai- 
set kustansivat yhden tykkiveneen rakentamisen. -— 
Avomerilaivastossa oli 60 alusta. 

Taistelutoiminta alkoi keväällä tavallista aikai- 
semmin. Kuningas oli suunnitellut Lappeenrannan 
valtausta ja käski Savoon sijoitettujen joukkojensa 
hyökätä. Kustaa Mauri Armfeltin komentama osasto 
valtasi huhtikuun puolivälissä Partakosken ja Kär- 
räkosken kiivaissa taisteluissa. Yrjö Henrik Jäger- 
horn torjui venäläisten yritykset Kärnäkosken takai- 
sinvaltaamiseksi, ja von Stedingk löi Pirttimäellä 
takaisin vahvan venäläisen osaston. Sen sijaan Arm- 
feltin uhkarohkea yritys vallata Savitaipale epäon- 
nistui ja aiheutti suuria tappioita. Hän itsekin haa- 
voittui pahasti taisteltuaan urheasti joukkojensa etu- 
nenässä. Kuninkaan oli myös pysäytettävä etenemi- 
sensä Lappeenrantaa kohti vallattuaan Valkealan 
kirkonkylän, sillä venäläiset olivat etelämpänä tun- 

keutuneet kolmessa kohdassa Kymijoen ylitse. Vasta 
toukokuun lopulla heidät saatiin MONEN takaisin 
kiivaissa taisteluissa. 

Kuningas oli sillä välin ivinnyt laivastoon joh- 
taakseen sitä sodan ratkaisutaisteluissa. Avomerilai- 
vasto oli lähtenyt jo huhtikuun alussa Karlskronan 
sotasatamasta, missä se oli talvehtinut. Toukokuun 
puolivälissä se yritti hävittää Tallinnan satamassa 
olevan 15-aluksisen venäläisen laivasto-osaston, 
mutta epäonnistui herttuan vitkastelun vuoksi. Jos 
hän olisi noudattanut apulaisensa, tällä välin vara- 
amiraaliksi ylennetyn Nordenskjöldin neuvoa, yritys 
olisi kutakuinkin varmasti onnistunut. Nyt heittua 
jatkoi purjehdustaan Kronstadtin lahden suulle ve- 
näläinen 1aivasto-osasto selkäpuolellaan. 

Kuningas oli sillä välin itse johtanut saaristolai- 
vaston Haininan edustalle, jossa hän hyökkäsi sinne 
sijoitetun venäläisen saaristo-eskaaderin kimppuun. 
Kuningas oli itse mukana taistelutoiminnassa kello 
kahdesta aamulla kuuteen illalla saamatta hetken- 
kään lepoa. Viholliselle tuotettiinkin noin 50 aluk- 
sen tappiot. Haminan kaupunki olisi ehkä saatu 
vallatuksi ja koko vihollislaivasto tuhotuksi, jos ku- 
ningas olisi osannut käyttää tilaisuutta täysin hy- 
väkseen. Taistelun jälkeen hän suuntasi saaristolai- 
vaston Kronstadtin lahdelle, missä hän yhtyi avo- 
merilaivastoon. 

Kuningas päätti nyt purjehtia Viipurin edustaiie 
ja tuhota siellä olevan vihollisen laivasto-osaston. Sa- 
malla oli tehtävä maihinnousu Viipuriin. Norden- 
skjöld kyllä varotti viemästä raskaita ja syvässä 
liikkuvia sotalaivoja näille ahtaille vesille. Sen sijaan 
herttua ja eräs kuninkaan palvelukseen astunut eng- 
lantilainen upseeri, eversti Sidney Smith, puolsivat 
yritystä. Tällöin 25-vuotias Smith oli lahjakas, mutta 
hyvin uhkarohkea mies, josta myöhemmin tuli Nel- 
sonin jälkeen suosituin meriupseeri kotimaassaan. 
Hän saavutti suuren maineen etenkin puolustaessaan 
sitkeästi Syyriassa olevaa Acren kaupunkia Napo- 

Ruotsi-Suomen laivasto Viipurin edustalla. 


leonia vastaan, kun tämä Egyptin-retkellään tur- 
haan yritti sen vallata. 

Ruotsi-Suomen mahtava laivasto — suurin, mikä 
sillä koskaan oli ollut — purjehti kuninkaansa joh- 
dolla Viipurin lahteen. Oikein käytettynä ja hyvällä 
onnella tämä mahtava voimatekijä olisi voinut vai- 
kuttaa paljonkin sodan kulkuun. Mutta nyt kävi 
kuten Nordenskjöld oli pelännyt. Venäläiset seura- 
sivat perässä ja sulkivat lahden suun. Länsituuli 
puhalsi yhtä mittaa neljän viikon ajan ja esti läpi- 
murtoyritykset. Venäläiset asettivat viisi linjalaivaa 
poikittain väylän suulle, niin että ne voivat ampua 
toisen kylkensä kaikilla tykeillä yhtaikaa kuninkaan 
laivastoa. Rannikoille rakennettiin pattereita, ja voi- 
tonvarma venäläinen amiraali antoi jo järjestää 
amiraalilaivaansa valmiiksi hytin, jossa Kustaa III 
vletäisiin vankina Pietariin. 

Tilanne näytti toivottomalta. Suurin osa valtakun- 
nan sotalaivoista, kuningas veljineen sekä laivoissa 
olevat 30 000 miestä näyttivät olevan hukassa. Hert- 
tua sekä useat laivanpäälliköt kehoittivatkin kunin- 
gasta antautumaan. Mutta Kustaa pysyi rauhallisena, 
kirjoitteli teatterikappaleita ja odotti tuulen kään- 
tymistä murtautuakseen jälleen vapaille vesille. 

Heinäkuun 2. päivänä tuuli kääntyi itään. Nyt 
kuningas päätti suorittaa läpimurron. Vähän puolen 

yön jälkeen aloitettiin kiivas tykkituli, ja kuningas 
piti päälliköilleen viimeisen puhuttelun rohkaisten 
heitä. Kello kuudelta linjalaivat lähtivät liikkeelie. 
Komeana rivinä nämä suuret alukset purjehtivat 
venäläisten patterien tulessa lahden suulle sijoittu- 
neita vihollislaivoja kohti. Kun ensimmäisenä kui- 
keva ”Dristigheten” (Rohkeus)-niminen alus saapui 
vihollisen lähelle, ohjasi sen urhea päällikkö, evers- 
tiluutnantti Puke laivansa aivan vihollisen vieritse 
ja antoi venäläiselle tulta täydeltä laidalta. Lau- 
kauksilla oli hirvittävä teho. Touvit ja raa'at kat- 
keilivat, alasputoava takila ja pirstoutuvat mastot 
levittivät Puken tykkien luotien lisäksi hävitystä 
ja kuolemaa vihollisalusten kansille ja uumeniin. 
Puke jatkoi kulkuaan jyrinässä ja paksussa ruudin- 
savussa, jossa yhteislaukausten salamat välähtelivät, 
läpi koko venäläisen laivaston ja pääsi lopuksi onnel- 
lisesti avoimille vesille. Uljas linjalaivasto seurasi 
johtaja-aluksen esimerkkiä. | 

Kuningas näytti miehilleen esimerkkiä urheudes- 
sa. Vihollisen luoti vei käsivarren kuninkaan vie- 
ressä istuneelta soutajalta kuningasta kuljettavan 
tykkiveneen jouduttua vihollisen kiivaimpaan tuleen. 
Kuningas irroitti silloin vuoden 1772 vallankaap- 
pauksen muistona kantamansa valkoisen käsivarsi- 
nauhan sitoakseen haavoittuneen. Silloin toinen luoti 
pudotti kuninkaalta hatun päästä, mutta Kustaa to- 
tesi vain hymyillen: ”Sepä meni läheltä.” Myös 
Kaarle-herttua pysytteli tyynenä komentohytissään 
ruhjevammastaan huolimatta, jonka hänen vieressään 
seisoneen upseerin surmannut tykinluoti oli aiheut- 
tanut. 

Läpimurto sujui aluksi hyvin, mutta sitten sattui 
onneton häiriö. Ruotsi-Suomen laivasto oli varusta- 
nut mukaansa vpolttolaivojaa. Nämä olivat pieniä 
aluksia, jotka täytettiin tervalla ja muilla helposti 
palavilla aineilla, sytytettiin tuleen ja ohjattiin vi- 
hollisaluksia kohti. Polttolaivoilla aiottiin sytyttää 
tuleen väylää vartioivat venäläiset alukset. Mutta 

erästä alusta ohjattiin niin taitamattomasti, että se 
sytyttikin ruotsalaisen linjalaivan ja fregatin. Lin- 
jalaivan urhea päällikkö ehti töin tuskin varottaa 
lähellä olevia omia laivoja, kun hänen aluksensa jo 
lensi ilmaan. Palavista laivoista nousevassa savussa 
sekä paksussa ruudinsavussa useat kuninkaan lai- 
voista joutuivat ahtaassa väylässä karille, mutta suu- 
rin osa laivoista pääsi voimakkaan tuulen ajamana 
saartoketjun läpi. 

Tappiot olivat suuret. Avomerilaivasto menetti 7 
linjalaivaa ja 3 fregattia sekä noin 4 000 miestä, saa- 
ristolaivasto noin 50 alusta ja parituhatta miestä. 
Myös venäläiset kärsivät suuria menetyksiä, mm. 
kulkuväylää sulkemaan sijoitetut linjalaivat oli am- 
muttu hylyksi ja niiden kunkin 700-miehisestä 
miehistöstä vain muutama kymmen oli selviytynyt 
vaurioitta. Kuninkaan uhkarohkeus oli ollut vähällä 
aiheuttaa suunnattoman tappion. Vaikka hyvä onni 
oli pelastanut laivaston, joutui avomerilaivasto ole- 
maan sodan loppuun asti poissa pelistä, sillä venä- 
läiset saartoivat sen Viaporin satamaan. 

Keisarinna Katariina oli käskenyt amiraalinsa aja- 
maan takaa ja tuhoamaan Ruotsi-Suomen laivaston. 
Avomerilaivasto oli pelastautunut Viaporin tykkien 
suojaan vaurioitaan korjaamaan. Saaristolaivasto oli 
purjehtinut Ruotsinsalmeen, jossa sen vauriot kor- 
jattiin ja se sai täydennystä. Venäjän saaristolai- 
vasto purjehti voitonvarmana perästä ja etsi Nas- 
saun prinssin, Ruotsinsalmen ensimmäisen meritais- 
telun voittajan, johdolla taistelua. Kuninkaan lai- 
vastossa pidetyssä sotaneuvottelussa kaikki korkeim- 
mat upseerit everstiluutnantti Kaarle Olavi Cron- 
stedtia lukuunottamatta kehoittivat kuningasta vält- 
tämään taistelua. Mutta Kustaa oli päättänyt tais- 
tella, ja heinäkuun 9. päivänä laivastot kohtasivat 
toisensa. 

Kuningas oli ryhmittänyt aluksensa kolmeen osas- 
toon Kotkansaaren ja Kuutsalon välille niin, että 
silpiosastot muodostivat kulman keskustaan nähden. 


Kustaan sota 025 


Tässä olevan osaston takana oli Cronstedtin johtama 
eskaaderi, joka varmisti selustan Haminan suuntaan. 
Kun venäläiset suuntasivat päävoimansa kuninkaan 
keskustaa vastaan, joutui se aluksi ahtaalle. Tällöin 
Cronstedt toi osastonsa apuun. Venäläiset joutuivat 
nyt puolestaan vaikeaan asemaan, sillä kuninkaan 
laivat saattoivat tulittaa heitä kolmelta taholta. Tä- 
mä keskitetty tykkituli tuotti pienelle alueelle ah- 
tautuneiden venäläisten joukossa hirvittävää tuhoa. 
Heidän kaleereittensa mastot ja kansirakenteet pirs- 
toutuivat kuolleiden ja haavoittuneiden kasaantuessa 
veren peittämille kansille, ja ohjauskyvyttöminä aje- 
lehtivat alukset upposivat yksi toisensa perästä. Sa- 
vun ja liekkien peittämän vihollislaivaston tuhon 
täydensi kuninkaan vasemman siipiosaston Kuutsa- 
lon ja Lehmäsaaren välisen salmen kautta suorit- 
tama hyökkäys vihollisen selkään. 

Taistelu oli riehunut pimeän tuloon asti. Aamun 
valjetessa hävinneen laivaston osin vielä palavat 
pirstaleet peittivät salmen. Venäläiset olivat menet- 
täneet 53 alusta sekä 3 000 miestä kaatuneina ja 6 500 
vankeina. Ruotsi-Suomen laivaston tappiot olivot 
kuusi alusta ja vajaa parisataa miestä. Tämä Ruotsi- 
Suomen merihistorian suurin voitto oli ennen kaik- 
kea kuninkaan itsensä sekä everstiluutnantti Cron- 
stedtin ansiota. 


Värälän rauha 


Pietarissa vietettiin parhaillaan ns. ”Viipurin ku- 
janjuoksun” johdosta voittojuhlaa, kun sanoma Ruot- 
sinsalmessa kärsitystä musertavasta tappiosta saa- 
vutti kaupungin. Kohta sen jälkeen sinne saapui 
myös Kustaa III:n rauhantarjous, joka tällä ker- 
ralla sai suopean vastaanoton. 

Kuningas saattoi suuren voittonsa jälkeen hyvällä 
syyllä tarjota rauhaa joutumatta anojan asemaan. 
Sprengtporten tosin vähäksyi Ruotsinsalmen voiton 
merkitystä ja kehoitti keisarinnaa lähettämään lai- 

vastonsa suoraan Tukholmaan, joka tosiasiallisesti 
olikin melkein vailla suojaa. Mutta keisarinna katsoi 
yleistilanteen vaativan rauhantekoa Ruotsi-Suomen 
kanssa. Venäjä oli jäänyt yksin taistelemaan Turk- 
kia vastaan, ja Englanti sekä Preussi tukivat yhä 
voimakkaammin Kustaa III:ta. 

Kustaa Mauri Armfelt sekä venäläinen kenraali 
Igelström, jotka toimivat Värälässä Kymijoen var- 
rella pidetyissä rauhanneuvotteluissa maittensa edus- 
tajina, pääsivätkin varsin pian sopimukseen keske- 
nään. Siten rauhansopimus- saatettiin allekirjoittaa 
Värälässä jo elokuun 14. päivänä v. 1790. Rajat jäi- 
vät ennalleen, mutta keisarinna antoi epämääräisiä 
lupauksia niiden tarkistamisesta. Joskaan keisarinna 
ei tehnytkään siitä mitään sitoumuksia, rauhansopi- 
mus riisti häneltä muodollisen oikeuden puuttua 
Ruotsi-Suomen sisäisiin asioihin. 

Tämä ”Kustaan sota” oli käyty Ruotsi-Suomen 
kannalta sikäli edullisissa olosuhteissa, että Venäjän 
päävoimat olivat olleet sidottuina Turkkia vastaan. 
Siltä huolimatta Kustaa-kuningas ei ollut saavutta- 
nut sodanpäämääriään. Ruotsi-Suomen sotavoimat 
olivat tosin pesseet pois pikkuvihan häpeän, ja val- 
takunnan arvovalta oli melkoisesti noussut. Kymme- 
niin tuhansiin nousevat miehistönmenetykset sekä so- 
dan vuoksi tehdyt suuret taloudelliset uhraukset ei- 
vät olleet siten olleet aivan turhia. Mutta samoilla 
ponnistuksilla olisi voitu saavuttaa paljon enemmän- 
kin. Varustelujen puutteellisuus, upseerien uppinis- 
kaisuus ja pätevän ylijohdon puute pilasivat tar- 
jolla olleet suuret mahdollisuudet. Rohkeudestaan 
ja lannistumattomasta mielenlujuudestaan Hhuoli- 
matta Kustaa III ei ollut mikään sotapäällikkö 
ja tämä puute näkyy valtakunnan sodankäynnissä 
alusta loppuun. Tämä oli viimeinen tilaisuus val- 
loittaa takaisin edes osa Suomessa menetetyistä alu- - 
eista. Kun valtakunta ei siihen kyennyt, oli loput- 
kin Suomesta joutuva kiistakumppaneista voimak- 
kaammalle, Venäjälle. Vaikka Sprengtportenin py- 

rinnöt eivät siten vielä tämän sodan aikana onnis- 
tuneetkaan, ei hänen tarvinnut odottaa aatteittensa 
toteutumista enää paria vuosikymmentä kauempaa. 


Kustaa-kuninkaan viimeiset naamiohuvit 


Sattuman oikusta Kustaa III sai tiedon valtaistui- 
melle nousustaan oopperassa ollessaan, ja oopperassa 
päättyi myös se loistelias ja kirjava näytelmä, minkä 
hänen hallituskautensa muodostaa. Salamurhaajan 
luoti päätti kuninkaan päivät Tukholman oopperassa 
maaliskuun 16. päivänä v. 1792 pidetyissä naamio- 
huveissa. 

Kuninkaan murha oli sen katkeruuden huipentu- 
ma, jota maassa oli tunnettu häntä kohtaan vuoden 
1772 vallankaappauksesta saakka. Vastustus keskit- 
tyi erityisesti aateliin, joka ei antanut kuninkaalle 
koskaan anteeksi vapaudenaikaisen mahtiasemansa 
menetystä. Näille piireille heidän säätyetuoikeu- 
tensa ja mahdollisuutensa nallita maata vaikkapa 
vieraiden valtojen avulla merkitsivät enemmän 
kuin luja kuninkaanvalta, joka supistaessaan aatelin 
vaikutusta oli kuitenkin samalla turvannut valta- 
kunnan itsenäisyyden ja kohottanut sen arvovaltaa. 
Kuninkaan sodanjälkeiset hallitustoimet vain kiihot- 
tivat häntä kohtaan tunnettua katkeruutta. 

Kohta sodan päätyttyä sai myös :Anjalan-miesten 
juttu päätöksensä. Pitkän ja perusteellisen oikeus- 
käsittelyn jälkeen langetettiin tässä jutussa kaik- 
kiaan 87 upseerille kuolemantuomio. Pääsyytetyt, 
joina pidettiin Liikkalan kirjeen nimekkäimpiä alle- 
kirjoittajia, menettivät lisäksi kunniansa ja omai- 
suutensa. Mutta loppujen lopuksi ainoastaan eversti 
Hästeskon kuolemanrangaistus pantiin todella täy- 
täntöön. Tämä kova ja synkkä mies oli joutunut 
kuninkaan vihoihin käyttäydyttyään loukkaavasti 
häntä kohtaan Husulassa. Vanha kenraali Armfelt, 
jonka syyllisyyttä pidettiin kovin raskaana hänen 
korkean sotilasarvonsa ja nuorempiin upseereihin 

omaamansa vaikutusvallan vuoksi, joutui viettämään 
loppuikänsä Malmön linnassa. Rehellistä vanhaa 
kenraalia kohdeltiin suhteettoman ankarasti eräisiin 
muihin verrattuna. Niinpä esim. Savon prikaatin 
komentajana toiminut eversti ja vapaaherra Hastfehr, 
joka huolimatta kuninkaan monista suosionosoituk- 
sista oli katalasti pettänyt hänet, sai sovittaa van- 
keustuomionsa oleskelemalla sukulaistensa luona. 
Myös Venäjällä oleskelevat itsenäisyysmiehet saivat 
tuomionsa. Mm. Sprengtporten tuomittiin poissaole- 
vana maanpetoksesta kuolemaan. — Kuninkaan 
näissä jutuissa osoittamasta lempeydestä huolimatta 
tuomiot herättivät monissa aatelismiehissä koston- 
halua, joka osaltaan oli vaikuttamassa hänen mur- 
haansa. 

Kustaa III:n viimeiset hallitusvuodet täytti kuu- 
meisen kiihkeä harrastus ulkopolitiikkaan. Yhtä mit- 
taa hän pohti uusia mullistavia suunnitelmia, joilla 
hän toivoi saavuttavansa huomattavan yleiseuroop- 
palaisenkin vaikutusvallan. Hänen onnistui kohta 
sodan jälkeen luoda varsin läheiset suhteet Venä- 
jään. V. 1791 solmittiin suoranainen puolustusliitto 
Venäjän kanssa, ja keisarinna lupasi maksaa Kustaa 
kuninkaalle apurahoja vuosittain. 

Kuninkaan ulkopoliittisten haaveilujen keskipis- 
teenä oli kuitenkin Ranska, jossa suuri vallanku- 
mous nyt vasta alkoi päästä vauhtiin. Kustaa III 
suunnitteli Euroopan valtojen yhteistä sotaa Ranskan 
vallankumouksellisia vastaan, jotta Ludvig XVI:lle 
palautettaisiin hänen entiset oikeutensa. Mutta hän 
ei ehtinyt saada tässä suhteessa mitään aikaan äkil- 
lisen kuolemansa vuoksi. Hän havitteli myös Puo- 
lan kruunua ja suunnitteli edelleen Norjan valtaa- 
mista. 

Kuninkaan alinomainen rahapula pakotti hänet 
kutsumaan valtiopäivät jälleen koolle. Kokouspaik- 
kana oli Gävlen kaupunki, jotteivät kuningasta vas- 
tustavat aateliset virkamiehet voisi niin lukuisasti 
saapua valtiopäiville. Kuningas saikin toiveensa tävy- 

tetyksi säätyjen ottaessa vastatakseen jatkuvasti 
kasvaneen valtiovelan lisäyksistä. Valtiopäivillä kä- 
siteltil!ln myös sotavarustuskomission ja sotakassan 
käteisen rahan puutteessa aikoinaan liikkeelle las- 
kemien maksuosoitusten, ns. ”faanehjelmien”, lu- 
nastamista. Näiden nimi johtui setelissä olevasta 
sotakomissaari Fahnehjelmin nimestä. Säädyt päät- 
tivät ottaa niidenkin lunastamisen vastuulleen. 

Rahaliikettä häiritsi erityisesti myös väärien faa- 
nehjelmien olemassaolo. Niiden syntyminen oli var- 
sin merkillinen asia. Kuningas oli valmistuttanut 
vääriä venäläisiä seteleitä helpottaakseen rahapu- 
laansa ja tuottaakseen Venäjän hallitukselle vahin- 
koa. Kuninkaan suomalainen suosikki, kreivi Aadolf 
Fredrik Munck oli johtanut tätä siistiä puuhaa. To- 
dettuaan rahanväärennyksen helpoksi ja tuottavaksi 
Munck päätti hyötyä itse valmistuttamalla vääriä 
faanehjelmejä, mutta joutui kiinni ja tuomittiin 
maanpakoon kuninkaan kuoltua. 

Vuoden 1792 alussa aatelin viha kuningasta koh- 
taan oli kasvanut niin voimakkaaksi, että sen kes- 
kuudessa ryhdyttiin suunnittelemaan kuninkaan 
murhaamista. Ranskan vallankumouksen oppeja oli 
levinnyt myös Ruotsi-Suomeen, niin että monet piti- 
vät ”tyrannin” murhaamista suorastaan hyvänä työ- 
nä. Syntyi salaliitto, jonka keskeisenä henkilönä oli 
virasta eronnut kapteeni Juhana Anckarström. Hä- 
nen lähimpinä apulaisinaan olivat nuoret kreivit 
Horn ja Ribbing, jotka henkilökohtaisista syistä ha- 
lusivat kostaa kuninkaalle. Eräät kuninkaan mur- 
han avulla valtaan pyrkivät vapaudenajan puolue- 
miehet rohkaisivat salaliittolaisia heidän synkissä 
aikeissaan. Joidenkin epäonnistuneiden yritysten jäl- 
keen Anckarström päätti surmata kuninkaan maalis- 
kuun 16. päivänä v. 1792 pidettävissä oopperanaa- 
miaisissa, jonne hän saattoi helposti päästä vain osta- 
malla pääsylipun. 

Kuningas saapui myöhään oopperataloon. Hän söi 
ensiksi illallisen talossa olevassa yksityishuoneistos- 

saan yhdessä erään suosikkinsa, hovitallimestari von 
Essenin kanssa. Illallisen aikana hän sai nimettömän 
kirjeen, jossa häntä varotettiin osallistumasta naa- 
miaisiin ja viitattiin salamurhasuunnitelmiin. Mutta 
kuningas ei halunnut ottaa huomioon tätä varotus- 
ta, jottei antaisi vihollisilleen aihetta uskoa pelkää- 
vänsä näitä. Keskiyön tienoilla Kustaa peitti kas- 
vonsa pienellä valkealla naamarilla, heitti ylleen 
mustan venetsialaisen viitan ja lähti juhlasaliin. 
Täällä kuningas käveli väentungoksessa Essenin kä- 
sivarteen nojaten. Joukko mustanaamioisia miehiä 
ympäröi tungoksessa kuninkaan. Eräs heistä — kreivi 
Horn — löi kuningasta olkapäälle ja sanoi: ”Hyvää 
iltaa, kaunis naamio.” Tämän etukäteen sovitun 
merkin kuultuaan Anckarström laukaisi takaapäin 
pistoolinsa uhriaan kohti. Kuningas vaipui vieressä 
olevalle penkille huutaen: ”Olen haavoittunut, otta- 
kaa hänet kiinni.” Salaliittolaiset koettivat saada 
pakokauhun aikaan huutamalla ”tuli on irti”? ja yrit- 
tivät tunkeutua ovista ulos. Mutta ovet suljettiin 
Essenin käskystä, ja vain muutamat harvat ehtivät 
poistua salista. 

Kuninkaan haavaa ei aluksi pidetty hengenvaa- 
rallisena. Hän jaksoi poistua salista omin voimin 
huoneeseen, jossa hänelle annettiin ensiapu. Mutta 
kuninkaan oman lääkärin tarkempi tutkimus osoitti 
tapauksen olevan hyvin vakava. Anckarström oli 
ladannut pistoolinsa kahdella luodilla, hauleilla ja 
nauloilla, jotka olivat tunkeutuneet syvälle kunin- 
kaan vyötäisiin. Lääkärin onnistui poistaa vain muu- 
tamia nupinauloja tuskallisella leikkauksella, jonka 
kuningas ääntä päästämättä kesti. 

Yhtä miehekkäästi Kustaa kuningas kesti kovat 
tuskansa loppuun asti. Tyynenä ja rauhallisena hän 
suunnitteli holhoojahallituksen asettamista poikansa 
alaikäisyyden ajaksi ja antoi tarpeelliset käskyt. 
Murhaajansa rankaisemisen hän jätti oikeuden asi- 
aksi eikä halunnut tietää mitään muistakaan viha- 
miehistään. Viimeisinä elinpäivinään hän sai sen ilon, 

Kustaa III:n murha. 


että hänen kiivaimmat poliittiset vastustajansa sopi- 
vat hänen kanssaan. Aatelin ensimmäiset miehet 
tunsivat inhoa murhatyön johdosta ja toivat ilmi 
osanottonsa kuolevalle hallitsijalleen. Maaliskuun 29. 
päivänä päättyi Kustaa III:n elämä. 

Kustaa IlI:sta on lausuttu mitä erilaisimpia arvos- 
teluja. Toiset ovat pitäneet häntä suurena ja nerok- 
kaana hallitsijana, toiset ovat nähneet hänessä vain 
turhamaisen ja pintapuolisen näyttelijän. Kustaa- 
kuningas ei ollut mikään suuri hallitsija, mutta ei 
myöskään vähäpätöinen ja mitätön vallanpitäjä. Hä- 
nessä oli suuria luonteenvikoja ja hallitsijalle arvot- 
tomia ominaisuuksia. Tyhjä pintakiilto merkitsi hä- 
nelle enemmän kuin painavinkaan sisällys, jos sitä 

ei ollut verhottu komeiden arvonimien tai maailman- 
maineen vaippaan. Hänen tietonsa olivat hyvin va- 
javaiset muun kuin teatterin alalla, jonka hän tunsi 
sitä perusteellisemmin. Hän himoitsi kunniaa ja mai- 
netta, mutta ei ollut valmis suorittamaan suurelle- 
kin hallitsijalle välttämätöntä arkipäiväistä ja yksi- 
toikkoista raadantaa hallitustehtävien parissa. Hä- 
nen hallitustoimissaan havaitsee yhden hänen tyy- 
pillisimmistä luonteenpiirteistään, pintapuolisuuden 
ja kevytmielisen epäasiallisuuden. Ulkopoliittiset 
suunnitelmansa hän perusti monesti toiveajatteluun 
tosiasioiden sijasta. Sotaan hän lähti yhtä keveillä 
perusteilla ja kehnosti varustautuneena. Selviytyäk- 
seen siitä aiheutuneista vaikeuksista hän olisi tar- 
vinnut suurten esikuviensa Kustaa Vaasan ja Kustaa 
II Aadolfin järkkymätöntä tahdonvoimaa ja kaikki 
vastukset murskaavaa häikäilemättömyyttä. Mutta 
siihen hänen luonteensa oli liian pehmeä. 

Toisaalta Kustaa IlIl:ssa oli myös jotakin suuren 
enonsa hengestä. Vaikeissa tilanteissa hän osoitti 
odottamatonta rohkeutta ja päättävälsyyttä. Jatku- 
vat vastoinkäymiset eivät kyenneet murtamaan hä- 
nen henkistä joustavuuttaan ja mielensä tasapainoa. 
Tässä suhteessa hän vetää vertoja Ruotsi-Suomen 
suurimmillekin hallitsijoille. Inhimillisyydessään ja 
vihollisiaankin kohtaan osoittamassaan lempey- 
dessä Kustaa-kuningas oli aikansa jaloimpien hen- 
kien veroinen. Suomalaisilla on syytä tuntea eri- 
tyistä kiitollisuutta tätä paljon parjattua hallitsijaa 
kohtaan. Harva Ruotsi-Suomen kuninkaista on osoit- 
tanut yhtä suurta kiinnostusta maamme olojen ke- 
hittämiseen kuin Kustaa III. Hän osoitti myös sel- 
västi ymmärtävänsä suomalaisten kansallista oma- 
laatuisuutta, jolle hän antoi arvoa. 

Myönteiset puolet jäävät sittenkin voitolle tämän 
merkillisen hallitsijan elämäntyötä puntaroitaessa. 
Tämä ilmenee parhaiten hänen kuolemansa aiheut- 
tamasta olojen muutoksesta. Paljon mitättömyyttä, 
mutta myös paljon loistavia puolia sisältävä kustavi- 

lainen aikakausi meni kuninkaan mukana hautaan, 
ja arkipäiväinen latteus painaa leimansa hänen seu- 
raajansa aikaan. 


SUOMEN ERO RUOTSISTA 


1700-luvun loppupuolella esiintyneet pyrkimykset 
Suomen erottamiseksi Ruotsista eivät olleet tuotta- 
neet tuloksia. Mutta kaikista hallitusvallan ponnis- 
teluista huolimatta eroajatus levisi yhä laajempiin 
piireihin. Vaikkei sitä suinkaan toivottu, niin kui- 
tenkin tunnettiin, että Ruotsin ja Suomen lähes 700- 
vuotinen yhteys oli katkeamaisillaan. Kustaa Ili:n 
pojan ja seuraajan aikana tämä ero vihdoin tapahtui. 


Hoihoojahailitus 


Kustaa III oli kuolinvuoteellaan ehtinyt järjestää 
valtakunnan hallinnon tällöin vasta 13-vuotiaan poi- 
kansa alaikäisyyden ajaksi. Asetettiin holhoojahalli- 
tus, jonka johdossa oli kuninkaan veli Kaarle-hert- 
tua. Hänen apulaisikseen Kustaa nimitti muutamia 
lähimpiä ystäviään. Tällä tavoin ehkäistiin hallitus- 
muodon muuttamisyritykset, joita kuninkaan viha- 
miehet olivat suunnitelleet. 

Kaarle-herttua oli luonteeltaan hyväntahtoinen, 
mutta heikko ja helposti toisten johdettavissa. Hä- 
nen lähin ystävänsä, vapaaherra Kustaa Aadolf Reu- 
terholm sai herttuaan niin suuren vaikutusvallan, 
että tosiasiallisesti hän määräsi kaikissa asioissa. 
Kustaa IlI:n ystävät syrjäytettiin holhoojahallituk- 
sesta ja lähetettiin ulkomaille, joten Reuterholm sai 
rauhassa hallita Ruotsi-Suomea. 

Herttuan kaikkivaltias ystävä oli hyvin erikoinen 
mies. Hän oli syntynyt ja kasvanut Suomessa, jossa 
hänen isänsä oli omistanut Suitian Syrjän kartanon. 
Isä oli ollut myssyihin lukeutunut valtaneuvos, ja 
poika peri hänen kuningasvastaiset mielipiteensä, 

Nuorempi Reuterholm joutui siten pysyttelemään 
valtion asioista syrjässä koko Kustaa Ill:n hallitus- 
kauden. Tämä tuntui Reuterholmista sitä raskaam- 
malta, kun hän jo lapsuudestaan lähtien oli vakuut- 
tunut omista poikkeuksellisista kyvyistään ja uskoi 
pääsevänsä korkeaan asemaan. Hän pani toivonsa 
herttuaan ja hankkiutui tämän ystäväksi. Herttua 
oli vapaamuurari ja tunsi suurta kiinnostusta kaik- 
kia sellaisia mystillisiä asioita, kuten esim. henkien- 
manaamista kohtaan, joita tämä valistuksestaan yl- 
peilevä aikakausi harrasti. Ylen tunteellinen ja herk- 
käluonteinen Reuterholm oli oman kertomuksensa 
mukaan ollut jo lapsuudestaan asti ”henkiennäkijä” 
ja lujitti ovelasti ja määrätietoisesti kuninkaalliseen 
ystäväänsä saamaansa vaikutusvaltaa. Heti valtaan 
noustuaan tämä kutsuikin Reuterholmin luokseen. 
Turhamaisella ja vallanhaluisella Reuterholmilla 
oli hyviäkin puolia. Hän oli erittäin ahkera ja työ- 
teliäs hallintomies ja pyrki säästäväisesti käyttele- 
mään valtion varoja. Reuterholmin hallituskautena 
supistettiin valtion menoja huomattavasti ja saatiin- 
kin valtion kurjia raha-asioita parannetuksi. Halli- 
tus pyrki myös kohottamaan maan varallisuutta su- 
pistamalla ylellisyydeksi katsottujen tavaroiden ku- 
lutusta. Niinpä esim. kahvi ja silkki kiellettiin. Kah- 
vin käyttöä oli hallituksen taholta yritetty jo aikai- 
semminkin vähentää, joskin huonolla menestyksellä. 
Eräässä vuosisadan puolivälissä Turussa julkaistussa 
väitöskirjassa todettiin, että ”kahvi on juoma-aine, 
joka meillä on päässyt sellaiseen valtaan, ettei ku- 
kaan, joka pitää itseään tavallista talonpoikaa pa- 
rempana, luule voivansa ja tarvitsevansa olla sitä 
vailla. Moni arvelee sen olevan jumalten juoman, ja 
suuri osa ihmisistä pitää sitä suuremmassa arvossa 
kuin muinaisajan kansat nektariansa.” Väitöskirjan. 
tekijä ei kuitenkaan kuulunut näihin kahvin ystäviin, 
sillä mainittuaan kahvin myöhäisestä tulosta Euroop- 
paan hän jatkaa: ”Ei voi siitä syystä kyllin ihmetellä 
sitä, että niin inhottava ja ikään kuin itse luontoakin 

ellottava juoma on sellaisella nopeudella niin suu- 
ressa osassa maailmaa otettu yleisesti käytäntöön, 
vieläpä siinä osassa, joka jos jollakin tavalla on ole- 
vinansa muita maanosia valistuneempi.” Kirjoittaja 
todisteli myös kahvin olevan terveydelle vaarallista. 
Toisaalta tässä suhteessa esiintyi eriäviäkin mielipi- 
teitä. Ruotsissa v. 1746 painetussa ”Koti- ja matka- 
apteekissa”? sanottiin, että kahvia voi huoletta juoda 
2—3 kupillista pari kolme kertaa viikossa. Oikein 
valmistettuna kahvi oli hyvin terveellistä, mikäli sitä 
ei nautittu liikaa. Samaa mieltä oli myös kuuluisa 
luonnontutkija Linne, joka piti kahvia etenkin hy- 
vänä laihdutuslääkkeenä. Hallitusmiehet katsoivat 
kuitenkin asiaa toiselta kannalta. Kahvi oli kallis 
ulkomaantavara, jonka jatkuvasti kasvava tuonti vei 
vuosittain suuria rahamääriä pois maasta. Yksin- 
omaan Turun kautta tuotiin kahvia v. 1781 49363 
naulaa, vuoden 1753 tuonnin oltua vain 75 naulaa. 
Kun kahvin yhteydessä kulutettiin myös suuret mää- 
rät sokeria, paloviinaa ja muita väkeviä juomia, ei 
ollut ihme, että hallitusmiehet pitivät kahvinjuontia 
turhana ylellisyytenä. Siitä aiheutui heidän mieles- 
tään kansantaloudelliselta kannalta hyödyttömiä ku- 
luja myös siten, että varattomatkin pyrkivät hank- 
kimaan jonkinlaisen hopeisen kahvikannun, varak- 
kaiden kalleista hopea- ja porsliinikalustoista puhu- 
mattakaan. Näistä syistä holhoojahallituskin ryhtyi 
taistelemaan kahvinkäyttöä vastaan. Hallitus kielsi 
kahvinjuonnin, ja sen palkkaamat ”kahvinnuuskijat” 
kiertelivät kaikkialla kiellon noudattamista valvo- 
massa. Mutta rangaistuksista huolimatta tätä kiel- 
toa jatkuvasti rikottiin, niin että nuori kuningas 
kumosi sen kohta täysi-ikäiseksi tultuaan. 
Reuterholm halusi valtaan päästyään kumota Kus- 
taa III:n aikaansaaman vihatun hallitusjärjestelmän. 
Ulkomailla oleskellessaan hän oli tutustunut Rans- 
kan vallankumousmiesten mielipiteisiin ja esiintyi 
mielellään vapaamielisenä uudistusten ystävänä. Pai- 
novapauden rajoitukset poistettiin, ja muistakin itse- 

valtaisen hallitustavan muodoista luovuttiin. Mutta 
eräät sanomalehtikirjoitukset, joissa näille toimenpi- 
teille annettiin täysi tunnustus, mutta kehoitettiin 
jatkamaan samalla tiellä, pelästyttivät Reuterholmin 
täysin. Moisten vallankumouksellisten mielipiteiden 
kurissa pitämiseksi painovapausasetus saatettiin jäl- 
leen voimaan, ja Reuterholmin hallitukselle antoi 
leimansa ahdasmielinen suvaitsemattomuus. 

Vaikka Reuterholm suhtautuikin torjuvasti val- 
lankumousaatteisiin, ei se estänyt häntä etsimästä 
ulkopolitiikassaan Ranskan ystävyyttä. Ranskan ku- 
ninkaiden kanssa solmitut liittosuhteet uudistettiin, 
ja vallankumoushallitus lupasi apurahoja Ruotsi- 
Suomelle. Reuterholm ja Kaarle-herttua käyttivät 
tällöin tilaisuutta hyväkseen parantaakseen myös 
yksityisiä raha-asioitaan liittolaisensa avulia. 

Vanha Katariina-keisarinna ei katsellut suopein 
silmin Ruotsi-Suomen ja Ranskan suhteiden palau- 
tumista ennalleen. Ruotsi-Suomen ja Venäjän välit 
kiristyivät niin, että sota näytti olevan puhkeamai- 
sillaan. Reuterholm ei kuitenkaan uskaltanut mennä 
näin pitkälle, kun Ranskan kanssa tehty liittokin oli 
purkautunut Ranskan liiallisten vaatimusten vuoksi. 
Näin ollen oli hänen mielestään pakko lepytellä 
vanhaa keisarinnaa ja hän ryhtyi uudelleen neu- 
vottelemaan jo kerran aikaisemmin tehdystä ehdo- 
tuksesta avioliiton solmimiseksi nuoren kuninkaan 
ja keisarinnan pojantyttären kesken. Katariina halusi 
saada tämän liiton aikaan varmistaakseen hyvien 
suhteiden säilymisen. Hänen vaatimuksestaan nuori 
kuningas saapui Kaarle-herttuan ja Reuterholmin 
seurassa Pietariin, missä avioliitto piti päätettämän. 
Mutta vaikka nuori kuningas ihastuikin suuresti vie- 
hättävään prinsessaan, ei hän halunnut tulevalle 
puolisolleen myöntää lupaa vapaasti harjoittaa kreik- 
kalaiskatolista uskontoaan Ruotsissa. Aiottu avio- 
liitto raukesi, ja kuninkaan holhoojat palasivat tyh- 
jin toimin kotimaahan. 

Lujuus, jota nuori kuningas osoitti torjuessaan 

mahtavan keisarinnan vaatimukset, herätti koti- 
maassa suurta ihastusta. Mutta tämä Reuterholmin 
ulkopoliittisten suunnitelmien kannalta onneton Pie- 
tarin-matka merkitsi samalla myös mahtavan minis- 
terin uran päättymistä. Holhoavalla käytöksellään 
hän oli loukannut arvostaan arkaa nuorta herraansa. 
Tultuaan 18 vuotta täytettyään täysi-ikäiseksi tämä 
erotti omavaltaisen ministerinsä. V. 1796 alkoi siten 
Kustaa IV:n Aadolfin onnettomasti päättynyt halli- 
tuskausi. 


Loistava Armfelt 


Kustaa III oli erityisesti suosinut niitä henkilöitä, 
jotka saavuttivat hänen luottamuksensa. Näiden ku- 
ninkaan suosikkien joukossa oli useita suomalaisia- 
kin. Heistä Kustaa Mauri Armfelt, jota luonteenomi- 
naisuuksiensa ja ihmeellisen kirjavien elämänvai- 
heittensa vuoksi on kutsuttu Pohjolan Alkibiadeeksi, 
saavutti pysyvän sijan kuninkaan lähimpien piirissä. 

Kuninkaan suosikki oli isonvihan huono-onnisen 
sankarin pojanpoika. Myös isä oli soturi, joka lopuksi 
kenraalimajuriksi kohonneena toimi Turun läänin 
maaherrana. Jo vanhempi Armfelt oli herättänyt 
huomiota komealla ulkomuodollaan Ranskan armei- 
jassa palvellessaan. Poika peri isänsä kauneuden niin, 
että jo hänen pelkkä ulkomuotonsa hurmasi ihmiset. 
Itse hän on kertonut myöhemmin nähneensä lapsena 
unen, jossa haltijatar lupasi hänelle onnea sekä 
täyttää kolme hänen toivomustaan. Epäröimättä 
poika ilmaisi toivovansa kaikkien niiden rakkautta, 
jotka hän halusi voittaa puolelleen, tahtovansa tulla 
sotilaaksi ja voittaa venäläiset sekä saavuttaa suu- 
ren hallitsijan suosion. Loistavan kauneutensa, suk- 
kelajärkisyytensä, huiman ja iloisen rohkeutensa 
sekä harvinaisen viehättävän käytöksensä avulla 
”Toistava Armfelt” vaiheikkaan elämänsä aikana 
saavuttikin jokseenkin kaiken sen, mistä hän jo lap- 
sena oli uneksinut. 

Armfeltin koti ei ollut 
varakas, joten vanhemmat 


A vain suurin ponnistuksin 
K 2 kykenivät hankkimaan po- 


jalleen aatelissäädyn mu- 
kaisen kasvatuksen. 13- 
vuotiaana hänet lähetettiin 
Turun yliopistoon, missä 





lahjakas poika käytti ai- 

ji ( kansa vain koirankujeihin. 
J Lukumiehen ura ei häntä 

) miellyttänyt, ja Augustin 

Kustaa Mauri Armfelt. = Ehrensvärdin avulla hän 


pääsikin kiihkeästi kai- 
paamalleen sotilasuralle. Ehrensvärdin lähettinä pal- 
vellessaan hän perehtyi valitsemansa ammatin alkei- 
siin. Jatkaessaan opintojansa Karlskronan amirali- 
teettikoulussa hän osoittautui kyvykkääksi ja lahjak- 
kaaksi, mikäli hän vain halusi oppia jotakin. 
17-vuotiaana Armfelt katsottiin kypsäksi astu- 
maan upseerina palvelukseen. Isänsä ystävän, Jaakko 
Maunu Sprengtportenin avulla nuori vänrikki pääsi 
jopa kuninkaalliseen kaartiin. Uraansa aloittele- 
van kaartinvänrikin elämä ei ollut kuitenkaan 
helppoa. Hän ei saanut mitään palkkaa, ja omai- 
set saattoivat avustaa häntä vain satunnaisin raha- 
Jähetyksin. Nuori vapaaherra oli usein niin puilla 
paljailla, ettei kyennyt hankkimaan edes ateriaa 
itselleen. Jokapäiväisen elämän puutteet ja kieltäy- 
mykset kuitenkin unohtuivat niillä kutsuilla, joihin 
Armfeltin kauneus ja miellyttävä käytös hankkivat 
hänelle pääsyn. Nuori upseeri nautti täysin rinnoin 
sekä isäntäväen erinomaisista tarjoamisista että iloi- 
sesta seurustelusta monien kauniiden ja viehättävien 
naisten kanssa. Nuoren kauneudenpalvojan helposti 
syttyvä mieli johti hänet moniin seikkailuihin. Ku- 
ninkaan korviin kantautui lopuksi niin monta vali- 
tusta, että hän uhkasi siirtää kaartinvänrikki Arm- 

feltin johonkin maaseutuvaruskuntaan katumaan ke- 
vytmielisyyttään ja vallattomuuttaan. 

Rangaistusuhkausta ei ehditty toteuttaa, sillä Arm- 
felt lähti pitkälle ulkomaanmatkalle. Hän halusi mo- 
nien muiden ruotsalaisten ja suomalaisten aatelis- 
miesten tavoin täydentää kasvatustaan ja kehittää 
ammattitaitoaan ulkomaisessa sotapalveluksessa. Tä- 
hän tarjoutui sopiva tilaisuus, kun eversti Yrjö 
Maunu Sprengtporten lähti kuninkaan apurahan tur- 
vin kahdeksi vuodeksi ulkomaille. Hän otti ystä- 
vänsä mukaansa ja lupasi huolehtia hänen opinnois- 
taan. 

Holhoojan tehtävä ei ollutkaan kaikkein hel- 
poimpia, sillä kuumaverinen ja tavattoman kaunis 
nuorukainen joutui moniin rakkausseikkailuihin. 
Milloin hän pistäytyi luostariin suljettua kaunotarta 
tapaamassa, kuten tapahtui Warsovassa, milloin taas 
hänen ihastuksensa kohde itse joutui menemään 
luostariin, kuten oli asian laita Sftrassburgissa. 
Sprengtportenin avulla hän selviytyi kuitenkin mat- 
kallaan eteenpäin ja sai tilaisuuden harjoittaa soti- 
laallisia opintojaan. Vakavan ja ankaran everstin 
sekä hänen nuoren seuralaisensa luonteet eivät kui- 
tenkaan sopineet yhteen. Matkatoveruus päättyi var- 
sin pian, ja heidän välilleen muodostui myöhemmin 
avoin vihamielisyys. 

Armfeltin ulkomaanmatkan päätepisteenä oli Pa- 
riisi. Siellä hän sai tilaisuuden omakohtaisesti tutus- 
tua ranskalaiseen sivistykseen ja omaksui sen taval- 
la, mikä myöhemmin herätti ihastusta hienon maail- 
man salongeissa kaikkialla Euroopassa. Tähän aikaan 
sattui myös tapaus, josta tuli Armfeltin elämän 
käännekohta. Hän kävi nimittäin kunniatervehdyk- 
sellä kuningas Kustaan luona, joka kesällä 1780 oles- 
keli Spaassa terveysvettä juomassa. Kohtaus tuotti 
yllätyksen molemmille. Muistissaan olleen huiken- 
televaisen ja vallattoman kaartinvänrikin asemesta 
kuningas kohtasi komean, moitteettoman hienon 
maailmanmiehen, jonka luontainen viehätysvoima oli 

parivuotisen ulkomailla olon aikana saanut lopulli- 
sen silauksensa. Kuningas pani armollisesti muis- 
tiin suomalaisen vapaaherran ansiot, ja kotimaahan 
palattuaan Armfeltista tuli pian yksi Tukholman ho- 
vin upeimpia koristuksia. 

Kustaa-kuningas halusi nähdä ympärillään komeita 
miehiä ja kauniita naisia, jotka viehättävällä ole- 
muksellaan loivat hänen hoviinsa aitoa Versailles'in 
tunnelmaa. Tässä loisteliaassa ja turhamaisessa, ke- 
vytmielisessä ja tuhlailevassa hoviseurassa Armfel- 
tilla ei ollut vertaistaan. Kukaan ei kyennyt hänen 
laillaan esiintymään ja keksimään sukkeluuksia tai 
huvituksia, jotka ihastuttivat loputtoman huvinha- 
luista kuningasta. Pian hän oli varmistanut asemansa 
kuninkaan ensimmäisenä suosikkina, jolle tämä tuh- 
lasi korkeita arvoja, kultaa ja kunniaa. Armfelt 
käytti suosikinasemaansa häikäilemättä hyväkseen 
hankkiakseen itselleen varoja tuhlailevaan elämään- 
sä. Mm. hän oli pahamaineisessa pappisvirkojen 
myynnissä eräänä päätekijöistä. Armfelt ei ollut kui- 
tenkaan muita pahempi, sillä useimmat hovin jäse- 
nistä olivat yhtä omanvoitonpyyntöisiä ja kevytmie- 
lisiä. 

Armfelt palkitsi kuninkaalta saamansa monet suo- 
sionosoitukset osoittamalla tätä kohtaan horjuma- 
tonta uskollisuutta. Aikaa myöten heidän välilleen 
syntyi lämmin ystävyys, joka jatkui kuninkaan kuo- 
lemaan saakka. Siten Armfelt sai myös vaikutusval- 
taa hallitusasioihin ja osallistui tärkeiden ratkaisu- 
jen tekemiseen. Tosin Armfeltin vaikutus ei aina 
ollut onneksi, sillä neuvojaan antaessaan hän usein 
piti etupäässä silmällä oman asemansa lujittamista. 
Näin oli asian laita mm. Venäjän-sodasta neuvotel- 
taessa. Mutta kun sota sitten syttyi, täytti Armfelt 
urheasti velvollisuutensa. 

Kustaa III:n kuoltua hänen lähimmät ystävänsä 
menettivät siihenastiset vaikutusvaltaiset asemansa. 
Kaarle-herttua ja hänen kaikkivaltias suosikkinsa 
nauttivat saadessaan osoittaa näille entisille mahti- 

miehille, etteivät he enää mitään merkinneet. Arm- 
felt lähetettiin Ruotsi-Suomen lähettilääksi kaukai- 
seen Napoilin, jottei hänellä olisi mitään mahdolli- 
suutta häiritä Reuterholmin rauhaa. 

Armfelt ei aikonut kuitenkaan tyytyä syrjäyttä- 
miseensä. Hän piti Reuterholmin hallintoa maalle 
vahingollisena ja mietti keinoja herttuan suosikin 
kukistamiseksi. Ystävilleen Ruotsiin kirjoittamissaan 
kirjeissä hän esitteli erilaisia vallankaappaussuunni- 
telmja. Nämä suunnitelmat olivat kuitenkin vain 
luonnoksia, joiden toteuttamista tuskin oli vakavasti 
ajateltukaan. Pahempi asia oli Armfeltin kääntymi- 
nen keisarinna Katariinan puoleen pyynnöllä, että 
hän avustaisi tätä ja hänen ystäviään Reuter- 
holmin kukistamisessa. Tämä valtakunnan itsenäi- 
syydelle vaarallinen tuuma raukesi kuitenkin tyhjiin 
keisarinnan osoittautuessa haluttomaksi tässä vai- 
heessa puuttumaan Ruotsi-Suomen sisäisiin asioihin. 

Mutta Armfeltille itselleen ja hänen ystävilleen 
tämä suunnitelma kävi kohtalokkaaksi. Reuterholm 
oli jo kauan vaaninut tilaisuutta päästä Armfeltiin 
käsiksi. Saatuansa vihiä tämänsuuntaisen kirjeen- 
vaihdon olemassaolosta hän vangitutti Ruotsissa ole- 
vat Armfeltin lähimmät ystävät. Kun Reuterholmin 
kätyrien onnistui saada käsiinsä ja toimittaa hänelle 
Armfeltin salaisimmat paperit, hän aloitti suuren 
oikeudenkäynnin Armfeltia ja hänen ystäviään vas- 
taan. Mielivaltaisilla perusteilla tuomittiin entinen 
kuninkaan sihteeri Ehrenström, eversti Juhana Fred- 
rik Aminoff sekä Armfeltin ystävätär, kaunis hovi- 
neiti Magdaleena Rudenschiöld vankeusrangaistuk- 
siin. Neiti Rudenschiöldin ja sihteeri Ehrenströmin 
osaksi tuli erittäin häpäisevä kohtelu. Molemmat 
joutuivat seisomaan häpeäpaalussa ja välttivät töin 
tuskin julkisen raipparangaistuksen. 

Reuterholmin kosto ei ollut kuitenkaan täydelli- 
nen, ennen kuin hän oli saanut myös Armfeltin kä- 
silinsä. Ponnistuksistaan huolimatta hän epäonnistui 
tätä tarkoittavissa yrityksissään. Erään Välimerellä 

risteilevän ruotsalaisen sotalaivan päällikkö vaati 
hallituksensa toimeksiannosta Armfeltin luovutta- 
mista. Mutta Napolin hallitus ei tähän suostunut. 
Itse kuningatar panttasi jalokivensä ja auttoi näin 
hankkimillaan varoilla Ruotsi-Suomen suositun lä- 
hettilään pakoon. Reuterholmin jatkuvan vainon 
vuoksi Armfelt meni lopuksi Venäjälle, jossa Kata- 
rilna-keisarinna oli luvannut hänelle turvapaikan. 
Mutta kun maanpakolainen ei suostunutkaan kai- 
kessa tukemaan keisarinnan Ruotsi-Suomea vastaan 
suunnittelemia vehkeitä, hänet siirrettiin syrjäiseen 
Kalugan kaupunkiin. Vaikka keisarinna pitikin 
huolta hänen toimeentulostaan ja venäläiset suhtau- 
tuivat häneen ystävällisesti, Armfelt kärsi suuresti 
maanpakolaisuudestaan. Hienostunut (kustaviaani 
tunsi joutuneensa puoleksi barbaariseen maahan, 
jossa länsimaisen sivistyksen ohut pintakiilto töin 
tuskin kykeni peittämään yläluokassakin piilevän 
aasialaisen alkukantaisuuden. Kun häntö lisäksi vai- 
vasi sodassa saatu haava, hän oli vähällä joutua täy- 
dellisen masennuksen valtaan. 

Tästä Armfeltin pelasti hänen uskollisen vaimonsa 
saapuminen Venäjälle. Vapaaherratar Armfelt, syn- 
tyisin kreivitär de la Gardie, oli harvinaisen jalo- 
luonteinen nainen, joka läpi elämänsä uskollisesti 
tuki puolisoaan. Armfelt vastasi tähän uhrautuvai- 
suuteen lämpimällä kiintymyksellä. Puolison avulla 
maanpakolaisen kova kohtalo vähitellen lieventyikin. 
Ryhtyessään itse hallitsemaan nuori kuningas lievensi 
ensi töikseen isänsä ystävien kärsimyksiä näiden 
omaisten rukouksista. Muut vapautettiin, mutta Arm- 
felt sai vain luvan häiritsemättä oleskella missä 
tahansa Ruotsi-Suomen rajojen ulkopuolella. Näin 
hän pääsi siirtymään pois Venäjäitä ja vietti viisi 
vuotta eri puolilla Eurooppaa oleskellen lukuisten 
ystäviensä luona. Vasta v. 1801 hän sai luvan palata 
Tukholmaan, missä kuningas otti hänet ystävällisesti 
vastaan. Mutta Armfelt ei viihtynyt enää Tukholman 
hovissa. Kustavilainen loisto ja hienous oli sieltä ka- 

donnut ja tilalle oli tullut nuoren kuninkaan vakava 
ja ahdasmielinen henki. Siksi Armfelt mielellään 
lähtikin Wieniin, jonne hänet v. 1802 nimitettiin 
Ruotsi-Suomen lähettilääksi. Täällä hän sai viettää 
muutamia rauhallisia vuosia, ennen kuin suuret po- 
liittiset mullistukset heittivät hänetkin outoihin koh- 
taloihin. 


Kustaa IV Aadolf 


Armfeltin harhaillessa vielä vierailla mailla otti 
nuori kuningas maan ohjat omiin käsiinsä. Vuodesta 
1796 lähtien Kustaa IV Aadolf johti Ruotsi-Suomen 
kohtaloita ajankohtana, josta oli tuleva vaikein näi- 
den maiden pitkän yhteisen historian aikana. 

Kustaa IV Aadolf erosi suuresti loistavasta isäs- 
tään, eräissä suhteissa tosin edukseen. Hän oli ak- 
kera ja tunnollinen ja hänellä oli hyvä muisti ja laa- 
jat tiedot. Siten hän sopi paremmin hallintomieheksi 
kuin Kustaa III, joka pintapuolisena ja huvinhalui- 
sena ei ollut jaksanut ajan mittaan hoitaa kunin- 
kaankin arkipäivään sisältyvää yksitoikkoista työtä. 
Kustaa IV Aadolfin säästä- 
väisyys, uskonnollisuus sekä 


moitteeton yksityiselämä 
säästivät hänet myös siltä 
oikeutetulta arvostelulta, 


jota hänen isänsä oli kautta 
koko hallituskautensa saanut 
osakseen. Mutta näiden 
myönteisten ominaisuuksien 
vastapainona = kuninkaassa 
oli suuria heikkouksiakin. 
Hänellä oli suorastaan nau- 
rettavan korkea käsitys ku- 
ninkuuden = merkityksestä. 
Siten hän ei halunnut kuun- 
nella kenenkään neuvoja, 
vaan ratkaisi asiat oman Kustaa IV Aadolf. 

päänsä mukaan. 1Ihanteekseen hän oli valinnut 
Kaarle XII:n ja tahtoi tämän tavoin toimia oikeaksi 
katsomiensa periaatteiden mukaan, vaikka se mak- 
saisi mitä tahansa. Kun Kustaa IV Aadolfilta puuttui 
henkilökohtainen viehätysvoima sekä politiikan sok- 
keloissa vaadittava joustavuus ja terävä arvostelu- 
kyky, tulikin hänen ylen vaatelias asenteensa kal- 
liiksi sekä hänelle että Ruotsille. Hänelle itselleen se 
maksoi kruunun, ja Ruotsi menetti Suomen. 

Kustaa IV:n Aadolfin hallituksen alkupuoli oli 
varsin onnellista aikaa. Kuninkaan säästäväisyyden 
ansiosta valtakunnan raha-asiat saatiin huomattavan 
hyvään kuntoon. Vuosisadan vaihteessa Euroopassa 
riehuvien Napoleonin sotien johdosta Ruotsi-Suomen 
ulkomaiset kauppasuhteet häiriintyivät kuitenkin 
niin, että valtakunnan taloudellinen asema heikkeni. 
Huonot sadot lisäsivät taloudellisia vaikeuksia. Ku- 
ninkaan oli lopulta pakko kutsua valtiopäivät koolle 
Norrköpingin kaupunkiin v. 1800. Kustaa IV Aadolf 
sal siellä säädyt suostumaan kaikkiin esityksiinsä. Ve- 
rotusta tiukennettiin, jotta saataisiin varoja jo sodan 
aikana liikkeelle laskettujen valtionvelkasetelien lu- 
nastamiseksi. Mm. säädettiin omaisuudenluovutus- 
vero ja useita ylellisyysveroja. Ulkomaisten viinien, 
tupakan, silkkivaatteiden ja taskukellojen käyttäjät 
joutuivat maksamaan niistä veroa. Jos joku piti 
useampia palvelijoita kuin hänen katsottiin kohtuu- 
della tarvitsevan, oli siitä maksettava veroa. Vieläpä 
ikkuna-aukkojen lukumääräkin kelpasi verotuspe- 
rusteeksi. Kahvi kiellettiin jälleen tuonnin supis- 
tamiseksi. Näillä toimenpiteillä saatiinkin valtion 
raha-asiat jälleen kuntoon. 

Suomea kohtaan kuningas osoitti varsin suurta 
kiinnostusta. Niinpä hän olikin täällä melkoisessa 
suosiossa. Kustaa IV Aadolf kävi maassamme parisen 
kertaa ja teki varsin pitkiä kiertomatkoja. Mm. hän 
matkusti v. 1802 Turusta Parolaan, jossa seurasi Suo- 
men sotaväen harjoituksia, ja sieltä edelleen Helsin- 
gin kautta Kymijoki-rajalle, mistä matka jatkui Sa- 

Koskien perkausta 1700-luvulla. 


von kautta Ouluun. Täältä hallitsija palasi Vaasan 
kautta Turkuun. Näillä matkoillaan hän tutustui 
maahamme ja soi sille erinäisiä etuja. Turun aka- 
temia sai uuden, komean rakennuksen. Nuorem- 
malle pojalleen kuningas antoi Suomen suuriruhti- 
naan arvonimen, jonka viimeinen kantaja oli ollut 
Kaarle XII. Kuningas ilmoitti pikku prinssin saavan 
kasvatuksensa Turun yliopistossa, joka tällöin oli 
suuressa maineessa. Eräs henkirykmentin pataljoo- 
nista sijoitettiin maahamme jo nyt ”Suomen kaar- 
tin” nimellä prinssin henkikaartiksi. Pikku suuri- 
ruhtinas kuoli kuitenkin jo v. 1805, ja kaikki häneen 
kiinnitetyt toiveet ja suunnitelmat raukesivat. 
Kustaa IV Aadolfin aikana maamme vaurastui 
huomattavasti. Väkiluku kasvoi myös niin, että se 
ylitti 900 000 hengen määrän. Maamme vaurastut- 
tamisessa ansioitui erityisesti v. 1797 toimintansa 
aloittanut Suomen Talousseura. Seuran ensimmäi- 
senä esimiehenä toimi Turun piispa Jaakko Gadolin, 

Suomen Talousseuran toimesta raivattiin korpia viljelysalueiksi. 


Turun yliopiston aikaisempi fysiikan professori. Jä- 
senten joukossa oli lukuisia muita yliopistomiehiä, 
mm. Porthan. Kuningas suosi tätä syntymäpäivä- 
nänsä perustettua seuraa ja myönsi sille avustusta 
seuran toiminnan tukemiseksi. Talousseura sai teh- 
täväkseen äsken keksityn rokotuksen järjestämisen 
maassa, ja tuhansia ihmisiä pelastettiin sen avulla 
isorokon tuhoilta. Seura sai myös v. 1801 1 000 riksiä 
vuosittain kymmeneksi vuodeksi käytettäväksi peru- 
nanviljelyksen edistämiseen, ja hallitus velvoitti jo- 
kaisen tilallisen ja torpparin viljelemään 5—10 ka- 
panalaa perunaa. Talousseura yritti edistää peru- 
nanviljelystä jakamalla kunkin läänin tuloksellisim- 
mille perunanviljelijöille palkintoja. Hallitus pyrki 
myös parantamaan Suomen liikenneyhteyksiä, mm. 
avattiin jokireittejä koskia perkaamalla. 

Myös yksityiset henkilöt avustivat lahjoituksillaan 
talousseuran toimintaa. Ensimmäisiä suurlahjoittajia 
oli asessori Gabriel Ahlman, joka testamenttasi omai- 

suutensa Pohjois-Satakunnan maanviljelyksen edis- 
tämiseksi ja rahvaan opetuksen järjestämiseksi Tam- 
pereen ympäristössä. Turkuun saatiin myös v. 1803 
maamme ensimmäinen pankki, Turun diskontto- ja 
lainauslaitos. 

Norrköpingin valtiopäivien jälkeen säätyjä ei enää 
kutsuttu koolle Kustaa IV Aadolfin hallitusaikana. 
Säätyjen näillä valtiopäivillä osoittama myöntyväi- 
syys vahvisti kuninkaan itsevaltaisia taipumuksia, 
niin että hän uskoi voivansa hallita ilman niiden 
myötävaikutusta. Hallituskautensa loppuajan Kustaa 
IV Aadolf johti valtakuntansa kohtaloita säädyistä vä- 
littämättä vain lähimpien uskottujensa avulla. Mutta 
tällä tavoin kuninkaan hallitustointen aiheuttama 
tyytymättömyys ei päässyt ilmenemään ajoissa ja 
laillisissa muodoissa, jolloin hallitsijalla olisi vielä 
ollut tilaisuus korjata virheensä ja erehdyksensä. 
Kuninkaan ja kansan välille syntyhyt kuilu laajeni 
siten jatkuvasti, kunnes se valtakunnan äärimmäisen 
hädän hetkellä nielaisi koko onnettoman hallitsijan. 


Kustaa IV Aadolf ja Napoleon 


Vaikkakin Kustaa IV Aadolfin itsevaltaisuus ja ah- 
dasmielisyys herättivät arvostelua kuninkaan sisäistä 
hallintoa kohtaan, ei siitä vielä koitunut valtakun- 
nalle pahempaa vahinkoa. Mutta hän osoitti samaa 
itsepäisyyttä ja terveen arvostelukyvyn puutetta u!- 
kopoliittisissakin ratkaisuissaan, ja tämä kävi valta- 
kunnalle kohtalokkaaksi. 

Kustaa III:n pojan hallituskausi sattui erääseen 
Euroopan historian melskeisimpään aikakauteen. 
Ranskan suuri vallankumous oli johtanut Napoleon 
I:n diktatuuriin. Suuri sotilashallitsija pyrki alista- 
maan koko Euroopan määräämisvaltaansa. Valta- 
kunta toisensa jälkeen sortui hänen ylivoimaisen 
sotataitonsa ja valtiomieskykynsä edessä. Vain Eu- 
roopan äärialueet, Brittein saaret, Venäjä ja Pohjois- 
Euroopan valtiot jäivät hänen valtapiirinsä ulko- 

puolelle. Mutta näidenkin oli Englantia lukuunotta- 
matta tehtävä myönnytyksiä ranskalaisten mahta- 
valle itsevaltiaalle. 

Kustaa IV Aadolfin asema ei ollut suinkaan helppo 
hänen pyrkiessään näissä olosuhteissa säilyttämään 
maansa riippumattomuuden. Aluksi näytti tosin sil- 
tä, että Ruotsi-Suomea uhkasi suurin vaara sen van- 
han vihollisen, Venäjän, taholta. Keisarinna Katarii- 
nan kuoltua v. 1796 Venäjän kruunun peri hänen 
poikansa Paavali I. Paavali oli vähälahjainen mies, 
mutta pyrki kuitenkin näyttelemään huomattavaa 
osaa Euroopan politiikassa. Vallankumouksellisen 
Ranskan Englantia vastaan käymän sodan johdosta 
kauppa ja merenkulku kaikilla Eurooppaa rajoitta- 
villa merillä oli häiriintynyt. Erityisesti englanti- 
laiset tekivät kiusaa puolueettomien maiden meren- 
kululle kaappaamalla niiden aluksia silloinkin, kun 
nämä asettivat sotalaivojaan saattamaan kauppa- 
aluksiaan. Keisari Paavali ehdotti sen vuoksi että 
Ruotsi-Suomi, Tanska-Norja, Preussi ja Venäjä uu- 
distaisivat v. 1780 solmitun aseellisen puolueetto- 
muusliiton suojatakseen merenkulkuaan. Nämä val- 
tiot solmivat v. 1800 Venäjän keisarin ehdottaman 
liiton. 

Liitosta ei kuitenkaan tullut pitkäikäistä. Englan- 
tilaiset päättivät hajottaa sen ja lähettivät keväällä 
1801 suuren laivaston Tanskan vesille kuuluisien 
amiraalien Parkerin ja Nelsonin komennossa. Köö- 
penhaminan edustalla syntyi taistelu englantilaisten 
ja Tanskan laivaston välillä. Ruotsin laivasto ei ehti- 
nyt vastatuulen vuoksi ajoissa apuun, joten uljaasti 
ylivoimaa vastaan taistelleiden tanskalaisten oli lo- 
puksi alistuttava englantilaisten vaatimuksiin. Tanska 
erosi puolueettomuusliitosta pelastaakseen Kööpen- 
haminan englantilaisten pommitukselta. 

Muutamaa päivää myöhemmin amiraali Parker 
saapui laivastoineen Karlskronan edustalle, jossa 
Ruotsin laivasto oli talvehtinut. Englantilaiset vaa- 
tivat Ruotsi-Suomea luopumaan puolueettomuuslii- 

tosta. Muussa tapauksessa sotasatamaa ja siellä ole- 
vaa laivastoa pommitettaisiin. Laivasto pelastui uh- 
kaavalta tuholta vain sattuman ansiosta. Juuri ennen 
kuin englantilaisten antama määräaika oli mennyt 
umpeen, saapui Pietarista tieto, että keisari Paavali 
oli murhattu. Hänen poikansa ja seuraajansa Alek- 
santeri I oli valmis heti tekemään sopimuksen Eng- 
lannin kanssa. Tämän kuultuaan englantilaiset pur- 
jehtivat takaisin Tanskan vesille, sillä suuri puo- 
lueettomuusliitto oli itsestään hajonnut. 

Kustaa IV Aadolf joutui kohta riitaan Venäjän 
uuden hallitsijan kanssa, vaikka he olivat langokset. 
Keisaria ärsytti kuninkaan pojalleen antama Suo- 
men suuriruhtinaan arvonimi, sillä se sisälsi hänen 
mielestään vaatimuksen Venäjän valtaan joutuneiden 
Suomen alueiden palauttamisesta Ruotsi-Suomelle. 
Kuningas puolestaan oli harmissaan siitä, että keisari 
oli sopimalla Englannin kanssa hajottanut puolueet- 
tomuusliiton kysymättä edes liittokumppaniensa mie- 
lipidettä. Turhanpäiväisessä kunnianarkuudessaan 
Kustaa IV Aadolf ärsytti suotta suurta naapuriaan. 
Mm. hän maalautti Ahvenkosken rajasillan kokonaan 
Ruotsin väreillä. Kaikki tämä kiristi molempien val- 
takuntien välisiä suhteita niin, että venäläiset koko- 
sivat v. 1803 melkoisia joukkoja Kymijoen taakse. 
Vasta tällöin kuningas taipui sopimaan lankonsa 
kanssa. 

Mutta kun suhteet Venäjään paranivat, sai valta- 
kunta toisaalta paljon vaarallisemman vihollisen. 
Napoleonin ja Kustaa IV Aadolfin välit kiristyivät 
vähitellen avoimeen sotaan asti. Aluksi tosin kuningas 
oli lähentynyt Ranskaa Napoleonin tehtyä lopun val- 
lankumouksesta ja palautettua maahan lujan järjes- 
tyksen. Olipa hän yrittänyt saada solmituksi liiton- 
kin Ranskan valtiaaksi kohonneen vallankumousken- 
raalin kanssa. Hän suunnitteli nimittäin Norjan val- 
taamista Tanskalta Preussin ja Ranskan avulla, koska 
Tanska oli hänen mielestään luopunut liian helposti 
aseellisesta puolueettomuusliitosta. Mutta Napoleon 

ei ollut halukas tukemaan Kustaa IV Aadolfia hänen 
yrityksissään. Ranskalaista suututti myös Ruotsin 
hallitsijan Englannin kanssa tekemä Ruotsi-Suo- 
melle edullinen sopimus, kun aseellinen puolueetto- 
muusliitto oli mennyt myttyyn. Englanti oli Ruotsi- 
Suomen vientitavaroiden, raudan, tervan ja puutava- 
ran, suurin ostaja, joten se suostui tekemään myön- 
nytyksiä saadakseen näitä sodankäynnilleen välttä- 
mättömiä tavaroita. Kusta IV Aadolf puolestaan alkoi 
suhtautua yhä vihamielisemmin Napoleoniin, jota 
hän piti nousukkaana ja vallananastajana. Tätä kä- 
sitystä vahvistivat hänessä ranskalaiset, vanhaan yli- 
mystöön kuuluvat maanpakolaiset, joita hän tapasi 
oleskellessaan vuoden verran appivanhempiensa luo- 
na Badenissa. Tähän aikaan Napoleon teki myös 
teon, joka kuohutti suunnattomasti koko Eurooppaa. 
Hän antoi nimittäin kaapata puolueettomassa Bade- 
nissa oleskelleen Enghienin herttuan, joka kuului 
Ranskan vanhaan kuningassukuun, Bourboneihin. 
Herttuaa syytettiin aivan perusteettomasti kuningas- 
milelisistä vehkeilyistä, tuomittiin kuolemaan ja am- 
muttiin vain, koska ”Bourbonit tarvitsevat varoi- 
tuksen”, kuten Napoleon mainitsi. Tämä julma väki- 
vallantyö kiihdytti myös Kustaa IV Aadolfin mielet- 
tömään vihaan Napoleonia kohtaan. Sitä lisäsi myös. 
erään kiihkoilijan kuninkaaseen istuttama usko, että 
Napoleon oli Ilmestyskirjan verenkarvainen peto. So- 
keassa vihassaan Ruotsi-Suomen hallitsija kaikista 
järkisyistä piittaamatta asettui Ranskan keisariksi 
julistautuneen Napoleonin sovittamattomimpien vi- 
hollisten puolelle. 

Kuningas yritti aluksi yllyttää Saksan ruhtinaita 
Napoleonia vastaan, mutta epäonnistui. Kun Napo- 
leon vastasi tähän käskemällä julkaista kuningasta 
suuresti loukkaavan lehtikirjoituksen, Kustaa IV Aa- 
dolf katkaisi diplomaattiset suhteet Ranskaan. Kohta 
jouduttiin suoranaiseen sotaankin. V. 1805 Englanti, 
Itävalta ja Venäjä tekivät keskenään liiton Napoleo- 
nin kukistamiseksi. Liittoutuneet houkuttelivat Ruot- 

si-Suomea mukaan saadakseen käyttää ruotsalaista 
Pommeria tukikohtanaan hyökätessään ranskalaisia 
vastaan. Preussin kuningas yritti saada Kustaa IV Aa- 
dolfin pysymään puolueettomana, sillä hän pelkäsi 
muussa tapauksessa joutuvansa itsekin Pommerin 
naapurina sotaan. Kustaa IV Aadolf kohteli tällöin 
häntä niin kopeasti, että Preussin ja Ruotsi-Suomen- 
kin diplomaattiset suhteet katkesivat. Englannin ja 
Venäjän kanssa käydyt sitkeät neuvottelut johtivat 
lopuksi liittosopimukseen. Kuninkaan neuvonantajat 
olivat yllyttäneet Kustaa IV Aadolfin vaatimaan Eng- 
lannilta suunnattoman suuria apurahoja toivossa, 
ettei tämä suostuisi niitä maksamaan ja valtakunta 
välttyisi vaarallisesta sodasta. Mutta Ruotsi-Suomi 
haluttiin välttämättä saada mukaan, ja kuninkaan 
vaatimuksiin suostuttiin. Valtakunta joutui siten vuo- 
den 1805 lopulla sotaan Napoleonia vastaan. 

Toinen Pommerin sota päättyi vielä ensimmäistä- 
kin huonommin. Napoleon löi joulukuun 2. päivänä 
Austerlitzin luona käydyssä ”kolmen keisarin taiste- 
lussa” Itävallan ja Venäjän joukot ja pakotti Itäval- 
lan rauhaan. Venäläiset perääntyivät omaan maa- 
hansa. Kohta sen jälkeen tuli Preussin vuoro, joka 
vastustelustaan huolimatta oli vedetty mukaan so- 
taan. Kun sekin oli v. 1806 kärsinyt nopean ja täy- 
dellisen tappion, oli Kustaa IV Aadolf jäänyt yksin 
pelottavaa vihollista vastaan. 

V. 1807 ranskalaiset joukot tunkeutuivat Pomme- 
riin. Pommeria puolustaviin joukkoihin kuului myös 
kolmesta suomalaisesta pataljoonasta muodostettu 5. 
Prikaati. Kun Stralsundin kaupunki oli menetetty, 
Ruotsi-Suomen joukot perääntyivät Riigenin saarelle. 
Kuningas, joka oli osoittautunut kehnoksi sotapääl- 
liköksi, jätti lopuksi vaikeaan asemaan joutuneet 
joukkonsa. Tällöin marsalkka Tollin onnistui saada 
aikaan sopimus, että ruotsalais-suomalaiset joukot 
saadaan esteettä kuljettaa kotimaahan. Sotatoimet 
saivat näin loppunsa. 

Kirkonmiehiä ja herätysliikkeitä 


1700-luku suhtautui varsin kielteisesti uskontoon. 
Näin oli asian laita erityisesti Keski-Euroopan mais- 
sa, missä vapaa-ajattelusta oli kehittynyt muotiasia. 
Mutta samantapaisia ajatuksia levisi runsaasti myös 
Ruotsi-Suomeen, joskin täällä kirkko säilytti paljon 
suuremmassa määrin perinnäisen arvovaltansa. 

Suomen kirkolla ei näissä oloissa voinut juuri olla 
suuria johtajia, jotka olisivat kyenneet painamaan 
oman henkensä leiman koko aikakauteen. Molem- 
milla piispanistuimillamme oli kyllä monta rehel- 
listä ja kyvykästä miestä, jotka uutterasti hoitivat 
heille uskottuja seurakuntia. Mutta useimpien ansiot 
supistuivat siihen, että he olivat hyviä hallintomie- 
hiä sekä monipuolisia tiedemiehiä. Useat 1700-luvun 
loppupuoliskon piispoista olivat myös poliitikkoja, 
jotka innokkaasti osallistuivat: puolue-elämään. Lu- 
kuisat papit harrastivat samoja asioita kuin heidän 
esimiehensä, ja tuskinpa koskaan maamme papistolla 
on ollut niin suuri valtiollinen vaikutusvalta kuin 
sillä tällöin oli. 

Tiedemiehenä ja yhtenä hattupuolueen etevimpänä 
miehenä huomiota herättänyt piispa Browallius sai 
v. 1755 kuollessaan seuraajakseen Kaarle Fredrik 
Mennanderin. Mennander oli syntyjään suomalainen. 
Hän opiskeli sekä Turussa että Upsalassa, jossa tutus- 
tui mm. Karl von Linnehen. Kuuluisan luonnontut- 
kijan kanssa solmittu elinikäinen ystävyys johti ehkä 
osaltaan Mennanderin luonnontieteiden piiriin. En- 
nen piispaksi tuloaan hän toimi Turussa mm. fysiikan 
professorina ja säilytti tämän kiinnostuksensa luon- 
nontieteisiin loppuikänsä. Niiden ohella hän harrasti 
myös oman maan historiaa ja suoritti historiallista 
tutkimustyötä. Talouskysymykset kiinnostivat myös 
tätä monipuolista pappismiestä, joka yliopiston opet- 
tajana toimiessaan opasti monen oppilaansa tutki- 
maan ja kehittämään oman maan taloudellisia mah- 
dollisuuksia. Mennander oli kaikkien muiden taito- 

jensa lisäksi etevä jumaluusoppinut, ja etenkin hänen 
raamatuntuntemustaan hämmästeltiin. 

Mennander suoritti suuren elämäntyön sekä yliopis- 
tomiehenä että Turun piispana. Yliopiston opettajana 
hän väsymättä huolehti oppilaistaan ja vaikutti suu- 
resti heidän kehitykseensä. Piispanvirkaansa hän 
hoiti myös tunnollisesti ja taitavasti. Itse hän oli 
harras kristitty ja pyrki istuttamaan totista juma- 
lanpelkoa sekä hiippakuntansa papistoon että maal- 
likkoihin. Papeille hän korosti heidän virkansa vas- 
tuullisuutta ja osoitti keinot, millä he parhaiten pys- 
tyvät vaativan tehtävänsä hoitamaan. Rakentavan 
saarnan ja syvälliseen ihmistuntemukseen sekä seu- 
rakuntalaisiin kohdistuvaan rakkauteen perustuvan 
käytännöllisen sielunhoidon ohella pappi vaikuttaa 
Mennanderin ohjeiden mukaan parhaiten omalla esi- 
merkillään. Jaloluonteinen ja suuressa oppineisuu- 
dessaan vaatimaton Mennander oli tässä suhteessa 
parhaana esimerkkinä alaisilleen. 

Mennanderin suuret avut tunnustettiin maamme 
rajojen ulkopuolellakin. Ne johtivat hänet valtakun- 
nan kirkon korkeimmille kunniasijoille, Upsalan ark- 
kipiispanistuimelle, jossa virassa hän on ollut ainoa 
suomalainen uudella ajalla. V.1775 suoritetussa ark- 
kipiispanvaalissa hän sai enimmät äänet, ja kuningas 
nimitti mielellään hänet korkeaan virkaan. Tässä 
asemassaan Mennander sai edelleen tasapuolisuutensa 
ja taitavuutensa ansiosta osakseen yleistä arvonantoa. 
Sovinnollisuudestaan huolimatta hän kuitenkin piti 
tarvittaessa horjumatta kiinni oikeaksi katsomistaan 
mielipiteistä. 

Mennander oli osallistunut huomattavalla tavalla 
myös ajan valtiolliseen elämään. Pappissäädyssä hän 
nautti suurta arvonantoa mm. kirjallisten kykyjensä 
vuoksi. Valtiopäivillä hän taitavasti ja voimakkaasti 
puolusti kotimaansa edun -huomioonottamista. 

Mennander jätti Turusta arkkipiispaksi siirtyessään 


jälkeensä vaikeasti täytettävän aukon. Virkaa tavoit- 
teli kolme miestä. Huomattavin heistä oli Turun yli- 

opiston fysiikan professori Jaakko Gadolin. Tämä 
oli etevä fyysikko ja talousmies, joka oli siirtynyt 
jumaluusopilliseen tiedekuntaan sen tuottamien pa- 
rempien tulojen vuoksi. Nyt hän tavoitteli Turun 
piispan virkaa keinoista välittämättä. Mutta juuri 
häikäilemättömyys teki Gadolinin ponnistukset tyh- 
jiksi. Hänen yrityksensä lahjoa vaikutusvaltaisia 
henkilöitä herättivät pahaa verta, eikä kuningas ha- 
lunnut korottaa tätä entistä poliittista vastustajaansa 
— Gadolin oli ollut kiivas myssy — piispaksi. Näistä 
syistä hän nimitti Turun piispaksi professori Jaakko 
Haartmanin, ainoan viran tavoittelijoista, joka ei ol- 
lut pyrkinyt siihen lahjuksien avulla. 

Haartman ei saanut mitään erityisempää aikaan 
korkeassa virassaan. Kun hän v. 1788 kuoli, pääsi 
Gadolin vihdoin toiveittensa perille. Tämä tosin erit- 
täin oppinut, mutta kuiva luonnontieteilijä ei kyen- 
nyt kohottamaan hengellisen elämän tasoa hiippa- 
kunnassaan. Mutta hallintomiehenä hän kyllä hoiti 
virkansa hyvin ja osallistui innolla yleisten asioiden 
ajamiseen. Suomen Talousseurassa hän oli alusta 
alkaen sen kantavia voimia. Kuollessaan v. 1802 Ga- 
dolin sai seuraajakseen Porthanin oppilaan Jaakko 
Tengströmin, joka tuli huomattavalla tavalla osal- 
listumaan maamme vaiheisiin 1800-luvun alun suu- 
ressa murroksessa. | 

Valistusaika aiheutti vieraantumista kirkosta laa- 
joissa kansankerroksissa. Sivistyneistö oli omaksu- 
nut kirkkoa ja uskontoa vähäksyviä valistusfilosofien 
mielipiteitä. Tällaisia ajatuksia oli levinnyt myös 
papiston piiriin, ja heidän harjoittamansa sananjulis- 
tus sai siksi monin paikoin puisevan ja hengettömän 
sävyn. Kun rahvas ei saanut papiston avulla tyy- 
dytetyksi hengellisiä tarpeitaan, etsi se apua muualta. 
Tätä tarjosivat ne monet hengelliset herätysliikkeet, 
joita maassamme 1700-luvulla esiintyi. | 

Uudenkaupungin rauhan jälkeen maahamme ko- 
tiutunut pietismi oli saanut huomattavaa kannatus- 
ta. Mutta siitä ei kuitenkaan tullut mitään varsinai- 

sen kansan herätysliikettä. Valtiokirkon pappien kui- 
va, jäarkeisuskoinen opetus ei tosin sekään tarjonnut 
riittävää hengenravintoa uskonnolliseen hätään jou- 
tuneille ihmisille. Rahvaan keskuudessa syntyi täl- 
löin monia epäterveitä uskonnollisia liikkeitä, jotka 
kuitenkin viranomaisten toimesta tyrehdytettiin. 
Mutta niiden ohella esiintyi myös todellisen uskon- 
nollisen hengen läpitunkemia herätysliikkeitä, jotka 
saivat paljon hyvää aikaan. Herännäisyys kehittyi 
Lounais-Suomessa todelliseksi kansanliikkeeksi. Sen 
huomattavimpia johtajia olivat Nousiaisten kirkko- 
herroina toimineet Abraham ja Antti Achrenius, isä 
ja poika, jotka olivat myös eteviä virsirunoilijoita. 
Antti Achreniuksen v. 1790 julkaisema virsikokoelma 
”Halullisten Sieluin Hengelliset laulut” on kauan py- 
synyt suuresti suosittuna hengellisenä laulukirjana. 
Kolmas merkittävä herännäisjohtaja oli torniolainen 
koulunopettaja Juhana Wegelius nuorempi, jonka toi- 
mittama laaja postilla oli heränneitten huomattavin 
hengellinen opaskirja. Samana vuonna kuin Achre- 
nius julkaisi myös Elias Lagus oman laulukirjansa, 
”Siionin virsiä”, jota 1800-luvulla ahkerasti käytet- 
tiin heränneitten piirissä. 

Rahvaan etsiessä hengelliselle kaipuulleen tyydy- 
tystä herätysliikkeistä ei valistushengestään ylpei- 
levä sivistyneistökään tuntenut saavansa tyydy- 
tystä kirkon virallisesta sananjulistuksesta tai valis- 
tusfilosofian mukaisesta kielteisestä suhtautumisesta 
uskontoon. Etsittiin jotakin, mihin voitaisiin uskoa, 
ja tämä etsintä tuotti väliin varsin outoja tuloksia. 
Tämä aika oli kaikenlaisten salaseurain loistokautta. 
Etenkin vapaamuurarius sai paljon kannattajia Kaar- 
le-herttuan ja Reuterholmin kuuluessa tämän järjes- 
tön johtomiehiin. Kaikenlaiset henkienmanaajat ja 
salatieteiden harrastajat olivat suuresti arvostettuja. 
Mm. Kustaa III oli rahoittanut maanmiehemme Au- 
gust Nordenskjöldin kullanvalmistusyrityksiä. Reu- 
terholm puolestaan oli keräillyt ahkerasti nelilehtisiä 
apiloita Suitian kartanon niityiltä ja öisin sekoitellut 

taikajuomia kastepisaroista. Todellisen valistuneisuu- 
den rinnalla kukoisti siis edelleen törkeä taikausko. 

Henkisen elämän aloilla 1700-luvun loppupuoli oli 
maassamme eräänlaisen kypsymisen aikaa. Tieteessä 
luotiin tällöin luja pohja, jolle kansallinen tutkimuk- 
semme seuraavalla vuosisadalla saattoi rakentaa. Sa- 
moin tapahtui myös uskonnollisessa elämässä. 1700- 
luvun herätysliikkeet olivat kansan sisäisestä uskon- 
nollisesta tarpeesta nousseet vastustamaan pelkkää 
muotoihin kangistunutta kristillisyyttä ja vaativat 
syvempää henkilökohtaista suhdetta uskontoon. Sel- 
laisina ne raivasivat tietä maassamme seuraavalla 
vuosisadalla tapahtuvalle suurelle kansalliselle herä- 
tysliikkeelle. | 


Suomi suurpolitiikan pelinappulana 


Kustaa IV Aadolfin sotatoimet Napoleonia vastaan 
olivat saaneet nolon lopun. Mutta kuningas ei sel- 
vinnytkään leikistä pelkästään Pommerin menetyk- 
sellä. Hänen lyhytnäköinen menettelynsä oli ärsyt- 
tänyt Euroopan valtiasta niin, että tämä päätti tun- 
tuvasti rangaista Ruotsi-Suomen itsepäistä hallitsi- 
jaa. 

Lyötyään v. 1806 preussilaiset, joiden sotilaskunto 
oli pahasti laskenut Fredrik Suuren päivistä, Napo- 
leon selvitti välinsä viimeisen mannermaalla olevan 
vastustajansa, keisari Aleksanterin kanssa. Napoleon 
halusi kuitenkin päästä sovintoon Venäjän kanssa, 
sillä hän tarvitsi liittolaisen Englantia vastaan. Rans- 
kan ja Venäjän keisarit kohtasivat toisensa Tilsitissä 
kesäkuun lopulla v. 1807. Niemen-jokeen sijoitetulla 
lautalla suoritettiin kuuluisat Tilsitin neuvottelut, 
joissa tehtiin myös Suomelle kohtalokkaita päätök- 
siä. Venäjän keisari oli sotilaallisesti niin paljon hei- 
kompi, että hänen täytyi tehdä useita myönnytyksiä 
sopimuskumppanilleen. Venäjän oli luovuttava val- 
loitussuunnitelmistaan Balkanilla, missä se oli me- 
nestyksellä käynyt sotaa Turkkia vastaan. Sen oli 

Tilsitin sopimus. 


keskitettävä voimansa Napoleonin avustamiseen Eng- 
lantia vastaan. 

Napoleon yritti ensin Venäjän välityksellä saada 
aikaan sovintorauhan Englannin kanssa. Mutta yri- 
tys epäonnistui. Silloin hän päätti nujertaa Englan- 
nin iskemällä sen elinhermoihin, brittien kauppaan 
ja merenkulkuun. Britit oli estettävä käymästä kaup- 
paa Euroopan mannermaan valtojen kanssa. Tä- 
hän ns. ”mannermaan sulkemiseen” oli pakotettava 
kaikki Euroopan valtiot yhtymään. Ainoastaan Ruot- 
si-Suomi, Tanska ja Portugal olivat enää Napoleonin 
valtapiirin ulkopuolella. Mutta yhteisvoimin Venä- 
jän kanssa hän uskoi helposti saavuttavansa pää- 
määränsä. 

Tanskan kohtalo täyttyikin nopeasti. Sillä oli 
niin edullinen asema Itämerelle johtavien salmien 
ääressä, että se saattoi hyvän laivastonsa avulla sul- 
kea pääsyn Itämerelle. Tämä olisi ollut englantilai- 

sille vahingollista, sillä heidän joukkojaan taisteli 
Stralsundissa ja Rigenin saarella Ruotsi-Suomen so- 
tavoimien apuna. Sitä paitsi he halusivat pitää yllä 
kauppayhteytensä Ruotsiin ja Suomeen, mistä saatiin 
laivaston ylläpitämisessä välttämätöntä rautaa, ter- 
vaa ja puutavaraa. Jos Tanska alistuisi Napoleonin 
vaatimukseen, olisi brittien pääsy Itämerelle poikki. 
Englanti lähetti siitä-syystä vahvan laivaston Tans- 
kan vesille ja vaati, että Tanskan oli tehtävä liitto 
Englannin kanssa. Tanskalaiset eivät voineet suostua 
tähän tarjoukseen, sillä Napoleonin ylivoimaiset ar- 
meijat olisivat silloin tunkeutuneet Tanskaan. Tällöin 
britit aloittivat sotatoimet Tanskaa vastaan. He las- 
kivat laivaston tuomia joukkoja maihin ja saivat ly- 
hyessä ajassa Kööpenhaminan haltuunsa. Tanskan 
oli nyt luovutettava laivastonsa briteille, jotka veivät 
sen mukanaan. Mutta brittien häikäilemättömyys oli 
ärsyttänyt tanskalaisia niin suuresti, että Tanska 
liittyi Napoleoniin. 

Napoleonin mannermaansulkemisen ulkopuolelle 
olivat näin ollen jääneet vain Portugal ja Ruotsi- 
Suomi. Hän aikoi itse pakottaa Portugalin sulke- 
maan satamansa briteiltä. Venäjän Aleksanterin teh- 
täväksi jäi vastahakoisen lankonsa, Ruotsi-Suomen 
kuninkaan, taivuttaminen. Jo Tilsitissä oli sovittu 
tästä. Mikäli Kustaa IV Aadolf ei taipuisi sovinnolla, 
oli hänet asevoimin pakotettava alistumaan maall- 
manvalloittajan suunnitelmiin. Aleksanterin palk- 
kioksi Napoleon lupasi Suomen. Hänen kerrotaan 
sanoneen Venäjän keisarille heidän yhdessä karttaa 
tarkastellessaan: ”Ruotsi-Suomen raja on liian lä- 
hellä Pietaria. Ruotsalaisten kanuunoitten jyrinä ei 
saa häiritä Pietarin kaunottarien unta. Ottakoon 
Teidän Majesteettinne Suomen.” 

Aleksanteri olisi paljon mieluummin ottanut Tur- 
kin rajoilla sijaitsevia hedelmällisiä maakuntia kuin 
lähettänyt joukkonsa valloittamaan karuna erämaana 
pidettyä Suomea. Mutta hänen oli taivuttava Napo- 
leonin tahtoon. Kuitenkin hän yritti viimeiseen 

saakka välttää sotaa Ruotsi-Suomen kanssa. Napo- 
leonin pakotuksesta Venäjä oli julistanut Englannille 
sodan marraskuun alussa 1807. Ruotsi-Suomen vas- 
tahakoista kuningasta yritettiin taivuttaa uhkailuilla. 
Venäläiset suorittivat sotilaallisia varusteluja Suo- 
men rajan läheisyydessä. Varustelujen laajuudesta 
levitettiin kovasti liioiteltuja tietoja sekä Kustaa Aa- 
dolfin pelottamiseksi että Napoleonin hämäämiseksi. 
Tämä vaati nimittäin liittokumppaniaan yhä kärsi- 
mättömämmin toimintaan Ruotsi-Suomea vastaan. 

Aleksanterin pyrkimykset päästä sovinnolliseen 
ratkaisuun menivät kuitenkin täysin myttyyn. Mit- 
kään järkiperusteet tai uhkaukset eivät saaneet Kus- 
taa IV Aadolfia muuttamaan mielipiteitään. $o- 
keassa vihassaan Napoleonia kohtaan hän ei kuun- 
nellut järjen ääntä. Hän toivoi vallankumouksel- 
lisena nousukkaana ja Ilmestyskirjan petona pitä- 
mänsä Napoleonin tuhoa niin innokkaasti, että 
vaaransi oman valtakuntansa olemassaolon. Vaikka 
hän ei halunnutkaan alistua Napoleonin vaatimuk- 
siin, varoi hän tarkasti antamasta Aleksanterille ai- 
hetta sotaan. Kuultuaan venäläisten sotavalmisteluista 
Suomen rajan läheisyydessä hän piti niitä hämäyk- 
senä ja kielsi ryhtymästä varotoimenpiteisiin Suo- 
messa, jotteivät venäläiset käsittäisi niitä väärin. 
Pahimmassa tapauksessa kuningas toivoi näin voi- 
vansa lykätä sotatoimien puhkeamisen kevääseen, 
jolloin hän saattaisi saada liittolaisiltaan briteiltä 
apua merien auettua. 

Ratkaisu ei kuitenkaan enää ollut Kustaa IV Aadol- 
fin käsissä. Aleksanteri oli niin pahassa puristuksessa, 
että hänen oli lopultakin siirryttävä uhkauksista to- 
sitoimiin. Ratkaisua helpotti kuninkaan typerä käyt- 
täytyminen. Hän loukkasi ehdoin tahdoin Venä- 
jän keisaria palauttamalla tältä saamansa korkean 
venäläisen kunniamerkin sillä perusteella, että Alek- 
santeri oli antanut saman merkin myös Napoleonille. 
Niinpä venäläiset ryhtyivät vuoden 1807 lopulla to- 
dellisiin sotavalmisteluihin. Tanskan kanssa sovittiin 


960 | = Kustavilainen aika 


yhteisestä hyökkäyksestä Ruotsi-Suomea vastaan. 
Vuoden lopulla Suomen rajoille kootuille joukoille 
määrättiin sodan varalta ylipäällikkö. Sprengtporten 
kutsuttiin Pietariin, missä hän osallistui tulevaa so- 
taa varten laadittavien suunnitelmien valmistami- 
seen. 

Helmikuussa 1808 Venäjän hallitus lähetti Tuk- 
holmaan uhkavaatimuksen, jossa Ruotsi-Suomen ku- 
ningasta vielä kerran kehoitettiin alistumaan Napo- 
leonin vaatimuksiin. Uhkavaatimus viipyi kuitenkin 
matkalla arvioitua kauemmin. Venäläiset pelkäsivät 
sen vuoksi vastauksen lykkäytyvän niin pitkälle, 
että Englannin laivasto ehtisi Ruotsi-Suomen avuksi. 
Siksi päätettiin aloittaa sotatoimet mitä pikimmin. 
Helmikuun lopulla venäläiset joukot yllättäen ylitti- 
vät Suomen rajan jo ennen kuin venäläisten viimei- 
nen uhkavaatimus oli edes ehtinyt perille Tukhol- 
maan. Sota alkoi näin ilman muodollista sodanjulis- 
tusta. 


Varusteluja ja sotasuunnitelmia 


Vuosien 1788-90 sota oli päättynyt varsin onnelli- 
sesti. Valtakunnan puolustuksesta vastuunalaisissa 
piireissä tajuttiin kuitenkin selvästi, että onnellisilla 
sattumilla oli osuutensa ”Kustaan sodan” myöntei- 
seen tulokseen. Ruotsi-Suomen voimavarat olivat 
niin paljon vähäisemmät kuin Venäjän, että sen 
mahdollisuuksia selviytyä menestyksellisesti Venä- 
jää vastaan käydystä sodasta pidettiin hyvin kyseen- 
alaisina. Valtakunnan sotilaallinen asema oli sitä 
vaaranalaisempi, mikäli Tanska liittyisi sotaan Ve- 
näjän puolella. 

Rauhan tultua pyrittiinkin valtakunnan puolus- 
tuksesta pitämään huolta. Vuosisadan lopulla tapah- 
tunut taloudellinen vaurastuminen sekä väkiluvun 
jatkuva kasvaminen tekivät mahdolliseksi armeijan 
lukumäärän lisäämisen. Uusia ruotuja muodostettiin, 
ja vaatimalla ruotuja asettamaan varsinaisen ruotu- 

sotilaan lisäksi varamiehiä saatiin syntymään pieni 
reservi. Koska ruotujakoisen armeijan liikekannal- 
lepano oli hyvin hidas, muodostettiin uusia värvät- 
tyjä joukkoja suojaamaan rajoja äkkiyllätyksiltä 
sekä vahvistamaan linnoitusten varusväkeä. Suomen 
armeijan vahvuus oli siten saatu vuoteen 1808 men- 
nessä kohotetuksi n. 22 000 mieheksi. Jalkaväkeä oli 
n. 12 600 miestä, ratsuväkeä n. 1100 miestä, värvät- 
tyä väkeä n. 5 000, tykkimiehiä tuhatkunta sekä me- 
riväkeä parituhatta. Maamme väkiluku oli tällöin n. 
915 000 henkeä. Kun Ruotsi samaan aikaan asetti 2,4- 
miljoonaisesta väestöstään sotaväkeä yhteensä n. 
47 000 miestä, oli sotilasrasitus Suomessa suhteelli- 
sesti suurempi. 

Valtakunnan vaurastumisesta huolimatta laimin- 
lyötiin suurentuneen armeijan tehokas varustaminen 
ja kouluttaminen. Vallankumouksen ja Napoleonin 
sotien vaikutuksesta sotataito oli muualla suuresti ke- 
hittynyt. Lineaaritaktiikka oli saanut väistyä tehok- 
kaampien taistelumuotojen tieltä. Jo ranskalaiset 
vallankumousarmeijat olivat suorittaneet hyökkäyk- 
sensä syviin rivistöihin ryhmittyneinä, joiden edellä 
parveilevat ampujat valmistelivat hyökkäystä tulel- 
laan. Napoleon oli kehittänyt tätä hyökkäysmenetel- 
mää huomattavasti keskittämällä kulloinkin valitse- 
maansa hyökkäyskohteeseen suurten jalkaväki- ja 
tykistömassojen koko voiman. Myös koko sodankäyn- 
nin yleinen luonne oli muuttunut. 1700-luvun loppu- 
vuosien sotapäälliköt olivat pyrkineet taidokkailla 
liikkeillä saattamaan vihollisen huoltoyhteydet vaa- 
raan ja pakottamaan sen siten ilman taisteluakin pe- 
rääntymään. Sodankäynti oli ollut varovaista ja kan- 
kealiikkeistä. Napoleon muutti käsityksiä tässäkin 
suhteessa. Hän pyrki aina taisteluun tuhotakseen vi- 
hollisen häikäilemättömillä iskuilla. Hänen armei- 
jansa kykenivät nopeisiin liikkeisiin, sillä ne ottivat 
välttämättömän muonan toiminta-alueeltaan tarvit- 
sematta kuljettaa suuria varastoja mukanaan. Ar- 
meija oli jaoiteltu divisiooniksi, joihin kuului kaik- 

kia aselajeja. Siten divisioonat saattoivat taistella te- 
hokkaasti yksinkin. 

Ruotsi-Suomessa tiedettiin varsin vähän näistä 
mullistavista muutoksista. Armeijan jaoittelu ja tais- 
telutavat olivat enimmäkseen vanhan lineaaritaktii- 
kan mukaiset. Rauhanajan Jjalkaväkirykmenteistä 
tosin muodostettiin sodan aikana prikaateja, jotka 
kukin käsittivät 2 rykmenttiä, jääkäripataljoonan, 
2-4 eskadroonaa sekä 1-2 patteria, yhteensä 2 500- 
4 000 miestä ja 10-12 tykkiä. Nämä prikaatit olivat 
siis muodostetut itsenäisen taistelun suorittamista sil- 
mälläpitäen kuten Napoleonin divisioonatkin. Suo- 
messa olevilla joukoilla oli myös oma ylipäällikkö, 
jonka tuli valvoa niiden kouluttamista. 

Koulutus oli suuresti laiminlyöty. Kesäharjoituk- 
set, joiden olisi pitänyt kestää 18 vuorokautta vuo- 
dessa, supistuivat usein vain muutamaksi päiväksi. 
Useat rykmenttien komentajista ja ylipäällikkö itse, 
kenraali Wilhelm Mauri Klingspor, asuivat Tukhol- 
massa ja pistäytyivät vain pikimmiltään joukkojensa 
luona. Upseerien ammattitaito oli yleensä sangen 
heikko, ja useat olivat enemmän kiinnostuneita vir- 
katalojensa viljelemisestä kuin sotilasvelvollisuuk- 
sistaan. Miehistön koulutus oli myös varojen puut- 
teessa supistettava mahdollisimman vähäiseksi. Mm. 
ampumakoulutusta varten varattiin miestä kohti 
kolme patruunaa vuodessa. 

Aseistuksessa ja varustuksessa oli myös suuria 
puutteellisuuksia. Suomen armeijassa käytettiin 9 eri 
mallia olevia kivääreitä. Kaliiperi oli kuitenkin kai- 
kissa sama, 20.04 mm. Tehokas ampumamatka vaih- 
teli 120-180 metrin välillä, parhailla aseilla oli jopa 
300 metriä. Tykkimalleja oli käytössä 10. Tykkien 
kantomatka oli 800-1200 metriä. Miehistön vaatetus 
oli myös vajavainen, sillä mm. paljon mantteleita 
puuttui. Suksia oli hyvin vähän. 

Tällaisilla joukoilla oli maamme nyt varustau- 
duttava kohtaamaan suuren Venäjänmaan sotavoi- 
mat. Tsaarin armeijan vahvuus nousi n. 400 000 mie- 

heen, jotka olivat yleensä pitkänä palvelusaikanaan 
ehtineet saada runsaasti sotakokemusta. Myös upsee- 
risto oli perehtynyt uudenaikaiseen sodankäyntiin 
Napoleonia vastaan käydyssä sodassa. Armeija oli 
ranskalaisten esimerkin mukaan jaettu divisiooniksi, 
joita oli kaikkiaan 24. 

Venäjällä oli siis maalla tavaton ylivoima, jos- 
kaan se ei tietystikään kyennyt asettamaan kaikkia 
voimiaan Ruotsi-Suomea vastaan. Huomattava osa 
niistä oli pidettävä muilla rajoilla. Merellä sen sijaan 
Ruotsi-Suomi oli voimakkaampi. Karlskronaan sijoi- 
tetussa avomerilaivastossa oli 12 linjalaivaa ja 10 
fregattia, kun venäläisten alusten vastaavat luku- 
määrät olivat vain 9 ja 7. Saaristolaivastoon kuului 
11 saaristofregattia, 27 kaleeria, 135 tykkipurtta ja 
83 tykkijollaa. Vahvuudeltaan se oli kaksinkertainen 
Venäjän saaristolaivastoon verrattuna. 

Ruotsi-Suomen sotasuunnitelmissa näytteli Tans- 
kan uhka olennaista osaa. Koska Tanska saattoi uhata 
Ruotsia omilta alueiltaan ja Norjasta käsin, pidettiin 
ruotsalaisten joukkojen jättämistä emämaahan vält- 
tämättömänä. Suomen oli ainakin aluksi tultava toi- 
meen omin voimin Venäjää vastaan. Mikäli venäläi- 
set hyökkäsivät talvella, olisi apujoukkojen lähettä- 
minen ennen kevään tuloa mahdotonta. Tästä syystä 
katsottiin edullisimmaksi pyrkiä talven aikana vält- 
tämään ratkaisevia taisteluja. Suomen omat sotavoi- 
mat oli pyrittävä säästämään kevään tuloon asti kos- 
kemattomina, jotta ne saattaisivat ruotsalaisten apu- 
joukkojen saavuttua yhdessä näiden kanssa lyödä 
vihollisen. | 

Kun sodanuhka alkoi näyttää ilmeiseltä vuoden- 
vaihteessa 1807-08, kuningas asetti erityisen toimi- 
kunnan suunnittelemaan Suomen puolustamista. 
Tämä Suomen joukkojen ylipäällikön, kenraali 
Klingsporin johdolla työskennellyt toimikunta esitti 
kuninkaalle mietintönsä tammikuun lopussa v. 1808. 
Jos venäläiset hyökkäisivät talvella, olisi Suomen ar- 
meija vedettävä toimikunnan mielestä Pohjanmaalle, 


43 — Jokamiehen Suomen historia 


964 Kustavilainen aika 





* A 
W annmstn 1 us 


Sotaneuvottelu helmikuussa 1808. 


josta ”ensimmäisenä kevätpäivänä laivaston tullessa 
mukaan voitaisiin ryhtyä voimakkaisiin toimenpitei- 
siin maan takaisin valtaamiseksi”. Kuningas hyväk- 
syi toimikunnan mielipiteet ja antoi vastaavat ohjeet. 
Ylipäällikön ei ollut kuitenkaan turhan päiten pe- 
räännyttävä, vaan tehtävä vastarintaa siellä missä 
voitiin. Tämän ohjeen ylimalkaisuus tuli osoittautu- 
maan kohtalokkaaksi, kun sitä ryhdyttiin käytän- 
nössä soveltamaan. 


Venäläiset rikkovat rauhan 


Venäläisten sodanvalmisteluista oli kantautunut 
tietoja Ruotsi-Suomeen. Venäjän ulkoministeri oli 
ilmoittanut venäläisten suunnittelemasta hyökkäyk- 
sestä Tanskan Pietarissa olevalle lähettiläälle. Tans- 
kahan oli Venäjän liittolainen, ja sen piti yhtyä 
hyökkäykseen. Tanskan hallitus ei olisi kuitenkaan 
halunnut sekaantua suurvaltojen väliseen sotaan siitä 
huolimatta, että sille luvattiin palkkioksi osia Etelä- 
Ruotsista. Lähettiläs ilmaisi sen vuoksi tämän tie- 
toonsa saamansa salaisuuden Ruotsi-Suomen Pieta- 


Suomen ero Ruotsista 965 


rin-lähettiläälle, kenraali von Stedingkille toivossa, 
että Kustaa IV Aadolf alistuisi Napoleonin vaati- 
muksiin sotaa välttääkseen. Silloinhan Tanskankaan 
ei tarvitsisi ryhtyä sotaan. Mutta varotuksista ei 
ollut toivottua tulosta. Stedingk itse ei lopultakaan 
uskonut venäläisten aiottuun hyökkäykseen, ja ku- 
ningas puolestaan luuli Aleksanterin vain pelottele- 
van. Valtakunta oli siten täysin valmistautumaton 
sotaan, kun venäläiset yllättäen ylittivät rajan. 

Ruotsi-Suomen johtomiehet olivat siten antaneet 
venäläisten petollisten rauhanvakuuttelujen johtaa 
itsensä anteeksiantamattomiin laiminlyönteihin. Hei- 
dän puolustuksekseen ei riitä se tosiasia, että venä- 
läiset menettelivät harvinaisen salakavalasti. Vielä 
viisi päivää ennen venäläisten hyökkäystä tsaari se- 
litti Stedingkille, joka tiedusteli häneltä venäläisten 
Suomen rajalle suorittamien joukkojenkeskitysten 
syytä: ”Mikään vaara ei minun puoleltani uhkaa 
teidän maatanne. Jumala on todistajanani, etten ta- 
voittele ainoatakaan kylää teidän kuninkaanne val- 
takunnasta.” Vaikea olikin uskoa, että näin vakuut- 
televa tsaari hautoisi kavalia aikeita lankoaan ja äs- 
keistä uskollista liittolaistaan kohtaan. Mutta politii- 
kassa on kaikki mahdollista, ja vastuunalaisten val- 
tiomiesten olisi pitänyt varustautua pahimmankin 
varalle. 

Kuninkaan laiminlyönneistä huolimatta vihollinen 
ei kohdannut Suomea sentään aivan täysin valmis- 
tautumattomana, kuten se oli toivonut. Suomessa 
olevien joukkojen komentajana toimi kenraaliluut- 
nantti Kaarle Natanael af Klercker sillä aikaa, kun 
varsinainen ylipäällikkö oleskeli Ruotsissa. Klercker 
sai 1. 2. 1803 Stedingkiltä tämän Tukholmaan lähet- 
tämän kirjeen jäljennöksen, missä ilmoitettiin venä- 
läisten hyökkäyksen olevan odotettavissa 2-3 viikon 
kuluessa. 73-vuotias kenraali ryhtyi heti tarpeelli- 
siksi katsomiinsa toimenpiteisiin odottamatta kunin- 
kaalta käskyä. Samana päivänä pikalähetit riensivät 


966 Kustavilainen aika 


eri puolille maata vieden käskyjä Suomen puolus- 
tusvoimien asettamisesta liikekannalle. 

Klercker päätti ryhmittää Suomen armeijan pää- 
voimat, n. 10000 miestä, Uudenkylän-Artjärven- 
Koskenkylän linjalle rajaa suojaamaan. Savoon ja 
Karjalaan sekä Kainuuseen oli määrä keskittää loput 
kenttäarmeijasta, n. 4 000 miestä. Viaporin ja Svart- 
holman linnoitusten varusväeksi varattiin yhteensä 
kuutisentuhatta miestä. Viaporiin, Turkuun, Ristii- 
naan ja Laivanlinnaan (nyk. Varkaus) sijoitetut saa- 
ristolaivaston osastot pantiin myös liikekannalle. Vä- 
hän myöhemmin saapuneessa kuninkaan käskyssä 
annettiin lähempiä ohjeita, niin että sodan puhjetessa 
eversti Kaarle Juhana Adlercreutzin komentama 2. 
Prikaati sekä eversti Palmfeltin 1. Prikaati olivat 
Uudellamaalla, eversti Cronstedtin komentaman Sa- 
von Prikaatin vastatessa Savon ja Karjalan puolus- 
tamisesta. 

Venäläiset olivat valmistautuneet huolellisesti tä- 
hän sotaan. Jo vuosia aikaisemmin Suomeen oli lähe- 
tetty vakoilijoita ottamaan selvää kaikista hyökkä- 
yksen kannalta tärkeistä tekijöistä. Mm. eräs venä- 
läinen majuri oli oleskellut Suomessa muka kivää- 
rejä ostelemassa vuodesta 1806 vuoden 1808:n al- 
kuun. Hänet oli päästetty Viaporin linnoitukseenkin, 
mistä hän toimitti esimiehilleen tarkat selvitykset. 
Venäläisillä oli siten erinomaiset perusteet sotasuun- 
nitelmiaan laatiessaan. Mm. heillä oli käytettävissään 
parempia karttoja Suomesta kuin suomalaisilla itsel- 
lään. 

Vihollisen hyökkäyssuunnitelma oli kuitenkin suo- 
malaisen miehen laatima. Kun keisari valmisteli so- 
taa Ruotsi-Suomea vastaan, pääsi välillä jo syrjäy- 
tetty Yrjö Maunu Sprengtporten jälleen armoihin, 
Sprengtporten hahmotteli luonnoksen, jonka mu- 
kaan venäläisten lopullinen hyökkäyssuunnitelma 
laadittiin. Vanhan itsenäisyysmiehen käsityksen mu- 
kaan Suomen valloittamiseen ei tarvittu 25 000 miestä 
enempää, mikäli hyökkäys olisi suoritettu yllättäen ja 

sopivana vuodenaikana. Paras ajankohta oli maalis- 
kuun alkupuoli. Voimat oli jaettava kolmeen ryh- 
mään. N. 10-12000 miehen vahvuisen pääosaston 
oli ylitettävä raja Ahvenkoskella, edettävä Porvoon 
kautta Helsinkiin ja vallattava Viapori. Toisen osas- 
ton, 4000—5 000 miestä, oli edettävä Kouvolasta 
Anianpellon kautta Hämeenlinnaan. Täältä sen oli 
jatkettava Turkuun, minne myös Viaporin vallanneen 
voimaryhmän piti Helsingistä edetä. Venäläisten kol- 
mannen osaston tuli edetä Savonlinnasta Kuopion 
kautta Vaasaan, jonka vallattuaan sen oli jatkettava 
rantatietä pitkin Tornioon. — %Sotasuunnitelmiensa 
ohella Sprengtporten laati näihin aikoihin myös erit- 
täin merkittävän kirjoitelman: ”Suomessa syntyneen 
venäläisen sotilaan mietteet.” Siinä hän esitti Venä- 
jän edun vaativan Suomen erottamista Ruotsista. 
Venäjän oli suoritettava tämä toimenpide heti, jottei 
Ruotsi ehtisi saada apua Englannilta. Mutta sitten 
kun Suomi olisi Venäjän vallassa, vaatisi Sprengt- 
portenin mielestä Venäjän oma etu jättämään ”tä- 
män kokonaiseksi yhdistetyn maan, keisarin suvusta 
otetun esimiehen johdolla, omiin valtoihinsa; mitä 
kansa siinä suhteessa toivoo, se saataisiin tietää ylei- 
sillä valtiopäivillä, jotka olisi pidettävä maan van- 
han valtiomuodon määräämällä tavalla”. Vanha itse- 
näisyysmies katsoi siis nyt ajan tulleen vuosikym- 
meniä hautuneiden suunnitelmiensa toteuttamiseen. 

Helmikuun lopulla rajan ylittäneen venäläisar- 
meijan vahvuus oli n. 24 000 miestä. Köyhän ja har- 
vaanasutun maamme ei uskottu kykenevän elättä- 
mään suurempaa sotajoukkoa. Ylipäällikkönä oli 
kreivi Buxhövden, yksi Venäjän etevimmistä kenraa- 
leista. Hänen lähimpänä apulaisenaan toimi insinöö- 
rikenraali van Suchtelen, taitava ja kyvykäs järjes- 
telijää, Sprengtportenin suunnitelman mukaisesti 
hyökkäävistä kolmesta osastosta, joista kukin oli di- 
visioonan vahvuinen, komensi Porvooseen johtavan 
rantatien suunnassa etenevää kenraali Gortshakov, 
Kouvolassa rajan ylittänyttä kenraali Bagration sekä 

Savoon hyökkäävää kenraali Tutshkov. Kaikki nämä 
olivat kokeneita upseereja, jotka olivat kouliintu- 
neet Napoleonia vastaan käydyssä sodassa. 

Venäläiset yrittivät helpottaa maan valtausta pro- 
pagandalla. Buxhövdenin toimesta levitettiin Suo- 
meen sekä kansalle että armeijalle tarkoitettuja ju- 
listuksia. Niissä kehoitettiin asukkaita pysymään 
rauhallisesti aloillaan ja alistumaan vastuksetta kei- 
sarin sotajoukkojen valtaan, sillä nämä tulevat suo- 
malaisten ystävinä maahan. Sotilaita kehoitettiin 
karkaamaan joukoistaan ja antautumaan venäläisille. 
Luvattiinpa heille kaksi ruplaa jokaisesta keisarin 
joukoille luovuttamastaan kivääristä. — Näiden ve- 
näläisten julistusten vastapainoksi hallitus kiirehti 
levittämään maahamme omia julistuksiaan. Suoma- 
laisia kehoitettiin pysymään lailliselle esivallalleen 
uskollisina ja miehuullisesti vastustamaan vihollista. 
Heille luvattiin aseita ja ”että teidän urhoollisuu- 
tenne sitä enämmin kasvais, niin tahdomme me hy- 
vin tutuilta maassa asuvilta antaa teille ulosvalita 
toimellisia päämiehiä, joidenka siivollisesti pitää teitä 
opettamaan niitä harjoituksia kuin sodan tappeluk- 
sissa ylöspitävät järjestyksen ja lähentävät voiton.” 
Väestö pysyikin yleensä uskollisena entiselle esival- 
lalleen. Mutta etenkin maan sivistyneistön keskuu- 
dessa oli myös henkilöitä, jotka alusta alkaen suh- 
tautuivat epäilevästi Ruotsin mahdollisuuksiin pitää 
maamme edelleenkin yhteydessään. 

Vaikka kenraali Kiercker oli työskennellyt erittäin 
tarmokkaasti saattaakseen maamme puolustusvoimat 
liikekannalle heti hyökkäysuhkasta tiedon saatuaan, 
olivat valmistelut vielä kesken venäläisten ylittäessä 
rajan. Klerckerin oli muutettava suunnitelmiaan. 
Hän päätti keskittää päävoimansa Hämeenlinnaan, 
missä hän aikoi lyödä vihollisen. 1. ja 2. Prikaati 
täydensivät marssinsa aikana valmistelujaan ja saa- 
puivat vain pieniä kahakoita käytyään maaliskuun 
alussa Hämeenlinnaan. 

Jo näinä sodan alkupäivinä suomalaisten joukko- 

jen komentajat tekivät suuria erehdyksiä. Kenraali 
Buxhövden oli olettanut Suomen armeijan päävoi- 
mien vetäytyvän Helsinkiin Viaporin linnoituksen 
suojaan. Hän suuntasi sen vuoksi Etelä-Suomen val- 
taukseen tarkoitetuista joukoistaan pääosan Helsin- 
kiä kohti. Vain vähäiset voimat seurasivat Hämeen- 
linnan suuntaan peräytyviä Klerckerin päävoimia. 
Näillä olisi siten ollut tilaisuus tuottaa viholliselle 
osatappioita. Mutta suomalaiset huolehtivat tieduste- 
lusta niin kehnosti, että he luulivat olevansa voi- 
makkaiden venäläisosastojen takaa-ajamina silloin- 
kin, kun heillä itsellään oli tosiasiallisesti ylivoima. 
Buxhövdenkin huomasi pian erehdyksensä, .suun- 
tasi päävoimansa jälleen Klerckerin joukkojen kin- 
tereille ja lähetti Helsinkiin vain pienen osaston. 

Maaliskuun 7. päivän iltana venäläinen ratsuväki 
saapui Hämeenlinnan liepeille, jossa se odotti koh- 
taavansa Suomen armeijan päävoimat. Mutta suu- 
reksi yllätyksekseen vihollinen löysikin tyhjän kau- 
pungin. Suomalaiset olivat lähteneet sieltä edel- 
lisenä päivänä ja aloittaneet pitkän marssin pohjoista 
kohti yrittämättäkään puolustaa Hämeenlinnaa. Tä- 
mä outo toimenpide oli ensimmäinen merkki uuden 
ylipäällikön, kenraali Kilingsporin puuttumisesta 
asioiden kulkuun. 


Hämeenlinnasta Siikajoelle 


Kenraali, kreivi Wilhelm Mauri Klingspor oli toi- 
minut jo vuodesta 1790 lähtien Suomen joukkojen 
ylipäällikkönä. Hän oli ottanut osaa Kustaa Ill:n 
sotaan ja ansioitunut armeijan huoltopuolen järjes- 
telyissä. Sujuvakäytöksisenä miehenä hän oli kunin- 
kaan suosiossa ja sai korkean komentajantehtävän 
siitä huolimatta, ettei hän ollut koskaan komentanut 
joukkoja sodassa. Kun sota Venäjää vastaan oli il- 
meisesti edessä, oli tosin suunniteltu ylipäällikön 
vaihtamista. Ehdokkaana oli ollut mm. Kustaa Mauri 
Armfelt, jonka suomalaiset olisivat mieluimmin näh- 

neet tällä paikalla. Mutta Klingspor halusi pitää yli- 
päällikön paikkansa myös sodan aikana siitä huoli- 
matta, ettei hän uskonut Suomea voitavan puolustaa 
Venäjän ylivoimaa vastaan. Hänen kerrotaan käy- 
neen kuninkaan puheilla ja kyynelet silmissä pyytä- 
neen saada pitää paikkansa. Kuningas kertoi Arm- 
feltille tästä kohtauksesta: ”Hän näytti niin sur- 
kealta, ja hänen kyynelensä liikuttivat minua niin, 
etten katsonut voivani olla hänen pyyntöönsä suos- 
tumätta vaikka ennakolta tiedän, kuinka tulee käy- 
mään.” 

Klingspor saapui Hämeeniinnaan väliaikaisena yli- 
päällikkönä toimivan Klerckerin juuri varustau- 
tuessa taisteluun. Kuninkaalta saamiensa ohjeiden 
mukaan hänen oli estettävä linnoitusten joutuminen 
vihollisen haltuun ja säilytettävä armeija taisteluky- 
kyisenä kevääseen. Hämeenlinnassa hän sai Klercke- 
riltä ja Adlercreutzilta tietoja vihollisen vahvuuk- 
sista. Ne olivat kuitenkin suuresti liioiteltuja, sillä 
Suomen armeijan johto oli täysin laiminlyönyt tie- 
dustelun suorittamisen. Tällöin Klingspor päätti pe- 
lastaa armeijan vetäytymällä Pohjanmaalle ja antoi 
kaikkien alaistensa vastustavasta mielipiteestä huo- 
armeijan pääosa lähti Hämeenlinnasta. Edellisenä päi- 
vänä oli saatu ilmoitus Savon prikaatin komentajalta, 
että venäläiset olivat ylittäneet rajan useassa koh- 
dassa. Eversti Cronstedt aikoi sen vuoksi pelastaa 
joukkonsa perääntymäilä pohjoiseen Leppävirran 
kautta. 

Klingsporin perääntymispäätöstä on arvosteltu 
ankarasti. Ratkaisutaistelun yrittäminen Hämeenlin- 
nassa olisi tuskin kuitenkaan päättynyt menestyksel- 
lisesti. Venäläisillä oli todellisuudessakin ylivoima, 
ja suomalaisten asemat olivat kierrettävissä. Tästä 
syystä Klingsporin päätös ei ole ilman muuta tuo- 
mittavissa virheelliseksi. Mutta hänen seuraavat toi- 
menpiteensä eivät todellakaan kestä lievääkään ar- 
vostelua. 

Kerran liikkeelle lähdettyään Klingspor pelkäsi 
yhtä mittaa joutuvansa saarroksiin. Savosta Pohjan- 
maalle johtavia teitä pitkin venäläisillä olikin mah- 
dollisuus päästä hänen rantateitä Tampereen-Kuri- 
kan-Lapuan ja Porin-Vaasan kautta perääntyvien 
päävoimiensa selustaan. Välttääkseen tämän hän 
marssitti joukkojaan päätä pahkaa pohjoiseen. Huo- 
limatta siitä, että kuninkaan antamissa ohjeissa ni- 
menomaan edellytettiin hänen tekevän viholliselle 
vastarintaa eikä perääntyvän ilman todellista pak- 
koa, Klingspor jatkuvasti perääntyi. Kun Buxhövden 
piti tärkeimpänä tehtävänään Etelä-Suomen valtaa- 
mista, jotteivät ruotsalaiset. englantilaisten avusta- 
mina voisi nousta siellä maihin, piti hän päävoi- 
mansa Etelä-Suomessa saatuaan Hämeenlinnan kä- 
siinsä. Klingsporia lähdettiin ajamaan takaa niin pie- 
nillä voimilla, että perääntyjä oli vahvempi kuin ta- 
kaa-ajaja. Mutta kun tiedustelua ei nytkään järjes- 
tetty, ei tästä oltu tietoisia. Ja Klingspor näki tilan- 
teen niin synkässä valossa, että hän kuninkaalle kir- 
joittamissaan tilanneselostuksissa otaksui voittoonkin 
päättyvän taistelun jälkeen olevansa erittäin vaaral- 
lisessa asemassa. Niinpä hänen mielestään ei ollut 
syytä yrittääkään taistelua. 

Perääntyminen aiheutti armeijalle suuria kärsi- 
myksiä. Miesten varusteet olivat huonot. Päällys- 
vaatteitta ja risaisissa kengissä marssiville miehille 
tuottivat usein 40 asteen pakkasessa suoritetut vuoro- 
kaudenkin yhtä mittaa kestäneet taipaleet uskomatto- 
mia kärsimyksiä. Sairaat ja haavoittuneet täytyi usein 
jättää tielle kuolemaan, eikä mukana kuljetettujen- 
kaan kohtalo ollut juuri sen parempi. Lääkäreistaä, 
lääkkeistä ja sidetarvikkeista oli suuri puute, joten 
potilaat menehtyivät joukoittain hoidossa ollessaan- 
kin. Huono muonitus aiheutti osaltaan sairastumisia, 
joskin Klingsporin kunniaksi on mainittava, että 
huolto toimi sentään tyydyttävästi kaikista vaikeuk- 
sista huolimatta. Mutta olihan kenraali ammattimies 
sillä alalla. 

Joukkojen perääntyminen olisi sujunut paljon vai- 
vattomammin, jos olisi ollut käytettävissä suksia. 
Mutta niitä oli niin vähän, että vain 10-20 miestä 
kustakin komppaniasta saattoi hiihtää. Rekiä pyrit- 
tiin käyttämään mahdollisimman paljon miesten kul- 
jetukseen. Klingspor itse ajoi pitkän matkaa vetäv- 
tyvien joukkojensa edellä mukavassa kuomireessään, 
millä hän jonkin verran aikaisemmin oli ajanut päin- 
vastaiseen suuntaan saapuessaan Tukholmasta Poh- 
janlahden ympäri Hämeenlinnaan. | 

Näissä olosuhteissa oli ihme, että joukkojen mieli- 
ala säilyi masentumattomana ja että ne kiihkeästi 
toivoivat pääsevänsä taistelemaan vihollista vastaan. 
Kun oli saavuttu Pyhäjoelle, näyttikin tämä sekä 
joukkojen että upseerien yhteinen toive toteutuvan. 
Klingsporin esikuntapäällikkö, eversti Löwenhjelm, 
oli saanut luvan käyttää kaikkia voimia everstiluut- 
nantti Kulnevin komentaman venäläisosaston lyömi- 
seksi. Kulnev oli Yppärin luona käynyt perääntyvän 
2. prikaatin jälkijoukon kimppuun. Mutta ennen kuin 
suomalaisten päävoimat ehtivät mukaan, antoi 
Klingspor jälleen perääntymiskäskyn. Eversti Lö- 
wenhjelm oli. haavoittunut rohkeassa hyökkäykses- 
sään ja jäi samoin haavoittuneen adjutanttinsa, Kus- 
taa Mauri Armfeltin pojan kanssa vangiksi. 

Pari päivää myöhemmin, huhtikuun 18. päivänä, 
aina valpas ja yritteliäs Kulnev uudisti hyökkäyk- 
sensä. 

Klingsporin esikuntapäällikkönä oli nyt eversti 
Adlercreutz, joka johti joukkojen perääntymistä jää- 
tyneen Siikajoen yli pohjoiseen. Osa voimista oli jo 
ylittänyt joen jälkijoukkojen pidätellessä vihollista. 
Tällöin Adlercreutz huomasi venäläisten heikentä- 
neen liikaa keskustaansa pyrkiessään sivustojaan le- 
vittämällä saartamaan viivyttelevät suomalaisosastot. 
Hän kutsui nopeasti takaisin jo marssilla olevat jou- 
kot ja iski päävoimin venäläisten keskustaan. Tämä 
tuotti suomalaisille sodan ensimmäisen voiton. 

Taisteluna Siikajoella tapahtunut yhteenotto oli si- 

nänsä verraten vähäpätöinen. Suomalaisilla oli ollut 
huomattava ylivoima, n. 6 300 miestä 2 300 venäläistä 
vastassa. Kuitenkaan venäläisille ei ollut kyetty ai- 
heuttamaan vakavaa tappiota. Heidän menetyksensä 
olivat n. 200 kaatunutta ja haavoittunutta sekä puo- 
len kolmattasataa vankia, suomalaisten kokonaistap- 
pioiden kohotessa 200 mieheen. Syynä tähän oli van- 
hentunut ja tehoton lineaaritaktiikka, jota suomalai- 
set yhä edelleen noudattivat. 

Taistelu ei aiheuttanut mitään muutoksia sotatoi- 
mien yleisessä kulussa. Klingsporin käskyn mukaan 
perääntymistä oli jatkettava edelleen siitä huoli- 
matta, että hänellä oli käytettävissään venäläisten 
Pohjanmaalla ja Savossa olevia 6 500 miestä vastaan 
n. 10 000 miestä. 

Siikajoelta etelään vetäytyneet venäläiset palasivat 
sinne takaisin muutaman päivän kuluttua suomalais- 
ten jatkettua perääntymistään pohjoiseen. Venäläi- 
set olivat kuitenkin nyt varovaisia ja välttivät an- 
tautumasta suomalaisten iskuille alttiiksi. 

Siikajoen taistelun jälkeen Klingspor suoritti jou- 
koissaan uudelleenjärjestelyjä. Savon Prikaati muu- 
tettiin 4. Prikaatiksi ja prikaateihin kuulumatto- 
mista joukoista muodostettiin uusi 5. Prikaati. Sen 
komentajaksi määrättiin ruotsalainen eversti Juhana 
August Sandels, joka pian sai tilaisuuden osoittaa 
kuntoaan itsenäisenä komentajana. 

Kymmenkunta vuorokautta Siikajoen voittoisan 
taistelun jälkeen Suomen armeija saavutti uuden voi- 
ton, jolla tuli olemaan edellistä paljon kauaskantoi- 
semmat seuraukset. 

Kuopiossa ollut venäläisen eversti Bulatovin joh- 
tama 1 500-miehinen osasto oli saanut käskyn yhtyä 
rantatien suunnassa oleviin divisioonansa Ppäävoi- 
miin. Adlercreutz sai Klingsporilta luvan hyökätä 
tätä vihollisjioukkoa vastaan. Suomalaiset etenivät 
kahdelta taholta Revonlahdelle, jossa Bulatov jouk- 
koineen majaili. 

Huhtikuun 27. päivänä syntyi taistelu. Adler- 
creutzin johtama pieni joukko, joka oli ensimmäi- 
senä ehtinyt taistelukentälle, kärsi tosin tappion. 
Mutta vähän myöhemmin paikalle ehtineen eversti 
Cronstedtin komentama 4. Prikaati tuotti viholliselle 
raskaan tappion ja karkotti sen Revonlahdelta. Bu- 
latov itse haavoittui pahasti taistelussa. 

Revonlahden taistelusta tuli sodan käännekohta. 
Nyt vihdoin Klingsporkin uskoi, että venäläisiä saa- 
tetaan vastustaa menestyksellä. Suomen armeija lo- 
petti pakokauhuisen perääntymisensä ja alkoi hiljal- 
leen edetä etelää kohti. 


Viapori antautuu 


Samoihin aikoihin, kun pääarmeijan saavuttamat 
ensimmäiset voitot virittivät jo sammumassa olevia 
voitontoiveita Suomen puolustajissa ja siviiliväestön 
keskuudessa, alkoi etelään marssivaa armeijaa vas- 
taan kiiriä kummallisia huhuja: Viapori, Pohjolan 

lujin linnoitus, oli antautunut. Näihin turmanvies- 
teihin ei aluksi tahdottu uskoa. Mutta lopuksi masen- 
taviin huhuihin saatiin vahvistus. Viaporin komen- 
taja, amiraali Kaarle Olavi Cronstedt, oli toukokuun 
3. päivänä luovuttanut haltuunsa uskotun linnoituk- 
sen viholliselle vain aivan nimellisen piirityksen 
jälkeen. 

Viaporin antautuminen on Suomen sinänsä varsin 
selväpiirteisen historian harvoja suuria kysymys- 
merkkejä. Kuinka linnoitus, jota aikalaiset pitivät 
valloittamattomana, jossa oli riittävät varastot ja 
suuri varusväki, luovutettiin viholliselle melkein lau- 
kaustakaan ampumatta. Ja linnoituksen luovuttajana 
oli kaiken lisäksi mies, joka edellisessä sodassa oli 
niittänyt kuolemattomia laakereita. Mutta moni ar- 
voituksellinen seikka saa luonnollisen selityksen 
asiaa lähemmin tarkasteltaessa. 

Venäläisten päätavoitteena heidän hyökkäyksensä 
alussa oli Etelä-Suomen linnoitusten valtaaminen. 
Niin kauan kuin ne olisivat suomalaisten käsissä, te- 
kisivät Ruotsi-Suomen. merivoimat venäläisten oles- 
kelun Etelä-Suomessa epävarmaksi. Etenkin Viapo- 
riin saatettaisiin laskea maihin vaikka koko armeija, 
joka olisi yhdessä Klingsporin joukkojen kanssa 
kyennyt panemaan venäläiset hyvin ahtaalle. Siksi 
he eivät säästäneetkään ponnistelujaan saadakseen 
linnoitukset käsiinsä. 

Svartholma ei tuottanutkaan paljoa huolta venä- 
läisille. He saartoivat linnoituksen heti sodan alus- 
sa. Mutta Buxhövdenin käsityksen mukaan |1in- 
noitusta ei voitu vallata sen paremmin väkirynnä- 
köllä kuin piiritykselläkään. Puolustajilla ei olisi ol- 
jut mitään hätää, mikäli linnoituksen komentajana 
olisi ollut kelvollinen upseeri. Mutta komentajaksi 
määrätty majuri Kaarle Maunu Gripenberg ei ollut 
tehtävänsä tasalla. Hänen väkensä, n. 750 miestä, 
olisi riittänyt puolustamaan linnoitusta siitä huoli- 
matta, että varustus oli puutteellinen. Mutta komen- 

tajan usko petti, ja hän antautui neuvottelemaan ve- 
näläisten kanssa. Vajaan kuukauden kuluttua sodan 
alkamisesta Svartholman linnoitus luovutettiin siitä 
huolimatta, että sen kärsimät tappiot supistuivat 
vain yhteen haavoittuneeseen. Tieto Svartholman 
kunniattomasta antautumisesta herätti maassa suurta 
suuttumusta, mutta tehtyä ei saatu tekemättömäksi. 
Venäjän palvelukseen mennyt linnoituksen luovut- 
taja sai kuitenkin osakseen niin suurta ylenkatsetta 
sekä suomalaisten että venäläistenkin taholta, että 
hän pettyneenä luopui kohta koko sotilasurasta. 

Jo maaliskuun 2. päivänä venäläisten etujoukot 
olivat saapuneet Helsinkiin ja karkottaneet sen vä- 
häiset puolustajat Viaporiin. Venäläisten joukot oli- 
vat kuitenkin niin riittämättömät, etteivät ne mah- 
taneet mitään lujalle linnoitukselle. Vasta vähitel- 
len saatiin paikalle lisää joukkoja, joiden lukumäärä 
kohosi maaliskuun loppuun mennessä 6 500 mieheen. 
Mutta tällöinkin venäläiset olivat linnoituksen puo- 
lustajiin verrattuina alivoimaiset, sillä amiraali 
Cronstedtilla oli käytettävänään n. 6 750 taistelujouk- 
koihin kuuluvaa miestä. Ylivoimastaan huolimatta 
amiraali Cronstedt ei yrittänytkään häiritä vihollista 
uloshyökkäyksillä, vaan tyytyi pysyttelemään täysin 
passiivisena. 

Venäläiset rakensivat pattereita Kaivopuiston kal- 
lioille ja Katajanokalle, joista he pommittivat lin- 
noitusta. Maaliskuun 19. ja 20. päivänä tapahtunut 
ensimmäinen pommitus ei kuitenkaan tuottanut mi- 
tään tuloksia. Tuskinpa venäläiset sellaisia odottivat- 
kaan. Sen vuoksi he oitis turvautuivat samaan kei- 
noon, joka oli saattanut Svartholmankin niin vaivat- 
tomasti heidän käsiinsä: neuvotteluihin. 

Ryhtyessään neuvotteluihin vihollisen kanssa Cron- 
stedt astui ensimmäisen askelen antautumista kohti. 
Neuvottelujen varjolla venäläiset saivat tilaisuuden 
levittää puolustajien taisteluhalua heikentävää pro- 
pagandaa linnoituksen lujien muurien sisäpuolelle, 
jonne heidän aseensa eivät ulottuneet. Kaikkein alt- 

tein tälle propagandalle oli komentaja itse. Cron- 
stedt ei ollut alun perinkään uskonut Suomen puolus- 
tamismahdollisuuksiin. Venäläisten auliisti antamat 
tiedot Suomen armeijan jatkuvasta perääntymisestä 
eivät olleet omiaan lujittamaan hänen haluaan vaka- 
vasti puolustaa linnoitusta. Cronstedtin kanssa käy- 
missään neuvotteluissa venäläiset saivat siten heti 
alusta alkaen kiristetyksi etuja itselleen. Ensiksi 
sovittiin, ettei linnoituksesta ammuta kaupunkia 
muka kaupungin säästämiseksi. Tosiasiallisesti venä- 
läiset saivat tällä tavoin joukkonsa turvallisesti pois 
paljaan taivaan alta kaupungin taloihin majoitetuiksi 
huolimatta siitä, että ne sijaitsivat linnoituksen tyk- 
kien kantamilla. Jalomielisesti he sallivat myös kau- 
pungissa asuvien upseerien rouvien käydä linnoituk- 
sessa omaisiaan tapaamassa. Tästä jalomielisyydes- 
tään heillä oli suurta hyötyä, sillä eräät upseerin- 
rouvat olivat venäläisten parhaita apureita. He juuri 
suostuttelivat useita linnoituksen korkeimpia upsee- 
reita suostumaan venäläisten esityksiin. Venäläinen 
kulta vaikutti osaltaan mielialojen muuttumiseen. 
Aluksi Cronstedt tosin torjui venäläisten esittämän 
antautumisvaatimuksen. Mutta vähitellen hänen mie- 
lensä muuttui, ja hän alkoi pitää linnoituksen ase- 
maa aivan toivottomana. Erityisesti eversti Fredrik 
Aadolf Jägerhorn, Kustaa III:n sodan aikana Venä- 
jälle mennyt Antti Juhana Jägerhornin veli, vahvisti 
näitä amiraalin epäilyksiä. Jägerhorn vaati sotarneu- 
vostossa suoraan linnoitusta antautumaan. 

Ajan kuluessa ja venäläisten jatkaessa pommuituk- 
slaan amiraalin mieli masentui yhä enemmän. Venä- 
läiset olivat varmoja siitä, että he saavuttavat pää- 
määränsä. Keisari Aleksanteri mainitsi huhtikuun 4. 
päivänä Ranskan lähettiläälle: ”Me tulemme saa- 
maan Viaporin. Komentaja on jo alkanut neuvotella 
antaen ymmärtää, että hänelle on valmistettava tilai- 
suus antautua ilman häpeää. Teemme hänelle mie- 
liksi, pommitamme häntä yötä päivää.” 

Pari päivää tämän keskustelun jälkeen Cronstedt 

suostui kenraali van Suchtelenin ehdottamaan ase- 
lepoon. Mikäli toukokuun 3. päivään mennessä Ruot- 
sista el saavu vähintään viittä linjalaivaa avuksi, ami- 
raali lupasi luovuttaa linnoituksen kaikkine aseineen 
ja varastoineen venäläisille. Samoin Viaporissa tal- 
vehtinut saaristolaivaston eskaaderi olisi luovutet- 
tava. Aselevon pantiksi luovutettiin venäläisille heti 
kolme laivaväyliä hallitsevaa saarta sinne sijoitet- 
tuine tykistöineen,. Nämä saaret olivat nykyinen 
Särkkä sekä Länsi- ja Pieni Mustasaari. 

Aselevon ehdot olivat erittäin epäedulliset. Via- 
porin lähivedet avautuivat harvoin toukokuun 
alkuun mennessä, joten avun saapuminen oli hyvin 
epävarmaa etenkin vallinneen ankaran talven vuoksi. 
T,uovutetut saaret heikensivät huomattavasti linnoi- 
tuksen puolustusmahdollisuuksia. Kaiken lisäksi ve- 
näläiset tahallisesti viivyttivät Cronstedtin Tukhol- 
maan lähettämien kuriirien matkantekoa, niin että 
nopeampi heistä ehti perille vasta aselevon päätty- 
mispäivänä. Linnoituksen upseerien joukossa tunnet- 
tiinkin suurta levottomuutta amiraalin tekemän epäi- 
lyttävän sopimuksen vuoksi. Suunniteltiinpa kapi- 
naakin Cronstedtia vastaan. Mutta kun kukaan riit- 
tävän arvovaltainen upseeri ei ryhtynyt yrityksen 
johtoon, se raukesi. Cronstedtia kohtaan tunnettiin 
niin suurta kunnioitusta hänen Ruotsinsalmen tais- 
telussa näyttelemänsä loistavan osan vuoksi, ettei 
kukaan uskonut hänen aikovan täyttää tällaista on- 
netonta sopimusta. | 

Mutta Cronstedt piti tämän sanansa, joskin hän 
rikkoi sillä velvollisuutensa kuningastaan ja maa- 
taan kohtaan. Toukokuun 3. päivänä meri oli vielä 
Jäässä linnoituksen ympärillä, eikä kaukana taivaan- 
rannalla siintävällä avoimella uiapallakaan näkynyt 
ainoatakaan purjetta. Tiäinnoituksen oli siis antaudut- 
tava, ja kohta puolenpäivän jälkeen alkoi surkea 
näytelmä. Rykmentti toisensa jälkeen marssi ulos 
voittamattomasta linnoituksestaan ja jätti aseensa 
vähälukuisemmille vihollisille. Heitä seurasivat up- 

seerien ja sotamiesten vaimot ja lapset sekä linnoi- 
tuksen käsityöläiset, joita kaikkiaan oli lähes kaksi- 
tuhatta henkeä. Kaikki itkivät, ja linnanpihalle ke- 
rääntyneet miehet huusivat repivänsä kappaleiksi 
petollisen komentajansa. Cronstedtin oli ympäröitävä 
itsensä suojavartiolla, ja monet huutajista vangit- 
tiin. 

Saman kohtalon alaiseksi joutui eräs nuori Munck- 
niminen upseerikokelas, jonka käyttäytyminen on 
linnoituksen päällystön yleiseen päättämättömyyteen 
verrattuna loistavana poikkeuksena. Hän yritti kai- 
kin keinoin estää linnoituksen joutumisen vihollisen 
käsiin. Tässä epäonnistuttuaan hän sai maksaa kal- 
liisti rohkeutensa. Munckia samoin kuin useita hä- 
neen liittyneitä saaristolaivaston miehiä pidettiin ko- 
vassa vankeudessa pitkän aikaa antautumissopimuk- 
sen vastaisesti. Muu miehistö yleensä päästettiin suo- 
raan kotiinsa. Monet hankkiutuivat salateitä armei- 
jaan ja täyttivät siellä kunnialla velvollisuutensa. 

Jälkeenpäin on keksitty monenlaisia selityksiä 
Cronstedtin käyttäytymiseen. Lienee ainakin var- 
maa, ettei häntä suorastaan lahjottu, kuten oli mo- 
nen hänen alaisensa laita. Tosin amiraalikin sai 
myöhemmin tsaarilta eläkettä ja taloudellisia etuja, 
jotka lienee katsottava korvaukseksi hänen osuu- 
destaan Viaporin antautumiseen. Cronstedtin me- 
nettelyn seiitykseksi riittänee toteamus, ettei hän 
ollut oikea mies oikealla paikalla toimiessaan Viapo- 
rin komentajana. Vaikkakin hän oli etevä meriup- 
seeri, ei hän ymmärtänyt linnoituksen puolustukseen 
liittyviä kysymyksiä. Kun hänen puuttuvaan ammat- 
litaitoonsa liittyi hänen ennakkokäsityksensä puolus- 
tuksen toivottomuudesta, oli hänet helppo taivuttaa 
linnoituksen luovuttamiseen. Oma ”ansionsa” asiassa 
oli amiraalin ympäristössä olevilla häntä voimak- 
kaammilla miehillä — esim. Jägerhornilla —, jotka 
saivat hänet täysin valtoihinsa. 

Loppuikänsä Viaporin luovuttaja vietti yksinäisyy- 
dessä kansalaistensa halveksimana. Hänen viakseen 

jäänyt Viaporin luovutus ei tosin lopettanut sotaa. 
Mutta itse asiassa se merkitsi jo sodan ratkaisua. 
Kaikki Viaporin rakentamisen jälkeen laaditut Suo- 
men puolustussuunnitelmat olivat perustuneet tämän 
valtavan linnoituksen pysymiseen suomalaisten kä- 
sissä. Nyt kun se oli menetetty, ei taistelun jatkami- 
nen käytettävissä olevilla vähäisillä voimilla voinut 
enää päättyä menestyksellisesti. Viaporin luovutuk- 
sella sinetöitiin Suomen kohtalo. 


Savon joukot taistelevat 


Revonlahden taistelun jälkeen Klingspor alkoi vih- 
doinkin valmistautua menetetyn Keski- ja Etelä- 
Suomen takaisinvaltaukseen, mitä hänen kuninkaalta 
saamansa ohjeet ilman muuta edellyttivät. Klingspor 
teki suuria suunnitelmia ja pyysi kuninkaalta huo- 
mattavia lisävoimia. Niitä odottaessaan ja etenemi- 
sen vaatimia elintarvikkeita ja kuljetusvälineitä 
hankkiessaan pääarmeija pysytteli paikoillaan Hi- 
mangan seuduilla kesäkuun puoliväliin saakka. Kal- 
lista aikaa tuhlattiin ja annettiiin venäläisille tilai- 
suus toipua saamistaan iskuista. 

Koko armeija ei ollut sentään yhtä vöimetor. 5. 
Prikaatia komentava eversti Sandels oli saanut teh- 
täväkseen Savon puhdistamisen siellä olevista vihol- 
lisvoimista. Kelirikosta huolimatta Sandels pani vii- 
vyttelemättä Savon, Karjalan, Länsi-Pohjan ja Poh- 
janmaan miehistä kootun prikaatinsa liikkeelle. Tou- 
kokuun 2. päivänä hän kävi Pulkkilaan majoittuneen 
muutamat sata miestä käsittävän venäläisosaston 
kimppuun, jota komensi everstiluutnantti Obuhov. 
Venäläiset saarrettiin ja pakotettiin sitkeän taistelun 
jälkeen antautumaan. 

Pulkkilan voiton jälkeen tie Kuopioon oli auki. 
Sandels lähetti heti pienehköjä komennuskuntia Sa- 
voon johtavien teiden suuntiin tehtävänään venäläis- 
ten kuormastojen ja varastojen valtaaminen. Näiden 
osastojen saavuttama menestys rohkaisi Klingsporia 

niin, että hän antoi Sandelsille käskyn vallata Kuo- 
pion. 

Sandels uskoi tehtävän urhoolliselle majuri Kaarle 
Wilhelm Malmille. Tämä lähti liikkeelle Kuopiota 
kohti parisataa miestä mukanaan. Matkalla hänen 
pieni joukkonsa kasvoi tuntuvasti aseisiin tarttunei- 
den talonpoikien liittyessä Malmin osastoon. Kuopio 
vallattiin reippaalla hyökkäyksellä jo toukokuun 12. 
päivänä. Venäläisillä oli ollut kaupungissa suuria va- 
rastoja, jotka joutuivat nyt voittajien saaliiksi. 

Malm piti kuitenkin asemaansa Kuopiossa vaaral- 
lisena voimiensa vähäisyyden vuoksi ja pyysi apua. 
Sandels päätti tällöin siirtää koko prikaatinsa Kuo- 
pioon, minne saavuttiin 20. 5. viikon kestäneen pa- 
himman kelirikon aikana suoritetun marssin jälkeen. 
Väsymätön komentaja ei pysähtynyt tännekään, vaan 
jatkoi etenemistä. Etujoukko saapui Juvalle 28. 
5. ja valtasi sen. 5. Prikaati oli siten kuukauden 
kuluessa marssinut kelirikosta huolimatta n. 250 km., 
lyönyt vihollisen monissa kahakoissa ja ottanut yh- 
teensä 1100 vankia prikaatin oman vahvuuden koho- 
tessa vain puoleentoista tuhanteen mieheen. Näissä 
taisteluissa prikaati oli saanut huomattavaa apua 
Savon ja Karjalan talonpojilta. Huonosta aseistuk- 
sestaan huolimatta nämä olivat valmiit osallistumaan 
kotimaakuntansa puolustukseen. Lukuisissa kaha- 
koissa he osoittivat vanhaa suomalaista soturikuntoa. 

Sandelsin voimat olivat kuitenkin niin vähäiset, 
ettei hän ajan mittaan kyennyt pitämään hallussaan 
koko valtaamaansa aluetta. Venäläisten ylipäällikkö 
piti Sandelsin työntymistä Savoon niin vaarallisena, 
että hän vahvisti huomattavasti Savossa olevia jouk- 
kojaan. Tänne keskitetyn n. 7 000-miehisen osaston 
komentajaksi määrätty kenraali Barclay de Tolly sai 
käskyn karkottaa Sandelsin Savosta. Sandels väis- 
tyi hitaasti ylivoimaisen vihollisen tieltä Kuopion 
pohjoispuolelle. Täällä hän asettui Toivalan salmen 
pohjoisrannalle varustamiinsa lujiin asemiin ja piti 
koko kesän puolensa. 

Pohjois-Savoa puolustaessaan Sandels osoitti edel- 
leen samaa — tässä sodassa muualla näkemätöntä — 
tarmoa ja oma-aloitteisuutta, mikä oli ollut tunnus- 
omaista hänen laajalle hyökkäysliikkeelleen. Ken- 
raali de Tolly aikoi viedä päävoimansa Vaasan tie- 
noille, missä -venäläisten joukot olivat ahtaalla Suo- 
men armeijan päävoimien painostaessa. Kesäkuun 
loppupuolella de Tollyn joukot lähtivät liikkeelle 
Kuopiosta, jonne jätettiin 3 000 miestä Sandelsia sil- 
mälläpitämään. Tällöin Sandels ryhtyikin hyökkäi- 
lemään vihollisen ylivoimasta huolimatta. Kesäkuun 
26. päivänä hän lähetti 20 venekuntaa käsittävän 
osaston Varkauden ja Kuopion välillä sijaitsevaan 
Paukarlahteen, jossa hävitettiin 200 vankkuria sisäl- 
tänyt kuormasto. Seuraavana yönä hän lähetti 60 
veneellä 600 miehen ja neljän tykin vahvuisen osas- 
ton Kuopioon. Venäläiset joutuivat tiukalle, mutta 
pelastuivat pahemmasta Sandelsin vetäessä jouk- 
konsa aamulla takaisin Toivalaan. 

Nämä tapahtumat hermostuttivat venäläistä ken- 
raalia niin, että hän käännytti Vaasaa kohti marssi- 
vat päävoimansa takaisin Kuopioon. Sandelsin 2 000- 
miehinen prikaati sitoi koko loppukesäksi vastaansa 
6 000 venäläistä, jotka eivät yrityksistään huolimatta 
saaneet Sandelsia karkotetuksi Toivalasta. Hänen 
sitkeä ja taitava taistelunsa Savossa helpotti siten 
huomattavasti myös Etelä-Pohjanmaalla toimivien 
päävoimien asemaa. | 


Voittojen kesä 


Siikajoen ja Revonlahden voittojen jälkeen ken- 
raali Klingspor ylennettiin sotamarsalkaksi. Hänen 
perääntymistään Hämeenlinnasta Oulun lähistölle pi- 
dettiin erityisen taitavana suorituksena, jonka vielä 
saavutetut voitot kruunasivat. 

Ruotsi-Suomen sotamarsalkkojen kunniakkaan jou- 
kon uusin tulokas juhli ylennystään pysyttelemällä 
toimettomana puolentoista kuukauden ajan. Tosin 

tehtiin useitakin sotasuunnitelmia, mutta niitä ei 
ryhdytty toteuttamaan. Sotamarsalkka piti voimiansa 
riittämättöminä ja tyytyi odottelemaan Ruotsista 
pyytämiensä apujoukkojen saapumista. Sotatoimien 
pysähtymisestä oli se vähäinen hyöty, että joukot 
saivat levätä ja niitä voitiin kouluttaa. Harjoiteltiin 
ampumaketjujen muodostamista sekä taistelutoimin- 
taa metsässä ja vaikeassa maastossa. Kolmekym- 
mentä vuotta Sprengtportenin Savon prikaatin pääl- 
likkyydestä luopumisen jälkeen hänen oppejaan alet- 
tiin soveltaa muissakin Suomen armeijan joukko- 
osastoissa. Mutta se oli jo liian myöhäistä. Sodan 
loppuun asti noudatettiin Suomessa käydyissä tais- 
teluissa vanhentunutta lineaaritaktiikkaa, ja taistelu- 
jen tulokset jäivät silloin parhaimmissakin tapauk- 
sissa hyvin vähäisiksi. 

Kesäkuun puolivälissä sotatoimet Pohjanmaalla al- 
koivat vilkastua. Osaltaan tähän vaikuttivat Ruot- 
sista tehdyt avustusyritykset, jotka kuitenkin epäon- 
nistuivat Klingsporin jättäessä apujoukot taistele- 
maan yksin venäläisiä vastaan. Vasta heinäkuun al- 
kupuolella hänen päävoimansa yrittivät saavuttaa 
suurempia tuloksia. Klingsporia vastassa olevia ve- 
näläisvoimia komentava kenraali Rajevski oli aset- 
tunut Lapualle, Täältä hän saattoi pitää yhteyttä 
sekä Pohjanlahden rannikolla että Savossa taistele- 
viin venäläisvoimiin. Klingspor päätti nyt äskettäin 
 kenraalimajuriksi ylennetyn Adlercreutzin neuvosta 
lyödä Rajevskin joukon. Tällöin suomalaisille olisi 
avautunut esteetön pääsy Etelä- ja Keski-Suomeen, 
sillä niiden välisellä alueella ei ollut muita venäläis- 
joukkoja. Heinäkuun 11. päivänä Suomen armeijan 
päävoimat, neljä prikaatia, lähtivät Adlercreutzin 
johdolla Uudestakaarlepyystä marssille Lapuaa kohti. 
Heinäkuun 14. päivänä kohdattiin VOIN La- 
pualla, jossa syttyi taistelu. 

Rajevski oli ryhmittänyt joukkonsa Kan soriei 
pohjoispuolelle pitkään linjaan. Joki oli hänen jouk- 
kojensa selkäpuolella. Tappion sattuessa venäläiset 

saattoivat perääntyä ainoastaan Kuortaneelle johta- 
vaa tietä pitkin, jonka Kauhavalta Lapuan kirkolle 
marssivat joukot olisivat metsän läpi koukkaamalla 
saattaneet helposti katkaista. Rajevskin asema oli siis 
erittäin vaarallinen. Mutta venäläisten onneksi 
Adlercreutz ei osannut käyttää hyväkseen vastusta- 
jansa taitamattomuuttaa Hän hylkäsi aikoinaan 
Sprengtportenin koulua käyneen Savon prikaatin up- 
seerien ehdotuksen, jonka mukaan olisi ollut kou- 
kattava metsän kautta, ja päätti hyökätä suoraan 
rintamansuunnassa Lapuan kyläaukeille sijoittuneita 
vihollisvoimia vastaan. 

Taistelun aloitti eversti Döbelnin komentama 2. 
Prikaati, joka sai käskyn hyökätä tien suunnassa 
Lapuan kylään. Prikaati oli ehtinyt edetä kylän poh- 
joispuolisen aukean puoliväliin saakka, kun Adler- 
creutz käski sen pysähtyä. Kenraali pelkäsi nimittäin 
prikaatin saattavan pitemmälle etenemällä joutua si- 
vustahyökkäyksen kohteeksi. Mutta venäläisten tu- 
len aiheuttaessa Döbelnin suojattomiksi jääneille 
joukoille tappioita kärjessä olleet porilaiset ryhtyi- 
vät oma-aloitteisesti hyökkäämään. Döbeln antoi 
tällöin hyökkäyskäskyn koko prikaatilleen. Joukot 
syöksyivät hurraata huutaen pistimet tanassa eteen- 
päin ja heittivät hetkessä vihollisen pois Lapuan 
Isokylästä. 

Tällä välin Adlercreutz oli lähettänyt eversti 
Cronstedtin prikaatin venäläisten oikeata siipeä vas- 
taan. Ripeä hyökkäys metsän läpi Kuortaneen tielle 
olisi käynyt venäläisille kohtalokkaaksi. Mutta Cron- 
stedt ei tätä tajunnut ja vitkasteli hyökätessään niin, 
että asemansa vaarallisuuden vihdoin havainnut 
Rajevski ehti vahvistaa tätä uhatuinta rintaman- 
osaansa. Rajevski sai siten voimansa pois uhkaavasta 
saarrostuksesta ja ryhtyi perääntymään Kuortaneelle 
suomalaisten kykenemättä sitä estämään. 

Lapuan päivä oli päättynyt suomalaisten voittoon. 
Adlercreutzin 4 600-miehinen osasto oli pakottanut 
Rajevskin 4100 miehensä kanssa luopumaan tästä 

tärkeästä tienhaarasta. Venäläisille oli aiheutettu pa- 
rinsadan miehen tappiot Adlercreutzin menetysten 
noustessa toiselle sadalle. Menettelemällä taitavam- 
min Adlercreutz olisi voinut tuottaa viholliselle to-' 
della murskaavan tappion. Mutta siihen hänen tai- 
tonsa ei riittänyt. Tämä pelasti Rajevskin osaston, ja 
se sulki edelleenkin suomalaisten pääsytiet Keski- 
Suomeen. 

Klingsporilla olisi nyt ollut tilaisuus tuhota Etelä- 
Pohjanmaalla olevat venäläisosastot yhden toisensa 
jälkeen hyökkäämällä ripeästi niiden kimppuun. 
Mutta hän pysytteli toimettomana ja antoi Rajevskin 
rauhassa vetäytyä Alavudelle. Klingspor ja Adler- 
creutz kumpikin kävivät sotaa edellisen vuosisadan 
periaatteiden mukaan, jolloin taidokkailla liikkeillä 
pyrittiin pakottamaan vihollinen perääntymään uh- 
kaamalla sen huoltoyhteyksiä. Taistelut olivat silloin 
olleet harvinaisia tapahtumia. Mutta Napoleon oli 
perin pohjin mullistanut vanhat käsitykset. Hän 
pyrki aina käymään vihollisen kimppuun tuhotak- 
seen sen taisteluissa. Venäläiset olivat omien kar- 
vaiden kokemuksiensa kautta saaneet tilaisuuden pe- 
rehtyä tähän sotataitoon, jota he puolestaan pyrki- 
vät Suomessakin soveltamaan. Näin ollen Klingsporin 
ja hänen esikuntapäällikkönsä toiminta oli heidän 
vihollistensa menettelyyn verrattuna avutonta nä- 
pertelyä, ja siksi venäläiset vetivät lopuksi pitem- 
män korren. 

Mutta vielä Lapuan voiton jälkeen tulevaisuus 
näytti lupaavalta Suomen puolustajista. Venäläiset 
olivat perääntymässä, ja eri puolilta maata saapui 
tietoja viholliselle tuotetuista tappioista. Suomen 
armeijan voittojen innostamina talonpojat tarttuivat 
aseisiin monin paikoin ja taistelivat menestyksellä 
vihollista vastaan. Pohjois-Karjalan talonpoikien toi- 
minta helpotti suuresti Sandelsin taistelua Toivalan 
salmella. Pielisjärven ja Ilomantsin miehet olivat jo 
talvella pitäneet kokouksia ja luvanneet lähteä ve- 
näläisiä vastaan. Kun heille luovutettiin aseita ar- 

meijan varastoista, olivat he muodostaneet satalu- 
kuisia joukkoja. Erityisesti nurmeslaisen talonpo- 
jan Olli Tiaisen johdolla he olivat kunnialla osallis- 
tuneet ensimmäisen sotatalven taisteluihin. 

Kesällä 1808 /venäläiset kokosivat Sortavalaan 
joukkoja, jotka kenraali Aleksejevin johdolla val- 
mistautuivat hyökkäämään Pohjois-Karjalaan pakot- 
taakseen Sandelsin luopumaan tämän Toivalan sal- 
men takana olevista lujista asemista. Sandels kehoitti 
tällöin karjalaisia talonpoikia estämään Aleksejevin 
etenemisen. Monta sataa talonpoikaa, joista osa oli 
vain viikatteilla ja karhukeihäillä aseistettuja, ke- 
rääntyikin Joensuun tienoille. Sandels lähetti majuri 
Malmin 120 miehen ja 3 tykin kanssa johtamaan 
Pohjois-Karjalan puolustusta. 

Kun Malmin joukko saapui Joensuuhun, olivat ta- 
lonpojat jo Mönninvaaran ja Kiihtelysvaaran kaha- 
koissa karkottaneet Aleksejevin etujoukot. Talon- 
poikien vastarinnan pelästyttämänä venäläinen ken- 
raali oli jo ryhtynyt vetäytymään takaisin. Malm 
päätti käydä kaikin voimin perääntyvän vihollisen 
kimppuun. Elokuun 10. päivänä hän saavutti vihol- 
lisen Pälkjärvellä, jossa syntyi taistelu. Malmilla oli 
kaikkiaan 250 sotamiestä, 400 talonpoikaa ja 3 tyk- 
kiä Aleksejevin 1300 miestä vastassa. Malmin urhe- 
asti ja taitavasti suorittama hyökkäys — mm. hän 
lähetti osan voimistaan koukkaamaan vihollisen se- 
lustaan — johti suomalaisten voittoon. Aleksejev 
pääsi valvoin murtautumaan saarroksista ja vetäytyi 
Sortavalaan, jossa hän asettui puolustukseen. Uhka 
Sandelsin joukkoja vastaan oli torjuttu. 

Samaan aikaan oli myös pääarmeijan toiminta- 
suunnassa käyty menestyksellistä pikkusotaa. Ra- 
Jevskin joukot olivat kärsineet huoltovaikeuksista jo 
ennen Lapuan taistelua. Voiton jälkeen Klingspor 
päätti lähettää sissiosaston tuhoamaan Rajevskin 
joukkojen Virroilla sijaitsevat elintarvikevarastot. 
Tehtävää suorittamaan määrättiin 41 Ruoveden ja 
Vesilahden komppanioiden miestä lippujunkkarien 

Rothin ja Spoofin johdolla. Kolmen viikon ajan 
Rothin osasto toimi Virtain ja Ruoveden alueella hä- 
vittäen venäläisten varastoja ja häiriten heidän huol- 
tokuljetuksiaan. Sissien toiminta herätti venäläisissä 
suurta kauhua. Tampereen komendantti pyysi her- 
mostuneena apua ”kenraali Ruttin ja amiraali Spuf- 
fin” joukkoja vastaan, kun sissit uskaltautuivat ve- 
neineen Tampereen edustalle. Roth vähäisine jouk- 
koineen saattoi osaltaan Rajevskin joukot niin ah- 
taalle, että tämä lähti vetäytymään Hämeenlinnaa 
kohti. Elokuun 10. päivänä oli Rothin osaston läh- 
dettävä puolestaan pohjoista kohti venäläisten koot- 
tua suuria joukkoja sitä vastaan. 14. 8. urheat sissit 
yhtyivät Kauhajoella omiin joukkoihin. 

Tällä välin oli Kauhajoella käyty 10. 8. taistelu, 
jossa urhean ja taitavan eversti von Döbelnin ko- 
mentama 2. Prikaati oli lyönyt erään venäläisosaston. 
Tästä voitosta huolimatta Rajevskin tilalle tullut 
nuori kenraali Kamenski lähetti 2 400-miehisen osas- 
ton Alavudelle valmistelemaan päävoimiensa hyök- 
käystä Lapuaa kohti. Klingspor lähetti sitä vastaan 
Adlercreutzin mukanaan 3 800 miestä ja 12 tykkiä. 
Alavudella elokuun 18. päivänä käyty taistelu päät- 
tyi suomalaisten voittoon. Adlercreutzin menetykset 
olivat vähän yli 200 miestä, venäläisten lähes kak- 
sinkertaiset. 

Alavuden voitto pakotti Kamenskin keskeyttä- 
mään etenemisensä pohjoista kohti. Suomalaiset 
saattoivat siten työntyä Ähtäriin saakka eli pisim- 
mälle tämän kesän aikana. Mutta tämä menestys oli 
lyhytaikaista. Venäläiset olivat tappioistaan huoli- 
matta lujittaneet asemaansa maassamme, ja sotaonni 
alkoi hiljalleen kääntyä lopullisesti heidän puolel- 
leen. Syynä tähän oli osaltaan niiden toimenpiteiden 
puolinaisuus ja tehottomuus, joihin kuningas ryhtyi 
Suomessa taistelevien joukkojensa avustamiseksi. 

Mitä kuningas teki Suomen puolustuksen hyväksi 


Ruotsi-Suomen — sotasuunnitelmissa oli oletettu, 
että valtakunta joutuisi yhtäaikaa sotaan sekä Venä- 
jää että Tanska-Norjaa vastaan. Näin todella kävi- 
kin, sillä Venäjän liittolaisena Tanskan oli yhdyttävä 
Ruotsi-Suomen vihollisiin. Tanskaa pidettiin Ruot- 
sissa valtakunnan Ppäävihollisena, sillä se saattoi 
uhata emämaata sekä Juutinrauman takaa että Nor- 
jasta käsin. Sodan syttyessä Ruotsin omat joukot kes- 
kitettiin siksi Tanskan ja Norjan vastaisille rajoille. 
Kun Etelä-Norjaan oli sijoitettu n. 35 000 miehen ja 
Fanskaan n. 65 000 miehen vahvuiset vihollisvoimat, 
näytti Ruotsin asema varsin tukalalta. Sillä oli aseissa 
vakinaista väkeään vain n. 46 000 miestä, joiden Ii- 
säksi oli koottu kouluttamatonta nostoväkeä n. 30 000 
miestä. Voimasuhde oli vielä paljon epäedullisempi 
sen vuoksi, että Pohjois-Saksaan oli keskitetty n. 
50 000 miehen vahvuiset ranskalaiset joukot. Näillä 
marsalkka Bernadotten komennossa olevilla voimilla 
Napoleon aikoi avustaa liittolaisiaan Ruotsi-Suomea 
vastaan. 

Näissä olosuhteissa kuningas päätti pitää ruotsa- 
laiset joukot kotimaansa suojana ja luopua sotasuun- 
nitelmissa edellytetystä Suomen armeijan vahvista- 
misesta vahvoilla ruotsalaisilla apujoukoilla. Kaikki 
korkeimpaan sodanjohtoon kuuluvat upseerit eivät 
kuitenkaan olleet samaa mieltä. Kuninkaan esikun- 
tapäällikkönä toimi kenraalimajuri af Tibell, joka 
osallistuessaan Napoleonin Italian-retkeen vuosina 
1798—1801 oli tutustunut uudenaikaiseen sodan- 
käyntiin. Tibell ehdotti, että Suomeen lähetettäisiin 
30 pataljoonaa, n. 15 000 miestä, Ruotsin vakinaista 
väkeä. Nämä joukot oli kuljetettava suoraan Klings- 
porin armeijan vahvistukseksi, sillä venäläiset saat- 
toivat Viaporissa saamansa suuren saaristolaivaston 
avulla estää maihinnousuyritykset. Näin suuria apu- 
joukkoja saatuaan Klingspor kykenisi suorittamaan 
voimakkaita hyökkäyksiä. Tibell suositteli nimen- 

omaan etenemistä Savossa, jolloin saatettaisiin te- 
hokkaasti vaarantaa Etelä- ja Keski-Suomessa toimi- 
vien venäläisten joukkojen jälkiyhteydet. Ruotsin 
puolustamiseen riittäisi Tibellin mielestä vain pie- 
nempi osa Ruotsin vakinaisesta armeijasta sekä ruot- 
salaiset nostomiehet, sillä Englannin ja Ruotsin yh- 
tyneet laivastot kykenisivät kyllä estämään meritse 
tapahtuvat hyökkäysyritykset. 

Kustaa IV Aadolf ei hyväksynyt tätä esitystä. Hän 
piti päävoimansa Ruotsissa suunnitellen niiden käyt- 
tämistä joko Norjan valtaamiseen tai hyökkäykseen 
Tanskan saarille. Sodan kulku osoitti, etteivät tans- 
kalaiset kyenneet vakavasti uhkaamaan Ruotsia. 
Mutta ruotsalaisten hyökkäyksistä Tanskan alueille 
ei myöskään tullut mitään. Kuningas jätti siis tur- 
haan pääosan valtakuntansa voimista Ruotsin sota- 
näyttämöille, missä sitä ei kyetty tehokkaasti käyt- 
tämään. Jos kenraali af Tibell olisi sen sijaan saanut 
toteuttaa Suomen avustamiseksi laatimansa suunni- 
telman, olisi sodankäynti Suomessa saanut aivan toi- 
senlaisen käänteen. 

Kuningas tyytyi siis vain aivan puolinaisin toimen- 
pitein avustamaan Suomessa taistelevia joukkojaan. 
Heti keväällä 1808 hän lähetti vähäisiä voimia autta- 
maan Ahvenanmaan talonpoikia näiden yrittäessä 
vapauttaa maakuntaansa venäläisestä miehityksestä. 
Vain metsästysaseilla ja seipäiliä varustettuina ah- 
venanmaalaiset olivat jo oma-aloitteisesti käyneet 
saarilleen sijoitettujen venäläisosastojen kimppuun ja 
riisuneet aseista suuren osan vihollisen hajallaan 
olevista vartiostoista. Johtajinaan heillä oli apulais- 
pappi (Gummerus, joka oli sotaisa ja tavattoman 
vahva mies, sekä hyökkäyssuunnitelman esittäjä ni- 
mismies Aren. Parin ruotsalaisen sotalaivan miehis- 
tön avulla voitettiin lopuksi venäläisten Kumlingeen 
sijoittunut 450-miehinen päävoima, ja Ahvenanmaa 
oli vapaa vihollisesta. 

Kuningas uskoi Suomen manterelle tehtävien yri- 
tysten onnistuvan yhtä helposti, kun kansa nousisi 

taisteluun miehittäjiä vastaan. Suomeen lähetettiin 
sen vuoksi vain vähäisiä osastoja, ja niidenkin mai- 
hinnousuyritykset järjestettiin hyvin sattumanvarai- 
sesti. Kesäkuun 19. päivänä kenraalimajuri von Ve- 
gesackin 2500-miehinen osasto nousi maihin Ala- 
Lemun kartanon luona Turun lähellä. Mutta hänen 
voimansa olivat aivan riittämättömät. Pääosa venä- 
läisten Suomessa olevista joukoista oli tähän aikaan 
sijoitettu Etelä-Suomen rannikoille maihinnousuja 
torjumaan. Siten yksin Turun ympäristössä olevat 
joukot kykenivät torjumaan Vegesackin hyökkäyk- 
sen. Tappion kärsittyään hän vei joukkonsa laivoi- 
hin ja purjehti pois. 

Turun —valtausyrityksen epäonnistuttua kuningas 
kokoili ruotsalaisia joukkoja Ahvenanmaalle. Hän 
suunnitteli niiden käyttämistä hyökkäykseen Etelä- 
Suomessa olevia venäläisvoimia vastaan. Mutta nämä 
suunnitelmat jäivät vain paperille. Ruotsin laivasto- 
voimat, joihin loppukesällä liittyi englantilaisia lin- 
jalaivoja, liikehtivät Suomen rannikoilla ja pitivät 
venäläisiä laivasto-osastoja saarroksissa. Mitään 
merkittävämpiä yhteenottoja merellä ei KUTIOIKOSN 
tapahtunut. 

Näillä joukkojen keskityksillä ja laivastovoimien 
liikkeillä oli kuitenkin se merkitys, että ne sitoivat 
vahvoja vihollisvoimia rannikoille maihinnousuja 
torjumaan. Elokuun lopulla Buxhövdenin kaikkiaan 
n. 55 000 miehen vahvuisesta armeijasta yli puolet 
oli tässä tarkoituksessa sijoitettu Etelä-Suomeen, ja 
vain n. 19000 miestä oli välittömästi Klingsporin 
suunnilleen samanvahvuisia joukkoja vastassa. 

Kesäkuun lopulla kuningas lähetti Ruotsista 
Klingsporin avuksi vähäisen osaston, joka eversti 
Bergensträlen johdossa yritti nousta maihin Vaa- 
sassa. Mutta kun Klingspor ei millään tavoin avus- 
tanut maihinnousijoita, kärsi Bergensträle pahan 
tappion. Vasta elokuun lopulla saapui seuraava apu- 
joukko, kenraali von Vegesackin 1. ruotsalainen di- 
visioona, jonka vahvuus oli kuitenkin vain n. 3 000 

Perääntyminen jatkuu. 


miestä. Tämän vuoksi sillä ei ollut enää paljoakaan 
merkitystä, vaikkakin se osallistui kunnialla loppu- 
kesällä ja syksyn kuluessa käytyihin taisteluihin. 
Tämä oli myös viimeinen apu, mitä kuningas katsoi 
voivansa luovuttaa Suomen armeijalle. | 

Vaikkei Venäjä ollutkaan tämän sodan aikana ai- 
noa Ruotsi-Suomen vihollisista, se oli kuitenkin 
niistä vaarallisin. Valtakunnan sotavoimien pääosa 
olisi sen vuoksi ollut käytettävä venäläisten hyök- 
käyksen torjumiseen. Näin ei kuitenkaan tehty. Ku- 
ningas Kustaa IV Aadolf kantaa henkilökohtaisesti 
vastuun tästä sotatoimien virheellisestä johtamisesta, 
mikä aiheutti sodan menettämisen sekä Suomen erot- 
tamisen valtakunnasta. 


Jälleen pohjoista kohti 


Syyskesällä 1808 sota alkoi jo näyttää menetetyltä. 
Vielä Lapuan taistelun jälkeen oli Keski-Suomessa ja 
Pohjanmaalla olevien venäläisten joukkojen asema 
ollut hyvin uhanalainen. Mutta Klingspor ja Adler- 

creutz eivät osanneet käyttää suotuisaa tilannetta 
hyväkseen, joten venäläiset saivat aikaa vahvistaa 
voimiaan. Kun lisäksi paras kesä kulutettiin yrittä- 
mättäkään tuoda Suomeen riittäviä vahvistuksia 
Ruotsista, oli sotaretken tulos ja samalla Suomen 
kohtalo tosiasiallisesti jo elokuussa 1809 sinetöity. 

Suomen armeija jatkoi tästä huolimatta taiste- 
luaan. Elokuun 21. päivänä sitä kohtasi vakava vas- 
toinkäyminen, kun kenraali Vlastov pakotti Karstu- 
laan asettuneen everstiluutnantti von Fieandtin 1 600- 
miehisen osaston luopumaan asemistaan. Vlastovilla 
oli ollut n. kaksinkertainen ylivoima, mutta hänen 
voittonsa johtui myös Fieandtin taitamattomuudesta 
tämän asettuessa puolustusasemaan, jonka venäläiset 
saattoivat helposti kiertää. Karstulan tappiolla oli 
suuret seuraukset. Fieandtin oli peräännyttävä 100 
km Perhoon asti, ja Lintulahden tärkeä tienhaara 
jäi viholliselle. Venäläiset olivat siten saaneet käyt- 
töönsä Savosta Etelä-Pohjanmaalle johtavan yhdys- 
tien. He saattoivat myös uhata Klingsporin Vaasan 
lähistöllä olevien päävoimien yhteyksiä pohjoiseen 
etenemällä Fieandtin jäljessä Kokkolaan johtavaa 
tietä pitkin. 

Karstulan tappiosta tiedon saatuaan Klingspor teki 
tärkeän päätöksen. Hän ei uskonut enää kykene- 
vänsä kauankaan pitämään puoliaan ja suunnitteli 
vain keinoja armeijansa pelastamiseksi siirtämällä 
sen Ruotsiin. Hän päätti suorittaa joukkojensa eva- 
kuoimisen Vaasan kautta ja pyysi kuninkaalta tähän 
lupaa. Päävoimat saivat käskyn vetäytyä Ruonan 
tienhaaraan, missä Adlercreutzilla oli käytettävänään 
n. 5 500 miestä. Syyskuun 1. päivänä hän näillä voi- 
millaan aluksi torjui Kamenskin 8 000 miehen voimin 
suorittaman hyökkäyksen. Mutta venäläisten saar- 
rostusyrityksiä peläten hän veti joukkonsa yön tul- 
len Salmelle. Venäläisiä harhauttaakseen hän jätti 
leiritulet palamaan ja niitä hoitamaan pienen osas- 
ton. Mutta aina valpas Kulnev huomasi öisellä par- 
tioratsastuksellaan tämän sotajuonen ja ilmoitti siitä 

esimiehelleen. Kamenskin käskystä Kulnev seurasi 
joukkoineen heti perästä ja hyökkäsi Salmelle puo- 
lustukseen asettuneen Adlercreutzin osaston kimp- 
puun. Aluksi Kulnevin hyökkäykset torjuttiin. Mutta 
Adlercreutz ei näyttänyt hänkään enää uskovan vas- 
tarinnan jatkamisen kannattavuuteen ja vetäytyi 
pian Lapualle. Suomalaiset olivat menettäneet näissä 
taisteluissa vajaat 700 miestä, venäläisten tappiot 
olivat parisataa suuremmat. 

Kohta tämän jälkeen Klingspor sai kuninkaan vas- 
tauksen evakuoimispyyntöönsä. Suomen armeijan ur- 
hoollisuutta kiitettyään kuningas ehdottomasti kielsi 
Klingsporia vetämästä joukkojaan pois Suomesta. 
Mutta kun kuninkaan lupaamista apujoukoista ei 
kuulunut mitään, Klingspor päätti kenraaliensa suo- 
situksesta vetäytyä Oulun suuntaan. Vähästäkyröstä 
Uuttakaarlepyytä kohti perääntyvää pääarmeijaa, 
johon v. Vegesackin elokuun lopulla Kristiinassa mai- 
hinnoussut osasto oli yhtynyt, uhkasi saarroksiin jou- 
tuminen Alahärmästä Uuttakaarlepyytä kohti etene- 
vän venäläisosaston ehdittyä Juuttaan tienhaaraan. 
Vaaran torjui von Döbeln, joka sairasvuoteeltaan 
noustuaan ofti prikaatinsa komentoonsa. 1200 mie- 
hellään hän löi 900-miehisen venäläisosaston syys- 
kuun 13. päivänä käydyssä taistelussa. 

Seuraavana päivänä syntyi Oravaisten luona tämän 
sodan suurin taistelu. Klingspor oli päättänyt tais- 
tella viivyttääkseen venäläisten etenemistä ja puo- 
lustaakseen vetäytymistään kuninkaalle. Suomen ar- 
meilja, jonka 6 000 miehestä n. puolet oli ruotsalaisia, 
taisteli aluksi menestyksellisesti Kamenskin 79000 
miestä vastaan. Mutta kun venäläiset ryhtyivät met- 
sän kautta saarrostamaan Adlercreutzin tien varteen 
ryhmittyneen armeijan suojatonta vasenta siipeä, oli 


käsky osittain epäjärjestykseen joutuneille joukoil- 
leen. Adlercreutz itse joutui viimeisten miestensä 
kärjessä miekka kädessä taistellen murtautumaan 

saarroksista. Suomalaisten kokonaistappiot olivat 740 
miestä, venäläisten 895. 

Oravaisten taistelun jälkeen armeijaan levisi usko, 
että sota on lopullisesti menetetty. Tätä olivat omi- 
aan vahvistamaan tiedot ruotsalaisten joukkojen Ah- 
venanmaalta Uudenkaupungin lähettyville suoritta- 
mien uusien maihinnousuyritysten epäonnistumisesta. 
Suomen armeija täytti kuitenkin uskollisesti velvolli- 
suutensa vetäytyessään pohjoiseen kohti seuraavan 
syksyn ja talven mittaamattomia kärsimyksiä. Mutta 
sitä ennen saatiin pieni hengähdystauko, kun venä- 
läiset tarjosivat syyskuun lopulla aselepoa vankien 
vaihdon järjestämiseksi. Viimeisenä virkatoimenaan 
Suomen armeijan ylipäällikkönä Klingspor, jonka 
kuningas oli syyskun 29. päivänä vapauttanut tehtä- 
västään, allekirjoitti 30. 9. voimaan astuvan Lohtajan 
aselevon. Sen jalkeen sotamarsalkka jätti armeijan- 
sa, jota hän niin kelvottomasti oli johtanut, ja palasi 
Ruotsiin. 


Taistelu päättyy Suomessa 


Kenraali Buxhövden oli solminut Klingsporin 
kanssa aselevon nimenomaan saadakseen Sandelsin 
luopumaan asemistaan Toivalan salmella, mistä ve- 
näläiset eivät olleet saaneet häntä karkotetuksi. Sor- 
tavalan suunnassa toimivien venäläisvoimien komen- 
tajaksi määrätty nuori kenraalimajuri, ruhtinas Dol- 
goruki oli vahvistuksia saatuaan alkanut elokuun 
lopulla edetä Joensuuta kohti. Joensuun saavutet- 
tuaan Dolgoruki pysähtyi kolmeksi viikoksi, minkä 
ajan Sandels sai olla rauhassa Toivalassa. Mutta San- 
delsin saamat tiedot pääarmeijan suuntautumisesta 
Vaasaan pakottivat hänet vahvistamaan sivustojaan. 
Samalla hän alkoi valmistella perääntymistä Ouluun, 
minne Klingspor oli käskenyt hänen vetäytyä Toi- 
valan asemien käytyä kestämättömiksi. Siten Toiva- 
lan salmen takana oli enää vain 80 miestä, kun Dol- 
gorukin etujoukot ylittivät sen syyskuun 29. päivänä. 

Sandelsin päävoimat olivat jo lähteneet näistä 31/, 
kuukauden ajan puolustamistaan asemista. 

Seuraavana päivänä tuli voimaan Klingsporin sol- 
mima aselepo, jonka ehtojen mukaan Sandelsin täy- 
tyi vetäytyä lisalmen pohjoispuolelle. Sandels oli 
näin ollen joutunut luopumaan Toivalasta juuri en- 
nen aselevon voimaantuloa. Hänen prikaatinsa ve- 
täytyi hiljalleen pohjoiseen ja asettui puolustukseen 
Tisalmen kirkon ja Partalan väliin. 

Keisari Aleksanteri oli tyytymätön Buxhövdenin 
solmimaan aselepoon, kun siitä ei ollut venäläisille 
mitään hyötyä Sandelsin jätettyä lujat asemansa jo 
ennen sen volimaantuloakin. Hän käski sanoa asele- 
von irti ja jatkaa hyökkäystä Ouluun Suomen armei- 
jan päävoimien Pperääntymistien katkaisemiseksi. 
Vahvistuksia saatuaan kenraali Tutshkov sanoi asele- 
von irti lokakuun 19. päivänä ja ilmoitti aloittavansa 
sotatoimet lokakuun 27. päivänä kello 13. Määrät- 
tynä päivänä venäläiset aloittivatkin hyökkäyksensä 
suomalaisten yllätykseksi jo kello 12 syystä, että he 
noudattivat omaa aikaansa. 

Sandels oli ryhmittänyt prikaatinsa, johon kuului- 
vat Vaasan rykmentti, Kajaanin, Pohjanmaan, Länsi- 
pohjan ja Oulun pataljoonat sekä Karjalan rakuunat, 
Koljonvirran rannoille Iisalmen pohjoispuolelle. 
Kaikkiaan hänellä oli käytettävissään 1800 miestä. 
Ruhtinas Dolgorukin osasto oli 5 800 miehen vahvui- 
nen. Heti kello 12:n jälkeen Dolgoruki lähetti jouk- 
konsa ylittämään Koljonvirtaa suomalaisten osaksi 
repimää siltaa pitkin. Yritys torjuttiin mutta Sa- 
von jääkärien ei onnistunut ponnistuksistaan huoli- 
matta lopullisesti hävittää siltaa. Venäläiset saivat 
sen korjatuksi ja ylittivät virran voimakkaan tulen 
turvissa kello 15:n maissa. Savon jääkärien oli ve- 
täydyttävä yhä uusien venäläisjoukkojen ylittäessä 
siltaa pitkin Koljonvirran. 

Sandels oli tällä välin ryhmittänyt päävoimansa 
vastahyökkäystä varten kolmeen osastoon, joita joh- 
tamaan hän oli määrännyt majurit Malmin ja Dunc- 

kerin sekä everstiluutnantti Fahlanderin. Saatuaan 
joukkonsa ryhmitetyksi hän odotti sopivinta hyök- 
käyshetkeä istuen kylmäverisesti valkean ratsunsa 
selässä vihollisen tulelle alttiina. Tykit jyrisivät 
puolin ja toisin täyttäen taistelukentän sakealla ruu- 
dinsavulla venäläisten kavutessa Koljonvirran poh- 
jolspuolella sijaitsevaa rinnettä ylös. Vasta kun hei- 
dän univormunsa alkoivat vilkkua savupilvistä, ko- 
mensi Sandels joukkonsa hyökkäykseen. 

Malmin, Dunckerin ja Fahlanderin miehet ampui- 
vat yhden yhteislaukauksen ja syöksyivät pistimet 
tanassa hurraten rinnettä alas vihollisen kimppuun. 
Venäläisten ensimmäiset rivit heitettiin nurinniskoin. 
Puolustajan hurjan hyökkäyksen yllättäminä Dolgo- 
rukin etumaiset hyökäysjoukot joutuivat epäjärjes- 
tykseen, kääntyivät pakoon ja saattoivat taempana 
tulevat joukot sekasortoon ahtautuessaan kapealle 
sillalle. Suomalaisten tykki- ja kiväärituli teki siinä 
pahaa jälkeä. Vihollisten komentaja, ruhtinas Dol- 
goruki, kaatui itse Koljonvirran yli johtavan sillan 
korvassa. Käyttämättä vielä reservissä olevia jouk- 
kojaan vihollinen luopui enemmistä hyökkäysyrityk- 
sistä. 

Koljonvirran luona Sandels saavutti koko sodan 
loistavimman voiton. Viholliselle tuotettiin n. 800 
miehen tappiot Sandelsin omien menetysten rajoit- 
tuessa 300 mieheen. Voitto johtui paitsi johtajan tai- 
dosta ja kylmäverisyydestä myös joukkojen erinomai- 
sesta urhoollisuudesta. 

Menestyksestään huolimatta Sandelsin oli kuiten- 
kin peräännyttävä, kun pääarmeijakin marssi jatku- 
vasti pohjoista kohti. Venäläisten hyökkäyshalu oli 
kuitenkin tyrehtynyt Sandelsin heille antaman iskun 
johdosta, niin että joukot saattoivat rauhassa mars- 
sia Oulua kohti. Marraskuun puolivälissä alka- 
neet pakkaset helpottivat venäläisten etenemistä 
ja tuottivat Suomen armeijalle suuria kärsimyk- 
siä. Suurten rasitusten, puutteellisen varustuk- 
sen ja kehnon muonituksen johdosta miehet olivat 

Sandels. 


erityisen alttiita tartuntataudeille, jotka levisivät pe- 
lottavassa määrässä. Lokakuun alussa Klingsporia 
ylipäällikkönä seuranneen Klerckerin 21 000-miehi- 
sessä armeijassa sairaiden määrä nousi yli 6 000:n. 
Pakkanen jäädytti Ruotsiin pyrkivän saaristolaivas- 
ton Oulun ulkopuolella kiinni ja esti armeijalle vält- 
tämättömien merikuljetusten suorittamisen. 

Näiden olosuhteiden pakottamana Klercker ryhtyi 
neuvottelemaan aselevosta venäläisten kanssa. Venä- 
läisetkin olivat joutuneet sellaisiin huoltovaikeuksiin, 
että he olivat jo suunnitelleet joukkojensa vetämistä 
etelämmäksi. He yrittivät kuitenkin aluksi painostaa 
Klerckeriä antautumaan. Mutta kun Adlercreutz vas- 
tasi, että Suomen armeija ”mieluummin kaatuu pai- 
kalleen viimeiseen mieheen kuin suostuu sellaisiin 
ehtoihin”, venäläiset suostuivat tinkimään vaatimuk- 
sistaan. Olkijoella marraskuun 19. päivänä tehdyssä 
sopimuksessa päätettiin, että Klerckerin joukot ve- 
täytyvät Kemijoen taakse. 

Olkijoen sopimus päätti tosiasiallisesti taistelut 

Suomessa. Lähes vuoden kestäneiden vaihtelevien 
kohtaloiden jälkeen Suomen armeijan jäännökset oli- 
vat joutuneet perääntymään kotimaansa äärimmäi- 
seen nurkkaan ja jättämään maan voitokkaalle vihol- 
liselle. Mutta näiden urhoollisten joukkojen rippeet 
eivät saaneet vieläkään rauhaa ja lepoa. Monet kär- 
simykset oli vielä kestettävä, ennen kuin harvat 
eloonjääneet saattoivat jälleen palata koteihinsa. 
Marssi Olkijoelta Tornioon tuotti joukoille suunnat- 
tomia kärsimyksiä. Eräs mukana ollut kuvaa mie- 
histön tilaa seuraavasti: ”He ovat paljaissa nutuissa, 
toisilla ei ole liivejäkään, ja housut ovat niin lyhyet, 
että tuskin peittävät heidän jähmettyneet, laihtuneet 
raajansa. Sukat ja jalkineet ovat repaleissa, niin että 
päällysnahka on vain kantena jalan päällä; moni on 
jo kauan ollut ilman anturaa, jonka paikalla riippuu 
tuohipalanen. Usein on miehistön pitkillä marsseilla 
täytynyt olla kaksikin päivää ilman ruokaa, kun 
kuormastohevoset ovat olleet voimattomia elatusva- 
rojen kuljettamiseen tai niitä on puuttunut eikä ole 
saanut ostaa juuri palastakaan.” — Sairaat ja haa- 
voittuneet täytyi usein jättää tielle kuolemaan, kun 
armeijalla ei ollut hevosia heidän kuljettamisekseen 
mukana. Näissä oloissa ei ollut ihmeellistä, että mo- 
net suomalaiset sotamiehet jättivät tuhoon tuomitun 
armeijan ja hakeutuivat aseensa heitettyään kotei- 
hinsa. Mutta suurin osa täytti järkkymättä velvolli- 
suutensa loppuun saakka. 


Haminan rauha 


Vuoden 1808 lopulla koko Suomi oli venäläisten 
käsissä. Mutta Suomen armeijan jäännökset olivat 
vetäytyneet taistelukykynsä säilyttäen Ruotsiin, ja 
Ruotsin voimat olivat lyömättä. Kun kuningas ei osoit- 
tanut halua rauhantekoon, sota jatkui edelleen. 

Venäläiset ryhtyivät laajoihin valmisteluihin pakot- 
taakseen itsepäisen vihollisensa rauhaan. Kenraali von 
Ruxhövden, jonka johdolla Suomi oli valloitettu, oli 


Suomen ero Ruotsista 9909 


saanut pyytämänsä eron ylipäällikkyydestä joulukuussa 
1808. Buxhövdenin tilalle tuli eräs toinen balttilainen 
ylimys, kenraali von Knorring. Vastusteluistaan huoli- 
matta hänen oli ryhdyttävä toteuttamaan Ruotsin nujer- 
tamiseksi laadittua sotasuunnitelmaa. Venäläisten jouk- 
kojen oli tunkeuduttava itse Ruotsiin ja pakotettava 
kuningas rauhantekoon. Koska Ruotsin merivoimat oli- 
vat Venäjän laivastoa vahvemmat, hyökkäys oli tehtävä 
vielä talven kuluessa jäitse. 

Venäläisten juuri aloittaessa nämä sotatoimet Kustaa 
IV Aadolf syöstiin vallasta. Korkeimmat upseeri- ja vir- 
kamiespiirit olivat lopullisesti kyllästyneet hänen on- 
nettomaan politiikkaansa ja avuttomaan sodanjohtoonsa. 
Kuningas oli syrjäytettävä valtakunnan pelastamiseksi. 
Maaliskuun 13. päivänä 1809 Tukholman linnaan ken- 
raali Adlercreutzin johdolla tunkeutuneet upseerit van- 
gitsivat siten kuninkaan. Kuninkaan setä, Kaarle-herttua, 
suostuteltiin ryhtymään valtionhoitajaksi. Tämä ei kui- 
tenkaan ehtinyt pysähdyttää venäläisten hyökkäystä. 

Vallankaappauksen jälkeisenä päivänä ruhtinas Bag- 
rationin johtama 17 000-miehinen armeija lähti Kum- 
lingesta marssille Ahvenanmaata kohti. Saariryhmää 
puolusti kenraali von Döbeln, jolla oli n. 4 000 miestä. 
Juuri taistelujen alettua Döbeln sai tiedon kuninkaan 
syrjäyttämisestä ja luvan vetäytyä Ruotsiin. Taitavasti 
toimimalla hän vältti venäläisten saarrostusyritykset ja 
pelasti joukkonsa marssittamalla nämä Ahvenanmeren 
ylitse. Venäläisistä vain Kulnev partiojoukkoineen pis- 
täytyi Ruotsin puolella. Taistelut taukosivat molemmin- 
puolisesta sopimuksesta rauhantekoa odoteltaessa. 

Hiukan myöhemmin venäläiset ylittivät myös Meren- 
kurkun. Kenraali Barclay de Tolly suoritti huolellisesti 
valmistellun vaikean marssin Vaasasta Uumajaan 17 — 
20. 3. Uumaja joutui venäläisten käsiin 22. 3. Puolus- 
tusta johti kenraali Cronstedt, jonka 2 500 miehestä pää- 
osa oli suomalaisia. Cronstedt katsoi olevansa pakotettu 
tekemään aselevon de Tollyn kanssa, joka siten voi le- 
puuttaa ylen rasittuneita joukkojaan. Venäläiset palasivat 
kuitenkin jo muutaman päivän perästä Suomeen. 

Tällä retkellä ei sinänsä ollut suurtakaan merkitystä. 
Se vaikutti kuitenkin välillisesti Pohjanlahden perukassa 
olleiden viimeisten suomalaisten joukkojen antautumi- 
seen. Nämä olivat viettäneet sydäntalven Kemin ja Luu- 
lajan välisellä rannikkoalueella. Puute ja taudit verot- 
tivat jatkuvasti urhoollisen armeijan rippeitä. Ruotsin 
omat joukot oli sijoitettu etupäässä Tanskan ja Norjan 
vastaisille rajoille, ja suomalaiset saivat melkein yksin 
puolustaa Ruotsin itärajaa. Kuninkaalta ei liiennyt mi- 
tään apua näille suomalaisille. Tukholmasta tuli korkein- 
taan kuninkaallisia käskyjä, joilla Suomen armeijan up- 
seerit vapautettiin olosuhteiden vuoksi puuteroimasta 
tukkaansa ohjesäännön edellyttämällä tavalla. 

Maaliskuun lopulla venäläiset sanoivat aselevon irti 
ja ylittivät Kemijoen. Suomalaisia komensi kenraali 
Gripenberg, jonka 3 000-miehisestä divisioonasta suuri 
osa oli sairaita. Hänen oli vetäydyttävä Kalix-joen taakse. 
Gripenberg ryhtyi sitten neuvottelemaan venäläisten 
kanssa, jotka vaativat häntä antautumaan. Saatuaan 
kuulla Uumajan valtauksesta hän lopuksi suostui viholli- 
sen vaatimukseen. Sievissä allekirjoitettiin maaliskuun 
25. päivänä ns. Kainuun sopimus, jonka mukaan suurin 
osa Pohjois-Ruotsin suomalaisista joukoista luovutti 
aseensa ja palasi kotiseudulleen. 

Kainuun sopimusta on arvosteltu ankarasti ja Gri- 
penbergiä itseään syytetty petturuudesta. Vastarinnan 
jatkaminen olisi kuitenkin ollut turhaa. Se olisi merkin- 
nyt vain viimeistenkin suomalaisten uhraamista Ruotsin 
puolustamiseksi sen jälkeen, kun Suomi oli menetetty 
Ruotsin laiminlyöntien vuoksi. 

Eräät Suomen armeijan osastot jäivät kuitenkin Ruot- 
siin ja taistelivat siellä sodan loppuun asti. Niiden vii- 
meinen taistelu oli heinäkuun 5. päivänä Hörneforsissa, 
jossa Pohjois-Ruotsia puolustavan Sandelsin osasto kärsi 
tappion. Taistelussa kaatui everstiluutnantti Joachim 
Zachris Duncker, urhoollisista urhoollisimpana pidetty 
savolaisten päällikkö. Hänet haudattiin taistelukentälle 
kohtalotoverinsa, erään urhoollisen kasakkaeverstin 
kanssa, 

Elokuun alussa aloitettiin rauhanneuvottelut Hami- 
nassa. Ruotsia edustivat Kurt von Stedingk, Parkuin- 
mäen voittaja, ja A. Skjöldebrand. Venäjän ulkoministeri 
kreivi Rumjantsev sekä suomalaissyntyinen kreivi David 
Alopaeus edustivat tsaaria. Suomen erottaminen Ruot- 
sista ja liittäminen Venäjään oli tapahtunut tosiasia. Siitä 
el edes keskusteltu. Vain rajoista käyty kiista pitkitti 
neuvotteluja. Venäläiset halusivat rajaksi Kalix-joen; 
erityisesti Alopaeus vaati sitä kansallisilla syillä. Ruot- 
salaiset puolestaan pitivät kiinni Kemijoesta. Lopuksi 
sovittiin rajan vetämisestä Muonion- ja Tornionjokia pit- 
kin. Ruotsin oli luovuttava myös Ahvenanmaasta. 

Vuosina 1808—9 käyty Suomen sota on Runebergin 
ansiosta saanut erityisen sankarihohteen. Tosiasiallisesti 
tämä etenkin Suomelle tavattoman kohtalokas sota on 
Ruotsin ja Suomen pitkän sotahistorian kehnoimpia suo- 
rituksia. Taitamaton politiikka vei valtakunnan sotaan, 
johon ei ollut varustauduttu. Sotaa olisi tästä huolimatta 
voitu käydä paljon tehokkaammin, jos sen johdossa olisi 
ollut pätevä mies. Kuningas piti kuitenkin itsepäisesti 
"myös ylimmän sotilaallisen käskyvallan käsissään siitä 
huolimatta, ettei hänessä ollut vähääkään sotapäällikköä. 
Todellinen voimasuhde ei myöskään. ollut niin epäedulli- 
nen, kuin pelkästään kummankin puolen vahvuuksia 
vertailemalla näyttää. Sodan kulku osoitti, että tanska- 
laiset ja norjalaiset olisi pidetty kurissa varsin vähäisillä 
maavoimilla Englannin ja Ruotsin laivastojen hallitessa 
merta. Huomattava osa Ruotsin voimista olisi siten todel- 
la voitu siirtää Suomeen, kuten kenraali Tibell ehdotti- 
kin. Suomen puolustajien ja hyökkääjän voimien välillä 
olisi täten saatu aikaan sellainen tasapaino, että venäläis- 
ten menestys olisi ollut hyvin kyseenalaista. On nimittäin 
otettava huomioon, ettei tsaari olisi suinkaan kyennyt ra- 
Jattomasti vahvistamaan Suomessa taistelevia joukkojaan. 
Hänellä oli muilla rajoilla tärkeämpiä etuja valvottava- 
naan. Suomeen lähetettyjen varsin vähäistenkin joukko- 
jen huoltaminen tuntui sitä paitsi ajoittain melkein mah- 
dottomalta. 

Mutta ei ainoastaan korkein sotaherra ollut taidol- 

taan heikko. Alemmankaan päällystön ammattitaito ei 
kestä arvostelua. Joskaan kuningas ei osannut valita 
joukoilleen kelvollisia komentajia, kuten Klingsporin ni- 
mittäminen Suomen armeijan ylipäälliköksi samoin kuin 
Viaporin uskominen amiraali Cronstedtille osoittaa, hä- 
nellä ei näytä olleen paljon valinnan varaakaan. Adler- 
creutzin, eversti Cronstedtin, Fieandtin ja monen muun 
Runebergin ylistämän urhon rohkeutta ei kylläkään käy 
epäileminen. Siinä suhteessa he olivat johtamiensa uskoli- 
listen ja kärsivällisten urhojen veroisia. Mutta upseereina 
heidän ammattitaitonsa oli luvattoman heikko. Tämä 
johtui osaksi ruotujakolaitoksesta, joka kehitti upsee- 
reista enemmän maanviljelijöitä kuin sotakelpoisia jouk- 
kojen johtajia, osittain vallankumoussotien sodankäyn- 
nissä aiheuttamista valtavista muutoksista. Suomen hil- 
jaisella maaseudulla virkataloissaan rauhallisesti elele- 
villä ruotuväkiarmeijamme johtajilla oli vain varsin 
hämärä käsitys siitä kehityksestä, mikä sodankäynnin 
alalla näihin aikoihin tapahtui. Sodan sytyttyä näitä 
puutteita ei voitu enää korjata. 

Loistavan esimerkin siitä, mitä todella taitavat joh- 
tajat olisivat voineet Suomen sodan olosuhteissakin 
saada aikaan, tarjoaa Sandelsin toiminta Savossa. Hän 
taisteli siellä v. 1808 keväästä syksyyn menestyksellä 
kolminkertaista ylivoimaa vastaan. Suomen armeijan 
päävoimat eivät kyenneet vastaavana aikana yleensä 
omaamastaan ylivoimasta huolimatta muuhun kuin saa- 
vuttamaan joitakin vähäisiä voittoja. 

Ruotsi-Suomi ei ollut kyennyt tuottamaan soturiku- 
ninkaita Kaarle XII:n jälkeen. Hänen ajoistaan lähtien 
valtakunnan sotavoimien laadullinen taso oli laskenut 
melkeinpä jatkuvasti. Kun valtakunta joutui 19. vuosi- 
sadan alun Eurooppaa järkyttäneiden suurten poliittisten 
mullistusten pyörteissä taistelemaan olemassaolostaan ja 
puolustamaan ykseyttään, sen laiminlyödyt sotavoimat 
elvät kyenneet täyttämään niille asetettua tehtävää. Tu- 
loksena oli siten Ruotsin ja Suomen monisatavuotisen yh- 
teyden pirstoutuminen ja molempien veljeskansojen jou- 
tuminen kulkemaan vastaisuudessa omia teitään. 

Uumajan torilla 


Lokakuun 8. päivänä Ruotsin pohjoisarmeijan jou- 
kot olivat kokoontuneet Uumajan torille. Niiden 
joukossa olivat viimeiset Ruotsissa taistelleet suo- 
malaiset. Pohjoisarmeijan komentaja, kenraali von 
Döbeln oli kutsunut joukot kokoon saatuaan tiedon 
Haminassa Ruotsin ja Venäjän välillä solmitusta rau- 
hansopimuksesta. Kenraali hyvästeli sopimuksen no- 
jalla Ruotsista erotettuun kotimaahansa palautetta- 
vat suomalaiset seuraavin sanoin: 

”Sotilaat! 

Minä olen kutsunut armeijan kokoon ilmoittaak- 
seni, että valmistava rauhansopimus on syyskuun 17. 
päivänä tehty Ruotsin ja Venäjän välillä. Tämä rau- 
hansanoma lopettaa hävittävän sodan kaikki onnet- 
tomuudet — tuleehan sen olla iloinen sanoma, var- 
sinkin kun Ruotsin tyhjentyneet apulähteet eivit 
salli tämän taistelun jatkamista, jonka valtiolliset 
erehdykset ovat aloittaneet ja joka kahden pitkän 
vuoden aikana on riuduttanut maan voimat. Mutta 
Suomi eroaa Ruotsista — valtakunnan rajaksi tulee 
Tornionjoki. Suomalaiset! Tässä rauhassa Ruotsin 
kruunu kadottaa kolmannen osan aluettaan, Ruotsi 
menettää ylevän Suomen kansan, voimakkaimman 
tukensa. Eikä tässä kyllin, Ruotsin armeija menet- 
tää sotavoimansa ytimen ja arvokkaimman osan. 
Emämaa on masennettu, vaipunut suruun ja kai-. 
paukseen korvaamattomien uhrautumisten tähden; 
muita kaikkiviisas Kaitselmus on määrännyt meidän 
kohtalomme, se on vastaanotettava kärsivällisyydellä, 
nöyryydellä. 

Sotilaat! Toverit! Veljet! Te, jotka nyt päättyneen 
sodan aikana niin suurella uskollisuudella ja mie- 
huudella, huolimatta vihollisjoukkojen lukuisuudesta 
ja odottamattomasta päällekarkauksesta, aseiden ai- 
neellisella voimalla Siikajoella, Revonlahdella, Pulk- 
kilassa, Lapualla, Kauhajoella, Lapväärtissä, Atsä- 
rissä, Nummijärvellä, Juuttaalla ja Iisalmella ym. 

Döbelnin jäähyväiset. 


olette voittaneet viholliset; te jotka omin voimin 
otitte takaisin puolen Suomea — te jotka moninker- 
tainen ylivoima vihdoin pakotti jättämään Suomen 
rajan, te olette sittemmin kestävyydellä taistelleet 
emämaan ruotsalaisen turpeen puolesta — te täällä 
olevat kalliit jäännökset ylevästä Suomen kansakun- 
nasta ja sen urhoollisesta soturikansasta, teille mi- 
nun tulee ja minä sen teenkin, liikutetuin sydämin 
julistaa kuninkaan, valtiosäätyjen, Ruotsin kansan, 
Ruotsin armeijan, esimiesteni, toverieni, minun oma 
— kaikkien viipitön kiitollisuus. 

Kuninkaan armollinen suosio, valtiosäätyjen hel- 
livä hyväntahtoisuus, Ruotsin kansan ihailu, Ruotsin 
tunnustus, minun oma harras kiintymykseni teihin, 
ne ovat uhreja, jotka teille pyhitetään ja minun 
kauttani tarjotaan. 

Suomalaiset! Veljet! Teidän urotyönne ovat suu- 
ret, ja kiitollisuus, jonka minä kaikkien puoiesta 
teille lausun, on samassa suhteessa. Sen tulkitsemi- 
seen tarvittaisiin kaunopuhujan koko kyky — minä 
olen sotilas — sotilas! mikä ylevä nimitys, kun se 
minulla on teiltä, teidän hyväksenne ja teidän kans- 
sanne. Ottakaa siis vastaan liikutetun sydämen kau- 
nistelemattomat ajatukset; ja te ruotsalaiset joukot, 

jotka tällä surullisella hetkellä olette läsnä, olkaa 
elävänä todistuksena ruotsalaisen emämaan rajatto- 
masta kiitollisuudesta. Ruotsalaiset, olkaa ylpeitä 
siltä, että olette nähneet nämä suomalaisen sotajou- 
kon jäännökset. Muistakaa heitä! Kunnioittakaa 
heitä! Katsokaa heidän 'kuihtuneita ruumiitaan, 
heidän kalpeita kasvojaan, niissä on merkkejä heidän 
uskollisista, ehkäpä turhista ponnistuksistaan kulu- 
neina vuosina. Ja te suomalaiset! Kun tulette takai- 
sin synnyinseuduillenne, niin ilmoittakaa siellä Ruot- 
sin kansan kiitollisuus kansaanne kohtaan. Te pa- 
laatte kulunein vaattein, katkotuin tai läpiammutuin 
jasenin, mutta te viette mukananne rehellisen sotu- 
rinsielun näkyvän kaunistuksen. Ruotsalaisen emä- 
maan vihollisia teistä ei voi koskaan tulla, siitä 
minä olen varma; mutta pysykää kaikkina aikoina 
sen ystävinä. Jos uuden esivallan voima estäisi tei- 
dän toiveittenne ja tahtonne täyttämistä, niin anta- 
kaa siunauksenne sydämen ja ajatuksen hiljaiselia 
kielellä tulla emämaalle. Muistuttakaa tätä lapsil- 
lenne, suvusta sukuun me siunaamme teitä, kunnioi- 
tamme teitä. 

Yhtä minä pyydän teiltä: kun te lähestytte niitä 
paikkoja, missä me olemme voittaneet vihollisemme, 
ja kun te siellä näette sen sorakummun, joka peittää 
meidän kaatuneet kumppanimme, huokailkaa siu- 
nausta heidän tomulleen; he ovat kuolleet sanka- 
reina, ja heidän tuhkaansa vartioivat kunnian haa- 
mut. Te tunnette ihmissydämen moninaiset oikut, 
sen taipumuksen äkisti valita tunteilleen esineitä, 
joita se ei luule koskaan unohtavansa. Mutta tuskin 
on muutamia viikkoja kulunut, kun se huikentele- 
valisuudessaan on tehnyt toisen valinnnan. Aika 
muuttaa kaikki, sen kuluessa kaikki unohtuu; mutta 
sen minä vakuutan ja te tulette itse sen huomaa- 
maan, otta soturiliitto, joka on solmittu taisteluissa, 
vaaroissa, veressä ja kuolemassa, ei koskaan hajoa. 
Me siis olemme varmoja toistemme rakkaudesta; 
soturiveljeys kestää elämäniän loppuun ja se kiitol- 

lisuus, jota teitä kohtaan olen tuntenut ja tunnen, 
on tähän meidän yhteiseen siteeseemme erottamatto- 
masti yhdistetty. Suomalaiset! Veljet! Jos minun 
sanojani voisivat verikyyneleet silmistäni vahvistaa, 
virtaisivat ne nyt, ja jokainen pisara vakuuttaisi 
teille minun kunnioitustani, ystävyyttäni.” 

Näillä ylväillä sanoilla päätti urhoollinen ruotsa- 
lainen yli puolen vuosituhannen aikana käydyissä 
lukemattomissa taisteluissa syntyneen aseveljeyden. 
Haminan rauha katkaisi lukuisia lujia siteitä. Mutta 
vuosisataisten yhteisten kohtaloiden synnyttämä vel- 
jeyden tunne jäi edelleen yhdistämään Pohjanlahden 
eri puolille jääneitä valtakunnan puoliskoja. Ja vast- 
edes omaa tietänsä kulkeva Suomen kansa on myö- 
hemmin vaikeuksiin jouduttuaan saanut kokea tämän 
tunteen vielä elävän satavuotisesta erosta huoli- 
matta. 

Haminan rauhansopimuksella purettiin Suomen ja 
Ruotsin kansojen välinen yli 600-vuotinen valtiolli- 
nen yhteys. Tämä yhteenkuuluvaisuus on ollut erit- 
täin suurimerkityksinen Suomen kansan kehityk- 
selle. Sen syntymisen aikoihin oli ollut kysymyk- 
sessä kansamme joutuminen joko itäisen tai läntisen 
sivistyksen yhteyteen. Suomen kansan luonne ja tai- 
pumukset vetivät sitä luonnostaan länsieurooppalai- 
seen sivistyspiiriin. Mutta kansamme ei olisi voinut 
ajan mittaan omin voimin vastustaa itäistä painetta. 
Liittyminen Ruotsiin turvasi siten Suomen kansalle 
mahdollisuuden kehittää yhteiskuntarakennettaan ja 
sivistysolojaan sen omien luontaisten taipumusten 
mukaiseen suuntaan. Ruotsin ja Suomen välillä val- 
linneen valtiollisen yhteyden nyt purkautuessa poh- 
joismainen oikeus- ja yhteiskuntajärjestys oli lähte- 
mättömästi syöpynyt kansamme tajuntaan. Suomen 
kansalla oli niissä mitä arvokkain lähtökohta sen 
kehityksen nyt suuntautuessa uusille urille. 

Suomen väkivaltaista erottamista Ruotsista pidet- 
tiin myös Pohjanlahden tällä puolella järkyttävänä 
onnettomuutena. Mutta (tosiasiallisesti vasta sen 
avulla Suomen kansa saattoi kasvaa kansalliseen ja 
valtiolliseen itsenäisyyteen. Suomi oli Ruotsin yh- 
teydessä ollessaan ollut emämaan kanssa tasa-arvoi- 
nen yhteisen valtakunnan osa. Mutta tämän yhtey- 
den vallitessa maallamme olisi tuskin ollut mahdol- 
lisuutta saada itsehallintoa ja kehittyä tietoisuuteen 
kansallisesta omalaatuisuudestaan. Joka tapauksessa 
tällainen kehitys olisi ollut hyvin hidasta, sillä yhtei- 
sen valtakunnan voimakkaampana ja vauraampana 

osapuolena Ruotsi pyrki ehkäisemään Suomen eri- 
koisaseman voimistumisen. 

Suomen liittäminen Venäjään poisti nämä estot 
yhdellä iskulla. Tämän valtiollisen mullistuksen seu- 
rauksena maamme kehitys lähti kulkemaan yllättä- 
vän nopeaa vauhtia. Suopean kohtalon sallimuksesta 
Suomi sai itsehallinnon sodan vielä riehuessa. 


Suomen tulevaisuus vaakalaudalla 


Lähettäessään sotajoukkonsa valtaamaan Suomea 
ei Aleksanteri ollut vielä lopullisesti päättänyt, 
mitä vallatulle maalle tehtäisiin. Sota oli aloitettu 
pelkästään Napoleonin vaatimuksesta, ja Suomen 
valtauksella pyrittiin vain pakottamaan Ruotsi-Suo- 
men itsepäinen kuningas suostumaan Napoleonin 
mannermaansulkemiseen. Tällöin Kustaa IV Aadolf 
olisi voinut saada Suomen takaisin. 

Mutta pian keisarin mielipide muuttui. Venäjä ei 
ollut toistaiseksi hyötynyt mitään Napoleonin kanssa 
Tilsitissä tekemästään sopimuksesta. Päinvastoin se 
oli joutunut luopumaan Turkin kustannuksella suun- 
nittelemistaan aluevaltauksista. Saadakseen uhrauk- 
sistaan edes jotakin korvausta Aleksanteri päätti 
pitää Suomen, joka näytti helposti joutuvan hänen 
käsiinsä. Kun kuningas Kustaa IV Aadolf vangitutti 
sodan puhjetessa Tukholmaan jääneen Venäjän lä- 
hettilään, käytti keisari tätä kansainvälisen oikeuden 
loukkauksena pidettyä tapausta tekosyynä Suomen 
liittämiseksi Venäjään. Kesäkuun 17. päivänä anta- 
massaan julistuksessa keisari selitti, että ”sen Kor- 
keimman päätöksen jälkeen, joka on siunannut mei- 
dän sota-aseemme, olemme Me jäksi Venäjän valta- 
kunnan kanssa yhdistäneet Suomen maan”. 

Tässä samassa julistuksessaan keisari antoi uusille 
alamaisilleen kehoituksen: ”Edespyrkikäät Teidän 
lujasa ja järkähtämättömäsä suosiosanne ja rakkau- 
desanne Venäjänmaan kohtaan.” Mutta pelkästään 
kansan hyvään tahtoon ei luotettu. Venäläiset hal- 

litusmiehet pitivät välttämättömänä, että keisarin 
uusien alamaisten uskollisuuden varmistamiseksi 
heiltä oli mitä pikimmiten otettava uskollisuuden- 
vala. Etenkin valtausarmeijan komentaja kenraali 
Buxhövden kiirehti tämän toimenpiteen suoritta- 
mista. Hän pelkäsi kansan nousevan valloittajaa 
vastaan, kuten jo eräin paikoin Karjalassa ja Pohjan- 
maalla oli tapahtunutkin. Kun Suomen armeijan pe- 
rääntyminen päättyi ja se saavutti ensimmäiset voit- 
tonsa, kävi valan ottaminen venäläisten mielestä 
välttämättömäksi. Toukokuun loppupuolella tähän 
ryhdyttiinkin. | 

Venäläisten vaatimukset asettivat Suomen kansan 
vaikean ratkaisun eteen. Sota ei ollut vielä päätty- 
nyt, elkä sen lopputuloksesta ollut vielä ehdotonta 
varmuutta. Uskollisuudenvalan tekeminen vieraalle 
valloittajalle tuntui oudolta myös siksi, että Suomen 
armeija oli vielä täysin taistelukykyinen ja piti 
suurta osaa maasta hallussaan. 

Venäläisten vaatimukseen suhtauduttiinkin hyvin 
eri tavalla eri yhteiskuntaluokkien keskuudessa. Ta- 
lonpoikaisväestön asenne oli yleensä varsin torjuva. 
Vain pakolla ja uhkauksilla se saatiin vannomaan 
vaadittu vala. Sivistyneistön keskuudessa oltiin ha- 
lukkaampia alistumaan. Näissä piireissä uskottiin 
historiallisen kehityksen perusteella Suomen eron 
Ruotsista olevan väistämätön tosiasia, joten sii- 
hen oli parasta vastustelematta alistua. Niinpä useim- 
mat maaherrat asettuivat alusta alkaen valloittajan 
käytettäväksi, ja Turun piispa Jaakko Tengström ju- 
listi papistolle lähettämässään kiertokirjeessä valloit- 
tajia vastaan tapahtuvat kansannousut rikollisiksi 
yrityksiksi. Mutta toisenlaisiakin mielipiteitä esitet- 
tiin. Turun yliopiston rehtori, maamme etevin laki- 
mies Matias Calonius selitti kesäkuussa 1808 venä- 
läisten miehittämässä Turussa pitämässään rohkeassa 
puheessa, etteivät alamaiset voi kesken sodan ilman 
muuta luopua vanhalle esivallalle vannomastaan 
kuuliaisuudesta. 

Venäläisten yleensä inhimillisestä käyttäytymisestä 
huolimatta tällainen vastustelu saattoi kuitenkin 
käydä asianomaisille hyvinkin kalliiksi. Mm. Vaasan 
rovasti Jaakko Chydenius, sikäläisen hovioikeuden 
kanneviskaali A. Bergvall sekä kauppaneuvos Fah- 
lander kieltäytyivät vannomasta vaadittua valaa. 
Tällöin Chydeniusta pideltiin niin pahoin, että hän 
kuoli saamiinsa vammoihin. Molemmat muut tuo- 
mittiin kuolemaan. Heidät kuitenkin armahdettiin, 
jolloin he siirtyivät Ruotsiin. Täällä kuningas pal- 
kitsi heitä korottamalla molemmat aatelissäätyyn 
Wasastjerna (Vacesantähti)-nimisinä. 

Yrittäessään saada maamme nopeasti alistumaan, 
mikä Venäjälle oli tärkeätä suurpoliittisen tilanteen 
takia, venäläiset pyrkivät erityisesti painostamaan 
Suomen armeijan upseereita, aliupseereita ja sotilas- 
virkamiehiä. Buxhövden antoi julistuksen, että heiltä 
riistetään heidän sotilasvirkatalonsa tai -iorppansa, 
mikäli he eivät määräajan kuluessa luovu armeijasta 
ja palaa koteihinsa. Maaherrojen piti tiedottaa asian- 
omaisille heidän perheitänsä vastaan kohdistuvasta 
uhkasta. Kuopion laänin maaherra Olavi Vibelius 
vastasi tähän kunniattomaan vaatimukseen seuraavin 
miehekkäin sanoin: ”Jos nyt palveluksessaan ja us- 
kollisuusvelvollisuuttaan täyttämässä olevat Suomen 
armeijan herrat sotilaat ovat menettäneet omaisuu- 
tensa käytöksen takia, jota he tähän asti eivät ole 
tienneet rikolliseksi, ei ole kuitenkaan lain mukaista, 
että heidän vaimonsakin ja saamamiehensä menettä- 
vät oikeutensa.” Venäläisetkään eivät tällöin enää 
kehdanneet soveltaa näitä itämaisiin oikeudenkäyi- 
tötapoihin perustuvia määräyksiä. 

Maamme valloituksen edistyessä kypsyivät myös 
venäläisten Suomen tulevaa asemaa koskevat suun- 
nitelmat. Sen suhteen oli aluksi esiintynyt eri 
mielipiteitä. Keisarin suunnitellessa sotaa Ruotsi- 
Suomea vastaan näki Venäjällä jo kolmisen vuosi- 
kymmentä elellyt Yrjö Maunu Sprengtporten nyt 
ajankohdan sopivaksi Suomen itsenäisyyssuunni- 

telmien toteuttamiselle. Hän esitti oitis Aleksan- 
terille, että Suomen olisi saatava itsehallinto Venäjän 
yhteydessä. Suomen säädyt oli kutsuttava kokoon 
vannomaan uudelle hallitsijalle uskollisuutta ja saa- 
maan häneltä vakuutus Suomen entisen PAN 
tavan säilyttämisestä. 

Sprengtportenin suunnitelmien vantustajosa esiin- 
tyi eräs hänen entisistä hengenheimolaisistaan, vanha 
Anjalan-mies Kaarle Henrik Klick. Tämä esitti, että 
Suomesta oli tehtävä tavallinen venäläinen maa- 
kunta, jolle keisari korkeintaan armosta saattaisi 
myöntää joitakin erioikeuksia. Ruotsin-vallan ai- 
kaista hallitusmuotoa maallemme ei pitäisi missään 
tapauksessa suoda. 

Klickin mielipide sai paljon kannatusta Venäjällä. 
Kun sotatoimet sujuivat venäläisille suotuisasti, alkoi 
keisarikin kallistua tämän ehdotuksen kannalle. Kan- 
sakunnalle, jonka sotajoukko oli niin heikosti suorit- 
tanut tehtävänsä, ei kannattanut osoittaa mitään eri- 
koista suopeutta. 

Mutta tilanne sotanäyttämöllä muuttui kohta ve- 
näläisille hyvin epäedulliseksi. Suomen armeija lähti 
etenemään etelää kohti, ja ruotsalais-englantilaiset 
laivastovoimat uhkasivat venäläisten miehittämiä 
rannikkoja. Armeijan ja aseisiin nousseiden kansan- 
miesten urheus ja uhrautuvaisuus herätti keisarissa 
kunnioitusta. Tällainen kansa ansaitsi paremman 
kohtalon kuin sille oli jo suunniteltu. Sprengt- 
portenin ehdotukset alkoivat vähitellen syrjäyttää 
Klickin suunnitelman keisarin mielestä. 

Ensimmäisenä merkkinä tästä oli keisarin päätös, 
että Suomen säätyjen edustajista kootun lähetyskun- 
nan oli saavuttava Pietariin tekemään selkoa kan- 
san mielipiteistä ja toivomuksista. Syksyllä 1808 
Aleksanteri kohtasi Erfurtissa Saksassa Napoleonin 
ja sal tämän suostumuksen Suomen Venäjään liittä- 
miseen. Nyt Aleksanteri saattoi lopullisesti päättää, 
minkälaiseksi Suomen asema oli järjestettävä. Kei- 
sarin oli juuri näihin aikoihin suunniteltava itse Ve- 

näjälläkin suuria hallinnollisia uudelleenjärjestelyjä. 
Hänen tärkeimpänä apulaisenaan näissä töissä oli 
valtiosihteeri Mikael Speranski, joka ihaili Ranskan 
vallankumouksen mukanaan tuomia vapaamielisiä 
aatteita. Speranski vaikutti huomattavasti myös kei- 
sarin vapaamielisten taipumusten vahvistamiseen. 
Suomen aseman järjestely sattui siis maallemme erit- 
täin onnelliseen aikaan. 

Marraskuussa 1808 suomalainen lähetyskunta vih- 
doin matkusti Pietariin. Lähetyskunnan valitseminen 
oli kokenut vastustusta, sillä pelättiin venäläisten 
yrittävän tällä tavoin välttää valtiopäivien koolle- 
kutsumisen. Lähetyskuntaan oli valittu yksi aatelis- 
mies, talonpoika ja porvari kustakin maamme eteläi- 
sestä läänistä sekä pappi kummastakin hiippakun- 
nasta. Buxhövdenin käskystä oli siihen valittu myös 
kaksi kauppiasta, porvoolainen Lindert ja tampe- 
relainen Hultman. Turun yliopiston edustajana oli 
mukana rehtori, lääketieteen professori Gabriel Eerik 
Haartman. Myös Turun hovioikeus oli lähettänyt 
oman miehensä, nuorimman asessorinsa vapaaherra 
Robert Henrik Rehbinderin. Lähetyskunnan puheen- 
johtajana oli entinen Anjalan-mies, ruotsalaissyntyi- 
nen vapaaherra Kaarle Eerik Mannerheim. 

Pohjois-Suomesta myöhemmin valituilla edustajilla 
täydennetty lähetyskunta suoritti tehtävänsä erin- 
omaisesti. Keisari hyväksyi sen selityksen, ettei lä- 
hetyskunta voinut esiintyä Suomen säätyjen valtuuk- 
sin. Tämän vuoksi keisari myös ilmoitti suostuneensa 
lähetyskunnan esittämään toivomukseen Suomen 
säätyjen koollekutsumisesta. Lähetyskunnan oli kui- 
tenkin jo heti annettava tietoja maan tilasta ja teh- 
tävä parannusehdotuksia. Tämän se tekikin ennen 
kotimaahan paluutaan. 

Näihin aikoihin keisari antoi myös julkisen tun- 
nustuksen sille miehelle, joka kaikkia muita aikai- 
semmin ja innokkaimmin oli vaatinut Suomen sää- 
tyjen kutsumista koolle maan uutta asemaa järjes- 
telemään. Yrjö Maunu Sprengtporten, jonka ruot- 

salainen sotaoikeus oli aikoinaan maanpetturina tuo- 
minnut, nimitettiin synnyinmaahansa välittömästi 
keisarin alaiseksi kenraalikuvernööriksi. Tällä tavoin 
hän sai tilaisuuden ratkaisevasti vaikuttaa tulossa 
oleviin suuriin järjestelyihin. Keisari määräsi myös 
Mikael Speranskin esittelemään Suomen asiat suo- 
raan hänelle itselleen. 

Helmikuun 1. päivänä 1809 julkaistiin kauan odo- 
tettu kutsu säätyjen kokoontumiseksi. Se kuului 
seuraavasti: ”Koska Jumalan sallimuksesta ja aseit- 
temme onnellisen menestyksen kautta Suomen suu- 
riruhtinaskunta on kaikiksi ajoiksi tullut keisarikun- 
taamme yhdistetyksi, on sen asukasten onni ensim- 
mäisen huolenpitomme esineitä. Vakuutettuina siitä, 
että tämän meidän hellyydellemme niin tärkeän tar- 
koituksen saavuttamiseksi Suomen säädyt eivät jät- 
täne siinä kohden yrittämättä noudattaa Meidän 
korkeita aikomuksiamme, olemme me sen johdosta 
käskeneet ja tämän kautta käskemme, että maan ase- 
tuksia noudattamalla yleiset valtiopäivät ovat pidet- 
tävät Porvoon kaupungissa maaliskuun 22. päivänä - 
tänä vuonna. Sen vuoksi tulee kaikkien säätyjen 
valtuutettujen sinne saapua, sillä tavoin kuin valtio- 
päiväjärjestykset säätävät keskustelemaan niistä asi- 
oista, jotka Me hyväksi katsomme heidän neuvotel- 
tavikseen jättää.” 

Kohta keisarin käskyn saavuttua ryhdyttiin Suo- 
messa innokkaasti valmistelemaan näitä valtiopäiviä, 
joista oli tuleva lajissaan merkillisimmät maamme 
historiassa. 


Porvoon valtiopäivät 


Maaliskuun 26. päivänä avattiin Porvoon valtio- 
päivät juhlallisin menoin. Kaksi pitkiin valkoisiin 
atlaspaitoihin, lyhyihin vihreäsamettisiin kauhtanoi- 
hin ja punavalkoisilla strutsinsulilla koristettuihin 
hattuihin puettua airutta ratsasti ympäri kaupunkia 
valkoiset airuensauvat käsissään lukemassa julki 

valtiopäiväkuulutusta. Ulaanien muodostama saat- 
tue oli komeutta lisäämässä. Tämän jälkeen maa- 
marsalkka ajoi kuuden ruskean hevosen vetämissä 
vaunuissa kamaripalvelijoineen ja keisarin värejä 
kantavine ajomiehineen ja esiratsastajineen raati- 
huoneen eteen, missä ritariston ja aatelin jäsenet 
ottivat hänet vastaan. 

Näitä valtiopäivien juhlallisia avajaisia oli edeltä- 
nyt viikkokausia kestänyt kuumeinen valmistelutyö. 
Kohta valtiopäiväkutsun saavuttua oli suoritettu val- 
tiopälvämiesvaalit alemmissa säädyissä, aatelin itse- 
oikeutettujen Jäsenten valmistautuessa myös saapu- 
maan säätykokoukseen. Ruotsi-Suomen hallitsijoille 
kuuluneen oikeuden nojalla keisari oli etukäteen 
määrännyt säätyjen puhemiehet. Aatelin puhemie- 
heksi eli maamarsalkaksi Aleksanteri valitsi vapaa- 
herra Robert Wilhelm de Geerin, joka oli aikoinaan 
menettänyt Kymenkartanon läänin maaherran viran 
Anjalan liittoon osallistumisestaan. Vanha itsenäi- 
syysmies sai näiden tapahtumien yhteydessä hyvi- 
tyksen. Pappissäädyn puhemieheksi määrättiin maan 
arvovaltaisin kirkonmies, Turun piispa Jaakko Teng- 
ström, jonka erityisesti ilmituoma myöntyväisyys 
uuteen esivaltaan miellytti keisaria. Turkulainen 
kauppias Kristian Trapp ja Uudenkaarlepyyn pitä- 
jästä kotoisin oleva talonpoika Pietari Pietarinpoika 
Klockars toimivat puolestaan porvaris- ja talonpoi- 
kaissäätyjen puhemiehinä. Turun hovioikeuden pre- 
sidentti Aadolf Tandefelt sai käskyn toimia oikeus- 
kanslerina valtiopäivien aikana. 

Mutta myös hyvillä porvoolaisilla oli paljon puu- 
haa ja vaivaa valtiopäivien johdosta. Heidän pieni 
kaupunkinsa oli saanut tämän kunnian syystä, että 
se sijaltsi sopivimman matkan päässä Pietarista. 
Maistraatin käskystä porvoolaiset siivosivat ja kor- 
jailivat talojaan edustajien asunnoiksi. Ruokavaroja 
koottiin ja lopuksi ryhdyttiin rakentamaan suurta 
kunniaporttia Loviisasta tulevalle tielle. Itse keisari 

Aleksanteri oli nimittäin luvannut saapua kunnioit- 
tamaan valtiopäiviä läsnäolollaan. 

Maaliskuun 27. päivänä keisari saapui juhlallisesti 
kaupunkiin. Kenraalin univormuun pukeutunutta, 
Andreaan ritarikunnan sinisen nauhan koristamaa 
hallitsijaa seurasi loistava saattue. Siinä olivat mm. 
Venäjän valtakunnankansleri Rumjantsev, ylihovi- 
marsalkka Tolstoi ja Suomen asioita esittelemään 
määrätty kreivi Speranski. Joukko kenraaleja, sota- 
ministeri kreivi Araktshejev etunenässä täydensi seu- 
ruetta.. 

Tykinlaukaukset ja kirkonkellojen kumina kaikui- 
vat ilmassa keisarin ratsastaessa venäläisten joukko- 
jen muodostaman kunniakujan läpi asunnokseen va- 
littuihin kahteen porvaristaloon, jotka oli tilapäisesti 
yhdistetty toisiinsa. Täällä säätyjen lähetystö otti 
korkean vieraan vastaan maamarsalkan kiittäessä 
keisarisuuriruhtinasta siitä, että hän oli tahtonut 
itse saapua avaamaan valtiopäivät ”meidän valtio- 
sääntömme mukaisesti”. Keisarin päivällinen, jonne 
säätyjen lähetystö oli kutsuttu, ja kaupungilla jär- 
jestetty juhlavalaistus päättivät ensimmäisen päivän 
juhlallisuudet. 

Seuraavana päivänä suoritettiin valtiopäivien juh- 
lalliset avajaiset. Vanhan tavan mukaan aateli kävi 
noutamassa hallitsijan hänen asunnostaan ja saattoi 
hänet kirkkoon, jossa muiden säätyjen edustajat 
odottivat. Kaikkiaan valtiopäivillä oli n. 70 aatelis- 
miestä, 8 pappia, 19 porvaria ja 30 talonpoikaa. Kun 
tuomiorovasti M. J. Alopaeus oli sairastuneen piispa 
Cygnaeuksen sijasta tervehtinyt keisaria raamatun- 
lauseilla, saatettiin hallitsija kirkkoon sijoitetulle 
valtaistuinkatoksella varustetulle korokkeelle. Tässä 
keisari seisoi koko pitkähkön jumalanpalveluksen 
ajan ilman päällystakkia huolimatta kylmyydestä, 
mikä kirkossa pakkaspäivänä vallitsi. Saarna pidet- 
tiin hänen itsensä valitsemasta tekstistä. 

Jumalanpalveluksen jälkeen siirryttiin juhlakul- 
kueessa kymnaasiin, jonka saliin oli sijoitettu sa- 

manlainen punasamettinen valtaistuinkatos kuin tuo- 
miokirkkoonkin. Tämän selusta oli koristettu Suo- 
men vaakunalla. Keisarin valtaistuimena oli run- 
saasti kullattu nojatuoli, jonka verhoiluun oli käy- 
tetty punaista samettia. Tuolin selkämykseen oii kir- 
jailtu kaksoiskotka, ja käsinojat päättyivät kultaista: 
palloa suussaan pitäviin kotkanpäihin. 

Säätyjen järjestäydyttyä paikoilleen keisari piti 
niille ranskankielisen puheen, jonka kenraalikuver- 
nööri Sprengtporten tulkitsi ruotsiksi. Jouduttuaan 
sallimuksen tahdosta hallitsemaan ”hyvää ja lain- 
kuuliaista? kansaa keisari mainitsi halunneensa 
nähdä sen valtuutetut ympärillään. Tämä kokous oii 
oleva takeena siitä, että keisari halusi lupauksensa 
mukaan ylläpitää Suomen valtiomuodon ja perustus- 
lait. ”Tämä säätykokous on oleva alkuna valtiolli- 
selle olemassaolollenne”, lausui keisari, ”sen tarkoi- 
tuksena on lujittaa niitä siteitä, jotka kiinnittävät 
teidät asiain uuteen järjestykseen; täydentää niitä 
vikeuksia, jotka sotaonni on Minulle suonut, toisilla 
sydämelleni kalliimmilla, periaatteitteni kanssa sovu- 
sointuisemmilla, rakkauden ja kiintymyksen tunteista 
johtuvilla oikeuksilla”. Toivotettuaan säädyille me- 
nestystä työssään keisari antoi oikeuskanslerina toi- 
mivan höoövioikeudenpresidentti Tandefeltin lukea 
säätyjen käsiteltäviksi jättämänsä esitykset. 

Presidentti Tandefelt luki nämä Suomen hallinnon 
järjestämistä, verotuksen uudistamista sekä rahaolo- 
jen ja sotalaitoksen järjestelyä koskevat keisarilliset 
esitykset. Kun säätyjen puhemiehet olivat vielä 
esittäneet keisarille kiitokset säätyjen koollekutsu- 
misesta, oli juhlallinen avajaistoimitus lopussa. Illaksi 
maamarsalkka oli järjestänyt tanssiaiset tähän sa- 
maan saliin, jossa päivätilaisuuskin oli pidetty. 

Seuraavana päivänä, maaliskuun 29:ntenä Aleksan- 
teri antoi juhlallisen hallitsijanvakuutuksensa Suo- 
men suuriruhtinaana ja otti vastaan säätyjen Suomen 
kansan nimissä antaman uskollisuudenvalan. Tämä 
tilaisuus pidettiin Porvoon tuomiokirkossa, joka oli 

jälleen ääriään myöten täynnä väkeä. Kun keisari 
oli saapunut seurueineen ja asettunut valtaistuinko- 
rokkeelle, luki Sprengtporten keisarin kehoituksesta 
ruotsiksi Aleksanterin jo pari päivää aikaisemmin 
allekirjoittaman hallitsijanvakuutuksen. Suomenkie- 
lisessä muodossaan se kuului seuraavasti: 
ME ALEKSANDER 1. 
Jumalan armosta, 
Keisari ja Itzevaldias yli koko Ryssänmaan 
Suuri Ruhtinas Suomen maasa 
KK. 
Teemme tiettäwäxi: Että sitte kuin ME Sen 
Korkeimman edeskatzomisesta olemme otta- 
net Suuren Ruhtinan maan Suomen halli- 
tuxemme ala, olemma ME tämän kautta tah- 
toneet wahwistaa ja kiinnittää Maasa olevan 
Christillisen Opin ja perustuslait niin myös 
niitä wapauxia ja oikeuxia, kuin kukin Sääty 
nimitetysä Suuresa Ruhtinan maasa erinomat- 
tain, ja kaikki sen Asuwaiset yhteisesti, niin 
ylhäiset kuin alhaiset tähän saakka Constituo- 
nin eli säättämisen jälkeen owat nautinneet: 
Lupaamme myös pitää kaikkia niitä etuja ja 
asetuxia wahwana ja järkähtämättömänä hei- 
dän täydellisesä woimasansa. Suuremmaxi 
wisseydexi olemma ME tämän Wakutus-Kir- 
Jan MEIDÄN omalla kädellämme alakirjoit- 
taneet. Annettu Borgäsa sinä 15/27 päivänä 
Maalis-Kuusa 1809. | 
Pääkirja on korkiammasti omalla kädellä 
alakirjoitettu 
ALEKSANDER. 
Että tämä on meidän kieleemme oikein 
käätty, wahwistaa Armollisimman 
käskyn jälkeen 
Rob. H. Rehbinder, 
Palwelusta tekewä H. M. Keisarin 
tykönä Suomen Asioisa. 

Näitä julistuksia levitettiin painettuina kaikkialle 
maahan saarnastuoleista kansalle luettaviksi ja sen 
jälkeen kirkkoihin ripustettaviksi. 

Kun vakuutuskirja oli luettu, astui kukin säätyjen 
puhemiehistä vuorollaan esiin ja julkitoi oman sää- 
tynsä kiitollisuuden. Lopuksi eräs aatelismies astui 
valtaistuimen ääreen ja huusi kunnialaukauksien kai- 
kuessa ulkona korkealla äänellä: ”Eläköön Aleksan- 
teri I koko Venäjänmaan keisari ja Suomen suuri- 
ruhtinas.” Rukous ja Ambrosiuksen kiitosvirsi päät- 
tivät tämän juhlallisen tilaisuuden. 

Porvoosta keisari lähti Helsingin kautta Turkuun, 
minne hän saapui huhtikuun 1. päivänä. Suomen 
pääkaupunki otti juhlallisesti vastaan uuden hallitsi- 
jansa. Pari päivää kestäneen Turun-vierailunsa ai- 
kana hallitsija tutustui hovioikeuteen ja yliopistoon, 
osallistuipa porvariston hänen kunniakseen järjestä- 
miin tanssiaisiinkin. Paluumatka tapahtui Hämeen- 
linnan kautta Porvooseen. Sieltä keisari vielä ennen 
Venäjälle paluutaan antoi Suomen kansalle julistuk- 
sen, missä hän vahvisti lupauksensa maamme van- 
kojen oikeuksien voimassapitämisestä. 

Aleksanteri halusi olla mukana vältiopäiviä pää- 
tettäessä. Niinpä hän saapui heinäkuun puolivälissä 
jälleen Porvooseen, jossa säädyt olivat saaneet val- 
tiopäivillä pohdittaviksi määrätyt lukuisat asiat käsi- 
tellyiksi. Heinäkuun 19. päivänä voitiin siten pitää 
valtiopäivien juhlalliset lopettajaiset. Kirkonmeno- 
Jen jälkeen kokoonnuttiin kymnaasin juhlasaliin, 
missä keisari valtaistuimeltaan piti säädyille rans- 
kankielisen puheen. Mainittuaan antaneensa sääty- 
jen keskustelujen tapahtua täysin vapaasti hallitsija 
antoi tunnustuksensa siitä keskinäisestä luottamuk- 
sesta, mikä säätyjen kesken oli vallinnut. ”Säilyttä- 
kää”, keisari jatkoi edelleen, ”sama mielenlaatu ja 
vakuutus valtiollisen tilanne tärkeimmistä eduista, 
lakienne — rikkomattomuudesta, henkilökohtaisesta 
turvallisuudesta ja häiritsemättömästä omistusoikeu- 
desta. Tämä jalo ja rehellinen kansa on siten siu- 

naava sitä Kaitselmusta, joka on säätänyt asiain 
nykyisen järjestyksen. Kansakuntain joukkoon tästä 
lähin korotettuna, lakiensa suojeluksessa se on muis- 
tava entistä hallitustansa ainoastaan lujittaaksensa 
niitä ystävyyden siteitä, joita rauha takaisin tuopi. 
Ja Minä, Minä olen korjaava huolenpitoni parhaim- 
man hedelmän, kun saan nähdä tämän kansan rau- 
hassa vierailta hyökkäyksiltä, vapaana sisäisissä asi- 
oissaan, lakien ja hyvien tapojen turvissa antautuvan 
maanviljelykseen ja muihin luvallisiin elinkeinoihin 
sekä onnellisuudellaan todistavan aikomusteni vilpit- 
tömyyttä ja siunaavan kohtaloaan.” 

Tähän päättyivät Porvoossa pidetyt merkilliset 
valtiopäivät. Näiliä valtiopäivillä keisari oli juhlalli- 
sesti vahvistanut lupauksensa, että hän salli valloitta- 
mansa maan asukkaiden säilyttää omat lakinsa ja nii- 
den mukaan itse hallita itseään. Sisäinen itsenäisyys, 
mistä vain muutamat haaveilijoina tai vaarallisina 
vehkeilijöinä pidetyt isänmaanystävät olivat aikai- 
semmin uskaltaneet uneksia, oli nyt yhtäkkiä toteu- 
tettu jalomielisen voittajan tahdosta. Tämä muutos 
oli niin suuri, ettei sen merkitystä aluksi kyetty 
kaikkialla tajuamaan. Monilla tahoilla moitittiin an- 
karasti Porvooseen kokoontuneita Suomen säätyjen 
edustajia, jotka vannoivat voittajalle uskollisuutta 
samaan aikaan kuin Suomen armeijan rippeet kau- 
kana pohjoisessa nääntyivät pakkasen, nälän ja kul- 
kutautien kourissa. Etenkin Ruotsissa, joka kuiten- 
kin oli jättänyt Suomen yksin torjumaan vihollista, 
tuomittiin ankarasti tämä Suomen säätyjen menet- 
tely sodan vielä jatkuessa. 

Tapahtumien kulku on osoittanut Suomen johta- 
vien miesten toimineen tällöin oikein. Sodan siihen- 
astiset tapahtumat osoittivat selvästi, että yhteys 
Ruotsiin oli auttamattomasti katkeamassa. Suoma- 
laisten oli tällöin rohkeasti valittava ainoa jäljellä 
oleva mahdollisuus, sopiminen voittajan kanssa. Kan- 
samme onneksi Venäjän valtaistuimella istui tällöin 
tsaari Aleksanterin luonteenominaisuuksilla varus- 

tettu mies. Lienee ainoalaatuinen tapaus maailman- 
historiassa, että hallitsija, jolla omassa maassaan on 
rajoittamaton valta, vapaaehtoisesti suostuu säilyttä- 
mään voittamansa vähäisen kansakunnan lait ennal- 
laan siitä huolimatta, että hän siten rajoittaa omaa 
valtaansa tässä voittomaassaan. Aleksanteri teki niin, 
ja siitä jalomielinen keisari on ansainnut Suomen 
kansan ikuisen kiitollisuuden. Tällä tavoin suurena 
onnettomuutena pidetty ero Ruotsista johti kansam- 
me heti pitemmän askelen valtiollista itsenäisyyttä 
kohti kuin vuosisataisena Ruotsin-vallan aikana oli 
yhteensäkään edistytty. 


Valtiopäivien työ ja maamme hallinnon järjestäminen 


Säädyt olivat saaneet keisarilta tehtäväkseen laa- 
tia ehdotukset uusien olojen vaatimista muutoksista 
hallinnon, verotuksen, rahaolojen sekä sotalaitoksen 
aloilla. Säätyjen esitysten perusteella keisari antoi- 
kin sitten asetuksia, joilla maamme hallinto ja lai- 
tokset sopeutettiin uusiin oloihin. 

Verotuskysymykset ja yleensäkin maamme talou- 
delliset olot olivat aiheuttaneet erikoistoimenpiteitä 
jo sodan aikana. Suostuttaakseen väestön puolelleen 
venäläiset olivat alentaneet verosuorituksia tai koko- 
naan poistaneetkin joitakin veroja. Sotatoimet olivat 
myös osaltaan saattaneet väestön monin paikoin suu- 
reen hätään. Puutteen ja tautien vuoksi kuolevai- 
suus kohosi harvinaisen suureksi eli n. 105 000 hen- 
keen 900 000:sta näinä kahtena sotavuotena. Hätää 
torjuakseen keisari oli lähettänyt Venäjältä viljaa 
väestölle jaettavaksi. Helpottaakseen maan toipu- 
mista hän määräsi, että kaikki Suomesta kertyvät 
verotulot on käytettävä maan itsensä hyväksi. Val- 
tiopäivillä yritettiin myös yksinkertaistaa verotusta 
vähentämällä veroparselien eli maksuvälineinä käy- 
tettyjen luvallisten tavaralajien lukumäärää. Uudis- 
tusta ei kuitenkaan voitu vielä toteuttaa. Samoin 
jäi ratkaisematta rahakysymys. Maassa käytettiin 

sekä Ruotsin että Venäjän rahaa, joiden erilaiset 
arvot ja arvonvaihtelut aiheuttivat monenlaisia häi- 
riöitä talouselämälle. Nyt esitettiin oman rahan 
määräämistä Suomelle. Tämänkin ehdotuksen fto- 
teuttaminen jäi tuonnemmaksi. Valtion saatavat 
määrättiin vastedes maksettaviksi ruplina. Yksityi- 
sessä liikenteessä Ruotsin rahan käyttö oli sen sijaan 
edelleenkin sallittua. 

Säädyt olivat ehdottaneet, ettei Suomen tarvitsisi 
asettaa sotaväkeä. Sitä pidettiin tarpeettomana 
maamme ollessa nyt Venäjän suojeluksessa. Jos Ve- 
näjän ja Ruotsin välillä syttyisikin sota, ei suoma- 
laisia joukkoja voitaisi komentaa taistelemaan ruot- 
salaisia vastaan. Korvaukseksi pyydetystä helpotuk- 
sesta oltiin halukkaita maksamaan ns. vakanssimak- 
suja. Jos taas myöhemmin asetettaisiin sotaväkeä, 
olisi sekä päällystö että miehistö otettava yksin- 
omaan suomalaisista. Suomen sotaväkeä ei myöskään 
salsi viedä maan rajojen ulkopuolelle. 

Keisari suostui säätyjen pyyntöön. Vuosisataiset 
ylväät perinteet omaavat suomalaiset rykmentit ha- 
joitettiin. Upseerit ja aliupseerit saivat pitää entiset 
virkatalonsa elämänsä loppuun saakka. Myös kai- 
kille suomalaista syntyperää oleville suotiin täysi 
palkka loppuiäkseen. Nämä keisarin entisille vas- 
tustajilleen tekemät jalomieliset myönnytykset mer- 
kitsivät niin suuria taloudellisia etuja, että Suomen 
lakkautetun sotaväen upseerit nauttivat parempaa 
palkkaa kuin ainoatkaan muut ammattiveljensä Eu- 
roopassa. Monet Ruotsiin siirtyneet suomalaiset pa- 
lasivat siksi Suomeen, houkuttelipa se ruotsalaisia- 
kin. Mm. von Döbelnin ja Sandelsin kerrotaan har- 
kinneen Suomeen palaamista. Kaikkiaan tuhatkunta 
perhettä pääsi tavalla tai toisella osalliseksi näistä 
keisarin Suomen entisen sotaväen kantahenkilökun- 
nalle myöntämistä eduista. 

Miehistön kohtalo oli osaksi varsin surkea. He 
menettivät sotilastorppansa saamatta useinkaan mi- 
tään korvausta. Ainoastaan osalle katsottiin voitavan 

maksaa pieniä eläkkeitä, 10—20 ruplan suuruisia. N. 
2400 sodassa kaatuneen korpraalin ja sotamiehen 
leskelle tai lapsille maksettiin 8 ruplan vuotuinen 
eläke. Valtion avun ollessa aivan riittämätön up- 
seerit keräsivät keskuudestaan vuosittain n. 2000 
ruplaa aseveljilleen jaettavaksi. Porin rykmentin 
upseerit ensimmäisinä päättivät ryhtyä avustamaan 
miehistöä, ”joka meidän kanssamme on jakanut so- 
dan vaarat ja vaivat, urhoollisuudellaan säilyttänyt 
kansakunnan kunnian ja ollut se välikappale, jonka 
kautta rykmentin kaikki laakerit on voitettu”. 

Venäläiset joukot ottivat Suomen armeijan majoi- 
tus- ja leiripaikat sekä miehittivät maamme linnoi- 
tukset. Suomi ei jäänyt kuitenkaan aivan ilman 
omaa sotaväkeä. Eräät kaukonäköiset suomalaiset 
pitivät kansallisen sotaväen hävittämistä kohtalok- 
kaana tulevaisuutta silmällä pitäen. Heidän vaiku- 
tuksestaan keisari ilmoitti, että Suomeen muodos- 
tetaan maan omista miehistä värvättyjä joukkoja. 
Aleksanterin ja Napoleonin välien kiristyessä asetet- 
tiinkin Suomessa liikekannalle kolme 1 200-miehistä 
jääkärirykmenttiä, jotka oli järjestetty entisen Savon 
jääkärirykmentin tapaan. Kotimainen upseerikasva- 
tus jatkui myös v:n 1812 jälkeen keskeytyksettä. 
Kun tulipalo oli tuhonnut suuren osan Haapaniemen 
sotakoulun rakennuksista, koulu siirrettiin Hami- 
naan. Täällä se aloitti toimintansa v. 1819 Suomen 
Kadettikoulu nimisenä ja saavutti pian suuren mai- 
neen. 

Muuttunut valtiollinen asema edellytti myös kes- 
kushallinnon luomista maallemme. Keisari oli aset- 
tanut tätä kysymystä käsittelemään erityisen komi- 
tean piispa Tengströmin johdolla. Maamme etevin 
oikeusoppinut, Turun yliopiston professori Matias 
Calonius osallistui myös tähän työhön. Kesällä 1809 
komitean työ sai keisarin vahvistuksen. 

Maamme hallintoa johtamaan asetettiin tämän eh- 
dotuksen mukaan hallituskonselji eli -neuvosto. V. 
1817 se sai Keisarillisen Suomen senaatin nimen. 

Neuvoston puheenjohtajana toimi keisarin nimittämä 
kenraalikuvernööri, joka oli maan korkein viran- 
omainen. Jäsenistä puolet oli otettava aatelista, 
ja kaikkien toimiaika oli kolme vuotta. Säädyt sai- 
vat oikeuden ehdottaa hallituskonseljiin ensimmäiset 
jäsenet. 

Konselji jakaantui oikeus- ja ftalousosastoihin. 
Edellinen valvoi lainkäyttöä. Talousosasto jakaantui 
toimintahaarojensa mukaisesti kanslia-, kamari-, so-- 
ta-asiain, raha-asiain ja kirkollisasiain toimitus- 
kuntiin. Konseljiin kuului myös prokuraattori, joka 
oli laillisuuden ylin valvoja ja korkein syyttäjä. 

Suomea koskevat asiat esiteltiin Pietarissa suoraan 
keisarin ratkaistavaksi. Aluksi esittelyt oli hoitanut 
valtiosihteeri Speranski. Pian hän kuitenkin totesi, 
että ”Suomenmaa on valtio eikä mikään kuverne- 
mentti. Sitä ei voida siis hallita ikään kuin sivu- 
työnä juoksevien asioiden lomassa”. Siksi keisari 
päätti nimittää erityisen valtiosihteerin esittelemään 
itselleen Suomen asiat, sen jälkeen kun erityinen 
nelimiehinen komitea oli ne valmistellut. Kaikkien 
näiden virkamiesten tuli olla suomalaisia. 

Porvoon valtiopäivät olivat olleet hyvin varovaisia 
esityksissään. Jyrkkiä olojen muutoksia ei toivottu. 
Säätyjen pääpyrkimyksenä näyttää olleen olojen säi- 
lyttäminen ennallaan. Mm. talonpojat pyysivät ruot- 
sin kielen säilyttämistä virkakielenä siitä huolimatta, 
että tuskin kuudes osa heistä osasi ruotsia. Tämän 
vanhoillisen varovaisuuden syynä oli kuitenkin pelko 
slitä, että maamme olojen ja laitosten muutosehdo- 
tukset saattaisivat panna alulle venäläistämistyön. 
Ja sillä, että olot saataisiin säilytetyiksi ennallaan- 
kin, katsottiin jo paljon voitetun. 

Tästä varovaisuudesta huolimatta säädyt välilli- 
sesti panivat alulle vireän hallinnollisen uudistus- 
työn. Hallituskonselji ryhtyi valtiopäivien jälkeen 
toteuttamaan säätyjen toivomuksia saaden keisarilta 
aulista tukea toiminnassaan. Seuraavan vuosikym- 
menen kuluessa Suomi saikin siten välttämättömim- 

mät keskushallinnon edellyttämistä virastoistaan ja 
laitoksistaan, joten maamme itsehallintojärjestelmä 
alkaa hiljalleen vakiintua. 


Keisari-suuriruhtinas ja hänen luottamusmiehensä 


Aleksanteri I, Suomen ensimmäinen keisari-suuri- 
ruhtinas, oli Katariina II:n pojanpoika. Suuri keisa- 
rinna oli itse huolehtinut nuoren Aleksanterin kas- 
vatuksesta jättämättä sitä pojan isän vastuulle, joka 
oli vähälahjainen ja luonteeltaan mielivaltainen. Si- 
ten tuleva hallitsija sai kasvaa Katariinan omaksu- 
mien valistusaatteiden hengessä. Keisarinna oli va- 
linnut prinssin opettajaksi sveitsiläisen Laharpen, 
joka perehdytti nuoren oppilaansa oman kotimaansa 
vapaisiin ajattelutapoihin ja valtiollisiin käsityksiin. 
Jaloluonteinen ja lempeä nuorukainen omaksui in- 
nolla opettajansa ajatukset ja asetti päämääräkseen 
Venäjän olojen uudistamisen vapaamielisessä hen- 
gessaä. 

Hallitsijaksi tultuaan Aleksanteri ryhtyi toteutta- 
maan näitä nuoruutensa haaveita. Hänen parhaana 
apulaisenaan oli alhaista syntyperää oleva Mikael 
Speranski, joka oivallisten luonteenominaisuuksiensa 
ja lahjakkuutensa avulla kohosi valtiosihteeriksi ja 
kreiviksi. Speranski oli tutustunut Ranskan vallan- 
kumouksen edistyksellisiin aatteisiin ja halusi kehit- 
tää Venäjän takapajuisia oloja samassa hengessä. 
Huomattavia uudistuksia saatiinkin aikaan, mutta 
vastustus oli sitkeää. Tämä pakotti keisarin ja hänen 
apulaisensa varovaisuuteen uudistushankkeissaan. 
Suomen joutuessa Venäjän valtaan keisarikuntaan 
liitettiin maa, jonka olot oli järjestetty juuri Spe- 
ranskin ja keisarin tavoittelemalla pohjalla. Spe- 
ranski kannatti tämän vuoksi lämpimästi keisarin 
"suunnitelmaa, jonka mukaan Suomen olot oli säily- 
tettävä ennallaan ja annettava sille itsehallinto sen 
omien perustuslakien pohjalla. Suomi olisi siten esi- 
kuvana koko keisarikunnan oloja kehitettäessä. 

Aleksanteri I suomalaisten luottamusmiestensä parissa. 


= Suurimmat ansiot itsehallinnon aikaansaamisessa 
Suomelle lienevät kuitenkin olleet maamme itsenäi- 
syyden sitkeimmällä ja määrätietoisimmalla ajajalla, 
Yrjö Maunu Sprengtportenilla. Jo ennen Venäjälle 
menoaan hän oli toimittanut tähän tähtääviä suun- 
nitelmia keisarinna Katariinan tietoon ja Venäjälle 
muutettuaan hän jatkuvasti ajoi näitä aatteitaan. 
Valloitussodan valmistelujen yhteydessä hän oli vii- 
meksi saanut tilaisuuden palata lempiajatukseensa, 
ja sodan aikana hän pontevasti vaati Suomen valtio- 
päivien koollekutsumista. Tämän piti olla ensim- 
mäisenä askelena itsehallintoon, kuteh sitten todelli- 
suudessa tapahtuikin. Keisari myös tunnusti Sprengt- 
portenin suuret ansiot nimittämällä hänet maamme 
ensimmäiseksi kenraalikuvernööriksi. Tämä toimen- 
pide ei ollut kuitenkaan onnistunut. Iän karttuessa 
Sprengtportenin luonteen särmikkyys oli vain vah- 
vistunut. Niinpä hän kohta joutui riitaan venäläis- 
ten ylipäällikön, kenraali von Knorringin kanssa. 
Suomessa aikoinaan nauttimansa kansansuosion hän 

oli menettänyt jo Kustaan sodan aikana. Itsevaltai- 
sena luonteeltaan hän puuttui myös säätyjen työs- 
kentelyyn niin ponnekkaasti, että se herätti pahas- 
tusta. Kohta Sprengtporten itsekin huomasi ase- 
mansa kestämättömyyden ja pyysi eroa, minkä kei- 
sari myönsi hänelle kesällä 1809. 

Viimeiset elinvuotensa Sprengtporten vietti julki- 
sista tehtävistä syrjään vetäytyneenä omistamallaan 
Hietalan tilalla Viipurin lähellä. Vaikkei hän ollut- 
kaan täysin saavuttanut päämääriään, tunsi hän 
Itsensä onnelliseksi saadessaan myrskyisten vaiheit- 
tensa jälkeen viettää loppuikänsä rauhassa puutarhaa. 
hoitaen sekä tieteitä ja taiteita harrastaen. Lokakuun 
19. päivänä v. 1819 hänen vaiheikas elämänsä päät- 
tyi Pietarissa. Valtiosihteeri Rehbinder kirjoitti pois- 
menneestä tämän kiivaalle vihamiehelle J. A. Ehren- 
strömille: ”Vanha Sprengtporten on kuollut ja hau- 
dattu. Hänessä oli suuren miehen edellytyksiä — 
osa hänen päätään oli mestariteos, mutta näyttää 
siltä kuin muu osa ei olisi ollut saman mestarin 
tekoa. Hänen kirkkaat hetkensä herättivät monissa 
ihailua, ja varmastikaan Suomi ei ole pitkään aikaan 
synnyttävä toista niin erinomaista miestä.” — Tämä 
arviointi kuvaa erinomaisesti Yrjö Maunu Sprengt- 
portenin olemusta ja kykyjä. Hän ei päässyt koskaan 
sellaiseen asemaan, jossa hän olisi saattanut täysin 
määrin käyttää harvinaisia lahjojaan. Etupäässä 
luonteen kulmikkuus turmeli hänen loistavasti alka- 
neen uransa. Mutta kaikesta huolimatta hän on jät- 
tänyt historiaamme pysyvän jäljen, sillä suureksi 
osaksi hänen ansiostaan Suomi sai itsehallinnon 
maamme joutuessa Venäjän valtaan. Pelkästään tä- 
män perusteella Sprengtportenilla on pysyvä sijansa 
suurmiestemme joukossa. 

Sprengtportenin lyhyen kenraalikuvernöörikauden 
jälkeen tämä maamme korkein virka-asema miehi- 
tettiin ulkomaalaisilla. Häntä seurasi Suomen so- 
dassa kunnostautunut kenraali Barclay de Tolly, joka 
lyhyenä toimikautenaan pyrki hoitamaan tehtäviään 

maamme erikoisaseman edellyttämällä tavalla. Tol- 
lyn joutuessa jo v. 1810 Venäjän sotaministeriksi 
nimitettiin kenraalikuvernööriksi balttilainen ken- 
raali Fabian Steinheil. Oloihimme perehdyttyään hän 
saavutti maassamme yleisen suosion. 

Kenraalikuvernöörinvirkaa lukuunottamatta suo- 
malaiset pitivät käsissään maamme korkeimpia vir- 
kapaikkoja, joihin oli onni saada Haminan rauhan 
jälkeisenä tärkeänä siirtymiskautena, maamme uu- 
den aseman käytännössä vakiintuessa, useita eteviä 
ja uhrautuvaisia miehiä virkapaikoilleen. Ensim- 
mäisenä heistä on mainittava vanha kustavilainen 
Kustaa Mauri Armfelt, joka v. 1811 lopullisesti 
siirtyi Suomeen. Oltuaan Kustaa IV Aadolfin hal- 
lituksen loppuaikoina korkeissa viroissa — sodan 
aikana Norjaa vastaan asetetun armeijan komenta- 
jana — hän oli aluksi säilyttänyt asemansa vallan- 
kaappauksen jälkeenkin. Mutta kohta hän riitautui 
Ruotsin perintöruhtinaaksi valitun marsalkka Ber- 
nadotten kanssa, ja hänen oli pakko toteuttaa jo 
kauan harkitsemansa muuttoaie. | 

Kotimaa otti parhaat miehuusvuotensa ulkomailla 
viettäneen ”Pohjolan Alkibiadeen” mitä lämpimim- 
min vastaan. Uskottiin hänen lahjakkaana miehenä 
voivan huomattavasti hyödyttää maatamme, ja nämä 
toiveet toteutuivatkin runsain mitoin. Kohta kuul- 
tuaan Armfeltin paluusta kotkmaahan keisari kutsui 
hänet käymään Pietarissa. Armfelt voitti keisarin 
suosion, ja hänet nimitettiin Pietariin perustetun 
Siuomen asiain komitean puheenjohtajaksi. Näin 
hänestä tuli maamme vaikutusvaltaisin henkilö, joka 
teki syntymämaalleen suuria palveluksia. 

Vapaaherra, myöhemmin kreiviksi korotettu 
Kaarle Eerik Mannerheim oli erinomaisella tavalla 
johtanut Pietarissa käynyttä suomalaista lähetys- 
kuntaa. Mannerheim oli maamme huomattavista 
miehistä ensimmäisiä, jotka alistuivat venäläisval- 
taan ja työskentelivät tehokkaasti Suomen Venäjään- 
liittämisen hyväksi. Tästä hän sai osakseen paljon 

arvostelua etenkin synnyinmaassaan Ruotsissa. Mutta 
toisaalta tämä valtiollisten tosiasioiden tajuaminen 
kohotti hänet johtaville paikoille maamme uuden 
hallituksen alaisena. Aluksi hän toimi hallituskon- 
seljissa kansliatoimituskunnan päällikkönä eli siis 
sisäasiainministerin tehtävissä. Oltuaan välillä muu- 
taman vuoden Turun ja Porin läänin maaherrana, 
mitä virkaa hän tarmolla ja taidolla hoiti, hänestä 
tuli senaatin talousosaston varapuheenjohtaja. Täs- 
säkin virassa, joka lähinnä vastasi pääministerin 
asemaa, kreivi Mannerheim osoitti eteviä virka- 
miesominaisuuksia. Mutta valtiomiehenä hän ei on- 
nistunut yhtä hyvin, ja senaatin oli vastoin tahtoaan 
monissa asioissa annettava perään kenraali Zakrev- 
skille, joka v. 1823 kreivi Steinheilin jälkeen tuli 
maamme kenraalikuvernööriksi. 

Armfeltin vanhat ystävät Juhana Fredrik Aminoff 
ja Juhana Albert Ehrensiröm kohosivat myös Ve- 
näjän-vallan alkuaikoina maassamme huomattavaan 
asemaan. Suomen sodassa kenraalimajuriksi ja myö- 
hemmistä ansioistaan kreiviksi korotettu Aminoff 
joutui mukaan julkiseen elämään suostuessaan esit- 
tämään keisarille Suomen armeijan kantahenkilö- 
kunnan toiveita. Onnistuttuaan tässä tehtävässään 
hän saavutti jälleen aseveljiensä luottamuksen, sillä 
häntä oli näiden piirissä syytetty Suomen armeijan 
jäännösten antautumisesta Kainuussa. Komea ja 
hienokäytöksinen kenraali saavutti myös keisarin 
suosion, ja hänelle uskottiin monta luottamustointa. 
Aluksi hän oli jäsenenä Suomen asiain komiteassa, 
missä hän kuitenkin joutui riitaan vanhan ystävänsä 
Armfeltin kanssa. Vuodesta 1821 lähtien hän toimi 
Turun yliopiston sijaiskanslerina. Yliopistomme kor- 
keimpana hallintoviranomaisena hän joutui kuiten- 
kin ristiriitoihin sekä ylioppilaiden että akatemian 
nuorempien opettajien kanssa näiden keskuudessa 
ilmenneiden vapaamielisten ajatusten vuoksi. 

Juhana Albert Ehrenström, kolmas näistä kuului- 
sista kustaviaaneista, sai ystävänsä Armfeltin toi- 

mesta keisarilta eläkkeen Suomeen saavuttuaan. 
Hienosti sivistyneelle Ehrenströmille uskottiin tuli- 
palon hävittämän Helsingin rakennustöiden johto. 
Tämän tehtävän hän suoritti erinomaisella tavalla. 

Hyvin merkittävän työn isänmaansa hyväksi Ha- 
minan rauhan jälkeisissä uusissa oloissa teki vapaa- 
herra, myöhemmin ansioistaan kreiviksi korotettu 
Robert Henrik Rehbinder. Majurin poikana Pai- 
miossa v. 1777 syntynyt Rehbinder oli valmistunut 
Turussa lakimieheksi. Aluksi Turun hovioikeudessa 
palveltuaan hän siirtyi Tukholmaan. Täällä nuori 
lakimies sekä kehitti ammattitaitoaan että hankki 
itselleen hienon käytöstavan liikkuessaan pääkau- 
pungin ylhäisaatelisissa ja kirjallisissa piireissä. Pari 
vuotta ennen sotaa hän palasi Turkuun saatuaan 
nimityksen hovioikeuden asessoriksi. Kun Turun 
hovioikeus v. 1808 lähetti edustajansa Pietariin me- 
nevän lähetyskunnan mukana, valittiin täksi Reh- 
kinder taitavuutensa ja hienostuneen käytöksensä 
vuoksi. Keisari mieltyi nuoreen suomalaiseen ases- 
soriin ja määräsi hänet kohta Speranskin apulaiseksi 
Suomen asioita käsiteltäessä. Pietariin Rehbinder 
jaikin. Ensiksi valtiosihteerinä, sitten ministerival- 
tiosihteerinä hän esitteli vuosikymmenien ajan kaikki 
maatamme koskevat asiat keisari-suuriruhtinaalle. 
Tarmokkaana ja taitavana lakimiehenä, joka syvästi 
tunsi vastuunsa maataan kohtaan ja kaikin tavoin 
koetti parantaa sen asemaa, Rehbinder teki suuria 
palveluksia isänmaalleen. Tämän tunnustivat myös 
hänen aikalaisensa, joiden taholta, samoin kuin kei- 
sari Aleksanterilta ja hänen seuraajaltaan, Rehbin- 
der sai arvonantoa ja tunnustusta osakseen. 

Näiden miesten ohella monet muut kansalaisemme 
osallistuivat huomattavalla tavalla niiden moninais= 
ten tehtävien suorittamiseen, joita itsehallinto maal- 
lemme asetti, Heidän työnsä tuloksena ja keisari- 
suuriruhtinaan suopean suhtautumisen ansiosta 
maamme uusi asema varsin pian vakiintui. 

Viipurin lääni yhdistetään jälleen Suomeen 


Aleksanteri I:n tärkeimpiä hallitustoimia maas- 
samme oli Uudenkaupungin ja Turun rauhanteoissa 
Venäjälle luovutettujen alueiden, ns. ”Vanhan Suo- 
men” liittäminen jälleen muun Suomen yhteyteen. 

Uudenkaupungin rauhanteossa jouduttiin Venä- 
jälle luovuttamaan Viipurin lääni. Rauhansopimuk- 
sessa venäläiset eivät sitoutuneet pysyttämään läänin 
oloja ennallaan. Ruotsin-vallan aikainen hallitustapa 
säilyi osittain sen vuoksi, että Viipurin lääni yhdis- 
tettiin samoin Ruotsi-Suomelta. riistettyjen Viron ja 
Liivinmaan kanssa hallinnolliseksi kokonaisuudeksi. 
Tällöin Viipurin läänin virkamiehistö saksalaistui 
huomattavassa määrässä. Ruotsi säilyi kyllä aluksi 
virkakielenä venäjän ja saksan rinnalla, mutta myö- 
hemmin nämä työnsivät sen syrjään: 

Läänin olot kehittyivät muutenkin muusta Suo- 
mesta poikkeavaan suuntaan. Venäläiset tavat ja 
läitokset tunkeutuivat vähitellen entisiltä ajoilta 
periytyneiden tilalle. Erityisen vaikeaksi muodostui 
'ns. lahjoitusmaakysymys. Jo tsaari Pietari oli lah- 
joittanut suosikeilleen laajoja alueita Viipurin lää- 
nistä. Hänen seuraajansa olivat vielä lisänneet näitä 
lahjoitusmaita. Lahjoitusmaiden haltijoille olisi oi- 
keastaan kuulunut vain osa talonpoikien kruunulle 
maksamista veroista. Mutta nämä tilanherrat eivät 
halunneet tunnustaa mitään hallintaoikeuksiensa ra- 
joituksia ja pyrkivät mielivaltaisesti lisäämään 
talonpoikien = rasituksia. Lahjoitusmaatalonpoikia 
uhkasi siten sitkeästä vastarinnasta huolimatta maa- 
orjien asemaan joutuminen. 

Turun rauhanteossa v. 1743 luovutetut alueet yh- 
distettiin Viipurin lääniin. Rauhanteossa näiden 
alueiden asukkaille oli luvattu, että heidän olonsa 
säilytetään ennallaan. Joskaan näin ei täysin tapah- 
tunut, oli tämä alueliitos omiaan hidastamaan Vii- 
purin läänin venäläistymistää Nyt myös vuorovai- 
kutus rajan eri puolilla asuvien kansalaistemme vä- 

lillä vilkastui huomattavasti. Monet venäläisellä 
alueella asuvat suomalaiset nuorukaiset. opiskelivat 
Turun yliopistossa. Toisaalta ruotsalaisen Suomen 
alueelta kotoisin olevia Turun yliopiston kasvatteja 
siirtyi rajan yli Vanhaan Suomeen virkamiehiksi. 
Vanha Suomi sai tällä tavoin nimenomaan pappeja. 
Kummankaan valtakunnan hallitus ei tehnyt mitään 
esteitä tälle, sillä mistäpä muualtakaan Vanha Suomi 
olisi voinut saada suomen kieltä taitavia luterilaisia 
kirkonmiehiä. 

Mutta kaikesta huolimatta Vanha Suomi etääntyi 
jatkuvasti muusta Suomesta. Sekä aineellinen että 
henkinen takapajuisuus oli huutava etenkin lahjoi- 
tusmaajärjestelmän turmiollisen vaikutuksen vuoksi. 
Talonpoikien valitukset ja tilanherroja vastaan nos- 
tamat riitajutut kiinnittivät lopulta itse keisarin 
huomion Vanhan Suomen oloihin. Jo ennen muun 
Suomen valloitusta Aleksanteri totesi, ettei venäläi- 
nen Suomi ollut edistynyt vähääkään sen valloi- 
tuksesta kuluneiden sadan vuoden aikana. Hän ryh- 
tyi sen vuoksi suunnittelemaan parannustoimenpi- 
teitä, mutta sota keskeytti tämän työn. 

Kun monet ruotsalaisen Suomen asukkaat joutui- 
vat sodan aikana tutustumaan Vanhan Suomen oloi- 
hin, herätti se heissä synkkiä epäilyksiä maamme 
tulevaisuudesta :Venäjän-vallan alaisena. Vapaa- 
berra Rehbinder kuvaa suomalaisen lähetyskunnan 
mukana Pietariin tekemänsä matkan vaikutelmia 
seuraavasti: ”Turhaan me johdatimme mieleemme, 
että vielä astuimme Suomen mannerta ja että ne 
olennot, joiden keskellä me liikuimme, olivat van- 
hoja veljiä. —— — Kaikki oli muuttunut tai oikeam- 
min näytti meistä muuttuneelta; kaikki, tavat, puvut, 
opetus, ajatustapa ja vielä kielikin, jota puhuivat, 
oli jotakin sekasotkua, jota tuskin ymmärsimme. 
Näimme, ettei suomalaisesta kansallisluonteesta ollut 
enää paljoakaan jäljellä, tahi pikemmin, että kan- 
salla ei ollut enää luonnetta laisinkaan ja että se 
sekoitus, joka oli tapahtunut, ei ollut vaikuttanut 

edullisesti, ei hallitukseen eikä asukkaisiin. Meidän 
tästä keskustellessamme astui palvelustyttö, talon 
ainoa palvelija ihan parhaiksi huoneeseen, jossa 
olimme koossa. Hän oli puvussa, joka johti mieleen 
lappalaisen, hän puhui saksaa ja teki ristinmerkin 
venäläiseen tapaan. Ja kuitenkin tämä typerä ja 
likainen vaimoparka oli talonpojan tytär lähiseu- 
dulta. Siinä oli oivallinen esimerkki tätä suoma- 
laisuuden, saksalaisuuden ja venäläisyyden sekoi- 
tusta, esimerkki, joka ei pannut meitä kuvaamaan 
omaa tulevaisuuttamme perin ihanaksi.” 

Vaikka jalomielinen valloittaja sallikin maamme 
säilyttää entiset lakinsa ja laitoksensa, ei huoli 
maamme tulevaisuudesta ollut sillä syrjäytetty. Van- 
han Suomen kurjat olot kaipasivat korjaamista. Tä- 
män katsottiin parhaiten tapahtuvan yhdistämällä 
Vanha Suomi muuhun Suomeen. Maamme johtomie- 
het ryhtyivät ponnella ajamaan yhdistämisajatusta. 
Kun Armfelt jo ennen lopullista Suomeen siirtymis- 
tään jätti v. 1810 keisarille Suomen asioiden jär- 
jestämistä koskevan mietinnön, viittasi hän siinä 
tämän yhdistämisen tarpeellisuuteen. Armfeltin 
käydessä Suomeen siirryttyään ensimmäistä kertaa 
keisarin luona ilmoitti Aleksanteri aikovansa vii- 
pymättä yhdistää Vanhan Suomen muuhun Suomeen 
ja antaa sille ”saman valtiosäännön ja samat vapau- 
den muodot”. 

Vasta vuoden 1811 lopulla asia saatiin niin pit- 
källe, että keisari saattoi antaa siitä asetuksen ni- 
mellä ”Keisarillisen Majestetin Armollinen Asetus 
Viipurin Gouvernementin yhdistämisestä Suomen 
Suuren Ruhtinan-maan kanssa, annettu St. Pietar- 
borissa s. 23 p. Joulukuusa 1811”. Viipurin läänin 
nimisenä Vanha Suomi oli yhdistettävä Suomen 
suuriruhtinaskuntaan. Läänin oikeudenhoidosta tuli 
huolehtimaan Turun hovioikeus, ja kirkollisessa suh- 
teessa se liitettiin Porvoon hiippakuntaan. Kaksi 
hallituskonseljin, myöhemmin senaatin, jäsenistä oli 
nimitettävä Viipurin läänin asukkaista. Myös yksi 

Turun hovioikeuden jäsenistä oli nimitettävä Viipu- 
rin läänistä. Keisari käski järjestää läänin olot täysin 
maamme muiden osien oloja vastaaviksi. Tämän työn 
sai erityinen järjestämiskomitea suorittaakseen. Ko- 
mitean tarmokkaana päällikkönä oli everstiluutnantti 
Kaarle Juhana Stjernvall, Viipurin läänin ensimmäi- 
nen maaherra. Komitea sai työnsä päätökseen vuo- 
den 1813 loppuun mennessä. Eräät vaikeasti rat- 
kaistavat asiat, erityisesti lahjoitusmaakysymys, jäi- 
vät toistaiseksi keskeneräisiksi. Mutta pääpiirteissään 
Viipurin läänin olot oli yhtäläistetty muun Suomen 
kanssa, ja maamme alue oli jälleen eheytetty. 

Tämä maamme tulevaisuudelle niin ensiarvoisen 
tärkeä toimenpide on luettava useammankin henki- 
lön ansioksi. Suomalaisista jo Sprengtporten oli ko- 
rostanut tämän toimenpiteen välttämättömyyttä, 
jonka käytännöllisessä toteuttamisessa Armfeltilla oli 
ehkä suurin osuus. Mutta myös eräät venäläiset, en- 
nen kaikkea Speranski ja kreivi Alopaeus, joka oli 
Viipurin tuomiorovastin poika, vaikuttivat hyvin 
suuresti keisarin mielipiteisiin tässä asiassa. 

Näin laajakantoinen toimenpide ei suinkaan suju- 
nut vastustuksetta. Monet venäläiset eivät yleen- 
säkään pitäneet suotavana, että itsehallinnollinen 
suuriruhtinaskunnan alue ulotettiin vain muu- 
taman: kymmenen kilometrin päähän valtakunnan 
pääkaupungista. Viipurin läänistä poissiirretyt vir- 
kamiehet valittivat kovasti tapahtumaa. Heihin yh- 
tyivät lahjoitusmaatilojen haltijat, joiden etuja lää- 
nin siirtyminen suomalaiseen hallintoon loukkasi. 
Tilanteen ratkaiseminen osoittautui ylen vaikeaksi. 
Sekä tilanherrojen että talonpoikien keisarille saakka 
osoittamat valitukset tuskastuttivat täysin maamme 
korkeimmat viranomaiset ja saattoivat heidät pel- 
käämään tämän asian käyvän tuhoisaksi koko itse- 
hallinnollemme. Välttääkseen tämän vaaran Rehbin- 
der v. 1824 päätti ehdottaa keisarille, että lahjoitus- 
maiden pääosan sisältävät alueet liitettäisiin jälleen 
Venäjään. Rehbinderin ehdotukseen tarkkaan tutus- 

tuttuaan keisari ”kävi perin totiseksi, puhui neljän- 
nestunnin ja lopetti siihen, että hän ihan ratkaise- 
vasti hylkäsi ehdotuksen”, kertoo Rehbinder itse 
tapahtumasta. Suurin ansio maamme eheyttämisestä 
lankeaa siis Aleksanterille itseileen. 


Ruotsin ja Venäjän liitto 


Tuskin Suomi oli ehditty liittää Venäjään, kun jo 
tämän liitoksen kestävyys joutui vakavalle koetuk- 
selle. Tämä tapahtui niiden suurten valtiollisten 
järkytysten yhteydessä, jotka aiheutuivat Euroopan 
kansojen noususta Napoleonin ylivaltaa vastaan. 

Suomen erottaminen Ruotsista oli tapahtunut Na- 
poleonin aloitteesta, ja vasta hänen suostumuksensa 
saatuaan Aleksanteri oli katsonut voivansa pitää 
valloitustaan Suomen kohtalon lopullisena ratkai- = 
suna. Mutta jo ennen kuin Haminan rauha päätti 
Ruotsia vastaan käydyn sodan, Aleksanteri aavisti 
joutuvansa Napoleonin kanssa vakavaan väliensel- 
vittelyyn. Vuodesta 1810 lähtien Venäjän keisari 
valmistautui tulevan sodan varalta. 

Tämä sodanuhka vaikutti huomattavasti myös 
Suomen asemaan. Osaksi juuri siitä johtui keisarin 
erinomaisen myötämielinen suhtautuminen maaham- 
me. Odotettavissa oleva sota Napoleonia vastaan oli 
hirvittävä uhkayritys, joka tulisi vaatimaan Venäjän 
kaikki voimat. Sisäiset erimielisyydet oli siitä syystä 
tukahdutettava. Suuresti ansioitunut Speranski jou- 
tui Venäjällä tämän poliittisen suunnanmuutoksen 
uhriksi. Hänen uudistusystävällisyyttään paheksu- 
nut yleinen mielipide syytti häntä ranskalaismieli- 
syydestä, ja keisarin oli karkotettava tämä paras 
apulaisensa Siperiaan juuri vähän ennen Napoleonin 
'hyökkäystä. Mutta Speranski' oli ehtinyt karkotus- 
taan edeltäneinä vuosina ohjata yhdessä keisarillisen 
herransa kanssa Suomen hallintoa niin, ettei suo- 
malaisilla ollut mitään valittamisen syytä. 

Keisari oli pyrkinyt kohtelemaan Suomea siten, 

että sen asukkaat havaitsivat vain hyötyneensä 
maansa liittämisestä Venäjään. Suomen johtavat 
miehet olivatkin vahvasti vakuuttuneita siitä, että 
näin todella oli asian laita. Ruotsin-vallan aikana 
Suomi oli ollut yhteisessä valtakunnassa aina vähem- 
mälle jäänyt osapuoli, vaikka se oli saanut kantaa 
suhteellisesti raskaamman vero- ja sotaväkirasituk- 
sen. Nyt se oli saanut oikeuden itse hoitaa omat 
asiansa, saipa vielä ulkopuolista apuakin Venäjältä. 
Armfeltin ja maamme muiden tämänhetkisten joh- 
tomiesten mielestä suomalaisten velvollisuus oli näin 
ollen kaikin tavoin tukea hyväntekijäänsä, keisari- 
suuriruhtinas Aleksanteria. Maamme johtomiesten 
asenne oli tällöin varsin voimakkaasti Ruotsin-vas- 
tainen. | 

Kun sota Napoleonia vastaan oli syttymäisillään, 
katsoi Aleksanteri aiheelliseksi varmistaa valtakun- 
tansa luoteisrajan solmimalla liiton Ruotsin kanssa. 
Ruotsalaiset olivat valinneet kruununperillisekseen 
erään Napoleonin etevimmistä marsalkoista, Jean 
Baptiste Bernadotten. Tämän avulla laskettiin voi- 
tavan ehkä saada Suomi takaisin, sillä uskottiin 
Ranskan keisarin tukevan entistä marsalkkaansa. 
Mutta kunnianhimoinen ja laskelmoiva Bernadotte 
petti nämä toiveet. Hän aavisti jo tällöin Napoleo- 
nin tähden olevan laskussa ja ryhtyi ajoissa var- 
mistamaan omaa asemaansa sekä välttyäkseen sor- 
tumasta entisen herransa mukana että voittaakseen 
tämän haaksirikosta mahdollisimman paljon etuja 
itselleen. Ruotsin kruununprinssinä hän sai heti 
alusta alkaen määräämisvallan valtakunnan asioissa, 
sillä kuningas Kaarle XIII oli jo vanha ja raihnas. 
Bernadotte, joka kruununprinssinä oli ottanut nimen 
Kaarle Juhana, ryhtyi etsimään Venäjän ystävyyttä 

Huhtikuussa 1812 Venäjä ja Ruotsi solmivat liiton 
keskenään. Ruotsin politiikkaa ohjaava Bernadotte 
oli todennut, että Ruotsi oli peruuttamattomasti me- 
nettänyt Suomen. Hän halusi korvata tämän mene- 

tyksen valloittamalla Norjan; suunnitelma, joka oli 
askarruttanut Ruotsin kuninkaita Kaarle XlII:sta 
lähtien. Liittosopimuksessa Aleksanteri lupasi tukea 
näitä Ruotsin suunnitelmia. 

Kesäkuun lopulla Napoleon vihdoin aloitti kauan 
odotetun sotaretkensä. Hänen kaikkialta Euroopasta 
kokoamansa ”Suuri Armeija” ylitti Venäjän rajan ja 
lähti tunkeutumaan Moskovaa kohti. 

Venäjä oli kuolemanvaarassa. Ruotsalaisten yhty- 
minen Napoleoniin olisi voinut käydä Aleksanterille 
kohtalokkaaksi. Monet ruotsalaiset ja suomalaiset 
toivoivatkin, että Bernadotte käyttäisi Aleksanterin 
ahdinkoa hyväkseen ja hyökkäsi Suomeen. Alek- 
santerikin pelkäsi, että näin saattaisi tapahtua. Vah- 
vistaakseen liittosuhteitaan hän sopi henkilökohtai- 
sesta tapaamisesta Ruotsin kruununprinssin kanssa. 
Elokuun lopulla keisari lähti Turkuun mukanaan 
lähimmät miehensä. Viiden päivän odotuksen jäl- 
keen ruotsalainen fregatti toi vihdoin Ruotsin kruu- 
nunprinssin seurueineen. Monet entiset sotatoverit 
tai tuttavat kohtasivat tällöin toisensa. Kaarle Ju- 
hanan seurueeseen kuuluivat kenraali Adlercreutz, 
joka näihin aikoihin oli hyvin vaikutusvaltaisessa 
asemassa, sekä suomalaissyntyinen vapaaherra Wet- 
terstedt, Ruotsin ulkoministeri. Keisarin seuruee- 
seen kuului mm. Armfelt. 

Aleksanteri teki kaikkensa miellyttääkseen vieras- 
taan, jotta neuvottelut sujuisivat suotuisasti. Tässä 
hän onnistuikin. Ruotsalaisten taholta tosin ehdotet- 
tiin, että Kaarle Juhana saisi Suomen haltuunsa 
siihen asti kunnes Norja olisi valloitettu. Mutta 
Aleksanteri torjui kaikki tämänsuuntaiset hankkeet. 
Siltä huolimatta hän sai kruununprinssin uudista- 
maan liiton elokuun 30. päivänä 1812. Ystävällisen 
mielialan vallitessa molemmat ruhtinaat erosivat 
kolmipäiväisen yhdessäolon jälkeen. 

Kaarle Juhanan ja Aleksanterin liittosopimus sine- 
töi lopullisesti Suomen eron Ruotsista. Tähän asti oli 
vielä monilla tahoilla toivottu entisen olotilan palaa- 

mista, ja Napoleonin sotien melskeissä olisi siihen 
ehkä ollut mahdollisuuksiakin. Mutta kun Ruotsi 
puolestaan sanoutui päättäväisesti irti revanshihank- 
keista, oli nämä toiveet haudattava. 


Helsinki Suomen pääkaupungiksi 


Näihin aikoihin tapahtui myös eräs Suomen kehi- 
tykseen huomattavasti vaikuttanut sisäinen muutos: 
Helsinki määrättiin Suomen pääkaupungiksi Turun 
asemesta. 

Tämän muutoksen syyt olivat moninaiset. Turku 
katsottiin vähemmän soveliaaksi suuriruhtinaanmaan 
pääkaupungiksi. Liian monet perinteet liittivät sen 
menneeseen Ruotsin-vallan aikaan. Kaupunki oli 
myös pitkän ja hankalan matkan päässä keisarikun- 
nan pääkaupungista sekä sijaitsi sotilaallisesti kat- 
soen epäedullisesti. Näistä syistä annettiin 8. 4. 1812 
keisarillinen julistus, millä Helsinki määrättiin Suo- 
men suuriruhtinaskunnan pääkaupungiksi. 

Tämä keisarin päätös otettiin vastaan varsin seka- 
vin tuntein. Maan uusi keskus oli vähäinen, vaille 
5 000-asukkainen kaupunkipahanen, jonka v. 1808 
sattunut tuhoisa tulipalo oli pahoin hävittänyt. Mutta 
keisarillista käskyä oli toteltava, ja korkeimmat vir- 
kakunnat alkoivat siirtyä uuteen pääkaupunkiin. 

Helsinki ei kyennyt tilanpuutteen vuoksi aluksi 
lainkaan vastaanottamaan pääkaupungille kuuluvia 
laitoksia ja virastoja. Kaupungin jälleenrakentami- 
nen oli tosin jo pantu käyntiin, mutta vasta nyt se 
sai vauhtia. Tämä työ suunniteltiin kiitosta ansait- 
sevan kaukonäköisesti. Jo palon jälkeen keisarin 
käskystä asetettu rakennustoimikunta oli laatinut 
uuden, väljän asemakaavasuunnitelman uudisraken- 
nuksia varten. Työn täydentäminen ja lopullinen 
käytännössä toteuttaminen jäi saksalaissyntyisen 
arkkitehdin C. L. Engelin huoleksi. Yhdessä raken- 
nuskomitean puheenjohtajaksi määrätyn J. A. Ehren- 
strömin kanssa Engel suoritti työnsä verrattomalla 
tavalla. 

Ehrenström ia Engel. 


Kun keisari-suuriruhtinas oli v. 1817 hyväksynyt 
lopullisen asemakaavaehdotuksen, pääsi rakennustyö 
täydellä teholla alkamaan. Ensimmäisenä oli vuo- 
rossa uuden pääkaupungin keskusta, johon sen kor- 
keimmat virastot oli sijoitettava. Engelin arkkiten- 
tuuri oli suurisuuntaista ja itsenäistä. Hänen käyttä- 
mänsä tyyli, empire- eli keisarityyli, oli uutta ja 
outoa meidän oloissamme. Mutta hän osasi mestarilli- 
sella tavalla sovelluttaa sitä saamaansa tehtävään. 
Keskusaukion, nykyisen Suurtorin, lyhyille sivuille 
Engel sijoitti monumentaaliset Senaatin talon ja 
Yliopiston. Näistä edellinen valmistui v. 1822, jäi- 
kimmäinen 1832, kumpikin nelivuotisen työn tulok- 
sena. Torin toisella pitkällä sivulla kohoavan kuk- 
kulan rinteen Engel varusti mahtavilla graniittipor- 
tailla, jotka johtivat myöhemmin rakennettuun Ni- 
kolainkirkoksi nimitettyyn valtavaan temppeliin. Ni- 
kolain- eli nykyinen Suurkirkko on Engelin suurin 

työ. Se valmistui vasta Engelin kuoleman jälkeen 
v. 1852. Näin täydennettynä nykyinen Suurtori ym- 
päristöineen on ainoalaatuisen vaikuttava arkkiteh- 
toninen luomus. 

Tavattoman työteliäs Engel ehti luoda suuren jou- 
kon muitakin rakennuksia näiden monumentaalitöit- 
tensä lisäksi. Kaartin kasarmi, Katajanokalle raken- 
nettu Meriväenkasarmi, Vanha kirkko ja Yliopiston 
Kirjasto ovat Helsingissä sijaitsevista huomattavim- 
pia. Mutta myös moni maaseuturakennus, entisiä 
kruununmakasiineja myöten, todistaa jaloilla piir- 
teillään tämän mestarin työalan laajuutta. 

V. 1819 virastot aloittivat toimintansa uudessa 
pääkaupungissa. Maan hallinnon keskittyminen Hel- 
sinkiin vilkastutti kaupungin elämää ja veti sinne 
lisää väkeä. Mutta vasta v:n 1830 tienoilla asukas- 
luku ylitti 10 000 hengen määrän. Koska kaupunki 
sijaitsi ruotsinkielisellä Uudellamaalla, sai se heti 
alusta alkaen ruotsalaisen sävyn. Maan hallintokau- 
punkina ja suurena varuskuntapaikkana sen asujai- 
mistoon sisältyi myös huomattava venäläinen väes- 
töaines, jonka suhteellinen osuus kaupungin kas- 
vaessa tosin jatkuvasti pieneni. 


Aleksanteri I:n hallituksen loppuvuodet 


Napoleonin Venäjän-retki muodostaa käännekoh- 
dan Aleksanteri I:n elämässä. Vaikkakin sodan lop- 
putulos oli Venäjälle suotuisa, Aleksanteri ei voinut 
koskaan unohtaa tätä raskasta talvea. Vastuu val- 
takunnan kohtalosta, valtaistuimensa — vieläpä hen- 
kensäkin menettämisen vaara ja huoli jälkipolvien 
tuomiosta painoivat lähtemättömän jäljen keisarin 
muutoinkin herkkään hermostoon. Näiden kokemus- 
ten seurauksena hän koki uskonnollisen herätyksen 
ja tarkisti siihen asti noudattamansa poliittiset peri- 
aatteet. 

Kun keisari-suuriruhtinas taisteli korsikkalaisen 
”Suurta Armeijaa” vastaan, seisoivat suomalaiset 

uskollisesti hänen rinnallaan. Monet maanmiehis- 
tämme osallistuivat talvella 1812—13 Venäjällä käy- 
tyihin taisteluihin. Armfeltkin oli raihnaudestaan 
huolimatta talvisotaretkeilä keisarin mukana. Kun 
Suomen = kenraalikuvernööri, kreivi Steinheil vei 
Suomessa olleet venäläiset joukot Baltian maihin, 
hoiti Armfelt hänen virkaansa. 

Kustaa Mauri Armfelt ei saanut nähdä kansojen 
sortajana ja Euroopan rauhan häiritsijänä vihaa- 
mansa Napoleonin kukistumista, sillä v. 1814, suuren 
sodan vielä jatkuessa, tämän ”Pohjolan Alkibia- 
een” levoton elämä päättyi. Hänen elämäntarinansa 
on värikkyydessään ainoalaatuinen meidän maamme 
historiassa. Urheudestaan ja lahjakkuudestaan huo- 
limatta Armfeltista ei kuitenkaan tullut suurta sotu- 
ria eikä valtiomiestä. Hän oli sellaiseen liian pin- 
tapuolinen ja ailahtelevainen. Mutta omistaessaan 
vaiheikkaan elämänsä viimeiset vuodet työhön isän- 
maansa hyväksi Armfelt saattoi erikoisine lahjoineen 
tehdä sille korvaamattoman arvokkaita palveluksia. 
Venäjän yhteyteen joutuneen maamme erikoisase- 
man lujittajana tämä loistava kustaviaani hankki 
siten itselleen lähtemättömän sijan Suomen histo- 
riassa. 

V. 1815 Euroopan ruhtinaat kokoontuivat Wieniin 
sopimaan maanosamme olojen järjestämisestä suuren 
rauhanhäiritsijän vihdoinkin kukistuttua. Tässä ns. 
Wienin kongressissa ruhtinaat solmivat keisari Alek- 
santerin ehdotuksesta ns. ”Pyhän allianssin” eli lii- 
ton. Liiton jäsenet sitoutuivat ylläpitämään rauhaa 
ja yhteisvoimin turvaamaan hallitsijasukujen lailliset 
oikeudet. Kansojaan he lupasivat ”kohdella kuten 
isä lapsiaan” ja hallita niitä kristinopin sääntöjen 
mukaisesti. 

Käytännössä tämä kaunis ohjelma merkitsi huip- 
putaantumuksellisuuden voittoa. Kaikissa vapaamie- 
lisyyden vaatimuksissa vainuttiin vihattua vallanku- 
mouksellisuutta. Ruhtinaiden oikeus ja velvollisuus 
oli tukahduttaa kaikin keinoin tällaiset mielenilmai- 

sut. Mikäli jonkun hirmuvaltiaan omat voimat eivät 
siihen riittäneet, piti muiden liiton jäsenten avustaa 
häntä. Niinpä esim. eräs Portugalin kuningas saattoi 
parikymmenvuotisen hallituskautensa aikana pitää 
vankiloissa, ammuttaa, hirtättää tai muilla tavoin 
teloituttaa kymmeniä tuhansia alamaisiaan sen ai- 
heuttamatta mitään toimenpiteitä Euroopan mui- 
den valtiaiden taholta. Vaikkakin tällainen menet- 
tely oli äärimmäistapaus, hallitsi ”Pyhän allianssin” 
luojan, Itävallan pääministerin ruhtinas Metternichin 
lievimpiäkin valtiollisen vapauden vaatimuksia kam- 
moava henki suurinta osaa Euroopasta aina vuoteen 
1848 saakka. | 

Keisari Aleksanteri oli omaksunut pyhän liiton 
periaatteet vilpittömästi toivoen auttavansa suurten 
sotien johdosta kärsineitä alamaisiaan ja muitakin 
Euroopan kansoja. Mutta tosiasiallisesti taantumus 
voitti Venäjälläkin. Päättäessään Venäjään liitetyn 
Puolan kuningaskunnan valtiopäivät v. 1818 keisari 
oli antanut perustuslaillisille muodoille sellaista tun- 
nustusta, että luultiin hänen jo suunnittelevan sen- 
kaltaisia uudistuksia Venäjälläkin. Mutta tällaiset 
luulot osoittautuivat turhiksi. Aleksanteri joutui yhä 
enemmän Metternichin vaikutuksen alaiseksi ja osal- 
listui liittokumppaniensa kanssa Euroopan sorrettu- 
jen kansojen vapauspyrkimysten tukahduttamiseen. 
Keisarin lähimmäksi neuvonantajaksi tuli sotaminis- 
teri, kreivi Araktshejev, joka sai hyvin suuren vai- 
kutusvallan. "Tosiasiallisesti juuri Araktshejev hal- 
litsi Venäjää Aleksanterin viimeisinä elinvuosina, ja 
teki sen hyvin taantumuksellisessa hengessä. 

Porvoon valtiopäivien hajaantuessa ei ollut pää- 
jetty, milloin säädyt kokoontuvat uudelleen. Rat- 
kaisu oli keisari-suuriruhtinaan käsissä, jolla halli- 
tusmuodon mukaan oli oikeus kutsua valtiopäivät 
koolle. Monet asiat olisivat vaatineet säätyjen pi- 
kaista koollekutsumista, joten sitä kaikkialla maas- 
samme toivottiin. Vuoden 1818 tienoilla näytti tul- 
leen tilaisuus esittää tätä koskeva pyyntö keisarille. 

Aleksanteri suhtautui asiaan myötämielisesti ja antoi 
ryhtyä valmistelemaan säädyille esitettäviä asioita. 
Tärkein asia oli hallitusmuodon uudistaminen ja täy- 
dentäminen, koska sitä koskevat entiset määräykset 
olivat hajanaiset ja maamme uutta asemaa vastaa- 
mattomat. Mutta keisarin päätöksenteko viivästyi, 
ja vähitellen koko asia jäi sikseen. Kohta ei voitu 
ajatellakaan minkäänlaisten uudistusten aikaansaa- 
mista, hyvä jos kyettiin säilyttämään maan entinen- 
kin asema. Monet vaikutusvaltaiset henkilöt Pieta- 
rissa katsoivat epäsuopein silmin Suomen erikois- 
asemaa suuren keisarikunnan yhteydessä ja tekivät 
parhaansa sen hävittämiseksi. Heihin kuului myös. 
maamme uusi kenraalikuvernööri, kreivi Steinheilin 
tilalle v. 1823 tullut kenraali Arseni Zakrevski. 
Mutta elämänsä loppuun asti Aleksanteri piti sanansa 
eikä sallinut horjuttaa maamme erikoisasemaa. 


Aleksanteri I ja suomalaiset 


Maamme liittäminen Venäjään olisi tuskin tapah- 
tunut niin kivuttomasti kuin tosiasiallisesti tapahtui 
ilman keisari Aleksanterin henkilökohtaista osuutta. 
Venäläisiä kohtaan tunnettiin maassa edelleen syvää 
epäluuloa. Mutta suhtautuminen keisariin oli toisen- 
lainen. Antamalla Suomelle itsehallinnon hän oli 
hankkinut suomalaisten myötätunnon puolelleen. 
Olemuksellaan ja käytöksellään keisari-suuriruhtinas 
kiinnitti siten uudet alamaisensa murtumattomilla 
rakkauden siteillä itseensä. Erityisen selvästi tämä 
ilmeni keisarin monilla Suomen-vierailuilla. 

V. 1819 Aleksanteri teki laajan kiertomatkan maas- 
samme suomalaisten neuvonantajiensa hartaista 
pyynnöistä. Suomalaisen tulkin ja englantilaisen 
henkilääkärinsä lisäksi hän oli ottanut mukaansa vain 
nuoruudenystävänsä ruhtinas Volkonskin. Myös Reh- 
binder ja keisarin matkan järjestäjänä kapteeni Se- 
bastian Gripenberg olivat osan matkaa mukana. 

Keisari saapui Suomeen Itä-Karjalasta, missä hä- 

nen matkansa oli ulottunut Arkangeliin saakka. Sor- 
tavalasta hän poikkesi Valamoon. Vain kamaripal- 
velijansa ja luostarin taloudenhoitajan seurassa Ve- 
näjänmaan itsevaltias purjehti myrskyisen Laatokan 
poikki luostarisaarille. Korkean vieraan tulo yllätti 
luostarin asukkaat, jotka kuitenkin kellojen soidessa 
kohta kiirehtivät yölliseen jumalanpalvelukseen. 
Hartaana jumalanpalvelusta seurannut hallitsija otti 
vastaan igumenin ja pappismunkkien siunaukset 
suudellen heidän käsiään. Itse hän torjui munkkien 
kunnioituksenosoitukset sallimatta heidän polvistua 
eteensä. Hallitsijan hurskas vaatimattomuus teki 
syvän valkutuksen kaikkiin luostarin asukkaisiin. 

Sortavalasta matka jatkui Tohmajärven kautta 
Kuopioon. Tohmajärven kirkkoherran rouva antoi 
keisarille matkaevääksi purkillisen marjahilloa, jonka 
hyvyyttä hallitsija moneen kertaan kiitteli. Kuo- 
piossa viivyttiin toista vuorokautta. Keisarille oli 
järjestetty juhlallinen vastaanotto, ja kansa osoitti 
korkealle vieraalle alamaista kunnioitustaan. Täällä 
hän suoritti myös hallitsijantehtäviään ratkaisten 
Rehbinderin hänelle esittämiä maatamme koskevia 
kysymyksiä. Kerrotaan Aleksanterin käyneen kau- 
punkiin tutustuessaan myös vankilassa, missä vangit 
rukoilivat häneltä armahdusta. Murhamiestä keisa- 
rikaan ei voinut auttaa, vaan lain oli tehtävä tehtä- 
vänsä. Mutta kun eräs vanki nöyrästi tunnusti varas- 
taneensa ruokaa nälkäänäkevälle perheelleen ja lu- 
pasi vastedes elättää omaisensa rehellisellä tavalla, 
keisari armahti hänet. 

Kuopiosta Iisalmeen matkatessaan keisari näki 
Toivalan maineikkaan taistelupaikan. Iisalmen pap- 
pilassa hänelle esiteltiin runonkeruumatkoilla liik- 
kuva nuori dosentti Aadolf Tivar Arwidsson. Tämä 
kuvaili keisarin tekemää vaikutusta seuraavasti: 
”Hänen perin armollinen ja ylen alentuvainen ole- 
muksensa ja hänen viehättävä persoonansa lumosi 
kaikki suomalaiset. Nyt pelkään, että kaikki talon- 
pojatkin ovat sieluineen ruumiineen irti Ruotsista. 

Häntä ei saata nähdä rakastamatta häntä ja se, joka 
ihastumatta on puhellut hänen kanssaan, ei ole ih- 
minen. Lempeänä, alentuvaisena, keveänä ja yksin- 
kertaisena hän houkuttelee pienet lapsetkin ja arat 
erämaan naiset persoonansa ympärille aivan kuin 
suojelevan jumaluuden ympärille; ja mitäpä muuta- 
kaan hän olisi Suomelle?” 

Iisalmesta matka suuntautui Kajaania kohti. Koska 
maamatka oli erittäin hankala, päätettiin kulkea osa 
matkaa vesitse Oulujärven yli, Oulusta asti tuotiin 
keisarillisen seurueen tarvitsemat kaksi purjevenettä 
miehistöineen. Ennen lähtöään keisari aterioi Haa- 
palankankaan vähäisessä uudistalossa. Koska talo 
itse tarvittiin keittiöksi, täytyi ruokasalina käyttää 
talon uutta tallia. Kapteeni Gripenberg puhdistutti 
sen perin pohjin ja antoi verhota sen seinät ja pilt- 
tuut tuoreilla koivuilla. Lähimmästä talosta saatiin 
pöytä, ja tuolit korvattiin häthätää kokoonkyhätyllä 
penkiilä, joka verhottiin veneiden mukana tulleella 
punaisella verankappaleella. 

Keisari oli näihin järjestelyihin tyytyväinen, ja 
ateriointi tallissa sujui hilpeän mielialan vallitessa. 
Gripenberg sai maistaa Tohmajärven papin rouvan 
hilloa keisarin varottaessa: ”Se on hyvää, mutta 
ette saa ottaa sitä paljon, sillä tahdon säästäväisesti 
sitä käyttää.” Jälkiruoaksi varatut ananakset sen 
sijaan säästettiin, ja keisari vei ne tuliaisiksi Kajaa- 
nin kirkkoherran rouvalle. 

Matka Kajaaniin oli kuitenkin käydä korkealle 
vieraalle kohtalokkaaksi. Oulujärvellä kävi kova 
tuuli, ja laidan yli tulvivat aallot kastelivat kaikki 
veneissä olijat läpimäriksi. Vain vaivoin onnistui 
taitavan kapteeni Juneliuksen kuljettaa veneensä 
vahingoittumattomina perille. 

Korkean vieraansa juhlallisesti vastaanottanut Ka- 
jaani oli pian katsottu, ja tunnin kuluttua saapumi- 
sestaan väsymätön hallitsija oli jo taas matkalla. 
Maitse tapahtunut matkanteko Nissilään oli erittäin 
vaivalloinen. Keisari seurueineen kulki ratsain hal- 

litsijan itsensäkin saadessa tyytyä vanhaan puusatu- 
laan ja ruostuneisiin jalustimiin. Välillä hänen oli. 
käveltäväkin. Vihdoin saavuttiin Nissilään, josta 
matka jatkui maanteitse Ouluun. 

Oulu oli valmistautunut ottamaan juhlallisesti vas- 
taan hartaasti odotetun vieraan. Kun hän sitten pari 
päivää suunniteltua myöhemmin vihdoin saapui, 
vaihtui keisarin odottamattoman viipymisen aiheut- 
tama huolestuminen sydämelliseksi riemuksi. Mutta 
jo seuraavana aamuna Aleksanteri jätti uskolliset 
oululaisensa jatkaessaan matkaansa Tornioon. Sieltä 
palatessaan hän pistäytyi toisen kerran Oulussa tu- 
tustuen lähemmin kaupunkiin. Raahen, Kokkolan, 
Pietarsaaren ja Uudenkaarlepyyn kautta hän saapui 
sitten Vaasaan, jossa osallistui hänen kunniakseen 
järjestettyihin tanssiaisiin. Kahdellatoista rouvalla ja 
kolmella vaasalaisneitosella oli unohtumaton ilo tans- 
sia itsensä keisarin kanssa. 

Pohjanmaan kansan ujostelematon suhtautuminen 
hallitsijaansa kiinnitti keisarin huomiota. Majataloi- 
hin kokoontunut kansa sai esteettömästi lähestyä 
korkeata vierasta. Pohjanmaan talonpoikaistytöt oli- 
vat jopa niin rohkeita, että he hypistelivät Aleksan- 
terin takkia nähdäkseen, miten hienoa kangasta kei- 
sari käyttää vaatteissaan. Heidän uteliaisuutensa 
vain huvitti keisaria, joka puolestaan tulkkinsa väli- 
tyksellä antoi tunnustuksensa ftalonpoikaistyttöjen 
itse kehräämille ja kutomille sieville puvuille. Vai- 
kutelmanaan keisari totesi, etteivät täkäläiset ihmi- 
set ole koskaan olleet orjia tai ankarien kartanon- 
herrojen alustalaisia ja lisäsi huokaisten: ”Sydämeni 
lämpiää nähdessäni tällaista rahvasta.” 

Matkan loppuosa suoritettiin samassa nopeassa 
tahdissa. Kristiinankaupungin, Porin, Rauman ja 
Uudenkaupungin kautta Aleksanteri saapui Turkuun. 
Siellä oli valmistauduttu ottamaan hallitsija kunnia- 
portein ja juhlavalaistuksin upeasti vastaan. Hän 
tutustui Turussa tuomiokirkkoon, yliopistoon, sairaa- 
loihin ja vankiloihin, esittelytti itselleen huomatta- 

vimmat virkamiehet sekä otti vastaan venäläisten 
joukkojen paraatin. Lopuksi hän kunnioitti läsnä- 
olollaan suuria tanssiaisia, joissa hän ahkerasti tans- 
sitti Turun ja sen lähiympäristön rouvia ja neitosia. 
Vain toista vuorokautta Turussa viivyttyään hallit- 
sija oli jälleen matkalla. Hämeenlinnasta hän kiersi 
Kangasalan kautta — missä ”Keisariharju” kantaa 
vielä tämän käynnin johdosta saamaansa nimeä — 
Tampereelle, jonka mahtavat kosket tekivät häneen 
syvän vaikutuksen. Hallitsijan käynti antoi virikkeen 
Tampereen teollisuuden kehittymiselle. Tampereelta 
palatessaan Aleksanteri tarkasti Parolassa Luolajan 
nummella majailevat suomalaiset rykmentit, jotka 
salvat suuriruhtinaaltaan tunnustusta osakseen. 


Helsingissä keisari-suuriruhtinas tutustui maamme 
uuteen pääkaupunkiin, jonka rakennustyöt kiinnos- 
tivat häntä suuresti. Pääkaupungin kaikkiin julki- 
siin laitoksiin tutustuttuaan hallitsija palasi Porvoon, 
Loviisan ja Haminan kautta Pietariin. 


Tämä Aleksanterin laajin tutustumismatka Suo- 
messa oli kestänyt vain vajaan kuukauden. Maikaan 
käytetyn ajan lyhyydestä huolimatta hän oli kui- 
tenkin saanut sangen hyvän kuvan maamme luon- 
nosta ja väestöstä. Suomen maisemien kauneus vai- 
kutti syvästi keisarin herkkään mieleen. Myös väes- 
töstä hallitsija oli saanut edullisen kuvan, mikä vah- 
visti hänen vanhastaan myönteistä ennakkokäsitys- 
tään kansastamme. Maanmiehemme puolestaan osoit- 
tivat kaikkialla syvää kiintymystään jaloluonteiseen 
hallitsijaan. Tämä kiintymys, jonka keisari-suuri- 
ruhtinaan suopea suhtautuminen maahamme oli ai- 
heuttanut, muuttui häntä kohtaan tunnetuksi rak- 
kaudeksi kaikkialla, missä jalo hallitsija vain liikkui 
uusien alamaistensa keskuudessa. 


Niinpä koko Suomen kansa tunsi lamauttavana 
iskuna sen viestin, joka joulukuun alkupuolella v. 
1825 saapui Etelä-Venäjältä kertoen keisarin kuo- 
lemasta. Aleksanteri I, Suomen ensimmäinen kei- 

sari-suuriruhtinas, oli kuollut joulukuun 1. päivänä 
Taganrogissa lyhyen sairauden jälkeen. | 

Harva valloittaja on siinä määrin voittanut asevoi- 
min alistamansa maan väestön rakkauden kuin Alek- 
santeri I voitti Suomen kansan melkeinpä yksimie- 
lisen kiintymyksen. Mutta ani harva maamme hal- 
litsijoista on myöskään tehnyt niin paljon kansamme 
hyväksi kuin Aleksanteri teki. Joskaan hänen halli- 
tuksensa loppupuoli ei täysin vastannut sen lupaavaa 
alkua, ehti hän muutamina ensimmäisinä hallitus- 
vuosinaan hankkia katoamattomat ansiot: Suomen 
kansan historiassa. Antaessaan maallemme itsehal- 
linnon ja yhdistäessään sen erilleen joutuneet osat 
jälleen satavuotisen eron jälkeen Aleksanteri teki 
kansallemme korvaamattoman palveluksen. Keisa- 
rin näiden toimenpiteiden arvo ilmenee täysin muis- 
tettaessa, missä kunnossa Viipurin lääni oli palates- 
saan muun Suomen yhteyteen satavuotisen venäläis- 
vallan jälkeen. Siksi Aleksanteri I on ansainnut suo- 
malaisten ikuisen kiitollisuuden. 


ITSEVALTIUDEN KAUSI 


Jo Aleksanteri I:n hallituskauden loppupuoli oli 
ollut vahvistuvan taantumuksen aikaa keisari-suuri- 
ruhtinaan liittyessä yhä lähemmin pyhän liiton taan- 
tumuksellisiin johtomiehiin. Mutta hänen seuraa- 
jansa aikana vasta tämä suunta kehittyi täyteen voi- 
maansa. Nikolai I:n hallituskaudelle on ominaista 
itsevaltaisuus, millä Venäjää ja myös Suomea hallit- 
tiin kaikkea vapaamielisyyttä kammoavassa hen- 
gessä. 


Nikolai I Suomen suuriruhtinaana 


Keisari Nikolai oli tsaari Paavali I:n kolmas 
poika, joten hänestä ei odotettu koskaan tulevan 
Venäjän hallitsijaa. Siten prinssi ei saanut tulevalle 

hallitsijalle kuuluvaa kasva- 
tusta; mm. hänen tietonsa 
valtion asioista jäivät hyvin 
vähäisiksi. Mutta hänen kas- 
vatuksensa laiminlyötiin 
muutoinkin. Nikolain lahjat 
olivat varsin keskinkertaiset, 
joten hänen olisi pitänyt 
hankkia edes hyvä opillinen 
sivistys. Mutta prinssin tie- 
tomäärä jäi hyvistä opetta- 
jista huolimatta varsin vail- 


linaiseksi, mikä kyllä kuvas- Nw 
tuu hänen hallitustoimissaan. | 
Joskin Nikolai oli lahjoil- o 


taan huomattavasti heikompi 
loistavaa = Aleksanteri-vel- 
Jeään, oli hän kuitenkin 
luonteeltaan tätä verrattomasti lujempi ja ehyempi. 
Hän oli asiallinen, velvollisuudentuntoinen ja äärim- 
mäisen rehellinen. Kun hän oli päättänyt jota- 
kin, ei mikään kyennyt enää saamaan häntä muut- 
tamaan päätöstään. Nikolai oli jo nuoruudessaan 
joutunut palvelemaan armeijassa, minkä hän tunsi 
perin pohjin. Siellä hän oli oikeassa ympäris- 
tössään. Hänen selväpiirteinen, jyrkkä ja päättäväi- 
nen luonteensa omaksui täysin sotilaalliset ihanteet. 
Hallitsijaksi tultuaan Nikolai pyrki soveltamaan niitä 
myös valtakuntansa hallitsemiseen. Kaiken tuli ta- 
pahtua sotilaallisella täsmällisyydellä. Voimakkaan 
keisarin onnistuikin toteuttaa nämä ihanteensa aina- 
kin ulkonaisesti. Jo ulkonäöltään tavattoman ma- 
Jesteetillinen ja hallitseva keisari — Nikolaita pidet- 
tiin valtakuntansa komeimpana miehenä — vallitsi 
ympäristöään kaikkialla, missä hän kolmikymmen- 
vuotisen hallituskautensa aikana vain näyttäytyi. 
Nikolain hallitusperiaatteet olivat yhtä suoravii- 
vaiset kuin hänen hallitustapansakin. Hän oli omak- 
sunut täydestä sydämestään pyhän liiton johtavat 

Nikolai I. 

periaatteet, joiden lujin tuki Euroopassa hän oli. Hal- 
litsija tiesi parhaiten, mitä hänen kansansa tarvitsi. 
Ja mikäli hallitsija kristillisessä hengessä johti val- 
takuntaansa, ei kenelläkään pitänyt olla oikeutta 
puuttua hänen hallitukseensa. 


Näiden Nikolain johtavien periaatteiden muotou- 
tumiseen valkuttivat voimakkaasti eräät hänen hal- 
lituskautensa alkuun liittyvät tapahtumat. Nikolain 
vanhempi veli Konstantin olisi ollut ikänsä perus- 
teella oikeutettu perimään Venäjän kruunun Alek- 
santerin jälkeen. Mutta suuriruhtinas Konstantin oli 
luopunut vallanperimysoikeudestaan, mikä siten siir- 
tyi nuorimmalle veljeksistä. Asiasta ei kuitenkaan 
limoitettu mitään tulevalle keisarille itselleen. Kun 
sanoma Aleksanterin kuolemasta saapui, vannoi Ni- 
kolai siksi ensimmäisenä uskollisuutta Puolassa oles- 
kelevalle vanhemmalle veljelleen, joka myös julistet- 
tiin Nikolain toimesta keisariksi. Vasta kun hän oli 
saanut uusitun vakuutuksen Konstantinin kruunus- 
taluopumisesta, otti hän Venäjän keisarikruunun vas- 
taan. 

Hallitsijanvaihdoksen yhteydessä sattuneet tapah- 
tumat antoivat eräille Venäjän oloihin tyytymättö- 
mille tilaisuuden yrittää heidän jo kauan aikaa val- 
mistelemaansa kumousta. Sivistyneistöön, etenkin 
aatelisten upseerien keskuuteen, oli Napoleonia vas- 
taan käytyjen sotien aikana levinnyt Ranskan val- 
lankumouksellisia elähdyttäneitä aatteita. He olivat 
toivoneet, että Venäjän olot uudistettaisiin vapaa- 
mielisessä hengessä ja sille annettaisiin perustuslaki. 
Kun Aleksanterin lupaavasti alkanut uudistustoi- 
minta oli tyrehtynyt, ryhtyivät nämä tyytymättömät 
upseerit suunnittelemaan olevien olojen väkivaltaista 
kumoamista. Aleksanterin kuolinsanoman saadessaan 
he aloittivat kapinan houkuteltuaan mm. osan pää- 
kaupungin varuskuntajoukoista puolelleen. Nikolai 
yritti aluksi saada kapinallisia antautumaan sovin- 
nolla. Mutta kun hän ei siinä onnistunut, kukistet- 

tiin kapina asevoimin. Sen johtomiehet tuomittiin 
kuolemaan tai lähetettiin Siperiaan. 


Näiden ns. dekabristien eli joulukuunkapinallisten 
menettely vaikutti kuitenkin syvästi Nikolain halli- 
tustapoihin. Vastedes hän epäili jokaisessa vapaa- 
mielisyyden ilmauksessa vallankumouksellisuutta, 
jonka hän oli valmis häikäilemättömästi hävittämään. 
Hänestä tuli taantumuksellisuuden lujin tuki Euroo- 
passa. 

Kun Venäjällä tapahtui hallitsijanvaihdos, oli Suo- 
men erikoisasema vaarassa. Suomen itsehallintoa 
vastustavat venäläiset katsoivat nyt tilaisuuden tul- 
leen sen hävittämiseen. Heihin kuului myös Suomen 
silloinen kenraalikuvernööri, kenraali Arseni Zakrev- 
ski. Heti kun sanoma Aleksanterin kuolemasta saa- 
pui, vannotti Zakrevski suomalaisilla uskollisuutta 
Konstantinille. Mutta hänen vaatimuksestaan vala 
vannottiin venäläisen valankaavan mukaan, jossa 
valan vannojat lupasivat puolustaa keisarin itseval- 
tiutta. Tämän jälkeen Zakrevski yritti estää keisaria 
antamasta hallitsijan vakuutusta, jolloin Suomen eri- 
koisasema olisi voitu helposti hävittää. 


Mutta Zakrevskin suunnitelmat epäonnistuivat. 
Konstantinin luovuttua oli Nikolaille vannottava 
uusi vala, joka suoritettiin erikoisen Suomea varten 
valmistetun kaavan mukaan. Rehbinder sai myös 
Nikolain antamaan Suomea varten hallitsijanvakuu- 
tuksen. Tämä kuului seuraavasti: ”Me Nikolai I, 
Jumalan armosta koko Venäjän Keisari ja Itsevaltias 
ja Suomen Suuriruhtinas ym., ym., ym. teemme tiet- 
täväksi: että sittenkuin Me Jumalan sallimuksesta 
olemme perinnöksi saaneet Suomen Suuriruhtinas- 
kunnan, olemme Me tämän kautta tahtoneet vakuut- 
taa ja vahvistaa maan uskonnon ja perustuslait sekä 
eri- ja muut oikeudet, joita itsekukin sääty maini- 
tussa suuriruhtinaskunnassa erittäin ja kaikki sen 
asujaimet yhteisesti, niin ylhäisemmät kuin alhai- 
semmat, tähän asti nauttineet ovat; luvaten säilyttää 

kaikki nämä edut ja asetukset lujina ja järkähtämät- 
töminä täydessä voimassaan.” 


Rehbinderin päättäväisen ja rohkean menettelyn 
ansiosta Nikolai oli vahvistanut maamme erikoisase- 
man Venäjän keisarikunnan yhteydessä. Tämän lu- 
pauksensa keisari myös piti elämänsä loppuun asti. 
Joskaan maamme oikeuksia ei mainittavasti laajen- 
nettu, ei niistä myöskään mitään menetetty Nikolain 
hallituskauden aikana. 


Taantumus voittaa Suomessa 


Keisari Nikolain noustessa valtaistuimelle Suomen 
Venäjään liittämisestä johtuneet järjestelyt oli saatu 
jo loppuun suoritetuiksi ja maamme hallinto vakiin- 
tuneelle kannalle. Paikallishallinnosta huolehtivat 
edelleen jo Ruotsin-vallan aikaiset maaherrat — 
joita myöhemmin alettiin nimittää kuvernööreiksi — 
kruununvoutien ja nimismiesten välityksellä. Ainoa 
kirkollishallinnossa tapahtunut muutos oli Turun 
hiippakunnan muuttaminen arkkihiippakunnaksi v. 
1817 ja Viipurin läänin seurakuntien liittäminen 
Porvoon hiippakuntaan. Myös maan oikeuslaitos 
toimi vanhalla pohjalla Viipurin uuden hovioikeu- 
den huolehtiessa vuodesta 1838 lähtien maan itä- 
osien lainkäytöstä. 


Maamme uusi asema oli vaatinut myös monien 
virastojen perustamista, koska Tukholmassa sijain- 
neet keskusvirastot oli pitänyt korvata uusilla. Näistä 
ensimmäinen, lääkintöhallitus, oli aloittanut toimin- 
tansa jo v. 1811. Myöhemmin olivat syntyneet mm. 
posti-, tulli- ja koskenperkausjohtokunnat eli -hal- 
litukset sekä päämaanmittauskonttori. Osa entisten 
keskushallitusten tehtävistä oli siirtynyt suoraan se- 
naatille. Senaatti sai päättää ne asiat, joissa keisa- 
rille ei ollut jätetty ratkaisuvaltaa. Yleensä se huo- 
lehti juoksevista hallintoasioista varsin laajoin val- 
tuuksin. Mm. se valmisteli menoarviot, suoritti eh- 

dollepanot virkoihin ja antoi hallitsijan pyytämiä 
lausuntoja maan hallintoa koskevissa asioissa. 

Maan korkeimpana viranomaisena toimi keisari- 
suuriruhtinaan nimittämä kenraalikuvernööri, jonka 
tehtävänä oli hallinnon yleinen johtaminen. Ken- 
raalikuvernööri oli maassa olevan sotaväen päällikkö 
sekä senaatin puheenjohtaja. Hänen välityksellään 
Venäjän ja Suomen viranomaiset olivat yhteydessä 
keskenään. 

Aluksi kenraalikuvernööri ei saanut esitellä maan 
asioita suoraan keisarille. Esittelyt suoritti Pie- 
tarissa oleva valtiosihteeri, joka Nikolain aikana 
sai ministerivaltiosihteerin nimen. Mutta v. 1826 
maamme erikoisasemaan nurjasti suhtautuva kenraa- 
likuvernööri Zakrevski sai aikaan päätöksen että 
kenraalikuvernööri saattoi ilmoittaa keisarin hänelle 
henkilökohtaisesti antamat käskyt valtiosihteerille ja 
senaatille. Tällä tavoin kenraalikuvernööri saattoi 
tehdä maatamme koskevia esityksiä suoraan keisa- 
rille valtiosihteerin ohitse. Kun valtiosihteerin virka 
pysyi yleensä kyvykkäiden ja isänmaallisten suoma- 
laisten käsissä kenraalikuvernöörien ollessa venäläi- 
slä, merkitsi tämä muutos vaaraa maallemme. 
Mutta tämä jäi Zakrevskin ainoaksi voitoksi hänen 
Suomen itsehallinnon kumoamiseen tähtäävissä yri- 
tyksissään. Nikolai torjui jyrkästi sekä Zakrevskin 
eitä eräiden muidenkin tämän suuntaiset esitykset. 
Keisari-suuriruhtinaan menettely johtui ehkä yhtä 
paljon hänen poliittisista periaatteistaan kuin hänen 
halustaan pysyä sanassaan. Nikolain päämääränä 
oli ylläpitää. Venäjällä itsevaltiasta 'hallitustapaa 
ja torjua kaikki vapaamielisten toiveet perus- 
tuslain aikaansaamisesta. Onnistuakseen pyrkimyk- 
sissään hän Katsoi tarpeelliseksi sulkea Venäjän 
mahdollisimman täydellisesti länsimaiden yhteydestä. 
Tässä mielessä hän pyrki yhteistyöhön niiden naa- 
purivaltioiden kanssa, joita hallittiin samojen peri- 
aatteiden mukaan. Itävalta ja Preussi olivatkin Ni- 
kxolain liittolaisia. Myös Ruotsin kuningas Kaarle 

XIV Juhana jatkoi jo keisari Aleksanterin aikana 
alkanutta poliittista yhteistyötä Venäjän kanssa. 
Mutta vähitellen Ruotsiinkin tunkeutui niitä vapaa- 
mielisiä ajatuksia, jotka voittivat alaa Euroopassa 
varsinkin Ranskassa sattuneiden vuoden 1830 ”hei- 
näkuun vallankumouksen” sekä vuoden 1948 ”hel- 
mikuun vallankumouksen” johdosta. Tämä vieroitti 
Nikolain entisestä liittokumppanistaan, ja hän katsoi 
tarpeelliseksi valtakuntansa luoteisenkin rajan eri- 
tyisen varmistamisen. | 

Nikolai uskoi parhaiten turvaavansa luoteisrajansa 
kaikilta haitallisilta vaikutuksilta varmistautumalla 
suomalaisten myötämielisyydestä. Siksi maamme tuli 
saada säilyttää omat laitoksensa ja omat tapansa. 
Osaksi tämän vuoksi keisari v. 1831 erotti Suomen 
kenraalikuvernöörin virasta maassamme epäsuo- 
sloon joutuneen kenraali Zakrevskin ja nimitti hänen 
tilalleen ruhtinas Aleksanteri Menshikovin, lähim- 
män miehensä, joka pyrki lähentämään Suomea 
keisarikuntaan välttämällä pakkokeinojen käyttöä 
ja pitämällä arvossa Suomen erikoisoikeuksia. Men- 
shikov torjuikin monet aloitteet, jotka olisivat voi- 
neet heikentää maamme asemaa. 

Keisarin Suomelle osoittamasta suopeudesta huo- 
limatta maamme olot eivät päässeet vapaasti kehit- 
tymään. Joskin Ruotsin-vallan aikainen hallitus- 
muotomme jätti hallitsijalle hyvin suuren vallan, 
olisi monien asioiden ratkaisuissa kaivattu säätyjen 
myötävaikutusta. Mm. lainsäädäntöä ei voitu ftoi- 
mittaa ilman valtiopäiviä. Keisari-suuriruhtinas ei 
ollut kuitenkaan halukas yhteistyöhön valtiopäivien 
kanssa. Hän halusi kylläkin kehittää maamme oloja 
mm. edistämällä sen taloudellista elämää, mutta tämä 
oli hänen mielestään hyvin suoritettavissa hallitsijan 
ja virkamiehistön avulla. Tosin hän ei sinänsä hyl- 
jeksinyt valtiopäiviäkään, vaan pari kertaa jo suun- 
nitteli niiden koollekutsumistakin, mutta asia rau- 
kesi kummallakin kertaa suomalaisista riippumatto- 
mista syistä. Maamme olojen kehittäminen jäi näin 

ollen virkamiehistön asiaksi. Paljon hyvän ohella 
tämän seurauksena oli taantumuksellisuuden val- 
taanpääsy. 

Nikolain hallituksen alkuaika oli kuitenkin var- 
sin edistyksellistä. Keisari suunnitteli veljeltään 
keskenjääneiden uudistusten toteuttamista. Osa niistä 
toteutettiinkin, mm. miljoonat kruununtiluksilla elä- 
vät maaorjatalonpojat saivat vapautensa. Siperiaan 
karkotettu Speranski kutsuttiin takaisin ja sai joh- 
taakseen laajan lakien tarkistamis- ja kokoamistyön. 
Mutta piän keisarin huomio kiinnittyi kokonaan 
ulkopolitiikkaan ja sisäiset uudistukset saivat jäädä. 
V. 1827 Venäjä osallistui yhdessä Englannin ja Rans- 
kan kanssa sotatoimiin Turkkia vastaan avustaak- 
seen vapautensa puolesta taistelevia kreikkalaisia. V. 
1829 tehdyssä rauhassa Venäjä sai etuja Turkin kus- 
tannuksella. Siitä tuli nyt Balkanin johtava valta. 
Pari vuotta myöhemmin puolalaiset nousivat heinä- 
kuun vallankumouksen rohkaisemina kapinaan Ve- 
näjää vastaan. Yksin jääneinä heidät kuitenkin wian 
kukistettiin. Nikolai riisti Puolalta itsehallinnon ja 
liitti onnettoman maan tavallisena maakuntana Ve- 
näjään. Puolan tapahtumat muuttivat välillisesti 
keisarin suhtautumista Suomeen. Ne estivät toi- 
saalta suunnitellun valtiopäivien koollekutsumisen. 
Toisaalta suomalaisten uskollisuus ja luotettavuus — 
mm. Suomen kaarti osallistui kapinan kukistamiseen 
— vahvisti keisari-suuriruhtinaan myötätuntoa maa- 
tamme kohtaan. 

Nikolain valtakauden alussa poistettiin Suomessa 
kuolemanrangaistus muista kuin valtiollisista rikok- 
sista. Se korvattiin karkotuksella Siperiaan. Suomi 
oli näin ensimmäinen maa, jossa kuolemanrangaistus 
poistettiin käytännöstä. Mutta hallituksen seuraavat 
toimenpiteet eivät olleet yhtä edistyksellisiä. V. 1826 
annettiin Viipurin läänin lahjoitusmaita koskeva ase- 
tus, joka käytännössä jätti lahjoitusmaatalonpojat 
täysin herrojensa armoille. Kolme vuotta myöhem- 
min annettiin sensuuriasetus, jonka mukaan kaikki 

painotuotteet oli ennakolta tarkastettava. Myöhem- 
min kenraalikuvernööri sai valtuudet sanomalehtien 
julkaisuluvan antamiseen ja lehtien lakkauttamiseen. 
Mielipiteiden valvonnan kiristi äärimmilleen vuo- 
den 1850 %painoasetus, jolla kiellettiin painatta- 
masta suomen kielellä muuta kuin uskonnollista tai 
taloudellista kirjallisuutta. 

Väkiluvun kasvu ja asutuksen laajentuminen pa- 
kottivat myös ryhtymään eräisiin hallintopiirien 
muutoksiin. V. 1831 tarkistettiin läänijakoa, jolloin 
syntyivät Hämeen, Uudenmaan ja Mikkelin läänit. 
Jyväskylä, Mikkeli, Heinola ja Joensuu saivat kau- 
punginoikeudet Nikolain hallituskaudella. Oikeuspii- 
ritkin jaettiin uudelleen, jolloin myös perustettiin 
uusi hovioikeus Viipuriin. Vihdoin v. 1850 muodos- 
tettiin Oulun ja Kuopion lääneistä uusi hiippakunta, 
jonka piispanistuin sijoitettiin Kuopioon. 

Suurin osa näistä samoin kuin elinkeinoelämänkin 
alalla aikaansaaduista parannuksista oli maan omien 
virkamiesten ansiota, jotka tunnollisesti pyrkivät 
toimimaan isänmaansa hyväksi. Erityisesti on täl- 
löin muistettava jo edellä mainittujen ohella proku- 
raattori ja senaattori Kaarle Juhana Walleen, kreivi 
Aleksanteri Armfelt, Kustaa Mauri Armfeltin poika, 
joka kreivi Rehbinderin jälkeen ansiokkaasti hoiti 
Suomen ministerivaltiosihteerin tärkeätä virkaa Pie- 
tarissa, sekä senaattori Lauri Gabriel von Haartman. 
Mutta monet suomalaiset virkamiehet ovat myös 
osaltaan vastuussa taantumuksellisten menettelyta- 
pojen kotiutumisesta Suomeen. Joko halusta miel- 
lyttää venäläisiä vallanpitäjiä tai virkavaltaisuuden 
vakaumuksellisina kannattajina he olivat usein kei- 
sarlakin innokkaammat keksimään keinoja vallitse- 
van hallintojärjestelmän turvaamiseksi pelätyiltä va- 
paamielisiltä uudistusvaatimuksilta. Edelliseen luok- 
kaan kuului mm. vanha Anjalan-mies Kustaa Ladau, 
joka saatuaan v. 1809 Suomen kansalaisoikeudet 
takaisin oli kohonnut maan postipäälliköksi. Tässä 
virassa hän yritti yhtenäistää Suomen ja keisarikun- 

nan postilaitoksen sekä järjestää Suomeen saman- 
kaltaisen urkintajärjestelmän, joka oli otettu käy- 
täntöön Venäjällä — toimenpide, mistä hän sai 
maanmiehiltään ”suuren hirttämättömän” liikanimen. 
Jälkimmäisiin kuului mm. von Haartman. 

Kun kaikki maan omatkaan johtomiehet eivät pi-- 
täneet välttämättömänä vapaamman hallintomene- 
telmän omaksumista, ei ole ihmeteltävä, että kei- 
sari-suuriruhtinas puolestaan tyytyi oleviin oloi- 
hin. Näin Nikolai-keisarin hallituskausi kului taan- 
tumuksen merkeissä meidänkin maassamme. 


Taloudellista kehitystä 


Ero Ruotsista synnytti maamme talouselämässä 
suuria muutoksia. Valtiollinen ero aiheutti myös 
lukuisten taloudellisten siteiden katkeamisen. Vasta 
aikaa myöten maamme talous alkoi vakiintua uudelle 
pohjalle. Toisaalta maamme uusi asema oli omiaan 
luomaan taloudellisen nousun edellytykset, mitkä 
siltä Ruotsin-vallan aikana olivat puuttuneet. 

Maatalous oli maamme ehdoton pääelinkeino 1800- 
luvun alkupuolella. V. 1815 maan 29 kaupungin 
yhteinen asukasluku, n. 52 007 henkeä, ei ollut kuin 
viitisen prosenttia maan koko asukasluvusta. Ruot- 
sin-vallan loppuaikoina maatalouden alalla oli tapah- 
tunut huomattavaa kehitystä, mikä jatkui edelleen- 
kin. Isojako edistyi hiljalleen, ja tiluksia halkomalla 
sekä uudisasutuksen avulla saatiin uusia viljelysti- 
loja. Mutta maatalouteen voitiin tästä huolimatta 
sijoittaa varsin vähän lisäväkeä siten, että se kykeni 
kunnolla hankkimaan toimeentulonsa. Väestön suu- 
ren kasvun johdosta — nousihan maamme väkiluku 
keisari Nikolain hallituskautena n. 1260 000:sta n. 
1 700 000 henkeen — maaseudun tilattoman väestön 
määrä lisääntyi jatkuvasti. Osa sai niukan toimeen- 
tulonsa torppareina tai mäkitupalaisina. Mutta suu- 
rin osa, v. 1815 n. 80 % koko maalaisväestöstä, oli 
täysin vailla minkäänlaista omaa viljelystä. Suuri 

osa tästä ryhmästä eli sangen kurjissa oloissa tila- 
päistöiden varassa ilman toivoakaan asemansa para- 
nemisesta. 

Kehittymättömien maanviljelystapojen vuoksi to- 
sin tarvittiin runsaasti työvoimaa. Näin oli asian 
laita herraskartanoissakin, jotka muutoin olivat ke- 
hityksen tiennäyttäjiä maaseudulla. Mm. eräässäkin 
Karkun kartanossa oli kaksi miestä vuosittain seitse- 
män kuukauden ajan päreitä kiskomassa kartanon 
valaisun tarpeen tyydyttämiseksi. Kaikenlaisten 
raaka-aineiden tuhlaamista osoittaa puolestaan ar- 
viointi, jonka mukaan yksinomaan pienessä Karkun 
pitäjässä kulutettiin vuosittain näihin valaistuspuu- 
hiin n. 20 000 suurta tukkipuuta. 

Maanviljelyksen tuottavuus oli myös varsin heikko. 
Vielä v. 1833 vain rannikkoseutujen asukkaat sekä 
paikoitellen suurten sisäjärvien rantamien asujaimisto 
saattoi syödä selvää leipää läpi vuoden. Suurin osa 
talonpoikaisväestöstä joutui jo keskinkertaisina vuo- 
sina turvautumaan sekaleipään, katovuosista puhu- 
mattakaan. "Toisaalta parhaat viljelysseudut tuotti- 
vat säännöllisesti viljaa myytäväksikin. Mm. ”Vaa- 
san ruis” oli ulkomaillakin suuressa maineessa sie- 
menviljana. : 

Vasta vähitellen maanviljelyksen taso parani ja 
tuottavuus lisääntyi. Siihen vaikutti suuresti järjes- 
tetyn maanviljelysopetuksen aikaansaaminen, mikä 
tapahtui maassamme 1800-luvun toisella neljännek- 
sellä. 

Samoihin aikoihin alkavat myös maamme muut 
elinkeinot kehittyä. Siihen vaikutti osaltaan myös 
muualla maailmassa tapahtunut teknillinen kehitys. 
Englannissa 1700-luvun lopulla alkanut teollistumi- 
nen oli levinnyt vuosisadan vaihteen jälkeen mui- 
hinkin Keski-Euroopan maihin. Teollistuminen pe- 
rustui etupäässä uuden voimanlähteen, höyrykoneen, 
kehittämiseen. Teollisuus pääsi siten vesivoimasta 
riippumattomaksi ja saattoi halvan polttoaineen, ki- 
vihiilen avulla levitä rikkaita hiilikenttiä omistavissa 

maissa hyvinkin laajalle. Höyrykoneen käyttö teol- 
lisuudessa helpotti myös meidän maamme teollistu- 
mista, vaikka maassamme olikin verrattain runsaasti 
vesivoimaa käytettävissä. 

Maamme taloudellinen kehitys oli aina kärsinyt 
alueellisesta laajuudesta ja huonoista liikenneyh- 
teyksistä. Nikolain aikana alettiin nyt myös kiin- 
nittää suurta huomiota kulkuyhteyksien parantami- 
seen. Jatkettiin — uusia keksintöjä käytäntöön 
ottaen — kustavilaisen ajan suurten tienrakennus- 
ohjelmien toteuttamista ja lisättiin vesitieyhteyksiä 
kanavia rakentamalla ja jokia perkaamalla. Jälkim- 
mäisessä myös maanviljelystä hyödyttävässä puu- 
hassa koskenperkausjohtokunnan päällikkö vapaa- 
herra von Rosenkampf tuli erittäin suosituksi kansan 
keskuudessa. V. 1833 ilmestyi myös ensimmäinen 
höyrylaiva Suomen järville, kun maassamme raken- 
nettu hinaaja ”Ilmarinen”, jonka omisti monipuoli- 
sesti yritteliäs tehtailija N. L. Arppe, alkoi liiken- 
nöidä Saimaalla. Rautateitä saatiin sen sijaan vielä 
kauan odottaa. 

Maamme teollisuus oli ollut varsin vähäinen Ruot- 
sin-vallan lopulla. Kaikkiaan laskettiin Suomessa 
tällöin olevan n. 30 vuoriteollisuuslaitosta, parisataa 
vesisahaa sekä joitakin lasi- ym. tehtaita. Nämä 

teollisuuslaitokset oli suureksi osaksi pystytetty Ruot- 
si-Suomessa vallinneen tiukan elinkeinolainsäädän- 
nön puitteissa valtionavun turvin, joten niiden elin- 
kelpoisuus oli useinkin kyseenalainen. Maan luon- 
taisia raaka-aineita ei nimittäin käytetty kuin mur- 
to-osassa maamme vähäistä teollisuutta. 

Jo keisari Aleksanterin aikana maamme teollisuus- 
toiminta sai uutta vauhtia. Tampereelle v. 1821 
myönnetyt vapaakaupunginoikeudet edistivät suu- 
resti tämän kaupungin kehittymistä tulevaksi ”Suo- 
men Manchesteriksi”. Skotlantilaissyntyisen Finlay- 
sonin v. 1820 perustama puuvillakehräämö oli kau- 
pungin ensimmäinen suurteollisuuslaitos. Aikaa myö- 
ten se laajeni niin, että sen työntekijäin luku nousi 
150:een. Tehtaassa oli myös kotimaassa valmistettu 
Euroopan suurin vesiratas. Littoisten verkatehdas ja 
Barkerin puuvillakehräämö siirtyivät v. 1844 käyt- 
tämään 16- ja 12-hevosvoimaisia höyrykoneita, jotka 
olivat kotimaista tekoa. Fiskarsin tehtaista oli vuo- 
rineuvos J. von Julinin johdolla kehittynyt maamme 
ensimmäinen höyrykoneiden tuottajaa. Myöhemmin 
aloitti myös Crichtonin tehdas Turussa koneiden 
valmistuksen. 

Kutomateollisuudesta oli näin kehittynyt merkit- 
tävin teollisuudenhaara maassamme. Eräät kauko- 
näköiset miehet, etenkin Arppe, tajusivat kylläkin 
maamme valtavien puuvarojen arvon teollisuuden 
raaka-aineena. Hän olisi halunnut jalostaa niitä 
perustamassaan höyrysahassa. Mutta ahdas elinkei- 
nolainsäädäntö esti nämä aikeet. Pelättiin suuri- 
tehoisten sahojen kuluttavan metsät loppuun, joten 
kullekin sahalle määrättiin vuosittain vain hyvin 
suppea tukkikiintiö. Höyryvoiman käyttö sahoissa 
kiellettiin, ja tämä kielto kumottiin vasta v. 1857. 
Nämä rajoitukset viivyttivät osaltaan teollisuuden 
suurisuuntaista läpimurtoa maassamme. 

”Hänen hirmuisuutensa” 


Huolimatta keisari Nikolain hallitusajan taantu- 
muksellisesta luonteesta saatiin paljon hyvääkin ai- 
kaan. Näin oli nimenomaan maan talouselämän 
laita, jonka kehittämistä keisari-suuriruhtinas hen- 
kilökohtaisesti katsoi suopein silmin. Sehän oli vaa- 
raton keino osoittaa suuriruhtinaanmaan asuk- 
kaille, miten edullinen heidän asemansa oli suu- 
ren keisarikunnan yhteydessä. Kuten kaikki muut- 
kin hallitustoimet jäi maamme talouselämänkin ke- 
hittäminen virkamiesten tehtäväksi. Ansijoitunein 
heistä oli virkavaltaisuudestaan ja äreydestään ”Hä- 
nen hirmuisuutensa” liikanimen saanut senaatin 
talousosaston pitkäaikainen varapuheenjohtaja, va- 
paaherra Lauri Gabriel von Haartman. 

Lauri Gabriel von Haartman oli Turun yliopiston 
lääketieteen professorin ja rehtorin Gabriel Haart- 
manin poika. Isä oli ensimmäisiä suomalaisia mie- 
hiä, jotka totesivat maamme liittämisen Venäjään 
väistämättömäksi tosiasiaksi ja toimivat tämän va- 
kaumuksensa mukaisesti. Niinpä hän lähtiessään v. 
1808 suomalaisen lähetyskunnan mukana Pietariin 
Turun yliopiston edustajana otti 19-vuotiaan poi- 
kansa mukaan sijoittaakseen hänet Pietarissa johon- 
kin virkaan. Nuorukainen pääsikin Venäjän ulko- 
asiainministeriön palvelukseen. Tämä toimi jäi tosin 
lyhytaikaiseksi, sillä nuori Haartman siirtyi jo v. 
1811 Suomen asiain komitean virkamieheksi ja Tu- 
run yliopiston kanslerin sihteeriksi jääden edelleen 
Pietariin. Täällä hän oleskeli melkein yhtä mittaa 
vuoteen 1827 täysin omaksuen Venäjällä vallitsevan 
virkavaltaisen, vapaamielisiä uudistuspyrintöjä vas- 
tustavan hengen. 

Haartman joutui suorittamaan pitkän ulkomaan- 
matkan terveydellisistä syistä. Vuosina 1827—29 hän 
kävi Ruotsissa, Tanskassa, Saksassa, Pohjois-Italias- 
sa, Hollannissa, Belgiassa, Ranskassa ja Englannissa. 
Matkallaan hän kartutti jo ennestään huomattavia 

taloudellisia tietojaan ja tutki nimenomaan, mitkä 
hänen näkemistään menettelytavoista soveltuisivat 
Suomessa käytäntöön otettaviksi. Mm. hän arveli 
voin ja juuston saattavan sopia Suomen vientitava- 
roiksi. Haartman uskoi voivansa todeta, että talou- 
dellinen kukoistus oli kaikkialla aikaansaatu vain 
valtion voimakkaasti tukiessa ja ohjatessa yksityistä 
yritteliäisyyttä. 

Kotimaahan palattuaan onto kutsuttiin kohta 
senaatin jäseneksi, mutta nimitettiin jo v. 1831 Tu- 
run ja Porin läänin maaherraksi. Tässä virassaan 
hän joutui paljon tekemisiin taloudellisten kysymys- 
ten kanssa. Mm. hän oli mukana maamme Venäjän 
ja Ruotsin kanssa tekemiä kauppasopimuksia solmit- 
taessa. Suomen Talousseuran puheenjohtajaksi hänet 
valittiin neljästi. Tämän viran hoitajana hän ehdotti, 
että maahamme olisi perustettava maanviljelyskoulu 
vouteja varten, joille opetettaisiin tehokasta karjan- 
hoitoa sekä maamme oloihin soveltuvaa vuorovilje- 
lystä. Haartmanin aloite johtikin Mustialan maan- 
viljelysopiston perustamiseen. V. 1840 opisto aloitti 
toimintansa, mistä myös maanviljelysopetus Suo- 
messa sai alkunsa. 

V. 1840 Haartman kutsuttiin uudelleen senaattiin, 
missä hän sai seuraavana vuonna hoitaakseen senaa- 
tin talousosaston varapuheenjohtajan tehtävät. Tä- 
män lähinnä pääministerin virkaa vastaavan ase- 
mansa Haartman säilytti vuoteen 1858 saakka. 

Haartmanin pitkään virka-aikaan sisältyy paljon 
ensiluokkaisen tärkeätä työtä maamme hyväksi ni- 
menomaan talouselämän alalla. Ehkäpä arvokkain 
hänen aikaansaannoksistaan oli sekavien rahaolojem- 
me järjestäminen. Maassa oli liikkeellä sekä Venäjän 
paperirahaa, joka oli menettänyt sotien aikana pal- 
jon arvostaan, että ruotsalaista rahaa. Haartmanin 
johdolla toiminut komitea oli jo aikaisemmin esittä- 
nyt, että ruotsalaiset setelit vaihdettaisiin venäläi- 
sellä hopearahalla, jota Suomen Pankin oli hankit- 
tava. Pankille näin joutuneet ruotsalaiset setelit oli 

puolestaan vaihdettava Tukholmassa hopearahaksi, 
joka oli lyötävä Pietarissa hopearupliksi. Näin teh- 
tiinkin Haartmanin tultua maamme raha-asioitten 
hoitajaksi. Suomi oli siten saanut oman valtionpankin, 
jonka liikkeelle laskemat ruplamääräiset setelit oli- 
vat melkein yksinomaisena rahana maassamme. 
Pankki saattoi myös antaa lainoja ja siten tyydyttää 
nopeasti laajenevan elinkeinoelämämme kipeätä ra- 
hantarvetta. Tämän Haartmanin rahanuudistuksen 
ainoana, tosin hänestä riippumattomana, varjopuo- 
lena oli, että Suomen Pankin oli lunastettava myös 
venäläistä setelirahaa. Kun Venäjän rahan arvo 
myöhemmin laski, aiheutui siitä myös Suomessa liik- 
keelle laskettujen setelien arvon aleneminen ja Suo- 
men Pankin hopeavarojen hupeneminen. 

Haartman sai myös valtion raha-asiat kuntoon. 
Tulli- ja leimaverotuksen uudistaminen aiheutti kau- 
pan vilkastumisen, salakuljetuksen vähentymisen ja 
valtion tulojen huomattavan kasvun ilman verojen 
lisäämistä. Osittaisista tullien alentamisista huoli- 
matta valtio sai tulleista pääosan tuloistaan. Si- 
ten maanviljelijäin raskaaksi katsottua verotusta 
saatettiin alentaa. Veroparselien määrän vähentämi- 
nen neljäksi lisäsi myös valtion tuloja ja helpotti 
veronkantoa. 

Valtion kasvaneiden tulojen avulla saatettiin sori 
ryhtyä parantamaan maamme Jliikenneyhteyksiä. 
Haartman oli lujasti vakuuttunut kanavien hyödyl- 
lisyydestä maassamme. Hänen päätyökseen tuli Sai- 
maan kanavan rakennuttaminen. Vaikka kustannuk- 
set arvioitiin tavattoman suuriksi — n. 3 miljoonaksi 
hopearuplaksi valtion vuotuisten tulojen kohotessa 
vain 2!/, miljoonaan —, yritys toteutettiin huolellis- 
ten valmistelujen jälkeen. Puolet kustannuksista oli 
rahoitettava valtionlainalla, jonka Haartman hankki 
kotimaasta. Maksoipa hän kotimaisia lainoja otta- 
malla pois kaikki kolme Suomen valtion ulkomaista 
lainaa, jotka oli saatu Pietarin rahalaitoksista Niko- 
lainkirkon ja Yliopiston rakentamisen sekä Bomar- 

sundin linnoitustöiden rahoittamiseksi. 'V. 1856 saa- 
tettiin Saimaan kanava vihkiä 12-vuotisen raken- 
nustyön jälkeen juhlallisesti tarkoitukseensa. 

Haartmanin taloudellinen tarkkanäköisyys ilmenee 
hänen suhtautumisessaan maamme metsänhoitokysy- 
myksiin. Hän oli sitä mieltä, että maamme talous 
on tulevaisuudessa metsistä riippuvainen. Niitä oli 
sen vuoksi huolella hoidettava. Joskin hänen ehdo- 
tuksensa metsänhoitolaiksi oli liian jyrkästi yksityis- 
ten oikeuksia loukkaava eikä tullut hyväksytyksi, sai 
hän aikaan erityisen metsävirkakunnan perustamisen, 
mikä johti myöhemmin metsähallituksen muodosta- 
miseen. Samoin hän kehitti edelleen maanmittaus- 
laitosta. Haartman on ollut myös maamme teknilli- 
sen opetuksen uranuurtaja, sillä hänen toimestaan 
perustettiin teknillinen koulu Helsinkiin, Turkuun 
ja Vaasaan. 

Etevänä talousmiehenä ja lujatahtoisena virkamie- 
henä von Haartman teki erittäin suuria palveluksia 
maalleen. Ulkonaisena tunnustuksena työstään hänet 
korotettiin vapaaherran arvoon. Mutta monet myös 
arvostelivat häntä ankarasti, ja syystä kylläkin. Oi- 
vallisista kyvyistään huolimatta Haartman oli liian 
yksipuolinen asettaessaan taloudelliset näkökohdat 
kaikkien muiden kysymyksien edelle. Mm. hän ei 
antanut suomen kielelle mitään arvoa ja vastusti 
Snellmania ankarasti. Vaikkei hän periaatteessa ehkä 
vähäksynytkään säätyjen osuuden merkitystä maam- 
me asioiden hoidossa, ei hän pitänyt niiden koolle- 
kutsumista tarpeellisena. Virkavaltaisena ja oma- 
päisenä miehenä hän halusi hoitaa asiat itsenäisesti 
ja kehitellä maamme oloja oman päänsä mukaan. 
Jyrkkyydellään ja äreydellään hän suututti myös 
kanssaihmisensä. Vanhemmilla päivillä Haartmanin 
terävä taloudellinen vaistokin saattoi pettää. Mm. 
hän vastusti rautateiden rakentamista pitäen kana- 
via tärkeämpinä ja joutui tästäkin kysymyksestä 
ankaraan kiistaan Snellmanin kanssa. 

Kun v. 1855 sattunut hallitsijanvaihdos toi muka- 


Itsevaltiuden kausi 1065 


naan myös hallitussuunnan muuttumisen, . joutui 
Haartmankin luovuttamaan paikkansa nuoremmille. 
Vastoin tahtoaan hän sai eron v. 1858 ja kuoli jo 
seuraavana vuonna. Haartmanin menettelytapoihin 
ja häneen itseensä kohdistunut arvostelu esti useim- 
pia aikalaisia oikein arvostamasta hänen suuria ai- 
kaansaannoksiaan. Tämä kielteinen käsitys on säily- 
nyt jälkipolvillekinn. Maamme talouselämän kehit- 
täjänä ja valtiontaloutemme lujittajana Lauri Gab- 
riel von Haartman loi kuitenkin itsevaltiuden aika- 
kauden vaikeissa oloissa perustuslaillisen kauden 
uudistustyön aineelliset edellytykset. Siitä hän on 
ansainnut jälkipolvien kiitollisuuden. 


Itämainen sota 


Keisari Nikolain ulkopolitiikan päämääränä oli 
ollut hallitsijan itsevaltiuden. turvaaminen Venäjällä 
ja sen naapurimaissa. Tässä hän oli onnistunutkin. 
Keisarin rautainen tahto oli kukistanut kaikki kapi- 
nayritykset hänen omassa valtakunnassaan. Olipa 
hän auttanut naapureitaankin näiden kapinoivia ala- 
maisia vastaan. Mutta yrittäessään toteuttaa Venä- 
jän laajentamisohjelmaa Balkanin suunnassa Nikolai 
joutui kokemaan vastoinkäymisiä. 

Jo Katariina II:n ajoista alkaen Venäjä oli vaka- 
vasti pyrkinyt laajentamaan vaikutusvaltaansa Bal- 
kanilla. Sen perimmäisenä tavoitteena oli Mustalle 
merelle johtavien salmien herruus. Asettumalla Tur- 
kin vallan alaisten Balkanin kreikkalaiskatolisten 
suojelijaksi Venäjä oli yrittänyt vähitellen soluttau- 
tua yhä lähemmäksi tätä tavoitettaan. V. 1829 teh- 
tyyn Adrianopolin rauhaan päättynyt Kreikan va- 
paussota olikin tuottanut Venäjälle huomattavia 
etuja Turkin kustannuksella. Venäjästä oli tullut 
Kaakkois-Euroopan mahtavin valtio. Myöhemmin 
Nikolai sai vielä aikaan suurvaltojen kesken sopi- 
muksen, etteivät vieraiden valtojen sotalaivat saaneet 

tulla Mustalle merelle. Venäjän eteläraja näytti siten 
olevan turvattu. 

Nikolai ei kuitenkaan tyytynyt näihin menestyk- 
siinsä. Turkin sulttaanin ja hänen mahtavan egyp- 
tiläisen vasallinsa välillä 1840-luvulla käyty tais- 
telu oli osoittanut Turkin olevan sisäisesti heikko. 
Odotettiin Turkin hajoavan tähän heikkouteensa. Ni- 
kolai päätti ottaa osansa tämän Euroopan ”sairaan 
miehen” — kuten hän Turkkia nimitti — perinnöstä. 
Kun Pyhän haudan omistuksesta oli syntynyt riita 
muhamettilaisten ja kristittyjen välillä, vaati Nikolai 
Turkkia tunnustamaan hänen oikeutensa kristittyjen 
suojelemiseen. Sanojensa ponneksi hän lähetti sotajou- 
kon Tonavan maakuntiin, jotka kuuluivat Turkille. 
Turkki ei kuitenkaan taipunut Venäjän vaatimuksiin. 
Bulgariaan koottiin suuri turkkilainen armeija, ja 
lokakuussa 1853 julistettiin sota Venäjää vastaan. 
Turkkilaiset olivat toivoneet 


U saavansa apua länsivalloilta, 

A | joiden etujen mukaista ei ollut, 

I että Venäjä levitti valtaansa 
J) Balkanille. Ranskalais-englan- 
AN tilainen laivasto ilmestyikin 
Turkin vesille. Kun venä- 
o 2 läinen amiraali Nahimov hyök- 

» on p käsi marraskuun lopulla 1853 

| 0 Sinopen sataman edustalla ole- 
AI van Turkin laivaston kimp- 
NN puun ja hävitti sen, alettiin 
; S Ranskassa ja Englannissa pitää 





sotaa välttämättömänä. Maa- 


U N liskuussa v. 1854 nämä vaitiot 
N N julistivatkin sodan Venäjälle. 
C Venäjän liittolainen Itävallan 


keisari, jota Nikolai vähän ai- 
ux kKaisemmin oli avustanut kapi- 
noivien unkarilaisten kukista-: 


Suomalainen sotilas Itä- misessa, pysyi puolueettomana. 
maisen sodan aikana. Itävallan vaatimuksesta Venä- 

jän oli kuitenkin vedettävä joukkonsa pois kiistan- 
alaisista Tonavan maakunnista, jotka itävaltalaiset 
puolestaan miehittivät. Venäläiset tarvitsivatkin voi- 
mansa muualla. Englannin ja Ranskan merivoimat 
toivat Mustalle merelle joukkoja, jotka laskettiin 
maihin Krimin niemimaalle. Suomen kenraalikuver- 
nööri, ruhtinas Menshikov kärsi tappion Alma-joella. 
Venäläiset vetäytyivät Sevastopolin lujan linnoituk- 
sen turviin, jota liittoutuneet nyt alkoivat piirittää. 
Taitava insinöörikenraali von Totleben piti kuitenkin 
niin hyvin puolensa, että piiritys venyi pitkälliseksi ja 
tuli piirittäjille hyvin kalliiksi etenkin valtoimenaan 
-rlehuvien kulkutautien johdosta. | 

Sevastopolin piirityksestä tuli sodan päätapahtuma. 
Koko sotaa nimitettiinkin sen vuoksi ”Krimin so- 
daksi”. Mutta läntiset suurvallat pyrkivät tuotta- 
maan suurelle vastustajalleen vahinkoa myös kaik- 
kialla muuallakin, missä ne vain pääsivät siihen 
käsiksi. Tällä tavoin myös meidän maamme joutui 
sotanäyttämöksi. 


Sota leviää Suomen rannoille 


Läntisten merivaltojen ja Venäjän välisen sodan 
syttyessä joutuivat Itämerenmaiden ja Suomen ran- 
nikot vaaravyöhykkeeseen. Oli odotettavissa, että 
vihollinen pyrkisi hävittelemään rannikolla sijaitse- 
via sotilaallisia laitteita ja käymään ehkäpä keisari- 
kunnan pääkaupunginkin, Pietarin, kimppuun. Ve- 
näläiset olivat ryhtyneet jo parikymmentä vuotta 
ennen sodan puhkeamista varusteluihin tällaisen vaa- 
ran torjumiseksi. Valtakunnan merivoimia oli vah- 
vistettu ja rannikoille sopiviin kohtiin oli perustettu 
linnoitettuja laivastotukikohtia sekä muita rannik- 
kolinnoituksia. Mutta virkamiehistön leväperäisvy- 
den ja nimenomaan lahjottavuuden vuoksi, joka Ni- 
kolain ankaruudesta huolimatta oli yleistä ja kalvoi 
sisältäpäin valtakunnan voimaa, todelliset aikaan- 
saannokset eivät vastanneet suunnitelmia. 

Sama oli Suomenkin laitaa. Maamme cpuolusta- 
minen oli ollut venäläisten huolena. Täällä pi- 
dettiin venäläisiä joukkoja, jotka miehittivät myös 
linnoitukset. Vahvin niistä, Viapori, oli sekin pit- 
kän rauhantilan aikana melkoisesti rapistunut, pie- 
nemmistä puhumattakaan. Ahvenanmaalle venäläi- 
set olivat suunnitelleet vahvaa linnoitusta, josta 
piti tulla tämän Itämerellä liikkuville laivastoille 
niin tärkeän saariston lukko. Tämä Bomarsundiin 
suunniteltu linnoitus oli kuitenkin sodan puhjetessa 
vielä pahasti keskeneräinen. 

Kohta länsivaltojen sodanjulistuksen saatuaan kei- 
sari-suuriruhtinas pistäytyi Suomessa henkilökohtai- 
sesti vakuuttautumassa suomalaisten uskollisuudesta. 
Hallitsijalla saattoikin olla syytä pelätä. Länsival- 
lat koettivat innokkaasti houkutella Ruotsia ryhty- 
mään sotaan Venäjää vastaan. Palkkioksi luvattiin 
Suomi. Monet ruotsalaiset olivatkin sitä mieltä, että 
Ruotsin täytyi käyttää tätä tilaisuutta hyväkseen. 
Nämä suunnitelmat saivat kannatusta myös suoma- 
laisten keskuudessa. Nuori ”Suomen laulun” runoi- 
lija Emil von Ovanten, joka sodan syttyessä oleskeli 
Ruotsissa, julkaisi salanimellä Pietari Särkilahti tä- 
mäntapaisia vaatimuksia esittävän kirjan. Mutta 
vallassaolijat eivät ottaneet näitä toivomuksia huo- 
mioon, ja Ruotsi pysyi puolueettomana koko sodan 
ajan. 

Myös keisari-suuriruhtinas sai tyytyväisyydekseen 
todeta, että hänen aikaisempi luottamuksensa suo- 
malaisten uskollisuuteen piti tässäkin koetuksessa 
paikkansa. Suomessa katsottiin Venäjän sotivan 
oikean asian puolesta puolustaessaan kristittyjen 
etuja uskottomia turkkilaisia vastaan. Englanti- 
laisten häikäilemätön menettely ärsytti myös suo- 
malaisia. Englannin hallitus nimittäin julisti, että 
Englannin satamissa olevat suomalaiset kauppalaivat 
saivat kuusi viikkoa aikaa ottaakseen lastia ja läh- 
teäkseen purjehtimaan kotimaata kohti. Myös muu- 
alta ennen tämän määräajan loppumista lähteneiden 

alusten piti saada rauhassa jatkaa matkaansa. Tästä 
huolimatta Englannin laivasto kaappasi nämä muu- 
alta lähteneet alukset, mistä maallemme koitui huo- 
mattava vahinko. Suomen rannikoille tehdyt hävi- 
tysretket pakottivat suomalaiset jo pelkästään itse- 
puolustukseksi tukemaan venäläisten sotaponnistuk- 
sia. 

Puolustustoimenpiteisiin ryhdyttiinkin suurella in- 
nolla. Suomen oma sotaväki oli aivan vähäinen 
sodan puhjetessa. Napoleonin sotien aikana asetetut 
jääkärirykmentit oli myöhemmin muutettu tarkka- 
ampujapataljooniksi, jotka nekin v. 1830 lakkautet- 
tiin. Sodan syttyessä Suomessa oli siten vain Suo- 
men Kaartinpataljoona, Krenatööri-tarkk'ampujapa- 
taljoona sekä meriekipaashi, 1 000-miehinen pestattu 
meriväenosasto. Osa näistäkin vähäisistä joukoista 
vietiin Venäjälle, joten maamme tarvitsi kipeästi 
lisävoimaa. Vaikka Suomeen tuotiinkin venäläistä 
sotaväkeä, haluttiin myös omin voimin osallistua 
maamme puolustukseen. Keisari-suuriruhtinas suos- 
tuikin siihen, että Suomi sai jälleen muodostaa ruo- 
tujakoisia joukkoja. Kaksi ruotua asetti yhdessä 
yhden miehen. Tällä tavoin saatiin kokoon Turun, 
Vaasan, Oulun, Kuopion, Mikkelin, Hämeenlinnan, 
Porin, Uudenmaan ja Viipurin tarkk'ampujapatal- 
ioonat, joissa kussakin oli 900 miestä. Jo vähän ai- 
kaisemmin oli muodostettu 500-miehinen toinen me- 
riekipaashi. Suomen omien joukkojen vahvuus nousi 
kaikkiaan n. 10 600 mieheen, joista n. 6000 miestä 
oli ruotuväkeä, loput värvättyjä. Kansa suhtautui 
kaikkialla hyvin myönteisesti näihin puolustusjär- 
Jestelyihin, ja halukkaita oli tarpeeksi. 

Vahvistuksia tarvittiinkin, sillä keväästä 1854 läh- 
tien vihollislaivastot liikkuivat vapaasti Suomen 
rannikkovesillä ja tuottivat maallemme suuria va- 
hinkoja. Toukokuun 19. päivänä englantilainen lai- 
vasto-osasto teki ensimmäisen hyökkäyksen ranni- 
koillemme. Kaksi alusta tunkeutui Tammisaareen 
johtavaa väylää pitkin kaupunkia kohti. Mutta suo- 

malaisen kenraaliluutnantti A. E. Ramsayn johdossa 
olleet yksi suomalainen ja kaksi venäläistä krena- 
töörikomppaniaa ottivat vihollisen verisesti vastaan. 
Yllätetyt englantilaiset joutuivat vetäytymään takai- 
sin menetettyään viitisenkymmentä miestä. 

Tämä ensimmäinen menestys rohkaisi suuresti 
mieliä maassamme vaatimattomuudestaan huolimat- 
ta. Tieto sodan syttymisestä oli rannikkokaupun- 
geissamme aiheuttanut suurta levottomuutta ja hä- 
täisiä evakuointiyrityksiä Helsinkiä myöten. Nyt 
mieliala vähän rauhoittui ainakin pääkaupungissa, 
joka Viaporin tykkien takana olikin hyvässä suo- 
jassa. Mutta muualla tilanne ei ollut yhtä edulli- 
nen. Kun britit purjehtivat kesällä Pohjanlahdelle, 
saivat he tehdä melkein mitä halusivat. Suomen 
omien joukkojen perustaminen oli vasta aivan alus- 
sa, ja venäläistä väkeä oli rannikkokaupungeissa 
vain nimeksi. Niissä ei ollut myöskään rannikko- 
linnoituksia, joten vihollisen alukset saattoivat vaa- 
ratta purjehtia suoraan satamiin. 

Englantilaisten tarkoituksena näyttää olleen meri- 
sodankäyntiin kelpaavan materiaalin ja laitteiden tu- 
hoaminen. Kaikki Pohjanmaan kaupungit olivat ter- 
van- ja puutavaran viejiä sekä laivanrakennuspaik- 
koja. Niinpä ne joutuivatkin vihollisen hävitysten 
kohteiksi. Amiraali Plumridgen komentama laivas- 
to-osasto saapui ensiksi Raahen edustalle ja tunkeu- 
tui vastusta kohtaamatta satamaan. Täällä alkoi heti 
hävitystyö. Satamassa ja telakoilla rakenteilla ole- 
vat alukset sytytettiin tuleen, jonka uhriksi joutui 
siten kaikkiaan toistakymmentä alusta. Sitten tuli 
itse laivaveistämön vuoro, joka perusteellisesti pol- 
tettiin edes työväestön asuntoja tai irtaimistoa sääs- 
tämättä. Lopuksi sytytettiin myös Raahen tervahovi 
ja pikitehdas, jolloin tuhannet piki- ja tervatynny- 
rit haihtuivat savuna taivaalle. 

Vihollisen hävitysvimma ei pysähtynyt tähänkään. 
Myös kaupungin varastohuoneet aiottiin polttaa. 
Vanhan kruununmakasiinin ollessa jo tulessa juoksi 

paikalle eräs vanha merimies, joka huonolla eng- 
lannin kielellään pyysi vihollista säästämään maka- 
siinin,. Kuultuaan sen sisältävän ”köyhän kansan 
viljaa” englantilaisten kerrotaan sammuttaneen tulen. 

Raahen kärsimät vahingot arvioitiin yli 300 000 
hopearuplaksi. Mutta oululäiset saivat maksaa vie- 
läkin suuremman sotaveron. Kesäkuun 1. päivänä 
Raahen hävittänyt englantilainen eskaaderi saapui 
Oulun satamaan erään virkansa menettäneen enti- 
sen oululaisen luotsin opastamana, joka näin tahtoi 
kostaa kotikaupunkilaisilleen. Amiraali Plumridge 
lupasi säästää siviiliväestöä sekä yksityisen omai- 
suuden, mikäli oululaiset eivät ryhtyisi vastarintaan. 
Ainoastaan Venäjän keisarin omaisuus ja sotilaalliset 
laitteet aiottiin tuhota. Mutta kun hävitystyöt sitten 
aloitettiin, joutui oululaistenkin omaisuus liekkien 
uhriksi. 13 suurta laivaa, 7 laivaveistämöä kaikkine 
rakennuksineen ja varastoineen, parikymmentätu- 
hatta palkkia, 15 000 tervatynnyriä sekä 60 makasii- 
nia arvokkaine tavaravarastoineen muuttui tuhaksi. 
Eivät siinä auttaneet oululaisten selitykset, että osa 
tavaroista oli tarkoitettu Englantiin vietäväksi ja 
että niistä oli jo saatu etumaksujakin englantilai- 
silta liikemiehiltä. Amiraali vain pahoitteli asiaa, 
mutta sanoi, että hänen oli pakko tuhota ne kai- 
kesta huolimatta. — Oululaisten kärsimät vahingot 
nousivat miljoonaan hopearuplaan. 

Englantilaisten tuhotyöt Oulussa olivat herättä- 
neet suurta kiihtymystä asukkaiden keskuudessa, 
mutta johtajien puutteessa ei voitu ryhtyä vasta- 
rintaan. Seuraavana hävitysvuorossa olevassa Kok- 
kolassa löytyi kuitenkin tarmokkaita miehiä, jotka 
uskalsivat ryhtyä suunnittelemaan puolustustoimen- 
piteitä. Kauppaneuvos Anders Donnerin johdolla 
koottiin lähiympäristön hylkeenampujia sekä kau- 
pungin omia pyssymiehiä Kokkolan satamaa puo- 
lustamaan. Myrskyn viivyttäessä vihollisaluksia ehti 
Vaasasta pyydetty apujoukko, pari komppaniaa kah- 
den kevyen tykin kanssa, ajoissa paikalle. Niiden 


48 — Jokamiehen Suomen historia 

mukana tullut kenraalimajuri von Wendt järjesti 
yhdessä kauppaneuvos Donnerin kanssa kaupungin 
puolustuksen. Pääosa puolustajista sijoitettiin sata- 
malahden vieressä olevalle niemekkeelle, Halkoka- 
rille, missä he saivat suojaa makasiinien väliin ra- 
kennetuista hirsivarustuksista. 

Kun viholliset saapuivat kesäkuun 7. päivänä, lä- 
hettivät he aluksi neuvottelijan, joka vaati kokkola- 
laisia sallimaan sodankäynnille tärkeiden tavaroi- 
den tuhoamisen. Saatuaan yllätyksekseen kieltävän 
vastauksen englantilaiset lähettivät joukon tykki- 
pursia satamaa valloittamaan. Niiden lähestyessä 
Halkokaria avasivat puolustajat yllättäen tulen. Lä- 
hietälsyydeltä tuleva tykkituli aiheutti vihollispur- 
sien miehistöille suuria tappioita, joita tarkat pyssy- 
miehet vielä lisäsivät. Etenkin hylkeenampuja, ta- 
lollinen Kankkonen kunnostautui. Menetettyään 
yhden tykkipurren, jonka Kankkonen tovereineen 
valtasi, vihollinen vetäytyi pois. 

Halkokarin sinänsä vähäinen kahakka herätti 
suurta huomiota maassamme. Kokkolalaisten me- 
nestys rohkaisi muitakin yrittämään vastarintaa, ja 
englantilaiset tulivat vastedes varovaisemmiksi. 
Kokkolan puolustajat saivat tunnustusta kaikkein 
korkeimmaltakin taholta. Kauppaneuvos Donner ja 
eräät muut palkittiin kunniamerkeillä, kun taas 
Kankkonen tovereineen sai muistorahoja. %Sodan 
päätyttyä keisari-suuriruhtinas maalautti Donnerin 
ja Kankkosen kuvat ja määräsi ne ripustettaviksi 
keisarilliseen linnaan Helsinkiin eli nykyiseen pre- 
sidentinlinnaan, jota ne edelleenkin koristavat. 

Suomen rannikkokaupunkeihin kohdistetut sota- 
toimet herättivät huomiota myös Englannissa. Myös 
siellä paheksuttiin Raahessa ja Oulussa suoritettuja 
tuhotöitä. Arvovaltainen ”Times”-lehti vaati välttä- 
mään sellaisia tekoja, ja parlamentissakin otettiin 
asia esille. Eräs puhuja vaati meriministeriltä seli- 
tystä ja huomautti, ettei Englannin politiikka hänen 
ymmärtääkseen vaadi katkeroittamaan Suomen väes- 

töä hävittämällä englantilaisten vanhojen hyvien 
kauppatuttavien omaisuutta. 

Näistä vastalauseista huolimatta hävitykset jatkui- 
vat seuraavanakin sotakesänä, joskin pienemmässä 
määrin. Mm. Rauman asukkaat menettivät sata- 
massa olleet laivansa. Mutta vihollinen ei suinkaan 
tyytynyt vain rauhallisten asukkaiden omaisuuden 
tuhoamiseen. Ranskalaisten tukemina ylpeän Albio- 
nin laivasto uskaltautui käymään myös vahvimpien- 
kin rannikoitamme puolustavien linnoitusten kimp- 
puun. | 


”Oolannin sota” ja Viaporin pommitus 


Englantilais-ranskalaisella laivastolla oli täydelli- 
nen herruus Itämerellä ja sen lahdilla. Venäjän 
laivasto pysytteli linnoitusten tykkien suojassa. Vi- 
hollinen saattoi siten vastustuksetta estää kaiken 
kaupankäynnin Suomen ja ulkomaiden välillä. Vain 
pienet alukset saattoivat silloin tällöin pujahtaa 
Ruotsiin ja välittää tuontitavaroita maahamme. 

Vihollinen ei kuitenkaan tehnyt suurempia hyök- 
käyksiä Venäjän ja Suomen rannikoita vastaan, joi- 
den puolustuslaitteita 0pidettiin liian vahvoina. 
Mutta sen sijaan se päätti laivastoylivoimansa avulla 
hävittää Ahvenanmaalla olevan Bomarsundin linnoi- 

tuksen, jonka puolustusta ei voitu tukea manterelta 
käsin. | 

Elokuun alussa v. 1854 liittoutuneiden laivasto 
ilmestyi Ahvenanmaan vesille. Ahvenanmaalle las- 
kettiin maihin toistakymmentä tuhatta miestä, joita 
komensi ranskalainen kenraali Baraguay &'Hilliers. 
Linnoituksen komentajalla, venäläisellä eversti Bo- 
diskolla oli vain 2 000 miestä käytettävissään. Niistä 
oli 400 suomalaisia. Bodiskon korkean iän vuoksi 
puolustusjoukkojen johto oli tosiasiallisesti suoma- 
laisen everstiluutnantti Knut Furuhjelmin käsissä. 
Hän oli tarmokkaasti huolehtinut puolustusvalmis- 
teluista yrittäen mm. saada ahvenanmaalaiset yhty- 
mään saariston puolustajiin. Mutta kun tosi tuli 
eteen, pysyttelivät ahvenanmaalaiset syrjässä. Furu- 
hjelmin oli siksi vetäydyttävä pienine joukkoineen 
iinnoitukseen, jonka vihollinen saarsi maan ja me- 
ren puolelta. | 

Elokuun 10. päivänä vihollislaivasto alkoi tulittaa 
linnoitusta. Tulitus jatkui yhtä mittaa kahdeksan 
vuorokautta. Keskeneräiset linnoituslaitteet eivät sitä 
kestäneet, vaan sortuivat. Vasta tällöin sitkeät puo- 
lustajat luopuivat toivottomasta vastarinnasta. Sodan 
jälkeen he saivat itse keisarilta tunnustuksen, että he 
”olivat täyttäneet linnoitusten puolustuksessa kun- 
nian ja sotilasvalan velvoitukset”. — Voittajat hävit- 
tivät perusteellisesti Bomarsundin piirityksessä pa- 
hoin vaurioituneet linnoituslaitteet. Soittokuntien 
soittaessa ja laivaston koko miehistön seuratessa har- 
vinaista näytelmää sytytettiin linnoitukseen sijoitetut 
räjähdyspanokset. Tornit ja muurit hajosivat, ja 
kaksi vuorokautta riehuva palo teki lopun kaikesta, 
mikä oli räjäytykseltä säästynyt. 

Tämä menestys oli kuitenkin liian vähäinen tyy- 
dyttääkseen länsimaiden yleistä mielipidettä. Yhty- 
neiden laivastojen komentajaa, amiraali sir Charles 
Napier'tä syytettiin saamattomuudesta, kun hän ei 
ollut valloittanut Kronstadtia ja Viaporia. Amiraali 
erotettiin, ja hänen seuraajansa valmistautui täyttä- 

mään kansakunnan toiveet seuraavan purjehduskau- 
den aikana. 

Myös Suomessa varustauduttiin tulevien ottelujen 
varalta. Linnoituksia vahvistettiin ja joukkoja lisät- 
tiin. Helsingin ja Pietarin välille rakennettiin täl- 
löin ensimmäinen sähkölennätinlinja. 

Vesien auettua saapuivat pelätyt viholliset jälleen 
Suomen rannikoille. Vihollisalukset pistäytyivät 
Uuraan salmessa, Svartholmassa, Loviisassa, Hami- 
nassa ja Kotkassa tulittamassa rannikkoa aiheutta- 
matta kuitenkaan mainittavia vahinkoja. Mutta vasta 
elokuun alussa saatiin kokea pääisku. Elokuun 6. 
päivänä alkoi vihollislaivoja saapua Viaporin edus- 
talle, jossa niitä 8. päivään mennessä oli koolla n. 
80 kappaletta. Nämä alukset ryhmittyivät Harma- 
jan ja Pihlajasaaren välille linnoituksen tykkien 
ampumamatkan ulkopuolelle. Elokuun 9. päivänä 
klo 7 aamulla vihollislaivasto alkoi tulittaa Via- 
poria. 

Viaporin pommitus kesti 45 tuntia melkein yhtä 
mittaa. Yötä päivää jatkuva ammunta muodosti ko- 
mean, joskin kaameahkon näytelmän, jota helsinki- 
läiset kerääntyivät mieslukuisesti seuraamaan Kai- 
vopuiston ja Ullanlinnan kallioilta. Monet kaupun- 
kilaiset eivät uskaltaneet olla yötä asunnoissaan 
mereltä kaikuvan jyrinän ja paloammusten sekä lin- 
noltuksessa riehuvien tulipalojen loisteen pelästyt- 
täminä. Kaupungin puistot olivat täynnä ihmisiä, 
jotka viettivät niissä yötä arvokkaimman omaisuu- 
tensa kanssa. | 

Pommituksen aikana linnoitukseen singotut 20 000 
ammusta aiheuttivat suurta tuhoa. Puiset rakennuk- 
set syttyivät tuleen ja paloivat poroksi. Vihollisen 
raskaimmat alukset saattoivat kaikessa rauhassa 
kohdistaa satojen tykkiensä keskitetyn tulen pää- 
linnoituksia kohti, sillä linnoituksen tykkien ampu- 
mamatka oli pienempi kuin vihollisen. Kun rans- 
kalaiset valtasivat Särkän 11. päivän vastaisena yönä 
ja tulittivat sinne rakentamastaan patterista päälin- 

noitusta, joutui se varsin vaikeaan asemaan. Kus- 
taanmiekan linnoitus näytti jo räjähtävän, kun vi- 
hollisammukset sytyttivät ruutivaraston katon tuleen. 
Mutta peloton suomalainen alikapteeni Gadolin kii- 
rehti parin venäläisen vänrikin kanssa paikalle ja 
sammutti tulen toveriensa avustamana. 

Elokuun 12. päivänä tulitus lakkasi, ja vihollis- 
laivastot poistuivat seuraavana aamuna. Ankarasta 
pommituksesta huolimatta linnoituksen tärkeimmät 
osat olivat säilyneet. Miehistötappiot olivat 45 kaa- 
tunutta ja 115 haavoittunutta, joiden lisäksi taiste- 
luun osallistuneessa Rossia-laivassa kaatui 12 ja haa- 
voittui 89 miestä. Vihollisen tappioiden kerrotaan 
olleen 33 miestä. 

Viaporin valtava pommitus oli siis tuottanut varsin 
laihan tuloksen. Tämä todettiin pian myös Englan- 
nissa. Yhtyneitä laivastoja komentanut amiraali 
Dundas menetti nyt vuorostaan paikkansa. Viaporin 
pommitus oli kuitenkin viimeinen suuri sotatoimi 
Suomen rannikoilla. Englantilaiset liikuskelivat to- 
sin rannikkovesillämme syysmyöhäiseen, mutta eivät 
saaneet erityisempiä tuloksia aikaan. Ja seuraavana 
kesänä he eivät enää saapuneetkaan, sillä talven 
kuluessa molemmat osapuolet osoittautuivat haluk- 
kaiksi rauhantekoon. 


Hallitsijanvaihdos ja Pariisin rauha 


Sodan vielä jatkuessa järkytti maailmaa tieto, että 
Nikolai I, Venäjän keisari ja Suomen suuriruhtinas, 
oli kuollut Pietarissa maaliskuun 2. päivänä. Sodan 
aiheuttamat rasitukset ja vastoinkäymiset olivat uu- 
vuttaneet hänenkin jättiläisvoimansa. Voimakkaan 
keisarin poismeno aiheutti Venäjällä masennusta ja 
vahvisti liittoutuneiden voitonuskoa. 

Nikolai I:tä oli kaikkialla Euroopassa pidetty taan- 
tumuksellisuuden tyypillisimpänä edustajana. Tosi- 
asiallisesti hän olikin ollut Wienin kongressissa kaa- 
vailtujen, hallitsijoiden itsevaltiuteen perustuvien 

hallitustapojen lujin tuki maanosassamme. $Sen 
vuoksi hän on historiassa joutunut yleisen kieltei- 
sen arvostelun kohteeksi. 

Myös meidän maassamme on keisari Nikolaita an- 
karasti arvosteltu. Hänen pitkää hallituskauttaan on 
pidetty vain haitallisena ”valtioyönä”, jolloin taan- 
tumuksellisen itsevaltiaan tahto ehkäisi maamme 
kehittymisen. Monessa suhteessa .olikin näin asian 
laita. Kun valtiopäiviä ei kertaakaan kutsuttu koolle 
hänen hallituskautenaan, jäivät monet kipeästi tun- 
netut puutteet korjaamatta. Maamme olojen kehitys 
oli siten hitaampi ja yksipuolisempi kuin ehkä 
muutoin olisi ollut laitaa. Tämän kehityssuunnan 
haitalliset vaikutukset ovat tuntuneet itsenäisyy- 
temme aikaan saakka. Mutta toisaalta ei voida kiel- 
tää tämän toisen keisari-suuriruhtinaamme hallin- 
non myönteisiäkään puolia. Nikolai tunsi ilmeistä 
myötätuntoa Suomea kohtaan ja harrasti sen olojen 
kehittämistä omalla, tosin ei maallemme aina edul- 
lisimmalla tavallaan. Erityisesti hänen myötätun- 
tonsa ja voimakas apunsa suomen kielen oikeuk- 
sien lisäämiseksi tehdyssä työssä on jälkipolvienkin 
kiitollisuudella muistettava. Tästä hän sai useiden 
aikalaistensa, mm. Snellmanin, vilpittömän tunnus- 
tuksen. Lopuksi on muistettava, ettei Nikolai-kei- 
sari itsevaltaisuudestaan huolimatta yrittänytkään 
kumota maamme erikoisoikeuksia, vaan piti perus- 
tuslakejamme kunniassa hallitsijanvakuutuksensa 
mukaan. 

Nikolai I:n taantumuksellisuus on saattanut välii- 
lisesti hyödyttääkin Suomea. Ylläpitäessään järkky- 
mättä Iitsevaltiuttaan Venäjällä hän samalla piti 
kurissa myös ne kansalliskiihkoiset liikkeet, jotka 
hänen seuraajansa aikana saivat vaikutusvaltaa kei- 
sarikunnan hallituksessa. Kansalliskiihkoisten venä- 
läisten pyrkimyksenä oli keisarikuntaan liitettyjen 
vähemmistökansallisuuksien erioikeuksien hävittä- 
minen ja heidän sulattamisensa venäläisiin. Kun 
näiden ajatusten esillepääseminen ehkäistiin Niko- 

lain hallituskautena, ehti juuri tänä aikana kehit- 
tyvä suomalainen kansallistunne voimistuariittävästi 
kyetäkseen torjumaan myöhemmin alkaneet maam- 
me venäläistämisyritykset. Tästä maksettu hinta, 
Nikolain taantumuksellinen hallituskausi, lienee siten 
tuskin ollut lijan raskas kansamme kannalta. 

Muutamia kuukausia itsevaltiaan kuoleman jälkeen 
tapahtui sodan tosiasiallinen ratkaisu, kun Sevas- 
topol kukistui pitkän ja sitkeän puolustuksen jälkeen 
syyskuun 8. päivänä 1855. Vuoden lopulla ryhdyt- 
tiin rauhanneuvotteluihin, jotka johtivat maaliskuun 
30. päivänä 1856 solmittuun Pariisin rauhaan. 

Rauhanteossa liittoutuneet luovuttivat Sevastopo- 
lin takaisin Venäjälle. Venäjä puolestaan palautti 
Turkille siltä Armeniassa valtaamansa alueet. To- 
navan maakunnat joutuivat kaikkien rauhantekoon 
osallistuneiden valtojen suojelukseen, joten Venäjä 
ei saanut enää sen varjolla pyrkiä ylivaltaan Balka- 
nilla. Musta meri ja Tonava julistettiin puolueetto- 
miksi ja kaikkien maiden kauppalaivat saivat liikkua 
niillä vapaasti. Sen sijaan mitkään vieraat sotalaivat 
eivät saaneet kulkea Turkin salmien kautta. Mus- 
talla merellä Venäjä ja Turkki saivat pitää vain 
pieniä sotalaivoja. 

Pariisin rauhassa määrättiin nimenomaan eräästä 
Suomeakin koskevasta asiasta. Ranska, Englanti ja 
Venäjä sopivat keskenään, ettei Ahvenanmaalle saa- 
nut rakentaa mitään linnoitus- tai yleensäkään soti- 
laallisia laitteita. 

Sodan loppuaikoina läntiset suurvallat olivat teh- 
neet myös erään toisen Suomen etuja sivuavan so- 
pimuksen. Suomen erotessa Ruotsista maamme poh- 
joisin raja oli jäänyt lähemmin määrittelemättä. 
Vasta v. 1826 Venäjä ja Norja olivat jakaneet kes- 
kenään Vesisaaren ja Kuolan kaupunkien välisen 
siihen asti yhteisessä omistuksessa olleen alueen. 
Koko Varanginvuono jäi siten Norjan omistukseen. 
Myöhemmin ehdotettiin, että Suomelle olisi hankit- 
tava kappale Varanginvuonon rannikkoa, jotta 

maamme pääsisi valtameren rannalle. Suurpoliittisen 
tilanteen vuoksi keisari-suuriruhtinas ei pitänyt kui- 
tenkaan sopivana ryhtyä painostamaan Ruotsi-Nor- 
jaa tämän kysymyksen ollessa Tukholmassa v. 1838 
pidetyssä neuvottelussa esillä. Asia sai siten Suo- 
melle epäedullisen ratkaisun. V. 1855 läntiset suur- 
vallat lupasivat Ruotsille tukensa tässä kysymyk- 
sessä estääkseen Venäjän pääsyn Atlantin valtame- 
relle. Pohjoiset rajat pysyivätkin Pariisin rauhan- 
sopimuksessa ennallaan. 

Vaikkakin sotaa oli pääasiassa käyty tuhansien 
kilometrien päässä Suomesta, oli se tullut maallem- 
me varsin kalliiksi. Joko kaappausten tai suoranais- 
ten hävitysten johdosta Suomen kauppalaivasto oli 
menettänyt yli 200 alusta, jotka kantavuudeltaan 
oilvat yli puolet kauppalaivastomme sodanedellisestä 
vahvuudesta. Sekä maassa olevasta venäläisestä so- 
tavaestä että omien joukkojen asettamisesta aiheu- 
tuvat kustannukset, Suomen rakentamat tykkive- 
neet, sodan johdosta menetetyt tullitulot ym. sodasta 
johtuneet menot nousivat arviolta ainakin 5 miljoo- 
naan hopearuplaan. Tämä summa oli melkein kaksi 
kertaa niin suuri kuin Suomen valtion vuotuiset 
tulot. 

Mutta sodan seuraukset eivät olleet yksinomaan 
kielteisiä maamme kannalta. Vastoinkäymiset olivat 
estäneet Venäjää saavuttamasta ylivaltaa Euroopas- 
sa. Tämä Nikolai I:n ulkopolitiikan epäonnistuminen 
aiheutti osaltaan vapaamielisyyden voitollepääsyn 
hänen seuraajansa aikana. Sen ansiosta myös Suo- 
messa saatettiin ryhtyä toteuttamaan niitä valtiolli- 
sia, yhteiskunnallisia ja sivistyksellisiä uudistuksia, 
jotka edellisten vuosikymmenien aikana syntynyt 
kansallinen liike oli ottanut ohjelmaansa. 

KANSALLISROMANTIIKKA 


Napoleonin sotien päättymisestä 1800-luvun puo- 
liväliin ulottuva ajanjakso oli kaikkialla Euroopassa 
taantumuksen aikaa valtiollisessa elämässä. Itseval- 
tiaat hallitsijat ehkäisivät pakkokeinoin kansojen 
valtiollisten oikeuksien laajentamiseen ftähtäävät 
yritykset. Valtiollinen elämä oli siten kuollutta 
useimmissa Euroopan maissa. Mutta sitä vilkkaam- 
paa oli henkinen elämä. Vuosisadan vaihteessa koe- 
tut järkyttävät mullistukset olivat painaneet siihen 
leimansa. 1700-luvun loppupuolella valistusaatteet 
olivat tunkeutuneet kaikkialle Eurooppaan sävyttäen 
sen hengenelämän uskollaan järjen kaikkivoittavaan 
mahtiin. Ranskan vallankumous oli kuitenkin tuot- 
tanut järkyttävän pettymyksen valistusaatteiden 
kannattajille. Vallankumousmiehethän, jos ketkä, 
olivat lukeutuneet heidän piiriinsä ja koettaneet to- 
teuttaa valistusaatteita käytännöllisessä valtioelämäs- 
sä. Mutta valtiollisen vapauden sijasta he olivat 
luoneet mielivallan, inhimillisyyden tilalle oli muo- 
dostettu verinen hirmuvalta, jonka uhreiksi vallan- 
kumouksen johtomiehetkin lopuksi joutuivat. Kun 
sisäinen rauha ja järjestys oli vihdoin palautettu 
vallankumouksen kotimaahan Ranskaan, ei siitäkään 
ollut seurannut toivottua yleistä rauhantilaa. Eu- 
rooppa oli saanut kestettäväkseen Napoleonin tyran- 
nluden, joka puolentoista vuosikymmenen ajan var- 
josti maanosaamme tukahduttaen kaikki vapaat aja- 
tukset. Näiden järkytysten torjumiseksi vastaisuu- 
dessa Euroopan ruhtinaat olivat luoneet Wienin 
kongressissa Pyhän liittonsa, josta muodostui kan- 
sojen vapauspyrkimysten pahin tukahduttaja. 

Mutta Pyhä liitto ei onnistunut näissä pyrkimyk- 
sissään. Ruhtinaat olivat kyenneet voittamaan Na- 
poleonin vain siten, että Euroopan kansat itse oli- 
vat nousseet sortajaansa vastaan. Tämän kansojen 
nousun seurauksena oli kansallisuusaatteen ja kan-. 

sallistunteen voimistuminen kaikkialla Euroopassa. 
1700-luku oli ollut kosmopolitismin, kansainvälisyy- 
den, aikaa. Kansalliset näkökohdat olivat silloin 
merkinneet varsin vähän yhteiskunnallisessa ja val- 
tiollisessa elämässä. 1800-lukua hallitsevaksi voi- 
maksi tuli sen sijaan kansallisuusaate, joka aikaansai 
syvälle käypiä valtiollisia ja yhteiskunnallisia muu- 
toksia maanosassamme. 

Valistusaatteiden sortuminen kukisti myös järjen 
ylivallan Euroopan henkisessä elämässä. Sen tilalle 
astui tunne ja mielikuvitus. 1700-luvun kuivan ja 
hyötynäkökohtia silmällä pitävän henkisen asennoi- 
tumisen sijasta 1800-luvun &alkupuoli suhtautuu 
kaikkiin elämänilmiöihin pyyteettömän romanttisesti. 
Tämä asenne sävyttää kirjallisuuden ja taiteet, jopa 
tieteenkin. Romanttinen ihastus kansallisuuskysy- 
myksiin synnyttää suuren innostuksen (kansojen 
omien hengentuotteiden tutkimiseen. Siten mm. 
kansanrunous ja kielitiede tulevat yleisen huomion 
kohteeksi. 

Tämä eurooppalaisen hengenelämän yleinen suun- 
taus leviää Suomeenkin. Varsinaiset kannattajansa 
se löysi niiden piirien keskuudesta, jotka valtiolli- 
sesti ahtaissa oloissa eniten joutuivat tekemisiin ul- 
komaiden kanssa, maamme oppineiden suppeasta 
joukosta. Siten yliopistomiehet ennen kaikkea tuli- 
vat heräävän kansallisen romantiikan kannattajiksi 
maassamme. 


Turun yliopiston loppuvuodet 


Turun yliopiston opillinen taso oli ollut niin kor- 
kealla 1700-luvun lopulla, että se sai ulkomaalaisil- 
takin oppineilta tunnustusta. Yliopiston samoin kuin 
koko Suomen henkisen elämän keskeisin hahmo oli 
Porthan. Melkeinpä kaikki maamme virkamienet 
olivat vuosisadan vaihteeseen tultua olleet hänen 
oppilainaan. Porthanin kuolema päätti Turun yli- 
opiston loistoajan. Vaikka hänen aikalaistensa jou- 

kossa, samoin kuin Turun yliopiston myöhemmissä- 
kin opettajissa, oli monta kykenevää tiedemiestä, 
eivät he kyenneet tämän suuren isänmaanystävän ja 
opettajan tavoin innoittamaan koko opiskelevaa 
nuorisoamme. Yliopiston henkinen vireys ja yritte- 
liäisyys taantui, ja sen työ muodostui rutiinimaiseksi 
ahertamiseksi. 

Näin oli asian laita erityisesti Aleksanteri [I:n 
hallituksen loppuvuosina. Valtiollista taantumista 
seurasi myös taantumus hengenelämän alalla. Sekä 
venäläiset että myös oman maamme virkamiehet 
seurasivat epäluuloisesti nimenomaan yliopiston toi- 
mintaa ja pitivät silmällä, ettei se päässyt levittämään 
hallitussuunnan kannattajiin sopimattomia ajatuk- 
sia. Yliopistoviranomaiset puolestaan tulivat jo puo- 
litiessä vastaan valvoessaan tarkoin, että opetus ja 
julkaisutoiminta pysyi vanhoilla, valtiollisesti vaa- 
rattomaksi katsotuilla urilla. Tästä aiheutui ajoittain 
yliopiston opettajakunnan ja opiskelijoiden välillä 
ristiriitoja, jotka saattoivat katkaista monen lupaa- 
van nuoren miehen uran. - 

Turun yliopiston toiminnan ulkonaiset edellytyk- 
set kylläkin paranivat maamme jouduttua Venäjän 
valtaan. V. 1811 yliopiston käyttövaroja . lisättiin 
huomattavasti. Vakinaisten professorien määrä nousi 
nyt 14:sta 20:een. Lisäksi oli 19 apulaista ja useita 
harjoitusmestareita, mm. venäjän kielen opettaja. 
Professorien palkkoja voitiin parantaa ja ylioppilai- 
den apurahoja lisätä. Lopuksi yliopisto sai riit- 
tävät opetustilat käyttöönsä, kun jo v. 1802 aloitetun 
uuden akatemiatalon rakennustyöt vihdoin v. 1817 
saatettiin päätökseen. (Uusi yliopistorakennus oli 
meidän oloissamme suurenmoisen upea ja tilava. 
Myös tärkeimmät kokoelmat ja laitokset oli saatu 
siihen sopimaan luentosalien lisäksi. 

Yliopiston korkeimpana paikallisena hallintomie- 
henä, sijaiskanslerina, oli maamme erotessa Ruot- 
sista Turun piispa Jaakko Tengström. Hän ryhtyi 
heti turvaamaan yliopiston asemaa muuttuneissa olo- 

suhteissa ja onnistuikin tässä yrityksessään erin- 
omaisesti, lähinnä venäläisten kanssa aikaansaa- 
miensa hyvien suhteiden ansiosta. Tengströmin toi- 
mesta keisari määräsi yliopiston kansleriksi Mikael 
Speranskin, josta akatemia sai vaikutusvaltaisen ja 
myötätuntoisen suojelijan. Speranskin kukistuttua 
Armfelt peri hänen kanslerinvirkansa ja hoiti sitä 
vanhan opinahjonsa kaikinpuoliseksi eduksi. Hänen 
kuoltuaan kanslerin tehtävät Tengström hoiti aluksi 
itse, kunnes perintöruhtinas Nikolai otti ne v. 1816 
vastaan. Tästä lähtien tuli tavaksi, että perintöruh- 
tinas toimi Suomen yliopiston kanslerina. Siitä tuli 
olemaan suurta hyötyä maallemme, sillä tällä tavoin 
tuleva hallitsija jo nuorena perehtyi maamme oloi- 
hin. 

Turun yliopiston vanhan tieteellisen maineen kan- 
nattajista on ensinnä mainittava oikeusoppinut Ma- 
tias Calonius, jota oli pidetty Ruotsi-Suomen ete- 
vimpänä alallaan. Yliopisto menetti kuitenkin kohta 
Haminan rauhan jälkeen tämän koko oikeustieteem- 
me uudistajan, sillä Caloniuksesta tuli maamme en- 
simmäinen prokuraattori. 

Muita eteviä tiedemiehiä olivat kemiantutkija Jo- 
nan Gadolin, fysiikantutkija Gustaf Gabriel Häll- 
ström, kielentutkija Johan Bonsdorff sekä filo- 
sofi Gabriel Israel Hartman. Toinen filosofi, Frans 
Mikael Franzen, joka oli runoilijana saavuttanut 
verrattomasti suuremman kuuluisuuden, siirtyi jo v. 
1811 pysyväisesti Ruotsiin. 

Huolimatta edellä mainittujen sekä monien mui- 
denkin yliopiston opettajavoimiin kuuluneiden an- 
sioituneiden tiedemiesten tutkimustöistä Turun aka- 
temian loppuvuosien merkittävimmäksi panokseksi 
jäl sen sukupolven kasvattaminen, joka tuli viemään 
kansallisuusajatuksen voittoon vuosisadan puolivä- 
lissä. Mutta yliopiston ollessa vielä Turussa esiin- 
tyvät jo ensimmäiset suomalaisuusmiehet. 

Ensimmäinen kansallinen herätys 


Liittäessään maamme Venäjään keisari Aleksan- 
teri oli antanut maallemme sellaisen itsehallinnon, 
että hän syystä saattoi Porvoon valtiopäiviä päät- 
täessään sanoa Suomen tulleen korotetuksi kan- 
sakuntien joukkoon. Mutta tämä itsehallinto lepäsi 
varsin kaidalla pohjalla. Jalomielisen valloittajan 
toimesta maamme oli yhtäkkiä kohotettu asemaan, 
jossa sen piti itsensä ryhtyä huolehtimaan omista 
sisäisistä asioistaan. Tämä muutos oli niin äkillinen, 
ettei kansamme ollut siihen vielä kypsynyt. Kansan 
syvillä riveillä oli ollut sangen vähän valtiollista 
vaikutusvaltaa Ruotsin-vallan aikana. Rahvaan osuus 
oli rajoittunut vain muutamien edustajien lähettä- 
miseen valtiopäiville. Heidän osallisuutensa valtio- 
päivien työskentelyyn oli sekin ollut vähäistä puut- 
tuvan kielitaidon vuoksi. Siten oli luonnollista, ettei 
valtiollisten asioiden harrastaminen ollut levinnyt 
väestön pääosan, talonpoikaisen rahvaan, keskuu- 
teen. 

Talonpoikaisväestön keskuudessa ei ollut myöskään 
mitään selvää kansallistunnetta. Joskin Suomessa 
tiedettiin, että pääosa Ruotsi-Suomen väestöstä kuu- 
lui vieraisiin kansallisuuksiin, ei maamme asukkaita 
kuitenkaan vielä yhdistänyt toisiinsa minkäänlainen 
kansallistunne. Jonkinlainen hämärä yhteenkuulu- 
vaisuudentunne lienee tosin vallinnut maamme eri 
osien asukkaiden välillä. Mutta siihen yhteistunne 
supistuikin. Kansa suhtautui niin välinpitämättö- 
mästi sellaiseenkin suureen valtiolliseen mullistuk- 
seen kuin maamme erottamiseen Ruotsista, että 
esim. prokuraattori K. J. Walleen katsoi voivansa 
sanoa sen johtuneen ”... välinpitämättömyydestä 
kohtalon kaikissa vaiheissa, joka on ominaista hi- 
taalle, veltostuneelle, vailla tarmoa ja kansallishen- 
keä olevalle kansalle ... Tämä tällainen kansakunta 
ei oikeastaan ansaitse kansakunnan nimeä. Sillä ei 
ole mitään omaa, mitään tunnusmerkillistä, mikä 

erottaisi sen muista kansoista; se on toden teolla 
niin vähän kiintynyt isänmaahansa, kieleensä ja hal- 
litukseensa, että se varmaankin perin lyhyessä ajassa 
on katoava ja sekaantuva valloittajiinsa ...” 

Nämä olivat ankaria sanoja. Mutta olivatko ne 
oikeutettuja? Voitiinko syyttää tällaisesta välinpi- 
tämättömyydestä kansaa, jonka kansallisista tarpeista 
oli niin vähän huolehdittu, että se sai kuulla omaa 
kieltään tuskin muualla kuin kirkoissa. Maan vir- 
kamiehistö ja sivistyneistö yleensäkin, jonka olisi 
pitänyt huolehtia kansan syvien rivien sivistystar- 
peiden tyydyttämisestä ja sen kansallistunteen yllä- 
pitämisestä, eivät puhuneet kansan kieltä. Maan 
johtava luokka oli täysin ruotsalaistunut 1800-luvun 
alkupuoleen tultaessa eikä pitänyt väestön enem- 
mistön kieltä korkeampaan hengenviljelyyn sopi- 
vana. Ruotsalaisena kieleltään ja mieleltään tämä 
sivistyneistö oli omaksunut valtakunnanruotsalaiset 
näkökannat kansallisuuskysymyksissäkin.. Suoma- 
laisia pidettiin ruotsalaisia vähempiarvoisina, joten 
ei ollut mitään syytä ryhtyä kehittämään heidän 
kieltään ja vahvistamaan heidän melkeinpä olema- 
tonta kansallistunnettaan. Valtakunnalle olisi ollut 
tämän maamme johtavan luokan mielestä onnelli- 
sinta, jos suomalaiset olisi kyetty sulattamaan ruot- 
salaisiin niin täydellisesti, että heidän kielensäkin 
olisi hävinnyt. 

Kun kansallinen herääminen tapahtui maassamme, 
olivat sen johdossa kuitenkin juuri tähän ruotsin- 
kieliseen sivistyneistöömme lukeutuvat miehet. Pie- 
ni ryhmä Turun yliopiston opettajakuntaan kuuluvia 
nuoria miehiä heräsi ensimmäisenä tajuamaan maam- 
me nurinkuriset kieliolot ja kansallishengen puut- 
teen sekä ryhtyi myös työskentelemään näiden epä- 
kohtien poistamiseksi. Huomattavimmat näistä mie- 
histä olivat filosofian apulainen J. J. Tengström, 
historian dosentti A. I. Arwidsson, roomalaisen kir- 
jallisuuden apulainen J. G. Linsen, teoreettisen filo- 
sofian dosentti F. Bergbom, venäjän kielen ja kir- 

jallisuuden dosentti E. K. Ehrström sekä historian 
apulainen R. v, Becker. 

Kansallinen herääminen maassamme johtui niistä 
aikakaudelle yleisistä aatteista, jotka nimenomaan 
saksalaisen filosofian välittäminä levisivät maaham- 
me. Mutta myös kuuluisan tanskalaisen tiedemiehen 
Rasmus Raskin v. 1818 Turkuun tekemällä vierai- 
lulla oli herättävä vaikutus turkulaisiin yliopisto- 
miehiin. Tämä ulkomaalainen mies, joka oli opetel- 
lut suomea, kiinnitti maanmiestemme huomiota kie- 
lemme kauneuteen ja yritti innostaa meikäläisiä 
kielimiehiä sitä tutkimaan. Raskin 0ponnisteluilla 
olikin harvinainen menestys, sillä hänen kehoituk- 
sestaan venäläinen tieteentukija kreivi Rumjantsev 
vähän myöhemmin kustansi professori K. Renvallin 
laatiman suomen kielen sanakirjan. 

Ensimmäisenä kansallisena herättäjänä esiintyi JA. 
J. Tengström, joka kirjoituksessaan ”Suomen kirjal- 
lisuuden ja sivistyksen muutamista esteistä” hah- 
motteli näihin aikoihin herätysliikkeen ohjelman. 
Suomen kielen aseman parantaminen oli koko kan- 
sallisen liikkeen perusedellytys. Sointuva ja taipuisa 
kielemme oli kehitettävä korkeampaankin henkiseen 
viljelyyn sopivaksi. Suomen kielen sanakirja ja kie- 
lioppi oli siksi aikaansaatava. Suomalaiset muinais- 
runot oli koottava suomalaisen kansanluonteen sekä 
kansan vanhojen elämäntapojen selvittämiseksi. 

Tengström oli esittänyt suomalaisuusohjelmansa 
tiedemiehen (viileällä asiallisuudella. Sellaisena se 
ei herättänyt suurten joukkojen huomiota. Tarvittiin 
voimakkaampaa ja tulisempaa julistusta, ennen kuin 
tällainen outo asia saattoi tunkeutua yleiseen tietoi- 
suuteen. Tällainen julistaja oli Aadolf Iivar Arwids- 
son, josta tuli ensimmäisen kansallisen herätyksen 
huomattavin mies. 

Aadolf TIivar Arwidsson oli isän puolelta alkuaan 
ruotsalaista sukua. Vasta hänen isoisänsä asettui 
vakinaisesti Suomeen asumaan. Aadolf Tivarin isä 
oli pappi ja hoiti mm, Laukaan kirkkoherranvir- 

kaa. Hänen äitinsä oli Padasjoen kappalaisen Moli- 
nin tytär. Poika oli perinyt elämässä hyvin menes- 
tyneen isänsä yritteliäisyyden, lujan luonteen ja 
hyvän pään. 

Käytyään koulua Porvoossa, jossa omakohtai- 
sesti sai seurata ajan suuria valtiollisia tapahtumia, 
nuori Arwidsson aloitti v. 1810 yliopisto-opintonsa 
Turussa. Neljä vuotta myöhemmin hän suoritti filo- 
sofiankandidaattitutkinnon. Jo kouluaikanaan Ar- 
widsson oli tutustunut saksalaisten romantikkojen 
teoksiin, ja historiasta ja kirjallisuudesta hän löysi 
nyt taipumuksiaan parhaiten vastaavat tutkimusalat. 
V. 1817 hänestä tuli historian dosentti julkaistuaan 
keskiajan romantiikkaa koskevan tutkimuksen. 

Nuori dosentti matkusti Upsalan yliopistoon täy- 
dentämään opintojaan. Hänen oli kuitenkin palattava 
sieltä ennen aikojaan Turun yliopiston kanslerin 
vaatimuksesta, sillä korkeat viranomaiset eivät mie- 
lellään nähneet suomalaisten opiskelevan Ruotsissa. 
Lyhyt Upsalassa-oleskelu oli kuitenkin ehtinyt antaa 
Arwidssonille koko hänen elämänuraansa ratkaise- 
vasti vaikuttaneita herätteitä. Sekä monien etevien 
ruotsalaisten että useiden Upsalassa opiskelevien 
intomielisten nuorten maanmiesten kanssa seurustele- 
minen kypsytti Arwidssonin kutsumuksestaan tie- 
toiseksi. Kotimaahan palatessaan hän innokkaasti 
ryhtyi kansalliseen herätystyöhönsä. 

Arwidsson sai tilaisuuden esittää mielipiteitään 
suurelle yleisölle ”Mnemosyne”-nimisessä lehdessä, 
jota hänen ystävänsä Linsen ja Bergbom olivat alka- 
neet julkaista. Kirjoituksissaan hän korosti vanhan 
kansanrunouden ja kielen merkitystä kansansielun 
kuvastajana sekä suositteli suomen oikeinkirjoituk- 
sen perustaksi kansankieltä. Mutta kun hän ei saa- 
nut vapaasti tuoda esille usein hyvinkin jyrkkiä kat- 
santokantojaan, halusi hän saada oman lehden. V. 
1821 alkoikin ilmestyä ”Abo Morgonblad”, Turun 
Aamulehti, jota Arwidsson itse toimitti. 

Heti ensi numeroista alkaen uusi lehti herätti 

suurta huomiota. Kukaan ei ollut osannut tai uskal- 
tanut lausua mielipiteitään julki Arwidssonin lailla. 
Kaikki se vanhoillisuus ja sovinnaisuus, jolla ajan 
polttavimpiin kysymyksiin suhtauduttiin, sai Arwids- 
sonin lehdessä tuomionsa. Maamme uusi valtiollinen 
asema vaati kansallishengen herättämistä ja sen istut- 
tamista ennen kaikikea nuorisoon. ”Ruotsalaisia emme 
ole, venäläisiksi emme tahdo tulla, olkaamme siis 
suomalaisia!” kuului Arwidssonin kuuluisa tunnus. 
Koska kansan kansallisen olemassaolon perustana on 
sen kieli, on suomalaistenkin ennen kaikkea vaalit- 
tava äidinkieltään. ”Isien kielen hävitessä häviää ja 
hukkuu kansakin”, sanoi Arwidsson. Samoin on 
vanhaa kansanrunoutta pidettävä arvossa ja vaalit- 
tava vanhoja kansallisia tapoja. 

Arwidssonin voimakas ja arkailematon julistus ei 
jäänyt viranomaisilta huomaamatta. Samaan roh- 
keaan sävyyn hän käsitteli lehdessään myös ajan- 
kohtaisia yhteiskunnallisia ja valtiollisia kysymyksiä. 
Tämä aiheutti hänen lehtensä lakkauttamisen jo sa- 
mana vuonna. Siitä masentumatta Arwidsson kirjoit- 
teli jälleen ”Mnemosyneen”. Mutta kun hän eräässä 
artikkelissaan ruoski kaikkien säätyluokkien velt- 
toutta ja itsekkyyttä, koitui se hänelle itselleen tu- 
hoisaksi. Yliopiston varakansleria, kenraali Ami- 
noffia oli erityisesti loukannut Arwidssonin kirpeä 
arvostelu upseeristosta. Suomalaisten viranomaisten 
vaikutuksesta keisari-suuriruhtinas erotti Arwidsso- 
nin ainaiseksi Turun yliopistosta. 

Kun Arwidsson ei saanut Suomessa mitään virkaa, 
katsoi hän lopuksi v. 1823 parhaaksi muuttaa Ruot- 
siin. Siellä hän pääsi kuninkaallisen kirjaston hoi- 
tajaksi ja saattoi jatkaa historiallisia tutkimuksiaan. 

Arwidssonin vaikutus oli jäänyt hyvin lyhyeksi. 
Siitä huolimatta hän on hankkinut itselleen pysyvän 
sijan maamme historiassa. Hän oli ensimmäinen, 
joka voimakkaasti pyrki herättämään kansallistun- 
netta Suomen kansassa. Tosin monet muutkin hänen 
aikalaisistaan vaativat hänen laillaan, että suomen 

kieli olisi korotettava sille kuuluvaan asemaan. 
Mutta Arwidsson ei tyytynyt vain tähän. Hän vaati 
myös suomalaisen valtion perustamista, sillä vain 
siinä kansallisuusaate voitaisiin täysin toteuttaa. Ha- 
minan rauhan jälkeisessä olotilassa tämä saattoi olla 
aikaansaatavissakin hänen mielestään. Vaikkei Ar- 
widsson saanutkaan näille aatteilleen kannatusta, 
hän joka tapauksessa viitoitti tien, jota hänen seu- 
raajiensa jo oli helpompi kulkea. Ja kun aika oli 
kypsä, toteutuivat Arwidssonin aatteet täydessä mää- 
rässä. 

Arwidssonin joutuessa jättämään Turun yliopiston 
kansallisen herätystyön onnistumisen edellytykset 
puuttuivat vielä täysin. Ihmeellinen sattuma toi 
juuri tänä samana vuonna Turun yliopiston kirjoihin 
ne miehet, jotka tulivat toteuttamaan hänen ohjel- 
mansa. Tuntemattomista nuorista ylioppilaista Elias 
Lönnrotista, Juhana Ludvig Runebergista ja Juhana 
Wilhelm Snellmanista oli kasvava kansansa suur- 
miehiä. 


Arwidssonin työn jatkajia. Jaakko Juteini 


Samaan aikaan kuin Arwidsson kirjoitti huomiota- 
herättäneet artikkelinsa, toivat eräät hänen ystävänsä 
julki samantapaisia ajatuksia, joskin vähemmän voi- 
mallisesti. 

J. G. Linsen esitti v. 1819 kirjoitelmassaan ”Suo- 
malaisesta kansallisuudesta”, että suomen kieli olisi 
korotettava kansalliskieleksi. Vain kaksi syytä oli- 
vat Linsenin mielestä estäneet runsassanaisen, soin- 
tuvan ja rakenteeilisella omalaatuisuudellaan kan- 
samme älykkyyttä osoittavan suomen kielen normaa- 
lia kehittymistä: ”Ensiksi on suomi suljettu pois 
sivistyneiden säätyjen piiristä, toiseksi on laimin- 
lyöty sen käyttö yleisenä kirjakielenä.” Olisi vain 
vaadittu hyvää tahtoa, jotta nämä esteet voitaisiin 
poistaa ja siten luoda edeliytykset koko kansakun- 
nan kehittymiselle. 

Toinen nuori turkulainen yliopistomies, venäjän 
kielen dosentti E. K. Ehrström esitti v. 1821 julkai- 
semassaan kirjoituksessa ”Suomen kieli kansalliskie- 
lenä” joukon käytännöllisiä ehdotuksia maamme kie- 
ilolojen järjestämiseksi. Historiallisten olosuhteiden 
johdosta suomen kieli oli jäänyt maassamme vain 
rahvaan kieleksi. Näin syntynyt kansan kahtiajako 
oli muuttuneissa oloissa äärimmäisen vaarallinen 
koko kansakunnalle. Suomen kansan täytyi yhdistyä 
jälleen. Tämä tapahtui parhaiten ottamalla enem- 
mistön kieli, suomen kieli, jälleen koko kansakun- 
nan kieleksi. Siitä täytyi tulla tieteen, koulujen ja 
yliopiston kieli, sotilas- sekä virkakieli. Jo ”seuraa- 
vana syksynä” voitaisiin Ehrströmin mielestä aloittaa 
suomen kielen opetus kouluissa, ja tällä tavoin sivis- 
tyneistön vähitellen jälleen suomalaistuessa kansa- 
kunta olisi jälleen eheytetty. 

Linsenin ja Ehrströmin kirjoitukset herättivät 
kyllä huomiota, mutta mitään välittömiä seurauksia 
niistä ei ollut. Ruotsinkielisinä ne jäivät vain ruot- 
sia puhuvan väestönosan tietoisuuteen. Paljon suu- 
rempi vaikutus oli sen sijaan tähän samaan toveri- 
piiriin kuuluneella Reinhold von Beckerillä syystä, 
että hän käytti suomen kieltä kirjoituksissaan. 

Dosentti von Becker oli syntynyt Kangasniemellä, 
joten hän osasi suomea lapsuudestaan saakka. Niinpä 
Becker saattoi v. 1820 ryhtyä julkaisemaan suomen- 
kielistä sanomalehteä, ”Turun Wiikko-Sanomia”. 
Lehti sai paljon tilaajia, sillä se sisälsi kiinnostavaa 
luettavaa kansantajuisessa muodossa. Kielikysymyk- 
sestä hän kirjoitti mm. seuraavaa: ”Yhteinen kieli 
on kunkin Kansan kalliin tavara, jonka kanssa Hän 
ynnä syntyi, ynnä kasvoi, ynnä Maasta on katoova. 
— — Ettei Suomenkieli vielä ole tointunut toisten 
Euroopan kielten vertaiseksi ei ihmettele kukaan 
joka tietää missä ylönkahteessa:se näihin aikoihin 
asti on ollut. Muutamat ylhäisemmät maakuntalai- 
semme ovat pitäneet kieltämme niin raakana, ettei- 
vät ole tahtoneet pilata sillä suutansa, ja meiän tulee 

ihmetellä, etteivät he myös ole hävenneet asua Maas- 
sa, kussa sellaista kieltä puhutaan.” — Näissä kir- 
joltuksissaan Becker vaati suomen ottamista opetus- 
kieleksi maamme kouluissa. 

Ensimmäisen kansallisen herätyksemme merkki- 
miehiin kuuluu myös Jaakko Juteini, runoilija ja 
monipuolinen kirjailija. Tämä opintielle päässyt Hat- 
tulan Juutilan talon poika oli saanut koulussa nimen 
Juden, josta hänen kirjailija-nimensä Juteini on 
muodostettu. Opiskellessaan Porthanin aikana Tu- 
run yliopistossa hän sai etevältä opettajaltaan herät- 
teitä, jotka määräsivät : hänen elämäntyönsä suun- 
nan. Nuori ylioppilas päätti käyttää kirjallisia lah- 
jojaan työhön kansansa herättämiseen. 

Juteini asui pääosan elämästään Viipurissa, missä 
hän toimi maistraatin sihteerinä. Huolellisesti hoi- 
tamansa viran ohella hän käytti vapaa-aikansa kir- 
jallisiin töihin julkaisten lukuisasti runoja, näytel- 
miä sekä eräitä suorasanaisia tutkielmia. Suurin osa 
Juteinin tuotannosta on suomenkielistä. Sitä luet- 
tiin runsaasti maamme suomenkielisen väestön 
keskuudessa, missä Juteinin ajamat aatteet löysivät 
laajalti vastakaikua. Ketään suomenkielistä maal- 
lista kirjailijaa ei ollut aikaisemmin luettu yhtä pal- 
jon kuin Juteinia. 

Runoissaan Juteini esitti suomen kielen sorretun 
aseman ja tuomitsi mm. suomalaiset oppineet, jotka 
eivät ole hoivanneet maan kieltä. Sekä opetuslaitos 
että virkamiehistö ovat kansalle vieraat: 


”Akatemia avara 

ombi meillä muukalainen, 
Koulut vierahat kotona, 
Laki luja umbinainen. 
Tällä lailla tohtis' olla 
vihollinen vartiamme, 
kuuro tehty Tuomariksi, 
mykkä panduna Papiksi.” 

Mutta myös kansa itse suhtautuu penseästi sellai- 
siinkin, jotka pyrkivät sen omaa parasta ajamaan. 
Juteini pelkää koko Suomen kansan häviävän, jollei 
se pidä vaarin kielestään. Kuitenkin hän uskoo kan- 
samme ja maamme tulevaisuuteen. Tätä uskoa ku- 
vastaa mm. hänen runonsa ”Arvon mekin ansait- 
semme”, joka saavutti suorastaan epävirallisen kan- 
sallislaulun aseman. 

Juteinin kirjallinen toiminta oli suureksi osaksi 
opetusmielessä aikaansaatua. Sellaisia olivat hänen 
näytelmänsäkin ”Perhe-Kunda” ja ”Pila Pahoista 
Hengistä”, joissa hän taistelee taikauskoa vastaan. 
Siten hänen tuotteittensa kirjallinen arvo oli verrat- 
tain vähäinen eräitä runoja lukuunottamatta. Mutta 
ensimmäisenä varsinaisena suomenkielisenä Kkirjaili- 
jana ja suomen kielen sekä suomalaisen kansallis- 
tunteen intomielisenä puoltajana ja herättäjänä Ju- 
teinilla on pysyvä sijansa Suomen kansan aikakir- 
joissa. 

Lupaavasti alkanut ensimmäinen kansallinen he- 
rätysliike tyrehtyi 1820-luvun alkuvuosina. Innos- 
tuksesta huolimatta ei kyetty virittämään suurten 
joukkojen mielenkiintoa asiaa kohtaan. Osaltaan 
yritykset kilpistyivät maamme hallitusmiesten ta- 
holta tulleeseen suoranaiseen vastustukseen. Sellai- 
setkaan isänmaanystävät kuin kenraali Aminoff, 
prokuraattori Walleen ja ministerivaltiosihteeri Reh- 
binder eivät ymmärtäneet Arwidssonin ja hänen 
ystäviensä vaikutteita, vaan pyrkivät pakkokeinoilla 
tukahduttamaan heidän yrityksensä kansallisen he- 
rätyksen aikaansaamiseksi. Tämä asenne johtui paitsi 
näiden hallitusmiesten ruotsalaismielisyydestä myös 
pelosta, että Venäjällä käsitettäisiin väärin suoma- 
lais-kansalliset pyrinnöt. Tämä olisi saattanut vaa- 
rantaa maamme aseman ja ehkäistä näiden samojen 
valtiomiesten itsehallintomme vakiinnuttamiseen täh- 
täävät pyrkimykset. 

Suomalais-kansallinen herätysliike ei kuitenkaan 
kuollut tähän vastustukseen. Vähitellen se voitti 

yhä laajemmat piirit puolelleen ja valmisteli siten 
maaperää kansallisen liikkeen lopulliselle voitolle. 


Kansanrunouden harrastus 


Kansallistunteen voimakkaimpiin herättäjiin kuu- 
luvat vanhat kansanrunomme, joita kohtaan tämä 
romantiikan aika tunsi erityistä kiinnostusta. Nii- 
den uskottiin kuvailevan asianomaisten kansojen 
muinaisia vaiheita, jotka 1800-luvun alkupuoli näki 
sankarillisessa, romanttisessa valossa. Sitä paitsi ru- 
nojen katsottiin olevan kansan oman henkisen luo- 
miskyvyn osoituksena. Jos kansa oli kyennyt luo- 
maan oman runoston, oli sillä sekä hengen voimaa 
että myös oma historiansa. 

Nämä aikakaudelle yleiset käsitykset innostivat 
myös meidän maamme romantikkoja etsimään ja 
tutkimaan maassamme ehkä löytyviä kansanrunoja. 
Henrik Gabriel Porthanin julkaistua vanhoja kan- 
sanrunoja hänen oppilaansa Kristfrid Ganander oli 
v. 1789 julkaissut tutkimuksen muinaissuomalaisten 
jumalista. Mutta sitten kului kolmisenkymmentä 
vuotta, ennen kuin uusia julkaisuja ilmestyi. 

Ensimmäisenä kiinnitti tähän kysymykseen huo- 
mionsa Antti Juhana Sjögren, joka Porvoon lukio- 
laisena oli tutustunut saksalaisten kirjailijoiden kan- 
sanrunoutta käsitteleviin teoksiin. Sjögrenistä tuli 
myöhemmin kuuluisa kielentutkija ja keisarillisen 
Pietarin Tiedeakatemian jäsen, jolloin hän saattoi 
huomattavasti tukea kansanrunoutemme keruutyötä. 
itse hän ei kuitenkaan ryhtynyt sitä tekemään. 

Ensimmäinen varsinainen runonkerääjä oli piiri- 
lääkäri Z. Topelius, kuuluisan kirjailijan isä. Jou- 
duttuaan halvauksen takia viettämään loppuikänsä 
liikuntakyvyttömänä nojatuolissa Topelius ei voinut 
itse koota runoja. Mutta sukulaisten ja tuttavien 
sekä ennen kaikkea vienankarjalaisten reppurien, 
kiertävien kauppiaiden, välityksellä, runoja kertyi 
hänelle suuret määrät. Vuosina 1822—31 hän jul- 

kaisi viisi vihkoa ”Suomen kansan vanhoja runoja 
ynnä myös nykyisempiä lauluja”. Topelius myös 
opasti myöhemmät runonkerääjät antoisimmille lau- 
lumaille, Vuokkiniemeen, missä hänen sanojensa mu- 
kaan ”veisaa vielä Wäinämöisen ääni, soi vielä Kan- 
tele ja Sampo”. | 

Monet muutkin kokoilivat tähän aikaan vanhoja 
runoja mm. Arwidsson ja Becker. Topeliuksen ohella 
suurimman määrän kokosi monipuolinen kansallis- 
aatteen ajaja ja suomen kielen harrastaja Kaarle 
Aksel Gottlund. Hän oli viettänyt nuoruutensa Sa- 
vossa, missä hänen isänsä oli Juvan kirkkoherrana. 
Käytyään koulua Porvoossa hän aloitti v. 1814 opin- 
tonsa Turun yliopistossa. Parin vuoden kuluttua hän 
siirtyi Upsalan yliopistoon, jossa tähän aikaan opis- 
keli useita kymmeniä suomalaisia. Täällä Gottlun- 
din jo aikaisemmin heränneet kansalliset harrastuk- 
set saivat uutta virikettä samanmielisestä seurasta. 

Gottlund oli jo koulupoikana saanut kuulla van- 
hoja kansanrunoja ja mieltynyt niihin niin, että 
innostui niitä keräämään. Hänen kokoelmansa käsitti 
lopuksi yli 150 loitsua, 100 vanhaa runoa sekä saman 
verran uudempia runoja ja lauluja. Näistä runois- 
taan Gottlund painatti osan vuosina 1818 ja 1821 
nimellä ”Pieniä lauluja Suomen pojille ratoxi”. Nä- 
mä vihkoset ovat ensimmäinen painettu kokoelma 
suomalaisia kansanrungja. 

Ruotsissa ollessaan Gottlund jatkoi keruutyötään 
Keski-Ruotsin ”metsäsuomalaisten”? keskuudessa. 
Huolimatta 1600-luvulla sattuneista vainoista oli 
melkoinen joukko maanmiehiämme jäänyt edelleen 
etupäässä Vermlannin metsäseuduille asumaan. Hei- 
dän sivistystasonsa kohottaminen oli täysin laimin- 
lyöty. Omakielisten pappien puutteessa suuri osa 
näistä metsien asukkaista oli jäänyt melkeinpä paka- 
na-asteelle. Sekä ruotsalaisten naapuriensa että vir- 
kamiesten sortamina nämä Keski-Ruotsin korpien 
raivaajat elivät henkisessä ja taloudellisessa ahdin- 
gossa. 

Suomalaismetsien asukkaille oli suorastaan järkyt- 
tävä kokemus tavata sivistynyt mies, joka puhui 
suomea. Gottlundista tuli heidän apostolinsa. Hä- 
nelle esitettiin kaikki laulut ja runot, jotka vielä oli- 
vat säilyneet asukkaiden tiedossa. Mutta intomieli- 
nen ja aloitekykyinen savolaisylioppilas ei tyytynyt 
vain itse hyötymään metsien asukkaiden tiedoista. 
Hän halusi hankkia heille omia opettajia, omia pap- 
peja sekä virkamiehiä, jotka myötämielisesti huo- 
lehtisivat heidän asioistaan. Gottlundin onnistui 
saada huomattavia henkilöitä, jopa itsensä Ruotsin 
kruununprinssikin, tukemaan suunnitelmiaan. Val- 
tiopäivät asettivat toimikunnan tutkimaan, mitä 
mahdollisuuksia olisi parantaa suomalaisten asemaa. 
Näille 8 000—10 000 ihmiselle näytti vihdoinkin koit- 
tavan valoisampi tulevaisuus. Mutta toisin kävi. 
Gottlundin hankkeisiin alettiin suhtautua epäilyk- 
sellä, ja lopuksi häntä kiellettiin ajamasta metsä- 
suomalaisten asioita. Metsäsuomalaisten oloja ryh- 
dyttiin kylläkin kohentamaan. Mutta tämä tapahtui 
heidän kansallisten etujensa kustannuksella. Heille 
annettiin opettajia, joiden tuli opettaa heille ruotsin 
kieltä, ja suomalaismetsien uudet papit tekivät par- 
haansa ruotsalaistamistyön täydentämiseksi. Näiden 
pakkokeinojen vaikutuksesta suomen kieli hävisi 
melkein täydellisesti suomalaismetsistä vanhemman, 
Gottlundin aikaisen sukupolven mukana. Epäonnis- 
tumisestaan huolimatta Gottlund säilytti näiden hei- 
molaistemme keskuudessa hankkimansa jakamatto- 
man arvonannon kuolemaansa saakka, ja hänen 
muistonsa on säilynyt siellä nykypäiviin asti. 

 Kansanrunouden keruu jäi Gottlundilta hänen mo- 
nlen muiden puuhiensa vuoksi. Mutta vaikkei hä- 
nestä tullutkaan kansalliseepoksemme luojaa, hän 
oli kuitenkin ensimmäinen, joka tajusi vanhan ru- 
nostomme ainoalaatuisen arvon. V. 1817 hän kir- 
joitti: ”Jos tahdottaisiin kerätä vanhat kansanlaulut 
ja niistä muodostaa järjestelmällinen kokonaisuus, 
tulkoon siitä muuten eepos, draama tai mitä muuta 

hyvänsä, voisi siitä syntyä uusi Homeros, Ossian tai 
Nibelungein-laulu, ja mainostettuna herättäisi suo- 
malainen kansallisuus oman erikoisuutensa loistolla 
ja kunnialla, tietoisena itsestänsä, oman kehityksensä 
sädekehän koristamana aikalaisten ja jälkimaailman 
ihailua.” 

Kun Kalevala vajaat parikymmentä vuotta myö- 
hemmin ilmestyi Lönnrotin työn tuloksena, se toteutti 
täysin määrin tämän Gottlundin profeetallisen ennus- 


tuksen. 


Turun palo. ”Keisarillinen Aleksanterin yliopisto” 


V:n 1830 tienoilla maatamme kohtasi useita suuria 
onnettomuuksia. V. 1831—32 Venäjältä Länsi-Eu- 
rooppaan levinnyt kolera teki tuhojaan myös Suo- 
messa. Kaikkiaan n. 700 ihmistä sortui sen uhreina 
kulkutaudin aiheuttamien suurten aineellisten me- 
netysten ohella. Vielä pahempaa tuhoa aiheuttivat 
kuitenkin hirveät tulipalot, jotka hävittivät Oulun 
ja Turun kaupungit suurimmaksi osaksi. 

V. 1822 oli Oulu palanut. Tällöin menetti n. 4 000 
ihmistä kaiken omaisuutensa. Vaikka nämä tuhot 
olivatkin suuret, ei niitä voida verratakaan v. 1827 
sattuneeseen Turun paloon. Paitsi silloista kaupun- 
kia tämä suurpalo tuhosi myös osan menneitten su- 
kupolvien työstä hävittäessään korvaamattomia kult- 
tuuriaarteita. 

Turun palo sai alkunsa syyskuun 4. päivänä kau- 
pungin pohjoisosassa, Aningaistenmäellä sijainneesta 
porvari Hellmanin navetasta. Kun paloa ei saatu 
heti sammumaan, pääsi se leviämään naapuritaloihin. 
Tämä kaupunginosa oli erittäin tiheästi rakennettua, 
joten tulen leviäminen jatkui. Palo kiihdytti puo- 
lestaan tuulta, joka jatkuvasti voimistuessaan painoi 
tulen yhä uusiin kortteleihin. Kohta koko pohjois- 
osa kaupungista oli liekeissä. Sen jälkeen tuli joen 
eteläpuolella olevan kaupunginosan vuoro "Tuuli 
heitti palavia kekäleitä joen ylitse, ja nämä sytytti- 

vät etelärannalla sijainneen professori Hällströmin 
talon. Puusta rakennettuna se leimahti kohta ilmi- 
liekkeihin ja levitti tuhovalkean naapuritaloihin. 
Talo talolta, kortteli korttelilta hillitön palo tunkeu- 
tui eteenpäin ja lakkasi vasta sen jälkeen, kun se 
kaupungin laitaosat saavutettuaan tyrehtyi pari 
vuorokautta yhtä mittaa riehuttuaan. 

Turku oli joutunut kolmisenkymmentä kertaa ai- 
kaisemminkin tulipalon uhriksi, mutta tuskinpa se 
koskaan ennen oli kärsinyt näin suuria menetyksiä. 
Suurin osa kaupungista oli tuhkana; ja vain mustu- 
neet savupiiput osoittivat, missä 11 000 kotinsa ja 
melkein kaiken omaisuutensa menettänyttä turku- 
laista oli aikaisemmin asunut. Uljaasta tuomiokir- 
kosta oli vain pelkkä ulkokuori jäljellä, sillä kaik- 
kialla riehuva tuli oli löytänyt tiensä sinnekin. Sa- 
man kohtalon oli saanut akatemiakin. Seinät olivat 
pystyssä, mutta sisusta tuhoutunut. Korvaamaton 
oli yliopiston kirjaston menetys. Tämä Porthanin 
niin suurella huolella ja taidolla järjestämä ja kar- 
tuttama kirja- ja käsikirjoituskokoelma, joka sisälsi 
runsaasti vielä tutkimatonta maamme varhaisempia 
vaiheita käsittelevää aineistoa, oli ikiajoiksi mene- 
tetty. 

Palon tuhoisuus oli johtunut osittain sammutus- 
toimissa osoitetusta leväperäisyydestä. Luotettiin 1ii- 
kaa mm. siihen, että tuli pysähtyisi itsestään joelie 
ehtiessään. Sitä paitsi sammutusväkeä ei ollut riit- 
tävästi, sillä osa kaupungin porvareista oii markki- 
noilla Tampereella. Myös ylioppilaiden poissaolo tun- 
nettiin kipeästi. He olisivat olleet kaupungin palon- 
sammutusvoimien tuntuvana vahvistuksena. Tuli- 
palon valtavuus johtui myös kaupungin ahtaasta ja 
epäsäännöllisestä rakennustavasta. 

Tämä puute päätettiin korjata uutta Turkua suun- 
niteltaessa, jotta vastedes vältyttäisiin tällaisilta va- 
hinzoilta. Suunnattomista menetyksistään masentu- 
matta turkulaiset ryhtyivät heti suunnittelemaan 
kaupunkinsa jälleenrakentamista. Tässä työssään he 

eivät olleet yksin. Engel sai tehtäväkseen kaupungin 
uuden asemakaavan laatimisen. Hänen suunnitel- 
mansa mukaan rakennettu uusi Turku sai leveät, 
suorat kadut sekä runsaasti toreja ja muita aukea- 
mia. Talojen tontit olivat myös tilavammat kuin 
ennen, joten niille saatettiin sijoittaa puutarhoja ja 
puistoistutuksia. Kaikki nämä parannukset lisäsivät 
paloturvallisuutta sekä kaupungin kauneutta. 

Kovia kokeneet turkulaiset saivat myös aineellista 
apua Jjälleenrakennustyössään. Tuli ja roskaväki, 
johon Turussa majailevaa venäläistä sotaväkeä oli 
yhtynyt, olivat ryöstäneet suurimman osan kaupun- 
kilaisista puille paljaille. Apua tarvittiin siksi, ja 
sitä myös saatiin sekä kotimaasta että ulkomailta. 
Keisari-suuriruhtinas antoi itse 100 000 ruplaa heti 
saatuaan tiedon tästä onnettomuudesta. Kenraaliku- 
vernööri Zakrevski, joka oli samalla Venäjän sisä- 
ministeri, järjesti varsin tuottoisan keräyksen Venä- 
jällä. Aina Lissabonista saakka saapui apua. Tulen 
tuhot olivat kuitenkin niin suuret, n. 10—12 mil- 
joonaa ruplaa, että avustusta riitti vain kaikkein 
eniten kärsineille, ja heillekin vain osa menetyksistä 
voitiin korvata. 

Turku nousi kuitenkin pian tuhkasta, ja palon 
jäljet alkoivat kohta peittyä. Erästä tämän suurer 
tuhon yhteydessä kokemaansa menetystä turkulaiset 
eivät voineet kuitenkaan aivan heti unohtaa. Tu- 
run yliopisto, sen kohta parisatavuotias kunniakas 
akatemia, siirrettiin palon jälkeen keisarilliselia 
mahtikäskyllä Helsinkiin. 

Tämä siirto johtui sekä käytännöllisestä pakosta 
että hallitsijan poliittisista tarkoitusperistä. Yliopisto 
ei olisi voinut pitkään aikaan aloittaa toimintaansa 
Turussa, jossa ylioppilaat eivät löytäneet asuntoja. 
Jos oli pakko rakentaa jotakin kokonaan uudestaan, 
voitiin se tehdä yhtä hyvin Helsingissä kuin Turus- 
sakin. Helsinkiä pidettiin maan hallituskaupunkina 
myös yliopiston sopivimpana sijoituspaikkana. Kei- 
sarin käskykirjeessä mainittiinkin, että ”... vakuu- 

tettuna yliopistolle olevan hyötyä sen lähemmästä 
yhteydestä maan ylihallitukseen ja sen korkeimpiin 
virastoihin, olemme Me armossa tahtoneet käskeä, 
että yliopisto siirretään Turusta Helsinkiin, ja että 
sille samalla annetaan Suomen unohtumattoman hy- 
väntekijän muistoksi nimeksi Suomen Aleksanterin 
yliopisto”. Nikolai I:n hallitusperiaatteiden mukai- 
sesti maan hallinnollinen ja henkinen elämä saatiin 
näin keskitetyksi samaan kaupunkiin. Samalla yli- 
opistoa ja sen piirissä tapahtuvaa toimintaa olisi 
helpompi valvoa. Turun akatemian perinteet liittyi- 
vät lilan läheisesti menneeseen Ruotsin-vallan ai- 
kaan, ja yliopiston yhteydet vanhaan emämaahan 
olivat edelleenkin vankat. Kun se siirrettäisiin 
uuteen ympäristöön, toivottiin näiden siteiden itses- 
tään katkeavan. 

Keisarin toiveet ftoteutuivatkin. Vastahakoisuu- 
destaan huolimatta yliopiston opettajien ja oppilai- 
den oli suostuttava muuttamaan Helsinkiin. Täällä 
yliopisto alistettiin siihen sotilaalliseen kuriin ja jär- 
jJestykseen, jonka keisari Nikolai pani toimeen kaik- 
kialla valtakunnassaan. Ylioppilaille määrättiin eri- 
tyiset univormut, joita heidän oli käytettävä. Kaik- 
kiin opiskelevan nuorison mielenilmauksiin suhtau- 
duttiin epäluuloisesti, olivatpa ne miten viattoman- 
laatuisia tahansa. Monen lupaavan nuorukaisen yli- 
opistollinen ura kotimaassa päättyikin esim. jonkin 
varomattoman puheen tai nuoruuden huimapäisyy- 
dessä tehtyjen järjestysrikkomusten, kuten venäläis- 
ten sotamiesten kanssa tappelemisen, vuoksi. Ope- 
tuksen henkeä pyrittiin puolestaan varjelemaan kei- 
sarin pelkäämiltä länsimaisilta virtauksilta mm. filo- 
sofian opetuksen lakkauttamisella. 

Kaikki näytti olevan hyvällä kannalla voimakkaan 
taantumuskeisarin mielestä. Keisarillinen Aleksan- 
terin yliopisto oli lopuksi yhtä kesy ja oikeaoppinen 
kuin mikä Venäjänmaan yliopisto tahansa. Vaikka- 
kin tätä puristusta huokailtiin maamme yliopisto- 
miesten piirissä, ei mitään näyttänyt olevan tehtä- 

vissä. Mutta valtiolliset kahleet eivät kuitenkaan 
kyenneet estämään aikakaudelle ominaisten kansal- 
listen virtausten esiintymistä Helsingin yliopistos- 
sakin. Ne keskittyivät nimenomaan nuorempien yli- 
opistomiesten muodostamaan ”Lauantaiseuraan”. 


Juhana Ludvig Runeberg ja Lauantaiseura 


Lauantaiseuran keskeisimpänä hahmona oli Ju- 
hana Ludvig Runeberg. Kun seura v. 1830 keväällä 
sai alkunsa, oli Runeberg jo saavuttanut nimeä 
runoilijana. Tuleva kansallisrunoilijamme oli aloit- 
tanut opintonsa Turun yliopistossa syksyllä 1822. 
Mutta hänen oli pitänyt varattomuutensa vuoksi toi- 
mia välillä kotiopettajana. Tässä tehtävässä hän oli 
joutunut oleskelemaan Saarijärvellä ja Ruovedellä. 
Maaseudulla koetut elämykset vaikuttivat syvästi Ru- 
nebergin kehitykseen. Ruotsalaisella Pohjanmaalla 
syntyneenä hän joutui nyt ensimmäisen kerran teke- 
misiin suomalaisen rahvaan kanssa. Sisä-Suomen jyl- 
hän komea luonto sekä sen vaatimattomat, sitkeät 
ja lapsellisen hurskaat asujaimet tekivät lähtemät- 
tömän vaikutuksen runoilijan herkkään mieleen. 
Täällä hän tapasi myös ”Vänrikki Stoolin tarinain- 
sa” innoittajat, vv:n 1808—09 sodan sotavanhukset, 
jotka köyhyydestään huolimatta ylpeydellä muiste- 
livat näitä kunnianpäiviään ja tutustuttivat nuoren 
ylioppilaan hävityn sodan vaiheisiin, jonka hän ru- 
noissaan oli muuttava voitoksi. 

Kotiopettajankauden elämykset kuvastuvat Rune- 
bergin ensimmäisissä kirjallisissa tuotteissa. Runois- 
saan ”Saarijärven Paavo”, ”Hauta Perhossa” sekä 
kertovassa runoelmassaan ”Hirvenhiihtäjät” Rune- 
berg toi kirjallisuuteemme kokonaan uuden aiheen 
käsitellen sitä myös tavalla, joka oli runoudessamme 
tuntematonta. Lukija sai niissä tutustua asiallisesti 
ja havainnollisesti, mutta lämpimän ihannoivasti ku- 
vattuun Sisä-Suomen kansan ankaraan elämään. 
Rahvaanmiehen kärsivällisyys ja sitkeys hädän het- 

kinä, hänen tyyni luotta- 
muksensa Jumalan huolen- 
pitoon sekä avuliaisuutensa 
naapurin joutuessa ahdin- 
koon herättävät runoilijassa 
syvää kunnioitusta kansaa 
kohtaan. 

Runebergin runot, etenkin 
”Hirvenhiihtäjät”, vahvisti- 
vat huomattavasti hiljalleen 
heräävää = kansallishenkeä. 
Varsinkin maamme sivisty- 
neistön mielipiteisiin niillä 
oli suuri vaikutus. Ruotsin- 
mielinen yläluokka oli tot- 
tunut pitämään suomenkie- 
listä rahvasta henkisesti täy- 
sin kehittymättömänä, ta- 
loudellisesti ja moraalisesti 
takapajuisena joukkokuntana. Suuri runoilija osoitti 
nyt tämän rahvaan keskuudessa elävän korkeita 
siveellisiä ihanteita sen köyhyydestä huolimatta. Vaa- 
timaton, jumalaapelkäävä, sitkeä ja miehuullinen 
talonpoika oli useimmille ylempien yhteiskuntaluok- 
kien jäsenille odottamaton tuttavuus. Mutta sellainen 
kelpasi myös tunnustaa veljekseen, saman kansakun- 
nan jäseneksi. Siten Runebergin runot herättivät mo- 
nissa kansallisiin harrastuksiin siihen asti välinpitä- 
mättömästi suhtautuneissa sivistyneissä halua lähem- 
min tutustua maan pääväestön oloihin ja kieleen. 

Runebergin Helsingin-vuosien lähin piiri, ”Lauan- 
taiseura”, ei varsinaisesti ollut mikään seura. Se kä- 
sitti ryhmän nuoria miehiä, jotka kerran viikossa ko- 
koontuivat keskustelemaan heitä kaikkia kiinnosta- 
vista kysymyksistä. Aluksi kirjallisuus oli etualalla, 
mutta sitten seuran ohjelma laajeni käsittämään 
”kaiken sen jalon ja kauniin maan päällä, jonka 
puolesta on suloista elää ja kuolla”, kuten kuuluisa 
kaunopuhuja Fredrik Cygnaeus sen määritteli. 

Lauantaiseura. 


Lauantaiseuralla on kuitenkin ollut erittäin suuri 
merkitys kansalliselle kehityksellemme, vaikiei sillä 
ollutkaan varsinaista ohjelmaa. Se yhdisti nimit- 
täin piiriinsä jokseenkin kaikki ne tämän kan- 
sallisen heräämisen ajan miehet, jotka halusivat 
uhrata voimansa suomalaisen kansallistunteen lu- 
jittamistyöhön. Samanmielinen (toveripiiri, jossa 
vapaasti pohdittiin mitä erilaatuisimpia kysy- 
myksiä monestikin sangen etevällä ja terävällä ta- 
valla, oli omiaan selventämään käsityksiä ja terästä- 
mään tahtoa viedä omaksuttu ohjelma voittoon vas- 
tustuksista huolimatta. Tänä ohjelmana oli kansan 
sivistyksen kehittäminen omalta kotoiselta pohjalta 
lähtien, mutta hyväksikäyttämällä parasta mitä 
muutkin maat saattoivat sivistyksen eri aloilla tar- 
jota. | 

Seuran merkitys johtui suurelta osaltaan sen jä- 
senistä. Tuskinpa koskaan Muulloin on maassamme 
kokoontunut ftoveripiiri, johon on kuulunut niin - 
monta kyvykästä miestä. Lauantaiseuran kokouk- 
sissa saattoivat saman pöydän ääressä istua Rune- 

berg, Snellman, Lönnrot, Matias Aleksanteri Cast- 
rön ja Sakari Topelius. Mutta heidän lisäkseen siellä 
oli kuuluisa puhuja ja esteetikko Fredrik Cygnaeus, 
loistavan lahjakas fyysikko J. J. Nervander, etevä 
lakimies J. J. Nordström, filosofian ja lääketieteen 
tohtori M. Lindfors sekä monta muuta, joiden nimet 
olennaisesti liittyvät maamme sivistyshistoriaan. 

Lauantaiseura hajosi Runebergin muuttaessa v. 
1837 Porvooseen, missä hän vietti loppuikänsä. Mutta 
elämänsä loppuun asti sen entiset jäsenet muistivat 
seuran monet keskusteluillat, joissa saadut vaikut- 
teet näkyivät koko heidän myöhemmässä toiminnas- 
saan. 


Suomalaisen Kirjallisuuden Seura 


”Alla kirjoitettuna päivänä kokountu Herra Leh- 
tori Keckmannin luoksi Mag. Doc. Gandolin, Mag. 
Doc. Gylden, Akad. Adj. Ilmoni, Mag. Lille, Veterin. 
Lääk. Lindfors, Conrector Lindfors, Akad. Adj. 
Nordström, Mag. Doc. Rein, Mag. Stählberg, Mag. 
Ticklön, ja alla kirjoittanut. 

Ja synty heidän siellä ollessa puhe suomalaisista 
kirjakeinoista, liiatenki Suomen kielestä, mitenkä 
sitä parahiten saataisiin tointumaan kirjallisiin me- 
noihin. Juttu päätty viimeiseltä siihen, että käytettä- 
köön asia millä lailla tahtonsa, niin on se ainakin ke- 
veämpi toimitettaa monelt kuin yhdeltä, jonka täh- 
den neuoteltiin toimeen saada Seuraa, jolla tämä 
asia olisi huolena ja päätettiin alkeeksi ilmoittaa 
nämät hankkeet Akademian Rehtorille, että hänen 
tiedollansa, ja luvallansa toiste taitaisi kokountua 
tästä asiasta laviammalti keskustelemaan. Viikon 
päästä lupasi sentähden jokainen kokountua äsken 
nimitettyyn paikkaan, ja Herra Mag. Docens Rein, 
joka otti mennäksensä Rehtorin puheelle, lupasi sil- 
loin tuoda häneltä vastauksen. Sitte erkauntu kukin 
kotiansa. Helsingissä 16. Helmekuussa. 


Elias Lönnrot.” 


49 — Jokamiehen Suomen historia 


Venäjän-vallan aika 


Näin kuului sen NnUor- 
ten kansallisuusaatteesta 


p kiinnostuneiden yliopisto- 
miesten kokouksen pöytä- 
kirja, jossa ”Suomalaisen 

| Kirjallisuuden Seuran” 
syntysanat lausuttiin. Täl- 

W laisen seuran tarpeelli- 

E. AN suus oli jo aikaisemmin-' 

KNN kin havaittu. Etenkin 
Gottlund oli innokkaasti 

ä. ) yrittänyt aikaansaada 

n >> seuraa , ”joka piti sen 


piääle työtä tehä että 
mutanenn—n suaaha suomen kieli ja 
suomen oppi, Ruotsin kie- 
len siassa Suomessa yles- 
otettux”, kuten hän asiasta kirjoitti. V. 1831 pääs- 
tiinkin niin pitkälle, että lääkäri Martti Lindforsin 
aloitteesta pidettiin seuran perustava kokous. 

Kun yliopiston viranomaiset antoivat hyväksymi- 
sensä ajatukselle, voitiin seura perustaa. Ensimmäi- 
seksi puheenjohtajaksi valittiin yliopiston suomen 
kielen lehtori Kaarle Keckman, sihteeriksi Lönnrot 
sekä rahastonhoitajaksi Lindfors. Jäseniksi liittyivät 
kohta kaikki yliopiston nuoremmat opettajat, joita 
kansalliset harrastukset kiinnostivat. Aikaa myöten 
jäsenmäärä kasvoi, joten seuraan tulivat kuulumaan 
maan huomatuimmat tiede- sekä muitakin hengen- 
viljelyn aloja edustavat miehet. 

Seuran tarkoitus käy ilmi sen sääntöjen johdan- 
nosta: ”Jokaisella kansalla, jossa tieto ja jalot tai- 
dot ovat juurtuneet ja levittäneet hedelmiänsä, ovat 
syntymämaan muinaismenot, kieli ja kirjallisuus ol- 
leet kalliimpina omaisuuksinansa. Kansa ei elä ai- 
noastaan nykyisessä ajassaan, vaan myöskin mui- 
nasessa. Muinasuuden muistoissa, tavoissa ja mietel- 
* missä kansa näkee olentonsa juuren, ja käsittää ny- 
kysen tilansa ja arvonsa. Kieli on kansallisuuden pe- 





Elias Lönnrot. 

rustus, ja kotimainen kirjallisuus on ainoastaan koti- 
maan kielellä mahdollinen.” Seura oli perustettu ”le- 
vittääksensä siilä tarkempia tietoja kotimaasta ja 
sen kaikkinaisista tapauksista, auttaaksensa Suomen 
kielen taivuttamista ja varustaaksensa tällä omalla 
kielellämme ei ainoastaan valistetuille maanmiehille 
kirjallisuutta, vaan alhaiselleki kansalle hyödyttäviä 
ja tarpeellisia kirjoja”. 

Tarkoituksensa seura aikoi toteuttaa keräämällä 
kaikenlaista Suomea koskevaa kirjallisuutta sekä 
suomalaista kansanrunoutta ja kansantietoutta. Seu- 
ran aikomuksena oli myös itse puolestaan julkaista 
tällaista kirjallisuutta sekä aikakauslehtiä Suomen 
historian, kielen ja kirjallisuuden valaisemiseksi. Ja- 
kamalla palkintoja sekä järjestämällä kirjoituskil- 
pailuja oli myös pyrittävä edistämään suomalaisen 
kirjallisuuden kasvua. 

Suomalaisen Kirjallisuuden Seura asetti itselleen 
sangen vaateliaat tavoitteet. Kielestä, joka oli vuosi- 
satoja ollut laiminlyötynä, piti kehittää sivistyskieli. 
Tehtävän suuruutta osoittaa osaltaan, että kieles- 
tämme puuttui vielä niinkin keskeinen sana kuin 
”kirjallisuus”. Vasta Lönnrot loi sen. Samoin seuran 
oli luotava kirjallisuutta kielellä, jolla toimitetut 
julkaisut — rajoittuivat vain muutamiin harvoihin, 
vähän viljeltyihin kirjallisuudenlajeihin. 

Mutta alkuvaikeudet voitettiin, ja jo muutamia 
vuosia perustamisensa jälkeen tämä seura saattoi 
tehdä orastavalle suomalaiselle sivistyselämälle kor-. 
vaamattomia palveluksia. Suomen kansan ikivanhat 
hengentuotteet pelastettiin häviöstä ja saatettiin 
myös jälkipolvien tiedoksi, kun seura avusti Elias 
Lönnrotin runonkeräysmatkoja ja kustansi keräys- 
tulosten julkaisemisen. 


Elias Lönnrot ja Kalevala 


Kansallisen heräämisen aikakausi tuotti maas- 
samme useita suurmiehiä, jotka olivat tämän ajan 

pyrintöjen keskipisteinä. Runeberg oli eräs heistä, 
eikä hänen merkitystään kansallistunteemme kohot- 
tajana voida liikaa korostaa. Mutta vielä monipuoli- 
sempi ja vaikuttavampi oli köyhän sammattilaisen 
kylänräätälin pojasta kansakunnan ensimmäisten 
miesten joukkoon kohonneen Elias Lönnrotin elä- 
mäntyö. 

Ani harva huomattavista miehistämme on joutu- 
nut ponnistelemaan niin suurissa vaikeuksissa kuin 
Lönnrotin oli tehtävä, ennen kuin hän saattoi ryh- 
tyä varsinaista elämäntyötään suorittamaan. Köy- 
hän räätälin pojan opintie oli mutkikas ja vaivalloi- 
nen. Suomalaisseudun ruotsin kieltä ftaitamatto- 
malle pojalle oli jo kouluun cpääsykin ftuotta- 
nut vaikeuksia. Tammisaaren alkeiskoulu, Turun 
katedraalikoulu sekä Porvoon kymnaasi oli hänen 
sitten vuorotellen jätettävä, kun alkuaankin laihat 
kotieväät loppuivat. Varojen puutteessa hänen oli lo- 
puksi hakeuduttava Hämeenlinnan apteekkiin, ja 
ylioppilashaaveet näyttivät lopullisesti sortuneen. 
Mutta luontainen lahjakkuus, rautainen ahkeruus ja 
sitkeys sekä hyvien ihmisten apu auttoivat tämän 
erikoisen apteekkioppilaan päämääräänsä. Saatuaan 
Hämeenlinnan koulun rehtorilta yksityisopetusta 
Lönnrot lähti syksyllä 1822 Turkuun, jossa hän suo- 
ritti ylioppilastutkinnon ”paremmanpuoleisia ftoi- 
veita herättäen”. 

Vaikka taloudelliset huolet eivät suinkaan olleet 
vielä ohitse, saattoi Lönnrot sentään entistä turval- 
lisemmin mielin ja vähemmillä häiriöillä ryhtyä 
opiskelemaan. Välillä kotiopettajana toimien hän 
suoritti filosofiankandidaattitutkinnon v. 1827, 
minkä jälkeen hän ryhtyi opiskelemaan lääketieteel- 
lisessä tiedekunnassa. 

Näihin aikoihin Lönnrot joutui opintojensa yhtey- 
dessä tekemisiin sen alan, kansanrunouden, kanssa, 
mistä oli muodostuva hänen elämäntyönsä. Lönn- 
rotin opettajana toiminut v. Becker kehoitti häntä 
kirjoittamaan maisterinväitöskirjansa Väinämöisestä, 

Kansanrunoja keräämässä. 


josta Becker itse oli julkaissut tutkielman ”Turun 
Wiikko-Sanomissaan”., Tämä tutkimus tutustutti 
Lönnrotin kansanrunojemme keskeisimpään henki- 
löön ja herätti hänessä halun täydentää tätä koske- 
via tietojaan. Keväällä 1828 hän lähti sen vuoksi 
matkalle Hämeeseen, Savoon ja Karjalaan tutus- 
tuakseen maahan ja kerätäkseen vanhoja runoja. 
Näin alkoivat Lönnrotin kuuluisat matkat, joiden 
tuloksena mm. Kalevala ilmestyi. 

Ensimmäinen matka ei kuitenkaan vielä antanut 
mitään viitteitä näin suurenmoisista mahdollisuuk- 
sista, joskin sekin oli sangen antoisa. Erityisesti 
Kesälahdella asuvalta Juhana Kainulaiselta Lönnrot 
kirjoitti muistiin runsaasti runoja. Matkan tulok- 
sena ilmestyi vv. 1829-31 Lönnrotin omalla kustan- 
nuksella neljä vihkoa runoja ”Kantele” nimellä. 

Tällä välin perustetun Suomalaisen Kirjallisuu- 
den Seuran turvin Lönnrot saattoi ryhtyä uuteen, 
suurisuuntaiseen runonkeruu-puuhaan. Valmistut- 
tuaan lääketieteen tohtoriksi hän oli saanut nimityk- 

sen Kajaanin piirilääkärin virkaan ja joutunut 
siten parhaiden runomaiden läheisyyteen. Syksyllä 
1833 hän saattoikin tehdä pitkän matkan Vienan 
Karjalaan, jossa hän Vuonnisen kylässä laulatti 
kahta etevää runonlaulajaa, Ontrei Malista ja Vaas- 
sila Kieleväistä. Seuraavana vuonna hän tapasi näi- 
täkin mahtavamman tietomiehen, Latvajärven 80- 
vuotiaan runonlaulajan Arhippa Perttusen. Puolen 
kolmatta päivää Arhippa lauloi aina yhä uusia ru- 
noja Lönnrotille muistiin merkittäväksi. 

Nyt Lönnrotilla oli koossa tarpeeksi aineksia tule- 
vaa kansalliseepostamme varten. Hänen käsityk- 
sensä mukaan nämä vanhat runot kuvasivat todella 
eläneitä henkilöitä ja historiallisia tapahtumia, ru- 
nollisella vapaudella tietenkin käsiteltyinä. Hän us- 
koi myös, että runot olivat aikoinaan muodostaneet 
yhtenäisen kokonaisuuden. Tämän uudelleenhah- 
mottamisen hän asetti päämääräkseen. Yhdistele- 
mällä eri tahoilta keräämiään runokatkelmia toi- 
siinsa sekä niiden sisällön että runollisen muodon 
mukaisesti hän loi niistä yhtenäisen kokonaisuuden. 
Helmikuun 28. päivänä v. 1835 Lönnrot allekirjoitti 
esipuheen näin luomaansa eepokseen, joka Suoma- 
laisen Kirjallisuuden Seuran kustannuksella ilmes- 
tyi painosta nimellä ”Kalevala taikka Wanhoja Kar- 
jalan Runoja Suomen Kansan muinosista ajoista”. 

Kalevala herätti heti ilmestyttyään suurta huo- 
miota, ja aikaa myöten sitä kohtaan tunnettu kiin- 
nostus vain kasvoi. Olihan suomen kielellä, jota oli 
pidetty kirjallisuuden luomiseen melkeinpä käyttö- 
kelvottomana, ilmestynyt valtava eepos, josta suu- 
retkin kansakunnat olisivat voineet ylpeillä. Rune- 
berg arvioi Lönnrotin hänelle lähettämän ruotsinne- 
tun Kalevalan katkelman perusteella, että ”suoma- 
lainen kirjallisuus on tässä runokokoelmassa saanut 
aarteen, joka sekä sävyyn ja laatuun että kokoon ja 
arvoonkin nähden on verrattavissa kreikkalaisen tai- 
teen molempiin mitä ihanimpiin mestariteoksiin”. 
Suomalaisen Kirjallisuuden Seuran esimies Linsen 

puolestaan lausui seuran vuosijuhlassa pitämässään 
puheessa: ”Kotimainen kirjallisuutemme ei näin ole 
tullut vain suunnattomasti rikkaammaksi, vaan on 
saavuttanut miltei eurooppalaisen merkityksen. Niin, 
liioittelematta voi sanoa, että se nyt vasta on päässyt 
kehdostaan. Nämä kertomarunot hallussaan Suomi 
voi rohkaisevin itsetunnoin oppia ymmärtämään 
muinaisuuttaan ja sen ohella myös vastaista kehi- 
tystään. Se voi sanoa itselleen: Minullakin on his- 
toria.” 

Kalevalan ilmestyminen herätti kotimaan ruot- 
sinkielisessä sivistyneistössä arvonantoa myös suo- 
men kieltä kohtaan. Tosin vain harvat suomen kielen 
ystävistäkään pystyivät kielellisesti Kalevalaa täy- 
sin ymmärtämään, muista puhumattakaan. Mutta 
kuitenkin ”jokainen tunsi jonkinlaista ylpeyttä sel- 
laisen kansallisaarteen omistamisesta, ja niin alet- 
tiin suomen kieltäkin katsella vähän toisin kuin en- 
nen”, kuten eräs aikalainen kuvailee Kalevalan te- 
kemää vaikutusta. 

Vakuuttavimman todistuksen Kalevalan arvosta 
antoi se huomio, mikä siihen ulkomailla kohdistet- 
tiin. Kuuluisat saksalaiset tiedemiehet luennoivat 
1840-luvun puolivälissä Kalevalasta. Ryhtyipä eräs 
heistä, —sanskriitintutkija Brockhaus, opettelemaan 
suomeakin voidakseen kääntää Kalevalan saksaksi. 
Pian kansalliseepoksemme käännettiinkin vieraille 
kielille. Ruotsinkielinen painos ilmestyi v. 1841 M. 
A. Castrenin taitavasti toimittamana, ja sitä seura- 
sivat saksan- ja venäjänkieliset käännökset. V. 1847 
ilmestyi täydellinen suorasanainen ranskannos Ka- 
levalasta erään Helsingissä .oleskelleen ranskalaisen 
toimittamana. Monet etevät ranskalaiset, kuten ru- 
noilija Lamartine ja kirjailija Victor Hugo, ihailivat 
sitä suuresti. Myös virolaisen veljeskansamme kan- 
salliset herättäjät Fählman ja Kreutzwald saivat 
Kalevalasta innoitusta omalle työlleen, jonka tulok- 
sena mm. Viron kansalliseepos ”Kalevipoeg” pantiin 
kokoon ja julkaistiin. 

Herättämästään innostuksesta huolimatta Kaleva- 
lan 500 kappaletta käsittävä ensimmäinen painos 
riitti vuosikymmeneksi. Tällä välin Lönnrot oli jat- 
kanut runonkeruutaan liikkuen Suomalaisen Kirjal- 
lisuuden Seuran apurahan turvin Suomen ja Vienan 
Karjalassa, mistä hän palasi Kuolan niemimaan ja 
Petsamon kautta Suomeen. Matkojen tuloksena il- 
mestyi vv. 1840—41 ”Kanteletar taikka Suomen 
kansan Wanhoja Lauluja ja Wirsiä”. Tämä useana 
vihkona julkaistu kokoelma käsitti lyyrilliset kan- 
sanrunot, joskin muutamia kertovia ja historial- 
lisiakin runoja — mm. Ritvalan helkavirret, Elinan 
surma ja Piispa Henrikin surma — on mukana. 

Kanteletar sai yhtä innostuneen vastaanoton kuin 
Kalevalakin. Vieraille kielille käännettynä se he- 
rätti ihastusta ulkomaillakin. ”Sananlaskuilla” ja 
”Arvoituksilla? Lönnrot täydensi kansanrunouden 
julkaisunsa. 

Kalevalan ensimmäisen painoksen vihdoin loppu- 
essa kävi tarpeelliseksi julkaista siitä toinen painos. V. 
1849 Kalevala ilmestyikin kokonaan uusitussa muo- 
dossa. Eräällä viipurilaisella ylioppilaalla, Daniel 
Europaeuksella, oli tähän suuri osuus. Lönnrot oli 
ottanut Europaeuksen apulaisekseen suureen sana- 
kirjatyöhönsä. Tämä oli kuitenkin kiinnostuneempi 
runonkeruusta, ja hän löysikin etupäässä Inkeristä 
suuren joukon siihen asti tuntemattomia runoja, 
mm. koko Kullervo-runoston. Nämä sekä muut li- 
säykset paisuttivat ”Uuden Kalevalan” kaksinkertai- 
seksi ensimmäiseen painokseen verrattuna. —— Tämä 
toinen painos sai myös suopean vastaanoton, ja sen 
levikki oli paljon suurempi edeltäjäänsä. 

Kalevalan luodessaan Lönnrot teki ainoalaatuisen 
palveluksen kansallensa. Vaivalloisilla runonkeruu- 
matkoillaan hän pelasti vanhan runostomme häviä- 
mästä ja loi siitä kansalliseepoksen, jolla tuskin on 
vertaa maailmassa. Joskin hänen työnsä tämä puoli 
on myöhemmin aiheuttanut melkoistakin arvostelua 
— on mm. katsottu hänen tehneen erehdyksen yh- 

distellessään runokatkelmat toisiinsa, merkitsee se 
vähän Kalevalan valtavan merkityksen rinnalla. 
Lahjoittamalla kansalleen Kalevalan Lönnrot vah- 
visti ennen aavistamattomalla tavalla suomen kielen 
harrastusta ja Suomen kansan omanarvontuntoa. 
Voimakkaammin kuin mikään aikaisempi tapahtuma 
Kalevalan ilmestyminen osoitti, että Suomen kan- 
salla oli ollut oma itsenäinen historiansa jo ennen 
sen joutumista Ruotsin yhteyteen. Toisaalta kansa- 
kunta, joka kykeni luomaan Kalevalan veroisen 
eepoksen, oli lahjakas kansa, jota lupaava tulevai- 
suus odotti. Tietoisuus tästä antoi kansallisesti he- 
ränneiden maanmiestemme pienelle joukolle voimaa 
niiden suurten vastusten voittamiseen, jotka erotti- 
vat heidät päämaalistaan, suomalaisesta Suomesta. 


Yrjö Aukusti Wallin ja Matias Aleksanteri Castren 


Kansallisromantiikka levisi myös tieteen piiriin. 
Nuoret tiedemiehet pyrkivät tuottamaan &ftöillään 
kunniaa kansalleen, jonka he olivat vasta nyt löytä- 
neet. Tutkimuksen kohteet valittiin myös kansallis- 
ten aiheiden piiristä nimenomaan Kalevalan innoit- 
tamina. Tämän aikakauden monien etevien ja tut- 
kimuksilleen täysin sydämin antautuneiden nuorten 
tutkijoiden joukosta erottuu etenkin kaksi miestä, 
Y. A. Wallin ja M. A. Castren, palavan tutkijanhen- 
kensä ja hellittämättömän tiedonhalunsa ansiosta. 

Yrjö Aukusti Wallin oli syntynyt Ahvenanmaalla 
v. 1811. Jo lapsena hän siirtyi Turkuun perheensä 
mukana, ja siellä hän myös suoritti koulunkäyn- 
tinsä. Turun yliopistossa hän ei ehtinyt enää opis- 
kella, vaan ”Suormen Aleksanterin yliopisto” Hel- 
singissä sai merkitä tämän lupaavan nuorukaisen 
oppilaidensa joukkoon v. 1829. 

Wallin oli ensimmäisenä miehenä mukana kaikissa 
ylioppilaskujeissa ja kepposissa. Älykäs, lujatahtoi- 
nen, päättäväinen ja tarmokas nuorukainen oli tove- 
reittensa itseoikeutettu johtaja. Mutta tämä poik- 


1112 Venäjän-vallan aika 


keuksellisen lahjakas nuorukainen hoiti hyvin myös 
opintonsa, ja jo näinä opiskeluvuosina hänelle oli sel- 
vinnyt tuleva elämärura. Klassilliset kielet ja itä- 
mainen kirjallisuus pääaineinaan hän suoritti filo- 
sofian kandidaattitutkintonsa. Tämän jälkeen hän 
antautui kokonaan itämaisten kielten ja idän kult- 
tuurin tutkimiseen. 

Työskentely Helsingin yliopistossa, missä hänet oli 
nimitetty itämaisen kirjallisuuden dosentiksi, ei kui- 
tenkaan ajan mittaan tyydyttänyt Wallinia. Hän 
kaipasi itämaille voidakseen omakohtaisesti tutus- 
tua niihin maihin, joiden kieliin ja sivistysoloihin 
hän oli perehtynyt. Wallinille tarjoutuikin tilaisuus 
toteuttaa haaveensa, kun hänelle myönnettiin Hei- 
singin yliopiston matka-apuraha ' v. 1841. Mutta 
vasta heinäkuussa v. 1843 hän oli valmis lähtöön 
opintojaan täydennettyään. 

Nyt alkoi monivuotinen tutkimusmatka, merkil- 
lisimpiä, mitä suomalainen tiedemies on koskaan 
suorittanut. Wallinin tarkoituksena oli tutkia Egyp- 
tissä ja Arabiassa arabian kielen eri murteita. 
Samalla hän aikoi perehtyä näiden kansojen oloihin 
ja ajatusmaailmaan. Lyypekin, Pariisin, Marseillen, 
Konstantinopolin ja Aleksandrian kautta hän puoli- 
sen vuotta matkalla oltuaan saapui vihdoin Kairoon. 

Kairossa Wallin täydensi arabian kielen ja ara- 
bialaisten tapojen tuntemustaan ennen kuin lähti 
jatkamaan matkaansa. Vaikkakin hän jo hyvin puhui 
arabiaa sekä muistutti ulkonäöltäänkin arabeja, hän 
ei tässä suhteessa voinut olla liian varovainen. Hän 
aikoi matkustaa arabiksi puettuna, sillä mm. Ara- 
bian sisäosat olivat muukalaisilta kiellettyä aluetta. 
”Kristityn koiran”, millä nimellä arabit kutsuivat 
eurooppalaisia, oli yleensä vaarallista liikkua uskon- 
kiihkoisten muhamettilaisten keskuudessa. Mutta 
kun Wallin tammikuussa 1844 lähti Kairosta, oli 
syntyperäistenkin arabialaisten melkeinpä mahdon- 
tonta havaita mitään vierasta tämän pitkän tumman 
muukalaisen puheessa tai käyttäytymisessä. 

Seuraavien neljän ja puolen vuoden aikana Wallin 
kiersi Egyptin, Syyrian, Arabian ja Persian. Nämä 
matkat olivat äärettömän raskaita ja täynnä seik- 
kailujaa. Kaukaisen pohjolan mies joutui keikku- 
maan viikkoja ja kuukausia yhtä mittaa ”erämaan 
laivan”? kyttyrällä milloin aavikoiden hehkuvassa 
helteessä, milloin Arabian sisäosien jäätävillä ylä- 
tasangoilla. Monta kertaa hän oli menettää hen- 
kensä erämaän rosvojen tai puutteesta johtuvien 
tautien kourissa. Mutta aina hän joten kuten pelas- 
tui pahimmasta. 

Näiden matkojen tuloksena Wallinille kertyi val- 
tava määrä muistiinpanoja arabian kielestä, muha- 
mettilaisten maiden kansoista ja maantieteestä. 
Suuri osa tästä aineistosta oli ainoalaatuisen arvo- 
kasta, sillä harvat eurooppalaiset olivat aikaisemmin 
ilikkuneet näillä mailla. Wallin pistäytyi Mekassa- 
kin, muhamettilaisten pyhässä kaupungissa, missä 
hän esiintyi pyhiinvaeltajana saaden suuressa arvossa 
pidetyn valkean turbaanin tämän käyntinsä merkiksi. 
Hän oli ensimmäisiä eurooppalaisia, joiden on onnis- 
tunut päästä tähän ei-muhamettilaisilta kuoleman 
uhalla kiellettyyn kaupunkiin. 

Mutta taloudelliset vaikeudet pakottivat Wallinin 
päättämään tutkimusmatkansa ennen aikojaan. Apu- 
rahat loppuivat, eikä hän hakemuksestaan huolimatta 
saanut uusia. Samoin jäi saamatta hänen tavoittele- 
mansa itämaisten kielten professorinvirka. Petty- 
neenä hän lähti kesällä 1848 paluumatkalle. 

Kotimatka kulki Pohjois-Italian, Sveitsin, Saksan 
ja Belgian kautta Englantiin, missä hän aluksi jär- 
jesteli muistiinpanojaan. Hänen matkakertomuk- 
sensa herätti sekä Englannissa että mannermaalla 
suurta huomiota ja hän sai tunnustusta osakseen. 
Kun hän syksyllä palasi kotimaahan hakeakseen täl- 
löin vapautunutta itämaisen kirjallisuuden professo- 
rinvirkaa, oli hän jo eurooppalainen kuuluisuus. 

Erämaanvaeltajan raskas tie näytti nyt vihdoinkin 
siliävän. Tammikuussa v. 1851 hän sai hakemansa 

viran ja saattoi siten taloudellisesti turvatussa ase- 
massa ryhtyä valmistelemaan runsaita kokoel- 
miaan painokuntoon. Vaikkei hän saanutkaan jo 
suunnittelemaansa uutta tutkimusmatkaa järjesty- 
mään, olisi entisenkin matkan tuloksissa ollut työtä 
pitkäksi aikaa. 

Mutta kohtalo oli päättänyt toisin. Monivuotisen 
tutkimusmatkan rasitukset olivat murtaneet Walli- 
nin alkuaan lujan terveyden. 41-vuotissyntymäpäi- 
vänsä aattona hän vaipui kuolonuneen äkillisen ja 
yllättävän sydänkohtauksen uhrina. 

Koko maa otti syvällä surulla vastaan tiedon mai- 
neikkaan tutkimusmatkailijan poismenosta. Sekä ih- 
misenä että tiedemiehenä hän jätti jälkeensä vai- 
keasti täytettävän aukon. Vaikkei Wallin ollutkaan 
ensimmäinen suomalainen tutkija, joka liikkui näissä 
maissa — nuori, erittäin etevä maanmiehemme Pet- 
ter Forskäl oli jo 1760-luvulla tutkinut Egyptin ja 
Arabian kasvi- ja eläinmaailmaa luoden perustan 
niiden tuntemukselle —, oli hän kuitenkin maas- 
samme korkealle tasolle nousseen itämaisten kielten 
tutkimuksen ensimmäinen, loistava edustaja. Mutta 
ehkäpä hänen uransa katkeaminen kesken velvoitti 
parhaalla tavalla jälkeentulevia täydentämään mes- 
tarin työtä. 

Wallinin kuolema tunnettiin sitäkin kipeämmin, 
kun maamme tiede oli vähäistä aikaisemmin kärsi- 
nyt toisen, ehkäpä tätäkin suuremman menetyksen. 
Edellisen toukokuun 12. päivänä oli nimittäin Matias 
Aleksanteri Castren, Siperian rannattomien lakeuk- 
sien ja Jäämeren hyisten rantojen kulkija, jouduttu 
saattamaan viimeiseen leposijaansa. 

Castren oli syntynyt v. 1813 Tervolassa, missä hä- 
nen isänsä oli kirkkoherrana. Vanhemmiltaan 
hän peri Lapin-harrastuksensa, äidinisäkin oli van- 
haa Lapissa vaikuttanutta Fellmanien pappissukua. 
Molempien vanhempien suvussa oli myös useita op- 
pinelta miehiä, joiden tutkijamieli näytti periytyneen 
nuorelle Matiakselle. 

Niinpä ei ollutkaan ihme, että Matias Aleksanteri 
antautui tiedemiesuralle. Käytyään Oulussa koulua 
hän suoritti jo 16-vuotiaana ylioppilastutkinnon, 
mutta ei varattomuutensa vuoksi saattanut heti ryh- 
tyä opiskelemaan yliopistossa. V. 1832 opintonsa 
aloitettuaan hän suuntasi huomionsa ensiksi itämai- 
siin ja klassillisiin kieliin. 

Mutta pian hän muutti suunnitelmiaan kun aika- 
kauden valtavirtaus, kansalliset harrastukset, tem- 
pasi hänetkin mukaansa. ”Hirvenhiihtäjät” sekä eri- 
koisesti Kalevala vaikuttivat ratkaisevasti nuoren 
Castrenin elämänuran suuntautumiseen. Hän halusi 
nyt uhrata voimansa ja tutkijanlahjansa isänmaal- 
leen ja kansalleen. 

Castrenin lahjat viittasivat nimenomaan kielitie- 
teeseen. Tällä alalla tehtiin juuri näihin aikoihin 
huomattavia löytöjä. Eräät tutkijat olivat toden- 
neet, että useat eurooppalaiset ja eräät aasialaiset 
kielet kuuluivat alkuaan samaan ryhmään, ns. indo- 
eurooppalaiseen kielikuntaan. Mutta suomen kieli 
sukukielineen ei kuulunut tähän kielikuntaan. 
Castren halusi saada selville, oliko suomen kielellä 
mitään sukulaiskieliä ns. suomalais-ugrilaisten kiel- 
ten lisäksi, joiden oli jo aikaisemmin todistettu ole- 
van suomen sukukieliä. Tutkimuksiensa tarkoitusta 
hän kuvaili myöhemmin Snellmanille kirjoittamas- 
saan kirjeessä: ”Vain yksi asia on minut syvästi ja 
voimakkaasti vallannut, vain sitä varten voin elää, 
kaikki muu on minulie sivuasia. Minä olen päättä- 
nyt näyttää Suomen kansalle, että me emme ole 
maailmasta ja maailmanhistoriasta irtireväisty, yksi- 
näinen suokansa, vaan että me olemme sukulaisuus- 
suhteessa ainakin kuudennekseen ihmiskuntaa. Kie- 
liopit eivät ole minun pääasiallisena tarkoitukse- 
nani, mutta ilman kielioppeja ei päämäärää saavu- 
teta. — Jos suomalaista kansallisuutta täten voin 
jotenkin edistää, niin hyvä; mitään enempää en voi 
toimittaa enkä tätäkään asiaa voi saattaa loppuun, 
ainoastaan panna alulle.” 

Todistaakseen olettamuksensa Castrenin oli tutkit- 
tava koko uralialtailainen kielialue ja osoitettava, 
että suomalais-ugrilaiset kielet ovat samojedien kie- 
len sekä altailaisten kielten sukulaiskieliä. Tämä 
tehtävä oli valtava, sillä tältä alalta ei ollut ole- 
massa mitään esitutkimuksia. Tutkijan oli itsensä 
käytävä läpi suunnattoman laajat alueet ja etsittävä 
niillä hajallaan asuvat ihmiset voidakseen tutustua 
heidän kieleensä. Mutta Castren ei työn laajuutta 
pelännyt. Heikohkosta terveydestään huolimatta 
hän uskaltautui pitkille ja äärimmäisen rasittaville 
tutkimusmatkoille. Kymmenen vuoden aikana suo- 
rittamillaan neljällä matkalla hän tutki Lapin, Vie- 
nan Karjalan, Euroopan-Venäjän, Jäämeren rannik- 
kojen sekä Uralin takaisten Ob- ja Jenisei-jokien 
varsien asujaimiston kieliä. Pistäytyipä hän Sipe- 
riassa aina Baikal-järven itäpuolisillakin alueilla. 

Nämä matkat olivat olleet äärimmäisen rasittavia. 
Suunnattoman pitkät, sateessa, pakkasessa tai py- 
ryssä suoritetut taipaleet, kurjat majapaikat ja 
huono ruoka sekä liian ankara työskentely sortivat 
tutkijan monesti tautivuoteelle. Sairaus oli tehdä hä- 
nestä jo näillä matkoilla lopun. Mm. kesällä 1842 
hän makasi Arkangelissa kolme vuorokautta tiedot- 
tomana. Rinnassa tuntuva särky sekä verensyöksyt 
pakottivat hänet palaamaan keväällä 1844 Obin 
suulta kotimaahan kuolemaan, kuten hän luuli. 

Mutta Castrenin murtumaton tahdonvoima voitti 
ruumiillisen heikkouden. Oleskellessaan kotimaassa 
lääkärien hoidossa hän samalla työskenteli anka- 
rasti ehtiäkseen saada arvokkaat muistiinpanonsa 
julkaisukuntoon. Keuhkotautipotilaana hän Kirjoitti 
tohtorinväitöskirjan = syrjäänien kielestä, julkaisi 
syrjäänin ja tsheremissin kieliopin, piti erinomaisen 
innostavia luentoja yliopistossa sekä valmisteli uutta 
laajaa tutkimusmatkaa Siperiaan. 

Tämänkin kolmivuotisen tutkimusmatkan Castren 
jaksoi vielä suorittaa, joskin se lopullisesti mursi hä- 

nen voimansa. Kuolemansairaana hän palasi v. 1848 
kotimaahan valtava aineisto mukanaan. 

Nyt vihdoin ruumiilliset voimansa loppuun ku- 
luttanut intomielinen tutkija näytti saavan kunnol- 
liset työntekomahdollisuudet. Venäjän ftiedeakate- 
mia antoi hänelle aluksi apurahan, ja vähän myö- 
hemmin hänelle avautui professorinvirka Helsingin 
yliopistossa. V. 1850 siihen perustettiin nimittäin 
suomen kielen professorin virka, johon Castren suos- 
tui pyrkimään Lönnrotin siitä ystävänsä hyväksi 
jyrkästi kieltäydyttyä. Hänet nimitettiinkin yliopis- 
tomme ensimmäiseksi suomen kielen professoriksi v. 
1851. Kun hänen terveytensäkin tuntui jonkin ver- 
ran parantuneen hyvässä hoidossa, näytti tulevai- 
suus valkenevan kovia kokeneelle tutkijalle. 

Mutta Siperian tundroilla koetut rasitukset olivat 
sittenkin olleet hänelle liikaa. Tammikuussa 1852 
siihen asti ankarasti raataneen professorin oli las- 
keuduttava tautivuoteelle, jolla Ppitkämatkainen 
vaeltaja tapasi toukokuun 7. päivänä matkansa pään. 

Castren ehti julkaista tutkimustuloksistaan vain 
osan, nimittäin syrjäänin, tsheremissin ja ostjakin 
kieliopit, osan matkakertomuksestaan sekä erinäisiä 
yliopistollisia väitöskirjoja. Myöhemmin mm. Venä- 
jän tiedeakatemia julkaisi Castrenin tieteellistä jää- 
mistöä 12-osaisena saksankielisenä sarjana. 

Huolimatta aivan liian varhaisesta poismenostaan 
Castren ehti suomensukuisten kielten tutkimuksen 
alalla luoda vankan pohjan, jolle myöhemmät tut- 
kijat ovat saattaneet rakentaa. Hän osoitti suoma- 
lais-ugrilaisten ja samojedikielten olevan sukulais- 
kieliä. Vaikkakin Castrenin työ jäi kesken, on myö- 
hempi tutkimus vahvistanut monet hänen aikaansa 
edellä olleet kielitieteelliset havaintonsa. 

Myös Castrenin liian varhainen poismeno tunnet- 
tiin kansallisena onnettomuutena. Haudalla pitä- 
mässään puheessa Snellman tulkitsi sekä jälkeen- 
jääneiden kaipauksen että esitti osuvan arvioinnin 
vainajan elämäntyön arvosta lausuessaan: ”Onko 

täällä ketään, joka on nähnyt paljon surua ja joka 
on seissyt sellaisen haudan äärellä kuin tämä on? 
— Innostus oli johtanut hänet tielle, missä tieteelli- 
sen tutkimuksen harrastus yhtyi isänmaanrakkau- 
teen, missä jokainen edistysaskel oli askel kohti 
Suomen tulevaisuutta. Tämä rakkaus piti hänen tut- 
kimuksensa kiintyneenä Suomen heimojen kieleen 
ja kohtaloihin. Hän ei ainoastaan tahtonut antaa 
suomalaiselle heimolle sen oikeata paikkaa kanso- 
jen suuressa perheessä, vaan ensimmäistä kertaa 
taistelemalla voittaa suomalaiselle nimelle oikean 
paikan tieteiden historiassa. Hän tahtoi asettaa hei- 
momme vähäisen unohdetun nimen sijalle, missä 
sillä tieteen edessä olisi yhtä tasaveroinen sanan- 
vuoro kuin maailman sivistyneimpien kansojen kie- 
lillä.” 

Palavan isänmaanrakkautensa ja suurten tieteel- 
listen ansioittensa perusteella Castren on valloittanut 
pysyvän sijan suurmiestemme joukossa. 


Kukan-päivänä v. 1848 


1820-luvulla alkanut kansallinen herääminen oli 
saanut seuraavalla vuosikymmenellä laskea hyväk- 
seen suuria voittoja. Nimenomaan Kalevalan ja 
Runebergin runouden synnyttämä romanttinen kan- 
sallinen innostus huipistuu Kukan-päivänä, touko- 
kuun 13. päivänä, v. 1848 vietetyssä ylioppilaiden 
kevätjuhlassa. 

Nikolai I:n taantumuksellinen hallitus oli tuntu- 
nut voimakkaasti myös Helsingin yliopiston elä- 
mässä. Kahteentoista vuoteen yliöppilaat eivät olleet 
saaneet viettää kevätjuhlaansa, sillä yliopistoviran- 
omaiset pelkäsivät kaikenlaisen huomion herät- 
tämistä. Vaikka vuoden 1848 alkupuoli olikin kulu- 
nut eri puolilla Eurooppaa sattuneiden vallanku- 
mousten ja monenkaltaisten levottomuuksien mer- 
keissä — elettiinhän Euroopan ”hullua vuotta”, joka 
kaatoi Metternichin ja hänen vihatun järjestelmänsä 

Fredrik Pacius. 


—, antoi yliopiston uusi varakansleri kenraali Nor- 
denstam nyt luvan kevätjuhlan viettämiseen. 
Tästä kevätjuhlasta tuli syvästi vaikuttava tilai- 
suus, jonka mukana olleet muistavat elämänsä lop- 
puun asti. Pääasiassa se johtui siitä, että Runebergia 
Maamme-laulu esitettiin nyt ensimmäisen kerran 
Paciuksen sävelillä, sekä Fredrik Cygnaeuksen pitä- 
mästä juhlapuheesta. Runebergin ”Maamme” oli syn- 
tynyt jo vuonna 1846, jolloin ilmestyessään se oli 
herättänyt suurta ihastusta. Kohta sen jälkeen se oli 
sävellettykin (Ehrström) ja esitetty mm. ylioppi- 
lasjuhlissa. Mutta kun sävelmään ei oltu tyytyväisiä, 
sai Pacius tehtäväkseen laatia uuden. Pacius suoritti 
tehtävän nopeasti ja ilmeisesti aavistamatta, että 
hänen sävellyksestään tulisi maamme kansallislaulu. 
Juhlapäivä valkeni kauniina ja aurinkoisena. 
Kello kolme iltapäivällä ylioppilaiden muodostama 
pitkä kulkue lähti yliopistolta marssimaan juhla- 

paikaksi valittua Kumtähden kenttää kohti. Unio- 
ninkatua pitkin kuljettiin aluksi Pitkällesillalle, 
jossa odotti Suomen Kaartin soittokunta. Kulkue 
pysähtyi ja Maamme-laulun sävelet kajahtivat 
soittokunnan säestyksellä ensimmäisen kerran 1il- 
moille. Laulun jälkeen matkaa jatkettiin juhlapai- 
kalle, jossa järjestäydyttiin ohjelman suoritusta var- 
ten. Kentälle oli pystytetty valkeita telttoja, joissa 
ylioppilaskunnan kutsuvieraille — yliopiston opet- 
tajille ja virkamiehille, kenraalikuvernöörin apulai- 
selle, senaattoreille, Helsingin porvariston edusta- 
jille ym. — tarjottiin tervetuliaisiksi simaa suurista 
juomasarvista. Kenttää koristi kaupungin naisten 
ylioppilaille lahjoittama valkoinen silkkilippu, jo- 
hon oli ommeltu laakeriseppeleen ympäröimä Suo- 
men vaakuna. 

Ohjelma aloitettiin soittokunnan säestyksellä lau- 
letulla Maamme-laululla. Tuhatlukuisen yleisö- 
joukon päät paljastuivat. Laulun loputtua raikuivat 
eläköön-huudot. Pidettiin useita virallisia puheita. 
Viimeisenä astui puhujalavalle yliopiston dosentti 
Fredrik Cygnaeus. Cygnaeus oli oleskellut useita 
vuosia ulkomailla ja tutustunut siellä aikakauden 
yleisiin kansallisiin virtauksiin. Hän oli mainio pu- 
huja ja tunnettu myös runoilijana, joskin hänen ky- 
kynsä viittasivat ennen kaikkea kirjallisuus- ja tai- 
dearvosteluun. Yliopiston estetiikan professorina 
hän saavutti myöhemmin suuren maineen. 

Laskevan auringon luodessa kultiaan juhlapaikalle 
kerääntyneen kolmituhantisen yleisöjoukon ylle 
Cygnaeus aloitti isänmaalle omistetun puheensa. 
Tätä puhetta ei ollut etukäteen kirjoitettu. Se oli 
hetken innoituksen synnyttämä, mistä osaltaan selit- 
tyy sen välitön, valtava vaikutus. Puhujan lähtö- 
kohtana oli Suomen nimi. Tämä nimi, jota oppineet 
yrityksistään huolimatta eivät olleet kyenneet selit- 
tämään, oli aikojen halki ilmentänyt kaikkea sitä, 
mitä pidämme pyhänä ja kalliina. Vuosisatojen 
kuluessa se oli kasvanut ajoittaisesta pilkasta huoli- 

Fredrik Cygnaeus puhuu Kukan-päivänä. 


matta innoittaen ja rohkaisten tämän maan ja kan- 
san hyväksi työtä tehneitä. Siten se pojilleen sisälsi 
kaiken, antoi kaiken, mutta myös velvoitti uhraa- 
maan kaikkensa tämän nimen puolesta. 

Juhlassa mukana ollut Topelius kuvaa puheen lop- 
pua seuraavasti: ”Kun nämä sanat lähenivät lop- 
puaan, oli iaskeva aurinko valanut Vanhankaupun- 
gin selän loistavaan kultaansa. Puhuja kohotti käsi- 
vartensa — en muista hänen sanojaan, mutta ne 
sisälsivät ennakolta saman kuin silloin vielä tunte- 
mattomat, sydämeenkäyvät sanat runosta 'Heinä- 
kuun viides päivä”: maan eestä kuolisitko tään? — 
ja näiden sanojen jälkeen hän laskeutui puhujala- 
valta.” 

Yleisö oli kuunnellut Cygnaeuksen puhetta kyy- 
nelsilmin innokkaiden suosionosoitusten väliin kes- 
keyttäessä hänen sanansa. Kun puhe oli lopussa, 
purkautuivat kuulijoiden tunteet Maamme-lauluksi, 

joka paljastetuin päin laulettiin useaan kertaan tun- 
nelman kohotessa suorastaan hurmioituneeksi. 

Fredrik Cygnaeus piti tässä tilaisuudessa elämänsä 
monista puheista suurimman. Suurelle kuulijakun- 
nalle puhuminen ulkosalla särki hänen äänensä niin, 
ettei hän vastaisuudessa kyennyt enää äänellisesti- 
kään vastaaviin suorituksiin. Mutta tätä menetystä 
surkutteleville Cygnaeus vain vastasi: ”Mitä siitä, 
olenhan kuitenkin kerran puhunut.” 

Kukan-päivän lämmin ja innostunut tunnelma 
haihtui aikaa myöten. Kansallisella liikkeellä oli 
vielä monet tuimat taistelut taisteltavanaan, ennen 
kuin se saavutti voiton. Ja monet vastoinkäymiset 
oli myös kohdattava tällä taipaleella. 


Suomen kansan hengellinen herätys 


Kansallisromantiikan aikakautena tapahtui maas- 
samme myös hengellinen herääminen. Uskonnolli- 
sessa elämässä olivat näihin asti vallinneet edelli- 
seltä vuosisadalta periytyneet mielipiteet. Keski- 
Euroopassa alkunsa saaneet valistusaatteet olivat 
aikoinaan levinneet Ruotsi-Suomeenkin ja vai- 
kuttaneet uskonnollisten käsitysten muovautumiseen 
myös meillä. Tämän hyödyn aikakauden viileä asi- 
allisuus tunkeutui myös kirkon ja uskonnon piiriin. 
Uskonnosta haluttiin säilyttää korkeintaan sellainen 
aines, mistä oli jotakin hyötyä. Uskonnollista innos- 
tusta pidettiin kiihkoiluna ja haluttiin tunnustaa vain 
se, mikä oli ensi näkemältä selvää. Kylmä järkeis- 
oppi oli päässyt vallalle. 

Mutta kun valistus sai antaa tietä romantiikalle, 
menettivät myös valistuksen uskonnolliset opit kan- 
nattajansa. Uskontoonkin vaadittiin enemmän tun- 
netta ja mielikuvitusta. Mutta pelkkä romantiikka 
ei tätä kyennyt aikaan saamaan. Muutoksen oli tul- 
tava uskonnosta itsestään. Kansan syvien rivien us- 
konnolliset tarpeet synnyttivätkin herätysliikkeen, 
joka tähtäsi hengellisen elämän syventämiseen. 

Tämä ns. myöhäisempi herännäisyys oli siis läh- 
töisin kansasta itsestään ehkäpä siitä syystä, että sen 
keskuudessa kipeimmin tunnettiin uskonnollisen uu- 
distumisen tarpeellisuus. Kirjalliset ja taiteelliset 
sekä kansalliset harrastukset toivat riittävästi sisäl- 
töä sivistyneistön elämään, joten sen osuus herätys- 
liikkeisiin on yleensä varsin rajoitettu. 

1800-luvun uskonnollinen herätysliike pohjautuu 
osittain yleiseurooppalaisiin uskonnollisiin virtauk- 
siin, osittain se on jatkoa edellisellä vuosisadalla 
ilmenneille vastaavanlaatuisille liikkeille. Tällä ker- 
taa herännäisyys keskittyi Varsinais-Suomeen, Etelä- 
Pohjanmaalle ja Pohjois-Savoon. 

Huomattavimmaksi ilmiöksi tämän myöhäisemmän 
herännäisyyden piirissä muodostui Pohjois-Savon ja 
siihen osittain liittyvä Etelä-Pohjanmaan herätys- 
liike. Tämä oli lähinnä sen johtomiesten ansiota, 
joista erikoislaatuisin persoonallisuudeltaan on nil- 
siäläinen talonpoika Paavo Ruotsalainen. 

Paavo Ruotsalainen oli lähtöisin hyvin köyhistä 
oloista, ja joutui koko elämänsä ajan kamppaile- 
maan puutteen kanssa hallaista tilaansa viljelles- 
sään. Usein oli turvauduttava pettuunkin eli ”käy- 
tävä oravalta lainaamassa”, kuten hän itse leikilli- 
sesti mainitsi. Sielunhätään jouduttuaan hänestä kas- 
voi vaikeiden sisällisten taisteluiden kautta Juma- 
lan kaikkivaltiaaseen apuun horjumattomasti luot- 
tava, henkisesti tasapainoinen mies, joka kykeni oh- 
jäamaan muitakin pelastuksen ja lohdutuksen tielle. 
Hänen herätysliikkeen piirissä saavuttamansa johto- 
asema perustui paitsi puhujanlahjoihin myös hänen 
harvinaiseen etevyyteensä sielunhoitajana. Vaatima- 
ton ja tekopyhyyttä inhoava, huumorintajuinen ja 
inhimillinen, suorapuheisuudellaan toisinaan itseään- 
kin vahingoittava nilsiäläinen tuli pian tunnetuksi 
oman maakuntansa ulkopuolellakin. 

Pohjanmaan herätysliike oli kahden nuoren papin, 
Joonas Laguksen ja Niilo Kustaa Malmbergin Kala- 
jokilaaksossa alkuunpanema. Paavo Ruotsalaisen 

käytyä v. 1834 Pohjanmaalla hänen sekä sikäläisten 
heränneiden kesken solmiutui läheinen ystävyys, ja 
pohjalaisetkin alkoivat pitää Paavo Ruotsalaista hen- 
gellisenä johtajanaan. 

Pohjanmaan molemmat heränneet papit olivat hie- 
nosti sivistyneitä miehiä. Heidän välityksellään he- 
rätysliike levisi sellaisiinkin piireihin, jotka aluksi 
eivät halunneet olla tekemisissä Paavo Ruotsalaisen 
kaltaisen yksinkertaisen talonpojan kanssa. Monet 
ylioppilaat tulivat nyt myös herätykseen, ja näistä 
liike sai uusia johtajia. Huomattavimpia heistä oli 
runoilijana jo kunnostautunut Lauri Stenbäck, myö- 
hemmin kirkkoherra. 

Oman suuntansa. herännäisyydessä muodosti ns. 
jengvistiläisyys, karjalaisen pappismiehen Henrik 
Rengavistin johtama liike. Ilomantsilaisen köyhän ta- 
lonpojan poikana Rengvistin opintie oli ollut vaikea, 
mutta lahjakkuus ja tarmo auttoivat hänet lopuksi 
saamaan opintonsa päätökseen. Liperissä ja Sorta- 
valassa pappina toimiessaan Rengvist toimi ponnek- 
kaasti seurakuntiensa uskonnollisen ja siveellisen 
elämän kohottamiseksi. Mm. julkaisemalla runsaasti 
kansantajuista kirjallisuutta hän taisteli etenkin 
juoppoutta vastaan samoin kuin levitti uskonnollista 
herätystä. Renavist oli myös pakanalähetystyön 
uranuurtaja maassamme. 

Herännäisyyden pääsuunnasta haaraantui 1840-lu- 
vulla ns. hedbergiläisyys, jonka johdossa oli pappis- 
mies Fredrik Gabriel Hedberg. Oltuaan alkuaan 
Paavo Ruotsalaisen kannalla hän oli pitänyt tarpeel- 
lisena oikaista eräitä Ruotsalaisen käsityksiä, mikä 
johti eroon koko Pohjois-Savon herätysliikkeestä. 
Hedbergin vankasti Lutherin ajatuksiin perustuvalla 
”evankelisella liikkeellä” on ollut huomattava mer- 
kitys etenkin maamme etelä- ja lounaisosien uskon- 
nollisessa elämässä. 

V:n 1850 tienoilla alkaa Lapissa vaikuttaa voi- 
makkaan saarnamiehen Lars Leevi Laestadiuksen 
johtama herätysliike, jota kutsutaan lestadiolaisuu- 

deksi. Nirnenomaan Pohjois-Suomen seurakunnissa 
tämä liike on saanut jyrkästä luonteestaan huoli- 
matta paljon hyvää aikaan varsinkin taistelussa 
juoppoutta vastaan. 

Herätysliikkeet eivät saaneet vastustuksetta vali- 
kuttaa. Sekä virkamiehistön että papiston taholta 
yritettiin rajoittaa niiden toimintaa. Viranomaiset 
olivat näkevinään niissä valtiollisiakin vastustusliik- 
keitä. Papisto taas katsoi itsekin kykenevänsä huo- 
lehtimaan Suomen kansan hengellisestä johdatuk- 
sesta tarvitsematta siinä maallikkojen apua tai suo- 
rastaan johtoa, kuten herätysliikkeissä saattoi olla 
asian laita. Myös suuren yleisön taholta nousi he- 
rännäisyyttä vastustavia ääniä. Mm. Runeberg ar- 
vosteli heränneitten hänen mielestään synkkää ja 
ahdasmielistä maailmankatsomusta. 

Tämä vastustus sai lopuksi hyvin jyrkkiäkin muo- 
toja. Heränneiden johtajia syytettiin käräjillä luvat- 
tomasta kokoustenpidosta, jonka Ruotsin-vallan ai- 
kana säädetty ns. konventikkeliplakaatti kielsi. Kuu- 
luisilla Kalajoen käräjillä v. 1838—39 joutuivat mm 
Paavo Ruotsalainen ja Niilo Kustaa Malmberg vas- 
taamaan tällaisiin syytöksiin. Heidät ja suuri joukko 
muita heränneitä tuomittiin tällöin sakkoihin. 

Mutta tämäntapaiset vainot eivät kyenneet tukah- 
duttamaan herätysliikkeitä, joiden kannattajajoukko 
vain lisääntyi yleisen huomion niihin kiintyessä. 
Mutta vähitellen herätysliikkeet laimenivat keski- 
näisten erimielisyyksien sekä etevimpien johtajien 
kuoleman tai väsähtämisen johdosta tosin myöhem- 
min osittain jälleen elpyen. Mutta herännäisyydellä 
on ollut suuri ja myönteinen osuus kansamme kehi- 
tyksessä. Se kohotti uskonnollisen elämän tasoa 
sekä maallikkojen että papiston keskuudessa. Aito 
luterilaisessa hengessä se korosti jokaisen kristityn 
oikeutta asettua suoraan yhteyteen Jumalan kanssa 
ilman papiston välitystä. Samoin se kohotti kansan- 
sivistystä lisätessään hengellisen kirjallisuuden har- 
rastusta ja lähensi eri yhteiskuntaluokkia toisiinsa 

Lopuksi on todettava, että herännäisyys kohotti huo- 
mattavasti kansan moraalista tasoa niillä seuduilla, 
minne se levisi. Tällä tavoin herännäisyys omalta 
osaltaan loi edellytyksiä kansamme kansalliselle ja 
valtiollisellekin heräämiselle. 


SUOMEN KANSAN SUURI HERÄTTAÄJÄ 


Suuret historialliset tapahtumat ovat ani harvoin 
yhden miehen aikaan saannosta. Vaikka jollakin 
suurmiehellä näyttää olleen ratkaiseva osuus tietyssä 
tapahtumassa, on häntä tavallisesti edeltänyt joukko 
henkilöitä, jotka ovat valmistelleet tietä hänen toi- 
minnalleen. Näin oli suomalaiskansallisessa herätys- 
liikkeessäkin asian laita. Suomalaisuusliike oli saa- 
nut montakin kannattajaa, jotka pyrkivät kiinnittä- 
mään huomiota suomen kielen laiminlyötyyn ase- 
maan sekä herättämään kansamme tietoisuuteen 
omasta erikoislaadustaan. Mutta vasta kun suurten 
mittojen mies, Snellman, ryhtyi tätä aatetta kan- 
nattamaan, se alkoi menestyä ja saavuttaa tuloksia. 


ArwlIdssonista Snellmaniin 


Ensimmäinen kansallinen herätys oli pysähtynyt 
Arwidssonin karkotukseen. Parin seuraavan vuosi- 
kymmenen aikana ei tapahtunut mitään hänen herä- 
tyshuutoihinsa verrattavaa toimintaa. Nikolai I:n 
yhä taantumuksellisemmaksi käyvä ja ankara hal- 
linto ehkäisi suomalaisen kansallistunteen herättä- 
miseen tähtäävät pyrkimykset. Mutta kansallinen 
herätys edistyi hiljaisuudessa ja saattoi laskea mel- 
koisia voittoja hyväkseen. 

Näinä vuosina suomalaisuusliike levisi myös var- 
sinaisen rahvaan keskuuteen. Valistuneimmat talon- 
pojat alkoivat tajuta suomen kielen sorretun aseman. 
Tähän vaikuttivat etenkin v. Beckerin ”Turun Wiik- 
ko-Sanomat” ja Jaakko Juteinin runot. Talonpoi- 

kaisväestön heräävän kansallistunteen tulkkeina 
esiintyvät kansanrunoilijat. Mm. Paavo Korhonen 
sepitti runon ”Suomen kielen vähästä arvosta”, jossa 
hän toteaa sen olevan vain | 


Lavihtalla lautamiesten 
Eikä vielä ennättänyt 
Rotokollahan kohota 
Ett' ei kouluissa kysytä, 
Akatemoissa anota. 


Nimenomaan kansan enemmistölle vieraan kielen 
käyttäminen oikeudenkäynneissä ja kouluissa ha- 
vaitaan nyt epäkohdaksi. 

Vähitellen tapahtuikin parannuksia kielioloissa. 
V. 1824 velvoitettiin suomalaisiin seurakuntiin pyr- 
kivät papit suorittamaan suomen kielen koe. Syk- 
syllä v. 1828 päästiin vihdoin niin pitkälle, että Suo- 
men valtionyliopistoon perustettiin suomen kielen 
lehtorin virka. Sen ensimmäiseksi hoitajaksi mää- 
rättiin lehtori K. N. Keckman. Neljä vuotta myö-- 
hemmin ilmestyivät ensimmäiset suomenkieliset 
maisterinväitöskirjat. Toisen tekijänä oli innokas 
suomalaisuusmies ja suomen kielen sanaseppo Vol- 
mar Schildt-Kilpinen, joka myöhemmin Jyväskylässä 
piirilääkärinä toimiessaan oli innokkaimpia aikaan- 
saamaan maamme ensimmäistä suomenkielistä oppi- 
koulua. V. 1841 suomen kieli pääsi vihdoin maamme. 
oppikoulujen opetusaineeksi, joskin ylimääräiseksi 
ja ylioppilastutkintoon kuulumattomaksi. Joitakin 
vuosia aikaisemmin oli Savo-karjalainen osakunta 
ensimmäisenä osakuntana ottanut suomen kielen 
pöytäkirjojensa kieleksi. | 

Erittäin suuri osuus suomalaisuustyössä oli Elias 
Lönnrotfilla etenkin hänen julkaisemansa lehden, 
”Mehiläisen” avulla. Vuosina 1856—37 ja 1839—40 
ilmestynyt Mehiläinen oli ensimmäinen suomenkie- 
linen aikakauskirja. Lönnrotin tarkoituksena oli eri 
aloilta julkaisemillaan kirjoituksilla laajentaa 'suo- 

menkielisen lukijakunnan tietoja sekä samalla ke- 
hittää kieltämme tieteelliseen käyttöön soveltuvaksi. 
Mehiläinen sisältääkin satoja Lönnrotin itsensä se- 
pittämiä tai kansankielestä kirjakieleen siirtämiä 
sanoja. Hänen puuhansa saavuttivat viranomais- 
ten hyväksymisen, joten hän sai v. 1840 kahden 
vuoden virkavapauden 'toimittaakseen ”täydellisen 
sanakirjan suomen kielestä sekä suomalaiselle rah- 
vaalle julkaisisi hyödyllisiä luku- ja oppikirjoja”. Vä- 
hän myöhemmin hän sai viiden vuoden virkavapau- 
den samaa tarkoitusta varten. 

Kuten aina olivat ylioppilaat kielikysymyksessä- 
kin ensimmäisinä viemässä kehitystä eteenpäin. Jo 
v. 18384 Savo-karjalainen osakunta oli ottanut suo- 
men pöytäkirjojensa kieleksi. Myöhemminkin tämä 
osakunta kulki suomalaisuusrientojen kärjessä. Se 
julkaisi kansantajuisia kirjasia ”Lukemisia Suomen 
Kansan Hyödyksi”, joissa selviteltiin mm. maamme 
historiaa ja valtiollisia oloja. Savo-karjalaisten kes- 
kuudessa syntyi myös seura, joka vaati jäseniään 
käyttämään suomen kieltä ja mahdollisuuksien mu- 
kaan välttämään ruotsin kieltä. Muissakin osakun- 
nissa oli samantapaisia harrastuksia. Pohjalaisten 
keskuudessa esitettiin niinkin jyrkkiä mielipiteitä, 
että ”ruotsin kieltä ja ruotsalaista vaikutusta on kat- 
sottava isänmaassamme kalvavaksi syöväksi Suomen 
kansan rinnassa ollen se niin ollen juurineen hävi- 
tettävä, jos mieli jotakin toivoa olla suomalaisen 
kansallisuuden versomisesta?. — Kuitenkin vielä 
esim. vuoden 1848 ylioppilaista n. 4/5:n sanotaan 
olleen ummikkoruotsalaisia ja vain n. 40:n selvästi 
puhuvan, lukevan ja kirjoittavan suomen kieltä. 

Kuitenkin kansalliset harrastukset voimistuivat 
jatkuvasti. Ylioppilaiden kevätjuhla v. 1848 vaikutti 
suuresti kansallistuntoa kohottavasti. Ehkäpä vielä- 
kin suurempi merkitys tässä suhteessa oli Runeber- 
gin v:n 1848 lopulla julkaisemalla ”Vänrikki Stoolin 
tarinain” I osalla. Tunnettiin kuuluttavan kansakun- 
taan, joka urheutensa vuoksi oli arvokas elämään 

Suomen sodan sankarien osoittama uhrautuvaisuus, 
uljuus ja kärsivällisyys rohkaisi lähes puolen vuosi- 
sadan kuluttua heidän taistelujensa taukoamisesta 
kansakuntaa, joka alkaessaan juuri päästä tietoiseksi 
kansallisesta omalaatuisuudestaan joutui huokaile- 
maan ankaran valtiollisen painostuksen alaisena. 

Juuri vuosisadan taitteessa kansallisia pyrintöjä 
kohtasi nimittäin ankara takaisku. Huhtikuun 8. päi- 
vänä v. 1850 julkaistiin sensuuriasetus, jossa sanot- 
tiin mm. seuraavaa: ”Uusia kirjoja, lentolehtisiä, ai- 
kakautisia ja muita kirjatuotteita, minkälaisia ja 
kokoisia ne lienevätkin, saadaan suomeksi julkaista 
ainoastaan sellaisia, joilla, sotimatta yleisiä sensuu- 
rimääräyksiä vastaan, on sekä siihen henkeen näh- 
den, jolla ne ovat kirjoitetut, että myös esitystapaan 
nähden tarkoituksena ainoastaan uskonnollinen har- 
taus tai taloudellinen hyöty. Sitä vastoin kielletään 
kokonaan painosta julkaisemasta valtiollisia uutisia 
tai tietoja ulkomailla tehdyistä rikoksista, toimitta- 
masta sanotulla kielellä romaaneja, joko nämä Ovat 
sitten alkuperäisiä tai käännöksiä. Tästä eivät ole 
poikkeuksena nekään, jotka sensuuri muulla kielellä 
(ruotsiksi) sallii.” 

Tämä asetus oli mitä turmiollisin Suomen kansalle. 
Johdonmukaisesti toteutettuna se olisi saattanut es- 
tää suomalais-kansallisen herätysliikkeen täydelli- 
sesti. Suomen kielen käytön edistämispyrintöihin 
aikaisemmin suopeasti suhtautunut keisari näytti nyt 
muuttaneen mielensä täysin päinvastaiseksi. Syynä 
oli ilmeisesti pelko, että helmikuun vallankumouksen 
lietsomat kumoukselliset virtaukset saattaisivat suo- 
menkielisten julkaisujen välityksellä levitä meidän- 
kin maahamme. Ilmeisesti maamme korkeimmat ko- 
timaisetkin virkamiehet vielä vahvistivat näitä kei- 
sarin epäluuloja. Useat maamme korkeimmista mie- 
histä suhtautuivat kielteisesti suomalaisuuspyrintöi- 
hin. Heidän käsityksensä mukaan maamme olot 
olivat parhaat mahdolliset juuri sellaisinaan ruotsin- 
kielisen virkamiehistön ja muiden ylempiin yhteis- 

kuntaluokkiin kuuluvien hallitessa suomenkielistä 
rahvasta, jolla kielensä sorretun aseman vuoksi ei 
ollut mahdollisuuttakaan vaatia maan pääväestölle 
kuuluvia oikeuksia. Uusi sensuuriasetus näytti erin- 
omaisesti tukevan näiden henkilöiden pyrkimyksiä. 

Tilanne kansallisella rintamalla näytti synkältä v. 
1848. Vuosikymmenien ponnistelujen tuloksena saa- 
vutettu pieni edistyminen kielikysymyksessä näytti 
menettäneen merkityksensä ja jatkuva kansallinen 
herätystyö makdottomalta. Mutta kansamme onneksi 
asiat eivät olleet vielä näin hullusti. Herätystyön 
tielle rakennetut esteet raivattiin syrjään, ja tais- 
telu suomen kielen oikeuksista vietiin voittoon. Pää- 
ansio tästä kuuluu Juhana Vilhelm Snellmanille, 
joka sensuuriasetuksen voimaan tullessa oli jo lähes 
vuosikymmenen pelottomasti ja voimakkaasti toimi- 
nut kansallisen herätyksen hyväksi. 


Snellmanin kehitysvuodet 


Juhana Vilhelm Snellman syntyi v. 1806 Tukhol- 
massa, missä hänen vanhempansa silloin asuivat. 
Sekä isä, merikapteeni Henrik Snellman, että äiti 
Maria Magdaleena Röring, olivat syntyisin Pohjan- 
maalta. Haminan rauhan jälkeen perhe siirtyikin 
Suomeen. 

V. 1822 ylioppilaaksi tullut Snellman otti pääai- 
neekseen filosofian, johon jo hänen isänsäkin oli 
ylioppilasvuosinaan eliniäkseen kiinnostunut. Snell- 
manin opinnot veivät pitkän ajan. Mutta niinpä 
ne olivatkin sitä perusteellisempia. V. 1831 filoso- 
fian kandidaatiksi valmistuessaan hänellä oli jo erit- 
täin laajat tiedot. Hän oli perehtynyt erityisesti sak- 
salaisen Hegelin filosofiaan, jonka paras tuntija hä- 
nestä myöhemmin tuli. V. 1835 Snellman nimitet- 
tiin Helsingin yliopistoon filosofian dosentiksi. 

Snellmanin erikoiset luonteenominaisuudet herät- 
tivät jo varhain huomiota. Erään hänen tätinsä ker- 
rotaan maininneen, että pojasta tulee joko oikein 

hyvä mies tai sitten täysi lurjus. Keskinkertaiseksi 
hän ei ollut jäävä. Lujaluonteinen ja pelkäämätön 
poika joutuikin monesti riitoihin ikätoveriensa ja 
vanhempienkin ihmisten kanssa, joten näytti olevan 
syytä pelätä pahinta. Mutta toisaalta hänessä ilmeni 
jo tällöin syvään juurtunut oikeudentunto, mikä 
pakotti hänet vapaaehtoisesti alistumaan huomates- 
saan olevansa väärässä. Nämä ominaisuudet vain 
vahvistuivat Snellmanissa iän karttuessa. Ylioppi- 
lasvuosinaan hänestä kehittyi tovereittensa itseoi- 
keutettu johtaja. Pohjalainen osakunta valitsi hänet 
kuraattorikseen, ja tässä asemassa hän pelkäämättä 
esiintyi ylioppilasnuorison oikeuksien puolesta. Itse- 
näisenä ja perusteellisena luonteena Snellman omak- 
sui toimintansa perustaksi vain sen, minkä oikeu- 
tuksesta hän oli omakohtaisella tutkimus- ja ajatte- 
lutyöllä tullut vakuuttuneeksi. Tällä tavoin hän vuo-. 
sien mittaan valmistautui tulevaan elämäntyöhönsä. 

Ensimmäiset taistelunsa Snellman joutui käymään 
yliopiston piirissä. Yliopiston viranomaiset olivat ah- 

dasmielisiä ja virkavaltaisia. Kaikki vapaat ajatuk- 
set koetettiin nujertaa, sillä niissä vainuttiin valtiol- 
lisia tarkoitusperiä. Pitääkseen ylioppilaat helpom- 
min aisoissa yliopiston viranomaiset päättivät jakaa 
osakunnat, nimenomaan pohjalaisen, pienemmiksi. 
Kun osakunta oli jaettu, määrättiin Snellman poh- 
joispohjalaisten kuraattoriksi. Mutta hän kieltäytyi 
jyrkästi vastaanottamasta tätä pakolla tarjottua teh- 
tävää. Varhemmassa kuraattorintoimessaan Snell- 
man oli pyrkinyt kasvattamaan osakuntansa jäsenistä 
miehiä, jotka tajutessaan kurin ja järjestyksen mer- 
kityksen alistuisivat siihen vapaaehtoisesti. Pakko- 
keinot eivät hänen mielestään enää kuuluneet yliop- 
pilaiden kasvatukseen. lIlmaistakseen ajatuksensa 
Snellman aikoi ryhtyä luennoimaan ”akateemisen 
vapauden todellisesta luonteesta ja olemuksesta”. 
Mutta pelkkä sana ”vapaus” riitti saamaan viran- 
omaiset kauhuihinsa Nikolain ankaralla hallituskau- 
della. Yliopiston rehtori esti hänen aikeensa. Ja kun 
snellman ei taipunut kuraattorikysymyksessä kor- 
keilta viranomaisilta saamistaan nuhteista huolimat- 
ta, sakotettiin häntä esimiehiä vastaan osoitetusta 
tottelemattomuudesta. 

Snellman oli saanut apurahan ulkomaista opinto- 
matkaa varten, jolle hän pääsi lähtemään oikeuden- 
käynnin päätyttyä syksyllä 1839. Viranomaiset oli- 
vat hyvillään vapautuessaan tästä kiusallisesta mie- 
hestä, mutta akateeminen nuoriso jäi haikeana kai- 
paamaan suuresti ihailemaansa johtajaa. Snellman 
oli itse kyllä tyytyväinen päästessään kotimaan ah- 
taista oloista suureen maailmaan, missä hänellä oli 
tilaisuus syventää tietojaan lempiaineessaan ja 
yleensäkin laajentaa näkemyksiään. 

Aluksi Snellman oleskeli vuoden verran Tukhol- 
massa. Täältä hän elokuussa 1840 jatkoi matkaansa 
Tanskaan, Saksaan ja Sveitsiin palaten vasta seu- 
raavana syksynä Tukholmaan, josta hän lähti koti- 
matkalle marraskuussa 1842. Nämä ulkomailla vie- 
tetyt vuodet kuluivat ahkerassa tieteellisessä työssä, 

jonka tuloksena Snellmanilta ilmestyi useita teok- 
sia. Huomattavimmat olivat Hegelin filosofiaan pe- 
rustuva saksaksi julkaistu filosofinen tutkimus ”Per- 
soonallisuudenaatteen spekulatiivisen kehittelyn koe” 
sekä ruotsinkielinen ”Valtio-oppi”. Mutta hän kir- 
joitteli myös runsaasti sanoma- ja aikakauslehtiin 
tieteellisistä ja kirjallisista kysymyksistä, julkaisipa 
romaaninkin. Ahkerasti liikkumalla Tukholman tie- 
teellisissä ja kirjallisissa piireissä hän myös hankki 
ystäviä ja nimeä itselleen. 

Mutta vaikka Snellman viihtyi hyvin Ruotsissa, 
ei hän siitä huolimatta unohtanut omaa maataan. 
Tänä aikana lopullisesti kypsyivät ne aatteet, jotka 
tekivät hänestä kansallisen herätysliikkeen suurmie- 
hen. Nimenomaan tutustuminen muiden kansojen 
kansallisiin liikkeisiin ja Hegelin kansallisuusaatetta 
korostavaan filosofiaan vaikuttivat Snellmanin kan- 
nanottoihin. Niinpä hänen Fredrik Cygnaeukselle 
yliopiston 200-vuotisjuhlaan lähettämästään kirjeestä 
kuvastuvat jo selvästi Snellmanin myöhemmät joh- 
toajatukset: Vuosisatainen vieraan vallan alaisuus 
on hävittänyt maastamme isänmaanrakkauden. Si- 
vistynyt ruotsinkielinen osa väestöstä ei välitä vä- 
hääkään maan pääasujaimiston henkisestä eikä ai- 
neellisesta kehittämisestä. Pitkällinen kielellinen 
sorto on tylsistyttänyt rahvaan, joten se ei yritäkään 
hankkia parannusta oloihinsa eikä tunne mitään 
kiinnostusta maan yhteisiin asioihin. Rahvaan tilaa 
el voidakaan kohottaa, niin kauan kuin lainkäytön 
ja opetuksen kielenä on ruotsi. Sivistyneistö ei ole 
kuitenkaan tehnyt yritystäkään tämän epäkohdan 
korjaamiseksi. Virkamieskunnasta, joka ehkä aluksi 
yritti säilyttää entiset olot ja kielen voidakseen vas- 
tustaa idästä päin tulevia kansallisesti vaarallisia 
vaikutteita, on kuitenkin tullut venäläisten vallan- 
pitäjien edessä mateleva ja kansaa sortava yläluokka. 
Nyt ei enää näytä olevan mahdollista yrittääkään 
muuttaa tätä olojen turmiollista kehitystä, sillä kan- 
salliset pyrinnöt sotisivat sivistyneistön mielestä sen 

etuja vastaan. Näin ”Suomen kansakunta on jo las- 
kettu hautaan”. Suomi ei voi kuitenkaan mitään 
väkivalloin, vaan sivistyksen voima on sen ainoa 
pelastus. 

Snellmanin käsitykset olivat siis hyvin synkät. 
Kansalliseen herätykseen tähtäävä työ tuntui hänestä 
täysin toivottomalta. Itse hän olisi kyllä saattanut 
järjestää" elämänsä mukavasti ja luopua turhasta 
työstä heti alkuunsa, sillä hänelle tarjottiin Ruotsissa 
julkaisemiensa tieteellisten teosten perusteella pro- 
fessorinvirkaa kahdessakin yliopistossa, Upsalassa ja 
Lundissa. Mutta Snellmanin isänmaanrakkaus ja 
taistelijanluonto voittivat tämän kiusauksen. Kir- 
jeessään Cygnaeukselle hän oli maininnut, että ”käy 
päinsä kaatua kansakunnan mukana, mutta sen 
kanssa sortuminen orjan tautikuolemaan ei sovi ih- 
miselle”, ja että hän aikoo palata ”kurjuuden ko- 
tiinsa?”. — Saatuaan itselleen lujan teoreettisen poh- 
jan ja siihen perustuvan voimakkaan vakaumuksen 
Snellman palasi kotimaahan estääkseen kansansa 
sortumasta ”orjan tautikuolemaan”. 


Herätystyö alkaa 


Kun ulkomailla etevän tiedemiehen maineen saa- 
vuttanut Snellman palasi kotimaahan, ei valtionyli- 
opistomme voinut käyttää hänen kykyjään. Snell- 
manin Ruotsissa julkaisemat kirjoitukset olivat hal- 
litusmiesten mielestä osoittaneet, että hän oli entis- 
täänkin kapinallisempi. Niin vaarallinen mies ei saa- 
nut päästä villitsemään ylioppilaita, joihin hänellä 
jo vanhastaan oli harmillisen suuri vaikutusvalta. 
Niinpä Snellman ei saanut mitään virkaa pääkau- 
pungista, joten hänen oli otettava vastaan Kuopion 
yläalkeiskoulun rehtorin virka. 

Kuopio oli hankalien matkojen päässä oleva syr- 
jäinen kaupunkipahanen. Miehestä, josta ulkomai- 
den yliopistot olivat kilpailleet saadakseen hänet 
opettajiensa joukkoon, täytyi Kuopion tuntua suo- 

ranaiselta karkotuspaikalta. Mutta Snellman ei ma- 
sentunut. Heti Kuopioon kotiuduttuaan hän ryhtyi 
täältä syrjäisestä maankolkasta käsin toteuttamaan 
herätysohjelmaansa. Pian viranomaiset saivat havai- 
ta, etteivät he olleet kyenneet tukkimaan Snellmanin 
suuta. 

Tarmokkaasti hoitamansa opettajanviran ohella 
Snellman alkoi julkaista kahta sanomalehteä, joissa 
hän ajoi kansallisuusohjelmaansa. Toinen, suomen- 
kielinen ”Maamiehen ystävä” oli tarkoitettu lähinnä 
talonpoikaisväestölle. V:n 1844 alussa se alkoi ilmes- 
tyä kerran viikossa. Lehti sisälsi kansantajuisia kir- 
joituksia Suomen ja yleisestä historiasta, kirjallisuu- 
desta, laskennosta yms. sekä käytännöllisiä ohjeita 
mm. maanviljelyksen alalta. Snellman itse toimitti 
tästä lehdestään vain 14 ensimmäistä numeroa. Lehti 
ilmestyi kaikkiaan 11 vuoden ajan ja sai melkoisen 
menekin. | 

Snellmanin toinen lehti, ruotsinkielinen ”Saima”, 
oli edellistä huomattavasti merkittävämpi. Sen avulla 
hän yritti levittää ajatuksiaan maan ruotsinkielisen 
sivistyneistön keskuuteen ja voittaa sen kannatusta 
ohjelmalleen. ”Saiman” kirjoituksista käyvät ilmi 
Snellmanin perusajatukset. Jokaisella kansakunnalla 
on oma tehtävänsä maailman kansojen yhteisössä. 
Jokaisen kansakunnan on nimittäin omalta osaltaan 
rikastutettava ihmiskunnan yhteistä sivistysperintöä. 
Mutta kansakunta voi suorittaa tämän tehtävänsä 
vain sillä edellytyksellä, että sillä on jotakin sellaista 
annettavaa, mitä muilla kansoilla ei ole. Tämä on 
se kansallinen erikoisluonne, jonka avulla kukin 
kansakunta kykenee kehittämään oman kansallisen 
sivistyksensä. Kansallisen sivistyksen luominen on 
jokaisen kansakunnan olemassaolon tarkoitus ja pää- 
määrä. 

Miltä sitten näyttivät Suomen kansan mahdolli- 
suudet tämän päämäärän toteuttamiseen? Maan si- 
vistyneistö puhui ruotsia ja pyrki kaikessa vain jat- 
kamaan sitä sivistysmuotoa, joka sille oli Ruotsin- 

vallan ajoilta periytynyt. Omasta kansallisesta sivis- 
tyksestä ei ollut puhettakaan, ja vain harvat kansal- 
lisesti ajattelevat miehet uskalsivat edes haaveilla 
sellaisen syntymisestä. 

Mutta Snellman uskalsi. Pelottomasti ja väsymät- 
tömästi hän vaati todella kansallisen sivistyksen luo- 
mista. Kansallinen sivistys on kuitenkin mahdol- 
lista vain kansan kielellä. Vasta sitten, kun Suo- 
messa olisi aikaansaatu suomenkielinen kirjallisuus, 
voitaisiin puhua suomalaisesta sivistyksestä. Suomen 
ruotsinkielisen sivistyneistön olisi luovuttava tähän- 
astisesta eristäytyneisyydestään sekä ruotsin kielestä 
ja muututtava mieleltään ja kieleltään suomalaiseksi, 
sillä vain kootuin voimin kansakunta kykenisi kehit- 
tämään sivistystään omalla pohjalla ja välttämään 
venäläistymisvaaran. 

Terävästi ja voimakkaasti Snellman osoitti myös 
keinot, millä kansallinen sivistys aikaansaataisiin. 
Suomen kielen oli saatava ne oikeudet, mitkä sille 
maan Ppääväestön kielenä luonnostaan kuuluivat. 
Siltä oli tehtävä opetus- ja virkakieli maassamme. 
Väitteet, ettei suomi ollut vielä tähän riittävästi 
kehittynyt, olivat Snellmanista turhia. Jos suomi 
kelpasi uskonnonopetuksen ja jumalanpalveluksen 
kieleksi, voitiin sillä kyllä yhtä hyvin opettaa las- 
kentoakin yms., arveli Snellman. Ja vain mahdol- 
lisimman laajassa käytössä kieli nopeimmin kehit- 
tyisi yhä täydellisemmäksi ja korkeampaan hengen- 
viljelyyn soveliaaksi. 

”Saima” herätti suurta huomiota. Sen nasevia, 
iskeviä, milloin purevan ivallisia, milloin taas hy- 
väntahtoisen leikillisiä kirjoituksia luettiin laajalti 
maassa. Ne vaikuttivat myös Snellmanin toivomalla 
tavalla. Yhä useammat tajusivat, että suomen kielen 
kehittäminen ja sen ottaminen kansallisen sivistyk- 
semme kieleksi oli kansakunnan olemassaolon elin- 
ehto. Alettiin myös ymmärtää, ettei sivistyneistö 
saata jatkuvasti eristäytyä maan pääväestöstä. Mutta 
Snellmanin jyrkkä toteamus, että ruotsinkielinen 

kirjallisuus, samoin kuin ruotsinkielinen sivistys 
yleensäkin, oli kansalliselta kannalta kansakunnalle 
merkityksetöntä, herätti monissa vastustushalua. Ei 
oltu halukkaita yhdellä iskulla hylkäämään kaikkea 
vanhaa. Monet Snellmanin ystävätkään eivät tajun- 
neet hänen vaatimuksiensa perusteita, pitivätpä 
häntä itseäänkin kansalliseksi herättäjäksi huonosti 
sopivana ruotsalaisen äidinkielen ja kasvatuksen 
vuoksi. Mutta Snellman kulki järkkymättä tietään 
sovitteluihin ja puolinaisuuksiin taipumatta. 

Myös hallitusmiesten huomio kiintyi ”Saimaan”, 
ja tämä kävi lehdelle kohtalokkaaksi. Kuopion reh- 
torin mielipiteet eivät tälläkään kertaa saaneet ar- 
moa hallitusherrojen silmissä. Snellman ei ollut 
tyytynyt lehdessään käsittelemään vain kielikysy- 
mystä. Hän oli kirjoittanut artikkeleita teollisuu- 
temme kehittämisestä, liikennekysymyksistä, maa- 
taloudesta, oikeuskysymyksistä sekä tehnyt ehdotuk- 
sia yhteiskunnallisten epäkohtien korjaamiseksi. Nä- 
mä kirjoitukset olivat yhtä selviä, asiallisia ja kau- 
konäköisiä kuin Snellmanin esitykset kansallisista 
kysymyksistä. Siitä huolimatta ne kauhistuttivat 
hallitusmiehiä. Hallituksen asiana oli valvoa yhteistä 
hyvää sekä kehittää maan oloja parhaaksi katso- 
mallaan tavalla. Tässä työssään se ei tarvinnut kan- 
salaisten neuvoja. Snellmanin esiintyminen oli sel- 
vää kumouksellisuutta, mikä oli sitä vakavampaa, 
kun se näytti saavan vastakaikua maassa. Hänen 
vaikutuksestaan oli sen vuoksi tehtävä pikimmiten 
loppu. Vuoden 1846 lopulla ”Saima” lakkautettiin 
etupäässä eräiden taantumuksellisten kotimaisten 
viranomaisten vaikutuksesta. 

Lyhyestä elinajastaan huolimatta ”Saimalla” oli 
ollut hyvin suuri vaikutus. Snellman oli siinä esit- 
tänyt sekä kansallisen että koko yhteiskunnallisen 
uudistusohjelmansa tavalla, joka oli lähtemättömästi 
painanut sen maamme sivistyneistön tietoisuuteen. 
Vastustuksesta huolimatta tämä kylvö oli hiljaa 
juurtuva ja aikoinaan kantava hedelmää. 

”Saima” sai myös seuraajia. Useita suomenkie- 
lisiä sanomalehtiä alkoi ilmestyä. Niistä pitkäikäi- 
sin ja kaikin puolin huomattavin oli v. 1847 perus- 
tettu ”Suometar”, jonka toimittajina toimivat innok- 
kaat suomalaisuusmiehet runoilija ja tiedemies Au- 
gust Ahlgvist-Oksanen sekä tohtorit Paavo Tikka- 
nen ja Rietrikki Polen,. Mutta myös Snellman 
jatkoi sanomalehtien julkaisemista. Koska hän itse 
ei saanut julkaisemislupaa, hänen uusi lehtensä 
”Litteraturblad för allmän medborgerlig bildning” 
(Kirjallisuuslehti yleistä kansalaissivistystä varten) 
julkaistiin Elias Lönnrotin nimissä. Snellmanin kanta 
ilmeni tässä lehdessä hillitymmin kuin ”Saimassa”, 
ja ”Litteraturbladin” elinikä olikin huomattavasti 
edeltäjäänsä pitempi. Lehti seurasi: kiinteällä myö- 
tätunnolla nimenomaan suomenkielisen kirjallisuu- 
den kehitystä, sillä Snellmanin mukaan omakielinen 
kirjallisuus on kansallisen sivistyksen olennaisin 
ilmenemismuoto. 

Snellmanin elämä Kuopiossa oli moninaisten töi- 
den ja puuhien täyttämää. Koulutyöstä ylijäävän 
ajan nielivät tarkkaan hänen kirjalliset harrastuk- 
sensa, sillä hän joutui paitsi kirjoittamaan lehtiensä 
sisällyksen myös itse suurimmaksi osaksi hoitamaan - 
toimitustyön. Aikaa myöten tämä elämä alkoi häntä 
kyllästyttää. Kuopio oli sentään kovin syrjäinen 
paikka, ja Snellman halusi päästä lähemmin seuraa- 
maan sekä poliittisen että hengenelämän tapahtumia. 
V. 1649 hän sen vuoksi muutti perheineen — hän 
oli mennyt Kuopiossa ollessaan naimisiin apteek- 
kari Wennbergin tyttären Johanna Lovisan kanssa 
— Helsinkiin huolimatta siitä, ettei hänellä ollut 
siellä mitään virkaa tiedossa. Hän oli hakenut yli- 
opiston filosofian professorin virkaa, mutta syrjäy- 
tettiin suurista tieteellisistä ansioistaan huolimatta. 
Lundin ja Upsalan yliopistoissa oli kummassakin 
avautunut professorin virka, johon Snellman olisi 
hyvinkin saattanut päästä. Snellman ei kuitenkaan 
nytkään jättänyt isänmaataan täällä kokemistaan pet- 

tymyksistä huolimatta, vaikka hänelle Ruotsissa olisi 
avautunut mahdollisuus antautua kokonaan tieteel- 
lisiin tutkimuksiin. Muutamien raskaiden vuosien 
jälkeen olikin aika tuleva, jolloin hän vihdoin alkoi 
saada julkista tunnustustakin sekä sai nähdä aatteit- 
tensa alkavan vähitellen toteutua. 


Aleksanteri II 


Snellmanin Kuopion-vuodet osuivat Nikolai I:n 
hallitusajan viimeisiksi vuosiksi, jolloin voimakas 
keisari kiristi taantumuksellista otettaan entistään 
lujemmaksi. V. 1853 puhjennut Krimin sota ei ollut 
suinkaan omiaan tuomaan lievennystä tässä suhtees- 
sa. Mutta kun keisari Nikolai kesken sodan yllät- 
täen kuoli, tapahtui meidänkin maamme oloissa 
hyvin suuri muutos. Nikolain pojan ja seuraajan, 
Aleksanteri II:n hallituskautena maamme oloja alet- 
tiin vihdoin kehittää Snellmanin viitoittamaan suun- 
taan. Tässä työssä hän tuli itse olemaan huomatta- 
valla tavalla osallisena. 

Aleksanteri II on Venäjän merkillisimpiä hallitsi- 
joita. Luonteeltaan hän erosi suuresti isästään. Hä- 
neltä puuttui Nikolai I:n häikäilemätön tarmo ja 
voima. Aleksanteri II ei halunnut eikä olisi kyennyt- 
kään ylläpitämään isänsä taantumuksellista, alkeel- 
lisimmatkin vapaudet alamaisilta riistävää hallinto- 
järjestelmää. Tuskin se olisi ollut enää mahdollista- 
kaan. Nikolai I:n itsevaltius oli estänyt Venäjän 
sisäisten olojen kehittymisen niin suuressa määrin, 
että oli välttämätöntä heti ryhtyä suuriin muutok- 
siin. Lempeäluonteinen ja jalomielinen keisari halusi 
poistaa valtakunnassaan esiintyvät suuret yhteiskun- 
nalliset epäkohdat, kuten maaorjuuden, ja antaa ala- 
maisilleen valtiollisia oikeuksia rajoittamalla hallit- 
sijan valtaa. Huolellisen kasvatuksen saaneena hän 
oli myös tietojensa puolesta hyvin valmistautunut 
tulevaan hallitsijantehtäväänsä. | 

Sanoma Nikolai I:n kuolemasta oli herättänyt Suo- 

messa helpotuksen tunteen. Voimakkaan keisarin ote 
oli alkanut tuntua jo sietämättömän raskaalta. Uu- 
desta hallitsijasta toivottiin maallemme suuriruhti- 
nasta, joka antaisi sille käytännössäkin -hallitus- 
muodon edellyttämät perustuslailliset oikeudet. Alek- 
santeri tunnettiin hyvin Suomessa, missä hän Oli 
käynyt kruununperillisenä ollessaan neljä kertaa. 
Etenkin Helsingin yliopiston kanslerina toimiessaan 
hän oli joutunut perehtymään maamme oloihin ja 
sen erikoisasemaan. Hänen tiedettiin suhtautuvan 
maahamme suopeasti. Mutta olisiko hänellä myös 
voimaa toimia Suomen hyväksi ja nimenomaan ky- 
kenisikö hän pitämään kurissa ne kiihkokansalliset 
liikkeet, jotka jo hänen isänsä aikana olivat Venä- 
jällä vaatineet mm. Suomen erioikeuksien poista- 
mista? 

Kohta saatiinkin vastaus näihin kiihkeästi pohdit- 
tuihin kysymyksiin. Isänsä tavoin Aleksanterikin 
antoi hallitsijanvakuutuksen, jossa hän vahvisti 
maamme oikeudet. Jo ensimmäisinä hallituspäivi- 
nään hän myös teki eräitä maallemme hyödyllisiä 
päätöksiä... Mm. pitkäaikainen kenraalikuvernööri, 
Krimin sodassa ylipäällikkönä epäonnistunut ruhti- 
nas Menshikov sai eron virastaan. Hänen tilalleen 
tuli kenraali, kreivi v. Berg, joka heti ryhtyi tar- 
mokkaasti hoitamaan virkaansa. 

Sodasta huolimatta uusi keisari-suuriruhtinas pis- 
täytyi Suomessa heti ensimmäisen tilaisuuden tullen. 
Maaliskuun 23. päivän vastaisena yönä Aleksanteri 
saapui kolmen veljensä kanssa Helsinkiin, missä hänet 
otettiin suurin kunnianosoituksin vastaan. Ylioppi- 
laille pitämässään puheessa hän sanoi luottavansa 
näihin täydellisesti. Keisarin jalomielinen luottavai- 
suus herätti ylioppilasnuorison keskuudessa suurta 
ihastusta. Krimin sodan alettua oli nimittäin Ruot- 
sissa monin tavoin tuotu esiin ajatus, että nyt oli 
tullut sopiva hetki erottaa Suomi Venäjästä ja liit- 
tää se jälleen Ruotsiin. Mm. ”Suomen laulun” runoi- 
lija von Ovanten kannatti innokkaasti tällaisia pyr- 

Aleksanteri II. 


kimyksiä. Monet järkevät ja todellisuudentajuiset 
suomalaiset, kuten Snellman, niitä sen sijaan vastus- 
tivat. Snellmanin mielestä Suomi oli vasta Venäjän 
valtaan joutuessaan saanut mahdollisuuden kehittyä 
kansallisesti. Tätä tilaisuutta ei pitänyt epävarmojen 
tulevaisuudentoiveiden takia vaarantaa, etenkin kun 
Ruotsiin liittäminen olisi tehnyt lopun Suomen kan- 
sallisista pyrinnöistä. Hallitsija saikin kaikkialla ha- 
vaita, ettei hänen luottavaisuutensa ollut aiheetonta. 

Keisari-suuriruhtinaan käydessä senaatin istun- 
nossa tulivat myös hänen maatamme koskevat suun- 
nitelmansa julki. Mainittuaan jo isänsä luottaneen 
suomalaisiin ja olleen heihin tyytyväinen, keisari 
sanoi haluavansa parhaansa mukaan tukea Suomen 
pyrkimyksiä sen yrittäessä korjata sodan aiheuttamia 
vahinkoja. Senaatin pöytäkirjaan merkittiin sitten 

seuraava ohjelma maamme olojen kohentamiseksi: 
Senaatin tuli laatia ehdotus kaupan ja merenkulun 
edistämiseksi; oli laadittava suunnitelmat maan teol- 
lisuuden kehittämiseksi ja kansansivistyksen kohot- 
tamiseksi kouluja perustamalla sekä ehdotettava 
komitea, jonka oli laadittava suunnitelma maamme 
liikenneyhteyksien parantamiseksi. Lopuksi senaatin 
oli valmistettava ehdotus alempien virkamiesten 
palkkauksen parantamiseksi, mikäli maan varat sen 
sallisivat. | 

Keisari lopetti tämän ohjelmapuheensa seuraavalla 
huomautuksella: ”Ennen kaikkea älkää unohtako, 
hyvät herrat, te, jotka olette yleisen ajattelutavan 
edustajia, että sen ohella kuin pysytte hyvinä suo- 
malaisina, olette osa sitä suurta yhteiskuntaa, jonka 
pää Venäjän keisari on.” Äsken nimitetty kenraali- 
kuvernööri, kreivi Berg lausui tämän jälkeisessä pu- 
heenvuorossaan haluavansa erityisesti korostaa, että 
sekä Nikolai I:n että Aleksanteri II:n käskyjen mu- 
kaan hänen oli hoidettava virkaansa maan lakien ja 
Suomen vanhojen tapojen mukaisesti. Kenraaliku- 
vernöoöri sanoi haluavansa näin myös tehdä, mistö 
keisari lausui tunnustuksensa. 

Aleksanteri II:n hallituskausi oli siis alkanut so- 
dasta' huolimatta mitä suotuisimmissa merkeissä. 
Uuteen hallitsijaan kiinnitetyissä toiveissa ei tultu 
myöhemminkään pettymään. Hänen hallituskautensa 
oli maallemme kaikinpuolisen henkisen ja aineellisen 
nousun aikaa. Tämä myönteinen kehitys johtui suu- 
reksi osaksi hallitsijan osoittamasta suopeudesta. 


Uudistusohjelmaa toteutetaan 


Kun sota oli v. 1856 päättynyt, voitiin maassamme 
ryhtyä kaikin voimin korjaamaan sen aiheuttamia 
vaurioita ja toteuttamaan keisari-suuriruhtinaan uu- 
distusohjelmaa. Vireä ja uudistusystävällinen henki 
ilmenee kaikkialla jyrkkänä vastakohtana edellisen 
hallitsijan aikakaudelle. 

Maamme uusi kenraalikuvernööri, kreivi v. Berg 
harrasti innokkaasti uudistuksia. Hän oli erittäin 
lahjakas ja tarmokas mies, jolla lisäksi oli hallitsijan 
varaukseton suosio. Tämän vuoksi hänen toimintansa 
jätti huomattavia jälkiä maahamme. Toisaalta Bergin 
epäluuloisuus, mikä ilmeni mm. tiukan sensuurin ja 
urkintajärjestelmän ylläpitämisessä, sekä hänen usein 
osoittamansa. pikkumaisuus ärsyttivät yleisen mieli- 
piteen häntä vastaan. Tämä aiheutti myöhemmin 
kenraalikuvernöörin erottamisen. 

Kohta saatiin nähdä, että uusi henki vallitsi kor- 
keimmissa piireissä. Vuoden 1850 kohtuuton sensuu- 
riasetus kumottiin, ja suomalais-kansallinen liike 
saattoi laskea eräitä muitakin voittoja tililleen. Kun 
jo v. 1852 Helsingin yliopistoon perustettu suomen 
kielen professorin virka oli Castrenin varhaisen kuo- 
leman johdosta joutunut avoimeksi, saatiin Elias 
Lönnrot suostutetuksi ryhtymään tähän virkaan. 
V. 1856 hän piti ensimmäisen suomenkielisen luen- 
tosarjan yliopistossa. Näihin aikoihin myös Fredrik 
Cygnaeus ja Sakari Topelius liittyivät yliopiston 
opettajakuntaan. Selvin merkki olojen muuttumi- 
sesta oli itsensä Snellmaninkin nimittäminen yliopis- 
ton professoriksi. Vaikkakin Snellmanin tieteellinen 
työ oli katkennut kesken, hänen jo julkaisemansa 
tutkimukset osoittivat hänen olleen aikansa — ja 
myöhempienkin aikojen — omaperäisin ja terävin 
suomalainen ajattelija, jonka työn tulokset herätti- 
vät ulkomaistenkin asiantuntijoiden keskuudessa 
suurta huomiota. Myöhäisenä hyvityksenä aikaisem- 
paan syrjäyttämiseensä hänet nimitettiin nyt ”si- 
veysopin ja tieteiden järjestelmän” professorin vir- 
kaan. Tämä vastasi entistä filosofian professorin 
virkaa, joka meillä, niinkuin Venäjälläkin, oli Niko- 
jain hallituksen loppuvuosina valtiolle vaarallisena 
lakkautettu. Tällä tavoin Snellman, joka Kuopiosta 
pääkaupunkiin muutettuaan oli vuosikausia joutunut 
toimimaan tavallisena konttoristina, saattoi taloudel- 

lisista huolista vapautuneena entistä tehokkaammin 
ajaa kansallisia aatteitaan. 

Senaatti ryhtyi nyt kenraalikuvernöörin myötävai- 
kutuksella toteuttamaan keisarin toivomuksia. Alek- 
santerin hallituskauden alkuvuosina saatiinkin pal- 
jon uutta aikaan. Talouselämän edistämiseksi annet- 
tiin valtionlainoja yrittäjille. Elinkeinoelämän va- 
pautta rajoittavia säännöksiä kumottiin. Mm. kä- 
sityöläisten ammattikuntapakkoa lievennettiin ja 
sallittiin kauppojen perustaminen maaseudulle. 
Maanviljelysopetusta tehostettiin, Evoon perustettiin 
opisto metsänhoitajien kouluttamiseksi ja suunnitel- 
tiin erityisten sunnuntaikoulujen perustamista työ- 
väestön ammatillisen ja sivistystason kohottamiseksi. 
Tällöin tuli myös kysymys kansan sivistystason pa- 
rantamisesta kokonaisuudessaan pohdinnan alaiseksi. 
Senaatti päätti lähettää pastori Uuno Cygnaeuksen, 
jonka perusteelliset ja uudenaikaiset kirjoitukset 
kansanopetuksen järjestämisestä olivat herättäneet 
huomiota, tutustumaan kansakoululaitokseen ulko- 
mailla. V. 1856 annettiin myös asetus, jolla oppi- 
koululaitos järjestettiin uudelleen. 

Erityisen tärkeä oli maan liikenneyhteyksien ke- 
hittämiskysymys. Jo vanhastaan oli pohdittu keinoja 
sisämaan ja rannikkoseutujen yhdistämiseksi toisiin- 
sa. V. 1856 valmistunut Saiman kanava helpotti 
huomattavasti sisämaan tavaroiden kuljettamista 
rannikolle. Mutta tämä liikenne oli mahdollista vain 
kesäisin, ja laajat alueet olivat silloin vailla yhteyttä 
rannikolle. Lars Gabriel von Haartman ehdotti nyt, 
että rakennettaisiin kanava, joka yhdistäisi Päijän- 
teen vesistön mereen. Snellman puolestaan piti rau- 
tateitä tärkeämpinä ja teki niiden rakentamisesta 
ehdotuksen, jonka mukaan pääratamme myöhemmin 
rakennettiinkin. Ensimmäinen rata rakennettiin Hel- 
singistä Hämeenlinnaan. Työt aloitettiin v. 1857, ja 
rata valmistui v. 1861. Työt oli tehty kotimaisin voi- 
min Suomen valtion ottaman lainan turvin. Liik- 
kuva kalusto tilattiin Englannista. Tilaus oli teh- 

tävä helsinkiläisen kauppaneuvos Borgströmin liik- 
keen nimissä, sillä Suomen valtiota ei Englannissa 
tunnettu sen vertaa, että se olisi saanut tarvittavan 
lyhytaikaisen luoton. 

Radan vihkiäiset pidettiin tammikuun 31. päivänä 
v. 1862. Juhlajunan saapumista Hämeenlinnaan ku- 
vasi sikäläinen lehti ”Hämäläinen” seuraavasti: ”Hä- 
meenlinnassa on tänäpänä ollut suuri riemu, ensi- 
mäinen tulihevonen Lemminkäinen tuli tänne kello 
il epp., tuoden seurassansa usiampia vaunuja. Kan- 
saa oli asemahuoneessa ja sen vaiheilla ja pitkin tietä 
kokoontunut suuresti, tervehtimään tätä ensimäistä 
rautatien junaa. Hurrahuudot kaikuivat iloisista sy- 
dämistä. Kaupunkilaiset olivat asemahuoneissa toi- 
mittaneet sopivat tuliaiset ja ensimäinen malja juo- 
tiin tälle ensimäiselle tulihevoselle, omistain sen rau- 
tatien päällikölle, kenraali Stjernwallille, sitte toinen 
rautatien upseeristolle. Vilkas elämä syntyi, kaikki 
riemuitsivat ja malja Maallemme tyhjennettiin var- 
sin kilvan riemulla. Kenraali Stjernwall kiitti sy- 

dämellisesti tästä kohtelemista ja lupasi taas ylihuo- 
menna, jos ei esteitä satu, tuottaa tulihevosen tänne.” 

Kenraalikuvernööri v. Bergillä on suuret ansiot 
suomen kielen aseman parantamisessa. Jo Nikolai 
I:n aikana oli pyritty edistämään suomen kielen 
käyttöä julkisessa elämässä. Senaatti oli kuitenkin 
vastustanut näitä pyrkimyksiä esittäen mielipitee- 
nään, ettei suomen kielii ollut vielä riittävän kehit- 
tynyt mm. hallinnon ja korkeamman opetuksen kie- 
leksi. v. Bergin toimesta saatiin kuitenkin v. 1858 
aikaan määräys pitäjänkokousten pöytäkirjojen pitä- 
misestä suomeksi suomenkielisillä seuduilla. Siten 
suomen kielestä tuli kunnallishallinnon virallinen 
kieli. 

Hallitsijanvaihdos oli aiheuttanut muutoksia myös 
maamme korkeimpien hallitusmiesten keskuudessa. 
Senaatin mahtava varapuheenjohtaja, jäykkä ja itse- 
valtainen Lars Gabriel von Haartman oli joutunut 
riitaan kreivi Bergin kanssa ja vapautettiin tehtäväs- 
tään. Valtion raha-asiat joutuivat hänen jälkeensä 
senaattori Fabian Langensköldin hoitoon. Langen- 
sköld oli erittäin taitava mies, ja hän saattoi tehdä 
suuria palveluksia maallemme. Hänen kykyään ky- 
syttiin erityisesti Suomen ja Venäjän välisiä kaup- 
pasuhteita järjesteltäessä. Hallitsijan lopuksi vahvis- 
taman senaatin ehdotuksen mukaan tuli kummalla- 
kin maalla olemaan mahdollisimman yhtäläinen ase- 
ma, joskin Venäjälle jäi joitakin etuja. Uudet sään- 
nökset elvyttivät huomattavasti maamme kaupan- 
käyntiä Venäjän kanssa. 

Venäjän rupla oli Suomessakin virallisena rahana. 
Ruplan arvo oli kuitenkin vaihdellut etenkin Krimin 
sodan takia, ja siitä oli aiheutunut huomattavia tap- 
ploita maamme liikemiehille. Suomessa toivottiin 
yleisesti oman rahan saamista. Langensköld ponnis- 
teli tarmokkaasti tämän toiveen toteuttamiseksi. V. 
1860 päästiinkin niin pitkälle, että Suomi sai oman 
rahan. Rahayksikön nimeksi määrättiin ikivanha 
suomalainen rahan nimitys markka, joka jakaantui 

100 penniin. Markan arvoksi määrättiin 14 hopea- 
ruplaa. 

Tämä uudistus ei kuitenkaan ollut vielä riittävä, 
sillä ala-arvoista venäläistä rahaa oli edelleenkin 
otettava vastaan maassamme. Vasta kun Suomen 
raha olisi täysin irroitettu Venäjän ruplasta, saatai- 
siin maamme rahaolot vakavalle pohjalle. Langen- 
sköld ehtikin vielä saada aikaan keisarillisen päätök- 
sen, jolla Suomen markka erotettiin Venäjän rup- 
lasta ja määriteltiin sen hopea-arvo. Tämän päätök- 
sen täytäntöönpano jäi kuitenkin hänen seuraajak- 
seen määrätyn Snellmanin toimeksi, sillä Langen- 
sköld kuoli jo v. 1863 liiallisen työtaakan ja sen pet- 
tymyksen murtamana, minkä hänen toimenpiteisiinsä 
valtiopäiväkysymyksessä kohdistunut arvostelu oli 
hänessä aiheuttanut. | | 

Tämän hetken polttavin valtiollinen kysymys oli 
nimittäin valtiopäivien koollekutsuminen, mitä kai- 
killa tahoilia maassamme toivottiin. V. 1863 tämä 
kansamme pitkäaikainen haave vihdoin toteutuikin. 


Valtiopäivät jälleen koolle 


Porvoon valtiopäivistä oli kulunut yli puoli vuosi- 
sataa valtiopäivien kertaakaan sen jälkeen kokoontu- 
matta. Tätä pidettiin maassamme pahana epäkohtana. 
Vasta silloin nimittäin, kun valtiopäivät osallistuivat 
valtiolliseen elämään suorittaen niille perustuslaeissa 
määrättyjä tehtäviä, oli maallamme todellinen itse- 
hallinto. Valtiopäivien toiminta oli siis omiaan osal- 
taan varmistamaan maamme valtiollisen aseman. 
Toisaalta monet sellaiset kysymykset, joiden ratkai- 
sussa perustuslain mukaan vaadittiin valtiopäivien 
myötävaikutusta, olivat jääneet vuosikymmeniksi 
lepäämään. Valtiopäivien pikainen kokoontuminen 
oli siten jo kipeän tarpeen vaatima. 

Kohta Aleksanteri II:n valtaistuimelle nousun jäl- 
keen kohosikin ääniä, jotka toivat julki tämän 
kansamme yksimielisen toivomuksen. Vapaamieli- 

syydestään ja Suomea kohtaan osoittamastaan myö- 
tätunnosta huolimatta hallitsija ei kuitenkaan ollut 
tähän ilman muuta valmis. Hän suunnitteli parhail- 
laan laajakantoisia uudistuksia Venäjällä, jossa 
eräillä tahoilla sielläkin vaadittiin perustusiain anta- 
mista. Keisari halusi kuitenkin ajaa uudistusohjel- 
mansa läpi, ennen kuin hän luopuisi itsevaltiudes- 
taan. Perustuslaillisten muotojen korostaminen Suo- 
messa ei siten oliut viisasta keisarin Venäjän-politii- 
kan kannalta, koska se herättäisi samanlaisia vaati- 
muksia Venäjälläkin. Keisarin mielipiteisiin vaikutti 
myös Puolan kysymys. Puolalaiset olivat jälleen le- 
vottomia ja vaativat Nikolai I:n heiltä vuoden 1831 
kapinan jälkeen riistämien valtiollisten oikeuksien 
palauttamista. Aleksanteri sen sijaan katsoi hyväksi 
jatkaa Puolassa isänsä ankaraa politiikkaa. Siten 
hän ei mielestään voinut olla samaan aikaan Suo- 
messa myöntyväinen. 

Mutta suomalaiset eivät hellittäneet oikeutettujen 
vaatimustensa ajamisesta, ja vähitellen heidän sit- 
keytensä alkoi tuottaa menestystä. Kenraalikuver- 
nööri v. Berg sai aluksi keisarin suostumaan, että laa- 
dittaisiin luettelo niistä kysymyksistä, joiden ratkai- 
seminen edellytti valtiopäivien myötävaikutusta. Pari 
vuotta myöhemmin keisari hyväksyi Langensköldin 
esityksen erityisen valiokunnan koollekutsumisesta, 
johon kukin sääty valitsisi 12 edustajaa. Tämä ns. 
”Tammikuun valiokunta” kokoontui v. 1862. Valio- 
kunnan tehtävänä oli antaa lausunto eräistä tärkeim- 
mistä asioista, jotka olisivat vaatineet säätyjen rat- 
kaisua, mutta jotka nyt aiottiin käsitellä tällä tavoin. 

Mutta tämä keisarin päätös ei tyydyttänyt suoma- 
laisia. Pelättiin, että valiokunta saisi korvata sään- 
nönmukaiset valtiopäivät. Koko suunnitelmaa pidet- 
tiin perustuslakiemme loukkauksena ja uhkana itse- 
hallinnollemme. Valiokuntaan kohdistunut tyyty- 
mättömyys ja sen syyt tulivat itsensä keisarinkin tie- 
toon. Hallitsijan taholta annettiin sen vuoksi selitys, 

että valiokunta on vain tilapäinen elin eikä valtio- 
päivien korvike. 

V. 1863 maanmiestemme kiihkeä toive vihdoin 
toteutuikin: keisari-suuriruhtinas antoi kesäkuun 18. 
* päivänä säädyille kutsun kokoontua Helsinkiin val- 
tiopäiville syyskuun puolivälissä. 

Suurvpolitiikka on usein vaikuttanut maamme koh- 
taloihin. Tämäkin valtiopäiväkutsu johtui suureksi 
osaksi suurpoliittisista tapahtumista. Venäläisten 
ankarasti sortamat puolalaiset olivat jälleen nousseet 
kapinaan sortajiaan vastaan. Kapina yritettiin kukis- 
taa erittäin ankarilla toimenpiteillä. Nämä herätti- 
vät Länsi-Euroopassa suurta suuttumusta Venäjää 
kohtaan. Välit kiristyivät niin, että Venäjä pani ar- 
meijansa liikekannalle ja keskitti sen länsirajalleen. 
Myös Suomen ruotuväkijoukkoja asetettiin liikekan- 
nalle. Venäjällä oltiin huolestuneita nimenomaan 
Suomesta, sillä erityisesti Ruotsista käsin tehtiin 
taaskin propagandaa Suomen irroittamiseksi Venä- 
jästä ja liittämiseksi Ruotsiin. Monet suomalaiset, 
Snellman ensimmäisenä, pitivät tällaisia haaveita 
täysin mahdottomina toteuttaa ja vaativat maan- 
miehiään pysymään uskollisena keisari-suuriruhti- 
naalle. Silloinen valtiollinen asemamme näytti par- 
haiten takaavan maamme kansallisten etujen huo- 
mioon ottamisen, arveli Snellman. 

' Nämä sanomalehtikirjoitukset eivät jääneet Venä- 
jällä vaille huomiota ja ne vaikuttivat osaltaan val- 
tiopäiväpäätöksen syntymiseen. Antamalla Suomelle 
jälleen valtiopäivät venäläiset saattoivat kouriintun- 
tuvasti osoittaa suomalaisille, että heillä oli parempi 
asema Venäjän kuin Ruotsin yhteydessä. Lisäksi 
tällainen vapaamielinen toimenpide riisti pohjan 
niiltä propagandaväitteiltä, joita länsimaissa oli Puo- 
lan kysymyksen yhteydessä esitetty Venäjän hallit- 
sijaa vastaan. Venäjän itsevaltias antoi uskollisten 
alamaistensa suomalaisten itse hallita itseään, mutta 
rankaisi kapinallisia puolalaisia. — Joskin Suomi 
tällä tavoin hyötyi Puolan toiseen kapinaan liitty- 

vistä suurpoliittisista vastakohtaisuuksista, koitui 
niistä kuitenkin tulevaisuudessa suuria vaaroja maal- 
lemme. Länsivaltojen esiintyminen Puolan puolesta 
herätti Venäjällä voimakkaan isänmaallisen hengen 
ja aiheutti vaatimuksia, että Puolan kapina oli kukis- 
tettava lujin kourin. Samalla nämä tapahtumat vah- 
vistivat suuresti ns. ”suurvenäläistä liikettä”. Suur- 
venäläiset olivat kiihkoisänmaallisia, jotka katsoivat 
Venäjän kansan olevan muita kansoja kehitty- 
neempi ja jalompi, jonka vuoksi sen tuli hallita muita 
kansoja. Suurvenäläiset saivat huomattavan vaiku- 
tusvallan Venäjän politiikkaan, joka osaltaan sen 
vuoksi pyrki yhdistämään ensiksi kaikki slaavilaiset 
kansat Venäjän vallanalaisuuteen. Mutta suurvenä- 
läinen liike vaati myös kaikkien Venäjän ”vie- 
rasheimoisten? kansojen sulattamista venäläisiin. 
Suomen erikoisasema oli sen vuoksi alusta alkaen 
heidän hyökkäilyjensä kohteena, ja heidän vaikutuk- 
sensa oli kaikkien Venäjän-vallan loppuaikana itse- 
hallintomme hävittämiseen tähtäävien pyrkimysten 
takana. 

Mutta v. 1863 ei aavistettu vielä mitään näistä 
maamme tulevaisuutta sumentavista pilvistä. Koko 
kansamme iloitsi valtiopäiväkutsusta, mikä näytti 
takaavan meille vakuutetun itsehallinnon toteutumi- 
sen supistamattomana. Toiveikkain mielin vasta- 
valitut valtiopäivämiehet kokoontuivat maan pää- 
kaupunkiin aloittamaan uutta vaihetta maamme his- 
toriassa. 


PERUSTUSLAILLISEN KEHITYKSEN KAUSI 


Vuonna 1863 valtiopäiviemme kokoonnuttua en- 
simmäisen kerran Porvoon valtiopäivien jälkeen al- 
kaa ns. perustuslaillisen kehityksen aikakausi maam- 
me historiassa. Aleksanteri I:n ja Nikolai I:n aikana 
maamme asioista olivat huolehtineet hallitsija ja 
hänen virkamiehensä. Perustuslakiemme edellyttä- 

mä kolmas mahtitekijä, kansa itse valtiopäivien väli- 
tyksellä edustettuna, oli ollut syrjässä. Nyt vasta 
valtiopäivien aloitettua jälleen työnsä hallittiin maa- 
tamme todella perustuslakiemme mukaisesti. Valtio- 
päivien kokoontumisesta v. 1863 alkoikin maassamme 
erittäin vilkkaan ja monipuolisen kehityksen kausi. 


Snellman maan asioiden johdossa 


1850-luvun loppuvuosina maamme korkeimmat 
hallitusmiehet kiinnittivät jälleen huomiota Snellma- 
niin. Snellman oli ahkerasti kirjoitellut sanomaleh- 
tiin mitä moninaisimmista kysymyksistä. Hänen 
suuri asiantuntemuksensa ja viileän asiallinen suh- 
tautumistapansa herätti itse keisari-suuriruhtinaassa 
luottamusta tätä entistä ”kapinoitsijaa? kohtaan. 
Niinpä hän lausui toivomuksen, että Snellmanille oli 
tarjottava paikka senaatissa. Vuoden 1863 alkupuo- 
lella Snellman astui siten maamme hallitukseen, 
jonka vaikutusvaltaisin ja toimeliain jäsen hänestä 
senaattorikautenaan tuli. 

Snellmänin ensimmäinen aikaansaannos senaatto- 
rina oli uuden kieliasetuksen aikaansaaminen. Jo 
usean vuoden ajan oli yritetty laajentaa suomen 
kielen käyttöalaa maassamme. Mutta nimenomaan 
ruotsalaismielisen virkamiehistömme vaikutuksesta 
nämä pyrinnöt oli torjuttu. Senaattoriksi tultuaan 
Snellman saattoi itse puuttua tähän asiaan. V. 1863 
hän pääsi keisarin puheille Parolan leirillä, jonne 
Aleksanteri oli saapunut tarkastaakseen suomalaiset 
joukot. Tällöin Snellman sai keisarin hyväksymään 
asetuksen, jolla suomi julistettiin ruotsin kielen ver- 
taiseksi ”kaikessa, mikä koskee välittömästi suoma- 
laista väestöä”. Senaatin oli pidettävä huolta siitä, 
että tämä asetus oli saatettu täysin voimaan viimeis- 
tään 20 vuoden kuluessa. — Vaikkei asetus vas- 
tannutkaan Snellmanin toiveita, sillä ruotsinmie- 
listen virkamiestemme onnistui ”laimentaa” sitä huo- 
mattavasti, loi se kuitenkin hyvän lähtökohdan sille 

taistelulle, jota käytiin suomen kielen oikeuksien 
laajentamiseksi. 

Myös talousmiehenä Snellman teki maallemme 
suuria palveluksia. Hänen näkyvin aikaansaannok- 
sensa on Suomen oman rahan lopullinen vakiinnut- 
taminen. Vaikka Suomi oli Snellmanin edeltäjän, 
vapaaherra Langensköldin ansiosta saanut oman ra- 
han, ei sen asema ollut vielä varma. Venäjän kan- 
salliskiihkoiset pitivät suomalaisten toiveita oman 
rahan saamisesta ilmauksena heidän pyrkimyksistään 
päästä myös valtiollisesti riippumattomiksi Venäjäs- 
tä. Siksi he kaikin keinoin jarruttivat rahanuudis- 
tusta koskevan keisarillisen päätöksen toteuttamista. 
Vasta kun Snellman ehdotti, että myös venäläinen 
hopearaha voitiin määrätä lailliseksi maksuväli- 
neeksi Suomessa, rahanuudistus saatiin lopulliseen 
päätökseen. Suomen talouselämä elpyi suuresti, kun 
maamme rahaolot oli nyt saatettu järjestykseen. 

Hoitaessaan senaattorikautenaan maan raha-asioita 
Snellman joutui tekemisiin mitä moninaisimpien 
kysymysten kanssa. Poikkeuksellisen laajojen tieto- 
jensa, tarmonsa ja nerokkaan käytännöllisyytensä 
avulla tämä merkillinen filosofianprofessori selviy- 
tyi työssään erinomaisesti ja saavutti erittäin suuren 
vaikutusvallan. Snellmanin voimakkaat ja suoravii- 
vaiset otteet tosin ärsyttivät etenkin ruotsinmielisiä 
häntä vastaan. Monet tästä johtuneet kiivaat ja pe- 
rusteettomat hyökkäykset haavoittivat Snellmania 
syvästi, joten hän mielellään jätti raskaaksi käyneen 
virkansa sopivan tilaisuuden tultua. Mutta v. 1868 
tapahtuneesta erostaan huolimatta hän säilytti elä- 
mänsä loppuun asti kiinnostuksen julkisiin asioihin, 
ja monesti hänen säälimättömän terävä, mutta asial- 
linen arvostelunsa oikaisi hallitusmiesten virheelliset 
ratkaisut jälleen oikeille urille. 


Valtiopäivien juhlalliset avajaiset 


Keisari-suuriruhtinaan valtiopäiväkutsu herätti 
valtavaa iloa kaikkialla maassamme. :Valtiopäivä- 
miesvaalit suoritettiin toiveikkaan mielialan valli- 
tessa, sillä uskottiin kansamme tulevaisuuden nyt 
valkenevan. Valtiopäivien avajaisia päätettiin viet- 
tää kaikkialla suurin juhlallisuuksin. 

Avajaisjuhlallisuuksien arvoa kohotti suuresti se 
seikka, että itse keisari-suuriruhtinas oli luvannut 
saapua avaamaan valtiopäivät. Hallitsija saapui 
syyskuun 14. päivänä ”Standard”-nimisessä höyry- 
laivassaan kaupunkiin loistavan seurueen saattama- 
na. Hän astui maihin nykyisessä Eteläsatamassa, 
missä Helsinkiin edellisenä päivänä saapunut minis- 
terivaltiosihteeri Armfelt, kenraalikuvernööri Rokas- 
sovski, Uudenmaan läänin kuvernööri, kenraalit ja 
korkeammat upseerit sekä maistraatti ja porvariston 
edustajat ottivat hänet vastaan. Yleisön voimakkaiden 
eläköön-huutojen saattamana hallitsija meni kei- 
sarilliseen palatsiin. Puolen tunnin kuluttua hän ajoi 

seurueineen vaunuilla yliopistolle, jossa yliopiston 
opettajat ja virkamiehet esiteltiin hänelle. Pitämäs- 
sään puheessa keisari lausui toivovansa, että yliopis- 
ton opettajat kasvattaisivat oppilaansa hyviksi suo- 
malaisiksi. Samalla heidän oli kuitenkin muistetta- 
va, että he kuuluivat siihen yhteisöön, jonka päänä 
oli Venäjän keisari. Keisari tervehti myös juhlasaliin 
kokoontuneita ylioppilaita lyhyellä ranskankielisellä 
puheella, jonka varakansleri tulkitsi ruotsiksi. Yli- 
oppilaat kohottivat raikuvan eläköön-huudon hallit- 
sijalle vastaukseksi ja lauloivat Maamme-laulun. 
Hallitsijan käynti venäläisessä kirkossa päätti päivän 
ohjelman. Illalla helsinkiläisillä ja lukuisilla kau- 
punkiin saapuneilla maaseutulaisilla oli tilaisuus näh- 
dä vilaukselta hallitsija, joka vaunuissaan ajeli juh- 
lavalaistuilla kaduilla. 

Keisarivierailun seuraavatkin päivät kuluivat yh- 
taläisten juhlien merkeissä. Syyskuun 16. päivänä 
valtiopäiväkutsu luettiin juhlallisesti julki senaatin- 
talon portailta. Torille kerääntynyt väkijoukko siir- 
tyi sen jälkeen keisarillisen palatsin edustalle, missä 
keisarille kohotettiin jatkuvia eläköön-huutoja. Hal- 
litsija astui useita kertoja ulos palatsin parvekkeelle, 
mistä hän kiitti väkijoukkoa hänelle osoitetusta huo- 
maavalsuudesta. 

Vanhan tavan mukaan hallitsija oli jo etukäteen 
määrännyt aatelissäädyn puhemiehen eli maamar- 
salkan. Nyt maamarsalkka, vapaaherra Nordenstam 
jähti aatelin huomattavimpien jäsenten seurassa 
keisarilliseen palatsiin, missä hän sai keisarin kä- 
destä maamarsalkan-sauvansa ja vannoi virkavalan- 
sa. Saman valan vannoi sen jälkeen myös pappis- 
säädyn itseoikeutettu puhemies, arkkipiispa Bergen- 
heim. Tämän tilaisuuden päätyttyä pidettiin suuri 
paraati. Siihen osallistui 20 000 miestä, jotka oli ryh- 
mitetty senaatin- ja kauppatorille sekä läheisille 
kaduille. Suomen Kaartinpataljoona oli ainoa pa- 
raatiin osallistunut suomalainen joukko-osasto. Kei- 
sari tarkasti joukot ratsain ja otti kauppatorilla vas- 

taan niiden ohimarssin innokkaiden katselijoiden 
täyttäessä kaikki paikat, mistä vain voitiin seurata 
tätä komeata näytelmää. Kenraalikuvernöörin jär- 
jestämät tanssiaiset päättivät korkean vieraan päi- 
väohjelman. 

Keisarin kolme poikaa, ananasta. suuri- 
ruhtinas Aleksanteri heidän joukossaan, sekä pari 
muuta keisarillisen perheen jäsentä saapuivat myös 
seuraamaan valtiopäivien avajaisia. Niitä ennen he 
osallistuivat upeihin kutsuihin, jotka everstinna Au- 
rora Karamzin, Viipurin entisen maaherran Kaarle 
Stjernvallin kauneudestaan kuulu tytär, oli järjes- 
tänyt Espoon Järvenpäässä sijaitsevalla maatilallaan. 
Venäjän keisarihuoneen jäsenet vierailivat myöhem- 
minkin mielellään tämän Pietarin hovin entisen lois- 
tavimman kaunottaren luona, joka uhrasi pitkän 
elämänsä viimeiset vuosikymmenet suurenmoiseen 
hyväntekeväisyyteen. 

Avajaispäivän aattona porvaris- ja talonpoikais- 
säädyn lähetystöt kävivät dkeisari-suuriruhtinaan 
luona pyytämässä häntä valitsemaan näille säädyille 
puhemiehet. Porvarissääty sai puhemiehekseen Vii- 
purin pormestarin Robert Örnin, talonpojat ruovete- 
läisen lautamiehen Antti Mäki-Peskan. Kun säädyt 
olivat sitten pitäneet kukin ensimmäisen istuntonsa 
ja lähetystöjen välityksellä tervehtineet toisiaan, 
kävivät säätyjen lähetystöt hallitsijan luona pyytä- 
mässä häntä määräämään valtiopäivien avajaispäi- 
vän. Syyskuun 18. päivänä tämä juhlallinen toimitus 
sitten tapahtui. 

Päivän juhlallisuudet alkoivat Nikolainkirkossa pi- 
detyllä jumalanpalveluksella, jonne säädyt juhlakul- 
kueessa saapuivat kokoontumispaikastaan, ritarihuo- 
neelta. Suomen kaarti oli kunnia-asennossa senaa- 
tintorilla. Keisari saapui ratsain kirkon edustalle, 
missä Porvoon piispa Ottelin tervehti häntä raama- 
tunlauseella. Jumalanpalveluksen jälkeen siirryttiin 
juhlakulkueessa keisarilliseen palatsiin, jossa hallit- 
sija piti valtaistuinpuheensa kokoontuneille säädyil- 

le. Ranskankielinen puhe tulkittiin sekä ruotsiksi 
että suomeksi. Kun keisari oli lopettanut, jaettiin 
ulkona olevalle väkijoukolle puheen painettuja jäl- 
jennöksiä, joiden teksti oli suomen- ja ruotsinkieli- 
nen. Myöhemmin se julkaistiin asetuskokoelmassa 
seuraavassa, August Ahlgvist-Oksasen suomenta- 
massa muodossa: 

”Suomen Suurruhtinanmaan Edusmiehet. 

Nähdessäni teidät tässä kokountuneina tunnen Minä 
Itseni onnelliseksi, että olen voinut täyttää teidän 
toivotuksenne ja oman mielihaluni. 

Kauan olen Minä tarkastanut useampia, maan 
parasta syvälti koskevia kysymyksiä, jotka aika 
ajasta ovat ilmautuneet, vaan joita ei ole voitu päät- 
tää sen tähden, että valtiosäätyjen osallisuus on nii- 
den ratkaisemiseen tarpeellinen. Tärkeät valtiolli- 
set syyt, jotka Minun yksinäni on tullut arvostella, 
ovat ensimäisinä hallitusvuosinani estäneet Minua 
kutsumasta Suurruhtinanmaan säädyt kokoon. Vaan 
Minä olen kuitenkin niin varhain käskenyt toimittaa 
valmistuksia tätä varten, että nyt, kun pakottavia 
syltä ylöslykkäämiseen ei enää löydy, olen voinut 
teidät kutsua kokoon ja, kuultuani Suomen Senaat- 
tini, teille esitellä ne lain-ehdotukset ja muut asiat, 
jotka näillä valtiopäivillä tulevat olemaan keskuste- 
lustenne aineina. 

Näiden kysymysten suuren painon tähden olen 
Minä ne edeltäpäin antanut tutkia miehiltä, jotka 
maan luottamus siihen valitsi. Se julkisuus, joka 
tämän kokouksen neuvotteluksille annettiin, on teille 
saattanut tilaisuuden jo edeltäkäsin tulla tuntemaan 
keskustelustenne aineet ja miettimään, mitä kansan 
mieliala ja tarpeet niissä vaatii. Sentähden on se 
oleva mahdollista, vaikka kysymykset ovat laveat ja 
painavat, että voitte työnne päättää perustuslaissa 
säätyjen koosa-ololle määrätyn ajan sisään. 

Niistä maan valtio-varoja koskevista tilikirjoista, 
jotka Minun käskystäni saatte vastaan-ottaa, tulette 
tuntemaan, että valtion tulot aina ovat riittäneet 

juoksevien valtiomaksujen suorittamiseksi ja että 
tilapäisten tulojen runsas eneneminen, joka edulli- 
sesti todistaa maan nousevata varallisuutta, on hal- 
litukselle antanut tilaisuuden vuosi vuodelta käyt- 
tää aina isompia varoja maan hengellisten ja aineel- 
listen etujen vaurastamiseksi. 

Ainoastaan vuosien 1855 ja 1856 sota-kulunkien 
maksamiseen kuin myös Helsingin kaupungin ja 
Hämeenlinnan välisen rauta-tien kustantamiseen 
olen Minä suonut Suurruhtinanmaan hallituksen ot- 
taa valtiolainoja. Näistäkin on teidän eteenne pan- 
tava tili, joka osoittaa, että niiden kasvut ja kuoletus 
voidaan suorittaa valtion nykyisistä varoista. Tah- 
toni on kuitenkin, ettei vast'edes valtiolainaa oteta 
ilman Suurruhtinanmaan säätyjen osallisuudetta, 
ellei vihollisen äkillinen karkaus tahi joku muu 
odottamatoin yleinen onnettomuus sitä tekisi vält- 
tämättömän tarpeelliseksi. 

Ne uudet raha-määräykset, joihin Minä näillä 
valtiopäivillä pyydän teidän suostumaan, tarkoitta- 
vatkin ainoastaan uusia toimia yhteisen sivistyksen 
ja varallisuuden korottamiseksi. Teidän vapaasti 
päättääksenne jätän minä näiden toimien soveliai- 
suuden ja laveuden. 

Useat säännöt Suurruhtinanmaan perustuslaeissa 
eivät enää ole sopivat niissä suhteissa, jotka sen yh- 
distys Keisarikunnan kanssa on synnyttänyt; toisissa 
taas ei ole tarpeellista selkeyttä ja vakavuutta. Ha- 
luten saada nämä puutteet autetuiksi, tahdon Minä 
valmistuttaa selitysten ja lisäysten ehdotuksia eri- 
näisliin kohtiin perustus-laeissa, pantaviksi säätyjen 
tutkinnon alle tulevilla valtiopäivillä, jotka Minä 
ajon kolmen vuoden kuluttua kutsua kokoon. Py- 
syvä sen perustuslaillisesti rajoitetun ruhtina-vallan 
pohjalla, jotta Suomen kansan mieliala suosii ja joka 
on kasvanut maan lakien ja laitosten kanssa yhteen, 
tahdon Minä mainituilla ehdotuksilla laajentaa sen 
itseveroitusoikeuden, joka säädyillä perustuslakia 
myöten nyt on, kuin myös antaa säädyille takaisin 

sen ehdotus-oikeuden valtio-päivillä, joka heillä 
vanhastaan on ollut, kuitenkin pidättäen ainoastaan 
Itselleni oikeuden nostaa kysymystä perustus-lakien 
muuttamisesta. 


Te tunnette Minun ajatus-laatuni ja kuinka rakas 
Minulle niiden kansojen onni ja menestys on, jotka 
Luoja on uskonut Minun huolenpitooni. Ei mitkään 
teot Minun puoleltani ole saattaneet hämmentää sitä 
luottamusta, joka on välttämätöin Hallitsijan ja kan- 
san kesken. Olkoon tämä luottamus Minun ja Suo- 
men rehellisen sekä uskollisen kansan välillä, tästä 
lähtien niinkuin tähänki asti, sinä lujana siteenä, 
joka meidät yhdistää. Se on sitten voimallisesti aut- 
tava onnellisuuden kartuttamista tässä kansassa, joka 
Minun sydämelleni aina pysyy kallisna, ja itse on 
antava Minulle uutta syytä kutsua teitä määrä-ajoit- 
tain kokountuville valtiopäiville. 


Teidän tulee, Suurruhtinanmaan edusmiehet, ar- 
voisuudella, kohtuudella ja vakaisuudella keskuste- 
luksissanne osoittaa, että vapaat valtamenot eivät 
saata mitään vaaraa sille kansalle, joka käytännöl- 
lisellä järjellä harrastaa menestyksensä lisääntymistä. 

Minä julistan tämän kautta kokoonkutsutut valtio- 
päivät avatuiksi.” 

Kun säätyjen puhemiehet olivat esittäneet alamai- 
sen kunnioituksensa tunteet, oli juhlallinen tilaisuus 
lopussa. Palatsin ulkopuolella odottava väkijoukko, 
joka oli tällä välin tutustunut keisarin puheeseen, 
kutsui voimakkailla eläköön-huudoillaan hallitsijan 
jälleen linnan parvekkeelle, mistä Aleksanteri kiitti 
kansaa. 


Illalla ylioppilaat kävivät palatsin pihalla lippui- 
neen laulutervehdyksellä keisarin kuunnellessa het- 
kisen laulua palatsin parvekkeelta. Myöhemmin hän 
oli läsnä suurissa tanssiaisissa. Ne pidettiin rautatie- 
aseman odotushuoneessa, mikä oli kaupungin tilavin 
sali. Tarjottuaan vielä seuraavana päivänä säädyille 
päivälliset, joilla hän esitti maljan Suomen menes- 

tykseksi, keisari-suuriruhtinas palasi Pietariin tältä 
kauan muistetulta käynniltään. 

Valtiopäivien avajaisia oli vietetty suurin juhlal- 
lisuuksin kaikkialla maassamme. Syytä olikin juh- 
limiseen. Olihan maamme perustuslaillinen asema 
vihdoinkin täysin varmistettu, minkä keisari-suuri- 
ruhtinas itsekin toi valtaistuinpuheessaan esille. Sa- 
malla kun hän tässä puheessaan jälleen vakuutti 
kansallemme sen vanhat oikeudet, hän myös laajensi 
säätyjen valtuuksia luvaten palauttaa niille esitys- 
oikeuden ja laajentaa niiden verotusoikeutta sekä 
kutsua ne kokoontumaan jatkuvasti. Nämä myön- 
nytykset olivat Snellmanin ansiota, joka oli muu- 
toinkin huomattavalla tavalla ollut osallisena val- 
taistuinpuheen laadinnassa. Osallistumalla (tällä 
tavoin perustuslaillisen elämän jälleenelvyttämiseen 
maassamme Snellman lisäsi niitä muutoinkin suuria 
ansioitaan, mitkä hän kansallisena herättäjänä jo oli 
hankkinut. 


Valtiopäivät maamme oloja kehittämässä 


V:n 1863 valtiopäiviä odotti laaja työala. Sääty- 
jen käsiteltäväksi oli jätetty kokonaista 50 esitystä, 
joista monet olivat sangen laajakantoisia uudistuksia 
edellyttäviä. Säädyt joutuivat näin heti alusta alkaen 
uppoutumaan mitä moninaisimpien kysymysten kä- 
sittelyyn, mitä jatkui koko säätyvaltiopäivien toi- 
minta-ajan. 

Valtiopäivien toiminta oli v. 1863 aloitettava mo- 
nessa suhteessa aivan alusta. Kukaan valtiopäivä- 
miehistä ei ollut aikaisemmin osallistunut valtiopäi- 
vätyöhön. Säätyjen työskentely oli tämän vuoksi 
aluksi jonkin verran haparoivaa. Mutta vähitellen 
saatiin tottumusta, ja säätyvaltiopäivät kasvattivat 
monia yleisten asioiden käsittelyyn erittäin hyvin 
perehtyneitä miehiä. 

Valtiopäivämiesten vaalit ja säätyjen työskentely 
tapahtui aluksi Ruotsin-vallan ajoilta periytyneiden 

tapojen mukaisesti. Mutta jo näillä ensimmäisillä 
valtiopäivillä havaittiin uudistusten olevan välttä- 
mättömiä. V. 1867 hyväksyttiin siksi uusi valtio- 
päiväjärjestys, joka v. 1869 sai hallitsijan vahvis- 
tuksen. Vaikka asiaa käsitellyt valiokunta oli pitänyt 
selvänä, että valtiopäivien tuli olla yleisillä vaaleilla 
valitut, jäi vanha säätyedustus edelleen voimaan. 
Kehitys Venäjällä oli johtanut sikäläisen kiihkokan- 
sallisen liikkeen valtiollisen vaikutusvallan kasvuun, 
eikä keisarikaan ollut enää halukas myöntämään 
valtakuntansa vähemmistökansallisuuksille uusia oi- 
keuksia. Siksi Suomessakin katsottiin viisaimmaksi 
tyytyä entiseen säätyedustukseen. 

Ensimmäisenä valtiosäätynä oli edelleen ritaristo 
ja aateli. Kunkin aatelissuvun päämies edusti su- 
kuaan valtiopäivillä tai valtuutti jonkun tekemään 
sen puolestaan. Aatelinen edustaja saattoi myös olla 
saapumatta valtiopäiville, mikäli hän ei ollut siihen 
halukas. Joskin aatelin etuoikeudet nyt poistettiin, 
jäi sille edelleen melkoinen vaikutusvalta maan 
asioissa. Osaltaan tämä johtui siitä, että monet ky- 
vykkäät miehet, kuten Snellman, aateloitiin ansiois- 
taan maan palveluksessa, joten tämä sääty sai uutta 
ja etevää ainesta. Toisaalta koko valtakunnan kan- 
nalta oli eduksi, että maassamme oli verrattain 
lukuisa ja huomattavan sivistynyt aateli. Sen 
sana näet painoi melkoisesti Pietarin hovissakin, 
ja monet maallemme haitalliset pyrkimykset torjut- 
tiin tämän vaikutusvallan avulla. Toisaalta kuiten- 
kin maamme aateli oli suomalaisuuspyrkimysten 
voimakkain vastustaja, ja osaltaan sen jarrutuksesta 
johtuen myös yhteiskunnallinen uudistustoiminta oli 
hitaampaa kuin olisi ollut suotavaa. 

Pappissääty oli toinen järjestyksessä valtiosää- 
dyistä. Paitsi papistoa se edusti myös opettajistoa. 
Uuden |valtiopäiväjärjestyksen mukaan pappissää- 
tyyn kuuluivat edelleen maan kaikki piispat itseoi- 
keutettuina sekä vähintään 28 hiippakunnittain va- 
littua papiston edustajaa. Yliopiston sekä kunkin 

hiippakunnan oppikoulunopettajat saivat lähettää 
kukin korkeintaan kaksi edustajaansa valtiopäiville, 
missä he kuuluivat pappissäätyyn. Säädyn jäsenten 
korkea sivistystaso hankki sille huomattavan vaiku- 
tusvallan, ja siitä muodostui kansallisten pyrintöjen 
lujin tuki valtiopäivillä. 

Aateli ja pappissääty edustivat ainoastaan pientä 
osaa maamme koko väestöstä. Porvarissäädyn ja ta- 
lonpoikien edusmiehet olivat valitut laajemmalla 
pohjalla. Mutta etenkin porvarissäädyssä valtiollinen 
aänioikeus oli kuitenkin hyvin suppea. Aluksi vain 
kaupunkien porvareilla, siis kauppiailla ja käsi- 
työläisillä, oli valtiollinen äänioikeus. V. 1867 talon- 
omistajat lisättiin äänioikeutettujen ryhmään. 1870- 
luvulla äänioikeus myönnettiin yleensä kaupungin 
veroa maksaville asukkaille. Naiset ja suurin osa 
työväestöstä jäivät kuitenkin edelleen sitä vaille. 
Äänet vaalissa laskettiin veroäyrin mukaan. Kor- 
keimmaksi äänimääräksi määrättiin tavallisesti 25 
aäntä. Mutta muutamissa pikkukaupungeissa ei ollut 
mitään rajoituksia, joten rikkaimmilla saattoi olla 
kymmeniä ääniä köyhimpien yhtä ääntä vastaan. 
Valtiopäivätyössä porvarissääty oli yleensä samalla 
kannalla kuin aateli mm. suomalaisuuskysymyksessä 
sekä yhteiskunnallisessa uudistustoiminnassa. 

Talonpoikaissäädyn valtiopäivämiehet edustivat 
maaseudun talonpoikaisia tilanomistajia, sillä vain 
heillä sekä kruununtilojen vakinaisilla vuokramie- 
hillä oli äänioikeus. Vaalit olivat välilliset siten, että 
jokaisesta tuomiokunnasta valittiin yksi valitsijamies 
2 000 henkeä kohti, ja nämä valitsijamiehet valitsivat 
sitten tuomiokunnan valtiopäivämiehen. Vaikka 
maaseudun suurella tilattomalla väestöllä ei ollut 
äänioikeutta, ei se toistaiseksi herättänyt mitään kat- 
keruutta, sillä tämä väestönosa ei osannut vaatiakaan 
itselleen valtiollisia oikeuksia. Vauraammankin ta- 
lonpoikaisväestön joukosta oli aluksi vaikeata löytää 
edustuskelpoisia henkilöitä. Mutta pian valtiopäivä- 
tvö koulitsi miehensä, ja säätyvaltiopäivien talon- 

poikaissäädyn edusmiesten joukossa esiintyi monta- 
kin erittäin kyvykästä ja julkisten asioiden käsitte- 
lyyn perehtynyttä miestä, joilla tuli olemaan vaiku- 
tusvaltaa maan asioistakin päätettäessä. 

Huolimatta säätyjakoisuudestaan ja äänioikeutet- 
tujen pienestä lukumäärästä valtiopäivät edustivat 
hyvin Suomen kansaa. Säätyjen yhteistyö oli lähei- 
sempää kuin aikaisemmin Ruotsin-vallan aikana. 
Valtiopäiväpäätös syntyi tosin edelleenkin säädyit- 
täin äänestämällä, jolloin asian ratkaisemiseksi tar- 
vittiin vähintään kolmen säädyn kannatus. Mutta 
valtiopäivät saattoivat kokoontua yhteisistuntoonkin 
keskustelemaan, joskaan ei päättämään, jostakin tär- 
keästä kysymyksestä. Tällöin kysymys saattoi hel- 
pommin saada suotuisan vastaanoton säädyissä. Va- 
ljokuntien toimintatapoja kehitettiin myös huomat- 
tavasti mm. siten, että ne saivat nyt vapaasti valita 
puheenjohtajansa ja että aatelin vaikutusvaltaa niissä 
supistettiin. Tarvittaessa saatettiin myös muodostaa 
ns. ”lisätty valiokunta”, johon kustakin säädystä 
valittiin viisitoista jäsentä. Tämä valiokunta saattoi 
keskuudessaan äänestämällä ratkaista sellaisen asian, 
joka olisi säätyjen käsityksen mukaan pitänyt saada 
ratkaistuksi, mutta jossa säätyjen äänten mennessä 
kaksi kahta vastaan ei saatu päätöstä aikaan. 

Jo vuosien 1863—1864 valtiopäivillä käsiteltiin 
joukko tärkeitä asioita, ja samoin tehtiin seuraavil- 
iakin. Vanhentuneita lakeja uusittiin ajanmukaisiksi, 
mm. rikoslainsäädäntö uusittiin niin, että entisten 
pelotukseksi tarkoitettujen rangaistusten tilalle tu- 
livat yhä enemmän vapausrangaistukset. Pitkäaikai- 
nen ja kiihkeä taistelu kotitarvepoltosta saatiin pää- 
tökseen v. 1865, jolloin se kiellettiin ja viinanpoltto 
tuli valtiolle valmistusmaksua suorittavien tehtaiden 
yksinoikeudeksi. Tämä laki kohotti huomattavasti 
etenkin maaseutuväestön siveellistä tasoa ja varal- 
lisuutta. Tärkein vuoden 1867 valtiopäivillä käsi- 
telty kysymys oli uusi valtiopäiväjärjestys, jonka 
hallitsija kaksi vuotta myöhemmin vahvisti. Valtio- 

päivät kokoontuivat sen mukaan vastedes joka vii- 
des vuosi. Kun ne saivat v. 1868 oikeuden itsekin 
tehdä esityksiä, oli valtiosäätyjen toiminnalle luotu 
vankka pohja. 

V. 1867 uudistettiin valtiopäivien toimesta kirkko- 
laki. Tämä noudatti uskonnonvapauden periaatetta. 
Kirkko sai nyt myös itsehallinnon uuden kirkkolain 
säätäessä erityisen kirkollisen eduskunnan, yleisen 
kirkolliskokouksen kokoontumisen ajoittain kirkon 
asioita käsittelemään. V. 1865 olivat myös maalais- 
kunnat saaneet itsehallinnon. Sama uudistus toteu- 
tettiin kaupunkikuntien kohdalla v. 1873 annetulla 
lailla. Näihin aikoihin laajennettiin myös kauppa- 
ja elinkeinovapautta, mutta vasta vuonna 1879 sää- 
dettiin täydellinen elinkeinovapaus. 

Vuoden 1867 valtiopäivät joutuivat työskentele- 
mään edelliseen säätykokoukseen verrattuina sangen 
toisenlaisissa olosuhteissa. Kiihkokansalliset ja taan- 
tumukselliset piirit olivat päässeet valtaan Venäjällä, 
ja näiden taholta pidettiin tarkoin silmällä suoma- 
laisten edesottamuksia. Toisaalta silloisia oloja vas- 
taan kohdistunut tyytymättömyys Venäjällä oli saa- 
massa hyvinkin jyrkkiä muotoja. Mm. oli tehty mur- 
hayritys keisaria vastaan. Aleksanteri II alkoi hän- 
kin nyt luopua vapaamielisistä ihanteistaan. Kaikki 
nämä tekijät pakottivat myös suomalaiset käyttele- 
mään varovaisesti itsehallinto-oikeuksiaan. Nämä 
olosuhteet kuvastuvatkin selvästi valtiopäivien työs- 
kentelyssä. 

1860-luvun lopulla oli yritetty aikaansaada paino- 
vapauslakia, joka olisi lopettanut ennakkosensuurin. 
Hyvästä alusta huolimatta tällaista lakia ei kuiten- 
kaan saatu aikaan. Toinen tärkeä ja arkaluontoinen 
kysymys oli suomalaisten osallistuminen keisari- 
kunnan kantamaan sotilasrasitukseen. Suomi oli saa- 
nut olla yli puoli vuosisataa ilman sanottavampia 
sotilasmenoja. Kun keisarikunta oli joutunut sotaan 
v. 1877, halusi keisari myös Suomen ottavan osan 
taakasta kantaakseen. Hän esitti valtiopäiville toi- 

vomuksen, että yleinen asevelvollisuus olisi toimeen- 
pantava Suomessakin. Valtiopäivät eivät voineet 
hylätä keisarin toivomusta, ja asevelvollisuuslaki 
säädettiin v. 1878. Sen mukaan ”valtakunnan ja 
isänmaan puolustukseksi on jokainen Suomen kan- 
salainen asevelvollinen”. Suomen sotaväen tarkoi- 
tuksena oli ”varjella valtaistuinta ja isänmaata sekä 
sen kautta vaikuttaa keisarikunnan puolustukseen”. 
Rauhanaikaiseen palvelukseen joutuvat miehet valit- 
tiin arvannostolla, johon jokaisen 21 vuotta täyttä- 
neen miehen oli osallistuttava. Palvelusaika oli kol- 
me vuotta, mutta mm. sivistystason perusteella voi- 
tiin saada siitä lyhennystä. Ne, jotka eivät joutu- 
neet rauhanaikaiseen palvelukseen, kuuluivat nosto- 
väkeen, joka eräissä tapauksissa saattoi joutua suo- 
rittamaan palvelusta. 

Asevelvollisuuslakiehdotus oli aiheuttanut valtio- 
päivillä varsin pitkiä periaatteellisia keskusteluja, 
joissa eräät puhujat epäilivät koko järjestelmän tar- 
koituksenmukaisuutta meidän oloissamme. Nämä 
epäilykset torjuttiin lopullista asialle myönteistä 
enemmistöä edustavien valtiopäivämiesten taholta. 
Korostettiin erityisesti, että aseeton kansa on tur- 
vaton. Se ei voi puolustaa kansallista riippumatto- 
muuttaan eikä siinä pääse syntymään kansallista 
henkeä. Toiset, mm. Snellman, taas korostivat täl- 
laisen kaikille yhteisen kansalaisvelvollisuuden kas- 
vattavaa ja eri yhteiskuntaluokkia toisiinsa lähentä- 
vää merkitystä. Tunnettu talonpoikaissäädyn edus- 
taja Agathon Meurman muistutti, että Suomi oli 
pienuudestaan huolimatta ”aseiden kautta saavutta- 
nut kunnioitusta, joka on sille tuottanut ne edut, 
joita se tällä hetkellä nauttii”. 

V. 1881 astui tämä uusi asevelvollisuuslaki voi- 
maan. Sen perusteella muodostettiin kahdeksan 
tarkk'ampujapataljoonaa: Uudenmaan, Turun, Vaa- 
san, Oulun, Kuopion, Mikkelin, Hämeenlinnan ja 
Viipurin pataljoonat. Myös kaartin pataljoona mie- 
hitettiin arvannostossa palvelukseen joutuneilla. 

Suomen armeijaa asevelvollisuuslain voimaanastumisen jälkeen. 


Rauhanajan joukkojen vahvuus nousi 5 000 mieheen. 
Lisäksi oli 32 reservikomppaniaa. 

Asevelvollisen armeijamme johtoa ja huoltamista 
varten perustettiin päällikköhallitus ja sotakomissa- 
riaatti nimiset virastot. Kenraalikuvernööri oli kaik- 
kien maassamme olevien sotavoimien ylin päällikkö. 
Suomalaiset joukot saivat kuitenkin myös oman ko- 
mentajansa, jona koko asevelvollisten joukkojemme 
olemassaoloajan toimi kenraali, vapaaherra Georg 
Edvard Ramsay. Kun v. 1889 Lappeenrantaan perus- 
tettiin Suomen Rakuunarykmentti, nousi suomalais- 
ten joukkojen koko vahvuus 5 600 mieheen. 

Pataljoonat oli sijoitettu läänien pääkaupunkeihin, 
jonne niille rakennettiin kasarmit. Täältä käsin ne 
harjoittelivat joko yksin tai useampiakin yhdessä 

varsinkin yhteisillä kesäleireillään. Suomalaiset jou- 
kot osallistuivat myös Venäjällä pidettyihin leirihar- 
joituksiin, joissa ne herättivät suurta huomiota var- 
sinkin erinomaisella ampumataidollaan. Jotkut suo- 
malaiset pataljoonat olivat väliin parempia kuin ai- 
noakaan venäläisistä pataljoonista. Suhde kotimaan 
siviiliväestöön oli erinomainen. Etenkin pataljoonien 
kesäiset marssiharjoitukset saattoivat ne kosketuk- 
siin maaseutuväestön kanssa, joka suhtautui suu- 
rella myötätunnolla poikiinsa. 

Oman sotaväen saamiseen huipentui se kehitys, joka 
oli saanut alkunsa valtiopäivien päästessä jälleen ko- 
koontumaan. Nämä kaikki laitokset osoittivat sel- 
västi, että Suomella todella oli itsehallinto. Alku- 
aikojen haparoinnista selviydyttyään säätyvaltiopäi- 
vämme tekivät arvokasta työtä monessa suhteessa 
takapajuisen maamme kehittämiseksi uudenaikai- 
seksi valtioksi. Aikaansaamiensa monien hyödyllis- 
ten lakien ohella valtiopäivät kasvattivat myös kan- 
saa ymmärtämään valtiollisen erikoisasemamme 
laatua. Tällä tavoin ne loivat perustan kansamme 
kehitykselle valtiollista itsenäisyyttä kohti. 


Katovuodet 


Sotien ohella ovat katovuodet olleet kansamme 
pahimpia vitsauksia vuosisatojen ajan. Maamme ka- 
ruuden ja maanviljelystapojen kehittymättömyy- 
den johdosta katovuosien määrä ja niiden aiheutta- 
mat menetykset ovat olleet tavattoman suuret. Vielä 
niin myöhään kuin vuosina 1867—68 oli maassamme 
katovuosi. Sen aiheuttamat tuhot kuuluvat myös 
historiamme suurimpiin. 

Suunnilleen vuodesta 1850 lähtien Suomen maa- 
talous sai kokea raskaita iskuja parin vuosikymme- 
nen ajan. Eräissä lääneissä saatiin tänä aikana vain 
kolmisen kertaa tyydyttävä sato, muiden vuosien 
ollessa katovuosia. Pahin vuosi oli kuitenkin 1867. 
Talvi oli hyvin kylmä ja pyryinen. Kesä tuli niin 

myöhään, että vielä kesäkuussa jäät kantoivat Etelä- 
Suomessakin. Kylvöjä päästiin suorittamaan vasta 
juhannuksen tienoilla. Heinäkuu oli lämmin ja näytti 
korvaavan myöhäisen kesäntulon tuottamat haitat. 
Mutta elokuu oli jälleen kylmä ja syyskuun alussa 
oli useita pahoja hallaöitä, jotka täysin tuhosivat 
sadontoiveet. 

Jo edellisten katovuosien johdosta maan viljava- 
rastot olivat pienentyneet huolestuttavassa määrässä. 
Maan koko viljantuotanto oli normaalivuosina n. 4 
miljoonaa tynnyriä. Vuoden 1867 sato oli vain n. 2.4 
miljoonaa tynnyriä, jonka olisi pitänyt riittää sekä 
kansan elannoksi seuraavaan satoon asti että sie- 
menviljaksi. Tämä määrä oli täysin riittämätön, jo- 
ten seurauksena oli hirvittävä nälänhätä. 

Kadon pahimmin koettelemilla alueilla loppui leipä 
Jo syystalvella. Avustustoimenpiteiden myöhästymi- 
sen ja riittämättömyyden vuoksi nälkäänäkevät ih- 
miset katsoivat kerjuulle lähdön ainoaksi pelastuk- 
sekseen. Kun hätä yhä kasvoi talven kuluessa, täyt- 
tyivät tiet surkeista avunpyytäjistä. Kangasalan 
Liuksialan kartanon isäntä Agathon Meurman kuvaa 
tämän talven kauhuja seuraavasti: ”Muistellessa niitä 
kauhun kuvia, jotka lakkaamattomana panoraamana 
pitkin loppumatonta talvea 1868 liikkuivat silmien 
edessä, yksitoikkoisesti esittäen kelkkaa vetävää 
miestä, jonka alastomuutta ankarassa talvipakka- 
sessa tuskin peitti surkeat repaleet, äiti perässä kul- 
kien vanhempien lasten ympäröimänä, ja molemmat, 
portaille saavuttuansa, kaivaen esille ryysyjen jou- 
kosta pienimmät, usein sairaat lapsensa, vuotavat 
uudelleen särjetyn sydämen heikosti umpeen kasva- 
neet haavat, ja käsi vastenmielisesti muodostaa nuo 
mustat kirjaimet, jotka eivät pysty kuvaamaan sitä, 
mitä veripunaisilla kirjaimilla on muistiin painet- 
tuna. Taikka astui raskaita askeleitaan joku 10—12- 
vuotias pienokainen, tuskin enää muistaen kaukaista 
kotipaikkaansa taikka vanhempiansa, jotka, kun vii- 
meinen leivänpala oli syöty, epätoivossa oli lähettä- 

nyt hänet pois lämpöisestä kodista kylmän ja pi- 
meän talven valtaan. '”Mene hakemaan elatuksesi 
maailmalta”; kuka kuvaa ne kyyneleet, joita tuhan- 
sissa kodeissa tällä eronhetkellä vuodatettiin.” 

Viikosta viikkoon ja kuukaudesta kuukauteen jat- 
kui tämä kamala liike. Ja ikään kuin nälässä ei jo 
olisi näille kurjille ollut tarpeeksi kestämistä, alkoi- 
vat kulkutaudit raivota hätääkärsivien keskuudessa. 
Nälkiintyneet ihmiset olivat taudeille helppoa saa- 
lista, ja kymmenet tuhannet sortuivat niiden uhrei- 
na. Lavantauti surmasi lukuisasti sellaisiakin, jotka 
omasta puolestaan olisivat selvinneet nälänhädästä. 
Etenkin onnettomista avunpyytäjistä huolehtiville 
ihmisille tuli usein sama kohtalo kuin heidän hol- 
hokeillensa. 

Tämä hirveä onnettomuus pyrittiin voittamaan 
yhteisvoimin. Tosin esim. Snellman syytti, ja var- 
masti monen tositapauksen perusteella, isäntiä siitä, 
että he sanoivat hädän tullen työväkensä irti jättäen 
sen selviytymään omin neuvoin. Tähän syytökseen 
Meurman vastasi seuraavasti: ”Kuka se oli, joka kai- 
ken pettäessä rohkeni pitää vireillä luottamusta sii-- 
hen, että tämä maa vielä oli mahdollinen ihmisten 
asuttavaksi valtioksi, joka voi kannattaa omaa halli- 
tusta? Kuka se oli, joka pettu- ja sammalleipää syö- 
dessään, vielä kynti pellot, toivoen parempia aikoja, 
ja jolla oli tarmoa säilyttää siemenet aitassa, nälkä- 
kuolema silmien edessä? Kuka se oli, joka viimeiseen 
kurjaan leipäpalaan saakka veljellisesti jakeli sitä 
kerjäläisten kanssa, sulkematta niiltä oviansa. Se 
oli tilallinen maalaisväestö, ne olivat talonpoikaissää- 
dyn valitsijat.? — Näin todella tehtiinkin. Läpi tal- 
ven virtaava pyytäjäjoukko ruokittiin omien varojen 
vähyydestä huolimatta torpissa ja taloissa, joissa 
saattoi päivän mittaan poiketa kuusikinkymmentä 
avunpyytäjää. Samanlaisella  uhrautuvaisuudella 
yritettiin pitää huolta kurjista sairaista. 

Myös valtiovalta koetti tehdä parhaansa nälänhä- 
dän torjumiseksi, joskin sen mahdollisuudet olivat 

vähäiset. Näiden toimenpiteiden johdossa oli Snell- 
man, joka senaatin valtiovaraintoimituskunnan pääl- 
likkönä voimiaan säästämättä työskenteli hädän tor- 
jumiseksi. 

Snellman oli sitä mieltä, ettei pitänyt vain jakaa 
apua. Yhtä tärkeätä oli pyrkiä saamaan kansa aut- 
tamaan itse itseään. Suomalaisilla oli hänen mieles- 
tään suuri halu pyrkiä selviytymään mahdollisim- 
man vähällä. Niinpä kun parin edellisen vuosikym- 
menen katojen vuoksi maahan oli tuotettu halpaa 
viljaa, jota oli velaksi jaettu kenelle tahansa, oli se 
heikentänyt omatoimista yrittämisenhalua etenkin 
vähävaraisen tilattoman väestön keskuudessa. Niille, 
jotka yrittivät varottaa kevytmielisen velanteon 
vaaroista ja ehkä vielä huonompien aikojen tulosta, 
vastattiin vain huolettomasti: ”Kyllä keisari auttaa.” 
Snellman teki kaikkensa saadakseen tuotetuksi viljaa 
maahan. Huolimatta kuljetusvaikeuksista ja rahan- 
puutteesta — viljaostot oli rahoitettava häthätää 
hankituilla lainoilla, joita Snellman onnistuikin saa- 
maan mm. kuuluisalta frankfurtilaiselta rahamie- 
heltä, vapaaherra Rotschildilta tämän henkilökohtai- 
sista varoista — viljaa alettiin saada maahan. Jotta 
kansa kykenisi ostamaan viljaa, järjestettiin hätä- 
aputöitä. Mm. Riihimäen Pietarin radan rakennus- 
töihin sijoitettiin suuri määrä työttömiä, samoin eräi- 
siin kanavarakennuksiin. Jotta vastaisuudessakin 
vältyttäisiin työn puutteen aiheuttamasta hädästä, 
pyrittiin tilattomalle tai heikoilla tiloilla asuvalle 
väestölle järjestämään jatkuvaa rahanansiota. Var- 
sinkin Snellman tuki kaikin tavoin kotitarveteolli- 
suuden ja käsitöiden harrastusta sekä koetti hank- 
kia sen tuotteille menekkiä. Etenkin kansan moraa- 
lin kannalta nämä toimenpiteet olivat suuriarvoisia. 

Myös suoranaista avustusta annettiin sekä Suomen 
valtion varoilla että ulkomaisten lahjoitusten turvin. 
Yksin lahjoitusten raha-arvo nousi miljooniin silloi- 
siin markkoihin. Suurin ulkomainen apu tuli Venä- 
jaltä, jossa perintöruhtinas, myöhemmin keisari Alek- 

santeri III toimi hätäapukomitean johdossa. Näin 
saamansa avun Suomen kansa maksoi muutamia 
vuosia myöhemmin toimittamalla puolestaan apua 
Venäjälle Samaran kuvernementtiin, joka oli pahoin 
kärsinyt kadosta. 

Kansan vanhoillisuus ja ennakkoluuloisuus vai- 
keutti osaltaan viranomaisten ponnisteluja hädän 
torjumiseksi. Hallitus oli jo nälänhädän uhatessa 
yrittänyt totuttaa kansaa käyttämään hyväkseen 
luonnosta löytyviä ravintoaineita, kuten sieniä. Kansa 
ei kuitenkaan halunnut käyttää niitä, vaan söi mie- 
luummin mitä erilaisimmista aineksista valmistettua 
hätäleipää. Ruumenista, tähkistä, jäkälistä, petäjän- 
kuorista, oljista, vehkoista, kuusenkerkistä, kuusen- 
naavasta, herneenvarsista, puna- ja valkoapilasta, 
pihlajanmarjoista, suola-,.rimpi-, timotei- ja nurmi- 
heinästä, eräistä juurista ja mäskistä tehtiin jauhoja, 
josta leivottiin leipää. Jäkäläjauhoista ja petäjän- 
kuoresta valmistetuista suurimoista voitiin keittää 
jonkinlaista puuroakin. — Hallituksen yritykset to- 
tuttaa kansa käyttämään hevosenlihaa epäonnistui- 
vat nekin. 

Tämäkin raskas talvi kului vihdoin, ja kevät toi 
tullessaan uutta toivoa. Hallituksen ulkomailta os- 
tama siemenvilja saatiin ajoissa maahan. Sääsuhteet 
olivat suotuisat, ja syksyllä korjattiin etenkin Poh- 
jois-Suomen pahimmilta katoalueilta runsas sato. 
Myös muualla maassamme vuodentulo oli kohtuulli- 
nen. Kun seuraavatkin vuodet olivat hyviä, maa 
alkoi hiljalleen toipua kärsimästään hirveästä iskusta. 

Katovuosi oli aiheuttanut suuria menetyksiä. 
Nälkä ja kulkutaudit veivät hautaan 70 000—80 000 
ihmistä. Kuolleisuus vaihteli eri osissa maata. Suu- 
rimmillaan se oli Parkanon pitäjässä, jossa lähes 
neljäs osa pitäjän asukkaista, 765 henkeä, sortui tä- 
män vuoden aikana. Syntyneitä oli vastaavana ai- 
kana 31. Siten ei ollut ihme, että maamme väkiluku 
aleni vuoden 1866 n. 1 843 000 hengestä n. 1 736 000 
henkeen v. 1868. 

Hirvittävä katovuosi oli osaksi johtunut myös 
maamme vanhanaikaisista maanviljelystavoista. Huo- 
nosti muokatut ja heikosti ojitetut pellot tuottivat 
vähän hyvinäkin vuosina. Kylminä kesinä ne olivat 
erittäin hallanarkoja. Katovuosi avasi osaltaan maan- 
viljelijöiden silmät näkemään uudistuksien arvon, 
ja parannukset tapahtuivat sen jälkeen nopeammassa 
tahdissa. Toisaalta tämäkin ankara koettelemus oli 
tuonut jälleen julki Suomen kansan parhaita omi- 
naisuuksia. Oulun läänin maaherra Georg von Alf- 
than, joka uupumattomilla ponnisteluillaan hädän- 
alaisten avustamiseksi oli hankkinut hallituksen 
tunnustuksen ja voittanut lääninsä asukkaiden rak- 
kauden, mainitsee virallisessa kertomuksessaan: 
”Liikuttavalla alttiudella kärsi ja menehtyi satoja 
ja tuhansia ilman, että niiden mieleenkään johtui 
käydä käsiksi paremmissa oloissa elävien naapu- 
riensa omaisuuteen, ja ihmeteltävällä pontevuudella 
ja itsensäkieltäymyksellä kynti väestö uudelleen 
peltonsa ja kylvi siihen sen siemenen, jolla kalvava 
nälkä olisi voitu hetkeksi sammuttaa.” 

Henkilökohtaisesti raskaimman taakan tänä kau- 
hun vuonna oli kantanut Snellman. Eräässä sano- 
malehtikirjoituksessa hän kuvaa tuon ajan tunnel- 
mia seuraavasti: ”Kun nälänhätä viikko viikolta 
lisääntyy, kurjuus ja ruumiiden luku hautausmailla, 
teillä ja poluilla karttuu karttumistaan, silloin kauhu 
valtaa sydämen. Saa raataa kuin mies paloruiskun 
ääressä liekkien vallassa olevassa kaupungissa ilman 
pelastuksen toivoakaan. — — — Jolla on siinä asiassa 
ollut jotakin vastuunalaisuutta, hänelle nuo kalpeat 
haamut saattavat ilmestyä kummittelemaan; ja hä- 
nen omatuntonsa saattaa yhä uudestaan asettaa 
hänen vastattavakseen kysymyksen: Eikö olisi voitu 
tehdä enemmänkin?” Snellman, jos kukaan, oli kui- 
tenkin saanut suuria tuloksia aikaan. Kun pahin 
hätä oli ohitse, sai hänkin ”palkkansa”: nyt kun kat- 
sottiin voitavan tulla toimeen ilman hänen kykyään 
ja tarmoaan, hän sai eron senaatista. 

Valtiolliset puolueet hahmottuvat 


Valtiollisen elämän vilkastuminen toi mukanaan 
myös puoluejärjestelmän. Puoluejako tapahtui osaksi 
sen perusteella, miten suhtauduttiin yhteiskunnalli- 
siin ja valtiollisiin uudistuksiin, osaksi kielellisiä 
linjoja pitkin. 

Aleksanteri II:n hallituskausi oli alkanut vapaa- 
mielisissä merkeissä. Siten liberaaliset eli vapaamie- 
liset aatteet olivat päässeet meilläkin huomattavalla 
tavalla esille. Etenkin ensimmäisillä valtiopäivillä 
liberaalinen puolue oli voimakkaasti edustettuna ja 
vaikutti tehokkaasti valtiopäivien työhön. Elinkei- 
novapautta edistävä lainsäädäntö, uusi rikoslaki, 
kunnallinen itsehallinto sekä monet muut vapaamie- 
liset uudistukset olivat ilmauksena liberaalien vaiku- 
tuksesta. Itse Snellman oli tämän ajattelutavan voi- 
makkain kannattaja, vaikka hän valtiollisessa ftoi- 
minnassaan ei tähän puolueeseen kuulunutkaan. Puo- 
lue menetti kuitenkin varsin nopeasti kannatustaan, 
ja 1880-luvun alussa se hajosi lopullisesti. Kielilin- 
jojen mukaan muodostuneet suomalainen ja ruotsa- 
lainen puoli tulivat vastedes olemaan valtiollista elä- 
määmme hallitsevat tekijät. 

Snellmanin kansallinen herätystyö oli synnyttänyt 
suomalaisen puolueen, joka otti ohjelmakseen suo- 
menkielisen väestönosan oikeuksien ajamisen. Snell- 
man itse ei ollut puoluemies. Siihen hän oli liian 
riippumaton ja asiallinen ajattelutavaltaan. Kun 
suomalainen puolue järjestäytyi varsinaiseksi täs- 
mällisen ohjelman omaavaksi valtiolliseksi puolueeksi 
v:n 1863 valtiopäivien kokoontuessa, tuli puolueen 
johtajaksi professori Yrjö Sakari Koskinen. 

Yrjö Sakari Yrjö-Koskinen, minkä nimen hän 
myöhemmin aatelissäätyyn ja vapaaherraksi korotet- 
tuna omaksui, on 1800-luvun loppupuolen valtiollisen 
ja sivistyselämämme huomattavimpia hahmoja. Yr- 
jo-Koskinen syntyi v. 1830 pohjalaisesta ruotsinkie- 
lisestä pappisperheestä. Vasta ylioppilaaksi tultuaan 

ellen 





Yrjö Sakari Yrjö-Koskinen. 


Georg Zachris Forsman, kuten hänen alkuperäinen 
nimensä kuului, alkoi opiskella suomea kansallisen 
herätysliikkeen innostamana. Alku oli hankalaa, 
mutta lopulta hänestä tuli erittäin hyvä suomen 
kielen taitaja. Yliopisto-opinnoissaan hän otti pää- 
aineekseen historian, jossa hän erikoistui Suomen 
historian tutkimukseen. V. 1862 professorinvirkaa 
hakiessaan Forsman ensimmäisenä kirjoitti professo- 
rinväitöskirjansa suomeksi, millä hän oli vaarantaa 
koko tiedemiesuransa. 

Kohta toimintansa aloitettuaan suomalainen puolue 
jakaantui kahtia, ”vanhoihin rehellisiin suomalaisiin” 
ja ”jungfennomaaneihin” eli nuorsuomalaisiin. Eron 
syynä ei ollut niinkään puolueen ohjelma kuin eriä- 
vät käsitykset sen toteuttamistavasta. Vanhasuoma- 
laiset, joiden johdossa olivat suomen kielen profes- 
sori, runoilija August Ahlgvist-Oksanen sekä tohto- 
rit Polen ja Tikkanen, eivät vaatineet suomalaisuus- 

ohjelman toteuttamista yhtä jyrkästi kuin nuorsuo- 
malaiset. Tämä jältäänkin vanhempien miesten ryh- 
mä muisti omasta kokemuksestaan Nikolai I:n ajan 
venäläissorron ja tunsi sen vuoksi myötätuntoa Ruot- 
sissa esitettyjä, yhteis-skandinaavisen valtakunnan 
perustamiseen tähtääviä ajatuksia kohtaan. Heidän 
mielestään suomalaisten tuli olla kiitollisia Ruotsille 
länsimaisesta sivistyksestään. Nuorsuomalaiset puo- 
lestaan olivat sitä mieltä, että Suomi oli Ruotsin- 
vallan aikana vuodattanut niin paljon vertaan ja 
uhrannut varojaan Ruotsin puolesta, että ”kiitolli- 
suuden velka” oli jo maksettu. Nuorsuomalaisten 
johtaja asetti puolueensa tavoitteeksi suomalaisen 
sivistyselämän kehittämisen silloisen valtioyhteyden 
vallitessa. Hallitsijan apua oli koetettava käyttää 
hyväksi, ja oli pyrittävä välttämään epäluulojen 
herättämistä venäläisissä. Ainoastaan oman kansal- 
lisen sivistyksensä avulla Suomi kykeni Yrjö-Koski- 
sen mielestä pitämään puolensa venäläistämispyr- 
kimyksiä vastaan. 

Suomalaisuuden edistyessä ruotsinmieliset ryhmit- 
tyivät sitä vastustavaksi ruotsalaiseksi puolueeksi. 
Aluksi monet maamme ruotsinkieliseen sivistyneis- 
töön kuuluvista olivat tunteneet myötätuntoa suoma- 
laiskansallisia pyrintöjä kohtaan ja liittyneet niiden 
kannattajien joukkoon. Mutta jo 1870-luvulla rajat 
alkoivat olla selvät, eikä siirtymisiä kieliryhmästä 
toiseen paljoakaan enää tapahtunut. Liberaalisen 
puolueen hajotessa suurin osa sen huomattavimmista 
henkilöistä siirtyi ruotsalaiseen puolueeseen. 

Ruotsalaisen puolueen varsinainen perustaja oli A. 
O. Freudenthal, jonka isä oli siirtynyt Ruotsista Suo- 
meen. Freudenthal vastusti sitä käsitystä, että suo- 
menruotsalaiset olisivat äidinkielensä unohtaneita 
suomalaisia. Hän korosti heidän ruotsalaista synty- 
peräänsä ja vaati, että heidän oli pidettävä kiinni 
kansallisuudestaan ja kielestään. Ruotsinkielisen si- 
vistyneistön tuli Freudenthalin mielestä huolehtia 
ruotsalaisesta rahvaasta, ylläpitää ruotsin kielen 

asemaa ennallaan sekä huolehtia yhteyksistä Skan- 
dinavian kansoihin. 

Freudenthalin väitteet suomenruotsalaisten alku- 
peräisestä ruotsalaisuudesta eivät pidä paikkaansa 
muiden kuin rannikkoruotsalaisten sekä joidenkin 
yksityisten sukujen osalta. Sen sijaan silloisen ruot- 
sinkielisen sivistyneistön sukujuuret johtivat ehkäpä 
useimmissa tapauksissa puhtaasti suomalaisiin talon- 
poikaissukuihin, joiden opintielle lähteneet tai muu- 
ten menestyneet jäsenet olivat omaksuneet vieras- 
peräisen nimen ja ruotsin kielen. Tästä huolimatta 
Freudenthalin ajatukset saavuttivat vähitellen suurta 
kannatusta. Nimenomaan Helsingin yliopiston ruot- 
sin kielen professorina toimiessaan hän istutti ruot- 
sinkielisiin ylioppilaihin pysyvästi aatteensa. — 
Freudenthalin ohella ruotsalaisen puolueen huomat- 
tavimmaksi johtajaksi kohosi professori C. G. Est- 
lander. Oltuaan aluksi kansalliselle herätysliikkeelle 
niin suopea, että piti ruotsinkielisen sivistyneistön 
velvollisuutena suomalaisiin sulautumista, hän kään- 
tyi myöhemmin täysin Ppäinvastaiselle kannalle. 
Suomalaisuusliikkeessä hän ei tällöin nähnyt muuta 
kuin itsekästä kiittämättömyyttä ja nousukasmai- 
suutta, joka heikentäessään ruotsalaista vaikutusta 
edisti venäläisiin sulautumista. 

Vaikkei puoluejako kaikissa kysymyksissä ollut 
ehdottoman selvästi näkyvissä, tapahtui kuitenkin 
1800-luvun loppupuolen valtiollinen elämä valtaosal- 
taan näiden puolueiden puitteissa. 


Maamme opetuslaitoksen järjestäminen 


Eräänä tärkeimpänä kysymyksenä säätyjen jälleen 
kokoontuessa pidettiin kansanopetuksen ja yleensä- 
kin maan kouluolojen järjestämistä ajanmukaiselle 
kannalle. Keisari-suuriruhtinaskin oli kiinnittänyt 
siihen huomiota. Säädyt alkoivat heti käsitellä tätä 
kysymystä. 

Varsinaisen kansanopetuksen aikaansaamiseksi oli- 

kin jo ryhdytty toimenpiteisiin. Keskeisintä osaa 
niissä esitti pastori Uuno Cygnaeus, niin että hän 
on syystä saanut ”Suomen kansakoulujen isän” kun- 
nianimen. 

Cygnaeus kuului tunnettuun pappissukuun, jonka 
kaksi jäsentä oli kohonnut piispaksi. Kuuluisa kau- 
nopuhuja Fredrik Cygnaeus oli hänen serkkunsa. 
Papiksi valmistuttuaan hän joutui toimimaan pap- 
pistehtävissä etupäässä kotimaan rajojen ulkopuo- 
lella. Viisi vuotta hän oli Luoteis-Amerikan ranni- 
kolla sijaitsevan Sitkan saaren luterilaisten asukkai- 
den pappina. Sieltä palattuaan hänet määrättiin Pie- 
tarissa olevan luterilaisen kirkkokoulun johtajaksi. 
Kahdentoista Pietarissa viettämänsä vuoden aikana 
hänellä oli hyvä tilaisuus syventää tietojaan kasva- 
tusopissa, johon hän tunsi erityistä vetoa. Kun kan- 
sansivistysharrastus heräsi Suomessa ja mm. senaatti 
kehoitti asianharrastajia esittämään mielipiteensä 
kansakoulun järjestelykysymyksestä, otti Cygnaeus 
osaa näin syntyneeseen keskusteluun. Hänen kirjoi- 
tuksensa herättivät niin suurta huomiota, että se- 
naatti lähetti hänet ulkomaille tutustumaan kansan- 
cpetuksen järjestelyyn eri maissa. 


Ulkomaanmatkaltaan palattuaan Cygnaeus laati 
ehdotuksen kansakoululaitoksen järjestämisestä. Eh- 
dotusta käsittelemään asetettu komitea päätyi kyllä- 
+ kin monessa kohdassa toisenlaiseen, ja kuten koke- 
mus on osoittanut, alkuperäistä heikompaan ratkai- 
suun, mutta asiasta v. 1866 annettu toimeenpano- 
asetus perustui kuitenkin pääpiirteissään Cygnaeuk- 
sen ajatuksiin. Kansakoulusta oli muodostettava koko 
kansan pohjakoulu, jonka päämääränä oli lasten 
henkinen ja ruumiillinen kehittäminen. Pelkkä tie- 
tojen antaminen ei riittänyt, vaan koulun oli myös 
vaikutettava kasvattavasti oppilaihinsa. Cygnaeus sai 
itse valvoa aatteittensa toteuttamista toimiessaan 
ensiksi v. 1863 Jyväskylään perustetun maamme 
ensimmäisen seminaarin johtajana sekä vuodesta 

1870 Helsinkiin perustetussa kouluhallituksessa kan- 
sakoulujen ylitarkastajana. 

Kansakoululaitos sai osakseen paljon arvostelua, 
ja sen intomielisen perustajan epäitsekästä työtä 
vaikeutettiin monin tavoin. Mutta ennen kuole- 
maansa Cygnaeus ehti nähdä elämäntyönsä päässeen 
varmalle pohjalle. V. 1887 maamme kaikissa kau- 
pungeissa oli jo kansakouluja, joiden yhteinen oppi- 
lasmäärä kohosi n. 16 000:een. Opettajia oli n. 500. 
Maaseudun vastaavat luvut olivat n. 28 400 jan. 750. 
Seminaareja oli jo neljä. Maamme kansakoululaitos 
on tästä edelleen valtavasti kehittynyt ja todella 
muodostunut ”kansan siveellisen ja aineellisen vau- 
rastumisen voimakkaimmaksi eedistäjäksi”, miksi 
Cygnaeus aikoinaan toivoi sen kehittyvän. 

Myös korkeammat oppilaitokset kehittyivät huo- 
mattavasti näihin aikoihin. Keskeiseksi kysymyk- 
seksi muodostui suomenkielisten oppikoulujen ai- 
kaansaaminen. Maamme ensimmäinen suomenkieli- 
nen oppikoulu oli perustettu Jyväskylään v. 1858 
ennen kaikkea piirilääkäri Volmar Schildt-Kilpisen 
ponnistusten tuloksena. Tosin sekään ei ollut puh- 
taasti suomalainen koulu,. sillä myös ruotsia käytet- 
tiin opetuskielenä. Mutta alkuun oli joka tapauksessa 
päästy, ja sitä seurasi jo v. 1860 Tampereelle perus- 
tettu suomenkielinen yläalkeiskoulu. Viisi vuotta 
myöhemmin myös Joensuu sai samanlaisen oppilai- 
toksen. 

Joitakin vuosia myöhemmin nämä opetuslaitoksen 
suomalaistamiseksi vaivalla aikaansaadut vähäiset- 
kin tulokset joutuivat uhanalaisiksi. Maamme ope- 
tuslaitoksen ylin johto uskottiin näet kenraali von 
Kothenille, Tämä oli jo aikaisemmin tullut tunne- 
tuksi vakaumuksellisena taantumuksellisena. Kauan 
Venäjällä eläneenä hän ei vähimmässäkään määrin 
ymmärtänyt kansallisia pyrkimyksiä, vaan vastusti 
niitä jyrkästi. Uudessa tehtävässään hän asettui 
tukemaan :ruotsalaisuutta ja teki kaikkensa estääk- 
seen suomalaisten koulujen ja siten myös suomalai- 

sen sivistyneistön syntymisen. Hänen toimestaan 
siirrettiin Helsinkiin perustetun normaalilyseon suo- 
malainen linja Hämeenlinnaan, koska se ei muka 
vastannut pääkaupungin tarpeita ja koska sitä kus- 
tannusten suuruuden vuoksi ei voitu laajentaa täy- 
delliseksi. Samalla kuitenkin aiottiin Helsinkiin pe- 
rustaa ruotsalainen reaalilyseo, jossa olisi opetettu 
mm. runsaasti venäjää. Samanlainen koulu oli perus- 
tettava myös Mikkeliin, kun taas toisaalta Jyväsky- 
län suomalainen lyseo oli supistettava neliluokkai- 
seksi reaalikouluksi. Kothenin suunnitelmien mu- 
kaan suomenkielinen nuoriso olisi voinut valmistau- 
tua vain käytännöllisiin ammatteihin ja alimpien 
tointen hoitajiksi. Vähänkin korkeampiin virkoihin 
vaadittu opiskelu olisi ollut mahdollista vain ruot- 
sin kieltä taitaville. Korkeimpiin virkapaikkoihin 
valmistava opiskelu olisi varattu maan sekä ruotsa- 
laisen että venäläisen yläluokan poikien etuoikeu- 
deksi. 

Nämä suunnitelmat olivat niin yksipuolisia ja koh- 
tuuttomia, että ne herättivät paheksumista ruotsin- 
kielistenkin keskuudessa. Kothenin oli kohta sen 
jälkeen pakko luopua virastaan yleisen mielipiteen 
painostuksesta. Tästä huolimatta oli ruotsinmielinen 
senaatti hankkinut näille suunnitelmille hallitsijan 
vahvistuksen, ja niiden purkaminen oli työlästä ja 
aikaa viepää. Tilanne oli sellainen, että ruotsalai- 
sista voi joka 10:s poika päästä valtion kouluun, 
mutta suomalaisista vain joka 176:s. Senaatti onnis- 
tui kuitenkin viivyttelyllään lykkäämään koululai- 
toksen uudistamisen toistaiseksi. 

Kun suomalaiset eivät saaneet valtion oppikouluja, 
ryhdyttiin niitä perustamaan yksityisillä varoilla. 
Viipuri, Turku, Pori, Lappeenranta, Vaasa ja Tam- 
pere saivat siten vuosina 1879—81 suomalaisen ]y- 
seon. 

Kohta tämän jälkeen suomalaisten koulujen asema 
helpottui. Kun koulunuudistusta koskevat ehdotuk- 
set raukesivat valtiopäivillä ruotsalaisenemmistöisten 

aatelis- ja porvarissäädyn vastustukseen, kääntyivät 
muut säädyt suoraan kenraalikuvernöörin puoleen 
tätä koskevalla anomuksella. V. 1882 senaatti ottikin 
valtion haltuun Turun, Porin ja Oulun yksityiset 
lyseot. Seuraavana vuonna 9 muuta lyseota otettiin 
valtion haltuun, samoin 13 alkeiskoulua. Yrjö-Kos- 
kisella sekä vapaamielisten johtajalla Leo Mecheli- 
nillä, jotka olivat tulleet v. 1882 senaatin jäseniksi, 
oli suurimmat ansiot näiden uudistusten aikaansaa- 
misessa. | 

Näin alkanut kehitys jatkui edelleen. Jo v. 1889 
suomenkielisissä kouluissa oli yhtä paljon oppilaita 
kuin ruotsalaisissa, ja v. 1902 kaksi kertaa enem- 
män. Tällä tavoin maan suomenkieliselle nuori- 
solle tarjoutui entistä laajemmat mahdollisuudet 
päästä opintielle, joskin valtion tukemien suomalais- 
ten oppikoulujen oppilasmäärä oli suhteellisesti vain 
murto-osa ruotsalaisten luvusta. 

1800-luvun loppuvuosina kehitettiin myös maam- 
me oppikoulujen järjestysmuotoa ja työskentelyta- 
poja. Eri koulutyypit, lyseot, yhteiskoulut ja tyttö- 
koulu hahmottuvat, samoin keskikoulu suppeampaan 
koulusivistykseen tyytyviä varten. Koulujen opetus- 
ohjelmat laajenivat käytännöllisessä elämässä tar- 
vittavien aineiden saadessa myös niissä sijansa van- 
hojen kielten tuntimäärien vastaavasti supistuessa. 


Taloudellinen kehitys 


Aleksanteri Il:n valtaistuimellenousu merkitsi 
käännekohtaa Suomen valtiollisessa kehityksessä. 
Näin oli laita myös talouselämän alalla. 19. vuo- 
sisadan puolivälissä alkoi ennen aavistamattoman 
voimakas taloudellinen nousu, mikä muutti Suomen 
kaikin puolin takapajulle jääneestä rajamaasta nyky- 
aikaiseen talouselämään pohjautuvaksi, jatkuvasti 
vaurastuvaksi maaksi. 

Nälkävuosien kauhut olivat avanneet kaikkien sil- 
mät näkemään, että maataloutemme kaipasi ehdot- 

tomasti kohentamista. Vuoden 1868 jälkeen tapah- 
tuukin tässä suhteessa huomattavia parannuksia. 
Maataloudellista opetus- ja neuvontatoimintaa tehos- 
tettiin huomattavasti. Maata viljelevän väestön am- 
mattitaidon näin parantuessa työn tuottavuus myös 
kasvoi. Tosin valtakunnan viljantarve oli entistä 
suuremmassa määrässä tyydytettävä ulkomaisella 
tuonnilla sen sijaan, että Suomi oli aikaisemmin 
hyvinä vuosina ollut viljaa vievä maa. Tämä johtui 
siitä, että viljantuotanto ei kasvanut samassa suh- 
teessa kuin väkiluku. Elintason kohoamisen vaiku- 
tuksesta kulutus oli myös entistä suurempi. Entistä 
suurempi peltoala käytettiin nyt myös rehunvilje- 
lyyn. | 

Näihin aikoihin Suomen maataloustuotannossa ta- 
pahtui näet suuri muutos. Havaittiin, että karjan- 
pito saattoi olla jopa viljanviljelystä tuottavampaa, 
joten sitä alettiin harrastaa yhä suuremmassa mää- 
rässä. Maassamme oli aikaisemminkin pidetty karjaa 
monin paikoin vain sen vuoksi, että sen lantaa tar- 
vittiin maanviljelyksessä. Ulkomaisten esimerkkien 
mukaan alettiin nyt perustaa meijereitä. Tällä tavoin 
voitiin maito jalostaa myös vientiin kelpaavaksi 
voiksi ja juustoksi. Siten sai alkunsa tämä maal- 
lemme ja etenkin sen maanviljelijäväestölle suuria 
tuloja tuottanut tuotannonhaara. 

Nämä maataloudessa suoritetut huomattavat uu- 
distukset vaativat suuria pääomia, joiden hankkimi- 
nen maassamme rahan puutteen vuoksi olisi aikai- 
semmin ollut mahdotonta. COMmnellisen sattuman 
kautta nämä pääomat voitiin nyt saada kokoon. 1870- 
luvulla alettiin näet saada menekkiä maassamme 
alkaisemmin sangen arvottomana pidetylle puutava- 
ralle. Ranskalais-saksalaisen sodan päättyminen v. 
1871 kohotti yht'äkkiä valtavasti sahatavaran hin- 
toja, joten sen vienti myös syrjäisestä Suomesta 
osoittautui hyvin kannattavaksi. Aikaisemmin talon- 
poikaisväestö ei ollut antanut metsille paljoakaan 
arvoa. Hyvää metsää haaskattiin tervanpolttoon ja 

poronhoitoon. Mm. -kerrotaan Pudasjärvellä kaade- 
tun talvisin 60—100 kuusta poroa kohti, jotta porot 
saisivat järsiä niistä naavan. Puut jätettiin sitten 
metsään mätänemään. Tällä tavoin tuhlattiin yksin 
tässä pitäjässä satojatuhansia runkoja. Nyt käsityk- 
set muuttuivat nopeasti, ja moni yritteliäs talonpoika 
saattoi uudistaa koko maataloutensa yllättäen saa- 
millaan metsätuloilla. 

Joskin maatalouden alalla tapahtui suuria muutok- 
sia viime vuosisadan loppupuolella, oli teollisuuden 
kokema muodonvaihdos vielä paljon suurisuuntai- 
sempi. Näinä vuosikymmeninä Suomi alkoi harjoit- 
taa todellista suurteollisuutta, mikä suuremmassa 
määrässä kuin mikään muu on muuttanut maamme 
oloja ja kohottanut sen varallisuutta. 

Käydessään ensimmäistä kertaa hallitsijana maas- 
samme Aleksanteri II oli kehoittanut senaattia laati- 
maan suunnitelman Suomen teollisuuden kehittämi- 
seksi. Suunnitelmaa laatimaan asetetun komitean 
mietintö .synnytti vilkkaan keskustelun maamme 
elinkeinojen arvojärjestyksestä. Joskin enemmistö 
oli yleensä sitä mieltä, että teollisuutta oli voimak- 
kaasti edistettävä, jakaantuivat mielipiteet suuresti, 
kun oli löydettävä maamme luontaisia. edellytyksiä 
vastaavia teollisuudenhaaroja. Mm. Snellman oli sitä 
mieltä, että maamme teollisuutta oli kehitettävä en- 
nen kaikkea kotimarkkinoiden tarpeiden tyydyttä- 
miseksi. Vientiteollisuuden mahdollisuuksia hän piti 
vähäisinä, kun maaltamme puuttui rautaa ja kivi- 
hiiltä. Samantapaiset olivat yleensä viranomaisten 
käsitykset, sillä senaatin komitea käsitteli mietinnös- 
sään ennen kaikkea maamme metalliteollisuuden laa- 
jentamismahdollisuuksia. 

Mutta vähitellen havaittiin, mikä oli Suomen teol- 
lisuuden luonnollisin kehittymissuunta, ja puuta raa- 
ka-aineenaan käyttävä teollisuus alkoi voimakkaasti 
kehittyä. Ratkaisevan iskun antoi sahateollisuuden 
vapauttaminen sitä sitoneista tuotantorajoituksista. 
Kun sahoja sai vapaasti perustaa, syntyi niitä pian 

kaikkialle. Konevoiman käytäntöönotto kohotti no- 
peasti sahojen tuotantoa. V. 1860 rakennettiin maam- 
me ensimmäinen höyrysaha, Kestilän saha, Iijoen 
suuhun. Kymijoen suuhun syntyi huomattava teol- 
lisuuskeskus, joka sai raaka-aineensa jokea pitkin 
sisämaasta. Ensimmäinen sikäläisistä teollisuuslal- 
toksista oli kauppaneuvos Ahlgovistin v. 1871 perus- 
tama Kotkansaaren höyrysaha. Vuosisadan loppuun 
mennessä sahojen lukumäärä oli jo 321. Vuotuinen 
sahausmäärä oli 25 miljoonaa tukkia, raha-arvoltaan 
lähes 80 miljoonaa silloista markkaa. Työntekijöitä 
oli n. 25 000. 

1870-luvulla sai myös varsinainen puunjalostus- 
teollisuus maassamme alkunsa. Puun käyttämiseksi 
paperin raaka-aineena rakennettiin ensiksi puuhio- 
moja, jotka veivät tuotteensa ulkomaille edelleen 
jalostettavaksi. Ensimmäinen puuhiomo syntyi Vii- 
purin maalaiskuntaan Kinterin kylään apteekkari 
Thunebergin toimesta v. 1860. Sitä seurasi useita 
muita. 1870-luvulla yleistyi koneellinen paperinval- 
mistus. Maahamme perustettiin joukko uusia paperi- 
tehtaita, ja pari entisistäkin, Frenckellin tehdas Tam- 
pereella ja Tervakoski, jatkoivat tuotantoaan uusit- 
tuaan valmistusmenetelmänsä. 1880-luvun alussa oli 
siten suuria paperitehtaita Kuusankoskella, Kymissä 
ja Valkeakoskella, pienempiä Nokialla, Mäntässä, 
Tampereella, Kyröskoskella ja Inkeroisissa. Myös 
tulitikku- ja lankarullatehtaita perustettiin nyt maa- 
hamme. 

Vuosisadan lopulla puunjalostusteollisuutemme ke- 
hittyi entistä monipuolisemmaksi, kun selluloosan 
valmistus maassamme aloitettiin. Sahaus- ja hakkuu- 
jätteitä raaka-aineenaan käyttäviä selluloosatehtaita 
perustettiin etenkin sahojen yhteyteen ja uusia puu- 
hiomoja sekä paperitehtaita rakennettiin. 

Vuosisadan puolivälissä kutomateollisuus oli ollut 
kehittynein teollisuudenhaara maassamme. Vaikka- 
kin puunjalostusteollisuus oli ohittanut sen, kiinni- 
tettiin myös kutomateollisuuden kehittämiseen suurta 

huomiota. Entisiä tehtaita laajennettiin ja uudenai- 
kaistettiin, ja uusia perustettiin erityisesti 1890-lu- 
vulla. Tällöin syntyivät mm. Klingendahlin villa- 
kutomo,. Yhdistyneiden Villatehtaiden ensimmäiset 
tuotantolaitokset sekä Lapinniemen ja Porin puuvil- 
latehtaat. Kangas- ja lankateollisuuden ohella har- 
joitettiin myös neuleteollisuutta. 

Niukoista raaka-ainelähteistään huolimatta maam- 
me rautateollisuus kehittyi huomattavasti tänä aika- 
kautena. Putlausmenetelmän avulla voitiin järvi- ja 
suomalmeja jalostaa entistä edullisemmin. Varsinai- 
nen raudanvalmistus menetti kuitenkin vähitellen 
merkitystään, ja metalliteollisuutemme päätehtäväksi 
tuli ulkomaisen raudan jalostaminen. Vuosisadan 
vaihteessa maassamme oli jo useita kymmeniä kone- 
pajoja, jotka antoivat työtä tuhansille työläisille. 

Edellä luetellut teollisuudenhaarat työskentelivät 
etupäässä vientiä varten. Teollisuutemme asema oli- 
kin ajoittain erittäin edullinen viennin kannalta, 
sillä mm. Venäjälle meni paljon tavaraa Suomelle 
myönnettyjen tullihelpotusten vaikutuksesta. Varsin- 
kin metalli- ja kutomateollisuutemme tuotteet sai- 
vat keisarikunnassa hyvät markkinat. Puutava- 
ramme sen sijaan myytiin pääasiallisesti entisille os- 
tajilleen Länsi-Eurooppaan. Sinne meni myös pää- 
osa muun puunjalostusteollisuutemme tuotteista. 
Vientiteollisuutemme joutui kyllä ajoittain kärsi- 
mään ankariakin takaiskuja, jotka verottivat ras- 
kaasti yrittäjien määrää, mutta aikaa myöten sen 
onnistui luoda luja pohja vastaiselle toiminnalleen. 

Teollisuuden kasvu yhdessä maanviljelijäväestön 
saamien metsätulojen kanssa kohotti väestön ostoky- 
kyä. Kotimaista kulutusta tyydyttämään syntyi siten 
kotimarkkinateollisuus, joka suuresti voimistui eten- 
kin viime vuosisadan parina viimeisenä vuosikym- 
menenä. Nahka-, sokeri-, tupakka-, fajanssi-, pos- 
liini-, lasi- ym. teollisuudenhaarat laajenivat vähi- 
tellen tullisuojan avulla tyydyttääkseen kotimarkki- 
noiden tarpeen. 

Maamme teollistumisen laajuuden huomaa parhai- 
ten tuotantolukujen ja teollisuuden työntekijämää- 
rien kasvussa. Vuonna 1869 tuotannon arvo oli n. 50 
milj. mk ja työntekijöiden lukumäärä n. 10 000 hen- 
keä. Vuosisadan vaihteeseen mennessä nämä luvut 
olivat n. 300 milj. ja n. 60 000, joten teollisuutemme 
kasvu oli ollut voimakas. 

Näin suurisuuntainen teollistuminen vaati runsaita 
pääomia. Osaiksi ne saatiin kotimaasta. Kun maam- 
me oli saanut oman rahan, oli pankkiliike päässyt 
alkuun. Vuoteen 1900 mennessä oli maamme raha- 
laitosten talletuskanta jo n. 300 milj. mk. Kotimainen 
luotonanto ei kuitenkaan riittänyt tyydyttämään sekä 
teollisuuden että maatalouden kasvavia tarpeita, jo- 
ten oli turvauduttava ulkomaisiin lainoihin. Niitä 
otettiinkin runsaasti, koska niitä saatiin varsin edul- 
lisilla ehdoilla. Teollisuutemme voimakkaimman laa- 
Jjenemisen kautena, 1890-luvulla, virtasi ulkomaista 
pääomaa maahan sekä valtion että yksityisten otta- 
mien lainojen muodossa satakunta miljoonaa mark- 
kaa muutamassa vuodessa. — Maamme taloudellinen. 
edistyminen oli näin nopeata osaltaan sen vuoksi, 
että markkamme arvo pysyi hyvin vakaana v. 1877 
tapahtuneen kultakantaan siirtymisen jälkeen. Elin- 
keinoelämän suotuisan kehityksen johdosta maam- 
me valtiontalous oli koko tänä aikakautena hyvällä 
kannalla. 


Liikenneyhteyksien ja yhteysvälineiden paraneminen 


1800-luvun loppupuoliskolla tapahtunut voimakas 
taloudellinen edistyminen johtui osaltaan siitä, että 
liikenneyhteydet paranivat tänä aikakautena huo- 
mattavasti. Teknillinen kehitys, höyryvoiman käy- 
täntöönotto, poisti nyt maamme kehittymistä vuosi- 
satojen aikana viivyttäneet liikennöimisvaikeudet. 

Kun rautateiden rakentamisesta käyty periaatteel- 
linen kiista oli päättynyt tämän uuden yhteysmuo- 
don puoltajien voittoon, rakennettiin rautateitä 

maamme mahdollisuudet huomioon ottaen varsin ri- 
peässä tahdissa. Näikävuosina rakennetun Riihi- 
mäen Pietarin .yhdysradan valmistuttua jatkettiin 
rautatietä Hämeenlinnasta pohjoiseen. Maamme rau- 
tateiden kehittämisessä ansioitui erikoisesti rautatie- 
hallituksen ylijohtaja Georg Strömberg, joka 56 vuo- 
den ajan oli valtionrautateittemme palveluksessa, 
siitä 40 vuotta laitoksen johtajana. 

1800-luvun puolivälissä maamme merenkulku oli 
kokenut pahan takaiskun Krimin sodan hävitysten 
ja englantilaisten suorittamien kaappausten johdosta. 
= Samaan aikaan tapahtunut höyrylaivojen yleisty- 
-minen muutti kokonaan merenkulun perusteet. Pur- 
Jelaivoja olivat yksityisetkin voineet rakentaa, ja 
suuri osa maamme :aluskannasta olikin ollut rannik- 
koseutujen pienyrittäjien hallussa. Höyrylaivat sen 
sijaan olivat varsinkin alkuaikoina niin kalliita, että 
niiden hankkiminen oli mahdollista vain suurem- 
mille yhteisöille. Johtavan aseman mäamme meren- 
kulussa saavutti v. 1884 perustettu Suomen Höyry- 
laiva Osakeyhtiö. 

Teollisuutemme kasvu edellytti yhä vilkkaampaa 
yhdysliikennettä myös merentakaisten maiden kans- 
sa. Aikaisemmin talvi oli keskeyttänyt sen ja aiheut- 
tanut siten suurta haittaa kaupankäynnillemme. Tä- 
mä este voitettiin nyt, kun 1800-luvun lopulla en- 
simmäiset jäänmurtajat saatiin käytettäväksi. Ensim- 
mäinen niistä oli valtion hankkima ”Murtaja”, joka 
vuodesta 1891 alkaen on avannut tietä talvisin sata- 
miimme saapuville laivoille. Talviliikenteeseen eri- 
koisesti varustettujen alusten käytäntöönotto var- 
misti lopullisesti kautta vuoden kestävät yhteytemme 
muuhun maailmaan. 

Vilkastuva teollisuus ja kauppa edellytti myös 
entistä nopeampaa tietojen välitystä. 1600-luvulta 
peräisin oleva postilaitoksemme kehittyi huomatta- 
vasti 1800-luvun loppupuolella. V. 1856 tapahtunut 
postimerkkien käytäntöönotto yksinkertaisti suuresti 
postiliikennettä. 

Tietojen välittäminen tuli huomattavasti nopeam- 
maksi sähkölennättimen avulla. Suomessa oli jo 
1700-luvulla ollut optillinen lennätinlinja Turusta 
Tukholmaan. Krimin sodan aikana venäläiset soti- 
lasviranomaiset rakennuttivat aluksi optillisen len- 
nätinlinjan Turun ja Viipurin välille. V. 1855 he 
yhdistivät Pietarin ja Helsingin Viipurin kautta kul- 
kevalla sähkölennättimellä toisiinsa. Mäntsälässä 
tähän linjaan liittyi Hämeenlinnan kautta Turkuun 
rakennettu yhteys. 1860-luvun lopulla rakennettiin 
ensimmäinen yhteys Ruotsiin. Myöhemmin sähkö- 
lennätinlinjojemme määrä kasvoi ja tämä yhteys- 
muoto saavutti tärkeän aseman jokapäiväisessä elä- 
mässä. Mutta maamme sähkölennätinlaitos jäi Ve- 
näjän vallan loppuun asti Venäjän valtion omaisuu- 
deksi. 

V. 1880 asennettiin maahamme ensimmäiset puhe- 
limet, kun turkulainen merikapteeni F. Nordfors 
rakennutti puhelinlinjan kaupunki- ja satamakont- 
toriensa välille. Ensimmäinen puhelinkeskus raken- 
nettiin v. 1882 Helsinkiin. Jo samana vuonna myös 
suurimmat kaupungit saivat oman puhelinkeskuk- 
sensa. Osittain yksityisten, osittain valtion toimesta 
maamme puhelinverkosto laajeni nopeasti. | 


Yhteiskunnalliset olot 1800-luvun loppupuolella 


1800-luvun loppupuolella joutuivat myös maamme 
yhteiskunnalliset olot huomion kohteeksi. Etenkin 
maan taloudellisessa elämässä tapahtuneet suuret 
muutokset olivat aiheuttaneet muutoksia myös yh- 
teiskunnallisissa oloissa, ja vapaammat valtiolliset 
olot antoivat paremman mahdollisuuden välttämät- 
tömiksi katsottujen parannussuunnitelmien pohtimi- 
seen. 

Suurteollisuuden syntyyn liittyi maassa puhjennut 
periaatekiista, joka koski valtion osuutta talouselä- 
mässä. Snellman oli sitä mieltä, että valtion oli lähinnä 
tyydyttävä ohjaamaan maan taloudellista kehitystä. 

Työväestön olojen parantamiseen Snellman ei usko- 
nut valtiovallan toimenpiteillä kyettävän. Ainoas- 
taan käyttämällä varakkailta koottuja verotuloja 
työväestön sivistystason kohottamiseen hän uskoi 
valtion parhaiten kykenevän pitämään huolta työ- 
väestöstä. Suunnilleen tälle kannalle jäätiinkin, jos- 
kin vapaamieliset vaativat aktiivisempiakin toimen- 
piteitä valtion taholta. 

Työväestö joutui siten itse huolehtimaan etujensa 
ajamisesta. 1880-luvun puolivälissä alkoi maamme 
työväestö järjestäytyä sitä varten. Merkin tähän an- 
toi käsityöläismestari V. von Wright perustamalla 
Helsinkiin työväenyhdistyksen. Helsinkiläisten esi- 
merkkiä noudatettiin muuallakin, joskin vasta kym- 
menkunta vuotta myöhemmin syntyi koko maan työ- 
väestön yhteiselin, työväenvaltuuskunta. 

Työväenliike pyrki aluksi vain edistämään työ- 
väestön sivistyspyrkimyksiä. Sen piirissä toimi täl- 
löin myös runsaasti työnantajia ja - yleensä sivisty- 
neistön jäseniä. Vähitellen kuitenkin myös taloudel- 
listen etujen ajaminen liitettiin sen ohjelmaan. Vuo- 
sisadan lopulla maahamme levisi sosialistisia oppeja, 
mikä johti osaltaan työväenliikkeen jyrkentymiseen. 
— Myös työnantajat alkoivat liittyä yhteen. Tämä 
järjestäytyminen ei ollut tarkoitettu työväenyhdis- 
tysten vastapainoksi, vaan työnantajien yhteisten 
etujen valvomiseksi. 

1880-luvun loppupuolella tuli naisasiakysymys 
maassamme päivänpolttavaksi. Joskin naisilla oli 
maassamme ollut moniin muihin maihin verrattuna 
melkoisia oikeuksia, olivat he olleet tähän asti täysin 
syrjässä julkisesta elämästä. Nyt alettiin vaatia 
naisille uusia oikeuksia: heidän tuli saada hankkia 
korkeampaa sivistystä, hallita itse omaisuuttaan sekä 
ryhtyä harjoittamaan sopivaksi katsomaansa ammat- 
tia. Liikkeen pani alulle Ruotsiin muuttanut Fred- 
rika Bremer. Juhana Ludvig Runebergin puoliso 
Fredrika ajoi innokkaasti näitä aatteita Suomessa. 
Vähitellen yleinen mielipide alkoikin suhtautua suo- 

peasti naisten vaatimuksiin. Naisten sijoittumista 
julkisen elämän palvelukseen edisti suuresti kansa- 
koululaitoksen yleistyminen. Jo alusta alkaen Cyg- 
naeus valmisti myös naisille tilaisuuden valmistua 
kansakoulunopettajiksi Jyväskylän seminaarissa, ja 
erityisesti monet sivistyneiden kotien tyttäret käyt- 
tivät tätä mahdollisuutta hyväkseen. Vähitellen myös 
oppikoulut aukenivat naisille, ja v. 1871 ensimmäiset 
naiset, Maria Tschetschulin ja Emma Irene Äström., 
saivat oikeuden harjoittaa opintoja yliopistossa. — 
Naisasialiike meni vuosisadan lopulla Aleksandra 
Gripenbergin tarmokkaalla johdolla voitosta voittoon 
mm. Topeliuksen tukiessa Suomen naisten vaatimuk- 
sia arvovaltaisilla lausunnoillaan. Ensimmäisinä maa- 
ilmassa Suomen naiset saavuttivatkin valtiollisen 
äänioikeuden jo v. 1906. 

Väkijuomakysymys herätti myös laajaa huomiota 
näinä vuosikymmeninä. Kauan kestäneen kotitarve- 
polttokiistan päättyminen valtion ottaessa väkijuo- 
mien valmistuksen yksinoikeudekseen ei vielä rat- 
kaissut kaikkia entiseen järjestelmään liittyneitä 
haittoja. Nimenomaan väkijuomien väärinkäyttö 
tuotti edelleenkin huolta. Tästä sai alkunsa raittius- 
liike, joka pyrki väkijuomien käytön ehdottomaan 
kieltämiseen. Joskaan liike ei saavuttanut tavoittei- 
taan, sai se paljon hyvää aikaan valistustyöllään. 

Eräs silloisen yhteiskuntamme vaikeimmin ratkais- 
tavia pulmakysymyksiä oli maaseudun tfilattoman 
väestön olojen järjestäminen. Väkiluvun nopean Ili- 
sääntymisen johdosta tämä kysymys oli entistään 
polttavampi. Vuosisadan vaihteessa vain n. 23 % 
maaseudun ruokakunnista viljeli omaa maataan. It- 
senäisten viljelijöiden määrä oli huomattavasti li- 
sääntynyt, kun Suomen valtio alkoi lunastaa Viipurin 
läänin lahjoitusmaita niiden venäläisiltä haltijoilta 
ja luovutti ne verraten edullisilla lunastusehdoilla 
talonpoikien omistukseen. Kaikkiaan n. 100 000 hen- 
keä pääsi näin asumaan omille tiloille. 

Tästä huolimatta maaseudun yhteiskunnalliset olot 

huononivat huomattavasti vuosisadan vaihteen tie- 
noilla. Maan arvon kohotessa parantuneiden vilje- 
lysmenetelmien ja metsän suuren kysynnän vuoksi 
tilalliset olivat haluttomia luovuttamaan torppia ti- 
lattomalle väestölle. 'Torppien lukumäärän kasvu 
pysähtyi melkein kokonaan. Tällä tavoin suurelta 
mäkitupalais-, renki- ja loisjoukolta riistettiin mah- 
dollisuus parantaa asemaansa torpparien joukkoon 
kohoamalla, mikä maaseudulla oli ollut yhteiskun- 
nallisen nousun ensimmäinen askel... Kun isännät 
entisten torppien vuokrasitoumuksia uusiessaan jat- 
kuvasti kiristivät vaatimuksiaan, huononi myös 
torpparien asema entisestään. 

Vuosisadan vaihteessa maassa oli siten n. 160 000 
vuokramaata viljelevää ruokakuntaa. Täysin ilman 
maata olevien ruokakuntien lukumäärä oli n. 207 000 
eli n. 43 % maaseudun ruokakuntien kokonaismää- 
rästä. Osa heistä siirtyi kaupunkeihin tehdastyöhön, 
mutta suurin osa jäi kotisijoilleen ilman minkään- 
laisen asemansa parantamisen mahdollisuutta. Tämä 
herätti vähitellen tilattoman väestön keskuudessa 
suurta katkeruutta, ja näin syntynyt maalaisköyhä- 
listö muodosti myöhemmin yhteiskuntaamme järkyt- 
tävien kumouksellisten liikkeiden luonnollisen poh- 
jan. Tähän epäkohtaan kiinnitettiin kyllä huomiota, 
mutta toisaalta yhteiskunnan yksityisten asioihin 
puuttumista vastustavien vapaamielisten piirien, 
toisaalta venäläisen hallitusvallan jarrutuksesta joh- 
tui, ettei tätä kysymystä saatu myönteisesti ratkais- 
tuksi. 

1800-luvun loppupuolelle oli ollut ominaista laa- 
jentunut yhteiskunnallisten kysymysten harrastus, 
mikä johti myös monien yhteiskunnallisia epäkohtia 
tasoittavien lakien laadintaan. Mutta paljon välttä- 
mätöntä jäi vielä tekemättä, mikä osaltaan sitten 
painoi leimansa uuden vuosisadan alkupuolen suo- 
malaisen yhteiskunnan kehitysvaiheisiin. 

Suomen kaarti Balkanin vuorilla 


Aleksanteri II:n hallituskaudella voimistunut ve- 
näläiskansallinen ajattelutapa alkoi 1870-luvulla vai- 
kuttaa myös valtakunnan ulkopolitiikkaan. Nämä ns. 
suurvenäläiset olivat sitä mieltä, että Venäjän oli 
koottava kaikki slaavilaiset kansat johtoonsa. Venä- 
läisten kreikkalaiskatolinen uskonto erotti heidät 
muista Euroopan asukkaista. Heillä ei ollut sen vuoksi 
mitään syytä olla yhteistoiminnassa muiden Euroo- 
pan kansojen kanssa. Venäläisten oli keskityttävä 
omien ja uskonveljiensä asioiden hoitamiseen. Tällä 
hetkellä heidän tukeaan kaipasivat lähinnä Balkanin 
slaavilaiset kansat, jotka huokailivat Turkin ikeen 
alla. Auttamalla näitä heimoveljiään venäläiset saat- 
taisivat jälleen astua askeleen lähemmäksi jo Pietari 
Suuren asettamaa päämäärää, Konstantinopolin her- 
ruutta. Tilanne näyttikin nyt venäläisille edulliselta. 
Ranskalais-saksalaisen sodan päätyttyä Ranskan tap- 
pioon v. 1871 Ranska ei kyennyt enää vastustamaan 
Venäjän pyyteitä Balkanilla, kuten se Krimin sodan 
aikana oli tehnyt. Voittoisan Saksan politiikkaa johti 
nerokas kansleri Otto von Bismarck, joka halusi estää 
suursodan syttymisen ja piti yllä hyviä suhteita Ve- 
näjään. Englanti pysytteli syrjässä mannermaan asi- 
oista. Näin oilen venäläiset yllyttivät Balkanin kan- 
soja kapinaan Turkkia vastaan ja tukivat salaa kapi- 
nallisia. Kun Turkki kukisti nämä kapinat säälimät- 
tömällä julmuudella, julisti keisari Aleksanteri II 
helmikuussa v. 1877 sodan Turkille. 

Kun keisari kehoitti kansaansa auttamaan sorret- 
tuja uskonveljiään, otettiin hänen kehoituksensa vas- 
taan suurella innostuksella. Kansa piti taistelua turk- 
kilaisia vastaan ”pyhänä sotana”, ja Venäjän armei- 
jat ylittivät voitonvarmoina Turkin rajan aloittaen 
marssin Konstantinopolia kohti. 

Sotatoimet sujuivatkin aluksi täysin odotuksien 
mukaisesti. Nikopolin kaupunki valloitettiin, Tonava 
ylitettiin ja venäläiset saivat jo Balkanin vuorten 


Perustuslaillisen kehityksen kausi 1191 


ylitse johtavan tärkeän Shipkan solankin haltuunsa. 
Mutta sitten alkoi tulla vastoinkäymisiä. Turkin ar- 
meijan komentaja, taitava ja urhoollinen Osman 
pasha kokosi suuria turkkilaisvoimia Venäjän armei- 
jan oikealle sivustalle ja eteni vuorten yli Tonavan 
eteläpuolella sijaitsevalle tasangolle. Täällä hän aset- 
tui lujasti varustettuihin asemiin Plevnan luona, 
missä hän saattoi uhata Venäjän armeijan yhteyk- 
siä. Venäläisten oli sen vuoksi valloitettava ensiksi 
Plevna, ennen kuin he saattoivat jatkaa etenemis- 
tään. Tämän vuoksi kutsuttiin rintamalle lisävoi- 
mia kotimaasta. Muiden kaartinjoukkojen mukana 
myös Suomen kaarti sai siten elokuun alussa v. 1877 
lähtökäskyn. 

Suomessa seurattiin myötätunnolla kristittyjen 
taistelua turkkilaisia vastaan, joten keisarin käsky 
otettiin suurella innostuksella vastaan. Ennen rinta- 
mallelähtöä pataljoona oli täydennettävä ja varus- 
tettava. Mutta tarjokkaita tuli yllin kyllin, joten 
pataljoona oli sotavahvuinen — n. 850 miestä sekä 
reservikomppania — jo syyskuun alussa. Syyskuun 
6. päivänä se lähti Helsingistä. 

Koko kansa seurasi myötätunnolla kaartinpataljoo- 
nan lähtövalmisteluja. Niinpä pataljoonalle pidettiin 
komeat lähtiäiset. Kaartin maneesissa miehistölle ja 
aliupseereille järjestetyssä juhlassa piti eräs senaat- 
tori puheen lähtijöille. Upseereille Kaivohuoneessa 
tarjotuilla päivällisillä puhui professori Mechelin. 
Lähtöpäivän aamuna Kasarmintorilla pidetyn aamu- 
hartauden jälkeen pataljoona marssi asemalle suur- 
ten väkijoukkojen ftoivottaessa lähtijöille onnea. 
Asemalla olivat saattamassa myös kaupunkiin jäävät 
venäläiset joukot soittokuntineen. Jotkut kaartin en- 
tisistä upseereista seurasivat mukana aina Jokelaan 
saakka, jossa vasta lopulliset hyvästit jätettiin. Myös 
viipurilaiset tahtoivat juhlia kaartilaisia ja tarjosivat 
nällle komean illallisen Viipurin asemalla. 

Pietarissakin muistettiin Suomen kaartia. Kaartin 
tarkk'ampujapataljoonien entisen komentajan, Meck- 

lenburgin herttuan Yrjön leski luovutti pataljoonalle 
upeasti sidotun suomalaisen Raamatun. Sitten jat- 
kettiin rautateitse matkaa Balkania kohti. Lähes kol- 
miviikkoisen junamatkan jälkeen saavuttiin radan 
päätepisteeseen, josta jatkettiin matkaa marssien. 
Lokakuun 3. päivänä ylitettiin Tonava ponttonisiltaa 
pitkin. Eräs itävaltalainen sanomalehtimies kuvaili 
suomalaisten ”Porilaisten marssin” kaikuessa suorit-: 
tamaa ylimenoa seuraavasti: ”Kauneimman näyn tar- 
josivat kuitenkin suomalaiset. Suomen kaartin tarkk"- 
ampujapataljoona oli juuri saapunut ja marssi kaar- 
tintykistön varmistuksena. Nämä miehet olivat jo 
neljä viikkoa sitten lähteneet kotimaastaan; muita 
pitkästä taipaleesta huolimatta he marssivat niin ryh- 
dikkäästi, olivat niin iloisia ja reippaita, että täytyi 
tuntea itsensä iloiseksi heidän kanssaan ... Kär- 
jessä marssi soittokunta, ensimmäisessä rivissä seu- 
rasivat laulajat, sen jälkeen pataljoona. Miehet eivät 
olleet suurikasvuisia, mutta leveäharteisia. Olemuk- 
seltaan voimakkaita, etupäässä parrattomia, vaaleita, 
ystävällisen näköisiä nuoria miehiä, järkevästi katse- 
levia ja kasvonpiirteiltään miellyttäviä, jollaisia har- 
voin näkee venäläisten joukossa. Heidän kielensä on 
kaunissointuinen, ja heidän laulunsa on harmoninen, 
melodiansa eloisat, mutta kuitenkin jonkin verran 
surumieliset ...” | 

Lokakuun 5. päivänä saavuttiin pohjattomilla teillä 
suoritetun vaikean marssin jälkeen Gornyi Studen- 
jiin, missä olevasta päämajastaan keisari-suuriruhti- 
ras Itse saapui kaartinpataljoonaansa vastaanotta- 
maan loistavan seurueen saattamana. Tarkastettuaan 
joukon keisari määräsi kaartin soittokunnan soitta- 
maan Maamme-laulun, minkä jälkeen eräs venä- 
läinen soittokunta soitti Suomen Kaartin kunnia- 
marssin. 

Keisari oli lausunut olevansa pataljoonaan tyyty- 
välinen. Suomalaiset saivat kohta tilaisuuden osoittaa 
olevansa hallitsijansa luottamuksen arvoisia. Venä- 

Suomen kaarti Turkin sodassa. 


jän armeijan johto oli päättänyt pakottaa Osman 
pashan antautumaan katkaisemalla hänen huoltoyh- 
teytensä. Tämä oli suoritettava valtaamalla Gornyi 
Dubnjakin kylä, joka hallitsi Plevnaan johtavia teitä. 
Kaartinjoukot, Suomen Kaarti muiden mukana, sai- 
vat tehtäväkseen Gornyi Dubnjakin valtaamisen. 

Hyökkäys suoritettiin lokakuun 24. päivänä. Tais- 
telu alkoi aamulla ja päättyi vasta illan tultua. Turk- 
kilaiset puolustivat urhoollisesti lujia varustuksiaan, 
mutta eivät voineet kestää kaartinjoukkojen iskuja. 
Illan tullen heidän oli vihdoin luovutettava Gornyi 
Dubnjakin kylä voittajille. 

Suomen Kaartin tappiot tässä taistelussa olivat 24 
kaatunutta ja 95 haavoittunutta. Menetysten suuruus 
johtui osaltaan avomaastosta, missä hyökkääjät olivat 
joutuneet etenemään saamatta riittävää tukea omalta 
tykistöltään. Ensi kertaa tulessa ollut kaartinpatal- 
joona oli kuitenkin kunniakikaalla tavalla ylläpitönyt 

suomalaisten vanhaa sotamainetta ja osaltaan myö- 
tävaikuttanut voiton saavuttamiseen. 

Gornyi Dubnjakin taistelu olikin pataljoonan anka- 
rin kahakka koko sodassa. Osman pashan oli pakko 
muutamaa viikkoa myöhemmin antautua, ja tie Bal- 
kanille oli auki Venäjän armeijoille. Suomalaiset 
olivat mukana joulupäivänä aloitetulla marssilla 
Balkanin vuorten yli. Marssi oli erittäin vaikea, ja 
pataljoona joutui tosiaan kärsimään paljon ”vilua ja 
nälkää”. Vuoret ylitettyään suomalaiset ottivat osaa 
joihinkin pienempiin taisteluihin, kunnes tammikuun 
lopussa solmittu välirauha lopetti sotatoimet. 

Huhtikuussa edellisinä viikkoina kulkutautien pa- 
hasti vaivaama pataljoona aloitti pitkän kotimatkan- 
sa. Alkumatka suoritettiin San Stefanosta laivalla 
Mustan meren yli Odessaan. Matkalla kuljettiin 
Konstantinopolin ohitse, joten kaartilaiset saivat omin 
silmin nähdä Turkin kuulun pääkaupungin. Odes- 
sasta joukko kuljetettiin junalla Pietariin, jossa sitä 
kovasti juhlittiin. Jo aikaisemmin sille oli myön- 
netty ”Vanhan Kaartin” arvo ja oikeudet, ja nyt kei- 
sari-suuriruhtinas vielä erityisesti kiitti sitä tarkas- 
taessaan pataljoonan. Myös kotimaassa pataljoona 
joutui erittäin lämpimän juhlinnan kohteeksi. 

Huolimatta sotilaallisesta menestyksestään Venäjä 
ei paljoa hyötynyt tästä sodasta. Muut suurvallat 
kiirehtivät väliin ja riistivät siltä sen voittojen he- 
delmät. Englannin vaatimuksesta Venäjän oli tingit- 
tävä jo Turkilta kiristämistään myönnytyksistä, ja 
Bismarckin aloitteesta Berliiniin kokoontunut suur- 
valtojen edustajien kokous supisti vielä Venäjän saa- 
vutuksia. Romania, Serbia ja pieni Montenegro pää- 
sivät nyt Turkista riippumattomiksi, itsenäisiksi val- 
tioiksi. Bulgariasta muodostettiin Turkin ylivallan 
alainen ruhtinaskunta. Venäjä sai vain Bessarabian 
Romanialta, joten se pääsi Tonavalle. Jakoon mukaan 
kiiruhtaneelle Itävallalle myönnettiin Serbian tavoit- 
telemien Bosnian ja Herzegovinan maakuntien yli- 
herruus. 

Berliinin kongressi ei kyennyt järjestämään Balka- 

nin oloja niin, että rauhallinen kehitys Balkanilla 
olisi turvattu. Tämä tuli osaltaan aiheuttamaan en- 
simmäisen maailmansodan syttymisen puolen neljättä 
vuosikymmentä myöhemmin. Se aiheutti myös eräitä 
pysyviä muutoksia suurvaltojen keskinäisissä suh- 
teissa. Venäjä katsoi Bismarckin pettäneen sen ja 
etääntyi Saksasta. Sen sijaan Saksa ja Itävalta alkoi- 
vat lähestyä toisiaan, mikä johti maailman kohtaloi- 
hin suuresti vaikuttaneen liiton solmimiseen vähän 
myöhemmin. 
— Meidän maatamme ei tämä sota välittömästi pal- 
joakaan koskenut. Kaartinpataljoonan menestykse]l- 
linen osallistuminen sotaan oli omiaan vahvistamaan 
kansallistunnetta, ja osaltaan tästä johtuva sodan ja 
yleensäkin suurpolitiikan tapahtumien seuraaminen 
herätti varsin laajoissa piireissä kiinnostusta yleisiä 
asioita kohtaan. Tämä kypsytti siten kansaamme 
myös entistä laajempaa itsehallintoa varten. 


Suurmiehet poistuvat 


Kansallisen heräämisen aikakauteen oli erityisesti 
painanut leimansa se kolmikko, joka Turun yliopis- 
ton loppuaikoina, vuoden 1822 syksyllä, oli aloitta- 
malla akateemisen uransa samalla aloittanut valmis- 
tumisensa harvinaisen suurimittaiseen elämäntyö- 
hönsä. Vuosikymmenien ajan olivat nämä miehet, 
snellman, Runeberg ja Lönnrot, olleet kansamme 
henkisiä johtajia. Kohtalon oikusta he myös melkein 
samanaikaisesti poistuivat kansakunnan keskuudesta. 

Runeberg oli varmistanut asemansa kansallisrunoi- 
lijanamme ”Vänrikkiensä” toisella osalla, joka ilmes- 
tyi v. 1860. Se herätti yhtä suurta ihastusta kuin 
toistakymmentä vuotta aikaisemmin julkaistu edel- 
linen osakin. Molemmat julkaisut olivat omiaan 
vahvistamaan uskoa kansamme tulevaisuuteen, us- 
koa, joka oli jo ollut järkkyä näinä ahdistuksen 
aikoina. Ja näiden runojen kuvaukset siitä, miten 

Suomen miehet järkkymättä täyttivät velvollisuu- 
tensa maataan kohtaan loppuun saakka, ovat olleet 
iälkipolvillekin voimakkaimpana isänmaanrakkauden 
kannustimena. Runebergin runot ovat siten osaltaan 
olleet luomassa maamme itsenäisyyttä ja vahvista- 
massa tahtoa sen puolustamiseen. Tällä tavoin ruot- 
siksi runoilleesta Runebergista, jonka isänmaalliset 
runot vasta v. 1877 saatiin suomenkielisen lukija- 
kunnan käsiin, on runojensa suomalaisen hengen 
kautta tullut rakastetuin runoilija maassamme. 
Suuri runoilija sai jo eläessään monin tavoin tun- 
tea kansansa rakkauden. Monet kunnioituksen ja 
kiitollisuuden osoitukset kohdistettiin porvoolaiseen 
runoilijakotiin, jossa Runeberg joutui halvauksen 
vuoksi viettämään elämänsä viimeiset 13 vuotta vuo- 
teeseen sidottuna. Ja kun hänet toukokuun 12. päi- 
vänä v. 1877 saatettiin viimeiseen lepoonsa Porvoon 
hautausmaalle, otti koko Suomen kansa osaa vaina- 
jan lukuisan saattojoukon surun ja kaipauksen mutta 
myös ikuisesti kestävän kiitollisuuden tunteisiin. 
Juhana Wilhelm Snellman oli tuonut ystävänsä 
Runebergin paarien ääreen Suomen kansan viimeisen 
tervehdyksen sen suurelle pojalle. Vain neljää vuotta 
myöhemmin tämä kansamme suuri herättäjä seurasi 
ystäväänsä. Heinäkuun 4. päivänä v. 1881 päättyi 
Juhana Wilhelm Snellmanin taisteluista rikas elämä. 
Snellmanin elämäntyö on mittasuhteiltaan niin 
suuri, että sitä on vieläkin vaikea täysin tajuta. Ny- 
kypolven ihmisille on itsestään selvää, että on ole- 
massa suomalainen kansakunta ja itsenäinen Suomen 
valtakunta. Näin ollen on vaikeata käsittää, että 
vasta Snellmanin herätystyön ansiosta syntyi tietoi- 
suus suomalaisesta kansakunnasta ja suomalaisten 
kansallisesta omalaatuisuudesta. Ennen hänen voi- 
makasta ja murskaavan johdonmukaista julistustaan 
Suomi oli maa, missä vähäinen ruotsia puhuva osa 
kansasta hallitsi kansan suurta enemmistöä, joka ei 
ollut edes tietoinen luonnollisesta oikeudestaan saada 
omalla kielellään opetusta ja toimittaa asioitaan 

maan virkamiehistön kanssa. Snellmanin ansiosta 
suomen kieli pääsi maan toiseksi viralliseksi kieleksi. 
Samoin suureksi osaksi hänen todistelujensa ansiosta 
sivistyneistömme jatkuva ruotsalaistuminen pysähtyi 
ja uusi suomalainen sivistyneistö alkoi muodostua.. 
Vasta kansallisesti valveutuneen, kansan suureen 
enemmistöön nojautuvan sivistyneen luokan joh- 
tamana saatettiin myös torjua maatamme uh- 
kaava venäläistymisvaara. Suppea, vain vanhoihin 
etuoikeuksiinsa asemansa perustava ruotsalainen ylä- 
luokka ei olisi kyennyt torjumaan tätä vaaraa. Ja 
silloin maamme itsenäistyminen olisi todennäköisesti 
jäänyt vain haaveeksi. Kansallistunteen herättäjänä 
Snellman loi siten myös maamme itsenäistymisen 
tosiasiallisen perustan. — Sekä suunnittelemalla että 
johtamalla monien taloudellisten, yhteiskunnallisten 
ja hallinnollisten uudistusten toimeenpanon Snellman 
teki lisäksi niin merkittäviä palveluksia kansalleen, 
että jo ne yksin olisivat riittäneet huomattavaksi 
elämäntyöksi. 

Snellman oli taistelun mies, joka joutui sekä otta- 
maan vastaan että itse antamaan raskaita iskuja. 
Siten on luonnollista, ettei Suomen kansa kokonai- 
suudessaan vielä hänen poistuessaan tajunnut tämän 
valtavan elämäntyön mittavuutta. Mutta aikaa myö- 
ten se on ymmärretty, ja yhä laajemmat piirit ovat 
valmiit yhtymään Sakari Topeliuksen Snellmanin 
haudalla poismenneelle kohdistamiin sanoihin: ”Si- 
nun työsi ei mahtunut ihmisiän ahtaiden rajojen 
sisälle — se oli vuosisatain työ. Siksi se ei unohdu 
hetken keralla, se on elävä isänmaan sydämessä, 
täyttyvä ja kypsyvä jälkeentulevissa polvissa.” 

Viimeinen näistä kolmesta suurmiehestä, Elias 
Lönnrot, oli jo vuosia ennen Snellmanin kuolemaa 
vetäytynyt julkisesta elämästä syrjään. Luovuttuaan 
suomen kielen professorinvirastaan v. 1862, kun sai 
pätevän seuraajan August Ahlgvistista, Lönnrot 
omisti loppuikänsä kirjallisille töille. Hän muutti 
asumaan kotipitäjäänsä Sammattiin, mistä hän osti 

Sakari Topelius. 


Nikun talon itselleen ja perheelleen. Maaseudun rau- 
hassa, joskin kuuluisaa miestä tervehtimään saapu- 
vien lukuisten tuttavien ja tuntemattomien monesti 
häiritsemänä Nikun isäntä saattoi uppoutua suomen 
kielen ja kirjallisuuden tutkimiseen. Hän toimitti 
tänä aikana valtavan laajan ”Suomalais-Ruotsalai- 
sen Sanakirjan”, joka eräistä puutteellisuuksistaan 
huolimatta on kansallisen tieteemme huomattavimpia 
aikaansaannoksia. Lisäksi hän virsikirjakomitean jä- 
senenä osallistui tarmokkaasti komitean työhön se- 
pittäen joko kokonaan uusia tai vanhoja korjailemalla 
satoja virsiä. Ehtipä hän vielä julkaista ”Suomen 
kansan muinaisia loitsurunoja” nimisen kokoelman 
sekä parannella Kanteletarta. 

Tieteellisten töittensä ohella Lönnrot osallistui mo- 
nin tavoin kotipitäjänsä elämään. Hän oli paikka- 
kunnan vakinainen lääkäri, joka ei kuitenkaan kos- 
kaan ottanut maksua vaivoistaan, antoipa päinvastoin 
potilailleen raha-apua tarvittaessa. Hänen toimes- 

taan Sammattiin perustettiin kansakoulu ja lainakir- 
jasto sekä hankittiin sanomalehtiä pitäjään. Lönn- 
rot sai myös aikaan, että Sammatista tuli jälleen 
oma kappeliseurakunta, ja hän avusti huomattavasti 
kirkon ja pappilan korjauksissa. Toistakymmentä 
vuotta hän vakinaisen kappalaisen puutteessa hoiti 
osan saarnavuoroistakin ilman mitään korvausta. 

Elämänsä loppuun asti Lönnrot pysyi yhtä hyvän- 
tahtoisena ja vaatimattomana, kuin hänet jo nuoruu- 
dessaan oli opittu tuntemaan. Sekä kotimaasta että 
ulkomailta hänen osakseen tulleet arvonimet, kun- 
niamerkit ja kaikin tavoin osoitettu ihailu ei häntä 
häikäissyt. Kun tämä suurmiehistämme kansamme 
perusluonnetta lähimmin kuvastanut maaliskuun 19. 
päivänä v. 1884 poistui maanmiestensä keskuudesta. 
vallitsikin Suomessa todellinen maansuru. 

Elias Lönnrotin elämäntyön merkitystä ei tarvitse 
nykyisin enää syvemmin perustella. Hänen työnsä 
merkitys on jo niin ilmeisen selvä. Pelastaessaan 
muinaisrunomme häviämästä ja saattamalla ne Kale- 
valan ja Kantelettaren muodossa yleiseen tietoisuu- 
teen hän vaikuttavammin kuin ehkä kukaan muu 
lujitti suomalaisten uskoa kansalliseen omalaatuisuu- 
teensa. Toisaalta Kalevala innoitti ennenkuulumat- 
tomalla tavalla suomalaisen sivistyksen luojia, joten 
Lönnrotilla on välillisesti siinäkin suuri osuus. 

Näiden suurmiesten ohella heidän aikanaan vai- 
kutti monta muuta, jotka osaltaan auttoivat maas- 
samme viime vuosisadan keskivälillä tapahtuneessa 
valtavassa kansallisessa ja sivistyksellisessä raken- 
nustyössä. Kun he nyt poistuivat, saattoi uusi polvi 
ryhtyä edeltäjiään paljon suotuisammissa olosuh- 
teissa täydentämään heidän työtään, mikä lopuksi oli 
johtava maamme itsenäistymiseen. 


53 — Jokamiehen Suomen historia 

Aleksanteri II:n kuolema 


Turkin-sota oli tuottanut venäläisille raskaan pet- 
tymyksen. Suurvaltojen väliintulo oli riistänyt tsaa- 
rilta hänen voittojensa hedelmät. Tämä epäonnistu- 
minen lisäsi kansan keskuudessa hallitsijaa kohtaan 
tunnettua tyytymättömyyttä. Aleksanteri II oli as- 
tunut valtaistuimelle mielessään vakaa aikomus pois- 
taa Venäjän hallinnossa ja yhteiskunnallisissa oloissa 
vallinneet suuret epäkohdat. Ponnistuksistaan huo- 
limatta jalomielinen keisari ei ollut täysin onnistu- 
nut näissä pyrkimyksissään, päinvastoin ne olivat 
vain herättäneet monilla tahoilla tyytymättömyyttä 
ja vihaa keisaria kohtaan. Miljoonien maaorja-talon- 
poikien vapauttaminen ftilanomistajien ikeestä oli 
sekin aiheuttanut suuria häiriöitä, sillä näistä orjuu- 
dessa eläneistä ihmisistä vain harvat kykenivät so- 
peutumaan hankauksitta uuteen asemaansa ja pitä- 
mään itse huolta itsestään. Tämä lisäsi napisijain 
joukkoa. 

Hallitusta kohtaan tunnettu tyytymättömyys syn- 
nytti Venäjällä vallankumouksellisen liikkeen. Val- 
lankumoukselliset vaativat osaksi Venäjän olojen 
uudistamista länsimaiden esikuvan mukaisesti, osaksi 
Venäjän ulko- ja sisäpolitiikan hoitamista yhä suu- 
remmassa määrässä suurvenäläisten ohjelman mer- 
keissä. Vallankumouksellisten toiminta ei ollut kiin- 
teästi organisoitu. Nämä sangen erilaisia päämääriä 
tavoittelevat ryhmät pyrkivät kiinnittämään suuren 
yleisön huomion puoleensa terroriteoilla, joiden toi- 
vottiin myös pakottavan hallituksen ryhtymään vaa- 
dittuihin uudistuksiin. Useita erityisesti vihattuja 
poliisimiehiä ja muita huomattavia virkamiehiä mur- 
hattiin. Hallitus yritti tukahduttaa terrorismin anka- 
rilla vastatoimenpiteillä. Näin jouduttiin vähitellen 
täydelliseen poliisivaltioon, jossa kansalaisten toimia 
valvottiin epäluuloisen tarkasti. Varsin vähälukuisia 
terroristeja ei tällä kyetty kuitenkaan nujertamaan, 
ja lainkuuliaiset kansalaisetkin esittivät vastalauseita 

joka taholle tunkeutuvaa urkintaa ja poliisimieliva!- 
taa vastaan. 

Keisari katsoi lopulta viisaimmaksi taipua pane- 
maan toimeen vaaditut uudistukset. Suurinta tyyty- 
mättömyyttä oli aiheutunut kansanedustuksen puut- 
tumisesta, joten hallitsija päätti luoda jonkinlaisen 
kansaneduskunnan. Keisarin käskystä asetettiin ko- 
mitea asiaa pohtimaan. V. 1881 se sai työnsä val- 
miiksi ja esitetyksi Aleksanterille, joka hyväksyi 
sen. Hänen allekirjoittamansa laki oli vielä julkais- 
tava, ennen kuin se tuli voimaan. Maaliskuun 13. 
päivänä keisari allekirjoitti myös julkaisemista kos- 
kevan julistuksen, joten vain eräiden pienten muo- 
dollisuuksien tultua suoritetuksi Venäjä olisi saanut 
edustuslaitoksen. = 

1870-luvun viimeiset vuodet olivat olleet hallitsi- 
jalle raskaita senkin vuoksi, että myös hänen henki- 
lökohtainen turvallisuutensa oli uhattuna. Terroris- 
tit vaanivat keisarin henkeä, ja vain sattuman kau- 
palla Aleksanteri oli pelastunut eräistä häntä vastaan 
tähdätyistä murhayrityksistä. Keisaria oli kehoitettu 
muuttamaan pois Pietarista, missä hänen turvalli- 
suuttaan ei voitu taata. Mutta Aleksanteri kieltäytyi 
ja jatkoi edelleen ajeluretkiään keisarillisissa puis- 
toissa sekä piti kaupungissa sotaväen katselmuksia. 
Tämä koitui lopulta hänelle turmiolliseksi. 

Kohta edellä mainitun julistuksen allekirjoitettuaan 
keisari lähti Talvipalatsista kaartinjoukkojen sun- 
nuntaikatselmukseen. Matkalla heitettiin katuja reu- 
nustavasta väkijoukosta keisarilliseen rekeen pommi. 
Hallitsija jäi itse kuitenkin vahingoittumattomaksi, 
mutta eräs kasakka ja vieressä seisonut poikanen sai- 
vat surmansa. Aleksanteri käski ajajansa pysäyttä- 
mään ja nousi reestä tarkastaakseen, voitiinko haa- 
voittuneille tehdä mitään. Hänen aikoessaan juuri 
istuutua rekeensä jatkaakseen matkaa osui toinen 
pommi hänen jalkoihinsa. Räjähdyksen aiheuttaman 
savun hälvettyä nähtiin keisarin makaavan maassa 
vaikeasti haavoittuneena. Hänet vietiin kiireesti pa- 

latsiinsa, mutta paikalle kutsutut lääkärit eivät kyen- 
neet auttamaan häntä. Kello puoli neljän aikaan 
iltapäivällä osoitti Talvipalatsin lipun laskeutuminen 
puolitankoon ulkona odottavalle väkijoukolle, että 
vapauttajatsaari oli vetänyt viimeisen henkäyksensä. 

Sanoma keisarinmurhasta herätti kauhua ja suut- 
tumusta kaikkialla valtakunnassa. Venäjällä muis- 
tettiin nyt vapauttajatsaarin hallituksen onnellinen 
alkuaika, jolloin maan oloja kehitettiin enemmän 
kuin satojen edellisten vuosien aikana oli tehty. Eh- 
käpä vieläkin syvemmin tunnettiin hänen menetyk- 
sensä Suomessa. Kuolinsanoman saavuttua Snellman 
kirjoitti ”Morgonbladissa”: ”Kynä kieltäytyy tehtä- 
västään. Mielenmaltti ei palaa. Kuohuvassa sydä- 
messä uhkaa katkeruuden tunne tukahduttaa surun. 
Venäjällä eivät ainakaan kansanjoukot, nuo kymme- 
net miljoonat, ole kahden vaiheella siitä, mitä he 
Aleiksanteri Il:ssa ovat menettäneet. Mitä Suomi 
jalomielisessä, oikeutta rakastavassa, laupiaassa suu- 
riruhtinaassaan Aleksanteri II:ssa on menettänyt, 
siltä ei ole kukaan tässä maassa epätietoinen! Ei 
kukaan! Hänen hallitusaikansa on esiintyvä Suomen 
kansalle kaukaisimpiin sukupolviin saakka valon ja 
onnen päivänä.” Todettuaan, miten juuri Aleksanteri 
II olisi ansainnut toisenlaisen kohtalon, Snellman 
valitti kansamme voimattomuutta, mikä esti sitä suo- 
jelemasta hallitsijaansa ja samalla itseään. — Tähän 
Snellmanin kantaan yhtyi koko Suomen kansa. Kan- 
san kiitollisuus sai näkyvän ilmauksen siinä muisto- 
merkissä, joka valtiollisen taivaanrantamme jo uh- 
kaavasti synkentyessä pystytettiin Aleksanteri II:lle 
Helsingin Senaatintorille. 


Aleksanteri III 


Murhatun keisarin tilalle astui hänen poikansa 
Aleksanteri, joka välittömästi isänsä kuoleman jäl- 
keen nousi Venäjän valtaistuimelle. Ensimmäiseksi 
tehtäväkseen uusi keisari otti maansa rauhoittamisen 

Aleksanteri III. 


ja niiden vallankumousliikkeiden nujertamisen, jotka 
olivat riistäneet hänen isältään hengen. 

Aleksanteri III erosi luonteeltaan suuresti isästään. 
Hänessä Venäjä sai hallitsijan, joka palautti monen 
vielä elävän Nikolai I:n aikalaisen mieleen tämän 
täydellisen itsevaltiaan aikakauden. Aleksanteri oli 
jo ulkonaisesti voimakkaan miehen perikuva. Jätti- 
läiskokoinen ja tavattoman voimakas kruununperijä 
oli myös lujaluonteinen mies, joka vaati järjestystä 
ja kuria alaisiltaan. Vapaamielisyyttä hän ei ymmär- 
tänyt, vaan piti sitä päinvastoin Venäjällä vallitsevan 
epäjärjestyksen perussyynä. Lujin kourin hän ryhtyi 
palauttamaan järjestystä valtakuntaansa. 

Uuden hallitsijan oli heti kohta valtaistuimelle 
noustuaan tehtävä päätös siitä, julkaistaanko Alek- 
santeri II:n jo hyväksymä suunnitelma kansanedus- 
tuksen järjestämisestä Venäjällä. Tämän lakiehdo- 
tuksen laatijat koettivat saada uuden hallitsijan saat- 
tamaan lain voimaan mm. huomauttamalla sen olleen 
hänen isävainajansa viimeinen tahto. Heitä vastaan 
puhui Aleksanteri III:n opettajana toiminut profes- 
sori Konstantin Pobedonostsev, josta nyt tuli Venä- 
jän vaikutusvaltaisin mies. Pobedonostsev oli opin- 
noiltaan lakimies. Toimiessaan Moskovan yliopistossa 
lainopin professorina hänet kutsuttiin perintöruhti- 
naan opettajaksi. Tämä huomionosoitus johtui Poke- 
donostsevin etevien älynlahjojen ohella hänen luon- 
teestaan. Rehellisenä, vaatimattomana ja lahjomat- 
tomana miehenä hän oli harvinainen poikkeus hovi- 
elämään kuuluvien kiipijöiden joukossa. Myös hänen 
syvä uskonnollisuutensa vaikutti kaikkiin, jotka jou- 
tuivat hänen kanssaan tekemisiin. Näin hän sai suu- 
ren vaikutusvallan oppilaaseensakin ja istutti häneen 
myös omat valtiolliset näkökantansa. 

Pobedonostsevin mielestä venäläisen hengen eri- 
koispiirteenä oii kreikkalaiskatolisen kirkon edus- 
tama uskonnollisuus. Uskontoa hän piti myös val- 
tiota kannattavana voimana. Tsaarin piti olla itse- 
valtias. Hän oli vastuussa teoistaan vain Jumalalle. 
Kaikki länsimaisuus oli kitkettävä juuriaan myöten 
Venäjältä ja kansa palautettava oikeauskoisen kirkon 
helmaan. Venäjä oli Pobedonostsevin mielestä kut- 
suttu pelastamaan myös länsimaat tuholta johtamalla 
nekin Kristuksen alkuperäisen julistuksen tuntemuk- 
seen. Tämä työ oli aloitettava Venäjän vierashei- 
moisten kansojen sulattamisella eroamattomasti ve- 
näläisiin. Näin Pobedonostsevista tuli myös Suomen 
itsehallinnon leppymätön vihollinen. 

Mutta Pobedonostsev teki maallemme myös kor- 
vaamattoman bpalveluksen. Jos kansanedustuksen 
Järjestäminen Venäjällä olisi toteutettu Aleksanteri 
II:n hyväksymässä muodossa, olisi se merkinnyt val- 

tiopäiviemme ja ilmeisesti koko itsehallintommekin 
menetystä. Suunniteltuun keisarikunnan eduskun- 
taan olisi nimittäin pitänyt tulla Suomenkin edus- 
tajia. Estääkseen keisarin vallan rajoittamisen Po- 
bedonostsev vastusti tätä suunnitelmaa ja sai Alek- 
santeri III:n hyikäämään sen. Näin myös Suomen 
itsehallinto jäi ennalleen. 

Kuten aina hallitsijanvaihdoksen tapahtuessa odo- 
tettiin Suomessa jännittyneenä, antaako uusi hallit- 
sija hallitsijanvakuutuksen. Ministerivaltiosihteeri 
Emil Stjernvall-Walleen sai päättäväisesti ja no- 
peasti toimien keisarin allekirjoituksen edeltäjiensä 
kaltaiseen vakuutukseen sekä seuraavaan, kenraali- 
kuvernöörille osoitettuun käskykirjeeseen: 

”Kun Me, tänä päivänä annetun armollisen Mani- 
festin kautta, olemme vakuuttaneet sen Perussään- 
nön, jonka Hänen Majesteettinsa Keisari Aleksander 
Paulovitsh, muistossa ylistettävin, on antanut Suo- 
men Suuriruhtinaskunnalle, ja jota nyt edesmennyt 
Korkeasti rakastettu Isämme, Hänen Majesteettinsa 
Keisari Aleksander Nikolajevitsh, Suomen Valtio- 
säätyjen suostumuksella on kehittänyt, olemme Me 
tehneet sen sydämellisellä tyytyväisyydellä, siinä 
Armossa muistaen niitä moninaisia järkähtämättö- 
män uskollisuuden ja kiitollisuuden todistuksia Hal- 
litsijaansa ja Hyväntekijäänsä kohtaan, joita tämän 
Maan asujamet ovat näyttäneet ja jonka kautta he 
unhottumattomalle ja heidän hyväänsä aina harras- 
tavalle Isällemme ovat Hänen hallitustansa sulos- 
tuttaneet. 

Me käskemme Teitä tämän uskollisille Suomen 
alamaisillemme tiedoksi antamaan.” 

Aleksanteri III:n hallituskausi oli siis alkanut lu- 
paavasti päinvastaisista enteistä huolimatta. Näissä 
myönteisissä merkeissä se jatkuikin pitkän aikaa. 
Voimakas keisari-suuriruhtinas oli pohjaltaan hyvän- 
tahtoinen ja rehellinen mies, minkä suomalaiset sai- 
vat selvästi havaita Aleksanterin useilla Suomen- 
matkoilla. Puolisonsa, Tanskan prinsessan Dagmarin 

kanssa hallitsija vietti monena kesänä lomaansa Suo- 
men saaristossa. Hallitsijapari oli suuresti kiintynyt 
maahamme ja sen asukkaisiin. Myöhemmin terroris- 
tien toiminnan jälleen voimistuessa Suomi oli laajan 
keisarikunnan ainoa osa, missä Aleksanterin puoli- 
soineen ei tarvinnut pelätä alamaistensa vaanivan 
heidän henkeään. Rahvaan ujostelematon luonnolli- 
nen tapa osoittaa kiintymystään ja kunnioitustaan 
suuriruhtinastaan kohtaan miellytti hallitsijaa, joka 
puolestaan esiintyi ympäristölleen hyväntuulisena ja 
hyväntahtoisena maanisänä. Keisari-suuriruhtinaan 
mieluisin oleskelupaikka maassamme oli Langinkoski, 
jonne rakennetulla kalastusmajalla hän saattoi viet- 
tää kaikista hallitushuolista vapaata elämää. Siellä 
keisari itse hakkasi halkoja keisarinnan hoitaessa 
omakätisesti talousaskareet. 

Vaikkakin Aleksanteri III:n hallituskauden lopulla 
sattui tapahtumia, jotka osoittivat keisari-suuriruhti- 
naan joutuneen maamme erikoisaseman hävittämi- 
seksi työskentelevien kiihkovenäläisten piirien vai- 
kutuksen alaiseksi, säilyi suomalaisten myötätunto 
häntä kohtaan hänen kuolemaansa saakka. 


Suomen kielen aseman parantuminen 


Keisari-suuriruhtinas oli v. 1863 hyväksynyt Snell- 
manin ehdotuksen suomen kielen saattamisesta tasa- 
veroiseksi ruotsin kanssa ja määrännyt senaatin huo- 
lehtimaan tämän päätöksen saattamisesta voimaan 20 
vuoden kuluessa. Mutta ei edes hallitsijan käsky 
kyennyt nujertamaan maan ruotsinkielisten piirien 
vastarintaa. Pitkä taistelu oli vielä käytävä, ennen 
kuin edes tämä ns. kielireskripti saatettiin maas- 
samme voimaan. 

Vastustaessaan suomen kielen saattamista tasa- 
arvoiseksi ruotsin kanssa senaatti ja ruotsinkielinen 
virkamiehistö keksivät kaikenlaisia verukkeita. Mm 
eräässäkin riidassa, joka syntyi Viipurin hovioikeu- 
den lähettäessä ruotsinkielisinä asiakirjoja, jotka 

asetuksen mukaan olisi ollut annettava suomeksi, 
vedottiin ruotsin kielen käytön puolustukseksi vuo- 
den 1734:n lain näin kuuluvaan kohtaan: ”Ulko- 
maan lakia älköön perusteeksi mainittako älköönk3ä 
vierasta kieltä käytettäkö.” Näiden virkamiesten 
mielestä suomen kieli oli siis vieras kieli Suomessa 
1800-luvulla. Senaatin oli lopuksi pakko antaa v. 
1883 asetus, joka poisti pahimmat epäkohdat. Joskin 
sen mukaan suomenkielinen väestö saattoi toimittaa 
asioitaan virastojen kanssa suomeksi ja saada niiltä 
vastauksen omalla kielellään, ei täydellistä tasa-ar- 
voisuutta suinkaan vielä saavutettu. Vasta v. 1902 
annettu kieliasetus poisti ruotsin kielen hyväksi an- 
netut poikkeusmääräykset ja toteutti siten kielten 
tasa-arvoisuuden. 

Kun kielikysymystä ei näin ollen saatu pois päivä- 
järjestyksestä, tapahtui valtiollinen puoluejako edel- 
leen kielilinjoja pitkin. V. 1882 suomalaisen puo- 
lueen johtajaksi Yrjö-Koskisen tilalle, joka senaat- 
toriksi nimitettynä ei voinut enää olla puolueenjoh- 
tajana, oli tullut tilanomistaja Agathon Meurman. 
Huolimatta ruotsalaisesta kotikasvatuksestaan Meur- 
manista oli tullut suomalaisuusmies. Pitkän valtio- 
pälvämiestoimintansa aikana Meurman johti rauhal- 
lisesti ja taitavasti talonpoikaissäätyä, jonka vaiku- 
tusvaltaisimmaksi mieheksi hän kohosi. 

Maltillisena ja tasapuolisena miehenä Meurman 
yritti saada sovitteluilla parannuksia suomen kielen 
asemaan. Tällainen politiikka ei tyydyttänyt suoma- 
laisen puolueen nuorempaa jäsenistöä, joka vaati 
nopeita ja jyrkkiä uudistuksia. Suomalainen puolue 
jakaantui siten jälleen kahtia, vanha- ja nuorsuoma- 
laiseksi puolueeksi. Nuorsuomalaisten johtajana toi- 
mi lakitieteiden kandidaatti Joonas Castr6n, joka 
vaati suomen kielen asettamista täysin tasa-arvoi- 
seksi ruotsin kanssa. Tämä olisi edellyttänyt mm. 
sitä, että suomen- ja ruotsinkielisten koulujen luku- 
määrän suhde olisi tullut olemaan 8:1. Myöhemmin 

tosin nuorsuomalainen puolue oli kielikysymyksessä 
vanhasuomalaisia maltillisempi. 

Pisimmälle meneviä vaatimuksia kielikysymyksessä 
edustivat suomenmieliset ylioppilaspiirit, joiden huo- 
mattavin johtaja oli runoilija ja herännäisjohtaja 
Lauri Stenbäckin poika Lauri Kivekäs. Loistavana 
puhujana ja yritteliäänä ylioppilaspoliitikkona Kive- 
käs sai suuren vaikutusvallan ylioppilasnuorisoon. 
1880-luvulla hän perusti aatteitaan ajamaan ”K. P. 
T.”-nimisen seuran. Nimi oli lyhennys Kivekkään 
tunnuksesta ”Koko Programmi Toimeen”. Kivekäs 
tovereineen joutui monesti erimielisyyksiin maltilli- 
sempien tovereittensa kanssa, jotka ”Suomalainen 
Nuija”-nimisessä ylioppilasyhdistyksessä ajoivat suo- 
men kielen asiaa. 

Suomenmielisen nuorison yltiöpäisyyden tekee 
osaltaan ymmärrettäväksi se suhtautuminen, mikä 
suomalaisuusliikkeen osaksi tuli ruotsalaisten taholta. 
Ruotsalaisten äänitorvena esiintyi erityisesti ”Nya 
Pressen”, joka Axel Lillen johdossa katsoi kielikysy- 
myksen ratkaisun voivan hyvin siirtyä myöhemmäk- 
si. Ruotsalaisella taholla ei myöskään haluttu ym- 
märtää suomalaisuustaistelun todellista luonnetta ja 
sen merkitystä kansankokonaisuuden kannalta. Mm. 
vapaaherra V. von Born lausui, että taistelu fenno- 
maniaa vastaan on taistelua ”sivistyksen puolesta 
pimeyttä vastaan”. 

Aikaa myöten kielikysymyksen merkeissä syntynyt 
puoluejako tuli myös saamaan erityisen valtiollisen 
sisällyksen. Nuorsuomalaiset omaksuivat valtiollisissa 
kysymyksissä vapaamielisemmän asenteen kuin van- 
hoilliset vanhasuomalaiset. ”Päivälehti”, myöhemmin 
Helsingin Sanomat, ja yhteiskunnallisia sekä yleis- 
sivistyksellisiä kysymyksiä pohtimaan perustettu 
Valvoja” olivat nuorsuomalaisten tärkeimmät ää- 
nenkannattajat. 

Vastustuksesta huolimatta kielikysymyksessä men- 
tiin vähitellen eteenpäin. Vasta suomenkielisen sivis- 
tyneistön syntyminen varmisti lopullisesti suomen 

kielelle tasaveroisen aseman ruotsin rinnalla maas- 
samme. Vielä 1860-luvulla Helsingissä vain anihar- 
vat sivistyskodit käyttivät kotikielenään suomea. 
Mutta suomenkielisen nuorison opiskelumahdolli- 
suuksien laajentuessa niin, että Snellman vielä ehti 
vastoin luuloaan nähdä suomalaisenemmistöisen yli- 
oppilaskunnan Helsingin yliopistossa, myös virkamie- 
nistö alkoi nopeasti suomalaistua. Tällöin myös kieli- 
asetuksen soveltamisessa esiintyneet kahnaukset har- 
venivat, ja suomenkielinen väestö alkoi vihdoinkin 
saada oikeutta. Mutta vain hitaasti ja viimeiseen asti 
vastustaen ruotsin kieli väistyi niistä asemista, jotka 
se vain maallemme epäsuotuisan historiallisen kehi- 
tyksen ansiosta oli saanut. 


Suomen itsehallinto uhattuna 


Kautta koko Venäjän-vallan ajan oli silloin tällöin 
esiintynyt merkkejä tyytymättömyydestä, mitä eräillä 
tahoilla keisarikunnassa tunnettiin Suomen erikois- 
asemaa kohtaan. Mutta nämä mielenilmaisut oli 
kyetty helpohkosti torjumaan, eivätkä ne olleet vaa- 
rantaneet maamme asemaa sen nauttiessa suuriruh- 
tinaittensa suojaa. Mutta Aleksanteri Ill:n hallitus- 
kautena Venäjällä aloitettiin johdonmukainen työs- 
kentely maamme erikoisaseman hävittämiseksi ja 
Suomen sulattamiseksi täydellisesti keisarikuntaan. 

Muutoksen syynä oli Venäjän kansalliskiihkoisten 
piirien kasvava vaikutusvalta. Nämä piirit halusivat 
sulattaa tsaarin valtaan kuuluvissa maissa asuvat 
vierasheimoiset täydellisesti venäläisiin. Puolan ja 
Itämerenmaiden kansojen ohella myös suomalaiset 
haluttiin nyt alistaa tällaisen kohtelun alaiseksi. 

Suomen ja Venäjän suhteet olivat yleensä keskit- 
tyneet keisari-suuriruhtinaan persoonaan. Koska 
maamme asiat Suomelle myönnetyn itsehallinnon 
puitteissa oli esitelty hallitsijalle suoraan ilman ve- 
näläisten viranomaisten välitystä, olivat molempien 
maiden väliset viralliset kosketuskohdat olleet varsin 

rajoitetut. Maamme ja hallitsijoiden väliselle suh- 
teelle oli ollut ominaista luottamuksellisuus ja mo- 
lemminpuolinen arvonanto. Mm. Aleksanteri II:n ja 
hänen seuraajansa aikana suomalaiset olivat kaikista 
Venäjän valtaan kuuluvista kansoista hallitsijaan 
eniten kiintyneet. — Paitsi hallitsijoitaan, joiden suh- 
tautumisen Suomeen monesti määräsivät poliittiset 
syyt, maallamme oli ollut monta vilpitöntä ystävää 
keisarikunnassa. Speranskista alkaen he ihailivat 
maamme Venäjään verrattuna edistyksellisiä oloja ja 
tunsivat ymmärtämystä kansamme luonnetta koh- 
taan. 

1880-luvulla nämä suhteet muuttuvat. Yhä uusissa 
yhteyksissä tehdään hyökkäyksiä Suomen erikois- 
asemaa vastaan. Niitä koetetaan perustella myös 
tieteen avulla. Venäläinen historioitsija Ordin käsit- 
teli tutkimuksissaan Suomen liittämistä Venäjään ja 
vältti, ettei Suomi ollut tällöin saanut mitään Alek- 
santeri I:tä tai hänen seuraajiaan sitovia vakuutuksia 
maamme olojen järjestämisestä. Suomi oli vain val- 
loituksen perusteella Venäjään liitetty maakunta, 
jota Venäjän hallitus saattoi kohdella haluamallaan 
tavalla. 

Nämä väitteet otettiin mielihyvin vastaan Venäjän 
kansalliskiihkoisten keskuudessa, ja niiden perus- 
teella vaadittiin Suomen itsehallinnon hävittämistä. 
Ordinin väitteiden arvoa kohotti suuresti se, että 
Venäjän Tiedeakatemia antoi hänelle teoksistaan pal- 
kinnon. 

Torjuakseen tämän vaaran suomalainen historioit- 
sija, professori Johan Richard Danielson-Kalmari 
julkaisi ”Suomen yhdistäminen Venäjään” nimisen 
laajahkon teoksen. Siinä hän perusteellisiin tutki- 
muksiin nojautuen osoittaa Ordinin väitteet vääriksi. 
Danielsonista, joka oli vanhasuomalaisten huomatta- 
vimpia miehiä, tuli etevän ja pelottoman esiintymi- 
sensä ansiosta puolueensa johtomies. Sekä tämä teos 
että hänen myöhemmätkin samassa tarkoituksessa 
maamme oikeuksia selvittelevät tutkimuksensa jul- 

kaistiin myös suurilla sivistyskielillä ja ne antoivat 
siten Euroopan sivistyneistölle oikean kuvan maamme 
asemasta. Toimitettiinpa hänen Ordinille vastineeksi 
kirjoittamansa teos Tanskan kuningashuoneen väli- 
tyksellä itsensä Aleksanteri III:n käsiin. 

Nämä tiedemiestemme ponnistelut eivät kuiten- 
kaan kyenneet estämään Venäjän hallitusta ryhty- 
mästä oikeuksiamme loukkaaviin toimenpiteisiin. 
1880-luvulla oli herätetty kysymys Suomen oman 
rahan hävittämisestä sekä Venäjän tullilaitoksen 
ulottamisesta myös Suomea koskevaksi. Nämä vaa- 
timukset onnistuttiin kuitenkin torjumaan osoitta- 
malla, että ne olisivat kiistattomasti olleet taloudel- 
lisesti haitallisia maallemme. Tätä eivät venäläiset 
viranomaiset sentään halunneet ottaa vastuulleen, ja 
aloitteet saivat raueta. 

V. 1890 tuli kuitenkin uusi isku. Keisarillisella 
julistuksella eli manifestilla Suomen postilaitos yh- 
distettiin Venäjään. Tämä manifesti loukkasi selvästi 
maamme perustuslaillisia oikeuksia, sillä tämänluon- 
toisiin asioihin olisi vaadittu valtiopäivien hyväksy- 
minen. Senaatti yritti turhaan taistella tätä hal- 
litsijan päätöstä vastaan, etenkin kun se ei saa- 
nut tukea edes hallitsijan luona olevalta Suomen 
edustajalta. Ministerivaltiosihteerinä oli tällöin ken- 
raali Johan Casimir Ehrnrooth, joka Venäjällä pal- 
vellessaan oli saavuttanut suuren maineen. Mutta 
samalla hän oli täysin vieraantunut kotimaan oloista. 
Tuntematta maamme oikeudellista asemaa hän päin- 
vastoin oli avustamassa venäläisiä viranomaisia näi- 
den Suomen oikeuksia polkevissa toimenpiteissä. Se- 
naatti oli sitäkin voimattomampi, kun Suomen ken- 
raalikuvernööri, kreivi Heiden oli venäläistämis- 
pyrkimysten kannattaja. 

Heiden oli tullut v. 1881 kenraalikuvernööriksi 
kreivi Adlerbergin tilalle, jonka Aleksanteri III poisti 
tehtävästään pitäessään häntä liian vapaamielisenä. 
Uusi kenraalikuvernööri oli aluksi osoittanut ymmär- 
tämystä mm. suoamalaisuuspyrkimyksiä kohtaan, jo- 

ten häneen suhtauduttiin myötätuntoisesti suomalais- 
ten taholla. Mutta venäläistämispyrkimysten alettua 
Heiden osoittautui niiden kannattajaksi, joskin hän 
suositteli maltillisia toimintatapoja. 

Postimanifesti herätti maassa suurta huolestumista, 
vaikka sen toteuttaminen käytännössä ei sitten juuri 
paljon tuntunutkaan postilaitoksen toiminnassa. 
Mutta tulevaisuutta ajatellen tämä perustuslakiemme 
vastaisesti annettu asetus avasi pelottavia näköaloja. 
Yhdellä iskulla oli käynyt ilmi, miten heikko maam- 
me asema tosiasiassa oli. Aluksi toivottiin voitavan 
vaikuttaa hallitsijaan niin, että hän peruuttaisi tämän 
manifestinsa. Säätyjen kokoontuessa seuraavan ker- 
ran valtiopäiville niiden puhemiehet esittivät huoles- 
tumisensa tämän hallitsijan toimenpiteen johdosta. 
Keisari-suuriruhtinas antoi silloin julistuksen, jossa 
hän vakuutti suopeuttaan maallemme ja muistutti 
niistä eduista, joita Suomi oli saavuttanut Venäjään 
liittämisensä johdosta. Mutta manifestin peruuttami- 
sesta ei ollut puhettakaan. 

Postimanifesti ei jäänyt ainoaksi maamme oikeuk- 
sien loukkaukseksi. Vastikään säädetyssä rikoslaissa 
venäläiset lakimiehet olivat havaitsevinaan kohtia, 
jotka loukkasivat Venäjän oikeuksia. Tämä laki oli 
sen vuoksi peruutettava, siksi kunnes siihen olisi 
tehty korjauksia. Myös Suomen virkamiehistöä yri- 
tettiin ryhtyä venäläistämään. Nimenomaan kenraa- 
likuvernöörin ja ministerivaltiosihteerin virastoihin 
esitettiin vastedes nimitettäväksi joko Suomen lakeja 
tuntevia venäläisiä taikka suomalaisia, jotka täysin 
hallitsivat venäjän kielen. Senaatin vastustuksesta 
huolimatta kenraalikuvernööri ajoi läpi tätä käsitte- 
levän asetuksen. Venäjän kielen tuntimäärää lisät- 
tiin oppikouluissamme ja määrättiin, että virkamies- 
ten tuli osata venäjää. 

Erittäin vaarallisia olivat pyrkimykset Suomen 
perustuslakien tarkistamiseksi, sillä venäläiset yrit- 
tivät tässä yhteydessä saada kumotuksi erikoisase- 
mamme tukena olevat lait. Venäjän lainsäädäntö 

yritettiin saattaa voimaan myös Suomessa, samoin 
kuin alistaa eräät hallinnonhaarat venäläisten minis- 
terien määräämisvaltaan. Mm. ehdotettiin Suomen 
sotaväen liittämistä Venäjän armeijaan. Nämä ehdo- 
tukset kohtasivat jälleen jyrkkää vastustusta suoma- 
laisten taholta, ja ehkäpä osaltaan sen vuoksi hallit- 
sija jätti ne lepäämään. Aleksanteri Ill:n hallitus- 
aikana niitä ei enää otettu esille. 

Vaikka senaatti yleensä vastusti näitä venäläisten 
pyrintöjä, ei suomalaisten rintama ollut yhtenäinen. 
Osa oli sitä mieltä, että venäläisten vaatimuksiin oli 
myönnyttävä tiettyyn määrään asti, jotta ei vaaran- 
nettaisi koko valtiollista olemassaoloamme. Tämän 
suunnan johtajana oli senaattori Yrjö-Koskinen. 
Mutta osa suomalaisista ja useimmat ruotsalaiset 
olivat sitä mieltä, että vähäisemmätkin myönnytyk- 
set ovat turmiollisia, sillä silloin olisi vaikea vas- 
tustaa maan asemalle vaarallisiakaan vaatimuksia. 
Näiden molempien suuntien välille syntyi myöhem-- 
min katkera viha, joka jakoi julkisen elämämme 
kahteen jyrkästi toisistaan eroavaan leiriin. 

Venäläisten vaatimuksiin kohdistuvan vastarinnan 
lujittamiseksi maassamme pyrittiin lujittamaan isän- 
maallista henkeä. Nyt alkaneella nuorisoseuraliikkeellä, 
joka sai laajalti kannatusta maassamme, oli tässä suh- 
teessa suuri merkitys. Kansallista rintamaa Olivat 
omiaan vahvistamaan myös sellaisten suurten suoma- 
laisten rahalaitosten kuin Kansallis-Osake-Pankin ja 
Keskinäisen henkivakuutusosakeyhtiö Suomen näihin 
aikoihin alkanut toiminta. 

Marraskuun 1. päivänä v. 1894 yllätti maailman 
tieto, että keisari Aleksanteri III oli sinä päivänä 
kuollut Krimillä sijaitsevassa kesälinnassaan. Kei- 
sari oli tosin jo vuosia sairastellut eräässä terroris- 
tien atentaatissa saamistaan vammoista, mutta sit- 
tenkin tämä sanoma tuntui yllättävältä. Monella 


taholla aavistettiin että voimakkaan itsevaltiaan 
kuolema oli johtava hänen laajan valtakuntansa 


uusiin ja outoihin kohtaloihin. 

Keisari-suuriruhtinaan kuolinsanoma otettiin Suo- 
messa vähän epämääräisin tuntein vastaan. Hallitsija 
oli suhtautunut henkilökohtaisesti hyvin suopeasti 
maahamme, ja myös täällä oli opittu tuntemaan ja 
arvostamaan hänen hyväntahtoisuuttaan ja rehelli- 
syyttään. Kansalliselle kehitykselle ei ollut pantu 
esteitä, ja Aleksanterin johdonmukaisen rauhanpoli- 
tiikan ansiosta meidän maamme oli kyennyt erikoisen 
suuressa määrin kohottamaan varallisuuttaan. Myös 
henkisen elämän alalla sekä yhteiskunnallisissa ky- 
symyksissä oli kehitys saanut häiriintymättömänä 
jatkua. Kaikesta tästä oltiin hänelle kiitollisia. Toi- 
saalta hänen hallituskautensa loppupuolella oli näky- 
nyt merkkejä siitä, että hän oli joutumassa yhä 
enemmän kiihkokansallisten piirien johdettavaksi, 
mikä ennusti yhä kasvavaa uhkaa maamme erikois- 
asemalle. Hallitsijan tämänsuuntaiset toimenpiteet 
vähensivät siten hänen Suomessa aikaisemmin naut- 
timaansa suosiota. Kaikesta huolimatta keisari-suu- 
riruhtinaan- kuolema oli epämiellyttävä yllätys, sillä 
tulevaisuus oli nyt täysin hämärän peitossa. 


SIVISTYSELÄMÄ 1800-LUVUN LOPULLA 


Yhdeksännentoista vuosisadan jälkimmäisellä puo- 
liskolla tapahtunut kansallistunteen voimistuminen 
maassamme oli lujittanut tavattomasti Suomen val- 
tiollisen olemassaolon perusteita. Taloudellisen elä- 
män alalla oli tapahtunut valtavaa nousua, jonka 
avulla maamme oli nopeasti kehittymässä Länsi- 
Euroopan edistyneimpien maiden viitoittamaan suun- 
taan. Tätä monipuolista edistymistä täydensi sivis- 
tyselämän eri aloilla tapahtunut historiassamme ai- 
noalaatuinen kehitys. Kansallisuusaatteen innoitta- 
mana ja etenkin Kalevalan antaessa monipuolisia 
virikkeitä syntyy nyt varsinaisesti suomalainen kult- 
tuuri. 

Suomalaisen taidekirjallisuuden synty 


1800-luvun alkupuoliskon huomattavimmat kirjal- 
liset saavutukset maassamme olivat Runebergin ru- 
nous ja Kalevala. Niiden välitön vaikutus ulottui 
koko vuosisadan loppupuolen kirjallisuuteen. Näin 
oli nimenomaan Kalevalan laita. Kalevalan runou- 
desta tuli ensimmäisten suurten suomenkielisten ru- 
noilijoiden innoittaja ja esikuva. 

Runeberg oli osittain kuulunut omalle aN 
delleen ominaiseen romanttiseen suuntaan, joka oli 
läheisessä yhteydessä kansallisuusaatteen kanssa. 
Toisaalta hänen runoutensa viittasi jo vuosisadan 
loppupuolen ilmaisutapoihin, joille oli ominaista rea- 
lismi. Hänen nuorempi aikalaisensa Topelius oli sen 
sijaan vielä täysi romantikko. Topeliuksen tuotan- 
non keskeisimmän osan muodostavat hänen historial- 
liset romaaninsa, joissa hän kuvailee Ruotsi-Suomen 
historian huomattavimpia vaiheita värikkään ihan- 
noivassa sävyssä. Topeliuksen teokset ovat kään- 
nöksinä olleet myös maamme suomenkielisen väestön 
jatkuvan kiinnostuksen kohteena. 

Suomenkielinen kirjallisuutemme sai varsinaisesti 
alkunsa vasta 1860-luvulla, kun Aleksis Kiven en- 
simmäiset teokset ilmestyivät. Kiven ”Nummisuuta- 
rit? oli ensimmäinen täysipainoinen suomalainen 
näytelmä samoin kuin ”Seitsemän veljestä” romaani. 
Etupäässä näiden teoksien ansiosta Kivestä tuli myös 
suurin tähänastisista suomalaisista kirjailijoista. Ka- 
levala vaikutti melkoisesti myös Kiven runouteen. 
Mutta vasta maailmankirjallisuuden suurimpiin mes- 
tareihin kuten Homerokseen, Cervantesiin ja Sha- 
kespeareen tutustuminen kypsytti Kiven suureksi 
runoilijaksi. Ennen Kiven esiintymistä suomen kieltä 
oli pidetty liian kehittymättömänä vaateliaampaan 
kirjalliseen käyttöön. Eipä edes Kivenkään nerous 
kyennyt näitä ennakkoluuloja heti murtamaan. Päin- 
vastoin Kiven ankarampiin arvostelijoihin kuului 
suomenkielisiä miehiä, kuten esim. professori August 


1216 Venäjän-vallan aika 





Aleksis Kivi. 


Ahlgvist, itse nimellä ”Oksanen” runoilijana tun- 
nettu. Nämä pitivät Kiven teoksia liian raakoina ja 
sivistyneelle yleisölle sopimattomina niiden realistis- 
ten kansankuvausten takia. Mutta jo eräät Kiven 
aikalaisetkin, jälkipolvista puhumattakaan, totesivat 
Kiven juuri tällä tavoin kyenneen luomaan suurta 
taidetta. Ja aikaa myöten Kiven asema suomalaisen 
kirjallisuuden suurimpana mestarina on vain vahvis- 
tunut niin kotimaassa kuin ulkomaillakin. 

Kiven aikaisen lyyrillisen runoutemme huoma- 
tuimpia nimiä ovat Ahlavist-Oksanen, Julius Krohn, 
kirjailijanimeltään Suonio, sekä Juhana Henrik 
Erkko. Kansallisuusaate elähdytti heidän runouttaan, 
kuten vähän nuorempaan polveen kuuluvan Kaarlo 
Kramsunkin, joka esiintyi myös kansanvaltaisten 
aatteiden julistajana. 

Kiven v. 1872 sattunutta varhaista kuolemaa seu- 
rasi kirjallisuuden kannalta köyhä vuosikymmen. 
Tälle antoi leimansa eräiden kansankirjailijoiden 
esiintyminen. Näistä kuuluisimmaksi kohosi Pietari 
Päivärinta. Mutta 1880-luvulla tapahtuu sitten 
jyrkkä muutos. Uudet aatteet ja uudet kirjailijat 
astuvat esiin. Tämä kymmenluku on ns. realismin 
aikaa, jolloin kirjailijan tehtäväksi katsottiin tapah- 
tumien ja olojen todellisuudenmukainen kuvaaminen. 
Realistisen kauden kirjallisuus maassamme kuvasti 
ulkomaisten esikuviensa mukaisesti myös aikakauden 
yleisiä virtauksia. Suomalaisuusliike ja yhteiskun- 
nalliset kysymykset joutuvat siten nyt kirjailijoiden 
mielenkiinnon kohteeksi. Erityisesti maamme en- 
simmäinen huomattava naiskirjailija Minna Canth 
puolusti näytelmissään ja novelleissaan köyhälistön 
oikeuksia sekä ajoi naisasiaa. Taiteellisesti korkea- 
tasoisissa teoksissaan, jotka osittaisten liioittelujen ja 
erehdysten sekä jyrkkyytensä vuoksi herättivät huo- 
mattavaa vastustusta, Minna Canth kiinnitti suuren 
yleisön huomion esittämiinsä epäkohtiin. Hän sai 
myös kannattajia, ja mm. vähän myöhemmin toi- 
mintansa aloittanut sosialistinen liike saattoi käyttää 
hyväkseen kKkirjailijattaren ennakolta sen aatteille 
suopeaksi muokkaamaa mielialaa. 

Tähän aikakauteen ja tyylisuuntaan kuuluvat 
myös suurten kirjailijoiden Juhani Ahon ja Arvid 
Järnefeltin nuoruudenteokset, joissa he tuovat esille 
innostuksensa kansallisuusaatteeseen. Järnefeltin 
*Isänmaa”-romaani antaa selvän kuvan suomalai- 
suuskysymyksen kehityksestä näinä vuosina. -—- 
Paitsi ajankohtaisten aiheiden valinnan takia, mikä 
näinä monien valtiollisten ja yhteiskunnallisten pul- 
makysymysten aikakautena herätti lukevan yleisön 
kiinnostusta, sai suomenkielinen kirjallisuus lukijoita 
ennen kaikkea sen vuoksi, että suomenkielisen sivis- 
tyneistön lukumääräinen kasvu oli varsin huomattava 
juuri näihin aikoihin. 

1890-luvulla suomenkielinen kirjallisuus monipuo- 

listui ja laajeni. Etevimmät edellisen vuosikymmenen 
kirjailijoista, kuten Aho ja Järnefelt, säilyttivät joh- 
tavan asemansa vielä vuosikymmenien ajan. Nyt 
palattiin jälleen kalevalais-sävyiseen romantiikkaan, 
kuten tämänaikaisessa suomalaisessa sävel- ja maa- 
laustaiteessakin. Kirjallisuudessa mm. Ahon ”Panu” 
edustaa tätä vaihetta. Romaani oli tärkein kirjalli- 
suudenlaji, ja suuri joukko uusia kirjailijoita, kuten 
Ilmari Kianto, Maria Jotuni ja Aino Kallas, aloitti 
uransa fällä kirjallisuudenlajilla.. — Suomenkie- 
linen runous sai myös useita uusia edustajia, jotka 
nousivat myöhemmin &kirjallisuutemme huippujen 
joukkoon. Näistä mainittakoon vain Eino Leino ja 
Larin-Kyösti. Vähän myöhemmin heidän joukkoonsa 
liittyivät Otto Manninen, V. A. Koskenniemi ja kes- 
ken työnsä kuollut Juhani Siljo. 

Uuden vuosisadan puolella suomalaisen kulttuuri- 
elämän syveneminen jatkuu edelleen kirjallisuuden- 
kin alalla. Teuvo Pakkala, Maila Talvio, Joel Leh- 
tonen ja Johannes Linnankoski, jotka vuosisadan 
vaihteen tienoilla olivat liittyneet edellä mainittujen 
kansalliskirjallisuutemme kehittäjien joukkoon, var- 
mistivat edelleen uusilla luomuksillaan varhaisem- 
milla töillään antamansa lupaukset. 


Musiikki ja näytelmätaide 


Musiikinharrastus: kansanmusiikkia lukuunotta- 
matta oli ollut maassamme verrattain vähäistä ja sen 
taso vaatimatonta viime vuosisadan alkupuolella. 
Vasta 1830-luvulla tapahtui tässä muutos. Helsin- 
kiin perustettiin musiikkiseura, ja yliopiston musii- 
kinopettajaksi kutsuttiin saksalainen viulutaiteilija 
Fredrik Pacius. Paciuksen innokkaalla johdolla 
maamme musiikkielämä alkoi nopeasti edistyä. Esit- 
tävänä taiteilijana, säveltäjänä ja johtajana Pacius 
oli keskeisenä henkilönä Suomen musiikkielämässä 
puolen vuosisadan ajan. Maamme-laulun säveltäjänä 
hänen nimensä on jäänyt maamme historiaan, ja 

oopperasäveltäjänä hän aloitti tämän taidemuodon 
harrastuksen Suomessa. 

Myös toinen saksalaissyntyinen musiikkimies, Vii- 
purista Helsinkiin siirtynyt Richard Faltin teki 
maamme musiikkitaiteelle suuria palveluksia toi- 
miessaan Paciuksen seuraajana Helsingin yliopiston 
musiikinopettajana. Melkeinpä yhtä monipuolisena 
kuin edeltäjänsäkin Faltin joutui mm. tehokkaasti 
osallistumaan Suomalaisen oopperan toiminnan al- 
kuunpanemiseen, kun se Kaarlo Bergbomin johdolla 
v. 1873 antoi ensimmäiset näytäntönsä. Oopperan 
yhteydessä suomalainen musiikkitaide ensimmäisen 
kerran myös kantautui suuren maailman tietoisuu- 
teen suurten taiteilijoidensa, etenkin Emmy Achten 
ja Alma Fohströmin välityksellä. 

Varsinaisesti suomalaisten käsiin siirtyi musiikki- 
elämämme 1880-luvulla. Vasta perustetun Helsingin 
Musiikkiopiston johtajana Martin Wegelius suoritti 
keskeisen työn musiikkielämämme tason kohottajana 
ja :musiikinharrastuksen levittäjänä. Samanaikaisesti 
aloitti Helsingin Orkesteriyhdistyksen orkesterin joh- 
tajaksi tullut Robert Kajanus 50 vuotta kestäneen 
orkesterinjohtajantoimintansa. Tänä aikana Kajanus, 
käytettyään aluksi säveltäjänä uraauurtavalla tavalla 
suomalaisia kansansävelmiä orkesteriteoksissaan, joi- 
den aiheet oli lisäksi otettu kansanrunoudestamme, 
teki orkesteristaan erittäin korkeatasoisen ja edisti 
monin tavoin nimenomaan orkesterimusiikin kehi- 
tystä. 

1890-luvulle tultaessa maamme musiikkielämä oli 
etupäässä Wegeliuksen ja Kajanuksen toiminnan an- 
siosta voimakkaasti edistymässä. Tällöin myös suo- 
malaisen musiikin suurin nimi, Jean Sibelius. 
ilmestyi ensi kerran julkisuuteen v. 1892 tapah- 
tuneen ”Kullervo”-sinfonian esityksen yhteydes- 
sä. Tätä seurasi monta muuta teosta, joilla Sibe- 
lius vakiinnutti asemansa maamme ensimmäisenä 
ja maailman huomattavimpiin kuuluvana säveltäjä- 
nä. Hänen kansalliselta pohjalta lähtenyt taiteensa 

on suomalaisen hengenelämän suurimpia panoksia 
yleisinhimillisen kulttuurin rikastuttamisessa. 

Sibeliuksen esimerkki ja hänen suoranainenkin 
vaikutuksensa maamme säveltaiteessa on ollut hyvin 
huomattava. Monet merkittävät säveltäjät ovat laa- 
jentaneet suomalaisen musiikin valtapiiriä uusien 
sävellysmuotojen alalle. Samoin esittävän taiteen 
alalla edistyttiin vuosisadan vaihteessa huomatta- 
vasti. Sen suurin nimi oli Aino Ackte, joka loi lau- 
lajattarena maailmanmaineen. 

Suomalaisen näyttämötaiteen synty tapahtuu viime 
vuosisadan puolivälin jälkeen. Ensimmäiset yritykset 
liittyvät oopperaan. Mm. Paciuksen säveltämä oop- 
pera ”Kaarle-kuninkaan metsästys” esitettiin harras- 
telijavoimin v. 1852. Tilapäiset, useimmiten ruotsa- 
laiset näyttelijäseurueet olivat esiintyneet Helsingis- 
sä, jossa jo vuodesta 1827 lähtien oli oma vakinainen 
teatteritalo. Mutta vasta 1860-luvulla Helsinkiin pe- 
rustettiin vakinainen ruotsalainen teatteri. Suoma- 
laisia näytelmiä oli myös esitetty tilapäisesti 1850- 
luvulta lähtien, mutta vakinaisen suomalaisen teat- 
terin perustamista ei voitu ajatella suomenkielisen 
näytelmäkirjallisuuden puuttumisen vuoksi. Aleksis 
Kiven esiintyminen poisti kuitenkin pahimman puut- 
teen. Pohjalaiset ylioppilaat Emil Nervander ja 
Kaarlo Bergbom, jotka molemmat haaveilivat innok- 
kaasti suomalaisesta teatterista, saivat aikaan Hel- 
singin ruotsalaisessa teatterissa v. 1869 suomenkieli- 
sen seuranäytännön. Bergbomin toimesta siellä esi- 
tettiin Kiven ”Lea”. Pääosaa esitti menestyksellä 
suomea taitamaton ruotsalaisen teatterin näyttelijätär 
Hedvig Raa. Näytännön herättämä innostus helpotti 
Bergbomin jatkuvia ponnisteluja, ja v. 1872 ”Suo- 
malainen teatteri” aloitti toimintansa. 

Tämä teatteri oli pääasiallisesti Kaarlo Bergbomin 
ponnistelujen ansiosta syntynyt, ja kuolemaansa 
saakka hän voimiaan säästämättä uhrautui teatte- 
rinsa hyväksi. Suurta apua hän sai sisareltaan Emi- 
lie Bergbomilta, joka veljensä tavoin omistautui Suo- 

men näyttämötaiteen kehittämiseen. Bergbomien 
hoivissa kehittyi sekä suomalainen näytelmäkirjalli- 
suus, jonka huomattavimpia edustajia olivat Minna 
Canth, R. Kiljander ja Gustaf von Numers, että kas- 
voi kokonainen näyttelijäpolvi. Suomalaisen näyttä- 
mötaiteen . suurin hahmo, Ida Aalberg, joutui ensi 
kerran tekemisiin Suomalaisen teatterin kanssa sen 
tavanomaisella maaseutukiertueellaan vieraillessa 
Hämeenlinnassa. Saatuaan Bergbomin johdolla perus- 
koulutuksen hän täydensi opintojaan ulkomailla, 
minkä jälkeen hän vuosikymmenien ajan oli koti- 
maisen näyttämömme voimakkaimpana tukena. 


Maalaus ja kuvanveisto 


Suomen maalaustaide oli saanut voimakkaita vai- 
kutteita Tukholmasta aina 1800-luvun puoliväliin 
saakka, sillä suomalaiset taiteilijat olivat yleensä 
opiskelleet siellä. Vuosisadan puolivälin jälkeen ku- 
vaamataiteet alkavat kehittyä varsinaisesti kotimai- 
sella pohjalla. Ensimmäinen huomattava taidemaa- 
larimme oli R. W. Ekman, joka oleskeltuaan aluksi 
Ruotsissa siirtyi kotimaahan työskentelemään. Ai- 
heensa hän otti kansan elämästä sekä historian ja 
kirjallisuuden tarjoamasta aineistosta. Hän oli myös 
ensimmäisiä Kalevala-aiheiden maalaajia. — Ekma- 
nin työt jäivät vielä eräitä poikkeuksia lukuunotta- 
matta taiteellisesti verrattain vaatimattomalle tasolle. 
Merkittävämpiä olivat jo von Wright-veljesten työt. 
Vanhempi heistä, Magnus, kuvaili varsinkin Helsin- 
gin näkymiä, kun taas Ferdinand omistautui maisema- 
ja lintumaalaukseen. Hänen taistelevia metsoja esit- 
tävä taulunsa on levinnyt lukemattomina jäljennök- 
sinä maahamme. 

Maisemamaalaus kotiutui varsinaisesti maahamme 
ns. Disseldorfin koulukunnan ansiosta, johon Fer- 
dinand v. Wright on myös luettavissa. Dtisseldorfin 
kaupungista oli 1800-luvun puolivälissä tullut huo- 
mattava taidekeskus, jossa monet maanmiehemme 

kävivät opiskelemassa. Huomattavin tämän taide- 
koulun kasvateista oli Werner Holmberg, joka huoli- 
matta lyhyestä eliniästään — hän kuoli jo 30-vuo- 
tiaana — ehti luoda maisemamaalauksiemme par- 
haimpiin kuuluvia teoksia. | 

1870-luvulla taiteilijamme yleisesti opiskelevat Pa- 
riisissa, jossa näihin aikoihin uudet taidesuunnat na- 
turalismi ja impressionismi alkavat voittaa alaa. Tä- 
män aikakauden huomattavin edustaja maassamme 
oli Albert Edelfelt, joka aluksi hankki mainetta his- 
toriallisilla maalauksillaan sekä luonnonmukaisilla 
ulkoilmakuvauksillaan.  ”Kaarle-herttua häpäisee 
Klaus Flemingin ruumista” nimisellä teoksellaan hän 
sai valtion palkinnon henkilömaalauksessa. Myöhem- 
min hän maalasi lukuisia muotokuvia niin etevällä 
tavalla, ettei hänen tasoaan ole kyetty maassamme 
myöhemmin ylittämään. Samalla hän loi joukon his- 
toriallisia maalauksia, kuten Vänrikki Stoolin tari- 
noiden kuvituksen sekä Turun akatemian perusta- 
mista esittävän seinämaalauksen Helsingin yliopiston 
juhlasaliin. Tämä työ valmistui vasta vähän ennen 
Edelfeltin kuolemaa v. 1905. 

Edelfeltin nuoremmat aikalaiset Aikseli Gallen- 
Kallela ja Eero Järnefelt olivat maalaustaiteessamme 
viime vuosisadan loppupuolella ilmenneen uuden 
kansailisen herätyksen näkyvimpiä ilmentäjiä. Edel- 
feltin tavoin he maalauksissaan kuvasivat kansan 
elämää sekä historiallisia tai kirjallisuuteemme liit- 
tyviä tapahtumia. Gallen-Kallelan ensimmäiset, häi- 
käilemättömän luonnonmukaiset maalaukset herätti- 
vät monissa arvostelijoissa jyrkkää paheksumista. 
Mutta aikaa myöten hänen erikoislaatuista taidettaan 
alettiin ymmärtää. Kalevalan aiheita kuvatessaan 
hän loi omaperäisen tekotavan, jolle oli ominaista 
ankara yksinkertaisuus. Hänen tämänlaatuiset maa- 
lauksensa, joilla v. 1900 pidettyyn Pariisin maa- 
ilmannäyttelyyn pystytetty Suomen paviljonki oli 
koristettu, herättivät suurta huomiota. Sekä Kale- 

vala-aiheisten suurten freskomaalausten tekijänä 
että ”Seitsemän veljeksen” ja. ”Koru-Kalevalan” 
kuvittajana Gallen-Kallela on voimakkaammin kuin 
kukaan muu &faiteilijoistamme elävöittänyt näitä 
kansallisen kulttuurimme perustekijöitä. Taiteilijan 
nerokas omaperäisyys ja persoonallisuuden voima 
kohottivat hänet kuvaamataiteemme huipulle. — Jär- 
nefelt on kuvannut mm. Suomen luontoa ja maise- 
mia hienolla tavalla. Hän maalasi myös satiirisia 
kansankuvauksia sekä muotokuvia etevällä tavalla. 

Kuvanveistotaide sai Suomessa monta etevää edus- 
tajaa 1800-luvun loppupuolella. Taiteilijamme ottivat 
aluksi oppia Ruotsista ja Saksasta, jossa vaikutti ns. 
uusklassillinen, antiikin taidetta esikuvanaan pitävä 
suunta. Walter Runeberg, jonka käsialaa ovat mm. 
J. L. Runebergin ja Aleksanteri II:n patsaat Helsin- 
gissä sekä Pietari Brahen patsas Turussa, aloitti 
uransa näissä merkeissä. Myöhemmin hän omaksui 
vaikutteita Ranskasta ja Italiasta, missä monet ete- 
vimmistä kuvanveistäjistämme viime vuosisadan lo- 
pulla työskentelivät. Erityisen merkittävä oli Johan- 
nes Takasen lyhyt taiteilijanura, jonka aikana tämä 
poikkeuksellisen lahjakas taiteilija loi useita kuvan- 
veistotaiteemme huippusaavutuksiin kuuluvia nais- 
aiheisia veistoksia. Samantapainen sirous ja hienous 
on ominaista myös Ville Vallgrenille, joka oli saanut 
vaikutteita Ranskasta. Emil Wikström, jonka töissä 
näkyy myös Kalevalan vaikutus, loi joukon natura- 
listisia monumentaaliveistoksia. Tunnetuimpia niistä 
ovat Säätytalon otsikkoryhmä, jossa taiteilija esitti 
vertauskuvallisesti maamme historiaa Porvoon val- 
tiopäivistä lähtien, sekä Helsinkiin pystytetyt Lönn- 
rotin ja Snellmanin patsaat. 

1800-luvun loppupuoli ja vuosisadan vaihde oli 
taide-elämässämme ainoalaatuisen nousun aikaa. 
Lähinnä juuri kansallisen liikkeen innoittamina useat 
suurimmista taiteilijoistamme loivat tällöin parhaim- 
pia töitään, ja heidän esimerkkinsä rohkaisemana 

kasvoi lukuisa joukko nuoremman polven edustajia, 
jotka sitten aikoinaan kunnialla kantoivat vastuun 
suomalaisen sivistyselämän jatkuvasta kehittämisestä. 


Suomen tieteen kehitys 


Aleksanteri II:n valtaistuimelle noususta alkanut 
vapaamielinen hallitussuunta edisti osaltaan myös 
tieteiden kehitystä. Valtiollisen vapauden vallitessa 
ja kansallistunteen innoittaessa tutkijoita tieteemme 
edistyi seuraavan puolen vuosisadan aikana niin, ettei 
historiastamme löydy toista sen veroista ajanjaksoa. 

Kansallinen herääminen oli omiaan vaikuttamaan 
ennen kaikkea ns. kansallisten tieteiden harrastuksen 
syntymiseen. Suomen kieli, kansanrunous ja kaikki- 
nainen kansantietous sekä isänmaan historia ja maan- 
tiede joutuivat erityisen harrastuksen kohteeksi, ja 
monella alalla luotiin niiden tieteellisen tutkimuksen 
perusteet. 

Kalevala sekä ennen kaikkea M. A. Castrenin työ 
oli herättänyt suuren harrastuksen suomen kielen 
tutkimusta kohtaan. Monet tutkijat oleskelivat Cas- 
trenin esimerkin mukaan vuosikausia Venäjällä ja 
Siperiassa tutkimassa sukukansojemme kieliä. Otto 
Donnerin toimesta v. 1883 perustettu Suomalais- 
ugrilainen Seura tuki tätä työtä, minkä tuloksena on 
saatu paljon valaistusta suomen ja sen sukukielten 
kehitykseen. Suomen kielen tutkimus edistyi ja lu- 
kuisia kielioppeja sekä sanakirjoja ilmestyi tämän 
työn tuloksena. Erityisesti Emil Nestor Setälän tut- 
kimukset veivät suomen kielen tutkimusta eteen- 
päin. | 

Suomen sukukielten, suomalais-ugrilais-samojedi- 
laisten eli ”uralilaisten?” kielten tutkiminen johti 
tiedemiehemme perehtymään myös ns. ”altailaisiin” 
kieliin. Näiden piiriin kuuluvien mongolilaisten kiel- 
ten erikoistutkimuksillaan J. G. Ramstedt on saavut- 
tanut maailmanmaineen. 

Suomensukuisten kansojen hengentuotteiden, nii- 

den kansanrunojen ja uskomusten, tieteellinen käsit- 
tely aloitettiin myös viime vuosisadan puolivälissä. 
Castren ehti kielitieteellisten töidensä ohella ku- 
vailla myös suomensukuisten kansojen pakanallista 
uskontoa. Julius ja Kaarle Krohn täydensivät ja var- 
mistivat Castrenin työn. Samoin he esittivät ensim- 
mäisinä luotettavia käsityksiä Kalevalan runojen 
alkuperästä ja niiden merkityksestä noudattamalla 
Julius Krohnin kehittämää maantieteellis-historial- 
lista kansanrunojen tutkimustapaa. Kaarle Krohn 
sovelsi isänsä uraauurtavia tutkimusmenetelmiä myös 
Kantelettaren runoihin sekä kansansatuihin. 

Suomalais-ugrilainen kansatiede, joka selvittelee 
kansan aineellista kulttuuria kansan käyttämien esi- 
neiden perusteella, syntyi myös vuosisadan vaihtees- 
sa. Erityisesti professori U. T. Sirelius on ansioitu- 
nut Suomen kansanomaisen kulttuurin selvittäjänä. 
Myöhemmin suomensukuisten kansojen kieliä ja kult- 
tuuria koskeva tutkimus on yhä edelleen laajentunut 
niin, että mm. yliopistoon on pitänyt perustaa sitä 
varten useita professorinvirkoja tutkimustyön jatku- 
van edistymisen mahdollistamiseksi. 

Samoin kuin suomen kielen ja kansatieteen tutki- 
mus vaikutti isänmaan historia kansallishengen ke- 
hittymiseen. Jo ennen varsinaista kansallista herä- 
tystä maamme historiantutkimuksella oli arvokkaat 
perinteet. Porthanin työn ansiosta oli siinä päästy 
tieteellisessä suhteessa ehkäpä pitemmälle kuin mis- 
sään muissa Turun akatemian piiriin kuuluvissa tut- 
kimusaloissa. Hänen työtään jatkoivat hänen oppi-- 
laansa, kuten myöhemmin maamme ensimmäiseksi 
arkkipiispaksi kohonnut Jaakko Tengström sekä tä- 
män veljenpoika Juhana Jaakiko Tengström. Mutta 
vasta Arwidssonista alkaa varsinainen maamme his- 
torian tutkiminen. Ruotsiin siirryttyään Arwidsson 
toimitti mm. laajan asiakirjakokoelman, joka sisälsi 
tärkeitä tietoja Suomen historiasta. Vuosisadan puo- 
livälissä ilmestyi sitten ensimmäinen suomenkielinen 
historiateos maamme vaiheista, ylioppilas J. F. Ka- 

jaanin julkaisema yleistajuinen ja sujuvasti kirjoi- 
tettu ”Suomen historia koetteeksi kerrottu”. Näihin 
aikoihin myös yliopiston historianprofessori Gabriel 
Rein julkaisi Suomen keskiajan historiaa valaisevia 
tutkimuksiaan ruotsin ja latinan kielellä. 
Ensimmäinen varsinaisesti kansalliselta kannalta 
Suomen historiaa tarkasteleva tutkija oli Yrjö-Kos- 
kinen. Aikaisemmin Suomella ei ollut katsottu ole- 
van omaa historiaa, vaan Suomen tapahtumat oli esi- 
tetty vain Ruotsin historian osana. Mm. Topelius oli 
vielä tätä mieltä. Hän joutuikin väittelyyn Yrjö- 
Koskisen kanssa, joka tähdensi Suomen kansan 
itsenäistä historiaa. Tämän vuoksi Yrjö-Koskinen 
pyrki selvittämään, miten historialliset tapahtumat 
ovat vaikuttaneet Suomen oloihin ja miten ne ovat 
kehittäneet suomalaiset kansallisesti omaperäiseksi 
kansakunnaksi. Tämä Yrjö-Koskisen suomalaiskan- 
sallinen katsantokanta ilmenee mm. hänen teoksis- 
saan ”Nuijasota, sen syyt ja tapaukset”, sekä ”Oppi- 
kirja Suomen kansan historiassa”. Yleistä historial- 
lista kehitystä Yrjö-Koskinen selvitteli teoksessaan 
”Johtavat aatteet ihmiskunnan historiassa”. — Tut- 
kimus- ja julkaisutyöllään Yrjö-Koskinen loi kan- 
sallisen historiantutkimuksemme perustan, jolle 
myöhemmät tutkijat ovat saattaneet rakentaa. 
Yrjö-Koskinen oli ollut valtiomies, jonka tieteel- 
linenkin työ osaksi pyrki tukemaan hänen kan- 
sallisiin päämääriin pyrkivää politiikkaansa. Vielä 
suuremmassa määrin oli näin Johan Richard 
Danielson-Kalmarin laita. Danielson-Kalmari, joka 
on etevimpiä historiantutkijoitamme, oli myös 
maamme johtavia valtiomiehiä vuosisadanvaih- 
teen aikoihin. Historiantutkimustyössään Danielson- 
Kalmari keskittyi selvittelemään Suomen valtion 
syntykysymystä. Tämän työn tuloksena ilmestyi 
laaja 1700-luvun loppupuolen ja Venäjän-vallan al- 
kupuolen valtiollista historiaamme käsittelevä teos- 
sarja, joka on kotimaisen historiallisen kirjallisuu- 
temme perusteoksia. Erittäin huomattava valtiolli- 

nen merkitys oli Danielson-Kalmarin Suomen Venä- 
jään liittämistä selvittelevillä teoksilla, kuten edeliä 
on kerrottu. — Danielson-Kalmarin ikä- ja työ- 
toveri, professori E. G. Palmen laajensi osaltaan his- 
toriantutkimuksemme alaa käytännöllisiä yhteiskun- 
nallis-taloudellisia kysymyksiä selvittelemällä. Sekä 
Palmenin itsensä että hänen oppilaittensa työn tulok- 
sena ilmestyikin joukko tutkimuksia, joissa selvitel- 
tiin Suomen oloja 1500- ja 1600-luvuilla. 

Snellmanin jälkeen maallamme ei ollut esitettävä- 
nään ketään hänen veroistaan filosofia. Hänen lyhyen 
yliopistollisen opettajatoimintansa ansiosta filosofian 
harrastus oli kuitenkin huomattavan suuri. Snellma- 
nin oppilaat julkaisivat useita väitöskirjoja, jotka 
käsittelivät Hegelin filosofian sovellutuksia. Vuosi- 
sadan loppupuolella myös meillä alettiin tutkia filo- 
soflaan liittyviä erikoistieteitä, kuten sosiologiaa. 
Maanmiehemme Edvard Westermarck, joka toimi 
mm. Lontoon yliopistossa opettajana, loi sosiologian 
alaan kuuluvilla avioliiton kehityshistoriaa sekä si- 
veellisten käsitysten alkuperää ja kehitystä käsitte- 
levillä tutkimuksillaan maailmanmaineen. 

Humanistisen tutkimuksen ala maassamme laajeni 
vuosisadan vaihteessa myös monille uusille aloille. 
Taloustieteet, uudet kielet sekä kirjallisuudenhisto- 
ria, estetiikka ja taidehistoria saivat eteviä edustajia 
myös yliopistomme "piirissä. Mm. esteetikko Yrjö 
Hirn ja itämaisten kielten, etenkin assyriologian, 
kuulu tutkija Knut Tallavist aloittivat tällöin me- 
nestyksellisen tutkijauransa. 

Luonnontieteiden alalla viime vuosisadalla maas- 
samme tapahtunut kehitys oli vielä huomattavampi 
kuin humanistisissa tieteissä. Varsinkin oli näin 
laita niiksä tieteissä, jotka edellyttävät kokeellisia 
tutkimusmenetelmiä. Vasta kun kokeita varten tar- 
vittavat laitokset oli saatu aikaan, saattoivat nämä 
tieteet kehittyä kansainväliselle tasolle maassamme- 
kin. 

Kemian harrastuksella oli vanhat ja loistavat 
perinteet, sillä jo 1800-luvulla maassamme oli 
eteviä kemistejä. Juhana Gadolin, itse Euroopan- 
kuulu tiedemies, opetti Turun yliopistossa kemiaa 
järjestämällä ylioppilaille käytännöllisiä kokeita ai- 
kana, jolloin tällainen oli suurten sivistysmaidenkin 
yliopistoissa harvinaista. P. A. von Bonsdorff kehitti 
edelleen näitä Gadolinin opetusmenetelmiä. Vuosi- 
sadan puolivälissä yliopiston kemianlaitoksella oli 
jo melikoiset tilat käytettävissään, joten opetus- ja 
tutkimustoiminta saattoi tapahtua varsin suotuisissa 
olosuhteissa. Vuosisadan vaihteen kemiantutkijois- 
tamme on mainittava Edvard Hjelt, O. Aschan sekä 
ennen kaikkea Gustaf Komppa, jonka tutkimukset 
mm. tähtäsivät juoksevan polttoaineen valmistami- 
seen Suomen soista saatavasta raaka-aineesta. 

Fysilkantutkimus kehittyi maassamme huomatta- 
vasti hitaammin kuin kemia, vaikka silläkin oli mai- 
nittavia perinteitä Turun ajoilta alkaen. Yliopiston 
mukana Turusta Helsinkiin siirtynyt professori K. G. 
Hällström varsinaisesti aloitti nykyaikaisen, tieteelli- 
sesti päteviin kokeisiin perustuvan fysiikan harras- 
tamisen. Kehitystä hidasti sopivien huoneistojen ja 
kaluston puute, sillä yliopisto sai vasta v. 1880 tyy- 
dyttävän fysiikan laboratorion. 

Maantiede itsenäisenä tieteenä pääsi vasta v. 1901 
Helsingin yliopiston opetusohjelmaan, kun yliopis- 
toon tällöin perustettiin maantieteen professorinvirka. 
Maantieteellistä tutkimusta oli kyllä maassamme 
harrastettu aikaisemminkin. Tälle työlle oli ollut 
omiaan antamaan erityistä virikettä suomalaissyntyi- 
sen, mutta valtiollisten erimielisyyksien vuoksi Ruot- 
siin siirtyneen Aadolf Nordenskiöldin maailmanikuu- 
lut tutkimusmatkat. Nordenskiöldin maineikkain 
suoritus oli luoteisväylän löytäminen. — Suomen 
maantieteilijöistä saavutti J. G. Granö kansainväli- 
sen maineen sekä maantieteen tutkimusmenetelmien 
kehittäjänä että Mongoliaa ja Altain vuoristoa kos- 
kevilla tutkimuksillaan. 

Myös maamme maaperän ja kasviston sekä eläi- 
mistön tutkimus kehittyi vuosisadan vaihteeseen tul- 
taessa kansainväliselle tasolle. Monien muiden näi- 
den alojen tutkijoiden joukosta mainittakoon profes- 
sori A. K. Cajander, joka saavutti maailmanmaineen 
kehittäessään erilaisia metsätyyppejä koskevan teo- 
riansa. 

Viime vuosisadan puolivälissä maamme lääketiede 
omaksui myös kokemusperäisen, luonnontieteisiin 
nojautuvan tutkimustavan aikaisempien luonnonfilo- 
sofiaan perustuvien käsitysten tilalle. Tutkimusme- 
netelmien ajanmukaistaminen kohotti tämän tieteen- 
haaran maassamme eurooppalaiselle tasolle. Sisätau- 
tiopin tuntemusta vei suuresti eteenpäin professori 
J. W. Runeberg, jonka oppilaista professorit J. O. 
Schauman ja Th. W. Tallgvist saavuttivat eurooppa- 
laisen kuuluisuuden veritautiopin tuntijoina. Huo- 
mattavin lääketieteen tutkijoistamme oli Robert A. 
A. Tigerstedt. Hänen kirjoittamiaan fysiologian oppi- 
kirjoja käytettiin kaikkialla maailmassa. | 

Myös monissa muissa tieteenhaaroissa luotiin tänä 
aikakautena ajanmukaisen tieteenharjoittamisen poh- 
ja. Etenkin matemaattiset tieteet saivat etevän edus- 
tajan E. Lindelöfistä, jonka johdolla myöhemmin 
kasvoi kokonainen ryhmä maailmanmaineen saavut- 
taneita matemaatikkoja. Maamme talouselämän ke- 
hittäminen toi pian esille sellaisen ajanmukaisen 
teoreettisen tutkimustyön tarpeellisuuden, mikä olisi 
omiaan 'kehittämään etenkin pääelinkeinojamme, 
maataloutta ja metsänhoitoa. Vuosisadän vaihteessa 
Helsingin yliopiston filosofiseen tiedekuntaan perus- 
tettu ”maanviljelystaloudellinen osasto” poisti tämän 
puutteen. Myöhemmin Mustialan maanviljeiyskou- 
lun sekä Evon metsäopiston ylimmät osastot lopetet- 
tiin ja näiden alojen korkein opetus keskitettiin .ko- 
konaisuudessaan Helsingin yliopistoon. 

1800-luvun loppupuoli oli sekä taloudellisen elä- 
män että taiteiden kehityksen kannalta ainoalaatui- 
sen myönteisen kehityksen aikaa. Samoin oli myös 

tieteiden laita. Niidenkin piirissä tehtiin vakavaa ja 
menestyksellistä työtä, mikä osaltaan täydensi maas- 
samme muilla aloilla tapahtuvaa kehittymistä nyky- 
aikaiseksi valtioksi. 


SORTOVUODET 


Yhdeksännentoista vuosisadan loppupuolella maas- 
samme toteutettiin käytännössä Aleksanteri I:n aikoi- 
naan Suomelle myöntämät erikoisoikeudet. Aleksan- 
teri II:n hallituskauden alkupuolella tapahtunut pe- 
rustuslailliseen hallitustapaan palaaminen oli luonut 
mahdollisuuden itsehallinnon toteuttamiseen käytän- 
nössä. Monipuolisen lainsäädännön avulla oli valtio- 
päivien ja keisari-suuriruhtinaan toimesta poistettu 
joukko taloudellista ja yhteiskunnallista kehitystä 
haittaavia epäkohtia, ja luotu edellytykset entistä 
tehokkaammalle itsehallinnolle. Kun myös maan 
talous suotuisien olosuhteiden ansiosta kehittyi ennen 
aavistamattomalla vauhdilla, näytti onnellinen tule- 
vaisuus vihdoinkin odottavan monia kohtaloniskuja 
kokenutta maatamme. 

Toisin kuitenkin kävi. Maamme suotuisan kehitty- 
misen olennaisin edistäjä, valtiollinen erikoisasemam- 
me, joutui vuosisadan lopulla vaarallisen uhkan alai- 
seksi. Venäjällä voimakasta kannatusta saavuttanut 
kansalliskiihkoinen liike vaati kaikkien Venäjän 
vähemmistökansallisuuksien sulattamista venäläisiin. 
Suomen erikoisasema oli näiden piirien silmätikkuna, 
eivätkä he kaihtaneet ponnistuksia tämän aseman 
hävittämiseksi. Aleksanteri III:n hallitusaikana tämä 
vaara oli vielä pystytty torjumaan, vaikka se olikin 
vaatinut kovia ponnistuksia. Mutta hänen seuraa- 
jansa aikana kiihkovenäläiset pääsivät keisarin lä- 
himpään ympäristöön ja saivat taivutetuksi hänet 
oppiensa puolelle. Kun Suomi oli näin menettänyt 
siihen asti keisari-suuriruhtinailtaan saamansa suo- 
jan, saatettiin venäläistämistyö esteettä panna al- 

kuun. Näin alkoivat sortovuodet ja niihin |Iiit- 
tyvä oikeustaistelu, jota jouduttiin käymään mel- 
kein maamme itsenäistymiseen asti. 


Valapatto suuriruhtinas 


Keisari Aleksanteri III:n kuolinsanoma järkytti 
koko Venäjää ja muutakin maailmaa. Poismennyt hal- 
litsija ei tosin ollut hengenlahjoillaan aikaisiaan häi- 
käissyt. Mutta sitä eivät hänen pahimmat vihamie- 
hensäkään saattaneet kieltää, että hän oli ollut voi- 
makas mies. Häikäilemättömällä voimallaan hän oli 
kukistanut valtakuntaansa uhkaavat kapinaliikkeet 
ja rauhoittanut maan. Tosin hän tällä menettely- 
tavallaan kykeni tukahduttamaan tyytymättömyyden 
vain siksi aikaa, kun hän itse oli Venäjän valtio- 
laivan peräsimessä. Vain perinpohjaiset uudistukset 
olisivat kyenneet tekemään lopun pinnan alla kyte- 
västä tyytymättömyydestä. Mutta uudistajaksi ryh- 
tymiseen Aleksanteri III:lta puuttui sekä kykyä että 
halua. Niinpä vallankumoukselliset odottivat vain 
hänen poismenoaan voidakseen sitten ryhtyä ku- 
moukselliseen toimintaansa. Uuden tsaarin Nikolai 
II:n valtaistuimelle nousu tarjosi heille siihen erin- 
omaisen tilaisuuden. 

Romanovien vanhan valtaistuimen perillinen oli 
26-vuotias isänsä kuollessa. Luonteeltaan Nikolai oli 
hyväntahtoinen ja hyväsydäminen sekä kykeni voit- 
tamaan ihmisiä puolelleen. Hän pyrki olemaan oikea- 
mielinen ja rakasti syvästi maataan ja kansaansa. 
Mutta tämä isänmaanrakkaus koitui turmiolliseksi 
hänen valtakuntansa vähemmistökansallisuuksille. 
Nikolai oli nimittäin omaksunut isänsä entisen opet- 
tajan, Pobedonostsevin, mielipiteet. Sen mukaisesti 
hän pyrki toteuttamaan suurvenäläisten kansallis- 
kiihkoisen ohjelman. Mitkään alamaisille annetut lu- 
paukset tai heidän aikaisemmin saamansa oikeudet 
eivät rajoittaneet Nikolain mielestä hänen toiminta- 
mahdollisuuksiaan, sillä hän katsoi valtansa olevan 

Nikolai I1. 


peräisin Jumalalta. Heikkoluonteisena miehenä hän 
joutui täysin ympäristönsä ohjattavaksi, johon kuului 
etupäässä Pobedonostsevin mielipiteiden kannattajia. 
Niinpä Suomessa odotettiin levottomana uuden hal- 
litsijan ensimmäisiä toimenpiteitä. 

Aluksi tosin näytti siltä, että tämä levottomuus oli 
aiheetonta. Suomen ministerivaltiosihteeri, kenraali 
von Daehn oli heti hallitsijanvaihdoksen tapahdut- 
tua kiirehtinyt keisarin. Krimillä olevaan huvilinnaan 
saadakseen hänen allekirjoituksensa hallitsijanva- 
kuutukseen. Kerrotaan v. Daehnin mukana olleen 
myös hänen eroanomuksensa siltä varalta, ettei hallit- 
sija allekirjoittaisi vakuutusta. Mutta Nikolai alle- 
kirjoitti vakuutuksen ja lausui myöhemmin julki eri- 
tyisen myötätuntonsa maatamme kohtaan, kun Suo- 
men edustajat osallistuivat keisarivainajan hautajai- 
siin. 

Mutta Venäjällä oli toiminnassa voimia, jotka eivät 
halunneet antaa hallitsijan ja maamme välisten suh- 
teiden jatkua ennallaan. Venäläisten taholla synnytti 
ennen kaikkea kysymys Suomen sotaväen asemasta 
sekä ns. valtakunnan lainsäädäntö, sekä Suomea että 
keisarikuntaa koskevien lakien säätämistapa, itsehal- 
lintomme loukkaamispyrkimyksiä. Erityisesti Venä- 
jän sotaministeri, kenraali Kuropatkin ei voinut 
sietää ajatusta, että Suomella oli oma sotaväki. Hän 
olisi halunnut sulattaa sen täysin Venäjän armeijaan. 
Sekä Kuropatkin että hänen lähimmät hengenhei- 
molaisensa, kuten valtiosihteeri V. K. von Pleve, 
pyrkivät näissä molemmissa kysymyksissä vaikutta- 
maan keisariin niin, että hän riistäisi Suomelta sen 
erioikeudet. Kun keisari nimitti Kuropatkinin esi- 
tyksestä kenraali Nikolai Bobrikovin Suomen ken- 
raalikuvernööriksi vanhan ja sairaan von -Heidenin 
jälkeen v. 1898, saivat hallitsijan ympäristössä olevat 
”Suomi-syöjät” hänestä voimakkaan apulaisen. 

Historiassamme synkän maineen saanut Nikolai 
Ivanovitsh Bobrikov oli ammattisotilas, joka ennen 
kenraalikuvernööriksi nimitystään oli toiminut pel- 
kästään upseerintehtävissä. Virkauransa aikana hän 
oli tullut tunnetuksi pystyvänä sotilaana ja kovana 
työntekijänä. Mielipiteiltään hän oli jyrkästi kan- 
salliskiihkoinen ja tsaarillisen itsevaltiuden uskolli- 
nen kannattaja. Bobrikov oli siten juuri suosijoit- 
tensa mielen mukainen mies. 

Jo ennen nimitystään Bobrikov oli tutustunut Suo- 
men kysymykseen ja laatinut siitä muistion, jonka 
hän esitti keisarille. Tässä muistiossa Bobrikov hah- 
motteli tulevan politiikkansa suuntaviivat. Hänen 
mielestään Suomen valloitus oli ollut välttämätön 
Pietarin suojaamiseksi. Mutta valloituksen tarkoitus 
oli jäänyt saavuttamatta, kun Suomelle oli annettu 
itsehallinto. Vain Venäjään täydellisesti yhdistetty 
Suomi saattaisi taata Pietarille sen tarvitseman suo- 
jan. Emsimmäisenä askelena tähän suuntaan pyrit- 
täessä olisi Suomen erikoisasemaa heikennettävä seu- 

raavilla toimenpiteillä: Suomen armeija olisi liitet- 
tävä Venäjän armeijaan ja Suomen olisi osallistut- 
tava sotilaskustannuksiin samassa suhteessa kuin 
keisarikuntakin teki. Suomen kadettikoulu oli venä- 
läistettävä. Suomen ministerivaltiosihteerin oikeuk- 
sia olisi supistettava ja kenraalikuvernöörille annet- 
tava oikeus olla läsnä tärkeimpien asioiden esitte- 
lyssä hallitsijalle. Maan lait oli tarkistettava ja an- 
nettava erityiset säädökset Suomelle ja Venäjälle 
yhteisten asiain tutkimisesta. Venäjän kielen käyt- 
töä Suomessa oli lisättävä. Venäläisille oli valmis- 
tettava mahdollisuus päästä Suomessa virkoihin. 
Yliopisto oli asetettava valvonnan alaiseksi, samoin 
kouluissa käytetyt oppikirjat. Suomen oma tulli- ja 
rahalaitos oli poistettava. Venäjänkielisten lehtien 
julkaisemista Suomessa oli edistettävä. Lopuksi 
kenraalikuvernööri oli vapautettava senaatin hol- 
houksesta. 

Tämän Bobrikovin ohjelman toteuttaminen olisi 
merkinnyt Suomen itsehallinnon hävittämistä. Siitä 
huolimatta keisari hyväksyi kenraalin ehdotuksen ja 
osoitti sen julkisesti nimittämällä Bobrikovin Suo- 
men kenraalikuvernööriksi. Näin hän siis tieten tah- 
toen valmistautui rikkomaan hallituksensa alussa 
antamansa juhlallisen vakuutuksen. Kauan ei tar- 
vinnutkaan odottaa, ennen kuin näin todella tapah- 
tuikin. 


Helmikuun manifesti 


Suomen säädyt olivat kokoontuneet keisari-suuri- 
ruhtinaan käskystä ylimääräisille valtiopäiville 19. 
i. 1899 käsittelemään venäläisten taholta tehtyä eh- 
dotusta uudeksi asevelvollisuuslaiksi. Valtiopäivien 
vielä jatkuessa kenraalikuvernööri Bobrikov kutsui 
luokseen senaatin varapuheenjohtajan, senaattori 
Tudeerin sekä prokuraattori Söderhjelmin. Näiden 
saavuttua Bobrikov luki heille Pietarista mukanaan 
tuomansa keisarillisen manifestin sekä siihen liitty- 

Nikolai II allekirjoittaa helmikuun manifestin. 


vän asetuksen. Tämä ns. ”helmikuun manifesti” 
kuului seuraavasti: 

”Me Nikolai Toinen, Jumalan Armosta, koko Venä- 
janmaan Keisari ja Itsevaltias, Puolanmaan Tsaari, 
Suomen Suuriruhtinas ym., ym., ym. Teemme kai- 
kille uskollisille alamaisillemme tiettäväksi: Suomen 
Suuriruhtinasmaalla, joka tämän vuosisadan alusta 
alkaen on osana Venäjän keisarikuntaa, on muistossa 
Autuas Keisari Aleksander siunatun ja hänen Kor- 
keiden Jälkeläistensä jalomielisellä suostumuksella 
sisälliseen hallintoonsa ja lainsäädäntöönsä nähden 
erityiset laitokset, jotka ovat sovitetut maan elämän- 
olojen mukaan. 

Mutta katsomatta niihin paikallisiin lainsäätämis- 
asioihin Suomessa, jotka johtuvat maan omalaatui- 
sesta yhteiskuntalaitoksesta, syntyy valtakunnan hoi- 


1236 Venäjän-vallan aika 


dossa muitakin Suomenmaata koskevia lainsäätämis- 
kysymyksiä, jotka eivät, siihen nähden että ne ovat 
likeisessä yhteydessä yleisten valtäkunnanetujen 
kanssa, Suuriruhtinaskunnan laitokset yksinomaan 
voi käsitellä. Näitten asiain ratkaisemistavasta ei 
voimassaoleva lainsäädäntö sisällä mitään määrätyitä 
ohjeita ja niitten puute on aikaan saattanut melkoisia 
haittoja. 

Näitten haittojen poistamiseksi olemme Me, alitui- 
sesti pitäen huolta kaikkien uskollisten alamaistem- 
me hyödystä, ilman eroituksetta nähneet hyödylli- 
seksi voimassa olevain asetusten täydentämiseksi ja 
asianomaisten Keisarikunnan ja Suuriruhtinaskunnan 
laitosten noudatettavaksi säätää vankan, järkähtä- 
mättömän järjestyksen, jonka mukaan niitten tulee 
toimia yleisten valtakunnan lakien valmistamisessa 
ja antamisessa. 

Pysyttäessä voimassa ja vaikutuksessaan voimassa 
olevat määräykset semmoisten paikallisten asetusten 
antamisesta, jotka yksinomaan tarkoittavat Suomen- 
maan tarpeita, olemme Me myöskin katsoneet tar- 
peelliseksi pidättää Itsellemme oikeuden tarkemmin 
määrätä Keisarikunnan yleisen lainsäädännön esi- 
neet. | 

Sitä tarkoitusta varten olemme Me Korkeimman 
omakätisesti vahvistaneet yhtaikaa tämän julistuksen 
perussäännön, koskeva niitten lakien valmistamista, 
tarikastamista ja julkaisemista, joita annetaan Keisa- 
rikuntaa varten Suomen Suuriruhtinasmaa siihen 
luettuna. . 

Niinkuin Kruunatuista Esi-isistämme on Meistäkin 
maan mitä likeisin yhdistys Keisarikunnan kanssa 
Suomen vaurastumisen ehtoja. Venäjän vallan tur- 
vissa ja voimakkaana sen suojeluksen kautta on Suo- 
menmaa melkein kokonaisen vuosisadan kuluessa 
lakkaamatta edistynyt rauhallisen kehityksen tiellä 
ja Meille on ollut mieluista valtiosäätyjen äskettäin 
antamista vakuutuksista nähdä että rakkauden tunto 

Meitä ja Venäjää kohtaan on virkeä Suomen kansan 
sydämessä. 

Me luotamme siihen että varsinaisen lain vakaviin 
määräyksiin perustuva yhdysvaikutus Keisarikunnan 
ja Suomen Suuriruhtinaanmaan laitosten välillä 
niissä lainsäätämisasioissa, jotka koskevat niitten 
keskinäisiä etuja, on vielä enemmän turvaava Venä- 
jän Valtakunnan todellista hyötyä ja etuja. 

Annettu Pietarissa 3 päivänä Helmikuuta vuonna 
Kristuksen syntymästä tuhatkahdeksansataa ja yh- 
deksänkymmentäyhdeksän sekä Hallituksemme: vii- 
dentenä. 

Alkukirjoituksen alle on Keisarillinen Majesteetti 
Korkeimmanomakätisesti kirjoittanut: 


”NIKOLAI” 


Jäljennöksen todistaa oikeaksi: 
Valtioneuvoston Puheenjohtaja Mikael. 


Verronnut: Valtioneuvoston Valtiosihteeri 
P. Haritonoff. 


Alkukirjoitukseen on Keisarillinen Majesteetti 
Korkeimmanomakätisesti kirjoittanut: 
'olkoon niin, 


Pietarissa, 
5. p:nä Helmikuuta 1899. 


Valtioneuvoston Puheenjohtaja 
Mikael.” 


Manifestiin liittyvissä ”perussäännöksissä” määri- 
teltiin lainsäädäntöjärjestys. Jos jonkun lain säätä- 
minen tai entisen muuttaminen joko keisarikunnassa 
tai Suomessa oli aiheellista koko valtakunnan etujen 
kannalta, tekivät asianomainen Venäjän ministeri ja 
Suomen ministerivaltiosihteeri ehdotuksen asiasta. 

Suomen lakien täydentämisestä sai kenraalikuver- 
nööri tehdä ehdotuksen samoille henkilöille. Kun 
lakiehdotuksesta on saatu kenraalikuvernöörin, mi- 
nisterivaltiosihteerin, asianomaisen venäläisen mi- 
nisterin sekä määrätyissä tapauksissa myös Suomen 
valtiopäivien lausunto, jäi ehdotus Venäjän valta- 
kunnanneuvoston käsiteltäväksi. Neuvoston päätök- 
sen oli saatava keisarin vahvistus tullakseen voi- 
maan. 

Kun Bobrikov Pietarista palattuaan ilmoitti mani- 
festin sisällön senaattoreille, herätti se näiden kes- 
kuudessa suurta tyrmistystä. Tajuttiin, että mani- 
festi vaaransi kaikki ne oikeudet, mitkä Aleksanteri 
I:n ajoista alkaen maallemme oli suotu. Koko val- 
tiollinen erikoisasemamme oli uhanalaisena. Niinpä 
kun tieto manifestin sisällyksestä levisi yleisön kes- 
kuuteen, vaadittiin yleisesti senaattia olemaan jul- 
kaisematta tätä maamme lakeja loukkaamalla synty- 
nyttä asiakirjaa. Senaatin olisi sen sijaan tehtävä 
hallitsijalle esitys manifestin peruuttamisesta. 

Senaatti joutui näin vaikeaan asemaan. Vaikka 
ymmärrettiinkin manifestin sisältämä uhka ja todet- 
tiin se laittomalla tavalla annetuksi, ei ollut helppoa 
asettua suoraan vastustamaan hallitsijan käskyä. 
Asiassa suoritettu äänestys päättyi tasatulokseen. 
Puheenjohtajan kannatettua manifestin julkaisemista 
tämä tuli senaatin päätökseksi. Manifesti julkaistiin. 
Mutta samalla lähetettiin keisarille anomus, jossa 
häntä pyydettiin vakuuttamaan, ettei tämän mani- 
festin tarkoituksena ollut maamme perustuslakien 
loukkaaminen. 

Senaatin alamainen esitys ei johtanut myönteiseen 
tulokseen. Maassamme ei kuitenkaan haluttu uskoa, 
että keisari-suuriruhtinas olisi unohtanut juhlalliset 
lupauksensa. Uskottiin, että hän kuuntelisi sentään 
koko kansan ääntä, vaikkei maan omien hallitus- 
miesten vetoomus ollut tehnyt häneen mitään vai- 
kutusta. Näin syntyi keisariin kohdistettu vetoomus, 
ns. suuri adressi. | 

Suuri adressi ja Euroopan sivistyneistön 
vetoomus Suomen puolesta 


Manifesti oli tullut yleisön tietoon helmikuun 17. 
päivänä. Jo kolme päivää myöhemmin Helsingissä 
järjestettiin yleinen kansalaiskokous, jossa päätettiin 
laatia hallitsijalle osoitettu adressi, missä häntä pyy- 
dettäisiin peruuttamaan laittomat määräyksensä. Ad- 
ressin allekirjoittajiksi oli saatava mahdollisimman 
monta kansalaista. Hanketta toimeenpanemaan valit- 
tiin ]12-miehinen toimikunta. 

Toimikunta ryhtyi heti työhön. Adressipuuhasta 
tiedotettiin kaikkialle maahan ja pyydettiin paikka- 
kunnittain järjestämään kokouksia, joissa kerättiin 
adressiin allekirjoituksia. Samalla oli valittava edus- 
taja joka kunnasta viemään adressia hallitsijalle. 
Toiminnan tulokset ylittivät kaikki odotukset. Hel- 
singistä lähetetyt asiamiehet, joista pääosa oli yliop- 
pilaita, eivät olisi ehtineet ajoissa suorittaa nimien- 
keräyksen edellyttämiä laajoja toimenpiteitä. Mutta 
kansa itse riensi kaikkialla keräystä avustamaan. 
Eräiden sananviejien kerrotaan hiihtäneen 15:kin 
peninkulmaa yhtä mittaa toimittaakseen tiedon ad- 
ressipuuhasta syrjäkyliin, ja joka paikassa kirjoitet- 
tiin nimiä hartaalla mielellä. Kun maan kaikista 
kunnista valitut edustajat, yhteensä viitisensataa 
miestä, kokoontuivat Helsinkiin maaliskuun puoli- 
välissä, oli adressin allekirjoittajien lukumäärä ko- 
honnut 522 931:een. 

Kun edusmiesten saavuttua ryhdyttiin valmistele- 
maan lähetystön lähtöä hallitsijan puheille, nousi 
yrityksen tielle monia esteitä. Ensiksi näytti siltä, 
ettei hallitsijaa tavattaisikaan Pietarissa, koska hän 
huhujen mukaan oli aikeissa matkustaa Nizzaan. Tä- 
män varalta sovittiin jo maailman huomattavimman 
matkatoimiston, lontoolaisen Cookin toimiston kanssa 
lähetystön kuljettamisesta ylimääräisellä junalla Itä- 
meren rannikolta Nizzaan. Tähän ainoalaatuiseen 
yritykseen ei kuitenkaan tarvinnut ryhtyä, sillä saa- 

tiin tietää keisarin olevan vielä Pietarissa. Niinpä 
hankittiin ylimääräinen juna, jossa lähetystön pääosa 
suuren ihmisjoukon saattamana lähti Helsingistä 
maaliskuun 15. päivänä kello 19.25. 

Kenraalikuvernöörin oli epäilty yrittävän estää 
lähetystön matka. Siksi hänelle päätettiin ilmoittaa 
siitä vasta lähdön jälkeisenä päivänä. Bobrikovin 
urkintajärjestelmä toimi niin huonosti, että vasta 
tunnin kuluttua junan lähdöstä hänelle ilmoitettiin 
tästä asiasta, joka oli sentään ollut kymmenientu- 
hansien ihmisten tiedossa Helsingissä. Bobrikov 
koetti tällöin saada Uudenmaan läänin kuvernöörin, 
kenraalimajuri de Pontin sähköttämään Pietarin po- 
liisipäällikölle, että lähetystö oli heti palautettava. 
Vain kuvernööri saattoi nimittäin vaatia sitä. Mutta 
kenraalikuvernöörin painostuksesta huolimatta de 
Pont ei suostunut sitä tekemään. Hän vain sähkötti 
Pietariin ilmoituksen, että tällainen lähetystö oli 
tulossa. Tällöin Pietarin poliisi ei asettanut lähetys- 
tölle mitään esteitä. 

Lähetystö ei kuitenkaan voinut suorittaa tehtä- 
väänsä. Yrityksistään huolimatta se ei päässyt kei- 
sari-suuriruhtinaan puheille esittääkseen hänelle 
Suomen kansan vetoomuksen laittomuuksien poista- 
miseksi. Ministerivaltiosihteerin tehtäviä hoitava 
Procope ei yrittänytkään toden teolla hankkia lähe- 
tystölle pääsyä hallitsijan puheille. Nikolai lähetti 
hänen välityksellään lähetystölle ilmoituksen, ettei 
hän ”tietenkään” ota lähetystöä vastaan, vaikkei hän 
kuitenkaan ollut ”suuttunut heille”. Lähetystön oli 
palattava kotiin ja jätettävä adressinsa kenraaliku- 
vernöörille, joka oli lähettävä sen keisarille, mikäli 
se osoittautui tarpeelliseksi. Kun kenraali Procop6e 
oli ilmoittanut tämän lähetystön edustajille, piti vii- 
purilainen konsuli Eugen Wolff sekä ruotsin että 
suomen kielellä puheen. Voimakkain sanoin hän toi 
siinä julki Suomen kansan tunteet helmikuun mani- 
festin sisältämän oikeudenloukkauksen johdosta ja 
kehoitti ministerivaltiosihteeriä saattamaan totuuden 

hallitsijan tietoon. Tämän jälkeen lähetystö palasi 
Suomeen, jossa se otettiin suurin juhlallisuuksin vas- 
taan. Muutaman päivän perästä lähetystön jäsenet 
palasivat kotiseuduilleen. 

Lähetystön käynti näytti turhalta. Mutta suureen 
adressiin uhrattu vaivannäkö ei ollut sentään ollut 
hukkatyötä. Se oli yhdistänyt kansamme ennen kuu- 
lumattomalla tavalla ja siten luonut pohjan, millä 
venäläisten laittomia pyrkimyksiä vastaisuudessa 
kyettiin vastustamaan. Tieto lähetystön käynnistä 
Pietarissa oli levinnyt maailmanlehdistön välityksellä 
kaikkialle. Suomen pienen kansan ponnistelu oikeuk- 
siensa säilyttämiseksi herätti nyt huomiota sellaisis- 
sakin piireissä, jotka aikaisemmin tuskin tiesivät 
maamme olemassaolosta. Suuri lähetystö aiheutti si- 
ten osaltaan ainoalaatuisen kansainvälisen vetoo- 
muksen Suomen asian puolesta, joka ns. ”kulttuuri- 
adressin”? muodossa tehtiin Venäjän keisarille. 

Kun suomalaisten oma vetoomus ei ollut vaikutta- 
nut mitään hallitsijaan, toivottiin maassamme ulko- 
puolisten esiintymisen ehkä saavuttavan paremman 
menestyksen. Ryhdyttiin suunnittelemaan kansain- 
välisen adressin toimittamista keisarille. Allekirjoit- 
tajiksi oli saatava huomattavia tiedemiehiä, kirjaili- 
joita ja taiteilijoita. Kirjailija Konni Zilliacus ryhtyi 
tätä ajatusta toteuttamaan. 

Mm. Albert Edelfeltin avustamana hän kierteli 
Keski-Euroopassa allekirjoituksia hankkimassa. En- 
siksi hän sai kuuluisan saksalaisen historiantutkijan 
Theodor Mommsenin hyväksymisen esitykselleen. 
Etevä sotahistorioitsija Hans Delbrick otti laatiak- 
seen saksalaisten adressin. Näin alkuunpantu yritys 
sujui sitten vastuksitta muissakin maissa useiden 
muiden suomalaisten, mm. maailmankuulun sosiolo- 
gimme Edvard Westermarckin osallistuessa työhön. 
Kaikkiaan allekirjoituksia kertyi 1063. Pergamen- 
tille tekstatut eri maiden adressit koottiin Tukhol- 
maan, jossa ne sidottiin yhteen. 

Adressia Pietariin viemään oli valittu kansainvä- 

linen lähetystö. Siihen kuuluivat Ranskan entinen 
oikeusministeri, senaattori L. Trarieux, suomalais- 
syntyinen maailmankuulu tutkimusmatkailija, va- 
paaherra A. E. Nordenskiöld Ruotsista, Torinon yli- 
opiston lainopillisen tiedekunnan dekaani E. Brusa 
Italiasta, professori W. Brögger Norjasta, professori 
W. van der Vlugt Hollannista sekä lääketieteen toh- 
tori C. Norman-Hansen Tanskasta. Englannista va- 
littu professori J. Westlake sekä unkarilainen pro- 
fessori J. Szinnyei eivät voineet osallistua lähetystön 
matkaan. 

Tämä lähetystö, jonka jäsenet olivat kuuluisia tie- 
demiehiä ja joka edusti melkeinpä kaikkia Euroopan 
hengenelämän huippuja, ei sekään päässyt Venäjän 
itsevaltiaan puheille. Lähetystöä juoksutettiin yhden 
viranomaisen luota toisen luokse, kunnes sille lopuksi 
ilmoitettiin keisarin kielteinen kanta. Nikolai ei ha- 
lunnut edes antaa lähettää itselleen lähetystön mu- 
kanaan tuomaa adressia. 

Lähetystön jäsenet valmistautuivat palaamaan ku- 
kin omaan maahansa. Vastoin aikaisempia suunni- 
telmiaan he suostuivat kuitenkin kaikki palaamaan 
Suomen kautta. Tästä matkasta muodostui sekä heille 
että heidän suomalaisille vastaanottajilleen ikimuis- 
toinen elämys. Suuret väkijoukot olivat kokoontu- 
neet kaikille asemille osoittaakseen puhein, lauluin, 
kukin tai vain äänettömän juhlallisella läsnäolollaan 
kunnioitustaan miehille, jotka olivat lähteneet koti- 
maistaan puhumaan heille vieraan kansan puolesta. 
Juhlallisuudet huipentuivat vieraita kyyneliin saakka 
liikuttaviksi jäähyväisiksi Turun satamassa, josta he 
Bore-laivalla lähtivät Ruotsiin. Keskiyöstä huoli- 
matta tuhannet ihmiset täyttivät sataman ja sen lähi- 
seudut jättääkseen kunnioitetuille vieraille hyvästit, 
”joiden vertaisia ei yksikään keisari näillä seuduin 
saane pitkään aikaan kokea”, kuten tanskalainen toh- 
tori Norman-Hansen tapahtumaa kuvaili. Väkijoukko 
seurasi aivan äänettömänä kukitettujen vieraiden 
astumista lehvin ja kukkasin koristettuun alukseen. 

Vasta silloin viritettiin Suomen laulu, jota Maamme 
sekä Porilaisten marssi tuhatäänisenä seurasivat. 
Airiston selälle hiljalleen lipuvaa Borea seurasi viisi 
höyrypurtta, joihin sijoittuneet laulajat saattoivat 
laulullaan lähtijöitä satojen rakettien noustessa vaa- 
lealle yötaivaalle. Lopuksi saapui ylioppilaiden mie- 
hittämä pursi Boren rinnalle, ja laulun kaikuessa 
lennähti parikymmentä valkoista lakkia Boren kan- 
nelle saattajien viimeisenä tervehdyksenä. Sanatto- 
mina ja kyynelsilmin poistuvia aluksia seuraavien 
vieraiden tunteita Norman-Hansen kuvaili seuraavin 
sanoin: 

”Me olimme ymmärtäneet, selvemmin kuin -mil- 
loinkaan ennen, kuinka suuri ja vakava Suomen asia 
on. Me saimme mukaamme luotettavan lohdutuksen 
— niin lujan, ettei meillä sellaista ole milloinkaan 
ennen ollut — että tästä taistelusta on Suomi lopul- 
lisesti erkaneva voittaen. 

”Venäläinen karhu on avannut kammottavan ki- 
tansa. Suomi on sen kiiltäväin, valkoisten hampai- 
den välissä, peto päästää läpitunkevan pitkän kil- 
junnan, ennen kuin se puraisee. 

”Mutta Suomi on kiveä. Ja ajateltavissa on, että 
karhulta katkeavat voimakkaat hampaat, jos se pu- 
raisee.” 

Helmikuun manifestin peruuttamiseksi tehdyt yri- 
tykset olivat näin menneet myttyyn. Mutta merki- 
tyksettömiksi ne eivät suinkaan jääneet. Sekä koti- 
että ulkomailla alkoi levitä käsitys, että ainoa keino 
Suomen pulmien ratkaisemiseksi oli maamme itse- 
näistyminen. Eikä tämä käsitys jäänyt vain tyhjäksi 
haaveeksi, vaan sen toteuttamiseksi alettiin eri ta- 
hoilla määrätietoisesti työskennellä. 

Suomessa oli aluksi uskottu, että Nikolai II oli 
vain tietämättömyyttään ja harhaanjohdettuna hy- 
väksynyt ensimmäiset maatamme vastaan kohdistetut 

sortotoimenpiteet. Mutta jo suuren lähetystön koh- 
telu oli osoittanut, ettei näin ollut laita. Kei- 
sari-suuriruhtinas soi varauksetta tukensa kiihkeim- 
millekin ”Suomi-syöjille”, joiden päämääränä oli 
erikoisaseman hävittäminen ja Suomen täydellinen 
sulattaminen Venäjään. Tämän politiikan toteutta- 
minen maassamme jätettiin kenraalikuvernööri Bok- 
rikovin tehtäväksi. 

Nikolai Ivanovitsh Bobrikov oli häikäilemätön 
ja arkailematon keinojen valinnassa, kunhan ne vain 
veivät päämäärään. Hänen vahvimpina ftukijoi- 
naan olivat vanha Pobedonostsev sekä kenraali Ku- 
ropatkin, Venäjän sotaministeri. Samoin valtiosih- 
teeri von Pleve, josta v. 1899 tuli Suomen minis- 
terivaltiosihteeri sekä myöhemmin Venäjän kaikki- 
valtias sisäministeri, oli huomattavimpia Suomi-syö- 
jiä ja Bobrikovin työnantajia tässä suhteessa. 

Aitovenäläiseen tapaan Bobrikov heti maahamme 
tultuaan oli hankkinut itselleen virkaansa kuulumat- 
tomia palkkaetuja valheellisilla tiedonannoilla. Sen 
jälkeen hän ryhtyi innolla muokkaamaan maamme 
oloja Venäjän tarjoaman verrattoman esikuvan mu- 
kaisiksi. Ensi töikseen hän istutti maahamme san- 
tarmilaitoksen urkkija- ja ilmiantajajärjestelmineen. 
Aluksi tästä ei kuitenkaan ollut kovin paljon haittaa, 
kun kotimainen poliisi säilyi entisen, kunnollisen 
aineksen hallussa. Mutta Bobrikovin hallinnon jat- 
kuessa kunnolliset poliisimiehet joutuivat joko eroa- 
maan tai jättivät omasta halustaan paikkansa ja 
sortohallinnon kätyrit miehittivät heidän paikkansa. 
Näin tapahtui etenkin Helsingin poliisilaitoksessa. 

Heti alusta alkaen Bobrikov yritti myös vaientaa 
ne suomalaiset sanomalehdet, jotka rohkenivat aset- 
tua sortojärjestelmää vastustamaan. Scensuuria ko- 
vennettiin, ja kenraalikuvernööri hankki itselleen 
oikeuden sanomalehtien lakkauttamiseen. Monet leh- 
det joutuivatkin kokemaan tämän kohtalon painoes- 
teiden haitatessa muidenkin toimintaa. Vuodesta 
1899 vuoteen 1902 mennessä maan sanomalehtien 

lukumäärä oli alentunut 210:stä 85:een. Mutta siitä 
huolimatta Bobrikov ei onnistunut pyrkimyksissään, 
sillä sanomalehdistö kykeni kuitenkin ylläpitä- 
mään kansassa masentumatonta tulevaisuudenuskoa. 
— Myös kokoontumis- ja yhdistymisvapautta supis- 
tamalla sortaja pyrki päämääriinsä. 

Venäläisten asettumista maahamme pyrittiin mää- 
rätietoisesti edistämään. 

Siinä tarkoituksessa heille myönnettiin vastoin 
Suomen lakeja oikeus harjoittaa elinkeinoja maas- 
samme. Erityisen tärkeänä Bobrikov piti venäjän 
kielen oikeuksien lisäämistä. V. 1900 annettiin 
erityinen kielimanifesti, jossa venäjän kieli mää- 
rättiin ylimpien hallintolaitostemme viralliseksi kie- 
leksi. Senaatin, ministerivaltiosihteerinviraston ja 
kenraalikuvernöörinkanslian kirjelmissä oli sen mu- 
kaisesti käytettävä venäjää. Myöhemmin senaatin 
keskustelujenkin oli tapahduttava venäjän kielellä, 
ja vuodesta 1905 lähtien korkeampien virastojen kir- 
jeenvaihto oli tarkoitus muuttaa kokonaan venäjän- 
kieliseksi., Virkamiesten valmentaminen tätä varten 
oli heti aloitettavaa. Mm. koulujen venäjän kielen 
tuntimääriä lisättiin aivan suhteettomasti. 

Bobrikovin = venäläistämisohjelman keskeisimpiä 
kohtia oli kysymys asevelvollisuuden järjestämisestä 
maassamme. Venäläisten mielestä Suomi pääsi tässä 
suhteessa vähemmällä kuin keisarikunta, ja he halu- 
sivat sotilasrasituksen tasaamista. Suomalaisetkaan 
eivät pitäneet tätä vaatimusta kohtuuttomana, ja hei- 
dän puoleltaan laadittiin ehdotuksia asiantilan kor- 
Jaamiseksi. Mutta kun venäläiset pyrkivät käyttä- 
mään myös asevelvollisuuskysymystä keinona Suo- 
men erikoisaseman hävittämiseen, nousi siitä jyrkkä 
vastustus. Venäläisten suunnitelmien mukaan Suco- 
men oma sotaväki oli hävitettävä ja suomalaiset 
nuorukaiset oli sijoitettava palvelemaan venäläisiin 
joukkoihin venäläisen päällystön alaisina. Näitä 
joukikoja piti myös saada käyttää missä tahansa, 
joten suomalaiset olisivat saattaneet joutua kauaksi 


1246 Venäjän-vallan aika 


kotimaasta laajan keisarikun- 
nan eri osiin. Kun suunnitellun 
viisivuotisen palvelusajan puit- 
teissa Suomen olisi ollut ase- 
tettava n. 36 000 miestä yht- 
aikaa palvelukseen, olisi siten 
hyvin huomattava joukko maan 
? parasta nuorisoa joutunut ole- 
= '* maan kotimaan ulkopuolella. 

I Sota-aikana suomalaisen sota- 





väen määrä olisi reserveineen 
noussut yli 100 000 miehen, jo- 
ten tällaisen miesmäärän vie- 


S miseen kotimaan rajojen ulko- 

puolelle olisi sisältynyt suoras- 

— A n taan uhka kansallista olemas- 
N N saoloamme vastaan. 


Asessori P. E. Svinhufvud. Suomalaisten vastustuksesta 
huolimatta nämä suunnitelmat 
päätettiin toteuttaa. Suomen omat tarkk'-ampuja- 
pataljoonat hajotettiin v. 1901. Rakuunarykmentin 
vuoro oli seuraavana vuonna, ja sitä seurasi Hami- 
nan kadettikoulun lakkauttaminen siitä huolimatta, 
että eräät kuuluisat venäläiset kenraalit puolsivat 
koulun säilyttämistä. Suomalaisia nuorukaisia ryh- 
dyttiin kutsumaan palvelukseen näiden tilalle laitto- 
masti perustettaviin uusiin joukko-osastoihin. 
Suomen kansa yritti jälleen adressiteitse vaikut- 
taa hallitsijaan. Mutta kun lähes puolen miljoonan 
ihmisen allekirjoittamalla adressilla ei ollut mitään 
vaikutusta, ryhdyttiin venäläisten suunnitelmia vas- 
tustamaan tehokkaammilla keinoilla. Muodostettiin 
erityinen passiivisen vastarinnan johtoelin, joka ni- 
mitti itseään ”kagaaliassi”. Kagaaliin kuuluivat mm. 
silloinen asessori P. E. Svinhufvud, päätoimittaja 
Eero Erkko sekä kirjailija. Konni Zilliacus. Kagaali 
ryhtyi järjestämään ns. kutsuntalakkoja. Kutsunnat 
oli tehtävä mahdottomiksi siten, että virkamiehet ei- 
vät ryhtyneet niitä järjestämään. Papiston ei pitänyt 

lukea kutsuntakuulutuksia, henkikirjoittajien oli 
kieltäydyttävä laatimasta luetteloja asevelvollisista 
ja kutsuntatilaisuuksiin määrätyn henkilökunnan oli 
jäätävä niistä pois samoin kuin asevelvollistenkin. 
Näin järjestetyt kutsuntalakot onnistuivat aluksi 
varsin hyvin. V. 1902 pidettyihin kutsuntoihin saa- 
pui vain n. 40 % asevelvollisista. Seuraavina vuo- 
sina tulos oli kuitenkin huonompi. Venäläisten ran- 
kaisutoimenpiteiden vuoksi virkamiesten oli vaikea 
kieltäytyä kutsuntoja toimeenpanemasta. Osa taas 
katsoi, etteivät virkamiehet ole oikeutettuja vastus- 
tamaan hallituksen laittomiakaan vaatimuksia. Mm. 
arkkipiispa Gustaf Johansson, joka oli pelkäämätön 
mies ja luja laillisuuden kannattaja, katsoi pappien 
velvollisuudeksi hallituksen tahtoon taipumisen tässä 
asiassa. Kieltäytyminen olisi hänen mielestään voinut 
aiheuttaa maalle vielä paljon vaarallisempia seurauk- 
sia. V. 1904 pidettyihin kutsuntoihin saapuikin n. 
80 % asevelvollisista. Mutta vaikka seuraavana 
vuonna viimeinen suomalainen joukiko-osasto, Suo- 
men Kaartinpataljoona, määrättiinkin hajotettavak- 
si, el suomalaisten tarvinnut ryhtyä suorittamaan 
palvelusta venäläisissä joukoissa. Olot olivat niin 
muuttuneet, että keisari katsoi viisaimmaksi toistai- 
seksi luopua vaatimasta suomalaisia suorittamaan 
henkilökohtaista asevelvollisuuttaa Suomen oli sen 
sijaan suoritettava vuosittain määrätty summa, ns. 
sotilasmiljoonat Venäjän valtakunnanrahastoon kor- 
vaukseksi näin saamastaan helpotuksesta. Laitto- 
masti säädetty asevelvollisuuslaki oli näin tosiasiassa 
rauennut. | 

Vuosien mittaan Bobrikovin ote yhä vain kiristyi. 
Maamme virkamiehistö oli jarruttanut kaikin mah- 
dollisin tavoin hänen suorittamaansa venäläistämis- 
työtä. Mm. hovioikeudet eivät olleet suostuneet osal- 
taan avustamaan laittomia asevelvollisuuskutsuntoja. 
Bobrikov hankki silloin oikeuden sekaantua virka- 
miesten nimittämis-, erottamis- ja syytteeseenpano- 
kysymyksiin. Hänen toimestaan erotettiin yksin Tu- 

run hovioikeudesta 15 virkamiestä. Kun osa muista 
virkamiehistä erosi osoittaakseen myötätuntoaan ero- 
tettuja kohtaan, jouduttiin melkein kaikkiin virkoi- 
hin nimittämään uudet miehet. Nämä olivat yleensä 
myöntyväisempiä kuin entiset, joten sortajan tarkoi- 
tusperät tuntuivat vähitellen toteutuvan. 

V. 1903 maatamme kohtasi jälleen uusi isku. Täl- 
löin Bobrikov sai nimittäin hallitsijan antamaan ns. 
diktatuuri-asetuksen, mikä huomattavasti laajensi 
kenraalikuvernöörin valtaa. Kolmen seuraavan vuo- 
den aikana hän sai entistä suuremmassa määrässä 
rajoittaa yhdistymis-, kokoontumis- ja painovapaut- 
ta. Samoin hän sai oikeuden entistä enemmän puut- 
tua virkamiehistön toimiin sekä karkottaa maasta 
ne henkilöt, joiden oleskelun Suomessa hän katsoi 
haitalliseksi. 

Nyt bobrikovilainen sortojärjestelmä kiihtyi huip- 
puunsa. Virkamiehiä erotettiin yhtä mittaa, ja ero- 
tettujen tilalle nimitettiin venäläisiäkin. Lopuksi 
näitä oli kaikilla hallinnon aloilla. Mm. rautatiehal- 
lituksen päälliköksikin nimitettiin venäläinen. Ai- 
noastaan yliopisto sai olla suunnilleen rauhassa, jos- 
kin sinnekin perustettiin pari venäläistämistyötä 
palvelevaa professorinvirkaa. Bobrikov käytteli myös 
avokätisesti karkotusoikeuttaan. Kaikkiaan 53 hen- 
kilöä joutui joko lähtemään Länsi-Eurooppaan, lä- 
hinnä Ruotsiin, tai vietiin Sisä-Venäjälle. Mm. tun- 
nettu oikeusoppinut, professori R. A. Wrede, joutui 
kokemaan tämän kohtalon oltuaan ensin vankeudessa 
kotimaassa. Ruotsiin ja muihin länsimaihin joutuivat 
lähtemään mm. senaattori, professori Leo Mechelin, 
maan poliittisen elämän näkyvimpiä hahmoja, nuor- 
suomalaisten johtomiehiin kuuluva lakitieteen kan- 
didaatti Joonas Caströn, pankinjohtaja, kreivi Carl 
Mannerheim, konsuli Eugen Wolff, Päivälehden pää- 
toimittaja Eero Erkko, tunnettu herännäisyysjohtaja 
ja koulumies, rehtori Mauno Rosendal sekä monet 
muut. Vasta Bobrikovin kuoleman jälkeen he saivat 
palata kotimaahan. 

Leo Mechelin. 


Maamme tulevaisuus näytti synkältä. Häikäilemä- 
tön sortaja oli päättänyt tuhota maamme sisäisen 
lisenäisyyden ja sen mukana kansallisen olemassa- 
olomme edellytykset, ja hänellä näytti olevan kaikki 
keinot käsissään onnistuakseen pyrkimyksissään. 
Mutta Bobrikov oli mennyt liian pitkälle. Hänen 
häikäilemättömyytensä nosti suomalaiset vastusta- 
maan koko sortojärjestelmää. Tämän vastarinnan 
tuloksena hän itse menetti henkensä, ja sen sekä 
onnellisten suurpoliittisten tapahtumien tuloksena 
sortotoimenpiteet oli toistaiseksi pysäytettävä maas. 
samme. 

Vastarinta vahvistuu. Sortajan loppu 


Jo sortokauden ensimmäisten merkkien näkyessä 
esiintyi erilaisia mielipiteitä suhtautumisessa sorto- 
toimenpiteisiin. Helmikuun manifestin julkaisemi- 
seen nähden olivat sekä senaattorien että kansakun- 
nan mielipiteet menneet ristiin. Näin sai alkunsa 
ristiriita, joka jakoi kansamme kahtia sortovuosien 
aikana. | 

Tämä jako tapahtui suunnilleen puoluelinjoja pit- 
kin. Vanhasuomalainen puolue asettui yleensä sille 
kannalle, että venäläisten vaatimuksiin piti yrittää 
sopeutua mahdollisimman pitkälle. He perustelivat 
käsitystään sillä tosiasialla, ettei maallamme toden 
tullen olisi voimaa vastustaa väkivaltaisia olojemme 
ja valtiollisten laitoksiemme muuttamisyrityksiä. Jos 
Suomi osoittautuisi täysin vastahakoiseksi kuuntele- 
maan venäläisten toiveita, johtaisi se vain entistä 
jyrkempiin toimenpiteisiin näiden taholta. Tällöin 
olisi kansallinen ja valtiollinen olemassaolomme to- 
della vaarassa, kuten Yrjö-Koskinen varottaen lau- 
sui. 

Puoluerajojen selkiytymiseen vaikutti ennen kaik- 
kea Yrjö-Koskisen 70-vuotispäivänään, 10. 12. 1900, 
julkaisema ”avoin kirje”. Tässä kirjeessään vanha 
suomalaisuusjohtaja suoraan ja jyrkästi esittää, mi- 
ten hänen mielestään näissä oloissa olisi toimit- 
tava. Nyt oli tullut Snellmanin ennustama kova 
päivä, joten kansan oli koottava voimansa sen kes- 
tääkseen. Tällöin hän ajatteli vain suomalaista puo- 
luetta, jonka hänen mielestään oli sanottava irti 
kaikki suhteet ruotsalaisiin. Suomalaisten oli tuet- 
tava kotimaista hallitusta edellyttäen, ”että tämä hal- 
litus tekee voitavansa aseman selvittämiseksi ja kan- 
san oikeuksien suojelemiseksi”. Vain suomalaista 
kansallistunnetta vahvistamalla ja suomen kielen 
asemaa lujittamalla kansamme saattaa selviytyä 
edessä olevista vaikeuksista. 

Senaattori Yrjö-Koskisen julkilausuma herätti 

suunnatonta huomiota. Ruotsinkielisten ja vanhasuo- 
malaisten eli suomettarelaisten, kuten heitä nyt alet- 
tiin pää-äänenkannattajansa Uuden Suomettaren 
mukaan kutsua, välinen kuilu muodostui tietysti 
ylikäymättömäksi. Mutta myös nuorsuomalaiset 
etääntyivät entistä kauemmaksi vanhasuomalaisista. 
He liittyivät ruotsalaisten kanssa perustuslailliseksi 
puolueeksi, joka ryhtyi jyrkästi vastustamaan kaik- 
kia perustuslakiemme loukkauksia. Suomettarelais- 
ten ja perustuslaillisten välinen vihamielisyys ilmeni 
hyvin jyrkällä tavalla. Mm. Yrjö-Koskinen joutui 
hillittömän herjaustulvan kohteeksi. Monet eri puo- 
lueisiin lukeutuvat vanhat ystävykset lakkasivat ter- 
vehtimästä toisiaan jne. — Toisaalta Yrjö-Koskisen 
jyrkkä esiintyminen oli omiaan selventämään ja lu- 
jittamaan suomalaisten kantaa edelleenkin ratkaise- 
mattomassa = kielikysymyksessä, joskin kieliriidat 
alkoivat jäädä varjoon yhä voimistuvan valtiollisen 
uhkan tieltä. 

Perustuslaillisetkin tyytyivät vielä ns. passiiviseen 
vastarintaan. Virkamiesten ja valtiopäivien oli py- 
rittävä laillisin keinoin, kuten kieltäytymällä nou- 
dattamasta laittomia määräyksiä tai viivyttämällä 
niiden toimeenpanoa, estämään venäläistämispy- 
rinnöt. Mutta kun Bobrikov apureineen jatkoi maal- 
lemme tuhoisaa toimintaa passiivisesta vastarinnasta 
huolimatta, ryhdyttiin perustuslaillistenkin keskuu- 
dessa harkitsemaan jyrkempien keinojen käyttämis- 
tä. Haettiin yhteyttä kaikkiin tsaarivaltaa vastusta- 
viin voimiin ja pyrittiin tukemaan niiden toimintaa 
tsarismin kukistamiseksi. Maanpaossa olevan senaat- 
tori Mechelinin kehoituksesta Konni Zilliacus ja A. 
Neovius ottivat osaa Venäjän vallankumouksellisten 
puolueiden Pariisissa v. 1903 pitämään kokoukseen. 
Täällä tehtiin päätös itsevaltiuden poistamisesta Ve- 
näjällä ja laittomalla tavalla Suomelta riistettyjen 
oikeuksien palauttamisesta maallemme. Tämä pää- 
tös oli tietenkin vailla käytännöllistä merkitystä 

toistaiseksi, kun vallankumouksellisilla ei ollut mi- 
tään sananvaltaa Venäjän asioissa. 

Kun Venäjän ja Japanin välillä puhkesi sota v. 
1904, katsoi Konni Zilliacus tilaisuuden tulleen te- 
hokkaampiin toimenpiteisiin ryhtymiseksi. Maas- 
samme toivottiin yleisesti Japanin voittavan ja Ve- 
näjän tappion lopettavan sortopolitiikan. Zilliacus 
otti nyt yhteyden Japanin Ruotsissa olevaan sotilas- 
asilamieheen, eversti Akashiin. Yhdessä puolalaisten 
vastarintamiesten kanssa hän suunnitteli venäläisten 
Kauko-Idän sotanäyttämölle viemien melkoisten puo- 
lalaisjoukkojen houkuttelemista antautumaan. Tämä 
hyvin alkanut toiminta meni kuitenkin myttyyn ve- 
näläisten päästyä juonesta perille. Myöhemmin Zil- 
liacus perusti ”Suomen aktiivisen vastustuspuolu- 
een”, jonka tarkoituksena oli entistä voimakkaampi 
toiminta tsaarinvaltaa vastaan. Vaikkei tämä puolue 
saanutkaan suurta kannatusta suomalaisten keskuu- 
dessa, tuli Zilliacuksen toiminnalla olemaan huomat- 
tava merkitys. Hän ensimmäisenä alkoi pitää toi- 
mintansa päämääränä maamme irroittamista koko- 
naan Venäjästä. Hänen esimerkkinsä mukaan tämä 
rohkea ajatus allkoi vähitellen levitä ja juurtui yhä 
laajempiin piireihin, ja Zilliacuksen aktiivisuus roh- 
kaisi myös monia muita maanmiehiämme käytän- 
nössä toimimaan tämän silloin vielä niin etäiseltä 
näyttävän päämäärän hyväksi. 

Mutta tällä hetkellä kansamme tulevaisuutta var- 
josti raskaasti mahtavan sortajan hahmo. Bobrikovia 
pidettiin maassamme kaiken pahan ruumiistu- 
mana. Niin kauan kuin hän sai johtaa maamme 
hallintoa, ei paremmasta tulevaisuudesta ollut toi- 
velitakaan. Kun yritykset hänen poissiirtämisekseen 
— yritykset, joita oli tehty etenkin maahamme tavat- 
toman suopeasti suhtautuneen leskikeisarinna Maria 
Feodorovnan, tsaarin äidin, välityksellä — olivat 
epäonnistuneet, katsottiin ainoaksi keinoksi Bobri- 
kovin väkivaltainen raivaaminen pois tieltä. Tämän 

monella taholla suunnitellun teon suoritti nuori vir- 
kamies Eugen Schauman. 

Schaumanin isä oli kenraali ja senaattori, joka oli 
suorittanut huomattavan virkauran mm. Venäjällä 
palvellessaan. Isänmaallisessa kodissa kasvaessaan 
nuori Eugen omaksui aito runebergiläisen ihanteelli- 
sen isänmaanrakkauden. Mutta jaloluonteinen nuo- 
rukainen oli valmis osoittamaan aatteittensa kestä- 
vyyden myös käytännössä. Pitkällisen harkinnan jäl- 
keen hän päätyi ajatukseen, että hänen velvollisuu- 
tensa oli sortajan poisraivaaminen. Mutta poliitti- 
nenkin murha oli hänen mielestään rikos. Tämän 
vuoksi hän päätti hyvittää tekonsa omalla hengel- 
lään. 

Kesäkuun 16. päivänä v. 1904 Schauman päätti 
toteuttaa päätöksensä senaatin rakennuksessa, jonne 
Bobrikovin piti tulla täysistuntoa seuraamaan. Hän 
oli huolellisesti valmistautunut yritykseensä mm. 
kehittämällä muutenkin hyvää ampumataitoaan jat- 
kuvilla harjoituksillaa. Kun Bobrikov saapui senaat- 
tiin kello 11:n tienoilla, odotti Schauman häntä toisen 
kerroksen käytävässä. Sanaakaan sanomatta hän 
ampui maamme vihamiestä kohti kolme laukausta. 
Kaksi ensimmäistä luotia kimposi takaisin kenraalin 
kunniamerkeistä ja univormun napeista. Kolmas 
murskautui sotilasvyön messinkihelaan ja sirpaleet 
tunkeutuivat kenraalin vyötäisiin. Mutta haavoittu- 
misestaan huolimatta Bobrikov jatkoi tyynesti kul- 
kuaan senaatin istuntosaliin niin kuin mitään ei olisi 
tapahtunut. Kun laukauksien hälyttämiä rakennuk- 
sessa olijoita ryntäsi paikalle, ampui Schauman kaksi 
laukausta sydämeensä ja kaatui kuolleena maahan. 

Bobrikov pääsi omin voimin senaatin istuntosaliin. 
Mutta kohta haavoittuminen alkoi tuntua. Kiireen 
kaupalla paikalle saadut lääkärit totesivat, että vain 
nopea leikkaus saattoi pelastaa hänen henkensä. 
Omasta toivomuksestaan Bobrikov kuljetettiin venä- 
löisen sotilassairaalan asemesta Kirurgiseen sairaa- 
laan, jossa tohtori R. W. Faltin leikkasi hänet. Poti- 

Eugen Schauman ampuu Bobrikovin. 


laan iän ja haavojen vaikeuden takia leikkaus ei 
auttanut, ja kello 1 seuraavana yönä kenraalikuver- 
nööri kuoli. 

Kenraalikuvernöörin ruumiinsiunaus suoritettiin 
Helsingissä, mistä vainaja ennen kuulumattoman 
upein sotilaallisin juhlamenoin saatettiin Pietariin. 
Täällä itse keisari kunnioitti hautajaistilaisuutta läs- 
näolollaan. Sen sijaan itsensä uhranneen isänmaan- 
ystävän viimeinen matka johti yön pimeydessä Mal- 
min hautausmaalle, minne hänet vain kaikkein lähei- 
simpien sukulaisten läsnä ollessa haudattiin rivihau- 
taan puolihumalaisten ja töykeästi käyttäytyvien po- 
liisien valvoessa toimitusta. Hautakumpukin tasoi- 

tettiin, jottei kukaan saattaisi löytää sen miehen vii- 
meistä leposijaa, joka oli vapauttanut maansa sorta- 
jasta. Vasta kun valtiolliset olot jälleen vapautuivat, 
siirrettiin Eugen Schaumanin maalliset jäännökset 
Porvoon hautausmaalla olevaan sukuhautaan kansa- 
kunnan pääosan osoittaessa kunnioitustaan. 

Eugen Schaumanin teko sai suurimmassa osassa 
kansaa valtavan helpotuksen tunteen aikaan. Myön- 
tyväisyyssuunnan miehet eivät sitä kuitenkaan hy- 
väksyneet, vaan leimasivat sen rikokseksi. Kiihko- 
venäläisissä se herätti tietenkin suunnatonta rai- 
voa. Vaikka Schauman mm. keisari-suuriruhti- 
naalle osoittamassaan kirjeessä, missä hän liikutta- 
vin sanoin rukoilee tätä peruuttamaan laittomat toi- 
menpiteensä, vakuutti olevansa yksin tekonsa takana, 
joutuivat hänen omaisensa siitä kärsimään. Mm. hä- 
nen vanha isänsä raahattiin vankeuteen, mistä hän 
vasta kuukausia myöhemmin vapautui. Toisaalta 
maltilliset venäläiset pitivät Bobrikovin kohtaloa 
vain johdonmukaisena tuloksena Venäjän hallituk- 
sen typerästä politiikasta, mikä oli: ajanut lainkuu- 
liaiset suomalaiset epätoivoisiin tekoihin. 

Schaumanin teko ei sinänsä pysähdyttänyt sorto- 
toimenpiteitä. Mutta Bobrikovin kuolema muodostui 
kuitenkin käännekohdaksi, minkä jälkeen sorto al- 
koi heikentyä. Schaumanin uhri ei siten ollut turha. 
Ihanteellisella uhrautuvaisuudellaan hän on hankki- 
nut pysyvän sijan historiassamme. 


Sortovalta horjuu 


Bobrikovin kohtalo herätti venäläiset vallanpitäjät 
huomaamaan, että Suomea kohtaan noudatettu poli- 
tiikka oli epäonnistunutta. Kohta Bobrikovin kuole- 
man jälkeen sai myös hänen paras tukensa, Suomen 
ministerivaltiosihteerinä toiminut Venäjän vihattu ja 
pelätty sisäministeri von Pleve, surmansa vallan- 
kumouksellisten pommista. Nämä tapahtumat hil- 
litsivät venäläistyttäjien intoa. Pietarissa päätettiin 

lähettää maamme kenraalikuvernööriksi mies, joka 
kykenisi palauttamaan luottamukselliset suhteet kei- 
sarikunnan ja suuriruhtinaanmaan välille. Tässä 
mielessä hallitsija nimitti Suomen kenraalikuvernöö- 
riksi ruhtinas Ivan Obolenskin, joka elokuussa 1904 
saapui uuteen toimipaikkaansa.. 

Obolenski oli syntyisin ikivanhasta ja upporik- 
kaasta ruhtinassuvusta, jonka sukujuuret ulottuivat 
Rurikin aikoihin. Palveltuaan aluksi meriupseerina 
hän siirtyi siviilihallintotehtäviin. Eri läänien kuver- 
nöörinä toimiessaan hän kukisti niissä puhjenneita 
levottomuuksia ankaruudella, joka teki hänet yhdeksi 
Venäjän vihatuimmaksi hallitusmieheksi. Luontee!l- 
taan Obolenski oli kuitenkin varsin hyvänsävyinen, 
joskin aitovenäläisen ailahtelevainen. Hienosti sivis- 
tyneenä, huumorintajuisena ja maltillisena miehenä 
hän oli Bobrikovin täysi vastakohta, joten hänellä 
piti olla hyvät edellytykset maan rauhoittamiseen. 

Toisin kuitenkin kävi. Uusi kenraalikuvernööri ei 
voinut tyydyttää suomalaisten vaatimuksia laitto- 
muuksien poistamiseksi, sillä kiihkokansallinen mie- 
liala vallitsi edelleen Venäjän määräävissä piireissä. 
Vuoden 1904 lopulla kokoontuneiden valtiopäivien 
vaalissa perustuslailliset olivat saaneet ylivoimaisen 
voiton. Valtiopäivät tuomitsivat siten varsin suorin 
sanoin hallitsijan sallimat sortotoimenpiteet ja vaati- 
vat niiden peruuttamista. Mutta vain eräissä kysy- 
myksissä, kuten asevelvollisuusasiassa, myönnyttiin 
säätyjen vaatimuksiin. Näissä kiistoissa kului valtio- 
päivien aika niin tarkkaan, ettei eräitä kipeästi kai- 
vattuja lakiehdotuksia ehditty käsitellää Mm. vaali- 
lain uudistamishankkeet lykkäytyivät, mikä herätti 
suurta tyytymättömyyttä etenkin työväestön keskuu- 
dessa. Mieliala maassa tuli yhä levottomammaksi. 

Yleinen rauhattomuus purkautui väkivallantöinä, 
joiden kohteeksi joutuivat sekä venäläiset virka- ja 
poliisimiehet että useat kotimaisetkin virkamiehet. 
Suurinta huomiota herätti prokuraattori Eliel Soisa- 
lon-Soinisen murha. Entinen ylioppilas Lennart Ho- 

henthal ampui hänet vuoden 1905 alkupuolella hänen 
omassa kodissaan. Prokuraattori joutui murhateon 
uhriksi syystä, että hänen katsottiin lakiemme kor- 
keimpana valvojana myöntyväisyydellään edistäneen 
laittomuuksien tapahtumista. Mutta näitä äärimmäi- 
syysainesten tekoja ei maan yleinen mielipide hy- 
vaksynyt. Syystä kysyttiin, mihin sellainen oli joh- 
tava, kun vaikeissa oloissa toimivat, joka tapauksessa 
maan parasta tarkoittavat virkamiehet saattoivat tä- 
män työnsä vuoksi milloin tahansa menettää hen- 
kensä omien maanmiestensä toimesta. 

Näihin aikoihin aktivistit osallistuivat Venäjän 
vallankumouksellisten puolueiden Genövessä pitä- 
mään kokoukseen. Täällä vallankumoukselliset ju- 
ilstivat pyrkivänsä kumoamaan tsaarivallan aseelli- 
sen nousun avulla. Venäjä oli muutettava tasaval- 
laksi, ja vähemmistökansallisuuksien oikeuksia lu- 
vattiin kunnioittaa. Niinpä monet suomalaiset kat- 
solvat voivansa olla yhteistyössä heidän kanssaan. 
Tällaiset suunnitelmat edellyttivät kuitenkin aseiden 
hankintaa maahan. Aina yritteliäs ja tarmokas Konni 
Zilliacus ryhtyi niitä toimittamaan. Ostettuaan eri 
tahoilta kiväärejä hän järjesti niiden kuljetuksen 
Suomeen kolmella aluksella. Suurin niistä, John 
Grafton niminen höyrylaiva ajoi kuitenkin karille 
Pietarsaaren lähellä saatuaan monien seikkailujen 
jälkeen osan lastistaan luovutetuksi aktivisteille. Kun 
laivaa ei saatu irroitetuksi karilta, se räjäytettiin. 
Asekuljetukseen osallistunut miehistö selviytyi seik- 
kailusta ehjin nahoin, mutta aseet joutuivat myö- 
hemmin venäläisten käsiin. 

Laittomuuksien peruuttamisen, mitä aktivistien 
toiminta ei ollut kyennyt aikaansaamaan, toi muka- 
naan Venäjän sisäinen kehitys. Venäjä oli lähtenyt 
ylimielisen itsevarmasti Kauko-Idän sotaan, joka oli 
puhjennut venäläisten Mantshurian ja Korean val- 
taukseen tähtäävien pyrkimysten vuoksi. Uskottiin, 
etteivät ”keltaiset apinat” kykene vastustamaan Ve- 
näjän itsevaltiaan armeijoita. Mutta olikin käynyt 

aivan päinvastoin. Venäläiset kärsivät tappion toi- 
sensa jälkeen. Kun heidän viimeinen valttinsa, 
Kauko-Itään siirretty Itämeren laivasto oli perus- 
teellisesti tuhottu Tsushiman salmessa, oli Venäjän 
pakko alistua Yhdysvaltojen presidentti Th. Roose- 
veltin välityksellä toukokuussa 1905 solmittuun 
Portsmouthin rauhaan. 

Rauhanehdot olivat Venäjän | huonoon sodankäyn- 
tiin nähden varsin lievät. Mutta Portsmouthin rau- 
hanteko tuli kuitenkin erittäin suuresti vaikuttamaan 
Venäjän sisäiseen kehitykseen. Venäjän kansa ei olisi 
voinut aikaisemmin kuvitellakaan, että tsaari saat- 
taisi kärsiä tappion ”värillistä pakanakansaa” vas- 
taan taistellessaan. Kun nyt oli käynyt niin, alensi 
se äärettömästi tsaarihallituksen arvovaltaa ja rai- 
vasi tietä vallankumousliikkeille. 


Suurlakko 


Venäjällä oli ollut levotonta vuoden 1905 alusta 
lähtien. Levottomuudet olivat saaneet erityisesti 
vauhtia ns. verisestä sunnuntaista, tammikuun 22. 
päivän tapahtumista. Pietarin työläiset olivat tällöin 
lähteneet erään kiihottajan, pappi Gaponin — joka 
myöhemmin osoittautui poliisin kätyriksi — johdolla 
Talvipalatsia kohti esittääkseen tsaarille anomuskir- 
jelmän, jossa pyydettiin yhteiskunnallisten ja val- 
tiollisten uudistusten toimeenpanemista. Rauhalliset 
ja hallitsijan armoon turvautuvat ihmiset otettiin 
vastaan kivääritulella, mikä tuotti mielenosoittajille 
suuria tappioita. Tämä järkytti valtavasti työväes- 
tössäkin elänyttä venäläisten perinnäistä alamais- 
uskollisuutta. Välittömänä seurauksena oli joukko 
levottomuuksia, jotka hallitus kykeni kuitenkin tu- 
kahduttamaan. 

Mutta kesän tultua levottomuudet yltyivät. Val- 
lankumoukselliset murhasivat lukuisia fsaarilaisia 
virkamiehiä. Lakkoja puhkesi tuon tuostakin, ja 
Mustanmeren laivasto aloitti vaarallisen kapinan. 

Myös talonpojat olivat levottomia hyökkäillen tilan- 
omistajien kimppuun. Itämerenmaissa syntyi verisiä 
talonpoikaiskapinoita, jotka keisarilliset kaartinjou- 
kot suurella ankaruudella tukahduttivat. Hallitus 
koetti rauhoittaa maan antamalla elokuussa julistuk- 
sen valtakunnanduuman koollekutsumisesta. Duuma 
oli jonkinlainen neuvoa-antava parlamentti. Mutta 
tämä sinänsä varsin vähäinen myönnytys ei kuiten- 
kaan kyennyt poistamaan yleistä tyytymättömyyttä. 

Lokakuun lopulla puhkesi yleinen rautatielakko, 
joka tuotti suuria häiriöitä koko valtakunnassa. 
Lakko laajeni kohta yleislakoksi. Se pakotti keisarin 
antamaan manifestin, jossa tehtiin hyvin huomatta- 
via myönnytyksiä. Tosiasiassa tsaari lupautui luo- 
pumaan itsevaltiudesta ja antamaan Venäjälle perus- 
tuslaillisen hallitusmuodon. Äänioikeutta oli laajen- 
nettava, ja kansalaisille taattiin henkilökohtainen 
koskemattomuus, uskonnon-, sanan-, kokoontumis- 
ja yhdistymisvapaus. 

Jo ennen tämän julistuksen antamista suurlakio 
oli levinnyt myös Suomeen. Maassamme tunnettiin 
yleistä myötätuntoa Venäjän lakkolaisia kohtaan. 
: Tämän vuoksi myös Pietarista Viipuriin johtavan 
rautatien suomalainen henkilökuntakin yhtyi lak- 
koon. Muita myös yleislakkoa puuhattiin. Aktivistit 
toivoivat sen voivan parhaassa tapauksessa johtaa 
maamme itsenäistymiseen, kun vallankumous näytti 
uhkaavan Venäjää. Työväestö puolestaan toivoi, että 
yleislakon avulla saataisiin aikaan vaalilain uudistus, 
mikä valtiopäiviltä oli jäänyt suorittamatta. Loka- 
kuun 30. päivänä Rautatientorilla Helsingissä pide- 
tyssä työväenkokouksessa päätettiin kokouksen pu- 
'heenjohtajan, kirjailija Matti Kurikan ehdotuksesta 
aloittaa yleislakko. 

Yleislakko alkoi samana päivänä, ja laktkoliike 
levisi nopeasti koko maahan. Vaikka kaikiki yhteis- 
kuntaluokat eivät sinänsä yhtyneetkään työväestön 
pyrkimyksiin, tuli lakosta hyvin täydellinen. Mm. 
huomattavalta osaltaan bobrikovilainen poliisi yhtyi 

Kasakat hajottavat Senaatintorille kokoontuneen väkijoukon. 


lakkoon. Järjestyksenpito jäi silloin kansalaisten 
omakohtaisen toiminnan varaan. Helsingin entinen 
poliisimestari, eversti Gordie muodosti ylioppilaista 
suojeluskuntia. Yliopiston miekkailunopettaja, mais- 
teri Mexmontan kokosi samanlaisia osastoja aktivis- 
tien keskuudesta. Näitä kutsuttiin tunnusmerkki- 
nään olevan valkoisen käsivarsinauhan vuoksi val- 
kokaarteiksi.: Sanomalehtimies Kaarlo Luoto järjesti 
työläisistä kansalliskaartin”, joka otti punaisen 
kaartin nimen. Sen johtajaksi tuli entinen Suomen 
sotaväen upseeri, kapteeni Johan Kock. Aluksi nämä 
järjestyskaartit olivat jonkinlaisessa yhteistoimin- 
nassa keskenään, mutta kohta niiden tiet erosivat. 
Merkityksellisin osa suurlakon aikaisessa poliitti- 
sessa toiminnassa oli työväestöä edustavalla Suomen 
soslaalidemokraattisella puolueella ja perustuslailli- 
silla. Sosialistit vaativat kansalliskokouksen valitse- 
mista uutta valtiopäiväjärjestystä ja hallitusmuotoa 
säätämään. Senaatin ja kenraalikuvernöörin eroa 

vaadittiin myös. Tamperelaisten aloitteesta päätet- 
tiin myös valita uusi hallitus. Aktivistit antoivat 
tälle suunnitelmalle kannatuksensa. Sen sijaan por- 
varilliset puolueet pelkäsivät tällaista avoimen val- 
lankumouksen tielle lähtemistä ja pyrkivät hillitse- 
mään vallankumousintoisia työväenjohtajia. Kap- 
teeni Kockin vaikutuksesta päätettiin Helsingissä 
valitulle uudelle hallitukselle, johon nimettiin kaik- 
kien puolueiden edustajia, pyytää keisarin hyväksy- 
minen. Mutta koko hallituspuuha supistui Rautatien- 
torilla pidettyyn vaalikokoukseen. 

Kohta suurlakon alussa pidetyissä kokouksissa oli 
vaadittu ruhtinas Obolenskin ja senaatin eroamista. 
Kenraalikuvernööri oli kieltäytynyt eroamasta kan- 
sankokousten painostuksesta, mutta oli luvannut lä- 
hettää keisarille eroanomuksensa. Senaatti oli päät- 
tänyt erota jo ennen, kuin sitä kansan taholta vaa- 
dittiin, ja ilmoitti tästä päätöksestään yleisölle. Se 
päätti eronpyyntönsä 'yhteydessä ehdottaa hal- 
litsijalle laittomien määräysten kumoamista sekä 
valtiopäivien koolle kutsumista. Ruhtinas Obolenskin 
pyynnöstä perustuslaillisten johtajat laativat ehdo- 
tuksen Suomen kansalle annettavaksi keisarilliseksi 
julistukseksi, jonka tarkoituksena oli myöntymällä 
kansan vaatimuksiin poistaa Suomessa vallinnut tyy- 
tymättömyys. Torstaina marraskuun 2. päivänä luot- 
silaiva ”Eläköön” lähti viemään tätä manifestiehdo- 
tusta, jota kenraalikuvernööri oli puoltanut, sekä 
senaatin vetoomusta hallitsijalle Pietariin. 

Keisari-suuriruhtinaan vastausta odoteltaessa Suo- 
messa elettiin jännittäviä päiviä. Monin paikoin var- 
sinkin työväestön keskuudessa ilmennyt vallanku- 
mousinnostus lepäsi hyvin hataralla pohjalla, sillä 
kenraalikuvernöörillä oli tosiasiassa ohjat käsissään. 
Venäläinen sotaväki oli säilyttänyt kurinsa, ja ken- 
raalikuvernööri saattoi halutessaan tehdä Helsinkiin 
ja sen lähistölle sijoitettujen joukkojen avulla lyhyen 
lopun vallankumoushaaveistaa. Mutta kun mitään 

suurempia häiriöitä ei sattunut, hän tyytyi vain si- 
vusta seuraamaan tilanteen kehittymistä. 

Marraskuun 4. päivänä ”Eläköön” palasi Pietarista 
mukanaan hallitsijan julistus. Siinä keisari-suuriruh- 
tinas peruutti Bobrikovin kenraalikuvernöörikautena 
annettuja laittomia asetuksia sekä määräsi helmi- 
kuun manifestin nojalla tapahtuvan lainsäädäntö- 
menettelyn toistaiseksi keskeytettäväksi. Senaatti sai 
tehtäväkseen laatia ehdotuksen uudeksi valtiopäivä- 
järjestykseksi, minkä tarkoituksena olisi kansanedus- 
tuksen uudistaminen yleisen ja yhtäläisen äänioikeu- 
den perusteella. Eduskunta oli saava oikeuden val- 
voa hallituksen virkatoimien lainmukaisuutta, ja 
kansalaisvapaudet oli lailla turvattava. Myös paino- 
vapauslaki luvattiin säätää ja poistaa heti ennak- 
kosensuuri. Lopuksi hallitsija ilmoitti päättäneensä 
kutsua väliaikaiset valtiopäivät koolle. 

Kun tämän marraskuun manifestin sisältö tuli por- 
varillisten puolueiden johtomiesten tietoon, pyrkivät 
he lopettamaan yleislakon. Joskaan manifesti ei 
suinkaan taannut laittomuuksien täydellistä lopetta- 
mista, teki keisari-suuriruhtinas siinä kuitenkin 
hyvin huomattavia myönnytyksiä. Ja parempia tu- 
loksia ei ollut aikaansaatavissakaan, sillä tsaarillinen 
hallitus oli jälleen tilanteen herrana Venäjällä. Tästä 
huolimatta Suomen sosialistien johtomiehet eivät ol- 
leet halukkaita lopettamaan lakikoa. He toivoivat 
voivansa saada aikaan suuria yhteiskunnallisia mul- 
listuksia. Kun töitä ryhdyttiin aloittamaan Helsin- 
gissä, pyrkivät työväen järjestyskaartit estämään 
sen. Ylioppilassuojeluskunnan puututtua asiaan pu- 
nakaarti väistyi kapteeni Kockin käskystä yhteen- 
törmäyksen oltua aivan hiuskarvan varassa. Marras- 
kuun 6. päivänä suurlakko siten loppui, joskin sään- 
nöllisiin oloihin palaaminen vei vielä oman aikansa. 

Loppujen lopuksi suurlakko oli tuottanut maal- 
lemme huomattavia etuja. Pääansio lakon aikaan- 
saamisesta lankeaa työväestölle, joka oli siinä aloit- 
teentekijänä. Työväenliike hyötyi myös siitä huo- 

mattavasti, sillä sosialistit voittivat tällöin lukuisasti 
uusia kannattajia työväestön keskuudesta. Mutta 
työväenliikkeessä oli tällöin ilmennyt myös uusia 
puolia. Suurlakko kärjisti eri yhteiskuntaluokkien 
välejä ja synnytti etenkin työväestön keskuudessa 
luokkavihaa, josta kymmenkunta vuotta myöhemmin 
tuli olemaan niin surulliset seuraukset. Toisaalta 
lakko herätti kaikissa yhteiskuntaluokissa voima- 
kasta kiinnostusta valtiollisiin ja yhteiskunnallisiin 
kysymyksiin, mikä huomattavasti edisti maan olojen 
kehittämistä seuraavana vapaampana ajanjaksona. 


Viimeiset säätyvaltiopäivät 


Suurlakon aikana oli vaadittu valtiopäivien koolle- 
kutsumista. Näin tapahtuikin, ja jo joulukuussa 1905 
pidettiin valtiopäivien avajaiset. Näiden viimeisten 
säätyvaltiopäivien työ tuli huomattavasti vaikutta- 
maan maamme vastaiseen kehitykseen. 

Jo ennen valtiopäivien kokoontumista oli toimeen- 
pantu eräitä muutoksia maan korkeimmilla virka- 
paikoilla. Suurlakon yhteydessä keisari oli nimittä- 
nyt maltillisen ja taitavan valtiomiehen, kreivi Wit- 
ten Venäjän ensimmäiseksi pääministeriksi. Witte 
piti tärkeänä Suomen nopeata rauhoittamista, sillä 
kuohunta Venäjällä ei ollut vielä täysin tyynnytetty. 
Suomelle tehtiinkin nyt useita myönnytyksiä. Ken- 
raalikuvernööri Obolenskille myönnettiin ero. Hä- 
nen tilalleen nimitettiin Witten hyvä ystävä sala- 
neuvos Nikolai Nikolajevitsh Gerard, joka oli tunnettu 
oikeusoppinut sekä kokenut hallintomies. Gerardista 
Suomi sai kenraalikuvernöörin, joka piti arvossa 
maamme lakeja ja koetti kaikin tavoin edistää 
maamme parasta. Myös ministerivaltiosihteeri K. 
Linder, jota Suomessa pidettiin liiaksi venäläismie- 
lisenä, vapautettiin virastaan. Hänen seuraajakseen 
keisari nimitti suomalaisten taholta tehdyistä esityk- 
sistä poiketen suosimansa kaartinupseerin, kenraali- 
majuri A. TLanghoffin. Langhoff oli etevä sotilas, 

mutta ilman mitään aikaisempaa hallinnollista koke- 
musta. Ministerivaltiosihteerinä hän osoittautui isän- 
maalliseksi mieheksi ja taitavaksi poliitikoksi, joka 
teki maallemme suuria palveluksia valtiollisten olo- 
jen jälleen kiristyessä. Apulaisekseen hän sai Vaa- 
san läänin entisen suositun kuvernöörin, eversti 
Björnbergin, joten maamme edustus hallitsijan luona 
oli jälleen kotimaisten miesten käsissä. 

Myös senaatti uusittiin. Vanhasuomalaiset joutui- 
vat syrjään, ja perustuslaillisten sekä yhden sosia- 
listin miehittämän senaatin johtoon tuli perustuslail- 
listen johtaja Leo Mechelin. Asessori P. E. Svin- 
hufvudin nimikin oli ollut senaattoriehdokkaiden lis- 
tassa, mutta keisari ei hyväksynyt häntä hänen ai- 
kaisemmin bobrikovilaista sortovaltaa vastaan esit- 
tämiensä jyrkkien lausuntojen vuoksi. 

Uuden hallituksen suoritettavana oli monia vai- 
keita ratkaisuja. Erityisen kipeä oli kysymys sorto- 
vuosien aikana erotettujen tai eronneiden virkamies- 
ten tilalle tulleiden asemasta. Yleinen mielipide vaati 
näiden uusien miesten poistamista. 

Lopuksi säädettiin laki näiden virkamiesten erot- 
tamisesta ja useita vapautettiinkin tehtävistään sen 
nojalla. Mainittavaa käytännöllistä merkitystä sillä 
ei tullut kuitenkaan olemaan. | 

Tärkein kysymys oli eduskunnan uudistus yleisen 
äänioikeuden pohjalla. Senaatti asetti tätä koske- 
vaa ehdotusta laatimaan komitean, jonka puheen- 
johtajana oli valtio-oikeuden erikoistuntija, profes- 
sori R. Hermanson. Jäseniksi komiteaan määrättiin 
kaikkien puolueiden edustajia, joten silhen kuuluivat 
mm. valtioneuvos J. R. Danielson-Kalmari, professori 
E. N. Setälä, tohtori J. K. Paasikivi, kirjailija Santeri 
Alkio, asessori P. E. Svinhufvud sekä toimittajat Yrjö 
Sirola ja E. Valpas-Hänninen. Komitea suoritti laa- 
jan työnsä hyvin nopeasti. Jo parin kuukauden ku- 
luttua se saattoi esittää mietintönsä senaatille. Syn- 
tyneitä erimielisyyksiä sovittelemalla mietintö oli 
saatu yksimieliseksi. | 

Hermansonin komitean mietintö, jota senaatti vain 
vähän muutteli, jätettiin valtiopäiville eduskunnan- 
uudistusta koskevana senaatin esityksenä. Valtiopäi- 
väkeskustelujen keskeisimmiksi kohteiksi -kohosivat 
samat periaatekysymykset, joista jo komiteassa oli 
syntynyt erimielisyyksiä. Annetun esityksen mukaan 
säätyvaltiopäivien tilalle oli tuleva yleiseen, yhtäläi- 
seen äänioikeuteen perustuvilla vaaleilla valittu 
eduskunta. Äänioikeuden laajentamista näin suu- 
ressa määrässä ei sinänsä vastustettu, vaikkakin oli 
kysymyksessä äänioikeuden antaminen n. miljoonalle 
uudelle äänestäjälle. Tosin nousi epäilyksiä siitä, 
olivatko nämä uudet äänestäjät tarpeeksi kypsiä 
käyttelemään heille suotuja valtiollisia oikeuksia. 
Pelättiin poliittisen vaikutusvallan liian suuressa 
määrin siirtyvän yhteiskunnan kehittymättömimpien 
ainesten käsiin. Tämän vuoksi pohdittiin kysymystä 
uuden eduskunnan muodostamisesta kaksikamari- 
seksi, jotta kehittyneempää valitsija-ainesta edusta- 
van ylemmän kamarin avulla voitaisiin tarvittaessa 
hillitä alemman kamarin liikaa radikaalisuutta. Työ- 
väestön ja suurlakon jälkeenkin olemassa olevan pu- 
nakaartin eduskunnanuudistusta käsiteltäessä järjes- 
tämät uhkaavat mielenosoitukset tuntuivatkin anta- 
van aihetta kaksikamarijärjestelmän puoltajien epäi- 
lyksille. Työväestö oli asettunut yleensä hyvin viha- 
mieliselle kannalle viimeisiä säätyvaltiopäiviä koh- 
taan petyttyään suurlakon aikana esiintuomissaan 
toiveissa kansalliskokouksen valitsemisesta. 

Mutta lopuksi valtiopäivät hyväksyivät senaatin 
esityksen mm. Mechelinin sitä voimakkaasti puolus- 
tettua. | 

Heinäkuun 20. päivänä v. 1906 keisari-suuriruhti- 
nas vahvisti säätyjen hyväksymän valtiopäiväjärjes- 
tyksen ja vaalilain. Niiden mukaan uusi 200-jäseni- 
nen eduskunta oli valittava suhteellista vaalitapaa 
käyttämällä yleiseen ja yhtäläiseen äänioikeuteen 
perustuvilla salaisilla vaaleilla. Myös naiset saivat 
nyt äänioikeuden. Eduskunta oli yksikamarinen. 

Toista kamaria tuli tavallaan korvaamaan ”suuri 
valiokunta”, jonka oli annettava lausuntonsa asioista 
ennen niiden lopullista ratkaisemista. Mutta kun 
valiokunta valitaan eduskunnan keskuudesta puolue- 
volmasuhteiden mukaan, ei se itse asiassa vastaa 
kaksikamarijärjestelmän takana olevaa ajatusta. Te- 
kemällä vaalit suhteellisiksi pyrittiin takaamaan pie- 
nillekin mielipideryhmille mahdollisuus saada äänensä 
kuuluville valtiollisessa elämässämme. Liian jyrk- 
kien' ja harkitsemattomien päätösten estämiseksi 
perustuslakikysymyksissä sekä muissa tärkeissä asi- 
oissa säädettiin vaadittavaksi määräenemmistö asian 
ratkaisemiseksi, joten vähemmistö saattoi lykätä 
lopullisen ratkaisun vaalien ylitse. 

Mechelinin senaatin ohjelmaa ei ehditty täysin 
toteuttaa, kun jo Venäjällä tapahtunut käänne ehkäisi 
vapaamielisten uudistusten jatkamisen. Kansalais- 
vapauksia koskeva laki sai hallitsijan hyväksymisen, 
mutta niiden käytännössä toteuttaminen jäi vailli- 
naiseksi. Myös painovapauslaki jäi saamatta. Esi- 
tys hallituksen vastuunalaisuudesta eduskunnalle sai 
myös kielteisen ratkaisun. Uusi sortokausi teki jo 
tuloaan, eikä hallitsijan ollut enää pakko myöntyä 
suomalaisten toivomuksiin. 

Hyppäys vanhoista säätyvaltiopäivistä uuteen edus- 
kuntaan oli vallankumouksellinen uudistus, jolla ei 
ollut vertaa aikakauden Euroopassa. Vain Venäjällä 
puhjenneiden levottomuuksien pakottamana hallit- 
sija oli taipunutkin näin jyrkkiin uudistuksiin. Toi- 
saalta hän oli säilyttänyt edelleenkin hallitsijanval- 
tuutensa, joiden nojalla hän saattoi valvoa uuden 
yksikamarisenkin eduskunnan työtä. Näitä valtuuk- 
siaan hän käyttikin heti kun tilanne sen salli. 


Syyskuun 18. päivänä v. 1906 pidettiin viimeisten 
säätyvaltiopäivien juhlalliset lopettajaiset. Näin sai 
loppunsa laitos, jolla oli juurensa jo keskiajassa. Jos- 
kin se näihin aikoihin oli jo yli-ikäinen ja aikaansa 
sopimaton, ei sen ansioita voida vähäksyä. Ja kuten 

tulevaisuus osoitti, ei uudistetun eduskunnankaan 
toiminta ole ollut vailla heikkouksia. 


”Punainen viiva” 


Maaliskuun 15. ja 16. päivänä v. 1907 Suomen 
kansa kokoontui hartain mielin vetämään ”punaista 
viivaa” eli käyttämään äänioikeuttaan uuden edus- 
kunnan vaalissa. Mutta ennen kuin suurlakosta oli 
päästy näin pitkälle, oli maamme joutunut koke- 
maan monenlaisia levottomuuksia. Ne painoivat osal- 
taan leimansa tulevaan eduskunnan kokoonpanoon. 

Venäjällä oli ollut kuohuntaa vielä yleislakon jäl- 
keenkin. Vallankumoukselliset eivät olleet luopuneet 
kumousyrityksistään ensimmäisten vastoinkäymis- 
tensä jälkeen. Sekä työläisten että sotaväen keskuu- 
dessa lietsottiin levottomuuksia. Monet Venäjän val- 
lankumouksellisista pitivät Suomea väliaikaisena 
turvapaikkanaan tai pakotienään ulkomaille, sillä 
tsaarillinen poliisi ei päässyt täällä heihin käsiksi. 
Mm. ulkomailta käsin jyrkimpien vallankumouksel- 
listen toimintaa johtava Lenin tapasi ensimmäisen 
kerran Stalinin Suomessa v. 1905 pidetyssä bolshe- 
vikkien kokouksessa. Venäjän vallankumoukselliset 
saivat apua Suomen aktivisteilta, jotka toimittivat 
heille aseita ja piilottelivat heitä. Aktivistit valmis- 
tautuivat edelleen myös aseelliseen toimintaan tsaa- 
rinvaltaa vastaan. Tässä mielessä perustettiin vuoden 
1906:n alussa koko maan käsittävä Voima-liitto, joka 
naamioitiin voimisteluyhdistysten liitoksi. "Todelli- 
suudessa sen puitteissa annettiin alkeellista sotilas- 
koulutusta. 

Kesällä 1906 Venäjän hallitus hajoitti vastavalitun 
valtakunnanduuman, jonka enemmistö oli ankarasti 
arvostellut hallituksen toimia ja vaatinut perusteel- 
lisia uudistuksia. Samoihin aikoihin Venäjän pää- 
ministeriksi tuli häikäilemätön ja lujatahtoinen P. 
Stolypin, joka jo aikaisemmin sisäministerinä olles- 
saan oli kovakouraisesti ryhtynyt rauhoittamaan kei- 

Punakaartilaisia marssilla Viaporin kapinan aikana. 


sarikuntaa. Ensimmäiseksi työkseen pääministerinä 
hän sai Viaporissa 30. 7. puhjenneen kapinan kukis- 
tamisen, jonka eräät vallankumouksellisiin lukeutu- 
vat nuoremmat upseerit olivat järjestäneet. 

Viaporin kapina aiheutti vakavia häiriöitä: pää- 
kaupungin elämässä. Helsingin punakaarti päätti 
nimittäin osallistua kapinaan. Punakaartin piirissä 
uskottiin koko keisarikuntaa koskevan vallanku- 
mouksen olevan nyt ovella. Siksi katsottiin tilaisuu- 
den tulleen suurlakon aikana kesken jääneen vallan- 
kumouksen jatkamiseen. Punakaartin päällikkö, 
kapteeni Kock julisti kohta yleislakon ja lähetti 
miehiään linnoituksessa olevien kapinallisten avuksi. 

Mutta jo punakaartin ryhtyessä toimintaan kapi- 
naliike oli tosiasiassa kukistettu. Helsingin kaduilla 
partioivien punaisten ja porvarillisella taholla perus- 
tettujen suojeluskaartien välillä syntyi 2. 8. yhteen- 
otto Hakaniemen torilla, jossa seitsemän suojelus- 
kaartilaista ja kaksi punakaartilaista sai surmansa 

kymmenien ihmisten haavoittuessa. Venäläiset jou- 
kot palauttivat lopuksi järjestyksen kaupunkiin. Se- 
naatti päätti lakkauttaa punakaartit suojeluskaartien 
hajaantuessa itsestään. Keisarillinen hallitus rankaisi 
kapinallisia ankarasti: sadat viaporilaiset saivat mak- 
saa kapinayrityksensä hengellään. Aktivistit auttoivat 
kapteeni Kockin ulkomaille, samoin monia venäläi- 
siä. Kapinaan osallistuneet suomalaiset punakaarti- 
laiset pelastuivat venäläisten kenttäoikeuksien ja- 
kamilta kuolemantuomioilta ministerivaltiosihteeri 
Langhoffin ansiosta hänen onnistuessaan taivutta- 
maan keisarin jättämään heidän rankaisemisensa 
suomalaisten tuomioistuinten asiaksi. 

Viaporin kapinan jälkeen ei maassamme enää sat- 
tunut mitään mainittavia levottomuuksia, joskin kai- 
kenlaisia työselkkauksia puhkesi. Suurta huomiota 
koko maassa herätti ns. Laukon torpparilakko. Tä- 
män kartanon torpparit vaativat helpotusta päivä- 
työvelvollisuuksiinsa. Kun kartanonomistaja ja alus- 
talaiset eivät päässeet sovintoon, häädettiin 41 per- 
hettä lampuotitiloiltaan ja torpistaan. Häädetyt sai- 
vat osakseen myötätuntoa kaikissa piireissä. Nimen- 
omaan sosialistit asettuivat puolustamaan heitä ja 
nankkivat siten torppariväestön kannatuksen. Vuo- 
den 1907:n alussa Tampereella pidetyssä ammatillis- 
ten järjestöjen edustajakokouksessa oli perustettu 
Suomen Ammattijärjestö. Tämän järjestön jäsen- 
määrä kasvoi aluksi nopeasti, ja sen avulla myös 
Järjestäylyneen työväestön poliittinen merkitys ko- 
hosi. 

Ensimmäisiä eduskuntavaaleja edelsi kiihkeä vaa- 
litaistelu, joka räikeydessään jätti varjoon kaikki 
siihenastisetkin puolueriidat. Näihin aikoihin myös 
lopullisesti hahmoutuivat ne puolueet, jotka ovat 
olleet edustettuina ensimmäisestä eduskunnasta läh- 
tien melkeinpä muuttumattomina näihin päiviin asti. 

Silloinen valtapuolue, perustuslailliset, jakaantui 
nyt kielilinjoja pitkin ruotsalaiseksi kansanpuolueeksi 
ja nuorsuomalaiseksi eli ”perustuslaillis-ssuomenmie- 

liseksi puolueeksi”. Ruotsalaisen kansanpuolueen pää- 
tavoitteena oli ruotsin kielen oikeuksien säilyttämi- 
nen ennallaan. Se onnistuikin kokoamaan maan ruot- 
sinkielisen väestön piiriinsä yhteiskunnallisista ja 
sivistyksellisistä eroavaisuuksista huolimatta. Nuor- 
suomalaiset puolestaan omaiksuivat yhteiskunnalli- 
sissa kysymyksissä hyvin vapaamielisen ja pitkälle- 
meneviä uudistuksia vaativan ohjelman. Suhteissa 
Venäjään oli pidettävä kiinni jyrkästä laillisuuskan- 
nasta ryhtymättä myöntyväisiin sovitteluihin. Kieli- 
kysymyksessä asetettiin tavoitteeksi ”suomen kielen 
kohottaminen vallitsevaksi sivistyskieleksi ja viral- 
liseksi pääkieleksi”. Ruotsin kielelle oli turvattava 
oikeudenmukainen vähemmistökielen asema. 

Vanhasuomalainen eli ”suomalainen puolue” vaati 
osaksi vielä jyrkempiä yhteiskunnallisia uudistuk- 
sia kuin nuorsuomalaiset. Samoin sen kanta kieli- 
kysymyksessä oli jyrkempi, joskin ruotsinkielinen- 
kään väestö ei saanut joutua kärsimään kielellistä 
sortoa. Suhteissa Venäjään oli noudatettava todelli- 
siin mahdollisuuksiimme perustuvaa joustavampaa 
politiikkaa, kuin mihin nuorsuomalaiset vpyrki- 
vat. Sisäistä itsenäisyyttämme oli kuitenkin tinki- 
mättä puolustettava. Tässä mielessä oli mm. vpyrit- 
tävä tarkoin määrittelemään asemamme Venäjän 
valtakunnassa. Puolueen johtajaksi tuli valtioneuvos 
Danielson-Kalmari vapaaherra Yrjö-Koskisen kuol- 
tua v. 1903. i 

Uusi tulokas puolueiden joukossa oli maalaisliitto, 
joka etupäässä kirjailija Santeri Alkion toimesta pe- 
rustettiin v. 1906 maalaisväestön etuja ajamaan. Mo- 
nissa kysymyksissä, kuten suhtautumisessa Venäjään, 
maalaisliiton kanta oli nuorsuomalaisia lähellä. Kie- 
likysymyksessä sen päämäärät kävivät lähinnä yh- 
teen suomalaisen puolueen kanssa. 

Maalaisliittoa vähän vanhempi tekijä valtiollisessa 
elämässämme oli ”Suomen sosiaalidemokraattinen 
puolue”, joka oli perustettu Forssassa v. 1903. Oh- 
jelmakseen se asetti kansainvälisten esikuvien mu- 

P. E. Svinhufvud eduskunnan ensimmäisenä puhemiehenä. 


kaan työväestön elinehtojen parantamisen. Menette- 
lytapojen suhteen toiset sosialistien johtomiehistä, 
kuten E. Valpas-Hänninen, kannattivat jyrkkää mar- 
xllaista luokkataistelulinjaa. Mm. punakaartien kes- 
kuudessa tällä suunnalla oli kannattajia, ja puolueen 
johto sai vain vaivoin kannatusta vetoomukselleen 
punakaartien hajottamiseksi. Toiset sosialistijohta- 
jat olivat maltillisempia, ja heillä, kuten mm. Yrjö 
Mäkelinillä, oli kansallisiakin ihanteita. Yleensä so- 
sialistit vieroksuivat yhteistyötä porvarillisten puo- 
lueiden kanssa ja hakivat kosketusta Venäjän sosiaa- 
lidemokraatteihin. 

Kun vaalitulokset saatiin vlvttia. koettiin suuria 
yllätyksiä. Osanotto vaaleihin oli ollut hyvin vil- 
kasta, n. 900000 henkilöä kävi äänestämässä. 
Suurimmaksi puolueeksi selviytyivät sosiaalidemo- 
kraatit 80 edustajalla. Suomalainen puolue sai sekin 
yllättävän monta eli 59 edustajaa. Perustuslaillisten 
yhteinenkään edustajamäärä ei noussut edes samalle 
tasolle. Nuorsuomalaiset saivat 26, ruotsalaiset 24 

edustajanpaikkaa. Maalaisliitto sai 9 ja suomalaista 
puoluetta lähellä oleva kristillinen työväenliitto 2 
edustajaa. 

Toukokuun 23. päivänä v. 1907 näin valittu uusi 
eduskunta kokoontui ensimmäiseen istuntoonsa Palo- 
kunnantaloon Helsinkiin. Ikäpuhemies, edustaja 
Iisakki Hoikka, avasi valtiopäivät hetken tärkeyttä 
korostavalla lyhyellä puheella ja toimitti puhemies- 
ten vaalin. Puhemieheksi valittiin asessori P. E. Svin- 
hufvud nuorsuomalaisesta puolueesta ruotsalaisten 
ja sosialistien äänin. Varapuhemiehiksi tulivat sosia- 
listeista tohtori N. R. af Ursin sekä suomalaisen puo- 
lueen jäsen professori, vapaaherra E. G. Palmen. 
Sattuman oikusta maailman demokraattisimman 
eduskunnan puhemiehiksi oli näin ollen valittu pel- 
kästään aatelismiehiä. 

Uusi puhemies ryhtyi kohta tointaan hoitamaan. 
Alkukankeudesta selviydyttyä pääsi eduskunnan työ 
hänen taitavalla johdollaan pian säännölliseen käyn- 
tiin kansakunnan jännittyneenä odottaessa tämän 
monista oudolta tuntuvan kokeilun tuloksia. 


Taloudellista edistystä ja yhteiskunnallisia pulmia 


Kahdennenkymmenennen vuosisadan ensimmäinen 
vuosikymmen toi mukanaan huomattavia muutoksia 
valtiollisen elämän alalla. Joskin myönteisiäkin ta- 
pahtumia sattui, synkkeni valtiollinen taivaanranta 
jatkuvasti vuosikymmenen loppua lähestyttäessä. 
Taloudellisessa mielessä kehityssuunta oli päinvas- 
tainen. Maamme jatkuva vaurastuminen oli ilmeinen 
tosiasia. 

Tämä myönteinen kehitys perustui siihen pohjaan, 
joka oli luotu jo edellisen vuosisadan loppupuolella 
suurteollisuuden syntyessä maassamme. Kuten kaik- 
kialla muuallakin, niin myös meillä teollistuminen 
toi vaurautta mukanaan. Teollisuutemme laajenemi- 
nen perustui etupäässä maan luonnollisiin: raaka-ai- 
nelähteisiin, laajoihin metsiimme. Saha- ja muu 

Suomen vauraus perustuu suurelta osalta teollisuuteen. 


puuta raaka-aineenaan käyttävä teollisuus lisäsi tuo- 
tantonsa bruttoarvon vuosisadan vaihteesta vuoteen 
1913 mennessä lähes kaksinkertaiseksi eli n. 170 
miljoonaan kultamarkkaan. "Työntekijöitä tämän 
teollisuudenhaaran palveluksessa oli yli 34 000. Myös 
paperiteollisuus laajeni suuresti. Sen tuotannon 
kruttoarvo oli v. 1913 yli 101 miljoonaa markkaa. 
Yhteensä nämä teollisuudenhaarat antoivat työtä n. 
46 000 henkilölle, mikä oli lähes 43 % teollisuustyön- 
tekijäin koko määrästä. Tuotannon arvo, 273 milj. 
markkaa, oli lähes 40 % maan koko teollisuuden 
tuotosta. 


Puunjalostusteollisuuden tuotteista pääosa vietiin 
ulkomaille. Maan vientitulot olivat kasvaneet vuosi- 
sadan alusta vuoteen 1913 mennessä 200 miljoonasta 
yli 400 miljoonaksi markaksi. Puunjalostustuotteita 
vietiin tällöin ulos n. 300 miljoonan arvosta. Paperi- 
tuotteiden osuus oli kuitenkin vain n. 72 miljoonaa 
markkaa, joten valtaosa puutavarastamme vietiin 
vielä ulkomaille joko raakapuuna tai vain vähän ja- 
lostettuna. | 

Puutavaraan perustuvaa teollisuutta lukuunotta- 

matta teollisuustuotteiden vienti maastamme oli vielä 
v. 1913 varsin vähäistä. Kehruu- ja tekstiiliteolli- 
suuden tuotteita vietiin tällöin n. 9 miljoonan edestä. 
Metalli- ja tupakkateollisuutemme vientiluvut olivat 
vielä pienempiä, vain jokunen miljoona yhteensä. 

Huomattava osa maan teollisuustuotannosta kuului 
ravinto- ja nautintoaineteollisuuden alaan. Pääosa 
näistä tuotteista käytettiin kotimaassa. Sen sijaan 
maatalouden, metsästyksen ja kalastuksen tuotteita 
vietiin huomattavien summien, v. 1913 n. 70 miljoo- 
nan, arvosta. Etenkin maidon vienti Pietariin tuotti 
huomattavia summia. Voin vienti sen sijaan taantui, 
sillä elintason noustessa kulutus kotimaassa kasvoi. 

Maan tuontitarve nousi myös suuresti po. kym- 
menvuotiskautena. Tuonnin arvo oli v. 1913 lähes 
500 milj. markkaa. Tärkeimmät tuontitavararyhmät 
olivat raaka-aineet, puolivalmisteet ja koneet teolli- 
suuden ja osin maataloudenkin tarpeisiin, sekä kulu- 
tustavarat. Edellinen ryhmä kasvoi kuitenkin no- 
peammin, mikä merkitsi maan tuotannollisen pohjan 
laajenemista. Mutta myös viljatuotteiden tuonti kas- 
voi syystä, että esim. rukiin ja ohran tuotanto koti- 
maassa oli supistunut melkoisesti edellisen vuosisa- 
dan loppupuoleen verrattuna. Tämä johtui maatalou- 
den muuttumisesta yhä karjatalousvaltaisemmaksi, 
koska se oli kannattavampaa. 

Maamme ulkomaankaupan suuntautumisessa oli 
myös tapahtunut melkoisia muutoksia. Kun vielä 
1800-luvun loppuvuosikymmeninä Suomen tuonti ja 
vienti oli lähes 50-prosenttisesti suuntautunut keisari- 
kuntaan, laskivat nämä luvut vuoteen 1913 mennessä 
n. 25 %:iin. Tätä kehitystä katseltiin venäläisten ta- 
holta karsain silmin. Suomessa pelättiin sen myös 
huonontavan muutenkin kireitä suhteita keisarikun- 
taan ja harkittiin keinoja tällaisen kehityksen estä- 
miseksi. Itse asiassa se oli kuitenkin maallemme 
onneksi, sillä näin ollen Venäjästä eroaminen ei tuot- 
tanut mitään voittamattomia taloudellisia vaikeuksia. 
Vientimme pääosa oli jo ennen maailmansotaa suun- 

tautunut Länsi-Euroopan markkinoille Englannin ja 
Saksan ollessa tärkeimpiä kauppakumppaneitamme. 

Ulkomaankauppamme tapahtui melkoiselta osal- 
taan kotimaisella tonnistollaa. Kauppalaivastomme 
3 500 aluksen yhteinen kantavuus oli v. 1913 n. 
400 000 nettorekisteritonnia. Purjelaivojen osuus oli 
kuitenkin vielä huomattava, joten kauppalaivastom- 
me suoritusteho oli vielä riittämätön. Suurin osa 
tavaraliikenteestä jouduttiinkin vielä suorittamaan 
ulkomaisilla aluksilla. 

Maan talouselämän kehitykseen oli rautateillä huo- 
mattava osuutensa. Rautatieverkostomme laajuus oli 
v. 1913 n. 4 000 km, ja uusia ratoja rakennettiin jat- 
kuvasti. Koska osa niistä oli vähän liikennöityjä 
erämaaratoja tai sitten strategisia näkökohtia sil- 
mällä pitäen rakennettuja, oli rautatielaitos huonosti 
kannattava. "Tulevaisuuden kannalta näillä uudis- 
rakennuksilla oli kuitenkin merkityksensä, samoin 
työtilaisuuksien järjestäjänä. 

Teollisuuden laajentuessa oli myös voimansaanti- 
kysymys järjestettävä. Siten uusien teollisuuslaitos- 
ten syntyminen toi mukanaan myös uusia vesivoima- 
laitoksia. Sähköä alettiin myös yhä enenevässä mää- 
rässä käyttää valaistukseen, ja maaseudun sähköistä- 
minen pantiin alulle eräissä Lounais-Suomen ja Ete- 
lä-Pohjanmaan varakkaissa kunnissa. 

Ahtaista valtiollisista oloista huolimatta maamme 
oli siten etenkin fteollistumisensa avulla nopeasti 
vaurastumassa. Maan kansallisvarallisuuden on ar- 
vioitu nousseen vuoden 1903:n 5 100 miljoonasta mar- 
kasta 11 000 miljoonaan v. 1914. Tämä tuntui jo 
kaikkialla maassa yleisenä elintason nousuna. Mutta 
eräitä vaikeita pulmia oli kuitenkin edelleen ratkai- 
sematta. Runsaslukuisen ja edelleen kasvavan teol- 
lisuustyöväestön keskuudessa vallitsi jatkuvaa tyy- 
tymättömyyttä työolosuhteisiin, joihin ei saatu pa- 
rannuksia toivotussa tahdissa. Vielä paljon huonompi 
oli tilattoman maaseutuväestön asema. Maanomistus- 
olot Suomessa olivat Venäjän vallan aikana melkein 

kehittyneet huonommiksi kuin missään muussa sivis- 
tysmaassa. Vuosisadan vaihteessa n. 77 % maaseu- 
dun::ruokakunnista oli ilman omaa maata enemmän 
tai vähemmän epävarmojen kohtaloiden heiteltävinä. 
Tämä sekä synkät valtiolliset näköalat aiheutti vuo- 
sisadan vaihteen oloissamme valtavan siirtolaisuu- 
den. Kaikkiaan n. 300 000 henkeä lähti Suomesta, 
joskin osa heistä palasi vielä takaisin. Suuri osa 
tilattomasta maaseutuväestöstä jäi kuitenkin kotisi- 
joilleen. Tämä kehnoissa oloissa elävä, maannälkäi- 
nen maalaisköyhälistö muodosti alttiin maaperän 
kumousaatteille, mitkä kohtalokkaalla tavalla vai- 
kuttivat maamme oloihin. 


Uusi sortokausi 


Eduskunnan uudistus oli herättänyt Suomessa 
toiveita siitä, että monet kipeästi parannusta kaipaa- 
vat, etenkin yhteiskunnalliset epäkohdat, saataisiin 
nyt korjatuksi. Toisin kuitenkin kävi. Seuraavien 
kymmenkunnan vuoden aikana eduskunta sai käyt- 
tää pääosan ajastaan epätoivoiseen taisteluun niitä 
venäläistämispyrkimyksiä vastaan, jotka kohta edus- 
kunnan kokoonnuttua entistä paljon voimakkaammin 
ja taitavammin aloitettiin. 

Pääministeri Stolypin oli onnistunut kukistamaan 
vallankumousliikkeet Venäjällä ja palauttamaan 
tsaarivallan arvon sekä kotimaan että ulkomaiden sil- 
missä. Stolypin pyrki myös kaikin tavoin vahvista- 
maan Venäjää alkakauden yleisten kansalliskiihkois- 
ten ja imperialististen virtausten mukaisesti. Tämän 
vuoksi hän kävi erityisesti Venäjän vähemmistökan- 
sallisuuksien kimppuun ja pyrki sulattamaan ne 
venäläisiin. Suomen erikoisasemaa hän myös piti 
Venäjälle vaarallisena. Maamme sijaitsi lähellä Ve- 
näjän pääkaupunkia, eikä Stolypin luottanut suoma- 
laisten uskollisuuteen. Koko tarmollaan ja häikäile- 
mättömyydellään hän ryhtyikin jatkamaan Bobriko- 
vin työtä. 


Sortovuodet V2TI 


Stolypin oli verrattomasti vaarallisempi vihollinen 
Suomelle kuin Bobrikov oli ollut. Kohta tämä saa- 
tettiinkin todeta maassamme. V. 1907 nimitettiin 
kenraalikuvernöörin apulaiseksi kenraalimajuri F. A. 
Seyn, joka oli ollut Bobrikovin aikana samassa vi- 
rassa. Kenraalikuvernööri Gerardin mieltä ei asiassa 
kysytty laisinkaan. Tällöin hän katsoi asemansa niin 
kestämättömäksi, että pyysi eroa virastaan. Gerar- 
dille myönnettiin ero seuraavan vuoden alkupuolella. 
Eroava kenraalikuvernööri oli hoitanut korkeaa vir- 
kaansa suomalaisten yleiseksi tyytyväisyydeksi, joten 
hänestä kaipauksella erottiin. Suomen kansa sai ti- 
laisuuden myöhemmin palkita tämän, kun salaneuvos 
Gerard Venäjän vallankumouksessa omaisuutensa 
menettäneenä pelastautui Suomeen. Eduskunta 
myönsi tällöin hänelle valtion eläkkeen loppuiäkseen. 

Gerardin seuraaja, ratsuväenkenraali W. Boeck- 
man ei alistunut hänkään Venäjän hallituksen tah- 
dottomaksi apuriksi. Siksi hän sai jo v. 1909 tehdä 
tilaa Seynille, joka täysin täytti pietarilaisten her- 
rojensa toiveet. Petollisuutensa ja röyhkeytensä 
vuoksi Seynista tuli sortovallan vihatuin edustaja 
maassamme. 

Eduskunta oli ollut tyytymätön Mechelinin halli- 
tuksen sen mielestä Venäjää kohtaan osoittamaan 
lijlan suureen myöntyväisyyteen. Mechelin, joka oli 
parhaansa mukaan ponnistellut laajan uudistusohjel- 
mansa kimpussa pyrkien samalla torjumaan venä- 
läisten vaatimuksia, anoi muiden perustuslaillisten 
kanssa eroa. Hallitsija nimitti nyt useita vanhasuo- 
malaisiakin, mm. Danielson-Kalmarin ja Paasikiven, 
senaattoreiksi. Senaatin johtoon tuli yliopiston enti- 
nen rehtori Edvard Hjelt. Eduskunta oli myös hajo- 
tettu. Kun se loppukesällä uusien vaalien jälkeen 
melkein muuttumattomassa kokoonpanossa kokoon- 
tui, joutui se muiden asioiden ohella käsittelemään 
myös uutta maanvuokralakiehdotusta. Laki saatiin- 
kin lopulta hyväksytyksi ja siten parannetuksi n. 

800 000 ihmisen asumien torppien, lampuotitilojen ja 
mäkitupien vuokraoloja. 

Stolypin oli vähän aikaisemmin suunnannut Suo- 
mea vastaan raskaan iskun. Kesäkuussa 1908 hän sai 
keisarin hyväksymään uuden Suomen asioiden käsit- 
telyjärjestyksen. Kaikki Suomea koskevat hallinto- 
ja lainsäädäntöasiat oli ennen niiden keisarille esit- 
telemistä alistettava Venäjän ministerineuvoston tar- 
kastettaviksi. Tämä ratkaisi, koskivatko ne keisari- 
kunnan etuja. Siten ministerineuvosto pääsi käsiksi 
sellaisiinkin kysymyksiin, jotka aikaisemmin olivat 
olleet vain hallitsijan ja suomalaisten välisiä. Suo- 
malaisten vastustus tässä maamme etuja raskaasti 
loukkaavassa ratkaisussa ei auttanut mitään. Minis- 
terineuvoston esityksestä hallitsija hylkäsikin sitten 
melkein kaikki eduskunnan uudistusesitykset. 

Eduskunta kokoontui uusille valtiopäiville vuoden 
1909:n helmikuussa. Puhemieheksi jälleen valittu 
Svinhufvud lausui valtiopäivien avajaisissa maan 
huolestumisen tunteet avoimesti julki vastoin ken- 
raalikuvernöörin varotusta. Rangaistukseksi edus- 
kunta hajotettiin jälleen. Osa senaattoreista erosi. 
Loputkin senaattoreista erosivat lokakuussa, kun hal- 
litsija oli Suomen perustuslakien vastaisesti päättä- 
nyt maksattaa Suomella tietyn summan vuosittain 
korvaukseksi siitä, ettei asevelvollisuuslakia toistai- 
seksi pantu toimeen. Nyt vanhasuomalaisetkin näki- 
vät, ettei myöntyväisyyspolitiikka kyennyt taivutta- 
maan venäläisiä. Heidän asenteensa jyrkkeni. Siten 
ristiriidat perustuslaillisten kanssa laimenivat, ja yhä 
koveneva sorto kohtasi suomalaisten taholla yhtenäi- 
sen rintaman. 


”Finis Finlandiae” 


Vanhasuomalaisten senaattorien paikat täytettiin 
nyt Venäjällä olleilla ja siellä venäläistyneillä Suo- 
men kansalaisilla. Hallituksen johtoon tuli kenraali- 
majuri W. Markov. Tämä ”amiraalisenaatti”, miksi 

sitä lukuisten sotilasjäsentensä vuoksi kutsuttiin, oli 
kansalle täysin vieras kieltä myöten. Sen estämättä 
saattoi venäläistämistoiminta jatkua. 

Nyt Stolypin katsoi ajankohdan sopivaksi ratkai- 
sevan iskun antamiseen Suomen itsehallinnolle. Jo 
aikaisemmin hän oli lausunut, että koko valtakuntaa 
koskeva lainsäädäntö, ns. valtakunnanlainsäädäntö, 
oli saatava ulottaa myös Suomea koskevaksi. Vuo- 
den 1910 valtiopäiville jätettiinkin tätä koskeva esi- 
tys lausunnon antamista varten. Vaikka eduskunta 
ei suostunut sitä antamaan aloitteen laittomuuden 
vuoksi, otettiin se kesällä 1910 Venäjän valtakun- 
nanneuvostossa ja duumassa käsiteltäväksi. Laki- 
ehdotuksen mukaan yleisvaltakunnallinen lainsää- 
däntö kuului yksinomaan duuman toimivaltaan. 
Duuma saattaisi siten säätää myös Suomea koskevia 
lakeja Suomen eduskunnan kykenemättä vaikut- 
tamaan niihin. Eduskunta saisi valita edustajiaan 
duumaan ja Venäjän valtakunnanneuvostoon, joissa 
näillä edustajilla ei kuitenkan olisi mitään merki- 
tystä vähäisen lukumääränsä vuoksi. 

Duuman vapaamieliset jäsenet vastustivat tätä 
Suomen oikeuksien törkeätä loukkausta. Duuman 
enemmistö hyväksyi kuitenkin lakiehdotuksen. Täl- 
löin eräs kiilvaimmista taantumuksellisista, kiihko- 
kansallinen duuman jäsen Purishkevitsh huudahti: 
”Finis Finlandiae”, Suomen loppu. 

Suomen viholliset näyttivätkin saavuttaneen pää- 
määränsä. Suomen eduskunta kieltäytyi tosin ryh- 
tymästä tämän lain edellyttämiin toimenpiteisiin. 
Puhemies Svinhufvud toi jälleen selvästi julki edus- 
kunnan kielteisen kannan, jolloin eduskunta taas 
hajotettiin. Mutta siitä huolimatta venäläiset viran- 
omaiset ryhtyivät soveltamaan tätä lakia myös Suo- 
men asioissa. Tämä laki kumosi siten tosiasiassa 
Suomen itsehallinnollisen aseman. Kuuluisilta eu- 
rooppalaisilta valtio-oikeuden tuntijoilta hankitut 
lausunnot, joissa he asettuivat Suomen kantaa puo- 
lustamaan, eivät vaikuttaneet mitään venäläisiin. 

Sokea kansalliskiihko määräsi täysin heidän asen- 
teensa. 

Suomen asema kiristyi jatkuvasti. Senaatti, johon 
myöhemmin nimitettiin syntyperäisiä venäläisiäkin 
jäseniksi, suoritti Venäjän hallituksen vaatimia mak- 
suja Venäjän valtionrahastoon ilman eduskunnan 
suostumusta. Mm. Suomi sai maksaa ns. sotilasmil- 
joonia 11 milj. markkaa v. 1911. Tämän summan 
piti vuosittain kasvaa, kunnes se nousisi 20 miljoo- 
naan. Suomen valtionvaroja käyteltiin muutenkin 
mielivaltaisesti ja vastoin eduskunnan hyväksymiä 
menoarvioita. Venäläisten vaatimuksesta kiinnitet- 
tiin myös rautatien rakennuksessa päähuomio soti- 
Raasulin--Savonlinnan-- Jyväskylän Vaasan poikki- 
radan suunnan ja kiireellisyyden. Jatkuvasti kireä 
kansainvälinen tilanne tuntui tosin puoltavan tällaista 
varovaisuutta. Samasta syystä alistettiin myös Suo- 
men luotsilaitos venäläisten johtoon. Kun useimmat 
suomalaisista luotseista erosivat, tuotettiin tilalle ve- 
sistöihimme täysin Pperehtymättömiä kaspialaisia 
luotseja. 

V. 1911 maatamme kohtasi uusi isku, kun Venäjän 
hallitus päätti erottaa Uudenkirkon ja Kivennavan 
pitäjät Suomesta ja liittää ne Venäjään. Toimenpi- 
teen perustana oli Pietarin turvallisuuden paranta- 
minen. Oikeastaan olisi haluttu liittää koko Viipurin 
lääni Venäjään, mutta ajankohtaa ei pidetty tällöin 
sopivana. Suomalaisten vastalauseet eivät merkin- 
neet mitään. Mutta maallemme onnekas sattuma tuli 
väliin. Venäjän voimakas pääministeri Stolypin mur- 
hattiin Kiovassa eräässä teatterissa syyskuun 18. 
päivänä 1911. Hänen mukanaan hautautui tämä ky- 
symys. 

Stolypinin kuolema ei kuitenkaan muuttanut ve- 
näläisten politiikkaa maassamme. V. 1912 säädettiin 
ns. yhdenvertaisuuslaki, joka antoi Venäjän alamai- 
sille, jotka eivät olleet Suomen kansalaisia, samat 
oikeudet Suomessa kuin suomalaisillakin oli. Lain 

soveltamisen vastustamisesta säädettiin ankara ran- 
gaistus. 

Tämä laki tuotti Suomen viranomaisille suurta 
kiusaa. Kun suomalaiset eivät tunnustaneet sitä lail- 
lisessa järjestyksessä säädetyksi, eivät viranomaiset- 
kaan katsoneet voivansa sitä noudattaa. Tuloksena 
oli loputtomia rettelöitää Mm. kun Viipurin maist- 
raatti oli v. 1912 kieltäytynyt antamasta lihakaupan 
perustamislupaa eräälle venäläiselle, syytettiin sitä 
yhdenvertaisuuslain rikkomisesta ja maistraatin jä- 
senet tuomittiin eräässä pietarilaisessa tuomioistui- 
messa puoleksi vuodeksi vankeuteen. Erään tuomi- 
tuista valittaessa Viipurin hovioikeuteen julisti hovi- 
oikeus tuomion laittomaksi. Silloin kaikki muut hovi- 
oikeuden jäsenet paitsi sen presidentti, joka ilmoitti 
alistuvansa noudattamaan tätä lakia, tuomittiin kär- 
simään eri pituisia vankeusrangaistuksia Pietarin 
Kresty-vankilassa. 

Tämä tapahtuma herätti suurta huomiota maas- 
samme ja ulkomaillakin. Mutta venäläinen virka- 
valta jatkoi häikäilemättä yhdenvertaisuuslain sovel- 
tamista, ja lukuisat suomalaiset lakimiehet saivat 
tehdä tuttavuutta Krestyn kanssa. Ministerivaltio- 
sihteeri Langhoff katsoi lopuksi turhaksi jäädä pai- 
kalleen ja erosi. Hänen seuraajakseen tuli senaatin 
talousosaston varapuheenjohtaja Markov, jonka viran 
puolestaan sai venäläinen mies, senaattori Boroviti- 
nov. Prokuraattoriksi nimitettiin myös venäläinen, 
joten kotimaisen hallituksemme päämiehenä ja la- 
kiemme korkeimpana vartijana oli vierasmaalainen 
mies. 

Maamme tulevaisuus näytti synkältä. Sortotoimen- 
piteet vain laajenivat. Tärkeimpien virkapaikkojen 
jouduttua venäläisten tai heitä tahdottomasti seuraa- 
vien suomalaissyntyisten miesten käsiin eduskunta 
oli ainoa valtioelin, joka saattoi edes lausua julki 
kansakunnan tunteet. Mutta sillä ei ollut mitään 
vaikutusta. Päinvastoin liian rohkeat puheet tuot- 
tivat ikävyyksiä eduskunnallekin. Niinpä Svinhuf- 

K. J. Stählberg. 


vudia ei enää v. 1913 valittu puhemieheksi tästä 
syystä. Puhemiehen paikan sai silloin sosialisti O. 
Tokoi, jota seuraavana vuonna seurasi nuorsuomalai- 
nen K. J. Stählberg. 

V. 1914 Suomen itsehallinnon täydellinen menet- 
täminen ja maamme muuttuminen Venäjän keisari- 
kunnan tavalliseksi maakunnaksi näytti jo olevan 
väistämätön tulevaisuudenkuva. Tällöin sattui eräs 
niitä yllättäviä tapahtumia, jotka kansamme vai- 
heikkaan historian aikana monesti ovat muuttaneet 
toivottomalta näyttäneen tilanteen valoisammaksi. 
Puhkesi suursota, joka aikaa myöten oli tuova mu- 
kanaan maallemme vapautuksen sortajan kahleista. 

Maailmansodan puhkeaminen 


Ranskalais-saksalaisen sodan päätyttyä v. 1871 
Euroopassa alkoi pitkä rauhankausi, joka toi muka- 
naan valtavan taloudellisen edistyksen. Versailles'issa 
v. 1871 jälleen muodostettu Saksan keisarikunta 
hyötyi erityisesti tästä rauhallisen kehityksen kau- 
desta. Saksan nopeasti kasvava kauppa ja teollisuus 
alkoi uhata Englannin siihenastista johtoasemaa maa- 
ilmantaloudessa. Tämä kärjisti vähitellen myös näi- 
den valtioiden poliittisia suhteita, etenkin kun Saksa 
oli alkanut nopeasti laajentaa sotalaivastoaan suoja- 
takseen siirtomaitaan ja kauppayhteyksiään. 

1800-luvun loppupuolella Euroopan suurvaltojen 
kesken syntyi kiihkeä kilpailu vielä vapaina olevista 
siirtomaista. Englanti ja Ranska saivat suurimman 
saaliin, joskin tämä kilpailu oli johtaa sotaan niiden 
välillä. Vuosisadan vaihteen jälkeen yhteinen epä- 
luulo Saksaa kohtaan vei kuitenkin nämä valtakun- 
nat läheiseen poliittiseen yhteistoimintaan. Samdan 
aikaan Venäjä, joka jo 1800-luvun lopulla oli liit- 
toutunut Ranskan kanssa, sopi myös aikaisemmat 
erimielisyytensä Englannin kanssa. Saksan keisari- 
kunnan luojan, ruhtinas Bismarckin maansa ja Ve- 
näjän välillä aikaansaama läheinen suhde oli nyt 
peruuttamattomasti särkynyt. Kohta venäläis-japa- 
nilaisen sodan jälkeen oli se suuri liittokunta näin 
hahmoutunut, joka vajaata vuosikymmentä myö- 
hemmin nousi Saksaa vastaan. | 

Bismarckin jouduttua luopumaan Saksan asioiden 
johdosta keisarikunta eristäytyi yhä enemmän ja 
enemmän muista valloista. Lopuksi sillä ei ollut 
muita luotettavia liittolaisia kuin Itävalta-Unkari, 
joka puolestaan kykeni varsin vähän liittolaistaan 
hyödyttämään. Päinvastoin se huononsi Saksankin 
suhteita Venäjään pyrkiessään laajentamaan val- 
taansa Balkanilla, minkä Venäjä vanhastaan katsoi 

kuuluvan elintärkeään etupiiriinsä. Itävalta-Unkarin 
Balkanin-politiikka johtikin lopulta koko maailman 
jo parin vuosikymmenen ajan pelolla odottamaan 
räjähdykseen. Serbialaisen salajärjestön järjestämä 
Itävalta-Unkarin kruununperillisen murha, minkä 
lukiolainen Gavrilo Princip suoritti Sarajevon kau- 
pungissa kesäkuun 28. päivänä v. 1914, aiheutti kuu- 
kautta myöhemmin Itävalta-Unkarin sodanjulistuk- 
sen Serbialle. Vain muutamaa päivää myöhemmin 
Saksa, Venäjä, Ranska ja Englanti olivat mukana 
sodassa.. 

Suursodan syttyminen aiheutti Suomessa monen- 
laisia tunteita. Sodan väistämätön läheneminen oli 
kyllä havaittu maassamme. Maallamme ei tosin ollut 
ollut mitään tekemistä keisarikunnan ulkopolitiikan 
kanssa, joka hoidettiin suomalaisista täysin riippu- 
mattomasti. Mutta Suomea kohdanneet sortotoimen- 
piteet olivat olleet kiinteässä yhteydessä lähenevän 
sodanvaaran kanssa. Nimenomaan Saksan taholta 
pelättiin suuntautuvan sotatoimia sekä meritse että 
maitse Suomen ylitse Pietaria vastaan. Suomen lä- 
heisempää liittämistä keisarikuntaan vaadittiin eten- 
kin Venäjän korkeimpien sotilaspiirien taholla ni- 
menomaan sotilaallisista syistä, koska muka Pietari 
olisi silloin paremmin suojattu. Sodanuhkan lähes- 
tyessä sortotoimenpiteet siten tehostuivat. 

Ennakkomerkeistä huolimatta sodan puhkeaminen 
yllätti maamme väestön. Kun ensimmäisestä häm- 
mingistä oli selvitty — sodanjulistus oli aiheuttanut 
mm. melkoista pakoa rannikkokaupungeista sisämaa- 
han —, alettiin pohtia näin syntynyttä tilannetta. 
Kaikkialla tajuttiin, että tämä sota tulisi huomatta- 
vasti vaikuttamaan maamme asemaan. Mutta siitä 
el oltu yksimielisiä, millä tavoin kansamme pitäisi 
suhtautua keisarikunnan sodankäyntiin. Eräät suo- 
sittelivat Venäjän auttamista mm. siten, että muo- 
dostettaisiin suomalaisia joukko-osastoja Venäjän 
rintamille. Toivottiin keisarin palkitsevan näin osoi- 
tetun uskollisuuden palauttamalla maallemme sen 

vanhat oikeudet. Samoin toivottiin tällaisen menet- 
telyn saavan Venäjän liittolaiset, etenkin Ranskan 
ja Englannin, painostamaan tsaaria Suomen asiassa. 

Monet kuitenkin uskoivat, ettei Venäjän kanssa 
voitu enää päästä sovintoon. Nämä piirit katsoivat 
kansamme tulevaisuuden ratkaisevasti riippuvan Ve- 
näjän vihollisten voitosta. Sen vuoksi suomalaisten 
el pitänyt millään tavoin tukea keisarikunnan sodan- 
käyntiä, vaan päinvastoin oli avustettava sen vihol- 
lisia. Ensimmäisten sotakuukausien tapahtumat näyt- 
tivätkin todistavan tämän ajatussuunnan oikeaksi. 


Uusia sortotoimenpiteitä. Svinhufvudin karkotus 


Jo ennen Venäjän virallista sotaan joutumista 
Suomi oli julistettu sotatilaan. Sotatilan aiheuttamat 
erikoismääräykset supistivat kansalaisten muutoinkin 
vähäisiä vapauksia. Sodan puhjettua venäläiset lisä- 
sivät huomattavasti Suomessa olevia sotavoimiaan 
torjuakseen pelkäämänsä saksalaisten maihinnousut 
rannikoillemme. Samoin epäiltiin Ruotsin liittyvän 
sotaan Saksan puolella. Venäläiset aloittivat nyt laa- 
jat linnoitustyöt, joita suoritettiin rannikoillamme 
sekä kaukana sisämaassakin Pietarin puolustamiseksi 
luoteissuunnasta tulevaa hyökkäystä vastaan. Vastoin 
kansainvälisiä sopimuksia myös Ahvenanmaata alet- 
tiin linnoittaa. | 

Ns. yhdenvertaisuuslaki, joka antoi Venäjän ala- 
maisille täydet kansalaisoikeudet Suomessa, oli ollut 
venäläisen sortopolitiikan tehokkain apuväline sotaa 
edeltävinä vuosina. Lukuisat lainkuuliaiset virka- 
miehet oiivat joutuneet virumaan Pietarin vanki- 
loissa kieltäydyttyään noudattamasta tätä Suomelle 
vastoin sen perustuslakeja tyrkytettyä lakia. Suur- 
sodan ensimmäisten kuukausien aikana myös yksi 
maamme tunnetuimmista miehistä, asessori P. E. 
Svinhufvud joutui kokemaan saman kohtalon. 

Toimiessaan eduskunnan puhemiehenä vuodesta 
1907 alkaen Svinhufvud oli osoittautunut taipumat- 

tomaksi maamme oikeuksien puoltajaksi. Pelotto- 
masti hän mm. useissa valtiopäivien avajaisissa pitä- 
missään puheissa lausui julki kansakunnan huoles- 
tumisen perustuslakiemme loukkaamisen johdosta. 
Tämä Svinhufvudin suorapuheisuus aiheutti monesti 
eduskunnan hajottamisen sen tuskin ehdittyä aloit- 
taa työnsä. Lopuksi katsottiin parhaaksi, ettei häntä 
valittu enää puhemieheksi muutoin uhkaavien ha- 
jotusten välttämiseksi. Svinhufvudin monivuotisen 
puhemieskauden aikana uuden eduskunnan toiminta- 
tavat olivat ehtineet vakiintua, ja hänen järkkymä- 
tön lujuutensa oli luonut siihen sitkeän laittomuuk- 
sien vastustamishengen, mikä säilyi vielä hänen seu- 
raajiensakin aikana. 

Puhemiehen tehtävistä luovuttuaan Svinhufvud 
ryhtyi hoitamaan Lappeen kihlakunnan tuomarin 
tointa. Syksyllä 1914 Svinhufvudin ja venäläissyn- 
tyisen prokuraattori Kazanskin välillä syntyi risti- 
riita Svinhufvudin kieltäytyessä toimittamasta pro- 
kuraattorille eräitä asiakirjoja syystä, ettei hän voi- 
nut pitää prokuraattoria laillisesti virkaansa asetet- 
tuna. Kazanski oli näet nimitetty prokuraattoriksi 
yhdenvertaisuuslain nojalla. Prokuraattori vastasi 
tähän vaatimalla asianomaista viranomaista asetta- 
maan Svinhufvudin syytteeseen. Mutta kenraaliku- 
vernööri Seyn ehti edelle. Marraskuun 13. päivänä 
hän erotti Svinhufvudin tuomarinvirasta sekä ju- 
listi hänet valtion palvelukseen kelpaamattomaksi. 
Erottamispäätöstään  kenraalikuvernööri perusteli 
mm. sotatilasäädöksillä. 

Svinhufvud ei alistunut tähän laittomaan päätök- 
seen. Kirjeessään Viipurin hovioikeudelle hän mai- 
nitsi, että hänen erottamisensa oli laiton jo senkin 
vuoksi, ettei oikeusjärjestyksemme mukaan tuomaria 
saa erottaa virastaan ilman laillista tutkimusta ja 
tuomiota. Siksi hän ilmoitti jatkavansa virkansa 
hoitamista. Viipurin kuvernööri valmistautui silloin 
poistamaan hänet toimestaan väkivalloin ja ehdotti 
kenraalikuvernöörille, että mikäli ”Svinhufvudilla 

Svinhufvud lähdössä maanpakoon. 


todella on niin paljon rohkeutta, että hän panee täy- 
täntöön kirjeessään hovioikeudelle lausumansa uh- 
kauksen ...”, olisi Svinhufvud karkotettava jonne- 
kin keisarikunnan syrjäosiin. 

Kuten aina, Svinhufvud seisoi nytkin sanansa ta- 
kana. Marraskuun 24. päivänä hän ryhtyi istumaan 
Luumäellä käräjiä. Käräjäpaikalla vallitsi jännitty- 
nyt tunnelma, sillä odotettiin kenraalikuvernöörin 
puuttuvan asioihin. Toisen päivän iltapuolella kärä- 
jätalon pihaan pysähtyi auto, jossa oli kaksi poliisi- 
upseeria sekä kolme ”pitkää poliisia”, kuten Svin- 
hufvud itse myöhemmin kuvaili tapahtumaa. Svin- 
hufvudin tiedusteltua tulijoiden asiaa nämä vastasi- 
vat, että he olivat tulleet vangitsemaan tuomarin. 
Hänet aiottiin viedä Viipurin lääninvankilaan. Polii- 
seilla oli mukanaan Seynin ja Viipurin läänin kuver- 

nöörin antamat vangitsemiskäskyt. Svinhufvud sanoi 
tällöin vangitsijoilleen: ”En voi ruveta herrojen 
kanssa tappelemaan. Viekää mihin viette, mutta lai- 
tonta se on.” Hän sai tunnin aikaa tavaroittensa 
kokoamiseen. Sen jälkeen häntä alettiin kuljettaa 
Viipuriin. Lähtöä seuraava väkijoukko vaiennettiin, 
ja erään isännän yrittäessä ryhtyä puhumaan, 1öi 
muuan poliisi hänet nyrkiniskulla maahan. Auton 
lähtiessä liikkeelle Svinhufvudille kohotettu eläköön- 
huuto oli ainoa tapa, millä käräjäväki saattoi osoit- 
taa mieltään lakiemme polkijoita vastaan. 

Svinhufvudin oltua muutaman päivän Viipurin 
lääninvankilassa saapui tieto, että kenraalikuvernööri 
oli karkottanut hänet koko sodan ajaksi Siperiaan 
Tomskin kuvernementtiin. Karkotettu sai ystävien 
avulla oikeuden matkustaa sinne omalla kustannuk- 
sellaan tavallisena matkustajana, mikä säästi hänet 
raskaalta vankikyydiltä. Eräs suomalainen insinööri 
oli matkaoppaana. Svinhufvudin puoliso seurasi 
miestään pitkällä karkotusmatkalla. Pariviikkoisen 
junamatkan jälkeen oli vielä suoritettava viikon 
rekimatka, ennen kuin karkotettu oli syrjäisessä 
määränpäässään, Tymskojen kylässä. Matkan rasi- 
tuksista sairastuneen puolisonsa kanssa Svinhufvud 
vietti siellä ensimmäisen kolmesta siperialaisjoulus- 
taan. 

Svinnufvudin kohtalo oli järkyttävänä todistuk- 
sena maamme avuttomuudesta sortovallan kynsissä. 
Näihin aikoihin venäläiset olivat myös selvästi pal- 
jastaneet Suomea koskevat perimmäiset suunnitel- 
mansa, joiden tarkoituksena oli maamme täydellinen 
sulattaminen Venäjään. Tämä keisari-suuriruhtinaan 
hyväksymä ohjelma levisi sanomalehtien välityksellä 
kaikkien tietoon ja vaikutti ratkaisevasti suomalais- 
ten mielipiteisiin. Venäjän taholta ei ollut odotetta- 
vissa enää mitään hyvää. Sen voitto tulisi vain lopul- 
lisesti orjuuttamaan kansamme. Maamme ainoana 
toivona oli Venäjän vihollisten voitto. 

Aktivistien toiminta. Jääkäriliike 


Suurin osa' kansastamme toivoi suursodan alusta 
alkaen voittoa Venäjän vihollisille. Saksalaisten v. 
1914 itärintamalla venäläisistä saavuttamat suuret 
voitot herättivät siten suurta riemua maassamme. 
Mutta kaikki eivät tyytyneet vain passiivisesti odot- 
telemaan pelastajan tuloa. Pyrittiin tekemään jota- 
kin omasta puolestakin. Aktivistien toiminta elpyi 
jälleen etupäässä nuoremman sivistyneistön sekä yli- 
oppilaspiirien osallistuessa siihen. 

Maamme aikaisemmissa koettelemuksissa oli ki- 
peästi todettu oman voiman puute. Oikeusperiaat- 
teeseen turvautuminen ei ollut voinut estää sortajaa 
polkemasta kansamme lakeja. Nyt suuren sodan rie- 
huessa oma asevoima tuntui entistäänkin tarpeelli- 
semmalta. Ilman sitä saattaisi tapahtua, ettei maam- 
me ehkä kykenisikään käyttämään hyväkseen sodan 
mahdollisesti tarjoamaa tilaisuutta valtiollisen ase- 
mansa lujittamiseen.. Aktivistien piirissä pidettiin 
siten tärkeimpänä tehtävänä jonkinlaisen oman sota- 
voiman rungon luomista maallemme. 

Nämä aktivistien: hankkeet eivät suinkaan saaneet 
jakamatonta kannatusta. Porvarillisten puolueiden 
johtomiehet pitivät niitä aluksi liian vaarallisina. 
Jos aktivistien suunnitelmat epäonnistuisivat, jou- 
tuisi maamme ankarien : kostotoimenpiteiden koh- 
teeksi. Vasta vähitellen porvarillisten puolueiden 
vanhempi väki alkoi ymmärtää aktiivisen toiminnan 
tien kansamme ainoaksi pelastuskeinoksi. Sosialistien 
taholla aktivisteilla oli alusta alkaen parempi me- 
nestys. mm. Oskari Tokoin antaessa kannatuksensa 
heidän suunnitelmilleen, joskin hän samalla varotti 
heitä oman puolueensa äärimmäisyysmiehistä. 

Aktivistien suunnitelmat sotilaskoulutuksen hank- 
kimiseksi ainakin osalle maamme nuorisoa kiteytyi- 
vät nopeasti, ja vielä vuoden 1914 puolella niitä 
ryhdyttiin käytännössä toteuttamaan. Ruotsin kiel- 
täydyttyä antamasta apua käännyttiin asiassa Saksan 

puoleen. Ylioppilasaktivistien toimintaa helpottivat 
Saksassa oleskelevat maanmiehemme, jotka oma- 
aloitteisesti olivat jo yrittäneet kiinnittää Saksan 
sodanjohdon huomiota Suomen kysymykseen. Eri- 
tyisesti varatuomari Fritz Wetterhoff toimi asian hy- 
väksi tarmokkaasti ja suurella menestyksellä. Tam- 
mikuussa 1915 saksalaiset suostuivatkin antamaan 
200 suomalaiselle ylioppilaalle sotilaskoulutusta ly- 
hyellä kurssilla, jotta he tarvittaessa kykenisivät 
johtamaan maanmiestensä taistelua venäläisiä vas- 
taan. 

Helmikuun 25. päivänä 1915 ensimmäiset suoma- 
laiset saapuivat Lockstedtin leirille, missä heidän 
kouluttamisensa alkoi. Kurssi oli naamioitu partio- 
johtajakurssiksi johtajanaan Saksan partiolaisten 
johtaja, majuri Maximilian Bayer. Tästä pian pari- 
sataiseksi kasvaneesta ”partiolaisjoukosta” tuli muo- 
dostettavan Suomen armeijan ydinjoukko. Sekä suo- 
malaisten aktivistien, nimenomaan Wetterhoffin, että 
suomalaisjoukon: etevän ja miellyttävän johtajan 
majuri Bayerin ponnistusten ansiosta Lockstedtin 
harjoitusjoukko päätettiin ensiksi laajentaa 1000-, 
sitten 2000-miehiseksi pataljoonaksi. Eräiden saksa- 
laisten piirien taholta näitä suunnitelmia oli vastus- 
tettu voimakkaasti, mutta Wetterhoffin hyvien suh- 
teiden ja diplomaattisen taitavuuden ansiosta asia 
saatiin loppukesällä 1915 suotuisaan päätökseen. 
Wetterhoffin ponnistuksia helpotti huomattavasti se 
tuki, mitä hän tällöin sai kotimaasta. Mm. yliopiston 
sijaiskansleri, valtioneuvos Edvard Hjelt matkusti 
kesällä Tanskaan, missä hän saattoi Saksan edusta- 
jalle vakuuttaa Suomen porvarillisten puolueiden 
olevan itsenäisyyshankkeen takana. Sosialistien puo- 
lesta saksalaisille antoi saman vakuutuksen maisteri 
K. H. Wiik, joka Wetterhoffin kutsusta kävi kesällä 
1915 Saksassa. 

Nuorten aktivistien hanke oli siten voittanut jo 
laajaa kannatusta kotimaassa, kun Lockstedtin har- 
joitusjoukkoa ryhdyttiin täydentämään pataljoonaksi. 

Jääkärit lähtevät Saksaan. 


Järjestettiin laaja värväysverkosto ja luotiin salaiset 
yhteystiet, joita pitkin jääkärialokkaat ohjattiin 
Ruotsiin ja sieltä edelleen ”alas” Saksaan. Värvä- 
reinä toimivat aluksi ylioppilasaktivistit, jotka eri 
puolilla maata kierrellessään kehoittivat luotettavia 
henkilöitä liittymään pataljoonaan. Myöhemmin 
myös monet Saksasta saapuneet jääkärit toimivat 
samassa tehtävässä. Värväystoiminta suoritettiin va- 
paaehtoisin voimin, jotka tekivät työtään palkatta. 
Jääkärialokkaiden samoin kuin värvääjien matka- 
kulut rahoitettiin lahjavaroilla. Saksalaiset ylläpiti- 
vät Haaparannassa ja Tukholmassa sijaitsevia etap- 
pikeskuksia ja avustivat yleensä pataljoonaan pyrki- 
joiden matkoja Ruotsissa ja sieltä edelleen. 
Jääkärialokkaiden oli tehtävä vakava ratkaisu. 
Saksalaisten vaatima palvelussitoumus sisälsi anka- 
rat ehdot. Suomalaisia ei sitouduttu ottamaan Saksan 
kansalaisiksi, eikä heillä ollut oikeutta saada esim. 

työkyvyttömiksi tullessaan mitään avustusta. Toi- 
saalta heidän oli alistuttava saksalaiseen sotakuriin 
ja antauduttava palvelemaan Saksaa ehdoitta. Patal- 
joonaan meno katkaisi samalla suhteet kotimaahan, 
jos sota ei tuonut mukanaan maamme vapautumista 
Venäjän vallasta. Tästä huolimatta parisentuhatta 
nuorta miestä valitsi tämän epävarman ja vaivalloi- 
sen tien vakaasti uskoen, että isänmaan tulevaisuus 
oli sen varassa. Joskaan kaikkien usko ei kestänyt 
epävarmuudessa elettyjen vuosien mittaan, niin yli- 
voimaisesti suurin osa jääkäreistä pysyi lujana ja 
todisti toiminnallaan vapaussodassa jääkäripataljoo- 
nan korvaamattomuuden. 

Saatuaan Saksassa perusteellisen koulutuksen suo- 
malaispataljoona, joka huhtikuussa v. 1916 sai ”Ku- 
ninkaallisen Preussilaisen Jääkäripataljoona 27:n” 
nimen, siirrettiin kesällä 1916 itärintamalle sotako- 
kemusta saamaan. COsoittauduttuaan suomalaisten 
vanhan sotamaineen arvoiseksi pataljoona siirrettiin 
Riianlahden liepeillä sijaitsevista asemistaan Libau- 
hun lisäkoulutusta saamaan. Koska siitä piti tulla 
Suomen tulevan armeijan ydinjoukko, aiottiin sopi- 
valle ainekselle antaa upseeri- tai aliupseerikoulutus. 
Pataljoonalla oli myös oma tykistö-, pioneeri- ja 
viestiosastonsa, joissa koulutettiin asianomaisten ase- 
lajien runkomiehistö. 

Jääkärivärväys ei ajan mittaan pysynyt venäläisiltä 
salassa. Nopeasti he ryhtyivät vastatoimenbpiteisiin. 
Eräät aktivistien johtomiehistä, kuten maisteri Yrjö 
Ruuth (Ruutu), vangittiin ja kuljetettiin lopuksi 
Pietariin Shpalernajan vankilaan. Tänne kerääntyi 
vähitellen kokonainen joukko ”kalterijääkäreitä”, 
värväys-, vakoilu- ja sabotaashitehtävissä Saksasta 
kotimaahan lähetettyjä jääkäreitä, sekä pataljoonaan 
kuulumattomia värväreitä ja etappimiehiä. Edellisiin 
kuuluivat mm. jääkärit Aarne Sihvo ja Juho Heiska- 
nen, jälkimmiäisiin majatalon isäntä J. Heiskanen 
Kemistä, maanviljelijä Vihtori Kosola Lapualta, kir- 
Jailija Kyösti Vilkuna ja monet muut. Useiden liik- 

keen johtomiesten oli kiireesti paettava, kuten akti- 
vistien toiminnassa erinomaisesti ansioituneen mais- 
teri Kai Donnerin. Tukholmassa he sitten jatkoivat 
työtään yhdessä siellä jo ennestään toimivien maan- 
miestemme, kuten innokkaan aktivistin tohtori Her- 
man Gummeruksen kanssa. 

Mitä kauemmin sota jatkui, sitä raskaammalta 
venäläisvalta tuntui maassamme. Tosin etenkin Iii- 
kemiespiireissä oli sellaisiakin, jotka olivat hyvinkin 
tyytyväisiä vallitseviin oloihin. Venäläisten maa- 
hamme sijoittamat sotatarvikkeiden ja monien mui- 
den tavaroiden tilaukset tuottivat hyviä ansiomah- 
dollisuuksia samoin kuin maamme kautta tapahtuva 
tavarantuonti länsimaista. Myös virkamiehistöön oli 
pesivtynyt sortovallan kätyreitä. Sellaisia oli mm. 
Oulun kuvernööri af Enehjelm, joka. innokkaasti 
ahdisteli jääkäreitä. Mutta suurin osa kansasta oli 
omaksunut jyrkästi torjuvan kannan venäläisiä koh- 
taan. Mutta kun sota yhä jatkui, pyrkivät mielet 
masentumaan niin kotimaassa kuin jääkärienkin 
keskuudessa. Jälkimmäisistä tuntui väliin, että koko 
heidän yrityksensä oli ollut turha. Kotimaassa syntyi 
erikoista levottomuutta huhujen johdosta, että venä- 
läiset aikoivat ryhtyä ottamaan Suomesta sotaväkeä. 
Tällainen suunnitelma oli todella tehtykin, mutta se 
kaatui kenraalikuvernööri Seynin vastustukseen. Hä- 
nen mielestään se ei olisi vastannut tarkoitustaan 
suomalaisten epäluotettavuuden vuoksi. Mutta tätä- 
hän ei maassa tiedetty, joten syvästi huolestuneina 
odotettiin uusia iskuja sortajan taholta. Silloin koko 
tilanne muuttui yhdellä iskulla. Maaliskuussa v. 1917 
Venäjällä puhkesi vallankumous, joka vaikutti rat- 
kaisevasti myös meidän maamme kohtaloihin. 


Tsaarinvalta sortuu 


Venäjän kansa oli lähtenyt melkein yksimielisenä 
sotaan tsaarin ja isänmaan puolesta. Mutta kun sota 
vastoin odotuksia muodostui pitkäaikaiseksi ja ai- 

heutti suunnattomia tappioita, so- 
tainnostus sammui nopeasti. Val- 
taosa kansasta toivoi vain rauhaa 
vähät välittäen Venäjän valtapii- 
rin laajentamisesta tai liittolaisille 
annetuista lupauksista. 
Hallituspiireissäkin oli miehiä, 
jotka työskentelivät rauhan ai- 
kaansaamiseksi. Mm. pääminis- 
teri Stiirmer piti rauhantekoa 
välttämättömänä vallankumouk- 
sellisen kiihotuksen hillitsemi- 
seksi. Vallankumouksellinen toi- 
minta oli saanut niin laajat mitta- 
suhteet, että tsaarin valtaistuin 
X tuntui jo horjuvan. Mutta duuman 
N N edistysmieliset puolueet kukisti- 
X (i vat Stirmerin. Näiden puoluei- 
den päämääränä oli sodan viemi- 
nen voittoon ja nimenomaan Mus- 





/] | n talta mereltä Välimerelle johta- 
ua wi vien salmien riistäminen Turkilta, 
Lockstedtin leirin Sekä parlamentaarisen hallitusta- 

jääkäri. van aikaansaaminen Venäjällä. 


Duuma vastusti näin ollen myös 
Sturmerin lyhytaikaisten seuraajien toimenpiteitä. 
Vuoden 1917 alkaessa vallankumouksellinen kiihotus 
vain yltyi maassa. 

Tsaarillinen hallitus yrittä voimatoimenpitein ku- 
kistaa vastustuksen mutta epäonnistui. Vaikea elin- 
tarviketilanne aiheutti suurkaupungeissa nälkämie- 
lenosoituksia ja kahakoita. Näissä olosuhteissa kei- 
sari päätti hajoitaa duuman maaliskuun 11. päivänä. 
Mutta duuma vastusteli, ja jo seuraavana päivänä 
Pietarissa sekä Moskovassa puhkesi vallankumous. 
Vallankumoukselliset väkijoukot miehittivät virastot, 
lennättimen, rautatieasemat yms. sekä vapauttivat 
kaikki vangit. Suurlakko pysäytti koko talous- 
elämän. Tsaarillinen hallitus ei kyennyt estämään 

vallankumouksen leviämistä, sillä sen joukot meni- 
vät kansan puolelle. Maaliskuun 14. päivänä Nikolai 
II luopui Venäjän valtaistuimesta ainoankaan käsi- 
varren nousematta puolustamaan Romanovien 300- 
vuotisen hallitsijasuvun viimeistä kruununkantajaa. 

Kohta vallankumouksen puhjettua Suomeen levisi 
epämääräisiä huhuja Pietarin tapahtumista. Olojen 
muutoksesta saatiin varmuus maaliskuun 16. päi- 
vänä, jolloin venäläisen sortovallan vihatuin edus- 
taja, kenraalikuvernööri Seyn vangittiin ja vietiin 
Pietariin vallankumoushallituksen käskystä. Jo sitä 
ennen oli maassamme ryhdytty toimenpiteisiin tsaa- 
rinvallan sortomääräysten poistamiseksi. Suomen 
eduskunta ei ollut koolla, joten maamme etujen val- 
vominen jäi eräiden porvarillisiin puolueisiin Jlukeu- 
tuvien edustajien muodostaman valtuuskunnan huo- 
leksi. Myöhemmin myös sosialistien edustajat liittyi- 
vät näihin neuvotteluihin, joita käytiin Venäjällä 
valtaan päässeen väliaikaisen hallituksen edustajien 
kanssa. Tämä porvarillisvoittoinen hallitus, jonka 
pääministerinä oli ruhtinas Lvov ja oikeusministe- 
rinä kohta suureen maineeseen kohoava Aleksanteri 
Kerenski, allekirjoitti kauan epäröityään maalis- 
kuun 20. päivänä ns. maaliskuun manifestin, jossa 
Suomelle palautettiin maaltamme vuoden 1899 jäl- 
keen riistetyt oikeudet. 


57 — Jokamiehen Suomen historia 

Maaliskuun manifesti saattoi siten pitkällisen oi- 
keustaistelun voitolliseen päätökseen. Samalla siinä 
kehoitettiin senaattia laatimaan ehdotukset uudeksi 
hallitusmuodoksi sekä laiksi, joka antaisi eduskun- 
nalle oikeuden tarkastaa hallituksen jäsenten virka- 
tointen laillisuutta. Tätä pidettiin laajoissa piireissä 
suurena voittona maaliemme. Mutta itsenäisyysmie- 
het eivät enää luottaneet Venäjän taholta tulleisiin 
lupauksiin, vaan pyrkivät edelleen entiseen päämää- 
räänsä, maamme irroittamiseen Venäjästä. 

Venäjän väliaikainen hallitus täytti kohta ne vir- 
kapaikat, jotka vallankumouksen johdosta olivat 
vapautuneet maassamme. Kenraalikuvernööriksi ni- 
mitettiin vanha vapaamielinen Mihail Stahovitsh, 
joka jo v. 1910 oli puolustanut Suomea Venäjän 
valtakunnanneuvostossa. Lyhyenä toimikautenaan 
hän pyrki rehellisesti edistämään maamme parasta 
ja sai siten yleistä arvonantoa osakseen suomalaisten 
taholta. Ministerivaltiosihteeriksi nimitettiin suo- 
malaisten toivomusten mukaan insinööri Carl Enc- 
kell, joka upseerina ja liikeasioissa Venäjällä ftoi- 
miessaan oli oppinut hyvin tuntemaan sikäläisiä 
oloja. Eduskunta kutsuttiin myös koolle ja nimi- 
tettiin uusi senaatti. Sosialistit olivat edellisenä syk- 
synä toimitetuissa vaaleissa saaneet 103 edustajaa eli 
ehdottoman enemmistön. Niinpä senaattiinkin tuli 
sosialistinen enemmistö. Talousosaston varapuheen- 
johtajaksi tuli Oskari Tokoi. Uusi hallitus esitti oh- 
jelmakseen maamme sisäisen itsenäisyyden turvaa- 
misen ja maan hallitusmuodon kehittämisen. Laaja 
yhteiskunnallinen uudistusohjelma oli myös toteu- 
tettava. 

Senaatti ja kenraalikuvernööri ryhtyivät nyt pois- 
tamaan laittomuuksia. Mm. sortajan kätyreiksi an- 
tautuneet virkamiehet erotettiin viroistaan. Sorto- 
vallan uhreina vankeuteen heitetyt maanmiehemme 
pääsivät nyt myös vapaaksi. Shpalernajan vankilasta, 
jonka väkijoukko sytytti tuleen, vapautuivat ”kal- 

terijääkärit”, joista moni jo odotteli kuolemantuo- 
mionsa toimeenpanemista. 

Sortovallan tunnetuin uhri, asessori P. E. Svin- 
hufvud, vapautui hänkin karkotuspaikastaan Sipe- 
riasta vallankumouksen avulla. Kotimaahan palat- 
tuaan hän joutui suuren juhlinnan kohteeksi. Sorto- 
vallan kahleista vapautunut kansa osoitti siten kii- 
tollisuuttaan miehelle, joka voimakkaammin kuin ku- 
kaan muu oli puolustanut maansa lakeja ja oikeuk- 
sia sortajaa vastaan. Väliaikainen hallitus asetti hä- 
net nyt prokuraattorina valvomaan maamme lakeja. 


Korkeimman vallan haltijaa etsitään Suomessa 


Venäjällä tapahtunut vallankumous oli perusteel- 
lisesti muuttanut maamme aseman ja avannut koko- 
naan uusia tulevaisuuden mahdollisuuksia. Mutta 
ennen kuin mm. maaliskuun manifestissa viitoitet- 
tuja uudistuksia toteuttamaan voitiin lähteä, oli 
eräitä periaatekysymyksiä ensinnä ratkaistava. Mut- 
kikkaimpiin kuului kysymys siitä, kenelle kuului 
korkein valta Suomessa. 

Finnen vallankumousta kuului korkein valta maas- 
samme keisari-suuriruhtinaalle. Vallankumouksen 
jälkeen väliaikainen hallitus oli perinyt hänen val- 
tansa Venäjällä ja pyrki omaksumaan keisari-suuri- 
ruhtinaan entiset oikeudet Suomenkin suhteen. Mutta 
tätä ei haluttu maassamme hyväksyä. Vallanku- 
moushallituksen vaatimuksiin myöntyminen (olisi 
merkinnyt luopumista eräistä maamme tärkeimmistä 
vanhoista oikeuksista. Venäjän hallitus olisi siten 
saanut entistä suuremman vaikutusvallan maamme 
asioihin. 

Kysymys maamme korkeimman vallan haltijasta ei 
kuitenkaan voinut jäädä jatkuvasti avoimeksi, sillä 
ilman sitä ei maan asioita voitu hoitaa. Senaatti teki 
sen vuoksi heinäkuussa eduskunnalle ehdotuksen, 
että keisari-suuriruhtinaan valtuudet siirrettäisiin 
toistaiseksi senaatin talousosastolle. Vain Venäjän 

etuja, Venäjän ja Suomen välisiä oikeussuhteita sekä 
Suomessa olevia Venäjän kansalaisia ja laitoksia 
koskevat asiat jäisivät Venäjän väliaikaisen hallituk- 
sen ratkaistaviksi. 

Eduskunta ei tätä ehdotusta hyväksynyt sellaise- 
naan. Korostaakseen Suomen sisäistä itsemääräämis- 
oikeutta ja estääkseen venäläisiä puuttumasta olo- 
jemme järjestelyyn eduskunnan enemmistö päätti, 
että suuriruhtinaan valta siirretään eduskunnalle. 
Tämän ns. valtalain ensimmäisen pykälän mukaan 
”Suomen eduskunta yksin päättää, vahvistaa ja voi- 
maanpantavaksi määrää kaikki Suomen lait”. Edus- 
kunta itse sai myös päättää kokoontumisestaan ja 
määräsi toimeenpanovallan käyttäjäksi senaatin ta- 
lousosaston, jonka jäsenet eduskunta nimitti ja erotti. 
Ainoastaan ulkopolitiikka ja sotilasasiat jäivät edus- 
kunnan määräämisvallan ulkopuolelle. 

Valtalain voimaansaattaminen olisi merkinnyt Suo- 
men sisäisen itsenäisyyden täydellistä toteuttamista. 
Yhteys Venäjään olisi tosiasiassa tullut olemaan var- 
sin höllä ja epämääräinen. Siten oli odotettavissa, 
ettei Venäjän väliaikainen hallitus tulisi tätä edus- 
kunnan toimenpidettä hyväksymään. Näin kävikin. 
Valtalain säätämistä kannattaneet edustajat olivat 
laskeneet, että väliaikainen hallitus kukistuisi juuri 
samoihin aikoihin Venäjää uhkaavan bolshevikki- 
kaappauksen johdosta. Tällöin Suomen eduskunta 
olisi asettanut Venäjän uudet vallanpitäjät tapahtu- 
neen tosiasian eteen. Mutta väliaikainen hallitus 
selvisi vielä voittajana, ja mm. vähän aikaisemmin 
Venäjälle saapuneen Leninin oli paettava Suomeen, 
jossa hän sai turvapaikan. Valta jäi Kerenskille, joka 
heinäkuun lopulla hajotti eduskunnan. 

Suomessa syntyi nyt erimielisyyttä siitä, oliko tätä 
käskyä toteltava. Ne piirit, jotka olivat kannatta- 
neet valtalakia, mm. sosialistit, pitivät hajotusmää- 
räystä laittomana. Samaa mieltä oli myös aina vank- 
kumaton laillisuusmies, prokuraattori Svinhufvud. 
Mutta myös vastakkaisia mielipiteitä esiintyi. Monet 

porvarilliset kansanedustajat olivat olleet valtalain 
nyväksymistä vastaan mm. sen vuoksi, että se jätti 
eduskunnalle rajoittamattoman määräämisvallan 
maan asioissa. Tällöin pelättiin eduskunnan sosia- 
listisen enemmistön ryhtyvän kovin jyrkkiin sisäi- 
siin uudistuksiin. Nyt porvarilliset senaattorit päät- 
tivät yhdessä kenraalikuvernöörin kanssa julkaista 
eduskunnan = hajottamiskäskyn. Vastustuksestaan 
huolimatta eduskunnan oli lopuksi alistuttava tähän, 
ja lokakuun alussa suoritettiin uuden eduskunnan 
vaali. 

Uuteen eduskuntaan sosialistit saivat vain 92 edus- 
tajaa, joten he menettivät ehdottoman enemmis- 
tönsä. Näin ollen he eivät voineet enää omin voimin 
saada valtalakia toteutetuksi. Tämä vaikea kysymys 
yritettiin saada nyt sovitteluilla ratkaistuksi. Venä- 
jän väliaikainen hallituskin alkoi käydä myöntyväi- 
semmäksi Venäjällä tapahtuneen sisäisen kehityksen 
vuoksi. Syyskuun 15. päivänä Venäjä oli julistettu 
tasavallaksi. Mutta tämäkään toimenpide ei enää 
riittänyt vahvistamaan Kerenskin hallituksen ase- 
maa. Suomalaisten rauhoittamiseksi tehtiin siksi pit- 
källemeneviä myönnytyksiä. Uusi kenraalikuvernööri 
Nekrasov lähti marraskuun 5. päivänä viemään tätä 
koskevaa manifestiehdotusta Pietariin hankkiakseen 
sille väliaikaisen hailituksen hyväksymisen. Mutta 
ennen kuin sitä ehdittiin käsitellä, muutti marras- 
kuun 7. päivänä puhjennut bolshevikkivallankumous 
täydellisesti koko tilanteen. 


Sisäistä kuohuntaa ja yhteiskunnallisten uudistusten 
vaatimuksia 


Maaliskuun vallankumous toi mukanaan sisäisiä 
levottomuuksia, jotka jatkuivat koko loppuvuoden 
ajan huipistuen lopuksi kapinaksi ja sisällissodaksi. 
Levottomuuksien syitä oli useitakin. Vallankumous- 
mieliala levisi maahamme Venäjältä ja löysi altista 
maaperää laajoissa väestöpiireissä, jotka kärsivät 

elintarvikepulaa ja olivat jo kauan toivoneet suuria 
yhteiskunnallisia uudistuksia. 

Jo heti vallankumouksen tapahduttua maan vanha 
järjestysvalta oli käytännössä lakannut olemasta. 
Vihattu tsaarillinen poliisi hajosi, ja kansa itse otti 
järjestyksenpidon huolekseen. Muodostettiin kansan- 
miliisi, joka nimenomaan kaupungeissa vastasi polii- 
sin tehtävistä. Etenkin Helsingissä miliisiin kuului 
lukuisasti ylioppilaita työmiesten ohella. Miliisi ei 
kyennyt kuitenkaan ylläpitämään järjestystä. Päin- 
vastoin miliisimiestenkin ryhtyessä lakkoilemaan, 
kuten Helsingissä tapahtui kesäkuun lopulla, joutui 
yhteiskunta täydellisesti huligaaniainesten mielival- 
lalle alttiiksi. Kaikenlaisia rikoksia, jopa murhiakin, 
tapahtui. Vihdoin hallitus sai luoduksi jälleen polii- 
sivoiman, joka kykeni edes välttävästi huolehtimaan 
järjestyksenpidosta. Hallitus perusti syksymmällä 
vielä lisäksi erityisen 200-miehisen ratsupoliisiosas- 
ton, jota Saksanniemen kartanossa Porvoon lähellä 
ryhdyttiin kouluitamaan. Tämäkin voima oli niin 
vähäinen, ettei se kyennyt oloja rauhoittamaan. Päin- 
vastoin sen olemassaolo ärsytti äärimmäisyysainek- 
sia, kuten marraskuun suurlakon yhteydessä kävi 
ilmi. 

Eräs. yleisen levottomuuden pääsyistä oli elintarvi- 
kepula. Vuotuinen leipäviljanvajauksemme oli sodan 
alkupuoleila voitu tyydyttää Venäjältä tapahtuvalla 
tuonnilla. Mutta sodan jatkuessa elintarviketilanne 
kiristyi myös Venäjällä, ja vallankumouksen jälkei- 
sissä sekavissa olosuhteissa ei tuontia kyetty säännö!- 
lisesti hoitamaan. Viljatuotteiden säännöstely toi- 
meenpantiin vuoden 1917 kesäkuussa, jotta selviy- 
dyttäisiin tulevaan satoon. Hallitus yritti myös saada 
viljantuotannon laajenemaan. 

Heti vallankumouksen jälkeen alkoi myös Suo- 
messa näkyä merkkejä siitä, että sosialistit aikoivat 
käyttää näin syntynyttä tilannetta pitkälle menevien 
yhteiskunnallisten uudistusten vaatimiseen. Huhti- 
kuun lopulla esitettiin vaatimus 8 tunnin työaikalain 

soveltamisesta maataloustöissä. Kun maanviljelijät 
eivät tähän suostuneet, aloitettiin lakko juuri par- 
haana kylvöaikana. Lakkolaiset estivät myös isäntiä 
itseään perheineen työskentelemästä pelloilla. Tällä 
tavoin aiheutettiin maan elintarvikehuollolle raskaita 
menetyksiä. Samanaikaisesti äärimmäisyyssuunnan 
lehdissä syytettiin maan porvarillisia aineksia tahal- 
lisesta elintarviketilanteen vaikeuttamisesta. 

Kesällä 1917 puhkesi mellakoita myös voinpuut- 
teen vuoksi. Kuiva kesä oli vähentänyt huomatta- 
vasti tuotantoa. Maassa oleville venäläisille joukoille 
meni myös melkoinen osa niukasta tuotannosta. Kun 
kansanhuollosta vastaava sosiaalidemokraatteihin 
kuuluva senaattori Vuolijoki ei kyennyt järkisyillä 
rauhoittamaan vastuuttomien kiihottajien yllyttämiä 
joukkoja, erosi hän elokuun alussa. Myös "Tokoi 
jätti tällöin paikkansa. Palkkakysymyksetkin ai- 
heuttivat levottomuuksia eri puolilla maata. Sään- 
nöstely-yrityksistä huolimatta hinnat olivat jatku- 
vasti kohonneet palkkatason mukautumatta €sii- 
hen. Palkkatuloillaan elävien asema oli vaikeu- 
tunut myös inflaation johdosta. Venäläiset olivat 
suorittaneet paljon ostoja Suomessa sekä suoritutta- 
neet mm. laajoja linnoitustöitä maassamme. Tämä 
toi Suomen Pankille runsaasti ruplia, jotka oli otet- 
tava vastaan todellista vaihtosuhdetta epäedullisem- 
paan kurssiin. Kun ruplan arvo jatkuvasti aleni, veti 
se siten myös markan mukanaan. Elokuussa synty- 
neissä mellakoissa yritettiin mm. Helsingissä pai- 
nostaa kaupunginvaltuustoa myöntämään ftyöttö- 
myysavustuksia ja palkankorotuksia. Mellakoitsijat 
olivat houkutelleet mukaansa venäläistä sotaväkeä, 
joka yhä enenevässä määrässä alkoi veljeillä suoma- 
laisten äärimmäisyysainesten kanssa. Monin paikoin 
heidän onnistuikin painostaa viranomaiset halua- 
miinsa ratkaisuihin. 

Myös eduskunta joutui samantapaisen painostuk- 
sen kohteeksi. Sosialistit vaativat ja saivat ajetuksi 
läpi kieltolain, uudet kunnallislait sekä 8 tunnin työ- 

aikalain. Näin hyväksyttyjen kunnallislakien mu- 
kaan kunnan asioita hoitaa kolmeksi vuodeksi va- 
littu kunnanvaltuusto. Valtuuston jäsenet valitaan 
yleisen ja yhtäläisen äänioikeuden perusteella suh- 
teellista vaalitapaa käyttämällä. Vähemmistönä ole- 
vien porvarillistenkin puolueiden jäsenten joukossa 
oli useita, jotka olivat valmiita suuriinkiin uudistuk- 
siin. Vain nyt hyväksyttyjen lakien eräät yksityis- 
kohdat olivat herättäneet heidän tyytymättömyyt- 
tään. 

Eduskunnan tultua hajotetuksi nämä lait jäivät 
vahvistamatta. Vasta loppuvuodesta ne vahvistettiin 
olosuhteissa, jotka rauhattomuudessa vielä huomat- 
tavasti ylittivät siihen asti koetut ajat. 


Kriitillinen marraskuu 


Marraskuun 1. päivänä uusi eduskunta kokoontui. 
Jo heti ensimmäisestä istunnosta alkaen saatettiin 
havaita, että suuria asioita tulisi tapahtumaan. Edus- 
kunnan puhemieheksi valittu pankinjohtaja Johan- 
nes Lundson lausui tervehdyspuheessaan, että Suo- 
men on saatava itsensä hoitaa omia kohtaloitaan. 
Joskaan vielä ei ollut kysymys täydellisen itsenäi- 
syyden saavuttamisesta, niin joka tapauksessa vaa- 
dittiin Venäjän ja Suomen välisten suhteiden tarkis- 
tamista Suomen oikeuksien lisäämisen merkeissä. 
Sosialistit puolestaan esittivät jyrkkäsanaisessa julis- 
tuksessaan ”Me vaadimme” oman yhteiskunnallisia 
ja taloudellisia uudistuksia käsittävän ohjelmansa, 
joka ”turhat muodollisuudet” syrjään heittäen oli 
heti toteutettava. | 

Marraskuun 7. päivänä bolshevikit ottivat Venä- 
jällä vallan käsiinsä. Väliaikaisen hallituksen toimin- 
taa valvovat Pietarin ja Moskovan työläis- ja sota- 
miesneuvostot olivat vähitellen joutuneet taitavasti 
ja määrätietoisesti toimineiden bolshevikkien käsiin. 
Väliaikaisen hallituksen kannatus väheni päivä päi- 
vältä. Syynä siihen oli ollut ennen kaikkea sodan 

Krititillinen marraskuu. 


jatkaminen, vaikka kansa kaipasi ennen kaikkea rau- 
haa. Lupaamalla aikaansaada rauhan bolshevikit 
voittivat lukuisasti kannattajia itselleen. Jatkuvat 
sotilaalliset vastoinkäymiset hävittivät syksyn ku- 
luessa loputkin Kerenskin hallituksen arvovallasta ja 
joukkojen kuuliaisuudesta. Bolshevikkien kaappaus 
onnistui siten yllättävän helposti. 

Heti vallankaappauksesta tiedon saatuaan edus- 
kunta vihdoinkin ratkaisi kysymyksen korkeimman 
vallan haltijasta maassamme. Sosialistien äänestäessä 
vastaan päätettiin valita kolmimiehinen valtionhoi- 
tajakunta korkeinta valtaa käyttämään. 

Sosialistit eivät aikoneet alistua tappioonsa. Se 
kiihotus, jota voimassa olevaa yhteiskuntajärjestystä 
vastaan oli harjoitettu työväestön piirissä, oli tehon- 
nut ehkäpä paremmin kuin monet johtajista olisivat 
toivoneetkaan. Joukot alkoivat olla vallankumous- 

tunnelmassa ja vaativat suoraa toimintaa. Sosiaali- 
demokraattisen puolueen puoluetoimikunta muodosti 
työväen vallankumouksellisen keskusneuvoston, joka 
sai huolekseen asian edelleen viemisen. Täällä kes- 
kusteltiin vallankaappauksesta, mihin Lenin oli ke- 
hoittanut Suomen työläisiä. Siihen ei kuitenkaan 
uskallettu vielä ryhtyä. Sen sijaan ammattijärjestö- 
jen edustajakokouksen taholta esitettiin eduskunnalle 
uhkavaatimus, jonka mukaan mm. valtalaki oli jul- 
kaistava ja kesällä hyväksytyt lait toimeenpantava. 
Kun eduskunta ei alistunut näihin vaatimuksiin, ju- 
listettiin suurlakko, jonka oli määrä alkaa marras- 
kuun 13. päivänä. 

Suurlakko toi mukanaan yleisen turvattomuuden 
tunteen. Jo syksyllä uudelleen henkiin herätettyjen 
punakaartien piti huolehtia järjestyksen ylläpidosta 
yhdessä työväen miliisin kanssa. Ne eivät kuitenkaan 
kyenneet turvaamaan järjestyksen säilymistä. Vaikka 
lakon johto oli nimenomaan varottanut mm. yksi- 
tyisistä kostoteoista, tapahtui niitä runsaasti. Juuri 
lakon aattona, marraskuun 7. päivänä, eräs maamme 
huomattavimmista liikemiehistä, maanviljelysneuvos 
Alfred Kordelin oli joutunut tällaisen kostoteon uh- 
riksi. Suurlakon päivinä verityöt jatkuivat. Venä- 
läisten tukemat huligaaniainekset toimittivat koti- 
etsintöjä, vangitsivat, pahoinpitelivät, vieläpä mu:- 
hasivatkin aseettomia kansalaisia. Paikka paikoin 
syntyi punakaartilaisten ja porvarillisten ainesten jo 
kesällä perustamien suojeluskuntien välillä yhteen- 
ottojakin. 

Näissä olosuhteissa eduskunta joutui ratkaisemaan 
kantansa sosialistien vaatimuksiin. Marraskuun 15. 
päivän istunnossaan eduskunta päätti itse käyttää 
sitä valtaa, joka oli kuulunut keisarisuuriruhtinaalie. 
Siten vielä samana yönä pidetyssä istunnossa vah- 
vistettiin kunnallislait sekä työaikalaki. 

Sosialistit olivat näin saaneet vaatimuksensa to- 
teutetuksi. Siihen tyytymättä punakaarti miehitti 
senaatintalon ja esti senaatin toiminnan. 

Työväen vallankumouksellisessa keskusneuvostossa 
keskusteltiin vallankaappauksestakin, mutta ajatus 
ei saanut riittävää kannatusta. Lakko päätettiin 
myös lopettaa, mikä tapahtuikin. — Vielä marras- 
kuun lopulla pitämässään puoluekokouksessa sosia- 
listit jälleen keskustelivat vallankaappauksen suorit- 
tamisesta. Etenkin edellisen eduskunnan puhemie- 
henä toiminut Kullervo Manner, Eero Haapalainen, 
punaisten tuleva ylipäällikkö, sekä tuleva ulkominis- 
teri Yrjö Sirola kannattivat sitä. Mutta enemmistö 
hylkäsi nämä suunnitelmat mm. Eetu Salinin, K. H. 
Wiikin, Edvard Gyllingin ja Taavi Tainion niitä vas- 
tustaessa. O. W. Kuusinen yritti sovitella ja saikin 
aikaan sovitteluratkaisun, joskaan maltillisen suun- 
nan kannattajat eivät olisi halunneet millään tavoin 
vastata jyrkemmän siiven toiminnasta. 

Sisäinen rauha oli siten vielä, joskin vain nipin 
napin, saatu pelastetuksi, kun eduskunta ryhtyi to- 
teuttamaan maamme lopullista irroittamista Venä- 
jästä. 

ITSENÄISEN SUOMEN RASKAS ALKUTAIVAL 


Itsenäisyysjulistus 


Kun marraskuun suurlakon aiheuttamat levotto- 
muudet päättyivät, ryhdyttiin uutta hallitusta kokoa- 
maan. Sekä porvarilliset puolueet että sosialistit 
esittivät oman senaattorilistansa, kun yhteisymmär- 
rykseen ei päästy. Eduskunnan voimasuhteiden mu- 
kaisesti porvarillisten puolueiden lista voitti. Maam- 
me asioiden johtoon tuli siten Svinhufvudin johtama 
ns. itsenäisyyssenaatti, johon kuuluivat Svinhufvudin 
ohella Onni Talas, Arthur Castren, Aleksander Frey, 
Juhani Arajärvi, E. N. Setälä, Kyösti Kallio, E. Y. 
Pehkonen, Jalmar Castren, Heikki Renvall ja O. W. 
Louhivuori. 

Svinhufvudin senaatti piti tärkeimpänä tehtävä- 
nään Suomen valtiollisen itsenäisyyden turvaamista, 
minkä lisäksi se valmistautui esittämään uuden kan- 
sanvaltaisen hallitusmuodon maallemme. Myös huo- 
mattavia taloudellisia, sosiaalisia ja hallinnollisia 
uudistuksia luvattiin. 

Itsenäisyysjulistuksen antamisella alkoikin jo olla 
kiire. Venäjän uusi hallitus valmistautui parhaillaan 
välirauhanneuvotteluihin Saksan kanssa, ja Saksan 
toivottiin tällöin painostavan Venäjää Suomen hy- 
väksi. Saksan taholta luvattiinkin tukea maamme 
itsenäisyyspyyteitä sekä koettaa saada Venäjä vetä- 
mään Suomessa olevat venäläiset joukot pois maasta, 
mikäli Suomi julistautuisi itsenäiseksi. 

Joulukuun 4. päivänä senaatti saapui kokonaisuu- 
dessaan eduskunnan täysistuntoon tuoden mukanaan 
ehdotuksen itsenäisen Suomen tasavallan hallitus- 

muodoksi. Jättäessään tämän eduskunnalle senaatin 
puheenjohtaja Svinhufvud perusteli nyt annettavan 
itsenäisyysjulistuksen tarpeellisuutta. Samalla hän 
ilmoitti hallituksen aikovan heti kääntyä muiden 
valtojen puoleen niiden tunnustuksen saamiseksi. 
Lyhyessä vastauspuheessaan eduskunnan puhemies 
kiitti senaattia tästä ilmoituksesta. . Juhlallisen tun- 
nelman vallitessa hallituksen jäsenet poistuivat edus- 
kunnan istunnosta. 

Joulukuun 6. päivänä pidetyssä täysistunnossa 
eduskunnan porvarilliset puolueet esittivät hyväk- 
syttäväksi seuraavan julkilausuman: 

”Sen johdosta, että hallitus on tehnyt eduskun- 
nalle esityksen uudeksi hallitusmuodoksi, joka 
on rakennettu sille pohjalle, että Suomi on riip- 
pumaton tasavalta, eduskunta korkeimman val- 
tiovallan haltijana päättää puolestaan hyväksyä 
tämän periaatteen ja hyväksyä myös, että halli- 
tus, saattaakseen Suomen valtiollisen itsenäisyy- 
den tunnustetuksi, ryhtyy niihin toimenpiteisiin, 
jotka hallitus on sitä varten tarpeellisiksi ilmoit- 
tanut.” 

Sosialistit esittivät oman julkilausuma-ehdotuk- 
sensa, jonka mukaan maamme itsenäisyys oli aikaan- 
saatava Venäjän kanssa käytävillä neuvotteluilla. 
Eduskunta hyväksyi kuitenkin porvarillisten puoluei- 
den ehdotuksen. 

Näin maamme oli melkein vuosituhantisen vieraan 
herruuden jälkeen julistettu itsenäiseksi. Mutta en- 
nen kuin tämä itsenäisyysjulistus sai käytännössä 
arvoa, oli kansallamme vielä pitkä ja raskas tie kul- 
jettavana. 


Ulkovallat tunnustavat Suomen itsenäisyyden 


Hallitus ryhtyi heti toimenpiteisiin ulkovaltojen 
tunnustuksen hankkimiseksi itsenäisyysjulistukselle. 
Ensimmäisenä oli saatava Venäjän tunnustus, sillä 
monet valtiot, kuten esim. Saksa, olivat asettaneet 

sen oman tunnustuksensa ehdoksi. Tämän tunnus- 
tuksen saamisen ei pitänytkään olla vaikeata, sillä 
Venäjän uudet valtiaat olivat jo ennen valtaan pää- 
syään luvanneet tunnustaa Suomen itsenäisyyden. 
Alustavien neuvottelujen jälkeen, joita myös sosia- 
listien taholta oli käyty Venäjän uusien vallanpitä- 
jien kanssa, senaatin puheenjohtaja Svinhufvud lähti 
viimeisen ministerivaltiosihteeri Enckellin ja tohtori 
Idmanin kanssa Pietariin esittämään Suomen halli- 
tuksen pyynnön neuvostohallitukselle. 

Lähetystö jätti kansankomissaarien neuvostolle kir- 
jelmän, jossa lausuttiin onnittelut Venäjän kansalle ja 
pyydettiin Venäjän tunnustusta Suomen itsenäisyy- 
delle mm. viitaten siihen, että vallankumous oli tun- 
nustanut kansojen itsemääräämisoikeuden. Lopuksi 
esitettiin vielä toivomus hyvien naapurisuhteiden 
säilymisestä Venäjän ja Suomen välillä. Joulukuun 
31. päivänä kansankomissaarien neuvosto antoi mm. 
Leninin, Trotskin ja Stalinin allekirjoittaman vas- 
tauksen, jossa luvattiin esittää toimeenpanevalle kes- 
kuskomitealle Suomen tasavallan valtiollisen itsenäi- 
syyden tunnustaminen. Tammikuun 4. päivänä tämä 
keskuskomitea hyväksyi neuvostohallituksen esityk- 
sen. Suomen hallituksen ja Suomen työväenluokan 
edustajien kanssa oli asetettava erityinen komitea 
selvittelemään Suomen Venäjästä eroamisesta aiheu- 
tuvia käytännöllisiä kysymyksiä. 

Venäjä oli siten tunnustanut Suomen itsenäisyyden, 
joskin keskuskomitean vaatimus myös työväestön 
edustajien ottamisesta mukaan eroa käytännössä 
järjestämään merkitsi selvää sekaantumista Suomen 
sisäisiin asioihin. Nyt muidenkin valtojen tunnus- 
tuksia alkoi saapua. Tammikuun 4. päivänä Saksa 
ja Ruotsi antoivat myöntävän vastauksen Suomen 
hallituksen esitykseen. Samana päivänä myös Ranska 
tunnusti maamme itsenäisyyden, ennen kuin tun- 
nustusta oli edes ehditty siltä pyytääkään. Tam- 
mikuun kuluessa saapuivat myös Tanskan, Norjan, 
Itävalta-Unkarin, Hollannin, Sveitsin, Espanjan, 

Bulgarian, Turkin ja paavin tunnustukset. Vain Eng- 
lanti ja Yhdysvallat olivat edelleen pidättyväisellä 
kannalla Venäjän sisäisestä kehityksestä epävar- 
moina. 

Suomi oli siis näin saavuttanut myös kansainväli- 
sen tunnustuksen itsenäisyydelleen. Mutta Suomen 
nuoren tasavallan asema oli vielä erittäin epävarma. 
Itsenäisyytemme tunnustamisesta huolimatta Venäjä 
piti edelleen maassa huomattavan suurta sotavoimaa, 
jonka vastapainoksi Suomen hallitus ei voinut asettaa 
mitään. Eri yhteiskuntaluokkien väliset vastakohtai- 
suudet kärjistyivät jatkuvasti työväestön äärimmäi- 
syysainesten ajautuessa yhä pitemmälle yhteiskun- 
nallista vallankumousta kohti. Vuoden 1917 loppu- 
puolella vallinnut levoton tunnelma ei siten uuden 
vuoden puolelle siirryttäessä lainkaan lieventynyt. 
Nuoren tasavallan aavistettiin olevan ulkopoliittisista 
menestyksistään huolimatta vaikean sisäisen kriisin 
edessä. 


Sisällissota puhkeaa 


Vuoden 1917 lopussa sattui tapahtumia, jotka jär- 
kyttävällä tavalla osoittivat maamme laillisen halli- 
tusvallan heikkouden. Turun kaupungissa oli järjes- 
tyksen ylläpitäminen suurlakon aikana joutunut työ- 
väen asettaman miliisin käsiin. Tämä oli vanginnut 
läänin maaherran ja Turun poliisipäällikön. Lakon 
loputtuakaan miliisi ei vapauttanut vangittuja vaan 
vaati, että sen oli saatava huolehtia järjestyksen yllä- 
pidosta Turussa. Senaatti ei suostunut näihin vaa- 
timuksiin, muttei kyennyt tekemään mitään venä- 
läisen sotaväen tukemia vallankumouksellisia vas- 
taan. Lopuksi miliisi teki lakon, joten kaupunki jäi 
ilman minkäänlaista järjestysvaltaa. Turun huligaa- 
niainekset ryhtyivät silloin ryöstämään keskikaupun- 
gin liikkeitä. Mellakat jatkuivat senaatin asioihin 
puuttumisesta huolimatta. Monet sosialistitkin pa- 

heksuivat Turun tapahtumia. Vihdoin saatiin aikaan 
sovinto senaatin tehtyä lakkolaisille myönnytyksiä. 

Nämä Turun mellakat sekä monet muut selkkauk- 
set aiheuttivat hallituksen taholta esityksen, jossa 
vaadittiin hallitukselle valtuuksia lujan järjestysval- 
lan luomiseksi. Tammikuun 12. päivänä eduskunta 
hyväksyi hallituksen esityksen. Vähemmistöön jää- 
neet sosialistit eivät pitäneet tällaista toimenpidettä 
suotavana; mm. Kullervo Manner väitti, että esi- 
tyksen takana oli vain porvariston pyrkimys sota- 
joukon luomiseen luokkaetujensa suojelemiseksi. Se- 
naatti vetosi myös yhä uudelleen venäläisiin sotilas- 
viranomaisiin venäläisten joukikojen vetämiseksi pois 
maasta. Niin kauan kuin maassa oli tällainen koti- 
maisten viranomaisten määräämisvallasta riippuma- 
ton sotavoima, ei maamme itsenäisyys ollut varmalla 
pohjalla. Venäläiset joukot olivat myös suureksi 
osaksi syypäänä maan sisäiseen rauhattomuuteen, 
sillä kotimaiset äärimmäisyysainekset saivat niiltä 
tukea ja aseita hallituksenvastaisessa toiminnassaan. 

Senaatin ponnistukset maan rauhoittamiseen täh- 
täävän järjestysvallan luomiseksi olivat kuitenkin 
jo myöhässä. Yhteiskunnallisen vallankumouksen 
toimeenpanemiseen pyrkivät äärimmäisyysainekset 
olivat jo ehtineet luoda punakaarteista välineen, jolla 
heidän päämääränsä näytti olevan toteutettavissa. 
Punakaarti oli oppinut suurlakon aikana tuntemaan 
voimansa ja pyrki toimimaan sosiaalidemokraattisen 
puolueen johdosta riippumatta. Puolueen johtoon 
kuuluvat maltilliset ainekset eivät saaneet hyväksy- 
tyksi vaatimustaan punakaartin alistamisesta puolue- 
johdon määräämisvaltaan. Joulukuun puolivälissä 
kaarti järjestäytyi sotilaalliseksi, koko maan käsit- 
täväksi järjestöksi. Ylipäälliköksi valittiin Ali Aal- 
tonen, joka oli Venäjällä saanut upseerikoulutuksen 
ja osallistunut nuorena upseerina Japanin sotaan. 
Aseista vain oli edelleen puutetta, sillä maassa olevat 
venäläiset joukot eivät luovuttaneet niitä kuin vä- 
hässä määrin. 

Myös porvarillisella taholla oli ryhdytty valmis- 
tautumaan aseelliseen toimintaan. Aktivistit olivat 
jo maaliskuun vallankumouksen jälkeen laskelmoi- 
neet, että maamme irroittaminen Venäjästä saattaa 
olla vain aseilla toteutettavissa. Tämän vuoksi akti- 
vistien toiminta järjestettiin uudelleen. Jo aikaisem- 
min olemassa ollut ”Aktiivinen Keskusjärjestö”, A.K., 
muodostettiin uudelleen entistä laajemmalla pohjalla. 
Siihen tulivat nyt kuulumaan valtioneuvos Alexis 
Gripenberg, ratsumestari Harald Akerman, lääk. ja 
kir. tri Eino Suolahti, tuomari Otto Äkesson, lääk. 
kand. Sven Donner, fil.maisterit Eino Välikangas ja 
Thure Svedlin sekä filkand. Elmo E. Kaila. Tämä 
järjestö tuli olemaan itsenäisyystaistelun valmiste- 
lussa korkeimpana elimenä. Sen ohella varsinaisista 
sotilaallisista valmisteluista huolehti entisten Hami- 
nan kadettien muodostama sotilaskomitea eli M.K, 
jonka aktiivisimpia jäseniä oli ratsumestari Hannes 
Ignatius. Sotilaskomitean toimesta otettiin kesällä 
1917 yhteys Saksan sodanjohtoon, jolle ehdotettiin 
yhteistoimintaa Suomessa olevien venäläisten jouk- 
kojen karkottamiseksi. Saksalaiset eivät kuitenkaan 
ryhtyneet ehdotettuihin sotatoimiin. Aseita sen sijaan 
saatiin jonkin verran. Samoin joukko jääkäreitä 
palasi aselaivojen mukana kotimaahan. AK:n toi- 
mesta maa oli jaettu sotilaallisen toiminnan valmis- 
telua varten piireihin, joihin kunnittain perustettiin 
taisteluosastoja. Näiden salaamissyistä palokunniksi 
tai urheiluseuroiksi nimitettyjen osastojen nimeksi 
vakiintui myöhemmin suojeluskunta. Helsingissä E. 
Kailan johdolla toimiva ”Uusi Metsätoimisto” huo- 
lehti suojeluskuntien perustamisesta ja koulutuksesta. 
Maahan tulleet aseet jaettiin suojeluskunnille, jotka 
harvoista tähän mennessä saapuneista jääkäreistä 
saivat kipeästi kaipaamiaan kouluttajia. 

Aluksi sosialistit olivat suhtautuneet myönteisesti 
suojeluskuntiin ja liittyneet lukuisasti niihin. Mutta 
jo loppukesällä heidän asenteensa muuttui. Sosialisti- 
enemmistöisen eduskunnan hajottaminen hävitti 

heidän keskuudessaan uskon siihen, että heidän oh- 
jelmaansa kuuluvat suuret yhteiskunnalliset uudis- 
tukset olisivat aikaansaatavissa eduskunnan avulla. 
Porvarillisten piirien toiminnassa oltiin näkevinään 
vain luokkaetujen ajamista. Tämä jyrkensi luokka- 
vastakohtia ja vahvisti vallankumouksellista mieli- 
alaa työväestön keskuudessa. Yhteistoiminta suoje- 
luskuntien kanssa ei siten enää tullut kysymykseen- 
kään. Päinvastoin niissä alettiin nähdä tuleva vihol- 
linen. 

Suunnitellessaan järjestyksen palauttamista maa- 
han senaatti asetti toivonsa suojeluskuntiin, jotka 
tottelivat laillisen esivallan käskyjä. Sotilaskomitea 
oli jatkanut jo edellisenä vuonna aloitettuja vapaus- 
taistelun valmisteluja. Sen toiminta ei ollut kuiten- 
kaan ollut riittävän tehokasta tämän johtoelimen 
'* komiteanluonteen vuoksi. Tammikuun alkupuolella 
vastikään Venäjältä palannut kenraaliluutnantti 
Mannerheim alkoi eräiden ystäviensä pyynnöstä, 
jotka tunsivat hänen loistavan sotilasuransa Venä- 
jällä, osallistua sotilaskomitean kokouksiin. Kohta 
myös komitean keskuudessa havaittiin, että tässä oli 
tarjolla poikkeuksellinen kyky vapaustaistelumme 
johtoon. Komitea pyysi Mannerheimiä puheenjohta- 
jakseen, ja senaatti tarjosi hänelle toistaiseksi vielä 
olemattomien järjestysvoimiensa päällikkyyttä. Man- 
nerheim otti tarjotun tehtävän tammikuun 16. päi- 
vänä vastaan sillä nimenomaisella edellytyksellä, 
ettei hallitus pyytäisi vapaustaistelussa ulkomaiden 
astioihin puuttumista. Kansan vapaudella on vain 
silloin pysyväistä arvoa, jos se on saavutettu omilla 
ponnistuksilla ja uhrauksilla. Lahjaksi saatu tai vie- 
raan avun turvin saavutettu vapaus menetetään hel- 
posti. Kenraali toivotti kyllä ulkomaiset vapaaehtoi- 
set ja aseavun tervetulleeksi. — Kun senaattori Svin- 
hufvud hyväksyi nämä ehdot, suostui Mannerheim 
senaatin pyyntöön. Ensi tilassa hän lähti Vaasaan. 
Tammikuun 19. päivänä sinne saavuttuaan hän 

heti ryhtyi nyt jo varsin läheisessä tulevaisuudessa 
puhkeavan vapaustaistelun vaatimiin valmisteluihin. 

Koska uhkaava sota näytti muodostuvan paitsi 
venäläisiä vastaan käytäväksi vapaustaisteluksi myös 
kansalaissodaksi, sen puhkeaminen koetettiin vielä 
viime hetkessä estää. Svinhufvudin henkilökohtaisesti 
venäläisillä sotalaivoilla vallankumouksellisten mat- 
ruusien kanssa käymissä neuvotteluissa saatiinkin ai- 
kaan sopimus suojeluskuntalaisten ja venäläisten 
joukkojen välisten yhteenottojen välttämisestä vastai- 
suudessa. Mutta sosialistien äärimmäisyysaineksiin ei- 
vät mitkään sovitteluyritykset enää tehonneet. Tam- 
mikuun 22. päivänä pidetyssä sosiaalidemokraattisen 
puoluetoimikunnan kokouksessa enemmistö oli tor- 
junut jyrkemmän siiven vaatimuksen vallankaap- 
paukseen ryhtymisestä. Mutta jo seuraavana päivänä 
vähemmistöön jäänyt jyrkempi siipi ajoi uhkauksilla 
tahtonsa läpi. Uusi, äärimmäisyysmiehistä kokoen- 
pantu puoluetoimikunta ryhtyi heti valmistelemaan 
vallankaappausta. Punakaartin liikekannallepano 
käskettiin aloittaa tammikuun 27. päivän vastaisena 
yönä, ja sen tuli olla loppuunsuoritettu kolmessa 
päivässä. Samalla punakaarti sai ohjeet vallankaap- 
pauksen suorittamisesta. 

Tapahtumien kehitystä olivat omiaan jouduttamaan 
ne avoimet yhteenotot, joita eri puolilla maata oli 
sattunut = suojeluskuntalaisten ja venäläisten sekä 
punakaartilaisten kesken. Tammikuun 20. päivän 
vastaisena yönä Pietisen tehtaalla Viipurissa sattunut 
kahakka aiheutti Karjalan suojeluskuntalaisten mars- 
sin Viipuriin järjestystä palauttamaan. Mutta kun 
suojeluskuntalaisten voimat olivat odotettua vähäi- 
semmaät, oli heidän vetäydyttävä ensin Venäjänsaa- 
reen Viipurin ulkopuolelle, mistä joukko myöhemmin 
murtautui eversti Aadolf Aminoffin johdolla Kämä- 
ran kautta Antreaan. — Viipurin tapahtumat kiireh- 
tivät myös Joensuussa, Sortavalassa, Antreassa ja 
Vuoksenniskalla olevien venäläisten varuskuntien 
aseista riisumista, mikä suoritettiin tammikuun 23.— 

24. päivinä. Suojeluskuntajoukot olivat siten puh- 
distaneet Karjalan vihollisista Vuoksea myöten, josta 
muodostui karjalaisten puolustuslinja. Pohjanmaalla 
oli myös jo riisuttu aseista pienehköjä venäläisjouk- 
koja. 

Kenraali Mannerheim olisi omasta puolestaan ha- 
lunnut vielä lykätä avoimen välienselvittelyn myö- 
hemmäksi. Hän oli lähtenyt Etelä-Pohjanmaalle 
muodostaakseen siitä tulevan vapaustaistelun tuki- 
alueen. Väestön isänmaallisuus, maakunnan talou- 
dellinen omavaraisuus sekä hyvät yhteydet tekivät 
sen siihen erittäin sopivaksi. Mutta pohjalaisten val- 
mistelut olivatkin vielä enemmän kesken, kuin hän 
oli otaksunut. Suojeluskuntajoukkojen aseistaminen 
ja kouluttaminen olisi vaatinut vielä aikaa. Mutta 
tammikuun 21. päivänä saapui Pohjanmaalle tieto, 
että Etelä-Suomesta oli tulossa venäläistä sotaväkeä 
riisumaan Pohjanmaan suojeluskunnat aseista. Lisä- 
volmien tulo Pohjanmaalle olisi saattanut venäläisiä 
muutoinkin heikommat suojeluskunnat kokonaan 
alakynteen ja tehnyt koko vapaustaistelun aloittami- 
sen mahdottomaksi. Toisaalta Mannerheim oli ha- 
vainnut, että Pohjanmaan suojeluskuntia oli jo nyt 
äärimmäisen vaikeata saada pysymään aloillaan. 
Kaikkien näiden tosiasioiden valossa Mannerheim 
teki tammikuun 25. päivänä päätöksen Etelä-Pohjan- 
maan venäläisten varuskuntien aseistariisumisesta. 

Samana päivänä kuin Mannerheim teki tämän 
päätöksensä, oli senaatti siitä riippumatta Helsingissä 
julistanut suojeluskunnat hallituksen joukoiksi. Seu- 
raavan päivän iltana osa senaattoreista matkusti 
Vaasaan muodostaakseen siellä maan hallituksen, jos 
uhkaava kapina todella puhkeaisi. Senaattorit Ren- 
vall, Frey ja Pehkonen pääsivät onnellisesti Seinä- 
joelle, mutta sen pohjoispuolella heitä kuljettava juna 
syöstiin kiskoilta. Rataa vartioivat suojeluskuntalai- 
set olivat luulleet junaa odotetuksi venäläiseksi soti- 
lasjunaksi ja estivät tällä tavoin sen kulun. Tapah- 
tumasta onnellisesti selvinneet senaattorit kuljetet- 

tiin Ylihärmään. Täällä he kohtasivat yllätyksekseen 
kenraali Mannerheimin, joka sieltä käsin johti va- 
paussodan ensimmäistä operaatiota, samana yönä 
alkanutta Etelä-Pohjanmaan venäläisten varuskun- 
tien aseistariisumista. 

Tammikuun 27. päivän iltana myös punakaartin 
yleisesikunta antoi joukoilleen käskyn ryhtyä toi- 
meenpanemaan jo kauan haudottua vallankaap- 
pausta. Keskiyön seuduilla aloittivat Siltasaarelle 
kootut punakaartilaisjoukot Helsingin miehittämisen 
ja saivat yllätyksekseen kaupungin vastarinnatta 
haltuunsa. 

Sisällissota oli alkanut. 


Vapaussota 


Punakapinan puhkeaminen oli osoittanut, että 
kenraali Mannerheimin tilanteen arvostelu ja päätös 
tammikuun 25. päivänä oli osunut oikeaan. Tämä 

päätös oli ollut äärimmäisen rohkea. Kenraali aikoi 
aloittaa huonosti aseistetuilla ja kouluttamattomilla 
suojeluskuntajoukoilla sotatoimet venäläisjoukkoja 
vastaan, jotka olivat hyvin aseistettuja ja joilla oli 
sotakokemusta. Hänellä ei ollut varmaa tietoa edes 
omien joukkojensa vahvuudestakaan, jotka oli ase- 
tettava n. 40 000 venäläistä ja 20 000—30 000 puna- 
kaartilaista vastaan. Mutta Mannerheim ei epäröinyt 
kerran päätöksen tehtyään, ja menestys kruunasi 
tämän pohjoismaiden sotahistorian rohkeimpiin kuu- 
luvan sotapäällikönteon. 

Etelä-Pohjanmaa puhdistettiin tammikuun loppuun 
mennessä. Melkein aseettomat suojeluskuntajoukot 
olivat siten riisuneet aseista n. 5 000 venäläistä ja 
ottaneet suuren sotasaaliin. Tämä ainoalaatuinen 
suoritus on kouraantuntuvana osoituksena talonpoi- 
kaisten suojeluskuntajoukkojen urheudesta ja yritte- 
liäisyydestä. Helmikuun alkupäivinä puhdistettiin 
osin kiivaitakin taisteluita käyden Pohjois-Pohjan- 
maa. Valkoisen armeijan selusta oli täten turvattu 
ja yhteydet ulospäin avattu. — Samoihin aikoihin 
olivat Karjalan suojeluskuntajoukot torjuneet vihol- 
lisen hyökkäykset Antreassa ja asettuneet puolus- 
tukseen Valkjärvellä sekä Raudussa. Kun vielä Kuo- 
pion ja Varkauden punaiset tukikohdat oli vallattu, 
kulki Valkoisen ja Punaisen Suomen välinen rinta- 
malinja suunnilleen Ruoveden Vilppulan— Mänty- 
harjun--Ahvolan tasolla Suomen poikki. 

Tammikuun 28. päivänä punaisten toimeenpaneva 
keskuskomitea asetti Helsingissä Suomen kansanval- 
tuuskunnan, josta tuli Punaisen Suomen väliaikainen 
vallankumoushallitus. Tärkeimmät vpaikat olivat 
aäärimmäisyysmiesten hallussa: Kullervo Manner oli 
puheenjohtajana ja Yrjö Sirola hoiti ulkoasioita. 
Sisäasiat jäivät Eero Haapalaisen vastuulle. Hänet 
nimitettiin myös jo kapinan kolmantena päivänä 
punakaartin ylipäälliköksi. Apulaisekseen hän sai 
Ali Aaltosen. 

Punaisten sodanjohto ei osannut käyttää kapinan 

puhjetessa vallinnutta sille 
edullista tilannetta hyväkseen. 
Sen sijaan että se olisi lähet- 
tänyt joukkonsa hyökkäämään 
pohjoiseen ja ottanut valkoi- 
sille elintärkeän Haapamäen 
Pieksämäen rautatien haltuun- 
sa, punaiset jäivät puolustus- 
kannalle. Aaltosta huolestutti 
erityisesti aseiden puute, venä- 
läisten päävoimien vpysyttele- 
minen erillään valkoisten ja 
punaisten välisestä taistelusta 
ja Etelä-Suomessa toimivat 
suojeluskuntajoukot. Niinpä 
hän ensiksi suuntasi voimansa 
aktiivisina esiintyneitä Uuden- 
maan suojeluskuntia vastaan. 
Helmikuun puoliväliin men- 
nessä nämä yhteensä paritu- 
hatta miestä käsittävät joukot = PL 
joko pakotettiin antautumaan >”7 IAN 
tai vetäytymään saaristoon. — 

Samoihin aikoihin oli Uuden- Vapaussodan ylipäällikkö. 
kaupungin noin 600-miehinen 

suojeluskunta marssinut Ahvenanmaalle kapteeni 
Fabritiuksen johdolla ja alkanut menestyksellä puh- 
distaa Ahvenanmaata siellä olevista venäläisistä jou- 
koista. Ruotsin meriministeri antoi suojeluskunnalle 
harhaannuttavia tietoja kenraali Mannerheimin käs- 
kystä, joten suojeluskunta lopuksi vastoin ylipäälli- 
kön käskyä jätti aseensa ruotsalaisille ja siirtyi Ruot- 
sin kautta Suomeen. Täällä vasta se sai tietää joutu- 
neensa petetyksi. Ruotsalaiset miehittivät toistaiseksi 
Ahvenanmaan. 

Etelä-Suomen hajanaiset suojeluskunnat tekivät 
hyvän palveluksen valkoiselle armeijalle kiinnittäes- 
sään punaisten huomion puoleensa niin kauaksi ai- 
kaa, että valkoisten puolustus ehdittiin järjestää, 

Pohjanlahden ja Näsijärven välille muodostettiin Sa- 
takunnan ryhmä, jonka komentajaksi ylipäällikkö 
määräsi eversti Linderin. Näsijärven ja Päijänteen 
välisestä rintamakaistasta vastasi Hämeen ryhmän 
komentaja eversti Wetzer. Siitä vasemmalle Saimaa- 
seen asti ulottui kenraalimajuri Löfströmin komen- 
taman Savon ryhmän kaista. Saimaan ja Laatokan 
välisellä alueella toimivan Karjalan ryhmän komen- 
tajana toimi jääkärikapteeni Sihvo. 

Länsi-Suomessa olevien venäläisten joukkojen ko- 
mentaja, eversti Svetshnikov oli heti sodan puhjet- 
tua asettunut punaisten puolelle. Saman kannan 
omaksui myös Viipurissa toimiva 42. ven. armeija- 
kunnan esikunta, jonka alaisia useimmat Suomeen 
sijoitetuista joukoista olivat. Vastoin bolshevikki- 
hallituksen lupausta sen joukot siis ryhtyivät tais- 
telemaan Suomen laillista hallitusta vastaan, vaikka 
tämän hallituksen taholta venäläisille joukoille tar- 
jottiin mahdollisuus häiritsemättä poistua Suomesta. 

Svetshnikov tajusi hyvin Haapamäen--Pieksämäen 
radan merkityksen valkoisten sotatoimille ja päätti 
heti valloittaa Haapamäen. Tällöin Karjala olisi 
saatu erotetuksi Pohjanmaasta. Hänen Tampereelta 
käsin Vilppulan ja Ruoveden suuntiin suorittamansa 
hyökkäykset kuitenkin torjuttiin. Punaisten joukko- 
ien vapauduttua Etelä-Suomesta helmik. 21. päivänä 
alkoi punaisten yleishyökkäys Päijänteen ja Pohjan- 
lahden välillä sekä Karjalassa. Etenkin Ruovedellä, 
Vilppulassa, Ahvolassa ja Raudussa valkoiset joutui- 
vat kestämään ankaraa painostusta, mutta pitivät 
asemansa. Maaliskuun 9. päivänä punaiset aloittivat 
uuden hyökikäyksen, jonka tavoitteena oli jälleen 
Haapamäen Pieksämäen rata. Punaisten päävoimat, 
n. 15 000 miestä, hyökkäsivät Päijänteen länsipuo- 
lella. Painostus oli ankarin Tampereen--Haapamäen 
radan suunnassa, missä punaisilla oli n. 6 000 miestä 
2 800 valkoista vastassa. 

Tämänkin hyökikäyksen tyrehdyttyä punaiset eivät 
enää kyenneet uusimaan hyökkäystään, vaan aloite 

siirtyi valkoisille. Kenraali Mannerheim katsoikin 
yleistilanteen välttämättä vaativan hyökkäykseen 
ryhtymistä, vaikkeivät kaikki valmistelut olleetkaan 
vielä loppuunsuoritetut. Hallitus, mm. Helsingistä 
kaapatulla jäänsärkijä Tarmolla Tallinnaan ja sieltä 
edelleen Saksan kautta kotimaahan palannut senaat- 
tori Svinhufvud, oli nimittäin vastoin ylipäällikön 
mielipidettä pyytänyt Saksaa sekaantumaan sotaan 
ja lähettämään joukkojaan Suomeen. Paitsi edellä 
mainitusta syystä ylipäällikkö oli vastustanut tätä 
ajatusta myös siksi, että Saksan apu saattaisi antaa 
punaisille aiheen väittää, että Suomen porvaristo 
kävi saksalaisten avulla luokkasotaa oman maan työ- 
väestöä vastaan. Tämä saattaisi myrkyttää eri kan- 
salaisryhmien välit vuosikymmeniksi. Lopuksi Sak- 
san apu saattaisi sekoittaa maamme suursotaan, 
missä sillä ei ollut mitään etuja voitettavanaan. 
Nämä Mannerheimin erinomaisen painavat peruste- 
lut eivät kuitenkaan kyenneet muuttamaan hallituk- 
sen näkökantaa. Haluttiin saada sota loppumaan 
mahdollisimman nopeasti, ja tämän katsottiin voivan 
tapahtua vain Saksan avulla. Saksa olikin nyt halu- 
kas siihen pakottaakseen Neuvosto-Venäjän lopulli- 
sesti rauhaan ja valvoakseen etujaan Itä-Karjalassa. 

Ylipäällikkö taipui lopuksi hallituksen kantaan, 
vaikka hän oli jo välillä ajatellut eroamistakin. Hä- 
nen vaatimuksestaan kaikki Suomeen saapuvat sak- 
salaiset joukot alistettiin hänen komentoonsa. Jotta 
Suomen vapautumisen ei voitaisi väittää tapahtuneen 
saksalaisten avulla, oli punaisista saavutettava rat- 
kaiseva voitto jo ennen saksalaisten maahantuloa. 
Tässä mielessä valittiin hyökkäyskohteeksi Tampere, 
Viipurin ohella punaisten vahvin tukikohta. 

Jo heti sodan alussa ylipäällikkö oli ollut selvillä 
siitä, että hyökikäyskykyisen armeijan luominen oli 
välttämätöntä sodan voittamiseksi. Tätä varten saa- 
tettiin vuoden 1878 asevelvollisuuslaki jälleen voi- 
maan. Asevelvollisuuslain perusteella palvelukseen 
kutsutuista ryhdyttiin kouluttamaan varsinaista 

hyökkäysarmeijaa. Koulutus tehostui valtavasti, kun 
jääkärien pääjoukko oli saapunut kotimaahan helmi- 
kuun 25. päivänä. Yli tuhannen jääkärin astuminen 
valkoisen armeijan riveihin vahvisti valkoisten voi- 
tonuskoa huomattavasti. Jääkärien ja ylipäällikön 
välillä syntyi kuitenkin aluksi vaikea erimielisyys 
jääkärien käyttötavasta. Jääkärit toivoivat itse eri- 
tyisen hyökkäysprikaatin muodostamista, johon jää- 
kärien lisäksi otettaisiin parhaita suojeluskuntalaisia. 
Tämän prikaatin piti sitten olla tienavaajana hyök- 
käyksessä. Ylipäällikkö ei tahtonut tällä tavoin tuh- 
lata Suomen armeijan parasta upseeri- ja aliupseeri- 
ainesta, joka hänen mielestään oli varattava asevel- 
vollisen armeijan johtajaksi ja kouluttajaksi. Vih- 
doin tämä kiista saatiin selvitetyksi ylipäällikön 
kannan tultua hyväksytyksi. 

Maaliskuun puolivälissä valkoinen armeija oli val- 
miina aloittamaan ensimmäisen suurhyökikäyksensä. 
Aluksi pyrittiin saartamaan punaisten päävoimat 
Oriveden seuduille. Eversti Wetzerin sitoessa rinta- 
mahyökkäyksellä Tampereelta Haapamäelle johtavan 
radan suunnassa toimivat punaiset voimat tuli 
eversti Wilkaman komentaman Jämsän ryhmän edetä 
Längelmäen kautta Orivedelle ja siellä katkaista pu- 
naisten etelään johtavat yhteydet. Ruotsalaisen eversti 
Hjalmarsonin johtaman Virtain osaston tuli vallata 
Kuru ja suojata Wetzerin oikea sivusta. Lopuksi 
eversti Linderin oli katkaistava Tampereelta länteen 
johtavat yhteydet. 

Tämä maaliskuun 15. päivänä n. 13 000 miehen 
voimalla aloitettu hyökkäys ei sujunut täysin suun- 
nitelmien mukaan. Punaisten puolustus murtui, 
mutta heidän päävoimansa välttivät saarrostuksen 
vetäytymällä Tampereelle. Tällöin ylipäällikkö päätti 
saartaa vihollisen voimat Tampereelle. Näin myös 
tapahtui Wilkaman voimien vallatessa 24. 3. Lem- 
DPäälän ja katkaistessa punaisten yhteydet etelään. 
Linder sulki saartorenkaan lännessä valtaamalla 26. 

3. Siuron aseman. Ratkaiseva hyökkäys Tamperetta 
vastaan saattoi alkaa. 

Punaiset pitivät kuitenkin sitkeästi puoliaan kot- 
kalaisen metallityömies Hugo Salmelan johdolla. 
Salmela oli eräs punaisten harvoista kelvollisista joh- 
tajista, joka sotilaskoulutusta vaille jääneenäkin ky- 
keni luontaisen lahjakkuutensa ja tarmonsa avulla 
melkoisen tehokkaasti johtamaan joukkojaan. Eri- 
tyisesti oli ankara ns. verisenä kiirastorstaina Kale- 
vankankaalla Tampereen itäpuolella käyty taistelu, 
jossa uljaasti hyökännyt Ruotsalainen prikaati sekä 
2. Jääkärirykmentti kärsi raskaita tappioita. Vasta 
huhtikuun 6. päivänä punaisten vastarinta murtui 
monipäiväisen yhtämittaisen taistelun jälkeen. Pu- 
naisten kokonaistappiot nousivat n. 13 000 mieheen. 
Valkoiset olivat menettäneet n. 600 miestä kaatu- 
neina. Haavoittuneita oli useita tuhansia. 

Tampereen taistelu oli sodan käännekohta. Tämän 
jälkeen valkoisten voitto oli varma, joskin monta 
raskasta taistelua oli vielä edessä. Saksalaisten jouk- 
kojen saapuminen huhtikuun alussa Suomeen ei siten 
ollut mitenkään ratkaiseva merkitykseltään, joskin 
se lyhensi sotaa ja säästi Etelä-Suomen pahemmilta 
hävityksiltä. Huhtikuun 3.—5. päivinä Hangossa 
maihin noussut ns. Itämeren divisioona eteni kenraa- 
limajuri kreivi von der Goltzin johdolla paljoakaan 
vastarintaa kohtaamatta Helsinkiä kohti. Kaupunki 
vapautui punaisten valiasta 13. 4. myös saksalaisten 
merivoimien ja salaa järjestäytyneen Helsingin suo- 
jeluskunnan ottaessa taisteluun osaa. Eräiden urhei- 
den miesten toimesta oli pääosa Viaporin tykeistä jo 
aikaisemmin tehty käyttökelvottomiksi, joten venä- 
läisetkään eivät voineet vakavasti vastustaa kaupun- 
gin valtaajia. — Myös Loviisassa nousi maihin osasto 
saksalaisia. Eversti von Brandensteinin johdolla tämä 
2 500-miehinen osasto marssi Lahteen, joka kiivaan 
taistelun jälkeen vallattiin 20. 4. Siten punaisten 
päävoimien yhteys itään oli poikki. 

Huhtikuun 7. päivänä valkoisten voimat oli jaettu 

eversti Wetzerin johtamaan Länsiarmeijaan, joka 
Päijänteen länsipuolella toimien sai tehtäväkseen 
Etelä-Suomen vapauttamisen yhdessä saksalaisten 
kanssa. Wetzerillä oli n. 9 000 miestä käytettävissään. 
Punaisilla oli alueella Riihimäki--Hämeenlinna— 
Lahti n. 40 000 miestä. Kenraalimajuri Löfströmin 
komentaman Itäarmeijan oli puolustettava Savoa n. 
4 000 miehellä, ja valmistauduttava hyökkäämään n. 
20 000 miehellä Viipurin—Pietarin radalle. Itäarmei- 
jaa vastassa olevien punaisten voimien vahvuus oli n. 
25 000 miestä. 

Itäarmeijan hyökkäys alkoi huhtikuun 20. päivänä. 
Ratsumestari Elfvengrenin johdolla oli jo 5. 4. val- 
lattu Raudun asema-alue, jolloin venäläiset kärsivät 
suuria tappioita. Tämän voiton ansiosta ratkaisu- 
hyökkäys saatettiin aloittaa Raudusta Saimaaseen 
ulottuvalla rintamalla. Jääkäripataljoonan entisen 
komentajan, saksalaisen eversti Ausfeldin johtama 
6 000-miehinen osasto eteni Raudusta Kuokkalaa 
kohti. Viipurin--Pietarin rata katkaistiin 23. 4., jonka 
jälkeen Ausfeld varmisti itäarmeijan vasemman si- 
vustan rajan suuntaan. Eversti Wilkaman johtama 
päähyökkäysryhmä, n. 7300 miestä, tunkeutui Hein- 
joelta Talin, Kämärän ja Säiniön kautta Viipurin 
edustalle 23. 4. mennessä. Everstiluutnantti Sihvo 
tunkeutui 4500-miehisen osastonsa kanssa Viipuria 
kohti pohjoisesta ja sulki kaupungin saartorenkaan 
länsipuolelta. Hyökkäys täydellisesti saarrettua Vii- 
puria vastaan alkoi huhtikuun 28. päivänä. 

Punaisten ylipäällikkö, diktaattorin valtuuksilla 
varustettu Kullervo Manner oli jo pari päivää aikai- 
semmin poistunut monien muiden punaisten kor- 
keimpien johtajien kanssa piiritetystä kaupungista 
käskettyään joukkojensa puolustautua viimeiseen 
asti. Puolustajien asema osoittautui kuitenkin kohta 
toivottomaksi. Kun läpimurtoyritykset olivat päät- 
tyneet verisiin tappioihin, Viipurin puolustajat an- 
tautuivat 29. 4. Vankien lukumäärä oli n. 12 000— 
15 000 henkeä. 

Toukokuun 16. päivänä 1918. 


Viimeiset punaiset joukot joutuivat myös pian luo- 
pumaan taistelusta. Lahden ja Hämeenlinnan seu- 
duilla perääntyvät punaisten länsiarmeijan jäännök- 
set pakotettiin antautumaan 1.—. 5., sen jälkeen kun 
ne olivat antaneet saksalaisille tuntuvia iskuja. Van- 
kien määrä oli n. 25 000. Kun kenraalimajuri Lin- 
derin komentama osasto oli toukokuun alkupäivinä 
vallannut Haminan ja Kotkan, antautuivat viimeiset 
punaiset osastot, n. 9 000 miestä. Kun vielä venäläis- 
ten tyhjentämä Inon linnoitus joutui toukokuun 15. 
päivänä valkoisten käsiin, oli maa lopullisesti vapau- 
tettu. 


Vapautemme hinta 


Toukokuun 16. päivänä maan vapauttaja ratsasti 
voittoisten joukkojensa kärjessä Helsinkiin. Maan 
hallitus senaattori Svinhufvudin johdolla otti vastaan 
kenraalin ja hänen harmaat joukikonsa, joiden avulla 
hän oli suorittanut mahdottomalta tuntuneen tehtä- 
vänsä. Senaatin, eduskunnan, Helsingin kaupungin 

sekä monien muiden järjestöjen tai laitosten puolesta 
esitetyissä tervehdyksissä tuotiin esille kansakunnan 
kiitollisuus maan vapauttajalle ja hänen tyhjästä luo- 
malleen armeijalle. Näitä juhlaliisuuksia ja vapaus- 
armeijan paraatia seuraavien yleisöjoukkojen valtoi- 
menaan purkautuvat suosionosoitukset kuvastivat 
niltä ilon ja kiitollisuuden tunteita, joita tänä ihmeel- 
lisenä päivänä koettiin. Sisällissodan synkät päivät 
olivat takanapäin, ja kansamme näytti saavuttaneen 
vuosisataisten haaveiden päämäärän. 

Saavutetun voiton tunnelmaa synkistivät ne me- 
netykset, joiden hinnalla maan vapaus oli ostettu. 
Sotatoimien aikana surmansa saaneiden määrä koko 
maassa nousi toiselle kymmenelle tuhannelle. Haa- 
voittuneiden joukko oli vielä suurempi. Sota oli 
aiheuttanut myös huomattavien taloudellisten arvo- 
jen menetyksiä. 

Mutta kaikkein raskain tappio oli se, että vapaus- 
sotamme oli samalla sisällissota. Ulkopuolista vihol- 
lista vastaan kautta maan käytyyn sotaan liittyivät 
siten kaikki sisällissodan kauhut. Maamme osin hy- 
vinkin tuntuvia yhteiskunnallisia epäkohtia ei ollut 
kyetty ajoissa ratkaisemaan. Syynä tähän oli ollut 
kotimaassa esiintyneen vastustuksen ohella myös val- 
tiollinen riippuvaisuutemme Venäjästä, tsaarinvallan 
asettuessa vastustamaan olojemme uudistamista. 
Vaikka näet vallankumous poistikin tämän esteen, ei 
jo vuosikymmenien ajoilta periytyneitä epäkohtia 
kyetty käden käänteessä korjaamaan. Tämä katke- 
roitti etenkin työväestöä, minkä johdosta kumousopit 
salvat sen keskuudessa jalansijaa. Työväenliikkeen 
Jyrkimmän siiven johtajat, jotka tavoittelivat täy- 
dellisen yhteiskunnallisen kumouksen aikaansaa- 
mista Venäjän esimerkin mukaan, saivat siten joukot 
mukaansa kapinan ja vallankumouksen tielle. 

Veljessodat ovat aina katkerampia kuin muut 
sodat. Näin oli vapaussotammekin laita. Monet 
verityöt synkistävät sen muistoa. Suurin osa pu- 
naisista rivimiehistä oli rehellistä ja kunnollista 

työmiesainesta, joka vilpittömästi uskoi taistelevansa 
uuden ja paremman yhteiskunnan puolesta. Mutta 
joukossa oli myös yhteiskunnan hylkiöaineksia, jotka 
käyttivät vallitsevia oloja hyväkseen suorittaen us- 
komattomia väkivallantöitä. Tästä johtuvista anka- 
rista rangaistustoimenpiteistä joutuivat myös monet 
syyttömät punaiset rivimiehet kärsimään. Valitetta- 
vasti myös valkoisella puolella huonoimmat ainekset 
saattoivat vastoin ylipäällikön nimenomaista kieltoa 
suorittaa yksityisiä kostotoimenpiteitä ja yleensäkin 
väkivaltaisuuksia, joita vallitsevissa epäsäännöllisissä 
oloissa ei voitu ehkäistä. Tämä lisäsi osaltaan punais- 
ten puolella tunnettua katkeruutta. 

Aikaa myöten veljessodan kirvelevimmät haavat 
alkoivat umpeutua. Myös entisten punaisten taholla 
myönnettiin, että kapinaannousu oli erehdys. Onnis- 
tuessaan se olisi kaiken todennäköisyyden mukaan 
johtanut maamme itsenäisyyden menetykseen. Itse- 
näistä Suomea rakennettaessa voitiin kuitenkin rau- 
hallisen kehityksen tietä korjata ne epäkohdat, jotka 
olivat johtaneet siihen, että maamme työväestö ryh- 
tyi epätoivoiseen ja hyödyttömään asemansa paran- 
tamisyritykseen kapinan avulla. Tällä tavoin v. 1918 
kahtialyöty kansamme eheytyi jälleen itsenäisyy- 
temme parin ensimmäisen vuosikymmenen aikana, 
mikä pelasti sen kovien päivien jälleen koittaessa. 


ITSENÄISTÄ SUOMEA RAKENNETAAN 


Tasavalta vai kuningaskunta? 


Vapaussodan päättyminen laillisen hallituksen 
voittoon turvasi maamme itsenäisyyden. Mutta pal- 
jon oli vielä tehtävä, ennen kuin olot maassamme 
olivat itsenäisen valtion tarpeita vastaavasti järjes- 
tetyt. Niinpä heti toukokuun 16. päivän juhlalli- 
suuksien jälkeen ryhdyttiinkin kiireelliseen uudel- 
leenrakennustyöhön. 

Ensimmäiseksi oli järjestettävä maan hallituskysy- 
mys. Maan vapauduttua vanha senaatti saattoi ko- 
koontua jälleen täysilukuisena Helsinkiin. Kun myös 
eduskunta, josta tosin melkein kaikki sosialistiedus- 
tajat puuttuivat, oli kokoontunut, luovutettiin kor- 
kein valta valtionhoitajaksi valitulle senaattori Svin- 
hufvudille. Hänen paikkansa senaatissa peri pankin- 
johtaja J. K. Paasikivi. Ulkoasiat joutuivat senaattori 
Otto Stenrothin hoitoon. 

Uusi hallitus joutui heti selvittelemään mitä mo- 
ninaisimpia asioita. Maa kärsi vaikeasta elintarvike- 
pulasta, ja laaja sotavankikysymys kaipasi nopeaa 
ratkaisemista. N. 70 000—80 000 kapinavankia oli 
edelleen vankileireissä, joissa heidän huoltamisensa 
tuotti suuria vaikeuksia. Kenraali Mannerheim oli 
ehdottanut vankikysymyksen nopeata ja käytännöl- 
listä ratkaisua. Vain ne vangeista, joiden voitiin to- 
deta syyllistyneen rikoksiin tai toimineen niihin yl- 
lyttäjinä, oli tuomittava asianmukaisiin rangaistuk- 
siin. Vankien suuri enemmistö, vakaumuksensa puo- 
lesta taistelleet rivimiehet, oli sen sijaan nopeasti 
vapautettava ja palautettava jälleen yhteiskunnan 
piiriin. Hallitus noudatti kuitenkin normaalia hi- 
dasta tutkimis- ja tuomitsemismenettelyä. Tällöin n. 
10 000 vankia menetti henkensä vankileireissä puut- 
teen ja tautien kynsissä, mikä herätti suurta katke- 
ruutta työväestön keskuudessa. — Talouselämän 
saattaminen normaaleille raiteilleen tuotti myös suu- 
ria vaikeuksia, sillä sota oli katkaissut kauppasuhteet 
ulospäin ja tyhjentänyt niin valtion kuin yksityisten- 
kin kassat. Vasta vähitellen ja ulkomaisten lainojen 
avulla päästiin uudelleen yrittämisen alkuun. 

Tärkein ja kauaskantoisin kysymys oli kuitenkin 
uuden hallitusmuodon aikaansaaminen, samoin kuin 
myös valtiomuotokysymys. Jälkimmäisessä mielipi- 
teet jakaantuivat tasavallan ja yksinvaltaisen valtio- 
muodon kesken. V. 1917 itsenäisyyssenaatti oli tosin 
ehdottanut = Suomelle tasavaltaista valtiomuotoa. 
Mutta sen jälkeiset tapahtumat olivat muuttaneet 

monien entisten tasavaltalaistenkin mielipiteet. Kat- 
sottiin maamme tarvitsevan eduskunnan edustaman 
kansanvallan rinnalla ja mahdollisesti sen vastapai- 
nonakin lujaa hallitusvaltaa, jota käyttelisi perin- 
nöllinen valtionpäämies. Perustuslaillinen yksinvalta 
kykenisi parhaiten suojaamaan maata liian jyrkiltä 
sisäisiltä mullistuksilta. Siksi alettiin pohtia, eikö 
olisi mahdollista muodostaa maatamme kuningas- 
kunnaksi. 

Nämä pyrkimykset olivat likeisessä yhteydessä 
ulkopoliittisen asemamme kehittymisen kanssa. Va- 
paussodassa saatu apu oli sitonut maamme likeisesti 
Saksan keisarikuntaan. Suomeen tulleet saksalaiset 
joukot olivat edelleen maassa, ja taloudellisia suh- 
teita solmittiin kiireesti. Saksalaisten vaikutusvalta 
kasvoi nopeasti. Mm. armeijamme rauhanaikaista 
järjestelyä suunniteltaessa hallituspiirit aikoivat luo- 
vuttaa jääkärien tukemana sen organisoimisen ja 
koulutuksen täysin saksalaisten johdettavaksi. Myös 
ulospäin maamme noudatti silmäänpistävän saksalais- 
ystävällistä politiikkaa. Maassamme uskottiin nimit- 
täin vielä kesällä 1918 Saksan voittavan käynnissä 
olevan suursodan. Hyvien suhteiden säilyminen py- 
rittiin turvaamaan valitsemalla saksalainen ruhtinas 
maamme hallitsijaksi. 

Kenraali Mannerheim asettui jyrkästi vastusta- 
maan tätä yksipuolista ja hänen mielestään maamme 
etuja vahingoittavaa ulkopoliittista suuntausta. Kun 
hänen mielipiteensä eivät saavuttaneet vastakaikua, 
katsoi hän parhaaksi erota ylipäällikön paikaltaan. 
Kaksi viikkoa voittoisan Helsinkiin-marssinsa jäl- 
keen maan vapauttaja sai eron hallitukselta, jonka 
tuli kiittää asemastaan yksinomaan häntä. Esitettiinpä 
hallituspiirien taholta sellainenkin ajatus, ettei häntä 
voida enää käyttää maan palveluksessa. 

Kesäkuussa hallitus jätti eduskunnalle hallitus- 
muotoesityksen. Se perustui periaatteeseen, että 
Suomi oli oleva perustuslaillinen kuningaskunta. Ku- 
ninkaan valta olisi tosin ollut varsin rajoitettu. 


5 S — Jokamiehen Suomen historia 


1328 Itsenäisyyden aika 


Hallituksen ehdotus hyväksyttiin siitä vastustuk- 
sesta huolimatta, mikä sitä eduskunnassa kohtasi. 
Vaikka vain pari sosialistista kansanedustajaa oli pai-- 
kalla, ei monarkia-ajatus saanut muuta kuin niukan 
enemmistön. Vanhan hallitusmuodon erään vallanpe- 
rimystä koskevan pykälän perusteella katsottiin kui- 
tenkin voitavan heti ryhtyä kuninkaan vaaliin. Eri 
ehdokkaita puntaroitaessa oli lopuksi päädytty Sak- 
san keisarin Jankoon, Hessenin prinssi Friedrich Kar- 
liin, joka lokakuun 9. päivänä valittiin Suomen ku- 
ninkaaksi. Prinssi otti tarjouksen varauksin vastaan 
mm. pahoitellen sitä, että vaali oli tapahtunut van- 
hentuneen hallitusmuodon perusteella. 

Kuningasehdokkaalla oli ollutkin syytä suhtautua 
varauksin hänelle tarjottuun kruunuun, sillä Saksa 
oli jo tosiasiassa hävinnyt sodan vaalin suorittamisen 
aikoihin. Keväällä 1918 saksalaisten länsirintamalla 
suorittamien suurhyökkäysten epäonnistuttua Saksa 
menetti viimeiset voitonmahdollisuutensa. Kesän ja 
syksyn mittaan tilanne huononi niin, että Saksa loka- 
kuun alussa pyysi aselepoa. Marraskuun 11. päivänä 
solmittu aselepo lopetti suursodan ja sinetöi Saksan 
tappion. 

Suomen suuntautuminen Saksaan oli kylläkin tuot- 
tanut maallemme huomattavia etuja. Vain Saksan 
Venäjästä saamien voittojen avullahan maamme 
irtautuminen Venäjästä oli käynyt mahdolliseksi. 
Itsenäisyystaistelua valmisteltaessa ja vapaussodan 
aikana Saksan antama aseapu, samoin kuin Saksassa 
suoritettu jääkärien kouluttaminen, oli ollut korvaa- 
mattoman arvokasta. Mutta Svinhufvudin hallituk- 
sen politiikka oli sitonut maamme niin läheisesti 
Saksan yhteyteen, että se olisi Saksan voittaessa vaa- 
rantanut maamme suvereenisuuden. Tietystikin näin 
olisi tässä tapauksessa saattanut käydä muutoinkin. 
Joka tapauksessa Saksan keisarikunnan tappio va- 
pautti maamme vaaralliseksi kehittyneestä riippu- 
vaisuussuhteesta. | 

Onnellisten olosuhteiden ansiosta tämän yksipuo- 
lisen ulkopolitiikan haitat voitiin vielä poistaa, ja 
maamme sai luoduksi hyvät suhteet suursodan voit- 
tajavaltoihin. Pääansio tästä lankeaa kenraali Man- 
nerheimille, joka näin jo toisen kerran turvasi 
maamme itsenäisyyden. Saksan luhistumisen lähes- 
tyessä hallitus pyysi häntä matkustamaan Englantiin 
ja Ranskaan hankkimaan Englannin tunnustuksen 
maamme itsenäisyydelle sekä palauttamaan katken- 
neet suhteet ennalleen Ranskan kanssa. Samalla hä- 
nen oli hankittava maallemme oikeus tuottaa viljaa 
nälkäänäkevälle kansallemme. Mannerheimin hyvien 
suhteiden ja diplomaattisen taidon ansiosta nämä teh- 
tävät onnistuivat. Keväällä 1919 Englanti ja Yhdys- 
vallat vihdoin myös muodollisesti tunnustivat Suo- 
men itsenäisyyden. 

Saksan kukistuminen pakotti vaihtamaan hallitusta 
Suomessa. Vuoden lopulla Svinhufvudin sijaan val- 
tionhoitajaksi valittuna Mannerheim joutui viemään 
pitkäaikaisen valtiomuotokiistan lopulliseen päätök- 
seen. Etupäässä korkeimman hallinto-oikeuden pre- 
sidentin K. J. Stählbergin laatima hallitusmuoto- 
ehdotus hyväksyttiin 21. 6. 1919. Se sai valtionhoi- 
tajan vahvistuksen heinäkuun 17. päivänä 1919. Tä- 
mä tasavaltainen hallitusmuotomme muodostaa itse 
asiassa hallitusmuotokiistan eri näkökantojen yh- 
teensovittelun. Presidentillä on huomattavan itse- 
näinen asema ja suuria valtaoikeuksia. Eduskunnalla 
on puolestaan suuri valta. Käytännössä tämä on 
kuitenkin osoittautunut varsin käyttökelpoiseksi rat- 
kaisuksi. 

Kohta hallitusmuodon vahvistamisen jälkeen suo- 
ritettiin tasavaltamme ensimmäisen presidentin vaali. 
Se päätettiin asian nopeuttamiseksi poikkeuksellisesti 
suorittaa niin, että eduskunta toimi valitsijakuntana. 
Maaliskuussa suoritetuissa vaaleissa eduskuntaan oli 
tullut 80 sosiaalidemokraattien, 42 maalaisliiton, 28 
entisestä suomalaisesta puolueesta muodostuneen ko- 
koomuspuolueen, 26 etupäässä entisten nuorsuoma- 

laisten muodostaman edistyspuolueen, 22 ruotsalai- 
sen kansanpuolueen ja 2 kristillisen työväenpuolueen 
edustajaa. Heinäkuun 25. päivänä suoritetussa vaa- 
lissa K. J. Stählberg valittiin maalaisliiton, edistys- 
puolueen ja sosialistien äänillä tasavallan presiden- 
tiksi. Toinen ehdokas, kenraali Mannerheim, sai 
kokoomukselta ja ruotsalaisilta yhteensä 50 ääntä. 


Tarton rauha. Ulkopoliittisia pulmia 


Vapaussota oli tosiasiallisesti päättynyt touko- 
kuussa v. 1918. Mutta silti ei ollut vielä saatu rauhaa 
alkaan, ja rajaseuduilla sattui jatkuvasti häiriöitä. 
Uuden valtionpäämiehen tehtäväksi tuli siten valta- 
kunnan itsenäisyyden vakaannuttaminen solmimalla 
rauhanomaiset suhteet itäisen naapurin kanssa. 

Rauhanneuvotteluja olivat edeltäneet monenlaiset 
itärajan ylitse ulottuneet sotatoimet. Jo vapaussodan 
aikana valkoisia retkikuntia oli lähetetty Itä-Karja- 
laan taistelemaan sinne vetäytyneitä punaisia vas- 
taan. Niiden tarkoituksena oli ollut myös itäkarja- 
laisten vapausliikkeiden tukeminen. Kun viralliset 
sotatoimet päättyivät, oli näitä retkiä suoritettu yksi- 
tyisten toimesta. Kaikki nämä yritykset kuitenkin 
epäonnistuivat voimien vähyyden vuoksi. Itä-Karja- 
lassa niitä vastassa oli mm. englantilaisia joukkoja, 
jotka oli lähetetty sinne ehkäisemään mahdolliset 
saksalaisten yritykset tunkeutua Suomesta Muur- 
mannin radalle. — Myös Vienan ja Aunuksen va- 
paustaistelut vuosina 1920—22 epäonnistuivat. Inke- 
riläistenkin oli lopulta alistuttava bolshevikkiherruu- 
teen taisteltuaan aluksi melkoisella menestyksellä 
venäläisiä vastaan. Näillä pienillä heimonsirpaleilla 
ei ollutkaan tosiasiassa mitään mahdollisuuksia va- 
pauttaa itseään. Virolaisilla oli sen sijaan jo verrat- 
tomasti paremmat edellytykset, ja vuoteen 1920 men- 
nessä he olivatkin osin suomalaisten ja englantilais- 
ten antaman avun turvin vapauttaneet maansa venä- 
läisistä ja saksalaisista. 

7. K. Paasikivi. 


Kesäkuussa 1920 saatiin vihdoin rauhanneuvotte- 
lut Neuvosto-Venäjän kanssa käyntiin. Viro oli jo 
helmikuussa solminut sille hyvin edullisen rauhan- 
sopimuksen. Suomen aloittaessa neuvottelut yleisti- 
lanne oli epäedullisempi, sillä Neuvostoliitolla oli 
parhaillaan Puolaa vastaan . käymässään sodassa 
suurta menestystä. Mutta sitten sotaonni kääntyi 
ranskalaisen kenraali Weygand'in tuottaessa venäläi- 
sille raskaan tappion Varsovan luona. Lokakuun 14. 
päivänä J. K. Paasikiven johtama Suomen rauhan- 
valtuuskunta allekirjoitti Tartossa rauhansopimuk- 
sen. 
Sopimuksen mukaan Neuvostoliitto luovutti Suo- 
melle sille jo aikaisemmin tapahtuneessa alue- 
vaihdossa korvaukseksi luvatun Petsamon alueen. 
Suomi tyhjensi miehittämänsä Repolan ja Pora- 

järven pitäjät. Muutoin rajat pysyivät ennallaan. 
Suomi sitoutui lisäksi olemaan varustamatta mm. 
Suomenlahden saaria ja hävittämään Inon linnoituk- 
sen. Neuvostoliitto puolestaan takasi itsehallinnon 
Itä-Karjalan väestölle. 

Vuoden 1920 lopulla Suomi pääsi voittajavaltojen 
perustaman Kansainliiton jäseneksi. Liiton tarkoi- 
tuksena oli rauhallisten selvittelyjen avulla poistaa 
kansainväliset ristiriidat ja estää siten sotien sytty- 
minen. Sattuman oikusta Suomesta tuli osapuoli 
melkeinpä ainoassa asiassa, jonka Kansainliitto kykeni 
hoitamaan peruskirjansa edellyttämässä hengessä. 
Tämä asia koski Ahvenanmaan palauttamista Suo- 
melle. 

Ruotsalaiset joukot olivat miehittäneet Ahvenan- 
maan vapaussodan aikana. Mutta saksalaisten saa- 
vuttua niiden oli poistuttava. Silloin Ruotsi yritti 
ahvenanmaalaisten itsensä kannattamana saada Kan- 
sainliiton avulla saariryhmän omakseen. Liiton aset- 
tama komitea totesi kuitenkin Suomen kiistattoman 
omistusoikeuden saariin, ja 27. 6. 1921 Kansainliitto 
vahvisti tämän komitean lausunnon. Ahvenanmaan 
linnoittamattomuuskielto jäi kuitenkin edelleen voi- 
maan. Ahvenanmaan-kysymyksen ollessa vielä Kan- 
sainliitossa käsiteltävänä Suomi oli jo myöntänyt 
saariryhmälle itsehallinnon, jota myöhemmin vielä 
laajennettiin. 

Saatuaan näin rajakysymyksensä kaikilla suunnilla 
selvitetyiksi Suomen nuoren tasavallan oli pyrittävä 
etsimään keinoja olemassaolonsa turvaamiseksi. Ei- 
hän ollut sanottu, että silloiset suotuisat ulkopoliit- 
tiset suhdanteet tulisivat aina jatkumaan. Nimen- 
omaan suhteet Neuvosto-Venäjään tuntuivat jatku- 
vasti kireiltä rauhanteosta huolimatta, sillä Itä-Kar- 
jala ei ollut saanut sille taattuja oikeuksia. Venä- 
jälle vapaussodan jälkeen paenneet punaiset tekivät 
myös parhaansa hyvien naapuruussuhteiden häirit- 
semiseksi. | 

Näissä olosuhteissa herätettiin ajatus, että maamme 

Itsenäisen Suomen nuorta armeijaa. 


pitäisi ulkomaisilla liittosuhteilla turvata itsensä. Ve- 
näjän vallasta vapautuneet 'Viro, Liettua, Latvia ja 
Puola suunnittelivat keskinäisen liiton muodostamis- 
ta, mihin myös Suomi olisi lausuttu tervetulleeksi. 
Tämä aloite kuitenkin raukesi ja ilmeisesti maamme 
onneksi. Nämä reunavaltiot olivat liian heikkoja 
kyetäkseen antamaan mitään turvallisuustakeita toi- 
silleenkaan, Suomesta puhumattakaan. — "Toinen 
mahdollisuus, liittoutuminen Ruotsin kanssa, ei ollut 
myöskään toteutettavissa jo yksinomaan Ahvenan- 
maan kysymyksessä sattuneiden erimielisyyksien ta- 
kia. Suomi jäi siten vaille ulkopuolista sotilaallista 
tukea. 

1920-luvun alkupuoliskolla lujittui kylläkin käy- 
tännössä maamme asema kansainvälisessä ftietoi- 

suudessa. Etenkin taloudellista laatua olevilla sopi- 
muksilla Suomi saavutti itsenäiselle valtakunnalle 
kuuluvan paikan kansainvälisessä yhteistyössä. 


Yhteiskunnallista ja taloudellista rakennustyötä 


Maamme itsenäistyminen pani alulle valtavan si- 
säisen rakennustyön, joka ilmeni sekä yhteiskunnal- 
lisina uudistuksina että taloudellisena nousuna. 

Presidentti Stählberg oli korostanut virkaansa as- 
tuessaan oikeusturvan merkitystä ja laillisuuspohjan 
lujittamisen tärkeyttä kansamme elämässä. Presi- 
denttikautenaan hän vakiinnutti ne muodot, joissa 
valtiollisen elämämme perustuslakiemme mukaan oli 
tapahduttava. Samoin hänen johdollaan jatkettiin ja 
täydennettiin jo valtionhoitajakautena alkanutta mo- 
nipuolista lainsäädäntötyötä. Mm. maanomistusolo- 
jen pahin epäkohta, torpparikysymys, oli jo tällöin 
ratkaistu oikeuttamalla torpparit lunastamaan maan- 
sa omikseen. Tämän perusteella muodostettiin seu- 
raavien parin vuosikymmenen aikana n. 120 000 
uutta itsenäistä tilaa. Torpparivapautusta täydensi 
vähän myöhemmin ns. Lex Kallio, asutustoimintaa 
säätelevä lakki. 1930-luvun lopulla tämän korvasi uusi 
asutuslaiki, johon perustuvat myöhemmätkin asutus- 
kysymystä käsittelevät lait. Niiden tuloksena maa- 
seudun tilattoman väestön määrä on huomattavasti 
supistunut, joskin epäkohtana on usein ilmenevä 
uusien pientilojen elinkelvottomuus. 

Itsenäisyysajan alkupuolen lainsäädännöllä kehitet- 
tiin edelleen myös valtiollisen elämämme toiminta- 
muotoja. Uusi valtiopäiväjärjestys säädettiin ja eri- 
näisiä vaalilakeja tarkistettiin. Kansansivistystyön 
tehostamiseksi säädettiin uusi oppivelvollisuuslaki. 
Vapaaehtoista kansansivistystyötä tuettiin. Yliopis- 
ton kielioloja säännöstelevä laki herätti pitkällisen 
kiistan, jossa ei kuitenkaan kyetty tätä kielikysymystä 
tyydyttävästi ratkaisemaan. Naisille. annettiin oikeus 

Torpparit vapautuvat. 


päästä melkein kaikkiin virkoihin. Kieltolaki saa- 
tettiin jälleen voimaan, joskin siitä kymmenvuotisen 
kokeilun jälkeen luovuttiin. Tapaturma-, kansan- 
eläke- sekä muilla vakuutuslaeilla oli suuri yhteis- 
kunnallinen merkitys. Monipuolisen ftaloudellisen 
lainsäädännön avulla on kehitetty asianomaisia ta- 
louselämän aloja sekä luotu perusteet valtiontalou- 
den hoitoa varten. Mm. tätä varten säädettiin tulo- 
ja omaisuusverolaki. Myös puolustuslaitoksen perus- 
teet vahvistettiin uudella asevelvollisuuslailla. 

Talouselämän alalla oli sodan jälkeen suuria vai- 
keuksia voitettavana, ennen kuin päästiin jälleen 
normaalin kehityksen tielle. Sodan osittain hävit- 
tämä tuotantokoneisto oli kunnostettava, katkenneet 
kauppasuhteet solmittava uudelleen tai suureksi 
osaksi korvattava uusilla, sekä tasapainotettava va- 
rarikkoinen valtiotalous. Kaiken perustana oli raha- 
olojen vakaannuttaminen. 

Vaikeuksia pelkäämättä ryhdyttiin työhön. Val- 
tion pahin rahantarve tyydytettiin ulkomaisilla lai- 
noilla. Erittäin tärkeä merkitys oli viljalainoilla, 
joita etenkin amerikkalaisen Euroopan-avun johtaja 
Herbert Hoover maallemme järjesti. Niiden avulla 
torjuttiin vaikea elintarvikepula talvella 1918—19. 
Teollisuuden ja kaupan vilkastuessa sekä valtion 
taloudellisen aseman kohentuessa myös rahaolot saa- 

Risto Ryti. 


tiin järjestykseen. V. 1925 Suomen markia sidottiin 
kultaan tärkeimmän kauppakumppanimme Englan- 
nin esimerkin mukaisesti. Uusi kultamarkka oli alen- 
tunut arvoltaan n. 7.6 osaan entisestä. Pulavuosina 
oli Suomenkin pakko jälleen luopua kultakannasta, 
mutta se ei pahemmin rahamme arvoa järkyttänyt. 

Varsinkin 1920-luvun loppupuolela maamme teol- 
lisuus laajeni voimakkaasti. Valtaosaltaan se oli 
puunjalostusteollisuutta, jossa korkeampaa jalostus- 
astetta edellyttävien laitosten suhteellinen osuus kas- 
voi. Siten mm. paperinvientimme nousi voimakkaasti. 
Mutta samalla teollisuutemme valtasi myös uusia 
aloja. Osaltaan tähän vaikutti valtion varoilla pe- 
rustettujen puolustustarpeita palvelevien teollisuus- 
laitosten syntyminen. Sellaisia olivat mm. valtion 
kivääri-, lentokone- ja tykkitehtaat. Maan vuoriteol- 
lisuus, jonka runkona oli Outokummun kuparikaivos, 
laajeni myös huomattavasti etenkin 1930-luvulla. 

Teollisuuden koko tuotannon arvon on laskettu nous- 
seen vuodesta 1920 vuoteen 1937 6200 miljoonasta 
21 100 miljoonaan markkaan. Nousu oli siis yli kol- 
minkertainen. 

Myös maamme maatalous kohentui suuresti vapaus- 
sodan jälkeisenä aikana. Elintarvikeomavaraisuus 
oli v. 1939 jo n. 85 %:inen. Tämä saavutettiin uuden 
peltoalan raivauksella — vuosina 1920—39 peltopin- 
ta-ala lisääntyi kolmanneksella — sekä parantamalla 
vanhojen peltojen kasvuvoimaa entistä tehokkaam- 
malla ja runsaammalla väkilantojen käytöllä. Karja- 
talouden tuotto lisääntyi myös suuresti, joskin osal- 
taan ulkomaisten väkirehujen avulla. Valtion tuki- 
palkkiopolitiikka vaikutti huomattavasti maatalou- 
den kehitykseen. 

Itenäisyysaika tarjosi myös entistä paremmat mah- 
dollisuudet maan liikenneyhteyksien kehittämiseen. 
Varsinkin Pohjois- ja Sisä-Suomen rautatieverkostoa 
lisättiin, ja ulkomaanliikenteessä olevien kotimaisten 
alusten lukumäärä ja teho kasvoi jatkuvasti. Myös 
maantieverkoston kehittämiseen uhrattiin vuosittain 
huomattavasti valtion varoja. 

Kasvava tuotanto ilmeni ulkomaankaupan jatku- 
vana kasvuna. Vuodesta 1920 vuoteen 1937 men- 
nessä ulkomainen kauppavaihtomme lisääntyi 6 500 
miljoonasta 18700 miljoonaan markkaan. Viennin 
suuremmuus teki mahdolliseksi ulkomaisten lainojen 
lyhentämisen n. 7 000 miljoonalla markalla 1930-lu- 
vulla. 

Päävientitavaroitamme olivat edelleenkin puunja- 
lostusteollisuuden tuotteet. Vanerin ja lankarullien 
viennissä Suomella oli johtava asema maailmassa, ja 
sahatun puutavaran sekä paperin viennissä maamme 
oli ensimmäisiä maita. Näiden teollisuustuotteiden 
ohella vietiin myös etenkin karjataloustuotteita, ku- 
ten munia, sianlihaa, voita ja juustoa. Tosin niiden 
viennin edellytyksenä olivat valtion tukipalkkiot 
sekä riittävien väkirehumäärien tuonti maahan. 
Tämä haitta pyrittiin poistamaan mm. edistämällä 

kotimaisen AIV-rehun käyttämistä ulkomaisten väki- 
rehujen sijasta. 

Tuontikauppamme kuvasti myös kotimaisen elin- 
keinoelämän kehittymistä ja monipuolistumista. Ku- 
lutustavaroiden muodostaessa pääosan aikaisempien 
vuosien tuontitavaroista lisääntyi nyt koneiden, raa- 
ka-aineiden ja puolivalmisteiden suhteellinen osuus 
jatkuvasti niiden kustannuksella. 

Vuoden 1930 tienoille sattunut mäailmanpula koet- 
teli ankarasti myös meidän maamme taloutta. Vienti 
supistui ja vientitavaroiden hinnat laskivat. Tämä 
aiheutti maassamme työttömyyttä. Työttömien luku 
oli suurimmillaan n. 90 000 henkeä. Mutta valtion 
menoja ankarasti supistamalla ja taitavalla talous- 
politiikalla, jonka hahmottelemisessa Suomen Pan- 
killa ja sen pääjohtajalla Risto Rytillä oli keskeinen 
osuus, maamme onnistuttiin ohjaamaan pulakauden 
läpi pahemmitta vaurioitta. Ja v. 1932 alkanut nou- 
sukausi korvasi kohta runsain määrin edellä koetut 
laihat vuodet. 

Taloudellisissa ja sosiaalisissa olosuhteissamme it- 
senäisyysajan parina ensimmäisenä vuosikymmenenä 
tapahtunut valtava nousu osoitti havainnollisesti, 
mitä etua maallamme oli valtiollisesta itsenäisyydes- 
tään. Tämä seikka myötävaikutti osaltaan siihen 
kansamme eheytymiseen, mikä auttoi kestämään 
seuraavina vuosina kohdatut vaikeudet. 


Sisäpoliittinen kehitys vv. 1920—39 


Vapaussodan jälkeisiin vuosiin löivät vielä lei- 
mansa sodan jälkiseuraukset. Presidentti Stählbergin 
johtavana ajatuksena presidenttikautenaan oli sen 
vuoksi yhteiskuntarauhan palauttaminen ja sisällis- 
sodan rikkirepimän kansan eheyttäminen. Eduskun- 
nassa oli tänä aikana selvä porvarillinen enemmistö. 
Koska porvarillisten puolueiden kesken ei saatu syn- 
tymään kestävää yhteistoimintaa, uskoi presidentti 
hallitustehtävät yleensä keskustapuolueille. Näiden 

L. Kr. Relander. 


ohjelmat vastasivatkin parhaiten presidentin omaa 
sisäpoliittista yleislinjaa. Yleensä hallitukset olivat 
lyhytikäisiä kaatuen monesti sisäisiin erimielisyyk- 
siln. 

Oman värinsä sisäpolitiikkaamme antoi kommunis- 
tien esiintyminen. Sosialistit olivat jo v:n 1919 lopulla 
tehneet pesäeron kommunisteista, jotka ilmestyivät 
v. 1922 valittuun eduskuntaan ”Suomen sosialistisena 
työväenpuolueena”. Heidän edustajamääränsä oli täl- 
löin 27 sosialistien saadessa 53 paikkaa. Kommunis- 
tien esiintyminen pakotti tällöin vallassa olevan 
Kyösti Kallion hallituksen ryhtymään jyrkkiin toi- 
menpiteisiin heitä vastaan. Valtiopetokselliseen toi- 
mintaan syyllistymisen vuoksi puolue kiellettiin ja 
lakkautettiin. Monet puolueen kansanedustajistakin 
tuomittiin vankeusrangaistuksiin. 

Vuosina 1924—26 maassa oli porvarillisia kokoo- 
mushallituksia, joista ensimmäisen muodosti profes- 
sori Lauri Ingman. Nämäkään eivät olleet pitkä- 
ikäisiä, vaan mm. kaatuivat hallituksen ulkopuolelle 
jääneiden porvarillisten puolueiden vastustukseen. 

Tänä aikana tapahtui myös huomattava muutos maan 
asioiden johdossa presidentti Stählbergin virkakauden 
päättyessä v. 1925. Eroava presidentti oli selväpiir- 
teisellä, itsenäisellä ja lujalla esiintymisellään hank- 
kinut poliittisten vastustajiensakin kunnioituksen. 
Kuluneet vuosikymmenet ovat osoittaneet hänen 
työnsä olleen ensiarvoisen merkittävä itsenäisyyt- 
tämme vakiinnutettaessa. 

Stählbergin seuraajaksi tuli maalaisliiton ehdokas 
maaherra Lauri Kristian Relander. Ratkaisevassa 
aanestyksessä Relander voitti sitä ennen suurimman 
aanlmäärän saaneen pankinjohtaja Risto Rytin maa- 
laisliiton, kokoomuksen ja ruotsalaisten äänillä. 

Relanderin presidenttikauden alkaessa maan olot 
olivat jo huomattavasti vakiintuneet. Uusi presidentti 
lähensi myös maatamme Viroon, Latviaan sekä Skan- 
dinavian maihin henkilökohtaisilla käynneillään 
näissä maissa. Niiden valtionpäämiehet vastasivat 
vierailuun siten osaltaan syventäen kanssakäymistä. 
Myös yhteydet muihin ulkovaltoihin vilkastuivat 
etenkin kaupallisella alalla. 

Relanderin presidenttikauden loppuvuodet muodos- 
tuivat sangen levottomiksi. Syynä siihen oli osaksi 
v. 1929 koko maailmaan levinnyt taloudellinen lama- 
kausi, osaksi kommunistiemme räikeän esiintymisen 
'— herättämä vastavaikutus, joka sekin sai hyvin Jyrk- 
kiä muotoja. 
> Levottomuudet alkoivat marrakuussa 1929 La- 

pualla, jossa pidettyihin kommunistisiin valistusjuh- 
liin saapuneista osa oli mielenosoituksellisesti pukeu- 
tunut punaisiin paitoihin. Tämän ärsyttämät paikka- 
kuntalaiset lopettivat väkivalloin kokouksen. Ftelä- 
pohjalaisten lähetystö kävi maan hallituksen luona 
esittämässä vaatimuksen kommunistien toiminnan 
ehkäisemisestä. 

Tästä sai alkunsa koko maahan levinnyt ”Lapuan 
liike”, jonka huomattavin johtaja oli vanha aktivisti 
ja kalterijääkäri Vihtori Kosola Lapualta. Kannat- 
tajia liike sai yli puoluerajojen kaikista niistä, jotka 

olivat tyytymättömiä yhtä mittaa vaihtuvien halli- 
tusten voimattomuuteen. Myös yhä kiristyvä talous- 
pula oli omiaan lisäämään tyytymättömien lukumää- 
rää. 

Talven kuluessa liikkeen saama kannatus yhä kas- 
voi ja sen vaatimukset jyrkkenivät. Näitä vaatimuk- 
sia tehostettiin väkivaltaisilla toimenpiteillä. Mm. 
Vaasassa hävitettiin kommunistien kirjapaino. Mui- 
takin väkivaltaisuuksia, kuten esim. epämiellyttä- 
viksi katsottujen henkilöiden kuljettamisia toisille 
paikkakunnille tai suorastaan valtakunnanrajalle, ns. 
”muilutuksia”, toimeenpantiin. 

Tällöin vallassa oleva, pääasiassa maalaisliittolai- 
sista muodostettu Kallion hallitus pyysi eroa, koska 
se ei kyennyt hallitsemaan tilannetta. Heinäkuun 4. 
päivänä sen tilalle tuli P. E. Svinhufvudin johtama 
porvarillinen kokoomushallitus. Se asetti tehtäväk- 
seen kommunistien maanpetoksellisen toiminnan tu- 
kahduttamisen. 

Jo muutamaa päivää myöhemmin Lapuan liikkeen 
johto järjesti suuren mielenosoituksen, ns. talonpoi- 

kaismarssin, Helsinkiin. N. 12 000 henkeä otti siihen 
osaa. Loppukesällä sattui myös eräitä uusia väki- 
valtaisuuksia. Mm. vastikään kansanedustajaksi va- 
littu entinen presidentti Stählberg kuljetettiin puoli- 
soineen Helsingistä Joensuuhun. Tätä paheksuttiin 
jyrkästi, ja Lapuan liike alkoi menettää saavutta- 
maansa kannatusta. 

Uuden, kesällä 1930 valitun eduskunnan kokoon- 
tuessa oli sen voimasuhteissa tapahtunut huomatta- 
via muutoksia. Kommunistit olivat jääneet kokonaan 
pois. Sosialistit valtasivat osan heidän edustajanpai- 
koistaan kokoomuksen ja edistyksen ollessa suurimpia 
voittajia. Tämän eduskunnan porvarillisen enemmis- 
tön äänillä hyväksyttiin ns. kommunistilait, jotka oli- 
vat tähdätyt kommunistien maanpetoksellista ftoi- 
mintaa vastaan, sekä sotatilalaki. Samoin hyväksyt- 
tiin presidentin valtuuksia laajentava tasavallan suo- 
jelulaki. 


V. 1931 suoritetussa presidentinvaalissa silloinen 
pääministeri P. E. Svinhufvud valittiin tasavallan 
presidentiksi 151 äänellä Stählbergin saadessa 149 
aäntä. Kuohunta maassa ei kuitenkaan loppunut. 
Lapuan liikkeen äärimmäisyysainekset kerääntyivät 
erään välikohtauksen johdosta Mäntsälään, josta kä- 
sin he uhkaavasti vaativat uutta hallitusta. Presi- 
dentin henkilökohtainen asioihin puuttuminen lopetti 
tämän kapinanalun lyhyeen. Jyrkässä radiopuhees- 
saan ”Ukko-Pekka” vaati kapinallisia hajaantumaan, 
minkä nämä tekivätkin. Johtomiehet joutuivat vas- 
taamaan teoistaan Turun hovioikeuden edessä, missä 
heidät tuomittiin vapausrangaistuksiin. 

Tähän rauhattomuudet päättyivätkin, ja laillinen 
järjestys palasi maahan. V. 1932 muodostetulla Ki- 
vimäen hallituksella oli siihen suuret ansiot. Sen 
toimesta säädetyt ”kiihotuslaki” ja ”puserolaki” oli- 
vat omiaan vaikeuttamaan laittomia liikehtimisiä. 
Kun talouspula alkoi nyt hellittää ja ennen kuulu- 
mattoman voimakas nousukausi teki tuloaan, eivät 

taloudelliset vaikeudetkaan enää olleet tekemässä 
mieliä levottomiksi. 

Kivimäen hallitus, jolla ei ollut mitään tiettyä 
puolueryhmitystä tukenaan, saavutti pisimmän iän 
maamme hallituksista. Vasta v. 1936 se kaatui ja 
korvattiin aluksi porvarillisten puolueiden muodos- 
tamalla Kallion neljännellä hallituksella. Vuonna 
1937 suoritetussa presidentinvaalissa Kallio voitti toi- 
sessa äänestyksessä sosialistien ja monien edistys- 
mielisten siirryttyä hänen puolelleen. Stählbergin va- 
litsemiseksi tuleminen oli taas hiuskarvan varassa, 
sillä hän sai ensimmäisessä äänestyksessä 150 ääntä. 

Kallion presidenttikaudesta alkoi eräiden porvaril- 
listen puolueiden ja sosialistien yhteistyö hallituk- 
sessa, mitä ei ollut tapahtunut kuin kerran aikaisem- 
min, Tokoin senaatissa v. 1917. Professori Cajande- 
rin edistyksestä, maalaisliitosta ja sosialisteista muo- 
dostama hallitus pysyi sitten pystyssä talvisotaan 
asti. 

Talvisotaa edeltävät vuodet olivat sisäpoliittisesti 
rauhallisia, voimakkaan taloudellisen edistymisen 

vuosia. Tämä oli omiaan tasoittamaan myös puolue- 
vastakohtia. Sisällissodan lyömät haavatkin alkoivat 
umpeutua. Tämä kävi selvästi ilmi sekä v. 1937 vie- 
tetyissä itsenäistymisen 20-vuotisjuhlissa, joissa so- 
sialistit selvästi julkitoivat tahtonsa puolustaa maam- 
me rlippumattomuutta, että seuraavan vuoden va- 
paussodan päättymisen 20-vuotisjuhlissa. 


Ulkopoliittisen tilanteen kehitys ja maanpuolustus- 
kysymys 


Ensimmäisen maailmansodan voittajavallat olivat 
vakaasti päättäneet estää uuden sodan syttymisen. 
Eräänä välikappaleena oli tässä sodan jälkeen luotu 
Kansainliitto. 1920-luku olikin Euroopassa rauhal- 
lista aikaa, joten nämä toiveet näyttivät olevan to- 
teutumassa. 

Turvallisuuskysymys oli ollut myös Suomessa ajan- 
kohtainen tasavaltamme ensimmäisinä elinvuosina. 
Mutta ensimmäisten JIliittotunnustelujen rauettua 
omaksuttiin meillä käsitys, että Kansainliitto kyke- 
nee, Jos tarvitaan, suojelemaan jäseniään. Siten puo- 
lustusvalmistelut lyötiin suuressa määrin laimin. 
Sltä tlilviimpi oli osallistuminen kansainväliseen toi- 
mintaan Kansainliiton puitteissa. 

Mutta vuosikymmenien vaihteessa tämä suhtautu- 
mistapa alkoi muuttua. Euroopan rauha ei näyttänyt- 
kään enää niin ehdottoman järkkymättömältä. Koti- 
maassa taas paljastettiin yhä uusia kommunistien 
maanpetoksellisia suunnitelmia, jotka osoittivat val- 
takunnan olevan edelleen vaarassa. Kun Svinhufvud 
tuli presidentiksi, muuttui myös siihenastinen huole- 
ton suhtautuminen puolustuskysymyksiin. Niitä val- 
mistelemaan asetettiin puolustusneuvosto, jonka Ppu- 
heenjohtajaksi kutsuttiin kenraali Mannerheim. Uusi 
asevelvollisuuslaki säädettiin. V. 1933 siirryttiin lii- 
kekannallepanovalmisteluissa ns. aluejärjestelmään, 
joka suuresti tehosti maan puolustusvalmiutta. Uutta 
oloihimme sopivaa taktiikkaa kehiteltiin, ja lyhyestä 

varusmiesajasta huolimatta vakinainen armeija saa- 
vutti varsin tyydyttävän koulutustason. 

Mutta puolustusvalmiudessamme oli kuitenkin 
edelleen suuria puutteita. Vakinaisen armeijankin 
aseistus ja varustus oli vanhanaikainen ja riittämä- 
tön, eikä uutta voitu varojen puutteessa hankkia. So- 
dan uhatessa koottavan kenttäarmeijan tarvitsemaa 
materiaalia ei ollut olemassa kuin nimeksi. 

Näiden puutteiden poistaminen oli puolustusneu- 
voston suurimman huolen aiheena. V. 1931 olikin 
saatu aikaan ns. hätäohjelma, joila pahimmat puut- 
teet pyrittiin korjaamaan. Vuoteen 1937 mennessä 
voltiin näihin tarkoituksiin siten käyttää 685 milj. 
markkaa. 

Mutta tähän mennessä oli yleistilanne suuresti 
'* huonontunut. Saksa oli sanoutunut irti Versailles'in 
rauhan määräämistä sotilaallisen varustelun rajoi- 
tuksista ja varustautui täydellä teholla. Tämä olii 
omiaan kiihottamaan muut suurvallat kilpavaruste- 
luun. Italian hyökkäys Abessiniaan oli osoittanut 
Kansainliiton täydellisesti kyvyttömäksi jäsentensä 
suojelemiseen. Hitlerin jyrkkä politiikka antoi aavis- 
taa, että sodanvaara oli tuntuva Euroopan mante- 
reellakin. 

Nämä uhkaavan kriisin oireet olivat vaikuttaneet 
Suomenkin ulkopolitiikkaan. V. 1935 eduskunta hy- 
vaäksyi maamme ulkopolitiikan suuntaviivoiksi ns. 
skandinaavisen suuntautumisen. Maamme oli lähei- 
sessä yhteistyössä Skandinavian jo perinteellisesti 
puolueettomuuden omaksuneiden valtioiden kanssa 
pyrittävä pysymään syrjässä mahdollisesta suurval- 
tojen yhteenotosta. Puolueettomuutemme turvaami- 
seksi oli ylläpidettävä puolustuslaitosta taloudellis- 
ten mahdollisuuksiemme sallimissa rajoissa. 

V. 1935 hyväksyttiin myös ns. perushankintaohjel- 
ma, jossa osoitetuilla varoilla puolustuslaitoksen pe- 
rustarpeet piti tyydyttää. Myöhemmin sitä täyden- 
nettiin, niin että vuosina 1939—44 yhteensä 2710 
milj. markkaa oli käytettävä puolustuslaitoksen pe- 

rushanikintoihin. Melkein yksimielisesti hyväksyttiin 
tätä koskeva laki. | 

Kauan viivyteltyään eduskunta oli vihdoin herän- 
nyt huomaamaan ajan vaatimukset. Viivytystä oli 
perusteltu joko taloudellisilla syillä, tai sitten yksin- 
kertaisesti oli kieltäydytty näkemästä puolustusval- 
mistelujen välttämättömyyttä. Rajoitetut varamme 
estivät luonnollisesti sellaisen varustelun, jota uhan- 
alainen asemamme olisi vaatinut. Mutta vallinneissa 
olosuhteissakaan ei olisi ollut mahdotonta ainakin 
jossakin määrin kiirehtiä perushanikintojen aldoitta- 
mista. Vähäisetkin summat oikeaan aikaan käytet- 
tyinä olisivat olleet korvaamattoman arvokkaita ar- 
meijalle, joka hetkistä myöhemmin joutui jopa pel- 
killä haloilla tai omatekoisilla korvikeaseilla käy- 
mään ylivoimaisen vihollisen panssarivaunuja päin. 

Slllä samoihin aikoihin, jolloin eduskunta myönsi 
varoja maanpuolustuksen tarpeisiin seuraavien kuu- 
den vuoden aikana käytettäväksi, olivat ne neuvot- 
telut jo alkaneet, jotka ennakoivat talvisodan puh- 
keamista. Neuvostoliitto pelkäsi joutuvansa Saksan 
hyökkäyksen kohteeksi ja halusi varmistaa rajansa 
työntämällä niiden puolustuksen mahdollisen kauak- 
si. Suomi ei katsonut voivansa luovuttaa alueitaan 
mahtavan naapurinsa turvallisuustakeiksi, mutta 
vakuutti itse torjuvansa kaikki hyökkäysyritykset 
alueensa kautta. Neuvostoliitto, jonka mielestä 
maamme ei kyennyt itse puolustamaan itseään, kat- 
sol silloin olevansa oikeutettu ottamaan nämä tavoit- 
teensa väkisin. 


Itsenäisyysajan sivistyselämä 


Maarnme itsenäistyminen ei muodostunut saman- 
laiseksi kehitystä yhtäkkiä kiihdyttäväksi tekijäksi 
henkisen elämän 'kuin talouselämän alalla. Syynä 
tähän lienee se seikka, ettei venäläinen sortovalta 
ollut vielä ehtinyt saada sellaista kuristavaa otetta 
suomalaisesta sivistyksestä, kuin käytännöllisen elä- 

män aloilla tapahtui. 1900-luvun parin ensimmäisen 
vuosikymmenen vilkas kulttuurikehitys jatkui siten 
kutakuinkin katkeamattomana itsenäisyysajalle. 

Hengenelämän huiput olivat itsenäisyysaikaan siir- 
ryttäessä suunnilleen samat, jotka jo vuosisadan 
vaihteessa olivat oileet johtavia nimiä. Näin oli 
laita nimenomaan taiteessa. Mutta vanhojen mes- 
tarien rinnalle oli nousemassa uusia, joista eri- 
tyisesti :kuvanveistäjä Väinö Aaltonen mahtavilla 
monumenitaalitöillään on vallannut pysyvän sijan 
Suomen taiteen historiassa. Muidenkin (taiteiden 
alalla esiintyi uusia mestareita, jotka rikastutti- 
vat kansallista kulttuuriamme ja tekivät sitä muual- 
lakin tunnetuksi. Etenkin rakennustaiteemme on 
saanut edelleen kansainvälistä tunnustusta Alvar 
Aallon seuratessa siinä Eliel Saarisen jälkiä. 

1920-luvulla kohosi 'kirjailijoidemme eturiviin 
Frans Eemil Sillanpää, jonka varsinkin pohjois-sata- 
kuntalaista maalaiselämää kuvaavat romaanit tekivät 
tunnetuksi. Ensimmäisenä suomalaisena hän sai 
Nobelin-palkinnon. Nuoremman polven huomatta- 
vin nimi, Mika Waltari herätti myös huomiota jo 
1950-luvun taitteessa. 

Suomen tieteellä on myös tältä aikakaudelta monta 
etevää tutikijaa esitettävänään. Ensimmäisen tiede- 
miehillemme myönnetyn Nobelin-palkinnon saaja A. 
I. Virtanen on biokemistinä tunnettu kaikkialla maail - 
massa, samoin maantieteilijä J. G. Granö, geologi 
Pentti Eskola, matemaatikko Rolf Nevanlinna ja mo- 
net muut. Varsinaisesti kansallisten tieteittemme har- 
rastajista on mainittava Suomen historian tutkijat G. 
Suolahti ja J. Jaakkola, jotka kumpikin alallaan ovat 
huomattavalla tavalla valaisseet kansamme mennei- 
syyttä. 

Itsenäisyysajan sivistyselämälle ominaista on myös 
ollut sivistyslaitosten luvun huomattava kasvaminen. 
Tällöin syntyneitä uusia korkeakouluja ovat Abo 
Akademi, Turun Yliopisto ja Turun sekä Helsingin 
ruotsalaiset kauppakorkeakoulut, jotka kaikki ovat 
yksityisten lahjoitusten turvin syntyneet. Työväen 
Akatemia ja Yhteiskunnallinen Korkeakoulu ovat 
huolehtineet myös ei-akateemisella pohjalla tapah- 
tuvasta yhteiskuntatieteiden opiskelusta. Jyväsky- 
lään perustettu Kasvatusopillinen Korkeakoulu puo- 
lestaan aloitti kansakoulunopettajien yliopistollisen 
valmistamisen maassamme omistautuen samalla 
oman erikoisalansa kehittämiseen tieteellisellä poh- 
jalla. 

Vähitellen yhä laajentunut kansa- ja oppikoulu- 
verkosto on puolestaan valmistanut entistä useam- 
mille syrjäseutujenkin nuorille tilaisuuden opintielle 
pääsyyn ja siten vahvistanut sitä pohjaa, millä suo- 
malaisen sivistyksen tulevaisuus lepää. 

Oma osansa kansamme kehittämisessä on ollut ur- 
heilulla, joka ehkäpä enemmän kuin mikään muu on 

tehnyt maatamme ulkomailla tunnetuksi. Varsinai- 
sesti Tukholman olympialaisissa v. 1912 tapahtunutta 
Suomen urheilun läpimurtoa seurasi sarja loistavia 
henkilökohtaisia ja joukkuesuorituksia myöhemmissä 
olympiakisoissa. Joskaan myöhempien urheilijapoi- 
vien edustajat eivät olekaan ylettyneet Hannes Ko- 
lehmaisen ja Paavo Nurmen kaltaisiin suorituksiin, 
on urheilumme pohja jatkuvasti laajentunut. Kehitys 
on siten 'kuitenkin vienyt oikeaan suuntaan, koko 
kansan terveydelle hyödyllistä kansanurheilua kohti. 


SUOMI SUURSODAN PYÖRTEISSÄ 


SUURSOTA PUHKEAA 


Suomi oli v. 1935 omaksunut ulkopolitiikassaan rss. 
skandinaavisen suuntauksen: mm. siinä toivossa, että 
se kykenisi puolueettomuuspyrkimyksistään tunnet- 
tujen Skandinavian maiden kanssa pysyttelemään 
suurvaltaselkkausten ulkopuolella. Vaikka näitä ei 
vielä tällöin ollut näköpiirissä, poliittinen taivaanranta 
oli alkanut vähitellen synkentyä. Saksan jälleenvarus- 
tautuminen, Italian imperialistiset pyrkimykset Afri- 
kassa ja Välimeren itäosissa sekä fascististen suurval- 
tain puuttuminen Espanjan * sisällissotaan antoivat 
aavistaa, että maailma oli ajautumassa diktatuurien ja 
demokratioiden väliseen avoimeen kriisiin Nämä 
aavistukset toteutuivat Hitlerin aloitettua laajentu- 
mispolitiikkansa ja Itävallan sekä TSekkoslovakian 
jouduttua sen uhriksi. 

Suomessa ei 1930-luvun Jonipunamsksa yleensä aavis- 
tettu, miten läheisesti ajan suuret tapahtumat tulisi- 
vat vaikuttamaan myös meidän maamme kohtaloihin. 
Neuvostohallitus oli Hitlerin valtaanpääsystä lähtien 
seurannut syvin epäluuloin hänen politiikkaansa, jon- 
ka se epäili johtavan suursotaan. Se tunnusteli tämän 
vuoksi jo vuoden 1938 aikana, oliko Suomi halukas 
ryhtymään Neuvostoliiton kanssa yhteistoimintaan 
Saksan taholta Itämeren ja Suomenlahden suunnassa 
Leningradiin mahdollisesti suuntautuvan hyökkäyk- 
sen varalta. Suomen hallituksen torjuttua nämä tun- 
nustelut neuvostohallitus ryhtyi keskustelemaan soti- 
laallisesta yhteistyöstä Englannin ja Ranskan kanssa, 
jotka maaliskuussa 1939 tapahtuneen TSekkoslovakian 
Saksaan liittämisen järkyttäminä menettivät vihdoin- 

kin luottamuksensa Hitlerin lupauksiin ja alkoivat pi- 
tää sotaa väistämättömänä. 

Englannin ja Ranskan hallitusten Moskovaan lä- 
hettämät diplomaatit ja sotilasvaltuuskunnat keskus- 
telivat yhteistyömahdollisuuksista keväästä 1939 elo- 
kuun loppupuolelle asti. Englanti ja Ranska olivat lu- 
vanneet maaliskuun lopulla auttaa Puolaa, jos Saksa 
uhkaisi sitä. Neuvostohallitus, joka oli jo heti Prahan 
valtauksen jälkeen ehdottanut. länsivalloille yhteis- 
työtä, teki huhtikuun 16. päivänä virallisen keskinäis- 
tä avunantoa koskevan sopimusehdotuksen. Englan- 
nin, Ranskan ja Neuvostoliiton olisi sen mukaan pitä- 
nyt yhdessä taata niiden Keski- ja Itä-Euroopan val- 
tioiden turvallisuus, joita Saksa saattaisi uhata. Täl- 
lainen sopimus olisi pakottanut Hitlerin ottamaan huo- 
mioon kahden rintaman sodan mahdollisuuden, jos 
hän aikoi jatkaa anastuspolitiikkaansa. Englannin hal- 
litus, jonka mielestä tällainen sopimus olisi saattanut 
sen hankauksiin Neuvostoliiton sekä tähän epäluuloi- 
sesti suhtautuvien Puolan, Romanian, Suomen ja Bal- 
tilan maiden kanssa, viivytteli ratkaisuaan. Stalin erotti 
tällöin ulkoministeri Litvinovin ja nimitti toukokuun 
3. päivänä Vjatsheslav Molotovin hänen seuraajakseen. 

Tämä merkitsi täyskäännöstä Neuvostoliiton ulko- 
politiikassa. Stalin, joka pelätessään Hitlerin anastus- 
politiikan järkyttävän Euroopan poliittista tasapai- 
noa niin paljon, että Saksan diktaattori saattaisi me- 
nestyksen toivein käydä lopulta myös Neuvostoliiton 
kimppuun, oli yrittänyt aluksi hankkia tukea tätä 
vaaraa vastaan liittoutumalla länsivaltojen kanssa. 
Englannin epäröivä suhtautuminen hänen tarjouk- 
seensa sai hänet lopullisesti luopumaan näistä pyrki- 
myksistä. Minchenin sopimus samoin kuin länsivalto- 
jen aikaisemmatkin kannanotot olivat saaneet neuvos- 
todiktaattorin uskomaan, että Englanti ja Ranska ei- 
vät kykenisi muuhun kuin korkeintaan puolustautu- 
maan, jos niiden kimppuun hyökätään. Neuvostoliitto 
saattoi siten pelastautua Saksan uhalta vain pyrki- 
mällä yhteisymmärrykseen Hitlerin kanssa, mitä Mo- 

lotov oli jo aikaisemmin suositellut. Hänen nimittä- 
misensä ulkoministeriksi merkitsi näin ollen sitä, että 
Stalin oli nyt omaksunut tämän linjan. 

Länsivaltojen ja Neuvostoliiton kosketukset eivät 
olleet suinkaan jääneet huomaamatta Hitleriltä. Es- 
tääkseen Saksaa uhkaavan saartorenkaan syntymisen 
Hitler ryhtyi omasta puolestaan tunnustelemaan Mos- 
kovassa sopimukseen pääsyn mahdollisuuksia. Tämä 
ei ollutkaan vaikeaa, sillä hän saattoi aina tarjota 
enemmän kuin länsivallat. Englannin kesäkuun puoli- 
välissä Moskovaan lähettämä ulkoministeriön korkea- 
arvoinen virkamies William Strang (myöhemmin lordi 
Strang) sekä elokuun puolivälissä amiraali Sir Regi- 
nald Plunkett-Ernle-Erle-Draxin johdolla Moskovaan 
saapunut sotilasvaltuuskunta samoin kuin heidän 
ranskalaiset virkaveljensäkin tekivät täysin turhaa 
työtä. Demokratioiden edustajat eivät voineet vastoin 
Puolan, Baltian maiden ja Suomen tahtoa suostua nii- 
hin takeisiin, jotka Neuvostoliitto halusi niille antaa. 
Nämä maat pelkäsivät, että neuvostojoukkojen tulo 
niitä auttamaan merkitsisi samalla niiden vapauden 
menetystä. Hitlerillä ei ollut mitään tällaisia omantun- 
nonesteitä, joten maailma sai yllätyksekseen kuulla 
elokuun 24. päivän vastaisena yönä verivihollisiksi 
otaksuttujen Hitlerin ja Stalinin välisestä hyökkää- 
mättömyyssopimuksesta. 

Hitler ja Stalin tiesivät kumpikin todennäköisesti 
aivan yhtä hyvin, että kysymyksessä oli vain pyrkimys 
voittaa aikaa. Hitler halusi saada selkänsä vapaaksi 
sen varalta, että hän joutuisi yhteenottoon länsivalto- 
jen kanssa käydessään Puolan kimppuun. Stalin halusi 
puolestaan voittaa aikaa vahvistaakseen puolustustaan, 
ennen kuin natsi-Saksan ja kommunistisen Neuvosto- 
liiton välinen väistämätön kamppailu alkaisi. Tämän- 
hetkinen etujen yhtäläisyys teki mahdolliseksi sopi- 
muksen näiden kahden diktaattorin välillä. Sopimuk- 
sen hinnan suorittivat ne pienet maat, jotka sijaitsi- 
vat Saksan ja Neuvostoliiton välillä. Hitler ja Stalin 
sopivat Saksan ulkoministeri von Ribbentropin Mos- 

kovassa allekirjoittamaan sopimukseen liitetyssä sa- 
laisessa asiakirjassa, että Suomi ja Baltian maat kuu- 
luivat Neuvostoliiton etupiiriin. Hitler antoi tällä 
alueella Stalinille vapaan toimintavallan. Puola, jonka 
länsirajalla saksalaiset joukot olivat jo hyökkäysval- 
miina, päätettiin jakaa Saksan ja Neuvostoliiton kes- 
ken. Saksa myönsi Neuvostoliitolle tiettyjä alueita 
myös Balkanilla. 

Ribbentrop-sopimuksen jälkeen suursodan puhkea- 
minen oli väistämätön. Hitler lähetti 1. 9. armeijansa 
Puolaa vastaan käyttäen tekosyynä sitä, että Saksa ei 
ollut päässyt Puolan kanssa yhteisymmärrykseen 
Danzigista, Puolan käytävästä ym. kiistakysymyksistä. 
Kun Saksa ei lopettanut hyökkäystoimenpiteitään Eng- 
lannin ja Ranskan vaatimuksista huolimatta, nämä 
julistivat 3. 9. sille sodan Puolalle antamansa takuu- 
lupauksen mukaisesti. Maailma oli siten joutunut jäl- 
leen suursotaan. 

Sodan syttyminen oli yllätys niin Suomen hallituk- 
selle kuin useimmille kansalaisillekin, jotka monista 
ennemerkeistä huolimatta eivät olleet siihen varautu- 
neet. Tätä kuvastaa eduskunnassa sodan puhjettua 
käyty sananvaihto eräiden kansanedustajien tiedus- 
tellessa, miksi hallitus ei ollut suostunut taloudellisesti 
takaamaan joidenkin yksityisten liikkeiden suunni- 
telmaa 5000 tonnin sokerimäärän tuottamisesta maa- 
han hätätilan varalta. Ministeri Tanner tokaisi tähän, 
ettei hallitus ollut voinut tietää, että »joku hullu aloit- 
taisi Euroopassa sodan syyskuun 1. päivänä.» 

Sodan mukanaan tuomat vaarat alkoivat kuitenkin 
vähitellen valjeta Suomen hallitukselle. Se julisti heti 
suursodan puhjettua Suomen noudattavan ehdotonta 
puolueettomuutta. Hallitus yritti myös etsiä tukea 
muualta Pohjolasta, vaikka Ahvenanmaan yhteisistä 
puolustusvalmisteluista käydyt keskustelut olivatkin 
osoittaneet, ettei edes Ruotsi ollut halukas toden tullen 
avustamaan Suomea. Pohjolan maiden pää- ja ulkomi- 
nisterit kokoontuivat 18. 9. Kööpenhaminaan, minkä 
lisäksi pohjoismaiden yhtenäisyyttä yritettiin koros- 

taa järjestämällä kuukautta myöhemmin niiden val- 
tionpäämiesten kokous Tukholmassa. Tämä jäi kui- 
tenkin täysyin muodolliseksi, sillä presidentti Kallio 
ei »kylmää suihkua» pelätessään ottanut avustusky- 
symystä lainkaan esille. Ulkoministeri Erkko sai kui- 
tenkin siitä huolimatta täydellisen selvityksen tilan- 
teesta. Ruotsin pääministeri Hansson, ulkoministeri 
Sandler ja puolustusministeri Sköld ilmoittivat nimit- 
täin hänelle 18. 10., että Ruotsi ei voisi antaa Suomelle 
sotilaallista apua. 

Tämä oli kohtalokas tieto, sillä neuvostohallitus oli 
jo ryhtynyt käyttämään hyväkseen Ribbentrop-sopi- 
muksen sille suomaa toimintavapautta. Se oli kutsunut 
syyskuussa Baltian maiden edustajat Moskovaan, jossa 
Viron, Latvian ja Liettuan valtuutetut allekirjoittivat 
neuvostohallituksen sanelemat sopimukset. Neuvosto- 
liitto sai niiden perusteella käyttöönsä lento- ja lai- 
vastotukikohtia, joista Virossa oleva Paltiskin lento- 
tukikohta tuli muodostumaan Suomelle hyvin kiusalli- 
seksi. Suomen hallituksellekin saapui 5. 10. kutsu, jos- 
sa sen toivottiin lähettävän valtuutetun Moskovaan 
neuvottelemaan »konkreettisista poliittisista kysymyk- 
sistä». 


VENÄLÄISET HYÖKKÄÄVÄT SUOMEEN 


Neuvottelukutsua sekä siihen sisältyviä vaatimuksia 
oli voitu jo odottaakin mm. neuvostohallituksen edelli- 
sen vuoden aikana tekemien ehdotusten vuoksi. Suo- 
men hallitus oli ryhtynyt syksyllä suursodan puh- 
keamisen vuoksi tehostamaan maan vpuolustusval- 
miutta, ja Baltian tapahtumat antoivat tähän lisävauh- 
tia. Rauhan ajan armeija ja rajavartiostot, jotka muo- 
dostivat ns. suojajoukot, saatettiin jo 6. 10. sotakan- 
nalle, ja rannikkopuolustuksen sekä ilmapuolustuksen 
reserviläisiä ryhdyttiin kutsumaan palvelukseen. Lo- 
kakuun 10. päivänä annettiin lopuksi käsky ylimää- 
räisten kertausharjoitusten eli ns. YH:n järjestämi- 

sestä. Tämä merkitsi koko kenttäarmeijan reserviläis- 
ten kutsumista palvelukseen. 

Hallitus, johon tällä välin oli liittynyt myös ruotsa- 
lainen kansanpuolue, määräsi Suomen neuvottelijaksi 
valtioneuvos Paasikiven. Paasikivi, jolla ei ollut val- 
tuuksia tehdä mitään sopimuksia, lähti 9. 10. Mosko- 
vaan. Pääministeri Cajander, eräät muut johtavat po- 
liitikot sekä vakavat väkijoukot saattoivat rautatie- 
asemalle lähtijää, jonka matkaa ja neuvotteluja koko 
Suomen kansa seurasi tuskaisella jännityksellä. 

Paasikivi sai 14. 10. tiedon Neuvostoliiton ehdoista, 
joiden ilmoitettiin olevan vähimmäisvaatimuksia. Suo- 
men oli niiden mukaan vuokrattava Hangon kaupunki 
sekä sen ympäristö tukikohdaksi neuvostolaivastolle. 
Lappohjan satama oli luovutettava venäläisille ankku- 
ripaikaksi. Suomen oli myös luovutettava Suomenlah- 
den ulkosaaret, joita Neuvostoliitto oli vaatinut jo v. 
1958, Koivisto ja linjan Lipola — Koiviston kauppala 
eteläpuolella oleva osa Karjalan kannasta sekä lopuksi 
Petsamon Kalastajasaarennon läntinen osa. Suomen oli 
myös hävitettävä rajavyöhykkeen linnoitukset. Neu- 
vostoliitto olisi näitä myönnytyksiä vastaan suostunut 
Ahvenanmaan linnoittamiseen, jos Suomi tekisi sen 
yksin. Neuvostoliitto halusi myös PANNI 
avunantosopimuksen solmimista. 

Paasikivi palasi Helsinkin saamaan hallitukselta oh- 
jeita, minkä jälkeen hän matkusti Moskovaan Suomen 
toiseksi valtuutetuksi määrätyn valtiovarainministeri 
Väinö Tannerin kanssa. Suomi oli nyt valmis joihinkin 
myönnytyksiin. Neuvostoliitolle tarjottiin Itä-Karja- 
lasta saatavaa korvausta vastaan Suomenlahden saaria 
sekä Kannaksella Kuokkalan mutkaa, jolloin raja olisi 
siirtynyt 13 km länteen päin. Hankoa ei kuitenkaan 
haluttu vuokrata, koska se olisi vaarantanut maan tur- 
vallisuuden ja ollut Suomen puolueettomuusasenteen 
vastainen toimenpide. 

Neuvottelupuolten kannat lähenivät jonkin verran 
toisiaan jatkoneuvottelujen aikana. Stalin olisi mm. 
tyytynyt Hangon sijasta joihinkin sen itäpuolella ole- 

viin saariin. Tästäkään vaihtoehdosta ei päästy kui- 
tenkaan yksimielisyyteen siitä huolimatta, että Neu- 
vostoliitto osoitti saavuttaneensa myönnytysten äärim- 
mäisen rajan. Ulkoministeri Molotov paljasti nimittäin 
lokakuun lopulla Neuvostoliiton vaatimukset koko 
maailmalle, joten Moskova ei voinut arvovaltasyistä 
enää perääntyä. Paasikivi oli vielä marraskuun alku- 
puolella yhteydessä neuvostohallituksen edustajiin. 
Keskustelut olivat kuitenkin jo ajautuneet niin toivot- 
tomaan umpikujaan, että Suomen valtuuskunta lähti 
13. 11. kotimatkalle lausuttuaan toivomuksen, että 
neuvottelut tulisivat jatkumaan. 

Suomen hallitus ei näyttänyt tällöin tajuavan tilan- 
teen vakavuutta. Sen taipumattomuutta voitiin kyllä 
puolustella pätevillä syillä. Suomi ei uhannut ketään 
eikä aikonut antaa käyttää aluettaan ketään sen naa- 
puria vastaan suunnattuun toimintaan. Hallitus ei 
katsonut myöskään voivansa tinkiä Suomen valtio- 
alueen koskemattomuusperiaatteesta. Tällöin olisi ni- 
mittäin voitu joutua tielle, jolla ei olisi ollut loppua. 

Mutta olipa hallitus miten vakuuttunut tahansa 
kantansa oikeutuksesta, sen olisi pitänyt myös varau- 
tua vastaamaan tällaisen asenteen seurauksista. Sota- 
marsalkka Mannerheim oli kehottanut hallitusta te- 
kemään kaikkensa sodan välttämiseksi, sillä Suomi ei 
olisi marsalkan mielestä kyennyt tekemään tarpeeksi 
tehokasta vastarintaa. Hallitus pysyi kuitenkin kan- 
nassaan ilmeisesti siinä uskossa, että Neuvostoliitto 
luopuisi yrityksistään jouduttuaan toteamaan Suomen 
järkähtämättömyyden. Etenkin ulkoministeri Erkko 
edusti tätä sinisilmäistä ja epärealistista kantaa. Halli- 
tus ei siten mitenkään pyrkinyt korostamaan tilanteen 
vaarallisuutta Paasikiven Moskovasta paluun jälkeen- 
kään, vaan mm. salli asutuskeskuksista evakuoitujen 
paluun koteihinsa. 

Marraskuun 26. päivänä sattui kuitenkin tapaus, 
joka vavahdutti vankimpiakin toiveajattelijoita. Mo- 
lotov jätti nimittäin silloin Suomen Moskovan-lähetti- 
läälle nootin, jonka mukaan suomalainen tykistö oli 

tulittanut rajan läheisyydessä olevaa Mainilan kylää 
ja aiheuttanut sinne majoitetuille venäläisille joukoille 
tappioita. Suomea vaadittiin välikohtausten toistumi- 
sen estämiseksi vetämään joukkonsa 20—25 kilometrin 
päähän rajasta. Suomen ilmoitus, että sen tykistö ei 
olisi sijoituksensa puolesta edes kyennyt tulittamaan 
Mainilaa, ei tyydyttänyt Neuvostoliittoa. Neuvostolii- 
ton puolelta kuullut laukaukset antoivat sitä paitsi 
aihetta otaksua, että venäläiset olivat itse aiheutta- 
neet tämän välikohtauksen. Neuvostohallitus ei ot- 
tanut myöskään huomioon Suomen ehdotusta, että 
olisi ryhdyttävä neuvottelemaan joukkojen vetämi- 
sestä kauemmaksi rajasta sen kummaltakin puolelta. 
Moskova ryhtyi sen sijaan yhä jyrkempiin toimenpi- 
teisiin. Suomea vastaan tähdättyä propagandaa kiih- 
dytettiin ja v. 1932 solmittu hyökkäämättömyyssopi- 
mus sanottiin yksipuolisesti irti. Kun neuvostohallitus 
oli lopuksi 29. 11. katkaissut diplomaattiset suhteensa 
Suomeen, suomalaisilla oli syytä pelätä pahinta. 

Epätietoisuutta ei kestänyt kauan. Rajoja vartioivat 
suojajoukot ja paikka paikoin edelleen kotiseuduillaan 
olevat rajaseutujen asukkaat havahtuivat 30. 11. ty- 
kistö- ja jalkaväkiaseiden tuleen, jonka venäläiset ava- 
sivat suomalaisten vartioasemia vastaan. Valtavat jal- 
kaväki-, panssarivaunu- ja tykistömassat alkoivat 
samanaikaisesti vyöryä toista tuhatta kilometriä pit- 
kän maarajan ylitse kaikkia Suomenlahden ja Jääme- 
ren välillä Neuvostoliitosta Suomeen johtavia teitä 
pitkin. Kotiseutu joutui myös jo aamupäivällä viholli- 
sen toiminnan kohteeksi, sillä Neuvostoliiton ilmavoi- 
mat tekivät tällöin ilmahyökkäyksiä 21 paikkakun- 
nalle. Punalaivaston yksiköitä liikehti samaan aikaan 
rannikkojemme läheisyydessä Suomenlahden länsi- 
päässä asti. 

Presidentti Kyösti Kallio julisti tällöin Suomen 
tasavallan valtakunnan puolustuksen turvaamiseksi 
ja oikeusjärjestyksen voimassapitämiseksi sotatilaan. 
Suomi oli siten sodassa Neuvostoliittoa vastaan. 

TALVISOTA 


Presidentti Kallio luovutti heti sotatilajulistuksen 
annettuaan Suomen puolustusvoimain ylimmän pääl- 
likkyyden sotamarsalkka Mannerheimille. Tällöin 72 
vuoden ikäinen sotamarsalkka otti velvollisuudentun- 
toisesti tämän raskaan tehtävän vastaan siitä huoli- 
matta, että maan hallitukset ja eduskunta eivät ol- 
leet alkuunkaan ottaneet huomioon niitä Suomen puo- 
lustuksen vahvistamista koskevia kehotuksia, joita 
hän oli jatkuvasti esittänyt siitä lähtien, kun presi- 
dentti Svinhufvud oli hänet v. 1931 kutsunut puolus- 
tusneuvoston puheenjohtajaksi. 

Sotilaallinen tilanne osoittautui heti talvisodan ensi 
päivinä vielä synkemmäksi kuin sotilasjohdon pessi- 
mistisimmissäkään ennakkoarvioissa oli otaksuttu. 
Vihollinen kykeni keskittämään maatamme vastaan 
arvioitua huomattavasti vahvemmat voimat uusien 
teiden ansiosta, joita venäläiset olivat rakentaneet 
rajalle monessa kohdassa. Näin oli asianlaita nimen- 
omaan Laatokan pohjoispuolella ja Suomussalmen 
suunnassa, mutta tilanne kehittyi nopeasti uhkaavaksi 
myös Ilomantsissa, Kuhmossa ja Sallan suunnalla. 
Päärintamalla eli Karjalan kannaksella selviydyttiin 
sen sijaan aluksi melkeinpä odotettua paremmin, 
vaikka vihollinen heittikin noin 140000 miestä vain 
13 000 miehen vahvuisia suojajoukkoja vastaan. Suo- 
jajoukot vetäytyivät täällä vihollista viivyttäen Kan- 
naksen pääpuolustusasemaan eli ns. Mannerheim- 
linjalle, jonka kanssa vihollinen sai kosketuksen noin 
viikon kuluttua sotatoimien alkamisesta. 

Sotamarsalkka Mannerheimin käytettävissä oli sodan 
puhjetessa 9 divisioonaa, joista yksi divisioona oli 
kuitenkin täysin riittämättömästi varustettu ja aseis- 
tettu. Kenttäarmeijan pääosa eli 5 divisioonaa oli kes- 
kitetty jo liikekannallepanon aikana Karjalan kan- 
nakselle. Tämä kenraali H. Östermanin komentoon 
asetettu Kannaksen Armeija jaettiin kenraali H. 
Öhguistin komentamaan II Armeijakuntaan sekä III 

Armeijakuntaan, jonka johdossa oli kenraali E. Hein- 
richs. III AK puolusti Laatokkaan laskevan Taipaleen- 
joen suusta Vuoksen Oravaniemen, Punnus-, Kirkko-, 
Ysk- ja Muolajärvien kautta Summan kylään sekä 
siitä edelleen Kuolemanjärvelle ja Suomenlahden ran- 
nikolle Muurilaan kulkevan Mannerheim-linjaksi ni- 
mitetyn pääpuolustusaseman itäistä osaa. Tämä 140 
km:n pituinen puolustusasema oli kuitenkin tosiasiassa 
vain kenttälinnoitettu, sillä sen parinkymmenen vuo- 
den aikana rakennetuista 109 betonikorsusta tuskin 
kolmannes oli ajanmukaisia. Edellisenä kesänä ennen 
kaikkea ylioppilaiden aloitteesta järjestetyissä vapaa- 
ehtoisissa linnoitustöissä sekä YH:n aikana oli pyritty 
korjaamaan näitä vuosikymmenien VETOSI ISNIPAPA, 
mutta se oli ollut jo liian myöhäistä. 

Karjalan kannaksen vaatiessa puolustajan päävoi- 
mat Laatokasta Jäämereen ulottuvalle valtavan pit- 
källe rintamalle riitti vain rippeitä. Vain Laatokan 
pohjoispuolella, jossa pääpuolustuslinja kulki linjalla 
Loimola — Syskyjärvi — Kitelä, oli vahvempi miehi- 
tys. Puolustuksesta vastasi täällä kenraali W. Hägg- 
lundin komentama 2 divisioonaa käsittävä IV Armei- 
jakunta. Ilomantsin pohjoispuolelta Kuusamoon ulot- 
tuvaa kaistaa puolustavalla kenraali W. E. Tuompon 
Pohjois-Suomen Ryhmällä ei sen sijaan ollut kuin 
muutamia erillisiä pataljoonia. Sallaan ei myöskään 
riittänyt kuin parisen pataljoonaa ja Petsamon suun- 
nassa oli aluksi tultava toimeen vain yhdellä komp- 
panialla. 

Varustautumisessa ilmeneviä puutteita oli yritetty 
korjata vielä viime hetkellä. YH:n aikana järjestettiin 
varojen keräyksiä aseiden ym. sotamateriaalin ostoa 
varten. Lukuisat henkilöt luovuttivat kihlasormuk- 
sensakin tähän keräykseen saaden vastineeksi rauta- 
sormuksen. Suurin osa tällöin tilatusta materiaalista 
saapui kuitenkin maahan vasta sodan jälkeen, jos sil- 
loinkaan. Vajaan 400 000 miehen vahvuinen kenttä- 
armeija joutui siten lähtemään lähes 200-miljoonaisen 
Neuvostoliiton joukkoja vastaan mitä puutteellisim- 

min aseistettuna ja varustettuna. Henkilökohtaista 
aseistustakaan ei riittänyt kuin 275 000 miehelle, ja ns. 
» Malli Cajander» eli siviilipuku, jota täydensivät ko- 
kardi ja sotilasvyö, jäi hyvin monen rintamamiehenkin 
sota-asuksi. Raskaampi aseistus oli yhtä vajavainen. 
Armeijalla ei ollut kuin muutamia patteristoja ras- 
kasta tykistöä, joitakin kymmeniä joko täysin vanhen- 
tuneita tai tykkejä vailla olevia panssarivaunuja, muu- 
tamia kymmeniä panssarintorjuntatykkejä, satakunta 
ilmatorjuntatykkiä, joista melkoinen osa oli varattava 
kotiseudun puolustukseen, sekä 75 sotakelpoisuusvaa- 
timukset täyttävää lentokonetta. Joukoilta puuttui 
myös viestikalustoa, telttoja ja jopa suksiakin, minkä 
lisäksi ammustilanne alkoi olla jo sodan alkupuolella 
hyvin kireä. Tykistön korkea koulutustaso, joka oli 
kenraali V. P. Nenosen ansiota, tasoitti KIIN jon- 
kin verran voimasuhteita. 

Neuvostoliitto heitti sodan alussa Suomen armeijan 
seltsemää etulinjassa olevaa divisioonaa vastaan noin 
25 jalkaväkidivisioonaa, motomekanisoidun armeija- 
kunnan, 5 panssariprikaatia sekä erillisiä panssari- 
muodostelmia ja tykistöyksiköitä. Hyökkääjän voimat 
käsittivät siten noin 500 000 miestä, 2000 panssari- 
vaunua ja 1 000 lentokonetta. Suomen kaksi panssari- 
laivaa, 5 sukellusvenettä, 4 vanhaa tykkivenettä ja 
joitakin raivaajia ja miinalaivoja käsittävää laivastoa 
vastassa oli mm. pari taistelulaivaa sekä joitakin 
uudenaikaisia risteilijöitä käsittävä valtavan ylivoi- 
mainen Neuvostoliiton Itämeren laivasto. Helsingin, 
Viipurin ja Koiviston varsin vahvat rannikkolinnak- 
keet rajoittivat kuitenkin vihollisen merivoimien toi- 
mintamahdollisuuksia. 

Venäläisten Karjalan kannaksella toimiva 7. Ar- 
meija, johon kuului 12 —14 divisioonaa, moottoroitu 
armeijakunta ja 3 panssariprikaatia, juuttui joulu- 
kuun toisella viikolla kiinni Mannerheim-linjaan. Vi- 
hollinen yritti murtaa sen Taipaleessa kolmen divi- 
sloonan voimin joulukuun puolivälissä aloittamallaan 
hyökkäyksellä, mutta tämä tyrehtyi jo parin päivän 

kuluttua. Summassa 17. 12. alkanut läpimurtoyritys 
pysäytettiin 21. 12., vaikka osa vihollisen panssarivau- 
nuista oli jo päässytkin tunkeutumaan Kämärälle asti. 
Muiden torjuntavälineiden puutteessa oli turvaudut- 
tava polttopulloihin eli ns. Molotovin cocktaileihin 
sekä kasapanoksiin, jotka koituivat monen panssari- 
vaunun tuhoksi. Kannaksen Armeijan näiden hyök- 
käysten jälkeen 23. 12. aloittama vastahyökkäys ty- 
rehtyi myös heti alkuunsa viestikaluston ja tykistö- 
tuen puutteen sekä joukkojen kokemattomuuden 
vuoksi. Kun vihollisen Suvannon yli Taipaleen kais- 
talla joulukuun loppupäivinä tekemä hyökkäys oli tor- 
juttu, venäläiset lopettivat suuremmat hyökkäyksensä 
ja ryhtyivät järjestelmällisesti valmistelemaan Kan- 
naksen puolustuksen murtamista. 

Suomalaisten menestys näissä melkein Leningradin 
porteilla käydyissä puolustustaisteluissa, joissa venä- 
läiset 'saattoivat heittää hyökkäykseen suuret määrät 
hyvin varustettuja joukkoja hyökkääjälle erittäin 
edullisissa olosuhteissa, hämmästytti koko maailmaa. 
Suomen vastarinnan pikaista romahtamista oli pidetty 
täysin varmana, sillä Neuvostoliitto näytti päättäneen 
vallata koko maan. Tämä kävi selvästi ilmi siitä, että 
venäläiset muodostivat 1. 12. ns. Terijoen hallituksen. 
Sen johtoon asetettiin Kominternin sihteeri Otto Ville 
Kuusinen. Neuvostoliitto piti tämän jälkeen Kuusisen 
hallitusta Suomen laillisena hallituksena, joten se ei 
halunnut olla missään tekemisissä Suomen pankin 
pääjohtaja Risto Rytin 1. 12. muodostaman uuden hal- 
lituksen kanssa. Tämä hallitus, jonka ulkoministerinä 
oli sosialistien johtaja Väinö Tanner, oli asettanut 
päämääräkseen rauhan aikaansaamisen niin pian kuin 
suinkin. Neuvostoliitto ei kuitenkaan halunnut neuvo- 
tella Suomen kanssa, vaikka Yhdysvallat oli kohta so- 
dan puhjettua tarjonnut välitystään. Se teki avunan- 
tosopimuksen Kuusisen hallituksen kanssa Moskovan 
ilmeisesti uskoessa, että Suomen valloitus on vain pa- 
rin kolmen viikon asia. 

Neuvostojoukkojen eteneminen Laatokan ja Jää- 

meren välisellä rintamalla näyttikin jo sodan alkupäi- 
vinä oikeuttavan nämä toiveet. Laatokan Karjalassa 
Neuvostoliiton 8. Armeija, johon kuului 6—7 divisioo- 
naa ja 2 panssariprikaatia, eteni nopeasti vahvoin 
voimin kaikkien teiden suunnissa, sillä heikot suoja- 
joukot eivät kyenneet tekemään tehokasta vastarintaa. 
Tilanne kehittyi uhkaavimmaksi Tolvajärvellä, jossa 
vihollinen oli jo pääsemässä viimeisten Korpiselkää 
suojaavien kapeikkojen läpi. 

Ylipäällikkö päätti tällöin ryhtyä vastahyökkäyk- 
seen sekä Tolvajärvellä että muillakin uhanalaisim- 
milla suunnilla. Tolvajärven suunnasta vastuun saa- 
nut eversti P. Talvela, jolle ylipäällikkö oli antanut 
niukoista reserveistään everstiluutnantti A. Pajarin 
komentaman rykmentin, ryhtyi 9. 12. hyökkäämään 
ylivoimaista vihollista vastaan. Uhkarohkea yritys on- 
nistui, ja Tolvajärven suunnassa toimivat kaksi vi- 
hollisdivisioonaa työnnettiin 40 km itään Aittojoelle, 
johon rintama vakiintui sodan loppuajaksi. Näissä 
taisteluissa tuhottiin melkein kokonaan yksi venäläis- 
divisioona, minkä lisäksi saatiin suuri sotasaalis. 

Tolvajärven voitto antoi niin armeijalle kuin koko 
kansallekin uskoa siihen, että sodasta selviydyttäisiin 
vihollisen suunnattomasta ylivoimasta huolimatta. Ti- 
lanne vakaannutettiin kohta myös muualla Laatokan 
Karjalassa ja Kuhmossa. Täällä edennyt vihollisdivi- 
sloona pysäytettiin Rastiin ja Kiekinkoskelle, ja Liek- 
saan tunkeutuneet viholliset heitettiin rajan taakse. 
Ilomantsin suunnalla saavutettiin myös voitto, joten 
pahin vaara oli torjuttu Laatokan Karjalassa. 

Ilomantsin pohjoispuolelta Kuusamoon asti ulottu- 
valla kaistalla toimiva Pohjois-Suomen Ryhmä oli sen 
sijaan edelleen äärimmäisessä puristuksessa. Tuom- 
polla oli aluksi ollut tässä suunnassa hyökkäävää pans- 
sareilla vahvistettua 5 jalkaväkidivisoonaa käsittävää 
Neuvostoliiton 9. Armeijaa vastaan asetettavana vain 
muutamia erillisiä pataljoonia. Kuhmoa uhannut vaa- 
ra oli torjuttu ylipäällikön annettua reserveistään yh- 
den rykmentin ja täydennyspataljoonan tähän suun- 

taan. Tilanne oli kuitenkin vielä kriitillisempi Suo- 
mussalmen suunnassa. Kiantajärven pohjoispuolitse 
edennyt 163. Divisioona oli jo vallannut Suomussalmen 
kirkonkylän. Jos Raatteen suunnasta saapuva Neuvos- 
toliiton parhaimpiin joukkoihin kuuluva moottoroitu 
44. Divisioona olisi päässyt yhtymään siihen, tämä voi- 
maryhmä olisi voinut tehtävänsä mukaisesti ryhtyä 
etenemään Oulua kohti katkaistakseen yhdessä Sallan 
* suunnassa tomivien joukkojen kanssa Suomen maayh- 
teydet Ruotsiin. 

Ylipäällikkö antoi tämän vaaran torjumiseksi ken- 
raali Tuompon käyttöön vielä perustamispaikoillaan 
olevan pohjoispohjalaisen divisioonan joukkoja, joilla 
ei ollut edes täydellistä henkilökohtaista varustusta 
raskaasta aseistuksesta puhumattakaan. Näistä sekä 
Suomussalmen suunnalla jo toimivista joukoista muo- 
dostetun prikaatin komentajaksi tuli eversti Hj. Siilas- 
vuo, joka ryhtyi 11. 12. hyökkäämään Suomussalmelle 
tunkeutunutta vihollisdivisioonaa vastaan. 44. Divi- 
sioona sidottiin samanaikaisesti Raatteen tien varteen. 
Melkein ilman tykistötukea toimimaan joutuneet suo- 
malaiset joukot saartoivat 163. Divisioonan ja tuhosi- 
vat sen joulukuun loppuun mennessä suurimmaksi 
osaksi. Sotasaalis käsitti mm. useita kymmeniä tykke- 
jä. Siilasvuon nyt jo noin divisioonan vahvuiseksi kas- 
vanut voimaryhmä heitettiin tämän jälkeen 44. Divi- 
sioonaa vastaan. Tämä Raatteen tien suuntaan kaivau- 
tunut divisioona paloiteltiin moneen osaan, ja näin syn- 
tyneet motit tuhottiin toinen toisensa jälkeen. Näiden 
ankarassa pakkasessa käytyjen taistelujen päätyttyä 
7. 1. vain aniharvat 44. Divisioonan yli 16 000 miehestä 
olivat välttäneet kuoleman tai sotavankeuden. Mm. 97 
tykkiä, 54 panssarivaunua, 420 autoa ja toista tuhatta 
hevosta käsittänyt sotasaalis oli niin valtava, että se 
tuntui koko Suomen armeijan varustustilanteessa. 

Suomussalmen ja Raatteen voitot poistivat tässä 
suunnassa uhanneen vaaran. Siilasvuon joukot siirret- 
tiin sitten Kuhmoon, jossa ne saartoivat 54. Divisioo- 
nan. Vain rauhan tulo pelasti tämän rippeet tuholta. 

Vihollinen lähetti myös Lappia vastaan ylivoimaiset 
joukot. Parin divisioonan vahvuiset 9. Armeijan voi- 
mat olivat lähteneet Sallan kirkonkylän vallattuaan 
etenemään Pelkosenniemen ja Joutsijärven teiden 
suunnissa. Ylipäällikkö antoi 12. 12. muodostamansa 
Lapin Ryhmän komentajan kenraali K. Walleniuksen 
tehtäväksi näiden Rovaniemeä uhkaavien vihollis- 
voimien lyömisen. Walleniuksen joukot pakottivat- 
kin ensiksi Pelkosenniemellä suorittamallaan hyök- 
käyksellä vihollisen vetäytymään lähes 100 km Sai- 
jaan, jonka jälkeen Joutsijärven suunnassa edenneet 
venäläiset työnnettiin Märkäjärvelle. Rintamalinja 
jäl tänne sodan loppuun asti. 

Petsamon suuntaan oli keskitetty Neuvostoliiton 14. 
Armeija, johon kuului 3 divisioonaa. Kuitenkin vain 
yksi divisioona lähti etenemään Rovaniemen suuntaan 
muiden varmistaessa Jäämeren rannikkoa. Petsamoa 
puolusti aluksi vain yhden tykistöpatterin tukema 
komppania. Vaikka puolustajan voimat myöhemmin 
kasvoivatkin, vihollisen ylivoima oli murskaava. Puo- 
lustajien oli tämän vuoksi pakko vetäytyä helmikuun 
loppupuolella Nautsiin. 

Tolvajärven ja Ägläjärven voitot eivät olleet selvit- 
täneet tilannetta koko IV AK:n kaistalla Laatokan 
rannikon läheisyydessä. Vihollinen oli hyökännyt 
täällä rajan ylitettyään Suojärveltä Loimolaan johta- 
van tien, Uomaan tien ja Salmin-Pitkärannan tien 
suunnassa. Suojärveltä edennyt vihollisdivisioona py- 
säytettiin Kollaanjoelle, jossa käytiin kiivaita taiste- 
luja sodan loppuun asti Täällä puolustautuneet 
muutaman pataljoonan vahvuiset joukot kestivät kui- 
tenkin loppuun asti siitä huolimatta, että vihollisella 
oli sodan lopulla tällä kaistalla jo useita divisioonia. 
Uomaan tietä sekä Salmista edenneet viholliset pää- 
sivät sen sijaan yhtymään, joten Kitelän-Koirinojan 
asemaa vastassa oli 2 venäläisdivisioonaa ja panssari- 
prikaati. Suomalaiset yrittivät vastahyökkäyksillä 
katkaista vihollisen yhteydet. Tämä onnistui lopulli- 
sesti 11. 1., jolloin koko vihollisen hyökkäysryhmä oli 

joutunut saarroksiin. Nyt syntyneissä »mottitaisteluis- 
sa» tämä suuri vihollismotti paloteltiin aluksi useam- 
paan osaan, jotka sitten tuhottiin toinen toisensa jäl- 
keen. Suurimpia niistä oli 29. 2. selvitetty Itä-Lemetin 
»kenraalimotti», jossa tuhottiin 18. Divisioonan esi- 
kunta sekä koko 4. Panssariprikaati. Sotasaalis käsitti 
mm. yli 100 panssarivaunua ja 24 tykkiä. 

Vihollinen oli heittänyt myös Itämerellä olevat me- 
rivoimansa sekä Suomen sotaretkeä varten Luoteis- 
Venäjälle kootut ilmavoimansa taisteluun heti sodan 
puhjettua. Itämeren laivasto yritti katkaista Suomen 
meriyhteydet länteen, mutta epäonnistui. Huonosti 
kävi myös niiden laivastoyksiköiden, jotka joutuivat 
yhteenottoihin suomalaisten rannikkopattereiden kans- 
sa. Utön linnake upotti uudenaikaisen ison hävittäjän, 
ja Russarö tuotti vaurioita sitä tulittaneille raskaille 
sota-aluksille. Vihollisen taistelulaivojen lentojoukko- 
jen tukemana Koiviston Saarenpään linnaketta vas- 
taan tekemät hyökkäykset eivät myöskään onnistu- 
neet. 

Suomenlahden ja Laatokan rannikkopatterit osoit- 
tivat selvästi, mitä hyötyä kiinteistä linnoituslaitteista 
olisi ollut itse Kannaksellakin. Koiviston sekä Laato- 
kan rannikolla olevat Kaarnajoen ja Järisevän linnak- 
keet tukivat hyvin tehokkaasti niiden vaikutuspiirissä 
taistelevia maavoimia. Vihollinen ampui Järisevää 
vastaan yli satatuhatta kranaattia saamatta sitä kui- 
tenkaan vaiennetuksi. Mantsin linnake tuki puoles- 
taan suuresti Laatokan pohjoisrannikolla taistelevia 
suomalaisia joukkoja sodan loppuun asti, jolloin lin- 
nakkeen miehet toivat tällöin jo vihollisen rintaman 
takana olevan linnakkeensa tykit mukanaan suoma- 
laisten linjoille. 

Vihollisen lentotoiminta kohdistui heti alusta alkaen 
kotiseutuun rintamien ohella. Hyökkäysten oltua aluk- 
si hajanaisia toiminta tehostui vähitellen vihollisen 
keskittäessä iskunsa rintaman takana olevia kohteita 
sekä tärkeimpiä rautatiesolmuja vastaan. Vaikka Suo- 
men vähäiset hävittäjät oli etupäässä varattava soti- 

laallisia kohteita suojelemaan, kotirintamaa vastaan 
toimiville vihollisvoimille aiheutettiin välillä varsin 
raskaita tappioita. Vihollisen ilmaylivoima kasvoi kui- 
tenkin jatkuvasti venäläisten siirtäessä yhä uusia yk- 
siköitä Suomen rintamille. 

Neuvostoliiton sotilasjohto oli joutunut jo ensim- 
mäisten sotaviikkojen aikana toteamaan, että se oli 
arvioinut väärin Suomen vastustuskyvyn. Venäläiset 
ryhtyivät silloin vahvistamaan suuresti Suomea vas- 
taan toimivia voimiaan Suomen vastarinnan murs- 
kaamiseksi. Kannakselle keskitettiin ylipäälliköksi 
nimitetyn marsalkka Vorosilovin johdolla uusia jouk- 
koja, kunnes siellä tuli olemaan noin 26 divisioonaa 
sekä useita panssarimuodostelmia ja hyvin vahva ty- 
kistö. Näistä muodostettiin marsalkka TimoSsenkon 
johtoon asetettu armeijaryhmä, johon kuului Kan- 
naksella jo aikaisemmin toiminut kenraali MeretSko- 
vin 7. Armeija ja uusista joukoista koottu kenraali 
Grendalin 13. Armeija. Myös Laatokan pohjoispuolella 
toimivia joukkoja vahvennettiin. Näistä noin 21 divi- 
sioonan vahvuisista joukoista muodostettiin pohjoinen 
armeijaryhmä, jonka komentajaksi määrättiin mar- 
salkka Stern. 

Suomen puolustusvoimienkaan ylijohto ei ollut ol- 
lut toimettomana. Kaikista suinkin rintamakäyttöön 
kelpaavista miehistä muodostettiin uusia joukkoja, ja 
nuoria ikäluokkia ja nostomiehiä kutsuttiin palveluk- 
seen. Kannakselle saatiin näin vielä yksi divisioona. 
Laatokan Karjalassa motteja laukovia joukkoja voi- 
tiin myös vahventaa yhdellä divisioonalla. Ampuma- 
tarvikkeiden ym. materiaalin tuotanto oli kiihdytetty 
äärimmilleen, ja ulkomailta ostettiin kaikki suinkin 
irti saatavissa olevat sotatarvikkeet niiden ikää ja 
hintaa katsomatta. | 

Kaikki suinkin mahdollinen olikin tehtävä puolus- 
tuksen lujittamiseksi, sillä edessä oli koko sodan an- 
karin koetos. Venäläiset aloittivat nimittäin 1. 2. Kan- 
naksella hyökkäyksen, joka ylitti kaiken siihen men- 
nessä nähdyn. Painopiste oli Muolaanjärven länsipuo- 

lella Lähteen kaistalla ja Summan kylässä. Vihollinen 
heitti täällä suomalaisten asemia vastaan kuusi divi- 
sioonaa, joita tuki tavattoman voimakas tykistö. Tyk- 
kejä oli niin tiheässä, että niitä saattoi olla yli 400 kpl. 
parin kilometrin kaistalla. Kun vihollinen pyrki sito- 
maan suomalaisten voimat kaikilla muillakin kais- 
toilla, koko Karjalan kannas peittyi liekkeihin ja sa- 
vuun. 

Näin alkanut suurtaistelu riehui yhä kasvavalla voi- 
malla kaksi viikkoa. Summasta kuului jatkuva jyrinä 
vihollistykistön ampuessa suomalaisten asemiin kym- 
meniä ja jopa satoja tuhansia kranaatteja vuorokau- 
dessa. Panssarivaunujen tukema jalkaväki hyökkäili 
tulituksen lomassa antamatta puolustajan nopeasti ku- 
luville joukoille hetkenkään lepoa. Asemiin päässeet 
viholliset heitettiin takaisin kerran toisensa jälkeen, 
mutta hyökkääjä ei hellittänyt. Venäläiset toivat tais- 
teluun yhä uusia voimia, ja näiden ponnistukset al- 
koivat tuottaa tuloksia. Lähteen kaistalla tapahtui 11. 
2. sisäänmurto, jota uupuneet puolustajat eivät kyen- 
neet enää selvittämään viholliselle tuotetuista suurista 
tappioista huolimatta. Kun menetettyjä asemia ei saa- 
tu vallatuksi takaisin kaikkien käytettävissä olevien 
reservienkään avulla, ylipäällikkö antoi 14. 2. käskyn 
Sommee— Kämärä—Muolaanjärvi-Salmenkaita I1in- 
jan kautta kulkevaan Väliasemaan vetäytymisestä. 
Kaikki Vuoksen länsipuolella olevat joukot olivat jät- 
täneet Mannerheim-linjan 17. 2. mennessä. Vain Tai- 
paleen puolustajat pitivät edelleen asemansa vihollisen 
kiivaista hyökkäyksistä huolimatta. 

Väliasema, jota ei ollut ehditty paljoakaan kenttä- 
linnoittaa, ei kestänyt kuin vähän yli viikon viholli- 
lisen voimakasta painostusta Kannaksen Armeijan 
vahventamisesta huolimatta. Kannakselle oli siirretty 
vajaa divisioona Laatokan Karjalasta sekä joitakin 
pataljoonia muilta rintamilta. Ylipäällikkö oli myös 
määrännyt 19. 2. Kannaksen Armeijan komentajaksi 
kenraali Heinrichsin, jonka aikaisemmin komentaman 
III AK:n sai kenraali Talvela. Vähän myöhemmin 

Kannaksen joukot jaettiin kolmeksi armeijakunnaksi, 
jolloin Keski-Kannasta puolustavan I AK:n komenta- 
jaksi tuli kenraali T. Laatikainen. 

Ylipäällikkö antoi 27. 2. käskyn vetäytyä Viipurin- 
lahti—Viipuri—Tali—-Vuoksi linjalla olevaan Taka- 
asemaan, kun edellisenä päivänä Väliasemaan Näykki- 
järvellä tapahtunutta murtoa ei ollut saatu selvite- 
tyksi. Venäläiset aloittivat 2. 3. hyökkäyksen tätä lin- 
jaa vastaan. Vaikka Taka-asemakin oli hyvin vailli- 
naisesti varustettu, puolustaja kykeni pitämään siinä 
paremmin puolensa maaston vaikeuttaessa hyökkää- 
jän toimintaa. Tilanne kehittyi kuitenkin kohta krii- 
tilliseksi etenkin Viipurin ympäristössä ja Viipurin- 
lahdella, sillä vihollinen lähetti noin 6 divisioonaa lah- 
den yli kiertääkseen tällä tavoin koko Kannaksen Ar- 
meijan sivustan. Ylipäällikkö muodosti tällöin Viipu- 
rinlahden länsirantaa puolustamaan erityisen Rannik- 
koryhmän, jonka komentajana toimi aikaisempi yleis- 
esikunnan päällikkö kenraali K. L. Oesch. Viipurin- 
lahdelle siirretyt Sallan suunnalla toimineet joukot, 
joiden kaistan oli ottanut vastaan ruotsalainen vapaa- 
ehtoisosasto, Koiviston puolustajat ym. kenraali Oesch- 
in käyttöön asetetut voimat onnistuivatkin tekemään 
tyhjäksi vihollisen yritykset pureutua länsirannalle, 
jossa vihollinen sai haltuunsa vain pari niemenkärkeä. 

Venäläiset ponnistivat maaliskuun alkupuolella voi- 
mansa äärimmilleen suomalaisten vastarinnan murs- 
kaamiseksi. Uupuneet ja heikot puolustajan voimat, 
joiden oli myös käytettävä ampumatarvikkeitaan 
mitä säästäväisimmin, onnistuivat pitämään asemansa 
vain hellittämättömän sisunsa avulla. Tämä asiain- 
tila ei voinut kuitenkaan kauan jatkua, sillä puolusta- 
jan voimat kuluivat nopeasti. Sanottavampaa ulko- 
maista apua, johon oli kiinnitetty melkoisia toiveita, 
ei ollut myöskään saatu noin 8 500 ruotsalaista vapaa- 
ehtoista lukuunottamatta. Vain kelirikko saattoi siten 
tuottaa tilanteeseen helpotuksen, muita sitäkään ei ol- 
lut vielä vähään aikaan odotettavissa poikkeuksel- 
lisen ankaran talven jälkeen. Hallitus pyrki siten ylim- 

män sodanjohdon suosituksesta kaikin keinoin tutki- 
maan rauhanteon mahdollisuutta. 

Yleistilanne osoittautuikin maaliskuun alkupuo- 
lella tässä suhteessa edulliseksi. Maailman yleisen 
mielipiteen suopeus ei ollut tosin johtanut muuhun 
kuin siihen, että Kansainliitto tuomitsi Neuvostoliiton 
hyökkäyksen Suomea vastaan ja erotti sen liiton jäse- 
nyydestä. Kansainliitto kehotti myös jäseniään avusta- 
maan Suomea. Suomen skandinaavisilta naapureilta 
el tosin saatu muuta kuin aineellista apua ja vapaa- 
ehtoisia Ruotsin hallituksen pysyttäytyessä mm. ulko- 
ministeri Sandlerin vetoomuksista huolimatta tiu- 
kasti puolueettomana. Englanti ja Ranska ryhtyivät 
sen sijaan yllättäen suunnittelemaan Suomen soti- 
laallista avustamista. Niiden varsin huomattavaksi 
suunnitellun apuretkikunnan — tällöin oli puhetta 
jopa 150 000 miehestä — piti nousta maihin Norjassa 
ja edetä Ruotsin poikki Pohjois-Suomeen. Avustus- 
suunnitelma oli kuitenkin epävarmalla pohjalla jo 
yksin sen vuoksi, että Ruotsi kielsi apujoukoilta läpi- 
kulkuoikeuden. Länsivallat valmistelivat tästä huoli- 
matta retkikunnan lähettämistä, sillä ne pyrkivät 
ehkä enemmänkin edistämään omia pyyteitään kuin 
auttamaan Suomea. Länsirintamalla vallitseva hil- 
jaiselo pakotti nimittäin niiden hallitukset etsimään 
mahdollisuuksia Saksan vahingoittamiseksi muissa 
suunnissa. Lähettämällä joukkojaan Ruotsiin länsival- 
lat olisivat saaneet katkaistuksi Saksalle hyvin tär- 
keät Ruotsin rautamalmin toimitukset. Suomen autta- 
mista kannatti siten hyvin harkita, etenkin kun sen 
varjolla olisi voitu puolustella liittoutuneiden omien 
etujen vaatimaa Norjan ja Ruotsin puolueettomuuden 
loukkaamista. 

Nämä suunnitelmat, jotka raukenivat lopullisesti 
Suomen rauhantekoon, auttoivat kuitenkin joka ta- 
pauksessa Suomea. Neuvostohallitus oli jo tammi- 
kuun lopulla joutunut Suomen sitkeän vastarinnan 
vuoksi toteamaan, että Kuusisen hallituksen tukemi- 
nen oli hyödytöntä. Se ilmoitti siksi olevansa valmis 

neuvottelemaan Rytin hallituksen kanssa. Länsival- 
tain avustussuunnitelmat saivat nyt Neuvostoliiton 
kiirehtimään rauhantekoa, sillä apuretkikunnan lähet- 
täminen olisi vetänyt Skandinavian mukaan suurso- 
taan sekä saattanut johtaa Neuvostoliiton kannalta 
laskemattomiin seurauksiin. Kun Neuvostoliiton asei- 
den kunnia oli pelastettu suomalaisten jouduttua luo- 
pumaan pääpuolustuslinjastaan, jonka vahvuutta neu- 
vostopropaganda paisutteli suunnattomasti, Moskova 
oli omasta puolestaan valmis rauhaan. 

Venäläiset olivat ilmoittaneet jo 20. 2., että rauhan- 
teon hintana tulisi olemaan ns. Pietari Suuren eli 
Uudenkaupungin rauhan raja. Suomen hallitus oli 
päättänyt helmikuun viimeisenä päivänä aloittaa rau- 
hanneuvottelut tultuaan siihen käsitykseen, ettei län- 
sivaltain apu olisi tarpeeksi nopea eikä tehokas. Pää- 
ministeri Rytin johtama rauhanvaltuuskunta matkusti 
7. 3. Moskovaan neuvostohallituksen ilmoitettua suos- 
tuvansa neuvotteluihin. Moskovassa ilmeni, että Neu- 
vostoliitto vaati Kaakkois-Suomen lisäksi myös Suo- 
menlahden ulkosaaria, Sallaa ja Hangon vuokraamis- 
ta. Suomen hallitus päätti kuitenkin suostua rauhaan 
sotamarsalkka Mannerheimin ilmoitettua, ettei yli- 
johto voi vihollisen kasvavan painostuksen vuoksi taata 
rintamien kestämistä siihen saakka, kunes länsivaltain 
apu mahdollisesti saapuisi. Eduskunta hyväksyi myös 
rauhantekoa koskevan hallituksen esityksen melkein 
yksimielisesti vain maalaisliiton Juho Niukkasen, 
Uuno Hannulan ja Urho Kekkosen äänestäessä sitä 
vastaan. 

Pääministeri Ryti allekirjoitti näin ollen rauhan- 
sopimuksen 12. 3. Moskovassa. Koko kansakunta otti 
järkyttyneenä vastaan tiedon ehdoista, joilla 105 päi- 
vää valtavaa ylivoimaa vastaan käyty kamppailu oli 
Juoduttu lopettamaan. Vastustajalle oli luovutettava 
yli kymmenesosa Suomen alueesta, jonka mukana 
400 000 ihmistä menetti kotinsa. Kannaksen ja Laa- 
tokan Karjalan luovuttaminen heikensi myös maan 
puolustusmahdollisuuksia. 

Suomen kansa kesti kuitenkin raskaan rauhan yhtä 
hyvin kuin sitä edeltäneen epätoivoisen taistelunkin. 
Armeija vetäytyi täydessä järjestyksessä uudelle ra- 
jalle, jonne asti vihollinen ei ollut asevoimansa avulla 
missään kyennyt etenemään. Luovutettujen alueiden 
väestö siirtyi myös kokonaisuudessaan uuden rajan 
taakse, jossa se murtumattomin voimin ryhtyi raivaa- 
maan itselleen uusia elinmahdollisuuksia. Tähän työ- 
hön yhtyi koko kansa antamatta sodan aiheuttamien 
menetysten masentaa mieltään. Sota oli maksanut 
maalle yli 23 000 miestä kaatuneina noin 45 000 mie- 
hen haavoittuessa. Noin 2 350 siviilihenkilöä oli tämän 
lisäksi kuollut ja haavoittunut ilmapommituksissa, 
minkä lisäksi niin sota kuin alueluovutuksetkin mer- 
kitsivät valtavia taloudellisia menetyksiä. Mutta 
näitä uhrauksia ei pidetty liian suurina, kun niiden 
avulla oli pelastettu maalle sen itsenäisyys. 


VÄALIRAUHA 


Suomi oli pyrkinyt vilpittömästi rauhaan allekir- 
joittaessaan Moskovassa maaliskuun 12. päivänä rau-. 
hansopimuksen. Näin ei kuitenkaan käynyt hyvin suu- 
reksi osaksi siitä itsestään riippumattomista syistä. 
Nyt aikaansaatu rauhankausi muodostui vain välirau- 
haksi, jonka lopetti vain hiukan yli 15 kuukauden ku- 
luttua puhjennut uusi taistelu. 

SuUUrin syy tästä lankeaa Neuvostoliiton kannetta- 
vaksi. Moskovan Saksaa sekä Suomen saksalaisten 
mahdolliseen Neuvostoliittoa vastaan tekemään hyök- 
käykseen suhtautumista koskevat epäilykset olivat 
saaneet sen esittämään Suomelle tämän mahdottomina 
pitämiä vaatimuksia, jotka Moskova oli ajanut läpi 
sodan avulla. Rauhantekokaan ei saanut venäläisiä 
luopumaan epäluuloistaan ja omaksumaan neutraalia 
asennetta Suomeen nähden. Neuvostohallitus esitti päin 
vastoin Suomelle yhä uusia vaatimuksia herättäen 

sillä suomalaisissa epäilyksiä, että se odotti vain suo- 
tuisaa tilannetta toteuttaakseen rauhanteon keskeyt- 
tämät Suomen valloittamista koskevat hankkeensa. 
Tämä sai Moskovan pakkorauhan katkeroittamat ja 
kansallisen olemassaolonsa tuhoutumista pelkäävät 
suomalaiset etsimään tukea joka taholta, missä sitä oli 
vain saatavissa. Neuvostoliitto ajoi siten itse Suomen 
yhteistoimintaan Saksan kanssa eli tilanteeseen, jonka 
estäminen oli ollut kakkien sen Suomelle esittämien 
ehdotusten ja vaatimusten tarkoituksena. 

Tästä ei tosin näyttänyt olevan pelkoa rauhanteon 
jälkeen. Maaliskuun lopulla uudelleen muodostettu 
Rytin hallitus, johon kuului maalaisliittolaisia, kokoo- 
mukselaisia, ruotsalaisia, sosialisteja ja pari ammatti- 
ministeriä edistyspuolueeseen lukeutuvan pääminis- 
terin lisäksi, pyrki aluksi varmistamaan Suomen epä- 
varman aseman etsimällä muiden pohjoismaiden tu- 
kea. Neuvostoliiton ja Saksan asetuttua jyrkästi vas- 
tustamaan Suomen näille ehdottamaa puolustusliit- 
toa, tämä yritys raukesi alkuunsa. Kun Saksa oli aloit- 
tanut huhtikuussa 1940 Tanskaa ja Norjaa vastaan 
hyökkäyksen, joka johti näiden maiden miehitykseen, 
Suomi yritti vielä jatkaa keskustelujaan Ruotsin 
kanssa. Neuvostoliiton painostus teki kuitenkin niis- 
täkin lopun. 

Moskova toimi täysin omien etujensa vastaisesti teh- 
dessään tyhjäksi nämä skandinaaviset yhteistyösuun- 
nitelmat. Skandinavian maiden keskeinen puolustus- 
liitto olisi ehkä saattanut hillitä Saksan hyökkäysai- 
keita, eikä Skandinavian olisi tällöin tarvinnut pelätä 
länsivaltojenkaan taholta puolueettomuutensa louk- 
kaamista. Skandinaavinen liittokunta ei olisi myös- 
kään missään tapauksessa ryhtynyt hyökkäystoimen- 
piteisiin Neuvostoliittoa vastaan, joten sen muodosta- 
minen olisi ilmeisesti varmistanut Neuvostoliiton luo- 
teisrajan paremmin kuin sen oma politiikka. 

Neuvostoliiton Suomea kohtaan rauhanteon jälkeen- 
kin harjoittama painostus toi nyt sen sijaan saksalaiset 
joukot Suomeen ja veti Suomenkin mukaan Saksan 

ja Neuvostoliiton väliseen sotaan. Suomi oli joutunut 
Tanskan ja Norjan valtauksen jälkeen pahasti pussiin. 
Se saattoi olla yhteydessä ulkomaailman kanssa vain 
Petsamon kautta, ja sen tännekin suuntautuva meren- 
kulku oli riippuvainen sotaakäyvien suurvaltojen kul- 
kuluvista. Neuvostoliiton Suomelle esittämät :mm. ta- 
loudellista laatua olevat sekä Hankoon tapahtuvaa 
sotilasliikennettä koskevat vaatimukset sekä sen puut- 
tuminen Suomen sisäisiin asioihin — mm. kansan- 
huoltoministeriksi maaliskuussa tulleen ministeri Tan- 
nerin oli erottava Moskovan painostuksesta hallituk- 
sesta — pitivät yllä suurta epävarmuuden tunnetta. Ve- 
näläiset vaativat myös väliin hyvin uhkaavassa sävys- 
sä määräämisvaltaa Petsamon nikkelikaivoksissa, vaik- 
ka nämä kuuluivat kanadalais-englantilaiselle yhty- 
mälle. Venäläisten uuden rajan taakse keskittämät 
voimakkaat joukot olivat omiaan antamaan painoa 
näille vaatimuksille sekä osoittamaan, ettei uhanalai- 
nen tunnelma ollut vain kuvittelua. Baltian maiden 
täydellinen liittäminen Neuvostoliittoon vastoin syk- 
syllä 1939 tehtyjä lupauksia oli myös varottavana esi- 
merkkinä. Tilanne näytti välillä Suomen kannalta 
niin uhkaavalta, että elokuussa 1940 valmisteltiin jo 
liikekannallepanoakin. Heti rauhan tultua oli myös 
ryhdytty tarmokkaasti korjaamaan varustautumisessa 
ilmenneitä puutteita sekä linnoittamaan vaikeasti puo- 
lustettavaa uutta rajalinjaa. 

SUomen asemassa oli kuitenkin tällä välin tapahtu- 
nut ratkaiseva käänne, vaikka Suomessa ei siitä aluksi 
ollut mitään tietoa. Tämä johtui suursodan kulusta. 
Hitler oli loppukesällä 1940 päätynyt käsitykseen, että 
Saksan oli murskattava Neuvostoliitto, ennen kuin se 
saattoi toivoa onnistuvansa pakottamaan Englannin 
rauhaan. Vaikka Hitler hyväksyikin Saksan ylijohdon 
idänsotaretkeä varten laatiman ns. Barbarossa-suun- 
nitelman vasta joulukuun 18. päivänä 1940, nämä 
uudet ajatukset määräsivät Saksan suhtautumisen Neu- 
vostoliittoon jo elokuusta lähtien. Niinpä Hitler aset- 
tui torjuvalle kannalle, kun Stalinin marraskuussa 

1940 Berliiniin lähettämä Molotov vaati Neuvostolii- 
tolle vapaita käsiä Suomen suhteen. 

Saksa toivoi Suomesta liittolaista alunperin touko- 
kuun puolivälissä 1941 alkavaksi suunnitellussa hyök- 
käyksessään. Suomalaisten vastahakoisuus hyökkäys- 
sotaan aavistettiin Berliinissä ilmeisesti hyvin, sillä 
Suomen suostutteleminen yhteistoimintaan tapahtui 
hitaasti ja varovaisesti. Saksa tarjosi ensiksi loppu- 
kesällä 1940 Suomelle mahdollisuuden ostaa aseita. 
Samalla Suomea pyydettiin myöntämään saksalaisille 
oikeus kuljettaa joukon sotilaita Pohjois-Suomen 
kautta Norjaan. Ruotsi oli jo aikaisemmin antanut 
Saksalle luvan samantapaisiin, mutta paljon suurem- 
piin kuljetuksiin. Kun tämän toivottiin vaikuttavan 
hillitsevästi tällöin juuri uhkaavasti esiintyviin venä- 
läisiin, lupa myönnettiin. Neuvostoliitolle oli juuri vä- 
hää aikaisemmin myönnetty oikeus kuljettaa maitse 
joukkojaan Hankoon. 

Sopimuksen tekeminen Saksan kanssa oli hyvin koh- 
talokas päätös, vaikka tuskin kukaan silloin sitä 
aavisti. Saksalaiset keskittivät nimittäin tämän kaut- 
takulkusopimuksen varjolla kesäkuun alussa 1941 Ro- 
vaniemen tienoille huomattavasti joukkoja, joiden teh- 
tävänä oli Barbarossa-suunnitelman mukaan hyökätä 
Murmanskin ja Sallan suuntiin. Suomen hallitus ei 
ryhtynyt mihinkään toimenpiteisiin näiden keskitys- 
ten johdosta, vaikka saksalaisten kanssa ei ollutkaan 
sovittu sotilaallisesta yhteistoiminnasta. Saksalaiset 
olivat kyllä ottaneet tässä mielessä yhteyden Suomen 
puolustusvoimain johtoon jo tammikuussa 1941, kun 
yleisesikunnan päällikkö kenraali Heinrichs kävi luen- 
tomatkalla Saksassa. Suomalaisten torjuessa kaikki 
teoreettisetkin hyökkäykseen osallistumista koskevat 
keskustelut yhteydenpito koski vain sen tapauksen va- 
ralta suoritettavia valmisteluja, että Neuvostoliitto 
hyökkäisi jälleen Suomen kimppuun. Saksan Norjassa 
olevien joukkojen johto, jonka piti tässä tapauksessa 
avustaa Suomea, huolehti siksi Saksan puolesta näistä 
keskusteluista. Suomi alkoi panna omia voimiaan so- 

takannalle vasta 14. 6., kun Saksan pääesikunta il- 
moitti suomalaisille, että se pitää sodan puhkeamista 
varmana. 

Suomessa oli tapahtunut talvella 1940-41 niin val- 
tion päämiehen kuin hallituksenkin vaihdos. Talvisota 
oli käynyt kovasti presidentti Kallion voimille. Presi- 
dentti, joka oli itseään säästämättä hoitanut sodan ai- 
kana tehtäviään ja etsinyt tietä maan irrottamiseksi 
sodasta, oli masentunut suuresti rauhanehtojen anka- 
ruuden vuoksi. Hänen oikea kätensä, jolla hän oli al- 
lekirjoittanut rauhanasiakirjat, halpautui seuraavana 
kesänä. Kun hänen terveytensä oli heikentynyt jat- 
kiuvasti, presidentti päätti joulukuussa luopua tehtä- 
västään. Eduskunta valitsi joulukuun 19. päivänä hä- 
nen seuraajakseen pääministeri Risto Rytin. Eronnut 
presidentti ajoi samana iltana soihtukujan läpi Hel- 
singin rautatieasemalle lähteäkseen Nivalaan viettä- 
mään vanhuudenpäiviään. Kun hän parhaillaan käveli 
Porilaisten marssin kaikuessa asemasillalla olevan kun- 
niakomppanian editse, läsnäolijat näkivät hänen hor- 
jahtavan ja vaipuvan sotamarsalkka Mannerheimin 
käsivarsille. Paikalle kutsuttu lääkäri totesi entisen 
presidentin kuolleen. 

Maan ensimmäisen talonpoikaispresidentin elämä 
päättyi siten juuri sillä hetkellä, kun hän lopetti pit- 
kän yhteiskunnallisen ja valtiollisen uurastuksensa. 
Presidentti Kallion elämäntyön tärkeimmäksi aikaan- 
saannokseksi jäi hänen toimintansa kansamme eheyt- 
tämiseksi, johon hän pyrki etenkin maan asioiden 
johdossa ollessaan. Kallion toimesta hänen presi- 
dentiksi tultuaan aikaansaatu hallitusyhteistyö porva- 
rillisten puolueiden ja sosialistien välillä vaikutti hy- 
vin ratkaisevasti siihen, että kansakunta nousi niin 
yksimielisesti maata puolustamaan hädän hetkellä. 

Risto Rytin presidentiksi valitsemisen johdosta oli 
jouduttu muodostamaan uusi hallitus pankinjohtaja 
J. W. Rangellin johdolla. Tämä astui virkaansa 4. 1. 
1941. Rangellin kaikista puolueista muodostettu hal- 
litus, jossa tosin aikaa myöten tapahtui eräitä henkilö- 

vaihdoksia, joutui hoitamaan maan asioita parin vuo- 
den ajan. Tärkeimmässä ratkaisussaan eli Saksan ja 
Neuvostoliiton sotaa koskevissa kannanotoissaan hal- 
lituksella ei tosin ollut paljoakaan valinnanvaraa. 
Saksalaisten joukkojen tulo Pohjois-Suomeen oli jo 
määrännyt Suomen kohtalon, vaikka hallitus yrittikin 
vielä harkita tilannetta. Niinpä kun Saksan sotavoimat 
lähtivät varhain aamulla kesäkuun 22. päivänä hyök- 
käykseen Neuvostoliittoa vastaan, maan rajoille kes- 
kitetty Suomen armeija tyytyi vain pitämään ase- 
mansa. Hallitus antoi Suomen ulkomailla oleville lä- 
hettiläille määräyksen korostaa Suomen puolueetto- 
muutta, samalla kun se yritti ylläpitää yhteyksiä myös 
Neuvostoliittoon. Saksakin otti tämän Suomen asen- 
teen huomioon. Tämä ilmeni mm. siitä, että Pohjois- 
Suomessa olevat saksalaiset joukot eivät saaneet ylit- 
tää Neuvostoliiton rajaa. 

Neuvostoliitto teki itse lopun tästä Suomen kieltä- 
mättä oudosta puolueettomuudesta. Sen lentojoukot 
suorittivat kesäkuun 25. päivänä voimakkaita hyök- 
käyksiä mm. kymmentä tärkeää paikkakuntaa vastaan. 
Etenkin Turku kärsi tällöin suuria vaurioita. Suomen 
ilma-alueella ammuttiin tänä päivänä alas yhteensä 
26 viholliskonetta. Pääministeri totesi näiden sotatoi- 
mien johdosta eduskunnan suljetussa istunnossa, että 
Suomi oli jälleen sodassa Neuvostoliittoa vastaan. 


JATKOSOTA 


Saksan ja Neuvostoliiton välisten vihollisuuksien 
puhkeamisen alkaessa toukokuussa 1941 näyttää to- 
dennäköiseltä Suomen poliittisen ja sotilasjohdon oli 
määriteltävä suhtautumisensa tällaiseen tilanteeseen. 
Tällöin päätettiin, ettei Suomi ryhdy missään tapauk- 
sessa hyökkäämään. Se tulisi kuitenkin puolustautu- 
maan, jos sen kimppuun hyökätään. Suomen puolus- 
tusvoimat ryhmitettiin tämän mukaisesti maan rajoille 

puolustusta varten, kun kenttäarmeija asetettiin 17. 6. 
annetulla käskyllä liikekannalle saksalais-venäläisen 
selkkauksen aivan ilmeisesti lähestyessä. 

Puolustusvoimat olivat nyt sekä määrällisesti että 
laadullisesti huomattavasti vahvemmat kuin Talvisodan 
puhjetessa. Kenttäarmeijan vahvuus oli 16 divisioonaa 
ja 5 prikaatia eli yli 6 divisioonaa suurempi kuin syk- 
syllä 1939. Puolustuksen painopiste oli Suomenlahden 
ja Oriveden välillä, johon keskitettiin yhteensä 7 divi- 
sioonaa käsittävät kenraalien Oeschin, Laatikaisen ja 
Talvelan komentamat IV AK, V AK ja II AK. Laato- 
kan pohjoispuolelle sijoitettiin kenraali Hägglundin 
2 divisioonaa ja 2 prikaatia käsittävä VII AK. Eversti 
Raappanan komentama 14. Divisioona puolusti Liek- 
san — Kuhmon aluetta. Lappiin sijoitettujen saksalais- 
ten joukkojen komentajalle kenraalieversti von Fal- 
kenhorstille alistettu 2 divisioonaa käsittävä III AK, 
jota komensi kenraali Siilasvuo, ryhmitettiin Hyryn- 
salmen — Kuusamon alueelle. Rovaniemelle sijoittu- 
neella von Falkenhorstilla oli tällöin Lapissa Petsa- 
mon ja Sallan suunnissa 4 saksalaista divisioonaa. 
Hangon vuokra-alueen rajaa varmistamaan sijoitettiin 
merivoimien komentajan kenraali Valveen komen- 
nossa oleva yhden divisioonan ja rannikkoprikaatin 
vahvuinen ryhmä. Suomenlahden rannikkoa varmisti 
5 ja Saaristomeren sekä Pohjanlahden rantoja 2 ran- 
nikkoprikaatia. Laivaston pääosa oli Saaristomeren 
alueella. Ilmavoimien komentajan kenraali Lund- 
gvistin käytössä oli 240 sotakelpoista lentokonetta. Yli- 
päällikkö jätti reservikseen 3 divisioonaa ja jääkäri- 
prikaatin. Taistelujoukkojen kokonaisvahvuus oli noin 
475 000 miestä. 

Neuvostoliitto oli ryhmittänyt Suomea vastaan va- 
raamansa joukot puolustukseen, sillä saksalaisten me- 
nestyksellisten hyökkäysten vuoksi 'se ei voinut asettaa 
luoteisrajalleen kuin noin 17 divisioonan vahvuiset 
voimat. Kannaksella oli 7 divisioonaa, Laatokan Kar- 
jalassa 4 ja Vienan Karjalassa 6. Hangon tukikohdassa 
oli niiden lisäksi noin 30 000 miestä. 

Sotamarsalkka Mannerheim päätti ryhtyä hyök- 
käykseen, kun venäläisten todettiin suunnittelevan 
vain silloisen rajalinjan puolustamista. Ylijohto pyrki 
valtaamaan takaisin Talvisodassa menetetyt alueet 
sekä saavuttamaan helpommin puolustettavissa ole- 
van Syvärin—Äänisjärven linjan. Ylipäällikkö uskoi 
hyökkäystehtävän PyhäjärvenIlomantsin alueelle 
keskitetylle Karjalan Armeijalle, jonka komentajaksi 
hän nimitti yleisesikunnan päällikkönä toimineen ken- 
raali E. Heinrichsin. Karjalan Armeijaan tuli kuulu- 
maan kenraali Hägglundin VII AK, ylipäällikön reser- 
veistä muodostettu kenraali Talvelan johtoon asetettu 
VI AK sekä kenraali W. Oinosen komentama Ryhmä 
Oinonen. Karjalan Armeijan 5 divisioonan, kahden 
Jjääkäri- ja yhden ratsuväkiprikaatin lisäksi tähän 
suuntaan siirrettiin myös ylipäällikön reservinä oleva 
saksalainen 163. Divisioona. 

Heinäkuun 10. päivänä aloitettu hyökkäys sujui hy- 
vin. VI AK mursi vihollisen puolustuksen Korpiselässä 
ja siihen kuuluva jääkäriprikaati pääsi jo 16. 7. Laato- 
kan rannikolle Koirinojan luona. Armeijakunnan oi- 
kea siipi tunkeutui puolestaan Jänisjoen linjalle. Val- 
takunnan raja saavutettiin jo 23. 7., ja seuraavana päi- 
vänä vallattiin Vitele. Hyökkäys pysähtyi tänne Karja- 
lan Armnfeijan keskittyessä Sortavalan ja Suojärven 
alueilla olevien vihollisvoimien lyömiseen. VII AK oli 
tällä välin murtautunut vihollisen asemien läpi Jänis- 
joen suuhun Ryhmä Oinosen tunkeutuessa Tolvajär- 
ven kautta Suojärven suuntaan. 

Hyökkäysliike laajeni heinäkuun lopulla myös Laa- 
tokan länsipuolelle. Kenraali Laatikaisen komentoon 
asetettu I] AK ryhtyi 31. 7. hyökkäämään neljän di- 
visioonan voimin Laatokan länsipuolella olevien vihol- 
lisvoimien yhteyksien katkaisemiseksi sekä Kannaksen 
valtaamiseksi Vuoksen linjaa myöten. Armeijakunta 
tunki vastassaan olleet joukot Laatokan rannikolle, 
josta suuri osa pelastautui Kilpolansaareen ja edelleen 
Laatokan toiselle rannalle. Vuoksi ylitettiin 16. 8. Ho- 
peasalmen kohdalla. Vuoksen linja oli suomalaisten 

käsissä 23. 8. Sortavalan alueelle muodostettu eversti 
E. Mäkisen komentama I AK oli jo 15. 8. vallannut 
Sortavalan ja puhdistanut sen jälkeen koko rannikko- 
alueen. Laatokan ylitse paennut vihollinen jätti tällöin 
Rautalahteen hyvin runsaasti kalustoaan. 

Vuoksen länsipuolella rajaa vartioineen kolmen di- 
visioonan vahvuisen venäläisen voimaryhmän asema 
oli käynyt uhatuksi, kun suomalaiset joukot ylittivät 
Vuoksen Hopeasalmen luona. Kun venäläiset alkoivat 
vetäytyä rajalta Länsi-Kannaksella, IV AK ryhtyi 
hyökkäämään. Yksi sen divisioonista ylitti Viipurin- 
lahden kahden muun kiertäessä Viipurin itäpuolitse. 
Kaksi venäläisdivisioonaa joutui tällöin saarroksiin 
Porlammen alueella. Näin syntynyt motti, jossa yksi 
venäläisdivisioona tuhottiin kokonaan toisen menet- 
täessä raskaan kalustonsa, saatiin selvitetyksi 1. 9. So- 
tasaaliiksi saatiin mm. 306 tykkiä ja 55 panssarivau- 
nua. Vihollisen tappiot kaatuneina olivat yli 7000 
miestä, minkä lisäksi 9 000 miestä joutui vangiksi. Vi- 
hollinen menetti tässä sotiemme suurimmassa tuhoa- 
mistaistelussa yhteensä lähes 3 divisioonaa. Viipuri oli 
vallattu jo 29. 8. N 

Venäläisten vastarinta murtui tällöin lopullisesti 
Kannaksella. II AK:n ja Sortavalasta siirretyn I AK:n 
Joukot ylittivät jo 2. 9. vanhan rajan edeten takaa- 
ajoon liittyneiden IV AK:n joukkojen kanssa Raja- 
joen suusta Lempaalanjärven kautta Tappariin ulottu- 
valle linjalle, johon rintama kiteytyi melkein kolmeksi 
vuodeksi. 

Kannaksen valtauksen jälkeen sieltä voitiin irroit- 
taa joukkoja Karjalan Armeijan käyttöön, sillä ylijoh- 
to ei halunnut jatkaa operaatioita Leningradin suun- 
nassa. Kun Suojärvi oli saatu 21. 8. vallatuksi ja Kar- 
jalan Armeijan vasen sivusta siten varmistetuksi, ken- 
raali Heinrichs saattoi ryhtyä jatkamaan hyökkäystä 
4. 9. linjalta Tuulos Säämäjärvi. Oikealla toimiva VI 
AK ylitti vahvan tykistövalmistelun turvin Tuulos- 
Joen, jonka jälkeen jääkäriprikaati lähti etenemään 
Aunuksen kaupungin kautta Syvärille saavuttaen joen 

Lotinanpellon kohdalla 7. 9. VII AK valtasi puolestaan 
Prääsän tärkeän tiesolmun ja tuhosi Pyhäjärven 
alueella huomattavan osan vastassaan olleista vihollis- 
voimista. Osa armeijakunnan voimista jatkoi viholli- 
sen takaa-ajoa Muurmannin radan poikki Syvärin ylä- 
juoksulle asti. VII AK:n päävoimat ryhtyivät 15. 9. 
etenemään Petroskoita kohti, jonka kolmelta taholta 
saapuvat suomalaiset hyökkäyskolonnat saivat käsiin- 
sä 1. 10. 

Karjalan Armeija keskitti tämän jälkeen voimansa 
Maaselän kannaksen ja Karhumäen valtaamiseen. VII 
AK hyökkäsi etelästä, Ryhmä Oinonen Säämäjärven 
pohjoispuolitse ja uudelleen järjestetty II] AK Pera- 
järven suunnasta. Kun Karhumäen kaupunki oli ko- 
vien taistelujen jälkeen vallattu 5. 12., puolustus voi- 
tiin työntää linjalle Seesjärven Suurlahti-Krivi— 
Vienan kanava—Poventsa. 

Karjalan Armeija oli siten saavuttanut viisi kuu- 
kautta kestäneen hyökkäysliikkeen avulla, johon osal- 
listui pääosa puolustusvoimistamme, puolustuksen 
kannalta edulliset Syvärin ja Maaselän kannakset. 
Joukkomme olivat työntyneet myös pohjoisemmassa 
vanhan valtakunnanrajan toiselle puolelle. Suoraan 
ylipäällikön alainen 14. Divisioona oli tunkeutunut 
mm. Omeliassa ja Ontrosenvaarassa kovia tuhoamis- 
taisteluja käytyään Rukajärven Ontajoelle, jonne se 
asettui puolustukseen. Saksalaisen ylijohdon alaisen 
kenraali Hj. Siilasvuon III AK:n eteläinen hyökkäys- 
ryhmä eteni rajan ylitettyään Uhtuan länsipuolella 
olevien Eldanka- ja Kiskis-järvien kannakselle, jonne 
sen oli asetuttava puolustukseen hyökkäysvoiman eh- 
tymisen vuoksi. Osa armeijakunnan voimista valtasi 
8. 8. Kiestingin, josta hyökkäys jatkui edelleen Muur- 
mannin radan varrella olevan Louhen suuntaan. Saa- 
tuaan vahvennuksia III AK aloitti marraskuun alussa 
yhden suomalaisen ja yhden saksalaisen divisioonan 
voimin hyökkäyksen Louhea kohti. Tämä hyökkäys 
tyrehtyi kuitenkin hyvän alkumenestyksen jälkeen vi- 
hollisen tuotua Muurmannin rataa pitkin lisävoimia 

aina Vologdasta asti. Rintamalinja kiteytyi tämän jäl- 
keen noin 20 km Kiestingin itäpuolelle. 

Sallan suunnassa toimiva saksalainen armeijakunta, 
johon kuului myös suomalainen 6. Divisioona, jatkoi 
Sallan vallattuaan etenemistään rajan takana olevalle 
Vilma-joelle saakka. 6. Divisioonan Kairalassa suorit- 
tama koukkaus vaikutti huomattavasti etenemisen 
onnistumiseen. Petsamosta heti sodan puhjettua Mur- 
manskia kohti hyökkäämään lähtenyt vuoristoarmei- 
jakunta ei päässyt kuin Litsajoelle, johon vuoristo- 
joukot jäivät puolustukseen sodan loppuun asti. 

Vihollisen ilma- ja merivoimien toiminta oli ollut 
huomattavasti heikompaa kuin Talvisodan aikana, sillä 
Neuvostoliiton oli keskitettävä kaikki suinkin irti saa- 
mansa voimat Saksaa vastaan. Suomen omat lento- 
joukot keskittyivät maavoimien toiminnan tukemiseen 
laivaston pyrkiessä yhdessä saksalaisten kanssa sulke- 
maan neuvostolaivaston Suomenlahden perukkaan. 
Suomenlahden poikki lasketut miinasulut rajoittivat- 
kin suuresti venäläisten toimintamahdollisuuksia, 
mutta Suomen laivasto kärsi itsekin suuren menetyk- 
sen panssarilaiva Ilmarisen ajaessa syyskuun puolivä- 
lissä miinaan ja upotessa. 

Hanko oli saanut venäläisten vahvojen linnoituslait- 
teiden vuoksi jäädä muutoin rauhaan suomalaisten 
tyytyessä vain saartamaan tukikohdan sekä käymään 
paikallisia taisteluja sen rajoilla. Suomeen jälleen saa- 
puneet ruotsalaiset vapaaehtoiset sijoitettiin Hangon 
rintamalle. Saksalaisten edetessä Suomenlahden ete- 
läpuolella ja suomalaisten tunkeuduttua Kannaksella 
vanhan rajan ylitse venäläiset tyhjensivät lopuksi 
koko tukikohdan, jonka suomalaiset saivat haltuunsa 
4. 12. 

Kaikilla Suomen rintamilla oli siten siirrytty asema- 
sotaan 5.12. jälkeen. Vaikka Maaselän kannaksella, Sy- 
värillä ja Kiestingissä jouduttiinkin jo seuraavana 
vuonna käymään hyvin kiivaita taisteluja, rintamilla 
vallitsi yleensä hiljaiselo vuoden 1944 kesään asti. 

Suomen kohtalo ratkaistiin kuitenkin tästä huoli- 

matta näinä vuosina. Tämä johtui siitä, että maamme 
kohtalo oli kietoutunut erottamattomasti suursodan 
pyörteisiin, jonka lopputuloksesta riippui myös Suo- 
men käymän taistelun tulos. Suomi yritti kyllä käydä 
omaa erillistä puolustustaisteluaan siitä huolimatta, 
että se taisteli Saksan rinnalla Neuvostoliittoa vastaan. 
Mutta sotaa käyvät suurvallat eivät juuri tämän vuok- 
si tunnustaneet Suomelle minkäänlaista erikoisasemaa. 
Englanti, johon Suomi oli jo elokuussa 1941 turhan hä- 
täisesti katkaissut diplomaattiset suhteensa, vaati mar- 
raskuussa suomalaisia lopettamaan etenemisensä Itä- 
Karjalassa. Vaikka Suomen hallitus ja marsalkka 
Mannerheim ilmoittivatkin, että Suomen puolustus- 
voimat olivat jo melkein saavuttaneet tavoitteensa, 
Englanti julisti neuvostohallituksen painostuksesta 6. 
12. Suomelle sodan. 

Tämä sodanjulistus ei johtanut mihinkään välittö- 
miin vihollisuuksiin jo yksin maantieteellisistä syistä. 
Suomi yritti myös yhä edelleen osoittaa maailmalle, 
että se kävi omaa erillistä sotaansa Saksan aseveljey- 
destä huolimatta. Ylipäällikkö oli jo syksyllä 1941 
torjunut saksalaisten vaatimukset Saksan armeijan 
Leningradia vastaan suorittamiin operaatioihin yhty- 
misestä. Kun Yhdysvaltain hallitus, joka oli jo ke- 
sällä yrittänyt saada Suomen eroamaan sodasta, vaik- 
ka se hyväksyikin Talvisodassa menetettyjen alueiden 
takaisinvaltaamisen, oli varottanut Suomea ryhty- 
mästä mihinkään toimenpiteisiin Neuvostoliiton länsi- 
valloilta saamien elin- ja sotatarvikkeiden kuljetusten 
kannalta korvaamattoman tärkeää Muurmannin ra- 
taa vastaan, Suomi luopui talvella 1942 tätä koskevista 
suunnitelmista. Saksa tyytyi myös tähän Suomen itse- 
näisyyteen ajoittaisia painostusyrityksiä lukuunotta- 
matta. Hitler itse toi julki Suomen panosta kohtaan 
tuntemansa arvonannon saapumalla kesäkuussa 1942 
kutsumattomana vieraana sotamarsalkka Mannerhei- 
min 75-vuotissyntymäpäiville, joiden yhteydessä Man- 
nerheimille myönnettiin Suomen Marsalkan arvo. 

Vuoden 1942 alkupuolella oli käyty eräitä paikalli- 

sia, mutta hyvin raskaita puolustustaisteluja. Ve- 
näläiset aloittivat heti vuoden ensimmäisenä päivänä 
yhteensä 7 divisioonan voimin hyökkäyksen Maaselän 
kannaksella. Tilanne onnistuttiin kuitenkin helmikuun 
alkupuolella palauttamaan ennalleen raskaiden tor- 
juntataistelujen jälkeen. Samoin kävi huhtikuussa Sy- 
värillä, jossa usean divisioonan vahvuisen venäläisen 
hyökkäysryhmän kärkijoukot olivat päässeet tun- 
keutumaan varsin pitkälle suomalaisten selustaan. 
Kiestingin suunnassa toimivien yhden suomalaisen ja 
yhden saksalaisen divisioonan asema kävi aluksi hy- 
vin kriitilliseksi, kun venäläiset ryhtyivät täälläkin 
hyökkäämään huhtikuun loppupuolella. Vihollisen nel- 
jän divisioonan vahvuisen hyökkäysryhmän joukkoja 
oli jo päässyt pohjoisesta kiertäen noin kilometrin pää- 
hän puolustajien ainoasta Suomeen johtavasta huolto- 
tiestä, ennen kuin ne saatiin pysäytetyksi. Suomalais- 
saksalaisten joukkojen siirryttyä vastahyökkäykseen 
alkuperäinen rintamalinja saatiin palautetuksi touko- 
kuun puolivälin tienoilla. 

Nyt seuranneen hiljaisen kauden aikana puolustus- 
voimista kotiutettiin varsin paljon henkilökuntaa 
maan elinkeinoelämän ylläpitämiseksi. Elintarviketi- 
lanne oli ollut hyvin vaikea jatkosodan ensimmäisenä 
talvena mm. sen vuoksi, että vuoden 1941 kesäkuussa 
oli kutsuttu hyvin runsaasti miehiä asepalvelukseen. 
Vaikka tilanne paranikin vuoden 1942 aikana kotimai- 
sen tuotannon lisääntymisen ja Saksasta tapahtuvan 
tuonnin vuoksi, maassa oli ylläpidettävä ankaraa sään- 
nöstelyä koko sodan ajan. Vientiteollisuus yritettiin 
myös pitää parhaan mukaan käynnissä mm. Saksasta 
tapahtuvan elin- ja sotatarvikkeiden tuonnin maksa- 
miseksi. Suomi oli etenkin sotatarvikkeiden suhteen 
jatkuvasti varsin riippuvainen Saksasta oman tuotan- 
non kehittämisestä huolimatta. 

Suomen hallitus ja sodanjohto eivät antaneet Sak- 
san ja Neuvostoliiton välisen kamppailun vuoksi Suo- 
men rintamilla syntyneen hiljaisuuden pettää itseään, 
vaan pyrkivät tutkimaan sodasta irtautumisen mah- 

dollisuutta. Stalingradin taistelun päättyminen tammi- 
kuun lopulla 1943 saksalaisille tuhoisalla tavalla, mi- 
kä merkitsi koko itärintaman taistelun käännekohtaa, 
antoi vauhtia näille pyrkimyksille. Rangellin hallituk- 
sen erottua helmikuussa toimitetun presidentinvaalin 
jälkeen professori Edwin Linkomies muodosti uuden 
hallituksen, jossa olivat edustettuina kaikki muut puo- 
lueet paitsi isänmaallinen kansanliike. Linkomiehen 
hallitus joutui koko toimintakautensa ajan kamppaile- 
maan rauhantekoon liittyvien ratkaisemattomilta tun- 
tuvien pulmien kanssa. Ensinnäkään Neuvostoliitto 
ei tuntunut kovinkaan kiinnostuneelta rauhanteosta. 
Se ei nimittäin vastannut Ruotsin ja Yhdysvaltain 
välityksellä vuoden 1943 alkupuolella tehtyihin rau- 
hanehtoja koskeviin tiedusteluihin. Tämän vuoden 
lopulla sekä seuraavan vuoden alkupuolella, jolloin 
Suomen hallitus lähetti neuvostohallituksen kehotuk- 
sesta valtuutettunsa Moskovaan, saatiin tarkempia 
tietoja aselevon ehdoista. Kun Suomen olisi muiden 
ylivoimaisten vaatimusten lisäksi pitänyt suorittaa 
600 miljoonan dollarin suuruinen sotakorvaus, jonka 
katsottiin ylittävän Suomen kantokyvyn, hallitus 1o- 
petti eduskunnan suostumuksella nämä tunnustelut. 
Rauhantunnustelut katkesivat Neuvostoliiton vaati- 
musten ylettömyyden lisäksi myös Saksan asenteeseen. 
Hitler uhkasi nimittäin ryhtyä vastatoimenpiteisiin, 
jos Suomi yritti irtautua sodasta. Kun Pohjois-Suo- 
messa oli yli 200 000 miehen vahvuinen saksalainen 
armeija ja Suomi oli elintarvikkeiden saantiin nähden 
riippuvainen Saksasta, Suomen hallitus ei katsonut 
voivansa ottaa tätä riskiä, kun se ei edes tiennyt Neu- 
vostoliiton lopullisia vaatimuksia. Hallitus jäi siten 
odottamaan tilanteen kehitystä puolustusvoimien va- 
rautuessa omasta puolestaan sitä silmälläpitäen, että 
taistelutoiminta vilkastuisi vielä myös Suomen rinta- 
milla. 

Venäläisten ilmatoiminnan vilkastuminen antoikin 
tästä ennakkovaroituksen. Neuvostoliiton lentojoukot 
tekivät helmikuussa 1944 Helsinkiä vastaan kolme 

hyökkäystä yhteensä noin 1 200 koneen voimalla. Nii- 
den tulokset jäivät kuitenkin vähäisiksi ilmatorjunnan 
tehokkuuden vuoksi. Myös kuolemantautiaan sairas- 
tava vanha itsenäisyystaistelija presidentti Pehr Evind 
Svinhufvud joutui kokemaan näiden pommitusten 
kauhut, sillä hänet jouduttiin siirtämään palavasta sai- 
raalasta paareilla kadulle talvipakkasessa. Vanhan 
valtiomiehen elämä päättyi kohta tämän jälkeen hel- 
mikuun 29. päivänä. Maan hallitus ja Suomen Mar- 
salkka Mannerheim, jonka kanssa Svinhufvudilla oli 
ollut väliin vakaviakin poliittisia erimielisyyksiä, saat- 
toivat presidenttivainajan hänen kotipitäjässään Luu- 
mäellä haudan lepoon. Näissä Mannerheimin ja Sak- 
saan orientautuneen Svinhufvudin välisissä vapaus- 
sodan aikaisissa kiistoissa marsalkka, joka omasi laa- 
jemman ulkopoliittisen näkemyksen, oli yleensä oi- 
keammassa. Svinhufvudin virheiksi voidaan laskea 
myös hänen jyrkkä suhtautumisensa sosialisteihin, jo- 
ka hidasti vapaussodan kahtia lyömän kansan eheyty- 
mistä. Svinhufvud jää näistä erehdyksistään huoli- 
matta aina Suomen suurten miesten joukkoon sen 
vankkumattomuuden vuoksi, jolla hän puolusti maan 
lakeja ja erikoisasemaa Venäjän keisarikunnan mahtia 
vastaan. Tämä edellytti ainutlaatuista henkistä lujuut- 
ta ja rohkeutta, sillä Suomen oikeuksien puolustajilla 
ei ollut mitään muuta asetta kuin uskonsa lain ja kei- 
sarin valan pyhyyteen. Tämä Svinhufvudin järkky- 
mätön usko ja lujuus oli myös hyvin ratkaiseva tekijä, 
kun Suomen itsenäisyyskysymys ratkaistiin vuoden 
1917 loppupuolen kaoottisissa oloissa. Vanha lailli- 
suustaistelija teki vielä viimeisen suuren palveluksen 
kansalleen palauttamalla lain kunnioituksen maahan 
1930-luvun alkuvuosien levottomissa oloissa, jolloin 
virheelliset otteet olisivat hyvin saattaneet aiheuttaa 
vaikkapa kansalaissodan. | 
Kesäkuun 9. päivänä varhain aamulla Kannakselta 
kantautuva tykinjyrinä, joka kuultiin Mikkelissä asti, 
ilmoitti vihollisen jo hyvän aikaa odotetun suurhyök- 
käyksen alkaneen. Hyökkäys oli ollut odotettavissa sen 

jälkeen, kun venäläiset olivat vuoden alkupuolella 
lopullisesti avanneet Leningradin saartorenkaan ja 
työntäneet saksalaiset Narvajoelle. Suomen puolustus- 
voimien ylijohto alkoi tällöin kiinnittää entistä suu- 
rempaa huomiota Kannaksen puolustuksen vahvista- 
miseen. Linnoitustöitä, joita oli suoritettu pääpuolus- 
tuslinjaksi suunnitellussa Vammelsuu— Taipale eli VT- 
asemassa samoin kuin taaempana olevassa Viipuri— 
Kuparsaari-Vuoksi—Taipale eli VKT-asemassa, ryh- 
dyttiin jouduttamaan. Miehitystä oli myös vahvennet- 
tu, joten vihollisen hyökkäyksen alkaessa etuasemassa 
oli 3 divisioonaa ja 1 prikaati, VT-asemassa 2 divisioo- 
naa ja ratsuväkiprikaati sekä VKT-asemassa sitä lin- 
noittava panssaridivisioona. 

Nämä voimat osoittautuivat kuitenkin täysin riit- 
tämättömiksi. Venäläisten ylijohto oli keskittänyt 
Kannakselle hyökkäystään varten 24 jalkaväki- ja 2 
tykistödivisioonaa, 5 tykistö-, 8 rynnäkkötykki-. ja 5 
panssariprikaatia sekä 17 raskailla panssarivaunuilla 
varustettua läpimurtorykmenttiä. Meren puolelta 
hyökkäysvoimia tukivat lisäksi Itämeren laivaston yk- 
siköt ja Kronstadtin linnoitustykistö. Noin 1 000 pom- 
mitus- ja maataistelukonetta tuki kiinteästi hyökkäys- 
joukkoja. 

Hyökkäyksen painopiste oli Suomenlahden rannikon 
läheisyydessä 10. Divisioonan kaistalla, jossa Jalkavä- 
kirykmentti 1 joutui kantamaan päivän helteen. Ryk- 
mentti piti kuitenkin asemansa vihollisen erittäin voi- 
makkaasta tykistötulesta — täällä todettiin neljättä 
sataa tykkiä rintamakilometriä kohti — sekä sen jal- 
kaväki- ja panssarijoukkojen hyökkäyksistä huolimat- 
ta. Vihollinen suoritti kuitenkin tällöin vain tunnus- 
telua. Vasta seuraavana päivänä alkoi päähyökkäys, 
eikä 10. Divisioona kestänyt sitä. Vihollisen murtau- 
duttua läpi Valkeasaaren suunnassa ylipäällikkö an- 
toi IV AK:lle käskyn vetäytyä VT-linjalle, jonne ryh- 
dyttiin siirtämään vahvennuksia myös Itä-Karjalasta. 

Taistelut VT-asemassa alkoivat 12. 6. Tämän aseman 
linnoitustyöt olivat pahasti kesken, eikä se kauan kes- 

tänytkään vihollisen keskitettyä painostusta. Hyökät- 
tyään Kuuterselässä kahden divisioonan voimin kais- 
talla, jota puolusti vain yksi suomalaispataljoona, lu- 
kuisten panssarivaunujen tukema vihollinen sai ai- 
kaan läpimurron. Kun vihollinen oli nyt saanut käyt- 
töönsä suoraan Viipuriin johtavan tien, koko VT-asema 
oli uhattu. Vaikka IV AK:n vasemmalla siivellä tais- 
televa kenraali Martolan 2. Divisioona oli torjunut yli- 
voimaisen vihollisen hyökkäykset Siiranmäessä ja 
kenraali Siilasvuon III AK oli vasta vetäytymässä VT- 
asemaan Itä-Kannaksella, ylipäällikön oli annettava 
käsky VKT-linjalle siirtymisestä. Kaikki Kannaksen 
joukot asetettiin samalla Syväriltä Kannakselle siir- 
retyn kenraali Oeschin komentoon. 

Kenraali Oeschin komentoon asetetut joukot vetäy- 
tyivät kovia viivytystaisteluja käyden VKT-linjalle 
21. 6. mennessä. Edellisenä päivänä oli kärsitty raskas 
menetys Viipurin jouduttua odottamatta vihollisen kä- 
siin heti sen jälkeen, kun se oli aloittanut hyökkäyk- 
sensä. Näiden vastoinkäymisten sattuessa Kannaksella 
vihollinen aloitti suurhyökkäyksen myös Länsi-Syvä- 
rillä. Suomalaiset vetäytyivät täällä Aunuksen kan- 
naksen poikkirakennettuun Pisi-Saarimäki-Samma- 
tus eli PSS-asemaan. Kun venäläiset suorittivat 23. 6. 
maihinnousun Viteleen tämän aseman selustaan, Au- 
nuksen Ryhmän komentajan, kenraali Talvelan, oli 
annettava VI AK:lle käsky jättää: PSS-asema. Aunuk- 
sen joukot vetäytyivät sen jälkeen jatkuvia taisteluja 
käyden Laatokan Karjalaan linjalle Vuoratsu—Sys- 
kyjärvi-Loimola rakennettuun U-asemaan. Venäläis- 
ten ryhdyttyä 20. 6. hyökkäämään myös Maaselän kan- 
naksella, tänne rakennettua Karhumäki Liistepohja 
linjaa puolustava II AK joutui luopumaan siitä jo 
kolme päivää myöhemmin. Sen joukot vetäytyivät tä- 
män jälkeen Suojärvelle ja Ilomantsiin. 

Aunuksesta ja Maaselästä vetäytyvät joukot joutui- 
vat käymään hyvin raskaita taisteluja, sillä näillä 
suunnilla tällöin toimivia neljää divisioonaa ja kahta 
prikaatia vastassa oli yhteensä noin 15 vahvojen pans- 

sari- ja lentojoukkojen tukemaa divisioonaa. Vaikea 
vetäytyminen onnistui kuitenkin johdon taidon ja 
joukkojen sitkeyden ansiosta, ilman että venäläiset 
kykenivät aiheuttamaan mitään kohtalokkaita tap- 
pioita. U-asemaan päästyä puolustus sitkistyi Talviso- 
dan tapaan niin, ettei vihollinen kyennyt voimak- 
kaista yrityksistään huolimatta murtamaan tätä ase- 
maa. 

Päätaistelut käytiin kuitenkin Kannaksella, jossa 
tilanne oli kesäkuun lopulla äärimmäisen kriitillinen. 
Ylipäällikkö oli jo v. 1942 ottanut aluksi saksalaisten 
johdossa olleen III AK:n omaan komentoonsa sekä ve- 
tänyt Pohjois-Suomesta pois suurimman osan siellä 
olleista suomalaisista joukoista. Hänelle alistetut sak- 
salaiset joukot oli tällöin lähetetty saksalaisen Lapin- 
armeijan komentajan kenraalieversti Dietlin käyttöön. 
Venäläisten painostus alkoi kuitenkin nyt olla niin 
voimakas, ettei Suomi tullut enää omin voimin toi- 
meen. Vihollinen hyökkäsi VKT-asemaa vastaan Vii- 
purin suunnassa, Talissa sekä Vuosalmella ja Vuok- 
sella yhteensä kuuden armeijakunnan voimin, joiden 
takana oli vielä runsaat reservit. Venäläisillä oli yh- 
teensä käytettävissään noin 30 erittäin voimakkaan 
tykistön sekä vahvojen panssari- ja lentojoukkojen 
tukemaa jalkaväkidivisioonaa. Kenraali Laatikaisen 
IV AK joutui kaikkein kovimman painostuksen koh- 
teeksi. Suomenvedenpohjan ja Repolanjärven välisellä 
noin 9 km:n levyisellä kaistalla hyökkäsi 10—11 divi- 
sioonaa pääiskun suuntautuessa Leitimonjärven mo- 
lemmin puolin Ihantalaa ja Portinhoikkaa kohti. Vaik- 
ka suomalaisten vastahyökkäyksillä saatiin mm. täällä 
hyökkäävä vihollisen XXX KaartinAK puoliksi mot- 
tiin, paine kävi lopuksi liian kovaksi. Kenraali Oeschin 
oli vedettävä joukkonsa linjalle Juustilankangas— 
Ihantala—Salokangas—-Kokkoselkä. Talin seuduilla 
käyty suurtaistelu päättyi tähän. Vihollisen hyökkäys- 
kyky ei ollut kuitenkaan murtunut sen kärsimistä suu- 
rista tappioista huolimatta, vaan se jatkoi edelleen 
painostustaan. 

Tällä välin oli tapahtunut tärkeitä poliittisia rat- 
kaisuja. Suomen hallitus oli ilmoittanut 22. 6. Kannak- 
sella vallitsevan huolestuttavan tilanteen vuoksi neu- 
vostohallitukselle, että se oli valmis tekemään rauhan 
ja katkaisemaan suhteensa Saksaan. Neuvostohallitus 
vastasi tähän Tukholman kautta seuraavana päivänä, 
että se suostui keskusteluihin vain siinä tapauksessa, 
että Suomen presidentti ja ulkoministeri vakuuttaisi- 
vat Suomen antautuvan. Antautuminen olisi johtanut 
maan miehittämiseen, joten hallitus torjui tämän vaa- 
timuksen. Samaan aikaan omasta aloitteestaan Hel- 
sinkiin saapunut Saksan ulkoministeri von Ribbentrop 
ilmoitti Saksan avustavan Suomea vain sillä ehdolla, 
että Suomi sitoutuisi olemaan solmimatta aselepoa 
tai rauhaa muutoin kuin Saksan suostumuksella. Mi- 
nisteri uhkasi myös keskeyttää heti kaikki ase- ja 
elintarvikelähetykset. Hallituksen enemmistö ja Man- 
nerheim suosittelivat tällöin tällaisen sitoumuksen an- 
tamista, sillä puolustus olisi hyvin todennäköisesti ro- 
mahtanut ilman aseapua. Presidentti Ryti allekir- 
joitti tällöin vakuutuksen, että hän ei tule tasavallan 
presidenttinä aloittamaan ranhanneuvotteluja tai sol- 
mimaan mitään sopimuksia ilman Saksan suostumusta. 

Saksasta saatiin siten mm. kipeästi kaivattuja pans- 
sarintorjunta-aseita sekä yksi divisioona ja rynnäkkö- 
tykkiprikaati, jotka yhdessä Luftwaffen syöksypom- 
mittajien kanssa melkoisesti vaikuttivat tilanteen sel- 
viämiseen. Kannakselle oli tällöin keskitetty Suomen 
voimien pääosa eli 10 divisioonaa ja 4 prikaatia. Vii- 
purinlahden saarilla käytiin tuimia taisteluja suoma- 
laisten jouduttua tyhjentämään juhannuksen edellä 
Koiviston, mutta venäläisten menestys supistui vain 
muutamien saarten valtaukseen. He ryhtyivät myös 
Vuosalmella 4. 7. suurhyökkäykseen päästen joen yli 9. 
7. Äyräpään harjannetta Vuoksi selkänsä takana siihen 
asti jäykästi puolustaneen 2. Divisioonan jouduttua 
vihdoin vetäytymään. Vihollinen jatkoi heti voimak- 
kaan tykistön ja 200 lentokoneen tukemana hyökkäys- 
tään kahden armeijakunnan voimin. Vihollisen etene- 

misyritykset saatiin kuitenkin pysäytetyksi äärimmäi- 
sen raskaissa pari viikkoa kestäneissä taisteluissa, jois- 
sa sen hyökkäysvoima kulutettiin loppuun. 

Tämä oli sodan viimeinen suurtaistelu, vaikka eri 
rintamilla jouduttiinkin vielä käymään osin hyvinkin 
kiivaita torjuntataisteluja. Viimeinen näistä käytiin 
heinä— elokuun vaihteessa Ilomantsin suunnassa, jossa 
2 divisioonan vahvuinen venäläinen voimaryhmä uh- 
kasi jo kirkonkylää. Kenraali Raappana ryhtyi 30. 7. 
hyökkäämään niitä vastaan vähän yli 2 prikaatin voi- 
milla. Vihollisen hyökkäysrivistöt pirstottiin erilli- 
siksi moteiksi, joista monet tuhottiin vihollisen vah- 
voista apujoukoista huolimatta. Tämä sodan viimeinen 
suurempi taistelu päättyi 9. 8. suomalaisten korpisotu- 
rien täydelliseen voittoon. 

Tilanne oli tällöin jo kypsynyt rauhantekoon. Venä- 
läiset olivat joutuneet toteamaan, etteivät he kyenneet 
tekemään loppua Suomen vastarinnasta. Suomalaisten 
puolustus oli alkujärkytysten jälkeen sitkistynyt, ja 
taistelujoukkojen vahvuus oli noussut palvelukseen 
kutsuttujen miesten avulla elokuuhun mennessä n. 
530 000 mieheksi eli suuremmaksi kuin koskaaan ai- 
kaisemmin. Suomessa ymmärrettin kuitenkin hyvin, 
että oli voitettu vain hengähdysaikaa. Sitä oli käytet- 
tävä hyväksi sodasta irrottautumiseksi. Tässä mie- 
lessä suoritettiin valtionpäämiehen ja hallituksen 
vaihdos. Presidentti Ryti erosi 1. 8. virastaan tehdäk- 
seen tilaa Mannerheimille, sillä vain marsalkan kat- 
sottiin kykenevän johtamaan maan rauhaan. Ribben- 
trop-sopimus ei myöskään sitonut häntä. Marsalkka 
valittiin ajan voittamiseksi valtionpäämieheksi edus- 
kunnan säätämällä lailla, joten hän saattoi jo 5. 8. an- 
taa presidentinvakuutuksensa. Kun varatuomari Antti 
Hackzell oli kolme päivää myöhemmin muodostanut 
uuden hallituksen, jonka ulkoministerinä oli Carl 
Enckell, Suomi oli valmis etsimään rauhaa. 

Neuvostohallitukselle 25. 8. esitetty tiedustelu osoitti, 
ettei kesän raskaita torjuntataisteluja ollut käyty tur- 
haan. Se ei nimittäin enää vaatinut Suomea antautu- 

maan, vaan suostui neuvottelemaan. Ehtona oli se, 
että Suomen oli katkaistava suhteensa Saksaan sekä 
vaadittava sitä poistamaan joukkonsa maasta kahden 
viikon kuluessa. Kun Saksan sotilaallinen asema oli 
huomattavasti heikentynyt mm. Normandian maihin- 
nousun ja venäläisten Baltian rintamilla saavutta- 
mien menestysten vuoksi, Suomi saattoi hyväksyä 
nämä ehdot. 

Suhteet Saksaan katkaistiin tämän mukaisesti 2. 9. 
Suomalaiset yrittivät aloittaa aselevon 4. 9., mutta ve- 
näläiset jatkoivat tulitusta eräillä suunnilla seuraa- 
vaan aamuun asti. Suomen rauhanvaltuuskunta ylitti 
jo 6. 9. rintamalinjan matkallaan Moskovaan. Valtuus- 
kuntaan kuuluivat pääministeri Hackzell, joka sairas- 
tui kuitenkin jo muutaman päivän perästä, sekä puo- 
lustusministeri kenraali R. Walden, kenraali E. Hein- 
richs ja kenraali O. Enckell. Valtuuskunta allekir- 
joitti 19. 9. välirauhansopimuksen, joka raskaudes- 
taan huolimatta oli kuitenkin mahdollinen toteuttaa. 
Vuoden 1940 rauhansopimus oli jälleen saatettava 
voimaan sillä poikkeuksella, että Suomen oli nyt luo- 
vutettava Neuvostoliitolle Petsamo sekä vuokrattava 
Porkkalan alue laivastotukikohdaksi Hangon sijas- 
ta. Saksalaiset oli karkotettava, mutta mitään mää- 
räaikaa ei asetettu. Suomen oli lopuksi suoritettava 
sotakorvauksena vain puolet aikaisemmin vaaditusta 
summasta eli 300 miljoonan kultadollarin edestä tava- 
roita. Neuvostoliiton ja Englannin edustajista muodos- 
tettu kenraalieversti Andrei Shdanovin johtama val- 
vontakomissio tuli valvomaan sopimuksen täytäntöön- 
panoa. 

Saksalaiset eivät olisi kyenneet poistumaan par- 
haalla tahdollakaan maasta heille asetetun 2 viikon 
määräajan kuluessa, sillä he halusivat kuljettaa run- 
saat varastonsa mukanaan. Suomalaisten oli tämän 
vuoksi karkotettava heidät asevoimin. Näin puhkesi 
entisten aseveljien välillä lyhyt, mutta hyvin raskas 
ja tuhoisa Lapin sota. Vihollisuudet alkoivat kuitenkin 
etelässä saksalaisten yrittäessä yllättäen 15. 9. vastai- 

sena yönä ottaa Suursaaren haltuunsa sulkeakseen 
Suomenlahden. Saaren puolustajat löivät ylivoimai- 
sen hyökkääjän takaisin tuottaen sille yhteensä 2 500 
miehen tappiot. 

Tämä taistelu osoitti venäläisille kouriintuntuvasti, 
että suomalaiset aikoivat pitää saksalaisten karkotta- 
mista koskevat sitoumuksensa. Pohjois-Suomeen oli jo 
sitä ennen ryhdytty keskittämään joukkoja, joista 
muodostettu 3 jalkaväki- ja panssaridivisioonan sekä 
pari prikaatia käsittävä Lapin Armeija ryhtyi syys- 
kuun loppupäivinä kenraali Siilasvuon johdolla ete- 
nemään kolmena hyökkäysosastona pohjoista kohti. 
Kenraalieversti Rendulicin johtama noin 200 000 mie- 
hen vahvuinen vihollinen tyytyi vain viivyttämään 
suomalaisia ehtiäkseen pelastamaan mahdollisimman 
suuren osan suurista varastoistaan. Tornion ympäris- 
tössä käytiin kuitenkin hyvin kiivaita taisteluja, kun 
kenraali Pajarin Oulusta kuljetettu 3. Divisioona oli 
noussut siellä maihin. Divisioona torjui suurin ponnis- 
tuksin saksalaisten voimakkaat vastahyökkäykset, 
joissa niin hyökkääjät kuin puolustajatkin kärsivät 
suuria tappioita. Saksalaiset lähtivät lopuksi 8. 10. ve- 
täytymään. Vaikeuttaakseen Tornionjokilaaksossa ete- 
nevän 11. Divisioonan sekä Rovaniemen ja sieltä poh- 
joiseen Kittilän ja Sodankylän suunnissa toimivien 3. 
Divisioonan, Panssaridivisioonan ja 6. Divisioonan 
operaatioita saksalaiset suorittivat laajoja hävityksiä 
ja miinoituksia. Lapin väestö oli ehditty osaksi saksa- 
laisten myötävaikutuksella evakuoida etelään tai 
Ruotsin puolelle, joten se ei joutunut suoranaisesti 
kärsimään sotatoimista. Melkein kaikki Lapin asu- 
mukset, tiet, sillat, puhelinyhteydet ym. sen sijaan tu- 
hottiin perusteellisesti saksalaisten toimesta. 

Reserviläiset oli aseleposopimuksen mukaan kotiu- 
tettava Pohjois-Suomen sotatoimien jatkumisesta huo- 
limatta, joten taistelu saksalaisia vastaan jäi marras- 
kuun alusta alkaen varusmiesten vastuulle. Rovaniemi 
oli vallattu jo 16. 10., jonka jälkeen vain Vuotson tie- 
noilla käytiin enää merkittävämpi taistelu. Kilpisjär- 

ven suunnassa saksalaiset puolustivat sitkeämmin vain 
Muoniota, Palojoensuuta, Lätäsenoa ja Kilpisjärveä it- 
seään, jonne he pureutuivat noin kolmeksi kuukaudek- 
si. He vetäytyivät sieltä vasta 25. 4. Norjan puolelle. 

Tämä merkitsi vuoden 1939 marraskuussa alkaneen 
sodan päättymistä, joka oli välillä keskeytynyt 15 kuu- 
kaudeksi. Sota oli aiheuttanut valtavia menetyksiä. 
Kaatuneiden ja rintamalla sodan johdosta surmansa 
saaneiden määrä oli yhteensä noin 86 000 eli 2,2 % 
maan väkiluvusta. 57 000 miestä ja naista jäi invali- 
deiksi. Yli 400 000 ihmistä menetti lopullisesti kotinsa 
alueluovutusten yhteydessä, joissa menetettiin noin 
13 %/0 koko kansallisomaisuudestamme. Satatuhantisen 
väestön asuma Lappi oli tämän lisäksi rakennettava 
perusteellisesti uudelleen. Maksettuaan jo lähes viiden 
vuoden ajan ankaran puolustustaistelun vaatimia suu- 
ria sotamenoja kansamme oli vielä tämän lisäksi ryh- 
dyttävä suorittamaan melkein ylivoimaisen raskasta 
sotakorvausta ajankohtana, jolloin sota oli kuluttanut 
loppuun melkein kaikki sen aineelliset voimavarat. 

Nämä ponnistukset ja uhraukset eivät olleet kuiten- 
kaan olleet turhia. Baltian maiden kohtalo osoitti, 
mihin myöntyväisyys olisi johtanut. Kieltäytymällä 
suostumasta kohtuuttomiin vaatimuksiin ja vastusta- 
malla jäykästi Neuvostoliiton hyökkäystä vihollisen 
valtavasta ylivoimasta huolimatta Suomen kansa pe- 
lasti itsenäisyytensä mitä epätoivoisimmissa olosuh- 
teissa. Ansio tästä lankeaa ennen kaikkea maan puo- 
lustusvoimille, jotka varustautumista koskevista lai- 
minlyönneistä huolimatta kykenivät johdon taitavuu- 
den, taktiikkansa paremmuuden sekä suomalaisen so- 
tilaan peräänantamattoman lujuuden ja uhrautuvai- 
suuden ansiosta saavuttamaan koko maailmaa häm- 
mästyttäneen torjuntavoiton. Suomen armeijan suori- 
tukset Talvi- ja Jatkosodan taisteluissa jäävät histo- 
riaan mainetekoina, jotka tosiasialliset voimasuhteet 
huomioonottaen verrattomastti ylittävät niinkin ylis- 
tetyt aikaansaannokset kuin kreikkalaisten taistelut 
persialaisia vastaan. 

SUURSODAN JÄLKEEN 


Syksyllä 1944 Neuvostoliiton kanssa solmittu ase- 
lepo merkitsi Suomen kannalta paljon muutakin kuin 
vain lähes viisi vuotta kestäneen sodan päättymistä. 
Sodan lopputulos muutti radikaalisesti maamme koko 
ulkopoliittisen aseman. Tämä heijastui myös sisäpo- 
litiikkaan ulkopolitiikasta puhumattakaan, jonka oli 
nyt hakeuduttava täysin uusille urille. Sodan välittö- 
mätkään seuraamukset eivät päässeet hevillä unohtu- 
maan, sillä sotakorvaukset, siirtoväen asuttaminen ja 
invalidien huoltaminen muodostivat taakan, joka tun- 
tui jokaisen kansalaisen jokapäiväisessä elämässä. 

Poliittinen uudelleenorientoituminen oli alkanut jo 
ennen aselepoa. Elokuussa muodostettu Hackzellin 
hallitus joutui jättämään jo 29. 9. paikkansa Korkeim- 
man hallinto-oikeuden presidentin U. J. Castrenin joh- 
tamalle hallitukselle, johon osallistuivat kaikki puo- 
lueet kokoomusta lukuunottamatta. Välirauhansopi- 
mus oli aiheuttanut suuria muutoksia maan puolue- 
oloissa. »Fascistiset järjestöt» oli sopimuksen mukaan 
hajotettava. Hallitus lakkautti tällä perusteella ääri- 
oikeistolaiset järjestöt kuten Isänmaallisen Kansan- 
liikkeen. Myöhemmin lakkautettiin myös Suojelus- 
kunta- ja Lotta Svärd-järjestöt, joiden vapaaehtoinen 
maanpuolustustyö oli osoittautunut sodan puhjettua 
korvaamattoman arvokkaaksi. Kokoomuspuolue jou- 
tui myös diskriminoinnin kohteeksi siitä huolimatta, 
että sen osuus sodanaikaisissa hallituksissa oli ollut 
varsin vähäinen. Kommunistinen puolue sai toisaalta 
nyt jälleen täydellisen toimintavapauden, jota se käytti 
kaikin keinoin hyväkseen. Kommunistit onnistuivatkin 
laajentamaan aivan suhteettomasti vaikutusvaltaansa 
sellaisten sosiaalidemokraattisen puolueen jäsenten 
avulla, jotka olivat tyytymättömiä Väinö Tannerin 
johtoon. Tämän opposition kärjessä olleet sodan aikana 
turvasällöön sijoitetut kuusi kansanedustajaa perusti- 
vat marraskuussa yhdessä kommunistien kanssa ns. 
Suomen Kansan Demokraattisen Liiton eli SKDL:n, 

joka joutui täysin kommunistien johtoon. SKDL:stä 
tuli tehokas välikappale kommunistien pyrintöjen 
edistämisessä. Sosiaalidemokraattisen puolueen poli- 
tiikkaan tyytymättömät ja puolueen koko tulevaisuu- 
denmahdollisuuksia epäilevät sosialistit, jotka eivät 
kuitenkaan halunneet ryhtyä suoranaiseen yhteistyö- 
hön kommunistien kanssa, perustivat puolestaan So- 
sialistisen Yhtenäisyyspuolueen eli SYP:n. Tämä jäi 
kuitenkin täysin merkityksettömäksi. 

Castrenin hallitus yritti parhaansa mukaan toteut- 
taa välirauhansopimusta. Se ei kuitenkaan saanut ai- 
kaan luottamuksellista yhteistoimintaa kenraalieversti 
Shdanovin johtaman valvontakomission kanssa jo yk- 
sin siitä syystä, että siihen kuului yhä useita aikaisem- 
min etualalla olleita poliitikkoja. Valtioneuvos Paasiki- 
vi muodosti siksi 17. 11. uuden hallituksen Castrenin 
hallituksen erottua. Tämä Paasikiven ensimmäisen hal- 
lituksen muodostaminen merkitsi Suomen sodanjälkei- 
sen poliittisen uudelleenorientoitumisen varsinaista 
alkamista. Hallitukseen kuului kylläkin yhä edelleen 
eräitä Castrenin hallituksen näkyvimpiä hahmoja. 
Mutta Paasikivi otti nyt mukaan myös kommunisti 
Yrjö Leinon, joka tuli näyttelemään hyvin suurta osaa 
puolueensa valtapyrkimyksissä. Pääministeri määräsi 
kuitenkin itse hallituksensa politiikan maan kannalta 
kiistattomasti parhaalla mahdollisella tavalla. Hän 
tähdensi alusta alkaen, että Suomen on pyrittävä saa- 
vuttamaan Neuvostoliiton luottamus noudattamalla 
tosiolojen edellyttämää politiikkaa, vaikka tämä mer- 
kitsikin monista vanhoista käsityksistä luopumista. 
Paasikiven hallitus toimi suuremmitta muutoksitta — 
puolustusministerinä toiminut kenraali Walden joutui 
joulukuun 1. päivänä eroamaan virastaan halvauskoh- 
tauksen vuoksi, johon hänen pitkä ja hyvin tuloksel- 
linen toimintansa Suomen puunjalostusteollisuuden ja 
maanpuolustuksen hyväksi päättyi — siihen asti, kun- 
nes Paasikivi siirtyi presidentiksi Mannerheimin jäl- 
keen. 

Paasikiven hallitus järjesti maaliskuussa 1945 edus- 

kuntavaalit, joiden tulos kuvasti poliittisten olojen 
muutosta. SKDL sai 49 paikkaa sosialistien säilyessä 
suurimpana puolueena vain yhden paikan enemmis- 
töllä. Maalaisliiton päästessä tappioistaan huolimatta 
melkein samaan edustajamäärään Paasikivi muodosti 
vaalien jälkeen hallituksen etupäässä näiden kolmen 
puolueen varaan. Vaalit saatiin suorittaa täysin va- 
paasti, vaikka SKDL olikin vaatinut laajaa poliittista 
puhdistusta. Vain 11 sodan aikana johtopaikoilla olleen 
sosialistisen ja porvarillisen poliitikon oli pitänyt luo- 
pua edustajaehdokkuudestaan hallituksen kehotuksesta. 
Uusi hallitus joutui järjestämään voittajavaltojen 
painostuksesta ns. sotasyyllisten tuomitsemisen siitä 
huolimatta, ettei sodanaikaista valtiojohtoa olisi voitu 
Suomen etevimpien oikeusoppineiden käsityksen mu- 
kaan syyttää mistään. Eduskunnan säädettyä asian- 
omaisen lain hallitus määräsi, että entinen presidentti 
Risto Ryti, entiset pääministerit J. W. Rangell ja 
Edwin Linkomies sekä entiset ministerit H. Ramsay, 
Väinö Tanner, A.Kukkonen ja T.Reinikka sekä sodan- 
aikainen Berliinin-lähettiläs T. M. Kivimäki on asetet- 
tava syytteeseen. Syytetyt tuomittiin vuoden 1946 
alkupuolella 2—10 vuoden vankeusrangaistuksiin. 
Ankarimman rangaistuksen eli 10 vuoden kuritus- 
huonerangaistuksen sai presidentti Ryti. Etenkin ns. 
Ribbentrop-sopimusta pidettiin hyvin raskauttavana 
tekona Rytin kohdalla. Tosiasiassa presidentti osoitti 
tällöin hyvin suurta uhrautuvaisuutta solmiessaan 
maan puolustuksen kannalta ehdottoman välttämät- 
tömän sopimuksen, josta hän tiesi joutuvansa henki- 
lökohtaisesti vastaamaan. Sotasyyllisyystuomiossa ei 
ollut kuitenkaan kysymys väärinkäytöksien rankaise- 
misesta, vaan ylivoimaisesta ulkopoliittisesta pakosta. 
Tuomitut olivat kyllä varmasti tehneet erehdyksiä po- 
liittisessa toiminnassaan. Suomen joutuminen sotaan 
vuosina 1939 ja 1941 riippui kuitenkin niin monista 
suurpoliittisista tekijöistä, että tuskinpa maamme joh- 
tomiehet olisivat millään kyenneetsitä estämään. Sama 
koskee sodasta irtautumista ennen vuoden 1944 syksyä. 

Olojen muutos aiheutti myös muita oikeudenkäyn- 
tejä ja tuomioita. Joukko upseereita sekä muita puo- 
lustusvoimien jäseniä tuomittiin Suomessa valvontako- 
mission määräyksestä sodankäynnin lakien rikkomises- 
ta tai luovutettiin Neuvostoliitolle. Kesäkuussa 1945 
paljastui ns. asekätkentäjuttu. Eräät päämajan upsee- 
rit olivat järjestäneet varsin laajan aseiden kätkennän, 
joka selitettiin varotoimenpiteeksi kommunistien kaap- 
pausyritysten varalta. Valtiollinen poliisi, jonka kom-' 
munistit olivat soluttaneet Yrjö Leinon tultua keväällä 
1945 sisäministeriksi, ryhtyi tutkimaan tätä juttua 
yleistä paheksumista herättävällä tavalla. Poliisi pi- 
dätti ja kuulusteli tuhansia henkilöitä, joista monilla 
eiollutollut mitään tekemistä koko asekätkennän kans- 
sa. Huomattavin pidätetyistä oli yleisesikunnan päällik- 
kö kenraali A. F. Airo, joka oli hyvin ansiokkaasti toi- 
minut koko sotien ajan päämajoitusmestarina. Leinon 
poliisin toiminta herätti turvattomuuden tunteen koko 
maassa. Asekätkennän johtajat tuomittiin muutaman 
vuoden vankeusrangaistuksiin erityisesti sitä varten 
säädetyn lain perusteella. Kenraali Airo sen sijaan 
vapautettiin tuomioistuimen todettua, että häntä vas- 
taan esitetyt syytökset olivat perusteettomia. Hän ei 
kuitenkaan enää palannut vakinaiseen palvelukseen. 
Näihin aikoihin tapahtui myös muita muutoksia puo- 
lustusvoimien johdossa. Monet huomattavimmat UPp- 
seerit, kuten kenraali Erik Heinrichs, erosivat omasta 
pyynnöstään, minkä lisäksi hallitus vapautti palveluk- 
sesta monessa tapauksessa hyvin summittaisesti jou- 
kon entisiä suojeluskunnissa palvelleita tms. syistä 
muuttuneissa olosuhteissa puolustusvoimien palveluk- 
seen sopimattomiksi katsottuja upseereita. Ilmavoi- 
mien sodanaikainen komentaja kenraali Lundauist 
toimi aluksi Heinrichsin jälkeen puolustusvoimien ko- 
mentajana, kunnes kenraali Aarne Sihvo siirtyi tähän 
tehtävään jo toisen kerran sotilasuransa aikana. | 

Suomen ulkopoliittinen asema vakiinnutettiin rau- 
hansopimuksessa, jonka ulkoministeri Carl Enckell 
10. 2. 1947 allekirjoitti Suomen puolesta Pariisissa. 

Suomen hallitus oli yrittänyt turhaan saada lieven- 
nystä välirauhanehtoihin. Alueluovutuksia ja sota- 
korvauksia koskevat määräykset vahvistettiin siten sel- 
laisinaan. Sopimuksen allekirjoittivat liittoutuneiden 
puolesta Neuvostoliitto, Englanti, Australia, Etelä- 
Afrikan Unioni, Intia, Kanada, Ukrainan ja Valko- 
Venäjän neuvostotasavallat, TSekkoslovakia ja Uusi 
Seelanti. Kun sopimus oli ratifioitu syyskuun puoli- 
välissä, valvontakomissio poistui Suomesta. 

Suomen hallitus sai nyt itse hoitaa maan asiat. Vai- 
keuksia oli kuitenkin edelleen aivan riittävästi. Val- 
tionpäämiehen paikalla oli tapahtunut muutos mar- 
salkka Mannerheimin pyydettyä ikänsä ja heikenty- 
neen terveytensä vuoksi eroa. Suomen Marsalkka siir- 
tyi tällöin lopullisesti syrjään julkisesta elämästä. 
Eduskunta valitsi 8. 3. hänen seuraajakseen valtio- 
neuvos Paasikiven. Mannerheim vietti elämänsä lop- 
puvuodet Lohjalla omistamassaan Kirkniemen karta- 
nossa ja Sveitsissä, jossa hän v. 1951 kuoli tammikuun 
28. päivän vastaisena yönä. Marsalkan kuolinhetki 
symbolisoi hänen elämäntyötään. Silloin oli tullut ku- 
luneeksi päivälleen 33 vuotta siitä hetkestä, kun hän 
aloitti maan vapauttamisen. Kukaan muu suomalainen 
ei ole painanut niin voimakkaasti leimaansa maamme 
uusimpaan historiaan kuin Mannerheim. Hän uskalsi 
aloittaa sotilaallisesti katsoen toivottomalta näyttä- 
vässä tilanteessa maan vapaustaistelun ja johti sen 
voitokkaaseen loppuun. Hänen valtiollinen laajakat- 
seisuutensa ja diplomaattinen taitonsa auttoivat maa- 
tamme luomaan hyvät suhteet ensimmäisen maail- 
mansodan voittajavaltoihin ja vakauttivat siten sen 
ulkopoliittisen aseman. Kukaan muu kuin Manner- 
heim ei olisi myöskään kyennyt saamaan kansaamme 
kestämään sitä henkistä ja aineellista painetta, jonka 
vuoden 1939 venäläishyökkäys aiheutti. Talvisodan 
puolustustaistelun menestyksellinen johtaminen on 
eräs sotahistorian suurimmista sotapäällikköteoista. 
Vanha marsalkka teki viimeisen korvaamattoman 
palveluksen maalleen johtamalla sen eroon sodasta, 

johon se oli suuren maailmanpalon pyörteissä joutu- 
nut. Näiden aikaansaannostensa ansiosta Mannerheim 
on jäävä historiaamme sekä sotilaana että valtiomie- 
henä sen kaikkein suurimpien nimien joukkoon. 
Presidentti Paasikiven tehtäväksi jäi sen itsenäisyy- 
den turvaaminen, jonka puolustusvoimiemme uhrau- 
tuva taistelu oli maallemme pelastanut. Vaikeudet tun- 
tuivat välillä ylivoimaisilta. Etenkin sisäpoliittinen 
rikkinäisyys ja sotakorvaukset uhkasivat monta kertaa 
tehdä tyhjiksi kaikki sodanaikaiset ponnistukset. Kor- 
vausasia vaikutti hyvin paljon koko sisäpoliittiseen 
kehitykseen. Sotakorvaukset oli suoritettava kustan- 
nuksista välittämättä poliittisten ikävyyksien ja myö- 
hästymisestä koituvien sakkojen välttämiseksi. Tämä 
oli omiaan edistämään inflaatiota, jota kulutustava- 
rain puute jo muutenkin oli aiheuttanut. 
Sotakorvaussuoritusten kokonaisarvo oli 300 milj. 
kultadollaria. Tämä arvomäärittely oli sangen venyvä, 
sillä hinnat määriteltiin vuoden 1938 hintatason mu- 
kaan. Venäläiset suostuivat korottamaan näitä hintoja 
laivojen, koneiden ja teollisuusvarusteiden osalta 15 % 
sekä muiden tavaroiden kohdalla 10 %. Hintojen nous-- 
tua hyvin suuresti sodanedellisestä tasosta tällöinkin 
jouduttiin monista tuotteista maksamaan moninkertai- 
sesti. Korvaussuoritukset edellyttivät myös maan 
koko metalliteollisuuden laajentamista, sillä koneiden 
ja laivojen osuus oli yhteensä lähes 60 "o koko kor- 
vausmäärästä. Vuorineuvos Lauri Kivisen johtama 
Sotakorvausteollisuuden valtuuskunta eli Soteva huo- 
lehti Suomen puolesta näistä toimituksista. Sotevan 
sekä Suomen teollisuuden ponnistuksista huolimatta 
korvaussuoritukset olisivat käyneet sodanjälkeisissä 
oloissa ylivoimaiseksi, jollei Neuvostoliitto olisi myön- 
tänyt suoritusaikaan kahden vuoden pidennystä. Ke- 
sällä 1948 Neuvostoliitto lisäksi alensi jäljelläolevan 
korvausmäärän puoleen, joten nimellinen korvaus- 
velvoite supistui tällöin 73,5 milj. dollarilla. Suomen 
sotakorvausdollareina suorittamien tavaroiden todel- 
linen hinta kunakin toimitusvuonna oli kuitenkin 

suunnilleen kaksinkertainen. Korvausten koko mark- 
kina-arvo oli vuoden 1960 rahassa laskien noin 600 
milj. dollaria. Tämän lisäksi tulivat myös luovutetulta 
alueelta siirretystä omaisuudesta maksettava korvaus, 
Saksan Suomessa ollut omaisuus ja saatavat sekä Sak- 
salle maksamatta jääneet sotatarvikelaskut ja valvon- 
takomission menot. Kaikkien näiden suoritusten on ar- 
vioitu nousseen vuoden 1952 rahanarvon mukaan noin 
35 miljardiin markkaan. 

Viimeinen sotakorvausjuna sivuutti Vainikkalan 
raja-aseman 18. 9. 1952 eli aikataulun viimeisenä päi- 
vänä. Suuri urakka oli siten saatu sitkein ponnistuk- 
sin ja suotuisten suhdanteiden avulla täytetyksi mää- 
räaikana. Sotakorvausten suorittaminen sopimuksen 
mukaisesti oli omiaan herättämään Neuvostoliitossa 
Suomea kohtaan luottamusta, joka edisti osaltaan 
hyvien suhteiden syntymistä molempien maiden vä- 
lille. Korvausten talouselämämme kannalta myöntei- 
sistä vaikutuksista ei sen sijaan voida juuri puhua. 
Se pakotti kylläkin laajentamaan ja monipuolista- 
maan etenkin maamme metalliteollisuutta. Tähän käy- 
tetyt pääomat, joiden määrä oli vuoden 1951 rahassa 
noin 28 miljardia markkaa, jouduttiin kuitenkin sijoit- 
tamaan osaksi koko kansantalouden kannalta epäta- 
loudellisen tuotannon luomiseen. Korvauksiin käy- 
tetyillä varoilla olisi varmasti kyetty kehittämään 
maamme talouselämää ainakin yhtä tehokkaasti, min- 
kä lisäksi inflaation kurissapitäminen olisi ollut huo- 
mattavasti helpompaa ilman näitä pakkosijoituksia 
ja vastikkeetonta vientiä. 

Ulkopolittiikka tuotti valtionjohdolle paljon huolia 
rauhansopimuksen solmimisen jälkeenkin. Presidentti 
Mannerheim oli korostanut jo avatessaan vuoden 1945 
vaalien jälkeiset valtiopäivät muuttuneiden olosuhtei- 
den maamme ulkopolitiikalle asettamia vaatimuksia. 
Paasikivi toteutti pääministerinä ja presidenttinä edel- 
täjänsä tällöin julkilausumia ajatuksia niin johdonmu- 
kaisesti ja voimakkaasti, että sodanjälkeinen Neuvos- 
toliiton kantaan suurta huomiota kiinnittävä puolueet- 

tomuuspolitiikkamme on saanut Paasikiven linjan ni- 
men. Tämä realistinen ja maan etujen mukainen nä- 
kemys saavutti vähitellen koko kansan yksimielisen 
hyväksymisen. Suomi ei sen mukaisesti ottanut vas- 
taan ulkoministeri Marshallin Yhdysvaltain nimissä 
keväällä 1947 Euroopan maille esittämää avuntarjous- 
ta, kun Neuvostoliitto oli sen torjunut. Näihin aikoi- 
hin idän ja lännen suurvaltojen välillä alkanut ns. 
»kylmä sota» vaikutti myös maamme asemaan. Eng- 
lannin ja Ranskan sekä Benelux-valtojen ryhtyessä 
keskustelemaan niiden keskeisestä liitosta, joka myö- 
hemmin laajeni Yhdysvaltain johtamaksi melkein ko- 
ko Länsi-Euroopan maat käsittäväksi Pohjois-Atlantin 
liitoksi eli NATO:ksi, Neuvostoliitto varmisti länsira- 
jansa liittämällä Itä-Euroopan »kansandemokratiat» 
omiin puolustusvalmisteluihinsa. Stalin ehdotti hel- 
mikuussa 1948 myös Suomen hallitukselle neuvotte- 
luja samantapaisen ystävyys-, yhteistyö- ja avunanto- 
sopimuksen solmimisesta, kuin Neuvostoliitto, Unkari 
ja Romania olivat solmineet. Presidentti Paasikivi 
aloitti nämä neuvottelut sosialistien ja porvarillisten 
puolueiden esitettyä toivomuksen, että Suomi pysyisi 
puolueettomana ja pidättäytyisi sotilasliitosta. Mosko- 
vassa käytyjen neuvottelujen päätteeksi solmittiin 
6. 3. 1948 sopimus, jonka mukaan Suomi sitoutui Sak- 
san tai sen liittolaisten mahdollisesti hyökätessä Suo- 
mea tai sen alueen kautta Neuvostoliittoa vastaan puo- 
lustautumaan sekä tarpeen vaatiessa ottamaan vastaan 
apua Neuvostoliitolta. Jos tällainen sodanuhka oli ole- 
massa, Suomen oli neuvoteltava varotoimenpiteistä 
Neuvostoliiton kanssa. 

Eduskunta hyväksyi 28. 3. 1948 tämän sopimuksen, 
joka oli omiaan edistämään hyvien naapuruussuhtei- 
den syntymistä Suomen ja Neuvostoliiton välille. Sopi- 
mus ei myöskään haitannut Suomen länsimaisia suhtei- 
ta. Suomi pääsi v. 1955 Yhdistyneiden Kansakuntien jä- 
seneksi, jona se on noudattanut johdonmukaisesti 
Paasikiven määrittelemää puolueettomuuspolitiikkaa. 
Neuvostoliitto osoitti suopeuttaan Moskovassa suurta 

arvonantoa nauttineelle presidentille suostumalla 19.9. 
1955 palauttamaan Porkkalan vuokra-alueen. Neu- 
vostohallituksen avuliaisuus johtui ainakin osaksi sii- 
tä, että se yritti tähän aikaan taivuttaa länsivallat luo- 
pumaan oman alueensa ulkopuolella olevista tukikoh- 
dista. Porkkalasta luopumista voitiin silloin suositella 
niille esimerkiksi. Suomi suostui puolestaan pidentä- 
mään ystävyys- ja avunantosopimuksen voimassaolo 
ajan vuoteen 1975 asti. 

Suomen muuttunut ulkopoliittinen: asema ja sodan 
jälkiseurauksista johtuvat taloudelliset vaikeudet löi- 
vät leimansa 1940- ja 1950-lukujen sisäpoliittiseen ke- 
hitykseen. Kaikesta olisi ollut puutetta, vaikka sodan 
jälkilaskuja ja sotakorvauksia ei olisi ollutkaan mak- 
settavana. Nämä aiheuttivat sen, että elintason korot- 
taminen oli lykättävä toistaiseksi. Sodanaikaisen niuk- 
kuuden ja ankaran säännöstelyn jatkuminen aiheutti 
kuitenkin osaltaan työmarkkinoilla levottomuutta, 
jota kommunistit lietsoivat parhaansa mukaan. Sään- 
nöstelyyn kaikkialla erottamattomasti liittyvä kor- 
keilla hinnoilla käyty »mustan pörssin» kauppa oli 
myös omiaan tehostamaan palkankorotusvaatimuksia, 
joihin hallitus yleensä katsoi olevansa pakotettu suos- 
tumaan poliittisista syistä. Ostovoiman lisääminen il- 
man sitä vastaavaa tarjonnan ja tuotannon lisäystä 
merkitsi kuitenkin vain inflaation voimistumista. Kom- 
munistien kanssa työläisten kannatuksesta taistelevien 
sosialistien johtaman ammatillisen liikkeen. keskus- 
järjestön SAK:n v. 1947 läpiajama vaatimus, jonka 
mukaan elinkustannusindeksiin sidottuja palkkoja oli 
korotettava indeksin nousua suuremmalla määrällä 
indeksin noustua tietyn määrän, teki inflaation jat- 
kumisen väistämättömäksi. Rahanarvon säilyttämis- 
pyrkimyksissä alettiin päästä varmemmalle pohjalle 
vasta 1950-luvun lopulla mm. siitä syystä, että ammat- 
tiyhdistykset luopuivat tällöin vaatimasta. täydellistä 
korvausta elinkustannusten noususta. 

Sodanjälkeiset poliitikot puolustelivat monessa suh- 
teessa nurinkurista talouspolitiikkaansa »poliittisilla 

realiteeteilla», jotka oli olosuhteiden pakosta asetet- 
tava taloudellisten realiteettien edelle. Totta olikin, 
että rauhan säilyttäminen työmarkkinoilla oli välttä- 
mätöntä, jotta ulkopoliittisesti erittäin tärkeät sota- 
korvaukset saataisiin suoritetuiksi. Poliittisista reali- 
teeteista huolehtiminen ei kuitenkaan estänyt niin ta- 
loudellista kuin sisäpoliittistakin tasapainoa uhkaa- 
vien lakkojen ja levottomuuksien syntymistä. Suu- 
rimpana syynä tähän sodanjälkeisen talouselämämme 
kieroon kasvamiseen oli ehkä sittenkin poliittinen val- 
tataistelu, jota käytiin ensinnäkin kommunistien ja 
ei-kommunrististen puolueiden sekä toisaalta jälkim- 
mäiseen ryhmään kuuluvien maalaisliiton ja sosialis- 
tien välillä. Tässä taistelussa ei kaihdettu keinoja, jo- 
ten koko poliittisen elämän taso madaltui. Tämä joh- 
tui myös pitkien pulavuosien jälkeen erityisen voi- 
makkaana ilmenevästä aineellisten arvojen tavotte- 
lusta ja yleisestä saalistushimosta. Vastuuttomat po- 
liitikot pyrkivät järjestämään kannattajilleen etuja 
muun yhteiskunnan kustannuksella turvatakseen 
oman asemansa. Etenkin johtavat poliittiset puolueet 
järjestivät myös itselleen huomattavia rahasummia ns. 
hyväntekeväisyyskaupoilla eli ulkomailta saaduilla 
lahjavaroilla tai muutoin halvalla maahan tuotettujen 
suuren kysynnän kohteena olevien tavaroiden myyn- 
nillä. Nopeasti vaihtuvat hallitukset eivät yrittäneet- 
kään monista vaatimuksista huolimatta käydä todella 
vakavasti käsiksi näihin lukuisiin epäkohtiin, sillä ai- 
van liian monet julkisuuden henkilöt olivat sekaantu- 
neet niihin. 

Nopeat hallituksenvaihdokset johtuivat etupäässä 
puoluepoliittisesta - valtataistelusta, minkä lisäksi ta- 
loudelliset vaikeudet pakottivat monesti hallituksen 
eroamaan. Pekkalan sisäisesti hajanainen hallitus erosi 
kesällä 1948 suoritettujen eduskuntavaalien jälkeen, 
joissa SKDL kärsi huomattavia tappioita. Kommunis- 
tien vastoinkäymiset johtuivat suureksi osaksi heidän 
toiminnastaan Pekkalan hallituksen toimikautena. Si- 
säministeri Leinon hallitseman valtiollisen poliisin toi- 

minta oli herättänyt kansalaisissa yleistä turvatto- 
muuden tuntua. Eduskunta puuttui lopulta asiaan ja 
antoi Leinolle epäluottamuslauseen todettuaan, että 
hän oli valvontakomission vaatimuksesta luovuttanut 
Neuvostoliitolle venäläisten emigranttien joukossa 
- myös Suomen kansalaisia. Presidentti Paasikivi va- 
pautti tällöin Leinon valtioneuvoston jäsenyydestä. 
Jo tätä ennen hallitus oli ryhtynyt toimenpiteisiin 
kommunistien taholta epäillyn kaappausyrityksen tor- 
jumiseksi. Kommunistien täydellisesti soluttama liik- 
kuva poliisi riisuttiin aseista ja hajotettiin. Helsingissä 
ja sen ympäristössä olevat joukot määrättiin valmius- 
tilaan. Nämä toimenpiteet riittivät, eikä näistä tapah- 
tumista aiheutunut mitään sisä- tai ulkopoliittisia seu- 
rauksia. 

Puolueet eivät kyenneet sopimaan hallitusyhteis- 
työstä, joten pääjohtaja Karl August Fagerholm muo- 
dosti 22. 7. sosiaalidemokraattisen vähemmistöhallituk- 
sen. Tämä lakkautti Leinon järjestämän valtiollisen po- 
liisin ja uudisti sen organisaation sekä henkilöstön. Vä- 
lirauhansopimuksesta lähtien horjunut oikeusturva 
saatiin siten vihdoinkin palautetuksi maahan. Sisäpo- 
liittinen rauha häiriintyi kuitenkin jo seuraavana 
vuonna, kun kommunistit ryhtyivät vientivaikeuk- 
sien aiheuttamaa työttömyyttä hyväkseen käyttäen 
lietsomaan työlevottomuuksia. Sisäministeri Aarre Si- 
monen teki kuitenkin lujin ottein lopun kesällä 1949 
Kemissä sattuneista mellakoista. 

Presidentti Paasikivi oli valittu uudelleen vuoden 
1950 vaalissa vain SKDL:n ja maalaisliiton äänestäessä 
häntä vastaan. Maalaisliiton ehdokkaana ollut tri 
Urho Kaleva Kekkonen muodosti vaalien jälkeen maa- 
laisliittoon, ruotsalaisiin ja edistyspuolueeseen nojau- 
tuvan vähemmistöhallituksen. Sodanjälkeisen poliit- 
tisen elämämme kiistanalaisimman miehen tri Kek- 
kosen johtaman maalaisliiton ja sosiaalidemokraattien 
väliset vuorottaiset kiistat ja hallitusyhteistyö löivät 
leimansa seuraaviin vuosiin. Kekkosen hallituksen jou- 
duttua mm. työmarkkinakysymysten vuoksi vaikeuk- 

siin maalaisliitto ja sosialistit sopivat vuoden 1951 alus- 
sa hallitusyhteistyöstä, joka jatkui vuoden 1953 heinä- 
kuuhun asti. Sosialistien luovuttua hallituksesta tri 
Kekkonen yritti selviytyä taloudellisista vaikeuksista 
ehdottamalla supistuksia valtion menoihin. Saatuaan 
kuitenkin eduskunnalta epäluottamuslauseen hallitus 
erosi ja Suomen Pankin pääjohtaja Sakari Tuomioja 
muodosti marraskuussa 1953 porvarillisiin puolueisiin 
nojautuvan toimitusministeriön. Kokoomus oli nyt mu- 
kana hallituksessa ensimmäisen kerran sodan jälkeen. 
Kun vuoden 1954 alkupuolella suoritetut eduskunta- 
vaalit eivät olleet juuri tuottaneet muutoksia eduskun- 
nan kokoonpanoon, pääjohtaja Ralf Törngren muo- 
dosti jälleen etupäässä maalaisliittoon ja sosialisteihin 
nojautuvan kokoomushallituksen. Taloudellisten pul- 
mien osoittauduttua Törngrenille ylivoimaisiksi tri 
Kekkonen muodosti lokakuussa 1954 viidennen halli- 
tuksensa. Tämä maalaisliittoon ja sosialisteihin nojau- 
tuva enemmistöhallitus pysyikin sitten parantuvien 
suhdanteiden sekä valtiontaloutta suuresti rasittavien 
hintasubventioiden avulla vallassa vuoden 1956 pre- 
sidentinvaaleihin asti. 

Presidentti Paasikivi ei ollut suostunut enää ehdok- 
kaaksi. Kokoomuksen ehdokas Tuomioja putosi kiih- 
keän vaalitaistelun jälkeen suoritetussa vaalissa pe- 
listä jo ensimmäisessä äänestyksessä, joten lopullinen 
ratkaisu tapahtui tri Kekkosen ja pääjohtaja Fagerhol- 
min välillä. Kekkonen sai kolmannessa äänestyksessä 
äärimmäisen niukan enemmistön kerättyään maalais- 
liiton, SKDL:n, edistyspuolueen seuraajaksi v. 1951 
tulleen kansanpuolueen sekä ruotsalaisten valitsija- 
miehiltä yhteensä 151 ääntä. 

Paasikiven vetäytyminen syrjään valtiollisesta elä- 
mästä merkitsi kokonaisen aikakauden päättymistä 
maamme historiassa. Joulukuun 14. päivänä 1956 kuol- 
lut vanha presidentti oli viimeinen sen sukupolven 
edustaja, joka oli näytellyt ratkaisevaa osaa maan it- 
senäisyyttä luotaessa sekä sitä turvattaessa. Tapahtu- 
mien kehitys oli osoittanut, että maamme ulkopoliitti- 

sessa suuntautumisessa sekä yleensäkin kansainväli- 
siin kysymyksiin asennoitumisessa olisi ollut paljon 
toivomisen varaa 1920- ja 1930-luvuilla. Maallemme 
oli onneksi, että sillä oli käytettävissään realistisiin 
* tilanteenarviointeihin kykenevä sekä syvällisen his- 
toriallisen lukeneisuuden ja ajattelun kypsyttämä 
mies, kun sen oli historian suurimman sodan myllertä- 
mässä maailmassa lähdettävä mitä epävarmimmalta 
pohjalta etsimään itselleen elinsijaa perusteellisesti 
muuttuneissa oloissa. Paasikiven tällöin tien viitoit- 
tajana sekä tällä tiellä vastaan tulleiden käytännöllis- 
ten pulmien selvittäjänä suorittama työ on varmista- 
nut hänelle pysyvän jälkimaineen niin Suomen kuin 
Euroopankin historiassa todella suurten mittojen val- 
tiomiehenä. 

Paasikiven seuraajan tie ei osoittautunut siloiseksi 
siitä huolimatta, että maamme sisä- ja ulkopoliittinen 
asema oli jo verrattomasti vakiintuneempi kuin 1950- 
luvun alussa. Maailmanpoliittinen tilanne oli nimittäin 
suuresti valjennut Stalinin kuoltua. Uusi presidentti 
perihyvät suhteet Neuvostoliittoon edeltäjältään, jonka 
läheisenä avustajana hän oli toiminut Paasikiven vii- 
meisten presidenttivuosien aikana. Läheiset suhteet 
muihin pohjoismaihin oli myös solmittu uudelleen 
Suomen liityttyä v. 1955 Pohjoismaiseen neuvostoon. 
Presidentti Kekkonen oli kuitenkin noussut huipulle 
ennen kaikkea taitavana ja menestyksellisenä puolue- 
poliitikkona, ja tämä piirre tuli lyömään leimansa 
myös hänen ensimmäiseen presidenttikauteensa. 

Presidentinvaalin jälkeen puhkesi kohta yleislakko, 
joka suureksi osaksi johtui hallituksen säännöstely- 
valtuuksien loppumisesta sekä tätä seuranneesta mai- 
totaloustuotteiden hinnankorotuksesta. Eduskunnan 
puhemies Fagerholmin muodostama hallitus sai vih- 
doin jo kolmisen viikkoa kestäneen yleislakon lop- 
pumaan, kun palkannauttijoille myönnettiin korvaus 
elinkustannusten noususta. Tämä ei kuitenkaan rat- 
kaissut taloudellisia pulmia, vaan hintojen ja palkko- 
jen kilpajuoksu jatkui edelleen. Viennin helpottami- 

seksi markka devalvoitiin syksyllä 1957 39 o:lla, 
minkä lisäksi hallitus vapautti suuren osan länsituon- 
nista kotimaisen hintatason nousun hillitsemiseksi. 
Mutta vasta kun suhdanteet alkoivat v. 1959 huomat- 
tavasti parantua ja ammattiyhdistysliike luopui vaati- 
masta täyttä korvausta hintojen noususta, rahan arvo 
alkoi vakaantua. 

Taloudellisiin kysymyksiin liittyi kiinteästi sisä- 
poliittinen kehitys, joka heijastui puolestaan ulkopoli- 
tiikkaan. Sosiaalidemokraattien sisäinen hajaannus 
näytteli tässä ratkaisevaa osaa. Puolue hajaantui v. 
1957 ennen kaikkea henkilökysymysten vuoksi Väinö 
Leskisen johtamaan ryhmään, jonka toimesta Väinö 
Tanner valittiin jälleen puolueen puheenjohtajaksi, 
sekä Emil Skogin ja Aarre Simosen johtamiin »skogi- 
laisiin». Fagerholmin hallituksen erottua kesällä 1957 
näiden riitojen vuoksi professori V. J. Sukselaisen 
maalaisliittolainen vähemmistöhallitus sekä sitä seu- 
rannut Suomen Pankin pääjohtaja Rainer v. Fieandtin 
virkamieshallitus yrittivät vuoronsa perään turhaan 
ratkoa sisäpoliittisia pulmia. Vasta kesällä 1958 jär- 
jestetyt eduskuntavaalit, joissa maalaisliitto ja kansan- 
puolue kärsivät tuntuvia tappioita kokoomuksen saa- 
vuttaessa voittoja ja SKDL:n kohotessa 50 paikalla 
eduskunnan suurimmaksi puolueeksi, näyttivät tarjoa- 
van tilaisuuden olojen vakauttamiseen. Pääjohtaja 
Fagerholm muodosti nyt kokoomushallituksen, jossa 
olivat edustettuina muut puolueet paitsi SKDL sekä 
sosialisteista vaalien jälkeen eronnut skogilaisopposi- 
tio. Tämä 13 paikkaa saanut ryhmä muodosti nyt oman 
puolueen, joka otti »työväen ja pienviljelijäin sosiaali- 
demokraattisen liiton» nimen. 

Fagerholmin hallitus kaatui kuitenkin jo muuta- 
man kuukauden kuluttua ulkopoliittisista syistä. Kom- 
munistit olivat arvostelleet räikeästi SKDL:n jättä- 
mistä pois hallituksesta siitä huolimatta, että se oli 
saavuttanut vaaleissa menestystä. Neuvostohallitus 
osoitti myös tyytymättömyyttään Suomen hallitusrat- 
kaisuun kutsumalla syyskuussa 1958 suurlähettiläs 

Lebedevin pois Helsingistä sekä keskeyttämällä kaup- 
pasopimuksen mukaisen kaupankäynnin samoin kuin 
uutta sopimusta koskevat neuvottelut. Maalaisliitto, 
jonka oma mies J. Virolainen toimi ulkoministerinä, 
antoi tällöin hallitukselle tuhoisaksi osoittautuvan is- 
kun. Syyttäen hallitusta siitä, että se ei ollut hoitanut 
asianmukaisesti maamme suhteita Neuvostoliittoon, 
puolue veti edustajansa pois hallituksesta. Fagerhol- 
min hallitus joutui tällöin joulukuussa lopuksi eroa- 
maan. 

Tämä ns. yöpakkaskausi Suomen ja Neuvostoliiton 
suhteissa päättyi lopullisesti tammikuussa 1959, kun 
presidentti Kekkonen kohtasi Neuvostoliiton päämi- 
nisteri Nikita HrustSevin Leningradissa. Professori 
V. J. Sukselainen oli sitä ennen muodostanut maalais- 
liittolaisen vähemmistöhallituksen, jota vastaan neu- 
vostohallituksella ei ollut mitään huomautettavaa. 
Hrustsev toi kuitenkin Leningradissa vielä julki tyy- 
tymättömyytensä Fagerholmin hallituksen kokoonpa- 
noon sekä nimenomaan sosiaalidemokraattien johtoon. 

Kriisistä oli siten selvitty sillä, että maan hallitus 
oli uusittu Neuvostoliiton toivomusten mukaisella ta- 
valla. Tehdyt ratkaisut aiheuttivat keskustelua siitä, 
oliko nimenomaan maalaisliitto toiminut tässä asiassa 
maan parhaimpien etujen mukaisesti. Sen toimenpitei- 
den arvostelijat korostivat, että maalaisliiton menette- 
ly oli antanut naapurimaalle tilaisuuden puuttua sel- 
laiseen täysin sisäiseen asiaamme kuin hallituksen 
muodostamiseen. Neuvostohallitus oli siten tässä asias- 
sa katsonut voivansa menetellä tavalla, joka erosi 
oleellisesti presidentti Paasikiven aikana Suomen ja 
Neuvostoliiton välillä vallinneista suhteista. Mm. Stuo- 
men tavoin puolueettoman Itävallan antaman esimer- 
kin että presidentti Paasikiven menettelytapojen va- 
lossa eräiden suomalaisten poliitikkojen tässä kysy- 
myksessä noudattamaa politiikkaa onkin vaikea puolus- 
taa, vaikka lopullisen arvostelun esittäminen onkin 
mahdollista vasta kaikkien tähän kysymykseen liitty- 
vien asianhaarojen tultua tunnetuksi. 


Suursodan jälkeen 1409 


Nämä ratkaisut varmistivat joka tapauksessa maa- 
laisliittolaisen vähemmistöhallituksen pysymisen val- 
lassa seuraavaan presidentinvaaliin asti, vaikka pää- 
ministeri itse joutuikin eroamaan Kansaneläkelaitok- 
sen johdossa ilmenneiden syytteitä aiheuttaneiden 
väärinkäytösten vuoksi. Muilla puolueilla ei nimittäin 
ollut halua uusiin kokeiluihin, eikä maalaisliitto sitä 
omastakaan puolestaan rohkaissut. Vähemmistöhalli- 
tus onnistui joka tapauksessa ratkaisemaan Suomen 
länsikauppaa koskevan suurimman pulman, eli suhtei- 
den solmimisen maamme sekä Englannin, Ruotsin, 
Norjan, Tanskan, Itävallan, Sveitsin ja Portugalin vä- 
lisen vapaakauppa-alueen EFTA:n välillä. EFTA:n 
jäsenmaat poistavat sovitun aikataulun mukaisesti 
tullit toistensa teollisuustuotteilta ja pystyttävät yhte- 
näisen tullimuurin ulkopuolelta tapahtuvaa tuontia 
vastaan, joten Suomi olisi ulkopuolelle jääneenä jou- 
tunut mm. Englannin tärkeillä markkinoilla ratkaise- 
vasti huonompaan asemaan kuin pahimmat kilpaili- 
jansa Ruotsi ja Norja. Suomen taattua Neuvostoliiton 
vientitavaroille samat tulli- ym. edut omilla markki- 
noillaan kuin EFTA-maiden tuotteille neuvostohalli- 
tus ei asettanutesteitä sille, että Suomi vassosioitui» eli 
liittyi eri sopimuksen perusteella EFTA:an. EFTA:n 
jäsenet suostuivat myöntämään Suomelle tämän kai- 
kista poliittisista velvoituksista vapaan erikoisaseman 
ennen kaikkea tukeakseen Suomen riippumattomuutta. 

Suurpoliittinen jännitys heijastui myös Suomen 
oloihin, kun Yhdysvaltain ja Neuvostoliiton välillä 
syntyi vuoden 1961 syksyllä kiistaa Berliinin kysy- 
myksestä. Presidentti Kennedy lähetti lisäjoukkoja 
Eurooppaan ja kutsui reserviläisiä aseisiin antaakseen 
pontta Länsi-Berliinin aseman puolustamista koskevil- 
le vakuutuksilleen, sillä Washingtonissa pidettiin ti- 
lannetta hyvin vaarallisena. Venäläiset pitivät mahdol- 
lisesti näitä toimenpiteitä hyökkäysvalmisteluina, sillä 
he ryhtyivät omasta puolestaan sotilaallisiin varotoi- 
menpiteisiin. Neuvostohallitus ilmoitti myös Suomelle, 
että se katsoi tilanteen edellyttävän v. 1948 ystävyys- 

ja avunantosopimuksessa sovittujen sotilaallisten neu- 
vottelujen aloittamista. 

Näin sai alkunsa ns. noottikriisi, joka herätti mar- 
raskuussa 1961 laajalti huomiota. Suomessa suhtau- 
duttiin syvällä huolestuneisuudella neuvostohallituk- 
sen neuvottelutoivomukseen. Koko tämä kysymys rat- 
kesi lopulta siten, että pääministeri HruStSev kohtasi 
presidentti Kekkosen Novosibirskissa marraskuun 24. 
päivänä. Hallituksen Moskovaan neuvottelemaan lä- 
hettämä ulkoministeri Karjalainen oli todennut, että 
neuvostohallitus epäili seuraavan vuoden alussa ta- 
pahtuvan presidentinvaalin johtavan Suomen ulkopo- 
liittisen suuntauksen muuttumiseen. Sosiaalidemok- 
raatit sekä eräät porvarilliset puolueet olivat nimit- 
täin jo valinneet presidenttiehdokkaakseen entisen oi- 
keuskanslerin Olavi Hongan, jonka vakuutukset Suo- 
men silloisen ulkopoliittisen suunnan jatkumisesta hä- 
nen mahdollisen valituksi tulonsa jälkeenkin eivät 
saaneet venäläisiä luopumaan epäluuloistaan. Yhdys- 
valloissa nootin saapuessa vierailemassa ollut presi- 
dentti määräsi tällöin eduskunnan hajaantumaan sekä 
uusien vaalien järjestämisen vuoden 1962 helmikuun 
alkupäivinä. Kun tämäkään ei saanut neuvostohalli- 
tusta luopumaan neuvotteluja koskevasta toivomuk- 
sestaan, presidentti Kekkonen matkusti pääministeri 
Hrustsevia tapaamaan. 

Kriisi selvisi tällöin nopeasti. Pääministeri HruStSev 
suostui presidentin ehdotukseen, että neuvotteluista 
luovuttaisiin Skandinavian ja Suomen yleisen mieli- 
piteen rauhoittamiseksi. Neuvottelut siirrettiin myö- 
hemmäksi HruStSevin vakuutettua, että neuvostohal- 
litus luottaa presidentti Kekkosen politiikkaan. 

Novosibirskin kohtaus ratkaisi myös Suomen presi- 
dentinvaalin tuloksen. Presidentti Kekkonen olisi hy- 
vin mahdollisesti joka tapauksessa voittanut jo yksin 
siitä syystä, ettei hänen päävastustajallaan ollut lain- 
kaan häneen verrattavaa poliittista kokemusta ja tai- 
toa. Noottikriisi sai kuitenkin Hongan luopumaan eh- 
dokkuudestaan jo heti kun Novosibirskin päätökset tu- 

livat tiedoksi. Presidentti Kekkonen valittiin siten 
huomattavalla enemmistöllä presidentiksi jo ensim- 
mäisessä äänestyksessä. 

Noottikriisi sekä sen vaikutus presidentinvaaliin 
osoittivat, että ulkopuoliset tekijät saattoivat vaikut- 
taa paitsi Suomen hallituksen muodostamiseen myös 
jopa valtionpäämiehen valintaan. Tästä laajoissa pii- 
reissä vaarallisena ja epäsuotuisana pidetystä kehi- 
tyksestä olivat hyvin suuressa määrin vastuussa ne 
poliitikot ja poliittiset puolueet, jotka omia pyyteitään 
edistääkseen lyhytnäköisesti pyrkivät joko vihjailuilla 
tai suorilla syytöksillä saattamaan vastustajansa tai 
kilpailijansa ulkopoliittisesti epäilyksenalaiseksi. Tä- 
hän eivät syyllistyneet suinkaan yksinomaan kommu- 
nistit. 

Eduskuntavaalien jälkeen muodostettiin porvarilli- 
nen enemmistöhallitus, jonka johtoon tuli maalaislii- 
ton edustaja pankinjohtaja Ahti Karjalainen. Tämä- 
kään eräillä ammattiyhdistysten edustajilla täyden- 
netty hallitus ei laajasta parlamentaarisesta pohjas- 
taan huolimatta kyennyt selvittämään ennen kaikkea 
valtiontalouden suhteettomasta paisumisesta johtuvia 
pulmia, vaan maa ajautui vuoden 1963 alkupuolella 
vaikeisiin työtaisteluihin. 


Suomi oli selviytynyt suursodasta sen voimavarat 
sekä muut edellytykset huomioon ottaen paremmin 
kuin mikään muu sotaan joutuneista Euroopan 
valtioista. Tämä johtui ennen kaikkea niistä valtavista 
ponnistuksista ja uhrautuvaisuudesta, jolla maan 
väestö oli ollut valmis puolustamaan itsenäisyyttään. 
Sodan vaatimat yli-inhimilliset voimainponnistukset, 
joihin verrattavia historiasta löytyy harvoja, tuntui- 
vat kuitenkin kuluttaneen suomalaisten henkisen kes- 
tokyvyn niin tarkoin, ettei sitä enää riittänyt samassa 
määrässä rauhanteon jälkeistä raskasta aikaa varten. 
Suuret sotakorvaukset sekä valtava jälleenrakennus- 
työ kyettiin kylläkin suorittamaan, mutta sodanaikai- 
sesta yksimielisyydestä ja yhteistyöhalusta ei ollut 

juuri mitään jäljellä. Vaikka maassa tapahtuikin 
hyvin huomattavaa taloudellista ja sosiaalista kehi- 
tystä, sisäisissä riidoissa ja eripuraisuudessa menetet- 
tiin toisaalta suuria taloudellisiakin arvoja. Vielä vaa- 
rallisempia nämä kiistat olivat ulkopoliittisessa suh- 
teessa, sillä niiden vuoksi alkoi 1960-luvun taitteessa 
puolustussodissa vaivoin pelastettu itsemääräämisoi- 
keuskin jo joutua vaaraan. Suomi oli näillä tais- 
teluilla, joihin se oli omatta syyttään joutunut, pe- 
lastanut itselleen mahdollisuuden elää elämäänsä 
maailman kansojen joukossa itse valitsemallaan ta- 
valla. Mutta nämä taistelut olivat myös osoittaneet, 
että pienen kansan selviytymismahdollisuudet riippu- 
vat hyvin ratkaisevasti sen sisäisestä yksimielisyydes- 
tä. Tämä opetus tuntui pyrkivän jäämään unohduk- 
siin sodanjälkeisissä oloissa. 

